በዓፄ ገላውዴዎስ ዘመነ መንግሥት በኢትዮጵያ የተሠራ

**የፖርቱጋሎች ጀግንነት**

ሚጉኤል ዴ - ካስታንሆዝ፣ እንደተረከው።

ተርጓሚዎቹ፥

ዶክተር ሙራድ ካሚል

አቶ ዮና ቦጋለ።

ዳግመ ተኅትመ ዝንቱ መጽሐፍ በ፳ወ፱ ዘመነ መንግሥቱምም

ለቀዳማዊ ኃይለ ሥላሴ ንጉሠ ነገሥት ዘኢትዮጵያ።

አዲስ አበባ ፲፱፻፶፪ ዓ.ም

**ማስጠንቀቂያ።**

ይህ መጽሐፍ በግራኝና በኢትዮጵያ ንጉሥ መካከል በተደረገው ጦርነት ፖርቱጋሎች የሠሩትን ሞያ አጣርቶ ይናገራል። ከመጀመሪያው ደራሲም ሆነ ከኋለኛው ተመልካች በሀገሩ ውስጥ ስለሆነው ነገር «አየን ሰማን» ተብሎ እየተጨማመረ በተጻፈው በአንዳንድ ነገር መሳሳት አልቀረም። ይሁን እንጂ ከውጭ አገር ቋንቋ የተተረጐመ በመሆኑ አልፎ አልፎ በየዋናው ነገር ላይ ማመልከቻ ከመስጠት በቀር ልዩነቱን ሁሉ ለማቃናት አልተቻለም። ስለዚህም በሙሉ የተጣራ መሆኑን ሳናረጋግጥ ከውስጡ የሚገኘው አብዛኛው ፍሬ ነገር የአንባቢዎች አእምሮ ወደ ምርመራ ያደርሰዋል ስንል ተስፋ እናደርጋለን።

የታ. የቤ. መ. ዜ. ማ. ጽ. ቤ

ዋና ዲሬክተር።

ማስታወቂያ።

በቀድሞ አባቶች ትጋት ለመንፈሳዊ አገልግሎት የሚጠቅሙ መጻፍሕት በብዙ የታሪክ መጻሕፍት በመጠኑ እንደ ተሳፉ ታሪክ ይነግረናል። ይኸውም የአባቶቻችን ጽሑፍ በየጊዜው ተጭኖን በኖረው በሃይማኖት በነፃነት ትግል ምክንያት አብዛኛው ባክኖ ከጊዜያችን የደረሰው በጣም ጥቂት ነው።

አሁን ግን የኢትዮጵያ የዕድልዋ ጊዜ ደርሶ ብርሃናዊ ንጉሠ ነገሥት ቀዳማዊ ዓፄ ኃይለ ሥላሴ ተነሥተውልን የአባቶቻቸውን የጥንታውያኑን ነገሥታት አሳብ መሠረት በማድረግ ዘመኑ ያስገኘውን የሥልጣኔ ደረጃ በመከታትል ገና ባልጋ ወራሽነት ሳሉ የጽሕፈት መኪና በገንዘባቸው አስመጥተው ልዩ ልዩ መጻሕፍትን ከዚያውም ዘንድ ለመንፈሳዊ አገልግሎት የሚጠቅሙትን በብዙ አሳተሙ። እነዚህም የመንፈሳዊ መጻሕፍት ባለፉት ዘመናት ለተበረበሩት አብያተ ክርስቲያናት መክፈቻ ለኅዙናን መጽናኛ በመሆናቸው ፍሬ ተገኝቶባቸዋል።

አሁን ደግሞ ሕዝባቸው በታሪክና በጥበብ ጭምር መልካም እርምጃን እንዲመራ ስላሰቡ እነሆ «የሕዝብና የቤተ መንግሥት ታሪክ» የሚደራጅበት አንድ መደበኛ መሥሪያ ቤት አቆሙ። ይኸውም መሥሪያ ቤት ራሱ ከሚያዘጋጀው በቀር በጎ ፈቃድ ካላቸው ደራስያን የሚቀርብላትን ጠቃሚ የሆነውን ታሪክ እየተቀበለና እየመረመረ አሳትሞ ለማውጣት ዝግጁ ነው።

ግርማዊ ንጉሠ ነገሥት የቀዳማዊ ዓፄ ኃይለ ሥላሴ ከሌላው አሳብና በየጊዜው ከሚፈጽሙት የዘወትር ተግባር በላይ ሕዝባቸው በታሪክ በኩል እንዲጠቀም አስበው ይህን በመሥራታቸው መጽሐፉን የምናነብ ሁሉ የግርማዊነታቸውን ችሮታ ሳናስብ አናልፍም።

የታሪክና የቤተ መንግስት ዜና ማሰናጃ ጽሕፈት ቤት።

ዋና ዲሬክተ።

የፖርቹጋሎች ጀግንነት

አርእስት ማውጫ።

|  |  |  |
| --- | --- | --- |
|  |  | ገጽ |
| መቅድም |  | ፱ - ፲ |
| መግቢያ |  | ፲፩ - ፲፯ |
| ምዕራፍ ፩ | ዶም ክርስቶፍ መንገዱን እንደ ጀመረና የባሕር ነጋሽ ግዛቶች እርሱን ለመቀበል እንደምን እንደ ተሰናዱ። | ፲፱ - ፳፩ |
| ምዕራፍ ፪ | ዶም ክርስቶፍ ከባሕር ነጋሽና ካገሩ ተወላጆች ጋር ለወደፊት የሚደረገውን እንደተማከረ። | ፳፩ - ፳፪ |
| ምዕራፍ ፫ | ዶም ክርስቶፍ ጭፍሮቹን እንዳሰለፈና በእምሰለው አኳኋን እንደከፋፈላቸው። | ፳፪ - ፳፫ |
| ምዕራፍ ፬ | ዶም ክርስቶፍ ንግሥቲቱን እንዳስመጣትና ንግሥቲቱም ያመጧትን ፖርቱጋሎች እንደምን እንደ ተቀበለቻቸው። | ፳፫ |
| ምዕራፍ ፭ | ንግሥቲቱ ከዶም ክርስቶፍ ሠፈር እንዴት ባለ ሁኔታ እንደገባችና እንደምን አድርጎ እንደ ተቀበላት። | ፳፬ - ፳፯ |
| ምዕራፍ ፮ | ዶም ክርስቶፍ ንግስቲቱን እንደጐበኘና ጕዞው እስቲጀመር ምን ሲሠራ እንደከረመ። | ፳፰ - ፳፱ |
| ምዕራፍ ፯ | ዶም ክርስቶፍ ጕዞ እንደ ጀመረና ከጕዞ ላይ ምን ዓይነት ሥርዓት እንዳደረገ። | ፳፱ - ፴፩ |
| ምዕራፍ ፰ | ዶም ክርስቶፍ ዙሪያውን ለመመልከት ከተራራው፣ ጫፍ እንደ ወጣና ከዚያ ምን እንዳየ። | ፴፩ - ፴፫ |
| ምዕራፍ ፱ | ዶም ክርስቶፍ ከመንገዱ በጣም አስቸጋሪ የሆነ አምባ እንዳገኘ እነርሱን ለመግጠም እንደምን እንደ ተሰናዳ። | ፴፫ - ፴፭ |
| ምዕራፍ ፲ | ዶም ክርስቶፍ ከጋራው ሥር እንደምን እንደ ሰፈረና ይህንኑ ለመያዝ እንዴት እንደ ተሰናዳ። | ፴፭ - ፴፮ |
| ምዕራፍ ፲፩ | ፖርቱጋሎች አምባውን እንደወጉትና በጥቂት ጉዳት እንደያዙ። | ፴፮ - ፴፱ |
| ምዕራፍ ፲፪ | ዶም ክርስቶፍ ከያርቴ ሜዳ እንደ ደረሰ የንጉሡ መልክተኛ ወደ እርሱ እንደመጣና የግራኝን መቅረብ ወሬውን እንዳገኘ። | ፴፱ - ፵፩ |
| ምዕራፍ ፲፫ | ግራኝ ወደ ዶም ክርቶፍ ስለላከው መልእክት። | ፵፩ - ፵፫ |
| ምዕራፍ ፲፬ | ዶም ክርስቶፍ መጀመሪያውን ጦርነት ከግራኝ ጋር እንደገጠመና ግራኝ ድል ሆኖ በጠመንጃ እንደቈሰለ። | ፵፫ - ፵፮ |
| ምዕራፍ ፲፭ | ዶም ክርስቶፍ ከግራኝ ጋር ስላደረገው ሁለተኛ ጦርነት ከዚህም ግራኝ ድል እንደ ሆነ። | ፵፮ - ፵፰ |
| ምዕራፍ ፲፮ | ባሕር ነጋሽና ፖርቱጋሎች ከደረሱ በኋላ ዶም ክርስቶፍ ግራኝን እንደምን አንደተከታተለው። | ፵፰ - ፶ |
| ምዕራፍ ፲፯ | በዚያ ክረምት ዶም ክርስቶፍ ምን እንደ ሰራና በጣም ቀጥ ያእልውን ያንድ ይሁዳዊ የጦር አለቃ ጋራ እንደያዘ። | ፶ - ፶፫ |
| ምዕራፍ ፲፰ | ዶም ክርስቶፍና ግራኝ እንደተዋጉ በዚህም ዶም ክርስቶፍ ድል እንደሆነ። | ፶፫ - ፶፯ |
| ምዕራፍ ፲፱ | ዓረቦች ዶም ክርስቶፍን እንደምን ተከታትለው እንደ ማረኩትና ፍጻሜው ምን እንደሆነ። | ፶፯ - ፷ |
| ምዕራፍ ፳ | አንድ መቶ ከሃያ የሚሆኑ ፖርቱጋሎች ከንግሥቲቱ ጋር እንደተገናኙ ንጉሡ እናቱ ንግሥቲቱና ፖርቱጋሎች ይጠብቁት ከነበረው ከአይሁዶች ጋራ ላይ እንደ ደረሰ። | ፷ - ፷፪ |
| ምዕራፍ ፳፩ | ንጉሡን ለመቀበል ፖርቱጋሎች ስለ አደረጉት መሰናዳትና ከርሱ ጋር ከተገናኙም በኋላ የዶም ክርስቶፍን ሞት ለመቀበል ሁሉም ቁርጥ አሳብ እንዳደረጉ። | ፷፪ - ፷፫ |
| ምዕራፍ ፳፪ | ንጉሡ ከፖርቱጋሎች ጋር ጕዞ እንደጀመረና የግራኝ ከዐባይ ባሕር ዳር ሰፍሮ እንዳገኘው የንጉሡንም የሠፈር ሹም ለማስገደል ግራኝ ያደረገው ተንኮል። | ፷፫ - ፷፮ |
| ምዕራፍ ፳፫ | ንጉሡና ግራኝ እንደተዋጉ በዚህም የግራኝ ሠራዊት ድል እድነሆኡንና ግራኝ ራሱ በጦርነት እንደወደቀ። | ፷፮ - ፷፱ |
| ምዕራፍ ፳፬ | ከድቶ የነበረው የባሕር ነጋሽ አባት ወደ ንጉሡ እንደተመለሰና የግራኝ ልጅ እንዳመጣለት። | ፷፱ - ፸ |
| ምዕራፍ ፳፭ | ንጉሡ ፋሲካን በድምበሩ ስላከበረበትና ዐባይ ስለሚነሣበት ባሕር የሚናገርና ኢትዮጵያውያን በሕማማት ስላላቸው እድር። | ፸ - ፸፪ |
| ምዕራፍ ፳፮ | ንጉሡ በጣም አዝኖ ለዶም ክርስቶፍና ከጦርነቱ ለወደቁት ፖርቱጋሎች ተዝካር እንዳወጣ። | ፸፪ - ፸፬ |
| ምዕራፍ ፳፯ | ንጉሡ ከመንገዱ ያርታፉ ሜዳ እንደ ደረሰና ከዚያም ምን እንዳገኘ በንጉሡም ፈቃድ ጥቂቶች ፖርቱጋሎች ወደ ህንድ አገር ለመድረስ መርከብ ፍለጋ ወደምጥዋ እንደሄዱ። | ፸፬ - ፸፯ |
| ምዕራፍ ፳፰ | ንጉሡ ፖርቱጋሎችን እንደምን ወደ ምጥዋ እንደሰዳቸው። | ፸፯ - ፸፱ |
| ማመልከቻ |  | ፸፱ |
|  | ከመግቢያውና ከዋናው ጽሑፍ የሚገኙ የሰዎች ስሞች በፊደል ተራ። | ፺፱ |

**መቅድም።**

ግርማዊ ቀዳማዊ ኃይለ ሥላሴ አገራቸውንና ሕዝባቸውን ነፃ ያወጡበትን ፲፱፻፴፫ኛው ዓመተ ምሕረት ስናስታውስ በዱሮው ዘመን አባቶቻችን ከግራኝ ጋር ያደረጉት ጦርነት ትዝ ይለናል።

ከ1927 እስከ 1543 (፲፭፻፲፱ - ፲፭፻፴፭) ከክርስቶስ ልድት በኋላ ግራኝ ኢትዮጵያን በወረራት ዘመን የኢትዮጵያን ሕዝበ ክርስቲያን ለመርዳት የመጡት ፬፻ ፖርቱጋሎች ከኢትዮጵያውያን ጋር ተባብረው እንዴት ባለ ጀግንነት ግራኝን ወግተው የሃይማኖትን ነፃነት እንደ መለሱ ይህ መጽሐፍ ባጭሩ ይገልጣል። መጽሐፉም ከዘመቻው አብሮ በነበረ ሚጉኤል ዲ. ካስታንሆዝ ከሚባል ከፖርቱጋል አገር ሰው በፖርቱጋል አገር ሰው በፖርቱጋል ቋንቋ ተጽፎ ከዚህ ቀደም በእንግሊዝና በኢጣሊያ ቋንቋ ተተርጉሟል። ከዚህ በኋላ ከ1905 – 1906 (፲፰፻፺፯ - ፲፰፻፺፰) በኢትዮጵያ በአክሱም በኩል የነበሩት አገሩን መጻሕፍቱንና ቋንቋውን ደኅና አድርገው የሚያውቁት ኢኖ ሊትማን የሚባሉ የጀርመን ሊቅ ከፖርቱጋል ቋንቋ ተርጕመው ብዙ ጥቅም የሚገኝበትን መግቢያና ከመጽሐፉ መጨረሻ የሚገኘውን መግለጫ ጨምረው በጀርመን ቋንቋ አሳተሙት። እኛም በትምህርትና በሥነ ጥበብ ሚኒስቴር መሪነት ከጀርመን ወደ አማርኛ ተርጕመነዋል። ስንተረጕመውም ቃሉንና አሳቡን ቋንቋችን በሚፈቅደው መጠን ጠንቅቀን ተከታትለናል።

ከመግቢያውና ከማመልከቻው ላይ አስፈላጊ መሎ ስላልታየን አንዳንድ ነገር እንዲቀር አድርገነዋል። እንደዚሁ ሁሉም በሰውና ባገር ስም ያጻጽፋ ግድፈት ስናገኝ አቃንተነዋል።

ደራሲው የኢትዮጵያ ንጉሥ በማለት ፈንታ «ካህን» ወይም «ካህኑ» ዮሐንስ አህመድ (ግራኝ) በማለት ፈንታ «የዘይላ ንጉሥ» የግራኝ ወገን የግራኝ ሠራዊት ወይም (የኢትዮጵያ) እስላም በማለት ፈንታ «ዐረብ ዐረቦች» ይላል። እኛ ግን አንባቢው እንዳይደናገር ስንል «ካህን ወይም ካህኑ ዮሐንስ» የሚለውን የኢትዮጵያ ንጉሥ «የዘይላ ንጉሥ» የሚለውን ግራኝ «ዐረብ» የሚለውን የግራኝ ሠራዊት የግራኝ ጭፍራ የግራኝ ወታደር የግራኝ ወገን ወይም እስላም እያልነው ሄደናል። የኢትዮጵያን ንጉሥና እቴጌይቱን ግርማዊ ግርማዊት ንግሥት ብለናል ለዚህና ይህን ለመሳሰለው ሁሉ በመጽሐፉ መጨረሻ «መግለጫ» ከሚባለው ክፍል እይ።

ዓመተ ምሕረቱ በአውሮፓውያን አቈጣጠር ሲሆን በአውሮፓውያን አኃዝ ተጽፏል። ከርሱም ቀጥሎ አኃዙ በግእዝ ፊድለ ተጽፎና በቅንፍ ተከልሎ፣ የሚገኘ ዓመተ ምሕረት እንደ ኢትዮጵያውያን አቄጣጠር ነው። በመጽሐፉ ውስጥ በፈረንጅ አኃዝ ተጽፎና በቅንፍ ተከቦ የሚገኘው ከ 1 - እስከ 68 የተጻፈው ቍጥር የመግለጫው ተራ ነው።

ይህ መጽሐፍ የሁለቱን ወደረኞች ጀግነንት አድልዎ በሌለበት ዐይነት ይገልጣል። አንባቢዎቹንም በዚሁ ዐይነት እንድትመለከቱት እናሳስባችኋለን። ይህ መጽሐፍ ዋና መሆኑ በግራኝ ዘመን ኢትዮጵያን ለመርዳት ከፖርቱጋል የመጡትን አርበኞች ሁኔታ በዝርዝሩ የሚነግረን ታሪክ ከዚህ በፊት ያለርሱ ሌላ ስላልተገኘ ነው። አራቱ መቶ የፖርቱጋል ጀግኖች በክርስቲያንነት በሃይማኖት ስለወንድሞቻቸው ሲሉ ምን ያህል ችግርና ድካም እንዳገኛቸው በሰፊው የሚገልጥ መጽሐፍ ይህ ነው። በዚህ መጽሐፍ የሚነገረው ጅግንነት ላሁኑ የኢትዮጵያ ወጣቶች አብነት እንዲሆናቸው ሙሉ ተስፋ አለን።

ምክራቸውን ስላካፈሉንና ትርጕሙን ስላዩልን ለፕሮፌሰር ተአምራት ዐማኑኤል ከልብ የሆነ ምስጋናችንን እናቀርባለን።

ሙራድ ካሚል።

ዮና ቦጋለ።

**መግቢያ።**

የዶም ክርስቶፍ ዳ (ጋማ አባት ዶም ቫስኮ ዳ ጋማ በባሕረ ውቅያኖስ ተመላልሶ የተሻገረ በመሆኑ ስመ ጥሩ ነው። በዶም ክርስቶፍ ዳ ጋማ መሪነት ወደ ኢትዮጵያ የተደረገው ዘመቻም በፖርቱጋል ታሪክ ትልቅ ደረጃ ሊያገኝ ይገባዋል። ከ1541 እስከ 1543 (፲፭፻፴፫ እስከ ፲፭፻፴፭ ዓ.ም) ከክርስቶስ ልደት በኋላ በኢትዮጵያ ያገር ወረራ አልተደረገም፣ የቅኝ አገርም አልተመሠረተም፣ ብዙ ሀብትም አልተሰበሰበም። ነገር ግን ከብዙ ዘመን ጀምሮ ከእስላምና ከአረመኔ ጋር ሲዋጋ የቈየ የክርስቲያን መንግሥት ከጥፋት እንዲድን ተደርጓል። አራቱ መቶ የፖርቱጋል ጀግኖች በማናቸውም ነገር ነገር ቀዳሚ ከሆነው ጀግና መሪያቸው ጋር ይቻላል የማይሉትን ድካም መዝለቅ ነበረባቸው። ምንም አገሩን ባይለምዱት ፀሓዩ ቢያንቀለቅላቸው ምንም ውሃ ቢያንሳቸውና ምግባቸው መጥፎ ቢሆን ምንም ጕዞው ብዙና ድካም የሞላበት ከመሆኑ በላይ ሌሊቱ ደግሞ ዘብ በመጠበቅ ቢያሳልፉት ጦርነቱን የተዋጉት በማይናወጥ ድፍረት ነው። እኒህን የፖርቱጋል ጀግኖች የኢትዮጵያ ታሪክ ጸሐፊ እንደዚህ ይላቸዋል። እነዚህም እንደ ተኩላዎች ጦርነት የጠማቸው እንደ አንበሶችም ውጊያ የራባቸው ኃይለኖችና ደፋሮች ነበሩ። አለቅዮውንም «ልቡ እንደ ብረትና እንደ ቡላድ የሆነ ኃይለኛ ጀግና ነበ።» ይለዋል።

ስለዋናው መጽሐፍና በኋላ ስለ ተተሙት ስለ ተተረጐሙትም መጻሕፍት። ትውልዱ ወደ እስጳንያ መሳፍንት የሆነው ሳንቃሬም ላይ የተወለደው ሚጉኤል ዴ ካስታንሆዝ ከ1543 (፲፭፻፴፫ እስከ ፲፭፻፴፭ ዓ.ም) በኢትዮጵያ ከተደረገው ዘመቻ ከሞት ተርፈው ወደ ተወለዱበት አገር ከተመለሱት ከጥቂቶቹ ፖርቱጋሎች አንዱ እርሱ ነበር። ፖርቱጋል በደረሰ ጊዜ ስለ አገልግሎቱ ከንጉሡ ዘንድ የሚገባውን ማዕርግ አገኘ። 1554 (፲፭፻፵፮ ዓ.ም) ያንድ የጦር መርከብ ጠቅላይ አዛዥ ሆኖ ተመልሶ ወደ ህንድ አገር ሔደ። የሞተበት ቀን በትክክል አይታወቅም፣ ይሁን እንጂ ከዩኒ (ከሰኔ) 27 ቀንና 1564 (፲፭፻፶፮) ከዩሊ (ሐምሌ) ፩ ቀን 1565 (፲፭፻፶፯) ዓመት መካከል ሳይሆን አይቀርም። ይህም ሚጉኤል ዴ ካስታንሆዝ በማናቸውም ነገር ሊታመን የሚገባውን ወሬ ስለ ኢትዮጵያ ዘመቻ ጽፏል። ይህ ጸሐፊ ካንዳንድ ያገሩ ተወላጆች ከሚነግሩት ጥቃቅን ነገሮች ሲሳሳት በስተቀር ትክክለኛና ልግጥ በሆነ ዓይነት ይተርካል። ራሱ ያየውን ሁሉ ግን ወታደር ኑሮ ይሆናልና ትብትብ በሌለበት ዓይነት እውነተኛውን ነገር ይናገራል። እሱ ራሱ በእጁ የጻፈው ከኾአኦ ዳ ባሬይራ ከታየ በኋላ በ1564 (በ፲፭፻፶፮ ዓ.ም) ታትሞ ወጣ።

በዘመን ብዛት ይህ መጽሐፍ ብርቅ እየሆነ ስለሔደ በ1855 (፲፰፻፵፯ ዓ.ም) ከንጉሣዊ የዕውቀት ምርመራ (ሲያንስ) አካዳሚ በሊስቦን እንደገና ታተመ። ከዚህም እንደ ገና ከታተመው በኢጣሊያ የጦር አለቆች ትእዛዝ ደግሞ ከአጭር ማመልከቻ ጋር በኢጣሊያን ቋንቋ ተተርጕሞ ሮማ በ1888 (፲፰፻፹፰ ዓ.ም) ዓመት ታትሞ ወጣ።

ካስታንዝሆዞ በጣቱ ጽፎ ለፖርቱጋል ንጉሥ ለ፫ኛ ዮሐንስ ካበረከተው መጽሐፍ በትክክል የተገለበጠ አንድ መጽሐፍ አዩዳ በምትባለው ከተማ ከሚገኘው ከንጉሥ መጻሕፍት ቤት ይገኝ ነበር። ይህንም ግልባጭ የኢትዮጵያን መጻሕፍት ታሪክ ደኅና አድርጎ የሚያውቀው ፍ. ማ ኤሲቴቬስ ፔሬይራ ከዚህ ቀደም የጻፋቸውን ሁሉ ለጆግራፊው ማኅበር መሠረት እንዲሆኡት አደረጋቸው። ይህ ሰፊ መቅድም ብዙ ማመልከቻና ማስረጃ ያለበት መጽሐፍ ሊስቦን ባለው የጆግራፊ ማኅበር ታትሞ ወጣ። ይህም በ1902 (፲፰፻፺፱ ዓ.ም) ከሚስተር አ ስ ዋይትዌ በእንግሊዝ ተተርጕሞ ወጣ።

**የዘመቻው ቀዳሚ ታሪክ።**

ከካውካዝ እንደሚገኙት በኢትዮጵያም ልዩ ልዩ ነገዶችና ቋንቋዎች ሃይማኖቶችም ይገኛሉ። ከዚህም ብዙ ጊዜ ሦስትና ዋና ነገዶች ለነዚህም በውስጣቸው ብዙ ጥቃቅን ቋንቋዎች ያሏቸው ሦስት ልዩ ልዩ ዋና ቋንቋዎች ለመለየት እንችላለን። ፩ኛ/ የጥንት አፍሪቃውያን ወይም የሻንቅሎች ፪ኛ/ የኵሽ ወይም የካም ፫ኛ/ የሴም ናቸው። የምናገኛቸው ሃይማኖቶች የአሕዛብና የአይሁድ የክርስቲያንና የስላም ናቸው።

በዚህ ምክንያት ኢትዮጵያ የብዙ መራራ የጦርነት ሜዳ ሆና እናገኛታለን። ከነዚህም ሁሉ ይበልጥ አስቸጋሪ የነበረው ፖርቱጋሎች ከፍጻሜ ያደረሱት ጦርነት ነበር። ባምስተኛው መቶ ዓመተ ምሕረት መካከለኛ ግድም የአኵስም ንጉሥ ክርስትና ተነሣ ያንድ ንጉሥ ሁለት የድንጋይ ጽሕፈቶች አሉን። ከነዚህም አንዱ አረማዊ ሳለ ሁለተኛው ክርስትና ከተነሣ በኋላ የተጻፉ ናቸው። ይህም የጠላቶችን ጣዖቶች እንዳቃጠለና ካህናቶቻቸውን እንደማረከ ይነግረናል። ከዚያ በፊት የይሁዲ ሃይማኖት በኢትዮጵያ ብዙ ተቀባዮች አግኝቶ ነበር። በዚያ ዘመን የነበሩት ክርስቲያኖች የሚበልጡት የሴም ነገዶች ነበሩ። ይሁዲዮች ወይም በኢትዮጵያ ያሉት ይሁዲዮች እንደ ሚጠሩት ፈላሾች የኵሽ ወገኖች ነበሩ። አሕዛብ የሆኑት የኵሽ ወገኖች ሻንቅሎች ነበሩ። የሴም ወገኖች የሆኑት ክርስቲያኖች ሥልጣናቸውንና ሃይማኖታችፈውን በሌሎች ነገዶችና ሃይማኖቶች ላይ ለማስፋፋት እንደ ተጣጣሩ ጥርጥር የለበትም። ይህም የተደረገ ወሬውን በጥቂቱ እናግኘው እንጂ ከሰባተኛው እስከ ዐሥራ ሦስተእኛው መቶ ዓመተ ምሕረት ብዙ ዘመን በተሳሳበ ጦርነት ነው።

በዚያም ዘመን ምናልባት ከዚያም ቀደም ብሎ የሴምና የኵሽ ወገኖች በጣም በዘር ስለተደበላለቁ ምንም ልንለያቸው አንችልም። ይሁን እንጂ ከዚህ መካከል በኢትዮጵያ ጠረፍ በመጀመሪያ በስተ ደቡብ በስተ ምሥራቅ ከደጋው ላይ ሥር ሰዶ የነበረው እስላም አዲስ ጠላት ሁኖ ተነሣ። ተቀባዮቹ ወደ አፍሪቃ ተሰደዱ ዐረቦች ነበሩ። አብዛኛዎቹ ግን የኵሽ ነገዶች ይልቁንም የሱማሌና የአፋር (አዳል) ነገዶች ነበሩ። ከፖርቱጋሎች ጋር የተዋጋው የሚባልጠው ሠራዊትም የተሰበስበ ከዚህ ነው። ካዳል አገር ቤይሉል ከሚባለው ወደብ የጀመረ እስከ ዘይላ ግድም ድረስ የእስላም ግዛት ቆመ፣ ዛሬም ዋና የንግድ ከተማ ከሆንችው ከሐረር ከተማ የእስላም አሚር ወይም መስፍን ግዛት የቆመ በዚያው ዝመን ነው።

ላሁኑ በጣም የሚያስፈልገን ዘመን የኢትዮጵያ ነገሥታት የዓጼ ልብነ ድንግልና (ከ1508 – 1540) (ከ፲፭፻ - ፲፭፻፴፪ ዓ.ም) የዓጼ ገላውዴዎስ ከ 1540 -1549 (ከ፲፭፻፴፪ - ፲፭፻፶፩ ዓ.ም) ነው። በዓጼ ልብነ ድንግል ዘመን አሕመድ ወይም መሐመድ ኢብን ኢብራሂም ኤል ጋዚ የሚባል አንድ ተራ ወታደር የነበረ በራሱ ትጋት የሐረር አሚር ለመሆን ደረሰ። ይህም ካሁኑ ቀደም የኢትዮጵያን ክርስቲያኖች ካገኛቸው ሁሉ የበለጠ በጣም የሚያስፍራ ጠላት ሆናቸው። በ1527 (፲፭፻፳ ዓ.ም) ከፖርቱጋል ወደ ኢትዮጵያ የተላከው መልክተኛ ዶም ሮድሪጎ ዴ ሊማ ከሰዎቹ ጋር ኢትዮጵያን እንደለቀቀ አሚር አሕመድ ወይም ኢትዮጵያዎች እንደሚጠሩት ግራኝ የመጀመሪያውን አደጋ በኢትዮጵያ ላይ ጣለ። ከሰዎቹ ብዙዎች ባለጠበንጃ ነበሩ። እንዲሁም አንድ ወይም ከዚህም የሚበልጡ መድፎች ነበሩት። ይህም የእሳት መሣሪያ በ1515 (በ፲፭፻፯ ዓ.ም) ወደ ዐረብ አገር እንዲገባ ከተደረገ በኋላ በእስላም ነጋዴዎች አማካይነት ለሃይማኖት ወንድሞቻቸው ወደ አፍሪቃ ምሥራቅ እንዲመጣላቸው ተደረገ። የኢትዮጵያ ክርስቲያኖች ግን ይህ ስላልነበራቸው የግራኝ ጭፍሮች ባደረጉት በመጀመሪያው ውጊያ ድል ሆኑ ግራኝም ወዲያው የድፍን አግሩ ጌታ ሆነ። አገሪቱንም እያጠፋ ይዞራት ጀመር፣ ክርስቲያኖች አገሮች ሲሄዱ ያደርጉት እንደነበረውም ዕቃውን ከዘረፉ በኋላ ቤተ ክርስቲያኑን በእሳት ያቃጥሉት ነበር። በዚህ ዓይነት አጼ ልብነ ድንግል ከጥቂቶች ሰዎች ጋራ ራቅ ካሉ ጋራዎች መሸሽ ግድ ሲሆንበት ግራኝ የኢትዮጵያ ዋና ገረ ገዥ ሆነ። ባገሩም ተጠባባቂ ወታደር አቆመ። ክርስቲያኖችም በብዙው ወደ እስላም ሃይማኖት ይገቡ ጀመር። ከዚህ ላይ በጣም የሚያሳዝነን ቤተ ክርስቲያናቱ በመቃጠላቸው ብዙ የጥንት የእጅ ጽሕፈት (መጻሕፍት) ለዘለዓለም ከመጥፋት መድረሳቸው ነው።

በእንደዚህ ያለ ሁኔታ የኢትዮጵያ ንጉሥ እርዳታ መፈልግ ግድ እንደ ሆነበት ደኅና አድርገን እናስታውሳለን። ይሁን እንጂ ክርስቲያን ዙሪያውን በጠላት ተከቦ ስለ ነበር ከውጪ አገር ጋር ግንኙነት ለማድረግ በጣም ይቸግረው ነበር። ባገሩም አንድ ኾአኦ ቤርሙዴዝ የሚባል በሮድሪጎ ዴ ሊማ ዘመን የመርከቡ ሰዎች ጠጉር ቆራጭ ነበረ። አሁን ግን ይህ ሰው የኢትዮጵያ ቤተ ክርስቲያን አቡን ለመሆን ይጣጣር ነበር። የዚህን አሳብ ስለያዘና ይህም በሮማ ጳጳስ ፈቃድ መሆኑን ስላስታወቀ በጭንቃቸው ጊዜ ከሮማ ሊቀ ጳጳስ ጋር መገናኛ ምክንያት ለማድረግ በዚያን ዘመን የነበረው አቡን ከሞተ በኋላ አጼ ልብነ ድንግል ይህንኑ የተቀበለው ይመስላል። በ1530 (በ፲፭፻፳፪ ዓ.ም) ግድም ቤርሙዴዝ የፖርቱጋልን ንጉሥ እርዳታ ለመለመንና ኢትዮጵያ ከሮማ ወንበር እግር በታች መሆኗን ለማስታወቅ ወደ ኤውሮፓ ተመለሰ። አጼ ልብነ ድንግል እርዳታው ሳይደርስ ሞተ። ሁለተኛው ልጁ ገላውዴዎስ ተስፋ የሌለውን አልጋ ወረሰ። እርሱም እንዲሁ ከፖርቱጋሎችና ከሮማ ሊቀ ጳጳስ ጋር ግንኙነት ለማድረግ ሞከረ።

ከዚህ መካከል ፖርቱጋሎች በሌላ ነገር ምክንያት በኤርትራ ባሕር የሚያደርጉት ነበራቸው በህንድ አገርና በፋርስ ባሕር ባሕር ወሽመጥ ባቆሙት የቅኝ አገር ምክንያት እከስላም ታላላቅ መንግሥታት ጋራ መጋጨት የማይቀር ስለ ነበር ይህንኑ በኃይል ለመፈጸም ወደ ኤርትራ ባሕር ይሄዱ ነበር። መጀመሪያ ጠባቸው ከግብጾች ጋር ነበር። ግብጽን ቱርኮች ከወሰዷት በኋላ ግን 1517 (፲፭፻፱) ከቱርኮች ጋር ሆነ። በ1513ና (፲፭፻፭) በ1317 (፲፭፻፱) ዓመተ ምሕረት ፖርቱጋሎች በኤርትራ ባሕር ዘመቱ። ዘማቾቹም በህንድ አገር ከሚገኘው ከፖርቱጋል ኦች የምሥራቅ የጦር ሠራዊት ዋና ሠፈር እንደመጡ የተረጋገጠ ነገር ነው። ቢሆንም ብዙ የተፈጸመ ነገር አልነበረም፤ ወደቦች ከተዘረፉ በኋላ ሲቃጠሉ በስተቀር ለሁለ ጊዜው እጅ ያደረጉት ያገር ወረራ አልተደረገም ዓደንን ስንኳ እጅ አላደርጓትም። በ1538 (፲፭፻፴) ዓ.ም የቱርክ የጦር መርከቦች በሱሌማን ፓሻ አዛዥነት ከህንድ አገር በስተ ሰሜን ምዕራብ የምትገኘውን የፖርቱጋሎችን ዴውን የተባለችውን አገር ወጓት ይሁን እንጂ ያላንዳች ፍጻሜ መመለስ ግድ ሆነባቸው። ስለሆነም በዚህ ዘመቻ ምክንያት የቱርኮች ሥልጣን በኤርትራ ባሕር እየጠበቀ ሄዷል። በዐረብ አገር በኩል ከሚገኙት ወደቦች ሁሉ ተጠባባቂ ወታደር እንዲቀመጥ ሁነው ሱኤዝ ላይ ተሰብስበዋል እየተባለ ይወራ ነበርና የተሰበሰቡትን መርከቦች ለማጥፋት አዲሱ የህንድ አገረ ገዥ የዶም ቫስኮ ዳ ጋማ ሁለተኛ ልጅ ዶም አስቴቫኦ (እስጢፋኖስ) ዳ ጋማ ፖርቱጋል ወደ ኤርትራ ባሕር እንዲዘምት ለማድረግ በ1540 (፲፭፻፴፪) ዓ.ም ቍርጥ አሳብ አደረገ። ከብዙ የጦር መርከቦች ጋር ከተጓዘ በኋላ በፌብሩአር (የካቲት) 1541 (፲፭፻፴፫) ዓ.ም ምጥዋ ደረሰ። ታላላቆችን መርከቦች በዘመዱ በማኑኤል ዳ ጋማ አዛዥነት ከዚሁ አስቀርቶ ራሱ ቀላል ከሆኑት መርከቦች ጋር ወደ ሰሜን ተጓዘ ያሰበውን ነገር ሳይፈጽም በሜይ (ግንቦት) ወር መጨረሻ ተመልሶ ምጥዋ ደረሰ። ቤርሙዴዝም ምጥዋ ቀርቶ ነበር፣ (የህንድ) ዋና አገረ ገዥ ባለነበረበት ጊዜም የሚያስደስቱ ብዙ ነገሮች አድርጎ ቈየ። በምን ዓይነት ቤርሙዴዝ አብሮ እንደሄደም አልታወቀም፣ ዋና አገረ ገዥ ስለርሱ የተቀበለው ትእዛዝም አልታወቀም።

ወዲያው ዶም እስጢፋኖስ ተመልሶ ምጥዋ እንደ ደረሰ ለክርስቲያኑ የኢትዮጵያ መንግሥት ዕርዳታ እንዲደርስለት ፖርቱጋሎችን ለመለመን ባሕር ነጋሽ መጣ (የህንድ) ዋና አገረ ገዥም ወዲያው ከጦር አለቆቹ ጋር ምክር አደረገ በዚህም የባሕር ነጋሽን ልመና ለመፈጸም ቍርጥ አሳብ አደረጉ። ይህንም ዘምቻ ለመምራት በጣም ሊመሰገን የሚገባው ቅድድም ባለቆቹ ማኽል ተነሣ። ይህም ከመንፈሳቸው ጋር ለተዋሐደው ድፍረት ጥሩ ምስክር ነው። ዕድሜው ስንኳ ገና የ፳፭ ዓመት ልጅ ቢሆን ብዙ ጊዜ ጀግንነትና ድፍረት ጥንቃቄም ስላሳየ ዶም ስቴፋን (እስጢፋኖስ) መሬቱን ለትንሽ ወንድሙ ለዶም ክርስቶፍ ሰጠው። ይህም ምርጫ ከልከኛው ሰው ላይ እንደ ወደቀ ካስታንሆዞ ከሚተርከው ታሪክ ግልጥ ሆኖ ይገኛል።

**አንዳንድ ማመልከቻ።**

ዘመቻው በምን ዓይነት እንደ ተካሄደ ከዘመቻው የነበረው ሰው አዲስና ዋና በሆነ ንግግር ካቀረበው ታሪክ አንባቢው ራሱ ቢመለከት ስለሚሻል ከዚህ መቅድም ባጭሩ መጻፍ አስፈላጊ ሆኖ አልታየንም የተጓዙበት መንገድና የቀኑ ቍጥር ካንዳንድ ላይ ከችግር አድርጓል። ይሁን እንጂ የፔሬያራንና ተከፍሎም የዋይትዌን መቅድም መሠረት በማድረግ ከመጽሐፉ መጨረሻ ከሚገኘው ማመልከቻ ለመፍታት ሞክሬያለሁ። ነገር ግን በዚሁ ጦርነት ትልልቅ ሥራ የሠሩት ሁለቱን ሴቶች ባስታውስ የተገባ ነው። እነዚህም ንግሥት ሰብለ ወንጌልና የአሚር ግራኝ ምሽት ድል ወንበራ ናቸው። ሰብለ ወንጌል ፍችው የወንጌል ዛላ ማለት ነው፤ የሟቹ የዓጼ ልብነ ድንግል ባለቤትና የዓጼ ገላውዴዎስ እናት ናት። ዶም ክርስቶፍ ከነበረችበት ከደብረ ዳሞ አምባ ካስመጣት ቀን ጀምራ ከዚያም በኋላ እስከ ዘመቻው ፍጻሜ ድረስ በፖርቱጋሎች ታጅባ ትሄድ ነበር። ካንዳንድ ቦታ ካስታንሆዞ ከሚያወሣት ላይ በጣም ልዩ ዓይነት ሴት እንደነበረች ያስረዳል ባንድ በኩል እንደ አገሯ ሴቶች ሁሉ ማናቸውም ነገር ብርቅ የሆነባት ከሚያስፈራም ቦታ በመጀመሪያው ጊዜ ፈሪ ሁና ትታያለች። በሌላ በኩል ደግሞ ትክክለኛ የሆነ የልብ ቅንነት ከአደጋ ላይ የማይናወጥ ድፍረትና ሌሎችን ለመርዳት የመሥዋዕትነት ፈቃድ የነበራት ሴት መሆኗ ይታያል። የአምባ ስንዔትን የጦር ሜዳ ለማየት እምቢ ብላለች ምክንያቱም መንገዱ ሁሉ የምትፈራው ሬሳ ብቻ ስለ ነበረ ነው። የወታደሮችን ቍስል እርሷ ራሷ ታሥራለች። ድል የሆኑትን ፖርቱጋሎችን «በብዙ ጥንቃቄና ፍሬ ባላቸው ቃላት» ታጽናናቸዋለች። ድል ወንበራም ልክ የዚሁ ዓይነት ባሕርይ የነበራት ይመስላል። ከዘመቻ ላይ ከባሏ አትለይም ይህነንም በመጀመሪያ ወታደሮች አልወደዱላትም ነበር። ኋላ ግን ወታደር እየወደዳት ስለሄደና ስላከበራት በፈቃዱ ከምርኮው አንዳንድ ክፍል ያመጣላት ነበር። የኢትዮጵያ ታሪክ ጸሐፊዎችም በባሏ በግራኝ ላይ መራራ የሆኑ ቃላት ሲጽፉ የርሷን ደግነት አይክዱም ይህም ግልጥ ሆኖ የሚታይ የዓጼ ልብነ ድንግል ትንሽ ልጅ ሚናስ በተማረከ ጊዜ ሳይገደል መቅረቱ ድል ወንበራ እርሷ እራሷ ስለ ተከራከረችለት ነው። አሚር ግራኝ ከሞተ በኋላም የርሱን አልጋ የወረሰውን አግብታ የመጀመሪያ ባሏን ገዳዮች እንዲበቀልላት አደፋፍራዋለች። ሰብለ ወንጌልም እንዲሁ የሕዝብዋን ጠላት እንዲበቀልላት ጠይቃለች።

ከዚህ በኋላ የዶም ክርስቶፍ ሬሳና ከዘመቻው መጨረሻ የፖርቱጋሎች ፍጻሜ ምን እንደሆነ ባችሩ ማመለከት አስፈላጊ ነው። የዶም ክርስቶፍ ሞት ከዚህ በታች (በመጽሐፉ ውስጥ) ይነገራል። ከዚያም ቱርኮች የዶም (ክርስቶፍን ራስ ይዘው እንደሄዱ ያመለክታል። ከሰማንያ ዓመት በኋላ የጀግናውን ዐፅም ለመፈለግ ተጣጣሩ። ዶም ፍራንሢስኮ ዳ ጋማ የሚባ የዶም ክርስቶፍ የወንድሙ የልጅ ልጅ ከ1622 (፲፮፻፲፬ - ፲፮፻፲ ዓመተ ምሕረት) ሁለተኛ ለህንድ አገር የንጉሡ እንደራሴ ሆኖ ሳለ በ1624 ፲፮፻፲፮ ዓ.ም ከጎአ ወደ ኢትዮጵያ የሄደውን አቡን (ጳጳስ) አልፎንዞ ሜንዴዝን የአጎቱን ዐፅም እንዲያስፈልግ ለመነው። የየሱስ ማኅበር ቄስ ጃሮኒም ሎቦና ከኢትዮጵያ ንጉሥ የታዘዘው ለየትግሬ ወረዳ ዋና አገረ ገዥ ተክለ ጊዮርጊስ ወደ ጦር ሜዳው ጕዞ አደረጉ። ከዚያም ካንድ ባይኔ አይቻለሁ በሚል እስላምና ባንድ ታሪኩን ካባቴ ሰምቻለሁ በሚል ክርስቲያን እየተመሩ ከድንጋይ ክምር ውስጥ የዶም ክርስቶፍ ዐፅም ነው የተባለ ይዘው ሄዱ። ይህነንም በህንድ አገር አድርገው ወደ ፖርቱጋል ሰደው ከጋማ የመቃብር ርስት ቪ - ዲጎ ኤራ አጠገብ አስቀበሩት።

በሕይወታቸው ከቀሩት ፖርቱጋሎች ወደ ተወለዱበት አገር የተመለሱ ጥቂቶች ናቸው። ከነዚህም ለዚህ ዕድል የበቃው አንዱ ሚጉኤል ካስታንሆዞ ነበር። የቀሩት በኢትዮጵያ ተቀምጠው ከኢትዮጵያ ሴቶች ጋር ተጋብተው ባንዳንድ ነገር የኢትዮጵያ ነገሥታትን ካስቸገሩ በኋላ ሞቱ እነዚህ «ያፍርንጅ» ተወላጆች ከኢትዮጵያ ታሪክ ወይም ወደዚያው አገር በሚሄዱ ኤውሮፓውያን አንዳንድ ጊዜ ይወሳሉ። ወዲያው ካስታንሆዞ እንደተመለሰ የየሱስ ማኅበር ሚሲዮናውያን ወደ ኢትዮጵያ መጡ። በዚህም የፖርቱጋሎች ስብቀት ጀመረ። እነዚያ ፊት አገሩን ነፃ ለማውጣት ከኢትዮጵያ ንጉሥ ጋር ጐን ለጐን የተዋጉትና ምንጊዜም በርሱ ዘንድ በጣም የተከበሩት በልዩ ልዩ ስብቀት በጣም ስለታሙ ከዚያ ወዲያ እንድም የሚያምናቸው አልነበረም። ይህም የዶም ክርስቶፍ ዳ - ጋማ ጀግኖች ጓደኞች የሚያምር ፍጻሜ ነው።

በመጨረሻ «አቡኑን» ጳጳሱን ኸአኦ ቤርሙዴዝን በጥቂት ቃላት ከዚህ ላይ ማንሣት አለብን። የዚህን ሰው መጀመሪያ ታሪክ ከዚህ በላይ አመልክተናል። ከዶም ክርስቶፍ ሠራዊት ጋር ወደ ኢትዮጵያ ሄዶ ምን ጊዜም በአቡን (ስም ሲጠራ) ይገኛል። ካስታንሆዞም በዚሁ ስም ይጠራዋል። ይሁን እንጂ ይህነን ሹመት ሊቀ ጳጳሱ ለቤርሙዴዝ እንዳልሰጠው ከዚህ በታች ከሚገኘው ዓፄ ገላውዴዎስ ለሊቀ ጳጳሱ ጻፉት ደብዳቤ በዝርዝሩ ፍሬ በሞላበት ዐይነት ዶክቶር ኤዴንሲግን ካወጣው መጽሐፍ ይታያል። የእንግሊዙ ተርጓሚ ሚስተር ዋይ ትዌ ሳይቀር ኸአኦ ቤርሙዴዝ አቡን (ጳጳስ) እንዳልነበረ ይገልጣል። ነገር ግን ይኸው ሰው ይልቁንም ከወጣው መጽሐፍ ምን ጊዜም ራሱን አቡን (ጳጳስ) ብሎ ነው የሚጠራ። ያወጣው መጽሐፍም አርእስቱ ይህ ንው።

«ካህኑ ዮሐንስ የተባለው የኢትዮጵያ ንጉሠ ነገሥት ከሁሉ ይበልጥ ክርስቲያን ለሆነውና ለክርስቲያን ሃይማኖት ቀናተኛ ለሆነው ለፖርቱጋል ንጉሥ ዶም ኸአኦ በስም ፫ማ በአቡኑ በዶም ኾአኦ ቤርሙዴዝ እጅ የላከለትን መልእክት ባጭሩ የሚተርክ መጽሐፍ።

ከዚህም የዶም ክርስቶፍ ዳ ጋማን ሞትና አብረውት የነበሩት ሰዎች ፍጻሜያቸው ምን እንደሆነ ይገልጣል። ይህ መጽሐፍም በ1565 (፲፭፻፶፯) በፍራንሲስኮ ኮሬአ በሊስቦን ወጣ ስለ ዶም ክርስቶፍ ሥራ ከሚተርከው ላይ ከካስታንሆዞው ጋር በጣም ይለያያል። ይሁን እንጂ በማናቸውም አስተያየት ካስታንሆዞ ሊታመን የሚገባው ነው። ቤርሙዴዝ እንደሚለው ዶም ክርስቶፍ ልምድ የሌለው ልጅ እግር ሥራውን በትክክል የማያውቅ በመሆኑ ራሱ ቤርሙዴዝ ሲመክረው በክሀንት ሥራው በተሰጠው መብት ቍጥር አሳቡን መስጠት ነበረበት። ካስታንሆዞ ግን ዶም ክርስቶፍን እውነተኛ ጦር መሪ የድፍረቱ ብዛት አንዳንድ ጊዜ ከልክ ቢያልፍ ስንኳ ከመጨረሻው ጦርነት የሚሰጠው ትእዛዝ በሚያስገርም ዐይነት የተረጋገጠና አስቦ የሚሠራ ሰው አድርጎ ያሳየናል። በሌላ በኩል ካስታንሆንዞ አሚር አሕመድ ግራኝን ልምድ ያለው የጦር መሪ አድርጎ ያመጣዋል፤ ይህ ባይሆን ኢትዮጵያን ለመውረር አይችልም ነበር። ግራኝ የፖርቱጋሎችን መድረስ በሰማ ጊዜ ከዓፄ ገላውዴዎስ ጋር እንዳገናኙ ለማድረግ ወደ ኢትዮጵያ መኻል ተጕዟል። የፖርቱጋሎችን ውጊያ ሠራዊቱ አለመቻሉን በተረዳ ጊዜም ቀለብና እርዳታ እንዲመጣላት ወደ ባሕር የሚወስደውን መንገድ ነፃ አድርጐ ወደ ሚይዘው ወረዳ ተመልሷል። በካስታንሆዞ ዘንድ ወዳጅና ጠላት መብታቸውን ያገኛሉ ከዚህም ሌላ ስለ ኢትዮጵያ ሕዝብና ስለ ባህላቸው ስለ ልምዳቸውም ዐዋቂና ታማኝ ተራኪ ሆኖ ይገኛል። ይህንም ለመረዳት ከዚህ በታች የሚገኘውን ማመልከቻ ከዛሬዋ ኢትዮጵያ ስለ ሕዝቡና ስለ ባህላቸው ስለ ልምዳችወም ዐዋቂና ታማኝ ተራኪ ሆኖ ይገኛል። ይህንም ለመረዳት ከዚህ በታች የሚገኘውን ማመልከቻ ከዛሬዋ ኢትዮጵያ ጋር ማስተያየት ነው። አንዳንድ ጥቂቶች ባገር እንግዳ ከሆነ ሰው የማይቀሩ ስሕተቶች ብቻ አምልጠውታል። በዚህ ዐይነት በማናቸውም አስተያየት ከቤርሙዴዝ የካስታንሆዞው ሊመረጥ ይገባዋል።

ኤ. ሊትማን።

ትልቁ ጀግና ካፒቴን ዶም ክርስቶፍ ዳ ጋማ በርሱ መሪነት ከተዋጉት

ከ፬፻ ፖርቱጋሎች ጋር በካህኑ ዮሐንስ (1) አገሮች የሠራውን የሚገልጽ

አብሮት ከነበረው ከሚጉኤል ካሳታንሆዞ የተጻፈ ታሪክ።

**\*\*\*\*\***

1541 (፲፭፻፴፫ ዓ.ም)

የህንድ ዋና ከተማ አገረ ገዥ ዶም ስቴፋን ዳ ጋማ የጦር መርከቦቹን ይዞ የመካ የባሕር ወሽመጥ የሚባለውን አልፎ ምጥዋ ሰፍሮ ሳለ የካህኑ አዛዥ ባሕር ነጋሽ (2) የሚባል ወደ እርሱ የተላከ ደብዳቤ (3) መጣ። በደብዳቤውም ንጉሡ አገሮቹ ፲፬ ዓመት ሙሉ በዓረቦች እንደተያዙና ከሕዝቡ የሚበልጡት ምርኮኞች መሆናቸውን እንዲመለከት ይለምነው ነበር። ደግሞ ዐቅም የሌላቸውን ሁሉ በመርዳት ወንድሙ (የፖርቱጋል ንጉሥ) ልምድ ስላለው እርዳታውን እንዲልክለትና እነዚህም የኢትዮጵያ አገሮች በግርማዊነቱ (በፖርቱጋል) ንጉሥ ስም እንዲታዘዙ ይሆናል (4) የሚል ቃል ተጽፎበት ነበር። ዋናው አገረ ገዥ ካነበበው በኋላ ለዚሁ የሚደረገውን ሁኔታ ለመማከር የጦር መርከብ አለቆችንና መኳንንቱን ጠራቸው። እነርሱም እንደዚህ ባለ ሁናቴ የሚገኝን ሕዝብ መርዳት ለእግዚአብሔርና ለግርማዊነቱ ለፖርቱጋል ንጉሥ ደግሞ ሥራ መሆኑን ተስማሙበት። ይህነን ትልቅ ሥራ ለመምራት የጦር መርከቦቹ ሹማምንቶች ሁሉ ፈቃዳቸው ስለ ሆነ መሪነት ለመቀበል ያሰቡት ሁሉ ይህነኑ ለማግኘት ልመናቸውን አቀረቡ። ዋና አገረ ገዥውም መሪነቱን እንዲሰጠው በጣም ስለ ለመነው ለወንድሙ ለዶም ክርስቶፍ ሰጠው። ዶም ክርስቶፍምወዲያው ጭፍሮቹ እንዲሰናዱ ካደረገ በኋላ ጉዟቸውን ለመጀመር ከወደቡ ወረዱ።

**ምዕራፍ ፩።**

**ዶም ክርስቶፍ መንገዱን እንደ ጀመረና የባሕር ነጋ ግዛቶች፥**

**እርሱን ለመቀበል እንደምን እንደ ተሰናዱ።**

በ፱ነኛው ቀን በዩሊ ወር (1541) በሐምሌ ፲፭ ቀን ፲፭፻፴፫ ዓ.ም ቅዳሜ ወን ወደ ማታ ዶም ክርስቶፍ ከዋና አገረ ገዥውና ከሠራዊቱ ከተሰናበተ በኋላ መድፎችንና ጥይቶችን አሲዞ ከጭፍሮቹ ጋር ጕዞ ጀመረ። ከጭፍሮቹም እያንዳንዱ ዕጥፍ መሣሪያ ይዞ ነበር።)

በፍጹም የተሰናዱና የታጠቁም ነበሩ። የዚያን ቀን ማታውን የቸው ውኃ (5) ሚፈልቅበት ምንጭ አጠገብ ሰፈሩ። በማግሥቱ እሑድ ቀን መሬቱ ግሎ በሌሊት እንጂ ቀን ለመጓዝ ስላልተቻለ ውሎ ሆነ። በዚህም ቀን ወደ ማታ ጕዞው ተቀጠለ። ሄደንም ጣፋጭ ውኃና (5) የዱር ዶሮ ዐይነት አዕዋፍ ከሞሉበት ቦታ ሠፈርን። ከሠፈርንበት ቦታ የሚያስጸይፍ ብዙ አውሬዎች ስለ ነበሩ ሌሊት ሠፈርን ዘብ ለመጠበቅ አስፈላጊ ሆነ። ይህም አገር በጣም ሞቃትና ውኃ ያነሰው በመሆኑ ለሰዎቹ በጣም አስቸጋሪ ስለ ነበረ ከሌሊቱ ብቻ ፮ ሌሊት ተጓዝን። በዚህ ቦታ ፈረስ ስለታጣ ዶም ክርስቶፍና ሌሎቹ በእግራቸው ይሄዱ ነበር። መድፎሩ ጥይቶቹና የከብቶቹ ምግብ ባሕር ነጋሽ ባመጣቸው ግመሎችና በቅሎች ተጭነው ነበር። የተጫኑት ግመሎችና በቅሎች ለማለፍ በጣም አስቸጋሪ ከሆኑት ቦታዎች ላይ ብዙ ጊዜ ሌላውን ጭነትና መድፉን ሳይቀር አራግፈን ራሳችን መሸከም ነበረብን። በዚህ በጣም አስቸጋሪ በሆነ ሥራ ዶም ክርስቶፍ ቅዱስ የሆነ ኅላፊነት ስለ ተሰማው ትጋቱንና የልብ ዝግጁነቱን ደኅና አድርጐ ለማስታወቅ ይጣጣር ነበር። በኃላፊነቱም እርሱ የሰጠውን ትእዛዝ ሌላው መፈጸም ነበረበት። በዚህም ድካም በማይሰማው ትጋቱ የወታደሮቹም ትጋት ዕጥፍ እንዲሆን ስላደረገም ሳይታወቃቸው በበለጠ አኳኋን ይሠሩ ነበር። ከዚህ በላይ እንደተነገረው በዚህ አኳኋን ስድስት ቀን ተጓዝን። በነዚሁ ቀኖች መጨረሻ አንድ ትልቅ ተራራ ስለ ገጠመን ከጧት እስከ ማታ ስንሄድ ውለን ወጣነው። ከተራራው ላይ በደረስን ጊዜ በጣም ጥሩ አየርና ቀዝቃዛ ውኃ ያለበትን ትልቅ ሜዳ (6) የሆነ ብርዳም አገር አገኘን። በዚህም አገር ዐረቦች ያፈረሱት በጣም ትልቅ የነበረ አንድ ትልቅ ቤተ ክርስቲያን (7) ስላለ ከርሱ አጠገብ ሁለት ቀን ዕረፍት እንዲደረግ ዶም ክርስቶፍ አዘዘ። አገሩም በመላው ጠፍቶ ነበር ከዚያም ሁነን ባሕሩን ለማየት (8) እንችል ነበር። በነገታው ከሌሎቹ አገሮች ይልቅ የበለጠ ብዙ ድፍረት በሰጠን ብርዳም በሆነው አገር ላይ ፫ ቀን ከተጓዝን በኋላ ቍጥራቸው የበዛ በጣም ጥሩ ውኃ ያለባቸው ትናንሽ ወንዞች ተሻገርን። ከዚህ በኋላ ቤቱ የካብ ሆኖ ጣራው እንደ ዐረቦች ቤት ሰታታ ከሆነ ትልቅ ከተማ (9) ደረስን። ይህም ከተማ ከኛ ጋራ የነበረው የአዛዡ ግዛት ነው። ባንድ በኩል ዝቡ ዓሣ የሚገኝበት ጥሩ የሆነ ልትቅ ወንዝ (9a) አለበት። በዚህም ወንዝ ዙሪያ ብዙ ገጠሮች አሉ። በሁለቱም በኩል ብዙ መንጋ ከብት ይገኝባቸዋል። ይህ ሁሉ የሚገኘው በከተማው ዙሪያ ነው። በደረስንም ጊዜ በነዚህ ገጠሮች ላይ ምንም ሕዝብ አልነበረባቸውም። ሕዝቡ እስላሞችን በመፍራት መሬታቸውን ማረስ ትተው ከብቶቻቸውን ይዘው ካንድ ተራራ ሥር ሸሽተው ተሸሽገው ነበር። እብኋላ ግን ወደ በኢታቸው ተመለሱ።

ዶም ክርስቶፍን ለመቀበል ከከተማው ብዙ መነኰሳት መስቀል ይዘው ባማረ ዑደት እግዚአብሔርን ምሕረት እየለመኑ መጡ። ከዶም ክርስቶፍም ጋር በተገናኙ ጊዜ እንደዚህ ባለ ጭንቅ ዘመን እግዚአብሔር ስላመጣውና የቅዱስ ሃይማኖታቸው ጠላቶች አገሩን ፲፬ ዓመት ሙሉ እንዴት አድርገው እንደሚገዙና ቤተ ክርስቲያኒቱን ገዳማቱን እንዴት አዳፈረሱ እርሱም እነርሱን ከእንደዚህ ያለው ምርኮና ጭነቅት ለማውጣት እንደ እግዚአብሔር መልክተኛ ሆኖ መምጣቱ የሚገልስ ምስጋና ካቀረቡለት በኋላ ደግሞ እነዚህኑ ክፉዎች ሕዝቦች እንዲቀበልላቸው ለመኑት። ይህንም እጅግ በሚያሳዝን ልመና እየጮሁ ሲለምኑት ሰምቶ በጣም ያላለቀሰ ቢኖር በውነቱ ከሰው ልቈጥረው አልችልም። ከዚህ እብኋላ ጸሎት ለማድረግ ወደ ገዳማቸው ሄዱ እኛም አብረናቸው ሄድን ቤተ ክርስቲያኑም ከዐምዶቹና ከጥርብ ድንጋዮቹ በቀር ሌላው ሁሉ በጭራሽ ፈርሷል። እስላሞቹን በመፍራት ለመሥራት ስላልቻሉ ታቦቱ የነበረበት የሣር ጎጆ ካንድ ደኃ ባሕታዊ መኖሪያ የማይሻል ነበር።

ዶም ክርስቶፍም የሃይማኖት ቅናት ባለበት ንግግር ባምላክ እርዳታ ወደ ጥንቱ ሀብታቸው እንዲመለሱና እርሱም ወደዚህች አገር የመጣበት ምክንያት እስላሞችን ከዚህ ለማባረር ለክርስቶስ ሃይማኖት ለመሞት መሆኑን በሚያጽናኑ ቃላት ከገለጠላቸው በኋላ ከነርሱ ተሰነባበተ። መነኰሳቱም በዚህ ንግግር በጣም ተጽናኑ። ዶም ክርስቶፍም ከወታደሮቹ ጋር ከከተማው አጠገብ በሚገኘው ሜዳ ባሕር እንጋሽ አዘጋጅቷቸው ወደ ነእብሩት ድንኳኖች ሄዶ ዐረፈ። ይህም ቦታ በጣም ተስማምቶን ከሰፈርን በኋላ በባሕር ነጋሽ ትእዛዝ ባላገሮቹ የሚቻላቸውን ያህል ምግብ ይዘውልን መጡ። ይሁን እንጂ ከብዙ ዘመን ወዲህ ባለማረሳቸውና ባለመዝራታቸው በጣም ድኆች ስለ ነበሩ ያመጡን ምግብ ብዙ አልነበረም።

**ምዕራፍ ፪።**

**ዶም ክርስቶፍ ከባሕር ነጋሽና ካገሩ ተወላጆች ጋር ለወደፊት**

**የሚያደርገውን እንደተማከረ።**

በማግስቱ ጧት ያገሩን ሁኔታ በመመርመርና ለወደፊት የሚደረገውን ለማወቅ የኢትዮጵያ ንጉሥ ያለበትን ከዚህ ምን ያህል መራቁን ከዘይላ ንጉሥ ጋር (10) ጦርነት ሳይገጥም ከርሱ ጋራ ለመገናኘት መቻሉን ለማወቅ ዶም ክርስቶፍ ካሁኑ ቀደም ከኛ ጋር የነእብረውን ባሕር ነጋሽንና ሁለቱን የኢትዮጵያን የጦር አለቆች አስጠራ። የተጠሩትም ሰዎች መጥተው ዶም ክርስቶፍ የፈለገውን ካወቁ በኋላ በዚህ አገር በጣም ብርቱ የሆነው ክረምት መግባቱ ስለሆነ ወንዞቹ ይሞላሉ አገሩም በጣም ብርዳምና ጉማም ነውና ለጕዞ «አይመችም ብለው ነገሩት። ደግሞም» በእንደዚህ ያለ ሁኔታ ከመጓዝ ይልቅ ግዛታችን በሆነው በዚሁ ከተማ እስከ ኦክቶበር (ጥቅምት) ወር መጨእረሻ ድረስ ከርመን ከዚያ ወዲያ ጕዞ ለመቀጠል ወራቱ የሚመች ይሆናል ብለው ገለጡለት። ደግሞ ከግራኝ ጋር ሳይዋጋ ከንጉሡ ጋር ለመገናኘት እፈቅዳለሁ ብሎ ስላቀረበው ጥያቄ እንዲህ ብለው መለሱለት። እንደሰማነው ወሬ ከሁለት ወር በፊት ግራኝና የኢትዮጵያ ንጉሥ ትልቅ ጦርነት አድርገው ንጉሣችን ድል ከሆነ በኋላ ወደኋላው ሸሽቶ ጠላቶቹ እንዳያገኙት ከዚህ ከጦርነቱ ቦታ ሦስት መቶ ማይል ርቆ ወደሚገኘው ተራራማ አገር (11) ገብቷል። ከሰዎቹም የሚበልጡት ከድተው ወደ እስላሞች ስለ ገቡ ከርሱ ጋር ያሉት ሰዎች በጣም ጥቂቶች ናቸው። ይልቁንም አገሩ ሁሉ በእስላሞች እጅ ሰልተያዘ ከብዙ የጦር አለቆች ጋር መግጠም አለብን ግራኝ እርሳሱ አሱም ከነሠራዊቱ በመንገድ ላይ አድፍጦ የጥብቀናል። ንግስቲቱም የንጉሣችን እናት ያለችበት ስፍራ እኛ ካለንበት የአንድ ቀን መንገድ ከሚሆን ካንድ በጣም ጥብቅ ከሆነ አምባ (12) ውስጥ ነው። ባልዋ ንጉሡ (13) ከሞተብን በኋላ ከደንገጥሮቿና ከጥቂቶች አሽከሮች ጋር ከዚህ አምባ ሸሽታ ተቀምጣለች አሉ ብለው ለዶም ክርስቶፍ ከነገሩት በኋላ እርሱም ከሁሉም ይልቅ ንግሥቲቱ ያለችበት ቦታ ቅርብ መሆኑን ስለሰማ በጣም ደስ አለው። ወዲያው እርሱ ዶም ክርስቶፍና ፖሩጋሎች እነርሱን ለመርዳት መምጣታቸውን ነግረው ንግሥቲቱን በክብር አጅበው እንዲያመቷት አንድ መቶ ወታደር አዘዘ፣ ይኸንንም ማሰቡ ግርማዊት በሕዝቧ መካከል ስትገኝ ከፊተኛው ይበልጥ ሕዝቡ በደስታ እንዲታዘዙና እኛንም በበለጠ አኳኋን እንዴቅበሉን ነው።

**ምዕራፍ ፫።**

**ዶም ክርስቶፍ ጭፍሮቹን እንዳሰለፈና በመሰለው አኳኋን እንደከፋፈላቸው።**

ዶም ክርስቶፍ ይህን መልእክት ወደ ግንሥቲቱ ከላከ በኋላ ሰዎቹን አሰለፋቸው ለዚህ ሥራ ትልቅ ደስታና ምኞት ስለነበረው ከምጥዋ ሲነሣ ዋና አገር ገዥው ከሰጠው ሰዎች የሚበዙ ገና ሌሎች ወታደሮች ይመጣሉ ብሎ አስቦ ነበር። ቢሆንም አራት መቶ የሚሆኑ የተዘጋጁ ወታደሮች ይመአሉ ብሎ አስቦ ነበር። ቢሆንም አራት መቶ የሚሆኑ የተዘጋጁ ወታደሮች ብቻ ተገኙ። ለነዚህም ከ፮ መቶ የሚበልጥ ጠበንጃ ተሰጣቸው። በነዚህም ወታደሮች ላይ ወዲያው አምስት አለቆች ከዚህ እንደሚከተለው ዓየንት አድርጎ ሾመ።

ለያንንዳንዱ አለቃ አምሳ ሰው አካፈላና የቀሩትን አንድ መቶ ካምሳ ሰዎች ለንጉሡ ሰንደቅ ዓላማ ጠበቆች እንዲሆኑ ተዋቸው። ከዚያ ቀን ጀምሮ እያንዳንዱ አለቃ ለጭፍሮቹ ማሰብና ከአገሩ ላይ የሚገኘውን ምግብ ለነርሱ ማምጣት ነበረበት።

ባሕር ነጋሽ የተባለ የአየሩ ገዢም ለሠፈረው ሠራዊት በየቀንኑ ከፖርቱጋል ላሞች የሚበልጡ በጣም ጮማ የሆኑ ዐሥር ዐሥር ላሞች ብዙ የጤፍ እንጀራና ዶሸሪ የሚባል (የዳጉሳ) እህል ዳቦ እያስጋገረ ያስመጣ ነበር። በዚህ ዐይነት ከጦር መርከቡ ውስጥ ካመጣነው ጥቂት ሩዝ ጋር እግዚአብሔር ፈቃዱ ሆኖ በቸርነቱ እስቲረዳን ድረስ ክረምቱን ዘለቅነው። የአለቆቹ ስምም ከዚህ እንደሚከተለው ነው።

፩ኛ፣ ማኑኤል ዳ ክንሃ።

፪ኛ፣ ኸአአ ዳ ፎንስካ።

፫ኛ፣ ኢንፎሬ ዲ አብሬው።

፬ኛ፣ ፍራንሢስኮ ዲ አብሬው።

፭ኛ፣ ፍራንሢስኮ (ቤልሆ) የቀሩት የግርማዊ መኳንንቶችና አሽከሮች የንጉሡ ሰንደቅ ዓላማ ጭፍሮች ሆኑ። ለንጉሡ ሰንደቅ ዓላማ ችፍሮች ለሆኑትም ዶም ክርስቶፍ መሪ ያደረገው ሉዊዝ ሮድርጔስ ኪካርቫልሆ የተባለው ነው።

**ምዕራፍ ፬።**

**ዶም ክርስቶፍ ንግሥቲቱን እንዳስመጣትና ንግሥቲቱም ያመጧትን ፖርቱጋሎች**

**እንደምን እንደ ተቀበለቻቸው።**

ይህንን ሁሉ በማሰናዳት ቀኑ አለፈ። በማግሥቱ ዶም ክርስቶፍ ማኑኤል ዳ ኩንሃንና ፍራኒስኮ ቤልሆን ከሰዎቻቸው ጋር ንግሥቲቱን እንዲያመጡ ላካቸው። እነዚህም ወዲያው ተነሥተው በዚህ ቀን ማታውኑ (14) ከተራራው ሥር ደረሱ። ድንኳኖቻቸውን ተክለው ከተራራው ሥር ለነበረው የዘብ ጠባቂ ሹም ፖርቱጋሎች ሊጠብቋቸውና ሊረዷቸው ወደዚህ መምጣታቸውን ነገሩት። የዘበኞች አለቃም ለንግሥቲቱ ነገራት። እርሷም በጣም ደስ አላት። ከደስታዋም የተነሣ ሁለቱን አለቆች ከላይ ለማስወጣት ጠባቂዎቹን ላከቻቸው። ሁለቱም የጦር ኧልቆች እስከ ተራራው መውጫ (በር) ድረስ ወጡ። ዘበኞቹም እንደ ትልቅ ቅርጫት ሁነው የተሠሩት (እንቅቦች) የታሰሩበትን በጣም ጠንካራ የሆኑ የጠፍር ገመዶች (15) ቍልቍል ሰደዱላቸው። ዘበኞቹም ንግስቲቱ ለመነሣት እስክትሰናዳ ድረስ ልያታቸው መፍቀዷንና ወደ ላይ እንዲወጡ መላኳን ነገሯቸው። ከዚህ በኋላ እያንዳንዳቸው ከቅርጫቱ እየተቀመጡ ወደ ላይ ወጡ። ወደ ንግሥቲቱ ቤትም በደረሱ ጊዜ እርስዋ በብዙ ደስታ ተቀብላ ዶም ክርስቶፍና ልጆቿ ፖርቱጋሎች ሁሉ እንደምን እንደመጡ በመጠየቅ ከነርሱ ጋር ብዙ ተጨዋወተች። ንግሥቲቱ ፖርቱጋሎችን ሁል ጊዜ ልጆቼ ትለን ነበር። ሁለተኛውን ወንዱን ልጅዋንና ሁለቱን በጣም ቈነጃጅት የሆኑትን ሴቶች ልጆችዋን (16) ከናቷ ከልጆቿ ከልጆቿ አያት ጋር በዚያ በሚያስፈራራውና ጠንካራ በሆነው ቦታ ከጋራው ላይ ትታ ከደንገጥሮቿና ከአሽከሮቿ ጋር ለጕዞ ተዘጋጁ። በዕድሜው ስንኳ ለጦርነት የበቃ ቢሆን በጦርነቱ እንዲረዳን ልጅዋን አብራ ያልወሰደችበትን ምክንያት በዚህ መጽሐፍ ውስጥ ወደ ፊት እንነግራለን። ንግሥቲቱም ከአምባው ወደ ውጪ በወጣች ጊዜ ብዙ ዘመን ከተዘጋችበት ከዚህ አምባ ነፃ ስለወጣች እግዚአብሔርን በጣም አመስግና ለዚህ ስላበቃት ከደስታዋ ብዛት የተነሣ አለቀሰችና ሕዝቡ ሁሉ በጣም የጠበቃቸውን ፖርቱጋሎችን ረዳት አድርጎ እግዚአብሔር በምሕረቱ ስለ ላከ ጠላትን በቶሎ ለመበቀል ተስፋ አደረገች በማግስቱ መንገድ ለመጀመር በመሰናዳት ይኸው ቀን አለፈ።

**ምዕራፍ ፭።**

**ንግሥቲቱ ከዶም ክርስቶፍ ሠፈር እንዴት ባለ ሁኔታ እንደገባችና፥**

**እንደምን አድርጎ እንደተቀበላት።**

በማግሥቱ ጧት ስሟ ሰብለ ወንጌል የተባለች ንግሥትና ደንገጥሮቿ ፖርቱጋሎችም ከርሷ ጋር ለመሄድ ተነሱ። ይህም አምባ ባገሩ ከሚገኙት ሁሉ ይበልጥ ጠንካራና ካሁን ቀደም ከታዩት ሁሉ በጣም ቀጥ ያለ በመሆኑ በምን ዓይነት እንደተመሸገ ከዚህ ላይ ለመናገር እፈቅዳለሁ። ይህች እመቤትና ሕዝቧ ከምርኮ እንዲድኑ እግዚአብሔርን በብዙ የምታገለግልበት ገዳም ከዚያው ከተራራው ላይ አለ። ይኸም ገዳም እንዳይፈርስ ሁኖ በእግዚአብሔር እጅ የተሠራ ይመስላል። ግራኝ ባለው ኃይል አንድ ዓመት ሙሉ ከቦት ነበር ነገር ግን ለመያዝ አልቻለም። ይህን ማድረጉም በውስጡ የነበረውን ገንዘብ ተመኝቶ አይደለም ከዚያ ምንም እንዳልነበረ ያውቃል። ግን ምክንያቱ በውበቷ በጣም የተመኛትን ንግሥቲቱን እጅ ለማድረግ ነበረ። በረኀብ ምክንያት ለመያዝ አለመቻሉንና አምባውም በጣም አስቸጋሪ መሆኡን ከተረዳ በኋላ ባመቱ መጨረሻ ሠፈሩን ጠቅልሎ ሔደ። (17)

**የዚህም ያምባ ሁኔታ ከዚህ እንደሚከተለው ዐይነት ነው።**

ቁመቱ (18) አንድ ደኅና የማይል ሩብ ይሆናል። ከአምባው ላይ ሁለት ትላልቅ የውሃ ማጠራቀሚያዎች (ኩሬዎች) ይገኛሉ። በክረምት ወራት በጣም ብዙ ውሃ ስለሚጠራቀምባቸው ውሃው ከላይ ለሚገኙት አምስት መቶ ለሚሆኑት ሰዎች በቅቶ ይተርፋል። ከደልዳላው መሬት ላይ ለምግብ የሚሆን ስንዴ ጤፍና ሌላ የእህል ዓይነት ይዘራል። ብዙ ፍየልና ዶሮ አላቸው። ደግሞም ብዙ መሬት ስላልቸው ብዙ ንብ ያገኛሉ። በዚህ ምክንያት ይህ ምሽግ ቤክበብ በራብ ወይም በጥማት ሊያዝ አይችልም።

ይህ ቋጥኝ ከመሬት ወደ ላይ አወጣጡ ከዚህ በሚከተለው ዓይነት ነው። አራት ማዕዘንና በጣም ቀጥ ያለ በመሆኑ በፖርቱጋል ከሚገኘው ትልቅ ግንብ ሁለት ጊዜ ይበልጣል። ወደ ላይ ሾጣጣ ሆኖ የወጣ ነው። ከጫፉ ላይ ለብቻው ተለይቶ ቀደም በማለቱ በጅ የተበጀ ይመስላል። ይህም በጣም ወደ ውጪ የተገፋ በመሆኑ አዘቅዝቆ ለሚያየው ለተራራው ሥር ሁሉ ጌታው ሆኖ የሚያዘው መስሎ ይታያል። በዙሪያው ሁሉ ማናቸውም ዓይነት ዋሻ ወይም መሸሸጊያ ቦታ ስለማይገኝ ከተራራው ሥር ያለው ነገር ከላይ ላሉት ሊሠወር አይችልም። ደግሞም የዚሁ አምባ መግቢያ በጣም ጠባብ የሆነ በመጥፎ ዓይነት የተሠራ እንደ ሽቦ የጣት ቀለበት የሚዞር ደረጃ የመሰለ አንድ ሰው በብዙ ጭንቅ ሊያልፍበ የሚችል መንገድ ነው። ከዚህ በቀር ሌላ መንገድ ባለመኖሩ ቀጥሎ ለማውጣት ከማይቻል ቦታ ያደርሳል። ከዚህ በላይ ዘበኞች የቆሙበት በር አለ። ከዚህም ለማውጣት ከማይቻልበት ቦታ አንሥቶ እስከ በሩ ቁመቱ ካሥር እስከ አሥራ ሁለት ክላፍተር ይሆናል። ይህነን ገደል ለመውጣት ወይም ለመውረድ የሚቻለው ከዚህ በላይ በተነፈረው ቅርጫት ብቻ ነው። የዚህም ጠባቂዎች ዐሥር ሰዎች ብቻ ስንኳ ቢሆኑ በጥንካሬው ምክንያት ይህ ቋጥኝ ሊያዝ አይቻልም። ደግሞም በዚሁ መንግሥት ግዛቶች አንድ ልምድ አለ። (19) አልጋ ለመረስ ሕግ የማይሰጣቸው ልጆች ሲወለዱ ከዚሁ ምሽግ ላይ ያወጧቸው ከዚህም ላይ ሁነው ወደ ታች ሳይወርዱ ወይም ሌላ ወረዳ ሳያዩ፣ በንጉሥ ልጅ አስተዳደግ ዓየንት ያድጋሉ። በውጪ ካብቱ ጋር አብሮ የሚዞረው አልጋ ወራሽ ያደርጉታል። ይህም አልጋ ወራሽ ምሽት አግብቶ ልጅ እስቲወልድ አገሩንም እስቲገዛ ድረስ (ይህም የሚሆን አባቱ ከሞተ በኋላ ነው) ሌሎች ከዚያው መቀመጥ አለባቸው። አልጋ ወራሹ ልጆች ሲወልድ የንጉሡ ልጆች ከምሽጉ ወጥተው ካሁን ቀደም ወደ ተወሰነላቸው ግዛታቸው ይሄዳሉ። ይህ ጥንቃቄ መደረጉም ካልጋ ወራሹ ጋር ሕዝቡ ግጭት ያደረጉ እንደሆነ ከነገሥታት ወገኖች አንዱን ለመውሰድ በርሱ ላይ ይነሣሉ ተብለው ስለ ተጠረጠሩ ነው። በተገዦቻቸው አለመታመን መጥፎ ልማድ ስለ ተገኘ ይህ አሁን ከዚህ በላይ የጻፍሁት ልማድ ይደረጋል።

ንግሥቲቱ ከደንገጥሮቿና ከአሸሮቿ ፴ ሴቶችና ፶ ወንዶች ጋር ከወረለደች በኋላ ወዲያው እርሷና ደንገጡሮቿ ባሕር እንጋሽ ልኮላቸው ከተራራው ሥር ቁመው በነበሩት በቅሎች ተቀምጠው እርሱና ሰዎቹ በጣም ደኅና አድርገው ቀደ ተበሏት ወደ ዶም ክርስቶፍ ሠፈር መንገድ ጀመሩ። ሁሉም ባማረ ሥርዓት አጀቧቸው። አለቆቹ ከወታደሮቻቸው ጋር ጠበንጃቸውን ይዘው ሰማያዊና ነጭ ከቀይ መስቀል ጋር የሆነ ደማስ ሰንደቅ ዓላማቸውንና የንጉሡ ሰንደቅ ዓላማ ቀርምዝ ቀይና ነጭ የሆነ ደማስ ከክርስቶስ መሰል ጋር ከሕዝቡ ፊት ነበር። የበላይ ጠቅላይ ሹምና ዋና አዛዥ የሆነው የእግር ሹራብና በወርቅ የተጠለፈ የቀይ ሐር ቀሚስ ጥቁር የሆነ ለስላሳ የፈረንሳይ ካባ ፈጽሞ በወርቅ የተጠለፈና በጣም ውድ የሆነ ልሻን ያለበት ጥቁር ቆብ አድርጓል። አለቆቹ መኳንንቱና የቀረው ወታደር ሁሉ የነበረበት ጥቁር ቆብ አድርጓል። አለቆቹ መኳንንቱና የቀረው ወታደር ሁሉ የነበራቸውን ጥሩ ጌጥ ለብሰው ነበር። ይህም በጣም ያማረ ነበር። ከዚያው በነበሩት መድፎችና ጠበንጃዎች ለሰላምታ ሁለት ጊዜ ተተኰሰ። በዚህም ጊዜ ያለ ጥርጥር ከሺሕ የበለጥን ፖርቱጋሎች ያለን የሚያስመስል አሳብ አሳደርንባቸው። ከዚህ በኋላ በሁለት ተራ ቆምን። ንግስቲቱ ከደንገጥሮቿ ጋር ከመካከል ነበረች። እርስዋም በረጅም የሐር ልብስ ተጐናጽፋ ነበር። በመንገድም እርስዋን እስከ በቅሎዋ የሚሽፍን ትልቅ የሐር አጎበር ጥቂቶች ሰዎች ተሸክመውላት፥ ነበር። በስተፊቷ በኩል የምትታይበት ትንሽ ዓይነ ርግብ ብቻ ነበረ። እርስዋም በጣም ያማረ ከህንድ የምጣ ነች ልብስ ለብሳ ከዚሁ በላይ ጥቁር የሆነ የሐር አበባና እንደ ዐረቦች ካባ የወርቅ ዘርፍ ያለበት በርኖስ ደርባለች። ራስዋ እንደ ፖርቱጋሎች ዓይነት በራስ ጌጥና ጥሩ በሆነ የራስ ማሰሪያ አገረ ገዥ ባሕር ነጋሽ የአንበሳ ወይም የነብር ለምድ እንደ በርኖስ ለብሶ አደግድጎ ቀኝ እጁን አውጥቶ በቅሎዋን በልጓም ይመራ ነበር። ንጉሡ ወይም ንግሥቲቱ በደረሱበት አገር ሁሉ አገረ ገዥው ከዚህ በላይ በነበርኩት ዓይነት ልጓሙን ይዞ መምራት ያገሩ ልማድ ነው። ይህም የመታዘዝና የመገዛት ምልክት ነው። ይኽንኑ ዓይነት እንደለበሰ ፳ ቀን ከግቢው መገኘት አለበት። ከንግሥቲቱ ጋር ማርኪ እንደምንላቸው ያሉ አዛይዝ (አዛዥ) (20) የሚባሉ ሁለት መሳፍንት መጡ። የሚለብሱትንም ልብስ ዓይነት ከነርሱ በተቀር ሌላ ሰው ሌልብስ አይተፈቀደለትም። እነርሱም የሚታወቁበት ከመሬት የሚደርስ ረጅም ቀሚስ በመልበሳቸው ደግሞ በዚያው ቀለም ዓይነት ሁኖ የተቀመቀመ ስፋቱ ካንድ ስንዝር የሚበልጥ በስተኋላ የሚጐተት የተቀጠለበት የሐር ልብስ በላይ በመደረባቸው ነው። በዚህ ሁኔታ ልክ ሰኢቶችን ይመስላሉ። በላይ የሚደረበው ልብስ ባለ ቁልፍ ነው። ከዚህ በላይ የዕረብ በርኖስ መደረቢያ አላቸው። አንዱ በቀኝ አንዱ በግራ ሁነው ከርስዋ በጣም ቀርበው እጃቸውንከ በቅሎዋ ላይ አድርገው ንግሥቲቱን እይሚደግፉ እነርሱ ናቸው። ንግሥቲቱ የተቀመጠችበት ኮርቻ ከፊቱ አጠር ያለ ቀዳማይ አለው፤ ግራ እጉራን ከእርካቡ አድርጋ ቀኙን ከቀዳማዩ ላይ አጥፋዋለች። እርስዋም በልብሷ ደኅና ሁና ተሸፋፍና ስለ ነበር የአቀማመጧን ዓይነት ማንም ሊያየው አይችልም። ደንገጥሮቿም በዚሁ ዓይነት ከበቅሎውች ላይ ተቀምጠው ሁሉም በዐረብ በርኖስ ተሸፋንፈው ነበር። ንግሥቲቱም ከፖርቱጋሎች መኻከል መሆኗን ባየች ጊዜ ይህን ካሁን ቀደም ያላየችውን እያየች በማድነቅ ዝም ብላ ተመልከት ነበር።

ከዚህ በኋላ እርስዋን ለማነጋገር ዶም ክርስቶፍ ከአለቆቹና ከመኳንንቶቹ ጋር ወደ እርስዋ ሄደ። ለርሱ ትልቅ ክብርና ፈቃድዋ መሆኑን ለማሳየት የሸፈናትን አጎበር እንዲነሣና መጋረጃው ጥቂት ዝቅ እንዲል አደረገች። ይህም መደረጉ ከፍ ያለ ፈቃዷ መሆኑን ለመግለጥ ዶም ክርስቶፍ ከርሷ ጋር ተነጋግሮ እስቲጨርስ ነው። የተናገራት ቃልም ከዚህ የሚቀጥለው ነው።

**ዋና አዛዡ ለንግሥቲቱ ያደረገው ንግግር።**

«ከሁሉ ይበልጥ ክርስቲያን የሆኑት ንግሥት ሆይ ከሁሉ ይበልጥ ክርስቲያን የሆነው የጌታዬ የፖርቱጋል ንጉሥ ታዛዥ የህንድ ዋና አገረ ገዥ የቅዱስ ሃይማኖታችንን ጠላቶች ድል ለማድረግ ወደ ኤርትራ ባሕር ወሽመጥ ካመጣቸው ከጦር መርከቦች ሁሉ ጋር ብዙ ከተማዎችንና ገጠሮችን ካፈረሰ በኋላ ወደ ህንድ ለመመለስ ከምጥዋ ወደብ ሳለ ይህ የግርማዊነትዎን በቅሎ ልጓሙን ይዞ የሚመራው ሹም የልጅዎን የንጉሠ ነገሥቱን ወሬና የርስዎን ደብዳቤ ወደ መርከባችን ይዞ መጣ።

በነዚህም ደብዳቤዎች ጠላት ለሚያጠፋትና ለሚገዛት ለዚች ለክርስቲያን አገር ርኅራኄ እንዲደረግላት ስለ እግዚአብሔርና ስለ ፖርቱጋል ንጉሥ ከኢትዮጵያ ንጉሥ ወደ ህንድ አገረ ገዥ የተላከ ቃል ነበረባቸው። ለህንድ አገረ ገዢም መጠጊያ ለሌለው መርዳት ልማዱ ነው። ብዝይ መከራ በማሳየትና በማጥፋት ፲፬ ዓመት ሙሉ ጠላቶች አገሩን ይዞራሉ ማለትን ዋናው የህንድ አገረ ገዥ በሰማ ጊዜ እንደምን ያለ እርዳታ እንደሚያስፈልጋትና እንደዚህ ባለ ጊዜ መርዳት ለእግዚአብሔርና ለንጉሡ ደግ ሥራ መሆኑን ስለተረዳው ላሁኑ እኔንና እነዚህን ወታደሮች ልኳል። በሚመጣው ዓመት ደግሞ ይበልጥ ይልክልናል። ጌታችን በእግዚአብሔር ዕርዳታ በቅርቡ የጥንቱ እድልዎን ያገኛሉ። ከዚህም የሚያዩዋቸው ፖርቱጋሎች ሁሉ ለክርስቲያን ሃይማኖትና አገሪቱን ለማዳን ሲሉ ለመሞት ዝግጁ ናቸው» ብሎ ቃሉን እንዲያምኑ አድርጎ አረጋገጠላቸው።

እነዚህንም ቃላት ከኛ ጋራ በነበረ ባንድ የፖርቱጋል ቋንቋ ደህና አድርጎ በሚያውቅ ከንግሥቲቱ ፊት ተንበርክኮ በሚተርጕም አነጋገር (21) ነገራት። እርሷም በነዚህ ቃላት በጣም ደስ አላት። የዚህ ጉዳይ አላፊ እርሱ በመሆኑም ዶም ክርስቶፍን አመሰገነችው። በመምጣታቸውም ፖርቱጋሎችን ሁሉ ከልብ አመሰገነች። የዚህ ዓይነት ዕርዳታ ወንድሟ የፖርቱጋል ንጉሥ በመላኩም የላይኛው ጌታ ካልሆነ በስተቀር ማናቸውም ንጉሥ የዚህን ውለታ ሊመልስለት አይችልም አለች።

ዋና አገር ገዢውም ለርሷና ለልጅዋ ስለ ሠራው ሁሉ እነዚህ አገሮች የርሱ በመሆናቸውና በርሱ አገሮች ዓየንት በመተዳደራቸው ለፖሩጋል ንጉሥ ውለታው ይመለስለታል ብላ ንግግርዋን ከፈጸመች በኋላ በከተማው አጠገብ ከሚገኘው ሜዳ ሰዎቹ ካሁኑ ቀደም ወደ አዘጋጁላት ድንኳኗ ዘኘናት።

**ምዕራፍ ፮።**

**ዶም ክርስቶፍ ንግሥቲቱን እንደጐበኘና ጉዞው እስቲጀመር ምን ሲሠራ እንደከረመ።**

ከሁለት ቀን በኋላ (ንግሥቲቱ) የምታስበውን ለመጠየቅና ለወደፊት የሚደረገውን ለማወቅ ዶም ክርስቶፍ ወደ ንግሥቲቱ ሄደ። ወደ እርስዋ ሲሄድም ያማረና የሚያብረቀርቅ የጦር መሣሪያ በታጠቁ ጭፍሮቹ ታጅቦ ነበር።ወታደሮቹም በሰልፋቸው ዋሽንና ነጋሪት ጦርና ጠበንጃም ይዘው ነበር። ከንግሥቲቱ ድንኳን ፊት ለፊት በደረሱ ጊዜ በተዘጋና በተከፈተ ካርኮል (ሰልፍ) (22) ሰላምታ አደረጉ።

ይህ ሁሉ ሲሆን ንግሥቲቱ ከድንኳኗ ውስጥ ሁና በዓይነ ርግብ ትመለከት ነበርና የፖርቱጋሎችን ልዩ የሆነ የጦር ልማዳቸውን በማየት በጣም ተደነቀች። ይልቁንም ሕዝቦችዋ ሲያደርጉ አይታ የማታውቀውን ሰላምታ የተራውን አከፋፈትና አዘጋግ በማየቷ በጣም ደስ ብሏት የዚህን ዓይነት ደስታ ለማየት በመቻሏና በዚህም ወደ ተሻለ መንገድ መመለስዋን ተሳፋ ስላደረገች እግዚአብሔርን ከልብ አመስገነች። ይህ ከሆነ በኋላ በእንዴት ያለ ሁኔታ እርሱንና ልጅዋን ለማገልገል እንደሚችሉ ለመነጋገር ዶም ክርስቶፍ ከጳጳሱና (23) ከአለዎቹ ጋር ወደ ርሥዋ ገቡ።

ንግግሩ ከተፈሰመና ከተሰናበቱ በኋላ ወደ ሠፈራችን ተመለስን። ዶም ክርስቶፍ ለጦርነቱ አስፈላጊ የሆነውን ሁሉ በማዘጋጀት ለመክረም ቁርጥ አሳብ አደረገ። አሳቡም የመድፍና የጥይቱ መውሰጃ ሠረገላ (24) በመሥራትና በምንደርስባቸው ወረዳዎች ሁሉ በሥፈርን ጊዜ ጸጥታ እንዲሆን ለማድረግ ነው። እያገሩ ተወላጆች ለዚህ ነገር ችሎታ ያላቸው ባለመሆናቸው ዛፉን መጣልና በመጋዝ መቁረጥ ነበረብን። ይህነንም ሁሉ የምናደርገው በብዙ ድካም ነው። በዘመኑ ሁሉ አናጢ የነበረ መስሎ ይህንነ ሁሉ ሥራ እይሚያስኬድ ዶም ክርስቶፍ ራሱ ነበር። ቀኑን ሁሉ እንዲህ ሲሠራ በማሳለፉ ደስታ ይሰማው ነበር።

በዚህ ቦታ አንድ ወር ከሠፈርን በኋላ የንጉሡ መልክተኛ ለናቱና ለዶም ክርስቶፍ የፍቅር ቃላት ያለባቸው ደብዳቤዎች ይዞ መጣ። በደብዳቤዎችም «እንዲህ ካለ ስመ ጥሩ ንጉሥ ይህን ዕርዳታ ለማግኘት ስለተረጋገጠ ወንድሙ የፖርቱጋል ንጉሥ ስለላከለት ትልቅ ዕርዳታም በጣም መደነቁን ደግሞ መንግሥቱ ሳይተፋ አስቀድሞ እውነተኞች ክርስቲያኖች በሆኑ ነጮች አገሪቱን እንደምትድን ከብዙ ዘመን ጀምሮ በአገሩ ሕዝብ ትንቢት (25) እንዳለ እነዚህም ኢትዮጵያን በሞላ ከምርኮና ከቅዱስ ሃይማኖታችን ጠላቶች ኃይል ነፃ እንደሚያወጡ መነገሩን ዛሬም ይኸው ፲፬ ዓመት ሙሉ እስላሞች ኢትዮጵያን ወሰን በሌለው ኃይል እንደ ሚገዝዋት እነርሱ ብቻ እንደተወለዱባት ሁሉም የራሳቸው አድርገው እንደሚቀመጡባት ሁሉ የተመኘው (ነፃነት) በዘመኑ እንዲደረግ ጌታ እግዚአብሔር ትልቅ ምሕረት እንዳደረገለት ንጉሡም ወደ ዶም ክርስቶፍ ሊሄድ መሆኑን ስለዚህም ዶም ክርስቶፍን ደግሞ ወደ እርሱ እንዲመጣ መለመኑ በመካከላቸው ያለው ርቀት ብዙ በመሆኑ በዚህ ዓይነት ካልሆነ በቶሎ ሊገናኙ እንደማይችሉ» ተጽፎበት ነበር። የደብዳቤውም ቃል ለፖርቱጋሎች ሁሉ ሰላምታ በመስጠት ይፈጸም ነበር።

ዶም ክርስቶፍ ይህን ደብዳቤ መሠረት አድርጎ በጥቢ መጀመሪያ ጉዞ ለመጀመርና ከንጉሡ ጋር ለመገናኘት የተቻለውን ለመሥራት ቍርጥ አሳብ አደረገ። ይህ አሳብ ስላነሣሣን ሠረገላዎቹን ለመጨረስ በጣም ተፋጠንን።

ከዚህ በላይ እንዳመለከትኩት በብዙ ችግር ይሁን እንጂ ክረምቱ ሳይልቅ ፳፬ ሠረገላዎች አዘጋጀን። እንዲሁም ለመቶ ጠመንጃ ማስቀመጫ ፲፩ ጓዳ ከሠረገላው ላይ ሠራን። የኛ መድፎችም ስድስት መካከለኛና ሁለት ሙሉ ቤርሶ (26) መድፎች ናቸው። እነዚህ ስምንት መድፎች እያንዳንዱ ለየብቻቸው ሁነው ከሠረገላ ተጫኑ። የቅሩት አምስት ሠረገላዎች የባሩድና የጥይት ማጋዣ ሆኑ። በዙሪያችን የነበሩ አንዳንድ ገጥሮች አንገዛም ስላሉ በንግሥቲቱ ፈቃድና ትእዛዝ መካከል ሁለት ጊዜ አደጋ ጣልንባቸው።

ከዚህ በላይ እንደተናገርኩት የምንቀመጥባቸው ከብቶች በማጣታችንና በእግር ስለመጣን ብዙ በቅሎች ከዚያ ይዘን መጣን። እንዲሁም ብዙ በሮችና ላሞች አመጣን። እነዚህንም ቀንበር እያደረግን ሠረገላ እንዲስቡልን ደኅና አድርገን ገራናቸው። ደግሞም ብዛታችን ስንት እንደሆነና የሠፈራችን ሥርዓት እንዴት እንደሆነ ለማወቅ ግራኝ ሰላይ መላኩን ስለ ሰማን የተቻለንን ያህል ክረምቱን ሙሉ ሠፈራችንን መሣሪያ በያዙ ዘበኞች እናስጠብቅ ነበር። ደግሞም ምናልባት የሚመጣው ክረምት የበለጠ ድካም ያመጣ ይሆናል በማለት ድካሙን ለመልመድ ሌሊት ሌሊት እንሰናዳ ነበር።

በዚህ ዓይነት ጥንቃቄ የኢትዮጵውያንን አስመለው የለበሱ ሁለት ከግራኝ የተላኩ ሰላዮች ለመያዝ ቻልን ከነዚህም ጠላት ያለበትን ቦታ ኃይሉንና ሌላም ለኛ ዋና የሆነውን ነገር አገኘን። ዶም ክርስቶፍ ይህንን ከሰማ በኋላ ሰላዮቹ በሠረገላዎች ተጐትተው እንዲበጣጠሱ አደረገ። በዚህም ፍርድ ኢትዮጵያውያን ድነገጡ ማንም እንደዚህ ካለ ከሚያስፈራ ሁኔታ ለመድረስ አልፈቀደም።

**ምዕራፍ ፯።**

**ዶም ክርስቶፍ ጉዞ እንደጀመረና ከጉዞ ላይ ምን ዓይነት ሥርዓት እንዳደረገ።**

ክረምቱ ካለቀና ነገሩ ሁሉ ከተዘጋጀ በኋላ በዴሳምበር 15 ቀን 1541 (ታኅሣሥ ፲፱ ቀን ፲፭፻፴፬ ዓ.ም) ንግሥቲቱ ከደንገጡሮችዋ ከአሽከሮችዋም ጋር ደግሞም ዕውቃውን ለመያዝና ሠረገላዎቹን ለማስሄድ ከሚረዱን ከሁለት፥ መቶ ኢትዮጵያውያን ጋር ጉዞ ጀመርን። በዚህ ዐይነት በጣም ባማረ ሥርዓት ከዚህ በታች በሚቀጥለው ዓይነት ተጓዝን ሁለት የጦር አለቆች ከጭፍሮቻቸው ጋር ሠረገላዎችን ይዘው የእግረኛ የአንድ ቀን መንገድ ቀድመው ሄዱ፣ ከአገር ተወላጆች ከዚህ በላይ ከተቆጠሩት ሁለት መቆ ኢትዮጵያውያን በስተቀር የበለጠ እርዳታ ባለማግኘታቸው የሰፈሩን ዕቃ የተሸከሙትን ብዙዎችን የጭነት በሬች የሚነዱ እነርሱ ነበሩ። እነዚህ ሁለት የጦራ ለቆች በእግራቸው ሲሄዱ ይቀረው ሕዝብ ሁሉ ለመጠበቅ መሣሪያውን ይዞ ይሄድ ነበር።

ንግሥቲቱ ጥቂት ወደ ኋላ ሁና ስለምትሄድ እርስዋን ለመጠበቅ ስለታዘዝሁ እኔ የሚተኮስ መሣሪያ ከያዙ ነፍጠኞች አምሳ ፖርቱጋሎች ጋር የጕዞውን ሁኔታ ለማየትና የጐደለ ነገር እንዳለ ለማወቅ አብሬ እሄድ ነበር።

ዶም ክርስቶፍ ከአራት ባለ በቅሎዎች ጋር ጕዞውን በቀን ሁለት ጊዜ ያልፈው ነበር ለዚሁም ጉዳይ ከአገሩ እንደሚገኙት በጣም የሚሰግሩ በቅሎዎች ነበሩት ሁለቱም የጦር አለቆች ከሠረገላው ጋር ለመሄድ ሁለቱ ሲወርዱ ሁለቱ እየወጡ በየቀኑ ይለዋወጡ ነበር። በዚህ ዓይነት በሮች ሠረገላዎቹን ለመሳብ ከማይችሉበት አስቸጋሪ ቦታ መድፉን እኛ በትከሻችን መሸከም ነበረብን ሠረገላዎቹም በብረት ተለብደው ነበር።

በዚህም ሁሉ ሥራ ዶም ክርስቶፍ ድካም የማይሰማው ሁኖ ይታይ ነበር። የእስላሞችን ወሬ ለማግኘት ንግሥቲቱ ከላከቻቸው ሰላዮች ሌላ ቦታውን ለመሰለል ሁለት (የፖርቱጋል) ፈረሰኞች ከሦስት እስከ አራት የኢትዮጵያውያን ፈረሰኞች ጋር ቀዳሚ አድርገን እንሄድ ነበር በዚህ ዐይነት ስምንት ቀን ተጓዝን በየደረስንባቸውም ቦታዎች ሁሉ ገበሬዎች የሆኑት ሕዝቦች ከንጉሡ ሰንደቅ ዓላማ ለመጠጋት መጡ። ከነዚህ ገጠሮች ግብር ለማስገበር መጥተው የነበሩት አንዳንድ እስላሞች የኛን ወሬ ሰምተው ሸሹ።

በስምንተኛው ቀን መጨረሻ በባሕር ነጋሽ ግዛት ከሚገኘው አምባ ደረስን። ይህም ወዲያው ተከፈተልን ከዚህም እነርሱ ቅበላ የሚሉትን የልደትን በዓል አከበርን። ዶም ክርስቶፍ ትልቅ ድንኳን አስተክሎ ከውስጡ ውስጣዊ ስሜትን የሚቀሰቅስ የጌታችን የኢየሱስ ክርስቶስን ልደት የሚያሳይ ሥዕል ያለበት አንድ ታቦት አስቀመጠ። ቅዳሴውም ባንድ ጳጳስና ከኛ ጋር በነበሩ በሁለት የፖርቱጋል ካህናት ተደረገ። ሌሊቱን ሁሉ መሣሪያችንን ይዘን በታቦቱ ፊት ቁመን አደርን። እምቢልታ ነጋሪት ዋሽንትና ጥሩምባ ከኛ ጋር ስለነበረ በዓሉ ለዚህ አገር በሚያደንቅ አኳኋን ተከበረ። በዚያም ሌሊት ሁላችን ተናዘን ከልደት ቅዳሴ ላይ ቅዱሱን ሥጋ ኢየሱስ ተቀበልን። ንግሥቲቱም ፊት ለፊት ከነበረው ድንኳን ሆና ሥርዓታችንን እየተመለከተች በጣም ትገረም ነበር። ይህም (የበዓሉ ሥርዓት) በጣም ጥሩ መስሎ ታያት። ቅዳሴያችን በጣም ስላስደስታት ደኅና አድርጎ ለማየት የገዛ ሰዎችዋ ስንኳ ሳያውቁ በሽሽግ ልብስዋን ለውጣ ደንገጡሮችዋን አንዷን ይዛ ከድንኳንዋ ወጣች። ኋላ የሰሙት ሰዎችዋም በዚህ ነገር በጣም ተገረሙ። እንዲሁም ከድንኳኑ ውስጥ የነበሩት ደንገጥሮችዋና ቁማ ለማየት የጋረዳትን ሕዝብ ከደጃፉ ሁነው ይከለክሉ የነበሩትም ይህንኑ በማየት በጣም ደስ ብሏቸው ነበር።

በዚሁም ቀን በዙሪያው የሚገኙት ብዙ መነኰሳትና ንግሥቲቱ በያደረችበት ቅዳሴ ለማድረግ አስክትላቸው የሚጓዙት ብዙ ቀሳውስትና መነኰሳት ሁነው ዓመት በዓሉን አከበሩ። ሁሉም ከአንድ ላይ ተሰብስበው የልደትን በዓል የተቻላቸውን ያህል በብዙ ደስታ አከበሩ።

ስምንቱ የልደት በዓል ቀኖች ካለፉ በኋላ አባጣ ጐርባጣ፥ በመሆኑ ሠረገላዎቹን ለማስሄድ በጣም ባደከመን አገር ላይ ሁለት ቀን ተጓዝን። ይህነን ካለፍን በኋላ በጣም ከፍተኛ ከሆነ ከሁሉ በመርዘሙም የዚህ ሁሉ ረባዳ ወሰን ከሆነ ከተያያዘ ተራራ ደረስን። መንገዳችንን ለመቀጠል ይህነኑ መውጣት ግድ ሆነብን። ንግሥቲቱና ሕዝብዋ ግን የኛ ሰዎች ይህነኑ ለመውጣት መቻላቸውን በጣም ተጠራጠሩ አለመቻሉንም ተረጋገጡ። ሠረገላዎቹ ለማለፍ አለመቻላቸውን ዶም ክርስቶፍ በተመለእክተ ጊዜ መድፉና ሠረገላው እንዲወልቅና እያንዳንዱ ቍራጭ ለእይራሱ እንዲለያይ አስደረገ። ከዚህም በላይ መድፉንና ጥይቱን በጀርባችን አዝለን በብዙ ድካም ጥቂት በጥቂት ከላይ አወጣነው። የተቻለውን ያህል ከጀርባው ያዘለው መጀመሪያው ዶም ክርስቶፍ ነበር።

እነዚህንም ተራርዎች ለመውጣት ሦስት ቀን አስፈልገን ድካሙም በጣም ብዙ ስለ ነበረ ይህ በሌላ ዘምን ተደርጎ ቢሆን ልክ ሐኒባል የአልፕን ተራራዎች ባለፈ ጊዜ ስለ ድካሙ የተጻፈውን ያህል ይጻፍ ነበር። ከዚያ ጋር ሲያስተያዩት በቍጥር እንነስ እንጂ ሐኒባል ከነሰራዊቱ አንድ ወር ከወጣው እኛ በሦስት ቀን የወጣነው በጣም የበለጠ ነው። ይህነኑ ለመውጣት በጣም አስቸጋሪ መስሎ ታይቷት ስለ ነበረ እኛም ይህነኑ በመውጣታችን ንግሥቲቱ ከፖርቱጋሎች በስተቀር ሌላ እውነተኛ ሕዝብ እንደሌለ አሁን በጣም ተረዳችው። ከተራራው ላይ ሁነን በስተ ውጭ በጣም ጥሩ መስላ የምትታይ በነጭ ድንጋይ የተሠሩ ባለ ብዙ መስኮቶች ስታቴ ጣራ ያላችው ቤቶች ያሉባት በስተ ውስጥ በኩል ዓረቦች ዓይነት የተሠራች አንዲት ከተማ አየን።

**ምዕራፍ ፰።**

**ዶም ክርስቶፍ ዙሪያውን ለመመልከት ከተራራው ጫፍ እንደወጣና፥**

**ከዚያም ምን እንዳየ።**

ከከተማዋ ወደዚያ ከፍ ብሎ አንድ በፍጹም ነጭና ቀጥ ያለ መንገዱ ጠባንና ዘወርዋራ በመሆኑ በብዙ ድካም የሚወጡበት የባሕታውያን ሰፈር ነበር። ከዚህም የባሕታውያን ሠፈር አጠገብ ጥቂት ይነስ ወይም ይብዛ የሦስት እምቶ ሰዎች ሬሳ ፈጽሞ ደረቅ በሆነ ቆዳ የተሰፋ ቆዳውም በታም በስብቦ ሬሳዎቹ ግን ገና አንድያውን ፈጽመው እድናሉ የያዘ ጎጆ ነበረ። የዚህ አገር ሰዎች እንደሚሉት እነዚህ ሰዎች ከብዙ ዘመን በፊት ወደዚች አገር መጥተው በሮማውያን ዘመን ወረዋት ነበር። ሌሎች እንደሚሉት ግን ቅዱሳን ናቸው አሉ። ጳጳሱ ዶም ኾአኦ በርሙዴዝም ቅዱሳን እንደነበሩና ከዚህም ሰማዕታት ሁነው እንደሞቱ ይህንም በሌላ ጊዜ ወደዚያ ሄዶ ሳለ እንደሰማ ነገረነ። ከዚያም ከነበሩት ሰዎች ከአስከሬኑ አፅም ወሰዱ። ነገሩ እንደምን እንደሆነ ከአገሩ ተወላጅ አንድም ሊነግረን አልቻለም። ይህንኑ የሚገልጥ አንዳች የተጻፈ ነገር የላቸውም።

ይሁን እንጂ ሦስት እምቶ ነጮች ሰዎች ይህን ያህል ዘመን ከዚህ ሁሉ ካንድ ላይ መድረቃቸው አንዳች ምክንያት ሳይኖረው አይቀርም። እንደ እውነቱ አገሩ ውርጫምና ደረቅ በመሆኑ ከዚኽው ጋራ ላይ ለሚኖሩት በጣም ስለሚያስፈራ የሞቱት ቢደርቁም እንግዳ ነገር አይደለም።

እኔም ምንም ይህንን ከመሰለ አገር ሄጄ አላውቅም ውርጩና ነፋሱ ደረቅ በመሆኑ ሁላችን የምንሞት መስሎን ነበር። ከነበረብን ድካም ካረፍንና ከታጠቅን በተራም ከቆምን በኋላ ጕዞ ተነሣን፣ ተራራውም በስተወዲያኛው በኩል ሜዳማ ነበረ። ዓቀበት የለውም።

ከዚህ ጀምሮ አገሩ አንድያውን ሜዳ ነው። ከዚህም አጋሜ ከሚባለው ወረዳ እስክንደርስ ሁለት ቀን ተጓዝን። የዚህም ወረዳ ገዥ ወደ እሳላሞች ከድቶ የገባ አንድ ኢትዮጵያዊ ነበር። ይህም ከኛ መድረስ ጥቂት ቀደም ብሎ ፈርቶ ሸሸ ባላገሮችም ምግብ ይዘው ለኃይለኛው ከመገዛት በስተቀር ሌላ ለማድረግ እንዳልተቻላቸው እያመለከቱ ከንግሥቲቱ ይቅርታ ለመለመን መጡ። ከነዚህም ጋር አንድ አዛዥ የአገረ ገዡ ወንድም መጣ ይህንም ባላገሮች አለቃቸው አድርገው ይዘውት መጡ፣ ይህም ሰው ሁል ጊዜ ከንጉሡ ጋር ስለነበረ ወንድሙ በንጉሡ ላይ የሚሠራውን ክሕደት ስላየ ከወንድሙ በፍጹም ተለይቶ ነበር። ፖርቱጋሎች ከንግሥቲቱ ጋር ከዚህ የመሆናቸውን ወሬ በሰማ ጊዜ ወደ ዶም ክርስቶፍ ሄዶ ሁለ ጊዜም በታማኘንት ስላገለገለ ጥንት ያባቶቹ የሆኑትን አገሮች እንዲሰጡት ከንግሥቲቱ እንዲያማልደው ለመነው። ባገሩ የነበሩት ሰዎች ሁሉም እርሱ ጌታቸውና ገዣቸው እንዲሆን ለመኑ። ዶም ክርስቶፍም የሕዝቡን መልካም ፈቃድ ባየ ጊዜ ይህ ሰው እንዴት አንደ ነበረ ያውቅ ነበርና ይህነኑ እንድትሰጠው ወዲያው ከንግስቲቱ ጋር ተነጋገረ። እንደዚህ ባለ ሁኔታ አስፈላጊ የሆኑት ሥርዓታት ሁሉ ከፈተጸመ በኋላ እነዚሁ አገሮች ወዲያው ተሰጡት።

በየቦታዎቹ ሥርዓት በማድረግ ስምንት ቀን ከኢዝህ ተቀመጥን። ለኢትዮጵያ ንጉሥ ታዛዥነታቸውን ለመግለጥ ሰዎች ከየትም አገር ይመጡ ነበር። ከዚህም ኢትዮጵያውያን በጣም የሚያከብሩትን የጥምቀትን በዓል አከበርን። የበዓሉ አከባበር ባገራችን ከሚደረገው በጣም የተለየ በመሆኑ ከዚህ ላይ ዘርዝሬ እጽፋለሁ። የጥምቀት ዕለት ፀሐይ ሳትወጣ ንግሥቲቱ ከደንገጥሮችዋና ከሌላው ሕዝብ ሁሉ ጋር ባቅራቢያው ከሚገኘው ዝቡ ድንኳን ተተክሎበት ወደ ነበረው ወንዝ ወረደች። ከነዚህ ድንኳኖች ባንዱ ንግሥቲቱ የምታስቀድሰበት ነበረ። ጳጳሱም ከመነኰሳቱ ሁሉ ጋር ከዚህ ወንዝ ነበር። ከዚህ በኋላ ጳጳሱ ሄዶ ንግሥቲቱና የቀረው ሕዝብ ሁሉ የሚጠመቈብትን ውሀ ባረከው። በኋላ ንግሥቲቱ እንዳትታይ ብዙ መጋረጃ ተጋርዶ ራቁቷን ከውኃው ውስጥ ታጠበች።

ከዚህ በኋላ ወደ ድንኳና ተመለሰች። ደንገጡሮቿ ሁሉም እንደዚሁ አደረጉ። ጳጳሱም ከመነኰሳቱና ከቤተ ክህነቱ ሁሉ ጋር ጥቂት ወደዚያ ራቅ ብለው ታጠቡ። ቅዳሴው ከተፈጸመ በኋላ በብዙ ጥሩምባ ድምፅ ቀኑ በሞላው አለፈ።

በነገታው ተጓዝን ከጕዞ ላይ ሳለን ወደ አምባዎቹ ሸሽተው የነበሩት አዛዦች ወደ ዶም ክርስቶፍ መጡ። ፖርቱጋሎች ንግሥታቸውን ይዘው ባገሩ መካከል የመሄዳቸውን ወሬ በሰሙ ጊዜ ምሽጋቸውን እየተዉ ወደ እኛ መምጣታቸው ኑርዋል። ይሁን እንጂ ከራሳቸውና ከቅርብ ዘመዶቻቸው በስተቀር እኛን ለመርዳት አንዳች ያመጡልን ነገር የለም። በዚህ ዓይነ በጣም ዝግ ብለን ስለሄድን በቀን ከሁለት ከሦስት ማይል የበለጠ ልንጓዝ አልቻልንም።

**ምዕራፍ ፱።**

**ዶም ክርስቶፍ ከመንገዱ በጣም አስቸጋሪ የሆነ አምባ እንዳገኘና እነርሱን**

**ለመግጠም እንደምን እንደ ተሰናዳ።**

ከመንገዳችን ከሜዳው መካከል አንድ ኮረፍታ እንዳለና ይህም በግራኝ እጅ መሆኑን ዶም ክርስቶፍ ሰማ። በዚያም ከጦር አለቆቹ አንዱ ዓረብ ነበር። እርሱም አንድ ሺሕ ካምስት መቶ ቀስተኛና ባለጋሻ ሰው ነበረው። ኮረፍታውም ጨርሶ ክብና በጣም ከፍተኛ የሆነ በጣም ጠንካራ ነበር ለዚህም ኮረፍታ በጣም ብርቱ የሆኑ ሦስት መግቢያዎች ነበሩት። እነዚህም አንዱ ካንዱ የጠበንጃ ተኵስ ያህል ይራራቃሉ።

አንደኛው መግቢያ ከመውጫው መጀመሪያ ላይ በጣም ጠንካራ የሆነ የዓለት አጥር ከበር ጋር አለው። ይህነን በር ካለፉ በኋላ ከላይ ያሉ ሰዎች ደህና አድርገው ሊጠባበቁት የሚችሉ ለመውጣትም በጣም ቀጥ ያለና እጅግ ጠባብ የሆነ መንገድ አለ። ከዚህም መጨረሻ አንድ በተፈጥሮው በር የሆነ ዓለት አለ ይህም የሚገኝ ከመግቢያው ላይ ነው። ከዚህም መግቢያ ላይ አንድ አለቃ ከአምስት መቶ ሰዎች ጋር ቁሟል።

ሁለተኛው መግቢያ የዚህን ያህል አይጠነክርም ይሁን እንጂ ከዚህ በፊት እንደተናገርሁት ከላይ ያሉት ሰዎች ሊጠባበቁት ሰለሚችሉ በጣም የሚያፈራራ መንገድ አለው። ከጫፉም ላይ እንዲሁ አንድ ሌላ አለቃ ከአምስት መቶ ወታደሮች ጋር ሆኖ መውጫውን የሚጠባበቁት ሌላ በር አለው።

ሦስተኛው መውጫ ግን ከሁሉ ይበልጥ የጠነከረ ነው መላጣና ከመውጫው ላይ መከታ የሌለው ዓለት ከመሆኑ ሌላ መንገድ ባለመኖሩ በውጭ ሲመለከቱት (በጦር ኃይል) የሚያዝ አይመስልም። በዚህ ዓየንት በያንዳንዱ በሚወረወር ድንጋይ ከትልቅ ጉዳት ለማድረስ ይቻላል።

ዓለቱ ወደ ፊት ከሚሳበብት ላይም ሰዎቹ ሊቆሙ የሚችሉ ያለ ጫማ ብቻ ነው። እስከ ጫፉ ድረስም ምናልባት ፬ ክላፍተር (አስራ አስምት ክንድ) ያህል ይሆናል። ይህም ዓለት በዶማ የተሰረሰሩ አንዳንድ ጕድጓዶችና ሰንጣቃዎች ሲገኙ በስተቀር አንድያውን ቀጥ ያለ ነው። ከነዚህ ውስጥ ለመግባት ዓለቱን በጦር እየተመረኰዙ ይወጡታል። የዚህንም መግቢያ ለመከላከል ከጫፉ እንዲሁ አንድ ዓለቃ ከአምስት መቶ ሰዎች ጋር ቆሟል።

ይህ ጋራ ከጫፉ አንዳንድ ኰረፍታዎች ሲገኙ በስተቀር መኢዳ ነው፤ ከማኻሉ አንድ በሩቅ የሚታይ ረዥም የሆነ ሞጥሞጣና ደንጋያማ አምባ ይገኛል። ከላይ ለሚገኘው አገር ሁሉ የሚበቃ ጥሩ ውሀ ከጋራ ሥር ይፈልቃል፤ እንዲሁም በዚያ ቦታ በቅቶ የሚተርፍ እህል ይዘራል ብዙ ላሞችና ማናቸውም ዓይነት ከብት ይገኝበታል። ስፋቱ በዙርያው ምናልባት አንድ ማይል ይሆናል።

እስላሞች እየወረዱ በዙርያው የሚገኙት ባላገሮች የሚማርኩባቸው ዘጠኝ ፈረሰኞች ከዚያው ላይ ነበሯቸው እነዚህም ብዙ ጉዳት በማድረጋቸው አማኝ የሆኑት የአገር ተወላጆች ሳይቀር በዚያ ለማለፍ አይሞክሩም ነበር። እስላሞቹ መስጊድ ያደረጉት አንድ ቤተ ክርስቲያን ከዚኸው ላይ ይገኛል።

ያ አምባ ሳይያዝ በፊት ቄሳሮቹ ሥርዓተ መንግሥትን ለመቀበል ወደ ሮማ ይሄዱ እንደ ነበሩት እንዲሁ የኢትዮጵያ ነገሥታት ሁሉ ወደዚህ እንዲመጡ የመንግሥቱ ልምድ ነበር። ሥርዓተ ንግሡም ከዚህ ካልሆነ በስተቀር ከሌላ ሊደረግ አይቻልም ነበር።

ይህም በግራኝ እጅ የተያዘበት ምክንያት ከዚህ በሚከተለው ዓይነት በማታለል ነው። ግራኝ ከሰዎቹ ብዙዎችን ነጋዴዎች አስመስሎ ከጋራው ሥር ትልቅ ገበያ ለማቆም ሰደዳቸው እነርሱም ይህንኑ አደረጉ ሕዝቡ ሁሉ ወደ ታች መጠጊያ እንፈልጋለን በማለት ወደ ላይ ወጡ። ወዲያው ከላይ እንደወጡ የአምባው ጌቶች ሆኑ። ግራኝ ፊት አስቀድሞ ከዚህ ወረዳ ሰዎቹ ያገባ በዚህ አኳኋን የአምባው ጌቶች ሆኑ። ግራኝ ፊት አስቀድሞ ከዚህ ወረዳ ሰዎቹን ያገባ በዚሁ አኳኋን ነው። አምባው በርሱ እጅ መሆኑን በሰማ ጊዜ ያለውን ሁሉ ሠራዊት ይዞ በርሱና በአምባው መካከል የነበረውን ደካማ ወረዳ አስገበረው። በዚህም ጊዜ የኢትዮጵያ ንጉሥ ከዚህ ርቆ ይገኝ ስለ ነበር ለርዳታ በቶሎው ሊመጣ አልቻለም። ሰዎቹም ከነዚህ ስንኳ በጣም የበለጡ ደካምዎች ቢሆኑ እንደ ፖርቱጋሎች የታመኑ ቢሆኑ ኑሮ ድል ለመሆን አይችሉም ነበር።

ዶም ክርስቶፍ ግን እርሱና ባልንጀሮቹ ፖርቱጋሎች በመሆናቸው የሚፈራው ነገር እንደሌለ በእግዚአብሔር እርዳታም በጥቂት ጉዳት ሊይዛቸው ተስፋ እንደሚያደርግ ንግሥቲቱን ክፉ ከሚያገኛትም ሞት እንደሚሻላቸው (ስለዚህም ሳትሠጋ በሰላም እንድትቀመጥ ነገራት። በነዚህ ቃላት እርስዋና ሰዎቿ ልባቸው) ጥቂት ዐረፍ አለ። ለዶም ክርስቶፍም የታየውን እንዲሠራ ፈቀደችለት። ይሁን እንጂ ሥራው እንደሚቀናው አልተረጋገጠችም ነበር። እኛም ወደ አምባው ተጓዝን።

**ምዕራፍ ፲።**

**ዶም ክርስቶፍ ከጋራው ሥር እንደምን እንደ ሰፈረና ይህንኑ ለመያዝ**

**እንዴት እንደ ተሰናዳ።**

በነገታው ጥዋት በፌብሩአር 1 ቀን 1542 ዓመተ ምሕረት (የካቲት ፯ ቀን ፲፭፻፴፬ ዓ.ም) ማርያም በነጻችበት ቀን ድንኳናችንን ተከልን። ዶም ክርስቶፍም መግቢያችን ሁሉ ስላወቀ እነዚህኑ ከተመለከተ በኋላ ለቶራ አለቆቹ አካፈላቸው። ፍራንሢስኮ ቬልሆና ማኖኤል ዳ -- ኩንሃ ከሰዎቻቸው ጋራ ሦስት መድፎች ይዘው በበታቹ ግንብ ከሚገኘው ከአንደኛው በር ምልክት በሰተ ጊዜ መውጋት ነበረባቸው። ኾአኦ ዳ - ፍሮኔስካንና ፍራንሢስኮ ዳ - አብሬውን ከሌሎች ሦስት መድፎች ጋር በሁለተኛው በር እንዲሁ አደረገ። ስለ ምልክቱ ለሌሎች ያስተላለፈውን ትእዛዝ ተከትለው እንዲሠሩ አዘዛቸው። የመጨረሻውን በር ግን በጣም የበረታና የሚያስፈራ በመሆኑ ከቀሩት ሰዎች ሁሉ ጋር ሆኖ እርሱ ራሱ ያዘው። መንግሥቲቱን ለመጠበቅ ጦርና ጠበንጃ የያዙ ስድሳ ሰዎች ቀሩ። እነዚህም አብረው ባለመሄዳቸው በጣም አዝነው ተከዙ።

በዚህም ቀን ከቀትር በኋላ ለአለቆቹ ምልክት በሰጠ ጊዜ እንደምን እንደሚዋጋ ዶም ክርስቶፍ ፈተና አደረገ። መድፎቹን በታም እንዲቀርቡ አድርጎ ለመግጠም ተሰለፉ። ይህንም ያደረገበት ምክንያት በጠበንጃ የሚዋጋበትንና መድፉ የበለጠ ጉዳት የሚያመጣበትን ለማወቅና ጠላቶች ያስቀመጡን መዋጊያና የጦር መሣሪያ ለመጨረስ ነው። ይህም የጦር ዓቅድ ለሚመጣው ቀን በጣም ጠቀመን። በቀረብንም ጊዜ ትልቅ የድንጋይ ዝናብና የፍላፃ በረዶ ወረደብን የዚህን ቀን ስንት መርግ ከጋራው እንደ ለቀቁ ገምቶ ለመወሰን አይቻልም። ይህም ከኛ ማህል ብዙ ድንጋጤና ጕዳት አደረገ።

ዶም ክርስቶፍ የፈልገውን (እየመረመረ) ካየ በኋላ ተመለሰ። እስላሞቹ ይህንን ባዩ ጊዜ ለመግባት ያልቻልን መስሎዋቸው ደስታቸው ስለበዛ ሌሊቱን ሁሉ ከብዙ ጥሩምባና ከበሮ ሲጨፍሩ አደሩ። ንግሥቲቱ ግን በአሳብዋ የግራኝ ሰዎች እድናሰቡት እኛ ጭንቅ የገባን ስለመሰላት ሁሉንም ዝም ብላ ትመለከት ነበር። ከዚህ የበእልተ ድፍረት ያለን ስላለመልሰላትም በጣም አዝና ነበረች።

ዶም ክርስቶፍም እንደነገሩት ንግሥቲቱ ተስፋ መቍረጥዋ በተሰማው ጊዜ የወጣበትንና ወደ ኋላ የተመለሰበትን ምክንያት ፖርቱጋሎች እንደምን እንደሚዋጉና ምን ያህል ትባት ያላቸው መሆናቸውን ግርማዊት በነገታው ጧት እንደምታይ እንዲነግርዋት አደረገ። ሌሊቱንም ይህነኑ በመእጥባበቅ ነቅተን አደርን።

**ምዕራፍ ፲፩።**

**ፖርቱጋሎች አምባውን እንደ ወጉትና በጥቂት ጉዳት እንደያዙት።**

በነገታው ወገግ ሲል ቅድስት ድንግል እንድትጠብቀን ከለመንን በኋላ አንድ ቄስ በእጁ ይዞት ከነበረው መስቀል (እግር) ኑዛዜ አደረግን። ከጳጳሱም ፍተሐት ተቀበልን።

ይህ ከሆነ በኋላ በሰልፍ ከዚህ በፊት እንደታዘዘው እያንዳንዱ ወደ በሩ ሄዶ። ዶም ክርስቶፍ ምልክቱን እንደሰጠ ሁላችን በአንድ ጊዜ ገጠምን። ከጋራው ጫፍ መላልሰው እየመጡ ብዙ ድንጋይ በመወርወር ከብዙ ጉዳት እንዳያደርሱን ከጋራው ጫፍ ለመድረስ እንዳይችሉ መድፎቻችን ከፍ እያደረጉ በመተኮሳቸው በግራኝ ወገኖች ላይ ትልቅ ፍርሃት አሳደሩባቸው። በዚህም መድፎቻችን በጣም ረዱን ከዚህ በፊት እንዳልነው መድፎችና ጠመንጃዎች ባይኖሩ የሚተኰሰውን መሣሪያ ብንተወው ኖሮ ከላይ ሁነው ብዙ ሕዝብ እንዳይገድሉብን ነበር። ይሁን እንጂ የቀናን የሚተኩስ መሣሪያ ስለ ኖረው ነው። ነገር ግን በጣም በኃይል ስለያዙን ይህነን አምባ (ኮረፍታ) መውጣት ስንጀምር ከኛ ሁለት ሰዎች ገደሉብን። ጨክነው እንደተያዙት ዶም ክርስቶፍ ባየ ጊዜ መውጫውን ብዙ ኃይል ይወጉ ጀመር፤ ሁላችንም ማናቸውንም ነገር በማመዛዘን እርሱን ተከተልነው።

ወዲያው ከላይኛዎቹ መጠጊያ እንዳገኘን የሚወረወሩት ድንጋዮች ብዙ ሊጎዱን አልቻሉም። ወዲያው በርበሩ መግባት ጀመርን። ዶም ክርስቶፍ ባየ ጊዜ መውጫውን በብዙ ኃይል ይወጉ ጀመር ሁላችንም ማናቸውንም ነገር በማመዛዘን እርሱን ተከተልነው።

ወዲያው ከላይኛዎቹ መጠጊያ እንዳገኘን የሚወረወሩት ድንጋዮች ብዙ ሊጎዱን አልቻሉም። ወዲያው በበሩ መግባት ጀመርን። ዶም ክርስቶፍ በዓለቱ ጎድጓድነትና በጦር (በመመርኰዙ) እርዳታ ወደ ላይ ይወጣ ጀመር። በዚህም ብዙዎች ሲቆስሉ ወጮችን ሁለት ጊዜ ወደ ኋላ አባረሯቸው ይሁን እንጂ የግራኝ ሠራዊት ወደ በሩ እንዳይመጣ ጠበንጃዎቹ ደኅና አድርገው አገዱት። ጠበንጆቹ ስለነበሩን ገባን። ከገቡት ከመጀመሪያዎቹ አንዱ ዶም ክርስቶፍ ነበር። በዚህም ቀን ከልቡ የነበረውን ትክክለኛ የሆነ ትልቅ የጦር ድፍረቱን አሳየ እንዲህ በፍጥነት በበሩ መግባታችንም ዋና ምክንያቱ የርሱ ልበ ቆራጥነት ነው።

የግራኝ ሠራዊት በጣም ስለተቻኰለ አለቃው (ከፈረሱ ላይ) ለመውጣት የበቃ ጊዜ አላገኘም ፖርቱጋሎችን ከጋራው ላይ ባየ ጊዜም አምስት መቶ ችፍሮቹን ይዞ እርሱን በማዳፈረና ወደ ፊት እንዲገፉ በማድረግ ለመከላከል ሞክረ። ግን በዚህ ሁሉም የፖርቱጋሎችን አደጋ ሊያግድ አልቻለም። የግራኝ ሠራዊት ወደ ሃኡላ በተመለሰበት ሰዓት ለመግባት ብዙ ከደከመ በኋላ ማኖኤል ዳ - ኩንሃና ፍራንሲሥኮ ቬልሆ ከሰዎቻቸው ሁሉ ጋር ከላይ ነበሩ ገና አንደኛውን በር ሳይዙ የግራኝ ሠራዊት ብዙ ጉዳት አደረገባቸው። ብዙ ፖርቱጋሎችም አቆሰለ ከበሮቹም መካከል ሁለት ፖርቱጋሎች ገደሉብን።

ከመጨረሻው በር በገቡ ጊዜም ከዚያ ውስጥ ይበልጥ እንበቀላለን በማለት የግራኝ ወገኖች አልዘጉትም ነበር። የኛዎቹ ከውስጥ በሆኑ ጊዜም ዓረቦች ዓረቦች ካንድ ላይ ተሰብስበው አለቃቸውና ሌሎች ሦስት ሰዎች ከፈረስ ላይ ተቀምጠው ተገኙ። የኛዎቹ ቍርጥ በሆነ አተያይ በተመለከቷቸው ጊዜ በነርሱ ላይ እየፎከሩ በጦር እየወጉና በጐራዴ እየከተከቱ ገቡባቸው። በዚህም ትልቅ ጩኸት ተነሣ አለቅዮውም ከዚህ ላይ እንዳንድ ትልቅ ጀግና ተዋጋ። ካንዱ ፖርቱጋል ጋር ገጥሞ ፖርቱጋሉን መሣሪያውን እንደ ታጠቀ በያዘው (ጦር) ቢወጋው ጦሩ ባንዱ በኩል ገብቶ በሁለተኛው ወገን ወጣ ከዚህ በኋላ ጐራዴውን መዝዞ ከሌላው ራስ ላይ ቢያሳርፍበት ራስ ቍሩን ከራሱ ላይ ሳባበረው የተመታውም ነፍሱን ስቶ ከመሬት ወደቀ። ዓረቡ የሚያደርገውን ጉዳት የኞቹ በተመለከቱ ጊዜ ሦስት ሆነው ሄደው (ደብድበው) አንዘራጉት ያም የሚገባውን ሞት ሞተ።

ነገሩ በዚህ በኩል እንደዚህ ሳለ በሌላ መግቢያ ኾአኡ ዳ - ፎንሴካና ፍራንሢስኮ ዴ - አብሬው በዚህ ዓይነት ድካም እንደ ሌሎቹ ገብተው ነበር ሲገቡም እንደ ገና ሁለት ሰዎች ወደቁ። እስላሞቹ መግባታችንን በተመለከቱ ጊዜ (ከወገናቸው) የአንዱን ድል መሆን ሌላዎቹ ባለማወቃቸው አንዱ ወደ አንዱ ተሯሯጡ፣ በዚህ ዓይነት ሁሉም ካንድ ላይ በኛ ጐራዴና ጦር መካከል ስለ ሆኑ አንድም ሊወጣበት ከማይችል ወጥመድ ገቡ ከዚህ በፊት የሸሹት ከቤቶቹ ተሸሸጉ ይሁን እንጂ እነዚህም ይህነኑ በብዙ ደስታ በፈጸሙት ኢትዮጵያውያኖች ተገደሉ። በዚህ ዓይነት እናመልጣለ በማለት አንዳንድ እስላሞች በገደሉ ዘለሉ ነገር ግን ተሰባብረው ቀሩ።

የጋራው ጫፍ ከተያዘ በኋላ ወደ ቤቶቹ ሄድን ከዚህም ውስጥ ብዙ የተማረኩ የክርስቲያን ሴቶችና እንዲሁም የእስላም ሴቶች አገኘን። ደግሞም ዘጠኝ ፈረሶችና ከሰባ ወይም ከሰማንያዎቹ ሌላ ጥሩ ጥሩ የሆኑ አሥር በቅሎዎች አገኘን። በተሰበሰብም ጊዜ ስንገባ የወደቁ ስምንት ፖርቱጋሎች ጐደሉብ ከአርባ የሚበልጡ ቆሰሉብን።

ከዚህም ድል በኋላ በነገታው በውስጡ ቅዳሴ ለማድረግ እንዲቻል ዶም ክርስቶፍ ተከትለውን የነበሩት ጳጳስና መነኰሳት ከመስጊዱ ታቦቱን እንዲያነግሡ አደረገ። (ለታብቶኡም) «ኖሳ ሴንሆራ ዳ ቪክቶርያ» (የድል መንሣት እመቤታችን) የሚል ስም ተሰተው። ከዚህም ውስጥ ስምንቱን ፖርቱጋሎች ቀበርን።

ከዚህ በኋላ ዶም ክርስቶፍ ለንግሥቲቱ የግራኝ ሰዎች ቦታውን እንደ ምን አድርገው ይዘውት እንደ ነበር ለመጐብኘት ግርማዊት ፈቃድ እንዳላት ለመጠየቅ ላከ። እርስዋም በፍጥነት በመግባታችን በጣም ተደነቀች። ንግሥቲቱም ከዚያ ላይ የነበሩት የግራኝ ወገኖች ሁሉ ካሁን ቀደም መሞታቸውን ለማመን አልቻለችም። እውነቱን በሰዎችዋ ከሰማች በኋላ ግን በውነት ከእግዚአብሔር የተላካችሁ ናችሁ አለችን ለኛ የማይቻል ነገር አለመኖሩንም አሁን አመነች። መንገዱ ሁሉ ሬሳ ብቻ በመሆኑ ስለ አሰፈራት ወደ ላይ ለመምጣት አለፈቀደችም።

ማናቸውንም ነገር ከአስጠነቀቀ በኋላ ዶም ክርስቶፍ ወደ ንግሥቲቱ ሄደ ከቍስለኞቹም በጣም የደከሙና የቍስል ትኩሳት ስለነበረባቸው ለመወረድ ያልቻሉትን ከጋራው ላይ ተዋቸው። ጋራውንም ጥዋት ያያቶቹ ስለነበር ንግሥቲቱ ከሹማንቶችዋ ላንዱ ሰጠችው። ጋራውንም ጥንት ያያቶቹ ስለነበር ንግሥቲቱ ከሹማምንቶችዋ ላንዱ ሰጠችው። (የተዋጋንበትም) ያ አምባ ስንዔት ነው። ለማረፍና ቍስለኞችን ለማከም ያንኑ ወር በሙሉው ከዚህ ተቀመጥን።

ወሬው በአገሩ በተሰማ ግዚኤ የአገሩ ተወላጆች በብዙ ዓይነት ምግብና በአስፈለገን ነገር ሁሉ ረዱን። በፌብሩአር (የካቲት) መጨረሻ ገና ከዚህ ሣንነሳ ከሚመሯቸው ስድስት ኢትዮጵያውያኖች ጋር ሁለት ፖርቱጋሎች መጡ። እነዚህም የኛን ሁኔታ ለማወቅና እርዳታ ወይም ሌላ ነገር አፈልጎን እንደሆነ ማናቸውም ነገር እንዲሰጠን ከህንድ ከዶም እስቴፋን ከተላከው ምጥዋ ከሠፈቱ ካምስቱ የጦር መርከቦች ከማኖኤል ቫንስኮንሤሎስ የተላኩ ናቸው። ይህ ወሬ ሁላችንን ይልቁንም ዶም ክርስቶፍ በታም ደሰ አሰኘ።

ዶም ክርስቶፍም ወዲያው ወደ ማኖኤል ቫስንኮንሤሎስ ለመሄድና ለህንድ ዋና አገረ ገዥ ለወንድሙ ደብዳቤ ለማድረስ ፍራንሢስኮ ቬልሆ ከአርባ ሰዎች ጋር እንዲዘጋጅ አደረገ። ከነዚህም ጥቅሎች ውስጥ ለጌታችን ለንጉሡ የሚሆኑ ደብዳቤዎች ነበሩ። በነዚህም የአገሩን ሁኔታ አመለከት እስካሁን ድረስ ለንግሥቲቱ አርባ ማይል ርዝመት ያለው አገር እንዳስገበረና ይህም ሁሉ በፖርቱጋል ስም ብቻ መሆኑን አስታወቀ። ከዚህም ሌላ ባሩድና ለጦርነት አስፈላጊ የሆነው ነገር ከጦር መርከቦቹ ለማምጣት ላካቸው።

ፍራንሢስኮ ቬልሆ ከሄደ በኋላ ከዚህ ስምንት ማይል ርቆ ወደሚገኘው በምግብ በኩል ሀብታም ሆነው ሜዳ እንድንሄድ ንግሥቲቱና ዶም ክርስቶፍ ቍርጥ አሳብ አደረጉ። የዚያም አገር ጌታ ሳይፈቅድ ለግራኝ የገበረ ክርስቲያን ነበር። እርሱም ለንግሥቲቱ የተሻለ ምግብ ከዚያ ስለሚገኝ ወደዚያ እንድትሄድ ጻፈላት። ከአሁን ቀደምም ለወደፊትም የርስዋ (ታማኝ) መሆኑን ገለጠ። ግድ ሆኖበት ለግራኝ በመታዘዙም የንግሥቲቱን ይቅርታ ለመነ ሁላችንም ወደዚያ ተጓዝን። (ፍራንሢስኮ ቬልሆና መልክተኖቹ) በጣም ፈጣኖች በቅሎች ስለያዙና መሣሪያቸውን ብቻ ስለተ ሸከሙ ለደርሶ ምላሽ ከአሥራ አራት ቀን የበለጠ ሰለማይወስድ እስኪመለሱ ከዚያው ጠበቅናቸው። የበለጠ ለመቆየትም ምክንያት አልነበራቸውም።

**ምዕራፍ ፲፪።**

**ዶም ክርስቶፍ ከያርቴ ሜዳ እንደ ደረሰ የንጉሡ መልክተኛ ወደርሱ**

**እንደ መጣና የግራኝን እምቅረብ ወሬውን እንዳገኝ።**

ከዚህ በላይ ለተጠራው ሹም ግዛቱ ወደ ሆነው አገር ወደ ያርቴ ለመሄድ የሁለት ቀን መንገድ ተጓዝን። ገና ድንኳናችንን ስንተክል የንጉሡ መልክተኛ ደረሰ ንጉሡ በጉዞ መሆኑን በተቻለው ሁሉ ፍጥነት መንገዱን መቀጠሉን (ከግራኝ ጋርም) ብዙ ሕዝብ ሰለሚገኝና ዶም ክርስቶፍ ብቻውን ከርሱ ጋራ ቢዋጋ በጣም የሚያስፈራ መሆኑን (ስለዚህም) ከግራኝ ጋር ሳይጋጭ ከንጉሡ ጋር እንዲገናኝ እይሚል ልመና ወደ ዋና አዛዡ ይዞ መጣ።

በዚህ ምክንያት ከሜዳው እስክንደርስ ጕዟችንን ቀጠልን። ከዚያም ይቅርታና ምሕረት ከንግሥቲቱ ለመለመን አገረ ገዡ መጣ። እርሱዋም ሁልጊዜ አንዳንድ ወሬ ከርሱ ስታገኝ ስለነበርና ምንጊዜም ክርስቲያን ስለነበረ ይቀርታ አደረገችለት። ከዚህ በኋላ ወደ ዶም ክርስቶፍ ሄዶ በታም ያማሩ አራት፥ ፈረሶች ሰጠው። ቀጥሎም ግራኝ እኛን እንደሚፈልግ ማወቁን እስከ ጥቂት ቀንም እንደምንጋጠም ለዚህ ለሚጠቅመን ነገር ሁሉ እንዳስበ የሚደረገውን ሁሉ ለማውቅም ሰላዮች እንደሚልክ ነገረው። ዶም ክርስቶፍም ይህነኑ እንዲያደርግ ለመነው (ዶም ክርስቶፍ ምጥዋ የሄዱትን) የኞችን ሰዎች ይጠብቅ ስለ ነበረ (እነሱም ስለዘገዩበት) ራሱ ጥቂት በጥቂት ወደ ፊት ለመግፋት ቍርጥ አሳብ አደረገ። ከንጉሡ ሳይገናኝ ከግራኝ ጋር በመግጠሙ አሳብ ሆነው። አስቀድመን ብዙ ሰላዮች ከላክን በኋላ ወደ ፊት ተጓዝን። ሰላዮችም ከሁለት ቀን በኋላ ያልታሰበውን ወሬ ይዘው ተመልሰው መጡ። የግራኝ ሠራዊት በታም ከቅርብ መገኘቱንና በዚሁ ቀን ከኛ ጋር ሳይጋጠም አለመቅረቱን አስታወቁን።

ዶም ክርስቶፍም ከዚህ በፊት ያፈራው ታማኝነት ተመልሶ እንዳይጠፋ ሲል ከዚህ ጦርነት መሸሽ እንደማይገባው አየ። ወደ አምባው የተመለሰ እንደሆን የአገሩ ተወላጆች እንደማይታዘዙትና ለወደፊት ምግብ እንደማይሰጡት ስለተመለከተ ጦርነት ለመግጠም ቍርጥ አሳብ አደረገ። ከግራኝ ሠራዊት ጦርነት ይልቅ የረኃቡና የሕዝቡ ጥርጣሬ ይበልጥ ያስፈራል። ድል በእግዚአብሔር እጅ ነው በዚህ ቈጠርን ወደ ፊት ተጓዝን።

ከአንዳንድ ትልልቆች ሜዳዎች ስንደርስ አገሩን ለመሰለል ቀዳሚ የነበሩት ከከብት ላይ የወጡ ሁለት ሰዎች እየገሠገሡ ወደ እኛ መጥተው ግራኝ ከዚህ አንድ ማይል ርቆ መገኘቱን ነገሩን። ወዲያው ሠፈር አደረግን ይህም ከሆሣዕና በፊት በሚገኘው ቅዳሜ ነበር።

ንግሥቲቱም ወደ ኋላ ስለ ተጓዘች ጠላቶችም በጣም ከቅርብ መገኘታቸውን ስለሰማች ሴት በመሆንዋ በወሬው በጣም ስለፈራች ዶም ክርስቶፍ ትልቅ ደስታ በሞላበት ፊት ወደ እርስዋ ሄደ እርስዋን በጣም ለማደፋፈርና ቦታው በጣም የተመቸ በመሆኑ የግራኝን ሠራዊት ከዚያ ለመጠበቅ እንዲመች አድርገን በዚያው ቀን ጨርሰን ከተከልነው ከሠፈሩ መካከል አመጣናት።

ከመካከሉ ከሚገኘው ኮረፍታ ላይ ስለነበርን የሜዳውን ዋና ቦታ ይዘን ነበር። ይህንንም ሌሊት በሞላው በጣም ተጠንቅቀን ስንጠብቅ አደርን። በነታው ወገግ ሲል ቦታውን ለመሰለል ከግራኝ ሰዎች አምስት ፈረሰኞች ካንዱ ኮረፍታ ላይ ታዩ እኛን ባዩ ጊዜም ለግራኝ ለማመልከት ተመለሱ። ወዲያው ዶም ክርስቶፍ ሁለት ከጥሩ ፈረሶች የተቀመጡ ፖርቱጋሎች የጠላት ሠራዊት ብዙ መሆኑንና የሠፈሩበትን ቦታ ለማወቅ ወደ አንዱ ኮረፍታ ላካቸው። እነዚህም ሜዳውን እንደሸፈነውና ከኮረፍታው አጠገብ የመስፈራቸውን ወሬ ይዘው ወዲያው ተመለሱ።

ግራኝ ሰዎቹ ሠፈር ሲጀምሩ እኛ እንድናየው ግራኝ ከብዙ ፈረሰኞችና ከጥቂቶች እግረኞች ጋር ካንድ ኮረፍታ ላይ ወጣ። ከኮረፍታው ላይ በሆነ ጊዜም ከሦት መቶ ፈረሰኞች ከማይለዩትና መለዩ ከሆኑት ሁለት ነጫጭ ባለ ቀያይና አንድ ቀይ ባለ ነጭ የጨረቃ ግማሽ ካለባቸው ሦስት ታላላቅ ሰንደቅ ዓላማዎች ጋር ቀጥ ብሎ ቆመ። የቀረው ሕዝብ ሰንደቅ ዓላማዎቻቸውን ይዘው ከኮረብታው እየወረዱ በዙሪያችን ሁሉ ሲከቡን ግራኝ ከዚያው ሆኖ ይከተለን ነበር። ብዙ ጥሩምባ በመነፋቱ ነጋሪት በመመታቱና ከነርሱ ዘንድ ትልቅ ጩኸትና ድብልቅልቅ በመነሳቱ ከኛ የበለጡ በጣም ብዙዎችና ቆራጦች ሰዎች መስለው ታዩ። ሊገጥሙን ነው በማለት ዶም ክርስቶፍ በፈረስ ሁኖ ለሰልፍ ወዳዘጋጀው ስፍራዎች ሄደ እኛም ለጦርነት ተዘጋጅተን ነበር እነርሱ ግን በሚያዋስነን ቦታ ሁሉ እሳት በማንደድ በዚያው ጩኸትና ጥሩምባ በመንፋት ቀኑንና ለሊቱን ከበውን ውለው አደሩ።

ሌሊቱን አደጋ ይጥሉብናል ብለን በጣም ፈርተናቸው ነበር። በዚህ ምክንያት የባርዱን መኖሪያ በጃችን እንደያዝን ከመድፎቹና ከጠበንጃዎቹ የሚቃጠሉ ክሮች ሳይለዩ ለጦርነት ተዘጋጅተንና ታጥቀን ነበር። እነዚያን ፈረሰኞች በጣም ስለፈራናቸው ከጊዜ ወደ ጊዜ ቤርሶ የተባሉትን መድፎች ወደ ዘበኞቹ እንተኵስ ነበር። ሠፈራችን በውጭ የሚያስፈራ ሁኖ ስለሚታይ ከጊዜ ወደ ጊዜ በምናደርገው ተኵስና በጣም የፈሯቸውን ብዙ ክሮች ሲቃጠሉ በማየታቸው ሌሊት እንደማይወጉን አብረውን ከነበሩት ኢትዮጵያውያን ሰማን ቀን ጥቂት መስለን የታየነውን ያህል አለማነሳሳችንን ነገሩን።

**ምዕራፍ ፲፫።**

**ግራኝ ወደ ዶም ክርስቶፍ ስለላከው መልክት።**

ሌሊቱ ከዚህ በላይ በተጻፉት ድካሞች ካለፈ በኋላ በነገታው ጧት ግራኝ አንድ የጦር አዋጅ ነጋሪ ወደ ዶም ክርስቶፍ ልኮ እንዲህ እንዲለውም አዘዘ።

«ይህችን ታህል ጥቂት ወታደር ይዞ ከፊቱ በመታየቱ ድፍረቱ እንዳስገረውመው እንደነገሩት እውነትም ልጅና ዕውቀት የሌለው ቂል መሆኡን ነገር ግን ኃላፊነት እውነተኛውን ነገር በሚያውቀው በሕዝቡ ላይ እንጂ ከርሱ ላይ ቢደረግ ስሕተት መሆኑን ሕዝቡ ግን የንጉሣቸው ታማኞች ባለመሆናቸው ይህ እንገር እንደማያስገርም ያች ሴት እንዳታለለችው አሁን ደህና አድርጎ እንዲያውቅና ለወደፊት ለርሷ እንዳያስብ እርሱ ግን መሐሪ ንጉሥ በመሆኑ እንደሚራራላት ከዚህ ቀደም ስላደረገው ድፍረት ግን እንደዚህ ያለ ነገር አሥራ አራት ዓመት በዚች አገር አግኝቶት ሰለማያውቅ እርሱን በመቃወም ከፖርቱጋሎች ሁሉ ጋር በፍጥነት ወደርሱ የመጣ እንደሆን ለዚሁ ድፍረት ይቅርታ እንደሚያደርግለት ከርሱ ጋር አንድነት ለመሥራት ያልፈቀደ እንደሆን ግን ወደ አገሩ እንዲመለስ ይህነንም ቢያደርግ አንዳች ክፋት ነገር እንዳያገኘው እንደሚያረጋግጥለት ስለ ዕድሜው ማነስና ዕውቀት ስለሌለው በዚያች መንግሥት ከርሱ (ከግራኝ) በስተቀር ሌላ ንጉሥ አለ እያለች ሲቲቱ ከስሐተት እንዳደረሰችው አረጋግጦ ሰለሚያውቅ ትልቁን ቸርነቱን እንደሚያሳየው አሁን ግን እውነተኛውን ነገር ስለ ተመለከተ ያዘዘስ መፈጸም እንዳለበት» ደግሞም መነኰሳት ብለው ይጠሩን ስለ ነበረ መነኩሴዎች ናችሁ ለማለት የመነኵሴ ቆብና መቍጠሪያ ላከለት።

ዶም ክርስቶፍም የግራኝ መልክት ከሰማ በኋላ ለመልክተኛው ትልቅ ክብርና ደግነት አሳየው የቀይ ሐር ኮትና ውድ የሆነ ኒሻን ያለበት ቀይ ቆብ ከሰጠው በኋላ የዚህን መልስ ለግራኝ ኋላ ስለሚልክ እንዲሄድ አደረገው። በዚህም አሰናብቶ ከሠፈሩ እስቲወጣ ድረስ እንዲሸኙት አደረገ፤ ከዚህ በኋላ ለግራኝ ምን እንደሚለውና መልሱን ማን እንደሚወስድለት ከጦር አለቆቹና ከመኳንንቶቹ ጋር ተማረከ። የግራኝን ሰዎች ለማመን ስለማይቻል የፖርቱጋል ሰው እንዳይላክ ተስማሙ። መልእክቱም ከጦርነት ላይ የማረከው ያንድ ፖርቱጋል ነጭ አገጋይ ነበረና በርሱ እንዲላክ ተደረገ። ወዲያው በጣም ጥሩ እንዲለብስና የሚወጣበት በቅሎ እንዲሰጠው አደረጉ። እርሱም ግራኝ እንዲያነባቸው በዓረብ በተጻፉት አጭር ቃላት መለሰለት። ቃላቱም ከዚህ እንደሚከተሉት ናቸው።

«በባሕር ላይ ትልቅ ጀግና በምድር ኃይለኛ ገዥ በሆነው ትእዛዝ ወደዚህ እንደመጣ አቅም ለሌላቸውና እርዳታውን ለሚፈልጉ ስዎች መርዳት ምን ጊዜም ልምዱ እንደ ሆነ በጣም ክርስቲያን በሆነው ንጉሥ የጦር ወንድሙ የኢትዮጵያ ንጉሥ በከሐዲዎችና በቅዱስ ካቶሊካዊ ሃይማኖታችን ጠላቶች እንደተጨእንቀና አገሮቹን እንደተቀማ ስላወቀ እንደሚያየው የነዚህን ጥቂቶች ወታደሮች ደኅና አድርገው መብቃታቸውን በበኩሉ ለነዚህ ለተበላሹና መጥፎ ሰዎች ደኅና አድርገው መብቃታቸውን በበኩሉ ፍትሕና ቅንነት ስለሚገኝ እስላሞችን ለማጥፋት መብቃታቸውን ይህችን አገር እስላሞች መግዛታቸውም ኢትዮጵያውያንን በሠሩት ኃጢት ጌታ ሊቀታቸው ስለ ፈለገ መሆኑን እንግዲህ ወዲህ ግን ነፃ እንዲሆኑና ወደ ነበራቸው ኃይል እንዲመለሱ ተስፋ ማድረጉን ፖርቱጋሎች ወደ እርሱ ወደ ግራኝ መምጣታቸው ቀርቶ በምን ምክንያት ከዚህ እንዳሉ በነገታው እንደሚያሳዩት የሚታዘዙትን የህንድ ነገሥታት ሁሉ የዓረብ አገር የፋርስና የሚበልጠው የአፍሪካ ክፍል አስገባሪ በሆነው በፖርቱጋል ንጉሥ ብቻ መሆኑን በጌታ እርድታ እርሱንም (ግራኝን) እንዲሁ (ገባር) ለማድረግ እንደሚፈልግ ሴት ነህ ለማእልትም አንድ ትንሽ የቅንድብ ማስተካከያ መቀስና አንድ በጣም ትልቅ መስተዋት ላከለት። ይህን ግራኝን ደስ የሚያሰኘውን መልእክት ለማድረስ አገልጋዩ ሄደ።

ግራኝም የዚህን ያህል ቍጥራቸው ያነሱ ሰዎች ከርሱ ጋር ለመዋጋት ድፍረት ስላላቸው ንጉሥ የሆነ ሁሉ ትልቅ ክብር ሊሰጣቸው በጎ ሥራ ሊሠራላቸው ይገባዋል ብሎ እንዲነግሩት አደረገ። አገልጋዩም ይህንኑ ይዞ ወደ ቤት መጣ። በዚህ ዓይነት ከቦ በረኃብ ለማስገደድ መቻሉን ለማየት ግራኝ ቍርጥ አሳብ አደረገ።

በዚያውም ቀን ከበውን ወደኛ ቀረቡ። እነሱም አሥራ አምስት ሺሕ እግረኛ ሁሉም ቀስተኛና ጋሻ ያዥ ከአምስት መቶ ፈረሰኛ ሌሎች ደግሞ መላ ኢትዮጵያን የወረርዋት (ቱርኮች) ሁሉም ናቸው እንደ ዋና ያያቸው ሁለት መቶ የቱርክ ተኳሾች እነዚህም ከሌሎች ይበልጥ ወደኛ በመቅረባቸው ቆርጠው የተነሱብን ሁነው ታዩን። ቱርኮችም (ግራኝን) እጅግ ጠቅመውታል በጣም ወደኛ ቀርበው ድንጋይ ለቅመው ለኛ እጅግ ቅርብ ከሆነ ቦታ ትንሽ ካብ ክበው ከዚኽ ከዚኽው ሁነው አንዳንድ አንዳንድ ጕዳት አደረጉብ። እነርሱን ከዚያ ለማባረር ዶም ክርስቶፍ ማኖኤል ዳ - ኩንሃንና ኢኖፋሬ ዴ - አብረውን ከሰባ ሰው ጋር መላክ ግድ ሆነበት። እነርሱም ይህነኑ አደረጉ። (የግራኝ) ፈረሰኞችም የቱርኮች ደጀን ሆኑ፤ ይህነን በማድረግ ጥቂቶች ፖርቱጋሎች አቈስሉ። ከሠፈራችን የቱርኮች ደጀን ሆኑ ይህነን በማድረግ ጥቂቶች ፖርቱጋሎች አቈሰሉ። ከሠፈራችን በተተኰሰው መድፍ ጥቂቶች ፈረሰኞች ሙተው ብዙ እስላሞች ቈሰሉ። ከባድ ጦርነት መነሣቱን ዶም ክርስቶፍ በተመለከተ ጊዜ ለመሰብሰብ ጥሩምባ አስነፋ፣ ሠራዊቱም ተሰበሰበ። ይህነን በማድረግ ቀኑ አለፈ። (ምግቡ እያለቀ በመሔዱና ከኛ ጋር ያእልው የአገሩ ሹምም በመከባባችን ሊረዳን ባለመቻሉ) መጥተው ሊወጉን ፈቃዳቸው ባለመሆኑ በነገታው ለመግጠም ዶም ክርስቶፍ ቁርጥ አሳብ አደረገ። ትዕግሥት በሌለው ዓይነት በመጠባበቅ ሌሊቱን አሳለፍን ከንጋቱ በአራት ሰዓት ለመግጠም መዘጋጀት ጀመርን።

**ምዕራፍ ፲፬።**

**ዶም ክርስቶፍ መጀመሪያውን ጦርነት ከግራኝ ጋር እንደ ገጠመና**

**ግራኝ ድል ሆኖ በጠመንጃ ጥይት እንደ ቈሰለ።**

መድፎችን ከሠረገላዎቹ ድንኳኖችንና የቀሩትን ዕቃዎች ሁሉ ከበቅሎች ላይ ከጫነ በኋላ ዶም ክርስቶፍ ሰዎቹን ለውጊያ ያሰልፋቸው ጀመር። እያንዳንዱን አለቃ ከሰዎቹ ጋር ግንባር ቀደም አደረጋቸው፤ ንግሥቲቱና ደንገጥሮችዋ ከቀረው ጓዝ ሁሉ ጋር ከማኽል ነበሩ። የንጉሥን ሰንደቅ ዓላማ ከቀረው ሕዝብ ሁሉ ጋር ደጀን አደረግን። በዙሪያችን ሁሉ ተከበን ስለነበር በዚህ ክብ በሆነ ዓይነት ቆመን ይህን ሁሉ ሳይታወቅብን ቀኑ ወገግ ሳይል አደረግን።

ንጋቱ ወገግ ማለት ሲጀምር ማክሰኞ ዕለት አፕሪል 4 ቀን 1542 (ሚያዝያ ፱ ቀን ፲፭፻፴፬ ማክሰኞ) ጠላትን ለመግጠም ጕዞ ጀመርን። በዚህም ጊዜ ዶም ክርስቶፍ ከስምንት የፖርቱጋል ፈረሰኞችና ከአራት እስከ አምስት ኢትዮጵያውያን ጋር በፈረስ ወደ ሠራዊቱ እየሔደ ሰዎችን ያዘጋጅ ነበር። ልግገጥማቸው መሔዳችንን ዓረቦች ባዩ ጊዜ ዓለም እንደጠፋች በጥሩምባና በነጋሪት፥ ድምጥ ትልቅ ጩኸት ተነሣ። ከወጥመዱ ገብተን ያገኙን ስለመሰላቸው በጣም ደስ ብሏቸው ነበር። የዚያን ጊዜ እኛ በጠበንጃና በመድፍ ሥራችን እንሠራ ጀመርን። ሁላችንም በየፊታችን በመተኰሳችን በየደረስንበት ሁሉ ሜዳው ነፃ እንዲሆን አደረግን። ግምባር ቀደም የሆኑት ቱርኮች ያደረግነውን ጕዳት በተመለከቱ ጊዜ በጣም ወደኛ ቀረቡ። ከዚህ ላይ እጅግ ኃይለኛ የሆነ ጦርነት ተነሣ ዋና ምርኩዞች ቱርኮቹ መሆናቸውን ግራኝ በተመለከተ ጊዜ ከአምስት መቶ ከሚበልጡ ፈረሰኞችና ምን ጊዜም ከማይለዩት ሦስት ሰንደቅ ዓላማዎች ጋር እርሱ ራሱ ወደኛ ይመራቸው ጀመር።

የዚያን ጊዜ ከትልቅ ጭንቅ ገባን። ግን መድፎቻችንን የያዙት ወታደሮች እንደ ጀግኖች ያለ ፍርሃት ስለ ሠሩ በዚያን ጊዜ መድፎቻችንን በጣም ረዱን። ቶሎ ቶሎ በመተኰሳቸው ፈረሶች ተኵሱን ስለ ፈሩ የጠላትን ፈረሰኞች እንዳይቀርቡ አደረጓቸው። ቢሆንም የግራኝ ሠራዊት ይልቁንም ቱርኮች በጠበንጃዎቻችን ብዙ ጉዳት አደረጉብን። ዶም ክርስቶፍ ይህንን ባየ ጊዜ ሰዎች ሁሉ ውጊያውን ለጊዜው እንዲተውትና መድፎች ብቻ እንዲዋጉ አደረገ። በዚህም ትልቅ ጕዳት አደረግንባቸው።

መቶ ቱርኮች በጣም በቀረቡን ጊዜ ማኖኤል ዳ ኩንሃን አምሳ ከሚሆኑ ሰዎች ከፖርቱጋሎች ጋር ሁኖ እንዲገጥማቸው አዘዘው። እርሱም እንዲሁ አደረገ። ጦርነቱ በጣም ስለ በረታ ቱርኮች ወደ ሰንደቅ ዓላማው አንድነት ተጋፍተው ሰንደቅ ዓላማ ተሸካሚውንና ሦስት ፖርቱጋሎችን ገደሉ። ይሁን እንጂ የኖችም ከቱርኮች ብዙዎችን ገድለዋል፣ አቍስለዋልም። ማኖኤል ዳ ኩንሃ ራሱ ቀኝ እግሩን በጠበንጃ ጥይት ስለ ቈሰለ ከጦሩ ሜዳ መውጣት ግድ ሆነበት። ከኛ ብዙዎቹ ቈስለው ሳለ ራሱን በጣም ከሚያስፈራራው ሁኔታ በመግባት ዶም ክርስቶፍ መጥቶ ወታደሮቻንን ያደፋፍራቸው ጀመር። ይህነን ሲያደርግ በሌላ የጠመንጃ ጥይት ሌላውን እግሩን ደግሞ ቈሰለ ይህም ለሁሉ በጣም ትልቅ ጕዳት ነበር። እርሱ ግን ሊኮራበት ይገባዋል፣ ምክንያቱም ከቈስለ በኋላ ደግሞ በጥንቱም ሆነ በአዲስቱ ዘመን ከነበሩት የጦር አለቆች ታሪክ የማይገኝ የጀግንነት ሥራ በመሥራቱ ነው። ጦርነቱ ከዚህ በላይ በተናገርሁት ሁኔታ እንዳለ ቀትር ሆነ። በዚህን ጊዜ ቸርነቱ ባለበት ቦታ ሁሉ እንደዚህ ባለ ጭንቀት ምን ጊዜም እንደሚያደርገው ባሮቹን ለማሰብ ጌታ እግዚአብሔር ፈቃዱ ሆነ።

ድል ሆንን ብለን ስናስብ በውጭ ሆኖ ይመለከት የነበረው ግራኝ ግን ነገሩ ጋፍኛ መሆኑን ስላየ ሰዎቹን ለማደፋፈር በፍጥነት ወደዚሁ መጣ። በዚህም በጣም ስለቅረበን ባንድ የጠበንጃ ጥይት ጭኑን ቈሰለ ፈረሱ ግን አንድያውን በጥያት ተበላሽቶ ስለ ነበረ ወዲያው ሙቶ ግራኝን እንደያዘው ወደቀ። ሰንደቅ ዓላማ ተሸካሚዎቹ ሲወድቅ ባዩት ጊዜ ሦስቱን ሰንደቅ ዓላማዎች ዝቅ አደረጉ። ይህም በርሱ ዘንድ ወደ ኋላ የመመለስ ምልክት ስለ ነበር ሦስት ጊዜ ዝቅ አደረጓቸው። ወዲያው ከክንዳቸው ላይ ተሸክመው ይዘውት በፍጥነት ሄዱ።

ዶም ክርስቶፍ ይህንን ባየ ጊዜ ግራኝ እንደ ቆሰለ ተመለከተ። የዚያን ጊዜ ጥሩምባዎች እንዲነፉና ነጋሪቱ እንዲመታ አደረገ። እኛና ከኛ ጋር የነበሩት ሁለት መቶ ኢትዮጵያውያን በነርሱ ፈክረን ገባንባቸው። ከእነርሱም ብዙዎችን ገደልን ጥቂትም ተከታትለናቸው ከዚህም ኢትዮጵያውያን እንደ በግ እያረዱ በግራኝ ሠራዊት ላይ ተበቀሉ። እነርሱን ለመከታተል የበቃ የፈረሰኛ ጦር አለመኖሩንና እኛም በጣም መድከማንን ዶም ክርስቶፍ ባየ ጊዜ ደግሞም የግራኝ ፈረሰኞች ወደኛ እንዳይመለሱ ስለ ፈራ በዚሁ ቀን ጌታ በሰጠው ድል ደስ እንዲለው አደረገ። ይህም ትንሽ አልነብረም። እኛ ስንከታተላቸው ንግሥቲቱ አንድ ድንኳን አስተክላ ቍስለኞችን አስገባች። ከዚህም እርስዋ ራስዋና ደንገጥሮችዋ በየራሳቸው የራስ መሸፈኛ ቍስላቸውን ያስሩላቸው ነበር። በእውነት በጣም ፈርታና አዝና ስለ ነበር በዚሁ ቀን ጌታ ስላደረገላት ትልቅ ቸርነት በደስታ ብዛት ታላቅስ ነበር።

ወዲያው ዶም ክርስቶፍ ድንኳኑ ከተተለበት ቦታ በደረሰ ጊዜ የቀሩት ድንኳኖች ሁሉ ተተከሉ። የወደቁትን ፖርቱጋሎች ሁሉ ለመቅበር ሬሳቸው ወዲያው ከጦሩ ሜዳ እንዲፈለግ ተደረገ። የሞቱትም አሥራ አንድ ነበሩ። ከነዚህም ሉዊዝ ሮድሪጌስ ዴ -- ካርባልሆ ነበር። ካርባልሆ በጠመንጃ ጥይት ራሱን ተመትቶ ሞተ። ደግሞም ሎፖ ዳ - ኩንሃ በዚሁ ጦርነት ሞተ። እርሱም ባላባትና የዶም ክርስቶፍ የጡት ወንድም ነበር። ቍስለኞቹ ከሃምሳ ይበልጣሉ ብዙዎቹ በጠመንጃ የቈሰሉ ናቸው። ይሁን እንጂ ጠላቶች ይህንን ደኅና አድርገው ከፍለዋል፣ የጦሩ ሜዳ በመላው በነርሱ ሬሳ ተሸፍኖ ነበር። ከነዚህም አራቱ የግራኝ ዋና የጦር አዛዦች መሆናቸውን ኢትዮጵያውያን አወቋቸው። ከዚህ ሌላ አርባ ፈረሶችና ሠላሳ ቱርኮች ከጦሩ ሜዳ ቀርተዋል።

የሞቱትን ከቀርበርን በኋላ እናርፋለን ስንል ውኃና ለከብቶቹ ሣር በጣም በማነሱ አንድ ጊዜ ተኩሰው ጥይቱ ከደረሰበት ወዲያ ዳግመኛ ቢተኩሱ ፪ኛው ጥይት የሚደርስበትን ያህል ከኛ ርቆ ከሚገኘው ብዙ ውኃ ከሚገኝበት ጋራ አጠገብ እንጂ ከዚህ እንዳንሰፍር የአገሩሹም ለዶም ክርስቶፍ ነገረው። የአገሩ ጌቶች በመሆናችን የግራኝ ወገኖች ለማገድ ሳይችሉ ከአገሮቹ ብዙ ምግብ ሊመጣለት እንዲችል ከመብል በኋላ ተነሥተን ወደዚያ እንድንሄድ ተወሰነ። ከኛ ጋር የነበረው የቍስል ሐኪም ቀኝ እጁን ቈስሎ ነበረና ቈስለኞችን ሁሉ ዶም ክርስቶፍ ራሱ ያክም ስለ ነበረ በዚሁ ቀን ብዙ ድካም ነበረበት። እርዳታውን ለሁሉ ካደረሰ በኋላ በመጨረሻ ለራሱ አሰበ። «ምጥዋ ከፖርቱጋሎች እስቲደርስ ሌት ከቀን መገሥገሥ ያለበት ድል ማድረጉንና የግራኝን መቍሰል ለማመልከትና ከመምጣታቸው ድሉ አንድያውን ፍጹም እንዲሆን ወደ እግዚአብሔር ተስፋ ስለ የሚያድርግ በጣም እንዲፋጠኑ የሚነግር መልክተኛ ወዲያው ሌሊቱን ጥብቅ በሆነ ምሥጢር ላከ።

ሰውነታችንን ለመመገብና ለማረፍ እንዲሁም ቍስለኞች ገና መሣሪያ መጨበጥ ስላልቻሉና ፖርቱጋሎች ይመጣሉ በማለት ከፋሲካ በኋላ ከሚመጣው እሑድ ድረስ ከዚኽው ተቀመጥን ፋሲካንና ሳምንቱን የዓመት በዓል ቀኖች ካከበርን በኋላ እነዚያም አለመምጣታቸውን ባየና በዚህም ጊዜ ጠላቶች ሠራዊታቸውን በተመለከተ ጊዜ ፊት ለፊት ሠፍረን ስለ ነበር እሑድ ሁለተኛ ጦርነት ለመግጠም ዶም ክርስቶፍ ቁርጥ አሳብ አደረገ። በዚህ በመጀመሪያ ጦርነት ነፍሱን ይማረው ሳንትያጎ በተለመደው መልኩ እንደ ምን እንደ ረዳን ጳጳሱን ሌሎችም ሰዎች አይተዋል። ያለ እርሱና ይልቁንም ያለ ጌታ እርዳታ ድል ለማድረግ የማይቻል እንደ ነበረ አይጠረጠርም።

**ምዕራፍ ፲፭።**

**ዶም ክርስቶፍ ከግራኝ ጋር ስላደረገው ሁለተኛ ጦርነት።**

**በዚህም ግራኝ ድል እንደ ሆነ።**

ከፋሲካ በኋላ የሚመጣው እሑድ በደረሰ ጊዜ ሠራዊቱ ጧት በወገግታ ተነሥቶ ሁሉም በተራ ቆመ። መድፎቹ ከነሠረገሎች ተጭነው ንግሥቲቱ ከደንገጥሮችዋ ጋር ከማህል ሁና ጳጳሱ አናዘዘን ሥርየተ ኃጢአትም አደረገልን። ከዚያ በኋላ ወደ ግራኝ ሠፈር ተጓዝን የግራኝ ሰዎችም ባዩን ጊዜ ከዚህ በፊት ባመለከትሁት ዓየንት ይጨፍሩ ጀመር ግራኝ ገና በሚያስፈራ አኳኋን እንደ ቈሰለ ሆኖ በዘመቻ አልጋ ላይ ተጋድሞ ከሰዎች ትከሻ ላይ ነበር። እነርሱ በጣም በመብዛታቸው የኛን ቍጥር ማነስ በማየት ስንኳ ቢደፋፈሩ፣ (ግራኝ) የሚያስፈልገውን ሰዎቹን ያደፋፍራቸው ነበር። ከዚህ ሌላ ከጦር አለቆቹ አንዱ ከአምስት መቶ ፈረሰኛና ሦስት ሺህ እግረኛ ጋር መጥጦ ነበር። የበለጠ ቆይተን ቢሆን ብዙ ሰው ይደርስለት ነበር። የጦር አለቆቹ በየአገሩ ተበታትነው ስለ ነበር በእምቍሰሉ ሁሉንም አስጠራቸው። በየዕለቱም አንዳንዶች ይመጡ ነበር። ወደርሱ ከመጡት የጦር አለቆች አድኑም ግራዳ አማር ይባላል። አስቀድሞ የገጠመን እርሱ ነበር። ይህን ያህል ጥቂት ችፍራ እንዲህ እንደኛ በጣም ትልቅ ከሆነ ሠራዊት ፊት ሊወዳደር እንደምን ይችላል? እያለ ሌሎችን ወደ ፊት እንዲያልፉ ይገፋፋቸው ነበር።

ይህን በመሰለ ድፍረት በአምስት መቶ ፈረሰኞች ገጠመን። ሁሉም እንደርሱ አድርገው ቢሆን በእውነት ብዙ ጕዳት ያደርጉብን ነበር። ነገር ግን ብዙ የሚገድሉባቸውን መድፎቻችንን ስለ ፈሩ በዚህ ምክንያት ሊጥሱን አልቻሉም። አለቅዮው ግን ከአራት እስከ አምስት ደፋር አሽከሮቹ ጋር በጦሮቻችን ወድቆ በጀግና ዓይነት ሞተ። በዚህን ጊዜ ዶም ክርስቶፍ ሊታሰብ የማይቻል ጥሩ ሠልፍ አደረገ ሁሉም በበዙ ድፍረት ተዋጉ። ይሁን እንጂ ፈረሰኞች ጥሰውን ቢሆን ኖሮ ድል እንደምንሆን አይጠረጠርም ነበር አለቅዮው በፈረሰኞቹ የገጠመን ጊዜ በሌላ በኩል ፈረሰኞች ሁሉ ይህንኑ ያደርጉ ጀመር።

በዚያን ጊዜ ኃይላችን በጣም ደካማ በነበረበት ቦታ በድንገት ከጥቂት ባሩድ ላይ እሳት እንዲነሣ የጌታ ፈቃዱ ሆነ። ከባሩዱ ላይ እሳት መነሳቱን ባየን ጊዜም በእውነት ሁላችንም ተቃጠልን ብለን ነበር። እንገር ግን ይህ ነገር የዕድላችን ዋና ምክንያት ስለ ሆነን ያደረገው ጕዳት አልተሰማንም ይህም ሁለት ፖርቱጋሎች ሲገድልብን ስምንቱን በጣም እንዳልሆነ አድርጎ አቈሰላቸው። የግራኝ ሠራዊት ፈረሶች ይህንኑ በጣም በመፍራታቸው ጌቶቻቸውን እየያዙ ወደ ሜዳው ስለ ሸሹ እንደ ተነገረው ፈረሰኞች ሊጥሱን አልቻሉም። እኛም በዚህን ጊዜ ሁሉ ሥራችንን በመድፎችም ሆነ በጠመንጃዎች እንሠራ ስለ ነበር የጦሩ ሜዳ በሬሳ ተሸፈነ።

ከፈረስ ላይ ሁነው ይዋጉ የነበሩ ስምንት ፖርቱጋሎች የሠሩት የጀግነንት ሥራ በሌላ ዘመን ተደርጎ ቢሆን ብዙ ዘመን ይተረክ ነበር። ይሁን እንጂ ይቀሩት እግረኞች ወታደሮች ፈረሶች አግኝተው ቢሆን የዚሁኑ ዓይነት ክብር ባገኙ ነበርና (እግረኞችን ትቼ) ፈረሰኞችን ብቻ በስማችወ ልጠራቸው አልፈቅድም። የእግረኛን ወታደር (ጀብዱ ሥራ) ፈረስ ሳይኖራቸው የሠሩት ያስረዳል። እኛን በጣም ወደ ቀረቡን ቱርኮች እግረኞች ሔደው በጀግና ዓይነት ተዋግተው ጠላት ብዙ ሬሳና ቍስለኛ ትቶ ወደ ኋላ እንዲመለስ አድርገውታል።

ዶም ክርስቶፍም ቱርኮች ወደ ኋላ በመሸሻቸው የጠላት ፈረሰኞችም ባለማስጨነቃቸው ድፍረታቸው መቀነሱን ዐወቀ። እኛም በታላቅ ኃይል ስለ ወጋናቸው አንድያውን ሽሽት እንዲይዙ ድረስ አባረርናቸው። ድሉ ለመከታተል መቶ ፈረሶች ብቻ ኖረውን ቢሆን የአገሩ መያዝ በዚሁ ቀን ይፈጸም ነበር። የዚያን ጊዜ ግራኝ የነበረ ከዘመቻ አልጋ ከሰዎቹ ትከሻ ላይ ሆኖ ከፈረሰኞቹ ጋር ነው። እነርሱም ያለ ሥርዓት በግሥጋሴ ይሸሹ ነበር። ዶም ክርስቶፍም የማይል እኩሌታ ያህል አብረረው። በዚህም ከችኮላ ብዛት የተነሣ ድንኳናቸውንም ሆነ ሠፈራቸውን ያላሰቡ ብዙ ዓረቦች ተገደሉ። ይህን ሁሉ ዘረፉም ወሰድነው።

በጣም በመድከማችን የግራኝን ሠራዊት ለመከታተል ስላልቻልን ወደ ኋላ ተመለስን። ከአንድ ላይ በተሰባሰብን ጊዜም አሥራ አራት ፖርቱጋሎች ጎደሉ። እነዚህም ወዲያው ተፈልገው ተቀበሩ። ሣር የበላን ሁሉ በሜዳው ስላጠፉት በቅርቡ ከሚገኘው ወንዝ ድረስ እየቀጠልን ተጕዘን ለማረፍ ከስድሳ የሚበልጡት ቍስለኞች (ከነዚህም ኋላ አራት እስከ አምስት ሙተውባቸዋል።) ለሁሉም የተሻለ ቅዝቃዜ እንዲያገኙ ወደ ፊት እንድንገፋ ዶም ክርስቶፍና ንግሥቲቱ ቍርጥ አሳብ አደረጉ። እኛም ሬሳ በለበሰው የጦር ሜዳ ላይ ጕዞዋችንን ቀጠልን።

አንድ ከኛ ጋር የነበረ በጣም ጀግና የሆነ ኢትዮጵያዊ የጦር አለቃ ከዚሁ ወደቀ። ወንዙ በታየን ጊዜም የግራኝ ሰዎች ወንዝ ለወንዝ እንደ ሰፈሩ አየን። ይህነንም በተሻገሩ ጊዜ አንከታተላቸውም ብሎ ግራኝ አስቦ ነበር። ስለመሸና አገሩም ለዚሁ የተስማማ በመሆኑ ከዚሁ ለማረፍ ፈቃድ ነበረው። ወዲያው እኛን ባዩን ጊዜ ግን ሽሽታቸው ያዙ። ከዚያ የመጣ አንድ ኢትዮጵያዊ ኋላ እንደ ነገረን መነኰሳት ብለው ይጠሩን ስለ ነበር ግራኝ «እነዚህ መነኵሲዎች የበለጠ ዕረፍት የሚሰጡኝም አይደል» ብሎ ተናገረ ይባላል። የግራኝ ሠራዊትም መንገዱን ይዞ ያለ ዕረፍት ይህንኑ ሌሊት በሙሉውና ስምንት ቀን ተጓዘ።

በዚህም ጕዞ ሠራዊቱ ከነቁስሉ መሔድ ግድ ስለሆነበት ብዙ ሰዎች ሞቱበት። ዶም ክርስቶፍ ግን ቍስለኞችን ከመከባከብና ሠፈራችንን ከማቆም በስተቀር እነርሱን ለመከታተል ፈቃዱ ስላልነበረ ወደ ፊት አልገፋም።

ከሁለት ቀን በኋላ ወደ ምጥዋ ሔደው የነበሩት ፖርቱጋሎች ከነርሱም ጋር ባሕር ነጋሽ ሠላሳ ከሚሆኑ ፈረሰኞችና አምስት መቶ እግረኞች ወታደሮች ጋር መጣ። እነዚህንም በብዙ ደስታ ተቀበልናቸው። ይሁን እንጂ ከዚህ ቀደም የሆነውን ጦርነት ሁሉ አብረው ባለማድረጋቸው የሄዱበትንም ባለመፈጸማቸው ፖርቱጋሎች ሊነገር በማይቻል ዓይነት አዘኑ። መልእክተኞቹ ምጥዋ ሆነው ወደቡን ይጠባበቁት በነበሩት የቱርክ የጦር መርከቦች ምክንያት ከጦር መርከቦቻችን አልደረሱም። በዚህ ሁኔታ የኛ ፉስታ (ጀልባዎች) የኛን ወይም እኛ የነርሱን ሁኔታ ለማወቅ አልቻልንም።

**ምዕራፍ ፲፮።**

**ባሕር እንጋሽና ፖርቱጋሎች ከደረሱ በኋላ ዶም ክርስቶፍ ግራኝን፥**

**እንደምን እንደ ተከታተለው።**

እነዚህ ሰዎች በእምድረሳችወ ዶም ክርስቶፍ በጣም ደስ አለው። ግራኝንም ለመከታተል ቁርጥ አሳብ አደረገ። ወዲያው ለጉዞ ከተሰናዳ በኋላ በጣም በሚያስፈራ አኳኋን የቈሰሉትን አሥራ አራት ፖርቱጋሎች ከዚህ በላይ እንደ ተነገረው ከአራት እስከ አምስት የሚያህሉትን ኋላ የሞቱትን ትሪጐማሆን (ትግሬ መኰንን) የሚባል ይህም የንጉሥ እንደራሴ ማለት ነው። ከኛ ጋራ ወደ ነበረው የጦር ኧልቃ አምባ ሰደዳቸው። እርሱም አብሮን ከአምባው ወጣ። እኛ ሁላችን ከመንገድ አልጋ ሁነን በመጓዛችን የተሸከሙንን በጣም አደከማቸው። ነገር ግን ስንት ደስታና ከበሬታ ሚስቱና እርሱ እንዳሳዩት በእውነት ከዚህ ተነግሮ አያልቅም። ሁሉ ስለ ተሰጠንና ደኅና ሆነን ስለ ተቀለብነ ከአባቶቻችን ቤት ከዚህ የተሻለ ለማግኘት ባልቻልንም። ይህንንም ጕልህ አድርጌ ማንሣቴ እኔው እራሴ ከዚያው ስለ ነበርሁ ነው።

ካንድ ወር በኋላ ጥቂት እንደተሻለን በተሰማን ጊዜ ዶም ክርስቶፍ እንዲያስታምሙን ወደ ኋላ ከተወን በኋላ የግራኝን ሠራዊት እየተከታተለ ሄዶ፣ ነበርና እኛም ወደ ርሱ ተጓዝን። ዶም ክርስቶፍም የግራኝ ሠራዊት ከነበሩበት ለመድረስ አሥር ቀን አስፈለገው። የነበሩበት ሥፍራም አንድ ትልቅና ጠንካራ ኮረብታ ከባሕሩ ወሽመት መግቢያ ፊት ለፊት ነበር። ድል መሆኑን ሕዝቡ ባየ ጊዜ አልታዘዘውምና ምግብ አልሰጠው ስላለ ወደ ቦታ ለምሸሽ አልተማመነም። በዚህ ምክንያት ከሚያገትምበትና ከባሕር ወደብ ከሰዎቹና (ኋላ) እንደተደረገው ከቱርኮችም እርዳታ ሊያገኝ ከሚችልበት ከዚህ ኮረብታ ለመሸሽ ቁርጥ አሳብ አደረገ። ዶም ክርስቶፍም እርሱን ለማግኘት ሲል በዝናቡና በረግረጉ ምክንያት በብዙ ድካም ሄደ። የዚህ አገር ክረምት እንደ ህንድ አገር ከአፕሪል ሚያዝያ መቸረሻ እስከ ሴፕቴምቤር መስከረም) ነው።

እንደ ተነገረው ክረምቱ ስለገባ በዚያው ዙሪያ ከነበረ አፍላ ወደሚባል ሌላ ኮረብታ ለመሄድና ከዚሁ ለመክረም ለንግሢቱ ደግ መስሎ ታያት። ከዚህ የአገሩ ተወላጆች ሁሉም ይታዘዟታል። በአገሩም በቅቶ የሚተርፍ ምግብ አለ። ከዚህ ሌላ ንጉሡ የሚመጣበት መንገድ ነበርና ምናልባት በዚኸው ወራት ሳየምታ አይቀርም ተብሎ ታስቦ ዶም ክርስቶፍም ከሁሉ የተሻለ መንገድ መስሎ ስለታየው በዚሁ ደስታ ቶሎ ፈጥኖ እንዲመጣ በድል አድራጊነት የተፈጸሙትን ጦርነቶች ለማስታወቅ መልክተኛ ወደ ንጉሡ ለመላክ ቁርጥ አሳብ አደረገ።

ጽፎ ከጨረሰ በኋላ መልክተኛ ሁኖ መጥቶ በነብረው በዶም ሮድሪጎ ዴ - ሊማ ዘመን ከዚያ የነበረው የአገሩን ቋንቋ ደህና አድርጎ የሚሰማውን አይሬስ ዲያስ የሚባለውን ክልስ ላከው። ይህንን ሰው የላከበትን ምክንያቱም በቀለሙና በቋንቋው ምክንያት በዓረብ ስም ለማለፍ ስለሚችል ነው።

እርሱም ሄዶ በተሠራው ሥራ ወሬ በጣም ደስ ካለው ከንጉሡ ጋር ተነጋገረ። የመክረሚያ የሚሆን የሣር ጎጆ እንዲሠራ ንግስቲቱ ብዙ ብዙ ባላገሮች አስጠራች በአገሩ ለዚሁ ሥራ የሚሆን ዕንጨትና ሣር ስለሚገኝ እነርሱም ይህንኑ በብዙ ትጋት ሠሩ። ይኸው አገር ፍርያማና በጣም እህላም ስለሆነ አስፈላጊ የሆነውን ምግብ ሁሉ በቅቶ በሚተርፍ ዓይነት አመጡ። ግራኝ መሸነፉን ስላየና ባላገሮቹም የማይታዘዙትና ምግብ የማይሰጡት ስለሆነ በኃይል መውሰድ ግድ ሆነበት ነገር ግን ዘረፉ የሄዱት ሰዎቹ ቁጥራቸው እያነሰ ይመለሱ ጀመር። በዚህ ምክንያት እጃቸው የሚገባ በባሕር ሰፊ በመሆኑ ያን ግድም ሁሉ ስላቀፈው በዚህ ምክንያት በስተ ወዲያ በኩል ጌታው እርሱ ስለ ነበር ይህንኑ ለማገድ አልቻልንም።

ከትልቅ ጭንቅ መውደቁንና ሰዎቹ ሞተው ባያቸው ጊዜ በጣም ስለ ፈራ ቱርኩን የአዝቢድን የጦር አለቃ ሦስት ሺሕ ቱርኮች ከርሱ ጋር (በአዝቢድ) ስለ ነበሩ እርዳታ ለመለመን በምሥጢር ላከበት። ድል መሆኑን ካስታወቀው በኋላ የትልቋ ቱርክ ተገዥ መሆኑን እንዲያስቡና ካሁኑ ቀደም ያገኘው እንዳይጠፋበት አለመፍቀዱን እንዲነግሩት አደረገ። ወዲያውም ብዙ ገንዘብ ለእርሱና ለቱርኮች ላከ። በዚህም ትርፍ ምክንያት ከነዚሁ ዘጠኝ መቶ ሁሉም ተኳሾች በጣም ያጌጡና በጣም ብልሆች የሆኑ ሰዎች መጡ። ካሁን ቀደም መድፍ ስላልነበረው በርሱ ላይ የሠራነው ሁሉም በመድፍና በጠመንጃ መሆኑ ደህና አድርጎ ስላውቀ አሥር የሜዳ መድፎች ላከለት ሌላ የርሱ ወዳጅ የሆነ የዓረብ ባላባት የላከለት ብዙ ዓረቦችም መጡ። ከዚህ በላይ ሠላሳ የቱርክ ፈረሰኞች ባለ ወርቅ እርካብና የብረት ጫማ የተመታባቸው ፈረሶች ይዘው መጡ። የንጉሡ ግን ሁሉም የብረት ጫማ አልነበራቸውም። እነዚህ ረዳቶች ወታደሮች ሁሉ ማንም ሳይሰማ ለግራኝ ከክረምቱ መውጫ ላይ ደረሱለት።

**ምዕራፍ ፲፯።**

**በዚያ ክረምት ዶም ክርስቶፍ ምን እንደሠራና በጣም ቀጥ ያለውን**

**ያ፩ ይሁዳዊ የጦር አለቃ ጋር እንደያዘ።**

ከቅርባችን ሌላ መንገድ ባለመኖሩ ንጉሡ ግድ ማለፍ ያለበት የይሁዲዎች የሆነ ጋራ እንደሚገኝና ይህም በግራኝ ሠራዊት እጅ መሆኑን ዶም ክርስቶፍ ሰማ። የዚህ አዛዥ አንድ ይሁዳዊ ሰው የንጉሡ ተገዥ ስለ ነበረ ሸሽቶ ነበር። የሸሸውም የግራኝ ሰዎች ይህነኑ ተራራ እንይዛለን ባሉ ጊዜ ለመከልከል ከተዘጋጀበት ማኽል እነርሱ መግባት መጀመራቸውን ካየ በኋላ ነበር።

ከዚህም በኋላ ይህነኑ ለመያዝ መቻሉን ሊሞክር ፈለገ። በዚሁ አሳብ ላይ ሳለ ዶም ክርስቶፍ ከንግሥቲቱ ጋር ከዚኸው እንደሚከርም ይሁዳው ስላወቀ አገሩን መልሰው የሚሰጡት ረገድ እንደሆነ ለማየት ወደ ዶም ክርስቶፍ ለመሄድ ቁርጥ አሳብ አደረገ። ከኛ እንዳገኘው ወሬም ይሆናል መስሎ ታየው። ከዚህ ይበልጥ መንግሥቱ በዚህ ዓይነት እንዲቋቋም የእግዚአብሔር ፈቃዱ ስለሆነ ይበልጥ መንግሥቱ በዚህ ዓይነት እንዲቋቋም የእግዚአብሔር ፈቃዱ ስለሆነ አምላክ ይህነኑ ወሰነ። የጋራውን ሁኔታ ለዶም ክርስቶፍ ለማመልከት ይህ። ይሁዲ በመጣ ጊዜ ከላይ ጥቂቶች የግራኝ ጭፍሮች ብቻ መኖራቸውንና ይሁዲውም ዶም ክርስቶፍ ከላይ እስኪወጣ ድረስ በማይታይበት ወገን እንዲያወጣና ዶም ክርስቶፍ ከላይ እስኪወጣ ድረስ በማይታይበት ወገን እንዲያወጣውና በአገሩ ተወላጆች እርዳታ እነዚህን ለመያዝ ቀላል ነገር እንደሆነ ለዶም ክርስቶፍ ነገረው። ቀጥሎም ይሁዲው ከዚህ እንደሚከተለው አድርጎ ለዶም ክርስቶፍ ነገረው። ቀጥሎም ይሁዲው ከዚህ እንደሚከተለው አድርጎ ለዶም ክርስቶፍ ነገረው። በጋራው ላይ ብዙ ጥሩ ጥሩ የሆኑ ፈረሶች ይገኛሉ። ንጉሡ በዓለም ከሚገኘው መንገድ ሁሉ በዚህ ጋራ እንጂ ከሌላ መንገድ ሊሄድ አይችልም። ነገር ግን ዛሬ አብሮት የሚገኘው ሠራዊት ጥቂት ስለሆነ ይህን ጋራ ለመያዝ ይቸግረዋል ከዚህ በፊት ንጉሡ ሸሽቶ ዛሬ ወደሚገኝበት ወደ አገሩ መኻከለኛ ክፍል ሲሄድ ያለፈ በዚሁ ጋራ አድርጎ ነበር። ነገር ግን ያን ጊዜ ይህን ሊያደርግ የቻለእብት ምክንያት ጋራው በግራኝ ሰዎች ተይዞ ስለለነበረ ነው። ያን ጊዜ ጋራው ተይዞ ቢሆን ኖሮ ንጉሡ ራሱን ለማዳን ባልቻለም ነበር።

ከንጉሡ ጋራ እጅግ ጥቂት ሠራዊት እንደሚገኝ ዶም ክርስቶፍ በሰማ ጊዜ በጣም ከፋውና አዘነ። ከልጅዋ ጋራ ያሉት ሰዎች ጥቂት መሆናቸውን እውነቱን ለማግኘት ንግሥቲቱን አስጠየቀ። እርግጡን ከርስዋ በሰማ ጊዜም ይበልጥ አዘነ። ግን እርስዋ እንዳታውቅበት አደረገ። የክረምቱ መጨረሻ ስለሆነ እስካሁን ድረስ ምንም አላውቀምና ንጉሡ በቅርቡ ወደርሱ ይመጣና እያለ ተስፋ ያደርግ ነበር። ንጉሡን ከመንገድ መሰናክል እንዳያገኘውና (ከጋራው ላይ የነበሩትን) ፈረሶችም ለመውሰድ በጣም ፈቃድ ስለ ነበር እርሱ ራሱ ለመሄድ ቍርጥ አሳብ አደረገ። በመቶ ምርጥ ጓደኞች ጋራውን በቀላል ለመያዝ መቻሉን ይሁዲው ነግሮት ነበር። ይኸውም የሚወስድበት ጥቂት ቀን ነበር። በማናቸውም በኩል ሳይታወቅበት ብዙ ፈረሶች ይዞ ወደ ሠፈሩ መመለስም አይቸግረውም ነበር። ሰፈሩን ለቆ ሄደ ብሎ ግራኝ እንዳያስብ ዶም ክርስቶፍ ከሠራዊቱ ሁሉ ጋር ለመሄድ አልፈቀደም ይህነን አድርጎ ቢሆን የግራኝ ሰዎች መጥተው ሠራዊቱ የነበሩበትን ኮረብታ ይይዙ ነበር። አስፈላጊያቸው የሆነውንም ምግብ ይወስዱ ነበር። ምናልባት የሸሸ መስሏቸውም እይግራኝ ሰዎች ሳይከታተሉት ባልቀሩም ነበር። ይህነንም በመተማመን የኞቹ ሳይጠነቀቁና ሳይዘጋጁ የግራኝ ሰዎች ጦርነት ቢያነሱባቸው በአሁኑ ቀደሙ ድንጋጤ አንድያውን የጠፋባቸውን ድፍረት እንደገና ባገኙ ነበር። እንደዚህ ካለ ሁኔታ እንድይደርሱ በማድረግ ሠፈሩን በደኅና ጥንቃቄ ወደ ኋላ ትቶ በዚህኛው ዓይነት መሥራት ግድ ሆነበት። ይህነንም ያደረገ ሳይታወቅ በምሥቲር ነው።

ማኖኤል ዳ - ኩንሃንና ኾአኦ ዳ - ፎንሴካን ቢበዛ መቶ ሰዎች ይዞ በእኩለ ሌሊት ተነሥቶ በሹልክታ ተጓዘ። ወዲያውም ከጋራዎች ግድም ለሚገኘው ወንዝ መሻገሪያ የሚሆኑ ብዙ ስልቻዎች ይዞ ሄደ በዚህ ዓይንት ወንዙ በጣም እስከ ሞላበት (መሻገሪያ) ተጓዘ። በብዙ ትጋት ጥቂቶች ግንዶችና ጭራሮች ቆርጠው ስልቾቹን አየር ሞተው በጣም ጠንካራ የሆኑትን ስልቻዎች ታንኳ አድርገው የጦር መሣሪያውን ጫኑ። ጠብንጃዎችን ባሩዱንና ክሮችን እንዳይረጥቡ በሌሎች ስልቻዎች ላይ አድርገው ጥቂት በጥቂት ተሻገሩ። አንዳንዶችም በዋና ተሻገሩ። በቅሎች ሳይቀሩ ሁሉም በደኅና ከተሻገሩ በኋላ ጋራውን መውጣት ጀመሩ። ሰው ያወቃቸው ከጫፉ ከደረሱ በኋላ ነው።

የግራኝ ሰዎችን እነሱን ባይዋቸው ጊዜ ሦስት ሺሕ የሚሆኑ እግረኞችና አራት መቶ ፈረሰኞች በፍጥነት ለጦርነት አዘጋጁ። ዶም ክርስቶፍ የቀሩት ስምንት ባለ ፈረስ ፖርቱጋሎች ከፈረሶቻቸው ላይ ወጡ። ማኖኤሌ - ዳ ኩንሃን ከሠላሳ ተኳሾች ጋር ባንድ በኩል በስተሌላው በኩል ኾአኦ ዳ - ፎንሴካ እንዲሁ ከሠላሳ ሰዎች ጋር የቀሩት አርባ ሰዎች ከንጉሡ ሰንደቅ ዓላማ ጋር ከማህል በነርሱ ላይ እየፎከሩ በኃይል ገቡባቸው። ሢድ አሕመድ የሚባለው የግራኝ የጦር የጦር አለቃ ከሰዎቹ ፊት ቀድሞ በፈረስ ሲመጣ ከዶም ክርስቶፍ ጋር ገጠመው።

በዚህ ባንድ ላንድ ውጊያ የግራኝ የጦር አለቃ ወደቀ። የቀሩትም ከዶም ክርስቶፍ ጋር የነበሩት ፈረሰኞች ከፊቱ የነበረውን ሰው ከኮርቻው እያወረዱ ጣሉት። በዚህ ጊዜ እግረኞች ወታደሮቹ ሁሉም አጠገብ ላጠገብ ሆነው የግራኝን ሰዎች በየትምህርት ያንዘራጓቸው ጀመር። የአለቃቸውን መሞትና እንግዲህ ወዲህ የሚያፍሩትና የሚያዛቸው ሌላ ሰው አለመኖሩን ባዩ ጊዜ ሽሽታቸውን ያዙ።

በዚህም ጊዜ ይሁዲዎች ራሳቸውም ስለገደሏቸው በጣም ጥቂቶች ሲያመልጡ በስተቀር ብዙዎቹ ሞቱ። ጋራው ነፃ ከሆነ በኋላ ዶም ክርስቶፍ ምርኮውን ይሰበስብ ጀመር።

በዚያም በጣም ብዙ የሆነ ዕቃና ብዙ ዋጋ የሚያወጡ ባሮች ነበሩ። ከዚህ ሌላ ከሁሉ ይበልጥ ደስ ያሰኘው ሰማንያ ምርጥ የሆኑ ፈረሶች በመማረኩ ነው። በመጨረሻ ከሦስት መቶ የሚበልጡ በቅሎችና ልክ የሌለው ከብት ማረከ። ከዚህ በኋላ ጥንትም የርሱ ስለ ነበርና ምን ጊዜም ለንጉሡ ታማኝ ስለ ነእብረ ጋራውን ለይሁዲው ሰጠው።

ይህን ሁሉ አድራጐት ይሁዲው በተመለከተውና እንደምን እግዚአብሔር ትልቅ በጎ ሥራ እንደሠራልን ባየ ጊዜ ሁሉም የክፍል ሹም ሁነው ከዚኸው ጋራ ላይ ከሚገኙት አሥራ ሁለት ወንድሞቹ ጋር ክርስቲያን ሆነ። የዚህም ጋራ አግድም ርዝመቱ አሥራ ሁለት ማይል ይሆናል። በማናቸውም ዓይነት እህላም ስለሆነ ብዙ ሕዝብ የሚገኝባቸው ቦታዎችና ገጠሮች አሉን። ደግሞም በጣም ጠንካራ ነው፤ አቋቋሙ ቀጥ ባለ ኮረብታ ሁኖ መግቢያዎቹ ሁለት ናቸው። ከዚኸውም ላይ ከአሥር እስከ አሥራ ሁለት ሺህ ይሁዲዎች ይገኛሉ። ስፋቱ ምናልባት አራት ማይል ይሆናል። ከላይ ብዙ አለቆችና ቀዝቃዛ ውኃ አለበት። ከዚህም ጋራ ሥር ዱሮን የሚያህል ታጋሴም (ተከዜ) የሚባል አንድ በታም ትልቅ የሆነ ወንዝ ያውም ዶም ክርስቶፍ የተሻገረው ይወርዳል። ይህም ወንዝ ጋራውን ስለከበበው ወዲያውም አንድ ደሴት አድርጎታል። እህላሞች ከተባልቱ አገሮች ይህነን የሚተካከለው የለም። ማር ከዋሻ ስለሚቆርጡ ይህም በብዙ በመገኘቱ ባለቤት ስለሌለው ማንም የፈለገውን በመውሰድ በጥጋብ ስለሚኖሩ እነዚህ ሰዎች ገና መናን በመመገባቸው ደኅና አድርገው ሊመኩ ይገባቸዋል። ይህም የሚገኝ ከባሕሩ ወሽመት መግቢያ በስተምዕራብ በኩል አርባ ማይል ያህል ነው።

ዶም ክርስቶፍም ጋራውን ለይሁዲው ካስረከበ በኋላ የጋራውን መያዝ ለንጉሡ ለማመልከት መልክተኛ እንዲልክ ይሁዲውን አዘዘው። ከዚህ በኋላ ወደ ሠፈሩ መንገድ ጀመረ። ሲሻገሩ መንገዱ መጥፎ ስለሆነ ዝግ ብለው እንዲመጡ ሠላሳ ሰው ከፈረሶች ጋር ወደ ኋላ አስቀረ እርሱ እራሱ ግን እኛን ችንቅ አግኝቶን ይሆናል በማለት ከሰባ ሰዎች ጋር ወደ ፊት ገሠገሠ። በዚህ ዓይነት ሌት ከቀን ተጓዘ።

እርሱ ከኛ በደረሰበት ሌሊት የቱርክ ረዳት ወታደሮች ወደ ግራኝ ደረሱ። ከነዚህም ከነገታው ከሺህ የሚበልጡ ባለጠመንጃዎች ፈተና አደረጉ። ወዲያው ወደ ኮረብታው ጐን መጥተው ሠፈራቸውን ካጠገባችን አደረጉ። ከዚያም በመድፍና በጠመንጃ ሰላምታ (ተያያዙን) በሠፈራችንም ላይ ጥይት ተኰሱ።

ዶም ክርስቶፍም ይህንን ባየ ጊዜ ለግራኝ ረዳት ወታደር እንደ ደረሰለት ተረዳ ምን እንደሚያደርግም ከሁሉ ጋር ጦርም ምክር አደረገ። የግራኝን የጦር ኃይል ደህና አድርጎ ለመገመት ደግሞም ወደ ኋላ የተዋቸው ፈረሰኞች ከሁለት ቀን የበለጠ ጊዜያት እንደማይወስድባቸው ስላሰበ ፈረሰኞች ሳይመጡ ላለመግጠም ያህል እስከ ማግሥቱ ለመጠበቅ ተስማሙበት። አደጋ የጣሉብን እንደሆነ ግን ሠፈራችን በክረምቱ ብተሠራው ማዕዘን ዕንጨት ጥቅቲ ተጋርዶ ስለ ነበር ዶም ክርስቶፍና ሰዎቹ አሳባቸው የተቻላቸውን ያህል ለመከላከል ነበር። ይህነኑ ቁርጥ አሳብ ከማድረግ የደረሱበት ምክንያቱም ዶም ክርስቶፍን ሠፈሩን በዚሁ ሌሊት የለቀቀ እንደሆነ ሕዝቡ ራሱ በኛ ላይ ይነሣና ለወደፊት ምግብ እንዳናገኝ እንሆናለን በማለት ነበር። ስለዚህ መዋጋትና ከአሁን ወቀደም እጅ ያደረግነውን እንደያዝን መቆየት ግድ ሆእንብን።

ግራኝ የቱርክን ረዳት ወታደሮች ስላገኘ ከርሱ ጋር ጦርነት ለመግጠምም ስላሰበ የተቻላቸውን ያህል ገሥግሠው እንዲድርሱ ከፈረሶች ጋር ለቀሩት ሰዎች ወዲያው መልክተኛ ላከ።

በዚህም ሌሊት በብዙ ጥንቃቄና አሳብ አደርን፣ ይህም በመንገድ ለደከሙት ሰዎች መልካም ዕረፍት አልነበረም። በዚህ ዓይነት ሁላችንም ሌሊቱን ሁሉ መሣሪያችነን እንደታጠቅን አደርን።

**ምዕራፍ ፲፰።**

**ዶም ክርስቶፍና ግራኝ እንደተዋጉና በዚህም ዶም ክርስቶፍ ድል እንደ ሆነ።**

በነገታው ጠዋት ሮብ አውጉስት 28 ቀን 1542 (መስከረም ፪ ፲፭፻፴፭ ዓ.ም) የዮሐንስ የምትረተ ርእሱ ዕለት ግራኝ ከሠራዊቱ ሁሉ ጋር አንድ ሺሕ ቱርኮች ግምባር ቀዳሚ በማድረግ ከኛ ጋር ለመዋጋት ቀረበ። መድፎቹ ሁሉ ወደ ፊት ቀደሙ ዶም ክርስቶፍ አሳባቸውን በተመለከተ ጊዜ ሰዎቹን እንደተቻለ ያህል በጥሩ ሥርዓት በየቦታቸው አቁሞ ለመከላከል ተዘጋጀ።

ቀኑ ወገግ ማለት ሲጀምር በዚያን ጊዜ ወደኛ መጥተው ስለነበር የሜዳው መድፍ ይተኰስ ጀመር። በዚህና በጠበንጃ ተኵስ በሁለቱም በኩል ብዙ ሰዎች ቈሰሉ ቱርኮች በቍትር ስለበዙና ገና አዲስ መጦች በመሆናቸው በብዙ ድፍረት እየቀረቡ ብዙ ጕዳት አደረጉብን።

ዶም ክርስቶፍም ብዙ ጕዳት ማድረጋቸውን ይልቁንም የሠፈራችን አጥር የቱርኮችን ውጊያ ለማገድ የበቃ ጠንካራ አለመሆኑን ባየ ጊዜ ማናቸውም የፖርቱጋሎች የጦር ክፍል የመጀመሪያውን ግጭት የሚችል አልነበረምና እየፎከሩ በፍጥነት በመውጣትና ተዋግተው ወደ ኋላ ተመልሰው እየተሰበሰቡ አሁንም እንደገና እየደጋገሙ መዋጋት ድል የሚሰጠው ሆኖ ስለ ታየው በዚሁ ዓይነት ለመዋጋት ቍርጥ አሳብ አደረገ። ይህንንም ሲያደርግ ጠበንጃና ጦር ከያዙ ከአምሳ ሰዎች ጋራ በዚያ በኩል የነበሩትን መቶ የሚሆኑ ቱርኮች ገጥሞ ደህና አድርጎ ወደ ኋላ የገፋቸው የገፋቸው መጀመሪያው እርሱ ራሱ ነእብር። በዚህም ጥቂቶች ሲወድቁ ብዙዎች ቈሰሉ።

ከዚህ በኋላ በጣም የበረታው ጦር ወደዚያ ስላለፈ ወደ ኋላ ተመለሰ። ሲመለስም አራት ሰዎች ገደሉበት የቀሩት ሁሉም ቈስለው መጡ። ዶም ክርስቶፍ ሳይቀር በጠመንጃ ጥይት አንዱን እግሩን ቈስሎ ነበርና እርሱ ከደህና ቦታ እንዲሆን ከተደረገ በኋላ በሌላ በኩል ማኖኤል ዳ - ኩንሃ ገጥሞ ቱርኮችን እንደ ገና ደህና አድርጎ ወደ ኋላ መለሳቸው። እንደዚሁም ብዙዎችን ብዙዎችን ገድሎ አቆሰለባቸው። ሲመለስ ግን አምስት እስከ ስድስት ሰዎች ገድለው ብዙዎችን አቆሰሉበት። ሌሎች የቦታ አለቆችም አንዱ ወደ ኋላ ሲመለስ ሌላው እየሄደ ተዋጋ፣ ነገር ግን ምንጊዜም ከመስል ላይ ቱርኮች ብዙ ወታደሮች ገደሉብን ጦርነቱ በጣም ስለበረታ ከሠፈሩ ውስጥ ከነበሩት ሳይቀር ጥቂቶች ገደሉብን።

የግራኝ ሰዎች ቱርኮች ወደነርሱ ወገን በመሆናቸውና የሚያደርጉብንን ጕዳት እየተመለከቱ በጣም በመደሰት እንደዚህ ባለ ሁኔታ የሚበልጠው የቀኑ ክፍል አለፈ። ዶም ክርስቶፍ ቢቆስል ስንኳ ቦታዎችን እየዞረ እያየ ሰዎችን ያደፋፍራቸው ነበር። የጦር አለቆች ሊታዩባቸው የተገቡ ቀኖች እንዲህ እንደ ዛሬው ያሉት ናቸው።

የዶም ክርስቶፍን ጀግነንት የምገልጥበት የበቁ ቃላት ላገኝ አልችልም። ቦታዎቹንና ሠራዊቱን ሲመለከት ሰዎቹ በጣም እንደደከሙና የሚበልጡትም እንደቁሰሉ አየ።

ንግሥቲቱም ከቤትዋ ሁና እንደዚህ ያለ ሰዓት በማየትዋ በትልቅ ኀዘን ታለቅስ ነበር። የነበረችበት ቤት ለመዋጋት በማይችሉ ቍስለኞች ሞልቶ ነበር። እርሱዋና ደንገጡሮችዋም ቍስላቸውን ያስሩላቸው ነበር። በዚህም ደግሞ ለዚሁ ቀን ትልቅ ጥቅም ያላት ሁና ተገኘች። ነገር ግን ብዙ ጥይቶች ወደ ነበረችበት ቤት እየተታኰሱ ሁለቱን ደንገጥሮችዋን አቈስሉባት።

ይህነንና ቱርኮች የሚያደርጉትን ጕዳት ዶም ክርስቶፍ በተመለከተ ጊዜና መቸውንም ቢሆን የኛ ሰዎች ወግተው ሲመለሱ ቱርኮች ብዙ ሕዝብ እንደገደሉበት ባየ ጊዜ በዚያ በኩል ለመግጠም ፍራንሲስኮ ዴ - አብሬውን ከሰዎቹ ጋር ላከው። ቱርኮችን የዚህን ያህል ጕዳት እንዳያደርጉም ሲመለስ በአዲስ ኃይል እንዲገጥማቸው በኋላው ወንድሙን ኤኖፍሬ ዴ - አብሬውን አስከተለከው ከገጠማቸውና ብዙዎችን ከገደለ በኋላ ዕድሉ ሆኖ ከመልስ ላይ በጠበንጃ ጥይት ቈሰለ ይህነን ወንድሙ ባየ ጊዜ እርሱን ለማንሣት ፈጥኖ መጣ ይህነን ለማድረግ ቦታውን በኃይል መክፈት ነበረበት። የቈስለውን ወንድሙን አነሣለሁ ሲል በሁለተኛው ተኵስ መትተውት እርሱኑ ከዚኸው ላይ ገድሉት። በዚህ ዓይነት ሁለቱም ከዚያው ላይ ቀሩ።

ከግራኝ ሰዎች የሚበልጡት ወደዚያው ስለተፋጠኑ ብዙዎችን ገደሉብነ። ሰዎቻችን ግን በብዙ ድካም ሆነ እንጂ ወደ ኋላቸው ሊመለሱ ቻሉ።

የሚበልጡትን ሰዎቹን እንደገደሉበት ዶም ክርስቶፍ ባየ ጊዜ የሚችሉትን ሁሉ ወደ ንጉሡ ሰንደቅ ዓላማ ሰበሰባቸው። ለመዋታ የሚችሉት አንሰው ስለ ነበር የተሰበሰቡት በጣም ጥቂቶች ነበሩ። ጊዜውም ከቀትር በኋላ ነበር። አንድነት ከሰበሰባቸውም በኋላ ከመስል ላይ የግራኝ ጭፍሮች ብዙ ጕዳት እንዳያደርጉ ከሰዎቹ ጋር የግራኝን ጭፍሮች እንዲገጥማቸው ማኖኤል ዳ - ኩንሃን አዘዘው።

ከዚህ በኋል ማኖኤል ዳ ኩንሃ ከነርሱ ላይ እየፎከረ ከሜዳው ደኅና አድርጎ ወደ ኋላ ገፋቸው። ከመንገድ የነበሩትን ፈረሰኞች አግኝተን ቢሆን በእውነት ድሉ የኛ ይሆን ነበር። ነገር ግን በኃጢአታቸው ምክንያት የሆነው ሊደርስብን ይገባዋል። የኖቹ በግራኝ ሰዎች ላይ እየፎከሩ በወጡባቸው ጊዜ እንደ በግ መንጋ አባረሯቸው። ነገር ግን የኖቹ በጣም ደክመው ስለ ነበር ድካሙን ሊዘልቁት አልቻሉም።

ዶም ክርስቶፍም ወደ ኋላ ለመመለስ ባሰበ ጊዜ ከጦሩ ሜዳ በጣም ወደ ማኽል ገብቶ ስለ ነበረ ከመልስ ላይ ብዙ ሰዎች ከገደሉበት በኋላ ዳግመኛ በጠበንጃ አቈስሉት። ጥይቱም ቀኝ ክንዱን ስለሰበረው ብዙ ሕመም ተሰማው። ስለኢዝህ ማኖኤል ዳ - ኩንሃ በግራኝ ችፍሮች ላይ እየፎከረ ገብቶ ዶም ክርስቶፍን ይዞ ከርሱ ጋር ወደ ሃኡአላ መሸሹ ደግ አደረገ። ይሁን እንጂ ከርሱም ብዙ ሰዎች ገደሉ አቈሰሉበትም። ከቦታው መጥቶ በግራኝ ጭፍሮች ላይ የሮከረው ኾአኦ ዳ - ፎንሴካም ሁለት ወይም ሦስት ጊዜ ከወጣ በኋላ ወደቀ ፍራንሢስኮ ቬልሆም እንዲሁ ወደቀ።

ዶም ክርስቶፍም አራቱን የጦር አለቆችና ከጭፍሮቹ የሚበልጡት እንደገደሉበት እርሱም በሚያፈራ አኳኋን እንደቈሰለ ባየ ጊዜ ሰዎቹን ለማደፋፈርና በጣም በመምሸቱ የሚጠብቃቸው የሚዋጋ ሰው ስለጠፋ ቦታዎችን ከማስጠበቅ በቀር ወደ ውጭ አልፎ ባለመዋጋት ቁርጥ አሳብ አደረገ። በዚህ ጊዜ ቱርኮች ጠባቂዎች እስከ ነበሩበት ደርሰው ነበርና ጠባቂዎቹ ሁለት ጊዜ ወደ ኋላ መለሷቸው ነገር ግን የንጉሡን ሰንደቅ ዓላማ የሚጠብቅ ሰው በመጥፋቱ የኛ ሥራ ሊያልቅ ጥቂት ነበር የቀረው።

በዚህን ጊዜ ጳጳሱ በበቅሎ ሁኖ በኋላችን ወደምትገኘው ኮረብታ ሸሸ። ንግሥቲቱም የዚሁን ዓይነት ለማድረግ ስትፈልግ ፖርቱጋሎች ሁሉ አብረዋት እንዳይሄዱ ሲል ዶም ክርስቶፍ አስጠበቃት። የግራኝም ሠራዊት በጣም ብዙ ሁነው ከምሽጉ ማኽል ገብተው ነበር። ነገር ግን ከኛዎቹ የሚበልጡት ቈስለው ወይም ሙተው ስለ ነበር አንድም የሚዋጋ አልነበረም። እንደዚህ ባለ ሁኔታ ወደ ኮረብታ መመለስ ግድ ሆነብን።

ዶም ክርስቶፍ በሞቱ ቆርጦ ስለ ነበር ይህነን ለማድረግ አልፈቀደም። የኞቹ ግን ማንም ሊዋጋ ባለመቻሉ ከዚህ መጠበቅ አንዳች ጥቅም እንደሌለው አይተው ፖርቱጋሎች ሁሉ ወደ ኋላ እንደተመለሱ እንደሚያይና ከርሱ ጋር የቀሩት አንዳንዶችም በጣም በማነሳቸው ጠላትን ለማገድ አለመቻላቸውን በመንገር ወደ ኋላ እንዲመለስ አደረጉት። ግን ደግሞ ክብራቸውን ለመጠበቅ ሁሉም ከርሱ ጋር እንደሚሞቱ ስለሆነም በሁሉ ኃጢአት ምክንያት ይህ ቅጣት እንዲመጣ የጌታ የእግዚአብሔር ፈቃዱ ስለሆነ ከጭፍሮቹ ጋር ቢገናኝ ደግ እንደነበረ በዚህ ዓይነት በበቅሎ እንዲሸሽ አስገደዱት። ንግሥቲቱም በኛ ላይ የሚደርሰውን ለመካፈል ቁርጥ አሳብ አድርጋ ፊት ፊት ተጓዘች። በዚህ አኳኋን በብዙ ድካም ወደ ኮረብታው ሸሸን። አንዱም አንዱ ቈስሎ ስለ ነበረ ሁሉም በአቅጣጫው ወደተቻለው ቦታ ሔደ። ዓቀበቱ በጣም አስቸጋሪ ስለ ነበረ በዚህም ምክንያት የጠላት ፈረሰኞች ፍለጋችንን በዝግታ በመከታተላቸው (ለመሸሽ) ምክንያቱ ረዳን ይሁን እንጂ ከጠላት እግረኛው ሠራዊት በፍጥነት የእተከታተለ ከኞቹ ለመሄድ ያልቻሉትን ሰዎች በቀስትና በድንጋይ ስለገደለብን በጣም ጎዳን።

ሌሊት በሆነ ጊዜም እርስ በርሳችን ሳንጠባበቅ እኩሌቶቹ በወዲያ በኩል ሔድን። ዶም ክርስቶፍ ምን ጊዜም ምን ጊዜም ከማይለዩት አሥራ አራት ፖርቱጋሎች ጋር አንዱን መንገድ ይዞ ሔደ። ንግሥቲቱም ከሚበልጠው ሠራዊትና ከኛ ሰዎች ጋር በሌላ በኩል ሔደች። እንዲህ አድካሚ የሆነው ሥርዓት ያለበት የኋሊት መመለሱ ቀርቶ እንድያውን መሸሽ ግድ ሆነብን። ቱርኮች ከሠፈራችን ቀርተው ምርኮውን ይሰበስቡ ነበር። ከዚህ በኋላ ወደ ንግሥቲቱ ቤቶች በገቡ ጊዜ ለመንቀሳቀስ የማይችሉ ከአርባ የሚበልጡ ቍስለኞች አገኙ በነዚህም ላይ ብርበራ ገቡ። ይህንን ያየ አንድ ፖርቱጋል ግን ለደስ አይበል ተበቅሎ ለመሞት ቁርጥ አሳብ አደረገ ቀና ብሎ ከአጠገቡ ይቃጠል የነበረውን ክር ይዞ ባሩድ ወደ ነበረበት በእጅና በእግሩ እየተንኳተተ ሄዶ አቃጠለው። ወዲያው ቤቱ በሞላው በእሳት ስለ ተያዘ ከነዚህም ሆነ ከነዚያ አንድም የወጣ የለም። ዶም ክርስቶፍ ለክረምቱ ያዘጋጀው ብዙ ባሩድ ነበር ይህነንም ከእርጥበት ለማዳን ከንግሥቲቱ ቤቶች አድርጎት ነበር። ያ ጎበዝ ቤቱን ያቃጠለበት ምክንያት ቱርኮች ሊገድሏቸው ስለ ፈለጉ ብቻም አይደለ እነርሱስ መቼውንም ሙቶች ነበሩ አንደኛው ምክንያት ብዙ ሊጎዱ የሚችሉበትን ብዙ ባሩድ እንዳያገኙ ሲል ሳይሆን አይቀርም።

**ምዕራፍ ፲፱።**

**ዓረቦች ዶም ክርስቶፍ እንደምን ተከታትለው እንደማረኩትና**

**ፍጻሜው ምን እንደ ሆነ።**

ዶም ክርስቶፍና ከእርሱ ጋር የሄዱት አሥራ አራት ፖርቱጋሎች ሁሉም ቈስለና በጣም ደክመው ስለነበረ በብዙ ድካም ሌሊቱን በሞላው ሲጓዙ አደሩ ጥቂት ዕረፍት ለማግኘት የያዙትን መንገድ ሰብረው ችፍግ ካለ ሸለቆ ከጨለማው ውስጥ ጋደም አሉ። ንጋቱ ስለመጣና በሚከታተሏቸው ጠላቶች መገኘትን በጣም ስለ ፈሩ ከዚህ በላይ እንደተነገረው ከመንገዱ ፈቀቅ ብለው ከታች ከሸለቆው ራቅ ካለ ቦታ ተሸሸጉ። ከዚህም ከአንድ ዓለት ስንጣዊ የሚፈልቅ ጥቂት ውሃ አገኙ። ከዚህ በኋላ ካሁን ቀደም ጊዜ ስላጡ ቍስሉን ለመከባከብ ዶም ክርስቶፍን ከእብቅሎ አወረዱት የነበሩትም ይህነኑ የሚያደርጉበት አንዳች ነገር ስለነበራቸው ዶም ክርስቶፍ ተቀምጦባት የነበረችውን በቅሎ አርደው ሞራውን አውጥተው በዚህም ዶም ክርስቶፍንና ሌሎችን (የቈሰሉትን) ሁሉ ቀቧቸው።

የግራኝ ጭፍሮችም ከሰፈሩ ከገቡ በኋላ አንዳንዶች ደም አስክሯቸው እኛን መከታተል እንጂ ከዚያ ለመቀመጥ አልፈቀዱም። የዶም ክርስቶፍን ዱካ የሚከታተሉት ሊደርሱበት አሥራ ሁለት የቱርክና ሃያ የግራኝ እግረኛ ወታደሮች ነበሩ። ይሁን እንጂ ጧት የነበረበትን ቦታ አልፈው ሄደው ነበር። እርሱን ለማግኘት አለመቻላቸውን በተረዱት ጊዜም ወደ ኋላ ተመለሱ። ዶም ክርስቶፍ ተሸሽጎበት ከነበረው ቦታ በደረሱ ጊዜም በድንገት አንዲት አሮጊት ሴት ከዱር ብቅ አለች። ይህችም ለመቆም ሳታስብ መንገዱን አቋርጣ በፍጥነት ሄደች። የግራኝ ሰዎችም አንዳንድ ወሬ ከርሷ እናገኛለን በማለት ከርሷ ለመድረስ እየተፋጠኑ ወደ ዱሩ ገቡ። እርሷ ግን ከዱሩ ለመቆም ሳታስብ መንገዱን አቋርጣ በፍጥነት ሄደች። ካንድ ሸለቆ በደረሰች ጊዜም ይህንኑ በፍጥነት አልፋ ዶም ክርስቶፍና ፖርቱጋሎች ወደ ነበሩበት ዱር ሮጠች።

የግራኝ ሰዎችም በገንታራነት መጥተው ስለ ነበር እርሷን ከመከታተል አልተመለሱም። በዚህ ዓይነት ከዶም ክርስቶፍ ጋር መጋጠም አልቀረም። ሳይታሰብ በድንገት ባገኙት ጊዜም ከፍ ባለ ድምጥ መሐመድን እየጠሩ ማረኩት። እነዚህም ሰዎች አንዱ በጣም በሚያስፈራ አኳኋን ስላልቈሰለ ከዱሩ ውስጥ ተሸሽጎ ስለነበረ የመማረካቸውን ታሪክ ከዚሁ ሰው ሰማን። ያች አሮጊት ሴት ግን ከፊታቸው ጠፍታ ሁለተኛ ባለመታየቷ ዲያብሎስ እንጂ ሌላ ሊሆን አይችልም። ኋላ እንደተናገሩት እነዚህኑ ሊያሳያቸው መሐመድ የላካት ስለመሰላቸው በዚሁ ነገር በጣም ደንግጠው ነበር።

ዶም ክርስቶፍ መሆኑን በትጥቁ ወዲያው ስላወቁት በያዙት ጊዜ በጣም ደስ አላቸው። ከመንገድ ላይም በጣም እያላገጡበትና በጣም እንዳልሆነ እያደረጉ ይዘውት ሄዱ። ከዚህም በኋላ እርሱንና አብረውት የነበሩትን ከግራኝ ፊት አቀረቧቸው። ግራኝም ከመቶ ስድሳ የሚበልጡ የፖርቱጋሎች ራስ ከድንኳኑ ፊት በዕንጨት ጫፍ ሰክቶ ተክሎ ስለ ነበረ ባደረገው ድል በጣም ደስ አለው ለያንዳንዱ የፖርቱጋልን ራስ ለሚቆርጥ ወታደሩ ዋጋ አድርጎለት ስለ ነበረ ይህንኑ ዋጋ ለማግኘት ሰዎቹ ከጦሩ ሜዳ ያገኟቸውን ሁሉ ይዘው ሄዱ።

ዶም ክርስቶፍ ከድንኳኑ ፊት በቀረበ ጊዜም የበለጠ ጭንቀት እንዲያድርበት ለማድረግ ይህ ውሻ የፖርቱጋሎችን ራሶች ሁሉ ከፊቱ አስመጥቶ፣ የማን ራሶች ናቸው? እያለ አላገጠባቸውም። እነዚህ ዶም ክርስቶፍ ከነርሱ ጋር ሁኖ አገሩን ሊወስዱበት የነበሩት መሆናቸውን (በቀልድ እያመለከተ) ዶም ክርስቶፍ እንደዚህ ያለ ነገር በማሰቡም እብድነቱ እንደሚታይ እያስገነዘበ ለዚህ ድፍረቱም ትልቅ ክብር ሊያደርግለት መፍቀዱን ለመግለጥ ዶም ክርስቶፍን ልብሱን እንዲያወልቁ ሁለት እጁን የፊትኝ እንዲያስሩና በጭካኔ እንዲገርፉት በሻንቅሎቹ ጫማም ፊት ፊቱን እንዴምቱት አደረገ። ሪዙን የመብራት ክር በማድረግ ብዙ ሠም ካስቀባ በኋላ እንዲያያይዙት አደረገ። የሰደደለትንም መቀስ አስመጥቶ ምንጊዜም ለርሱ ስላቆየው እርሱም ሆነ ሰዎቹ አልሠሩበትም እያለ ቅንድቡንና ሽፋሉን አስቆረጠው። ይህነን ሁሉ ካስደረገ በኋላ ለዕረፍት ድንኳኖቹን ሁሉና የጦር አለቆቹን እንዲጎበኝ አዘዘ። ከዚያም ብዙ የውርደት ሥራ ተሠራበት። (ዶም ክርስቶፍም) ከክርስቲያኑ አገር መቶ ማይል ከያዘ በኋላ ለዚህ ስላበቃው እግዚአብሔርን እያመሰገነ ይህነን ሁሉ በትዕግሥት ተቀበለው። የጠላትም ጭፍሮች ጊዜውን በእርሱ ካሳልፉ በኋላ ወደ ግራኝ ድንኳን መልሰው አመጡት። ይህም ራሱን ለሌሎች ለማስቆረጥ የማይበቃው ስለ ሆነ እርሱ በእጁ ራሱን ቆረጠው።

ራሱን ከቆረውጠው በኋላም እንደሰማነው ከዚያው ደሙ ከፈሰሰበት ቦታ ታጣቢዎችን በሽተኞች የሚፈውስ ጠበል ፈለቀ። በዚያውም ቀን በዚያን ሰዓት ቀኑ ስንኳ ጸጥ ያለ ቢሆን ካንዱ ገዳም አንድ በጣም ትልቅ ዛፍ ተነቅሎ ስሮቹ ወደ ላይ ቅርንጫፎቹ ወደ ታች ሆኑ። ከዚያ የነበሩት ሰዎች ያለ አንዳች ተአምር ይህ እንደማይሰራ ስለ ተረዱ ምስክር እንዲሆን ሁሉም በየነበሩበት ቀኑንና ሰዓቱን ጻፉ። ድል መሆናቸውንና የዶም ክርስቶፍ ሞት በተሰማ ጊዜም ጠላት (እርሱን) በገደለበት ቀንና ሰዓት ዛፉ እንደተነቀለ አገኙት። ከስድስት ወር በኋላም ደኅና ሆኖ ከደረቀና የገዳሙ መነኰሳት ለገዳሙ ያስፈለገውን ዕንጨት ከዛፉ ሲሰብሩ እንደ ገና ከግራኝ ጋር ተዋግተውን ካንድ ጦረንት ላይ ድል አድርገውነው ከዚያም ሙቶ አገሪቱን ነፃ በሆነችበት ልክ በዚያን ቀን ያ ዛፍ እንደ ገና ተነሥቶ ጥንት ከተነቀለበት መሬት ሥር ሰዶ ወዲያው ለምልሞ ቅጠል አወጣ። መነኰሳቱም ይህንን ተአምር ባዩ ጊዜ በመንግሥቱ የሚደረገውን ስላላወቁ በጣም በመገረም ቀኑንና ሰዓቱንጻፉ። ከዚህ በላይ በተነገረው የሁኔታውን ወሬ ባገኙ ጊዜም ይህን የሚያህል ትልቅ የክርስቲያን ሕዝብ ነፃ የወጣበትን ምልክት መሆኑን ዐውቁ። ይህነንም በነገሩን ጊዜ ይህም ገዳም ከምጥዋው መንገድ ስለ ሚገኝ መንግሥቱ ነፃ ከወጣ በኋላ ስንሄድ ለወሬው እንዲመቸን ዛፉን ለማየት ሁላችንም ወደዚሁ ገዳም ሄድን ከዚህም ብዙ በአፈር ያልተሸፈኑ ሥሮችና መነኰሳት እንዳሉትም ዛፉ አንድያውን ተመልምሎ አሁን በቅርቡ ለመለምለም እንደ ጀመረ አየሁ። ዛፉም በጣም ትልቅ ስለ ነበር በነዚህ ከመሬት የገቡ ጥቂቶች ሥሮች ከመሬት በላይ ሊቆም መቻሉን ትልቅ ተአምር ሁኖ ሊታይ ይገባል።

ግራኝ የዶም ክርስቶፍን ራስ ከቆረጠ በኋላ ወሬው ከቱርኮች ድንኳኖች ተሰማ። እነዚህም በጣም ተቆጥተው በብዙ ንዴት ወደ ግራኝ ሄደው ሳያስታውቃቸው የፖርቱጋሎችን ዋና አዛዥ ለምን እንደገደለው ጠየቁት። ምክንያቱም የቱርክ ሡልጣን የዶም (የክርስቶፍን) ትልቁን ጀግነንቱን ሰምቶ ነበርና ከኢዝህ አገር በጣም የሚያስደስተው ከርሱ በስተቀር ሌላ ሊወስዱለት ስላልቻሉና የቱርክን ሞገስ ለማግኘት ለትልቅ ድል ምልክት አብረው ሊወስዱት አስበው ስለ ነበር ነው በዚህም በጣም ስለ ተማረሩ ከርሱ ጋር ተለያይተው ከነርሱ ጋር ለመውሰድ ፖርቱጋሎችን ይዘዋቸው ተጓዙ።

በነገታው ጕዞ በተነሡ ጊዜ አንዱ ሾልኮ ስለነበር ጎድሎ አገኙት። ይህም ሰው ኋላ እንደገና ከኛ ደረሰ። በዚህ ዓይነት አሥራ ሁለቱን (ፖርቱጋሎች) ና የዶም ክርስቶፍን ራስ ይዘው ሄዱ። እነርሱም ጭፍርነታቸው በባሕሩ ወሽመጥ አገር ሁሉ ዋና አገረ ገዥ የሆነው ከሦስት ሺህ ቱርኮች ጋር አዝቢድ ከሚገኘው ቱርክ ዘንድ ነበርና እርሱ ወደ አዝቢድ ለመሄድ በመረክብ ተሳፈሩ። ሁለቱ መቶ ግን ከጦር ሜዳው ላይ በወደቁበት (ቱርኮች) ፈንታ ለመተካት ፈቃዱ ስለሆነ እነዚህንም ለከፈለለት ግብር ትልቁ ሡልጣን ልኮለት ስለ ነበር ከርሱ ከግራኝ ጋር ቀሩ።

በነገታው ጕዞ በትነሡ ጊዜ አንዱ ሾልኮ ስለ ነበር ጐድሎ አገኙት። ይህም ሰው ኋላ እንደ ገና ከኛ ደረሰ። በዚህ ዓይነት አሥራ ሁለቱን (ፖርቱጋሎች) ና የዶም ክርስቶፍን ራስ ይዘው ሄዱ። እነርሱም ጭፍርነታቸው በባሕሩ ወሽመጥ አገር ሁሉ ዋና አገረ ገዥ የሆነው ከሦስት ሺህ ቱርኮች ጋር አዝቢድ ከሚገኘው ቱርክ ዘንድ ነበርና እርሱ ወደ ነበረበት ወደ አዝቢድ ለመሄድ በመርከብ ተሳፈሩ። ሁለቱ መቶ ግን ከጦር ሜዳው ላይ በወደቁት (ቱርኮች) ፈንታ ለመተካት ፈቃዱ ስለሆነ እነዚህንም ለከፈለለት ግብር ትልቁ ሡልጣን ልኮለት ስለነበረ ከርሱ ከግራኝ ጋር ቀሩ።

ስለ ድሉ ደስታ እድራቸው ስለ ሆነ ግራኝ ከሠፈሩ ሦስት ቀን ተቀመጠ። ሁላችን ያለቅን መስሎት ትልቅ በዓል አደረገ። የቀረነው እኛም ወደ አገሩ፥ ማህል ጠላት ወደ ማያገኘን ጋራ ስለ ሸሸን (ግራኝ) ከብዙ ጊዜ ወዲህ ወደተለያቸው ሚስቱና ልጆቹ ለመሄድ ቁርጥ አሳብ አደረገ። እነዚህም የነበሩት አገር በጣም ጥጋብና እህላም ከሆነ ታይቶ ከማይታወቅ ዐባይ ከሚነሣበት ባሕር ዳር ከምትገኘው ከተማ ነው። ይህነንም ሲያደርግ የጠፋባቸውን አገሮች እንደገና ለመያዝ የጦር አለቆችን ከጭፍሮቻቸው ጋር ከዚሁ አገር ተዋቸው እኛን ግን በክፉም ሆነ በበጎ አላሰቡንብም። ነገር ግን ከፍ ያለ ቸርነቱን ለማድረግ የጌታ እግዚአብሔር ፈቃዱ ሆነ።

**ምዕራፍ ፳።**

**አንድ መቶ ከሃያ የሚሆኑ ፖርቱጋሎች ከንግሥቲቱ ጋር እንደ ተገናኙና**

**ንጉሡ እናቱ ንግሥቲቱና ፖርቱጋሎች ይጠብቁት ከነበረው ከአይሁዶች**

**ጋራ ላይ እንደ ደረሱ።**

ድል ከሆነ በኋላም ንግሥቲቱ ሊታሰብ በማይቻል ዓይነት በብዙ ፍርሃት ከደንገጡሮቿ ጋር ቀድማ ስትሸሽ ፖርቱጋሎችም በሚያስፈራ አኳኋን ቈስለው ደጀን ሁነው ተበታትነው ሲሄዱ መንገድ ያልቻሉት ከአሥር እስከ አሥራ ሁለት የሚሆኑት ወደ ኋላ ቀሩ። የዚያን ጊዜ በጣም በሚያስፈራ አኳኋን ያልቈሰሉ ሁለት ፖርቱጋሎች እነርሱን ለመርዳት መጡ። እነዚያን ደኅና አድርገው ወደ ፊት አስቀድመው ራሳቸው ደጀን ሆኑላቸው። አድኑ ፈርናኦ ካርዶዞ፣ ሁለተኛው ሎፓ ዲ - አልማንሳ ይባሉ ነበር።

በበነገታው በዘጠኝ ወርይም ባሥ ር ሰዓት እነርሱን የሚከታተሉ ብዙ የግራኝ እግረኛ ወታደሮችና ኈልት ፈረሰኞች አዩ። የግራኝ ሰዎችም በጣም በቀረቧቸው ጊዜ የኞቹ ቈስለው የሚሄዱትን ባልንጀሮቻቸውን ለምዳን ሞክረው አይተው ለመሞት ቁርጥ አሳብ አደረጉ። እነርሱን ለመጠበቅ ወይም ለለነርሱ ስለሚሞቱ እነዚህን ጠርተው የተቻላቸውን ያህል በፍጥነት እንዲሄዱ ተመለሱ። ይህንን ካሉ በኋላ ጋሻና ጦራቸውን ይዘው ወደ ግራኝ ሰዎች ተመለሱ። ቀድመው ከሚጋልቡት ከግራኝ ፈረሰኞች አጠገብ በደረሱ ጊዜም ሊገጥሟቸው ፈለጉ። ነገር ግን የግራኝ ሰዎች ወደ ኋላ ተመልሰው እነዚሁኑ ለመማረክ እግረኛውን ሕዝብ ሲጠባበቁ (ፖርቱጋሎችን) ጠርተው መሣሪያቸውን ካስረከቡ እንደማይገድሏቸው ነገሯቸው (ፖርቱጋሎች) ብዙ ሕዝብ መሆኑን ባዩ ጊዜም በጦር ከመዋጋት በጐራዴ ከመከታከት ሳይደርሱ በቀስትና በድንጋይ ውርወራ እንደሚያጠፏቸው አሰቡ። ከቆረጡት አሳብ ለመመለስም ከነኢዝያ ጋር ለመገናኘት ባለመቻላቸው እጃቸውን ለመስጠት አሰቡ። የቀሩትን ባለማየታቸውም ምናልባት የግራኝ ሰዎች እነርሱን ይዘው ይመለሱ ኖሮአል። የግራኝ ሰዎች ሥቃይ ቢያሳዩዋቸውም የቀሩትን ባለማየታቸውም ምናልባት የግራኝ ሰዎች እነሱን ይዘው ይመለሱ ኖሮአል። የግራኝ ሰዎች ሥቃይ ቢያሳዩዋቸውም የቀሩት ፖርቱጋሎች ወደ ፊት መሄዳቸውን አይነግሩዋቸውም ነበር።

ምን ጊዜም ይህ ስለማይቀርላቸው በዚህ ዓይነት በመሞታቸውም ጓደኞቻቸውን ከሞት እንደሚያድናቸው ተረድተው በዚህ ቆርጠው ወደ ፈረሰኞች ቀረቡ። ሎፓ ዲ - አልማንሳ ቋንቋቸውን ጥቂት ያውቅ ስለ ነበር ከነርሱ ጋር ንግግር ጀምሮ እጃቸውን ለመስጠት ፈቃዳቸው ስለሆነ መጥተው መሣሪያቸውን እንዲወስዱ ነገራቸው። ይህነኑ ለማስረከብ ሲሄዱም ቅድስት ድንግል የመከረቻቸው ይመሳልል አንዱ ላንዱና ሁለቱም ባንድነት «ቅድስት ማርያም ሆይ ጠላቶቻችን መሣሪያችንን እንደጨበጥን ይግደሉን» ይህን ብለው በጣም ቀርበዋቸው በነበሩት ፈረሰኞች ላይ አደጋ ጥለው በመጀመሪያው ስንዘራ አንዱ ሙቶ ሁለተኛው ከክንዱ ላይ ቋስሎ ሁለቱንም ጣሏቸው። ከዚያ በወደቁ ጊዜም ፈረሶች ሳይንቀሳቀሱ ቆመው ዝም አሉ። እግረኛው ሕዝብ ግን ቍጥሩ ቢበዛም ይሸሽ ጀመር። ይህም ትልቅና ግልጥ የሆነ ተአምር መስሎ ይታያል።

ከዚህ በኋላ ሁለቱ አርበኞች ከግራኝ ሰዎች ፈረሶች ወጥተው እግረኛውን ሕዝብ ጥቂት የሚያባርሩ መስለው ወደ ጓደኞቻቸው ጋለቡ። በጣም፣ የቈሰሉትን ከፈረሶች ከአወጡ በኋላ የተደረገውን ሁሉ አጫወቷቸው። እነዚህም ሞተው ወይም ተማርከው ይሆናል፣ ብለው አስበው ስለ ነበር በተደረገው ነገር በጣም ተገርመው እነሱን በማየታቸውም በጣም ተደሰቱ። እነዚህን ለማዳን ሁለቱ ሕይወታቸውን አሳልፈው ስለ ስጡ ሁሉም ዳኑ። ቅድስት ድንግል አሳባቸውን አይታ በጣም ስላስደስታት በዚያን ጊዜ ልትረዳቸው በኃይል መጣች። በዚህ ዓየንት ጓደኞቻቸውና ቀድመው ይጓዙ የነበሩትም እንዲድኑ ምክንያት ሆኑ።

የግራኝ ሰዎች ቀጥለው ቢከላክሏቸው ኑሮ መሣሪያ ለመጨበጥ ባለመቻላቸውና ትንፋሽ በማጣታቸው ያለ ጥርጥር ሁሉንም ይገድሏቸው ነበር። በዚህ ዓይነት በብዙ ድካም ወደ ንግሥቲቱ ሄዱ። በብዙ ጭንቅ መጓዛቸውም ግልጥ ነው። በጣም አስቸጋሪ ከሆነ ጋራ እስቲደርስ ድረስም ለማረፍ አልቻሉም ይበልጥ ለመሄድ ስላልቻሉ ከዚህ ላይ ዕረፍት አደረጉ። ከዳኑት ፖርቱጋሎች የሚበልጠው ከዚህ ተገኘ።

በነገታው ድል መሆናችንን ያልሰሙት ሠላሳ ፖርቱጋሎች ከፈረሶች ጋር መጡ ካንድ ላይ ከተገናኘንና እንደዚህ ባለ ሁኔታ ባዩን ጊዜ የዶም ክርስቶፍን መጥፋትም በሰሙ ጊዜ ለማዘን ምክንያት ስለ ነበረን ከእኛ መካከል ትልቅ ለቅሶ ተነሣ፣ ለመጽናናትም አልቻልንም። ይልቁንም ኅዘኑ በጣም የተሰማን ዶም ክርስቶፍ በጣም መቍሰሉን እንወቅ እንጂ ወሬውን ስላጣን ነው ንግሥቲቱም በየመንገዱና በየዱሩ ለማየትና አንዳች ወሬም ያገኙ እንደሆን ወይም አንድ ፖርቱጋል ተሸሽጎ ያገኙ እንደሆነ ወደዚህ እንዲያመጡት ብዙ ሰላዮች ላከች። አንድ ወሬ እስክናገኝም ጥቂቶች ቀኖች ከዚኽው ተቀመጥን። ከዚህም ዶም ክርስቶፍ ሲማረክ ከአመለጠው ሰው ጋር ከንግሥቲቱ ዘንድ መቶሀያ ፖርቱጋሎች ተሰብሰን ይህም ሰው ከዚህ በላይ ያመለከትኩን ነገረን።

ከዚህ በኋላም ሌላው ከግራኝ ሠፈር ሾልኮ ያመለጠው ደረሰ። ይህም ከዚህ በኋላ እንደተናገርኩት የዶም ክርስቶፍን ሰማዕትነትና ሞት ነገረን በዚህ ወሬ ምን እንደ ተሰማን ለማሰብ አይቻልም። ከዚህ በኋላ አንድ የንግሥቲቱ ሰላይ መጥቶ የሄደበትን ሳያውቅ ማኖኤል ዳ - ኩንሃ ከአምሳ ፖርቱጋሎች ጋር በሌላ መንገድ መጓዛቸውን ነገረን። እነዚህም የመጡ በትልቅ ደስታ እስኪያገኙ ድረስም ከዚያ ተቀመጡ። ንግሥቲቱ ከደንገጥሮችዋ ጋርም ለዶም ክርስቶፍ ልጅዋ እንደነበረ ሁሉ በጣም አለቀሱለት።

በነገታው ሁላችን እንድንሰበሰብ አድርጋ ስለ ጕዳታችንና ስለ መጥፎው ዕድላችን ለማጽናናት ንግግር አደረገችልን። ንግግሩም ብዙ ጥንቃቄና ፍሬ ያለበት ቃል ነበር። እኛም በሁላችን ስም እንዲመልስላትና ተስፋ እንዲሰጣት ጳጳሱን ለመንነው። የጳጳሱንም ንግግር በደስታ ተቀብላ የፖርቱጋሎች ድፍረት ብርቱ መሆኡን በንግግሯ አስረዳች። ወዲያው ከዚህ በኋላ ጋራው እንደ ገና በርሱ በንጉሡ እጅ መሆኑን ሰምተን ስለ ነበር ንጉሡን ለመጠባበቅ ወደ ይሁዲዎች ጋራ እንድንሄድ ስለ መከርናት ምክራችንን ለመፈጸም ቍርጥ አሳብ አደረገች። በበነገታው ጕዞ ጀመርን። የዚሁም ጋራ ሹም ደኅና አድርጎ ተቀብሎ አስፈላጊ የሆነውን ነገር ሁሉ አዘጋጀልን። ከዐሥር ቀን በኋላ ንጉሡ ደረሰ። ከርሱ ጋር የመጣውም ሕዝብ በጣም በማነሱ ዶም ክርስቶፍ ይህነን ጋራ ባይዘው ኖሮ ስንኳንስ ከንጉሡ ጋር ለማገናኘት መንግሥቱም እንደ ገና ለመቋቋም አይችልም ነበር።

**ምዕራፍ ፳፩።**

**ንጉሡን ለመቀበል ፖርቱጋሎች ስለ አደረጉት መሰናዳትና ከርሱ ጋር ከተገናኙም**

**በኋላ የዶም ክርስቶፍን ሞት ለመቀበል ሁሉም ቍርጥ አሳብ እንዳደረጉ።**

ንጉሡ ከጋራው ሥር መድረሱን ወዲያው እንደ ሰማን «የሚዜሪኮርድያን» ሰንደቅ ዓላማ ከኛ ጋር በነበረው ቄስ አሲዘን ወደርሱ ተጓዝን። ከርሱ ዘንድ በደረሰን ጊዜ ሁኔታችንና ማነሳችነን አይቶ የዶም ክርስቶፍን ሞትና ድል መሆናችነን በሰማ ጊዜ ሊሆን እንደሚገባው በጣም አዘነ። እርሱ (ንጉሡ) እስካለበት (ኢትዮጵያ ድረስ) ገብቶ የነበረው ስመ ጥሩ የሆነውን ዶም ክርስቶፍን ለማየት ወሰን በሌለው ምኞት መጥቶ ነበር (ሞተ ቢሉት አዘነ) በአስተዛዘኑም ለልጁ ለወራሹም ቢሆን ከዚህ የበለጠ ጥልቅ ኀዘን ሊነካው አይችልም። ለሁላችንም ብዙ ክብርና ደግነት እያሳየ ሲናገር ንግግሩ ሁሉ በመኳንንት ዓይነት ነው። አገሯና እርሱ የጌታችን ወንድሙ (የፖርቱጋል) የንጉሡ በመሆናቸው የራሳችን አድርገን እንድናያት እንጂ፣ በአገሩ የእንግድነት ስሜት እንዳይሰማን ነገረን። ወዲያውም አስፈላጊ የሆነውን ነገር ሁሉ አሰጠን። እኛ ድል ከሆንበት አገር አንስቶ እስከዚህ ድረስ በእግራችን ስለ መጣን ምንቀመጣቸው በቅሎች አሰጠን። ከዚህ በላይ ለሁላችን እንደ አገሩ ልብስ የሐር ልብስና ሱሪ ለየሁለት ሰው አንድ ድንኳን ብዙ አገልጋዮች ምንጣፍ ብርድ ልብስና በጣም አስፈላጊ የሆነውን ነገር ሁሉ ስጠን።

የልደትንም በዓል ከዚሁ ለመዋል ስለፈገና በየቀኑ የሚመጣውን ለመሰብሰብ የዴሴምበርን (ታኅሣሥ) ወር ሁሉ ከዚሁ አሳለፍን። በዚህ ዓይነት ስምንት ሺሕ እግረኛና አምስት መቶ ፈረሰኛ ሰብሰበ። ይህን ያህል ሕዝብ ተሰበስቦ ባየን ጊዜም ወደ ንጉሡ ሄደን የዶም ክርስቶፍን ሞት ለመቀበል እንዲረዳን ለመንነው። ንጉሡ ግን ራሱ ስንኳ ጦርነቱን ቢመኝ የቍትራችን ማነስ አሳብ ሆነበት። ቢሆንም ይህንኑ ለማድረግ ቁርጥ አሳብ አደረገ። ወዲያው ዶም ክርስቶፍ ንግሥቲቱን ካገኘበት ጋራ አስቀርቶት የነበረውን መሣሪያ ለማምጣት ወደ ባሕር ነጋሽ ግዛት ወደ ሄዱት ፖርቱጋሎች መልእክት ላከ። ለጊዜው በጣም ጥቂቶች መሣሪያዎች ስለ ነበሩን እነዚሁ ለትልቅ ጥቅም ይሆኑን ነበር።

ከዚህ መካከል ብዙ ባሩድ አዘጋጀን። ለዚሁ ሥራ ዶም ክርስቶፍ ይዞት የመጣውን ሰው እንደዚህ ባለ ጭንቅ ጊዜ እንዲያዘጋጅልን ጌታ ከኛ ጋር ከሞት አውጥቶልን ነበር። ጨው ባሩድ ዲናን አስፈላጊ የሆነውን ነገር ሁሉ ከይሁዶች ጋራ ይገኛል። ንጉሡም በዚህ ዓይነት በመሰንዳትና ፖርቱጋሎችን በመጠባበቅ የያኑአርን (የጥርን) ወር በሞላው አሳልፈ። እነዚያ ግን ወደ ባሕር ነጋሽ ግዛት ተልከው የነበሩት ሁላችንም የሞትንና ከንጉሡም ጋር ለመገናኘት የሚቻል ስላልመሰላቸው አንዳንድ የእኛን ጀልባዎች ቢያገኙ በነዚሁ ወደ ህንድ ለመሳፈር የምጥዋውን መንገድ ይዘው ስለ ሄዱ በባሕር ነጋሽ ግዛት አልተገኙም። ይህነንም ወሬ ከሰዎቹ ካገኘንና ከጋራው ላይ የነበረውም መሣሪያ ከደረሰ በኋላ የቱርክ ረዳት ወታደሮች እንደ ተመለሱና ግራኝም ከዚህ በፊት የነበሩት ሁለት መቶ ቱርኮች ብቻና የራሱ ሰዎች ብቻ እንዳሉት ንጉሡ ከሰማ በኋላ የግራኝን ሠራዊት ለመከታተል ቁርጥ አሳብ አደረገ።

**ምዕራፍ ፳፪።**

**ንጉሡ ከፖርቱጋሎች ጋር ጕዞ እንደ ጀመረና ግራኝን ከዐባይ ባሕር**

**ዳር ሰፍሮ እንዳገኘው የንጉሡንም የሠፈር ሹም ለማስገደል፥**

**ግራኝ ያደረገው ተንኮል።**

በጾሙ ውስጥ ፊብሩአር 8 ቀን 1543 (የካቲት ፲፪ ቀን ፲፭፻፴፭ ዓ.ም) በተራና በሰልፍ ከስምንት ሺሕ እግረኞች ቀስተኞችና ጋሻ ያዦች አምስት መቶ ፈረሰኞች ሁሉም ችሎታ ያላቸውና ግርማ ያላቸው ሰዎችና አንድ መቶ ከሀያ ፖርቱጋሎች ከነዚህም አንዳንዶቹ ቍስላቸው ገና ያልሻረ ስንኩሎች ይህን የበቀል ጕዞ አብሮ ለማድረግ ወይም በዚሁ ምኞት ለመሞት የተመኙ እንጂ ለመቅረት ያልፈቀዱ ሰዎች ጋር ጕዞ ጀመርን። እኛ የያዝነው «የሳንክታ ሚዜሪኮድያ» (የእመ ምሕረት) ሰንደቅ ዓላማ ፊት ለፊት ይሄድ ነበር። ንጉሡም አንድ አዛዥ በኛ ላይ ለማድረግ ፈቃዱ ነበር። ነገር ግን ያን የመሰለ አለቃ ካሁን ቀደም ጠፍቶብን ሌላውን ለመቀበል ግፍ መስሎ ስለታየን አለቃችን ሰንደቅ ዓላማው ወይም ንጉሡ ራሱ እንዲሆንልን ፈቃዳችን ሆነ። (ከዘመቻ ላይ) የሚያውከንን ላለመውሰድ ያህል እናቱን ንግሥቲቱን ከዚሁ ጋራ ላይ ካአስቀረ በኋላ መንገዳችንን ቀጠልን። በምናልፍበት መንገድ ወገራ ከሚባለው ወረዳ የግራኝ የጦር አለቃ እንደሚገኝ ወሬውን ከመንገድ ሰማን። ይኸውም ሦስት መቶ ፈረሰኛና ሁለት ሺሕ እግረኛ ነበረው። ይህም የጦር አለቃ ሚራይዝ ማኦ ይባል ነበር። ንጉሡም ሌሊት ከንጋት ጥቂት ቀደም ብሎ ከዚያ ቦታ ስለደረሰ ግንባር ቀዳሚ ከሆኑ አምሳ ፈረሰኞች ጋር ጦርነት ገጠመ። ወዲያው እንደ ደረሰ የግራኝን ጭፍሮች አባሮ አለቅዮውን ከብዙዎች ሌሎች ጋር ገድሎ ብዙዎችን ማረከ። ከነዚህም ግራኝ ከሚስቱና ከልጆቹ ጋር የዐባይ ወንዝ ከሚነሣበት ባሕር ዳር እንደሚገኝና ይኸውም ከእኛ የአምስት ቀን መንገድ መሆኑን አገኘን። ወዲያው መንገዳችንን ቀጠልን።

ባሕሩን እስትናየው ድረስ ድረስ ተጓዝን ይህም በጣም ትልቅ በመሆኑ ከስድስት እስከ ሰባት ማይል ርቀት ርቀን አየነው። ከፊታችን የግራኝን ሠራዊት ባየን ጊዜ ሠፈራችንን በዙሪያቸው አደረግን። ንጉሡና ፖርቱጋሎች መሆናችንን በሰሙ ጊዜ በጣም ደነገጡ። በዚያ ዓይነት ስንኳ ድል ብንሆን እነርሱን መከታተላችን ፍርሃት አሳደረባቸው። የመጣንበት ለተደረገው ነገር ለመቀበል መሆኑን ስለተረዱት ወዲያው የተቻላቸውን ያህል ደህና ሁነው ይዘጋጁ ጀመር።

ፖርቱጋሎች ምጥዋ መርከብ እንዳላገኙና የእኛንና የንጉሡን ወሬ በመስማታቸው ወደ እኛ የተቻላቸውን ያህል እንደሚገሠግሡ በሰማን ጊዜም ከኛ በጣም ስለ ማይርቁ ከመምጣታቸው በፊት ጦርነት እንዳይደረግ ንጉሡ መከረን። ምክንያቱም የሃምሳ ፖርቱጋሎች እርዳታ ትልቅነት ለዚህ አገር የሺሕ አገር ተወላጆች ያህል በመሆኑ ነው። ነእዚያን በምንጠባበቃቸው በነዚያ ቀኖች ማህል በየቀኑ ከሜዳው ላይ በሁለቱም መካከል አምባጓሮ ይነሣ ነበር። የነበሩትን ፈረሶች ሁሉ ንጉሡ ሰጥቷቸው ስለ ነበረ የዚያን ጊዜ ሰባ የፖርቱጋል ፈረሰኞች ነበሩ። በዚህም አምባጓሮ በጣም ይቀናቸው ነበር። ሁለ ጊዜም ከሁለት መቶ ፈረሰኞች ጋር ይመጣ የነበረ የግራኝ የጦር አለቃ ይህም በነርሱ ዘንድ በጣም ስመ ጥሩ በመሆኑ በጣም ይተማመኑት የነእብረው መጨረሻው የሚያሳዝን ሆነ። በአንድ አምባጓሮ ከፖርቱጋሎች ጋር የአሥራ ሁለት ጓደኞች ጋር ተገደለ። ይኸም ለነርሱ ትልቅ ጕዳት ሆነባቸው። የኢትዮጵያ ፈረሰኞችም ለእኛ ለማሳየት ሲሉ ብዙ አደጋዎች ይጥሉ ነበር። የሠፈሩ ሹም አዛዥ የሚባል ከፈረሰኞቹ ጋር ሁኖ በእነዚህ ቀኖች እውነተኛ ተአምር ሠራ። ይህን የፈረስ አዛዥ የሚወዳደር ከግራኝ ሰፈር አንድ አልተገኘም። ባጭሩ በዚህም አኳኋን የግራኝ ሠራዊት ሁልጊዜም ሲሄዱ ከብቶቻቸውንና የራሳቸውን ሕይወትም ሲያተፉ ይገኙ ነበር። ይህ የእኛ የጦር አለቃ እንደምን ደፋር መሆኑን ግራኝ በተመለከተ ጊዜም አታሎ ለመግደል አብለው ትጋት ሁሉ ምክንያት ለመፈለግ ቁርጥ አሳብ አደረገ። ስለዚህ ከፈረሰኞቹ አንዱን ለሁለት ብቻ ለብቻ ጦርነት እንዲመጣለት መልእክተኛ ለዚሁ አዛዥ እንዲልክለት አዘዘው። ይህንንም መልእክት አንድ ወንዝ በሚያልፍበት ሰፈር በኩል እርሱ (መልክተኛው) በወዲህ ማዶ የኢትዮጵያ የጦር አለቃ በወዲያ ማዶ ሁኖ እንዲያደርስለት (አዘዘው)። በወዲያኛው በኩል ከሚገኘው ዱሮም ሌሊቱን ከአራት እስከ አምስት የሚሆኑ ቱርኮች ጠበጃቸውን ይዘው እንዲሸሸጉ መልክቱንም ከሚያደርስበት ላይ ጠበንጃቸውን በእርሱ ላይ እንዲተኵሱበት በዚህ ዓይነትም እንዲገድሉት አመለከተው።

አጥቢያ ኮከብ በወጣ ጊዜም ቱርኮች ከዱሩ ውስጥ ተሸሸጉ። ጧት በወግታም ሁለ ፈረሰኞች ከወንዙ ማዶ ሁነው ነጭ ሰንደቅ ዓላማ ይዘው የሰፈሩን ሹም በስሙ ይጠኡት ጀመር። የሆነውን ነገር ለማወቅ ሰዎቻችን ወዲያው እየተፋጠኑ ወደዚያ ሄዱ። የግራኝ ወታደሮች ግን በጣም ዋና ነገር የሚነግሩት አለ በማለት የሰፈሩን አለቃ ዝም ብሎ ከመጥራት በስተቀር አፍታተው ሊናገሩ አልፈቀዱም። ከፈረሱ ላይ የነበረው አዛዡም ይህንን በተመለከተ ጊዜ ከብዙ ሕዝብ ጋር ሁኖ እየጋለበ ወደ ወንዙ ሄደ። ከግራኝ ወታደሮች ሁለት ብቻ ከዚያ መሆናቸውን ባየ ጊዜ ወደ እኛ ሊዙሩ ነው ወይም ደኅና ወሬ ያመጡት ስላለ እንዳይታወቁ በዚህ ዱር መጥተዋል በማለት ሕዝቡ ሁሉ ወደ ኋላ እንዲዲቀር አደረገ። በዚህ አኳኋን ከሁለት የሚተማመናቸው ፈረሰኞች ጋር ድምጥ ለድምጥ ለመሳማት የሚበቃውን ያህል ቀርቦ ምን እንደሚፈልጉ ጠየቃቸው።

የግራኝ ወታደሮች ከኢትዮጵያው ፈረሰኛ ጋር ያንዱንም ያንዱንም ጨዋታ እያነሱ ውሸ ሲፈጥሩበት በነበረ ጊዜ ቱርኮች ሁሉ እሮምታ ተኰሱበት። ከኮርቻው ሲወድቅ ባዩ ጊዜም ተጭነው ሲጠብቋቸው በነበሩት ፈረሶች ተጋብተው በተለቀቀ ልጓም ተመልሰው ጋለቡ። የእኛ ፈረሰኞች የግራኝን ወታደሮች ልክ በሌለው ፍጥነት ሲሸሹ ባዩዋቸው ጊዜም የማታለል ሥራ ሳይሆን አይቀርም በማለት ወደዚያው ተፋጠጡ። አለቃቸው ሙቶ አብረውት ከነበሩት ከሁለት ሰዎቹ ክንድ ላይ ባዩት ጊዜም የግራኝን ወታደሮች መከታተል ጀመሩ። እነዚያ ግን ከሚያስፈራ ቦታ ደርሰው ነእብር። ለእርዳታም ብዙዎች ወገኖቻቸው ስለመጡ የኛዎች የሞተውን አዛዥ ይዘው ወደ ኋላ መመለስ ግድ ሆነባቸው። በእርሱም በጣም አዘኑ። ይልቁንም ደግሞ ንጉሡ የአክስቱን ባልና በጣም ጀግናም ስለ ነእብረ (እጅግ አዘነ)። ኢትዮጵያውያንም በርሱ ውስጥ ሳሉ የነበራቸው ድፍረት እየጠፋ ሄደ። ብዙዎችም እንግዴህ ወዲህ ድል ለማድረግ አይቻልም በማለት ለመሄድ ቍርጥ አሳብ አደረጉ። ንጉሡም ይህንን በሰማና በተመለከተ ጊኤ የነበሩትን ፖርቱጋሎች አስጠርቶ ጦርነቱን በበነጋው ለማድረግ ቍርጥ አሳብ አደረገ። ጦርነት ለማድረግ ይበልጥ የዘገየ እንደሆን ሁሉም ፈርተው እንደሚሄዱ የሰዎቹን አኳኋን ተመለከተ።

**ምዕራፍ ፳፫።**

**ንጉሡና ግራኝ እንደተዋጉ በዚህም የግራኝ ሠራዊት ድል እንደሆኑና ግራኝ**

**ራሱ በጦርነት እንደወደቀ።**

ቀኑ ወገግ ባለ ጊዜም በተራ ተሰልፈን «ክሳንክታ ሚዜሪኮርድያ» ሰንደቅ ዓላማ ፊት ሆነን ጸሎት አደረግነ። ከዚህም ምሕረቱን እንዲያደርግልንና በጠላቶቻችን ላይም ለመቀበልና ድል ለማድረግ እንዲረዳን ጌታን ለመንነው። ቄሱ ጠቅላላ ንስሓን ካነበበና ስርየተ ኃጢአት ካደረገ በኋላ ተነሥተን እኛና ሰደቅ ዓላማው ወይም እኛ ከሰንደቅ ዓላማው ጋር ግምባር ቀዳሚ በመሆን ወደ ጠላት ተጓዝን።

ከእኛ ጋርም ሁለት መቶ ካምሳ የኢትዮጵያ ፈረሰኞች ሦስት ሺሕ ከአምስት መቶ እግረኞች አብረውን ሄዱ። ንጉሡም ከሌሎች ሁለት መቶ ካምሳ ፈረሰኞችና ከቀረው እግረኛ ሕዝብ ጋር ደጀን ሆነ። በዚህ ዓይነትም በሁለት ተራ ተከፍለው የነበሩትን ጠላቶች ተጠምናቸው። ግራኝ ራሱ ከሁለት መቶ የቱርክ ተኳሾች ከስድስት መቶ ፈረስኞችና ከሰባት ሺሕ እግረኛ ጋር ግምባር ቀዳሚ ሁኖ መጣ። ይህም ግምባር ቀዳሚ በሁለቱም ወገን ገጠመን። አንድ የርሱ የጦር አለቃ ካንድ ጓንሳ ግራድ ከሚባል ስድስት መቶ ፈርሰኞችና ሰባት ሺሕ እግረኛ ጋር ደጀን ሆነ። ደጀን የሚሆኑትም እንደ ግምባር ቀዳሚ ጦር በኃይል ገጠሙን። ፖርቱጋሎችም ቱኮች ከመናወጥ እንዳደረሱን ባዩ ጊዜ በነርሱ ላይ እየፎከሩ ብዙዎችን ገድለው የቀሩት ወደ ኋላ እንዲመለሱ አደረጓቸው። ሰባው የፖርቱጋል ፈረሰኞችም ተአምር ይሠሩ ጀመር። ኢትዮጵያውያንም በምን ዓይነት እነዚያ ሲዋጉ አይተው ስለፈረኡ በየደረሱበት መኖራቸው እንዲታወቅ አድርገው በኃይል ገቡባቸው።

ግራኝም ሰዎቹ ጥቂት በጥቂት የጦሩን ሜዳ እየለቀቁ መሄዳቸውን በተመለከተ ጊዜ እርሱ ራሱ ወደ ፊት ይገፋቸው ጀመር። ከርሱ ጋርም ከልጆቹ አንዱ ልጅ እግር መሳይ ይረዳው ነበር። እነርሱም በታም ወደ ፊት ቀድመው ስለመጡ ፖርቱጋሎች ግራኝ መሆኑን አወቁት። በጣም ቀርቦ ባዩት ጊዜም በርሱ ላይ መዝገብ ጣሉበት። (አነጣጠሩበት) ማንቸውም ነገር በጌታ በእግዚአብሔር ፈቃድ ስለሆነ አንድ ጥይት ከደረቱ ላይ እንዲያገኘውና በዚህም ከኮርቻው እንዲወድቅና ከጦሩ ሜዳ እንዲወጣ አደረገው። ሰዎቹም እንዲሞት ሁኖ መቍሰሉን በተመለከቱ ጊዜ ተስፋ በመቍረጥ የሽሽት ሩጫ ያዙ።

የቱርኮች የጦር አዛዥም የግራኝ ሠራዊት ሁሉ እንደ ሸሹ በተመለከተ ጊዜ ለመሞት ቍርጥ አሳብ አደረገ። እጅጌውን ወደ ላይ ጠቅሎ ሰፊ ጐራዴ ይዞ በትልቅ ጀግንነት ስለ ተዋጋ በዙሪያው በነበረው ሁሉ ላይ ትልቅ ፍርሀት ለቀቀበት። አምስት የኢትዮጵያ ፈረሰኖች እርሱን ለመቃወም ሄደው እጁን እንዲሰጥ ለማስገደድ ወይም ለመግደል ሳይሆንላቸው ቀሩ። ከርሱ አንዱ በጦር ሊወጋው ሲል ጦሩን ከጁ ቀምቶ ወሰደበትና የሌላውን ወታደር የፈረሱን እግሮች ወጋበት። በዚህ ምክንያት ሊቀርቡት አቃታቸው። የዚያን ጊዜ አንድ የፖርቱጋል ፈረሰኛ ጐንሳሎ ፌርናንዴስ የሚባል ወደዚያው ሄደ። ቱርኩም ፖርቱጋሉ ባዘገበው ጦር ወድቆ በጣም በሚያስፈራ አኳኋን ቈሰለ። ቱርኩ ግን በተዋጋ ጊዜ ፖርቱጋሉን በጣም ስለ ሳበው ገና ጦሩ ከእጁ ሳይወጣ ቱርኩ ግን በተዋጋ ጊዜ ፖርቱጋሉን በጣም ስለ ሳበው ገና ጦሩ ከእጁ ሳይወጣ ቱርኩ ፖርቱጋሉን በጩቤ ከጉልበቱ ላይ በኃይል ስለ ወጋው ጅማቶቹን ሁሉ በጣጠሰበት። በዚህም ስንኩል ሆኖ ቀረ። ፖርቱጋሉም በዚህ ዓይነት መቍሰሉን ባየ ጊዜ ጐራዴውን መዝዞ ቱርኩን አንድያውን ገደለው።

የዚያን ጊዜ ሰዎቻችን ሁሉ መጥተው የግራኝን ሠራዊት ዓደን ያድኑ ጀመር። ይልቁንም ፖርቱጋሎች የተበቀሉት ሁሉ ሊበቃቸው አልቻለም። የሚበልጠውን ጉዳት ቱርኮች ስላደረጉባቸው እነዚህኑ በጣም ይከታተሏእው ጀመር። በዚህ ዓይነት ካሁን ቀደም ከነበሩት ከሁለት መቶ (ቱርኮች) ውስጥ አርባ ብቻ ሊያመልጡ ቻሉ። እነዚህም ወደ ግራኝ ባለቤት ሄዱ። እርስዋም የባለቤቷን ሞት በሰማች ጊዜ እርስዋን ለመጠበቅ ከቀሩት ከሦት መቶ ፈረሰኞችና ከነዚህ አርባ ቱርኮች ጋር ሽሽቷን ያዘች። ከርስዋ ጋርም ባልዋ ከንጉሡ የዘረፈውን ገንዘብ ሁሉ ይዛ ሄደች። ይህም ጥቂት አልነበረም። የኛ ሰዎች ባልዋ የማረካቸውን ሴቶችና ሕፃናት በሕይወታቸው ለማስቀረት እንጂ ሌላ ነገር ስላላሰቡ ብርቱ የሆነ ጦርነት ከግራኝ ሰራዊት ጋር ከጦር ሜዳውና ከሠፈሩ ላይ ሲዋጉ እርስዋ ለማምለጥ ቻለች።

ከነዚህም ምርኮኖች ብዙ የክርስቲያን ሴቶች ተገኙ። በዚህም ሊገኝ የማይቻል ትልቅ የልብ ደስታ ሆነ። አንዳንዶች እኅቶቻቸውን ሌሎች ሴቶች ልጆቻቸውን አንዳንዶች ደግሞ ሚስቶቻቸውን ስላገኙ እነዚህ ሁሉ ከምርኮ ነፃ ወጥተው ማየት ትንሽ ደስታ ነበር ሊባል አይቻልም። ይህም ብቻ ሳይሆን ደስታቸው በጣም በመብዛቱ እኛን ለመሳምና ወሰን የሌለው ፍቅር ለማሳየት። እንደዚህ ያለ ጊዜ ለማየት በመብቃታቸውም ምስጋናው ለኛ እንደሚገባን በመግለጽና ዋጋውን ለኛ በማድረግ መጡ።

ንጉሡም ጥቂት ነው ሊባል የማይቻለውን ምርኮውን ከሰበሰበ በኋላ በዚያ አገር በቅቶ የሚተርፍ ምግብ ስለሚገኝበት ሰፈሩን ከባሕሩ ዳር አደረገ።

ወዲያው ምርኮውን ስብስቦ እንደ ጨረሰ ከጦር አለቆቹ አንዱ አዝማች ካሊት የሚባል ልጅ እግር የግራኝን ራስ በጥርሱ ይዞ ከደስታው ብዛት የፈረሱን ልጓም ለቆ እየጋለበ ወደ ንጉሡ መጣ በጦርነቱም ጊዜ ሁሉ እርሱና ባሕር ነጋሽ ግራኝን እየተከታተሉት ምን ጊዜም ከዓይናቸው እንዳይጠፋ ይዘውት ነብር። ይህ ወጣት ልጅ ግን በመጀመሪያ ደርሶ የሕይወቱን መጨረሻ ብርሃን አጥፍቶ ከንጉሡ ተሰጥቶ በነበረው ተስፋ በጣም እየተደሰተ ራሱን ወደ ንጉሡ ይዞ መጣ።

ይህም ከትልቅ ደመወዝ የተቆጠረው ንጉሡ እይግራኝን ራስ ለሚያመጣ ኢትዮጵያዊ ሁሉ እኅቱን እንደሚድርለት ፖርቱጋል የሆነ እንደሆነ ግን ያልተለመደ ትልቅ ችሮታ እንደሚያድርለት ተስፋ ማስደረጉን ነበር።

ንጉሡም የግራኝን ራስ በጁ ከያዘ በኋላ እውነተኛውን ነገር ይመረምር ጀመር። በዚህም ምርመራ ግራኝ በፖርቱጋል እጅ እንዲሞት ሁኖ እንደ ቆሰለ አገኘ።

የጦር አለቃውም ራሱን ይዞ ቢመጣ እንኳ አልገደለውምና የንጉሡን እኅት ለማግባት አልተገባውም። በዚህ ዓይነት የገደለውን ስላላወቀ ለዚህም እኅቱን ሊሰጠው አልቻለም። ለፖርቱጋሉም ስጦታ ሊሰጠው አልቻለም። የገደለውን ዐውቆ ቢሆን ቃሉን አያጥፍም ነበር።

ከዚህ በኋላ በዚያ ግድም ብዙ የክፋት ሥራ የሠራው ሰው መሞቱን ለሕዝቡ ለማስታወቅ ነግሦ የነበረውን የግራኝን ራስ ከጦር ላይ አስከቶ በአገሩ ሁሉ እንዲያዞሩት አደረገ። በመጀመሪያ ወደ ንግሥቲቱ ላከው። ከዚያም ወደ ሌሎች ቦታዎች እንዲደርስ አደረገ። ንጉሡ ከዚህ ቀደም ካገኘው ሐዘን ሁሉ በዚህ ደስታ እንዲጽናና ሆነ።

በዚህም ጊዜ በምጥዋ የነበሩት ፖርቱጋሎች ከንግሥቲቱ ደረሱ። እርሷም በደስታ ብዛት ወደ ልጅዋ ለመሄድ ቁርጥ አሳብ አደረገች። ፖርቱጋሎችም እርሷን አጅበው ስለ መጡ ንጉሡ ደኅና አድርጎ ተቀበላቸው። ከርሱ ዘንድም የሚያስፈልጋቸው ነገር ሁሉ ተሰጣቸው። ስለ ንግስቲቱም ትልቅ በዓል ተደረገ። ስለዚህ ድልና ስላገኙት ነፃነት ኢትዮጵያውያን እንደምን በጣም እንደሚደስቱ በየቀኑ በመመልከት በዚሁ ደስታ አብረውን ኖርን። በዚህም ጦርነት አራት ፖርቱጋሎች ወደቁ። እነርሱም ኸአኦ ኦሬአ ፍራንሲስኮ ቪየያራ ፍራንሲስኮ ፊልያሆና አንድ ከጋሊሢያ የመጣ አገልጋይ ናቸው።

**ምዕራፍ ፳፬።**

**ከድቶ የነበረው የባሕር ነጋሽ አባት ወደ ንጉሡ እንደተመለሱና**

**የግራኝ ልጅ እንዳመጣለት።**

ወደ እስላሞች ከገቡት ከብዙዎች ክርስቲያኖች ጋር የባሕር ነጋሽ አባትም እንግዲህ ወዲህ መንግሥቱ ለመቋቋም አይችልም በማለት ከግራኝ ጋር ተባብሮ ነበር። እስላሞችም በጣም ያከብሩት ስለ ነበረ (ግራኝ) የልጁ ሞግዚትና ያንዱ ክፍል ጦር አለቃ አደረገው። ይህም ግራኝን ሞቶ ባየ ጊዜ ከግራኝ ልጅ ጋር ሸሽቶ አመለጠ። ለንጉሡም ምሕረት ያደርግለት እንደሆነ ከጦርነቱ ሸሽቶ ከርሱ ዘንድ የሚገኘውን የግራኝን ልጅ አሳልፎ ሊሰጠው ባለው በግራኝ ልጅ ምክንያት ሳይሆን ልጁ ባሕር ነጋሽ ስላደረገው አገልግሎት የሚጠባበቁት ሸኝታዎች ላከለት። ባሕር ነጋሽም ፖርቱጋሎችን ምጥዋ ፈልጎ ወደ አገሩ ያመጣቸው እርሱ በመሆኑ በዚህም ትልቅ ሞጎስ ስላገኘ ከዚህ የበለጠ ልመናም (ቢያቀርብ ንጉሡ) ሊነሣው አይችልም ነበር። የተረጋገጠ ሸኝታ እንዲላክለትና ይቅርታ እንዲደረግለት ማድረጉ የበቃ ትልቅ ምሕረት መሆኑ ቀርቶ አባቱን ያንድ ትልቅ ወረዳ ገዥ እንዲያድርገው አደረገ።

የባሕር ነጋሽ አባትም ከሸኝታዎች ጋር የግራኝን ልጅ አምጥቶ ለንጉሡ አስረከበው። እርሱም መንፈሳዊ ሰው ስለ ነበረ ደኅና አድርጎ እንዲጠባበቁት አደረገ። ልጁንም ከቤቱ ማግባት እንጂ ሊያስገድለው አልፈቀደም። ከዚሁም ጋር ጥንት የከዱ ብዙ ክርስቲያኖች እጃቸውን ከሰጡ ንጉሡ ምሕረተ እያደርግላቸዋል ብለው ተስፋ በማድረግ አብረው መጡ። ግን ወዲያው እንደደረሱ ራሶቻቸውን አስቆረጣቸው። ብዙዎች ሌሎች ግን በጣም በመብዛታቸው ሁሉን ቢያስገድላቸው ብቻቸውን የሚቀር ስለሆነ መጥተው ልመና ላቀረቡት ሁሉ የተረጋገጠ ሸኝታ እየሰጠ ልመናቸውን ሞላላቸው።

ከነዚህም አንድ የእስላም የጦር አለቃ ጥንት ክርስቲያን የነበረና በአገሩም ብዙ ጕዳት ያደረገ ነበር ንጉሡ ግን የተረጋገጠ ሸኝታ ሰጠው። ከዚያ በመጣ ጊዜም ዶም ክርስቶፍን ከማረኩት አንዱ እርሱ እንደነበረ ታወወ። ንጉሡም ይህነን በሰማ ጊዜ እርሱን ለመግደል በጣም ፈቃዱ ነበር። ነገር ግን የሰጠውን ቃል ላለማጠፍ ያህል አላደረገውም።

ፖርቱጋሎች ግን በርሱ የተነሳ በጣም ስለተማረሩ የንጉሡን ፈቃድ ተመልክተው፥ ይከፋዋል ብለው ባይፈሩ ኖሩ ወዲያው ይገድሉ ነበር። ይህንን ክፉ አሳብ ይዘው ያ ሰው በፍጹም ሞት ስለሚገባው እንዲገድለው ለማመለከት ወደ ንጉሡ ሄዱ። እርሱም ለአማላጆቹ የተስጠውን ቃል ማፍረስ ደንብ አይደለም ብሎ መለሰላቸው። ይሁን እንጂ የርሱ ሞት እንደማያሳዝነው አወቁበት። ስለዚህ ሁለት ወይም ሦስት ሰዎች ወደ ሰውዬው ድንኳን ሄደው በጩቤ ወጋግተው ገደሉት። በርሱም ሞት ንጉሡ ምንም አልተቆጣም።

**ምዕራፍ ፳፭።**

**ንጉሡ ፋሲካን በድምበሩ ስላከበረበትና ዐባይ ስለሚነሣበት ባሕር**

**የሚናገር ኢትዮጵያውያን በሕማማት ስላላቸው እድር።**

ከዚህ በላይ ከተጠራው ባሕር የዚያ አገር ሰዎች ዐባዊ የሚሉት ኒል ይነሣል። በንጉሡ አገር ማኽል አድርጎ ግብጽን በሞላው ማኽል ለማኽል ቆርጦ ትልቅ ካይሮ በምትባለው ከተማ በኩል ወርዶ በእስክንድርያ አጠገብ ከመካከለኛው ባሕር ይገባል። ይህም ቀላይ በጣም ትልቅ በመሆኑ ካንዱ ዳር ሁኖ የአንዱ ዳር ለማየት አይቻልም። ኢትዮጵያውያን እንደሚሉት ዙሪያውን ለመዞር የገሥጋሽ የዐሥር ቀን መንገድ ነው። ይህም ከመቶ ማይል ይበልጣል ማለት ነው።

ከዚህም ውስጥ አቀማመጣቸው በጣም ያማሩ ገዳማት ያሉባቸው ጥቂቶች ደሴቶች አሉ። ከዚሁ ባሕር ውስጥም ብዙ ጉማሬ የሚመስሉ ምናልባት ጉማሬ ሳይሆኑ አይቀሩም፣ አውሬዎች ይገኛሉ ቁመታቸው እንደ ትልቅ ፈረስ ያህል ሁኖ መልክና ቀለማቸው ዝሆን ይመስላል። ራሳቸው ከልክ ያለፈ ትልቅ ሁኖ አፋቸው በጣም ሰፊ ነው። የጥርሳቸው ተራ ከላይና ከታች ልክ በእባቦች ዓይነት ነው። ከአገጫቸው መጨረሻ በሁለቱም ወገን እንደ ዝሆን አንዳንድ ጥርስ አላቸው። ይሁን እንጂ የዝሆኑን አያህልም። አፋቸውን በከፈቱት ጊዜም ያስገርማል። መካከለኛ ቁመት ያለው ሰው ከታችኛው አገጩ ቁሞ ራሱ ከላይኛው አገጩ ሊደርስ አይችልም። በጣም ትልቅ የሆነው አገጫቸው ሁለቱን ባንድ ጊዜ ሊይዝ ይችላል።

እነዚህም አውሬዎች ሣርና ቅጠል ለመብላት ወደ ዱር ይመጣሉ፣ ሰው የመጣ እንደሆነ ወደ ውሀው ውስጥ ይሸሻሉ። እነዚህም በጣም ትልቅ በመሆናቸው በውሀው ላይ ሲዋኙ ውሀውን ይሸፍኑታል። መኖሪያቸውም ከታች ከውሀው ውስጥ ነው። ወደ ላይ በወጡ ጊዜም ከዓሣ ነባሪው የሚበልጥ ውሀ ከአፋቸው ይረጫሉ።

ከዚህም ባሕር ዳር ንጉሡ ከሠራዊቱ ሁሉ ጋር የፋሲካን በዓል አከብረ። በዚህም ትልቅ ሥርዓት ያለው ቅዳሴ ተደረገ። ከስቅለት ጀምሮ እስከ ትንሣኤ እርሱ እናቱ ንግሥቲቱና መኳንንቶቹ ሁሉ የሐዘን ልብስ ይለብሳሉ ከቅድስቱም ሳይወጡ እስከ ትንሣኤ ድረስ ሳይበሉና ሳይጠጡ በሶም ይቀመጣሉ። ከማናቸውም ዓይነት ሥጋ ከወተት ከአይብ ከዕንቍላል ከቅቤ ከማርና ከወይን ስለሚታገዱ ይህ ጾም በጣም ጥብቅ ነው። በነዚህ ቀኖች የሚበሉት የጤፍ እንጀራ ስንዴና ጥሬ ከናድ ላይ ተደባልቆ ጐመንና ሌላ ቅጠላ ቅጠል በኑግ ዘይት ተቀቅሎ ነው ይህ ጾማቸውም በኩለ ቀን ሰለማይበሉ ከጥንት የመጣ ነው። (በቀድሞ ዘመን ሕዝበ ክርስቲያን ሁሉ ሶም ውሎ ማታ ብቻ ይበላ ነበር።) ሊመሽ ሲል ወደ ቤተ ክርስቲያን ሄደው። ቅዳሴ ሰምተው ስርየተ ኃጢአትን ተቀብለው ቍርባንን ይቀበላሉ። ይህ ሁሉ ከተደረገ በኋላ እራታቸውን ሊበሉ ይሄዳሉ። በጾሙ ምክንያት ቅዱስ ቍርባንን በዚህ ሰዓት ብቻ ስለሚቀበሉ በነዚህ የጾም ቀኖች ቅዳሴ የሚገቡ ሰዓቱ ካለፈ ነው። በሌላው ጊዜ እሑድና በዓመት በዓል ቀን ግን እንደ ሮማ ቤተ ክርስቲያኖች ቅዳሴው የሚደረግ በእኩለ ቀን ግድም ነው። ቅዳሴያቸውም ባንድ ዲያቆንና አነስተኛ ዲያቆን በዜማ ይደረጋል። ታቦቱም የዚያን ጊዜ በመጋረጃ ይሽፈናል። ኅብስታቸውም የሚደረግ ድብልቅ በሌለበት በጣም ጥሩ በሆነ ስንዴ ነው። ይህንንም ዳቦ ቅርጹ ከሸክላ ላይ በተደረገ ትልቅ እንጀራ አስመስለው ያበጁታል። ከዚህም መካከል አንድ መስቀል አለበት በዙርያው የቅዳሴውን ዓይነት የሚጠቅሱ አንዳንድ የከልዳዊ ፊደላት አሉበት በዚህ ዳቦ ወይም እንጀራ ቀሳውስቱና ቅዳሴውን የሚመሩት ለዚሁ የተናዘዙት ሁሉ ይቈርባሉ። ንጉሡና ንግሥቲቱ መኳንንቶች ማዕረጋቸው ከፍ ያሉትና ሕዝቡ ሁሉ በየእሁድ ተናዘው ይቈርባሉ።

ከቤተ ክርስቲያንም ሲገቡ ያለ ጫማ እግራቸውን ባንድ ነገር ሳይሸፍኑ ነው። ከቤተ ክርስቲያኑ ውስጥ እንትፍ ማለትም ክልል ነው። እንደዚህ ያለ ነገር በነርሱ ዘንድ ከቅልቅ ኃጢአት ይቈጠራል። እንትፍ ማለት በፈለጉ ጊዜም አንድ ጨርቅ አውጥተው ከዚሁ ላይ እንትፍ ይሉበታል።

ቤተ ክርስቲያናቸው ክብ ሆኖ በመካከሉ ላይ ጉልላት አለው። ውጪ ዙሪያው ሁሉ ወለል ነው፤ ቅዳሴው የሚጠሩበት ደወላቸው ድንጋይ ነው። ይሁን እንጂ በእኛ ዓይነት በትናንሾች ደወሎችም ይደውላሉ።

ከቅዳሴው ላይ ምን ጊዜም ቆመው በጣም ብዙ ከመሬት እየወደቁ መሬቱን ስመው ወዲያው ይነሣሉ። ሥጋ አምላክን ሲቀበሉም ቆመው ነው በዚህ ዓይነት የሕማማት ቅዳሴ በጣም ባማረ ሥርዓት ተፈጸመ።

ከትንሳኤ እሑድ ቀድሞ በሚገኘው ማታውን መሰብሰብ ጀመሩ። እሑድም በፖርቱጋል እንደሚደረገው በብዙ ሥርዓት ተመረቁ። በዚህም ጊዜ ሴቶቹ ሁሉ በወይራ ቅጠል የተበጀ መስቀል ከራሳቸው ከጠጉራቸው ሰክተው ወንዶች የሰሌን ቅርንጫፍ በእጃቸው ይዘው ወደ ቤታቸው ወሰዱት። የትንሣኤ ዕለት ትልቅ ሥርዓት የሞላበት ዑደት በብዙ ታላላቅ የሠም መብራት ያህል አይገኝም ብዬ በትክክል ላረጋግጥ እችላለሁ። ይህም አያስገርምም ምነው ቢሉ ከዚያ ልክ የሌለው ማር ይገኛልና ማሩንም በየዋሻውና በየሜዳው ለማግኘት ይቻላልና ስለዚህ ነው። የማሩም ባለቤት እወስዳለሁ ያለ ሁሉ ነው። ይህም በጣም በብዙው በመገኘቱ ከዚሁ ወይን ተደርጎ ሕዝብ እስኪጠግብ ድረስ ይጠጣል። ማዕረጋቸው ከፍ ያሉት ሁሉ ብዙ የሠም ሹግ (ፋና) አለን በማለት ይመካሉ። አንድ ከንጉሡ ዘንድ የሚገኝ የጦር አለቃ አምስት መቶ ሹግ (ፋና) አለው በዚህ ዓይነት ከዑደት ምን ያህል እንደ ነበረ ለመገመት ይቻላል።

ይህም በጣም ሥርዓት የሞላበት ነበር። ከዚህም ከአምስት መቶ የሚበልጡ መነኰሳት እንደ እድራቸው ብርቱ ድምፅ እያሰሙ ይሄዱ ነበር። እነርሱ ቍርባን ከሚሉት ጋርም ቤተ ክርስቲያኑ ዞሩት ከዚህ በላይ ንጉሡና እናቱ እኛም ፖርቱጋሎች መሣሪያችንን እንደታጠቅን ዑደት አደረግን። በዚያም ጊዜ ጠበንጃዎችና ዐረቦች የወሰድናቸው መድፎች ለንጉሡ ስንል ያዘጋጀናቸው የጨዋታ እሳቶችም ብዙ ጊዜ ተተኰሰ። በዚህም ንጉሡ በጣም ደስ አለው። ይህንን በመሰለ ቀን እንደዚህ ያለ በዓል በማድረጋችን ትልቅ ደስታ አሳየ።

**ምዕራፍ ፳፮።**

**ንጉሡ በጣም አዝኖ ለዶም ክርስቶፍና ከጦርነቱ ለወደቁት፣**

**ፖርቱጋሎች ተዝካር እንዳወጣ።**

በዚህ ዓይነት ድል ካደረግንበት ቀን ጀምሮ እስከ ፋሲካ ሁለት ወር አለፈ። ንጉሡም በሜይ (ግንቦት) ወር የሚጀምረው ክረምት እየቀረበ መሄዱን ባየ ጊዜ አገሮቹንም ለማየት ሽፍታውንም ለማጥፋት መንገድ መነሣት አለመቻሉን በተመለከተ ጊዜ (ያለንባቸው) ሜዳዎች ሁሉ ብዙ ወራት ከዚህ በነበሩት የግራኝ ወገኖች ተበላሽተው ስለ ነበረ ሦስት ማይል ራቅ ብሎ ለመክረም ቁርጥ አሳብ አደረገ።

ሰፈሩንም ነቅሎ ከዚሁ ባሕር ዳር ከምትገኘው ለርሱ የሚሆነው ጥቂቶችና ሌሎች ደግሞ ለንግሥቲቱ የሚሆኑ ቤቶች ሠርተውበት ከነበሩት ቦታ አንዲት ትልቅ ከተማ አደረገ። ሰዎቹን በዙሪያቸው ከሚገኙት ብዙዎች ቦታዎችና ገጠሮች ሰደዳቸው። ሲሰዳቸውም ከዚህ በላይ እንደተነገረው በጣም ብዙ ቦታዎችና ገጠሮች ስለ ነበሩ አለቆችን ከፈረሰኞች ጋር ወደ አንዱ እግረኛን ሕዝብ ወደ ሌላው ቦታ አድርጎ ሰደዳቸው። ንጉሡ ከቤተ ሰዎቹ ጋር ከከተማው ተቀመጠ።

ለኛም ለፖርቱጋሎች ደግሞ እየቀጠሉ ሁለት ጊዜ ቢተኩሱ ጥይቱ የሚደርስበትን ያህል ከርሱ የሚርቅ የከተማ ክፍል መራን ለምግባችንም ጥቂቶች ገጠሮች አዘዘልን። የሚሰጡንም ለፈረሶችና ለበቅሎች ስንዴና ገብስ ከዚህ በላይ ለኛ ማር ቅቤ ሥጋና የሚያስፈልገንን ሁሉ በቅቶ በሚተርፍ መጠን ታዝዘልን በቀን አንድ ጊዜ ወደ ግቢው እንሄድ ነበር። የጦር አለቆቹ ከወታደሩ ጋር በሳምንት አንድ ጊዜ ወደ ግቢ ለመሄድ ተፈቅዶላቸው ነበር።

በዚህ ዓይነት ክረምቱን አሳልፈን ከክረምቱ መጨረሻ ላይ በአውጉስት (በመስከረም መጀመሪያ ወር) ዶም ክርስቶፍ በሞተበት ቀን ንጉሡ ግሩም የሆነ ተዝካር አደረገለት። ለዚሁ በዓል ከስድስት መቶ የሚበልጡ መነኰሳት መጡ። ለነርሱም ብዙ ድንኳኖች አስተከለላቸው። ከዚህ በኋላ በዙርያው በነበሩት ቦታዎች የሚገኙ ድሆች ሁሉ በዚሁ ቀን እንዲሰበሰቡ አስለፈፈ። ለነርሱም እንዲሁ ድንኳን ተዘጋጅቶላቸው ነበር። ከስድስት ሺሕ የሚበልጡ ሰዎች መጥተው ነበር። ለነዚህም ሁሉምግብና ልብስ እንዲሰጣቸው አደረገ።

ይህም ተዝካር ከተፈጸመ በኋላ ለጕዞ መሰናዳት ጀመረ። ይሁን እንጂ ጕዞ እስቲጀምር የአውጉስትን (የነሐሴን) ወር መጨረሻ በሴፕቴምቤር 14 ቀን (መስከረም ፲፯ ቀን ፲፭፻፴፮ ዓ.ም) የመስቀል ትልቅ በዓል ስለሆነ ይህንኑ በዓል ሳይከብር እንዳይሄድ ቍርጥ አሳብ አደረገ።

ንጉሡ ከአማካሪዎቹና በግቢው ባለሟሎች ከሆኑት በስተቀር ማንም ስለማያየው ከዓመቱ በሌላው ቀን የማያርገውን ከዚሁ ቀን ቀደም ብሎ ማታውን ከቤቱ በአደባባይ ወጣ ሲወጣም ትልቅ የዕንጨት መስቀል በጁ ይዞ ብዙ መነኰሳት በኋላው በዓውድ ሁነው በጥሩንባ በነጋሪትና በሌላም መሣሪያ ድምጥ እንደ እንደ እድራቸው እዛዥ ደገላዖ የሚባል ከመንግሥቱ ባለሟሎች አንዱ ትልቅ ሰንደቅ ዓላማ ተሸክሞ ብዙ ሕዝብም በዓውደ እየተከተላቸው ወጡ። በዚህ ዓይነት ቤተ ክርስቲያኑ አንድ ጊዜ ከዞሩ በኋላ ሌላ ሥርዓታት ሳያደርግ ወደ ቤቱ ተመለሰ።

በዚህም ሌሊት ከኛ በዮሐንስ ሌሊት እንደሚደረገው በየቦታው ትልቅ እሳት ያነዳሉ። ይልቁንም ይህንን የሚያደርጉት ከንጉሡ ግቢ ውስጥና ዙርያ ነው። ንጉሱ ሣይታይ ሁሉን ማየት ልምድ ስለነበረው ከውስጥ ሁኖ ሁሉን በመስኮቱ ይምለከት ነበር። እነዚህ ባለሟሎች ሁሉም ከአሽከሮቻቸውና ከወገኖቻቸው ሁሉ ጋር በዚሁ ሌሊት ለሰልፍ መጡ። እያንዳንዱ ለብቻቸው ሠልፉን በንጉሡ ቤቶች ዙሪያ አደረገ። እነርሱ ከፈረስ ላይ ሁነው ሰዎቻቸው ሁሉ ብዙ በንጉሡ ችቦ እየያዙ በእግራቸው ሁነው (ቀርበው) ከሁሉ ይበልጥ ያመጣው ከሁሉ ብልጫ ያገኛል። ወንዶቹ ሁሉ ካለፉ በኋላም ሴቶች ሁሉ ተሰብስበው በልዩ ልዩ ዓይነት ዜማና ድምጥ ብዙ እየዘፈኑ ሁሉም የሰም መብራት በእጃቸው ይዘው መጡ። በዚህ ዓይነት ሌሊቱን ሁሉ አሳለፉ።

ንጋቱ በመጣ ጊዜ በእኩለ ቀን ግድም ከቤተ ክርስቲያኑ ቅዳሴ ከመደረጉ በስተቀር ሌላ በዓል አልነበራቸውም። በማግሥቱ በቀኑ መጨረሻ ላይ ስለጉዞው ማሰብ ጀመረ። ልማዳቸው ይህ ስለሆነ የንጉሱ ድንኳንና የቀሩትም ሁሉ ከሜዳው ላይ ተተከሉ። በየክረምቱ መጨረሻ (ንጉሡ) ለሰላምም ሆነ ለዘመቻ ምን ጊዜም ወደ ውጭ መውጣት አለበት። በዚህ ምክንያት እግረኛዎቹ ወታደሮች ሁሉ እንደ ፈረሰኛ ሆኑ ኦክቶበር ፰ ቀን (ጥቅምት ፲) ጕዞው ተጀመረ።

**ምዕራፍ ፳፯።**

**ንጉሡ በጕዞው ከያርታፋ ሜዳ እንደ ደረሰና ከዚያም ምን እንዳገኘ**

**በንጉሡ ፈቃድም ጥቂቶች ፖርቱጋሎች ወደ ህንድ አገር ለመድረስ**

**መርከብ ፍለጋ ወደ ምጥዋ እንደሄዱ።**

ከእርሱ ጋር የነበረውና ከኛ ጋር የመጣው ሕዝብ ከመቶ ሺሕ ይበልጣል ከዚሁ ሁሉ ለጦርነት ችሎታ የነበራቸው ሰዎች ሐያ ሺሕ የእግረኛ ወታደሮችና ሁለት ሺሕ ፈረሰኞች ብቻ ነበሩ። እነዚህም ሁሉ አሁን ከድሉ በኋላ መጥፎና ያልታመነ ሕዝብ ሊሰጠው የሚገባውን ምክንያት እየሰጡ ወደ ንጉሡ መጡ። ከሠራዊቱ አብዛኛው አሽከሮችና ሴቶች ነበሩ።

በነዚህ አገሮች ውስጥ የጅ ሥራ የሚያውቁ እንደ ሌሎች አገሮች እንጀራቸውን በእጅ ሥራቸው የሚያገኙ ብዙ አይደሉም ከገበሬዎች በቀር የቀረው ሕዝብ ከማዕረግ ትልቁ እስከ ትንሹ ከየሚስቱ ጋር ወደ ግቢ ነው የሚሄድ። ከዚያም ሕዝቡ ከሌላዎቹ የመንግሥት አውራጃ አገሮች የበለጠ ምግብ ያገኛል። በዚህ ቀደም እንደተባለው (መስከረም) በጠባ ቍትር ምን ጊዜም ንጉሡ ወደ ውጭ መውጣት አለበት። በየደረሰበትም (የታየውን ለመሥራት) ነፃ ነው። በዚህ ምክንያት ሕዝቡ በሞላው ይከተሉታል። እነዚህም ሁሉ የሚያገለግሉ መኳንንቶችን ነው። (መኳንንቶችም) ለሁሉ ሥራ እየሰጡ ምግቡ በጣም ጥቂት ስለሚያወጣ ሆዳቸውን ይችልዋቸዋል። እህሉ በጣም በብዙው ስለሚገኝ ይህን የሚያህል ሕዝብ ተጨምሮም ቢሄድ በበቃው።

ሁሉም ካንድ ላይ ለመሄድ ስላልቻሉ ከባሕሩ ዳር ያርታፋ ከሚባለው ቦታ ጥቂቶች የግራኝ ወገኖች ስለ ነበሩና እነዚህንም አንድያውን ለማጥፋት ስለ ፈለጉ እስከዚያ ድረስ እንዲሄዱ ንጉሡ አዞ በሁለት መንገድ ከሁለት ከፍሎ ሰደዳቸው። በዚህ ዓይነት ስምንቱን ቀን ተጓዝን ከዚህ ከባሕሩ ተነሥተን ሌላ መንገድ ሳንይዝ በቀጥታ ወደ ባሕረ ኤርትራ ሲያይ ባለው አገር ተጓዝን ባለፍንባቸው ቦታዎች ሁሉ ሰዎች ወድያው እጃቸውን ይሰጡ ነእብር። ንጉሡም የማይገባቸውን እየሻረ እነዚህኑ የሚገዙ ሹማምንቶች እየሾመ (ባገሩ ላይ) አስቀረ። በዚህ ዓይነት እንደመሰለው ፍርድ ይሰጥ ነእብር።

በዚህ ዓይነት ጕዟችን በመቀጠል ካንድ የተቀጣጠለ ጋራ ደረስን። ከዚህም ጋራ ላይ አሥራ ሁለት ገዳማት ቤተ ክርስቲያናት ጭምር ነበሩ። ከዚህም ከያንዳንዱ ጥቂቶች ስንኳ ቢሆኑ መንፈሳውያን ሰዎች ነበሩባቸው። እያንዳንዱ ቤተ ክርስቲያንም ልዩ ዓይነት ነበር፣ እያንዳንዱ ቤተ ክርስቲያን ካንድ ራሱን ከቻለ ዓለት በዶማ ወደ ውስጥ የተፈለፈለ ነው። እነዚህም የተሠሩት በኛው ዓይነት ነው አሠራራቸውም ሁለት በጣም ረጃጅም የሆኑ ቤቶች ከምሰሶዎቻቸውና ከጣራቸው ጋር ሆነው ይህ ሁሉ ሌላ ሳይጨመርበት ካንድ ዓለት ነው። አንድ ረጅም መንበረ ታቦትና ሌሎችም መንበሮች ካንዱ አለት ከዚህ በላይ እንደ ተባለው ተሠርተው ከቤተ ክርስቲያኑ ሥራ ሁሉ አድንም ከውጭ የመጣ ነገር የለበትም። ሁሉም የተሰሩት ከዚያው ከትልቁ ዓለት ነው። እያንዳንዱ ቤተ ክርስቲያን ትልቅነቱ የኢቮራን ቅዱስ ፍራንሲስኩስ ያህላል። ይህም በውነት እንደምናገረው ነው። ርዝመቱ ስንት እርምጃ እንደሚሆን ለማየት ከሁሉ የሚያንሰውን ብለካው አምሳ እርምጃ ሆኖ አገኘሁት ሌሎቹ ግን በጣም ትልልቆች ናቸው።

ከነዚህ መነኰሳት ሁሉ በላይ አንድ አበደሌ የሚሉት መነኵሴ አለ ይህም የወረዳ የገዳም አባት ማለት ያህል ነው። ኢትዮጵያውያን እንደሚልቱ እነዚህ ቤቶች የተሠሩት በነጮች ነው የዚህ አገር መጀመሪያው የክርስቲያን ንጉሥ የመጣበት የማይታወቅ የውጭ አገር ሰው ነበር። ይህም ይህነን ዓለት በዶማ ለማስፈልፈል ብዙ ሰዎች ይዞ መጥቶ ነበር። እነዚህም በየእኑ አንድ ኤሌ (ክንድ) እየሠሩ በነገታው ሦስት ተሠርቶ ያገኙ ነበር። ንጉሡም ይህነን ሥራ ከፈጸመ በኋላ ቅዱስ ተብሎ ሞተ መቃብሩንም አሳዩን። ሁሉም ከመቃብሩ አፈር እየዘገኑ ለመታሰቢያ ወሰዱ። ከዚህ በላይ ያመለከትኩትን ሁሉ አረጋግጠው ነገሩን። መነኰሳቱም ለዚሁ ነገር የሚናገሩ ብዙዎች መጻሕፍት ስላሏቸው ልናነባቸው የምንችል መስሏቸው እነዚህኑ አሳዩን። ጽሕፈቱም የከለዳዊ ነበር። ሁሉም የተጻፉ ከብራና ላይ ነው። ቋንቋውን ብናውቅ ኑሮ እንኳ ቀልሙ ስለጠፋና መጻሕፍቱ በጣም የቀደምት ዘመን ስለ ነበሩ ሊነበቡ የሚቻሉ በብዙ ችግር ነበር። እነዚህን ቤቶች ለመጐብኘት ግራኝ መጥቶ እንደ ነበረ ሲናገሩ ሰማሁ ከግራኝ ሰዎች ሁለት ወታደሮች ከፈረስ ላይ ሁነው ሊገቡ ፈልገው ነበር ከበራፉ በደረሱ ጊዜ ፈረሶቻቸው ሞቱባቸው ይህንም ተአምር ጽፈው በዚሁ የተነሳ ብዙ ይነጋገሩ ነበር። እንደዚህ ያሉ ጥሩ ጥሩ ቤቶች ለማስፈረስ የመሐመድ ፈቃዱ ባለመሆኑ ሰዎቹ እንዲርቁ (ግራኝ) አዘዛቸው ይህችም አገር የርሱ ራሱ በመሆንዋ ይህነን መስጊድ ለማድረግ ፈቀደ። ማናቸውም ነገር በጌታ በእግዚአብሔር ፈቃድ ስለሚደረግ የግራኝ ሰዎችም ብዙ ሥራ ስለነበረባቸው የነሱን ነገር ሳያስቡ ቀሩ።

ከዚህም ጉዟችንን በመቅጠል ወደ ያርታፉ ሄድን ከዚያም ንጉሡ ካንዳንዶች በጣም ሰፊዎች ከሆኑ ሜዳዎች ሠፈር አደረገ ከዚያም የግራኝ ወገኖች እጃቸውን ለመሰጠት እስኪመጡ ድረስ ተቀመጥን በዚህ ወረዳት ሁሉ የሚኖሩበት እነርሱ ናቸው። እነዚህም ጥንት የንጉሡ ተገዦች ነበሩ። ግምርብም ይገብሩለት ነበር። ኢትዮጵያውያን ስለ ባሕር መንገድ ባለማሰባቸውና ለዚሁ የሚገቡ ሰዎችም ስለሌሏቸው በእነርሱ አማካይነት ስለሚመጣው ንግድ ሲሉ በዚያ እንዲኖሩ ተዋቸው። አገሯ በታም ሕዝብም ብትሆንም በጣም ሰፊ በመሆንዋ ለሁሉም የበቃ ቦታ አለ። የጦር ሠራዊቱን ሲያባርሩ በስተቀር እነዚህን የእስላም ነጋዴዎችና ገበሬዎች ንጉሡ ክፋት ነገር አላስደረገባቸውም። ነጋዴዎችም የንጉሡ ተገዥ ሁነው የተለመደውን ግብር ከፈሉ።

ይህ ሁሉ ከተረገ በኋላ ጊዜው ስለ ደረሰ የልደትን በዓል 1543 (፲፭፻፴፮ ዓ.ም) ከዚኸው አከበርን። ከዚህ ነፃ ከሆነችው አገር የሚሠራ ስላልነበረ ደግሞም አንዱ ቍስል አልሽርልኝ ብሎ በጣም ስለተሰቃየሁ ይህነን የሚያድንልኝ ሰውም ባለመገኘቱ በጥይት ስለቆሰልሁና አንዱ ክንዴ ሽባ በመሆኑ ወደ ሰውም ባለመገኘቱ ስለማልችል በዚህ ወራት መምጣት ያለበትን የኛን መርከብ ለመጠባበቅ ወደ ምጥዋ እንድሄድ ንጉሱን ፈቃድ ለመንሁ። ኃይሉ መሠረት ባልያዘበትና ሁኔአው ባልተረጋገጠበት ጊዜ ልሂድ በማለቴ በጣም አዘነ። በእውነቱም እርሱ የሰፊ አገርና የብዙ እህል ንጉሥ ነው እንጂ ገንዘቡን የግራኝ ሠራዊት ወስደውበት ወረዳዎቹ ሁሉ ከድተውት ነበር። ከማህል አገር አምጥቶት የነበረውንም አውጥቶ ጨረሰው በዚህ ምክንያት አንድቻ የቸርነት ሥራ ሳያደርግልኝ ለመስደድ ስለማይገባው ይህነኑ እስቲያደርግልኝ እንዳልሄድና በመሄዴም በጣም እንዲከፋው ነገር ግን መዳን አስፈላጊዬ ስለሆነ በደስታ አይሁድን እጅግ እንደሚፈቅድልኝ በአገሩ መድኃኒትም ሆነ ይህነኑ የሚቀምምልኝ ሰው ሰልማይገኝ ችሮታውን ተስፋ በማድረግ ከማህል ሕይወቴ የተፋ እንደሆነ የበለጠ እንዲአይዝን የታውቀ ነው። በዚህ ዓይነት በጣም ሲከፋው እንድሄድ ፈቀደልኝ። ለመንገድም አንድ ፈረስና ሁለት በጣም ጥሩ ጥሩዎች በቅሎች ከጋጡ እዲሰጡኝ አደረገ። ከዚህ በላይ የአረንጓዴ ከፈይ የሆነ በወርቅ አበባ የተጠለፈ ካባና ከስዎቹ አንዱን መንገድ መሪ ሰጠኝ ይህም በየደረስኩበት ሁሉ አስተናገደኝ። ይህን ሲያደርግም ፈቃድ ሲፈጽምና ሁሉንም በብዙው ሲያመጣ ልክ ወንድሙ እንደሆንሁ አድርጎ ነው። በደስታ እየተቀበሉ ስንቄን እይምጭንበት አጋሰስ ይሰጡ ነበር። ሰዎቹ እይሚያፈልገኝን ነገር አይሰጡኝም ይሆናል በማለት ንጉሡ ለመንገድ ኻያ ኦንስ (ወቄት) ወርቅ እንዲሰጡኝ አደረገ፣ ይህነን ሁሉ ሲያደርግም በብዙ ደስታ ነበርና ቢችልና ብለምነውና ቢቻለው ኖሮ ትልቅ የችሮታ ሥራ ለመሥራት ዝግጁ መሆኑን በሚገልጥ ዓይነት ነው።

ካሰናበተችኝና ለጌታን ለንጉሡ ደብዳቤዎች ከሰጠኝ በኋላ በአገሩ የሚያደርጉት ስለሌለና እነርሱም አስፈላጊ ስላይደሉ አብሮ ለመሄድ እንዲፈቅድላቸው ለማመልከት አምሳ ፖርቱጋሎች ቍርጥ አሳብ አደረጉ። ብዙ ዘመን ከዚህ በመቀመጣቸው እንደገና ወደ ማኽል አገር የሄዱ እንደ ሆነ ሁለተኛ ወደ ህንድ አገር ለመመለስ አንችልም በማለት አሁኑን ለመሄድ ፈቀዱ። ይህነን ማስረጃ ሰጥተው ፈቃድ ለመኑት። ንጉሡ ምን ጊዜም እነርሱን ከርሱ አለ መለየት አስቦ ስለነበር በጣም አዘነ። በኃይል ለማስቀረት አለመቻሉን ባየ ጊዜም በጣም አዝኖ ፈቃድ እንደሚሰጣቸው ተናገረ ይሁን እንጂ የጭን በቅሎና የሚያስፈልጋቸውን ሁሉ እንዲሰጣቸው ካደረገ በኋላ አሁን አንዳች የችሮታ ሥራ ለመሥራት በማይቻልበት ጊዜ ግድ እንድሂድ ማለታቸው በታም እንደ ሚያሳዝነው ብዙ ጊዜ መላስሎ ነገራቸው።

**ምዕራፍ ፳፰።**

**ንጉሡ ፖርቱጋሎችን እንደምን ወደ ምጥዋ እንደሰደዳቸው።**

ንጉሡም በየቤተ ክርስቲያኑ የነበረውን ጽዋና መስቀል የብር ዕቃ ሁሉ የናቱን የእኅቶቹንና የዘመዶቹን ዕንቍና አምባር ሁሉም አመጣ የበለጠ ለመስጠት ባለመቻሉ በጣም እያዘነ እነዚህኑ ሰጣቸው። ሊሰጣቸው የሚችለው በአገሩ ብዙ ወርቅ ስለሚገኝ እንዳይሄዱም ነገራቸው። በአገሩ ማኽል አላዋቂዎች የሆኑ ገልቶች አሉ በእግራቸው ተጕዘው ብዙ ወርቅ በከረጢት በጀርባቸው ተሸክመው የመንግሥቱ ድንበረኛ ከሆነው ዳሞት ከሚባለው አገር ገበያ ለመዋል ይመጣሉ። እነዚህም ሻንቅሎች ይህነን ወርቅ ተራ በሆነ የህንድ ዕቃና (ወርቁ በነሱ ዘንድ ዋጋው ያነሰ በመሆኑ) በጣም በሚያከብሩት በቀይ በሰማያዊና በአረንጓዴ ሸክላ ዕቃ ይለውጡታል። ንጉሡም ይህንኑ ማዕድን ለመውሰድ ከርሱ ጋራ አብረው እንዲሄዱና ከዚህ በኋላ ብዙ ወርቅ እንደሚቀበሉ ነገራቸው። ነገር ግን በዚህ ሁሉ ቁርጥ አሳባቸውን ሊለውጠው አልቻለም። የሰጣቸውን ብርና ወርቅም እንደዚህ ባለ አኳኋንና ችግር ሰለመጣላቸው ለመቀበል አልፈቀዱም። የችሮታውን ሥራ ከጌታችን ከንጉሡ እንደሚጠባበቁና ይህም እንደሚያደርግላቸው እግዚአብሔርንና ጌታችንን ንጉሡን ለማገገል እንጂ ለራሳችን ጥቅም ሲሉ ወደዚህ አገር እንዳልመጡ ነገሩት።

መቶ ኻያው ፖርቱጋሎች ከእርሱ ጋር ሲቀሩ እነዚህ በዚህ ዓይነት ተሰናበቱ «ካሳንታክ ሚዜሪኮርዲያን» ሰንደቅ ዓላማ አለቃችን አድርገን አብረውን ከሄዱት ከሁለቱ ቄሶች በአንዱ አሲዘን ጉዞ ጀመርን። እነዚህም ቄሶች በአገሩ የነበሩትን ብዙ መጥፎ ልማዶች እንዲቀሩ በማድረግና ብዙዎችን ወደ ክርስቲያንነት በመመለሳቸው በጣም ቀንቷቸው ነበር። ይሁን እንጂ እንሳፈርባቸዋለን ያልናቸውን የጦር መርከቦች ያላገኘን እንደሆንና በዶም ክርስቶፍ ፈንታ ጠቅላይ አዛዥነቱን ከዋና አገረ ገዢ ይዞ በጀልባ የመጣ ሰው ያገኙ እንደሆን ይመለሳሉ በማለት ንጉሡ ተስፋ አልቆረጠም ነበር በዚህ ዓይነት ወደ ምጥዋ ተጓዝን። ከዚያም በዲዎጎ ዴ ሬይኖዞ የምትታዘዝ ትንሽ ጀልባ አገኘን። በህንድ አገር እኛን በደፈናው ከሞትን ሰልቆጠሩን ምናልባት ከደረቁ መሬት ፖርቱጋሎች ቢገኙ ይህንኑ ሰምተው መጥተው ወሬያችንን ቢያመጡላቸው በማለት መድፎችንና ጠበንጃዎችን አስተኰሰ። እኛም የቱርኮችን መርከቦች ፈርተን ስለ ነበር። ከወደቡ ሆነን እንዳንታይ አድርገን ነበር። ይህንኑ በሰማን ጊዜም እነርሱን ለመፈልግ ፈረሰኞች እየተፈፋጠኑ የኛ ጀልባ መሆንዋን በተመለከቱ ጊዜም ከጀልባው ላይ የነበሩት ሰዎችም በጣም እንደ ተደሰቱ ወሬውን በብዙ ደስታ ይዘውልን መጡ።

ወዲያው ድንኳኖቻችንን ሁሉ ጠቅልለን ወደዚያ ሄድን። ከዚህ በኋላ በደስታ እንባ ተገናኘን። ይህችንም ትንሽ ጀልባ ስለሆነችና በርሷ ላይ ለመሳፈር የምትችለውን ያህል ሰው ይዛ ስለመጣች ከርሷም ላይ ጥቂት ሰዎች ብቻ ለመሳፈር በመቻላቸው እኔም በጣም አስፈላጊዬ ስለሆነና ንጉሡ ወደ ጌታችን ንጉሡ የላከውን ደብዳቤ ማድረስ ስለ አለብኝ እንድሳፈር ቁርጥ አሳብ አድርገው እነርሱ ግን ከዚያው በመቅረታቸው ተስማሙበት። ለዋና አገረ ገዥ የማመለክተው ብዙ ነገር አዘዙኝ ለመሳፈር የማይቻል በመሆኑ ከዚህ መቅረታቸውንና አንድ መርከብ እንዲልክላቸው ደኅና አድርጌ እንድለምንላቸው ይህንኑ ለመስደድ ፈቃዱ ያልሆነ እንደሆን ጌታችን ንጉሡን እንድለምንላቸው (አደራ አሉኝ።) እኔም ይህንኑ ልለምንላቸውና በዚህም የተቻለኝን ላደርግ ቃሌን ሰጠሁ።

በነገታው ጥዋት እሑድ ፌብሩአር 16 ቀን 1544 (የካቲት ፳፩ ቀን ፲፭፻፴፮ ዓ.ም) እንዲሁ ለማድረግ በታም ፈቃዳቸው የነበረውን ጓደኞቼን ወደ ኋላ አስቀርቼ በመርከብ ሄድሁ። ብዙ እየተመራርቅን ከተሰነባበትን በኋላ እነርሱ ወደ ኋላ ቀርተው ከሰንደቅ ዓላማቸው ላይ ከነበረው መስቀል ፊት ጸሎት አደረጉ። ይህንን ካደረጉ በኋላ በጣም እያለቀሱ ተመለሱ። ለመሳፈር ካልተቻላእው ከርሱ ከንጉሡ ዘንድ ለመኖር ከፈረሶቻቸውና ከበቅሎቻው ላይ ሆነው ንጉሡና ብዙዎች ወገኖቻቸው ወደ ነበሩበት ወደ ማኽል አገር ሄዱ። እኛም የእግዚአብሔር ቸርነት በደኅና ወዳደረሰን ወደ ህንድ አገር ተሳፈርን። በዚያው ዓመት አፕሪል 16 ቀን (ሚያዝያ ፳፬ ቀን) ከዚያ ደረስን። ፈቃዱ ሆኖ እኔን አስቦ እነርሱንም ወደ ደኅንነት ይምራቸው።

**ተፈጸመ።**

ማመልከቻ

፲፱ ገጽ ፪ መስመር

1 ካህኑ ዮሐንስ፥

ደራሲው ካስታንሆዞ «ካህን ዮሐንስ» ወይም «ካህኑ» ይላል።

(እንዲህም ሲል የኢትዮጵያን ንጉሠ ነገሥት በዚሁ ስም ይጠሩት ነበር። ከ፲፪ኛው መቶ ዓመተ ምሕረት መካከል ጀምሮ ካህን የሆነ የክርስቲያን ንጉሥ በምሥራቅ በኩል አለ የሚል ወሬ በአውሮጳ በጣም ተስፋፍቶ ነበር። የዚህ ወሬ መሠረቱ በቱርክስታን በነበረው የካራካታ መንግሥት መሥራችና ፩ኛ ኩክሃን ከሽናዊው የሊዩታሼ በ1141 በእስላሞች ላይ ካደረገው ድል ጋር የተያያዘ ነው ከሥር «ካህን ዮሐንስ» የተባለው እርሱ ነው። ይህ ኩክሃን ለቍስጥንጥንያ ቄሣር አማኑኤል የጻፈው አስመስለው በጻፉት የምሥራቅ አስገራሚና ተአምር ያለበት በሆነ ደብዳቤ (ብዙውን አፈ ታሪክ) እያሳመረ ያመጣዋል። ይህም ደብዳቤ ከላቲን ሁለት ጊዜ ወደ ቀደምት መካከለኛ የጀርመን ቋንቋ ተተርጉሞዋል። እንዲሁም በብዙ ዘመናት ውስጥ የተጻፉት መጻሕፍት የካህኑን አፈ ታሪክ) ብዙ ሥራ አስይዘውታል። ጳጳሱ ፫ኛ እስክድንር በ1177 ህንድ «ዮሐንስ» ብሎ ደብዳቤ ጽፎለታል። ከጥንት ጀምሮ በህንድ አገርና ኢትዮጵያ ሕዝብ ብዙ ጊዜ አንድ ስለመሰሉ ያልተጣራ ወሬ በግብፅ አድርጎ ወደ ምዕራብ አገር ስለመጣ ምንም የኢትዮጵያ የዚያን ዘመን ታሪክዋ ከአገር ተወላጆቹ በጣም ባነሰ መጠን ቢገኝ ይህ ደብዳቤ ምናልባት ለኢትዮጵያ ንጉሥ የተጻፈ ሳይሆን አይቀርም። ያ ደብዳቤ ከምን እንደ ደረሰ አይታወቅም። በ15ኛውና በ16ኛ መቶ ዓመተ ምሕረት የኢትዮጵያ ንጉሥ ክርስቲያን መሆኑን የሚያረጋግጥ ወሬ ይዘው ኢጣሊያኖችና ፖርቱጋሎች ወደ ኤውሮጳ በመጡ ጊዜ ካሁኑ ቀደም በጣም የተፈለገውን ካህን ዮሐንስ በውነት ያገኙ መሰላቸው። ስለ ካህኑ ዮሐንስ ፈ. ዳርንኬ F. Zarncke Der Priester Johannes ብሎ ሰይሞ በ1879 ያሳተመውን መጽሐፍ ተመልከት።

፲፱ ገጽ ፯ መስመር

2 ባርነጋሽ፥

ደራሲው ካስታንሆዞ፣ ባርነጋሽ ያለውን ባሕር ነጋሽ ብለነዋል።

ባሕር ነጋሽ የሚባለው የኢትዮጵያ ሰሜን አገረ ገዥ ይህ ማለት (ካሁን በፊት የኢጣልያ ቅኝ አገር የነበረውን) የኤርትራን ግዛት ይገዛ የነበረው ነው። ይህም ባሕር ነጋሲ (ባሕረ ገዥ) የሚል የሹመት ስም ነበረው። ሌላው በስተ ደቡብ የሚገኘው ባሕር ዳር ሁሉ በግራኝ ወገኖች እጅ ሲሆን በባሕር ነጋሽ ግዛት በምጥዋ አድርጎ ወደ ኤርትራ ባሕር ለመድረስ ይቻል ነበር። በዚያን ዘመን የነበረው ባሕር ነጋሢ ይስሐቅ ይባል ነበር። በየጦርነቱ ሁሉ ከፖርቱጋሎች ጋር አብሮ ይሔድ ነበር። ወደ ኋላው ጊዜ በአጼ ገላውዴዎስ ዘመን ምጥዋ ሥር ሰውደው ከተቀመጡት ቱርኮች ጋር ተዋግተዋል። ያፄ ገላውዴዎስን አልጋ በወረሰው በአፄ ሚናስ ዘመን ይስሐቅ ሸፍቶ ከቱርክ ሳይቀ ተባረረ። ከዴሴምቤር 13 ቀን 1579 ዓመተ ምሕረት (ታኅሣሥ ፲፮ ቀን ፲፭፻፸፪ ዓ.ም)

፲፱ ገጽ ፯ መስመር።

3 ደብዳቤ ይዞ መጣ ስለሚለው

ባሕር ነጋሽ ያመጣው ደብዳቤ ከምን እንደ ደረሰ አልታወቀም።

፲፱ ገጽ ፲፪ መመር።

4 በግርማዊነቱስም እንዲታዘዙ ይሆናል ስለሚለው።

ይህ ንግግር የምሥራቅ ሕዝቦ የትሕትና ንግግር ነው። ማናቸውም፥

የምሥራቅ ሕዝብ እንግዳ ወደ ቤቱ ሲጠራ «ቤቱ ያንተ ነው ግባበት» ይላል።

፲፱ ገጽ ፳፱ መስመር።

5 የጨው ውኃ ከሚፈልቅበት ምንጭ ስለ ሚለው።

ይህ ጕድጓድ በምንኩሉ ግድም መገኘት አለበት።

፳ ገጽ ፩ መስመር።

5 ጣፋጭ ውኃ ስለ ሚለው።

ይህ ጣፋጭ ውኃ በሰኃጢ ግድም ነው።

፳ ገጽ ፲፯ መስመር።

6 ትልቅ ሜዳ ስለሚለው።

ይህም የሐማሴን ደጋ አገር ነው። የአገሩ ዋና ከተማ አሥመራ ናት።

የዚያ አገር አየር ለጤና በጣም የሚስማማ መሆኑ የታወቀ ነው።

፳ ገጽ ፲፰ መስመር።

7 በጣም ትልቅ የነበረ ቤተ ክርስቲያን ስለሚለው።

በዚያ ግድም የሚገኘው በጣም ትልቁ ገዳም ደብረ ቢዘን ነው። ከዚህ የሚለውም እርሱን ሳይሆን አይቀርም። ነገር ግን እርሱም ከመንገዱ ጥቂት ራቅ ብሎ ከቆላው እንጂ ከደጋው ላይ አይገኝም። ምናልባት ፖርቱጋሉ አልቫሬጽ ስለ ኢትዮጵያ ከሚናገረው የሚያነሣው የቅዱስ ሚካኤል ገዳም ሳይሆን አይቀርም።

፳ ገጽ ፳ መስመር።

8 ባሕሩን ለማየት እንችል ነበር ስለሚለው።

አንዳንድ ሐማሴን ከፍተኛ ቦታ ሁኖ የኤርትራን ባሕር ለማየት ይቻላል።

፳ ገጽ ፳፬ መስመር።

9 ቤቱ የካብ ሆኖ ትልቅ ከተማ ስለሜልው።

ይህም ቦታ ድባርዋ ይባላል። ይህ ቦታ በዚያን ዘመን የባሕር ነጋሢ ግዛቱ ዋና ከተማ የነበረ ይመስላል፣ ዛሬ ግን ጠፍ እየሆነ ሄዷል። እንደ እውነቱ በጥርብ ድንጋይ የተሠሩ ቤቶች አይመስልም። ጥሩ የተባሉት ቤቶች የተሠሩት በትናንሽ የካብ ድንጋይ ነው። ከኢዝህ ላይ ካስታንሆዞ ጉልህ አድርጎ የሚናገረው በድባርዋ የሚገኙትን አራት ማዕዘን ሁነው ሰታቴ ጣራ ያላቸውን ህድሞና ክብ ሁነው ጣራቸው ሞጥሞጥ ብሎ የሣር ክዳን የሆኑትን (ሰቀላ ለመለየት ነው።)

፳ ገጽ ፳፮ መስመር።

9a ጥሩ የሆነ ትልቅ ወንዝ ስለሚለው።

ድባርዋ የምትገኝ ከመረብ አፋፍ ነው። የመረብም ወንዝ ከድባራዋ ወደ ደቡብ ይሄዳል፣ ከዚያም ወደ ምዕራብ ይዞራል፣ ወደ ምዕራብ ሲሔድም የኢትዮጵያና የኤርትራ ድምበር ሁኖ ብዙ ይሄዳል።

፳፩ ገጽ ፳፬ መስመር።

10 የዘይላ ንጉሥ ስለሚለው።

ኢማም አሕመድ ኢብን ኢብራሂም አል ጋሃዚን ብዙ ጊዜም አሕመድ ወይም ሞሐመድ ግራኝን ካስታንሆዞ የዘይላን ንጉሥ ብሎ ይጠራዋል። (እኛ ግን ከመቅድሙ ላይ እንዳመለከትነው ግራኝ ብለነዋል።

ዘይላ ከሶማሊው ባሕር አጠገብ የምትገኘው ከተማ ናት አሕመድ፥ ወይም ኢትዮጵያውያን ግራኝ የሚሉት ጥንት በራሱ ትጋት በኢትዮጵያ ደቡብ ለሐረር መኰንን ከመሆን የደረሰ አንድ ተራ ወታደር ነበር። ከ1527 እስከ 1540 (ከ፲፭፻፲፱ እስከ ፲፭፻፴፫ ዓ.ም) ኢትዮጵያን በሞላዋ ወረራት። የግራኝ ታሪክ በዓረቦች በኩል «ፍቱሕ አል ሐበሻ» ኢትዮጵያ እንደምን እንደተወረረች ከሚለው መጽሐፍ ተነግሮዋል። (ይኸውም መጽሐፍ ከኢትዮጵያውያን ታሪክ ጋራ አይመሳሰልም።)

፳፪ ገጽ ፫ መስመር።

11 ፫፻ ማይል ርቆ ወደ ሚገኘው ተራራማ አገር ስለሚለው።

እንደ አገሩ ታሪክ የ1543 (፲፭፻፴፭) ክረምት አጼ ገላውዴዎስ ከትግሬ በስተ ደቡብ በኩል ከሆነ በኋላ የከረመ ከጣና በስተ ደቡብ ምሥራቅ ከሚገኘው በሸዋ ወረዳ ነው። ከዚህ በላይ ያየነው በያኑአር 1541 (ጥር ፲፭፻፴፪ ዓ.ም) የተጻፈው ደብዳቤ የተላከ ከጣና ባሕር በስተ ደቡብ ከዳሞት ወረዳ ነው።

፳፪ ገጽ ፰ መስመር።

12 ከአንድ በጣም ጥብቅ ከሆነ አምባ ስለሚለው።

የንጉሡ የገላውዴዎስ እናት ንግሥቲቱ (ሰብለ ወንጌል) ከትግሬ በስተ ምሥራቅ በኩል ከሚገኘው አምባ ደብረ ዳሞ ከወጣች አራት ዓመት ይሆናል። ይህም ዓይነት አምባ እንደ ሆነ በምዕራፍ ፭ ካስታንሆዞ ጽፎታል ገጽ ፳፬ - ፳፭ ተመልከት።

፳፪ ገጽ ፱ መስመር።

13 ባልዋ (ካህኑ) ንጉሡ ስለሚለው።

ዓፄ ልብነ ድንግል በሴፕቴምቤር 2 ቀን 1540 (መስከረም ቀን ፲፭፻፴፫ ዓ.ም) በደብረ ዳሞ ዐርፎ ከዚኸው አቡነ አረጋዊ ከተባለው ቤተ ክርስቲያን ተቀበረ።

፳፫ ገጽ ፲ መስመር።

14 በዚሁ ቀን ማታውኑ ስለሚለው።

በዚህ ላይ ካስታንሆዞ የተሳሳተ ይመስላል። ከድባርዋ ወደ ደብረ ዳሞ አጭር የተባለው መንገድ የ፳፬ ሰዓት መንገድ ነው።

፳፫ ገጽ ፲፯ መስመር።

15 በጣም ጠንካራ የሆኑ የጠፍሮች ገመዶች ስለሚለው።

ደብረ ዳሞ በዙሪያው ሁሉ ቀጥ ያለ ነው። በስተምሥራቅ በኩል ካንድ ቦታ ላይ በጣም ቀጥ ያለው ዓለት ርዝመቱ 20 ሜትር (፵ ክንድ ብቻ ነው። መውጫውም በዚህ ነው።፡ ለመውጣት ልምድ ያላቸው ኢትዮጵያውያን የተንጠለጠለውን ገመድ ይዘው ጫማ በሌለው እግራቸው ዓለቱን እየቆነጠጡ ከዓለቱ ጎርበብ ያለውን ቦታ ማረፊያ እያደረጉ ይወጣሉ። ለኛ ለኤውሮፓውያን ግን ከዚህ በላይ ሰፊ ጠፍር ከደረታችን ታስሮ ይህነን መነኰሳቱ ከላይ ሁነው ይስቡልናል። መውጣቱ በጣም አስቸጋሪና ድካም የሞላበት ነው። ምናልባት ለፖርቱጋሎች እንዲቀመጡበት በውነት ቅርጫት ቁልቁል ሰደውላቸው እንደሆን በጣም ቀሏቸዋል።

፳፫ ገጽ ፳፫ መስመር።

16 ሁለተኛውን ልጅዋንና በጣም ቆነጃጅት የሆኑትን ሁለቱን ሴቶች ልጆቿን ስለሚለው።

አጼ ልብነ ድንልና ሰብለ ወንጌል አራት ወንዶችና ሦስት ሴቶች ልጆች ነበሩዋቸ።

ወንዶች።

፩. ፊቅጦር በ1539 (፲፭፻፴፩ ዓ.ም) ከጦርነት ላይ ሞተ።

፪. ገላውዴዎስ በ1540 እስከ 1559 (፲፭፻፴፫ - ፲፭፻፶፭ ዓ.ም) ነግሷል።

፫. ያዕቆብ በ1558 ሞተ።

፬. ሚናስ ከ1559 እስከ 1563 (፲፭፻፶፩ - ፲፭፻፶፭ ዓ.ም) ነግሷል።

ሴቶች

፩. ዓመተ ጊዮርጊስ።

፪. ሰበነ ጊዮርጊስ።

፫. ወለተ ቅዱሳን።

፳፬ ገጽ ፲፭ መስመር።

17 ግራኝ ሰፈሩን ጠቅሎ ሄደ ስለሚለው።

ግራኝ ደብረ ዳሞን ለመያዝ ባለመቻሉ የሚበልጡትን የጥንት ቤተ ክርስቲያኖች ሁሉ ሲያፈርስ ይህ የጥንት የገዳም ቤት ክርስቲያን ሳይነካ ይገኛል ይህም ገዳም በጀርመን የምርመራ መልክት ደህና ሁኖ ተመርምሮ ታይቷል።

፳፬ ገጽ ፲፯ መሰመር።

18 ቁመቱ ስለሚለው።

ከዚህ ላይ ካስታንሆዞ የደብረ ዳሞን ሁኔታ ደህና አድርጎ ጽፉዋል። ሁለት የደብረ ዳሞ የውኃ ማጠራቂያዎች የሚገኙ ከዓለቱ ላይ በስተምዕራብ በኩል ነው ሁለቱም ከዓለቱ ነው ተፈልፍለው ያለ። ወደ ታች ለመውረድም ደረጃ አላቸው። ወደ ፊት ቀደም ያለው የተባለው ክፍልም የጋራው ጫፍ በጣም ቀጥ ባለ ዓይነት ወደ አራቱ ማዕዘን የተሳበውን ማለቱ ነው። ከዚህ ከፍተኛ ቦታ እግሬን የሚደርሱበት በስተምሥራቅ በኩል በሚገኘው በጣም አስቸጋሪና ቀጥ ያለ ገጣባም በሆነው መንገድ ነው። ከዚህ ሲደርሱ ወደ ላይ መንጠልጠል አፈላጊ ስለሆነ ይህነኑ መንገድ ካስታንሆዞ መጥፎ የሆነ የሚዞር ደረጃ ይመስላል ይለዋል። በሩም የሚገኝ ዛሬም ከጥንቱ ቦታ ነው። ከዚህም ላይ ከሰው ሌላ ከብት ፍየልና ሌላም እንስሳ ወደ ላይ ስቦ ለማውጣት ይቻላል።

፳፭ ገጽ ፯ መስመር።

19 በነዚህ መንግሥታት ግዛቶች አንድ ልምድ አለ ስለሚለው።

ከዚህ ላይ ካስታንሆዞ ተሳስቷል። እውነትም በኢትዮጵያ የአልጋ ተቀናቃኝ የሆኑትን ብቻውን ከሚገኝና በቀላሉ ከማይደርስበት የንጉሥ እስር ቤት ይሰዷቸው ነበር። በ፲፪ኛው መቶ ዓመተ ምሕረት ከተከዜ ወንዝ በስተደቡብ ከሚገኘው አምባ ግሸን ከሚባለው ነበር። ኋላ ግን ከጣና ባሕር በሰተሰሜን ምዕራብ ከሚገኘው ወህኒ ወደሚባለው ተዛወረ።

፳፮ ገጽ ፯ መስመር።

20 አዛይዝ (አዛዥ) ስለሚለው።

በኢትዮጵያ አዛዥ የተባለው ሁለት ሥራ አለው ፩ኛ አግቢ አዛዥ ፪ኛ የላይኛው ፍርድ ቤት ዳኛ ነው። ከዚህ የተባለው ግን የግቢው አዛዥ ሳይሆን አይቀርም፣ ከሁለተኛው ዓይነት አዛዥ አራት አሉ።

፳፯ ገጽ ፳፪ መስመር።

21 በሚተረጕም አነጋጋሪ ስለሚለው።

እንደ እንግሊዙ ትርጓሜ ከዚህ በታች የሚነግረው አይሬስ ዲያስ ሳይሆን አይቀርም።

፳፰ ገጽ ፯ መስመር።

22 በተዘጋና በተከፈተ ካርኮል ስለሚለው።

የካርኮል ፍቹ (እንደ ሽቦ የጣት ቀለበት) የሚዞር ደረጃ ማለት ነው። ከዝህ ላይ ግን በመካከለኛው ዘመን ይደረግ የነበረ የሰልፍ ዓይነት ነው።

፳፰ ገጽ ፲፭ መስመር።

23 ከጳጳሱ ጋር ስለሚለው።

ይህም ስለ ጳጳስነቱ (ስለ አቡንነቱ) ከመቅድሙ ላይ የተነገረው ኾአኦ ቤርሙዴዝ ነው። ገጽ ፲፮ - ፲፯ እይ)

፳፰ ገጽ ፲፱ መስመር።

24 ሠረገላ ስለሚለው።

እነዚህም ምድር ለምድር የሚጎተቱ እንጂ በትክክል መንኰራኵር የነበራቸው ሠረገላዎች አይመስሉም።

፳፰ ገጽ ፴፩ መስመር።

25 ትንቢት ስለሚለው።

የዚህን ዓይነት ትንቢት የተናገረው አንድ የዓረብ አለቃ ነው ይባላል።

፳፱ ገጽ ፲፪ መስመር።

26 ቤርሶ መድፎች ስለሚለው።

ቤርሶ ትርጕሙ የሕፃናት መተኛ ይሁን እንጂ ያንድ አጭር መድፍ ስም ነው። ዓይነቱን ግን በትክክል ላወቀው አልቻልሁም።

፴ ገጽ ፳፭ መስመር።

27 ቅበላ ስለሚለው።

ከዚህ ላይ ካስታንሆዞ ተነስቷል፣ ወይም የነገረውን ደኅና አድርጎ አላዳመጠም። ይህ ዓመት በዓል በአማርኛ ልደት ወይም ገና ነው የሚባል ትልቅ ጾም ሳይጀመር ቀደም ብሎ የሚገኘው ቀን ቅበላ ይባላል እንዲሁም ከልደት በፊት ለሚገኘው ማክሰኞ ለሚጀመረው ጾም ቅበላው ሰኞ ነው። የዚህን ቀን ስም ካስታንሆዞ ለልደት በዓል አድርጎታል።

፴፩ ገጽ ፳፱ መስመር።

28 አንዲት ከተማ ስለሚለው።

የተኛዋ ከተማ እንደሆነች ደኅና ሁኖ አልተረጋገጠም። ይሁን እንጂ ዐፅሞች ከሚገኙበት ቦታ አጠገብ ስለ ሆኑ መጠራ ወይም በራቂት ሳይህኑ አይቀሩም እነዚህም እርስ በርሳቸው ስለማይራራቁ ከሁለቱም ተነሥቶ በሁለት ቀን አጋሜ ይደረሳል።

፴፪ ገጽ ፪ መስመር።

29 የሦስት መቶ ሰዎች ሬሳ ስለሚለው።

ከመጠራ አምባና ባራቂት አጠገብ ከሚገኘው ባረክህና ከሚለው ገጠር ብዙ የደረቁ ሬሳዎች (ሚሙ) ይገኛሉ።

ታሪኩ እንደሚለው ኢትዮጵያን በክርስቲያን ሃይማኖት ለማሳመን ከግብፅ ወይም ከሮማ (ይህ ማለት) ከቍስጥንጥንያ መንግሥት) የመጡ የቅዱሳን ሬሳዎች ናቸው ይላል። በ፭ኛውና በ፮ኛው መቶ ዓመተ ምሕረት ብዙ መነኰሳትና ስባኪዎች በመካከለኛው ባሕር ዙሪያ ከሚገኙት የክርስቲያን አገሮች (እንዲሁም በሰተደቡብ ከሚገኘው የዓረብ አገር) ክርስቲያንን ሃያምኖት ወደ ተቀበለችውም ወደ ኢትዮጵያ የመጡ መስሎ ስለሚታይ ነገሩ እውነት ሳይሆን አይቀርም። እነዚህ ከታሪኩ «ጻድቃን» የተባሉ ሰዎች ጎረቤት ከሆነው የትግሬ ወረዳ «፱ቱ ቅዱሳን» የሠሩትን እነዚህም የዚሁ ዓይነት ሥራ ሳይሰሩ አይቀሩም።

፴፬ ገጽ ፳፭ መስመር።

30 አንድ በሩቅ የሚታይ ረጅም የሆነ ሞጥሟጣና ድንጋያማ አምባ ስለሚለው።

ይህንም አምባ በሠገነት ይለዋል። ይህም አምባ ስንዔት ሐረማት ከሚለው ወረዳ በስተደቡብ በኩል በአጋሜ ጋር የሚዋሰነው ነው። ስለዚህም የእንግሊዙ ትርጕም በዝርዝሩ ይነግራል።

፴፬ ገጽ ፴፬ መስመር።

31 ነገሥታቱ ሁሉ ሥርዓት ንግሥን ለማድረግ ወደዚያ ይሄዱ ነበር ስለሚለው።

ከዚህ ላይ ካስታንሆዞ ተሳስቷል ወይም ነገሩ ደህና ሁኖ አልገባውም።

፴፮ ገጽ ፳፱ መስመር።

32 በነርሱ ላይ እየፎከሩ ስለሚለው ማስታወሻ።

የፖርቱጋሎች ክከራ ሳንቲያጎ (ቅዱስ ያዕቆብ) ነው ይህ ጻድቅ የፖርጉጋሎች ጠባብ ከዚህ በኋላ እንደሚነገረው ካንድ ውጊያ ላይ ተገለጠላቸው። ሳንቲያጎ (ቅዱስ ያዕቆብ) በመካከለኛው ዘመን ልብ ወለድ እንደሚተረክ የፒሬኔ የደሴት እኩሌታ (የእስፓኝ) ሐዋርያ ነበር።

፴፱ ገጽ ፲፱ መስመር።

33 እነዚህም ከአሥራ አራት ቀን የበለጠ ለመቆየት ምክንያት አልነበራቸውም ስለሚለው።

ከዓድዋ እስከ ምጥዋ ብዙ ጊዜ የሰባት ቀን መንገድ ነው። ከዓድዋ እስከ አምባ ስንዔት የረፋድ መንገድ ነው። ይሁን እንጂ አጭሩ የምጥዋ መንገድ በዓዲግራት በሰንዓፌት አድርጎ ነው። ይህ ማለት ከሰንዓፌት እስከ ምጥዋ ያለው መንገድ ከምጥዋ እስከ ዓድዋ ካለው መንገድ ሊርቅ አይችልም በኢዝህም ካስታንሆዞ የተናገረው ልክ ነው።

፴፱ ገጽ ፳፪ መስመር።

34 የያርቴ ሜዳ ስለሚለው።

ፔሬይራ ከፖርቱጊዝ ጽሕፈት ላይ Campos do larte (ካምፓስ ደ ያርቴ) በማለት ፈንታ Camposd’ ojarte ካምፓስ ደ ኦጃርቴ «የአጃርቴ ሜዳዎች» በል ይላል። ይህም ኦጃርት (ዋጅራት) በስተምሥራቅ በኩል ከደጋው አጠገብ የሚገኘው ከሳሐርትና ከእንደርታ ጋር የሚዋሰነው ወረዳ ነው። ይህም እወንት ሳይሆን አይቀርም። ባንድ በኩል ደግሞ ያርት ያለው ሳርት በማለት ፈንታ ይሆናል ይህ ሳርት የተባለው ወረዳም የሚገኝ ከትግሬ አውራጃ በስተደቡብ ምሥራቅ በኩል ነው።

፵፩ ገጽ ፫ መመር።

35 ሦስት ሰንደቅ ዓልማዎች ስለሚለው።

እነዚህ ሰንደቅ ዓላማዎች ምን ዓይነት እንደነበሩ ባሴ «የኢትዮጵያ መወረር ታሪክ» በሚል አርእስት ከጻፈው መጽሐፍ ገጽ 88 – 90 በዝርዝር ይናገራል።

፵፪ ገጽ ፭ መስመር።

36 መነኰሳት ብለው ይጠሩነ ስለ ነበር መነኰሴዎች ናችሁ ለማለት ስለሚለው።

ከዚህ ላይ ምናልባት «ኤውሮፓዊ» ሲል ፈረንጅ የሚለውና «መነኩሴ» ሲል ፍሬዲስ የሚሉት ቃል ስለተመሳሰሉ ሳይሆን አይቀርም። ኤውሮፓውያኖች ሁሉ በምሥራቅ አገር የሚጠሩ በፍራንኮች ስም ነው አንድ ኢትዮጵያዊ የፖርቱጋሎችን «መነኵሴ» ሲል ፍራዴ የሚሉትን ቃል «ፍራንኬ» ከሚለው ጋር አሳስቶ ሳይሆን አይቀርም።

፵፫ ገጽ ፳፪ መስመር።

37 ገጽ መጀመሪያውን ጦርነት (ከግራኝ) ጋር ስለሚለው።

እንድደ ካስታንሆዞ ይህ ጦርነት የተደረገ በአፕሪል (ሚያዝያ 4 ቀን 1542) በሚያዝያ ፱ ቀን ፲፭፻፴፬ ዓ.ም) ነው። እንደ አገሩ ታሪክ ግን በሜርጽ 25 ቀን ነው።

በዓጼ ገላውዴዎስ ታሪክ ለዚህ ጦርነት ሲናገር እንደዚህ ይላል በዚህም ዓመት የያፌት ልጅ የቱባል ልጆች ከባሕር ተነሥተው መጡ እነዚህም እንደ ተኵላዎች ጦርነት የጠማቸው እንደ አንበሶችም ውጊያ የራባቸው ኃይለኞችና ደፋሮች ሰዎች ነበሩ። እነዚህም ከዚህ በላይ በተነገረው ከግራኝ ጋር በነበረው ጦርነት ለቤተ ክርስቲያኗ ረዱ ሲጀምሩም በድል አድራጎት ጀመሩ።

ከጥንት ሲወርድ ሲዋረድ በመጣው ታሪክ የፔሬኔ የደሴት እኩሌታ ሕዝቦች የቱባል ልጆች ናቸው በዚያም ዘመን ይህ አፈ ታሪክ በስፓኞችና በፖርቱጋሎች በጣም የታወቀ ነበር።

፵፮ ገጽ ፮ እምስመር።

38 ከፋሲካ በኋላ ከሚመጣው እሑድ ስለሚለው።

የ1542 ዓ.ም በአማርኛ ገራድ ዑመር ይባላል። ገራድ የሚለው ቃል ሥሩ የሱማሌ ቋንቋ ነው ፍቹም «ዳኛ» ወይም «አገረ ገዥ» ማለት ነው። ይህም በስተ ደቡብ ከሚገኙት ወረዳዎች ብዙ ጊዜ የባላባቶች ገዥ የሹመት ሁኖ ይገኛል። ዕመር በዓረብ ቋንቋ ዓማር የሚለው ነው። አጼ ገላውዴዎስ በአፕሪል 24 ቀን 1541 (ሚያዝያ ፳፱ ቀን ፲፭፻፴፫ ዓ.ም) ከዚህ ሰው ጋር ተዋግቶ ድል ከሆነ በኋላ በስተደቡብ ወደሚገኙት ወረዳዎች ሸሽቷል።

፵፰ ገጽ ፳፩ መስመር።

(40) ፉስታ (ጀልባዎች) ስለሚለው።

ጀልባ በሰው ኃይል ወይም በነፋስ ኃይል ስትሄድ ከ200 እስከ 300 ቶን ክብደት ያላት መርከብ ናት።

፵፰ ገጽ ፳፱ መስመር።

41 ትሪጐማሆን ስለ ሚለው።

የትግሬ መኰንን ወይም የትግሬ ገዥ ማለት ነው እንጂ የራሱ ስም አይደለም። በዚያን ዘመን ይህን የሹመት ስም በትግሬ ይዞት የነበረው ሮቤል ይባል ነበር።

፵፱ ገጽ ፯ መስመር።

42 ከባሕሩ ወሽመጥ (መግቢያ) ፊት ለፊት ከሚገኘው ኮረፍታ ስለሚለው ማስታወሻ።

የ1542 ዓ.ም (የ፲፭፻፴፬ ዓ.ም) ክረምት ግራኝ የከረመበት ጋራ በኢትዮጵያ ታሪክ ዞብል ይባላል። ይህም የሚገኘው ወደ ባብኤል ማደብ ከሚወስደው መንገድ በሰተ ምዕራብ በኩል ነው፣ ማለት «ከባሕሩ ፊት ለፊት» ይህም ለኢትዮጵያ ደጋ ምሥራቃዊ አፋፍ ነው።

፵፱ ገጽ ፲፭ መስመር።

43 ኦፍላ ስለ ሚለው።

ፖርቱጋሎችና ንግሥቲቱ የንጉሡ እናት የከረሙበትን ቦታ የኢትዮጵያ ታሪክ «ኦፍላ» ወይም «ወፍላ» ይለዋል። ይህም ከካርታው ላይ ወፍላ ተብሎ ከተመለከተው ቦታ የሚገኝ ከአሸንጌ ባሕር በስተ ደቡብ ከሚገኘው ጫፍ በግምት ከጣና ባሕርና ከባብኤል ማንደብ መካከል ነው ይሁን እንጂ ካሳንሆዞ ስለ አሸንጌ ባሕር አንዲት ቃል ሳይናገር መቅረቱ በጣም ይገርማል።

፵፱ ገጽ ፳፫ መስመር

44 ዶም ሮዲሪጎ ዴ ሊማ ስለሚለው።

ለአካለ መጠን ስላልደረሰው ልጅዋ ስለ ልብነ ድንግል ሆና የመንግሥቱን ሥራ ስታስኬደው የነበረችው ዕሌኒ ንግሥት ከፖርቱጋሎች ጋር የወዳጅነት ውል ለመዋዋል ማቴዎስ የሚባለውን አርመን ልካው ነበር። በምሥራቅ ከሚገኙት የክርስቲያንና የእስላም መንግሥታት በፖለቲካ በኩል አርመኖች ዋና ዋና ሥራ ይዘው ነበር። እንዲሁም በ፲፯ኛው መቶ ዓመተ ምሕረት ወደ ሆላንድ ህንድ ዋና ገአገረ ገዥ የተላከው የኢትዮጵያ ንጉሥ መልክተኛ አንድ ሙራድ የሚባል አርመን ነበር። በዛንዚባርና በህንድ አገር በአደረጉት ጦርነት ፖርቱጋሎችን እንደቀናቸው ንግሥት ዕሌኒ ሰምታ ነበር በዚያም ዘመን አገርዋ በግራኝ ወራሪነት ምክንያት ተጨንቃ ስለ ነበር የፖርቱጋሎችን እርዳታ ፈልጋለች። ማቴዎስ በ1513 (በ፲፭፻፭) ዓመተ ምሕረት ወደ ህንድ አገር ከተሳፈረ በኋላ በዚያ አድርጎ ወደ ፖርቱጋል ተሻገረ። በደረሰም ጊዜ ንጉሥ አማኑኤል በብዙ ደስታ ተቀበለው። ከዚህም በኋላ በዴ - ጋልቫን መሪነትና ከሎፔጽ አልቫሬጽ በሚታዘዙት የጦር መርከቦች ወደ ኢትዮጵያ ቤተ መንግሥት የፖርቱጋል መልክተኛ ለመስደድ ቍርጥ አሳብ ተደረገ። ነገር ግን ዴ. ጋልቫን ወዲያው መንገድ እንደ ጀመረ ሞተ። ከዚህ በኋላ ከማቴዎስ ጋር በ1520 (በ፲፭፻፲፪ ዓ.ም) ወደ ኢትዮጵያ መጣ። ይሁን እንጂ በዚህ መካከል ዓፄ ልብነ ድንግል ነግሦ ጠላቶቹን ብዙ ጊዜ ድል አድርጓቸው ቆየ። በዚህ ሁኔታ ከፖርቱጋሎች ጋር ስለ ወዳጅነት ውል ብዙ ለመድከም ምንም ምክንያት አልነበብረውም። ደግሞም ዴ ሊማና አብረውት የነበሩት ፖርቱጋሎች ለመቃረብ ትጋት የነበራቸው አይመስሉም። ብዙ ጉዳይ ሳይፈጸም ዴ ሊማ ሰባት ዓመት ያህል በኢትዮጵያ ተቀመጠ የዚህ መልክት ዋና ጉዳይ አልቫሬጽ ስለ ኢትዮጵያ በዝርዝር የሚናገር አንድ መጽሐፍ መጻፉ ነው። ከዴ ሊማና ከልቫሬጽ ጋር አንድ ጸጋ ዘአብ የሚባል ኢትዮጵያዊ ወደ ፖርቱጋል መጣ። ይህም ብዙ ዘመን በኤሮጳ ተቀምጠ። አጳሱና ቄሣሩ ካርል ፭ኛም ተቀብልውት ነበር። ቢሆንም ትክክለኛ የሆነ የወዳጅነት ውል አልተላከም። እንደ አጋጣሚ ዶም ስቴፋን ዳ ጋማ ወደ ምጥዋ ባይመጣ ኑሮ ኢትዮጵያ ከግራኝ ወረራ ባልዳነችም ነበር።

፵፱ ገጽ ፳፬ መስመር።

45 አይሬስ ዲያ ስለሚለው።

ይህ ሰው የህንድ ክልስ (መለለድ) ነበር። እርሱም በዶም ሮድሪጎ ዴ ሊማ መልክተኝነት ዋና ጸሐፊ የነበረው የኾአኦ ኤስኮላር አሽከር ሆኖ በ1520 (በ፲፭፻፲፪) ዓመተ ምሕረት ወደ ኢትዮጵያ መጥቶ ነበር። ከዚህም በነበረበት ዘመን የአገሩን ቋንቋ ተምሮአል። ኋላ ግን ከዓፄ ገላውዴዎስ ግቢ ትልቅ ሥራ ሳይዝ የቀረ አይመስልም።

፶ ገጽ ፪ መስመር።

46 አዝቢድ ስለ ሚለው።

ዘቢድ ወይም አዝ ዘቢድ ከኤርትራ ባሕር ከዓረብ አገር በስተ ደብቡብ የምትገኝ ዛሬ በጣም ከታወቁ ከሆዴይዳና ከሞካ መካከል የምትገኝ ወደብ ከተማ ናት። ከዚህም ቱርኮች ግብፅን ድል አድርገው ወደ የመን ሥር በሰደዱ ጊዜ ከዚች የወደብ ከተማ አንድ የቱርክ ዋና አገረ ገዥ (ፓሻ) ይቀመጥ ነበር። ከዚህም ሁነው ለጥቂት ጊዜ በስተ አፍሪካ በኩል እንደ ምጥዋና ዘይላ ያሉትን ወደቦች ይዘው በአፍሪካ ያሉት እስላሞች ክርስቲያን ከሆኑት ኢትዮጵያውያን ጋር በሚያደርጉት ጦርነት ይረዷቸው ነበር።

፶ ገጽ ፰ መስመር።

47 ከዚህ ቀደም ስላልነበረው ስለሚለው።

ስለ አደረጋቸው ጦርነቶች በዓረብ ከተጻፈው ታሪክ ግራኝ ከዚህ በፊት ኢትዮጵያውያንን በመድፍ እንደ ወጋቸው ይናገራል ነገር ግን ከፖርቱጋሎች ጋር በገጠመ ጊዜ ይዟቸው ሳይመጣ ቀርቶ ይሆናል።

፶ ገጽ ፲፱ መስመር።

48 ይሁዲዎች የሆነ ጋራ ስለሚለው።

የዚህ ጋራ ስም አልተነገረም። በመጀመሪያ ከታተመው የካስታንሆዞ መጽሐፍ ጂሜን ይለዋል ይህም ስሜን ተብሎ መነበብ አለበት። ስለዚህም ሌላ የፖርቱጋል አገር ሰው «አንድ በጣም ጠንካራ የሆነ አምባ ኦአቴ የሚባል በስሜን ወረዳ የሚገኝ በቅርቡ ነበር ይላል።» ዊት የሚባል ጋራ (አምባ) በስሜን ከኩስንዮስ ታሪክም ይገኛል።

፶፪ ገጽ ፮ መስመር።

49 ሢድ አሕመድ ስለሚለው።

ከአጼ ገላውዴዎስ ታሪክ ፖርቱጋሎች ከንጉሡ ጋር ሁነው እስላሙን ሢድ ሙሐመድን ወይም ሰይድ ሙሐመድን እንደ ወጉት ይናገራል። ብዙ ጊዜ አሕመድና መሐመድ ልዩነት በሌለው ዓይነት ገብተው ይገኛሉ። በዓረብ ጌታ ሲል ሰይድ የሚለውን (ባጭሩ) ሢድ ብሎታል ለማለትም ይቻላል። ከዚህ በላይ የተባለውን ጦርነት የተደረገ ኖቬምበር 9 ቀን 1542 (ኅዳር ፲፫ ቀን ፲፭፻፴፭ ዓ.ም) ነው። ነገር ግን ካስታንሆዞ ሢድ አሕመድ በአውጉስት 1542 (ነሐሴ ፲፭፻፴፪ ዓ.ም) ወደቀ ይላል። ይህ ወሬ ሁለት ጊዜ ተለውጦ ወይም ደግሞ ይህነኑ ስም የያዙ ሁለት የእስላም የጦር አለቆች ኑረው ይሆናል።

፶፫ ገጽ ፴፫ መስመር።

50 ሮብ አውጉስት 1542 (፲፭፻፴፭ ዓ.ም) የቅዱስ ዮሐንስ መጥምቅ ምትረተ

ርእሱ ዕለት ስለሚለው።

1542 ዓመተ ምሕረት የዋለው አውጉስ ፳፰ ቀን ሰኞ ቀን ነው። ዮሐንስ የተሰየፈበት የሚለው ቀን በሮማ ካቶሊካዊት ቤተ ክርስቲያን አቈጣጠር በአውጉስት ፳፰ ቀን ነው። በኢትዮጵያዊት ቤተ ክርስቲያን ግን በአውጉስ ፴ ቀን (መስከረም ፪) ነው። የኢትዮጵያ ታሪክ ዶም ክርስቶፍ ድል የሆነበትን ጦርነት በመሰከረም ፪ ወይም ፫ ቀን ያደርገዋል። (ይህ ማለት በአውጉስት ፴ ወይም ፴፩ ቀን። ይህ ጦርነት ረቡዕ አውጉስ ፴ ቀን 1542 (መስከረም ፪ ቀን ፲፭፻፴፭ ዓ.ም) የተደረገ ሳይሆን አይቀርም ወዲያውም ይህ ቀን ኢትዮጵያውያን አቈጣጠር ዮሐንስ አንገቱ የሰጠበት ቀን ነው።

፶፰ ገጽ ፴፩ መስመር።

51 እርሱ በእጁ ራሱን ቈረጠው ስለሚለው።

ስለዚህ ነገር የኢትዮጵያ (የአጼ ገላውዴዎስ) ታሪክ እንደዚህ ይላል። እነርሱ ግን (ይህ ማለት የቱባል ልጆች) ያልተሰጣቸውን ከድሉ መጨረሻ ነን ብለው ሳለ ይማም አሕመድ ከነርሱ ጋር እየተዋጋ ከነርሱ ብዙዎችን ገደለ። ከሁላቸው በጣም የበለጠውን ማረከው። ኃይለኛውን ጀግና ልቡ እንደ ብረት እንደ ቡላድ ጠንካራ ማረከው። ኃይለኛውን ጀግና ልቡ እንደ ብረት እንደ ቡላድ ጠንካራ የሆነውን ከማረከና ካስረው በኋላ በማይገባ አኳኋን ፈሪዎችና ደካማዎች በሚገድሉበት ዓይነት ገድለው።

፷፬ ገጽ ፮ መስመር።

52 ንጉሡ አንድ አዛዥ በኛ ላይ ለማድረግ ፈቃዱ ነበር ስለሚለው።

ቤርሙዴዝ እርሱ ራሱ አይሬስ ዲያስን በፖርቱጋሎች ላይ ዋና አዛዥ አድርጎ እንደ ሾመው ይላል። ቤርሙዴዝ የራሱን ትልቅነት ለመግለጽ ሳያስብ ከሚናገራቸው ነገሮች አንዱ ይህ ነው። አንድ ፖርቱጋል የአገሩን ሰዎች ባንድ መወለድ (ወይም ክልስ) እንዲታዘዙ ለማድረግ ምክር አይሰጥም።

፷፬ ገጽ ፲፫ መስመር።

53 ሚራይዝ ማኦ ስለሚለው።

ኢምር ዕስማን በማለት ፈንታ ሚራይ ዝማኦ ይላል ፍቹም «መኰንን ወይም አገረ ገዥ ዕስማን» ማለት ነው። ስዕማን ዓረቡ ዖትማን ወይም ዖስማን የሚለው ስም ነው። ዓረቡ ኤሚር የሚለው የሹመት ስም ከዚህ በላይ ከተነገረው ገራድ ከሚለው ጋር አንድ ፍች ሳይኖረው አይቀርም። እንደ ኢትዮጵያ ታሪክ በዚህ ጦርነት ሢድ መሐመድ ዕስማንና ታጣሊላ ወደቁ ይላል። ኢትዮጵያውያን የወገራን ጦርነት ወደ ኖቬምበር ፲፫ ቀን 1542 (ኅዳር ፲፯ ቀን ፲፭፻፴፭ ዓ.ም) ያስተላልፉታል ካስታንሆዞ ግን ወዲያው ከፌብሩአር ፮ ቀን (ከየካቲት ፲፪ ቀን) በኋላ ያደርገዋል። ግራኝ የወደቀበት የደምቢያ ጦርነት በፌብሩአር (በየካቲት) መጨረሻ 1542 (፲፭፻፴፭ ዓ.ም) በመሆኑ የካስታሆን ትክክል ሳይሆን አይቀርም። ምክንያቱም ፖርቱጋሎችና ኢትዮጵያውያን ጦርነት ቆስቋሽ መሆናቸውንና የጦር አለቃውንም ድል እንዳደረጉ ግራኝ በኖቬምበር 1542 (በኅዳር ፲፭፻፴፭ ዓ.ም) አይቶ ከዚህ መካከል ለመዘጋጀት ረዳት ጦር ይሰበስብ ነእብር። ከዚህ ላይ ግን ጠላቶቹ እንደገና በመዝለቃቸው ይደንግጣል። እንደ ካስታሆንዞ ታሪክ ይህን ሁሉ የግራኝ ወገኖች ሳያስቡት ስለሚደርስባቸው ዘመቻው አጭርና ብርቱ መሆኑን ይገልጣል።

፷፬ ገጽ ፳፩ መስመር።

54 ሠፈራችን በዙሪያቸው አደረግን ስለሚለው።

ግራኝ በስተ ስሜን በኩል ከሚገኘው የጣና ባሕር ዳር ደረስጌ ስለ ነበረ ወገራ የነበሩትን የሰዎቹን ድል መሆን በሰማ ጊዜ ወዲያው ለጦረንት ተዘጋጅቶ ወደ ፖርቱጋሎች ጉዞ የጀመረ ይመስላል። ፖርቱጋሎች ከወገራ ስለመጡ ግራኝ ደረስጌ ስለመጣ የተጋጩበት ቦታ ከደምቢያ ወረዳ ከምትገኘው ከጎንደር ሳይርቅ ከጣና ባሕር በስተ ሰሜን በኩል መሆን አለበት። ፖርቱጋሎች ኋላ እንደ ተረኩት የተጋጩበት ቦታ ወይና ደጋ ይባላል። በኢትዮጵያ እንደሚነገረው ስሙ ኋላ ይሰጠው እንጂ ዘንተራ አፋፍ ከሚገኘው ግራኝ በር ነው።

፷፮ ገጽ ፳፯ መስመር።

55 ጓንስ ግራድ ስለሚለው።

ጋንጽ ገራድ የሰው ስም ሳይሆን የሹመት ስም ነው። የጋንጽ ገዥ ማለት ነው፣ ጋንጽ ከሐረር አጠገብ የምትገኝ ትንሽ ወረዳ ናት። የጋንጽ ገራድ ዋና ከተማ ናደዲን ወይም ስመርዲን ሳይሆን አይቀርም።

፷፰ ገጽ ፰ መስመር።

56 አዝማች ካሊት የሚለው።

አንድ የታሪክ መጽሐፍ አዝማች ካሊድን ያወሳል ስለዚህ ጦርነትም የኢትዮጵያ ታሪክ ከዚህ የሚከተለውን ያመለክታል።

፩ኛ ይኸውም ታሪክ ባጭሩ የሚናገረው በየካቲት ፲፮ ቀን ግራኝ መድፎቹን ጠመንጃዎቹንና ቱርኮቹን ተማምኖ በኩራት እንደዚህ አለ ይህን ያህል ዘመን ከነርሱ ጋር ተዋግቼ ምንጊዜም አባረኳቸው። ዛሬ ከፊቴ ሊቆሙ ይችላሉ? ንጉሡ ግን እምነቱን በእግዚአብሔር በአምላክ እናት በእመቤታችን ማርያም ጸሎት አድርጎ ጠበቀው። ግን ቀድመው ይሔዱ የነበሩት የንጉሡ ወታደሮች ከንጉሡ ፊት ሳይድርስ ግራኝን ገደሉት። እርሱም ዘንተራ ካፋፉ ሮብ ቀን በሦስት ሰዓት በእግዚአብሔር ፈቃድ ሞተ። ሠራዊቱ ግን እንደ ጢስና አመድ በነነ ጥቂቶቹ ከምሽቱ ከድል ወምበራ ጋር ወደ አትበራ በብዙ ፍርሃት ሻሹ አንዳንዶችም ጎራዴና ፈረሶቻቸውን እየተዉ ባንገታቸው ገመድ እያሰሩ ተመልሰው መጡ። የቀሩትን ዶራ ቀርተው የነበሩትን ገደሏቸው።

፪ኛ ከዓፄ ገላውዴዎስ ታሪክ የወጣ (አጼ ገላውዴዎስ) በነገሠ በ፫ኛው ዓመት በዕብራውያኖች መጨረሻ ወር በስድስተኛው የኦርቶዶክስ ወር በትልቁ የክርስቲያን ጾም ወር ዓለም በተፈተረ በ፯ሺ፴፭ ዓመት ከዚህ በላይ በተነገረው ወር በ፳፰ኝው ቀን ሮብ ዕለት ጌታችን ማር ገላውዴዎስ ከኢብራሂም ልጅ ከኢማም አሕመድ ጋር ተዋጋ። የዚህም ሠራዊት ብዛቱ የአንበጣ ያህል ነበር። ቍጥራቸው እልፍ አእላፋት ሚሊዮን ከዚህም ሳይበልጥ አይቀሩም፣ እነዚህ ሊዋጉ ተዘጋጅተው የቆሙትም ብርታታቸው እንደ አንበሳ ፍጥነታቸው እንደ ንስር ነበር። ከነዚህም ብረት የለበሱ ፈረሰኞች ነብር። ሌሎችም በጋሻ የሚመክቱና ጎራዴና ጦር የያዙ የለበሱ ፈረሰኞች ነበሩ። ሌሎችም ደግሞ ኤፍሬም ልጆች ቀስቱን ገትረው ፍላጻ የሚወረወሩ ነበሩ። ሌሎችም ደግሞ እንደ ዮሐንስ (የፖርቱጋል ንጉሥ) ጦረኞች በሳት መሣሪያ ይዋጉ ነበር። ለሚያይዋቸውም ፊቱን ወደ ሰሜን አዙሮ የሚፈላ ምንቸት መስለው ታዩዋቸው ሌሎች ደግሞ ነበሩ ድንጋይ በወንጭፍ የሚወረውሩ እነዚህም ሁሉ ከጦርነት ለመሸሽ ልምድ የሌላቸው ሰዎች ናቸው። ከጦርነት ላይም በመጀመሪያ ጊዜ አውሬ እንዳየ አዳኝ ውሻ በድፍረት ወደ ፊት ለመገስገስ ልምድ ያላቸው ናቸው። የማር ገላውዴዎስ ወታደሮች ግን ማነሳቸው ከወንዝ ላይ የተመረጡትን የጌዴዎንን ሰዎች ያህላሉ። ይሁን እንጂ ሚድያኖችን እንዳለበሰው የገብስ ዳቦ የሚጎርፍ ትልቅ ኃይል ከነርሱ ጋር ነበር። ዓጼ ገላውዴዎስ ግን በግራኝ ሠራዊት ብዛትም ሆነ በሚያስፈራ አስተያየታቸው በቆራጥነታቸውም ሆነ ወይም በቀዘቃዝነታቸው አልደነገጠም፣ የዚህ ቀደም ኑሮውንና ድል የማይሆኑትን ሰዎች እድነምን ድል እንዳደረጉ የማይያዙትንም ከተማዎች እንደያዙ ይህን ሁሉ ሳይስብ ከነርሱ ጋር ለመአጋት የምንች ውኃ እንደጠማው ዋላ እንዲሁ ጠምቶት ነበር። ብርቱ የሆነ ጦርነትም በርሱና በኢማም አሕመድ መካከል ተነሣ። ስሙ ይመስገን ከፍተኛ አምላክም ነፍሱን ይማር ዓጼ ገላውዴዎስን በድል ሸለመው። ኢማም አሕመድም በራሱ (በገላውዴውስ) አሽከር እጅ ሞተ። ከሞት የተረፈው ወታደር እኩሌታው ከኢማም አሕመድ ምሽትግ አር ወደ ዐባይ ባሕር መንገድ ሸሹ የቀረው እኩሌታውም ከእግሩ ሥር ወደቁ። እርሱ ግን መሐሪና ቸር ሆኖ ክፉ ለሠሩት እንደ ወዳጅ ደግ ሲሠራ ነው የሚገኝ።

ይህ ጦርነት የዋለብት ቀን ከፖርቱጋሉ ታሪክ አልተነገረም የኢትዮጵያ ታሪኮች ሁሉ ረቡዕ ቀን እንደሆነ ይስማማሉ።

፩ የታሪክ መጽሐፍ በየካቲት ፲፯ ቀን ይላል። የዓጼ ገላውዴዎስ ታሪክ በዚሁ ወር በ፳፰ ቀን ይላል። ይሁን እንጂ ፕሮፌሰር በጊኖ ፲፯ ተብሎ የተጻፈው በስሕጠት ፳፯ በማለት ፈንታ የተደረገ ነው ይላል የዚህ ማስረጃም ከዚህ በፊት በየካቲት ፳ ቀን የተደረገውን ሁሉ ነግሮናል። የዓጼ ሠርጸ ድንግል ታሪክም እንዲሁ የካቲት ፳፯ ቀን ይላል። ከዚህ በላይ የኢትዮጵያ ታሪክ እንደሚለው ግራኝ ሲሞት የዓፄ ገላውዴዎስ ዘመነ መንግሥት ፪ ዓመት ፭ ወር ከ፳፪ ቀን ነው ይላል። ይህም እንዲሁ የካቲት ፳፯ ቀን ፲፭፻፴፭ ዓ.ም (1543) ይሆናል። ይህም ረቡዕ ቀን ነው የነበረው። ይህ ማለት ጦርነት የተደረገው (በአውሮፓውያን አቈጣጠር) ረቡዕ ፌብሩአር 21 ቀን 1543 ነው።

፸ ገጽ ፭ መስመር።

57 በጩቤ ወጋግተው ገደሉት ስለሚለው።

የዓጼ ገላውዴዎስ ታሪክ ከዚህ ቀጥሎ ያለን ያስታውሳል።

«ከዚህ ታሪክ ከመጀመሪያው ላይ በተነገረው ቀን በርሱና በናቱም ቤት በአብያተ ክርስቲያኖቹ ላይና በግዛቱም ቤት በአብያተ ክርስቲያኖቹ ላይና በግዛቱም ሁሉ ክፉ የሠሩት ከሥልጣኑ በታች በተመለሱ ጊዜ በርኅሩኅነቱና በቸርነቱ እንዳይገደሉ ሆኑ። ማንም ክፉ ሊሠራባቸው አልቻለም። ውሻ በመላሱም አልላሳቸውም። ከነዚህ አንዱን ክፋቱ እስከ ደመና ደርሶ የነበረውን ግን በሰማይ ነፍሱን ይማር ንጉሣችን ማር ገላውዴዎስ ሳይመኘው ፈቃዱን ጥሶ ከፖርቱጋሎች አንዱ ወታደር በማይገባ ዓይነት ገደለው።

፸ ገጽ ፳፰ መስመር

58 እነዚህም አውሬዎች ስለሚለው።

እነዚህም ያለጥርጥር ዛሬም የሚገኙት ጉማሬዎች ሳይሆኑ አይቀሩም።

፸፩ ገጽ ፩ መስመር።

59 የፋሲካን በዓል አከበረ ስለሚለው።

በ1543 (በ፲፻፴፭ ዓ.ም) የነበረው የኢትዮጵያውያን ፋሲካ በመጋቢት ፳፱ ቀን ወይም ሜርጽ 25 ቀን ይህ ማለት በደምቢያ ጦርነት በተደረገ በ፴፪ኛው ቀን ነው የዋለ።

፸፩ ገጽ ፳ መስመር።

60 የቅዳሴውን ዓይነት የሚጠቅቅሱ የከለዳዊ ፊደላ ስለሚለው።

እርግጠኝነቱ የተሰማና የማያጠራጥር ሁኖ በምናውቀው ሥራ ከኢትዮጵያ ኅብስት ምንም ፊደላት የለባቸውም።

፸፩ ገጽ ፳፬ መሰመር።

61 ከቤተ ክርስቲያኑም ውስጥ እንትፍ ማለትም ክልክል ነው ስለሚለው።

ከቤተ ክርስቲያን ውስጥ እንትፍ ማለት በፖርቱጋሎች ነውር አልነበረበትም። ይህም ኢትዮጵያውያንን አስገርሞዋቸዋል።

፸፫ ገጽ ፭ መሰመር።

62 ለኛም ለፖርቱጋሎቹ ደግሞ የከተማ ክፍል መራን ስለሚለው።

ይህ የከተማ ክፍል በኢትዮጵያውያን አነጋገር የከተማ ሠፈር ይባላል።

፸፬ ገጽ ፲፪ መስመር።

64 ያርታፋ ሜዳ ስለሚለው።

ይህነን ስም የያዘ ወረዳ አልተገኘም። ፔሬይራ እንደሚለው ፊደላቱ ተዛውሮ ነው እንጂ ያርትፋ ፈጠርጋም ከባሕሩ ዳር አይገኝም። ደግሞም በጣም ርቆ ከኢትዮጵያ በስተደቡብ ነው የሚገኝ። በዚህ ምክንያት ይህ የፔራይራ አሳብ ፈራሽ ነው።

፸፭ ገጽ ፯ መስመር።

64 አሥራ ሁለት ገዳማት ቤተ ክርስቲያናት ጭምር ስለሚለው።

ከጣና በስተ ምሥራቅ ከሚገኘው ላስታ ከሚባለው ወረዳ የሠራቸው ቅዱስና ንጉሥ የሆነው ላሊበላ ነው የሚባሉት ከዓለት የተፈለፈሉ የታወቁ ቤተ ክርስቲያናት አሉ። የቦታው ስምም በርሱ ስም ላሊበላ ይባላል። እንደውነቱ አሥራ ሁለት መሆናቸው ቀርቶ አሥራ አንድ ናቸው። እነዚህም ሁሉ የተፈለፈሉ ከድንጋይ ነው። ግድግዳው ምሰሶው መንበረ ታቦቱ ሁሉ የተሠራ ከድንጋይ ነው። የያንዳንዱ ቤተ ክርስቲያን ስፋቱና ታቦቱ ልዩ ነው። የመቅደሶቹ ስምም ከዚህ ቀጥሎ እንዳለው ነው። ፩ኛ ቤተ መድኃኔ ዓለም። ፪ኛ ቤተ ማርያም ፫ኛ ቤተ መስቀል ፬ኛ ቤተ ደናግል። ፭ኛ ቤተ ጎልጎታ። ፮ኛ ቤተ ቅዱስ ሚካኤል። ፯ኛ ቤተ ገብርኤል። ፰ኛ ቤተ አባ ሊባኖስ። ፱ኛ ቤተ መርቆሬዎስ። ፲ኛ ቤተ ዐማኑኤል። ፲፩ኛ ቤተ ቅዱስ ጊዮርጊስ። (ዓፄ ላሊበላ የንገሠበት ዘመን ከ፲፩፻፴፫ እስከ ፲፩፻፸፫ ዓ.ም ነው።) እነዚህንም ቤተ ክርስቲያናት በሠራ ጊዜ መላእክት ረዱት ይባላል።

፸፭ ገጽ ፲፱ መስመር።

66 አባዴሌ ስለሚለው።

ፔሬይራ እንደሚለው ይህ ቃል የዓረቡ ቃል «አባ ዴር (የገዳም አባት ማለት ነው። ወይም የፖርቱጋሉ ቃል «አባ ዴል» የሚሉት መነኵሴ (Abbaa’ elle) የዚያች (የገዳም) አባት የሚል ነው። ይህም የመጨረሻ ትርጕም ሳይሆን አይቅርም።

፸፯ ገጽ ፪ መስመር።

67 ኻያ አንሶ (ወቄት) ወርቅ ስለሚለው።

ጥንት በአኩስም ቤተ መንግሥት ዘመን በግምት ከ፩ኛ እስከ ፯ኛው መቶ ከልደት በኋላ ኢትዮጵያ ቅርጽ ያለበት የወርቅ የብርና የመዳብ ገንዘብ ነበራት። ይህም የቀረበት ባዲሱ ዘመን የማሪያ ትሬዚያ ብር ከመጣ በኋላ ነው። በመካከለኛው ዘመንም በግዕዝ ከተጻፉት ብዙ ጊዜ ወቄት ወርቅ ሲል ይገኛል።

፸፩ ገጽ ፮ መስመር።

68 ለንጉሡ ደብዳቤዎች ከሰጠኝ በኋላ ስለሚለው።

ከነዚህ በግዕዝ ከተጻፉት ደብዳቤዎች አንዱን ፔሬይራ ተርጕሞ አሳትሞታል። አሁንም ከጀርመን ቋንቋ የተተረጐመው ይህ ነው። (ይሁን እንጂ ይህ ደብዳቤ ከገላውዴዎስ መጻፉ የሚያጠራጥር ነው።)

አፍኣዊውን በሚያይና የውስጡን በሚመረምር ኃይለኞችን በሚያደክምና የወደቁትን በሚያነሣ በማይለያየው አምላክ በሥላሴ ስም ከንጉሥ ገላውዴዎስ የተላከ ደብዳቤ (ገላውዴዎስ) የዓጼ ወናግ ሰገድ ልጅ የዓጼ ናዖድ የዓጼ እስክንድር ልጅ የዓጼ በእደ ማርያም ልጅ ዘርዐ ያዕቆብ ልጅ የዓጼ ዳዊት ልጅ የእስራኤል ግኑሥ የሰሎሞን ልጅ ሰላም ለነርሱ ይሁን። ይድረስ እግዚአብሔርንና ሃይማኖትን ከሚያፈቅር ከኦርቶዶክሳዊ ከዛማኑኤል ልጅ ከፖርቱጋል ንጉሥ ከዮሐንስ በጦርነቱ ዘመን ለእርዳታ ገቨርና ዶር (ዋና አገረ ገዡ) ከላከው ከጄኔራል ዶም ክርስቶፍ ዳ ጋማ ጋር ወደኛ የመጣውን አገልጋይህን ሚካኤልን ስማው። ይህም ሚካኤል ከእስላሞች ጋር ተዋግቶ የግራ በጥይት እስኪሰበር መሥዋዕት ሆኖለታል። በእግዚአብሔር ቸርነት ከበሽታው ከዳነ በኋላም እነሆ ወዳንተ ልከነዋል። አንተ ግን ስለ ክርስቶስና ስለ እኛ ፍቅር ብለህ ደግ እንድትሠራለት አደራ። ፈቃድህንም እንደ ሐዋርት አለቃ ጴጥሮስና እንደ ልሳነ በለሳን ጳውሎስ ፈጽሟል። እኛን ለመርዳት የላክህልን አገልጋይ ሚካኤል ካስታኞዝ (ሚጉኤል ዴ ካስታንሆዞ) ለደከመው ድካም ሁሉም ትእዛዝህን ሳያስተላልፍ ሁሉን በትክክል ስለፈጸመ ከዚህ ደብዳቤ ያልጻፍነውን ልቡ የተመኘውን ሁሉ እንድትሠራለት አትርሳ እኛም የዚህን ደብዳቤ ወሬ ብንሰማ ባንተ እንደስታለን በዚህም ፍቅራችን ፍጹም እየሆነ ይሄዳል።

**\*\*\***

**ከመግቢያውና ከዋናው ጽሑፍ የሚገኙ የሰዎችና የቦታዎች ስሞች በፊደል ተራ።**

**ሀ**

ህንድ ፲፩ ፲፱ ፲፮ ፲፱ ፳፯ ፴፰ ፵፪ ፵፰ ፷፯ ፸፯ ፸፰

**ለ**

ሉዊዝ ሮድሪጌስ ዲ ካርቫልሆ ፳፫ ፵፭

ሊስቦን ፲፩ ፲፪ ፲፯

ልብነ ድንግል ፲፫ ፲፬ ፲፭ ፲፮

ሎፖ ዲ አልማንሳ ፷ ፷፩

ሎፓ ዳ ኩንሃ ፵፭

**ሐ**

ሐረር ፲፫ ሐኒባል ፴፩

**መ**

መሐመድ ፶፰ ፸፮ ሚራዝ ማኦ ፷፬ ሚናስ ፲፮

ሚጉኤል ዲ ካሳታንሆዞ ፲፩ ፲፪ ፲፭ - ፲፯ ፲፱።

ማኑኤል ቫስኮንሤሎ ፴፱

ማኑኤል ዳ ኩንሃ ፳፪ ፳፫ ፴፭ ፴፯ ፵፫ ፵፬ ፶፩ ፶፪ ፶፬ ፷፪

ማኑኤል ዳ ጋማ ፲፬

ምጥዋ ፲፬ ፲፭ ፲፱ ፳፪ ፳፯ ፴፱ ፵ ፵፰ ፷፬ ፷፰ ፸፬ ፸፮ ፸፯ ፸፰

**ሠ**

ሢድ አሐመድ ፶፪

**ረ**

ሮማ ፲፪ ፲፬ ፸፩

**ሰ**

ሰብለ ወንጌል ፲፭ ፲፮ ፳፬

ሱሌማን ፓሻ ፲፬

ሱማሌ ፲፫

ሱኤዝ ፲፬

ሳንታሬም ፲፩

ሳንትያጎ ፵፮

ሴም ፲፪

**ሸ**

ሻንቅላ ፲፪ ፸፯

**በ**

ቪ ዲጉራኤ ፲፮

ባሕረ ውቅያኖስ ፲፩

ባሕረ ነጋሽ ፲፭ ፲፱ ፳ ፳፩ ፳፪ ፳፭ ፳፮ ፴ ፵፰ ፷፪ ፷፰ ፷፱

ያቡሉል ፲፫

**ተ**

ተክለ ጊዮርጊስ ፲፮

ቱርክ ፲፬

ታጋሴም (ተከዜ) ፶፪

ትሬጐማሆን ፵፰

ትግሬ ፲፮

ነ

ኒል ፸

**አ**

አልፎንዞ ሜንዴዝ ፲፮

አልፕ ፴፩

አምባ ስንዔት ፲፭ ፴፰

አሕመድ ወይም መሐመድ ኢብን ኢብራሂም ኤል ጋዜ (ግራኝ) ፲፫….. ብዙ ጊዜ

አ ስ ዋይትዌ ፲፪ ፲፭ ፲፯

አክሱም ፲፪

አዝቢድ ፶ ፶፱

አዩዳ ፲፪

አይሬስ ዲያስ ፵፱

አፋር (አዳል) ፲፫

አፍሪቃ ፲፪ ፲፫ ፵፪

ኢቮራ ፸፭

ኢትዮጵያ ፲፩….. ብዙ ጊዜ

ኢኖፍሬ ዲ አብሬው ፳፫ ፵፫ ፶፭

ኢጣልያ ፲፩ ፲፪

እስክንድርያ ፸

እስጳንያ ፲፩

እንግሊዝ ፲፪ ፲፯

ኤርትራ ፲፬ ፳፯ ፸፭

ኤውሮጳ ፲፬ ፲፮

ኦፍላ ፵፱

**ከ**

ኵሽ ፲፪ ፲፫

ካህን ፲፯ ፲፱

ካሊት ፷፰

ካም ፲፪

ካውካዝ ፲፪

ካይሮ ፸

**ኸ**

ኾአኦ ቤርሙዴዝ ፲፫ ፲፭ ፲፮ ፲፯ ፴፪

ኾአኦ ኮሬአ ፷፱

ኾአኦ ዳ ባሬይራ ፲፩

ኾአኦ ዳ ፎንሴካ ፳፪ ፴፮ ፴፰ ፶፩ ፶፪ ፶፭

**ወ**

ወገራ ፷፬

**ዐ**

ዐባይ ፷ ፷፫ ፷፬ ፸

ዓደን ፲፬

ዓጋሜ ፴፪

**ዘ**

ዘይላ ፲፫

**የ**

የሜካ የባሕር ወሽመጥ ፲፱

የዘይላ ንጉሥ ፳፩

የፋርስ ባሕር ወሽመት ፲፬

ያርታፋ ፸፬ ፸፮

ያርቴ ፴፱

ዮሐንስ ፫ኛ ፲፪ ፲፯

**ደ**

ደገላዖ ፸፫

ዱሮ ፶፪

ዱኤንሲንግ ፲፯

ዲዎጎ ዴ ሬያኖዝ ፸ ፰፥

ዳሞት ፸፯

ዴውን ፲፬

ድል ወንበራ ፲፭ ፲፮

ዶ ሮድሪጎ ዴ ሊማ ፲፫ ፵፱

ዶም ባስኮ ዳ ጋማ ፲፩ ፲፬።

ዶም እስጢፋኖስ (ስቴፋን) ፲፭ ፲፱ ፴፰

ዶም ክርስቶፍ ወይም ዶም ክርስቶፍ

ዳ ጋማ ፲፩…. ብዙ ጊዜ

ዶም ፍራንሢስኮ ዳ ጋማ ፲፮

**ጀ**

ጀሮኒሞ ሎቦ ፲፮

**ገ**

ገላውዴዎስ ፲፫ ፲፬ ፲፭ ፲፯

ጋሊሢያ ፷፱

ጋማ ፲፮

ግራድ አማር ፵፮

ግብፅ ፲፬ ፸

ጎአ ፲፮

ጐንሣሎ ፌርናንዴስ ፷፯

ጓንሳ ገራድ ፷፮

**ፈ**

ፈረንሣይ ፳፭

ፊርናሶ ካርዶዝ ፷

ፋርስ ፵፪

ፈ ማ ሌስቲቤስ ፔሬይራ ፲፪ ፲፭

ፍራሢስኮ ቪየይራ ፷፱

ፍራንሢስኮ ቬልሆ ፳፫ ፴፭ ፴፯ ፴፱ ፶፭

ፍራንሢስኮ ኮሬአ ፲፯

ፍራንሢስኮ ዲ አብሬው ፳፫ ፴፮ ፴፰ ፶፭

ፍራንሢኮ ፊያልሆ ፷፱

**ፐ**

ፖርቱጋል ፲፩…. ብዙ ጊዜ፥