**ዐፄ ዮሐንስ**

**እና**

**የኢትዮጵያ አንድነት**

በተክለ ጻድቅ መኵሪያ

ማውጫ

ተራ ቁ. ገጽ

1. መቅድም .................................................................................9
2. ምስጋና...................................................................................17

ምዕራፍ አንድ

ነዋሪ የአነጋገሥ ወግና ሥርዓት መጥፋት.........................................19

ምዕራፍ ሁለት

የዋግ ሹም ጐበዜ አነጋገሥ - ለእንግሊዝና ለፈረንሳይ መንግሥታት የጻፍዋቸው ደብዳቤዎች ከደጃዝማች በዝብዝ ካሣ ጋር ተዋግተው ስለ መሸነፋቸው.............................................23

ምዕራፍ ሦስት

የደጃዝማች ካሳ ምርጫ ንጉሠ ነገሥት - ከእንግሊዝ መንግሥት ጋር

የተለዋወጧቸው የወዳጅነት ደብዳቤዎች.....................................41

ምዕራፍ አራት

የዙፋን ባላንጣዎች ያፄ ዮሐንስና የንጉሥ ምኒልክ ፉክክር በወዳጅ

ጠላት ፊት......................................................................57

ምዕራፍ አምስት

ንጉሥ ምኒልክ በሸዋና በወሎ የሥልጣናቸው መጠናከር - አሳዛኙ የአቶ

በዛብህ አሟሟት................................................................71

ምዕራፍ ስድስት

በመዠመሪያዎቹ የንግሥ ዓመታት በዐፄ ዮሐንስ ፊት የተደቀኑ የማሳመን

ችግሮች - የካቶሊኮች አቅዋም................................................79

ምዕራፍ ሰባት

በከዲቭ እስማኤል የሚመራው የግብጽ መንግሥት በአዲስ መልክ

መቋቋም............................................................................91

ምዕራፍ ስምንት

የግብጽ ጦር ምጥዋ ከገባ በኋላ ቦጎስን ስለመወረሩ - የከዲቭ እስማኤል

በኢትዮጵያ ላይ የመስፋፋት ምኞት............................................97

ምዕራፍ ዘጠኝ

የበጎስና ያካባቢው ወረዳ ኢትዮጵያዊነት.......................................103

ምዕራፍ ዐሥር

ከጦርነት በፊት የዐፄ ዮሐንስ ሰላማዊ ስሞታ ለአውሮፓ ኃያላን...... 109

ምዕራፍ ዐሥራ አንድ

ከስሞታ በኋላ የመዠመሪያው ጦርነት - የሙንሲንጀር ፓሻ ፍጻሜ..... 131

ምዕራፍ ዐሥራ ሁለት

ሁለተኛው ጦርነትና የኢትዮጵያ ድል አድራጊነት...............................143

ምዕራፍ ዐሥራ ሦስት

በግብጾችና በዐፄ ዮሐንስ መካከል የምኒልክ አቅዋም.........................153

ምዕራፍ ዐሥራ አራት

ተንጠልጥሎ የቀረው የሰላም ውል...................................................163

ምዕራፍ ዐሥራ አምስት

ለሥልጣን ጨበጣ የጦር መሣሪያ መፍትሔነት - የንጉሥ ምኒልክ

ለዐፄ ዮሐንስ መገበር....................................................................171

ምዕራፍ ዐሥራ ስድስት

የሃይማኖት ክርክር በቦሩ ሜዳ - የመሐመድ ዐሊና የይማም ዐመዴ

ምዕራፍ ዐሥራ ሰባት

የንጉሥ ምኒልክና የንጉሥ ተክለ ሃይማኖት ጠብ የንጉሠ ነገሥቱ

የዳኛ ገላጋይነት................................................................203

ምዕራፍ ዐሥራ ስምንት

በእምባቦ የንጉሥ ምኒልክና የንጉሥ ተክለ ሃይማኖት ጦርነት - የንጉሥ

ምኒልክ ማሸነፍ...........................................................209

ምዕራፍ ዐሥራ ዘጠኝ

የአሸናፊ በጎ አድራጊ - የንጉሥ ምኒልክና ተክለ ሃይማኖት

ጉዞ ወደ እንጦጦ ወረይሉ ላይ ካፄ ዮሐንስ ተገናኝጠው በሁለቱም

ላይ የደረሰው ቅጣጥ.....................................................219

ምዕራፍ ሓያ

የራስ አርአያና የወይዘሮ ዘውዲቱ የጋብቻ መሣሪያነት - የእምባቦው

ጦርነት ያስከተለው ውዝግብ - የወሎ ግዛት ከምኒልክ እጅ ወጥቶ

በንጉሥ የደረሰው ቁጥጥር ውስጥ መግባት...........................227

ምዕራፍ ሓያ አንድ

የግብፅ መንግሥት አወዳደቅ - ከኢትዮጵያ ጋር ለመቀራረብ ያደረገው

ሙከራ........................................................................235

ምዕራፍ ሓያ ሁለት

የጐርዶን አሟሟት በሎንደን ስለመሰማቱ - ያፄ ዮእሕንስ ተከታታይ ስሞታ

ለአውሮፓ ኃያላን - የእንግሊዝ መንግሥት የተጠቃሚነት ችሎታ.......251

ምዕራፍ ሓያ ሦስት

በሪር አድሚራል ሔዊት አማካይነት የእንግሊዝ የኢትዮጵያና የግብጽ

ስምምነት...........................................................................267

ምዕራፍ ሓያ አራት

በሔዊት ውል ያፄ ዮሐንስ ጊዜያዊ ደስታና አሳሳች ድል - ራስ አሉላ

በኩፊት ከደርቡሾች ተዋግተው ግብጽቾኡን ስለ ማስለቀቃቸው........275

ምዕራፍ ሓያ አምስት

የሐረርጌ ከኢትዮጵያ ጋር መዋሐድ........................................285

ምዕራፍ ሓያ ስድስት

የደጃች ኃይሉና የደጃች ወልደ ሚካኤል የዘር አንድነት - ባላባቶች

የሥልጣኔ ፍልሚያ............................................................305

ምዕራፍ ሓያ ሰባት

ደጃች ኃይሉና ራስ ባርያው ከደጃች ወልደ ሚካኤል ጋር በየተራ ተዋግተው

እንደ ሞቱ፥ የሻለቃ አሉላ እንግዳ መሾም፥ የራስ ወልደ

ሚካኤል ከምሕረት በኋላ እስራት.............................................311

ምዕራፍ ሓያ ስምንት

የዐፄ ዮሐንስና የኢጣልያ መንግሥት የመዠመሪያው ግንኙነት........321

ምዕራፍ ሓያ ዘጠኝ

የኢጣሊያ መንግሥት የመዠመሪያው አገባብ በአሰብ.....................331

ምዕራፍ ሠላሳ

አፍሪካን በሰላም ለመከፋፈል ቤርሊን ላይ የአውሮፓ ኃያላን

ያደረጉት ስምምነት..............................................................337

ምዕራፍ ሠላሳ አንድ

ቅኝ ግዛት የማግኘቱ ጉዳይ በኢጣልያ ምክር ቤት ያስከተለው ውዝግብ....343

ምዕራፍ ሠላሳ ሁለት

ስለ ምጥዋ ወደብ የኢጣልያ ጦር ምጥዋ መግባትና መስፋፋት..........347

ምዕራፍ ሠላሳ ሦስት

በምጥዋ መያዝ የኢጣልያና የእንግሊዝ መንግሥት ውስጠ ስምምነት፥

የቱርክ መንግሥትና የኢትዮጵያ ተቃውሞ..................................357

ምዕራፍ ሠላሳ አራት

የካፒቴን ሐሪሰን ስሚዝ ወደ መቀሌ መምጣት፣ ከራስ አሉላ ጋር

የተመላለሱት ቃል የንጉሥ ነገሥቱ የስሞታ ደብዳቤ ለንግሥት

ቪክቶሪያ..............................................................................367

ምዕራፍ ሠላሳ ስምንት

በዶጋሊ ጦርነት ዋዜማ የኢጣሊያኖች የማታለል ዘዴ፣ በባላባቶች ፍልሚያ

መካከል የውስጥ አንድነታችን መላላት፣ የነሳሊምቤኒ ስላይነት የፈረንሣዮች

ኢትዮጵያን ደጋፊነት................................................................375

ምዕራፍ ሠላሳ ስድስት

የዶጋሊ ጦርነትና የራስ አሉላ አሸናፊነት.......................................383

ምዕራፍ ሠላሳ ሰባት

ያፄ ዮሐንስ የስሞታ ደብዳቤ ለእንግሊዝ መንግሥት - በዢራር

ፖርታል አማካይነት የመጣው አሳዛኝ ደብዳቤ..........................403

ምዕራፍ ሠላሳ ስምንት

የምኒልክ ኃይል እየተጠናከረ መሔድ - በምጥዋ መያዝና በዶጋሊ

ጦርነት ንጉሡ የነበራቸው አቅዋም.......................................425

ምዕራፍ ሠላሳ ዘጠኝ

በኢጣልያና ባፄ ዮሐንስ መካከል የምኒልክ ያስታራቂነት አሳብ አለ

አለመሳካት - ለፈረንሳይ ፒሬዚደንት የተላኩት የስሞታ ደብዳቤዎች

ፍሬስቢስነት........................................................................433

ምዕራፍ ዐርባ

የደርቡሾች አጥቂነት - የንጉሥ ተክለ ሃይማኖት በደርቡሾች መሸነፍ

የጐንደር ዘረፋና ቃጠሎ..........................................................447

ምዕራፍ ዐርባ አንድ

በዮሐንስና በምኒልክ መካከል የተዳፈነው ጠብ - የንጉሥ ምኒልክ

ጉዞ ወደ ወሎና ወደ ቤጌምድር - ታላቅ ሰልፍ በአዘዞ.......................457

ምዕራፍ ዐርባ ሁለት

ባፄ ዮሐንስ ውስጥ ያሉ መሳፍንትና መኳንንት - ንጉሠ ነገሥቱ

በክተት አዋጅ ወደ ሰሐጢ ያደረጉት ጉዞ፥ የጐንደርን መቃጠል

ስለመስማታቸው........................................................................469

ምዕራፍ ዐርባ ሦስት

ዐፄ ዮሐንስ ስለ ዕርቅ ጉዳይ ከዤኔራል ሳን ማርሳኖ ጋር የተለዋወጡዋቸው

ደብዳቢዎች...........................................................................475

ምዕራፍ ዐርባ አራት

የዐፄ ዮሐንስ ከሰሐጢ ወደ መቀሌ መመለስ - የመንግሥታቸው

መዳከም - ከደርቡሾች ጋር የሞከሩት መቀራረብ አለመሳካት...........485

ምዕራፍ ዐርባ አምስት

የንጉሥ ምኒልክ ጉዞ ወደ ጐጃም - የንጉሥ ተክለ ሃይማኖትና የንጉሥ

ምኒልክ ዐፄ ዮሐንስን መክዳት - የደጃች ሥዩም

ወደ ሸዋ መምጣት.............................................................493

ምዕራፍ ዐርባ ስድስት

ዐፄ ዮሐንስ ጐጃምን ስለ መውረራቸው ንጉሥ ተክለ ሃይማኖት

እንደ ገና ታምነው በዕርቅ ወደ ንጉሠ ነገሥቱ ስለ መግባታቸው......503

ምዕራፍ ዐርባ ሰባት

የንጉሥ ምኒልክና የኢጣልያ መንግሥት ወዳጅነት እየጠበቀ መሔድ....509

ምዕራፍ ዐርባ ስምንት

በሸዋ የተጠንቀቅ ዐዋጅ - ያፄ ዮሐንስና የንጉሥ ምኒልክ በደብዳቤ

መወቃቀስ................................................................................517

ምዕራፍ ዐርባ ዘጠኝ

በዐፄ ዮሐንስና በሐምዳን አቡ አንጋ መካከል የተደረገ

የደብዳቤ ልውውጥ.........................................................................529

ምዕራፍ ሃምሳ

ያፄ ዮሐንስ ጉዞ ውደ መተማ - የጦር ድርጅታቸው...............................535

ምዕራፍ ሃምሳ አንድ

የመተማ ጦርነንታ ያመራር ጉድለት - ያፄ ዮሐንስ አሳዛኝ ሞት................541

ምዕራፍ ሃምሳ ሁለት

የደርቡሾች አሸናፊነትና የዘኪ ቱማል ድንፍታና ውድቀት - የከፋሊ

አብዱላሂ ፍጻሜ...............................................................................553

ምዕራፍ ሃምሳ ሦስት

ያፄ ዮሐንስ ሞት ያስከተለው የዙፋን ባላንጣነት - በባላንጣነቱ ፊት

የተጠቀሙት ወገኖች.......................................................................559

**መቅድም**

«ዐፄ ቴዎድሮስና የኢትዮጵያ አንድነት» በተሰኘው መጽሐፍ ውስጥ ዐፄ፥ ቴዎድሮስ ኢትዮጵያን ለሰባ ዓመታት የበታተናትን የመሳፍንት አገዛዝ በጦር ኃይል ደምስሰው የኢትዮጵያን ማዕከላዊ መንግሥት የሚያበሥረውን የአንድነት መሠረት ባዲስ እምልክ የጣሉበት ሁኔታ ተዘርዝሮ ይገኛል። እዚህ ላይ በውል ሊጤን የሚገባ አንድ ነጥብ አለ። ይኸውም ኢትዮጵያ በሕዝቧ አንድነት ዳር ድንበሯ ታፍሮና ነጻነቷ ተከብሮ ለረጅም ዘመናት የኖረች አገር ገናና ታሪኳም በዓለም ዙሪያ ሲያስተጋባ የቆየ መሆኑ ነው። ነገር ግን ከላይ እንደ ተጠቀሰው የመሳፍንት አገዛዝ በታሪኳ ላይ ጥቁር ነጥብ ጥሎ ስለ ነበር፥ ያን አስከፊ የታሪክ ገጽታ ለማስወገድ የዐፄ ቴዎድሮስ መነሣት ወሳኝ ድርሻ ነበረው። ሆኖም ዐፄ ቴዎድሮስና የኢትዮጵያ አንድነት የሚለው ሥያሜ የሚጠቁመው የኢትዮጵያ አንድነትና የዘመናት አኩሪ ታሪኳን እንደገና የማደስ እንጂ ፍጹም አዲስ የሆነ ምሥረታ ያለመሆኑን መገንዘብ ያሻል።

በዚህ በአሁኑ መጽሐፍ ደግሞ የአንድነት መሥራች ቴዎድሮስ ሕይወታቸውን በፈቃዳቸው በመቅደላ ተራራ ከአሳለፉ ወዲህ እርሳቸው በጣሉት የአንድነት ሕንፃ መሠረት ላይ ከርሳቸው በኋላ ተነሥተው ከብዙ የፍልሚያ ፍጅት በኋላ በየተራ የነገሡት ሦስት አውራ መሪዎች ግድግዳውን ለማቆም ጣራውን ለማዋቀር ከነሕዝባቸው ያደረጉት ተጋድሎ ይገኛል።

እነዚህም የላስታው ዋግሹም ጐበዜ ገብረ መድኅን የተምቤኑ ደጃች ካሣ ምርጫ የሸዋው ንጉሥ ምኒልክ ኃይለ መለኮት ናቸው። ሦስቱም በሽፍትነታቸው ሰዓት የሥጋት ዐይናቸው ያተኰረው በኃይለኛው ባባ ታጠቅ የበላይ አጥቂነት ላይ ሳለ የርሳቸው ሕይወት ማለፉ ሲረጋገጥ የመንፈስ፥ ዕረፍት አግኝጠው ትንሽ ጊዜ ከተጽናኑ በኋላ ወዲያው ሦስቱ የዙፋን ተፋላሚ ሆነው እርስ በርሳቸው በጠብ እየተያዩ ‹ተከታይ እኔ ነኝ፥ አንተ አይደለህም› በሚል ዓላማ ኃይላቸውን ይገማመቱ ዠመር። ለክፉም ለደጉም ሦስቱም የየክፍለ ሀገራቸው ሕዝብ ይነስ ይብዛ ተከትሏቸዋል።

ከሦስት ተፋላሚዎች አንዱ ምኒልክ ከቴዎድሮስ፣ ሞት ቀደም ብለው በ1857 ዓ.ም ካፄ ቴዎድሮስ አምልጠው አቶ በዛብህም በጋዲሎ (ግድም ወረዳ) አሸንፈው፥ አንኰበር ገብተው እንደ አባቶቻቸው የሸዋ ንጉሥ እየተባሉ ከቆዩ ወዲህ በ1860 ዓ.ም ያፄ ቴዎድሮስን ሞት ሲሰሙ ‹ከይሁዳ ነገዶች ከዳዊትና ከሰሎሞን የምወለደው እኔ ነኝ ለንጉሠ ነገሥታዊ ዙፋን ከኔ የሚቀርብ የለም› በሚል ስሜት «ሞዓ አንበሳ ዘእምነገደ ይሁዳ ምኒልክ ንጉሠ ነገሥት» የሚል ማኅተም አሠርተው ካገር ውስጥም ከውጭ አገርም መሪዎች ጋር ይጻጻፉ ዠመር።

ይሁን እንንጂ ከሸዋና ከወሎ በቀር መላ ኢትዮጵያን በቁጥጥራቸው ውስጥ እንዳላገቡ ላባቸው ስለሚያውቅ በማኅተማቸው ላይ «ንጉሠ ነገሥት» ከሚለው ጽሑፍ ቀጥሎ «ዘኢትዮጵያ» የሚለውን ደምዳሚ ቃል ለመጨመር አልደፈሩም። ለውጭ አገር መሪዎችም ሲስፉ አርእስታቸው «የተላከ ከንጉሥ ምኒልክ ዘኢትዮጵያ» ዘኢትዮጵያ» ይኸውም ማለት የኢትዮጵያ ንጉሠ ነገሥት አላሉም። የሁለቱ ዐረፍተ ነገሮች አባባል ልዩነት አለው።

ሁለተኛው የዙፋን ተፋላሚ ከዛጉዬ ዘር የወረዱት ዋግሹም ጐበዜ የክፍለ ሀገራቸውን የዋግን የላስታንና የአካባቢውን ሕዝብ ካስተባበሩ በኋላ ዐፄ ቴዎድሮስ ከመሞታቸው ከዐሥር ቀን በፊት በመጋቢት 22 ቀን 1860 ዓ.ም በደንቢያ በወልቃኢት በጸገዴ የተነሣውን ጣሰው (ጥሶ) ጐበዜን በለሳ ላይ ተዋግተው አሸንፈውት ስለ ነበረና እንግሊዞችም መቅደላን ለቀው ወደ አገራቸው ስለ ተመለሱ፥ ዋናው መዲና (መናገሻ ከተማ) ጐንደርም በርሳቸው እጅ ስለገባ ቀብቶ የሚያነግሥ ጳጳስ ባጠገባቸው ቢጠፋም በራሳቸው ፈቃድ በእጨጌ ገብረ ኢየሱስ እጅ ተቀብተው ስማቸውን ተክለ ጊዮርጊስ አሰኝተው በ1860 ዓ.ም ንጉሡ።

ሦስተኛው የዙፋን ባላንጣ፥ በእናታቸው በኩል ከስመ ጥሩው የእንደርታ ባላባት ከራስ ወልደ ሥላሴ ባባታቸው ከተምቤን ባላባት ከሹም ተምቤን ምርጫ የሚወለዱት ደጃዝማች ካሳ ምርጫ (በዝብዝ ካሳ) ናቸው። እርሳቸውም ባፄ ቴዎድሮስ ጊዜ የባላምባራስነት ማዕረግ ይዘው ለተወሰነ ጊዜ ከቆዩ በኋላ ካፄ ቴዎድሮስ ሸፈቱ። በመቅደላ ጦርነት ዋዜማ ላይ እንግሊዞችን ላስተናገዱበት ውለታ ዘመናዊ መሣርያ ከነአሠልጣኙ ስላገኙ በትግሬም ቀድመ ብለው የንጉሠ ነገሥቱን እንደራሴ ራስ ባርያው ገብረ ጻድቅን በደረብ ሲና አሸነፉ። ኃይላቸውም ከዕለት ወደ ዕለት እየጠነከረ መጣ። አዲሱ ንጉሠ ነገሥት ዐፄ ተክለ ጊዮርጊስ ምንም እንኳ የካሳን እህት ወይዘሮ ድንቅነሽ ምርጫን አግብተው ቢነግሡና ካሳም የመዠመሪያውን ዓመት በተክለ ጊዮርጊስ ሥር ቢቆዩ ኃይላቸው ሲፈቅድላቸው አልታዘዝም በማለት ራሳቸውን ችለው ተቀመጡ። ስለዚህ አንዲቷ ኢትዮጵያ በዚህ ጊዜ (1860 -1863) ዓ.ም የሦስት መሪዎች ግዛት ነበረች

አገሪቱ መቸም ከራሷ በራሷ የእጅ ጥበበኞች የምታፈራቅው የጦር መሣሪያ ከጦርና ከጐራዴ ከጩቤና ከአንካሴ ስለማያልፍ በዚህ ጊዜ ባላንጣን የማጥቂያውና ሥልጣን የመጨበጫው ዋና መፍትሔ በወጭ አገር የሚሠራው በባሩድ ጥይት የሚተኮሰው ጠበንጃና መድፍ ነበር። ዤኔራል ናፒየር ካገሩ ሲመጣና ወዳገሩ ሲመለስ ደጃች ካሳ ላደረጉለት መስተንግዶና አቀባበል 12 መድፍ 900 ጠበንጃና ብዙ ጥይት ከእንግሊዛዊ አሠልታኝ ከኪርክሃም ጋር ሰጥቷቸው ስለ ነበር ለማሳመን መሳሪያ 1863 ዓ.ም ዐድዋ አጠገብ እርሳቸውን ለማሳመን የዘመቱባቸውን ዐፄ ተክለ ጊዮርጊስን አሸንፈው ማርከው ካሰሩ በኋላ ከእስክድርያ ባስመጧቸው ጳጳስ በአቡነ አትናቴዎስ እጅ ተቀብተው በጥንታዊቷ በአክሱም ከተማ ስማቸውን «ዮሐንስ አራተኛ» አሰኝተው በሥርዐተ መንግሥት በ1864 ዓ.ም ነገሡ። አሁን ደግሞ ከሦስቱ የዙፋን ባላንጣዎች ሁለቱ ዮሐንስና ምኒልክ ስለቀሩ ሲዛዛቱ፣ ሲሰላለሉ የጦር ሠራዊታቸውን በየቤታቸው ሲያጠናክሩ፣ በመካከል ያሉትን የወሎን የቤጌምድርን፣ የአማራን ሳይንትን፣ የጐጃምን፣ ባላባቶችና አስተዳዳሪዎች በማስፈራራትም በወዳጅነትም ወደ ራሳቸው ለመሳብ ሲጣጣሩ ከ1860 ዓ.ም እስከ 1870 ዓ.ም ያለውን ያሥር ዓመት ጊዜ አሳለፉ።

በዚህ ጊዜ አንደኛ የሁለቱ መከፋፈል ሁለተኛ የኢትዮጵያ በሥልጣኔ ኋላ ቀርነት ሦስተኛ የስዊዝ ቦይ መከፈት አደፋፍሮት የግብጽ መሪ ከዲቭ ኢስማኤል ብዛት ያላቸውን የአውሮፓ ተወላጆች በገንዘብ እየቀረጠረና የፓሻነት ማዕረግ እየሰጠ በግብጹ ወታደር ላይ መሪ በማድረግ ራሱ በቱርክ ሥሱልጣን ከመገዛት ሳይድን ኢትዮጵያን በጦር ኃይል ወሮ፥ ከሱዳን ከሱማልያ ጋር በመደባለቅ ግዛቱን ከሜዴተራኒ ባሕር እስከ ሕንድ ውቅያኖስ ለማድረስ ሰፋ ያለ ምኞት አደረበት። ይህ ሰፊ ምኞት አያዋጣህም፣ በከንቱ አትክሰር የሚለው የዘመድ መካሪማ አላገኘም። ይልቁንም ለራሳቸው ጥቅም ሲሉ ‹ይገባሃል ያስፈልግሃል፥ ግፋ በርታ› የሚሉት የውጭና ያገር ተወላጅ በረከቱለት።

ይኸን የወረራ ምኞቱን ወደ ፍጻሜ ለማድረስ በ1866 ዓ.ም በኅዳር ወር ጉንደት ላይ በ1868 ዓ.ም በያካቲት ወር ጉራዕ ላይ ወታደር ልኮ ሁለት ጊዜም ያልሠለጠነ መንጋ ወታደር ነው ብሎ በናቀው በዐፄ ዮሐንስ ጦር ድል ተመታ። ዐፄ ዮሐንስ ከዤኔራል ናፒየር የተቀበሉትን የጦር መሣሪያ ባገር ውስጥ ጦርነትና የውጭን ጠላት ለመመለስ ተጠቅመውበታል ማለት ነው። ይህም በግብጾች ላይ የተገኘው ተደጋጋሚ ድል ላፄ ዮሐንስ ባገር ውስጥና በውጭም ከፍ ያለ ዝናን አተረፈላቸው። የጦር ሠራዊታቸውም አንደኛ ከእንግሊዞች የስጦታ በአገኙት ሁለተኛ ካፄ ተክለ ጊዮርጊስና ከግብጽ የጦር ሠራዊት በምርኮ በሰበሰቡት የጦር መሣሪያ ኃይላቸው በጣም ስለ ደረጀ የርሳቸውም ጦር በነዢን ኪርክሃም በጦርነት ቴክኒክ ሠልጥኖ ስለ ታጠቀ ከዐድዋ ተነሥተው ፊታቸውን ወደ ሸዋ መልሰው ሰላሌ በደረሱ ጊዜ ምኒልክ በዚህ ዐይነትና የዚህ ወቅት ውጊያው እንደማያዋጣ ሁኔቸታውን ገምግመው በዕቅና በሰላም ገቡላቸው። ስለዚህ አቅምን ማመዛዘን ስጦታቸው የሆነው ንጉሥ ምኒልክ ነገሩም ቢቆጫቸውም በቤተ ክህነት አባቶች የግልግል አማካይነት ‹ንጉሠ ነገሥት› የሚለውን ሥያሜ ለዮሐንስ ለቀው በሸዋ ንጉሥነት ለመርጋት የተስማሙት ከግብጾች ድል መእምታት በኋላ ነው።

በጀግኖቿ ብርታት በሁለት ጊዜ ድል አድራጊነት ኢትዮጵያ ከግብጽ ወራራ መዳኗና እይኃይሏ እየጠናከረ መሔድ ያለቅጥ እብተስፋው በግብጽ መንግሥት ላይ ታላቅ የግዛትና የኢኮኖሚ ውድቀት አስከተለ። ‹በቡሃ ላይ ቆረቆረ› እንደሚባለው የግብጽ መንግሥት በኢትዮጵያ ግንባር ታላቅ የመሸነፍ በትር ሲገጥመውና ሲዳከም በግዛቱ በሱዳን ደግሞ በአህመድ መህዲ መሪነት የደርቡሾች መነሣት የባሰ ችግር ፈጠረበት። በያለበት ላስቀመጠው የበረከተ ጦርና ከውጭ አገር ለቀጠራቸው ምንደኞች የሚከፍለው ገንዘብ አጣ። የመንግሡ ግምጃ ቢት ተሟጠጠ። ባንኮች ተራገፉ። በዚህ ዓይነት ችግሩ በግብጽ ላይ በከበደ መጠን የወሰዱባትን እነቦጎስን እንደሐባብን ወደ ኢትዮጵያ ለማስመለስ ተስፋው የተቃረበ መስሎ ታየ።

እንግሊዝም ሁኔታውን በመገምገም ባንድ ወገን የራሱን የመስፋፋት አሳብ እያደራጀ፣ በሌላ ወገን ደግሞ ግብጾችና ቱርኮች ከመሕዲስቶች አጥቂነት እንዲድኑ ለማድረግ የዐፄ ዮሐንስ ሕብረት አስፈላጊ በመሆኑ ኢትዮጵያንና ግብጽን በአድሚራል ሔዊት አማካይነት በተዘጋጀው ውል መሠረት አስታረቀ። በውሉ ላይ በኢትዮጵያ ዙሪያ የግብጽ ግዛቶች የነበሩት ወደ ኢትዮጵያ እንዲመለሱ፥ ያፄ ዮሐንስ ዕቃና መሣሪያ በምጥዋ ወደብ ያለ ቀረጥ እንዲያልፍ በበኩላቸው ዐፄ ዮሐንስ በከሰላ በአምዴብና በሰናሂት፥ ደርቡሾች የከበቧቸውን ቱርኮችና ግብጾች በኢትዮጵያ ውስጥ አሳልፈው ወደ ምጥዋ ለመሸኘት እንዲረዱ ተጠቅሷል።

በዚህ መሠረት ንጉሠ ነገሥቱ ውላቸውን አክብረው፣ እንዲያውም በውሉ ውስጥ ያልተጠቀሰውን በመጨመር የከበቡትን ግብጾች በውጊያ ከደርቡሾች አድነው ወደ ምጥዋ እንዲያልፉ ካደረጉ በኋላ ከግብጾች ላይ የኢትዮጵያን ግዛቶች ተረክበው ሳይጨርሱ በእንግሊዝ ጠቃሽነት ዐፄ ዮሐንስ በአልጠረጠሩበት ሰዓት በ1877 ዓ.ም የኢጣልያ ጦር በምስጢር መጥጦ ምጥዋን ያዘ። በዚህ ምክንያት በሰሜናዊ ምሥራቅ በኩል የኢጣልያ በሰሜን ምዕራብ በኩል ደግሞ የደርቡሾች ጦር በአንድ የጊዜው እቅት ሁለት ባላጋሪዎች በአገር አፍቃሪው ንጉሠ ነገሥት ፊት ተደነቁ።

ዐፄ ዮሐንስ በእንግሊዝ መንግሥት የቆየ ወዳጅነት ተማምነው በአድሚራል ሔዊት አማካይነት በፈረሙት ውል ምክንያት ከሱዳኖች ጋር እስከ መዋጋት ሲደርሱ በተለይ ከአዲሱ ባላጋራቸው ከኢጣልያ ጦር ጋር በሰሐጢ ለጦርነት በተሰለፉበት ጊዜ እንደ ፍጹም ወዳጅ የሚመለከቷቸው የእንግሊዝ ባለሥልጣኖች ወደ ፊት ግብጾችና ቱርኮች በሚለቁት በሱዳንና በቀይ ባሕር አካባቢ ከፈረንሣይ መንግሥት ጋር በምናደርገው ፍልሚያ ካልሠልጠነው ከኢትዮጵያ መንግሥት ይልቅ የሠለጠነው የኢጣልያ መንግሥት የበለጠ መሣሪያ ይሆነናል በማለት በግልግሉ ጊኢዘ በይፋም በምሥጢርም ለኢጣልያ አደሉ። አዲሱን ወዳጅ ለመጥቀም የቀድሞ ወዳጃቸውን ዐፄ ዮሐንስን በሰበብ አስባብ እየተጫኑ የኢጣሊያ ኃይል በምጥዋ ወደብና አካባቢ እንዲጠናከር አደረጉ።

በዚህ ምክንያት ዐፄ ዮሐንስ ከኢጣልያ ጦር ጋር በሰሜናዊ ምሥራቅ በሰሐጢ ለጦርነት እንደ ተፋጠጡ በሰሜናዊ ምዕራብ በኩል ደግሞ በሰሐጢ ለጦርነት እንደ ተፋጠጡ በሰሜናዊ ምዕራብ በኩል ደግሞ በመተማ የደርቡሾቹ አጥቂነት እየገፋ ሔደ። ደርቦቹ ከመተማ አልፈው ከተማውን ጐንደርን አቃጥለው ጥር 10 ቅን 1880 ዓ.ም በሣር ውሃ (ደምቢያ) በንጉሥ ተክለ ሃይማኖት የሚመራውን የጐጃም ጦር አሸነፉ። በዚያን ወቅት የጦር ድርጅታቸውን ከመቸውም የበለጠ ያጠናከሩት ንጉሥ ምኒልክ በዐፄ ዮሐንስ ትዕዛዝ በኢጣልያ ጦርነት ላይ ለመካፈል ከሸዋ ወደ ወሎ ገሥግሠው አምባጫራ እንደገቡ ለኢጣልያኑ ራሳቸው እንደሚበቁና ደርቡሽን መከላከሉ እንደሚሻል የሚገልጽ ትእዛዝ ከንጉሠ ነገሥቱ ደረሳቸው። በዐፄ ዮሐንስ ሠፈር ኢጣልያንን ያመጡ ምኒልክ ናቸው፥ አሁንም ከደርቡሾች ጋር ተስማምተዋል የሚለው ወሬ ነፈሰ። ንጉሠ ነገሥቱም ምኒልክን ጠርተው «እውነት ነው ወይስ ሐሰት?» ብለው ሳይመረምሩ ወይም በዚህ ጉዳይ ላይ ፊት ለፊት ሳይወያዩ ምኒልክን ወደ ሸዋ እንዲመለሱ አዘዙዋቸው።

ከ1880 – 1881 ዓ.ም በደቡብ ኢትዮጵያና በሐረር ሥልጣናቸውን ያጠናከሩት ምኒልክ፣ ከእንጦጦ አምባጫራ ድረስ ከሔዱ በኋላ ዐፄ ዮሐንስ ሐሰተኛ ወሬ በመስማት አቅርበው ሳይጠይቋቸው ወደ ሸዋ እንዲመለሱ ስላደረጓቸው ንጉሥ ተክለ ሃይማኖት ደግሞ ረዳት ሳይጨምሩላቸው በሣር ውሃ ከደርቡሾች ጋር ለጦርነት ብቻቸውን ስላጋለጧቸው ሁለቱ የሸዋና የጐጃም ንጉሦች ለንጉሠ ነገሥቱ ሁለተኛ ላለመታዘዝ ደብረ ማርቆስ ላይ አደሙ።

በዚህ ምክንያት ዮሐንስ ከጣልያኖች ጋር ለውጊያ ከተሰለፉበት ከሰሐጢ የጦር ግንባር ጦርነትም ሆነ ደንበኛ ሰላምም ሳያደርጉ ወደ ጐጃም ዘልቀው በጦር ኃይል ተክለ ሃይማኖትን አሳምነዋል። ከምኒልክም ጋራ በራስ ዳርጌ አማካይነት የልባቸውን ደብዳቤ ተገላልጠው ከተወቃቀሱ በኋላ ንጉሥ ምኒልክን እንደ ንጉሥስ ተክለ ሃይማኖት በጦር ኃይል የማሳመኑ ጉዳይ በዚህ ጊዜ አጠራጣሪ ሁኔታ ላይ እንደ ሚጥል ስለ ተገነዘቡት ለሌላ ጊዜ አቆይተው ጐንደርን በመዝረፍና ቀሳውስቱን በመፍጀት ያስቆጣቸውን የደርቡሽን ጦር ለመበቀል በቀጥታ ወደ መተማ ፊታቸውን አዞሩ። ወደዚያም ደርሰው ምሽጉን ተገን አድርጎ የጠበንጃውን ምላጭ በመጨበጥ አልሞ ከሚጠብቃቸው ጠላት ጋር ተጋጥመው እንደ ተራ ወታደር ከፊት ቀድመው በዠግንነት በመዋጋት ላይ እንዳሉ ድል አድራጊነትን ለመጐናጸፍ ጥቂት ሲቀራቸው ከጠላት ወገን በተተኮሰች ጥይት ክፉኛ ቆስለው ወደ ኋላ ተመለሱ። በጦርነቱ ሰዓት እየተፏከረ በጠበንጃም በጐራዴም በዠግንነት እየተዋጋ በጠላት ላይ ሽብርና ፍርሃት የነዛው ጦራቸው የንጉሠ ነገሥቱን መቁሰል ወደ ጐን አቆይቶ አጥቂነቱን በመቀጠልና የተቃረበውን ድል ለራሱ አስቀርቶ በመደምደም ፈንታ የርሳቸውን ቆስሎ ወደ ኋላ መመለስ ሲሰማ አዝማቹ ራስ ኃይለ ማርያምና ዘማቹም ተደናግጠው ከየጦሩ ግንባር አፈገፈጉ።

ሁኔታውን ሲገመግሙት፦

ሀ/ ያፄ ዮሐንስ ጦር ጠላት ምሽግ ድረስ ሔዶ መግጠሙ፥

ለ/ በዚህ የመተማ ጦርነት የንጉሥ ተክለ ሃይማኖትና በተለይ የንጉሥ ምኒልክ አለመካፈል፥

ሐ/ በጦር አመራር ስመጥር የሆኑት የራስ አሉላ አባነጋ ከዋናው ጦር ጠቅላይ አዛዥነት መገለል፣ ለዚህ ለኢትዮጵያ ድል መሆን አስተዋጽኦ እንዳደረገ ይታያል።

በጉንደትና በጉንዳጉንዲ፣ በጉራዕና በዶጋሊ በግብጻውያን ላይ ተደጋጋሚ ድል አድራጊነት ያገኘው፣ በሠለጠነውም የኢጣልያ ጦር ላይ በዶጋሊ አሸናፊነትን የተጐናጸፈው የኢትዮጵያ ጦር ድርጀታቸውና ሥልጣኔያቸው በዝቅተኛ ደረጃ በሚገኘው በደርቡሽ ጦር፥ በዚህ ጊዜ መሸነፉ ከማሳዘን ዐልፎ ወገንን የሚያስቆጭ ነው።

በሕይወታቸው ሙሉ ለአገራቸው ለኢትዮጵያ ዕድገት ሲደክሙ የኖሩትና የወገናቸውን ጥቃት ለመመለስ ሲሉ ሕይወታቸውን የሠዉት የእኝህ ንጉሠ ነገሥት ስማቸው ከነዝናቸው በኢትዮጵያ ታሪክ ውስጥ እያበራ የሚኖር መሆኑን እያወሳን በዚህ መቅድም ባጭሩ የተጠቀሰው ያፄ ዮሐንስና በርሳቸው ዘመነ መንግሥት ክልል ውስጥ የሚገኘው የኢትዮጵያ ዝርዝር ታሪክ በመጽሐፉ አካል ውስጥ በየምዕራፉ በተቻለ መጠን ተተንትኗል።

መቼም እንደ ኢትዮጵያ ያለ ያንድ አገር ታሪክ ከዚህ በፊት በየመልኩ ተዘጋጅቶ ባልተቀመጠበት ሁኔታ በሙሉም በአጋማሹም ሲሳፍ አንዳንድ ስሕተት በዝንጋዔ ወይም በግድፈት ሊደርስ ይችላል። እንኳን ብዙ ገጽ ከያዘ መጽሐፍ ባንድ ገጽ ላይ ከሠፈረ ደብዳቤም ስሕተት አይተፋም።

ስለዚህ ነው በዐሥራ ስድስተኛው መቶ ዓመት ላይ የነበረው ያፄ ሠርፀ ድንግል (1555 – 1589 ዓ.ም) ዜና መዋዕል አዘጋጅ ወልደ ሃይማኖት በጽሑፉ መጨረሻ ላይ «ይቤ በዓለ ዝንቱ መጽሐፍ ኦአኃውየ ማዕምራን አንባብያኒሁ ወሰማዕያኒሁ ለዝኑት መጽሐፍ አመ ረከብክሙ ብየ ስሕተት በኀዲገ ዜና እመንገለ ዝንጋዔ ወአዕምሮ ኅድጉ አበሳየ ተዘኪረክሙ ከመ ኅፁፅ አዕምሮቱ ለእጓለ እመ ሕያወ ወአኮ ምሉዕ» ብሏል። ትርጉሙም «ይኸ መጽሐፍ የምታነቡ ዐዋቂዎች ወንድሞቼ ባለማወቅና በመዘንጋት ያልተጻፈ ቢኖር የሰው አዕምሮው ሙሉ ሳይሆን ጐደሎ መሆኑን ተገንዝባችሁ ለጥፋቱ ይቅርታ አድርጉ.....» የሚል ነው። ይኸ አራት መቶ ዓመታት ያለፈው የወልደ ሃይማኖት አባባል እኔም ሌሎችም ጸሐፊዎች ዛሬም ወደፊትም መሠረት የምናደርገው አባባል ነው።

መስከረም 30 ቀን 1976

ተክለ ጻድቅ መኵሪያ

**ምስጋና**

በመዠመሪያ «ዐፄ ቴዎድሮስና የኢትዮጵያ አንድነት» በሚባለው መጽሐፍ ላይ እንዳመለከትሁት በሮማ በሎንዶን፣ በፓሪስ የኢትዮጵያ ሰነድ የሚገኝባቸውን የድርጅት አስተናባሪዎች የአዲስ አበባ ዩኒቨርሲቲ የኢትዮጵያ ጥናትና ምርምር ክፍል ኃላፊዎችን እነ አቶ ደግፌ ጻድቅን፣ በባህል ሚኒስቴር የቤተ መጻሕፍት ወመዘክር ሹማምንትና ሠራተኞች የሚያስፈልገኝን መጽሐፍና ሰነድ በማቅረብ የረዱኝን፣ እነ ወይዘሪት መና ወረደን የጻፍሁትን በመኪና የመቱልኝን ወይዘሪት ሙናጃ አምዱካን ወይዘሪት ብርሃኔ ዳባን በውስጡ ያሉትን ካርታዎች ያዘጋጀልኝን አቶ ዳንኤል ሰይፉን የኩራዝ አሳታሚ ድርጅት ኃላፊዎች እትመቱ በተሻለና በተጣራ ሁኔታ እንዲከናወን ባለፈው እንዳደረጉት ለዚህኛውም ጥረት ያደረጉትን በመጨረሻም በማንኛውም ወቅት እርዳታዋ ያልተለየኝን ባለቤቴን ወይዘሮ ካሳዬ ደስታን አመሰግናለሁ።

ተክለ ጻድቅ መኵሪያ

**ምዕራፍ አንድ**

**ነዋሪው ያነገገሥ ወግና ሥርዓት መጥፋት**

እስከ ዘመነ መሳፍንት መዠመሪያ (1769) ድረስ በኢትዮጵያ የአነጋገስ ባህል ዙፋን ካባት ወደ መጀመሪያው ወንድ ልጅ ልጅ የሌለ እንደሆነ ወደ ቅርብ ዘመድ በሚተላለፍበት ጊዜ ማለትም ንጉሥ ሞቶ ንጉሥ ሲተካ ዐዋጅ ነጋሪው ወደ አደባባይ ወጥቶ «የሞትንም እኛ ያለንም እኛ ወዳጃችን ይደሰት ጠላታችን ይዘን» በማለት ያሰማል። አንዳንድ ጊዜ ደግሞ የዚህ አባባል ለወጥወጥ እያለ «የሞትንም እኛ የነገሥንም እኛ ስለ ሞትነው እዘኑ ሰለ ነገሥነው ተደሰቱ» የሚል ዐዋጅ ይናገራል። ትርጓሜውም የሞተውም ነጋሢ ወደ ዙፋን የወጣውም መስፍን ካንድ ሰሎሞናዊ ቤተሰብ መሆናቸውን ለማመልከት ነው።

ይህ ዐዋጅ ዐፄ ኢዮአስ (1755 – 1769) በራስ ሚካኤል (ቀታሌ ንጉሥ) ከተገድሉ ወዲህ (1769 ዓ.ም) እየቀረ ሔደ። ከዚህ ጊዜ ጀምሮ እስከ 19ነኛው መቶ ዓመት መሐከል ድረስ ነገሥታት ሥልጣናቸውን ባነገሣቸው እንደራሴያቸው ሲቀሙ፥ እንደራሴዎቹም የራስነትን ማዕረግ ለስሙ ከነገሥታቱ እየተቀበሉ ሥልጣናቸውን በሰይፋቸው ጫፍ (በኃይል) ብቻ ሲያረጋግጡ ከላይ የተጠቀሰውን የመሰለው ሥርዓታዊ የነጋሢዎች የመለዋወጥ ዐዋጅ እየቀረ ሔደ። እስከ ዐፄ ቴዎድሮስ መነሣት ድረስ ከቤጌምድር ከጐጃም፣ ከስሜንና ከትግራይ፣ ከላስታ፣ ከየጁና፥ ከወሎ መሳፍንት እየተነሡ የፈለጉትን መስፍን እያነገሡ አንዱ ያነገሠውን ሌላው እየተቃወመ የራሱን በማንገሥ ባንድ ዘመን ሦስት ነገሥታት የነገሡበት ጊዜ ነበር። አንዱም ንጉሥ (ተክለ ጊዮርጊስ) 6 ጊዜ ነግሦ 6 ጊዜ የተባረረበት ዘመን ነበር። ከሁሉ መሳፍንት የየጁና የወሎ ተወላጆች ከታላቁ ራስ ዐሊ ዠምሮ እስከ ታናሹ ራስ ዐሊ ድረስ ያሉት በርታ ብለው ስለተከታተሉ ከትግራይም እነ ራስ ወልደ ሥላሴ ደጃች ሰባጋዲስ ከጐጃምም እነ ራስ መርድ ከዳሞት እነ ደጃች ዘውዴ ከላስታ፣ እነ ራስ አስራት በየጊዜው ቢነሡም በጠቅላላው በዘመነ መሳፍንት ደንበኛ የማዕከላዊ የጐንደር መንግሥት ገዥዎች እነዚሁ ወረሼህ የሚባሉት የየጁ ኦሮሞ ባላባቶች እነ ራስ ዐሊ ነበሩ። እነዚህም እያንዳንዳቸው ሥልጣን በጨበጡበት ሰዓት ከላይ ከነ ፋሲል ከነ ኢያሱ ዘር የመጣውን አንዳንድ ነጋሢ በዙፋን ላይ ያለምንም ሥልጣን ለስሙ ብቻ ያስቀምጣሉ።

ለምሳሌ፣ በመጨረሻው መስፍን በታናሹ ራስ ዐሊ ጊዜ የነበሩት ዐፄ ዮሐንስ ሣልሳይ በራስ ዐሊና በእናታቸው በወይዘሮ መነን ፈቃድ ለስሙ ከነገሡ በኋላ የእቴጌነት ደረጃ ለማግኘት ሲሉ ወይዘሮ መነን አግብተዋቸው ሳለ በመካከሉ ቴዎድሮስ መነንንም ዐሊንም ደምስሰው ከነገሡ በኋላ ዮሐንስ ሣልሳይ በመቅደላ እንደ እስር አስቀምጠዋቸው ሲኖሩ ብዙ መከራ አሳልፈው በእንግሊዞች ጦርነት ከቴዎድሮስ ሞት በኋላ ነጻነታቸውን አግኝተው ተለቀቁ። ከተለቀቁ በኋላ ኃይልም ሰበብም ስላጡ የመንገሥ ፍላጎት አላሳዩም። ተከታይም አልነበራቸውም። በዚህ ምክንያት በሰላምና በጽሞና ወደ አክሱም ሔደው ተቀመጡ።

ዐፄ ቴዎድሮስ በሕይወታቸው ሳሉ ሦስት ወንድና ሦስት ሴት ልጆች እንደ ነበሩአቸው ራሳም ያመለክትና ከነዚህ ሁሉ መካከል በቁርባን ካገቡዋቸው ከእቴጌ ጥሩወርቅ የተወለደው ልጃቸው ዓለማየሁ ብቻ ዋና አልጋ ወራሽ መሆኑን የቀሩት የተወለዱት ከዕቁባቶች እንጂ ከደንበኛ ጋብቻ አለመሆኑን ከሁሉም ልጆቻቸው ትልቁ እብግምት 23 ዓመት ዕድሜ የነበራቸው ራስ መሸሻ መሆናቸውን እርሳቸውም ወደ ሸዋ ለመሔድ ካቀዱ በኋላ አሳባቸውን ለውጠው ወደ ሴት አያቸው አገር ወደ አማራ ሳይንት መሔዳቸውን ከሁሉም ታናሽ የሆነው ልጃቸው ኃይሉ ካሳ ከኦሮሞ ተወላጅ ዕቁባታቸው የወለዱት ከናቱ ጋር በትግራይ አገር መቅረቱን ዕድሜዋ 20 ዓመት የነበረውና ከሴት ልጆቻቸው ውስጥ ታላቅ የነበረችው አልጣሽ ለምኒልክ ተድራ ሳለች ወጣቱ ደጃዝማች ምኒልክ ትቷት ወዳገሩ አምልጦ ከሔደ ወዲህ ባሪያው (ራስ) ለሚባል የትግራይ ሹም መዳሯን የቅሩት ሁለት ሴቶች አንዲቱ ያምስት ሌላይቱ የሦስት ዓመት ዕድሜ ያላቸው በቤጌምድር እናቶቻቸው እንዳስቀሩዋቸው ይገልጽልናል።

ስለዚህ ዐፄ ቴዎድሮስ የዙፋንን መብት በኃይላቸውና በትግላቸው እንጂ በሕጋዊ መንገድና በትውልድ እንዳላገኙት ሁሉ አሁንም ሲሞቱ ታላቁ ልጃቸው ራስ መሸሻም ሆኑ ከደንበኛ ሚስት የተወለደውም ደጃች ዓለማየሁ ሊነግሡ አልቻሉም። እነርሱንም ለማንገሥ የሞከረ አንድም የወታደራዊና የቤተ ክሀንት ድርጅት አልተገኘም። እንኳን ለመንገሥ ብዙዎች የአባታቸው ተቃዋሚዎች ሊበቀሏቸው ይፈልጉ ስለ ነበር በአባታቸው የቀርብ ሥነ ሥርዓት ላይ ለመገኘት እና በጐንደር ከተማ መቆየትም እንኳን አቅቷቸው ዓለማየሁም በጠባቂ ወደ ሎንዶን ሔዶ ለ10 ዓመት ያህል እንደ ተቀመጠ በ1871 ዓ.ም ታሞ ሞተ። ራስ መሸሻም ወደ አማራ ሳይንት ሔደው ከሰነበቱ በኋላ በዚያም ለዘለቄታ መኖር የማያዋጣቸው መሆኑን አመዛዝነው ወደ አብሮ አደጋቸው ወደ ንጉሥ ምኒልክ ዘንድ ሔደው በሸዋ ተቀመጡ። ዐፄ ቴዎድሮስ አስረዋቸው የነበሩት ከዐፄ ኢያሱ አድያም ሰገድ የሚወለዱት ደንበኛ ነጋሢው ዮሐንስ ሣልሳይም በዚህ ጊዜ ምንም ካፄ ቴዎድሮስ ነጻ ቢሆኑ ተከታይና ደጋፊ ስለ አልነበራቸው እርሳቸውም በዙፋን እንደገና የመቀመጡን ነገር ድምጡንም ሳያነሱ እግራቸውንም አንደበታቸውንም ሰብስበው በአክሱም ዐርፈው ተቀመጡ።

በዚህ ሁሉ ምክንያት ያፄ ቴዎድሮስ ሞት ባንድ ጊዜ ከቴዎድሮስ ጋር ምንም ዝምድና በሌላቸው ነገር ግን የጦር ኃይል ባላቸው፥ በሦስት የዙፋን ባላንጣዎች መካከል የሽሚያ መንገድ ከፈተ። የሌሎቹን የጥቃቅኖቹን ወደ ጐን ትተን በጣም የታወቁት ላስቴው ዋግሹም ጐበዜ ሸዌው፥ ንጉሥ ምኒሊክ ትግሬው፥ ደጃች ካሳ ምርጫ ናቸው። የሁለቱን አቆተን በዋግሹም ጐበዜ አነጋገሥ እንጀምር።

**ምዕራፍ ሁለት**

የዋግሹም ጐበዜ አነጋገስ - ለእንግሊዝና ለፈረንሳይ መንግሥታት የጻፉዋቸው ደብዳቤዎች - ከደጃዝማች በዝብዝ ካሳ ጋር ተዋግተው ስለ መሸንፋቸው

የእንግሊዝ ጦር የመቅደላን ምሽግ ለወይዘሮ መስትዋት አስረክቦ ወደ አገሩ ከመመለሱ በፊት መስተዋት ስለ ገባችላቸው ዋግሹም ጐበዜ ዋናውን መናገሻ ከተማ ጐንደርን እጅ አደረጉ። በስሜን በወገራ የመጣውን ጥሶ ጐበዜ በጦር ደምስሰው ያጐታቸውን ልጅ ዋግሹም ተፈሪን ሾሙ። በጐጃም ደጃች ደስታ ተድላን አባርረው ለባራምባራስ አዳል ተሰማ እኅታቸውን ወይዘሮ ላቀችን ድረው የራስነት ማዕረግ ጨምረው አደላደሉ። የቤጌምድሩ ራስ ወልደ ማርያምም አሜን ብለው ስለ ተገዙላቸው ለመንገሥ የሚጐድላቸው ለጊዜው ቀብቶ የሚያነግሥ ጳጳስ አለመገኘት ብቻ ሆነ።

ባፄ ቴዎድሮስ ዘመን የነበሩት አቡነ ሰላማ ከሞቱ ወዲህ ሌላ ጳጳስ ከግብጽ አልመጣም። ምቹው የማምጫው በር ምጥዋ በግብጾች እጅ ተይዟል። ወደዚያ መተላለፈያው የአካለ ጉዛይና የሐማሴን ግዛት በዙፋን ባላጣቸው በባለቤታቸው በእቴጌ ድንቅነሽ ወንድም በደጃች ካሣ ምርጫ ተይዟል። እንደዚሁ ሳይነግሡ በዋግሹምነት ስም ብቻ ጠቅላላውን አገር አስተዳድራለሁ ማለቱ ድግሞ የማያመች ሆነ። በመሆኑም ጳጳስ ባይኖርም ይንገሡ ተብሎ በዕጨጌ ገብረየሱስ እጅ ተቀብተው በ1860 ዓ.ም ነገሡ። ስመ መንግሥታቸው «ተክለ ጊዮርጊስ» ተባለ።

ከነገሡ በኋላ ኃይላቸው የበለጠ እየበረታ ስለሔደ ባፄ ቴዎድሮስ ዘመን በጦርነት የተዳከመው ወሎ በተለይ የወርቂት ወገን ወደ ምኒልክ ቢያደላም የመስተዋት ወገን እላይ እዳልነው ገብሯል። ምኒልክም «የነጋሢ ልጅ የቴዎድሮስ ወራሽ እኔ ነኝ» ብለው «ሞዓ አንበሳ ዘእምነገደ ምኒልክ ንጉሠ ነገሥት» እያሉ እያተሙ ከውጭ አገር መሪዎች ጋር በሚላላኩበት ሰዓት ግዛታቸውንም እስከ ወሎ አድርሰው ወረይሉን ልክ እንደ ከተማቸው አድርገውታል። ካሳም በትግራይና በትግሬ የአውራጃዎቻቸው ባለቤት ሆነው በነጻነት ተቀምጠዋል። በዚህም ምክንያት ቴዎድሮስ ላንድነቷ የደከሙላትና የሞቱላት ኢትዮጵያ በዚህ ጊዜ እንደ ገና ተከፋፍላ የሦስት ነገሥታት (ተክለ ጊዮርጊስ ምኒልክ፣ በዝብዝ ካሳ) አገር ትመስላለች። ሦስቱም በተለያዩ ሦስት አውራጃዎች ቢገኙም ባንድ ባህል ባንድ ብሔራዊ የአማርኛ ቋንቋ ባንድ ሃይማኖት የሚጠቀሙ ላንዲቱ ኢትዮጵያ የሚያስቡ ሆነው ሳለ የከፋፈላቸው ዋናው ምክንያት ‹አንዲቷ ኢትዮጵያ በኔ ባንዱ መሪነት ትተዳደር› በሚል ብቻ ነው። በዚህም መካከል ምኒልክ እገብራለሁ የሚል ስሜት አይኑራቸው እንጂ፥ ካፄ ተክለ ጊዮርጊስ ጋር ደብዳቤ ተላልከዋል። ገጸ በረከትም ባቶ (የወደፊት ራስ) ጐበና እጅ ልከዋል። ይኸም አላላክ በርሳቸው ዘንድ እንደ ወዳጅነት ሲቆጠር በተክለ ጊዮርጊስ ወገን እንደ መገበር ተቆጥሯል።

ስለዚህ ይነስ ይብዛ፥ እነዚህ የተጠቀሱት አገሮች ሲታመኑላቸው አልገዛም ብለው በጣም ያስቸገሩዋቸው ባለፈው ደጋግመን ያነሣናቸው ደጃዝማች በዝብዝ ካሳ አንቸው። እርሳቸውም ከዚህ በፊት እንዳመለከትነው፥ ባፄ ቴዎድሮስ ዘመነ መንግሥት መጨረሻ ላይ ሁለቱም በየበኩላቸው ባላቸው ቂም የተነሣ ባፄ ቴዎድርሶ ላይ ሸፍተው ካሳም በትውልድ አገራቸው ሹመታቸውን ያጸኑት በመጀመሪያው ወቅት በዋግሹም ጐበዜ ደጋፊነት ነው። እብዚሁ የስምምነት ወቅት ነው ተክለ ጊዮርጊስ የካሳን እህት ወይዘሮ ድንቅነሽን ያገቡት። ካሳ ግን ቀድሞውኑ የራሳቸው ኃይል እየበረታ በሔደበትና ጠቡም ከዋግሹም ጐበዜ ጋር እየተባባሰ በሔደበት ሰዓት የእንግሊዝንጦር ሲመጣ ተቀብለው እንዳስተናገዱ ሁሉ ሲመለስም አስደሳች አቀባበልና መስተንግዶ ከማድረግ ጋር ‹ከዋግሹም ጐበዜ የምከላከልበት መሣሪያ ይሰጠኝ› ብለው ጠይቀው በዤነራል ናፒዬር ፈቃድ 12 ዘመናዊ የተራራ መድፍ 900 የሚሆን የሰናድር ጠበንጃና ሽጉጥ ከብዙ ጥይት ጋር ሰጣጨው። በኋላም አዳዲሱን የጦር መሣሪያ ከወታደራቸው ጋር እያስተማረ የሚያስተዋውቅ አሠልጣኝ ኪርክሃምና ሉዊ ተጨመሩላቸው። በዚህ አንጻር የተክለ ጊዮርጊስ በአጋጣሚው መጠቀምን ያለ ማወቅና ቸልተኝነት የደጃች ካሳ ትጋትና ዝግጅት ያስከተለው ጦርነት በግድ ካሳን አሸናፊ ተክለ ጊዮርጊስን ተሸናፊ ሲያደርጋቸው ይታያል። ቢሆንም ደጃች ካሳ ያፄ ተክለ ጊዮርጊስን ጦር ለመመለስ ኃይላቸውን ስለ ተጠራጠሩት አቡነ አትናቴዎስን ከግብጽ እየመራ ባመጣላቸው በሰምሃር ባላባት በመሐመድ አብደል ራሂም በኩል የግብጹ መሪ (ኢስማኤል) የጦር እርዳታ እንዲያደርግላቸው ጠይቀውት የፈረንሳይ መንግሥት ስለ ተቃወመ መቅረቱን ዱወ የሚባለው ታሪክ ጸሐፊ ያመለክታል። እንደዚሁም ተክለ ጊዮርጊስ ካሳ ያስመጧቸውን ጳጳስ አቡነ አትናቴዎስን እንዲልኩላቸው ማስፈራራትም ማባባለም ያለበት ደብዳቤ ልከውባቸው ካሳ እምቢታቸውን ካስታወቁ በኋላ ሁለቱም ለጦርነት ይዘጋጁ ዠመር።

ዐፄ ተክለ ጊዮርጊስ በፊተኛው ጊዜ በቸልታ ወይም በይሉኝታ ያስለፉትን የእንግሊዝን ወዳጅነት አሁን ጊዜው ካለፈና ከነገሡ በኋላ በደብዳቤ ደጅ እየጠኑ ዝምድና ይፈልጉ ዠመር። እንደዚሁም የእንግሊዝ የጦር መሪ ናፒዬር እግዛታቸው በነበረ ጊዜ ሲፈልጋቸው በወዳጅነት ተገናኝተው ችግራቸውንና ምኞታቸውን ገልጠው ያልፈጸሙትን አሁን ናፒዬር ወደ አገሩ ከተመለሰ ወዲህና ምቹው ጊዜ ካመለጣቸው በኋላ ከእንግሊዝ ንግሥትም ከዤኔራል ናፒዬርም በሩቁ ደብዳቤ ለመዛመድ እና ካሳንም ለማስወንጀል በከንቱ እንደ ፈለጉ ከዚህ ቀጥሎ ካለው ደብዳቤያቸው ላይ ይነበባል።

«በስመ አብ...... መልእክት ዘአፄ ተክለ ጊዮርጊስ..... ትብጻሕ ኃበ - ንግሥተ እንግሊዝ ኃበ ናጲር (ናፒዬር) አምናም እናንተ ብትመጡ ከሰው በፊት እኔ ተቀብዬ መንገድ መርቼ እህልም ማርም በግ፥ ፍየል ይዘህ ከሠራቸው ግባ ብዬ ዐዋጅ ነገርሁ...... ሽፍታ (ጥሶ ጐበዜ) ስለ ተነሣብኝ ወደ ርሱ ሔድሁኝ። እኔ ስሜን እነሱ (የእንግሊዝ ጦር) መቅደላ ሆኑ...... የደጃች ካሳ ነገር ፊትም ትግራይ ስገባ ከሰው በፊት ሎሌነት (አሽከርነት) ገብቶልኝ ከዳኝ.... ከሰሜን ከወገራ የሾምሁትን ሎሌዬን ኃይለ ማርያምን አስከድቶ ዐልፎ፥ ተርፎ፣ እስከ ጐንደር ሹም ሸልሞ ሰደደው...... ይኸ ሁሉ መደረጉ የናንተን ቃል ጠብቄ ብሰነበት ነው እንጂ ለርሱ የሚሆን ጉልበት አጥቼ አይደለም..... ክርስቶስ መገፋቴን አይቶ ጉልበት ቢሰጠኝና ባገሩ ብሾምበት አታድሉብም (እንዳትረዱብኝ).....

ይኸኛውም ደብዳቤ ቀን የለውም ባነጋገራቸው «አምና ኣንንተ ስትመጡ» የሚል ቃል ስለ ጠቀሱ፥ ደብዳቤውን የጻፉት ቴዎድሮስ በሞቱ ባመቱ በ1861 ዓ.ም መሆኑ ነው። ሎንዶን የደረሰውም በ1861 ዓ.ም ሰኔ ወር ነው። «ሎሌዬን ኃይለ ማርያምን አስከድቶ» የሚሉት ኃይለ ማርያም ጉግሣ የደጃች ካሳ ታላቅ ወንድም የደጃች ጉግሣ ልጅ ናቸው። ምናልባት በመጀመሪያው ጊዜ ካሣ ራሳቸው ለጐበዜ ባደሩበት ወቅት ኃይለ ማርያምም ለጐበዜ ወደ ካሳ ዞረው በኋላ የአጐታቸውን መበርታት ተመልክተው ከጐበዜ ወደ ካሳ ዞረው ተሾመው ይሆናል። የሆነ ሆኖ ለዚህ ደብዳቤ መልስ ከናፒዬር የመጣላቸው ባገሩ ርቀት በግንኙነት እጦት ተክለ ጊዮርጊስ በደጃች ካሳ ተሸንፈው በአባ ሰላማ ተራራ ከታሰሩ በኋላ በጣም ዘግይቶ ነው። ደብዳቤውም ባጭሩ በእግሊዝኛ የሚለው ካሳ በውጭ አገር መሣሪያ የጠነከሩ ወታደራቸውም በፈረንጅ አስተማሪዎች የሠለጠነ ስለሆነ አይችሉምና ትግራይን መውጋት ይቅርብዎ የሚል ነው። የእንግሊዝ መንግሥትም አቅዋም በናፒዬር አማካይነት ለየመሳንቱ እንደ ተገለጠው «እኛ ባገር ውስጥ ጉዳያችሁ አንገባም» ነው። ለካሳም መድፉና ጠበንጃው ለመከላከያ ተብሎ ሲሰጣቸው «ተስማምታችሁ በሰላም ኑሩ» የሚል ምክር እናዘለ ይነገራል። ተክለ ጊዮርጊስ «ይኸ ሁሉ መደረጉ የናንተ ቃል ጥብቄ ብሰንብት ነው» ያሉትም «ተስማምታችሁ ኑሩ» ተብሎ አስቀድሞ መቅደላን ሳይለቅ ከናፒየር በደጃች መሸሻ አማካይነት የተላከባቸውን የምክር ቃል ሲገልጡ ይመስላል።

በዚያን ጊዜ ብዙ ቅኝ አገር በመያዝ ኃይላቸው የሚስማማው የእንግሊዝ ብቻ ሳይሆን የፈረንሳዮችም ጭምር ነበር። በምጥዋም፥ በካይሮም በሌላውም ወደብና ከተማ የእንግሊዝና የፈረንሳይ ቆንሲሎች እየተጋጩም እየተስማሙም አብረው የየግል መንግሥታቸውን ጥቅም ይጠብቁ ነበር። በዚህ ምክንያት ዐፄ ተክለ ጊዮርጊስ ለእንግሊዝ መሪዎች እንደ ጻፉት ሁሉ ከደጃች ካሳ ጋር ያላቸውን ጠብ ከመግለጽ ጋር የፈረንሳይ መንግሥት ከርሳቸው ጋር በአሳብ እንዲተባበራቸው ፈልገው ለፈረንሳይ ንጉሠ ነገሥት ለናፖሊዎን ሣልሳይ እንደዚህ ሲሉ ጽፈዋል።

«ይድረስ ለእግዜር መርጦ ካነገሠዎ ንጉሠ ነገሥት ናፖሊዎን..... እኔ የእርስዎን ወዳጅነት እጅግ እፈልጋለሁ።...... ዐፄ ቴዎድሮስ ያከፉትን (ያበላሹትን) ነገር ሁሉ ከምክርዎና ከፍቅርዎ ጋር በእግዚአብሔር ኃይል አቀናዋለሁ..... ደጃች ካሣ አያቱ ላያቴ አባቱ ላባቴ ተገዝቶ ይኖር ነበር፣ እርሱንም እኔ ሾሜ አገር ጠብቅ ብዬ ብተወው አምጦ (ሸፍቶ) አልታዘዝም አለ።አሁን ግን የምጠይቀው (ግባ አለዚያ መጣሁብህ ብዬ) ነኝና አይፍረዱብኝ.....»

ዐፄ ተክለ ጊዮርጊስ ደብዳቤውን የጻፉበት ቀን በትክክል 1862 ዓ.ም ሐምሌ 1 ቀን መሆኑ ተመልክቷል። ነገር ግን በደብዳቤያቸው ላይ «አያቱ ላያቴ አባቱ ላባቴ ተገዝቶ ይኖር ነበር» ያሉት የዐፄ ተክለ ጊዮርጊስ አባት ዋግሹም ገብረ እምድኅን ሹም ተምቤን ምርጫን አያታቸው አቶ አምኃ የምርጫን አባት ወልደ ኪዳንን ከላስታ ወደ ትግራይ ዐልፈው ለመግዛታቸው ምንም ማስረጃ የለም። መቼም የውጭ አገር መሪዎች የኢትዮጵያን ውስጣዊና ዝርዝር ሁኔታ ስለማያውቁት ይኸን ብዬ ብጽፍ ጥያቄዬ ክብደት ይኖረዋል ሲሉ የጨማመሩት ይመስላል።

ይኸ ሁሉ ከሆነ በኋላ የናፒየር የምክር ደብዳቤ ሳይደርሳቸው አስቀድሞ ሁለቱም ከ1860 ዓ.ም ጀምሮ ለጦርነት ሲዘጋጁ ከተክለ ጊዮርጊስ በኩል «አምቻቸውን (ካሳን) ገድሎ ሚስቱን (ድንቅነሽን) አስለቃሽ» የሚል የፉከራ ቃል ከደጃች ካሳ በኩል ደግሞ «እማቱን ገድሎ እህቱን አልሰቃሽ» የሚል መልስ እየተወራወሩ ሲዛዛቱ ቆይተው ተክለ ጊዮርጊስ የሠራዊታቸውን ብዛት ለማስረዳትና ነገሩ በዛቻ የሚከናወን መስሏቸው አንድ ስልቻ ጤፍ አስሞልተው «ወታደሬ በዚህ ልክ ነው» ሲሉ ላኩባቸው ይባላል - በአፈ ታሪክ። ካሳም፥ ደሬ በዚህ ልክ ነው» ሲሉ ላኩባቸው ይባላል - በአፈ ታሪክ። ካሳም፥

ከቱርክ ይዋጋል እንኳን ካንካሳ

ያባ ፈንቅል ልጅ ወሬሳው ካሳ፣

ብለው ፎክረው ወዲያውም ‹ወታደርህ እንደዚህ ቢበዛ በጥይት ቆልቼ ነው የምሰደው» ሲሉ ጤፉን ቆልተው ላኩላቸው ይባላል። ይህ አፈ ታሪክ የወታደራዊ ልዩነታቸው በምን በምን እንደሆነ ያሳያል። ዐፄ ተክለ ጊዮርጊስ ለናፖሊዮን ሦስተኛ በጻፉትም ደብዳቤ ላይ «የምጠይቀው ነኝና አይፍረዱብኝ» ሲሉ ሥጋታቸው ለመሸነፉ ሳይሆን የፈረንሳይም የእንግሊዝም መሪዎች ካሳን ወግተው ካሸነፉ በኋላ ‹ለምን ወጋኸው› ብለው እንዳይቀየሟቸው ነው። ቁትሩ የበረከተ ያልሠለጠነ ጦርም ቁጥሩ ባነሰ በሠለጠነ ጦር እንደሚሽነፍ በድነብ ያጤኑት አይመስልም።

ነገር ግን ሁለቱ ባላጋራዎች ሲዘጋጁ ከርመው በ1863 ዓ.ም ተክለ ጊዮርጊስ ደጃች ካሳን ለማስገበር ባላቸው ዓላማ ከዘቢጥ ተነሥተው የተከዜን ወንዝ ተሻግረው ወደ ዐድዋ ጉዞ ዠመሩ። ከስልቻ ጤፍ ጋር ያመሳሰሉት 60.000 የሚሆነው ጅምላ ጦር ጥቂቱ አሮጌ ጠበንጃ አብዛኛው ጦርና ጋሻ ይዞ ተከትሏቸዋል። በርሳቸው አንጻር የሚገኙት ደጃች ካሳ የተከተላቸው ወታደር ቁጥሩ ከ12.000 እንደማይበልጥ ጸሐፊው ሁሉ ሁሉ አምኖበታል። ነገር ግን ይኸው ቁጥሩ ያነሰው አንደኛ ስድስትና አምስት ኢንች ውፍረት ያለው ሞርታር 12 መድፍና ብዙ ዘመናዊ የሰናድር ጠበንጃ ይዟል። ሁለተኛ ከጠባዩ ምሽግነት ያለውን ሥፍራ ይዞ የጦር ልምምድ ባላቸው በነኪርክሃም በነሉዊ ሥለጥኖ መሣሪያውን ደግሞ በደንብ ይጠባበቃቸዋል።

ንጉሡ አስቀድመው ወታደራቸውን በሚከተለው ዐይነት አሰለፉት። አንደኛ በቀኝ በኩል የላስታ፣ የዋግ፥ ሰባት ቤት ወሎ በዋግሹም ተፈሪ አዝማችነት ሁለተኛ በግራ በኩል የጐጃም ጦር በልጃቸው በራስ ብሩ አዝማችነት ሦስተኛ፣ በመካከል የዋድላ የደላንታ የጋይንትና የቤገምድር ጦር በልጃቸው በራስ አበራ አዝማችነት ግንባር ቀደም የስሜን የጸለምት የወልቃኢት የጸገዴ ጦር በራስ መሸሻ ቴዎድሮስ አዝማችነት አሰልፈው በሐምሌ 5 ቀን 1863 ዓ.ም ዐድዋ አጠገብ አሰም ከሚባለው ወንዝ (ፈለገ አሰም) ዳርቻ ከነጦራቸው ደርሰው ተኩስ ሲከፍቱ የደጃች ካሳ መድፈኞችና ነፍጠኞች ተገን ይዘው በረጋ መንፈስ እያነጣጠሩ እንደ ልብ ጠላቶቻቸውን ያጭዱ ዠመር።

ዐፄ ተክለ ጊዮርጊስ በፈረስ፥ ላይ ሆነው «ግፋ በለው» እያሉ ወታደራቸውን እያበረታቱ ለማዋጋት ሲሞክሩ የተቀመጡበት ፈረሳቸው በመድፍ ጥይት ተመትቶ ሲወድቅ የጦርነቱ ኃላፊ እንደ ያዛቸው ወደቀ። ንጉሡም ክፉኛ አወዳደቅ ወድቀው ከጭንቅላቸው ላይ ቆሰሉ። ወታደሮቻቸውም ከነጦራቸው ከምሽግ ወጥተው ወታደሩን እያባረሩ ሲወጉ ተክለ ጊዮርጊስንም ወዲያው ማረኩዋቸው። በመዠመሪያ ዐፄ ተክለ ጊዮርጊስን ማርኮ ለጌታው ለደጃች ካሳ ያቀረባቸው ልጅ አጽብሐ እንደሚባል ጦርነቱም ከጧት ዠምሮ እስከ ዘጠኝ ሰዓት መፍጀቱ ምርኮ ስብሰባ እስከ ሦስት ቀን መውሰዱን ከዚያ አሸናፊው ደጃች ካሳ ያፄ ተክለ ጊዮርጊስን ሰው ከልብ እንደ ማሯቸው «ደም በተፋሰሳችሁበት አገር (በትግራይ) አትደሩ የተከዜን ወንዝ ተሻግራችሁ በሰላም አገራችሁ ግቡ፣ እኔም እመጣለሁ» በሚል ዲስኩል ማሰናበታቸውን ዜና መዋዕላቸው ይገልጻል። ዐፄ ተክለ ጊዮርጊስ ከነልጆቻቸው አምባ ሰላማ በሚባለው ተራራ ታስረው ጥቂት ዘመን እንደኖሩ ሞቱ።

ሌላ መረጃ ደግሞ ዐፄ ተክለ ጊዮርጊስ የማረኳቸው ራስ አሉላ መሆናቸውን ይጠቅሳል። ለምስሌ «አሉላ አባ ነጋ» በተሰኘው መጽሐፍ ውስጥ፦

ንጉሡ ማራኪ ከነዘውዱ

ከነፋስ የፈጠነ፥

በወንድነቱ የተማመነ

ክንዱ ብርቱ እንዳንበሳ

በጠላት ሠፈር የሚይገሣ

ተብሎ ተገጥሞላቸዋል። እንዲሁም ዘውዴ ገ/ሥላሴ ጦርነቱ አራት ሰዓት ብቻ እንደ ፈጀ ገልጸዋል።

በስመ አብ ወወልድ ወመንፈስ ቅዱስ አምላክ አሜን። መልእክት ዘአፄ ተክለ ጊዮርጊስ ንጉሠ ነገሥት ዘኢትዮጵያ ትብጻሕ ኅበ ንግሥት እግሊዝ ኅበ ናጲር እንዴት አላችሁ እጅጉን እኔ እግዚአብሔር ይመስገን ደህና ነኝ አምናም እናንተ ብትመጡ ከዕው በፊት ተቀብዬ መንገድ መርቸ እህልም ማርም በግ ፍየል ይዘህ ከሰፈራቸው ግባ ብዬ አዋጅ ነገርሁ መቅደላ ከገቡ በኋላ ግን ከጦር አትዋል አሉኝ በኋላ ሽፍታ ተነሳብኝ ወደ እርሱ ሄድሁኝ እኔ ስሜን እርሱ መቅደላ ሆኑ ኋላም ገለገሉ ሳንገናኝ ቀረን እንጅ ከሁሉ በፊት እኔ ዘመድ ነኝ እይደጃች ካሳ ነገረ ፊትም ግሬ ከገባ ከሰው በፊት ገባ ሎልነት ሹሜ ሸልሜ ባኖረው የትግሬ ሎሌየን ሁሉ አባብሎ ከዳኝ ኋላም እላንተ ከመጣችሁ በፍቅር ተቀመጡ አላችሁን እርሱ እንዳባቱ በውስጤ ይደር ግብሬን ያግባ አልሁ የንግሥትን ቃል የአባቶችን ቃል አክብሬ ተቀብጨ ሳለሁ ሰሜን ከወገራ የአመጣሁትን ሎሌየን ኃይለ ማርያምን አስከድቶ አልፎ ተርፎ እስከ ጐንደር እስከ ደብረ ታቦር በለሳንም ደንቢያንም ሹሞ ሰደደው ይህ ሁሉ መደረጉ የናንተን ቃል ጠብቁ ብስነብት ነው ለርሱ የሚሆን ጕልበት አጥቸ አይደለም አሁንም ጉልበት የክርስቶስ ነው እንጅ የሰው አይደለም ምናልባት ክርስቶስ መገፋቴን መጠቃቴን አይቶ ጕልበት ሰጥቶኝ ባገሩ ብሾምበት አታዳሉብኝ ይህ ሁሉ እንዲሆን የሀበሻ ሰው ይጠብቀኝ።

ዐፄ ተክለ ጊዮርጊስ ለንግሥት ቪክቶሪያ የጻፉት (ፐብሊክ ሬኮርድ ኦፊስ ሎንዶን)

በስመ አብ ወወልድ ወመንፈስ ቅዱስ ፩ አምላክ። ንጉሠ ነገሥት ዘኢትዮጵያ ዐፄ ተክለ ጊዮርጊስ ይድረስ እግዜር ከሰው መርጦ ካነገሠዎ ንጉሠ ንገሥት ናፑልዮን እንዴት አሉ ደኅና ሉን እጅጉን።

እኔ የርስዎን ወዳጀነት እጅግ እፈልገዋለሁ በረከትም ልሰድሎ ወድጄ ነበር ነገር ግን መንገዱ አልተመቸኝም የፍቅር ወረቀት ብቻ መስደድ የመላላክ መጀመሪያ እንዲሆን የርስዎንም ፍቅር መፈለጌ ምልክት ይሆንዎ ብዬ ነው። አፄ ቴዎድሮስ ያከፉትን ነገር ሁሉ ከምክረዎና ከፍቅርዎ ጋራ በእግዚአብሔር ኃይል አቀናዋለሁ ብዬ አስባለሁ። እኔ ባገሬ ቁንስለዎ እንዲገባ ያገረዎ ነጋዴ ገብቶ እንዲገበይ እኔም የምፈልገውን በርስዎ ፈቃድ እንዲሆንልኝ እወዳለሁ። ደጃች ካሳ አያቱ ላያቴ አባቱ ላባቴ ተገዝቶ ታዞ ይኖር ነበእር እርሱንም እኔ ሹሜ አገር ጠብቅ ብዬ ብተዎው አምጦ አልታዘዝ አለ አሁን ግን የምጠይቀው ነኝና አይፍረዱብኝ። ይህን መልክት በሌላ እጅ መስደድ ሰውን ባላምን ነው።

ከጌታችን ልደት በሽሕ ከስምንት መቶ ስድሳ ሁለት ዓመት በዘመነ ማርቆስ ወንጌላዊ በሐምሌ መጀመሪያ ቀን።

ዐፄ ተክለ ጊዮርጊስ ለፈረንሳይ ንጉሠ ነገሥት ለናፖሊዮን የጻፉት

(ሚኒሴር ዴዛፌር ኢትራንዤር ሜሟር ኤ ዶክዩማ አፍሪክ፥ ፓሪስ)

**ምዕራፍ ሦስት**

**የደጃዝማች ካሳ ምርጫ ንጉሠ ነገሥትነት - ከእንግሊዝ መግሥት ጋር**

**የተለዋወጡዋቸው የወዳጅነት ደብዳቤዎች**

ከሦስቱ የኢትዮጵያ ኃያላን መሳፍንት ባላንጣዎች መካከል ተክለ ጊዮርጊስ ሲሞቱ፥ የቀሩት የትግሬው መስፍን ደጃች ካሳና የሽዋው ንጉሥ ምኒልክ መሆናቸው ነው። የሁለቱን ትግል አጣምረን ከመመልከታችን በፊት ብዙ ጊዜ ባለፈው ስለ አነሣናቸው ስለ ደጃች በዝብዝ ካሳ ባጭሩ እንመልከት። የሕይወት ታሪካቸውን የሚገልጽ በዘመናቸው የተጻፈና የታተመ ዜና መዋዕል ስለሌላቸው በቀላሉ የሕይወት ታሪካቸውና በተለይ ከመንገሣቸው በፊት ያለውን ማግኘት ችግር ነው። ያልታተመ የእጅ ጽሑፍ እንዳለ ለማግኘት አልቻልንም። በመጨረሻ ባሕሩ ታፍላ ያሳተሙት እንደሚለው ከዚህ እንደሚከተለው ይሆናል።

የደጃች ካሳ አባት ሹም ተምቤን ምርጫ እናታቸው ወይዘሮ ሥላስ (ወለተ ሥላሴ) ይባላሉ። ካሳ የተወለዱበት ሐምሌ 5 ቀን 1829 ዓ.ም በማይ በሀ (ተምቤን) ነው። ባባታቸው በኩል በጐንደር መንግሥት ካፄ ኢያሱ ብርሃን ሰገድ ሞት ወዲህ (1747 ዓ.ም) መዠመሪያውና ኃይለኛው የትግራይ መስፍን ከነበሩት ከራስ ስሑል ሚካኤል ከራስ ወልደ ሣልሴና ከደጃች ሰባጋዲስ ይወለዳሉ።

ካሣ፥ በጐልማሳነታቸው ጊዜ (1856 – 1857) ላፄ ቴዎድሮስ አሽከርነት ስለገቡ ለወንድሞቻቸው ለጉግሣና ለማሩ የደጃዝማችነት ማዕረግ ሲሰጣቸው ለርሳቸው የባላምባራስነት ደረጃ ተሰጣቸው። ይኸውም በ33 ዓመት ዕድሜያቸው አካባቢ መሆኑ ነው። ታላላቆቻቸው ቢሆኑም ወንድሞቻቸው የደጃዝማችነት ማዕረግ ሲያገኙ እርሳቸው በባላምብራስነት መወሰናቸው በተለይ ከርሳቸው በዕድሜ 11 ዓመት የሚያንሱት የሸዋው መስፍን ምኒልክ በአማችነት ደጃዝማች ሲባሉ የእርሳቸው ባላምባራስነት ሳያሳዝናቸው አልቀረም። ያሸፈታቸውም

ምክንያት ይኸው ነው ይባላል። በሸፈቱበት ጊዜ ካፄ ቴዎድሮስ ለትግራይ ግዛት የሚላኩትን ጉልበት ሲሰማቸው እየተዋጉ ዐቅም ሲያንሳቸው ወደ ደንከል በረሃ እየሸሹ ከባላባቱ ጋር በመተባበር ኑረዋል። በዚያን ጊዜ ነው ከባላባቱ ልጅ ከደንከሊቱ ተወላጅ ጋር ተጋብተው አርአያን የወለዱ።

ዋግሹም ጐበዜ ካፄ ቴዎድሮስ ሸፍተው ሥልጣናቸውን በላስታ በትግራይና በትግሬ ላይ ባስፋፉበት ሰዓት (1857 – 1087) ባላምባራስ ካሳ ከርሳቸው ጋር ተስማሙ። ጐበዜም እኅታቸውን ወይዘሮ ድንቅነሽን ስላገቡ በዋግሹም ጐበዜ ደጋፊነት ካሣ የተንቤንን ግዛት ተቀብለው ደጃዝማች ተባሉ። ከዚያም ዐፄ ቴዎድሮስ ደጃች ካሳን ለመደምሰስ እነ ደጃዝማች ደረሰን እነ ደጃዝማች ተክለ ጊዮርጊስን ቢልኩ ባንድ ወገን የካሳ ኃይል በሌላ ወገን በዚያ ዘመን የተነሣው በሽታ ፈጃቸው። በመጨረሻም በሁሉም ረገድ ኃይላቸው እየበረታ ሲሔድ ላማቻቸው ለዋግሹም ጐበዜ መታዘዙንም ትተው ራሳቸውን የቻሉ የትግራይና የትግሬ መስፍን ሆኑ። ኃይላቸውም እየበረታ ስለሔደ ማንም በዚያ አካባቢ ሊቋቋማቸው አልቻለም። ዐፄ ቴዎድሮስ የሾሟቸው ደጃዝማች ባሪያውም በጦርነት ተሸንፈው በካሳ ተማረኩ። ባሪያውም የተማረኩ ለት፥ «አንዱን ዐይኔን ለቴዎድሮስ ስዋጋ አጥቻለሁ ሌላውን ደግሞ ላንተ መንግሥት አጠፋዋለሁ» ብለው ከተማረኩበት ጊዜ ዠምሮ ለካሳ ታማኝ አገልጋይ ሆኑ።

ደጃች ካሳ ከውጭ መንግሥታት መሪዎች ጋር በቀጥታ እየተጻጻፉ ራሳቸውን ማስተዋወቅ ዠመሩ። በነሐሴ 3 ቀን በ1860 ዓ.ም ለፈረንሳይ ንጉሠ ነገሥት ለናፖሊዮን ሣልሳይ በጻፉት ደብዳቤ ላይ፥

«በስመ አብ.... መልእክት ዘተፈነወት እምኃበ ደጃዝማች ካሳ ርዕሰ መኳንንት ዘኢትዮጵያ - ትድረስ ለሉዊስ ናፖሊዮ ቦናፖርት (ሉዊ ናፖሊዎን) ንጉሠ ፈረንሳይ እግዚአብሔር የሾመኝ በመስከረም ነው። በመሰክረም ወረቀት እንዳልሰድ እንግሊዞች ከአገሬ በእንግድነት መጥተውብኝ ነበር። የበካፋ የፋሲል የነዚህ የነገሥታቱ ልጅ ነኝ። ከመሳፍንት የሚካኤል (ራስ ስሑል ሚካኤል) የወልደ ሥላሴ) ራስ ልጅ ነኝ»

ደጃች ካሳ «እግዚአብሔር የሾመኝ በመስከእም ነው» ያሉት በዚህ ወር 1860 ዓ.ም በትግራይ ዐፄ ቴዎድሮስ የሾሟቸውን ደጃዝማች ባሪያውን በደብረ ሲና ላይ ተዋግተው በማሸነፍ ግዛታቸውን ያረጋገጡበትን ጊዜ ለመግለጥ ነው። በደብዳቤያቸው ላይ ዐፄ ዳዊትን ትተው ዐፄ በካፋን የጠቀሱትም በካፋ የዳዊት ወንድም ስማቸው በጐንደር ከዳዊት የበለጠ ደመቅ ብሎ ስለሚጠራ ነው ዳዊትና በካፋ በኢትዮጵያ ተከታትለው የነገሡበት ዘመን 1708 – 1713 ዓ.ም እና 1713 – 1722 ዓ.ም ነው።

እላይ እንዳመለከትነው ካሳ የተወለዱት በ1825 ዓ.ም ስለሆነ በ1811 ወይም በ1812 ዓ.ም ከተወለዱት ካፄ ቴዎድሮስ 14 ወይም 15 ዓመት ያንሳሉ። በ1836 ዓ.ም የተውለዱት ከምኒልክ 11 ዓመት ሲበልጡ፣ ከተክለ ጊዮርጊስ ጋር እኩዮች ናቸው። እንግዲህ ባለፈው እንደ ተመለከትነው እንግሊዞች ሲመጡ በመልካም ተቀብለው ሲሔዱም ሸኝተው ባስተናዱበት ምክንያት በተሰጣቸው ዘመናዊ መሣሪያና በጦር አሠልጣኞቹ በነኪርክሃም እርዳታ ዐፄ ተክለ ጊዮርጊስን ለማሽነፍ ስለቻሉ በትግራይና በትግሬ ከዚያም ውጭ በቤገምድርም፥ በጐጃምም፥ በሸዋና በወሎም ሊቋቋማቸው የቻለ ኃይል ስለ አልነበረ ወደ ንጉሠ ነገሥትነት የሚያደርሰው መንገድ ለርሳቸው ተከፈተ።

ግዛታቸው በጠቅላላው የትውልድ አገራቸው ተምቤንና እንደርታ በመሆኑ ይነስ ይብዛ አካባቢውን ሁሉ ደምስሰው የትግራይና የትግሬ የበላይ ገዥ በመሆናቸው ባላንጣቸው ተክለ ጊዮርጊስ በምጥዋ በኩል ጳጳስ እንዳያስመጡ እየተከላከሉ ራሳቸው ግን በ1861 ዓ.ም በአለቃ ብሩና በመሐመድ አብድራሂም መሪነት ለግብጹ ገዥ ለከዲቭ ኢስማኤልና ለፓትሪያርኩ ለአባ ድሜጥሮስ 20.000 የማሪያ ትሬዛ ብር ገጸ በረከት ልከው አቡነ አትናቴዎስን ከግብጽ አስመጥተው በአጠገባቸው አስቀምጠው የንግሣቸውን ቀን ሲጠባበቁ ቆዩ።

ካሳ፥ እነ ዤኔራል ናፒዬር ወደ ሎንዶን ከተመለሱ ወዲህ ወዳጅነታቸውን በመልእክት እያጠበቁ ሔደዋል። እንግሊዞችም ለዓላማቸው ሲሉ ደብዳቤም ገጸ በረከትም እየላኩ ወዳጅነታቸው እንዲጸና አደረጉ። ደጃዝማች ካሳም በበኩላቸው ደብዳቤም ገጸ በረከትም እያዘጋጁ በጊዮርጊስ ርዕሰ መማክርትና በልጅ ወርቄ ምርጫ እጅ ወደ ውጭ ጉዳይ ሚኒስትሩ ወደ ግራንቪል፣ ወደ ወዳጃቸው ወደ ናፒየርና ወደ ንግሥት ቪክቶሪያም እየላኩ ወዳጅነታቸውን በማጥበቅ የራሳቸውን የገዥነት አቅዋም እያጸኑ ሔዱ።

ካፄ ተክለ ጊዮርጊስ ከመዋጋታቸው ካንድ ዓመት በፊት በነሐሴ 29 ቀን 1862 ዓ.ም ለግራንቪል በጻፉት ደብዳቤ ላይ «እጅግ ደስ ብሎኛል፣ እርስዎን ያል ወኪል በለንደን አድርጌያለሁና.... የማምናቸውን ርዕሰ መማክርት ጊዮርጊስና ወርቄ ምርጫን ልኬ ሰድጃቸዋለሁ። ገጸ በረከት ለእንግሊዝ ንግሥት ሊሰጡ በመልካም እንዲገቡ ቢያደርጉልኝ እጅግ ደስ ይለኛል። የፍቅር ምልክት ነው። ደግሞም የጥበብ ነገር ሥራ የሚያስተምር በሀበሻ ቢወጣልኝ (ወደ ሀበሻ ቢመጣልኝ) እወዳለሁ.....» የሚል ይገኝበታል።

ለንግሥት ቪክቶሪያ የተላከው የገጸ በረከት ዐይነት አንድ የወርቅ ድሪ 24 ጣምራ ጦር አንድ የወርቅ ኮርቻ አንድ የወርቅ ልባልባ አንድ በወርቅ የተከፈፈ በርኖስ አንድ የወርቅ ጫማና ይኸን የመሳሰለ ያለበት መሆኑ መልክተኞቹ በጥር 6 ቀን 1863 ዓ.ም ከእስክንድርያ ለግራንቪል ቀደም አድርገው በጻፉት ደብዳቤ ላይ ተመልክቷል።

ከውጭ መንግሥታት መሪዎች ጋር በዚህ ዐይነት እየተጻጻፉ ቆይተው ተክለ ጊዮርጊስን ካሸነፉ ወዲህ ደግሞ ባገር ውስጥ ለታመነላቸው የትግራይና የትግሬ እንዲሁም የአማራ መኳንንት ሹመትና ግዛት እያደላደሉ ሥልጣናቸውን አጠበቁ። ተክለ ጊዮርጊስን ካሸነፉ በኋላ ከመንገሣቸው በፊት ወደ ሸዋ ዘምተው ምኒልክን የማስገበሩን ጉዳይ ለሌላ ጊዜመድበውታል። በዚህም ካፄ ቴዎድሮስ አያያዝ ለየት ያለ የመታገሥ በቅድሚያ ኃይልን የማጠናከርና የማመዛዘን ዘዴ እንደ ነበራቸው መገንዘብ ይቻላል።

ባፄ ተክለ ጊዮርጊስ ላይ ያገኙት ድል አድራጊነት ከእንግሊዞች ባገኙት መሣሪያ ማሆኑ ስለሚሰማቸው በዚያው ተክለ ጊዮርጊስን ድል ባደረጉበት ወር በዐሥራ ሰባተኛው ቀን እንደዚህ የሚል የደስታና የምሥራች ደብዳቤ ለንግሥት ቪክቶሪያ ጻፉ።

«በስመ አብ...... መልእክት ዘሥዩመ እግዚአብሔር ካሳ ንጉሠ ነገሥት ዘኢትዮጵያ። ይድረስ ከከበሩት ንግሥት ቪክቶሪያ ዘሀገረ እግልጣር...... በርስዎ ምክር በርስዎ ፍቅር ጸንቻለሁ። እጅግ ደስ ብሎኛል። አሁንም ጠላቴ ዋግሹም ጐበዜ፥ ዐጤ ተክለ ጊዮርጊስ የተባለው ከዐድዋ ከከተማዬ መጥቶ ተዋጋነ ድል አደረግሁት፣ ከሠራዊቱ ጋር እርሱንም ያዝሁት ከጠላቴ ሁሉ አንድ እንኳን ያመለጠ የለም። ሁሉ ተለቅመው ከጄ ገቡ ከሸዋው ምኒልክ በቀር። የኢትዮጵያን መንግሥት ሁሉ በእግዚአብሔር ኃይል በእጄ አደረግሁት። እንደ ጥንት ፍቅራችን አይርሱኝ ይዘኑልኝ። እኔም የእንግሊዝን መንግሥት ፍቅር አረሳሁም። እንደ ጥንቴ ነኝ። አባቶቼና አባቶችዎ እኔና እርስዎ እንደ ተፋቀርነ ካሮፒያ (አውሮፓ) ነገሥታት ጋር ሁሉ እንዲያፋቅሩኝ እለምነዎአለሁ..... ተጽሕፈ በ22 ቀን ሐምሌ 1863 ዓ.ም በዐድዋ ከተማ»

በዚሁ ዐይነት ተመሳሳይ ደብዳቤ እንደ ቅርብ ወዳጅ ለሚመለከቱት ለዤነራል ናፒየርም ጽፈዋል።

በነዚህ ደብዳቤዎች ላይ ምንም እንኳን ራሳቸውን ንጉሠ ነገሥት ቢያደርጉም ገና ሥርዓተ ንግሣቸውን ስለ አላከበሩ ስማቸውንም ያው እንደ ተለመደ ካሳ ብለው ንጉሠ ጽዮን የሚለውን አክለውበታል። ለንግሥቲቱ በጻፉት ላይ «አባቶቼና አባቶችዎ እኔና እርስዎ እንደ ተፋቀርነ.....» ሲሉ ያወሱት የቅድመ አያታቸው የደቡብ ወንድም ራስ ወልደ ሥላሴ በነ ሔንሪ ሶልት አማካይነት ከእንግሊዝ ንጉሥ ከሣልሳይ ጆርጅ ጋር በደብዳቤ እየተጻጻፉ ወዳጅነት ጀምረው የነበረውን ሲያወሱ ነው።

ይኸ ሁሉ ከሆነ በኋላ ደጃች ካሳ በሐምሌ 5 ቀን 1863 ዓ.ም ዐፄ ተክለ ጊዮርጊስን ድል ካደረጉ ወዲህ እስከ ጥር ወር ድረስ ባለው የስድስት ወር ጊዜ ውስጥ ለሥርዓተ ንግሥ የሚያስፈልገውን ማናቸውንም ዝግጅት አደረጉ። ድግሱም ሲሰናዳ ቆይቶ በጥር 13 ቀን 1864 ዓ.ም በአክሱም ቤተ ክርስቲያን ስመ መንግሥታቸው «ዮሐንስ አራተኛ» ተብሎ በጳጳሱ በአቡነ አትናቴዎስ እጅ ተቀብተው በሥርዓተ መንግሥት ነገሡ። በዚሁ ንግሥ ምክንያት 3 ቀን በዓል ሆኖ ለግብር 4.000 ሠንጋ ታርዶ 50 ጉንዶ ማር የፍጀ 150000 ገንቦ ጠጅ በደስታ ሲበላ ሲጠጣ እንደ ሰነበተ ሙሴ ጂ. ዲወ በዝርዝር ጽፎ አትሞታል። ያገራችንም ጸሐፊ አለቃ ዘዮሐንስ የንግሡን ሁኔታ በመጥቀስ ከነገሡ በኋላ በቤተ መቅደስ ወርቅ መበተናቸውን ሠላሳ ቀን ሙሉ የደስታ በዓል መደረጉትን ጠቅሰውታል።

ይኸም ስለሆነ ያው ስለ ርሳቸው ዙፋንና ሥልጣን ለተዋጋው ውስጥ የሞተው ሞቶ በሕይወት የተረፈው ወታደርና መኳንንት በንግሣቸው ጊዜ በመብል በመጠጥ በሽልማት በሹመት ሲደስት የተወላጅ ሐዘንተኛ ነበር። ምርኮኛውም ከነጌታው በግዞት ይማቅቃል። የተክለ ጊዮርጊስ ባለቤት እቴጌ ድንቅነሽ ብቻ በህትነታቸው ብዙ መጉላላት ሳይደርስባቸው ላጭር ጊዜ በግዞት ወደ ሽሬ ተልከው በመጨረሻም ይኸው አገር አንደ ግዛት ተሰጥቷቸው ያፄ ዮሐንስን እንደራሴ ራስ ቢትወደድ ገብረ ኪዳንን አግብተው ደጃዝማች ሥዩም አባ ጐበዝን ወልደዋል። ምንም ዐፄ ዮሐንስ የንጉሠ ነገሥት ዘውድ ቢጭኑ ተከፋፍሎ መኖር የለመደው የሐማሴን የቤጌምድር የወሎ፣ የጐጃም፣ የሸዋ መስፋንት ሁሉ ገና አሜን ብለው አልገበሩላቸውም። እንክኗን እነዚህ ራቅ ያሉት ከመረብ ወዲያ ያሉትም የሐጸጋና የጸሐዘጋ ባላባቶች እነ ወልደ ሚካኤል (እምቢ አለ ወልዱ) ገና አልተቀበሏቸውም። በአከለ ጉዛይም ደጃዝማች ካሳ ጐልጃ (ካሳ አባ ከይሲ) በዚህ በነገሡበት ዓመት ሸፍተው ሲዋጉ ተማርከው ሳለ በ1867 ዓ.ም ላይ ተገደሉ። ነገር ግን ከነገሡ ዠምሮ እስከ ሰባት ዓመት ድረስ ከሁሉ የበለጠ ላፄ ዮሐንስና ዋና ባላንጣ ሆነው የተገኙት የሸዋው ንጉሥ ምኒልክ ናቸው። የርሳቸውንም ሁኔታ በሚቀጥለው ምዕራፍ ናቸው። በሚቀጥለው ምዕራፍ እናነባለን።

በስመ አብ ወወልድ ወመንፈስ ቅዱስ ፩ አምላክ። አሜን።

መልእክት ዘስዩመ እግዚአብሔር ካሳ ንጉሠ ነገሥት ዘኢትዮጵያ። ይድረስ።

ከከበሩት ንግሥት ቢክቶሪያ ዘሀገረ እንግልጣር እጅጉን አንዴት አሉ እኔም ደህና ነኝ እግዚአብሔር ይመስገን። ስዕለ ክብረትዎ ሰላምታዬን ከገባሁ በኋላ በርስዎ ምክር በርስዎ ፍቅር አግቼአለሁ። እግጅ ደስ ብሎኛል። አሁንም ጠላቴ ዋግ ሹም ጐበዜ አጤ ተክለ ጊዮርጊስ የተባለው ካገሬ አድዋ ከከተማዬ መጥቶ ተዋጋነ ድል አደርግሁት ሰራዊቱ ግራ እርሱንም ያዝሁት ከጠላቴ ሁሉ አንድ እንኳ ያመለጠ የለም ሁሉ ተለቅመው ከጄ ገቡ ከሺዋው ምኒልክ በቀር የኢትዮጵያን መንግሥት ሁሉ በእግዚአብሔር ኅይል በጄ አደረግሁት እንደ ጥንት ፍቅራችን አይርሱኝ ይዘኑልኝ እኔም የእንግሊዝን መንግሥት ፍቅር አረሳሁም። እንደ ጥትኑ ነኝ አባቶቼና አባቶቹም እኔና እርስዎ እድነ ተፋቀርነ ከሮጥያ ነገሥታት ጋራ ሁሉ እንዲያፈቅሩኝ እለምነዎአለሁ። የክርስቲያን ሃይማኖት እንዲጠና ከሁሉ ጋራ ፍቅር እፈልግአለሁ እግዚአብሔር እድሜና ጤና ይስጥልኝ። አሜን።

ተጽሕፈ በ፳፪ ቀን ሐምሌ።

በ፲ወ፰፻፰ወ፫ አመተ

ምሕረት።

በአድዋ ከተማ።

ደጃዝማች ካሣ (በኋላ ዐፄ ዮሐንስ) ለንግሥት ቪክቶሪያ የጻፉት

(ፐብሊክ ሬኮርድ ኦፊስ ሎንዶን)

በስመ እግዚአብሔር ቀዳማዊ ወደሐራዊ ዘይሴለስ በአካላት ወይትወሐድ በመለኮት ሎቱ ይደሉ ሰብሐት አሜን።

የተላከ ከደጅ አዝማች ካሳ ርእሰ መኳንንት።

ስዩመ እግዚአብሔር ዘብሔረ አክሱም ኢትዮጵያዊት። አግአዚት ወደ ክቡር ናጶልዎን የፈረንሲስ ንጉሠ ነገሥት ሰላም በኢየሱስ ክርስቶስ ምሉእ ምሕረት።

የሰደዱት ወረቀት ደርሰኝ በደስታ ተቀበልሁ።

ነገር ግን አንድ ነገር እለምንዎት አለሁ የኮቶሊክ ካህናቶች። እኔ አስተምሩ ሳልላቸው ቤተ ክርስቲያኑ የኛነው ካህናቱም የኛ ናቸው እያሉ አስቸገሩኝ። እብዚህ ነገር የመጣ አይሆንልኝም። ጥንትም በሴፍና በካህን ነው ጠብ የሚመጣ አሁንም ከርስዎ ሀገር እንዳያጣሉኝ የኮቶሊክ ሃይማኖት ክፉ ነው ብዬ አይደለም። ነገር ግን እስከ ማርቆስ የለስክንድርያ ሃይማኖት ነው። ከአባ አትናቴዎስ ጀምሮ እስከ አባ ደሜጥሮስ ድረስ ሌላ አስተማሪ መጥቶብን አያውቅም ከማርቆስ በቀር። አሁንም እነዚህ ካህናት ቢከለክሉኝ ሳለ ብዙ ገንዘብ ቋጥሬአለሁ ነጋዴ ቢመጣ እጠብቅአለሁ አገር የሚአይ ቢመጣ እቀበላለሁ የክርስቲያን አገር ነው አልክለክልም በሚቻለኝ የርስዎን ወዳጅነት የርስዎን ልፈጽም እወድአለሁ ከርስዎ ጋር ፍቅር አጥብቄ ፈልጌ አለሁ የፍቅር ወረቀትዎ በቁንስልዎ በኩል እጅ ምጥዋ ባይለየኝ እወድ አለሁ። እኔም የፍቅር ወረቀቴን በቁንስለዎ እጅ ምጥዋ ላይም ሰደጄአለሁ።

ተጽፍሕፈ በ፱ ቀን

በ፲ወ፰፻ወ፪ ዓመተ ምሕረት

ታኅሣሥ

ደጃዝማች ካሣ ሳይነግሡ በፊት ለፈረንሳዩ ንጉሠ ነገሥት

ለናፖሊዮን የጻፉት

(ሚኒስቴር ዴዛፌር ኤትራዤር ሜሟር ኤ ዶክዩማ አፍሪክ ፓሪ)

መልእክት ዘደጅ አዝማች ካሳ ርእሰ መኳንንት ስዩመ እግዚአብሔር ዘብሔረ አክሱም ጽዮን ርእሰ ኢትዮጵያ ይድረስ ለራይት አኖረብል አርል ግራን ዊል እጅጉን እንዴት አሉ በዜና እኔ እግዚአብሔር ይመስገን እጅግ ደስ ብሎኛል እርስዎን ያህል ወኪል በለንደን አድርጌ አለሁና። በፊትም ወረቀት ሰድጀ ነበርሁ አሁንም አሁንም የማምናቸው ሰዎች አለ መማክርት ጊዮርጊስ ወቄ መር ጨን ልኬ ሰድጄ አለሁ። ገጸ በረከት የእንግሊዝ ንግሥት ሊሰጡ በመልካም እንዲገዙ ቢያደርጉልኝ እጅግ ደስ ይለኛል። የፍቅር ምልክት ነው። ደግሞም የጥበብ ነገር ስራ የሚያስተምር በሐበሻ ቢመጣልኝ እወዳለሁ በርስዎ ወኪልነት የሚገዛ የብረት ስራ ሁሉ እፈልግ አለሁ ደግሞ ከነዚህ ሰዎች ነገሩን ሁሉ ያገኙታል።

በወ፰፻ወ፪ አመተ ምሕረት

በ፲ወ፱ ቀን ነኃሴ።

ተጣፈ።

አድዋ ከተማ።

ደጃዝማች ካሣ (በኋላ ዐፄ ዮሐንስ)

ለእንግሊዝ ውጭ ጉዳይ ሚኒስቴር ለግራንቪል የጻፉት

(ፐብሊክ ሬኮርድ ኦፊስ ሎንዶን)

**ምዕራፍ አራት**

የዙፋን ባላንጣዎች ያፄ ዮሐንስና የንጉሥ ምኒልክ ፉክክር በወዳጅ

ጠላት ፊት

ካፄ ቴዎድሮስ ሥልጣን መያዝ ቀደም ብሎ ባለው ጊዜ ውስጥ ደንበኛው እንደራሴ ራስ ዐሊና የስሜኑና የትግራዩ ገዥ ደጃች ውቤ የሥልጣን ባላንጣዎች እንደነበሩ ሁሉ ካፄ፥ ቴዎድሮስ ሞትና ካፄ ተክለ ጊዮርጊስ መሸነፍ ወዲህ ደግሞ አንዲቷ ኢትዮጵያ በዮሐንስና በምኒልክ ተከፍላ የሁለት ነገሥታት አገር ሆናለች። ሁለቱም በቤገምድርና በጐጃም በወሎ በላስታ አውራጃ ላይ የውስጥ ፍልሚያ ሲያሳዩ፥ እንደዚሁም የውጭ መንግሥታትን ወዳጅነት አጥብቀው በደብዳቤና በየመልክተኞቻቸው አማካይነት ይሻሙ ነበር። ሁለቱም የውጭን አገር መንግሥታት ወዳጅነት የሚሻሙት አጠገባቸው ባሉት አገር ጐብኚዎችና ነጋዴዎች ወይም ምጥዋ በሚቀመጡት ቆንሲሎቻቸው አማካይነት ነው። የሽሚያውም ዋና ዓላማ የጦር መሣሪያ ከማግኘቱ ጐን ባላንጣን አጠልቶ ራስን ለማስወደድ ነው።

በዚህም ምክንያት ዐፄ ዮሐንስ ገና ከመንገሣቸው በፊት በወዳጅነት ታላቅ አለኝጣ ጥለውበት የነበረው አንዱ ሙንሲንጀር ፓሻ የሚባለው ነው። ይህ ሰው ዘሩ የስዊስ ሲሆን ሙሉ ዢን አልቤርት ወርነር ሙንሲንጀር ነበር። ከስዊስ አገር በንድና ባገር ጥናት ምክንያት ወደ ኢትዮጵያ ጠረፍ መጥቶ በምጥዋና በከረን ብዙ ጊዜ አሳልፎ ባገር ውስጥ የታወቀ ሆኗል። የእንግሊዝ ጦር ዐፄ ቴዎድሮስ ሊወጋ በመጣበት ሰዓት ውስጥ - ዐወቅ እንደ መሆኑ መጠን የደጃች ካሳንና (ዮሐንስን) የእንግሊዞችን ግንኙነት በማቃናት ስንቅ በማሰባሰብ የውጽጥ ወሬ በማጠናቀር ካገር፥ ተወላጅ ውስጥ እየመለመለ መንገድ መሪ ወሬ ነጋሪ በማቀራረብ በብዙ አገልግሏል። አክበር ዐሊ የሚባለው በመቅደላ ጦርነት ጊዜ ወሎዎቹ ባፄ ቴዎድሮስ ላይ እንዲነሱ በሚያስተባብርበት ሰዓት ዋናው የበላይ አዛዡ ሙንሱንጀር ነበር።

ይኸው ሰውዬ፥ ከመቅደላ ጦርነት በፊት በምጥዋ የፈረንሳይ ምክትል ቆንሲል በነበረበት ጊዜ እንግሊዞችንም ያገለግል ነበር። በኋላ ደግሞ ግብጾች በምሥራቅ ሱዳንና በምጥዋ አገዛዛቸውን ባጸኑበት ሰዓት ዜግነቱን ከፈረንሳይ ወደ ግብጽ አዙሮ የፓሻነት ማዕረግ አግኝቶ የዚህኑ ክፍለ ሀገር እንዲያስተዳድር አገረ ገዥ ተብሎ ተሾመ።

ሙንሲንጀር የፈረንሳይ መንግሥት ቆንሲል ሆኖ በምጥዋ በነበረበት ሰዓት ገና ዮሐንስ ንጉሠ ነገሥት ሳይሆኑ፥ ለፈረንሳይ ንጉሠ ነገሥት ለናፖሊዎን ሣልሳይ በጻፉት ደብዳቤ ላይ «….ደጅ ጥናት አምኃ (ገጸ በረከት) እንዳልሰድ ፈቃድዎን እስካገኝ ብዬ ነው፥ እንኳን ለክርስቲያን ለእስላምም ወዳጅ ያደርጋሉ። ለክርስቲያን ሁሉ ጠባቂው እርስዎ ነዎ። ለወዳጅነት ለዋናው አይንፈጉኝ» የሚል ደብዳቤ ጽፈው ስለ መጣላቸው መልስ እላይ ለጠቀስነው ለሙሲንጀር ሲጽፉ፥

«…..መልእክት ዘደጃዝማች ካሣ….. ይድረስ ከቆንስል ሙንሲንጀር…. ለብዙ ጥበብ ለብዙ ምክር ይሆኑኛል የምልዎ ወዳጄ እርስዎ ነዎ። ከብዙ ሰው ጋር፥ ከፈረንሲስ ንጉሥ ያፋቅሩኛል ያልሁም እርስዎን ነው የፈረንሲስ ንጉሥ ደብዳቤ በሐዋጃ ኮስታን እጅ ደረሰኝ። ምላሹን ግን እኔና እርስዎ ስንገናኝ እነግርዎአለሁ እንጂ በወረቀት አልጽፍም። ወረቀት የያዙ ሰዎች እሰዳለሁ ሳጥኑን ለነዚያ ይስደዱልኝ» ብለዋል። «ምላሹን እኔና እርስዎ ስንገናኝ እነግርዎአለሁ እንጂ በወረቀት አልሰድም» ያሉት ምናልባት በጽሑፍ የሰፈረ ነገር በሰው እጅ ወድቆ ባፄ ተክለ ጊዮርጊስ ዘንድ እንዳይሰማና እንዳያሳጣ ለጥንቃቄ የተደረገ ይመስላል። ሳጥን የሚሉትም ምናልባት የጦር መሣሪያና ጥይት ይሆናል። ነገር ግን ይኸን የመሰለ የወዳጅነት እምነት የጣሉበት ሙሲንጀር ዮሐንስ ካቶሊኮቹን በተቃወሙበት ሰዓት ቀጥሎም ራሱ ከፈረንሳዮች ወደ ግብጾች በዞረበት ጊዜ ኃይለኛ የወዳጅ ጠላት መሆኑን ወደፊት እናነባለን።

ምኒልክም ከመቅደላ አምልጥው ሸዋ ከገቡ ወዲህ ግዛታቸውን በሽዋና በሸዋ ዙሪያ፥ በወሎ እያስፋፉ በሚያስተዳደሩበት ሰዓት፥ «ሞዓ አንበሳ ዘእምነገደ ይሁዳ ምኒልክ ንጉሠ ነገሥት» በሚል ማኅተም ይጠቀሙ ነበር። ይኸንንም ስመ መንግሥት ለማጽደቅ ሲሉ ከእስክንድርያ ጳጳስ ለማስመጣት ከከዲቭ ኢስማኤል ጋር ይላላኩ ነበር። እንደዚሁም እንዳፄ ዮሐንስ የእንግሊዝንና የፈረንሳይን ወዳጅነት ለማግኘት በደብዳቤ ይሻሙ እንደ ነበረ በፓሪስ በሮማና በሎንዶን ቤተ መጻሕፍት የሚገኙት ሰነዶች በግልጽ ያመለክታሉ።

በፊት ባፄ ተክለ ጊዮርጊስ ዘመን በ1861 ዓ.ም ለናፖሊዎን ሣልሳይ በጻፉት ደብዳቤ፥

«.....የተላከ ከንጉሥ ምኒልክ ሀገረ ሸዋ.... ይድረስ ለንጉሠ ነገሥት ናጶልዮን ዘሀገረ ፈረንሳይ እንዴት ነዎ እጅጉን...... የመልካም ሰውነትዎን ወሬ እየሰማሁ የርስዎን ወዳጅነት እጅግ እፈልጋለሁ። የፈረንሲስና የሸዋ ፍቅር የተዠመረው በአያቴ በሣህለ ሥላሴ ነው። ከሌላ (ከሌሎች) ክርስቲያን ነገሥታት ወዳጆችዎ ጋር እንዲያስተዋውቁኝ» የሚል ይገኝበታል። አሁን ደግሞ ባፄ ዮሐንስ ዘመን ‹ንጉሠ ነገሥት› የሚል ማኅተም ካሠሩ በኋላ በ1866 ዓ.ም ከሙንሲንጀር ቀጥሎ ምጥዋ ለሚቀመጠው የፈረንሳይ ቆንሲል ሲጽፉ «የተላከ ከንጉሠ ነገሥት ምኒልክ ዘኢትዮጵያ ይድረስ ለቆንሲል ፈረንሳዊ ዶሳርዘክ.... የርስዎን ደግነት ርዕሰ መማክርት ጊዮርጊስ ነገረኝ ስለዚህ ነገር ፍቅርዎን ፈለግሁኝ። ከአውሮፓ ነገሥታት ሁሉ እንዲያፋቅሩኝ ብርሃን በኢትዮጵያ እንድትገባ እንዲጥሩልኝ.......» ብለዋል።

በዚህ ዐይነት «ዐፄ ቴዎድሮስና የኢትዮጵያ አንድነት» በተባለው መጽሐፍ ላይ እንደ ተመለከትነው ደጃች ሰባጋዲስ በራስ ወልደ ሥላሴ ላይ ደጃች ውቤ በራስ ዐሊ ወይም ዐሊ በውቤ ላይ ለመጫን የውጭን መንግሥታት ወዳጅነት ይሻሙ እንደ ነበሩ ሁሉ፥ አሁንም ዐፄ ዮሐንስ ባፄ ቴዎድሮስና ባፄ ተክለ ጊዮርጊስ ጊዜ በየቆንሲሎቻቸው አማካይነት ከአውሮፓ መንግሥታት መሪዎች ጋር ወዳጅነት ለመፍጠር ጥረት አድርገዋል። ምኒልክም ባፄ ዮሐንስ ንጉሠ ነገሥትነት ጊዜ የአውሮፓን መንግሥታት ወዳጅነት ለማግኘት በደብዳቤ ተሻምተዋል። የሽሚያው ጊዜ አሳቡም መንፈሱም ምኞቹም አባባሉ ሳይቀር የሁሉም ተመሳሳይ ነበር። በመሳፍንት ዘመን የነበረው መከፋፈል ፈጽሞ ስለ አልተወገደና ዘመኑ የባለጉልት ዘመን በመሆኑ መሳፍንቱ በየጉልት አውራጃቸው ባላቸው ሀብትና ተከታይ ብዛት በመመካት አንዱ በጳጳስ ቢቀባም ባይቀባም ለነገሠው ንጉሥ አሜን ብለው በመገዛት ፋንታ በየፊናቸው ከውጭ መንግሥታት መሪዎች ወይም ከቆንሲሎቻቸው ጋር በቀጥታ እየተጻጻፉ መሣሪያ በመሰብሰብ የጦር ሠራዊታቸውን በማደራጀት ወደ ንጉሠ ነገሥታዊ ሥልታን የሚያደርሳቸውን መንገድ በየፊናቸው በትጋት ይፈልጋሉ። ባፄ ቴዎድሮስ ዘመን የተወጠነውም የማዕከላዊ መንግሥት ግንባታ ገና ራሳቸው ገንቢው በሕይወት ሳሉ ተቆልሎ እንደ ነበረ የእንቧይ ካብ መልሶ ፈራሷል። ይሁን እንጂ ዮሐንስና ምኒልክ ባላንጣዎች ቢሆኑም የማዕከላዊውን መንግሥት ግንባታ እያደር በጽኑ የደንጊያ መሠረት ላይ አኑረውታል።

የምኒልክ የግዛት ይዞታ ለጊዜው ከበሽሎ ወንዝ ወዲህ ባለው በወሎና በሸዋ ሲሆን ዮሐንስ በዚያን ጊዜ በተለይ ካፄ ተክለ ጊዮርጊስ ድል መመታት በኋላ ከበሽሎ ወዲያ ባለው በላስታ በስሜን በትግራይና በትግረ ላይ ግዛታቸውን አስፋፍተዋል። ሁለቱም በዚህ ጊዜ እላይ እንዳልነው የቤገምድርና የጐጃምን የየጁንና የአዘቦን ግዛት ይሻሙ ነበር። የነዚህ ክፍለ ሀገር መሳፍንትና ባላባትም አንድ ጊዜ ካንዱ ጋር ከቆዩ በኋላ የሌላውን መበርታት ሲገነዘቡ ወደዚያ ይደረባሉ። በዚህ ምክንያት የወሎዎቹ ባላባቶች አባ ዋጠውና መሐመድ ዐሊ የቤጌምድሩ ራስ ወልደ ማርያም የስሜኑ ደጃች ወሬኛ ለምኒልክ ከገቡ በኋላ ወደ ዮሐንስ ዞረዋል። ምክንያቱም ቀድሞ ከእንግሊዞች ካገኙት የጦር መሣሪያ በተጨማሪ ተክለ ጊዮርጊስን ያሸነፉ ለት የእርሳቸውን ጦር እንዳለ ጠቅልለው ስለ ወሰዱና ኃይላቸው እየበረታ ስለሔደ ነው።

ቢሆንም ሁለቱም (ዮሐንስና ምኒልክ) በየቤታቸው የዘመድ ባላንጣ ነበራቸው። በዮሐንስ ላይ የራስ አርአያ ልጅ ደጃች ደብብ ደጃች ወልደ ሚአኬልና ደጃች ካሳ ጐልጃ (አባ ከይሲ) ሲሆኑ በምኒልክ ላይ ደግሞ ከበዛብህ ሞት ወዲህ አጎታቸው መርድ አዝማች ኃይሌና ያጐታቸው ያቤቶ ሰይፉ ልጅ ደጃች መሸሻ ሰይፉ ነበሩ። በነዚህ አንጻር ደግሞ በባላንጣነት የማይከራከሩ ጊዜ አይተው ካንዱ ወደ ሌላው በመዛወር የማዋዥቁ ለሁለቱም ታማኝና ነዋሪ የጦር አለቆች ነበራቸው። ለምሳሌ ያህል ለዮሐንስ አርአያ ኪዳነ ማርያም አሉላ የማርያም ባርያ ገብረ ጻድቅ ሐጐስ…. ሲሆኑ የምኒልክ፥ ደግሞ በዚህ ወቅት ዳርጌ ጐበና ወልደ ጻድቅ ወልደ ገብርኤል ወልዴ፥ ናደውና ሌሎችም ነበሩ። ቢሆንም በሁለቱ ዘንድ የነበረው መሣሪያ ብዛትና ጥራት ሲመዘን ከምኒልክ ይልቅ የዮሐንስ የኃይል ሚዛን ይብለጥ ነበር።

በሁለቱም ዘንድ ነዋሪ ሆነው በንግድ ሰበብ ለገዛ አገራቸው በስለላ እየሠሩ ወዳጅ መስለው ወጣ ገባ እያሉ የሚመክሩ በመላላክ የሚያገለግሉ የውጭ አገር ሰዎችም ነበሩ። በዮሐንስ ዘንድ ኪርክሃም (የእስኮትላንድ ተወላጅ) ናሬቲ (ጣሊያኑ) ሺምበር (ጀርመናዊው)…. የነበሩ ሲሆኑ በምኒልክ በኩል ደግሞ ሽፍነ አርኑ (ፈረንሳዮች) አንቲኖሪ ማሳያ (ጣልያኖቹ)….. ነበራቸው። ሁለቱም ትንሽ ሠልጠን ያሉ የውጭ አገር ቋንቋ የሚያውቁ ያገር ተወላጆች በመላላክና በትርጕም ሥራ የሚያገለግሉ ነበሯቸው። እነዚህም ለዮሐንስ አለቃ ብሩ ማኅደረ ቃል ምርጫ ወርቄ፥ ብሩ ወልቃኢቲ ሲሆኑ ለምኒልክ ደግሞ ዮሴፍ ንጉሤ ገብረ ተክሌ አባ ሚካኤል መክብብ አጥሜ… ነበሩ።

ከምኒልክ የበለጠ ዮሐንስ ለኢትዮጵያ ተዋሕዶ ቤተ ክርስቲያን ቀናዒ በመሆን በግዛታቸው የነበሩትን የካቶሊኮቹን ስብከት ሲቃወሙ በተለይ ዐፄ ተክለ ጊዮርጊስ የተሸነፉ ዕለት ሰነድ ሲመረመር የካቶሊኮቹ መሪ ሞንሲኚር ዢን ቱቪዬ «ከካሳ ጋር በሚያደርጉት ጦርነት የጦር መሣሪያ በማቀበል እንረዳዎታለን» የሚል ለዐፄ ተክለ ጊዮርጊስ የተጻፈ ደብዳቤ እስለ ተገኘ ቀድሞውኑም የማይወዱዋቸውን ካቶሊኮች ከዚህ ጊዜ ዠምሮ ንብረታቸውን በመውረስ እነሱንም በማሳደድ አጉላሏቸው። በርሳቸውም አንጻር ምኒልክ በካቶሊኮቹ በነ አባ ማስያስ በኩል ከኢጣሊያና ከፈረንሳይ መንግሥት በላንጣዬን የምቋቋምበት የጦር መሣሪያ አገኛለሁ በሚል ተስፋ ካቶሊኮችን ተንከባከቧቸው። ካቶሊኮቹም በሰላም ባገር ውስጥ ተቀምጠው እንደ ልብ ለመስበክ በመቻላቸው ምኒልክን ሲወዱ ሲያወድሱ የራሳቸው የአንኮበር ታላላቅ አብያተ ክርስቲያናት አለቆች እነ አለቃ ምላት እነ አለቃ ኪዳነ ወልድ….. ባለቤታቸውን ወይዘሮ ባፈናን ተገን አድርገው በዮሐንስ ላይ አለኝታቸውን በምኒልክ ላይ ቅሬታቸውን ይገልጡ ነበር። በእነዚህ ቅርታ የተነሣ ዐፄ ዮሐንስን ባነገሡት በአቡነ አትናቴዎስ ስብከት የምኒልክ በተዋሕዶ ሃይማኖት በኩል ያላቸው ዝና ባገር ውስጥ እንደ መበላሸት ብሎ ነበር። በሌላው አንጻር በፈረንሳይና በኢጣልያ አገር ግን ዮሐንስ እምቢ ባይ የካቶሊክና የእስላም ጠላት አሳበ ግትር (ፋናቲክ) እየተባሉ ሲነቀፉ፥ ምኒልክ ደግሞ ታጋሽ የሃይማኖት ነጻነት ሰጭ አገሩን ለማሠለጠን መልካም ፈቃድ ያለው ተብለው ተወድሰዋል።

በዚህ ዐይነት ለሁለቱም በውጭና በውስጥ የተሟላ ምቹ ሁኔታ ሳይፈጠር፥ ወደ ፊት እንደምናነበው በመካከሉ ግብጾች ባፄ ዮሐንስ ላይ ተነሡ። ይኸም ሁኔታ በሸዎች ዘንድ ባላንጣቸውን አለምቃወም ተስፋ ሲጣልበትና በነ አለቃ ብሩ፥ በነ አብዱራህማን፥ በነሙሲንጀር አማካይነት በግልጽም በምሥጢርም ከግብጽ ባለሥልጣኖች ጋር መላላክና ገጸ በረከትም መለዋወጥ ከተዠመረ በኋላ የግብጽ፥ መሪ ኢስማኤል ዓላማው ኢትዮጵያን በሙሉ ለመውረር መሆኑ ሲታወቅ ምኒልክ ወደ ኋላ አፈግፍገው ኢስማኤልን በደብዳቤ ከወቀሱ በኋላ የመንፈስ አንድነታቸውን ከዮሐንስ ጋር ለማስተባበር ሞከሩ። በመሠረቱ መሳፍንቶቻችንን ይኸን ያህል የውጭን መሪዎች በደብዳቤ በገጸ በረከት የሚያለማምጣቸው ከሥልጣኔ ጉድለት የተነሣ የሚያስፈልጋቸውን ማናቸውንም መሣሪያ ራሳቸው ለመሥራት አለመቻላቸው ነበር።

ስለዚህ እያንዳንዱ፥ መስፍን የጉልቱን አገር ገበሬና ነጋዴ እያደኸየ በየራሱ ጦር ሠራዊት እየተረዳ የባላንጣውን ኃይል አድክሞ የራሱን አቅዋም ለማጠንከር በግድ ዘመናዊ የጦር መሣሪያ ማግኘት ይፈለግ ነበር። ሁሉም በየበኩሉ የውጭ መንግሥታትን ድጋፍ በመጻጻፍ ሲጠይቅ የውጭዎቹ መንግሥታት ደግሞ ራሳቸው ቅኝ አገር ያላቸው ወደፊትም ይኸንኑ የቅኝ ግዛት እያበረከቱ መሔድ የሚያምራቸው ነበር። በዚህ በውስጣዊ የኢትዮጵያ መከፋፈል እየተጠቀሙም ለወዳጅነት ደጅ የሚጠናቸው መስፍን ባንድ ወገን የወዳጅነት መልክ ማሳየታቸው ሳይቀር በሌላ ወገን ደግሞ እንኳን ራሳቸው የጦር መሣሪያ ሊሰጡ ይቅርና ሌላ ገለልተኛ አገር እንኳን ቢሰጥ ይከሱታል፣ ይወቅሱታል። ምናልባት ላንዱ መስፍን መጠነኛ መሣሪያ ቆጥበው ለመስጠት የሚገደዱት ይቃወመናል ብለው የሚፈሩትን ሌላውን መስፍን ለመውጋት መሆኑን ካረጋገጡ በኋላ ነበር።

ስለዚህ መስፍኑ የውጭውን መሪ ድጋፍ እንደ መሣሪያ አድርጎ ለመጠቀም በሚፈልግበት ጊዜ ይልቅስ የተገላቢጦሽ ለውጭው መንግሥት የመግቢያ መሣሪያ የሚሆነው መስፍኑ ራሱ ነው። ከመጻጻፉና ገጸ በረከት ከመለዋወጡ ውዝግብ በኋላ የሚገኘው ውጤት ለመስፍኑ ወዳጅና ተከላካይ ይመስል የነበረው የውጭ መንግሥት በመጨረሻ የዚሁ የዋህ መስፍን ጠላትና አጥቂ ሆኖ ይገኛል። ይኸም እንግሊዞች ዐፄ ቴዎድሮስን ለማጥቃት ወይም ግብጾችን ከደርቡሾች እጅ ለማዳን ዐፄ ዮሐንስን በመሣሪያነት በደንብ ሲጠቀሙባቸው ቆይተው በመጨረሻ ንጉሡ በሐቅ መንገድ የተሰጣቸውን የውል ተስፋ መሠረት በማድረግ ግብጾች በሚለቁት በሐሳብና በቦጎስ በምጥዋም ወደብ እገባለሁ እያሉ በተስፋ ሲጠባበቁ ወዳጆቼ የሚሏቸው እንግሊዞች በጐን ጣልያንን ጠቅሰው በማስያዝ ጠላት ፈጠሩባቸው። እንግሊዝ አሳሳቢነትና አዋዋይነት ግብጾችንም በረዱበት ሰበብ ዮሐንስ በደርቡሾች አደጋ ፊት በመተማ ሲጋገጡ የእንግሊዝ መንግሥት ምንም እርዳታ አላደርገላቸውም።

እንደዚሁም ምኒልክ፥ ከዮሐንስ ጀርባ ከኢጣልያኖች ጋር ሲወዳጁ፥ ሲዋዋሉ፥ ጣልያኖቹም ‹በርታ እንደግፍሃለን፥ መሣሪያም እንሰጥሃለን› እያሉ ሲያበረቱ ቆይተው በኋላ ዮሐንስ ሞተው ምኒልክ ሲነግሡ «መላዋን ኢትዮጵያን መያዝ አለብን« ብለው የተነሡት፥ በፊተኛው ጊዜ በወዳጅነት የተመኩባቸው በውነትም ከባላንጣቸው ካፄ ዮሐንስ ጋር የሚዋጉበት መሣሪያ ያቀብሉዋቸው ኢጣሊያኖች ናቸው። በዚህ ዐይነት መሳፍንቱ ሁሉ በኋላ የሚከተለውን አስቀድሞ ባለማሰብ በመዠመሪያው ወቅት ደብዳቤና ገጸ በረከት በመላክ፥ «እናንተም ወዳጅ ሁኑን ከየወዳጃችሁም አፋቅሩን» እያሉ ደጅ የሚጠኑአቸው ደንበኛ እይኋላ ጠላቶቻቸውን መሆኑ በግልጽ ይታያል።

አብዛኛውን ጊዜ መሳፍንቱ ወደ ሥልጣን ደረጃ ከመውጣታቸው በፊት ባላጋራቸውን ለማጥቃት ከነርሱ በፊት እሥልጣን ላይ የወጣውን ባላንጣቸውን ለመጣልና በርሱ ለመተካት ሲሉ አገሪቱ የምትጐዳበትን መንገድ ዐውቀውም ሆነ ሳያውቁ ይከተላሉ። ቆይተውም ደንበኛ ያገር ፍቅር ስሜት አድሮባቸው አገራቸውን ከጠላት ለመከላከል ታጥቀው ሲነሡ የሚታዩት ባላንጣቸው ወድቆ ወደ ንጉሠ ነገሥታዊ ሥልጣን ከወጡና ለባላይ ገዥነት ያላቸው ምኞት ከተሟላ በኋላ ነው።

የራስን ሥልጣን ከማፍቀር ጐን ባላንጣን የመጥላቱ ጉዳይ ቂሙ እየጠለቀ እልሁ እያየለ በሔደ መጠን አንዳንድ ጊዜ ‹እልህ መርፌ ያስውጣል› እንደሚባለው አንዳንዱ የየትም ክፍለ አገር መስፍንና ቀንደኛ ያገሩ ልጅ ወይም የወንድም ባላንጣው ከሚገዛው ተዋግቶ መሞትን ሲመርጥ ይታያል። ምኒልክና ዮሐንስ በመዠመሪያው ያገዛዛቸው ወቅት በየበኩላቸው የመፎካከር የመከፋፈል ለጠላት መሣሪያ የመሆን በደል ካሳዩ በኋላ በመጨረሻ ከሁለቱም በመነጨው ትዕግሥትና አስተዋይነት ሁለቱም አቅማቸውን እየገመቱ ዮሐንስ አየል ሲሉ ምኒልክ እየገብሩ በመገዛት ደግሞ የምኒልክ ኃይል እያደር መደርጀቱን ዮሐንስ ሲረዱ ከመዋጋት ሸብረክ ብለው በመተው ሁለቱ እከፋ ሁኔታ ላይ ተዳርሰው ሠራዊታቸውን እርስ በርሱ ሳያጫርሱ በየተራ ቴዎድሮ የወጠኑትን ማእከላዊ መንግሥት በየዘመነ መንግሥታቸው ገንብተዋል። በዚህ መካከል የደረሰው የታሪክ ውዝግብ ወደ ፊት በየምዕራፉ የሚነበበው ነው።

መልእክት የተላከ ከንጉሥ ምኒልክ ሀገረ ሸዋ ይድረስ ወደ ንግሥት ቢክቶርያ እንዴት ነሽ እጅጉን ደኅና ነሽ። እኔ እግዚአብሔር ይመስገን ደኅና ነኝ ሰዌም አገሬም ደኅና ነው። ቀድሞ የሰደሽልኝን ደብዳቤ ደረሰልኝ እጅግ ደስ አለኝ መልክተኛዬም አቶ መክብም ደኅና ገባልኝ ያንቺን ወዳጅነትና ምክር እጅግ ወደድሁ እኔም ያችኒን ፍቅርና ዝምድና ተፍለግሁ ብዙ ቀን ነው መልክተኛዬ ሳይመለስ ወደ አንቺ የላኩት እኔ እራሴ ወደ መቅደላ ዘምቼ የታሰሩትን ሰዎችሽን ለማስፈታት ነገሩ ባየመቸኝ ተመልሼ አገሬ ገባሁ ደግሞ ሁለተኛ ስዌን አዝምቼ የናንተ ወሬ ቢርቀው ያገሬ ሰው ፋሲካን ከዘመቻ መዋል አለመደምና ተመልሶ ገባ ሰዌ በገባ በ፰ ቀን እንግሊዞች ድል አደረጉ ቴዎድሮስ ሞቱ የሚል የምሥራች መጣልኝ ይህን ብሰማ እጅግ ደስ አለኝ። እኔ ም በፍቅር ለመገናኘት ተሰዎችሽ ጋር ስነሳ ቸኩለው ተመለሱ ቢሉኝ ቀረሁ። አስሮቹም እና ራስ ዳርጌም ደኅና ደረሱልኝ እግዚአብሔር ይስጥልኝ እኔ ስለ ፍቅር ያደርግሁትን ሁሉ ነገር ራሶም ያውቃል መስታወትም የመቅደላን ነፍጥ ሁሉ አስበጅታ ክርስቲያንን ሁሉ ትወጋለች። ፩ ብር ከራ ፩ቢታዋ ሰድጄ አለሁ ለንግሥት ይጠቅማል ብዬ አይደለም ለመልክተኛው ምልክት ነው። ሽፍታ አምባ እየያዘ አስቸግሮኝ አልና ለዚያ እምስበሪያ ይፈለግልኝ

አፄ ምኒልክ ለንግሥት ቪክቶሪያ የጻፉት

(ፐብሊክ ሬኮርድ ኦፊስ ሎንዶን)

**ምዕራፍ አምስት**

**ንጉሥ ምኒልክ በሸዋና በወሎ የሥልጣናቸው መጠናከር -**

**አሳዛኙ የአቶ በዛብህ አሟሟት**

ከ1864 – 1870 ዓ.ም ድረስ ባለው ጊዜ ውስጥ ዮሐንስ ከበሽሎ ወንዝ ወዲያ ባለው በቤገምድር በትግራይና በትግሬ ምኒልክ ከበሎ ወንዝ ወዲህ በሚገኘው በወሎና ሥልጣናቸውን እየጠነካከሩ ሁለቱም ያልታመነላቸውን ሲያባብሉ የታመነላቸውን ሲሾሙ፥ ሲሸልሙ ያፈነገጠባቸውን ለመደምሰስ ሲጣጣሩ ኖረዋል። ዮሐንስ «ንጉሠ ነገሥት ዮሐንስ ንጉሠ ስዮን ዘኢትዮጵያ» ምኒልክ «ሞዓ አንበሳ ዘእምነገደ ይሁዳ፥ ምንይልክ ንጉሠ ነገሥት» የሚሉ ማኅተሞች በየበኩላቸው አሠርተው ካገር ውስጥም ከውጭም አገር ስዎች ጋር በየማኅተማቸው ይጻጻፉ ነበር።

ምኒልክ ንጉሠ ነገሥት የተባሉት በራሳቸውና በተከታዮቻቸው ፈቃድ፣ እንጂ በኢትዮጵያ መንግሥታዊ ባህልና ደንብ መሠረት እንደ ዮሐንስ በጳጳስ በወቅቱ አልተቀቡም። በዚህ ምክንያት ምኒልክ ንጉሠ ነገሥትነት የዮሐንስ ንጉሠ ነገሥትነት የበለጠ ሕጋዊ መንገድ የያዘ ነው። በአንኮበርም ከመንገሥ በጥንታዊቷ ከተማ በአክሱም መንግሥት የበለጠ ያኮራል። ነገር ግን ዐፄ ተክለ ጊዮርጊስም የነገሡት በጳጳስ ሳይቀቡ ነበር። ባለፈው ዘመንም ጳጳስ ከግብጽ ወደ ኢትዮጵያ መምጣት ባቋረጠ ቁጥር ብዙ መሳፍንት ያለ ጳጳስ ቅባት እየነገሡ በነገሥታት ዝርዝር ተራ ገብተው የሚጠሩ ብዙ ናቸው። ስለዚህ ከጳጳሱ ቅባት ጐን አብዛኛውን ጊዜ ሁሉንም መስፍን ለንጉሠ ነገሥትነት የሚያበቃው የጉልበት ኃይል ነው። በቅባት ያልተገኘው ዘውድ ብዙ ጊዜ በኃይል እየተገኘ ይጸድቃል። ስለዚህ ያለ ኃይል ድጋፍ የጳጳሱ ቅባት ብቻውን ለንጉሠ ነገሥትነት አያበቃም።

ምኒልክ ከቴዎድሮስ ሞት ወዲህ፥ ባፄ ተክለ ጊዮርጊስና እንዲሁም ባፄ ዮሐንስ የመዠመሪያዎቹ ዓመታት የጦር መሣሪያ ለማግኘትና ዘመድ ለመግዛት በነ አባ ማስያስና በነ አባ ሚካኤል አማካይነት ከኢጣልያ ንጉሥ ከሁለተኛው ቪክቶርዮ አማኑኤል ጋር በዘይላው ባላባት በአቡበከር ልጅና በነ አለቃ ብሩ አማካይነት ከግብጹ ገጽ ከከዲቭ ኢስማኤል ጋር በሙሴ አርኑ በኩል ከፈረንሳይ መንግሥት ፕሬዚዳንት ጋር ደብዳቤ በመጻጻፍ ገጸ በረከት በመለዋወጥ ላይ ነበሩ። ከከዲቭ ኢስማኤል ጋር የተጻጻፉት የሚያነግሥ ጳጳስ ለማግኘት ጭምር ነበር። ዳሩ ግን በቅድሚያ አትናቴዎስ ተልከው መጥተው እያሉ በድጋሚ ሌላ ጳጳስ ለመላክ ለእስክንድርያ ፓትርያርክ አመቺ አልሆነም።

በዚሁ ጐን ከወሎ ጋር ጐጃምንም ለመጨመር በደብረ መዊዕና በሞጣ በደብረ ወርቅ በኩል ምኒልክ ራስ አዳልን ለማሳመን ተጉዘው ሳለ፥ በመካከሉ የዙፋን ባልንጣቸውና አጐታቸው መርድ አዝማች ኃይሌ አንኮበርን መውረራቸውና ወኪሎቻቸውንም እነ አዛዥ ወልደ ሳድቅን ማባረራቸው ስለ ተሰማ፥ ጐጃምን ለቀው ወደ ሸዋ ለመመለስ መንገድ እንደ ዠመሩ መርድ አዝማች ኃይሌ በምኒልክ ታማኞች በነ ገርማሜ በነ ወልደ ጻድቅና በነ አፈ ንጉሥ በዳኔ ተማርከው መታሰራቸው ተገለጸ። ሌላው የዙፋን ባላንጣቸው መሸሻ ሰይፉ እንደዚሁ ሸፍተው አስቸግረው ስለ ነበረ እርስቸውንም በምኒልክ ትእዛዝ ደጃች ዳርጌና ደጃች ወልደ ሚካኤል ለማሳመን ሔደው ሳለ መሸሻም ካፄ ዮሐንስ እርዳታ ቢያገኙም የወሎው ባላባት መሐመድ ዐሊ ለምኒልክ ለጊዜው ስለ ታመኑ መመከት የማይመቻቸው ሆኖ እጃቸውን ለዳርጌ ሰጥተው በታሞ ታሰሩ። መሐመድ ዐሊም ለንጉሥ ምኒልክ ታማኝነታቸውን በመግለጻቸው ምኒልክ በወሎ ግዛታቸውን አጽንተው ራሳቸው በዚያን ጊዜ የደረሰች ሴት ልጅ ስለ አልነበረቻቸው የባለቤታቸውን የወይዘሮ ባፈናን ልጅ ማለብሽን ዳሩላቸው።

ለምኒልክ አገዛዝ የበለጠ አሥጊና እንቅፋት የነበሩት ስመ ጥሩው አቶ በዛብህ (በዙ አባ ድክር) ነበሩ። በዛብህ ማን መሆናቸው፥ «ዐፄ ቴዎድሮስና የኢትዮጵያ አንድነት» በሚለው መጽሐፍ ላይ ተገልጿል። በዚህ ምዕራፍ ባጭሩ ለማስታወስ ያህል ቴዎድሮስ በመዠመሪያ ሸዋን ለማስገበር የመጡ ጊዜ በዠግንነት ሲዋጉ መቁሰላቸው በኋላም ምኒልክን ይዘው የገቡ ጊዜ «በዘውዴ እንጂ በዠግንነት አልበልጥህም» የሚል ቃል ከቴዎድሮስ አንደበት እንደ ተነገረላቸው በሥፍራው ተወስቷል።

በዛብህ ለቴዎድሮስም የተገዙት ባለመመቸት እንጂ፥ ከልብ አልነበረም። ባልተመቸበት ጊዜ ገብረውና ተሾመው በተመቸበት ጊዜ እንደ ሸፈቱ ሁሉ አሁንም ከምኒልክ ጋር በጋዲሎ ምንም በርትተው ቢዋጉ ሕዝቡ ወደ ናፈቀው መስፍን ወደ ምኒልክ ስለ ዞረባቸው ወደ አፍቀራ ሸሹ። ቀጥሎም ተስፋ ስለ ቆረጡ ከልብ ሳይሆን በግዴታ ወደ ምኒልክ በዕርቅ ገቡ። በግዴታም የገባ ሁሉ ለመሸፈት ምሹ ጊዜን ይጠባበቃል እንጂ እሱ የቀመሰውን ሹመት ለያዘው ሰው ታማኝ ሆኖ እስከ መጨረሻ ሊዘልቅ አይችልም።

ከቴዎድሮስ ከሸፈቱበት ጊዜ ዠምሮ (1853 ዓ.ም) ምኒልክ ከመቅደላ አምልጠው በጋዲሎ እስከ ተዋጉበት ጊዜ ድረስ (1857) አራቱን ዓመት በዛብህ «የሸዋን ንጉሥ» የሚል ማኅተም አሠርተው ማስተዳደር ጀምረው ነበረ። አሁን በግዴታ ለምኒልክ ገባሁ ቢሉም እላይ እንዳልነው ማንም ሰው ራሱን አንግሦ ማስተዳደር ከዠመረ በኋላ በዚያው እንደ ንጉሥ በገዛበት አገር፥ ይገዛቸው በነበሩት ሕዝቦች መካከል ሌላውን ሰው እንደ ንጉሥ ተቀብሎና ራሱን ዝቅ አድርጎ መገዛትን አይወድም። ቀድሞ ለሚያዛቸው የበላያቸው መሆኑ ቀርቶ እኩያቸው ሲሆን ለነዚያ ክብር ለርሱ ደግሞ ውርደቱ ነው። ደጅ በተጠናበት እጅ በተነሣበት ከተማ እርሱ ደጅ እየጠና እጅ መንሣቱ የበለጠ አሳፋሪው ነው።

በነጋሢው በምኒልክና በቀንደኛው ጐበዝ በበዙ አባ ድክር መካከል ኅብረት ደግሞ የነሣው ችግር ይኸ ነው። መፍትሔውም ከእስራትም ዐልፎ ሞት ሆኖ ተገኘ።

ሰውም ምኒልክን በመፍንነታቸውና በደግነታቸው ቢቀበልም፣ ባንድ ወገን ደግሞ የበዛብህን ዠግንነት እንደዚህ እያለ በግጥምና በሽለላ እያነሣሣ በማሟሟቅ ሁለቱ በጠላትነት እንዲቀጥሉ ሁኔታውን የበለጠ አከበደው።

መቼ ኮረብታው መች አፍቀራ ነው

መቼ ፈረሱ መች ቦራ ነው

መቼ መሣሪያው መች ጠበንጃው ነው

በዙ አባ ድክር እሱን ያኮራው

ሐሞቱ እንጂ ነው፥ ባንድ የተሠራው።

የበዛብህን ሐሞተ መራራነት ምኒልክም አይስቱት። ነገር ግን እንደዚህ ያለው ዠግና ላንድ ቀን ይሆነኛል በሚል ስሜት በሹመትና በፍቅር አሸንፈው ለመሳብ የተመኙ ይመስላል። ነገር ግን የበዛብህን የገዥነት ምኞት ከነዠግንነቱ የሚያውቁት ከመቅደላ ምሽግ ከምኒልክ ጋር አብረው በስደት ኖረው የመጡት መኳንንት እነ ደጃች ገርማሜ እነ ደጃች ወልደ ገብርኤል እነ አዛዥ ወልደ ጻድቅ «በዛብህ በሕይወት እያለ ምንም ቢሆን እርስዎንም አያስገዛዎት እኛም ጤና አናገኝ። ተይዞ ቢታሰር ይሻላል» ብለው ስለ ገፋፉአቸው እርሳቸውም ከነዚህ እንዳባት ከሚቆጥሯቸውና በስደት አብረዋቸው ከኖሩት ሕይወታቸውን ሠውተው ከመቅደላ ካወጡዋቸው መኳንንት ፈቃድ መውጣት አይሆንላቸውምና «እሺ» አሉ። በዚያው ሰሞን በዛብህ ወደ ግቢ ተጠርተው ሳለ «ተያዝ ብለውሃል» ተብለው በድንገት በተያዙበት ጊዜ ዝናራቸውና ሽጉጣቸው ሲፈታ ሽጉጣቸው ጥይት ጐርሶ ተገኘ።

በዚህ ጊዜ «ሽጉጡን ጥይት አጉርሶ መግባቱ ምን ቢያስብ ነው» ተብሎ በዛብህ እንደ ተያዙ ከፍርድ አደባባይ ቀርበው አጋፋሪዎቹ ሌላም ወንጀል አጠረቃቅመው በፊት ጋዲሎ ላይ መዋጋታቸው በኋላም የአፍቀራን ምሽግ ሳያስረክቡ መቅረታቸው እየተጠቀሰ «አሁን ደግሞ ሽጉጥህን አጉርሰህ ወደ ግቢ ከመጣህ ወንጀለኛ ነህና ያስሞትሃል!» የሚል ፍርድ ሲተይቁ በዛብህም «የጐረሰ ሽጉት ብታጠቅ ተኩሰሃል ገድለሃል ካልተባልሁ አያስሞተኝም» ብለው ከመለሱ በኋላ «ይፈረድ» ተብሎ ሲፈረድ ብዙዎቹ በጉባኤ የተቀመጡት «ያስሞትሃል» ብለው ፈረዱ። የወይዘሮ ባፈና ባል የነበሩት አፈ ንጉሥ በዳኔም «ሽጉጥ በመታጠቅህ ብቻ አያስሞትህም ነበር። ዳሩ ግን አንተ ሰውም እያሳበርክ አሥግተኸናል። አንተ እያለህ ጌታችንንም አታስገዛቸውም። አሁንም ሽጉት ታጥቀህ መግባትህ ለነገር ነው። (ጌታችንን ለመግደል ነው) ያስሞትሃል» ብለው ፈረዱ። ይባላል። ምኒልክም ይኸንኑ ፍርድ ስላጸደቁት ዠግናው በዛብህ ዕለቱን በጠመንጃ ተደብድበው ተገደሉ። ጠበንጃውም ጨርቅና ባሩድ የተጨቀጨቀበት የቀድሞ አሮጌ ጠበንጃ ነበርና ቀርበው ሲተኩሱባቸው በባሩዱ እሳት የተያያዘው ጨርቅ እልባሳቸው ላይ ዐርፎ ገላቸው ነዶ ተቃጠለ።

ስለ አቶ በዛብህ (በዙ አባ ድክር) ጭካኔ ሊቁ አቶ ዐጥሜ ከዚህ ቀጥሎ ያለውን አስፍረዋል። «…..አቶ በዛብህ ብርቱ ጐበዝ ፈረሰኛ ጨካኝ ግፈኛ፥ ጀግና፥ አንድ ጦር አንድ ክንድ (የሚበልጥ?) ነበራቸውም፤ ይላሉ። በዚያ በጦር ያለቀው ኦሮሞና አምሐራ ቁጥር ሥፍር የለውም፤ ከዚህም የተነሣ ነበር፥

«አንተም ጨካኝ ነበርክ ጨካኝ አዘዘብህ

እንደገና ዳቦ እሳት ነደደብህ»

የተባለው።

በዚህም በአቶ በዛብህ መገደል ምክንያት የበዛብህ የዠግንነት ጓደኞች እነ አቶ ኃይሌ አንዳርጋቸው ከምኒልክም ከነ ደጃዝማች ገርማሜም ተኳርፈው ኖሩ ይባላል።

አቶ በዛብህም እንደ ሞቱ፥ ያቶ በዛብህን የኦሮሞ አበጋዝነት ላቶ ወሌ ቀጥሎ ላቶ ናደው ተሰጠ። የጦር መሣሪያና ፈረሳቸውን ግን ለደጃች ገርማሜ ሰጡአቸው። ደጃች ገርማሜ አንካሳ ከመሆናቸው ጋር የበዛብህን አገር ለመግዛት አለመመጠናቸውን ለማሳሰብ አንዲት የሸዋ ሴት እንደዚህ ብላ ገጠመች ይባላል።

«የብዙ ፈረሶች ቦራና ጠለፋ እንዴት ይገርማቸው፤

ገርማሜ ባንድ እግሩ ሲኰረኩራቸው

እሳቸው (ምኒልክ) ቢሰጡት እሱ (ገርማሜ) መቀበሉ

ከነልቡ ነወይ ከነአደፋፈሩ።»

**ምዕራፍ ስድስት**

**በመዠመሪያዎቹ የንግሥ ዓመታት ባፄ ዮሐንስ ፊት የተደቀኑ የማሳመን**

**ችግሮች - የካቶሊኮች አቅዋም**

በየትም አገር ማንም አዲስ መሪ ለመዠመሪያ ጊዜ ሥልጣን ሲይዝ ብዙ የተደቀኑ ተግባሮች እንደሚገጥሙት የታወቀ ነው። ያፄ ዮሐንስ ተግባር ከመዠመሪያው የአዲስ ማዕከላዊ መንግሥት ወጣኝ ከሆኑ ካፄ ቴዎድሮስ ተግባር ያነሰ ቢመስልም ባገሪቱ ሁኔታ አንጻር ሲታይ የርሳቸው ብዙ ነበር። ተግባራቸው እንደ መበርከቱ መጠን ወደ ሸዋ ዘምተው ዋና የዙፋን ባላንጣቸውን ምኒልክን ለመደምሰስ አላስቻላቸውም። ወደ ሸዋ መዝመት ቀርቶ በዚያው ባሉበት አካባቢ የነበረው መስፍንና ቀንደኛ ባላባት ገና በኃይልም ይሁን በሰላም ጸጥ ብሎ አልተገዛላቸውም። ለርሳቸው ታማኝ በሆኑት ባጐታቸው በራስ አርአያ በዋና የጦር አለቃቸው በራስ ባሪያው ገብረ ጻድቅ ጐን ሌሎች ብዙ የሸፈቱ ባለጋራዎች እና እመካከል ላይ ሆነው በማወላወል ገና ታማኝነታቸውን ያልገለጡ መኳንንት ነበሩባቸው።

እንደ ሌላው አገር ሁሉ፥ በኢትዮጵያም ጉልተኝነት በጸናበት በዚያ ዘመን የበቃ ኃይል ካላስገደደው በቀር አንዱ መስፍን በጳጳስ ተቀብቶ ቢነግሥም ሌላው አሜን ብሎ መገዛቱን አይወድም ነበር። ጠንካራ ማዕከላዊ መንግሥት በተፋበት ዘመን እያንዳንዱ መስፍን የዘውድ ሥልጣን በየቤቱ ይመኛል። እያንዳንዱ የነገድ ባላባት በዘር ትውልድና በትምክህት ዘሩን ከላይ ከነገሥታቱ እየቆጣጠረ ሌላው ባላንጣው በነገሠ ጊዜ ኃይል ተጭኖት ጊዜ ሳይመቸው ቀርቶ ያለ ልቡ ቢገብርም በተመቸው ጊዜ መልሶ የሚሸፍተው ብዙ ነው።

ከመረብ ወዲያ በምድረ ባሕሪ (አሁን ኤርትራ) ተብሎ በሚጠራው ክ/ሀገር ውስጥ በሐማሴን አውራጃ የሚገኙት የተስፋ ጽዮን ወገኖች ካንድ ዘር የወረዱ ሆነው ሳለ በቀን ብዛት አንደኛው ክፍል ደቀ ዘርዓይ (የዘርዓይ ልጅ) ሌላው ክፍል ድቀ ሚናብ (የሚናብ ልጅ) በማባል ከሁለት ተከፍለዋል። ሚናብና ዘርዓይ የተስፋ ጽዮን ልጆች ናቸው። አንደኛው ወገን ጸአዘጋን ሁለተኛው ወገን አጸጋን መሥርተው እነዚህ ያንድ ሰው (የተስፋ ጽዮን) ተወላጆች ባፄ ዮሐንስ ጊዜ ወገን ለይተው የጸአዘጋው ባላባት ደጃን ኃይሉና የአጸጋው ባላባት ደጃች ወልደ ሚካኤል የርስ በርስ ጠብ እንደ ነበራቸው ዕውቅ ነው። እንደዚሁም የደምበሳን የካርኔ ሹም ወገኖች በሠራዬ የባላምባራስ ተስፋ ማርያም ቤተሰብ ሲሆኑ አንዱ ላንዱ መገዛት ይጠሉት ነበር።

በዚህ መካከል ያፄ ዮሐንስ ባላባትነት ከመረብ ወዲህ ባለው በእንደርታ በራስ ወልደ ሥላሴ ቤት ነው። በዐድዋም ከነራስ ስሑል ሚአኬል መወለዳቸውም የሚያኮራቸው ቢሆን እነዚያ ከመረብ ወዲያ ያሉት የጸአዘጋው እነ ኃይሉ፥ የአጸጋው እነ ወልደ ሚካኤል በዘር ከወልደ ሥላሴ ቤት የሚያንሱ መሆናቸውን አይቀበሉም። እንኳን ከመረብ ወዲያ ያሉት ቀርቶ ከመረብ ወዲህ ያሉትም አጋሜዎች የሰባጋዲስ ወገኖች ለእንደርታው ለወልደ ሣልሴ ወገን መገዛቱን ይጠሉታል። በዚህ ምክንያት ዮሐንስ ራቅ ያሉትን የቤገምድርን የጐጃምን፥ የወሎና የሸዋን መሳፍንት ከማስገበራቸው በፊት እነዚህን ማሳመን ነበረባቸው። ይሁን እንጂ የጸጋው ባላባት ደጃች ወልደ ሚካኤል ዮሐንስ ከመንገሣቸው በፊት ከነገሡም በኋላ እምቢ አልገዛም ብለው በሽፍትነት ስለጸኑ «እምቢ አለ ወልዱ» እየተባለ ያንጊዜ የተዘፈነላቸው እስከ ጊዜያችን ደርሷል።

ዐፄ ዮሐንስን በሐማሴን ያስቸገራቸው ሌላው ባላጋራ በተንኮሉ «አባ ከይሲ» እያሉ የሚጠሩት ካሳ አባ ጐልጃ ነው። እርሱም እንደ ወልደ ሚአኬል ካፄ ዮሐንስ ጋር እየተዋጋ አልጠመድ ብሎ አስቸግሮ ሳለ በ1866 ዓ.ም በሰኔ ወር ሲዋጋ ተማርኮ ተገደለ። ውልደ ሚካኤልም ከውጊያ ላይ ተይዘው ከታሰሩ በኋላ አምልጠው ወደ ምጥዋ በመሔድ ከግብጾች ጋር ተደባልቀዋል። በቤገምድር ራስ ወልደ ማርያም ከስሜን ደጃች ወሬኛ (ወልደ ሥላሴ) በየጁ ደጃች ዐሊ ብሩ በመሸፈት ላይ እንዳሉ ዐሊ ብሩ ለዮሐንስ በታመኑት በዋግሹም ተፈሪ ወታደሮች ተገደሉ። ከዚህ በኋላ ዮሐንስ ከዐደዋ ወደ ጐንደር ወሬኛን ለመደምሰስ ሲጓዙ ወሬኛ ለመመከት ዐቅማቸው እንደማይፈቅድላቸው ተመልክተው ታትቀው ላፄ ዮሐንስ ገቡ። ንጉሠ ነገሥቱም በዚሁ ተደስተው «ወሬኛ» የሚባለውን ስም «በወልደ ሥላሴ» አስለውጠው የራስነት ማዕረግ ሰጥተው አስደሰቷቸው።

እንደዚሁም በጐጃም ቀደም ብለው የደጃች ተድላ ጓሉን ልጅ ደጃች ደስታን በራስነት ማዕረግ ሾመዋቸው ሳለ እይደስታ ባላንጣ ራስ አዳል የንጉሠ ነገሥቱን መራቅ ተመልክተው ራስ ደስታን በ1867 ዓ.ም በሐምሌ ወር ገጥመው በጦርነት ገድለው የጐጃምን ግዛት በኃይላቸው እጅ ካደረጉ በኋላ «ጐጃም ጥንትም ያባታቸው ግዛት መሆኑን ጠቅሰው ምሕረት አድርገው ጐጃምን ከመረቁላቸው እየገበሩ እንደሚገዙ አረጋገጡላቸው። ዐፄ ዮሐንስም ሌላ ብዙ የአገዛዝ ጣጣ እንዳለባቸው በመረዳትና ሰላም በመፈለግ ይኸንኑ እሺ ብለው ስለ መረቁላቸው ራስ አዳል ደንበኛ ያፄ ዮሐንስን መንግሥት ደጋፊ ሆኑ። ታማኝነታቸውንም ከገለጹላቸው ወዲህ የቤገምድር ግዛት ለዋግሹም ተፈሪ በመሰጠቱ ቀጥሎም ተፈሪ በ1866 ዓ.ም ሞተው ልጃቸው ከበደ (ዋግሹም) ስለ ተተኩ በዚሁ ምክንያት ተቀይመው የሸፈቱት ራስ ወልደ ማርያምን በውጊያ በመግደል የዮሐንስን ጠላት አጥፍተዋል።

በዚህ ዐይነት ባገር ውስጥ የሸፈቱባቸውን ይነስ ይብዛ የመደምሰሱና የማሳመኑ መንገድ የተሻለ መሥመር ሲይዝ ሌላው ባዲሱ ንጉሠ ነገሥት አገዛዝ ችግር የፈጠረው የካቶሊኮች ይዞታ ነበር። የነርሱም ይዞታ ያስቸገራቸው ገና ከመንገሣቸው በፊት መሆኑን የሚገልጽልን በ1862 ዓ.ም ለናፖሊዮን ሣልሳይ የጻፉት ደብዳቤ ነው። ቃሉም እንደዚህ የሚል ነው።

«በስመ አብ.... የተላከ ከደጃዝማች ካሳ.... የሰደዱት ወረቀት ደረሰኝ..... አንድ ነገር እለምንዎታለሁ። የካቶሊክ ካህናቶ እኔ አስተምሩ ሳልላቸው ‹ቤተክርሲያኑ የኛ ነው ካህናቱም የኛ ናቸው› እያሉ አስቸገሩኝ። በዚህ ነገር የመጣ አይሆንልኝም። ጥንትም በሴትና በካህን ነው ጠብ የሚመጣው። አሁንም ከርስዎ ጋር እንዳያጣሉኝ። የካቶሊክ ሃይማኖት ክፉ ነው ብዬ አይደለም። ነገር ግን ዕጣዬ የማርቆስ የእስክንድርያ ሃይማኖት ነው።..... አሁንም እነዚህን ካህናት ቢከለክሉልኝ ስለብዙ ገንዘብ እቆጥረዋለሁ። ነጋዴ ቢመጣ እጠብቅአለሁ። አገር የሚአይ ቢመጣ እቀበልአለሁ። የክርስቲያን አገር ነው አልከለክልም..... ከርስዎ ጋር ፍቅር (ወዳጅነት) አጥብቄ ፈልጌአለሁ..... ተጽሕፈት በ2 ቀን በመጋቢት 1862 ዓ.ም አድመጐንቲ ላይ»

ይኸን የጻፉት ከመንገሣቸው በፊት ነው። ከንገሡ በኋላ በግድ ጳጳሱም እርሳቸውም አንድ እርምጃ በካቶሊኮች ላይ ለመውሰድ ግዴታ እንደ ሆነባቸው ይታያል።

አባ ሰላማ ዐፄ ቴዎድሮስን ቀብተው እንዳነገሡ ሁሉ ዐፄ ዮሐንስም አቡነ አትናቴዎስ ስላነገሷቸው በሃይማኖትም ባስተዳደርም ንጉሡና ጳጳሱ ተባብረው ከመሥራት ላይ በሚገኙበት ጊዜ ከቀድሞ ዠምሮ በከረን፥ በሐላይ የካቶሊክ የላዛሪስት ሚሲዮኖች ተመሥርተው ያገር ተወላጁንም እየሰበስቡ ወደ ካቶሊክ ሃይማኖት በመሳባቸው ምክንያት የነርሱ አያያዝ ንጉሡንም ጳጳሱንም ስለ አናደደ በጳጳሱ ግፊት ጭምር የካቶሊኮቹ ቤተ ክርስቲያናቸው እና የተማሪ ቤታቸው እንዲዘጋ ተደረገ። እነርሱም ደግሞ በፈረንሳይ መንግሥትና ምጥዋ በሚቀመጠው ቆንሲል እየተመኩ በተለይም በፊት ወዳጃቸው አሁን የንጉሡ ጠላት በሆነው በሙንሲንጀር እየተማመኑ የንጉሡን ያፄ ዮሐንስን ትእዛዝ እምቢ ብለው ማስተማራቸውን እና ለተዋሕዶ ቤተ ክርስቲያንም እንደ ባላንጣ ሆነው መስበካቸውን ቀጠሉ። ውስጡን ከሙንሲንጀርና ካፄ ዮሐንስ ባለጋራዎች ከነካሳ አባ ጐልጃ ጋር እየተስማሙ ወደነርሱ ጠጋ ላለውም ሕዥብ «አይዟችሁ ከኛ ጋር ብትሆኑ ማንም አይነካችሁም። ኃያሉ የፈረንሳይ መንግሥት ይጠብቃችኋል። አዲሱም የግብጽ ገዥ ይደግፋችኋል» እያሉ ስለ ሰበኩ በንዴት በንጉሡና በጳጳሱ ትእዛዝ ወታደር ሒዶ ሐላይ ከተማ ያለውን የካቶሊኮቹን ሠፈር ወርሮ ቤተ ክስቲያናቸውንና መኖሪያ በኢታቸውንም እስከ መዝረፍ ደረሰ።

በዚህም ድርጊት ጳጳሱ ሲላቸው ባንድ ወገን ደግሞ ራሳቸው ጳጳሱ የግብጽ ተወላጅና የከዲቭ ኢስማኤል ዜጋ ስለሆኑ ከኢስማኤልና ከወኪሉ ከሙንሲንጀር የዛቻና የወቀሳ ቃል ደረሰባቸው። ጳጳሱ ግን ከዮሐንስ ጋር ትብብራቸውን አላቋረጡም። በሌላ በኩል ደግሞ ጳጳሱ አቡነ አትናቴዎስ ዐፄ ዮሐንስን በካቶሊኮቹ ፈረንሳዮች ላይ እናስነሡና ውስጡን እያስጠሉ ያገራቸው መንግሥት መሪ ኢስማኤል በፈረንሳይ ዘንድ እንዲወደድና የመሬት ፍለጋው እንዲቃናለት አድርገዋል እየተባሉ በጐን ታምተዋል።

በዚህ ዐይነት ዐፄ ዮሐንስ ባንድ ወገን የኢትዮጵያን ታሪካዊ አውራጃ ቦጐስን ሐባብን፣ ከወረሩ ከግብጾቹና ከነርሱ መሣሪያ ከሆኑት ከነካሳ፥ ከነ ወልደ ሚካኤል ጋር ሲታገሉ በሃይማኖት በኩል ደግሞ ካቶሊኮቹን በመቃወም ተዋሕዶ ሃይማኖትን በማጽናት ባገር ውስጥ በተዋሕዶ እምነት ተከታዮችና በጳጳሱ ዘንድ ምስጋናን መደነቅን አትርፈዋል። በሌላ ወገን ደግሞ ካቶሊኮቹ በመጉላላታቸው ምንም እንኳን በደብዳቤ ሁኔታቸውን ቢገልጡለት የካቶሊኮች የበላይ ጠባቂያቸው ፈረንሳይ ባፄ ዮሐንስ ላይ ዛቻን የተንተራሰ ደብዳቤ በመጻፍ ማስፈራራቱ አልቀረም።

በካቶሊኮቹ አንጻር ያፄ ዮሐንስ አቅዋም ግጽል ነበር። ይኸም «የኢትዮጵያ ሕዝብ ክርስቲያኑ አንድ ጊዜ በተዋሕዶ ሃይማኖት ጥምቀት ክርስትና ስለ ተቀበለ፥ እርሱን ሰብከን ወደ ካቶሊክ ሃይማኖት እንመልሰው አትበሉ። ወንጌል ማስተማር ካማራችሁ በክርስቶስ ወደማያምኑት እስላሞች ወይም ምንም ሃይማኖት ወደሌላቸው ነገዶች ሔዳችሁ አስተምሩ» የሚል ነበር። ይኸንንም ለውጭ አገር መሪዎች በተለይ ለእንግሊዝ የውጭ ጉዳይ ሚኒስትር ለግራንቪል ስሞታቸውን በአሰሙበት ሰዓት በዘመኑ አነጋገራቸው እንደዚህ ሲሉ ገልጸዋል።

……አንድ ነገር ልንገርዎ ይስሙኝ የካቶሊኮችን ነገር፥ ባገርህ የኛን ሃይማኖት ልናስተምር (እናስተምር) አሉኝ። እኔ ግን መለስሁላቸው በሥላሴ ስም ተጠምቄአለሁ። ክርስቶስን በወንጌል አምናለሁ እይሚያስተምረኝም በማርቆስ ወንበር የተቀመጠ የማርቆስን ዕጣ (ተዋሕዶ) የያዘ ከእስክንድርያ እርሱ ነው። ለሕዝቤም የሚያስተምሩ እርሱ (የእስክንድርያው ፓትርያሪክ ወይም ጳጳሱ) እይሾማቸው ቀሳውስት አሉኝ። ደግሞ አልሁዋቸው ማስተማር ብትፈልጉ በዚች ዓለም በሥላሴ ስም ያልተጠመቁ ክርስቶስን አልሁዋቸው። ስለዚህ ነገር ነው ዋግሹም ጐበዜን (ዐፄ ተክለ ጊዮርጊስን) ና ብለው ደብዳቤ ልከው በኢትዮጵያ ያሉ (ያሉትን) የሕዝበ ክርስቲያንን ደም ያፈሰሱ እነዚያ (ካቶሊኮቹ) ናቸው ካሉ በኋላ ከዚሁ አያይዘው፣

ደግሞ ካለ ፈቃዴ ቤተ ክርስቲያን ሠሩ። ካገሬ ሕዝብን ሁሉ ኑ ወደኛ ግብር እንዳትገብሩ አሉአቸው። እኔም አንድ ሹሜን ‹ሂድ ግብር አውጣ› ብዬ ሰደድሁት። እነዚያም (በካቶሊኮቹ የተሰበኩት ባላገሮች) እምቢ አንገብርም አሉ። አዝዤ የሰደድሁት ሹሜ ቤታቸውን ሲያቃጥል አብሮ ተኮሰባቸው (የነርሱንም ቤተ ክርስቲያን አቃጠለባቸው) ካሉ በኋላ ቀጥለው ስለ ዋና ባላጋራቸው ስለ ሙንሲንጀር እንደዚህ ሲሉ ድምድመዋል።

የኔን ስም ሊአስከፉት ነው ነው፤ ይህን ሁሉ ግፍ ይውልኝ፤ ይህን ሁሉ የሚአደርገኝ ምንስንጅር ነው። ቱርክ መርቼ መጥቼ አሰግድልህአለሁ ብሎ ፈከረልኝ (ፎከረብኝ) ግፌን ይውት። የካቶሊኮችን ክፋታቸውን ሁሉ ጽፌ ወደ ናንተ ብሰድ ምንስጅር (ቤይ) ቀምቶ ምጥዋ ላይ ከባሕር አገባው…. ተጽሕፈ በ8 ቀን ነሐሴ 1864 ዓመተ ምሕረት በዐድዋ ከተማ።

ዳሩ ግን በዚህ ዐይነት እንደ ግራቪል ለንግሥት ቪክቶሪያም ለወዳጆቻቸው ለእንግሊዝ ባለሥልጣኖች ሁሉ አቤቱታ ቢያሰሙም የሰጡአቸው ድጋፍ የቀዘቀዘ ነበር።

ከቀድሞ ዠምሮ ወዳጅነቱን ይተማመኑ የነበረው የእንግሊዝ መንግሥት፥ ባንድ ወገን ከፈረንሳይ መንግሥት ጋር በዚህ የተነሣ መጋጨቱን በመጥላት ሁለተኛ ደግሞ ምጥዋን ቦጐስን ሐባብን፥ እና የስዊዝ ቦይን መተላለፊያ ከያዘው ከግብጹ ከዲቭ ኢስማኤል ጋር ወዳጅነትን መሥርተው በርሱ አማካይነት በሱዳን በሌላውም የአፍሪካና የእስያ ክፍል መስፋፋት ስለ ተመኙ እንደዚሁም የካቶሊኮቹ መሪዎች እነ ሞንሲኞር ቱቪዬ በኢትዮጵያ ከነራስ ዐሊ ዘመን ዠምሮ የተቀመጡት እነ ዶክተር ሺምበር «የእስላም ተጽዕኖ ‹እንፍሎያንስ› ባለበት በምጥዋ በበጐስ፥ በሐባብ ‹ሥርዓት የሌለው የሐበሻ አስተዳደር› ከሚገባ በብዙ ረገድ ግብጾቹ ይሻላሉ» እያሉ በገሃድም ውስጥ ለውስጥም እየጻፉ ፕሮፓጋንዳ ስለ አደረጉ፥ እንግሊዞቹ ባፄ ዮሐንስ በኩል የሚደርሳቸውን የስሞታ ደብዳቤ አብዛኛውን ጊዜ ችላ እያሉ ወደ ጐን ተወት ያደርጉት ነበር።

በተቻለ መጠን፥ እንግሊዝ እና የሌሎቹም የአውሮፓ ኃያላን መንግሥታት በኢስማኤል ፓሻና ባፄ ዮሐንስ መካከል በነበረው የመሬትና የፖለቲካ ቅራኔ ላይ በወቅቱ የነበራቸው አቅዋም የገለልተኛነት ወይም የመካከለኝነት አቅዋም ነበር። ፈረንሳይ በካቶሊኮቹ መጉላላት የተነሣ ዐፄ ዮሐንስን የመቃወም መስኮብ ደግሞ በኦርቶዶክስ ሃይማኖት ሳቢያ ከኢትዮጵያ ጋር በነበረው መቀራረብ ድጋፍ ቢያሳይም ሁለቱም ዞረው ዞረው እንደ እንግሊዞች የመረጡት መካከለኛውን ሥፍራ ነበር። በተለይ ከእንግሊዝ ንግሥት ወደ ዐፄ ዮሐንስ ደብዳቤና ገጸ በረከት ይዞ መጥቶ በዐድዋ የሰነበተው ኮሎኔል ፕሪዶ የሚባለው የእንግሊዝ የጦር መኰንን ወዳገሩ እንደ ተመለሰ ለመንግሥቱ ባቀረበው ራፖር በምጥዋ የሙሲንጀርን አስተዳደር እያመሰገነ ያፄ ዮሐንስ ስለ ነቃቀፈ እንግሊዝም ለወደፊት የመስፋፋት ዓላማው በግብጽም በኢትዮጵያም ለመጠቀም ስለ ፈለገ፥ ሁኔታውን ለጊዜው ራቅ ብሎ በቸልታ መመልከትን መርጧል።

አንባቢ በመዠመሪያው መጽሐፍ ላይ እንደሚያስታውሰው ፕሪዶና ሙንሲንጀር በመቅደላ ጦርነት ጊዜ ተገናኝተው ስለ ተወዳጁ፥ ፕሪዶ በምጥዋም በሰነበተበት ጊዜ ሙንሲንጀር በመልካም መስተንግዶ ሳያንከባክበው አልቀረምና፥ ያፄ ዮሐንስን አስተዳደር እየነቀፈ፥ የርሱን አስተዳደር ያመሰገንበት ከዕውነታቸው ጐን ከመስተንግዶው ጋርም የተያያዘ ሳይሆን አይቀርም።

የሆነ ሆኖ በዋሕዶ ሃይማኖትና በካቶሊክ ሃይማኖት ቅራኔ ሳቢያ ያፄ ዮሐንስ ኢትዮጵያና የፈረንሳይ መንግሥት ግንኙነታቸው በሻከረበት ሰዓት እነምን ስኞን ቲቪዬ ወዲያና ወዲህ እያሉ ዐፄ ዮሐንስን በጽሑፍም በቃልም እየወነጀሉ ሲያስጠሉ እስላሙ የግብጽ መንግሥት ለአገባቡ እንዲመቸው በባላገራዎቹ ክርስቲያኖች መካከል ገብቶ በጠባቸው እየተጠቀመ የካቶሊኮቹ ጠባቂና አንከባካቢ ሆኖ ተገኘ። በዚህ ይዞታው ዐፄ ዮሐንስ በጳጳሱ ግፊት ጭምር ባደረጉት ሁሉ ‹የሰውን መብት የሚጥሱ የሃይማኖትን ስብከት የሚፃረሩ› ተብለው ሲነቀፉ እስማኤል በርሳቸው አንጻር ሥልጡን አስተዳዳሪ የማናቸውንም ዜጋ መብት ጠባቂ ተብሎ መመስገን ዠመረ። ቢሆንም ሙሴ ኤርኔስት ደሳርዜክ የሚባለው በምጥዋ የፈረንሳይ መንግሥት ቆንሲል ከመንግሥት እየተላከ ወደ ዐድዋ መጥቶ ሁለት ግዚኤ ተገናኝቶ የቦጎስንም ወረራ የሃይማኖቱንም ጉዳይ በሰፊው ካፄ ዮሐንስ ጋር በመወያየት ከሰንበተ በኋላ በሐላይ ከተፈጸመው ከዘረፋውና ከቤት ቃጠሎው በቀር ካቶሊኮቹ ወገኖቻቸውን እየሰበኩ በማሸፈታቸው ግብር እንዳይከፍሉ በመከልከላቸው በታሪክ የኢትዮጵያ ይዞታ የነበረውን የቦሶስን የሐባብን አውራጃ ግብጾች በሙንሲንጀር እየተመሩ በመውረራቸው እየወቀሰ፥ በሙሉ ያፄ ዮሐንስን አቅዋም ደግፏል። በዚሁም ከካቶሊኮቹ መሪዎች እነሞንሲኞር ቱቪዬ «ይኸስ የዮሐንስ የጦር አለቃ ነው» ብለው እስከ ማፌዝ ደርሰዋል። ይሁን እንጂ ከካቶሊኮቹም ወገን እንደ እነ አባ ዳፍሎና ሌሎችም የኢትዮጵያ ካቶሊካውያን የዐፄ ዮሐንስን አቅዋም በመደገፍ ዐፄ ዮሐንስን ክርስቲያኑን ለማጥቃት ከእስላሙ መንግሥስት በመደገፍ ዐፄ ዮሐንስን ክርስቲያኑን ለማጥቃት ከእስላሙ መንግሥት ከተወዳጁት ከሞንሲኞር ቱቪዬ ጋር በአቅዋም የተለዩ ነበሩባቸው።

የሆነ ሆኖ ባንድ ወገን የአክቶሊኮቹ መሪ እኚህ ቱቪዬ፥ በሌላ ወገን የታወቀው ሙንሱንጀር «ቆንሲሉ ደሳርዜክ በፍጹም የፈረንሳይን ጥቅም የዜጎቿን መብት አይጠብቅም ከካቶሊኮቹ ጠላት ካፄ ዮሐንስና ከአቡኑ ከአባ አትናቴዎስ ጋር በምወዳጀት ተመሳጥሯል እያሉ ክሳቸውና ወቀሳቸው ስለ በረከተ የፈረንሳይ መንግሥት ባንድ ወገን ካቶሊኮቹን በሌላ ወገን የግብጽን ባለሥልጣኖች ለማስደሰት ሲል ብዙ ጊዜ በሚፈጽመው ራፖር ሁሉ ዐፄ ዮሐንስን ይደግፍ የነበረውን ደሳዜክን ሽሮ በርሱ እግር ካርሶኔል ተሾሞ ወደ ምጥዋ መጣ።

በዚህ ጊዜ በክርስቲያንነት አንድነት ሊኖራቸው ይገባ የነበረው የካቶሊክና የኢትዮጵያ ተዋሕዶ ቤተ ክርስቲያን በጠብ ተለያይተው በኢትዮጵያ ያሉት የካቶሊኮቹ መሪዎች እነሞንሲኞር ቱቪዬ በውስጥ ካሉት እስላሞች ጋር በማበርና ዐፄ ዮሐንስን በመቃወም ለኮዲቭ ኢስማኤል እንደ ቃል ኪዳን ጓደኛ መሣሪያ ሆነውለት ነበር።

መልእክት ከሥዩመ እግዚአብሔር ዮሐንስ ንጉሠ ጽዮን ንጉሠ ነገሥት ዘኢትዮጵያ ይድረስ ኅበ ኵሎሙ መሳፍንት ወመኳንንት ዓቃብያነ ቤተ መንግሥት መማክርቲሃ ንግሥት ቢክቶሪያ ደብዳቤያችሁም ደረሰኝ ስለኔ መንግሥት ስለ ሕዝቤ ለደግነት መጣር አችሁም እጅግ ደስ አለኝ የቱርኮች ነገር ግን ጠላት ልወጋ አገሬን ላስፋ ብሄድ በኋላ መጥትው አገሬን ወሰዱት ወደ ንግሥት እንዲህ አደርጉኝ ብዬ ደብዳቤ ጽፌ ብልክ ደብዳቤውን ቀደው ከባሕር ጣሉት ከዚህ በኋላም መጥተው ከቤቴ ድረስ የክርስቲያኑን ሁሉ ደም አፈሰሱት። ዳግመኛም አማሴን ደጃች ወልደ ሚካኤል የሚባል ሎሌየን ሹሜ ብሰድ በብዙ ገንዘብ አስተው ብዙ ነፍጥ ሰጥተው ሕዝቤን ሁሉ ፈጁት። ኈልት ጊዜ። ሴትም አሽከርም ሳይቀር አንኳን የኢትዮጵያ ሰውና የአውሮጳ ሰዎች ጥቂት ቢገኙ ጨምሮ አረዳቸዋ። ዛሬም ከማህሉ አገሬ ሞገስ ጦራቸውን አኑረውበታል ከፍቅር በቀር ክፉ አላደረኩም ማለቱ የምስር ገዥ ሐሰት ነው አሁንም አገሬን ሁሉ ኢትዮጵያን ዙርያውን በእጄ እንደያዘው አለ አለቀቀልኝም በርም ዘግቶብኛል። መልሶ የእንግሊዝ ሰው የጎርደን ባሻ የሚባል እንታረቅ ብሎ ላከብኝ የምስር ገዥ እሺ ብየ መልካም አድርጌ አክብሬ ተቀበልኩት እሱ ግን ክፉ ቃል ተናገረኝ እንዲያውስ ምን ጉልበት አለህ ጦር አምጥቼ እወጋሀለሁ ብሎ ሰደበኝ። መልክተኛው እንዲህ ሲለኝ ብዬ ሠራዊቴን ሰብስቤ ተቀመጥሁ ወዲያውም አስረኝ ብሎ ስልክ አስመታብኝ አክብሬ ስለተቀበልሁት እኔማ ወደ ነገሥታቱ ደብዳቤ ልኬ ምላሹ ሳይመጣልኝ እንደምን አድርጌ እዋጋለሁ በ፲፻ወ፸፪ ዓመተ ምሕረት እመጽ ወ፪ ለሚያዝያ ተጽሕፈ በጉባ ላፎት ሰፈር ብሔረ የጁ።

ዐፄ ዮሐንስ ለእንግሊዝ መንግሥት ምክር ቤት የጻፉት

(ፐብሊክ ሬኮርድ ኦፊስ ሎንዶን)

**ምዕራፍ ሰባት**

**በከዲቭ ኢስማኤል የሚመራው የግብጽ መንግሥት ባዲስ መልክ መቋቋም**

መሐመድ ዐሊ (1797 – 1840) የግብጽን መንግሥት አቋቁሞ ከጨረሰ በኋላ ለግብጽና ለሱዳን ሕይወት የሚሰጠውን የአባይን ምንጭ በእጁ አድርጎ ለመቆጣጠር እንዲመቸው የመተማን ወሰን ዐልፎ የኢትዮጵያን አውራጃ በወረረበት ሰዓት፥ እነ ራስ ዐሊ ለፈረንሳይና ለእንግሊዝ ነገሥታት ያቤቱታ ደብዳቤ ጽፈው በነዚህ ሁለት የኤሮፓ ኃያላን ነገሥታት ግፊት ምክንያት አሳቡን አቆመ። እርሱም ወዲያው በ1840 ዓ.ም ሞቶ የልጅ ልኩ አባስ ሥልጣን በያዘ ጊዜ አሳቡን ከሥልጣኔና ከልማት ይልቅ ወደ ሃይማኖት አጥባቂነት አዙሮ ሳለ 1846 ዓ.ም ሞተ። ቀጥሎም የመሐመድ ዐሊ አራተኛ ልጁ ሰይድ ፓሻ ሥልጣን በጨበተ ጊዜ በኢትዮጵያ ላይ አባቱ መሐመድ ዐሊ ያቀደውን የወረራ ዓላማ እርግፍ አድርጎ በመተው ካፄ ቴዎድሮስ ጋር በደብዳቤና ገጸ በረከት በመላላክ መልካም የጉርብትና ወዳጅነት ለመፍጠር መሞከሩን «ዐፄ ቴዎድሮስና የኢትዮጵያ አንድነት» በተባለው መጽሐፍ ላይ አመልክተናል።

ሰይድ ፓሻ በዘመኑ ከሠራቸው ተግባሮች ዋና ቁም ነገር ሆነው የተቆጠሩለት ከበላዩ ከቱርክ ሡልጣን አስፈቅዶ የስዊስን ቦይ ደሊ ሴጥስ በሚባለው የፈራንሳይ መሐንዲስ አማካይነት በውል ማስቀደዱ ነው። ቀድሞ በደቡብ አፍሪካ በኩል እየተዞረ ወይም በመካከለኛው ምሥራቅ በባሕርና በየብስ በብዙ የጉዞ ችግር አውሮፓና ሩቅ ምሥራቅ ይገናኙ የነበረው አሁን በዚህ በስዊዝ ቦይ መከፈት ምክንያት ስለ አደረጉ ለዚህ ግንኙነት አማካይ ለሆነው ለግብጽ መንግሥት በአውሮፓ መንግሥት ዘንድ የመከበርና የተፈላጊነት ሁኔታ ፈጠረለት። በዚህ ቦይ መከፈት የተነሣ በተቋቋመው ማኅበር ውስጥ በአክሲዮንም በቀረትም በሚያገኘው ገቢ የኢኮኖሚውን አቅዋም ለጊዜው ለማሻሻል ቻለ።

ዳሩ ግን ሰይድ ፓሻ ብዙ የማሻሻል ሁኔታ ባገሩ ላይ ካሳየ በኋላ በ1855 ዓ.ም ስለ ሞተ የመሐመድ ዐሊ የልጅ ልጅ የኢብራሂም ልጅ አህመድ ሊከተለው ሲገባ፥ በድንገተኛ የባቡር አደጋ እሱም ስለ ሞተ ታናሽ ወንድሙ ኢስማኤል ስልጣን ያዘ። ኢስማኤልም ሥልጣን የያዘው የስመ ጥሩው የግብጽ ገንቢ የተባለው የመሐመድ ዐሊ የልጅ ልጅ በመሆኑ ነው።

ኢስማኤል የዐረብኛውን ትምህርት በግብጽ አገር በካይሮ ክተማ ካጠናቀቀ በኋላ ወደ ፈረንሳዊ አገር ተልኮ ሴን ሲር በሚባለው ወታደራዊ ትምህርት ቤት ሲማር ቆይቶ ወደ ግብጽ ተመልሶ በአጐቶቹ ሥር ሲያገለግል እንደቆየ አሁን በ33 ዓመት ዕድሜው በ1865 ዓ.ም ሥልጣን ያዘ። ሹመቱን ለማጽደቅ ወደ ቱርክ ዋና ከተማ ወደ ቁስጥንጥንያ (ስታንቡል) በሔደበት ጊዜ ሡልጣን አብዱል አዚዝን አገሩን ግብጽን እንዲጐበኝለት ለመነ። ሡልጣኑ በርሱው ልመና ግብጽን ስለ ጐበኘ የኢስማኤል ፓሻ ስም እየገነነ ሔደ። ፈረንሳይ አገር በትምህርት እንደ መቆየቱ መጠን ሥልጣን ከያዘበት ጊዜ ዠምሮ የአውሮፓን ሥልጣኔ በየመልኩ ባገሩ ለማስገባት የአስተዳደሩ የፍርድ ሥራ እንዲሻሻል የቴክኒክም የኢንዱስትሪም የእርሻም ሥራ እንዲስፋፋ ይጣጣር ዠመር።

ከርሱ በፊት የነበሩት የግብጽ መሪዎች በቀጥታ የቱርክ ሡልጣን ወኪል ሆነው ግብጽን ያስተዳድሩበት የነበረው የፓሻነት ሥያሜ ቀርቶ በእርሱ ጊዜ ለመዠመሪያ በሡልጣኑ ፈቃድ «ከዲቭ ወይም ባለ እንዲጠራ ተፈቀደለት። ከዲቭ ማለት በፋርስ ቋንቋ ክቡር ወይም ጌታው ማለት ነው። በቱርክ መንግሥት ውስጥ ከርሱ በፊት የነበሩት አባቶቹ የማዕረጋቸው ደረጃ ከቱርኩ ጠቅላይ ሚኒስትር (ወዚር) ቀጥሎ የነበረው አሁን ከዲቭ እስማኤል በቀጥታ ከሡልጣኑ እንዲቀጥል ተወሰነ። ከዚህም ጋር አንድ ጊዜ ያመት ግብሩን ከ120.000 እስከ 150.000 የሚደርስ የቱርክ ገንዘብ (ቦርስ) ለጌታው ለቱርክ ሡልጣን ከመክፈል በቀር በአገሩ በግብጽ ከቀድሞው የላቀ ነጻነት ያለው የውስጥ አስተዳደር አስፈቀደ።

በተለይ በሰይድ ጊዜ የቀደመው የስዊዝ ቦይ ተከፍቶና በኩባንያ መልክ ተቋቁሞ በትክክል መሥራት የዠመረው በርሱ ጊዜ ስለ ሆነ፥ በአውሮፓውያን ዘንድ ግንኙነቱን የማስፋፋት ዕድል አገኘ። በ1867 ዓ.ም በፓሪስ ዓለም ዐቀፍ ኤክስፖዚሲዮን በተከፈተበት ጊዜ በግብዣ ሔዶ ፓሪስ ሲገባ አቀባበሉም መስተንግዶውም ልክ እንደ አንድ የነጻ መንግሥት መሪ ነበር። እርሱም በበኩሉ በራሱ ፈቃድ ሰፋ ያለ ሥልጣን የሰጠው የቱርክ ሡልጣን ቅሬታውን እስኪገልጥ ድረስ የውጭ መሪዎችን ወደ ካይሮ እየጋበዘ ማስተናገድ ዠመረ።

ኬዲቭ ኢስማኤል ለወንዶችም ለሴቶችም የሚሆን ትምህርት ቤት ሙዚዬም ቤተ መጻሕፍት የቲያትር ቤት በያለበት እየከፈተ በሚያስፋፋበት ጊዜ በዙሪያው ምሁራን የነበሩበትን ግብጻውያን ከመሰብሰቡ በላይ ብዙ የእንግሊዝና የፈረንሳይ የአውስትሪያ የጀርመን የአማሪካ የዴንማርክና የኢጣልያ ዜጎችን እየቀጠረ በየቢሮው በየጦር ድርጅቱ እያስገባ በየአውራጃው በማሠራጨት ያስተዳድር ዠመር። ከዚህም ጋር የከተማው ሕንፃ የመንገዱ ቅየሳ የአበባው ማማር በሁሉም በኩል ድርጅቱ ሁሉ ደንበኛ አውሮፓዊ መልክ እንዲኖረው ከማድረግ ጋር የእጅ ጥበብኞች የግብርና ባለሙያዎች መሐዲሶች ከየአገራቸው ወደ ግብጽ እየመጡ በልማት ሥራ እንዲካፈሉ ያበረታታ ዠመር። ለዚሁ ሁሉ ሥራው ቀኝ እጅ ሆኖ የሚያገለግለው የአርመንነት ዘር የነበረው ኑባር ፓሻ የሚባለው ጠቅላይ ሚኒስትሩ ነበር።

በዚህ ዐይነት ባገር ውስጥ አስተዳደሩ የዘረጋው የልማት ሥራ በመልካም ሁኔታ በሚካሄድበት ጊዜ ከሕዝብ ቀረጥም በስዊዝ ቦይ ከሚተላለፈውም ሸቀጥ በቀረጥና በአክሲዮን ክፍያ የሚገኘው ያገር ውስጥ ገቢ ያለ ጥናት የዘረጋውን የልማት ሥራ ገና ሳይደፍንና ግቡን ሳይመታ በውስጥ አስተዳደሩ አብዛኛውን ጊዜ ብውጭ አገር ሰዎች እና ባገርም ውስጥ በነበሩት መመስገንን ስላገኘ፥ አሳቡን ከልማት አውጥቶ ለግብጽ ሰፊ የቄሣር ግዛት ወደ ማስገኘት ምኞችት አዞረው። ይኸም በሚቀጥለው ምዕራፍ እንደሚታየው የምወደቂያው ምክንያት ሆነ። የጣለውም ዋናው ባለጋራ ያለ በቂ የኢኮኖሚ አውታር ከልክ ያለፈ የልማት መስፋፋትና ይልቁንም እላይ እንዳልነው ከካይሮ እስከ ኒያንሳ ሐይቅ የሚደርስ ሰፊ የቄሣር ግዛት ያለ ዐቅም ለመመሥረት ማቀዱ ነው።

**ምዕራፍ ስምንት**

**የግብጽ ጦር ምጥዋ ከገባ በኋላ ቦጐስን ስለ መውረሩ - የከዲቭ እስማኤል**

**በኢትዮጵያ ላይ የመስፋፋት ምኞቱ፣**

ከመሐመድ ዐሊ ጊዜ ጀምሮ የሱዳን ግዛት ተጠቃሎ በግብጽ አገዛዝ ውስጥ ገብቷል። ባገራችንም የውስጥ ጦርነት መኖርንና የጠነከረ የማዕከላዊ መንግሥት መጥፋትን ሁኔታ በመጠቀም በቤገምድርና በሱዳን መካከል የሚገኙትን ቀድሞ የጐንደር ነገሥታት እነ ዐፄ ፋሲል፥ እነ ዐፄ ኢያሱ አድያም ሰገድ ይፋለሙባቸው የነበቱን የስናርንና የመተማን አካባቢ ወርሮአል። እንደዚሁም ከሱዳን ዐልፎ እስከ ኒያንሳ ሐይቅ ድረስ የግብጽን ግዛት አስፋፍቷል። የሱአኪምና የምጥዋ ወደቦች ከ16ኛው መቶ ዓመት ጀምሮ በቀጥታ በቱርክ ቁጥጥር ሥር የነበሩ ሲሆኑ ኢስማኤል ለቱርኩ ሡልጣን ባሳየው ታዛዥነትና መግባባት በሡልጣኑ ፈቃድና ትዕዛዝ እነዚህ ሁለት ወደቦች እንደ አውሮፓ አቆጣጠር በ1866 ዓ.ም የግብጽ ግዛት እንዲሆኑ ስለ ተወሰነ ለቱርክ ሡልጣን ያመት ግብር 37.500 ስተርሊንግ ብቻ እየሰጠ በምጥዋ በኩል የሚገባውንና የሚወጣውን ሸቀጥና መሣሪያ የመቆጣጠርና ቀረጥ የመቀበል መብት በፊርማና በዐዋጅ ለከዲቭ ኢስማኤል ተሰጠው።

ከዚህ በኋላ ከዲቭ ኢስማኤል በወታደርነት በሠለጠኑ የውጭ አገር ተወላጆች እየተረዳ 30.000 የሚሆን የሠለጠነ የጦር ሠራዊት ከደንበኛ ትጥቅ ጋር ከአደራጀ በኋላ የገዥነት ምኞቱን ከካይሮ እስከ ዛንዚባር ከዚያም እክሰ ኒያንሳ ሐይቅ ለማድረስና በነዚህ መካከል የሚገኘውን የኢትዮጵያንና አሁን ሱማሊያ ተብሎ የሚጠራውን ግዛት ከሱዳን ጋር በሙሉ ለመጠቅለል አሰበ። ይኸንንም ሰፊ የግዛት አሳብ በቀላሉ እንደሚከናወን በጽሑፍም በቃልም እያስረዱ የገፋፉት እንግሊዞች እነ ሳሙኤል ቤከርና እነ ቻርስል ዦርዥ ጐርዶን ጣልያኖቹ እነ መስዳሊያ እነ ኢማሊያኒ እነ ሮሞሎጀሲ አሜሪካዊው ቫይሌ ሎንግ፥ ዴንማርኩ አሬንድሩን ስዊሱ ሙንሲንጀር ናቸው።

ወርነር ሙንሱንጀር በምጥዋ የፈረንሳይ ቆንሲል በነበረበት ጊዜ ዮሐንስ ገና ደጃዝማች ካሳ ሲባሉ፥ ወዳጅና ረዳት አድርገውት ደብዳቤ ይጻጻፉ ነበር። ከደብዳቤዎቹ አንዱ «….ለብዙ ጉዳይ ለብዙ ትበብ ይሆኑኛል ከውጭ መንግሥታትም ያስተዋውቁኛል….. ብዬ ያመንኩት እርስዎን ነው…..» የሚል ቃል ይገኝበታል።

ይህ ሰው እንግሊዞች እስረኞቻቸውን ለማስፈታት ወደ መቅደላ የመጡ ጊዜ ውስጥ ዐወቅ እንደ መሆኑ መጠን መንገድ በመምራት ስንቅ በማቅረብ የወሎንም ኦሮሞዎች በቴዎድሮስ ላይ ከእንግሊዞች ጋር እንዲያብሩ በማድረግ በብዙ ረድቷቸዋል። ነገር ግን ደጃች ካሳ (ዐፄ ዮሐንስ) በመስፋፋት ላይ የነበሩትን ካቶሊኮች በተቃወሙ ጊዜ ሙንሲንጀር ለካቶሊኮች ጠባቂና ጠበቃ በመሆን «እንግሊዞችን መርቼ አምጥቼ ቴዎድሮስን እንዳስጠቃሁ እርስዎም የፈረንሳዊ ጦር እየመራሁ አምጥቼ እንደማጠቃዎ ይወቁ…. ለጊዜ የፈረንሳዊ መንግሥት የደከም ቢመስልዎት እርስዎን ለመደምሰሻ በቂ ኃይል አለው» የሚል ዛቻ ቃል ጽፎላቸው እንደ ነበር ይታወሳል።

ዐፄ ዮሐንስ ከነገሡ በኋላ መበርታታቸውን በመመልከት እንደገና ወዳፄ ዮሐንስ በመልእክት ከታረቀ በኋላ «ራስ ብለው በቦጐስ፥ በሐባብና በመንሳ አገረ ገዥ ብለው ይሹሙኝና ከልብ እንታረቅ» ብሎ ለምኗቸው ነበር ይባላል። ነገር ግን አሳቡን ስለ አልተቀበሉት በመጨረሻ ከርሳቸውም ከፈረንሳይም ርቆ ፈጽሞ የኢስማኤል አገልጋይ በመሆን ግብጾች በኢትዮጵያ ላይ ለመስፋፋት ላሰቡት ዓላማ ዋና መሣሪያ ሆነ። ግብጾችም ምጥዋ በገቡ ጊዜ ዋናው አስተናባሪና መሪው እርሱ ስለ ነበረ በከዲቭ ኢስማኤል ፈቃድ የምጥዋና የአካባቢው አገረ ገዥ ሆኖ ናይቦቹን በበላይነት እያስተዳደረ ግብርም ከየባላባቶቹ በራሱ ውሳኔ እየተቀበለ ለግብጽ መንግሥት ገቢ ያደርግ ዠመር። ግብር በሚወሰንበትም ወቅት ባላባቱ ለርሱ የግል ጉቦ በሰጠው ጊዜ፥ ግብሩን ቀለል ያደርግ እንደነበር የፈረንሳይ ቆንሲል ደሳርዘክ መዝግቦት ይገኛል።

በገንዘብም በንግግርም እያባበለ፥ የአካባቢው ሕዝብ እየከዳ ለግብጾች እንዲገባ ክርስቲያኖቹም የሐማሴንና የአከለ ጉዛይ ባላባቶች እነ ካሳ አባ ጐልጃ እነ ደጃች ወልደ ሚካኤል ወደ ግብጾች እንዲገቡ አደረገ። በመጨረሻም አለቃ ብሩ የሚባሉት የዐፄ ዮሐንስ መካርና መልክተኛ የውጭ አገር ሰዎች እንደ ጠቅላይ ሚኒስትር የሚያዩአቸውን አስከድቶ ከግብጾች ጋር በማስማማት ለኢትዮጵያ ጠላት፥ ለኢስማኤል መሣሪያ እንዲሆኑ አድርጓል።

ስለዚህ በኢስማኤል ፈቃድ የግብጽ ጦር ምጥዋ በ1863 ዓ.ም እንደገባ ሙንሲንጀር የቤይ ማዕረግ አግኝቶ እንደቆየ በመጨረሻ የምጥዋውን ግዛት ለአራኪል ቢየ ለቆ በርሱው አሳሳቢነትና መሪነት የግብጽ ጦር ከምጥዋ እየወጣ ቦጐስን ሐባብንና መንሳን በ18764 ዓ.ም ወረረ። ቀጥሎ ከምጥዋና ከአሥመራ መንገድ እመካከል ላይ የሚገኘውን ጊንዳን 1865 ዓ.ም ያዘ። እንደዚሁም የግብጽ ጦር ከምዕራብ ሱዳን በኩል በኤዶም ፓሻ መሪነት በ1864 ዓ.ም መጥቶ የመተማን ወሰን ዐልፎ በኤዶም ፓሻ መሪነት ግዛት ገባ። የግብጽ መንግሥት የግዛት አሳቡም እንዲከናወንለት ከወሎ ባላባቶች ከነ ወይዘሮ መስትዋት ጋር ራቅ ብለው ከሚገኙት ከሸዋው ንጉሥ ከምኒልክ ጋር የወረራ እውነተኛ አሳቡን ሸፈንፈን በማድረግ ደብዳቤና ገጸ በረከት በመላክ ይወዳጅ ዠመር።

የእስማኤል መንግሥት ይኸን የመሰለውን ወረራ በኢትዮጵያ ድንበር በሚፈጽምበት ጊዜ በአውሮፓም የርሱ ወገን ነን የሚሉት «የግብጽ ሡልጣን ከዲቭ ኢስማኤል ነጻ ሰውና የአውሮፓን ሥልጣን ተቀባይ ነው፤ በያዘው አገር ለሚገኙት ካቶሊኮችና ለባላገሩ ነጻነትና ትክክለኛ ፍርድ ሰጥቶ በደንብና በሕግ ያስተዳድራቸዋል። ነጻነትና ትክክለኛ ፍርድ ሰጥቶ በደንብ በሕግ ያስተዳድራቸዋል። ዮሐንስ ግን የካቶሊኮችና የሥልጣኔ ጠላት ናቸው» እያሉ በመስበክ የኢስማኤል የወረራ ተግባሩ እንዲቃናለትና በወረራቸው አገሮች ጸንቶ እንዲኖር ይሰባብኩለታል።

ባገር ውስጥ የሚገኙት የውጭ አገር ሰዎችም የኢትዮጵያን፥ የዘወትር የርስ በርስ ጦርነትና የማዕከላዊውን መንግሥት ጸጥታ ማጣት እያመዛዘኑ፥ «ቦጎስንና የምጥዋን አካባቢ ከኢትዮጵያ መንግሥት የግብጽ መንግሥት ቢይዘው የተሻለ ነው» እያሉ ጽፈዋል።

ከነዚህም አንዱ ዶክተር ዋልሄልም ሺምበር ነበረ። ሺምበር ከነራስ ዐሊ ዘመን ዠምሮ (1839 ዓ.ም) በኢትዮጵያ የኖረ የዕፀዋት ሊቅ መሆኑን ከዚህ በፊት አውስተናል። ወይዘሮ ምርፂት የሚባሉት የኢትዮጵያ ተወላጅ አግብቶ ሴቶች ልጆቹ አንዷ ኤርምያስ ካሳን፥ ሌላዋ ሶፍያ ወይም ፀሐይቱ የምትባለው ካሳ አባ ጐልጃን አግብታ ነበር። ካሳ ያፄ ዮሐንስ ባለጋራ የግብጾች ወዳጅ ስለ ነበረ በዚህ ካፄ ዮሐንስ ጦር ጋር ተዋግቶ በተሸፈና በተገደለ ጊዜ ሴትዮዋ መጉላላት ደርሶባታል።

የ80 ዓመቱ ሽማግሌ ሺምበርም በመዠመሪያው ወቅት ከዐፄ ዮሐንስ ጋር ሲኖር ንጉሡ በርሱ አማካይነት ከጀርመን ንጉሠ ነገሥት ጋር እወዳጃለሁ በሚል ተስፋ በደህና ይዘውት ነበር። በመካከሉ በአማቹ በካሳ አባ ጐልጃና ይልቁንም በልጁ በሶፍያ መጉላላት ተጣልተው ሳለ፥ የፈረንሳዩ ቆንሲል ደሳርዜክ ለሁለቱም ወዳጅነት ስለ ተሰማው አስታርቋቸው ዐፄ ዮሐንስም በሺምበር አማካይነት ከጀርመን ንጉሠ ነገሥት ጋር እየተጻጻፉ ወዳጅነትን በቀጠሉበት ሰዓት እንደ ቆንሲል ዐይነት ሆኖ ይሠራ ነበር።

አሁን በታሪክ የኢትዮጵያ አውራጃ የሆነው በጎስና አካባቢው በግብጽ ጦር በተያዘበትን ዐፄ ዮሐንስና ከዲቭ ኢስማኤል በጠብ ላይ ባሉበት ሰዓት ስለ ቦጎስ አያያዝ ለመግሥቱ ሁኔታውን በራፖ መልክ ሲገለጥ ሺምበር እንደዚህ ብሏል።

«.....አሁን ግብጽ.... ባለፈው ዘመን የኢትዮጵያ ወረዳዎች የነበሩትን ቦጎስን ሐልሐልን ስለያዘ..... ነገሩ ከፍ ያለ ክርክር አብቅሏል። ዮሐንስ የፈረሳይ የጀርመን የአንግሊዝና የመስኮብ መንግሥታት እንዲገላግሉት ጠይቋል። እነዚህ ወረዳዎች ከ2 እስከ 3 መቶ ዓመታት ድረስ እንደዚሁ ችላ ተብለው በራሳቸው ሼኮች እየተመሩ ለማንም ንጉሥ ሳይገብሩ ይኖሩ ነበር። የቦጎስም ነዋሪ ሕዝብ ግማሹ እስላም ስለሆነ ከሐበሻቹ በኩል ዐልፎ ዐልፎ ዘረፋ ይደርስባት ነበር። በሌላ በኩል ደግሞ በግብጾችና በቱርኮቹ የሚደገፉት የሐባብ ባርኮ ነገዶች ያጠቁዋቸው ነበር።

አሁን ዋናው ፍሬ ነገር እነዚህ የቦጐስ ወረዳዎች የማን ናቸው ለሚለው ጥያቄ የጥንት የአበሻ ግዛት መሆናቸው ባይካድም ከ8ና ከ10 ዓመታት ደጃች ኃይሉ አባሐባል የሚባለው የሐማሴን ባላባት ባፄ ቴዎድሮስ ላይ ስለ ሸፈተና የቃል ኪዳን ጓደኛ ስለ ፈለገ፥ ቦጎስንና ሐልሐልን በጽሑፍ አድርጎ ለግብጽ ገዥ ለቆለታል።

ጉዳዩ ብዙ አከራካሪ ነገር ያለበት ነው.... ነገር ግን ምንም እንኳን ያበሻን መሬት መቀነሱን ብጠላው በእስላሞች መያዙንም ባልፈቅደው ወረዳው አሁን በግብጽ እንደ ተያዘ መርጋቱን እወዳለሁ። ምክንያቱም ቦጐስ በግብጽ ይዞታ ውስጥ ሲሆን በዚያ የሚኖሩ የውጭ አገር ሰዎች ሁሉ ሰላም ያገኛሉ። በነርሱም አማካይነት ያበሻ ክርስቲያኖች ሊጠቀሙ ይችላሉ። የግብጽም አያያዝ በአውሮፓ ኃያላን ቁጥጥር ሥር ቢሆን መልካም ነው.......»

በዚህ ዐይነት የኢስማኤል መንግሥት በፕሮፓጋንዳና በፖለቲካ እየተገፈ ከምጥዋ ዐልፎ ቦጐስን በስሜን ምዕራብ በኩል መተማን ዐልፎ ቋራን (ያፄ ቴዎድሮስን የትውልድ አገር) ያዘ። ከያዛቸው ወረዳዎች ግብር ሲቀበል በወታደር ኃይል በቶሎ የተቋቋመው አልነበረም። ከዐፄ ዮሐንስ የተጣሉት የክርስቲያን መኳንንትም ወደ እሱ ሲገቡለት የወሎ ባላባቶች የቦጎስ የመንሳ የሐባብ የነገድ ባላባቶች በተለይ የስልምና ሃይማኖት የያዙት ለጊዜው ስለ ተባበሩለትና በሰላም መገበር ስለ ዠመሩ በእውነትም ለወደፊት ዐፄ ዮሐንስን አሸንፎ ምኒልክም ቢቻል በገጸ በረከት ስጦታ አባብሎ ባይቻል የኃይሉን ሥራ አስከትሎ የግዛት ሥልጣኑን በሰፊው ለመዘርጋት፥ በሰሜናዊ ምዕራብ ኢትዮጵያ ያለውን ሁሉ የወርቅ ማዕድን እጅ ለማድረግ በተለይ ደግሞ ለረጅም ዘመናት የግብጽ መሪዎች የሚያልሙትን የአባይን ምንጭ ይዞ በቁጥጥር ሥር የማድረጉ ጉዳይ በቀላሉ የሚፈጸም መሰለው። ይኸን የመሰለውን ወረራ እያዘጋጀ ባንድ ወገን ደግሞ ለማዘናጋት ወዳጅነትና ሰላም ፈላጊነቱን የሚገልጽ ደብዳቤ ለዐፄ ዮሐንስ ይጽፍ ነበር።

**ምዕራፍ ዘጠኝ**

**የቦጎስና የአካባቢው ወረዳ ኢትዮጵያዊነት**

በዢዎግራፊው ላይ እንደሚታየው ይህ ዐፄ ዮሐንስና ግብጾች የሚጣሉበት የቦጎስና የአካባቢው ወረዳ አሁን ኤርትራ ተብሎ በሚጠራው ውስጥ የሚገኝ የኢትዮጵያ ሰሜናዊ ክፍለ ሀገር ነው። በውስጡ የሚገኘው ነገድ ዘሩ ቋንቋው ሥያሜው ልዩ ልዩ ነው። የዢዎግራፊያ አቀማመጥ በምጥዋ ወደብ አካባቢ ያለው ሰምሀር ይባላል። ከሰምሀር በስተደቡብ አርኪቆና አዱሊስ፥ ዙላ፥ የአሳሆርታ ነገድ በሰሜን በኩል ቦሂል (ሳሂል) ከሰምሀር በስተ ምዕራብ መንሳ ከመንሳ ምዕራብ እስከ ባርካ ወንዝ ድረስ ከረንን ጨምሮ የቦጐስ ወረዳ ይገኛል። ከቦጐስ በስተ ምዕራብ ቀዮች ማርያም ከነርሱ ቀጥሎ ጥቁሮች ማርያም የተባሉ የቤኒ አሚር ወረዳዎች ከሱዳን ጋር ይጋጠማሉ። በዚህም ክፍል ሉቢያ አውዳብ አድሐሰን፥ አድ ቀይህ ዢረባ አድ ቢደል የሚባሉት ቤተ ሰቦች ከሌሎች ፉንጂ ሹክሪያ፥ ባሪያ…… ከሚባሉት ጋር እየተዋለዱም እየተደባለቁም ይኖራሉ።

ከምጥዋ ሰሜናዊ ክፍል የቀይ ባሕርን ጠረፍ ተከትሎ ሾሂል ሲገኝ ከርሱ ምዕራብ የሚገኘው ሰፋ ያለው ወረዳ ሐባብ ይባላል። ከሐባብ ምዕራብ አድ ተክሌ ከቀዮቹ ማርያም ጋር ይዋሰናል።

እነዚህ ሁሉ ወረዳዎች የእስልምና ሃይማኖት በስሜን ኢትዮጵያ ከመግባቱ በፊት በትክክል አብዛኞቹ ነዋሪዎች ክርስቲያኖችና የአክሱም መንግሥት ትክክለኛ ክፍለ ሀገር እንደ ነበሩ አይጠረጠርም። የኛ ግዕዝኛ ጽሑፍ በጠቅላላ ‹የበለው ከለው ነገድ› ይላቸዋል። የአክሱም መንግሥት እንኳን እነዚህን ከቅርብ ያሉትን የራሱን ንብረቶች ይቅርና በምሥራቅ ቀይ ባሕርን በመርከብ ተሻግሮ እስከ ደቡብ ዐረብ በምዕራብ የኑብያን (የዛሬውን ሱዳን) አገር ሁሉ በቁጥጥሩ ሥር አስገብቶ እንደ ነበር ሰነዱ ሁሉ ይመሰክራል።

የአክሱም መንግሥት ወድቆ በርሱ እግር የተተኩት ነገድ ዛጉዬ (ከ11ኛው - 13ኛው መቶ ዓመት) ሲሆኑ ከዛጉዬ ሥርወ መንግሥት ቀጥሎ የመንግሥት ሥልጣን ከይኩኖ አምላክ ጀምሮ የተረከበው ራሱን «ሰሎሞናዊ ሥርወ መንግሥት» ብሎ የሚጠራው የአማራ መንግሥት በሸዋ የረር ደብረ ብርሃን ቦካን ነበር። የመንግሥቱ አቀማመጥ ምንም ከምጥዋና ከአካባቢው ርቆ ወደ ማኽል አገር ቢዛወር ካባቶቻቸው ከአክሱም የወረሱትን መንግሥት በመቀጠል ባሕር ነጋሽ ወይም መልአክ ወይም ባሕር ነጋሽ እያሉ እየሾሙ በመላክ እነዚህን የኢትዮጵያ ሰሜናዊ ክፍለ አገሮች ተሿሚዎቹ ያስተዳድሩአቸው ነበር። ስለሆነም እያዱሊስና የዙላ የወደብ ታሪካውያን ከተሞች የኢትዮጵያ አንጡራ ገንዘብ እንደ ነበሩ አከራካሪ አይደለም።

ዳሩ ግን ለአክሱም መንግሥትና የርሱም የቃል ኪዳን አንጋፋ ጓደኛ ለነበረው ለቁስጥንጥንያ የቄሣር (ባዛንቲን) መንግሥት ውድቀት ምክንያት የሆነው የዐረቦች መነሣትና በመካከለኛው ምሥራቅ በሰሜን አፍሪካ በመስፋፋታቸው ነበር። በዚሁ ጊዜ እነዚህ ሕዝቦች ባህላቸውን ቋንቋቸውን ይልቁንም ሃይማኖታቸውን በውዴታም በሰይፍም በገቡበት አገር ሁሉ አስፋፉ። የዐረብ ተወላጅ ወይም የነርሱን ሃይማኖት ከልቡ የተቀበለው አንዳንድ የንገድ ወገን በንግድም በመምህርነትም እላይ ወደ ዘረዘርናቸው የኢትዮጵያ ነገዶች እየገባ፥ በእስልምና ሃይማኖትን ማስተማርና ከአገር ተወላጅ ሴቶችም ጋር እየተጋባ መራባት ዠመረ። ቢሆንም ከ16ኛው መቶ ዓመት በፊት በሡልጣን ወይም በከፍሊፋ ስም የሚጠራ የዐረብ መሪ ሌላውን ሁሉ እየወረረ ግብጽን ጭምር ሲያንበረክክ ወደ ኢትዮጵያ ዘምቶ እነዚህን ወረዳዎች እንኳን ለማስተዳደር አልሞከረም።

የዚህም ምክንያት ነቢዩ መሐመድ በ7ኛው መቶ ዓመት ላይ በብዙ በተለያዩ ጣኦታት ያመልኩ ከነበሩት ከሜካ ባላባቶች ጋር «አንዱን ፈጣሪ አምላክ አላህን አምልኩ እንጂ ባላባቶች ጋር ጣኦት አታምልኩ» በማለት በተጣላና በተዋጋ ጊዜ ተሸንፎ ወደ መዲና ለመሸሽ ሲሰናዳ (614 ዓ.ም) ተከታዮቹንና ዘመዶቹን ሁሉ ከርሱ ጋር ይዞ ለመሔድ ስለ ቸገረው ያጎቱን ልጅ ጅፋርንና ወገኖቹን «ወደ አበሻ አገር ሽሹ በዚያ አል ነጋሽ የሚባል የኢትዮጵያ ንጉሥ ፍርዱ የቀና በሰላም ሕዝቡን የሚያስተዳድር.... አለና ወደርሱ ሒዱ» ብሏቸው 73 ወንዶችና 13 ሴቶች መጥተው በእርግጥም በመልካም መስተግዶ በኢትዮጵያ ኖሩ። መሐመድ በሥልጣኑ በተረጋጋበት ጊዜ ወዳገራቸው ሲመለሱ ለዚህ ለምዘመዶቹ ለተደረገው ውለታ ወደፊት የሚነሡትን የእስላም ባለሥልጣኖች «ሐበሻን አትንኩ» ብሎ ስለ አዘዘ፥ ተከታዮቹ ሌላውን የመካከለኛ ምሥራቅ አገር በወረራ ሲያጠቁ ወደ ኢትዮጵያ አልመጡም።

ምንም በኢትዮጵያ የዐረብ ጦር ባይዘምት የእስላም መምህራን «ሼኮች» በየጊዜው ከዐረብ አገር ወደ ኢትዮጵያ በየወደቡ እየገቡ ከዚያም ወደ መኻል አገር ሠርገው በመስፋፋት በማስተማርም በጋብቻም ብዙ ሰዎችን በቀን ብዛት ከክርስትና ወደ እስልምና መለሱ። በዚህ ምክንያት ዛሬ በሐሳብ በቦጎስ በመንሳ የሚገኙት የእስላም ባላባቶች ከላይ ዘራቸውን ሲቆጥሩ አያት ቅድም አያቶቻቸው የክርስቲያን ሹማምንት እንደ ነበሩ ይታወቃል። እነርሱም በባሕር ነጋሹ ውስጥ «ናይብ ከንቲባ…..» እየተባሉ በሸዋ ወይም በጐንደር በተቀመጠው ኢትዮጵያዊ ንጉሠ ነገሥት ሲሾሙ ሲሸለሙ ‹አሜን› ብለው ለንጉሠ ነገሥቱ ወይም እርሱ ለሾመው ባሕር ነጋሽ ሲገብሩ ሲታዘዙ ኖረዋል።

ለምሳሌ የሐባብ ባላባቶች ዘራቸውን እስከ ዐሥር ትውልድ ሲቆጥሩ ከላይ ዋናው የነገድ አባት ስሙ ገብረ ክርስቶስ (የአድገዲ ልጅ) ነው። ገብረ ክርስቶስ ጊዮርጊስ፥ አቢብን ይወልዳል። አቢብ ወይም ኤቢብ ማፍለስን ማፍለስ ኤብቲስን ኤብቲስ ኤዛስን ኤዛስ ናኦድን ናኦድ ፈቃድን ፈቃድ ሐዳድን፥ ሐዳድ ሐሰንን ሐሰን ሐሚድን ሐሚድ፥ መሐመድን ይወልዳል። የስሙ አጠራር እንደሚያመለክተው እስልምናን ለመዠመሪያ ጊዜ የተቀበለው ሰባተኛው ትውልድ ፈቃድ ነው። ቢሆንም እርሱና ልጁ ሐዳድ እስላማዊ ስም ሳይቀበሉ የልጅ ልጁ ዘጠነኛው ሐሰን የሐሰን ልጅ ሐሚድና የሐሚድ ልጅ መሐመድ የስማቸው አጠራር በትክክል የእስላም ስም ሆኖ ይገኛል።

እነዚህንም ከክርስቲያንነት ወደ እስላምነት ያዞሩዋቸው የሼክ ዐሊና የሼክ ዐሊ ተወላጆች የሆኑት ከዐረብ አገር መጥተው በእምበረሚ የሠፈሩት «አድ ሼክ - የሼክ ቤት» የተባሉት መምህራን ነበሩ። ከነዚህ መካከል የሼክ ዐሊ ልጅ ሼክ መሐመድ በጣም የተከበረ ነበር። በጊዜው በሠራው የጽድቅና የትሩፋት ተግባር በባሌ እንዳለው እንጂ እንደ ሼክ ሁሰኤን በእምበረም፥ በሚገኘው መቃብሩ ላይ ስብሰባ እየተደረገ በታላቅ በዓል በያመቱ ይከበራል። የርሱም የጻድቅነት ስም ከታች ከቆላው ከምጥዋ ከሰሐጢ ከዶጋሊ ዠምሮ እስከ ከረን እስከ ሱዳን ወሰን ድረስ የታወቀና የተከበረ ነው።

ቢሆንም ከላይ ከክርስቲያንነታቸው ዘመን ጀምሮ እነዚህ የሐባብ ባላባቶች ብዙ ጊዜ ቦጐስንም እስከ ባርኮ ወንዝ ድረስ እየጠቀለሉ ሲያስተዳደሩ ከኢትዮጵያ ንጉሠ ነገሥት ወይም ከባሕር ነጋሽ የሚሰጣቸው የማዕረግ ስም እንደ ሐማሴኑ ባላባት ከንቲባነት ነበር። ከንቲባ ሐሰን በግብጾች ወረራ ጊዜ ከሙንሲንጀር ጋር ተባብሮ እንደቆየ የርሱ ልጅ ከንቲባ ሐሚድና የሐሚድ ልጅ ከንቲባ መሐመድ ከግብጽ በኋላ ኢጣሊያኖች ምድሪ ባሕሪን በወረሩበት ጊዜ ነበሩ።

ስለዚህ የሐባብና የቦጎስ ተወላጆች እንደ ሐማሴን እንደ ሠራዬ እንደ አከለ ጉዛይ በጠቅላላው አጋዕዝያን እየተባሉ ቋንቋቸው ትግረ ሲሆን ፍጹም የኢትዮጵያ ክርስቲያን ሆነው ሳለ ከመስለም ያደረሳቸው የመሬታቸው አቀማመጥና በቱርክና በግብጾች ተጽዕኖ እንደዚሁም ከነርሱ ቀደም ብለው እስልምናን በተቀበሉት እንምጥዋና በደሀኖ ባላባቶች (በናይቦቹ) አስገዳጅነት መሆኑ በየመጽሐፉ ተጠቅሶ ይገኛል።

ሃይማኖታቸው እስላም ቢሆንም የቱርክ አገዛዝ ቀለል ባለ ጊዜ ከመካከላቸው ለንጉሠ ነገሥቱ ወይም ለእንደራሴው ታማኝ እየሆኑ በንግድና በመልእክት በአስተርጓሚነት የኢትዮጵያን መንግሥት የሚያገለግሉ ነበሩባቸው። አንዳንድ የአካባቢው ተጨባጭ ሁኔታና ጥቅም እያስገደዳቸው ወደ ቱርክና ወደ ግብጽ ቢጠጉም ሊያስደንቅ አይችልም። እንኳን እነርሱ በሃይማኖት የሚመሳሰሉት ቀርተው የክርስቲያኖቹ መኳንንት እንኳን ከወዲህ ከክርስቲያኖቹ ነገሥታትና መሳፍንት ሹመትና ምቾት ሲያጡ ወይም ሲጣሉ ወደ ቱርኮችና ወደ ግብጾች እየተጠጉ ለጠላት መሣሪያ ይሆኑ እንደ ነበር ግልጽ ነው።

እላይ እንዳልነው ከዐረቦች በኋላ በተራው ተነሥቶ ክርስቲያኑን የቆስጥንጥንያን መንግሥት የጣለው የቱርክ መንግሥት 15ኛው መቶ ዓመት ዠምሮ በቁስጥንጥንያና በዐረቦች ግዛት እግር ተተክቶ መካከለኛው ምሥራቅን ሰሜን አፍሪካን ያዘ። በኋላም በ1549 ዓ.ም ምጥዋን ያዘ። የስላም ነክነት ያላቸው ወደ እስልምና ፈጽመው በገቡበትና ከቱርክ ጋር በተባበሩበት ሰዓት ከ1521 ዓ.ም ዠምሮ እስከ 1535 ዓ.ም ድረስ የግራኝ አህመድ ወረራ ተከተለ። ቀድሞ በክርስቲያኑ መንግሥት ተጠቅተናል የሚሉት አጋማሾቹ የቦጎስና የሐባብ የበለው እስላማውያን ነገዶች ከግራኝ ጋር ስለ ተባበሩ፥ የክርስቲያኑ መንግሥት ታላቅ ውድቀት ደረሰበት። እንደሚታወቀው በፖርቱጋሎች እርዳታ ጭምር የክርስቲያኑ መንግሥት ተመልሶ ቢቆምም የነዚሁ የቦጐስ የሐባብ አካባቢ ያዘ። በአቅራቢያ የሚገኙት የነዚሁ የቦጐስ የሐባብ፥ የመንሳ፥ በወዲህም በሐልሐል፥ በአሳሆርታ፣ በጥልጣል በአዘቦ በኩልና ታቹንም በሐረርጌ በኩል የሚገኙት ሁሉ ዐልፎ ዐልፎ ከኢትዮጵያ መንግሥት ቁጥጥር ሥር እየወጡ በየራሳቸው ባላባት መተዳደር በክርስቲያኑ መንግሥት ላይ አምመጥ የዘወትር ልማዳቸው ሆነ።

ሌላው የዘወትር ልማድ የሆነው በራሳቸው ባላባት በነጻ ለመተዳደር የበቃ ኃይል ስለ አልነበራቸው በየአጋጣሚው ጉልበቱ አይሎ በላያቸው ላይ ለተጫነው ለማናቸውም ወገን ይኸውም ማለት ለቱርክም ለኢትዮጵያዊው ወገንም እየገቡ መቀመጥ የመረጡበት ጊዜ ሰፋ ያለ ነበር። በሁለት ተፋላሚ መንግሥታት መካከል የሚገኝ ሕዝብ ዕድሉ ይኸን የመሰለ ነው። በዚሁ ምክንያት የጐንደር መንግሥት በርስ በርስ ጦርነት ሲዳከም በዚያ አንጻር የቱርኩ ኃይል እየበረታ ሲሔድ፥ በዚሁ ላይ የሃይማኖቱ ጉዳይ ሰለሚያቀራርባቸው ከቱርክ ስለ ተባረሩ በምጥዋና በደሆኖ ይቀመጥ የነበረው ባሕር ነጋሽ ከቆላው ከባሕር ወደብ ወደ ደጋው ወጥቶ መቀመጫውን በደባሩዋ (ሠራዬ) ለማድረግ ግዴታው ሆነ። ከዚያ በፊት ግን በኢትዮጵያ ንጉሠ ነገሥት የሚሾመው ባሕር ነጋሽ ከመረብ ወዲያ ባለው ግዛቱ ተስፋፍቶ ተዝናንቶ በተቀመጠበት ዘመን እንደ ጊዜው ሁኔታ በክረምት ወቅት በምጥዋ በተቀመጠበት የፀሐዩ ሐሩር በሚበረታበት ሰዓት ወደ ደጋው ወደ ሠራዬ እየወጣ በከተማው በደባርዋ ይቀመጥ ነበር።

በዚህም የሚቀመጠው ባሕር ነጋሽ፥ ሲመቸው መረብ - በለሳ ሙና - መልስ የሐማሴንና የሠራዬ የአካለ ጉዛይንና የአካቢውን አገር እያስገበረ ሲኖር ባንዳንድ ምክንያት ከኢትዮጵያ ንጉሠ ነገሥት ጋር ቅያሜ ሲገጥመው ወደ ቱርኮች እየተጠጋ አገሩን እየከዳ ለጠላት መሣሪያ በሆነበት ሰዓት እነ ዐፄ ገላውዴዎስ እነ ዐፄ ሠርፀ ድንግል እስከ ዳባርዋ ድረስ እየዘመቱ ከቱርኮች ጋር መዋጋታቸውና በዚያ አካባቢ ያለውን የኢትዮጵያን ግዛት ማጠናከራቸው በታሪክ የታወቀ ነው።

በመካከሉም የኢትዮጵያ የነገሥታቱ ሥልጣን ተዋድቆ ዘመነ መሳፍንት በተተካበት ዘመን የቱርክም ኃይል ወደ ሌላው በጣም ወደ ሰፋው የመካከለኛው ምሥራቅ የባልካን ግዛት እየተበተነ ከላይኛው ከቦጎስና ከመንሳ ከሐማሴንና፥ ከአካለ ጉዛይ ወደ ቆላው እየተመላለሰ፥ በመወረዱ በምጥዋ ወደ ብቻ በሚወሰንበት ጊዜ በሰሚንና በትግራይ የገነኑ የኢትዮጵያ መሳፍንት የዐድዋው ራስ ስሑል ሚካኤል የእንደርታው ራስ ወልደ ሥላሴ በቅርቡም በዐፄ ቴዎድሮስ የተሸነፉት ደጃች ውቤ ኃይለ ማርያም ይኸንኑ በወቅቱ ምድሪ ባሕሪ በመባል የታወቀውን ጠቅላላ ክፍለ ሀገር ያስገብሩት ነበር። የነገድ አለቆቹም የቱርክን መራቅ የኢትዮጵያውያኑ ማየል ሲረዱት እላይ እንዳልነው ላየለው ወገን በሰላም እየገበሩ ይኖሩ ነበር።

በዚህም መካከል በምጥዋ ያሉት የቱርክ ተወካዮች ከደጋው የኢትዮጵያ ክፍል ለኑሮአቸው የሚሆን እህልና የሥጋ ከብት ስለሚፈልጉ፥ የኢትዮጵያም ነገሥታትና መሳፍንት በንጥዋ በኩል ልዩ ልዩ ሸቀጥ ልብስ የጦር መሣሪያ ከውጭ ለማግኘት ጳጳሳቸውንም ከግብጽ ለማስመጣት ስለሚፈልጉ፥ ሁለቱ የሃይማኖትና የግዛት ጠበኞች ተዋውቀው ተቻችለው በዝምታ እየተስማሙ ብዙ ዘመን ሸቀጥ ለሸቀጥ እየተለዋወጡ በሰላም ያሳለፉበት ጊዜ ነበር። ይህ ሸቀጥ ለሸቀጥ እየተዋለዋወጡ በሰላም ያሳለፉበት ጊዜ ነበር። ይህ ሁኔታ አሁን በ19ኛው መቶ ዓመት ላይ ሊደርስ የቻለው ቱርክ የሱአኪንና የምጥዋን ወደብ ለግብጽ በፊርማ ሲለቅለትና ኢስማኤል ደግሞ በፈረንጆች መካሮቹ እየተመራ የግዛት መስፋፋት አምሮት አድሮበት ከምጥዋ ወደብ እያለፈ ወደ ደጋው እየወጣ ቦጎስን ሲወርና የሐማሴንና የአካለ ጉዛይን ወረዳ ሁሉ ሲፋለም ነበር።

ይኸም ዓላማው በዤግናውና ባገር ወዳዱ ንጉሠ ነገሥትና በሕዝባቸው ተጋድሎ ለመክሸፍ ቻለ። እንዲያውም የኢስማኤል ጦር በዐፄ ዮሐንስ ጦር ከተመታ ወዲህ መቅኖ አጥቶ በተለይም በሱዳን በመሀዲ አህመድ መነሣት ምክንያት ከየግዛቱ የመባረርና ታላቅ የኢኮኖሚ ውድቀት እንደ ገጠመው ወደፊት በየምዕራፉ እንመለከታለን።

**ምዕራፍ ዐሥር**

**ከጦርነት በፊት የዐፄ ዮሐንስ ሰላማዊ ስሞታ ለአውሮፓ ኃያላን**

የክርስቲያን ደሴት ስትባል የኖረችው ኢትዮጵያ በዐረቦችና እስላም ነክ በሆኑ ነገዶች የተከበበች አገር እንደ መሆኗ መጠን፥ ቱርክ ራሱ ወይም በርሱ የተደገፈ የእስላም መንግሥት ወይም ድርጅት ባስፈራራት ቁጥር እንደ ዛሬው አቤት የሚባልበት ወይም የሚከሰስበት የዓለም ማኅበር ስለ አልነበረ እርዳታ የምትጠይቀው ስሞታዋንና አቤቱታዋን የምታሰማው ለክርስቲያኖች ለአውሮፓ ኃያላን ነበር። በመካከለኛው ዘመን (ከ14ኛው - 16ኛው መቶ ዓመታት) የክርስቲያን አለኝታዎችና አቤቱታ ሰሚዎች የአካባቢው ገናናዎችና ሰፋ ያለ የቅኝ ግዛት የነበራቸው የፖርቱጋልና የእስፓኝ መንግሥት ነበሩ።

ከግራኝ ወረራ አስቀድሞ በዋዜማው ንግሥት ዕሌንና ዐፄ ልብነ ድንግል ደብዳቤዎችን ለፖርቱጋል ነገሥታት ለአማኑኤልና ለልጁ ለዮሐንስ ለሮማው ሊቀ ጳጳስ ለቀሊምንጦስ ሰባተኛ ጽፈዋል። የግራኝ ወረራ ከተፈጸመ በኋላ ዐፄ ገላውዴዎስ ደብዳቤዎችን ለሮማ ሊቀ ጳጳስ ለጳውሎስ ሦስተኛና ለፖርቱጋሉ ንጉሥ ለዮሐንስ ልከዋል። በዚሁም መሠረት የፖርቱጋሎች እርዳታ ደርሶ ግራኝ አህመድ እንደ ወደቀና ማዕከላዊ እምንግሥት ተመልሶ እንደ ቆመ በየታሪኩ መጽሐፍ ላይ ተመዝግቦ ይገኛል።

ግራኝ አህመድ ከወደቀና ማዕከላዊው መንግሥት ከተቋቋመ በኋላ በ1549 ዓ.ም በምጥዋ የተሸነቀረው የቱርክ መንግሥት ሹምና ወታደር ዐልፎ ዐልፎ ጊዜ ሲያመቸው ወይም የኢትዮጵያው ባሕር ነጋሽ ከወዲህ ከንጉሠ ነገሥቱ ሲጣላና ወደርሱ ሲደረብለት፣ ከቆላው ከምጥዋ ወደ ነፋሻ ወደ ሐማሴን እየወጣ ባጠቃ ቁጥር የኢትዮጵያ ነገሥታት እነ ዐፄ ሚናስ እነ ዐፄ ሠርፀ ድንግል እነ ዐፄ ሱስንዮስ በውጊያው መጋተራቸውን እየቀጠሉ እየቀጠሉ እርዳታ ይጠይቁ የነበሩት በገናናነት ፖርቱጋልን ለተካው ለእስፓኙ ንጉሥ ነበር። በ17ኛው መጨረሻ በ18ኛው መቶ ዓመት የፖርቱጋልና የእስፓኝ ገናናነት እየቀዘቀዘ ሲሔድ በነርሱ ምትክ እንግሊዞቹና ፈረንሳዮቹ በርትተው ተገኙ።

በኢትዮጵያ ያሉት የውጭ አገር ሰዎች በተለይ የወንጌል ካቶሊካውያን መልክተኞች እምነታቸው ካቶሊክ የሆነው የኤስፓኙም የፈረንሳዩም ነገሥታት የሮሜው ርዕሰ ሊቃነ ጳጳሳት የመንፈስ ልጆች ስለሆኑ በመንፈሳዊውም ሆነ በሥጋዊውም ጉዳይ ለነርሱ ጭምር መጻፍ እንደሚኖርባቸው ለኢትዮጵያ ነገሥታት ይመክሩ ነበር። የካቶሊክ እምነት ተከታዮች እንዲሁም ይገፋፉአቸው ነበር።

ይህ ደግሞ ለኢትዮጵያ ከእስክንድርያ ከማርቆስ መንበር ፈልቆ የተቀበለችውንና አጥብቃ የያዘቸውን የተዋሕዶ ኦርቶዶክሳዊ ሃይማኖት ለቃ እርዳታ ለማግኘት ስትል ካቶሊክነትን ለማቀፍ የማይዋጥ መራራ ጉርሻ ሆነባት። ከዚህም የተነሳ በጠቅላላው ጳጳሱም የአውሮፓ ኃያላንም በተለይ ካቶሊክ የሆኑት ነጋሥያን ለኢትዮፕያ የሚያደርጉት እርዳታ ብዙ ጊዜ ጐድሎ ነበር። በዚህም ሁኔታ በመጠቀም የቱርክ መንግሥትና በርሱ ጥገኝነት የሚገኙት የግብፅ መሪዎች የዘቢድ ፓሻዎች ሁሉ ኢትዮጵያን ለማጥቃት ይነሡ ነበር። የእንግሊዝ መንግሥት ካቶሊክነትን ትቶ አንግሊካን ከሆነ ወዲህ በርሱ ጥላ ሥር በኢትዮጵያ የተሠራጨጩትን ወንጌላውያን የአማኝ ቁጥር ለማብዛት ከመጣጣር በቀር የኢትዮጵያ ቤተ ክርስቲያን ፕሮቴስታንት እንድትሆን አይጣጣሩም። ከካቶሊኮቹ ጋር ባላቸው ፍልሚያም አንዳንድ ጊዜ ለኢትዮጵያ ነገሥታት ሲረዱ ይገኛሉ። ከመቅደላው ጠብ በፊት እንግሊዞችና ጀርመኖች ደጃች ንጉሤን በደገፉት በፈረንሳዮች አንጻር ቴዎድሮስን መደገፋቸው ይታወሳል።

ቢሆንም የግብፅ፥ የማምሉክ ባለሥልጣኖች ባስፈራሩት ቁጥር የኢትዮጵያ ነገሥታ «የአባይን ወንዝ እንዘጋባቸኋለን» የሚል ማስፈራሪያ ሲወረውሩ ከግብፅም በኩል «እኛም የሃይማኖታችሁን የበላይ አለቃ አስረን ፍዳውን እናሳየዋለን ቤተ ክርስቲያናችሁን የሚጠብቀው ጳጳስም አይመጣላችሁም» የሚለው ዛቻ ሲደርስና ሲያወዛግብ ቆይቶአል። በመጨረሻም በቅርብ ባፄ ቴዎድሮስ አነሣሥ ዋዜማ ላይ የኢትዮጵያን ሰሜናዊ ክፍል በመጠቅለል፥ ለግብጽ ይሕወት የሚሰጠውን አባይን እጁ ለማግባት መሐመድ ዐሊ ቢጣጣርም አሳቡ ሳይሳካለት ቀርቷል።

አሁንም ከዲቭ ኢስማኤል የአባቶቹን የነመሐመድ ዐሊን ምኞት ፈጽሞ አልተወም። መሠረታዊ አሳቡን ከአባቶቹ ለየት አድርጎ ከቱርክ ራቅ ወዳሉት የአውሮፓውያን ጠጋ አለ። ለነርሱ የወዳጅነት ስሜት በማሳየትና የሀብት ጥቅም ከማቅረብ ጋር በፈረንጆቹ ለመወደድ ሲል የአውሮፓ ሥልጣኔ ባገሩ የማስገባት መልክ እያሳዩ ያፄ ዮሐንስን ኢትዮጵያ ዘመንድ አሳጥቶ፥ ኢትዮያን እንደ ልብ ለማጥቃት ነበረ ዓላማው። ለዚህም ዓላማው የሚተባበሩ የእንግሊዝ የፈረንሳይ የኢጣሊያና የጀርመን ተወላጆችን እነ ሳሙኤል ቤከርን እነ ሻርል ጆርጅ ጐርዶንን፥ እነ ሙንሲንጀርን እነ ሮሞሎ ጆሲን እየመለመለ ባለሟል በማድረግ የፓሻነት ማዕረግ እየሰጠ በርሱ ስም በወታደርነት በያዛቸው አገሮች ላይ የአገረ ገዥነት ሹመት ዕይሰጠ ወረራውን በያለበት በሱዳንና በዑጋንዳ አዋክቦ ተያያዘው።

በኢትዮጵያ ባለፈው ምዕራፍ እንደ አመለከትነው፥ በሰሜናዊ ምሥራቅ በኩል ግብጾች በሙንሲንጀር ፓሻ መሪነት ከምጥዋ ዐልፎ ቦጎስን ሐባብን 1863 ዓ.ም ወረሩ። በሰሜናዊ ምዕራብ በኩል በሮሞሎ ጂሲ (ጣሊያኑ) የበላይነት በኤዶም ፓሻ የሚታዘዘው ጦር ቋራን ይዞ ወደ ቤጌምድር ሲያመራ ሙንሱንጀር ፓሻ ደግሞ በምሥራቅ በኩል በ1867 ዓ.ም ዘይላን ሐረርጌን ያዘ። ዐፄ ዮሐንስ በዚህ ወቅት ወዲያና ወዲህ እያሉ ንጉሠ ነገሥታዊ ሥልጣናቸውን የሚያጠብቁበት ጊዜ ነበር። ግብጾች የኢትዮጵያን ክፍለ ሀገራት በወረሩበት ሰዓት በ1864 ዓ.ም ላይ «የራያና የአዘቦ ኦሮሞዎች በአለቆቻቸው በአብደላ አባ ሾባና አባ ሴራ እየተመሩ በአቅራቢያቸው የሚገኘውን ቤተ ክርስቲያን አቃጠሉ። ክርስቲያኑንና ነጋዴውን በመንገድ ላይ እየጠበቁ በመግደል ሰለቡት» የሚል ወሬ በሰሙ ጊዜ ወደ ራያና አዘቦ ዘምተው አጥፊዎቹን በመቅጣት ታማኝ ሆነው ለገቡላቸው ሹመትና ሽልማት የሚሰጡበት ጊዜ ነበር።

ከራያና ከአዘቦ ዘመቻ ተመልሰው ወደ ከተማቸው ወደ ዐድዋ ሲገቡ የግብጾቹን ወረራ በትክክል ቢሰሙትም ገና ባልጸናውና ባዲሱ መንግሥታቸው ፊት የተደቀነ ብዙ አስቸኳይ የአስተዳደር የሃይማኖት ያላመኑትን መሳፍንት የማሳመን ጉዳይ ስለ ነበረ በቶሎ ወራሪዎችን በጦር ኃይል ገጥመው ለማባረር አልሞከሩም።

እላይ እንዳልነው፥ የግብጾችም ጦር ከደንበኛ ትጥቅ ጋር በበላይ የሚመራው በሠለጠኑ አውሮፓውያን መኰንኖች ስለ ነበረ ጉዳዩ አስቀድሞ ጥናትና ትዕግሥት የሚያስፈልገው ሆኖ አግኝተውታል።

ይልቁንም አሁን ለኢስማኤል ጉልበት የሆኑት እርሱን አሽከር ሆነው የሚያገለግል ፈረንጅ ጌቶች የአውሮፓ ኃያላን መሆናቸውን በማወቅ በክርስትና ሃይማኖት ሳቢያ የርሳቸውም አለኝታዎች እነዚሁ የአውሮፓ መንግሥታት ስለ ነበሩ፥ ከዚህም ጋር ከራሴ ከኢስማኤል ጋር በፊተኛው ጊዜ ደብዳቤውም ገጸ እብረከትም መለዋወጥ ዠምረው ስለ ነበረ ወደራሱ ወደ ኢስማኤል አልገበርቲ አልሐጅ መሐመድን ልከው፥ እንግሊዙን ዦን ሲ. ኪርክሃምን ወደ እንግሊዝ ንግሥትና ወደ ፈረንሳይ መሪ ለመላክ ወሰኑ። ለሌሎችም ለጀርመን፥ ለነምሳ (አውስትሪያ) ለመስኮብ የስሞታ ደብዳቤ አዘጋጁ።

ለአውሮፓ ኃያላን ለመጻፍ ያሰብበትን ምክንያት ለፈረንሳይ መልክተኛ ለአቬል ራፍረይ እንደዚህ ሲሉ ገልጠውታል።

…….የግብጽ መንግሥት በያለበት ከቦኛል….. የአውሮፓ ክርስቲያን ነገሥታት መሣሪያ ይዘው መጥተው የኢትዮጵያን ንጉሥ ይጠብቁት አልልም…. ነገር ግን ሐቀኞች ገላጋዮች ልከው በኔና በኢስማኤል መካከል ነገሩን በትክክል መርምረው በማኛችን ጥፋተኛ እንደሆን ማናችን ወራሪ መሆናችንን ለይተው እንዲረዱ ነው……

በዚህ ጉዳይ ባንድ ወገን፥ ባላፈው ራሳቸው በነበራቸው የጠበቀ ወዳጅነት በሌላ ወገን በግብጽ መንግሥት ላይ ከሌሎቹ የበለጠ ሥልጣኑን ያሰማው የእንግሊዝ መንግሥት ስለ ነበረ፥ ምንም ስለ ግብጽ ወራሪነት በደብዳቤያቸው ውስጥ ለሁሉም መሪዎች የጠቀሰው ጉዳይ ተመሳሳይ ቢሆን ለእንግሊዝ ንግሥት ለቪክቶሪያና ለውጭ ጉዳይ ምኒስትሩ ለሎርድ ዦርጅ ግራንቪል የጻፉት ሰፋ ይል ነበር።

ለንግሥቲቱና ለውጭ ጉዳይ ሚኒስትሩም የጻፉዋቸው ሁለት ረዘም ያሉ ደብዳቤዎች ሁለቱም ተመሳሳይ ሆነው በንግሥቲቱ ደብዳቤ ላይ የሠፈረው ቃል ከአድራሻውና ከሰላምታው በኋላ ቀደም ብሎ በኮሎኔል ፒሪዶ እጅ የተላከላቸው ደብዳቤና በ10 ሳጥን የተከማቸ ገጸ በረከት መድረሱን ሌላው ደግሞ በሳጥን የተቀመጠው የጥይት ስጦታ ለጊዜው ኤደን መቆየቱንና በኋላ እንደሚያደርሳቸው መላክተኛው ማረጋገጡን ከዚያ ወደ ፍሬ ነገሩ ገብተው ባላፈው ዘመን አህመድ ግራኝ የሚባል እስላም በኢትዮጵያ ተነሥቶ ብዙ አብያተ ክርስቲያናትን አቃጥሎ ብዙ ክርስቲያኖችን መፍጀት አሁን ደግሞ በግዛታቸው ውስጥ የአዘቦ ኦሮሞ ሸፍቶባቸው ያንን ለመውጋት ሔደው ቀንቷቸው፥ ወደ ከተማቸው ወደ ዐድዋ ሲመለሱ ከኢስማኤል «ንጉሥ ነኝ ስለኔም ሆኖ እስከ መረብ ድረስ ያለውን የትግሬን ግዛት የሚያስተዳድረው ሹሜ ሙንሲንጀር ቤይ ነው» ብሎ የጻፈላቸውን ደብዳቤ ማግኘታቸውን…. ኢስማኤል ፓሻ ምንም ሳይበድሉት በግዛቱም ውስጥ በምንም ዐይነት ሳይገቡበት አገራቸውን በመውረሩ ትክክለኛ ፍርድ ንግሥቲቱ እንዲሰጡአቸው ከመጠይቅ ጋር ያለርሳቸው ጥብቅ ወዳጅ እንደሌላቸው አሳስበዋል።

በመጨረሻ ከአህመድ ግራኝ ወዲህ የኢትዮጵያ ነገሥታት እየተዳከሙ በሔዱ መጠን እስላሞቹ (ቱርኮች) እያየሉ መሔዳቸውን ጠቅሰው አሁንም የግብጾች አሳብ በእጃቸው ያለውን የኢትዮጵያን ግዛት በሙሉ ለመውሰድ መሆኑን አመልክተው የደብዳቤው መልስና የሚሰጧቸው ምክር የእንግሊዝ ዜጋ በሆነውና በሚያምኑት በኪርክሃም እጅ እንዲላክላቸው አሳስበዋል። ከዚህም ጋር እግረ መንገዳቸውን በመቅደላ ጦርነት ጊዜ የሔደው የኩርዓተ ርእሱ ሥዕልና ክብረ ነገሥት መጽሐፍ እንዲላክላቸው አሳስበው የቀረው በካቶሊኮች ላይ ያላቸውን ቅራኔ የሚገጽ ነበር።

በካይሮ ኮሎኔል ስታንቶን የተባለው በቆንሲልነት ሲያገለግል ከቆየ በኋላ በመጨረሻ መካከለኛውን ምሥራቅ ኢትዮጵያን ጭምር በሚመለከት ጉዳይ ዋና ተጠሪና ተጠያቂ ሆኖ በዋና ቆንሲልነት ስም የተቀመጠው ስር ኢቭሊን ባሪንግ ወደ ፊት ሎርድ ክሮመር የሚባለው የግንሊዝ ባለሥልጣን ነበር።

በበኩላቸው የግብጽ ባለሥልጣኖች ከከዲቭ ኢስማኤል ዠምሮ ጠቅላይ ሚኒስትሩ ኑባር ፓሻ የውጭ ጉዳይ ሚኒስትሩ ሸሪፍ ፓሻ የመከላከያ ሚኒስትሩ ራቲቭ ፓሻ ይነስ ይብዛ የፈረንሳይና የእንግሊዝ ቋንቋ ተናጋሪዎች ስለ ነበሩ፥ ከእግንሊዝና ከፈረንሳይ ባለሥልጣኖችና መልክተኞች ጋር በቀጥታ እየተነጋገሩ በመጻጻፍ፥ በመገባበዝ ከኢትዮጵያ በተሻለ አኳኋን ከአውሮፓ ኃያላን ጋር ግንኙነታቸውን አሳምረው ይገኙ ነበር። ቋንቋ ለቋንቋ ተግባብተው ይህን ዐይነቱን የመሳስለ ግንኙነት ለማከናወን በኢትዮጵያ በኩል ጎድሎ ነበር። እነ ማኅደረ ቃል፥ እነ መሸሻ ወርቄ፥ እነ ምርጫ ወርቄ፥ እነ ብሩ ወልቃኢት የውጭ አገር ቋንቋ ቢያውቁም ከማስተርጐም ምናልባትም አንዳንድ ምክር ከመወርወር ዐልፈው በሥልጣን ረገድ ተሰሚነታቸው በጣም አነስተኛ ነበር። እንዲያውም ምንም ሥልጣን አልነበራቸውም ማለት ይቻላል። ከንጉሡ በታች የነበረው ሥልጣን ይመራ የነበረው ምንም የውጪ ቋንቋን በማያውቁት የአውሮፓንም ሥልጣኔ ባልቀመሱትና ባላጣጣሙት ነገር ግን በዘርና በሥልጣን ከፍ ባሉት በነራስ አርአያ በነራስ ባርያው በነራስ አሉላ፣ በነራስ ሐጐስ ነበር። በነርሱም ጐን የቤተ ክህነት ባለሥልጣኖች ንቡረ ዕድ ኢያሱ አለቃ ገብራይ አለቃ ገብረ እግዚአብሔር በኋላ የከዷቸው አለቃ ብሩ ሲሆኑ አቅዋማችው ከታላልቁ መኳንንት ጋር የተሳሰረ በመሆኑ የቤተ መንግሥቱና የቤተ ክህነቱ ባላሥልጣኖች አስተያየታቸው የተለያየ አልነበረም።

ስለዚህም ለዚህ ከፍተኛ ጉዳይ ከኢትዮጵያ በኩል የንጉሠ ነገሥቱን መልክት ለመሪዎቹ በማድረግ ብቻ ሳይሆን በቀጥታ ያለአስተርጓሚው በቃል ተነጋግሮ ተከራክሮ አሳቡን በጽሑፍ አስፍሮ ትክክለኛውን ያጽሴ ዮሐንስን ጥያቄ አሟልቶ መልስ የሚያመጣ ኢትዮጵያዊ መልክተኛ ጠፍቶ ከብዙ ጊዜ ጀምሮ በአጠገባቸው ሆኖ በወታደርነትም በፖለቲካም ሲረዳቸው የቆየውን እላይ ስሙን የጠቀስነውን የእንግሊዙን ተወላጅ ኪርክሃምን ነበር የላኩት። ይህ ሰው በሕንድ አገርና በመካከለኛው ምሥራቅ በቦምቤና በአደን ይመላለስ በነበረ መርከብ ላይ ተራ ሠራተኛና መጠጥም ያጠቃው እንደ ነበረ በየመጽሐፉ ተጠቅሷል።

እንደዚሁም፥ በውጭ አገር እንደ ወኪል (ቆንሲል) ሆኖ ለመቀመጥና ጉዳይ ለመፈጸም የሚመጥን ኢትዮጵያዊ እየጠፋ፥ ለወኪልነት የሚታጨውም የውጭ አገር ሰው ነበር። ለምሳሌ በእንግሊዝ አገር ወኪል አድርገው ለማስቀመጥ የሞከሩትን ሳሙኤል ሄንሪ ኪንግ የሚባለውን እንግሊዛዊ ነበር።

በኢትዮጵያ ቤተ መንግሥት አብዛኛውን ጊዜ የውጭ አገር ሰው ቅላቱና መጠነኛ ዕውቀቱ እንጂ ችሎታው ባገሩ መንግሥት ዘንድ ተሰሚነቱ የሚመዘንበት መለኪያ ስለ አልነበረ፥ ተራው ፈረንጅ ሁሉ ወደ ቤተ መንግሥት ጠጋ ብሎ ንጉሡን በዝቅተኛ ዕውቀት ካስደሰተ ከከፍተኛ ሥልጣን ይደርስ ነበር። ስለዚህም ነበር ኪርክሃም፥ ተራው የመርከብ ሠራተኛ በኢትዮጵያ ተከብሮ ባገሩ ዐይነት የዤኔራልነት ማዕረግ ያገኘው። እንደዚሁም ጃኮሞ ናሬቲ የሚባለው ተራ ኢጣሊያዊ አናጢ፥ አንድ የዕንጨት ዙፋን አሳምሮ ሠርቶ በማቅረብ ካስደስተ ባኋላ ታላቁን የሰሎሞንን ኮርዶን ተሸልሞ አማካሪና ባለሟል ሆኖ ነበር። ይኸ ሁኔታ ከዐፄ ዮሐንስ በፊትም በኋላም ነበር።

የሆነ ሆኖ ዤኔራል ኪርክሃም ካፄ ዮሐንስ ለንግሥት ቪክቶሪያና ለሎርድ ግራንቪል የተጻፉትን ደብዳቤዎች ለሁለቱም ካቀረበ በኋላ ለፈረንሳይ ፕሬዝዳንት አቀርባለሁ ብሎ የተቀበለውንም ደብዳብቤ ራሱ አድርሶ በማነጋገር ፈንታ ሎንዶን ለሚቀመጠው ለፈረንሳይ አምባሳደር አስረክቧል። ከእንግሊዝ ንግሥትና ከሎርድ ግራንቪል ከፈረንሳይ ፕሬዝዳንት ከሙሴ ቲየርም የመጣው መልስ በመሠረቱ ስለ ጉዳይ ከዲቭ ኢስማኤል ተጠይቆ የሰጠውን መልስ የሚደግፍ ነበር።

ታኅሣሥ 1865 ዓ.ም በንግሥት ቪክቶሪያ ተፈርሞ ከዊንጸር ቤተ መንግሥት የመጣው መልስ፥

…..በአገልጋይዎ በጄኔራል ኪርክሃም እጅ የላኩልን ደብዳቤ ደርሶናል….. በከዲቭ ኢስማኤል አድራጎት የደረሰብዎትን ስለ ገለጡልን ጉዳዩ አሥግቶናል። እርሱም ወዳጃችን ስለሆነ እውነተኛውን ነገር ለመረዳት በቆንሲላችን በኮሎኔል ስታንቶን በኩል ጠይቀነው በሰጠን መልስ ላይ የግዛቱን ጽጥታ በድንበር ላይ ከሺፍቶችና ከቀማኞች ለመጠበቅ ወታደሮቹ ንቅናቄ ከማሳየት በቀር አገርዎን ለመውረር ምንም አሳብ እንደሌለው አረጋግጦልናል። ከዚህም የተረፈውን የውጭ ጉዳይ ሚኒስትራችን በዝርዝር አሟልቶ እንዲልክልዎ አዘነዋል ካሉ በኋላ የኩርዓተ ርእሱ ሥዕል ተፈልጎ መጥፋቱንና የተገኘውን ሌላውን ክብረ ነገሥት መጽሐፍ እንዲላክ መወሰናቸውን ጠቅሰው ክብረ ነገሥት መጽሐፍ እንዲላክ መወሰናቸውን ጠቅሰው «ይህ ደብዳቤ ሲደርስዎ ከከዲቭ ኢስማኤል በኩል በግዛትዎ ላይ ያሠጋዎት ጉዳይ በፍሱም እንዲወገድ ተስፋ እናደርጋለን» ብለው ደምድመዋል።

ግራንቪልም በስሙ የላካቸው ደብዳቤ ያንኑ የንግሥቲቱን አባባል ከመዘርዘር በቀር ብዙም አዲስ ነገር አልነበረውም። ፍሬው ነገር «ኢስማኤል የግንሊዝ መንግሥት እውነተኛ ወዳጅ በመሆኑ ዐፄ ዮሐንስ ላቀረቡት ስሞታ ተጠይቆ የኢትዮጵያን ግዛት ለመውረር አንዳችም ምኞት እንደሌለው ይልቅስ «ወሰን እያለፉ መልክተኞችን እየገደሉ ከብትና ሰው በምርኮ እየወሰዱ ከኢትዮጵያ ግዛት የመጡት ሽፍቶች ናቸው» ማለቱንና እነዚህን ተማርከው የሔዱትን ሰዎችና ከብቶች እንዲመለሱለት ጠይቆ መልስ ስላጣ በወሰን ላይ ጸጥታ የሚጠብቁ ወታደሮች ማስቀመጡን እነዚህን ወታደሮች ቢመቱም እንኳን ወሰን ዐልፈው ወደ ኢትዮጵያ ግዛት እንዳይገቡ ማስጠንቀቂያ መስጠቱን… ከመግለጽ ጋር በሁለት አገሮች መካከል ሰላምና ጸጥታ እንዲሰፍንና ሁለተኛ አለመግባባት እንዳይፈጥር የነበረውን ምኞት ይገልጣል። በተረፈ በግራንቪል ደብዳቤ መጨረሻ ላይ ሳሙኤል ሔንሪ ኪንግ ለዐፄ ዮሐንስ እንደ ቆንሲል ወኪላቸው ሆኖ በሎንዶን እንዲቀመጥ አሳስበው የነበረንው ውክልናው በፊርማና በማኅተም ስለ አልጸደቀ ተሟልቶ ሲቀርብለት የሚቀበለው መሆኑን ያመለክታል።

ፈረንሳይ በ1870 ዓ.ም ከጀርመን መንግሥት ጋር ተዋግታ ስለ ተሸነፈች ንጉሠ ነገሥቱ ናፖሊዎን ሣልሳይም በቢስማርክ ጦር ስለ ተማረከና የዙፋን አገዛዝ ስለ ወደቀ፥ ሬፑብሊኩን ለመምራት የተመረጡት ፒሬዚደንቶቹ እነ አዶልፍ ቲየር እነ ማርሻል ማክምሆ በጫጭር ጊዜ ከመለዋወጣቸው የተነሣ ከፈረንሳይ በኩል ምንም ያህል ያለኝታ ተስፋ አልተጠበቀም። በደርሳዚክ እጅ የመጣው መልስም ምንም አጥጋቢ ስለ አልነበረ፥ በመጨረሻ ንጉሠ ነገሥቱ ለፈረንሳዩ እምልክተኛ «.....እንግዲህ የአውሮፓ ኃያላን አቤቱታዬን ሰምተው አንድ ነገር ካላደረጉ ከዚህ በፊት እንደ ተመከርኩት በሰላም መቀመጤ ቀርቶ ብቻዬን ተዋግቼ ቱርኮችን ከግዛቴ አባርራለሁ» ብለው ለቆሲሉ እንደ ነገሩት ኩርሳክ የሚባለው ጸሐፊ አብራርቶ ገልጦታል።

በእርግጥም በፖለቲካው በኩል ባለው ወገን ብቻዋን የቀረችውና በዲፕሎማሲ የግንኙነት ሜዳ በደንብ ለመጫወት የውጭ አገር ቋንቋ ዐዋቂ የሚያጥራት ያፄ ዮሐንስ ኢትዮጵያ በጦርነት መስክ ላይ በብዙ የፈረንጅ የጦር መኮንን ለተከበበችው፥ የአንደበት ባለቤት ለሆነችው ለኢስማኤል ግብጽ የዤግንነት ሙያዋን በደንብ ስታሳይ ወደ ፊት እናነባለን።

ተጽሕፈት በጐንደር ከተማ። አመ ፳ወ፰ ለግንቦት። በ፲፻ወ፰፻ወ፭ ዓመተ ምሕረት

መልእክት ዘሥዩመ እግዚአብሔር ዮሐንስ ንጉሠ ነገሥት ዘኢትዮጵያ ወኵሉ አድያሚሃ።

ይድረስ ከከበሩት ከታፈሩት የእንግሊዝ ንግሥት ቢክቶርያ። በእውነት የልብ የፍቅር ሰላምታዬን ይቀበሉኝ የሰደዱልኝ ደብዳቤ በጄኔራል ክርካም እጅ ተቀበልሁ። አንብቤም በያሁት ጊዜ እጅግ ደስ አለኝ። እግዚአብሔር ይመስገንልኝ። ከደብዳቤዎ ቃል አገኘሁ። በእኔ ነገር እንደ ጣሩ እንደ ደከሙ ለእስማኤል ባሻ ደብዳቤ ጽፈው እስማኤል ባሻም የደብዳቤዎ ምላሽ የሰደደልዎ እውነት አይደለም። የኢትዮጵያን የአገሬን ዙርያ ሁሉ እንደ ያዘ ነው። አልለቅም። ዕለት ዕለትም ለመያዝ አሳረፈልኝም። ጦሩም እንዳለ ነው አልሄደም። ኢሳ የማምነው ብርቱ እውነተኛ ወዳጅ ከእርስዎ በቀር የለኝም ይህን ሁሉ ማለቴ የክስቲያን ጠባቂ እንደሆኑ አውቃለሁና። አሁንም ያዩት የእስላምን ሥራ ሁሉ ኢትዮጵያን የክስቲያኑን አገር ወደ እስላም ሃይማኖት ለመለወጥ ነው ባርነትም ለማግባት ይህ ሁሉ የእኔ ፈቃድ አይደለም። በእግዚአብሔር ኃይል ከነገሥሁኝ ጀምሮ እስከ ዛሬ ድረስ ኢትዮጵያ ሁሉ በእጄ ነው። ያንድ ክርስቲያን ደም ላይፈስ ግፈ ይታየዎ እስማኤል ባሻ እኔ እንድዋጋው ይፈልጋል። የእኔን ደም በከንቱ ሊያፈስ እስከ አሁን ድረስ እኔ እርስዎ የመከሩኝን ምክር አጥብቄ ይዤ አለሁ ከደም በርኛህ ጋር ተፋቀር የተስማማህ የታረቅህ ሁን ብለውኝ ነበር የእርስዎን ምክር በእግዚአብሔር በሰውም ፊት መልካም ነው ብለው የእርስዎን ምክር ሰምቼ እግዚአብሔር ከሠጠኝ ከአባቶቼ መንግሥት ዝም ብዬ አርፌ ድጎየን እየጠበቅሁ ብቀመጥ አላኖረኝ አለ። አሁንም ግፌን ይዩት የእስማኤል ባሻ ተንኰል ብዙ ነው። ከእርስዎ ጋር እንዳልፋቀር አንድ በር ከጨው ባሕር ዳር እንዳላገኝ አደረገኝ። እኔም ከክርስቶስ በታች እርስዎን አምኜ አርፌ ተቀምጨ አለሁ መንግሥቴን እያቀናሁ በጌታዬ ኃይል።

ታላቅ ደብዳቤ ከሹምዎ ከኤርል ግራንድ ዊል ጽፌ አለሁ ጉዳየን ሁሉ ለልጅዎ ለአልበርት

አድዋርድ ኖራንስ ዖፍ ዊልስ የሰሎሞንን መስቀል ሰድጄ አለሁ። ስለ ፍቅር ምልክት ለእርስዎና

ለፕራንስ ለልጅዎ ይህነን ደብዳቤ ባርኖን ድካሶን እጅ ይቀበሉ። የአገርዎ ልጅ የእኔ ወዳጅ

ከአገሬ መጥቶ ሲዞር የነበረ።

ዐፄ ዮሐንስ ለንግሥት ቪክቶሪያ የጻፉት

(ፐብሊክ ሬኮርድ ኦፊስ ሎንዶን)

መልክእት ዘሥዩመ እግዚአብሔር ዮሐንስ ንጉሠ ጽዮን ንጉሠ ነገሥት ዘኢትዮጵያ ይድረስ ከንግሥት ቢክቶሪያ የከበሩት የታፈሩት ዘሀገረ እንግሊዝ ወለይርላንድ ከጻፍኩለዎ ወዲህ እጅጉን እንዴት ነዎ። እኔም ደኅና ነኝ እግዚአብሔር ይመስገን ደግሞም ካሁን በፊት በወርኃ ግንቦት ደብዳቤ ሰድጄልዎ ነበር። ይድረስ አይድረስ አላውም። ደግሞ ከዚያ በፊትም ብዙ ጊዜ ደባቤ ጽፌ ሰድጄልዎ ነበር ቱርኮች ከመገድ ያያዙ ሰዎቼን እየገደሉ ደብድበው እየተሰደዱ ከባሕር ይጥሉታል። የኔ ልጅነት የርስዎ እናትነት ምነው ተረሳ። በተብ የራቅዎን በፍቅር አራቀዎን ኢትዮጵያ ፊት ባሻ የምስር ገዥ ወረቀት ጽፎልኝ ነበር እንታረቅ ብሎ ጎርድም ባሻ የሚባለው መልክተኛው ያልሆነ ያልሆነ ቃል የጦር ነገር ክፉ ነገር ተናገረኝ። እኔ ባሕር ተሻግሬ አልወጋችሁ እላንተ መጥታችሁ ስትወጉኝ ዝም ብዬ አያልሁ ብየ ዝም አልሁኝ። ይህን ሁሉ ሰምቼ ዝም ያልሁትኝ የርስዎን ፈቃድ ሳላገኘው ብየ ዐለሙን ላይ እኔ ከሠራዊቴ ጋራ ነጋዴ ተከልክሎብኝ በር ተዘግቶብኝ በገዛ አገሬ ምጥዋን ያህል ገበያ ተከለክልብልኝ አለሁ። ቱርኮች እንዲህ አድርገው መከራ የኢያሳዩኝ ምን ጉድ ተገኝቶብኝ ነው። በገዛ አግሬ ቱርኮች እያላገጡብኝ በር ሳያስከፍቱልኝ ከባሕር ዳር ከተማ ብሰራ እወዳለሁ ደግሞ ሰርቅው ወግተውን ሰርቅው እንታረቅ ቢሉኝ ካለ ነገሥታቱ ፈቃድ አይሆንም ብያለሁ ደግሞ የእስማኤል ባሻን በደል በዚህ ፰ ዓመት ልኬብዎ ነበር። ደግሞ ሽዋ ዘምቼ ሳለሁ በኛ በኛ ክርስቲኖቹ በሃይማኖት ተከራክርነ አረፋን በስክንድያ ሃይማኖት አገባናቸው እስላሞች ሁሉ ይሀነን አይተው ሰምቶ ላከ ለኛ ሰባት መጽሐፍ የለንም ብሎ ያጥምቁነ ከርስትና ያስነስነውን ብሎ ለመነኝ እሺ ክፈቀድኸስ ከወደድኽስ ከርስት ብየው የኢትዮጵያ እስላም ሁሉ ወዶ በፈቃዱ ክርስቲያን ሆነዋል ነገር በኃይል ያደርግሁትን የለኝም ወዶ በፈቃዱ ነው እንጂ የገባ በወንጌልም ጌታ ሲጽፍ በኃይል አድርጉ አላለም አላዘዘም። በኃይል የተደረገ የለም በ፲ወ፰፩፱፱፸ወ፪ ዓመተ ምሕረት አመ ፩፱ወ፩ ለኅዳር በአስመራ ከተማ

ዐፄ ዮሐንስ ለንግሥት ቪክቶሪያ የጻፉት

(ፐብሊክ ሬኮርድ ሎንዶን)

መልእክት ዘሥዩመ እግዚአብሔር ዮሐንስ ንጉሠ ነገሥት ጽዮን ንጉሠ ነገሥት ዘኢትዮጵያ ይድረስ ከንግሥት ቢትክቶሪያ በእግዚአብሐኢር ኃይል አንድ ሁኖ በገጠሙት ቤተ መንግሥት ታላቅ ብርታንያና እንግላድ የሃይንማኖት ጠባቂ የህንድ ንግሥት ወኵሉ አድያሚሃ በጥሩ ልቡናወ የተጻፈ ክቡር ደባቤዎ ከነማኅተሙ ደረሰኝ እጅግ ደስ አለኝ ይህን የከበረ የተወደደ ደብዳቤዎን አይተው መሳፍንቱም መኳንንቱም እጅግ ደስ አላቸው እርስዎማ ለኔ መንግሥት የጣሩ መች ዛሬ ብቻ ነው። የዛሬ ፲፩ ዓመት ከለዋርድ ናፒዬር ቴውድሮስን ሊወጉ የመጡ ጊዜ ጀምሮ አይደለም ምክንያት ሁኖ ከግዚአብሔር በታች ከመግንሥት የደረሰሁ ለርሰዎ ባገኘሁት እርስዎ በሰጡኝ ነፍጥ መድፍ ባሩድ አይደለም አሁንም የታመንሁ ልጅዎ ነኝና። ነገሩ ቶሎ እንዲሆን ያድርጉልኝ ምጽዋም ቢሆን በዙርያው ሁሉ ያለው አገር በኃይል በሐሰት እየወሰዱት ነው። እንጅ ለቱርኮች አገራቸው ገዘባቸው አይደለም የኔ የኢትዮጵያ መንግሥት ነው እንጅ አሁንም በር እንዲከፈትልኝ ነጋዴውም እንደ ትንቱ እንዲገበያይ እንዳይከክል ይሁንልኝ። በኢትዮጵያ ዙርያ ያለውን በኃይል የወሰዱትን አገር ግን በማኅተም ለይቼ የምሰጠው ነገር የለኝም አንድ ጊዜ ዳኛ አውጥቻለሁ ተወጋን ተበደልን ለሚሉት ነገር ግን የነዝያንም የኔንም ነገር የሚሰማ የሚአውቅ ከቤተ መንግሥቱ ደኅና ደኅና ሽማግሌ ይስደዱልኝ ቀድሞም በጐረቤትህ ካለው መንግሥት ግራ ተፋቀር በፍቅር ተቀመጥ ቢሉኝ ቃልዎን ሰማሁ በፍቅር ተቀመጥሁ እንጅ ከፍቅር ያጐደልሁት ነገር የለምኝም ቱርኮች ግን ጥበብ አበዛን ጉልበት ተሰማን ብለው በደል ሳይኖርብኝ በደል እንኳ ቢኖርብኝ ነገሥታቱ ይስሙት ወደ ነገሥታት እንጻፍ ሳይሉ ሁለት ጊዜ መጥተው ወጉኝ የክርስቲያን ደም እንባ በደል በከንቱ ፈሰሰ። እግዚአብሔር ግን አምላክ ግፉዓን ነው እንጅ አምላክ ግፉያን አይደለምና እንበል ክርክር ኃይል ሰጠኝ። ደግሞ ወልደ ሚካኤል የሚባል የኔ ሎሌ የሐማሴን ሰው ነበረ እርሱን በብዙ ገንዘብ አስተው ከኔ አስከድተው ሁለት ጊዜ ወንድ የተባለ ሴት ሕፃን እንኳ አልቀረውም በዙርያው ያለውን ሰው ሁሉ አስፈጁት። እንኳን የኢትዮጵያ ሰው የሮፓን ሰዎች እንኳን ጥቂት ቢገኙ ባንድ አረዳቸው። ደግሞ የኢትጵያ ሰው አያሳልፉልኝምና ብዬ ከኔ የሚኖር ክርነል የሚሉት የእግንሊዝ ሰው ነበረ ያገሬን መያዝ ይህን ሁሉ በደሌን መወጋቴን ጽፌ ወደ እንግሊዝ ቤተ መንግሥት ብጽፍ ምስዋ ላይ መልክተኛውን ገደሉት ወረቀቱንም ወደው ካባሕር ጣሉት። አሁንም ከባሕር ዳር ከተማ ከላደረግሁኝ የእንግሊዝና የሀበሻ ነጋዴ ተገናኝቶ ካልተገበያየ እንደ ጥንቱ መሆኑን ይወቁት የምስር ገዥ ጦፊቅ ባሻ ጉርድም ባሻ የሚባል የእንግሊዝ ሰው መልክተኛ ቢልክብኝ አፍሬ አክብሬ በመልካም አቀባበል ተቀበልሁት እርሱ ግን ሰደበኝ አዋረደኝ ደካማህ ጉልበት የለኽም ጦር አምጥቼ እወገሀ አለሁ አለኝ ከዚህ በኋላ ግን ጦር ይዞ መጥቶ ይወጋኛል ስል እኔም ታጠቅሁ ጦሬን አስከትቼ ተቀመጥሁ እንጅ ወደርስዎ ወረቀት ጽፌ ምላሹ ሳይመጣልኝ ጦርነት አላሰብሁም ተጽሕፈ በጉባ ላፍቶ ሰፈር ዘብሄረ የጁ አመ ፳ወ፪ ለሚያዝያ በ፲ወ፰፸ወ፪ ዓመተ ምሕረት

ዐፄ ዮሐንስ ለንግሥት ቪክቶሪያ የጻፉት

(ፐብሊክ ሬኮርድ ኦፊስ ሎንዶን)

መልእክት ዘስዩመ እግዚአብሔር ዮሐንስ ንጉሠ ጽዮን ንጉሠ ነገሥት ዘኢትዮጵያ ይድረስ በፈረንሳይዊ መንግሥት ላይ ከተሾሙት ልዑል ክቡር ከሆኑ ከዩልዩልስ ባረቢ ከጻፍኩለዎ ወዲህ እጅጉን እንዴት ነዎ፥ እኔ ከሠራዊቱ ግራ እበግዚአብሔር ቸርነት አምላክ ቅዱሳን ይመስገን ይክበር ደኅና ነኝ ምሕረት ለዘላለም ነውና በየካቲት ባ፲ ቀን የተጻፈ ክቡር ደብዳቤዎ ከነማኅተሙ ደረሰኝ ለፍቅር የሰደሉልኝንም ፲፪ ጠበንጃ ፪ ሺጉጥ ፬ ጉራዴ በፈረንሳዊ ቁንጽል ራፍሬ እጅ ተቀበልሁ ደረሰኝ እግዚአብሔር ይሰጥልኝ የቱርኮችና የኔን ስለ እርቁ ነገርም በፊት ጉርድም ባሻ የሚሉ ሰውን አስታርቃለሁ የእርቁን ነገር ተልኬ አለሁ ብሎ መጥቶ ቃሉ ባይመቸኝ በጠብ ተለያየን እንጅ ከቱርኮች ግራ የታረቅሁት ነገር የለኝም አሁንም በጥንት ልማዱ ወርቅ ሰጀ አቡን አስመጥቼ አለሁ የገጸ በረከት ነገርም እንኳ በምክንያት ጦር ተሰላልፎ እንኳ ገንዘብ ለገንዘብ ይላላካል ስታረቅማ በናንንተ በነገሥታቱ አለዝያ የያዙትን መሬት ይልቀቁ የኔን ያለዝያ ደምበር ተለያይቼ በውል እታረቃለሁ እንጅ በዋዛ ነገርን የምታረቅ ነኝ አሁንም የርቁ ነገር ቶሎ እንዲጨረስልኝ የማይሆን እንደሆን ግን ከላንተ ከነገሥታቱ ፈቃድ ባገኝ እፈልጋለሁና ምላሹን ይላኩብኝ ለፈረንሳዊ ቆንስል ራፍፊ ለመልክተኛውም የቤተ መንግሥት መልክተኛ ክቡር ነውና ብዬ አፍራ አክብራ ተቀብየዋለሁ የወርቅ ቢታዊ ባለ ወርቅ ቀቀባ ጋሻ ጦር ባለ ወርቅ አንበሳ ለምድ ፈረስ ቀሚስ መርገፍ ሸማ ማኅተመ ሰሎሞን ሰጥቼዋለሁ ተጽሐፈ በመቀሌ ከተማ እመ ፳ወ፮ ለጥቅምት በ፲ወ፰፻፸ወ፬ ዓመተ ምሕረት

ዐፄ ዮሐንስ ለፈረንሳይ ፕሬዚደንት የጻፉት

(ሚኒስቴር ዴዛፌ ኢትራንዤር ሚሞዋር ኤ ዶክዩማ አፍሪክ፣ ፓሪ)

**ምዕራፍ ዐሥራ አንድ**

**ከስሞታ በኋላ የመዠመሪያው ጦርነት - የሙሲንጀር ፓሻ ፍጻሜ**

ለአውሮፓ ኃያላን የስሞታው ደብዳቤ የሚያሳስባቸው አልሆነም። ባላፈው ምዕራፍ እንዳስገነዘብነው ግብጽ በዓለም ዐቀፍ ደረጃ በተለይ፥ ከነዚህ ዐፄ ዮሐንስ ከጻፉላቸው መንግሥታት ጋር በፖለቲካም በባህልም፣ በንግድ፣ ከኢትዮጵያ በተሻለ ሁኔታ ግንኙነቷን አስፋፍታ ይዛ ስለ ነበረች ሁሉም የየመንግሥታቸውን ጥቅም መጠበቅ ስለ ነበረባቸው፥ «በነዚህ በግብጽና በኢትዮጵያ የወሰን ክርክር፥ ኢትዮጵያን ብንደግፍ ከዚች በጣም ካልታወቀችና የፖለቲካም፣ የንግድም ግንኙነት ከሌለን ኋላ ቀር አገር ምንድን ነው የምናገኘው ጥቅም?» ለሚለው ጥያቄ በቂ መልስ የሚሰጥ የኢትዮጵያ ጠብቃ አልነበረም። በመንግሥት ደረጃ መሪዎች ሁሉ የጥቅምን ጉዳይ መከተል እንጂ የሞራልን መንገድ ወደ ጐን ማደርግ ነበረባቸው።

ስለዚህ የጀርመኑ ጠቅላይ ሚኒስትር አቶን ቢስማርክ ለጀርመኑ ንጉሠ ነገሥት ለዊልሄልም በጻፈው ማስታወሻ ላይ «…..በግብጽና በኢትዮጵያ የወሰን ክርክር ለመግባት ለጀርመን ምንም ዐይነት የፖለቲካ ጥቅም የለም። በዚህ ጉዳይ የከዲቩን ምኞት የሚፃረር አቅዋም ብንወስድ በእሱ አገር ያለንን ቁም ነገር ያለውን የንግድ ጥቅማችንን እናበላሻለን…..» ያለው የሁሉም አስተያየት ነው። በኦርቶዶክስ ሃይማኖት የተማመኑበት የመስኮብ መንግሥት አቅዋም በነዚሁ ከእንግሊዝና ከጀርመኑ መንግሥታት የተለየ አልነበረም።

የቀሩትም የአውሮፓ መንግሥታት ከየቆንሲሎቻቸው ከየሚሲዮውያኑ በተለይ ያፄ ዮሐንስ ጠበኛ ከሆነው ከሙንሲንጀር ፓሻ የተጻፈውን «የቦሶስ የሐባብ፥ የመንሳ፥ የሐልሃል፥ የቤኒ አሚር ሕዝብ ሃይማኖቱ እስላም ስለሆነ፥ ካልሠለጠነው ከኢትዮጵያ አገዛዝ ይልቅ በሠለጠነውና የሃይማኖት ዘመዱ በሆነው በግብጽ መገዛትን ይመርጣል፣ አሁንም ወዶ ተቀብሏል» የሚለውን እያነበቡ የገብጽን አባባልና ወረራውን ደግፈውታል።

በዚህም ላይ የምኒልክን ከዮሐንስ ጋር አለመተባበር እንዲሁም፥ የነራስ ወልደ ሚካኤል የነራስ ወልደ ሥላሴ የነራስ ወልደ ማርያም ካፄ ዮሐንስ መሸፈት ከነ አለቃ ብሩ ክዳት ለሙንሲንጀር በርሱም ስብከት ለተማመነው ለከዲቭ ኢስማኤል ኢትዮጵያን ወርሮ ከሱዳን ጋር የመደባለቁ ጉዳይ ምንም እንቅፋት የሌለበት ጥርጊያ ጐዳና መስሎ ታያቸው።

ዤኔራል ናፒየር ዐፄ ቴዎድሮስን ለመውጋት ሲመጣ፥ «ዐፄ ቴዎድሮስንና የኢትዮጵያ አንድነት» በተባለው መጽሐፍ ላይ እንደምናስታውሰው ሙንሲንጀር በመንገድ መሪነት በወሬ ነጋሪነት በፖለቲካው አመራር እንደ ኃላፊ ሆኖ አብሮ መጥቶ ጥሩ አገልግሎት ሰጥቶ ነበር። እርሱም ከዚያ መልስ በእንግሊዞችም በፈረንሳዮችም ዘንድ ተከብሮ እስከ ቆንሲልነት ደረጃ ደርሶ ነበር። ያሁኑንም ከዐፄ ዮሐንስ የሚደረገውን ጦርነት የተመለከተው በዚያው በመቅደላው ጦርነት ዐይነት ነበር። ነገር ግን በሁለቱ ጦርነቶች መካከል ያለውን ልዩነት ሊገመግመው አልቻለም ወይም አልፈለገም።

ከፈረንሳዮች ወደ ግብጾች ዞሮ የምትዋ አገረ ገዥነትን ሲሾም በ«ቤይ» ማዐግ ተሰጥቶ የነበረውን አሁን ደግሞ የግብጽ ጦር በርሱው አሳሳቢነትና አመራር ቦጎስና አካባቢውን ሲይዝ፥ ባላባቶቹም ያለምንም ተቃውሞ ተገዥነታቸውን ሲያረጋግጡ በከዲቭ ኢስማኤል ፈቃድ ከፍ ያለውን የፓሻነት ሹመት አገኘ። ባለቤቱም የቦጐስ ተወላጅ ነበረች። ከዚህም ጋር ያፄ ዮሐንስ ዋና ታማኝ አገልጋይ የነበሩት አለቃ ብሩ እስከ ግብጽ አገር ድረስ ሔደው ጳጳሱን አቡነ አትናቴዎስን በማምጣትና ዐፄ ዮሐንስን በማንገሥ ከፍ ያለ አስተዋጽኦ ያደረጉትን አሁን ንጉሠ ነገሥታቸውን ከድተው ከሙሲንጀር ጋር ሰምና ወርቅ ሆነው ስለ ተባበሩለት ሁኔታው ለጊዜው መልካም መሥመር የያዘ መሰለው።

ይኸ ሁሉ ከታሰበና አስቀድሞ፥ በፕላን እንደ ታቀደው በሰሜንና በምሥራቅ የሚዘምት የጦር ሰራዊት ከተዘጋጀ በኋላ በምሥራቅ በታጁራን በኩል በዘይላ ለሚዘምተው ራውፍ ፓሻና የጠቅላይ ሚኒስትሩ የኑባር ፓሻ የልጅ ልጅ (የርሱ ምክትል ኮሎኔል አራንድሩኝ (የዴንማርክ ተወላጅ) እንዲሆኑ ተመድበዋል። ዋናውም አሳብ በሰሜን ራውፍ ፓሻ በትግራይና በትግሬ ዮሐንስን የከዱትን የክርስቲያን መኳንንት ከእስላሞቹ ባላባቶች ጋር አስተባብሮ በምሥራቅ በኩል የወሎንና የአውሳን እንዲሁም የአዘቦ ኦሮሞን ባላባቶች ቀስቅሶና ቢቻል ምኒልክንም ጨምሮ ዮሐንስን በሁለት ወገን አዋክቦ በማድከምናበመጣል የግብጽ የበላይ ገዥነት በኢትዮጵያ ለመመሥረት ነበር።

ይሁን እንጂ በምስራቅና በሰሜን በሁለቱ አዝማቾች መካከል መቀናናት ነበር ይባላል። የስዊሱ ተወላጅ ሙንሲንጀር ለግብጽ ሊያስገኝ ባቀደው ሰፊ ግዛት በኢስማኤል ዘንድ ሲወደድና ሲመሰገን በሰፋፊ ግዛት ላይ ሲሾም ራውፍ ፓሻ ግብጻዊው ግን ለዚያ ዕድል ባለመብቃቱ በቅናት እየተገፋፋ የሙንሲንጀር ፓሻ ተልዕኮ እንዲሰናከል ይጣጣር ነበር ይባላል።

በ1868 ዓ.ም በ17 መስከረም ኮሎኔል አሬንድሩፕ የጦር የበላይ አዝማች ሆነ። የዚህም ጦር ዋናው ዓላማ ከምጥዋ ተነቃንቆ ወደ ደጋው ወደ አሥመራ ወጥቶ ሐማሴንን ሠራዬንና አካለ ጉዛይን ወርሮ እስከ መረብ ወይም እስከ ዐድዋ በመዝለቅ የተያዘውን ሰፊ አውራጃ በቀጥታ የማስተዳደሩ ተግባር በግብጽ የበላይ ገዥነት የሚወሰን ጉዳይ መሆኑን ኢስማኤልና ኮሎኔል አሬንድሮኘ ተጻጽፈውበት ይገኛል። «ይኸንንም አሳብ ዮሐንስ የተቃወሙ እንደሆነ በጐንደር በጐጃም በሸዋ፥ በዮሐንስ ላይ የሚነሡትን መሳፍንት አግዛቸው» የሚል የኢስማኤል ደብዳቤ ለአሬንድሮኘ ደርሶታል።

ስለዚህ አሬድሮፕ መስከረም 26 ቀን 1868 ዓ.ም ምጥዋ ገብቶ ሲደራጅ ሰንብቶ ከምጥዋ ተንቀሳቅሶ በጥቅምት 14 ቀን ሠሐጢንና ዶጋሊን ዐልፎ ጊንዳዕ ደረሰ። ከዚያም የግብጽ ጦር ግማሹ ሐማሴን የቀረውንም አከለ ጉዛይ ሲገባ በንጉሠ ነገሥቱ በዐፄ ዮሐንስ ትእዛዝ የሐማሴኑ ገዥ ደጃች ገብሩ የሠራዬው ደጃች ማሩ ግዛታቸውን እየለቀቁ ንጉሠ ነገሥት ወደሚገኙበት ወደ ዐድዋ ሔዱ።

በዚህም ጊዜ፥ ለማታለልና ለማዘናጋት በከዲቭ ኢስማኤል እንደ ታዘዘው የጦር አዛዡ «.....የግብጽ መንግሥት አበሻን ለመያዝ ሐማሴንንም ለመውሰድ ምኞት የለውም። ነገር ግን ከርስዎ በኩል ዤኔራል ኪርክሃም የሚባለው እንግሊዛዊ የአሥመራና የጊንዳዕ አገረ ገዥ ተብሎ መሾሙን (ኢስማኤል ከዲቭ) ስለ ሰማና በወደብ ላለው ግዛቱ ስለ ሠጋ ደግሞም እንግሊዙ አገዛዙ መጥፎ የሆነባቸው ባላባቶች ለከደቪ አቤቱታ ስለ አሰሙ ወደ ደጋው ከፍ አልን እንጂ ከዲቪ እንደ ቀድሞ ከርስዎ ጋር በወዳጅነት ለመኖር እንጂ ለመዋጋት ምንም ዐይነት ምኞት የለውም» የሚል ደብዳቤ ጽፎ ላከ። ይኸን የመሰለውን የማዘናጊያ ደብዳቤ ከላከ በኋላ አሬንድሮፕ በ24 ሬጅመንት የተከፈሉ 25000 የሠለጠኑ የግብጽና የሱዳን ወታደሮች ብዙ የረሜንግቶን ጠበንጅዎችን 6 የተራራ መድፎችንና 6 ሮኬቶችን እንደያዙ ጉዟቸውን ዠመሩ። ለተጻፈላቸው የማታለያ ደብዳቤ ዐፄ ዮሐንስ ምንም ዐይነት መልስ ስለ አልሰጡት አሁንም አሬንድሮፕ አብድኤልራሂምን (አብልዱልራሂም) የሚባለውን ልኮ ዐፄ ዮሐንስ ስለ ሰላም ጉዳይ የሚነጋገሩት መልዕክቶችን እንዲልኩ ቢያስጠይቅ ስለአልላኩ ጦሩ፥ ጉዞውን ወደ ፊት ቀጥሎ እስከ መረብ ወንዝ ደረሰ።

በቅርብ ጊዜ የታተመው ያፄ ዮሐንስ ዜና መዋዕል የዚህን የወራሪና የጦርነት ጉዳይ እንደዚህ ሲል ያትታል «.....ዐፄ ዮሐንስ በነገሡ በአራተኛው ዓመት ከግብጽ ኢስማኤላውያን መጥተው የአግአዚ አገር የሆነችውን ሐማሴን የምትባለውን ወረሩ። በዚህ ጊዜ እስማኤላውያን የተባሉት ቱርኮች (ግብጾች) ወደ ሠፈሩበት ሔደው ሁኔታቸውን የሚሰልሉ ሰዎች ልከው እነዚህ ሰዎች ወደ ንጉሣቸው ተመልሰው፥ የቱርኮችን (የግብጾችን) የፈረሶቻቸውን ብዛታቸውን ጽናታቸውን ገለጡላቸው» ካለ በኋላ ንጉሠ ነገሥቱ ዐፄ ዮሐንስ «ኃይለኛ በሠራዊቱ ብዛት አይድንም ፈረሰኛም በፈረሱ ጽናት አያመልጥም» ብለው ዐይናቸውን ወደ ሰማይ ሰቅለው «ሕዝብህን ከጥፋት አድን፥ ርስትህንም ባርካት ለኛ ለአገልጋዮችህ የማሸነፍ ኃይል ስጠን» ብለው ጸልየው ወደ ጦርነቱ ጉዞ መዠመራቸውን ያመለክታል።

በሙሴ ሼን የታተመው ሌላው የግዕዝ ዜና መዋዕል በነገሡ ባምስተኛው ዓመት እስማኤላውያን….. ብዙ መድፍና ጠበንጃ ይዘው ሠራዬ መጥተው ስለ ነበረ፥ ዐፄ ዮሐንስ ይኸንኑ ስመተው መረብን ተሻግረው ከእስማኤላውያኑ ጋር መሬት በደም እስክትታጠብ ድረስ ብዙ እልቂት አድርገው ከጠአልቶቻቸው አድንም ሳያስተርፉ መፍጀታቸውን ያመለክታል።

በምጥዋ የፈረንሳይ ቆንሲል ደርሳዜክ በዚሁ ጊዜ የፈረንሳይ መንግሥት መልክት ይዞ ወደ ዐድዋ መጥቶ ከንጉሠ ነገሥቱ ጋር ሆኖ ሁሉንም ይመለከት ስለ ነበር ስለ ጉዞውና ስለ ጦርነቱ አዠማመር በበኩሉ እንደዚህ ይላል። «…..ዮሐንስ በ2 ኅዳር 1875 ዓ.ም ቤተ መንግሥታቸውን ከጧቱ በአምስት ሰዓት ላይ በለቀቁ ጊዜ ታላቅ የመሬት መናወጥ ተቀስቅሶ ከበሸሎዳ ተራራ ላይ የተፈነቃቀለው የደንጊያ ናዳ እየተንከባለለ ንጉሡ እግር ሲደርስ ንጉሡ በግንባራቸው ተደፍተው ለሠራዊት አምላክ ሰግደው ቀና ካሉ በኋላ ፊታቸውን ወደ ሠራዊታቸው መልሰው «ይህ አስደንጋጭ ምልክት ዐረመኔዎቹ (ግብጾች) በጥንታዊቱ ኢትዮጵያ ተቀብረው ለመቅረታቸው አምላክ የሰጠው ምልክት ነው» ብለው ከተናገሩ በኋላ ከዐድዋ የሦስት ሰዓት ጉዞ ራቅ ብለው ንጉሠ ነገሥቱ እንደ ሠፈሩ የጦር ሠራዊቱም ቁጥር ከያለበት ተሰብስቦ ባንድ ጊዜ ከአንድ ሺህ እስከ 70.000 መድረሱን አቡብነ አትናቴዎስም ከንጉሠ ነገሥቱ ጋር በመተባበር ጦርነቱ ቅዱስ ጦርነት ነው እያሉ ወታደሩን ማበረታታቸውን ይገልጻል።

ከዚህ በኋላ የሁለቱም የጦር ሠራዊቶች ጉንደት ላይ ተያዩ። በዚህ ጊዜ አሬንድሮፕ ግማሹን ጦር በጉንደት ትቶ ኮንት ዘኪ ወዳለበት ወደ ክሳድ ዒቃ እንደ ተደባለቀ፥ ኢትዮጵያውያኑ ተጠግተው በኃይል ውጊያ ዠመሩ። እርሱም በመጀመሪያ የወጠነውን የማጥቃት ተግባር ትቶ ምቹ ሥፍራ ይዞ መከላከል ዠመረ። ነገር ግን ኢትዮጵያውያኑ በነ ሻለቃ (ወደ ፊት ራስ) አሉላ በነደጃች ሐጐስ በነደጃች ተሰማ የሚመራው ጦር ወታደሩን ስለ ፈጁበት ከአለበት ሥፍራ እንደገና ለቆ ጉዳጉዲ ሸለቆ ተዛውሮ ያንድ ሰዓት ጦርነት እንደተደረገ ግብጾቹ ሙሉ በሙሉ ተሸነፉ። አሬንድሮፕ ከጦርነቱ እንደ ላይ ሞቶ ተገኘ። ግማሹ ሲሞት ወይም ወደ ሃላው ሲሸሽ 150 ግብጻውያንና ሱዳኖች 3 ዩሽባሽ (ያገር ተወላጅ የቅጥር ወታደር ሹማምንት) ግማሾቹ ሲማረኩ አንዳንዶቹ በሽሽት አመለጡ።

ከኢትዮጵያ ወገን በመዠመሪያ መረብ አጠገብ በተደረገው ጦርነት 31 ወታደር ሲሞቱ 55 መቁሰላቸውን በጉዳጉዲው ጦረንት 521 ሞተው 335 መቁሰላቸውን ደርሳዜክ ያመለክታል።

ከዚህም አያይዞ ንጉሠ ነገሥቱ ከዓዲኳላ «የምሥራች! ደስ ብሎኛል ደስ ይበልህ በእግዚአብሔር ቸርነት ጠላቶቼን አሸንፈሁዋቸው» የሚል የደስታ ደብዳቤ ለእሱ እንደ ላኩበት፥ ደርሳዜክ ይገልጽና የጦርነቱን ሁኔታ ለመግሥቱ በጻፈው ራፖር ላይ ከኮሎኔል አሬን ድሩፕ ጋር ሆኖ ይዋጋ የነበረው ኮንት ዘኪ የሚባለው የአውስትሮ ሃንጋሪያን ተወላጅ በክሳድ ዒቃ በተደረገው ጦርነት ላይ ክፉኛ ቆስሎ በ8ኛው ቀን የርሱን (የደጎርዜክን) ዐድዋ መገኘጥ ሰምቶ ሳይበላ ሕክምና ሳያገኝ በጣም ተጐሳቁሎ ቆስሎና ተልቶ በመዳፉም በጉልበቱም እየዳኸ ሲሔድ ከመንገድ አግኝቶት እንደ ረዳውና በኋላ እንደ ሞተ ይገልጻል።

ይኸ ሁሉ በሰሜን በኩል ሲደርስ፥ በምሥራቅ በኩል ከዚህ በፊት እንዳወሳነው እነ አሬንድሩፕ በጥቅምት ወር 1866 ዓ.ም ላይ ወደ መረብ ሲጓዙ ሙንሲንጀር ፓሻ ከአለቃ ብሩ ጋር ሆነው በከዲቭ ኢስማኤል ትዕዛዝ ከነበረበት ከሰንሂት ቀደም ብሎ በመስከረም ወር 1866 ዓ.ም ላይ ወደ ምጥዋ ሄዶ ከዚያ ወደ አውሳ ሌላ ጦር ይዞ ለመሔድ ተዘጋጀ። ዝግጅቱም እንዳለቀ በጥቅምት ወር 1866 ዓ.ም ወደ አውሳ ጉዞውን ዠመረ። ዋናው አሳብ በሰሜን በኩል አሬንድሩፕ ኃይሉን በዐፄ ዮሐንስ ላይ በሚያሳይበት በዚያው ሰዓት የአውሳን የራያንና የአዘቦን የወሎን ሕዝብ ቀስቅሶ በዚያ በኩል ዐልፎ ከምኒልክ ጋር ግንኙነት በማድረግና ለሸዋው ንጉሥ ማናቸውንም ስጦታና ተስፋ ሰጥቶ ዐፄ ዮሐንስን በሁለት ወገን ከቦ ለማስጨነቅ ነበር።

ዳሩ ግን ይኸን ዓላማውን ወደ ፍጻሜ ከማድረሱ በፊት ባለፈው እንዳነበነው በሰሜን የዘመተው ጦር ጉዳጉዲ ላይ ተመትቶ መሪው ኮሎኔል አሬንድሩፕ ራሱ በጦሩ ሜዳ ላይ እንደ ወደቀ ቀርቷል። ስለዚህ ጥቅላይ ሚኒስትሩ ኑባር ፓሻ የጉንደቱ ውድቀት ገልጾ በዚያው ባለበት በአውሳ ግዛቱን አጠባብቆ እንዲይዝ እንጂ ወደፊት እንዳይገሠግሥ ከምኒልክም ጋር ግንኙነት ለማድረግ ጊዜ ምቹ ስለአልሆነ እንዲያቆየው ለሙሲንጀር ደብዳቤ ልኮለት ነበር። ሙንሲንጀር ደብዳቤው በፍጹም ሳይደርሰው በሰሜን የዘመተው ጦር መሸነፉንም ሳይገነዘብ የአሰል ሐይቅ በሚገኝበት ቦታ አድርጎ በአገሩ ባላባት እየተመራ ሲጓዝ ስለ መሽበእት ከታጁራ ዐርባ ኪሎ ሜትር ራቅ ብሎ ከሚገኘው ቀበሌ ከነጓዙና ከነጦሩ አብሮ ሠፈረ። ባላባቱም እነ አለቃ ብሩም አብረውት ነበሩ። በኅዳር ወር አጋማሽ ላይ የበረሃ ጉዞ አድክሟቸው ሁሉም በተኙበት ሰዓት ከሌሊቱ በዘጠኝ ሰዓት ላይ በርከት ያሉ የደንከል ሰዎች በደፈጣ በድንገት ደርሰው ወጉዋቸው። በጭለማው ሰዓት ድካም የተጫናቸው ወታደሮች እንደሚገባ ሳይከለከሉ ብዙዎቹ አለቁ። አደጋውን በጥሩምባ ሊያሰሙ የሚገባቸው አስቀድመው ስለ ተመቱ ምንም ማድረግ አልተቻለም።

ሙንሲንጀር ፓሻም ከባለቤቱ ጋር በሠፈሩ መካከል እንደተኛ በነዚሁ በእንከሎቹ ተከበበ። በጠበንጃም በሽጉጥም እየተከላከለ ከወራሪዎቹ መካከል ሊይዙት የሚከሩትን ሦስቱን ከገደለ በኋላ አንዱ ደንከል ጭንቅላቱን ሌላው ትከሻውን በጐራዴ ደብድበው ከጣሉት በኋላ በጦር ጨቅጭቀው ገደሉትና ሕይወቱ በዚህ ዐይነት ተፈጸመ። ባለቤቱና ላንፍሬዲ የሚባለው ከርሱ ጐን ሕይወታቸው ዐለፈ።

ከተከተለው ጠቅላላ ጦር 155 ግብጻውያንና 500 የደንከል ተወላጆች ሞተው የተረፉት 73 ሱዳኖች 73 ዐረቦች (ግብጾች) ከአራት የጦር መኮንኖች ጋር ጭለማውን ተገን አድርገው ሌሊቱን በመሸሽ ከዚያም ቀን በመደበቅ ሌሊት በመጓዝ ከ8 ቀን በኋላ ታጁራ ገብተው ነፍሳቸውን አዳኑ።

በዚህም የሌሊት አደጋ ብልጡ አለቃ ብሩ ሸሽተው ከወንዝ (አዋሽ) ውስጥ ተደብቀው በነጋታውም በሕይወት ያሉትን ሱዳኖች ቁስለኞቻቸው ትተው፥ ከርሳቸው ጋር ወደ ታጁራ እንዲሸሹ አባብለው «እሺ» አሰኝተው ሱዳኖቹ አለቃ ብሩን ተከትለውና በሕይወት የተረፈውን አንድ መኮንን በቃሬዛ ተሸክመው ታጁራ (ቱጉሪ) በደህና እንዳደረሱዋቸው ኩርሳክ በጻፈው መጽሐፍ ያረጋግጣል። ነገር ግን በሌላ መጽሐፍ የአለቃ ብሩ በዚሁ ጊዜ መሞታቸው እንጂ ማምለጣቸው አልተመለከተም።

በስመ እግዚእነ ኢየሱስ ክስቶስ ሎቱ ስብሐት መልእክት ዘሥዩመ እግዚአብሔር ዮሐንስ ንጉሠ ጽዮን ክብርት ወልዕልት ነገሥት ቢክቶሪያ በደና እግዚአብሔር አንድነት የሆኑ የታላቅ ብርታንያና የአደርላንድ ንግሥት የህንደኬ ቂሳርያት ወኵሉ አድያሚሃ ከጻፍኩልዎ ወዲህ እጅጉን እንዴት ነዎ እኔ ከሠራዊቴ ጋር በእግዚአብሔር ቸነርነት በእምነ ጽዮን አማላጅነት አምላከ ቅዱሳን ይክበር ይመስገን ደኅና ነኝ ምሕረቱ ለዘለዓለም ነውና ስለ እርቁ ነገር የተጻፈውን ደብዳቤ የውሉን ቶሎ አሳትማችሁ ትመለሱ ያመንኋቸውን ሉላቶቼን ልጅ ምርጫንና መሸሻን ሰድጃቸዋለሁ ተጽሕፈ በአክሱም ከተማ በ፲ወ፰፻፸ወ፯ ዓመተ ምሕረት አመ ፲ወ፱ ለሰኔ

ዐፄ ዮሐንስ ለንግሥት ቪክቶሪያ የጻፉት

(ፐብሊክ ሬኮርድ ኦፊስ፥ ሎንዶን)

**ምዕራፍ ዐሥራ ሁለት**

**ሁለተኝው ጦርነት የኢትዮጵያ ድል አድራጊነት**

የመዠመሪያው የጉንደት ጦርነት በኢትዮጵያ አሸናፊነት እንደ ተፈመ ዐፄ ዮሐንስ በድል አድራጊነታቸው በመጠቀም ወደ ቦጎስም ወደ ምጥዋም አልተጓዙም። ወደዚያ ለመሔድም ብዙ የሚገጥማቸው ችግር ነበር። አንደኛው ቁጥሩ መጠነኛ ቢሆንም የግብጽ ጦር በቦጎስና በምጽዋ ወደብ ይገኝ ነበር። ሁለተኛ ከሃምሳ እከ ሰባ ሺ የሚደርስ ጦር እንደያዙ ከደጋው በሐማሴን ዐልፈው ወደ ቆላው ወደ ምጥዋ ቢወርዱ ለዚህ ሁሉ ሠራዊት ከነከብቱ የሚበቃ የእህልም የሣርም የውሃም ስንቅ ይቸግራል።

ስለዚህ የመዠመሪያውን ድል እንዳገኙ ወደፊት ገፍተው ወደብ በመያዝ ከሌሎቹ መንግሥታት ጋር ጠብ እንዳይፈጠር ጉዳዩን ዓዲ ኳላ ላይ ከመኳንንቶቻቸው ጋር መክረው ዘክረው ሁሉንም ትተው ወደ ዐድዋ ተመልሰው ኢስማኤል በቀድሞው ወሰን እንዲቆም አንድ ደብዳቤ እንደዚሁም ለንግሥት ቪክቶሪያ ሌላ ደብዳቤ ጽፈው ላኩ። ለንግሥት ቪክቶሪያ በጻፉት ደብዳቤዎቻቸው ላይ አላግባብ የግብጽ ጦር አገራቸውን ወሮ በአልሞት ባይ ተጋዳይነት ተዋግተው ማሸነፋቸው ኢስማኤልን «አንተም ከአባቶችህ አትበልጥም እኔም ከአባቶቼ አላንስምና ባገርህ ረግተህ የያዝኸውን አገሬን ልቀቅ» ቢሉት እምቢ ብሎ መዋጋቱን ደብዳቤ ምጥዋ ላይ ሙንሲንጀር ቀዶ እየጣለ በዚህ ፈንታ እርሳቸውን ጥፋተኛ ለማድረግ እርሱ እንደልቡ እየጻፈ መላኩን በዝርዝር ጽፈው በዚያው በአገልጋያቸው በዤኔራል ኪርክሃም እጅ ልከው ነበር። ነገር ግን አሁንም የግብስ ባለሥልጣኖች ምጥዋ ላይ መልክተኛውን 6 ወር አስረው አስቀምጠውት በመጨረሻ በሕመምና በችግር ተጉላልቶ ለመሞት በቅቷል።

በግብጽ በኩል በጉንደቱ መሽነፍ የነኮሎኔል አሬንድሮጥ መሞት በካይሮ እንዳይሰማ በጥብቅ ተከለከ። በዚህ ፈንታ የግብጾች በኢትዮጵያውያን መሸነፍ ውርደት ስለሆነ ዐፄ ዮሐንስን እንደገና በመውጋት በደንብ ትምህርት ሰጥቶ ለመቅጣት የሚችል እና ያለፈውን መሸነፍ ተቀብሎ የግብጽን የተዋጊነት ዝና እይሚመልስ ከፍ ያለ የጦር ድርጅት በትጋት ይካሔድ ዠመር። በግብጽ ባለሥልጣኖች ዘንድ ይኸን የመሰለ ራሳቸውን የማኩራራት ኢትዮጵያን በዝቅተኛ ደረጃ የመንግሥት ስሜት የሚያሳድርባቸውን ምክንያት በሁለቱ ቤተ መንግሥቶች (በካይሮና በመቀሌ) እና በሁለቱ ሕዝቦች መካከል ያለውን የሥልጣኔ ድርጅት የወታደራዊ ትጥቅና የጦር መሣሪያ ልዩነት በመገመት መሆኑ ጥርጥር የለውም። ይሁን እንጂ በሁለቱ ሕዝቦች መካከል የነበረውን የተዋጊነት መንፈስ በተለይ ጦርነቱ የሚካሔድበት ሠፈር ለኢትዮጵያውያኑ ቀና ለግብጾቹ አደናግሪ መሆኑን የግብጾቹ መሪዎች በነርሱም ውስጥ ያሉት የፈረንጆቹ አማቾች ሊገመግሙት አልቻሉም።

ስለዚህ በኩራት መንፈስ እንደ ተከብቡ አዲስ ለሚዘምተውና ቁጥሩ 15.000 ለሚደርሰው ጦር የበላይ አዝማች የግብጽ የጦር ኃይል ጠቅላይ አዛዥ መሐመድ ራቲብ ፓሻ ተሾመ። ለርሱም ቺፍ ኢፍ ስታፍ (ኤታ ማዦር) ሆኖ በምክትልነት የሚረዳው የአሜሪካኑ ተወላጅ ዤኔራል ዊ. ዊ. የሚባሉ ኮሎኔሎች ተሸመሩ፡ ከነዚህም ጋር ከጀርመን የጦር ትምህርት ቤት ሠልጥኖ የተመረቀው ልዑል ሐሰን የሚባለው የራሱ የኢስማኤል ልጅ ተመደበ።

በዚህ ዐይነት ካይሮ ላይ ዝግጅቱ በኅዳር ወር ላይ እንዳለቀ እንደ አውሮፓውያን አቆጣጠር ታኅሣሥ 5 ቀን 1875 ዓ.ም ከንጉሡ ከኢስማኤልና ከጠቅላይ ሚኒስትሩ ለራቲብ ባሻ በዝርዝር የተሰጠው መመሪያ «ዮሐንስ ባለፈው ጦርነት ባሳዩት ድፍረት ምክንያት ሠራዊታቸውን በማፈራረስ ከሚሰጣቸው የበቀል ቅጣት ጐን ንጉሡ ከተመቱ በኋላ ግብጽ በምትፈልገው ዐይነት የዕርቅ ድርድር እንዲቀበሉ ማድረግ፣ ምናልባት ወደ ሐማሴን መጥተው የግብጽን ጦር ለመግጠም የፈሩ እንደሆነ እዚያው አሉበት እከተማቸው ዐድዋ ድረስ ሔዶ በመምታትና እይውስጥ ባላጋራቸውን በዚያው ሰዓት በማበረታታት የግብጽን ገዥነት ከመረብ ምላሽ እንዲጸና ማድረግ» የሚል የትምክህትና የኩራት አሳብ ይገኝበታል።

በዚህ ጊዜ የጦር ወታደሩ ቁጥር ከ15.000 ወደ 20.000 ከዚያም እንደ ሁኔታው እየታየው እደ 25.000 ከፍ እንደሚል ተነግሮት ጠቅላይ አዛዡ ከነጦሩ ጉዞውን ወደ ምጥዋ ዠመረ። በ1875 እ.ኤ.አ በታኅሣሥ ወር መጨረሻ ላይ ምጥዋ የገባው የግብጽ ጦር በጥር ወር ላይ ከምጥዋ ወደብ ለቆ ወደ ደጋው ወደ አሥመራ ወጥቶ ጉራዕ ደረሰ። ጉራዕ ከአሥመራ ወደ ደቡብ ምሥራቅ ሲል ዐርባ ኪሎ ሜትር ላይ የሚገኝ የመንደር ከተማ ነው። ከግብጽ የጦር ሠራዊትም ጋር ብዙ የሱዳንና አዲስ የተቀጠሩ የአገር ተወላጅ ወታደሮች «ባሸቡዙክ» ነበሩ። ከሁሉም የበለጠ ከግብሶቹ የራስነት ማዕረግ የተቀበሉት የሐጸጋው ባላባት ወልደ ሚካኤል ሰሎሞን የፈረስ ስማቸው አባ ጐሚዳ ስለሚገኙ ጦርነቱ እንደ ተዠመረ ብዙ መኳንንት እንደሚገቡላቸው በግብጾች በኩል ተስፋ ተደርጎ ነበር።

በዚህ ዐይነት ዐፄ ዮሐንስ «እዩልኝ! ጥፋተኛውን መርምራችሁ ፍረዱ» እያሉ ለንግሥት ቪክቶሪያና ለሌሎችም የአውሮፓ መሪዎች በመጻፍ የለመኑት «አትነም ከባቶችህ አትበልጥም እኔም ከአባቶቼ አላንስምና በየአገራችን ረግተን ወዳጅነታችንን እንደ ቀድሞው እንቀጥል» እያሉ ለከዲቭ ኢስማኤል በደብዳቤ ያሳሰቡት ምንም ዐይነት ውጤት ሳያገኝ መቅረቱንና በዚህ ፈንታ የገብጽ ጦር ከቀድሞው በበለጠ አኳኋን ተዘጋጅቶ በራቲብ ፓሻ እየተመራ እንደገና መጥቶ ጉራዕ ላይ መሥፈሩን ሲመለከቱ በበኩላቸው እርሳቸውም «የአጋርና የሲማኤል ልጆች ኢስማኤላውያን ሞዓባውያን ኤዶማውያን የተቀደስችውን አገራችንን ለመውረር ሕዝባችንን ባሪያ አድርገው ለመግዛት መጥተውብናል፤ ሁላችሁም ስለ አገራችሁና ስለ ሃይማኖታችሁ ጠላትን መመከት አለባችሁ» በሚል ዐዋጅ ሠራዊታቸውን ከቀሰቀሱ በኋላ ከከተማቸው ከዐድዋ የመዠመሪያ ጉዟቸውን ወደ እንደርታ አድርገው ሰውም ስንቅም ገንዘብም ከሰበሰቡ በኋላ ተመልሰው በጉንደትና አዲኳላ አድርገው ወደ ጉራዕ አመሩ። የተከተላቸው የጦር ሠራዊት ቁጥር ከ15.000 እስከ 70.000 ሲደርስ ከዚህ ከዐሥር አንዱ ባለጠመንጃ እንደ ነበርና ከንጉሡ በታች ሆነው ጦሩን ይመሩ የነበሩት ራስ ባርያው እንደነበሩ በየመጽሐፉ ተመልክቷል። የግብጽ ጦር ግን ቁትሩ ከ15 ወይም ከ20.000 ላይ ቢመደብም ሁሉም ባለ ጠበንጃ ሆኖ በሥነ ሥርዓትና በደንብ የታጠቀ ነበር። መሪዎቹም በደንበኛ የጦር ትምህርት ቤት የሠለጠኑ ነበሩ።

በዚህም ጊዜ ራቲብ ፓሻ በጉራዕ ምሽጉን የሠራ ዐርባ የሚሆነውን መድፍና ዐሥር ሮኬት በያለበት ጠምዶ ከዚህ ቀደም ዤኔራል ናፒየር ወደ መቅደላ በዘመተበት ሰዓት ለኢትዮጵያ መኳንንት «የእንግሊዝ ጦር እስረኞችን ለማስፈታት ሲል ከቴዎድሮስ ጋር ብቻ ከመዋጋት በቀር በምንም ዐይነት አገራችሁን አንፈልግም» ብሎ ያወጀውን እንደ ምሳሌ በውመውሰድና በመጠቀም፥ አሁንም መኳንንቱን ከንጉሡ ከዐፄ ዮሐንስ ለመለየት ሲል «እናንተን ከሚጨቁኑት የሰውን መብትና የሃይማኖትን ነጻነት ከማይጠብቁት ከዐፄ ዮሐንስ ጋር ከመዋጋት በቀር እናተንም አገራችሁንም አንፈልግም» የሚል ዐዋጅ ባልተጣራ አማርኛ አጽፎ በንባብ አሰማ። ምንም እንኳን እርሱ በያእው አውራጃ አንዳንድ መኳንንትና ሸኮች ቢገቡለት፥ የቀረው ባፄ ዮሐንስ በኩል ያለው ክርስቲያናዊ ጦር ከነመኳንንቱ ኅብረቱን አላላላም።

ቢሆንም ባለፈው በጉንደቱ ጦርነት የደረሰውን የመሸነፍ ውርደት ያውቃልና ራቲብ ፓሻ ቁጥሩ የበረከተውን የኢትዮጵያን ጦር በሜዳ ላይ ፊት ለፊት መግጠሙ አደገኛ መስሎ ስለ ታየው እላይ እንዳልነው ደንበኛ ምሽግ ጉራዕና በቀይህ ኮር አሰርቶ በዚያ ላይ መድፉንና ጠበንጃው ደግኖ እንዲቀመጥ ወታደሩን አዞ ስለ ነበረ ኢትዮጵያውያኑም ወደ ምሽጉ ሔደው መውጋቱ አደጋ መሆኑ ስለገባቸው፥ ሁለቱም ቅርብ ለቅርብ እየተያዩ ሳይዋጉ ብዙ ጊዜ አሳልፉ።

በመጨረሻ ግን የጦርነቱ ጊዜ መራዘም ለሁለቱም ወገን ተዋጊዎች በስቅና በውሃ ረገድ ብዙ ጉዳት የሚያስከትል መሆኑ ተሰማቸው። በተለይ በማዦር ሐሰን ጉትጐታ የግብጽም ጦር ከምሽጉ ወጣ እንዲልና ያፄ ዮሐንስ ጦር ተንቃንቆ ባምስት መሥመር ሲጓስ የሁለቱ ወገን የጦር ሠራዊት በመጋቢት 7 ቀን 1868 ዓ.ም ውጊያ ገጥመው ለአራት ሰዓት ያህል እንደ ተዋጉ ወደ መጨረሻው በሜዳው ላይ ጦርነት ዠመሩ። በዚህም ጦርነት ኢትዮጵያውያኑ በመናቅ ከሜዳ ወጥቶ መዋጋትን የተመኘው ማዦር አሰን ኢስማኤል ወዲያና ወዲህ እያለ በጉብዝና ተዋግቶ ነበር ይባላል። ቢሆንም አደጋውን ሲያዩ አዝማች ራቲብና አሰን ናቸው ተብሎ መሳለቂያ ሆነዋል።

ነገር ግን የኢትዮጵያ ወታደር እስከ ምሽጉ ድረስ እየተከታተለ ብዙውን የግብጻውያንን ወታደር በፈጀ መጠን ግብጾቹም በተለይ በምሽግ ያሉት በረሚንግተን ጠበንጃና በክሩፕ መድፍ እንደ ልብ እየተኮሱ ብዙውን የኢትዮጵያ ወታደር ፈጅተውታል። በዚህ ዐይነት በሜዳ የተሰለፈው የግብጽ ጦር ቢሸነፍም በምሽግ ያለው ወታደር ሁለት ቀን በመመከቱ ሊደመሰስ አልቻለም።

በዚህ ጦርነት ከግብጽ ወገን በሜዳ ግንባር ከገጠመው ከ5 ወይም ከ6000 ወታደር መካከል ሕይወቱ ተርፎ የተመለሰው ቁጥሩ 2500 የማይበልጥ ሲሆን የሞተውና የተማረከው የግብጽ ጦር ቁትሩ እስከ 3500 ይደርሳል። ከምሽጉ ውጥቶ የተጠመደው 20 መድፍና 13000 ረሚንግተን ጠመንጃ በብዙ ሺ ከሚቆጠር ጥይት ጋር በኢትዮጵያውያኑ እጅ ተማረከ። ቢሆንም በምሽግ ያለውን ጦር አጥቅተን መድፉን እንማርካለን በሚል ዓላማ ተነሥተው ወደ ምሽጉ የተጠጉ ቁጥራቸው ከ3500 እስከ 4000 የሚደርስ ኢትዮጵያውያን ሞቱ 1000 የሚሆኑ ቆሰሉ። የተማረከ ግን አንድም ኢትዮጵያዊ የለም። ሐጋይ ኡርሊክ የሚባለው ጸሐፊ በዚህ ጦርነት አቡነ አትናቴዎስ መቁሰላቸውን ያወሳል።

በዚህ በጉራዕ ጦርነት ከ5200 የግብጽ ወታደር ውስጥ የተረፈው 400 ብቻ ሲሆን የቆሰሉ 1600 የሞቱ 1000 የተማረኩ 2200 መሆናእውን ዳወ የሚባል የፈረንሳዊ ጸሐፊ በበኩሉ መዝግቦት ይገኛል። ይኸው ጸሐፊ ከኢትዮጵውያን ወገን ከዘመተው 50.000 ከሚሆን ጦር 5000 የሞተና የቆሰለ ሆኖ ግማሹም ዘማች ከውጊያው ላይ ብዙ የምርኮ መሣሪያና ዕቃ ስለ አገኘ የማረከውን እየያዘ ያለ ስንበት ወደያገሩ ስለ ተበተነ ከዋናው ከጉራዕ ጦርነት በኋላ ምሽጉንም መደምሰስ ካስቸገረ ወዲህ በንጉሡ አጠገብ የተገኘው ጦር አጋማሹ ብቻ ማለትም 25.000 ብቻ እንደነበረ አስገንዝቧል። ከኢትዮጵያውያን ወገን የተዋጉትን የሞቱትንና የቆሰሉትን ባገራችን በኩል በትክክል የሚገልጽ ጽሑፍ የለም። ጦርነቱ ራሱ በደንብ ተዘርዝሮ አይገኝም። አለቃ ለማ ኃይሉ በዚህ በጉራዕና ባለፈውም በጉንዳጉንዲ ጦረንት ላይ አባ ጉራጌ የሚባሉ ከጉራጌ አገር መጥተው አንኮበር የኖሩ በኋላ ከአንኮበር ዐድዋ ሔደው የነበሩ መነኩሴ «በይው - የትግሬዋ ልጅ በይው የግሬዋ ልጅ!» እያሉ ወዲያና ወዲህ እየተፈናጠሩ ማዋጋታቸውን ጠቅሰውለታል። የዚህን የጉራዕን ጦርነት ብዙ የውጭ አገር ሰዎች ከዚህም ለየት እያደረጉ ሲተነትኑት እላይ እንዳልነው፥ ባገር ተወላጅ እጅ ተጽፎ ወደ ዘመናችን የተላለፈው በጣም ባጭሩ ነው።

በቅርብ ጊዜ የታተመው ያፄ ዮሐንስ ዜና መዋዕል፥ በራሱ በቃለ አጋኖ አነጋገር «በሁለተኛው ጦርነት ውጊያው የባሰ ሆኖ ዓለም ከተፈጠረ ዠምሮ ሆኖ የማያውቅ ጦርነት መደረጉን የመድፉና የጠበንጃው ጩከት እንደ ክረምት ነጐድጓድ እየጮኸ፥ ሕዝቡ ሰማይ ወድቆ የመሬትን መሠረት ያናወጠው እንደ መሰለው ጥይት እንደ በረዶ በመዝነቡ ሰው መደበቂያ ሥፍራ እንዳጣ ካመለከተ በኋላ በመጨረሻ ንጉሠ ነገሥቱ ከፈረሳቸው ላይ ወጥተው ሕዝባቸውን በንግግር አበረታትትተው ሲቀድሙለት ሠራዊቱ የንጉሡን የልብ ጽናት በመመልከት እየቆራረጠ መጨረሱን ሲያወሳ፥ የጦርነቱን ዓመትና ቀን የሠራዊት ቁጥር የሚተውንና የቆሰለውን ከጠላትም ወገን ሆነ ከኢትዮጵያም ወገን የሆነውን ዝርዝሩን አይሰጥም። በሙሴ ቬን የታትመውም ከዚህኛው አሳጥሮ በጥቂት መስመሮች ጠቅሶት ያልፋል።

የሆነ ሆኖ በዚህ በሁለተኛው ጦርነት መሸነፍ ጐን በዋናው የግዛት አቀንቃኝ በነበረው በወርነር ሙንሲንጀር ሞት ሳቢያ ከካይሮ እስከ ዛንዚባር ወይም ከሜዲተራኒ ባሕር እስከ ሕንድ ውቅያኖስ ድረስ ሊዘረጋ ታስቦ የነበረው ሰፊው የኢስማኤል የቄሣር ግዛት የምኞት ዓላማ ከሸፈ። የመዠመሪያው ድል አድራጊነታቸውን እንደ ትፋት ቆጥሮት ዐፄ ዮሐንስን በደንብ ሊቀጣ ተዘጋጅቶ የመጣው ሁለተኛው የራቲብ ፓሻና የልዑል ሐሰን ጦር ራሱ ተቀጣ። ኢስማኤል ለሦስተኛ ጊዜ ሊሳሳት ስላልፈልገ፥ ሦስተኛ ጦር ለመላክ አልቃጣም። ሁሉንም አመዛዝኖ «እንግዲህ በቃን» ብሎ ጦረኛ የመሰለው መሪ ሰላማዊ ሆኖ የሰላም ደብዳቤ በመጻፍ መሸነፉን ለመደባበቅ ይሞክር ዠመር።

ከዚህ ድል ቀጥሎ ያለው ውዝግብ የዕርቁ ጉዳይ ነበር። የተረፈውን ጦር በምሽጉ ውስጥ የነበረውን እንደ ያዘ ጠቅላይ አዝማቹ ራቲብ ፓሻ እንደ ምክትሉ የሚቆጠረውን ዋናውን ጸሐፊ መሐመድ ሪፋት ቤይ የሚባለውን ላከ። እሱም ምንም ሳይፈይድ ተመለሰና በርሱ ፈንታ ዐሊ አል ሩቢ የሚባለው የዕርርቁን ድርድር ከራቲብ ፓሻ በጽሑፉ ይዞ ወዳፄ ዮሐንስ መጣ። ከራቲብ በኩል የቀረበው ድርድርም፦

1ኛ/ ሁለት ጊዜ በተደረገው ጦርነት ከግብጾቹ የተወሰደው (የተማረከው) የጦር መሣሪያ እንዲመለስ።

2ኛ/ ምርኮኞቹ ተለቀው ወደ ግብጽ እንዲመለሱ።

3ኛ/ በሁለቱ መንግሥታት መካከል ነጻ የንግድ ልውውውጥ እንዲደረግ የሚል ነው።

ለዚህ ድርድር ዐፄ ዮሐንስ በበኩላቸው የሰጡት መልስ «የቦጎስን ግዛት ለቃችሁ ወደ ነበራችሁበት (ወደ ምጥዋ ወደብ) ተመለሱና እኔም ምርኮኞቹን እለቃለሁ። ነጻ ንግዱንም እፈቅዳለሁ፥ የተማረከው የጦር መሣሪያ ግን አይመለስም» ብለው መልስ ከሰጡ በኋላ የዚህን ጉዳይ ተነጋግረው እንዲጨርሱ የእንግሊዝ ቋንቋ ዐዋቂውን ሊቀ መኳስ ምርጫ ወርቄን ወከሉ። ይኸው ጉዳይ ውሳኔ ሳያገኝ ከግብጾች ጋር ተደርበው የነበሩት ደጃማች ወልደ ሚካኤል ሐማሴንን ዘራርፈው ዐፄ ዮሐንስን በመፍራት ወደ ቆላው ወደ ዓይለት ሸሹ። በምጥዋ በግብሶች እጅ ታስሮ የነበረው ያፄ ዮሐንስ ባለሟልና መልክተኛ ዤኔራል ኪርክሃም ታሞ እንደ ዕብደት አድርጎት መሞቱ ተሰማ። የስምምንቱም ጉዳይ በየምክንያቱ ስለ ተራዘመ ዐፄ ዮሐንስም በጦር ኃይል የግብጽን ጦር ከቦጎስም ከሐባብም የማባረሩና ወደ ምጥዋ መዝመቱ ስለ አልተመቻቸው ለሐማሴኑ ግዛት ደጃች ኃይሉ አባ ሐባል የሚባሉትን የራስ ወልደ ሚካኤልን ዐይነተኛ ባላንጣ ሾመው ወደ ከተማቸው ወደ ዐድዋ ተመለሱ። ዝርዝር ሁኔታው ወደ ፊት ይገለጻል።

የዐፄ ዮሐንስን ወደ ዐድዋ መመለስ ለዚህ ጦርነት ተሰልፎ የነበረውም ዋናው ጦር መበተኑን ራቲብ ፓሻ ሲያውቅ እንደገና ወደ ሐማሴን መግፋት ዠመረ። በርሱም የተደገፉት ደጃች ወልደ ሚካኤል በዐፄ ዮሐንስ የተሾሙትን ደጃች ኃይሉን በሐምሌ ወር ጸሐዘጋ ላይ ወግተው ማርከው ገደሏቸው። ቢሆንም እላይ እንዳልነው የግብጹ መሪ ኢስማኤል ፓሻ በአገሩም በውጭም ብዙ ችግር ስለ ገጠመውና በእርግጥም ከዐፄ ዮሐንስ ጋር ስምምነቱ እንጂ ጦርነቱ አለመጥቀሙን ስለ ተረዳ በመጨረሻ ለወልደ ሚካኤል የበቃ እርዳታ አታድርጉ የሚል ትእዛዝ ለራብቲ ፓሻ ላከ። ወልደ ሚካኤል ከሁለት የወደቀ ዛፍ ሆኑ። በዚሁ መካከል ዐፄ ዮሐንስ ለሻለቃ አሉላ እንግዳ ከመረብ ወዲያ ያለውን ግዛት ከራስነት ማዕረግ ጋር ሰጡአቸው። አሉላም ወደ ግዛታቸው እንደ ደረሱ እስካሁን ከግብጾች ጋር የነበሩትን ደጃዝማች ወልደ ሚካኤልን በመልዕክት አባብለው በማስገባት ደብረ ታቦር ወስደው ከንጉሠ ነገሥቱ ጋር አገናኙዋቸውና ዕርቀ ሰላም ወረደ።

በንጉሠ ነገሥቱ ፈቃድ ወልደ ሚካኤል የራስነት ማዕረግ አግኝተው ከራስ አሉላ ጋር ወደ ሐማሴን ተመልሰው በቦጎስ እንዳሉ «እንደገና ከግብጾች ጋር በምስጢር ይላላካሉ» በሚል ሰበብ በራስ አሉላ ትእዛዝ ታስረው ወደ መቀሌ ተላኩ። ከዚያም በንጉሠ እንገሥቱ ትዕዛዝ ወደ አምባ ሰላማ ተራራ ተልከው ተግዘዋል። በኋላም ነጻ ሆነው በሽምግልናቸው ወራት የዐድዋንም ጦርነት ተካፍለዋል።

ግብጾች በሁለቱም ጊዜ ጦርነት በጠቅላላው ከ12 እስከ 13.000 ሰው ስለ ሞተባቸው 39 መድፍ 15.000 ጠበንጃ 4000 በቅሎና ግመል ስለ ተማረኩባቸው በገንዘብም ረገድ ረገድ ከግማሽ ሚሊዮን ስተርሊንግ በላይ ስላወጡ ከእንግዲህ ወዲያ የጦርነቱን ነገር እርግፍ አድርግወ በመተው ከሐማሴንም ከአካለ ጉዛይና ከሠራዬ ተጠቅለው ወደ ምጥዋ ወደብ ገብተው የወደቡን ሥራና አስተዳደር እያጠባበቁ ተቀመጡ። የክርስቲያን ይዞታ የሆኑትን እነዚህን አውራጃዎች ሲለቁ ቦጐስና ሐባብ ግን በእጃቸው እንዳለ ቆየ።

የግብጽ ባለሥልጣኖችና ራሱ ከዲቭ ኢስማኤል በነበራቸው የንቀት መንፈስ የመጀመሪያውን ጦርነት ውጤት እንደ ደበቁ ሁሉ ያሁኑን የሁለተኛውን የጦርነት ውርደት ሕዝባቸውም የውጭ አገር ሰዎችም እንዳያውቁ የበለጠ ይጣጣሩ ነበር። ወሬውን ሰምቶ ከምጥዋም ከሱዳንም ወደ ካይሮም ወደ እስክንድርያም የሚገባው ሰው ወሬውን እንዳይነዛ የጠበቀ ቁጥጥር ለማድረግ ሞከሩ።

«በኢትዮጵያ የተደረገው ጦርነት ቀንቶናል» የሚል ንጉሣዊ ማስታወቂያ ወደ ካርቱም ወደ ስናሂት ለማስተላለፍ ከዲቭ ኢስማኤል ሲዘጋጅ አላዲን ቤይ የሚባለው «እንግዲያው ስለ ድሉ የደስታ መድፍ ለምን አንተኩስም» ብሎ ቢጠይቅ ፋሂሪ ፓሻ የሚባለው «የጦርነቱን ጠቅላላ ፍጻሜ መጠበቁ የተሻለ ነው» ብሎ መለሰለት ይባላል።

የጦርነቱ ጠቅላላ ሁኔታ ሲታይ ከሜዳ ላይ በተደረገው ዋነኛው ጦርነት ኢትዮጵያውያን እንዳሽነፉ ማናቸውም የውጭ አገር ጸሐፊ አረጋግጧል። ነገር ግን በምሽጉ ጦርነት ግብጾቹ ተደብቀው በሙሉ ከመጨፍለእቅ ራሳቸውን አድነው በሜዳ የተጋለጡትን ብዙ ኢትዮጵያውያን ስለ ጨረሱ ንጉሠ ነገሥቱ የምሽጉን አለመበገር ተመልክተው ወደ ፊት ገፍተው ወደ ቆላ ለመውረድ ሆነ ጠብ ያበቀለውን የቦጎስንና የሐባብን ወረዳ ለመውረር ሳይመቻቸው ቀርቶ ወደ ዐድዋ መመለሳቸውና ከዚህ ጊዜ እብኋላ እላይ እንዳልነው ሁለቱም ወገኖች ወደ ዕርቅ ድርድር ለመግባት መገደዳቸው የታወቀ ነው።

የሆነ ሆኖ በዚህ በሁለተኛው ድል አድራጊነት ያፄ ዮሐንስ ዝና በያለበት እየተሠራጨ ሲሔድ የግብጽ መንግሥት ባገር ውስጥም በውጭም እየተዋረደ ሔደ። ንጉሠ ነገሥቱ ቀድሞ በውስጡ ዘውድ የደፋ አንበሳ ያለበት ዙሪያውን ንጉሠ ነገሥት ዮሐንስ ዘኢትዮጵያ የሚለውን ማኅተማቸውን አስፈርሰው «መስቀል ሞዓ እስማኤላውያን» የሚል አዲስ ማኅተም አሠርተው በዚህ ማኅተም ከውጭ አገር መሪዎች ካገር ውስጥ መኳንንትና መሳፍንት ጋር ይጻጻፉ ዠመር።

መስቀል ሞዓ እስማኤላውያን ማለት ክርስትና እስልምናን ወይም የእስማኤል ተከታዮችን አሸነፈ ለማለት ነው።

የሆነ ሆኖ ዐፄ ዮሐንስ ሁለት ጊዜ በግብጾች ላይ ያገኙት ድል አድራጊነት በወታደነት መስክ ዝናቸውን በያለበት እያደመቀው ሔዷል። ድል አድራጊነታቸውን በማውሳት ስሙን የማናውቀው ያገራችን ገጣሚ እንደዚህ ሲል አሞግሷቸዋል።

«ከላይ የወረደው ከጽዮን መቅደስ

ባባቱ ሚካኤል በናቱ ሥላስ

አጨደው ከመረው ያን ያሕዝባ ገብስ

ወቃው ደበደደበው ሰጠው ለነፋስ

ዐሊሙ ነፍጠኛ ዐፄ ዮሐንስ»

**ምዕራፍ ዐሥራ ሦስት**

**በግብጾችና ባፄ ዮሐንስ መካከል የምኒልክ አቅዋም**

ካፄ ዮሐንስ ጋር በነበራቸው የንጉሠ ነገሥትነት የከረረ ፍልሚያ አንጻር ምኒልክ ከግብጾችና ባፄ ዮሐንስ ጠብና ጦርነት መካከል የወሰዱት የገለልተኝነትና የቁጥብነት አቅዋም በብዙ የውጭ አገር ሰዎች ዘንድ ተመስግኗል።

ዮሐንስና ምኒልክ፥ ሁለቱም ባንድ ዘመን ተገናኝጠው በሁለቱም በየክፍለ ሀገራቸው በንጉሠ ነገሥትነት ሥያሜ እየተጠሩ በንጉሠ ነገሥትነት ማኅተም እያተሙ የውጭን አገር መንግሥታት ወዳጅነትና አሠልጣኝነት ይሹ ነበር። ሁለቱም የወሎን የቤገምድርን የየጁንና የላስታን የጐጃምንና የስሜንን ባላባቶች ታማኝነት በትጋታ ይሻሙ ነበር። የነዚህም አውራጃዎች መሳፍንት የቤገምድሩ ራስ ወልደ ማርያም የስሜኑ ራስ ወልደ ሥላሴ (ወሬኛ) የየጁው ደጃች ወሌ የጨጨሆው ራስ ብሩ አሊጋዝ የሰቆታው ዋግሹም ተፈሪ ወደ ዮሐንስ ወደ ምኒልክም ወደ ግብጽም እያሉ በመዋዋል የዮሐንስ ጠላት ለምኒልክ ወዳጅ ምኒልክን እምቢ ብሎ ወዳፄ ዮሐንስ የተጠጋው ደግሞ ሹመትና ባለሙዋልነትን ሲያገኝ በዚሁ ረገድ የውጭ አገር ሰዎችም በሁለቱ ነገሥታት ላይ የነበራቸው አቅዋም የተለያየ ነበር።

ከዮሐንስ ይልቅ፥ ምኒልክ የሚሲዮናውያኑን የወንጌል ስብከታቸውን ስለ አልተቃወሙ ብዙ የፈረንሳይ ተወላጆች በቃልም በጽሑፍም ለምኒልክ ድጋፍ ያደርጉ ነበር። የዐፄ ዮሐንስ የቅርብ ወዳጅና ደጋፊ የነበረው በምጥዋ የፈረንሳይ ምክትል ቆንሲል ኮንት ደሳርዜክ፥ በወኤ እንደ ሰማውና በደብዳቤም አጻጻፍ እንደ ተረዳው በሙሉ ልቡ ምኒልክን እንደሚደግፍ ገልጿል። ምኒልክም ይኸንኑ ወሬ ስለሰሙ በርሱ አማካይነት ከፈረንሳይ መንግሥት ጋር ለመወዳጀት አስበው «የተላከ ከንጉሠ ነገሥት ምኒልክ ዘኢትዮጵያ ይድረስ ከኩንሱል ፈረንሳዊ ደሳርዚክ…. የርስዎን ደግነትር ርእሰ መማክርት ጊዮርጊስ ነገእኝ። ስለዚህም ነገር ፍቅርዎን ፈለግሁኝ። ከአውሮፓ ነገሥታት ሁሉ እንዲያፈቅሩኝ ብርሃን በኢትዮጵያ እንድትገባ እንዲጥሉልኝ….. ቤተ መንግሥትን የሚያጠና ተግባር ይፈልጉልኝ… ብለው በጥር 24 ቀን 1864 ዓ.ም እንደ ኢትዮጵያ ቁጥር የጻፉለት ደብዳቤ ኩርሳክ በሳተመው መጽሐፍ ላይ ይገኛል።

በእርግጥ የሌሎችን መንግሥታት ወዳጅነት እንደሚፈልጉ ሁሉ ከግብጽ መሪ ከከዲቭ ኢስማኤል ጋር ደብዳቤና ገጸ በረከት ተለዋውጠዋል። በርሱ ወዳጅነት ከግብጽ አገር እንደ ባላንጣቸው እንደ ዮሐንስ፥ ጳጳስ አስመጥተው በደንብ ለመንገሥ ፈልገው ዮሐንስን ከድተው ወደ ግብጾች በገቡት በአለቃ (ራስ) ብሩ በዘይላው ባላባት በአንቡበከርና በልጁ በኢብራሂም በፈረንሳዩ በሙሴ ፒዬር አርኑ አማካይነት ተጣጥረዋል። ከዲቭ ኢስማኤልም የወረራ ምኞቱን ላፄ ዮሐንስ እንደ ሸፈነው ሁሉ ለምኒልክም የግብጽ መንግሥት በኢትዮጵያ ላይ ምንም ዐይነት የመሬት ፍላጐት እንደሌለው የርሱም አሳብ ዮሐንስን በሰላምም በውጊያም ጥሎ የኢትዮጵያን ንጉሠ ነገሥትነት ለምኒልክ አለቃ ብሩም አንደበት አረጋግጧል። ይኸም የመዠመሪያው ወቅ አሳቡ ለምኒልክ ሳይጥማቸው አልቀረም። ስለዚህም በመዠመሪይዋው ወቅት በሁለቱ መካከል የደብዳቤውና የገጸ በረከቱ ልውውጥ ደመቅ ብሎ ታይቷል። በዚህም ጊዜ ከዲቭ ኢስማኤል ለ «ሐበሻ ሡልጣን» በሚል አርዕስት ለምኒልክ በምጥዋ ወኪሉ በኩል የላከውን ደብዳቤ ወኪሉ የዮሐንስና የምኒልክ ሁኔታ ስለ ተማታበት አሳስቶ ለዮሐንስ ላከው። ዮሐንስም ደብዳቤው በእርግጥ ለርሳቸው እንደ ተጻፈ በማመን በደስታና በአክብሮት ተቀብለው ከቆዩ በኋላ ስሐተት መሆኑን የተረዱትና በዚሁ ብዙ ውዝግብ የተፈጠረው በኋላ ነበር።

የሆነ ሆኖ የከዲቭ ኢስማኤል አያያዝ በቃልም በደብዳቤም የሚለውና በተግባር የሚፈጽመው ይኸውም ማለት ኢትዮጵያን በሰሜናዊ ምሥራቅና በሰሜናዊ ምዕራብ እየወረረ ግዛቱን ለማስፋፋት ከሚያደርገው ጥረት ጋር ስለ አልገጠመ ንጉስ ምኒልክ ከርሱ እየራቁ ከዙፋን ባላንጣቸው ጋር ተቀራረቡ። በዚህ መሠረት በሁለተኛው ጦርነት ዋዜማ ላይ የግብጽ ጦር ተዘጋጅቶ ኢትዮጵያን ለመውረር መምጣቱን ገልጸው ንጉሠ ነገሥቱ ዐፄ ዮሐንስና ጳጳሱ አቡነ አትናቴዎስ ይኸን የመጣውን ያገርና የሃይማኖት ጠላት የኢትዮጵያ ሕዝብ ተባብሮ እንዲመልስ ባደረጉት ዐዋጅ መሠረት ምኒልክም ላፄ ዮሐንስ ያንድ ክፍል የፈረሰኛና የእግረኛ ጦር ልከው ነበር። ድሉም ከተገኘ በኋላ በዓሉ በዐድዋ ሲከብር እርሳቸውም በአንኮበር እንዲከበር አድርገዋል ይባላል።

ነገር ግን በመሳፍንት መካከል በየትኛውም ክፍለ ዓለም እንደ ዙፋን ባላንጣነት የበለጠ የሚያካርር የሚያዋጋና የሚያፋጅ ሌላ ምክንያት አልነበረም። ዮሐንስና ምኒልክ በሰሜንና የደቡብ በተለያየ የትውልድ አውራጃቸው ሆነው በአንዲቷ የኢትዮጵያ ዙፋን በመፋለም ላይ እያሉ የኢትዮጵያን የየአውራጃ መሳፍንት ወደየራሳቸው ጐራ በመሳብና የውጭን አገር መሪዎች ወዳጅነት ለየግላቸው በሚሻሙበት ሰዓት ባላንጣቸው ዮሐንስ እንዲያሸንፉ ምኒልክ ከሸዋ ለዮሐንስ እርዳታ መላካቸውና ያፄ ዮሐንስ ማሸነፍ ሲሰማ በዓሉን በሸዋ ማክበራቸው አጠራጣሪ ይመስላል።

ነገር ግን ምኒልክ በሕይወታቸው የርሳቸውን የግል ስሜት እያሸነፉ የሕዝብን ፍላጎት ሲያሟሉ ይገኛሉ። «ዐፄ ቴዎድሮስና የኢትዮጵያ አንድነት» በተባለው መጽሐፍ ላይ እንዳነበብነው ከመቅደላ አምልጠው ከመጡ ወዲህ የቴዎድሮስ ሞት ሲሰማ እንዳይወረር ይሠጋ የነበረው ጦራቸው ከነመኳንንቱ በቴዎድሮስ ሞት ግባት እየተኮሰ ከውጭ ባደባባይ ሲደሰት እርሳቸው በእልፍኛቸው ውስጥ በሐዘን ላይ ነበሩ። አሁንም ኢስማኤል ኢትዮጵያን ለመውረር መሞከሩ ማንንም ኢትዮጵያዊ ሲያሠጋ ለእርሳቸው ካገር ጠላት ጋር መወዳጀቱ እንደማይጠቅማቸው ከመረዳታቸውም በላይ ገና ዐፄ ዮሐንስን አስጠቃለሁ በማለት የግብጽ ጦር በያለበት የሚያደርገውን ወረራ በአሳባቸው ለመቀበል አዳጋች ሆኖባቸው ነበር።

የኢስማኤል ጦር በሜዳ ላይ ጦርነት ለሁለተኛ ጊዜ ተሸንፎ በምሽጉ ውስጥ እንዳለ የወረራውን አሳብ ለመተው ሁኔአው አስገድዶታል። ጦርነቱ በመጋቢትና በሚያዝያ ወራት ላይ እንዳለቀ ከዮሐንስም ከምኒልክም ወዳጅነት በሚፈልግበት ሰዓት ምኒልክ በሰኔ 10 ቀን 1868 ዓ.ም ለኢስማኤል የጻፉት በዲፕሎማሲ አነጋገር የተሸፈነው ደብዳቤያቸው ደንበኛ አቅዋማቸውን ይገልጻል። ቃሉም ከዚህ የሚከተለው ነው።

«ከዳግማዊ ምኒልክ ንጉሠ ነገሥት ዘኢትዮጵያ ይድረስ

ወደ ከበረው ከፍ፥ ካለው ከታፈረው ኢስማኤል ፓሻ....

የዛሬ 3 ዓመት ከኢብራሂም አቡበከር ጋር የሰደሉልኝ ገጸ

በረከት..... ደረሰኝ። ...... አሁን ደግሞ አቶ ጴጥሮስ አርኑስ

የፈረንሲስ ነጋዴ ወደ አውሮፓ የሚመለስ ቢሆን እርሱም

የማምነው ሰው ስለሆነ የመንግሥትንና የንግድን ጉዳይ

ሁሉ እንዲያደርግልኝ አዝዠዋለሁ…. ከርሱም እጅ ጥቂት

የፍቅር በረከት ምስክር እንዲሆን ይቀበሉም….. የርስዎ መን

ግሥት ምክር ለኔ ሥራ በርን የሚደፍን መሰለኝ። ጐረቤቶቼን

(ዐፄ ዮሐንስን ወይስ የሐረርጌን ሡልጣን?) ሊወጉ የመጡ

የርስዎ ወታደሮች በኢትዮጵያ ደቡብ (ስሜን) በኩል ትግ

ሬን ተዋጉት። ዛሬም አላረፉም። ከኒያ የተከፈሉት (ግማሹ

የግብጽ ጦር) ተጐሪን (ታጅራን) ያዙት። አውሳንም ጨውንም

ያዙት። የሸዋውን መንግሥትና የኦሮሞን አገር ይዞ የነበረው

አዳሉም ሐረርጌም በርስዎ ወታደሮች እጅ ሆነ። ዛሬ

ጦሩ በጥጋችን (በአጠገባችን) ነው። ሦስተኛ ጦር በነጭ አባይ

መጥቶ (በምዕራብ መጥቶ ቋራን የወረረው) በኦሮሞ አገር

ታየ ይሉናል። በሐረርጌና በዘይላዕ (ዘይላ) የወጣው (የመጣው)

ከላይኛው ጦር ጋራ ጉራጌ ላይ እንዲገናኙ ተቃጥረዋል

ይባላል። ይህም ምስጢር አይደለም ጉራጌውም የኔ ግዛት ነው።

አሁን ይህን ምን እንበለው። የወታደሮችዎ ሥራና የወዳጅነት ፍቅር የሚያሳይ የደብዳቤዎ ቃል የተተካከለ አይመስለኝም። እጅግ የሚያስፈራ ነገር ነው። በዚህም እጅግ አዝኛለሁ። ነገር ግን እርስዎ እኔን ወዳጅዎን አለ አንድ ብልሃት አለ አንድ ሥልጣን መጥተው ይወጉኛል አይመስለኝም አገሬድ ረስ መጥተው። ለጊዜው ብቻ አሳዘነኝ እንጂ ነገር ግን ኢትዮጵያ በእናንተ ጦር መከበቧን ማሳየት ይገባላ።

ዛሬ በባሕረ ኤርትራ ያሉ በሮች በሕንድ፣ ውቅያኖስ አውራጃ ያሉ በሮች ወደኛ ከጨርቅ በቀር ሌላ ዐቃ እንዳይወጣ፥ ከለከሉ። ነፍጥ ባሩድ የወታደር መሣሪያ ሁሉ ለመጠበእቂያ የሚሆን ሁሉ በዕውቅ ተከለከለ። የግብጻውያን ጦር አገሩን ሁሉ ከበበው። ጥቂት ቆይቶ አዋሽ ሊገባ ነው ከኔ ግዛት ላይ። ይህ የሆነ እንደሆነ የፈራሁት ሁሉ ደረሰ ይህም ለርስዎ ማሳየት ይገባል።»

ምኒልክ ስለ ግብጽ ወረራ ያላቸውን ሥጋት በዚህ ዐይነት ከገለጹ በኋላ በደብዳቤያቸው መጨረሻ ላይ….. «……ለመንገዱ ለበሩ ሳንከለከል በተጐሪ (ታጁራ) አውራጃ ያለ መካከለኛ መንገድ በማህል እንዲኖርልን የንግድ ዕቃ ሁሉ ይህ ይቅር ሳይባል ከወዲያ (ከአውሮፓ) የሚመጣ ሁሉ ከዚህም የሚሄድ ሁሉ መሄድና መምጣት እንዳይከለከልብን…… ስለዚህም አቶ አርኑስን ሥልጣን ሰጥቼ ሰድጄዋለሁ….. ስለዚህ መልካም ፍሬ ከርስዎ እንዲያገኝ ተስፋ አለኝ። እግዚአብሔር ያብራልዎ እድሜዎም ይርዘም። 10 ለሰኔ 1868 በልቼ ከተማ ተጻፈ። በማለት ደምድመዋል።

ከዚህ ቀጥሎ ባለው ጊዜ የግብጽ መንግሥት ያለ አቅም ያለ በቂ ጥናት በያለበት እየፎለለ ብዙ አገር ከያዘ በኋላ በኢትዮጵያ ሰሜን ባፄ ዮሐንስ ሲሸነፍ፥ በሱዳን የመህዲ መነሣት የወታደሩን አውታር ገረሰሰው። በዚሁ ጐን በያለበት ያሠራጨውን ወታደር በያለበት የዘረጋውን የልማት ሥራ ለማራመድ የኢኮኖሚው አቅዋም ሳይችል ቀረ። በመጨረሻም ከውስጥና ከውጭም በእትነሣ ንቅናቄ የኢስማኤል መንግሥት ከመውደቅ አልዳነም ነበር።

**ምዕራፍ ዐሥራ አራት**

**በኢትዮጵያና በግብጽ መካከል ተንጠልጥሎ የቀረው የሰላም ውል**

ከውጊያው በኋላ በዚያው በምሽግ ውስጥ እንዳሉ ልዑል ሐሰንና ዋናው አዝማች ራቲቭ ፓሻ «ጥፋቱ ያንተ ነው፤ የለም ያንተው ነው» በመባባል ከተጨቃጨቁ በኋላ ራቲቭ ሳይወድ በግዱ ሁኔታውን ለግብጹ መሪ ለኢስማኤል በቴሌግራም አሳወቀ። ቀጥሎ በራፖር ገለጸ። ራስንም ከወቀሳና ከቅጣት ለማዳን ጥፋቱን ሁሉ በአውሮፓውያኑ መሪዎች ላይ እንደዚህ ሲል ለጠፈው።

«..... በመጋቢት 6 ቀን 1876 የጠላት ጦር ወደ ቀይህ ኮር መጓዙን እንደ ሰማሁ ዤኔራል ሎሪንግና ኮሎኔል ዳይነት አደገኛ መሆኑን እንግጠም ቢሉኝ ይኸ ዐይነቱ የሜዳ ጦርነት አደገኛ መሆኑን አጣርቼ ብነግራቸውም ‹እምቢ› ብለው ስለወተወቱ አድነኛ ከነርሱ ጋር በስምምነት እንድሰራ ከበላይ ትእዛዝ ስለ ተቀበልሁ ሁለተኛም ጊዜው ስለ አጠረ ‹እሺ ብዬ በማግሥቱ ከምሽግ ወጥተው ስንጓዝ ንጉሡ ዮሐንስ በተመለከተን ጊዜ ወደ ቀይህ ኮር መጓዙን ትቶ 250.000 ጦሩን እንደ ያዘ ወደኛ ቀልበስ ብሎ ገጠመንና የኛዎቹ ወደ ኋላ እንዲያፈገፍግ አደረጉት.... ግሩም የሆነ የጨበጣ ጦርነት ነበር። ልዑል ሐሰን ራሱ በእጁ የጠላትን ብዙ ወታደሮች ገድሏል። ቢሆንም ከኛ ወገን የሰባት ባታሊዮን ጦር ፈረሶ 19 መድፍ ተማርከውብናል.... ዠምበር ወደ መጥልቀ ስታዘነብል ወደ ምሽጋችን ገባን..... በዚህ ሰፊ ራፖር እንደ ዘረዘርሁት፥ መደምደሚያውን የዚህ ጦርነት መሸነፍ የደረሰው በዤኔራል ሎሪንግና በኤታ ማዦር መሆኑን በግልጽ አመለክታለሁ።

ይኸን ውሸት የበዛበት ራፖር ለከዲቭ ኢስማኤል ከምጥዋ ወደ ካይሮ ወስዶ የሰጠው ሶሊማን ኒያዚ ፓሻ ይባላል። ኢስማኤል ከራፖሩም በተጨማሪ ዝርዝር ሁኔታውን ከመላክተኛውም ከሌሎችም ከአዳመጠ ወዲህ በምሬትና በጸጸት፥

…..በተደረገው ያመራር ስሕተት በጣም እናዝናለን……

መቼም በጦርነት ጊዜ አንዳንድ ስሕተት መድረሱን የተለመደ

ነው…. የሆነ ሆኖ ለጊዜው ተገቢ የሆነውን እርምጃ የመውሰዱ ፋንታ ያንተው ነው። ወታደርም መድፍም ጨምረን እንልክልሃለን….. በጉብዝናህና በታማኝነትህ ሙሉ እምነት አለን…. የሚያስፈልገውን እርዳታ እምረን በኢስማኤል ሪፍኪ ፓሻ መሪነት እንልክልሃለን። ከርሱ ጋር ባሉት 11 የባታዮ ጦር ጋር ጨምረን በድምሩ የ14 ባታዮ ጦር ይደርስሃል።

«ከኡስማን ሪፍኪ ጋር በወታደራዊ ምልክት እየተግባባችሁ በኅብረት እየሠራችሁ በበኩልህ የጉራዕን ምሽግ ጠንክረህ ተከላከል ሌላም እርዳታ ቢያስፈልግህ ይደርስሃል። ሰላምታችንን ለልጃችንና ለጦር ሠራዊቱ ንገርልህ» ሲል መለሰለት።

በዚህ ዐይነት በዋናው የሜዳ ጦርነት ያፄ ዮሐንስ ጦር አሸንፎ ቁጥሩ የበረከተ የጠላትን ምርኮኛ እንደያዙ መድፉንና ጠበንጃውን ሁሉ ሰብስበው እጅ ካደረጉ በኋላ ባንድ ወገን ምርኮኛውን በማስጠበቅ የሞተውን ወታደራቸውን በማስቀበር ላይ እንዳሉ ራቲቭና ሐሰን ከተረፈው ወታደራቸው ጋር ያሉበትን የጉራዕ ምሽግና ከዚህኛው ራቅ ብሎ የሚገኘውን የቀይህ ባህር ኮር ምሽግ ጭምር በወታደር አስከብበው ራሳቸው ከታላቅ የወርካ ዛፍ ሥር ተቀምጠው ሳለ የራቲቭ ፓሻ አስተርጓሚና ጸሐፊ መሐመድ ሪፋት የሚባለውን አንድ የኢትዮጵያፍ እረሰኛ ማርኮ በማስፈራራት በመደብደብም ከፊቱ አስቀድሞ አመታና ከደጃች ማሩ ጋር አገናኘው። ከዚያም በደጃዝማች ትዕዛዝ ያው ፈረሰኛ እየመራ ወስዶ ከንጉሠ ነገሥቱ ካገናኘው በኋላ በዚሁ ምርኮኛ አማካይነት የእርቅ ንግግር ተከፈተ። ከኢትዮጵያ ወገን ቋንቋ ዐዋቂዎቹ ሊቀ መኳስ ምርጫ ወርቄ አቶ ደስታና አቶ ገብረ እግዚአብሔር የሚባሉት ተመደቡ።

በነዚህ አማካይነት ንጉሠ ነገሥቱ ለጦር አዛዥና ለልዑል ሐሰን ሁለት ደብዳቤዎች አሲዘው ላኩዋቸው። ለራቲቭ ፓሻ የተጻፈው፥

…..እስካሁን በሁለታችን መካከል የተደረገውን ጦርነት ያበቀለው ሙንሲንጀር ነው። ያለዚያ በኔና በከዲቭ ኢስማኤል መካከል የነበረው ወዳጅነት የጸና ነበር…. የናንተ ወታደር ሐማሴንን ወሮ እስከ መናገሻ ከእትማችን ተጠግቶ ስለ ነበር የሚያሳዝን አኳኋን ጦርነት ተደርጎ ብዙ ደም ፈሰሰ።…. ያም ሳይበቃ ቀርቶ እንደገና ጦር ሰብስባችሁ መጥታችሁ በመሬታችን ላይ መሽጋችሁ ተቀምጣችሁ ምክንያቱንም ሳትነግሩን ጦረንት ከፍታችሁ ሦስት ቀን ሙሉ ከሁለታችን ወገን በሰውም በአምላክም ዘንድ ያልተወደደ ብዙ ደም ፈሰሰ…. አሁን የዕርቅ ድርድር ትፈልጉ እንደሆነ ሁነኛ ሰው አድርጉና ከኛም አንዱን እንድንመድብ ዛሬውኑ መልሱን አስታውቁን…. የሚል ነው።

ይኸ ደብዳቤ ከደረሰው በኋላ ራቲቭ ፓሻ «…..መልካም ነው እኛም ዕርቁን እንፈልጋለንና ሁነኛ ሰው ይላኩልን» የሚል መልስ ስለላከ ንጉሠ ነገሥቱ፥

…..በሁለታችን መካከል የሚያጣላ ምንም ነገር አልነበረም…… ያለፈው ጦርነት የሰይጣን ሥራ ነው…. እኔና ወንድሜ እስማኤል ፓሻ አንድ ነን…. ከወንድሜ ከኢስማኤል ልጅ ጋርም ምንምጠብ የለንም…. የወጋችሁንም የሽፍታ ነገር እየሰማችሁ ነው…. አሁን ግን ያለፈው ዐለፈ….. ለወደፊቱ በወሰናችን ረግተን በዝምድና ውል እንተሳሰር፥…. ምርኮኞቻችሁን በሙሉ እንመልስላችኋለንና በኩራት (በሰላም ሳትዋረዱ) ወደ አገራችሁ ትገባላችሁ…. አምላክ በወሰን ከልሎ የሰጠንን ወሰን ማክበር እምቢ ካላችሁ በሁለታችን መካከል እሱ ይፈርዳል። በቆየው የወዳጅነት ባህል ጦርነቱ ወይም ወዳጅነቱን የመምረጡ ጉዳይ ለናንተ ትተነዋል።

ካፄ ዮሐንስ በኩል ይኸን የመሰለ ግልጽ የሆነ የዕርቅ አሳብ ሲቀርብ ከግብጹ መሪ የሚላከው መስል ቅጥፈትና ማጭበርበር የመላበት ነበር። እንደ ፊተኛው ያሁኑም የሁለተኛው ጦርነት የመሸነፍ ውርደት በግብጽም በሱዳንም እንዳይሰማ ከምጥዋ ወደ ካይሮ በሚመላለስ ሰውና የዚህን ወሬ የያዘ ደብዳቤ ላይ በየፖስታ ቤቱ ትብቅ ቁጥጥር እየተደረገ ያሁኑንም ካፄ ዮሐንስ የተላከውን የዕርቅ አሳብ ነገሩን ዘወር አድርገው «ያበሻ ንጉሥ ስለ ተሸነፈ ግዴታ ሆኖበት ዕርቅ ጠየቀ» ተብሎ እንዲወራ አደረጉ። በሌላ ወገን ደግሞ «….ዮሐንስ በጦርነቱ ላይ ከ40 እስከ 50.000 የሚደርስ ወታደር ስለ ሞተበት ከጦርነቱ ቦታ ወደ ከተማው ወደ ዐድዋ ተመለሰ» እየተባለ ይጻፍ ዠመር። የነዚህም የሟቾች ቁጥር እንደዚህ ሊበረክት የቻለው ራቲቭ በሐሰት ያፄ ዮሐንስን ከ50.000 የማያልፈውን ጦር እስከ 250.000 ስለ አደረገው መሆኑ ነው።

ነገር ግን የጦርነቱን ሁኔታ ከዲቭ ኢስማኤል ከራቲቭ ፓሻም ከልጁ ከሐሰንም በመልእክት ከሰማው ሌላ ትክክለኛውን ወሬ ከምጥዋ ከመጣ ሰው ላይ በዝርዝር ቢረዳውም «ኢጂብሺያን ሞኒተር» የሚባለው ጋዜጣም ዐልፎ ዐልፎ ወሬውን ብልጭ ማድረጉ ባይቀርም ከዲቭ ለራቲቭ ፓሻና ለልጁ ለሐሰን ባንድ ወገን «መልካም ነው ምርኮኛውን በሙሉ ከተማረከው የጦር መሣሪያ ጋር መልስልን ከሆነ አገሩንም እንለቃለን ዕርቁን እንፈልጋለን ብላችሁ መልስ ስጡ» የሚል ትእዛዝ እያስተላለፈ በሌላ እብኩል ደግሞ ተሸንፈናል ማለቱ እየቆጨው «ምኒልክ ወደ ዐድዋ ዮሐንስን ለመውጋት የመጣ እንደሆነ የጠየቀውን የጦር መሣሪያ ስጡ። የቀርቱንም የቤጌምድሩ ራስ ወሬኛ የሰቆጣው ዋግሹም ከበደ፥ የሰለዋው ራስ ኃይሉ የወሎው ይማም አህመድ በዮሐንስ ላይ ተባብረው የሚነሡበትን መንገድ ፈልጉ። ንደዚሁም ለምኒልክ መገዛት አንፈልግምና የግብጽ መንግሥት ይጠብቀን ብለው የራያና የአዘቦ ከደቡብም የጅማ የጐማና የእናርያ ባላባቶች የላኩዋቸውን መልክተኞች በሚገባ አስተናግዳችሁ በጋላባትና በጐጃም በኩል አድርጋችሁ ከነርሱ ጋር መልካም ግንኙነት ፈጥራችሁ በዮሐንስ ላይ ሁሉም እንዲያብሩ ማድረግ ነው። በዚህ ዐይነት ዮሐንስ ከኛ በኩል የሚጠይቀውን የዕርቅ አሳብ እምቢ ብሎ ምርኮኛውን ከተማርከው የጦር መሣሪያ ጋር ካልመለሰ ባንድ ወገን የዕርቅ መንገድ እየምትፈልጉ እየመሰላችሁ በሌላ ወገን እነዚህን ሁሉ ማስተባበር ነው፡ ከሁሉ የበለጠ ራስ ወልደ ሚካኤልን ውስጥ ውጽቱን በመሣሪያ ትጥቅና በስንቅም እንዲጠናከር እያገዛችሁና እያበረታችሁ አደርጁት። አሁንም 400 ጠመንጃ ከነጥይቱ እንድትሰጡት ፈቅጃለሁ» የሚል ትእዛ ለራቲቭ ፓሻ እያከታተለ ይጽፍ ነበር።

ዐፄ ዮሐንስ በግልፅ በሜዳ ላይ ጦርነት ድልን እንዳገኙ አሁንም በሐቀኛ መንገድ ሰላም ሲፈልጉ የራቲቭ ጦር ግን የሜዳው ጦር ሳይሆንለት ቀርቶ በምሽጉ ውስጥ ተደብቆ እንዳስቸገረ ሁሉ የዕርቁንም መንገድ የሚፈልገው በድብብቆሽ በተንኮልና በማጭበርበር መንገድ መሆኑ ግልጽ ነበር። በኢትዮጵያ ጦር ተሸንፈን ታረቅን ማለቱ የማይዋጥ ጉርሻ ስለ ሆነባቸው የጦርነቱን ጉዳይ ራሳቸው ያልቻሉትን በንጉሠ ንገሥቱ ላይ ለጊዜው ባፈነገጡ የኢትዮጵያ ባላባቶችና ይልቁንም ከብዙ ጊዜ ዠምሮ የነርሱን ድጋፍ ባገኙት በወልደ ሚካኤል በኩል ለማጥቃት ተመኙ። ይሁን እንጂ ከወልደ ሚካኤል በቀር የቅሩት ውስጥ ውስጡን ዐልፎ ዐልፎ መላላካቸው ባይቀርም በመጨረሻ የዮሐንስ አሸናፊነት ተስፋ እያስቆረጣቸው ወደ እሳቸው ለመግባት ግዴታእው ሆኗል። እስከ መጨረሻ ያፈነገጡት ራስ ወሬኛ (ወልደ ሥላሴ) በራስ አዳል ተሸንፈው ሲታሰሩ ምኒልክም ወዳፄ ዮሐንስ ሲገቡ ወደ ፊት እናነባለን።

የሆነ ሆኖ፥ ካፄ ዮሐንስ በኩል ሊቀ መኳስ ወርቄና እነ ደስታ፥ ከራቲብ ፓሻ ወገን ከመሐመድ ሪፋት ወዲህ ዐሊ አፈንዲ አል ሩቢ የሚባለው የፈረሰኛ ሹም ተልኮ ወደ ንጉሠ ነገሥቱ መጥቶ የስምምነቱ ንግግር ተደረገ። የግብጾች መሪዎች እንደ ላኩትም ምርኮኛውን የተማረከውን መድፍና ጠመንጃ በሙሉ መልሱልና ሐማሴንን ለቀን ወደ ምጥዋ እንመለሳለን አለ። ዐፄ ዮሐንስ ግን ይኸንኑ ከመኳንንቶቻቸው ጋር ሲወያዩ «ምርኮኛው ድ የለም ይመለስላቸው። ነገር ግን ከኛ ወገን ብዙ ወታደር ሞቶብን አሁን የሞትንበት የጦር መሣሪያ ምንም ቢሆን አይመለስም፤ ያውስ ቢሆን ጠመንጃው ከየማረከው ወታደርና ሹም ላይ እንዴት ይሰበስባል» ብለው መኳንንቱ በጥብቅ ስለ ጠየቁ ንጉሡም አሳባቸውን ደግፈው «ምርኮኛውን እንለቅላችኋለን፣ የተማረከውን የጦር መሣሪያ ግን አንመልስም» የሚል መልስ ሰጡ።

ይህ የዕርቅ ድርድር በሚደረግበት ጊዜ ባንድ ወገን ደጃች ወልደ ሚካኤልን በጦር መሣሪያ በገንዘብ ውስጥ ውስጡን በምሥጢር እያደራጁ በሌላ ወገን ላፄ ዮሐንስና ለነ ራስ ባርያው ለነራስ አርአያ ለነራስ አሉላ የሰላምና የወዳጅነት መልክ አይሳዩዋቸው ነበር። አንዳንድ የግብጽ የጦር ክፍል ከጉራዕ ምሽግ እየወጣ ወደ ቀይህ ኮር ወደ ምጥዋ ሲጓዝ ዝም ብለው የኛዎቹ አሳልፈውታል። ከምጥዋም የቆሰሉት ወደ ካይሮ ተሸኝተዋል። በሚቀጥለው ጊዜ መሣሪያም ቢቆይ ወደ ፊት ንግግር እንደሚደረግበት ለጊዜው ግን እስረኞቹ እንዲለቀቁ መልዕክት ተለዋውጠው ምርኮኞቹ በሊቀ መኳስ ወርቁ ምርጫ አማካይነት ወደ ራቲቭ ተላኩ። ለሊቀ መኳሱ የተሰጠው መመሪያ «ሐማሴንን እንዲለቁ ካስፈረመ በኋላ ምርኮኞቹን እንዲያስረክብ ሲሆን ግብጾቹ ግን በማጭበርበር ምርኮኞቹን ካገኙ በኋላ ቁጥራቸው እንዳልተሟላና ሲሟላ እንደሚፈርሙ በመግለጽ ጊዜ ስለ አራዘሙ ታላቅ ውዝግብ ተፈጥሮ ነበር።

የሆነ ሆኖ በዚሁ የቃል ስምምነት በጉራዕ ምሽግ ተከቦ ተቀምጦ የነበረው የነበረው ልዑል ሐሰን ከምሽጉ ወጥቶ ወደ ካይሮ ተመለሰ። እሱን ለማስለቀቂያ የግብጽ መንግሥት ላፄ ዮሐንስ የከፈለውን ገንዘብ የተለያዩ መጻሕፍት የተለያየ ቁጥር ይሰጣሉ።

የግብጽ መንግሥትም የቃሉን ስምምነት መፈረም ቅር ቢለውም ሐማሴንና አካለጉዛይን እየለቀቀ ወደ ምጥዋ ወደ ምኩሉ ስለ ጠቀለለ፥ በዚሁ አካባቢ ያፄ ዮሐንስ ግዛት እየተጠናከረ ሔደ። ለሐማሴን ግዛትም የጸሐዘጋውን ባላባት ደጃች ኃይሉ ተወልደ መድኅንን (የፈረስ ስማችወ አባ ኃባል የሆነውን) ሾመው በዐድዋ ከተማቸው ተቀምጠው ከግብጾች በኩል የስምምነቱን ሁኔታ ሲጠባበቁ ግብጾቹ እስረኞቻቸውን ካገኙ ወዲህ፥ አንድ ጊዜ የምርኮኞቹ ቁጥር አልተሟላም በሚል ሰበብ ሌላ ሲያራዝሙ ውስጥ ውስጡን ግን፥ የደጃች ወልደ ሚካኤል ገዝነት በሐማሴን እንዲጠናከር ማድረጋቸውን እንደ ቀጠሉ ነበር።

በዚህም ጊዜ ወደ ምጥዋና ወደ ካይሮም የሚላኩትን ያፄ ዮሐንስን መልክተኖች ሊቀ መኳስ ወርቄን አቶ ደስታንና የዐድዋውን አቶ ገብረ እግዚአብሔርን ግብጾቹ በግዣም በስጦታም እያስተናገዱ ለንጉሡም ያማረውን የልዑል ሐሰንን ድንኳን እንደ ገጸ በረከት አድርገው ላኩላቸው። ዐፄ ዮሐንስም በበኩላችው የግብጾቹን መላክተኞች እነ ዐሊ አል ሩቢን እየሸለሙ ለጊዜው ተረቆ የነእብረው የንግድና የወዳጅነት ውል ግብጾች ምክንያት እየሰጡ በማራዘማቸው የተነሣ እንደዚህ ተንጠልጥሎ ቆየ።

ኢስማኤል ፓሻ በጠቅላላው የፊት ለፊት ጦርነቱንም ማሸነፍ አልቻለም። በሐቅ መንገድ መሸንፍንም አምኖ የሰላም ውል አምድረጉንም አላወቀበትም። ያዋጣኛል ብሎ ያመነበት የተንኮልና የማጭበርበር ዘዴውም አልጠቀመውም። እርሱና የጦር መሪ አድርጎ የላከው ራቲቭ መሐመድ ፓሻ ‹ባንድ አፍ ሁለት ምላስ› እንደሚባለው እየላኩ በሌላ በኩል ደጃች ወልደ ሚካኤልን ማጠናከራቸው ይኸም እንዳይታወቅ ለወልደ ሚካኤል «ደጃች ኃይሉን እንዳትወጋ» ብለው ለይስሙላ ከጻፉ በኋላ በጐን «ስናብል ነው፥ ደብዳቤውን ከምንም አትቁጠረው» ብለው መጻፋቸው የመንፈሳቸውና የሞራል ዝቅተኛነታቸው በግልጥ ይታያል።

**ምዕራፍ ዐሥራ አምስት**

**ለሥልጣን ጪበጣ የጦር መሣሪያ መፍትሔነት**

**የንጉሥ ምኒልክ ለዐፄ ዮሐንስ መገበር**

በኢትዮጵያም ሆነ በሌላውም አገር አንድ የበላይ አስተዳዳሪ ሥልጣኑ በሰላም ከልጅ ወደ ልጅ በዘር የሚተላለፍበት ሕጉና ልማዱ ከፈረሰበት ወይም የዚህ ዐይነት ሕግና ልማድ በፍጹም ከሌላ ወደ ሥልጣን ለመውጣት ያለው መፍትሔ የወታደር ኃይል ነው። በዚህም ጐን የመሪው ጽናቱ ዘዴው ጀግንነቱ ብልህነቱ በተጨማሪ አስፈላጊ መሆኑ አይካድም።

ባለፈው እንደ ጠቀስነው ቴዎድሮስንም ተክለ ጊዮርጊስንም ዐፄ ዮሐንስም ወደ በላይ ገዥነት ያደረሳቸው የየግል ኃይላቸው ነበር። ይኸውም ማለት በእጃቸው ያለው የጦር መሣሪያና በጦር በሣሪያ የታጠቀው የወታደር ኃይለ መሆኑ አይጠረጠርም። በግራኝ አህመድ ጊዜም ወረራን ጥቃትን እልቂትን ያስከተለው የጠበንጃ ጉድለት ነበር። ግራኝም ራሱ መልሶ በፖርቱጋሎች የተጠቃው በመሣሪያ ልዩነት መሆኑን ለመረዳት አዳጋች አይሆንም። የሰይፍፍ የጐራዴ የጦርና የጋሻ ጊዜው ያለፈበት መሆኑን በዘመኑ የነበሩት መሪዎች በደንብ ገብቷቸዋል። በመቅደላው ጦርነት ዐፄ ቴዎድሮስ በእንግሊዝ ፊት የተሸነፉት በመሣሪያ ልዩነት ነበር። ራሳቸው ዐፄ ዮሐንስ በቅድሚያ ዐፄ ተክለ ጊዮርጊስን ከዚያም አከታትለው ሁለት ጊዜ ግብጾችን አሸንፈው የመለሱት የእንግሊዝ ጦር አዛዥ ከመቅደላ ወዳገሩ ሲመለስ በተወላቸው ዘመናዊ ጠበንጃና መድፍ መሆኑን ንጉሠ ንገሥቱ በየደብዳቤዎቻቸው ገልጠውታል። ስለዚህ በሕዝብ ከመወደዱ ጐን በዚያን ጊዜ ሥልጣን ለመያዝና በሥልጣንም ላይ ለመቆየት ዘመናዊ መሣሪያ ዋና መፍትሔ መሆኑን ዐፄ ቴዎድሮስ በግልጽ ቢረዱትም ራሳቸው ባገራቸው መሣሪያ ለማምረት የወረሱት ኢንዱስትሪ አልነበረም። የጦር መሣሪያ ማምረቻ ፋብሪካ ለማቋቋምም አልቻሉም።

ንጉሥ ምኒልክ ከምቅደላ አምልጠው ወደ ሸዋ ሲገቡ ምንም እንኳን የዘር ሐረጋቸውን የሚስቡት ከላይ ከልብነ ድንግል ከመሆኑ ጋር በቅርቡም በቀጥታ የንጉሥ ሣህለ ሥላሴ የልጅ ልጅ የኃይለ መለኮት ልጅ በመሆናቸው የሸዋ ሕዝብ መስፍንነት የሌላቸውን የዠግናውን የበዙ አባ ድክርን የጦር ጐራ እየተወ ርሳቸው መገልበጡን ባይስቱትም የሸዋን ግዛት ካጠባበቁ በኋላ ወደ ደቡብና ወደ ማኽል ኢትዮጵያ መስፋፋት ይቻሉት ከጣሊያኖችም ከፈረንሳዮችም በኩል ባገኙት ጠበንጃና ጥይት መሆኑን በግልጥ ዐውቀውታል። ስለዚህም ከፈረንሳይም ከኢጣልያም አገር የመጣ የውጭ አገር መልክተኛ ወይም መላክተኛውን የላከው የውጭ አገር መሪ በፊታቸው ሞገስ የሚያገኘው የጠመንጃና የጥይት ገጸ በረከት ያበረከተላቸው መሆኑ ብዙ ጸሐፊዎች ጠቅሰዋል።

ምኒልክ አባ ታጠቅ ካሳ ራሳቸውን ከመግደላቸው 3 ዓመት በፊት በ1857 ዓ.ም ወደ ሸዋ ከገቡ ወዲህ በተለይ ያፄ ቴዎድሮስን መሞት ከሰሙ በኋላ ራሳቸውን በራሳቸው ንጉሠ ነገሥት አሰኝተው በሸዋ ላይ ወሎን ጨምረው ወደ በጌምድርም ወደ ጐጃምም ብቅ እያሉ እነዚህን ታላላቅ የአማራ አውራጃዎች ለማስገበር ሞክረዋል። ሸዋ በተመለሱ በሁለተኛው አመት በ1859 ዓ.ም ከቤጌምድር ከአገው ከየጁ እየመጡ እየነ ደጃች ወሌ የእነ ደጃች መንገሻ አቲከም የነ ደጃች መሸሻ ወርቄ መግባት ወደ ደቡብና ወደ ሰሜን ምዕራብ ወደ ምሥራቅም ወደ የሁ ጊዜያዊ የሆነ የመስፋፋት ሙከራ ለማድረግ አግዟቸዋል። የአውሳውን ባላባት መሐመድ አንፋሪን የዘይላውን ጌታ አቡበከርን በወዳጅነትና በስጦታ በመሳብ አቀረቧቸው። በነዚህ አማካይነት መሣሪያም ሸቀጥም ከአውሮፓ በማግኘት የራሳቸውን ጦር ከማራውም ከኦሮሞውም እየመለመሉ በሹመት በማሳደግ መንግሥታዊ አቅዋማቸውን ለማደራጀት በሹመት በማሳደግ መንግሥታዊ አቅዋማቸውን ለማደራጀት ሞክረዋል። በዚህ ምክናይት ዐፄ ዮሐንስ ከነገሡበት ከ1864 ዓ.ም ዠምሮ እስከ 1870 ዓ.ም ድረስ ሰባት ዓመት ሙሉ ላጼ ዮሐንስ ሳይገብሩ የሥልጣን ተፎካካሪና የዙፋን ባላንታ ሆነው ተቀምጠዋል።

ይኸም ማለት ባንዲቷ አገር በኢትዮጵያ ሁለት ነገሥትት ነበሩ ማለት ነው።

ነገር ግን እስከ 1870 ዓ.ም የዙፋን ባላንጣ ሆነው በቆዩት በዮሐንስና በምኒልክ መካከል በጦር መሣሪያና በወታደር ድርጅት በኩል ያለው ሲመዛዘን ከንጉሥ ምኒልክ ያፄ ዮሐንስ በጣም በልጦ ይገኛል። የርሳቸውም የቶር ኃይል ምንጩ ልዩ ልዩ ነበር። አንደኛ የትውልድ አገራቸውና ሥልጣናቸው እየተስፋፋበት የትግራይና የምድሪ ባሕር አውራጃ ወደብ ስለሚቀርብ ምንም እንኳን የቱርኮቹና የግብጾቹ ቁጥር ቢኖርም በወደቡ አማካይነት በየጊዜውና በየአጋጣሚው የጦር መሣሪያ ለመሰብሰብ ቀንቷቸዋል። በዚሁ መካከል ዤኔራል ናፒየር ሲመለስ የተወላቸው ዘመናዊ 12 መድና ቁጥሩ የበረከተ ጠበንጃና ጥይት በዚያ ሰዓት ላለ ኢትዮጵያዊ መስፍን በቀላሉ የሚገመት አይደለም።

ከዚያ ቀጥሎ በ1864 ዓ.ም በዚሁ ዘመናዊ መሣሪያ ዐፄ ተክለ ጊዮርጊስ በጦርነት ያሸነፉለት የማረኩት ብዛቱ ያልታወቀ ዘመናዊነት የሌለው መድና ጠበንጃ በኋላ ደግሞ ግብጾችን ሁለት ጊዜ ተዋግተው ያሸነፉ ጊዜ የማረኩት መድድና ጠበንጃ የርሳቸውን የጦር ኃይል ከቀን ወደ ቀን አበርትቶ በዚያን ሰዓት ማንም ኢትዮጵያዊ መስፍን ከፊታቸው ሊቆም እንደማይችል አድርጓቸዋል። በጦር ድርጅቱ ጐን ካፄ ተክለ ጊዮርጊስም ከግብጾችም በምርኮ ያገኙት ወርቅና የማሪያ ትሬዛ ብር በሀብት በኩል ግምጃ ቤታቸውን ሞልቶታል። ይኸም ብዙ መኳንንትን በስጦታ በሽልማት ለመሳብ አገልግሏቸዋል።

በዚህም ላይ ከዚህ በፊት እንደ ጠቀስነው የምኒልክ ያለ ጳጳስ በገዛ እጅ መንገሥና ያፄ ዮሐንስ እንደ ደንቡ በጳጳስ እጅ ተቀብተው በስመ ጥሩይቱ ከተማ በአክሱም በወግና በሥርዓት መንገሥ ራሱ በሕዝብና በቤተ ክህነት ፊት እይሚሰጠው ግምት ልዩ ስለሆነ በዮሐንስ አንጻር የምኒልክ የነጋሢነት አቅዋም የላላ ነበር ማለት ይቻላል። በዚህም ላይ በ1870 ዓ.ም ምኒልክ በብዙ ጥረት ያቋቋሙት የሸዋና የወሎ ግዛታቸው በፖለቲካና በሃይማኖት ረገድ የመናጋት አደጋ አግኝቶታል። በሸዋ በዕርቅ ገብተው የደጃዝማችነት ማዕረግ የተቀበሉት መሸሻ ሰይፉ የሸዋን ዙፋን በመመኘት ካፄ ዮሐንስ ጋር በመላላክ ላይ ይገኙ ነበር። በአባ ሰላምና ባፄ ቴዎድሮስ ዘመን የተጠቁት፥ የሰጋ ልደትን የሚደግፉት ያንኮበርና የሚጣቅ አጋማሾቹ ሊቃውንት ‹በርታ ያንተ ነን› እያሉ ይደግፏቸው ነበር። በሌላ በኩል ደግሞ ምኒልክ መሣሪያ ለማግኘት ሲሉ ከፈረንጆቹ ከነ አባ ማስያስ ከነ ሙሴ አርኑ ጋር ጧት ማታ እየተገናኙ መወዳጀታቸውን የተመለከቱ የተዋሕዶ ሊቃውን «እርስዎ መጥተው የባትዎን የማርቆስን ሃይማኖት ቢያቀኑልን ነው እንጂ ዐፄ ምኒልክማ ፈረንጅ ይሁን ሦስት ልደት (ጸጋ) ይሁን አይታወቅም በቶሎ ይምጡልን» እያሉ ከመርድ - አዝማች ኃይሌ ወገኖችና ከወይዘሮ ባፈና ጋር ውስጥ ውስጡን ወደ ዐፄ ዮሐንስ ይላላኩ ነበር። እንደዚሁም በወሎ የእንጀራ ልጃቸውን ማንአለብሽን ድረው በሥልጣን ያጠናከሯቸው መሐመድ ዐሊ የዮሐንስን ብርታት ተመልክተው ወደ ንጉሠ ነገሥት ገብተዋል።

ስለዚህ ክጀ1864 – 1870 ዓ.ም ድረስ ያለው የሰባት ዓመት ጊዜ በመዛዛትና በመሳለል እንዳለፈ ዮሐንስ እነ ደጃች ወሌን እነ ደጃች መሸሻ ሰይፉን እነ ወይዘሮ ባፈናን (የምኒልክን ባለቤት) እና ሊቃውንቱን በምኒልክ ላይ ለማሸፈት ሲጥሩ ምኒልክም ያፄ ዮሐንስ ጐራ እንዲዳከም ከሸፈተው ጋር ሁሉ ሲላላኩ ቆይተዋል። ዐፄ ዮሐንስ እላይ በጠቀስነው ኃይላቸው በመተማመን ሁሉ ሲገብርላቸው የንጉሥ ምኒልክ ወደ ኋላ መቅረት ዕረፍት ስለ ነሣቸው በ1870 ዓ.ም «ምታ ነጋሪት ክተት ሠራዊት» ብለው ምኒልክን ለማስገበር ከዐድዋ ወደ ሸዋ ጉዞ ዠመሩ። ከርሳቸውም ጋር የጐጃሙ ራስ አዳልና የወሎው መሐመድ ዓሊ አብረው እንዲያው ምግንባር ቀደም ሆነው ዘምተዋል። ሆኖም የክርስቲያን ነገሥታት ለጦርነት መዘጋጀት በያለበት ስለ ተሰማ በነገሩ ብዙዎች ሊቃውንት አዝነውበታል። ስለዚህም በጽቢ ደራ በበረሃ የሚኖሩ የበቁ መነኮሳት ከመካከላቸው አባ ገብረ ጻድቅንና አባ አኑን የሚባሉትን መርጠው ወደ ሁለቱም ነገሥታት ዘንድ ላኩ። እነዚህም በቅድሚያ ከመነኮሳቱ ዘንድ ተልከው ወደ ንጉሥ ምኒልክ መጥተው «......ታረቁልን የክስቲያን ደም በከንቱ አይፍሰስ..... ሁለታችሁ በፍቅር አድነት ብትሆኑ ወንድማማች ሆናችሁ እንደ አብርሃና አጽብሐ በሰላም ገዛላችሁ» ብላችሁ በቅድሚያ ለንጉሥ ምኒልክ ንገሩ የንጉሡንም ልብ ካገኛችሁ በኋላ ወዳፄ ዮሐንስ ገብታችሁ መክራችሁ አስታርቁ በኋላ እነዚህ ከከበሩት መነኮሳት የተላኩት አስታራቂዎች ወዳፄ ዮሐንስ ሔደው ይኸንኑ ነግረው እሺ አሰኝተው እንደ ተመለሱ ስለ ዕርቁ ዐይነት ካፄ ዮሐንስ በኩ በዥሮንድ ለውጤ ከንጉሥ ምኒልክ በኩል በጅሮንድ ወርቄ ትወክለው በመልካም ስሜት የዕርቁን ጉዳይ ሲላላኩ ሳለ፥ በመካከሉ ዐፄ ዮሐንስ ከነጦራቸው ከትግራይ ወደ ወሎ ከዚያም በግሼ በኩል ዐልፈው መንዝ መግባታቸው ስለ ተሰማ የዕርቁ ነገር እንደ ፈረሰ ተቆጥሮ ንጉሥ ምኒልክ በአንጐለላ (ደብረ ብርሃን አጠገብ) የጦር ሰልፍ አድርገው ዋሉ። በሰልፉም ጊዜ ከሸዋ መኳንንት አንዳን ፉከራውን እያንደቀደው ለአምስት ስናድር ለዐሥር ስናድር ‹ተዋሰኝ‹ እያለ ሲፎክር ዋለ።

በዚሁም ጊዜ የዐፄ ዮሐንስ ጦር ግንባር ቀደሙ ከመንዝ ዐልፎ ድንባሩ ድረሰ ጊዜ የሸዋ ጦር ፈረሰኛው ከትግሬ ፈረሰኛ ጋር ውጊያ ዠመረ። አቤቶ ባሻህ አቦዬ የንጉሥ ምኒልክ አክስት የወይዘሮ አያህሉሽም ልጅ በደም ፍላት ሔደው ተዋግተው ብዙ ሰው ገድለው ስናድር ጠበንጃ ማርከው ተመልሰው ለምኒልክ ግዳይ ጣሉ። በዚህ ጊዜ፣

«ላሥር ስናድር፥ ላምሳ ስናድር ዋስ የጠራችሁ፥

በሻህ አቦዬ ከፈለላችሁ»

ተብሎ ተገጥሟል።

ዐፄ ዮሐንስም በትዕቢት የሸዋን ጦር በኃይል ልደምስስ የሚል ስሜት አላደረባቸውም። ንጉሥ ምኒልክም በበኩላቸው የኃይላቸውን መጠን በመገመት ፊት ለፊት የዐፄ ዮሐንስን ጦር ለመግጠም አልደፈሩም። ብዙ ጊዜ ምኒልክ በማናቸውም ረገድ የራሳቸውንና የጠላታቸውን ኃይል ሳይመዛዝኑ በእልህ ወይም በችኮላ ዘለው ወደ ጦርነት አይገቡም። በዝጅግት ጉልበታቸውን እያጠናከሩ ሁኔታውን አመዛዝነውና የሰላም መንገድም በትዕግሥት ሞክረው አልሆን ሲላቸው ውጊያውን የዠመሩ እንደሆነ እንደማይሸነፉ ሆነው አጥብቀው ይዋጋሉ። በንጉሠ ነገሥትነት ዘመናቸውም በየትኛውም የጦር ግንባር ካገር ተወላጅም ከውጭ አገር ሠራዊትም ጋር ተዋግተው የተሸነፉበት ጦርነት የለም።

ስለዚህ ንጉሠ ነገሥቱ ዐፄ ዮሐንስ እላይ እንደ ዘረዘርነው ቁጥሩ የበረከተውንና በደንብ የታጠቀ ጦራቸውን ይዘው ሸዋ ሲገቡ ለማስገበር እንጂ ለሰላምና ለወዳጅነት ጉብኝት እንዳልመጡ ሲያውቁት ምኒልክ የነበራቸውን ለድል አድራጊነት የሚያስተማምነውን ጦር ይዘው ከመግጠም ተቆጥበዋል። በዚህ ምክንያት በመጨረሻ ካፄ ዮሐንስ ወገን ደጃች ዋሕድ መምህር ገብረ ሥላሴ በጅሮንድ ለውጤ ከንጉሥ ምኒልክ ወገን የአንኮበር ሚካኤል አለቃ ምላት ያንኮበር መድኃኔ ዓለም አለቃ ሥነ ጊዮርጊስና የሚጣቅ ተክለ ሃይማኖት ገዳም መምህር አለቃ ሐሴቱ (ዕሴቱ) ከመኳንንት ደጃች ናደው በበሁለቱም ነገሥታት መካከል የሽማግሌ አስታራቂ ሆነው ወዲያና ወዲህ በሚሉበት ጊዜ በዚሁ ሰሞን በሽዎች በኩል የነበረው የምክክሩ ዋና ፍሬ ነገር «እንዋጋ ወይስ እገብር» የሚል ነበር። በማናቸውም ቤተ መንግሥት እንደሚደርሰው በንጉሥ ምኒልክ መኳንንት ውስጥ እንደ ደጃች (በኋላ ራስ) ጐበና እንደ ደጃች በሻህ አቦዬ እንደ ደጃች ወሌ መንገሻ አቲከም እንደነደጃች ገርማሜ ያሉት ደመ በራድና አመዛዛኝ አማካሪዎች በሁለቱ ባላንጣ ነገሥታት እጅ ያለውን የጦር መሣሪያ ልዩነት በመረዳት «የዐፄ ዮሐንስ ጦር ሠራዊት ቀድሞ ከእግሊዞች በስጦታ ቀጥሎ ካፄ ተክለ ዮሐንስ ጦር ሠራዊት ቀድሞ ያገኘው የጦር መሣሪያ ቁጥሩ የበረከተና በኛ እጅ የሌለ ስለሆነ አሁን በእልህ ብንዋጋ ትርፉ መሸነፍና መዋረድ ነው። ስለዚህ ከሁሉ የሚሻለው ‹አሁን እሺ ገብረናል› ብለን እንመልሳቸውና ከዚያ በኋላ እኛም ወዲያ ወዲህ ብለን የጦር መሣሪያ ከሰበሰብን በኋላ ‹እምቢ አሻፈረን› ለማለት የሚያውከን ነገር የለም» ብለው መከሩ ይባላል።

ንጉሥ ምኒልክ ምንም እንኳ «ንጉሠ ነገሥት» እየተባሉ እየተጠሩ «ንጉሠ ነገሥት» የሚል ማኅተም አሠርተው በዚሁ ሲላላኩ ቆይተው አሁን የባላንጣቸው ንጉሠ ነገሥት ገባር መሆናቸው ነገሩ መራራ ቢሆንባቸውም እላይ በተጠቀሰው በኃይል ልዩነት ምክንያት ቁጭታቸውን ውጠው የዕርቁን ነገር እሺ አሉ። ነገሩንም ለማቀዝቀዝ ሲሉ ዕርቁን የፈለጉት ወይም የተመኙት ዐፄ ዮሐንስ ፊት ሳይቀርቡ በመላላክ ያፄ ዮሐንስን የበላይ ንጉሠ ነገሥትነት ዐውቀው ለመመለስ ነበር። ዐፄ ዮሐንስም ይኸንኑ ሐሳብ በመዠመሪያው ላይ ወደ መቀበል አዘንብለው ነበር ይባላል። ነገር ግን ከሰዎቻቸው መክረው ዘክረው «ተገናኝተን ተነጋግረን በፍቅርና ባንድነት ብንኖር መልካም ነው» የሚል ቃል አጽፈው ለመተማመኛ መስቀልና ሥዕል ጨምረው በደጃች ዋሕድና በመምህር ግርማ ሥላሴ እጅ ወደ ንጉሥ ምኒልክ እንደገና ላኩ። ምኒልክም ከመኳንንቶቻቸው ከነደጃች ጐበና ከነደጃች መንገሻ አቲክም ጋር መክረው «ዐፄ ዮሐንስ በኔ ላይ ክፉ ሥራ ላይሠሩ የማሉና የተገዘቱ እንደሆነ ምላሹን ስትልኩብኝ መጥቼ እገናኛለሁ» ብለው ላፄ ዮሐንስ እንደ መዠመሪያ ግብር እንዲሆን ባለ ወርቅ ቅብ አልጋና ባለወርቅ ቅብ ወንበር አብረዋቸው ለነበሩት ለዕጨጌ ቴዎፍሎስ ግን ባለ ወርቅ ቅብ ወንበር ብቻ ገጸ በረከት ጨምረው ላኩ።

ዐፄ ዮሐንስም ይኸንኑ አሳብና ገጸ በረከቱን ተቀብለው ምኒልክ በሚቀርቡበት ጊዜ ምንም የክፋት ሥራ ላይሠሩ ይኸውም ማለት ከገቡላእችው በኋላ «ለምን ሸፈትሁብኝ» ብለው ታሰር ታፈታ ላይሉ ቃላቸውን በመሐላ አረጋገጡ።

የመሐላው ቃል ምላሹ ከመጣላቸው በኋላ፥ ምኒልክ በመጋቢት 12 ቀን 1870 ዓ.ም ከልቼ ከተማ (ደብረ ብርሃንና አንኮበር መካከል) ተነሥተው ወዳፄ ዮሐንስ ሔዱ። ንጉሠ ነገሥቱም ሰላሌ ግዛት (ጅጅጋ) እንዳሉ የምኒልክን ወደ ሠፈራቸው መጠጋት ሲሰሙ ተቀባዮች ዋግሹም ብሩን፥ ደጃች ማሩን ደጃች ተሰማንና ደጃች ዋሕድን ተቀብለው እንዲያጅቧቸው ልከው ራሳቸው ልብሰ መንግሥት ለብሰው ዘውድ ጭነው በትረ መንግሥታቸውን ይዘው ወታደራቸውን ቀኝና ግራ አሰልፈው ምኒልክ ሲደርሱ መድፍ እያስተኮሱ እምቢልታና መለከት እያስነፉ በታላቅ ክብር ተቀበሏቸው። በዚህም ጊዜ ታላቅ ደስታ እንደ ተደረገ ብላቴን ጌታ ኅሩይ ወልደ ሥላሴ ሲገጹ ከተገናኙ በኋላ የተደረገውን የዕርቁን ዐይነት አልዘረዘሩትም። የተገናኙበትን ቦታ አንዱ ጽሑፍ ሰላሌ (ጅጅጋ) ሲል አቶ አጥሚ ወደራ (ሞፈር ውሃ) ብለውታል።

በቅርብ ጊዜ የታተመው ያፄ ዮሐንስ አንደኛው ዜና መዋዕል «ንጉሠ ነገሥት ዮሐንስ ያባትቸው የነገሥታቱ አገር በሆነው በሸዋ ሀገር ላይ ዳግማዊ ምኒልክን አነገሷቸው» በማለት በአጭሩ ጠቅሶ ዐልፎታል። ይሁንና ደራሲው ያልታወቀና በሙሴ ሼን የታተመው ሌላው ዜና መዋዕል ዐፄ ምኒልክ ለመዋጋት ሠራዊት ከሰበሰቡ በኋላ የደብረ ሊባኖስን መነኮሳት ወዳፄ ዮሐንስ ልከው እንደ ታረቁና ከፍቅርም የተነሣ ዐፄ ዮሐንስ ዐፄ ምኒልክን አንግሠው ወዳገራቸው መመለሳቸውን ከመጥቀስ በቀር የውለታው ዝርዝር የለም።

በጸሐፌ ትእዛዝ ገብረ ሥላሴም ታሪካዊ መጽሐፍ ላይ አይገኝም። የውጭ አገር ጸሐፊዎች ካቆዩት ማስታወሻ ላይ እንደሚነበበው በመጋቢት 14 – 1870 ዓ.ም የተፈራረሙት የዕርቁ ውል ከዚህ እንደሚከተለው ነበር።

1ኛ/ ንጉሥ ምኒልክ ለዐፄ ዮሐንስ ይገብራሉ።

2ኛ/ ያፄ ዮሐንስ ጦር በግዛታቸው ባለፈ ጊዜ የሚያስፈልገውን ነገር ንጉሥ ምኒልክ ይሰጣሉ።

3ኛ/ ምኒልክ ለወደፊቱ ንጉሠ ሸዋ ይባላሉ እንጂ ንጉሠ ነገሥት መባልን ይተዋሉ።

4ኛ/ ባስፈለገ ጊዜ ማናቸውንም እርዳታ ንጉሥ ምኒልክ ላፄ ዮሐንስ ይሰጣሉ።

5ኛ/ ዐፄ ዮሐንስም በዚሁ ዐይነት ማናቸውንም እርዳታ ለንጉሥ ምኒልክ ይሰጣሉ።

6ኛ/ ንጉሥ ምኒልክ በሸዋና በአማራ ግሳት መካከል ያሉትን የወሎ ኦሮሞ እስላሞች ይገዛሉ። (ያስተዳድራሉ)

7ኛ/ ንጉሥ ምኒልክ በወሎ ኦሮሞዎች ውስጥ አብያተ ክርስቲያናትን እያሠሩ ክርስትናን ያስገባሉ (ያስፋፋሉ)።

8ኛ/ ያፄ ዮሐንስ ጦር እስከ ደብረ ሊባኖስ የመጣ እንደሆነ ንጉሥ ምኒልክ በነጻ ያሳለፉታል። በተገናኙበት ሰዓት ዮሐንስና ምኒልክ መሳሳማቸውንና በዮሐንስ ዙፋን ቀኝ ለምኒልክ ከዙፋኑ ዝቅ ያለ ዙፋን ተዘጋጅቶላቸው እንደ ነበረ በየመጽሐፉ ተጠቅሶ ይገኛል።

ከዚህ በላይ ከተዘረዘረው በተጨማሪ አባ ማስያስንና ሌሎችን የውጭ አገር ሚሲዮናውያንን በሸዋ ከምኒልክ ጋር ሆነው የመሣሪያና የፖለቲካ ጉዳይ ያካሒዱ የነበሩትን ከሸዋ እንዲያስወጡ የሸዋን የመግቢያ በር ለአውሮፓውያን እንዲዘጉ በማድረግ ንጉሥ ምኒልክ ከነዘራቸው የሸዋ ገዥ መሆናቸውን በይፋ እንዳረጋገጡላቸው ራሳቸው አባ ማስያስና አንቶኒዎ ቺኪ አመልክተዋል።

በእርግጥም ምኒልክ ሰላሌ ላይ ከዐፄ ዮሐንስ ጋር ተስማምተው ወደ አንኮበር እንደ ተመለሱ «ጃንሆይ ይፈልጉታል» ብለው አባ ማስያንስ ወዳፄ ዮሐንስ እንደ ላኩዋቸውና ዐፄ ዮሐንምስ ከትግራይ በሱዳን በኩል ካገር እንዳስወጧቸው እርግጥ ነው። በዚህም ጉዳይ ንጉሥ ምኒልክ ማዘናቸውን በደብዳቤ ለአባ ማስያስ ገልጸውላቸዋል። የሸዋን በር ለአውሮፓውያን የመዝጋቱ ነገር ምናልባት ቢነጋገሩበትም አሳቡ ወይም ትእዛዙ በሥራ ላይ አልዋለም። ኢጣልያኖች በአሰብና በዘይላ ፈረንሳዮች በሐረርና በዘይላ በኩል ወደ አንኮበር ወደ እንጦጦም እየተመላለሱ የንግድም የወዳጅነትም ግንኙነት ከማድረግና እምሣሪያም ከማቀበል ታግደው አያውቁም። ምኒልክም ከፊተኛው ዘመን ያደርጉት እንደ ነበረ አሁንም ላፄ ዮሐንስ ከገበሩ በኋላ ከውጭ መንግሥታት መሪዎች ጋር መጻጻፋቸውንም አላቋረጡም።

የሆነ ሆኖ በዚሁ ውል መሠረት ንጉሥ ምኒልክ ያፄ ዮሐንስን ንጉሠ ነገሥትነት ዐፄ ዮሐንስም የምኒልክን የሸዋ ንጉሥነት አጽድቀው በሰላማዊ መልክ ተለያዩ። ይኸም በትግሬዎቹ በኩል ደስታ ሲፈጥር በሸዋዎቹ ዘንድ ደግሞ ቅሬታን አስከትሎ ነበር። ሁኔታው በጸሐፌ ትዕዛዝ ገብረ ሥላሴ ጽሑፍ ተገልጾአል። እንደዚሁም አንድ ገብረ ተክሌ የሚባል የትግራይ ተወላጅ የግራዝማች ዮሴፍ ንጉሤ ጓደኛ አደንና ዘይላ በመመላለስ ከፈረንሳዊ መንግሥት ቆንስሎች ጋራ እየተጻጻፈ የንጉሥ ምኒልክን ጉዳይ የሚፈጽም አሽከራቸው ነበር። እርሱም ከ1865 እስከ 1871 ዓ.ም ድረስ የፈረንሳዊ ሪፐብሊክ ፕሬዚደንት ለነበረው ለማርሻል ማክማሆ በዚሁ ዓእምት ከአደን በጻፈው ደብዳቤ ላይ ጌታዬ ንጉሥ ምኒልክ ፈረንሳውያን ብርሃንን ወደ መንግሥታቸው ሲያመጡላቸው ማየትን እጅግ ይመኛሉ በኋለኛው ጊዜ ከሸዋ የመጣልኝ ወሬ ለኔም ምክንያት ሆነልኝ ልንገርዎ። ጌታ ራስ ሆይ ከብዙ ዘመን ጀምሮ ስምም ያልነበራቸው ሁለቱ የሐበሻ ንጉሥ ዐፄ ዮሐንስ ያፄ ምኒልክን ፍቅር ለመፈለግ ሸዋ ሔዱ። ከዚያም በጠነከረ ዕርቅ ከተፋቀሩ በኋላ የሚበልጠውን ግዛትና ዘውዳቸውን ላጤ ምኒልክ ሰጡ። እነሆ አበሻ ዐረፈች። በቦታ ሁሉ መንገድን (ለሚጓዙ) ለሚያደርጉ አውሮፓውያን የሚሰጋ (የሚያሰጋ) ነገር የለም…. በ11 በሰኔ። በ1870 እንደ ኢት. ቁ በአደን ከተማ። ማኅተም ኢትዮጵያ ፀባህት ገብረ ተክሌ።

ራሳቸውም ንጉሠ ነገሥቱ ዐፄ ዮሐንስ ከዕርቁ በኋላ ዕርቁን ያልሰሙ ወታደሮቻቸው ቢዘርፉ «ከወንድሜ ከንጉሥ ምኒልክ ጋር ታርቄያለሁና ወታደር አገር አትዝረፍ ተወኝ» ብለው ዐዋጅ ያናገሩት ከዚሁ ጋር የተያያዘ ነው፣ አገባበሩ በጦርነት ሳይሆን በዕርቅና በስምምነት ስለሆነ «አስገበርሁ» ወይም «ገበርሁ» የሚለውን ቃል ሁለቱም ወገኖች ለስምምነት ሲሉ ይሸሹታል ማለት ነው እንጂ ያፄ ዮሐንስ ማስገበር የንጉሥ ምኒልክ መገበር ግልጽ ነበር። በምኒልክና በጦር አለቆቻቸው ዘንድ ቅሬታ የገባውም በዚሁ ምክንያት ነው። በተለይ ሁለቱ በተገናኙበት ጊዜ ምኒልክ ላፄ ዮሐንስ አደግድገው በሰው ፊት ስለታዩ በሽዎች ዘንድ ቁጭቱ አልቀረም። ስለዚህ አንድ የሸዋ ገጣሚ ምኒልክ «ንጉሠ ንገሥት» በመባል ምወሰናቸውንና በዮሐንስ ፊት ኩታቸውን ማደግደጋቸውን የተመለከተ እንደዚህ ብሎ ገጠመ።

«ሲሆን ተከናነብ ሳይሆንም አጣፋው፥

መታጠቅ (ማደግደግ) አይሆንም ለእንዳንት ያለ ሰው።

እንዴት ያለ ሩቅ ነው ጭንቅ ያለው መንገድ፥

አሻቅቦ ወጥቶ ወደ ታች መውረድ።

ከዚህም ስምምነት በኋላ ሁለቱም የበላይና የበታች ሆነው በየጊዜው በመገናኘትና በመላመድ በተለይ ደግሞ በዐፄ ዮሐንስ ጥያቄ ልጃቸው ራስ አርአያ የንጉሥ ምኒልክን ልጅ ወይዘሮ ዘውዲቱን ካገቡ ወዲህ እያደር በሁለቱ መካከል ወዳጅነታቸው እየጸና ሔዷል። ሁለቱ በስምምነት ቦሩ ሜዳ ላይ እየተገናኙ መንግሥት የሚጸናበትን እየተማከሩ የሃማኖት ክርክር በመስማት የክርስትና ሃይማኖት በተለይ ካራ ተዋሕዶ በኢትዮጵያ የሚስፋፋበትን በመፈለግ እስከ ሺ880 ዓ.ም ድረስ ዐሥር ዓመት በሰላም ኖሩ።

ንጉሥ ምኒልክ በኢትዮጵያ የባሪያ ንግድ ስለ መቅረቱ ግብጾች በሐርርና በአካባቢው ስለሚሠሩት ግፍ ወደብና የባሕር በር ስለ ማግኘት በኢትዮጵያ የአውሮፓን ሥልጣኔ በሰፊው ለማስገባት ስላላቸው ዕቅድ ለኢጣሊያ ንጉሥ ለኡምቤርቶ በጻፉት ረዥም ደብዳቤ ውስጥ «….ካባቴ ከወዳጄ ካፄ ዮሐንስ ጋር ታረቅሁ። አንድ አካል አንድ አምሳል ሆነ (ሆነን) ከእንግዲህ በእግዚአብሔር ባንተ ወንድሜ ፈቃድ የሀበሻ ዓይኑ ይከፈታል ብርሃንም ያያል….» የሚል ቃል ይገኝበታል። በሌላ ደብዳቤ ደግሞ ሐረርን ለመያዝ ቁርጠኛ አሳብ ማድረጋቸውን ለዚሁ ለኢጣልያ ንጉሥ በጻፉት ደብዳቤ

…..«ንጉሠ ነገሥት ዮሐንስ በእግዚአብሔር ኃይል ቱርኮችን (ግብጾችን) ድል አድርገው ኢትዮጵያን አተረፏት….» የሚል ቃል አክለዋል። ይኸ ሁሉ ንጉሥ ምኒልክ ምንም እንኳን እላይ እንዳልነው «ንጉሠ ነገሥት» ሲባሉ ቆይተው በዚሁ ይላላኩበት የነበረው «ንጉሠ ነገሥት ምኒልክ» የሚለው ማኅተም ፈርሶ ይኸው ምኞታቸው በውል መቀረቱ ቅር ቢላቸውም ቅሬታቸው እያደር በጋብቻና በመልካም ግንኙነት ተፍቆ በመጨረሻ በ1880 ዓ.ም ላይ በኢጣልያኖች ወረራ ምክንያት መልሶ እስኪደፈርስ ድረስ በሁለቱ መካከል ልባዊ ወዳጅነት ተመሥርቶ ሁለቱም የኢትዮጵያን አንድነት በሰላም ይገነቡ ዠመር። ስለዚህም «እናንተ ብትታረቁና ብትስማሙ እንደ አብርሃና እንደ አጽብሐ ወንድማማች ሆናችሁ በሰላም ትገዛላችሁ» ሲሉ የአጽቤ ገዳም መነኮሳት የተመኙት የደረሰ ያህል ተቆጠረ።

በሁለቱ ነገሥታት ትዕግሥት በነዚህ ሊቃውንት አስታራቂነት አስከፊው የወንድማማች ጦርነት ባይወገድ ኖሮ በጠላት ግንባር ሊሰለፍ የሚገባው የሁለት ጦር እርስ በርሱ ተላልቆ በኢትዮጵያ ላይ ለሚያደባው የውጭ ጠላት ምቹ የመግቢያ ሁኔታ ይፈርጥለት ነበር።

ዳግማዊ ምኒልክ ንጉሠ ነገሥት ሸዋ ወከፋ ወህሉ አድያሚሃ ለብሔረ ጋላ ይድረስ ወደ ከበረ ወደ ተወደደ ንጉሥ ዑምቤርቶ መጋርመርያ የኢጣልያ ንጉሥ እጅጉን እንዴት ነዎ እኔ እግዚአብሔር የምስገን ደኅና ነኝ ሠራዊቴም ሁሉ ደኅና ነው።

ከኮንት እንቶሌኒ ጋራ የአልክሁት ጕዳይ ሁሉ ቀና ብሎ ኮንት አንቶሌኒ ቢልክብኝ እጅግ ደስ ብሎኛል አሁንም የአሰብን መንገድ ስለ መክፈት አሽከሬን ገብረ ሥላሴ ንጉሤን ብዙ ዕቃ አስይዤ ለንጉሥም ጥቂት የፍቅር በረከት ከኔ ሥዕል ጋር አሰብ ድረስ አስይዤ ልኬዋለሁ።

ይህነንም ጥቂቱን የፍቅር ምክት በረከቴን እንደ ብዙ አርገው እንዲቀበሉልኝ እለምናለሁ ንጉሥ ሆይ የቱርኮች ጐረቤትነት ለኔ መንግሥት አልበጀም ዕለት ዕለት እጅግ እየከፋ ሄደ። ከዚህ ቀደም ቱርኮች ሐረርጌን ቢይዙብኝ ለአውሮፕና ለወንዲመ ስሞታዬን እልካለሁ ሐረርጌን ቢይዙ እነሳቸውና አልፈው አገሬን ወበራንናይቱን ለመያዝ መጥተዋለ እንግዲህ የተዋጋችኋቸው እንደሆን የአውሮፓ ነገሥታት በደለኛ እንዲያደርጉኝ እርስዎ ወንድሜ ምስክሬ ነዎ አገሬን በከንቱ የምለቅ አይደለሁም የርስዎን ምላሽ በብዙ ምኞትና በብዙ ናፍቆት እየጠበቅሁ ከእግዚአብሔር ዘንድ እድሜዎን እለምናለሁ በግንቦት ፳፭ ቀን በ፲፰፻፸፮ ዓ.ም በደብረ ብርሃን ክተማ ተሳፈ

ዐፄ ምኒልክ ለኢጣልያው ንጉሥ ለዑምቤርቶ የጻፉት

(አርኪቪዮ ስቶሪኮ ዴ ሶፕሬሶ ሚኒስትሮ ዴል አፍሪካ ኢታሊያና ሮማ)

መልእክት ዘሥዩመ እግዚአብሔር ዮሐንስ ንጉሠ ስዮን ንጉሠ ነገሥት ዘኢትዮጵያ ትብሳሕ ኅበ ክቡር ውወህፋና ለባዊ ወማረምር ቀዳማዊ ዑምቤርቶ ንጉሥ ዘኢጣልያ ከጻፍኩልዎ ወዲህ እጅጉን እንዴት ነዎ እኔ ከሠራዊቴ ጋር በእግዚአብሔር ቸርነት በእምነ ጽዮን አማላጅነት አምላክ ቅዱሳን ይክበር ይመስገን ደህና ነኝ ምሕረቱ ለዘለዓለም ነውና በፊት ደብረ ታቦር ሳለሁ በክረምት ሰለ መንገዱ ስለ ነጋዴውም ነገር ከሌላው ሁሉ መንገድ ይህ ይሻላል ለትግሬም ለሸዋም ለሌላው ለአማራው ሁሉ መንገድ ይህ ይሻላል ነጋዴም መላክተኛም ቢሆን በእርዎ የሀገረ መንግሥትዎ ቀኝ የኢጣልያ ሰው ጉዳይ ያለው ሁሉ ከአርማጨው ከቡል እየወጣ ወደ መቀሌ በሀሸንጌ እየገባ ጉዳዩን ያደርጋል ከዚህ የቀረውን መንገዱ ለሁሉም ቀኝ ነው ክወደደው ሄደ ተግባሩን ይፈጽማል እኔም የበረታሁ ብዬ ከአቶ ቢያንኬ ጋራ ተማክሬ ወረቀት ጽፌልዎ ነበር አሁንም መንገዱ በዚሁ ይሁን እኔም የምፈልገውን ዕንዲሆንልኝ ይሁን እንግዲህ ግን አቶ ቢያንኬን ወደ ሌላ ጉዳይ አይስደዱልኝ እየተመላሰልስ የእርዎና የኔ ተግባር በእርሱ እንዲፈጸም ይሁን በአንድ በታመነ ሰው የሆነ ነገር መልካም ነው። ደግሞ በእልፍኜ በሆነ በኩል መንገዱን ማውጣቴ ስለ አነስዎና ስለኔ ፍቅር ነጋዴውም እንዲቀርበው መልክተኛውም ሁሉም በዚሁ እንዲመላለስብ ብዬ ነው አሁንም የሆነውን ጉዳይ ሁሉ ቶሎ ቶሎ እየላኩብኝ እንድልክብዎ ይሁን በዚሁ መንገድ ለአቶ ቢያንኬ ነግሬዋለሁ ዕቃ ይውጣልኝ ያልሁበት ለሌላ እንዳይመስልዎ ለሸጠው ለለወጠው ነጋዴ ስለሚአወጣው ዕቃ ነው እክወጣ ዘንድ ግን የወደድሁን እግዛለሁ በዋጋዬ ያፍለገሁትን ከፈቀደው አገር ሺጦ ገብያን አድርጎ አገሩን ይመልሳል ስለዚህ ነው ተጽሕፈ አመ ፹ወ፮ ለየካቲት ከሐሸንጌ ከተማ በ፲ወ፰፻፸ ወ፮ ዓእምተ ምሕረት።

ዐፄ ዮሐንስ ለኢታልያው ንጉሥ ለዑቤርቶ የጻፉት

(አርኪቪዮ ስቶሪኮ ዴ ሶፕሬሶ ሚኒስቴሮ ዴል አፍሪካ ኢታሊያና፥ ሮማ)

መልእክት ዘሥዩመ እግዚአብሔር ዮሐንስ ንጉሠ ጽዮን ንጉሠ ነገሥት ዘኢትዮጵያ ይድረስ ኅበ ክቡር ወህፉር ለባዊ ወማዕምር ቀዳማዊ ዑምባርቶ ንጉሥ ዘኢጣልያ እንዴት ነዎት እኔ ከሠራዊቴ ጋር በእግዚአብሔር ቸርነት በእምነ ጽዮን አማላጅነት አምላክ ቅዱሳን ይክበር ይመስገን ደህና ነኝ ምህረቱ ለእለዓለም ነውና ንጉሥ ያከበረውን ማክበር ንጉሥ ያፈቀረውን ማፍቀር ይገባል ብዬ ስለ ፍቅርዎ ማሳሰብያ ይሆናል ብዬ ለ፬ቱ ራስዎች ፬ት ማኅተመ ሰሎሞን ሰድጃለሁ በርስዎ ፈቃድ አቶ ቢያንኬ ከአንገታቸው ይሰራላቸው አቶ ቢያንኬንም ሸልሜ ሰድጀዋለሁ ሽልማቱ ግን ማኅተመ ሰሎሞን ባለ ብር መጣምር ፈረስ ባለ ጥፍል ኮርቻ ማለፍያ በቅሎ ወርቅ የተቀባ ብር ጣፍ ጋሻ ወርቅ የተቀባ ቢታዋ ወርቅ የተቀባ ባለ ግላስ ወርቅ የተቀባ ጫማ ሳራድ ፻ ጦር ባለ ለሕሽቦ ግምጃ ቀሚስ ግምጃ ድግ መርገድ ሸማ ይህን ነው ነገር ግን መኅተመ ሰሎሞንን ንጉስ ካልፈቀዱልኝ አላሳርም ብልልና እንዲፈቅዱለት ይሁን በ፰፻፸ወ፯ ዓመተ ምሕረት አመ ፹ወ ፯ ለየካቲት ተጽሕፈ በሐሸንጌ ከተማ።

ዐፄ ዮሐንስ ለኢጣልያው ንጉሥ ለዑምቤርቶ የጻፉት

(አርኪቪዮ ስቶሪኮ ዴ ሶፕሬሶ ሚኒስቴሮ ዴል አፍሪካ ኢታልያና ሮማ)

መልእክት ዘሥዩመ እግዚአብሔር ዮሐንስ ንጉሠ ጽዮን ንጉሠ ነገሥት ዘኢትዮጵያ ይድረስ ኅበ ክቡር ለእሩቅ ጉዳይ የእንግዳ አገር በኢጣሊያ መንግሥት ለእራስ ማንቸኒ እንዴት አለህ በዝና እኔ ከሠራዊቴ ጋር በእግዚአብሔር ቸርነት በእምነ ጽዮን አማላጅነት አምላክ ቅዱሳን ይክበር ይመስገን ደህና ነኝ ምሕረቱ ለእለዓለም ነው ስለ ፍቅርና ማሳሰብያ ይሆናል ብዬ ማሕተመ ሰሎሞንን ሰድጄልህአለሁ በንጉሥ ፈቃድ አቶ ቢያንኬ ካንገትህ ይሰርልህ አዝዤዋለሁና። ተጽሕፈ በሀሽንጌ ከተማ አመ ፳ወ፮ ለየካቲት በ፰፻፸ወ፯ ዓመተ ምሕረት

ዐፄ ዮሐንስ ለኢአልያው ውጭ ጉዳይ ሚኒስትር ለማንቺኒ የጻፉት

(አርኪቪዮ ስቶሪኮ ዴ ሶፕሬሶ ሚኒስቴሮ ዴል አፍሪካ ኢታሊያና ሮማ)

ዳግማይ ምኒልክ ንጉሠ ሸዋ ወከፋ ወሐረር ወኵሉ አድያሜሃ ለብሔረ ጋላ ይድረስ ከንጉሥ ዑምቤርቶ በስም መጀመሪያ ንጉሠ ኢጣልያ ሰላም ለርስዎ ይሁን በትሣመ ወራኁ ሐረርጌን መያዜን ከከተማው ውስጥ ታስረው ያገኘኋእውን የየውሮፓ ሰዎች ከሥፋት ማውጣቴን ለአደኑ ለኢጣልያ ቁንሲል ለአሰብም ቁንስል ልኬ ነበር። ወደርስዎ ቸኩዬ አለመላኬም ለነዚያ ከላክሁ ይሰሙታል ብዬ ነው። አሁንም ሐረርጌን ስለሁላችን ነጋዴዎች ጥቅም መያዜን የምሥራች እላለሁ። ከኢዝህ የበለተ ለኢጣልያ መንግሥትና ለሸዋ መንግሥት የሚሆን ታላቅ ጥቅም ከሱ ትርፍ የሚገኝበት ነገር አለ የዘይላን በር ነገር በመቻልዎ ነገር ሁሉ ተጣጥረው በኔ እጅ ቢሆን እንኳን ሁሉ በሐረርጌና በአሩሲ በከንባታ በጅማ በከፋ ያለው ንግድ ሁሉ በዘይላዕ መንገድ አድርገው ነበር ስለዚህ ጠንክረው ቢያስለቅቁልኝ እወዳለሁ ይህንም ማለቴ ለርስዎ እንዳይቸግርዎ በንጉሥ ዑምቤርቶ ብርታት የዘይላዕ በር እጃቸን ተመልሶ ገባ እያሉ እንዲሉ ስምዎ በነገሥታት ታሪካችን ይተከላል። በሚያዝያ በ፴ ቀን ተሳፈ በ፲ወ፰፻፸፱ ዓመተ ምሕረት በእንጦጦ ከተማ።

ዐፄ ምኒልክ ስለ ሐረርጌ መያዝ ለኢጣልያው ንጉሥ ዑምቤርቶ የጻፉት

(አርኪቪዮ ስቶሪኮ ዴ ሶፕሬሶ ሚኒስትሮ ዴል አፍሪካ ኢታሊያና ሮማ)

የተላከ ከንጉሥ ምኒልክ ንጉሠ ነገሥት ሸዋ ወከፋ ወሐረር ወኵሉ አድያሚሃ ለብሔረ ጋላ ይድረስ ከምኒስተር ዲዛፌዚትራ ንዢር እጅጉን እንዴት ነህ እኔ እግዚአብሔር ይመስገን ደኅና ነኝ። ሠራዊቴም ሁሉ ደህና ነው። በትሣሥ ወደ ፊት ሐረርጌን መያዜን ከከተማው ውስጥ ታስረው ያገኘኋቸውን የየውሮፓ ቁንሲል ልኬ ነበር ወዳንተ ቸኩዬ አለመላኬም ለነዚያ ከላክሁት ትሰማዋለህ ብዬ ነው አሁንም ሐረርጌን ስለኋላችን ነጋዴዎች ጥንትም መያዜን የምሥራች እላለሁ ከዚህ የበለጠ ለኢጣልያ መንግሥትና ለሸዋ መንግሥት ታላቅ ጥቅም ብዙ ትርፍ የሚገኝበት ነገር ደግሞ አለ ይህ ነገር የዘይዕላ በር ነገር ነው እኔ በዚህ ነገር ወደ ከበሩ ንጉሥ ዑምቤርቶ ልኬያለሁ አንተም ከርሳቸው ጋር ተማክረህ በሚቻልህ ሁሉ በረዳህልኝ እወድ ነበር።

ኮንት አንቶሎኒ ወደ ኢጣልያ መመለሱ ቢሆን ለሕዝባችንና ለአገራችን የመልካም ፍቅር አብነት አሳይቶናል ከኛ መለየቱ እጅግ አሳዘነን ኮንት አንቶሎኒ ከኛ ዘንድ ፫ ዓእምት ስለተቀመጠ ከዚህ ቀደም እልካለሁ ብዬ ወደ ንጉሥ ዑምቤርቶ የላክሁት አምባሳደሮች ስልክ የቀረሁበትን ምክንያት እርሱ ይነግራችኋል መልክተኞቼ ግን ከላንተ ዘንድ ሳይመጡ ቢቀሩ የኔ ፍቅር ከላንተ ተከፈለ አይምሰላችሁ እስካሁን ድረስ ስንላላክው ለነበረው የንግድ ጉዳያችን እንዳያቋረጥ ብዬ ከኮንት አንቶሎኒ ጋር ውል ተዋውያለሁና በንጉሥ ዑምቤርቶ ጥልነት ሆኖ የተዋዋልነው ውል መሰናከያ እንዳያገኘው ይርዱልኝ ብዬ አደራ ብያቸዋለሁ አንተም በዚህም እንዲትረዳልኝ ይሁን በቀረ ነገር ፍቅሬንም ሁሉ ኮንት አንቶሌኒ ይንገራችሁ በ፲ወ፰፻፸፱ ዓመተ ምሕረት በግንቦት በ፱ ቀን ተሳፈ በእንጦጦ ከተማ።

ዐፄ ምኒልክ ሐረርጌ ስለመያዙ የምሥራች ለኢጣሊያው ውጭ ጉዳይ ሚኒስቴር የጻፉት

(አርኪሺዮ ስቶሪኮ ዴ ሶፕሬስ ሚኒስቴሮ ዴል አፍሪካ ኢታሊያና ሮማ)

**ምዕራፍ ዐሥራ ስድስት**

**የሃይማኖት ክርክር በቦሩ ሜዳ - የመሐመድ ዐሊና የይማም ዐመዴ ክርስትና**

**መነሣት እስላሞች፥ ክርስትና እንዲነሱ ስለ መንገደዳቸው።**

ንጉሠ ነገሥቱ ዐፄ ዮሐንስና የሸዋው ንጉሥ ምኒልክ ባለፈው ምዕራፍ የተመለከተውን ስምምነት አድርገው ከመለያየታቸው በፊት፥ በኢትዮጵያ ቤተ ክርስቲያን ከጐንደር መንግሥት ዠምሮ ከሊቃውንቱ ዐልፎ ነገሥታትን መሳፍንትን ሲያጣላና ሲያከራክር የቆየውን ባፄ ቴዎድሮስም ዘመን ጳጳሱን አባ ሰላማንና የሸዋን ሊቃውንት ሲያበጣብጥ የኖረውን የቅባቶች፥ የጸጐችንና የካሮችን ክርክር በጉባኤ አስመክረው አንድ ጊዜ ለዘለቄታ ለመወሰን እንዲቻል ሁለቱ ነገሥታት ወደ ፊት ጉባኤውን ለማድረግ ተስማምተው ነበር።

በንጉሥ ምኒልክ ዘንድ የሃይማኖቱ ጉዳይ በቸልታ ሲታይ፥ በዐፄ ዮሐንስ ዘንድ ግን ሞቅ ብሎ ይታይ ነበር። ከዚህም ጋር በመቀሌ ባፄ ዮሐንስ ዘንድ ሊወነጀሉ የተመደቡት የጸጋ መሪዎች እነ አለቃ ተክለ ጽዮን እነ አለቃ ሥነ ጊዮርጊስ አንኮበር በምኒልክ ዘንድ የቀረቡ አማካሪዎች ነበሩ። ዐፄ ዮሐንስና ምኒልክን አቀራርቦ በማስማማቱ ጉዳይ ከአንኮበር ሚካኤል አስተዳዳሪ ከአለቃ ምላት ጐን የጸጋው ተከታታይ የዷይ ሚካኤሉ ተወላጅ አለቃ ሥነ ጊዮርጊስ ይገኙ ነበር።

ስለዚህ የወደፊቱ ጉባኤ እነዚህን ሁሉ የሚያስጠቃ ጉባኤ መሆኑን ቢረዱትምና ባንድ ወገን ብዙዎቹ የአንኮበር ሊቃውንት እነ አለቃ ኪዳነ ወልድ እነ አለቃ ወልደ ያሬድ ሁሉ የካራን እምነት በመደገፍ ረገድ ውስጠ ስምምነታቸው ካፄ ዮሐንስ ጋር መሆኑን ባይስቱትም ምኒልክ የሃይማኖቱ ጉዳይ ሊታይ በተመደበበት ቦታና ጊዜ እነዚህኑ ባላንጣ የሆኑትን ሊቃውንት በዐዋጅ አሰብስበው ወደ ቦሩ ሜዳ ወሎ ሔዱ። ጉባኤው ግንቦት 21 ቀን 1870 ዓ.ም ቦሩ ሜዳ ላይ ተገናኙ። በዚህ ጊዜ ባፄ ዮሐንስ ዘንድ ሊወነጀሉ የተመደቡት አለቃ ተክለ ጽዮን ከአንኮበር ከሌሎች ሊቃውንት ጋር ቦሩ ሜዳ መጥተው ንጉሠ ነገሥቱን እጅ ከነሡ በኋላ ቀደም ብለው ከቦሩ ሜዳ ጠፍተው በምጥዋ በኩል ወደ ሮማ ሔዱ ይባላል።

ንጉሠ ነገሥቱና ንጉሡ የየአውራጃው ማሳፍንትና ሊቃውንት በተወሰነው ቀን በተሰበሰቡበት በዚሁ ጉባኤ ለሙግት በግራ በኩል ጸጐች በቀኝ በኩል ካራዎች ቆሙ። የካሮች አባባል «ክርስቶስ (ወልድ) ከዓለም ፍጥረት በፊት ከእግዚአብሔር አብ ከዓለም ፍጥረት በኋላ ከድንግል ማርያም ተወልዶ ሥጋውና መለኮታዊ ባሕርዩ ተዋሕዶ አንድ ሆኗል» በማለት በነርሱ ግዕዝኛ አነጋገር «ወልደ አብ ወልደ ማርያም በተዋሕዶ ከበረ» የሚል ሲሆን በሰጎች በኩል ከዓለም ፍጥረት በፊት ከእግዚአብሔር አብ ከዓለም ፍጥረት በኋላ ከድንግል ማርያም መወለዱን ሳይክዱ በተጨማሪ ማርያም መለኮትን እግዚአብሔር አብም ሥጋ ለባሹን መውለድ ስለማይሆንላቸው ሥጋ የለበሰው ክርስቶስ (ወልድ) የእግዚአብሔር አብ ልጅ የሆነው በመንፈስ ቅዱስ የተጠመቀለት ስለሆነ በሰውነቱ የእግዚአብሔር አብ የባሕርይ ልጅ ሳይሆን የጸጋ ልጅ የሆነው በጥምቀቱ ነው። በዚህ ምክንያት በጥምቀቱ ሦስተኛ ልደት አለው የሚል ነው። በተቀብኦ (በመቀባት) ክርስቶስ የእግዚአብሔር የባሕርይ ልጁ ሆነ የሚሉትም ወደ ጸጋዎች ይጠጋሉ።

በመንፈስ ቅዱስ ተጸንሶ የማርያም ልጅ የሆነው ወልድ ሥጋውና መለኮታዊ ባሕርዩ በፍጹም ተዋሕዶ የባሕርይ አምላክ ነው ለሚሉት ለካሮች አንጋፋ ተከራካሪ (አፈ ጉባኤ) የሆኑት ሊቀ ካህናት አለቃ ኪዳነ ወልድ ነበሩ። እኝህ ሰው የትውልድ አገራቸው ተጉለት (ሸዋ) ሆኖ ከዚህ በፊት ስለ ተዋህዶ ሃይማኖት ከሸዋ ተሰደው በቤገምድርና በትግራኝ ሲኖሩ በመጨረሻ ዐፄ ቴዎድሮስና አባ ሰላማ በኅብረት በሸዋ ያሉትን የጸጋ ተከታዮች አጥፍተው ተዋሕዶዎቹን (ካራዎችን) ባቋቋሙበት ሰዓት ኪዳነ ወልድ ዋና መንገድ መሪና አስተናባሪ ሆነው ሰጐችን ማስጠቃታቸው ይታወሳል። አሁንም ያፄ ዮሐንስ ይዞታ እንደዚያው እንዳፄ ቴዎድሮስ በመሆኑ ተደስተው ለክርክሩም ቆመዋል። ከርሳቸውጋር እነ መምህር አካለ ወልድ እነ መምህር ግርማ ሥላሴ እነ አለቃ ወልደ ያሬድ ይገኙ ነበር።

በጸጐች በኩል አለቃ ሥነ ጊዮርጊስ አለቃ ሀብተ ወልድ፥ አለቃ ውቤ ከቅባቶች ወገን እነ ዙርአምቤ እንግዳ፣ እነ ዋልድቤ እንግዳ ነበሩ። እነዚህ ከሁለቱ የተከፈሉ ሊቃውንት የየራሳቸውን የእምነት አባባል ከብሉይና ከሐዲስ፥ ከሊቃውንት እየጠቀሱ ሲመላለሱ በዳኝነቱ ዙፋን ለተቀመጡት በብሉይና በሐዲስ በሊቃውንት ትምህርት ያልበሰሉት ንጉሠ ነገሥቱና ንጉሡ ምሥቲሩ እየረቀቀባቸው ክርክሩ ግራ አጋቢ ሁኔታ ላይ እንዳለ ከተዋሕዶዎቹ መካከል አንዱ ደብተራ ወልደ ዮሐንስ ብቅ ብለው ለንገሥታቱ በሚገባቸው ግልጽ በሆነ፥ በጥያቄና በመልስ፥ በቀጠለፈ መንገድ ለጉባኤው ክርክር መፍትሔ ሰጡት።

ክርክሩን ሲከፍቱ ወልደ ዮሐንስ «የንጉሥ ገንዘብ በሒሳብ ይወጣል በሒሳብ ይገባል ከሒሳብ ያጐደለም የጨመረም ይቀጣል፥ ይህን ታምንላችሁ ወይስ አታምኑም» ብለው ቢጠይቋቸው ጸጎች ማመናቸውን ገለጹ። ቀጠል አድርገውም ወልደ ዮሐንስ እንዲያው «የሥላሴ ገንዘብ ሃይማኖትም በመጽሐፍ ውስጥ ተቆጥሮ የሚገኝ ነውና ከዚህ ያጐደለም የጨመረም ይቀጣል ወይስ አይቀጣም ቢላቸው ጻጐች አሁንም እንደሚቀጣአመኑ። «እንግዲያውስ…. የሃይማኖተ አበው መጽሐፍ ‹ነአምን ክልኤተ› (ሁለት ልደትን እናምናለን) ብሎ በአኃዝ ወስኖ ተጽፏልና ከመጽሐፍ ውስጥ ሦስት ልደት የሚል አምጣ ያለዚያ እኔ ባመጣሁት ተረታልኝ» ብለው ገደገዱ። በትርጉም ካልሆነ በቀር ጸጋዎችን የሚደግፍ በአኃዝ ሦስት ልደት የሚል በብሉይና በሐዲስም በሊቃውንትም መጽሐፍ ስለሌለ የወልደ ዮሐንስም ግልጽ ጥያቄና የተሰጠው መልስ ለነገሥታቱ በቶሎ ስለ ገባቸው «ሦስት ልደት የሚል እንዳላችሁ አምጡ ያለዚያ ተረታችኋል» ብለዋቸው የግራዎቹ ተረቱ፥ የቀኞቹ ረቱ ተብሎ ባዋጅ ተነግሮ ጉባኤው ተበተነ። ከመበተኑ በፊት ንጉሠ ነገሥቱ ዐፄ ዮሐንስ ለረችው ለደብተራው ወልደ ዮሐንስ ነገሩን አብራርተው ስላስፈረዱ ስሙን መልአከ ብርሃን ብዬዋለሁ ብለው እዚያው እጉባኤው ላይ ሾሟቸው። እኝህ የተጉለት ሊቅ መልአከ ብርሃን ወልደ ዮሐንስ እየተባባሉ ላፄ ምኒልክ መንግሥት ፍትሐ ነገሥት አውጭ ሆነው ሲያገለግሉ ኖረዋል።

የዚህ የሃይማኖት ክርክር ታሪኩ ብዙ ነው። ሁኔታውን በሰፊው ለመረዳት የፈለገ ሰው የሃይማኖተ አበውን የጸሐፌ ትእዛዝ ገብረ ሥላሴ ወልደ አረጋይን የመልአክ ብርሃን አድማሱ ጀንበሬን መጽሐፍ በየምዕራፉ ፈልጎ ማንበቡ ይጠቅማል። በዚያን ጊዜ ዘመኑ ባንድ ወገን ከጥንት ተያይዞ እንደ መጣው ከሥጋዊ ጉዳይ ይኸውም ማለት ከማናቸውም የልማት ሥራ ከእጅ ጥበብ ከእርሻም ከሕክምናም ትምህርት የሃይማኖቱ ጉዳይ ቅድሚያ የሚሰጠው ነበር። በዚህም ላይ በአውሮፓ ተዠምሮ በመካሔድ ላይ ያለው የአሳብና የሃይማኖት ነጻነት፥ ኋላ ቀርነቷ በግልጽ በታወቀው በኢትዮጵያ ውስጥ ምልክቱም ስላልነበረ በዚሁ ጉባኤ ከተረቱት መካከል እነዙርአምቤ እንግዳ በንጉሠ ነገሥቱ ትእዛዝ የአካል ቅጣት ደርሶባቸዋል።

የዐፄ ዮሐንስ መሠረታዊ አሳብ፥ በክርስቲያኑ ሕዝባቸው መካከል «የጸጋ ልጅ፥ የቅባት ተከታይ» በሚባለው ሁሉ ተደምስሶ ሁሉም ክርስቲያን በተዋሕዶ እንዲያምን ነበር። በዚሁ ጐን በኢትዮጵያ ያለው እስላም ሁሉ በክርስትና እንዲጠመቅ በየአውራጃው ትእዛዝ ስለ አስተላለፉ በዚሁ በ1870 ዓመተ ምሕረት በያለበት ያለው እስላም ሁሉ በጭቃሹምና በመልከኛ ወደየአቅራቢያው ቤተ ክርስቲያን እየተነዳ በግድ እንዲቆርብ ተደረገ። በዚሁ ጊዜ አንዱ እስላም፥

«ታናሽ ታላቅ በላን ከርካ አደባባይ፥

ክርስቲያን ሆይ፥ አለልብ ሥጋ ይጣፍጣል፥ ወይ» ብሎ ገጥሟል።

ከዚህም ጋር የትምባሆ ሱረት ባፍንጫው የሚጠጣ ወይም የትምባሆ ድፍድፍ ባፉ ቋጥሮ የሚመጥ ሁሉ እንዲከለከል «ትምባሆ ሲጠጣ የተገኘ አፍንጫውና መላሱ ይቆረጥ» የሚል ዐዋጅ አወጡ። ልማዱ እያስገደደው እምቢ ያለውና ሲጠጣ የተገኘው በዚሁ የጭካኔ ቅጣት ሲቀበል ከእስላሞቹም መካከል የፈራው እየቆረበ ክርስትና ሲነሣ፥ የቀረው ከሀገሩ ከኢትዮጵያ ወደ ጐረቤት አገሮችና ያፄ ዮሐንስ ሥልጣኔ ወደማይደርስበት አውራጃ እየተሰደደ ይሸሽ ዠመር። በዚህ ጊዜ ነው አንዳንድ የወሎ የዋጅራት የራያና የአዘቦ እስላም ባላባቶች ወደ ሱዳን በስደት ሔደው ከሃይማኖት ወገኖቻቸው ጋር ተደባልቀው ባፄ ዮሐንስ ላይ ሲያሤሩ የቆዩትና በመጨረሻ በ1881 ዓ. ም በመተማ ጦርነት ሊበቀሉ የቻሉት።

ከጉባኤው በኋላ መምህር አካለ ወልድ ለወሎ እንደ ሐዋርያ ሆነው የወሎን ሕዝብ እያስተማሩ፥ ወደ ክርስትና እንዲመልሱ ተሾመው ስለ ነበረ በ1870 ዓ.ም መጨረሻ ላይ ከላይ ከይማም ዐመዴ ኮላስ የሚወለዱትን የወይዘሮ መስተዋትን ልጅ ይማም ዐመዴ ዐሊን በፈረስ ስማቸው አባ ዋጠው ይባሉ የነበሩትን ንጉሥ ምኒልክ የክርስትና አባት ሆነው ካነሷቸው በኋላ፥ ስመ ክርስትናቸው ኃይለ ማርያም ተብሎ የደጃዝማችነት ማዕረግ ተቀበሉ። የርሳቸውንም የዘመድ ባላንጣ ከግንደ በረቷ፥ ተወላጅ ከወይዘሮ ጌቴና ከዐሊ አባ ቡላ የሚወለዱት ይማም መሐመድ ዐሊን ራሳቸው ንጉሠ ነገሥቱ ዐፄ ዮሐንስ ይማም መሐመድ ዐሊን ራሳቸው ንጉሠ ነገሥቱ ዐፄ ዮሐንስ ክርስትና አንሥተው ራስ ሚካኤል ብለው ሠየሟቸው። እኝህም የልጅ ኢያሱ አባት ሲሆኑ ኢያሱ ራሳቸው ሳይነግሡ፥ ሥልጣን በያዙበት ዘመን «ንጉሥ ሚካኤል» ብለው የሾሙዋቸው ናቸው።

«እስላሞችን በግድያ እያስፈራሩ ያጠምቃሉ፥ እምቢ ያለውንና ትምባሆ የሚጠጣውን በአካል ይቀጣሉ» የሚለው ወሬ በሱዳንና በግብጽ ጋዜጠኞች ወይም በሚሲዮናውያን አማካይነት በአውሮፓ ተነዛ። ከዚህ በፊት «የካቶሊክ ሚሲዮናውያንን አጉላሉ» ከሚለው ጋር ይኸው እየተዛመደ በአውሮፓ መሪዎች ዘንድ ቅሬታን ፈጠረ። አንዳንድ ወቀሳም ባፄ ዮሐንስ ላይ ተሰነዘረ።

ስለዚህ በአውሮፓ የተወራውን በኃይል እያስገደዱ የማጥመቁን ጉዳይ ለማስተባበል ለሌሎቹም እንደ ጻፉት ሁሉ በተለይ ወዳጅነታቸውን ለሚንከባከቡት ለንግሥት ቪክቶሪያ የጻፉት እንደዚህ ይላል።

«…..ሸዋ ዘምቼ ሳለሁ እኛ በኛ ክርስቲያኖቹ በሃይማኖት ተከራክረን እረተን በእስክንድርያ ሃይማኖት አገባናቸው (ጸጋዎቹን) እስላም ሁሉ ይኸንን አይቶ ሰምቶ ‹ለካ ለኛስ አባት የለንም (የለንም) ብሎ ያጥምቁነ ክርስትና ያስነሡነ› ብሎ ለመነኝ እሺ ከፈቀድህስ ከወደድህስ ክርስትና ግባ ብዬው የኢትዮጵያ እስላም ሁሉ ወዶ በፈቃዱ ክርስቲያን ሆነ። አንድ (አንድም) ነገር በኃይል ያደረግሁት የለኝም ወዶ በፈቃዱ ነው እንጂ የገባ። በወንጌልም ጌታ ሲጽፍ በኃይል አድርጉ አላለም አላዘዘም። በኃይል የተደረገ የለም።»

ይኸን የጻፉት በአሥመራ ከተማ በ1872 በኅዳር 11 ቀን እንደሆነ በደብዳቤው ይገልሳል። ያን ጊዜ እንደዛሬው ለአገሬ ለአስተዳደሬ ይበጃል ወይም ጠላቴን አጠቃለሁ ብሎ አንዱ መሪ በፈጸመው ወንጀል ከውጭ ወቀሳ ሲሰነዘርበት «አላደረግሁም ወይም አልተደረገም» ብሎ በደፈናው ያስተባብላል እንጂ «አድርጌያለሁ» ብሎ በገሃድ አምኖ ራሱንም መንግሥቱንም እንዲሳጣ አያደርግም።

**ምዕራፍ ዐሥራ ሰባት**

**የንጉሥ ምኒልክና የንጉሥ ተክለ ሃይማኖት ጠብ -**

**የንጉሠ ነገሥቱ የዳኛ ገላጋይነት**

የኢትዮጵያ ንጉሠ ነገሥት ዐፄ ዮሐንስ ከንጉሥ ምኒልክ ጋር በ1870 ዓ.ም በስምምነት የሸዋ ንጉሥነታቸውን ሲቀበሉ ምኒልክም የዮሐንስን ንጉሠ ነገሥትነት ዐውቀው በሁለቱ መካከል ሰላም ከተፈጠረ ወዲህ በአራተኛው ዓመት በ1873 ዓ.ም ምኒልክ ባሉበት ራስ አዳል እየተባሉ ለቆዩት ለጐጃሙ መስፍን ዘውድ ሰጥተው «ንጉሥ ተክለ ሃይማኖት» አሰኝተው በጐጃምና በከፋ ላይ አነገሡዋቸው። «አለያይተህ ግዛ» በሚለው ዘዴ በመጠቀም ንጉሠ ነገሥቱ ምኒልክ አኳያ ባላንጣ መፍጠራቸው ነው» ተብሎ በዘመኑ መወራቱ አልቀረም። ነገር ግን ይኸን የመሰለውን ፖለቲካ በዓለም ያለ መሪ ሁሉ የሚጠቀምበት ስለሆነ ለዐፄ ዮሐንስ እንደ አዲስ ያስተዳደር ሥልት አይቆጠርም።

እውነትም ሁለቱ የሸዋና የጐጃም መሳፍንት ከንጉሥ ተክለ ሃይማኖት ንግሥ ወዲህ በተለይ ንጉሥ ተክለ ሃይማኖት በጐጃም ላይ የከፋ ንጉሥ ሲባል ምኒልክ በነራስ ጐበና አማካይነት ከፋንና አካባቢውን በከፊል የያዙበትና የቀረውንም ለመያዝ የሚዘጋጁበት ወቅት ነበር። የንጉሥ ተክለ ሃይማኖትም ጦር ቀደም ብሎ ወለጋ ገብቶ ስለ ነበረ በሁለቱ ነገሥታት ዘንድ ጠቡ የማይቀር ሆነ። ሁለቱም በዚህ ጊዜ የኢትዮጵያን ደቡባዊ ክፍል እያቀኑ ግዛት ለማስፋፋት ሲሻሙ ነበር። ከምኒልክ ወገን ስመ ጥሩው ራስ ጐበና ዳጨው፥ ከንጉሥ ተክለ ሃይማኖት በኩል በስመ ጥርነት ከጐበና የማያንሱት ራስ ደረሶ አባ ጠቦ የጦር አበጋዞች ነበሩ።

ንጉሥ ምኒልክ የእንጦጦን ከተማ ሲያሠሩ ራስ ደረሶ ከኩታይ ዠምሮ ጉድሩን ኦሮሞን፥ ሆሮን፥ ኖኖን ጅማን፥ ባንቱን ትቤን ጨሊያን ሊሙን፥ ይቱን ጅማ አባ ጅፋርን ሊቃን ወለጋን፥ ጉማን ጌራን ወግተው አገሩን ዘራርፈው የሰበሰቡትን ዝባድና የዝሆን ጥርስ እናሪያ ሊሙ ላይ አኑረው ከፋን ለማሳመን ሲጓዙ በመካከሉ ራስ ጐበና በበኩላቸው ዳቄን ደራን፥ ቦረናን ጉለሌን ሰላሌን አቦቴን፥ ጃርሶንና ሜጫን እየወጉ መጥተው እናሪያ ሊሙ ሲደርሱ ራስ ደረሶ ሰብስበው ያስቀመጡትን የዝሆን ጥርስ እጅ አደረጉ።

በዚህ ጊዜ በራስ ጐበና በኩል ያለ ገጣሚ፦

«እነዚህ ጐጃሞች በምን ይሥቃሉ፥

ጥርሳቸውን ሊሙ ጥለውት ሔዱ አሉ»

ብሎ ገጠመ ይባላል።

የዚህን ወሬ ራስ ደረሶ ሲሰሙ ከከፋ ተመልሰው ከራስ ጐበና ጋር ለጦርነት ተፋጠጡ። በዚህ ጊዜ ራስ ጐበና «ግዛቱ የኔ ነው» በማለት ከትግራይ የመጡትን ነጋዴዎች ዳኛ አውጥተው «በዮሐንስ አምላክ አገሬን ልቀቅ» ያሉትን መሠረት አድርጎ የራስ ደረሶም ገጣሚ እንደዚህ ብሎ መለሰ ይባላል።

«እበላለሁ እገዛለሁ ብሎ ከእንጦጦ ገሥግሦ

በዮሐንስ አምላክ አሰኘው ደረሶ»

ራስ ደረሶ ካገር ላይ የሰበስቡት ዝባድና የዝሆን ጥርስ በዳኛ እንደ ተያዘ ቆይቶ ሁለቱም ራሶች ሁኔታውን ለየጌቶቻቸው ማስታወቅ ግዴታ ሆነባቸው። ራስ ደረሶ ለጌታቸው የላኩትን አላገኘነውም። በጸሐፌ ትእዛዝ ገብረ ሥላሴና በብላቴን ጌታ ኅሩይ መጽሐፍ ላይ «ራስ ደረሶ ወደ ከፋ ሔደው ከጉማው ባላባት ከአባ ጆቢር ጋር ተዋግተው ገደሉት የሚል ወሬ ለምኒልክ ሲደርሳቸው ራስ ጐበናን በግሥጋሤ ላኩ» የሚል ከተገለጸ በኋላ ቀጥሎ ምኒልክ ወዳሩሲ ዘምተው ሲመለሱ፥ «ከራስ ደረሶ ጋር ጉማ ላይ ተገናኝተን ከባላገር ላይ የተቀበሉትን ከብት አስመለስናቸው ወደፊትም ንጉሥ ምኒልክ በፈቃዳቸው ከሰጧቸው አገር እንዳታልፉ ብለን አስገዝተን ሰደድናቸው። እኔም ወደዚያ ወደ ንጉሥ መምጣቴ ነው» የሚል ከራስ ጐበና የተጻፈ ለምኒልክ እንደ ደረሳቸው ያረጋግጣሉ።

ነገር ግን ምኒልክ በፈቃዳቸው የሰጧቸው ከየት እስከየት ድረስና የማንን አገር መሆኑ አልተገለጸም። የዝሆን ጥርሱም በዳኛ ያስይዙት ወይም እጅ ያድርጉት አልተለየም።

ራስ ደረሶ ከራስ ጐበና በስምምነትና በመሐላ ከተለያዩ ወዲህ ንጉሥ ተክለ ሃይማኖት «…..ለምን ትመለሳለህ? መሐላውና ግዝቱስ ለምንህ ነው? አትሞትም ኖሯልን?..... አሁን ልጄን ራስ በዛብህን ጨምረህ…. ተዋጋው። ራስ ጐበና አገሩ የገባ እንደሆነ አንተም አገርህ አትገባም፣ ወዲያው ቅር። ንጉሥ ምኒልክ የመጡ እንደሆነ ላክብኝ እንድመጣ ንጉሥ ሆኜ ከራስ ጋር አልዋጋም ከንጉሥ ጋር እንጂ….» ብለው ወደ ራስ ደረሶ መላካቸው ይገኛል።

ዮሐንስ ለተክለ ሃይማኖት የንጉሥነት ደረጃ ከመስጠታቸውም በላይ ምኒልክን በባላንጣነት እንደሚጠረጥሯቸው ተክለ ሃይማኖትን ግን ከልብ እንድሚወዷቸውና እንደሚያምኗቸው በማወቅ ‹ተክለ ሃይማኖትን ብወጋ ንጉሠ ነገሥቱ ይቀየሙኛል› የሚል ጥርጣሬ በምኒልክ ዘንድ ነበርና ቅሬታቸውን ለዐፄ ዮሐንስ ቀደም ብለው በደብዳቤ አሳውቀዋቸው ነበር። ከዐፄ ዮሐንስ የደረሳቸው መልስም የሚከተለው ነበር።

መልእክት ዘሥዩመ እግዚአብሔር ዮሐንስ…. ይድረስ ከንጉሥ ምኒልክ በአማን እስራኤላዊ ዘአልቦ ጽልሑት…. ለንጉሥ ተክለ ሃይማኖት ከዚህ በፊት ልኬያለሁ። እንግዲህም እሺ እልካለሁ። ነገር ግን አንድ ጳጳስ ሦስት ኤጲስ ቆጶስ ቆጶሳት አራት ሆነው ሲመጡ በኢትዮጵያ ተደርጎ የማያውቅ ሐዲስ ነገር ሲደርስ የረከሰ በሚቀደስበት የተጣላ በሚታረቅበት ጊዜ እላንተ ትጣላላችሁን። እኔም ለሠራዊቴ ስንቅ አስይዝ ብዬ ነው እንጂ ምን አደርጋለሁ ይኸው መጣሁ። ተነሥቻለሁ። ሲሆን ወደ ዋድላ ወይ ከቤጌምድር ላይ ከእኔ ስንገናኝ አሳያችኋለሁ። አትቸኩሉ። እስክመጣ ድረስ ቆዩ። የቸኮላችሁ እንደሆነ ግን፥ ካለሁበት ድረስ የራሳችሁ….. አንዳንድ ሰው (ነገረ ፈጅ) ስደዱ….. ተጽሕፈ በመቅሌ ከተማ ኅዳር 28 ቀን 1874 ዓ.ም።

ንጉሠ ነገሥቱ በዚሁ ዐይነት ለንጉሥ ተክለ ሃይማኖት የጻፉትን እንደዚሁም ሁለቱ ነገሥታት የመለሱትን አናውቅም። ይሁን እንጂ ሁለቱም የየራሳቸውን ስሞታና ለተጻፈው መመለሳቸው የማይቀር ነው።

ሁለተኛ ጊዜ ካፄ ዮሐንስ፥

....ደብዳቤው ደረሰኝ.... አትጣሉብኝ፥ ተፈቀሩልኝ፣ እንደ ሽማግሌው እንደ አባት እንደ እናት እመክራለሁ፣ እገላግላለሁ እንጂ እንደ ንጉሥ ይህ ይሁን ብዬ ያዘዝሁት ነገር የለኝም። አሁንም የአሕዛብና የሰይጣን መሳለቂያ እንዳንሆን ከባሕር ወዲህ ከባሕር ወዲያ ብዙ ጠላት ሳለን እርስ በርሳችን ብንዋጋ የክርስቲያን ደም በከንቱ ቢፈስ ለክርስቶስ ደስ አይለውም…. እኔ እስክመጣ ድረስ ታገሡልኝ ጦራችሁ በያለበት ይቆይ። ደግሞ እኔ ፊቴን ወደ ትግሬ ብመልስ በወረባቦ ባርጐባ፥ በወሎ ብዙ ነገር ይደረጋል ማተቡን ይቆርጣል ሲሉ እሰማለሁ። ቀድሞውንም ያጠፋ ያባ ዋጠው ምክር ይሆንን ብዬ ነበር። አሁንም ቢመከርበት ይሻላል። ነገር ግን እኔ ባጠፋው ቸግሮኝ አይደለም። ከወንዲመ እንዳልከፋፋ (እንዳልጣላ) ብዬ ነው እንጂ።

ተጻፈ ጥር 8 ቀን 1874 ዓ.ም

የሚል ደብዳቤ ለንጉሥ ምኒልክ ስለመጣ በዚህ ዐይነት በቅድሚያ ልናገኘው ያልቻልነው ከምኒልክ ላፄ ዮሐንስ መጻፉን ያስረዳል።

ከወሎ የታወቁት ባላባቶች አንደኛው መሐመድ ዐሊ አባ ሻንቆ የሚባሉትን ንጉሠ ነገሥቱ በሚካኤል ስም ክርስትና አንሥተው የራስነት ማዕረግ ሰጥተውና አክብረው ባለሟል አድርገዋቸዋል። ሌላው የራስ ሚካኤል ባላንጣ ይማም አህመድ አባ ዋጠው የሚባሉት የወይዘሮ መስተዋት ልጅ ናቸው። ወሎ ላይ ዮሐንስና ምኒልክ ተገናኝተው ቅባቶችንና ሰጋዎችን አውግዘው ተዋሕዶ ሃይማኖትን ካጸኑ በኋላ መሐመድ አባ ሻንቆን ንጉሠ ነገሥቱ ክርስትና አስነሥተው የደጃዝማችነት ማዕረግም ሰጥተዋቸዋል። አባ ዋጠው የምኒልክ የክርስትና ልጅ እንደ መሆናቸው መጠን ባንዳንድ ሁኔታ ለምኒልክ እያደሉ ንጉሠ ነገሥቱን እንዳሳዘኑና ንጉሠ ነገሥቱ ደግሞ አባ ዋጠውን እንዳያጉላሉዋቸው ምኒልክ ይቀየማሉ ብለው እንደሠጉ ደብዳቤው ያስታውቃል።

እንደዚሁም ንጉሥ ተክለ ሃይማኖት ለጻፉላቸው ደብዳቤ፥ «……ደብዳቤውም ደረሰኝ። እኔም የሁለታችሁን ነገር እየሰማሁ መከራ እየተቀበልሁ ተቀምጫለሁ። ነገር ግን ‹ኢትማኦ ለእኩይ በእኩይ አላ በገቢረ ሠናይ› (ክፉን በክፉ አታሸንፈው በበጐ ሥራ እንጂ) እንኳን በቅርብ ያለውን ጠላቴን በሩቅ እንኳን ያለውን እግዚአብሔር ቸርነቱ ይጐዳኛል እንጂ እኔ አልጐዳውም። አሁንም መግፋት ክፉ ነው እንጂ የተገፋ ሰው ምን ተጐድቶ ያውቃል። ለሁሉም እኔ ወደዚያው መጣሁ፤ ሁሉም ስንገናኝ ይሆናል። ተጽሕፈት በዐድዋ ከተማ በ1874 ዓ.ም» የሚል መልስ ካፄ ዮሐንስ ለንጉሥ ተክለ ሃይማኖት ተምልሷል።

ንጉሠ ነገሥቱ ለምኒልክና ለተክለ ሃይማኖት የጻፉት ደብዳቤ ቃሉም መንፈሱም ይለያያል። ለምኒልክ ከጻፉት ላይ ለሁለቱም ጭፍሮቻቸው በሐቅ መካሪና አስታራቂ ይመስላሉ። ለተክለ ሃይማኖት ከጻፉት ላይ «ግፍም ቢሠራብህ በመጨረሻ የተገፋ ሰው ያሸንፋል» የሚል ቃል ስለ አለበት ሁኔታው ሲታይ ምኒልክን ገፊ ተክለ ሃይማኖትን ተገፊ ያደረጉዋቸው ይመስላል። በዚህም ላይ በመጨረሻ «ለሁሉም እኔ ወደዚያው መጣሁ ሁሉም ስንገናኝ ይሆናል» የሚል ቃል ስለ ተጨመረበት ዐፄ ዮሐንስና ንጉሥ ተክለ ሃይማኖት የተስማሙበት በአሳብ ከልብ የተቀራረቡበት ነገር ያለ ይመስላል። ደግሞም ለተክለ ሃይማኖት በጐጃም ላይ ከፋን ጨምረው ስላነገሡዋቸው ምኒልክ ይኸን ክፍለ ሀገር ወደ ራሳቸው መደረብ ስለ አማራቸው በንጉሠ ነገሥቱ ላይ በትክክል ያልተገለጠ ቅሬታ እንደ ነበረና ወደ ርሳቸው የተደረቡትንም የወሎውን አባ ዋጠውንም (ደጃች ኃይለ ማርያምን) ለመምታት እንዳሰቡ ይታወቃል።

**ምዕራፍ ዐሥራ ስምንት**

**በእምባቦ የንጉሥ ምኒልክና የንጉሥ ተክለ ሃይማኖት ጦርነት**

**የንጉሥ ምኒልክ ማሸነፍ**

ምንም እንኳን ንጉሠ ነገሥቱ ለሁለቱም ነገሥታት ደብዳቤ እየጻፉ የሁለቱን ጠብ ለማብረድ ቢሞክሩ የሁለቱ ነገሥታት ምኞት የተራራቀ በመሆኑ በወረቀትም ሆነ ቃል ለቃል ተገናኝተው በመነጋገር በመካከላእው ስምምነት ሊፈጥሩ አልቻሉም። የተክለ ሃይማኖት አሳብ «ከምኒልክ ጦር በፊት የኔ ጦር በወለጋ ስለገባ ከንጉሠ ነገሥቱም በጐጃም ላይ የከፋ ንጉሥ ተብዬ ስለ ተሾምሁ ከፋና አካባቢው ጉማ ሊምሙ፥ ከወለጋ ጋር የኔ ግዛት ነው» ሲሉ ምኒልክ ደግሞ፥ «ጐጃሞች ከአባይ ወንዝ ወዲህ ምንም ግዛት የላቸውም» ከማለት ጋር የከፋ ንጉሥነታቸውን አልተቀበሉትም።

ስለዚህ ለነገሩ መፍትሔ የሚሰጠው በውይይትና በግልግል ፋንታ ጉልበት ብቻ መሆኑ በግልጽ ይታይ ነበር። ነገር ግን የሁለቱም የጦር አለቆች ጐበናና ደረሶ በየግንባራቸው መሬት ሲፋለሙ፥ ሁለቱም ከየጌቶቻቸው ሳያስፈቅዱ ወይም ጌቶቻቸውን ሳይዙ በገሃድ መዋጋቱን አልፈለጉትም ነበር። እንደዚሁም ሁለቱ ነገሥታት ከንጉሠ ነገሥቱ ጋር እየተጻጻፉ ተበዳይ እንጂ በዳይ አለመሆናቸውን ከማመልከት ጋር በተለይ ምኒልክ የዮሐንስ ልብ ወደ ተክለ ሃይማኖት ማዘንበሉን ስለ ዐወቁ በታችለ መጠን ጠብ አጫሪ ጦር ቀስቃሽ መስለው ላለመታየትና በዚህም ከንጉሠ ነገሥቱ ጋር በገሃድ ላለመጣላት ነገሩን በዘዴና በትዕግሥት መያዝ የመረጡ ይመስላል።

ለዐፄ ዮሐንስ ሰላምዊ መልክ እያሳዩ በግዛት ፍልሚያው ላይ ግን ጐበናን «በርታ፥ ግፋ» እያሉ ከማበርታት ጦራቸውን በዚያ ግንባር ከማደርጀት በቀር መላላትን አላሳዩም። የጦር አለቃቸው ራስ ጐበናም ምንም እንኳን የራስ ደረሶን ጦር ለማጥቃት የሚችል ኃይል እንዳላቸው ቢረዱትም «የንጉሥ ምኒልክን አገር ለቃችሁ ሒዱ፣ እናንተም ወደ ጌታችሁ ላኩ እኔም ወደ ጌታዬ እልካለሁ እንጂ ከናንተ ጋር አልዋጋም» ብለው ለራስ ደረሶ ላኩ። ደረሶም በግዴታ ስምምነት ከየባላባቱ የተቀበለውን በዳኛ እንደ ተያዘ እንዲቆይ አድርገው እርሳቸው ወደ ጐጃም ሔደው ሁኔታውን ለጌታቸው አስረዱ። ንጉሥ ተክለ ሃይማኖት ለራስ ደረሶ ጦር ጨምረው መልሰው ልከው እርሳቸውም «ምታ ነጋሪት ክተት ሠራዊት» ብለው በዕዋጅ ጦራቸውን ሰብስበው ጉዞ ዠምረው የአባይን ወንዝ ተሻግረው ወደ ጉድሩ ድንበር ገቡ። በዚህም ጊዜ ካፄ ዮሐንስ «አትዋጉ» የሚል የመጣላቸውን ትእዛዝ ደስታ ኃይሉ የሚባል ተንኮለኛ ሽፍታ ከመንገድ አግኝቶ እንደ ቀደደው አለቃ ተክሌ ጽፈዋል።

ንጉሥ ምኒልክም በበኩላቸው ይኸንኑ የንጉሥ ተክለ ሃይማኖትን መዝመት ሰምተው ኖሮ ጦራቸውን በዐዋጅ ሰብስበው በመጋቢት 13 ቀን 1874 ዓ.ም ከከተማቸው ከእንጦጦ ተነሥተው በበቾ፣ በገጃ፥ በጥቁር ምድር አድርገው ተጓዙ። ራስ ጐበናም ከጅማ የጊቤን ወንዝ ተሻግረው ይጓዙ ኖሮ አንድ ከጅማ የመጣ ነጋዴ የንጉሥ ምኒልክን መምጣት ስለ አስረዳ ወደ ፊት ዐልፈው በሚጠባበቁበት ጊዜ ኖኖ ላይ ንጉሡ ሠፍረው ሳለ ራስ ጐበና ደርሰው ከንጉሣቸው ጋር በደስታ ተገናኙ። ኖኖ ከወሊሶና ከአማያ ዐልፎ ወደ ጊቤ ወንዝ ቀረብ የሚል ወረዳ ነው።

ከዚህ ቀጥሎ ራስ ጐበና ዝርዝር ሁኔታውን ለጌታቸው ካስረዱ በኋላ ጠቅላላው የሸዋ ሠራዊት በንጉሡ እየተመራ ወደግ ኡድሩ ሲጓዝ እንደዚሁ ያባ ዋጠው (ራስ ኃይለ ማርያም) እናት የወሎዋ ባላባት ወይዘሮ መስተዋት የግል ጦራቸውን ይዘው ከሸዋ ጦር ጋር ተሠለፈው ይጓዙ ነበር። በዚህ ጊዜ ንጉሥ ተክለ ሃይማኖት በጉቦ ላይ እንዳሉ አባይን ከመሻገራቸው በፊት ከመኳንንቶቻቸው ጋር መክረው ፊታውራሪ ይመር የሚባሉትን ሹማቸውን ጠርተው «ወደ ንጉሥ ምኒልክ ሔደህ ይህ አሁን እርስዎ ያሉበት አገር ባፄ ዮሐንስ ፈቃድ ያቀናሁት የኔ ግዛት ስለሆነ የክርስቲያን ደም በከንቱ እንዳይፈስ ትተው ይመልሱኝ ብለህ ንገር» ብለው ልከት ነበርና ወደ ምኒልክ መጥቶ ይኸንኑ ቢነግራቸው ከምኒልክ የተሰጠው መልስ «ለንጉሥ ተክለ ሃይማኖት ከአባይ ወዲህ ምን ግዛት አለው፣ እኔ ስለ ወዳጅነትና ስለ ፍቅር ብዬ ኦሞሩን ሐሮን ጉድሩንና ግንደ በረትን የባላባቱን የቀዲዳን አገር እንዲያቀና ብሰጠው እያለፈ ሌላውን አገር ይይዝ ዠመር። አሁን ግን በፈቃዴ የሰጠሁትን መልሼ ወስጃለሁና ከአባይ ወዲህ ያለውን የርሱ ሠራዊት እየተመለሰ እንዲሻገር ይሁን» የሚል ሆነ።

ፊታውራሪ ይመር ይኸን ቃል ሰምተው ወደ ጌታቸው ከተመለሱ በኋላ ንጉሥ ምኒልክ የጦርነቱ ጉዳይ የቀረ መስሏቸው በነበሩበት አካባቢ ጐጃሞቹ ቀደም ብለው ይዘውት በነበረው ወረዳ ሹም ሽር አድርገው ወደ እንጦጦ ለመመለስ ሆርጀሬ ከሚባል ሥፍራ ሲደርሱ በግንቦት 21 ቀን «ከንጉሥ ተክለ ሃይማኖት ተልከናል» ብለው ስዎች መመጣታቸው ተሰማና ከምኒልክ ፊት ቀረቡ። የመልክተኞችም ዋነኛው ይግዛው መኮ ይባላል። ስለዚህ ምኒልክ «ደብዳቤ ይዛችሁ እንደሆነ አቅርቡ የቃልም እንደሆነ ተናገሩ» ቢላቸው «መኳንንቱ ሁሉ ካልተሰበሰቡ ለብቻዎ እንዳንነግር ታዘናል» ብለው መለሱ። ስለዚህ መኳንንቱ ከተሰበሰቡ በኋላ «እንግዲህ ተናገሩ» ቢሏቸው «ጌታችን ንጉሥ ተክለ ሃይማኖት ንገሩ ያሉን ቃል ይህ ነው። ምነው እርስዎ ሁልጊዜ እኔ ያዋርዱኛል። ከዚህ ቀደም በኃይል መጥተው አገሬን ጐጃምን አጥፍተውት ሔዱ። አሁን ደግሞ ያቀናሁትን የኦሮሞውን አገር እያጠፉ ሹም ሽር አደረጉበት። ከእንግዲህስ ወዲህ መጣሁ አይሒዱ ከጉድሩና ከሐሮ ከጅማ፥ እና ከጨሊያ በወደዱት አገር የጠራ ሜዳ ይዘው ይቆዩኝ። ይኸንንም ቃል በዳቤው አለመላኬ ደብዳቤውን ብቻዎን አይተው ቀደው ጥለው፥ ሰምተው እንዳልሰማ ሆነው ሸሽተው ይሔዳሉ። በቃል የሆነ እንደሆነ ግን ይኸን ሰምተው ቢሸሹ አሽከሮችዎ ይታዘቡዎታልና በቃል መላኬ ስለዚህ ነው» ብለዋል አሉ።

«ንጉሥ ተክለ ሃይማኖት ይኸን የመሰለውን የትዕቢት ቃል እንደምን ላኩ» በማለት የሚያጠያይቅ ነው። በእርግጥም የንጉሠ ነገሥቱ ውስጠ ድጋፍ እንደ ነበራቸው ይታመናል። ነገር ግን «ከሸዋው ንጉሥ ውጊያ ስገጥም መጥተው ይረዱኛል» ብለው እንዳያምኑ ሁለቱ ያሉበት መንቆረርና ደብረ ታቦር የተራራቀ ነው። ይኸን ደብዳቤ ሲልኩ ደግሞ አባይን ተሻግረው ወደ ጉድሩ ስለተጠጉ የበለጠ ርቀዋል።

ንጉሥ ምኒልክ ይኸን ቃል በሰሙ ጊዜ «ንጉሥ ተክለ ሃይማኖት ይኸን የመሰለ ቃል አይልክብኝም፥ እውነት ቢሆን ኖሮ በማኅተሙ አትሞ በደብዳቤ ይልክብኝ ነበር። ስለዚህ እናንተ ዋሽታችኋልና ተይዛችሁ ተቀመጡ» ቢላቸው መልክተኞቹ የንጉሥ ተክለ ሃይማኖት ቃል መሆኑን በመሐላ አረጋገጡላቸው። ከዚህ በኋላ ንጉሡ «እንግዲያው ከእናንተ አንዱ ሔዶ ‹አወን ልኬያቸዋለሁ› የሚል ደብዳቤ ይዞ ይመለስ የቀራችሁት እንደ ተያዛችሁ እዚሁ ቆዩ» ብለው «እኔ ላንተ ጦርነት ሠግቼ ሸሽቼ አልሔድም። ነገር ግን፥ ከኔ ጋራ ለመዋጋት ከዐፄ ዮሐንስ ፈቃድ አግኝተህ እንደሆነ ፈቃድ ማግኘትህን ደብዳቤ እንድትልክብኝ ብዬ ነው እንጂ ለጦርነቱስ እዚያው አገርህ ደረቤ ሜዳ ላይም ቢሆን እመጣልሃለሁና አንተን መንገድ አይምታህ። ይኸንንም በደብዳቤ አለመላኬ አንተ ደብዳቤውን ስትጠላው አይቼ ነው» ብለህ ንገረው ብለውት መላክተኛው ወደ ጌታው ወደ ንጉሥ ተክለ ሃይማኖት ሔደ።

ከዚህ በኋላ ያለውን የምኒልክን አባባል የጸሐፌ ትእዛዝ ገብረ ሥላሴና የብላቴን ጌታ ኅሩይ ጽሑፎች ሲያመለክቱን በጐጃም በኩል አለቃ ተክሌ ያሠፈሩት በመሠረቱ አንድ ሆኖ በአነጋገር እንደዚህ ሲል ይለያያል። «ንጉሥ ምኒልክም መኳንንቱን ሰብስቦ ቃሉን ሰምቶ አዘነ። የንጉሥ ተክለ ሃይማኖት ቤት የጐበዝ መካር ነው እንጂ የሽማግሌ መካር የለበትም አለ። ከዚህ በኋላ ለመላክተኞች ሐያ ሐያ ብር ሰጥቶ እኔ በጉልበቴ በሠራዊቴ እንዳንተ አልመካም። ጉልበቴ ክርስቶስ ነው። ቢሆንም እንታረቅ ሕዝቡ አይለይ ግድ (እምቢ) ያልህ እንደሆነ እንደ መጣህ እቆይሃለሁ»

ምኒልክ መላክተኞቹን ወደ ተክለ ሃይማኖት ከላኩ በኋላ አከታትለው «እስቲ ንጉሥ ተክለ ሃይማኖት ለጦርነት በእርግጥ መጥቶ እንደሆነ ወደ አባይ ወንዝ ብቅ ብለህ መርምር» ብለው ደጃች ወልዴን ላኩዋቸው። ደጃዝማቹም ሔደው ሁኔታውን አጣርተው እንደ ተመለሱ «አወን አባይ ወንዝ ወዲህ ብዙ የድንኳን ሠፈር አይቻለሁ» ብለው ተናገሩ። ምኒልክም ከሠፈራቸው ተነሥተው ወደ ጉድሩ በመጓዝ ይላሉ እንደ ደረሱ በግንቦት 28 ቀን በበረሀ ሜዳ ላይ ሠራዊታቸውን አሠልፈው ጐበኙ። በግንቦት 30 ቀን ማለዳ እምባቦ ሜዳ ሲደርሱ የጐጃሞች ግምባር ቀደሙ (ፊታውራሪ) ጦር ታየ።

እዚህ ላይ የሁለቱም ወገን የጦር ሠራዊት መልኩም ልብሱም ተመሳሳይ ሃይማኖቱም ክርስቲያን ስለሆነና አብዛኛውም እርስ በርሱ በመልክና በስም የማይተዋወቀው ተደባላልቆ ሲዋጋ ወገን ለወገኑ ጠላቱን ያገኘ መስሎት መትቶ እንዳይገለው የመለያ አነጋገር (ርችት ወይም ምልክት) በሽዋዎቹ በኩል እንደዚህ የሚል ተፈጠረ።

ጥያቄ የማን ነህ?

መልስ ያባ ዳኛው (የምኒልክ)

ጥያቄ ዳኛው ምን አለ?

መልስ ስለበው አለ

በዚህ ዐይነት ያንዲቱ የኢትዮጵያ ተወላጅ የሆነው የሁለቱ ወገን ጦር ሠራዊት ማክሰኞ ግንቦት 30 ቀን 1874 ዓ.ም ከቀኑ በአምስት ሰዓት ውጊያ ገጠመ። በጦርነቱ ሰዓት ንጉሥ ተክለ ሃይማኖት የሸዋው የፈረሰኛ ጦር እንደማይቻል እያጋነኑ ከእርሳቸው ወገን አንድም ሰው በፈረሱ ላይ እንዳይወጣ አስጠንቅቀው ነበር ይባላል። ይኸንንም ማለታቸው ተዋጊው ጦራቸው የሚሸሽበት ፈረስ እንዲያጣና ጠንክሮ እንዲዋጋ ነበር፡ በሸዋ በኩል ደግሞ ምኒልክ «አንድ ጐጃሜ እንዳያመልጥህ ጠብቅ ካላዘዝኩህ በቀር አትዋጋ ከበህ ተመልከት» የሚል ትእዛዝ ለራስ ጐበና ሰጥተው ወደ ፊት ተጓዙ። ጐጃሞቹ የመድፍ ጥይት አስከታትለው በመተኮስ ብዙ ሰው ሲፈጁ እያዩ ምኒልክ አሁንም ጦራቸው እንዳይተኩስ አስጠንቅቀው ወደ ፊት መጓዝ ቀጠሉ። በጣም ሲጠጉም ባጠገባቸው ለነበሩት ለሰናድር ያዥ ዘበኞች ለባለሟሎች ለባሩድ ቤቶች «ተመሬት ተኛ» ብለው አዘዙ። ከዚያም ራሳቸው ጠጣው በሚለው ፈረሳቸው ላይ እንደ ወጡ ፈረሱ አንገቱ ላይ ተመትቶ መውደቁን አለቃ ተክሌና ነጋድራስ አፈወርቅ ይገልጻሉ። አባ ዳኛው በሌላ ፈረስ ቢወጡም ይኸኛውም ፈረስ በጥይት ቆሰለ። በዚህ ጊዜ የተያዘላቸውን ዛንጥላ ዒላማ አድርጎ የጐጃም ጦረኛ እኩሶ እንዳይመታቸው በመሥጋት ጥላ ያዥው ቢያጥፍ «የኔ ጥላ አይታጠፍም ዘርጋ» ብለው ተቆጡ። ወዲያው የጐጃም ጦር በፉከታኮሰ ሲቀርብ «በል እንግዲህ ሳትነሣ ተኩስ» ብለው ለጦራቸው ትዕዛዝ ሰጡ። ጦሩም እንደ ዔሊ አንገቱን ብቻ ቀና እያደረገ የጥይት እሩምታ ሲዘራ ብዙ የጐጃም ዐርበኛ ወደቀ። ከሁለት ሰዓት ውጊያ በኋላ ንጉሥ ተክለ ሃይማኖት ከብዙ ቦታ ላይ ቆስልው መማረካቸውን ተማርከው እንደ ቀረቡም «ይማሩኝ» ብለው መውደቃቸውንና ምኒልክም «አይዞህ ምን አላደርግህ ተነሥና ሳመኝ» ብለው በእጃቸው አንሥተው ሁለቱ ነገሥታት እምሳሳማቸውን ቁስላቸውንም አይተው በማዘን ምኒልክ በገዛ እጃቸው አክመው እንዳዳኗቸው ጸሐፌ ትእዛዝ ገብረ ሥላሴ በዝርዝር አመልክተዋል። በመዠመሪያ ማርከው ወደ ንጉሥ ምኒልክ ያመጡዋቸው ደጃዝማች መንገሻ አቲከም (በኋላ ቢቶደድ) መሆናእችውን አለቃ ተክሌ ዘግበዋል።

በዚህም ቀን ጦርነት ንጉሥ ተክለ ሃይማኖት ከመማረካቸው በፊትና በኋላ በዐፄ ምኒልክ የንጉሠ ነገሥትነት ዘመን አንድ ጊዜ ንቡረ ዕድ ቀጥሎም፥ እጨጌነት ይዘው የነበሩት አባ ወልደ ጊዮርጊስ በጐጃሞቹ በኩል ሆነው በተፋፋመ ጦርነት ማክል ለማኽል ሰይፋቸውን እንደ ታጠቁ እየተዘዋወሩ ‹ወታደር ሆነህ የሸሽህ ገዝቻለሁ› እያሉ በርተው ማዋጋታቸውን ከጦር አለቆች ዋናው መሪ ራስ ደረሶና ንጉሥ ተክለ ሃይማኖት ከተማረኩ በኋላ «ንጉሣችሁ ተማርከዋልና እጃችሁን ስጡ» የሚል የለፈፋ ድምፅ ቢሰሙ «ወጊድ በለው ንጉሥ ያለ ደበረ ታቦር ነው» ብለው በዠግንነት እስከ ዘጠኝ ሰዓት ድረስ መዋጋታቸውን ከሸዋ በኩል በመስተዋት የተመራው የወሎ ጦርና ደጃች ወሌ የጀግንነት ሙያ ማሳየታቸው በነጋድራስ አፈወርቅ ጽሑፍ ተጠቅሷል።

ነገር ግን ራስ ደረሶም ራስ በዛብህም ደጃች ሥዩምም (ራስ ኃይሉ) አባ ወልደ ጊዮርጊስም ምንም ጠንክረው ቢዋጉምና ቢያዋጉ ዋናው መሪ ንጉሥ ተክለ ሃይማኖት ከተማረኩ በኋላ በጐጃሞቹ በኩል የድል አድራጊነት ተስፋ እንደማይኖር ግልጽ ነበር። እንደ ኢትዮጵያ ያለ ኋላ ቀርና በበላይ መሪው ብቻ የሚታዘዝ ጦር ከመሪው ጋር ያላገኘውን ድል ብቻውን ያገኘዋል ማለት ከንቱ ነው። ቢሆንም ጦርነቱ በአምስት ሰዓት ተዠምሮ ወደ ሰባቱ ሰዓት ላይ ንጉሡ ከተማረኩ በኋላ እነ ራስ ደረሶ እስከ ዘጠኝ ሰዓት ድረስ ሁለት ሰዓት ለብቻቸው መቀጠላቸው በእርግጥም የነራስ ደረሶን እልህና ዠግንነታቸውን በትክክል የሚያሳይ ነው ማለት ነው።

የቀድሞ ጸሐፊዎቻችን የሁለቱን ወገን አሰላለፍ ይኸውም ማለት የያንዳንዳቸውን የሠራዊት ቁጥር የባለ ጠበንጃውንና የባለ ጦሩን በጦርነት ላይ የቆሰለውንና የሞተውን በየታሪካዊ ጽሑፋቸው ላይ አሥፍረው አላቆዩንም። ቢሆንም የጦርነቱ አዝማሚያ ሲገመገም በጐጃሞቹ በኩል እልህ የተበረዘበት የጀብዱ ሥራ ሲታይ በሸዋዎቹ በኩል ለተኩስ ሳይቸኩሉ ለጠላት ደረትን ሳይሰጡና ለጥይት ሳይመቹ ተኝቶ ጠላትን በጥይት እየመቱ በመጣል የተሻለ የአወጋግ ዘዴና ዝግጅት እንደ ነበረ ይታያል። የዚህም ምክንያት ንጉሥ ተክለ ሃይማኖት አዳል ተሰማ እየተባሉ በዚያው ባገራቸው በጐጃም በዘመዶቻቸው በነደጃች ብሩ ጐሹ በነደጃች ተድላ ጓሉ ቤት የወጣትነት ጊዜያቸውን ሲያሳልፉ ምኒልክ ከ12 ዓመት ዕድሜ ዠምረው ባፄ ጌዎድሮስ ቤተ መንግሥት ባልሟልም አማችም ሆነው የ10 ዓመት ጊዜ ሲያሳልፉ ብዙ የጦርነት ሁኔታ በቃልም በልምምድም ያጠኑ ይመስላል።

በመጨረሻም መቅደላ በግዞት በነበሩበት አጭር ጊዜ ውሏቸው ከተጋዙት ፈረንጆች ጋር እንደ ነበረ ወደ ሸዋም ተመልሰው በሸዋ እንዳባቶቻቸው የነጋሢነት ሥልጣን ከያዙ ወዲህ ፈረንሳዮቹን እነ ሙሴ ፒዬር አርኑን ኢጣሊያኖቹን እነ አንቲኖሪን እነ ማርቲኒን እያቀራረቡ የአውሮፓዎችን ባህልና ሥልጣኔ መጠየቅና መረዳት ይወዱ ስለ ነበር የጦርነቱም ሥልት ተራመድ ተኩስ ውደቅ ተነሡንም በመጠኑ ከፈረንጆቹ አጥንተው በቃል ያጠኑትን በዚህ በእምባቦ ጦርነት ከሥራ ላይ አውልውታል ማለት ንወ።

በዚህ በእምባቦ ጦርነት ከሸዋ ወገን የሞቱት ቁጥር 913 የቆሰለው 1648 በጦርነቱ መኢዳ በውጊያ የወደቀው ፈረስ 534 መሆኑንና በሰሞኑ በተነሣው በሽታ የሞተው ቁትር 3123 መድረሱን ከጦርነቱ ቀደም ባለው ጊዜ ፊታውራሪ ሸዋረገድ የሚባሉት የራስ ዳርጌ ልጅ በሚያዝያ 10 ቀን ከፈረስ ወድቀው በዴዴሳ ወንዝ ሠፈር በተደረገበት ጊዜ ሞተው ሬሳቸው በሳጥን ሆኖ እየተጓዘ ቆይቶ ወደ እንጦጦ ተምልሰው ላባታቸው አስረክበው በታላቅ ሐዘን መቀበራቸውን አቶ ዐፅሜ ገልጸዋል። በጐጃም በኩል ስለ ደረሰው ጉዳት የሚገልጽ መረጃ አልተገኘም።

**ምዕራፍ ዐሥራ ዘጠኝ**

**የአሸናፊ በጎ አድራጊ - የንጉሥ ምኒልክና የንጉሥ ተክለ ሃይማኖት**

**ጉዞ ወደ እንጦጦ - ወረይሉ ላይ ካፄ ዮሐንስ ተገናኝተው**

**በሁለቱም ላይ የደረሰው ቅጣት**

በዚህ በአሁኑም ባለፈውም ወደ ፊትም በሚያደርጉት ጦርነት ሁሉ ምኒልክ በጉልበታቸውና በኃይላቸው የመመካት፥ ጦር የማጫር ሁኔታ አይታይባቸውም። ተዋግተው ካሸነፉ በኋላ እጃቸው በወደቀው ምርኮኛ ላይ ‹በለው ግረፈው ቁረጠው› የሚባል የጭካኔና የዕብሪት ሥራ አያሳርዩም። በዚህ ፈንታ በርኅራሄ ለሁሉም የሚገባውን በጎ አድራጎት ከፈጸሙ በኋላ ጠቅላላው የባላጋራ ጦር በውድም በግድም ታዞ የመጣ መሆኑን ስለሚረዱት ጠቅላላ ምሕረት ከማድረግ በቀር ተሠልፎ የወጋኝን ሁሉ አስሬ ላጉላላው ወይም ልግደለው አይሉም።

አሁንም ንጉሥ ተክለ ሃይማኖት ምንም እንኳን ከውጊያው በፊት የትዕቢት ቃል በመላላክና አባይን ተሻግረው መጥተው ቢወጉዋቸው ቆስለውና ተማርከው ከፊታቸው ሲደርሱ በምን አኳኋን እንደ ተቀበሏቸው ከጐጃምም አለቃ ተክሌ ሲያወሱ እንደዚህ ብለዋል። «ያን ጊዜ ንጉሥ ምኒልክ ለንጉሥ ተክለ ሃይማኖት የርኅራኄ ሥራ ሠራለት እንጂ ስድቡን ቂም አድርጎ አልጨነበትም። ከብዙ ላይ ቆስሎ ነበርና ሐኪም ፍለጎ አረሩን (ጥይቱን) አስወጥቶ ፍሪዳና ማር ቅቤ እየመገበ ጧት ማታ እየተመላለሰ እየጠየቀ አዳነው።»

ለንጉሥ ተክለ ሃይማኖት ይኸን በጎ አድራጎት ሲያሳዩ እርሳቸውን ተከትሎ ለተዋጋው የጐጃም ጦር «እኔ ሳልፈልጋችሁ እናንተ ፈልጋችሁኝ መጣችሁ እግዚአብሔር ግን በትዕቢታችሁ ጣላችሁ አሁንም በያገራችሁ ግቡ» የሚል ዐዋጅ አድርገው ከጌታዬ ከንጉሥ ተክለ ሃይማኖት አልለይም ያለው እንዲከተል ወዳገሬ እገባለሁ ያለውን አደጋ እንዳያገኘው ራስ ጐበና እየጠበቁ አባይ ወንዝ ድረስ እንዲዘኙ የቆሰለንና የደከመውን ያገሩ ባላባቶች እነ ፊታውራሪ ቀዲዳ በየቤታቸው ተቀብለው አስታመው ሲድኑ እንዲሸኙ አድርገው፥ በበቅሎ ለመሔድ ያልቻሉትን ንጉሥ ተክለ ሃይማኖትን በአልጋ አስተኝተው በዝግታ የመልስ ጉዞው በሰኔ 5 ቀን ተዘምሮ በሰኔ 19 ቀን እንጦጦ ከተማቸው ገቡ።

እንደ ገቡም ለንጉሥ ተክለ ሃይማኖት የተለየ አዳራሽና እልፍኝ ተዘጋጅቶ ምርኮኛውን ንጉሥ ከእምባቦ የተከተላቸውንና ከጐጃም የመጣውንም ጭፍራቸውን ከእንጦጦው ቤተ መንግስት ምግብና መጠጥ እየቀረበ ግብር ሲያበሉ ሁለቱም ነገሥታት እንደ ባላጋራ ሳይተያዩ፥ እንደ ሁለት ወንድማማች በሰላምና በደስታው እግ እየተለዋወጡ ሲጫወቱ ሰነበቱ። ከዕለታት አንድ ቀን በዚሁ የጭውውት ጊዜ፥ «ሰማህ ወይ እኔ ማርኬ እንደዚህ አንቀባርሬ አስቀመጥሁህ ተሸንፌ አንተ ማርከኸኝ ቢሆን ኖሮ ምን ታደርግ ነበር?» ብለው ምኒልክ ለተክለ ሃይማኖት ጥያቄ ቢያቀርቡ የጐጃሙ ንጉሥ «እኔማ ብሆን ቆራርጨ ነበር የምጥልዎ» ብለው መለሱና ሣቅ ሆነ። ቀጠል አድርገው ምኒልክ «ታዲያ የሚሻለው ያንተ ነው ወይስ የኔ» የሚል ጥያቄ ቢያስከትሉ «ሲያሸንፉ ለተሸነፈ መራራት አግባብ ነው» ብለው የምኒልክን አቅዋም የተሻለ መሆኑ አጸደቁ ይባላል። «እኔ ብሆን ቆራርጨ ነበር የምጥልዎ» ያሉትም ምናልባት ለማሣቅና ምኒልክን ለማስደሰት ይሆናል እንጂ ከልብ ላይሆን ይችላል።

ሁለቱ ነገሥታት በሚዋጉበት ጊዜ ንጉሠ ነገሥቱ ዐፄ ዮሐንስ ደብረ ታቦር ከተማ ነበሩ። ቀደም ብለው «እኔ መጥቼ በዳኝነት እስክገላግላችሁ ድረስ በየወሰናችሁ አርጉ እንዳትዋጉ» ብለው በደብዳቤ ማስጠንቀቃቸው ይታወሳል። አዲስ የመጡት የጳጳሳትም በንጉሠ ነገሥቱ ማሳሰቢያ ላይ ውግዘት ጨምረው ለሁለቱም ነገሥታት ከላኳቸው ደብዳቤዎች ለምኒልክ የደረሳቸው ከተዋጉ በኋላ ነበር። ለንጉሥ ተክለ ሃይማኖት የተጻፈውንም አንዳንዶቹ ደስታ ኃይሉ የሚባለው ሽፍታ አንዳንዶቹ ደግሞ ራስ ደረሶ ተቀብለው ንጉሡ ያዩት እንደሆነ ጦርነቱን እንዳያስቀሩት በመሥጋት ሳያሳዩአቸው ደበቁት ይባላል።

ዐፄ ዮሐንስ የሁለቱን ነገሥታት ውጊያ የምኒልክን ማሸነፍ የንጉሥ ተክለ ሃይማኖትን መማረክ ሲሰሙ መኳንንቶቻቸውን ሰብስበው «ክረምት ሲወጣ ወደ ሸዋ እንዘምታለን ከብታችሁን እያጠነከራችሁ ክረሙ» ቢሏቸው ከመኳንንቱ የሚበዙት «ንጉሥ ምኒልክ እንኳን የጐጃሞችን መሣሪያ ጨምረው በራሳቸውም ቢሆን የሚያስፈሩ ሆነዋልና አሁኑኑ ቁስለኛው ሳይሽር የደከመው ሳይበረታ ገመምተኛው ሳይነሣና ሳይጠነከር ብንደርስባቸው ይሻላል እንጂ ክረምት ውጭስ አንችላቸውም» ብለው ስለ መከሩዋቸው «ሰኔ ሲያልቅ ሐምሌ ሲገባ ከደብረ ታቦር ተነሥተው በአማራ ሳይንት በኩል ተጓዙ» ሲሉ ጸሐፌ ትእዛዝ ገብረ ሥላሴና የርሳቸውንም ጽሑፍ መሠረት ያደረጉት ብላቴን ጌታ ኅሩይ ያረጋግጣሉ።

ይኸ ሁኔታ ከሁለቱ ነገሥታት ጦርነት በፊት ንጉሠ ነገሥት በሁለቱ ተዋጊዮች ላይ የነበራቸውን ስሜት በትክክል ይገልጻል። በጦርነቱም ጊዜ ተክለ ሃይማኖት ምኒልክን አሸንፈው ኃይላቸውን ቢቀንሱላቸው ይወዱ እንደ ነበረ አይጠረጠርም። ተክለ ሃይማኖት ቢያሸንፉም በአሸናፊነት እኔን ይጫናል በማለት እንዝመትበት የሚልም ስሜት በርሳቸውም በመኳንንቶቻቸውም ልብ አያድርም ነበር ለማለት አይቻልም። በዚህ ምክንያት ከእምባቦ ዠምሮ ምኒክና ተክለ ሃይማኖት ባላገራነታቸውን ረስተው ሲወያዩ ሲወዳጁ የምኒልክ የአሸናፊነት ወሬ የንጉሥ ተክለ ሃይማኖት መሣሪያ በንጉሥ ምኒልክ እጅ መግባት በዐፄ ዮሐንስ ሠፈር ሲሰማ ሥጋት ሳይጥል አልቀረም።

ስለዚህ ዐፄ ዮሐንስ በሸዋ ላይ ለመዝመት ከነሠራዊታቸው በዋናው ክረምት በሐምሌ ወር በውሃ ሙላት ብዙ ሰውም እያለቀባቸው ወደ ወሎ ተጓዙ። በዚህም ጊዜ ደጃዝማች መሸሻ ሰይፉ የምኒልክ የዙፋን ባላንጣ ሸፍተው ብዙ ጊዜ ከራስ ዳርጌም ከነደጃች ወልደ ሚካኤልም ጋር በሚዋጉበት ጊዜ በገሃድ ያፄ ዮሐንስ ድጋፍ እንደ ነበራቸው ይገመታል። በኋላ ደግሞ ምኒልክ ለዮሐንስ ገብተው ስምምነቱ ስለ ተዠመረ ዮሐንስ ለመሸሻ የሚሰጡትን ድጋፍ ቀዝቀዝ አድርገው የነበረውን አሁን በምኒልክ ትእዛዝ ከታሰሩበት ሥፍራ ከአትሮንስ ማርያም ፈትተው ግንባር ቀደም በማድረግ በምኒልክ ላይ ለመጫን ይዘው በለጋምቦ በኩል አድርገው ወደ ወረይሉ በግሥጋሴ ሲጓዙ ምኒልክ ምንም እንኳን ከተክለ ሃይማኖት ተራርቀው ቢወዳጁ ያፄ ዮሐንስ በክረምት ወደው እሎ ግሥገሣ ለሰላም አለመሆኑን ቢረዱትም እንደ ልማዳቸው ስሜታቸውን በልባቸው ይዘው የእምባቦን የጦርነት ሁኔታ በደብዳቤ አድርገው መልክተኞቻቸውን ደጃች መሸሻ ወርቄንና የሻነው ተፈሪ የሚባሉትን ወዳፄ ዮሐንስ ልከው ሁኔታውን በትዕግሥት ሲጠባበቁ ቀጥሎ ያለውን ደብዳቤ ካፄ ዮሐንስ መጣላቸው።

መልእክት ዘሥዩመ እግዚአብሔር ዮሐንስ…. ይድረስ ከንጉሥ ምኒልክ… በጌምድር ሳለሁ ሁለቱ ነገሥታት ተዋግተው ድሉ ለምኒልክ ሆነ ንጉሥ፥ ተክለ ሃይማኖትን ይዘው ወደ ሸዋ ተጓዙ ሲሉ ብሰማ እግዚአብሔር የፈቀደውን ሠርቷል። የክርስቲያን ደም በማይረባ ነገር በመፍሰሱ (ሳዝን) የናንተን ደብዳቤ ስጠብቅ ደብረ ታቦር ላይ ወር ሙሉ ተቀመጥሁ። ኋላ ግን ወሬያችሁ ቢጠፋብኝ ይህስ ነገር አለበት ብዬ ተነስቼ ስመጣ ሳይንትን ሳልፈው የንጉሥ ወረቀት ደረሰልኝ። ደብዳቤውንም አይቼ፥ መዘግየቴ በመንገዱ ርዝመት ሆኖ ተንኮል አለመኖሩን ሳውቅ ወደ ቤገምድር ለመመለስ አሰብሁ። ነገር ግን ክረምት ተጭኗልና ሠራዊቴ የሚጐዳብኝ ሆነ። በወሎ እንድከርም ፈቃድ ይደረግልኝ። እኔም አገር አልበድልም። በጥቢ (ክረምት ሲወጣ) ተገናኝጠን ሁሉንም ተማክረን ወደ ቤገምድር መመለስ ይሻለኛል ብዬ ነው እንጂ ሌላ ጉዳይ ኖሮብኝ አይደለም። ደግሞ ይህም የሚያሳዝን ነገር ሲሆን ተመልሼ ሠራዊቴ በውሃ ሙላት በጭቃ ያለቀው አልቆ የተረፈውን ይዤ መመለስ ይሻለኛል።

በዚህ ደብዳቤው ውስጥ «ወሬያችሁ ቢጠፋብኝ ይህስ ነገር አለበት» የሚለው ቃል ምኒልክን «በኔ ላይ የሸፈቱ መስሎኝ» ለማለት ነው። ከዚያ ደግሞ ዝቅ ብለው «ተንኰል አለመኖሩን ባውቅ ወደ ቤጌምድር ለመመለስ አሰብሁ» የሚሉት ደብዳቤው የዘገየው በመንገድ ርዝመት እንጂ በኔ ላይ ለማመጥ አሳብ እንደሌለዎ ስለተረዳሁ ወደ ቤገምድር ለመመለስ አሰብሁ ማለታቸው ነው። ከዚህ ጋር መደምደሚያውን የመላዋ ኢትዮጵያ ንጉሠ ነገሥት ሆነው ለምኒልክም የበላይ ገዥ መሆናቸው ሲታወቅ «በወሎ እንድከርም ፈቃድ ይደረግልኝ» ማለታቸው ንጉሥ ምኒልክ ገና ዐፄ ቴዎድሮስ ሳይሞቱ በሸዋ ላይ ወሎን የራሳቸው ግዛት አድርገው በወረይሉ ከተማ ከትመዋል። ወደ ምባቦ ሲዘምቱ የወሎዋ ባላባት ወይዘሮ መስተዋት ጭፍራ ይዘው ምኒልክን የተከተሉበት ምክንያት ይኸው ነው።

ስለዚህ ዘመኑ ምንም የበላይ ንጉሠ ነገሥት ያለበት ቢሆን የባለ ጉልት ጊዜና እያንዳንዱ መስፍን በቤቱ አዛዡ ናዛዡ እርሱ ስለሆነ ያለርሱ ፈቃድና መስተንግዶ አድኑ መስፍን ንጉሠ ነገሥትም ቢሆን በግዛቱ ውስጥ አይገባበትም። «አገር አላጠፋም» ማለታቸውም አንዱ ንጉሥ ወይም መስፍን ካንዱ አገር ወደ ሌላው ሲሔድ ከተነሣበት አገር በቂ ስንቅ መያዝ ይቸግረዋል። ቢይዝም የጉዞው ወይም የዘመቻው ጊዜ በረዘመ መጠን ስንቁ ያልቅና ለወታደር ያለው ምርጫ ከሠፈረበት አውራጃ ካለው ነዋሪ ሕዝብ ላይ ዘርፎ መብላት ነው። ከዚህ የተነሣ ንጉሠ ነገሥቱ አገር አልበድልም ማለታቸው በትዕዛዝ ወይም በይሉኝታ በነራስ ሚካኤል ማካይነት ሕዝቡ ዐውቆ ይሰጠኛል እንጂ እንዲዘረፍ አላደርግም ማለታቸው ነው።

የዚህን ዐይነቱን ያፄ ዮሐንስን የትሕትና አባባል፥ የንጉሥ ምኒልክ መልስ ሞገስ ሰጥቶት ይገኛል። ንጉሠ ነገሥቱና ንጉሡ እንደ መልካም የፖለቲካ ሰው እብቃል ልውውጥ እየተጫወቱ እንደ ኃይለኛ ባላጋራ ውስጥ ለውስጥ እየተጐነታተሉ በይፋ ደግሞ በጨዋነት እየተከባበሩ በሁለቱ ጐን ላሉት ወደ ጠብ ለሚገፋፉዋቸው የጦር ባለሥጣኖች መንገድ ከመስጠት እንደሚቆጠቡ ይታያል።

በዚህ ምክንያት ምኒልክ ደብዳቤው እንደ ደረሳቸው በእምባቦው የጦርነትና በጉዞ ሠራዊታቸው መድከሙንና የክረምቱን መክበድ ሳይመካኙ «ጃንሆይ እንደዚህ ከቀረቡ ሳንገናኝ አነክርምም። እኔም መጣሁ። ከድንኳን ቤት ይሻለኛልና ወረይሉ ከኔ ቤት ይግቡ? የሚል ደብዳቤ አስቀድመው በሐምሌ 14 ቀን 1875 ዓ.ም ከእንጦጦ ተነስተው ንጉሥ ተክለ ሃይማኖትን እንደያዙ በሐምሌ 16 ቀን ደብረ ብርሃን አድረው በነሐሴ 7 ቀን ወረይሉ ሲደርሱ ንጉሠ ነገሥቱ በታላቅ ክብርና በመድፍ ተኩስ ተቀበሏቸው። በዚያን ጊዜ ያፄ ዮሐንስም መኳንንት «ጦራቸው ከኛ ይበልጣል ለምን አልወጉንም» እያሉ ምኒልክን አሙ ይባላል።

እንደ ተገናኙ ምንም እንኳን ሁለቱ የቀድሞ ጠበኞች እንጦጦ ሳሉ ላለመካሰስ ውስጠ ስምምነትና ልባዊ ዕርቅ ቢያደርጉም ንጉሠ ነገሥቱ ሁለቱን ግራና ቀኝ አቋቁመው «እኔ መጥቼ እስክገላችሁ ድረስ አትዋጉ» ያሉትን ትዕዛዝ አፍርሰው በመዋጋታቸውና ሰዋቸውን በከንቱ በማስጨረሳቸው እንደ ተወቀሱ አለቃ ተክሌ ገልጸውታል። ጸሐፊው በምኒልክ ላይ የተሰነዘረውን ወቀሳና ከምኒልክ ወገን የተሰጠውን መልስ ሳይጠቅሱ ተክለ ሃይማኖት ከንጉሠ ነገሥቱ «ለምን ተዋጋህ?» በሚል ለቀረበላእችው ጥያቄ «ንጉሥ ምኒልክ እምቢ ብሎ ገፍቶ መጥቶ ያለውድ በግድ ገጠመኝ…. አሸከሮቼ ያቀኑትን አገር ቀምቶ ምርኮውን ሁሉ እጅ አደረገ፤ የጃንሆይ ደብዳቤ ቢዘገይብኝ አገሬን ገንዘቤን አልሰጥም ስል ተዋጋሁ» ሲል ዐፄ ዮሐንስም «አትዋጋ ብዬ የላክሁብህን ደብዳቤ ማን ወሰደው» ብሎ መላክተኞቹን ቢመረምር «ደስታ ኃይሉ የሚባል ሽፍታ ከመንገድ ቀማን» ብለው እንደ መለሱ ከጠቀሱ በኋላ ዐፄ ዮሐንስ ያለ ትእዛዝ በተዋጉበትና ሕዝቡን ባስፈጁበት ከንጉሥ ምኒልክ ላይ ወሎን ወስደው ለልጃቸው ለራስ አርአያና ለራስ ሚካኤል ሰባት ቤት አገውን (አገው ምድርን) ከንጉሥ ተክለ ሃይማኖት ወስደው ለራስ አሉላ መስጠታቸውን ያረጋግጣሉ።

በመጨረሻ ጊዜ ቤጌምድርን ደምቢያን ለራስ አርአያ ሰጥተው የወሎን ግዛት ጠቅልለው ለክርስትና ልጃቸው ለራስ ሚካኤል ስለ ሰጡዋቸው በምኒልክ ዘንድ ቅሬታ ነበር። በተለይ እርሳቸው እንደ ወገን ያደረጉዋቸው ወይዘሮ መስተዋትና ልጃቸው ኃይለ ማርያም እየተዳከሙ ራስ ሚካኤል የወሎን ጠቅላላ ግዛት በመጨበጥ ስለ ተጠናከሩ በምኒልክ ዘንድ ቅሬታው እየባሰ ሔዶ ነበር።

**ምዕራፍ ሐያ**

**የራስ አርአያና የወይዘሮ ዘውዲቱ የጋብቻ መሣሪያነት -**

**የእምባቦው ጦርነት ያስከተለው ውዝግብ - የወሎ ግዛት ከምኒልክ**

**እጅ ወጥቶ በንጉሠ ነገሥቱ ቁጥጥር ውስጥ መግባት**

በዓለም ያሉ ነገሥታት በፈላጭ ቆራጭነት በነበሩበት ዘመን ያድንን አስፈሪ መስፍን ወይም አሥጊ ቀንደኛ መሪ በቀጥታ ማሳመን ሲያቅታቸው ወደ ራሳቸው ጐራ ለመሳብ ዘራቸውን ከዘሩ ይደባልቁ ነበር። ከተደባለቀው ዘር ውስጥ የተገኘው መስፍን ለልጅ ልጅ እንዲገዛና በርሱ አማካይነት የነርሱ ስም የነርሱ ዝና ለታሪክ እንዲቆይ ጽኑ ምኞታቸው ነበር። ብዙ ጊዜ ለዚህ ፖለቲካና ለገዥነት ዓላማ ሲባል ለወንድ ያልሰረሰች ልጅ አገረድ ለሴት ያልሰረሰ ወጣት መሣሪያ ሆነው በመሥዋዕትነት ሲዳሩ ሲኳሉ ኖረዋል። ይህ ዐይነቱ መሥዋዕትነት ሊቀር የቻለው በምሁራን ነጻ አስተሳሰብና በሕዝብ ንቅናቄ ግፊት የዘውድ አገዛዝ በሬፑብሊክ ሲለወጥ ወይም የዘውዱ ፈላጭ ቆራጭነት በሕገ መንግሥት ዐዋጅ የተወሰነ ሲሆንና የአስተዳደሩ ሥልጣን ወደ ሕዝብ ወኪሎች የተዛወረ ጊዜ ብቻ ነው።

በዚሁ መሠረት ቀደም ባለው ጊዜ ውስጥ ዐፄ ቴዎድሮስ ብዙ ታላላቅ ልጆች እያሏቸው ሕፃኑን ዓለማየሁን አልጋ ወራሽ ያደረጉበት ወይም ሴት ልጃቸውን ወይዘሮ አልጣሽን ለሸዋው የወጣት መስፍን ለምኒልክ የዳሩበት ከዚሁ ስሜት ጋር የተያይዘ ነበር። ለጋብቻ ወደ ጐን አቆይተው የንጉሠ ነገሥቱን ልጅ አልጣሽን ለማግባት ተገድደዋል።

በዚሁ ዐይነት ምኒልክና ተክለ ሃይማኖት አንድ ጊዜ ወረይሉ አንድ ጊዜ ቦሩ ሜዳ በነበሩበት ሰዓት ከንጉሠ ነገሥቱ ካፄ ዮሐንስ ወደ ንጉሥ ምኒልክ ስለ ጋብቻ የተላከውን መልእክት ብላቴን ጌታ ኅሩይ ወልደ ሥላሴ እንደዚህ ሲሉ አስፍረውት ይገኛል። «....ዐፄ ዮሐንስ መቼም ቢሆን ለኢትዮጵያ የሚያስቡት አሳብ መሠረት ያለው ነበርና የንጉሥ ምኒልክ ኃይላቸው እየበረታ ሠራዊታቸው እየበዛ መሔዱን አይተው «ከእንግዲህ ወዲህ ለእኔም ያለኝ አንድ ወንድ ልጅ ብቻ ነው። ለንጉሥ ምኒልክም ያለቻቸው አንዲት ሴት ልጅ ብቻ ናትና የኔ ወንድ ልጅ የንጉሥ ምኒልክን ሴት ልጅ ያገባ እንደሆነ እኛም ብንሞትና ብናልፍ የሁለታችንም ዘር እባልጋው እንዲቀመጥ ሴት ልጅዎን ለልጄ ይስጡልኝ» ብለው ራስ አሉላን ራስ ገብረ ኪዳንን ቢቶደድ ገብረ መስቀልን ወደ ንጉሥ ምኒልክ ላኩዋቸው። ንጉሥ ምኒልክም ይህን የጋብቻውን ነገር በሰሙ ጊዜ «የልጅነቱ ዕድሜ ገና 6 ዓመት ስለሆነ ሕጻን በመሆኗ ብቻ ነው እንጂ ጋብቻው እጅግ ያማረ ነውና ጃንሆይ ፈቃዳቸው ከሆነ የኔም ፈቃዴ ነው» ብለው ተናገሩ። ዐፄ ዮሐንስ አሳባቸው በመፈጸሙ ደስ አላቸው። ወዲያውም ስለ እምባቦ ጦርነት መቀጫ ከንጉሥ ምኒልክ የተወሰደባቸው የወሎ ግዛት ለራስ አርአያ እንዲሆን ተማከሩና ዐዋጁ ተነገረላቸው። የራስ አርአያም ዕድሜ በዚህ ጊዜ 12 ዓመት ሲሆን የዘውዲቱም ዕድሜ እላይ እንደ ተባለው 6 ዓመት ነበር። የጋብቻውን ዕድሜ እንደዚህ ያሳጠረው የፖለቲካ ጋብቻ መሆኑ ነው። ይኸን የመሰለው ጋብቻም በኢትዮጵያ ብቻ ሳይሆን ቀደም ብሎ በሌላውም ዓለም ይደረግ ነበር። የፈረንሳዊ ንጉሥ ሉዊ 15ኛ በ11 ዓመቱ የ3 ዓመቷን የእስፓኝ ንጉሥ ሴት ልጅ ማጨቱ በታሪክ ተመዝግቦ ይገኛል።

ስለዚህ በሁለቱም ቤተ መንግሥት የተደገሰውን ድግስ፥ ለሙሽራውና ለመላክተኞቹ ለነራስ ገብረ ኪዳን ለነራስ አሉላ የተሰጠውን የሽልማት ብዛቱንና ዐይነቱን ጸሐፌ ትእዛዝ ገብረ ሥላሴ በሙሉ በመጽሐፋቸው በምዕራፍ 33 ላይ በደንብ ዘርዝረውታል። ለሙሽራው ለራስ አርአያ ከምኒልክ ከተሰጠው ስጦታ ውስት 1 መድፍ 500 ጠበንጃ። 500 ፈረስና በቅሎ 500 አገልጋይ 100 ሰርፍና ስጋጃ ይገኝበታል። ዐፄ ዮሐንስም ለሙሽራይቱ ለወይዘሮ ዘውዲቱ ከወረይሉ ወደ መኖሪያ ቤታቸው እስኪደርሱ ያደሩበትን ቦታ ሁሉ ርስት ጉልት አድርገው ሰጧቸው ይባላል።

ንጉሥ ተክለ ሃይማኖት ምንም ለግብር ይውጣ «ጥፋቱ የንጉሥ ምኒልክ ነው፣ የኔ አይደለም» በማለት ዐፄ ዮሐንስ ላይ ክርክር ቢያደርጉም ከእምባቦ ጦርነት ወዲህ በጉዞም ላይ ሆነ ከእንጦጦ ሳሉ በምኒልክ ዘንድ በተደረገላቸው እንክብካቤ ልባቸው ከምኒልክ ጋር ነበር ይባላል።

ንጉሥ ምኒልክ በእምባቦ ጦርነት የማረኩትን የጦር መሣሪያ በንጉሠ ነገሥቱ ትእዛዝ ለንጉሥ ተክለ ሃይማኖት እንዲያስረክቡ በመገደዳቸው ቅሬታ ተስምቷቸው እንደ ነበረ ብላቴን ጌታ ኅሩይ እንደዚህ ሲሉ ገልጸዋል። «አንዳንድ ጊዜ ዐፄ ዮሐንስ ለንጉሥ ተክለ ሃይማኖት የሚያደሉ በመሆናቸው ንጉሥ ምኒልክ የሞትሁበትን መሣሪያ ለምን ለንጉሥ ተክለ ሃይማኖት አስረክብ ይሉኛል በማለት እጅግ አዘኑ። ቢሆንም የንጉሥ ቃል ረዘመ ብለው አያሳጥሩት አጠረ፥ ብለው አያስረዝሙት የሚባል ነገር አለና መድፉንም ሰናድሩንም በሙሉ ለንጉሥ ተክለ ሃይማኖት አስረከቡ።

ንጉሥ ተክለ ሃይማኖት ወዳገራቸው ወደ ጐጃም ሲመለሱ የተማረከባቸውን መሣሪያ በምን አኳኋን እጅ ለማድረግ እንደቻሉ ሲያስረዱም ብላቴን ጌታ ኅሩይ እስደዚህ ብለዋል «…..የሠርጉ ወራት ካለፈ በኋላ ንጉሥ ምኒልክ ከወረይሉ ተነሥተው ባንድ ቀን ግሥጋሤ ቦሩ ሜዳ ገብተው ካፄ ዮሐንስ ተገናኙ። የትግራይ መኳንንትም የንጉሥ ምኒልክን አኳኋንና የሠራዊታቸውን ብዛት በማየት ሥጋት ስለ አደረባቸው ክፉ ምክር ይመክሩባቸው ጀመር።

ይኸን «ክፉ ምክር» የተባእልውን ብላቴን ጌታ በትክክል አልገለጹትም። ምናላብት «ምኒልክ ከዚህ ዐይነት ከበረቱ ለእርስዎም በሕይወትዎ አይገዙልዎትም ወደፊት ልጅዎንም አያስገዙምና አሁን ቦሩ ሜዳ እንዳሉ እጃቸውን ይዘን እንሰርና በርሳቸው ፈንታ የንጉሥ ሣህለ ሥላሴን የልጅ ልጅ ደጃች መሸሻ ሰይፉን አንግሠን ወደ ሸዋ እንላክ» ብለዋቸው ይሆናል። ዐፄ ዮሐንስ ግን በተፈጥሮአቸው ከተንኮል ይልቅ የሐቀኝነት ዝንባሌ ስለሚታይባቸው «ትናንትና ልጆቻችንን አጋብተን እንዴት እንደዚህ ያለውን ክህደት እንሠራለን?» ብለው እምቢ ብለው ይሆናል። ደግሞም ምኒልክ በሸዋ በሕዝባቸው ዘንድ ያሠፈኑትን መወደድና ዝና በምንም ዓይነት መሸሻ ሰይፉ ሊያሟሉት ስለማይችሉ መሸሻን ለሸዋ አንግሠው ቢልኩ ብጥብጥ እንደሚፈጥር አልሳቱትም ነበር።

ከዚህ ይልቅ ምኒልክን እንዳሉ ትተው በዘዴ ተክለ ሃይማኖትን እንደገና በጦር ማጠናከሩንና ምኒልክን ማዳከሙን የሚሻል አድርገው የገመቱት ይመስላል። ስለዚህም ነበር በጋብቻው ሰበብ አድርገው የወሎን ግዛት ከምኒልክ ወስደው ለልጃቸው ለራስ አርአያ የሰጡዋቸው። በዚሁ አያያዝ ይሆናል ከእምባቦ ጦርነት የተማረከውንም የጦር መሣሪያ ለንጉሥ ተክለ ሃይማኖት እንዲመለስ ያደረጉት።

ከዚህ ሁኔታ ጋር የተያያዘ መሆኑንና የተመለሰበትን ዘዴ ለማመልከት ብላቴን ጌታ ኅሩይ እንደዚህ ሲሉ አብራርተውታል።

…..ንጉሥ ተክለ ሃይማኖት ወዳፄ ዮሐንስ ገብተው «እባክዎ ጃንሆይ ወደ አገሬ እንገባ ይፍቀዱልኝ» ብለው ቢለምኑዋቸው «ወደ አገሬ ልግባ የምትለኝ መቼ ማርሁህና ነው። አሁንም ስለ ጥፋትህ ሁሉ ምሕረት እንዳደርግልህ ንጉሥ ምኒልክን አማላጅ ላክብኝና ከዚያ በኋላ አሰነብሃለሁ» አሏቸው። ንጉሥ ተክለ ሃይማኖትም ወደ ንጉሥ ምኒልክ ሔደው «ወደ አገሬ እንድገባ ከጃንሆይ ጋር ከልብ ያስታርቁኝ» ብለው ወደቁባቸው። ንጉሥ ምኒልክም ባፄ ዮሐንስ ልብ የታሰበውን ሳያውቁ «እባክዎ ጃንሆይ ንጉሥ ተክለ ሃይማኖትን ከልብዎ ይታረቁትና ወደ አገሩ ይግባ» ብለው ቢለምኗቸው «እኔ በነግሠው እርሱ በጥጋቡ ለቆለታል መንግሥት አይገባውም ነበር። ነገር ግን ንጉሥን አማላጅ ከላከ ምን ይደረጋል? ትናንትናም ንጉሥ አድረገን ዛሬ ብንሽረው ለእኛም አያምርልንምና ምሬዋለሁ። ዳሩ ግን ንጉሥ ሆኖ ያለ መሣሪያ በጀሌ ወታደር ታጅቦ ወደ አገሩ ቢገባ ውርደቱ ለእኛው ነውና የተማረከበት መድፉም ነፍጡም እንዲመለስለት ይሁን» ስለ አሏቸው ንጉሥ ምኒልክ በድንጋጤ አዘኑ። የሸዋ መኳንንትም ይኸን ወሬ በሰሙ ጊዜ «ጥንቱንም የፈራነው ይኸንኑ ነበር። መቼስ ምን እናደርጋለን? ይልቅስ የባሰ ነገር ሳይገኘን ተሰናብተን ብንመለስ ይሻለናል» በማለት ምክራቸውን ጨረሱ።

ዐፄ ዮሐንስ ደጃች መሸሻ ሰይፉን ቀደም ብለው ምኒልክ ካሰሩአቸው ቦታ አስፈትተው አጠገባቸው በማስቀመጥ ባለሟል አድርገዋቸው ነበር። ገባ ወጣ ማለታቸውን ሰው ሁሉ እያየ፣ «በመኳንንቶቻቸው ምክር ምኒልክን አስረው መሸሻን አንግሠው ወደ ሸዋ ሊልኩ ነው። የምኒልክም ባለቤት ኃይለኛዋ ወይዘሮ ባፈና ውስጥ ለውስጥ ልባቸውን ከንጉሠ ነገሥቱ ጋር አድርገው የደጃች መሸሻን አነጋገሥ ይደግፋሉ» እየተባለ ይወራ ነበርና አሁን መኳንንቱ በምርኮ የእትገኘውን የመሣሪያውን መመለስ ሲሰሙ «ይልቅስ የባሰ ነገር ሳይገኘን ወደ አገራችን ወደ ሸዋ እንመለስ» ያሉት ስለዚህ ነበር። ‹የባሰ ነገር› ማለትም ሳያስሩዎ ወይም ሳንታሰር ማለት ይመስላል።

ምኒልክም የባሰ ነገር እንዳይመጣባቸው በመጠንቀቅ የወሎም ግዛት ለራስ አርአያ ሲሰጥና የተማረከውም የጦር መሣሪያ ለንጉሥ ተክለ ሃይማኖት ይመለስ ሲሏቸው በልባቸው እየተናደዱ ባፋቸው «ይሁን» እያሉ ንዴታቸውን እየደበቁ ከንጉሠ ነገሥቱ ጋር በሰላም መለያየትን ብቻ እንደ ፈለጉ ያሳያል። ይሁን እንጂ ውስጡን እየተበሳሰሉ ሁለቱም ላይ ላዩን ተቻችለው በጨዋነት ለውጭው ሕዝብ በጋብቻ ተሳስረው እንደ ተፋቀሩ ይመስላሉ። ስለዚህ ጸሐፌ ትእዛዝ ገብረ ሥላሴ ወደ ዝርዝሩ ውዝግብ ሳይገቡ፥ የሁለቱንም በስምምነት መለያየት ሲገልጹ «….በፍቅር አብረው ሰንብተው በየካቲት 2 ቀን ሁለቱ ነገሥታት ተሰንባብተው.... ዐፄ ምኒልክ ወደ ሸዋ ተጓዙ» ብለዋል።

የሆነ ሆኖ ምኒልክ ከሐምሌ ወር 1875 ዓ.ም ጀምሮ እስከ ከያክቲት ወር 1876 ዓ.ም ድረስ ብዙ ጊዜ ወረይሉ እራሳቸው ባሠሩት ቤተ መንግሥት ሲቀመጡ አንዳንድ ጊዜም ንጉሠ ነገሥቱ ወደ ሠፈሩበት ወደ ቦሩ ሜዳ እየተመላለሱ ከንጉሠ ነገሥቱ ጋር ስለ ሠርጉም ስለ ሌላውም ጉዳይ እየተነጋገሩ ከመንፈቅ በላይ በወሎ ቆይተው በመጨረሻ ከንጉሠ ነገሥቱ ተሰናብተው በየካቲ 2 ቀን 1876 ዓ.ም ከቦሩ ሜዳ ተነሥተው በጨፋ መንገድ አድርገው ልቼ ደርሰው ከዚያ በደስታና በዕልልታ ደብረ ብርሃን ከተማ ገቡ።

በዚህ ዘመን ዐፄ ዮሐንስ ከእስክንድርያ ፓትርያሪክ ተላልከው በማስፈቀድ ለኢትዮጵያ አራት ጳጳሳት አስመጥተው ነበር። ይኸም በኢትዮጵያ የቤተ ክርስቲያን ታሪክ ውስጥ ለመዠመሪያ ጊዜ መሆኑ ነው። ከአራተኛው መቶ ዓ.ም ዠምሮ እስከዚህ ዘመን ድረስ ላንድ ሺ አራት መቶ ዓመት ያህል ለኢትዮጵያ ቤተ ክርስቲያን ከእስክንድርያ የሚላከው ጳጳስ አንድ ብቻ ነበር። አንድ ብቻ ከመሆኑም የተነሣ ክህነት ዲቁናና፥ ቅስና፥ ከጳጳሱ ለመቀበል ጳጳሱ ወደሚቀመጡበት ከተማ በመጓዝ የነበረው ድካም ከፍ ያለ ነበር።

አሁን ግን እላይ እንዳልነው ዐፄ ዮሐንስ «ኢትዮጵያን ለሚያህል የክርስቲያን አገር አንድ ጳጳስ አይበቃም» ብለው ከእስክንድርያው ፓትርያርክ ጋር ተጻጽፈው አራት ጳጳሳት አቡነ ጴጥሮስ አቡነ ሉቃስ፥ አቡነ ማቴዎስ፥ አቡነ ማርቆስ የሚባሉት አስመጥተው አቡነ ጴጥሮስን ለትግሬና ለትግራይ ይኸውም ማለት ለራሳቸው ሁለተኛውን አቡነ ማቴዎስን ለሸዋ ለንጉሥ ምኒልክ ሦስተኛውን አቡነ ሉቃውን ለጐጃም ለንጉሥ ተክለ ሃይማኖት አራተኛውን አቡነ ማርቆስን ከወሎ በኋላ የቤጌምድርና የሰሜንን ግዛት ለሰጧቸው ለልጃቸው ለራስ አርአያ ደልድለው ሰጡ። ማርቆስ ግን ምንም ጊዜ ሳይቆዩ ሞቱ።

ምኒልክ ከንጉሠ ንገሥቱ ከተሰነባበቱ ወዲህ አቡነ ማቴዎስን ይዘው ከወሎ ወደ ሸዋ ተጉዘው ልቼ ገብረው ጥቂት ካረፉ በኋላ ደብረ ብርሃን ከተማ ገቡ። የአገባባቸውን ሁኔታ ጸሐፌ ትእዛዝ ገብረ ሥላሴ ከዚህ እንደሚከተለው አሥፍረውታል። «በየካቲት 23 ቀን ንጉሡ በሥርዓተ መንግሥት ዘውድ ደፍተው አቡነ ማቴዎስም ሙሉ የጵጵስና ልብስ ለብሰው ሠራዊቱም ተሰልፎ በታላቅ ሥርዓት አምረው ደብረ ብርሃን እከተማዎ (እከተማቸው) ገቡ። በሸዋም ያሉ ካህናት አጊጠው በታላቅ ክብር ተቀበሉዎ። ያን ጊዜ የደረገ የቀለም ድርሰት የሠራዊት ደስታ እጅግ ብዙ ሆኗልና ካህናቱም እንዲህ አሉ «ንሕነ ነአምን በአብ ማርርቆስ ዘላዕለ ኵሉ ወበወልዱ ተክለ ሃይማኖት ዘደብረ ሊባኖስ ዮምሰ ዓባይ ትፍሥሕተነ ሶበ መጽአ ማቴዎስ ወነበረ በየማነ ንጉሥ ዐፄ ምኒልክ። በዚህም ጊዜ 101 ጊዜ መድፍ ነፍጥም (ጠበንጃም) ሙሉ ግባት ተተኮሰ። ንጉሡም ሙሉ ግብር አግብተው አዳራሽ ተገኝተው ዋሉ።»

የሆነ ሆኖ ከዚህ በፊት ተደርጎ የማያውቀውን በዘመናቸው አራት ጳጳሳት ማስመጣታቸው ካስመጡ በኋላ በተለይ እንደ ባላንጣ የሚመለከቷቸው ምኒልክ «ጳጳስ ካገኘ ከጳጳስ ተቀብቶ ንጉሠ ነገሥቶ ነኝ ይልና ከኔ ያፈነግጣል» የሚለውን ሥጋት አሸንፈው ጳጳስ ሰጥተው ንጉሥ ምኒልክን በሰላም ወደ ሸዋ ማሰናበታቸው ያፄ ዮሐንስን ልብሰ ሰፊነትና ቅንነት በግልጽ ያሳያል። ምኒልክም «ድርጅቻለሁ ሠራዊቴ በዝቷል ከንጉሠ ነገሥቱ የበላይነት ቀንበር ልላቀቅ» ብለው በትዕቢትና በኩራት ተፈንቅለው በመሸፈት ለብዙ ሕዝብ እልቂት ሰበብ አለመፍጠራቸውን ታጋሽነታቸውን ያመለክታል።

በዚህ አንጻር የራሳቸውን ንጉሠ ነገሥታዊ ሥልጣን ለማጠናከር የምኒልክንም የግዛት ኃይል ለማዳከም ዐፄ ዮሐንስ መሞከራቸው አልቀረም። ምኒልክ ከቴዎድሮስ ጊዜ ዠምረው ብዙ ጊዜ ወደ ወሎ እየተመላለሱ በወረይሉ በመቀመጥ «እሺ» ብሎ የተገዛላቸውን የወሎ ባላባት ሲሾሙ ሲሸልሙ ያፈነገጠውን ሲሽሩ ስያግዙ ወሎን በማናቸውም ረገድ ልክ እንደ ራሳቸው ግዛት ቆጥረውት የነበረው አሁን ከርሳቸው ባለሟላቸው ከሆኑት ከወይዘሮ መስተዋትም እጅ ወጥቶ ወደ ራስ አርአያ እጅ ሲዛወር መጠነኛ ቅሬታ እንደ ገባቸው አይጠረጠርም። ቢሆንም «ተጋብተናል ግዴለም የተሰተውም ለልጄ ባል ነው» በሚል ስሜት ችለውት ሳለ በሚቀጥለው ጊዜ ራስ አርአያ የቤገምድርንና የስሜን ገዥ ተብለው ወሎን ሲለቁ በርሳቸው እግር ብወወሎ የወይዘሮ መስተዋትና የልጃቸው የአባ ዋጠው ባላንጣ ለሆኑት ለራስ ሚካኤል (መሐመድ ዐሊ) በመስጠጡ የበለጠ ቅር አሰኝቷቸዋል። ስለዚህም ምኒልክ ከውጭ አገር ሰዎች እየተጻጻፉ መሣሪያ በመሰብሰብና ዐልፎ ዐልፎ በማፈንገጥ ንጉሠ ነገሥቱን አዳክመዋል። ይኸንንም ንጉሠ ነገሥቱና ንጉሡ በራስ ዳርጌ አማካይነት ሲወቃቀሱ ወደ ፊት እናነባለን።

ይሁን እንጂ ምኒልክ በማኸል ኢትዮጵያ የወሎን ግዛት ቢያጡም በሚቀጥለው ጊዜ በደቡብ በኩል አሩሲን ባሌን ቀጥሎም ሐረርጌን፥ በማግኘታቸው ቅርታቸው ለጊዜው እየጠፋ ሔዷል። ከዚህም በቀር ከንጉሥ ተክለ ሃይማኖት ጋር ያጣላቸው የጉድሩ የጨሊያ የሊሙ የከፋ የወለጋ የኢሉባቦር አውራጃዎች ሁሉ እያደር በርሳቸው ቁጥጥር ውስጥ ስለ ተጠቃለሉ የየአውራጃው ባላባት ሁሉ በራስ ጐበና መሪነት እየመጣ የሚገባውን ግብር የሰጠ ስለ ታመነላቸው በዚሁ የበለጠ ሳይጽናኑ አልቀሩም።

**ምዕራፍ ሐያ አንድ**

**የግብጽ መንግሥት አወዳደቅ ከኢትዮጵያ ጋር ለመቀራረብ**

**ያደረገው ሙከራ - የዤኔራል ጐርዶን መሾም -**

**የመሀዲ አነሣሥ - የጐርዶን አሟሟት**

ዐፄ ዮሐንስ በግብጽ ጦር ላይ ሁለት ጊዜ የማሸነፍ ዕድል ስለ ገጠማቸውና የዙፋን ባላጣቸው ምኒልክን ያለ ምንም ጦርነት ስለ አስገበሩ በፊታቸው ሁሉም ነገር እየቀናቸው ባገራቸው የማንም ኃያል መንግሥት የበላይነት ሳይኖርባቸው በኢትዮጵያ ሥልጣናቸው እየተጠናከረ ሔደ። በርሳቸው አንጻር ዋናው የውጭ መንግሥት ባለጋራቸው ከዲቭ ኢስማኤል በእንግሊዝ ቁጥጥር ውስጥ ገብቶ በውስጥ አስተዳደር በውጭ አገር አገዛዝም በኢኮኖሚም አቅዋሙ እየወደቀ ሔደ። መውደቅም የዠመረው ሁለት ጊዜ (1867 እና 1868 ዓ.ም) ጉንዳጉንዲና ጉራዕ ላይ በኢትዮጵያ ጦር ከተመታ በኋላ መሆኑን ራሳቸው ግብጾች ያምናሉ።

በኢትዮጵያ ድል ከመመታቱም በላይ ሊጥለው የቻለው ያለ ብዙ ጥናት ያለ በቂ ሀብት አድነኛ በጦርነት ግዛት ማስፋፋቱ ነበር። በዚህም ኢትዮጵያ ብቻ እያሸነፈች ስትመልሰው የቀረው በካባቢው ያለው አገር ሁሉ ለጊዜው በግብጽ ሥር ወድቆለት ነበር። የግብጽ ጦር የሱዳንን አገር በሙሉ በቁጥጥር ውስጥ ከአደረገ ወዲህ ወደ ደቡብ ዘልቆ ኤኳቶርን ዐልፎ እስከ ኒያንዛ ባሕር ደረሰ። በምሥራቅ በኩል የዘይላን አካባቢ በጁ ካደረገ ወዲህ በ1867 ዓ.ም በራውፍ ፓሻ መሪነት ሐረርን ያዘ። እነዚህንም የተያዙትን አገሮች ለመቆጣጠር ከ30.000 እክሰ 45.000 የሚደርስ በደንብ የታጠቀ ጦር በያለበት ማስቀመጥ አስፈለገው። በመጨረሻ ግን ለነዚህ ሁሉ የሚከፈል ገንዘብ ተቸገረ።

ከዚህ በተጨማሪ የግብጽ መንግሥት በሱዳን ውስጥ የነበረውን የበላይነት ሥልጣን የሚቀናቀን ኃይለኛ የማህዲስቶች እንቅስቃሴ በዚያው ወቅት ተቀስቅሶ ነበር። በዚያም ሳቢያ በየጊዜው የተፋፋሙ ውጊያዎች በየሥፍራው እየተደረጉ በግብጽ ከዲቭና በእርሱም እየተሾሙ በሱዳን ውስጥ ከፍተኛ የአስተዳደር ሥልጣን በነበራቸው አማካሪዎቹ ዘንድ ሥጋትን አስከትሏል።

በዚህ ምክንያት የግብጹ መሪ ከእንግሊዝ ባለሥልጣኖች ጋር በመስማማት «ለማናቸውም በያላችሁበት ተቅመጡ» የሚል ትዕዛዝ በካርቱም በአምዱርማን ለነበሩት አገረ ገዥዎች አስተላልፎ፥

1ኛ/ ይኸን የማህዲን አነሣሥ ደምስሶ በሱዳን ሰላምና ጸጥታ ሊመሠርት የሚችል ጠንካራ ሰው እንዲገኝ ለማድረግ፥

2ኛ/ የሱዳን ሁኔታ እየባሰበት ሔዶ የግብጽ መንግሥት የጦር ሠራዊቱንም የሲቪል አስተዳዳሪዎቹንም ከሱዳን በሰላም አስወጥቶ በኢትዮጵያ ግዛት አሳልፎ ወደ ምጥዋ ከማዛወር በፊት የኢትዮጵያና የግብጽ መንግሥታት በከዲቭ እስማኤል ዘመን ሁለት ጊዜ ተዋግተው በጠብ ላይ ስለ ነበሩ፥ ባሁኑ የችግር ጊዜ ሁለቱንም መንግሥታት ማስታረቅ የተሻለ መሆኑን አመነበት።

በርግጥም ዐፄ ዮሐንስ ምንም ሁለት ጊዜ የግብጽን ጦር በጉንዳጉዲና በጉራዕ አሸንፈው ቢመልሱም የግብጽን አገዛ ከምጥዋና ከአካባቢው ከሐባብ ከቦጎስ ከከረን ማስወጣት አልሆነላቸውም ነበር። ከጦርነቱም በኋላ ከግብጾች በኩል መሐመድ ሪፋት ቤይ እና ራቲቭ ፓሻ ከዐፄ ዮሐንስ ወገን ሊቀ መኳስ ምርጫ ወርቄና ዐሊ አልሩቢ ተመድበው የዕርቅ ስምምነት ለማድረግ ብዙ ጊዜ ተሞክሮ የግብጽ መንግሥት ቦጎስንና የቦጎስን አካባቢ አለቅም ከማለቱም በላይ በዐፄ ዮሐንስ ላይ የተነሡትን እነ ደጃች ወልደ ሚአኬልን እያከበረ መሣሪያ እያስታጠቀ በሐማሴን የተሾሙትን እነ ራስ ባሪያውን እነ ራስ አሉላን ማስጠቃቱን እንደ ቀጠለ ነበር። የዚህንም ሁኔታ ለእንግሊዝ መንግሥት ባለሥልጣኖች ደጋግመው ቢያሰሙም ባለሥልጣኖቹ ከግብጽ በኩል የሚያገኙትን ጥቅም በመገምገም የርሳቸውን ስሞታና ጥያቄ በቁም ነገር አልተመለከቱትም ነበር።

አሁን ግን በኢትዮጵያ በኩል ሁኔታው በዚህ ላይ እንዳለ በሱዳን የማህዲ መነሣት የግብጽንና የግንሊዝን መንግሥታት አሥጊ ሁኔታ ላይ ሰለ ጣላቸው ነገሩ በካይሮም በሎንዶንም ውይይትና ንግግር ሲደረግበት ሰነበተ። በመካከሉም ዐፄ ዮሐንስ በኢትዮጵያና በግብጽ መካከል በሚደረገው የፖለቲካና የመሬት ጠብ የእንግሊዝ መንግሥት ባለሥልጣኖች ለግብጽ መንግሥት ማድላታቸው ስለ ተሰማቸው በመቅደላ ጦርነት ጊዜ ተዋውቀው ስለተዛመዱት ለዤነራል ናፒየር ጉዳዩን አንሥተው በተለይ ማሳሰቢያ ጽፈውለት ነበር። የማሳሰቢያው መሠረተ ሐሳብ በመቅደላ ጦርነት ዤነራሉ ተመልሶ ወደ አገሩ ሲሔድ በተወላቸው የጦር መሣሪያ ጠላቶቻቸውን አሸንፈው ለዙፋን መብቃታቸውን ከዚያ ውዲህ ደብዳቤ ጽፈውለት አንዲትም መስመር መስል ስላልጻፈላቸው ማዘናቸውን ገልጸዋል። ከዚሁ አያይዘው ከቱርኮችና ከግብጾች በኩል ብዙ በደል እንደ ደረሰባቸው ለርሱና ለእንግሊዝ መንግሥት ሁለት ደብዳቤዎችን ጽፈው በዤኔራል ኪርክሃም እጅ ቢልኩ ቱርኮቹ እርሱንም አስረውና መርዘው በመግደል ደብዳቤዎቹንም ቀዳደው ከባሕር እንደ ጣሏቸው ከእንግሊዝ በኩል ምንም ዐይነት ሸቀጥና ጠበንጃ፥ እንዳይመጣላቸው በማድረጋቸው ስለ ተጐዱ ዤኔራል ናፒዬር በነገሩ ገብቶ በወዳጅነቱ እንዲረዳቸው ያሳስባል። በዚሁም ጊዜ ለእንግሊዝ ንግሥትም የጻፉት ይህንኑ የመሰለ ቃል ያዘለ ነበር።

ሎርድ ናፒዬር ይኸ ደብዳቤ ሲደርሰው ፓሪስ ነበር። ከፓሪስ በ25 መስከረም 1872 ዓ.ም የደረሰውን ደብዳቤ ከነትርጉም አድርጎ የራሱንም ደብዳቤ ጨምሮ ለጠቅላይ ሚኒስትሩ ለሎርድ ሮበርት ሳልስቤሪ ጻፈለት። በራሱ ስም በጻፈው ደብዳቤ ላይ «ዐፄ ዮሐንስ ምነው እስካሁን ሳትስፍልኝ ቀረህ» ብለው በመውቀሳቸው ምክንያት እውነትም ከመቅደላው ዘመቻ 1860 ዓ.ም በኋላ አንድ ጊዜ ብቻ ለራሳቸውና ለባላንጣቸው ለዋግሹም ጐበዜ (ዐፄ ተክለ ጊዮርጊስ) ከጎረቤቶቻቸው ጋር ሰላም እንዲያደርጉ ከጻፈላቸው ወዲህ ምንም ሳይጽፍ ብዙ ዘመን ማለፉን አረጋገጠ። መልሱን ያልጻፈበትም ምክንያት በማለት መሆኑን ገልጾ «ከዐፄ ዮሐንስ ጋር በመቅደላ ጊዜ ከአደረግነው ወዳጅነት በቀር በክርስቲያንነታችን እንድምንረዳቸው ስለሚያምኑ፥ ልንረዳቸውና ወደ ሥልጣኔ ልናመጣቸው ይገባል» የሚል ቃል ጨምሮ መደምደሚያውን ንጉሡ ዮሐንስ ለአቀረቡት አቤቱታ መልካም አስተያየት እንደሚደረግለት ተስፋ አደርጋለሁ» የሚል ቃል ጨምሯል።

የግብጽንም ችግር የኢትዮጵያንም አቤቱታና እሮሮ ደህና አድርገው የተገነዘቡት በካይሮ ዋናው ቆንሲል ባሪንግ (ክሮመር) ና አውግስተን ዋይልድ የሚባለው በጄዳና በምጥዋ የሚቀመጠው የእንግሊዝ ቆንሲል ጉዳዩን ከአጠኑ በኋላ በዚሁ ዓመት በመስከረም ወር ከሳሊስቤሪ በኋላ ጠቅላይ ሚኒስትርነት ለተሾመው ለግላድስተንና ለውጭ ጉዳይ ሚኒስትሩ ለግራንቪል ባቀረቡት ሪፖርት ውስጥ «በአሁኑ ሰዓት የኢትዮጵያንና የግብጽን መንግሥታት በዕርቅ ማስማማቱ ለእንግሊዝ መንግሥታት ጠቃሚ ነው» የሚል ስለ ጻፉና መንግሥታቱም የነርሱን አስተያየት ስላመነበት የዚህን ጉዳይ ከሁለቱም መንግሥታት መሪዎች ተነጋግሮ እንዲጨርስ እላይ ስሙ የተጠቀሰው ዤኔራል ጆርጅ ቻርልስ ጐርዶን ተመረጠ። ይህም ዤኔራል ትውልዱ እንግሊዛዊ ሲሆን የሩቅ ምሥራቅንና የመካከለኛውን ምሥራቅ ጉዳይ የሚያውቅ አስቀድሞም በካርቱም ከተማ በግብጽ መንግሥት አገረ ገዥ ሆኖ የተሾመ የአፍሪካን ባህልና የሕዝቡን ጠባይ የሚያውቅ በአስተዳደር ብልህነቱ በወታደርነትም የቆራጥነት ዝና ያተረፈ ነበር። ስለዚህ ይኸው ዤኔራል ጐርዶን በዐፄ ዮሐንስና በግብጽ መንግሥት መካከል የተነሣውን የመሬት ጠብ በስምምነት እንዲጨርስ ተደረገ።

ዤኔራል ጐርዶን በእንግሊዝ መንግሥት ፈቃድ ከሎንዶን ወደ ካይሮ ሔዶ በፓሻነት ማዕረግ የሱዳን ጠቅላይ ገዥ ተብሎ ከተሾመ ወዲህ የግብጹ ከዲቭና እርሱ በሚግባቡበት በፈረንሣይ ቋንቋ እንደዚህ ብሎ ጻፈለት። «የተወደዱት ፓሻ እንደሚያውቁት በአበሻና በግብጽ መካከል መለያየት (በጠብ) አለ። በልምድዎ በታማኝነትዎ ከሁሉ የበለጠ እምነት አለኝ። የመንግሥቴ ጉዳይ በእርስዎ በኩል ከመፈጸም በቀር ሌላ ምርጫ የለውም። ስለዚህ በዚህ ደብዳቤ አማካይነት ወደ ንጉሡ ወደ ዮሐንስ ሔደው ሁኔታውን እንዲያስተካክሉ ወክየዎታልለሁ። የአሁኑ ሁኔታ (መጥፎ) የተፈጠረው በእኔ ምክንያት አለመሆኑን ከጐረቤቶቼ ጋር በሰላም ለመኖር የምወድ መሆኔና እኒነ ስሜት በእርስዎ ዘንድ የታወቀ ነው። ስለዚህ በሁለቱ መንግሥታት (ግብጽና ኢትዮጵያ) መካከል መልካም ግንኙነት እንዲመሠረት የግብጽ፥ መብቶች እንዲጠበቁ ለሐበሻ ምንም የምንሰጠው (ቦጎስና የምጥዋ አካባቢ) ሳይኖር የአሁኑ ወሰን እንዲከበር ለሁለቱ አገሮች ጥቅም እንዲሆንና ማናቸውንም ግጭት እንዲወገድ የእርስዎ የአሁኑ መልእክት የሚያተኩረው በነዚህ ጉዳዮች ላይ ነው።

ጐርዶን ፓሻ ከሎንዶን ባለሥልጣኖች ልዩ መመሪያ በደብዳቤ መልክና እነዚህን አሳቦች ከከዲቩ ተቀብሎ በምጥዋ በኩል መጥቶ ከዐፄ ዮሐንስ ጋር ደብረ ታቦር (ቤጌምድር) ላይ በ1871 ተገናኘ። ነገር ግን የዐፄ ዮሐንስ ጥያቄና በከዲቭ ስም ለማስፈጸም ጐርዶን የመጣበት ጉዳይ በፍጹም የተራራቀ ሆነ። የዐፄ ዮሐንስ ጥያቄ «ከሱዳን ወሰን አካባቢ ያሉት ጋላባት መተማ ከረን በምጥዋ አካባቢ የሚገኙት ሐባብና ቦጐስ ሰሐጢና ዶጋሊ እነዚህን የመሳሰሉት ሁሉ የኢትዮጵያ ታሪካዊ ግዛቶች ናቸውና ለኔ መመለስ አለባቸው። በነዚህ ወረዳዎች የሚገኙትም ባላባቶች ጥንት ለኢትዮጵያ ነገሥታት ይገብሩ እንደ ነበረው፥ አሁንም ለኔ መገበር አለባቸው» ሲሉ እርሱ ግን ከከዲቩ እንደ ተቀበለው መመሪያ «እነዚህ ሁሉ ንጉሡ የሚጠይቋቸው ወረዳዎች የግብጽ ግዛቶች ስለሆኑ ለኢትዮጵያ ሳይመለሱ እንዳሉ ለግብጽ ረግተው ዕርቁንና የሰላሙን መንገድ ብቻ መቀበል አለብዎት» የሚል ነበር። በዚህ ምክንያት በአለፉት ዓመታት የቦጐስን ከንቲባ በእርሳቸው ላይ እያስነሣ ለነደጃች ወልደ ሚካኤል የራስነት ማዕረግ እየሰጠና እያስታጠቀ ራስ አሉላን ማስወጋቱን ጠቅሰው «ግዛቴን ሳላገኝ እንደዚህ ያለው ባዶ የሰላም ዕርቅ እንዴት እቀበላለሁ» ቢሉ ጐርዶን ፓሻ በአንድ ወገን በእንግሊዝ ዤነራልነቱ እና በነጭነቱ በሌላው ወገን በሱዳን ጠቅላይ አገረ ገዥነቱ እየተኩራራ በማስፈራራት ጭምር እርቁን ጠይቆ ሳይሳካለት ሰል ቀረ፥ ሁለቱም በጠብ ተለያዩ።

በዚህ መካከል በሱዳን የማህዲስቶች አነሣሥ በእንግሊዝና በግብጽ ወታደሮች ላይ የሚያደርሱት ጥቃት በየወረዳው የሚገኙትን የእንግሊዝ የጀርመን፥ የፈረንሳይና የጣሊያን፥ ተወላጆች ግማሾቹ በንግድ የቀሩትም በወንጌል ሰባኪነት የተቀመጡትን ወደ እስላምነት ግቡ እያሉ በማጉላላት ታላቅ ችግር ተፈጥሮ ነበር። አንዳንዶቹ አውሮፓውያን ሕይወታቸውን ለማትረፍ እያሉ ከክርስትና ሃይማኖት ወደ እስላምነት የተለወጡ ይገኙባቸዋል። ከእነዚህም መካከል አንዱ የጐርዶፋን ገዥ የነበረው ሩዶልፍ ሳላቲን ይባል የነበረው የጐርዶን ወዳጅ በማህዲስቶቹ ተገዶ የሰለመው ነበር።

በዚህ ሁሉ ምክንያት ጐርዶን ፓሻ ከዐፄ ዮሐንስ ጋር ያለውን ንግግር አቁሞ በቶሎ ወደ ካርቱም መሔድ ግዴታ ሆነበት። ካርቱም ሲሔድ ከሎንዶን ባለሥልጣኖች ጋር የተስማማው «ከሱዳን የግብጽን አገዛዝ ሽሮ በሱዳን ውስጥ ከግብጽ ነጻ የሆነ መንግሥት አቋቁሞና የዚህን ሥልጣን ባገር ላሉት ባላባቶች አስጨብጦ አዳዲሶቹ ባለሥልጣኖች ማህዲን እንዲቃወሙ ማድረግ ይቻላል» የሚል አሳብ አለበት። ዋናው መሠረታዊ ዓላማ ግን በማናቸውም ረገድ እንግሊዝ የበላይ ገዥነት በሱዳን ውስጥ እንዲመሠረት ነው።

ስለዚህ ጐርዶን ፓሻ ደብረ ታቦርን ለቆ ላዩን በበርበር አድርጎ በየካቲት 18 ቀን 1878 ካርቱም ገባ ከበርበር ከዋናአዎቹ ከተማዎች ከካርቱምና ከአምዱርማን ወይም ከኢትዮጵያ አዋሳኞች ከመተማና ከከሰላ በቀር ሁሉም ከተማዎች በማህዲስቶች ተይዘዋል ወይም ተከበዋል። ከዚህ በፊት ስሙን የጠቀስነው ሩዶልፍ ሳላቲን የሚባለው የአውስትሪያ ተወላጅ ሠላጢን ፓሻ እየተባለ የጉርዶፋን አውራጃ ያስተዳድር የነበረው ብዙ ቀን ሰልሞ ከተቀመጠ በኋላ በጥርጣሬ ታስሮ ወህኒ ቤት ገብቷል። ሎፕቶን የእንግሊዝ ተወላጅ ባሕር ኤልጋዛል የሚባለውን አውራጃ ይገዛ የነበረው እንደ ጓደኛው እንደ ሠላጢን እጁን ለማህዲስቶች ሰጥቶ ሰልሞ ተቀምጧል። ሺናይድለር የሚባለው ኤሚን ቤይ ተብሎ የተሠየመው የጀርመን ተወላጅ ብቻ ግዛቱ ኤኳቶርያ ወደ ደቡብ ራቅ ስላለ የነገሩን አስፈሪነት በመገንዘብ ከነሱው ወደ ላይ ኒያዛ ሐይቅ አጠገብ ሸሽቶ ራሱን ለማዳን ችሏል።

ስለዚህ ጐርዶን ፓሻ ካርቱም ሲገባ ወታደሩም ሲቪሉም በክብርና በአለኝታ ከተቀበለው በኋላ ካገር ተወላጆችና ከውጭ አገር ታላላቅ ሰዎች ጋር በመመካከር ባንድ ወገን የወታደር ዝግጅቱን እያጠነካከረ በሌላው በኩል ከማህዲ ጋር ለመስማማት ሞከረ። ለማህዲም «ጦርነቱን አቁመህ ወደኔ ብትገባ ለመስማምት ሞከረ። ለማህዲም «ጦርነቱን አቁመህ ወደኔ ብትገባ የጉርዶፋን ሡልጣንነት እፈቅድልሃለሁ» ብሎ ላከበት። ማህዲ ግን በዚህ ጊዜ በፊቱ ሁሉም ነገር ስለ ተሳካለት እንኳን ወደ ጉርዶፋ ሊገባ እንዲያውም «ይልቅስ አንተ እጅህን ለኔ ስጥና ሰልመህ ነፍስህን አድን» ብሎ መለሰለት።

ከዚህ በኋላ ከመቶ ሺ ብር በላይ ጦር እንደያዘ ማህዲ አምዱርማንና ካሩትምን ከበበ። ከካርቱም በፊት በአቅራቢያው ያለው አምዱርማን ወድቆ ተበዘበዘ። ካርቱም ግን ራሱ ጐርዶን በደንብ አጠናክሮ ስለ መሸገው ከበባው ዝቡ ቀን ፈጀ። ወሬውም በሎንዶን ስለ ተሰማ ለእርሱ እርዳታ የሚደርስ ዘማች ጦርት እዘጋጀ። ከዚህ በፊት በካይሮና በእስክንድርያ የነኮሎኔል አራቢን አነሥሥ በጦር ኃይል የደመሰሰው ዤኔራል ወልስሌ እይሚባለው በዘማቹ ጦር ላይ ተሾሞ በካይሮ ዐልፎ በጥቅምት ወር 1879 ዓ.ም ዋዲ ኃልፋ ደረሰ።

ወልስሌይ በዤኔራል ጐርዶን ዤግንነት በመተማመን ከነሠራዊቱ በዝግታ ሲጓዝ የካርቱምን ከበባ ከቀን ወደ ቀን እያዋከበ በማጣደፍ ጥር 26 ቀን 1878 ዓ.ም የማህዲ ጦር ተጯጩሆ ጥሶ ወደ ከተማው ገብቶ ብዙ እልቂትና ብዝበዛ በሚደረግበት ጊዜ ያንዱ ክፍል የማህዲ ጦር ጐርዶን ፓሻ ወደ አለበት ቤተ መንግሥት ደርሶ ጐበዙ ዤኔራል በኩራት እንደቆመ እጁን ተይዞ አንገቱ ተቆረጠና በደስታና በጭፋሮ ለማህዲ ቀረበለት። የዚህንም ወሬ በጉዞ ላይ የነበረው ዜኔራል ወልስሌይ ሲሰማ ጦሩን እንደያዘ ወደ መጣበት ተመለሰ። ከዚህ ጊዜ ዠምሮ የሱዳን ግዛትና ሥልጣን በማህዲ እጅ ተጠቀለለ። ዳሩ ግን ከዚህ ድል በኋላ ማህዲ ብዙ ዘመን ሳይቀመጥ ጐርዶን በተገደለ በአምስተኛው ወር ስለ ሞተ በርሱ እግር ከአራቱ ከሊፋዎች አንዱ አብዱላሂ ተተካ።

ጐንደር የተቃጠለው የጐጃሙ ንጉሥ ተክለ ሃይማኖት ተዋግተው የተሸነፉት ንጉሠ ነገሥቱ ዐፄ ዮሐንስ በመተማ ተዋግተው መጋቢት 1 ቀን 1873 ዓ.ም የሞቱት በማህዲ ተከታይ በከሊፋ አብዱላሂ ኤል ታአሺ ጊዜ ነው። ዝርዝር ታሪኩ ወደ ፊት ይነበባል።

**ምዕራፍ ሐያ ሁለት**

**የጐርዶን አሟሟት በሎንዶን ስለ መሰማቱ - ያፄ ዮሐንስ ተከታታይ**

**ስሞታ ለአውሮፓ ኃያላን - የእንግሊዝ መንግሥት**

**የተጠቃሚነት ችሎታ - የሰር ዊልያም ሔዊት መሾም**

የዤኔራል ጐርዶን አሟሟት እንደ ተሰማ በፓኪንግሃም ቤተ መንግሥት በዌስት ሚኒስቴር (ፓርሊያሚንት ሐውዝ) ምክር ቤት፥ በዳውኒንግ ስትሪት (የጠቅላይ ሚኒስቴር) በፎሬይን ኦፊስ የውጭ ጉዳይ ታላቅ ቁጭትንና ሐዘንን አስከትሏል። በምክር ቤት እንደ ነበሩ የተናደዱት አባባሎት «አሁኑኑ አዲስ ጦር ተልኮ የማህዲን ሱዳን በሾርናው ውስጥ እንዳለ መቀቀል ነው» እስከ ማለት ደርሰዋል።

ነገር ግን የእንግሊዝ መንግሥት የበላይ መሪዎች ዋናው አሳባቸው ግብጽን በገዛ አገሩ በኢኮኖሚና ባስተዳደር አዳክመው በግዛቶቹ በሱዳንና በኢኳቶር «የባሪያን ንግድ እናጠፋለን» በሚል ሰበብ ገብተው የራሱን አስተዳደር አዳክመው ራሳችው በርሱ እግር ለመተካት ስለሆነ አሁን ጐርዶን ፓሻ ላገሩ ጥቅም እንደ ተሠዋ ዐውቀውለት በሌላው ወገን ያለችኮላ በትዕግሥትና በእርጋታ በጥናት ሁኔታውን አመዛዝነው ወደ ፊት ባለው ጊዜ የሚከተለውን ለመፈጸም ዐቀዱ።

1ኛ. በሱዳንና በኢትዮጵያ ጠረፍ በስናር በጋላባት በከሰላ ገና እጃቸውን ለማህዲስቶች (ደርቡሾች) ሳይሰጡ በመካከል ላይ ያሉትን የቱርክና የግብጽ ወታደሮች በኢትዮጵያ ሰሜናዊ ክፍል አሳልፈፎ ወደ ምጥዋ ለማድረስ እንዲቻል በቅድሚያ በቦጐስ በሐባብ በሐማሴንና በአካለ ጉዛይ ጉዳይ ላይ ከጉንደትና ከዋናው ከጉራዕ ጦርነት ወዲህ ምንም የታወቀ ስምምነት ያላደርጉትን የግብጽንና የኢትዮጵያን መንግሥታት ማስታረቅ። ዐፄ ዮሐንስ ዕርቁን እንዲቀበሉ የዘወትር ጥያቄያቸው የነበረውንና በከዲቭ ኢስማኤል እምቢተኛነት ተንጠልጥሎ የቆየውን የቦጎስንና የምጥዋን ወደብ ጉዳይ ማሟላት።

2ኛ. መሠረታዊ ዓላማቸው የሆነውን የግብጽን አገዛዝ ከሱዳን አስለቅቀው በደንብ እነርሱ ከመተካታቸው በፊት ለዚህ ሰፊ ዓላማ የተሠውትን ዤኔራሎች የጐርዶንንና የሂክሰን የስቲዋትን ደም ለመቀበል ጥናቱን በጐንደርና በካይሮ በሰፊው መቀጠል።

ስለዚህ የእንግሊዝ መንግሥት በቪክቶሪያ ዘመነ መንግሥት፥ ከመቼውም ዘመን በበለጠ በጦርና በፖለቲካ ባስተዳደር የበሰሉ መሪዎች በብዛት የሞሉበት ግዛቱ በእስያና በሩቅ ምሥራቅ በደቡብ አሜሪካና በአፍሪካ የተስፋፋበት የኢኮኖሚው አቅዋም ደንበኛ መሠረት የያዘበት ጊዜ ስለ ነበረ የነዤኔራል ጐርዶንን መሞት ቀጥሎም ባምስተኛው ወር የራሱን የማህዲን ሞት እንደ ሰማ በችኮላና በደም ፍላት በቶሎ ዘማች ጦር ልኮ ደርቡሾቹን ለመበቀል ሳያስብ ሆኖም ግን የበቀሉን ጉዳይ ሳይረሳ ረዘም ላለ ጊዜ መድቦ በቅድሚያ እላይ እንዳልነው አንድ ከጆርጅ ቻርልስ ጐርዶን ለዘብ ያለና ምራቁን የዋጠ ሰው ኢትዮጵያንና ግብጽን ለማስታረቅ የሚችል መርጦ ለመላክ ምክር ሲደረግ ቆይቶ በሕንድ የባሕር ኃይል ምክትል አዛዥ የሆነው ሬር አድሚራል ሰር ዊልያም ሔዊት ተመረጠ።

በበኩላቸው ዐፄ ዮሐንስ በፊት ኢስማኤል ፓሻ ባንድ ወገን ዕርቅ የፈለገ እየመሰለ በሌላው እገን እነ ደጃች ወልደሚካኤልን እያሳታጠቀ ሲያስወጋቸው ከቆየ ወዲህ አሁንም ደግሞ ልበ ደንዳናውና ግትሩ ጐርዶን ከተውፊቅ ፓሻ ተልኮ መጥቶ ለርሳቸው የመሬትና የወደብ ጥያቄ ምንም ዋጋ ሳይሰጥ የላከውንና የሾመውን የተውፊቅን ምኞት ብቻ እለማሟላት በመከጀሉ ከንጉሠ ነገሥቱ ጋር በጠብ ተለያይቶ ወደ ሱዳን በሔደበትና በተከበበት ጊዜ ሁሉ ንጉሠ ነገሥቱ እንደ ኢትዮጵያ ቁጥር ሚያዝያ 25 ቀን 1872 ዓ.ም ቀን 1871 ዓ.ም ኅዳር 10 ቀን 1872 ዓ.ም ሚያዝያ 22 ቀን 1872 ዓ.ም አከታትለው ለንግሥት ቪክቶሪያ ስለ በደላቸው ደብዳቤ ጽፍዋል። ወዳጄ ከሚሏቸው ከንግሥት ቪክቶሪያም አልፈው ለውጭ ጉዳይ ሚኒስትሩ ለሎርድ ግራንቪልም ጽፈዋል። እንደዚሁም በየካቲት 11 ቀን 1873 ዓ.ም በሚያዝያ 2 ቀን 1875 ዓ.ም ለጀርመን ንጉሠ ነገሥት አልዊልሄልም ቀዳማዊ ጽፈው ጉዳዩ ፍጻሜ እንዲያገኝ በተላመዱት በዶክተር ጀርሃርድ ሮልፍስ አማካይነት ለቻንስለሩ ለቢስማርክ ጭምር ጽፈዋል። እንደዚሁም ለነምሳ (አውስትሪያ) ንጉሠ ነገሥት ለፈረንሣይ ፕሬዚዳንት ለሩሲያ ንጉሠ እንገሥት ስሞታቸውን በደብዳቤ ከማሰማት ቦዝነው አያቁም።

ለሁሉም የጻፉት ቃሉ ተመሳሳይ ነበር። ሁሉንም በዚህ ምዕራፍ ላይ ማስፈር አስፈላጊ ስላልሆነ በተለይ የጥያቄያቸው ዐይነት በብዛት ሠፍሮበት ከሚገኘው ለንግሥት ቪክቶሪያ ከጻፉት ውስጥ ዋና ዋናው አሳብ ከዚህ የሚከተለው ነው።

አንደኛ ለንግሥቲቱ የሚጽፉትን ደብባቤ ሁሉ የምጥዋን ወደብ የሚቆጣጠሩ ግብጾችና ቱርኮች፥ መላክተኛቸውን እየያዙ በማሰር ደብዳቤውን እየቀደዱ ወደ ባሕር መጣላቸው።

ሁለተኛው «ኢትዮጵያን በጠብ ጊዜ (በመቅደላ ዘመቻ) ያልራቋት አሁን በፍቅር (በሰላም) ጊዜ ምነው ራቋት።» (ይኸው ማለት በመቅደላ ዘመቻ ጊዜ ወዳጅነቴን ፈልገው ተፋቅረን ሳለ አሁንም ምነው ረሱኝ ለማለት ነው።)

ሦስተኛ ጐርዶን ከከዲቭ ተውፊቅ ተልኮ እንታረቅ ብሎ መጥቶ አክብረው ከተቀበሉት በኋላ «ያልሆነ ያልሆነ ነገር እየተናገረ…… ሰደበኝ አዋረደ። ደካማ ነህ ጉልበት የለህም ጦር አምጥቼ እወጋሃለሁ አለኝ።

አራተኛ «እኔ ወደ አዘቦ ኦሮሞ ለዘመቻ በሔድኩበት ሰዓት የግብጹ መሪ ከዲቭ ኢስማኤል ጦር ልኮ ቢወጋኝ በእግዚአብሔር ኃይል አሸነፍኩት። ምን አደርጋለሁ ብዬ ምርኮኛውን ሁሉ ብሰድ ሁለተኛ ልጁን ሐሰንን ከሠራዊት ጋር ሰደደ። እግዚአብሔር ኃይል ሰጥቶኝ ደግሜ ባሸንፈው የዚህን ብድር ለመመለስ ብሎ አገሬን ያዘብኝ።»

አምስተኛ «የኢትዮጵያ አቡን ከእስክንድርያ እንዳይመጣ ከለከለብኝ።»

ስድስተኛ «መሣሪያ ነፍጥ (ጠመንጃ) ባሩድ (ጥይት) በገንዘቤ ገዝቼ እንዳላስመጣ የኢትዮጵያና የእንግሊዝ ነጋዴ እንዳይገበያይ የምጥዋ በር ተዘጋብኝ። ስለዚህ የሸቀጡንና የዋጋውን ተመን የሚቆጣጠር ለኔ እንደ ምስክር የሚሆነኝ የእግንሊዝ መንግሥት ምጥዋ ላይ አንድ ቆንሲል ያስቀምጥልኝ» ካሉ በኋላ የእንግሊዝን እሽታ ለማግኘት ሲሉ «ለሌላው (ለግብጽና ለቱርክ) አልሰጥም እንጂ ከእንግሊዝ ቤተ መንግሥት ጋር ተአረመኔ አገር ያለውን ሁሉ (ቦጎስ ሐባብ) ተካፍዬ ብበላው አልጠላም» ሲሉ ደብዳቤያቸውን ደምድመዋል።

ለነዚህ ሁሉ መንግሥታት የሚጽፉበት ምክንያት ከግብጽ መሪዎች ጋር ገላግላችሁ የያዙትን አገር አስመልሱልኝ ለማለት ነው። በደብዳቤያቸው ማሰሪያ ላይ «ነገሥታተ ምድር ካላስታረቃችሁኝ ነገሥታተ ሰማይ ወርደው ያስታርቁኛልን» የሚል ይገኝበታል።

ዐፄ ዮሐንስ በሐቅ መንገድ በእንግሊዝ ወዳጅነትና በክርስቲያንነቱ በመተማመን ይህን የመሳሰለውን ቃል እያሠፈሩ ደብዳቤ አከአትለው ሲጽፉ የእንግሊዝ፥ መንግሥት ጉዳዩን የሚመለከተው ከራሱ የግል ጥያቄ ጋር በማያያዝ ነበር። የእግንሊዝ ንግሥትም ምንም ዐፄ ዮሐንስ የጻፉላት ደብዳቤ እውነትን የተንተራሰ መሆኑን ብትረዳውም የውጭ ጉዳይ ሚኒስትሩና ጠቅላይ ሚኒስትሩ በጠቅላላው ለእንግሊዝ ጥቅም ከሚያስቡትና ከሚወስኑት ዐልፋ በንግሥትነቷ ልትረዳቸው የምትችልበት አንዳች ነገር አልነበረም።

ከርሳቸው ቀጥ ያለ ወይም ግልጽ የሆነ ጥያቄ ሲላክ በውጭ ጉዳይ ምኒስቴር እየተረቀቀ በንግሥቲቷ ስም የሚመጣላቸው ደብዳቤ የተጠማዘዘ፥ የዲፕሎማሲ አነጋገር የሠፈረበትና አወላዋይ ዐረፍተ ነገር የሞላበት ነበር። በታኅሣሥ 12 ቀን 1872 ዓ.ም የመጣላቸውና ተተርጉሞ የቀረበላቸው ደብዳቤ እንደዚህ ይላል።

አንደኛ ለግብጹ ከዲቭ እንደሚጻፈው ለልዑል ዮሐንስ የኢትዮጵያ ንጉሥ የሚል ነበር። ተውፊቅን ልዑል ብለው እርሳቸውን ግርማዊ እንዳይሉ ይጠነቀቃሉ ማለት ነው።

ሁለተኛ ወደ ፍሬው ጉዳይ ሲገቡ «በርስዎና በልዑል ከዲቭ መካከል የተነሣውና እኛንም ያሠጋውን አለመግባባት በወዳጅነትና ሁለታችሁን በሚያስደስት መንገድ እንደሚፈጸም ተስፋ እናደርጋለን።

ሦስተኛ «በሁለታችሁ መካከል የተወጠነው የስምምነት ንግግር ግቡን እስኪመታ ድረስ የጠብ አጫሪነት ሰበብ እንዳይፈጠር ከልብ እመኛለሁ።

አራተኛ «በሁለታችሁ መካከል ስምምነት በቀጥታ ማድረግ ቢሳናችሁ እንግሊዝ መንግሥት አማካይ ሆኖ ለማስማማትና በሁለታችሁ መካከል ያለውን ጠብ ለማራቅ ደስተኛ ነው» የሚል ነው። ይህ ዐይነቱ አባባል የዲፕሎማሲ አነጋገሩም የዘውዴም ሥልት ባልሠፈነበት ኋላ ቀር ለሆነው የኢትዮጵያ መንግሥት ግር ማለቱ አይቀርም።

የእንግሊዝ መንግሥት በዚህ በ19ነኛው መቶ ዓመት ኃያሉ የቱርክ ግዛት ሊወድቅ ሲንገዳገድ እርሱን ለመተካት በሚያደርገው የፖለቲካ ዘዴው ትከሻውን እየሰጠ በመጠኑ የሚፈታተነው የፈረንሳይ መንግሥት ነበር። የጀርመንና የአውስትሪያ የሩስያ ተቃውሞ እምብዛም ሩቅ አይሔድም። የግብጽ የበላይ ጌታ የነበረው የቱርክ ሡልጣን በስጣንቡል ቤተ መንግሥቱ ተቀምጦ ባካባቢው ያሉትን ብቻ እየተቆጣጠረ ባለፈው ኃይሉና ዝናው እየተኩራራ ያረጀ የመንግሥቱን በትረ መንግሥት ገና እንደ ጨበጠ ዕለት በዕለት በርሱ ግዛት ውስጥ የነበሩትን ከራሱ አንጡራ መንግሥቱ ራቅ ያሉትን በቀይ ባሕርና በሕንድ ውቅያኖስ አካባቢ የሚገኙትን ወደቦች ፈረንጆቹ ሲቀራመቷቸው ለይስሙላ ተቃውሞውን በቃልም በጽሑፉም እያቀረበ በዝምታ ተቀምጧል። ለስሙ የርሱ ተገዥ የነበረው የግብጽ መንግሥት የኢኮኖሚውም የአስተዳደሩም እጅና እግሩ በእንግሊዞች ታስሮ በነርሱ ፈቃድና ውስጠ ትእዛዝ ዐይኑን ጨፍኖ ይገዛ ነበር። በግዛቱ በሱዳን በማህዲሶትቹ አጥቂነት በያለበት ስለ ተዋከበ ለመቆየት ሳይሆን ለመውጣት እንኳን የሚጠቀመው በእንግሊዞች ሥልጣንና ዘዴ ነበር።

በበኩላቸው ዐፄ ዮሐንስ ሎርድ ናፒዬርንና ንግሥት ቪክቶርያን በመማጠን በታሪክ የኢትዮጵያ የነበረን ነገር ግን በመጨረሻ በቱርኮችና በግብጾች እጅ ወድቆ የቆየውን የቀይ ባሕር አካባቢና ከሱዳን ወሰን ላይ የሚገኘውን በእንግሊዝ ረዳትነት ላገራቸው ለኢትዮጵያ ለመጨመር እመጣጣር ላይ ሳሉ እንግሊዝ ግን ሁሉንም እየሸነገለ በበኩሉ የሚያስበው የራሱን ጥቅም ብቻ ነበር።

የኢጣሊያ ግዛት ግማሹ በፈረንሳይ የቀረውም በአውስትሪያ ተወስዶ በውስጡም ተከፋፍሎ ሲኖር በ1853 ዓ.ም ላይ አንድነቱን መሥርቶ የኢጣልያ መንግሥት ለመባል በቃ። አስተዳዳሪዎቹም በእንግሊዝ ጥላ ውስጥ ተከልለው ከቅርምቱ ድርሻቸውን ለማግኘት ሲሉ የእንግሊዝን ባለሥልጣኖች ደጅ ይጠኑ ነበር።

ዘዴኛው የእንግሊዝ መንግሥት የሁሉንም መሣሪያነት እንዳያጣ «አንተኛው ታገሥ፣ ያንተም ችግር ገብቶኛል አቀናዋለሁ ወይም ሁለታችሁን ለማስታረቅ ዝግጁ ነኝ» ሲል ለግማሹ ደግሞ «ያንተኛውንም ጉዳይ አጥንቼ ለመርዳት የተዘጋጀሁ ነኝ፥ ወይም አንተ በዚህ ወደብ አልፈህ ቁራጭ መሬት ብትይዝ አልቃወምም አንተኛውም ከበረታህ በግዛትህ ብትቆይ ግዴለኝም» እያለ ለሁሉም ምክር እየሰጠ፥ አለኝታነቱም እንዳይተፋ በዘዴ ተስፋ እየለገሠ እርሱን መሣሪያ ሊያደርጉ የፈለጉትን ሁሉ በመጨረሻ ትንሽ አሳይቶ ብዙ በመውሰድ የርሱ መሣሪያና ለግዛት መሸጋገሪያ ያደርጋቸዋል።

ወደፊትም እንደምናየው ግብጾችን ባፄ ዮሐንስ መሣሪያነት ከተከበቡት ሥፍራ ነጻ ካስለቀቀ በኋላ ጣልያንን ወደ ምጥዋ መጋበዙ የባለጋራውን የፈረንሳይን ኃይል ለማድከም ብቻ ሳይሆን እንደ ኢትዮጵያውያኑ ጣልያኖች በከሰላ በኩል የበረቱትን ማህዲስቶችን (ደርስቡሾች) እንዲዋጉለትና ደርቡሾቹ ሲዳከሙ የተዳከሙትን በቀላሉ ደምስሶ የራሱ ግዛት ለማድረግ ነው። አሁንም ዐፄ ዮሐንስና ግብጾችን ሲያስታርቅ በእርቁ ውስጥ ላይ ላዩን የግብጽንና የኢትዮጵያን ጥቅም ያለበት ሲመስል በኋላ ግን ከፍጻሜው ላይ ወለል ብሎ የሚታየው የርሱ ጥቅም መጠበቅ ነው። ባፄ ዮሐንስ እርዳታ ግብጾቹ ከሱዳን ለቀው ሲወጡ እርሱ እንደሚተካ ያውቅ ነበር። ግብጾቹንም «ሱዳንን ከመልቀቅ በቀር ሌላ መፍትሔ የላችሁም» እያለ የዘመድ መካር መስሎ ሲገፋፋ ለመውጫና ለጉዞ ገንዘብ በቸገረ ቁትር እያበደረ የራሱን ገዥነት በሱዳን ተካ። በዚህ ሁኔታ ደግሞ ዐፄ ዮሐንስ ወደ ፊት ከምናነበው ከሔዊት ውል በኋላ ወደ ፊት ከደርቡሾች ጋር ብቻቸውን ተዋግተው ሲሞቱ ፍጻሜውን የጠላቶቹን የደርቡሾቹን ኃይል እንደሚያዳክሙለት እያወቀ መጠነኛ እርዳታ እንኳን ሊለግሣቸው አልፈለጉም። እርሱ በፖለቲካ ስሌትና ዘዴ አስቀድሞ ዐውቆ የጐነጐነው ኢትዮጵያና ሌሎቹም መታለላቸውን የሚያውቁት ለማሻሻል ወይም ወደ ኋላ ለመመለስ በማይችሉበት በመጨረሻው የችግር ሰዓት ነው።

ቢሆንም ሁሉም መንግሥት በየበኩሉ እንዳቅሙ ይኸን የመሰለውን የፖለቲካ ዘዴ መጫወት ይፈልጋል። ነገር ግን የመሪዎቹ ዐይነት እንደ እንግሊዞች በራድነት ጽናትና ታጋሽነት ስለሚጐድላቸው የዘዴያቸው ዓላማ እንደ እንግሊዝ ሩቅ ሳይደርስ በቅርቡ ባልሆነ ግርግርና አድራጎት በሰብብ አስባብ ይቀጭና ይጋለጣል። መንግሥትን ከፍ ዝቅም ሊያደርግ የሚችለው የሰዎች የችሎታቸው ዐይነት መሆኑ ለማንም ግልጽ ነው።

ስለዚህ የእግንሊዝ መንግሥት ባሁኑ በ19ነኛው መቶ ዓመት ከማንኛውም የአውሮፓ ኃያላን መንግሥት የበለጠ የመርከብ ጌታ ስለሆነ ብዙ ጊዜም ሊይዛቸው የፈለገውን አገሮች በመዠመሪያ ለመርከብ መተላለፊያ ለሸቀጥ ማውረጃና መጫኛ ለወታደር ማከማቻ የሚስማሙትን ወደቦችና ሸቀጡን ሊበትን የሚችልበትን አገሮች በመሆኑ የሱአኪን የዘይላን የአደንን፥ የበርበራን ወደቦች….. መያዝ ከዚሁ ዓላማ ጋር የተዛመደ ነው። በሎንዶን በውጭ ጉዳይ ሚኒስቴርና በጠቅላይ ምኒስቴር ቢሮ የሚቀመጡት ባለሥልጣኖች በዋናው ምክር ቤት አባልነት የተመረጡት መማክርት በፖለቲካ የበሰሉና ከነዚህም ጋር የጦር መርከብ አድሚራሎች የምድር ጦር አዛዦች ሁሉ ንቃትም ጽናትም ድፍረትም ዘዴም ያላቸው ሲሆኑ ሲያስፈልግም በዤግንነት መሞት ወይም ማፈግፈግን የሚያውቁ ለጠላት ብቻ ሳዮን ለወዳጅም የማይመቹ ጠምዛዛና ጥብቅ ሰዎች ናቸው።

በዚህም ላይ የእግንሊዝ መንግሥት በእንዱስትሪ የበለጠገ አገር እንደ መሆኑ መጠን የራሱን ሸቀጥ በያዛቸው ወይም በሚይዛቸው ወደቦች አማካይነት ለብዙ አገር እየበተነ ባገሩ የሌለውን ሸቀጣ ሸቀትና ለእንዱስትሪ የሚያገለግለውን ጥሬ ሀብት እያጋዘ ከብዙ ጊዜ ዠምሮ መንግሥት በኢኮኖሚና በማናቸውም መስክ እየደረጀ መጥቷል።

ባሁኑ ጊዜ በግብጽ ላይ ከሁሉም የበለጠ ያተኮረበት ምክንያት አንደኛ የስዊዝ ካናል ከተከፈተ ወዲህ ሥፍራው ለአውሮፓም ለአፍሪካም፥ ለእስያም፥ መተላለፊያ አቋራጭና ዋና በር በመሆኑ ነው። ይኸን ሥፍራ ያለ ጦርነት ለመያዝ ያገዘው እንደ አጋጣሚ ቀድሞ በ17ኛውና በ18ኛው ክፍለ ዘመን ዓለምን ያንቀጠቀጠው የቱርክ የቄሣር ግዛት በዚህ በ19ኛው ክፍለ ዘመን መዋደቁ ምቹ ሁኔታ ስለ ፈጠረለት ነው። የቱርክን ግዛት ለመያዝ ዐውቆ እንደ በሰለ ፍሬ ሲወድቅ እየጠበቀ ከመልቀም በቀር በማናቸውም ግንባር ከቱርክ መንግሥት በኩል ወታደራሪ ኃይል አልገጠመው።

ከቱርክ መዳከም የግብጽ ውድቀት ስለ ተወለደ ይኸን የተረዱት እንግሊዞችና ፈረንሳዮች ቱርክ ወይም ግብጽ በሚለቀው አገርና ወደብ ለመግባት አሰፈሰፉ። በኢኮኖሚ በአስተዳደርም በጦር ድርጅትም በምንም ዐይነት የድጋፍ ሁኔታ ሳያሳዩ፥ እንዲያውም የሚወድቅበትን መንገድ ብቻ እየጠረጉ በኋላ ይገፉት ነበር። እላይ እንደ ተባለው ከሁለቱም የበለጠ ነገሩን በትዕግሥትና በጽናት እየተከታተለ በግብጽም በሱዳንም ረዥም እግሩን የሰደደው እንግሊዝ ነበር። ከቱርክም ከግብጽም ጋር ምንም ዐይነት ገሃድ የሆነ ጠብ ሳያሳይ እንዲያውም የልብ ወዳጅና ለችግር ደራሽ እየመሰለ በስጣንቡል በካይሮ የሌጋሲዮን በየቆንሲላው፥ በየንግዱ ማኅበር ለፖለቲካው አገባብ ችሎታና ትጋት ያላቸውን እየመረጠ በሹመት አስቀምጦ ውስጠ ግዝገዛውን በደንብ ያካሒድ ነበር። በካይሮ የፖለቲካና የንግድ ወኪል ሆኖ የተቀመጠው ሰር ባሪንግ ኤሽሊን በኋላ ሎርድ ክሮመር የተባለው ዋና የእንግሊዝ ፖለቲካ አውጠንጣኝ ነበር። ይኸም ሰውዬ በሎንዶን ቤተ መንግሥትና በውጭ ጉዳይ ሚኒስቴር አስተያየቱ ተሰሚና በግብጾቹ ዘንድ ተፈሪ ነበር። ስለዚህ ከሌሎቹ የበለጠ ከባሪንግ በሚሰጠው አስተያየት መሠረት ቀይ ባሕርንም የአባይ ሸለቆንም በበላይ ሆኖ መቆጣጠር በቅድሚያ ግብጽንና ኢትዮጵያን በተቻለ ማስማማቱ ይጠቅማል ብሎ ያቀረበው አሳብ በእንግሊዝ መንግሥት ዘንድ ተቀባይነት አግኝቷል።

ስለዚህ ግብጽና ኢትዮጵያ በጦርነት ሲቆሳቆሱ ግዛቴን ከሜዴቴራኒ ባሕር እስከ ሕድን ውቅያኖስ አደርሳለሁ በሚል ምኞት ተውጦ የነበረውን ኤስማኤልን ዐፄ ዮሐንስ ሁለት ጊዜ አሸንፈው መመላለሳቸው ይታወቃል። ነገር ግን ከዚህ በፊት እንዳልነው ሁለት ጊዜም ቢያሸንፉ ለግዛት ወደ ደጋ የመጣውን የግብጽን ጦር በሜዳ ላይ ወደ ቆላ ወደ ምጥዋ ዘልቀው ወደቡን ሊያስለቅቁትና ይገባኛል የሚሉዋቸውንም ወረዳዎች በጦር ኃይላቸው ወደ ኢትዮጵያ መመለስ አልቻሉም። እነዚህን ወረዳዎች ለማግኘት የተማመኑት በራሳቸው ኃይል ሳይሆን በእንግሊዝ አጋዥነትና በሰላም መንገድ ነበር።

ኢትዮጵያ የረዥም ዘመን ነጻነት እንደ ማግኘቷ መጠን፥ ዤግና ተዋጊ ወታደር በጠባዩ ብልህ የሆነ መሪና ሕዝብ ሳታጣ ልዩ ልዩ ሀብት የያዘ መሬትም እያላት ለረዥም ዘመን ከሥልጣኔ ወደ ኋላ የቀረች አገር በመሆኗ፥ ቴዎድሮስም ተክለ ጊዮርጊስም ዮሐንስም ምኒልክም፥ የወደቡን አስፈላጊነት ቢረዱት እና ጥያቄ ቢያቀርቡም እንግሊዞች ወደቡን የራሳቸው ደጋፊ ለነበረና ከኢትዮጵያ የተሻለ ጥንካሬ ለነበረው ለአንድ አውሮፓዊ መንግሥት (ለኢጣሊያ ለመስጠት ይፈልጉ ነበር።

ደግሞም በዚህ ዘመን በዓለም የቅኝ አገዛዝ ተፋፍሞ በቤርሊን በ1864 ዓ.ም የአውሮፓ የቅኝ አገር ገዥዎች አፍሪካን ያለጦርነት በሰላም ለመከፋፈል ተዋውለው ከዚያው እዲህ በብሩክሴል በጋርዮሽም፥ በተናጠልም ስምምነት ያደረጉት ከማናቸውም ከሠለጠነው የአውሮፓ ሀገር የጦር መሣሪያ ለአፍሪካውያን እንዳይተላለፍ ነበር። በዚህ ዐይነት ማንም በአፍሪካ ያለ አገር የማስተዳደር ችሎታ ያለው መንግሥት ቢሆን ራሱ የወደብ ጌታ ሆኖ መሣሪያ ሸቀጥም እንደ ልቡ ከውጭው ዓለም እንዲያገኝ አይፈልጉም። ስለዚህ ነበር አውሮፓውያን በተለይ ቱርክ በሚለቋቸው የአፍሪካና የእስያ ወደቦች እየተሽቀዳደሙ ሱአኪንን በርበራን ዘይላን፥ አደንን ጅቡቲን፥ ዛንዚባርን የያዙ። ግብጽም ለስሙ የስዊዝ በር ባለቤት ቢሆንም በፊትም በቱርክ ውስጥ ስለ ነበረ አሁንም በእንግሊዝ ተቆጣጣሪነት ሥር ስለ ሆነ በራሱ ፈቃድ የሚያደርገው ነገር አልነበረውም። እንኳን አስተዳደሩ የማኅበሩ አክሲዮን በዕዳ የተነሣ አብዛኛው ለእንግሊዝ የቀረውም ለፈረንሣይ መሸጡን ባለፈው አንብበናል።

በተለይ ደግሞ በዚህ በ1872 – 76 ዓ.ም ላይ ግብጽ በሱዳን በማህዲስቶች ጦር እየተዋከበ ኢኮኖሚውም በእንግሊዝና በፈረንሳይ እየተገዛገዘ ስለ ደከመ ያሁኑ መሪ ከዲቭ መሐመድ ተውፊቅ በአባቱ በኢስማኤል ጊዜ የነበረውን የመስፋፋት ዓላማ ትቶ ከእንግሊዝ መንግሥስት አስፈቅዶ «ካፄ ዮሐንስ ጋር አስተርቀኝ» ብሎ ጐርዶንን የላከው ከመቸገሩ የተነሣ ነበር። ጐርዶን ግን ካፄ ዮሐንስ እንደ ተገናኘ ንጉሠ ነገሥቱን በመናቅ የተውፊቅን ጉዳይ ለማስፈጸም በኃይል ማስፈራራትን ስለ ጨመረ ካፄ ዮሐንስ በጠብ በመለያየት የእንሊዝን የልስላሴ ፖለቲካ አጠፋፍቶ ወደ ሱዳን ሔዶ ለመሞት በቃ። ስለዚህ በሁለቱ መካከል የእንግሊዝ መንግሥት እንደ በላይ ዳኛ ሆኖ የነገሩ ሁሉ አዝማሚያ ወደርሱ ጥቅም እንዲያመራ በሰፊው እየተመለከተ በየአጻሩ ለግብጽም ለኢትዮጵያም የወዳጅነት መልክ እያሳየ ለአንዳንዳቸው ችግር መፍትሔ ይሰጥ እየመሰለ መደምደሚያውን ግን ወደፊት የሚመጣውን የራሱን ጥቅም ያደላድል ነበር።

በኋላ ግን በአለፈው እንደተመለከትነው በሱዳን የርሱ ዤኔራሎች በማህዲስቶች ስለ ተገደሉ በኢትዮጵያና በሱዳን ጠረፍ የሚገኙት የግብጽና የቱርክ ወታደሮች ተከበው ከታላቅ ጭንቀት ላይ ስለሚገኙ ለዚህ ጉዳይ መፍትሔ ይሆናል ብሎ ያመነበት ኢትዮጵያንና ግብጽን የማስታረቁ ጉዳይ ነበር።

በዚህ ዕርቅ ግብጾችና ቱርኮች ከሱዳን ፈጽመው ለቀው ሲወጡ እርሱ ለመተካት አመች ሁኔታ እንዲፈጠርለት ከማወቁ ጐን የነጭና የጥቁር አባይ የሚተላለፉባቸውን የሱዳንን ግዛት ሲይዝ በነዚህ ወሃዎች ሕይወት ያላትን ግብጽን በቀላሉ ለዘለቄታ ለመግዛት እንደሚቻል ጉዳዩ ቀደም ብሎ በነሳሙኤል ቢከር በነባሪንግ በሰፊው ተጠንቶ የቀረበና በእንግሊዝ ባለሥልጣኖች ዘንድ ተቀባይነት ያገኘ ጉዳይ ነበር። እንደዚሁም በሱዳንና ከሱዳን ወደ ደቡብ ያሉትን ኤኳተርን ዩጋንዳን፥ ከታላላቆቹ ሐይቆች ጋር ሲይዝ በታንጋኒካና በካሜሩን የገቡት ጀርመኖች በኮንጎ የተሠማሩትን ፈረንሳዮችንና ቤልዢኮችን ለመቆጣጠር አመች ነበር።

ስለዚህ እነ ባሪንግ እነ ዋይልድ አስቀድመው በጠቆሙት መሠረት ጐርዶን ከአምስት ዓመት በፊት ተውፊቅንና ዮሐንስን ለማስማማት መጥቶ ያበላሸውን ግንኙነት በማሻሻል ያፄ ዮሐንስን የዘወትር የግዛት ጥያቄ በከፊል በማሟላት ንጉሡ በከሰላ አካባቢ የተከብቡትን ግብጾችና ቱርኮች በመርዳት ባገራቸው አሳልፈው ወደ ምጥዋ እንዲያደርሱ ሁለቱን በቅድሚያ ለማስማማት ለዘብ ያለ ጠባይና ችሎታ ያለው ሰው ሲፈልግ ምርሻው ሬር አድሚራል ዊሊያም ሔዊት ከሚባለው ላይ ወደቀ። ይኸም ሰው ወደ ኢትዮጵያ መጥቶ የተፈራረመውን ውል ወደ ፊት እናነባለን።

**ምዕራፍ ሐያ ሦስት**

**በሪር አድሚራል ሔዊት አማካይነት የእግንሊዝ የኢትዮጵያና**

**የግብጽ ስምምነት**

ባለፈው ሁሉ እንዳመለከትነው የእንግሊዝ፥ መንግሥት የግብን የውስጥ አስተዳደሩን ለባላባቱ ለከዲቭ ተውፊክ ትቶ በበላይ በማናቸውም ረገድ ቁጥጥሩን እያጸና እንደዚህም በሱዳን የነበረውን የግብጽ ገዥነት በራሱ ለመተካት ሲል ግብጽን በሱዳን ግዛት እንዲቆይ ሳይሆን እንዲለቅ ለመርዳት ማናቸውንም ጥረት በማድረግ ላይ ነበር። ግብጾችም ቢሆኑ በሱዳን የማህዲስቶች የውጊያ አጥቂነት በጣም ስለ አስጨነቃቸው ቀድሞ በመሐመድ ዐሊና በከዲቭ ኢስማኤል ጊዜ እንደ ልባቸው ገብተው የተስፋፉትን ያህል አሁን ከእስራት ከምርኮ፥ ከሞት የተረፉትና በኢትዮጵያ ጠረፍ አካባቢ ተከበው እየተከላከሉ በሥጋት መካከል የቆዩት ዋና ምኞታቸው በምን አኳኋን ከየምሽጋቸው ወጥተው ነፍሳቸውን አድነው ወደ አገራቸው የመግባቱ ነገር ነበር።

በግብጾቹ አንጻር ያፄ ዮሐንስ ምኞት ደግሞ በግብጾች እጅ የነበረውን የኢትዮጵያን ግዛት ማስመለስ ከውጭ አገር ማናቸውንም መሣሪያ ገዝተው በምጥዋ ወደብ በኩል ያለ ችግር አስገብተው መንግሥታቸውን ማጽናት ቀብቶ ንጉሥ የሚያነግሠው ለካህናት ቅስና ዲቁና ለወጣት ተማሪ ክሀንት እየሰጠ የኢትዮጵያን ቤተ ክርስቲያን በበላይ የሚጠብቀው ጳጳስ ከግብጽ ሲመጣ ችግር እንዳይገጥመው ስለ ነበረ፥ የሁለቱ መንግሥታት ችግርና ምኞት የገባው የእንግሊዝ መንግሥት የራሱ ጥቅም የሚገኘው ከሁለቱ ችግርና ከመፍትሔው መሆኑን በመገንዘብ ሁለቱን የቀድሞ ጠበኞች ለማስማማት ሪር አድሚራል ዊሊያም ሔዊትን ከመደበ በኋላ የዚህን አሳብ የእንግሊዝ ምክር ቤት በመጋቢት ወር 1876 ዓ.ም ላይ አጽድቆታል።

ሔዊት የጠቅላላው የእንግሊዝ የባሕር ኃይል ምክትል አዛዥ በእንግሊዝ አገር በመካከለኛው ምሥራቅ በሕንድ አገር የታወቀ የባሕር ኃይል ባለሥልጣን ነበር። እርሱም ለዚህ መልእክት ከተመደበ በኋላ ዤኔራል ሺ ቤከር የሚባለውን የጦር አዛዥ በሱአኪንና በምጥዋ በኩል በቅድሚያ ወደ ሐማሴን ዐልፎ ከራስ አሉላ ጋር ግንኙነት በማድረግ የጉዞውን ሁኔታ እንዲያደላድል አስቦ ሳለ፥ ቤከር በሱዳን ዑስማን ዲግና ከሚባለው ከደርቡሾቹ (ማህዲስቶች) የጦር አለቃ ጋር የሚያደርገው ጦርነት ፋታ ስለ አልሰጠው በሱ ምትክ በጀዳ ቆንሲል የነበረውና የመካከለኛውን ምሥራቅ ሁኔታ ደህና አድርጎ ያጠናው አውግስጦስ ብላንዲ ዋይልድ ተመደበ። እርሱም ከባሪግን ጋር በመስማማት ከዚህ በፊት «በሱዳን ተመደበ። እርሱም መፍትሔ ግብጽንና ኢትዮጵያን በቅድሚያ ማስማማት ነው» ብሎ ለመንግሥቱ አሳብ ማቅረቡ ይታወሳል።

ስለዚህ አድሚራል ሔዊት በሚያዝያ 18ና በግንቦት 13 ቀን ለባሕር ኃይል ሴክሬተር (ሚኒስትር) በሰኔ 30 ቀን 1876 ለውጭ ጉዳይ ሚኒስትሩ ለኢርል ግራንቪል በላከው ሪፖርት እንደሚያመለክተው በመጋቢት መጨረሻ ላይ ምጥዋ እንደገባ ጥቂት ጊዜ ዐርፎ ሚያዝያ 7 ከምትዋ ተነሥቶ ወደ አሥመራ ጉዞ ዠመረ። ከርሱም ጋር ግብሳዊው የምጥዋ አገረ ገዥ ሚሰን ቤይ አብሮት እንዲመጣ አድርጎ ከርሱ በቀር በተጨማሪ በመቅደላ ጦርነት ስሙ የታወቀውና በእግንሊዝ አግር ለምርኮኛው ወጣት ለዓለማየሁ ቴዎድሮስ ሞግዚት የነበረው ካፒቴን ስፒድ ኮማንደር ኤርነስ ሮልፍስ ሌፍቴኔንት ወልተር ግራህምና ሌሎችም ተክተውለታል።

በጉዞም ላይ እንዳለ እነዚህን የመጨረሻዎቹን የጦር መኰንኖች ቀደም አድርጎ ወደ ሐማሴኑ ገዥ ወደ ራስ አሉላ ጉዞውን እንዲያቃኑ አስቀድሞ ልኮ ቀጥሎ ራሱ ከምጥዋ ሚያዝያ 7 ቀን ተነሥቶ በየመንገዱ እያረፈ በመጓዝ ከአራት ቀን በኋላ አሥመራ ሲገባ፥ ራስ አሉላ 2000 የፈረሰኛ ብዛት ያለው፥ የእግረኛ ጦር አሰልፈው በክብር ተቀበሉት። ከርሳቸውም እንደ ተገናኘ የጉዞው ዓላማ በእንግሊዝ መንግሥት አማካይነት ኢትዮጵያንና ግብስን ለስማማት መሆኑን በመዠመሪያ ለራስ አሉላ ገልጾ ቀጥሎ መቀሌ ለሚገኙት ላፄ ዮሐንስ ስም ልኮ ነበርና ንጉሡ ዐድዋ ከተማ ላይ እንደሚቀበሉት በራስ አሉላ አማካይነት ተገለጸለት።

ከዚህ በኋላ ንጉሡ ከዋናው ቤተ መንግሥታቸው ከመቀሌ ተጉዘው እ.አ.አ በግንቦት 26 ቀን 1876 ዐድዋ ሲገቡ እርሱም ከራስ አሉላ ጋር ተጉዞ በማግሥቱ በግንቦት 27 ቀን ከንጉሡ ጋር ተገናኘ። የንግሥቲቱን ደብዳቤና የተላላከላቸውን ገጸ በረከት በዝርዝር አቀረበ። በዚህ ጊዜ ንጉሠ ነገሥቱ ገጸ በረከቱን ከተቀበሉና የደብዳቤውንም ቃል ባስተርጓሚ ከሰሙ በኋላ ዙፋናቸውን ራሱን ያገኙት በእንግሊዝ መንግሥት እርዳታ መሆኑን ጠቅሰው ያሁኑንም ውለታ ምን ጊዜም የማይረሱት መሆኑን ገለጹት።

ቀጥሎ በግንቦት 28ና በ31 እ.አ.አ 1884 እንደ ገና ተገናኝተው ስለ ጠቅላላው ስምምነት በመሸሻ ወርቄ አስተርጓሚነት ሒዊትና ዐፄ ዮሐንስ በሚወያዩበት ጊዜ ንጉሠ እንገሥቱ ከሰላን ለመውሰድና የምጥዋንም የቀረጥ ገቢ ከግብጽ መንግሥት ጋር እኩል ለመካፈል ጥያቄ ቢያነሡ አንደኛ ከሰላን እንዲወስዱ ለመፍቀድ ከመንግሥቴ ሥልጣን አልተቀበልሁ ካላቸው በኋላ ስለ ቀረጡ ገቢ «ባይሆን እርስዎ የሚያስመጡትና የሚልኩት ዕቃና ሸቀጥ በነጻ እንዲተላለፍልዎ እናደርጋለን እንጂ የቀረጡ ገቢ ክፍያ የሚቻል አይደለም። እርስዎ ግን በምጥዋ ወደብ ዐልፎ ወደ ርስዎ ግዛት የሚገባውን ለመቅረጥ ኬላ ለማቋቋም ይችላሉ» ሲል መለሰ።

ከዚህ በኋላ በጠቅላላው፥ ጉዳይ ንጉሠ ነገሥቱና ሬር አድሚራሉ እንደዚሁም የግብጽ መንግሥት ወኪል የቃል ስምምነት ካደረጉ በኋላ ውላቸውን ከዚህ እንደሚከተለው በጽሑፍ አሥፍረው በሰኔ 3 ቀን 1876 ዓ.ም ተፈራረሙ። በእንግሊዝኛ የተጻፈው የውሉ ቃል በመጽሐፉ መጨረሻ አባሪ ሆኖ ገብቶአል።

ሬር አድሚራል በእንግሊዝኛ ያሠፈረውን የውል ቃል የመንግሥቱ የይፋ ቋንቋ ወደሆነው ወደ አማርኛ ለመተርጐም ችግር ተፈጥሮ ስለ ነበረ ካፒቴን ስፒዲ ከካይሮ ይዞት በመጣው ሰው ወደ አማርኛ ማስተር ጐሙን በሪፖርቱ ውስጥ ይጠቅሳል። ካንድ አርመንና ካንዲት ኢትዮጵያዊት የተወለዱት መሸሻ ወርቄና ከወንድሞቹ ምርጫ ወርቄና ብሩ ወርቄ እንግሊዝኛ ንግግር ቢያውቁም ከእግንሊዝኛ ወደ አማርኛ በትክክል ከመተርጐሙ ላይ ድካም አሳይተው ይሆናል። በታላቁና በነጻት የብዙ ዘመን ዕድሜ ባሳለፈው መንግሥት ውስጥ አንድ አማርኛና እንግሊዝኛ አጣርቶ የሚያውቅ ጠፍቶ ከካይሮ በመጣው ሰው እጅ መተርጐሙ የሚያሳዝን ነው። የሆነ ሆኖ በዚያው ዘመን ከእንግሊዝኛው ላይ ተተርጕሞ በአማርኛ የሠፈረውና ተፈርሞ የታተመበት ቃል ከዚህ እንደሚከተለው ነው።

**መዠመሪያ ክፍል**

ይህ ውል ከሚታተምበት ቀን ዠምሮ በምጥዋ ወደ ሐበሻ የሚገባ ከሐበሻም የሚወጣ ዕቃ ሁሉ የጦር መሣሪያ ነፍጥና መድፍ ጥይትም ቢሆን በእንግሊዝ ውክልና ነጻ እንዲወጣና እንዲገባ ተፈቅድዋል።

**ሁለተኛ ክፍል**

በዲሴምበር መባቻ ዠምሮ በ1884 በሐበሻም በመስከረም 8ኛ ቀን 1877 ቦጎስ የሚባለው አገር ላፄ ዮሐንስ ይመለሳል። በከሰላ በአመዲብ በሰንሂትም ያልቱ የከደዊ ወታደሮች ተነሥተው አገራቸው ሲሔዱ አሁን በምስር ከደዊ እጅ ያለው የጦሩ ቤት በውስጡ ካለው የጦር መሣሪያና ዕቃ ሁሉ የዐፄ ዮሐንስ ገንዘብ ይሆናል።

**ሦስተኛ ክፍል**

ጃንሆይም ንጉሠ እንገሥቱ የከደዊ ወታደሮች ተከሰላ ተመደበ ኢትዮጵያ አድርገው ወደ ምጥዋ እንዲያልፉ ይራዳሉ።

**አራተኛ ክፍል**

ክቡር ከደዊም ጃንሆይ ንጉሠ ነገሥቱ ለኢትዮጵያ አቡን የፈለጉ እንደሆነ ከምስር ደህና አድርገው ይሰዳሉ።

**አምስተኛ ክፍል**

ጃንሆይም ንጉሠ ነገሥቱና ክቡር ከደዊም ወንጀለኛና ወንጀለኞች (አንድም ብዙም ቢሆኑ) ቅጣት ፈርትወ ካንዳቸው አገር ወዳንዳቸው አገር የኮበለሉ እንደሆነ እጁን ይዘው አንዱ ላንዱ ሊሰጡ ተዋውለዋል።

**ስድስተኛ ክፍል**

ንጉሠ ነገሥቱ ይህ ውል ከታተመ በኋላ በእርሳቸውና በክቡር ከደዊ መካከል ጠብ የተነሳ እንደሆነ ስለ ዕርቅ ወደ እንግሊዝ ንግሥት ሊያሳዩ ውል ገብተዋል።

**ሰባተኛ ክፍል**

ይህ ውል፥ እንደገና በትልቅ (ታላቂቱ) ብሪታንያና በኤርላንድ ንግሥት በሕንድም፥ ንግሥት ነገሥታት በከበሩም በምስር ከደዊ ዘንድ ታይቶ ታትሞ በቶሎ ወደ ዐድዋ ተመልሶ ይመጣል።

ለዚህም ምስክር አድሚራል ሴር ዊሊያም ሔዊት ስለ ትልቅ ብሪታንያና ስለ ኤርላንድ ንግሥት ስለ ሕንድም ንግሥት ነገሥታት እንደራሴ ሆነው ጃንሆይም ንጉሠ ነገሥቱ ስለ ራሳቸው ሆነው ክቡር ሜሰን ቤይም ስለ ክቡር የምስር ከደዊ ሆነው በዚህ ውል ማኅተማቸው አትመዋል። ተጻፈ ዐድዋ በዩኒ (ጁን) በሦስተኛው ቀን በ1884 በሐበሻ 26 ግንቦት በ876።

የንጉሥ ማኅተም

ውሊያም ሔዊት

ሜሰን ቤይ

ይኸን ውል የተረጐመው አገር ወዳድ ኢትዮጵያዊ ከአማርኛው ትርጕም ግርጌ ከዚህ ቀጥሎ ያለውን ቃል አስፍሯል። «ማሳሰቢያ ይህ ውል በታተመ በስድስተኛው ወር እንግሊዞች ምጥዋን ለኢጣልያ ሰጡና ውሉን አፍርሰው ዐፄ ዮሐንስ አዋጉዋቸው። ዐፄ ዮሐንስ ግን በውላቸው ቁመው ከደርቡሽ ጋር እየተዋጉ በሱዳን የተከበበውን የምስር ወታደር ወደ አገሩ አገቡት።»

ወደፊት በዝርዝር እንደምናነበው የተርጓሚው አባባል ትክክል ነው። የሆነ ሆኖ ውሉ በአራት ግልባጭ ተዘጋጅቶ ሦስቱ ባለሥልጣኖች ማኅተማቸውን ከውሉ ላይ ካተሙና ሔዊትና ሚሰን በየማኅተማቸው አቅጣቻ ከፈረሙ በኋላ አንዱ ግልባጭ ለንጉሠ ነገሥቱ ሁለተኛው ለሜሰን ቤይ ሲሰጥ ሁለቱን ሬር አድሚራል ተቀብሎ ለንግሥቲቱ መንግሥስት አቅርቦ ውሉን እንዲያጸድቅ ካደረገ በኋላ አንዱን አስቀርቶ አራተኛውን ግልባጭ መልሶ ላፄ ዮሐንስ እንዲልክ ተስማሙ።

ሬር አድሚራል ይኸን ውል ተዋውሎ ወደ ሎንዶን ከተመለሰ በኋላ ለውጭ ጉዳይ ሚኒስትሩ ለግራንቪል የውሉን ግልባጭ ሰጠ። ከዚሁ ጋር አያይዞ ባቀረበው ራፖር ላይ ለዚህ መልእክት አብረውት የሔዱት የእንግሊዝ ሹማምንት ያበረከቱለትን አገልግሎት ከምስጋና ጋር አስረድቷል። ይኸን ውል ለማድረግ ከምጥዋ - ዐድዋ ሲሔድ ወደ ምጥዋ ሲመለስ፥ በንጉሡ ዘንድ የተደረገለትን አቀባበልና በተለይ በራስ አሉላ በኩል ያገኘውን ምንም ጉድለት የሌለበትን መስተንግዶና የንጉሡ አስተርጓሚ መሸሻ ወርቄ ያበረከተለትን አገግሎት በምስጋና ገልጧል።

**ARTICLE I**

From the date of the signing of this Treaty there shall be free transit through Massowaha, to and from Abyssinia, for all goods including arms and ammunition, under British protection.

**ARTICLE II**

On and after the 1st day of September, 1884, corresponding to the 8th day of Maskaram, 1877, the country called Bongos shasll be restored to His Majesty the Negoosa Nezust, and when the troops of His Highness the Khedive shall have left the Garrisons of Kassala, Amedib, and Sanhit, the building in the Bogos country, which now belong to His Highness the Khedive, together with all the stores and munitions of war which shall then remain in the said building shall be delivered to and become the property of His Majesty the Negoosa Negust

**ARTICLE III**

His Majesty the Negoosa Negust engages to facilitate the withdrawal of the troops of His Highness the Knedive, from Kassala, Amedib and sanhit through Ethiopi to Massowah.

**ARTICLE IV**

His Highness the Khedive engages to grant all the facilities which His Majesty the Negoosa Negust may rqquier in the matter of appointing A boonas for Ethiopia.

**ARTICLE V**

His Majesty the Negoosa Negust and His Highness the Khedive engage to deliver up, the one to the other, any criminal or criminal who may have fled, to escape punishment from the dominions of the one to the dominions of the other,

**ARTICL VI**

His Majesty the Negoosa Negust agrees to refer all different with His Highness the Khedive which may arise after the signing of this Treaty to Her Britannic Majesty for settlement.

**ARTICL VII**

The Present Treaty shall be ratified by Her Majesty the Queen of Great Britain and Ireland, Empress of Indian, and by His Highness the Khedive of Egypt and the ratification shall be forwarded to Adowa as soon as possible.

In witness where of Rear – Admital Sir W. hewett, on behalf of Her Majesty the Queen Great Britain and Ireland, Empress of Indian, and His Majesty the Negoosa Negust on his how behalf, and his Excellency Masson Bay on behalf of His Highness, the Khedive of Egypt, have signed and affixed their seals to this Treaty, made at Adowa, the 3rd day of June 1884 Corsesponding to the 27th day of Fuunbot, 1876

(king’s Seal.)

L. S. W. Hewett.

L. S. Masson.

**ምዕራፍ ሐያ አራት**

**በሔዊት ውል ያፄ ዮሐንስ ጊዜያዊ ደስታና አሳሳች ድል**

**ራስ አሉላ በኩፊት ከደርቡሾች ተዋግተው ግብጾቹን**

**ስለ ማስለቀቃቸው**

**የውሉ ጐደሎነት ያስከተለው ችግር**

የሔዊት ውል ጠቅላላውን ያፄ ዮሐንስን የዘወትር ጥያቄ አያሟላም። በምጥዋ አካባቢ ያሉት ወረዳዎች ወደ ፊት ለማን እንደሚሆኑ ባይልገጽም ንጉሠ ነገሥቱ በውሉ ሳይደሰቱ አልቀሩም። ከጉራዕ ጦርነት ወዲህ ከግብጽ ጋር ተንጠልጥሎ የቆየው ስምምነት ወደ ፍጻሜ ሊደርስ የቻለው «በእንግሊዝ መንግሥት የወዳጀንት ርዳታ» ነው ብለው ከልብ አምነዋል።

ደግሞም በዚህ በአሁኑ ውል ለጊዜው ዐፄ ዮሐንስ ከብዙ ዘመናት ዠምሮ እርሳቸውንም አባቶቻቸውንም ሲያወዛግብ የኖረው አንደኛ በምጥዋ በኩል የጦር መሣሪያና ዘቀጥ የማስመጣቱ ሁለተኛ አሁን ከእስክንድርያ በየጊዜው የማግኘቱ ሦስተኛ እስካሁን ከኢስማኤል ፓሻ ጋር በሁለተኛ ጊዜ ጦርነት ሲያቆራቁሳቸው የኖረው ዋናው የቦጎስ አውራጃ ጉዳይ በከፊል ውሳኔ ስላገኘላቸው እንደ ታላቅ ድል ቆጥረውታል። በዚህ ምክንያት ስለ ተላከላቸው ገጸ በረከትና በተለይ ስለውሉ ያላቸውን ባለውለተኛነት ለመግለጽ ከዚህ ቀጥሎ ያለውን ደብዳቤ ለእንግሊዝ ንግሥት ጻፉ።

በስመ እግዚእነ….. መልእክት ዘሥይመ እግዚአብሔር ዮሐንስ ንጉሠ ጽዮን ንጉሠ ነገስት ዘኢትዮጵያ ወኩሉ አድያሚሃ። ይድረስ ኃበ ክብርት ወልዕልት ንግሥት ቪክቶሪያ በጸጋ እግዚአብሔር አንድነት የሆኑ የቢርታንያና የአርየርላንድ ንግሥት የህንደኬ ቄሣርዪት….. ከጻፍሁልዎ ወዲህ እጅጉን እንዴት ነዎ…… ክቡር ብሩህ የሆነ መስተፍሥሔ አልባብ በ1876 ዓ.ም ምሕረት በግዛታዎ (በንጉሡ) በ42 ዓመት የተጻፈ ደብዳቤዎ በክቡርት ሰዓት ከነማኅተሙ ደረሰኝ። ስለ ፍቅር ብለው የሰደዱልኝ ገጸ በረከትም 2 መድፍ ከነመሳሪያው 12 ማለፊያ 5 መናኛ ጠበንጃ 1 መርቡጥ 2 ሽጉጥ ጠበንጃ 1 ግምጃ ድንኳን 2 ምንጣፍ በመርከብ አለቆች እራስ የሕንድ ምስሌኔ በታመነ ሎሌዎ በሬር አድሚራል ሰር ውሌም ሕይወት እጅ ተቀበልሁ ደረሰኝ። እግዚአብሔር ይስጥልኝ። የምጽዋንም በር እኔን ደስ ይበለው ብለው እንደ ከፈቱልኝ ኢየሱስ ክርስቶስ የማያልፈውን የመንግሥተ ሰማይን በር ከፍቶ ደስ ያሰኝልኝ። በመንሥትም ውስጥ ያሉን መማክርንም እኔን ደስ ሊያሰኙ ይኸን አስበው ስለ መከሩ እግዚአብሔር በመንግሥተ ሰማያት ደስ ያሰኛቸው። እኔንም ከርስዎ ጋር በምክር አንድ ሆኜ ከፈቃድዎ ለመዋል ያብቃኝ። ጥንቱንም በእግዚአብሔር ፈቃድ ለመንግሥት የበቃሁ እርስዎ በሰጡኝ መድፍ ነፍጥ ባሩድ ነው። አሁን ደግሞ ይልቁን ፈጽመው ደስ አሰኙኝ። ከዚህ በፊትም እናት ለልጅዋ እንድትጨነቅ ለኔ መንግሥት ሲጨነቁ ይኖራሉ። ነገር ግን በቅርብ ቀን ቀርቶ ነው እንጂ እንኳን እርስዎ የአውሮፓ ነገሥታት መላው ያውቃሉ፤ የምጽዋ በር የአባቶች የነገስተ ኢትዮጵያ ነው፤ አሁንም እንበለ በር ቤተ መንግሥት አይቀናምና በርስዎ ወኪልነት የምጽዋን በር እንድይዝ ያድርጉኝ ብዬ እለምናለሁ። የቀረው ነገር ሁሉ ሲወሰን የዚህ ነገር አልተወሰነልኝም። ደግሞ ሬር አድሚራል ሴር ውሌም ሕይወት ሹምዎ የምጽዋን ቀረጥ እኩሌታውን ይያዙ አለኝ፣ እሺ አትምልኝና ልያዝ ብለው ማተምስ ንግሥትን ሳልጠይቅ አላትምም ብሎኝ መጥቷል። ተጽሕፈ በአክሱም ከተማ አመ በ19 ሰኔ 1972 ዓ.ም።

ይኸን ደብዳቤ ከጻፉ በኋላ ዮሐንስ በሁለተኛና በሦስተኛው አንቀጽ እይተጻፈውን መሠረት በማድረግ ባመቱ በሰኔ 22 ቀን በ1877 ዓ.ም ከሊፋ አብዱላሂ ከቦ ያስጨነቃቸውን የግብስና የቱርክ ወታደሮች ለማዳን ዋና የጦር አለቃቸውን ራስ አሉላን ከ10.000 በአልገዴን አጠገብ ነው። በዚያም በራስ አሉላና በማህዲስቶቹ አዝማች በዑስማን ዲግና መካከል የዛቻ ቃል ልውውጥ ተደረገ። ራስ አሉላ ከአሥመራ ወደ ከረን ከዚያም ውደ ኩፊት ከዘለቁ በኋላ በነሐሴ ወር 1885 (እንደ ኢት. ቁጥር 1877) ጭፍሮቻቸው በብላታ ገብሩ መሪነት ጦርነት አድርገው ማሕዲስቶቹ አሸንፈው በዚሁ ጦርነት ስመ ጥሩው አርበኛ ብላታ ገብሩ አባ ጭቁንና ሌሎችም የጦር አለቆች ሞተዋል። ደርቡሾች የተሻለ ስትራጌጂያዊ ቦታ ይዘው በመቆየታቸው ራስ አሉላ ቢዋጉም ራሳቸው እስከ መቁሰል ደረሱ።

ከዚህ በኋላ ራስ አሉላ ባዲስ ኃይል ሰራዊታቸውን አከማችተው እንደ ገና ገጥመው ሲዋጉ ውለው በመጨረሻ ቀናቸው። ከሁለቱም ወገን ቁጥሩ የበረከተ ወታደር ከሞተ በኋላ አዝማቹ ዑስማን ዲግና ስለ ሸሸ ድሉ በማያጠራጥር ሁኔታ የኢትዮጵያውያን ሆኖ የአካባቢውን ወረዳ ከመያዛቸው በቀር በከሰላ በአመዲብ በሰንሂት የተከበቡትን ነጻ አውጥተው ባገራቸው ላይስ ንቅም ማናቸውንም እርዳታ እየሰጡ አሳልፈው በመሸኘትና በሰላም ወደ ምጥዋ በማድረስ ግዴታቸውን ፈሰሙ።

ዐፄ ዮሐንስ በቅንነት ለንግስቲቱ የምስጋና ደብዳቤ ሲጽፉ፥ ይኸን ግዴታ ሲፈጽሙና የምጥዋ በር ጉዳይ እንደ ተንጠለጠለ መቅረቱን በደብዳቤያቸው እንዳነሡ ይታወቃል። ነገር ግን ውሉ ራሱ ጊዜያዊ ደስታ የሚሰጥ ቢሆንም በሙሉ ድብብቆሽ፥ ያለበት ስንካላ ውል ነበር። በመዠመሪያው አንቀጽ ላይ የኢትዮጵያ ሽቀጥና የጦር መሣሪያ በነጻ መላፉን ከመጥቀሱ በቀር የወደፊቱ የምጥዋ ወደብ ባለቤትነቱ ለማን እንደሚሆን አልተጠቀሰም። አድራሚላ ሔዊት ሁለቱን ጠበኞች ለማስማማት ሲላክ፥ እንግሊዞች በቅርቡ የኢጣልያ ጦር ምጥዋን ገብቶ እንደሚይዝ በድብቅ ስለ ተሰማው ባሁኑ ግብጾችን ካጽሴ ዮሐንስ ጋር በሚያስማማቸው ጊዜ የምጥዋ ጉዳይ እንዳይነሣ መመሪያ ተቀብሏል። ስለዚህ አሁን በግብጽና ኢትዮጵያ በዚህ ዓመት ባደረጉት ውል ውስጥ ራሱ የምጥዋው ወደብና የአካባቢው የመንኩሉ የአርኪቆ (ደሆኖ) ወረዳ የወደፊት ዕድሉ አልተጠቀሰም። እላይ እንዳልነው በቅርብ ጊዜ ግብጾች እንደሚለቁትና በነርሱም እግር ኢጣልያኖች መጥተው እንደሚይዙት የሎንዶና የሮማ ባለ ሥልጣኖች በምሥጢር የተማሙበት ሲሆኑ ላፄ ዮሐንስ እንዲደበቅ ተደርጓል። ምክንያቱም የዐፄ ዮሐንስ ምኞት «ግብጽ ሲለቀው ወደቡ ለኢትዮጵያ ይገባል» ስለሚሉ የሰሙ እንደሆነ ክርክር ያነሣሉ ይኸንንም ሲያነሱ የተከበቡትን ግብጾች ከደርቡሾቹ በውጊያ አድነው ባገራቸው ላይ አሳልፈው ወደ ምጥዋ ለመሸኘት እምቢ ይላሉ። እነሱም ካልወጡ እንግሊዝ ሱዳንን ለመያዝ ይቸግረዋል በሚል አስተሳሰብ ነገሩ በምስጢር ስለተያዘ በዚህ ውል ውስጥ ሊጠቀስ አልተፈለገም። ዐፄ ዮሐንስ ደግሞ ይኸን ወጥመድ ካለማወቃቸው የተነሣ «ለጊዜው ቦጎስን ካገኘሁ የጦር መሣሪያና ለቤተ መንግሥቴ የሚያስፈልገኝን ሸቀጥ በምጥዋ ወደብ በኩል በነጻ ካስመጣሁ ለጊዜው ይበቃኛል፤ የቀረውን በእንግሊዝ መንግሥት ድጋፍ ወደ ፊት አገኘዋለሁ» የሚል ስሜት እንዳደረባቸው ይታወቃል። ለኢትዮጵያም የምጥዋ ወደብ አስፈላጊነቱን የወደብ በር የሌለው መንግሥስት ማናቸውንም ነገር እንደማይቃናለት በደብዳቤያቸው ገልጠውታል።

የኢትዮጵያ መንግሥት ነጻነቱን ጠብቆ እስከዚህ መድረሱ ሲያስደንቅ በረዥም የነጻነት ዘመን ባለመጠቀም በማናቸውም መስክ ከሥልጣኔ ወደ ኋላ የቀረ በመሆኑ በውሉ ላይ ሊጠቀሱ ሊሟሉ የሚገቡትን ሕጋዊ መንገዶች የሚመረምርና ላፄ ዮሐንስ አሳብ የሚያቀርብ የሕግ ምሁር የሆነ ኢትዮጵያዊ አልነበረም። ራሳቸውም እንደ ቀደሙት የሥልጣኔ አባቶቻቸው የቀሩትም ካገራቸው ትምህርት በቀር የውጭውን አገር ትምህርትና ሕግ አያውቁትም ነበር። ስለዚህም ወደቡን ተረክቦ ለማስተዳደር የሚችል የተማረ ሰውም ድርጅትም ካለመኖሩም በቀር እንግሊዞች ወደቡን የራሳቸው ደጋፊ ለመስጠት በመፈልጋቸው ወደቡን ኢትዮጵያ የመረከቧ ጉዳይ ተቀባይነት አላገኘም።

ዐፄ ዮሐንስ በቅን ልቦና በንጹሕ ሕሊና በእንግሊዞች ወዳጅነት ይተማመኑ ስለ ነበረ ከእንግሊዞች በኩል የሚሰነዘረውን ማናቸውንም አሳብ ከዘመድ ከወዳጅ ዘንድ እንደመጣ ሲቆጥሩት የእንግሊዝ መንግሥት ግን በቅርብ ቀን ወደቡን ጣልያኖች እንደሚረከቡት ራሱ እያወቀ፥ «ያፄ ዮሐንስ ሸቀጥ በምጥዋ ወደብ በነጻ ይወጣል» ብሎ በመዠመሪያው አንቀጽ ያሠፈረው ለማታለል ያህል እንደ ተደረገ የሚቆጠር ነው። የተማረ ወኪል በሎንዶንም በሌሎቹም ከተሞች ውስጠ ሽርክና ተከታትሎ የሚያሰማእችው አልነበረም። በተለይ ደግሞ የዚህ ዘመን በአውሮፓውያን መካከል በበርሊንና በብሩክሴል ለአሪካውያን የጦር መሣሪያ እንዳይደርስ በውል የተወሰነ መሆኑን የእንግሊዝ መንግሥት ስለሚያውቀው ዐፄ ዮሐንስ ከግብጾች ጋር የተዋዋሉትን ውል ጣሊያኖች እንዲያከብሩላቸው አላደረገም። የኢጣልያኖችም ዓላማ ምጥዋን ለመተላለፊያ እንጂ ወደ ፊት መላ ኢትዮጵያን በጠቅላላው ለመውረር ስለሆነ ይኸን የመሰለውን ውል ተቀብለው በምንም ዐይነት የጦር መሣሪያ በኢትዮጵያ ንጉሠ ነገሥት እጅ እንደ ልብ እንዲገባ የማይፈቅዱ መሆናቸውን የእንግሊዝ መንግሥት በመሣሪያ የማስታተቁን ጉዳይ አይቀበለውም። ስለዚህ ይኸ ሁሉ እያወቀ የእንግሊዝ መንግሥት በየዋሁ ባፄ ዮሐንስ ላይ ትልቅ ደባ ሲውልባቸው በርሳቸው ደብዳቤ ተደጋግግሞ ለተገለጸው ዝምድና ምንም ሳጋ አልሰጠውም ነበር።

ንጉሠ ነገሥቱ ግን በሐቀኛው መንገድ በሬር አድሚራል ሔዊት አማካይነት በተዋዋሉት ውል የሦስተኛውን አንቀጽ መሠረት በመከተል ከማህዲ ሞት በኋላ የተከታዩ የከሊፋ አብድላሂ ወታደሮች ከበው ያስጨነቁዋቸውን የግብጽ ወታደሮች እላይ እንዳልነው በራስ አሉላ የሚመራ ጦራቸውን ልከው ከደቡሾች ጋር አዋግተውና አስጥለው በትግራይና በምድሪ ባሕሪ አሳልፈው ምጥዋ ከወገኖቻቸው ጋር በሰላም እንዲደባለቁ አደረጉ። በእንግሊዝ አለኝታና ተስፋ ለኢትዮጵያ ጥቅም ሲሉ ይኸን ሲያደርጉ በሌላ ግን በደርቡሾቹ በኩል በራሳቸው ላይ ቁጭትና ቂምን አትርፈዋል።

ባለፈው እንዳነበብነው ዐፄ ዮሐንስ ንጉሠ ነገሥት ከሆኑ ዠምሮ ኢትዮጵያ ከካቶሊክም ከእስላምም ነጻ ሆና በፍጹም የክርስቲያን አገር ብቻ እንድትሆን ምኞታቸው ስለ ነበረ በትግሬና በትግራይ፥ በወሎ በዋጅራት በራያና በአዘቦ በሌላውም አውራጃ ያለው እስላም ሁሉ (በ1870 – 1875) ክርስቲያን እንዲሆን ዐውጀው እስላሙ ሁሉ እየተያዘና እየተሰበሰበ ተጠመቅ፥ ቁረብ፥ በተባለ ጊዜ የፈራውና ከንብረቱ መነቃነቅ የጠላው በግዱ እየቆረበ ያለልቡ ክርስቲያን ሲሆን፥ የቀረው ግን እየተሰደደ ሱዳን ገብቶ ከማህዲስቶች ጋር በመተባበር በዚህ ጊዜ ባፄ ዮሐንስና በኢትዮጵያ ላይ ዘመቻ እንዲዘመት ጧትና ማታ ይወተወቱ ዠመር። ሱዳኖቹ (ደርቡሾች) ግን አቅማቸውን በመገመትና ባንድ ጊዜም ከእንግሊዞች ከግብጾችና ከኢትዮጵያም ጋር መጣላቱን ስለ ሠጉበት ለጊዜው፥ የኢትዮጵያን ጦርነት ታግሠው ቆይተው ነበር። አሁን ግን ዐፄ ዮሐንስ ጦራቸውን ልከው ከሱዳኖች ጋር ተዋግተው ግብጾቹን ስለረዱ በቂም ላይ ቂም አደረባቸው።

ይህ ውለታ ለግብጾች ደህንነትን ይኸውም ማለት ከደርቡሾች የሞት አደጋ መዳንን ሲሰጣቸው፥ በዚያው አንጻር ከጐንደር ወረራና ዘረፋ ለጐጃሙ ለንጉሥ ተክለ ሃይማኖት መሸነፍና ለብዙ ቤተሰብ ጥፋት ለራሳቸው ለንጉሠ ነገሥቱ በመተማ ላይ በደርቡሾቹ እጅ ሕይወታቸው ለማለፍ ምክንያት ሆነ። በዚሁ ጐን ደግሞ ያፄ ዮሐንስ መሞት ባንድ ወገን በግብጾች እግር ለመጡት ኢጣልያኖች ምጥዋን ከያዙ በኋላ ወደ አሥመራና ወደ ከረን ለመስፋፋት ጠቀማቸው። እንግሊዝ ግብጾችን በዚህ ውለታ አድኖ ካወጣ በኋላ ወዲህ ከግብጽ ጋር በመዛመድ የኢጣልያንን ተባባሪነት በማግኘት በራሱ ከግብጽ ላይ ተቆጣጣሪነቱን ለመዘርጋትና እብሱዳንም ከግብጽ ጋር ተስማምቶ በጋርዮስ አብሮ ግዛቱን ለማስፋፋት ጠቀመቀው። ከመዠመሪያውም በፕላን የተከተለው ዓላማ ይኸው ነበር።

**ምዕራፍ ሐያ አምስት**

**ግብጽ ወደ ሐረር መግባትና መውጣት**

**የሐረርጌ ከኢትዮጵያ ጋር መዋሐድ**

ሐረርጌ በአክሱሞችና በዛጉዬዎች ዘመነ መንግሥት ሁኔአው ከምን ላይ እንደ ነበረ በትክክል አይታወቅም። ከኢትዮጵያ የተለየ በዚህ አካባቢ ራሱን የቻለ መንግሥት ስለ አልነበረ፥ ጉልበት ያእልው ባላባት ብቻ አንዱ ሌላውን እያስገበረ ወይም ከአክሱም ወይም ከዛጉዬ (ላስታ) በሸዋ ላይ የተሾመ ጉልበተኛ ብቅ ባለ ጊዜ ባላባቶቹ ለርሱ እየገበሩ ኖረው ይሆናል። ከቱርክና ከግብፅ በፊት የዐረብ አገር የሃይማኖት መሪዎች እንጂ ከማዶ ከዐረብ አገር ዘማች ወታደር ጦር ይዞ መጥቶ ይኸን ታላቅ አውራጃ አስገብሮ በሥልጣኑ ውስጥ ያደረገ አልነበረም። በአክሱሞችና በዛጉዬዎች ዘመነ መንግሥት እንደ ዛሬ የሐረርጌ ግዛት የሚታወቅ አይመስልም።

የላስታ መንግሥት በ13ኛው መቶ ዓመት ሸዋ ወደሚቀመጠው ወደ ዐፄ ይኩኖ አምላክ እጅ ሲዛወር ከዐረብ አገር መጥቶ በይፋት የተቀመጠው ዑመር ወላስማ ባፄ ይኩኖ አምላክ ተሹሞ ይፋትን ሲገዛ ሞተ። የርሱ ተከታዮች ሐቅ አድዲን (ሐቀዲን) ናስር አድ ዲን (ነስረዲን)ግ አማል አድ ዲን (ገመልዲን) ሳብር አድ ዲን (ሰብረዲን) በድላይ ሺሃብ አድ ዲን (አርዊ በድላይ)..... ለይኩኖ አምላክ ተከታዮች ለነዐፄ ዐምደ ጽዮን ለነዐፄ ዳዊት፥ ለነዐፄ ዘርዓ ያዕቆብ ሲመቻቸው እየሸፈቱ ሳይመቻቸው እየገበሩ ብዙ ዘመን አሳልፈዋል።

ከነዚሁ ከዑመር ወላስማ ተከታዮች በሚወለደው በአቡበከር ጊዜ ወስላሞች ከይፋት ወደ አውሳ ተዛውረው ጥቂት ጊዜ እንደቆዩ በ1512 ዓ.ም አካባቢ ከአውሳ ወደ ሐረር ተዛውረው ደንበኛ መቀመጫቸው አደረጉት። በዚሁ ጊዜ ከቀይ ባሕር ማዶ ያሉት ዐረቦች እየበረቱ በሔዱ መጠን ወደ አውሳና ወደ ሐረር እየሠረጉ በመግባት ሐረርጌንና የአካባቢውን የእስላም ተወላጅ አጠናከሩ። በዚህ ጐን የሃይማኖት መሪዎች (ሸኮች) ያልተማረውንና ያላመነውን በጋብቻም በንግድም እየተጠጉና እያስተማሩ ወደ እስልምና በማግባት በቀን ብዛት የእላሙን ቁጥር እያበረከቱት ሔዱ።

ይህ በዚህ ሁኔታ ላይ እንዳለ በ (1519 – 1533) ግራኝ ከውጭም ከውስጥም የነዚህን ድጋፍ በማግኘት የክርስቲያኑን መንግሥት በምን አኳኋን እንደ ወረረ 14 ዓመታት ያህል በክርስቲያኑ ሕዝብና በታሪካዊ ቅርሱ ላይ ብዙ ጉዳት ካደረሰ በኋላ በክርስቲያኖቹ ፖርቱጋሎች እርዳታ የግራኝ የወረረራ አገዛዝ እንደ ወደቀ በየታሪኩ ተጽፏል።

ምንም የግራኝ የጭካኔ አገዛዝ ቢወድቅ እነ ዐፄ ገላውዴዎች (1533 – 1551 ዓ.ም) እነ ዐፄ ሠርፀ ድንግል (1555 – 1589 ዓ.ም) ሐረርን ወደ ኢትዮጵያ እንደገና ለመመለስ ቢጣጣሩ አልሆነላቸውም። በተለይ በሚቀጥለው ጊዜ የኢትዮጵያ መንግሥት ዋና መዲና (ከተማ) ከሸዋ ተጠቅሎ ሔዶ በጐንደር መንግሥት ዋና መዲና ወደ መጨረሻ ዘመን (17 – 18ኛው መቶ ዓመት) የጐንደር ነገሥታት ሥልጣን መዳከም የነ ዑመር ወላስማን ተከታዮች ሥልጣን የገፋፉት መሳፍንት ራሳቸው አቅም ስላጡና የርስ በርሱም ጦርነት ፋታ አልሰጥ ስላለ፥ ሐረርንና አካባቢውን እንደሌላው የኢትዮጵያ ደቡባዊ አውራጃ ከኢትዮጵያ ተለይቶ የአቡበከርና የግራኝ አህመድ ተከታዮች «ሡልጣን» ወይም «አሚር» እየተባሉ በነጻነት ሲያስተዳድሩት እስከ 19ነኛው መቶ ዓ.ም ደረሱ።

በዚህ ሁኔታ ላይ እንዳሉ ባለፈው እንዳነብነው የግብጹ ከዲቭ ኢስማኤል የግብጽን ግዛት ከሜዴትራኒ ባሕር እስከ ሕንድ ውቅያኖስ ወይም እስከ ዛንዚባር አደርሰዋለሁ ብሎ በተነሣበት ሰዓት በቱርክ ሡልጣን ፈቃድ የምጥዋንና የሱአኪምን ወደብ ሲይዝ በዚሁ ዐይነት አሁንም በቱርኮች ፈቃድ በ1869 – 1870 ዓ.ም የዘይላን ወደብ ያዘ። በቀጥታ በቱርኮች ይታዘዝ የነበረው ባላባት አቡበከርም ከግብጾቹ ጋር ተስማምቶ የነርሱን የበላይ ገዥነት ተቀበለ። ቀጥሎ በ1875 ዓ.ም ራውፍ ፓሻ የዘይላን የአካባቢው ገዥ (የዘይላ ማአሙር) የሚል የማዕረግ ስም ጨምሮ በሐምሌ 16 ቀን ዘይላ ገባ።

ወደ ዘይላ ሲመጣ በምሥጢር ከከዲቭ ኢስማኤል የተሰጠው መመሪያ «በዘይላና በአካባቢው በሐረርም የሚገኙትን ዐረቦችና ሕዝቦች በደህና አያያዝ ልባቸውን በመሳብ ከዘይላ ወደ ሐረር የሚወስደው መንገድ ለነጋዴም ለተመላላሽም እንዲያመች ጸጥታውን ማስጠበቅ ያስፈልጋል» የሚል ሲሆን ዋናው አሳብ ሐረርን ችምር በቀጥታ ለመያዝ ስለ ነበረ «እንደዚህ ያለውን አሳብ እንግሊዞችም ሆኑ ማንም ሌላ ሰው እንዳያውቅ በምስጢር ተጠንቀቁ። አገሩን ለመያዝ ወደ ሐረር ስትጓዙም ‹ምነው› የሚል ጥያቄ ለሚያቀርቡላችሁ ያገርና የወንዛወንዝ ካርታ ለማዘጋጀት ነው በሉ። ሐረርንም ከያዛችሁ በኋላ እንግሊዞች ለምን ያዛችሁ የሚል ጥያቄ ቢያቀርቡላችሁ የሐረሩ ኢሚር እያጉላላ ስላስቸገረን እናንተ ጠብቁን ብለው ነዋሪዎቹ ራሳቸው ስለ ለመኑን ነው ብላችሁ መልስ ስጡ» የሚል ነበር።

በዚህ ጊዜ ከ1855 ዓ.ም ዠምሮ ሐረርንና አካባቢውን ይገዛ የነበረው ሼክ መሐመድ ኢብን ዐሊ ኢብን አብድል ኤል ሻኩር ይባል ነበር። እርሱም ለመዠመሪያ ጊዜ ራውፍ ፓሻ ከዘይላ መጥቶ ሐረርጌ ግዛት በገባ ጊዜ ትዋግቶ ነበር። ዳሩ ግን የግብጾቹ ትጥቅ ዘመናዊ ስለ ነበረ መመከት ባለመቻሉ ልጁን ሐጂ የሱፍን በቅድሚያ ልኮ ለግብጽ ከዲቭ ገባርነቱን ለመግለጥ ግዴታ ሆነበት። ነገር ግን የግብጽ ጦር ወደ ሐረር ከተማ ለመግባት ሲጓዝ በዙሪያው ያሉት ኦሮሞዎች የአላ የጀርሲ፣ የባቢሌ የአቡራ…. ነገዶች ተሰብስበውና ጠንክረው በእግርም በፈረስም እየጋለቡ በጦርና በቀስት ሰባት ሰዓት ያህል ከግብጾቹ ጋር ተዋግተው በመጨረሻ ሲሸነፉ እነሱም እንዳገር ልማድ ሴቶቻቸውን ልከው መገበራቸው አስታወቁ። ቀጥለውም እምሪዎቹ በየተራ እየመጡ ለራውፍ ፓሻ እጃቸውን ሲሰጡ የግብጽ ባንዲራ ኢሚሩ ቤት ላይ በገሃድ ተሰቅሎ ሐረር በግብጽ አገዛዝ ሥር መሆኑ ታወጀ።

ከዚህ በኋላ ከከዲቭ ኢስማኤል ለራውፍ ፓሻ በተሰጠው መመሪያ ላይ እንደ ተገለጸው የግብጽ መንግሥት ሐረርን ለመያዝ ሲያቅድ፥ የእንግሊዝ መንግሥት ምንም ዐይነት ሥጋት አላደረበትም። የፈረንሳይና የኢጣልያን መንግሥታት ከምንም አልቆጠራቸውም። ይሁን እንጂ ፍሬያማ በሆነው አየሩ ለሰውነት ተስማሚ በሆነው ሰፊ የሐረር ግዛት ላይ ፈረንሳይም ኢጣልያም የምኞታቸውን ዐይን ሳይወርወሩ አልቀረም።

ሙሴ ዱወ የሚባለው ጸሐፊ ግብጾች በገቡበት ሰዓት የሐረር ከተማ ዙሪያውን አምስት በሮች ባሉት የግምብ አጥር የተከበበ መሆኑንና የግምቡ ቁመት በአንድ በኩል ከ3 እስከ 4 ሜትር መድረስኑ በሌላ በኩል ደግሞ እስከ አንድ ሜትር ትኩል ማጠሩን ከተማዋ የተቆረቆረችው በቁጥኛማ ሥፍራ መሆኑንና የከተማዋ ስፋት 481.812 ሜትር ካሬ ሲሆን በውስጧ እንደ አባይ የመሰለ ውሀ ያለባቸው 9 ጉድጓዶችች መኖራቸውን በከተማው ውስጥ የሚኖረው ሕዝብ ቁትር 35.000 ሆኖ ቤተሰቡም የሚኖረው አንድ ፎቅ ብቻ ባለው ጣራው አሸዋ በተከደነና መስኮት በሌለው ቤት ውስጥ መሆኑን የቤቱም ሥራ ከግብጾች ቤት ሥራ ጋር ተመሳሳይ መሆኑንና በጠቅላላው በከተማው 9560 የደንጊያ ቤቶች 346 የሣር ክዳን ጐጆዎች መኖራቸውን ያመለከታል።

ከዚህም ጋር ትክክለኛው የሐረሩ ባላባት ኤሚር መሐመድ ኢብን ዐሊ ገንዘብ (ሞህለቅ - መሐለቅ) በማውጣት በማታላል ንግዱን ሁሉ የግል አድርጎ ሀብት በመሰብሰብ ሕዝቡን በማጉላላት የተጠላ ስለ ነበረ አሁን ግብጾቹ ገብተው አዲስ የተሻለ አስተዳደር በማሳየታቸው መደሰታቸውን ይኸው ጸሐፊ ያወሳል።

በዚህ ዐይነት ግብጾች በሐረርም ብዘይላም በሌላውም የኢትዮጵያ ዙሪያ ግዛታቸውን ማስፋፋት እንደ ዠመሩና በሐረርም ዐሥር ዓመት ያህል እንደቆዩ ባለፈው እንዳነበብነው በሱዳን የማህዲስቶች አጥቂነትና በኩፊት የኢትዮጵያውያን አሸናፊነት የተነሣ ከፍ ያለ የኢኮኖሚ ውድቀት ስለ ገጠማቸው በደስታ እየስፋፉትን ያህል በሐዘንና በጸጸት ከያዙበት አገር እየለቀቁ መውጣት ግዴታ ሆነባቸው። ሐረንም መልቀቅ ስለ ተገደዱ፣ በራውፍ ፓሻ ወዲህ በመጨረሻ የሐረር ገዥ ተብሎ ተሾሞ ለመጣው ለዐሊ ሪዳፓሽ በ1878 ዓ.ም ግንቦት 20 ቀን ያገሩን ተወላጅ ባላባት አሚር አብዱላሂ የሚባለውን የመሐመድን ልጅ ለሐረር ገዥነት ሾሞ እርሱ ጦሩን ጠቅሎ እንዲወጣ ትእዛዝ ከካይሮ ከሚባለው በ1639 – 1640 ላይ ሐረርጌን ከሚያስተዳድረው ነው። ኤሚር ዐሊ ዳውድ የማዕረግ ስሙ «ኤሚር» እንደሚያመለክተው ምናልባት ዘሩ ሐረርን ካስገነባው ከኤሚር ኑር ቤን ሙጃሂድ የወረደ ይሆናል። ከወስላሞች ቢወለድ ኖሮ አሚር በመባል ፈንታ ሡልጣን ይባል ነበር።

የሆነ ሆኖ ግብጾች ሐረርን ሲለቁ በዘይላም በበርበራም ሊቆዩ አልቻሉም። ስለዚህም በነዚህም ወደቦች እንግሊዞች ተተኩ። በታጁራና በጅቡቲም ፈረንሳዮች ለመግባት አልመዋል። በአሰብ ወደብን ኢጣልያኖች ገና ቀደም ብሎ 1869 – 1870 ተመሥርተዋል በዚህ ምክያት እንግሊዞች ሐረን ከዘይላና ፈረንሳዮች ወደ ፊት ሊይዙ ካሰቡት ከጅቡቲ ለመደባለቅ ሲመኙ በበኩሉ የኢጣሊያ መንግሥት በተለይ ምጥዋ ከገባ በኋላ በሐረር ላይ ዐይኑን ጥሎ ነበር። የአገር ተወላጆቹን እነ አንቶኒዎ ቸኪን እነ ኮንቲ ፓሮን እየላከ መንገዱን ወንዝ ወንዙንና ተራራውን እነ ኮንቲ ፓሮን እየላከ መልእክተኛ ኮንቲ ፓሮ በዚሁ ዓመት (1870 ዓ.ም) ገረስሌ አጠገብ ሐርቲ ከሚባለው ቦታ ሲደርስ ሰላይትነቱ የገባቸው የአሚር አብዱላሂ ሰዎች ከነሰዉ ፈጁት። ይኸም ለኢጣልያ «ዜጋዎቼ ከተገደሉ የነርሱን ደም ተበቅዬ ወዲያውም ሐረርን እይዛለሁ» በማለት ፕላንና ጊዜ ሲአማርጥ በሸዋው ንጉሥ በምኒልክ ተቀደመ።

ንጉሥ ምኒልክ በ1870 ዓ.ም በዕርቅ ላፄ ዮሐንስ ገብተው ከተስማሙ በኋላ በጽሞና ወደ ደቡብ ኢትዮጵያ አውራጃ እየተስፋፉ ከዕለት ወደ ዕለት ኃይላቸውን ከማጠንከር ላይ ነበሩ። በተለይ ልጃቸውን ወይዘሮ ዘውዲቱን የንጉሠ ነገሥት ልጅ ራስ አርአያ ካገቡ ወዲህ በሁለቱ መካከል ያለው መግባባት በኋላ መልሶ እስኪደፈርስ ድረስ እየሠመረ ሔዷል።

ስለዚህ ምኒልክ ቀደም ብሎ እነ ራስ ዳርጌን እነ ደጃች ወልደ ገብርኤልን አባ ሰይጣንናና እነ ደጃች አስፋው ዳርጌን ወደ ደቡብ እየላኩ የአሩሲን የጨርጨርን የኢቱን፥ የባሌን፣ አገር ጠቅልለው በሐረርም አካባቢ ይዞታቸውን አጠንከረው ነበረ። ሐረርጌም ከጥንት የኢትዮጵያ ክፍለ እህገር መሆኑን በመገንዘብ ይኸንኑ ፍሬያማ አገርና የደመቀ ከተማ ለመያዝ ዝግጅት በማድረግ ላይ ነበሩ። በኢዝሁ ጊዜ ምንም ላፄ ዮሐንስ በያመቱ ቢገብሩም በውጭ፣ ጉዳይ ራሳቸውን እንደ ነጻ የመንግሥት መሪ በመቁጠር ከእንግሊዝም ከፈረንሣይም ከኢጣልያም ነገሥታት መሪዎች ጋር በቀጥታ የወዳጅነት ደብዳቤ ይጻጻፉ ነበር። ከሦስቱም የበለጠ ከኢጣልያ ንጉሥ ከኡምቤርቶ ጋር ቀደሞ በአባ ማስያስና በአንቲኖሪ በኩል የዠመሩትን አሁን በኮንት አንቶሊኒ አማካይነት በደብዳቤና ገጸ በረከት እየተለዋወጡ ወዳጅነታቸውን የበለጠ አጥብቀዋል።

ቢሆንም በሐረር ላይ ብዙ መንግሥታትና ራሱም የኢጣልያ መንግሥት ጭምር ዐይናቸውን እንደ ጣሉበት ንጉሥ ምኒልክ ያውቁ ስለ ነበር በርሳቸው ወደ ሐረር መዝመት የተንሣ በአውሮፓ አገሮች፥ በተለይ በኢጣልያ መንግሥት ዘንድ ከፍ ያለ ግጭት እንዳይፈጠር በመጠንቀቅ በተለመደ ፖለቲካ ዘዴያቸው የዘመቻውን መንገድ ለማቃናት ማሰባቸውን ከዚህ ቀጥሎ ያለው ለኢጣልያ ንጉሥ የጻፉት ረዘም ያለ ደብዳቤ ያሳያል።

«የተላከ ከንጉሥ ምኒልክ፥ ይድረስ ከከበረ ከታፈረ የኢጣልያ ንጉሥ ኡምቤር (ኡምቤርቶ)…… ንጉሥ ሆይ….. አሁን እምነግርዎ ነገር እጅግ የከበደ የበረታ ነገር ነው። በዚህ ደብዳቤ ቃል ፍቅሬንና ማክበሬን እንዲያውቁልኝ ተስፋ አለኝ። ይህ ደብዳቤ ሲደርስ ሐረርጌና የሐረርጌን አውራጃ አገር ሁሉ መያዜ ጥርጣሬ የለውምና ይወቁት ብዬ ነው። ይህም አገር በአያቴና በቅድመ አያቴ ዠምሮ የሸዋ ግዛት ነበር። በዚህ ነግር የተነሣ የአውሮፓ ሰዎች የሚሉትን አላውቅም። ይከፋ አይመስለኝም። አሁን ንጉሥ የሚገባኝን ገንዘቤን አገሬን ነውና የወሰድሁት ስለኔ ሆነው ለዚህ ነገር የሚነሣውን ሁሉ ይመልከቱልኝ ብዬ እለምንዎታለሁ።

«ዳግመኛም ይህን አገር የያዝሁበት ምክንያት አጭሩ አስረዳዎታለሁ። ሐረርጌ ቀድሞ የኢትዮጵያ መንግሥት ሳለ የአገሬ ጭማሪ ነበር። የእስላሞች ጦርነት የተነሣ ጊዜ ከሁሉ ይልቅ የግራኝ ጦርነት ኢትዮጵያን ያጠፋ ጌታ በተወለደ በ1600 ዘመን ብዙ አገር ሔደብን። ከሔደብን አገር ሁሉ ቁትር አንዱ ሐረርጌ ነው። እግዚአብሔር ግን ክርስቲያንን አይጥልምና እኛ በጉልበታችንም ሆነ እውነትንም ይዘን ሆነ እስላሞች ያጠፉብንን አገር ሁሉ እየተዋጋን እንደገና እያቀናን መለስነው።

«የእስጣንቡል መንግሥትና የምስር መንግሥት ያባቶቻችን መንግሥት ጥፋት አገዛቸውና በባሕር ዳር የነበረውን አገራችንን ሁሉ ሐረርጌን ጭምረው ይዘውብን ነበር። ንጉሠ እንገሥት ዮሐንስ በእግዚአብሔር ኃይል ቱርኮችን ድል አድርገው ኢትዮጵያን አተረፏት….. እኛ ግን ዕርቅን ሰላምን እንወዳለን። ዳግመኛ ጦርነቱ ብንጠላው ቱርኮች ሐረርጌ ላይ ቢቀመጡ ዝም ብለናቸው ነበር። አሁን ግን ነገሩ ተላዋወጠ። ሐረርጌ ላይ ያሉት ወዳጆቼ ከ6 ወር ዠምረው አገሩ በኦሮሞዎች እጅ ሆነ ከዚያ ያለ ሰው ሁሉ ፈርቷል እያሉ ዕለት ዕለት ይጽፉልኛል። አሁን እንኳን በመጨረሻ የመጣው ደብዳቤ ቱርኮች ጨርሰው ለቀቁት የሚል ነ…. ያያቶቼን መንግሥት እስላም ሽፍታ ወጥጦ እንዳጠፋው ዳግመኛ የእስላም ሽፍታ ወጥቶ በኔ መንግሥት ይጫወትበት በሃይማኖቱ እናኖራለን። ሀብታሙንም ደሀውንም እኩል እንገዛለን እንጠብቃለን፥ ንግድም እንዲቀና በጣም እንጥራለን…. ይህ መልካሙ ሐሳባችን በንጉሥ ፊት የተወደደ እንዲሆንልን ተስፋ አለን። ሁሉን የሚችል እግዚአብሔር ንጉሥንም ሕዝብዎንም መንግሥትዎንም እንዲጠብቅ እለምናለሁ። ደብዳቤው የተጻፈው በግንቦት መሆኑን ሲያመለክት ዓእምተ ምሕረቱ እንደሌላዎቹ አልተጻበትም። ነገር ግን ዓመተ ምሕረቱ እንደ ኢት. ቁ 1877 ዓ.ም መሆን አለበት።

በዚሁ ዓመት በግንቦት ወር 1877 ዓ.ም ንጉሥ ምኒልክ ይኸን ደብዳቤ ጽፈው በስምንተኛ ወር በታኅሥሳሥ 1878 ዓ.ም ወደ ሐረርጌ ዘመቱ። በዚህ ግዚኤ አሚር አብዱላሂ ከግብጾች ተሾሞ በሐረር ግዛት የቆየው ሰባት ወር ብቻ ነው። ስለ ሐረር ዘመቻ ጸሐፌ ትእዛዝ ገብረ ሥላሴ በመጠኑ ዘርዝር አድርገው እንደዚህ ሲሉ አሥፍረውታል። «.....ዐፄ ምኒልክ የራስ ዳርጌና የደጃች ወልደ ገብርኤል ከዲና (ያሩሲ ተዋጊ ባላገር) ጋራ ተሰላልፈው መክረማቸው አሳዝኖዎ (አሳዝኗቸው) በ1879 ዓ. በኅዳር 4 ቀን ወደ አሩሲ ለመሔድ ተነሡ.... በታኅሣሥ 10 ቀን ገለምሶ ከገለምሶ ተነሥተው ወደ ሐረርጌ ተጓዙ። በ18 ቀን (ታኅሣሥ 1879) ሒርና ሰፈሩ። በ21 በወበራ መገናኛ ቡርቃ ወንዝ ሰፍረው.... በ24 ቀን ገበያ ወንዝ ላይ ሠፈሩ።

«በዚያ ቀን አሚር አብዱላሂ ምሽግ መሽጎ ጨለንቆ ላይ ተሠልፎ ይጠብቅ ነበር። ነገር ግን በነጋው (በማግሥቱ) እልቆት ሔዶ ባዶውን ተገኘ። በ25 ቀን ሜታና ወበራ መገናኛ ጨለንቆ ላይ ሠፈሩ። በ26 ቀን በዓለ ልደት (ገና) ቀርቦ ነበርና ለርድ ከብት ለማምጣት ወራሪ (ዘራፊ) ሔዶ ብዙ ላም ተያዘ። የሐረሩም ገዥ የአሚር አብዱልሂ ሠፈር ወራቢሊ ላይ ታየ። ከዚያ ለዕርቅ አስበው ‹ግባ እኔ ላንተ ነው እንጂ የመጣሁት አገር ለማትፋት አልመጣሁም። ተገባህ ተተገዛህ አገር አልነሣህም ኋላ ይጠጥትሃል› ብለው ላኩበት። እርሱ ግን ይህን ቢልኩበት የፈሩት መስሎት መልክተኞችን አሰራቸው» በማለት ከዘረዘሩ በኋላ ጸሐፌ ትእዛዙ ስለ ውጊያው እንደዚህ ብለዋል «.....አሚር አብድሁላሂ ‹ዛሬ (ታኅሣሥ 29 ቀን) በዓለ ልደት ነውና ክርስቲያኖች አይሰለፉም (አውይዋጉም)› ብሎ መክሮ ጦሩን ጠቅሎ ሰኔድሩን (ባለጠመንጃውን) ከፊት እምድፎቹን ከመካከል ቀስተኛውን ከኋላ ከዚያ ቀጥሎ ፈረሰኛውን ጋሸኛውን አሰልፎ በአምስት ሰዓት ወደ ሠፈር መጣ..... ንጉሡ መነጥራቸውን ከዙፋንቸው ፊት አቁመው ሲመለከቱት ከሠፈር ማዶ ያለውን ቁልቁለት ወርዶ ከደኑ (ፍሱላቱን) ሰግዶ ለጀሀድ (ለቅዱስ ጦርነት) ሲመጣ አዩት።

«በዚህ ጊዜ በቁጣ…. ሠራዊታቸውን ‹ሔደህ ብለእው› ብለው አሰልፈው ሰደዱት። ንጉሡም የቤት አሽከሮቻቸውን ዘበኞቻቸውን...... ይዘው ተከተሉ። አሚር አብዱላሂም መድፎቹን ማስተኮስ ዠመረ በዚህ ጊዜ ከመኳንትም ከቤት አሽከርም ከሰራዊትም አጫሪው ፈረሰኛ ሔዶ ገጠመው። በዚያ ጊዜ ጽኑ ውጊያ ሆነ። የንጉሡ ሠራዊት መድፎች እጅ አድርጎ (ማርኮ) አዞረበት። የግንባሩም (ግንባር ቀደም ተዋጊ) ሲዘልቅና ሲገጥመው አሚር አብዱላሂ ድል ሆነ። ነፍጡንም (ጠበንጃውንም) መድፉንም ሠራዊቱንም ሥላሴ ለቀቡት ንጉሥ (ለምኒልክ) አበርክቶ ባንድያ ፈረሱ (ጋልቦ በማምለጥ) ራሱን አዳነ። የንጉሡ ሠራዊት ከወራቢሌ በታች ያቦት ከባሕሩ ድረስ እያሳደደ ድል አድርጎ የሠፈሩን ድንኳን ተቃዶ (ቀዳዶ በመካፈል) ጠንክሮ ተዋግቶ ድል ሆነ…. ንጉሡም ሠራዊታቸው ጠቅሎ ሲገባ ሲመለስ አይተው ከሠፈራቸው ገብተው ለእግዚአብሔር ምስጋና አቅርበው መላልሰው ምድድፍ (የደስታ) አስተኮሱ።

ጸሐፌ ትእዛዝ ገብረ ሥላሴ የጦርነቱን ሁኔታ በዚህ ዐይነት ካመለከቱን በኋላ በማግሥቱ ስለ ከተማው አያያዝ ንጉሡ በድል አድራጊነት ግርማ በእንዴት ያለ አኳኋን እንደገቡ አጠር አድርገው እንደዚህ ብለዋል። «….. በታኅሣሥ 30 ቀን ከጨለንቆ ተነሥተው በወራቢሌ ወርደው ያቦት ከባሕሩ ዳር ሰፈሩ። የያቦት ሰዎችም ግብራቸውን አገቡ። ከዚህ በኋላ ራስ ዳርጌን ለጓዝ (ጥበቃ) ደጀን ትተው በጥር 10 ቀን ወደ ሐረርጌ ገሠገሡ። አሚር አብዱላሂም ጦር እንደ ደረሰበት ባየ ጊዜ ‹ልግባ ልገዛ፥ አገርዎንም አያጥፉ› ብሎ ላከ። ዐፄ ምኒልክም ‹....እሺ ምሬሃለሁ› ብለው አማሬሳ ወንዝ ላይ ሠፈር አደረጉ። እርሱም ፈርቶ ሌሊቱን ሚስቱንና ልጆቹን ይዞ ጠፋ።

«በነጋው የአሚር አብዱላሂ አጐት ዐሊ አቡበከር ዮሱፍ በርከሊን ቃዲ አብደላንና ሌሎችንም ብዙ ሽማግሎች ይዘው ‹አሚር አብዱላሂ ሌሊት ጠፉብን ግምብዎን (ከተማውን) ይቀበሉን ሕዝቡንም አያጥፉት ንጉሥ ሆይ› አሉ። በዚህ ጊዜ ንጉሡ በጅሮንድ አጥናፌ ከተማውንም ዕቃውንም ለመቀበል ሰንደቅ ዓላማቸውን አሲዘው ሰደዱ። የሻቃ ተክሌን ባላምባራስ ዳምጠውን የሻቃ አድነውን የሻቃ ገበየሁን በሩን ለመጠበቅ አዘዙ። በዚያም ቀን በመካከል ላይ በድዋንበር ፈረስ መጋላ በሚባለው አደባባይና በአምስቱ በር የንጉሡ ባንዲራ ቆመበት።

ከዚህ በኋላ ንጉሡ በሦስተኛው ቀን (ጥር 3 ቀን) በሥርዓተ መንግሥት ሆነው ዘውዳቸውን ደፍተው በልብሰ መንግሥታቸው አጊጠው፥ ሠራዊቱ አምሮ ተሰልፎ መድፉም ጠበንጃውም ሙሉ ግባት ተተኩሶ ሐረርጌ ከግንቡ ገቡ። በዚያም ጊዜ አብረው የዘመቱት ካህናት ወደ ጃንሆይ ገብተው «ኃዲጎ ተስዓ ወተሰዓተ ነገደ ቆመ ሣህለ ማርያም ማዕበለ ባሕር ምድረ ሐረርጌ ገብአ ወወጽአ በሰላም» ብለው በወረብ ማሸብሸባቸውን ከዚያም ንጉሡ የሐረርጌን ሰዎች ገንዘባቸውም ቤታቸውም እንዳይነካ በየደጃቸው ጠባቂ ዘበኛ ማስቆማቸውን ከገለጡ በኋላ በመጨረሻ በጥር 20 ቀን ሐሙስ የሐረርጌን ግዛት ለባላምባራስ መኰንን የደጃዝማችነት ማዕረግ ጨምረው ከሰጡ ወዲህ አሚር አብዱላሂን ለመፈለግ (ለማሳደድ) በጥር 22 ቀን ወደ ባቢሌ ገሥግሠው የሁለት ቀን ዘመቻና ወረራ ካደረጉ በኋላ ብዙ ሰው አስገብረው ብዙ ከብት ይዘው ወደ ሐረር እንደ ተመለሱ ከተማረከው ውስጥ ለማራኪው ሁለት እጅ ለንጉሥ ሦስት እጅ (ከ5 ውስጥ 2 እጁ ለማራኪው 3 እጅ ለመንግሥት ለማለት ነው) ሰጥተው ከዚሁ ከዘመቻው ላይ ከተዘረርፈው ውስጥ በጦርነቱ ሰዓት በቅሎው ፈረሱ፥ አህያው፥ ለሞተበት ወይም ለጠፋበት አደላድለው በመስጠት ከጦር ሠራዊቱ ከመድፉና ከጠበንጃው ከፍለው ለደጃዝማች መኰንን ትተው ወደ ከተማቸው ወደ እንጦጦ በየካቲት 28 ቀን መግባታቸውን ጊዜ እይሁዳዴ ወራት በመሆኑ በከበሮ በጽናጽል ማኅሌት (ምስጋና ማቅረብ) ማድረግ ምንም በተለምዶ ክልክል ቢሆንም ሕግን በሕግ እንሻር (ንሥቱ ሕገ በእንተ ሕግ በማለት «መንክር ተአምሪሁ ለመድኃኒነ ሣህለ ማርያም» እያሉ የሦስቱ አድባራት ካህናት በከበሮና በወረብ እንደ ተቀበሏቸው ጽሐፌ ትእዛዙ ለታሪክ በተውልን መጽሐፍ አብራርተውታል። ደግሞ ከሐረር ወደ እንጦጦ ሲመለሱ ከያዙት ምርኮ ውስጥ በሰንሰለት የተያዙ ውሾችና በቀፎ ውስጥ ያሉ ርግቦች ስለ ነበሩ ሥራ ቤቶቹ «የምኒልክ ነገር ይመስለኛል ተረት አሞራው በቀፎ ውሻው በሰንሰለት» እያሉ ዘፈኑ ይባላል።

ከዚህ በፊት የግራኝ አህመድ ወረራ በሚባለው መጽሐፍ እንዳመለከትሁት ምኒልክ በሕይወታቸው ለኢትዮጵያ ከሠሩት ታላላቅ ውለታዎች ውስጥ ሐረርጌን ግብጾች ከሾሙት ከአሚር አብዱላሂ እጅ በዚህ ዐይነት ውጊያ መውሰዳቸው ብቻ ሳይሆን እንግሊዞች በቅርቡ ከያዙት በዘይላና ፈረንሳዮች ወደ ፊት ከሚይዙት ከጅቡቲ ለመደባለቅ ሲያደቡ በእንግሊዝ የተደገፈው የኢጣልያ መንግሥት እንደ ምጥዋና እንደ አካባቢው ግብጾች በሚለቁት አውራጃ መተካትን እንደ ደንበኛ መብትና ተግባር በመቁጠር ሐረርን ለመያዝ በሚመኝበት ሰዓት ከኃያላኑ መንግሥታት ቀድመው መያዛቸው አንደኛውን ከፍተኛ ሥፍራ መያዝ አለበት። ከርሳቸው መኳንንቱ አመቤቶቹ ተራው ወታደር የወንዱ፥ አሽከር የሴቷ ገረድ ለዚህ ብሔራዊ አንድነት ደማቸውንና ወዛቸውን ያፈሰሱት ሁሉ በሕይወት ላለነው ባለ ውለታ ናቸው።

በዚያን ጊዜ እርሳቸው ችላ ብለው ወይም የኃያላኑን መንግሥታት ጠብ በሩቁ በመፍራት በወዳጅ ዐይን ከሚያዩት ከኢጣልያ ንጉሥ ጋር ላለመጣላት ሲሉ ሐረርን በዚህ ዓመት እሽቀዳድመው ባይዙ ኖሮ ሁለቱ መንግሥታት ፈረንሳይና እንግሊዝ እንኳን ምን አልባት ቅኝ አገር በመጥገባቸው ችላ ይሉት ነበር ቢባልም ቅኝ አገር የናፈቀው የኢጣሊያ መንግሥት ሐረርን ቀድሞ ቢያዘው ኖሮ የኢጣልያ ሐረርን መያዝና የኢጣልያ ሱማሌ ይባል ከነበረውና በኋላ ከያዘው ከቅኝ ግዛቱ ጋር መደባለቅ የማይቀር ስለ ነበረ፥ በሁለተኛው የዓለም ጦርነት ፍጻሜ የእንግሊዝና የኢጣልያ ሱማሌ የእትባሉት በኅብረት የመንግሥት አቋም ሲያገኙ የሐረጌ ዕድል እምን ውዝግብ ላይ ያርፍ ነበረ ብሎ ለማሰብ ቀላል ነው። ስለዚህ የኋለኛው የ1940 – 1945 ዓ.ም የነበረው ውዝግብ በ1879 ዓ፣ም የልደት በዓል ዕለት ጨለንቆ ላይ በቅድሚ ተወገደ ማለት ነው። አይገር ወሰን እንዳይደፈር ከመታገል ጋር ማስወገዱ አንድ ጊዜ ለዘለቄታ የማድረጉ ተግባር ያሁኑና የሚመጣው ትውልድ ፈንታ ነው።

የሐረርጌ አውራጃ በንጉሥ ምኒልክ መያዙ እንግሊዞችንም ፈረንሳዮችንም በጣም ቆጭቷቸዋል። እንደ ተያዘም ለመቃወም ሳይሞክሩ አልቀሩም በጦር ኃይል መቃወሙንም አልፈለጉትም። ነገር ግን በሎንዶን የእንግሊዝ መንግሥት የውጭ ጉዳይ ሚኒስትር ሳሊስበሪና የፈረንሳይ አምባሳደር ሙሴ ዋዴግተን በ1880 ዓ.ም ስለ ሱማሌ ቅኝ ግዛታቸው በተለዋወጡት የስምምነት ጽሑፍ ላይ በቁጥር 4 «ሐረርጌን ይዘን ወደ የግዛታችን ለመደባለቅ ምኞት የለንንም። ሌላም ኃይል ይኸንኑ አውራጃ እንዲይዘው አንፈቅድለምት» የሚል ቃል አስፍረው ተስማምተውበት ነበር። ነገር ግን የኢጣልያ መንግሥትና እነዚህ ሁለት ኃያላን መንግሥታት የሚቃወሙበትን መንገድ ጊዜና መሣሪያ ሲያማርጡ ምኒልክ በሐረርጌ ላይ ይዞታቸውንና የሐረርጌን ኢትዮጵያዊነት እያደር እያጠባበቁ ስለሔዱ በነዚያ በኩል የታቀደው ተቃውሞ ዐውቆ በመክሸፍ የውሃ ላይ ኩበት ሆኖ ቀረ።

ጥንት እነ ዐፄ ዓምደ ጽዮን እነ ዐፄ ዘርዓ ያዕቆብ የነበሩበት በግራኝ ወረራ ዋዜማ እነ አባ ገብረ እንድርያስ እነ አስ ደገልሃን፥ እነ ራስ ወሰን ሰገድ ከግራኝ ወረራ ፍጻሜ በኋላ እነ አዝማች ፋኑኤል እነ አቤቶ ሐመልማል የታጋደሉበት ሐረርጌ አሁን በመጨረሻ ዐፄ ምኒልክ ከያዙት ወዲህ ራስ መኰንን ከመኳንንቶቻቸው ጋር ከሸዋውና ከቤጌምድሩ ከጐጃሜውና ከትግሬው ከኦሮሞውና ከጉራጌው ተወላጅ ጋር ለዚህ ምድር የአዕምሮና የጉልበት ኃይላቸውን አፍሰውበታል። የነዚህ የቀደምቱ የትክለኞቹ ተወላጆች ዛሬ በሕይወት የሚገኙት አገሬ ሸዋ ነው፥ ቤጌምድር ጐጃም ትግራይ ነው በማለት ፈንታ የሐረር ተወላጅ ነን ይላሉ። ከሀገሬው ተወላጅ ከአደሬና ከሱማሌው ከኦሮሞውና ከኢሳው፥ ከአዳሉ ጋር ዘራቸውንና ልማዳቸውን ደባልቀው ይኖሩበታል።

**ምዕራፍ ሐያ ስድስት**

**የደጃች ኃይሉና የደጃች ወልደ ሚካኤል የዘር አንድነት**

**የባላባቶቹ የሥልጣን ፍልሚያ**

ንጉሠ ነገሥቱ ዐፄ ዮሐንስ ሁለት ጊዜም በሜዳ ጦርነት ግብጽን ቢያሸንፉም የአሸናፊ ወሰን የለውም በማለት በተለይ ከጉራዕ ጦርነት ወዲህ የተከበበውን የግብጽ ጦር ወደ ኋላቸው እንዳለ ትተው ከነሠራዊታቸው ወደ ምጽዋ ገሥግሰው ከቀይ ባሕር ወዲህ ማዶ የነበረውን የግብጽ አገዛዝ ጠራርገው ማስወጣት ስያምራቸው አልቀረም ነበር። ነገር ግን ይኸን ለማድረግ በቅድሚያ በመላው የኢትዮጵያ ግዛት በየአውራጃው የሚገኙትን መሳፍንትና ባላባት በቁጥጥራቸው ሥር ማድረግ ነበረባቸው። ይኸን ከማድረጋቸው በፊት ከሐማሴን ወደ ቆላው ወደ ምጽዋ ወርደው ወደ ግራም ወደ ሐባብና ወደ ቦጎስ ወደ ቀኝም ወደ ዙላና ወደ አራፋሊ ታጥፈው ከግብጾችና ከነርሱም ከተጠጉት የእስላምና የክርስቲያን ባላባቶች ጋር በመዋጋት ያለ ኃላቸውን እዚያ ላይ ቢያደክሙ ኖሮ ከዚህ በፊት ደጋግመን የጠቀስናቸው የሸዋ፥ የወሎ የሰቆጣ፥ የቤጌምድር ባላቶች በላያቸው ላይ ሊነሡ ወይም ባይነሡም የንጉሠ ነገሥቱ ኃይል ሲዳከም ለወደፊቱ የማይገበሩ ባላጋራዎች ሊሆኑ በቻሉ ነበር።

ይኸን አስቸጋሪ ሁኔታ በትክክል ተገንዝበውት ስለ ነበር ሁለት ጊዜ ከሩቅ አገር፥ ባሕር ተሻግሮ ከግብጽ በምጥዋ በኩል ጦር ልኮ ከአስወጋቸው ጠላታቸው ከከዲቭ ኢስማኤል ጋር ነገሩ እንዳይከር «ወንድሜ ወዳጄ» እያሉ ደብዳቤና ገጸ በረከት እየተለዋወጡ በሰላም ድርድር የግብጽ ጦር ከሐማሴንና ከአካለ ጉዛይ ለቆ እንዲወጣ መጣጣር ግዴታ እንደ ሆነባቸው አንባቢ ሊገንዘበው ይችላል። እንደዚህ በልስላሴ ካልያዙት «ለእንደታው ለወልደ ሥላሴና ለዓድዋው ለራስ ሚካኤል ስሑል ተወላጅ ለዮሐንስ አንገዛም» የሚሉት እላይ ከጠቀስናቸው ሌላ በዚያው በቅርብ ከነበሩት ከደጃች ወልደ ሚካኤል በቀር የአጋሜው የሰባጋዲስ ወገኖች ሳይቀሩ ለመሸፈትና ቢመቻቸውም መንግሥታቸውን ከመቀማት አይመለሱም ነበር።

በዚያን ሰዓት ከሁሉም የበለጠ ያሠጓቸው የነበሩት ዋናው የዙፋን ባላንጣቸው የሸዋው ንጉሥ ምኒልክ ነበሩ። ስለዚህ ከጉራዕ ጦርነት በኋላ አሳባቸውን ወደ ሸዋ አምርተው ወደዚያ ተጉዘው ምኒክን ለማሳመን ሲዘጋጁ በግብጾች ግንባር የነበረውን ጉዳይ በለዘብታ ለመያዝና የሰላም ድርድር ለማድረግ እንደ ተገደዱ ሁኔታው ያስረዳል። ሆኖም ጉዳዩ ካገር ወረራ ዐልፎ የሃይማኖት ጦርነት ጠባይ ጭምር ስለያዘ ምኒልክም ሌሎቹም ፈንገጥ የማለት መልክ ቢያሳዩም ከአገርና ከሃይማኖት ባላንጣ ጋር በግልጥ አልተደረቡም።

ከዐፄ ዮሐንስ በኩል ሐቀኛ የሰላም መንገድ ቢፈለግም በስምምነት እስረኛውንና የገዛ ልጁን ካገኘ ወዲህ በመሸነፉ የቆቸውና ዘመናዊው የጦር መሣሪያው ባፄ ዮሐንስ እጅ በመግባቱ እንደ እሳት ያንገበገበው ኢስማኤል በሰላሙ ድርድር ጊዜ ከዐፄ ዮሐንስ መላክተኞች ከነ አቶ ገብረ እግዚአብሔር እጅ የወዳጅነት ደብዳቤና ገጸ በረከት እየተቀበለ የራሱንም ገጸ በረከትና ወዳጅ መሰል ደብዳቤ ወደ ዐፄ ዮሐንስ በሚልክበት በዚያው ሰዓት ለዐፄ ዮሐንስ ባላጋራ ለደጃች ወልደ ሚካኤል ውስጥ ውስጡን እርዳታ እየሰጠ ለማጠናከር ይሞክር ነበር። በዚህ ምክንያት ለዋናው አዝማች ለራቲቭ ፓሻ እንደዚህ ብሎ ጽፍሎለት ይገኛል…. «ደጃች ወልደ ሚካኤል ወታደሩን ይዞ ለሐማሴን ግዛት ተሾሞ የመጣውን ደጃች ኃይሉን ሔጄ ልሰር ብሎ ቢያማክርህ አትከልክለው። በዚህ መስመር እንዲያውም መፍቀድ ብቻ ሳይሆን ያገሩን ተወላጅ ሰብስቦ የሚዋጋበትን መሣሪያም ገንዘብም ልትሰጠው ይገባል። ይሁን እንጂ ወልደ ሚካኤል ኃይሉን ሊወጋ መሔዱ በኛ ፈቃድ መሆኑን እንዳይገልጽ መጠንቀቅ አለበት። ምናልባት ወልደ ሚካኤል ኃይሉን ወግቶ መማረኩ የተወራና ከንጉሡ ከዮሐንስ ዘንድ ‹ምንድን ነው ምክንያቱ› የሚል ጥያቄ የተላከብህ እንደሆነ ነገሩን በፍጹም እንደማታውቅና ወልደ ሚካኤል ያደረገው ያለ ፈቃድህ መሆኑን መግለጽ አለብህ። እንዲያውም አጠራጣሪውን ሁኔታ ለማስወገድ ለወልደ ሚካኤል ‹ከኃይሉ መዋጋትህን እንቃወማለን› የሚል ጻፍለትና ‹በጐን ደግሞ የሳፍነው ለውሸት ነው እንዲያውም በርታ› ብለህ በጽሑፍ አስረዳው»።

በዚህ ደብዳቤ ላይ በሕዝብ መሪነት በከፍተኛ ደረጃ የተቀመጠው የኢስማኤል የቅጥፈትና የማጭበርበር አቅዋሙ በግልጽ ይታያል። በዚህ ዐይነት ራሱ ሁለት ጊዜም ጦር ልኮ በመዋጋት ዮሐንስን ማጥቃት ያቃተውን አሁን በገዛ ወገናቸው ለማስጠቃት ፈለገ። በዚሁ ጐን ደግሞ ደጃች ኃይሉ ባፄ ዮሐንስ ፈቃድ ተሾመው ወደ ሐማሴን መምጣታቸውን ሲረዳ በፊተኛው ጊዜ ከራቲቭ ፓሻ ጋር የተጻፉትን ደብዳቤ ፈልጎ «ይኸው እርስዎን ከድተው ጽፈውልኝ ነበር» አሰኝቶ ንጉሡን ከታማኛቸው ለማጣላት ጥረት አድርጓል።

በአንዱ በሐማሴን ግዛት ዘመዳሞቹ ወልደ ሚካኤልና ኃይሉ ሊዋጉ ከዝግጅቱ ላይ ይገኙ ነበር። ይወልደ ሚካኤልና የኃይሉ አባቶች ከጐንደር ነገሥታትና መሳፍንት ሲሾሙ ሲሻሩ የኖሩ ናቸው። በዕድሜ ከደጃች ወልደ ሚካኤል ደጃች ኃይሉ 15 ዓመት ያህል ይበልጣሉ። እነዚህ ሁለት ባላባቶች ርስተ ጉልታቸው የደጃች ኃይሉ ጸሐዘጋ ሲሆን የወልደ ሚካኤል ሐጸዘጋ ይባላል። ሁለቱም እዚያው ሐማሴን ውስጥ በዘር ግንድ የተገናኙ ሆነው ሳለ እንደ እነሱ አባቶቻቸው በሐማሴን ግዛት ሲዋጉ ሲታረቁም ብዙ ዘመን አሳልፈዋል።

ሁለቱ ባላባቶች የኖሩት የኢትዮጵያ ነገሥታት ሥልጣናቸው የወደቀበትና መሳፍንት በየአውራጃው ተመሥርተው እርስ በርስ በተዋጉበት ዘመን ነበር። በሸዋ መርዕድ አዝማች ወሰን ሰገድ በጐጃም እነ ራስ መርዕድ ኃይሉ በስሜን እነ ራስ ገብሬ፥ በቤገምድር እነ ራስ ጉግሣ መርሶ በጐንደር የእንደራሴነቱን ሥፍራ የያዙትና በየጊዜው እርስ በርሳቸው እየተዋጉ በመተላለቅ ሥልጣን የሚሻሙበት ጊዜ ነበር።

በዚሁ ጊዜ ከመረብ ወዲያና ከመረብ ወዲህ ባለው የትግረና የትግራይ ግዛት እነ ራስ ወልደ ሥላሴ በእንደርታ እነ ደጃች ገብረ ሩፋኤል በተምቤን እነ ደጃች ሰባጋዲስ ወልዱ በአጋሜ የገነኑበት ጊዜ ነበር። የደጃች ወልደሚካኤል አያትና አጐት እነ ከንቲባ ተስፋና እነ ከንቲባ ዘርዓይ ሐማሴንን ሲገዙ ኃይሉ በሐማሴን ውስጥ የወጣትነት ጊዜያቸውን ካሳለፉ ወዲህ ለደጃች ሰባጋዲስ ልጅ ለሹም አጋሜ ካሳ አድረው ከርሳቸው ጋር ሳሉ የስሜንን የወልቃኢትንና የጸገዴን ግዛት ከያዙ ከደጃች ውቤ ኃይለ ማርያም ጋር ለጦርነት በተሰለፉበት ሰዓት ኃይሉ ካሳ ጋር ሆነው በ1882 ዓ.ም ውቤን ተዋግተዋል። ድሉ የውቤ ሆኖ ጌታቸው ካሣ ሲማረኩ እርሳቸው አምልጠው ወደ ሀገራቸው ወደ ጸሐዘጋ (ሐማሴን) ሔደዋል። በዚህም ጊዜ አባታቸው ተወልደው መድኅን አርጅተው እቤት መአል ዠምረው ነበርና በአባታቸው ፈንታ ከሹም አጋሜ ካሳ የደጃዝማችነት ማዕረግ እንዳገኙ ከጦርነቱ መልስ የጸአዘጋን ግዛት ይዘው ማሰተዳደር እንደ ዠመሩ ከላይ እንዳልነው የሹም አጋሜ ካሣና የደጃች ኃይሉ ባላጋራ ደጃች ውቤ የሁለቱን ተቃዋሚዎች እየመለሱ ግዛታቸውን ከመረብ ወዲያ ባለው በሐማሴን በአካለ ጉዛይና በሠራዬ አውራጃ አስፋፉ።

በዚህ ጊዜ ኃይሉ ግዴታ ሆኖ ለደጃች ውቤ ስለ ገቡላቸው፣ የሐማሴንን ግዛት መርቀውላቸው ወደ ስሜን ተመለሱ። ከዚህ በኋላ የሠራዬ ሕዝብ «እኛንም ጭምር ይዘው ከውቤ አገዛዝ ያድኑን» የሚል አሳብ ስላቀረቡላቸው «እሺ» ብለው የሠራዬንና የሐማሴንን ግዛት ይዘው በውቤ ላይ እንደ ሸፈቱ ሳይቀናቸው ቀርቶ በውቤ ትእዛዝ ታስረው ወደ ስሜን መጥተው በግዞት ላይ እንዳሉ በ1874 ዓ.ም ዐፄ ቴዎድሮስ ከውቤ ጋር ተዋግተው ያሸነፉ ጊዜ ኃይሉ ከስር ቤት ወጥተው በሹመት እንደገና ወደ ሐማሴን ተላኩ። ቀጥሎ ባለው ጊዜ በ1852 ዓ.ም ባፄ ቴዎድሮስ ላይ የደጃች ውቤ እህት የወ/ሮ የውብዳር የልጅ ልጅ ደጃች ንጉሤ (አገው ንጉሤ) ሸፍተው ከሰሜን አልፈው በትግራይ በትግሬ ላይ በተስፋፉበት ሰዓት ኃይሉ ለቴዎድሮስ በመታመን ከንጉሤ ጋር ከተዋጉ በኋላ ተሸንፈው ንጉሤ የሐማሴንን ግዛት ለወልደ ሚካኤል ወንድም ለደጃች መርዕድ ሰጡ። በዚህ ዐይነት ኃይሉ በደጃች ውቤና ባፄ ቴዎድሮስ እንደዚሁም ባጽሴ ተክለ ጊዮርጊስና ባጽሴ ዮሐንስ ጊዜ አንድ ጊዜ ሲሾሙ ሌላ ጊዜ ሲሻሩ ወይም ሲጋዙና ሲታሰሩ ቆይተዋል።

ከዐፄ ቴዎድሮስ ሞት ወዲህ ዋግሹም ጐበዜ ላስታንና ትግራይን በሚገዙበት ጊዜ ቀደም ብለው ወልደ ሚአኬል ስለ ገቡላቸው ኃይሉን ሽረው ለወልደ ሚካኤል የደጃዝማችነት ማዕረግ ጨምረው ስለ ሰጡዋቸው ከአገው ንጉሤ ሞት በኋላ ለቴዎድሮስ ታማኝ የሆኑት ደጃች ኃይሉ በዚህ ጊዜ ከከጃች ወልደ ሚካኤል ጋር ተዋጉ። በሌላ በኩል ደግሞ በዚሁ ዘመን በእንደርታ በተምቤን፥ በዐደዋ የገነኑት ደጃች ካሳ (የወደፊቱ ዐፄ ዮሐንስ) በዚህ ጊዜ ኅብረታቸው ከደጃች ወልደ ሚካኤል ጋር ነበር። በተረፈ በዚሁ መካከል የሽሬው ባላባት ራስ ባርያው ገብረ ጻድቅ በትግራይ ላይ ካፄ ቴዎድሮስ ተሾመው ከነደጃች ካሳ ጋር በደብረ ሲና ተዋግተው ባርያው ስለ ተሸነፉ በደጃች ካሳ ፈቃድ ወልደ ሚካኤል ወደ ግዛታቸው ተመለሱ። ቀጥሎ ባለው ጊዜ ካሳ (ዮሐንስ) እንደገና ወልደ ሚካኤልን ሽረው ኃይሉን በሐማሴን ስሾሙ ወልደ ሚካሌን በእናታቸው አገር በቃርኒሽምና በደምባሳን ወስነዋቸው ቆይተው ነበር።

በዚህ ዐይነት ምስቅልቅልና ዝውውር ሁኔታ ላይ እንዳሉ ካሳ ከዐፄ ተክለ ጊዮርጊስ ተዋተው ንጉሠ ነገሥት በሆኑበት ጊዜ ባርያው ከልብ ስለታመኑላቸው በጠቅላላው ከመረብ ወዲያ ያለው በሠራዬና ሐማሴን ላይ ጠቅላይ ገዥ አደረጉዋቸው። በዚሁ ጊዜ የግብጽ መንግሥት ባለፈው እንዳነበብነው በኢትዮጵያ ላይ መስፋፋት ስለ ዠመረ ከራስ ባርያውና ካፄ ዮሐንስ ጋር ያላቸውን ጠብ ለመበቀል ሲሉ ወልደ ሚካኤል በግድ ወደ ግብጾች ተጠጉ። ነገር ግን ዐፄ ዮሐንስ በጉራዕ ጦርነት ፍጻሜ ላይ እስከ ካይሮ ድረስ እነ አቶ ገብረ እግዚአብሔርን እየላኩ ከከዲቭ እስማኤል ጋር የሰላም ውል በሚደራደሩበት ጊዜ ለሐማሴን የደጃች ወልደ ሚካኤልን ነዋሪ ባላንጣ ደጃች ኃይሉ ተወልደ መድኅንን ሾመው ልከው እርሳቸው በዚሁ ዓመት (1870) ዓ.ም የሸዋውን ንጉሥ ምኒልክን ለማስገበር ረዥሙን የሸዋ ጉዞ ዠመሩ።

**ምዕራፍ ሐያ ሰባት**

**ደጃች ኃይሉና ራስ ባርያው ከደጃች ወልደ ሚካኤል ጋር በየተራ**

**ተዋግተው እንደ ሞቱ፥ በሐማሴን የሻለቃ አሉላ እንግዳ መሾም፥**

**የራስ ወልደ ሚካኤል ከምሕረት በኋላ እስራት፥**

በፊት ደጃዝማች በሚባሉበት ጊዜ፥ በጉንደት (ጉንዳጉንዲ) ጦርነት ወልደ ሚካኤል ካፄ ዮሐንስ ወገን ሆነ ከግብጾች ጋር በዠግንነት እንደ ተዋጉ ብዙ ግብጻውያንንም በመማረክ ንጉሠ ነገሥቱን አስደስተው የሐማሴንን ግዛት ተቀብለው ነበረ። በኋላ ግን የጉራዕ ጦርነት ሲቃረብ ዐፄ ዮሐንስ ሠራዊታቸውን ይዘው መረብን ተሻግረው ወደ አከለ ጉዛይ ሲጓዙ የወልደ ሚካኤልን የሥልጣን ተፋላሚ ደጃች ኃይሉን አስከትለው ስለ መጡ፥ እኔን ሽረው ሹመቴን ለኃይሉ ሊሰጡ ነው በሚል ጥርጣሬ ከንጉሠ ነገሥቱ ሸፍተው ወደ ግብጾች መግባታቸውን በዚህም ጊዜ የግብጽ ባለሥልጣኖች ለወልደ ሚካኤል የራስነት ማዕረግ ሰጥተው እንዳስደሰቷቸው ተጽፏል።

በፊተኛው ወቅት ያሰቡትን አናውቅም እንጂ፥ ንጉሠ ነገሥቱ በጉራዕ ጦርነት ድልን ከተጐናጸፉ በኋላ ከመረብ ምላሽ ያለውን የሐማሴንን ግዛት ለደጃች ኃይሉ ተወልደ መድኅን መስጠታቸው የተረጋገጠ ነው። በዚህም ጊዜ ንጉሠ ነገሥቱ ከሐማሴን ዐደዋ ከዚያ ወደ ሸዋ ሲጓዙ ኃይሉ ወደ ሐማሴን ሔደው ማስተዳደር ዠመሩ። ከጉራዕ ጦርነት በፊት በውድም በግድም ወደ ግብሶች ተጠግተው ከነበሩት ውስጥ ብዙ ሰዎች እየመጡ ገቡላቸው።

ዳሩ ግን በሚዳ መዋጋት ያልሆነላቸው ወይም በውል ሰላም አድርጎ ከልብ መታረቅም የቆጫቸው ግብጾች ባለፈው እንዳመለከትነው ባንድ ወገን ላፄ ዮሐንስ የሰላም እጃእችውን እየዘረጉ ሁለተኛውን እጃቸውን በኢዝያው ሰዓት ለወልደ ሚካኤል ዘርግተው የጦር መሣሪያም፥ ገንዘብም በጐን እያቀበሉ በቁጥጥራቸው ሥር የነበሩትን እነ አቶ አስገዶምን እነ አቶ ወልደ ጋርብንና ሌሎችንም እንዲተባበሩዋቸው አድርገው ከኃይሉ ጋር ለመዋጋት በሚዘጋጁበት ሰዓት በወታደራዊ ትጥቅ ረገድ የወልደ ሚካኤል ከኃይሉ የበለጠ ዘመናዊነት ነበረው። ስለዚህ ደጃዝማች ወልደ ሚካኤል በግብጾች ውስጣዊ ድጋፍ እየተረዱ በራሳቸው ታማኝ የሐጸጋ ጦራቸው ላይ የአካለ ጉዛይን የሐልሃልንና የሰሐርትን ተዋጊ ጦር በማስተማበር መጥተው ዳዕሮ ካውሎስ ሠፍረው «የኔ የሆንክ ተከለኝ» የሚል መልእክት በያለበት ልከው ስለነበር የሚናብ ዘርዓይ የካርኔሽም የደምበሳን ተወላጅ አጋማሹ ገባላቸው። ወጣቱ ልጃቸው ደጃች መኰንንም አብረው ስለ ነበሩ ከዚህ በፊት በዕሮ መካንና በእምባዘሪብ ላይ በተደረገው ጦርነት ዤግንነት ማሳየታቸውን አብትዮው በማስታወስ «አሁንም ዕድላም ነህና የድል ዝንታፊ ይዘህ አዝማች ሁነን» አሉዋቸው ይባላል።

በበኩላቸው የደጃች ኃይሉ ሰዎች ከፊሎቹ «ያለበትን ሠፈር ስለማይመቸን ወደ ቋራ ገብታ ሔደን እንዋጋ» ብለው አሳብ ቢያቀርቡ ሌሎቹ ደግሞ «ግዴለዎትም እዚሁ ሆነን እንዋጋ አይሥጉ» ብለው ስለመለሷልቸው እሳቸውም..

«እኔ ኃይሉ

የደም ደመና

ትልቁ ወርካ

ብወድቅም ብዙ ቅርንጫፍ ይዤ ነው የምወድቀው» ብለው ፎክረው «ሁልህም ታጠቅ» ብለው አዘዙ። ከዚያ ከመንደር ወጣ ብለው በገበያ አጠገብ በነበረ ሜዳ ላይ ጦራቸውን አሰለፉት።

በዚህ ጊዜ ወልደ ሚካኤል ከጦራቸው ለየት ብለው አንድ ሰው ብቻ አስከትለው የጠላታቸውን ሠፈር የመዋጊያውን ምቹ ቦታ ለመመርመር የጸሐዘጋን ከተማና የኃይሉን የጦር ሠፈር ወለል አድርጎ ከሚያሳይ ቦታ ሆነው እየተመለከቱ ለድሉ ሥጋት ስለ አደረባቸው «በወነት ይኸን ጦር እችለው ይሆን? ይኸን ድል ብትሰጠኝ ስመለስ የሚገባህን ስለት አቀርብልሃለሁ» ብለው ለቅዱስ ጊዮርጊስ እንደ ተሳሉ ዮሐንስ ኮልሞዲን ያሰባሰው አፈ ታሪክ ያመለክታል።

እኝሁ ጸሐፊ ጦርነቱ ከመዠመሩ በፊት አንዳንድ የጸሐዘጋ ሰዎች ባንድ ወገን ከደጃች ኃይሉ ጋር ሆነው ውስጡን ከደጃች ወልደ ሚካኤል ጋር እየተላላኩና ገንዘብ እየተቀበሉ ከድተው ስለ ነበረ ይኸን ያወቀው ሁሉ «እነዚህ ጌታውን እንደ ሸጠ እንደ ይሁዳ ናቸው» እያለ በማማት ሲያወግዝ አንዳንዶቹም «የሰኞ ቀን አይሆነንምና የዛሬው ውጊያ ይቅርብን» ብለው ቢያመለክቱ «ከዚህ በፊት እኔ ያልኩትን አልተቀበላችሁም አሁን ዝም ብላችሁ መዋጋት አለባችሁ» ብለው ደጃች ኃይሉ ወደ ወክዳባ ጉዟቸውን ቀጠሉ። የተጓዙትም ወደ በኢት ምካህ የሚያደርሰውን መንገድ ወልደ ሚካኤል ሳይዙት ለመቁረጥ ነበር። ዳሩ ግን ወልደ ማካኤል ከዚህ ከቤት ምካህ ሌሊቱን ገሥግሠው ሲነጋጋ ወደ ወክዳባ ደረሱና ወታደሮቻቸው ምሹ ምቹውን ሥፍራ ይዘው በልባቸው ተኝተው እያነጣጠሩ ሲጠብቁ ደጃች ኃይሉ ይኸን ሁሉ ሳያውቁ ዝም ብለው ወደ ጠላቶቻቸው አቅጣጫ ሱጓዙ ፀሐዩዋ ፊት ለፊት ሆና የጠላታቸውን ሠፈር ለመመልከት አስቸግሯቸው እንደ ነበረ ጽሐፊው ያመለክታል።

ስለዚህ የጸሐዘጋ ሰዎች ሳያስቡት ከደጃች ወልደ ሚካኤል በኩል የጻዳክስታኑ ያቶ ወልደ ገብርኤል ልጅ ጉግሣ በፈረስ ሆኖ ወዲያና ወዲህ ሲል ስለ ታየ ወዲያው የደጃች ኃይሉ ሰዎች የጌታቸውን ድንኳን ተክለው ለጦርነት ሲዘጋጁ መሪውም ደጃች ኃይሉ በበቅሏቸው ላይ ሆነው «እነ እገሌ በዚህ፣ እነ እገሌ በዚያ ሁኑ» እያሉ ሲያስተናብሩ የደጃች ወልደ ሚካኤል ወታደሮች ከተደበቁበት ቦታ አነጣጥረው ተኩሰው መቷቸው። በዚህ ጊዜ መመታታቸው የገባቸው የገዛ ሰዎቻቸው ደጋግፈው ከበቅሎ አውርደው እተነጠፈ አንበሳ ቆዳ ላይ እንዳስቀመጧቸው ወዲያው ሞቱ።

የጸሐዘጋ ሰዎች በብዛት ተኩስ ቢከፍቱ የደጃች ወልደ ሚካኤል ሰዎች (ሐጸጐች) ፀሐይዋ በጀርባቸው ስለ ነበረች ምንም ሳይቸገሩ የነዚህን ዐይኖቻቸውን እያጭበረበረች አነጣጥሮ ለመተኮስ ባስቸገረቻቸው በደጃች ኃይሉ ወታደሮች ላይ እያነጣጠሩ በመተኮስ ብዙ ሰው ይጥሉ ዠመር። ከነዚህም ወገን ግን የሚተኰሰው ‹የመታውን ይምታ› እየታባለ እንደዚሁ ቢህንም ብዙ ሰው መግደላቸው አልቀረም። በዚሁ ጊዜ የራሳቸው የደጃች ወልደ ሚካኤል ልጅ ደጃች መኰንን ተመትቶ ወደቀ።

ከዚህ እብኋላ የጸሐዘጋ ሰው ከጦሩ ሜዳ እየሸሸ መሔድ ሲዠምር ደጃች ወልደ ሚካኤል ድል በማድረጋቸው ተደስተው «ምርኮኛውን እሰሩ እንጂ አትግደሉ» ብለው ሳለ በኋላ ግን የሚወዱት ልጃቸውን የደጃች መኰንን በውጊያው ላይ መሞቱን ባዩ ጊዜ ፊታቸው ባንድ ጊዜ በቁጣ ተለውጦ ጸሐዘጋውን «ያዘው! በለው! ግደለው! ቆራርጠው!» እያሉ በፊታቸው ያገኙትን ሁሉ ይገድሉ ነበረ። ወደ ጸሐዘጋ መንደር ገብተው የጸሐዘጋ ተወላጅ ሁሉ እንዳስፈጁት መሬቱ ሁሉ በጸሐዘጋዎች ሬሳ ተሸፍኖ እንደ ነበረ ጸሐፊው ይገልጹና ከዚሁ አያይዘው በደጃች ኃይሉ ሬሳ ጐን ካቶ ተስፋ ጽዮን የተወለደው የልጅ ልጃቸው የካሳና የአኦ አላ (አሉላ) ልጆች የልጅ ሸፋርና የልጅ አባይ ሬሳ የሌሎችም ወድቆ ይታይ ነበር። በዚህ ቀን የጸሐዘጋ ከተማ የአዲ ገብሩ የዲ ተክላይ የአዲ ኸፈለ መንደሮች መቃጠላቸውን ባገር ተወላጅ ጸሐፊ በትግርኛ ተጾ ኮልሞዲን ባሳተመው መጽሐፍ ላይ ተዘርዝሮ ይገኛል።

የስመ ጥሩው የደጃችማች ኃይሉ አባ ሐባል ሕይወት በዚህ ዐይነት ተፈስሟል። ሲታሰሩ ሲፈቱ መኖራቸውን በጠቅላላ ዕድሜያቸው 68 ዓመት መሆኑን ካመለከተ በኋላ ሐማሴን የገዙበት (ያስተዳደሩበት) ዘመን 30 ዓመት መድረሱን ዜና እምዋዕሉ ይገልጻል።

ዐፄ ዮሐንስ በሸዋ ምኒልክን በ1870 ዓ.ም አሳምነው ቦሩ ሜዳ (ወሎ) ላይ ከንጉሥ ምኒልክ ጋር በመተባበር የሃይማኖትን ጉዳይ በጉባዔ አከራክረዋል። ተዋሕዶ ሃይማኖትን ካጸኑ በኋላ እስላሞች ክርስትና እንዲነሡ ዐውቸው ከሁለት የታወቁ የወሎ ባላባቶች አንደኛውን መሐመድ ዐሊን ሚካኤል ሥያሜ ክርስትና ራሳቸው አንሥተው በአራስነት ማዕረግ በወሎ ሾመዋል። ከዚያም ዐፄ ዮሐንስ ከወሎ ወደ ሰለዋ ሔደው ያመፁባቸውን ራስ ኃይሉን በማባረር ላይ በነበሩበት ሰዓት በሐማሴን ላይ የሾሙዋቸውን የደጃች ኃይሉንና የደጃች ወልደ ሚካኤልን ጦርነትና የኃይሉን መሞት ሰሙ። ሁኔታው ብዙም ያስገረማቸው ወይም ያናደዳቸው አይመስልም። ምክንያቱም በፊተኛው ዘመን ኃይሉም እንደ ወልደ ሚካኤል የእርሳችውን አነሣሥ ሲቃወሙ እይኖሩ ነበሩ። ባጽሴ ዮሐንስም እጅ 16 ዓመት እንደ ታሰሩ ዜና መዋዕሉ ያወሳል።

ስለዚህ ደጃች ኃይሉ በወልደ ሚካኤል እጅ መሞታቸውን ዐፄ ዮሐንስ እንደ ሰሙ በንዴት ሔደው ደጃች ወልደ ሚካኤልን በመግደል የኃይሉን ደም በመበቀል ፈንታ ነገሩን ውጠው በትዕግሥት «ባለፈው ጥፋትህ ምሕረት አድርጌልሃለሁ ወደኔ ብትገባ በሐማሴን ላይ እሾምሃለሁ» ብለው ሦስት መነኮሳትን ቢልኩባቸው ወልደ ሚካኤል ባደረጉት ሁሉ ንጉሠ ነገሥቱ ከልብ እንደማይምሩአቸው በመጠራጠር ወይም በስመ ጥሩው በደጃች ኃይሉ ላይ ባገኙት አሸናፊነትና በእጃቸው በገባው የጦር መሣሪያ በመተማመን ይሁን አይታወቅም ለጊዜው አልገባም ብለው የምቢታ መልስ ሰጡ። ከዚህ በኋላ ንጉሠ ነገሥቱ ለሐማሴን ራስ ባርያው ገብረ ጻድቅን ሾመው ላኩ።

ራስ ባሪያው በሐማሴን ላይ ሲሾሙ የጌታቸውን ትእዛዝ በመፈጸም በ1870 ዓ.ም ወደ ሐማሴን ሔደው በቤት ምኻእ ሠፈሩ። እዚያም ሳሉ «ደጃች ወልደ ሚካኤል መጣብዎ» ቢሏቸው «እንዴት እኔ አባ ጋላ እኔ እሔድበታለሁ እንጂ እሱ አይመጣብኝም» ብለው ፎክረው ወደ ወልደ ሚካኤል ሲጓዙ ፊታውራሪ ገብረ አብ የሚባሉት «ከደጃች ወልደ ሚካኤል ጋር መዋጋቱን እንተውና ከዚህ ሥፍራ ብንሄድ ይሻላል…..» ቢሏቸው «ዝም በል አይዞህ አትፍራ ወልደ ሚካኤል እኔን ለመዋጋት የሚችል ይመስልሃልን» ብለው ተቆጥተው ለውጊያ ተዘጋጁ።

በበኩላቸው የጦር ዘዴ ከራሳቸውም ከግብጾችም የተለማመዱት ኃይለኛው ደጃች ወልደ ሚካኤል ጦራቸውን ሰብስበው ወደ ካርኔሽም ሲጓዙ «በድንገት ደርሰን አደጋ ለመጣል እንዲመችን አትነጋገሩ አትሸልሉ» የሚል ትእዛዝ ሰጥተው በዝምታ እየተራመዱ አምባደርሆ ደረሱ። በጉዞም ጊዜ አንድ ወታደር በፊተኛው የጦርነት ጊዜ ሰኞ ቀን በወክድባ በደጃች ኃይሉ ላይ የተገኘውን ድል አወራርሶ «ላሌ ላሌ…..» እያለ የሽለላ ግጥም መግጠም ሲዠምርና ጓደኞቹ «ዝም በል!» እያሉ ሲቆጡት ወልደ ሚካኤል ተዉት ይጨርስ ስላሉ፥

«ላሌ! ላሌ! ሰኑየ ሰኑየ ሰኑየ ወክ ድባ

ድራርይ ትኽልእ ምሳሕ ሂባ»

ብሎ ከሸለለ በኋላ ወልደ ሚካኤል በደስታ «አይዞህ አንድ በቅሎ እሰጥሃለሁ» ብለው ተስፋ ሰጥተውት ጉዞአቸውን ቀጥለው አድ እንፋስ ከደረሱ በኋላ፥ እንዳለፈው ከደጃች ኃይሉ ጋር እንዳደረጉት ፀሐይዋ ከጀርባቸው እንድትሆን ሲሉ ወደ ቀኛቸው ወደ ቤተ ጊዮርጊስ ታጥፈው ቤት ምኻእ ከሚባለው ቦታ ላይ ሰኞ ግንቦት 12 ቀን የሚካኤል ዕለት ከራስ ባርያው ጋራ ውጊያ ዠመሩ። በዚህም ጊዜ ደጃዝማች ወልደ ሚካኤል በፈረሳቸው እንዳሉ እየፎከሩ ገብተው በመጀመሪያ ጦርነቱን የዠምረውን ፊታውራሪ ገብረ አብን አነጣጥረው ከፈረሱ ላይ እንዳለ መቱት። በዚህ ጊዜ ራስ ባርያው ጦር ጋር ተባብሮ የነበረው የጸሐዘጋ ሰው መሸሽ ሲዠምር በዚሁ መካከል ራሳቸው ራስ ባርያው ተመትተው ወደቁ። ከርሳቸውም ጋር ብዙ መኳንንትና የጸዓዳ ክህስታኑ አቶ ገብረ ሥላሴ (የአቶ አስገዶም ልጅ) ሞቱ። ድሉም በማያጠራጥር አኳኋን በደጃች ወልደ ሚካኤል አሸናፊነት ተደመደመ።

በዚሁ ጊዜ ዐፄ ዮሐንስ ከሰለም ወደ ዐድድዋ ተመልሰው የትንሽ ጊዜ ዕረፍት ካደረጉ በኋላ፥ በወልደ ሚካኤል ላይ ለመዝመት ወደ ሐማሴን ሲጓዙ ደጃች ወልደ ሚካኤል በቦጐስ በሐባብና በመንሳ ያሉትን የግብጾች እርዳታ ይዘው ንጉሠ ነገሥቱን ለመቋቋም ሞክረው ነበር። ከዚህ ቀደም ብሎ ብደጃች ኃይሉና በራስ ባርያው ላይ የተከታተለ ድል ስለ አገኙ ግብጾቹ ውስጠ ደስታ እየተሰማቸው በራቲቭ ፓሻ እግር ተተክቶ ቆላማውን የቦጎስን ክፍል የሚያስተዳድረው ሶሊማን ኒያዚ ፓሻ ወደ ካይሮ ተላልኮ የራስ ወርቅ አሠርቶ በመስጠት በመንግሥቱ ስም ቀደም ብለው የቀበሉትን የራስነት ማዕረግ አጸናላቸው። በወዲህ በዐፄ ዮሐንስ ወገኖች ዘንድ ግን ወልደ ሚካኤል ከግብጾች ጋር መተባበራቸውን በመንቀፍ ሐጂ ወልደ ሚካኤል እየተባሉ መጠራት ዠምረው ነበር።

በዚህም ጊዜ ዐፄ ዮሐንስ የአካለ ጉዛይን ግዛት ለአጐታቸው ለትልቁ ራስ አርአያ ድምፁ ሰጡ። ራስ አርአያም ወደ ግዛታቸው ወደ አከለ ጉዛይ ሔደው በጉራዕና በቀይህ ኮር ግብጾች ያሠሩትን ምሽት እያፈራረሱ አገር በሚያረጋጉበት ሰዓት እስካሁን ድረስ ጸሐዘጋምችንና ሐጸጋዎችን ሲያቀጣቅጥ የኖረውን የሐማሴንንና የሠራዬን ግዛት ባስተዳድርም በወታደርነትም ሲያገለግሉ ለቆዩት ለተምቤኑ ተወላጅ ለሻለቃ አሉላ እንግዳ የራስነት ማዕርግ ጨምረው ሰጧቸው። ስለዚህም ከዚህ ጊዜ ዠምሮ እኝህ ሰው በሚጽፉት ደብዳቤ ላይ «ራስ አሉላ ዘውእቱ ቱርክ ፓሻ» እያሉ በማኅተም ሲሳጻፉ ይታያል። ‹ቱርክ ፓሻነት’ም ትልቅ ወታደራዊ ሥልጣን ነው። በዚህ ዘመን በቱርክ ሡልጣን ያሉትንም ግብጾችን ጭምር ቱርክ ይሏቸው ነበር።

የሆነ ሆኖ የዚህን ሁሉ ወሬ ደጃች ወልደ ሚካኤል ሲሰሙ ቀድሞውኑ ነዋሪ በሆኑት ታማኞቻቸው ላይ ወዲያና ወዲህ እያሉ ካገር ውስጥና ከግብጾችም ጦር ለማስተባበር ሞክረው ነበር። ነገር ግን ባሁኑ ጊዜ ንጉሠ ነገሥቱ ዐፄ ዮሐንስ በግብጾች ላይ የሁለት ጊዜ ድል ጌታ ሆነው የሸዋውን ንጉሥ ምኒልክን አሳምነው እነ ራስ ወሬኛን አስረው፥ የወሎን ባላባቶች ክርስትና አስነሥተው ኃይላቸውን በያለበት አጠንክረው ወደ ሐማሴን በታላቅ ግርማ በሚጓዙበትና ለሐማሴና ለሠራዬ ራስ አሉላን ለአከለ ጉዛይ ራስ አርአያን በሾሙበት ሰዓት ለወልደ ሚካኤል እንደ ቀድሞው ሰው ሊተባበርላቸው አልቻለም።

በተላይም ደግሞ የግብጽ መንግሥት በፊተኛው በከዲቭ ኢስማኤል ጊዜ መላ ኢትዮጵያን ለመውረርና ከሱዳን ጋር ለማደባለቅ ባለመበት ዘመን በየአውራጃው የነበሩትን የኢትዮጵያን መሳፍንት በሩቅ የሚገኙትን እነጂማን እነ ጐማን እነ እናርያን ሳይቀር በመላላክ በሚያባብልበት ወቅትና በቅርብ አጠገብ ለነበሩት ለወልደ ሚካኤል በገንዘብም በጦር መሣሪያም ያደርገው የነበረው ሰፋ ያለ እርዳታ ባሁኑ በመጨረሻ ሰዓት አቁሟል።

ከዚህ ቀደም እንደተባለው ከዲቭ ተውፊቅ ሥልጣን ሲጨብጥ ባገር ውስጥ እነ ኮሎኔል አህመድ ቤይ አራቢ ያነሡት ንቅናቄ የበለጠ ከችግር በላይ ስለ ጣለው ይኸን ሁሉ ክስረትና ውድቀት ያስከተለውን የአባቱን የመስፋፋት ዓላማ ሰርዞ ወደ ቤቱ ሰብሰብ በማለት የቤቱን ጸጥታ ማረጋጋትን መረጠ። በሱዳን የተነሣውንም የማህዲን ንቅናቄ ለማብረድ በቅድሚያ ካፄ ዮሐንስ ጋር መታረቅ አስፈላጊነቱ ስለ ተሰማው ለዚህ ሁሉ እንዲረዳው ጐርዶን ፓሻ የሚባለውን እንግሊዛዊ ለሱዳን አገረ ገዥነት ሾመ። በሱዳን ላይ ጠቅላይ ገዠነት የተሾመ ሁሉ በዚያ አካባቢ ያለውን የግብጽ ጦር የሠፈረበትን ቦጐስን ሐባብንና ሰናሂትን ሁሉ በቁጥጥር ውስጥ ማድረግ ስለ አለበት፥ በዚህ ጊዜ የንጉሠ ነገሥቱ ወደ ሐማሴን ጉዞና የራስ አሉላ ሹመት ያሠጋቸው ደጃች ወልደ ሚካኤል ከጐርዶን ፓሻ ጋር ግንኙነት ለማድረግና እርዳታ ለማግኘት ቢሞክሩ ነገሩ ሁሉ ተለዋውጦ አገኙት። ስለዚህ ከግብጽ በኩል ተስፋ ያደረጉት እርዳታ በፍጹም ሳያስቡት ተስፋ አስቆራጭ ሆነባቸው። እንዲያውም ቀድሞ በነራቲቭ ፓሻ ዘመን የነበረው የግብጽ መንግሥት ገንዘብም የጦር መሣሳሪያም እንደ ልብ እየሰጠ የሚያበረታታቸው ሲሆን አሁን አዲሱ ሹም ጐርዶን ፓሻ «ይኸን አድርግ፥ ይኸን አታድርግ አገር አትዝረፍ ራስ አሉላን አታስቸግር» የሚል ትዕዛዝ እየሰጠ በሌላ በኩል ደግሞ ይኸው፥ እንግሊዛዊ የግብጽ አገረ ገዥ ካጽሴ ዮሐንስም ከራስ አሉላም ጋር በጐን እርሳቸው ሳያውቁ መላላኩን ከመንገድ ባስያዙት የልውውጥ ደብዳቤ ላይ ለመረዳት ችለዋል። ስለዚህም በጣም ተስፋ ቆርጠው «ይኸስ እጄን ይዞ ለመታረቂያ ለመስጠት አይመለስም» በማለት ሳይወዱ በግድ ወዳፄ ዮሐንስ ለመግባት ይላላኩ ዠመር።

ጐርዶን ፓሻ የዚህን ጉዳይ በሰፊው ለመንግሥቱ ባስተላለፈው የራፖር ማስታወሻ ውስጥ «ራቲቭ ፓሻ ፣ሁለተኛ የሐበሻን መሬት (ሐማሴንን) እወስዳለሁ ብለህ እንዳትዋጋ› ብሎ ለወልደ ሚካኤል ቢነግረው አሾፈበት። ራቲቭ ሔዶ እኔ ሥልጣን ስይዝ መጥቶ አየኝ። ለወታደሩም ስንቅ ሰጠሁት። በኋላ ግን ወደ ሐማሴን እየዘለቀ ዝርፊያ ስለ ዠመረ የወቀሳ ደብዳቤ ብጽፍለት ተቆታ። እንዲያውም በተገናኘን ጊዜ ከዮሐንስ እንዲስማማ ብነግረው ‹ይልቅስ ዮሐንስ በምኒልክ ላይ ለመዝመት ወደ ሸዋ ሲሔድ እንውጋው› ቢለኝ እምቢ ስላልሁት ተጣላን.....» የሚል ይገኛል። በዚህ ዐይነት ወልደ ሚካኤል ከራቲቭም ከተታዩም ከጐርዶን ፓሻም ስለተጣሉ ያላቸው ምርጫ ተላልከው ካፄ ዮሐንስ ጋር መታረቅ ነበር።

ስለዚህ በመስከረም ወር 1871 ዓ.ም ላይ ደጃች ወልደ ሚካኤል ወደ ራስ አሉላ ደብዳቤ ልከው «ወደ ንጉሠ ነገሥቱ ለመግባትና ለመታረቅ አስቤያለሁና እርስዎ ያስታርቁኝ» የሚል ደብዳቤ ላኩ። ራስ አሉላም ማናቸውንም ሁኔታ ከንጉሠ ነገሥቱ ጋር ተነጋግረው ከተወያዩ ወዲህ «መልካም ነው አስታርቅዎታለሁ» ብለው መሐላ ጭምር ስለ ላኩባቸው ደጃች ወልደ ሚካኤል የመሐላውን የምሕረት መልስ ተማምነው በታኅሣሥ ወር ወደ አክሱም ሔደው ከራስ አሉላ ተገናኙ። ራስ አሉላም መልካም አቀባበል አድርገው ከተገናኙዋቸው በኋላ በዚሁ ዓመትና በታኅሣሥ ወር ላይ ወደ ደብረ ታቦር አምጥተው ከንጉሠ ነገሥቱ ጋር አገናኙዋቸው። ንጉሠ ነገሥቱም በደስታ ተቀብለው «ምሬሃለሁ ከግብጾችም የተቀበልኸውን የራስነት ማዕርግ መርቄልሃለሁ በራስ አሉላ ውስጥ ከመረብ ወዲያ ባለው አገር ሾሜሃለሁ» ብለው አሰናበቱዋቸውና ከራስ አሉላ ጋር ወደ አካለ ጉዛይ ተመልሰው ጉራዕ ላይ አብረው ሠፈሩ።

ከዚህ በኋላ ራስ አሉላ «በቆላው በኩል ያለው አገር (ቦጎስና ሐባብ፣ መንሳ) ገና ለመንግሥታችን አልተገዛምና አብረን ሔደን እንድንወጋው ሠራዊትዎን ይሰብስቡ» አሏቸው። እሳቸውም ‹እሺ› ብለው በይፋ ተላልከው ሰዋቸው ሁሉ ሲሰበሰብ በራስ አሉላ ፈቃድ የራስ ወልደ ሚካኤል ጦር ሁሉም ወደ ቦጎስና ወደ መንሳ ዘመተ። ወዲያውኑ በ1871 ዓ.ም በነሐሴ ወር ላይ በራስ አሉላ ግፊት ከንቲባ ኃይሉ የሚባሉት ያቶ ገብራይ ልጅ «የጦር መሣሪያዎን ግማሹን በምጥዋ ወደብ ግማሹን በየገዳሙ ደብቀዋል» ብሎ በራስ ወልደ ሚካኤልና በልጅዬው በደጃች መስፍን ላይ ክስ አቅርበው ስለ ነበሩ በዚሁ የተነሣ የምሕረት ቃል ተሰጥቷቸው የነበሩት ራስ ወልደ ሚካኤል «ተረተዋል» ተብለ በመስከረም ወር 1872 ዓ.ም ከልጆቻቸው ከደጃች መስፍንና ከልጅ ኃይሉ መለኮት ጋር በአምባ ሰላማ ታሰሩ። በዚህ ዐይነት ኃይለኛውና ስመ ጥሩው ወልደ ሚካኤል አባ ጐሚዳ ከሁለት የወደቀ ዛፍ ሆነው የወደፊት ዕድላቸው ግዞትና በእርጅና እቤት መዋል ሆነ። ዠግንነታቸውን እምቢ ባይነታቸውን የሚያወሳ «እምቢ አለ ወልዱ» በሚል የቅጽል ስም የተቀረፀ የሸክላ ዘፈን ነበራቸው።

በወሎና በሸዋ እንደ ቀናቸው ሁሉ ከመረብ ምላሽ ባለው አውራጃ በትውልዳቸው የሚመኩት የጸሐጸጋው ባላባት ደጃች ኃይሉና የሐጸጋው ራስ ወልደ ሚካኤል በዚህ ዐይነት ሲወገዱ ዐፄ ዮሐንስ ባላባትነት የሌላቸውን ራስ አሉላን በመሾም ግዛታቸውን የጣልያን ጦር በግብጽ እግር መጥቶ እስኪያደፈርሰው ድረስ ለጊዜው በደንብ ጸና። በዚህ ዐይነት ለበላይ መሪ ሁሉ ባላባት ካለው ተመኪ ሹም ይልቅ መሪው ራሱ ከድህነት አንሥቶ በሹመት ያሳደገው የበለጠ ይታመንለታል ማለት ነው። የዚህንም ዐይነት ያሿሿም መስመር ላገዛዛቸው ጥቅም ሲሉ ብዙ መሪዎች ይከተሉታል። የሆነ ሆኖ፥ ከዚህ ጊዜ ዠምሮ የወልደ ሚካኤል ገናናነት እየጨለመ ሲሔድ የራስ አሉላ ዝነኛናት እንደ አጥቢያ ኮከብ እየደመቀ ይሔድ ዠመር።

**ምዕራፍ ሐያ ስምንት**

**ያፄ ዮሐንስና የኢጣልያ መንግሥት የመዠመሪያው ግንኙነት**

የኢጣሊያ መንግሥት አንድነቱ ገና በደንብ ሳያቋቁም ባፄ ቴዎድሮስ ዘመን ከደጃች አገው ንጉሤ ጋር ተላልኮ እንደነበረ «ዐፄ ቴዎድሮስና የኢትዮጵያ አንድነት» በሚለው መጽሐፍ ላይ ጠቅሰላን። ነገር ግን ከዚህ ወዲህ 1852 ዓ.ም የኢጣልያ ንጉሣዊ መንግሥት በደንብ ከተቋቋመና የአሰብን ወደብ እጁ ካደረገ ወዲህ ወደ ኢትዮጵያ በልዩ ልዩ መልክ ዜጎቹን እየላከ አገሪቱን ያስመረምር ዠመር።

የኢጣልያ ንጉሣዊ መንግሥት ሲቋቋም በያገሩ ተበትኖ የነበረው የኢጣሊያ ተወላጅ ሁሉ «አገርና መንግሥት አገኘን» እያሉ በብዛት ከየጐረቤት አገር ተሰብስቦ መጥቶ ስለ ነበረ ለጊዜው የሰው ብዛትና የሥራ እጦት በአዲሱ የኢጣሊያ መንግሥት ላይ ከብዶበት ነበረ። በተቻለ መጠን ሕዝቡ በሌላውም ክፍለ ዓለም በተለይ በአፍሪካ እየተበታተነ ሥራ ማግኘትንና በንግድ መክበርን ሕዝቡም መንግሥቱም በትጋት የሚያስቡበት ጉዳይ ሆኖ ነበር።

ስለዚህ በቅድሚያ በሃይማኖትም በንግድም መልክ እነ ሳፒቶ፥ እነ ፒያጃ እነ ስቴላ እነ ናሬቲ ወደ ሰሜን ኢትዮጵያ እየገቡ ከመሳፍንቱና ከሕዝቡም ይተዋወቁ ዠመር። ለአሰብ ወደብ የኢጣልያ መንግሥት የሾሟቸው እነ ብራንኪ በመልክት ካፄ ዮሐንስ ጋር መወዳጀት ዠመሩ። በተለይ ጃኮሞ ናሬቲ የሚባለው በ1862 ዓ.ም ወደ ዐፄ ዮሐንስ መጥቶ እንደ ደንበኛ ታማኝ አሽከር ሆኖ በአናጢነት ሙያው የመቀሌን ቤተ መንግሥትና የሚቀመጡበትን ዙፋን አሳምሮ በመሥራት ተወላጆች ሁሉ እያገናኘ በንጉሡ ዘንድ ያገሩ ሰዎችና መንግሥቱ እንዲታወቁና እንዲወደዱ እያደረገ በርሱም ሰበብ ወንድሙ ጆሴፒ ናሬቲ ወደ መቀሌ መጥቶ ንጉሠ ነገሥቱን ያስገለግል ዠመር።

ናሬቲ ምንም የኢጣሊያ ተወላጅና በዘሩ አውሮፓዊ ቢሆን፥ በተለይ ቤተ መንግሥቱና ዙፋናቸውን ሠርቶ ካስደሰታቸውና የሰሎሞንን ፒሻን ከሸለሙት ወዲህ በበዓል ቀን እንግዳም በመጣ ጊዜ እንደ ኢትዮጵያ መኰንን ጃኖ ወይም ኩታውን አደግድጐ ወደ ንጉሠ ነገሥቱም ዘንድ ገባ ወጣ እያለ ትእዛዝ እየተቀበለ ሲያስተናብር ብዙ የውጭ አገር ሰዎች እንዳዩት በየመጽሐፋቸው ገልጸውታል። ባለቤቱ ቴሬዛ ትባል ነበር። ዶክተር ሸምፐር የሚባሉት የጀርመን የዕፀዋት ሊቅ ካንዲት የኢትዮጵያ ወይዘሮ (ወለተ ሩፋኤል) የወለዱታ ናት። ቴሬዛ የአማርኛና የኢጣሊያንኛ ቋንቋ ስታወቅ ጃኮም ናሬቲ በመጠኑ የአማርኛም ዐረብኛም እያደበላለቀ ይናገር ነበር ይባላል።

በዚሁ ሰዓት በኢጣሊያ አገር በሮማ በጀኖቫ በቶሪኖ በሚላኖ ብዙ እንዱስትሪዎች ስለ ነበሩ እነዚህ እንዱስትሪዎች የሚያመርቷቸውን ሸቀጦች የሚሸጡበት አገር በጣም የሚፈልጉበት ሰዓት ነበረ። ሸቀጡን በንግድ መልክ ከመላክ በፊት በቅድሚያ በኢትዮጵያ ከነበሩት መሳፍንትና ነገሥታት መወዳጀትና ሁኔታውን መመርመር ያስፈልጋል ተብሎ ሲመከርና ሲዘከር ቆይቶአል። ቀደም ብሎ እነ ጆሴፔ ሳፒቶ በሰሜን ኢትዮጵያ እነ ሳሊምቤኒ በጐጃም እነ አባ ማስያስና እነ አንቲኖሪ ወደ ሸዋ ገብተው ስለ ነበር፥ በእነርሱ አማካይነት «ከሁሉ የበለጠ የሸዋው ንጉሥ ምኒልክ ባገሩ የአውሮፓን ሥልጣኔ ለማስገባትና ንግድን ለማስፋፋት ፈቃደኛ ነው» የሚል ወሬ በአውሮፓ ተስፋፍቶ ነበር። «ዐፄ ቴዎድሮስና የኢትዮጵያ አንድነት» በሚለው መጽሐፍ ላይ እንዳነበብነው አባ ሚካኤል የሚባሉ በቱርክ አገር የኖሩ ኢትዮጵያዊ ከምኒልክ ወደ ኢጣልያ ንጉሥ ሙሴ ፒዬር አርኑ የሚባለው የፈረንሳይ ተወላጅ ወደ ካይሮም ወደ ፈረንሳይም አገር እየሔዱ ሁለቱም ስለ ምኒልክ ፕሮፓጋንዳ ማድረግ ዠምረው እንደነበረ ይታወሳል።

ስለዚህ በሚላኖ የነበረው የንግድ ምርመራ ማኅበር ወደ ሸዋ ሔዶ የዚህኑ የንግድ ጉዳይ የሚመረምርና ለምኒልክ የተዘጋጀውን ልዩ ልዩ ገጸ በረከት የሚያቀርብ አንድ የመልእክት ጓድ እንዲመረጥ ተደረገ። ለዚህም ተባግባር የሱዳንና የኢትዮጵያ ሁኔታ ያውቃል ተብሎ ፒሌግሪኖ ማቲዎቺ ተመረጠ። ከርሱም ጋር ጉስታቮ ቢያንኪና ሌሎችም ተደልድለውና ተዘጋጅተው በ1871 ዓ.ም በኅዳር ወር ከሚላኖ ተነሥተው ወደ ሸዋ በሚያደርሰው ወደብ በዘይላ ወይም በአሰብ በማለፍ ፈንታ በታኅሣሥ ወር ከምጥዋ ወደብ ደረሱ። አሳባቸው በሰሜን ኢትዮጵያ አድርገው ትግራይንና ጐጃምን ጎብኝተው ወደ ሸዋ ለማለፍ ነበር።

በዚህ ጊዜ ውስጥ ዕውቁና ያፄ ዮሐንስ ባለሟል የነበረው ጃኮሞ ናሬቲ ከወንድሙ ከጆሴፔ ናሬቲና ከሚስቱ ከቴሬዛ ጋር በካይሮ የዕረፍት ጊዜያቸውን አሳልፈው ወደ ዐድዋ ሊመለሱ ሲሉ ከነዚህ መልዕክተኞች ጋር በምጥዋ ወደብ ተገናኝተው ተወያዩ። ናሬቲ በዚያን ሰዓት የመለዋ ኢትዮጵያ ንጉሠ ነገሥት ዐፄ ዮሐንስ መሆናቸውን ንጉሥ ምኒልክ ወዳፄ ዮሐንስ ገብተው ታማኝነታቸውን ማረጋገጣቸውን ገልጦ ወደ ምኒልክ መሐኢዱን አሳብ እንዲሰርዙ አድርጎ ወደ ዋናው ገዥ ወደ ዐፄ ዮሐንስ ቢሔዱ ለኢጣልያ የበለጠ ጥቅም የሚሰጥ መሆኑ በምክር አስገንዝቦ እሺ እካሰኘ በኋላ ወዳፄ ዮሐንስ የነዚህን መልክተኞች መምጣት፥ የነርሱን ደብዳቤ ጨምሮ በጽሑፍ አስታወቀ።

ለዚህ መልስ ካፄ ዮሐንስ «ያንተን የዘመዶችህ ደብዳቤ ደርሶኛል። ቀድሞ ፈረንሳዮችና እንግሊዞች ሲመጡ፥ መልካምነታቸውን ገልጸውልኝ ወዳገር ከገቡ በኋላ ለመንግሥቱ እንቅፋት ይፈጥሩብኛል የሃይማኖትም ችግር ይፈጥሩብኛል አንተን ስለማውቅህ ሌሎቹም ያንተ ወገኖች እንዳንተው መልካም ይመስሉኛል፣ አገር የአምላክ ስለሆነ ለክፉዎች ካልሆነ በቀር አገሬን ለማንም አልዘጋም። ስለዚህ እነዚህን ደጐች ኢጣልያኖች ለማየትና ለመገናኘት እወዳለሁ» የሚል መልስ መጣለት። የደብዳቤውንም ቃል ሚስትዮዋ ቲሬሳ ናሬቲ ከአማርኛ ወደ ኢጣልያንኛ ተረጐመችላቸውና ጉዞው ከምትዋ ወደ ዐድዋ ተዠመረ። ዐድዋ ገብተው ጥቂት ጊዜ እንዳረፉ ንጉሠ ነገሥቱ ወደሚገኙበት ወደ ደብረ ታቦር መጥተው በግንቦት 20 ቀን 1871 ዓ.ም ሲደርሱ ለክብራቸው አምስት ጊዜ መድፍ ተተኰሰላቸው

ከዚያም በዚሁ ባናሬቲ መሪነት ወደ ንጉሠ ነገሥቱ ቀርበውና እንዳገሩ ልማድ እጅ ነሥተው ለምኒልክ ያዘጋጁትን ዲስኩር በርሳቸው ፊት ተናግረው ለምኒልክ የያዙትንም ገጸ በረከት አንድ ጠበንጃ ሁለት ሽጉጥ አንድ የብረት አልጋ አንድ የወርቅ ዘውድ ከመከዳ ጋር የሐርና የከፋይ ጨርቃ ጨርቅና መሐረብ ሳሙና ክብሪት መጠጥ የያዙ ጠርሙሶች አቅርበው ንጉሡን አስደስቱት። ቀጥሎም ወደ ማደሪያቸው ሔደው ዕረፍት ካደረጉ በኋላ በአምስተኛው ቀን የመልዕክቱን ዓላማ የሚገልጥ ጽሑፍ ዋናው መሪ ሰጣቸው። ያንንም ንጉሠ ነገሥቱ በቴሬዛ አማካይነት ትርጕሙን በአማርኛ ከሰሙት በኋላ ስለ ንግዱ ጉዳይ «እሺ» ብለው እርሳቸውም ስለ አውሮፓ ሁኔታ ስለ ኢጣልያ ንጉሥ ስለ ኡምቤርቶ ጤንነትና ሁኔታ ጠያይቀዋቸው ሲጨርሱ በበኩላቸው ንጉሠ ነገሥቱም ለኢጣልያ ንጉሥ ደብዳቤና ገጸ በረከት ለመላክ ይዘጋጁ ዠመር።፡

ጉስታቮ ቢያንኪና ሌሎችም በኢትዮጵያ ሲቀሩ ወደ ኢጣልያ አገር ለሚመለሰው ለማቲዎቺ ሁለት የአንበሳ ግልገሎችና አንድ ደብዳቤ ለኡምቤርቶ እንዲሰጥ አስረከቡት።

ለኢጣልያ ንጉሥ የላኩት የደብዳቤው ቃል ከዚህ እንደሚከተለው ነው።

«መልእክት ዘሥዩመ እግዚአብሔር ዮሐንስ ንጉሠ ነገሥት…. ይድረስ ከንጉሥ ኡምቤርቶ ፊተኛው ዘኢጣልያን እንዴት ነዎ። እኔ እግዚአብሔር ይመስገን ደህና ነኝ። ከዚህ በፊት ደብዳቤ ያልጻፍሁለዎ መንገዱ በእስላም እጅ ተዘግቶብኝ ነው። አሁን እንኳን ይህን ወረቀት የጻፍኩልዎ ከኢጣልያን በመጡ ነጋዶች ምክንያት ነው። ሌላ ጉዳይም እንዳልጽፍልዎ በፊት በወዳጅነትዎን አገኘው ብዬ ነው። አሁንም የፍቅር ምልክት ይሆን ዘንድ አንድ ተባት (ወንድ) ና አንድ እንስት (ሴት) ሁለት የአንበሳ ጉቺላ (ግልገል) ሰድጃለሁ። ተጽሕፈ በጐንደር ከተማ ሰኔ 14 ቀን 1871 ዓ.ም

በዚህ ዐይነት እነ ማቲዎቺ «በሰሜን በኩል አድርገን ወደ ሸዋ ዘልቀን ከምኒልክ ጋር የንግድ አሳብ እንለዋወጣለን ብለው ዐቅደውት የነበረውን (አሳብ) ጃኮም ናሬቲ ምንም እንኳን በዚህ ጊዜ ዮሐንስና ምኒልክ በስምምነት ላይ መሆናቸውን ቢያውቅ የመልክተኖቹ ወደ ሸዋ መሔድ ንጉሠ ነገሥቱን ቅር እንደሚላቸው በመገመት በምክር አስቀራቸው። ስለዚህ ማቲዎቺ በምርመራና በአደን ምክንያት የጣናን ሐይቅና ጐጃምን ጐብኝቶ ከንጉሠ ነገሥቱም ጋር የንግዱን ልውውጥ ተነጋግሮ በየጊዜው ንጉሡ ግብር በሚያገቡበት (በሚያበሉበት) ሰዓት እየተጠራ ተጋብዞ ሲጨርስ በሰኔ ወር ላይ ከዚህ በላይ የተጻፈውን ደብዳቤና ሁለቱን የአንበሳ ግልገሎች ተረክቦ ከንጉሠ ነገሥቱ ተሰናብቶ በምጥዋ በኩል አድርጎ ወዳገሩ ተመለሰ።

ጉስታቮ ቢያንኪ ግን ከማቲዎቲ ተለይቶ አንድ ጊዜ ወደ ጐጃም አንድ ጊዜ ወደ ሸዋ እየተዘዋወረ ብዙ ጊዜ እዚያው መቀሌ ንጉሠ ነገሥቱ ባሉበት ቆየ።

ማቲዎቺ ወደ አገሩ ከተመለሰ በኋላ «በሐበሻ አገር» በሚል ርዕስ ከንግዱ ግንኙነት በቀር ስለ ጉዞውና ስላየው ነገር ሁሉ ባሠፈረው ጽሑፍ ላይ ስለ መልካቸው እንደዚህ ይላል። «ዮሐንስ የዐርባ ዓመት ሰው ናቸው። ቆንዦ ሳይሆኑ አስደሳች መልክ አልቸው። ከዕድሜያቸው በላይ የሸመገሉ ይመስላሉ። ባለፈው ብዙ የሁካታ የአድማና የጦርነት ዘመን እንዳሳለፉ ከፊታቸው ላይ ይነበባል። የጢማቸው ጠጉር አጭርና ትንሽ ነው። የራስ ጠጉራቸው ተጠላልፎ ተሠርቷል።»

ማቲዎቺ በሐቅ መንገድ ኢትዮጵያና ኢጣልያ ተስማምተው ንግድ እንዲለዋወጡ ከልቡ ሲመኝ ቢያንኪ ግን የሻምበልነት ማዕረግ የነበረው ወታደር ስለ ነበረ ዋና ምኞቱ ኢጣሊያ በኢትዮጵያ ላይ የገዥነት ሥልጣን የምታገኝበትን መንገድ ያውጠነጥን እንደነበረ የሁለቱም አሳብ ከየመጽሐፋቸው ላይ ይነበባል።

በመካከሉ ሸዋንና የኢትዮጵያን ደቡባዊ ክፍል ለመጐብኘት የተመደቡት አንቲኒዎ ቸኪና ኪያሪኒ ጀዎቫኒ የሚባሉት የጉስታቮ ቢያንኪ ጓደኖቹ በጌራ ሲያልፉ የጌራ ባላባት (ጌራ ጌኔ) ሁለቱንም የምኒልክና የጐበና ሰላዮች ናችሁ፥ ብሎ አስሯቸው ስለ ነበረ፥ ይኸንኑ ላፄ ዮሐንስ አመልክቶ ካፄ ዮሐንስ ወደ ራስ አዳል ትእዛዝ አስተላልፎ በራስ አዳል ማስፈራራት ከሁለቱ የኢጣሊያ አገር ጐብኒዎች አንዱ ኪያሪኒ ጀዎቫኒ እዚያው ጌራ ሲሞት አንቶኒዎ ቸኪ ተለቆ ወደ ሸዋ እንዲመጣ አደረገ።

በዚህ ሁሉ ምክንያት ቢያንኪ ካፄ ዮሐንስ ተላምዶ የንጉሠ ነገሥቱን መልእክት ይዞ በ1873 ዓ.ም ወደ ኢጣልያ አገር ተመልሶ በ1875 ዓ.ም ወደ ኢጣልያ አገር ተመልሶ ከዲያናና ከሞሪና ጋር መጥጦ ባለሟል ሆነ። በእርሱም አማካይነት ንጉሠ ነገሥቱ ለጠቅላይ ሚኒስትሩ ለሲኞር ፓስኩአሌ ማንቺኒና ለሌሎች አራት የኢጣልያ ባለሥልጣኖች የሰሎሞን ኒሻን ለራሱም በቅሎ ከሙሉ መሣሪያዋ ጋር እንዲሁም ጦርና ጐራዴ ከሙሉ ልብስ ጋር ሸልመው መልሰው ወደ ኢጣልያ ሊሰዱት ሲዘጋጁ በቅድሚያ ንጉሠ ነገሥቱ ለኢጣልያ ንጉሥ እንደዚህ የሚል አንድ ደብዳቤ አዘጋጁ። «መልእክት…. ለትግራይም ለሸዋም፥ ለሌላው ለአማራው አገር የህገእርዎ መንግሥትም የኢጣልያ ሰው ጉዳይ ያለው ሰው በአርሆና በጨው በኩል (እያለፈ) ወደ ከተማዬ ወደ መቀሌ እየገባ (እየመጣ ጉዳዩን አይደርጋል ይፈጽማል) ከአቶ ቢያንኪ ጋር ተማክሬ ወረቀት ጽፌልዎ ነበር። እንግዲህ ግን አቶ ቢያንኪን ወደ ሌላ ጉዳይ ይስደዱብኝ እየተመላለሰ የእርስዎና የኔ ተግባር (ጉዳይ) በእርሱ እንዲፈጸም…..»1877

ዳሩ ግን ጉስታቮ ቢያንኪ በ1876 ዓ.ም «ወደ አውሳ ሒጄ አገር እመረምራለሁ መንገድም እከፍታለሁ» ብሎ ከሁለት ጓደኞቹ ከዲያና ከሞሪና ጋር ጉዞ ጀመረ። «አገሩ በረሃምና ውሃ የሌለበት ለሕይወትም አደጋ ያለበት ነው» ብለው ንጉሠ ነገሥቱም ሌሎቹም የመከሩትን ሳይሰማ መሪ ይዞ ወደ ማኸል በረሃ ሲደርስ መሪው ከድቶት ጥሎት ጠፋ። ደንከሌዎቹም አግኝተው ከሁለቱ ጓደኞቹ ጋር ተደብድቦ የሕይወቱ ፍጽሜ ሆነ። በጐን ጭፍራ ልኮ ያስደበደበውም ያገሩን መመርመር የማይወደው ራሱ የአውሳው ባላባት መሐመድ አንፋሪ ነው ይባላል።

እንደዚሁም ዐፄ ዮሐንስ በኋላቸው በእንግሊዝና በኢጣልያ ውስጠ ሽርክና የሚዘጋጃብቸውን ወረራ በምንም ዐይነት ሳይጠረጥሩ የኢጣልያን ንጉሥ ወዳጅነት ያገኙ መስሏቸው ገጸ በረከትና ደብዳቤ አንድ ጊዜ በማቲዎቺ እጅ፥ ዳግመኛም በዚሁ በጉስታቮ ቢያንኪና ብራንኪ ጄዎቫኒ በሚባለው አሳብ በሚቀመጠው የኢጣልያ አስተዳዳሪ (ኮሚሳሪዮ ቺብሌ) አማካይነት በቅንነት መንፈስ ይለዋወጡ ነበር። ዐፄ ዮሐንስ በዚህ ሰዓት ግብጾችን ሁለት ጊዜ ድል ካደረጉና ምኒልክንም ካስገበሩ በኋላ በፊታቸውም ሁሉም ነገር የተቃና ሆኖ በሰሜን በኩል በግብጽ ይዞታ ሥር የነበሩትን ቦጎስንና ሰናሂትን ለመረከብ ከእንግሊዝ መንግሥት ጋር የሚላላኩበት ጊዜ ነበር።

ነገር ግን ንጉሠ ነገሥቱ በቅንነት ወዳጅነትን ሲፈልጉ የኢጣልያ መንግሥት ባንድ ወገን በግብጽና በቱርክ እግር ጦር ልኮ ምጥዋንና አካባቢውን ለመያዝ እየተዘጋጀ በሌላ በኩል ወዳፄ ዮሐንስ በርከት ያለ ስጦታና ወዳጅነት አዘል የሆነ የተንኰል ደብዳቤ በመላክ ለማዘንጋት ይጣጣር ነበር። የእንግሊዝ መንግሥትም በበኩሉ ዐፄ ዮሐንስ አማካይነት ሲያዋውላቸው የኢጣልያን የወረራ አሳብ ምልክቱንም እንኳን ሳይገልጥላቸው፥ የራሱን ጥቅም ብቻ በማደላደል በሱዳን በኩል ለገጠመው ችግር እርሳቸውን መሣሪያ አድርጓል። የሁለቱም ጦር ምጥዋ ገብቶ ወደ ዶጋሊ ሲስፋፋና ራስ አሉላ ከኢጣልያ ጋር ዶጋሊ ተዋግተው ባሸነፉበትና የእንግሊዝ መንግሥት እንደ አስታራቂ ገብሮ ለኢጣልያ አድላዊነቱን በቃልም በጽሑፍም በገለጸበት ጊዜ ብቻ ነበር።

መልእክት ዘሥዩመ እግዚአብሔር ዮሐንስ ንጉሠ እንገሥት ንጉሠ ጽዮን ዘኢትዮጵያ ይድረስ ከንጉሥ ዑምቤርቶ ፊተኛው ዘኢጣልያን እንዴት ነዎ። እኔ እግዚአብሔር ይመስገን ደኅና ነኝ ከዚህ በፊት ደብዳቤ ያልጻፍኩልዎ መንገዱ በእስላም እጅ ተዘግቶብኝ ነው። አሁን እንኳ ይህን ወረቀት የጻፍኩለዎ ከኢጣልያን በመጡ ነጋዶች ምክንያት ነው ሌላ ጉዳይም እንዳልጽፍልዎ በፊት ወዳጅነትዎን አገኘው ብዬ ነው አሁንም የፍቅር ምልክት ይሆን ዘንድ አንድ ተባት አንድ እንስት ሁለት ያንበሳ ቡቺላ ሰድጃለሁ ተጽሕፈ በጐንደር ከተማ አመ ወዐለ ሰኔ ፲ወ፰፻፸፮ ዓመተ ምሕረት

ዐፄ ዮሐንስ ለኢጣልያው ንጉሥ ለዑምቤርቶ የጻፉት

(አርኪቪዮ ስቶሬኮ ዴ ሶፕሬሶ ሚኒስቴሮ ዴል አፍሪካ ኢታሊና ሮማ፥)

መልእክት ዘሥዩመ እግዚአብሔር ዮሐንስ ንጉሠ ጽዮን ንጉሠ ነገሥት ዘኢትዮጵያ ወኵሉ አድያሚሃ ይድረስ ኅበ ክቡር ዮሐንስ በፍራሲ ቁንስል ዘኢጣልያ እንዴት በሰነበትህ እኔ ከሠራዊቱ ጋር እግዚአብሔር ይመገን ደኅና ነኝ ፊት በተጫወትነው ነገር አቶ ባንኪን ፫ ቀን በጀልባ የሚወስድ ባሕር ያለበት በአርሆ አድርጐ ወደ አሰብ የሚአስገባ ውሀ የማይታጣባት በደኅና መንገድ የሚመሩ ጥልጣሎች ሰጥቼ ብሰደው አለዝያም ጥልጣሎች ስንቅህን ማርና ቅቤ እየሰጠነ እንውሰድህ አለን ቢሉት አውሳን ወደ ቀኝ ትቶ የሚወሰድ እኔ የማውቀው መንገድ አለኝ አይሆንም ብሎ ውሀ በሌለበት ሓሩር ፀሐይ በበዛበት መንገድ ሄደ በዚህ መንገድ ስው ሄዶበት የማያውቅ ነውና ቢጨንቀው መሪውም ጥሎት ጠፋ እርሱም ተመልሶ መቀሌ ገብቶ ተቀምጥዋል እርሱ በገዛ እጁ ነው እንጂ እኔ በተናገርሁት በቀሌ አልገድለውም ተጽሕፈ በአክሱም ከተማ አመ ፳ወ፱ ለሰኔ በ፲ወ፰፻፸ወ፮ ዓመተ ምሕረት

ዐፄ ዮሐንስ ለኢጣልያ ቆንሲል ለብራንኪ የጻፉት

(ከአርኪቪዮ ስቶሪኮ ዴ ሶፕሬሶ ሚኒስቴሮ ዴል አፍሪካ ኢታሊያና ሮማ)

**ምዕራፍ ሐያ ዘጠኝ**

**የኢጣልያ መንግሥት የመዠመሪያው አገባብ በአሰብ**

የኢጣልያ መንግሥት ንግዱን የሚያሠራጭበት፥ ሕዝቡን የሚያሠፍርበት ራሱም የሚጠቀምበት ቅኝ አገር የፈለገው ካሚዮ ካቩር ጠቅላይ ሚኒስትር ከሆነበትና ቪክቶር አማኑኤል ገና የሣርዴኛ ንጉሥ ብቻ ከሚባልበት ከ1857 ዓ.ም ዠምሮ ነበር።

በፈቃዳቸውም እየወጡ፥ ከመንግሥትም ከሮማ ሊቃነ ጳጳሳት ከቫቲካን ድርጅትም እየተላኩ በኢትዮጵያ የተሠራጩት አገር መርማሪዎች የአልአዛሪትና የካፑቺን የጄሱዪት ሚሲዮን አባሎች በተለይ ደግሞ በሮማ የኢጣሊያ የዢዎግራፊያ ምርመራ ማኅበርና በሚላኖ የንግድ ምርመራ ድርጅት ከተቋቋመ ወዲህ ከነዚህ ከሁለት ድርጅቶች ለስንቅ የሚያስፈልገውን ገንዘብ ለየመሳፍንቱና ለየባላባቱ የሚቀርበውን ገጸ በረከት ለመከላከያ የሚሆነውን ሽጉጥና እጥበንጃ ለአደን የሚያስፈልገውን የረሽ መሣሪያ እየያዙ ወደ ኢትዮጵያ መምጣት፥ ዠመሩ። ከመጡ በኋላም የየመሳፍንቱን አቅዋም የሕዝቡን ጠባይ፥ የኢትዮጵያን አውራጃ መውጫ መግቢያውን ወንዛወንዙን፥ የአየሩን ጠባይ፥ የመሬቱን ሀብት እየተዘዋወሩ በመጽሐፍና በራፖር መልክ ለየላካቸው ድርጅት እያዘጋጁ ያቀርቡ ነበር።

የጥናት ራፖራቸው ሁሉ በደንብ በየክፍሉ እየተመዘገበ በከፍተኛ ደረጃ ይጠና ዠመር። የኢጣልያ ያንድነታቸው ጉዳይ ከ1857 ዠምሮ በተለይም በ1860 – 1870 ድረስ እየጸና መጥቷል። በ1870 – 1880 ዓ.ም ድረስ የነበሩት ባለሥልጣኖች አሁንም መልክተኞችን ወደ ኢትዮጵያ ወዳፄ ዮሐንስም ወደ ንጉሥ ምኒልክም ወደ ንጉሥ ተክለ ሃይማኖትም ወደ ሌሎችም እየላኩ በገጸ በረከትና በሙያ አገልግሎት በኩል እየገቡ በመገናኘትና ባለሟል በመሆን ወደ ቅኝ አገዛዝ የሚመራውን የምርመራውንና የስለላውን ሥራ በአዲስ ኃይል ይከታተሉ ዠመር።

ይሁን እንጂ በቅኝ አገር ፍለጋው ጉዳይ የኢጣልያ ባለሥልጣ የነበረው ሁሉ በውጭም ሆነ በምክር ቤትም ውይይት ላይ አልተስማማበትም። ካሉት የፖለቲካ ቡድኖች ግማሹ ኢጣልያ እንደ እንግሊዝ፥ እንደ ፈረንሳይ እንደ ፖርቱጋል እንደ ኤስፓኝ በቀጥታ ይዛ የምታስተዳድረውና በሀብቱ የምትጠቀምበት የቅኝ ግዛት ያስፈልጋታል ሲል ግማሹ ክፍል ደግሞ በተለይ የግራው ክፍል የፖለቲካ ቡድን አባሎች አዲሲቱን አገራችንን በኢንዱስትሪና በእርሻ በጠቅላላው በኢኮኖሚ እናቋቁም። ያለንን መጠነኛ ሀብታችንንና የሰው ጉልበታችንን ለቅኝ ግዛት ፍለጋና ለጦርነት በማዋል ፈንታ ላገራችን ጉዳይ ብቻ እናለውለው ሲሉ የቀሩት ደግሞ ከየሚሲዮናውያኑ እነሳፔቶ - እነስቴላ እነ ማሳያ ከአገር አሳሾቹ እነቢያንኪና እነቸኪ በሚያቀርቧቸው ጽሑፎች የኢትዮጵያን የተፈጥሮ ሀብት ብዛት የወንዛወንዙንና የደሴቱን የተራራውን የዕፅዋቱን ውበት የቀድና የጋማ ከብቱን ብዛት ስለሚያስገነዝባቸው ከኢትዮጵያ ንጉሠ ንገሥትና ከየመሳፍንቱ ጋር በሐቅና በቅንነት በመዛመድ በልማትና በንግድ ተለዋውለን አገራችንን ማክበር እንችላለን ይሉ ነበር።

ይሁን እንጂ የነዚህ መጨረሻዎቹ ቅን አስተያየት እየተዳከመ በዚህም ዘመን የስዊዝ ቦይ ሊከፈት በተቃረበበት ሰዓት እንግሊዝ በግብጽ በሱዳን በበርበራ በአደን ፈረንሳይ ደግሞ በታጁራና በአቦክ (ጅቡቲ) መግባባት ስለ ጀመሩ የአውሮፓ መንግሥታት ዐይናቸውን በቀይ ባሕር ላይ አበክረው ጣሉ። የኢጣልያ መንግሥትም ከዚህ አንጻር ደካማነትን በመገንዘብ እንደነዚህ መንግሥታት በመርከብ ጦር ልኮ ወደብ በኃይል የመያዙን ነገር ለኋላ ጊዜ አቆይቶ ከባለባቶች ጋር በመዛመድ በግዥ መንገድ ለጊዜ ጠቃሚነቱ ያልታወቀና ግን በወደብነት የሚያገለግል ቁራጭ ቦታ ለማግኘት ይታጣር ዠመር።

ይኸውም እርምጃ በመንግሥት ደረጃ ሳይሆን በግል እንዲሆን ታሰበ። የዚህንም ጉዳይ ከሁሉ ይበልጥ ያውጠነጠነው ዦሴፔ ሳፔቶ የሚባለው ቀደም ብሎ የላዛሪስት ሚሲዮናዊ የነበረ በወቅቱ ግን፥ በፍጹም ወደ ሹመትና ወደ ንግድ ያዘነበለ ነበር። ዦሴፔ ሳፔቶ ገና የኢጣልያ አንድነት ሳይመሠረት ከኢጣልያ አገር ተነስቶ በመጋቢት 3 ቀን 1830 ዓ.ም ወደ ምጥዋ መጣ። ከዚያም ዐልፎ ወደ ዐድዋ ደረሰ። ይኸም ጊዜ የመሳፍንት ዘመን ወደ መጨረሻው የተቃረበበት በጐንደር ራስ ዐሊ በስሜንና በትግራይ ደጃች ውቤ በሸዋ ንጉሥ ሣህለ ሥላሴ የነበሩበት ጊዜ ነበር። በመጀመሪያ አመጣጡ የወንጌል መልእክተኛ ሆኖ ነበር። አንዳንድ ጊዜ ከረን ላይ ከተመሠረተው ስቴላ ከሚባለው ሚሲዮናዊ ጋር ብዙም ጊዜ ብቻውን ሆኖ በሰሜን ኢትዮጵያ በመንሳና በበጎስ እየተዘዋወረ ሲያስተምርም ቋንቋም ሲያጠና አገር፥ ሲመረምር ከ1840 ዓ.ም ዠምሮ እስከ 1870 ዓ.ም ድረስ ረዥም የሠላሳ ዓመት ጊዜ አሳለፈ።

በዚህ ጊዜ የኢጣልያ አንድነት ስለ ተቋቋመ እርሱም በግብጽ በኩል ወዳገሩ ይመላለስ ነበር። የስዊዝ ቦይም በመከፈቱ ተደስቶ እንግሊዝና ፈረንሳይ ወደ ፊት የሚጠቀሙበትን በቀይ ባሕርና በአደን ሰላጤ በየወደቡ መስፋፋታቸውን በመመልከት የአዲቱ ኢጣልያ መሪዎችም ወደዚሁ ጉዳይ እንዲያዘነብሉ በቃልም በጽሑፍም ያሳሰብ ዠመር። ከየባለሥልጣኖቹም እየታዘዘ በጀትም እየተሰጠው በዚህ ጉዳይ ሰፊ ምርመራ እንዲያደርግ ብዙዎቹ የበረታቱት ዠመረ።

በኢጣልያ መንግሥት ባለሥልጣኖች እየታዘዘም፥ በራሱም ፈቃድ እየተነሣሣ ኢጣልያ በቀይ ባሕር ዳርቻ አንድ ወደብ የምታገኝበትን መንገድ ሲፈላለግ ከሁሉ ቀና እምስሎ የታየው አሰብ ስለ ነበረ ቀደም ብሎ ከአካባቢው ባላባቶች ጋር በገጸ በረከት መወዳጀት ዠመረ።

ስለዚህ በ1861 ከአድሚራል ጉሊዮልሞ አክቶን ጋር በመርከብ ወደ ቀይ ባሕር መጥቶ ሁሉንም አብረው እየተመካከሩ ከመረመሩ በኋላ አገር የመያዙን ጉዳይ የኢጣልያ መንግሥታትም የፋብሪካ ባለቤቶችም ስለ ተስማሙበት ለሩባቲኖ የመርከብ ኩባንያ አምስት መርከቦች የሚሠራበት 4.000.000 ሊሬ ተፈቀደለት።

በዚህ ጊዜም ለዦሴፔ ሳፔቶ ለወደቡ ግዥና ለሌላውም ወጭ የሚያደርገው 80.000 ሊሬ ለብቻው ተፈቀደለትና አፍሪካ በሚባለው መርከብ እንደ ገና ከጓደኛው ከአንድሬያ ቡዘሊኒ ጋር ሆኖ ወደ አሰብ መጣ። ባንድ ወገን ሁለቱ የኢጣልያ ባለሥልጣኖች በሌላው ወገን የሰብ ጌቶች የሆኑት የራሄታ ባላባቶች ሐሰን ቤን አህመድ - አብደላ ሻሂሚ ኢብራሂም ቤን አህመድ ሻጮች ምስክሮች ከኢጣልያኖቹ ወገን ኦራሲዮ አንቲኖሪና ካፒሎ ግራንዶኒ ሲሆኑ ከሻጮቹ ወገን አብደላ ኤበንና አሊ ኬሲ ምስክሮች ሆነው ከቀይ ባሕር ዳር የሚገኘውን በራሲ ሎማህን በአላላ መካከል የሚገኘውን የባሕር ዳር መሬት በ3.100 ማሪያ ቲሬዛ ብር መሸጣቸውን ኢጣልያኖቹም መግዛታቸውን ከተስማሙ በኋላ ውሉ በኢጣልያንኛና በዕረብኛ ቋንቋ ተስፎ ተፈራረሙ። በመንግሥት ደረጃ የሆነ እንደሆነ የፈረንሳይን ወይም የግብጽንና የቱርክን መንግሥት እንዳያስቆጣ ተብሎ ግዥው በግለኛው በሲኞር ራፋሌሊ ሩባቲኖ የመርከብ ኩባንያ ስም መሆኑ በውሉ ላይ ተጠቅሷል።

ኢጣልያኖቹ የያዙት ገንዘብ የአገራቸው ሊሬ ስለ ነበረ ገዥዎቹም ሻጮቹም ወደ አደን ከተማ ሔደው ምንዛሪውን እንደ ሒሳቡ በሩቢያ በማሪያ ቴሬዛ ተመንዝሮ ሻቾቹ ተቀበሉ። ከዚህ በኋላ በ1861 ዓ.ም ለመዠመሪያ ጊዜ ሲፈሩ ሲቸሩ ኢጣሊያኖቹ በዚያው በአሰብ ባሠሩት ቢሮአቸው ላይ ያገራቸው የኢጣልያ ባንዲራ ተሰቅሎ መውለብለብ ዠመረ። ከዚህ ጊዜ ዠምሮ በዚህ ርዝመቱ ባሕሩን ይዞ ሰባት ኪሎ ሜትርና ከሐያ እስከ ሠላሳ ኪሎ ሜትር ካሬ ስፋት ባለው የባሕር ዳር ሥፍራ ላይ ጣልያኖች እግራቸውን ለመዠመሪያ ጊዜ አስገብተው በሚቀጥለው ጊዜ እየተስፋፉ ሔዱ። የዚህም ወሬ በሮማ በጋዜጣ በተሰማ ጊዜ የቅኝ ክፍሎች የፋብሪካ ቤቶች፥ የንግድ ማኅበር የነበራቸው ነገሩን በደስታ ሲቀበሉት የቀሩት ይህ ደረቅና በረሃማ ሥፍራ ለኢጣልያ ምንም ጥቅም አይሰጣትም እንዲያውም ይኸን ሥፍራ በመያዛችን ከሌሎቹ የወደብ ጌቶች ከእንግሊዝና ከፈረንሳይ ጋራ ሊያቀያይመን ይችላል። ከአካባቢው ጌቶች ከግብጽና ከቱርክ ጋራም ያጣላናልና ይቅርብን የሚል ክርክር አቅርበው ነበር።

ነገር ግን በአፍሪካ ለመግባት ሰፊ ዓላማ የነበራቸው ወገኖች እያደር እያሸነፉ ሔዱ። የግብጽ መንግሥትም እንዳይቆጣ ደማርቲኖ ጃኮሞ የሚባለው በካይሮ ተቀማጭ የሆነው የኢጣልያ ዋና ቆንሲል የአሰብ ግዥና የኢጣልያኖች በዚህ ሥፍራ መመሥረት ለግብጽ የኢኮኖሚ ዕድገት የሚረዳ መሆኑን አስፋፍቶ ለማስረዳት ሞክሮ ነበር። ይሁን እንጂ የግብጽ ባለሥልጣኖች አባባሉን ሳይቀበሉ ከግብጹ ከዲቭ ከኢስማኤል ታዞ ሞታዝ ፓሻ በካርቱም በተሠየመው መርከብ ያንድ ክፍል ጦር ይዞ መጥቶ ወዲያና ወዲህ በማለት ኢጣልያኖቹንም ሻጮቹንም የደንከል ሡልጣኖች ለማስፈራራት ሞክሮ ነበር። በካይሮም መንግሥት ራሱ በውጭ ጉዳይ በኩል ለኢጣልያ መንግሥት ተቃውሞውን በጽሑፍ ቢያቀርብ «የግብጽ መንግሥት ከምጥዋ ወደ ደቡብ በሚገኘው በዚህ በአሰብ አካባቢ ምንም የገዥነት ሥልጣን የለውም» በማለት ተቃውሞውን በመወርወር ጣልያኖቹ የራሳቸውን አያያዝ በየጊዜው ያጠባብቁ ዠመር።

«የግብጽ መንግሥት ግዛቴን ከሜዲትራኒ እስከ ሕንድ ውቅያኖስ አደርሳለሁ ኢትዮጵያንም ከሱዳን ደባልቄ እገዛለሁ» በሚል ምኞት ከተዋጠ ወዲህ ባንድ ወገን በዚሁ የተነሳ በጉንዳጉንዲና በጉራዕ ጦሩ ባፄ ዮሐንስ ጦር ከተፈታና በሱዳንም አል ማህዲ ተነሥቶ የግብጽና የቱርክን ጦር እያዋከበ ማስወጣት ስለ ዘእምረ በዚህ ሁሉ ምክንያት የግብጽ መንግሥት የኢኮኖሚም የወታደርም ውድቀት ስለገጠመው ኢጣልያኖች እንደ ልባቸው አሰብን አጠንክረው ለመያዝ ምቹ ጊዜ አጋጠማቸው። ስለዚህም በኢትዮጵያ የኢጣልያ የቅኝ አገዛዝ የተወጠነው በዚህ ወደብና በዞሴፔ ሳፔቶ አማካይነት መሆኑ ነው። አገር ጐብኝዎቹ ወደ ሸዋም ከሸዋም እየተነሡ ደቡባዊውን ክፍላችንን ለመመርመር የረዳቸው በአሰብ በቅድሚያ እግራቸውን ማስገባታቸው ነበር።

እንደ እውነቱ ከሆነ የአሰብ አካባቢ ቀበሌ ባላባቶቹ ሻጮቹ እነ ሡልጣን ኢብራሂም ቢሆኑም በዢዎግራፊ አቀማመጥና በታሪክ የበላይ ባለቤት የኢትዮጵያ መንግሥት ስለሆነ ከሩቅ መጥተው ምጥዋንና አካባቢውን ከያዙት ከግብጽና ከቱርክም ከፈረንሳይና ከእንግሊዝም የበለጠ መጠየቅም መፈራትም የነበረበት የኢትዮጵያ ንጉሠ ነገሥት ነበር። ዳሩ ግን ኢትዮጵያ የተከፋፈለችበትን የመሳፍንት ዘመን አሳልፋ ዐፄ ቴዎድሮስ አንድነቷንና ንጉሠ ነገሥታዊውን ሥልጣን መሥርተው በ1860 ዓ.ም በመቅደላ አማካይነት በ1861 ዓ.ም ወደብ ሲሸጡ ከቴዎድሮስ ቀጥለው በኢትዮጵያ የነገሡት ዐፄ ተክለ ጊዮርጊስ ነበሩ።

በዚህም ጊዜ በትግራይ ዐፄ ዮሐንስ (ደጃች ካሳ ርዕስ መኳንንት) በሸዋም ምኒልክ ንጉሠ ሸዋ እየተባሉ የየአውራጃ ግዛታቸውን የሚያስተዳድሩበትና በሦስቱም ዘንድ በዚህ ጊዜ ፋታ የማይሰጥ የውስጥ ያስተዳደር ጭቅጭቅና የዙፋን ባላንጣነት ክርክር ያዋክባቸው ነበር። ወደ ንጉሠ ነገሥታዊ ሥልጣን ለመውጣት ሦስቱም እርስ በርሳቸው በጠብ ለውጊያ የሚፈላለጉበት ጊዜ ነበር። ምናልባት የሳፔቶን የአሰብ ወደብ አገዛዝና የባላባቶቹንም አሻሻጥ ወሬውን እንኳን የሰሙት በኋላ ጊዜ ይሆናል። ቢሰሙም ቁርጠኛ እርምጃ በባላባቶቹ ላይ ለመውሰድ በሥፍራው ርቀትና በበረሃማነቱ፥ በጠቅላላውም እነሱ የነበሩበት የባላንጣነት ሁኔታ አያስችላቸውም ነበር። ላዲሱ ንጉሠ እንገሥት የሸዋማና በረሃማ የሆነውን ሩቁን የባሕር ጠረፍ ከመከላከል በፊት በቅድሚያ በለምለሙ በማኽል ኢትዮጵያ በባላንጦቻቸው ግንባር አቅዋማቸውን ማጽናቱ ይብስባቸው ነበር። ደግሞም ምጥዋና የአሰብ አካባቢ ከቀይ ባሕር ወዲህ ማዶና ወዲያ ማዶ ያለው የባሕር ጠረፍ ሁሉ በቱርክ ቁጥጥር ውስጥ ከገባ ብዙ ዘመን እንዳለፈው ይታወቃል። በውስጡም የነበረው ነዋሪ ሕዝብ አዳሉና ሌላውም እስላማዊ ሕዝብ ከኢትዮጵያ መንግሥት ቁትጥር ውስጥ እየራቀ እንዲሔድ ተደርጓል።

በዚህ ምክንያት የኢትዮጵያ የውስጥ የመከፋፍሉና የኋላ ቀርነቱ ሁኔታ ለኢጣልያኖቹም ለባላባቶቹም ስለ አገዛዛቸው የሩባቲኖ የመርከብ ኩባንያ በኢጣልያ መንገሥት በቀጥታ እየተረዳ 13 ዓመታት ያህል በስሙ ይዞ እያስተዳደረ ወደቡንም እያስፋፋ ከቆየ በኋላ፥ በ1874 ዓ.ም 416.000 ሊሬ ተቀብሎ ለኢጣልያ መንግሥት በይፋ ሸጠው። ይኸው ውደ ማሪያ ትሬዛ ብር ሲለወጥ 20.800 ብር ስለሚሆን ኩባንያው 17.700 ብር አትርፏል ማለት ነው።

የኢጣልያ መንግሥት ከማኅበሩ ላይ ይኸን ወደብ በገዛበት በ1874 ዓ.ም የነበሩት የኢትዮጵያ ንጉሠ ነገሥት ዐፄ ዮሐንስ ናቸው። ባለፈው እንዳነበብነው ንጉሠ ነገሥቱ በዚህ ጊዜ ግብጾችንም ቢያሸንፉ ምኒልክንም ቢያሳምኑ ከግብጾችና እነርሱን ተጠግተው ከሸፈቱ ባቸው ከነራስ ወልደ ሚካኤል ጋር የነበረባቸው ውዝግብ ፋታ ባለመስጡ የኢጣልያን በአሰብ ላይ መግባት ሊቃወሙ አልቻሉም። የኢጣልያ መንግስትም ባንድ ወገን በቀጥታ በአሰብና በአካባቢው አገርዛዙን አጠንክሮ ወደቡም እያስፋፋ ለአሰብ የበላይ አስተዳዳሪ፥ እነ ብራንኪ ጀዎቫኒን እነ ፓስቲሎዛጁ ሊዎኔን ስለ ሾመ ንጉሠ ነገሥቱ ከነዚሁ የኢጣልያ ወኪሎች ጋር በደብዳቤና ገጸ በረከት እየተለዋወጡ እንዲያውም ደንበኛ ወዳጅነት ወጥነው ነበር።

የኢጣልያ መንግሥት በአሰብ እግሩን ከ1861 – 1874 ከሰደደ ወዲህ ባንድ ወገን በአሰብ በኩል ወደ ሸዋ ገብቶ ከንጉሥ ምኒልክ ጋር ተወዳጀ። በሌላ ወገን ወደ ትግሬና ወደ ትግራይ የሚያስገባውን የምጥዋን ወደብ ከተዳከሙት ከግብጾች እጅ ለመረከብ የእንግሊዝ መንግሥት ድጋፍ ለማግኘት በመጣጣር ከ1874 – 1876 ዓ.ም ድረስ እንዳሳለፈ እንግሊዞችም በሱዳን የተቀሰቀሰውን የማህዲስቶችን አነሣሥ ለመደምሰስ የኢጣልያንን ድጋፍ ለማግኘት ሲሉ ደጋፊነታቸውን እንዳልነፈጉ በዚህ ዐይነት ሁለቱም በየዋሂቷ ኢትዮጵያ ጀርባ ላይ እንደ ልባቸው መገበያየታቸውን ወደ ፊት እናነባለን።

**ምዕራፍ ሠላሳ**

**አፍሪካን በሰላም ለመከፋፈል በርሊን ላይ**

**የአውሮፓ ኃያላን ያደረጉት ስምምነት**

አውሮፓ ከግሪክና ከሮማ ወርሶ በአስፋፋው ሥልጣኔ የተነሣ ከሌሎች አህጉር ከእስያም ከደቡብ አሜሪካም ከአፍሪካም የበለጠ በማናቸውም መስክ በእንዱስትሪ በቴክኒክ በንግድና በርሻ በሥነ ጥበብና በሥነ ጽሑፍ የበረታ መሆኑ ለማንም ግልጽ ነው። የአውሮፓ መሪዎች ከ14ኛው መቶ ዓመት ዠምሮ በዚያው በአውሮፓ ውስጥ በወዘን ግዛት በጥቅም በጋብቻ በዙፋን በሃይማኖት እርስ በርሳቸው ዐልፎ ዐልፎ ሲቀጣጡ ኖረዋል። ከሌላው አህጉር ሁሉ የበለጠ ከመዠመሪያ ዠምሮ እስከ ሁለተኛው የዓለም ጦርነት ፍጻሜ ድረስ እይሰው ልጅ ጦረንት ያደረገበት አገር ሲታሰብ ከሁሉ በልጦ የሚገኘው የሥለጠነው የአውሮፓ አህጉር ነው።

የአውሮፓ ነገሥታት ለረዥም ዘመናት እየተዋጉም እየታረቁም እየተጋቡም ዙፋንና መንግሥት እየተወራረሱ በጋብቻውና በኃይሉም አንዱ ሌላውን ሲጠቀልለው ከቆዩ በኋላ ከነዚሁ መካከል አንዳንዶቹ መንግሥታት በጦር መሣሪያና በመርከብ ሥራ የታወቁት እነ ፖርቱጋል እነ ኤስፓኝ ከአውሮፓ እየወጡ ወደ ደቡብ አሜሪካ ወደ አፍሪካም እየዘመቱ ከባልንጣቸው ከኦቶማን የቄሣር ግዛት ጋር እየተፋለሙ ብዙ አውራጃ ለመያዝ በቁ። ከነርሱም ተከታትለው እንግሊዞች ፈረንሳዮች ቤልዥኮች ጀርመኖች ሆላንዶች በያለበት ቅኝ አገር ፍለጋ ሲሰራጩ የቀረው ዓለም ግማሹም የነበረው ሥልጣኔና ገናንነት እየተዳከመ ስለሔደ ሌላውም ድንቁርና ስለተጫነው ያለው ዕድል ለነዚህ አዲስ ለተነሡትና ለሠለጠኑት በሥልጣኔያቸው የተነሣ በመርከብና በባቡር ለሚጓዙት የመድፍ የጠመንጃና የሽጉጥ ሥራ በማወቅ ኃይል ላገኙት እምገዛት ብቻ ሆነ።

አውሮፓውያን በአገር መርማሪዎቻቸው በነስታንለይና በነሊቭ ንግሥተን በሌሎቹም እየተመሩ በተለይ እንግሊዝ በግብጽ በሱዳን በናይጄሪያ በኬንያ በጋና ፈረንሳይ በምዕራብና በሰሜን አፍሪካ ፖርቱጋል በአንጐላ በሞዛምቢክ ጀርመን በታንጋኒካ (የዛሬ ታንዛኒያ) እና በቶጐ፣ ቤልዥክ በተለይ ንጉሥ ዳግማዊ ሊዎፖልድ ኮንጎን እንደ ግል ግዛቱ አድርጎ በያዘበት ጊዜ ከሥልጣኔ ኋላቀር የሆነውንና ሀብት የሞላበትን አፍሪካን ስያጣሉና ሳይዋጉ የሚይዙበትን ያገር ክፍያው የወሰን ክለላው፥ የንግዱ መስፋፋት የመርከቡ ዝውውር በሰላም የሚከናወንበትን ሁኔታ ማጥና ዠመሩ። ለዚህም ዋና የጉዳዩ ጠንሳሾቹም አበረታቾቹም ስሙን እላይ የጠቀስነው የቤልዥክ ንጉሥ ሌዎፖልድና የጀርመን ቻንስለ ቢስማርክ ነበሩ።

ኃያላኑ የአውሮፓ መንግሥት ባንድ ወገን ባገር መርማሪዎቻቸውና በወንጌል መልክተኞቻቸው በኩል ቀጥሎም በየቆንሲላቻቸውና በንግድ ወኪሎቻቸው አማካይነት የየግል ጥቅማቸውን የሚያስፋፉበትን ከዚህ በፊት በእጃቸው ያገቡትን ወደ ፊት ለመያዝ ያለሙትን ክፍለ ሀገር መርከባቸው የሚተላለፍበትን የባሕር እምስመርና የሚያርፍበትን ወደብ በደንብ ካጠኑና አያያዛቸውን ካጠባበቁ በኋላ በመንግሥታት መሪዎች ደረጃ በባለሥልጣኖቻቸው አማካይነት በስብሰባም በመልእክትም በቃልም በጽሕፈትም ከ1875 እስከ 1876 ዓ.ም በነእብረው ጊዜ ውስጥ አሳብ ለአሳብ እየተለዋወጡ ሲወያዩበት ከቆዩ በኋላ በመጨረሻ በየካቲ 26 ቀን 1877 በጀርመን ዋና ከተማ በቤርሊን ተገናኝተው ቀጥሎ ያለውን ስምምነት በፊርማቸው አጸደቁ።

ስምምነቱ በሰባት ምዕራፍ በ38 አንቀጽ የተከፈለ ነው።

ሀ/ የመዠመሪያው ምዕራፍ ስለ ንግድ ነጻነት ስለ ቀረጥ፥ ስለ ንብረት መያዝ፥ መብት ስለ ሚሲዮኖች ስለ ተወላጆች ደህንነትና አጠባበቅ ስለ ደብዳቤ አላላክና ስለ ቴምብር ቀረጥ ለዚህ ሁሉ ክንውን የተቋቋመው ኮሚሲዮን የንግዱን ሁኔታና የመርከቡን ዝውውር የሚያከናውንበት፣

ለ/ ሁለተኛው ምዕራፍ ኃያላኑ በያዙት አገር ክልል ውስጥ የባሪያን አገዛዝ ሠርዘው ባሪያን ነጻ እንዲያወጡና የባሪያ ንግድ እንዳይፈጸም እንዲከለክሉ፤

ሐ/ በሦስተኛው ምዕራፍ እያንዳንዱ አውሮፓዊ መንግሥት በያዘው አገር ወይም ባሕርና ወንዝ ላይ መርከብና ሸቀት በሚተላለፍበት ጊዜ ሌላውን እንዲያግዝ እንጂ እንዳያውክ በተቻለ መጠን በመንግሥታቱ መካከል ሰላምና አብሮ የመሥራቱ ዓላማ እንዲሰፍን። ምናልባት በሁለት መንግሥታት መካከል ጠብና ጦርነት ቢነሣ ሌሎቹ በሰላም በገለልተኝነት የገላጋይነት አቅዋም እንዲኖራቸው እንጂ ካንደኛው ወገን ተደርበው ሌላውን በማጥቃት የሰላሙ አስተዳደርና የሰላሙ ንግድ እንዳይፈርስ። የተጣሉት መንግሥታት ከውጊያ በፊት ራሳቸው አስታራቂ በስምምነት መርጠው እንዲገላገሉ።

መ/ በአራተኛው ምዕራፍ በኮንጎና በሌሎቹም ወንዞችና ባሕሮች ሁሉም በትክክለኛነት መርከብና ሸቀጣቸውን የማሰላለፍ መብታቸው የተጠበቀ እንዲሆንና በየወደቡ የማንም መርከብ በሚቆምበት ጊዜ፥ የመጠበቁ ሸቀጥ የማውረዱና የመጫኑ ጉዳይ ለሁሉም ያለ አድልዎ እንዲሆን ቀረቱም ተመሳሳይ መሆኑን የሚቆጣጠር የአንድ ኮሚሲዮን አቋቋሙና የኮሚስዮኑ ዝርዝር ተግባርና ሥልጣን።

ሠ/ በአስምተኛው ምዕራፍ በኒጀር ወንዝ ላይ በመርከብ የመተላለፍ ጉዳይ ከኮንጎው ወንዝ መተላለፊያ ደንብ ጋር ተመሳሳይ እንዲሆን።

ረ/ በስድስተኛው ምዕራፍ አንዱ ኃያል አንድ የአፍሪካን ክፍል በያዘ ጊዜ መያዙን ለሌሎቹ ኃያላን ማስታወቅ እንዳለበት ኃያላኑ አዳዲስ አገር በያዙ ቁጥር በዚህ ስምምነት የተጠቀሱትን ሕጐች እንዲያከብሩ።

ሰ/ በመጨረሻውና በሰባተኛው ምዕራፍ ይኸን ያሁኑን ስምምነት አባሎቹ በስምምነት ወደ ፊት ማሻሻል እንዲችሉና ሌሎች ኃያላን በዚሁ ስምምነት ለመግባት፥ ቢጠይቁ ጥያቄያቸውን ለጀርመን ንጉሠ ነገሥት በቅድሚያ እያቀረቡ መግባት እንደሚችሉ ያረጋግጣል።

በዚህ ውል ውስጥ ተስማምተው የተፈራረሙት ቅኝ አገር የነበራቸው እንግሊዝ ፈረንሳይ ጀርመን ፖርቱጋል ቤልዥክ ሲሆኑ እንደሚታየው ኢጣልያ አንድነቷንም ያቋቋመችው በቅርቡ ከሐያ ዓመት በፊት ስለ ነበረ ቅኝ አገርም በዚያን ሰዓት ለመያዝ በየትኛውም ክፍለ ሀገር ልዠምር የምትልበት ወቅት ነበር። ወደ ምጥዋም ገና ወታደር ለመላክ የትምትዘጋጅበት ጊዜ ስለ ነበረ በዚህ የኃያላን ጉባኤ ላይ ለመክፈል ዐቅሟ በማንቸውም ረገድ አልፈቀደላትም። በመጨረሻው ምዕራፍ ላይ እንደ ተመለከተው በሚቀጥለው ጊዜ ግን በውሉ ውስጥ ገብታለች።

ከ16ኛው መቶ ዓመት ዠምሮ የአፍሪካ ሰሜን የመካከለኛው ምሥራቅ በላልካን አገሮች ጌታ የነበረውን ቱርክን በዘሩና በሃይማኖቱም ባዕድ በማድረግ ባሁኑ በ19ኛው መቶ ዓመት መጨረሻ ላይ በውስጥ አስተዳደሩም እየተዳከመ ኢኮኖሚውን እየወደቀ ስለ ሔደና የርሱ መሣሪያ የነበረው በግብጽ በእንግሊዝ ቁጥጥር ውስጥ ስለ ገባ የቱርክ መንግሥት በስብሰባው እንዲካፈል አልፈለጉም።

ከዚህም ጋር እነዚሁ በቅኝነት የተያዙት የአፍሪካ ተወላጆች መከላከያ መሣሪያ እንዳያገኙ በሚቀጥለው ጊዜ በብሩክሴል ሌላ የተለየ ስምምነት አደረጉ።

እነዚህ የቤርሊን ስምምነት ተካፋዮች በስምምነቱ መሠረት የአፍሪካን አገሮች እንደ ሥጋ ቅርጫ በሰላም ቢከፋፈሉም ወደ ጠብ በደረሱ ቁጥር በውሉ መንፈስ እየታረቁ በይፋ የጦርነቱ በር ባይከፈትም እርስ በርስ በሽሚያው ጊዜ መፋጠጥና መጐነታተል አልቀረም። ቱርክና ግብጽ በሚለቋቸው በቀይ ባሕርና በሕንድ ውቅያኖስ ወደቦች እንግሊዝና ፈረንሳይ በታም ብዙ ቦታ ለጦርነት ይፋጠጡ ስለ ነበረ ፈረንሳይ ወደ ምጥዋ ቀድሞ ገብቶ ወደብ ይዞ ከዘይላና ከበርበራ ወደብ ጋር እንዳይፎካከር ጣልያንን በጎንን ጋብዞ ያስያዘ እንግሊዝ ነው። በዚህም የተነሣ ዐፄ ዮሐንስ በምጥዋ ወደብና በአካባቢው ባሉት ወረዳዎች ላይ ከኢጣልያ ጋር ሲጣሉ ከርስቸውም በኋላ ዐፄ ምኒልክ ከኢጣልያ ጋር በነበራቸው የመጨረሻ ጠብ ጊዜ ፈረንሳይ የኢትዮጵያ ረዳት ሆኖ ለእንግሊዝና ለኢጣልያ መንግሥት ክፉ ባላንጣ ሆኖባቸው ነበር።

በተለይ በኦቦክና በጅቡቲ ፈረንሳይ በአደንና በዘይላ እንግሊዝ ጣልያኖችም በአሰብ በተተከሉበት በ1860 – 1885 ዓ.ም ከመሬት ይዞታው በቀር በጅቡቲ ወደብ የአደኑን ወደብ ተፎካክሮ እንዳይጥለው ሀብታም ሆና በኖረችውም ኢትዮጵያ በቅድሚያ አንዱ ገብቶ ሌላውን እንዳያስወግድ እንግሊዝ በጐን ጣልያንን ዕይጠቀሰ ጀርመንንም እየገፋፋ የፈረንሳይን መንግሥት ለማዳከም በሚያደርገው ሙከራ ፈረንሳይም በምትችለው መንገድ ኢትዮጵያን የመደገፍ መልክ እያሳየች በእንግሊዝና በኢጣልያ ላይ የምታደርገው ተቃውሞ በየሰነዱ ላይ በግልጽ ይታያል። ወደ ፊትም ባፄ ምኒልክ ዘመነ መንግሥ በ1890 ዓ.ም የፈረንሳይ ጦር ፋሾዳን (በሱዳን ውስጥ) በመያዙ በሱዳን ቀድሞ ከገባው ከእንግሊዝ ጦር ጋር ለውጊያ ከተፋጠጡ በኋላ የቤርሊን ስምምነት እንዳይፈርስ ፈረንሳይ ሸብረክ ብሎ ወደ ኋላ በማፈግፈጉ ሁለቱየቅኝ አገር ኃያላን ከትልቅ የርስ በርስ ውጊያ ድነዋል።

ነገር ግን ሌላው አህጉር (እስያ መካከለኛው ምሥራቅና አሜሪካ) «ባለቤትና በመጠኑም ቢሆን ሥልጣኔ አለው በዋዛም ሊያዝና ሊገዛ አይችልም» ብለው ችላ በማለት አፍሪካን ግን ባለቤት አዛዥና ተቀናቃኝ እንደሌለበት አምነው ከሥልጣኔም ኋላ ቀርነት አግዟቸው በሰላም ለመከፋፈል በ1877 ዓ.ም ይኸን ውል ቢያደርጉም በሚቀጥለው ጊዜ ከ1906 -1910 ዓ.ም እና በ1931 – 1937 ዓ.ም ሁለት ጊዜም ያደረጉት የዓለም ጦርነት ሰበቡ በግዛት ነበር። የመዠመሪያው ጦርነት በሳራዬቮ የአውስቶሮ ሁንጋሪ መስፍን በመገደሉ ሰበብ ሲሆን የግዳዩ ምክንያት ደግሞ ለምን በናንተ እንገዛለን የሚል ነበር። በመዠመሪያው የዓለም ጦርነት ጀርመን እንደ ቅጣት የአፍሪካ ቅኝ አገሮቿን በእንግሊዝና በፈረንሳይ ስትነጠቅ፥ በ1925 – 1931 ዓ.ም ከሂትለር አነሣሥ ውስጥ ዋነኛው ሰበብ እንግሊዝና ፈረንሳይ አፍሪካን ተከፋፍለው የኛንም ግዛት ቀምተው በሰፊ ግዛት ሲንደላቀቁ ጀርመን በምን ምክንያት በአውሮፓ ግዛቷ ብቻ ተወስና ትኖራለች በሚል ቁጭት ነበር።

በዚህ መካከል የሚታየው አሳዛኝ መልክ፣ ሁለተኛው የዓለም ጦርነት ከተፈጸመ በኋላ አፍሪካውያን የፖለቲካ ነጻእንት አግኝተው የቅድሞ ገዥዎች የሆኑት አውሮፓውያን ባገራቸው ተሰብስበው ይነስ ይብዛ በሰላም ሲኖሩ ነጻነታቸውን ያገኙት አፍሪካውያን ግን በየምክንያቱ አንዳንድ ጊዜም ያለ በቂ ምክንያት እርስ በርሳቸው እየተጣሉ ብዙ ደም እስከ መፋሰስ መድረሳቸው ነው። የዚህም ዋናው መንሥዔ የቀድሞዎቹ ቅኝ ገዥዎች በሥውርም በግልጽም ከሚፈጥሩት ደባ ጐን ራሳቸው የአፍሪካ መሪዎች በልዩ ልዩ ያስተዳድር ፍልስፍና በመለያየት ወይም የብሔርተኝነት ስሜት እያደረባቸው ለሰላሙ መንገድ የበቃ ጥረት ባለማድረግ ነው።

**ምዕራፍ ሠላሳ አንድ**

**ቅኝ ግዛት የማግኘቱ ጉዳይ በኢጣልያ ምክር ቤት**

**ያስከተለው ውዝግብ**

ባለፈው ምዕራፍ እንደ ተገነዘብነው የኢጣልያ አውራጃዎች ግማሾቹ በመሳፍንት የቀሩት በሬፑብሊክ አገዛዝ፥ እንደ ኢትዮጵያ የመሳፍንት ዘመን ተበታትኖ የነበረው በካርሎ አልቤርቶና በቪክቶር አማኑኤል ዳግማዊ ትጋት ባንድ መንግሥት ከመዋሐዱ በፊትና በኋላ በሮማ በሚላኖ፥ በጀኖቫ በቶሪና በቬኒዚያና በፊሬንሴ ከተቋቋሙት የንግድ ማኅበሮች ያገር ምርመራ ድርጅት በተለይ ባሁኑ ባፄ ዮሐንስ ጊዜ በልዩ ልዩ መንገድ የኢትዮጵያን የፖለቲካ የወታደራዊ የአስተዳደርና የኢኮኖሚ አቅዋም በደንብ አጥንተውታል። በዚሁ ጐን የሕዝቡና የመሬቱ የአየሩ ጠባይ የወንዛወንዙ የሐይቁና የደሴቱ የተራራና የሸለቆው ሁኔታ መገናኛ መንገዱንም ሁሉ በራፖርና በመጽሐፍ መልክ በሥልጣን ላይ ለነበሩት እየቀረበ ሲጠናበት እየቀረበ ሲጠናበትና ሲመከርበት ቆይቷል።

የኢጣልያ እላይ የጠቀስናቸው አውራጃዎች በሰላምም በጦርነትም ተጠቃልለው የሮማንም ግዛት ከርእሰ ሊቀ ጳጳሱ እጅ ወስደው የሣርዴኛ ንጉሣዊ መንግሥት የሚባለው ተሠርዞ የኢጣልያ መንግሥት የሚባለው ሥያሜ ከመጋቢት 17 ቀን 1853 ዓ.ም ጀምሮ ሲጠና ቆይቶ በይፋ በ1862 ዓ.ም ሲታወጅ በኢትዮጵያ ላይ በማተርኮር ጥናቱም የቅኝ አገር ፍላቶቱም ጉዳይ እየተፋፋመ ሔደ። ባለፈው እንዳነበብነው ግማሾቹ ኢጣልያኖች በምጥዋ በኩል ወደ ዐድዋና ወደ መቀሌ እየመጡ ካፄ ዮሐንስ ጋር እና ከዚያም ወደ ጐጃም እያለፉ ከንጉሥ ተክለ ሃይማኖት ጋር እየተገናኙ በአሰብ በኩል አውሳን እያቋረጡ የዚህን አገር ባላባት የመሐመድ አንፋሪን ወዳጅነት ከጨበጡ ወዲህ ከርሱ መሪ እየተቀበሉ ወደ ሸዋ በመዝለቅ እስከ እስከ አንኮበር ደረሱ። ከንጉሥ ምኒልክ ጋር የወዳጅነት ግንኙነታቸውን በደንብ አጠበቁ። ከአንኮበርም አልፈው በዘይላ በኩል የእመጡ የኢትዮጵያን ደቡባዊውን ክፍል የኦሞንና የጊቤን ወንዛ ወንዝ ተራራን ሸለቆውን በረሃውንና ለምለሙን ከሕዝቡ ጠባይ ጋር ከመመርመርና ከማሰስ አልተቆጠቡም።

ከዚህ ሁሉ ምርመራ ውጤት ያተኮረው በኢትዮጵያ ውስጥ ለመግባባት ስለሚቻልበት ሁኔታ ነበር። የኢጣልያ መንግሥት እንደ ተቋቋመ የፈላጭ ቆራጭነት ጠባይ ያላቸውን የጀርመንና የውስትሪያን የመሰለውን የቄሣር አገዛዝ አልተከተለም። ላንድነቱ መሪ ሆኖ መንግሥቱን ያቋቋመው ንጉሡ ቪክቶር አማኑኤል ከተከታዮቹ ጋር ስለ ነበረ እንደ ጐረቤት አገራቸው እንደ ፈረንሳይ የሬፑብሊክ አገዛዝ ለመመሥረትም አልፈለጉም።

ስለዚህ የኢጣልያ መንግሥት እንደ ተቋቋመ የታወጀው የመተዳደሪያ ሕገ መንግሥት ከእንግሊዝ አገር አስተዳደር ጋር በተመሳሰለ ሕገ መንግሥት የሚመራ ንጉሣዊ አገዛዝ ነበር። በዚህ ምክንያት በምክር ቤቱ ውስጥ እንደ ልባቸው የሚከራከሩ በርከት ያሉ የፖለቲካ ቡድኖች ስለ ነበሩ የቅኝ አገር የማግኘቱ ጉዳይ በጉባኤ ብዙ ንትርክና ውዝግብ አስከትሏል። ሆኖም ከመማክርቱ አብዛኞቹ የንጉሡን ክብር ከኢጣልያ ዕድገት ጋር በማጣመር አሳቡን በቶሎ ይቀሉት ነበር።

በዚህ ምክንያት ደጃች፥ አገው ንጉሤ ከተላላኩት ከመዠመሪያው ጠቅላይ ሚኒስትር ከካሚዮ ካቩር ወዲህ 1851 – 1874 ዓ.ም ቁጥራቸው ከዐሥር በላይ የሆነ ጠቅላይ ሚኒስትሮች ሲለዋወጡ ቆይተው አሁን የቅኝ ግዛቱ ጥያቄ እየጐላ በሔደበት ጊዜ 1873 ዓ.ም ዠምሮ ጠቅላይ ሚኒስትሩ አጐስቲኖ ደፕሬቲስ የውጭ ጉዳይ ሚኒስትሩ ማንቺኒ ፓስኩአሌ የጦር ሚኒስትሩ ኤ ፌሬሮ ይባሉ ነበር።

ቀድሞም ንጉሡ ቪክቶር አማኑኤል አሁንም ልጁ ኡምቤርቶ ቀዳማዊ «ከኢኮኖሚው ጥቅም ጋር ለወግና ለዝና ኢጣልያ ግዛት ያስፈልጋታል» የሚሉትን ከልብ የሚደግፉትና የሚያበረታቱ ነበሩ። ከነርሱም ጋር በፈረንሳይና ይልቁንም በአውስትሪያ ንጉሠ ነገሥት ጦር ሠራዊት ውስጥ የነበሩ አሁን አገራቸው ነጻነቷን አግኝታ አንድነቷን ስታቋቁም ዘራቸውን ጠቅሰው የመጡ የጦር ሹማምንቶች ሁሉ የንጉሡ ታዛዦችና በአሳብ ከቅኝ ፈላጊዎች ጋር ነበሩ። በነዚህም መካከል ከሶሻሊስት ቡድን ውስጥ ከነበሩት ውስጥ «ቅኝ አገር ለኢጣልያ አያስፈልጋትም ስንል የኢጣልያን ዕድገት የምንቃወምና አገር ፍቅር እንደሌለን እንቆጠራለን» በማለት ብዙዎቹ ወደ ቅኝ ፈላጊዎቹ ሲደረቡ ይታዩ ነበር።

በዚህ ሁሉ የተነሣ «ኢትዮጵያን እንወረር፥ በቅድሚያ ወደ ምጥዋ ጦር ልከን ወደቡን እንያዝ» የሚለው ክርክር በምክር ቤት በተፋፋመበት ጊዜ ጠቅላይ ሚኒስትሩ በሽማግሌው በዴፕሬቲስና በወጣቱ የወጭ ጉዳይ ሚኒስትር በማንቺኒ መካከል ሁለቱም በሶሻሊስትነት ተመዝግበው ሳሉ በሁለቱ መካከል የአሳብ ልዩነት ነበር። ሽማግሌው ጠቅላይ ምኒስትር ለኢጣልያ ቅኝ አገር ማስፈለጉን ቢያምንም የቅኝውን ፍላጎት ቀዝቀዝ አድርገን ጉዳዩ በትዕግሥት መጠናት አለበት ሲል ማንቺኒ «አሁኑኑ በቶሎ» እያለ እየወተወተ ጠቅላይ ሚኒስትሩ ታሞ እተኛበት እቤቱ ድረስ እየሔደ ጤና ነሥቶት እንደ ነበረ በዚያን ዘመን የተጻፈው ሁሉ ያስረዳል።

የዚህ የቅኝ ፍለጋ ጉዳይ በምክር ቤት ያለ ክርክር እያስነሣ ወደ ሁካታ በሚዞርበት ጊዜ ጠቅላይ ሚኒስትሩ ሳምባውን ታሞ እቤት በዋለበት ሰዓት ሳይቀር ማንቺኒ እቤቱ ድረስ ይኸን ፍቀድ፥ ይኸኛውን ፈርምበት እያለ ሲያስቸግረው ሳለ በሽታው እየጠናበት መሔዱን የሰማ አንድ ወዳጁ ሊጐበኘው ሔዶ «እንደምን አደርክ?» ብሎ ቢጠይቀው «ምን ደህንነት አለ ብለው ነው? ሌሊት በሳል ስጎበስት አድራለሁ ቀን ማንቺኒና አፍሪካ (የአፍሪካ ጉዳይ) ይወጡኛል፤ ሳልፍነዳ ብቀር እንደ ተአምር ይቆጠራል» ብሎ መለሰለት።

የሆነ ሆኖ በቅኝ ግዛት አፈላለጉ ጉዳይ በአንደኛና በሁለተኛ ቁትር የነበሩትና ከቀሩትም ውስጥ ከየጓደኞቻቸው እየተገነተሉ ለኢጣልያ ቅኝ ግዛትና ወደብ አስፈላጊነቱን እያመኑ ስለ ተደረቡ የኢጣልያ መንግሥት በምሥጢር ወደ ምጥዋ የሚዘምት የጦር ጓድ ማዘጋጀት ዠመረ። የጦር ጓዱም አላላክ በቱርክ በፈረንሳይም በኢትዮጵያም ዘንድ እንዳይታወቅ በምሥጢር እንዲያዝ ሲባል ለምክር ቤቱም ለጋዜጠኞችም ወሬው ለጊዜው እንዲሰወር ተደረገ።

**ምዕራፍ ሠላሳ ሁለት**

**ስለ ምጥዋ ወደብ የኢጣልያ ጦር ምጥዋ መግባትና መስፋፋት**

**ሀ/ ስለ ምጥዋ ሁኔታ**

ደንበኛው የአክሱም መንግሥት ወደብ፥ አዱሊስ ከአክሱም ውድቀት ወዲህ ሲቀዘቅዝ ምጥዋ እየገነነ ሔደ። ከአክሱም ዘመነ መንግሥት ወዲህ ኢትዮጵያ በሥልጣኔ ወደ ፊት በመራመድ ፋንታ የኋሊት በመሔዱዋና በአቀማመጥም በታሪክም ገንዘቧ የሆነውን ምጥዋን ይዛ ለመሸጥ ወይም ለመግዛት የምትፈልገውን ሸቀጥ በመላክና በማመጣት መጠቀም ስለ አልቻለች በ1557 – 1560 ዓ.ም የምጥዋ ወደብ ከተማ በቱርኮች እጅ ወደቀ። በምጥዋና በአርኪቆ ከኢትዮጵያ ንጉሠ ነገሥት ይሾሙ ከነበሩት ባሕር ነጋሾች አንዳንዶቹ ከንጉሠ ነገሥቱ እየተጣሉና ከቱርኮቹ ጋር እየተደረቡ መሣሪያ ይሆኑ ነበር። ካፄ ገላውዴዎስ ውጊያ ወዲህ በ1551 – 1555 ዐፄ ሠርፀ ድንግል በደባርዋ የሚቀመጠው ሹማቸው ባሕር ነጋሽ ይስሐቅ ከድቶ ከቱርኮቹ ጋር በመደረቡ በዚሁ በደርባዋ አካባቢ ያደረጉት ጦርነት በታሪክ ዕውቅ ነው።

**ለ/ የኢኮኖሚ አቅዋምና የንግድ እንቅስቃሴ**

በኢኮኖሚ ረገድ በኢንዱስትሪና በቴክኒክ በእርሻና፥ በንግድ ኢትዮጵያ ወደ ኋላ የቀረች አገር መሆኗ ቀደም ሲል ተወስቷል። ከዚህም በላይ ወደቡን ከያዙት ከቱኮችና ከግብጾቹ ጋር አብዛኛውን ጊዜ በጠብ ላይ ነበረች። በዚህ ወደብ አምካይነት የምታስገባውና የትምልከው ነዋሪ ሸቀጥም የተፈለገውን ያህል አልነበረም። በመተማና በከሰላ በኩል እንደሚደረገው ተባራሪ የምጥዋና የደሆኖ ባላባቶች (ናይቦች) ወይም ነጋዴዎች ወደ ጐንደር ወደ ዐድዋ ብቅ እያሉ ከነገሥታቱና ከየመሳፍንቱ እየተገናኙ እንደ እህል እንደ ቆዳ የመሳሰለውን ሲወስዱ ለየመሳፍንቱም አንዳንድ የጦር መሣሪያና ልብስ ያቀብሉ እንደ ነበረ የታወቀ ነው።

በዚህ በ19ነኛው መቶ ዓመት ወደ መጨረሻው ጊዜ፥ ኢጣልያኖች ከመግባታቸው በፊት በምጥዋ ወደብ ላይ በያመቱ የነበረውን የመርከብና የሸቀጥ የክብደት ንቅናቄ እላይ የጠቀስነው ሙሴ ዱወ የተባለው የታሪክ ጸሐፊ ከዚህ እንደሚከተለው አሥፍሮታል።

|  |  |  |  |  |
| --- | --- | --- | --- | --- |
| ዓ.ም | የግብጽ | | የሌሎች አገሮች | |
| መርከብ | ክብደት | መርከብ | ክብደት |
| 1873 | 1679 | 63530 ቶን | 264 | 19292 ቶን |
| 1874 | 1568 | 44779 ቶን | 231 | 19431 ቶን |
| 1875 | 845 | 31697 ቶን | 305 | 67218 ቶን |
| 1876 | 555 | 16130 ቶን | 398 | 107645 ቶን |
| 1877 | 827 | 46271 ቶን | 458 | 39912 ቶን |

በዚህ ሰሌዳ ላይ የሌሎች አገሮች የሸቀጥ ንቅናቄና በተለይ ያስተዳዳሪው የግብጽ የንግድ ንቅናቄ የቶኑ ክብደት በብዛት ሲታይ የኢትዮጵያ እላይ በጠቀስነው ኋላቀርነት ምክንያት ምንም የለም። የሌሎች አገሮች የተባሉትም እንግሊዝ ፈረንሳይና ቱርክ ናቸው።

**ሐ/ የኢጣልያ ጦር ቤይሉል መግባት**

የኢጣልያ መንግሥት በ1876 ዓ.ም ከእንግሊዝ መንግሥት ጋር ውስጠ ስምምነቱን ከፈጸመ በኋላ ከምጥዋ ቀደም ብሎ ለሙከራ ያህል በመርከብ ጦር ልኮ በመዠመሪያ የወረረው ቤይሉልን ነበር። ቤይሉል ከአሰብ በሰሜን በኩል 51ኛው ኪሎ ሜትር ላይ በቀይ ባሕር ማዶ በወዲህኛው ማዶ በሞካ ፊት ለፊት የሚገኝ የመንደር ከተማና ቀበሌ ነው።

ግዛቱ በጥንት ታሪኩ እንደ ምጥዋ እንደ ዙላና እንደ ሌላው ቀበሌ ሁሉ ከኢትዮጵያ ንጉሠ ነገሥት በሚሾመው በባሕር ነጋሽ ውስጥ ሆኖ ከርሱ በታች የራሱ የደንከል ባላባት ያስተዳድረው ነበር። ነገር ግን ከ17ኛወ መቶ ዓመት ወዲህ የኢትዮጵያ ነገሥታት እያደር ሥልጣናቸውን በየእንደራሴያቸው ሲነጠቁ በዘመነ መሳፍንት ማዕከላዊው መንግሥት ሲዳከም የምሥራቅና የደቡብ አውራጃዎች በየባላባታቸው ሲተዳደሩ ይኸም የቤይሉል ቀበሌ ከነገሥታቱ ቁጥጥር ወጥቶ በራሱ ባላባቶች ይተዳደር ዠመር። ከነርሱ በላይ የአውሳው ባላባት ከርሱ በላይ ደግሞ የግብጽ ከዲቭ ነበር። ግብጽ ደግሞ ምጥዋንና የዚህን ቀበሌ ባላባቶች እያስገበረ በበኩሉ መቀመጫው ስጣንቡል ለሆነው ለቱርክ ሡልታን ይገብር ነበር።

የኢጣልያ መንግሥት አሰብን እጅ ከማድረጉ ቀደም ብሎ በነበረው ጊዜና ከሩባቲኖ ኩባንያ ገዝቶ በቀጥታ በሚቆጣጠርበት ጊዜ ሁሉ ለአውሳና ለሌሎቹም ባላባቶች ጥሬ ገንዘብና ሸቀጣ ሸቀጥ ጠበንጃና ጥይት ሽጉጥ በመስጠት ልባቸውን ስበውታል።

ስለዚህ ኅዳር 16 ቀን 1877 ዓ.ም የውጭ ጉዳይ ሚኒስትሩ ማንቺኒ በወኪሉ በደማርቲኖ አማካይነት ከእንግሊዝ መንግሥት ተወካይ ጋር ስምምነት ካደረጉ በኋላ ከጓደኛው ከባሕር ኃይል አዛዡ ጋር ተነጋግሮ ያንድ ክፍል ጦር በመርከብ ሔዶ አደን ላይ እንዲጠባበቅ አድርጎ በዚሁ ጊዜ እያሳቡ ኮሚሴር ዡሊዎ ፔስታሎዛ የቤይሉል ባላባቶችና የነርሱ የበላይ የሆነው መሐመድ አንፋሪ እንዳይቃአወም ግንኙነት እንዲያደርግና እንዲያግባባቸው አድርጎ በመጨረሻ ወታደሮቹ በምሥጢር ከሲራጉዛ (ሲሲሊያ) ወደብ በመርከብ በኅዳር 27 ቀን 1877 ዓ.ም ተነሥተው በጥር 25 ቀን 1877 ዓ.ም ደርሰው ቤይሉል ላይ ተራግፈው ያለ ምንም ግጭት በባሕሩ ዳር ሠፈሩ።

በዚህ ዐይነት የኢጣልያ ጦር በምሥጢር መጥጦ ቤይሉልን ሲይዝ የበታች ባላባቶች ትንሽ ቢከራከሩም ከኢጣልያኖች በየጊዜው የሸቀጥና የገንዘብ ስጦታ እየተቀበለ ሲወዳጅ የቆየው የአውሳው ባላባት መሐመድ አንፋሪ ተቆጥቶ ዝም አሰኛቸው። እንደዚሁም በግብጽ መንግሥት ውስጥ ሆኖ ምሥራቅ ሱዳንን ምጥዋንና አካባቢውን የሚያስረዳድረው ኮሎኔል ቸርሚሳይድ የሚባለው እንግሊዛዊ ከእንግሊዝ መንግሥት ካይሮ ባለው በእንግሊዝ ቆንሲል በባሪንግ አማካይነት በምሥጢር በተላለፍለት ትእዛዝ መሠረት ለግብር ይውጣ ያህል የቃል ተቃውሞ አድርጎ በተግባር ግን ሠፈሩን ለቆ በሰላም እንዲወጣ ቤይሉል ላለው አዛዥ ትእዛዝ ስለ አስተላለፈለት የኢጣልያ ወታደሮች እላይ እንዳልነው ምንም ተቃውሞ ሳይደርስባቸው በሰላም ተቀመጡ።

**መ/ የኢጣልያ ጦር በምሥጢር ምጥዋ ገብቶ በግልጥ መስፋፋት**

ከዚህ ቀጥሎ አሁንም ከእንግሊዝ መንግሥት ጋር ስምምነት በዚሁ ዓመት በታኅሣሥ ወር እንዳለቀ ወደ ምጥዋ የሚላከውን ጦር በምሥጢርና በትጋት ይዘጋጅ ዠመር። የሚያዘጋጁትም ሦስቱ የውጭ ጉዳይ የመርከብና የጦር ሚኒስቴር ባለ ሥልጣኖች ነበሩ። ሦት ባለ ላባ የእግረኛ ጦርና አንድ የመድፈኛ ጦር በጠቅላላው አራት የቶር ክፍል ተዘጋጀ። የነዚህም ድምር 38 መኰንኖች 767 ወታደሮችና 2 ተራ ሰራተኞች በምድሩ 807 ነበሩ። የነዚህም አዛዥ እንዲሆን ኮሎኔል ታንክሬዲ ሳሌታ ተመረጠ።

እንደ እውነቱ ከሆነ ጦሩ የሚላከው ምጥዋን ለመያዝ ሆኖ ሳለ፥ ወሬውን ካገር ውስጥም ከውጭም ተወላጆች ለመደበቅ ሲባል የወታደሩ አላላክ ወደ አሰብ መሆኑንና ዓላማቸውም የአሰብን ወደ ለማጠናከርና ቢቻልም የጉስታቮ ቢያንኪን ገዳዮች ለመፈለግ ነው የሚል አስወሩ። ሚኒስትሮቹ ጉዳዩን ከራሳቸው ምክር ቤትም ደብቀዋል። የሆነ ሆኖ፥ ወታደሮቹ ከነስንቃቸውና ከነመሣሪያችው በልዩ ልዩ የጦር መርከብ ተሣፈሩ። የመርከቡም የበላይ አዛዥ ካይሚ ፒዬትቶ የሚባለው ተሾመ። ለርሱም ሦስቱ ሚኒስትሮች የተስማሙበት ከዚህ ቀጥሎ ያለው መመሪያ በምስጢር ተሰጠው።

1. ስለ ምጥዋ አያያዝ የኢጣልያ መንግስት ከእንግሊዝ መንግሥት ጋር ያደረገው ስምምነት በጥብቅ ምሥጢር መያዝ አለበት። የነርሱ ስምምነት በቃልም በጽሑፍም አይጠቀስም።
2. በምጥዋ ያለው ኮሎኔል ቸርሚሳይድ ዜግነቱ እንግሊዝ ቢሆንም አገረ ገዝነቱ የግብጽ መንግስት መሆኑ እንዲታወቅ፥
3. የኢጣልያ ጦር ምጥዋ ከገባ በኋላ አገረ ገዥውና የግብጽ የክፍል ጦር በምጥዋ ላይ ላጭር ጊዜ ይቆይ ይሆናል።
4. በዘይላና በበርበራ ከእንግሊዞች ጋር እንደ ሆነው በምጥዋም የግብጽ መንግሥት ባንዲራ በኢጣልያ ባንዲራ ጐን አዲስ ትእዛዝ እስኪመጣላችሁ ድረስ መውለብለቡን ይቀጥል።
5. የባሕሩ አዛዥ የምጥዋን ወደብ ከያዘ በኋላ፥ ለሕዝቡ በሚያሰማው የይፋ ማስታወቂያ ላይ የኢጣልያ መንግሥት የእንግሊዝና የቱርክ የግብጽና የሐበሻም መንግሥታት ወዳጅ መሆኑን መግለጽ ጠቃሚ ይሆናል።

የኢጣልያ ባለሥልጣኖች ይኸን የመሰለውን መመሪያ ለመርከቡ አዛዥ በሚሰጡበት በዚያው ሰዓት በግራንቪልና በማንቺኒ በሰራሪንግና በዲማርቲኖ በከዲቭ ተውፊቅና በኑባር ፓሻ እንደዚሁም ምጥዋ ባሉት የግብጽ ባለሥልጣኖችና በኑባር ፓሻ መካከል ስለምጥዋ መያዝ ጉዳይ የመጻጻፍ ውዝግብ ቀጥሏል። ከዚህ ሁሉ የቃልና የደብዳቤ መመላለስ የሚታየው የእንግሊዝ መንግሥት በሱዳን በኩል ለገለጠው ችግር ረዳቱ እንዲሆነው ሲል የምጥዋ ወደብ በኢጣልያ መያዙን ሲወደውና ሲደግፈው ፈቃዱና ድገፋው ግን በይፋ እንዳይታወቅበትና ከወዳጆቹ ከቱርክ መንግሥትና ከኢትዮጵያም በኩል ወቀሳ እንዳይደርስበት ይፈልጋል። ደካማው የግብጽ ከዲቭ ደግሞ በኢኮኖሚና ባስተዳደር ጉሮሮውን ካነቀው ከእንግሊዝ መንግሥት ፈቃድ መውጣቱ አስቸግሮታል። ስለዚህ የግብጹ ጠቅላይ ሚኒስትር ኑባር ፓሻና ኃይለኛው የእንግሊዝ ቆንሲልና ዲፕሎማት ባሪንግ ጧት ማታ እየተገናኙ ስለ ምጥዋ ወደብ በኢጣልያኖች መያዝ ሁኔታ ይመካከሩ ነበር።

የኢጣልያ ጦርም ከሲራጉዛ ወደብ ተጉዞ ሱአኪም በቆመበት ጊዜ ሕዝቡንና የምክር ቤት አባሎችን ለማደናገር «የጦሩ ጉዞ አሰብን ለማጠናከርና የቢያንኪን ገዳዮች ለመፈለግ ነው» ተብሎ በየጋዜጣው ተወርቶ የነበረው ቀረና አሁን የመከላከያው ሚኒስትር ዤንራል ሪኮቲ ቀደም ብሎ ለዋናው የመርከቡ መሪ ለካይሚ በምስጢር የተነገረውን በማጽደቅ ወደ ምጥዋ እንዲጓዝ ትእዛዝ አስተላለፈ። በዚህ ምክንያት በየካቲት 3 ቀን 1877 ዓ.ም ከሱአኪም ተነቃንቀው በ4 የካቲትው እደ ማታ ምጥዋ ደርሰው በማግሥቱ የካቲት 5 ቀን ከመርከብ እየወረዱ የወደቡን ሥፍራ ይይዙ ዠመር።

ነገሩን የሚያውቀው የእንግሊዙ ተወላጅና በግብጽ መንግሥት የምጥዋ አገረ ገዥ ኮሎኔል ቸርሚሰይድ ከጭቅጭቅ ለመዳን ሲል እዚያም ተገኝቶ ሳይከላከል ዝም ብሎ የኢጣልያን ጦር መቀበሉን ስለ ጠላው ከምጥዋ ዘወር ብሎ ሱአኪን ወደብ ሔዶ ተቀመጠ። በዚህ ምክንያት ዋናው የመርከቡ አዛዥ ከነሹማንቱ ወደ ወደቡ ወርደው ግማሹ ክፍል ወደ አርኪቆ የቀረውም ወደ አራሌ እየሔዱ ይዞታቸውን ሲያጠባብቁ ምክትሉ የምጥዋ አገረ ገዥ ኢዜትቤይና ዋናው ጸሐፊ ማርኮፖሊ ለስሙ ያህል እየተከራከሩ በቸልታ በረራውን ይመለከቱ ዠመር። ከልባቸው ለመከላከል ያሰቡትንም ዋናው ጸሐፊ ማርኮፖሊ ዐልፎ ዐልፎ እየተቆጣ ዝም አሰኛቸው። ለስሙ ያህል ምክትል አገረ ገዥው «ምንም እንኳን እናንተን የምቋቋምበት በቂ ኃይል ባይኖረኝ ስለ አደረጋችሁት ወረራ ተቃውሞዬን በጽሕፉ እገልጻለሁ» የሚል ለኢታልያኑ የጦር አዛዥ ደብዳቤ ልኮ ዝም ብሎ ተቀመጠ። የመርከቡም አዛዥ ሕዝቡን ለማጭበርበት «የኢጣልያ ጦር የመጣው በሰላም ንግድን ለማስፋፋት ነው። የኢጣልያ መንግሥት ለእንግሊዝ ለቱርክ፥ ለግብጽ፥ ለሐበሻ፥ መንግሥትም ጭምር ወዳጅ ነው» የሚለውን ማስታወቂያ አወታ። አባባሉም ወደዚህ ወደብ የገባነው በነዚህ መንግሥታት ፈቃድ ነው ለማለት ነው። የመርከቡ አዛዥ በዚህ ዐይነት ኮሎኔል ሳሌታን ካጠነካከረ በኋላ እርሱ ወደ ኢጣልያ ተመለሰ።

ኮሎኔል ሳሌታ በለሰለሰ አንደበት ምጥዋ ከነበሩት ከግብጾቹ ባለሥጣኖች ጋር በተለይም ከዋናዋ ጸሐፊ ከማርኮፖሊ ጋር እየተስማማ ለወታደሩ መኖሪያ የሚሆን ቤት ዕቃና ስንቅ መድኃኒትም የሚያሰምጥበት መጋዘን አሠራ። በተለይ ባሁኑ ጊዜ የምጥዋ አየር አዲስ ለመጣው ጦር እንግዳ ሆኖ ስላልተስማማው በዚህም ላይ የምጥዋ ባሕር ቸውና ለመጠጥ የማይመች ስለሆነ ከምጥዋ 8 ኪሎ ሜትር ርቆ ከሚገኘው ከአርኪቆ (ደሆኖ) ከጉድጓድ እያስቀዳ አስጋዘ። የሕክምና ክሊኒክም አሠራ። በዚሁም ጐን «ኢጣልያ ምጥዋ የገባው ለሰላ ለንግድና ለልማት ነው» የሚባለውን ሐሰተኛውን ስብከት እያስፋፋ ያገር ተወላጁን ለማቀራረብ ይሰብክ ዠመር። ብዙ እስላሞችም እንዲጠጉት አደረገ። ለቀረቡትም የሐባብ ተወላጆችና ባላባቶች «ጠባቂያችሁ ነን አይዟችሁ» እያለ ይናገር ዠመር። የሐባብ ባላባቶችም አንዳንድ ጊዜ ለነራስ አሉላ አንገብርም እያሉ እየሸፈቱ አስቸግረው የነበረው አሁን ወደ ኢጣልያ ተጠግተው የነራስ አሉላን ትእዛዝ ለመቃወም ቀናቸው።

በየካቲት 5 ቀን ምጥዋን የያዘው የኢጣልያ ጦር እስከ ኅዳር ወር መጨረሻ በዐሥር ወራት ውስጥ ይዞታውን እያተባበቀ ሲሔድ ከግብጾቹ ባለሥልጣኖች ጋር እያደር ተስማሙ። በግብጽ ባለሥልጣኖች ይታዘዙ ለነበሩት ለሲቪሎቹም ለባሽ ቡዙቆችም ከግብጽ በኩል የሚከፈላቸው ቀለብ ስላቆመ፥ አንዳንዶቹም ወደ አገራቸው ሲመለሱ ለቀሩት በሙሉ ቀለባቸውን እየከፈለ እንዳሉ ወደርሱ ዞረው እንዲያገእልግሉት አደረገ። በሚቀጥለውም ጊዜ በካይሮና የእንግሊዝና የኢጣልያ ባለሥልጣኖች ከዲቭ ተውፊቅንና ጠቅላይ ሚኒስትሩን ኑባር ፓሻን ገፋፍተውና አግባብተው ወደ ምጥዋ ትእዛዝ እንዲተላለፍ አድርገው አስተዳደሩም ጉምሩኩም ሁሉ በሙሉ ከታኅሣሥ 2 ቀን 1878 ዓ.ም ዠምሮ በኢጣልያ መንግሥት እጅ እንዲዞር አደረጉ። በኢጣልያ ባድኒራ ጐን ይውለበለብ የነበረውም የግብጽ ባንዲራ ወርዶ ከባለሥልጣኖቹ ጋር ተጠቅልሎ አገሩ ገባ።

**ምዕራፍ ሠላሳ ሦስት**

**በምጥዋ መያዝ የኢጣልያና የእግንሊዝ መንግሥት ውስጠ**

**ስምምነት - የቱርክ መንግሥትና የኢትዮጵያም ተቃውሞ**

የኢጣሊያ መንግሥት ለመያዝ ያለመው አገር ብዙ ነበር። እዚያው አጠገቡ አልባንያንም ወይም በአፍሪካ ሰሜን ላገሩ ቀረብ የሚሉትን ቱኒዚያንና ሊቢያን ለመያዝ አስቦ ነበር። ነገር ግን በሊቢያ ቱርክን ፈራ። ቱኒዚያም በፈረንሳይ መንግሥት ስለ ተያዘ መሪዎቹ በጣም ተናደዱ። በእስያም በኩል ሰቆጥራ ታስቦ ነበር፤ አመቺ አልሆነም።

ስለዚህ በማናቸውም ረገድ ደፕሬቲስና ማንቺኒ በጉዳዩ ከእንግሊዝ መንግሥት መሪዎች ከጠቅላይ ሚኒስትሩ ከሎርድ ግላድስተን ከውጭ ጉዳይ ሚኒስትሩ ከሎርድ ግራንቪል በየአምባሳደሮቻቸው አማካይነት ሲጻጻፉበት ሲወያዩበት፥ ቆይተው የቅኝ ግዛት ፍላጎታቸውን ግብጽ ለመልቀቅ በሚሰናዳበት በምጥዋ ወደብና በምድሪ ባሕሪ የቀይ ባሕር አካባቢ ላይ ወሰኑ።

በዚህ ጊዜ የእንግሊዝ መንግሥት በአደን በዘይላና በበርበራ ከወዲህም በግብጽና በሱዳን ላይ ሥልጣኑን ዘርግቶ በጠቅላላው ከቱርክና ከግብጾቹም ሳይጣላ የራሱን ግዛት በሚያጠብቅበት ጊዜ ምጥዋን ከፈረንሳይና ቀድሞ የኢጣሊያ መንግሥት ሲይዘው እንደማይቃወም ለኢጣልያ መሪዎች በገሃድ አረጋገጠ። ይሁን እንጂ ኢጣልያኖች ምጥዋን ስንይዝ ከኢትዮጵያ የበለጠ ከቱርክ ወይም ከፈረንሳይ ጋር እንጋጭ ይሆን እያሉ በመፍራት በጉዳዩ ማለትም በወደቡ አያያዝ የእንግሊዝ መንግሥት እንዲተባበር ለማግባባት ሲጥሩ እንግሊዝ ደግሞ ከነዚህ አገሮች ጋር በሰላም ለመኖር ምኞቱ ስለነበር ከኢጣልያ ጋር በግልጽ ለመተባበር አልፈልገም። እንግሊዝ በከሰላና በሰናሂት ከደርቡሾች ጋር በሚያደርገው ጥል ኢጣልያ በጦር ኃይል ጭምር እንድትረዳው ሲፈልግ ኢጣልያ ምጥዋን መያዟን ሲሰማ እይሞራሉን ድጋፍ ዐልፎ በጦር ኃይል መተባበሩን በፍጹም አልፈለገውም። መፍቀዱም ራሱ እንዳይታወቅበት ይጣጣር ነበር።

ኢጣልያ በቤርሊኑ የስምምነት ክፍያ በመዠመሪያው ላይ እንደ ኃያል መንግሥት ባለመቆጠሯ አልተካፈለችም ነበር። ለመካፈል ገና የቅኝ አገር ካለመያዟ በቀር የመንግሥትነቷ አቅዋም ስለ አልተጠናከረ፥ ብትዘገይም ባሁኑ ጊዜ ለእንግሊዝ መግንሥት መሣሪያ ሆና ባንድ የአፍሪካ አህጉር ገብታ ለመስፋፋት ፍላጎቷ ስለ ገፋፋት በሚቀጥለው ጊዜ ወደ ስምምነት ገብታለች።

ስለዚህ ባለፈው እንዳመለከትነው በምክር ቤትም በጠቅላይ ሚኒስቴርም በውጭ ጉዳይም ሚኒስትር አካባቢ የሚያዘው አገርና ወደብ ምቹነቱ ቅርበቱ ጥቅሙ የሚያስከትለው መዘዝ በብዙ አቅጣጫ ሲተና ከ1872 – 1877 ዓ.ም ድረስ ቆየ። በመጨረሻ ቅኝ ግዛት ለማግኘት የጓጓው የኢጣልያ መንግሥት ዐይን በተለይ በምጥዋ ወደብና በጠቅላላውም በኢትዮጵያ ላይ ዐረፈ። ምጥዋም ከተያዘ በኋላ አብዛኛው ሰሜናዊውና ማዕከላዊው ክፍል ለኢጣልያ የመስፋፊያ ክፍል ተብሎ እንግሊዞቹም በጽሕፉ ሳይሆን በቃል ተስማሙበት። ጣልያኖች በኢትዮጵያ ላይ ለማተርኮር የቻሉበት ምክንያት።

ሀ/ በነጻ የተቀመጠች አገር በመሆኗ፥

ለ/ ኋላቀር በመሆኗ ወደቡን ይዤ አስተዳድራለሁ የሚለው አቅዋሟ የመነመነ በሌሎቹም ኃያላን መንግሥታት ዘንድ ተቀባይነት ስለ አልነበራት፥

ሐ/ በውስጧ ያለው የሕዝቡ ኅብረት የመሳፍንቱ አንድነት ያልተዋሐደና ጠላትን ለመከላከል በቂ ጉልበት ያለው ማዕከላዊ መንግሥት ስለአልነበራት፥

መ/ በቱርክና በግብጽ የደካማነት መሽቆልቆል ጐን በእንግሊዝና በፈረንሳይ ባላንጣነት መካከል ያን ጊዜ ኃይሉ በማናቸውም መስክ በርታ ብሎ የሚታየው የእንግሊዝ መንግሥት ደጋፊነቱ ስለ ተገኘ ነበር።

በዚህ ሁሉ ምክንያት የኢጣልያ መንግሥት ለዚህ ለቅኝ አገር ዓላማው በተለይ ወደ ምጥዋ ወደብ ያንድ ክፍል ጦር ለመላክ ከመዠመሩ በፊት በሎንዶን በሚቀመጡት አምባሳደሮቹ ወይም ሮማ በሚቀመጡት የእንግሊዝ ወኪሎች በኩል የኢጣልያ መንግሥት ወደ ምጥዋ የሚገባው በእንግሊዝ ፈቃድ ሲሆን በዚህ ምክንያት ከማናቸውም አቅጣጫ ጠብ ቢነሳ የእንግሊዝ ፖለቲካዊና ቢያስፈልግም ወታደራዊ እርዳታ እንዲያገኝ የኢጣልያ ባለሥልጣኖች በተለይ ለዚህ ጉዳይ አግባብ የነበረው የውጭ ጉዳይ ሚኒስትሩ ማንቺኒ እንግሊዞች ሰልችቷቸው እስኪመረሩ ድረስ በቃልም በጽሑፍም ሲወተውቱ ነበር።

አንድ ጊዜ ማንቺኒ ምጥዋን ለመያዝ እንግሊዝ ከኢጣልያ ጋር ተባብሯል የሚል ቃል በምክር ቤት ጉባኤ ላይ መወርወሩ ስለ ተሰማ በእንግሊዝና በኢጣልያ መንግሥታት መካከል መጠነኛ ቅራኔ ተፈጥሮ እንግሊዞቹ ለማስተባበል ተገደው ነበር።

የእግንሊዝ መንግሥት የባለ ብዙ አገር ጌታ እንደ መሆኑ መጠን ጉዳዩን የሚመለከተው በብዙ አቅጣጫ ነበር። የኢጣልያንና የኢትዮጵያን መንግሥታት በተቻለ መጠን ለራሱ በሱዳን በኩል ለገጠመው ችግር በመጠኑም ቢሆን መሣሪያ ለማድረግ ይፈልጋል። ይሁን እንጂ ራሱ ለኢጣልያ የመስፋፋት ዓላማና ለኢትዮጵያ የመከላከል ተግባር ግልጽ መሣሪያ ሆኖ ኢጣሊያ ምጥዋ የገባቸው በእንግሊዝ ፈቃድ ነው ተብሎ በቱርክም ከፈረንሳይም ከኢትዮጵያም ጋር በገሃድ መጣላቱን በፍጹም አይፈልገውም። ቱርክም ግብጽም በሚለቋቸው በዘይላ በበርበራ በአደን በሱዳን መተካት የሚፈልገው ከነዚህ መንግሥታት ጋር ተጣልቶ ሳይሆን ባንድ ወገን የነርሱ ወዳጅ መስሎ በሌላ ወገን በዚያው ሰዓት ውድቀታቸውን እንዲፋጠን በነዚሁ አገሮች ባስቀመጣቸው በራሱ የፖለቲካ ወኪሎቹ አማካይነት እየገዘገዘ ነው።

ስለዚህ እላይ እንዳመለከትነው ፈረንሳይ ሳይገባበት አበሻም እጅ ሳይወድቅ ኢጣልያን ወደ ምጥዋ መግባቷን ውስጡን በቃልም በምስጢራዊ ጽሑፍም ሲስማማ በገሃድ መጻፉንም መናገርንም አይፈልገውም። ኢጣልያም የእንግሊዝን የቃል ኪዳን ጓደኝነትና ሙሉ ትብብር ሳይጨብጥ ምጥዋን ይዞ ከፈረንሳይም ከቱርክም ጋርም መጣላቱን ፈራ። በዚህ የተለያየ አሳብ ውስጥ ሁለቱም በቃልም በጽሑፍም በገሃድም በምሥጢርም «ወታደሮቻችን ወደ ቀይ ባሕር የሚዘልቁት ለእንግሊዝ ጥቅም ነውና በወታደራዊ ተግባርም በኩል በኅብረት እንሥራ» የሚል አሳብ ቢወረውሩ «የእንግሊዝ መንግሥት የማንንም እርዳታ ሳይፈልግ የራሱንም ጉዳይ በራሱ ይወጣዋል። እናንተም ወደ ምጥዋ የምትገቡት በራሳችሁ ምኞትና ለራሳችሁ ጥቅም ነው እንጂ ለእግንሊዝ ስትሉ አይደለም» የሚል ቁጣ የተንተራሰ ደረቅ መልስ ግራቪል ሰጥቶ ነበር። የሆነ ሆኖ የእንግሊዝ መንግሥት አቅዋም ኢጣልያ ከሌላ መንግሥት (ፈረንሣይ) ቀድማ ወደ ምጥዋ ብትገባ ወይም በቀይ ባሕር አካባቢ አንድ ወደብ ወይም ቀበሌ ብትይዝ የሚደሰት እንጂ የማይከፋ መሆኑን ገልጾ ይኸንንም የኢጣልያ መንግሥት ከእንግሊዝ ጋር እንዳደረገው ስምምነት ከቱርክና ከግብጽ መንግሥት ጋርም መልካም ስምምነትና ግንኙነት ፈጥሮ በወዳጅነት በኩል ቢፈጸም የበለጠ የሚደሰት መሆኑን ቁርጥ ባለ አኳኋን ተናግሮአል። በዚህ ዐይነት የኢጣልያ የውጭ ጉዳይ ሚኒስቴር ማንቺኒና በሎንዶን የነበረው አምባሳደሩ ኒግራ ኮስጠንጢኖስ ከእንግሊዝ ጠቅላይ ሚኒስትር ከሎርድ ግላድስተንና ከውጭ ጉፋይ ሚኒስትሩ ከሎርድ ግራንቪል ጋር አሳብ ለአሳብ በቃል እየእተለዋወጡ ሲወያዩበትና በደብዳቤም ሲጻጻፉበት ከቆዩ በኋላ በጠቅላላው በገሃድ ጽሑፍም ባይሆን በቃልና አወላዋይ ሁኔታ ባለበት የጽሑፍ ሰነድ የእግሊዝን ውስጠ ፈቃድና ድጋፍ ካገኘ በኋላ ኢጣልያ የምትልከውን ጦር ታዘጋጅ ዠመር። የእንግሊዝ መንግሥትም በያለበት በካይሮም በምጥዋም ለነበሩት የራሱ ወኪሎች የኢጣልያ ጦር ወደ ቤይሉልም ወደ ምጥዋም ሲገባ ለይምሰል ስለ ቱርክና ስለ ግብጽ አድልተው ለግብር ይውጣ ቢከራከሩም በጠቅላላው ግን በማንኛውም መንገድ ኢጣልያኖችን እንዲደግፉ እንጂ ተቃውሞ እንዳያደርጉ በምሥጢር ትእዛዝ አስተላለፈ።

የግብጹ መሪ ከዲቭ ተውፊክና በተለይም የአርመኑ ተወላጅ ጠቅላይ ሚኒስትሩ ኑባር ፓሻ ካይሮ ከሚገኙት ከእንግሊዝ ባለሥልጣኖች ከነበሪንግ፥ ከኢጣልያ ዋና ቆንሲል ከማርቲኖ ጋር አብሮ በመብላትና በመጠጣት የቱርክን መዳከም የራሱም የግብጽ መንግሥት በየሥፍራው በየወደቡ፥ ላስቀመጣቸው ወታደሮቹ የሚከፍለው ገንዘብ እስከ ማጣት ደርሶ በኢኮኖሚ መውደቁንና በርሱ አንጻር የእንግሊዝን በማናቸውም መስክ መበርታቱን በመገንዘብ ልቡን ወደ እንግሊዝ አድርጐ ዋና መሣሪያ ሆኖ ነበር።

በዚህ ሁሉ የፖለቲካ ውዝግብ ውስጥ የምጥዋ ወደብ በታሪክና በዢዎግራፊ አቀማመጥ ባለቤትነቷ፥ የታወቀው ኢትዮጵያ ከምንም አልተቆረጠች። በእንግሊዝም ሆነ በኢጣልያ በኩል ያለው ሥጋት ከቱርክ መንግሥት ወይም ከፈረንሳይ በኩል ለሚሠነዘረው ተቃውሞ እንጂ፥ ከኢትዮጵያ መገን ያለው አሥጊ ሆኖ አልተገኘም። በዚህ ምክንያት የኢጣልያ መንግሥት ወደ ምጥዋ የሚያዘምተውን ጦር በምስጢር ያዘጋጅ ዠመር።

የእንግሊዝና የኢጣልያ መንግሥት ግብጽን እንደ አግባቡ ሁሉ በልዩ ልዩ ዘዴ የቱርክ መንግሥትንም በጉዳዩ እንዲስማማበት ለማድረግ መሞከራቸው አልቀረም። በባሪንግና በደማርቲኖ በኑባር ፓሻ ግፊት «በዐቅም ማጣትና በኢኮኖሚ ውድቀት የተነሣ አገሩን መያዝ አልተቻለኝም ምን ይሻላል?» ብሎ የግብጹ ከዲቭ ለቱርኩ ሡልጣን እንዲጽፍ አድርገው ቱርክም እንዲለሰልስ በቀጥታም በጎንም ከመጣጣር አላለፉም። የቱርክ መንግሥት ምጥዋንና አካባቢውን ሁሉ እንደራሱ ግዛት ስለሚቆትረውና ግብጽም 16.000 ስተርሊን ያመት ግብር እየከፈለ ምጥዋን ሊያስተዳደረው የቻለው በቱርክ መንግሥት ፍቃድ ስለ ነበረ ለጊዜው በምጥዋ መያዝ በእንግሊዝና በኢጣልያ ፊት እንደ ግብጽ አልተስማማም ነበር። እንዲያውም ኢጣልያኖቹ ምጥዋ ስንደርስ የቱርክ የጦር መርከቦች መጥተው ይወጉን ይሆን የሚል ሥጋት ስለ ነበረባቸው፥ ከናፖሊ በስዊዝና በሱአኪም ሲያልፉ ጉዟቸው ምሥጢራዊ ነበር። ይሁን እንጂ በፊትም ቤይሉል የተያዘ ጊዜ በሮማም በእንግሊዝም አገር የነበሩት የቱርክ የፖለቲካ ወኪሎች የኢጣልያ መንግሥት በፊት አላግባብ አሰብን መያዙ አንሶት በቅርብ ጊዜ ቤይሉልን መያዙን ሲቃወሙ ሰንብተው ነበር። አሁን ደግሞ ስለ ምጥዋ መያዝ ጉዳይ የግብጽ ከዲቭ ተውፊቅ ፓሻ ራሱን ከቱርክ ሡልጣን ቁጣ ለማዳን ሲል «ኢጣያኖቹ ምጥዋን ይዘዋል ዐቅም በማጣት በኃይል ለመቋቋም ስለ አልቻልኩ ተቃውሞዬን በጽሑፍ እገልጣለሁ» ብሎ ወደ ስጣንቡል ለሡልጣኑ ስለላከ ሮማ የሚቀመጠው የቱርክ ጉዳይ ፈጻሚ አሁንዲ ሚህልን የሚባለው ለኢጣልያ የውጭ ጉዳይ ሚኒስትሩ ለማንቺኒ ከመንግሥቱ የተላለፈለትን ትእዛዝ መሠረት በማድረግ የኢጣልያ መንግሥት በቤይሎልና በምጥዋ ወታደር የላከ ጊዜ ያላላኩ ሁኔታ አገር ለመውረርና መረኢት ለመያዝ እንዳልነበረና የሡልጣኑንም ግዛት በሙሉ እንደሚያከብር ገልጾ የነበረውን በመጥቀስ በቃልም በጽሑፍም ክርክሩን አቀረበ።

እንደዚሁም በዚሁ ጊዜ በሎንዶን ተቀምጦ የነበረው ምስሩስ የሚባለው የትሩክ አምባሳደ በዚሁ ዐይነት ከእንግሊዝ የውጭ ጉዳይ ሚኒስቴር ባለሥልጣኖች ጋር ተከራክሮ ነበር። ነገር ግን የእንግሊዝ ዲፕሎማቶች ‹ምን ይደረግ የቱርክ መንግሥት ቀበሌውን ራሱ ይዞ በደንብ ሊቆጣጠር አልቻለም ግብጽም በደርቡሾች አነሣሥ ስለ ተዳከመ አስተዳደሩን ይዞ ለመቀጠል አልተቻለውም› በማለት በተለመደው ዘወርዋራ የፖለቲካ የአነጋገር ዘዴ አንድ ጊዜ የሆነውን የቱርክ መንግሥት በትዕግሥት እንዲቀበለው ስለፈፋፉ የቱርክ መንግሥትም ከ16ኛው መቶ ዓመት ዠምሮ በመካከለኛው ምሥራቅ በባልክና በአፍሪካ፥ ምሥራቅና ሰሜን ግዛቱን ከልክ ያለፈ አስፋፍቶ ሳለ አሁን እንግሊዞችና ፈረንሳዮች በያለበት እየገዘገዙ ባስተዳደርም በኢኮኖሚም ስለ አደከሙት የኢኮኖሚ መድከም የጦር ኃይልን መዳከም በግድ ስለሚያስከትል በእንግሊዝ የተደገፈው ጣልያን በግዛቱ ሲገባ ከቃልና ከጽሑፍ ክርክር ዐልፎ በጦር ኃይል ለመቃወም ስለ አዳገተው ጉዳዩን ፈጽሞ ችላ ማለትና የቀረውን ግዛቱን ለመጠእብቅ ወሰነ። ስለዚህ በዚህ ጉዳይ የመጨረሻዋም የመዠመሪያዋም የፖለቲካና የኃይል ተቃዋሚ ኢትዮጵያ ብቻዋን ሆን ተገኘች።

ዐፄ ዮሐንስ፥ የኢጣልያ ምጥዋን መያዝ ዝርዝር ሁኔታዋን ከብዙ አቅጣጫ ሰምተውታል። አንደኛ በተግባር በራስ አሉላ ውስጥ ሆነው ጊንዳን ከሚያስተዳድሩት ከባላምባራስ ተሰማና የአይለትን አካባቢ ከሚያዙት ከሻለቃ አርአያ በቀጥታም በራስ አሉላም በኩል ሰምተውታል። ሁለተኛ ዶክተር ፖሪሲስ ኒኮላ የሚባለው የግሪክ ተወላጅ አገልጋይ ሆኖ ከጆርጅ አንደኛ ተልኮ መጥቶ ያፄ ዮሐንስ ባለሟል አገልጋይ ሆኖ ነበርና እርሱ ከየጋዜጣውም እያነበበ ሁኔታውን ሳያስረዳቸው አይቀርም። ሦስተኛ ከሁሉ የበለጠ እያስፋፋ ነገሩን ከምንጩ በሎንዶንና በሮማ መካከል የተደረገውን ውስጠ ስምምነት እየተነተነ ያስረዳቸው ሙሴ ጋስቶን ለሜይ የሚባለው የፈረንሳይ ቆንሲል ነበር።

እርሱም ከአደን ወደ ሱዳን ሔዶ በቆንሲልነት እንዲሠራ ስለ ታዘዘ ከአደን መጥቶ ምጥዋ ውሎ ባደረበት ጊዜ የኢጣልያ ጦር በወደቡ ሲራገፍ ባይኑ ያየውን በደብዳቤ አድርጎ ልኮባቸዋል። ከዚህ በኋላ ራሱ ከምጥዋ ወደ መቀሌ መጥቶ ከንጉሠ ነገሥቱ ጋር በተገናኘበት ጊዜ መቸም እንግሊዝና ኢጣልያ የተመሳጠሩት በኢትዮጵያ ላይ ብቻ ሳይሆን በፈረንሳይና ኢጣልያ ስለ ነበረ ቆንሲሉ የእንግሊዝና የኢጣልያ ባለሥልጣኖች በአውሮፓ የተለወጡትን ውስጣዊውንም ውጫዊውንም ስምምነት ከመንግሥቱም በሚላክለትና ራሱም ከየጋዜጣው በሚያነበው መሠረት ለነዐፄ ዮሐንስ ለነራስ አሉላ ስውር የሆነውን የፖለቲካ የጽሑፍ ልውውጥ እርሱ የተረዳውን ያህል ባሁኑ ጊዜ ላፄ ዮሐንስ በትክክልና በዝርዝር አገንዙባቸዋል።

በዚህ መካከል በመቀሌ ሆኖ ችግር የገባው ጃኮሞ ናሬቲ የሚባለው የኢጣልያ ተወላጅ ነበር። እርሱም ለዚያን ዘመን በተለይ ለኢትዮጵያ ብርቅና ድንቅ የሆነውን የመቀሌን ቤተ መንግሥት በሕንፃ አሳምሮ ከነዙፋንቸው ከሡራ ወዲህ በጣም ባለሟል ሆኖ ተሾሞ፥ ተሸልሞ በፊተኛው ጊዜ የሚመጡትን ያገሩን አገር ጐብኝዎች እንደ ልቡ እያስወጣ እያስገባ ቆይቶ ሳለ አሁን የርሱ ወገኖች ምጥዋን ወርረው በተአልትነት አቅዋም ሲገኙ የርሱ የባለሟልነት ይዞታው ተበላሸበት። ስለዚህም ራሱ ምጥዋ ለነበረው ለኢጣልያ የቆስኒል ወኪል ለሲኞች ሎካርዲ ጆሴፔ በጻፈው ደብዳቤ ላይ፥

«…..ኢጣልያ ከእንግሊዝና ከግብጽ ተስማምታ ምጥዋን በያዘችበት ባሁኑ ጊዜ የፈረንሳይ ቆንሲል ለሜይ ይኸንኑ በደብዳቤ ስለ ገለጠላቸው ንጉሠ ነገሥቱ በምን ምክንያት ይኸንኑ እንግሊዝ ሳይነግረኝ ቀረ ብለው መቆጣታቸውን ከገለጸ በኋላ ከዚሁ አያይዞ «የምጥዋ አያይዝ በኔ ምክንያት እንደሆነ በማሰብ ሰሞኑን ፊት ነሥተውኛል» የሚል ይገኝበታል። ከዚህም በኋላ አሁንም ምጥዋ ለኢጣልያ እንደ ቆንሲል ሆኖ ከግብጾቹም ከእንግሊዞቹም ጋር በመተባበር የኢጣልያኖቹን አያያዝ ወዲያና ወዲህ እያለ ያከናውን የነእብረው ሌላው ማይሳ ፌሊቼ የሚባለው በበኩሉ ለኢጣልያ የውጭ ጉዳይ ሚኒስቴር የናሬቲን ሪፖር በላከው ጽሕፉ ላይ «ባሁኑ ጊዜ የንጉሠ ነገሥቱ አስተያየት በኢጣልያ ላይ መጥፎ ነው። በምጥዋ የኛን ይዞታ በርከት አድርጎ እያስፋፋ እየእቀባባ ከሚያስረዳቸው ከፈረንሳዩ ቆንሲል ከለሜይ መስማታቸው ጥሩ አልሆነም። የፈረንሳዩም ቆንሲል ባሁኑ ጊዜ በአጠገባቸው ተቀምጠው የኛን ዓላማ ለማስፈራረስ ይጣጣራል» የሚል ይገኝበታል።

የሆነ ሆኖ ዐፄ ዮሐንስ ይኸን ሁሉ እየሰሙ ከብዙ ጊዜ ዠምሮ እንደ ወዳጅ የሚቆጥሩት እንግሊዝ ይኸን በማድረጉ ከፍ ያለ ትዝብት ቢያሳድርባቸውም ለጊዜው ለጠብና ለውጊያ አልቸኮሉም። አምናውን በሔዊት አማካይነት ከግብጾች ጋር የተዋዋሉትን ውል መሠረት በማድረግ ከእንግሊዞችም ጋር ከመቅደላው ጦርነት ዠምሮ በነበራቸው ወዳጅነት ላይ በመተማመን «በውሉ መሠረት በግብጽና በቱርኮች ይዞታ የነበረውን ወረዳ ሁሉ እጄ አደርጋለሁ፥ ያለ ቀረጥ አገኛለሁ» ብለው ተስፋ በማድረግ በብዙ ቦታ የተከብቡትን ግብጾች ከደርቡሾች ጋር ተዋግተው ከሞትና ከምርኮ በማስጣል መሪና ስንቅ እየሰጡ በሰላም ወደ ምጥዋ በብዙ ድካም ከሸኙ ወዲህ አሁን የእንግሊዝና የኢጣልያ መንግሥታት ከግብጽም ጋር ውስጣዊ ስምምነት አድርገው ውሉን በማፍረስ ወይም ወደ ጐን በማድረግ የኢጣሊያ ወታደሮች ወደቡን መያዝ ብቻ ሳይሆን እያለፉ አገር መያዛቸው የኢትዮጵያንም ነጋዴ መቅረጣቸው በጣም እንዳሳዘናቸው ከዚህ ቀጥሎ ለንግሥት ቪክቶሪያ የጻፉት ደብዳቤ ያስረዳል። ደብዳቤው የተዘጋጀው በራሳቸውና በዘመኑ አነጋገር መሆኑን አንባቢው ይረዳዋል።

«በስመ እግዚአብሔር….. ይድረስ ኀበ ክብርት ወልዕልት ቪክቶሪያ…. ቀደም ስንዋዋል ከቱርኮች ጋራ ስንታረቅ መሬቴን አገሬን ሊለቅልኝ (ሊለቁልኝ) በሞገስ (ቦጎስ) በአመጂ፥ በከሰላ፥ በመተማና በጌራ ያለ የቱርክ ወታደር ሲለቅ መድፉን ጠበንጃውን አረሩን (ባሩዱን) ትተውልኝ ሊሒዱ እርቅ ነበረን። እነዚያን እንኳንስ መድፍና ጠበንጃ…. ሊተውልኝ ገንዘባቸውን ሰብስበው ይዘው ሔዱ.... ሠራዊቴን እያስፈጀሁኝ ቱርኮችን እያወጣሁኝ ወዳገራቸው ሰደድሁ…. ሠራዊቴን በክረምት ሰድጄ በጦርና በጐርፍ እያለቀ አስወጥቼ አመጣሁ። ይህን ሁሉ ማድረጌ የናንተን ፍቅር ፈልጌ ነው እንጂ ስንዋዋል ስንጽፍ ስናተም አውጥቼ ልሰድ ከውል አላገባነውም። ለጥንት ልጅ ልጅ ሊሆን የታረቅነውን አሁን ዓመት ሳይሆነው ውሉ ፈርሶ የምዋን በር እይዛለሁ ስል ቱርኮች ቢለቁ ኢጣልያ መጥቶ ውሉ ፈርሶ የምጥዋን በር እይዛለሁ ስል ቱርኮች ቢለቁ ኢጣልያ መጥቶ ምጥዋንም ሌላውንም አገሬን ያዘብኝ። የቀድሞ ነገሥታት አባቶቼ ከአውሮፓ ነገሥታትና ከሌሎች የክርስቲያን ነገሥታት ፍቅር ነበሩ እንጂ ጠብ አልነበራእውም። ከቱርኮችና ከእስላሞች ጋር ሁልጊዜ ጠበኞች ናቸው። አሁን እኔ ይህን ማለቴ የላንተን ፍቅር የላንንተ ልብ የያዝሁ መስሎኝ ነው። ውሉ ፈርሶ እንደሆነ እኔ ግድ የለኝም። ገንዘባችሁንና ሰዋችሁን የፈጀ ደርቡሽ ነው እንጂ እኔ የበደልሁት እንገር የለኝም መልካም ነገር ከማድረግ በቀር። አሁንም የኢጣልያ ጦር መምጣቱ በላንተ ፈቃድ ነው። እሱ ተጋፍቶ የኔን አገር ሊወስድ ነው። የዚህ ብልሃቱ ጠፍቶኛል። በላንተ ፍቃድ መጥቶ እንደሆነ ውሉ ከቀረ ካገሬ ከመጣብኝ የምፈራው የለኝም። እሱም (የኢጣልያ ንጉሥ) አምባጫራ ሳለሁ ሰው ሰዶ እንደ እንግልጊዞችና እንደ ቱርኮች እኔም ልጻፍ ላትም (ልዋዋል) ብሎ ላከብኝ። እኔም ካገሬ አትድረስብኝ እንጂ በነዚያ ውል እሺ ጻፍ አትም ከፍቅር ላይ ፍቅር ቢጨመርልን ጠልቼ ብዬ ላክሁበት። አሁን ይህን ትቶ ነፍጥ እንዳይወጣ (ጠበንጃ እንዳልገዛ) ከለከለ። ደግሞ ቱርኮች ይዘውት የነእብረውን አገር እስከ ጨው (አሰል) ዳርቻ ድረስ ወታደር ሰዶ አያሰለለ መያዝ ዠመረ። አሁንም የምጥዋን በር ይስጡኝ ቀድሞም የአባቶቼ መንግሥታት እንደ ሆነ ያውቃሉ። እየተቀበለ ጊዜም ቅርብ እንደሆነ አይተፋዎም። የመጣውም ጠላት ቢይዝብኝ ግድ የለም። ካገሬ የመጣብኝን ጠላት እችላለሁ።»

ደብዳቤውን የጻፉት ደብረ ታቦር ላይ ነሐሴ 23 1877 ዓ.ም መሆኑን በግርጌው ላይ በተለመደው የግዕዝኛ አጻጻፍ ተመልክቷል።

በዚህ ደብዳቤ ዐፄ ዮሐንስ በሔዊት ውል ላይ በትክክል መቆማቸውን እንግሊዝ ግን ከውሉ ወደ ኢጣልያ አጋድሎ እንደ ከዳቸው ሸፈንፈን ባለ የዲፕሎማሲ አነጋገር ገልጸውታል። በእንግሊዝ ፈቃድ የኢጣልያ ጦር መምጣቱንም ልባቸው እያወቀ እንዳላወቁ በመምሰል ነገሩን ላለማባባስ «አሁንም የኢጣልያ ጦር ምጥዋ መምጣቱ እናንተ ፈቃድ ነው» የሚል የጥያቄያዊ ዐረፍተ እንገር ካስደገፉ በኋላ ተጋፍቶ የመጣውን ነው» የሚል የጥያቄያዊ ዐረፍተ ነገር ካስደገፉ በኋላ ተጋፍቶ የመጣውን ጠላቶቻቸውን ግን አመጣጡ በእንግሊዝ ፈቃድም ቢሆን ለመመለስ አቅም እንደማያንሳቸው ገልጸዋል። ከዚህም አያይዘው የምጥዋ በር ቀድሞ የአባቶቻቸው የኢትዮጵያ ነገሥታት መሆኑን ጠቅሰው እንዲሰጣቸው በጠየቁበት ዐረፍተ ነገር ላይ የምጥዋ ወደብ ከኢትዮጵያ ነገሥታት ቁጥጥር እጅ የወጣበትን ጊዜ ቀረብ አድርገው የገመቱት ይመስላል።

ነገር ግን ባለፈው፥ ምዕራፍ እንዳመለከትነው ከአክሱሞች ዠምሮ እስከ ግራኝ አህመድ አነሣሥ ምንም በኢትዮጵያ እጅ ቆይቶአል። ከዚያም ከቱርኮች እጅ ከወደቀ በኋላ ከ1555 – 1589 ዓ.ም የነገሡት ዐፄ ሠርፀ ድንግል ከ1571 ዓ.ም በወታደር ኃይል ላጭር ጊዜ እጅ አደረጉት። ቱርኮቹ በ1580 ዓ፣ አካባቢ መልሰው እጅ ማድረጋቸውንና በመጨረሻም ያመት ግብር እየከፈለ ራሱ እንዲያስተዳድረው ለግብጹ መሪ ለኢስማኤል ፓሻ መስጠታቸውን ባለፈው አመልክተናል።

**ምዕራፍ ሠላሳ አራት**

**የካፒቴን ሐሪሰን ስሚዝ ወደ መቀሌ መምጣት ከራስ አሉላ**

**ጋር የተመላለሱት ቃል - የንጉሠ እንገሥቱ የመልስና**

**የስሞታ ደብዳቤ ለንግሥት ቪክቶሪያ**

የእንግሊዝ መንግሥት በግብጽና በሱዳን ላይ አገዛዙን ለማጠንከር ሲል የማህዲ እንቅስቃሴ ስላሠጋው ይኸን የማህዲን እንቅስቃሴ ለመደምሰስ እንዲረዳው መሣሪያ ለማድረግ የፈለገው ኢጣልያን ብቻ ሳይሆን ኢትዮጵያንም ጭምር መሆኑ በትክክል የሚታወቀው በሔዊት ውል ነው። የሁለቱ አገሮች ዓላማ የተለያየ በመሆኑም ማስማማቱ ችግር ስለሆነበት እንግሊዝ ከሁለቱ ወዳጅ ሊያደርጋቸው ከፈለጋቸው አገሮች ውስጥ ምርጫው ከኢጣልያ ላይ ወድቋል።

አሁን የኢጣልያ መንግሥት ምጥዋን ከያዘ በኋላ ለእንግሊዝ መንግሥት አቤቱታም ስሞታም፥ ወቀሳም፥ ማስፈራራትም ያለበት ያፄ ዮሐንስ ደብዳቤ ስለደረሰው በኢጣልያና በኢትዮጵያ መካከል ያለው ጠብ እንዳይባባስ በሚፈልግበት ጊዜ «ጠቡን ለማብረድና በጠቡ ፋንታ ሁለቱ መንግሥታት በዤኔራል ፖዞሊኒ አማካይነት የወዳጅነት ውል ሊያደርጉ ነው» ማለትን ስለሰማ፥ ይኸንኑ ለማጠናከርና ወደ ፍጻሜ ለማድረስ በሎንዶን ተመክሮና ተዘክሮ ካፒቴን ሐሪሰን ስሚዝ እንዲላክ ተወሰነ። ካፒቴን ስሚዝ ባለፈው ዓመት በውሉ ጊዜ ክሬር አድሚራል ሔዊት ጋር ወደ ዐድዋ መጥቶ ካጽሴ ዮሐንስም ከራስ አሉላም ጋር ተዋውቋል። «ከካፒቴትኑም ጋር ሰአድ አፌንዲ የሚባለው ግብጻዊ መኰንን ግብጾቹን ከደርቡሾች እጅ ለማውጣት ዐፄ ዮሐንስ የረዱትን ምስጋና ለማቅረብ አብሮ መጥቷል፥ የተባለው ውሸት መሆኑን ራስ ካፒቴን ስሚዝ በመጽሐፉ «ሐሰት የፈጠራ ወሬ ነው» ብሎ አስተባብሏል። ወልቃኢት ብሩ የሚባሉት የነአቶ ሚካኤል የነአቶ መንገሻ አባት ግን ለአስተርጓሚነት ተመርጠው አብረው መጥተዋል።

ካፒቴን ስሚዝ የንግሥቲቱን ደብዳቤና ገጸ በረከት እንደያዘ በየካቲት 13/1878 ዓ.ም ምጥዋ ደርሶ ከዤነራል ፖዞሊኒ ጋር ተገናኝቶአል።

ዳሩ ግን በመካከሉ በኮሎኔል ሳሌታ እግር ተሾሞ ወደ ምጥዋ የመጣው ዠኔራል ካርሎዢኔ የሚባለው የኢጣልያ ጦር አዛዥ ከወደቡ እያለፈ የሰሐጢንና የዊአን አገር በመያዙ የተነሣ ሁኔታው ስለ ደፈረሰ ዤኔራል ፖዞሊኒ ወዳፄ ዮሐንስ ሳይደርስ የውሉን ረቂቅ እንደያዘ በበላይ ትእዛዝ በመጋቢት 13/1878 ዓ.ም ወደ ሮም ተመልሰ። ካፒቴን ስሚዝ ከኢጣልያ አዛዥ ከዤኔራል ካርሎ ዢኔ ለመጓጓዣና ለስንቅ መጫኛ የሚያስፈልገውን ከብት መሪውንም አጃቢውንም ተቀብሎ ወደ አሥመራ ተጓዘ።

አሥመራም ሲደርስ ራስ አሉላ በክብር ተቀብለው ካስተናገዱት በኋላ በወልቃኢት ብሩ አስተርጓሚነት ስለ ሔዊት ውል አሳብ ለአሳብ ተለዋውጠው ነበር። በውይይታቸውም ላይ ራስ አሉላ ውሉ በምን ምክንያት እንደ ተሻረ እንዲያስረዳቸው ቢተይቁት ካፒቴን ስሚዝ ግብጾች ምጥዋን ለማስተዳደር ብዙ ሥራ ስለ አጋጠማቸው አውሮፓውያን (ኢጣልያኖች) እንዲይዙ የአውሮፓ ኃያላን ከቱርኮች በቀር በሙሉ ፈቅደዋል ሲል መለሰላቸው። ወደ ፊትም ኢትዮጵያ ከኢጣሊያኖች ግንኙነቷን የሠመረ እንደሚሆንና ኢጣልያኖችም ከንግድ በቀር መሬት እንደማይፈልጉ ሊያሳምናቸው ሞከረ። ራስ አሉላ ግን አንድ ሰው ንግድና ወዳጀንትን ሲፈልግ ከቦታው ተቀምጦ ነው እንጂ የወዳጅን መሬት አይወስድም። ጣሊያኖች ወደ እኛ የሚያስመጣውን የቤሪንንና የአራፍሌን ወረዳ ይዘዋል የሚል ቅሬታቸውን አቀረቡለት። በዚህም ጊዜ ካፒቴን ስሚዝ ጣሊያኖች እነዚያን ሥፍራዎች የያዙት ጸጥታ ለመጠበቅ እንደሆነ አስረድቶ የኢጣልያ የመልዕክት ጓድ ሲመጣ ሁሉንም ከእርሱ ጋር መነጋገር እንደሚችሉ ገለጸላቸው።

በዚህ አነጋገር ላፒቴን ስሚዝ ኢጣልያ ምጥዋን ለመያዝ ከቱርክ በቀር የአውሮፓ ኃያላን ፈቅደዋል ሲል ከዕውነት የራቁ ሐሰተኛ መልስ ሰጧል። የኢጣልያን ምጥዋን መያዝ ፈረንሳይና መስኮብ በግልጽ ተቃውመዋል። እንግሊዝና ጀርመን የኢጣልያንን ይዞታ ሲደግፉ የቀሩት የአውሮፓ ሀገሮች ግን ለጉዳዩ ግድ የሌላቸው እንበሩ። ከዚሁም አያይዞ እንግሊዛዊው መኰንን «ኢጣልያኖች ከናንንተ ጋር ወዳጀንት ከመነገድ በቀር መሬታችሁን አይፈልጉም» ያለው ወይም በኢጣልያኖች ስብከት ራሱ ተተታሏል። አለዚያም የሚያወቅውን እንደማያውቅ አድርጎ ራስ አሉላን በሐሰት ሊያግባባ ፈልጓል ማእልት ነው።

መቸም በሥልጣኔ የተራመደው በኤኮኖሚ በልማት የፋፋው አውሮፓዊ በዚያን የቅኝ አገዛዝ በሠፈነበት ዘመን እይፈቀደውን የሚናገርበት የወደደውን የአፍሪካ ክፍለ አህጉር ከጓደኞቹ ጋር ተስማምቶ ወይም ተሻምቶ የሚይዝበት ኋላ ቀር የሆነውን የማናቸውንም ክፍለ ሀገር ተወላጅ እብንቀት ዝቅ አድርጎ የሚመለከትበት ጊዜ ስለ ነበእ፥ ለአገዛዙም ለአነጋገሩም ወሰንናገደብ አልነብረውም። ስለኢህ ከአገር ፍቅርና ከዠግንነታቸው በእቅር የአውሮፓን ሥልጣኔ ያልቀመትና የፖለቲካውን የውዝግብ ወሃ ከምንጩ ሥልጣኔ ያልጠጡት ራስ አሉላም እንደ ጌታቸው እንዳፄ ዮሐንስ የኢጣልያንንም ወረራ እክመቅደላ ዠምሮ እንደ ወዳጅ ይመለከቱት እይነበረውን የእንግሊዝን ክዳትና የኢጣልያንን ደጋፊነት እየተገረሙ ከመደነቅ በጦር ሜዳ ተሰልፈው ከመመከት በቀር የቅጥፈት አንደበቱን በደንበኛ መልስ ዘግተው ለማስተባበል አልቻሉም።

የሆነ ሆኖ ራስ አሉላ ካፒቴን ስሚዝንና ጓደኞቹን ከነጓዙ ሲያስተናግዱ ሰንብተው ቀጥለው መሪ ጨምረው ንጉሠ ነገሥቱ ዐፄ ዮሐንስ ወደ ሚገኙበት ወደ አሸንጌ ልከዋቸው ከንጉሠ ነገሥቱ ጋር በሚያዝያ ወር መጨረሻ ላይ ተገናኝተው ደብዳቤውንና ገጸ በረከቱን በዝርዝር አስረከቡ። ንጉሠ ነገሥቱ ባሁኑ ጊዜ ከቤተ መንግሥታቸው ከዐድዋና ከመቀሌ ርቀው አሸንጌ የተገኙት በወሎና በዋጅራት በሃይማኖት የተነሣ እነሸክ ጦሃ የቀሰቀስቱን ሽፍትነት ለመደምሰስ መጥተው ነበር።

ካፒቴን ስሚዝ ያመጣውን ትክክለኛ የንግሥት ቪክቶሪያ ደብዳቤ አላገኘሁትም። ነገር ግን ቀደም ብሎ ስለ ኢጣልያኖች አገባብና አያያዝ ንጉሠ ነገሥቱ በደብዳቤ ላቀረቡት ስሞታ የመጣ መልስ ሆኖ በደብዳቤው ውስጥ ንጉሠ ነገሥቱ ከኢጣልያኖች ጋር እንዲስማሙ የሚጠይቅ መሆኑ አይጠረጠርም። መቸም በንግሥቲቱ ስምና ማኅተም የሚመጣው ደብዳቤ ሁሉ በውጭ ጉዳይ ሚኒስቴርና በጠቅላይ ሚኒስትሩ ጽሕፈት ቤት ተጠንቶና ተረቆ የቀረበው ነው። ዝቡም ጊዜ ዐፄ ዮሐንስ የሚስፉትንና ከንግሥት ቪክቶሪያ ለንጉሠ ነገሥቱ የሚመለሰውን ደብዳቤ ሁሉ የእንግሊዝ ባለሥልጣኖች ሎንዶን በሚቀመጠው የኢጣልያ አምባሳደር በኮርቲና ወይም በጉዳይ ፈጻሚ አማካይነት ለኢጣልያ ባለሥልታኖች እያሳዩና እየተመካከሩ ነው። በዚህም ሁለቱ መንግሥታት ፍጹም ስምምነታቸውና በኢትዮጵያ ላይ በኅብረት መሥራታቸው ይታወቃል።

ካፒቴን ሐሪሰን ስሚዝ ከደብዳቤው ጋር ለንጉሠ ነገሥቱ ለልጃቸው ለራስ አርአያ ጭምር ያመጣውን ገጸ በረከት ደብዳቤ አቅርቦ ሲነጋገር ሰንብቶ ራሱም ተስገናግዶ ሽልማትም ባለ ጐፈር የወርቅ ለምድ ከነቀሚሱ ሁለት የብር ጦርና ጋሻ ከሰሎሞን ኒሻን ጋር ተሸልሞ በሚመለስበት ጊዜ ንጉሠ ነገሥቱ በበኩላቸው ለመጣላቸው ደብዳቤ መልሱን አዘጋጅተው በመስጠት አሰናበቱት። የደብዳቤው ቃል ከዚህ እንደሚከተለውን።

…..በነገሡ በ49 ዓመት አመ 8 ለኅዳር በ1885 ዓ.ም በዊዘር ግምብዎ (ቤተ መንግሥት) የተጻፈ ክቡር ደብዳቤዎ ከነማኅተሙ አመ 30 ለሚያዝያ (ለግንቦት) ደረሰን ደግሞ ከፍቅርዎ ላይ ፍቅር ለማብዛት አንድ ለኔ አንድ ለልጄ ለራስ አርአያ የሰደዱልኝ የክብረት (የከበረ) ሁለት ጐራዴ በምስተር ሐሪሰን ስሚዋስ እጅ ተቀበልሁ ደረሰኝ። እግዚአብሔር ይስጥልኝ። በፊትም ቱርኮች (ግብጾች) ጉልበት ተሰማነ ጥበብ አበዛነ ብለው ጥንተ ነገሥታት ኢትዮጵያ አባቶች ሲገዙት የነበረውን አገሬን ቢይዙብኝ ደግሞ የምፅዋን በር የጦር መሣሪያ ሌላም ለቤተ መንግሥት የሚሆን ዕቃ እንዳይወጣ ቢዝጉብኝ ከዚህ በኋላ ቀጥለው በግፍ እቤቴ ድረስ መጥተው ቢወጉኝ ይኸን ሁሉ በደሌን ለርስዎ ጻፍሁልዎ።

እርስዎ ግን አስተውለው፥ አውጥተው አውርደው፥ ከቤተ መንግሥት ሹማምንቶችዎ ጋር መክረው የምጽዋ በር ይከፈት በእንግሊዝ ጠባቂነት የሀበሻ ነጋዴ ምጽዋ ላይ አይቀረጥ እንደ ልቡ ይውጣ ይግባ የጦር መሣሪያም ሌላ ለቤተ መንግሥት የሚገባ ዕቃ ይውጣ አይከልከል ቱርኮቹም የነበሩበትን አገር ለቀው ወደ አገራቸው ይመለሱ እነዚያ ከነበሩበት የተገናኘ የጦር መሣሪያም አገሩም ለንጉሠ ኢትዮጵያ ይሁን ተብሎ ተዋውለን ይኸም የቃል ኪዳን ደብዳቤ ተጻፈ ታተመ። ምጥዋ ግን ቱርኮች ሲለቁ ለሀብሻ ንጉሥ ይሁን ተብሎ እወንት ነው ከውል አልገባም። አልተጻፈም አልታተመም።

ነገር ግን ከዚህ አምህል ኢጣልያኖች መጥተው ምስዋ ላይ ተቀምጠው ውል አፍርሰው የሀበሻን ነጋዴ ቀረጡ። ደግሞ ከዚያው ተቀምጠው የሆነ ያልሆነውን እየጻፉ እንዳያጣሉኝ በውላችን የሀበሻ ነጋዴም እንዳይቀረጥ የሚጠብቅልኝ በደሌን የምነግረው ከእንግሊዝ መንግሥት አንድ ሰው ምጥዋ ላይ ይቀመጥልኝ። ከኢጣልያኖች ጋር ተፋቀሩ ብለው ቢጽፉልኝ (የሚጽፉልኝ) ነገርዎ አገሬን እንያዝብህ አይበሉኝ እንጂ እንፋቀር ቢሉኝም አልፋቀርም አላልሁም ይህ ስለሆነ ግን አላረፉም የያዙትንም በእጃቸው ይዘዋል ያልያዙትንም እንይዛለን ይላሉ። እየተላላኩ የሀበሻን መሬት ሁሉ ይመረምራሉ። ከኢጣልያ ጋር ተፋቀሩ ያሉኝም ከዚህ በፊት ጠብ አልነበረንም። ደግሞ አገሬን ይዘውብኛል እንጂ እኔ ካገራቸው አልደረስሁም። ነገር ግን የምፋቀርበትን ብልሃቱን አላወቅሁትምና የዚህን ምላሹን ሰምቸ እኔ ምላሹን እጽፋለሁ። ተጽሕፈ ሐሸንጌ ከተማ። የደብዳቤው ቀን እንደ ኢትዮጵያ ቁጥር ሚያዝያ 18 1878 ዓ.ም ነው።

በዚህ ደብዳቤ ውስጥ ዐፄ ዮሐንስ ከሁለት ዓመት በፊት በሔዊት አማካይነት ምጥዋንና አካባቢውን ያስተዳድር ከነበረው ከቀድሞ ባለጋራቸው ከግብጽ መንግሥት ጋር ሲዋዋሉ በመዠመሪያው አንቀጽ ላይ በምጥዋ ወደብ ወደ ኢትዮጵያ እይሚገባውም ዕቃና የጦር መሣሪያ መድፍም ጥይትም ቢሆን ኢትዮጵያ የሚወጣውም በእንግሊዝ ወኪል ተቆጣጣሪነት በነጻ እንዲያልፍ በግልጽ ተጽፎ የነበረውን አሁን ጣልያኖች እንኳን የጦር መሣሪያ ጥይት ጠበንጃና መድፍ ወደ ኢትዮጵያ በነጻ እንዲገባ መፍቀድ ቀርቶ ቀረት እየተከፈለ እንኳን እንዲገባ አይፈልጉም። እንግሊዞችም ኢጣልያኖችም ምጥዋን እንዲይዙ ሲፈቅዱላቸው ይኸን የሔዊትን ውል እንዲጠብቁ ውል አላስገቧቸውም። ኢጣልያኖቹ ባሁኑ ጊዜ የሚከተሉት ዓላማ ቀደም ብሎ ኢስማኤል ፓሻና የግብጽ ባለሥልጣኖች ይከተሉት የነበረውን የማጭበርበር ሥራ ነው። ባንድ ወገን «የኢትዮጵያ ወዳጅ ነን» እያሉ በሌላ እብኩል ነዋሪውን የእስላምና የክርስቲያን ሕዝብ በሐሰተኛ ስብከት አንድ ጊዜ «ምጥዋን የያዝነው በእንግሊዝና በቱርክ በግብጽና በኢትዮጵያ ፈቃድ ነው» እያሰኙ ሌላ ጊዜ ደግሞ ገንዘብ በመለገሥ «ወደኛ ኑ እኛ የእንናተ ጠባቂ አሠልጣኝ ለመሆን ንግድ ለማስፋፋት አገር ለማልማት ነው የመጣነው» እያሉ በመስበክ በዚሁ ጐን መተላለፊያ የሆነውን መንገድና በር እየተሽቀዳደሙ በመያዝ በያዙት አገር ይዞታቸውን እየጠናከሩ ለመከላከያ ምሽግ እየሠሩ ተቀምጠዋል። ይኸንንም ንጉሠ ንገሥቱ ከሐማሴን ገዥ ከራስ አሉላ ደግሞ ከአይለቱ ወረዳ ገዥ ከሻለቃ አርአያና ከጊንዳው አስተዳዳሪ ከባላምባራስ ተሰማ በዝርዝር ሰምተው ዐውቀውታል።

በዚህ መካከል ይህን ከመስለ አጥቂ ባለጋራ ጋራ ከእንግሊዞች በኩል የመጣው «ታረቁ ተስማሙ» የሚለው መልእክት በእርግጥ ለንጉሠ ነገሥቱ ግራ አጋቢ ሆኖባቸዋል። ስለዚህ ነው ለንግሥቲቱ በጻፉት ደብዳቤ ላይ «......የምንፋቀርበትን ብልሃቱን አላውቀቅሁትምና ብልሃቱን ገልጸው ይላኩብኝ» እስከ ማለት ያደረሳቸው።

በዚህ ምክንያት ካፒቴን ሐሪሰን ስሚዝ ይዞ የሔደው ይህ ደብዳቤና የደብዳቤውም ስሞታ የተመሠረተበት የሔዊትን ውል ጣልያኖቹ ሲያፈርሱት እንግሊዞቹ በፈረንሳዮችና በሱዳን ግምባር ከኢጣልያኖች በኩል የሚያገኙትን የመሣሪያነት ጥቅም ብቻ በመመልከት ወኪላቸውን እንደ ውሉ ቃል ምጥዋ ላይ አስቀምጠው ውሉን ለማስከበርም ሆነ በሐቀኛ ውል ላይ የተመሠረውን የኢትዮጵያንም በደል ተመልክተው በኢጣልያ ላይ ምንም ዐይነት ተጽዕኖ ለማድረግ አልፈለጉም።

በሎንዶንም የመሪዎች ለውጥ ተደርጎ ሌቤራሎች ግላድስተንና ግራንቪል ተሽረው ወግ አጥባቂዎቹ እነሳሊስበሪ በሥልጣን ቢተኩም በውስጥ አስተዳደርና በኤኮኖሚ አያያዝ ይለያዩ እንጂ በውጭ ፖለቲካ በቅኝ አያያዝና በግዛት ማስፋፋት በኩል የሚከተሉት ፖሊሲና ስልት የባሰ ወይም እይሁሉም ተመሳሳይ ነው። በኢጣልያም አገር ጠቅላይ ሚኒስትሩ ደብረስቲስ የውጭ ጉዳይ ሚኒስትሩ ማንቺኒ በፍራንቸስኮ ክሬስፒና በነካርሎ ቢላ ቢለወጡም በኢትዮጵያና በቀይ ባሕር ወደቦች ላይ በዠመሩት የመስፋፋት ጉዳይ ዓላማቸው አንድ ዐይነት ነው።

በዚህ ምክንያት ቀድሞ በእንግሊዝ መንግሥት ወዳጀንት ከልብ ይመኩ የነበሩት ዐፄ ዮሐንስ ባሁኑ ጊዜ ኢጣልያ ወደ ምጥዋ የመጣው በእንግሊዝ መንግሥት ፈቃድ መሆኑን ስለ ተረዱ፥ እንግሊዞች ቀድሞ ከመቅደውላው ጦርነት ወዲህ በመቀሌ ቢተ መንግሥት የተወደዱትን ያህል በአሁኑ ጊዜ መጣላታቸውን ተልኮ የመጣው ራሱ ካፒቴን ስሚዝ በደንብ ተረድቶታል።

ስለዚህም በሃይማኖት በወታደርነት በነጻንት አጠባበቅ ብቸኛ ሆና የኖረችው ኢትዮጵያ ያላት የመጨረሻ ዕድል አሁንም በአርበኞች ልጆቿ በመተማመን ብቻዋን መከላከል ስለሆነ ወደ ፊት በኢጣልያ ተስፋፊነት አንጻር በዶጋሊ በሰሐጢ በኳዓቲት በሰናፌ በሃይላ በአምባ አላጌና በመቀሌ ሲዋጉ ቆይተው የሁለቱ ተዋጊዎች ዕድል በመጨረሻ ዐድዋ ላይ ይወሰናል።

**ምዕራፍ ሠላሳ አምስት**

**በዶጋሊ ጦርነት ዋዜማ የኢጣልያኖች የማታለል ዘዴ፣ በባላባቶች**

**ፍልሚያ መካከል የውስጥ አንድነታችን መላላት የነሳሊምቤኒ**

**ሰላይነት የፈረንሳዮች ኢትዮጵያን ደጋፊነት**

የኢጣልያ ጦር ወደ ምጥዋ የገባው በትክክል ለቅኝ አገዛዝ ዓላማ መሆኑን የኢጣልያ ንጉሥ ኡምቤርቶ እያወቀው፥ «ዐፄ ዮሐንስ ፍጹም ክርስቲያን ናቸው አምላካቸውን ይፈራሉ» ማለትን ከየወኪሎቹ ስለሰማ አገባቡን በአምላክ ፈቃድ ነው ለማሰኘትና በዚህም ለማጭበርበር ሲል በጻፈላቸው ደብዳቤ ላይ «ወደ ምጥዋ የገባነው ምሥጢሩ በማይመረምረው በአምላክ ፈቃድ ነው» የሚል ዐረፍተ ነገር በመጨመር ሊያታልላቸው ሞክሮ ነበር። ዐፄ ዮሐንስ ምንም አምላካቸውን ወዳድና የሃይማኖት ሰው መሆናቸው የታወቀ ቢሆንም በአጭበርባሪው ደብዳቤ ሊታለሉለት አልቻሉም።

ከዚሁ አያይዞ ኢጣልያዊው ንጉሥ በምጥዋና በአካባቢው መያዝ ሊጠቀም የፈለገው እሱና ሕዝቡ መሆኑን በግልጽ እያወቀው፥ ኢትዮጵያን ለመጥቀም አገር አቋርጦ ባሕር ተሻግሮ የመጣ በማስመሰል «የኛ ምጥዋ መግባት ከኛ ይልቅ ለሐበሻ ይጠቅማል» ያለውም ሁለተኛው ማጭበርበር ነው። ሦስተኛው ማጭበርበር የእግንሊዝም የኢጣልያም የውጭ ጉዳይ ባለሥልጣኖች የምጥዋን መያዝ ግብጽ እንዲያውቀውና የቱርክ መንግሥትም ነገሩን እንዲቀበለው በጐንም በቀጥታም ሲያባብለሉ ኢትዮጵያን ግን በንቀት ዐይን ከመመልከት የተነሣ ሁኔታውን ላፄ ዮሐንስ ደብቀው ሳለ ጦሩ ምጥዋ ወደብ ላይ በተራገፈበት ሰዓት የጦሩ አዛዥ «ምጥዋ የገባነው በእንግሊዝ በቱርክና በሐበሻ መንግሥስት ፈቃድ ነው፤ አመጣጣችንም በወዳጅነት ንግድን ለማስፋፋት እንጂ መሬት አንፈለግም» የሚል የይፋ ማስታወቂያ መበተኑ ነበር።

ነገር ግን የኢጣልያ መንግሥት መሪዎች በዚያን ጊዜ ያጭበረብሩ የነበሩት የኢትዮጵያ መንግሥት ብቻ ሳይሆን የራሳቸውንም ሕዝብ ጭምር ነበር። በኢጣልያ አገር በድብቅ የቆየው የምጥዋ ወደብ መያዝ በይፋ እንደ ተሰማ በምክር ቤት ግቢም በውጭም ብዙ ክርክር ፈጥሮ ነበር። በመጨረሻ የወታደሩን አላላክ በምስጢር ያዘጋጁ ባለሥልጣኖች በምክር ቤት አባሎች ተከሰው «ወደ ምጥዋ ጦር የላክነው ለቅኝ አገር ፍለጋ ነው» ብለው በግልጽ በመናገር ፋንታ አንድ ጊዜ «ለንግድ ነው» ሌላ ጊዜ «አረመኔውን ሕዝብ ለማሠልጠን ነው» በሚል አነጋገር ትክክለኛ ዓላማቸውን ለመግለጽ እየደበቁ ብዙ ግርግር ከተፈጠረ በኋላ በመጨረሻ ጉዳዩን ያውጠነጠነው ማንቺኒ ተሽሮ በርሱ እግር የውጭ ጉዳይ ሚኒስትርነቱ ካርሎ ፊሊቼ ደሮቢላ የሚባለው ተሾመ። እሱም እንደ ተሾመ የቅኝ ፈላጊዎቹ ቁጥር ከመበርከቱ የተነሳ ማንቺኒ በሥራው አመራር ተነቅፎ ተሻረ እንጂ እርሱ ምጥዋን በመያዝ የወጠነው የቅኝ ፍላጐት ዓላማ አልከሸፈም። ሮቢላም በወዲህ በራስ አሉላ በኩል ያለውን ተቃውሞ አዲስ ከተሾመው ከዤኔራል ካርሎ ዤኒ በሚደርሰው ራፖር እየተማመነ «አረመኔውን የአሉላን ጦር ለማቆም ከ600 እስከ 700 የሆነ ወታደራችን በቂ ነውና የቀረው መመለስ አለበት። እዚያ የሚቀሩት ወታደሮቻችን ከኢጣልያ ባንዲራ ጋር በመድፎቻቸው በትር የሐበሻን ወታደሮች ከደጋው ወደ ቆላው እንዳይነቃነቁ ያደርጉዋቸዋል» እያለ ምክር ቤቱን ያጽናና ነበር።

እውነትም ከመማከርቱ አንዱ ደረንሲስ ፍራንቸስኮ የሚባለው «ምጥዋ ያሉት ወታደሮቻችን በራስ አሉላ እንዳይጠቁ ሁኔታውን በየጊዜው እኛ አማካሪዎቹ መረዳት ስላለብን ሁልጊዜ ራፖር ይቅረብልን» የሚል ጥያቄ ቢያቀርብ ለዚህ መልስ በዤኒ አባባል የተታለለው ሚኒስትሩ ደ ሮቢላ የዤኔራል ዤኒን ጉብዝና አድንቆ «ሌላ ብዙ የምንወያይበት ዓለም አቀፍ ቁም ነገር ጉዳይ እያለን ስለነዚህ በእግራችን ድኳ ሥር ስላሉት አራት ሽፍቶች ጉዳይ ምክር ቤቱ ማሰብና መነጋገር ያለበት አይመስለኝም» የሚል የንቀት መልስ በመስጠት የምክር ቤት አባሎቹን የሥጋት መንፈስ ሊአረጋጋት ሞከረ። «አራት ሽፍቶች» የተባሉት የራስ አሉላ ሰዎች ናቸው።

ምጥዋ እንደ ተያዘ ከኢጣልያኖቹም ከእንግሊዞቹም ብዙ የማጭበርበር ሁኔታ ሲታይ ከፈረንሳይ ቆንሲሎች በኩል ግን እውነተኛ ሁኔታ ላፄ ዮሐንስ ተገልጾአል። ለጊዜው ንጉሠ ነገሥቱም ሆኑ የምድር ባሕሪ ገዥ (ኤርትራ) ራስ አሉላም ለጠብ አልቸኮሉም። ሁለቱም አጋማሽ አሳባቸውንና የጦር ኃይላቸውን በሔዊት ውል መሠረት ሰሜን ምዕራባዊውን ክፍል ለማግኘት የጦርነት ፊታቸውን ወደ ከሰላና ወደ መተማ ዙረዋል። በዚያም ራስ አሉላ በቅርቡ ግብጾቹንም ለማውጣት ከስላንም በመፋለም ከደርቡሾች ጋር ሲዋጉ ቆስለው ተመልሰዋል። ከዚህም ጋር በሚያሳዝን አኳኋን ቀድሞ ራስ ወልደ ሚካኤል ከግብጾች ጋር ሆነው ዐፄ ዮሐንስን ያውኩ እንደ ነበረ ሁሉ አሁን ደግሞ ያጽሴ ዮሐንስ የአጎታቸው የትልቁ ራስ አርአያ ልጅ ደጃች ደበበ አርአያና ሌሎችም የክርስቲያንና የእስላም ሹማምንት በሹመትና በገንዘብ እየተደለሉ ለኢጣልያኖቹ ገብተው መሣሪያ ሆነዋል።

በሌላው የኢትዮጵያ ክፍለ ሀገር እንደሚደርሰው በሰሜን ኢትዮጵያም ከመረብ ምላሽ ባሉት አውራጃዎች በአጋሜ የደጃች ሰባጋዲስ ወገኖች ለእንደርታዎቹ ለራስ ወልደ ሥላሴ ወገኖች መታዘዝን እንደማይወዱ ከመረብ ወዲያ ያሉትም በሐማሴን የተስፋ ጽዮን ወገኖች በደምበሳን የደጃች አድጎ አምበሳ ወገኖች በካርኒሽም ደጃች ስብሐቱ ከነቤተሰባቸው ከአከለጉዛይ ደጃች ባሕታ ሐጐስ በሠራዬ የነባላምባራስ ተስፋ ማርያምና የፊታውራሪ ተስፋ ሚካኤል ወገኖች እርስ በርሳቸው ባላንጣ ከመሆናቸውም በላይ ዐፄ ዮሐንስ ባባታቸው ከመረብ ወዲህ እይሹም ተምቤን ምርጫና በእናታቸው የእንደርታው የራስ ወልደ ሥላሴ ወንድም የደጃች ደብብ ልጅ የወይዘሮ ሥላስ ልጅ በመሆናቸው እንዲሁም የታወቁት የቶር አለቃቸው ራስ አሉላም ከመረብ ምላሽ ከተምቤን ስለሚወለዱ፥ ከረመብ ወዲያ ያሉት እላይ የጠቀስናቸው ባላባቶች ለነዚህ መታዘዙን የጦር ኃይል ካላስገደዳቸው ወይም የሹመት ዕድገት ማርኮ ካልያዛቸው በቀር ራሳቸውም ቤተሰባቸውም እንደ ውርደት ይቆጥሩታል። ባንዱ በሐማሴን አውራጃ ውስጥ በሐጸጋው ተወላጅ በራስ ወልደ ሚካኤልና በጸሐዘጋው ባላባት በደጃች ኃይሉ መካከል የነበረውን ጠብና ፍልሚያ ባለፈው ተመልክተናል።

በዚያው ባንዱ አውራጃ ውስጥ እና ባንድ ቤተሰብ ውስጥ የነበሩት ዘመዳሞች እንኳን በሥልጣንና በበላይነት ፍለጋ የእርስ በርስ ውጊያ ያደርጉ ነበር። ከውጊያው በኋላ ዕርቁ ከዕርቁ ወዲህ ተመልሶ ውጊያው ዐልፎ ዐልፎ መታየቱ አልቀረም። በዚህ ምክንያት ደጃች ደብብና ዐፄ ዮሐንስ የታናሽና የታላቅ ልጆች ሆነው ሳለ ደጃች ደብብ ከዶጋሊ በፊት ካፄ ዮሐንስና የኢጣልያ ጦሮች በሰሐጢ፥ ለጦርነት ሲሰላለፉ ከኢጣልያኖቹ ከድተው ወዳፄ ዮሐንስ እንደምመጡ ቀጥሎም ካፄ ዮሐንስ እንደመጡ ቀጥሎም ካፄ ዮሐንስ ሞት ወዲህ ለራስ መንገሻ ላለመታዘዝ ወደ ኢጣልያኖቹ ሲመለሱ ወደ ፊት ይነበባል።

በዚህ ሁሉ ምክንያት የኢጣልያ ጦር ምጥዋ ከገባበት ጊዜ ዠምሮ ምንም ያህል ጊዜ ሳይቆይ ከነሰዋቸው ገብተው ለኢጣልያ ታማኝ የሆኑ ቀኛዝማች (በኋላ ደጃዝማች) አድጉ አንበሳ የደምበሳን ባላባት ቀጥለው ደጃዝማች ተስፋ ማርያም የዓዲኳላው ደጃች ኪዳነ ማርያም የደቂ ተስፋው መሆናቸውን የኢጣልያኖቹ ሰነድ ያረጋግጣል። እንደዚሁም የኢጣልያ ጦር አዛዥ ግራና ቀኝ በተስፋፋና ሥልጣኑን ባጠነከረ መጠን ከክርስቲያንም ከእስላምም ወገን ብዙዎቹ ገብተውለታል። ከእስላሞቹ ወገን ሐመድ ሐሰን ከንቲባይ የሐባቡ ተወላጅና ሌሎች ጓደኞቹ በዚህ ጊዜ ከኢጣልያኖቹ ጋር በመደረብ እነራስ አሉላን ከማወክ ላይ ይገኙ ነበር። የኢጣልያ ባለሥልጣኖችም ‹አለአይይተህ ግዛ› በሚለው የገዥዎች ዘዴ በመጠቀም ባንድ ወገን ገንዘብና ሹመት ከማዕርግ ስም ጋር እያደሉ ለክርስቲያኑ ወገን «መጣልህ እንዳንተው እኛም ክርስቲያን ነን» ሲሉ ለእስላሙ ወገን ደግሞ ክርስቲያኖቹ እንዳያጠቁህ ጠባቂህና ተከላካይህ እኛ ነን» እያሉ በመስበክና በውል በመተሳሰር ያታልሉታል።

ይህ የውስጥ የመለያየት ሁኔታዎች ስለ ጠቀመው እላይ እንደ ተባለው የምጥዋው አዛዥ በጠቅላላው በኢትዮጵያ አንድነት ድርጅትና ትጥቅ፥ በተለይም በራስ አሉላ የቶር ኃይልና ብርታት ቅንታት ያህል ሥጋት ሳያድርበት ለመከላከያ ምኒስትሩ ለሪኰቲና ለውጭ ጉዳይ ሚኒስትሩ ለሮቤላ የዚህኑ መንፈስ በማሳደሩ ምኒስትሮቹ የንቀቱ ተካፋይ በመሆን «በየቀኑ የምጥዋ ሁኔታ ይገለጽልን» ብለው ለጠየቁት አማካሪዎች «በጫማችን ድኳ ሥራ ላሉት አራት ሽፍቶች ለጠየቁት ምክር ቤቱ በምንም ዐይነት ማሰብ የለበትም» እስከ ማለት ንቀትና በራሱ ኃይል የመተማመኑን ስሜት ለመግለጽ ሲል ጥር 11 ቀን 1879 ዓ.ም ለካርሎ ሮቢላ በጻፈው ሰፊ ራፖር ውስጥ፦

«......ከአሉላ በቀር ወታደሩ እኛን መውጋት አይፈለግም። ራስ አሉላ እኛን ለመውጋት በበቅሎ ሲመጣ የጊንዳው ሹም ባላምባራስ ወርቁ ደንጊያ ተሸክሞ አይሆንም ብሎ እንደ ለመነው ሰምቻለሁ። ንጉሠ ነገሥቱም አትዋጋ ብሎ ነገር ግን አሉላ ሁለት ዐይነት ስሜት አለው። ወደፊት ለመፋት ፍርሃት፥ ወደ ኋላ ለመመለስ ዕረፍት.... ስለዚህ አሉላ ቢወጋኝ ተስፋ እንደማደርገው አሸንፈዋለሁ።...... ከዚያ አልፈን ለወደፊቱ ጸጥታ ሊሰጠን የሚችለውን ቀበሌና ለበጋ ወራት ለወታደሮቻችን ተስማሚ የሚሆነውን (ደጋውን አሥመራን) ሥፍራ መያዝ ነው» የሚሉ ቃላት ይገኙበታል።

በዚህ ዐይነት አጻጻፍ የራስ አሉላን ደካማነት በመግለጽ ዤኒራሉ ተታሎ በሮማ የነበሩትን የሩቅ አለቆቹንም አታሏል። በቅርብ የገቡለት ያገር ተወላጅ ሰላዮች ደግሞ ዤኒን ደስ በሚለው መንገድ፥ ረብ ለማግኘት ሲሉ ብቻ የሆነ ያልሆነውን እየፈጣጠሩ በማቅረብ ያታለሉት ይመስላል። እርሱ በነዚህ ሲታለል እርሱ አለቆቹን አለቆቹ ደግሞ ከርሱ የሚያደርሳቸውን በማመን የምክር ቤቱን አባሎችና በጠቅላላው የኢጣልያን ሕዝብ አሰቱን እውነት እያደረጉ በማቅረብ አታልለውታል። የዚህ ሁሉ እንደ ሰንሰለት የተያያዘው ውሸትና ማታለል ሊበጣጠስ የቻለው እንደተራ ሽፍታ የተናቁት ራስ አሉላ በዶጋሊ ጦርነት ማሸነፋቸው በኢጣልያ አገር በቴሌግራም ሲሰማ ብቻ ነበር።

ይኸን የመሳሰለው ሁኔታ በሚታይበት ጊዜ በኢጣልያኖቹ ዘንድ በትጋት የተያዘው በኢትዮጵያ ላይ ሰላዮች አሠራጭቶ ውስጣዊ ሁኔታን የማሰለሉና ማስረጃዎችን የመሰብሰቡ ጉዳይ ነበር። በዚህ ሥራ ላይ እንዳሉ እነጉስታቮ ቢያንኪ እነጃን ፒዬትሮ ፖሮ በአዳል አገርና በሐርጌሳ አካባቢ ከዚህ በፊት መሞታቸው ይታወሳል።

ለስለላ ወደ ኢትዮጵያ የሚላኩት አብዛኛውን ጊዜ ለአገባብ እንዲመች የእጅ ባለሙያዎች አናጢዎች ሐኪሞችና መሐንዲሶች ነበሩ። ከዚህ የተነሣ አውጉስቶ ሳሊም ቤኒ የሚባለው መሐንዲስ አባይ ላይ ድልድይ እሠራለሁ የሚል ተስፋ ለንጉሥ ተክለ ሃይማኖት በመስጠት ከርሱም ጋር በሕክምና አገለግላለሁ በሚል ሰበብ ዶክተር ቸዛሬ ኔራሲኒ የሚባል ሐኪም ውስጡን ለስለላ በውጭ ጉዳይ ሚኒስቴር ተመድበው ተልከዋል። እንደዚሁም ከነዚህ ጋር ሻለቃ ፌዴሪኮ ፒያኖና ቴኔንቲ ታንግረዲ ሳቧሩ የሚባሉት የጦር መኰንኖች ከጦር ምኒስትር ውስጡን ለዚሁ ለስለላ ክፍል ተመርጠው ላዩን መሐንዲሶች ተብለው የሲቪል ልብስ ለብሰው በምጥዋ በኩል መጥተው ወደ አሥመራ ደርሰው ከራስ አሉላ ጋር ንግግር ዠምረው ነበር። ለማስመሰል ሲሉ ሁለት የገምቢ መሣሪያ የያዙ ተራ ሠራተኞችና እንደዚሁም ሻለቃ ፒያኖ ንጹሕ የቤተሰብ አባት ለመምሰል አማኑኤል የሚባለው የ11 ዓመት ወጣት ልጁን አስከትሎ ነበር።

እነዚህም በፈቃድ በታኅሣሥ ወር 1879 ዓ.ም አሥመራ ገብተው ሳለ በዚህ ጊዜ ራስ አሉላ ከንጉሠ ነገሥቱ በእንደርታ ነበሩና የርሳቸውን ወደ አሥመራ መመለስ ሲጠባበቁ ራስ አሉላ ወደ አሥመራ ተመልሰው ሁሉንም በደስታ ተቀብለው እርዳታ ማድረግና ማስተናገድ እንደ ዠመሩ በዚሁ ጊዜ «በሰላዮችና በአማካይነት ኢጣልያኖቹ ከምጥዋ ወደብ እየወጡ ዙላንና ዊአን በወረራ ይዘው መሽገው ተቀምጠዋል። ለኑሮ የሚያገለግላቸውን የምንጭ ጉድጓድ ሁሉ እያበጁ አያያዛቸውን ያጠነክራሉ። ወደ አሥመራም የመጡት ጣልያኖቹ ሰላዮች ናቸው እንጂ በፍጹም መሐንዲሶች አድይደሉም» የሚል ወሬ ከደንበኛ ምንጭ ደረሳቸው።

በዚህ ጊዜ አሉላ ፈረንጆቹን በፊታቸው አስቀርበው የዊአን በኢጣልያ ጦር መያዝ እንደሰሙ ገለጹላቸው። ዋንየው ሳሊምቢኒ እርሱና ጓደኞቹ ንጹሐን መሐንዲሶችና የሥራ ሰዎች እንጅጂ የዚህን የጦርነትና የፖለቲካ ነገር እንደማያውቁ ተናገረ። ራስ አሉላ ግን በርሱ አነጋገር ለመታለል ስለ አልቻሉ «በል እንግዲያው ዤኔራል ካርሎዤኒ ያንተው ወገን ስለሆነ ደብዳቤ ጽፈህ ዊአን እንዲለቅና በምጥዋ ወደቡ ዐርፎ እንዲቀመጥ አድርግ ብለውት እሺ ብሎ ልግብር ይውጣ ጽፎ ነበር። ነገር ግን የኢጣልያ ጦር ከወደቡ እየወጣ የመስፋፋቱ ጉዳይ ወደ ደጋው ወደ አሥመራም ወደ ከረንም የመዝመቱ ነገር በካርሎስ ዤኒና በጓደኞቹ አሳሳቢነት በሮማ በከፍተኛ ባለሥልጣኖች የተወሰነ ስለሆነ ዤኔራል ዤኒ የዙላንም የዊአንም ምሽግ ከማጠባበቅ አዳሲስ ወታደርም ከመመልመል ጋር የመጣበትን ወረራ ለማቆም ልቻለም።

በዚህም ምክንያት ራስ አሉላ በመሐንዲስነትና በሕክምና ስም ለስለላ የመጡትን ሁሉንም ጠርተው «መሐንዲስ ነን ብላችሁ በሐሰት ያወራችሁት እኛን ለማሞኘት ነው እንጂ፥ ሰላዮችና የጦር አለቆች መሆናችሁን ስለ ደረስሁበት ወደ ጐጃም ለመሔድ አትችሉምና ሁላችሁም በእስር ቤት ቆዩ» ብለው እርሳቸው ከአሥመራ ወደ - ጊንዳ ወርደው በቀጥታ ከዤኔራል ካርሎ ዤኒ ጋር ይጻጻፉ ዠመር። «የመሸግኸውን ካለቀቅህ እነዚህን የታሰሩትን እገድላለሁ» ብለው እስከ ማስፈራራት ደርሰው ነበር። ወደ ፊት ባለው ምዕራፍ እንደምናነበው፥ ራስ አሉላ በሰሐጢና በዶጋሊ ተዋግተው ምንም ቢያሸንፉ ብዙ ሰው በተለይ በሰሐጢው የክቢ ጦርነት ላይ ስለ ተጐዳባቸው እውነትም እነዚህ ሰላዮች ለመግደል አስበው ሳለ በአከራይ የነበሩት ፈረንሳዩ አባዤን ባቲስት ኩልቦ በምክር ገላግለው አዳኗቸው ይባላል።

በኢጣልያኖች አጥቂነት በእንግሊዞቹ ተባባሪነት ግንባር ፈረንሳዮቹ ከቀድሞ ከነሳርዚክ፥ ከነጋስቶን ለሜይ ዠምሮ ያፄ ዮሐንስ ረዳቶች ስለሆኑ አሁንም በምጥዋ የሚቀመጠው ፍራንሷ ሱማኝ የራስ አሉላ ረዳት ስለሆነ ምንም እንኳን በካቶሊክ ሰባኪነታቸው ካፄ ዮሐንስ ጋር ባይስማሙ በፈረንሳይ ዜግነታቸው ምክንያት ራስ አሉላ የአባ ኩልቦን ምክር በጥሞና ተቀብለዋል።

ባለፈው የምጥዋ አያያዝ፥ የኢጣልያንና የእንግሊዝን መመሳጠር እንደ ገለጡላቸው አሁንም ላፄ ዮሐንስም ለራስ አሉላም የኢጣልያን ትክክለኛውን አያያዝ ምናልባትም የነአውግስጦስ ሳሊምቤኒን የነሻለቃ ፒያኖን ሰላይነት በትክክል የገለጸላቸው ይኸው ቆስኒሉ ሱማኝ ይሆናል። ራስ አሉላ ከሱማኝ ጋር በዶጋሊ ጦርነት ዋዜማ ከሚጻጻፏቸው ደብዳቤዎች ውስጥ «መልዕክት ዘራስ አሉላ….. ይድረስ ከቆንሲል ፈረንሳዊ ሱማኝ…. በክቡር ቃል የሰደድህልኝ ደብዳቤ ደረሰኝ የፍቅራችንም ነገር በቀደም እንደጻፍሁልህ ነው….. ጣልያን የሚያደርገውን ነገር በቀደም እንደጻፍሁልህ ነው…..» የሚሉ ቃላት ይገኙባቸዋል። ደባቤው ምሥጢራዊ ስለሆነ ባይገልጹትም ከቆንሲሉ የመጣላቸው መልእክት የኢጣልያኖቹን የአጥቂነት ዓላማ የሚያመለክት መሆኑ አይጠረጠርም። የፈረንሳይ እርዳታ የተገኘውም ፈረንሳዮች ከእንግሊዝ መንግሥት ጋር ካላቸው የቅኝ አገዛዝ ፉክክር የተነሣ መሆኑን አንባቢ አይዘነጋውም።

**ምዕራፍ ሠላሳ ስድስት**

**የዶጋሊ ጦርነትና የራስ አሉላ አሸናፊነት**

ጥር 28 ቀን 1878 ዓ.ም ጣልያኖቹ የምጥዋን ወደብ ይዘው ከወዲህ የነራስ አሉላን ተቃውሞ በሐሰተኛ ወሬ ለማዘናጋት በሚጣጣሩበት ጊዜ ከመጋቢት ወር ዠምሮ አዳዲስ ጦር እየተከታተለ ወደ ምጥዋ በመግባት ምሽጉን ከማጠባበቁም በላይ ከወደቡም እየተሳበ አገር በመያዝ በ1878 ዓ.ም ዘመንን አሳለፈ። በዚሁ ዓመት በታኅሣሥ ወር የኢጣልያ መንግሥት ለዚህ የወረራ ጉዳይ ክብደት ለመስጠት ግብጾችንም በሰላም በማስገደድም ምጥዋን ለቀው ወደ አገራቸው እንዲገቡ ካደረጉ በኋላ ጣልያኖቹ በምጥዋና በአካባቢው ብቻቸውን ጌቶች ሆኑ። በዚሁ ጊዜ ካፄ ዮሐንስም ከነራስ አሉላም እየተቀያየሙ ወደርሱ የተጠጉትንም ያልተጠጉትንም ያገር ተወላጆች እያባበሉ በማቅረብ ከዚህ በፊት እዳልነው ለክርቲያኑ ለብቻው «መጣንልህ» እስላም ነክ የሆነውን «ክርስቲያን እንዳያጠቃህ ጠባቂህ እኛ ነን» እያሉ ላስተዳደርም ለውጊያም ያደራጁት ዠመር።

በሳሌታ ጊዜ ከወደቡ አጠገብ ያሉት ምኩሎና ዊዓ ከተያዙ ወዲህ አሁን ካርሎዤኒ ወረራውን እየቀጠለ ከወደቡ 19 ኪሎ ሜትር ዐልፎ ዶጋሊን እስከ 26 ኪሎ ሜትር ዘልቆ ሰሐጢን ይዞ ይመሽግ ዠመር። ለጊዜው በትኩሱ ተከላካይም አልገጠመውም። የዚህን ሁኔታ ሁሉ ዐፄ ዮሐንስም ራስ አሉላም ሲመለከቱት እስከዚህ ጊዜ ድረስ ይተማመኑበት የነበረው የሔዊት ውል አታላይ መሆኑን እያደር ተገነዘቡት። በተለይ ደግሞ ‹ምጥዋ የገባነው ባፄ ዮሐንስ ፈቃድ ነው› ብለዋል የሚባለውን ወሬ በሰሙ ጊዜ በኢጣልያኖች በኩል እንዴት ያለ ቅጥፈት እንደሚነገር ታዝበው ባጠገባቸው ከብዙ ዘመን ዠምሮ በአገልግሎት የኖረውንና ይወዱት የነበረውን ናሬቲን «ኢጣልያኖች ለካ ውሸታሞች ናቸው» በሚል ስሜት እርሱንም ፊት ነሥትውት ቆይቶ በመጨረሻም ስላለፈው አገግልሎኦቱ 5.000 ብር ሰጥተው አሰናበቱት። ለመዘጋጀትም ይሁን ወይም ዐቅም በማጣት ከወደ መዠመሪያው ላይ አሉላ ቸኩለው ጦርነት አያነሡ እንጂ በኢጣልያኖቹ ምጥዋ መግባትና መስፋፋት ገና ግብጾቹ ሳሉ በነገሩ ተከራክረውበታል። ስለዚህ ገና ሳሌታም ግብጾቹም በኅብረት በምትዋ በሚሠሩበት ጊዜ ዋናው በግብጽ ስም ያስተዳድር የነበረው ኮሎኔል ቺርሚ ሳይድና ምክቱል ከተመለሱ ወዲህ ምጥዋን ለመጨረሻ ጊዜ ከኢጣልያኖቹ ጐን ሆኖ ያስተዳድድር ለነበረው ለማርኮፖሎ ቤይ ራስ አሉላ ከዚህ የሚከተለውን ደብዳቤ ጽፈውለታል።

የተላከ ከራስ አሉላ ዘውእቱ ቱርክ ፓሻ። ይድረስ ለክቡር ማርኮፖሎ ቤይ። ኢጣልያኖች መጥተው ምጥዋ ሲገቡ ለምን ዝም አላችኋቸው። ይኸም አመጣጣቸው በምስር ከደዊ (ከዲቭ) ፈቃድ እንዳልሆነ በኢትዮጵያና በምጥዋ መካከል ያለውን መንገድ እኔ እዘጋዋለሁ። እናንተስ ለምን ፈቃድ ሰጣችኋቸው ይህቺም ስፍራ የኢትዮጵያ ግዛት መሆኑናን ኢጣልያኖችም እንዲቀመጡበት አለመፍቀዱን በስመ ንጉሠ ነገሥት ዮሐንስ አስታውቃችኋለሁና ወደ አገራቸው ይመለሱ። ሐምሌ 3 ቀን 1878 ዓ.ም።

ኢጣልያኖቹ ምጥዋ የገቡት በጥር 28 ቀን ሲሆን ደብዳቢውን የጻፉለት በመንፈቁ በሐምሌ ወር ነው። ይኸውም ማለት በዚሁ ዘመን በሚያዝያ፥ በግንቦትና በሰኔ ከወደቡ እያለፉ የምንኩሎን የዊዓን አካባቢ ከያዙ በኋላ መሆኑ ነው። የሆነ ሆኖ ማርኮፖሎ ራስ አሉላ ለጻፉለት ደባቤ የሰጣቸው መልስ እንዳለ ለመመልከት ባፈላለግ አላፈኘሁትም። ሰውዬው በዚህ ጊዜ ከኢጣልያኖቹ ዘንድ ተለጥፎ የሚያገለግል ሲሆን የምጥዋም አያያዝ በከፍተኛ ደረጃ በሮማና በሎንዶን ባለሥልጣኖች ውስጣዊ ስምምነት ያለቀ ስለሆነ በቂ ምክንያት አግኝቶ መልስ የሰጣቸው አይመስለኝም።

ራስ አሉላ ይኸን ደብዳቤ ለማርኮፖሎ የጻፉት የኢጣልያ ጦር በገባበት ዓመት በ1878 ዓ.ም ቢሆንም ቀጥሎ ባለው በ1879 ዓ.ም ባንድ ወገን የኢጣልያኖቹ «በወዳጅነት ንግድ ለማስፋፋት ነው የመጣነው» የሚለው ማጭበርበር በሌላ ወገን የእንግሊዝ መንግሥት በነካፒቴን ሐሪሰን ስሚዝ አማካይነት «የኢጣልያን ምጥዋን መያዝ ተቀበሉ» የሚለው ተጽዕኖ በሦስተኛ በኩል በሔዊት ውል መሠረት ሰሜናዊ ምዕራብ ኢትዮጵያን ከግብጾች ለመረከብ በከሰላ በኩል ከደርቡሾች ጋር የሚደረገው ጦርነት ጊዜ ስላልሰጠ በትኩሱ፥ የኢጣልያን ጦር ለመቃወም እንዳልተቻለ ሁኔታው ያስረዳል።

ስለዚህ ራስ አሉላ ወደ ከሰላ ከመዝመታቸው በፊት ለማርኮፖሎ ጽፈው ከዚያም ወደ ከሰላ ዘመቱ። በኮፊት ከደርቡሾች ጋር ተዋግተው ቢያሸንፉም የከሰላን ከተማ እጅ ለማድረግ አልቻሉም። በኮፊቱም ጦርነት ብዙ ሰው አልቆባቸዋል። ራሳቸውም እንደ ቆሰሉ ተመልክቷል። ስለዚህ በዚያ በኩል ያለውን ለጊዜው እንዳለ ትተው በ1879 ዓ.ም ወደ አሥመራ ሲመለሱ የኢጣልያ ጦር ከወደቡ ዐልፎ ሰሐጢ ዊዓና ዙላ ገብቶ መመሸጉን ሰሙ። ዤኔራል ዤኒ ይኸንን ወረራውን እንዲቀበሉት የአርኪቆውን (ደሆኖ) ባላባት መሐመድ ቤይ ወይም ናይብ መሐመድ የሚባእልውን እየላከ የወዳጅነት ደብዳቤ እያስመሰለ በመጻፍ ያባብላቸው ነበር።

ራስ አሉላም የኢጣልያኖች፥ የወረራ አያያዝ ወሰን እንደሌለው የሚናገሩትም የሚጽፉትም ሁሉ ሐሰት የሞላበት መሆኑን በመረዳት የጦረንት ዝግጅታቸውን ሳይተውት ከአሥመራ ወደ ጊንዳ በሚጓዙበት ጊዜ ቀጥሎ ያለውን ደብዳቤ ጻፉለት።

የተላከ ከራስ አሉላ ይድረስ ከዤኔራል ካርሎ ዤኒ….. ሰላምታ… ከናይብ መሐመድ የላኩብኝ ቃል መልካም ነው። እንግዲህ ወዳጅ ከሆንን ጦር ሠራዊትዎን ከዊዓ ያስነሡ ነጋዴውም በአድገዴ (ሐባብ) በኩል መሆኑ ቀርቶ ለመሸጥም ለመግዛትም ከጊንዳ በኩል ይመላለስ ዊዓ ያለው ጦርዎ እስከ ጥር 13 ቀን ድረስ ይልቀቅ። ዙላ ያለው ወታደርዎ ከአንድ ወር በኋላ ይውጣ። ወዳጅነት ከፈለጉ ይኸ መፈጸም አለበት። ያለዚያ ግን ወዳጅነት መቅረቱን ይወቁት ጥር 5 ቀን 1879 ዓ.ም

ለዚህ ደብዳቤያቸው ዤኔራሉ እንደዚህ ሲል ይመልሳል። በ5 ጥር የተጻፈውን ደብዳቤዎን ናይብ መሐመድ ሰጥቶኝ አነበብሁት። ወዳጀንት እንደምፈልግ ዘወትር ነግሬዎታለሁ። ዊዓ ያሉት ወታደሮች ይኸን ወዳጅነት አይቃወሙም። እኔ መቼም ቃሌን አልለውጥም። ወታደሮቹ ዊዓ የሚቀመጡት ላገሩ ጸጥታ ሲባል ነው። እንዲያውም ከማናቸውም ወገን ውጊያ ቢገጥማቸው እንዲቋቋም ከቀድሞው የበለጠ አጠንክሬያቸዋለሁ ይኸንንም የምልዎት የኢጣልያ መንግሥት ሌሎችን ሲያከብር ራሱም መከበር እንደሚፈልግ እንዲያውቁት ብዬ ነው። የኛ ወዳጅ እስከሆኑ ድረስ እኔም ወዳጅዎ ነኝ። ምጥዋ ጥር 15 ቀን 1887 ዓ.ም።

በዚህ ጊዜ የኢጣልያን ወታደር ምጥዋ ከገባ ሁለት ዓመት ሆኖታል። በምጥዋ ሲገቡ ኢጣልያኖቹ ዙላንና ዊዓን በቅድሚያ ቀጥለው ሰሐጢን ሲይዙ የሚሰጡት ሰበብ አንደኛው «ይኸን ክፍል ግብጾች ያስተዳድሩ ግብጾች ያስተዳድሩት ስለነበርና እኛ በነርሱ እግር ከገባን መያዝ አለብን» ሁለተኛው «የምጥዋ ወደብ ለማስተዳደር ንግድን ለማስፋፋት ያካባቢውን ጸጥታ ለመጠበቅ ስለሚገባ ይዘነዋል» ሦስተኛው «በዚህ አካባቢ ያሉት እስላም ነክ የሆኑት ጎሣዎች በኛ የጥበቃ ሥር መሆንን ስለመረጡ፥ ከላይ የራስ አሉላ ሹማምንት የነሻለቃ አርአያ የነባላምባራስ ተሰማ ሰዎች ከጊንዳና ከአይለት እየመጡ ስላጉላሉዋቸው እነርሱን የመጠበቅና የመከላከል ግዴታ አለብን» የሚል ነው። ለነዚህ ሁሉ ራስ አሉላ የሚሰጡት መልስ ከምጥዋ ወደብ ዠምሮ ያለው ወረዳ የእስላምም የክርስቲያንም ሕዝብ የሰፈረበት የኢትዮጵያ ንጉሠ ነገሥት ግዛት ነው ማለታቸውን ከየደብዳቤያቸው ተገንዝበዋል። በእርግጥ በሔዊት ውል ውስጥ የግብጾች መልቀቅ የኢጣልያኖች በግብጾች መተካት በምሥጢር ስለተያዘ በሁለተኛው አንቀጽ የቦጎስ ይዞታ ያጽሴ ዮሐንስ ግዛት ክፍል እንደሚሆን ሲጠቅስ የምጥዋ ወደብና ቅርብ የወደቡ አካባቢ የሆኑት እነአርኪቆ እነአራፋሊ፥ እነዶጋሊ፥ እነሰሐጢ፥ እነአይለት ወደማን እንደሚሆኑ አልተጠቀሰም።

የሆነ ሆኖ የኢጣልያ ጦር አዛዥ በየጊዜው እነዚህን አካባቢዎች ወታደር እየላከ ሲያስይዝ ራስ አሉላ በትኩሱ በወታደር ኃይል ሊቃወሙት ያልቻሉበት ምክንያት ካፄ ዮሐንስ ፈቃድ ማግኘቱ ከጊንዳ ሳይሆን ራሳቸውም ጭፍሮቻቸውም ለዘወትሩ ነዋሪነታቸው ከጊንዳ በላይ በአሥመራ ከተማና በደጋማው ሥፍራ ስለነበረ፥ ከጊንዳ በታች፥ በበረሃውና በቆላው እስላማዊ ሕዝብ በበረከተበት መካከል ነዋሪ ወታደር የማስቀመጡ ጉዳይ በውሃም በስንቅም በአየርም በኅብረትም ረገድ ችግሩ የበረከተ በመሆኑ ነው። በእውነትም በቱርክና በግብጽ የበላይነት ሥር በየባላባቱ ሲተዳደር ለብዙ ዘመናት የኖረው የእስላም ሃይማኖት ያቀፈው የሐባብ የሰናሂት፥ የሰመህርና የሾሆ ሕዝብ ከራስ አሉላ ከክርስቲያናዊ ጭፍራቸው ጋር የነበረው ኅብረት የጠነከረ ነው ማለት አይቻልም።

ስለዚህ ራስ አሉላ ከከሰላ ጦርነት እንደ ተመለሱ የዊዓን የዙላን ሠፈሮች ኢጣልያኖች መያዛቸውን ሰሐቲንም መመሸጋቸውን እንደተረዱት ለዤኔራል ካርሎ ዤኒም ባለፈው ያነበብነውን ደባቤ ጽፈውለት የእምቢታና የማስፈራሪያ ቃል ከመለሰላቸው በኋላ 5.000 የሚደር የጦር ወታደራቸውን እንዳስከተሉ በጥር ወር አጋማሽ ላይ 1879 ዓ.ም ከጊንዳ ቁልቁል ወደ ሰሐጢ መጥተው ወደ ምሽጉ ለመድረስ አምስት ኪሎ ሜትር ሲቀራቸው ሠፈር አደረጉ። በዚህ ጊዜ በሰሐጢ የ2 ኮምፖኝ የነጭ 300 ያገር ተወላጅ ወታደር ይዞ መሽጎ የተቀመጠው ማዦር ቦረቲ ከምሽጉ ወጣ ብሎ ጦርነት እንደገጠመ ሁኔታው አደገኛ መሆኑን ሲረዳው ከነጦሩ ወደ ምሽጉ ተመልሶ ራስ አሉላም ተጠግተው በተደረገው ውጊያ ከኢጣልያኖቹ ወገን ፌደሪኮኩዎም የሚባለው የመቶ አለቃ ከሁለት የኢጣልያና ከሦስት ያገር ተወላጅ ወታደሮች ጋር ሞተ። ይሁን እንጂ በምሽጉ ውስጥ ተገን ይዘው የሚዋጉት የኢጣልያ ወታደሮች በውጭ ያለምንም ተገን በሚዋጉት በኢትዮጵያ ወታደሮች ላይ ብዙ ጉዳት ማድረሳቸውን ራስ አሉላ ሲመለከቱ የሰሐጢን ምሽግ ትተው ወደ ታች ወደ ዶጋሊ ወርደው ሠፈሩ።

በዚህ ጊዜ ማዦር ቦረቲ መከበቡን ገልጦ የጦር እርዳታም ስንቅም ባስቸኳይ እንዲላክለት ያንለቱን ከሰዓት በላይ ወደ ዤኔራል ዤኒ በግሥጋሤ ልኮ ነበር። ዤኔራሉም ምንኩሉ ለሠፈረው ለሦስተኛው ባታዬ የእግረኛ ጦር አዛዥ ለኮሎኔል ቶማስ ዴክሪስቶፎሪስ ወታደርም የጦር መሣሪያም በበቅሎና በግመልም ጭኖ በቶሎ ወደ ተከበበው ወደ ሰሐጢ ምሽግ እንዲዘምት አዘዘው።

ከዶጋሊ ምኩሎ ርቀቱ 11 ኪሎ ሜትር ነው። ከምጥዋ ዶጋሊ 19 ኪሎ ሜትር ሲሆን ምንኩሎ ከምጥዋ የሚርቀው 8 ኪሎ ሜትር ነው። በሰሐጢና በዶጋሊ መካከል ያለው ርቀት 7 ኪሎ ሜትር ስለሆነ፥ ከሰሐጢ ምጥዋ 26 ኪሎ ሜትር ይሆናል። ስለዚህ ኮሎኔል ክሪስቶፎሪስ ትእዛዙ ከሰዓት በላይ እንደ ደረሰው ሌሊቱን ጭምር ሲዘጋጅ አድሮ ሲነጋ 540 የነጭ ሃምሳ ያገር ትወላጅ ወታደር፥ ሁሉም በደን የታጠቁ 10 የሚሆኑ መድፎች ሁለት መትረየሶች እንደያዘ ከሌሊቱ በ11 ሰዓት በሐያ ደቂቃ ከምንኩሎ ተነሥተው ከጥዋቱ በሁለት ሰዓት ተኩል ዶጋሊ አጠገብ ሲደርሱ ራስ አሉላ ወታደሮቻቸውን ግራና ቀኝ ሥፍራ አስይዘው ይጠባበቁ ነበር። ጣሊያኖቹ ግን ሁልጊዜ የኢትዮጵያን ጦር በመናቅ መንገድ ለመንገድ ሲመጡ «ራስ አሉላ እነርሱን በሩቅ አይተው ወደ ጊንዳ እንደሚሸሹ የጦር መኮንኖቹ አምነው ይኸንኑ በጉዞ ላይ ይጨዋወቱ ነበር» ይባላል። ይሁን እንጂ የራስ አሉላን አመጣጥና የጦራቸውን ብዛት የሰሙ አንዳንድ በጣልያኖቹ ውስጥ የተቀጠሩ ፓሻ ባዙቆች ከጉዞ ላይ ሰረቅ እያሉ ወደ ጫካ በመግባት የጠፋ ቢኖሩም በቅርብ የመጣውም ቀደም ብሎ የነበረውም የነጭ ወታደር ወደፊት ሲገሠግሥ ሳለ ሳያስበው ከራስ አሉላ ጦር የእሮምታ ተኩስ ላይ ወደቀ።

ኮሎኔል ክርስቶፎሪስ ወታደሩ በቶሎ የመከላከያ ሥስፍራ እየፈለገ በመያዝ እንዲመክት ለየሹማምንቱ ትእዛዝ ወዲያው ሰጥቶ ወታደር ክወታደር እየተታኰሰ ውጊያው በተጋጋለበት ሰዓት እርዳታ እንዲደርስለት ወደ ካርሎ ዤኒ በጥድፊያ መላክተኛ ላከ። ዳሩ ግን ተኩሱ በሚጋጋልበት ሰዓት ኢትዮጵያውያኑ እያደር ዙሪያውን እንደ ቀለበት ከበው ጠላቶቻቸውን መውጫ መግቢያ አሳጧቸው። ጣልያኖቹም በያለበት መከበባቸውን ሲያውቁት ጠንክረው ይዋጉ ዠመር። ነገር ግን ከያዙት የጦር መሣሪያ ግማሹ በተለይ መድፉና መትረየሱ ከግብጾቹ በውርስ ይሁን በግዥ ያገኙት አሮጌ መሣሪያ ስለ ነበረ በመካከሉ አልሠራ እያለ አስቸገረ። ጥይቱም አለቀባቸው። ወደ ዜኒ የተላከው መልክተኛ በአምስት ሰዓት መካከል ደርሶ እርዳታው ተዘጋጅቶ ከመላኩ በፊት ራስ አሉላና ወታደሮቻቸው ከወዲህ የድል አድራጊነት ሥራቸውን አከናውነው ጨረሱ። ውጊያውም ያለቀው በመጨረሻ ላይ በጨበጣ ጦርነት ነበር።

በውጊያው ላይ ዋናው አዝማች ኮሎኔል ቶማሶ ደ ክሪስቶፎሪስ ከ22 የጦር መኰንኖቹ ጋር በጦሩ ሜዳ ላይ እየተዋጋ ወደቀ። ከመሞቱም እብፊት ሻምላውን በቀኝ እጁ ይዞ፥ «ኢጣልያ ሕያው ትሁን ኢጣልያ ሕያው ትሁን! ወደፊት ቅደም! በለው!» እያለ በመጮህ የዠግንነት ሞያ ለማሳየት ሞክሮ እንደነበረ በቁስለኞቹ አንደበት የተነገረው፥ በኋለኛው ጊዜ በወገኖቹ በኢጣሊያኖቹ ዘንድ የመደነቅ ታሪክ አግኝቷል። ያልተናገረውንም በመጨማመር ቆስሎ ከመውደቁና ሕይወቱ ከመጥፋቱ በፊት በሕይወት ላሉት 12 ወታደሮች በውጊያ ወድቀው ለተረፈረፉት ወታደሮች «የብረት ሰላምታ ስጡ» የሚል ቃል ወርውሯል እየተባለ በየጊዜው ሲጻፍና ሲታመን የቆየውን የዛሬውን ተመራማሪ ጸሐፊ አንጀሎ ደልቦካ የፈጠራ ወሬ አድርጎታል።

በውጊያው ላይ ራሱ ኮሎኔል ክርስቶፎሪስ ከ22 የጦር መኰንኖች ጋር ሲወድቅ 418 ወታደሮች ሞተዋል። ከነዚህም ውስጥ ቆስለው ወደ ምጥዋ እንደርሳለን ብለው በሌሊት ጉዞ እያቃሰቱ በመንገድ የሞቱት ምጥዋ ደርሰው ነፍሳቸውን ያተረፉም ይገኛሉ። አንዳንዶቹም ምጥዋ ሆስፒታል እንደተኙ ለየዘመዶቻቸው በሳኡት ላይ «ሹማምንቶቻችን ያለ ምንም ጥናትና ድርጅት ከጦርነት ላይ አጋፍጠውን ‹ኢጣልያ ሕያው ትሁን ወደፊት ግፋ› ብለው በመጨረሻ እኛን ጥለውን እነሱ ሸሹ» የሚል ሮሮ ያቀረቡ ነበሩ። ከተርፉት የጦር መኰንኖች መካከል ካፒቴን ሚሸሊኒ የሚባለው የመድፈኛ የጦር መኰንን እንደ ቆሰለ ወድቆ ሳይሞት የሞተ በመምሰል ከሬስ ጋር ድምጹን አጥፍቶ ውሎ ሲጨልምና ጸጥ ሲል ከጥቂት ጓደኖቹ ጋር በሌሊት የችግር ጉዞ ተጉዞ ምጥዋ ከገባ እብኋላ እንደ ቀሩት ቁስለኞች በራስ ሙዱር ሆስፒታል ታክሞ ከዳነ በኋላ ወደ አገሩ በሕይወት ለመመለስ ችሎአል።

በአገራችን የጦርነት ዝክረ ነገር በመዝገብ ይዞ ለትውልድ ማቆየት እምብዛም ስላልተለመደ በዶጋሊ ጦርነት ከኢትዮጵያ ወገን የሞትቱንም የቆሰሉትንም የሹማምንትም የወታደሩንም ቁጥር በትክክል አናውቅም። ደልቦካ በመጽሐፉ ከራስ አሉላ ወገን የሞተውም የቆሰለውም እስከ 1 ሺ መድረሱን ያመለክታል።

ምንም እንኳን በዶጋሊ ጦርነት በኢጣልያና በኢትዮጵያ እንደዚሁም በእንግሊዝ መካከል ብዙ የፖለቲካና የጦርነት ውዝግብ በመፈጠሩ ባፄ ዮሐንስ ዘንድ ቅሬታ ተፈጥሮ ራስ አሉላ ከጦር ጠቅላይ መሪነቱ ቢገለሉም በዶጋሊው ጦርነት የራስ አሉላ የጉብዝና ዝና በመላው ኢትዮጵያ ተሠራጭቷል። በኢጣልያኖቹም በኩል ከማናቸውም የዐፄ ዮሐንስ መኰንን የበለጡ የታወቁና በየመጽሐፉ የሚታወሱ ናቸው። ከዶጋሊ ጦርነት ወዲህ በየጊዜው እንደዚህ እየተባለ ተገጥሞላቸዋል።

1 መብቱን ዮሐንስ አሉላ ቢሰጠው

እንደ ቀትር እሳት ቱርክን ገላመጠው

ጣልያንም ወደቀ እያንቀጠቀጠው

አጭዶና ከምሮ እንደ ገብስ አሰጣው

2 አባ ነጋ አሉላ ካሥመራ ቢነሣ

እንዳንበሳ ሆኖ እሳት አያገሣ

የችግር ምስጋና ባይወሳ

ቢቸግረው ጣልያን አለ ፎርሳ ፎርሳ

3 ጣልያን በሀገርህ አልሰማህም ወሬ

የበዝብዝ አሽከሮች እነሞት አይፈሬ

ዘለው ጉብ ይላሉ እንደ ጐፈር ዐውሬ

4 አባ ነጋ አሉላ የደጋ ላይ ኮሶ፥

በጥላው ያደክማል እንኳስን ተቀምሶ

5 ጣልያን ሰሐጢ ላይ እግሩን ቢዘረጋ

በብረት ምጣዱ በሰሐጢ አደጋ

አንገርግቦ ቆላው አሉላ አባ ነጋ

6 ተው ተመከር ጣልያን ይሻላል ምክር

ሰሐጢ ላይ ሆነህ መሬት ብትቆፍር

ኋላ ይሆንሃል ላንተው መቃብር

ይቺ አገር ኢትዮጵያ የበዝብዝ አገር

ምንም አትቃጣ እንደራስ ነብር

ይሁን እንጂ በዶጋሊ የራስ አሉላ አሸናፊነት ያለ ፈቃዴ ተዋጋህ በማለት በንጉሠ ነገሥቱ ዘንድ ቅሬታ ሲያሳድር በሌላ በኩል በንጉሠ ነገሥቱ ዙሪያ የነበሩ መሳፍንትና የንጉሠ ነገሥቱ ቤተሰቦች ሳይቀሩ ባንድ ወገን አሉላ ከተራ ቤተሰብ የተወለዱ መሆናቸውን በመጥቀስ በሌላ በኩል ጠላትን በማሸንፍ ዝናቸው እየገነነ በሔደ መጠን ለወደፊት አስፈሪ ሊሆኑ ይችላሉ በማለት በንጉሡ ዘንድ ጥላቻና ጥርጣሬ እንዲያድር ያደርጉ ነበር ይባላ።

ከዶጋሊ ጦርነት ቀደም ብሎ በነበረው ጊዜ የወሎ የዋጂራት የየጁ፣ የራያና የአዘቦ ሕዝብ እስላሙ ሁሉ ክርስትና እንዲነሣ ዐፄ ዮሐንስ ባወጁት ምክንያት እነሸክ ጣህላ የቀሰቀሱት የተቃውሞ ጦርነት አልበረደም ነበር። ስለዚህም ብዙ ጊዜ ንጉሠ እንገሥቱ ከመቀሌም ከዐድዋም ወደነዚሁ ወእዳዎች እየዘመቱ ለመደምሰስ የተደጋገመ ሙከራ አድርገዋል። አሁንም ራስ አሉላ በዶጋሊ የኢጣልያን ጦር ማሸንፋቸው ወሬው የመጣላቸው ደርበ ታቦር (በጌምድር) ከንጉሥ ተክለ ሃይማኖት ጋር ባሉበት ሰዓት ነበር።

በሸዋ ደግሞ በዚሁ ራስ አሉላ ከአሥመራ ወደ ጊንዳ ከጊንዳ ወደ ሰሐጢ ወርደው በዶጋሊ ከኢጣልያኖቹ በሚዋጉበት ሰዓት ራስ ዳርጌ አሩሲን ለማስገበር የሚታገሉበት ንጉሥ ምኒልክ ለከተማቸው ለእንጦጦ ከእቴጌ ጣይቱ ጋር ዋና አልጋ ጠባቂ ራስ ጐበናን ትተው እርሳቸው ወደ ሐረርጌ አሚር አብዱላሂን ለማስገበር የሔዱበት ጊዜ ነበር። ምኒልክ አሚር አብዱላሂን በታኅሣሥ 29 ቀን 1879 ዓ.ም አሸንፈው በጥር 3 ቀን ሐረር ከተማ በገቡ 5ኛው ቀን ራስ አሉላ በዶጋሊ ጦርነት ቀናቸው ማለት ነው።

ራስ አሉላ በሰሐጢ የነበሩትን የምሽግ ተከላካዮች ለመርዳት የመጣውን ቁጥሩ ከ5000 በላይ የሆነውን ጦር እንዳሸነፉ ወደ ምጥዋና ወደ ምኩሎ ሔደው ወደቡን ለመያዝ ሳያምራቸው አልቀረም። በዚያን ሰዓት ወደቡ የነበረው የኢጣልያ ጦር ቁጥር 2000 ወታደር ቢሆንም ይኸው ጦር በያለበት ተበታትኖ በምጥዋ ወደብ የነበሩት በመቶ የሚቆጠሩ ፈቃደኞች ግሪኮችና ዐረቦች እንደዚሁም ጥርቅም ባንዳ ብቻ ስለ ነበሩ በዤኔራል ካርሎ ዤኒና አጠገቡ ባሉት ሹማምንቶች ዘንድ የዶጋሊ ጦርነትና ውጤቱ እንደ ተሰማ ታላቅ ፍርሃትና ስጋት ነበር። ስለዚህም ዤኔራሉ በፊተኛው ጊዜ በያለበት የበታተነውን ጦሩን በቶሎ እንዲሰበስብ አደረገው።

ስለዚህ ጉዳይ ኤሚሊዮ ዴላቪታ የሚባለው የኢጣልያ የጦር መኰንን ከዚህ ቀጥሎ ያለውን ሐተታ ይሰጣል።

«….እንደ አላጌውና እንደ ዐድዋው ከዚህ ከዶጋሊው ድል አድራጊነቱ በኋላ ጠላት በፍጹም ወታደር አልባ የሆነውን ምጥዋን ገሥግሦ በመውረር የድል አድራጊነቱን ፍሬ መልቀምን አልወቀበትም። የዚህም ምክንያት ሐበሾች በጠባያቸው ድል ለማድረግ እርግጠኛ የሚሆኑበትን ነገር ካልጨበጡ አይዋጉም። አወላዋይነት ያለበትን ነገር (ጦርነት) ለመግጠም ጥንቃቄ ማድረግ ይወዳሉ…..»

ጸሐፊው መኰንን የሚለው በአጋማሽ እውነት ሊሆን ይችላል። የራሱ የጦርነቱ ዝርዝር ታሪክ እንደሌለን ሁሉ የራስ አሉላን ወደ ምጥዋ አለመዝመት በኛ እብኩል ሰበሰቡንና ችግሩን የሚናገር ጽሑፍ ባይኖረንም ከአሁኑ ዘመናችን ላይ ሆነን የመላ ግምት ስንሰጥ አንደኛ የስለላ አቅማቸው ደካማ ስለ ነበረ በምጥዋ ወደብ መሽጐ የተቀመጠውን የጦር ኃይል በትክክል አይረዱትም ይሆናል። ሁለተኛ ጦሩ ትንሽም ቢሆን በደንብ መሽጐ የሚከላከል ጦር ከውጭ የመጣበትን ጠላት እንደ ምንም እንደሚያጠቃው በዚያው ሳምንት በሰሐጢ በተደረገው ውጊያ የደረሰባቸውን ሊገመግሙት ይችላሉ። ሦስተኛ ከሁሉ የበለጠ ንጉሠ ነገሥቱ ዐፄ ዮሐንስ በዙፋን ባላንጣቸው በምኒልክ አንጻር በእስላማዊው ሕዝብ አሸፋፈት በሰሜናዊ ምዕራብ ኢትዮጵያ በደርቡሾች አነሣሥና አጥቂነት ፊት ካንድ፥ በእንግሊዝ መንግሥት በተደገፈ ኃያል አውሮፓዊ መንግሥት ጋር ለረዥም ዘመን ጦርነት መግጠሙን እንደማይፈልጉት አይሰቱትምና ከንጉሠ ነገሥቱ ባልተቀበሉት ግልጽ ትእዛዝ ምጥዋን ለመውረር መሞከሩ አደኛ መሆኑ ሳይሰማቸው አይቀርም። በዚህም ላይ በሔዊት ውል ውስጥ የግብጽ መሪና ንጉሠ ነገሥቱ ሲዋዋሉ የምጥዋ የወደብ ባለቤትነት ለግብጽ ስለረጋ ከግብጽም ለኢጣልያ የተላለፈው በእንግሊዝ መንግሥት ፈቃድ መሆኑን አሉላ በግልጽ ስለሚያውቁ፥ በዚህ ሁሉ ምክንያት መዘዙ ወደበዛው ወደ ምጥዋ ወደብ በማምራት ፈንታ ከዶጋሊ ወደ ጊንዳ፥ ከጊንዳ ወደ አስመራ ተመልሰው መዠመሪያ በመልእክት ቀጥለው ራሳቸው በመገናኘጥ ሁኔታውን ለጌታቸው ለማብራራት ተወሰኑ።

ስለዚህ ዤነራል ካርሎ ዤኒ የራስ አሉላን ከነጦራቸው ወደ አሥመራ መመለሳቸውን ከሰላዮቹ ካረጋገጡ በኋላ ድንጋጤው በርዶ ወደ ዶጋሊ ሰው ልከው የሞቱትን የወገኖቹን ሬሳ በሰላምና በጸጥታ ያስለቅም ዠመር። ፌሪኒ ኦታቪዬ የሚባለው የሃምሳ አለቃ ወደ ኢጣልያ አገር ለወንድሙ ለሉዊጂ ከምጥዋ በጻፈው ደብዳቤ ላይ፦

ውድ ወንድሜ ከጦርነቱ ወዲህ በሦስተኛው ቀን ባለቆቼ ትእዛዝ ጦረንቱ ወደ ተደረገበት ቦታ የዤግናውን ያገራችን ተወላጅ የሌተና ኮሎኔል ቶማሶ ደ ክሪስቶፎሪስንና ከርሱ ጋር የወደቁትን ሬሳ ለማምታት ሔድን……. እንዴት ያለ አስቀያሚ ትርዒት አለው። ሦስት ጉብታዎች ራቁታቸውን በሆኑና ገና በሚያደሙ ሬሳዎች ተሸፍነዋል። የነዚህም ሰውነታቸው ከብዙ ቦታ ተቆራርጧል። እንዳንዶቹም የተሰለቡ አሉ። ጅብና አሞራ ምንም ያህል አልጐዳቸውም። ውሎ በማደር ሬሳዎቹ ጠቁረዋል….. ከጥቂት ፍለጋ በኋላ የኮሎኔል ክሪስቶፎሪስን ሬሳ ገኘንና በድንኳን ጨርቅ ጠቅልለን በግመል አጉዘን ወደ ምኩሎ ስንደርስ የክብር አቀባበል ተደርጐለት በካቶሊኮቹ መቃብር ተቀበረ…. ሲል ያረጋግጣል።

ነፍሱ የወጣውን ሬሳና አንዳንዱንም ገና የሚያጣጥረውን ሬሳ የምጥዋ ባለሥልጣኖች ከማግሥቱ ጊዜ ዠምሮ እያስለቀሙ የሞተውን በመቅበር የቆሰውለውን በማሳከምና የዳነውን ወደ ኢጣልያ አገር በመርከብ ያግዙ ዠመር።

**ምዕራፍ ሠላሳ ሰባት**

**ያፄ ዮሐንስ የስሞታ ደብዳቤ ለእንግሊዝ መንግሥት - በዤራር**

**ፖርታል አማካይነት የመጣው አሳዛኝ ደብዳቤ**

የዶጋሊ ጦርነትና ፍጻሜው ለኢጣልያ ወዳጅ በሆኑት በእንግሊዝና በጀርመን አገር ሲሰማ ‹አብ ሲነካ ወልድ ይነካ› እንደሚባለው የነጭ ደም በጥቁር በመደፈሩ ንዴት አሳድሯል። ከጀርመን የበለጠ እንግሊዝ በመካከለኛው ምሥራቅ በተለይ በግብጽና በሱዳን ለወጠነው የመስፋፋት ዓላማው ኢጣልያ ለመሣሪያነት ተመድቦ ሳለ እንደዚህ ያለ ወድቀት ሲያገኘው ንዴቱ የርሱ ሞቅ ያለ ነበር። የፈረንሳይ መንግሥት ግድ በምጥዋ የኢጣልያ አገባብ ስበቡን ሁሉ ደህና አድርጎ ሰለሚያውቀው ላፄ ዮሐንስ የሞራል ድጋፍ ከመስጠት በቀር በነገሩ አላዘነበትም። በዘርና በቋንቋ እንኳን ለላቲኑ ለኢታልያ ከአንግሎ ካክሶኑ ከእንግሊዝ ፈረንሳይ በላቲንነት በጣም ይቀርባል። ዳሩ ግን የፖለቲካ ጥቅም ከዝምድና የበለጠ ስለሆነ ለኢትዮጵያ የፈረንሳይ ድጋፍ እስከ መጨረሻው እስከ ዐድዋ ጦረንት ድረስ ሲዘልቅ የእንግሊዝም ወዳጅነት ለኢጣልያ አልተለየም ነበር።

ቢሆንም ዐፄ ዮሐንስ የዶጋሊን ጦርነት ዝርዝር ሁኔታ ከራስ አሉላ ከሰሙ በኋላ የእንግሊዝን መንግሥት በዚያን ሰዓት የነበረውን አቅዋምና የእርሳቸውንም የቆየ ወዳጅነት ለጥቅሙ ሲል ለኢጣልያ እንደ ለወጠው በትክክል ቢረዱትም በመሠረቱ የእንግሊዝ መንግሥት መልክተኛውን ሬር አድሚራል ሔዊትን ልኮ ከግብጽ መንግሥት ጋር ከአዋዋላቸው ወዲህ እርሳቸው በውለታቸው ጸንተው ወታደራቸውን በመሠዋት ደርቡሾች የከበቧቸውን ቱርኮችና ግብጾች አድነው በውሉ መሠረት በግብጽ ይዞታ ሥር የነበረውን ሁሉ ለመረከብ በሚዘጋጁበትና አብዛኛውን በተረከቡበት ሰዓት ምሥጢሩ ከርሳቸው ተደብቆ በግብጽ እግር የኢጣልያ ጦር አንደኛ ምጥዋ መግባቱ ሁለተኛ ከወደቡ እያለፈ በግብጾች ይዞታ ሥር የቆየውን የአራፋይሌን የዊአን የዙላንና የሰሐጢን አካባቢ መውረሩ ሦስተኛ ንጉሠ ንገሥቱ በምጥዋ ወደብ እንደ ልባቸው የሚያስፈልጋቸውን መሣሪያና ሸቀጥ ያለ ቀረጥ ለማስመጣት እንደሚችሉ በግልጽ ከውሉ ላይ ሠፍሮ የነበረው ዓመት ሳይሞላው በኢጣልያ ባለሥልጣኖች መሻሩ ስላሳዘናቸው ከዚህ ቀጥሎ ያለውን ደብዳቤ ለእንግሊዝ ንግሥት ለመጻፍ ተገደዱ።

በስመ እግዚእነ ኢየሱስ…. መልእክት ዘሥዩመ እግዚአብሔር ዮሐንስ ይድረስ ኃበ ክብርት ወልዕልት ቪክቶሪያ…. ከጻፍኩልዎ ወዲህ እጅጉን እንዴት ነዎ እኔ ከሠራዊቱ ጋር በእግዚአብሔር ቸርነት በእምነ ጽዮን አማላጅነት አምላክ ቅዱሳን ይከብር ይመስገን ደህና ነኝ ምህረቱ ለዘለዓለም ነውና። እይውሉን ነገር መፍረሱን አምና በጾሙ ጽፌልዎ ነበር ምላሹ ግን አልመጣልኝም። በመጀመሪያ ከቱርኮች ጋር ስታስታርቁነ ስታዋውሉነ በሐበሻ መሬት የነበረ የቱርክ ጦር አገሬን ለቆ ወደ አገሩ ሊመልስ እኔም፥ ልሰደው ሲሄድም በሰንሃት በአመዴብ ያለውን የጦር መሣሪያ ሁሉ መድፍ ነፍጥ ባሩድ ከዚያው ጥሎልኝ ሊሂድ ደግሞ ከዳተኛ ወስላታ ከኔ ተነስቶ ቅጣት ፈርቶ ወደነዚያ ቢሄድ አስረው ሊሰዱልኝ ከነኢዝያ እነሥቶ ከዳተኛ ወስላታ ቅጣት ፈርቶ ወደኔ ቢመጣ አስሬ ልሰድላቸው የኔ አገር የሀበሻ ነጋዴ ምጥዋ ገበያ አድርጎ ሲመጣ ላይቀረጥ በዚህ ውል ተዋደን እላንተም እኔ ጽፈን በየማኅተማችን አትመን ባፈረሰውም ምስክር ሊሆን የላንተ ማኅተም ከኔ የኔ ማኅተም ከላንተ ተቀምጧል። አሁንም ጥቂት ሳይቆዩ ውሉን አፍርሰው ደብብ የሚባል ከኔ ከድቶ ወደነዚያ ሄዶ አስረው እንዳይሰዱልኝ ብዙ ነፍጥ ሰጥጠው ሸኝተው ቱርኮች ወደ በረሀ ሰደዱት። ነጋዴውንም ዓመት ሳይሞላው ዘምሮ እስከዛሬ ይቀርጣል። እኔ ግን በዋዋላችሁኝ በውሀ ሙላት ሠራዊቴን አስፈጅቼ ብዙ ጦር ሰድጄ ተከቦ ተጨንቆ የነበረውን ጦራቸውን አውጥቼ ሰደድሁ። ሁለተኛም ደግሞ ኢጣልያ ወዳጅ መስሎ የፍቅር ወረቀት እየጻፈ ገጸ በረከት እያያዘ እየመጣ አገሬን እየሰለለ ነበር። አሁን በመጨረሻው ቱርክ የነበረትን አገር እንይዛለን አለ። እኔ ግን በአገሬ ምን አለህ ብለው ተጋፍቶ ከሁለት ላይ ክር ቆርጦ ተቀመጠ። ራስ አሉላ ከሰው አገር ምን አመጣህ ሊለው ቢወርድ ተሰፍሎ ከርሱ ጋር ተዋጋ ይህን ግን ወደ ላንተ መጻፌ በደሌን ትሰሙልኝ ብዬ ነው። ምን አድርጌ ነው ከኔ የደረሰ ቃል ኪዳኑ የፈረሰብኝ። አሁንም በላንተ ፈቃድ እንደሆነ ላኩብኝ። እርሱ ግን ጠግቦ ተጋፍቶ መጥቶብኝ እንደሆነ እግዚአብሔር ለተበደለ ይበል። ተጽሕፈ አመ 30 ለየካቲት በመቀሌ ከተማ በ1879 ዓ.ም።

የእግንሊዝና የኢጣልያ መንግሥታት ባጼ ዮሐንስ በኢትዮጵያ ዠርባ ላይ ሽርክነታቸው የታወቀ ስለሆነ፥ ከዚህ በላይ ካፄ ዮሐንስ ለንግሥቲቱ የተጻፈላቸውን ደብዳቤ ጠቅላይ ሚኒስትሩና የውጭ ጉዳይ ሚኒስትሩ ከተነጋገሩበት በኋላ የኢጣልያ መንግሥት ጉዳዩን ዐውቆት መልስ ለመስጠት እንዲመቸው ትክክለኛ ግልባጩን ሎንዶን በሚቀመጠው በኢጣልያ ጉዳይ ፈጻሚ በሲኞር ካታላኒ አማካይነት እንዲተላለፍለት አደረጉ። እንደ እውነቱ ንጉሠ ነገሥቱ እንደ ዳኛ ሆኖ ይፈርድልኛል በማለትና በወዳጅነት መልክ እንደ ስሞታ የላኩት ደብዳቤ እንደ ምስጢር ተቆጥሮ መያዝ ነበረበት እንጂ ለባላጋራ መስጠት አልነበረትበትም። ወይም የርሳቸውን ለኢታልያ ባለሥልታኖች እንደ ሰጡ የጣሊያኖቹንም ትክክለኛ የመልስ ሰነድ ላፄ ዮሐንስ መላክ ነበረባቸው። ነገር ግን ይኸን ትክክለኛ የዳኝነት አቅዋም እንግሊዞቹ ስለ አልወሰዱ ያፄ ዮሐንስ አቅዋምና ስሜት ለኢጣልያኖቹ ግልጽ ሲሆን የኢጣልያንና የእንግሊዝን ትክክለኛ ዓላማ ላጽሴ ዮሐንስ ድፍንም ሳይሆን የተጭበረበረ ነበር ለማለት ይቻላል።

አሁንም ሲኖር ካታላኒ ከውጭ ጉዳዩና ከተጠባባቂው ጠቅላይ ሚኒስትር ከፍራንቸስኮ ክሪስፒ የተላከለትን መመሪያ መሠረት በማድረግ ያፄ ዮሐንስ ደብዳቤ ግልባጭ ስለሰጡት ምስጋናውን አቅርቦ አሁንም በንግሥት ቪክቶርያ ስም ከእንግሊዝ መንግሥት ላፄ ዮሐንስ የሚሰጠው መልስ ዐፄ ዮሐንስን የልብ ልብ ሰጥቶ የሚያኮራ እንዳይሆን ለማሳሰብ ጉዳይ ፈጻሚው ለእንግሊዝ ጠቅላይ ሚኒስትርና ለውጭ ጉዳይ ሚኒስትሩ በጻፍው ደብዳቤ ላይ፦

ወደ ንግሥት ቪክቶሪያ ንጉሡ ዮሐንስ በጻፈው ደብዳቤ ላይ እንደሚታየው በእኛና በእንግሊዝ መንግሥት መካከል ያለው የጋራ ግንኙነት እንደዚሁም ምጥዋንና አካባቢውን ለመያዝ ከእንግሊዝ መንግሥት ጋር በመስማማታችን እዳልገባው ይታያል…… ስለዚህ በሚጻፍለት የመልስ ደብዳቤ ላይ የሁለቱ መንግሥታት ስምምነትና ወዳጅነት እንዲገለጽለት ያስፈልጋል የሚል ቃል ይገኝበታል። ይኸውም ማለት ከሁለቱ ጥብቅ ወዳጅነት የተነሣ በዚህ ወዳጅነት ተኩራርቶ የልብ ልብ የበቃው ክሪስፒ ዐፄ ዮሐንስ በእንግሊዝ ወዳጅነት ተስፋ እንዲቆርጡ በሌላው መንግሥት ጉዳይ ገብቶ የደብዳቤ አጻጻፍ እስከ ማስተማር ደርሷል ማለት ነው።

በዚህ ምክንያት የእንግሊዝ ባለሥልጣኖች ለኢጣልያ መንግሥት ወደ ምጥዋ አገባብ እንደሚስማማ ሆኖ ላፄ ዮሐንስ ያዘጋጁትን የደብዳቤ ግልባጭ ራሱ የውጭ ጉዳይ ሚኒስትሩ ሎርድ ላሊስበሪ በጉዳይ ፈጻሚው በካታላኒ አማካይነት ለክሪስፒ ከላከ በኋላ ዋናውን ደብዳቤ ወዳፄ ዮሐንስ የሚያደርስ ሲፈልግ ምርጫው በካይሮ ከሚቀመጠው በባሪንግ ሥር የዲፕሎማሲውን ሥራ ከሚያካሔደው ከሚስተር ዤራል ፖርታል ላይ ወደቀ። በዚህ መካከል የኢጣልያ መንግሥት የዶጋሊን እልቂት ለመበቀል ስለዛተ ለዚህም የሚያስፈልገውን የጦር ዝግጅት ከማድረግ ላይ ስለሚገኝ በጥቅምት 1880 ዓ.ም የእንግሊዝ መንግሥት ሁለቱ መንግሥታት ወደ ትልቅ ጦርነት ከመግባታቸው በፊት ፖርቱጋል በንግሥቲቱ ስም ሔዶ ሁለቱን ወገኖች ለመገላገል የሚያችል የዕርቅ አሳብ እንዲያቀርብ ወሰነ። እስከዚያም ድረስ ኢጣልያኖች የበቀሉን ጦርነት በትዕግሥት እንዲያቆዩ ስምምነት ተደረገ።

ስለዚህ ፖርቱጋል የንግሥቲቱን ደብዳቤ ይዞ ከርሱም ጋር ምስተር ቤች በግብጽ ጦር ውስጥ የሚያገለግለውን እንግሊዛዊና እንደዚህም አህመድ ፋህሚ የሚባለውን ግብጻዊ የአማርኛ ቋንቋ ከነጽሕፈቱ ዐውቃለሁ የሚለውን ላስተርጓሚነት አስከትሎ ከካይሮ ወደ ምጥዋ ለመጓዝ ተዘጋጀ። የጉዞው ዓላማ በምስጢር እንዲያዝ ስላስፈለገ ማናቸውንም ጥንቃቄ ለማድረግ ሲባል ፖርቱጋል ከስዊዝ ወደ ምጥዋ ሲጓዝ በመርከብ ላይ ሥፍራ የተያዘለት በአገልጋዩ እንግሊዛዊ በሁትሺስንና በሦስት ጓደኞቹ ስም ነበር።

በዚህ ዐይነት ፖርታል ከነጓደኞቹ በጥቅምት 1880 ዓ.ም ከካይሮ ወደ እስክንድርያ ሔዶ ከሎንዶን በንግሥቲቱና በሎርድ ሳሊስበሪ ስም ላጽሴ ዮሐንስ የተጻፈውን ደብዳቤና ገጸ በረከት ተረከበ። ላፄ ዮሐንስ ለልጃቸው ለራስ አርአያና ለራስ አሉላም በስጦታ መልክ የሚቀርብ ስጦታ መሣሪያ አብሮ ተዘጋጀ። ፖርታል ከነጓዙ ከእስክንርያ ካይሮ ተመልሶ ከዚያ ናርጊለህ በሚባለው የግብጾች መርከብ ተሳፍሮ በጀዳና በሱአኪን ዐልፎ በጥቅምት 29 ቀን ምጥዋ ገባ። በዚያም በዤነራል ዤኒ እግር የተሾመው ዋናው አዛዥ ዤኔራል ሳሌታና የኢጣልያ ባለሥልታኖች ካመት በፊት ለካፒቴን ሐሪሰን ካደረጉት የበለጠ አቀባብለና መስተንግዶ ለሰር ፖርታል አድርገው ከምጥዋ ወደ ጉራዕ እስቲጓዝ ድረስ በግብዣ ሲያከባክቡት ውለው አደሩ። ከዚያም ወደ አሥመራ እርሱም ጓዙም የሚጫኑበት በቅሎም ፈረስም ግመልም አርበው በማናቸውም ነገር አስደሰቱት።

ፖርታል ኈልቱን ወገኖች ለማስታረቅ የሚያችለውን ከኢጣልያ በኩል ከዶጋሊ ጦርነት በኋላ የበቀል ጦርነቱን ሊያስቀር ይችላል ተብሎ በኢጣልያን ባለሥልጣኖች የቀረበውን የጥያቄ ረቂቅ እንደያዘ ራስ አሉላ ወደ ተባሉበት ወደ ጉራዕ ለመሔድ ተዘጋጀ። በዤኔራል ሳሌታም አሳሳቢነት ላስተርጓሚነት ብሩ ወርቄ እንደዚሁም ለመንገዱ መሪነትና ለጭነት የሚያግዙ ያገር ተወላጆች ተጨማምረው ሰር ፖርታል ከምጥዋ ወደ ምንኩሎ ሔደ። ከዚያም በኮሎኔል አቮጋድሮ አዘጋጅነትና ሸኝነት በኅዳር መዠመሪያ ላይ በአይለትና በጊንዳ በኩል ዐልፎ ወደ አሥመራ ጉዞውን ቀጠለ። አሥመራም ደርሶ ወደ ጉራዕ ለመጓዝ ሲዘጋጅ «ወደዚያው መጣሁ ጠብቁኝ› የሚል መልእክት ከራስ አሉላ ደረሰው። ከዚያም ራስ አሉላ ኅዳር 11 ቀን አሥመራ እንደገቡ ከሰር ፖርታል ጋር ተገናኙ። ዐይናቸው የነበር ዐይን የሚመስለው አሉላ ቁጭ እንዳሉ ተቀብለው እጁን እንደ ጨበጡት ለርሳቸው የመጣውን የማንችስተር ጠበንጃ ከ800 ጥይት ጋር አቀረበ። ቀጥሎ ላፄ ዮሐንስ የሚሰጥ የንግሥት ቪክቶሪያ ደብዳቤና ገጸ በረከት ስላለ ንጉሡ ወዳሉበት ወደ ደብረ ታቦር ለመሔድ ቢጠይቃቸው «ጉዳዩን ንገረኝ» ብለው እናስቸገሩትና አልነግርም በማለቱ «የኢጣልያን ሰላዮች ናችሁ» በማለት መጉላላት እንደ ድረሰበት ወደ ንጉሡም እነርሱን ለመላክ አሉላ የፈሩት ንጉሠ ነገሥቱ የዶጋሊን ጦርነት ሁኔታ ከነርሱ በዝርዝር ሲሰሙት እንዳይቆጧቸው ወይም ከሐማሴን ሽረው ወደ ሌላ እንዳያዛውሯቸው መሆኑን በአሳቡ የመሰለውንና ከየሰው የሰማውን በራሪ ወሬ በመጽሐፉ አስፍሮታል።

ይሁን እንጂ ራስ አሉላ የፖርታልን አሥመራ መድረስ ለዐፄ ዮሐንስ አስታውቀው ወደ ደብረ ታቦር ለመላክ ፈቃድ ሲጠባበቁ በመጨረሻ ንጉሠ ነገሥቱ ከደብረ ታቦር መጥተው አሸንጌ ላይ ለመገናኘት ማሰባቸውን ስለሰሙ ይኸንኑ ለፖርታል ገለጹለት። ወዲያውም የዐድዋው ገዝ ቢቶደድ ገብረ መስቀል መጥተው መስተንግዶም አቅርበው ፖርቱጋልን ወደ አሸንጌ ከሰደዱት በኋላ በአሸንጌ ከንጉሠ ነገሥቱ ጋር ተገናኘቶ ከንግሥቲቱ የተላከውን ደብዳቤና የሰይፍ ገጸ በረከት አቀረበ።

ከእንግሊዝ ንግሥትና ከሎርድ ሳሊስበሪ ላፄ ዮሐንስ የመጡት ደብዳቤዎች ሁለቱም በኢጣልያና በኢትዮጵያ መካከል ስላለው ክርክር ጉዳይ ለግልግል በካይሮ ሌጋሲዮን የዲፕሎማቲ አባል በሆነው ሚስተር ፖርታል እጅ መላኩን እነርሱም የታመነና ችሎታ ያለው ሰው ስለሆነ ንጉሠ ነገሥቱ ከርሱ ጋር በእምነትና በግልጽ ተነጋግረው የዕቁን ነገር እንዲጨርሱ የሚል የማስተዋወቂያ ደብዳቤ ነበር። ሁለተኛው ደብዳቤ ፍሬውን ጉዳይ የያዘው ነበር። ከዚህ እብፊት እንዳልነው በሎርድ ሳሊስበሪ ተረቆ የኢጣልያ ተጠባባቂ ጠቅላይ ሚኒስትር ተመልክቶት የተቀበለውን የንግሥቲቱንና የራሱን የሎርድ ሳሊስበሪን ደብዳቤዎች አቀረበ። የንግስቲቱ ደብዳቤ በተለመደው አርዕስትና ሰላምታ ይዠምራል…..

…..ኃያላን ከሆኑትና መልካም ስሜት ካላቸው ኢጣልያኖች ጋር በመጣላታችሁ አዝነናል። በሔዊት አማካይነት በተደረገው ውል መሠረት የንግድን ነጻነት በደንብ ለማከናወን መዋል። እርስዎ ውሉ በትክክል አልተፈጸመም ብለው ሐዘንዎን በገለጹ ጊዜ ነገሩን ለመመርመርና ጠቡ የተነሣበትን ሁኔታ ለማወቅ ምስተር ሐሪሰን ስሚዝን ስለ ላክነው፥ ከዚያ ወዲህ በሁለታችሁ መካከል ያለው ጠብ ተወግዶ በሰላም የወዳጅነት ግንኙነት ታደርጋላችሁ ብለን ተስፋ አድርገን ነበር።

የንግድን ነጻነት ለመጠበቅም አንድ ወኪል ለመላክ አሰበናል። ነገር ግን የርስዎ ዤኔራል ራስ አሉላ ኢጣልያኖቹ ኢትዮጵያን ለመውረር አሳብ ሳይኖራቸው ተጓዢ ነጋዴ በደንብ እንዲተላለፍ ሲሉ በመልካም ስሜት ሰሐጢንና ዊዓን መያዛቸው ነገሩ ስለ አልገባው ተሳስቷል። ያለአገባብ በመውጋቱ በመካከላቸው ጦርነት ተፈተረ።

አሁንም ኢጣልያኖቹ በደረሰባቸው የጦርነት አደጋ ካሣ ካላገኘን አንደሰትም ጦርነቱን እንቀጥላለን በለው በቁርጥ ተናግረዋል። እነሱም በጣም ኃያላን ናቸው። እንገር ግን እርስዎ ሰላም ከፈለጉ በምን ሁኔታ ለመስማማት እንደሚፈልጉ ጠይቀን ወደ ስምምነቱ እንድትደርሱ ወደፊት እንረዳዎታለን። ነሐሴ 1887 ዓ.ም።

በዚህ ደብዳቤ ላይ የእንግሊዝ መንግሥት የቃል ኪዳን ጓደኛው እንደመሆኑ መጠን፥ የኢጣልያ መንግሥትን ወራሪነት በደንብና በግልጽ ሲደግፍ ይታያል። በንግድና በጸጥታ አጠባበቅ እያመካኙ የሰሐጢንና የዊዓን የወረሩትን ኢጣልያኖች የእናት አገራቸውን ግዛት ለመከላከል ራስ አሉላ ያደረጉት ጦርነት በእንግሊዞች ዘንድ እንደ ወንጀል ተቆጥሮባቸዋል። አጻጻፉ ያው ክሪስፒ እንደ ተመኘው ዐፄ ዮሐንስን ተስፋ የሚያስቆርጥና የኢጣልያን የወራሪነት ዓላማ በግልጽ የሚደግፍ ነው።

ስለዚህ ሰሞኑን መላክተኛው ፖርታል የራስ አሉላን አጥቂነት በመደጋገም ስለ ጠቀሰ፥ ንጉሠ ነገሥቱም አሉላን ለመከላከል ሲሉ፥ «እናንተስ እንግሊዞቹ - ያገራችሁን ወሰን አበሾች መጥተው ጥሰው ቢገቡ ዝም ትሉዋቸዋላችሁ ወይ?» በሚል ጥያቄ ሲመልሱ እርሱም «በአውሮፖችና በሠለጠኑት አገሮች ዘንድ ይኸን የዶጋሊን እልቂት የመሰለ ሁኔታ አይፈጸምም» እያለ ለኢታልያኖቹ ሲከራከር ሰነብተ። በአነጋገሩም ኢጣልያኖች በሰሐጢ መሽገው እንዳልተዋጉ ኮሎኔል ክርስቶፎሪስ የጦር ወታደር ይዞ እነዚያን በውጊያ ሊረዳ እንዳልመጣና እንዳልተዋጋ በሰላም ስንቅ ለማቀበል ጣልያኖቹ ሲመጡ ብቻ ራስ አሉላ በመንገድ አድብተው ያላገባብ እንደ ፈጅዋቸው እያስመሰለ በንግግሩ ውጊያ በማለት ፋንታ ደጋሞ የሚጠቀምበት ቋንቋ «ማሳክር» «ፍጅት» ነው።

የሆነ ሆኖ ንጉሠ ነገሥቱ ከአሸንጌ ወደ መቀሌ ከመጡ በኋላ በክርክሩ መካከል ሚስተር ፖርታል ከኢጣልያኖቹ ጋር ስምምነት አድርጎ ከነርሱ የተቀበለውን የዕርቅ አሳብ ለንጉሠ ነገሥቱ አቀረበላቸው። ከኢጣልያኖቹ ተዘጋጅቶ በሚስተር ፖርታል እጅ የቀረበው የስምምነት ረቂቅ ከዚህ እንደሚከተለው በአስምት አንቀጽ ላይ የተከፈለ ነው።

1ኛ/ በአሳሆርታና በሐባብ የዐረብ (እስላሞች) ነገዶችና እነርሱ በሠፈሩበት ወረዳ ሁሉ የኢጣልያ የበላይ ጠባቂነቱ እንዲታወቅ፥

2ኛ/ ሰሐጢና ዊዓ በዙሪያቸው እስከ አንድ ቀን መንገድ ያለው ወረዳ ጭምር የኢጣልያ መንግሥት መሬት ይሆናል፥

3ኛ/ ሁለተኛ የወሰን ክርክር ተነሥቶ ጠብ እንዳይፈጠር ሁለቱ ወገኖች የሐበሻን ጥቅም ከሚጠብቀው ከእንግሊዝ መንግሥት ጋር በመስማማት በወሰን ላይ ዐምዶች (ምልክቶች) ተክለው ይወስናሉ። የጊንዳ ከተማው የሐበሻ ሆኖ እንደ ወሰን ይቆጠራል።

4ኛ/ ሰናሂት የኢጣልያ ግዛት ይሆናል።

5ኛ/ የስላምና የወዳጅነት የንግድም ውል በኢጣልያና በሐበሻ መካከል ይፈረማል።

ከዚህም በቀር ከኢጣልያኖቹ በኩል በአንደኛው አንቀጽ «ባለፈው በጥር ወር በዶጋሊ በተደረገው አግባብ በሌለው ውጊያ ንጉሡ ሐዘናቸውን በይፋ እንዲገልጹ» የሚል ለፖርታል አቅርበውለት የነበረውን ሐሳብ ፖርታል ንጉሠ ነገሥቱ እንደማይቀበሉት በማመን ይኸን ወደ ጐን አድርጎ ከዚህ በላይ በአምስት አንቀጽ ያለውን ብቻ አቀረበላቸው።

ከዚህም ጋር አያይዞ ንጉሠ ነገሥቱ ይኸን የውል አሳብ ተቀብለው ከኢጣልያ ጋር መስማማታቸውን በመልክተኛው አማካይነት ለእንግሊዝ ንግሥት ቢገልጡ በሰልምና በንግድ ተስፋ ከመግለጥ ጋር በበኩሉም የኢጣልያ መንግሥት ይኸን ውል በመቀበል ንግዱን በሰላምና በወዳጅነት እያስፋፋ ከንጉሠ ነገሥቱ መንግሥት ጋር በሰላም እንዲኖር ከማረጋገጥ ጋር የውሉን አሳብ እንዲቀበሉ ገፋፋቸው።

ንጉሠ ነገሥቱ የንግሥቲቱንም የሳሊስበሪንም ደብዳቤ እላይ የተዘረዘረውንም ድርድር በነብሩ ወልቃኢቴ አማካይነት ወደ አማርኛ የተተረጐመው በንባብ ተሰምቶ ጉዳዩን በየመልኩ ከተረዱት በኋላ በፍጹም እንደማይቀበሉት ገልጸው በበኩላቸው በንግሥቲቱ አማካይነት ለእንግሊዝ መንግሥት የሚላከውን ደብዳቤ አዘጋጅተው ለራሱም ለመንግስት መላክተኛ እንደሚያደርጉት ከግምጃ ቤታቸው አገብተው ላንድ የኢትዮጵያ የደጃዝማችነት ማዕረግ ላለው የሚገባውን ቀሚስና ድርብ ኩላ ከባለ ጐፈር ለምድ ጋር አልብሰው በብር እየለበደ ጋሻና ጦር ሸልመው ወደ አገሩ መለሱት።

ንጉሠ ነገሥቱ ለእንግሊዝ ንግሥት የመለሱት ደብዳቤ ከዚህ እንደሚከተለው ነው።

በስመ እግዚአብሔር…. ከሥዩመ እግዚአብሔር ዮሐንስ ለወዳጃችን ለትልቂቱና ለደገኛዪቱ ንግሥት ቪክቶሪያ…. ከጻፍሁልዎ ወዲህ እንደምን ነዎ…. በጥምቅ 12 ቀንና ደግሞ ከኢጣልያኖች ጋራ ታረቁ የሚል በኅዳር 16 የተጻፉ ደብዳቤዎች ደርሰውኛል በእርስዎም ላይ በቱኮችም ላይ (ምስሮች) ምንም አለማድረጌንና ክፉ ሥራ አለመሥራቴን በእውነት ገልጨ እነግርዎታለሁ በእኔና በእንግሊዝ በምስርም መካከል የተደረገውን ውል እኔ ሳልፈቅድ አንድ እንኳ መሣሪያ በምጥዋ በኩል እንዳይወጣ ነበር። እነሱ ግን ውሉን አፍርሰው መሣሪያ አምጥተው ለሼሆ ጎሳ ሸጠዋል። ሼሆም ጎሳ ባገሬ ላይ ትልቅ ሁከት አስነሥተዋል።

ኢጣልያኖች ተበድለናል ስለ ማለታቸው ግን ጥፋቱ፥ የነሱ ነው እንጂ የእኛ አይደለም። የኢትዮጵያን ነጋዴዎች በመከልከላቸውና ሰሐጢንና ዊዓን በመያዛቸው ጠብ የጀመሩ እነሱ ናቸው። ንግዱን ስለምን ከለከሉ፥ ወደ አገሬ ስለምን ገቡ እኔም በንግሥት ቪክቶርያ ፈቃድ መጥታችሁ እንደሆነ ማኅተም አሳዩኝ፥ አለዚያ አገሬን ልቀቁ ብዬ ጻፍኩላቸው። እነሱ ግን እምቢ ስለ አሉ በዚህ ምክንያት ከራስ አሉላ ጋር ጦርነት ገጥመው ከሁለቱም ወገን ብዙ ሰዎች ሞቱ። እስዎስ ኢየሱስ ክርስቶስ የሰጠኝን አገር እንደ ምን ለኢታልያኖች ልቀቅ ይሉኛል ልቀቅ እንኳ ቢሉኝ ያልተገባ ነገር ነው።

እርስዎ አሳብ በመካከላችን እርቅ ለማድረግ እንደሆነ ይህ እርቅ የሚሆነው እነርሱም ባገራቸው እኔም በአገሬ ሆነን ነው። አሁን ግን በሁለታችንም ወገን ፈረስ ተጭኗል ጐራዴም ተመዟል ቁጥሩም እንደ አሸዋ የሆነ ወታደሬ ለጦርነት ተዘጋጅቷል። ኢጣልያኖች ጦርነት ማድረግ ፈልገዋል።

ቢሆንም ኃይል የኢየሱስ ክርስቶስ ነውና የፈቀዳቸውን ያድርጉ እኔ ግን በሕይወተ ሥጋ

እስካለሁ ድረስ እነሱን ፈርቼ በጉድጓድ ውስጥ ተደብቄ ለመኖር አልችልም። በኅዳር 24 ቀን 1880 ዓ.ም በአሸንጌ ከተማ ተጻፈ።

እንደዚሁም ከንግሥት ቪክቶሪያ በምስተር ፖርታል እጅ ስለ ተላከላቸው አንድ በወርቅ ያጌጠ ጐራዴና አንድ በሩቅ የሚያሳይ መነጽር መድረሱን ገልጸው ለልጃቸው ለራስ አርአያም ለተላከው ማለፊያ ጐራዴ ለብቻም የምስጋና ደብዳቤዎች ጽፈው ከሰጡት በኋላ ከመቀሌ ቤተ መንግሥታቸው አሰናብተውት ወዳገሩ ሔደ። ከዚህ በኋላ በኢትዮጵያም በኢጣልያኖቹም በኩል የጦርነቱ ዝግጅት በግልጽ ይካሔድ ጀመር።

**ምዕራፍ ሠላሳ ስምንት**

**የምኒልክ ኃይል እየተጠናከረ መሔድ**

**በምጥዋ መያዝና በዶጋሊ ጦርነት ንጉሡ**

**የነበራቸው አቅዋም**

በዚህ ዘመን በነበረው የንጉሠ ነገሥታዊ ሥልጣን ደካማነትና እንዲሁም በኃይለኛና በደንበኛ ማዕከላዊ መንግሥት እቶት የተነሣ ባፄ ተክለ ጊዮርጊስ ዘመን መንግሥት ዮሐንስና ምኒልክ፥ ከራሳቸውም ተክለ ጊዮርጊስ ጭምር በየፊናቸው ከውጭ መንግሥስታት ጋር የወዳጅነት ግንኙነት ያደርጉ እንደ ነበረው አሁንም ቢሆን ንጉሥ ምኒልክ የዐፄ ዮሐንስን የበላይነት ዐውቀው የንጉሠ ነገሥትንም ሥያሜ በይፋ ከለቀቁላቸው በኋላ እንደ አንድ የነጻ መንግሥት መሪ ከውጭ መንግሥት ጋር የነበራቸውን ግንኙነት አላቋረጡም።

በ1870 ዓ.ም ዐፄ ዮሐንስና ንጉሥ ምኒልክ ሰላሌ ተገናኝተው ስምምነት ባደረጉበት ጊዜ በዚያው ምዕራፍ ላይ የተመለከትነውን ግዴታ ሲያገብ ምኒልክ ከውጭ መንግሥታት መሪዎች ጋር በጽሑፍም በመላክተኛም አማካይነት ግንኙነት እንዳያደርጉ ንጉሠ ነገሥቱ ግዴአ አላስገቧቸውም። ጉዳዩ እንደዚሁ በዝንጋታና ባለማወቅ ይታለፍ ወይም ተጠይቀው ምኒልክ እምቢ ይበሉ በትክክል አናውም። የሚመስለው ግን ሳይታወቅ እንደዚሁ መታለፉ ይመስላል። ራሱ መገበራቸው እንደ ትልቅ ውጤት ስለ ተቆጠረ ይኸኛውን ችላ ማለት ግዴታ የሆነ ይመስላል።

ይሁን እንጂ ከ1870 ዓ.ም እስከ 1880 ዓ.ም ድረስ ባለው የ10 ዓመት ጊዜ ውስጥ ዮሐንስና ምኒልክ የበላይና የበታች ሆነው ይነስ ይብዛ በስምምነት ኖረዋል። በመካከሉ ጠብ የሚያስነሳ ነገር ሲገጥም ሁለቱም ሲያበርዱት ታይቷል። በዚህም ጊዜ ውስጥ ንጉሥ ምኒልክ ያፄ ዮሐንስ የበላይነት ዐውቀው በመገበር ተስማምተው በዚህ በኩል የነበረውን ችግር ካስወገዱ በኋላ እንደ ልባቸው ግዛታቸውን በደቡብ በምዕራብና በምሥራቅ ኢትዮጵያ በኩል ማስፋፋት ከቀድሞውም የሸዋ ግዛት በቀር በቅርብ ካቀኗቸው አውራጃዎች በጦር አለቆቻቸው አማካይነት ወታደር እያስመለመሉ ኃይላቸውን ማጠናከር ከውጭ መንግሥታት በተለይም ከኢጣልያኖችና ከፈረንሳዮች ጋር እየተላላኩ በስጦታም፥ በግዥም በሚያገኙት ዘመናዊ የጦር መሣሪያ ወታደራቸው ማስታጠቅና ማደራጀትን ሥራዬ ብለው ይዘውት ነበር።

በ1874 ዓ.ም ከንጉሥ ተክለ ሃይማኖት ጋር በእምባቦ ተዋግተው ካሸነፉ ወዲህ በ1879 ዓ.ም ከአሚርና ከአብዱላሂ ጋር በጨለንቆ ተዋግተው ሐረርጌን ከያዙ በኋላ በማናቸውም ረገድ ኃይላቸው ከቀን ወደ ቀን እየጠነከረ ሔዶ ንጉሠ ነገሥቱን እስከ ማሥጋት ማድረሱ ግልጽ ነበር።

በዚህ ዐይነት በውስጥ አስተዳደር በወታደር አያያዝ አቅዋማቸውን እያጠናከሩ በዲፕሎማቲክ በኩል ደግሞ ከውጭ መንግሥታት ጋር የነበራቸውን ግንኙነት ገና በዐፄ ተክለ ጊዮርጊስ ዘመነ መንግሥት የዠመሩትን ባሁኑ ጊዜ የበለጠ እያስፋፉት ሔደዋል። ከኢጣሊያ ጋር ግንኙነት የዠመሩት ከ1864 ዠምሮ መሆኑን የግንኙነቱ አማካይ ሞንሲኜር ጐለዮልሞ ማሳያ የሚባሉት የካቶሊክ ሚስዮን መሪ መሆናቸውን አባ ሚካኤል የሚባሉ ኢትዮጵያዊ በዚሁ ዘመን ከምኒልክ ተልከው ወደ ኢጣልያ ሔደው ለኢጣልያ ንጉሥ ለቪክቶር አማኑኤል ካልዓይ ደብዳቤ አቅርበው፥ የመዠመሪያውን የኢጣልያንና የሸዋን ግንኙነት እንደ ከፈቱ በታሪክ ተመዝግቦ የሚገኘውን ከዚህ በፊት አውስተናል።

ከዚያ ወዲህ ግንኙነቱ በመጻጻፍ ደረጃ ከዘለቀ በኋላ በመጨረሻ በ1869 ዓ.ም ማርኬዝ ኦራሲዎ አንቲኖሪ የሚባለው ከኢጣልያ አገር በተለይ ከዢዎግራፊ ማኅበር ተልኮ መጥቶ ከንግሱሥ ምኒልክ ጋር ተገናኝቶ አንኮበር አጠገብ ልጥ ማረፊያ የሚባለው ሥፍራ ለማረፊያ ተሰጦት እንደ ነዋሪ መልእክተኛ ሆኖ ተቀመጠ። በዚያም ሲኖር አቶ ነከሬ የሚባሉ ኢትዮጵያዊ ባልደረባ ተሰጥተውት የፖለቲካውንም ያገር ምርመራንም ሥራ ሲያካሒድ በመካከሉ በ1874 ዓ.ም ዓውሬ አደን ሲሔድ ጠበንጃ ባርቆ ገደለውና እዚያው ልጥ ማረፊያ ተቀበረ።

ከአንቲኖሪ በኋላ ደግሞ ኮንት ፒዮትሮ አንቶኔሊ ወደ አንኮበር መጥቶ ደንበኛ ነዋሪና የኢጣልያ ጉዳይ ፈጻሚ ሆኖ ተቀመጠ። በርሱም አማካይነት የኢጣልያ ንጉሥ ኡምቤርቶና የሸዋ ንጉሥ ምኒልክ የጠበቀና የተቀራረበ ግንኙነት አድርገው ደብዳቤና ገጸ በረከት በየጊዜው እየተለዋወጡ ወዳጀንታቸውን አጠበቁ። ቀድሞ ዐፄ ዮሐንስ «ኢጣልያ ወዳጅ መስሎ የፍቅር ወረቀት እየጻፈ ገጸ በረከት እየያዘ እየእመጣ አገሬን እየሰለለ ነበረ» ብለው ለንግሥት ቪክቶሪያ በጻፉት ደብዳቤ ላይ ከገለጹ በኋላ በመጨረሻ ግን የኢጣልያን የወረራ ምኞት በግብርም በአሳብም ተረድተው እንደጻፉት ንጉሥ ምኒልክም የኢጣልያ መልክተኞች ወደ ሸዋ ሲመላልሰሱ ከመልክተኞቹ አንደበት ዘወትር የሚሰሙት ፈረንጆቹ በሃይማኖት ክርስቲያኖች ከእስላሞቹ መንግሥስት አደጋ ክርስቲያኖቹን የሚጠብቁ ባገር ላይ ሥልጣኔን የሚያስገቡ የባሪያን ንግድ ለማስቅረትና ንግድን ብቻ ለማስፋፋት የኢምታጣሩ ይመስሏቸው ነበር። እንዳፄ ዮሐንስ እርሳቸውም በኢዝያን ሰዓት ይወነጅሉና ይወቅሱ የነበረው በቀይ ባሕር ዳር ያለውን የኢትዮጵያን ግዛት በር የያዙትን ቱርኮችንና ግብጾችን ነበር። ሁለቱንም ነገሥታት የባሕር በር የማጣቱ ጉዳይ ያብከነክናቸው ነበር።

ስለዚህም ንጉሥ ምኒልክ በ1872 ዓ.ም ለሦስተኛው የፈረንሳዊ ሬፐብሊክ ፕሬዚዳንት ለሙሴ ዤል ግሬቪ በጻፉት ረዥም ደብዳቤ ውስጥ፦

«……ብዙ ጊዜ ወዳንተ መንግሥት ጽፈን ነበር። አንድ እንኳ መልስ አላገኘንም…. ምነው የለመንነውን አትመልሱልንምን የምንለምነውም ብርሃን (ሥልጣኔ) ነው እንጂ ሌላ አይደለም…. ይህም ብርሃን ለምሥራቅ ሁሉ የተረፈው ምነው ከኛ ድረስ አለመምጣቱ…… የአውሮፓ ሥርዓት ሁሉ ምልክት ወደ መንግሥታችን ተሰምቷል። የባርያ ንግድ ጠፋ ዕለት ዕለት የወንበዴ መቅሠፍት እናጠፋለን…. ግብጻውያን ግን በኢትዮጵያ ሰዎች ጥሩ ክርስቲያን በሆነ ሕዝብ የሚቀኑ በመልካም ሥርዓት ከቆሙ ከአውሮፓ ሕዝብ ጋራ እንዳንስማማ መሰናከያውን ሁሉ ያመጡብናል። የኢትዮጵያ በር ሁሉ በእጃቸው ነው ለኛ የሚጠቅመውን መልካም ነገር የሚስበውን ምክንያት ሁሉ ይከለክሉናል…..» የሚል የሮሮና የወቀሳ ቃል ይገኝበታል።

ከዚህም አያይዘው ፈረንሳይ የያዘውን የአቦክ (ጅቡቲ) በር ለሸዋ መንግሥት በቸርነትና በፈቃዱ የሚሰጥ መስሏቸው «የፈረንሲስ መንግሥት ግን ለተጨነቁ ሰዎች የምታስብ ለተከበቡም፥ የምትረዳ ናት….. ምነው አቦክ (ጅቡቲ) የፈረንሳውያን በር የሚሆን ለወትሮ የሸዋ በር አይሆንም? ወንድማችነን የምንለምነው ይህ በር ነገሩን በጣም መርምሮ ሲያበቃ…..» የሚል ቃል ጨምረዋል።

እንደዚሁም ቀደም ብለው በደብዳቤና በመልክተኛ አማካይነት የተዋወቁትን የኢጣልያ ንጉሥ ሲጠቅሱ «የሮማ የጊዎግራፊያ ማኅበር ከወዳጃችን ከወንድማችን የኢጣልያ ንጉሥ አገር የሚያዩ መልክተኞች ሰደው ነበር» የሚል ቃል ይገኛል። ይህ አሁን ወንድምና ወዳጅ የሚሉት የኢጣልያ ንጉሥ ኡምቤርቶ ወደ ፊት እንደምን ጠላታቸው እንደሚሆን ይገነዘቡታል።

አሁን ግን ንጉሥ ምኒልክ በዚህ ዘመን ከምጥዋ ወረራ በፊት በፈረንጆቹ የመንግሥታት መሪዎች ላይ ያለውን አለኝታና ተስፋ በተክክል ይገልጻል። በአውሮፓ የፈረንጆቹን አሳብ ሁሉ እየተከታተለ የሚጽፍላቸው ወኪል ስለሌላቸው የፈረንጆቹን የወራሪነት መንፈስ አፍሪካም እንዳትሠለጥን የሚያደርጉትን ተንኮል እምብዛም አያውቁትም። ቢያውቁት ኖሮ የኢጣልያ መንግሥት እንዳደረገው የፈረንሳይ መንግሥት ከባላባቶቹ ገዝቶ በውል የያዘውን የጅቡቲን ወደብ በልመናና በፈቃድ ይሰጠኛል ብለው ተስፋ በማድረግ በደብዳቤ እስከ መጠየቅ አይደርሱም ነበር።

በዚህ ዘመን ባለው የአውሮፓ ሥልጡንነትና ኃያልነት በአፍሪካ አለመሠልጠንና ደካማነት የተነሣ የአውሮፓውያንን የወረራ ተንኮል ማናቸውም የዚህን ዘመን የአውሮፓ የአጥቂነት በትር ቢሰሙም ቅሉ፥ ከመቻል በቀር ምንም የሚያደርጉት ነገር አልነበረም። በኋለኛው ዘመን እንደ ተፈጠረው ያለ አቤቱታ እንኳ የሚቀርብበት ዓለም አቀፍ ማኅበር አልነበረም። የኢጣልያ መንግሥት በግብጾች እግር ገብቶ ምጥዋንና አካባቢውን ሲወር ዐፄ ዮሐንስ በጥቅሻ እንዲይዝ ለጋበዘውና ለሚያበረታታው ለእንግሊዝ መንግሥት አቤቱታና ስሞታ ማቅረብ ግዴታቸው ሆኖ ሳለ የቅኝ አገዛዙ አንጋፋው መንግሥት ምንም ሊያደርግላቸው አልቻለም። ቢችልም የሩቁን ጥቁር ‹ያልሠለጠነ› አፍሪካዊ መንግሥት ከመርዳት ይልቅ ነጩን አውሮፓዊ በጦርነትና በፖለቲካ ሊረዳው የሚችለውን በዘርና በጉርብትና የሚቀርበውን ኢጣልያን መርዳቱ ይቀለዋል።

የሆነ ሆኖ ንጉሥ ምኒልክ በማናቸውም ረገድ ከፈረንሳዊ መንግሥት ጋር በሙሴ አርኑ በሙሴ ሸፍኔ በሙሴ ብሬሞ በሙሴ፥ ላቩሬ….. አማካይነት ከኢጣልያ መንግሥት ጋር በአባ ማስያስ ከዚያም ወዲህ በማርኬዝ አንቲኖሪ በኮንት አንቶኖሊ በትራቬርሲ በሳሊምቤና በሌሎችም አማካየንት ከሁለቱም መንግሥታት ሥልጣን ያወጣኛል ብለው ያመኑበትን የጦር መሣሪያ እንደልብ ይሰበስቡ ነበር። ለዚህም ጉዳይ አማካይ የነበሩት የአውሳው ባላባት መሐመድ አንፋሪ እይዘይላው ባላባት አቡበከር የመሐመድ አንፋሪን ልጅ ያገባው አብዱራህማን የትግራይ ትወላጆች ዮሴፍና ንጉሤ የሐራምባው አቶ አጥሜና ያንኮበሩ አቶ ነከሬ ናቸው። ዮሴፍ በኋላ ግራዝማች ተብለው የውቻሌን ውል የተረጐሙ ናቸው። በዘይላ በኩል ለሚመጣው የጦር መሣሪያና ሸቀጥ አቡበከር ተቀብሎ ለሐረሩ ገዥ ለደጃች መኰንን ሲያስተላልፍ በአሰብ በኩል ደግሞ የሚመጣውን መሐመድ አንፋሪ ተቀብሎ ለአንኮበሩ ገዥ ለአዛዥ ወልደ ጻድቅ ያስተላልፋል። ሁለቱም እየተቀበሉ ገጸ በረከቱንም ይሁን ወይም የጦር መሣሪያውን አዲስ አበባ ለንጉሥ ምኒልክ ይልካሉ ወይም ራሳቸው ያስረክባሉ። ከፈረንሳይ የበለተ ንጉሥ ምኒልክ የወዳጅነትና የጥቅም የንግድ ግንኙእንታቸውን ከኢጣልያ መንግሥት ጋር አጠንክረው ነበር። በግንቦት 10 ቀን 1875 ዓ.ም በ18 አንቀጾች የተከፈለ ይወዳጅነትና የንግድ ውል የኢጣልያ ንጉሥ ወኪል አንቶሌኒና ንጉሥ ምኒልክ አንኮበር ላይ ተዋዋሉ።

ስለዚህ ከዐፄ ቴዎድሮስ ሞት ወዲህ ኢትዮጵያ የሦስት ነገሥታት (ተክለ ጊዮርጊስ፥ ዮሐንስ ምኒልክ) አገር ትመስል እንደ ነበር አሁንም የምኒልክ ሁኔታ ሲታይ አንድ መንግሥት በሌላ መንግሥት ውስጥ ወይም ኢትዮጵያ አሁንም የሁለት ነገሥታት አገር እንደሆነች የሚያስቆጥር ነበር። በውጭ አገር መንግሥታትም ዘንድ የሚገመተው በዚሁ ዐይነት ነበር። የሁለቱም ነገሥታት አቅዋም በየጐብኝዎቹ አስተያየት እየተገመገመ ዮሐንስ «ሃይማኖት አጥባዊ የሥልጣኔ ተቃዋሚ» እየተባሉ ሲዘለፉ ምኒልክ «ሥልጣኔ ወዳድ እንግዳ ተቀባይ ስለ ሃይማኖት እምብዛም ግድ የሌላቸው» እየተባሉ በመሞገስ መጽሐፉም ጋዜጣውም በውጭ አገር የሚጻፈው በዚሁ ዐይነት ነበር።

የሆነ ሆኖ ምኒልክ የኢጣልያኖችን ምጥዋ መራገፍ አስቀድሞ በተባራሪ ወሬውን እንደ ሰሙት ቀጥሎም በሐረር አሚር አብዱላሂን አሸንፈው እንደ ተመለሱ ኢጣልያኖች ከምጥዋ ወደብ እያለፉ መስፋፋታቸውን በመጨረሻም የዶጋሊውን ጦርነትና የራስ አሉላን አሸናፊነት የሰሙት ካፄ ዮሐንስ ደብዳቤ መሆኑንና በሰሙም ጊዜ በኢጣልያ የወረራ ሁኔታ መገረማቸውንና መሥጋታቸውን በሸዋም የኢጣልያ መልካሙ አቅዋም እንደ ተበላሸ ባጠገባቸው የኢጣልያ መንግሥት ወኪል ሆኖ የተቀመጠው ኮንት አንቶሎኒ ያረጋግጣል። የኢጣልያው እንዋሪ መልክተኛ የኢጣልያ ጦር ምጥዋ ስለ መግባቱ ምኒልክ ከንገሠ ነገሥቱ ደብዳቤ በደረሳቸው ጊዜ መልእክቱ የደረሳቸው ካፄ ዮሐንስ መሆኑን ሳይገልጹ ካንድ ተመላሽ ነጋዴ እንደ ሰሙ መስለው እንደ ጠየቁትና እርሱ ስለዚህ ስለ ምጥዋ መያዝ የሚያውቀው ነገር አለመኖሩን እንደ ገለጸላቸው ያስረዳል።

በእርግጥም የሮማ ባለሥልጣኖች ባለፈው እንዳመለከትነው ወደ ምጥዋ የላኩት ምክር ቤቱም ሳይጠየቅ፥ ሕዝቡም ላይሰማ በድብቅ ስለ ነበር በዘመኑ የመገናኛ ችግር እርሱ አንኮበር ወይም እንጦጦ ተቀማጭ ሆኖ በእርግጥም ላይሰማው ይችላል። የዚሁኑ ጉዳይ ይኸው አንቶኔሊ እንጦጦ ሆኖ ለኢጣልያ ይውጭ ጉዳይ ምኒስቴር በግንቦት 1878 ዓ.ም በጻፈው ራፖር ላይ እንደዚህ ይላል።

..... አንድ በትግሬ የሚኖር ነጋዴ ኢጣልያ በወታደር ኃይል ምጥዋን ይዞታል በየቀኑም የጦር መሣሪያ ያገባል 30 የሚሆኑ የጦር መርከከቦች በምጥዋ ወደብ ቆመዋል ብሎ ከጠረፍ ሰለጻፈልኝ ይህ ነገር ሐሰት ነው ወይስ እውነት ብለው ንጉሡ (ምኒልክ) ሲጠይቁኝ ከኢጣልያም ከአሰብም ምንም ስለዚህ ጉዳይ የጦር አዛዥ ለምዋ ሕዝብ ያደረገውን አዋጅና ነጋዴው የጻፈውን በዝርዝ አነበቡልኝ። በዚያን ጊዜ ምንም እንኳን እርግጡን ባልገነዘበው ነጋዴ የተባለው የበላዩ አለቃ (ንጉሠ ነገሥስቱ ዐፄ ዮሐንስ) መሆናቸው ገባኝ። እኔም ከአሰብና ከኢጣልያ ገር ትክክለኛውን ወሬ እስካገኝ ድረስ ስለዚህ ጉዳይ ምንም የማስረዳው ነገር የለኝም ብዬ አስታወቅሁ…. ከዚህ ቀን ዠምሮ ያለን ግንኙነትና በዚህ አገር (በሸዋ) ያለው ሁኔታችን የሚያወላውል አደገኛና እንግዳ ነገር ሆነ። ኢጣልያ በርሳቸው ላይ ጦርነት እንደማታደርግ ቢገነዘቡም በነገሩ መገረምና ሥጋት በፊታቸው ላይ ይታይ ነበር…..

በእርግጥ እስከዚህ ጊዜ ድረስ እላይ እንዳልነው በዮሐንስም በምኒልክም ዘንድ እንግሊዞችም ፈረንሳዮችም ኢጣልያኖቹም በመጨረሻ እውነተኛው መልካቸው በተግባር እስኪገለጽ ድረስ እንደ ወዳጅ እንደ ጠባቂ ይታዩ ነበር። ምኒልክና የኢጣልያ ንጉሥ ኡምቤርቶ በሚጻፉት የወዳጅነት ደብዳቤ ላይ ከየመልክተኞቹ አንደበት በሚስማው «ኢጣልያ ከንግድ ማስፋፋትና ክወዳጅነት በቀር መሬት አይፈልግም» እየተባለ ነበርና አሁን ምኒልክን ከሥጋትና ከገረም ላይ የታላቸው እብለት ከሌለበት ከንጉሠ ነገሥቱ ደብዳቤ ላይ እንደ ወዳጅ ይመለከቷቸው የነበረው የኢጣልያኖችን አገር ወራሪነት መስማታቸው ነው።

አንቶሌኒ ብዙ ጊዜ በአንኮበርም በአንጐለላም በእንጦጦም ሲቀመጥ ከምኒልክም ከመኳንንቱም በተለይ ከአንኮበሩ ገዥ ከአዛዥ ወልደ ጻድቅ ጋር ቅርብ ግንኙነት ስለ ነበረው በኢጣልያኖቹ ምጥዋ መግባት የምኒልክ መሥጋትና መገረም እርሱን ትንሽ ሳይገርመው አልቀረም። ሁልጊዜ አፍሪካዊን የመናቅና የማቅለል ስሜት ስለአለ በአንቶሌኒ አጻጻፍ በንጉሥ ምኒልክ ዘንድ የነበረውን የንጉሠ ነገሥት ምኞት ስለሚያውቅ ላፄ ዮሐንስ መገበራቸውም ያለውድ በግዴታ መሆኑን በመገንዘብ ከኢጣልያ መንግሥትም ጋር በነበራቸው ጥብቅ ወዳጅነት «መልካም ነው በርቱ እናንተ ከምጥዋ በኩል ስትዋጉ እኔ ደግሞ ዐፄ ዮሐንስን እወጋለሁ» የሚል መልስ ሲጠብቅ ሳለ፥ አሁን የምኒልክ መገረምና የመሥጋት ሁኔታቸው እንደ ገረመው በሌላው አጻጻፍ ይታያል። እንደዚሁም ምጥዋ በተያዘ በሁለተኛው ዓመት ስለድ እረሰው ስለ ዶጋሊ ጦርነት ሌላው ሌዎፖልዶ ትራቪርስ የሚባለው በአንቶኔሊ ጓደኛ ኢጣልያ አገር ለሚገኘው ለፕሮፌሰር ዳላቬዶቫ በጻፈው ደብዳቤ ላይ፦

«የዶጋሊ የጦርነት ውጤት በቅድሚያ ከራስ አሉላ ቀጥሎ ከንጉሠ ነገሥቱ ተጽፎ ወሬው በዚህ አገር (በሸዋ) የተሰማ ጊዜ የሐበሾቹ (የሸዋዎቹ ጭምር) ደስታ እስከ ማሳበድ ደርሶ ነበር። ነገሩ የእኔን ራስ መብረቅ እንደ መታው ቆጥሬዋለሁ፣ ብዙ ገንዘብ የወጣበት ብዙ ድካም የተደረገበት አሳብ (በንግድ የመስፋፋቱ ጉዳይ?) እንደ ጭስ በኖ ጠፋ። እንግዲህ አገራችን ብዙ በሚሊዎን የሚቆጠር ሰውና ገንዘብ ወደሚያስጠፋ ጦርነት መግባቷ ነው….. ንጉሡ ብቻ ከሌሎቹ ብልህነት ስለአለው የነገሩን አደገኛነት በመገንዘብ በሥጋት የተዋጠ ይመስለኛል…..» ሲል ጽፏል።

በዚህ ዐይነት በአንኮበርና በልጥ ማረፊያ ብዙ ዘመን በመቀመጥ የንጉሡንም ባለሟልነት እስከ ማግኘት የደረሰው ይኸው ሌዎፖልድ ትራቬርሲ አሳቡና ምኞቱ ኢጣልያ ወደ ኢትዮጵያ በሰላምና በወዳጅነት ገብታ ሁለት አገሮች በንግድና በልማት አብረው እየሠሩ ለመጠቀም እንደ ነበረ በአጻጻፉ ይታወቃል። የዚህንም አሳብ የሚደግፉ በኢጣልያ አገር ብዙዎች እንዳሉ ከዚህ በፊት አውስተናል። ነገር ግን እዚህ እዶጋሊ ጦርነት የተደረሰውና ወደፊትም እስከ አላጌውና እስከ ዐድዋ ኃይለኛ ጦርነት የሚራዘመው በዚህ የቅኝ አገዛዝ ምኞት በተጋነነበት ሰዓት የደጐቹ አሳብ እየመነመነ የክፉዎች ምኞት እያሸነፈ በመሔዱ ነው።

**ምዕራፍ ሠላሳ ዘጠኝ**

**በኢጣልያና ባፄ ዮሐንስ መካከል የምኒልክ ያስታራቂነት አሳብ**

**አለመሳካት ለፈረንሳይ ፕሬዚዳንት የተላኩት**

**የስሞታ ደብዴዎች ፍሬቢስነት**

በዚህ ዘመን ኢትዮጵያን የሁለት መሪዎች አገር ከሚያስመስላት አንዱ ኢጣልያኖች ምጥዋ ገብተው በተስፋፉበት ሰዓት የምኒልክ የአስታራቂነት አቅዋምና ከመዠመሪያው ላይ ያፄ ዮሐንስም አሳቡን መቀበል ነበር። በሁለቱም ቤተ መንግሥት ፈረንሳዮችና ኢጣልያኖች ስለ የግል አገራቸው ከመሥራት ላይ ይገኙ ነበር። በሽዋ ቤተ መንግሥት በዚያ ጊዜ አንቶሌኒ የኢጣልያን ምጥዋ መግባት ከመንግሥቱ መሪዎች በተለይ ከቀጥታ አለቆቹ ከውጭ ጉዳይ ምኒስቴር ባለሥልጣኖች በዝርዝር ከተጻፈለት ወዲህ በተቻለው መጠን የሚሯሯጠው ለምኒልክና ለየመኳንንቱ የጦር መሣሪያና የሸቀጣ ሸቀጥ ገጸ እብረከት በማቅረብና በማባባል ወዳፄ ዮሐንስ እንዳይደረቡ ለማድረግ ነበር።

ባንድ ወገን ደግሞ በሰሜን ባፄ ዮሐን ዘንድ ፖርታል ከእንግሊዝ መንግሥት ተልኮ የዕርቅ አሳብ አቅርቦ ሁለቱን ጠበኞች ለማስማማት በሚሞክርበት ጊዜ ለሜይ የሚባለው በምጥዋ የፈረንሳይ ቆንሲል የእንግሊዝና የኢጣልያ መመሳጠር ለንጉሠ ነገሥቱ በመግለስ ዕርቁ እንዳይቃና ጥረት አድርጓል። በሸዋም ካፒቴን ሎንግቧ የሚባለው የፈረንሳይ ተወላጅ ከእንግሊዝም ከኢጣልያም ለኢትዮጵያ የሚሻለው፥ ፈረንሳይ መሆኑን ገልጾ «የኢጣልያ መንግሥት የጦርም ሆነ የገንዘብ ኃይሉ ደካማ ሆኖ ብድር በምድር ነው» እያለ በምኒልክ ዘንድ ለማስናቅና ለማጥላላት ቢሞክርም፥ ለጊዜው በሸዋ ቤተ መንግሥት ቀደም ብሎ ከዐሥር ዓመት ዠምሮ የተመሠረተውን የኢጣልያኖቹን ወዳጅነት ሊፈነቅለው አልቻለም።

በሌላ ወገን ደግሞ፥ ምኒልክ ካፄ ቴዎድሮስ ሞት ወዲህ የንጉሠ ነገሥትን ሥያሜ በራሳቸው ለራሳቸው ከተቀዳጁ በኋላ በዕርቅ ይኸን ሥያሜ ለዮሐንስ መልቀቃቸው የወሎ ግዛት ከእጃቸው መውጣቱ፥ ንጉሠ ነገሥቱ «ምኒልክ ያመጣብኝ እንደሆነ በሸዋ አነግሠዋለሁ» በሚሉ ዓላማ መሸሻ ሰይፉን ማቅረባቸውና ማክበራቸው በምኒልክ ዘንድ ግልጽ ቢሆንም ሁለቱ ውስጡን እየተጐነታተሉ ላዩን በጋብቻ ተሳስረው የስምምነት መልክ እያሳዩ ተቻችለው በነበሩበት ሰዓት በምጥዋ በኩል በኢጣልያና ባፄ ዮሐንስ መካከል ጠብ ስለተፈጠረው በምኒልክና በመኳንንቶቻቸው እንድ ተመክሮና ተዘክሮ የተወሰነው ምኒልክ ሁለቱን ጠበኞች እንዲያስታርቁ የሚል ነበር። በዚህ ምክንያት የኢጣልያኑ ወኪል አንቶሌኒ መኳንንቱ ባሉበት ተጠርቶ ከምኒልክ የተንገረው ቃል እንደዚህ የሚል መሆኑን በኢጣልያንኛ ቋንቋ ራሱ ባሠፈረው ለመንግሥቱ ባስተላለፈው ማስታወሻ ውስጥ ይገኛል።

«የኢትዮጵያ ንጉሥ ነገሥትና የኢጣልያ ንጉሥ ለውጊያ መሰለፋቸውን ሰማሁ።

እኔ እንደ አንድ ኢጣልያዊ ኢጣልያን እወዳለሁ። ሔጄም ይቺን የተወደደች አገር ለመጐብኘት ምኞቴ ነው ማን ያውቃል አንድ ቀን አምላክ ይኸን ምኞቴን ይፈጽምልኝ ይሆናል።»

ባንድ ወገን ደግሞ እዚህ ላይ ዝርዝሩን መግለጽ አስፈላጊ ባይሆንም «ከጃንሆይ (ዮሐንስ) ጋር በእምነትና በወዳጅነት በመሐላ ተሳስሬአለሁ። አሁን እኔን የቸገረኝ ሊዋጉ በተሰለፉ ሁለት ወዳጆች መካከል መገኘቴ ነው….. እኔ መቸም አንድ ንጉሣዊ አማራ ነኝ አገሬንም እወዳለሁ ስለዚህም የምፈልገው የሁለታችሁን ዕርቅ ነው።

በዚህ ምክንያት ጃንሆንና የኢጣልያን ንጉሥ የምጠይቀው ሽማግሌ ሆኜ እንዳስታርቃቸው ፈቃዳቸው እንዲሆን ነው። አሳቤን ሁለቱም ወገኖች የተቀበሉ እንደሆነ ወደ ኢጣልያ አገር መልክተኛዬን እልካለሁ በዚህም የተነሳ (ዕርቅ የሆነልኝ እንደሆነ) ባገሬ ታሪክ ውስጥ ስሜ ይገኛል። ከሁለቱ ወገኖች አንዱ ዕርቁን እምቢ ያለ እንደሆነ የማደርገውን እኔ አውቀዋለሁ ጦርነት ለፈለገፈው ወገን የኔ ድጋፍ አልሰጠውም።

በዚሁ መንፈስ ለኢታልያ ንጉሥ ኡምቤርቶ የጻፉትን ደብዳቤ በልጥ ማረፊያ ተቀማች የሆነው የአንቶሌኒ ጓደኛ ዶክተር ራጋሲ ቪንቸንሶ ወደ ሮማ እንዲሔድ ሲደረግ ስለዚሁ ጉዳይ ደብዳቤና ገጸ በረከት ይዘው ወአፄ ዮሐንስ የተላኩት ደጃዝማች መሸሻ ወርቄ፥ እና ቢቶደድ አጥናፌ ጳጳሱ አቡነ ማቴዎስ ነበሩ። ጳጳሱ የተላኩት ለጉዳዩ ክብደት ለመስጠት ነበር። የተጻፈው ደብዳቤ በትክክል ምን እንደሚል ለመረዳት ራሱንም ወይም ቅጅውን ለማግኘት አልቻልንም። ዶክተር ራጋሲ የምኒልክን ያስታራቂነት ደብዳቤ ይዞ በሚሔድበት ጊዜ አንቶኔሊም በዚሁ አጋጣሚ ጊዜ ለውጭ ጉዳይ ሚኒስትሩ ለክሪስፒ በሳፈው ደብዳቤ ላይ፥ «አደራችሁን የምኒልክን አስታራቂነት በንቀት ተመልክታችሁ ችላ እንዳትሉ» የሚል ቃል ጨምሮ ልኳል። ይኸንንም ለማሳሰብ የተገደደበት ምክንያት ባንድ ወገን በከፍተኛ ደረጃ የእንግሊዝ መንግሥት ሰር ዤራልድ ፖርታል ልኮ ሁለቱን ጠበኞች ለማስታረቅ መዠመሩን በሌላ ወገን ደግሞ በእንጦጦ ቤተ መንግሥት እኔ አስታርቄ፥ መልካም ዝና ላትርፍበት የሚል የጋለ ምኞት በምኒልክ ዘንድ ማደሩን ስለተገነዘበውና የኢጣልያ መንግሥት ለእንግሊዞቹ አስታራቂነት ዋጋ በመስጠት የምኒልክን በመናቅ ምኒልክ ደግሞ በዚሁ ተናደው ኅብረታቸውን በእልህ ከንጉሠ ነገሥቱ ጋር እንዳያጸኑ ነበር።

በቅርብ ጊዜ የኢጣልያ የውጭ ጉዳይ ሚኒስቴር በብዙ ቅጾች ከፋፍሎ ባሳተመው የሰነድ ስሑፍ እንደሚነበበው አንደኛ ምኒልክ ወደ ዘመቻ መጠራታቸው፥ ሁለተኛ ምኒልክ ጦሬ በየዳር አገሩ በሐረር በአሩሲ፥ በከፋ፥….. ስለ ተበታተነ እስኪሰበሰብልኝ ድረስ ጃንሆይንና ጣልያንን ላስታርቅ ማለታቸው ሦስተኛ ከዮሐንስ ለምኒልክ ቀደም ብሎ ከዶጋሊው ጦርነት ወዲህ በኅዳር 12 ቀን 1880 ዓ.ም ለምኒልክ በተላከው ደብዳቤ ውስጥ፦

«ከኢጣሊያ ንጉሥ ጋር ያለኝ ወዳጅነት ታላቅ ነበር። ገጸ በረከትም እንለዋወጥ ነበር። ቆንሲላቸው ብራንኪ ሲመጣ በቤተ መንግሥቴ በክብር አስቀምጨ አስተናግደው ነበር። በኋላ የእንግሊዝ መንግሥት መልክተኖች መጥተው ከግብጾች ጋር እናዋውላችሁ አሉኝና እሺ ብዬ ተዋዋልሁ..... በምን ምክንያት እንደሆነ ሳላውቅ ለኔም ሳይገልጹልኝ እንግሊዞች የምጥዋን ወደብ ለኢጣልያ ሰጡ እነርሱም በምጥዋና በአካባቢው ምሽጋቸውን እያጠነካከሩ የጦር መሣሪያም እኔ ላልፈለግሁት (በኔ ላይ ለሸፈቱት) ያድላሉ በውላችን ውስጥ ያለውን በማፍረስ የኔን ሰዎች እየቀረጡ ለኔ በተሰጠው መሬት ላይ ምሽጋቸውን ይሠራሉ ስለዚህም በራስ አሉላና በነሱ መካከል የነበረው ሰላም ሊደፈርስ ቻለ። ነገር ግን ራስ አሉላ የፈጸመውን (የዶጋሊ ጦርነት) እንዲያደርግ ከኔ በኩል አላዘዝሁትም። አሁን የሁለታችን ጦር ለውጊያ በተሰለፈበት ሰዓት ከተቻለ ስምምነት ለማድርግ ፈቃደኛ ነኝ። ኢጣልያኖች ግን ማናቸውንም ስምምነት እንደማይፈልጉ በምስክር ተረድቸዋለሁ። ለቅዳሴ እንኳን የሚያስፈልገው የወይን ጠጅ (ዘቢብ) ወደኛ እንዳያልፍ ከልክለዋል። የሆነ ሆኖ መሬቴን ከለቀቀ የኛን ሸቀጥ በነጻ የሚለቅ ከሆነ ከኢጣልያ መንግሥት ጋር ስምምነት ለማድረግና ለመታረቅ ዝግጁ ነኝ።» የሚል እንደሆነ የንጉሠ ነገሥቱም ይኸው ደብዳቤ በንጉሥ ምኒልክ ትእዛዝ አለቃ ይዮሴፍ ካነበቡለት በኋላ ተርጉመው እንደ ሰጡት አንቶኔሊ ላለቃው ለፍራንቸስኮ ክሪስፒ በጻፈው ውስጥ ያረጋግጣል።

ከዚህኛው ሰነድ በቀር በአጠገባቸው ሆኖ የሁለቱን ጠብ ለማሟሟቅ የሚጣጣረው ይኸው ኮንት አንቶኔሊ ከእንጦጦ ወደ አደን ሔዶ ለውጭ ጉዳይ ሚኒስር ለክሪስፒ በነሐሴ 1880 ዓ.ም በምስጢር ቃል ባስተላለፈው ቴሌግራም ውስጥ «ንጉሡ ዮሐንስ ጐንደርን ለማዳን (ምኒልክ) እንዲዘምቱ ቀጥሎም ራሳቸው ኢጣልያኖችን ለማስወጣት ወደ ሰሐጢ እንደሚዘምቱ (ለምኒልክ) ሳፈላቸው። በማናእውም ረገድ ምኒልክ ሁሉንም ያውቁት ዘንድ እምነትና ወዳጅነት የተመላ ደብዳቤ ይጽፍላቸው ነበር» ካለ በኋላ አከታትሎ ላለቆቹ በላከው ራፖር ውስጥ ንጉሠ ነገሥቱ ዐፄ ዮሐንስ በደጃች መሸሻ ወርቄ እጅ ለንጉሥ ምኒልክ በላኩት መልእክት ውስጥ ይኸን ሁሉ ችግር የፈጠሩባቸው እያቀረቡ እንደ ልጅ አድርገው እንደ ተጫወቱባቸው….. በነርሱ ፋንታ የመስኮቦቹን ወይም የፈረንሳዮችን ስታራቂነት እንደሚቀበሉ ነገር ግን ከመስኮብ ጋር ወዳጅነት ስለሌላቸው ፈረንሳዮች ደግሞ ንጉሥ የሌላቸው ስለሆኑ የማይሆኑ መሆናቸውን አሁንም የእንግሊዞች አስታራቂነት ካልሆነ በንግሥ (ምኒልክ) በኩል ይሞከር አለዚያ ያው ጦርነት መሆኑ ነው ከጦርነት ግን ምንም ረብ እንደማይገኝ አውቀዋለሁ፤ ኢጣልያም ኢትዮጵያን መግዛት አይሆንላትም። እኔም ባሸንፍ ኢጣልያን ባሕር ተሻግሬ ለመግዛት አንድ እንኳ ታንኳ የለኝም። የኢጣልያ ንጉሥ ክርስቲያን ስለሆነ ወዳጅነቱን በወገኔል ምሎ ከገለጸልኝ እቀበለዋለሁ….ራስ አሉላ እኔ ሳላዘው በመዋጋቱ አጥፍቷል…. እኔ ቃሌ አንድ ሲሆን በራስ ሐጐስ እጅ እንዲቆይ አድርጌዋለሁ….. እኔ ቃሌ አንድ ሲሆን አውሮፓውያን ቃላቸውን እንደ ፈለጋቸው ይለዋውጡታል። ትንሽ ቦታ ሲለቀቅላቸው ይዘው ትልቅ ከተማ ያደርጉታል። ከዚያ ደግሞ ትንሽ ምክንያት እየፈጠሩ ወደ ፊት ይገፋሉ ብለው መላካቸውንና መሸሻ ይኸንኑ ለንጉሥ ምኒልክ ከነገሩ በኋላ ለኔ በዝርዝር አጫወቱኝ በማለት ጽፏል።

ሁልጊዜ እንደምለው በአገራችን ሰነድ ማስቀመጥ ወይም የቃሉን መልእክት በደንብ መመዝገብ ስለ አልተለመደ ከዚህ በላይ የተነገረውን በትክክል ተመልክተን ሐተታ እንደ ልብ ለማድረግ ይቸግረናል። አንቶሌኒም በኢጣልያንኛ መዝግቦት የቆየው ይህ ሰነድ ሐሰት ነው ማለት አይቻልም። በእርግጥም ንጉሠ ነገሥቱ እንዳሉት ቀድሞ ወዳጅ የነበሩት የእንግሊዞቹም ክዳትና ተንኮል የኢጣልያኖቹም ውሸትና ማጭበርበር ለንግድ ማስፋፊያ ወደብ ብቻ የሚይዙ እምስለው እየተሳቡ አገር መውረራቸውና ቃላቸውንም አለመጠበቃቸው ግልጽ ነው። ራስ አሉላ በዶጋሊ ጦርነት ያገኙት ድል የሚያኮራ ቢሆንም፥ ንጉሠ ነገሥቱ ከእንግሊዞቹ ጋር ግንኙነታቸው እየተበላሸ የሔደው፥ አሉላን በግማሽ አግዘው የጦር አለቅነቱን ለታላቅ ወንድማቸው ልጅ ለራስ ኃይለማርያም ሰጥተው ወደ መተማ የዘመተው በዚሁ ሁኔታ እንዳሉ ነበር።

ምኒንልክ ላፄ ዮሐንስ ያስታራቂነቱን ጉዳይ በሚመለከት ጽፈውላቸው ከላይ የተነበቡት ደብዳቤያዎች እንደ መጡላቸው ሁሉ ለኢጣልያ ንጉሥ ለኡምቤርቶ ቀዳማዊ ስለዚሁ ስለ ዕርቅ ጉዳይ ጽፈው ለአንኔሊ እጅ ለሁለተኛ ጊዜ ከምኒልክ የተላከው እንደዚህ የሚል ነው።

«……ባለፈው ወር በጥቅምት በርስዎ መንግሥትና በጃንሆይ መንግሥት መኻል የተነሣውን በከንቱ የክርስቲያን ደም እንዳይፈስ ጠብ ለማብረድ ለርስዎም ለጃንሆይም አስታራቂ ሽማግሌ ልሁን ብዬ ልኬባቸው ነበር። አሁን የጃንሆይ ምላሽ ቢመጣልኝ አገርዎን የሚያስማማ እጅግ መልካም ቃል ስለሆነ ደስ ቢለኝ አስታውቅዎታለሁ። ይኸም ከዚህ የከፋ ነገር እንዳይመጣ ጠቡን የሚያበርድ እንዲሆን ተስፋ አድርጌያለሁ። አሁን ንጉሥን የምለምነው ይህ ነገር በኔና በመንግሥቴ ፊት ትልቅ ቁም ነገር ስለሆነ የላክሁብዎትን ጉዳይ ምላሹን ይላኩብኝ ብዬ ነው እኔ የምወደው ቅኑን ልቡናዬን ለርስዎና ለጃንሆይ አሳይቼ ከእግዚአብሔር ኃይል ጋር በሁለት ክርስቲያን ነገሥታት ወዳጆች የመጣውን ጦረንት ለማስቀረት ብበቃ እጅግ ደስ ይለኛል። ትጽሕፈ በእንጦጦ ከተማ ኀዳር 22 ቀን 1880 ዓ.ም»

ይህ ደብዳቤ ለኢጣልያኖች እንደ ደረሰ የጣሊያን ባለሥልጣኖች በጉዳዩ ሲመከካሩበት በዚሁ ጊዜ በዤኔራል ፖርታል አማካይነት እንግሊዝ መንግሥት ኢትዮጵያንና ጣልያንን ለማስታረቅ የሚሞክርበት ጊዜ ስለ ነበረ በድጋሚ የንጉሥ ምኒልክን አስታራቂነት አልፈለጉትም። ይህንንም ለእንግሊዝ መንግሥት መግለጽ አይፈልጉም። በሌላው ወገን ደግም አንቶኔሊ አጥብቆ እንዳሳሰበው የምኒልክን አስታራቂነት በይፋ እምቢ ብለው የምኒልክን ወዳጅነት ማጣት አልፈለጉም። በዚህ ምክንያት ምኒልክ አስታራቂነታቸው ቀርቶ ከእግንሊዝ በኩል የቀረበውን የዕርቅ ሐሳብ ዮሐንስ እንዲቀበሉ ምኒልክ እንዲመክሩዋቸውና ዕርቁ ወደ ፍጻሜ እንዲደርስ ማድረጉ ይሻላል ተብሎ ተወሰነ። ይህንኑም ደበስበስ ባለ አነጋገር ንጉሡ ኡምቤርቶ የምስጋና ቃል ጨምሮ ደብዳቤ ለምኒልክ እንዲጽፍ ተወሰነ።

ይህ በዚህ ሁኔታ ላይ እንዳለ የዕርቁም ጉዳይ በእንግሊዝና በምኒልክ እንደዚሁም በጀርመን ጠቅላይ ሚኒስትር በቢስማርክ አማካይነት በሚሞክርበት ሰዓት ዮሐንስም ምኒልክም በየበኩላቸው ሁኔታውን ለፈረንሳይ ሬፑብሊክ ፕሬዚዳንት በጽሑፍ በስሞታ መልክ ማቅረቡ የተሻለ መስሎ ታይቷቸዋል። ስለዚህ ዐፄ ዮሐንስ ከኢጣልያንና በተለይ ወዳጅ መስሎ ጠላት ሆኖ ከጐዳቸው ከእንግሊዝ በኩል የደረሳቸውን በደል ለመግለጽ ለፈረንሳዊ መንግሥት ፕሬዚደንት ለሙሴ ዡል ግሬዚ የጻፉት ደብዳቤ እንደዚህ የሚል ነው።

«በስመ እግዚእነ…… ይድረስ ኃበ ክቡርው እህፉር ለባዊ ወማዕምር ዩልዮስ ግረቢ ሊቀ ማኅበር ዘፈረንሳዊ…. አሁንም እንግሊዞች የሚበድሉኝን በደል ግፌን ትሰሙት ብዬ ነው…… እንግሊዞች ዘመድ መስለው እናስታርቃችሁ ብለው ላኩብኝ…… በበደለኛው ፈርዳችሁ አስታርቁኝ ብዬ ብልክ ተበደልሁ እንጂ የበደልሁ ይመስል ክርስቶስ በቸርነቱ የሰጠኝን አገሬን ቦጎስን ሐባብን ሰሐቲን ዊዓትን አሳውርታን ይስጧቸውና ታረቁ የሚል ቃል ላኩብኝ። በውስጡ ለጣሊያን ረዳት ሆነው ይኸን ሁሉ የሚያደርጉኝ እንግሊዞች ናቸው። ምነው ስሞት የክርስቲያን ደም በከንቱ ሲፈስ ዝም ብላችሁ ታዩኛላችሁ….. ይህንንም የጻፍሁላችሁ በደሌን ትሰሙልኝ ብዬ ነው እንጂ ቀብቶ ያነገሠኝ አምላክ ለነዚህ በግፍ ለተነሱብኝ ሰዎች አቅም ይነሣኛል ብዬ አይደለም። ነገር ግን ይኸን የጻፍሁላችሁን ደብዳቤ ለወዳጆቻችሁ ሁሉ ለነገሥታቱ እየጻፋችሁ አሳዩልኝ። ተጽሕፈ በሐሸንጌ ከተማ አመ 20 ለኅዳር በ1880 ዓ.ም» ከዚሁ አከታትለው ንጉሥ ምኒልክ በበኩላቸው ለዚሁ ለዡል ግሬቪ እንደዚህ ሲሉ ጽፈዋል።

«የተላከ ከንጉሥ ምኒልክ….. ይድረስ ኃበ ክቡር ወልዑል ዩልዮስ ግረቢ ሊቀ ማኅበር ዘፈረንሳዊ ቤተ መንግሥት…. በኢጣልያ ሹማምንትና በጃንሆይ ሹማምንት መካከል የተነሳውን ጠብ ለማብረድና ለማስታረቅ ወደ ኢጣልያ ቤተ መንግሥት ደብዳቤ ልኬያለሁ። ደግሞም እናንተ የፈረንሳዊ ቤተ መንግሥት ከኤውሮፓ ነገሥታት ከወንድሞቻችሁ መክራችሁ በደለኛውን መርምራችሁ አናስታርቅምን። ምንም አገራችን ቢራራቅ ሁላችን ያንድ የክርስቶስ ልጆች ነን በከንቱ የክርስቲያን ደም ለምን ይፈሳል። እኛስ ወንድሞቻችሁ አይደለንምን። አሁንም ወደ ፈረንሳዊ ቤተ መንግሥት ጃንሆይ ደብዳቤ ልከዋልና ምላሹ ቶሎ እንዲመጣልን ያለ ትዕግሥት እንጠብቃለን። ጤና ይስጥዎ በታኅሣሥ በ12 ቀን 1880 ዓ.ም በእንጦጦ ከተማ ተጻፈ።

በዚህ ደብዳቤ ላይ «ወደ ፈረንሳዊ ቤተ መንግሥት ጃንሆይ ደብዳቤ ልከዋል» የሚል ስለ አለበት፥ በጉዳዩ ካጽሴ ዮሐንስ ጋር የተስማሙበት ይመስላል። ዐፄ ዮሐንስ «ይኸን የጻፍሁላችሁ በደሌን ትሰሙልኝ ብዬ ነው። ለወዳጆቻችሁ ሁሉ ለነገሥታቱ እየጻፋችሁ አሳዩልኝ» ብለው ሲጽፉ ንጉሥ ምኒልክም «ከአውሮፓ ነገሥታት ከወንድሞቻችሁ መክራችሁ በደለኛውን መርምራችሁ አናስታርቅምን» ሲሉ ነገሩን ሁሉ ሁለቱም የሚመለከቱት ባገራቸው በኢትዮጵያ ልማድና ባህል ነው። ሁለቱም የፈረንጅ አገር መሪዎች ሁሉ ክርሲያን ስለሆኑ በስምምነትና በወንድማማችነት የሚኖሩ ይመስላቸዋል። የእንግሊዝና የፈረንሳዊን ፉክክርና ባላንጣነት የጀርመንንና የረንሳዊን የቆየ ጠብ የጀርመንና የእንግሊዝን ከኢጣልያ ጋር የመእምሳጠር ውዝግብ በትክክል የሚያውቁ አይመስልም። ሰምተውትም ቢሆን እንኳ ደህና አድርገው አላጤኑትም ማለት ነው።

የሆነ ሆኖ ንጉሥ ምኒልክ አሳባቸውንም ኃይላቸውንም ከንጉሠ ነገሥቱ ካፄ ዮሐንስ ጋር አጣምረው የመጣውን ጠላት በመመከት ፈንታ እንደ ባዕድ ወይም እንደ ጐረቤት መሪ ላስታርቅ ማለታቸው በዛሬው ዘመን አስተሳሰባችን ግራ የሚገባ ነው። ነገር ግን ካፄ ቴዎድሮስ ሞት ወዲህ ስለነበረው ሁኔታችን ባለፈው ያሠፈርነው የጽሑፍና የሰነድ መስተዋት ባፄ ተክለ ጊዮርጊስ የሦት ሰዎች (ተክለ ጊዮርጊስ ዮሐንስ ምኒልክ) መንግሥት እንደነበረ ሁሉ አሁንም ምንም እንኳን ዮሐንስና ምኒልክ የበላይና የበታች ሆነው ለመተዳደር ቢስማሙም በዚህ ጊዜ የነበረው የኢትዮጵያ መንግሥት ለሁለት የተከፈለ መንግሥት መሆኑን በትክክል ያሳየናል። ሁለቱ ለየብቻ በቀጥታ የሚያስተዳድሯቸው አውራጃዎች ሲኖሩአቸው የሁለቱ የጦር ሠራዊት የተለያዩ ነበሩ። ዛሬ በ14 ከተከፈሉት ክፍለ እህገራት ውስጥ ሸዋ ወሎ ሐረርጌ አሩሲ፥ ሲዳሞ ባሌ ወለጋ ኢሉባቦር ስምንቱ የንስ ይብዛ በንጉሥ ምኒልክ የቀጥታ ቁጥጥር ውስጥ ነበሩ።ው እሎ አድናንድ ጊዜ ከምኒልክ ቢዘዋወርም የቀሩት ሰባቱ ክፍለ ሀገሮች እንኳን ዐፄ ዮሐንስ በቀጥታ ከሚቆጣጠሩዋቸው ከምድረ ባሕሪ ከትግራይ ከቤጌምድር በስፋትም በሕዝብ ብዛትም ይበልጣሉ። ስለዚህም በምጥዋና በአካባቢው መወረር ጉዳይ ከሁለቱ አቅዋም አይንደኛው ሞቅ ያለ ሲሆን የሁለተኛው ቀዝቀዝ ያለ ነበር።

በዚህ ምክንያት የዶጋሊ ጦርነት በተካሄደበት ዓመት የንጉሥ ምኒልክ አሳብ ያተኮረው በለሙና በሰፋፊው የሐረርጌ የባሌ የአሩሲ የወላይታ ዘመቻ ጉዳይ ስለ ነበረ ከርሳቸው ከሺ ኪሎ ሜትር በላይ ለሚቀርቀው ለበረሃማው ለሰሐጢ ለዶጋሊ ለዊዓና ለዙላ መያዝ እንዳፄ ዮሐንስና እንደ ራስ አሉላ ማሰባቸው ባይቀርም በነገሩ የተጨነቁበት አይመስልም። የዶጋሊንም ጦርነት ከግለሰቦችና ካፄ ዮሐንስም የሰሙት ከሐረርጌ ጦርነት መልስና አሩሲዎች ደግሞ ለራስ ዳርጌ አንገዛም ብለው ባወኩበት ሰዓት ስለ ነበር ምኒልክ የስሜኑን ጉዳይ የሚመለከቱት በሁለተኛ ደረጃ ነው ማለት ይቻላል።

የሆነ ሆኖ ዐፄ ዮሐንስና ንጉሥ ምኒልክ ለመዠመሪያ ጊዜ ተገናኝተው በውል ከተስማሙበት ከ1870 ዓ.ም ዠምሮ እስከ 1880 ዓ.ም ድረስ ልጅ ከልጅ አጋብተው በተቻለ መጠን በሰላም የበላይና የበታች ሆነው የዐሥር ዓመት ጊዜያቸውን ካሰለፉ በኋላ አሁንም ከዶጋሊ ጦርነት ወዲህ ዐፄ ዮሐንስ ወደ ሰሐጢ እስከ ዘመቱበት ወይም ቢገጥምም ሁለቱም ተቻችለው ኖሩ። ንጉሠ ነገሥቱ ከሰሐጢ የጦር ግንባር ወደ ዐድዋ ከተመለሱ በኋላ ግን ባንድ ወገን በሁለቱ ነገሥታት መካከል በጋብቻ ቀለበት ወዳጅነትን ፈጥረው የነበሩት በራስ አርአያ ስለሞቱና በተለይ ደግሞ በዚያን ጊዜ ያፄ ዮሐንስ መኳንንትም ከሰሐጢው መልስ «ኢጣልያኖችን ተላክከው ያመጡብን ንጉሥ ምኒልክ ናቸው» የሚለውን ወሬ እያጋነኑ ስላወሩትና ዮሐስንም ይኸንኑ ወደማመን ስለ ቀረቡ ከዚህ ጊዜ ዠምሮ በሁለቱ ነገሥታት መካከል የነበረው የወዳጅነትና የስምምነት መንፈስ ወደ ጠብና ወደ መወቃቀስ ሲለወጥ እናያለን። ከዚያ ወዲህ ግን በሰሐቲ ግንባር ጣልያኖች በሰሜናዊ ምዕራብ በኩል የደርቡሾቹ ወረራ ስለ አፋጠጠ ንጉሥ ተክለ ሃይማኖትም ወደ መተማ ዘምተው ተሸንፈው መመለሳቸው ስለ ተሰማ፥ ዮሐንስ በምኒልክ ላይ የነበራቸውን ቂም በልባቸው እንደያዙ ምኒልክ ከነሠራዊታቸው ወደ ጐንደር ብቅ ብለው እንዲከላከሉ የትእዛዝ ጥሪ አደረጉላቸው።

**ምዕራፍ ዐርባ**

**የደርቡሾች አጥቂነት - የንጉሥ ተክለ ሃይማኖት በደርቡሾች**

**መሸነፍ የጐንደር ዘረፋና ቃጠሎ**

በሰሜን ምሥራቅ በኩል ባፄ ዮሐንስና በኢጣልያኖች መካከል የነበረው የጦርነት ሁኔታ በዚህ ዐይነት እንዳለ በሰሜን ምዕራብ ኢትዮጵያ በኩል የደርቡሾች አጥቂነት እየባሰ ከመሔድ ላይ ይገኝ ነበር። ዋናው የንቅናቄው መሥራች ማህዲ አህመድ ከሞተ ወዲህ ተከታዩ ከሊፋ አብዱላሂ የማህዲን የግዛትና የእስልምና ሃይማኖት የማስፋፋት ዓላማ በመከተል ግብጾችንና ቱርኮችን አስጨንቆ ካስወታ ወዲህ የነበረው የጦርነት መፋጠጥ ከኢትዮጵያ ጋር ሆነ። የመፋጠጡንም ሁኔታ፥ ካባባሱት ምክንያቶች ዋነኞቹ ከዚህ በፊት ደጋግመን እንዳወሳነው በሔዊት ውል መሠረት እነ ራስ አሉላ የቱርኮቹንና የግብጾቹን ሕይወት ለማትረፍ ሲሉ ከደርቡሾቹ ጋር የመዋጋታቸው ሰበብ ነው።

በ1878 – 1979 ዓ.ም ላይ ብዙ ጊዜ ዐፄ ዮሐንስ ከሞቁ ከደመቁ አብያተ መንግሥቶቻቸው ከመቀሌና ከዐድዋም እየመጡ ደብረ ታቦር በመቀመጥ በመተማና በጋላባት፥ የደርቡሾቹን ንቅናቄ በሩቅ ይቆጣጠሩ ነበር። እንደዚሁም የዋጅራትን የራያን፥ የአዘቦዎችን ሽፍትነት ለመደምሰስ በአሸንጌ በሚገኙበት ጊዜ በተለይ የደርቡሾቹ ወረራ በጋላባት በሚገፋበት ወቅት ከአሸንጌ እየተመለሱ ብዙ ጊዜያቸውን በደብረ ታቦር ያሳልፉ ነበር። በርሳቸውም ሥር በዚያ አካባቢ የነበሩትን አውራጃዎች ቤጌምድርን ልጃቸው ራስ አርአያ ጸለምትንና ሽሬን ራስ ሐጎስ ደምቢያን ሹም ደህና ፋንታ ያስተዳድሩ ነበር። የቀረውም በደቡብ በኩል በዳሞት በአገው ምድርና በጭልጋ የነበረው ግዛት የጐጃሙ የንጉሥ ተክለ ሃይማኖት የግዛት ክፍል ነበር።

በደርቡሾች በኩል ደግሞ በግብጾች ጊዜ ሳሊን ኢድሪስ የሚባለው የጋላባትን ወረዳ ሲያስተዳድር ቆይቶ ነበር። የግብጾች ሥልጣን ከዚያ አካባቢ ሲነቀል መሐመድ ዋድ አርባብ የሚባለው የሳሊን ኢድሪስ ዘመድ ከደርቡሾች ይኸውም ማለት ከከሊፋ አብዱላሂ ተሹሞ ያስተዳድር ጀመር።

በመተማ የደርቡሾቹ መግፋት በተሰማ ጊዜ የወሎ እስላሞች ሽፍትነት እንደገና ስለ ተቀሰቀሰ ንጉሠ ነገሥቱ ከደብረ ታቦር ተነቃንቀው ወደዚያስ ሲያመሩ በጋላባትና በመተማ የነበሩት ደርቡሾን ምቹ ጊዜ ስለ አጋጠማቸው ከወሰን ዐልፈው ደምቢያንና ጭልጋን ወረሩ። የደምቢያውም አስተዳዳሪ ሹም ደህና ፋንታ ከደርቡሾቹ ጋር በመዋጋት ሕይወታቸው ዐለፈ። ዐፄ ቴዎድሮስ የተማሩበት ስመ ትሩው ገዳም ማኅበረ ሥላሴ በዚህ ጊዜ ተቃጠለ። ብዙም ሰው አለቀ።

በዚህ ጊዜ ንጉሠ ነገሥቱ ወሎ ውስጥ እንደ ነበሩ የጐጃሙን ንጉሥ ተክለ ሃይማኖትን ጦራቸውን ይዘው ሔደው ከደርቡሾች ጋር እንዲዋጉ አዘዙዋቸው። በሌላውም በኩል ራስ አርአያ (ልጃቸው) አምባ ጫራ ሆነው እንዲጠባቁ ቀጥሎም ራስ ሐጎስ ዋግሹም ገብሩ ደጃች በረሄና ደጃች ሥዩም ንጉሥ ተክለ ሃይማኖትን እንዲረዱ አድርገው እርሳቸው ከወሎ ወደ መቀሌ ሔዱ። ንጉሥ ተክለ ሃይማኖት በልዩ ልዩ ምክንያት የነራስ ሐጎስ እርዳታ ሳይጨመርላቸው እስከ 100 ሺ የሚደርሰውን የገዛ ጦራቸውን ይዘው በአገው ምድር አድርገው ወደ ደምቢያ ተጓዙ። ከዚያም አልፈው በጥር ወር በታበረክ አላህ በኤል ኑር ዋድ ፉጋራ የሚመሩትን አንሳሮችን አሸነፉ። ከዚያም ዐልፈው መተማ ደርሰው በመሐመድ ዋድ አራብ የሚመሩትን ደርቡሾች አሸንፈው በደስታ ወደ ኋላቸው መለስ በልው በደብረ ሲና ሠፈሩ።

የዚህን ሁል ወሬ ዋናው የደርቡሾች ጠቅላይ መሪ ከሊፋ አብዱላሂ ሲሰማ በበኩሉ ንጉሥ ተክለ ሃይማኖትን የሚወጋ ጦር ዘጋጅቶ የበላይ መሪ ሐምዳን አብ አንጋ የሚባለውን ሾመ። በርሱም ውስጥ አህመድ ዐሊ አብዱላሂ ኢብራሂም አልዜኪ ቱማል አራቢ ዳፋ አላህ የሚባሉት የጦር አለቆች የየክፍል ጦራቸውን ይዘው ይገኙ ነበር። እነዚህ ሁሉ በደንብ ከተዘጋጁ በኋላ እባቡ አንጋ የእተመሩ ከጋላባት ወደ ደምቢያ መጠው ሣር ወሃ ከሚባለው ቀበሌ ሠፈሩ። በዚህም ጊዜ ጥር 10 ቀን 1880 ዓ፣ም በንጉሠ ነገሥቱ ትእዛዝ ተክለ ሃይማኖት ገሥግሠው መጥተው ደርቡሾቹን ሲገጥሙ እነዚያ ቀደም ብለው ምቹ ሥፍራ ይዘው ይጠባበቁ ነበርና የመዠመሪያውን ግንባር ቀደም የኢትዮጵያ ጦር በቀላሉ አሸንፈው ደጀኑንም በድንጉላ ሰፈር እያባረሩ ይወጉ ዠመር። ከዚያ የንጉሥ ተክለ ሃይማኖት ጦር ፈራርሶ የማረኩትን ማርከው ጐንደርን ካጠፉ በኋላ ሐምዳን አቡ አንጋ ወደ አገሩ ተመልሶ እንደ ደምቡ ከማረከው ውስጥ ከአምስት አንዱን እጅ ለራሱ አሰቀርቶ እይቀረውን ምርኮ ከነሰው ለከሊፋ አብዱላሂ አስረከበ። የምርኮኛው ቁጥር በደጃች ዘውዴ ገብረ ሥላሴ ጽሑፍ ገጽ (446) 3445 ሲደርስ በማርከስ ሐሮልድ ገጽ 101 እስከ 8ሺ ተባዝቷል። ከ44 የጐንደር አብያተ ክርስቲያናት ውስጥ ዐርባዎቹ መቃጠላቸው በየመጽሐፉ ተጠቅሷል።

ስለዚህ ጦርነት ወደ ብዙ ሐተታ ሳይገቡ አለቃ ተክለ ሥላሴ የሚባሉት በራሳቸው በዘመኑ የጐጃኛ አነጋገር ከሌሎቹ ያገራችን ጸሐፊዎች የበለጠ ከዚህ እንደሚከተለው ዝርዝር ይሰጣሉ።

«የጐጃም ስወ ያን ጊዜ ወደ ጦርነቱ ሲሔድ አዘን ትቶ ጠግቦ እንደ እንባቦው ምካ (የትምክህት ቃል) እየተናገረ ሔደ።

«አይታሰስም ምጣድ በግምጃ

ዘንድሮ ደርቡሽ መትረፉን እንጃ»

እያለ ያቅራራ ነበር። «ያንን ሻግያ (ሻንቅላ) እንደ ፊተኛው እንደ ዱባ እየወጋን ጌጥ (ጊጤ) መጫወቻ እናደርገዋለን» እያለ ይዘባበት ነበር። ይሸሻል እንጂ አይገጥመንም ተብሎ ሰላይ በፊታውራሪ ተስፋዬ እግር አምድት መቶ ፈረሰኛ ወረደ….. ወዲያው ጦር ሳይከት ማልዶ ድንገት ደረሰ። በዚህ ጊዜ ጀግናው ሁሉ ፈረሱን አቡቀዳዲ እያለበሰ ድንፋታና ፉከራ አደረገ……»

በማለት የጦረንቱን አጀማመር የተዋጊውን በራስ የመተማመንና የመመካት መንፈስ ጸሐፊው ከገለጹልን በኋላ ስለ ጦርነቱ ከዚህ ቀጥሎ ያለውን አሥፍረዋል።

«በሊቀ መኳስ የተመኙ በንጉሥ አሳሳቹ እግር ጀግናው ሁሉ ወረደ። መጀመሪያ ነጋሪት ሲያገሣ ቀንደ መለከት ሲያክላላ መድፍ ሲተኩስ ስናድር (ጠመንጃ) ሲከተል ደርቡሽ ሞኝ መስሎ አስምት ቁርጥ ሆኖ ተሰልፎ የአረር (ጥይት) በረዶ የአንድ ጊዜ ወላፈን ዝም ብሎ ተቀበለ። ከዚህ በኋላ እረባዳው መሬት ላይ ሆኖ አሻቅቦ አንድ ጊዜ ቢተኩስ ጐጃሜን እንደ ምርት አመረተው «የንጉሥ ተክለ ሃይማኖት ሠራዊትም እኩሉ ጀግና እይገጥመንም እያለ ገና በጐዳና ያላግጥ ነበረ። በዚህ ጊዜ በኋላ የቀረው ሠራዊት ተሰልፎ አንድ ጥይቅ ሳይተኩስ መጀመሪያ የወረደው ጦር ተፈታና ሽሽት ሆነ። ደርቡሽም በድንጉላው (በጠገበ ፈረስ) እየተጋባ ሰይፉን መልጦ (መዞ) ተለቀቀው (አባረረው) መሔጃ መድረሻ አሳጣው….. ያን ጊዜ ንጉሡና ጳጳሱ ከገዳሙ ሆነው ጳጳሱ ሽሽተውኛውን (የሚሸሸውን) እየገዘቱ ንጉሡ እየተኮሱ የአረር በረዶስ ወረደ ፈሪ ሜዳ ሲጠበው ምድርና ሰማይ የዞረ ሲመስል መምህር ካሣ የንጉሡን ጥላ ገትሮ እንደያዘ አረር በእጁ ላይ አረፈና በታተነና ጨረሰው። ከዚህ በኋላ በለው አባዳንዴን ንጉሡንና ጳጳሱን ተቆጣ። ሠራዊታችን ሲሸሽ እኛ ምን እናያለን አለ። ያን ጊዜ ንጉሡ ጉሉ በሚባል ፈረስ ጳጳሱ አቡነ ሉቃስ በስጋጃ (ሰጋር) በቅሎ ወጥተው አመለቱ። ራስ በዛብህና ራስ ደረሶ በለው አባዳንዴ ብሩ አባጉሉ፥ ይመር ፋንታ ልጅ ቢረሳው እየዞሩ ከደርቡሽ ጋር እየተዋጉ ንጉሡንና ጳፓሱን በዳንገር በር ይዘው ወጡ።…. ሕዝቡ እብፈረስም በበቅሎም በእግርም ሲሸሽ እግረኛውን ቃታ እያስጨነቀው ሳንባው በጉሮሮው እየተወተፈ በየመንገዱ እየወደቀ ደርቡሽ ተጫወተበት።»

እያሉ የጦርነቱን ሁኔታ በዚህ ዐይነት ከዘረዘሩ በኋላ በዚህ ቀን ጦርነት በለው ተክለ ሃይማኖት የሚባሉት የንጉሡ ልጅ ዳሰው በሚባል ፈረሳቸው ሆነው ከደርቡሽ መከካል ገብተው ብዙ ገድለው አምስት የሰናድር ጠበንጃ ማርከው ወደ ሠፈር ሲመለሱ ንጉሡም ጳጳሱም ሁሉም ሸሽተው ስላገኙዋቸው «እኔን እንመለስ ሳይሉ ለሞት ዳርገው ራስ በዛብህን ይዘው ጥለውኝ ሔዱ» በማለት ብዙ ቀን ከአባትቸው (ከንጉሥ ተክለ ሃይማኖት) ጋር ተኳርፈው መሰንበታቸውን በተደረገው ጦርነት ደጃች ካሣ፣ ደጃች ይማም ካሣ ፊታውራሪ እሸቴ ትእዛዝ ፊታውራኢ ንጉሤ ፊታውራሪ ረታ ፊታውራሪ ይልማ ጸሐፌ ትእዛዝ አለቃ እሸቴ ቀኛዝማች ለማ ባላምባራስ ጋርጠው በጀግንነት እየተዋጉ ከጦሩ ሜዳ ወድቀው መሞታቸውን ተክለ ሥላሴ አብራርተው ገልጸውታል። ከሱዳኖቹ ወገን 519 ሲሞቱ 563 መቁሰላቸውን አቡ አንጋ ለአሚር አብዱላሂ በጻፈው ራፖር አመልክቷል።

ጸሐፊው ከዚሁ አያይዞ ጽሑፋቸውን በማራዘም ድል አድራጊው አቡ አንጋ ከንጉሥ ተክለ ሃይማኖት መኳንንት ውስጥ የ12 ሰው ጭንቅላት ቆርጦ ለሱዳኑ መሪ ለአሚር አብዱላሂ ሰላባ ላከ። የቀረውን ምርኮ እየነዳ ጐንደር ገብቶ ቤተ ክርስቲያን ማቃጠሉን ብዙ ክርስቲያን ማረዱን የተረፈውን ምርኮኛ እየነዳ ወስዶ በምርኮ ካገኘው ከ30.000 ብር ጋር ወስዶ አምዱርማን ለነበረው አለቃው ለአብዱላሂ ማስረከቡን ከሊፋ አብዱላሂም አቡ አንጋን አመስግኖ ከተማረኩት ሴት ወይዛዝርት ውስጥ ቆንዦዎቹን ለራሱ በዕቁባትነት አስቀርቶ የቀሩትን ጉንጫቸውን እያስተለተለ ባሪያ ሆነው መሸጣቸውን ከተማረኩት ሴት ወይዛዝርት ውስጥ የርሳቸው የንጉሥ ተክለ ሃይማኖት ልጅ ምንትዋብ አዳል የምትባለው ባለቤቷ ደጃች ጀምበሬ ሲሞቱ እሷ፥ ተማርካ ሳለ በእስላም እጅ አልበላም ብላ) በችጋር እንደ ሞተችና ከመሞቷም በፊት፥

«ጐጃም የምትሔዱ እንደኔ እማትቀሩ፥

እርኩስ አርማ ሞተች ብላችሁ ንገሩ«

ብላ እንደ ገጠመች ዘርዝረዋል።

ሌሎች የገጠሙት ደግሞ፥

«ሣር ውሃ ከሜዳው የተዘራ አዝመራ

አጫጁ ደርቡሽ ነው ሰብሳቢው አሞራ

አትከልክልሞይ (ተክለ ሃይማኖት) ይዘህ ኧልግናህን

አሞራ (ደርቡሽ) ሲበላው የገዛ ገላህን (ምንትዋብን)» የሚል ነው።

የሆነ ሆኖ ሐቁን ስንመለከተው ባለፈው ጊዜ በኢትዮጵያ በተለይ በወሎና በአካብቢው የነበሩት እስላሞች በ1870 – 1875 ዓ.ም ላይ በግዴታ ክርስትና እንዲነሡ ተብሎ በታወጀው መሠረት የፈራው ክርስትና በመነሣት ሕይወቱን ሲያተርፍ እምቢ ባለው የእስላም ተወላጅ ላይ አስራት መቆረጥ፥ ግድያ ስደት እንደ ደረሰበት አሁን ደግሞ የዚያ በቀል በደርቡሾች መነሣት በንጉሥ ተክለ ሃይማኖት መሸነፍ በክርቲያኖች ላይ የሞተና የስደት መከራ ደርሶባቸዋል ማለት ነው።

ስለ ጦርነቱ አዠማመርና አፈጻጸም ግን ተክለ ሥላሴ እንዳሉት ጦሩ ከመሸነፍ የደረሰው እናሸንፋለን ብለው ጐጃሞቹ ምትክህት በማብዛታቸው ብቻ ሊሆን አይችልም። ማንም ጦር ወደ ዘመቻ ሲሔድ አሸንፋለሁ ብሎ ማመንና መፎከርም መሸለልም ባህል ነው። ነገር ግን በተለይ የአየር ኃይል በሌለበት ዘመን ብዙ ጊዜ ጠላቴን ላጥቃ ልበቀል ብሎ ወደ ፊት በሚገሠግሥ ጦር ላይ ምሽግ መሽጐ ወይም በተፈጥሮ እንደ ዲብ ወይም እንደ ቋጥኝ ያለውን ምቹ ስፍራ በቅድሚያ ይዞ በልቡ ተኝቶ ጣቱን እጠበንጃው ምላጭ ላይ አድርጎ በተከላካይነት የሚዋጋ ብዙ ጊዜ አሸናፊ ሆኖ ይገኛል። ዐፄ ዮሐንስ በመተማ የተሸነፉት ዐፄ ምኒልክም ኢጣልያኖችን በዐድዋ ያሸንፉት በዚህ ዕቅድ ነው። ጦሩን ፈልጎ ከሚሔደው ብዙ ጊዜ የሚቀበለው አሸንፎ ይገኛል።

በተረፈ ስለዚሁ ጦርነት የነጋድራስ አፈወርቅ አጻጻፍ ከአለቃ ተክለ ሥላሴ አጻጻፍ ለየትና አጠር ብሎ እንደዚህ ይላል።

«…..የዚህን ጊዜ ዐፄ ዮሐንስ ሰሐቲ ላይ ከኢጣሊያ ጋር ተሰልፈው ነበረ ደርቡሽ ዐፄ ዮሐንስ እማይዛቸውን (መተመዳቸውን) አይቶ ወደ ጐንደር ገፋ አጤ ዮሐንስ ለንጉሥ ተክለ ሃይማኖት ውረድና ከደርቡሽ ተዋጋ ብለው ላኩ ንጉሥ እክለ ሃይማኖት ግን የደርቡሽን ብርታት አይተው ዛሬ የመጣው ደርቡሽ ለኔ የሚቻል አይደለም ብለው ላኩ። እንዲህ ማለትህ ፈርተህ ነው ውረድና ተዋጋ ብለው ላኩባቸው። ምንም ነገሩን (መሸነፋቸውን) ቢያውቁት በኔ ምንም ፍርሐት የለብኝ እስትሞት እዋጋለሁ ብለው ተዋጉ ድል ሆኑ ሰውም ኧልቀ እርሳቸውም ሸሽተው አመለጡ።

ከዚህም አያይዘው የንጉሥ ተክለ ሃይማኖት ድል ሆነው መሸሻቸውን ዐፄ ዮሐንስ በሰሙ ጊዜ፥ «እንኳን እግዚአብሔር ከሞት አዳነህ» በማለት ፋንታ «ፈክረህ ወርደህ እሸንፈህ ሰውን አስፈጀህ» ብለው እንደ ተቆጧቸውና በዚሁም ንጉሥ ተክለ ሃይማኖት መቀየማቸውን ከዚህ በኋላ ንጉሠ ነገሥቱ እባክህ ደርቡሽ መጥቶ ቤተ ክስቲያን ሲያቃጥል ታቦት ሲያረክስ ዝም አትበል ለኔ አልልም ምኒልክ ከወሎ ገሥግሠው ወደ ጐንደር በሔዱ ጊዜ ደርቡሽ ጐንደርን አቃጥሎ ወዳገሩ መመለሱን ያረጋግጣሉ።

**ምዕራፍ ዐርባ አንድ**

**በዮሐንስና በምኒልክ መካከል የተዳፈነው ጠብ - የንጉሥ ምኒልክ ጉዞ**

**ወደ ወሎና ወደ ቤጌምድር - ታላቅ ሰልፍ በአዘዞ**

የእንግሊዝ መንግሥት ለራሱ ጥቅም ሲል ለወገኑ ለኢጣልያ መንግሥት አዳላዊ በመሆኑ በእንግሊዝ መንግሥት መላክተኛ በሰር ዤኔራል ፖርታል አማካይነት የተጀመረው የግልግል ሁኔታ ሊሳካ አልቻለም። በዚሁ ጊዜ በተደራቢ የምኒልክን አስታራቂነት ዐፄ ዮሐንስም የኢጣልያ መንግሥትም በይሉኝታ ምክንያት ከመዠመሪያው ላይ ባይገፉትም ሁለቱም ዋጋ እንዳልሰጡት ይታወቃል። ለፈረንሳይ መንግሥት ፕሬዝዳንት ለዡልግሬዝ ዮሐንስም ምኒልክም የላኩት የስሞታ ደብዳቤ ፈረንሳይና እንግሊዝ ባላቸው የቅኝ አገር የአያያዝ ቅራኔ ምንም ዋጋ ሊያስገኝ አልቻለም። የጀርመኑ ጠቅላይ ሚኒስትር አቶን ቢስማርክ የእንልጊዝ አስታራቂነት ለመገፋፋት በክሪስፒ በኩል ያደረገው ጥረት ዋጋ አላገኘም።

ስለዚህ ከዚያ ወዲህ ያለው ዝግጅት ለጦርነት ብቻ ሆነ። የጦሩም ግምባር በሰሜን ምዕራብ ከደእርቡሽ በሰሜን ምሥራቅ ከኢጣልያኖች ጋር ስለሆነ ወደ ሰሜን ምሥራቅ ለመዝመት ንጉሠ ነገሥቱ ሲዘጋጁ ለምኒልክ ባለፈው ጥሪ ባደረጉ ጊዜ ንጉሡ «በየዳር አገር የተበተነው ጦሬ እስኪሰበሰብ ድረስ የዕርቁን ጉዳይ ልሞክር» ብለው ለዚሁ አቡነ ማቴዎስን ደጃች መሸሻን ቢቶደድ አጥናፌን መላካቸው ይታወሳል። ስለነዚህ መልእክት ያገራችን ጸሐፊዎች ብላቴን ጌታ ኅሩይና አቶ አጥሜ እንዳሠፈሩት ንጉሠ ነገሥቱ አቡነ ማቴዎስን ብቻ ተቀብለው ሲያነጋግሩዋቸው እንደቀሩ በመጨረሻም ሁለቱን መኳንንት ወዳገራቸው ሲመልሱ አቡኑን ይዘው ወደ ሰሐጢ እንደ ተጓዙ ሲገልጡ በውጭ አገር ጸሐፊዎች በተለይ በኢጣልያኖቹ ሰነድ ላይ ንጉሠ ነገሥቱ ምንም እንኳን አቡኑን በሁለእትኛው የጉዞ ጊዜ ማስቀረታቸው የተረጋገጠ ቢሆን ሁለቱን መኳንንት በደንብ አነጋገረው በባኡኑና በደጃች መሸሻ እጅ ስለ ዕርቁ ጉዳይ ለምኒልክ የላኩትን ባለፈው ምዕራፍ አንብበናል። ምናልባት የመልእክቱ መመላለስ ሁለት ጊዜ ሆኖ የመዠመሪያው ጊዜ መልዕክት በደህና ተከናውኖ በሁለተኛው ጊዜ ለምኒልክ አስታራቂነት ልዩ ልዩ ትርጉም እየተሰጠው ይኸውም ማለት፥ «ጣልያኖችን ስበው ያመጡ ምኒልክ ናቸው፥ አሁንም ለጦርነት ቢጠሩ ጦሬ አልተሰበሰበልኝም ያሉት ለምክንያት ነው» እየተባለ ባፄ ዮሐንስ ቤተ መንግሥት የሚነፍሰው ወሬ ስለገነነ በመጨረሻው ላይ ንጉሠ ነገሥቱ ወደ ማመን ደርሰው ለምኒልክ እንደ መዠመሪያው ጥሪ ሳያደርጉ ከሸዋ ሁለተኛ ጊዜ ወደ ትግራይ የተመለሱትን አቡኑን እንደያዙ ወደ ሰሐጢ ጉዟቸውን ዠምረዋል አምለት ነው።

ብዙ የውጭ አገር ጸሐፊዎች በተለይ ኢጣልያኖቹ በንጉሥ ምኒልክ ቤተ መንግሥት የኢጣልያን ይወራሪነት አቅዋም አበክረው የሚቃወሙና ዐፄ ዮሐንስን በስሜት የሚደግፉ እንደ ነበሩ ጽፈዋል። እነዚህም የንጉሡ ባለቤት ወይዘሮ ጣይቱ ወንድማቸው ደጃች ወሌ የአገው ምድሩ ተወላጅ ደጃች መንገሻ አቲከም ደጅቻ መሸሻ ሰይፉ የደጃች ገርማሜ ልጅ ደጃች መኩሪያና ብዙ የቤተ ክህነት አለቆች ነበሩ። የመኳንንቶቹ ዮሐንስ ደጋፊነት በግልጽ አይታይም እንጂ የሊቃውንቱ ዐፄ ዮሐንስን መውደድ ዕውቅ ነበር። የእነዚህም አደጋገር ከፖለቲካው ይዞታ ይልቅ በሃይማኖት በኩል ዮሐንስን ስለተዋሕዶ ሃይማኖት የነበራቸውን መንፈሳዊ ቅንዓትና ምኒልክ በዚህ ረገድ ያሳዩ የነበሩትን ቸልታና ገለልተኛነት እያነጻጸሩ በመገምገም የአንኮበር አለቆች ሳይቀሩ፥ «ሐቀኛ ተዋሕዶ ክርስቲያን ንጉሥ ማለት ዐፄ ዮሐንስ ናቸው። የእኝህ (የምኒልክ) ይዘታቸው አይታወቅ ሁሉ እንደ ሃይማኖቱ ይኑር ባይና የካቶሊክ ሃይማኖት ያለውን ፈረንጅ የሚያቀራርቡ ናቸው» እያሉ ውስጥ ውስጡን ያሙ ነበር። በፊተኛው ጊዜ ከደጃች መሸሻ ሰይፉና ከወይዘሮ ባፈና ጋር እያደሙ ወዳፄ ዮሐንስም ይላላኩ እንደ ነበር የተውቀ ነው። ምናልባት ከነርሱም ጋር በአሳብ የተደረቡ መኳንንት ይኖሩ ይሆናል። እንዲያውም አልፈው ተርፈው እነዚሁ የአንኮበር ታላላቅ የአድባራት ሊቃውንት በፊታቸው እሰብስበው «ሃይማኖትዎ ተዋሕዶ መሆኑን አላወቅነውምና ይገዘቱልን» የሚል ጥያቄ አቅርበውላቸው «እኔ ከናንተ ካባቶቼ ከተዋሕዶ ሃይማኖት የተለየ የለኝም« ብለው ተገዘቱ (ማሉ) ይባላል።

በእነዚህ መኳንንትና ሊቃውንት እንጻር አብዛኞቱ መሳፍንትና መኳንናት ምኒልክን ከልብ የሚወዱ እስከ መጨረሻ ለንጉሣቸው፥ ታማኝ የሆኑ የምኒልክ ለዮሐንስ መገበር ቅር የሚላቸውና ጊያ የሚያምራቸው እንደ ራስ ጐበና እንደ ደጃች መኰንን እንደ ደጃች ወልደ ጊዮርጊስ እንደ ደጃች ወሌና ሌሎችም ተሰማ ናቸው፥ በሻህ አቦዬ፥ አጥናፌ ገበየሁ ይገኙ ነበር። ከዚህ በፊት ስማቸውን የጠቀስነው የጐጃሙ ጸሕፊና ሠዓሊ አለቃ ተክለ ሥላሴ የዚህን ጉዳይ ሲያውሱ እንደዚህ ብለዋል። «…. የሸዋ ሰው ጉልበት እየተስማው እንዋጋ የሰጠ (ለሰጠ) ይስጠው ለትግሬ አንገብር እያለ ንጉሥ ምኒልክን ያውክ ነበር። ንጉሥ ምኒልክ ግን የመነሻውን ጊዜ ዐውቆ ዝም ብሎ እስተጊዜው ሲገብር ኖረ።

ዮሐንስና ምኒልክ በ1870 ዓ.ም የበላይና የበታችነታቸውን በዕርቅ ጨርሰው ከዚያም ወዲህ ልጅና ልጅ አጋብተው በስምምነት በነበሩት ሰዓት ምኒልክ እየተጠሩም ሆነ በራሳቸው ፈቃድ ወደ ደብረ ታቦርና (ቤጌምድር) ወደ ቦሩ ሜዳ (ወሎ) ብዙ ገጸ በረከት ይዘውና ብዙ ሠንጋ እያስነዱ ከንጉሠ ነገሥቱ በሚገናኙበት ጊዜ ዐፄ ዮሐንስን የተከተሉት የትግራይ መኳንንቶችና ወታደሮች «ይኸን ሁሉ ከኛ የበለጠ ወታደር ይዘው እንዴት አይዋቱም? ለምን ይገብራሉ» እያሉ ምኒልክን ማማታቸውን ሌላው ጸሐፊ አቶ ዐፅመ ጊዮርጊስ (አጥሚ) ጠቅሰውት የነበረው ይታወሳል።

ነገር ግን አፈወርቅ «የሸዋ ሰው እንዋጋ…. ሲል ዐፄ ምኒልክ ጊዜውን እየጠበቁ ዝም ብለው በዦሮአቸው ይሸኙት ነበር» እንዳሉት በጠባያቸው ደመ በራድ ታጋሽና አመዛዛኝ የነበሩት ምኒልክ የግራ ቀኙን አባባል እያዳመጡ «አንተም ተው ያንተም እውነት ነው፥ ነገር ግን….» እያሉ በፖለቲካ አነጋገር ከበሰሉት የሽማግሌ አባቶች ከነራስ ዳርጌ ከነፊታውራሪ ሀብተ ማርያም (የዝቋላው) ከነአዛዥ ወልደ ጻድቅ (ያንኮበሩ) ከፈረንጁም ሳይቀር እየተመካከሩ ባንድ ወገን ኃይላቸውን እያጠነከሩ በሌላ ወገን ካፄ ዮሐንስ ጋር የነበራቸው ግንኙነት ፈጽሞ እንዳይበላሽ «እንዋጋ ይዋጣልን» እያሉ የሚወተውቱትን በትዕግሥት እያበረዱ ጊዜያቸውን በመጠበቅ ቆዩ። የኢጣልያ ጦር ምጥዋ የመውረዱ ወሬ ሳይሰማ ሐረርጌን ለመያዝ በሚዘጋጅበት ወቅት በ1878 ለኢጣልያ ንጉሥ በጻፉት ደብዳቤ ላይ «ካባቴ ከወዳጄ ካፄ ዮሐንስ ታረቅን አንድ አካል አንድ አምሳል ሆንን» ብለዋል። ከዚያ ወዲህ እንገሩ እየተለዋወጠ ሔደ።

አሁን ወደ ወሎ ለመዝመት በሚዘጋጅበት ጊዜ በየዳር አገር ያለው ጦር ተሰብስቦ ሳያልቅ በመካከሉ የፈንጣጣ በሽታ ተነሥቶ ብዙ ሰው ፈጀ። ከነዚህም መካከል ብዙ ጊዜ ባፄ ዮሐንስ ደጋፊነት የዙፋን ባላንታቸው ሆነው የቆዩት ደጃች መሸሻ ሰይፉ በመጨረሻ በራስ ዳርጌ አማካይነት ታርቀው ከገቡ በኋላ በዚሁ በፈንጣጣ በሽታ ታመው በታኅሣሥ 7 ቀን 1880 ዓ.ም ሞትው አዲስ አምሮ ተሠርቶ በተመረቀው በእንጦጦ ማርያም ቤተ ክርሲያን ተቀበሩ። ይኸውም ምኒልክ ለዘመቻ ከመነሣታቸው ከ11 ቀን በፊት ማለት ነው። ከዚህም ትንሽ ቀደም ብሎ እቴጌ ጣይቱ ታመው የንጉሡ አክስትና የራስ መኰንን እናት ወይዘሮ ተናኘ ወርቅ በነሐሴ ወር መጨረሻ 1879 ሞተው በቤተ መንግሥቱ ሐዘን ነበር።

ከዚህ ሁሉ በኋላ በየዳር አገር የነበረው ጦር በክተት ዐዋጅ ይነስ ይብዛ ከተሰበሰበ ወዲህ በታኅሣሥ 18 ቀን 1880 ዓ.ም ለከተማና ላገር ጥበቃ በዚህ ጊዜ ጤንነታቸውን መልሰው ያገኙትን ባለቤታቸውን እቴጌ ታይቱንና ራስ ጐበናን ትተው ከ120.000 እስከ 130.000 የሚደርሰውን ጦራቸውን ይዘው ከእንጦጦ ተነሥተው ምስር ምድር ሠርረው ሳሉ ከርቀት የተነሣ ወደ ኋላ ዘግየት ብለው የነበሩት ደጃች መኰንን ከሐረርጌ አሚር አብዱላሂን ይዘው ስለ መጡ ታላቅ ደስታ ሆነ። ከዚያ አልፈው በታኅሣሥ 23 ቀን ደብረ ብርሃን ከተማ ድርሰው የሁለት ቀን ዕረፍት ካደረጉ በኋላ በጥር 22 ቀን ተሁለደሬ (ወሎ) ገቡ።

ብላቴን ጌታ ኅሩይ ቁጥር ሳይጠቅሱ የሠራዊቱን ብዛት ለማመልከት በደፈናው «የተከተላቸው ሠራዊት እጅግ ብዙ ነበርና ሠፈሩ ከአርዲቦ ባሕር እስከ ሐይቅ ባሕር ደረሰ» ከአርዲቦ ባሕር እስከ ቀይ ባሕር ነበር» ያሉት። በቃለ አጋኖ ወይም የሥፍራውን ርዝመት ባለማወቅ ስለሚመስል የሚታመነው የብላቴን ጌታ ኅሩይ አባባል ነው።

በእርግጥ ንጉሥ ምኒልክ በዚያን ጊዜ ያስከተሉት ጦር በቁጥር ብዛት ብቻ ሳይሆን በጥራትም ጭምር ዝግጅቱ የላቀ ነበር። በወታደር ባለቆቹና በንጉሡ መካከል የነበረው የግንኙነት ሥነ ሥርዓት ከመቸውም የጠነከረ ነበር። ወደ ኋላ አሳባችንን መለስ አድርገን ሁኔታውን ስንመለከተው መቸም ምኒልክ ከመቅደላ አምልጠው ሸዋ ከገቡት ጊዜ 1857 ዠምሮ እስከዚህ እስከ 1880 ዓ.ም ድረስ በ23 ዓመታት ውስጥ ከአቶ በዛብህ ጋር ባዲጋሎ ከንጉሥ ተክለ ሃይማኖት ጋር በእምባቦ፥ ከአሚር አብዱላሂ ጋር በጨለንቆ ሐረርጌ ባደረጉዋቸው ጦርነቶች ሁልጊዜ ድልን ስለ ተቀዳጁ ይህ ሁኔታ ግዛታቸውን ከማስፋትና የሠራዊታቸውን አቅዋም ከማጠንከር በቀር አላደከመውም። የደቡቡንም ክፍል በባሰው ራሳቸው የዘመቱ በቀረውም የጦር አለቆቻቸውን እየላኩ፥ የግራኝ አህመድ መነሣትና የጐንደር መንግሥት ከሥፍራው መራቅ አግዞአቸው ከኢትዮጵያ ማዕከላዊ መንግሥት ቁጥጥር የወጡትን ነገዶች ከነአውራጃቸው ወደ እናት አገር ሲመልሱ ያገር ተወላጆቹ የያዙት የጦር መሣሪያ አንካሴና ጦር ጐራዴና ጩቤ ስለ ነበረ በጠመንጃና በጥይት መሚያሳምናቸው የደረጀ ጦር ጋር ምንም ያህል የመቋቋም ኃይል ስለአልነበራቸው የምኒልክን የጦር ቁትር ሊቀንሱ ልቻሉም።

በዚህ ፈንታ እነዚህ አዳዲስ አውራጃዎች ከገበሩ በኋላ ንጉሥ ምኒልክ አለቃና ጭፍራ ከመካከላቸው እየመለመሉ በሹመት በማዕረግ ስምና በሽልማት እያሳደጉ ከውጭ አገር በግዥም በስጦታም በሚያገኙት የጦር መሣሪያ እያስታጠቁ የጦር ሠራዊታቸውን ቁጥር ከቀን ወደ ቀን ለማበርከት ችለዋል። ከነዚህ አውራጃዎች በሚገኝ በቡና ሀብት በወርቅ፥ በዝሆን ጥርስ ሽያጭ በቀንድና በጋማ ከብት ረገድ ሀብታም ሆነዋል። በዚህ ሀብትና በተወዳጅነት የጐጃምን የቤገምድርን የወሎንና የትግራይን ተወላጅ ሳይቀር እየሳቡ በውስጣቸው በማሳደር ሁኔታው ንጉሠ ነገሥቱ እስከ ማሥጋት ደርሷል።

ከላይ በተመለከተው ዐይነት ተዘጋጅተው ከነሠራዊታቸው ቦሩ ሜዳ ላይ እንዳሉ «እርስዎን ለመርዳት ጣልያንን ለመውጋት ልምጣ» ብለው ወዳፄ ዮሐንስ ላኩ። ከንጉሠ ነገሥቱ «ለኢጣልያን ጦር አንሰንፍም። ይልቅስ ደርቡሽ በመተማ አለና ጐንደርን እንዳያቃጥለው ዐይንህን ወደዚያ አድርግ። ንጉሥ ተክለ ሃይማኖትንም በቤገምድር ተቀምተህ ጠብቅ ብዬዋለሁ» የሚል መልስ እንደ መጣላቸው አቶ ዐጥሜ ገልጸዋል። ቀጥለውም ንጉሠ ነገሥቱ ምኒልክን ወደኔ አትምጣ ያሉዋቸው ምናልባት ከኢጣልያ ጋር ዱለት (መመሳጠር) እንዳላቸው ብለው ሠግተው ስለ ነበረ መሆኑን በዚሁ ጊዜ ደርቡሽ ከመተማ ወደ ደምቢያ (ሣር ውሃ) ማቃጠሉንና ሰውም እምፍጀቱን አቶ ዐጥሜ ጽፈዋል። ምኒልክ የንጉሥ ተክለ ሃይማኖትን መሽነፍ ሲሰሙ ከቦሩ ሜዳ ወደ ቤገምድር መገሥገሳቸውን ከዚያም ወደ ጐንደር ወርደው በአዘዞ ሠፍረው ከሠራዊታቸው ብዛት የተነሣ ሠራዊታቸውን ባንድ ጊዜ ማሰለፍ ስለ አልቻሉ፥ ሁለት ጊዜ አሰልፈው ያንደኛውን ሰልፍ ሁኔታ በአቅራቢያው የነበሩት ደርቡሾች በሰላዮቻቸው በኩል ተገንዝበው ማድነቃቸውን ዘርዝረዋል።

በጸሐፌ ትእዛዝ ገብረ ሥላሴ መጽሐፍ ከወሎ ሳይነሡ «ከጨለቅላቃ በመለስ ሚያጥ ወንዝ ድረስ ያለህ ሰው፥ ሠራዊት ቢራብብኝ እህል ለምኘሀለሁና ጓዝህን ከብትህን ይዘህ ተነሣልኝ ወታደር እህል ፈቅጀልሃለሁ ልብስና ከብት፥ አትንካ» የሚል ዐዋጅ አድርገው ወደ ቤገምድር መጓዛቸውን በዚሁ ጊዜ እይንጉሥ ተክለ ሃይማኖትን በደርቡሾች የመሸነፍ ወሬ ሲሰሙ በየካቲት 6 ቀን ወርጣየ በ18 ቀን ዋሮ መስፈራቸውን ከዋሮ 12 የካቲት ተጉዘው በመጋቢት 1 ቀን ደብረ ታቦር መግባታቸውን በደብረ ታቦር 19 ቀን ቆይተው በሚያዝያ 11 ቀን አዘዞ ደርሰው ከሠፈሩ በኋላ ከሚዳ ላይ ወጥተው ሠልፍ ሲያሳዩ መዋላቸውን ከሠልፉ ላይ መኳንንቱም ወታደሩም እየፎከረ ግባት ቢተኩስ ድምጡ (የጥይቱ) ሳያቋርጥ አንድ ሰዓት መቆየቱን በዚህ ጊዜ ደርቡሽ ከሜዳ ላይ ወጦ መዋጋቱን ፈርቶ ከዚያም ካለበት (መተማ) ቦታ ምሽጉን ብቻ ማጠናከሩን ገልጠዋል።

መቸም ያገራችን ጸሐፊዎች የሚጽፉት ሁሉ በመሠረቱ ሲስማማ ባንዳንድ ዝርዝር ሁኔታ ይለያያል። አንዱ የተወውን ሌላው፥ ሌላው የተወውን አንዱ ይጽፈዋል። ነጋድራስ አፈወርቅ ገብረ ኢየሱስ የዚህን ጉዳይ ሲያወሱ እንደዚህ ብለዋል። «ዐፄ ምኒልክ ከወሎ ገሥግሰው ወደ ጐንደር በሔዱ ጊዜ ደርቡሽ ጐንደርን አቃጥሎ አገሩን (ወደ አገሩ) ገባ። ደርቡሽና ዐጤ ምኒልክ ግን ነገር ለንገር ተዋውቀው ነበር አስቀድመው። ለሁሉም ነገር ዐጤ ምኒልክ አዘዞ ላይ ሠራዊትዎን (ሠራዊታቸውን) ሁሉ አሰልፈው አዩ። ሰልፉ አምሮ ሠራዊቱ በዝቶ እንኳን ደርቡሽ ይቆምለት ላጤ ዮሐንስም ሠራዊት ቢሆን በግርማው ብቻ አለመድፍና አለነፍጥ የሚያንቀጠቅጥ ነበር። ዐጤ ምኒልክ ያን ሁሉ ሰልፍ በፈረስ ሆነው ዳር እስከ ዳር እየቃኙ አዩ አዩና ከልብዎ በደረሰ ጊዜቀኝና ግራውን በዘንግ እያሳዩ በዚህም የመጣ (በመተማ) በኩል በደርቡሽ በዚህም ቢመጣ በትግሬም በኩል ዐፄ ዮሐንስ (ወሎህ እንዲህ ነው በዚህ በኩል ትዋጋለህ) አሉና ለሠራዊቱ ተናገሩ… ነገሩን አውተው ባይናገሩም ትግሬ ቢመጣ እንዲህ ሁነህ ተሰልፈህ ትዋጋለህ….. ማለታቸው ነው» ብለው ራሳቸው ተርጉመው ያመለክቱና ሠራዊትም ነገሩ እንደ ገባው ዐፄ ዮሐንስን መክዳታቸው በዚሁ ስለ ታወቀ ከዚያው ላይ አቅራሪ ተነሥቶ

-አይሆንም እንጂ ተሆነማ

-ተመጋዞ ይሻላል ጉልማ

ብሎ እንዳቅራራ ጽፈዋል።

ንጉሥ ምኒልክ ከአዲስ አበባ በታኅሣሥ 18 ቀን ተነሥተው በሚያዝያ 11 ቀን አዘዞ መድረሳቸውን ለጉዞ የአራት ወር ጊዜ መፍጀታቸውን ደጃዝማች ዘውዴ ገብረ ሥላሴም ማርከስ ሀሮልድም በየመጽሐፋቸው የልግም ጉዞ አድርገው ቆጥረውባቸዋል። እንደ ዛሬ የአባይ ድልድይ ሳይሠራና በጐጃምና በባሕር ዳር ያለው መስመር ሳይከፈት ከእንጦጦ በደብረ ብርሃን በመንዝና በግድም በኤፍርሃታ በወረይሉ በቦሩ ሜዳ በደብረ ታቦር ዞሮ አዘዞ ለመድረስ ርቁት ወደ 800 ኪሎ ሜትር ደረስ የሚጠጋ ይመስለኛል። ያስከተሉት ጦር እስከ 13.000 ሊደርስ ይችላል ሲባል የነዚህ ተከታይ በእግሩ የሚጓዘው ሸክም የማይለየው አሽከሩ ገረዱ፥ ስንቅና ዕቃ የጫነው አህያ አጋሰስና በቅሎ ይኸን ሁሉ ጓዝ አግተልትሎ በግሥጋሤ መሔድ ችግር ነው። በዚህ ላይ ደግሞ ለዘመቻ የታዘዘው ጦር ሁሉ ምንም የንጉሥ ትእዛዝ ቢሆንበት በቅርብ ቀን ያቀናው ዳር አገር ሁሉ ባንድ ጊዜ ለቆ የመምጣቱ ነገር የሚታሰብበት ነው። የራስ ጐበና ከዚህ ዘመቻ ለይቶ አዲስ አበባ ለጥብቃ መቅረት ከዚሁ ጋር የተያያዘ ነበር። ራስ መኰንን ጦራቸውን አስከትተው ከሐረርጌ በንጉሡ ሠፈር ምስር ምድር (ሰንዳፋ አካባቢ) የደረሱባቸው በመንገድ ጉዞ ላይ ሳሉ መሆኑ ባለፈው ተጠቅሷል። እንደዚሁም ከንዋነኞቹ የጦር አለቆች አንዱ የኤፍራሃታና የአንጾኪያው ገዥ ደጃች ወልዴ አሻግር በዚሁ ወቅት ታመው ስለ ነበረ ጦራቸውን ይዘው የደረሱባቸው የጥር ወር ካለቀ በኋላ ቦሩ መኢዳ ስላኡ ነው። ስለዚህ ከዚህ ሁሉ ጋር በምኒልክ ጠባይና የጦር ስልት ዐዋቂነት በግሥጋሤ ሔደው እጦርነት ላይ ወድቀው ራሳቸውንም ሠራዊታቸውንም ከመሸነፍ አደጋ ላይ ከመጣል ወታደርንም ከብትንም አጠጥሮ በሩጫ ሳያዳክሙ ከኋላ የቀረውን እየጠበቁ ሰብስበው ከፊት የቀደመውን በማርጋት ባንድንት አጠራቅመው ለመዋጋት ነው። በአዘዞ ከፈረስ ላይ ሆነው ያሳዩት ታላቅ ሰልፍ ደርቡሽንም ሊያስበረግግ የቻለ ከጥናት ጋር በዚህ ዐይነት የተዝጋጀ በመሆኑ ነው ማለት ይቻላል።

ሌላው በዚህ ምዕራፍ ሊጠቀስ የሚገባውው የእርስቸውና የደርቡሾች ግንኙነት ነው። በር ወር መዠመሪያ ላይ ንጉሥ ተክለ ሃይማኖትን ደብረ ሲና አጠገብ ሣር ውሃ ከሚባለው ቀበሌ (ደምቢያ ውስጥ) ደርቡሾች ካሸነፉ ወዲህ ንጉሠ ነገሥቱም ወደ ሰሐጢ ግንባር ስለ ዘለቁ ንጉሥ ምኒልክም በወሎና በሸዋ መካከል ገና ከጉዞ ላይ ስለ ነበሩ ሁኔታው ለድል አድራጊዎቹ ደርቡሾች ምቹ ጊዜ ስለ አስገኘ የደምቢያን ወረዳ የጐንደርን ከተማ እስከ መተማ ድረስ ያለውን ከቁጥጥራቸው ውስጥ አውለውታል።

በዚህም ጊዜ፥ በመሸንፍ ወደ አገራቸው የተመለሱት ንጉሥ ተክለ ሃይማኖት ስለ ተማረኩት ልጃቸው ስለ ወይዘሮ ምንትዋብና ልጅ መኰንን ስለሚባለው የቅርብ ዘመዳቸው ሁኔታ ከሐምዳን አቡ እንጋ ጋር እየተጻጻፉ የደርቡሹ መሪ የምንትዋብን ሞት በደብዳቤ አስረድቶ በርስዎ እጅ ያሉትን የኔን ምርኮኖች ቢልኩልኝ እኔም በኔ እጅ ያሉትን የርስዎን ሰዎች እነ ልጅ መኰንን በሰላም እልካለሁ በማለት በመተማና እባካባቢው የደርቡሽ ገዥ በመሐመድ ሳላህ አማካይነት በሰላምዊ መንገድ ከመጻጻፍ ላይ ይገኙ ነበር።

አሁን ደግሞ ንጉሥ ተክለ ሃይማኖት ወደ ጐጃም ቢመለሱም ንጉሠ ነገሥቱም ከነሠራዊታቸው ወደ ሰሐጢ ቢርቁም ምኒልክ ከሸዋ አዲስ ያልተነካ ጦር ይዘው አዘዞ መድረሳቸውና ታላቅ ሰልፍ በማሳየታቸው ሱዳኖች ባገኙት የሣር ውሃ ድል እንደ ልብ ተዝናንተው በያዙት ወረዳና በጐንደር ከተማ ሊቆዩ አልቻሉም። በዚህ ምክንያት የደርቡሾቹ ባለሥልጣኖች በሰላዮቻቸው በኩል እንደ ተገነዘቡት የምኒልክ የጦር ኃይል የማይገፋ መሆኑን ሲረዱት ወደ ኋላ መለስ በለው ደግሞም «ዐጽሴ ዮሐንስ በሰሐጢ ግንባር ከኢጣልያኖች ጋር ሲዋጉ ሞተዋል» የሚል ሐሰተኛ ወሬ ስለ ተሰማ አልጋውን የሚወርሱት ምኒልክ መሆናቸው አይቀርም በማለት ነጋሽ መሐመድ የሚባለውን የቃል መልእክት አሲይዘው ወደ ምኒልክ ልከዋል። ይኸንንም ሲያደርጉ ከሣር ውሃ ጦርነት በኋላ የያዙትን የደምቢያን ምድርና የጐንደርን ከተማ የምኒልክ ጦር ስለ አሠጋቸው ከለቀቁ በኋላ ነበር። የመላክተኖቹም ዓላማ በሰላም ንግግር አመካኝተው የምኒልክን ጦር ዝግጅት ለመሰለል ጭምር መሆኑ አይጠረጠርም።

የምኒልክም አሳብ ሁኔታው እንደሚያስረዳው ‹አትንኩኝ አልነካችሁም› የሚል ስሜት ስለ ነበረበት ደርቡሾቹ ደምቢያንና ጐንደርን የማይለቁ እንደሆነ ለመዋጋት ከለቀቁ የጦራቸውን ሕይወት ጠብቀው በሰላም ለመመለስና ለኢጣልያኑ ግንባር ካፄ ዮሐንስ ጋር ለመላላክ ነበር። ከደርቡሾቹ ለቀረበላቸው ሰላማዊ አሳብ እርሳቸውም ሐጅ አህመድ በሚባለው በኩል ስለ ሰላሙ ጉዳይ ተላልከዋል። በዚያውም በነጋሽ መሐመድ አማካይነት በዢማዳ አል ሐኪር የካቲት 1880 የዮሐንስ በሕይወት መኖር ሲሰማ «ከንጉሠ ነገሥቱ ያስማሙን» የሚለውን የደርቡሾች አሳብ በእሺታ ተቀብለው ጉዳዩ በዚሁ እንዳደረ ንጉሠ ነገሥቱ ከሰሐጢ የጦር ግንባር ወደ መቀሌ ከዚያው ወደ ቤጌምድር ሲመለሱ ነገሩ ሁሉ ሌላ መልክ ያዘ። እስካሁን ተቻችለው በኖሩት በዮሐንስና በምኒልክ መካከል በይሉኝታና በጋብቻ ተደፋፍኖ የቆየው ጠብ ወደ መገለጥ ደረሰ።

**ምዕራፍ ዐርባ ሁለት**

**ባፄ ዮሐንስ ውስጥ ያሉ መሳፍንትና መኳንንት - ንጉሠ ንገሥት**

**በክተት ዐዋጅ ወደ ሰሐጢ ያደረጉት ጉዞ፥**

**የጎንደርን መቃጠል ሰለ መስማታቸው**

እንደዚያው እንዳፄ ቴዎድሮስ ዘመን፥ ባፄ ዮሐንስ ዘመነ መንግሥት በየአውራጃው የነበሩት መሳፍንት በቅርብ ከነበሩት የራሳቸው መኳንንት ጋር ልዩነት ነበራቸው። በየአውራጃቸው የነበሩት በሸዋ እንደ ንጉሥ ሚካኤል በጐጃም፥ እንደ ንጉሥ ተክለ ሃይማኖት በወሎ እንደ ራስ ሚካኤል በቤጌምድር እንደ ራስ ወሬኛ (ወልደ ሥላሴ) በላስታና በሰቆጣ እንደ ዋግሹም ብሩ ያሉት ትክክለኛ ባላባቶች ስለ ሆኑ ፊት ለፊት ካልሸፈቱ በቀር እምብዛም እንደ ልብ የማይሻሩና የማይሾሙ በትክክለኛ ባላባትነታቸው የሚኮሩ ጉልተኞች ስለሆኑ በንጉሠ ነገሥቱ አጠገብ ከነበሩት እንደነራስ አሉላ ከመሳሰሉት የቅርብ ረዳቶችና እንደ ራስ አርአያ ካሉት ቤተሰቦች ጋር የተለየ አቅዋም ነበራቸው። የእነዚያ ሹመትና ዕድገት በጉልተኛ ባላባትነት ላይ የተመሠረተ ሲሆን የእነዚህ በአገልግሎት ወይም የንጉሠ ነገሥቱ ተወላጅ በመሆን ነው።

አብዛኞቹም በባላባትነትና ከንጉሠ ነገሥቱ ተወላጅነታቸው በላይ ንጉሠ ነገሥቱ አገልግሎታቸውንና ታማኝነታቸውን እያመዛዘኑ ያሳደጉዋቸው፥ በማዕረግ ስም በሹመት በሽልማት ያከበሩዋቸው ስለሆኑ ከነዚያ የበለጠ ታማኝነታቸው የጠበቀ ነበር። እነዚያ የሩቅ እነዚህ የቅርብ ረዳቶች ነበሩ። የነዚህም የዋነኞቹ ስማቸው ከዚህ እንደሚከተለው ነው።

1. ትልቁ ራስ አርአያ ድምፁ አጎታቸው፥
2. ትንሹ ራስ አርአያ ዮሐንስ ልጃቸው፥
3. ራስ ቢቶደድ ኃይለ ማርያም ጉግሣ የታላቅ ወንድማቸው ልጅ
4. ደጃዝማች መንገሻ ዮሐንስ፥
5. ራስ ቢቶደድ ገብረ ኪዳን የእህታቸው የእቴጌ ድንቅነሽ ባለቤት (በዚህ ጊዜ ሞተዋል)
6. ራስ አሉላ አባ እንጋ ተምቤናዊ (ዙቅሊ)
7. ደጃች ባርያ ጋብር (የደጃች ገብረ ሥላሴ አባት)
8. ራስ ሐጐስ ተምቤናዊ
9. ቢቶደድ ገብረ መስቀል ገብረ ጻድቅ (እንደርታ)
10. ዋግሹም ገብሩ
11. ደጃች ተሰማ ገብረ ሚካኤል
12. ደጃች መሸሻ
13. በጅሮንድ ለውጤ፥
14. ደጃች ተድላ ባሕራይ
15. ሊቀ መኳስ ይልማ ደስታ....

ለጊዜው ስማቸውን ያገኘውነው ከየመጽሐፉ ለቅመን ዘርዝረነው፥ እንጂ፥ ብዙ መኳንንት በዚህ ዝርዝር ውስጥ ያልተጻፉ እንደሚኖሩ የታወቀ ነው። ከዶጋሊው ጦርነት ወዲህ የጦር ጠቅላይ አዛዥነቱን ንጉሠ ነገሥቱ ከራስ አሉላ አንሥተው ለታላቅ ወንድማቸው ልጅ ለራስ ኃይለ ማርያም ሰጥተው አሉላን በሐማሴን ግዛት ስለ ወሰኗቸው ቅሬታ ነበራቸው ይባላል። በዚህም ላይ ያፄ ዮሐንስ የእህታቸው የእቴጌ ድንቅነሽ ባለቤት ራስ ቤቶደድ ገብረ ኪዳን ስለ ሞቱ የራስ ቢቶደድነቱን ሥልታን ከነማዕረጉ ለኝሁ ለራስ ኃይለ ማርያም ሰጥተው አክብረዋቸዋል።

በዚህ ሁኔታ ላይ እንዳሉ በመስከረም ወር 1880 ዓ.ም ንጉሥ ተክለ ሃይማኖትን ወደ መተማ የጦር ግንባር ከደርቡሾች እንዲዋጉ ልከው ሳለ ንጉሥ ተክለ ሃይማኖት በሣር ወሃ ከተሸነፉና ጐንደር በደርቡሾች ከበተበዘበዘ ወዲህ ካህናቱ «እግዚኦ ቦኡ አሕዝባ ውስተ ርስትከ ወራርኮሱ ጽርሐ መቅደስከ ወረሰይዎ ለጐንደር ከመ ልገተ ዓቃቤ ቀምሕ» የሚል ከዳዊት መዝሙር ጠቅሰው ወዳፄ ዮሐንስ ላኩ። ዐፄ ዮሐንስም ንጉሥ ምኒልክን ወደ ጐንደር ብቅ ብለው እንዲጠባበቁ አዘው እርሳቸው ደብረ ታቦር እንዳሉ፥ በእንግሊዝ አማካይነት የተሞከረው የእርቅ ድርድር ከሳተ ወዲህና በዤኔራል ሳን መርሳኖ መሪነት 20.000 ወታደር መጥቶ ሰሐጢ ላይ በመመሸግ የዶጋሊን በቀል ለመመለስ መምታቱን በየጊዜው ሰምተው ስለ ነበረ፥ ወደዚያ ለመዝመት በሚዘጋጁበት ጊዜ መኳንንቶቻቸው ወደ ንጉሠ ነገሥቱ ገብተው «ጃንሆይ ሁላችንም እስከ ምጥዋ ወርደን ኢጣልያኖችን ከእናታችን ከኢትዮጵያ ምድር እንድናስወጣቸው ይፍቀዱልን» አሏቸው። እርሳቸውም በመኳንንቱ አነጋገር ተደስተው ቀጥሎ ያለውን መለሱ።

«መኳንንቶቼ ልጆቼና ሕዝቦቼ ሆይ! እኔም ስለ እናቴ ስለ ኢትዮጵያ ሕይወቴን ልሠዋላት ሙሉ ፈቃድ አለኝ። ደግሞ በኔ ልብ ያለው በናንተ ልብ ስለመታሰቡ በጣም ደስ ብሎኛል እንግዲህ አሳብችን አንድ አሳብ ከሆነ ጠንክሩ እንጂ አትፍሩ። ለዘመቻውም አሁን አዋጅ እነግራለሁና ይዟችሁ በርቱ» ብለው በቅድሚያ አዝማች መኳንንቶቻቸውን በንግግር ካበረቱ በኋላ ለጠቅላላው ወታደር ከዚህ ቀጥሎ ያለውን የክተት ዐዋጅ አስነገሩ። «ሀገሬ ሆይ ስማ፤ መኳንንቶቼ ወታደሮቼ፥ ሕዝቦቼ ስሙ። በመጋቢት 25 ቀን በምጥዋ መንገድ አቅንተህ ለጦርነት እንድትገሠግሥ የኢትዮጵያ በጽኑ ያዝሃል። ወደ ፊት ገሥግሥ እንጂ ወደ ኋላ ትቅር።

«የኢትዮጵያ ልጅ ሆይ ልብ አድርገህ ተመልከት፥ ኢትዮጵያ የተባለችው አድነኛ እናትህ ናት ሁለተኛ ዘውድህ ናት፣ ሶስተኛም ሚስትህ ናት፥ አራተኛም ልጅህ ናት አምስተኛም መቃብርህ ናት እንግዲህ የእናት ፍቅር የዘውድ ክብር የሚስት ደግነት የልጅ ደስታ የመቃብር ካባቲነት (ታቃፊነት) እንደዚህ መሆኑን አውቀህ ተነሣ።

ይኸ ዐዋጅ ባናገሩ ጊዜ ሁሉም በየአለቃው ስንቁንና መሣሪያውን እየያዘ አብሮ ተነሣ። በዚህም ጊዜ ጌታቸውን ከድተው ከጠላት ጋር ተባብረው የነበሩት ያጐታቸው የራስ አርአያ ልጅ ደጃች ደብብ በአባታቸው በራስ አርአያ ምክር ከኢጣልያኖቹ ከድተው ወዳፄ ዮሐንስ ስለ መጡ፥ በኢጣልያኖች ዘንድ ጸጸት ሲያሳድር በዚህ በኩል ደስታ ሆነ። በተለይ የራሳቸው መመለስ የኢጣልያኖቹን ይዞታና የጦር ልክ ይዘው ስለ መጡ፥ ጉዳቱ ለኢጣልያኖች ሲሆን ላፄ ዮሐንስ ጠቀሜታ ሆኗል። (በዚህ ጊዜ ግን አልጋ ወራሻቸውና ልጃቸው ራስ አርአያ ታመው መቀሌ ቀርተዋል።)

ከዚህ በኋላ በመጋቢት 5 ቀን 1880 ዓ.ም የመረብን ወንዝ አልፈው በጉራዕ በኩል ወደ ሰሐጢ ጉዞው ተዠእምረ። የተከተላቸውን የጦር ሠራዊት ቁጥር ዤኔራል ፖርታል ከእንግሊዝ መንግሥት ተልኮ ካፄ ዮሐንስ ሠፈር በሰነበተበት ጊዜ ያጠራቀመውንና ለመንግሥቱ ያቀረበውን መሠረት በማድረግ ዛሬ ብዙ ጸሐፊዎች ጠቅሰውት ይገኛል። በፖርታል ጽሑፍ ውስጥ ያፄ ዮሐንስ ጠቅላላ ጦር፥ ከ70 እስከ 80 ሺ የሚደርስ መሆኑን ይገልጽና ዝርዝሩ ሲያወጣ የራስ አሉላ 16.000 የራስ ሐጎስ 20.000 የንጉሠ ነገሥቱ ዘበኛ 5000 የራስ ሚካኤል 25.000 የደጃች መሸሻ 5000 የራስ ኃይለ ማርያም ከራስ አሉላ እኩል 16.000 መሆኑን ይገልጻል። ከነዚህም በቀር የራስ አርአያን የነዋግሹም ብሩን የነንጉሥ ተክለ ሃይማኖትን ሳይደባልቅ ነው።

እንገር ግን ከነዚህ ውስጥ ደንበኛ ጠበንጃ ሁሉም ወታደር የያዘው የራስ አሉላና የንጉሠ ነገሥቱ አምስቱ ሺ መሆኑን ጠቅላላውም የንጉሠ ነገሥቱ ጦር እስከ መቶ ሺ መድረሱን ከዚያ ወዲህ የተመራመሩ ጸሐፊዎች ሲያመለክቱ ሌሎች ጸሐፊዎች መጠኑንና ሠፈሩን በመጥቀስ ከዚህ ከፍ አድርገው አሥመራ የሠፈረው የራስ አሉላ ጦር 16.000 የራስ ሐጐስ 20.000 የራስ ሚካኤል ጦር በአጐላ (ወሎ) 25.000 የራስ መንገሻ ጉግሣ 5000 የራስ ኃይለ ማርያም ጉግሣ በዋድላ 16.000 የራስ አርአያ ዮሐንስ ጦር በዐድዋ የሠፈረው 40.000 እይደጃች ተሰማ 32.000 የንጉሠ ነገሥቱ የግል ጦር ወይም ዘበኛ 5000 ድምር 159.000 መድረሱን ያረጋግጣሉ።

ስለዚህ ያፄ ዮሐንስ ጦር ሰሐጢ አቅራቢያ አይለት ላይ ከደረሰ በኋላ የሰሐጢን ምሽግ በጥንካሬ መመሸጉን ንጉሠ ነገሥቱ ተመልክተው ምሽጉን መውጋት በከንቱ ሕዝብ ማስጨረስ መሆኑን ተመለክቱ። በበኩሉ የኢጣልያም ጦር ጠቅላይ አዛዥ ከምሽግ ወጥቶ ቁጥሩ የበረከተው የንጉሠ ነገሥቱን ጦር ለምውጋት አልደፈረም። በዚሁ መካከል ከእንግሊዝ አገር በጥናት አሠርተው የኢትዮጵያን ሠራዊት ሊያስበረግግ ይችላል ብለው ተማምነው ወደ ምጥዋ ያመጡትን በአየር ላይ እየተወረወረ የሚጮህ የኤሌክትሪክ መብራትና እንደ ትልቅ ኳስ በሰማይ ላይ የሚያንዣብብ በእነርሱ አጠራር ፖሎኒ አኢሮስታቲኮ ወይ ሰማይ ከመወርወር ጋር ባቡሮችንም በማስጮህ ለማስደንበር ከፍ ያለ ሙከራ አደረጉ። እውነትም ወታደሩ በዚያን ጊዜ የኤሌክትሪክ መብረቅ አይቶ ሰለማያውቅ መብረቅ ከሰማይ ወርዶ የሚመታው መስሎት ሽሽት ዠምሮ ነበር ይባላል።

ዐጽሴ ዮሐንስና መሪዎቻቸው የድንጋጤ መልክ ሳያሳዩ ወታደሩን በማረጋጋት ለጦርነት ቢዘጋጁም ጣሊያኖቹ ከምሽጋቸው ወጥተው ጦርነት የማይዠምሩ ሆነ። ስለዚህ አንድ ወር ጠብቀው ንጉሠ ነገሥቱ ወደ አሥመራ ከዚያም ወደ መቀሌ ከመመለሳቸው በፊት ከኢጣሊያ ጦር ሠራዊት አዛዥ ከዤኔራል ሳን ማርሳኖ ጋር የሰላም ድርድር ይሞክሩ ዠመር። ዳሩ ግን ከሁለቱም መንግሥታት የተራራቀ ሐሳብ የተነሣ ሙከራው ምንም ውጤት አለማግኘቱን በሚቀጥለው ምዕራፍ እንመልከት።

**ምዕራፍ ዐርባ ሦስት**

**ዐፄ ዮሐንስ ስለ ዕርቅ ጉዳይ ከዤኔራል ሳን ማርሳኖ ጋር**

**የተለዋውጡዋቸው ደብዳቤዎች**

ዐፄ ዮሐንስ በክተት ዐዋጅ ከደብረ ታቦር እስከ አይለት ድረስ ባይን ግምት 800 ኪሎ ሜትር የተጓዙበት የጦርነት ጉድይ በወታደርነት መስክ ሊከናወን አልቻለም። ጦርነቱንም ያገደው የኢጣልያ ጦር ከምሽጉ ወጥቶ የንጉሠ ነገሥቱን ጦር ለመግጠም ባለመድፈሩ የምሽጉ ጽናት ስለ አላስቻላቸው ነው። እንደ እውነቱ የኢጣልያ ጦር ከሮማ በመርከብ ተሳፍሮ ሲመጣ ከመዠመሪያው ላይ አሳቡ ጥቁሩ ራስ አሉላ በዶጋሊ ነጮቹን 500 የኢጣልያ ወታደሮች በኃይል በመደምሰስ ስለ ደፈሩ በተላይ ለርሳቸው በጠቅላላው ለኢትዮጵያ ጦር ትምህርት የሚሆን የበቀል ውጊያ ለማድረግና በዚያውም ሰሜን ኢትዮጵያ ጦር ትምህርት የሚሆን የበቀል ውጊያ ለማድረግና በዚያውም ሰሜን ኢትዮጵያ በሙሉ ለመውረር ነበር።

በሁላ ደግሞ ዐፄ ዮሐንስ ካሥር ዓመት በፊት በጐንደር በጉራዕ ያገኙትን የሁለት ጊዜ ድልና «የኢትዮጵያን ጦር አደራችሁን እንዳትንቁት» የሚለው የሎርድ ሳሊስበሪ ምክርን የኢጣሊያ ሹማምንት ማመዛዘን ላይ ሳሉ ንጉሠ ነገሥቱ ቀጥሩ የበረከተ ሠራዊት ይዘው የመጓዛቸው ወሬ ሲሰማ ሁሉም ፉከራ ቀረና «በሰሐቲ ምሽግ ብቻ ራሳችሁን ደብቃችሁ ተከላከሉ» የሚለው መመሪያ ከመንግሥቱ መሪዎች ለዤኔራል ሳን ማርሳኖ እንዲሰጥ ግዴታ ሆነ። ስለዚህ ንጉሠ ነገሥቱ አየልትና ሰበርጉማ 10 ኪሎ ሜትር ግድም ከሰሐጢ ራቅ ብለው በሠፈሩት ሰዓት ጣልያኖች ከምሽጉ ወጥተው ይገጥሙኛል በሚል ተስፋ አንድ ወር ጠብቀው ኢጣልያኖቹ የማይነቃነቁ ሆኑ።

ስለዚህ በክተት ዐዋጅ ጦር ሰብስበው ያን ያህል ተጉዘው ያለ ምንም ውጤት መመለሱ ቅሬታ ስለ አሳደረባቸው የዕርቅ ነገር ለመፈተን ከዋናው አዝማች ጋር መላላክ ዠመሩ። መልክተኞቹ ካፄ ዮሐንስ ወገን ልጅ ወሰን የዓባይ ሹም ብላታ ገብረ ሕይወት የእልፍኝ አስከልካይ ባሻ ሃይማኖትና ልጅ ዜኖ (የከንቲባ አማን ወንድም) ሲሆኑ ከኢጣልያ ጦር ጠቅላይ አዛዥ በኩል ሸክ መሐመድ ዑስማን የአርኪቆ (ደሆኖ) ባላባት ከንቲባ አማን ባላምባራስ ከፌል (ክፍሌ?) ና ልጅ ተስፋ (ሁለቱም የራስ ወልደ ሚካኤል ጋብቾች) ከንቲባ ስብሐትና አድጐ አንበሳ መሆናቸውን ዤኔራል ሳን ማርሳኖ ላለቆቹ ለጦር ሚኒስትሩ ለቤርቶሊ ቪያሌና ለጠቅላይ ሚኒስትሩ ለፍራንቼስኮ ክሪስፒ ባስተላለፈው ሰነድ ላይ ይገኛል።

በቅድሚያ ሸክ መሐመድ ዑስማን ከጉራዕ ወደ አርኪቆ ሲመጣ ዐጽሴ ዮሐንስ ዘንድ ካለው ከባሻ ሃይማኖት የተጻፈው አንድ ደብዳቤ ለከንቲባ አማን እንደ አመጣለት ደብዳቤው «የሐበሾች ፍላቶ ከኢጣሊያኖች ጋር ሰላም ማድረግ ነው» የሚል መሆኑን ይገልጽና ይኸው ቃል ሲቀርብለት ዤኔራሉ «ሰላም ከፈለጉ ንጉሡ በቀጥታ ለኔ መጻፍ አለባቸው» ብሎ ለአማን እንደ ገለጸለት አማንም ይኸንኑ አሳብ ለባሻ ሃይማኖት ከላከ በኋላ በመጋቢት 1880 ዓ.ም ከማታው በአንድ ሰዓት ወደ አይለት በሚወስደው መንገድ ላይ ልጅ ወሰንና ልጅ ዜኖ (ዘይኑ) ባሽክሮቻቸው ታጅበው የንጉሡን ደብዳቤ ይዘው መምታታቸውን በማመልከት ደብዳቤውን ወደ ኢጣልያንኛ አስተርጉሞ ያነበበውን ቃል ዋና ዋናው ፍሬ ነገር ከዚህ እንደሚከተለው መሆኑን ይገልሳል።

1ኛ. ንጉሠ ነገሥቱ ከንጉሡ ኡምቤርቶ ቀዳማዊ ጋር በደብዳቤ ልውውጥ የወዳጅነት ግንኙነት ፈጥረው እንደነበረ፥ በቅርብ ከሚገኘው ከአሰቡ አስተዳዳሪ ከጂዎቫኒ ብራንኪ ጋር ቁም ነገር ያለው ብዙ ይወዳጅነት አሳብ እየተውለዋወጡ ብራንኪም ከርሳቸው ጋር የክረምቱን ወራት ያሳልፍ እንደ ነበረና በዚሁ ጊዜ በአሰብ በኩል ከትግራይና ከሸዋም ነጋዴዎች እየተመላለሱ ከኢጣልያ ነጋዴዎች ጋር እንደ ልባቸው የንግድ ልውውጥ የሚያደርጉበትን ሁሉ ተነጋግረው እንደ ነበረ ከዚህም በቀር ኢትዮጵያዊያንና ኢጣልያኖቹ እንደ አንድ አካል ሆነው ዐረመኔዎቹን (እስላሞችን) በመውጋት ግዛታቸውን በኅብረት ለመግዛት የነበራቸውን ምኞት ገልጸውለት በመጨረሻ እንደ ወዳጃቸው ቆጥረው አንከባክበው ካስተናገዱት በኋላ ሲለያዩ ኒሻን ሸልመው እንዳሰናበቱት

2ኛ. ከርሱ በኋላ ቢያንኪ (ጉስታቮ) የመጣ ጊዜ ይኸንኑ ጉዳይ ተናጋግረው ለኢጣልያ ንጉሥ የወዳጅነት ደብዳቤ መላክ ብቻ ሳይሆን በዚሁ በተከበረው የኢጣልያ ንጉሥ ውስጥ ላሉት መኳንንት የኒሻን ሽልማት መላካቸውንና ከርሱም ቀጥሎ አምባጫራ ሳሉ አንድ ሰው (ፒሌግሪኖ ማቲዎች) ከኢጣልያ ንጉሥ ዘንድ ገጸ በረከት ይዞላቸው ቢመጣ እሱንም በሽላማት አስደስተው ከኢጣሊያኖች ጋር ለወዳጁ የሚችሉበትን ደብዳቤ ሰጥተው እንዳሰናበቱት፥

3ኛ. ይኸን በመሰለ የወዳጅነት ግንኙእንት እያሉስ አለ፥ በእንግሊዞች አማካይነት ከግብጾች ጋር ያደረጉትን ውል ኢጣልያኖች ሽረው የኢትዮጵያን ነጋዴ በምጥዋ ሲያልፉ አላግባብ ቀረጥ ማስከፈላቸውን የኢትዮጵያ መንግሥት ከግብጾች የተረከባቸውን ሥፍራዎች መያዛቸውን ጠቅሰው አሁን ግን እንግሊዞች ከግብጾች ጋር ያዋዋሉዋችውን ውል ኢጣልያኖቹ እንዲያከብሩና ከእግዚአብሔር የተሰጣቸውን የኢትዮጵያን ግዛት ለቀው በራሳቸው ግዛት (በኢጣልያ ግዛታቸው) እንዲረጉ፣

4ኛ. እግዚአብሔር ኃይሉን ቢሰጣቸው እርሳቸው ካንድ ወገን ኢጣልያኖቹ ከሌላ ወገን ሆነው፥ በሕብረት አረመኔዎቹን ደርቡሾቹን አጥፍተው ግዛት ማስፋፋቱን ለሁለቱም ወገኖች ጠቃሚ መሆኑንና እርሳቸው እንደ ኢጣልያኖች ክርስቲያን በመሆናቸው ወንድማማች ሆነው ሳለ የሁለቱ ጠብና ውጊያ ለሌሎች (ለጠላቶች) መሣለቂያ መሆኑን፥

5ኛ. ራስ አሉላ ሳይጽፉላቸው ስላደረጉት ነገር (የዶጋሊው ጦርነት) ከነሱም (ከኢጣሊያኖቹ) ምንም እንዳልደረሳቸው ይኸም የደረሰው ጦርነት የሰይጣን ሥራ መሆኑን ከሁለቱም ወገን የሞቱት እግዚአብሔር ቢፈርድ መሆኑን ኡምቤርቶም እሳቸውም ነገሥታት ስለሆኑ ከሁለቱ የበላይ ዳኛ ቢኖር አቤቱታ ለማቅረብ መብት እንደ ነበራቸው ከአመለከቱ በኋላ አሁን ለውጊያ ወደ ሰሐጢ የመጡት ያገራቸውን መወረ ስለ ሰሙ ድንበራቸውን ለመጠበቅ መሆኑን ገልጸው አሁን ግን፥ «እያንዳንዳችን በየሥፍራችን እንርጋ የምጥዋም ወደብ እንደ ቀድሞው ክፍት ሆኖ በሁለቱም ወገን ያለው ነጋዴ እንደልቡ እየነገደ እንጀራውን (ትዳሩን) ያቀና መልሱም በቶሎ ይምጣልኝ» ሲሉ መደምደማቸውን ሸክ መሐመድ አሊ ያመለክታል።

ዤኔራል ሳን ማርሳኖ ይህ ደብዳቤ ሲደርሰው አሳቡን ከአለቆቹ ጋር በቴሌግራም ከተመካከረ በኋላ መልሱን ከዚህ እንደሚከተለው ለንጉሠ ንገሥቱ ጻፈላቸው።

«....የኔም የኃያሉ ንጉሤ የኡምቤርቶ ቀዳማዊ አሳብ ከኢትዮጵያና ከንጉሷ ጋር በሰላምና በወዳጅነት ለመኖር ነው። ስለዚህም የጦርነቱን ሁኔታ አቁሞ በሰላም ለመደራደርና በዕርቅ ለመፈጸም ዝግጁ ነው። ይኸም የሚሆነው አንደኛ በሐባብ ዐረቦችና በአሳሆርታ ነገዶች ላይ የኢጣልያ የበላይ ጠባቂነት በኢትዮጵያ ዘንድ ሲታወቅ። ሁለተኛ የሰሐጢ የዊአ የአይለት እስከ ቀይ ባሕር ድረስ ያሉት ወረዳዎች የኢጣልያ ግዛት እንዲሆኑ የኢትዮጵያ ወሰን ድረስ እንዲሆንና ወሰኑ ወደ ፊት በስምምነት እንዲከለል። «ይኸን ውል የተቀበሉ እንደሆነ ገዥው ንጉሤ ከግርማዊነትዎ ጋር ለሁለቱም ወገን ጥም የሚሰጥ የንግድና የወዳጅነት ውል ለማድረግ ዝግጁ ናቸው። ስለዚህ ይኸን የውል አሳብ ግርማዊነትዎ የሚቀበለው እንደሆነ የሚያምኑትን ሁነኛ ሹምዎን ወደ ሰሐጢ መቀመጫዬ እንዲልኩልኝና ከርሱ ጋር ስምምነቱን እንድፈጽም እለምንዎታለሁ። ሰሐቲ መጋቢት 30 ቀን 1880 ዓ.ም» ይህ ደብዳቤ ከደረሳቸው በኋላ፥ ከመኳንንቶቻቸው ጋር መክረው ዘክረው ዐፄ ዮሐንስ የመለሱት ደብዳቤ ከዚህ እንደሚከተለው ነው።

«ከእንግሊዞችና ከግብጾች ጋር እንደ ተደረገው ያለ ስምምነት ከናንተም ጋር ታርቀን የምንስማማ መስሎኝ ነበር። ባለፈው የጻፍሁት የወዳጅነት ደብዳቤ ከልብ ያፋቅረናል ብዬ አስቤ ነበር። በምን ምክንያት ነው የቀድሞው ውል (የሔዊት) የሚፈርሰው።፡ እሱስ ከፈረስ ምን የሚያስማማን ነገር ይኖራል? አምላክ የናንንተ ከባሕር ወዲያ እስከ ሮማ የኔን መንግሥት (ኢትዮጵያን) ከባሕር ወዲህ አድርጎ ስለሰጠን የሚያጣላን ነገር ሊኖር አይገባም ነበር። አባቶቼ ነገሥታቱ ያወረሱኝን ክርስቶስ የሰጠኝን መሬት እንደምን ጽፌ አትሜ ተዋውዬ እለቃለሁ? እናንተም ከወዲያ እኔ ከወዲህ ሆነን የሚያገነኘንና የክርቲያን ደም በከንቱ የሚያፋስሰን ነገር አልነብረም። ከእንግዲህ ወዲያ ግን የኔም መላክተኛ ወደናንተ አይመጣም የናንተም ወደኔ አይመጣም።

ይህ በዚህ እንዳለ ይኸን ያፄ ዮሐንስን ቁርጠኛ ደብዳቤ ያመጣው ሰው (ልጅ ወሰን) በቃል ንጉሠ ነገሥቱ በራስ አሉላ አድራጎት ማዘናቸውን ወደ ፊት ለጣልያኖቹ የሚመች ሹም ለመሾም ዕቅድ እንዳላቸው አሁን ግን በመኳንንቶቻቸው ፊት ለመፈጸም የሚቸገሩበትና (የሚያፍሩበትን) የመሬት ጥያቄ ኢጣልያኖቹ በጽሑፍ እንዲያረጋግጡ አይጠይቁዋቸው እንጂ፥ የያዙትን መሬት (ሰሐጢንና ዊዓን) ለኢጣሊያኖቹ ለመልቀቅ ፈቃደኛ መሆናቸውን ይኸንንም የሚፈጽሙት ከደርቡሾች ጋር የሚያድርጉትን ጦርነት ከተፈጸመ በኋላ መሆኑን ለዠነራሉ እንደተናገረ በጽሑፍ አስፍረውት ይገኛል።

የሆነ ሆኖ፥ ዤኔራል ሳን ማርሳኖ ላፄ ዮሐንስ የላከው የዕርቅ ድርድር አንባቢ እንዲያስታውሰው፥ ከዚህ በፊት ኢጣልያኖች በእንግሊዝ መንግሥት መላክተኛ በዤኔራል ፖርታል አማካይነት አቅርበው ሳይቀበሉ የቀረው ነው። አሁንም የቃል መልእክት የተባለው እውነትም ይሁን ሐሰት ዋጋ የለውም ሲሆን ከዚህ በላይ የጻፉት ደብዳቤ እንደሚያስረዳው ግን ምንም ዐይነት መሬት ቆርጠው ለመስጠት አለመፍቀዳቸውን በትክክል ገልጸዋል።

የዕርቁ ነገር በዚህ በመጨረሻው ቁርጠኛ ንጉሣዊ ደብዳቤ ከተዘጋ ወዲህ ባንድ ወገን ኢጣልያኖቹ «እንግዲህ በምሽጉ ላይ የንጉሠ ነገሥቱ ሠራዊት ጦርነት ይከፍታል» የሚሉ ሥጋት ስለ ነበራቸው ሁሉም በተጠንቀቅ ላይ ነበሩ። በሌላ ወገን ደግሞ በምሽጋቸውና «በዘመናዊ መሣሪያቸው በመተማመን አበሾቹ ከውጭ ሲወጉን እንደ ልባችን ከውስጥ እንፈጃቸዋለን» በሚሉ ዓላማ ፍርሃት በተደባለቀበት ሁኔታ ሲጠብቁ በማግሥቱ መጋቢት 23 ቀን ያንድ ክፍል ጦር ከምሽጉ ብቅ ብሎ ሲሰልል ብዙ የኢትዮጵያ ጦር በዲግዲግታ በኩል ግርግር ይል ነበር። በመጨረሻ ይኸውም ማለት በማግሥቱ ከሚያዝያ 2 ቀን እስከ 4 ቀን ድረስ ባለው ጊዜ ውስጥ የሐበሻ ጦር የጊንዳን መንገድ ይዞ ወደ አሥመራ እየተዥጐደጎደ ሲሔድ የሐበሻ ጦር የጊንዳ መንገድ ይዞ ወደ አሥመራ እየተዥጐደጐደ ሲሔድ ታየ። ይኸም ለኢጣልያ የጦር ሠራዊት ታላቅ የዕፎይታ መንገድ ፈጠረለት።

በዤኔራል ሳን ማርሳኖ ግምት ንጉሠ ነገሥቱ ሳይዋዋሉም ሳይዋጉም ወደ ኋላ የመመለሳቸውን ምክንያት በምሽጉ ጽናት በአየር ላይ ሲውለበለብ የታየው ትልቅ የኤሌክትሪክ ኳስ የጣለው ሥጋት በስንቅ ማለቅና ክረምቱ ገብቶ መንገዱንና ጉዞውን ሳያበላሸው ከቆላው ወደ ደጋው ለመመለስ አስበው መሆኑን አመልክቷል። ይኸም በአጋማሽ እውነት ሊሆን ይችላል። በተጨማሪ ግን፥ እንዲመለሱ ያደረጋቸው የንጉሥ ተክለ ሃይማኖት በሣር ውሃ መሸነፍና የጐንደር መዘረፍ የአብያተ ክርስቲያናቱ መቃጠል ነበር። የንጉሥ ምኒልክም አያያዝ እሥጋት ላይ ጥሏቸው ነበር ይባላል።

የዚህን ሁሉ ሁኔታ ዤኔራል ሳን ማርሳኖ በየቀኑ በትጋት ላለቆቹ በቴሌግራም ያስተላልፍ ስለ ነበር የጦር ሚኒስትሩ «አንድ ዕውቅ የሆነ የማጥቃት ሥራ በኢትዮጵያ ጦር ላይ የመፈጸምህ ወሬ በንጉሡ በኡምቤርቶ የልደት በዓል ላይ ተነግሮ እኔም እኮራበታለሁና አስብበት» ብሎ ጽሎለት እንደ ነበረው አሁንም የኢትዮጵያ ጦር በሚመለስበት በጊንዳ በኩል የማጥቃት ዘዴ ለመሞከር ይቻል እንደሆነ ተጠይቆ ዤኔራሉ «የማይሆን ነው» ሎ ስለ መለሰ «እንግዲያው ለወደቡና ለአካባቢው የሚበቃ ጦር ትተህ አንተ ብዙውን ጦር እንደ ያዝህ ወደ ሮማ ተመለስ» የሚል ትእዛዝ ስለ ደረሰው ዤኔራል አንቶኒዎ ባልዲሠራ የሚባለውን የታወቀ ዤኔራል ከ6000 ምርጥ ወታደሮች ጋር ትቶ እርሱ ወደ አገሩ በሰላም ተመለሰ። ከርሱም ቀደም ብሎ በመርከብ የተመለሰው የበላይ የጦር መኰንን ቁጥር ከ500 የተፈራው ወታደርና የበታች ሹማንት ቁጥር 11.000 የጭነት ከብት (ፈረስና በቅሎ) ቅጥር 1400 ነበር።

ዤኔራል ሳን ማርሳኖ ይኸ ሁሉ ድካም ተደርጎ ለዚህ ጉዳይ ከመንግሥቱ ሐያ ሚሊዮን የሊፌ ገንዘብ ወጭ ሆኖ አንዲት አነስተኛ የማጥቃት ሥራ በኢትዮጵያ ጦር ላይ ሳይፈጸም እንደዚሁ በምሽጉ ተደብቆ በመመለሱ ብዙ መማክርትና ጋዜጠኞች ወቅሰውት ለርሱም ለወታደሩም የተደረገለት አቀባበል የቀዘቀዘ ነበር። የሆነ ሆኖ የኢጣሊያ ጦር በወታደርነት መስክ ያጣውን አሁን ዐፄ ዮሐንስ ሳይዋጉም ሳይተረቁም ተመልሰው ወደ ትግራይ ስለ አመሩ ከዚያም ወደ ጐጃምና ይልቁንም ወደ መተማ ጦርነት ስለ ሔዱ ለኢጣልያ ወረራ በጊንዳ በኩል ወደ አሥመራ በአይለት በኩል ወደ ከረን ለመዝለቅ መንገዱ ሁሉ ክፍት ሆነለት።

የኢትዮጵያ መንግሥት አሁን ካለንበት ዘመን እንደምንመኘው በኢኮኖሚ የደረጀ አንድነቱ የሰና ከዘመናዊ ሥልጣኔ ያልራቀ ቢሆኖ ኖሮ ጣሊያኖች ለማስፈራራሪያ ብቻ ከእንግሊዝ አገር በቅርቡ አጥንተው በመጡት የኤሌክትሪክ ኳስ ጦሩ ሳይሸበር ንጉሠ ነገሥቱ ከመቀሌ ቤተ መንግሥት ወይም ከአሥመራ ከተማ ሳይነቃነቁ የነራስ አሉላ የነራስ ኃይለ ማርያም ጦር ከአይለት ከሰሐጢን ምሽግ ወደ ግራ ትቶ በዶጋሊና በምኩሎ በኩል በቀኝ በዊዓና በአርኪቆ በኩል ወደ ግራ ተጠምዞ በሩቁ በመክበብ ስንቅና መሣሪያ የሚገኝበትን ሐዺድ ቢያፈራርስው ኖሮ በሰሐጢ የመገው ጦር በቀን ብዛት አንድም እጁን ለመስጠት አለዚያም ከምሽግ ወጥቶ ለመዋጋት መገደዱ አይቅርም ነበር። ከምሽግ ወጥቶ ከተዋጋም በጦር ሠራዊት ብዛት የኢትዮጵያ ጦር ከሰባት እጅ እብላይ ሥለ ነበር ባለፈው ዓመት በራስ አሉላ መሪነት ዶጋሊ ላይ የተጀመረው የድል ምዕራፍ በዚህ ጊዜ መድገሙ የማይቀር ነበር።

ዳሩ ግን እንደ ኢትዮጵያ ያለ በማናቸውም መስክ ኋላ ቀር የሆነ መንግሥት በዚያ በቆላ በረሃ 150.000 ጦር ይዞ እንኳን ለእጅም ጊዜ ለአጭርም ቀን ቢሆን ለሠራዊቱ የሚሆን ምግብና መጠጥ ለእንስሳው (በቅሎ አህያና ፈረስ) ውሃና ሣር የማግኘቱ ጉዳይ ከፍ ያለ ችግር ነበር። ስለዚህ ወደ ኋላ ከተመለሱባእችው ምክንያቶች አንዱ ይኸው መሆን አለበት። ከዚህም ጋር ኗሪው ሕዝብ በስንቅ አቀራረብና በወሬ አነጋገር የወገኑን ዘማች ሠራዊት ካልደገፈ ተጨማሪ ችግር ነው። የአይለትና የአካባቢው ይኸውም ማለት የሐባባብና የቦጎስ የመንሳና የአሳውርታ ነገድ እስላማዊ ሕዝብ ስለሆነ በዚያን ጊዜ የኢጣልያኖቹ ባለሥልጣኖች ከየአንዳንዱ ባላባት ጋር በቀጥታ የጠባቂነት ውል እየተዋዋሉና ለየአንዳንዱ የጎላ ባላባት የወር ቀለብ እየሰጡ አቀራርበዋቸው ነበር። ለምሳሌ ለሐባቡ ባላባት ለከንቲባ ሐመድ (አህመድ) ቀለብ 500 የማሪያ ቴሬዛ ብር በወር እየከፈሉ ከሐባብ ወደ ምጥዋ ከባለሥልጣኖቹ ለመገናኘት ሴመጣ በሰልፍና በሙዚቃ እየተቀበሉ አከአባብረውታል።

በተጨማሪም ካፄ ዮሐንምስ ከራስ አሉላም ጋር በሹመትና በግል ቂም እየተጣሉ ወደነርሱ የሚጠጉትን የክርስቲያን መኳንንትና ሹማምንት ጣሊያኖቹ ሸመትና ማዕረግ እየሰጡ የወር ቀለብ እየወሰኑ መሣሪያ አድርገዋቸዋል። በዚህ ሁሉ ምክንያት ያፄ ዮሐንስ ዕርቅ ፈላጊነትም ሊሳካ ባለመቻሉ ሳይዋጉ አንድናድ ታማኝ ያልሆኑ ዜጋዎች ከነበሩበት አካባቢ ተነሥተው ወደ መጡበት መመለስ ምርጫ የሌለው ውሳኔ እንደ ሆነ በግልጽ ይታያል።

**ምዕራፍ ዐርባ አራት**

**ያፄ ዮሐንስ ከሰሐጢ ወደ መቀሌ መመለስ - የመንግሥታቸው**

**መዳከም - ደርቡሾች ጋር የሞከሩት መቀራረብ አለመሳካት**

ዐፄ ዮሐንስ፥ ከደብረ ታቦር በየካቲት ወር 1880 ዓ.ም ተጉዘው በመጋቢት ወር ላይ ሰሐጢን ከበው ከሰነበቱና ውጊያውም የእርቁም ስምምነት ሳይሳካ ስለ ቀረ በመጋቢት ወር መጨረሻ ላይ ወደ አሥመራ ተጉዘው ከዚያም በሚያዝያ ወር ዐድዋ ገብተው ከነራስ ሚካኤል ከነራስ ሐጎስ ከነደጃች ደብብ ጋር ስለ ወደ ፊት ሁኔታ ሲመካከሩ ሰነበቱ። በዚህ ጊዜም በቤጌምድርና በጐጃም በወሎና በሸዋ ስለ ነበረው ሁኔታ ሲጠያየቁ ወደ ሰሐጢ ጉዞ በዠመሩበት ወቅት በጥር 10 ቀን የተፈጸመውን የንጉሥ ተክለ ሃይማኖትን በሣር ወሃ መሸነፍና ስለ ተማረኩት ልጆቻቸውና ዘመዶቻቸው ደኅነት ከሱዳኖች ጋር መጻጻፋቸውን ሰሙ። እንደዚሁም ወደ ቤጌምድር ብቅ ብለው ደርቡሾቹን እንዲጠባበቁ የታዘዙት ንጉሥ ምኒልክ በአዘዞ ጠላታቸውን ለማስፈራራትና ወዳጃቸውን ለማስመካት የሚያስችለውን ወታደራቸውን ከልግባት ተኩስ ጋር እካሰለፉ ወዲህ ወደ አምባጫራ መዝለቃቸውንና ከሠራዊታቸውም አጋማሹን ወደ መተማ ጠረፍ ከአሰማሩ በኋላ ምኒልክ የመተማን ወሰን አልፈው ደርቡሾቹን በማጥቃት ፈንታ በምስጢር ተነጋገረው መለያየታቸውንና «ጣልያንንም ያስመጡ እርሳቸው ናቸው፥ አሁንም በወሎና በቤጌምድር ባላፉበት ጊዜ ሁሉንም በስጦታና በሽልማት እየሸነገሉ ወደ ራሳቸው ወሰዱት፥ አሁንም ወደዚህ ወደ ትግራይ ቢጠሩ ሁሉም ግልብጥ ብሎ ወደሳቸው ይሔዳል» የሚለውን ወሬ በዝርዝር ሳይዳምጡት አልቀሩም።

ሆኖም ሁሉንም በትዕግሥት እየሰትሙ ከመኳንንቶቻቸው ተማክረው በመጨረሻ ምኒልክን ወደ ዐድዋ ወይም ወደ መቀሌ ቤተ መንግሥታቸው ጠርተው የወሬውን ሐሰትና እውነት በጥያቄ በምርምር በመረዳት ፈንታ በሚያዝያ ወር ላይ በደፈናው «በመጣችሁበት መንገድ ወደ አገራችሁ ወደ ሸዋ ተመለሱ» የሚል የደብዳቤ መልእክት ወደ ምኒልክ ላኩ። ‹ወደ ዐድዋ ወይም ወደ መቀሌ ጠርተው እንገናኝና ሁሉንም እንመካከር በማለት ፈንታ ሠራዊቱን አድክሜ እዚህ ከደረስሁ በኋላ እንደ ምን ተመለስ አሉኝ? ይኸማ የጠብ መሆኑ ነው› የሚል ሥጋት በምኒልክ ላይ አደረባቸው። በመጣችሁበት መንገድ ተመለሱ ማለት በደብረ ታቦርና በወሎ የመንገድ መስመር ማለት ነው። ያገራችን ጸሕፊዎች እነአቶ ዐጽሜ ይኸውን መስመር ስወስድከጀርባ በግሥጋሤ ደርሰው ሊወጉኝ ይችላሉ በሚሉ ሥጋት በጐጃም እንድሔድ ይፍቀዱልኝ ብለው ንጉሠ እንገሥቱንጠየቁ ለማለት እንደዚህ ሲሉ አቅርበውታል።

.....ንጉሥ ምኒልክ ግን የተላከባቸውን ደባቤ አይተው ዐፄ ዮሐንስ ለጠብ እንደ ፈለጓቸው ተረዱትና በብርቱ ካሰቡበት በኋላ በመጣሁበት መንገድ ስመለስ ገሥግሠው መጥተው ቢቆዩኝስ ዳግመኛ እጅ ልነሣ ያውም ለወቀሳ ለከሰሳ ይኸስ የማይሆን እንገር ነው ብለው «እባክዎ ጃንሆይ በጐጃም አድርጌ ወደ ሸዋ እንድመለስ ይፍቀዱልኝ» የሚል ደበብዳቤ ጽፈው በግሥጋሤ ላኩ። ዐፄ ዮሐንስም ከመኳንንቶቻቸው ጋር መክረው ንጉሥ ምኒልክ በጐጃም አድርገው ወደ ሸዋ ለመመለስ ቁርጥ አሳብ አድርገው እንደሆነ በመጡበት ይመለሱ ብንላቸውም አይመለሱ። ብንገሠግሥም አንደርስባቸውም ሠራዊታችንም በሰሐቲ (ጉዞ) ተጎድቷልና (ብንዋጋም) አንችላቸውም።ስ ለዚህ በጐጃም እንዲሔዱ ቢፈቀድላቸው ይሻላል ተባለና በጐጃም ይሒዱ የሚል ፈቃድ መጣላቸው ወደ ንጉሥ ተክለ ሃይማኖት ለንጉሥ ምኒልክ መንገድ አትከልክል ስንቅም ስጥ የሚል ትእዛዝ አለፈላቸው።

ንጉሥ ምኒልክ ሸዋም ወሎም፥ አዘዞና አምባጫራም ሳሉ ብዙ ነገር ቢወራባቸውም በመሠረቱ ከኢጣልያ ጋር ዕርቁ ከሳተ ወዲህ «ወደርስዎ መጥቼ ጦርነቱን ልካፈል» ብለው ላፄ ዮሐንስ እንደ ጻፉ የሚያስረዱ ብዙ ሰነዶች አሉ። በእርግጥም መጻፋቸውን ንጉሠ ነገሥቱ በራስ ዳርጌ አማካይነት ከምኒልክ ጋር ወደ ፊት እንደምናነበው በሚያወቃቀሱበት ጊዜ በጽሑፍ አረጋግጠዋል። ስለዚህ ምኒልክ ከሸዋ ወደ ቤጌምድር የዘመቱት በንጉሠ ነገሥቱ ትእዛዝ መሆኑ ግልጽ ሲሆን፥ እርሳቸው «በጉዞ ተቸገርሁ ሠራዊቴ ተራበብኝ› በሽታም ጥር ላይ ተነሥቷል። ወዳገሬ ወደ ሸዋ ልመለስ ይፍቀዱልኝ» ብለው ሳያስቸግሩ፥ ዮሐንስ ምኒልክ «ለምን በመጣህበት መንገድ ተመለስ፥ አሉዋቸው? በመዠመሪያ ወደ ሰሐጢ ለጦርነት ሲጓዙ ወደ ፊትም ወደ መተማ ሲዘምቱ ምኒልክን አጠገባቸው ግንባር ቀደም አድርገው ለምን አላዋጉዋቸውም? የእምቢታ ወይም የልግም መልክ ቢያሳዩ እዚያው በትግራይ አካባቢ ባሉበት ሰዓት ለምን ለምን እጃቸውን አላስያዟቸውም? ከኢጣሊያኖች ወይም ከደርቡሾቹ ጋር የተመሳጠሩበት ሰነድ እንዳለ በዐድዋ ወይም በመቀሌ ቤተ መንግሥት አደባባይ አቅርበው አስከትለው ለምን አላስፈረዱባቸውም? ሰነድስ ቢጠፋ ለምን የሰው ምስክር አላስቆጠሩባቸውም?» የሚል ጥያቄ ሊነሣ ይችላል።

ከዚህ አሁን ካለንበት 20ኛው መቶ ዓመት ዘመን ላይ ሆነን ጉዳዩን ስንመለከተው የአንድነቱ መሠረት በጸና የማዕከላዊው መንግሥት ጣራና ግድግዳው በደንብ በተዋቀረና በሠለጠነ መንግሥት ውስጥ አንዱ መስፍን ወይም ዤኔራል ከተላት ጋር ሲመሳጠርና ይኸውም መመሳጠሩ በሰነድ ወይም በቃል ምስክር ሲረጋገጥ ተይዞ በከሐዲት ከፍ ያለ ቅጣት ይፈጸምበታል። ጥርጣሬው በማስረጃ ያልተድደገፈ እንደሆነ ባይሆን ከሥልጣኑ ታግዶ ይቆያል። ነገር ግን ባለፉት፥ ምዕራፎች እንደት እረዳነው ኢትዮጵያ በተለይ በዚህ በ19ነኛው መቶ ዓመት ዘመን የዚህን ዐይነት የመንግሥት አቅዋም ለማግኘት ዕድል አላገኘችም። የዚህ የ19ነኛው መቶ ዓመት አንደንቷ በመካከለኛው ዘመን የሚሸፍት ባይጠፋም ሁሉም ባንድ ንጉሠ ነገሥታዊ ዘር ተጠቃሎ ይገዛል፡ የቀሩት መሳፍንት እንዳያስቸግሩ በአምባ ግሸን ተራራ ወይም በወህኒ ይጠብቃሉ።

በዘመነ መሳፍንትና የዘመነ መሳፍንት ሥልጣን ባፄ ቴዎድሮስ አገዛዝ ካከተመ ወዲህ ባለው ቅርብ ጊዜ ውስጥ ሥልጣንን የሚያረጋግጠው የጦር ኃይል ብዛትና የመሪው ዘዴ ብቻ ነው። በዚህ ጊዜ አንዱ በራሱ ንጉሠ ነገሥታዊ መሪነት ኢትዮጵያን ለመገንባት ሲነሣ ወይም የራሱን ሥልጣን ሲያጠብቅ ሌላው ወደዚህ ሥልጣን ለመውጣት ያተኮረው ባላንጣ ያፈርሰዋል። በሁለት የዙፋን ባላንጣ መካከል የተደረገው መሐላም ሆነ ጋብቻ በምንም ዐይነት አያስቀረውም። ዐፄ ዮሐንስ ደጃዝማች ካሣ ሲባሉ ዠምሮ በቴዎድሮስና በተክለ ጊዮርጊስ ላይ የፈጸሙት አሁን ምኒልክ በርሳቸው ላይ ሲፈጽሙት የሚታየው ነው። እንዲያውም ካሳ (ዮሐንስ) በተክለ ጊዮርጊስና በቴዎድሮስ ጊዜ ከፈጸሙት ግልጽ ሽፍትነት በ1870 ዓ.ም ከተስማሙ ወዲህ አሁን ምኒልክ በዮሐንስ ላይ የሚያሳዩት ማፈንገጥ ለዘብና ለስለስ ያለ፥ በአብዛኛው የሐሳብ፣ የፖለቲካና የዘዴ ተቃውሞ ነው። ቀድሞ በእቴጌ ድንቅነሽ በኩል በዮሐንስና በተክለ ጊዮርጊስ መካከል የተደረገውን የጋብቻ ዝምድና ውጤት እንዳልሰጠ አሁንም የወይዘሮ ዘውዲቱና የራስ አርአያ ጋብቻ የሁለቱን ነጋሥያን ባላንጣነት አላስቀረውም።

ቢሆንም በሁለቱ መሪዎች መቻቻልና ትዕግሥት በመካከላቸው የይፋ ጦርነት ሳይደረግ ሁለቱም እየተጠባበቁ እየተሰላለሉ የባላንጣቸውን ኃይል ከማዳከም ጋር የየግል ጦራቸውን በማጠባበቅ እዚህ ጊዜ ላይ ደርሰዋል። እላይ በጥያቄ መልክ ዮሐንስ ምኒልክን ወደ መቀሌ ጠርተው ይኸን አድርገሃልና ተፋረድ ተቀጣ፥ ታሰር፣ም ተፈታ ለማለት ነገሩ ወደ ውጊያ ያመራል እንጂ በዚህ ጊዜ የሁለቱ ኃይል ተመጣጣኝነት አቅዋም አያስችልም ነበር። ሁለቱማ በዚህ የተነሣ ቢዋጉ ኖሮ ለደርቡሾችና ለኢጣልያኖች ምን ያህል ባስደስቱ! ለሁለቱም በሰሜን ምዕራብና በሰሜን ምሥራቅ ለመግባት እንደምን በተመቻቸው! ይኸን አደገኛ ሁኔታ ሁለቱም በኃላፊነት አመዛዝነው ሁለቱ ለመጠቃቃት ሲሉ ለውጭ አገር ጠላት መሣሪያ መሆንን እብተለይ በዚህ ጊዜ አይፈልጉትም። አንዱም ሌላውን ለማሸነፍ ያለው ዋስትና የመነመነ መሆኑን ይረዳዋል።

አሳባችንን ወደ ኋላ መለስ አድርገን ሁኔታውን ስናመዛዝነው፥ ዐፄ ዮሐንስ በ1863 ዓ.ም ከዐፄ ጊዮርጊስ ጋር በ1866 እና 1868 ከግብጾች ጋር ተዋግተው ከድል ወደ ድል ከተራመዱ ጊዜ ራሳቸውም ባለ ግርማ ሠራዊታቸውም የሚያስፈራበት ሰዓት በመሆኑ እንደነጎበና ዳጨና እንደ ነባሻህ አቦዬ ያለ ዠግና የሚላበት የሸዋ አገር ሊቋቋማቸው አልደፈረም። ውጊያ ከመዠመር በፊት ጥንቃቄ የሚያበዙት ምኒልክም ውስጡ እየነደዳቸው ያትሙበት የነበረውን የንጉሠ ነገሥነት ማኅተም አስጨፍልቀው የቀመሱትንና የጣማቸውን የንጉሠ ነገሥትነት ሥያሜ ለቀው በንጉሥነት እንዲረጉና ለወደፊቱ እንዲገብሩ ሲጠየቁና ሲቀበሉ በግዴታ እንጂ በልባዊ ፈቃድ እንዳልነበረ ግልጽ ነው።

ከ1879 ዓ.ም ዠምሮ በተለይ በ1880 ዓ.ም ላይ ደግሞ አጸፋውን ያፄ ዮሐንስ የኃይለኝነት አቋም ቀስ እያለ ወደ ምኒልክ በመዞር ባፄ ዮሐንስ ዘንድ ከመቆየት የተነሣ መዳከም ቀስ እያለ ሥሩን ሲሰድ ይገኛል። ወደ ሰሐጢ የጦር ግምባር ሠራዊታቸውን በክተት ዐዋጅ አስከትተው ከሔዱ በኋላ ሳይዋጉም ሳይዋዋሉም እንደዚሁ መመለሳቸው ቅርታን እንዳሳደረባቸውና የደርቡሽ መነሣትና የንጉሥ ተክለ ሃይማኖት መሸነፍ እንዳናደዳቸው አይጠረጠርም። እንደዚሁም ወደ ሰሐጢ ሲዘምቱ ታመው የነበሩት የሚወዷቸው ልጃቸውና አልጋ ወራሻቸው ራስ አርአያ አሁን ከሰሐጢ መልስ ወዲህ በሰኔ ወር መዠመሪያ ላይ ሞተው ተረዱ። ከዚህም ጋር ከጠላት ሆኜ አገሬን አልወጋም ብለው ወደ ርሳቸው መጥተው ባለሟልና አማካሪ ሆነው የነበሩት ደጃች ደብብ አርአያ እኔን ወደ ጎን እየተዉ ደጃች መንገሻ ጉግሳን አክብረው የራስነት ማዕረግ ሰጧቸው በሚል ቂም ተመልሰው ወደ ነበሩበት ወደ ኢጣልያ ሠፈር ተጠግተዋል። በነርሱም አማካይነት አደን ከሚቀመጠው ከእንግሊዙ አገረ ገዥ ከዤኔራል ሆግ እየተጻጻፉ ዮሐንስን ለንጉሠ ነገሥትነት እንዳበቃችሁ እኔንም አግዙኝ እያሉ ከመጻጻፍ ላይ ይገኛሉ። በሚቀጥለው ጊዜ ደጃች ሥዩም ገብረ ኪዳንና የሰቆጣው ባላባት ጓንጉል እየከዱ ወደ ምኒልክ ገቡ። ባለሟሎችና ታማኞች ከነበሩት ውስጥ ደጃች ተድላ ከምኒልክ ጋር በጅሮንድ ለውጤ ከንጉሥ ተክለ ሃይማኖት ጋር በመላላክና ምስጢር በማውጣት የእየተጠረጠሩ ታሰሩ። ራስ ሐጎስ ቤገምድርን ከተሾሙ በኋላ የምኒልክ ወዳጅ ነው ተብለው ተሻሩ። ባገርም ላይ ረኃብና በሽታ ተነሥስቶ ብዙ ሰው አለቀ። ከሁሉም የበለጠ ያሳዘናቸው ወደ ፊት ተነሥቶ ብዙ ሰው አለቀ። ከሁሉም የበለጠ ያሳዘናቸው ወደ ፊት የምናነበው የንጉሥ ተክለ ሃይማኖት የክዳት ስምምነት ነው። ስለዚህ ባሁኑ ጊዜ በኃይለኛውና በባለ ግርማው ንጉሠ ነገሥት ላይ ከዕድሜ እምግፋት ጋራ ጸጸት ንዴት ሐዘን ሥጋ፥ትና፥ ጥርጣሬ በተቀራረበ ጊዜ ውስጥ ተደራርቦ ደርሶባቸዋል ማለት ነው።

ቢሆንም ይኸን ሁሉ የደረሰባቸውን በሃይማኖታዊ መንፈስ በትዕግሥት ተሸክመው መንግሥስታዊ ሥራቸውን አላቋረጡም። አንድ ጊዜ ወደ ምነና ለመሐኢድ አስበው ባለሟሎቻቸው መክረው አስቀሩዋቸው ተብሏል። ስለዚህ ዐድዋ ሳሉ መኳንንቱ ከነሠራዊቱ ወደየአውራጃው ተመልሶ የክረምቱን ወራት እንዲያሳልፍ ባሰናበቱበት ሰዓት የክርስትና ልጃቸውን ራስ ሚካኤልን ከራስ አሉላ ላይ የተገፈፍፍውን 500 ጠበንጃ ጨማምረው በጥቢው ለመገናኘት ተቃጥረው ወደ አገራቸው ወደ ወሎ አሰናበቷቸው። በዚሁ ዐይነት ሌሎቹም ሲሰናበቱ ራስ ሐጎስም ወደ ሺሬ ተመለሱ።

ራሳቸውም በዐድዋና በመቀሌ ከሚያዝያ እስከ ሰኔ በቤተ መንግሥታቸው ከቆዩ በኋላ በሰኔ ወር መጨረሻ ላይ ከመቀሌ ወደ ደብረ ታቦር መጡ። በዚህ ጊዜ ነው እስካሁን በአጋማሽ ግዞት ራስ አሉላን ካጠገባቸው ሳይለዩ አቆይተው የርሳቸውን የጦር ጠቅላይ አዛዥነት ከራስ ቢቶደድነት ማዕረግ ጋር ለታላቅ ወድማቸው ልጅ ለራስ ኃይለ ማርያም የሰጧቸው። ደጃች መንገሻ ጉግሣም የራስነት ማዕረግ ያገኙት።

በዚህ መካከል ንጉሠ ነገሥቱ በሰሐጢ፥ በነበሩበት ሰዓት ለኢጣልያኑ ጠቅላይ አዛዥ ለሳን ማርሳኖ «እኛና እናንተ ክርስቲያኖች ወንድማማቾች ነን የኛ መዋጋት ለጠላቶቻችን ለእስላሞቹ መሣለቂያ እንዳንሆን በሕብረት ተስማምተን ደርቡሾቹን ብንዋጋ ይሻላል» የሚል አሳብ አቅርበው እንደነበረ እናስታውሳለን። ነገር ግን የኢጣልያ ባለሥልጣኖች በዚህ ጊዜ የሚከተሉት መሠረታዊ መመሪያ እስላሞቹን በሹመትና በገንዘብ እያባበሉ በማቅረብ በውል እያሰሩ ‹የክርስቲያኖች ጦር እንዳያጠቃችሁ በውለታችን ተጋፍጠን የምንጠብቃችሁ እኛ ነን› በማለት የነራስ አሉላን ጠበኞች ክርስቲያኖቹን ሳይቅር እያበበሉ ወደነርሱ በመሳብ የንጉሠ ነገሥቱ ጦር እንዲዳከም ሆነ ብለው የሚጥሩበት ጊዜ ስለ ነበረ ከኢጣልያኖቹ ለመተባበር የሞከሩት ያፄ ዮሐንስ ምኞት የወሃ ላይ ኩበት ሆኖ እንደቀረ ባለፈው ተመልክተናል።

ስለዚህም ከሰሐጢ ግንባር መልስ ምኒልክንም እነራስ ሚካኤልንም በየግዛታቸው እንዲመለሱ ከአደረጉ በኋላ ከደርቡሾቹ መሪ ከአብዱላሂ ጋር በደርቡሾች ሹማምንት በነ ሐምዳን አቡአንጋ አማካይነት «እኛና እናንተ አፍሪካውያን ሁላችንም የካም ልጆች ወንድማማች ነን። በዚህም ላይ ወሰነተኞችና ጐረቤቶች ስለሆንን ባንድነት ሆነን ነጮቹን እንቃወም» የሚል ደብዳቤ በመጻፍ በዚህም በኩል አዲስ የፖለቲካ መስመር እክፍተው ነበር። አብዱላሂ ግን ባንድ ወገን ዮሐንስ ባለፈው ዘመን ከማህዲስት ጠላቶች ጋር መተባበራቸውን በመገንዘብ ምኒልክ ስለ ሃይማኖት ጉዳይ ያላቸውን ትዕግሥት ወይም ግዴለሽነት በማመዛዘን «ምኒልክ ያስማሙን» የሚል መልእክት ከላከ ወዲህ በመጨረሻ ይግረምዎት ብሎ መደምደሚያውን «እኛና እናንተ ኖት እስልምናን ሲቀበሉ ብቻ ነው» የሚል የመጨረሻ መልስ ስለ ሰጠ በዚህም በኩል የመስማማቱ ነገር እንደዚሁ ውድቅ ሆነና ሁለቱም ለሚለየው ጦርነት ይዘጋጁ ጀመር።

**ምዕራፍ ዐርባ አምስት**

**የንጉሥ ምኒልክ ጉዞ ወደ ጐጃም - የንጉሥ ተክለ ሃይማኖትና**

**የንጉሥ ምኒልክ ዐፄ ዮሐንስን መክዳት - የደጃች ሥዩም ወደ ሸዋ መምጣት**

ባለፉት ምዕራፎች እንደ ተረዳነው ምኒልክ በሚያዝያ 11 ቀን ጐንደር አጠገብ በአዘዞ ላይ ታላቅ ሰልፍ ከአሳዩ በኋላ በሚያዝያ 17 ቀን ቀደ አምባጫራ መለስ ብለው ሠፈሩ። በዚያም 22 ቀን ያህል ባንድ ወገን ከንጉሠ ነገሥቱ ጋር እየተጻጻፉ በሌላ ወገን የሱዳንን ሁኔታ እየሰለሉ ወደ እንጦጦም ስለ አውሮፓ ወሬ ከነአንቶሌኒም ከእቴጌ ጣይቱም ጋር ይላላኩ ነበር። በዚሁ ጊዜ አብረዋቸው የነበሩት ጸሐፊያቸው አለቃ ዮሴፍ ቀደም አድርገው እንጦጦም አንኮበርም ተዋውቀው ወዳጀንት ከወጠኑት ከኢጣልያኑ ወኪል ከአንቶሌኒ ጋር ይጻጻፉ ነበር። በዮሴፍ ደብዳቤ ውስጥ አንዳንድ አዲስ ነግር ተጠቅሶ ይገኛል።

በዚሁ በግንቦት ወር ከአምባጫራ ዮሴፍ ለአንቶሌኒ በጻፉት ደብዳቤ ላይ፥

አንደኛ - ዐፄ ዮሐንስም ራስ አሉላም ከሰሐጢ ወደ ዐድዋ መመለሳቸው እርግጥ መሆኑን ሰሐቲም ንጉሠ ነገሥቱ ለመዝመት ከተነሣሱባቸው ምክንያቶች አንዱ ባገር ላይ ድርቅ ተነሥቶ በረኃብ ሠራዊቱ ስለ ተቸገረ «እዚህ በችጋር ከምናልቅ ሔደን ከጠላት ጋር እየተዋጋን ብንሞት ይሻላል» ብሎ አቤት ስለአለ መሆኑን፥

ሁለተኛ - የንጉሠ ነገሥቱ ጦር ሰሐጢ ደርሶ ራቅ ብሎ በሠፈረበት ሰዓት የኢጣሊያ ዤኔራል የኤሌክትሪክ ኳስ በሰማይ ላይ እያውለበለበ ልክ እንደ ፀሐይ አድርጎ ቁልቁል የኢትዮጵያን ጦር ወለል አድርጎ በማሳየቱ ስለ አስደነገጠ፥ ወታደሩ በድንጋጤ የሚያደርገውን አጥቶ እንደ ተቸገረና «ከሰው የጦርው ሠራዊት ጋር እንዋጋለን እንጂ ከሰማይ ከወረደ ከእግዚአብሔር ጦር ጋር እንዴት እንዋጋለን» ብሎ መሸሹን የወሎና የቤጌምድርም ጦር ከሰሐጢ ወደ አገሩ ተመልሶ ገብቶ ይኸንኑ በማውራቱ የሸዋንም ጦር ከፍርሃት ላይ መጣሉን የኢጣልያ ወታደሮች አንድም ጥይት ሳይተኩሱ የኢትዮጵያ ጦር ሲሸሽ በሩቅ እያዩ ዝም ብለው ይሥቁ እንደ ነበረ፥

ሦስተኛ - ዐፄ ዮሐንስ በእርግጥ ጣልያኖቹን ወደ ምጥዋ ያስመጡ ምኒልክ መሆናቸውን ለማወቅ ፈልገው መኳንንቶቻቸውን ቢጠይቁ ደጃች ደብብ «እንደ እውነቱ ምኒልክ እንደዚህ ያለ ስሜት ያለችውም» ብለው መመለሳቸውን በዚህ ጊዜ የራስ አሉላ ባለሟልነት ወድቆ በርሳቸው ፈንታ ደጃች ደብብ ለንጉሠ ነገሥቱ ከባለሟሎቹ እንደ አንዱ መቆጠራቸውን ጸሐፊው ያመልክታሉ። መቸም ዮሴፍ ይኸን ሁሉ የጻፉት ከያለበት በወሬ የሰሙትን እንጂ በሥፍራው ተገኝተው ባይናቸው ያዩት በዦሮአቸው የሰሙትን ነገር አይደለም። ዐፄ ዮሐንስም ወደ ሰሐጢ የዘመቱት የኢጣልያ ጦር የኢትዮጵያን ድንበር ዐልፎ ሰሐቲ ሰለገባ ያፈሪቱን የነጻነት ህልውና ለማስጠበቅ እንጂ ጸሐፊው እንዳሉት በረኃብ የተነሣ አለመሆኑን ግልጽ ነው። ነገር ግን የረኃቡ አነሳሥ ተጨማሪ ሆኖ ወታደሩ ሔደን እንሙት ብሎም ይሆናል።

ምኒልክ በበኩላቸው ለዚሁ ለአንቶሌኒ በሚያዝያ 15 ቀን 1880 ዓ.ም በጻፉት ደብዳቤ ውስጥ በየካቲትና በመጋቢት ወራት ከኢጣልያ አገር የመጣላቸን ደብዳቤ ተርጉመው በአማርኛ እንደደረሳቸው ገልጸው ስለ ዘእምቻው «ደርቡሾች ከመተማ መውጣት ፈርተዋል፣ እኔም ወደ መተማ ለመዝመት አስቤ ሳለ ሰው ሁሉ በሚያዝያ ወር ላይ ኃይለኛ የወባ በሽታ መተማ አካባቢ መኖሩን ስለ ገለጸልኝ ወታደሮቼ እንዳያልቁ ብዬ ቀረሁ» የሚል ይገኝበታል።

ቀጥሎም ዐፄ ዮሐንስ ከርሳቸው ጋር የዘመቱትን የሸዋውን ጳጳስ አቡነ ማቴዎስን ራስ ሚካኤልን ከትግራይ እየመሩ ወስደው በወሎ አሳልፈው ወደ ሸዋ ድንበር እንዲያደርሱ አዘዙ። ምኒልክም ቤጌምድርን ለቀው በጐጃም እንዲያልፉ ከፈቀዱ በኋላ ለቤጌምድር አጎታቸውን ራስ አርአያን ሾሙ። እንደ ጸሐፌ ትእዛዝ ገብረ ሥላሴ አባባል ንጉሥ ምኒልክ በግንቦት 11 ቀን አምባጫራን ለቀው ወደ ጐጃም ጉዞ ዠምረው በደብረ ሚአኬል በጉማር በኩል አድርገው በግንቦት 24 መዊዕ ሠፈሩ። ደብረ መዊዕ የባለቤታቸው የወይዘሮ ጣይቱ እናት የወይዘሮ የውብዳር አገር ስለ ነበር ወይዘሮይ ጡል ከሚባለው ወንዝ ላይ ሰፊ ዳስ አሰርተው ብዙ ድግስ ደግሰው ንጉሡን ከነሠራዊታቸው አስተናገዱ። በዚያም ሳሉ ንጉሥ ተክለ ሃይማኖት መጥተው፥ ስለ ነበረ የምኒልክ ሠራዊት ተሰልፎ በታላቅ ክብር ተቀበላቸ። ምኒልክ የጐጃምን መሬት እስኪለቁ ድረስ ንጉሥ ተክለ ሃይማኖት እጅግ ያማረና የተደነቀ መስተንግዶ ሲያደርጉላቸው መሰንበታቸውንና አባይ አፋፍ ላይ ተሰነባብተው መለያየታቸውን ገብረ ሥላሴ ሲገልጹ፥ ሁለቱ ነገሥታት በዐፄ ዮሀንስ ላይ ያደረጉትን አድማ ዐውቀው ይሁን ሳያውቁ በዝምታ ዘለውታል። የሚመስለው ግን የዚያን ዘመን ጸሐፌ ትእዛዝ የሰማውንና የሚያውቀውን ሁሉ ለመጻፍ ነጻነት ስላልነበርው ወደ እምዘዝ ላለመግባት ዐውቀው የተውት ይመስላል።

የሁለቱን ግንኙነትና ባፄ ዮሐንስ ላይ ማደማቸውን በቅድሚያ አቶ ዐጥሜ ቀጥሎም ብላቴን ጌታ ኅሩይ ሰፋ አድርገው ዘርዝረውታል። በነርሱም አባባል ንጉሥ ምኒልክ ጐጃም ሲደርሱ ንጉሥ ተክለ ሃይማኖት እንደ መጠርጠር ብለው መሸሽ ዠምረው እንደ ነበረ፥ በኋላ የፍቅር (የወዳጅነት) መልእክት ስለ ተላከባቸው፥ ተመልሰው መጥተው በደስታና በፍቅር እንደ ተቀበሏቸው ሁለቱም ሲገናኙ እንደ ወንድም በእኩልነት ደረጃ እንጂ ንጉሥስ ተክለ ሃይማኖት አደግድገው ምኒልክን እጅ አለመንሣታቸውን ሁለቱም ተቀምጠው በሚነጋገሩበት ጊዜ ሦስት ዙፋን እየተዘረጋ አንደኛው ለንጉሥ ምኒልክ ሁለተኛው ለንጉሥ ተክለ ሃይማኖት በመካከለኛው የነበረው አምሮ ተነጥፎ የንጉሠ ነገሥት ዮሐንስ በሚዘዋወሩበት ጊዜ ካህናቱ በወረብ ንጉሥ ምኒልክ ዐፄ የሚባሉበት ጊዜ ደረሰ ለማለት «ናሁ በጽሐ ጊዜሁ ለሣህለ ማርያም» እያሉ ሲያሸበሽቡ ሴቶችም በዘፈን ያሞጋግሱዋቸው እንደ ነበረ ጠቅሰውታል።

የሆነ ሆኖ ሁለቱ ተገናኝተው በሚወያዩበት ጊዜ የልብ ምስጢራቸውን ተገላልጠው ሁለቱም በንጉሠ ነገሥቱ ባፄ ዮሐንስ ተበዳዮች መሆናቸውን ተማመኑ። ንጉሥ ምኒልክ «የኢጣልያን ጦርነት ለመካፈል ከሸዋ ሠራዊቴን አድክሜ በወሎና በቤጌምድር ዐልፌ አምባጫራ ሆኜ ደርቡሽን ስጠባበቅ ጣላይንን ስቦ ያመጣ ምኒልክ ነው የሚላቸውን ነገረኛና ሰብቀኛ በመስማት ተገናኝተን እንመካከር ሳይሉኝ ወደ መጣህበት ተመለስ ብለው ላኩብኝ» ሲሉ ንጉሥ ተክለ ሃይማኖት ደግሞ «የደርቡሾችን ጦር ብዛቱንና ብርታቱን እያወቁት አብረን ለመመከት፥ የሺሬውና የጸለምቱ ገዥ ራስ ሐጎስ ከኔ ጋር ከተሰለፈ በኋላ እርሱን ከነጦሩ አስነሥተው በመውሰድና ብቻዬን ከደርቦሾች ፊት አጋፍጠው እንድሸነፍ አደረጉኝ። ከተሸነፍሁ በኋላም እንኳን እግዚአብሔር ከሞት አተረፈህ ሳይሉኝ እኔን እንደ ጥፋተኛ በመቁጠር በከንቱ ሰው አስጨርሰህ ብለው ወቀሱኝ» እየተባባሉ ሲነጋገሩ ውለው አድረው በመጨረሻው በተሰነባበቱበት ቀን ከመለያየታቸው በፊት የሁለቱን ዙፋን ብቻ አድርገው በመካከል የነበረውን የንጉሠ ነገሥቱን ዙፋን ትተውት ጐን ለጐን ተቀምጠው ያያቸው የሽዋና የጐጃም ሰው ዐፄ ዮሐንስን መክዳታቸውን ተረዳው፥ ይባላል። ሲለያዩ ዐፄ ዮሐንስ ወደ ጐጃም የዘመቱ እንደሆነ ምኒልክ በቤጌድምር ብቅ ብለው ለምኒልክ ለመርዳት ተስማምተው ነበር ይባላል። በሰነድ መልክ በጽሑፍ የሠፈረ ነገር ስለሌለ ሁኔታውን በትክክል ለመርዳት አልተቻለም።

ከዚህ ስምምነት በኋላ ምኒልክ ለተክለ ሃይማኖት ሁለት መድፍና 250 ጠበንጃ በደርቡሽ ጦርነት ስለ ጠፋባቸው የጦር መሣሪያ እርጥባን ሰጥተው ሁለቱም በጠበቀ ወዳሀብት ከተሳሰሩ በኋላ ተክለ ሃይማኖት ምኒልክን እስከ አባይ ወንዝ ድረስ (ደጀን) ሸኝተው ሲመለሱ ምኒልክም አባይን ተሻግረው በግንቦት ወር መጨረሻ ላይ በሰላሌ በኩል አድርገው እንጦጦ ከተማቸው ገቡ። ከርሳቸውም ጋር ደጃች ሥዩም ገብረ ኪዳን የፈረስ ስማቸው አባ ጐበዝ ከጐጃም አብረው መጥተዋል።

ደጃዝማች ሥዩም እናታቸው እቴጌ ድንቅነሽ ያፄ ዮሐንስ እህት የዐፄ ተክለ ጊዮርጊስ ባለቤት ሲሆኑ አባታቸው ያፄ ዮሐንስ እንደ ራሴ ራስ ቢቶደድ ገብረ ኪዳን ናቸው። ከዕለታት አንድ ቀን ከንጉሠ ነገሥቱ ልጅ ከራስ አርአያ ጋር ሲጫወቱ በትንሽ ግጭት ተጣልተውና ታስረው ምሕረት ካገኙ በኋላ «እንደገና ያስሩኛል» ብለው ፈርተው ወደ ጐጃም ከመጡና ከታሰሩ ወዲህ አሁን ደግሞ ጐጃም ላፄ ዮሐንስ ቀረብ ስለሚል ምኒልክና ተክለ ሃይማኖት በተወዳጁበት፥ ሰዓት በንጉሥ ተክለ ሃይማኖት ፈቃድ ነጻነታቸውን አግኝተው ወደ ሸዋ መጥተው ለንጉሥ ምኒልክ እጅ እንሥተው ገቡ።

በዚሁ ዐይነት ደጃች በለው ተክለ ሃይማኖትም «በርሳ ወሃ ጦርነት ትተውኝ ሸሹ» በማለት ካባታቸው ጋር ተኳርፈው ወደ ጉድሩ መጥተው ቆይተው ሳለ አሁን ዐፄ ዮሐንስ ወደ ጐጃም ሊዘምቱ በተቃረቡበት ሰዓት ደጃች በለው ወደ እንጦጦ መጥተው ለምኒልክ ገቡ። ዶክተር ትራቬርሲ የሚባለው የአንቶሌኒ ጓደኛ ወደ ሮማ ለውጭ ጉዳይ ሚኒስትሩ በጥቅምት 1880 ዓ.ም በላከው ራፖሩ ውስጥ የሥዩምንና የበለውን ወደ ሸዋ መምጣት ከካወሳ በኋላ «ባሁኑ ጊዜ ሸዋ የስደተኞችና የሐዘነተኞች መጠጊያ ሆኗል» ሲል ጠቅሷል። ይሁን እንጂ ከሸዋ ሸሽቶ ወደ ትግራይ ከትግራይ አምልጦ ወደ ሸዋ እየመጣ ሰውነቱን ከቅጣት ቢያድንም እነዚህ ስደተኞች ነገሥታቱ በበኩላቸው ባላንጣቸውን ለማጥቂያ ወይም ለመታረቂያ መሣሪያ ያደርጉዋቸዋል።

በዓለም ታሪክ ውስጥ ነገሥታትና ሌሎች የመንግሥታት መሪዎች ያንጊዜም እንደዛሬው ባላጋራቸውን ለማጥቃት ከሚያደርጉዋቸው ዘዴዎች አንዱ የመረጃ ምስጢር ከመሰብሰብ ጋር ዘመዱን በዘመዱ ማስጠቃት ነው። ይኸም ሁኔታ ከጥንት ሲያያዝ እንደ መጣው ባሁኑ ጊዜም ባፄ ዮሐንስና በንጉሥ ምኒልክ ግንኙነት ላይ ጎልቶ ይታያል። ዐፄ ዮሐንስ የምኒልክ ባላንጣነት ከበድ እያላቸው በሔደበት ጊዜ የምንልክን ያጎት ልጅ ደጃች መሸሻ ሰይፉን አቀራርበዋቸው እንደ ነበረ በኋላም ምኒልክ በአማራ ሳይንት (በታሞ) ሰይፉን ቢያስሩ ዮሐንስ ከዚያ አስፈትተው ለሸዋ ንጉሥነት ተጠባባቂ እጩ ለማድረግ ሞክረው እንደነበረ የሚታወስ ነው።

አሁንም ንጉሥ ምኒልክ ከጐጃም እንደ ተመለሱ፥ በጐጃም ባፄ ዮሐንስ ትእዛዝ በግዞት የነበሩት ደጃች ሥዩም ገብረ ኪዳን (ያፄ ዮሐንስ የእህት ልጅ) በንጉሥ ተክለ ሃይማኖት ውስጠ ትብብርነት ከጐጃም ወደ ሽወአ ከገቡ በኋላ ምኒልክ ካፄ ዮሐንስ ጋር ያላቸው የተዳፈነው ጠብ እስኪገለጥ ድረስ ሥዩምን ባፄ ዮሐንስ ላይ መሣሪያ ለማድረግ አንከባክበው ይዘዋቸዋል። በምኒልክ ዘንድ ግን ማናቸውንም ነገር በጥንቃቄ ነገ የሚሆነውንም ዛሬ አስቦ መፍትሄ መፈለግ ልማድ ስለሆነ፥ ሥዩማን በእጃቸው አስቀምጠው «ሥዩማን ስጠኝ አልሰጥም» እይሚል ውዝግብ ወደ ፊት ካፄ ዮሐንስ በኩል ምናልባት ይፈጠር ይሆናል ብለው በማሰብ በዶክተር ትራቬርሲ ምክር መስፍኑን ተያዥና ዋስ ሆነው ወደ ምጥዋ ለመላክ ተዘጋጁ።

ወዲያውኑ ስንቅም ተከታይም ሰጥተው ለመላክ ሲሉ ወደ ኢጣልያ ጠቅላይ ሚኒስትርና ተጠባባቂ የውጭ ጉዳይ ሚኒስትር ይዘው እንዲሔዱ የተጻፈው ያደራ ደባቤ እንደዚህ ይላል።

ዳግማዊ ምኒልክ ንጉሠ ሸዋ ወከፋ ወሐረር….. ይድረስ ከምኒስቴር የውጭ ነገር ሁሉ የሚያደርግ። ሰላም ላንተ ይሁን። ደጅ አዝማች ሥዩም የጃንሆይ (ዐፄ ዮሐንስ) የእህታቸው ልጅ ተሰዶ ወደኔ መጣ አሁን ጃንሆይ በርሱ ተናደው አሥረውህ ላክልኝ ብለው ቢልኩብኝ በእንደዚህ ያለ ጊዜ እንደ ደረሱ ያሉ ሰዎች ለኔም ለናንተም የሚፈልጉ ስለሆኑ አልሰድም ብዬ አስቀረሁት። አሁን የሚሸኘው ጦር ሰጥቼ በዞብል መንገድ ወደ ትግሬ መሬት ከእናንተ ደጃዝማች ዘንድ (ዤኔራል ባልዲሰራ) ድረስ ሰድጃለሁና ደህና አድርጋችሁ ተቀበሉልኝ። አደራ ሰጥቻችኋለሁ ዋሱ እኔ ነኝ። የቀረውን ከሐኪም ትራቬርሲ ደብዳቤ ታጋኙታላችሁ በጥቅምት 20 ቀን 1881 በእንጦጦ ከተማ ተጻፈ።

ንጉሥ ምኒልክ በደብዳቤያቸው ላይ የሰጡት ትራቬርሲ ሙሉ ስሙ ሌዎፖልድ ትራቬርሲ ለስሙ በሐኪምነት ሙያ ተሠማርቷል። ዋናው ተግባሩ ግን ዝቡ ጊዜ 10 ኪሎ ሜትር ከአንኮበር ራቅ ብሎ ለኢጣልያኖች ማረፊያ ለተሰጠው ለልጥ ማረፊያ ሠፈር ኃላፊ ሆኖ ለኢጣልያ መንግሥት ያገር ወሬ እየለቀመ በቀጥታ ወይም በአንቶሌኒ በኩል ማስተላለፍ ነበር። አሁንም አንቶሌኒ ከምኒልክ ተልኮ ወደ ሮማ በሔደ ጊዜ እንጦጦ የአንቶኔሊ ወኪል ሆኖ ይሠራ ነበር።

እርሱም ስለዚሁ ስለደጃች ሥዩም አላላክና ስለሌላውም ስለ ኢትዮጵያ የጊዜው ሁኔታ ከእንጦጦ አንደኛ ጥቅም 1880 ዓ.ም ለክሪስፒ በጻፈው የራፖር ማስታወሻ ሥዩማን አርአያ ዮሐንስ በተጣሉበት ነገር ሥዩም ታስረው ሳለ፥ በኋላ አርአያ ስለሞቱ ሥዩም ቢፈቱ፥ «እንደገና እታሰራለሁ» ብለው በመፍራት ወደ ጎጃም መሸሻቸውን ከዚያም ወደ ቀድሞ ወዳጃቸው ወደ ሸዋ ንጉሥ ወደ ምኒልክ መሐኢዳቸውን በዚህም ጊዜ ንጉሠ ነገሥቱ ዮሐንስ «በሰንሰለት አስረህ ላክልኝ» ብለው ለምኒልክ ቢልኩባእችው «ከኔ ዘንድ ሸሽቶ ሔዷል» ብለው መመለሳቸውን ከዚያ በራሱ አሳሳቢነት ወደ ጠቅላይ ሚኒስትሩ (ክሪስፒ) በምኒልክ ዋስትና አደራ ተብሎ እንዲላክ ማድረጉን አመልክቷል። ቀጥሎ በታኅሣሥ 16 ቀን በዚሁ ዓመት በላከው በድጋሚ ራፖር ላይ «የሥዩም ጠባይ ስለማይታወቅ አንድ የማይሆን ነገር የሰራ እንደሆነ ኃላፊውና ዋሱ እርስዎ ነዎት» ብሎ ለንጉሥ ምኒልክ ቢያስጠነቅቅ ምኒልክ ሥዩምን አንከባክበው አሰንብተው በመጨረሻም ብዙ ፈረስና በቅሎ አራት መቶ ባለጠበንጃ ወታደር ሰጠው ወደ ዞቡል ከላኩዋቸው በኋላ እንደ ገና ጥርጣሬ ገብቷቸው በሔዱ በ15ኛው ቀን ሥዩምን ለመመለስ ፈረሰኛ መላከቸውን ከገለጸ በኋላ ከዚሁ አስከታትሎ በማናቸውም ረገድ ሥይም ምጥዋ ሲደርሱ የኢጣልያ ባለሥልጣኖች በሰውዬው ላይ የጥንቃቄ አያያዝ እንዲያደርጉ አሳስቦአል። ቀጥሎ በማግሥቱ በታኅሣሥ 17 ቀን በጻፈው ሦስተኛ ማስታወሻ ላይ ደጃች ሥዩም ከጉዞአቸው ወደ እንጦጦ ተመልሰው እንዳየመልጡ በጥንቃቄ መጠብቃቸውን ያመለክታል። በበኩሉ አንቶሌኒ በጻፈው ማስታወሻ ሥይም ወደ ሸዋ ከተመለሱ በኋላ ንጉሥ ምኒልክ በአቡነ ማቴዎስ አማካይነት ከዐፄ ዮሐንስ ምሕረት ጠይቀው እንዳስማሩዋቸውና በዚያው በሽዋ እንደቆዩ ይጠቅሳል።

ምኒልክ ሥዩምን ከደባቤ ጋር ወደ ኢጣልያ ባለሥልጣኖች ዘንድ ከላኩ በኋላ ፈረሰኛ፥ ልከው ወደ እንጦጦ የማስመለሳቸው ምክንያት በሁለት ላይ የሚመደብ ይመስላል። አድነኛው ሥዩም አባ ጐበዝ በዤግነንት ስመ ጥር የነበሩና ለሥልጣን ምኞታቸውም ወሰን ያልነበራቸው በመሆናቸው «ለኔም አይገዛም» የሚል ጥርጣሬ ስለ አሳደረ ሁለተኛው ደግሞ በዚህ ጊዜ ምኒልክና ዮሐንስ ውስጡን ቢጣሉም ገና በግልጽ ከውጊያ ስለ አልደረሱ፥ «ሥዩምን አስረህ ላልክኝ» ካሉዋቸው ወዲህ ጭፍራናና ስንቅ ሰጥተው ወደ ጣልያን ባለሥልታኖች መላካቸው የተሰማ እንደሆነ ካፄ ዮሐንስ ጋር ጠቡን እንዳያባብሰው ይሆናል። ቀጥሎም ደጃች ሥዩም ወደ ሸዋ ከተመለሱ በኋላ አቡነ ማቴዎስ ምኒልክና ዮሐንስን ለማስታረቅ በሚሞክሩበት ጊዜ፥ «እኔ ዘንድ ነውና ያለው ምሕረት ያድርጉለትና ወደርስዎ መመለስን ስለፈራ እኔ ዘንድ እንዲቆይ» ብለው በአቡኑ አማካይነት ጊዜያዊ ፈቃድ አግኝተው ይሆናል።

የሆነ ሆኖ ሥዩም አባ ጐበዝ ዐፄ ዮሐንስ ካረፉ በኋላ ወደ ትግራይ ሔደው ባንድ ወገን ከደጃች ደብብ አርአያ በሌላ ወገን ካፄ ዮሐንስ አልጋ ወራሽ መግነሻና ከራስ አሉላ ጋር ያደረጉትን የፖለቲካና የጦርነት ውዝግብ በመጨረሻም ላገር ሰላምና ጸጥታ ሲሉ አዲሱ ንጉሠ ነገሥት ምኒልክ ለራስ መንገሻ ትግራይን ሰጥተው ሥዩምን የቁም እስር አድርገው ወደ ራስ ሲመለሱ ዝርዝሩን ወደ ፊት እናነባለን።

**ምዕራፍ ዐርባ ስድስት**

**ዐፄ ዮሐንስ ጐጃምን ስለ መውረራቸው ንጉሥ ተክለ ሃይማኖት**

**እንደ ገና ታምነው በዕርቅ ወደ ንጉሠ ነገሥቱ ስለ መግባታቸው**

ምኒልክና ተክለ ሃይማኖት ባለፈው ያነበብነውን የክዳት ስምምነት አድርገው መለያየታቸውን ዐፄ ዮሐንስ እንደ ሰሙ ወዲያው፥ ወደ ጐጃም ወይም ወደ ሸዋ አልዘመቱም። ነገር ግን የንጉሥ ምኒልክን ከአምባ ጫራ ወደ ሸዋ መመለስ የሰሙት «ደርቡሾች እንደገና ወሰን እያለፉ መጥተው ሠፈራቸውን በተንኮል ሜዳ አድርገው ቤተ ክርስቲያን አቃጠሉ፥ አገርም ዘረፉ» የሚባል ወሬ ስለ ደረሰባቸው በሰኔ ወር መዠመሪያ ላይ የሞቱትን የልጃቸውን የራስ አርአያን የሐዘን ጊዜ ከፈጸሙ በኋላ ከደብረ ታቦር ተነሥተው በሰኔ ወር አጋማሽ ላይ ወደ ቤገምድር ዘለቀው አሞራ ገደል ሠፈሩ። በዚያም ላይ ምክር ሲደረግ «ደርቡሽ ወደ ጐንደር ለመግባት ማቀዱ ቢታወቅም በመዠመሪያ ወደ ጐጃም ሔደን ንጉሥ ተክለ ሃይማኖትን እንዋጋለን ደርቡሽ ጊዜ የሚሰጠን የሆነ እንደሆን ንጉሥ ምኒልክን ለመውጋት ወደ ሸዋ እንዘምታለን፤ ጊዜ የማይሰጠን እንደሆነ ግን ከጐጃም ወደ መተማ ሔደን ደርቡሽን እንዋጋለን» በማለት ተመክሮ በዚሁ ስለተወሰነ በሐምሌ ወር ላይ ከቤገምድር ወደ ጐጃም ተጓዙ።

ይኸ ሁሉ ሲሆን ንጉሥ ተክለ ሃይማኖት ምኒልክን ሸኝተው ከተመለሱ ወዲህ ዐፄ ዮሐንስ እንደሚዘምቱባእው በቅድሚያ በመገንዘብ በሜዳ ላይ እንደ እኩያ ጦርነት ለመግጠም ያላቸው ኃይል እንደማይፈቅድላቸው በመረዳት ቀደም ብለው ወደ ጅበላና ወደ ሙተራ ተራራ ለመሸሸግ ስንቅም መሣሪያም እያስጋዙ በደንብ አስመሽገውታል። ቀጥሎም የንጉሠ ነገሥቱ ጦር ያለ ምንም ተከላካይ ወደ ጐጃም ጉዛምን ላይ ሲሠፍር እርሳቸው ሙተራ አምባ ላይ ቀደም ብለው ወጥተው ተቀምጠዋል። አቡነ ሉቃስ ግን አስታርቃለሁ ብለው ወደ ተራራው አልወጡም፣ ቀጥለውም ወደ ዐፄ ዮሐንስ ሠፈር ሔደው ተቀመጡ።

ካቶ ዐጥሜም ከብላቴን ጌታ ኅሩይም የበለጠ ስላፄ ዮሐንስ የጐጃም ወረራ በቂ ዝርዝር የሚሰጡን አለቃ ተክለ ሥላሴ ዋቅጅራ እንደ ልማዳቸው አንቱታ ሳይጨምር እንደዚህ ብለው በጽሑፍ አስፍረውት ይገኛል።

……ዐፄ ዮሐንስ ጉዛምን ላይ ሠፍሮ አምባውን (ሙተራን) ሲሰብር በጭምትና በማይ አፋፍ መድፍ ጠመደ። ግን አልሆነለትም ኃይለኛው መድፍ ጅብላን እያለፈ ከአባይ በረሀ ወደቀ ቀላሉም መድፍ የአምባውን ገደል እየመታ ቀረ። ያን ጊዜ የንጉሥ ተክለ ሃይማኖት የመድፍ ዘበኛ አለቃ ባሻ አስናቀ የሚባል ነበረ። ጅብላ ህኖ ጭምት ላይ ከተጠመደው (የተጠመደውን) መድፍ ተመልክቶ ቢተኩስ የመድፉ አረር (ጥይት) በመድፉ አፍ ገብቶ ከነመኰራኩሩ የኋሊት ገብልጦ ጥሎ ተኳሹን ጨምሮ ገደለው። ባላንባራስ ጊዮርጊስ የሚባል ዠግና የግሪክ ሰው ነበረ። እርሱ ደግሞ ብዙ ትግሬ ገደለ። ከዚህ በኋላ ዐፄ ዮሐንስ ጭምት አፋፍ መቀመጡን ተወ» ካሉ በኋላ ጸሐፊው ያፄ ዮሐንስ ወታደር በጉዛምንና በማቻከል የተገኘውን የቤተ ክርስቲያኑን ሳንቃ እየነቀለ እያወጣ በጭምት አፋፍ የጥይት ማብረጃ ለማድረግ ተራውን (ተርታውን) አቁሞ፥ ማገሩንም አይፈለጠ ማንደዱ ታቦቱንም ከመንበሩ አያወጣ በየሜዳው በጣለው ጊዜ በንዴት ጳጳሱ አቡነ ሉቃስ «ደርቡሽን አጠፋለሁ ብዬ እምጣሁ ያልከው ለጐጃም አንተ ደርቡሽ ሆንክ» ብለው ዐፄ ዮሐንስን መቆታታቸውን ወደ አምባው ሌሊት ሰብረው እንዲገቡ በጨረቃ የተላኩት ያፄ ዮሐንስ ወታደሮች አሳባቸውን ተከላካዮቹ በጠቋሚ ደርሰውበት ከላይ ናዳ እየሰደዱ ብዙ የትግሬ ወታደር እንደፈጁ ንጉሠ ነገሥቱ በዚሁ ተናደው ብዙ ጭፍራ ሰደው ጐጃምን ክፉኛ ማዘረፋቸውን በዚህ ግዚኤ ከንጉሥ ተክለ ሃይማኖት ዤግኖች አንዱ አምባ (ሙተራ) ውስጥ ያልገቡት ደጃዝማች ወዳጄ መርጡለ ማርያምን እንዳትበዘበዝ ተከላክለው እንዳዳኑ ከተረኩ በኋላ በዚሁ በጦርነቱ ሰዓት ልብሷ የተገፈፈባትና ከብቶቿ የታረዱባት አንዲት የጐጃም አልቃሽ፥

«በላይኛው ጌታ በባልንጀራዎ፣

በቅዱስ ሚካኤል በጋሻ ዣግሬዎ

በጽላተ ሙሴ በነጭ አበዛዎ፥

ጐጃምን ይማሩት ፈሪም አንልዎ»

ብላ መግጠሟን ጽፈውታል።

በበኩላቸው ብላቴን ጌታ ኅሩይም፦

«ዐፄ ዮሐንስ ንጉሥ ተክለ ሃይማኖት የተደበቁበትን አምባ (ተራራ) በመድፍና ማፈራረስ ሲያቅታቸው ተናደው አገሩን ጐጃምን ያጠፉት ዠመር። በሌላው ሥፍራ ይቅርና ጐጃሜው ከመከራ የሚድን እየመስለው ገንዘቡን እየያዘ በየቤተ ክርስቲያኑ እየተማጠነ ቢገባ፥ የትግሬው ወታደር በኃይል እየገባ ገንዘቡን እየቀማ እምቢ ያለውን እየገደለው ይወጣ ነበር።»

ሲሉ አመልክተዋል።

መቼም በሥልጣኔ ኋላ ቀር በሆኑ አገሮች በተለይ በባለ ጉልተኞች ዘመን ጉልተኛ መስፍን ባጠፋ ጊዜ ይኸውም ማለት በሸፈተ ቁጥር የርሱን ጥፋት በቀጥታ ከፋዩ በጉልት አገሩ ውስጥ የሚገኘው ሕዝብ ነበር። በፈረንጆችም «መስፍኑ ሲያጠፋ፥ ኩርኩም የሚቀምሰው የልፍኝ አሽከሩ ነው» እየተባለ ይተረታል። አሁንም ንጉሥ ተክለ ሃይማኖት ከምኒልክ ጋር አድመው በከዱ እርሳቸው በሙተራ ተራራ ተሸሽገው ሕይወታቸውን ከማናቸውም አደጋ ሲያድኑ ነዋሪው ሕዝብ ሴቱ ሳይቀር በሚያሳዝን አኳኋን ባልገባበትና በማያውቀው ነገር የዘረፋውንና የግድያውን ሥቃይ ተቀበለ። የጌታውን ክዳት በአሳብ እንደ ተባበረ ተቆጥሮ ይኸን የመሰለ ግፍና ሥቃይ ደርሶበታል። የጌታውን ሽፍትነት እምቢ አልደግፍም ብሎ ጌታውን የተቃወመ ወታደር ባላገርና ነጋዴ ቢኖር ደግሞ በዚህ የተነሣ የሚደርስበት መዘዝ ከዚህ የባሰ ነበር። በጌታው ትእዛዝ የዘመተ ወታደር ጌትዮው ሲሸነፍ የምርኮኛነት ዕዳውን እንደ ማራኪው የመንፈስ ሁኔታ በሞት እስራት የቀረው ቢቀር በግዞት ይከፍላል። ጌታውን ያልተከተለ ወታደር ደግሞ ከኃዲ ዐመጸኛ ተብሎ ዕድሉ ከምርኮኝነት የባሰ ነበር። ይህ ሁኔታ በኢትዮጵያ ብቻ ሳይሆን ኋላ ቀር በሆኑ ወይም የዲክታተር አገዛዝ ባለበት አገር ሁሉ ሲደረግ የኖረ ነበር፤ ወደ ፊትም ይኖር ይሆናል።

ያለዚያ ግን ሐቁን መንገድ ያሰብን እንደሆነ ንጉሥ ተክለ ሃይማኖት የንጉሠ ነገሥቱን የጦር ኃይል ለመመስ እንደማይችሉ እያወቁት ለምን ከዱ? ከከዱና ኃይላቸውን ከተማመኑ ንጉሠ ነገሥቱ ለውጊያ ሲመጡባቸው የሚችሉትን ያህል ተቆራቁሰው አልሆን ሲል ወደ ሸዋ በመሸሽ የሕዝባቸውን ሥቃይ ለማቅለል በቻሉ ነበር። ባፄ ዮሐንስም በኩል በከዳተኛነት የበደሉት ሁለት ነገሥታት ሲሆኑ በተቻለ እነሱን በማናቸውም ረገድ ይዞም ሳይዙም መቅጣት ሲገባ በነገሩ የሌለበትን ባላገር ወታደር ማዘረፍና ማስገደል እንደማይገባ ግልጽ ሲሆን ደግሞ ባሁኑ፥ ጠላት በሰሜን ምዕራብና በሰሜን ምሥራቅ አገሪቱን በሚያዋክብበት ሰዓት ምንም ዐይነት በደል ቢደርስ የሁለቱ ነገሥታት መክዳት ኃላፊነቱ የከበደ መሆኑን እንገነዘባለን።

ምኒልክ ከጐጃም ዘመቻ ቀጥሎ ንጉሠ ነገሥቱ ወደ ሸዋ መዝመታቸውን በማመን በግዛታቸው ጦራቸውን በመሰብሰብና በማደራጀት ላይ ይገኙ ነበር። ለርዳታ ወደ ጐጃም ያልዘለቁበት ምክንያት በነሐሴ ወር ላይ አባይ ወንዝ ሞልቶ ስለማያሻግር ነው የሚሉ ሰበብ አግኝተዋል። አባይ ባይሞላም ከአምባጫራ መልስ በኋላ የበተኑትን ጦር ሰብስበው እርሳቸው በቅድሚያ ሳይመክቱ ሙተራ ተራራ የተቀመጡትን ወዳጃቸውን ይታደጋሉ ማለት ዘበት ነው። ነገር ግን ምንም ወደ ጐጃም ባይዘልቁ ራስ ሚካኤል ከንጉሠ ነገሥቱ ጋር ጐጃምን ለመውጋት መሔዳቸውን በዚያም ጐጃምን መሾማቸውን ሲሰሙ ምኒልክ ደግሞ በበኩላቸው ወደ ወሎ ደጃች መንገሻ አቲከምን ደጃች ወሌ ብጡልን ደጃች ወልዴ አሻግሬን ልከው በዚያ ያሉትን የራስ ሚካኤልን ሰዎች በማስጠቃት ላይ ነበሩ። እነርሱንም ሲያይ ቦርኒ አባ ጐዳ የሚባለው የቦረና ባላባት በነደጃች መንገሻ አቲከም ድጋፍ ራስ ሚካኤል ብዙ ሀብታቸውን በመቅደላ አፋፍ አስቀምጠው ለጥበቃ ትተውት የሔዱትን ልጃቸውን በውጊያ ከመቅደላ ላይ ሊያባርረው ችሏል።

ከውጊያውና ከዘረፋው በኋላ ንጉሥ ተክለ ሃይማኖት እንዲገቡ በንጉሠ ነገሥቱ ተጠይቀው እምቢ ስለአሉ የጎጃምን ግዛት ለራስ ሚካኤል ለማስተላለፍና የንጉሥነቱንም ማዕረግ ከተክለ ሃይማኖት ገፈው ለኝሁ ለራስ ሚካኤል ለመስጠት አስበው ነበር ይባላል። ነገር ግን ንጉሥ ተክለ ሃይማኖት ባንድ ወገን ንጉሥ ምኒልክ ለእርዳታ አለመምጣታቸውን በሌላ ወገን የሕዝባቸውን መዘረፍና መገደል በርሳቸው ሽፍትነት ምክንያት መሆኑን ስለ ተረዱት በመጨረሻ በአቡነ ሉቃስ አማካይነት ተላልከው ላያሥሯቸው ቃላ አስገብተው ወደ ዐፄ ዮሐንስ ገብተው እጃቸውን ሰጡ።

**ምዕራፍ ዐርባ ሰባት**

**የንጉሥ ምኒልክና የኢጣልያ መንግሥት ወዳጅነት እየጠበቀ መሔድ**

ንጉሥ ምኒልክ «በመጣችሁበት መንገድ ተመለሱ» የሚለው የንጉሠ ነገሥቱ ደብዳቤ ከደረሳችሁ ወዲህ ጠቡ እየከረረ መሔዱን በመገንዘብ ቀደም ብሎ፥ የኢጣሊያ መንግሥት ደንበኛ ወኪል ለሆነው ለአንቶኔሊ እዚያው አምባጫራ እንዳሉ በግንቦት 9 ቀን 1880 ዓ.ም «ወደ እንጦጦ እንደ ደረስሁ ወደ ኢጣልያ አገር የምልክህ ብርቱ ጉዳይ አለኝና እንጦጦ ሆነህ ተዘጋጅተህ ጠብቀኝ» የሚል ደብዳቤ ጻፉለት። እርሱም ከኢጣልያ ንጉሥ ተወክሎ ከመጣ ዠምሮ ምኒልክንና ዮሐንስ ለማጣላት ሁሉንም ነገር እየሰለለ ታጥቆ ይጠብቅ ነበርና ይኸ ደብዳቤ ሲደርሰው በሁሉም ተዘጋጅቶ ሲጠብቃቸው በሰኔ 22 ቀን እንጦጦ ገቡ።

አንቶኔሊ እንደሚለው በደረሱ በሦስተኛው ቀን አስጠርተው አስተርጓሚው አለቃ ዮሴፍ ባሉበት ቄስና ወንጌል አስመጥተው «የምነገርህ ነገር አለና ምስጢሩን ለሰው እንዳታወታ ማልልኝ» ብለው እንደ ኢትዮጵያ ደንብ በወንጌል እንዳስማሉትና እሱም እሺ ብሎ መሐላውን እንደ ፈሰመ አስማዩ ቄስ ከወጣ በኋላ ዐፄ ዮሐንስ የጐጃም ጦር በደርቡሾች ከተሸነፈ በኋላ እርሳቸውን ወደ ጐንደር ጠርተዋቸው ሔደው እስከዚያ ጊዜ ድረስ የእምነትና የወዳጅነት ግንኙነት ከንጉሠ ነገሥቱ ጋር እንደ ነበራቸው ከሰሐጢ መልስ ግን በእርሳቸው ላይ ያላቸው እምነት ተለውጦ እንደ ተጣሏቸውና ቀድሞ የተስማሙበትንም የመተማመን መሐላ አፍርሰው እንደ በደሏቸው ስለዚህም አሁን ከዐፄ ዮሐንስ ጋር ጠቡ ግልጽ ስለሆነ የኢጣልያ መንግሥት ዐሥር ሺ የሬሚንግተን ጠመንጃና አራት መቶ ሺ የወተርሊ ጥይት በቶሎ በአስብ በኩል እንዲልክላቸው ይህም የጦር እምሣሪያ ሲደርሳቸው በዚህ መሣሪያ ኢጣልያኖችን ይጐዱበታል ተብለው እንዳይጠረጥሩ ይልቅስ በዚህ ፈንታ እንዲያውም በዶጋሊ የሞቱትን የኢጣሊያኖች ደም እንደሚበቁ በቃል አረጋግጠው ወዲያውም ንጉሥ ተክለ ሃይማኖት ለራሱ ለአንቶኔሊ ሰኔ 8 ቀን 1880 ዓ.ም የጻፉለትን ደብዳቤ እንዳስረከቡት ይገልሳል። የደባቤው ቃል ቀጥሎ ያለው ነው።

«ከኢጣሊያ መንግሥት ጋር ያለኝን ዝምድና የምታውቀው ነው። ኮንቲ ሳሊምቤኒ በሲኞር ቢያንኪ ጊዜ ተጀምሮ የነበረውን ወዳጅነት ወደ ፍጻሜ ለማድረስ በመሞከሩ እስራትና ውርስ ደርሶበታል። አሁን ግን የኔን ሐሳብ ሁሉ ከንጉሥ ምኒልክ ትሰማዋልህ ይህን ማህተሜን የላኩልህ በንጉሥ ምኒልክ በኩል የላኩልህን መልእክት እንደ ምታምንና ጥርጣሬ እንዳይገባህ ነው።»

እንግዲህ የራሳቸውንና የንጉሥ ተክለ ሃይማኖትን በሕብረት መክዳት ለወኪሉ ለአንቶሌኒ እንደ ገለጹለትና እርሱም በቶሎ ወደ አገሩ ሔዶ እላይ የተጠቀሰውን የጦር መሣሪያ በቶሎ ይዞ እንዲመጣ አደራ ብለውታል። ወደ ኢጣልያ አገርም ሲሔድ ስለዚሁ ጉዳይ ለኢጣልያ ንጉሥ ለኡምቤርቶ ቀዳማዊ ሰኔ 30 ቀን 1880 ዓ.ም የተጻፈ ደብዳቤ ሰጥተዋታል።

በደብዳቤው ውስጥ የሠፈረው ታሪካዊነት ያለው ስለሆነ፥ ከአድራሽና ከሰላምታው በቀር በሙሉ እንደሚከተለው አስፍረነዋል።

«በ12 ጥር በተጻፈ ደብዳቤዎ የርስዎን ቃል ለማስታወቅ ኮንት አንቶኔሊ ከኔ ዘንድ እንዲኖር ስለ አስታወቁኝ እጅግ ደስ አለኝ። ንጉሥ ሲልኩብኝ ኮንት አንቶሌኒ የታመነውን ሎሌዬን ለርስዎና ለኔ ነፍስ የሚበጀውን ብናስይዘው የታመነ ነውና አይጠርጥሩት ብለው ላኩብኝ።

«አሁን ግን ይህ የታመነ ሰው እኔ ቃል ለቃል ልነግርዎ የሚገባኝን ነገር ሁሉ እንዲነግርዎ ወደ ርስዎ ልኬዋለሁ። ነገሩም ይህ ነው። ያልታሰበ ነገር ተነስቶ መንግሥቴን የሚያውክብኝ ሆነ። በሰዎች ልቡና ውስጥ ያለውን የሚመረምር እግዚአብሔር ብቻ ነው። በርስዎና በጃንሆይ መሀል የክርስቲያን ነገሥታት ሐሳብ ከቀሩት ይበልጥ ደስ ይለው ዘንድ በሚገባው ሰው (ዮሐንስ) ፊት ክፉ ነገር ሆኖ ታዬ። አሁን ዛሬ ባየው ንጉሠ ነገሥት ዮሐንስ ከኢጣልያ መንግሥትግ አር ተስማምቶ በምጥዋ በኩል ጦር አስወ (አስመጥቶ) ሊያስወጋኝ የመከረ ንጉሥ ምኒልክ ነውና ብለው አገሬን መጥተው ለመውጋት ያስፈራሩኝ ጀመር። እኔም ከእንግዴህ ወዲህ ባገሬ እመክታለሁ ብዬ ሆዴ ቆርጧል። ነገር ግን ንጉሥ ይገዙኝ (ያግዙኝ) ባለፈው ዓመት በጥቅምት ከኮንት አንቶኔሊ ጋር ከኢጣልያ መንግሥት ፍቅሬን አላፈርስም ብዬ ተዋውዬ ደብዳቤ አትሜ ሰጥቼው ነበር። ኮንት አንቶኔሊም ደግሞ የኢጣሊያ መንግሥት 5000 ሬሚንግቶን ይሰድልዎታል ብሎኝ ነበር። ንጉሥም በደብዳቤዎ ኮንት አንቶኔሊ ያደረገውን መቀበልዎን ላኩብኝ እንዲህ ከሆነ አገሬን መክቼ ያዳንሁ እንደሆን የፈሰሰውን በዶጋሊ የዜጎችዎን ደም ለመመለስ ያገለግልዎታል ሐረርጌ ላይ የዜጐችዎ ደም በፈሰሰበት አገር እንደረዳኝ ዛሬም ይረዳኛል ብዬ ተስፋ አለኝ። ዛሬ ብቻ የንጉሥ ረዳትነት ይፍጠንልኝ አሁን ፈጥኖ ነፍጥ ይምጣልኝ፣ ነፍጡም ቢያንስ ቢያንስ ከዐሥር ሺህ ስናድር ያነሰ አይሁንብኝ። ይህም ነፍጥ አገሬን ስለማዳን ለመመከት ነው እንጂ ኢጣልያኖችን ለመውጋት ይሆናል ብለው እንዳይጠረጥሩኝ ምዬልዎታለሁ። ደብዳቤው ብናደርገው ይበዛል ብዬ ኮንት አንቶኔሊ ቃል በቃል እንዲነግርዎ ብዙ ነገር አጫውቼዋለሁ። ይህን ሁሉ መናገሬ እንደ ወንድም ነው። ለኮንት አንቶኔሊ ስነግረው በቅዱስ ወንጌል በቅዱስ መስቀል አምዬ ነውና እርሱ የሚነግርዎን የኔን ነገር ሁሉ ይመኑልኝ። ቃሉንም ሰምተው ለመስከረም ሸዋ እንዲገባልኝ ያድርጉልኝ። ይህንንም ነፍጥ ይምጣልኝ ስላልሁ ለኮንት አንቶኔሊ ስለ ዛሬ ጭንቅ የኢጣልያ መንግሥት ጭንቅ የኢጣልያ መንግሥት ገዝቶ ያበድረኝና መንግሥት የሰጠውን (ያቀረበውን) ዋጋ ኋላ አሰብ ድረስ እከፍላለሁ ማለቴ ነው እንጂ የኢጣልያ መንግሥት እንዲያው ይስጠኝ ማለቴ አይደለም ብዬ ነግሬዋለሁ። እግዚአብሔር በረዳትነቱ ዕድሜያችን ልክ ፍቅራችን እንዲጠና ለልጅ ልጃችንም ርስት እንዲሆን ያድርገው። በስኔ 30 ቀን 1880 ዓ.ም በእንጦጦ ከተማ»

በዚህ ዐይነት ንጉሥ ምኒልክ እስካሁን ከዐፄ ዮሐንስ ጋር የጋብቻ ዝምድና የተበረዘበትን የድብብቆሽ ጠብ አሁን በገሃድ ገልጸው ከኢጣልያ መንግሥት ጋር ረገብ አድርገው ይዘውት የነበረውን የወዳጅነትና የፖለቲካ ግንኙነት አሁን እንደ ኢትዮጵያ ልማድ በወንጌልና በመስቀል መሐላ ባዲስ ኃይል ቀስቅሰው ለማጥበቅ ፈልገዋል። እንደዚህ ረገብ አድርገው ይዘውት የቆዩትን ዝምድና አሁን የፈለጉትና መሣሪያውንም በጥድፊያ እንዲደርሳቸው ለመለመን ያስገደዳቸው ከጐጃም ወረራና ብዝበዛ በኋላ ቀጥሎ ከብዶ ሊመጣ የተዘጋጀውን የንጉሠ ነገሥቱ የጦርነት ዳመና በራሳቸውና በመደበኛ በሸዋ ላይ ስለ አንዣበበ ነው። ከዐሥር ዓመት በፊት ያለውዴታ በግዴታ እንዳደረጉት ሁሉ አሁን ሁለተኛ ወዳፄ ዮሐንስ ቀርበው እጅ ነሥተው ላለመገበር በአሳባቸው ሲወስኑ፥ አስፈረውንና ድል አድራጊውን የንጉሠ ነገሥቱን ጦር ለመመለስ የሚችሉት በጦር መሣሪያ ብዛት መሆኑን ስለ ተረዱትና ባሁኑም ጊዜ ከእንግሊዝም ከፈረንሳይም ይልቅ ለጥቅሙ ሲል የጦር መሣሪያ ሊያቀብላቸው የሚችለው የኢጣልያ መንግሥት ብቻ መሆኑ ስለ ገባቸው ነው።

መቼም ንጉሥ ምኒልክ ከምጥዋ መያዝ በፊት ካለው ጊዜ ጀምሮ ከፈረንሳይ ከእንግሊዝ የበለጠ ከኢጣልያ መሪዎች ጋር የሚያደርጉት የደብዳቤና የገጸ በረከት ልውውጥ በርከት ያለ መሆኑ አይጠረጠርም። ነገር ግን ባፄ ዮሐንስ ዘንድ እንደታሙት በኢጣልያ ወደ ምጥዋ አገባብ ላይ ግን በፍጹም እንደሌሉበት የታወቀ ነው። ይኸንኑም የኢጣልያኖቹ ጸሐፊዎች ሳይቀሩ በየመጽሐፋቸው አረጋግጠዋል። የኢጣልያን ወታደር ምጥዋ መግባት ወሬውን በደብዳቤ የተረዱትን ሐረርጌን ድል አድርገው ወደ እንጦጦ ሲመለሱ ከንጉሠ ነገሥቱ ደብዳቤ መሆኑን በዚህም ምክንያት «ምንድን ነው ነገሩ» ብለው አንቶኔሊን ቢጠይቁት ሱም የሚያውቀው ነገር አለመኖሩን ገልጾ ወደ መንግሥቱ መሪዎች ለጥያቄ መጻፉን ከዚህ በፊት አመልክተናል።

አሁን ባላደረጉት ነገር «ጣልያንን ያስመጡ ንጉሥ ምኒልክ ናቸው» የሚለው ወሬ ባፄ ዮሐንስ ቤተ መንግሥት ገኖ መወራቱን ከየወዳጃቸው እንደ ሰሙት በዚያው አቅራቢያ በመቀሌ ይልቁንም ወደ ደብረ ታቦር ጠርተው ለጤናም ይሁን ለወቀሳ ሳያነጋግሩአቸው እንዲሁ በደፈናው «በመጣህበት ተመለስ» ማለታቸው ግልጽ ጠብ መሆኑ ስለ ተሰማቸው በልባቸው ቂማቸውን ይዘው በጎጃም ዐልፈው ንጉሥ ተክለ ሃይማኖትን አስከድተው ወደ ሸዋም ሲገቡ ይኸንኑ ለመኳንንቶቻቸው ለነራስ ዳርጌም ለነእቴጌ ጣይቱም አዋይተው «ወደ ፊት ላጽሴ ዮሐንስ አልገብርም» ብለው ለወሰኑት ውሳኔ እንዲተባበሩ አድርገዋል።

ኮንት አንቶኔሊ እንደሚለው ቀደም ባለው ጊዜ ውስጥ እቴጌ ጣይቱና አንዳንድ መኳንንቶች ከኢጣልያ ጋር ስላገር ነሳነት የተሰለፉትን ዐፄ ዮሐስን መርዳት አለብን የሚሉት ሁሉ አሁን ምኒልክ ከቤጌምድርና ከጐጃም ከተመለሱ ወዲህ ዮሐንስን በመጥላት ሁሉም በምኒልክ ዙሪያ ተባብረዋል። በእርግጥም ቀድሞውንም ባይቀርም ከዚህ ጊዜ ጀምሮ ምኒልክና ኡምቤርቶ ደብዳቤና ገጸ በረከት እየተለዋወጡ የበለጠ ሲወዳጁ ጣይቱና የኢጣልያ ንጉሥ የኡምቤርቶ ባለቤት ማርጌትም የወዳጅነት ደብዳቤ በመለዋወጥ ላይ ነበሩ። እንኳን እነሱ መካንንቱ እነ ራስ ጐበና እነ ራስ መኰንን እነ አዛዥ ወልደ ጻድቅ በአንቶኔሊ አማካይነት ከነ ክሪስፒ ጋር የወዳጅነት ደብዳቤ መጻጻፍ ዘምረው ነበር። ለነዚህም ሁሉ ወደፊት እንደምናነበው በልዩ ልዩ መልክ ገጸ በረከቱ ሲላክ ከዚህም ወደኛ ይሔዳል።

የዮሐንስና የምኒልክ መተባበር ለኢጣልያ የቅኝ አገር አገባብ እንቅፋት በሆነው መጠን የሁለቱ መጣላት ከዚያም ዐልፎ ሁለቱ እርስ በርሳቸው ተዋግተው መዳከማቸው ሰፊ የመግቢያ በር እንደሚያስገኝ በማሰብ ጠቅላይ ሚኒስትሩንና ይወጭ ጉዳይንም ሚኒስቴር በተጠባባቂነት የሚመራው ክሪስፒ ከጦር ሚኒስትሩ ከቤርቶሌ ቪያሌ ጋር በመተባበር በምኒልክ ቤተ መንግሥት ስለ ነበረው ሁኔታ በአዲስ አበባ አንቶኔሊና ትራቬርሲ በሐርር በደጃዝማች መኰንን ዘንድ የተቀመጠው ቺዛሬ ኔራሲኒ በምጥዋ ግንባር ያለው የጦሩ ጠቅላይ አዛዥ ዤኔራል ባልዲሴራ፥ በሐማሴን በሠራዬ፥ በአከለ ጉዛይ በቦጐስ፥ በሐባብ በመንሳና በቤኒአሚር ስለሚሆነው ከዚያም ዐልፎ በቤጌምድር በጐጃምና በወሎ በንጉሠ ነገሥቱ አካባቢ ስለ አለው ሁኔታ ከየሰላዮቻቸው ወሬ እያጠናቀሩ በትጋት ወደ ሮማ በራፖር ወይም በቴግሌግራም እንዲያስተላልፉ ታዘው ነበር።

ለነዚህ ሁሉ በተለይ ለምጥዋው አስተዳዳሪ የተሰጠው መመሪያ በተቻለ መጠን እሳላሙንና ክርስቲያኑን ለማጋጨት ከንጉሠ ነገሥቱም ከነራስ አሉላም እየተጣሉ ወደነርሱ የሚጠጉትን ሁሉ ሹመትና የጦር መሣሪያ ከጥሬ ገንዘብ ጋር እየሰጡ ማበረታታትና ያፄ ዮሐንስን መንግሥት ማዳከም ከእስላሙም ከክርስቲያኑም መካከል ወታደር እየመለመሉ ቀለብ እየስጡ ልብስ እያለበሱ ለውጊያ ማደራጀት ነበር።

ስለዚህም ባለፈው ካፄ ዮሐንስ ከድተው ወደነርሱ የመጡት ደጃች ደብብ አርአያ በሰሐጢው ዘመቻ ጊዜ ባባታቸው ምክር ከጠላት ጋር ሆኜ አገሬን አልወጋም ብለው ላፄ ዮሐንስ መጥተው ከተደረቡ ወዲህ አሁን ደግሞ ተመልሰው ለኢጣልያኖቹ ሲገቡ ባለፈው ሥራቸው ተቀይመው አንቀበልህም አላሉዋቸውም። ‹እንኳን ደህና መጣህ› በማለት እንደገና የጦር መሣሪያና ጥይት እየመጠኑ በመስጠት የነጋሢነት ዓላማቸውን የሚደግፉ እየመሰሉ በነርሱም አማካይነት ለመንግሥት አብቁኝ እያሉ በአደኑ ገዥ በኩል ከእንግዝሊዝ መንግሥት ጋር እንዲጻጻፉ አድርገዋቸዋል። የእንግሊዝ መንግሥት ግን ለደብብ ምኞት ምንም ዐይነት ዋጋ ባለመስጠት ለጥያቄያቸው መልስ እንኳን አላገኙም። እዚያው ከኢጣልያ ባገኙት መሣሪያ ግን ደብብ በየካቲት ወር መጀመሪያ (1881 ዓ.ም) የራስ አሉላን አማች ደጃች ኃይለ ሥላሴን በአዲባሮ ላይ ተዋግተው መግደላቸውንና ወደፊትም ዐፄ ዮሐንስ ከነጦራቸው ቤጌምድርና ጐጃም ባሉበት ሰዓት በኢጣልያኖቹ እርዳታ ከሐማሴን ዐልፈው አክሱምንና ዐድዋን ለመያዝ መዘጋጀታቸውን ጣልያኖቹም አሥመራን እንዲይዙ መጋበዛቸውን ዤኔራል ባልዲሠራ ለጦር ሚኒስትሩ የካቲት 1881 ዓ.ም ባስተላለፈው የቴሌግራም ቃል ገልጾታል።

እንደዚሁም የንጉሠ ነገሥቱ የክርስትና ልጅ የወሎው ባላባት ራስ ሚካኤል በበኩላቸው «ምናልባት ፈረንጅ ጥበበኛ ነው፥ ኃይለኛ ነው ዐፄ ዮሐንስን አሸንፎ ኢትዮጵያን የወረረ እንደሆነ እንዳልጠቃ በሚል ሥጋት ለአንቲኔሊ «እኔም ከኢጣልያ መንግሥት ጋር ተባባሪ ነኝ» የሚል የቃል መልእክት በዳዊ ሰዎች እጅ ለባልዲሠራ በላኩበት ጊዜ አሳባቸውን በጽሑፍ አድርገው በመሐመድ አንፋሪ አማች በአብዱልራህማን እጅ ይላኩብኝ ካላቸው ወዲህ በጽሕፈት ማድረጉን አልደፈሩም። ይኸውም ምናልባት የጽሑፍ ደባቤ መንገድ ላይ ወድቆ ባፄ ዮሐንስ ሰዎች እጅ የተገኘ እንደሆነ አደጋ እንዳያመጣባቸው ለመጠንቀቅ ይሆናል።

ቢሆንም አንቶኔሊ በጥብቅ የሚከታለተው ከሌሎች ሁሉ የበለጠ ምኒልክን ከዮሐንስ ጋር የማጣላቱና የማዋጉን ጉዳይ ነበር። ከምኒልክ በምስጢር ተነጋግሮ ለኡምቤርቶ የተጻፍወን የጦር መሣሪያ በሚያስቸኩል የሚጠይቀውን የምኒልክን ደብዳቤ ተቀብሎ ከመላኩም በፊት በላከበትም ጊዜና ከላከም በኋላ በትጋት የኢጣልያን ባለሥልጣኖችን አጥብቆ በመወትወት የሚያሳስበው፦

1ኛ. ያሁኑ የምኒልክና የዮሐንስ የከረን ጠብ ለኢጣልያ በሰሜን በኩል ስለሚያስበው የመስፋፋት ዓላማ ምቹ ሁኔታ ስለፈጠረ፥

2ኛ. በሁለቱ ነጋሢያን መካከል ተሞክሮ የነበረው የወይዘሮ ዘውዲቱና የራስ አርአያ የጋብቻ ዝምድና አሁን በአርአያ መሞት ስለ ተቋረጠ፥

3ኛ. ባሁኑ ጊዜ ዐፄ ዮሐንስ ከጐጃም በኋላ ወደ ሸዋ ለመዝመት ስለ አሰቡ፥ ምኒልክም፥ ለመመከት ከልቡ ስለቆረጡ፥ የጠየቁት የጦር መሣሪያ በአሰብ በኩል ሳይዝገይ ይላክላቸው የሚል ነበር። ለጠቅላይ ሚኒስትሩ መሣሪያው ለምኒልክ እንዲደርስ በላከው ደብዳቤ ላይ አሳቡን ሲደመድም፦

«…..ምኒልክ ለመዋጋት የሰጡትን ቃል በሙሉ እንደሚፈጽሙ ከልቤ ባልረዳው ኖሮ እንደዚህ አድርጌ አጥብቄ በመጻፍ መሣሪያው እንዲላክ አልጎተትም ነበር። ኢጣልያ ከሁለቱ ነገሥታት ውጊያ የምታገኘው ጥቅም በቀላሉ የሚገመት አይደለም። ምኒልክ የኛ የታመነ የቃል ኪዳን ጓደኛ ሆኗል። እሱም በቀላሉ ዮሐንስን ሊያዳክምልን ችሎታ አለው። የሸዋይቱ ንግሥት ጣይቱ ራሷ ቀደም ብላ ለዮሐንስ ታደላ የነበረችው አሁን ዋና ጠላት መሆኑናን ራሷ ገልጣልኛለች። ዛሬ የሸዋ ሰው ሁሉ ተስፋው በኢጣልያ መሆኑን አረጋግጣለሁ።»

ቀጥሎ በሐምሌ ወር ወደ ሮማ ደርሶ ለጠቅላይ ሚኒስትሩ ባቀረበው ራፖር ውስጥ የሸዋን ብቻ ሳይሆን የሐረርን የኦሮሞን አገር የጐጃምንና የቤጌምድርን ሁሉ ሁኔታ በደንብ ማጥናቱን ኢትዮጵያን ለቆ ወደ ሮማ ሲመጣ የነበረው ሁኔታ የክረምቱ ጊዜ በጥቅምትና በኅዳር ሲያልቅ ዮሐንስ ወደ ሸዋ ሔደው ምኒልክን ለመውጋት መቅረጣቸውን ምኒልክም ከኛ ዐሥሩ ሺህ ጠበንጃ አራት መቶውን ሺህ ጥይት ካገኙ ለመመከት መቁረጣቸውን ካወሳ በኋላ ከዚህ ከሁለቱ ጦርነት ኢጣልያ የምታገኘውን ጥቅም እንደዚህ ሲል በግልጽ አብራርቶት ይገኛል።

1ኛ. ምኒልክ ከዮሐንስ ሲዋጉ በዶጋሊና በሰሐጢ የሞቱትን የወገኖቻችንን ደም ይበቀሉልናል፥ በዚህ ጊዜ የመሣሪያ ኃይላችን እንደሚፈቅድልን ከሁለቱ ውጊያ ወዲህ ለቅኝ ግዛታችን ልማትና ጸጥታ የሚሰጠውን መሬት ለማግኘት እንችላለን።

2ኛ. ዮሐንስ በሙሉ ጦራቸውን ይዘው ወደ ሸዋ ሲዘምቱ የንጉሠ ነገሥቱ ግዛት የሆነው ሁሉ ያለ ወታደር ባዶውን (ያለ ተከላካይ) ስለሚሆን በዚያን ጊዜ የኛ ወታደር ወደ ጤናማውና ወደ ነፋሻው አገር (ሐማሴን፣ አከለ ጉዛይ ሠራዬ፥) በቀላሉ ለመዝለቅ ይመቸዋል።

3ኛ. የተጠየቀውን መሣሪያ ለምኒልክ ለምኒልክ እምቢ ያልን እንደሆነ ግን፥ እንዲሸፍቱ እኛው ከገፋፋን በኋላ መልሰን እንደ ካድን ይቆጠራል። በዚህ ዐይነት አልጋ ወራሹ ራስ አርአያ ከሞቱ ወዲህ ከዮሐንስ ቀጥሎ ንጉሠ ነገሥት የሚሆኑት ምኒልክ መሆናቸው፥ የሚያጠራጥር ስለሆነ፥ በዚያን ሰዓት ከእንደዚህ ያለው መሪ ጋር ተጣልቶ ተቀያይሞ መገኘቱ ለኢጣልያ ጠቃሚ አይደለም..... እኛም የከለከልናቸውን የጦር መሣሪያ ፈረንሳይና እንግሊዝ ሊሰጧቸው ችይላሉ።

ኮንት ፒዬትሮ አንቶኔሊ በዚህ ዐይነት መንግሥቱን አጥብቆ ቢማጠንም ምኒልክም «በምትሰጡን መሣሪያ እናንተን መልሼ አልወጋበትም» ብለው ቢምሉም ቢገዘቱም 10.000 ጠበንጃ ሰጥተን በኋላ ከዮሐንስ ታርቀው መልሰው እኛን ቢወጉንስ የሚል ሥጋት በሮማ ባለሥልጣኖች ዘንድ ስለ አደረ «ምኒልክ በቅድሚያ መሬት ቆርጠው ለመስጠት ቃል ይግቡ አንድ የቤተ መንግሥት ተወላጅ እንደማያዣ ሆኖ ሮማ ይቀመጥ» የሚል አሳብ ቀርቦ ንግግር ከተደረገ በኋላ በመጨረሻ ይኸን ሁሉ ለማድረግ ጊዜው ስላጠረ በምክር አሁን አጋማሹ ይላክ የቀረው ወደ ፊት የሁለቱን ነገሥታት ውጊያ አዝማሚያው እየታየ ይላካል ተብሎ ተወስና 5.000 ጠበጃና 200.000 ጥይት ከኢጣልያ እስከ አሰብ ወደብ በመርከብ ተላከ። ከአሰብ በግመልና በሰው ሸክም አንኮበር ደረሰ። ለዚህም ክንውን በኢጣልያ አግባቢነት ጭምር የአውሳው ሡልጣን መሐመድ አንፋሪና የአንኮበሩ አዛዥ ወልደ ጻድቅ በሕብረት ይሠሩ ነበር።

አንቶኔሊ የዚህን ጉዳይ አከናውኖ ከሮማ ተመልሶ በየካቲት 1881 አዲስ አበባ ሲደርስ ከመቼውም የበለጠ ከጠበቀው በላይ ከዚህ በፊት ተደርጎለት የማያውቀው አቀባበል እንደ ገጠመው ከሐርቱማ ዠምሮ እበኢተ መንግሥቱ እስኪደርስ ድረስ 4.000 ወታደር ያስከተሉ በልዩ ልዩ ቀለም ያሸበረቀ ልብስ የለበሱ ሹማምንቶች እንደ አጀቡትና ወደ ቤተ መንግሥቱ ገብቶ በደስታ ከንጉሥ ምኒልክ ጋር መገናኘቱን ከተገናኘና ሰው ሁሉ ከተገለለ በኋላ ዐፄ ዮሐንስ ወደ ሸዋ ለመዝመት ወደ ግድነ በረት ማዝገማቸውን ለጊዜው በእጃእው የገባውም 4.700 ጠበንጃና 200.000 ጥይት በቂ አይደለም ብለው ምኒልክ እንደ ገለጹለት ያመለክታል።

**ምዕራፍ ዐርባ ስምንት**

**በሸዋ የተጠንቀቅ ዐዋጅ - ያፄ ዮሐንስና**

**የንጉሥ ምኒልክ በደብዳቤ መወቃቀስ፥**

ንጉሥ ምኒልክ ዦሮአቸውን ወደ ጐጃም አድርገው ከወጭም ባገኙት የጦር መሣሪያ ወታደራቸውን እያስታጠቁ የሚመጣውን በመጠባበቅ ላይ እንዳሉ፥ በመጨረሻ የንጉሥ ተክለ ሃይማኖትን ላፄ ዮሐንስ መግባትና ከዚያም ቀጥሎ ንጉሠ ነገሥቱ ንጉሥ ተክለ ሃይማኖትን እንደያዙ ከጐጃም ወደ ሸዋ ለመዝመት መዘጋጀታቸውን ሰሙት።

ስለዚህ ለመመከት ሁለተኛም ላፄ ዮሐንስ ላለመግባት ልባቸው ስለ ቆረጠ፥ ከዚህ ቀጥሎ ያለውን የክተት ዕዋጅ አደረጉ።

«ስማ የሸዋ ሰው ስማ! ያገሬ ሰው እስካሁን ስላገሬ ስለድሃዬ የለፋሁትን የደክምሁትን ታውቀዋለህ። አንተም እስካሁን ባልሁህ አደኸየሁህ አሁን እኔ ሳልሞት አላስነካህም ልጄም ወንድሜም አገሬ ነውና ስላገሬ እሞታለሁ እገላለሁ። አሁንም ከጋላ አገር የመጣውን ሰው ጓዝ እርጉዙን በሽተኛውንና ለመዝመት የማይችለውን ያዝልኝ። ከኔም ጋር ለሚዘምተው ለጋሻውም ለጓዙም ያንድ ወር ቀለብ ስጥልኝ። በጐጃም የሆእንውን ነገር ሰምተኸዋልና በእጅህ የሰጠኸው አይጎዳህም በእህል መስፈር አትመረር። እንግዲህማ ማረፊያህ ደርሷል። ለጥቂት ቀን ነው እንጂ እስከ ሁሉም አነሣልሃለሁ። ወታደርም የወር ቀለብህን ተቀብለህ በኅዳር መድኃኔ ዓለም ክተት እርጉዝና በሽተኛ እይማይችለውን ጓዝህን ተው እንጅ ጠንካራ አለቃ የሔደህ ሰው አይሆንም ሒያጅም ተቀባዩም ጠላቴ ነው። ባገሬ ያለህ ወንድ ልጅ የምትዘምተው….. ለቤትህ ለሚስትህ፥ ለልጅህ ነውና እርዳታ ጦር የበቃህ ወንድ ልጅ አትቅር የቤትህን የሚስትህን፥ የልጅን ጥፋት ከማየት ጠንክረህ ወጥተህ ከድነብርህ ላይ መሞት፥ መጋደል ይሻልሀል። ለጦር የበቃ ሰው ዛሬ ሳይወጣ የቀረ ሴት ነው እንጂ ወንድ አይባልም በሚስቱስ ም ይጠራ። ገንዘቡንም ከሚስቱ አይካፈል። ከርሱ ሚስቱ ትሻለለችና ገንዘቡንም ለሚስቱ መርቄለታለሁ። በኅዳር በ15 ቀን 1881 ዓ.ም ይኸም የክተት ዐዋጅ በገበያው ሁሉ በየአደባባዩም ተነገረ።

ንጉሡ ይኸን የመሰለ የማስጠንቀቂያ ዐዋጅ ሲያደርጉ አንድ ጊዜም ያጽሴ ዮሐንስን ስም አልጠቀሱም። ነገር ግን የክተቱ ዐዋጅ ባፄ ዮሐንስ ላይ መሆኑን የሚያረጋግጠው «በጐጃም የሆነውን ነገር ሰምተኸዋል» የሚለው ዐረፍተ ነገር ነው። በዚህ ዐይነት ሠራዊታቸውን ይዘው በ1880 ዓ.ም በኅዳር ወደ አምባጫራ ዘምተው በሰነኢ ወር በዚሁ ዓመት ወደ እንጦጦ ከተመለሱ በኋላ በ6ኛው ወር በኅዳር በ1881 ዓ.ም በዚህ ዐዋጅ ጦር ሠራዊታቸውን እንደገና ወደ አባይ ዳር ማዝመታቸው ነው። ስለዚህ «አንተም እስካሁን ባልሁህ አደኸየሁ» ያሉት በተቀራረበ ጊዜ ውስጥ ከሐረርጌ ዘመቻ (1879 ዓ.ም) ወደ አምባጫራ (1880 ዓ.ም) ከአምባጫራ ከተመለሱ በኋላ፥ አሁን ደግሞ በ1881 ዓ.ም ባሁኑ ዘመቻ ወታደሩን መቀስቀሳቸው ለወታድሩ ባላገሩን ስንቅ ስፈር የማለቱ ጉዳይ ስለ ጸጸታቸው ነው። የሆነ ሆኖ ንጉሥ ምኒልክ ከወለጋ ጫፍ ጀምሮ እስከ ደራ ግዛት በደጃች መኰንን የሚታዘዘውን የሐረርጌን ጦር በሰላሌና በደራ ግንባር የራስ ዳርጌን ጦር በአባይ ወንዝ በምሥራቅ በኩል ዳር ዳሩን አሰለፉት። ቀደም ባለው ጊዜ በወለጋ በኩልም ብዙ የጦር መሣሪያ (ነፍጥ) የያዘ ደርቡሽ ተነሥቶ ለዚሁ ለራስ ጎበና ዘምተው ስለ ነበረ ግማሹን ደግሞ በዚያ ግንባር ማሰለፍ ግዴታ ሆኖባቸው ነበር። እንደ እውነቱ የራስ ጐበና በደርቡሽ የተነሣ ወደ ወለጋ ተባለ እንጂ ዋናው ጉዳይ ያፄ ዮሐንስ አመጣጥ በጉድሩ በኩል ነው ተብሎ ገነን ብሎ ስለ ተወራ በዚያ ግንባር ያለውን ለማጠንከር ሸፍቷል ወይም ሊሽፍት ነው የተባለውን የጅማውን አባ ጅፋርን ጭምር ለመጠባበቅ ነው። ከዋናው የጦር ጠቅላይ አዛዡ ከራስ ጐበናም ጋር የንጉሡ የአክስት ልጅ ደጃች በሻህ አቦዬ ወደ ጉድሩ ተልከዋል። ምኒልክ በዚህ ዐይነት የመከላከያ ኃይላቸውን አየጠነከሩ በሌላው በኩል ሁለቱን አስታርቃለሁ ብለው ለሚደክሙት ለአቡነ ማቴዎስ በደላቸውንና የሚታረቁበትን መንገድ ከማስጠናት አልቦዘኑም።

በበኩላቸው ዐፄ ዮሐንስ ከጉዛምን ወደ አባይ ዳር ደርሰው በአባይ ወንዝ በወዲኛው ማዶ ዳር ዳሩን የሠፈረውን የሸዋ ጦር ብዛቱን በመነጽር አይተው ንጉሥ ምኒልክ በሠራዊታቸው መካከል ያሉ መስሏቸው «ምነው የንጉሡ ቀይ ግምጃ ድንኳን አይታይ» ብለው ቢጠይቁ «ይህ የሚታየው የሐረጉ ጌታ የደጃዝማች መኰንን ጦር ብቻ ነው፣ ንጉሡ እንዲያውም ከአዲስ አበባ አልተነሡም» ብለው ውስጥ ዐዋቂዎች ነገሩአቸው ይባላል።

ከዚህ በኋላ ዐፄ ዮሐንስ ምኒልክ ለውጊያ መቁረጣቸውን ብቻ ሳይሆን በጎጃም እንዳደረጉት ወደ ሸዋ ለመዝመት በቀላሉ የማይመች መሆኑን በሕሊናቸው ስለ ተረዱት፥ ወደ ዳሞት፥ መለስ ብለው በሠፈሩበት ሰዓት በቀጥታ ለባለ ጉዳዩ ለምኒልክ መጻፉንም ስለ ጠሉት፥ በንጉሡ አጎት በራስ ዳርጌ ሣህለ ሥላሴ አማካይነት ትንሽ ማስፈራራት የተጨመረበት የወቀሳና የስሞታ ደብዳቤ ይጻጻፉ ጀመር።

በኅዳር 18 ቀን 1881 ከንጉሠ ነገሥቱ ካፄ ዮሐንስ ለራስ ዳርጌ የመጣው የደብዳቤ ቃል እንደዚህ የሚል እንው።

«....11 ዓመት ሙሉ በፍቅር ተጠምደን በምግባርና በሃይማኖት አንድ ሆነን ሳለ.... አሁን ዲያብሎስ ፀላኤ ሠናያት እንውና የአሕዛብ መሣለቂያ ሊያደርገን ከሁለታችን ወንድማማች መካከል እንዲህ ያለ ነቅ አገባብነ...... ዝምድናችን እንዲጸና.... ምንም እግዚአብሔር ቢያሳፍረን ልጅ ከልጅ አጋባሁ...... አሁንስ በትውልድ አባት ነዎ በዕድሜ ሽማግሌ ነዎ ሰይጣን በሆኑ ሰዎች አድሮ ነገር ሲያበላሽ እያዩ ምነው ዝም ይላሉ…. አህጉረ ኢትዮጵያን ሁሉ ከፍዬ ሰጥቼ ትግራይንና ቤጌምድርን ይዜ ብቀመጥ በቤጌምድር ሹም ሽር ተደረገበት በትግራይም የንጉሥ ደብዳቤ አልመጣ እንደሆነ ነው እንጂ የመኳንንቱ ደብዳቤ በሀገሩም በሰፈሩም ያልመጣበት በመልክት ያልተባባለ፥ ወርቅ ያልተቀበል ሰው አይገኝም…. አሁንም አምባጫራ ወርዳችሁ ሳለ በደምቢያም በቤጌምድርም ያለ ሁሉ ዠግናውም ደብተራውም ፈላሻውም ሴቱም የቀረ የለም። እየተባባለ ከናንተ ጋር ባንድ ሄደ። ሳይጠፋኝ ይኸን ሁሉ እየሰማሁ ዝም ብል በመጨረሻም ንጉሥ ተክለ ሃይማኖትን አባብላችሁ አስከዳችሁት…. ይኸን ሁሉ እያደረገ እናንተንና እኔን ሰይታን ሆኖ የሚያፋጀን ቤገምድሬ መሸሻ ወርቄ የሚባል መካር አበጅታችሁ የተንኮሉ ሁሉ ምንጭ እርሱ ነው እንጂ ከንጉሥም ከናንተም ይኸን ያህል ተንኮል፥ እንደሌለ አውቃለሁ። አሁንም እኔ ግድ የለም አስትውላችሁ ብትመክሩበት ይሻላል። ደብዳቤውንም እርስዎ አይተው ወደ ልጅዎ ዕደ ንጉሥ ይስደዱት።

ራስ ዳርጌ ይህ ደብዳቤ ሲደርሳቸው በጉዳዩ ደንግጠው በቶሎ ወደ ንጉሥ ምኒልክ ላኩት። ምኒልክም ደብዳቤውን ካዩ በኋላ ከዚህ የሚከተለውን መልስ በታኅሣሥ 15 ቀን 1881 ዓ.ም ጻፉ።

«..... ሰይጣናት በሰው አድረው በእኔና በጃንሆይ መካከል ነቅዕ ስለ አገባቡን ደብዳቤውን አይቼ እጅግ አዘንሁ። እኔም ከመስጋቴ በቀር ከያዝሁት መንግሥት ሌላ መንግሥት ፈልጌ፥ እንደሆነ ጃንሆይንም ጠልቼ የጃንሆይ መንግሥት እንዲናወጥ አድርጌ እንደሆነ እግዚአብሔር ምስክሬ ነው። ደግሞም እስካሁን በጃንሆይ ትእግሥት በጃንሆይ ልብ ጥሩነት ነው እንጂ ሠራዊቱማ የሚያውራብኝ ብዙ ነው። ፊት ደርቡሽን አመጡ፥ ተብዬ ነበር። ኋላም ኢጣልያ ቢመጣ ይኸንኑ የተለየ እንደሆነ ያን ጊዜ ሁሉም ይታወቃል ብዬ ሠራዊቴን አስከትቼ ብመጣ ጃንሆይ ወደ ደርቡሽ አዘዙኝ።

«እኔም ደስ ብሎኝ እግዚአብሔር ኃይል ቢሰጠኝ የክርስቲያን ደም እመልሳለሁ ብሞትም ሰማዕትነት እቀበላለሁ ብዬ ሄድሁ በእግዚአብሔር ቸርነት በጃንሆይ ሃብት ጠላታችን ሸሽቶ ቢሄድ ታርቀው ሄዱ እያለ ያወራል አሉ። ዳግመኛ ጃንሆይ ባዘዙልኝ ቃል ንጉሥ ተክለ ሃይማኖት መልካም አድርጎ ቢቀበለኝ ደስ ብሎኝ ክርስቲያን ለክርስቲያን ወንድም ለወንድም መርጠብ ይገባል መስሎኝ 2 መድፍ 250 ጠመንጃ ረጥቤው መጣሁ። ይህ ነውር ሆኖብኝ ንጉሥ ተክለ ሃይማኖትን አባብላችሁ አስከዳችሁት ይላል..... አሁንም የፈራሁበትን ነገር ከምህረትዎ ጋር ላአብታችን ላቡነ ማቴዎስ ነግሬያለሁ። ለራስ ዳርጌም ጽፌአለሁ።

በበኩላቸው የሁለቱም ሽማግሌ ራስ ዳርጌ የንጉሠ ነገሥቱንና የንጉሡን ደብዳቤ ለሁለቱም ከላኩ በኋላ በሁለቱም ዘንድ ዕርቅና ሰላም እንዲወርድ ሲሉ ላፄ ዮሐንስ በታኅሣሥ 15 ቀን 1881 ዓ.ም በላኩባቸው ደብዳቤ ውስጥ እንደዚህ በልዋል።

«.....ወደኔ የተላከው የጃንሆይ ደብዳቤ ደረሰልኝ እኔን ሽማግሌ አድርገው ስለላኩብኝ እግዚአብሔር በምሕረት ልቡናው ያስብዎ ደብዳቤውንም ዓይቼ ወደ ንጉሥ ምኒልክ ሰደድሁት.... ከንጉሥ ምኒልክም የመጣልኝን ማህተም (ደብዳቤ) ነገሩ የተንኮል የክፋት እንዳልሆነ ባየው ከንጉሥ ሳላስፈቅድ ጃንሆይ እንዲያዩት ብዬ ይኸው ሰድጀዋለሁ። አሁንም ጃንሆይ ምሕረት ልማድዎ ነውና ከልብዎ ይማሩት። መግባቱን ግን ሥጋት ከሆነበት ጃንሆይ የሰይጣናት ክንፍ ይስበሩት። ኋላም ነገሩ እየተመረመረ እንደዚህ ቀደሙ ፍቅርዎ ስቦት ቶሎ እንዲገባ አውቃለሁ። እግዚአብሔር ምክሩን ጥበቡን ይግለጥልዎ።»

ዐፄ ዮሐንስ ይኸና ከንጉሥ ምኒልክ የተጻፈውን ደብዳቤ ከደረሳቸው ወዲህ፥ አንድ ጊዜ ልባቸው ስለ ተቀየመ ለምኒልክ መጻፉን ትትወ ከምኒልክ ለተላከው ደብዳቤ መልስ ለራስ ዳርጌ ብቻ እንደዚህ ሲሉ መልሰዋል።

«…..ኢጣልያ የመምጣቱ ወሬ የመጣልኝ በሐረርጌ በደጃዝማች መኮንን በኩል ነው። ኢጣልያን ንጉሥ ምኒልክ አመጡት እያለ በደጅ ይጫወት እንደሆነ ነው እንጂ ከፊቴ ደፎ እንዲህ ያለ ነገር የሚናገር የለም። ከዚያ በኋላም መምጣቱ ከታወቀ ወዲያ ጃንሆይ የጦሩ ለት እንዳልለይ ያድርጉልኝ የሚል የንጉሥ ቃል በአቡነ ማቴዎስ እጅ መጣልኝ። እሺ ብዬ ወደ ንጉሥ ላክሁኝ። ከዚያ ወዲያ ንጉሥ ተክለ ሃይማኖት ድል ሆኖ (በሣር ወሀ) ነበርና ዳግመኛ ሕዝበ ክርስቲያኑን ደርቡሽ መጥቶ ይፈጀዋል ብዬ ቢያሳዝነኝ በእግዚአብሔር ፈቃድ ለኢታልያ እኛ እንበቃዋለን አምባጫራ ላይ ሆኖ እርሱን (ደርቡሽን) መጠብቅ ይሻላል ብዬ ወደ ንጉሥ ላክሁኝ ይህም ሆነ አልቀረም በምጥዋ በመተማም ያለውን ጠላታችንን እግዚአብሔር አሳፈረው።

«ንጉሥ ምኒልክ ከደርቡሽ ጋር ተላልከዋል ብለው የደምቢያና የቤገምድር ሰዎች ይጫወቱ እንደሆነ ነው እንጂ ከኔ መኳንንቶች አፍ እንዲህ ያለ ነገር አልወጣም። እኔም መቅደላ እከርማለሁ ብዬ ሳለሁ ደርቡሽ ወጣ (መጣ) ቢሉኝ ክርስቲያኑን ይፈጀዋል ብዬ ወደ ቤጌምድር ወርጀ አሞራ ገደል ሠፍሬ ሳለሁ ግኑሥ ምኒልክና ንጉሥ ተክለ ሃይማኖት አሲረው ከድተዋል ተማምለዋል ወደ ጣልያንም እኛን እናንተ አንድ ነን ብለው ጽፈው አትመው ሰደዋል። ጃንሆይንም ነገሥታቱ ከድተዋቸዋል። በወዲያውም (በመተማ) ደርቡሽ መጥቶባቸዋል። (ይሳለቁብዎታል) የሚሉ ወሬ ሰማሁኝ በዚህ ምክንያት ጐጃም ተሻገርሁ። በእኔም በደሀው ኃጢአት እንደሆነ አይታወቅም አገሩን ሳጠፋው ከረምሁ። ኋላም ንጉሥ ተክለ ሃይማኖት ታርቆ ገባ። ከገባ ወዲያ ይኸንኑ ቃል እውነት ጽፋችሁ ልካችኋል (ወደ ኢጣልያ) ወይ ብዬ ብጠይቀው አወን ልከናል አለኝ መክዳቱንስ እውነት ተማምላችሁ ከድታችሁኛል ወይ ብለው ከጃንሆይ ጋር ውጊያ አልዋጋም ብያለሁ እንጂ መሐላውን እሺ ብዬ ምያለሁ ብሎ ነገረኝ። ከዚያ ወዲያ ግን ወደርስዎ ደብዳቤ የጻፍሁት ከዚህ የተነሣ ነው።

የመተማመኑ ነገር ግን፥ እኔ አልከዳሁ መሐላ አላፈረስሁ አፍርሼ እንደሆንሁ ክርስቲያን አልባልም። ዳግመኛ የምተማመነው የፊቱን ማን አፍርሶት ነው። በእኔም በንጉሥም ፈርሶ እንደሆነ ከእዚህ ከኔ ጋራ ብዙ መኳንንት በወዲያም (በሸዋ) ብዙ መኳንንት አሉና በያሉበት ሆነው መርምረው እገሌ ከድቷል እገሌ መሐላውን አፍርሷል ይበሉነ። ከዚያ ወዲያ ወደ ቁም ነገራችን እንሄዳለን። ታኅሣሥ 16 ቀን 1881 ዓ.ም»

እንደ ተለመደው ራስ ዳርጌ ይኸ ደብዳቤ ሁለተኛ ሲደርሳቸው ወደ ንጉሥ ምኒልክ ከላኩት በኋላ ከምኒልክ እንደዚህ የሚል መልስ ለዮሐንስ የተሰጠውን ላኩ።

«ንጉስ ተክለ ሃይማኖትን እውነት ልትከዱኝ ተማምላችሁ ኖሯልን ወደ ኢጣልያንስ ኑሯልን ብዬ ብጠይቀው ከጃንሆይ ጋራ አልዋጋም ብያለሁ እንጂ መሐላውንስ ተማምያለሁ አለኝ የሚል አገኘሁ። መክዳቱን ከድጃቻለሁ መዋጋት ግን አልዋጋም ማለት ይህ ስንፍና የማይመስል ነው እንጂ መቼ ትሕትና (ሐቅ) ነው። ነገሩም ሐሰት መሆኑ በዚህ ይታወቃል። መሐላ ተማለን ነበር ወደ ኢጣልያም ተላልከን ነበር ያለውን ግን አሁን እኔ ብናገር እውነት አይመስልም። እንገር ግን አልቦ ክዱን ዘኢያስተርኢ ወአልቦ ኅቡዕ ዘኢይትከሠት፥ እንዲል እግዚአብሔር ይግለጠው። እኔ ግን የማልሁት መሐላ እንደዚህ ብዬ ነው።

«ከአምባጫራ ተነሥቼ ፎገራ ስደርስ ንጉሥ ተክለ ሃይማኖት 3 መነኮሳት ለከብኝ። የመጣችሁበት ነገሩ ምንድን ነው ብዬ ብጠይቃቸው ባገሬ ላይ ሊመጡብኝ ነውና ንጉሥን አስታምኑልኝ (እኔን ላይጐዱ ይማሉልኝ) ብለዋል ብለው ቢነግሩኝ ቀድሞ ጃንሆይ አማምለው አገዛዝተው አስታርቀውናል አሁን ደግሞ ከጠረጠረኝ መጥቶ አይገናኘኝ እንጂ ቢሻው አምባው (ሙተራ) ይግባ አለዚያም ከፈቀደው ቦታ ይቀመጥ። እኔ ጃንሆይ ባዘዙኝ መንገዴን እሄዳለሁ ብዬ ለጊዜው ተቆጣሁ በኋላ ግን ነገሩ ይህ አይደለም የማጫውትዎ ብርቱ ምስጢር አለኝ ይኸን ለሰው እንዳያወጡብኝ አስታምኑልኝ (አስምሉልኝ) ያሉት ስለዚህ ነው ቢሉኝ ለዚህማ ምን ከፋኝ ብዬ ታመንሁ (ማልሁ)። ወዲያው ጐጃም ገባሁ። ከርሱ ከተገናኘን በኋላ ምን ጠርጥረኸኝ ነው ማል ተገዘት ብለህ መነኮሳት የላክህብኝ ብዬ ጠቅሁት። ራስ አርአያ ሥላሴ (ያፄ ዮሐንስ ልጅ) ደጃች ሥዩማን (የራስ ገብረ ኪዳንን ልጅ) ይዞ እንደሰጠ እኔንም ጃንሆይ ይያዙት ብለዎ እንደሆነ ብዬ ነው የሠጋሁት አለኝ።

‹በምን ምክንያት ምን አጠፋሁና እንደዚህ ያለ ነገር ይደረጋል ይህስ እውነት አይመለስኝም› አልሁት። ‹እርስዎም ኢጣልያን አመጡ ተብሎ ታምተዋል። እኔንም የኢጣልያን መንግሥትና የጐጃም መንግሥት አንድ ነው ብለህ ጽፈሃል ብለው ጠልተውኛል። ከገባንም ሁላችንም አይተውንም ይይዙናል› አለኝ። ‹ይህ በምን ይታወቃል› ብለው ‹አሁን መጥትወ ጐጃም ይከርማሉ። እኔም ከዚያ ከደንጊያዬ (የሙተራ ቋጥኝ) ገብቼ እሞታለሁ እንጂ አልገባም› አለኝ። ‹ሰይታናት በፍቅር ይቀናሉ የኛን አንድነት ለመለየት ነው። እንጂ ጃንሆይስ እንዲህ ያሉ ነገር አያደርጉም። አሁንም ወደ ጐጃም የመጡ እንደሆነ ነገሩ ተግልጦ እንዲምሩህ እንድትታረቅ ወደ ጃንሆይ ደብዳቤ እልክልሃለሁ› ብዬው መጣሁ። ወዲያው ደግሞ ‹ንጉሥ ምኒልክ ለንጉሥ ተክለ ሃይማኖት መድፍና ብዙ ነፍጥ ሰጥተው ተማምለው መጡ ተብሎ ይህን ጃንሆይ ሰምተው ራስ አሉላ በሰሜን በኩል ተጓዙ ጃንሆይ መምጣታቸው ነውና ይጠንቀቁ› ብሎ እዚያው ያለ ወዳጁ ላከብኝ። ወዲያው ደግሞ ‹ንጉሥ ተክለ ሃይማኖት ከዳኝ ወደ ጐጃም ተሻገርሁ› የሚል የጃንሆይ ደብዳቤ መጣልኝ። እኔም ፊት እንደ ላክሁት «ንጉሥ ተክለ ሃይማኖት ለእኔ ነግሮኛል ጃንሆይ ተናደው አገርዎን እንዳያጠፉት› ብዬ ወደ ጃንሆይ ላከው።

«የዚህን ምላሽ ‹ይልቅስ በእኛ በሁለታችን ሰይጣን አይግባብነ እግዚአብሔር እንደ ሞቱትና እንዳሉት አድርጐ አይለያየን ባገሩም ጥፋት እግዚአብሔር በፈረደው ይፍረድ› የሚል ደብዳቤ መጣልኝ እንዲህ መታረቁ ላይቀር ሰይጣን አበርዳለሁ አስታርቃለሁ ብዬ ብልክ የኔ ቃል ሳይሰላልኝ ቀረ። ከዚያ ወዲያ ግን የሆነ ያልሆነውን ለንጉሥ ተክለ ሃይማኖት ጻፍሁለት። ታኅሣሥ 20 ቀን 1881 ዓ.ም»

መቼም በሦስቱም አጻጻፍ ውስጥ ግማሽ እውነት ግማሽ አሰት ያለ ሦስቱም ጠባቸውን እየደበቁ የሰላምን የዕርቅን ላገርና ለወገን የማሰብን መልክ እያሳዩ ጥፋትን ከራሳቸው እያራቁ በሌላው ለመላከክ የሚጣጣሩ ይመስላል። በተለይ በምኒልክና በዮሐንስ የደብዳቤ ልውውጥ ውስጥ ውስጡን ተጣልተው ተቀያይመው ሳለ ላይ ላዩን በዲፕሎማዲ መንገድ ባነጋገር ይሸፍኑታል። ውስጡን ለጦርነት እየተዘጋጁ ባንደበት ዕርቅና ሰላም ፈላጊዎች መስለው ይታያሉ።

ዐፄ ዮሐንስ «ኢጣልያኖችን ያመጡ ንጉሥ ምኒልክ ናቸው ከደርቡሽም ተራርቀው ሳይዋጉ ተለያዩ» ተብሎ የቀረበላቸውን ወሬ አምነው ጠርተውም ሳይጠይቁ «በመጣችሁበት መንገድ ወዳገራችሁ ተመለሱ» ያሉትን ወደ ጐን አድርገው አሁን ከደብዳቤ ልውውጥ ላይ ‹ጣልያንን ንጉሥ ምኒልክ አመጡት› እያለ በደጅ ይጫወት እንደሆነ ነው እንጂ በፊቴ እንዲህ ያለውን ነገር ደፍሮ የሚናገር የለም። «ከደርቡሽም ጋር ተላከዋል ብለው የደምቢያና የቤጌምድር ሰዎች ይጫወቱ እንደሆነ ነው እንጂ፥ ከኔ መኳንንቶች አፍ እንዲህ ያለ ነገር አልወጣም› ብለው በንጉሥ ምኒልክ ላይ እብዚሁ ረገድ ምንም ቂም አለመያዝዛቸውን ሸፋፍነው የምኒልክ ጥፋት በቤጌምድርና በሌላውም በኩል ሲያልፉ ያለፉበትን አገር መኳንንትና ሹማምንት በሹመትና በገንዘብ እያበበሉ ከርሳቸው ጋር መውሰዳቸው ብቻ ሆኖ ይታያል።

በበኩላቸው ምኒልክም የዐድማውን ወጣኝነት በንጉሥ ተክለ ሃይማኖት ላይ ከማመካኘት ጋር ለአንቶሌኒም የንጉሥ ተክለ ሃይማኖትን ደብዳቤ ማምጣታቸው የዶጋሊን ደም እበቀልላችኋለሁና መሣሪያ በፍጥነት ላኩልኝ ማለታቸው እየታወቀ ለንጉሠ ነገሥቱ እምነታቸውን እንዳላጐደሉ በንጉሥ ተክለ ሃይማኖትና በንጉሠ ነገሥቱ መካከልም የአስታራቂነት አቅዋም ለመውሰድ የሚሞክሩት ሁሉ ከሐቅ መንገድ የራቀ የዲፕሎማሲ አነጋገር ሆኖ ይታየናል። የንጉሥ ተክለ ሃይማኖትም የዐድማውን ምስጢር ቀደማድርገው በማውጣት «መሐላውን ተማምለናል ጃንሆይን ግን አልወጋም ብያለሁ» ያሉት እውነት ብለው እንደሆነ ከሸፈቱትና አገራቸው ከተበዘበዘ እንዳይመክቱም መደበኛው የጦር ኃይላቸው በሣር ውወሃ ጦርነት ከፈራረሰና አሁን ባፄ ዮሐንስ መዳፍ ውስጥ ከገቡ በኋላ ራሳቸውን ከቅጣት ለማዳን ያላሉትንም ብያለሁ ቢሉ ሊፈረድ አይችልም። ውላቸው በጽሑፍ ሰለ አልሠፈረ ያስካደውንና የካደውን ለይተን ልናውቀው አንችልም።

ዐፄ ዮሐንስና ንጉሥ ምኒልክም የሚጻጻፉት አሳባቸውንና አባባላቸውን እየተለካኩ መሆኑ በጽሑፍ ላይ ይታያል። በራስ ዳርጌ በኩል ዐፄ ዮሐንስ በታኅሣሥ 16 ቀን የላኩት መልዕክት ከፍ ያለ ወቀሳ ያዘለ መሆኑን ምኒልክ ሲመለከቱ፥ በፊተኛው ደብዳቤያቸው ጊዜ ሊገልጹ ያልፈለጉትን ነገር ግን በልባቸው አምቀው ያኖሩትን የተጠራቀመውን በደላቸውንና ቂማቸውን አሁን እንደዚህ ሲሉ ዘርዝረውታል።

«ይድረስ ከሥዩመ እግዚአብሔር ዮሐንስ ንጉሠ ጽዮን ንጉሠ ነገሥት ዘኢትዮጵያ። ‹ዳግመኛ የምንተማመን የፊቱን ማን አፍርሶት በኔም በንጉሥም ፈርሶ እንደሆነ ከዚህም ከኔ ጋራ ብዙ መኳንንት ከወዲያም ከሸዋ ብዙ መኳንንት አሉ። በያሉበት ሆነው መርምረው እገሌ ከድቷል እገሌ አፍርሷል ይበሉነ› የሚል ቃል አገኘሁ። ነገር ግን መዤመሪያ የተማመነ ጊዜ ካልተገናኘን (ካልገባህልኝ) ወሎን እወስዳለሁ የተገናኘን እንደሆነ ግን ለሌላ ሰው አልሰጥም አሉኝ። እኔም ከጃንሆይ የምገባ ነኝ ብዬ ለሰዎቼ ባማክራቸው ግባ ቢሉኝ ለእጄ ብቻ ይታመኑልኝ እንጂ ከገባሁስ ዐፄ ቴዎድሮስ ላይሞቱ ዠምሮ ያቀናሁትን አገሬን ወሎን ይነሡኛል ብዬ አልጠረጥርም አላምልም ብዬ ገባሁ።

ጃንሆይም በተናገሩት ቃል ከበሽሎ ወዲህ ሰጥቼሃለሁ ብለው አዋጅ ነግረውልኝ ደስ ብሎኝ ተቀምጨ ሳለሁ ወዲያው ደግሞ ራስ ሚካኤል ከፋኝ አለ ወረሄምኑን ልቀቅልኝ አለኝ ለቀቅሁ። ደግሞ የምኖርበት ሥፍራ ሳላጣ ጃንሆይን በማመኔ ደጃች መሸሻን ሳይንት ላይ ባስር ፈትተው ወሰዱብኝ ንጉሥ ተክለ ሃይማኖት አገሬ ላይ (እምባቦ) መጥቶ ቢወጋኝ እግዚአብሔር ረድቶኝ እርሱንም መኳንንቱንም ይዤ ብገባ (ወደርስዎ ብመጣ) ነፍጡን (የጦር መሣሪያውን) መልስለት አሉኝ እሺ ብዬ መለስሁ። ደግሞ ወዲያው ወሎን ለኔ አደርገዋለሁ ሐዋርያ እሆንበታለሁና ልቀቅልኝ ቢሉኝ ለራስ ሚካኤል የሰጡብኝ እንደሆነ ይከፋኛል እንጂ ለጃንሆይማ ከሆነ እሺ ብዬ ለቀቅሁ። ኋላ ግን ለራስ አርአያ ቢሰጡት ጥጃ ጠባ ከሆድ ገባ እንዲሉ ለልጄ ከሆነ ብዬ ደስ አለኝ። ወዲያው አይሰጥብኝ ላልሁት ለራስ ሚካኤል መልሰው ቢሰጡት እየኖረ ፍቅር እየተጨመረ ይሄዳል እንጂ ይጐድላልን ብዬ በዚህ ከፋኝ።

«እምነትና ፍቅር ፈረሰብኝ አልሁ እንጂ መሐላና ግዝትስ ፈረሰብኝ አላልሁም። ባገሬም እኔ ባልገባ ተማምዬበት አልቆ ነበር። ኋላ ግን፥ ቢቀርብኝ (ቢወስድብኝ) በቀድሞው ውሌ አልሁ ማለቴ ስለዚህ ነው። እኔስ ለጃንሆይ ሽማግሌ ምን አስፈልጐኝ። ይኸን ደባድቤ በብሩህ ልቡናዎ ተመልክተው ይህ ያስከፋዋል። ይህ አያስከፋውም ብለው ጃንሆይ ይፈረዱት። ደግሞ ይህንን ሁሉ መጻፌ የመድፈሬ (ለመድፈር) አይደለም። ጃንሆይ ከፈቀዱልኝ ብዬ ነው። ጥር 10 ቀን 1881 ዓ.ም እንጦጦ ከተማ።»

ከዚህ ከመጨረሻው የምኒልክ ደብዳቤ በኋላ ዮሐንስ የመለሱት ደብዳቤ የለም። በደላቸውን ከዘረዘሩ በኋላ ‹እኔ ሽማግሌ ቆጥሬ ከጃንህይ ጋር አልከራከርም በብሩህ ልቦናዎ ተመልክተው ይህ ያስከፋዋል ይኸኛው አያስከፋውም ብለው ራስዎ ጃንሆይ ይፍረዱት› ብለው የደመደሙትን በንጉሠ ነገሥቱ ሕሊና ውስጥ ሥፍራ ያገኘ ይመስላል።

በዚህም ላይ ምኒልክ ከመኳንንቶቻቸው ጋር መክረው ዘክረው በአቡነ ማቴዎስ እጅ በራስ ዳርጌ አማካይነት የላኩት እኔን እንደ ቀድሞው ግባ አይበሉኝ እርሳቸውም በዚያው ባገራቸው በትግራይና በቤገምድር ይቀመጡ፤ እኔም ባገሬ በሸዋ ልርጋ እንደ ደንቡ ያመት ግብሬን ልላክ። ያለዚያ ግን እጅግህን ካልሰጠህ አይሆንም ብለው ወሰኔን አልፈው ከመጡ ለመዋጋት ቆጫለሁ የሚል ነው። ስለዚህም ነው ሽማግሌው ራስ ዳርጌ ላፄ ዮሐንስ በጻፉት ደብዳቤ ላይ «.......መግባቱን ግን ሥጋት ከሆነበት ጃንሆይ የሰይጣናትን ክንፍ ይስበሩት። ኋላም ነገሩ እየተመረመረ እንደዚህ ቀደሙ ፍቅርዎ ስቦት ቶሎ እንዲገባ ዐውቃለሁ......» እስከ ማለት የደረሱት።

ስለዚህ ዐፄ ዮሐንስ ባንድ ወገን የምኒልክን ኃይል በመገመት፥ ሁለተኛም ወዲያና ወዲህ እየተመላለሱ ለማስታረቅ የሚደክሙት ጳጳሱ አቡነ ማቴዎስ ሁለቱ የክርስቲያን ነገሥታት እንዳይዋጉ እየለመኑም እያወገዙም ስለተማጠኑ በእርግጥ የሁለቱ ውጊያ ለኢጣልያም ለደርቡሾቹም መግቢያ ምቹ ሁኔታ እንደሚፈጥር ባገርና በወገን ስሜት አመዛዝነው ወይም ምኒልክን የማሳመኑ ጉዳይ በኋላ ያደርሰኛል በማለት ፊታቸውን ወደ መተማ አዙረዋል ማለት ነው።

**ምዕራፍ ዐርባ ዘጠኝ**

**የወይዘሮ ዘውዲቱ ወደ አባታቸው መመለስ**

**በዐፄ ዮሐንስና በሐምዳን አቡ አንጋ መካከል የተደረገ**

**የደብዳቤ ልውውጥ**

ወይዘሮ ዘውዲቱ ምኒልክ ባላቸው ራስ አርአያ ዮሐንስ ከሞቱ ወዲህ በዚያው በዐፄ ዮሐንስ ሠፈር ነበሩና የዐፄ ዮሐንስና ያባታቸውን ጠብ እየሰሙ ያዝኑ ስለ ነበረ፥ «ባለቤቴ ራስ አርአያ ባይሞቱ ኖሮ ጃንሆይና አባቴ ሳይታረቁ አይቀሩም ነበር» የሚል ቃል ወረወሩ። ይኸንኑ ዐፄ ዮሐንስ ስለሰሙ ከመኳንንቶቻቸው ጋር ተሰብስበው ታላቅ ለቅሶ ማድረጋቸውንና ከዚያም በኋላ በማዕረግና በክብር አድርገው የሚሸኙ መኳንንቶች ጨምረው በሰላሌ በኩል ላባታቸው ለንጉሥ ምኒልክ መላካቸውን የሸዋ መኳንንትም ዐፄ ዮሐንስ ወይዘሮ ዘውዲቱን ለንጉሥ ምኒልክ መያዣና ማስፈራሪያ አድርገው የሚያስቀሩዋቸው መስሏቸው ነበርና አሁን ወይዘሮይቱ ሲደርሱ ሁሉም ዐፄ ዮሐንስን ማመስገናቸውን ብላቴን ጌታ ኅሩይ መዝግበውት ይገኛል።

ዐፄ ዮሐንስ ከንጉሥ ምኒልክ ጋር ባለፈው ምዕራፍ የተመለከትነውን የደብዳቤ ልውውጥ ካደረጉ በኋላ አባይን ተሻግረው በሸዋ ምኒልክን የማሳመኑን ጉዳይ እንዳለ ትተው ፊታቸውን ወደ መተማ አዙረው ከደርቡሽ ጋር ለመዋጋት ወደ ደምቢያ ሔዱ። ደምቢያ ደርሰው ንጉሥ ተክለ ሃይማኖትና ደርቡሾች ከተዋጉበት ሣር ወሃ ከሚባለው ሥፍራ ደርሰው በጦርነቱ ውስጥ የሞቱትን የሕዝበ ክርስቲያኑን አጥንት አይተው በጣም አዘኑ ይባላል። እርሳቸውም ወደ ደምቢያ ሲጓዙ አንዲት ልብሷ በዮሐንስ ወታደር የተዘረፈባት የጐጃም ሴት፣

«ዘንድሮ ንጉሡ ደህና ቢመለሱ፥

ምንኛ ጐልድፏል ጐጃሜ መላሱ»

ብላ በመግጠም ንጉሥ ነገሥቱ ከመተማው ጦርነት ለመመለስ እንደማይችሉ ገምታ መተንበይዋን ተክለ ሥላሴ ያወሳሉ።

ሌላው ደግሞ ከወሎዮዎች የተገጠመው

«የዮሐንስ በቅሎ ብረኪ ብረኪ ብረኪ፥

በመተማ በኩል መጣልሽ ማራኪ» የሚል ነበር፡

የሆነው ሆኖ ዐፄ፥ ዮሐንስ ወደ መተማ ለመዝመት ከመሔዳቸው በፊት ቀደም ብሎ በሣር ወሃ ንጉሥ ተክለ ሃይማኖትን ላሸነፈው ለአሚር አቡ አንጋ ደብዳቤ መጻፋቸውን ከዚህ በፊት ጠቅሰናል። ሲስፉለትም ከአማርኛው ደብዳቤ ጐን የዐረብኛ ትርጉም አድርገው እንደ ዐረቦች ልማድ ለአሚር ሐምዳን አቡ አንጋ በማለት ፋንታ እንደ አገራቸው ልማድ ለደጃዝማች አቡ አንጋ ብለውታል። በደብዳቤው ውስጥ ከዐሥር ዓመት በፊት ቱርኮች እስከ መተማ ያለውን የሱዳን ግዛት ያስተዳድሩ እንደ ነበረ ከዚያም እነዚሁ ቱርኮች (ግብጾች) በምጥዋ በኩል መጥተው ሐማሴንን ስለወረሩ ሁለት ጊዜ ተዋግተው ማሸነፋቸውን ቀጥሎ ሳማራ በነበሩበት ጊዜ ማህዲ (ሞሓመድ አህመድ ኢብን ሰይድ አብደላ) እስልምናን ተቀበል ብሎ በጻፈላቸው ጊዜ ተናደው ወደ መተማ ጦር ልከው በመዋጋት ብዙ ሰው መሞቱን ከዚያ በኋላ አቡ አንጋ ወደ ደምቢያ መጥቶ በሣር ወሃ ባደረገው ጦርነት አሁንም እንደገና ብዙ ሰው ማለቁን ጠቅሰው አሁን ደግሞ መደምደሚያውን፥

«እኔ አንተ አገር መጥቼ ብዋጋ አንተ እኔ አገር መጥተህ በትዋጋ በከንቱ ሕዝብ ከማስጨረስ በቀር ጥቅም ስለሌለው በየወሰናችን ረግተን በዚህ ፈንታ አንድነታችንን አጠንክረን የጋራ ጠላቶቻችን አውሮፓውያንን እንመክት። አንተም አገር መጥተው አሸንፈው ቢገዙህ እኔን አይተውኝም። እኔም ዘንድ ቢመጡ አንተን አይተውህም። ስለዚህ የሚጠቅመን አንድነታችንን አጠንክረን ንግድ መለዋወጡ ነው። የሁለታችን ሕዝብ ከላይ ዘሩ አንድ (የካም ልጅ) ስለሆነ ምን የሚያዋጋን ነገር አለ?

«ስለዚህ ሁለታችን አንድነታችንን አጠንክረን በፍቅር ተሳስረን አገራችንን ለመግዛት የአውሮፓ ባህር ተሻግረው የመጡትን ፈረንጆችና ቱርኮች እንቃወም። የአንተ ጠላቶች እኔ ጠላቶች ናቸው…. ከኔ በኩል የምሰጥህ ምክር ይሄው ነው» ብለው ጽፈውታል።

ደብዳቤውን የጻፉለት ታኅሣሥ 17 ቀን 1881 ዓ.ም በዳሞት (ጐጃም) ሆነው በዚያው ከንጉሥ ምኒልክ ጋር በራስ ዳርጌ አማካይነት በሚጻጻፉበት ወቅት ነበር ማለት ነው። ለዋናው የሱዳን መሪና ለእኩያቸው ለከሊፋ አብዱላሂ አል ታሺ ኢብን መሐመድ በመጻፍ ፈንታ ራሳቸውን ዝቅ አድርገው ለሱዳን ምሥራቃዊ ክፍል (ገዳሪፍ) አስተዳዳሪ መጻፋቸው በትክክል አይገባንም።

ዐፄ ዮሐንስ በስሐጢ የጦር ግንባር ከኢጣሊያኖች ጋር ወብጊያ በተሳተፉበት ወቅት የጣልያኖች ምሽግ የማይደፈር መሆኑን ከተገነዘቡና ሰዋቸውም ኢጣልያኖች ወደ ሰማይ እየወረሩ በሚያውለበሉቡት የኤሌክትሪክ ኳስ ከተደናገጠ ወዲህ «እኛና እናንተ በክርስቲያን የተሳሰርን ወንድማማች ነንና እርስ በርሳችን ከምን ዋጋ አንድነት ሆነን የቱርክ የግብጽና የሱዳን እስላሞችን እንውጋ» የሚል አሳብ አቅርበውለት ሳይሳካላቸው መቅረቱን እናስታውሳለን። ዳሩ ግን፥ የኢጣልያ መንግሥት መሠረታዊ አሳብ ክርስቲያኖችን ከእላሞች እንደዚሁም ከርስቲያኑን ከክርስቲያን ጋር አዋግተው በነዚህ መዳከም የአገር ወረራውን ዓላማ ከፍጻሜ ለማድረስ ለማድረስ ስለሆነ ለሃይማኖቱና ላፄ ዮሐንስ አባባል ምንም ዋጋ ሳይሰጥ ሊቀበሉት የማይችሉትን ውለታ እንደ ጠየቃቸውና የዕርቁ ጉዳይ እንደሳተ ባለፈው አንብበናል።

አሁንም ሐምዳን አቡ አንጋ የማዕረግ ስሙ አሚር አል ቱማር (ዋነኛው አሚር) ባለፈው ጊዜ የሁሉ የበላይ አለቃና መሪ የነበረው ሙሐመድ አህመድ ኢብን ሰይድ አብደላ (ማህዲ) በሱዳን የእስልምናን ሃይማኖት ባዲስ ኃይል ቀስቅሶና አዲስ የአስተዳደር ሥርዓት መሥርቶ በተነሣበት ጊዜ በሱዳን ላይ ተመሥርተው በገዥነት ተቀምጠው የነበሩት ግብጾችና ቱርኮችን አባሮ ፈረንጆቹን ሳይቀር አንቀጥቅጦ በእንግሊዝ መንግሥት ፈቃድ ከግብጹ መሪ ከተውፊቅ ፓሻ ለሱዳን ጠቅላይ ገዥነት ተሾሞ የመጣውን ጐርዶን ፓሻን (ዤኔራል ቻርልስ ዦርዥ ጎርዶንን) አሸንፎ ጭንቅላቱን እስከ መቁረጥ በደረሰበት ሰዓት አሁን አንጋ ከዋናዎቹ መሪዎች (አሚሮች) እንደ አንዱ ሆኖ በሁሉም የጦር ግንባር ተካፍሏል። ደግሞ በቅርቡ በደምቢያ ንጉሥ ተክለ ሃይማኖትን ማሸነፉ በልቡ ትዕቢት አሳድሮበታል። ያለፈውን የነጐርዶን ፓሻን አሟሟት በመገምገም አሁንም የማህዲን ትምህርት ተከታዩን የከሊፋን አብዱላሂን አመራርና ዓላማ ሁሉ የሚቃወም እንደሚተፋና ቢዋጋም እንደሚሸነፍ ከልቡ ያመነ ይመስላል።

ስለዚህ ያሁኑ ያፄ ዮሐንስ «የሱዳንና የኢትዮጵያ ሕዝብ ዘሩ አንድ ነውና እኛ ተስማምተንና ተፋቅረን ፈረንጆቹን እንቃወም» ብለው ያቀረቡለትን የዝምድና አሳብ ከፍርሃት የመነጨ አድርጎ ቆጥሮታል። በዚህም ላይ በደብዳቤያቸው አናት ላይና በማኅተማቸው ዙሪያ «ንጉሠ ነገሥት ዮሐንስ ንጉሠ ጽዮን ዘኢትዮጵያ»በሚለው ጎን በግዕዝና በዐረብኛ ቋንቋ «መስቀል ሞዓ ነገደ እስማኤል» ይኸውም ማለት «ክርስትና እስልምናን አሸነፈው» የሚለው ዐረፍተ ነገር እንደ አቡ አንጋ ለመሰለ ሃይማኖቱን አጥባቂ የሚያንገፈግፈው ቃል እንጂ ወደ ሰላም አይጋብዘውም። ደግሞም ከኢትዮጵያ በተለይ ከወሎና ከዋጅራት የተሰደዱት እነ ሸክ ጦሃል ቤን ጃፋር በሱዳንና በኢትዮጵያ መካከል በነበረው የጦርነት እሳት ላይ ዘይት ከመጨመርና ከማባባስ በቀር ሁለቱ ወገኖች የሚስማሙበትን መንገድ አይፈልጉትም። እነሱ የሚጠብቁት በ1870 – 1875 ዓ.ም ክርስቲያን ሁኑ ተብለው የደረሰባቸውን ያለፈውን ጥቃታቸውን በመመለስ ደርቡሾች ከዐፄ ዮሐንስ ተዋግተው እንዲቀበሉላቸው ብቻ ነበር።

በዚህ ሁሉ ምክንያት ንጉሠ ነገሥቱ ዐፄ ዮሐንስ ለጻፉለት የዕርቅና የሰላም ደብዳቤ አቡ አንጋ ከአለቃው ከአሚር አብዱላሂ ጋር ተመካክሮ የመለሰላቸው ቀጥሎ የምንመለከተው ደብዳቤ ኩራት የተመላበት የትዕቢትና የዕብሪት መልስ ነው።

«ከእግዚአብሔር ባሪያ የማያምኑትን ለማጥፋት ከተመደበው ከእስላም ጦር መሪ ከሀምዳን አቡ አንጋ ለሐበሻው ዮሐንስ» ብሎ ይዠምርና ባረብኛና በውጭ አገር ቋንቋ የተጻፈው ደብዳቤ እንደ ደረሰውና እሳቸው በደብዳቤያቸው መዠመሪያ ላይ ያሉትን ከተቃቀሰ በኋላ ማህዲ እስላም እንዲሆኑ ጽፎላቸው ለነበረው መቆጣታቸው ያላግባብ መሆኑን በዚህም ምክንያት ወደ መተማ የዘመቱት፥ (በሐሾች) መከራ እንደ ደረሰባቸውና ያም ለሳቸው ትምህርት ሊሆን እንደሚገባ ካመለከተ በኋላ እንደዚህ ሲል ይደመድማል።

«ተዋጊዎቹ አንበሶች (ደርቡሾች) የእስልምናን ሃይማኖት የሚቃወመውን ሁሉ በመቃወም ለመሞት በእግዚአብሔር በነቢዩ (መሐመድ) በማህዲውና በከሊፋው ስም ምለዋል። እነኝህንም ባለፈው አላወቅሃቸው፥ እንደሆነ ነገ ታውቃቸዋለህ። እነሱም የሚመጡት አንተንና ኢአማኒዎቹን (ክርስቲያኖች) ለማጥፋት እንጂ ከብርና ገንዘብ ለመፈለግ አይደለም። ስለዚህ ንቃ ከእግዚአብሔር ቁጣ የማያድንህ ሰይታን አያሳስትህ። ለመማር ለሚፈልጉ ሁሉ ያለፈው ትምህርት ነው። በደብዳቤ ላይ ደጃች አቡ አንጋ ብለኸኛል ደጃዝማች አለመሆኔን ልታውቅ ይገባሃል። ደጃዝማች እንደ አንተ በእግዚአብሔር የማያምኑ ስያሜ ነው። በከሃዲነትህ እያለህ ሰላም እናድርግ ያልከው ሁለት የማይጣጣም ነገር እንዴት ይገናኛል ብለህ ታስባለህ? ይህም የአእምሮን ዝቅተኝነት ያሳያል።….. በእርግጥ ሰላም ትፈልግ እንደሆነ ከልብህ ከአላህ በቀር ሌላ አምላክ የለም መሐመድም ነቢዩ ነው ብለህ ማመን አለብህ። ያለዚያ አምላክ በመጽሐፉ እንደ ሰጠው ተስፋ አንተንም እንወጋሃለን አገርህንም እናጠፋለን ሕዝብህንም እንገላለን ሀብትህንም እንወስዳለን….. በአላህ ካላመንክ እኛ የምንለንው ካልተከተልህ በቀር አንተንና እኛን የሚደፍፉህንም ጣልያኖችንና አውሮፓውያንን የሚለየን ሰይፍ ብቻ ነው።…. እኛን ለመውጋት ኃይልና ድፍረት ካገኘህ ግጠመን እስከ አሁንም ያቆየ ፍርሐትህ ነው እንጂ ቢቻልህ እኛን ለመውጋት አታመነታም ነበር። ነገር ግን አንተ ባትወጋንም እዚያው እርጋ እኛ ስለህበት ድረስ መጥተን በማይሸነፈው ጦር ሠራዊታችን እናጠፋሃለን። ስለዚህ ጊዜው ሳያመልጥህ ወደ አምላክ ተመለስና (ስለምና) ሕይወትህን አድን ደህንነትህም እስላም በመሆን ጥፋትህም ባለመሆኑ ነው….. የምሰጥህ ምክር ይኸው ነው።…..»

አቡ አንጋ ከንቀቱ የተነሣ ሲጽፍላቸው ለመሊክ (ለንጉሥ) ዮሐንስ ለማለት እንኳን ሳይፈልግ ንጉሠ እንገሥቱን እንደ ተራ ሰው «ለሐበሻው ለዮሐንስ» ነው ያላቸው። በሌላውም አነጋገሩ ጽሑፍ ራሱ እንደሚያመለክተው «በየወሰናችን ረግተን በመዛመድ ፈረንጆችን እንቃወም» በማለት የዘረጉለትን የሰላም እጅ ሊጨብጥ አልፈለገም። ምናልባት ይኸን ዐይነቱን አባባል ላለመቀበል ያስገደደው ንጉሠ ነገሥቱ ከአምስት ዓመት በፊት በእንግሊዝ አዋዋይነት መሠረት የገዛ ጦራቸውን ልከው በከሰላ ደርቡሾቹ ጋር በማዋጋት የተከበቡትን ቱርኮችንና ግብጾች አድነው ባገራቸው አስተናግደው ማሳለፋቸውን ቂሙ አልተዘነጋም ይሆናል። ምናልባትም ከሰሐጢ የጦር ግንባር የተመለሱት «ከኢጣልያኖች ጋር እስላሞችን አንድ ሆነን እናጥቃ ተባብለው ተስማምተው ዕርቅ አርገው ነው» ተብሎ የተወራውን አምኖ ይሆናል። በዚህ ዐይነት ለግኑሠ ነገሥቱ ከእንግዲህ ወዲያ የቀራቸው መዋጋት ብቻ ነው እንጂ እንደ ሰሐጢው ግንባር፥ ጠል ጠል ያለ ሰነፍ ዕርቅ እንኳን ለማድረግ አልቻሉም ማለት ነው።

ሐምዳን አቡ አንጋ ይኸን የፉከራ የትዕቢትና የትዕቢት ደብዳቤ ጥር 3 ቀን እንደ ጻፈላቸው ምንም ያህል ጊዜ ሳይቆይ በጻፈበት ወር በጥር 29 ቀን 1881 ዓ.ም ሞተ። ነገር ግን በትንቢት ይሁን በጥንቆላ፥ በግምት ይሁን በመላ በደብዳቤው ላይ የተመኘው ያፄ ዮሐንስ ውድቀት እርሱ ከሞተ በኋላ ሁለት ወር ባልሞላ ጊዜ ውስጥ መተማ ላይ ተፈጸመ። እርሱም ሲሞት በእርሱ እግር በከሊፋ፥ አብዱላሂ ፈቃድ ዛኪ ቱማል (ታማል) ተሾመ። ይህ አዲሱ ሹም ወደ ፊት በመጋቢት 1 ቀን 1881 ዓ.ም በመተማ ከዐፄ ዮሐንስ ጋር ተዋግተው ሲያሸንፋቸውና እርሳቸውም ከደርቡሾቹ በተተኮሰች ጥይት ሲሞቱ፥ ዝርዝሩን ወደ ፊት እናነባለን። የአቡ አንጋ የደብዳቤው አባባልም ይነስ ይብዛ ተፈጸመ ማለት ነው።

**ምዕራፍ ሃምሳ**

**ያፄ ዮሐንስ ጉዞ ወደ መተማ - የጦር ድርጅታቸው፥**

ዐፄ ዮሐንስ ሸዋን ሳይወጉና ምኒልክን ሳይሳምኑ ጉዞአቸውን ወደ መተማ ያዞሩበት ምክንያት ሰበቡ አንድ ሆኖ ሳለ ጸሐፊ ሁሉ እንደ መሰለው ልዩ ልዩ ትርጕም ሰጥቶታል። አለቃ ተክለ ሥላሴ ዋቅጅራ፦

«ዐፄ ዮሐንስ ንጉሥ ምኒልክን ሊወጋ ሸዋ ሊሔድ ተነሣ። የዚህን ጊዜ ንጉሥ ምኒልክ በሰላሌ ራስ ዳርጌን በግንደ በረት ደጃች መኰንን በወሎ ደጃች ወሌን ጠባቂ አኑሮ ነበረ። ያንጊዜ ዐፄ ዮሐንስ አስቀድሞ ግጥም ላከ (እንዲህ ሲል)

እርሳሱ ብዙ የሐምሌ ቴግብ (ተግብ)

ደንጊያ መንከስ ነው ካሴን ማሰብ»

«ይኸን ግጥም ንጉሥ ምኒልክ በሰማ ጊዜ ደነገጠ። ‹አገሬን አላዘርፍም› ሲል ከደብረ ሊባኖስና ከዝቋላ ደረቋ ላይ አማላጅ መነኮሳት ላከ ግብሩን ሰጥቶ ታረቀ። በዚህ በኋላ ዐፄ ዮሐንስ ወደ መተማ ተመለሰ….» ብለዋል።

ከአቡነ ማቴዎስ ጋር መነኮሳት ሁለቱን ሊገላግሉ ሊማልዱ መሔዳቸው እርግጥ ነው። ደንበኛ እርቅ ግን ለመደረጉ ምንም የማስረጃ ምልክት የለም። ግጥሙንም አንድ በንጉሠ ነገሥቱ ሠራዊት ውስጥ ያለ ወታደር ወይም መኰንን በቀረርቱ ጊዜ ገጥሞት ይሆናል አንጂ በዚህ ጊዜ ይኸን የመሰለ ተራ የድንፋታ ግጥም ንጉሠ ነገሥቱ ገጥመው የሚልኩ አይመስልም።

በበኩላቸው ነጋድራስ አፈ ወርቅ፦

«…..በዚያ በኩል (በዐባይ ዳር) መሄዳቸው ጥንቱንም ለማንገራገር ነበር እንጂ ዐባይን መሻገር ሆኖላቸው ቢሆን እውነት የዚያን ጊዜ ጉሮሮ የሚውጠውን እጅ ይመጥነዋል ነውና ካባዳኛው (ከምኒልክ) ጋራ ተዋግተው እንዳይወጡት ያውቁ ነበረ….. ወግድ ምኒልክስ መቸም አምልጦ አያመልጠንምና አሁንስ ቤተ ክርስቲያናችንን ያቃጠለውን ታቦታችንን ያረከሰውን ደርቡሽን እንውጋ ደማችንን እንመልስ ብለው ወደ መተማ ወረዱ…..» ሲሉ እንመልከት።

ብላቴን ጌታ ኅሩይ ወልደ ሥላሴ ደግሞ፥

«….. ዐፄ ዮሐንስ ፊታቸውን ወደ መተማ ስለ ማዞራቸው አንዳንድ ሰዎች «ዐፄ ዮሐንስ ወደ ሸዋ መጥተው ከንጉሥ ምኒልክ ጋራ ለመዋጋት ሽዋንም እንደ ጐጃም ለማጥፋት ካሰቡ በኋላ የንጉሥ ምኒልክን ሠራዊት ብዛት ቢሰሙ ፈርተው ተመለሱ» እያሉ ይናገራሉ። አንዳንዱ ደግሞ ዐፄ ዮሐንስ ወደ ሸዋ ለመምጣት ሲነሡ በምስጢር ከንጉሥ ምኒልክ የተላኩ መነኮሳት መጥተው (ሂደው?) «ወደ ሸዋ የሄድህ እንደሆነ ንጉሥ ምኒልክን ድል ታደርጋለህ በነፍስህ ግን ትጎዳለህ። ወደ መተማ የሄድህ እንደሆነ ግን በሰማዕትነት ትሞታለህ፥ በነፍስህ ትጠቀማለህ ቢሏቸው በሥጋዬ ተጠቅሜ በነፍሴ ከምጎዳ ሞት ይሻለኛል ብለው ወደ መተማ ሄዱ» እያሉ ይናገራሉ። ሌሎች ደግሞ «ደርቡሽ ለጦርነት መሰናድቱን ሰምተው ነበርና ወደ ሸዋ የሄድሁ እንደሆነ የቤጌምድርን አገር ያጠፋዋል፥ ሕዝበ ክርቲያኑን ያርደዋል….. እግዚአብሔር ቢረዳኝ በፊት ደርቡሽን ወግቸ ድል ካደረግሁ በኋላ ወደ ሸዋ እዘምታለሁ ብለው ወደ መተማ ተጓዙ ብለው ይናገራሉ….. በእውነተኛ ልብ ስንመረምረው ይህ በሦስተኛው የተነገረው ቃል እውነት ይመስላል……» ብለዋል።

እውነትም በዚህ ጉዳይ ባልቴን ጌታ የሰጡት ግምት ትክክል ይመስላል።

የሆነ ሆኖ የሁሉም አባባል መላም እውነትም የተደበላለቀበት መሠረት ያለው አባባል ነው። የሁሉም አባባል ይኸውም ማለት ፍርሃቱም ሥጋቱም ጥንቃዌውም ባፄ ዮሐንስና በንጉሥ ምኒልክ አእምሮ ውስጥ የሚመላለስ ነው። ቢሆንም ሁለቱም በደላቸውን በራስ ዳርጌ አማካይነት የተገላለጹት በታሪካዊ ጽሑፍ ላይ የሠፈረ ደንበኛ ሰነድ ስለሆነ የደብዳቤዎች ልውውጥ ለአእምሮአችን እውነተኛውን መንገድ ለማስጨበጥ የሚረዳ ይመስለኛል። በእርግጥ በምኒልክ በኩል ባንድ ወገን «ላፄ ዮሐንስ እንደዚህ ቀደሙ ገብሬ ከምዋረድ መዋጋት ይሻለኛል» ሲሉ በሌላ ወገን «በኔ እምቢታ ምክንያት አገሬ እንደ ጐጃም ከሚዘረፍ ሕዝቤ ከሚበዘበዝ እኔን ግባ እጅ ንሣ አይበሉኝ እንጂ፣ ያመት ግብሬን እገብራለሁ የቀረው እንደ ሁኔታው እየታየ ወደ ፊት ይፈጸማል» ብለው ሲወስኑ ባፄ ዮሐንስ በኩል ደግሞ «ጐጃምን ያጠቃሁት አንሶ አሁንም በምኒልክ እምቢታ ሸዋን አላጠቃም ምናልባትም አጠቃለሁ ስል ተሸንፌ በገዛሁትና በአስገበርሁት በምኒልክ እጅ ወድቄ ከምዋረድ አንደኛውን ወዳገሬ ወደ ሕዝቤና ወደ ሃይማኖቴ ጠላት ብዘምት ይሻላል። በዚያም የጦር ግንባር ከቀናኝ ምኒልክ ዐውቆ ይገባል፥ እምቢ ቢልም በደርቡሽ ድል ሞራሉ ከፍ ባለው ሠራዊቴ መትቼ አስገብረዋለሁ» ብለው ይሆናል።

ስለዚህ አስተዋዩ ንጉሠ ነገሥት ይኸንን ሁሉ በልቦናቸው ካመዛዘኑ በኋላ ከነበሩት ከዳሞት በየካቲት ወር ተነሥተው በአገው ምድር አልፈው ወደ መተማ ጉዞ ዠመሩ። ንጉሥ ተክለ ሃይማኖት ግን ባለፈው የሣር ወሃ ጦርነት ሠራዊታቸው ስለ ተጎዳ፥ በንጉሠ እንገሥቱ ፈቃድ አንጅብራ ላይ ተሰናብተው ቀሩ። የጐጃሙ ጳጳስ አቡነ ሉቃስ ብቻ ‹ከንጉሠ ነገሥቱ አልለይም› ብለው አብረው ተጓዙ። አብሮ የዘመተውን የጦር ሠራዊት ቁጥር ባላቴን ጌታ ኅሩይ 150.000 ከዚሁም 20.000 ፈረሰኛ ሲያደርጉት፥ አለቃ ተክሌ 100.000 እግረኛና 20.000 ፈረሰኛ ላይ መድበውታል። የኢጣሊያኖቹ ሰነድ በዚሁ አካአቢ ያደርግና አንዳንዱ እስከ 80.000 ያወርደዋል። የተከተሉዋቸው ዋና ዋና የጦርና ያስተዳደር መኳንንት ዕድሜያቸው ወደ ሰማንያ ዓመት የተጠጋው አጐታቸው ትልቁ ራስ አርአያ ድምጽሱ የጦር ጠቅላይ አዛዥነቱን ከራስ አሉላ የተረከቡት የታላቅ ወንድማቸው የደጃች ጉግሣ ልጅ ራስ ቢቶደድ ኃይለ ማርያም ጉግሣ ራስ አሉላ እንግዳ (ቁቢ) የወሎው ባላባትና የክርስትና ልጃቸው ራስ ሚካኤል አሊ፥ ራስ መንገሻ ጉግሣ የራስ ኃይለ ማርያም ታናሽ ወንድም ራስ ሐጐስ…. የሺሬና የሰለምት ገዥ ዋግ ሹም ገብሩ ቢቶደድ ገብረ መስቀል ገብረ ጻድቅ ደጃች ቦጋለ አርአያ (የራስ አርአያ ልጅ) ደጃች መሸሻ የወንድማቸው የደጃች ማሩ ልጅ የቀረውም ደጃዝማቹና ፊታውራሪው ቀኛዝማቹና ግራዝማቹ ብዙ መሆኑ አይጠረጠርም። ከቤተ ክህነትም ወገን ከአቡነ ሉቃስ በቀር ጳጳሳቱ እነ አቡነ ጴጥሮስ እጨጌው አባ ቴዎፍሎስ ታቦት አጅበው የሔዱ ብዙ ካህናትና ቀሳውስት ይገኛሉ። አገው ምድርን አልፈው ደምቢያ ገብተው በሣር ውሃ ሲያልፉ ባለፈው ዓመት ንጉሥ ተክለ ሃይማኖትና ሐምዳን አቡ አንጋ ከተዋጉበት ቦታ ደርሰው የሞቱትን ሰዎች ዐፅም አይተው በጣም አዘኑ ይባላል። «የጐጃም ጦር ሳይዋጋ ሸሸ ብላችሁ በከንቱ ያሳምችሁኝ» ብለው ራስ አሉላን ተቖጡ ሲሉ ተክለ ሥላሴ አመልክተዋል።

በደርቡሾቹ በኩል ባለፈው እንዳልነው ዋናው የደርቡሾቹ መሪ ከሊፋ አብዱላሂ በዋናው ከተማ በኡምዱርማን እንደ ተቀመጠ አገሪቱንም ጦሩንም በትእዛዝ ይመራል። ከኩራቱም የተነሣ የንጉሠ ነገሥቱን መዝመት እያወቀ ራሱ መሪ ሆኖ ለመመከት ወደ መተማ አልመጣም። እንገር ግን ለምሥራቅ ሱዳን ገዥ ለአቡ አንጋ ተከታይ ለዘኪ ቱማል ማናቸውንም ወታደርና የጦር መሣሪያ ሰጥቶ መሪ ትእዛዝ ብቻ እየላከ እርሱ በከተማው ተቀምጦ ወሬውን ይከታተል ነበር። በመተማ በዘኪ ቱማል ሥር የዘመተው የወታደር ቁጥር 70 – 80 ሺ መካከል እንደሆነ ተገምቷል። ከደርቡሽ ጦር በቀር ከወሎና ከወሎ አካባቢ ከዋጅራት ከራያን ዘቦ እየሸሸ የሔደው በሼክ ጦሃ ቤን ጃፋር መሪነት የቀረውም ከወዲህ ከኢትዮጵያ ሰሜንና ሰሜን ምዕራብ ከቦጎስና ከቤኒ አሚር በነአህመድኤል ጅር በነዲግላል መሐመድ እየተመራ ግማሹ ወደ ኢጣልያ ሲጠጋ የቀረው ወደ ደርቡሾቹ ተደባልቆ ኃይላቸውን አጠንክሮላቸዋል።

ከማህዲ አነሣሥ ወዲህ ደርቡች የእስልምናን ሃይማኖት ለማስፋፋት የቱርክንና የግብጽን ግዛት የፈረንጆችን በተለይ የእንግሊዞችን የበላይ ተቆጣጣሪነት ደምስሰው እስልምናን በያለበት ለማስፋፋት የተነሡበት እንደ ነቢዩ መሐመድ ተከታይ የቆጠሩት ማህዲ አህመድ የተናገረው ሁሉ የሚፈጸም የርሱንም እምነት ተከትሎ መረዳታቸውን አቡ አንጋ ላይ የማንም ኃይል ተነሥቶ እንደማይመልሰው መረዳታቸውን አቡ አንጋ ላፄ ዮሐንስ በጻፈው ደብዳቤ ላይ ተረድተነዋል። ይህ እምነት አንድነታቸውን አጠንክሮ ለሞራላቸውም ከፍ ያለ ድጋፍ ሆኗል።

በዚይ አንጻር ላፄ ዮሐንስ ስለ ክርስትና ሃይማኖት ከዚያውም በተለይ ስለ ኢትዮጵያ ተዋሕዶ ቤተ ክርስቲያን መቋቋም መስፋፋት ያለቸው ምኞት ከፍ ያለ ስለ ነበረ፥ ምኒልክን በ1870 ዓ.ም ካስገበሩበት ጊዜ ዠምሮ «የስልምና ሃይማኖት የያዘ ኢትዮጵያዊ ሁሉ ክርትና እንዲነሣ ብለው ባወጁት መሠረት እስላሙ ሁሉ በክርስቲያን ሹማምንትና መኳንንት እየተነዳ ወደየቤተ ክርስቲያን በመሔድና እንዲጠመቅና እንዲቆርብ የተደረገበት ዋናው ንጉሠ ነገሥታዊ ዓላማው ኢትዮጵያዊ ሁሉ ባንድ ሃይማኖት ላንድ ዓላማ እንዲቆም ነበር። በዚያን ጊዜ ኢትዮጵያውያንና ሱዳኖች ያደረጉት ጦርነት ከፖለቲካና ከመረኢት ፍለጋው የበለጠ በሃያምኖት ሽፋን የተደረገ ጦርነት መሆኑ ይታወቃል።

በዚህ መካከል የሚያሳዝነው እንግሊዞች ወደ መቅደላ ዐፄ ቴዎድሮስን ለመውጋት የመጡ ጊዜ ካፄ ዮሐንስ (ያን ጊዜ ደጃች ካሣ) የተደረገላቸውን አቀባበልና መስተንግዶ ንጉሠ ነገሥቱም ከልባቸው ንግሥት ቪክቶሪያን እንደ እናት ዤኔራል ናፒየርን እንደ አባት ቆጥረው ሲመኩባቸው የነበረው ሁሉ ቀርቶ ያሁኑም ያፄ ዮሐንስና የደርቡሾች ጦርነት ዋና ሰበቡ የእንግሊዝ መንግሥት በአድሜራል ሔዊት አማካይነት ግብጽንና ኢትዮጵያን አዋውሎ ውሉን ለማክበር ሲሉ ንጉሠ ነገሥቱ ለግብጾቹ ረድተው ከሱዳኖቹ ጋር በተዋጉበት ምክንያት መሆኑን እያወቀው ባሁኑ ጊዜ በሰሜን ምሥራቅ በኩል ጣልያንን ጋብዞ ማስጠቃቱ ሳያንሰው በርሱ ሰበብ በተበሣው የደርቡሾች ጦርነትና የሱንም ዤኔራሎች እነጐርዶን ከፈጅዋቸው ደርቡሾች ጋር ለመዋጋት ወደ መተማ ዚጓዙ አንዳች እርዳታ ሊያደርግላቸው አልፈለገም። ወታደርና የጦር መሣሪያ ባያቀብል እንኳን «በዚህ ዐይነት መክቱ እንደዚህ አድርጋችሁ ብታጠቁ ታሸንፋላሁ» ብሎ የሚመክር አንድ የጦርነት ልማድ ያለው እንደ ማርክሃም ያለ እንግሊዛዊ መኰንን ሊለግሣቸው አልቻለም። ካፒቴን ሐሪሰንና ምስተር ዤራልድ ፖርታልን ልኮ «ለኢጣልያ መሬት ቆርጠው ይስጡ» የተባተለውን አባባል ንጉሠ ነገሥቱ ሳይቀበሉ ከቀሩ ወዲህ ይኸው የእንግሊዝ መንግሥት አንድነትና ዝምድናውን ከኢጣልያ ጋር አጥብቆ እርሳቸውን ገሸሽ አድርጎ ትቷቸዋል።

በመግንሥታት መካከል ጥቅምን መከተል እንጂ የሞራል ግዴታ በምንም ዐይነት ስለሌለ ሁኔታው ያሳዝናል እንጂ አያስገርምም። ስለዚህ የመንግሥት መሪ ሁሉ በሌላው መሪ መታመንን ትቶ ራሱ በራሱ ለራሱ የሚወጣበትን መንገድ ጠንክሮ ከማበጀት በቀር ሌላ መድኅን እንደሌለ ይህ ያሁኑ የእንግሊዞች አቅዋም ደህና መሣሪያ የሆነ የፊደል ሰሌዳ ነው። ማናቸውም ውል ወይም እይቃል ኪዳን ወዳጅነት ቢደረግም ውሉ የሚሠምረው በመዠመሪያ ራስን አደርጅቶ መሆን አለበት። ያለዚያ ውሉ የጌታና ያገልጋይ መልክ ፈጥሮ ጸጸት ሊያስከትል ይችላል። ያፄ ዮሐንስና የእንግሊዞች ውል ከዚህ ሁኔታ ላይ እንደ ወደቀ ይታያል።

**ምዕራፍ ሃምሳ አንድ**

**የመተማ ጦርነት - ያፄ ዮሐንስ አሳዛኝ ሞት**

ዐፄ ዮሐንስ ሠራዊታቸውን እንዳስከተሉ በመኳንንቶቻቸው ታጅበው ሲሔዱ ከጦሩ ብዛት የተነሣ የምድሩ ትቢያ እንደ ደመና ሆኖ ፀሐይን እንደ ከለላት ንጉሠ ነገሥቱም የየካቲቱ ወር ሲያልቅ ወደ መተማ አካባቢ በደረሱ ጊዜ፥

«መጣሁ ታጠቅ እንደ ሌባ በድንገት መጣብኝ እንዳትለኝ

መምጣቴም የክርስቲያንን ደም ለመበቀል ነው» ብለው ለዘኪ መላካቸውን ብዙ ጊዜ ስማቸውን የጠቀስናቸው ያገራችን ደራሲዎች አመልክተዋል።

ከዚሁ አያይዘው ይህ መልእክት ለዘኪ ቱማል ሲደርሰው በርግጥም ያፄ ዮሐንስ ከነጦራቸው መምጣት በመተማና በአምዱርማን በተሰማ ጊዜ በደርቡሾች ዘንድ ሽብርና ድብልቅልቅ መፈጠሩን አዝማቹ ዘኪ ቱማልም የወታደር አለቆቹን ሰብስቦ፥ «ጠላቶቻችንን እንዴት ሆነነ እናቆያቸው? በውጭ ወይስ በቅጥር ውስጥ?» ብሎ ምክር ቢጠይቅ አህመድ አሊ የሚባለው የእስላሞች ቃዲ «በሜዳ ተሰልፈን የቆየናቸው እንደ ሆነ አበሾቹ ፈረሰኞች ናቸውና በፈረስ አጐዳ ይጥሱናል። ስለዚህ እዚሁ አጥራችን (ከግምብ ምሽጋችን) ውስጥ ተሰልፈን ብንቆያቸው ይሻለናል» ብሎ እንደ መከረ፥ ዘኪም ሥራዊቱን ቢያስቆጥረው 85 ሺ መድረሱን ይህን ጦር ባጥር (በምሽግ) ውስጥ አሰልፎ በተረፈ (በተጫማሪ) በየገበያውና በየመንገዱ ዐዋጅ ነጋሪ እየሰደደ ነጋዴውን ከንግዱ ላይ ገበሬውን ከእርሻው ላይ እያስነሣና የጦር መሣሪያ እያስያዘ ማሰለፉን ወደ አምዱርማን ለከሊፋ አብዱላሂ መልእክት ልኮ «ወዳጃ እስይዘህ ጸልይልኝ። ረዳትም ላክልኝ ሐበሾች ሰላይ ልኬ ነበርና ብዛታቸው እንደ ሰማይ ኮከብ፥ እንደ ባሕር አሸዋ ነው» ብሎ መላኩን ጽፈዋል። በኢትዮጵያውያን በኩል የጦር አሰላለፍ ከሦስት ላይ ተከፍሎ ራስ መንገሻ በቀኝ ራስ ኃይለ ማርያም ጉግሣ በግራ ሆነው በመካከል ራሳቸው ንጉሠ ነገሥቱ ነበሩ ይባላል። በዚህ አኳኋን በመጋቢት 1 ቀን 1881 ዓ.ም ቅዳሜ ለት ጧት በሦስት ሰዓት ላይ ጦርነቱ ተዠመረ። ካገራችን ጸሐፊዎች ውስጥ በመጠኑ ዘርዘር አድርገው የታሪክ ማስታወሻ የተውልን ብላቴን ጌታ ኅሩይ የመተማውን የጦርነት አዠማመሩና ፍጻሜውን እንደዚህ ሲሉ አስፍረውታል።

«በመጋቢት 2 ቀን ቅዳሚት ጦረንት ተጋጠሙ ከሠራዊቱም ብዛት የተነሣ ትቢያው እንደ ደመና እየሆነ ሰውና ሰው በጣም አይተያይም ነበር። በአንድ አፍታ የከተማውን ቅጥር (ግንብ) ጥሰውት ገቡ (ኢትዮጵያውያኑ) በዚያን ጊዜ በከተማው ውስጥ ያሉት ሴቶች የሕፃናቱ የሽማግሌው የባልቴቱ ጩኸትና ለቅሶ ዠግናው ሲፎክርና ሲያቅራራ ድምጡ እየተደበላለቀ የክረምት ነጐድጓድ ይመስል ነበር ይባላል። በብርቱ ጦርነት ከተዋጉ በኋላ ግን የከተማውን ቅጥር ባንድ ወገን ጥሰት ገቡ። በከተማው ውስጥ ያለ ሰው ሁሉ እየወጣ እንዲሸሽ ቤቱንና ቅጥሩን አቃጠሉት። ባንድ ወገንም ዘልቀው ግምጃ ቤቱን ያዙት ያቡ አንጋንም አጽም ለማቃጠል ቤቱን ሁሉ ይቀሰቅሱ ነበር። ይኸንንም ያሰቡበት ምክንያት አቡ አንጋ ጐንደርን አጥፍቶ ሊቃውንቱን ሁሉ በእሳት አቃጥሏቸው ነበርና የዚያን ብድር ለመመለስ ነበር። ነገር ግን ዐፄ ዮሐንስ ምንም ጠንክረው ቢዋጉ ድል ለማድረግ ያለ እግዚአብሔር ፈቃድ አይሆንምና ድል ለማድረግ ጥቂት ሲቀራቸው በጠመንጃ ቆሰሉና ወሬው ያንጊዜውኑ በየስለፉ ውስ ተሰማ። መኳንንቱም ወታደሩም ከቅጥሩ ውስጥ ዕይወጡ መሸሽ ዠመሩ።

ከ20ኛው መቶ ክፍለ ዘመን ላይ ሆነን ስንመለከተው ምንም እንኳን በሠለጠኑት አገሮች ጦርነት ሲደረግ አስቀድሞ ለጠላት ማስታወቅ «ኡልቲማቱም» የተለመደና የሚገባ መሆኑን የታወቀ ቢሆንም ባንድ ወገን በጠላት ላይ ድልን ለማግኘት ከሚያስችሉት ዘዴዎች አንዱ ጠላት ሳይጠነቀቅ በድንገት ደርሶ ሳያስበው አደጋ ጥሎ መውጋት ነው። ዐፄ ዮሐንስ «መጣሁ ጠብቀኝ፥ እንደ ሌባ አዘንግቶ ወጋኝ እንዳትል» የሚል መልእክት ለዘኪ ቱማል ሲልኩ አሳቡ ከወንድነትና ከዠግንነት መንፈስ የመነጨ መሆኑ ነው። በሌላ ወገን ደግሞ ከላኩበት ዠምሮ ወታደሩን ለማደራጀት ምሽጉን ለማጠንከር እንዳገዙት የታወቀ ነው።

ትልቁ እስክንድር ከክርስቶስ፥ ልደት በፊት በ333 ዓመት በግራኒክ ዐርባ ሺ ወታደር ይዞ አንድ ሚሊዮን ያስከተለውን የፋርሱን ንጉሠ ነገሥት ዳርዮስን አሸንፏል። ናፖሊዎን ቀዳማዊም የመስኮብንና የአውስትሪያን ጥምር መንግሥት 120.000 ሺ የሚደርስ የጦር ሠራዊት ከነርሱ አጋማሽ በሆነ ጦር ለማሸነፍ የቻለው ባመራር ዘዴ ነበር። ስለዚህ ምን ጊዜም በማናቸውም ጦርነት ድል የሚገኘው በዘዴና ምቹ ሥፍራ ይዞ በመጠበቅ እንጂ ጦር ሠራዊት ብዛት አይደለም። ራሳቸው ዐፄ ዮሐንስ ደጃዝማች ካሳ ሲባሉ በ1863 ዓ.ም ዐድድዋ አጠገብ ከ12.000 የማይበልጥ ወታደር ይዘው 60.000 ሺ ጦር ያዘመቱባቸውን ዐፄ ተክለ ጊዮርጊስን ያሸነፉዋቸው ምሽግ ወይም በጠባዩ ምቹ የሆነውን ሥፍራ በመቆጣጠርና በጥሩ መሣሪያ በመዋጋት መሆኑ ሊዘነጋቸው አይችልም ነበር። ባገራችን «ከታዳጊ ጌታ ሰገዳዳ ቦታ» ይባላል ይኸውም ማለት ለጦርነት እርዳታ ከሚደርስ ጌታ የውጊያ ሥፍራ ይበልጣል ለማለት ነው።

ከሱዳኖቹ የተሻለ የጦር መሣሪያ በተለይ በመድፍ በኩል ኢትዮጵያውያኑ ይዘው እንደ ነበረ በብዙ ጸሐፊዎች ዘንድ ተረጋግጧል። ደግሞም በቅርቡ ከሰሐጢም ግንባር የተመለሱት የኢጣልያኖች ምሽግ የማይበገር መሆኑን ከተገነዘቡ በኋላ ነበር። ደርቡሾቹም በደንብ መሽገው መጠባበቃቸውን ሲሰሙ ሌላ ውጊያ ዘዴ መፈለግ ነበረባቸው።

ከዚህም በቀር የደርቡሾች መሪ ከሊፋ አብዱላሂ በጦሩ ግንባር አለመኖሩን እያወቁ ራሳቸው በመዝመት ፈንታ ራስ አሉላም ቢቀሩ፥ በራስ ቢቶደድ ኃይለ ማርያም ወይም በትልቁ ራስ አርአያ መሪነት በቂ ጦር ልከው እርሳቸው ደብረ ታቦር ወይም ጐንደር ላይ ሆነው ለማዋጋት ቢችሉ የተላከው ጦር እንኳን ቢሸንፍ እርሳቸው አዲስ ያልተዋጋ ጦር ይዘው እንደገና ለመሔድ በቻሉ ነበር። አለዚያ ደግሞ የርሳቸው መሔድ ግዴታ ከሆነ የእርሳቸው ሕይወት ከመሪነታቸው የተነሣ የተከበረና በዚያን ጊዜ የድልዎ የጸጥታም መድን መሆኑ የታወቀ ነበርና እርሳቸው ጥይት ወደማይደርስበት ወደ ኋላ ሆነው በርሳቸው አምሳያ በኢትዮጵያ እንደ ተለመደ አሳሳች ሊቀ መኳስ ወይም መሰል አዋጊ አስቀድመው ደጀን ሆነው ተዋጊውን በንግግር በማበረታታት ጦር ባነሰበትና በባላባት በኩል አዳዲስ ጦር እየላኩ የታወቁትን የጦር አለቆች ግንባር ቀደም አድርገው ቢያዋጉ ኖሮ በተባራሪ ጥይት ከመቁሰልና ከመሞት በርሳቸውም ሕያውነት ጦራቸውን ከመሸንፍ አደጋ ያድኑት ነበረ አይጠረጠርም።

ወይም እልኻቸውን ለመወታት ወደ ፊት ቀድመው መዋጋትና ማዋጋት አስፈላጊ መስሎ ከታያቸው ወደ ጦርነት የሔደ ሁሉ የሕይወቱ አሥጊ ሁኔታ ላይ እንደሚገኝ የታወቀ ስለሆነ የቅርብ ታላላቆቹን የጦር አለቆች በግል ሰብስበው እብጦርነት ላይ እኔን የመቁሰል ወይም የመሞት አደጋ ቢገጥመኝ ‹እገሌ አልጋ ወራሼ ነውና እርሱን ይዛችሁ እርሱም የኔ ዕድል ቢገጥመው እገሌን መሪ አድርጋችሁ ጦርነቱን ቀጥሉ› ብለው አስቀድመው አስጠንቅቀው ቢሆን ኖሮ ከድል አፋፍ ላይ የተቃረበውን ተዋጊ ጦራቸውን ጨርሶ ከመፍረስና ከመሸነፍ ያድኑት ነበር። ይኸ ሁሉ ጥንቃቄ አስቀድሞ ታስቦ ሳይፈጸም በመቅረቱ እርሳቸው እንደ ተራ ወታደር በእግራቸው ሆነው ጠመንጃ ይዘው እየተኰሱ በመጋፈጣቸው ከድርቡሾቹ በተተኰሰች ጥይት ቆስለው ሊገኝ ጥቂት የቀረው ድል አድራጊነት ከርሳቸው እጅ ወጥቶ ከጠላቶቻቸው እጅ ሆኖ የርሳቸውና የቶራቸው ዕድል ከመጥፎ ሁኔታ ላይ መውደቁ ያሳዝናል ከማሳዘንም ዐልፎ ያስቆጫል። ምናልባት የራስ አሉላም በዚህ ጊዜ ከጦር ጠቅላይ አዛዝነት መገለል ድል መሆንን ካስከተሉት ምክንያቶች አንዱ እንደ ሆነ አይታወቅምና እርሳቸውን ሽረው የወንድማቸውን ልጅ ራስ ኃ/ማርያም ጉግሣን መሾሙ ቢቆይ የተሻለ ሳይሆን አይቀርም ነበር ያሰኛል።

ብላቴን ጌታ ኅሩይ የጦርነቱን አዠማመርና የንጉሠ ነገሥቱን መቁሰል የሠራዊቱንና የመኳንንቱን የሽሽት አዠማመር እላይ በጠቀስነው ዐይነት ከተረኩ በኋላ ፍጻሜውን እንደዚህ ሲሉ ያስከትላሉ።

«ዐፄ ዮሐንስ ከመቁሰላቸው የተነሣ ሰውነታቸው መድከሙን ስለ ተረዱት የወንድማቸውን የደጃች ጉግሣን ልጅ ራስ ኃይለ ማርያምን (ጠቃላይ የጦር አዝማቹን) አልጋ ወራሽ ለማድረግ አስበው ጳጳሱንና እጨጌውን ለጊዜው ባጠገባቸው የተገኙትን ባጠገባቸው የተገኙትን ትልልቆች መኳንንት ሰብስበው ራስ ኃይለ ማርያምን ጥሩት ቢሉ በጦርነት ስለ ቆሰሉ ለመምጣት አይችሉም አሏቸው። እርስቸው ግን አይችልም ያሉኝ ቢሞት ነው ብለው በጣም አዘኑ ቀጥለው ወንድሙን ራስ መንገሻን ጥሩልኝ ብለው እኔ የሞትሁ እንደ ሆነ አልጋ ወራሼ ልጄ ራስ መንገሻ ነውና ለርሱ ተገዙ ብለው የኑዛዜ ቃል ተናገሩና በማግሥቱ ዐረፉ።

ብላቴን ጌታ ኅሩይ ከዚህ አያይዘው መኳንንቱ የንጉሠ ነገሥቱን ሬሳ በሳጥን ውስጥ አግብተው ወደ አትባራ ወንዝ ፊታቸውን አዙረው መሸሻቸውን ደርቡሾች በጦርነት ውስጥ በዤግንነት እየተዋጉ የሞቱትን የኢትዮጵያን መኳንንት ሁሉ ራሳቸውን እየቆረጡ አምዱርማን ድረስ ለከሊፋ አብዱላሂ መላካቸውን ቢሆንም ሐበሾች በማግሥቱ እሑድ እንደ ገና ተመልሰው አደጋ ይጥሉብናል እያሉ ሲፈሩ ማደራቸውን ነገር ግን ሰላይ ልከው ስለ ነበረ ሰላዩ ተመልሶ አበሾች ፊታቸውን ወደ አትባራ ወንዝ አዙረው ይሸሻሉ እንጂ አንድም መኰንን ተዳፍሮ ፊቱን ወደኛ ያዞረ የለም ብሎ ስለ ተናገረ የጦር አበጋዙ ዘኪ ቱማል ሰራዊቱን እንደ ገና ባዲስ ኃይል ሰብስቦ በድንጉላ ፈረስና በግመል ጠያር አድርጎ እግር በእግር ተከታትሎ በመጋቢት ፫ ቀን (ሰኞ) ያፄ ዮሐንስን ሬሳ ይዘው የሚጓዙትን መኳንንት በአትባራ ወንዝ ዳር ሠፍረው ደርሶ አደጋ ጥሎ እንደ ተዋጋቸው ያፄ ዮሐንስ አሽከሮችና መኳንንቱ በድንኳኑ ዙሪያ ተሰልፈው እርስ በርሳእው እየተፏከሩ ጠንክረው መዋጋታቸውን ‹የጌታችንን ሬሳ አናስማርክም› በማለት በድምኳኑ በር ላይ ትልቁ ራስ አርአያ (አጐታቸው) ቢቶደድ ገብረ መስቀል ገበር ጻድቅ የዘበኞች አለቃ ደጃች ተድላ ብላታ ገብረ ማርያም አዛዥ ወንድም ሁነኝ አዛዥ ላዕከ ጽራግ ማሠሬ ዘሚካኤል መምሕር ወልደ አረጋይ መምሕር ክንፈ ኪሩብ ቄስ ገበዝ ሰላማ መሞታቸውን ዘርዝረውታል።

ቴዎባልድ የሚባለው የውጭ አገር ጸሐፊ በበኩሉ «ዘማሕዲያ» በሚባለው መጽሐፉ የዚህን የመተማን ጦረንት ሁኔታ ባተተበት ምዕራፍ ላይ፥

«ዘኪ ቱማል የአበሾቹ የጦር ኃይል በጣም ከፍተኛ መሆኑን በመገንዘብ ያተኮረው ከመከላከል ላይ ብቻ ነበር….. ስለዚህም ጥልቀት ያለው ጉድጓድና ዘሪባ የሚባለውን ምሽግ ከፊትና ከኋላ (ከሁለት ረድፍ) እንዲሠራ አድርጎ በዚህ ሁኔታ ጥቃት እንኳ ቢደርስ ተከላካዩ ኃይል በያዘው ረግቶ እንዲከላከል አድርጎ ካንደኛው ወደ ሁለተኛው ዘሪባ (ምሽግ0 ም ለመዛወአር እንደሚችል አስቦ በደንብ አሠርቶት ነበር። በመጋቢት 9 ቀን 1889 ቁጥር ስፍር የሌላቸው አበሾች እየገሠገሡ ለማጥቃት ይጐርፉ ዠመር። በንጉሣቸው ፊት ከፍተኛ መሥዋዕትነት በመክፈል አምስት ሰዓት ያህል እንደ ተዋጉ የመዠመሪያውን ዘሪባ ሰብረው በመግባት የጥይት መዓት በጠላቶቻቸው ላይ በማውረድ ያለ አንዳች ችግር ያገኙትን ሁሉ መፍጀት ዠመሩ። ከዚህ በኋላ ቁጥራቸው ያነሰውና የተረፉት ማህዲስቶች ወደ ሁለተኛው ምሽግ (ወደ ኋለኛው) ተመልሰው ሕይወታቸውን ለማተረፍ በሚከላከሉበት ጊዜ አበሾችም ለድል አድራጊነት በቀረቡበት ሰዓት አንዲት የተተኮሰች ጥይት (የባዘነች) ንጉሡን መትታ ጣለቻቸው የዚህም ወሬ በአበሾቹ ተዋጊዎች ዘንድ ሲደርስ ልባቸውና መንፈሳቸው ተሸብሮ የቻሉትን ምርኮ እንደያዙ ሽሽት ዠመሩ።

ይኸን ሁኔታ የተመለከቱት ማህዲስቶች (ደርቡሾች) ምናልባት በሚቀጥለው ቀን ተመልሰው ሐበሾች ይወጉናል የሚል ሥጋት አድሮባቸው ሳለ የንጉሡ መሞት በምሽት እንደ ተሰማና ጦሩም መበታተኑን ሲመለከቱ ወደ ፊት ገሥግሠው በመድረስ ከንጉሡ የቅርብ ወታደሮች ጋር አትባራ ወንዝ ዳር ከተዋጉ በኋላ ብዙ ዕቃና የንጉሡን ሬሳ ማርከው ራሳቸውን ቆርጠው ለድል አድራጊነታቸው ማብሰሪያ ወደ አምዱርማን ላኩት። አሥጊውና በታም ኃይለኛ የነበረው የአበሾች ጦርነት በዚህ ዐይነት አክትሞ ከዚያ ቀጥሎ አጨቃጫቂው የዙፋን የወራሽነቱ ውዝግብ በአበሾቹ መካከል ቀጠለ ሲል ቀደም ሲል ደምድሟል።

የቲዎባልድ አጻጻፍ ከብላቴን ጌታ ኅሩይ አባባል ጋር ስለሚገጥም ታሪኩን ለሚያነብ ሁሉ እምነት ይሰጣል። ንጉሠ ነገሥቱ ከምናቸው ላይ እንደ ተመቱ ሁለቱም አልገለጹትም። በሸዋ የሚቀመጠው ኮንት አንቶኔሊ ከትግሬዎቹ የጦር ሠፈር ከሞት ተርፎ አምልጦ የመጣ አንድ ወታደር እንዳጫወተው ንጉሠ ነገሥቱ በጠበንጃ ጥይት የተመቱት በቀኝ በኩል ዦሮ ግንዳቸውን መሆኑን ይገልጻል። ከዚያም አከታትሎ ጦርነቱ በተዠመረበትና በድብልቅልቁ ሰዓት እንዳጋጣሚ በአበሾቹ ሠፈር ላይ ድንገተኛ ጉም ስለጣለ፥ ሳይተያዩ በመታኮስ ብዙ አበሾች እርስ በርስ በጥይት መሞታቸውን ውጊያውም የተዠምረው በ እ. ኤ. አ. መጋቢት 10 መሆኑን ያወሳል። ከጦርነቱ ቦታ ዘሽተው ያመለጡት እጨጌ ቴዎፍሎስ ንጉሠ ነገሥቱ ጦርነቱ እንደ ተዠመረ በጦሩ መካከል ሆነው የደርቡሾቹ ምሽግ በመድፍ ጥይት ከተከፈተ በኋላ ጠበጃቸውን እንደያዙ ትዋጊው ወታደር አለበት ቆሞ ሲዋጋ እርሳቸው እስከ 400 ሜት ቀደም ብለው ሲተኩሱ ቀኝ እጃቸውን መመታታቸውን የተመቱትን ምንም አይደለም ብለው በጨርቅ አስረው አሁንም እየቀደሙ ሲታኰሱ ከደርቡሾቹ የተተኮሰች ጥይት ግራ እጃቸውን መትታ ወደ ደረታቸው መግባቷንና ከዚያ ሰዎቻቸው ይዘው ወደ ድንኳናቸው እንደ ወሰዷቸው አጫወቱኝ ሲል ኮንቲ ሮሲያ የሚባለው የኢጣሊያ ዕውቅ ጸሐፊ ያመለክታል። ሌላው ጸሐፊ ደግሞ ንጉሠ ነገሥቱ በሐርና በወርቅ ያጌጠ ልብሳቸውን እንደ ለበሱ ሲዋጉ ድርቡሾቹ ባለባበሳቸው ለይተው አነጣጥረው እንደ መቷቸው ያወሳል።

በሌሎቹም ጸሐፊዎች ዘንድ ንጉሠ ነገሥቱ እንደ ተራ ወታደር በእግራቸው ሆነው በጠመንጃ ሲታኰሱ በጥይት የተመቱት በክንዳቸውና ሆዳቸው መሆኑ ውጊያው የተዠመረው መጋቢት መጀመሪያ ላይ መሆኑ ተገልጿል። ነገር ግን በመተማ የተዋጉበት ጊዜ በትክክል በኢትዮጵያ አቆጣጠር መጋቢት 1 ቀን በፈረንጆች ቁጥር መጋቢት 8 ቀን እንጂ እንደ አንቶኔሊም እንደ ሌሎቹም አባባል መጋቢት 10 ቀን ወይም 9 ቀን አይደለም። መጋቢት 10 ቀን ሰኞች አትባራ ወንዝ ላይ የተዋጉበትና እነራስ አርአያ ሞተው የንጉሠ ነገሥቱ ሬሳ የተማረከበት ነው።

ስለዚህ መደምደሚያውን እንደ ኢትዮጵያ አቆጣጠር ንጉሠ ነገሥቱ መጋቢት 1 ቀን ቅዳሜ በመተማ ተዋግተው ከቆሰሉ በኋላ በሽሽት ጉዞ ላይ እሑድ መጋቢት 2 ቀን በተወለዱ በ54 በነገሡ በ18 ዓመት በ1881 ዓ.ም ዐርፈዋል። ከዚያ በመጋቢት 3 ቀን ሰኞ አትባራ ወንዝ ዳር ድርቡሾቹ ደርሰው ጭንቅላታቸውን ቆርጠው ውጊያው በሱዳኖች አሸናፊነት ተፈጽሟል። ደርቡሾች በመተማው ጦርነት ድሉንም ያገኙት በቅድሚያ የሐበሻን ጦር እንደምን ለመመከት እንደሚችሉ ተመካክረው በሁለት ረድፍ በጥናት ባሠሩት የመከላከያ ምሽግ መሆኑ የኛዎቹም የተሸነፉት በያዙት የጦር መሳሪያና በሠራዊታቸው ብዛት በመተማመን በእልህ ተጋፍጠው በነዚያ ምሽግ ላይ በመውደቃቸውና ይልቁንም ወደ ፊት ቀድመው እንደ ተራ ወታደር በመዋጋት ላይ የነበሩት የንጉሠ ነገሥቱ በድንገተኛ ጥይት ተመትተው መቁሰላቸው ነው።

ስለ ዐፄ ዮሐንስ አሟሟት በኋለኛው ጊዜ እንደዚህ ተብሎ ተገጥሞላቸዋል።

ዐፄ ዮሐንስ ሞኝ ናቸው፥

እኛም ሁላችን ናቅናቸው

ንጉሥ ቢሏቸው በማኽሉ

ወሰን ጠባቂ ልሁን አሉ፥

በጐንደር መተኮስ በደንቢያ መታረድ አዝኖ ዮሐንስ

ደሙን አፈሰሰ እንደ ክርስቶስ፥

እንዳያምረው ብሎ ድሃ ወዳጁን

መተማ አፈሰሰው ዮሐንስ ጠጁን

የጐንደር፥ ሃይማኖት ቆማ ስታለቅስ፥

አንገቱን ለጠላት ዳግማይ ዮሐንስ፥

እጅግ ደስ ይለኛል ያንተ ስም ሲነሣ

የቁና አፈር ንፉግ አንተ ነህ ወይ ካሳ?

**ምዕራፍ ሃምሳ ሁለት፥**

**የደርቡሾች አሸናፊነትና የዘኪ ቱማል ድንፋታና ውድቀት፥**

**የከሊፋ አብዱላሂ አል ታሺ ፍጻሜ**

ያፄ ዮሐንስ ታማኝ መኳንንትና የቤተ መንግሥት ዘበኞች የጌታቸው ሬሳ በተቀመጠበት ድንኳን በራፍ ላይ ቢቻል ሕይወታቸውን አለዚያም ሬሳቸውን ከምርኮ ለማዳን በፍጹም ዤግንነት እየተዋጉ ቢሞቱም ፍጻሜውን ከመሸነፍ አልዳኑም። አሸናፊዎቹ ሱዳኖች ከድል በኋላ ግማሹ ሲማርክ ግማሹ የጓዝ ዕቃ ሲዘርፍ ዋነኞቹ ወደ ድንኳኑ ውስጥ ገብተው በሰም የተመረገውን ሳጥን ገንዘብ ያለበት መስሏቸው ቢከፍቱ የሰው ሬሳ ሆኖ አገኙት። ከምርኮኞቹ አንዱን አቅርበው «የማን ሬሳ ነው» ብለው ቢጠይቁት «ያፄ ዮሐንስ ነው» ብሎ አረጋገጠላቸው። በሳጥኑም አጠገብ ከሬሳው ጋር ዘውዳቸው በብራና የተጻፈውና ገበታው በባሕር ዐረብና በወርቅ የተለበተ አርባዕቱ ወንጌል የዕለት የሳምንት የወር ያመት ቁጥር የሚቆጥር የወርቅ ሰዓት በነስሚት ሐሪሰንና በነፖርታል አማካይነት ከንግሥት ቪክቶሪያ በተለይ በውዳጅነት ዘመን በየጊዜው የመጣላቸው ትልቅ በሩቅ የሚያሳይ መነጥር ባለ ፈርጥ መስቀልና ሌላም ብዙ ዕቃ ተገኘ።

ደርቡሾቹ በዘኪ ቱማል ትእዛዝ የንጉሠ ነገሥቱን ጭንቅላ ቆርጠው ከነራስ አርአያና ከጓደኞቻቸው የተቆረጠ ራስ ጋርው እደ አምዱርማን ለከሊፋ አድቡላሂ ላኩለት። ከሊፋ አብዱላሂ የጦርነቱ ውጤት ወዳጃ ከማስያዝ ጋር አቅብቁቦ ይጠብቅ ነበርና የድል አድራጊነቱን ዜና ከንጉሡ ጭንቅላት ጋር ሲደርሰው በደስታ ተውጦ ነጋሪት እንዲመታና መለከት እንዲነፋ አዞ የከተማውን ሰው ሁሉ ብዙ ሸኮችና ቃዲዎች በተሰበሰቡበት ታላቅ የድል በዓል ተደረገ። ከሦስት ቀን በኋላ ያፄ ዮሐንስን የተቆረጠ ጭንቅላ በዕንጨት ላይ ሰክቶ በግመል ጀርባ ላይ አስደርጎ ገበያ ለገበያ መንደር ለመንደር እየዞረ በመታየት እስላምዊ የሱዳን ሕዝብ እንዲደሰትበት አደረገ።

ይኸ ሁሉ ሲሆን ድል አድራጊውን የምሥራቅ ሱዳን (የገዳሪፍ) አገረ ገዥ አሚር ዘኪ ቱማል መጋቢት 1 ቀን ያገኘውን ድል በአስቸኳይ ወደ ምዱርማን ለጌታው ለከሊፋ አብዱላሂ ከላከ ወዲህ እዚሁ ገዳሪፍ ተቀምጦ ያፄ ዮሐንስን ሬሳ ይዘው ወደ አትባራ ወንዝ የሸሹትን ኢትዮጵያውያን ተከታትሎ ከመደምሰስ በቀር አምዱርማን ራሱ ሄዶ ደስታ አልተካፈለም።

አሁን ደግሞ አትባራ ወንዝ ዳር እንደ ሰፈሩ በኢትዮጵያውያኑ ላይ በድንገት ደርሶ የተዋጋበትንና ያንገት ቆረጣውን ሁኔታ እንደዚህ ሲል በጽሑፍ ለከሊፋው አብራርቶታል።

«በይቅር ባዩና በመሐሪው አምላክ ስም ምስጋናና ጸሎት ለነቢዩና ለቤተሰቡ።

ከእግዚአብሔር ምስኪን ደሃ ከዘኪ በእግዚአብሔር ዘንድ ድጋፍ ላለው ለመሀዲ ተከታይ ለከሊፋ አቡዱላሂ ቤን መሐመድ.....

ጌታ ሆይ።

ቀዳሜ 6 ራጀብ 1306 ከእግዚአብሔር ጠላቶች ከሐበሾቹ ከተዋጋን ወዲህ ከዚህ በፊት ሥፍራውን ለጌትነትዎ እንደ ገለጽሁት ሁሉ ዱካቸውን እየተከታተልን ስንሔድ ቆይተን በእኩለ ሌሊት ከሠፈራቸው ተጠግተን የሚያነዱትን እሳት እያየን እስኪነጋ ድረስ እየጠበቅናቸው አደርን። እነሱም ጠርጥረው ኖሮ ያንድ ክፍል ጦር ጠባቂ ቃፊርና ሰላዮች ልከው ሲሰልሉ አግኝተውን ወግተን ወዲያው ደመሰስናቸው። ከዚህ በኋላ ሲነጋ በእግዚአብሔር ቸርነት ወደ ፊት ተጓዝን። እንደ አሸዋ የበረከቱት ጠላቶቻችን ከአትባራ ወንዝ ማዶ ሠፍረው ሳለ በመሬት ላይ ዝናም ባንድ ጊዜ ዤቅ ብሎ እንደሚወርድ በላያቸው ላይ ደርሰን ጦረንት ገጠምናቸው። የኛዎቹ በሃይማኖታቸው ጸንተው ጥይትን ሳይፈሩ ኢአማናውያኑን ሳይፈሩ ጠንክረው በመዋጋት አሸነፉ። እስከ ቀኑ ሁለት ሰዓት ድረስ ከተዋጋናቸው በኋላ ከሐዲዎቹ እስላሞቹ በፊት ስለ ሸሹ ሠፈሩ ባዶ ሆኖ ቀረ። ነፋስ አቧራን እንደሚጠርግ እነሱም እንደዚያ ተጠረጉ። የጦርነቱ ቦታ በአበሾቹ ሬሳና ቁስለኛ ተሞልቶ ነበር። በሽሽታቸው ጊዜ ወንም ወንድሙን ሊረዳው አባትም ስለ ቆሰለ ልጁ ለማሰብ አልቻለም። ሠፈሩ በብዙ ድንኳን ከሺ የሚበልጡ በፈረሶች በበቅሎና በአህዮች ተሞልቶ ነበር። በእግዚአብሔር ፈቃድ ሁሉንም ወርሰን በነርሱ እጅ በመሐመድ አርባብ መሪነት ተዋግተው በምርኮ የነበሩትን እስላሞች ተበጀናቸው።

እዚያ ላይ የእግዜር ጠላት የሆነው ዮሐንስ ቅዳሜለት በተደረገው ጦርነት ሞቶ ኖሮ ሬሳው በሳጥን እንደሆነ በጃችን ገባ። አለቆቹ ግን ይኸን ደብቀው ለወታደሩ መቁሰሉን ብቻ አውርተው ሌላ የጦር አለቃ ሾመው ነበር እኛም የንጉሡን የዮሐንስንና በሁሉ ቦታ እየተከተለ የሃይማኖቱን ጉዳይ የሚፈርደውን (ፍትሐ ነገሥት አውጪ ወይም ንስሐ አባት?) ትልቁን ካህን እንደዚሁም የደጃች በርሄንና የብዙ አለቆች ጭንቅላት ቆረጥን። ለእግዚአብሔር ለነቢዩ ለመሐመድና ለተከታዮቹ ተስፋ በመስጠት የተዋጉትን ሁሉ አምላክ ይሸልማቸው በሚመጣው ዓለም (በሰማይ) የሚገኘውን ደስታ ተስፋ በማድረግ ድሉን ለማግኘት ስንል ሞትን እየተሽቀዳደምን እንዋጋ ነበር። ይህ ያሁኑ ጦርነት መሰል የሌለው ታላቅ ጦርነት ነው። ስለዚህም እግዚአብሔር ስለረዳን እናመስግነው። ለወደፊቱም ስለ ሃይማኖታቸው እነዚህ የሚዋጉት ኃይላቸውም ሞራላቸውም ከፍ ያለ ስለሆነ ኢአማናውያንን ለመዋጋት የተዘጋጁ ናቸው። የተረገመው ዮሐንስ የመሸነፉን ምልክት ከመተው በቀር ተከታዮች ስላላደረገ ያሁኑ ድል አድራጊነታችን አበሻን እንደሚያስገዛን ተስፋ እናደርጋለን።

ባሁኑ ጊዜ ከባሕር ዳር ሰፍረው የኛዎቹ ታማኞች በራሪዎቹን ከማሳደድ ላይ ይገኛሉ። ብዙ ወንዶች ከነሚስቶቻቸው ከነቤተሰቦቻቸው ማርከዋል። ከብዛቱ የተነሣ የምርኮውን ዕቃ ሦስት ቀን ሙሉ አግዘው ለመጨረስ አልቻሉም። ስለ ቸርነቱ አምላክን እናመሰግናለን። ለርስዎም ከኛ ወገን ከድል ወሬ በቀር ሌላ (ክፉ ወሬ) እንዳይደርስዎት እንመኛለን። ሁሉም ነገር ከተጠናቀቀ በኋላ ለጌትነትዎ ዝርዝሩን ወደ ፊት እልካለሁ። በድል አድራጊነታችን ወዳጅቻችን ይተማመኑባቸው ዘንድ ልዩ ልዩ የተማረኩትን የዮሐንስን ዕቃዎች ይኸው ደድባበኢ በሚያቀርቡልዎት ሰው እጅ ልኬያለሁ። የሐበሾቹም መድፎች ከነጥይቶቻቸው በእጃችን ገብተዋል። በጸሎትዎ እንዲረዱን ጌትነትዎን እንለምናለን።

ዘኪ ቱማል በዚህ ደብዳቤ ውስጥ «አቧራን ነፋስ እንደሚጠርግ እኛም አበሾቹን ጠረግናቸው….. አበሾች በሸሹበት ሰዓት ወንድም ወንድሙን አባት የቆሰለውን ልጁን አልረዳም…..» ከማለት ጋር የራሱንና የወገኖቹን ጉብዝና ከማድነቅ በቀር በዋናው በመተማው የቅድሜው ጦርነት ለት አበሾቹ አንደኛውን ምሽግ አስለቀው ከሁለተኛው ምሽግ ውስጥ ተጋብተው በሚዋጉበት ሰዓት ጸሐፊው ሁሉ ያወሳውን በደርቡሾቹ ላይ የነበረውን ፍርሃትና ሽብር ሊያነሣው አልፈልገም። እንደዚህም ከመተማው ጦረንት ወዲህ ሰኞ ለት አትባራ ወንዝ የጌታቸውን ሬሳ ላለማስማረክ በድንኳኑ በራፍ ላይ እየተፏከሩ የተላለቁትን የነራስ አርአያን የነቢቶደድን ገብረ መስቀልን ዠብዱ ምልክቱንም ስለ አልጠቀሰ አድላዊ መሪና ጸሐፊ ነው ማለት ነው። በርሱ አንጻር ከ350 ዓመት በፊት የግራኝን ታሪክ የጻፈው ሺሃብ ኤዲን አህመድ ቤን አብድልቃድር የተላቶቹን የነአዝማች አዳሉን፥ የነራስ ወሰን ሰገድን ዤግነንት አይደብቅ የጻፈውን እናስታውስ፥ በሁለቱ መካከል ያለውን የሐቅና የመንፈስ ልዩነት እንገነዘባለን።

የሆነ ሆኖ በመተማውና በአትባራ ወንዝ ያፄ ዮሐንስ መሸነፍ ለከሊፋ አብዱላሂ ሥልጣኑን በጣም ከፍ አድርጎ በአካቢው ባገር ውስጥም ትልቅ ያሸነፊነት ዝና አተፈለት። በርሱ ላይ ባገር ውስጥ የሚነሡት አሚሮች ሁሉ አነሣሣቸው እየከሸፈ ሲያዙ ወይም ሲማረኩ በካርቱምና በአምዱርማን ባደባባይ ግማሾቹ አንገታቸው በሰይፍ እየተቆረጠ መፈጀቱን ቲዎባልድ የተባለው እንግሊዛዊ በመጽሐፉ ገልጾታል።

እንደዚሁም ዐፄ ዮሐንስን በማሸነፉና የመኳንንቱን አንገት በሰይፍ በማስቆረጡ የተመካው ዘኪ ቱማል ሦስት ዓመት ያህል በባለሟልነትና በባለሥልጣንነት ከቆየ በኋላ ከ1885 ዓ.ም ላይ ባለሟልነቱ መቀዝቀዝ ዠእምረ። ቀጥሎም አንዳንድ ባለሥልጣኖች እየተያዙ የሞት ቅጣትና እስራት ሲደርስባቸው አሚር ዘኪ ቱማልም በተራው በቀናተኛው በያኩቡ (ያዕቆብ) ጠቋሚነት በክዳት ወንጀል ተክሶ ከግዛቱ ከገዳሪፍ በዚሁ ዓመት ተጠርቶ አምዱርማን ሲገባ ወዲያው እጁ ተይዞ በወህኒ ቤት ገብቶ በከባድ እግረ ሙቅ ታሰረ። በኋላም ከሰው በፍጹም ወደማይገናኝበት ወደ አንዲት ትንሽ ጎጆ ተዛውሮ ብቻውን ሐያ ቀን ያህል እንደቆየ በረኃብና በውሃ ጥም ተሠቃይቶ ሞተ። በርሱም እግር አህመድ ዋድ ዐሊ ተሾመ።

ይኸን ሁሉ ካደረገ በኋላ ታላቁ ኃይለኛውና ጨካኙ አሚር አብዱላሂም በሱዳን ተፈርቶና አንቀጥቅቶ ሲገዛ ከቆየ በኋላ ዘኪ ቱማል በሞተ በአራተኛው ዓመት ከ1889 ዓ.ም ላይ በእንግሊዝ መንግሥት ትእዛዝ በማህዲስቶች እጅ የተገደሉትን የዤኔራል ጐርዶንን የነዤኔራል ሂክስን ደም ለመበቀል ዤኔራል ክችነር 28 ሺ የሚደርስ የእንግሊዝና እይግብጽ ድብልቅ ጦር ይዞ መጥቶ 40 ሺ ጦር ይዞ ከጠበቀው ከከሊፋ አብዱላሂ ጋር በ1890 ዓ.ም በሚያዝያ ወር ላይ እዚያው ያፄ ዮሐንስ አንገት ከተቆረጠበት ከአትባራ ወንዝ አጠገብ ጦረንት ተጋጥመው ደርቡሾቹ በአሮጌ ጠመንጃ በመታኮስና አንገት መቁረጥ ያስለመዱትን ሰይፋቸውን እያወዛወዙ ለመመከት ሲዋጉ እንግሊዞች ማክሲም በሚባለው መድፍና ዘመናዊ በሆነ ጠመንጃ እንደ ልብ አጨዱዋቸው። ከዚያም አብዱላሂ የተረፉትን ወታደሮቹን ይዞ ወደ ዋናው ከተማ ወደ አምዱርማን ቢሸሽ የእንግሊዙ ዤኔራል እዚያው ድረስ ተከታትሎ ሔዶ ወጋው። ከዚያም ወደ ጐርዶፋን ቢሸሽ የክቸነር ተከታይ ሰር ረጂናልድ ዊንጌት በበረሃ የብዙ ቀን ክቢ አድርጎ ከማረከው በኋላ ከግብረ አበሮቹ ጋር በ1891 ዓ.ም በፍርድ ገደለው።

ከዚህም በኋላ ያፄ ዮሐንስ ኢትዮጵያ ከጠላት ጋራ እየተዋጋች ድልን እየተጐናጸፈች በነጻነት ስትኖር የኃያሉ የከሊፋ አድቡላሂ ሱዳን ግን ከእንግሊዝና ከግብጽ ጥምር አገዛዝ ውስጥ ገብታ ሱዳን አንግሎ ኤጂፕሺያን ኮንዶሚኔሽን የሚባል ሥያሜ ተሰጥቷት የአፍሪካውያን የነጻነት እስኪመጣ ድረስ ቆየች።

**ምዕራፍ ሃምሳ ሦስት**

**ያፄ ዮሐንስ ሞት ያስከተለው የዙፋን ባላጣነት፥**

**ባላንጣነቱ ፊት የተጠቀሙት ወገኖች**

ምንም እንኳን በ10 – 13ኛው መቶ ዓመት መካከል የዛጉዬ ነገሥታት ጣልቃ ቢገቡ ከዚያም በፊትና ከዚያም በኋላ በኢትዮጵያ ዙፋን ተቀምጦ ዘውድ ደፍቶ የሚገዛው ነጋሢ ከሰሎሞን ዘር የተወለደ መሆኑን ያገራችን ታሪከ ነገሥት በብዙ ቦታ ይነግረናል። አንዱ ነጋሢ በኃይሉ ወይም ባባቱ ኑዛዜ ነግሦ እዙፋን ከወጣ በኋላ የቀሩት ወንድሞቹና የደረሱ ልጆቹ የመንገሥ ፍላጎት አድሮባቸው በዚህ ምክንያት ባገር ላይ ሁከት እንዳይደርስ ሁሉም ተይዘው ባንድ ተራራ ወይም ባንድ ደሴት ሥፍራ ተለይቶ ጠባቂ ተደርጎ በተራቸው የመንገሥ ዕድል እስኪገጥማቸው ድረስ በግዞት ይኖሩ ነበር። ለዚህ የግዞት ሥፍራ ከሁሉም በጣም የታወቀው በወሎ ክፍለ ሀገር በአምባሰል አውራጃ የሚገኘው ግሸን አምባ ነው። እርሱም የነጋሥያን የማጋዣ ሥፍራ ከመሆኑ የተነሣ ብዙ ጊዜ የግዕዙ መጽሐፍ አምባ ነገሥት ይለዋል።

በጐንደር ዘመነ መንግሥት ደግሞ እዚያው ጐንደር አቅራቢያ ወህኒ እየተባለ የሚጠራ አለ። በጐንደር የነገሠው በሞተ ቁጥር የትኛውን ነጋሢ አውጥቶ ለማንገሥ በነበረው ፍጅት የጦር አለቆችና አስተዳዳሪዎች ወገን ለይተው እርስ በርሳቸው ሲዋጉ ከሁለቱም ወገን የሚያልቀው ሕዝብ መጠኑ ከፍ ያለ ነበር። ጠቡ ገና ንጉሡ ከታመመበት ጊዜ ይዠመርና አለቆች የተስማሙበት ነግሦ በዙፋኑ እስኪረጋጋ ድረስ ፍጅቱና ትርምሱ በታሪክ ውስጥ ተመዝግቦ የሚገኘው ብዙ ነው።

አሁንም ዐፄ ዮሐንስ ባባታቸው ከሹም ተምቤን ምርጫና በእናታቸው ከእንደርታው ከራስ ወልደ ሥላሴ ወንድም ከደጃች ደብብ የልጅ ልጅ ከደጃች ድምፁ ልጅ ከወይዘሮ ሥላስ ቢወለዱም ከቅርብ ያባትም የናትም ወገናቸው በኢትዮጵያ የነገሠ ስለሌለ ሌሎቹ በአጋሜ የሰባጋዲስ ወገኖች በእንደርታም ከወንዱ ወገን ድምፁ የተወለዱት ያጐታቸው የራስ አርአያ ልጆች ሌሎችም ከመረብ ወዲያ ያሉት የሐጸጋና የጸሐዘጋው የቃርሊ ሹሙ የሠራዬና የአከለ ጉዛዬቹ ባላባቶች የእርሳቸውን አነጋገሥ የተቀበሉት በኃይል ወይም ሹመት ድጎማ እንጂ ከልቡ አሜን ብሎ የተቀበለው በክል ነበር። አማራው ቴዎድሮስ በኃይል ነግሠው ለልጃቸው ለራስ መሸሻ ወይም ለደጃች ዓለማየሁ እንዳተላለፈ ላስቴው ተክለ ሃይማኖትም ካፄ ቴዎድሮስ ዙፋንን በኃይላቸው ወስደው ሦስት ዓመት በሥልጣን ከቆዩ በኋላ በጦር ኃይል ያሸነፉዋቸው ተምቢናዊው ደጃች ካሳ ‹ዮሐንስ› ተብለው ንጉሡ እንጂ ልጃቸው ራስ አበራ ተክለ ጊዮርጊስ ላጭር ጊዜም ቢሆን የዙፋንን ጣም የማጣጣም ዕድል አላገኙም። ስለዚህ የዚህ ዘመን አነጋገሥ በዘርና በይገባዋል ሳይሆን በኃይል ብልጫ መሆኑ በትክክል ይታያል።

ዐፄ ዮሐንስም ከንጉሡ በኋላ ምንም እንኳን አጎታቸው ራስ አርአያ ድምፁ በፍቅርም በሽምግልናም እንደ አባትም እንደ ጭፍራም ሆነው ላፄ ዮሐንስ ከነልጆቻቸው ከነደጃች ቦጋለ አርአያ ጋር ቢገዙም የበኵር ልጃቸው ደጃች ደብብ ደግጋግመው ባፄ ዮሐንስ ላይ እየሸፈቱ ወደ ኢጣልያ የተጠጉት በኢጣልያኑ ጦር ጠቅላይ አዛዥ በዤኔራል ባልዲሠራ አማካይነት ለአደኑ የፖለቲካ አዛዥ ለብርጋዲዬር ዤኔራል ሆግ ደብዳቤ እየጻፉ የእንግሊዝ መንግሥት ከዐፄ ዮሐንስ ጋር በሚያደርጉት የባላጣነት ጦርነት እንዲረዳቸው የለመኑት ዋናው ፍሬ ነገር ዘራቸው ከሚያስመካው ከእንድርታው ከራስ ወልደ ሥላሴ በወንድ በኩል የወረድነው እኛ እያለን በሴቷ በሥላስ በኩል የወረዱት ደጃች ካሳ (ዐፄ ዮሐንስ) ለምን ይነግሣሉ በሚል ስሜት ነበር።

እንደዚሁም ንጉሠ ነገሥቱ ደጃች ማሩ ደጃች ጉግሣና ደጃች ሐጎስ የሚባሉ ሦስት ወንድሞች ስለ ነበሯቸው ከማሩ ልጆች ከነደጃች መሸሻ ማሩ ከአጎታቸው ከራስ አርአያ ልጆች ከነደጃች ቦጋለ የበለጠ ያንደኛውን የታላቅ ወንድማቸውን የደጃች ጉግሣን ልጅጆች ደጃች ኃይለ ማርያምንና ደጃች መንገሻን ስለ ወደዱና በራስነት ማዕረግ ከፍ ከፍ ስለ አደረጉዋቸው ገና ንጉሠ፥ ነገሥቱ ከመሞታቸው በፊት በሌሎቹ ዘንድ ቅናትና ጸጸት እንደ ነበረ ይታወቃል። ስለዚህ ከራስ ቢቶደድ ኃይለ ማርያም ጉግሣ ሞት ወዲህ ታናሽ ወንማቸውን ራስ መንገሻን ጉግሣን ጠርተው ወራሼ ልጄ ነውና እርሱን ተከትሎ ብለው ከሞት አፋፍ ላይ እንዳሉ በተናዘዙበት ሰዓት ኑዛዜያቸውን እነራስ አሉላ፥ እነ ራስ ሐጎስ አክብረው ሲቀበሉ የቀሩት ለመቀበል አልፈለጉም።

የዚህን ጉዳይ ብላቴን ጌታ ኅሩይ እንደዚህ ብለው አትተዋል። «…… ከሁለቱም፥ ጦርነት እየሸሹ ያመለጡት ጳጳሱ አቡነ ጴጥሮስና ዕጨጌ ቴዎፍሎስ ከመኳንንቱም ብዙዎቹ በሰፈር ወገን እየለዩ ይጓዙ ነበር። ምክንያቱም ዐፄ ዮሐንስ ከሟቹ ከልዑል ራስ አርአያ ሥላሴ በቀር ሌላ ልጅ አልነበራቸውምና የወንድሞቻቸው ልጆች የደጃች ጉግሣ ምርጫ ልጅ ራስ መንገሻ የደጃች ማሩ ምርጫ ልጅ ደጃች መሸሻ የትልቁ ራስ አርአያ ልጅ ደጃች ቦጋለ አልጋ ወራሽ እንሆናለን በማለት ገና አስቀድሞ እርስ በርሳቸው ይቀናኑ ነበር።

ነገር ግን ዐፄ ዮሐንስ ገና ሳይሞቱ አልጋ ወራሼ ራስ መንገሻ ነው ማለታቸውን ከዘመቻውም አስቀድሞ የራስነት ማዕረግ ሰጥተው በክብር አብልጠው የሚወዷቸው ራስ መንገሻ ጉግሣን መሆናቸውን የሚያውቁ ከመኳንንቱም ከሠራዊቱም ብዙዎቹ ወደ ራስ መንገሻ ሆነው ነበር። ስለዚህም ጳጳሱ አቡነ ጴጥሮስና ዕጨጌ ቴዎፍሎስ ራስ አሉላና ራስ ሐጎስ ራስ ሚካኤልና ፊታውራሪ ለውጤ እነዚህንም የመሰሉት ሁሉ ባንድነት ተሰብስበው የእነዚህ የጃንሆይ ዘመዶች አኳኋን እጅግ የሚያሠጋ ነው። ራስ ወልደ ሥላሴ ከልጃቸው ከደጃች ነጋሽ ጋራ በሰሜን ሆነው ንጉሥ ተክለ ሃይማኖት በጐጃም ሆነው ንጉሥ ምኒልክ በወሎ ሆነው ይጠባበቁናል። (ለጠብ ይጠብቁናል) በዚህ ላይ ደግሞ በመካከላችን ስምምነት ካልተገኘ ወዳገራችን (ወደ ትግራይ) ለመግባት እንኳን መቸገራችን አይቀርምና ያፄ ዮሐንስን የኑዛዜ ቃል ለመኳንንቱም ለሠራዊቱም በአዋጅ ብናስታውቅ ይሻላል ብለው ምክራቸውን ጨረሱ።

ከዚህ በኋላ መኳንንቱንም ሠራዊቱንም ሰብስበው ጃንሆይ አልጋ ወራሼ ልጄ ራስ መንገሻ ነውና እኔ ካረፍሁ በኋላ ለርሱ ተገዙ ብለው ተናዘዋል የሚል ያዋጅ ቃል ተነገረና ከደጃች ቦጋለና ከደጃች መሸሻ በቀር ሁሉም አሜን ብሎ ተቀበለ። ደጃች ቦጋለና ደጃች መሸሻ ግን ለጃንሆይ ልጅ የላቸውም። በወንድም ልጅነት የሆነ እንደሆነ ግን ሁላችንም እኩል ነንና አገራችን ከገባን በኋላ እግዚአብሔር ለሚሰጠው ይሰጠዋል እያሉ ልብሳቸውን (ኩታቸውን) በአፍንጫቸው ላይ እያደረጉና እያጉረመረሙ ወደ ሠፈራቸው ተመለሱ ይባላል።

ስለ ራስ መንገሻ ያፄ ዮሐንስ ልጅነት ዝቡ የሚወራ ነገር አለ። አንዳንዱ ዐፄ ዮሐንስ በምስጢር ከመነኮሱ በኋላ የወለዷቸው ናቸው ሲል ሌላው ደግሞ ወንድማቸው ጉግሣ ከሞቱ ብዙ ዘመናቸው ስለ ሆነ በድብቅ ከወንማቸው ሚስት ወለዱቸው ይላሉ። የቀሩት ደግሞ ብዙዎቹ እንደ ብላቴን ጌታ ኅሩይ የወንማቸው የደጃች ጉግሣ ልጅነታቸውን በማረጋገጥ ያፄ ዮሐንስ ልጅ የተባሉት አልጋቸውን ስለ አወረሷቸው ብቻ ነው ይላሉ። በእርግጥም የሚመስለው ይኸው ነው። መንገሻ የባሕርይ ልጃቸው ቢሆን ኖሮ በቆሰሉበት ሰዓት መዠመሪያውኑ ለልጄ ለመንገሻ አገልጋዬን አውርሻለሁ ባሉ ነበር። ነገር ግን የመንገሻ አልጋ ወራሽ ወራሽነት የመጣው የታላቅ ወንድማቸው ልጅ የራስ ኃይለ ማርያም ጉግሣ ሞት ከታወቀ በኋላ ነው።

የሆነ ሆኖ እነ ራስ መንገሻ ከመተማ ወደ መቀሌና ወደ ዐድድዋ ከተመለሱ በኋላ ከቦጋለና ከመሸሻ በቀር ሌሎች የዙፋኑ ባላንታዎች ባንድ ጊዜ ይገጥማሉ። እነዚህም አንደኛ ካፄ ዮሐንስ ዘመነ መንግሥት ዠምሮ ዙፋንን ካፄ ዮሐንስ ጋር ሲከራከሩ የቆዩት ደጃች ደብብ ናቸው። እርሳቸውም የትልቁ ራስ አርአያ ከፍተኛው ልጅ ስለሆኑ በተለይ ባሁኑ ዐፄ ዮሐንስ ባረፉበት ጊዜ ዙፋኑን አገኛለሁ በማለት የኢጣሊያንንና የእንግሊዝን እርዳታ ደጅ የሚጠኑበት ሰዓት ነበር። ሁለተኛ የራስ ገብረ ኪዳንና የእቴጌ ድንቅነሽ ልጅ ደጃች ሥዩም አባ ጎበዝ የሚባሉት ናቸው። እርሳቸውም የዙፋን ፍላጎታቸውን ደበቅ አድርገው በምኒልክ ደጋፊነት ከደጃች ደብብም ከራስ መንገሻና ከራስ አሉላም ጋር እየተዋጉ የቀረው ቢቀር የትግራይን ግዛት ለመያዝ የሚጣጣሩ ነበሩ።

ስለዚህ በሰሜን ምሥራቅ የኢጣሊኖች ወራሪና መስፋፋት በሰሜን ምዕራብ በኩል ለተነሡት ደርቡሾች እንዳገዘ በሰሜን ምዕራብም በኩል በድርቡሾች መነሣትና በመተማው ጦረንት ባፄ ዮሐንስ መሞት በዙፋን ባላጣዎቹ መብዛቱ በጣም የተጠቀመው የኢጣልያ መንግሥት ነበር። በዚህ ምክንያት አንቶኔሊ ከሸዋ ለጠቅላይ ሚኒስትሩ ለክሪስፒ በላከው አስቸኳይ ራፖር ውስጥ መደምደሚያውን «የትግሬ ተዋጊዎች ከመተማ ተመልሰው ቁስላቸው ሳይድን ኃይላቸው በደከመበት ሞራላቸው በወደቀበት ሰዓት ወደ አሥመራ መገሥገሥ ነው» የሚል ቃል ይገኝበታል። ይኸንኑ እንዲፈጽም ጠቅላይ ሚኒስትሩ ፍራንቺስኮ ክሪስፒ ምጥዋ ለሚገኘው ለዤኔራል ባልዲሠራ ቢያስተላልፍ ከዤኔራሉ ለጠቅላይ ሚኒስትሩ የተሰጠው «እኔ ከምጥዋ ወደ አሥመራ ከመጓዜ በፊት ባላንጣዎቹ በቅድሚያ እርስ በርሳቸው ቢተላለቁ ይጠቅማል» የሚል መልስ ነበር። በትክክል ቃሉ፦

«….. ደብብ ኃይሉን ለማጠናከር ከዐድዋ (እየከዱ ከነራስ መንገሻ) የሚመጡትን ወታደሮች እየጠበቀ ነው፤ ወደ ዐድዋ መሔድም ይፈልጋል። እኛንም በቶሎ ወደ አሥመራ እንድንዘልቅ ጠይቆናል። ከያለበት የተጠራቀሙ 20 ሺ የትግሬ ወታደሮች የበለጠ ለሚከፍላቸው ለመዋጋት ተዘጋጅተዋል። ነገር ግን እኛ ሳንሔድ የነርሱ (የመንገሻ ደብብ) መተላለቅ ቢቀድም ይጠቅማል» የሚል ነው።

በነዚህ ሁሉ መካከል ቀደም ብለው በመታወቅና በማናቸውም መስል በመደርጀት በትግሬዎቹም መሳፍንት የርስ እብርስ ውጊያ በመጠቀም ራስ መንገሻም ደጃች ደብብና ደጃች ሥዩምም በኢጣሊያኖቹ የጦር መሣሪያ እንዳይታጠቁ የኢጣልያን መንግሥት ወዳጅነት ቀደም አድርገው በመያዝና በማጠንከር የሸዋው ንጉሥ ምኒልክ በዚህ ጊዜ አቅማቸውን በማኽል አገርና በደቡብ በኩል አጠንክረው ይገኙ ነበር። ከመተማ ጦርነት የተመለሱት እነ ራስ ሚካኤል ጳጳሳቱም እየመጡ ስለ ገቡላቸው የቤጌምድርም መሪዎች የጐጃሙም ንጉሥ ተክለ ሃይማኖት አሉበት ድረስ መጥተው በመገናኘት ስለ ታመኑላቸው ካፄ ቴዎድሮስ ዘመን ዠምሮ ይመኙትና ይጠብቁት የነበረው ንጉሠ ነገሥታዊ ዙፋን ያለ ጦርነት በእጃቸው ገባ። የምኒልክ መንገሥትም እያደር የመጠንከር ነገዶችን በውስጡ የመሰብሰብና የመደርጀት መልክ ስለ አሳየ ዘኪ ቱማል እንደ ተመኘው ከዘረፋ በቀር ከሊፋ አብዱላሂ ኢትዮጵያን ለመግዛት የነበረው ፍላጎት በሰሜን በኩል የተንጠለጠለውም የርስ በርስ ጦርነት ቆመ። በፊት ወዳጅ መስሎ በኋላ ጠላት ሆኖ ከተገኘው ከኢጣልያ ጋር የተደረገው ሰፋ ያለው የፖለቲካና የጦርነት ውዝግብ ግን በሚቀጥለው መጽሐፈ ለብቻው ይተነተናል።

**ያፄ ዮሐንስ መሳፍንት መኳንንትና ሹማምንት ዝርዝር**

**1ኛ ራስ አርአያ ሥላሴ ዮሐንስ**

ራስ አርአያ አባታቸው ዐፄ ዮሐንስ ሲሆኑ፥ እናታቸው ደግሞ የደንከል ተወላጅ ክርስትና ተነሥተው ጥበበ ሥላሴ፥ የተባሉ ሴት ናቸው። የተወለዱት በ1860 ዓ.ም ነው። በ1875 ዓ.ም የስምንት አመቷን ወጣት ዘውዲቱ ምኒልክን አግብተው ነበር። በዘመናቸው የቤጌምድር ግዛት ተሰጥቷቸው ሲኖሩ በተወለዱ በሐያ ዓመታቸው በ1880 ዓ.ም ከዚህ ዓለም በሞት ተለዩ። እርሳቸውም ከሌላ ሴት ራስ ጉግሣ አርአያን ወልደዋል።

**2ኛ ራስ አርአያ ድምፁ**

ያፄ ዮሐንስ እናት የወይዘሮ ሥላስ ወንድም ናቸው። ዘራቸው ከዚህ እንደሚከተለው ይነበባል። ተስፋ ኢየሱስ ከወዘሮ ወለተ ጽዮን ራስ ወልደ ሥላሴና ደጃዝማች ደብብን ደብብ፥ ሥላስን ሥላስ ዐፄ ዮሐንስን፥ ራስ አርአያን ደጃዝማች ደብብ ደጃች ቦጋለን ደጃዝማች አብርሃን ደጃዝማች ተድላ አባ ጉበንን ወይዘሮ አምለሱን ይወልዳሉ። አምለሱ የራስ አሉላ ባለቤት ናቸው።

አርአያ በመዠመሪያው ወቅት ላፄ ቴዎድሮስ እንደ በላሟል ሆነው በዓልጋዳ አርአያ እየተባሉ እንደርታን ያስተዳድሩ ነበር። ዠንነታቸውንም ዐፄ ቴዎድሮስ መስክረውላቸዋል። በመጨረሻው ጊዜ እንደ ሌሎቹ መሳፍንት በመቅደላ ታስረው መቅደላ ሲሰበርና ዐፄ ቴዎድሮስ ሲሸነፉ ነጻነታቸውን አግኝተው የእንግሊዝ ጦር ሲመለስ አብረው ሔደው በዚያን ጊዜ በትግራይ ሥልታን ከጨበጡት ከእኅታቸው ከወይዘሮ ሥላስ ልጅ ከደጃዝማች ካሣ ጋር በሰናእፌ ተገናኙ። ካሳ ዐፄ ዮሐንስ ተብለው ከነገሡበት ከ1864 ዓ.ም ዠምሮ በመጠማ በ1881 ዓ.ም እስኪሞቱ ድረስ ለንጉሠ ነገሥቱ ጭፍራም አባትም ሆነው በሥምምነትና በፍቅር ኖሩ።

**3ኛ. ራስ ኃይለ ማርያም ጉግሣ**

ራስ ኃይለ ማርያም ያፄ ዮሐንስ ታላቅ ወንድም የደጃዝማች ጉግሣ ልጅ ናቸው። ቀደም ብሎ በደጃዝማችነት ማዕረግ ዋድላን ያስተዳድሩ ነበር። በኋላም የራስነት ማዕረግ ተጨምሮላቸው ራስ አሉላ ይዘውት የነበረውን የጦር ጠቅላይ አዛዥነት ተሾመው በዚሁ ሥልጣን እንዳሉ የመተማ ዘመቻ ጊዜ ሕይወታቸው በጦርነቱ ላይ ዐለፈ። ንጉሠ ነገሥቱ በቆሰሉበት ሰዓት ዙፋናቸውን ለማውረስ ሲያስጠሩዋቸው መሞታቸው ስለ ተነገራቸው እንግዲያውስ ወንድሙን መንገሻን ጥሩ ብለው ዙፋናቸውን ለራስ መንገሻ አወረሱ።

**4ኛ. ራስ መንገሻ ዮሐንስ፥**

ደጃዝማች ዘውዴ ገብረ ሥላሴ በመጽሐፋቸው ራስ መንገሻን ያፄ ዮሐንስ ልጅ አድርገዋቸዋል። ብዙ የሰሜን ክፍለ ሀገር ሰዎች እንደ ራስ ኃይለ ማርያም የደጃዝማች ጉግሣ ልጅ ያደርጓቸዋል። በውነትም ልጃቸው ቢሆኑ ኖሮ ዐፄ ዮሐንስ በመተማ በቆሰሉ ጊዜ ዘውዳቸውን ለማውረስ ኃይለ ማርያምን ጥሩልኝ በማለት ፈንታ መንገሻን ጥሩልኝ ባሉ ነበር ለማለት ይቻላል። የሆነ ሆኖ ንጉሠ ነገሥቱ የራስ ኃይለ ማርያምን ሞት ከሰሙ በኋላ አልጋዬን ለመንገሻ አውርሻለሁ ስላሉ ልክ እንደ ልጅ አድርገዋቸዋል ለማለት ነው። በዚህም ምክንያት ራስ መንገሻ በማኅተማቸውም በጽሑፍም ‹ራስ መንገሻ ወልዱ ላፄ ዮሐንስ ንገሠ ጽዮን ንጉሠ ነገሥት ዘኢትዮጵያ› ይሉ እንደ ነበር ግልጽ ነው።

ነገር ግን ከመተማ ጦርነት ወዲህ የንጉሠ ነገሥቱን ሥልጣን የሽዋው ንጉሥ ምኒልክ ስለ ያዙ፥ ምኒልክም የቀሩትን ባላንጦች እነ ደጃዝማች ሥዩም አባ ጐበዝን ወደ ጐን ትተው የትግሬን ግዛት በሙሉ ሰጠዋቸዋ የበለጠም ለማቅረብ የእቴጌ ጣይቱን ወንድም የራስ ወሌን ልጅ ወይዘሮ ከፋይን ድረውላቸው ከሁለቱ ጋብቻ ወይዘሮ አስቴር ተወልደው ነበር። የዐድዋውንም ጦርነት መካፈላቸው ይታወሳል። ዳሩ ግን ባንድ ወገን ያፄ ዮሐንስ ዙፋን ከእርሳቸው በመጨረሻ ተይዘው አንኮበር በአዛዥ ወልደ ጻድቅ ጠባቂነት በግዞት እንዳሉ በ1889 ዓ.ም ዐረፉ።

**5ኛ. ራስ ቢቶደድ ገብረ ኪዳን፥**

ራስ ቢቶደድ ገብረ ኪዳን ከወጣትነት ዠምሮ ብላታ ገብረ ኪዳን እየተባሉ ዐፄ ዮሐንስን ስላገለገሉ፥ በመጨረሻም የእንደራሴነት ሥልጣን ያዘው ኖሩ። ካፄ ተክለ ጊዮርጊስ ሞት በኋላም የንጉሠ ነገሥቱን ያፄ ዮሐንስን እኅት እቴጌ ድንቅነሽን አግብተው ደጃች ሥዩም አባ ጐበዝን ወልደዋል። ዐፄ ዮሐንስ ወይዘሪት ዘውዲቱን ለልጃቸው ለራስ አርአያ ሚስትነት ለማጨት ሲወስኑ፥ ወደ ንጉሥ ምኒልክ ዋና አማላጅ ሆነው የተላኩት ራስ ገብረ ኪዳን ናቸው። በዚህም ምክንያት ከንጉሥ ምኒልክ ባለ ብር መጣብር ፈረስ፥ ባለመርገፍ በቅሎ 8 ሌጣ ፈረስ የወርቅ ጋሻና ጥንድ ጦር ተሸልመዋል። (ጸ. ት. ገ. ሥላሴ ታሪክ ዘመን ዘዳግማዊ ምኒልክ ምዕ. 33)

**6ኛ. ራስ አሉላ አባ ነጋ ወደ ቁቢ፣**

አሉላ የተምቤን ተወላጅ ናቸው። በወጣትነታቸው ዘመን በዓልጋዳ አርአያ የተምቤንን አውራጃ በሚያስተዳድሩበት ጊዜ ለርሳቸው፥ አድረው ልጃቸውን አምለሱን አግብተው ይኖሩ ነበር። ቀጥሎ በበአልጋዳ አርአያ ፈቃድ ወደ ደጃዝማች ካሳ (ዐፄ ዮሐንስ) ተዛውረው በአጋፋሪነት አገልገዋል። ዐፄ ተክለ ጊዮርጊስ ካሳን አስገብራለሁ ብለው ወደ ዐድዋ ዘምተው በተዋጉበት ጊዜም ንጉሠ ነገሥቱን የማረኩ እርሳቸው ናቸው ይባላል።

ከዚህ በኋላ ካሳ ዐፄ ዮሐንስ ተብለው በ1884 ዓ.ም ከነገሡ ወዲህ ሊጋባ ተባሉ። ቀጥሎም ራስ ተብለው የንጉሠ ነገሥቱ ጠቅላይ ጦር አዛዥ የሐማሴንና የዙሪያዋ ገዥ በነበሩበት ሰዓት ከግብጾችና ከሱዳኖች እንደዚሁም ከኢጣልያኖች ጋር ያደረጉት ጦርነትና ያገኙት ድል በየመጽሐፉ ተጽፏል።

ከዶጋሊ ድል ወዲህ የእንግሊዞች ወቀሳና የኢጣልያኖች በጦርነት ማስፈራራት እየበዛ የራስ አሉላም ዝነኝነት እያየለ በሔደበት ሰዓት እርሳቸውን በክፋትና የሚመለከቷቸው የመሳፍንቱ ጥላቻ ተጨማምሮ በንጉሠ ነገሥቱ ፈቃድ የጦር ጠቅላይ አዛዥነቱ ሥልጣን ለራስ ኃይለ ማርያም ሐጐስ ተሰጠ።

የመተማው ጦርነትም በንጉሠ ነገሥቱ የበላይነትና በራስ ኃይለ ማርያም አዝማችነት በተካሔደበት ጊዜ የኢትዮጵያ ጦር በደርቡሾች አሸናፊነት ተፈጽሞ ንጉሠ ነገሥቱም ራስ ኃይለ ማርያም ስለሞቱ፥ ያፄ ዮሐንስ አልጋ ከወረሱት ከራስ መንገሻ ጋር ጥቂት ጊዜ አንገራግረው እንደ ቆዩ በ1882 ዓ.ም ከራስ መንገሻ ከራስ ወልደ ሚካኤልና ከራስ ሐጐስ ጋር ወደ አዲስ አበባ መጥተው እነ ራስ መንገሻ ሲመለሱ አሉላ እዚሁ አዲስ አበባ መቆየት ይሻለኛል ብለው ቀሩ። በኋላም የዓድዋ ጦርነት በተነሣ ጊዜ የአላጌንም የመቀሌንም የዐድዋንም ጦርነት ተካፍለዋል። ከዚህ በኋላ የዐድዋን ግዛት ባፄ ምኒልክ ፈቃድ በራስ መንገሻ ስምምነት ተሹመው እንዳሉ በሽሬ ግዛት ከራስ ሐጎስ ጋር በ1889 ዓ.ም በየካቲት ወር ተጣልተው ሲዋጉ ሁለቱ ታላላቅ መኳንንት በሚያሳዝን አኳኋን ሞቱ።

በጠቅላላው በኢትዮጵያ በኢጣሊያኖች በግብጾችና እንደዚሁም በሱዳኖች ዘንድ እንደ ራስ አሉላ ስመጥር የሆነ የለም። በኢትዮጵያም በትግሬ አሉላ በሸዋ ጐበና በጐጃም ደረሶ እየተባለ በቃለ አጋኖ ስማቸው ይጠራል።

**7ኛ. ራስ ባርያው ጳውሎስ**

በትግሬ ካፄ ቴዎድሮስ ዘመን ዠምሮ ታማኝና ስመ ጥር አገረ ገዥ ነበሩ። ከታማኝነታቸው የተነሣ ዐፄ ቴዎድሮስ በፊት ለደጃዝማች ምኒልክ ድረዋቸው የነበሩትን ልጃቸውን አልጣሽን ድረውላቸው ከዚህ ጋብቻ ደጃዝማች ገብረ መድኅን ተወልደዋል። በሕይወት ያሉት ደጃች ኃይለ ሥላሴ የራስ ባርያው የልጅ ልጅ የደጃዝማች ገብረ መድኅን ልጅ ናቸው።

**8ኛ. ራስ ባርያው ገብረ ጻድቅ**

ሌላው ያፄ ዮሐንስ ታማኝ ባለሟል ናቸው። በታማኝነታቸውም ደብረ ሲና ላይ በዚያን ወቅት የደጃዝማችነት ማዕረግ ከነበራቸው ከካሳ ጋር ተዋግተው በመሸነፍ ተማርከዋል። ካሳ ንጉሠ ነገሥት ከሆኑ በኋላም በውጊያ «አንዱን ዐይኔን ለቴዎድሮስ መንግሥት ገብሬያለሁ፥ የተረፈውን ደግሞ ለርስዎ መንግሥት እሰጣለሁ» ብለዋል እየተባለ ይነገራል። ከዚህም የተነሣ ባፄ ዮሐንስ ፈቃድ የራስነት ማዕረግ ይዘው ሐማሴንን ሲያስተዳድሩ ከግብጾች ጋር በተደረገው ጦርነት ብዙ ሞያ እንደ ሠሩ ይነገራል። በመጨረሻ ከራስ ወልደ ሚካኤል ጋር ሲዋጉ ሞቱ።

**9ኛ. ራስ ሐጎስ፥**

ከዐፄ ዮሐንስ ታላላቅ መኳንንት አንዱ ራስ ሐጐስ ናችወ። ቀደም ብለው በደጃዝማችነት ማዕረግ ተምቤንን ሲያስተዳድሩ ቆይተው በመጨረሻ ራስ ተብለው ሽሬን ሲገዙ በዚሁ ማዕረግ እንዳሉ፥ በ881 ዓ.ም በንጉሠ ነገሥቱ ባፄ ዮሐንስ የተመራውን የመተማን ጦርነት ቀጥሎም በ887 ዓ.ም የተደረገውን የዐድዋን ጦርነት ተካፍለዋል።

ራስ መንገሻ በ1887 ዓ.ም አዲስ አበባ የመጡ ጊዜ አብረው መጥተው እንደ ሌሎቹ ተሸልመዋል። በመጨረሻ በ1889 ዓ.ም በየካቲት ወር በግዛት ግጭት ከራስ አሉላ ጋር ሲዋጉ ሕይወታቸው ዐለፈ።

**10ኛ. ራስ ገብረ መድኅን ኃይለ ማርያም**

ኃይለ ማርያም የደጃዝማች ውቤ ወንድም የሰሜን አገረ ገዥ ነበሩ።

**11ኛ. ደጃጅ መሸሻ**

የዐፄ ዮሐንስ ወንድም የደጃች ማሩ ልጅ፥

**12ኛ. ቢቶደድ ገብረ መስቀል**

ሌላው ባፄ ዮሐንስ ቤተ መንግሥት ከነበሩት ታላላቅ መኳንንት አንዱ ቢቶደድ ገብረ መስቀል ናቸው። የዐድዋ ገዥ ስለ ነበሩ ራስ አሉላ የሐማሴን ገዥ በነበሩት ጊዜ እንግዶች በምጥዋ በኩል ሲመጡ እርሳቸው ከራስ አሉላ እየተቀበሉ ንጉሠ ነገሥቱ ወደሚገኙበት ወደ መቀሌ ወይም ወደ ደብረ ታቦር ይልኩ ነበር። በመጨረሻም በዚሁ በታማኝነታቸው እንዳሉ በመተማ ተዋግተው ሞቱ።

**13ኛ. ደጃዝማች ቦጋለ**

የትልቁ ራስ አርአያ ልጅ የመተማን ጦርነት ተካፍለዋል።

**14ኛ. ዋግሹም ገብሩ**

የእንደርታ ተወላጅ ቀደም ብሎ ሐማሴንና ሠራዬን ሲያስተዳድሩ ቆይተው በመጨረሻ ዋግሹም ተብለው ላስታን ተሾሙ።

**15ኛ. በጅሮንድ ለውጤ**

እንደ ሌሎቹም ስለኝህ መኰንን ብዙ የምናውቀው ነገር የለም። ንጉሥ ምኒልክ ዐፄ ዮሐንስ አልገብርም ብለው ባፈነገጡበት ሰዓት ሁለቱን ለማስማማት ከሸዋ እነ ደጃች ናደው ሲመደቡ ካፄ ዮሐንስ በኩል ወደ ንጉሥ ምኒልክ የመጡት በጅሮንድ ለውጤን እንደነበሩ ሰነዱ ሁሉ ያመለክታል። በጅሮንድ መላካቸው ምናልባት የገንዘብና የንብረት ኃላፊ ሆነው በማስተዳደራቸው ይሆናል።

**16ኛ. ደጃዝማች ሣህሉ ወልደ ሚካኤል**

ደጃዝማች ሣህሉ ወልደ ሚካኤል ደጃዝማችነታቸው ካፄ ቴዎድሮስ ነው። በመቅደላም ታስረው ነበር። ከዚያም በእንግሊዞች ነጻ ወጥተው ለዐፄ ዮሐንስ በመታመን ሐራማትን ተሾመዋል።

**17ኛ. ሊቀ መኳስ ይልማ ደስታ**

ይልማ ደስታ ያፄ ዮሐንስ የቅርብ ዘመድና ታማኝ መኰንን ናቸው። እንደሚታወሰው የእንግሊዝ ጦር ዐፄ ቴዎድሮስን ለመውጋት በመጣበት ጊዜ ከደጃዝማች ካሳ (በኋላ ዐፄ ዮሐንስ) ተልከው በሰናዓፌ እንግዶቹን ተቀብለው አስተናግደዋል።

**18ኛ. ሳሙኤል ጊዮርጊስ ርዕሰ መማክርት**

ሳሙኤል የሰናፌ ተወላጅ በፊት የዐፄ ቴዎድሮስ ታዛዥ ሆነው በእንግሊዞችና ባፄ ቴዎድሮስ እንደዚሁም በእስረኞችና በንጉሠ ነገሥቱ መካከል ሆነው በመላላክ ብዙ ሚና መጫወቻቸው የእንግሊዝኛ ቋንቋ ማወቃቸው ይታወሳል።

አሁንም ላፄ ዮሐንስ አድረው የፈረንጅ አስተናጋጅ በመሆን ወደ እንግሊዝ ንግሥት ወደ ቪክቶሪያ በመላክ አገልግለዋቸዋል። ዐፄ ዮሐንስ በሚልኩት ደብዳቤ ላይ ሳሙኤልን ርዕሰ መማክርት ብለዋቸዋል። ምናልባትም ሳሙኤል ባፄ ቴዎድሮስ ዘመን በንጉሠ ነገሥቱና በእንግሊዞቹ መካከል የተነሣውን የጠብና የክርክር ውዝግብ በእስረኞቹ ምክንያትም የደረሰውን እልቂትና የንጉሠ ነገሥቱን ሞት ያይን ምስክር የሆኑበትን እያስረዱ ላፄ ዮሐንስ ዋና ተደማጭ አማካሪ ሆነው አገልግለው ይሆናል።