**ከጣዖት አምልኮ**

**ወደ**

**ክርስትና።**

**ተጻፈ።**

ከተክለ ጻድቅ መኵሪያ።

ተኅትመ ዝንቱ መጽሐፍ በ፳ ወ፯ ዘመነ መንግሥቱ፥

ለቀዳማዊ ኃይለ ሥላሴ ንጉሠ ነገሥት ዘኢትዮጵያ።

አዲስ አበባ ፲፱፻፵፩ ፲፱፻፶ ዓ.ም

በግርማዊ ንጉሠ ነገሥት ቀዳማዊ ኃይለ ሥላሴ

በ፶፮ኛው ዓመተ ልደታቸው በ፲፰ኛው ዘመነ መንግሥታቸው

ለተፈጸመው ለኢትዮጵያ ቤተ ክርስቲያን

የሹመት ነፃነት የተሰጠ መታሰቢያ።

**መቅድም።**

ዛሬ በዓለም ያለ ሕዝብ ቍጥሩ ከሁለት ሚሊያርድ፣ በላይ ነው። ከደዌና ከጦርነት የሚመጣው ሞት ሳይኖር ከዓለም ፍጥረት ዠምሮ ሕዝብ ሁሉ የመኖር ጠባይ ቢኖረው ኖሮ ይህ ምድር (ፕላኔት) አይበቃውም ነበር ለማለት ይቻላል። ከክርስትና ዘመን በፊት ግን የሕዝብ መጠን ከዛሬ ያንስ እንደ ነበረ የታወቀ ነው። የዚህ ሁሉ ሕዝብ ዘሩ ካውካዝ ሞንጎል፣ ስላብ አሪያን ቀለሙ ብጫ፤ ቀይ፤ ነጭ፤ ጠይም ጥቍር እየተባለ እንደሚለያይ እንዲዩም ልማዱ ታሪኩ ቋንቋው፤ አምልኮው ለየብቻ ነው። ነገር ግን ገሚሱ በጦርነት ምክንያት እየተቀላቀለ በዘርና በልማድ በአምልኮ የሚገናኘው ብዙ ነው። ይኸውም እንደ ግሪኮችና እንደ ሮማውያን እንደ ቻይናዎችና እንደ ጃፓኖች እንደ ኤስፓኝና እንደ ደቡብ የአሜሪካ ሕዝቦች ማለት ነው።

በዚህ መጽሐፍ በመግቢያውይና በመጨረሻው ምዕራፍ ላይ እንደ ተገለጸው ዛሬ ከዚህ በሚሊያርድ ከሚቄጠረው ሕዝብ ከፍ ያለው ቍጥር ክርስቲያን ሆኖ ከዚያ ከብራህማ ቡዲህስም፤ እስላም ህንድ አረሚ ዕብራዊ ነው። ደግሞ በመጨረሻው ዘመን የሰው ጠባይ የማይቀበለው ክሕደት (አቴይስም) አለ።

ቍጥራቸው ካነሰው በፍጥረት ብቻ ከሚያመልኩት አረማውያንና ከሓዲዎች በቀር ገሚሱ በመሲሑ ምክንያት ገሚሶቹ፥ የበታች አማልክት በመጨመር ቢለያዩም የቀረው ሁሉም አንዱን እግዚአብሔርን አምላክና ፈጣሪ በማድረግ ተስማምቷል። ጥንት ፮፻ ዓመት ከሚያኽል አስቀድሞ (ከክር ልደት በፊት) ከእስራኤላውያን በቀር የቀረው ሰው ሁሉ ካባቱ የመጣውንና የመስለውን ልዩ የጣዖትና የአስማት አምላኮ ይዞ ኖረ። በኋላ ግን ከምሥራቅ (ኔፓል) ቡድሃ (እንደ ኤ ቍ ፭፻፷፯ - ፬፻፹ ዓመት ከክር ልደት በፊት) ተነሥቶ የውነተኛውን አምላክ አስተማረ እንደ ወንጌል የመሰለ ሕግና ሥርዐትም ጌታችንና አምላካችን ኢየሱስ ክርስቶስ ማንም ክርስቲያን እንደሚያውቀው የዛሬ ፲፱፻፵፩ ዓመት በቅድስት አገር ተወልዶ በርሱ ስም የሚጠራውን የክርስትናን ሃይማኖት መሠረተ። ከዚያ ወዲህ መሐመድ (እንደ ኤ. ቍ. ፭፻፸፩ - ፮፻፴፪ ከክር ልደት በኋላ) ተነሥቶ የእስላምን ሃይማኖት መሰረተ።

የሦስቱም ሃይማኖት ቀሳውስትና መምህራን ባገራቸውና ከአገራቸው ውጭ እያስተማሩ ብዙ ተከታይ አገኙ። ይልቁንም ከሁሉ የሚበልጠው የክስርትና ሃይማኖት በሐዋርያትና በሰማዕታት በምእመናኑም ስብከት በታላላቆቹና በሥልጣኖቹ አገር ላይ ተመሥርቷል። የተመሠረተውም እንደ መሐመድ በጦርና በኃይል ሳይሆን በፈቃድና በማስተማር ብቻ በመሆኑ ከሌሎቹ ሃይማኖቶች ክርስትና ብልጫ ሊኖረው እንደሚገባ ይኸው ብቻ ማስረጃ ሊሆን ይችላል። መጽሐፍም ከሰው ኃይል የእግዚአብሔር ድካም ይበልጣል የሚለው በዚሁ ይገለጻል። እንግዲህ ስለ ክርስትና አምልኮ ስለ ሰማዕታት ተጋድሎ እንደ ብሉይና እንደ ሓዲስ እንደ ሊቃውንትና እንደ መጻሕፍተ መነኮሳት ያሉ መጻሕፍት በግዕዝም በአማርኛም የተጻፉ እያሉን በኦሪት ዘመን ከእስራኤላውያን የተለየው ሕዝብና ከክርስትና በፊት በዓለም ያለ ሕዝብ በምን ያመልክ እንደ ነበረ በሰፊው የሚያስረዳ መጽሐፍ የለንም።

በአጭሩም ቢኖር የክርስትናን አምልኮ ለመተረክ ሲል እግረ መንገዱን የቀድሞ ሕዝብ በፀሓይና በጨረቃ ያመልክ ነበር ብሎ ከመትቀስ በቀር የቀድሞውን የጣዖት አምልኮ የውጭ አገር ሰዎች «ሚቶሎዢ» የሚሉትን ባለቤት አድርጎ የጻፈ ያለ አይመስለኝም። የውጭ አገር ሰዎች ግን ስለ ቀድሞ የጣዖት አምልኮ ብዙ መጻሕፍት በየቋንቋቸው ጽፈዋል። እርሱንም ሕዝብ ሁሉ ይልቁንም የቤተ ክህነት ሰዎች እብደንብ ይማሩታል። በእርሱም የቀድሞ ሕዝብ የአእምሮውና የአሳቡ መጠን ምን ያኽል እንደ ነበረ ለማወቅና ለመደነቅ ይጠቀሙበታል በኋላም ሕዝብን ከዚህ ከጣዖት አምልኮ ወደ ክርስትና አምልኮ ለማዛወር ሐዋርያትና ሰማዕታት ከሕዝብና ከነገሥታት ጋራ ያደረጉትን ተጋድሎ ለማወቅና ሐሳብ ጽኑነታቸውን ለመመዘን ይረዱበታል።

በአገራችን በኢትዮጵያ በብርሀና በአጽብሐ ዘመን በሦስት መቶ ዓመተ ምሕረት ላይ ክርስትና ተመሥርቶ በሰሜን ኢትዮጵያ ተስፋፍቶ ሲኖር በኢትዮጵያ ደብብ ያለው ሕዝብ በመናፍስትና በልዩ ልዩ ፍጥረት ማምለኩን አልተወም ነበር። ስለዚህ ፲፬፻፳፮ ዓመተ ምሕረት ላይ የነገሡት በአስተዳደርም በተዋጊነትም በመጽሐፍ ዕውቀትም የተመሰገኑት ዐፄ ዘርዐ ያዕቆብ ለክርስትና አምልኮ ቀናዒ ስለ ነበሩ በዚህ አገር ያለውን ልዩ ልዩ የአስማት የጥንቈላ የዛር የሟርት አምልኮ እንዲጠፋ በትእዛዝም በስብከትም መጣራቸውን በታሪካቸው የተጻፈውን በዚህ ስለ አምልኮ በተጻፈ መስሐፍ በመቅድሙ ላይ ማስታወስ የሚገባ ነው።

ቢሆንም በዓለም ባሉ ባገሮች ውስጥ በክርስቲያኑም በእስላሙም ዘንድ የዚህ የቀድሞ የጣዖት አምልኮ ልማዱ በፍጹም እንዳልጠፋ እንዲሁም በአገራችን በኢትዮጵያ ቅሬታው ጨርሶ እስከ ዛሬ አልተደመሰሰም። የዚህኑ የቀድሞ አምልኮ ትርፍራፊ ጸሐፊዎች መርምረው ያልሞሉትን ዝርር ነገር በአገራችን ያለውን እየተፈላለግን ብንጽፍ፤ የውጭ አገር ጸሓፊና አንባቢ በቋንቋው ገልብጦ በተጠቀመበት ነበር። ነገር ግን ባገራችን የተደረገውን ጽፈን የውጭ አገር ቋንቋ ከተጻፈው እየመረመርን በአገራችን ቋንቋ ብንጽፍ ያገራችንን ሕዝብና ያገራችንን ኦርቶዶክሳዊት ቤተ ክርስቲያን ከማገልገል ይቄጠራል በማለት ይኸን የአምልኮ መጽሐፍ ለማደራጀት አሰብሁ።

ስለ ቀድሞ የጣዖት አምልኮ የውጭ አገር ጸሓፊዎች በክፍል እያደረጉ የአምልኮውን አኳኋን ለጣዖቱ የሚቀርበውን የመሥዋዕት የዝማሬና የመዝሙር ዐይነት እየዘረዘሩ የተመላኪውን የጣዖቱን የካህኑን መልክ የቤተ መቅደሱን ሕንፃ በፎቶግራፍ እያደረጉ በሰፊው ብዙ መጽሐፍ ይጽፋሉ። ይህ መጽሐፍ ግን ስለ ቀድሞው አምልኮ ከብዙው በጥቂቱ ሆኖ ከዚያ የክርስትና አምልኮ እንዴት እንደ ተመሠረተ በሰፊው ያስረዳል።

ለአንባቢም እንዲቀና በማለት የአምልኮው ዐይነት ከመተረኩ በፊት የያንዳንዱ ሕዝብ ታሪክና የሚገኝበት ስፍራ ባጭሩ ተጠቅሷል። ለዚሁም ጽሑፍ መሠረት የሆኑት ከዚህ ቀጥለው ያሉት መጻሕፍት ናቸው።

፩. መጽሐፍ ቅዱስ በአማርኛ፣

፪. የቤተ ክርሲያን ታሪክ በአማርኛ፥

፫. ዜና አይሁድ በግእዝ፥

፬. ጎሐ ጽባሕ የክቡር ብላቴን ጌታ ኅሩይ በአማርኛ

፭. ፕሲኮሎዥ ዱ. ፔፕል የውንድት፣

፮. ግራን ዲክሲዮኔር ኡንቬርሴል የላሩስ፣

፯. ሚቶሎጊያ ኔላ ቢታ ዴይ ፖፖሊ የፕራምቦሊኒ

፰. ኤንቺክሎፔዲያ ፕራቲካ የቦምፕያኒ

፱. ግራንዴ ዲሲዮናርዮ ኤንቺክሎፔዲኮ ሞዴርኖ፣ «ኡቴት»

አዲስ አበባ መስከረ ፳ ፲፱፻፵፩ ዓ.ም

ተክለ ጻድቅ መኵሪያ።

**መግቢያ።**

የዓለም ሕይወት እንደ አንድ ሰው ሕይወት ከሕፃንነት ተነሥቶ በጕልምስና አልፎ ወደ ሽምግልና መጣ እንጂ ሕዝብ ሁሉ በመዠመሪያ እንደ ተፈጠረ ማናቸውንም ነገር ለማወቅ አልቻለም። ስለዚህ የመዠመሪያው ሕዝብ እዛፍ ሥር እየኖረ ከአውሬ አደጋ ለመሰወር ደግሞ እዛፍ ላይ ይወጣ ነበር፤ ከዚያም ደግሞ ዝናብና በረዶ ፀሐይና ነፋስ ቢያጠቃው ያን ጊዜ ርሱ የዋሻ ማበጀትን ሙያ አልደረሰበትም ነበርና በጠባዩ ዋሻነትና ሸለቆነት ያለውን ስፍራ እየፈለገ ይቀመጥ ነበር በጊዜ ብዛት እሱ ራሱ ዋሻ ማበጀትን ጐዦ ቀልሶ መቀመጥን ተረዳ፣ ከጐዦ ወዲህ በመካከለኛውና በአዲሱ ዘመን የመኖሪያንም የመሥሪያንም ቤት በልዩ ልዩ ቅርጽ እየለዋወጠ መጣና እስከ ዛሬው የእብነ በረድ አዳራሽ ደረሰ። በመብል ረገድ ደግሞ የእርሻን የአዝመራን የምርትን በእሳት የማብሰልን የከብትን ርቢን ዘዴ አያውቅም ነበርና መሬት፤ በጠባይዋ ያበቀለችውን የዕፀዋት ፍሬና ሥራ ሥር ብቻ እየተመገበ ብዙ ጊዜ ቄየ። በኋላ ማረስን መዝራትን ማምረትን መፍጨትን አብስሎ መብላትን ዐወቀ። ከዚያም ለምግብ ማጣፈጫ የሚሆነውን አታክልትና ቅመማ ቅመም ለመድኅኒት ከሚያደርጋቸው ሥራ ሥሮች እየለየ በማዛመድ ሲመገብ ቄይቶ የዛሬው አውሬና ነገድ የሚዋጋው በሹል ድንጋይ በዐጥንት በዕንጨት ነበር። ከያ በአንካሴ በቀስት፤ በሰይፍና በጐራዴ በጠመንዣና በመድፍ በኩል አልፎ እስከ ዛሬው ቦምብና የቦምብ ኦቶሚክ ደረሰ። እንደዚሁም ከትውልድ ወደ ትውልድ ከጊዜ ወደ ጊዜ መለዋወጥ ሲመጣ ሌላውም በዚህ ገጽ ያልገለጥነው ነገር በየግንባሩ እየተለዋወጠ እስከ ዛሬ ደረሰ።

አብዛኛው ሕዝብ፣ ከድንቁርና ወይም ከአውሬነት ኑሮ ወደ ሥልጣኔ ሲመጣ ከዚያው ከመዠመሪያው ኑሯቸው አልተለዩም ብለው መርማሪዎች እስፍራቸው ሄደው፣ ኑሯቸውን በዓይናቸው እያዩ የመሰከሩባቸው ሕዝቦች አሉ። እነዚህም በአፍሪካ ማኽል ያሉት የቢግሜይ ሰዎች በደቡብ በኩል ያሉት ቦስኪማን የሚባሉት በእስያ ደግሞ በአውስትራልያና በፊሊፒን በሌላም በትልቁ ውቅያኖስ ደሴት ውስጥ ተንጠባጥበው የሚኖሩትና እንዲሁም በአሜሪካ ማኽል ያሉት ሰዎች ናቸው። የእነርሱ የዛሬው ኑሮ ይነስ ይብዛ ዛሬ ሥልጡኖች የሚባሉት ሕዝቦች ጥንት ይኖሩበት የነበረው ሕይወት መሆኑ ተገልጿል።

ከሁሉም ይልቅ አሁን በዚህ መጽሐፍ ልናስረዳ የፈልግነው በተለይ ስለ አምልኮ ነው። ሰው በውነተኛው አምላክ ከተፈጠረ በኋላ እውነተኛው አምላክ አምላክነቱን መዠመሪያ ለአዳም ከዚያም ለኖኅና ለልጆቹ ቀጥሎም ከነሱ ተአይይዞ ባ፩ ቅርንጫፍ ለመጣው ለአብርሃምና ለዘሩ እንጂ ደግሞ በየቅርንጫፉ በእስያና በአፍሪካ በሌላውም ዓለም ለተበታተነው ሕዝብ አልገለጸለትም ነበር። ሰው ደግሞ ባንድ ወገን ተቸጋሪና ተጨናቂ ታማሚና መዋቲ ሲሆን ባንድ ወገን ደግሞ ክፉ ባልሆነ በሚያየውና በሚሰማው ነገር ሁሉ የመደሰትና የመፈንደቅ ጠባይ አለው። ይህና ሌላውም የአምልኮ ጥቅምና ተስፋ ምክንያት ሆኖ ሰዎች ሲጨነቁ የሚለምኑት ሲደሰቱ የሚያመሰግኑት አምላክ በየግንባራቸው «በግምትና በመላ» መፍጠር አስፈለጋቸው በመላም አምላክ ለማበጀት የተገደዱበት ምክንያት ወዲያው የሰው ፍጥረት እንደ ተዠመረ የእውነተኛውን አምላክ መኖር ያስተማራቸው ነው እንጂ በእውነቱ ስንመለከት በእውነተኛው ፈጣሪ ከማምለክ በፍጥረት ማምለክ የሚጥቅማቸው ሆኖ አይደለም።

የመዠመሪያዎቹ ሰዎች በዙሪያቸው ያለውን ፍጥረት ሲመለከቱ፤ ግሩማን አራዊትን ዘንዶን፤ እባብን ዝኆንን ድብን አንበሳን ተኩላን ግዘፋቸውንና አካሄዳቸውን ሲመለከቱ የሚያስፈሩና የሚያስደንቁ ሆነው አገኙዋቸው። ስለዚህ በርግጥ እነዚህ ፍጥረቶች አምላክት ናቸው እኛም የተወለድነውና የተፈጠርነው ከነዚህ ነው ብለው ገሚሶቹ አመኑና በነዚህ አራዊት ያመልኩ ዠመር። ዛሬ እንኳ ሳይቀር በመካከልና በሰሜን አሜሪካን ጥቂትም በምሥራቅ አገር ያሉት ሕዝቦች ከዚህ አምልኮ ገና አልተለዩም። ስማቸውም ቶቴሚስት ይባላል። ከነሱም ውስጥ ክፍላቸው ልዩ ልዩ ነው። ከዘንዶ ተወለድሁ የሚል ዘንዶን እንደ ቤተ ሰብ አባቱ እንደ አምላኩም አድርጐታል። የሕዝቡም ስም ነገደ ዘንዶ ይባላል። እንዲሁም ከተኩላ ተወለድኩ የሚል ተኵላን እንደ ዘር አባትና እንደ አምላኩ ይመለከተዋል። ይኸውም እንደዚያው ነገደ ተኵላ ይባላል። ዘራችን ከተኵላ መጣ የሚሉት ነገደ ተኵላ (ቶቴም ተኵላ) ተኵላን እንደ አምላክና እንደ ቅዱስ ፍጡር ይመለከቱታል እንጂ በተኵላ ነገድ ውስጥ ያለ እንደ ቍርባን በሚመስል ካልሆነ በቀር ለደንበኛ መብል ተኵላን አርዶ ሊበላም ሊገድልም አይችልም በተኵላ ነገድ ውስጥ ያሉትም ከአንድ የዘር ግንድ የመጣን ዘመዳሞች ነን በማለት ከሌላው ከነገደ አንበሳ ከነገደ አጋዘን ካልሆነ በቀር እርስ በርሳቸው ሊጋቡ አችይሉም። ስለዚህ ዛሬ በየጫካው እየታደነ ሥጋው ለመብል ቄዳው ለልብስ የሚያገለግለው አውሬ ወይም ለቤት ጥበቃ ለእርሻ ለኮርቻ የሚያገለግለው እንስሳ ለነዚህ ሰዎች ጥንት እንደ በላይ ገዣቸው ነበር ማለት ነው። ከሰዎቹም ውስጥ እገሌ ዘሩ ከዚህ አውሬ የመጣ ስለ ሆነ ጠባዩና መልኩ ወደዚያ ይወስደዋል። ይላሉ። ዛሬ እንኳን አንዳንድ ጋዜጣ ጸሐፊዎች በዘመኑ በዓለም ካሉት መሪዎች፣ አፍንጫው ጐበጥ ብሎ የረዘመውን በንስር፤ ጕንጩ የወፈረውን አፍንጫው አጠር ብሎ ቀዳዳ የሰፋውን በውሻ ወይም በጕማሬ እያመሳሰሉ ይሥሏቸዋል።

ዘራችን ከአራዊት መጣ ከሚሉት ከነዚሁ የሚመሳሰል በአገራችን በኢትዮጵያ ዘራችን ከሸረሪት ወይም ከሬት መጣ የሚሉ አሉ፣ የንግሥተ ሳባ አባት አጋቦስም አጋቦስ ከሚባል ዘንዶ ነው የተወለደው እይሚሉ አሉ። ይህ አሳብ ባገራችን ከየት መጥቶ እንደ ገባ ለማወቅ ስንፈልግ ይኸን የመሰለ አሳብ ያላቸው ከዓለም ሕዝቦች ውስጥ እነማን እንደ ሆኑ መመርመር አለብን።

በአፍሪካ ምዕራብ ኮት ዳቩአር ከሚባለው ከፈርንሳይ ቅኝ አገር ውስጥ አካንና አሳንቲ የሚባሉና ሌሎችም ነገዶች ዘራችን ወይም በጠቅላላው የሰው ዘር አናንሲ ከሚባል ከትልቅ ሸረሪት ተወለደ ብለው ያምናሉ። ገሚሶቹም እስከ ዛሬ ድረስ በሸረሪት ያመልካሉ፤ ሸረቲትንም አይገድሉም። ስለዚህ የዚህ አሳብ ከነሱ ወይም እላይ ከጠቀስናቸው ከእንስሳ ተወለድን ብለው ከሚያምኑት ከአሜሪካ ማኽል ከሚኖሩ የህንድ ተወላጆች መንጭቶ ወደ አገራችን ገብቶ ይሆናል ወይም ከኛ ወደነሱ ገብቷል ማለት ይቻላል። ስለዚህ አሁን የነዚህን ጕዳይ ትተን ወደ ተነሣንበት ወደ ጠቅላላው የአምልኮ ጕዳይ እንተላለፋለን።

ገሚሶቹ ደግሞ አራዊት ከሰው የሚያንሱ ፍጥረቶች መሆናቸውን ገምተው ከአራዊት ይልቅ ፀሓይና ጨረቃ በላይ በሰማይ ሆነው ቍልቍል በማብራታቸው የሚያስደንቁ ሆኑባቸውና በፀሓይና በጨረቃ ማምለክን መረጡ። ከነዚህም የጥንት ፍጥረቶችና ገናና መንግሥቶች የሚባሉት ከአፍሪካ ግብጽ ከታናሽ እስያ አሶር ባቢሎን ፊንቂ፤ ሜዶን ልዳ፤ ፋርስ፤ ከእስያ ህንድ፣ ቻይና ናቸው። እንደ ገሚሶቹ ግምት ፀሓይና ጨረቃ ሌትና ቀን እየተፈራረቁ ለሰውና ለፍጥረት ሁሉ ሕይወትን ብርሃንን የሚሰጡ ናቸው ብለው አመኑባቸው። ከጨረቃም ይልቅ ፀሓይ ጧት ከምሥራቅ ተነሥታ ቀኑን ስትሄድ ውላ ማታ እምዕራብ ጫፍ ደርሳ ሌሊቱን ታቹን ዞራ ጧት እምሥራቅ የምትገኝ ዋና አምላካችን ነች ብለው አመኑባት። የዛሬ ከዋክብት መርማሪዎች መሬት ወይም ሌላ ፕላኔት ሲያልፍ በመካከሉ የፀሓይ መልክ ማጥቄሩን (ኤክሊብስ ደ ሶሌይ) ሲገልጹ እነርሱ ግን ግብጾችና ሊውሎሽ ሕዝቦች የሚያመልኩበት ጥቍር ጋኔን ውጧት፣ ወይም ከሱ ተጣልታ ስትታገል ነው እያሉ ያምኑ ነበር።

ከነዚህ ሕዝቦች ውስጥ ገሚሶቹ በሙሉ ከፀሓይ ተወለድን ወይም ተፈጠርን የሚሉ አሉ። ገሚሶቹ ነገሥታቶችን ብቻ የፀሓይ ልጆች ናቸው እኛን ግን ፀሓይ ፈጠረችን የሚሉ አሉ።

ከነሱም መካከል ደግሞ ክፉና ደግ አምላክ አለ ብለው የሚያምኑ አሉ። ገሚሶቹ ደግሞ በጥንቈላና በአስማት በልዩ ልዩ መናፍስትና አጋንንት በዛር፤ በሟርትና በወንዝ በተራራ፤ በዛፍ፤ በሌላም በፍጥረቱ ከፍ ብሎ በሚታይ ነገር ያመልካሉ፣ ለአራዊትና እንስሳን ገሚሶቹ ሲያመልኩባቸው እነዚህ የቀሩት ለየአምላኮቻቸው እያረዱ መሥዋዕት በማቅረብ ወይም ለአምላኮቻቸው ምስል መግለጫ ብቻ አደርጓቸው። ይኸን በመሰለው አምልኮ ውስጥ ኃያላን የእስያ ነገሥታቶች እነ ናቡከደነጾር፤ እነ ቂሮስ፤ ዳርዮስ ሳይቀሩ ነበሩበት። መሥዋዕት እያቀረቡ ጸሎትም ምሕላም ያደርሱ ነበር። ለምስሉም ይሰግዱ ነበር። በዓለም የታወቁ በመርከብ በሐውልት በጌጥ በልብስም በጠቅላላው ሥልጣኔ ያላቸው ገናና መንግሥቶች እነዚሁ እላይ የጠቀስናቸው ግብጽ አሶር፣ ባቢሎን፣ ፊንቂ፣ ፋርስ፣ ቻይና፣ ህንድ ናቸው እንጂ የዛሬዎቹ እንግሊዞች፤ ፈረንሳዮች፣ መስኮቦች፣ ግን ያን ጊዜ (ካ፬ሺ እስከ ፭፻ ከክርስቶስ ልደት በፊት) የሚያውቃቸው አልነበረም። ቢኖሩም በጥንት ታሪክ ውስጥ ምንም ሥልጣኔ የሌላቸውና በፍጹም የማይታወቁ ልብሳቸውም የአብዛኛዎቹ ቄዳ፤ ኑሯቸውም እንደ አውሬ ነበር።

ግብጾችና ሌሎችም የታናሽ እስያ መንግሥቶች ባቢሎን እነ አሶር፣ በሥልጣኔ መታወቅ የዠመሩት ካ፭ሺ ዓመት ከክርስቶስ ልደት በፊት ሌሎች ደግሞ ከዚያ ወዲህ ከ፫ሺ ከ፪ሺ ካ፩ሺ ዓመታት ዠምረው ገሚሶቹ ባንድ ዘመን ገሚሶቹ በኋላ እየተነሡ በፊታቸው የነበረውን በኃይል እያሸንፉ ሲኖሩ እስከ ግሪኮች መነሣትና እስከ ትልቁ እስክንድር ዘመነ መንግሥት ኖሩ።

ከነሱ በኋላ ደግሞ በዕውቀት በፍልስፍና በድል አድራጊነት ከሌላው ሕዝብ እንበልጣለን የሚሉ መዠመሪያ ግሪኮች ቀጥሎ ሮማውያን ተነሡና አራዊትም ከዋክብትም ፀሓይም ጨረቃም ለሰው አገልግሎት የተፈጠሩ ናቸው እንጂ አምላክነት የላቸውም ብለው አረጋገጡና የሚጋቡትን የሚፋቱትን በሴት ምክንያት እስከ ዐሥር ዓመት የሚዋጉትን አገርን ተከላክሎ በማዳን ወይም የሰው አገር በመውረር የተደነቁትን ዠግኖች ወንዶች በቍንዥና ማበላለጥ በወንድ የሚቀናኑትን ሴቶች አማልክት አደረጓቸው። እነዚህንም ሁሉ ጥንት በነበረው አሁን ባለው ወደ ፊት በሚኖረው እውነተኛ አምላክ ስፍራ አግብተው ለያንዳንዳቸው የአምልኮት ተግባር አከፋፍለው ፀሓይና ጨረቃን ክረምትና፤ በጋን ሌሊትና፤ ቀንን፣ ያፈራርቃሉ። የሰውንም ዕድል እንደ ፈለጉ ይወስናሉ፤ ብለው በማመን እስከ ትልቁ ቄስጠንጢኖስና በዓለም የክርስቲያንና የእስላም ሃይማኖት እስኪያሸንፍ ድረስ ኖሩ።

እነዚህ ግሪኮችና ሮማውያን የሚያመልኩባቸው በሰው የተመሰሉ አማልክት የዛሬ መርማሪዎች እንደሚሉት በፍጹም የሉም እኛ ኢትዮጵያውያን የመዠመሪያው የኢትዮጵያ ንጉሥና አምላክ ዘንዶ ነበር። የሚሰጠው መሥዋዕት ወይም ለርሱ የሚገበረው ልጃረገድ ሴት ነው እያልን በተረታዊ ታሪክ እንደምተርተው እነዚህም ተረት እንጂ በሰማይም በምድርም በፍጹም ያልነበሩ መሆናቸውን ይጽፋሉ። እንደ። ሖሜርም አጻጻፍ በምድር ኖረው እንደ ሆነ እርስ በርሳቸው በመዋጋትና በትሮያ ጦርነት ዠግንነት የሠሩ ገሚሶቹም ከየነገዱ ውስጥ ከአርጎ ከቴሳልያ ከስጳርታ እየተነሡ ቀንደኛ የነበሩ ታላላቅ ሰዎች ብቻ ናቸው ይሏቸዋል። ነገር ግን ምንም እንኳን የበላይና ዓለምን የፈጠረ አምላክ መኖሩ ትዝ ቢላቸው ከልብም ይሁን ለማስተዳደርም ይሁን ለነዚህ ወንድና ሴት አማልክት እስክንድርን የመሰለ ዠግና አሪቶትን የመሰለ ፈላስፋ ሳይቀር ለስግደት ይንበረከኩላቸው ነበር። ከግሪኮች በኋላ የሮማን ግዛት ያሰፉት ከጀርመን በቀር መላ አውሮፓን የምዕራብ እስያንና የስሜን አፍሪካን ያስገበሩት እነዩልዮስ እነ አውግስጦስ ቄሳር ለነዚህ ሐሰተኞች አማልክት ይሰግዱ ነበር። ድልን ለማግኘት ሐውልቶቻቸውን እየያዙ በየጦርነቱ ስፍራ ሁሉ ይሄዱ ነበር። ዘራችንም ከነሱ ዘር ነው፤ የመጣው በማለት ትልቅ ኵራት ይሰማቸው ነበር። ሐውልታቸውም በነሱ መልክ እንዲቀረጽ ስማቸውም በነሱ ስም እንዲሰየም በጊዜያቸው አጥብቀው ይጥሩ ነበር። ስለዚህ በዓለም እስከ ክርስቶስ ልደት ድረስ እውነተኛውን እግዚአብሔርን የሚያመልኩ በከነዓን ምድር ያሉት የአብርሃም ልጆች እስራኤላውያን ብቻ ከዚያም ብጋብቻ የተገናኛቸው የአኵስም ንጉሣዊ ቤተ ሰብና ሕዝብ ብቻ ነበር ማለት ነው። ከነዚሁም እንኳን በየጊዜው ወደዚሁ የጣቶኦት አምልኮ የሚሳብ ሞልቷል፤ በመጨረሻ ግን በሮማዊ ንጉሠ ነገሥት በአውግስጦስ ቄሳር ዘመነ መንግሥት ጌታችን ኢየሱስ ክርስቶስ አንዳንድ ጊዜ ከመሳሳት በቀር ዘለዓለም እውነተኛውን አምላክ ከሚያመልኩት ከነዚህ ከእስራኤል ወገን በኢየሩሳሌም ተወልዶ ይኸን እላይ የተዘረዘረውን ነገድ ሁሉ እንደ መለሰው የፈጠረውን የስሕተት አምልኮ አሶገደና የዛሬው የክርስቲያን ዓለም ከእውነተኛው አምላኩ ጋራ እንዲተዋወቅ አደረገ።

እንዲሁም ከክርስቶስ ልደት በፊት የተነሣው ቡድሐና ከክርስቶስ ልደት በኋላ የተነሣው መሐመድ ምንም እንኳን የጌታችንን ልደትና አምላካዊ መድኅንነቱን ባያምኑ በበኩላቸው ከዓለም የጣዖት የአስማትና የልዩ ልዩ ፍጥረት አምልኮ ተወግዶ እውነተኛው አምላክ እግዚአብሐኢር እንዲታወቅ እስከ ዛሬ ጥረዋል። እያንዳንዳቸውም በዓለም ብዙ ተከታይ አግኝተዋል።

ከዚህ ቀጥለን የጥንት መንግሥቶችን አምልኮ በየተራ እንገልጻለን።

**፩ኛ ክፍል።**

**ምዕራፍ ፩።**

**የግብጽ መንግሥትና አምልኮ።**

አንዳንድ መርማሪዎች የዓለም ፍጥረት ዘመኑ ከሚሊየን ዓመት ይበልጣል ያሉትን ሳንከተል የግብጽ ሕዝብ ከክርስቶስ ልደት በፊት ካ፭ እንደ ሌሎቹም ካ፬ሺ ዓመት ግድም ዠምሮ መኖሩ የታወቀ ነው። የሕዝቡም ዘር ምንም እንኳ እንደ ኢትዮጵያ ከሴም ዘር ቅልቅልነት ባያጣ ግንዱ ከካም ዘር የመጣ መሆኑ ተጽፏል። ከዚያ ጊዜ ዠምሮ ይህ የግብጽ ሕዝብ በቤት ሥራ በሐውልት ቅርጽ በሌላም የሥልጣኔ ሥራ ከሌሎች አገሮች ብልጫና ቅድሚያ አለው። የፊደልንና የጽሕፈትን ፈጠራም ከፊንቂዎች በፊት የዠመረ ግብጽ መሆኑ ይነገራል። ይሁን እንጂ የመዠመሪያው የግብጽ ፊደል የዕቃውን ወይም የዕቃውን አንዱን ክፍለ አባል ሥሎ ማናገር ብቻ ነበር። ለምሳሌ የቀንድ ሥዕል በሬ ተብሎ ይነበባል።

እንዲሁም ከጥንት ዠምሮ ግብጾች አምልኳቸው በልዩ ልዩ ፍጥረት ነው። የአማልክቱም ብዛት በጣም ብዙ ነው ከክር ልደት በፊት ካ፲፭፻ እስከ ፲፬፻፵ ነግሦ የነበረው ከራሱ የነጋሥያን ቤተ መንግሥት (ድናስቲ) ፲፰ኛ ነጋሢ የነበረው ቱትሲስ የሚባለው ንጉሥ ሞቶ ከተቀበረበት መቃብር ውስጥ የ፯፻፵ አማልክት ዝርዝር አብሮ ተገኝቷል። ነገር ግን ከነዚሁ ውስጥ ትንሽና ትልቅ ሴትና ወንድ የመንደርና የከተማ ዋና ጭፍራ የሆኑ አማልክት አሉ። የአማልክቱም ስም ከፍተኛና ዝቅተኛው ሥርዐቱም የአንድ የነገሥታት ግንድ (ዲናስቲ) በተለዋወጠ ጊዜ ይለወጣል። ይኸውም ማለት ፈርዖኖች ታላቅ የሚያደርጉት ቶሎሚክ የሚያደርጉት አለ ማለት ነው ለምሳሌ በአገራችን በኢትዮጵያ በአኵስም እመቤታችን ጽዮን፤ በደብረ ሊባኖስ ተክለ ሃይማኖት፤ በላስታ ላሊበላ፤ በአዲስ አበባ ቅዱስ ጊዮርጊስ ከሌላው ይበልጥ በአቅኒው ሕዝብ እንደሚከበሩ ዐይነት ነው።

የግብጽ ነገሥታትና ሕዝብ ዋነኛው አምልኮ በፀሓይ መሆኑ የታወቀ ነው። የፀሓይንም ሲያመልኩ ልዩ ልዩ መልክና ስም እየሰጡ ነው።

አቱምን (ቴም ቴሙ) በወንድ አንቀጽ የሚጠራ ዋና አምላክ የአማልክትና የሰው አባት ያደርጉታል። ራአ ይበልጣል ብለው የሚክዱ ደግሞ አሉ።

የአቱም መንታ ልጆች ሾው የአየር አምላክና ቴፌኒት፣ የዝናብ አምላክ እርስ በርሳቸው ተጋብተው ጄብን የመሬትን አምላክ ናትን የሰማይን አምላክ ወለዱ እነዚህ ሁሉቱ ደግሞ ተጋብተው ኦሲሪዴንና ኢሲዴን ወለዱ። ከነዚህ ጋብቻ ደግሞ ሆሩስ ተወለደ።

እንግዴህ የፀሓይ አምልኮ በሦስት አኳኋን ይከፈልና አንደኛ ሖሩስን ወይም «ኦሮ» የጎሕ ፀሓይ ሁለተኛ ራአን የሚያንጸባርቅ የቀን ፀሓይ ሦስተኛ ኦሪሲዴን የማታ የጥልቀት ፀሓይ ይሏቸዋል። እነዚህንም በልዩ ልዩ ቅርጽ እየቀረጹ ይሰግዱላቸዋል። ለምሳሌ ሖሩስ አገራችን ባለው የሉስ በሚመስል አሞራ ኦሲሪዲ ግን አፒ ወይም አፒስ በተባለ በበሬ ኰርማ ይቀረጻል። እነርሱ እንደሚሉት ይህ ኰርማ ከሰማይ የወረደ እሳት (መብረቅ) ከወለዳት ከድንግል ጊደር የተወለደ መልኩ ጥቁር በገላው ላይ የነጭ ፍንጣቂ ያለበት ሆኖ እሁለቱ ቀንዱ መካከልና እግንባሩ ላይ የእባብና የፀሓይ ምልክት የሆነ ክብ ነገር ይደረግበታል።

እነዚህ ሁሉ በዘመናቸው በሚወዳቸው ሕዝብ መካከል ልዩ ልዩ ቤተ መቅደስ አላቸው፤ የጣዖታቱ ሐውልት የቤተ መቅደሱም ሥራና ፍራሹ እስከ ዛሬ ይታያል። ላንዳንዱም ቤተ መቅደስ ካህናት ሊቀ ካህናት አሏቸው።

የላይኛውና የታችኛው ግብጽ ተላያይቶ ለየብቻው በነበረበት ጊዜ የታችኛው ሕዝብና አምላክ ለላይኛው ሕዝብና አምላክ ጠላት ነበር። በኋላ ግን የታችኛው የላይኛውን ግብጽ ባሸነፈና በደባለቀ ጊዜ የታችኛው ግብስ አምላክ የነበረው ሖሩስ የመላው የግብጽ መንግሥትና የነገሥታቱ አምላክ ሆነ። እንዲሁም የቴብ ከተማ በገነነ ጊዜ «ራአ» የተባለው አምላክ አሞን ተብሎ ዋና አምላክ ሆኖ ይኖር ነበር። የመርዌ ኢትዮጵያውያን በገነኑ ቴብንም በገዙ ጊዜ እነሱም ሳያመልኩበት የቀሩ አይመስልም።

የፀሓይን ተግባርና ወቅት እሦስት ከፍለው በሦስት መልክና ስም የሚያመልኩትን ዋነኞቹን ፀሓይ አማልክት የሚባሉትን ከመግለጽ በቀር የቀሩት ስማቸው መልካቸው ሥርዐታቸው የተለያየ ብዙ የእንስሳና የአራዊት አማልክት በግብጽ ነበሩ። እነዚህንም ለመመርመር ብዙ ሊቃውንት ጥንት የግብጽ ነገሥታትና አማልክት ይቀመጡበት የነበረውን ከተማ እያሰቄረቄሩ፤ የተቀበሩበትን መቃብር እያስፈነቀሉ በብረት በናስ፤ በብር፤ ይልቁንም በእብነ በረድ በልዩ ልዩ ብልኀትና ቅርጽ ተሠርቶ የተገኘውን የነገሥታትና የአማልክት መልክ፤ የግብጽን የጥንት ሥልጣኔ ለመርማሪዎች በሰፊው አስረድቷል። የአማልክቱ መልክ ገሚሱ በእንስሳ ገሚሱ በሰው መልክ፣ ገሚሶቹ ደግሞ ከወገባቸው በታች የሰው ከወገባቸው በላይ የእንስሳ (በሬ በግ፤ አሞራ፤ ዘንዶ፤ እባብ) መልክ ያላቸው ወይም ከወገባቸው በታች የሰው ከላይ የአውሬ መልክ ያላቸው ናቸው።

ያ፩ ጣዖት ሐውልት በትልቁ ሆኖ በደረቱ በየዘመኑ የነበረውንና ከልቡ የሚያመልከውን ንጉሥ ወይም የመቅደሱ ሊቀ ካህን የነበረውን እንደ ታቀፈ ይታያል። የዚህም ትርጓሜ ንጉሡን ወይም ሊቀ ካህኑን ይህ አምላክ ከጠላቱና ከማናእችውም አደጋ እንደሚጠብቀው ለመግለጽ ነው። እነዚህ አማልክት ባንድ ወገን የነገሥታቱም የሕዝቡም አማልክት ሲባሉ ደግሞ በሌላው ወገን ነገሥታቱ ዘራቸው ከነሱ እንደ መጣ ያምኑ ነበር።

ግብጽ በገነነበትና የበላይ ሥልጣኑን በታናሽ እስያ በዘረጋበት ጊዜ የራሱን አምልኮ በነዚያ አገሮች እያስፋፋ ብዙ ዘመን ከኖረ በኋላ እንደዚሁም በየተራቸው ፊንቂዎች ባቢሎኖች ፋርሶች ግሪኮችና ሮማውያንም የግብጽ የበላይ ገዥ በነበሩበት ጊዜ የራሳቸውን አምልኮና ባህል በቀን ብዛት እየጨመሩበት ቈይቶ ከ፮፻፶ - ሺ፪፻ ዓ.ም ላይ የዐረብ ወረራ ጊዜ ይህ የጣዖት አምልኮ በፍጹም እንኳ ባይሆን አብዛኛው ከግብጽ ተወገደና በርሱ እግር የእስላም አምልኮ ተተካ።

**ምዕራፍ ፪።**

**የአሶርና የባቢሎን መንግሥታቸውና አምልኳቸው።**

ግብጽ ሥልጡንና ኀያል በነበረበት ዘመን ምንም እንኳን የግብጽ ቅድሚያ ቢታወቅ በዚያው በግብጽ ገናነት ዘመን ሌላ ደግሞ የርሱ ተወዳዳሪ ትልቅና ሥልጣኔ ያለው መንግሥት በእስያ ምዕራብ ወይም እንደ ዛሬው አነጋገር በታናሽ እስያ ውስጥ ነበር። ይኸውም ጥንት የአሶርና የባቢሎን ግዛት የሚባለው ዛሬ የኢራክ መንግሥት የሚባለው አገር ነው። ይኸው አገር ከላይ የጤግሮስ ከታች የኤፍራጥስ ወንዝ የሚፈስበት የሜሶጵታሚያ አገር ነው። ከለዳውያን የሚባሉት የጥንት ዐዋቂዎችና አስማተኞች ያሉት በዚሁ አገር ነው። አዳምም መዠመሪያ የተፈጠረው በዚሁ አገር ነው ይባላል። አብርሃምም ከአገርህ ውጣ፤ ከዘመዶችህም ተለይ የተባለበት ኡር የሚባለው አገር በዚሁ ውስጥ ነው።

በዚህ አገር ዘራቸው ሴማዊ ያልሆነ ሱመር የሚባሉት ሕዝቦች ካ፬ሺ ፭፻ ዓመት ከክር ልደት በፊት ዠምሮ ሲኖሩ ከስሜን በኩል። የመጡ የሴም ዘሮች በ፪ሺ ዓመት ላይ እነዚህን አጥፍተው የአሶርና የባቢሎን መንግሥት እየተባሉ ተለያይተው ለየብቻቸው ኖሩ። በኋላ ግን ሐሙራቢ የተባለው ትልቁ የባቢሎን ንጉሥ እንደ ኤ. ቍ ፲፱፻፵፭ - ፲፱፻፲፫ ከክር ልደት በፊት የነገሠ ጊዜ አስሮን ወደ ባቢሎን ደባለቀና የአሶርና የባቢሎን መንግሥት አሰኘው። በስሩና በሳርጎን በናቡከድነጾር ዘመን የአሶር የባቢሎን መንግሥት በጣም ታላቅ ሆነ በዙሪያው ያሉትንም የፋርስን የከነዓንን (ፓለስቲንን) የግብጽን አገር ሁሉ ገባር አደረጋቸው።

ይህ የአሶርና የባቢሎን ግዛት ምንም እንኳን መንግሥቱ አንድነት ቢኖረው በውስጡ ያለው ሕዝብ ገሚሱ ሱመር ገሚሱ አካድ ገሚሱ፤ አሶር ገሚሱ ገለዳዊ፤ ገሚሱ ባቢሎን የተባለ ከአራት ማእዘን የተጠራቀመ ሕዝብ በመሆኑ አምልኮውም የተለያየ ነበር። የአማልክቱም ዐይነትና ቍጥር እስከ ሺሕ ይደርሳል ይባላል። ይሁን እንጂ ዋነኞቹና ቀንደኞቹ ከዚህ ቀጥለው ያሉት «አኑ የሰማይ »ኢንሊል» የመሬት «ኤኣ» የውሃ አምላክ እየተባሉ ሲሰገድላቸው ቄዩ። በኋላ ግን የኤኣ ልጅ «ማርዱክ» ትልቅ አምላክና የዋናው ከተማ የባቢል ጠባቂ ሆነ እሱም ጭፍራውን ይዞ «ቲአማት» ከምትባል ከአጋንንት ወይም ከሌሊት መናፍስት አለቃ ጋራ ተዋግቶ ማሸንፉ በአማልክቱ የተረት መጽሐፍ ተጽፏል። በጦርነቱም ቲአማት ከርሱ ውጊያ የሚመከቱ ብዙ የዘንዶና የእባብ ሠራዊት ባንድ ጊዜ ወለደች፤ ማርዱክም በግንባሩ መብረቅ ይዞ በእግራቸው በሚራገጡ መርዛም የሆኑ ጥርሶች ባሏቸው ፈረሶች እሚሳብ ሠረገላ ላይ ወጥቶ ነፋስትን አስከትሎ ቲአማትን አባርሮ ከነጭፍራዋ በወጥመድ ያዛት። በአፏም ነፋሳትን አስገብቶ ሆዷን ወጠራት አፏንም መዝጋት አልተቻላትም። ከዚህ በኋላ በቅል ቀስት በነፋስ ኅይል የተነፋውን ሆዷን ወግቶ እንደ ገደላትና ተረታዊና ተኣምራዊ በሆነ ውጊያ እንዳሸነፉት ተጽፏል።

አሶራውያን ደግሞ በነዚሁ አማልክት ላይ ለግላቸው «አሱር» የሚባል ወንድና «አስታር» የምትባል ሴት (ባልና ሚስት) አማልክት አሏቸው። እነሱም የሠራዊትና የጦርነት አምላክ ስለሚባሉ ምሳሌያቸው በፀሓይ እየተቀረጸ ድልን ለማግኘት በየጦርነቱ ስፍራ ይዘዋቸው ይሄዳሉ።

**ምዕራፍ ፫።**

**የፊንቂዎች መንግሥትና አምልኮ - በታላቅ ውቅያኖስ**

**ውስጥ ያሉ ነገዶች።**

ዛሬ ከፈረንሳይ መንግሥት የጠባቂነት ግዛት ውስጥ ወጥቶ፥ ነጻ መንግሥት የሆነው የሊባኖስና የሶርያ ግዛት ጥንት ግሪኮች፣ ባወጡለት ስም ፊንቂ ይባል ነበር። ከክር ልደት በፊት ካ፲፭፻ ዓመት ቀደም ብሎ የፊንቂ ሕዝቦች በእጅ ሥራ የሠለጠኑ ነበሩ። ግብጽ ከነርሱ በፊት መልኩና ጠባዩ ለብቻ የሆነ ፊደል እንደ ነበረው ሳይዘነጋ ለዛሬው የላቲንና የግሪክ ፊደል የመዠእምሪያው አመልካቾች ፊንቂዎች ናቸው። ዋነኞች ከተሞቻቸውም ጢሮስና ሲዶና ናቸው። ባገራቸው በሊባኖስ ልዩ ልዩ ዕንጨትና ልዩ ልዩ አናጢዎች በመኖራቸው ምክንያት ሰሎሞን የኢየሩሳሌምን ትልቁን የእግዚአብሔርን ቤተ መቅደስ ባሠራ ጊዜ ዕንጨትና አናጢ እንዲልክለት የጠየቀው (ሒ) ኪራምን የጢሮስን ንጉሥ ነው።

ደግሞ ኑሯቸው በሜዲቴራኒ የባሕር ጠረፍ ላይ በመሆኑ በታንኳና በመርከብ ሥራ በባሕር፤ ላይ ጉዞ በጣም ሠልጥነው ነበር። ስለዚህ ከጢሮስና ከሲዶና በታንኳና በመርከብ እየሄዱ የግሪክንና የኢጣልያንን ደቡብ የአሪካን ሰሜን ይገዙ ነበር። ከዚያም እያለፉ እስከ ፈረንሳይ ግዛት ማርሴይ እስከ ኤስፓኝ ምዕራብ ድረስ ገብተው ብዙ ዘመን ገዝተዋል። ሥልጣኔያቸውም በነዚሁ አገሮች ትተዋል። ያ ስሙ የታወቀው በአፍሪካ ሰሜን (የዛሬው አልጄሪ) በአኒባልና ባባቶቹ ይመራ የነበረው የክርታጎ (ካርታዥ) መንግሥት የተመሠረተው በነዚሁ በፊኒቂዎች ነው።

ፊንቂዎች በሰማያት አምላክና መሬትን እንድታፈራ በሚያደርግ በወንድ አንቀጽ በሚጠራ «በፀሐይ አምላክ» በርሱ አጠገብ ከበቀለ በኋላ ለአዝርዕትና ለዕፀዋት ሕይወት በምትሰጥ አምላኪት ጨረቃ» ለሕይወት የሚያስፈልገውን ከፀሓይ አምላክ በምትወስድ «አምላኪት መሬት» ያመልካሉ።

ፊንቂዎች በዘመናቸው ከግብጾች ጋራ ብዙ ግንኙነት ስለነበራቸው አምልኳቸውና የአማልክቶቻቸው መልክና ስም ከግብፆች ጋራ የሚገጣጠም አለ።

የፊንቂዎች አማልክት ስማቸው ኤል በዓል በዓላት ሞሎክ አሴራት፤ ኤላት፤ ሞት፤ ላትፖን፤ ኬሬት፤ ሳፖን፣ አሌይን፤ አናትኩሶር፤ ኤርትራህ፤ ዳኔል ይባላሉ ከነዚህም በቀር ሌሎች አሉ።

የእስራኤል ንጉሥ አክአብ ከፊንቂ ንጉሥ ለምትወለደው ለሚስቱ ለኤልዛቤል በቀርሜሎስ ተራራ አሠርቶት የነበረው ቤተ መቅደስ በዚሁ በብዔል ስም ነበር። ነቢዩ ኤልያስ ያስፈጃቸው አራቱ መቶ ነቢያትም የዚሁ የብዔል ነቢያትና ካህናት ነበሩ። መጽ ነገሥ ቀዳማዊ ምዕ ፲፰።

ኤል በፊንቂዎች ዘንድ ቀዳማይ ደኃራይ የሌለው ከማንም ያልተወለደ የአማልክት ንጉሥ ጊዜያትን የሚያፈራርቅ ለአዝርዕት ለዕፅዋት ሕይወት የሚሰጥ ፀሓይ አምላክ ይባላል። ለርሱም አሴራት የትምባለው ሴት የባሕር አምላክ እንደ ጓደኛውና እንደ ሚስቱ ናት። ወይም ርሱ ፀሐይ ሆኖ ባጠገቡ ያለችው ጨረቃ ወይም መሬት እንደሚስቱ ሆነው፤ ሕይወታቸውን ከርሱ ይወስዳሉ ይሏቸዋል። (ኤል በታናሽ እስያና በምሥራቅ አገሮች አምላክነቱ የታወቀ ነው። በአገራችን በኢትዮጵያ ሊቃውንት ዘንድም ኤል ስመ አምላክ ተብሎ ይተረጐማል። የሊቃነ መላእክቱም የነቅዱስ ሚካኤል የነገብርኤል ስም በዚሁ ይጨርሳል።

ከዚያ ደግሞ ይኸው ፀሓይ (ኤል) እሱ በዓል ሚስቱ ጨረቃ በዓላት ተብለው የነሱ አምልኮት በታናሽ እስያ በአሶራውያን በባቢሎናውያን በከለዳውያን በከነዓናውያንም በፍልስጥኤማውያን በሞዓባውያን ዘንድ በዓል ፌጎር በዓል ሞሎክ በዓል ወይም ብዔል ዜቡል እየተባለ ሥራውንና አምልኮውን ጊዜውንም እየለዋወጡ ያመልኩበት ነበር።

ሞሎክም አንዳንድ ጊዜ እንደ ብዔል አንዳንድ ጊዜም ከርሱ በበለጠ አኳኋን ይመለክ ነበር። እርሱም ከጭንቅላቱ ወገን ወይፈን፤ ከዚያ በታች እንደ ሰው ሆኖ ሐውልቱ በናስ፤ በብረትም በወርቅም ተሠርቶ ይሰገድለታል።

የነዚህም አማልክት መቀመጫቸው እንደ ሌሎቹ አማልክት፣ ሁሉ በሊባን (ባቢሎን) በኤርሞን (አርሞንኤም) በሌሎቹም የተራራ ስፍራዎች ላይ ነው። በዚህ ምክንያት ተራራ የሆነ ስፍራን ትልልቅ ዛፍ ወይም ትልቅ ደን ሲገኝ ይህ የአማልክቱ የነሞሎክ መቀመጫ ነው እየተባለ በሕዝቡ ዘንድ ይፈራል። ይከበራልም። ለሞሎክም የሚቀርበው መሥዋዕት የሕፃን ሰው ወይም ሴት ነው፤ እንጂ እንደ ሌሎቹ አማልክት የከብት መሥዋዕት አይቀበልም። ለምሳሌ በብሉይ ኪዳን እንደ ተጻፈው ሜሳእ የሚባለው የሞዓብ ንጉሥ ከእሥራኤል ንጉሥ ከዮራምና ከይሁዳ ንጉሥ ከኢዮሳፍጥ ጋራ ተዋግቶ ቢሸነፍ ድል የሆንሁት አምላኬ ንጉሥ ከኢዮሳፍጥ ጋር ተዋግቶ ቢሸንፍ ድል የሆንሁት አምላኬ ባይለመነኝ ነው ሲል በአልጋው የሚከተለውን የበኵር ልጁን ለነዚህ አማልክት አቃጥሎ መሥዋዕት አቅርቦታል። መጽሐፈ ነገሥት ካልእ ምዕራፍ ፫ ቍጥር ፳፮ ፳፯ ተመልከት።

ነገር ግን መጽሐፍ ቅዱስ እስራኤልን ታላቅ ቍጣ ያዛቸው የዚያኑ ጊዜ ከርሱ ርቀው ወደ ምድራቸው ተመለሱ ይላል እንጂ ልጁን መሥዋዕት ያቀረበለት አምላኩ በጦርነት ሲዋጉ ረድቶት ድልን ሰጠው አይልም። ምናልባት እስራኤል ተቈጥተው ወደ ኋላቸው የተመለሱት ለዚህ ጦርነት የበኵር ልጁን እስከ መሠዋት መድረስ አሳዝኖአቸው ይሆናል። ደግሞ ራሳቸው እስራኤልም ለዚሁ ለሞሎክ በኢየሩሳሌም አቅራቢያ በሄኖክ የሰው መሠዋዕት ያቀረቡለት ጊዜ አለ።

ከነዚሁ በመነጨው ልማድ በእኛም በኢትዮጵያ የነገሥታት ሚስቶችና ልጆች ልጅ ሲወልዱ ምጥ የጠናባቸው እንደ ሆነ ወይም ነገሥታቱ አንድ ጦርነት ወይም ትልቅ ሀውክ የገጠማቸው እንደ ሆነ አሳምተኛንና ዐዋቂን ጠይቀው እንደዚሁ እንደ ከብት ዐይነቱና ቀለሙ ተመርጦ እወንድ ያልደረሰች ልጃገረድ እሴት ያደረሰ ወጣት ያሳርዱ ነበር ይባላል።

እዚሁ ላይ ስንደርስ እስከ ቅርብ ጊዜ በምሥራቅ አገር በሰው ሕይወት ላይ የሚደረገው አስደናቂ ነገር ትዝ ይለናል።

ሥልጣኔና የክርስትና ትምህር እስኪለውጣቸው ድረስ በዓለም ያሉ የቀድሞ የአፍሪካና የኤውሮፓ ሕዝቦች ከዚያውም በተለይ ምሥራቃውያን እንደነሱ በሆነው በሰው ፍጥረት ላይ ብዙ የሚሠሩት ኅጢአት አለ። ኅጢአቱም እንደ ልማድ ከትውልድ ወደ ትውልድ ይተላለፋል። በትልቁ ውቅያኖስ ከሚገኘው ደሴት ውስጥ ሜላኒዚያን ከሚባሉት ዘሮች ውስጥ በተለይ ፊጂያን የሚባሉ ነገዶች በፊትም ብዙ ሚሲዮናውያን እየገቡ ከማስተማራቸው በኋላ እንግሊዞች ገብተው አገሩን ከመግዛታቸው በፊት ምግባራቸው የሰው ሥጋ ነበር። ከሌላው ነገድና ከጎረቤታቸው ገድለው የሚበሉት ያጡ እንደ ሆነ የሰውን ሥጋ የመብላት አምሮታቸውን ለመወጣት ሚስትና ልጆቻቸውን እስከ መብላት ይደርሱ ነበር። ከዚህም በቀር አንድ ግኑሥ ወይም ባላባት ቤት የሠራ እንደ ሆነ የቤቱን ጣራ የሚደግፈው ምሰሶና ማእዘኑም በሚተከልበት ስፍራ አንዳንድ ባሪያ ወይም ገባር ከነነፍሱ አስቀድሞ ይቀበርበታል። ባላባቱ ሞቶ በሚቀርብበት ቀን ደግሞ ከሚስቶቹ አንዷን ከነነፍሷ በግድም በውድም አብረው ይቀብሯታል።

የፊጂያን ሰዎች ከሞቱ በኋላ በክርስቲያን እምነት ሳይሆን ትንሣኤንና በሌላ ዓለም እንደ ገና ተመልሶ መኖርን ስለሚያምኑ ለዚህ ጕዳይ በግዴታ እየተያዙ ከሚቀበሩት በቀር ሌላውን ዓለም ተስፋ በማድረግ በፈቃዳቸው ሕይወታቸውን የሚሰጡ አሉ ይባላል።

በአፍሪካ ማኽል እንደ አሉት በሰሎሞንና በቢስማርክ ደሴት የሚቀመጡ ሕዝቦች እንደዚሁ ጭራቅነት ስለ አላቸው እያለፉ አንዳንድ ጊዜ የሰው ሥጋ ይበላሉ። የተመቻቸው ባላባቶችና ቀንደኞችም እንደ ተርታው ሰው አላፊና አግዳሚ እያዴቡ በመግደልና በመብላት ፈንታ ባሮቻቸውንና ገባሮቻቸውን እንደሙክት በቤታቸው እየቀለቡ አንዳንድ በዓል በሚውልበትና ባሰኛቸው ቀን እያረዱ ይበሏቸዋል ይባላል። በአውስትራልያ ደቡብና ምዕራብ በኩል ያሉት ነገዶች ደግሞ ዘመድ የሞታቸው እንደ ሆነ በመቅበር ፈንታ ዘመድ አዝማዱ የሟቹን ሬሳ አንዳንዱን አባል እየተከፋፈለ ይበላዋል። የእነዚህ ነገዶችም እምነታቸው በልዩ ልዩ መናፍስት ነው። ገሚሶቹ ከሞትን በኋላ ተመልሰን በሰው አምሳል ገሚሶቹ በአራዊት አምሳል እንኖራለን የሚሉ አሉ። ከምዕራብ ኤውሮፓ የነሱን አገር ለማቅናት ፖርቱጌዞችና ኤስፓኞች እንግሊዞችም ሄደው ባዩዋቸው ጊዜ የሞቱት አባቶቻችን በነዚህ መልክ ተፈጥረው እንደ ገና ሊገዙን ወደኛ መጡ ብለው ተደንቀው ነበር ይባላል።

**ምዕራፍ ፬።**

**የህንድ መንግሥትና አምልኮ።**

እንደ ጎረቤታቸው እንደ ቻይናዎች በዚሁ ፊንቂዎች አሶራውያንና ባቢሎናውያን፣ በገነኑበት ዘመን፣ ካ፲፰፻ ዓ ዠምሮ ህንዶችም በእጅ ሥራ በልብስ በጌጥ በከዋክብት ቄጠራ የሠለጠኑ ነበሩ።

ከሕዝቡም አንዱ ክፍል የቤተ ክሀንት «ብራህማን» አንዱ ክፍል የጦር ሰው «ባይሲያ» አንዱ ክፍል ገበሬና ነጋዴ «ከስትሪያ» አንዱ ክፍል አገልጋይና ባሪያ «ሱራደ» ይባላል። ከነዚህ ውስጥ ብራህማን የሚባለው ወገን በሕዝቡ ላይ የመፍረድ ሥልጣን ነበረው። ይኸውም በእስራኤሎች ላይ እነሌዊ እነሳሙኤል ይፈርዱ እንደ ነበረው ነው።

የህንድ ሕዝብ ከቡዳሃ በፊት «ኢንድራ» «ባሩና» በሚባሉ ጣዖታት ያመልካሉ። ኢንድራ የጦርነትና የድል አምላክ ነው። ሚትራ የሚባለውም ዘንዶ እንደ ደራጎን ዐይነት የሚመለክበት ምጮችን ሁሉ በሥልጣኑ የዘጋ ጊዜ ተዋግቶ የገደለው ኢንድራ ነው። ቫሩና ደግሞ የአማልክት አምላክና ፀሐይ በሰማይ ላይ ሆኖ እንድታብራ የሚያደርግ ነው ይሉታል። በአየር ላይ የሚነፍሰውንም ነፋስ የርሱ ትንፋሽ ያደርጉታል። በኋላም ደግሞ የተሻሻለሉ ሲሄዱ ቫሩና የሕግና የኅሊና አምላክ በኃጢአተኛ ላይ የሚፈርድ ለጻድቅ ዋጋውን የሚሰጥ ነው ተብሏል። ከዚህ በቀር ደግሞ ህንዶች በምውታን ያምናሉ፤ ለነርሱም እኛ «የሙት ዐፅሙ ይወቅሠናል» እንደምንለው ለምዉታኑ የሜባውን ድግስ እየደገሱ የሚያቀርቡላቸው መታሰቢያ (ተዝካር፤ ምዉታን) አለ ይኸንንም ሳንፈጽምላቸው ብንቀር በምትሀት መልክ ተነሥተው ይበቀሉናል እያሉ ይፈሯቸዋልና አያስተጕሉም።

**ምዕራፍ ፭።**

**የቻይና አምልኮ።**

የቻይናዎች ኑሮ ከ፪ሺ ፭፻ ዓመት ዠምሮ ነው ይባላል ከዚያ በፊት አሉ ብሎ አንዳንድ ሊቅ (አርኬዎሎግ) ሐዉልትና ምልክት በመከታተል ይተርካል። እነሱም ከዚያ ዘመን በፊት ሥልጣኔም ኃያላን ነገሥታትም እንደ ነበሯቸው ቢናገሩ ገሚሱ ተመልካች ደግሞ እንደ ተረት ይቈረጥባቸዋል።

የቻይና ነገሥታቱና የሕዝቡ አምልኮ በየማዕርጉ የተለያየ ነው። ነገሥታቱ የሚያመልኩት በሰማይ ነው። ስሙም በነሱ አጠራር «ሻንጊት» ይባላል። እርሱም እላይ ሆኖ ቍልቍል እየተመለከተ የፈቀደውንና የሚገባውን የቻይናን ንጉሥ ወደ ዙፋኑ ያወጣል፣ ያልፈቀደውን ከዙፋኑ ያወርዳል እያሉ የቤተ መንግሥት ወገን የሆነ ሁሉ ያመልክበታል። ሕዝቡ ግን በተራራና በወንዝ ያመልካሉ። የእገሌ ከተማና የእገሌ መንደር አምላክም እያሉ የሚያመልኩባቸው ተራራዎች ብዙ ናቸው። ይኸውም በአገራችን ይልቁንም በየገጠሩ አድባር እየተባለ ባመት ንፍሮ እየተቀቀለ ጕሽ እየተጠመቀ ቂጣ፣ እየተጋገረ ከሚደረገው ጋራ ይገጣጠማል።

**ምዕራፍ ፮።**

**የፋርስ መንግሥትና አምልኮ።**

የፋርስ መንግሥት በነ ቂሮስ በነዳርዮስ ዘመነ መንግሥት ገናና ከመሆኑ በፊት በዚሁ በፋርስ አገር ከምዕራብ በኩል ሚድያ (ሜዶን) ከምሥራቅ ባክትሪያ በመካከል የዚሁ የፋርስ አገር ነው። ከፋርስ ቀደም ብሎ የሜዶን መንግሥት ኅይለኛ መንግሥት ነበር ግዛቱም ባጠገቡ ካሉት ከፋርስ ከባክትሪያ በቀር ከላይ እስከ ልዳ ከታች እስከ ፓለስቲን ይደርስ ነበር። በኋላ ግን ፋርሶች ቂሮስን አንግሠው ተነሡና የሜዶንን የልዳን የአሶርን የባቢሎንን የሶርያን የፖለስቲንን የኢየሩሳሌምን አገር ይገዙ ዠመር። ከዚያም በዳርዮስ ዘመን ይኸው የፋርስ መንግሥት እየበረታ ሄዶ እስከ ግሪክ አገር ደረሰ። በኋላ ግን ከመቄዶንያ (ግሪክ) እስክንድር ተነሥቶ የፋርስን ገናንነት ሰበረው።

የፋርስ ሕዝብ እሁለት የተለያየ «ደግና» «ክፉ» አምላክ መኖሩን በመጨረሻም ክፉው በደጉ መሸንፉን እያመኑ በደጉ አምላክ አጥብቀው ያመልኩ ነበር። በነሱ አጠራር የደጉ አምላክ ስም «ኦርሙዝድ» የክፉው አምላክ ስም «አህሪማን» ይባላል። ይኸን ሃይማኖት ለፋርሶች ብቻ ሳይሆን የአሪያ ዘር ለሆነው ሁሉ ያስተማረ የባሕረ ሐሳብና የከዋክብትን ቄጠራ ከከለዳውያን ወዲህ ደኅና አድርጎ የገለጸ ዞሮአስትር የሚባለው ነው። ኢትዮጵያም የዘረደበት (ዞሮአስትሮንና) የመጽሐፈ ቡኔን መጽሐፈ አስማትም ኮከብ ቄጠራንም የቀዳችው ከዚሁ ነው ይባላል። ዞሮአስትር የነበረበት ዘመን ፯፻ ዓመት ላይ ከክር ልደት በፊት ነው።

**ምዕራፍ ፯።**

**የኢትዮጵያ መንግሥትና አምልኮ።**

የአንድ ትውልድ ዘመን በሚተላለፍበት በ፷ ወይም በ፹ ዓመት ውስጥ አንዱ ሰው ሀብታም ሌላው ድኻ ሆነው ቄይተው በሌላ ጊዜ ደግሞ ስፍራ እየተለዋወጡ ድኻው የሀብታሙ ደካማው የኀይለኛው ገዥ እንደሚሆን እንደዚሁ በዓለም ላይ ያሉ መንግሥታት ዘመናቸውን ያሳለፉት በዚሁ ዐይነት ነው። ከክር ልደት በፊት ካ፭ሺ ዓመት ዠምሮ እስከ ክርስቶስ ልደት ድረስ በነበረው ጊዜ ውስጥ ኅይልና ሥልጣኔ የነበራቸው በግዛት ምዕራብን ያስፈራሩ የነበሩ መንግሥቶች ባለፈው በታሪካቸው ምዕራፍ ስማቸውን ደጋግመን ያነሣቸው ግብጽ አሶርና ባቢሎን እስራኤል ህንድና ቻይና ልዳ፤ ሜዶን፤ ፊንቂ ፋርስና ግሪክ ከዚያም ጌታችን በተወለደበት ዘመን ሮማውያን ነበሩ።

የዛሬዎቹ ኅያላን መንግሥታት እንግሊዝ መስኮብ ፈረንሳዊያን ጊዜ ሥልጣኔም ኅይልም አልነበራቸውም። ኑሯቸውም ዛሬ ባገራችን በደቡብ ኢትዮጵያ በአሩሲ፣ በሲዳሞ፤ በባሌ ከሚኖሩት ጋሎች የተሻለ አልነበረም። የህንድ የግብጽ፣ የሌሎቹም የምሥራቅ ሰዎች በወርቅ በተጠለፈ የሐር ልብስ ሲምነሸነሹ ያን ጊዜ እንግሊዞችና ፈረንሳዮች ገና ከቈዳ ልብስ አልተለዩም ነበር። ነገር ግን አንዱ ሥልጣኔ ሊያገኝ የሚችለው ከሥልጣኑ መንግሥት ግንኙነት ባደረገ ጊዜ ይልቁንም በዚሁ በሥልጡኑ በተገዛ ጊዜ ነው። ስለዚህ ግብጾች ወደ ታናሽ እስያ እይተሻገሩ ሲገዙ ፊንቂዎች ወደ ኤውሮፓ ደቡብ ወደ እጣልያ ወደ ፈረንሳዊ ወደ ኤስፓኝ እየመጡ ሲገዙ ግሪኮች ወደ ፋርስና ወደ ህንድ ሲዘልቁ ሁሉም ለሚገዙት አገር ሥልጣኔን በውድም በግድም አትርፈዋል። እንግዲህ እያለ በየጊዜያቸው ከባቢሎን ወደ ፋርስ ወይም ከፊንቂ ወደ ግሪክ ከግሪክ ወደ ሮማውያን ተላለፈ። ሥልጣኔን ከምሥራቅ ይልቁንም ከግሪክ የወሰዱት ሮማውያን የተነሡበት ስፍራ ከምሥራቅ ክፍል ሳይሆን በኤውሮፓ ደቡብ በመሆኑ ግራና ቀኝ ያለውን አገር እስከ እንግሊዝ ድረስ ስለ ገዙና በገዙት አገር ከግሪክ አዋሕደው የያዙትን ሥልጣኔያቸውን ስላስተማሩ በግሪክና በነሱ ትምህርት የኤውሮፓ መንግሥቶች እነፈረንሳዊ (ጋልያ) እነእንግሊዝ መሠልጠንና መታወቅ ዠመሩ። የተገዙት እንግሊዞችና ፈረንሳዮች ያልተገዙትና የተለየ ሥልጣኔ ያላቸው ጀርመኖችና መስኮቦች ከሮማ ውድቀት በኋላ ቀጥለው በየግንባራቸው ተነሥተው መንግሥታቸውን ማስፋፋት ዠመሩ። እንግዴህ እነዚህ ሲሠለጥኑና ኅይል ሲሰማቸው በተራቸው የጌቶቻቸውንና የመምህሮቻቸውን አገር ግብጽን ባቢሎንን ፋርስን ግሪክን ህንድን ቻይናን ሮማንም ለግዛት አስፈራሩት። ነገሩም ወደ እውነት መጣና ስፍራ ለስፍራ ተለዋወጡና ተገዥዎቹ ገዥዎቹን ወረሯቸው። ከፍራንኮች (ጀርመኖች) ወዲህ ባለው ጊዜ የምዕራብ አገር ተወላጆች እንግሊዞች ፈረንሳዮች አገራቸውን መውረር ዠመሩ። በሥጣኔያቸውም ሥልጣኔያቸውን ለመተካት እስከ ዛሬ ይታገሏቸዋል። ወርቅና ብራቸውን፤ ዘይትና ቤንዚናቸውንም ደኅና አድርገው ከብረውበታል።

በዚህ መካከል ኢትዮጵያን ስናስብ ነገሩ የተለያየ ሆኖ እናገኘዋለን። በወሰንዋ ያለውን ከማስፋት በቀር ኢትዮጵያ እመግዛቱም እመገዛቱም ያልገባችበት ያኽል ይቄጠራል፤ እንደነግብጽ እንደ ባቢሎን እንደነህንድ፤ እንደነግሪክ ከራሷ በተፈጠረና በከፍተኛ ሥልጣኔ የምትኰራ አይደለችም። ታሪክ ጸሓፊዎችም የነዚህን ሲጽፉ የሷን ተደራቢ አድርጎ ወይም የምሥራቅ ጸሓፊዎችም የነዚህን ሲጽፉ የሷን ተደራቢ አድርጎ ወይም የምሥራቅ ስልጣኔ በመጠኑ መግባቱን ከመጥቀስ በቀር በራሷ ስም አይጽፉላትም። የዚህ ምክንያት ስውር አይዶለም። እላይ እንዳስታወስነው በመካከለኛውና ባዲሱ በዛሬው ዘመን ታሪክ በላቲኖችና በጀርመኖች ሳትገዛ በመቅረቷ ያጣችውን ሥልጣኔ እንደዚሁም በጥንት ታሪክ ውስጥ ባቢሎንም ፋርስም ህንድም በወዳጅነት ካልሆነ በቀር በግዛት ወደ ኢትዮጵያ አልገቡም ነበርና፤ ሥልጣኔያቸው ኢትዮጵያ በሙሉ ለመውረስ አልቻለችም። ግብጾች ግን ወደ ታች ወደ ኢትዮጵያ ኢትዮጵያውያንም ከፍ እያሉ የግብጽን ደቡብ መግዛታቸው ይልቁንም ቴብ የተባለውን በአምልኮና በሥልጣኔ የታወቀውን አገር ባንድ ዘመን ውስጥ ይዘው እንደ ነበረ ተጽፏል። ከ፭፻፶፭ እስከ ፮፻፷፫ ዓመት ድረስ ከክር ልደት በፊት ግብጽን በሙሉ ይገዙት ከነበሩት ነገሥታት የመጨረሻዎቹ ኢትዮጵያውያን እንደ ነበሩ በብዙ መጽሐፍ ተጽፏል። ስለዚህ ኢትዮጵያውያን እንደ ነበሩ እብብዙ መጽሐፍ ተጽፏል። ስለዚህ የአኵስም ሥልጣኔና ኅይላችን ከግብጽ ከፋርስ የመነጨ ከዐረብም ከእስራኤላውያንም ከግሪክም የተደባለቀ ነው። በዘርና በአምልኮም፤ በልማድ በቋንቋም በአሳብም የሚገናኘውና የሚመሳሰለው ከነዚሁ ከታናሽ እስያ አገሮች ከግብጽና ከዐረብ ጋራ ነው። የሥልጣኔ ተበዳሪም ብቻ ሳይሆን ለትልልቆቹ ለግብጽ ለባቢሎን ለፋርስ መንግሥትም በመዠመሪያ በመርዌ ከዚያም በአኵስም ያለው ሳባዊ የኢትዮጵያ መንግሥት ጓደኛ ነበር የወዳጅነትም ደብዳቤ ይላላኩ ነበር። ይልቁንም በንግሥተ ሳባና ከዚያ ወዴህ ባለው ዘመን የኢትዮጵያ መንግሥት በመሬትም በባሕርም ከትልልቆቹ ከእስያ መንግሥታት ጋራ ሸቀጥ ለሸቀጥ እየተለዋወጠ ይናገድ ነበርና መንግሥቱ በልብስ በጌጥ እንደ ምሥራቅ መንግሥታት የከበረ ነበር። መርከቦችም እስከ ሰባ የሚሆኑ ነበሩት በዚህ በንግድ ምክንያትም ታምሪን የሚባለው የኢትዮጵያ ነጋዴ እስከ ኢየሩሳሌም ድረስ ይሄድ ነበር ይባላል። ንግሥተ ሳባም የሰሎሞንን ጥበብ ለማየት የሄደችውና ቀዳማዊ ምኒልክን እመውለድ የደረሰችው ታምሪን አስቀድሞ ኢየሩሳሌምን በንግድ ምክንያት አይቶ ተመልሶ የኢየሩሳሌምንና የሰሎሞንን ዕውቀትና ጥበብ ከነገራት በኋላ መሆኑ በየመጽሐፉ ተጽፏል።

ኢትዮጵያ በዚያ ጊዜ ከነበሩት ከታላላቆች የእስያ መንግሥታት ጋራ ትቆጠር እንደ ነበረ የሚያስረዳውም ዋና ነገር በተረትም በቁም ነገርም በተጻፈው የሥጋዊና የመንፈሳዊ መጽሐፍ ውስጥ እያለፈ ስሟ ተጠቅሶ መገኘቱ ነው።

በመጽሐፍ ቅዱስ ዘፍጥ ምዕ ቍ ፪ ቍጥር ፲፫ ስለ ሁለት ወንዞች ስለ ግዮንና ስለ ጤግሮስ አካሄድ ሲናገር በዘመኑ የታወቁትን ሁለት መንግሥታት አሶርንና ኢትዮጵያን ይጠቅሳል በሌላውም ስፍራ ፩ ጊዜ ሙሴ ኢትዮጵያዊቱን አገባ ሲል ፩ ጊዜ ኢትዮጵያ እጆቿን ወደ እግዚአብሔር ትዘረጋለች፤ ሲል እያለፈ ያነሣታል። ተረትም እውነትም የተደባለቀበት የግሪኩ የሖሜር መጽሐፍም እንደዚሁ ይጠቅሳታል። ግሪኮችና ትሮያን በሔሌኒ (እሌኒ) ምክንያት ፲ ዓመት የተዋጉ ጊዜ በኤአስ ልጅ በሜምኖን መሪነት ኢትዮጵያውያን ለትሮያን እርዳታ መጥተው ነበር ይላል። «ኤአስ» በግሪክ የተረት መጽሐፍ ምን እንደ ሆነ ስንመረምር ከፀሓይ ቀደም ብላ ለሰው ብርሃን የምትሰጥ «ጎሕ» ወይም የፀሐይ እኅቶ ትባላለች፤ ምናልባትም ከዚሁ ተያይዞ ነው አኢቲዎፒስ (ኢትዮጵያውያን) ማለት ፊታቸው በፀሓይ በትር የተቃጠለ የተባልነው። እንግዴህ በቁም ነገር የተጻፈው መጽሐፍ ቅዱስ ተረትም ቁም ነገርም ተደባልቆበት ከምሥራቃውያን የተጻፈው የአምልኮውም የጦርነቱም ታሪክ እኛን ኢትዮጵያውያንን ከምሥራቅ አገሮች በዘርም በልማድም በቃል ኪዳን ጓደኝነትም ስለሚቆጥረን ጥንታውያን ሕዝቦች መሆናችን ለማንም የተሠወረ አይሆንም።

ከዚሁ ተያይዞ በዘለቀው ጓደኝነት ከክርስቶስ ልደት በኋላ የተነሡት የአኵስም ነገሥታት እነአልዓሜዳ እነካሌብ ከፋርስ ነገሥታት ጋራ ጓደኞች ነበሩ። ፋርሶች በግዛትና በሃይማኖት ሲቀናቀኑዋቸው ደግሞ ከክርስቲያኖቹ ከቍስጥንጥንያ ነገሥታት (የቍስጥንጥንያ ነገሥታት ከምዕራብ የሮም ግዛት ለብቻው ተለይቶ የምሥራቅ የሮም ግዛት እየተባለ እስከ ፲፬፻ ዓ.ም ድረስ በቄየው የሮም ግዛት ላይ የነገሡ ናቸው) ጋራ እየተላላኩ ወዳጆች ነበሩ። በዚሁም ግንኙነት እነዚያ ስማቸው በኢትዮጵያ የታወቀው ዘጠኙ ቅዱሳን ለማስተማር መጡ። በየመንም አይሁዶች ክርስቲያኖቹን ባጠቁ ጊዜ ዐፄ ካሌብ በመርከብ ተሻግሮ የየመንን ዐረቦች አሸንፎ ለመቶ ዓመት ነበር ያደረጋቸው አስቀድሞ በነገሩ ከቍስጥንጥንያ ንጉሥ ከዩስቲያኖስ (ጁስቲኖ) ጋራ በመልክት ተነጋግረውበት ነው። ከዚህም በቀር ዋና ሆነው የኢትዮጵያን የጥንት ታላቅነት የሚመሰክሩት ጸሐፊዎች ደጋግመው የሚጠቅሷቸው የአኵስም ከተማና በውስጡ ያሉት ሐውልቶች ከክርስትና ወዲህ ደግሞ የአቡነ አረጋይና የነአባ ጰንጤሌዎን ፍራሾች በዐባይ ዳርቻ የተገኘው የድል አድራጊነቱን ምልክት የሚገልጽ የአንድ የአኵስም ንጉሥ የድንጋይ ዙፋን በዐፄ ላሊበላ ዘመን የታነጹት የቤተ ክርስቲያን ሕንፃዎች ናቸው። አሁን ግን የመንግሥቱን ይሁኔታና በቀድሞዎቹም ታላላቅ መንግሥታት ፊት የነበረበትን ደረጃ በአጭሩ ከጠቀስን ወዲህ አሁን ወደ ተነሣንበት ወደ አምልኮ እንመለሳለን።

በአምልኮም በሌላም በመንግሥቱ የመዠመሪያ አፈጣጠር ግብጽንና በታናሽ እስያ ውስጥ ያሉትን አሶርን በባቢሎን ፋርስን ግሪክን ለዚያ ጊዜ ሕዝብ ቁም ነገር ለዛሬው ሕዝብ ግን ተረትና የማይታመን የሚመስለን ነገር እንደማይለያቸው እንደዚሁም የነሱ ጎረቤትና ከነሱ በሥልጣኔም በልማድም ተሳታፊነት ያላትን ኢትዮጵያን አልተለያትም። የፋርሶች የግሪኮች የሮማውያን ወደ ፊት ተጽፎ እንደምናገኘው የቀሩትም የግብጽና የባቢሎን ከዚህ ቀደም ተጽፎ እንዳገኘነው በሮችን ፀሓይና ጨረቃንም ዠግኖቹንም ሰዎች አማልክት እንደሚያደርጓቸው አማልክቱ ከአማልቱ ወይም ሥልጣኑን ከአማልቱ የወሰዱት ነገሥታት እርስ በርሳቸው ሲዋጉ የሚፈጽሙት ሥራ ገሚሱ እንደ ተረት ገሚሱ እንደ እውነት ቢቄጠርም በኢትዮጵያ ምልክቱና ርዝራዡ አለ። ይኸንንም ለማስረዳት የንግሥት ሳባ ዘር መጣ የሚባልበትን እውነትና ተረት የተደባለቀበትን ታሪክ እንጠቅሳለን።

ለምሳሌ የኢትዮጵያ የመዠመሪያ ንጉሥና አምላክ ዘንዶ ነበር ይባላል። በዘመኑም የነበረች አንዲት ቄንዦ ልጃገረድ አንድ ሴት ልጅና አጋቦስ የተባለው ዘንዶ ሴቷን ከሰው ዘንዶውን ከዘንዶ መንታ ወልዳ እንደ ነበረ ይተረካክ። እናቲቱ ከሞተች በኋላ ከርሷ የተወለዱት መንትዮች ዘንዶውና ሴቷ ልጅ አብረው አደጉ። በኋላም ዘንዶው ቁመቱ ሰባ ክንድ ጥርሱም ሰባ ሆኖ ሰውን እያሳደደ ይበላ ዠመር። በዚህ ነገር ሕዝቡም ተቸገሩ መውጋትም አልቻሉም። በኋላ ግን በእኅቲቱ አማካይነት ሕዝቡ ለዘንዶው ለአጋቦስ በቀን ፲ በሬ ፲ ላም ፶ በግ እንዲሁም ማርና ወተት አንዲት ልጃገረድ ሊገብሩለት ውል ገቡና ዕርቅና ሰላም ሆነ። እሱም አገሪቱን ፵ው ዓመት ሲፈጸም ከወደ ሐማሴን ገብገቦ የሚባል ሰው መጣ። እርሱም ለዘንዶው የሚሰጠውን ግብርና መሥዋዕት ባየ ጊዜ ተደንቀና ስለ ምንድነው ይኸን ያኽል ግብር የምትገብሩለት ብትገድሉት አይሻልምን አላቸው። እነሱም ቢያቅተን ነው ይኸን ሁሉ ለመገበር የተገደደው አንተ ግን ብትገድለው ገዣችን ትሆናለህ ብለው ቃል ኪዳን ገቡለት።

ይኸን በሰማ ጊዜ ገብገቦ ዘንዶውን አጋቦስ በሚተኛበት ስፍራ ሰባት ጊዜ የሚዞር አጥር በቶሎ አሳጠረ። አጥሩም ለእሳት እንደሚመች በጣም የደረቀ ዕንጨትና ቅጠል ነበር። አጥሩም ሲጨረስ በአራት ማእዘን በኩል እሳት ለኰሰበት ከዚያ በኋላ ዘንዶው ከተኛበት ተቀስቅሶ ለመውጣት ቢሞክር በዙሪያው እሳቱ ሲንቀሳቀስ አየ። ቢሆንም እንደ ምንም በርትቶ ከአንደኛው እስከ ሰባተኛው አጥር ደረሰ። ይሁን እንጂ የእሳቱ ወላፈንና ጪስ ገላውን አፍኖ አስችግሮት ሳለ፣ ገብገቦ ጋሻና ሰይፍ ይዞ ጦርነት ገጠመውና በሰይፍ (ወይም በመጥረቢያ) ማኽል ራሱን ፈለጠው። ከዚያ ጊዜ ከተፈለጠው ከዘንድዎ ጭንቅላት ውስጥ ደምና እዥ እመሬት ላይ አብሮ ፈሰሰ ወዲያው በጊዜው ዝናም ቢዘንብበት ከዚሁ ስፍራ ላይ ጤፍ በቀለ። ዘንዶውንም እኅቱ አልቅሳ ቀበረችው፤ እይተቀበረበትም ስፍራ ተመን ዜውዖ ተብሎ እስከ ዛሬ በትግሬ በአኵስም ምዕራብ አለ። ከዚህ በኋላ ገብገቦ የአጋቦስን የዘንዶውን እኅት አግብቶ ገዥ ሆነ።

ገብገቦ ከሚስቱ ኩርፋን ኩርፋ ሰርፌን ሰርፌ፣ አኪላን (ከግሪኩ አኪላ ጋራ ስሙ ተጋጥሟል)። አኪላ ጵርስቅላን ጽርስቅላ አጋቦስን (በሟቹ በዘንዶው ተሰይሟል) አጋቦስ የታወቀውን በወንጌል ንግሥተ አዜብ በመጽሐፈ ነገሥት ንግሥተ ሳባ በክብረ ነገሥት ማክዳ የተባለችውን ወለደ። እሷም በነገሠች ጊዜ ሕዝቡ ለሴት አንገዛም ብሎ እንቢ አላት፤ ማክዳም በዚሁ ተናዳ ዘንዶው እተቀበረበት ቦታ ላይ ሄዳ እያለቀሰች ጸሎት ብታደርግ ከዚያው ስፍራ ዘንዶ ተወለደ። እርሱም ባ፭ ቀን ውስጥ ፭ ቀንድ አበቀለ። ሕዝቡም ይኸን ባየ ጊዜ ደንገጠ። በጸሎቷም ርሷ እንዳስነሳችው ዐወቀ። ከዚህ በኋላ ከነገደ አርዌ ወጥቶ ዙፋኑን ለሌላ ለባዕድ እንታሳልፊ ድንግል ሆነሽ ልትኖሪ እንጂ ባል ላታገቢ ቃል ኪዳን ግቢልንና እንገዛልሽ ብለው ለመኑዋት። እሷም ውለታቸውን ተቀብላ ከመሬት ያስነሳችውን ዘንዶ በድንጋይ ገድላ በሕዝቡ ላይ ነገሠች ይባላል።

በግብጽና በምሥራቅ አገሮች የመዠመሪያው የመንግሥቱ አመሠራረትና አነሣሥ ተረታዊ በሆነ ታሪክ እንደሚዠምር የኛም የመዠመሪያ ታሪካችን ይኸን በመሰለ አተራረክ ይዠምራል። ቤተ መንግሥቱም ቤተ ክህነቱም ይህን ነገር እያመነ በይፋ ይተርከዋል። ሌላ ደግሞ ታሪኩን በመዘርዘር ጊዜ የሚፈጅ የነ «ዐፄ ግሪምቢጥ» ታሪክ የ «ድንጋይ ዳቦ ጊዜ» የምለው ሁሉ ከግብጾችና ከግሪኮች ጥንታዊ የተረት መጽሐፍ ጋራ የሚገጣጠም የሚመሳሰልም አለ።

ተረት ከሆነው ነገር በኋላ ደግሞ በቁም ነገር የተጻፈውን ለመቀጠል ስንፈልግ በኢትዮጵያ ከዘንዶ ከፀሓይ ከእንስሳት አምልኮ በኋላ የኦሪት ሕግና የእግዚአብሔር አምልኮ እንደ ገባ እንረዳለን።

የሰሎሞንን ዝና ለንግድ ወደ ኢየሩሳሌም ሄደ የተመለሰው ታምሪን ለንግሥተ ሳባ በነገረ ጊዜ ንግሥተ ሳባ በነገረ ጊዜ ንግሥተ ሳባ (ማክዳ) የሰሎሞንን ጥበብ ለማየት ወደ ኢየሩሳሌም እንደ ሄደች ከዚያም ሰሎሞን ድንግልናዋን ወስዶ ቀዳማዊ ምኒልክን እንደ ወለደች ምኒልክም ካደገ በኋላ አባቱን ሰሎሞንን ለማየት ሄዶ ሲመለስ የኦሪትን ሕግ የያዙ ካህናት ይዞ እንደ ተመለሰ። ካህናቶቹም የቤተ መንግሥቱን ሰዎችና መኳንንቱን አስተምረው ከዘንዶና ከሌላውም የአረማውያን አምልኮ እንደ አዳኑዋቸው ተጽፏል።

ይሁን እንጂ ከባቢሎን (ከለዳውያን) ከፋርስ በሠረጸው አምልኮ አብዛኛው የባላገር ሕዝብ እንደነዚያ ድንጋይ ቀርጸው ወርቅና ብር አፍስሰው ምስል ሠርተው ለጣዖት (ኢዶል) ይሰግዱም ነበር እንጂ፤ በፀሓይ በጨረቃ በአራዊት በዛርና በመናፍስት ማምለካችወ አልቀረም። የአመላለኩም ዐይነትና ሥርዐት ከነዚያ ጋራ በብዙ ይመሳሰላል። የሟቱና የአስማቱም አደጋገምና አደራረግ የመናፍስቱም ስምና ሥራ ከነዚያ ጋራ የሚገጣጠም አለ። የኮከብ አቈጣጠሩም የዐውደ ነገሥቱም የባሕረ ሐሳባችንም አካሄድ ከፋርሱ ከዞሮአስትር አቈጣጠር ከዞዴአክ ጋራ በመጠኑ በመገናኘቱ ከዚያ የተቀዳ ነው ይባላል። የዚህም ሥራ እስከ ዛሬ ከባላገርም ከደብተሮችም ዘንድ አልተነቀለም።

አኵስም ያሉት ነገሥታትና መኳንንት ከነርሱም ቅርብ ግንኙነት ያለውና ተገዥ የሆነው በኦሪት እምምህራን እየተሰበከ ሕገ ኦሪትንና እውነተኛውን እግዚአብሔርን ተቀብሎ ሲኖር እንደዚሁ በሮማውያን ዝመእን ልደቱን በአውግስጦስ ቄሳር ትምህርቱን በጢባርዮስ ቄሳር ጊዜ የፈጸመው ጌታችን ኢየሱስ ክርስቶስ የክርስትናን ትምህርትና አምልኮ በመዠመሪያ በኢየሩሳሌም መሠረተ በዚሁ ዘመን የኢትዮጵያ ንግሥት ህንደኬ በኢየሩሳሌም በተለይ በጋዛ ያለውን ርስቷን የሚጠብቅና የግምጃ ቤቷ ሹም በፊልጶስ እጅ ተጠምቆ ወደ አኵስም ተመለሰና የክርስትናን ዜና አሰማ። ከዚያም ከክር ልደት በኋላ ፫፻፴ ዓ.ም ላይ አባ ሰላማ (ፍሬ ምናጦስ) ከግብጽ ወደ ኢትዮጵያ መጥተው ክርስትናን አስተማሩና የመዠመሪያ የኢትዮጵያ ጳጳስ ሆኑ። ከዚያም ባ፬፻፸ ዓ.ም ላይ አልዓሜዳ በነገሥሰ ባ፭ኛው ዓመት የኢትዮጵያ (የአኵስም) ንጉሠ ነገሥትና በቍስጥንጥንያ ያለው የአዲስቱ ሮም ቄሳር በመልእክት እየተላላኩ ወዳጅነት ዠምረው ነበርና በዚሁ ዘመን እነዚያ ዘራቸው ከሮም ከቍስጥንጥንያ ከአንጾኪያ፤ ከእስያ የሆነው ዘጠኙ ቅዱሳን ዕን አባ አረጋዊ እነ አባ ገሪማ አኵስም መጥተው ከዚያ እየተከፋፈሉ ገሚሶቹ በትግሬ ገሚሶቹ በአማራ ገሚሶቹ በሸዋ አገር እየተዘዋወሩ ክርስትናን አስተማሩ። ከነሱና በነ አቡነ ተክለ ሃይማኖት በነ አቡነ ዜና ማርቆስ ትጋት የተመሠረተውን ኦርቶዶክሳዊ ሃይማኖት ከዚያ ወዲህ በግራኝ ጊዜ የተነሣው የእስላም ጦርነትና ስብከት በዐፄ ሱስንዮስ ጊዜ የተነሣውም የካቶሊካውያን ስብከትና ጦርነት ሊያሸንፈው አልቻለም። ኢትዮጵያም በአረመኔና እበስላም እምካከል ሆና በርትታ እየተከላከለች ሳትዋጥ እስካሁን መቄይቷን የዓለም ተመልካች ሁሉ እያደነቀ፤ በዚሁም ሕዝብ ሐሳበ ጽኑ ነው ተብሎ ተገምቷል።

**ምዕራፍ ፰።**

**የግሪኮች መንግሥትና አማልክቶቻቸው።**

ዛሬ «ግሪክ» ወይም «ጽርእ» በሚባለው ስም የተጠቀለለው ሕዝብ ያን ጊዜ ዘሩም ቋንቋውም የተለያየ ሕዝብ ነበር። በምዕራብ በኩል በሰባቱ ደሴት ያሉት (ሰብዐቱ ዮናናውያን) የሚባሉት በምሥራቅ በኩል የአቴን ከተማ ያለበትን የያዙት ከሰሜን ድግሞ የዩሪያ ሕዝቦች መጥተው የፔኔሎፕን የላቆንን አገር ይዘው ስጳርታን ከትመው የተቀመጡት ከሰሜን በኩል ደግሞ ያሉትን የመቄዶንያን ሕዝቦች ለየብቻቸው ይኖሩ ነበር።

እነዚህም ከክር ልደት በፊት ካ፲፮፻ ዓመት ግድም ዠምረው በያለበት ሆነው እርስ በርሳቸው እየተዋጉ አንዳንድ ጊዜም እየተስማሙ ይኖሩ ነበር። ይልቁንም ዘለዓለማዊ ጠላታቸው የፋርስ መንግሥት ሊወራቸው በመጣ ጊዜ በትግል በሩጫ፤ በምክት የሠለጠኑት የስጳርታ ሰዎች፤ በስምምነት እየተዋጉ ይመልሱት ነበር። ከዚያም በመርከብ የአድሪያቲክን ባሕር እየተሻገሩ ከኢጣልያ አገር ሲሲልን ከፈረንሳይ አገር ማርሴይን አቅንተው እስከ እስፓንያ ጫፍ ድረስ ይገዙ ነበር። በዚህ ዐይነት ሲኖሩ ከክር ልደት በፊት ባ፬ኛው መቶ ዓመት የመቄዶንያ ንጉሥ ፊልጶስ ከአገሩ ከመቄዶንያ ተነሥቶ ወደ ታች መጥቶ ይህን እርስ በርሱ የተከፋፈለውን የግሪክን አገር በጦርነትም በስከበትም አሸንፎ ከግዛቱ ደባልቆ አንድ መንግስት አደረገው። ፊልጶስም ሞቶ እስክድንር በነገሠ ጊዜ ከግሪክ አገር አልፎ የግብጽን የትናሽ እስያ አገሮችን የፋርስንም መንግሥት አሸንፎ የግሪክን ግዛት እስከ ህንድ ወሰን ድረስ አጋጠመው።

በዚህም ላይ በግሪክ አገር ፍልስፍናችወ እስከ ዛሬ ለመላው ዓለም ትምህርት የሆነው እነሶክራት እነፕላቶን እነአሪስቶት፤ ስለ ተነሡ የግሪክ ታሪክ በድል አድራጊነትም በጽሑፍም የመዠመሪያውን ደረጃ ያዘ። እይግሪኮች የድል አድራጊነታቸውና የወራሪነታቸው ጊዜ በዚሁ በትልቁ እስክንድር ሞትና በሮማውያን መነሣት እንኳ ቢቋረጥ በፍልስፍና በጥበብ በከዋክብት ቄራጥ በሒሳብ በአስተዳደር ያላቸው ዕውቀት ምንም እንኳን በመካከለኛውና በአዲሱ ዘመን የተነሡ ሊቃውንት ቢያሻሽሉት ጠቃሚነቱ እስከ ጊዜያችን ድረስ አላቋረጠም።

እንደዚሁም በአምልኮ በዚያ ዘመን ካሉት ከግብጾች ከባቢሎንና ከአሶራውያን ከህንዶችና ከቻይናዎች አምልኮ የተሻሉ ናቸው። ምክንያቱም እነዚያ ለሰው እንዲያገለግሉ በተፈጠሩ ፍጥረቶች በፀሐይና በጨረቃ በመሬት በወንዝና በተራራ፣ በእንስሳም ሲያመልኩ። እነዚህ ግን በጀግንነትና በአስተዳደር ታሪካዊ ሥራ ሠርተዋል ተብለው በተደነቁ ታላላቅ ሰዎችና በሚስቶቻቸው ወይም በቤተ ሰቦቻቸው ማምለክን መረጡ።

ሲቻል እንደ እስራኤሎች እውነተኛውን አምላክ፣ ማግኘት መታደል ነበር። አለዚያ ግን ሁሉም በመላ የተፈጠረ አምልኮ ነውና በበድን ከማምለክ ነፍስ ባለው በሰው ማምለክ ይቀርባል።

ስለዚህ በፊት ቀንደኞችና ዠግኖች በኋላ አማልክት ያደረጓቸው ሰዎች መኖራቸው እውነትም ቢሆን አሰትም ቢሆን በአርአያ ሰው የተመሰሉና እንደ ሰው የመዋደድ የመጣላት የመዋጋት፤ የመጋባት የመፋታት ጣባይ ያላቸው ናቸው። ወደ ፊት እንደምናስረዳው የነሱም ነገዳቸውና ቍጥራቸው ተረታዊ የሆነ ታሪካቸውም ሰፊ ነው። ነገር ግን የታወቁትንና ያንድ ቤተ ሰብ ወገን የሆኑትን ሥራቸውንና ስማቸውን ብቻ ከዚህ ቀጥሎ የነዚሁ የአማልክቱ ታሪክ የሚለውን ተከትለን ባጭሩ እንጽፋለን።

**፩ኛ ዜውስ፤ (በላቲን ዡፒቴር)።**

ዜውስ የክሮኖና የሬአ፣ ልጅ የኢራ ባል የሰማይ አምላክ የአማልክትና የሰው አባት ነው። በልጅነቱ አባቱ ሊውጠው፣ ሲያስብ እናቱ ወደ ክሬት አምጥታ ደበቀችው። ካደገ በኋላ ከክሬት ወደ ኦሊምፒያ ተራራ (የአማልክቱ መቀመጫ) ሄዶ አባቱን አብርሮ የዚህን ዓለም ጌትነት ከወንድሞቹና ከልጆቹ ጋራ ተካፈለ። የርሱም ዋና የጦርነት መሣሪያው መብረቅ ነው። በአየራት ያሉ ነጐድጓድ ነፋሳት ደመናት እነዚህን የመሳሰሉት ሁሉ በርሱ ሥልጣን የሚተዳደሩ ናቸው። ባንድ ወገን ዘመድ ሆነው ባንድ ወገን የርሱና ያባቶቹ ባለጋራ የነበሩትን ቲታኒ የሚባሉትን አማልክት ተዋግቶ ወደ ንጦርጦስ (ታርታር) የሰደዳቸው በመብረቅ ብትር ነው። ለዝርዕትና ለአብቍልት ነፋስን ዝናብን ፀሓይን እንደ ጊዜው እያደላደለ የሚሰጥ ለሰው ለክፉው እንደ ክፋቱ ለደጉ እንደ ደግነቱ እየሰጠ ዕድሉን የሚወስን ርሱ ነው። ይኸውም ሁሉ ሆኖ ከርሱ በላይ በግሪክ «ሞይራ» በላቲን ፋቶ የሚባል የቸለማ አምላክ አለና ዜውስ ከርሱ ጋራ ብቻ መጣላትና ማሸነፍም አይሆንለትም። ዜውስ በተቈጣና ጭንቅላቱን ባወዛወዘ ጊዜ የኢሊምፒያ ተራራ በሙሉ ይነቃነቃል።

ለዜውስ በግሪክ አገር በኦሊምፒያ ተራራ ላይ በዘመኑ ትልቅ የሚያምር ቤተ መቅደስ ተሠርቶ በውስጡ የርሱ ሐውልት በትልቁ ተቀርጾ ይሰገድለታል። ሐውልቱም በሕይወቱ ያደርግ ነበር። የሚባለውን በመከተል በቀኝ እጁ መብረቅ፤ በግራ እጁ በትረ መንግሥት እንደ ያዘ በዙፋኑ ተቀምጦ ይታያል። ምንም እንኳ ዋና ሚስቱ ኤራ ብትሆን ከቀሩት የሰኢት አማልክት ከነኢዮ፣ ከነኤውሮፓ በመዋደዱ ምክንያት ከሚስቱ ጋራ ያደረገው የቅናት ክርክርና ጦርነት ብዙ ነው። ወደ ፊትም ተጽፈው የሚገኙት ወንድና ሴት አማልክት እርሱ ከሚስቱና ከውሽሞቱ የወለዳቸው የርሱ ልጆችና ቤተ ሰቦቹ ናቸው።

**፪ኛ ኤራ፤ ወይም ሔራስ (ጁኖን)።**

ኤራ የዜውስ ሚስትና እኅት ናት። በቀጥታ ወይም ከባሏ ጋራ በመሳተፍ የሰማይና የምድር ንግሥት የጋብቻ የትዳር የልደት የሕፃናት ጠባቂ ትባላለች። እሷ ከባሏ ከዜውስ በቀር ሌላው እንድ የማታውቅ በትዳሯ የታመነች ሆና ሳለች ባሏ ዜውስ ግን አማልክት የሆኑም ያልሆኑም ሌሎች ሴቶች እየወደደ በቅናት ምክንያት ያደረገችው ጦርነት በአማልክቱ የተረት መጽሐፍ (ሚቶሎዢ) ውስጥ በሰፊው ተጽፏል። ዜውስ ከወደዳቸው ሴቶች ውስጥ ዋነኞቹ «ኢዮ» የምትባለዋ የቤተ መቅደሱ ካህኒት «ኤውሮፓ» የምትባለዋ የፊኒቂ የንጉሥ ልጅ ናቸው።

አማልክቱ እያንዳዳቸው የሚወዱትና በስለትም በመሥዋዕትም የሚቀበሉት ልዩ ልዩ እንስሳና ፍራፍሬ አለ። ይኸውም ለየክፍላቸው እንደ ቅዱስ እንስሳና እንደ ቅዱስ ዛፍ ይቄጠራል። ለሔራ የሚቀርበው ስለትና ወይም ለርሷ የተቀደሱ እንስሶች ፍየልና በፈረንሳዊ ፓቦን የምትባል (በአገራችን የሌለች) ትልቅ ወፍ ናት።

**፫ኛ ኤፌስቶ (ቩልካኖ)።**

ኤፌስቶ የዜውስና የኤራ ልጅ፤ የእኅቱ የአፍሮዲት ባል የሳተ ገሞራ፤ የብረታ ብረት አምላክ፣ የቀጥቃጮች የአንጥረኞች ጠባቂ ነው እምልከ ጥፉና አንካሳ በመሆኑ እናቱ ኤራ ስለ ጠላችው ከኦሊምፒያ ተራራ ወደ ባሕር ወረወረችው ይባላል። ደግሞ አባቱ ዜውስ ከሚስቱ ከኤራ ጋራ በቅናት የተነሣ በሚከራከሩበት ጊዜ ለናቱ እየረዳ ስላስቸገረው ዜውስ ነው ወደ ባሕር ያውዘገዘው የሚሉ አሉ።

**፬ኛ አፍሮዲት (ቬኑስ ቬኔሬ)።**

አፍሮዲት የውበትና የፍቅር አምላክ ነች። ገሚሱ የዜውስ ልጅ ሲያደርጋልት ገሚሱ ደግሞ የኡራኖስ አባለ ዘር ተቈርጦ ከተጣለብትና ደሙ ከተንጠባጠበበት ከባሕር ዐረፉ፤ ተወለደች ይላታል። መልኳም ቈንዦና መዘዞ ሆኖ ሳለ፤ ለአካሳውና ለአስከፊታው ለኤፌስቶ የተዳረችበትን ምክንያት ተራኪዎቹ በሁለት ዐይነት ይገልጹታል።

አንደኛው ዜውስ የፍቅር ግንኙነት ለማድረግ ቢጠይቃትና እንቢ ብትለው ተናዶ ለአንካሳው ለኤፌስቶ ዳራት ይላሉ። ሁለተኛው ኤፌስቶ መብረቅን ሠርቶ የጦር መሣሪያ እንዲሆነው ለዜውስ ቢሰጠው በስጦታው ተደስቶበት ነበርና ለዚሁ ውለታ ቈንዦይቱን ዳረለት ይላሉ። ይሁን እንጂ ምንም እንኳን ደንበኛ ባሏ ኤፌስቶ ቢሆን ከነአሬስ (ማርስ) ከነሔርሜስ (ሜርኩሪዮ) ጋር ያደረገችው የፍቅር ግንኙነት ብዙ ነው። የሷም ትልልቅ ቤተ መቅደስ በቆጵሮስ (ቼፕሮ) በቆሮንቶስ በአርጎ ተሠርቶ በውስጡም የሷ ሐውልት በሚያምር ተሠርቶ ይሰገድላት ነበር። ለሷም የሚቀርበው ስለት ርግብና ጽጌ ረዳ ነው። በዚሁ መሠረት ይሆናል፣ ዛሬም የተዋደደ ሴትና ወንድ የጽጌ ረዳ አበባ የሚለዋወጥበት ምክንያት።

**፭ኛ ሔርሜስ፣ (ሜርኩሪዮ)።**

ሔርሜስ የአማልክት መልክተኛ የነጋዴና የነጣቂ፤ የመንገደኛ ጠባቂ ነው። የምውታንንም ነፍስ እየመራ ወደ ሲኦል (እንጦርጦስ) የሚወስድ ርሱ ነው።

ከሌሎች አማልክት እየሰረቀም እየቀማም ብዙ ነገርና ሴቶች ለራሱም ለሌሎች አማልክትም ይወስዳል።

አባቱ ዜውስ ባለፈው እንደ ተባለው በሚስቱ በኤራ ላይ «ኢዮ» የምትባለዋን ወዶ ነበር። በዚሁ ሚስቱ ተቈጥታ ኢዮን ወደ ላም ለወጠቻት። ቀጥሎም አርጎ ለሚባለው መቶ ዐይኞችም እንቅልፍ በያዛቸው ጊዜ ኀምሳው ይከደናሉ፤ ኀምሳውም ክፍት ሆነው በየፈራረቃ ይጠብቃሉ። ሔርሜስ ሄዶ አርጎን ገድሎ እስረኛዋን ነሳ እንዲያወጣ ከዜውስ ታዘዘ። እርሱም በደረሰ ጊዜ፣ አርጎን እንዴት እንደሚገድል ወይም ሳይገድል እንዴት ኢዮን ለመውሰድ እንደሚችል ተጨነቀ። የአርጎ ተመልካቾቹ መቶ ዐይኖች ናቸውና አዘንግቶ ለመውሰድ አልተቻለውም። እንዲሁም ዐይኖቹ እያዩ ሊገድለው አደፈረም። ስለዚህ ከሁሉ ይልቅ በሙዚቃ ቃና እንቅልፍ ሊያስወስደው ቍርጥ አሳብ አደረገና በሰላማዊ መልክ ተጠግቶ የዜማውን ቃና እየለዋወጠ ሙዚቃውን ሲመታ በሙዚቃው ድምፅ ልቡ፥ ተመስጦ የአርጎ መቶውንም ዐይኖቹ እያደር ጨርሰው ተዘጉ። በዚህ ጊዜ ሔርሜስ በድንጋይ መትቶ ገደለውና ኢዮን አስፈታት። ኢዮ ግን በኤራ ሥልታን ከላምነት ወደ ሰውነት አልተለወጠችም ነበርና በያለበት እየተቅበዘበዘች ስትኖር እግብጽ አገር ስትደርስ ዜውስ የሰውነት መልኳን ሰጣት ይባላል። ደግሞ ባንድ ወገን ሚስቱ በቅናት እንዳትገድልበት እግብጽ እስክድትደርስ ድረስ ከሰውነት ወደ ላምነት የለወጣት ራሱ ዜውስ ነው የሚሉ አሉ።

ሔርሜስ ሰውነቱ እንደ ጐልማሳ ሰው ሆኖ በዦሮ ግንዱና እቍርጭምጭሚቱ ግራና ቀኝ ትንንሽ ክንፎች ተደርጎለት ሐውልቱም በዚህ ይቀረጻል። ይኸውም ፈጣን የመልእክት አምላክ መሆኑን ለማመልከት ነው። እንዲሁም የወይራ በትር በቀኝ እጁ እንደ ያዘ ከዚህም በተረፈ በሌላ ዐይነት እየሆነ ሐውልት ተሰርቶለት ይታያል።

**፮ኛ ኤስቲያ (ቬስታ)።**

ኤስቲያ የትዳር የንብረት አምላክ ትባላለች ርሷም ድንግል ናት።

**፯ኛ አርቴሚድ (ድያና)።**

አርቴሚድ (እንደ መጽሐፍ ቅዱስ አነጋገር አርጤምስ) የአደንና የበረሓ የጨረቃም አምላክ ናት። በሕፃንነቷ አባቷ ዜውስ ታቅፏት ሳለ ዘለዓለማዊ ድንግልናንና የተራራን የበረሓን ግዛት ለምና አስፈቅዳ በዚሁ በድንግልና ስትኖር ክብርናዋን በኃይል ሊወስድ የተፈተነውን ትልቁን የበረሓ አዳኝ ኦርዮን (የዳዊት የጦር አለቃ አይዶለም) በክሬታ ላይ መዠመሪያ በቀስት ወግታ በኋላ ደግሞ በጊንጥ አስነክሳ ገደለችው ይባላል። እያርጤምስም ሥራና ሐውልት በብዙ ዐይነት ይገለጻል። አብዛኛው ግን ባንዲት በምታምር ቆንዦ ሆኖ በእጅዋ ተወርውሮ የማይስተውን ቀስቷን እንደ ያዘች ውሻ ወይም ሀየል አስከትላ ይታያል። እንደ ወንድሟ እንደ አጵሎን ግብሯንና ስሟን እየለዋወጡ ባልዳ፤ በአርመን በታውሪድ (ክሪሜያ) የማልኳታል። በግሪክም አገር በተለይ በስጳርታና እብላቆን በኤውብያ በኤፌሶን ቤተ መቅደስም ሐውልትም ተሠርቶላት መሥዋዕትም ስለትም እየቀረበላት ትከበራለች። ኤፊሶን ባላት ቤተ መቅደሷ ምክንያት ስሟ በግብረ ሐዋርያት (የሐዋርያት ሥራ) ተጠቅሷል።

ከጌታችን ከኢየሱስ ክርስቶስ ዕርገት በኋላ ቅዱስ ጳውሎስ ከጢሞቴዎስና ከሲላስ ጋራ በግሪክ ከተሞች በአቴንና በቆሮንቶስ በተሰሎንቄ እየዞረ ሲያስተምር እንደዚሁም ከኤፌሶን ከተማ ደርሶ የነዚህን አማልክት ከንቱነት የእግዚአብሔር አብንና የልጁ የኢየሱስ ክርስቶስን መድኃኒትነት እያስተማረ ብዙ ሕዝብ ሲያሳምን ባዩት ጊዜ በኤፌሶን ከተማ መቅደስ ተሠርቶላት የምትመለከው ዋናው አርጤምስ ነበረችና የርሷ ጥቕማቸው በመነካቱ ባንድ ወገን ደግሞ ከልብ ያመልኳት ስለ ነበረ እውነተኛው ቅናትም ተጨምሮ የአርጤምስ ቤተ መቅደስ ካህናቱም አናጢዎቹም ሕዝቡን አሳድመው በቅዱስ ጳውሎስ ላይ አስነሡበት። ሕዝቡም ለአርጤምስ አምልኮ ቀናዒ በመሆኑ በከተማው እየዞረ «ታላቅ ናት አርጤምስ የኤፌስኒቱ» እያለ ጮኸ፥ ጳውሎስም ወደ ጨዋታው ስፍራ ለስብከት ሲመጣ ሊደበድቡት አስበው ነበር፤ ነገር ግን ወዳጆቹ ወደ ጨዋታው ስፍራ እንዳይሄድ አስጠነቀቁት። የሕዋርያት ስራ ም ፲፱ ቊጥር ፳፬ - ፵ ተመልከት።

**፰ኛ አሬስ (ማርስ)።**

አሬስ የዜውስና የኤራ ልጅ የመሬትና የጦርነት አምላክ ይባል ነበር። ነገር ግን በግሪክ አገር አምልኮው ምንም ያኽል አልተስፋፋም። በሮማውያን ዘንድ ግን የማርስ ስም በጣሙን የገነነ ነው። የመዠመሪያዎቹ የሮም ነገሥታት የነሮሞሎም አባት ያደርጉታል።

**፱ኛ አቴና ወይም ፓላድ (ሚኔርቫ)።**

አቴና መዠመሪያ እናቷ ሜቲስ አርግዛት ሳለ እይናቷ የመዠመሪያ ባል ዜውስ እርጕዟን ዋጣት። ምክንያቱም ከርሷ የሚወለደው ልጅ ከዙፋንህ ያወርድኻል የሚሉ ንግር ነበርና ይኸንኑ ለማስወገድ ነው። ዳሩ ግን እርጕዟን (የአቴናን እናት) ከዋጠ ቀን ዠምሮ ኃይለኛ በሆነ የራስ ምታት ይሠቃይ ዠመር። ከሥቃዩም ለመዳን ኤፌስቶን (ቡልካንን) ጠራና በኤፌስቶ እጅ ማኽል ራሱን ተፈለጠ። ያን ጊዜ ከራሱ ውስጥ የተረገዘችዋ አቴና ጋሻና ጦሯን እንደ ያዘች ብቅ አለች (ተወለደች)። ከዚያ ወዲህ አቴና የጦርነት የዠግንነት የድል አምላክ የአቴና ከተማ መሥራችና ጠባቂ ስትባል ኖራ በመጨረሻ ደግሞ የዕውቀትና የጥበብ አምላክ ሆናለች።

ግሪኮችና ላቲኖች ሄርኮል ገድለው የሚሉት እኛ ኢትዮጵያውያን የክርስቲያን አገር ቅዱስ ጊዮርጊስ ወይም ቅዱስ ሚካኤል ገደለው የምንለው ድራጎን ለራሷ የተቀደሰ አውሬ ነው። እርሱም በሊቢያ ውስጥ ዜውስና ሚስቱ ኤራ የተጋቡ ለት ከመሬት የፈለቀውን የወርቅ (ወርቅማ) ፍሬ (ቲማቲም?) ታዞ ይጠብቃል። ደራጎን ሥዕሉ እንደሚያስረዳው ከአፉ ወገን ውሻ የሚመስል ግራና ቀኝ ትልልቅ የሌት ወፍ ክንፍ ያለው ትልቅ ዘድኖ ነው። በትንፋሹ አየርን ይመርዛል፤ በፉ የእሳት ነበልባል ይተፋል ይባላል።

**፲ኛ ዴሜትራ (ቼሬሬ)።**

ዴሜትራ የክሮኖና የሬአ ልጅ የዜውስ እኅት የእርሻ፤ የፍሬ በጠቅላላው የአዝርዕት አምላክ ነች። የውድማ የእሸት የእንኵቶ የምርት የዝመራ አምላክነትም ለርሷ ይሰጣል።

አዴስ (ፕሉቶን) የሚባለው ጥቁርና አስቀያሚ የሆነው የገሃነም አምላክ ከዚሁ ከመልኩ መጥፎነት የተነሣ የምታገባው ሴት አጥቶ ሲኖር የዴሜትራ ልጅ ፔርሴፎን ከጓደኞቿ ጋራ አበባ ስትለቅም ጠፍሎ ይዟት ወደ አገሩ ወደ ገሃነም ሄደ። ዴሜትራ የልጅነቷን ፍጻሜ ተጨንቃ ስትፈልግ «ሶሌ» ፀሓይ እውነቱን ገለጠችላት (አበራችላት)። ከዚህ በኋላ ዴሜትራ በዚሁ ተናዳ ከአማልክቱ ተለይታ ወጣችና መሬት እህል እንዳታበቅል አዘዘች። በኋላ ግን በዜውስ አስገዳችነት ልጅቷ ተመለሰችላትና እርሷም መሬት እኽል እንድትሰጥ አደረገች። የዴሜትራም ሐውልት ሲሠራ በራሷ ላይ የእሸት አክሊል በእጅዋም የእሸት ጭብጥ እንደ ያዘች ነው።

**፲፩ኛ ዲዮኒሶ (ባኮ)።**

ዲዮኒሶ የዜውስና የሴሜል ልጅ የመጠጥና የወይን የደስታ አምላክ ነው።

**፲፪ኛ ፓሴይዶኔ (ኔቱኖ)።**

ፓሴይዶኔ የዜውስ ወንድም የአንፊትሪት ባል የባሕር የቀላያት የወንዛወንዝ (የውሃ) አምላክ ነው። በግዛቱ በባሕር ላይ፥ የሚሄድበት ሠረገላ የሚቀመጥበት የሚያንጸባርቅ አዳራሽ አለው፥ በፈለገ ጊዜ ማዕበልን ሞገድን የመሬት መነቃነቅን ሊቀሰቅ ይችላል። እርሱም ከሌላው አገር ይበልጥ በቆሮንቶስ ይከበር ነበር።

**፲፫ኛ አዴስ (ፕሉቶን)።**

የቀሩት አማልክት ግዛት ሲካፈሉ ሞትና ሲኦል (ገሃነም) ለአዴስ ባዕጣ ስለ ደረሱት የገሃነምና የሞት አምላክ ይባላል። ምውታን እንዳይመጣው ሕያዋን እንዳይገቡ የሚጠብቅ በአንገቱ የእባብ ጥምጥም ማተብና የሦስት ውሻ ጭንቅላት ያለው እንስሳ አለው። ስለ መልኩ ሁናቴ በዴሜትራ ክፍል አስረድተናል። ሐውልቱ ሲሠራ በራሱ ላይ የዞጲ (ጥቍር ዕንጨት) እንደ አክሊል ያደርጋል። በእጁ ብዙ የበር ቍልፍ ይይዛል። የሚቀመጥበትም ጥቁር ሠረገላ እሳት በሚተፉ አራት ጥቁሮች ፈርሶች ይሳባል።

**፲፬ኛ ቴሚስ (ጁስቲያስ)።**

የፍርድና የኅሊና የቅነንትና የሥርዐት አምላክ ነች ሥዕሏም በቀኝ እጅዋ ሚዛን እንደ ያዘች ይሠራል።

**፲፭ኛ አጵሎን (አፖሎ)።**

አጵሎን ምንም እንኳ በግሪክ አገርና በጥንታዊ አምልኮ የታወቀ ቢሆን ዘሩ እንደ ሌሎቹ አማልክት ግሪክ መሆኑ አልተረጋገጠም። ገሚሱ ከሴሜን ገሚሱ ከምሥራቅ የመጣ ነው ገሚሱ ያገር (የግሪክ) ተወላጅ ነው ይለዋል። ግሪኮችና ትሮያን በእሌኒ ምክንያት ወደ ፊት ተጽፎ እንደሚገኘው በተዋጉ ጊዜ ለምሥራቆቹ ረዳ ስለሚባል ከምሥራቅ የመጣ ነው የሚሉት ይበረክታሉ። አምልኮውም እንደ እኅቱ እንደ አርጤምስ ከግሪክ አገር ውጭም የታወቀ ነው። ገሚሱ የትንቢትና የዕውቀት አምላክ ገሚሱ የእርሻና የመንጋ ጠባቂ መንጋን የሚተናኰለውን እንደ ተኵላ የመሰለውን አውሬ አጥፊ ያደርገዋል። ገምሲኡ የሙዚቃ የዘፈን የመርከበኞችና በመርከብ እየሄዱ ለሚነግዱ ነጋዴዎች ጠባቂ ያደርገዋል። ገሚሱ ሁሉንም ደርቦ ያመልከዋል። በአጵሎን ቀስት እንደ እኅቱ እንደ አርጤምስ ከቅርብም ከሩቅም ቢወረወር የማይስት ነው ይባላል።

በአገራችን በመሥዋዕት እያመካኘ ሰው እየበላ ያስቸግር የነበረውን አጋቦስ የሚባለውን ዘንዶ ገብገቦ የሚባለው የሐማሴን ሰው ገድሎ ነገሠ እንደምንለው የጄአን (የመሬት) ልጅ ፒቶኔ የሚባለውንና በዴልፎ ዙሪያ ያለውን ሕዝብ እየበላ ያስገብር የነበረውን ትልቅ ዘንዶ አጵሎን ገልዶ የርሱን አምላክነት ወስዷል። በዚሁ በዴልፎም (አርካዲያ) ትልቅ ቤተ መቅደስ ለአጵሎን ተሠርቶ ይሰገድለት ነበር። ለመቅደሱም ብዙ የሴት ካህናት ነበሩት። ሲቢሌ (ሳቤላ) ከሚባሉት ካ፲፪ የሴቶች ካህናቶች (መናንያት ደናግል) ውስጥ የአንዲቱ ስም ኤሪትሬያ ይባላል።

**ምዕራፍ ፱።**

**የሖሜር ድርሰቶች - አማልክቱ የዘር ግንዶች።**

እነዚህ ከዚህ በላይ ባጭሩ ሆኖ ስማቸውንና ሥራቸውን ካ፩ ዠምሮ እስከ ፲፭ ድረስ (ከዜውስ እስከ አጵሎን) ከተዘረዘሩት በቀር በዚህ ጽሑፍ ስማቸውንና ታሪካቸውን ያልዘረዘርነው ገሚሶቹ የነዚህ አማልክት ባላንጣዎች ገሚሶቹ ቤተ ሰቦችና ጭፍሮች ገሚሶቹ አማልክት ገሚሶቹ ግማሽ አማልክት (መትሕተ አማልክት መልዕልተ ሰብእ የሆኑ) ገሚሶቹ የአውራጃ፤ ገሚሶቹ የመንደር ገሚሶቹ የቀላያት የወንዝ የምንጭ ገሚሶቹ የደን የቍጥቋጦ የተራራ የሸለቆ የሆኑ ገሚሶቹ በመሬት ላይ ምስፍናንና ባላባትነት ወይም ቀንደኛነት ብቻ እንጂ አማልክትነት የሌላቸው። ገሚሶቹ አገራቸውን ከጠላት በመከላከል። ወይም የጠላት አገር በመውረር ዠግንነት የሠሩ ሞልተዋል። እነዚህም እንደነኡቅያኖስ እንደናትላንት እንደነሔርኮል እንደነኤውሮፓ፤ እንደሲሬና፣ እንደነዲዮቅሮስ እንደአጋሜኖን እንደነኡሊስ እንደነአኪላ ያሉት ናቸው። የነዚህ ቀርቶ እላይ የተዘረዘሩትን እንኳን ስማቸውን ዋና ግብራቸውንና ታሪካቸውን ከመጥቀስ በቀር የአማልክቱን የዘር ግንድ ከነቅርንጫፉ «ቴዮጎንያ» በሚባል ጽሑፍ ታሪካቸውን ጨምሮ እንደ ጻፈው እንደ ኢሲዎዶስ ወይም በትሮያ ጦርነት በሌላም ምክንያት ኢሊያድና ኦዲሴያ (ኢሊያስና ኦዲሴውስ) በሚባሉት በቅኔ መጻሕፍቶቹ (አሠረ ንጉሥ) ሖሜር የሚባለው የታወቀው ጽሐፊ ውጊያቸውንም ክርክራቸውንም ፍቅራቸውንም ኅሳራቸውንም ክብራቸውንም እንደ ተረከው አልዘረዘርንም። አንባቢም በዚህ ባጭሩ አገላለጣችን ፍሬ ነገሩን ከተረዳን በኋላ ጕዳዩን በሙሉ ተመራምሮ ለመጥገብ ሲፈልግ ወደዚሁ ጽሑፎች ቢሄድ የሚበቃውን ያኽል ይረዳል። ይኸውም ሁሉ ሆኖ ታሪኩ «ከተረትና» «ከይባላል» የሚዘል ነገር የለውም። ጫፍና ምልክት እንኳን ባይጠፋ የነገሩ ውጥንና ፍጻሜ በመካከሉ ተደረገ የሚባለው ሁሉ በአገራችን አንዳንድ ቀሳውስት ላንዳንድ ደስ ለተሰኙባቸው ሊያከብሯቸውና ዝናቸውን ለማስደነቅ ለፈለጓቸው ጻድቃን እንደሚጽፉላቸው ድርሳንና ገድል እንዲሁ ሖሜርም ቢሆን ወይም ኢሲዎዶስ የነዚህን አማልክትና ዠግኖች ሥራ መሠረት ወይም ማስረጃ በሌለበት ገድልና ድርሳን የጋብቻና የፍቅራቸውን የግድያቸውንና የሥራቸውን ታሪክ እያገነነ ጽፎላቸዋል። የነገሩን አኳኋን ለመገመት ያኽል ዛሬም ባገራችን በግእዝ ቋንቋ ተጽፎ የሚገኘውን የዜና እስክድንርን መጽሐፍ ማንበብ ይረዳል። እስክድንር አሞራንና ፈረስን አጋብቶ ከነሱ በተወለደው ክንፋማ ፈረስ ወደ ገነት ወጥቶ ዕፀ ገነትን ይዞ ወደ ምድር ተመለሰ የሚለው የአተራረኩ መንገድ ከነዚህ አማልክት ታሪክ ጋራ ይመሳሰላል።

ምንም እንኳ ሖሜር የአማልክቱን ተረታዊ ሥራ እንደ ታሪክ ቢጽፍ ለታሪካቸው ቀርቶ እንዲያውም ለመኖራቸው እንኳ የመካከለኛውም የአዲሱም የዛሬውም ዘመን ሊቃውንቶችና መርማሪዎች ማስረጃ ስላጡበት ስማቸውንና ታሪካቸውን በዲክሲዮኔርና በእንሲክሎፕዲ (መዝገበ ቃላት ወዜና መዛግብት) ሲጽፉ ተረትነቱን ከማጽደቁ በቀር ዜውንስም ቢሆን ሌሎቹንም ቢሆን በዚህ ቀን ተወለዱ፤ በእንዲህ ያለ ቀን ሞቱ ብለው አረጋግጠው አይጽፉላቸውም። ይኸውም የተረታዊ አምልኮና የአማልክቱ ታሪክ ከእውነተኛው አምላክ ዠግኖቹም በዓለም ላይ ከነበሩት ከእውነተኞቹ ዠግኖች የማይደበላለቁበትንና የማይሳከሩበትን የጽሑፍ መደብ ለማድረግ ለነዚህ አማልክት ላምልኳቸውም ለሥራቸው «ሚቶሎዢ» የሚባል ስም ሰይመው ገድበውታል። ሚቶ በግሪክ ተረት ሎዢ ወይም ሎጎስ ንግግር ነውና፤ ሁለቱ ቃላት ተያይዘው ተረታዊ የሆነ ጽሑፍ ወይም ታሪክ ማለትን ያሳያሉ። ነገር ግን የዓለም ሊቃውንት ይህን ሁሉ እያወቁ አልፈው ነገሩን በቁም ነገር ከመመልከትና ይኸን መጽሐፍ በየቋንቋቸው ተርጕመው ከማጥናት አልቦዘኑም። ምክንያቱም የነዚህን አማልክትና የጥንት የገናና መንግሥቶች የግብጽን የባቢሎንን የፊንቂን የአሶርን የፋርስን የጥንት ሥልጣኔያቸውን የታንኳና የመርከብ ሥራቸውን የጦር መሣሪያችወን የልብሳቸውንና የጦር መላቸውን የሥርዓተ ጋብቻቸውንና ፍቺያቸውን ለመመርመር በጣም ስለሚያግዛቸው ይኸን ጽሑፍ በጣም አክብረው ይዘውታል። ከሁሉም ይልቅ እውስጡ ባለው ፍልስፍና ከግሪኮች በኋላ የተነሡት ሮማውያን (ላቲኖች) የላቲኖቹም ቅርንጫፍ የሆኑት የምዕራብ ኤውሮፓ አገሮች ለሥልጣኔያቸው መሠረት አድርገውታል። አንግሎ ሳክሶን የሚባሉት የጀርመንና የእንግሊዝ ዐዋቂዎችም ሳይቀሩ ተጠቅመውበታል።

ይኸ ሁሉ ሆኖ እነዚህ አማልክት ከወዴት መጡ ወዴትስ ይኖሩ ነበር ብሎ ለሚጠይቅ ተረትነቱን ሳንዘነጋ መጡ የሚባልበትን የአሳብ አቅጣጫና በሕይወታቸው ዘመን ተዋጉ የተባለበትን አንዱን ምክንያት ከብዙ በጥቂቱ የኢሲዎዶስንና የሖሜርን ጽሑፍ መሠረት በማድረግ ከዚህ ቀጥሎ እነጥቅሳለን።

መጀመሪያ ዓለም ሳይፈጠር «ካኦስ» ነበረ። ካኦስ ማለት ባዶ ማለት ነው። ይኸውም እኛ እግዚአብሔር ይኸን ዓለም «እም ኅበ አልቦ ኀበ ቦ ካለመኖር ወደ መኖር አመጣው» እንደ ምንለው «አልቦ» ብቻ ከምንለው ጋራ ይመሳሰላል። ወይም ካኦስ ማለት የዚህ ዓለም ባሕርና መሬቱ (የብስና ቀላዩ) ሰማይና ጠፈሩ ሌና ቀኑ ሳይለይ ተደባልቆና ተዘባርቆ የነበረውን ሁኔታ «ካኦስ» ይሉታል። መሬትን ሰማይን ባሕርን እንቅልፍን ትዝታን ሞትን ሕይወትን ዕውቀትን ይኸን የመሳሰለውን ሁሉ የሰው ወይም የአምላክነት አምሳል እየሰጡ እንደሚጠሯቸው «ከኦስንም» ስፍራውንና ሁኔታው በዝርዝር ሳይገለጥ እንደ መዠመሪያ መስፍን ይቄጥሩታል።

ከዚያ በኋላ «ጄአ» መሬት «ኤሮስ» ፍቅር ፍጥረትን አገናኝና አዋሐጅ ተለዩ። ባንድ ወገን ደግሞ ከዚያው ከካኦስ «ኤፌቦ» ጨለማና «ኒክስ» ሌሊት ተወለዱና እነርሱም ደግሞ «ኤቴሪን» ጽርሐ አርያምና «ሔሚራን» ቀንን ወለዱ። መሬት ደግሞ ያላባት «ኡራኖስን» ከዋክብት ያሉበት ሰማይና «ጶንጦስን» ባሕርን ተራራንም ወለደች። ከዚያ በኋላ «ከጄአና ከኡራኖስ» ከመሬትና ከሰማይ ሦስቱ «ቺኮሎፒ» የሚባሉት መልካቸው በሰው አምሳል የተገለጸው ተወለዱ እነዚህም የአማልክት መልክ ይዘው ሳለ ዐይናቸው ብቻ ፩ ሆኖ ያውም እግንባራቸው ማኽል በመሆኑ ይለያሉ። ከነሱም ጋራ ሦስቱ «ኤካቶንኪሪ» የሚባሉ እያንዳንዳቸው መቶ እጅ ኅምሳ ጭንቅላት ያላቸው የአውሬም የሰውም የጕድ መልክ ያላቸውና ግዙፍ የሆኑ ተወለዱ። እነሱም በቡልካኖስ የብረት ማቅለጫ ቤት የሚሠሩና ዓለምን ለመደባለቅ የሚያስፈሩ (ገፋዕተ ደመናት ወረዐይት) ተብለዋል። ከነዚህ በቀር ከጄአና ከኡራኖስ (ከመሬትና ከሰማይ) ፮ቱ ወንዶች ስድስቱ ሴቶች የሆኑ ዐሥራ ሁለቱ ነገደ ቲታኒ ተወለዱ። የወንዶቹ ስም ኡቅያኖስ ቆዮስ ክሪዎ ኢፔሪዮኔ ጀአፒቶ ክሮኖ የሴቶቹ ቼአ ሬአ፣ ቴሚስ ምኒሞዚን ቴቲስ ፌቤ ነው። እነዚህም ከሰማይ ከባልዮውና ከመሬት ከሚስትዮዋ የተወለዱት ወንድምና እኅቶች ርስ በርሳቸው ተጋብተው ባልና ሚስት የሆኑትና የሰውም የአማልክትም አባት የተባሉት ናቸው። ዜውስና ሚስቱ ወይም እኅቱ ኤራ የክሮኖና የሬአ ልጆች የጄአና የኤራኖስ (የመሬትና የሰማይ) የልጅ ልጆች መሆናቸው ነው።

እንግዴህ ኡራኖስ ገሚሶቹን በመፍራት ገሚሶቹን በመጥላት በልጆቹ ደስ አልተሰኘም። በፍጥረታቸው የጠላቸውን እነችክሎፒን እነኤካቶንኪሪን ዕመቀ ዕመቃት አውርዶ አሰራቸው የቀሩትንም ለመግደል ይፈልጋቸው ዠመር። እናታቸው ጄአ ግን ስለ ሎቹ በባሏ ተናዳ እርሱን ለመግደያ አንድ የብረት ማጭድ ሠራችና አባታችሁን ግደሉ ብላ ብትሰጣቸው የቀሩት ፈሩ። ክሮኖ ግን ተቀበለና ኡራኖስ በሚስቱ አጠገብ ተኝቶ እንቅልፍ ወስዶት ሳለ በማጭድ አባለ ዘሩን ቄርጦ ቢጥለው ከደሙ ውስጥ ኤሪኒና ጂጋንት ጎያዶችና «ተበቃዮች» የሚባሉ ረዣዥም ጦር እንደ ያዙ ከኒንፌ (የባሕር የወንዝ የጫካ ትናንሽ አማልክት) ጋራ ተወለዱ። እንደዚሁም እባሕር ከፈሰሰው አባለ ዘር አፍሮዲት ተወለደች።

ክሮና አባቱን ኡራኖስን ከገደለ በኋላ ከሚስቱ ከሬአ ጋራ በታላቅ ጌትነት ይህን ዓለም ይገዛ ዠመር። ዳሩ ግን ከቤትህ ከሚወለዱት ውስጥ አንዱ ከሥልጣንህ ያወርድኻል የሚሉ ንግር ነበርና ሚስቱ የምትወልዳቸውን ሁሉ ዕለቱን እየተቀብለ ይውጣቸው ዠመር። ከእናታቸው ማሕፀን እንደ ወጡ ወደ አባታቸው ሆድ የገቡ (የተዋጡ) ኤስቴያ፤ ዴሜትራ፤ አዴስ፤ ፖሲዶን ናቸው። ኣንትዮዋ ሬአ በልጆቿ መዋጥ ስትጸጸት የመጨረሻ ልጅዋ ዜውስን አርግዛ ከወለደች በኋላ በቶሎ ደበቀችና በርሱ ምክት ድንጋይ በጨረቅ ጠቅልላ ለባሏ ሰጠችው። እርሱም ድንጋዩን ልጁ መስሎት ዋጠው።

ዜውስም ተወልዶ በተደበቀበት በክሬት ደሴት በጥበብ አደገ፤ ኀይልም ተሰማው። ከዚህ በኋላ ባባቱ በክሮኖ ላይ ጦርነት አነሣበትና ውጊያ ገጠመው። አባቱንም አሸነፈና እነዚያ አስቀድመው የተዋጡትን ወንድሞቹንና እኅቶቹን አስተፋው። ቢሆንም ሌሎቹ ወንድሞቹ ላባቱ ረዳት ሆነው ዜውስን ክፉኛ ተቋቁመውት ነበርና ጦርነቱ በቴሳልያ ውስጥ በኦሊምፒያ አጠገብ እስከ ፲ ዓመት አቄይ። ነገር ግን አባቱ ክሮኖ አስሮ ዕመቀ ዕመቃት እየሰደዳቸውን ቺክሎፒንና ኤካቶንኪሪን ፈትቶ ወደሱ ወገን አደረጋቸው። እነርሱም ለጦር መሣሪያ መብረቅ ሠርተው ሰጡትና በዚያ አባቱንና የአባቱን ወገኖች አሸነፈ። ገሚሶቹንም ገደላቸው። የቀሩትም ከነሕይወታቸው እያሰረ ወደ እንጦርጦስ (ታርታር ሰደዳቸው። ጠባቂም እነዚሁኑ ኀምሳ ራስ መቶ እጅ ያላቸውን ግዙፍ ፍጥረቶች አደረገባቸው።

ከዚህ በኋላ ዜውስ ባባቱ ስፍራና ሥልጣን ተተክቶ መቀመጫ ሁለመናውን ያንጸባርቃል፤ በተባለው በኦሊምፒያ ተራራ አድርጎ እላይ በገጽ ፴፰ - ፶፯ ድረስ ከተዘረዘሩት ወንድሞቹና እኅቶቹ ልጆቹም ጋራ ሆኖ ይህን ዓለም በደስታ ይገዛ ዠመር ይሉታል። እንዲሁም በርሱ ዘመን ከተፈጸመው ተረታዊ ነገር ውስጥ ባንድ ፍሬና ባንዲት ቄንዦ ምክንያት የተነሣውን የትሮያን የጦርነት ታሪክ ባጭሩ ጠቅሰን ከዚያ ወደ ሮማውያን አምልኮ እንሻገራለን።

**ምዕራፍ ፲።**

**አከራካሪዋ ፍሬና የትሮያ ጦርነት።**

ከሴት አማልክት ውስጥ ኤሪስ (ዲስኮርድ) የምትባል ነበረች። ርሷም በአማልክቱ መካከል ሁከትና የሚለያይ ነገር እየፈጠረች ስምምነት የምትነሣ በመሆንዋ በዜውስ ትእዛዝ ከአሊምፒያ ተራራ (መካነ አማልክት) ወደ ምድር ተጣለችና ከማኅበራቸው ተለየች። በምድር ሳለች ቲቲና ፒሊዎ (የዠግናው የአኪላ አባትና እናት) በተጋቡበት ቀን ወደ ሠርጉ ሳትጠራ በመቅረቷ በጣም ተበሳጭታ ነበርና የሜሎን ፍሬ (ይኸንንም ፍሬ የኤዲሲዮን ላበር ኤንሲክልፔዲ አዳምና ሔዋን ወደ ሳቱበት የበለስ ፍሬ ያስጠጋዋል) በእጅዋ ይዛ ወደ ሠርጉ አዳራሽ ገብታ ለሠርጉ በተቀመጡት አማልክት መካከል ጣለችው። በፍሬውም ላይ እንደዚህ የሚል ጽሕፈት ነበረበት፤ «ከሁሉ ይበልጥ ቄንዦ ለሆነችው» ይኸውም ከመካከላችሁ ቄንዦ የሆነችው ይኸን ፍሬ ወስዳ ትብላ ማለቷ ነው። በዚህ ጊዜ የዜውስ ባለቤት ኤራ፤ ከባሕር አረፋ ተወለደች የምትባለዋ አፍሮዲት ከዜውስ ጭንቅላት የተውለደችው አቴና ሦስቱም ተነሡና እኔ ቄንዦ ነኝና ይህችን ፍሬ ለመውሰድ ይገባኛል ሲሉ እርስ በርሳቸው ተፎካከሩ። በዚህ ጊዜ ዋናው አምላክ ዜውስ ከመካከላችሁ በቍንዥና የምትበልጠውንና ይህችን ፍሬ ለመውሰድ የሚገባትን እስክንድር (ፓሪድ ወይም ፓሪስ) ይመስክር ብሎ ፈረደ።

ለዚህም እስክንድር አለበት ድረስ ወስዶ እንደ ጭብጥ ዳኛ እይሚያመሳክር ሔርሜስ (ሜርኩር) የሚባለው የመልእክትና የጕዞ አምላክ ታዘዘ። ሔርሜስ ሦስቱን ቄነዣዥት ይዞ እስክንድር ከብት ይጠብቅበት ወደ ነበረው ወደ ትሮያ (ትሩዋ) ከተማ ሄደ። በደረሱም ጊዜ ለአንደኛዋ ሲመካከር ሁለቱ እንዳይጠሉት ስለ ፈራና ፍርዱ ከባድ ስለ ሆነበት አልመሰክርም ብሎ እንቢ ብሎ ነበር። በኋላ ግን ኤራ ለኔ ብትመሰክርልኝ የመላ እስያን ግዛት «ሀብተ ምኵናን እሰጥኻለሁ ብላ አባበለችው። አቴና ደግሞ ለኔ ብትመሰክር በጦርነት ግንባር ሁሉ ድልን እንድታገኝ «ኅይለ መዊእ» እሰጥኻለሁ አለችው። አፍሮዲት ግን በሰውዬው ባሕሪ ያለውን ተመራምራ ለኔ ብትመሰክር «ፍቅረ አንስት» እሰጥኻለሁ ወይም ከዓለም ቄንዦ የሆነችው እንድትወድህ አድደርጋለሁ ብላ ለመነችው። እርሱም በነገሩ በብዙ ከተጨነቀበት፣ በኋላ ከግዛትና ከድል አድራጊነት ይልቅ የመጨረሻው «ፍቅር ደስ ስለ አለው በቍንዥና አፍሮዲት ትበልጣለችና ለርሷ ይገባል ብሎ ፍሬውን ሰጣት። በዚህ ጊዜ ሁለቱ ሴቶች አማልክት በእስክንድር ተናደው ቂማቸውንም በልባቸው ይዘው በቍጣ ወደ ስፍራቸው ተመለሱ።

እስክንድር የትሮያ ንጉሥ የፕሪአም ልጅ ነበረና በልጅነቱ ወራት ከብት ሲጠብቅ ኖሮ በኋላ አባቱ ስለ ሞተ ባባቱ አልጋ ተቀመጠ። እንደ ተሰጠው ተስፋ በአፍሮዲት አባባይነት (አማካይነት) የስፓርታን ንጉሥ የሜኒላኦን ሚስት (እሌኒ) ወደደ። ከባሏም ቤት ቀምቶ ጠልፎ አምጥቶ በሚስትነት ለማግባት አሰበ ስለዚህ የስፓርታ ንጉሥ ሜኔላኦ መንገድ በሄደበት ሰዓት ከትሮያ ወደ ስፓርታ ለሌላ ጕዳይ የመጣ አስመስሎ በኋላ ሚስቱን እሌኒን ቀምቶ ወደ አገሩ ወደ ትሮያ ይዞ ተመለሰ። (ሮያ የጥሮአድ ከተማ ቀድሞ ቢቲንያ የነእብረበት ዛሬ በቱርክ ግዛት ውስጥ ያለው ነው።)።

ሚኔላኦም ከመንገድ በገባ ጊዜ የተደረገበትን ዐወቀ። ከዚህ በኋላ ወደ ጎረቤቶቹ ወደ ግሪክ ነገሥታት አብረው ሄደው በትሮያ እንዲዋጉና ጥቃቱን እንዲወጡለት ለመናቸውና እሺ አሉት። ከዚህ በኋላ የጦር ጓደኞቹንና ወንድሙን አጋሜኖን ወዳጆቹን እነአኪላን፤ እነኡሊስን ጨምሮ ሚስቱን በጦርነት ለማስመለስ ተዘጋጀ። ጕዞ ከመዠመሩ በፊት ጦርነቱ እንደሚገባ አምላክ ለነአጽሎን ቤተ መቅደስ መሥዋዕት አቀረቡ። መሥዋዕቱም በቀረበበት ሰዓት በዚያው በቤተ መቅደስ አጠገብ ከመሬት አንድ ትልቅ እባብ ብቅ አለና እዛፍ ላይ ወጣ፤ በዛፉም ላይ ዘጠኝ በራሪ ወፎች የሰፈሩበትን የወፍ ቤት አግኝቶ አፈረሰና ዘጠኙንም በየተራ ዋጣቸው። ከዚህ በኋላ የዚህን ትርጕም እንዲፈታ ደንበኛው ትንቢት ፈቺ ካልካንት ተጠርቶ መጣና ይህ የሚሄድበት የትሮያ ጦርነት ዘጠኝ ዓመት ማቄየቱንና በዐሥረኛው ዓመት ላይ እንደሚቀናቸው ተረጐመላቸው። ዳሩ ግን ወደ ዘመቻው ጕዞ ሲዠምሩ ኅይለኛ ነፋስ፤ ተነሥቶ መርከባቸውን ያውከው ዠመር። ይህም የሆነበትን ምክንያት የጦር ሠራዊት ነቢይ የሚባለውን ያንኑ ካልካንትን ጠየቁት። እርሱም ዋናው አዝማች አጋሜኖን ልጁን ኤፍጄኒን ለአርጤምስ (ዲያና) ቤተ መቅደስ ካልሠዋት ነፋሱና ማዕበሉ አይቆምም ሲል ተናገረ። ከዚህ በኋላ አጋሜኖን ልጁን ይዞ ለመሠዋት ከቤተ መቅደስ አጠገብ ቆሞ ሳለ አርጤምስ የኤፍጄኒን ውበት አይታ ራራችላት። ስለዚህ በርሷ ፈንታ የአጋዘን (የሀይል) መሥዋዕት ተቀበለችና እርሷን የቤተ መቅደሷ አገልጋይ እንድትሆን በሕይወቷ ለቀቀቻት። ነፋሱና ማዕበሉም ወዲያው ጸጥ አለ።

ከዚህ በኋላ መቶ ሺ የሚሆኑ ከየነገዱ የተሰበሰቡ ግሪኮች በሺ፩፻፹፮ መርከብ ተጕዘው በዋናው አዝማች በአጋሜኖን እየተመሩ ወደ ትሮያ ከተማ ደረሱ። የትሮያ ሰዎችም ግሪኮችን ለመመለስ ጎረቤቶቻቸውን ይዘው ይጠባበቁ ነበርና ከተገናኙ ዠምሮ የፊት ለፊትም የደፈጣም ጦርነት ሲያደርጉ እስከ ዘጠኝ ዓመት ቄዩ። በዚህም ጦርነት ኤራና አቴና አከራካሪውን ፍሬ ሳይገኙ በመቅረታቸው ለግሪኮቹ አፍሮዲት ግን ለትሮያኖቹ ይረዱ ነበር። ግሪኮቹም ወደ ትሮያ በመጡ ጊዜ ለትሮያኖቹ እርዳታ አማዞኒ የሚባሉ አርበኝነት ያላቸው የሴት ቄነዣዥት በዋናዋ የቈንዦ ንግሥት በጴንቴሴሊያ መሬንት ኢትዮጵያውያን ደግሞ በኤኦስ ልጅ በሜምኖን መሪነት መጥተው ነበር ይባላል። በምዕራፍ ፯ እንደ ተጻፈው «ኤኦስ» (ትርጓሜው ጎሕ) የ «ፊቦ» (ትርጓሜው ፀሓይ) እኅት ናት። ከእኅቷ ከፀሓይ እየቀደመች ጎሕ ሲቀድ ብርሃንን ለሰው የምትሰጥ ነች።

ወደ ዋናው ነገር እንመለስ፤ ትሮያኖቹ ብዙ እርዳታ ቢያገኙም እውጭ ሆነው ለመከላከል ስላልቻሉ እከተማቸው ቅጥር ውስጥ ሆነው ይከላከሉ ነበር። የተከማቸውም ዙሪያ ደኅና ሆኖ የተገነባ ነበርና ግሪኮቹ ወደ ከተማ ገብተው ሰዎቹን አሸንፈው እሌኒን ለመውሰድ ለጊዜው አልሆነላቸውም። በዚህ ነገር ተጨንቀው ሲያወጡ ሲያወርዱ በመጨረሻ ቀጥሎ የተጻፈው መላ ተገኘ። መላውንም ያገኘው ኡሊስ ነው፤ የሠራው ግን ኤፒዎስ ነው ይባላል።

አንድ ትልቅ የፈረስ መልክ ያለው ዕንጨት ሠርተው በዕንጨቱ ፈረስ ውስጥ ኅይለኞቹ ተመርጠው ከነመሣሪያቸው ገብተው እነሱ ከውስጥ ሊከፍቱት እንደሚችሉ ተቄለፈባቸው። ከዚህ በኋላ ይኸንኑ የዕንጨት ፈረስ እከተማው ቅጥር በራፍ ላያ ስቀመጡና የቀሩት ግሪኮች ወደ ኋላ ሸሹ። በማግሥቱ ከከተማው ቅጥር ግቢ ከትሮያኖች ጋራ የከበረ ሲኖን የሚባለው የግሪክ ተወላጅ ይህ የፈረስ ሥዕል ትሮያን ለማሸነፊያ ግሪኮቹ የያዙት አምላካቸው ነው ብሎ ለሹማምንቱ ነገረ። ሲኖን ይከን መናገሩ ለአገሩ ሰዎች አድልቶ ትሮያኖችን ለማሳሳት ነው እንጂ የግሪኮች አምላክ አለመሆኑን ያውቃል። ሹማምንቱም ካዩ በኋላ በውነትም ግሪኮቹ ጥለውት አሸንፈው የሸሹ መሰላቸውና ወደ ውስጥ አስገቡና አስቀመጡት። ከዚህ በኋላ መሽቶ ሰው በተኛበት ጊዜ በፈረሱ ሆድ ውስጥ ያሉት የግሪክ ዠግኖች ወጥተው ብዙዎችን የትሮያ ሰዎች ገደሉ። በኋላም ትልቅ እልቂት ከሚሆን በቄንዦይቱ በእሌኒ ምክንያት ይኸን ጦርነት የቀሰቀሱት እስክንድርና ባልዮው ሜኔላኦ ሁለቱ ብቻ ይዋጉ፤ (ዱዬል ያድርጉ)። አሸናፊውም ድል አድራጊ ይሁንና እሌኒን ይውሰድ ተባለ። ከዚህ በኋላ ሁለቱ ተጋጥመው ይደባድቡ ዠመር። በመጨረሻም እስክንድር ተሸንፎ ሊወድቅ ሲል ፍሬው ላንቺ ይገባል ብሎ የመሰከረላት አፍሮዲት (የፍቅር አምላክ) ደርሳ አዳነችው። ዳሩ ግን በሌላ ጊዜ ፊሎቲት የሚባል መርዝ ባለው በኤርኮል ቀስት ወግቶ እስክንድርን ገደለውና ግሪኮች አሸንፉ። እስክንድርም ከሞተ በኋላ እሌኒ ለጥቂት ጊዜ የእስክንድርን ወንድም ኤውፎቦን አግብታ ነበር።

ዳሩ ግን አታወደውም ነበርና ለጠላቶቹ ለሜኔላኦና ለኡሊስ አሳልፋ ሰጠችው። እሱንም ጠላቶቹ አሠቃይተው ገደሉት። ሜኔላኦም ምሲቱን ይዞ ወደ አገሩ ወደ ስፓርታ ከሞት ከተረፉት ጓደኞቹና ሕዝቦቹ ጋራ ጕዞ ዠመረ። ነገር ግን ከተሸናፊዎቹ በትሮያ ላይ በሠሩት ግፍ ምክንያት አማልክቱ እነዜውስ በግሪኮቹ ላይ ተቈጥተው ስለ ነበረ መርከቦቻቸውን ወዲያና ወዲህ እያንገላቱ እንዲያውኩ ነፋስንና ሞገድን አዘውባቸው ነበርና አሸናፊዎቹ ምንም መቅኖ አላገኙም። ሜኔላኦ ወደ አገሩ ወደ ስፓርታ ሳይገባ ከክሬት ወደ ቺፕሮ (ቆጵሮስ) ከንፊንቂ ወደ ግብጽ ሲቅበዘበዝ ኖሮ ሞተ ይባላል። ገሚሶቹ ደግሞ ፯ ዓመት ከተቅበዘበዘ በኋላ በ፯ኛው ዓመት አገሩ ገብቶ ሞተ ይላሉ። ዋናው አዝማች ትጋሜኖንም ወደ ቤቱ ወደ አርጎ እንደ ተመለሰ የገዛ ሚስቱ ክሊቴኔስትራ ከወዳጅዋ ከኤጂስቶ ጋራ ሆና ገደለችው።

ግሪኮች ከራሳቸው በመነጨው በዚህ ዐይነት አምልኮና ታሪክ የነርሱንም እየሰጡ ከምሥራቅም ከህንዶችና ከቻይናዎች ከባቢሎንና ከፋርስች፤ ከፊንቂዎችም ጥቂት እየተቀበሉ ደባልቀው እነሱም በቀን ብዛት ያንዱን ጣዖት አምላክነት ለሌላው እየሰጡና እየለዋወጡ በዚሁ ዐይነት አምልኮ እስከ ክርስቶስና እስከ ሐዋርያት ዘመን ኖሩ። ከክር ልደት በፊት ባ፭ኛው መቶ ዓመት ላይ ቢታጎራ የሚባል ሊቅ ተነሥቶ ከሰው ወደ ሰው የትምተላለፍ የሕያዊት ነፍስና የእውነተኛውንም አምላክ መኖር በጽሕፈት አድርጎ አዲስ ዐይነት ትምህርት አስተምሮ ነበር። ነገር ግን ምንም ያኽል ተቀባይ አላገኘም። ግሪኮች በዘመናቸው ሁሉ እነዚህን አማልክት ከልብ ያመልኳቸው ነበር። እነዚህንም የሚጠራጠር መናፍቅ ተብሎ ይወቀሣል የሚክድም ቢኖር ይገደላል። ስመ ጥሩ የሆነው ፈላስፋቸው ስቅራጥስ (ሶክራት) አንድ እግዚአብሔር ሁሉን የፈጠረ አለ በማለቱ አኒስቶስና ሚሊቶስ በሚባሉ ተከሶ ተፈረደበትና መርዝ ጠጥቶ ሞተ።

የዚህ የጣዖት አምልኮ በክርስትና ይለወጥ ዘንድ የክርስቶስን መምጣትና የሐዋርያትን የነቅዱስ ጳውሎስን መነሣት የነቄስጠንጢኖስንና የነቴዎዶስዮስን ንግሥ ጠበቀ።

**ምዕራፍ ፲፩።**

**የሮማውያን መንግሥትና አማልክቶቻቸው።**

የሮማ ወይም በጠቅላላው የኢጣልያ ሕዝብ የሚባለው ያን ጊዜ ኡምብሪ ሊጉሪ ቬኔት፤ ኢትሩስኪ፤ ኢታሊቺ የሚባሉት በየነገዳቸው ተከፋፍለው ይኖሩ ነበር። ከነዚህም ውስጥ ኤትሩስኪ ሥልጣኔ ያለው ነገድ ነበር። በደቡብ ወገን ያለው ቀድሞ ፊንቂዎች በኋላ ግሪኮች አገር አድርገው ይገዙት ነበር።

ለሮማ የተረት መጽሐፍ እንደሚለው ሲልቢያ የምትባለው የአልባ (አልባንያ) የንጉሥ ልጅ የቀድሞ ባሏ ኦሙሊዎ ልጅ ሳትወልድለት በመቅረቷ ከአሶጣት በኋላ የጦርነት አምላክ ከተባለው ከማርስ ሬሞንና ሮሞሎን መንታ ወለደች። የቀድሞ ባሏ ይኸን ባወቀ ጊዜ እነዚህን ሁለት ወንድማማቾች እንዲሞቱ እቴቬሬ ወንዝ ጣላቸው። እናትዮዋንም ከነሕይወቷ ተቀብራ እንድትሞት አደረጋት።

ከዚህ በኋላ ሁለቱ ሕፃናት ከወንዝ ወጥተው በሮማውያን ዘንድ የተቀደሰች አውሬ የምትባለዋን የተኵላ ጡት እየጠቡ አደጉ። ከተጕላይቱም ፋውስቶሎ የሚባል እረኛ ወስዶ አሳደጋቸው። ካደጉ በኋላ የናታቸውንና የነሱን ደመኛ ገድለው የሮማን ከተማ እድነ ኤው፣ ቍ በ፯፻፶፫ ዓመት ግድም ከክር ልደት በፊት ሠሩ። ነገር ግን በኋላ በከተማው ባለቤትነት ምክንያት ወይም እንደ ገሚሶቹ አተራረክ ለሮማ ስም ለመስጠት የተነሣ በእነዚህ ወንድማማቾች መካከል ጠብና ክርክር ሆነ። በመጨረሻም ሬሞ እተሠራው እቅጥሩ ላይ ወጥቶ ወደ ውስጥ እየዘለለ ከውጭ ጠላት መጥቶ እንደዚህ ዘሎ ቢገባ እንዴት ታደርገዋለህ ብሎ ሲቀልድ እንደዚህ ዘሎ ሴባ እንደዚህ እገድለዋለሁ ብሎ ሮሞሎ ወንድሙን ሬሞን ወዲያው አምርሮ መትቶ ገደለውና ብቻውን የመጀመሪያው የሮማ ንጉሥ ሆነ። ከርሱ ዠምሮ ሰባት ነገሥታት እስከ ፭፻፲ ዓመት ድረስ ከክር. ልደት በፊት እየተከታተሉ ከገዙ በኋላ የሮማ ሕዝብ የነገሥስታቱን አገዛዝ ለውጦ የሬፑብሊክ ግዛት አቆመ።

ከዚህ በኋላ በሬፑብሊኩ ውስጥ የተነሡት ታላላቅ ሰዎች እነ ካሚሎ እነማሪዮ እነሲላ፤ እነሺፒዮኔ፣ እነፖምፔዎ እነዩልዮስ መዠመሪያ እላይ የዘረዘርናቸውን የተበታተኑ ነገዶች በጦር አስገብረው አንድ የሮማ ግዛት እንዲሆን አደረጉ። ከዚያም በዙሪያቸው የሚገኘውን አገር በጦር ኀይል እያስገበሩ የሮማን ግዛት አስፋፉ። በዩልዮስና በአውግስጦስ ቄሳር ጊዜ የሮማ መንግሥት በጣም ሰፋ። ከሰሜን ሬንና እስከ ዳኑቭ ወንዝ ከምዕራብ የአትላንቲክ ባሕር በመለስ፤ ከደቡብ ሜዲቴራኒን ተሻግሮ የአፍሪካን ሰሜን በሙሉ ከምሥራቅ እስከ ፋርስ ጠረፍ ድረስ ገዙ። የዛሬዎቹ ኅያላን መንግሥታት ፈረንሳዊ እንግሊዝ የቀሩትም ኤስፓኝ፤ ነምሳ ሆላንድ ዩጎስላቪ፤ ቼኮስሎቫኪ ከአፍሪካ ግብጽ ሊብያ ቱኒዚ አልዤሪ ማሮክ፤ የታናሽ እስያ አገሮች ባቢሎን ሶርያ፣ ኢየሩሳሌም ጭምር ሁሉም ተገዥዎች ነበሩ። በሚገዛው አገር ወሰን ላይ ሆነው በሮማውያን አንገዛም ብለው እስከ መጨረሻው ድረስ የታገሉና በእውነትም ያልተገዙ ከሰሜን ጀርመኖች ከምሥራቅ ፋርሶች ናቸው።

በአውግስጦስ ቄሳር ዘመን የሬፑብሊኩ ግዛት ቀረና የቄሳር (የንጉሠ ነገሥት) ግዛት ሆነ። በዚህ ዐይነት የሮማ ግዛት እስከ ትልቁ ቴዎዶስዮስ (እስከ ፫፻፺፭ ዓ. ምሕረት) ድረስ ቄየ። በቴዎድስዮስ ልጆች ዘመን ግን እሁለት ተከፍሎ የምዕራቡ ለብቻ የምሥራቁ ለብቻ ሆኖ ይተዳደር ዠመር በመጨረሻም የምዕራቡ ቪዚጎትና አልማን በሚባሉ የጀርመን ዘር በሆኑት ተወረረና ወደቀ። የምሥራቁ ግን እስከ ፲፬፻፶፫ ዓ.ም ድረስ እንደ ኤው. ቍ ቄይቶ በዚህ ዘመን ላይ ቱርኮች በጭራሽ አሸንፈው ወሰዱት።

እላይ እንደጠቀስነው ሮማውያን ከመነሣታቸው በፊት ጥንት ፊንቂዎች ከዚያም ደግሞ ካርታዦች፤ በኋላም ግሪኮች በሲሲል፣ (ሲቺልያ) ገብተው የአገሩን ባለቤት ነበሩ። ስለዚህ የደቡብ ኢጣልያ የፊንቂና የግሪክ ሥልጣኔ ዘሩና አምልኮውም ተደባልቆ፤ ከዚያም ወደ ስሜን ድረስ እየዘለቀ ከኤትሩስክ ሥልጣኔ እየተገናኘ ተስፋፍቶ ነበር። በዚህ ምክንያት የግሪኮችና የሮማውያን አማልክቶች በስም በሥራ በሥርዐት ጥቂት ከመለያየታቸው በቀር አንድ ናቸው። በዚህ ላይ ከምሥራቅም የአርያን ከፍሪካም የግብጽ አምልኮና ልማድ መደባለቁ አልቀረም።

ከሮማ የንጉሣዊ አገዛዝ በፊትና በንጉሣዊ አገዛዝ ጊዜ (ከሺ ዠምሮ እስከ ፭፻፲ ዓመት ድረስ ከክር ልደት በፊት) ሮማውያን እንደ ገሚሶቹ ምሥራቃዋያን በምውታን ሬሳና በእንስሳ ያመልኩ ነበር። ትልቅ ታሪክ የሠራ ሰው የሞተ እንደ ሆነ ሬሳው እንዳይሸት ወይም እንዳይበሰብስ ልዩ ሽቶ ይደረግና ወይም እንደ ባንያኖች ያቃጥሉና አመዱን ወይም ዐፅሙን በብረት በነሐስ በብር በእብነ በረድ እንደየማዕረጉ በተሠራ መቃብር (ሣጥን) ውስጥ አስቀምጠው ያመልኩበታል። በአገራችን ጥሩ ፈታይ የምቶእች እንደ ሆነ ከእንዝርቷ ጋር መምህር የሞተ እንደ ሆነ ከሚወደው መጽሐፍ ጋራ የጦር ሰው የሞተ እንደ ሆነ ከሚወደው የጦር መሣሪያው ጋራ እንደሚቀበር እንደዚሁ በሮማውያን ዘንድ ሟቹ በሕይወቱ ሳለ ያፈቅረው የነበረውን መሣሪያና ዕቃ ወይም ጌጥና ሽልማቱን ከዐጽሙ ወይም ከአመዱ ጋራ ያስቀምጡታል።

ይኸን የምውታን አምላኮ ከግሪክና ከአርያን የመጣው አምልኮ እያደር አሸነፈውና እላይ እንደ ዘረዘርነው ሮማውያን ከግሪክና ከጎረቤቶቻቸው ከኤትሩስክ ወስደው ከራሳቸው አስማምተው ከዚህ ቀጥሎ ባሉት አማልክት ያመልኩ ነበር።

**፩ኛ ጂያኖ (ዣኑስ)።**

ጂያኖ ከግሪኮች ወይም ከምሥራቃውን አማልክት ከአንዱ ከአጵሎን ይወለዳል። እርሱም ከግሪክ አገር መጥቶ በኢጣልያ አገር በሮማ ከተማ በአንድ ተራራ ላይ ቤቱን ሠርቶ ተቀመጠ። ይህም የሱ ቤት ያለበት ተራራ በርሱ ስም ጂያኒኮሎ ይባላል። ጂያኖ የመዠመሪያና የፍጻሜ የመነሻና የመድረሻ አምላክ፤ የከተማ የመንደር የአገር የጠረፍ ጠባቂ ነው። እርሱም ሁለት ፊት አራት ዐይኖች አሉት። ለርሱም በአውግስጦስ ቄሳር ጊዜ ከቀድሞው የበለጠ ቅስት ያለው በቀድሞው ላይ ትልቅ ቤተ መቅደስ ተጨምሮ ተሠርቶለታል።

የጂያኖ ሐውልት በዚህ ቤተ መቅደስ አንዱን ፊቱን ወደ ምሥራቅ አንደኛውን ወደ ምዕራብ አድርጎ ይቀመጣል። በሰላም ዘመን የመቅደሱ መዝጊያ ይዘጋል፤ በጦርነት ጊዜ ግን ክፍተቱን ይቀመጣል። ለርሱም ያመት የመዠመሪያው ወር የተቀደሰና በዓሉ የሚውልበት ስለ ሆነ በርሱ ስም ጃኑዋሪ (ጥር) ተብሏል። እኛም ኢትዮጵያውያን ንጉሣችንን «ጃንሆይ» የምለው አባቶቻችን ከዚሁ ጃኑስ ከተባለው ቃል ወስደው እንደ ሆነ ወይም ሌላ ምክንያት እንዳለው ገና አልተጣራም።

**፪ኛ ቬስታ (ኤስቲያ)።**

ቬስታ የዜውስ ልጅ የቬኔሬ ወዳጅ የመዠመሪያዎቹ የሮማ ነገሥታት የሬሞና የሮሞሎ አባት ነው። ጥንት የርሻ የዘር የከብት አምላክ ነበር። በኋላ ግን የጦርነት አምላክ የሮማ ሕዝብና የከተማው ጠባቂ ሆነ። እርሱም ከግሪኮች ዠምሮ በሮማውያን በኤትሩስክ በጀርመኖች ዘንድ ሳይቀር የጦርነት አምላክ ነው። ለርሱም የማርስ (መጋቢት) ወር የተቀደሰና በዓሉ የሚውልበት ቀን በመሆኑ በርሱ ስም ማርስ ተብሎ ይጠራል።

**፬ኛ ጂዎቬ (ዡፒተር - ዜውስ)።**

ጂዎቬ የሰማይና በሰማይ ላይ ያሉ የደመናት የአየአራት አዝናም የመብረቅ የብርሃን አምላክ ይባላል። እርሱም ከሌላው ሕዝብ ይልቅ በገበሪዎች ዘንድ ከፍ ያለ አምልኮ አለው። ነገር ግን እንደዚሁ በመቄየት ምክንያት ግሪኮች ለሴውስ የሰቱትን አምልኮ ሮማውያንም ለጂዎቬ ሰጥተው የአማልክትና የሰው አባት የጦርነትም የሰላምም የፍርድም የማናቸውም አምላክ ተብሎ ይመለክበታል። ዋና መቀመጫውም በሮማ ከተማ የሚገኘው የካምፒዶልዮ ተራራ ነው።

**፭ኛ ቩልካኖ (ቩልካኑስ - ኤፌስቶ)።**

ቩልካኖ በግሪኮች ለኤፌስቶ የተሰጠው የእሳትና የእሳተ ገሞራ፣ የብረታ ብረት አምላክነት ሥራውን ይፈጽማል።

**፮ኛ ሜርኩሪዎ (ሜርኩሪዎስ - ሔርሜስ)።**

ሜርኩሪዎስ ግሪቾች ለሔርሜስ የሰጡት የመልክትን የነጋዴን አምላክነት ይይዛል።

**፯ኛ ኩዪሪኖ (ኩይሪኑስ)።**

ኩዪሪኖ እንደ ማርስ የጦርነት አምላክ ተብሏል።

**፰ኛ ቬኔሪ (ቬኑስ - አፍሮዲት)።**

ቬኔሬ ግሪኮች ለአፍሮዲት የሰጧትን የውበትና የቍንዥና የፍቅር አምላክነት ወስዳለች።

**፱ኛ ዲያና (አርጤምስ)።**

ዲያና የብርሃን አምላክ ተብላለች።

**፲ኛ ኔቱኖ (ኔፑቱኑስ - ፖሴዶን)።**

ኔቱኖ የምንጭ የሐይቅ የወንዝ የባሕር የመርከበኛ አምላክ ይባላል። ይኸውም ግሪኮች ለፖሴዶን የሰጡትን ማለት ነው።

**፲፩ኛ አጵሎን (አፖሎ - አፖሎኒውስ)።**

ለአጵሎን ሮማውያን የሰጡት አምላክነት ግሪኮች ከሰጡት ምንም ያኽል ልዩነት የለውም።

**፲፪ኛ ቴርሚኔ።**

ቴርሚኔ የአገርና የሀትብ ይልቁንም የእርሻ የወሰን ጠባቂ ነው።

**፲፫ኛ ፍሎራ።**

ፍሎራ የለምለም፤ ዕፅዋት የአበባና የመፀው ዘመን አምላክ።

**፲፬ኛ ፓሞና።**

ፓሞና ፍሬያትንና አዝርዕትን የሚያበስል አምላክ።

**፲፭ኛ ሳቱርኖ (ሳቱርኑስ)።**

ሳቱርኖ በእርሻና በዘር መካከል ተቀምጦ የአዝመራን ሕይወት የሚጠብቅ አምላክ።

፲፮ኛ ቼሬሬ (ዴሜትራ)።

በግሪክ ዴሜትራ ያላትን የእርሻ አምልኮ ሮማውያን ለቼሬሬ አድርገውታል።

**፲፯ኛ ሚኔርቫ (አቴና - ፓላድ)።**

ሚኔርቫን ጣሊያኖች ከጎረቤታቸው ከኢትሩስክ ወስደው ከግሪኮቹ ከአቴና ጋራ አመሳስለው የጦርነት የዕውቀት የመድኃኒት አምላክ አድርገዋታል።

**፲፰ኛ ጁኖኔ (ኤራ)።**

ጁኖኔ የጨረቃ የሠርግ የጋብቻ የትዳር አምላክ ነች።

**ምዕራፍ ፲፪።**

**የአማልክቱ መቅደስ - የመቅደሱ ካህናቶችና ዐዋቂዎች - ለአማልክቱ**

**የሚቀርበው መሥዋዕት።**

ባገራችን የእገሌ ቤተ ክርስቲያን ገጠር ነው የእግሌ፣ ቤተ ክርስቲያን ደብር ነው፤ ለዐፄ መስቀል በምራትና በግብር አገባብ ይቀድማል እንደምንለው በግሪክ አምልኮ ላይ እንደ አመለከትነው የግብጽና የባቢሎንም ሳይቀር ከዚህ በላይ የዘረዘርናቸው ሜነር፤ ዲቬኒቴ ሬዢናል፣ ዲቪኒቴ ፋሚሊያር፣ ዲቪኒቴ ኢንዲ ቪዱኤል» ይባላሉ። ትርጓሜውም ዋነኞቹ አማልክት ዝቅተኞች አማልክት የአውራጃ የቤተ ሰብ የግል አማልክት ማለት ነው። እየራቀ ደጉን አጠገቡ ሆኖ እየመራ የሚጠብቀው «ዐቃቢ መልአክ» አለው ከምንለው የሚመሳሰል ወይም ሴቶቹ ከሌላው ይልቅ የእመቤታችንን የሐናን የቍስቋምን የኪዳነ ምሕረትን በዓላት ማክበር እንደሚያዘወትሩ ወይም እገሌ የእገሌን ታቦት ስለሚወድ፣ ዝክሩን ባመት ወይም በወር አያስታጕልም እንደምንለው ሮማውያን በከተማ በባላገርም ያሉት ዋናውን እንደ ጂያኖ ያለውን በኅብረት ከሚያመልኩት በቀር እያንዳንዱ ቤተ ሰብ ወይም ወንዱና ሴቱ ከሌሎቹ እየተለየ የሚያፈቅረውና ስለት መሥዋዕት የሚያቀርብለት አምላክ ነበረው። ግሪኮችና ሮማውያን ለእርሻ አንድ ለንግድ አንድ ለጦርነት አንድ አምላክ እያሉ፤ እንደ ሚከፋፍሉት እኛም ክርስቲያኖቹ ሰማይና ምድርን የፈጠረ ሁሉን የሚችል የሁሉም አምላክ አንድ እግዚአብሔር ብቻ መኖሩን እያመንን የጥንት ልማድ እየጐተተን ባነጋገራችን «የፍቅር አምላክ ይፍረድ የደኻ አምላክ የት ሄዶ» እንላለን። የበላይ ሥልጣንም የእግዚአብሔር መሆኑ ሳይዘነጋ የየራሳቸውን ድርሳን ለያንዳንዱ ሊቃነ መላእክት ወይም ጻድቃን ልዩ ልዩ ተግባር ሰጥቷቸዋል። ለምሳሌ።

ቅዱስ ሚካኤል መጋቤ ምሕረት፣

ቅዱስ ገብርኤል መጋቤ ኀይላት፣

ቅዱስ ሩፋኤል መጋቤ መድኀኒት፣

ቅዱስ ራጉኤል መጋቤ ፀሓይ ወወርኀ ይባላሉ። እንደዚሁም የራጉኤል እንጀራ ለመፍትሔ ሀብትና ለዐቃቤ ርእስ (ራስን ለመጠበቂያና እንጀራ ለማግኚያ) የሩፋኤል መልክ ለወሊድ የአረጋዊ መልክ ለአይጥ ማጥፊያ ይረዳል፤ ከሚባለው ጋራ የሚመሳሰል በነዚያም አምልኮ ውስጥ ብዙ ነበር።

ከዚህ ሁሉ ይልቅ የአሁኑ የክርስቲያን ቤተ መቅደስ አቀማመጥና በቤተ መቅደስ ያሉት አገልጋዮች በቤተ መቅደስ የሚፈጸመው ሥርዓት ገሚሱ ከብዙ ገሚሱ በጥቂቱ ከክርስትና በፊት ለጣዖታቱ አማልክት ከሚደረገው ጋራ ይገናኛል፤

የግሪኮች የአማልክቱ የነዜውስ ቤተ መቅደስና የአገልጋዮቹ መቀመጫ በኦሊምፖ (ኦሊምፕያ) ተራራ ነው። ምክንያቱም የዜውስ መቀመጫና ግዛት በኢዮር ወይም በኤተር (ጽርሐ አርያም) ነው ተብሎ በአማልክቱ የተረት መጽሐፍ የተጻፈውን መሠረት በማድረግና ከፍ ያለ ሰማይ ጠቀስ የሆነ ስፍራ በመፈለግ ነው። የሮማውያን አምላክትም የነዡፒተርን ቤተ መቅደስ መቀመጫ የአገልጋዮቹም መንደር በሮማ ከተማ ከአሉት ከ፯ቱ ተራራዎች ባንደኛው በካምፒዶሊዮ ተራራ ላይ ነው።

ይኸውም ስፍራው ሲያመች ነው እንጂ ነገሥታቱ መኳንንቱም በከተማው ማኽል በአገራችን ሥዕል ቤት እንደሚባለው በቤታቸው አጠገብ በሜዳና በደልዳላ ስፍራ ላይም መሥራታቸው አይቀርም።

ቀድሞም በዕብራውያን በኋላም በክርስቲያኖች ዘንድ ይህ አሠራር የተለመደ ነው። አብርሃም በልጁ ምትክ የበግ መሥዋዕትና ሌላውንም የተለመደ መሥዋዕት የሚያቀርበው በኢየሩሳሌም ተራራ ነበር። ሙሴም ከእግዚአብሔር ተገናኝቶ ፲ሩን ሕግ የተቀበለውና ከእግዚአብሔርም የተነጋገረው በኰሬብና በሲና ተራራ ላይ ነው። እንዲሁም የእግዚአብሔር ታቦት (ታቦተ ጽዮን) ተቀምጣበት የነበረው ስፍራ በአሸዶድ በጋዛ፤ በአስቁሎን፤ በኤቅሮን በጋት፣ ተራራ ነበር። እንዲሁም ጌታችን ኢየሱስ ክርስቶስ ከሙሴና ከኤልያስ የተገናኘው በደብረ ታቦር አርባ ቀንም የጾመው በተራራ በመሆኑ በክርስቲያኖች አገርና ይልቁንም በአገራችን በኢትዮጵያ ተራራና ትልልቅ ዛፍ (ዐፀድ) ያለበት ስፍራ ለቤተ ክርስቲያንና ለገዳም ይመረጣል።

እንግዴህ ሲመች በተራራ ሳይመች በሜዳ ግብጻውያንና ባቢሎናውያን ግሪኮችና ሮማውያን ለነዚህ አማልክት እንደ ተቻለና እንደየማዕርጋቸው ቤተ መቅደስ እየሠሩላቸው በውስጡ የአማልክቱ ሐውልትና ምስል በወርቅ በብር በእብነ በረድ በናስ፣ በብረት በዕንጨትም በልዩ ልዩ ጌት እየተሠራ ይቀመጣል። ለእርዳታውም ወደ ጦርነት ያዘምቱታል። በክብረ በዓላቸው ቀን አደባባይ ለአደባባይ እያዞሩ ዑደት ያደርጉለታል። ለየንዳንዳቸውም የሚቀርበው የልመና ወይም የምስጋና መሥዋዕት ልዩ ልዩ ነው። አሳማ የሚወድ፤ እርጉዝ ላም የሚወድ ፍየልና በግ፣ የሚወድ አለ። ገሚሶቹ ደግሞ የዱር አራዊትና አዕዋፍ የሚፈልጉ አሉ። ገሚሶቹ ደግሞ የእኽል ዘርና ፍራፍሬ (ዐሥራት በኵራት) የሚያስፈልጋቸው አለ። ከነዚህ ሁሉ በጣም የሚያስደንቁት የሰው መሥዋዕት የሚፈልጉት ናቸው። ከዚህም የመልክ ቀለምና የዕድሜ መጠን ይመረጣል።

የቀድሞው የሮማ ሕዝብ ገበሬ ስለ ነበረ በሬ የገበሬውን ድካም ተካፋይ በመሆኑ በፍጹም ለመሥዋዕትም ለመብልም አይታረድም ነበር። በሬም የገደለ ሰው ቢገኝ ሰው እንደ ገደለ ያኽል ተቈጥሮ የሞት ፍርድ ይፈረድበት ነበር። በኋላ ግን ከቀን ብዛት የግብጽንና የግሪኮችን ልማድ ወስደው በሬንም ለመሥዋዕት ያቀርቡ ዠመር። ይሁን እንጂ ለመሥዋዕት የሚቀርበው በሬ እቀንበር ውስጥ ያልገባ ከእርሻ በሬዎች ተለይቶ ያደገ መሆን አለበት። ለመስዋዕትም ከእምታረዱ በፊት ጨውና ዱቄት ተቦክቶ እግንባሩ ላይ ይቀባል። ከዚህ በኋላ ሕዝቡ እንደየፍላጎቱ ለሚወደው አምላክ ነጋዴ የሆነ እንደሆነ በንግዱ ትርፍ እንዲያገኝ ገበሬ የሆነ እንደሆነ አዝመራው እንዲያምርለት ዘማች የሆነ እንደ ሆነ በጠላቱ ላይ ድልን እንዲያገኝ እየተሳለ አርዶ መሥዋዕት ያቀባል። ታርዶም በካህናቱ ተመልካችነት በሆድ ዕቃው በጕበቱ በሞራው ወይም በሳንባው ቄሻሻ ነገር ያልተገኘ እንደ ሆነ መሥዋዕቱ እንደ ሠመረ ይቈጠራል። ካህናቱ እንደሚያዙት መሥዋዕቱ ታርዶ ለአምላኩ የሚቀርበው ከተሰጠ በኋላ እንደ ተረፈ መሥዋዕት ያለው በዚያው በቤተ መቅደሱ አጠገብ እንደ ደጀ ሰላም መክፈልልት ሆነ ትራፌው ሥጋም ይሁን ወይም ቂጣ ሁሉም ይበላል፤ ተረጭቶ የተረፈውም መጠጥ ይጠጣል፤ እንጂ ወደ ቤት ተመልሶ አይገባም።

ይኸውም በአገራችን በኢትዮጵያ ደቡብ በአሉት ጋሎችና ሻንቅሎች ወይም ክርስቲያንነታቸው ለስሙ በሆነ በአንዳንድ አማራ አገሮች ላይ ዛሬም ይደረጋል። የከብት እልቂት እንዳይሆን፤ በአገር ላይ በሽታ እንዳይገባ አዝመራ እንዳይበላሽ፤ ወንዝ ሞልቶ በረቱ በየደጃፉ በየመንገዱ ዳር በየትልልቁ ዛፍ ስር ጕሽ ጠምቀው ቄሎ ቈልተው ቂጣ ጋግረው ከብት አርደው ከዚሁ ውስጥ ከየዐይነቱ ቄነጣጥረው ለነዚያ ለሚፈሯቸው መናፍስት በትነው የቀረውን ተሰብስበው ይበሉታል። ቢተርፍም ወደ ቤት አይመለስም። እንደዚሁም ለመስቀል ወሰራ ዶሮ፣ ለቅዱስ ዮሐንስ ቡሓ በግ እየተባለ እየተመረጠ እንደ ሰውዬው ዐመል እንደ አድባሩ እንደ መናፍስቱ (ለቤዛ?) ጭዳ ይታረዳል። ይኸን የመሰለው ልማድ ሳይነካው የቀረ ሕዝብ በዓለም አይገኝም ክርስትና ድል እየነሣ እስኪያሻሽለው አንዳንዱንም ፈጽሞ እስኪደመስሰው ድረስ ለሁሉም በያገሩ የገዛ ልቡ አማልክትና ልማድ ፈጥሮለታል። በያገሩ በልብ ወለድ የተፈጠረው አምላክና የአምልኮ ሥርዐት ደግሞ ሲበዛም ሲያንስም እርስ በርሱ የተቀራረበና የተመሳሰለ ሆኖ ይገኛል። ደግሞ ላ፩ ሕዝብ የተለየ የአምልኮ ልማድ የነበረው ከአንዱ ወደ ሌላው እየተዛመተና እየተወረሰ መኖሩ የታወቀ ነው። ቢሆንም ቀዳሚውና ተቀዳሚው ሰጭውና ተቀባይው መምህሩና ተማሪው ማንኛው ወገን መሆኑን ለመለየት አንዳንድ ጊዜ አስቸጋሪ ሆኖ ይገኛል።

በአገራችን ሊቀ ጳጳስ ጳጳስ እጨጌ ቆሞስ አለቃ አጋፋሪ መጨኔ፣ ገበዝ፤ ሊቀ ዲያቆን፣ እንደምንለው የነዚህን አማልክት የሆኑ በሮማይስጥ ፕንቲፌክስ ማክሲሙስ ፕንቲፌክስ ሚኖር ፕንቲፌክስ፤ ሳቼርዶክስ፤ የሚባሉ ነበሩ። ትርጓሜውም ዐቢይ ሊቀ ካህን ንኡስ ሊቀ ካህን ሊቀ ካህን ካህን ማለት ነው። እነዚህም ማዕርጋቸው በቀማመጥም ባባልም ባለባበስም የተለያየ ነው። የነሱም ክብር ዛሬ ካሉ የቤተ ክርስቲያን አለቆች ጋራ ይተያያል። በነሱም ውስጥ ሆነው የጋብቻችንና ያቀባበርን የዝክርን ሥርዓት የሚደነቡ፤ የሥራንና የበዓልን ቀን የሚወስኑ ለያንድናዱ ቤተ መቅደስ ጸሎት ምህላ የሚያደርሱ መዝሙር የሚያዘምሩ መብራት የሚያበሩ ለመሥዋዕት የሚያስፈልገውን ዕንጨትና ውሃ የሚያቀርቡ በየክፍሉ ነበሯቸው።

በነዚህ አጠገብ ደግሞ በሮማይስጥ «ሖሩስብክስ» የሚባሉ ለመሥዋዕት የሚቀርበው ከብት በታረደ ጊዜ በአገራችን ያሉት ጋሎች በሆድ ዕቃው ውስጥ ያለውን ሳንባና ሞራ እየመረመሩ እንደሚናገሩ፤ እነዚህም ለመሥዋዕት የሚያታረዱን በሆድ ዕቃቸው ያለውን እየመረመሩ መሥዋዕቱ ሲቃጠል የጪሱን አካሄድ እየተመለከቱ ክፉና ደግ የሚተረጐሙ አሉ። «አውጉሬስ» የሚባሉ ደግሞ ለመሥዋዕት በጣዖቱ ቤተ መቅደስ ጓሮ የታጀቡትን ልዩ ልዩ እንስሶች ወይም የዱር አራዊትንና የሰማይ አዕዋፍን አጯጯኻቸውንና አበራረራቸውን እየተመለከቱና እያዳመጡ ሰው ሲያነጥስና ሲያዛጋው ወይም በዦሮው ጭውታ ሲሰማው ከዚያም በሰማይ ላይ የደመናትንና የከዋክብትን የጨረቃን አካሄድ፣ እየተመለከቱ፤ የነጐድጓዱንና የመብረቁን ድምፅ እያዳመጡ ወይም በኤክሊብስ ምክንያት ጨረቃና ፀሓይ መልካቸው መጥቄሩንና መቅላቱን እያዩ፤ በዚህ ዘመን ረኃብ በዚህ ዘመን ጥጋብ በዚህ ዘመን ጦርነት ይመጣል እያሉ የጥንቈላ ትንቢት የሚናገሩ አሉ። ለያንዳንዱም ሰው በሥራው በጋብቻው በሚቀመጥበት ስፍራ የሚሆነውንና የማይሆነውን እየለዩ የግል ዕድሉን የሚተረጕሙ አሉ። በእስራኤል ዘመን መሳፍንቱ እነጌዴዎን እነሶምሶን ነገሥታቱ እነሳኦል እነሕዝቅያስ እነምናሴ፣ ከባለጋሮቻቸው ከፍልስጥኤማውያን ከአሶራውያን ለመዋጋር ሲፈልጋቸው ድሉ የሚቀናቸው መሆኑን አስቀድሞ ነቢያቱን ይጠይቁ እንደ ነበረ እንደዚሁ የሮማውያን መሪዎች እነዚህን አውጉሬስ የሚባሉትን ሳይጠይቁና ቍርጥ ነገር ሳይቀእብሉ ጦርነትንና ማናቸውንም ከፍ ያለ ነገር ለመሥራት አይዠምሩም ነበር። እነሱንም መጠየቅ የፈቃድ ብቻ ሳይሆን ግዴታና ደንበኛ ነገር ነበር። እነሱም በመጪው ነገር ላይ ያላቸው እውቀት ተመምሮ ከየአውራጃው ተመርጠው በከተማ በቤተ መንግሥስቱና በቤተ መቅደሱ አቅራቢያ የተቀመጡ ናቸው። ማዕርጋቸውና ክብራቸውም ሥልጣናቸውም ከፍ ያለ ነው። እንደ ነቢይ ብቻ ሳይሆን እንደ አስታራቂም እንደ ዳኛም ይቈጠሩ ነበር። በጣም ከመከእብራቸውም የተነሣ እነሱን የሰደበና ያዋረደ ይገደል ነበር። ከመከበራቸውም የተነሣ እነሱን የሰደበና ያዋረደ ይገደል ነበር ይባላል። የነሱም ቍጥር በየጊዜው ይለዋወጣል። በመሪዎቹ በሮሞሎ ዘመን ሦስት በሴርቢዮ ጊዜ አራት በሲላ ጊዜ ዐሥራ አምስት ነበሩ፤ አብዛኛውን ጊዜ ግን ቍጥራቸው እዘጠኝ ላይ ይመደባል።

በዚህ ዐይነት እንደ ደንብ ሆኖ እየሠሩ ተከብረው ሲኖሩ ከክርስቶስ ልደት በኋላ በሮማ የነገሠው ትልቁ ቴዎዶስዮስ እነሱንም ሥራቸውንም በሕግ ሻረው። ይሁን እንጂ በሌላው በክርስቲያን አገር እንዲሁም በአገራችን በኢትዮጵያ በግልጽ ሳይሆን በስውር አንዳንድ ጊዜ መሠራቱ አልቀረም። «ናዝራዊ ባሕታዊ መጽሐፍ ገላጭ» የሚባሉት በስውር ለነገሥታቱ ለመኳንንቱ ለባላባቱ በመጪው ጊዜ ጦርነት ወይም ሰላም ረኃብ ወይም ጥጋብ ይመጣል እያሉ ይተነባሉ። አንዳንድ ጊዜም በክብረ በዓል ቀን ልብሳቸው ቈዳ የሆነ ጠጕራቸውን ያሳደጉ በእጃቸው የብረት ዘንግ የያዙ ናዝራውያን ሕዝብ በተሰበሰበበት ስፍራ በገሃድ ይናገራሉ።

በከተማና በባላገር ደግሞ ገሚሶቹ ከብት አርደው ሞራና ሳንባውን እያዩ ገሚሶቹ ጕጕት ሌሊት የጮኸች እንደ ሆነ ዥብ ሲዦኽ ያላዘነ እንደ ሆነ ትልቅ ሰው ይሞታል፤ በሀገር ሁከት ይነሣል። አውሬ ያቋረጠ ወይም አንድ ቍራ ብቻውንና ባዶ እንስራ በመንገድ የገጠመ እንደ ሆነ ጕዳይ ይሰናከላል የሚሉ አሉ። ቍጥራቸው ከቤተ ክህነት ወገን የሆኑት የደብተራ ዐዋቂዎችም ሌትና መዓልቱን እያሠረቁ ኮከብ እየቄጠሩ እንዲህ ያለች ሚስት ትሆንኻለች እንዲህ ያለ ነገር ይስማማኻል የሚሉ ያሰብኸውም እንዲቀናህ ወሰራ ዶሮ ዳለቻ እብግ እረድ የሚሉ አሉ። ሌላም ከሰው ከሴትም የሚያስማማ መስተፋቅር በሰው ላይ ክፉ ለማድረግ ያስችላል የሚባለው «መስተሐምም» በአደባባይ በመኳንንትና በንጉሥ ፊት ለመከበርና ግምት ለማግኘት ይረባል የሚባለው «ግርማ ሞገስና» ይኸን የመሳሰለው የአስማት የጥንቈላ የሟርት፤ የዛር የመናፍስት የሥር መጠምዘዝ ሥራ ክክርስትና በፊት ሳያሳፍር በገሃድ ደንብ ሆኖ ይሠራበት የነበረና ከወንጌልና ከክርስትና ወዲህ ነውርና የማይገባ መሆኑ ታውቆ፥ የተከለከለ ነገር ግን አስቀድሞ በሕዝብ ዘንድ ሥር ሰዶ ከትውልድ ወደ ትውልድ እየተላለፈ መነቀሉ ያስቸገረ ላምድ ነው። ኦርቶዶክስም ካቶሊክም ፕሮቴስታንትም ከሆነ ከዓለም ቤተ ክርስቲያንና ከማኅበረ ክርስቲያን (ሚሲዮን) የሚላኩት የወንጌል መላክተኞች አረማውያንን ወደ ክርስትና ለማምጣት ከሚጥሩት ጋራ የዚህ ዐይነት አምልኮና ሥራውም ሠሪውም ልማዱም ከዓለም እንዲጠፋ ይጥራሉ። ይህን ንገር ለመቃወም እንኳን ክርስቲያኖች ቡዲህስቶችና መሐመዳውያንም በሙሉ ባይሆን በከፊል ይቃወሙታል።

በሮማይስጥ አነጋገር እላይ የጠቀስነው ፕንቲፌክስ ማክሲሙስ የሚባለውን ጥንት ከክርስቶስ ልደት በፊት የሮማውያን አማልክት የነዣኑስ የነዡፒተር ቤተ መቅደስ ዋነኞች ሊቃነ ካህናቶች ይጠሩበት የነበረውን የማዕርግ ስም ከክርስትና ወዲህ እስካሁንም ድረስ የሮማ ሊቃነ ጳጳሳት በሙሉ ይጠሩበታል። ይኸውም የነዚህ የጣቶኦታቱ መቅደስ አለቆች ተሽረው እኛ የክርስቲያን አለቆቹ ተተክተናል ለማለት ይመስላል። እንዲሁም ቄሳሮቹ እነአውግስቶስ እነዲዮቅልጥያኖስ የቤተ ክህነቱም የቤተ መንግሥቱም አለቃ መሆናቸውን ለማስረዳት ይኸንኑ ስም በቄሳርነታቸው (በንጉሠ ነገሥትነታቸው) ላይ ደርበው ይጠሩበት ነበር።

**፪ኛ ክፍል።**

**ምዕራፍ ፲፫።**

**የዕብራውያን አጭር ታሪክ።**

አሳባችን የቀድሞውን የጣዖት አምልኮ የኋለኛው የክርስትና አምልኮ እንዴት እንዳሸነፈው ለመግለጽ ስለ ሆነ ከክርስትና በፊት በዓለም ላይ የነበሩት ኀያላን መንግሥታት እነማን እንደ ነበሩ፤ ዕውቀታቸውም ግዛታቸውም እስከ ምን ድረስ እንደ ነበረ ይልቁንም የአምልኳቸውን ሁኔታ ገልጸናል ነገር ግን ምዕራፍ ሰጥተን አምልኳቸውን ያልዘረዘርነው ከምሥራቅ የሜላኔዚያን፣ የሚክሮኔዚያን የታስማኒያ ከአፍሪካ፣ የባንቱን የቤግሜይን፤ የካፍሪን የቦሺማንን፣ የዙሉን ከአሜሪካ፣ የሱኡዝን፤ የነአዝቲኩን የሌሎችን ሁሉ አምልኮ አልዘረዘርንም። ምክንያቱም እነዚህ ሁሉ ባንድ ወገን እንደነግብጽ እንደነባቢሎን እንደፋርስ እንደነግሪክ በዚያ ዘመን ዕውቀትም ኀይልም አልነበራቸውም። እንደ ሞንጎል እንደ ቲቤት ከመሳሰሉት በቀር ከክርቶስ ልደት በፊት ምንም ያኽል የሚያውቃቸው አልነበረም። በሌላው ወገን ደግሞ ከሺንቶና ከብራህማን፤ ከቡዳሃ በቀር ከነዚሁ አስቀድሞ ከተረክናቸው አምልኮዎች በጣም የተለየና የራቀ ስለሌላቸው ነው ፡

እንግዴህ የተጻፉትም ያልተጻፉትም የጥንት ሕዝቦች (የዛራውም ጥቂቶች) በመናፍስትና መናፍስቱን በእንስሳ መስለው የሚያመልኩት በግሪክ ቋንቋ ‹እኒሚስት» በከዋክብት በጨረቃ በፀሓይና ይኸን በመሳሰለው የሚያምኑና ይኸንኑም በሰው መስለው የሚአይመልኩት «ፕሊቴይስት» በአንድ አምላክና ፈጣሪ የሚያስመልኩት ዕብራውያን ክርስቲያን፤ መሐመዳውያን ደግሞ «ሞኖቴይስት» ይባላሉ ምንም እንኳን ቢታጎራም ዞሮአስትርም ሲክራትም በዚህ ሁሉ ላይ ፩ የበላይ እግዚአብሔር እንዳለ መናገራቸው ባይቀር ከክርስትና በፊት ሕዝብ ሁሉ በልዩ ልዩ ፍጥረት ሲያመልክ እውነተኛውን እግዚአብሔርን የሚያመልኩት በአብርሃም አያት በዔቦር ስም ዕብራውያን እስራኤል በተባለው በያዕቆብ እስራኤላውያን የተባሉት ብቻ ነበሩ።

አሁን ግን ከሰማየ ሰማያት የወረደው ጌታችን ኢየሱስ፣ ክርስቶስ በሮማውያን ዘመን ከእስራኤል ወገን ከምትወለደው ከእመቤታችን ከቅድስት ድንግል ማርያም ሥጋ ለብሶ የእስያና የታናሽ እስያ የግሪኮችና የሮማውያን ዓለም ይዞት የነበረውን የስሕተት አምልኮ እንደ ምን እንደ ሻረ ከመግለጽ በፊት ለዚሁ መድረሻ የሚጠቅመውን በብሉይ ኪዳን የተጻፈውን የዕብራውያንን ታሪክ ባጭሩ እንጠሳለን።

እንደ ብሉይና ሐዲስ አቆጣጠር አብርሃም እላዳም ፳፩ኛ ትውልድ ነው። የርሱም መኖሪያ በካራንና ከኡር ከከለዳውያን ጋራ ነበር። ካራን የሚባለው ስፍራ የሚገኘው ጥንት በከለዳውያን በኋላም ታሪኩን ባለፈው ምዕራፍ በጠቀስነው በባቢሎናውያን ዛሬ ሜሶጶታሚያ ወይም ኢራክ በሚባለው አገር ውስጥ ነው። አብርሃም በዚህ ስፍራ ከለዳውያን ከሚባሉት ጋራ በልማድም በዝምድናም ተሳስሮ አብሮ ተቀምጦ ሳለ እግዚአብሔር ተገለጠለትና እንዲህ ሲል አዘዘው። «ካገርህ ውጣ፤ ከዘመዶችህም ካባትህም ቤት ተለይ እኔ ወደ ማሳይህ ምድር ሂድ፤ ታላቅም ሕዝብ አድርግኻለሁ። ለበረከትም ትሆናለህ»። ዘፍ ምዕ ፪ ቍ ፩ - ፲። ይህ ዘመን ከክር ልደት በፊት ፲፱፻ ዓመት ግድም ነው። እንግዴህ አብርሃም በአንዱ እግዚአብሔር ብቻ ለማምለክና እርሱና ዘሩ ለእግዚአብሔር የተመረጡ እንዲሆኑ በተጠራበት በዚህ ዘመን ከዚህም ዘመን ቀደም ብሎ በሥራና በጥበብ የሰለጠኑት ታላላቅ መንግሥታት እነግብጽ፤ እነባቢሎን፤ እነህንድ እነቻይና፤ በያለበት መኖራቸውን ከዚህ ቀደም የተጻፈው ሰለማይዘነጋ ሁለተኛ መጽሐፍ መድገም አያስፈልገንምና የአብርሃምን ታሪክ እንቀጥላለን።

አብርሃም ከእግዚአብሔር እንደ ታዘዘ ከወገኖቹ ከከለዳውያንን ተለይቶ ቤተ ሰቡን ይዞ ወንድሙን ሎጥን ከነቤተ ሰቡ አስከትሎ ወደ ከነዓን አገር (ዛሬ ኢየሩሳሌም ወይም ፓለስቲን ወደሚባለው) ሄዶ ተቀመጠ። በዚያም ሲኖር ከሸመገለ በኋላ ይስሐቅን ከሚስቱ ከሳራ፤ እስማኤልን ከገረዱ ከአጋር ወልደ። ነገር ግን ከገረዱ የተወለደው ወደ ፊት ለአብርሃምና ለዘሩ። የተመደበውን አገርና ዕድል አይወርስም ተብሎ በእግዚአብሔር ትእዛዝ እስማኤልን ከነ እናቱ አስወጥቶ ወደ ፋራን በረሓ (ዐረብ) ሰደዳቸው። ዛሬ እስላሞች ሁሉ በእማኤል በኩል የአብርሃም ልጆችና ወራሾች ነን ይላሉ። ክርስቲያኑ ሕዝብ ግን በአብርሃም ልጅነት የሚመካው በደንበኛው ልጁ በይስሐቅ በኩል የመጣውን ትውልድ በመከተል ነው።

ይስሐቅም ከሚስቱ ከርብቃ ኤሳውንና ያዕቆብን ወለደ። ያዕቆብ፣ የኤሳው ታናሽ ሆኖ ሳለ ብኵርናን በምስር ወጥ ከኤሳው፣ ከገበየ በኋላ ዐሥራ ሁለቱን የእስራኤልን የነገድ አባቶች ወለደ። ከዐሥራ ሁለቱም አንዱ ከብንያም በላይ የመጨረሻው ልጅ ዮሴፍ ነው። በዛሬ አባቶች ዘንድ እንደ ተለመደ ትንሹን ዮሴፍን አባቱ ያዕቆብ ከሌሎቹ አብልጦ ይወደው ነበርና በዚሁ ቅናት የያዛቸው ወንድሞቹ ከሚድያን በከነዓን በኩል ወደ ግብጽ ለሚሄድ ነጋዴ ዮሴፍን ሸጡት። ገዥውም ዮሴፍን ይዞ ወደ አገሩ ወደ ግብጽ ከገባ በኋላ፣ ለጶጢፋር ሸተው። ጶጢፋርም በቤቱ እንደ አሽከር አድርጎ አስቀመጠው። ጌታውም ለጕዳዩ ወደ ውጭ በሄደበት ሰዓት የጌታው ሚስት ለሥጋ ፈቃድ ተመኘችውና ጠየቀችው። እርሱም «ጌታዬ ባያይ እግዚአብሔር ያያል» የሚል የሚያስደነግጥ መልስ ሰጠና እንቢ አላት፡ እሷም ግን ሳታርፍ ሳደነግጥ ለማስገደድ ልብሱን ብትይዘው ልስቡን ተወላትና ወደ ውጭ ሸሸ።

ከዚህ በኋላ ጌትዮው ከመንገድ ሲገባ ይኸ ለአሽከርነት ያመጣኸው «ዕብራዊ» ካላነቅሁሽ ብሎ ስንተነነቅ ብጮኽበት ልብሱን ጥሎልኝ ሄደ ብላ አሳየችው። ጌትዮውም ነገሩን ሳይመረምር የሚስቱን ቃል ብቻ በማመን ጻድቁን እንደ ኅጢአተኛ እወህኒ ቤት አገባው። ከዚህ ከወህኒ ቤት በሕልም አፈታት ምክንያት ወጥቶ ከግብጽ ንጉሥ ከፈርዖን ጋራ ተዋወቀና ባለሟል ሆነ። ቀጥሎም የንጉሡ የፈርዖን እንደራሴ ለመሆን በቃ።

በዚህ ዘመን በከነዓን አገር ረኃብ ተነሥቶ ነበርና፤ የሚሸመት እኽል ለመፈለግ የሸጡት ወንድሞቹ ከከነዓን ወደ ግብጽ መጡ። እርሱም ወንድሞቹን ዐወቃቸው፤ የሚፈልጉትንም እኽል ሰጣቸው። የአባቱንም ሕይወት ጠይቆ ከተረዳ በኋላም ከአባታቸው ከያዕቆብና ከሚስቶቻቸው ጋራ ከከነዓን ወደ ግብጽ መጥተው እንዲቀመጡና ነገራቸው። ከዚህ በኋላ ከእግዚአብሔር ለአባታቸው ለአብርሃምና ለዘሩ የተሰጣቸውን አገራቸውን ከነዓንን ትተው ባ፲፰፻ ዓመት ግድም ከክር ልደት በፊት ያዕቆብና ልጆቹ በምድሩ ፸ ነፍስ ሆነው ግብጽ መጥተው ተቀመጡ። በግብጽ ፬፻ ዓመት ያህል እንደ ተቀመጡ ዘራቸው በረከተና የግብጽን መንግሥት እማሥጋት ደረሱ ስለዚህ በበረከቱበት በመጨረሻ ጊዜ የነበረው የግብጽ ንጉሥ በእሥራኤሎች ላይ በኃዘን እስኪጮሁ ድረስ አገዛዝ አጸናባቸው። እግዚአብሔር ግን ለበረከት ትሆናላችሁ ብሎ ለራሱ አምልኮ የመረጣቸው ሕዝቦች ናቸውና ሥቃያቸውን ተመልክቶ አዘነላቸው። በሙሴም አማካይነት በልዩ ልዩ ተአምራት ከግብጽ አወጣቸው። ወደ ፊትም የሚተዳደሩበትን ሕግ በሙሴ አማካይነት ሰጣቸው። ከዚያም በኢያሱ መሪነት የከነዓን ነገሥታት አሸንፈው ለአባታቸው ወደ ተሰጠው ወደ ከነዓን አገር ገቡ።

በአብርሃምና በያዕቆብ ጊዜ ያንድ የትልቅ ሰው ቤተ ሰብ ብቻ የነበሩት አሁን ግን ከያዕቆብ እስከ ሳሙኤል ድረስ ፰፻ ዓመት በሚያኽል ጊዜ ውስጥ በርክተው መንግሥት ለማቆም በቁ። በለዚህ በመዠመሪያ ጊዜ በነጌዴዎን በነሶምሶን በመሳንፍንቶቹ ከዚያም በነኤሊ በነሳሙኤል በካህናቶቹ ሲተዳደሩ ቄይተው በመጨረሻ እንደ ጎረቤቶቻቸው እንደ ፍልስጥኤማውያን እንደ ሞዓባውያንና እንደ አሶራውያን «ንጉሥ» ይደርግልን ብለው ጠየቁና በእግዚአብሔር ፈቃድ ሳኦል በመጨመሪያ ነገሠ። ከዚያም ዳዊት ቀሎም ልጁ ሰሎሞን ነገሠ። በዳዊትና በሰሎሞን ዘመነ መንግሥት የእስራኤል ልጆች መንግሥታቸው ታላቅ መሆኑ በሁሉ ዘንድ ታወቀ። እነዚህ የእስራኤል ዘሮች ምንም እንኳን ቀድሞ በግብጽና በሲና በረሓ በኋላም በአገራቸው በከነዓን ሳሉ አንዳንድ ጊዜ ማምለካቸው ባይቀር ከአብርሃም ዠምሮ እስከዚህ እስከ ሰሎሞን መንግሥት ድረስ ከሰሎሞን ዠምሮም እስከ ዛሬ ድረስ በአንዱ እግዚአብሔር ያመልካሉ። በሰለሞንም ጊዜ ለእግዚአብሔር ትልቅ ቤተ መቅደስ ተሠራ። ስለዚህ የውነተኛው እግዚአብሔርና የነሱም የዳዊትና ይልቁንም የሰለሞን ስም በዓለም ታወቀ። ከክርስቶስ ልደት በፊት በሺ ዓመት ላይ ንግሥታችን ንግሥትተ ሳባ የሰሎሞንን ጥበብ ለማየት ወደ ፓለስቲን ከተማ ወደ ኢየሩሳሌም የሄደችው በዚህ ምክንያት ነው።

ነገር ግን ከዚያ ወዲህ የተነሡት የሰሎሞን ተከታዮች አንዳንድ ነገሥታት የጎረቤቶቻቸውን የጢሮስንና የሲኖዳን የባቢሎንንም አማልክት ብኤልንና ሞሎክን እያመለኩ እግዚአብሔርን አሳዘኑት። አንዱ ንጉሥ ተነሥቶ ለጣዖት አትስገድ አታምልክ የሰገድህ እንደ ሆነ በአሕዝብ እጅ ትወድቃለህ የሚለውን የኦሪትን ቃል በካህናቱም በነቢያቱ አፍ ለሕዝቡ እያስነበበ ጣዖቱን እንዲያጠፉና ሕዝቡ እውነተኛውን እግዚአብሔርን ብቻ እንዲያመልክ ሲያደርግ፤ አንዱ ንጉሥ ደግሞ የማይታየውን እውነተኛውን እግዚአብሔርን ከማምለክ የሚታየውን ሐሰተኛውን ጣዖት ማምለክ ስለ መረጠና ሕዝቡም ስለ ተከተለው እስራኤል ከአምላካቸው ከእግዚአብሔር ተጣሉ። የውድቀታቸውም ዋዜማ ሲሆን እሁለት መክፈል ዠመሩ። ከሙሴ ዠምሮ እስከ አሁን ድረስ ባ፩ መሪ ይተዳደሩ የነበረው አሁን በሮምዓም ዘመን እሁለት ተከፈሉና ዐሥሩ ነገዶች ከኢየሩሳሌም በሰሜን በኩል ያለውን ሰማርያን ያዙ። የመዠመሪያውም ንጉሣቸው ኢዮርብዓም ሆነ። ሁለቱ ይሁዳና የብንያም ወገኖች በታችኛው በዚሁ በኢየሩሳሌም ቀርተው ለየብቻ ይተዳደሩ ዠመር። ስማቸውም የላይኛው የእስራኤል መንግሥት የታችኛው የይሁዳ መንግሥት ይባል ዠመር።

እነዚህ እሁለት የተፈለኡት መንግሥታት አንዳንድ ጊዜ እየተጣሉ እርስ በራሳቸው ሲዋጉ፤ አንዳንድ ጊዜ እየተፋቀሩ አንድነት ሆነው የእስራኤልን መንግስት ጠላት ሶርያን የይሁዳን መንግሥት ጠላት ባቢሎንን ሲወጉ ብዙ ዘመን በነፃነት ቄዩ። ከዚህ ቀጥሎ ግን ነፃነታቸው በስሮያና በባቢሎን ሊደመሰስ ነው። በሰማርያ ከነገሡት ነገሥታት እነአክዓብ (አሐብ) በይሁዳ ከነገሡት እነሮብዓም፤ እነምናሴ «እኔ ነኝ አምላካችሁ ከባርነት ቤት ከምድረ ግብጽ ያወጣችኋችሁ ከኔ በቀር ለሌሎች አማልክት አትስገዱ» ያለውን ችላ እያሉ ሞሎክንና ብዔልን እያመለኩ ስለ አስቸገሩት፤ በወሰናቸው ያሉት በእርሱ የማያመልኩት የሶርያና የባቢሎን መንግሥታት እንዲያይሉባቸው አደረገ።

ስለዚህ በ፯፻፳፪ (፩?) ዓመት እንደ ኤው. ቍ በሰሜን ያለውን የእስራኤልን መንግሥት አሶራውያን ባ፭፻፹፮ ዓመት ከክርስቶስ ልደት በፊት በደቡብ በኩል ያለውን የይሁዳን መንግሥት ባቢሎናውያን በጦርነት ደመሰሱት። በሰሎሞን ጊዜ አምሮ የተሠራውም ቤተ መቅደስ ፈረሰ። የዚህ ቤተ መቅደስና የነገሥታቱም መሣሪያ ከነገሥታቱና ከሕዝቡ ጋራ በምርኮ ወደ ባቢሎን ተጋዘ። ወደ ኢየሩሳሌምም እካብቢሎን ከአሶር ከሰማርያ ድብልቅ ዘሮች ከሰሜን የኤዶምያስ ሰዎች ከደቡብ እየመጡ በየቀኑ ተሰደዱበት።

እንግዴህ እስከ አሁን ድረስ ምንም እንኳን በየስፍራቸው የሰዎቹ የታወቀ ቢሆን ፋርሶችም ግሪኮችም ሮማውያንም ታናሽ እስያንና የአፍሪካን ሰሜን ወረው ገና በገናንነት አልተነሡም። ነገር ግን ከኋላ ከረዥም ጊዜ በግምት ካ፬ ሺሕ ዓመት ዠምሮ እስከ አሁን እስከ ፮ኛው መቶ ዓመት ድረስ ከክርስቶስ ልደት በፊት የታወቁም ሥልጣኔም ኅይልም ያላቸው ግብጽ አሶር ባቢሎን ኢትዮጵያ ህንድ ቻይና ናቸው። አሁን ግን የታናሽ እስያን አገሮችና ግብጽን እስራኤሎችን ጭምር ቀጥቅጦ የገዛውን በነባቡከደነጾር ጊዜ የገነነውን የባቢሎንን መንግሥት የሚጥል የፋርስ መንግሥት ተነሣ።

ከፋርስ በፊት ጎረቤቱ የሜዶን (ሚድያ) መንግሥት ለጥቂት ዘመን አይሎ ነበር። እስከ ባቢሎንና እስከ አሶር እስከ ኢየሩሳሌምም ደርሶ ነበር። ፋርስንም የራሱ ግዛት አድርጎት ነበር። ነገር ግን ፋርሶች ጊዜ ሲመቻቸው ከውስጣቸው ቂሮስ የሚባለውን ብልኅ ንጉሥ ባነገሡ ጊዜ የሜዶንም የአሶርም የባቢሎንም ትልቅነት ወደ ውድቀት ማዘንበል ዠመረ።

ቂሮስ በሜዶን ቤተ መንግሥት ውስጥ ዐሥር ዓመት ድረስ እየተማረ የአደገ ነው። እንዲያውም አስቲአግስ የሚባለው የሜዶን ንጉሥ የናቱ አባት (አያቱ) ነው ይባላል።

ቂሮስ ባ፭፻፶ ዓመት በፋርስ ላይ ነገሠና መዠመሪያ የሜዶንን ቀጥሎ የልዳን መንግሥት አሸንፎ ያዘ። ከዚያም በናቡናኢድ ዘመነ መንግሥት ትልቁን የባቢሎንን ከተማ ባ፭፻፴፰ ዓመት ከቦ አስጨነቀ። በመጨረሻም በጦር ኅይል አሸንፎ ያዘና ትልቁን የባቢሎንን ግዛት የፋርስ አውራጃ ግዛቱ አደረገው። ከዚህ በኋላ በናቡከነጾር ጊዜ በምርኮ የሄዱት የኢየሩሳሌም (የእስራኤል) ሹማምንቶች ተፈትተው ሁሉም ተሰብስበው ዕድል አድራጊው እቂሮስ ፊት በቀርቡና ባያቸው ጊዜ አዘነላቸው።

ስለዚህ ዕዝራን ነሐምያን ዘሩባቤልን ይዘው በነጻነት ወደ አገራቸው ወደ ኢየሩሳሌም እንዲመለሱ ፈቀደላቸው። ከኢየሩሳሌም ቤተ መንግሥትና ከቤተ መቅደስም ተዘርፎ በባቢሎን ከተማ ለጊዜው የተገኘውን ንዋየ ቅድሳት ይዘው ሄደው የፈረሰውን የእግዚአብሔርን ቤተ መቅደስ መልሰው እንዲሠሩ አዘዛቸው። ከራሱም እርዳታ ጨመረላቸው። እስራኤሎችም ቂሮስን ተሰናብተው በሹማምንቱ በነዘሩባቤል በሊቀ ካህናቱ በደስታ ወደ አገራቸው ወደ ኢየሩሳሌም ተመልሰው የከተማውንና የቤተ መቅደሱን ሥራ ዠመሩ። ሥራውንም እጅ በጅ ብለው ቅጥሩን ሠርተው አዳረሱት። ዳሩ ግን በመካከሉ የሚያሳዝን ነገር መጣ። «እነዚህ ሰዎች ከተማቸውንና ቅጥራቸውን ሠርተው ከፈጸሙ በኋላ አይታዘዙልህም የቀድሞ ታሪካቸውንም ስንመረምር አዋኪ ሰዎች መሆናቸውን ተረድተናል» ብለው ነገረ ሠሪዎችና የፋርስ መንግሥት ተመልካቾች ለንጉሡ ለአርጤክስስ ላኩ። ንጉሥም ምንም ደግና ብልኅ ቢሆን በእንደዚህ ያለ ዘውዱንና ገዥነቱን በሚያሠጋ ነገር መገንገኑ አይቀርምና ሥራው ይቁም የሚል ትእዛዝ አስተላለፈ። ቢሆንም በቂሮስም በዳርዮስም ጊዜ ሲከለከልም ሲፈቀድም በቀን ብዛት የኢየሩሳሌም ከተማና ቤተ መቅደስ ተሠርቶ አለቀ። ይህ ሁሉ በብሉይ ኪዳን በመጽሐፈ ነገሥት በመጽሐፈ ዕዝራ በመጽሐፈ ዜና መዋዕል በመጽሐፈ ነገሥትና በመጽሐፈ ዕዝራ በመጽሐፈ ዜና መዋዕል፣ በመጽሐፈ መቃብያንና በዜና አይሁድም ተጽፏልና በየምዕራፉ በዝርዝር ይገኛል።

የፋርስ መንግሥት በቂሮስና በነዳርዮስ ዘመን ትልቅ የንጉሠ ነገሥት መንግሥት ሆኖ እስከ ፫፻፴፬ ዓመት ድረስ ከቄየ በኋላ በዚህ ዘመን በግሪኮች ምዕራፍ ውስጥ እንደ ጠቀስነው ከመቄዶንያ (ግሪክ) ትልቅ እስክንድር ተነሥቶ ጦሩን ይዞ ከመጨረሻው ከፋርስ ንጉሥ ከዳርዮስ ፫ኛ ጋራ ተጋጠመና አሸነፈ። እስክንድርም የዳርዮስን ጦር ካሸነፈ በኋላ የፋርስና የግዛቱ የባቢሎን የአሶር የፓለስቲን የግብጽ ባለቤት ሆኖ እስከ ህንድ ወንዝ ድረስ ገፋ።

ነገር ግን እስክንድር በነገሠ ባ፲፫ በተወለደ በ፴፫ ዓመቱ ስለ ሞተ ግዛቱን «ዲያዶክ» የሚባሉት የጦር አለቆች ተከፋፍለው እስከ ሮማውያን መምጣት ድረስ ይገዙት ዠመር። እንዲሁም በፓለስቲን ያሉት እስራኤሎች ከባቢሎን ወደ ፋርስ ከፋርስ ወደ ግሪክ (ከገዥ ወደ ገዥ) ተላለፉ። ከዚያም ወዲህ ቶሎ ሜይ በሚባሉት በግብጽ ገዥዎች ከዚያ ቀጥሎ ደግሞ ሴሌው ሲድ በሚባሉት በሶርያ ነገሥታቶች ውስጥ ጥገኛም ተገዥም እየሆኑ ከክርስቶስ ልደት በፊት የሁለቱንና የአንደኛውን መቶ ዓመት መዠመሪያ ጊዜያቸውን አሳለፉ።

ቶሎሚውስና ሴሌውኩስ የሚባሉ ሁለት የትልቁ እስክንድር የጦር አለቆች ነበሩ እስክንድር ከሞተ በኋላ ቶሎሜውስ በግብጽ ነገሠና ቶሎሜይ የተባለውን ሴሌውኩስ በአሶርና በባቢሎን ነግሦ ሴሌውሲድ የተባለውን ቤተ መንግሥት (ዲናስቲ) የመሰረቱ ናቸው።

ከዚህ በኋላ ሮማውያን ከኢጣልያ ተነሥተው እነሺፒዮኔ የአሪካን ሰሜን እነማሪዮ እነቼዛሬ ኦታቪያኖ የፈረንሳዊን የኤስፓኝን የእንግሊዝን (ጋልያና ብሪታንያን ኤስጳንያን) እነሲላ እነፖምፔዎ የባልካንን አገሮች አገሮችንና የታናሽ እስያን መንግሥቶች ሲወሩ ይህ በመጨረሻ ስሙን የጠራነው ፖምፔዎ (ፍምፍዮስ) እንደ ኤውሮፓ አቈጣጠር በ፷፪ ዓመት ላይ ድል አድርጎ ፓለስቲንን ያዘ።

ከዚህ በኋላ በ፳፱ ዓመት ከክር ልደት በፊት ሮማውያን ካዮጁሊዎ ቼአሬ ኦታቪያኖ የሚሉት በኋላ ግርማ ያለው፤ ጠቅላይ አለቃ ለማለት «አውግስቶስ» የሚባል የማዕርግ ስም የተጨመረለት እኛ ኢትዮጵያውያን በዚህ ይዞታ አውግስጦስ ቄሳር የምንለው በሮማ ነገሠ። ከአውግስጦስ ቄሳር ንግሥ ቀደም ብሎ በዩልዮስ ቄሳር ጊዜ በሮማ የበላይ ገዥነት ውስጥ ትልቁ ሄሮድስ የሚባለው ንጉሥ ተብሎ ከሮማ ምክር ቤት በአርባ ዓመት ከክርስቶስ ልደት በፊት ተፈቅዶ በይሁዳ (ፓለስቲን) ተሾሟል።

ሄሮድስ የኤዶምያስ ተወላጅ ነው። የኤዶምያስም ዘር ከያዕቆብ ታላቅ ወንድም ከኤሳው ትውልድ የመጣ ነው ይባላል። ሄሮድስ በይሁዳ በነገሠ ጊዜ የግሪክና የሮማን ሥልጣኔ በአገሩ ለማስገባት ፈቃደኛ ሆነ። በሮማ የነገሠውን አውግስጦስ ቄሳርንም ከልቡ ይወደው ነበርና በቀያፉ በታች እባሕር ዳር የምትገኘዋን ከተማ አሠርቶ ለእርሱ ስም መታሰቢያ እንድትሆን «ቂሳርያ» ብሎ ሰየማት። በዚህ ሁሉ ምክንያት ሄሮድስ በሮማውያን ዘንድ የታመነና የተወደደ ሆኖ በፓለስቲን በንጉሥነት ብዙ ጊዜ ቈየ። እንዲሁም ምንም እንኳን ባሕርዩና ምግባሩ እንደ ወገኖቹ እንደ ኤዶምያስ ቢሆን ሃይማኖቱ ወደ እስራኤል የሚያደላ ስለ ነበር የአይሁድን ሃይማኖትና ልማድ ያከብር ነበርና እነሱም እርሱን ይፈሩትና ያከብሩት ነበር። ዛሬ ግን በክርስቲያኖች ዘንድ ጌታችን የተወለደ ጊዜ ንጉሥ የሚሆን ሕፃን ተወለደ ማለትን ሰምቶ ከኔ በቀር ማን ንጉሥ ሊሆን ነው ብሎ ጌታችንን አብሮ ያገኘ መስሎት ብዙ ሕፃናት በማስፈጀቱ እንደ ትልቅ ጨካኝና ዐመፀኛ የተቈረጠ ሰው ነው።

**ምዕራፍ ፲፬።**

**የጌታችን የኢየሱስ ክርስቶስ ልደት - ሞቱና ትንሣኤው።**

ዋናው የዚህ መጽሐፍ አሳብ ስለ ቀድሞው የጣዖት አምልኮና ስለ ክርስትና አምልኮ ሆኖ ሳለ የነዚህን እይታናሽ እስያን የግሪክንና የሮማውያንን የግዛታቸውንና የአምልኳቸውን ታሪክ መተረካችን የጣዖታቱም ሆነ የክርስትናም አምልኮ ሆነ ከነዚህ በየጊዜው እየተፈራረቁ ኢየሩሳሌምን ከሚገዙት አገሮች ጋር የተያያዘ በመሆኑ ነው። የእስራኤላውያንንም ታሪክ ከሥሩ ዠምረውን መተረካችን ሌላው ዓለም በፀሓይና በጨረቃ በእንስሳ ሲያመልክ እነዚህ እስራኤላውያን ብቻ ለእግዚአብሔር የተመረጡ ሕዝቦች ተብለው በአንዱ እግዚአብሔር ሲያመልኩ መኖራቸውንና በመጨረሻም ከነሱ ዘር ከመጣችው ከቅድስት ድንግል ማርያም ጌታችን ተወልዶ በስሕተት ይሰገድላቸው የነበሩትን እነዜውስን የግሪኮችን እነዣኑስን የሮማውያኑን አማልክት አሸንፎ እንዴት እንደ ለወጠው ለማድረዳት ሲባል ነው። ያን ጊዜ የተደነቀውንና የተከበረውን አእላፍ ሕዝብ ኀያላን ነገሥታት የተንበረከኩለትን ዛሬ ስሕተት ነው የምንልበት ምክንያት ስማቸው «ሆሩስ» «ሞሎክ» «ብዔል ዜቡል» ቢሆንም እነዚህ ሁሉ የእስያና የታናሽ እስያ ፀሓይ አማልክት ለሰው ኑሮና ተግባር ማከናወኛ ወይም መረጃ እንዲያገለግሉ የተፈጠሩ ገሚሶቹ ፀሐይ ጨረቃ ገሚሶቹ እንስሳ ገሚሶቹም የሰው ሥራዎች መሆናቸውን በመመልከት ነው። ከነዚህም በእጅ ጥበብ በፍልስፍና በአምልኮ የተሻልን ነን ያሉት በእርግጥም መሻላቸው የማይካድባቸው ግሪኮችና ሮማውያኖች «ዡፒተር» «ማርስ ዣኑስ» «ሳቱርኖ» «ኤራ» «አፍሮዲት» የሚባሉት አማልቶቻቸው ምናልባት በዓለም በፍጹም አልነበሩም ይሆናል። ኖረውም እንደ ሆእን የራሳቸው የተረት መጽሐፋቸው የአምላክነት ኅይላቸውንና የያንዳንዳቸውን ሥልጣን እሚያወራበት ገጽ ላይ ወንዶቹ የሚያገቡ የሚፋቱ በከተማና በርስት ይልቁን በሴት ምክንያት እርስ በርሳቸው የሚዋጉ። ሴቶቹም በቍንዥና ማበላለጥና በቅናት የሚጨቃጨቁ መሆናቸውን ዘርዝሮ ተናግሯልና፤ እንግዲህ በሴትና በርስት የሚጣሉትን ወንድ የሰማይና የምድር አማልክት ናቸው ብሎ ማመንና በጻድቃንና በኃጥኣንም እየፈረዱ የሰውን ዕድል ይወስናሉ ብሎ ማምለክ ቀልድና ተረት ነው።

ምንም እንኳ ም በጊዜው የነበሩት በቁም ነገር ቢይዙት ነገሩ ተረት መሆኑን ከክርስቶስ ልደት ወዲህ ያለው ክርስቲያንም እስላምም የሆነው ትውልድ እካመምኑ በላይ የመጽሐፋቸው አርእስት ሚቶሎዢ - ተረታዊ ታሪክ የተባለው ሳይቀር ይገልጽልናል።

እንግዴህ ይኸን ሁሉ የአምልኮ ስሕተት «ክርስትና» እንዲያሸንፈውና ሰውና እውነተኛው አምላክ ይተዋወቅ ዘንድ ከቀድሞ ዠምሮ በነቢያት አፍ ትንቢት እንደ ተነገረለት ከእግዚአብሔር ወደ እመቤታችን የተላከው መልአኩ ገብርኤል እንዳለው በመንፈስ ቅዱስ ሥራ እመቤታችን ቅድስት ማርያም አምላካችንን ኢየሱስ ክርስቶስን ፀነሰች። በዚህ መካከል በሮማ አውግስጦስ ቄሳር ካወጣቸው ከብዙዎቹ ሕጎች ውስጥ አንደኛው የዛሬ መንግሥታት የሚከታተሉት የሕዝብ ቈጠራ ደንብ ነበርና ሕዝቡ ከነቤተ ሰቡ በየአገሩ እንዲጻፍ በሌላው አውራጃ እንደ ተላለፈ እንደዚሁ ወደ ኢየሩሳሌም ትእዛዝ መጣ። በዚህ ጊዜ እንዳጋጣሚ እመቤታችንም ጌታችንን የመውለጃዋ ቀን ድርሶ ነበርና እጮኛዋን ዮሴፍን አስከትላ ለቄጠራ ተሰብሰቡ ወደ ተባለበት ወደ ቤተ ልሔም ወጡ። ወጥተው በቤተ ልሔም በበረት ወለደች። በበረት የወለደችበት ምክንያት ስሙን ለማጻፍ በዚህ ከተማ ከትልቅም ከተርታም ዝቡ ሰው ተሰብሶ አድሮ ስለ ነበረ ቤቱ ሁሉ ከናአጢው ከዮሴፍ ቤተ ሰብ በሚበልጡ ትልልቅ ሰዎች ተመልቶ ስለ ነእብረ ስፍራ በማጣት ይመስላል።

ከቤተ ልሔም ናዝሬት ተመልሰው ጌታችንም እንደ ሰው አድጎ ፴ ዓመት ሞላው። ከዚህ በኋላ በመጨረሻው ነቢይ በዘካርያስ ልጅ በዮሐንስ እጅ ተጠመቀ። በተጠመቀበት ቀን «ይህ ነው ልጄ የምወደው እርሱን ስሙት» የሚለው ከደመና ውስጥ የተሰማው የእግዚአብሐኢር አብ ቃል ነቢያት የተነቡለት የእግዚአብሔር ልጅ መሢሕ መሆኑን በዚያ ለነበሩት አረጋገጠ።

ከዚህ በኋላ በሮማ አውግስጦስ ቄሳር ሞቶ የልጁ ባልና የእንጀራ ልጁ ጢባርዮስ (ቲቤሪዮስ) በገሊላም ሄሮድስ አንቲጳ (ከፓለስቲን ከአራቱ አውራጃዎች ባንዱ) በነገሰበት ለዚሁ ለፓለስቲን አስተዳዳሪ «ምስለኔ» ተብሎ ሮማዊው ጲላጦስ በተሾመበት ዘመን ጌታችን ኢየሱስ ክርስቶስ በአራቱ ወንጌል ውስጥ የምናገኘው ትምህርት እየዞረ አስተማረ ልዩ ተአምራትም አደረገ። ይሁን እንጂ በዘመኑ የነበሩት ፈሪሳውያንና ሰዱቃውያን የሚባሉት የአይሁድ ሊቃውንት በሥራችን እየገባ መጽሐፍ ያስተምራል የአሁድም ንጉሥ ነኝ ይላል ራሱንም የእግዚአብሔር ልጅ ኣይደረገ ይደፍራል ሲሉ መዠመሪያ በሊቀ ካህናቱ በቀያፋ ሁለተኛ በአስተዳዳሪው በጲላጦስ ላይ ከሰሱት። ጲላጦስ ነገሩን በምርመራ ተከታትሎ እንደ ተረዳው የክሱ ምክንያት አንደኛ በቅንዓት መሆኑን በማወቅ ፪ኛ ጕዳዩ የውስጣዊ እይርስ በርስ የሃይማኖት ክርክር ነው በማለት ሊተወው ፈልጎ ነበር ዳሩ ግን እስሩ የአይሁድ ንጉሥ ነኝ ሲል እኛ ከቄሳር በቀር ንጉሥ የለንም እያልን ከሰን ይኸን በማለቱ የተመሰከረበትን ሳትገድል ብትቀር የቄሳር ወዳጅ አይደለህም ብለው ከጌታው ከጢባርዮስ ጋራ የሚያጣሉት በመሆኑ ከደሙ ንጹሕ መሆኑን ብቻ ለማስረዳት እጁን በጉባኤው ፊት ታጥቦ ኢየሱስን አሳልፎ ሰጣቸው። እነሱም እጃቸው ከገባ በኋላ በመዠመሪያ ልዩ ልዩ ሥቃይ አሳይተው በመጨረሻው ሰቀሉት። ከመስቀሉም ወርዶ በተቀበረ በ፫ኛው ቀን ከሙታን ተነሣ። በተነሣም ባ፵ኛው ቀን ወደ ሰማይ ወጣ። በወጣም በዐሥረኛው ቀን በኢየሩሳሌም በሚያስተምርበት ጊዜ ከያለበት ተሰብስበው ለተከተሉት ለደቀ መዛሙርቱ ለሐዋርያት ወደ ፊት የሐዋርያት ሥራቸውን ለመፈጸም የሚመራቸውን መንፈስ ቅዱስ (ጰራቅሊጦስ) በጽርሐ ጽዮን ባንድ ቤት ተሰብስበው ሳሉ ላከላቸው። የዚህ ሁሉ ታሪክ በዝርዝር አብረውት በነበሩት በማቴዎስና በዮሐንስ ከነበሩት ከነጴጥሮስ እየጠየቁ በጻፉት በማርቆስና በሉቃስ ወንጌል ስለ ተጻፈ አንባቢ ወደዚያ እንዲመለከት እያስታወስን፤ ከዚህ ቀጥሎ ስለ ክርስትና መስፋፋት ሲሉ ሐዋርያትና ምእመናን ባለፉት ምዕራፎች የተዘረዘሩትን ጣዖት ከሚያመልኩት ከፓለስቲንና ከግሪክ ሕዝብ ከሮማውያን ነገሥታት ጋር እንዴት እንደ ተጋደሉ በዚህ ተጋድሎ ምን ዐይነት ሥቃይ እንደ ደረሰባቸው በመጨረሻም የክርስቶስ ቤተ ክርስቲያን የነዜውስን የነዣኑስን ቤተ መቅደስ እንዴት አሸንፎ እንደ አዘጋ እንተርካለን።

**ምዕራፍ ፲፭።**

**የመዠመሪያው የክርስትና ትምህርት - የሐዋርያት ማኅበር - በኒሮን**

**ዘመን የክርስቲያኖች መከራ - የኢየሩሳሌም መፍረስ።**

አንድ ሰው ብዙ ስም ሲኖረው ለመጭው ትውልድ አንዱ ሁለት እየመሰለ ታሪክ ስለሚያሳስት እንደዚሁም አንድ አገር ብዙ ስም ያለው እንደ ሆነ ምንም እንኳ ከጥንት ነገሩን የሚከታተሉት ዐዋቂዎች ባይስቱት ድንገተኛ አንባቢ ይደናገረው ይሆናል በማለት ይህ ጌታችን የተወለደበት የእስራኤላውያን አገር በብዙ ስም የተሰየመበትን ምክንያት የሐዋርያትን መከራና የክርስቲያንን ስደት ከመግለጣችን በፊት እንዘረዝራለን።

እስራኤል በኢያሱ ወልደ ነዌ መሪነት ገብተው፥ ከእምያዛቸው በፊት የአገሩ ባለቤቶች አማሌቃውያን አሞራውያንና ከነዓናውያን ስለ ነበሩ በነዚህ በመጨረሻዎቹ ስም የከነዓን አገር ተብሏል። በኋላ ደግሞ መዠመሪያ አብርሃም ከነቤተሰቡ ቀጥሎ የርሱ ዘሮች እስራኤሎች በኢያሱ ወልደ ነዌ መሪነት ገብተው ስለ ያዙት የእስራኤል አገር ይባላል። ከክሬትና ከታናሽ እስያ መጥተው በደቡብ ምዕራብ ያሉት ፍልስጥኤማውያን አንዳንድ ጊዜ እስራኤሎችን እያሸነፉ ስለ ያዙት በነሱ ስም ተጠግቶ ፖለስቲን ይባላል። ከዚያ ደግሞ ነቢያት የተነሡበት ጌታችን የተወለደበትን ስፍራ በመሆኑ ምድር ቅድስት የሚባል ስም አለው። ደግሞ ለበረከት እንዲሆን የተመረጠው አብርሃምና ዘሩ ይኸን መሬት እንዲወርስ ስለ ተጠራ ከርሱም ዘር መሲሕ (ክርስቶስ) ተወልዶ ዓለምን ሊያድን ተስፋ የተሰጠበት አገር ስለ ሆነ የተስፋይቱ አገር ይባላል። ደግሞ ዳዊትና ሰሎሞን ይልቁንም የጌታችን እናት የመጣችበት የዘሯ ግንድ ከያዕቆብ ልጆች ካ፲፪ቱ የነገድ አባቶች ካንዱ ከይሁዳ በመሆኑ ምድረ ይሁዳ ይባላል። ይሁን እንጂ ዛሬ አብዛኛውን ጊዜ በስሕፈትም በቃልም ፓለስቲን ወይም ኢየሩሳሌም የሚለው ይበዛል። ስሙ ይኸን ያኽል ምንም ቢበረክት አገሩ ግን ያው ከምዕራብ የሜዲቴራኔ ባሕር ከሰሜን የሊባኖስ ከምሥራቅ የሶርያ፣ ከደቡብ የሲና በረሓ የሚዋሰነው አገር ነው። ሰዎቹም በአባቶቻቸው በአብርሃም አያት በዔቦር ዕብራውያን በእስራኤል (ያዕቆብ) እስራኤላውያን በይሁዳ አይሁድ እየተባሉ ልዩ ልዩ ስም ቢኖራቸው እነዚያው የአብርሃም ልጆች ናቸው። እንግዴህ እነዚህ ሰዎች መዠመሪያ በራሳቸው ነፃ ሆነው ሲተዳደሩ ከዚያ ባላፈው ምዕራፍ እንደ ጠቀስነው ከገዥ ወደ ገዥ ተላልፈው በሮማውያን በሚገዙበት ጊዜ የጌታችን ልደቱ በአውግስጦስ፤ ትምህርቱ በጢባርዮስ ቄሳር ዘመነ መንግሥት ተፈጸመ።

በዚህ ዓለም ባንድ አውራጃ ትእዛዝ ለማስፈጸም የትእዛዙን ቃል በጽሕፈት አድርጎ መላክ ያስፈልጋል። ትእዛዙንም ለማስፈጸም ሲሆን እንደራሴ ያለዚያ አንድ ባለሥልጣን ይላካል እንዲሁም ለእስራኤሎች ብቻ እንጂ ለቀረው ዓለም ከሰማይ ከዚህ ቀደም ብሎ ስለ አምልኮ ትእዛዝና እንደራሴም ሐዋርያም ባለመምጣቱ ዓለም በየክፍሉ በግምት የጣዖት ሊቃውንት የፈጠሩን አምልኮ መያዝ ግድ ሆነበት። በግምትም የተፈጠረው ስሕተተኛው አምልኮ በቀን ብዛት ለሕዝቡም ለካህናቱም ስለ ተዋሐዳቸውና ስለ ለመዱት ከልባቸው ያከብሩትና ያምኑ ዠመር። አሁን ግን በሞቱ ለኃጢአታችን ስርየት ይሆን ዘንድ ደግሞ በዚህ በጣዖት አምልኮ ፈንታ አዲስ የክርስትና አምልኮ ለመተካት የእግዚአብሔር አብ ልጅ መድኃኔ ዓለም ከሰማይ እንዲወርድና ከነዚሁ ጣዖትን ከለመዱት ነገሥታት የሚመጣባቸውን መከራ ጨክነው የሚታገሡ ሐዋርያት እንዲነሡ አስፈለገ። ስለዚህ የጌታችን ልደቱና ሞቱ ትምህርቱም በእርሱና በሐዋርያት ተሰብኮ ሰውና እውነተኛው አምልኮ ወደ ፊት ወደ መተዋወቅ ሊደርሱ ነው።

ከዚህም ጋራ ከክርስቶስ ልደት በፊት ያለው የሙሴ የነቢያት ትምህርት (ብሉይ ኪዳን) ከክርስቶስ ልደት በፊት ወዲህ ያለው ያአራቱ ወንጌላውያንና የግብረ ሐዋርያት የጳውሎስ የጴጥሮስ፤ የያዕቆብ የይሁዳ መልእክት የዮሐንስ፤ መልእክትና ራዕይ (ሐዲስ ኪዳን) ተባለና እንደ አገራችን ሊቃውንት አቈጣጠር ቍጥሩ ፹፩ የሚደርሰው ይህ ብሉይና ሐዲስ ተባብሮ የሰጠው ትምህርት ወደ ፊት የሰው ልጅ አዲስ ሃይማኖት አዲስ መንፈስ አዲስ አስተዳደርና በጎ ተግባር አዲስም ግብረ ገብነትና ዕውቀት እንዲያገኝ ሊያደርገው ነው። የቀድሞው ዘመንና አቈጣጠር ተሽሮ ከጌታችን ልደት ወዲህ ፩ ተብሎ ተዠመረና ከዚያ ጊዜ ዠምሮ እስከ ፲፱፻፵፩ ዓ.ም ደርሰናል።

ልደቱን በአውግስጦስ ቄሳር ትምህርቱን በጢባርዮስ ቄሳር ዘመነ መንግሥት የፈጸመው ጌታችን ኢየሱስ ክርስቶስ ከሙታን ከተነሳ በኋላ አርባ ቀን ሙሉ ለሐዋርያት ምሥጢራትን እየፈጸሙ ወደ ፊት የሐዋርያነት ሥራቸውን እንዴት እንደሚሠሩ ሲያስጠናቸው ሰነበተ። አረናውታብ በገሥታት ጣዖታቸውን በግድ እመኑ እያሉ ሰውን በልዩ ልዩ ሥቃይ በሚያሠቃዩት ዐይነት በሥቃይና በግዴታ አምላክነቱና መድኅነቱ በዓለም እንዲታወቅ አላደረገም። ነገር ግን እርሱ ራሱ የመምህርነቱንና የአዳኝነቱን ዓላማ በትሕትና እንደ ፈጸመ እንዲሁም ከርሱ በኋላ ሊያስተምሩ የተመረጡት ሐዋርያት እንደዚሁ የተአምራት ሥልጣንን ጨምሮ በፈቃድ በማስረዳት እንዲያስተምሩ ትእዛዙን ሰጣቸው። ሲያስተምሩም ልዩ ልዩ ሥቃይ ቢዘልቁ የሕይወት አክሊል በሌላው ዓለም እንደሚያገኙ አረጋገጠላቸው እንጂ የሚያምኑዋቸውንና በሥቃይ የሚያጕላሏቸውን የሚዋጉላቸው የሰማይ ሠራዊት እልክላችኋለሁ ብሎ ተስፋ አልሰጣቸውም። መዋጋት ቀርቶ በድንጋይ እየወገሩ በእሳት እያቃጠሉ ለሚያሠቀዩዋቸው ጠላቶቻቸው እንዲጸልዩ እርሱ በፊት የዠመረውን እርሱ ደግሞ ምሳሌውን እንዲከተሉ ነገራቸው። ለሐዋርያት ይህ ሁኔታ ማባበልና ማታለል የሌለበት አዲስ የሕይወት እርምጃ ነው። እውነተኛ አምላክነቱን ከሚያሰዱት ዋና ነገሮች ውስጥ አንደኛው ይህ የግዴታ ሳይሆን የማስረዳት ትምህርት ነው። ሞት ወዳለበት ጦርነት ምድራዊው መንግሥት ጠላቶቻችሁ ጸልዩ የተባለውን ትእዛዝ ለመፈጸም ልዩ መንፈስ ላልተሰጠው በእውነት ግራ ይገባልና ይህን ትእዛዝ ለመፈጸም የሚያስችል መንፈስ ቅዱስ (ጰራቅሊጦስ) ጌታችን ኢየሱስ ክርስቶስ ከሙታን ተነሥቶ ወደ ሰማይ በወጣ በዐሥረኛው ቀን ሐዋርያት በተሰበሰቡበት ቤት በጽርሐ ጽዮን በርግብ አምሳል ወረደላቸው።

ከዚህ በኋላ ሐዋርያት በኢየሩሳሌም ዲያቆንም ሰባኪም፣ አለቃም አድርገው ማኅበረ ክርስቲያን አቆሙ። ከዚህ በኋላ ገሚሶቹ የአይሁድና የሌላም አገር ሰዎች የትምህርታቸውንና የአዲሱን ሃይማኖታቸውን አኳኋን ለመስማት ገሚሶቹ ለመሰለል ወደ ሐዋርያት ማኅበር እየመጡ መነጋገርም አሳብ ለአሳብ መለዋወጥም ዠመሩ። የኦሪት ሊቃውንትና ጸሓፊዎችም ከሕዝቡ ጋራ አብረው ነበሩና አጥብቀው ሲከራከሩ በመካከሉ እስጢፋኖስ ተነሣና የእስራኤልንና የእግዚአብሔርን ታሪክ ከሥሩ ከአብርሃም ዠምሮ እስከ ደረሰበት እስከ ክርስቶስ ልደት ድረስ ዘርዝሮ ካስረዳ በኋላ ባነጋገሩ «እውነተኛውን አምላካችሁን ትታችሁ ሞሎክን የምታመልኩ ነቢያትንም የምትገድሉ ትገልጋላችሁ» እያለ በግለት ይዘልፋቸው ዠመር። በዚህ አይሁድ ተናድደዱና በድንጋይ ወግረው ገደሉት። እርሱ ግን አቤቱ ይችን ኀጢአት አትቍጠርባቸው ብሎ ከመሞቱ በፊት ወደ እግዚአብሔር ጸለየላቸው። እርሱም ስለ ክርስትና አምልኮ በመዠመሪያ በመሞቱ ያገራችንም የዓለም ቤተ ክርስቲያንም «እስጢፋኖስ ቀዳሜ ሰማዕት» ብለውታል። ከዚህ ቀጥሎ የቀሩት ሐዋርያት እየተበታተኑ በኢየሩሳሌም በግሪክ አውራጃዎች በዓለም ሁሉ እየተዘዋወሩ የክርስቶስን መድኅኒትነት አምስተማር ዠመሩ። ይልቁንም ከአይሁድ ሊቃውንት ወገን ጳውሎስ (የቀድሞ ስሙ ሳውል) ለዚሁ ሥራ ከጌታችን ተመርጦ ስለ ተጨመረ የክርስትና ትምህርት እየተስፋፋ ሄደ። እርሱም በኢየሩሳሌም በሮማ በአቴና በሌሎቹም የግሪክ የአውራጃ ከተሞች በቆሮንቶስ በኤፌሶን በተሰሎንቄ በቃልም በጽሕፈትም ሲያስተምር ቄይቶ በመጨረሻ በዚሁ ተከሶ በይግባኝ ምክንያት ወደ ዋናው ከተማ ወደ ሮማ ታስሮ ሄደ።

በዚህ ጊዜ (ከ፴፯ - ፷፰ ዓ.ም ከክር ልደት በኋላ) በሮማ ነግሦ የነበረው ያ በክፋትና በጭካኔ ስሙ የታወቀው ኒሮን ቄሳር ነው። ቅዱስ ጳውሎስ በሮማ በእሥራትም በነጻነትም በነበረበት ጊዜ በተከሰሰበት በዚሁ በክርስትና ትምህርት እስኪሞት ድረስ ከቄሳር ኔሮን ቤተ ሰቦች በክርስቲያኖች ላይ መከራና ስደት መግደልም በዠመረ ጊዜ ቅዱስ ጴጥሮስና ቅዱስ ጳውሎስ ተይዘው እዚሁ እጨካኙ እኔሮን ቄሳር ፊት ቆሙና የክርቶስን አምላክነቱንና አዳኝነቱን በድፍረት መስክረው በ፷፮ ዓ.ም ጳውሎስ በሰይፍ አንገቱን ተመትቶ ጴጥሮስም ቍልቍል ተሰቅሎ ሞተ። ቅዱስ ጴጥሮስም ከመሞቱ በፊት በቀጰዶቅያ በጳንጦስ በገላትያ በቢታንያ አስተምሮ ብዙ ሰው አሳምኖአል። ከዚያም እርሱም ጳውሎስም ሮማ ባደረጉት ስብከት ብዙ አረማውያን ወደ ክርስቲያነት ተመልሰዋል።

ከዚህ ቀደም ብሎ ኔሮን ራሱ ከተማ ሲቃጠል ምን እንደሚመስል ለማየትና ለመደስት ሲል የሮማን የቀድሞውን አሮጌ ከተማ የሚባለውን በ፷፬ ዓ.ም እንዲቃጠል አዞ ከተማው ሲቃጠል። እርሱ ክራሩን እየመታ እየዘፈነና እየሣቀ ይመለከት ነበር ይባላል። በኋላ ግን በዚህ ከተማ መቃጠል ምክንያት መኳንንቱና ሕዝቡ በርሱ ላይ የሚነሡበት ስለ ሆነ ያቃጠሉት ክርስቲያኖች ናቸው ብሎ በሐሰት አመካኘባቸው። በዚህ ምክንያት የሮማ ሹማምንቱም ወታደሩም ቀድሞም በሃይማኖት ምክንያት አቂመውባችወ ነበርና ክርስቲያን የሆኑትን ወገኖች እየተፈላለጉ ያዙና በሰይፍ በጦር በድንጋይ እየደደቡ በእሳት እያቃጠሉ ከታሰረ አውሬ ጋራ እያስታገሉ ገደሏቸው። በመጋዝም እስከ መሠንጠቅ የደረሰ ክርስቲያን አለ ይባላል። እግዚአብሔር ከዚህ ሥቃይ የከለለው ግን ከአገር ወደ አገር ተሰደደ። ክርስቲያኑም በተሰደደበት ስፍራ እያስተማረ ብዙ ክርስቲያን አሳመነ። ለዚህ ሁሉ ግፍ ዋና ምክንያት የሆነው ይኸው ጨካኙ ኔሮን ቄሳር ነው። ክርስቲያኖቹ እየተያዙ ለአራዊት ሲጣሉና ከአራዊት ጋራ ሲታገሉ አውሬውም ክርስቲያኑን አሸንፎ ሲገነጣጥለው ኔሮን ከቤተ ሰብና ከሹማምንቶቹ ጋራ በዚሁ አደባባይ በሚያምር መቀመጫ ላይ ተቀምጦ እየተመለእክተ ይሥቅ ይደሰት ነበር። በዚህ ምግባሩ በዚያ ዘመን ያሉ የክርስቲያን ተመልካቾች ይህ ሐሳዊ መሲሕ ነው፤ አለዚያም መንገድ ጠራጊው ነው ብለው ነበር ይባላል።

ኔሮን ቄሳር እንደ ሹመት አባቶቹ እንደነዩልዮስ እንደነአውግስጦስ ቄሳር የሮማን ግዛት ለማስፋት በጦርነት ሜዳ ላይ የተዋጊነት ጕብዝና የለውም። በጊዜውም ለሮማውያን አንገዛም ብለው የነበሩት የፓርቲና የአመኖች መመታት በጦር አዛዡ በኮርቡሎኔ ምክንያት ነው። ነገር ግን ለጭካኔና ለዐመፀኝነት ምሳሌ የለውም። ከዚያ ጊዜ ዘምሮ እስከ ዛሬ የጨካኝ ሰው ሕይወት ሲነሣ በሰው አሳብ ላይ ቶሎ ትዝ የሚለው የኔሮን ስም ነው።

ይኸን ሁሉ ግፉንና ዐመፁን ዘበናይነቱንና ቀብራራነቱን ተድላና ደስታ ወዳድነቱን የተመለከቱ ከሹማምንትም ከወታደርም ከሊቃውንትም ወገን ይልቁንም በጋልያ (ፈረንሳዊ) ያሉት በእርሱ ላይ የተነሡበት። እነዚህም ከያሉበት ተገናኝተው ተማከሩና ጋልባ የሚባለውን አንግሠናል ብለው ዐወጁ። ዋናውም የሮማ ምክር ቤት አሳባቸውን በቶሎ ተቀበለ። ከዚህ በኋላ ኔሮን ቄሳር አደጋ ላይ መሆኑን ተረዳና ከቤተ መንግሥቱ ሸሽቶ ወደ አንድ የሮማ መንደር ሄዶ ተቀመጠ። ከዚያም ሳለ ከጠአልቶቹ እጅ አለማምለጡን ስለ ተረዳው በክርስቲያኖች ላይ እየሣቀ ያዝ የነበረውን የሰይፍ በትር በዚህ ጊዜ ፊቱን አኰማትሮ ራሱን በራሱ ላይ አዞ የሥቃይን ጣዕም ወደ ማወቅ ግዴታ ውስጥ ገባ። ስለዚህ ጋሻ ዣግሬውን ኤጳፍሮዲትን በያዝኸው ሰይፍ ምታና ግደለኝ ብሎ አዘዘው። ለጌታው ታዛዥ የሆነ ጋሻ ዣግሬውም በሰይፍ መቶ በ፷፰ ዓ.ም ገደለው። በኋላ ግን ዶሚሲያኖስ ቄሳር በነገሠ ጊዜ ኔሮንን አዞኝ ነው ቢልም ከሞት አልዳነም።

በሮማ ቅዱስ ጴጥሮስና ቅዱስ ጳውሎስ ከሌሎቹ ክርስቲያኖች ጋራ ተይዘው ከመገደላቸው ቀደም ብሎ በኢየሩሳሌም የጌታችን ወንድም ሐዋርያው ያዕቆብ እየዞረ እንደ ጓደኞቹ እንዳያስተምር በሽምግልና ምክንያት ስለ አልቻለ በዚሁ በአገሩ በኢየሩሳሌም ተቀምጦ የክርስትናን ማኅበር ያካሂድ ነበር። በ፷፪ ወይም ፷፫ ዓመተ ም. ላይ ሐናንያ የካህናቱ አለቃ አስያዘው። በቤተ ክርስቲያን ታሪክ እንደ ተጻፈው ተይዞም በቀረበ ግዚኤ ከቤተ መቅደስ ጣራ ላያ ወጥተው ክርስቶስን በተሰበሰበው ሕዝብ ፊት እንዲክድ ነገሩት። እርሱ ግን በመካድ ፈንታ ስለክርቶስ መድኅኒትነት በድፍረት መሰከረ በዚህ ጊዜ ተቈጥተው ከጣራው ገፍተው ወደ ምድር ጣሉት። ከወደቀም በኋላ በምድር ያሉት በድንጋይ ደብድበው ገደሉት። በድንጋይ በሚደበድቡት ጊዜ ከጌታውና ከወንድሙ ከጌታችን ከኢየሱስ ክርስቶስ እንደ ተማረውና ቅዱስ እስጢፋኖስም እንደ ጸለየው የሚያደርጉትን አያውቁምና ይቅር በላቸው ብሎ ለጠላቶቹ ለአይሁድ ይጸልይ ነበር። ሲጸልይም የሰማው አንድ ሰው ይኸ ሽማግሌ ጻድቅ ነውና ተዉት ብሎነበር ይባላል። ነገር ግን እነሱ የቀድሞውን የኦሪት ሃይማኖት በኀይል ያስከበሩና እግዚአብሔርንም ደስ ያሰኘን መስሏቸው በድንጋይ ድብደባ ሕይወቱን ፈጸሙት። ሌሎችንም ክርስቲያኖች እንደዚሁ አይሁዶች በመግደል በማሠር በማሳደድ አጕላሏቸው።

አይሁዶች የጌታችን እናት የማርያም ዘመዶች የሐዋርያትም ዘርና ወገኖች ሆነው ሳሉ ሐዋርያትን እንደዚህ የሚያጕላሉበት ምክንያት ለኦሪት ሕግና ለእውነተኛው እግዚአብሔር ቅናት ወይም ለሥልጣናቸው ሲሉ ነው እንጂ እንደ ሮማውያንና እንደ ግሪኮች ለጣዖታት አማልክት ተቀናቃኝ ሆነው አይደለም። ባለፈው እንደ ተጻፈው እነሱ በሙሴ ኦሪትና ባንዱ በእግዚአብሔር የሚያምኑ ሕዝቦች ናቸው። በነሱ አሳብ ክርስቶስ የማርያምና የጠራቢው የዮሴፍ ልጅ እንጂ እስከ ዛሬ ድረስ እንደ አላመኑ የክርስቶስን አምላክነቱንም መሲሕነቱንም አላመኑምና በዚህ ምክንያት ሐዋርያትንና ክርስቲያኖችን ሥቃይና መከራ አሳዩዋቸው። ይሁን እንጂ ለራሳቸው ለአይሁዶችም ከዚህ ዘመን ቀጥሎ ደኅና ጊዜ አላጋጠማቸውም።

ትልቁ ሄሮድስ ከነአውግስጦስ ቄሳር ጋራ በፍቅር በነበረበት ዘመን የበላዩን የቄሳርን ትእዛዝ እየፈጸመ ግብሩንም እየገበረ በውስጥ አገሩን ግን እንደ ፈቀደው ያስተዳደር ነበር። በኋላ ግን እርሱ የቂሳርያን ከተማ አሠርቶ ከሞተ ወዲህ የኢየሩሳሌም ከተማነት ወደ ቂሳርያ ተዛወረና ኢየሩሳሌምን ለማስተዳደር በቀጥታ ከሮማ የሮማ ተወላጆች እየተሾሙ መጥተው ያስተዳደሩ ዠመር። ጲላጦስ ጰንጤናዊ በጌታችን ላይ ለመፍረድ የቻለው በዚሁ ሥልጣንና ከነዚሁ እንደ አንዱ ሆኖ ተሾሞ በነበረበት ጊዜ ነው።

እንደዚሁ እንደ ጲላጦስ ተሾሞ የመጣ ጋስዮስ ፍሎሩስ (ጆስዮስ ፍሎሮስ) የሚባል በመታያም በውርስም በግብርም እያመካኘ ሀብታቸውን በወሰደና ባጕላላቸው ጊዜ በዚሁ ተበሳጭተው በኔሮን ዘመነ መንግሥት በ፷፮ ዓመት ላይ ለሮማ መንግሥት አንታዘዝም ብለው እንቢ አሉ። ይህም ዘመን ጴጥሮስና ጳውሎስ በሮማ የተገድሉበት ዘመን ነው። በዚህም ዘመን ከሄሮድስ ወዲህ የአይሁድና የገሊላ (ፓለስቲን) ግዛት ቀዝቀዞ ግዛታቸውም ተከፋፍሎ ነበር። እነሱም በቀጥታ ባ፩ የሮማዊ አስተዳዳሪነት እየተመሩ የበላይ ገዥውም የምሥራቅን ክፍል የሚገዛው በሶርያ የሚቀመጠው ነበር።

ስለዚህ አይሁዶች መሸፈታቸው በተሰማ ጊዜ ከሶርያ ጦር መጥቶ ኢየሩሳሌምን ከእብበ። አይሁዶሽም ከኢየሩሳሌም ከተማ ከሶርያ የመጣውን ጦር አሸንፈው መለሱት። የዚህም ወሬ ሮማ እኔሮስ ቄሳ ዘንድ ደረሰ። በዚህም ጊዜ አባትና ልጁ ቬስባስና ቲቶስ (ስጳስያኖስና ጥጦስ) በርሱ ውስጥ የጦርም የአስተዳደርም አለቆች ሆነው ያስተዳድሩ ነበር። በዚህም ላይ የጥጦስ አባት ስጳስያኖስ አብዛኛውን ጊዜ በአፍሪካና በምሥራቅ እስያ ላለው ግዛት ዋና ሹም ነበርና በኒሮን ቄሳር ትእዛዝ ስጳስያኖስ ለክጁ ከጥጦስ ጋራ ብዙ ጦር ይዞ መጥቶ ኢየሩሳሌምን አስጨነቃት። ነገር ግን በመካከሉ የሮማ ሕዝብ የኔሮንን ቈሳርነት ጠልቶ ስለ ሸፈተበትና ኔሮንም በጋሻ ዛግሬው እጅ ስለ ሞተ በምሥራቅ ክፍል ያለው ጦር ስጳስያኖስን ቄሳር ብሎ አነገሠው። በጋልያ ነግሦ የነበረውም ጋልባ የተባለው ፰ ወር እንደ ገዛ ፕሬቶርያን የሚባሉት ወታደሮች ገደሉት። ስለዚህ የአይሁዶችን ሽፍትነት በመደምሰስ እንዲቀጥል ልጁን ጥጦስን የሚያስፈልገውን ነገር አሟልቶ ትቶት ስጳስያኖስ ወደ ሮማ ሄደና ቄስርነቱን በምክር ቤቱ አጸደቀ።

ከዚህ በኋላ ልጁ ጥጦስ አይሁዶች ለፋሲካ በዓል በኢየሩሳሌም በተሰበሰቡበት ቀን ከበባቸው። እነሱም በቅጥር ውስጥ ሆነው እርስ በራሳቸው በሹመትና በአስተዳደር ወገን ለይተው ይዋጉ ነበር። ነገር ግን በሮማውያን ወታደር በጥብቅ መከበባቸውን በተረዱት ጊዜ የእርስ በርሱን ጠብ አቁመው ከሮማውያን ለመመከት ተባበሩ። አይሁዶች ከውስጥ ሆነው የሚመክቱበትን ምሽግ ሲያበጁ ሮማውያን ደግሞ ከውጭ ሆነው የመዋጊያ ስፍራ ሲያዘጋጁ ሰነበቱ። ሮማውያን አይሁድ ረኃብና ውሃ ጥም ሲይዛቸው ዐውቀው እጃቸውን ይሰጣሉ በማለት መሣሪያቸውንና ምሽጋቸውን እያበጁ ዝም ብለው ተቀመጡ። በርግጥም በአይሁዶች ዘንድ እናት ልጅዋን እመብላት እስክትደርስ ድረስ ረኃብ ስለ ተእንሣ ገሚሶቹ ከቅጥር ውስጥ ወጥተው ምሕረት ለመለመን ወደ ሮማውያን መጡ። ዳሩ ግን እነሱ ክርስቶስን ጨክነው እንደ ሰቀሉ ነሱንም ሮማውያን ሳያዝኑላቸው በአደባባይ እየሰቀሉ እውስት ላሉት መቀጣጫ አደረጓቸው። እውስጥ የቀሩትም ምንም እንኳን በርትተው ቢከላከሉ ባንድ ወገን ረኃብ ባንድ ወገን የሮማውያን ኅይል ጸንቶባቸው ነበርና ምንም ያክል መመከት ስለ አላሉ ሮማውያን በያለበት ወደ ውስጥ ገብተው ትልቅ እልቂት አደረጉባቸው። ወታደሩ ወደ ውስጥ ገብቶ ገሚሱ በጨበጣ ሲዋጋ ገሚሱ ሲዘርፍ ገሚሱ ቤት ሲያቃጥል የጦሩ አለቃ ጥጦስ ቤተ መቅደሳቸውን አታቃጥሉ ብሎ አዞ ነበር ይባላል። ነገር ግን አይሁዶች እቤተ መቅደሱ ውስጥ ሆነው ሲዋጉ የተመለከተ አንድ ሮማዊ በቤተ መቅደሱ እሳት ለኰሰበትና በሙሉ ተቃጠለ። ድንጋይ በድንጋይ ላይ ሳይፈርስ አይቀርም ብሎ ጌታችን የተናገረውም ትንቢት በዚህ ጊዜ የተፈጸመ መሰለ። የኢየሩሳሌም ከተማ ከተቃጠለ በኋላ ሮማውያን አሸንፉና ጦርነቱ አለቀ። በዚህ ጦርነት ፲፩ሺ አይሁድ ሞቱ ፱ሺ ሮማውያን አይሁዶችን በየነገዳቸው ከፋፍለው ለየብቻ ለዩዋቸውና በጥቅብ ይቈጣጠሯቸው ዠመር። ግዛትም አጠበቁዋቸው። በፈረሰውም በኢየሩሳሌም ከተማ ላይ ሌላ አዲስ ከተማ ተሠራና የመጠሪያ ስሙ ኢየሩሳሌም ቀርቶ አሌሊያ ካፒቶሊና ተብሎ እንዲጠራ እንደ ኤው. ቍጥር ከ፻፲፯ - ፻፴፰ ድረስ የነገሠው ቄሳር አድርያኖስ በዐዋጅ አዘዘ። ይሁን እንጂ አስቀድሞ ያልሞተው፥ የኢየሩሳሌም ስም በቈስጠንጢኖስ ዘመን የክርስትና አምልኮ ባሸነፈው ጊዜ ጥንታዊ ከተማነቱንና ቅዱስ ፍራነቱን እንደ ያዘ፥ እንደ ገና ኢየሩሳሌም እየተባለ በመጠራት ገነነ።

**ምዕራፍ ፲፮።**

**የሮማውያን የግዛታቸው መጠን - የሮማ ቄሳሮች በክርስቲያኖች**

**ላይ መከራን ለማምጣት የተገደዱበት ምክንያት - በዲዮቅልጥያኖስ**

**ዘመን፥ የክርስቲያን መከራና ስደት።**

ከኔሮን ቄሳር በኋላ የተነሡ ሰላማውያን ነገሥታት አንዳንዶቹ በክርስቲያን ላይ መከራና ስደት ማምጣትን ችላ እያሉ ሲያልፉት ገሚሶቹ ደግሞ የክርስቲያኖችን አያያዝ በመመልከት ነገሩን ማለፍ አልተቻላቸውም። ከነዚህም ውስጥ ከኔሮን ወዲህ በክርስቲያን ላይ መከራ በማምጣት ስማቸው የታወቀው በ፪፻፹፬ ዓ.ም ላይ የነገሠው ዲዮቅልጥያኖስ (ዲዮክሌሲያኑስ፥ ካዮስ አውሬሊዮስ ባሌሪዮስና) የርሱ አማካሪና በኋላ በምዕራብ ነግሦ የነበረው መክስምያኖስ ናቸው። ከቈስጠንጢኖስ በኋላ ግን ዩልያኖስ ቄሳር ነው። በነዚህ ቄሳሮች ትእዛዝ በክርስቲያኖቹ ላይ የደረሰውን መከራ ከመዘርዘር በፊት ቄሳሮቹ መከራቸውን ለማምጣት የተደዱበትን ምክንያት እንደ ተቻለን ለማስረዳት እንሞክራለን።

በአለፈው እንደ ጠቀስነው የሮማ የንጉሠ ነገሥት ግዛቱ ከመዠመሪያው መሥራች ከዩልዮስ ቄሳር ዠምሮ እስከ ትልቁ ቴዎዶስዮስ ይኸውም ማለት ካ፶ ዓመት ከክር ልደት በፊት ዠምሮ እስከ ሦስት መቶ ዘጠና አምስት ዓመት ድረስ ከክር ልደት በኋላ) ይነስ ይብዛ ስፋቱ ከዚህ ቀጥሎ እንደ ተመለከተው ነው።

ከሮማ በምዕራብ ያን ጊዜ ጋልያ ስጳንያ ብርታንያ የሚባሉት የዛሬው የፈረንሳዊ የቤልዥክ የሆላንድ የኤስፓኝ የፖርቱጋል የእንግሊዝ አገሮች (እንግሊዝ ሲያዝ ግን ኤኮስና ኤርላንድ ብቻ አልተያዙም) ከአትላቲክ ውስቅያኖስ በመለስ ከሰሜን ያን ጊዜ ሬዝያ የሚባለው የነምሳና የሆንግሪ አገሮች፤ ከሬንና ከዳኑብ ወንዝ በመለስ በምሥራቅ ያን ጊዜ ኤሌሪክ በሚባለው የኡጎስላቢና የአልባኒ የሩማኒ የቡልጋሪ፣ የቱርክ የግሪክ አገሮች ከታናሽ እስያ እይስጳጦስ የሶርና የባቢሎን (ሜሶጶታሚያ - ሶርያ) የፓለስቲን አገር በሙሉ ሆኖ ባሾጣጣው ሄዶ የፋርስን ደቡብ ሸርፎ እስከ ፋርስ ባሕር ይደርሳል። ከደቡብ ወገን ያን ጊዜ «ማሬ እንቴርኑስ» የሚባለውን የዛሬውን ሜዴቴራኔ ተሻግረው ከአፍሪካ ሰሜን ያን ጊዜ ማውሪታንያ የሚባለው የአልዠሪን የቱኒዚን አገርና ከዚያም ሊብያን ግብጽን በሙሉ ይገዙ ነበር።

እንግዴህ እንደዚህ ዘሩና ነገዱ አምልኮው የበዛው ተገዥ ሕዝብ ለአስተዳደር እንዳያስቸግራቸው በሮማ ምክር ቤት ተመርምሮ ነገዱ ሁሉ የራሱን አምልኮ እንዲያመልክ ነጻነት ሰጥተው ነበር። ለምሳሌ ግብጾች በነሖሩስ ሞዓባውያን አሶራውያን በሞሎክ በአሱር በአስጣርት ባቢሎናውያንና ፍልስጥኤማውያን በብዔል ዜቡል ግሪኮች በነዜውስ በነአርጤምስ አይሁድ እንኳን ያህቤ (ዬሆባህ - የሆዋ) አኽያ - አዶናይ - ኤሎሄ በሚሉት በአንዱ አምላክ ሲያእምልኩ አተቃወሟቸውም። እንደዚሁም እነዚህ ነገዶች ከአይሁድም ከግብጽም ከሮማም ከግሪክም ሆኖ በክርስቶስ ያመኑ ክርስቲያኖች በሮም ግዛት በልዩ ልዩ ሥራ ውስጥ ሆነው የክርስትና ሃይማኖታቸውን ይዘው የዕለት ተግባራቸውነየሠሩ ተስማምተው ለመኖር ምንም ዕንቅፋት አልነበረባቸውም። ዳሩ ግን ቄሳሮቹ የማይታገሡት ክርስቲያኖቹ የማይፈጽሙት ትልቅ አስቸጋሪ ነገር በመካከል ተገኘ።

አንዳንድ ጊዜ ሕዝቡም ነገሥታቱም አንዱን ጣዖት በኅብረት ያመልካሉ። ደግሞ አንዳንድ ጣዖት ላንዳንዱ ቄሳር «እገሌ ጣዖት ዐቃቤሁ ለእገሌ ቄሳር» ስለሚባሉ የዛሬ ነገሥታት ለእግዚአብሔር ባላቸው ቅናት መጠን የቀድሞ ቄሳሮችና ነገሥታቶችም አምላክና ጠባቂ ላደረጉት ጣዖት ቀናተኛነታቸው በጣም የጋለ ነው። ደግሞ ዣኑስ ቤስታ ቬኑስ ማርስ ለሚባሉት ለወንድና ለሴት አማልክት በልዩ ልዩ ጌጥና ዐይነት ሐውልት እየተሠራ ሲሰገድላቸው መሥዋዕት ሲቀርብላቸው እንደዚሁ ቄሳሮቹም የዣኑስ ልጅ የቬስታ ልጅ እየተባሉ በአማልክቱ ዐይነትና መልክ ሐውልትና ምስል እየተሠላቸው መሥዋዕትም ይሠዋላቸዋል። በቤእት መቅደስም የአማልክቱና የቄሳሮቹ ሐውልት ጐን ለጐን ይቀመጣል። በበዓል ቀንና በጦርነት ጊዜም የቄሳሩና የአማልክቱ ሐውልትና ስምል ወርቅ ለብሶ ጐን ለጐን ሆኖ በሰው ትከሻ አለዚያም በወርቅ ሠረገላ እየተሳበ በሚያልፍበት በሚታይበት ቦታ ሁሉ ሕዝቡ ተንበርክኮ መስገድ አለበት። በሰላም ቀንም ለጣዖቱና ለቄሳሩ ደኅንነት ከብት አርዶ መሥዋዕት ማቅረብ በሌላው ሕዝብ ዘንድ የተለመደ ነገር ነው። ክርስቲያኖቹ ግን እንደ ሌላው ሕዝብ ለዚህ ምስል እንዳይሰግዱም መሥዋዕትም እንዳያቀርቡ የሚከለክላቸው ጥቅስ እንዳይሰግዱም መሥዋዕትም እንዳያቀርቡ የሚከለክላቸው ጥቅስ ከብሉይም ከሐዲስም ኪዳን በብዙ ቦታ አለ። በብሉይ ኪዳን ከኔ በቀር ሌሎች አማልክት አይሁንልህ በፊቴ ሥዕልንም ምሳሌንም ከቶ ላንተ አታድርግ። አትስገድላቸው አታምልካቸውም የሚለው የእግዚአብሔር የመዠመሪያውና ዋነኛው ትእዛዝ ነው። ኦሪት ዘፀ ምዕራፍ ፳ ቍ ፩ - ፭ ተመልከት። በሐዲስ ኪዳንም ይኸንኑ ያሚያጸድቅ በየምዕራፉ ሞልቷል።

ስለዚህ ክርስቲያኖቹ ይህን ትእዛዝ እንዳይተላለፉ የቄሳሩና የጣዖቱ ምስል ሲያልፍ ሌላው በአገራችን በኢትዮጵያ ታቦት ሲወጣ እንደሚደረገው ከዳር እስከ ዳር ለሽ ብሎ ሲሰግድ ክርስቲያኖቹ ግን የኦሪትንና የሐዲስን ሕግ ላለመተላለፍ ቆመው ሲመለከቱ የአማልክቱም የቄሳሮቹም ክብር በተመልካቹ ሕዝብ ፊት መዋረዱ ሆነ። በዚህም ክርስቲያኖቹ ለሌሎች ምሳሌ ከመሆናቸው በቀር ይህን ሥዕል ማምለክ ለዚህ ሥዕል መስገድም መሥዋዕት ማቅረብም አይገባም እያሉ ለሌላው ሲያስተምሩ የቄሳሩም የአማልክቱም የካህናቶቻቸውም አምልኳቸውና ሥልጣናቸው ክብራቸውና ጥቅማቸው መነካቱ ነው።

የዛሬ ሊቃነ ጳጳሳትና የክርስቲያን ነገሥታት በአገራቸው አስተዳደርና በሃይማኖት ተባብረው የተለየ ሕዝባቸውን እንደሚያስተዳድሩ ያን ግዚኤ ፖንቴፌክስ የሚባለው የዣኑስ ወይም የቬስታ ቤተ መቅደስ ሊቀ ካህንና ቄሳሩ በጥቅምም በክብርም ተመሳስለው የመንግሥቱንም የአምልኮውንም ጕዳይ ተባብረው ይሠሩ ነበር። ከዚህ ቀደም እንደ ገለጽነው «ፖንቲፌክስ ወይም ፖንቲፌክስ ማክሲሙስ» እይሚባለውን የጣዖቱን የቤተ መቅደስ ሊቀ ካህን የማዕርግ ስም ቄሳሩ በሃይማኖት ላይም ሥልጣን እንዳለው ለማሰርዳት በቄስርነቱ ላይ ደርቦ ይጠራበታል። ይኸውም በአገራችን ንጉሡ የማርቆስ ልጅ የሃይማኖት ጠባቂ የአምልኮ አስከባሪ (ፍቁረ እግዚአብሔር ወልዱ ለማርቆስ) እንደሚባለው ወይም ንጉሥ በስውር ውስጠ ቅስና አለው ከሚባለው ጋራ እንደሚመሳሰለው ነው።

ደግሞ ቄሳሮቹ በራሳቸው የመጠሪያ ስም ላይ በአማልክቱ ስም አንዳንድ ጊዜ ይጠሩ ነበር። ለምሳሌ ዲዮቅልጥያኖስ በዡፒተር ጣዖት ስም ዡፒተር መክስምያኖስ በግሪኩ ሔርኩል ስም ኤርኩሎስ ይባሉ ነበር። ስለዚህ የጣዖቱ የጣዖቱ ክብር ሲነካ የቄሳሩና የጣዖቱ ቤተ መቅደስ ሊቀ ካህን ክብር መነካቱ ሆነ። በክርስቲያኖቹም ስብከት የጣዖታቱ አምልኮ ቢቀር እንደ ዛሬ ቤተ ክርስቲያን አገልጋዮች ቍጥራቸው የበረከተው በሕዝብ ላይ መከበርም መፈራትም በግብር በአሥራት አበልም ያላቸው በዚህ ሁሉ ምክንያት ይህ ሥልጣንና ክብር አበልም ሊታገድባቸው ነው።

ከዚህም በቀር ሌላ የፖለቲክ ነገር አለበት፤ አይሁድ እግዚአብሔር የመረጠን ነን የሚሉ የዳዊትና የሰሎሞን መንግሥት ጠፍቶ ቀድሞ በነፋርስ የነባቢሎን አሁን ደግሞ መምለክያነ ጣዖት በሆኑ በሮማውያን መገዛታቸው የሚቄጫቸው ናቸው። በ፷፯ ዓ.ም የሸፈቱትና ጥጦስ ኢየሩሳሌምን እማጥፋትና ሕዝቡን በታላቅ ጭቈና ለመያዝ የደረሰው አስተዳዳሪው ጋስዮስ ፍሎሮስ በአደረገባቸው መጥፎ አስተዳደር ምክንያት ብቻ አልነበረም። ነገር ግን በነገሩ አስቀድሞ ታስቦበት ከሮማውያን ግዛት፥ ነጻ ለመውጣትና በቀድሞ ነገሥታቶቻቸው በነሳኦል በነዳዊት በነሰሎሞን ጊዜ የገነነውን መንግሥታቸውን መልሶ ለማቆም ነበር።

ይኸውም እውነት መሆኑን ለመረዳት ደማትያኑስ (ዶሚሲያኖስ ቲቶስ ፍላቪዮስ) የሚባለው የጥጦስ ወንድም ከወንድሙ ቀጥሎ በነገሠ ጊዜ በእስራኤል ውስጥ ከክርስቲያንም ከአይሁድም ቢሆን ከዳዊትና ከሰሎሞን የሚወለድ ለክርስቶስም በመቤታችን በኩል የሚዘመድ እንዳለ በያገሩ ፈልጉ ብሎ ሲያስፈልግ በዚህ መካከል ለጌታችን ይዛመዳሉ ተብሎ ሁለት ሰዎች ተይዘው እፊቱ ቀርበው ነበር። ነገር ግን በሥራ እጃቸው የሻከረና ድኾች መሆናቸውን ተመልክቶ ለቀቃቸው ይባላል። እንደዚሁም ክርስትና በማስተማሩ ብቻ ሳይሆን የጌታችን የኢየሱስ ክርስቶስ ወንድም ነው ተብሎ የዘብዴዎስ ልጅ የያዕቆብ ወንም ወንጌላዊው ዮሐንስ ከአለበት አገር ከኤፌሶን (ግሪክ) በምርመራ ተይዞ እዚሁ እቄሳር ፊት መጣ። እርሱም ባንድ ወገን ተከታዩና ወንዴል አስተማሪ መሆኑ በተመሰከረበት ጊዜ በትልቅ ብረት ድስት እፈላ ውሃ ውስጥ ተቀቅሎ እንዲሞት ታዘዘና ቢጨምሩት በተአምራት ፍሉ ውሃ ምንም ሳይፈጀው ቀረ ይባላል። ከዚያ አውጥተው ኤጀዎ ከሚባሉት ካ፲፪ቱ የግሪክ ደሴቶች በአንዱ በጳጥሞስ (ፍጥም) ደሴት አስረውት ሲኖር በዚያ ራእየ ዮሐንስ አቡቀለምሲስ የሚባለውን መጽሐፍ ከጻፈ በኋላ ቀድሞ ወደ ነበረበት አገር ወደ ኤፌሶን ተመልሶ ሲኖር በሽምግልናው ሞተ።

እንግዴህ የነገሩም የሰዎቹም አነሣሥ ትንቢትንም ግዛትንም ተደግፎ ከምድረ ይሁዳ የተነሣ አዲስ ሕግና ሥርዓት ያለው ሃይማኖት በፓለስቲን በግሪክ አውራጃዎች በቆሮንቶስ በፌሶን በገላትያ በሮማም ተስፋፍቶ ከቄሳር ቤተ ሰብ ከወታደርም ክፍል ከሌላውም ሕዝብ ይኸን አምልኮ ይዘው ሲቈዩና ለዚሁም ሃይማኖት ዛሬ እንደዚህ በርትተው እስከ ሞት ድረስ ሲከራከሩ ወደ ፊት ተከታይ ሲበረክትና ጊዜ ሲመ የቀድሞዎቹ ኀያላን ሮማውያን አባቶቻችን እነማሪውዮ እነሲላ እነፖምፔዎ እነዩልዮስ እነአውግስጦስ በስንት ድካም አቁመው ለኛ ያስተላለፉትን የሮማን መንግሥት ለመገልበጥና የክርስቲያን መንግሥት ለማቆም አይመለሱም እያሉ ቄሳሩም ሹማምንቱም ካህናቱም በጣም ሠጉባቸው።

ስለዚህ እላይ በተባለው የአምልኮና የፖለቲክ ምክንያት ሁሉ ቄሳሩ ከነሹማምንቱ የአማልክቱ ካህናትና አገልጋዮቻቸው ክርስቲያኖቹን ለማጥፋት ቍርጥ አሳብ አደረጉ። ምንም እንኳን ከዚያ በፊትም በኔሮን ጊዜ መከራና ስደቱ ባይቀር ይህ ቍርጥ አሳብ አደረጉ። ምንም እንኳን ከዚያ በፊትም የተፈጸመው በዲዮቅልጥያኖስ ዘመነ መንግሥት ነው።

ዲዮቅልጥያኖስ (ዲዮክሌያኖስ ካዮስ አውሬሊያኖስ ቫሌሪዩስ) በ፪፻፵፫ ዓ.ም ላይ በዳልማጽያ (የዛሬ ሴርቢያ - ዩጎዝላቪያ) ተወለደ። አባቱም ከወደ ምሥራቅ የመጣ አገልጋይ ነው ይባላል። ከአደገ በኋላ ከርሱ በፊት በነበሩት ቄሳሮች በነአውሬልያኖስ ውስጥ ሆኖ በጦርነትም በአስተዳደርም ሲያገለግል ቄይቶ በ፪፻፹፬ ዓ.ም ቄሳር ተብሎ ነገሥሰ። ሲነግሥም የአገሩ ሁኔታ በጦርነትም በአስተዳደርም በገንዘብም ረገድ አስቸጋሪ ሁኔታ ላይ ነበር። በሮማውያን የግዛት ዘመን ሁሉ አንገዛም ብለው ዘለዓለም ሲያውኩ የኖሩት የጀርመን ሕዝቦች ከሰሜን የፋርስ ሕዝቦች ከምሥራቅ መገዛት ቀርቶ የሮማን ግዛት በየግንባራቸው ለመውረር አቈብቍበው ድንበር መግፋት ዠምረው ነበር። እርሱ ግን ወዲያም ወዲህም ብሎ ከምክትሉ ከመክስምያኖስ ጋራ ሆኖ ሁሉንም በጦርነት አገዳቸው። በየወሰኑም ላይ ትልልቅ ምሽግ አሠራ። በየምሽጉም ነዋሪ የሆነ አስቀመጠ።

ይኸንንም የሰፋውን የሮማን ግዛት ብቻውን ለማስተዳደር እንዳይቸገር ለዚሁ መክስምያኖስ ለሚባለው ወዳጁ የማዕርግ ስሙን «አውግስጦስ» ብሎ ትልቅ ሥልጣን ሰጠው። እንደዚሁም ጋሌርዩስንና ቍንስጣን «ኮስታንሶ» (የትልቁ ቄስጠንጢኖስ አባት) ከርሱ በታች «ቄሳሮች» ብሎ ሾማቸው። እነዚህን ሦስቱን ነገሥታት ከርሱ በታች አድርጎ እርሱ አራተኛ የበላይ ንጉሠ ነገሥት ሆኖ ያስተዳድር ዠመር። የነዚህም የአራቱ ሹመት በሮማውያን አጠራር «ቴትራኪያ» ይባላል። ትርጓሜውም አንድ ትልቅ አለቃ ያለበት የአራት ነገሥታት ግዛት ማለት ነው። ይህም ልማድ በዲዮቅልጥያኖስ ተዠምሮ ተከታዮቹም ስለሠሩበት ወደ ፊት እገሌ የእገሌ ቄሳር እየተባለ ብዙ ቄሳሮች ባንድ ጊዜ መኖራቸው ወደ ፊት ባለው በሮማውያን የቄሳሮች ታሪክ ውስጥ ይገኛል።

ዲዮቅልጥያኖስ ለሁሉም የበላይ ሆኖ ከጋሌርዩስ ጋራ በምሥራቅ መክስምያኖስን ከቍንስጣ ጋራ በምዕራብ አድርጎ ያስተዳድር ዠመር። ከክርስቶስ ልደት በፊት ከሬፑብሊክ ግዛት ዠምሮ እስከ ጊዜው ድረስ ሲወርድ ሲዋረድ የመጣውን አስተዳደርና የምክር ቤቱንም ሥልታን አሶገደና ልክ እንደ ምሥራቅ ነገሥታት በፍርድም በአስተዳደርም በመሾም በመሻርም የፈቀደውን ለማድረግ ሙሉ ሥልጣን ያለው እርሱ ብቻ መሆኑን በገሃድ አስታወቀ። ከዚህ ጊዜ ዠምሮ በሙሉ እንኳን ባይሆን በከፊል የሮማውያን ደንብና ሥርዓት ባህልም ቀረና በማናቸውም አስተዳደሩም ሥርዓቱም ባህሉም የርሱም መከበርና መፈራት አለባበሱም ሳይቀር እንደ ምሥራቃውያን እንደ ባቢሎንና እንደ ፋርስ እንደ ኢየሩሳሌም ነገሥታት ሆነ። የሮማንም ከተማ የቀድሞ ክብሯ ሳይቀር እነዚያው የአማልክቱ ካህናትና ሊቃውንት እንዲቀመጡበት ተወና እርሱ ራሱ ዋናውን መቀመጫ በቢቲንያ ከተማ በኒቆሞድያ አደረገ። ይሁን እንጂ አንዳንድ ጊዜ ወደ ዳልማጽያ አንዳንድ ጊዜ ወደ ሮማ እየሄደ በዚሁ በኒቆሞድያ ሆኖ ልዩ ልዩ ሥራ ፈጸመ። ባለፉት ቄሣሮች ተዘባርቆ የነበረውን የርስትንና የቦታን አከፋፈል የቀረጥንና የግብርን ደንብ አሻሽሎ ወሰነ። ሕዝቡንም ወደ ድኽነት ነጋዴውንም ወደ ክስረት የጐተተውን የገበያ ዋጋ እየመረመረ በዛሬ ጊዜ እንደ ሚደረገው የዕቃውን ዋጋ በዝርዝር አድርጎ ወሰነ። ከውሳኔውም አልፎ የሸጠ የገዛም በሞት እንደሚቀጣ በዐዋጅ አስጠነቀቀ። ነጋዴና ገበሬ የእጅ ሥራ ሠራተኞችም በሹማምንትና በወታደር እንዳይጕላሉ አድርጎ ሣቸውን በጸጥታና በሰላም እንዲያስፋፉ አደረገ።

ነገር ግን በዚህ ሁሉ አስተዳዳሪነት ተመስግኖ ሳለ በክርስቲያኖች ላይ ጽኑ መከራና ስደት ስለ አመጣ በቤተ ክርስቲያን ዘንድ ደኅና ታሪክ አላገኘም። ይኸን ሁሉ እንደፈጸመ እንደዚሁ የክርስቲያኖቹም ጕዳይ እብቅጣት ፍጻሜ እንዲያገኝ አሰበ።

ስለዚህ ከማካሪዎቹና ከቄሳሮቹ ተማክሮ በክርስቲያኖች ልዩ ልዩ ሥቃይና ስደት የፈጠረውን ዐዋጅ አወጣ። ዐዋጁን ያሰበውና እንዲታወጅም ጧትና ማታ ይጐተጕተው የነበረው ለቀድሞው የጣዖት አምልኮ ቀናተኛ የነበረው የርሱ የቄሳር ጋሌርዩስ ነው ይባላል። እንደዚሁም አውግስጦስ መክስምያኖስ ክርስቲያንን አይወድም ነበርና እርሱም ለዚህ ነገር አባሪ ነበር ይባላል። ዳሩ ግን በማናቸውም ረገድ ቢሆን የበታቾቹ ቄሳሮችና አውግስጦሱ ቢያስቡት እርሱ አሳቡን ተቀብሎ ካላጸደቀው በቀር ነገሩ ፍጻሜ ሊያገኝ አይችልም ነበር። በዚህም ላይ ዲዮቅልጥያኖስ ራሱ በምሥራቅ ክፍል ተወልዶ ያደገ ለምሥራቅ ልማድና አምልኮ ቀናተኛ መሆኑ የታወቀ ነው።

ከጌታችን ልደትና የጌታችን ተከታዮች ሐዋርያት እነቅዱስ ጴጥሮስ እነቅዱስ ያዕቆብ እነቅዱስ ጳውሎስ ከተገደሉ ዠምሮ እስከዚህ ዘመን በ፫፻ ዓመት ውስጥ ከክርስቲያኖች ባለፉት ቄሳሮች በነኔሮን በነማርቆስ አውሬልዮስ በነዳክዮስ በነዋሌርያኖስ ዘመነ መንግሥት በሮማ በኢየሩሳሌም በግሪክ፤ በግብጽ አውራጃዎች አንድ ጊዜ መከራ ሲቀበሉ ደግሞ አንዳንድ ጊዜ የሚነግሠው ቄሳር ለጸጥታና ለሰላም ሲል ለመዠመሪያ ጊዜ ችላ እያላቸው ለአምልኳቸው ነፃነት ስለ ሰጣቸው በሦስት መቶ ዓመት ዕድሜው ውስጥ አብያተ ክርስቲያናት እያሠሩ ኤጲስቆጶስና አለቃ እየሾሙ የክርስትናን ሃይማኖት አስፋፍተው ነበር። ቀሳውስቱና መምህራኑም መሃይምናኑን በትጋት ስላስተማሩ የክርስቲያኖቹ ቍጥር በየጊዜው በክርቶ ነበር። እነሱም ማዕርግ እየተሰጣቸው በሹመትም በተርታነትም በጦር ሰራዊትም ውስጥ በሌላውም በአስተዳደር ሥራ ገብተው ይሠሩ ነበር። ገሚሶቹም ቀድሞውኑ በሥራ ላይ የነበሩ ናቸው።

ስለዚህ እላይ እንዳልነው ዲዮቅልጥያኖስ በነገሠ በ፲፱ኛው ዓመት ከ፫፻፪ ዓ.ም ዠምሮ እስከ ፫፻፫ ዓመተ ም. ድረስ ስለ ክርስትና ሃይማኖት ልዩ ልዩ ዐዋጅ አወጣ የመዠመሪያው ዐዋጅ በጦር ሰራዊት ውስጥ ያሉ የክርስቲያን የጦር ሹማምንቶች ለጣዖቱና ለቄሳሩ ምስል እንዲሰግዱ መሥዋዕትም እንዲያቀርቡ እንቢ ቢሉ ከሹመታቸው ተሽረው ሀብታቸው እንዲወረስ ያረጋግጣል። የሁለተኛው ዐዋጅ አብያተ ክርስቲያናት እንዲፈርሱ መጻሕፍታቸው እንዲቃተሉ ቀሳውስቱና መምህራኑ እያተያዙ በወህኒ ቤት እንዲታሰሩ ከወህኒ ቤት ይህን የክርስትና አምልኮ እንዲተዉና ጣዖቱን እንዲያመልኩ ተመክረው እንቢ ያሉ እንደ ሆነ በልዩ ልዩ ሥቃይ እንዲገደዱ። የሦስተኛው ዐዋጅ መዠመሪያ በቀሳውስቱና በመምህራኑ ላይ ታውጆ የነበረው ቅጣት ገበሬም ነጋዴም የእጅ ሥራ ሠራተኛም በሆኑት በተርታ ክርስቲያኖች ላይ እንዲፈጸምባቸው ክርስቲያን የሆነውም ማናቸውንም የኑሮ መብት እንዲያጣ ያዛል።

ይህ ዐዋጅ በየጊዜው በየመልኩ ሲወጣ ለቀድሞ ለነጂያኖ ለነጂዎቬ (ለነዛኑስ ለነዡፒተር) አምልኮ የሚቀኑና ከቀድሞ ዠምሮ ክርስቲያኖችን በክፉ ዐይን ይመለከቱ የነበሩት የአማልክቱ ካህናትና ሊቀ ካህናት የመንግሥቱ ሹማምንቶች ጭፍራቸውን እየያዙ ወደ ቤተ ክርስቲያን እየሮጡ ቤተ ክርስቲያን ማፍረስና መጻሕፍቱን ማቃጠል ዠመሩ። ከቤተ ክርስቲያን የሚገኘውን ልዩ ልዩ መሣሪያና ሃብት ወደ አማልክቱ መቅደስ ያግዙ ዠመር። ከባለግል ክርስቲያን ቤት የተገኘውንም ሀብትና ንብረት እየዘረፉ ወታደሮቹም ሹማምንቱም ተካፈሉት።

ወዲያውም ቀሳውስቱንና መምህራኑን ከተርታውም ሕዝብ ውስጥ በክርስቲያንነት የታወቀውን ሰው እየያዙ ማሰር ከእስሩ ቤት እያወጡ ለቄሳሩና ለአማልክቱ መሥዋዕት እንዲሠዉ እንዲሰግዱም በቍጣም በማባበልም መጠየቅ ዠመሩ። ቍርጠኛ ሆኖ እምቢ ያለውንም ገሚሱን በሰውዬው ቁመት ዙሪያ ዕንጨት እያሰሩ ገሚሱን ሰውነታቸውንና ልብሳቸውን ቅባት እየነከሩ ማቃጠል ገሚሶቹን ከተራበ አውሬ ጋራ እያስታገሉ ገሚሶቹን የአውሬ ቆዳ አልብሰው በብዙ ውሾች እያስነከሱ ከዚህም በተረፈ የጭካኔ ልዩ ልዩ ሥቃይ ፈጁዋቸው። በዚህ ዐይነት ሥቃይ ለማሠቃየት የማሠቃያውን መሣሪያ ለማዘጋጀት ጊዜ በማጣት የቸኰለው አረማዊ ክርስቲያኖቹን በፍልጥ በድንጋይ እየደበደበ ገደላቸው።

ይህም ሁሉ ሲሆን አባቱ አረማዊ ሆኖ ልጁ ክርስቲያን ወንድሙ ክርስቲያን ሆኖ ወንድሙ አረማዊ የነበረው ብዙ ነውና ክርስቲያኑ ልጁ ሊሠቃይ ሲሄድ አረማዊው አባቱ እባክህ ልጄ ለጣዖቱ እሰግዳለሁ በልና ከዚህ መዓት ዳን እያለ እኋላ እኋላው እየሮጠ እፊትም ቀደም እያለ ይለምን ነበር። ነገር ግን አብዛኛው የልብ ክርስቲያን ከአሳቡ አልተናወጠም። እያንዳንዱ የዘመዱን ልምና የሥቃዩንም ብርታት እየታገሠ በክርቲያንነቱ ሞተ። ከመከራ ለማጽናናት ለሐዋርያት ወርዶ የነበረው መንፈስ ቅዱስ የነዚህም የሐዋርያት ተከታዮች ናቸውና ለነዚህም ተሰጥቶ ይኸን ሁሉ ሥቃይ በመንፈስ ቅዱስ ረዳትነት ቻሉ።

በእኛ በኢትዮጵያውያንና በሌላውም አብያተ ክርስቲያናት ውስጥ አብዛኛ ጊዜ በሰማዕትነት ከሞቱት በጣም ትዝ የሚሉን እስጢፋኖስና የዕቆብና ጴጥሮስና ጳውሎስ ወይም ከዚያ ወዲህ በገድልና በስንክሳር ውስጥ እንዳሉት እንደነ ቅዱስ ጊዮርጊስ እንደነመርቆሬዎስ እንደነገላውዴዎስ እንደነቂርቆስ እንደነቅድስት ኢየሉጣ ያሉት ብቻ ናቸው። ነገር ግን በነኔሮን በነዲዮቅልጥያኖስ በነመክስምያኖስ በነዩልያኖስ ዘመነ መንግሥት ከተርታም ከሹማምንትም ከሴትም ከወንድም ሳይቀር የዛሬ ሰው ቢሆን ሊታገሥ አይችልም ብለን የምንጠራጠረውን ሥቃይ ለክርስትና ሲሉ ጨክነው ተቀበሉ።

ለምሳሌ ከነዚሁም በእግዚአብሔር መንግሥት ታሪክ ውስጥ እንደ ተጻፈው ከዲዮቅልጥያኖስ ቀደም ብሎ በነበረው ጊዜ ውስጥ ጴርጴትዋ የምትባለው በክርስቲያንነቷ ጸንታ ወደ መገደያው ስፍራ ከመሄዷ በፊት አረማዊው አባቷ ክርስቶስን እንድትክድ ጠየቃት። እርሷም አንድ በአጠገቧ የቆመውን (ማሰሮ?) ዕቃ በጣቷ ላባቷ እያሳየች ለዚህ ዕቃ ሌላ ስም መስጠት ይቻላልን ብላ ጠየቀችው። አባትዮውም ያለስሙ እንዴት አድርጎ አይቻልም ሲል መለሰላት። እንግዲያውስ እኔም አንድ ጊዜ ክርስቲያን ሆኛለሁና አልለወጥም ብላ ወደ መገደያው ተጓዘች። አባቱማ ከልቡ ይወዳት ነበርና እየተከተለ ጫማዋንም እየሳመ «ለሽበቴ እዘኝ ከወንድሞችሽ ሁሉ አክብሬ ያሳደግሁሽ አባትሽ ነኝና ልመናዬን እንቢ ብለሽ በአደባባይ አታሳፍሪኝ እናትሽን ወንድሞችሽን ሕፃን ልጅሽን አስቢ አንችም በዚህ በክርስትና ምክንያት ስትሞች እኛ በሕይወት በአገር ላይ የቀረነው መኖርም መናገርም እናፍራለን» ሲል እያለቀሰ ለመናት። እርሷ ግን ምንም ያባቷ ንግግር ቢያሳዝናት ቢያስለቅሳትም ክርስቲያን በመሆኗ ጸናች። እያሳየ ይለምናት የነበረውን ሕፃን ልጅዋን አንድ ጊዜ ተቀብላ አጥብታ መለሰችለትና እሷ ወደ መገደያዋ ስፍራ ደረሰች። በዚያም በአረማውያኑ እጅ ተደብድባ በሰማዕትነት ሞተች። የርሷን መጥቀሳችን በርሷ ሁኔታ የቀሩትን ጨምሮ ለማሳየት እንዲመች ነው እንጂ ስንክሳርና የየአንዳንዳቸው ገድል፥ እንደሚያስረዳን ዛሬ በሰላም ለያዝነው ክርስትና ያን ጊዜ፤ ሁሉም ይኸን በሚያኽል ከዚህም በባሰ ወይም በአነሰ ተሠቃይተው ሞተዋል።

«ሌጂዎኔ ተቤያ» የሚባሉ የቲቤያ (የቴባይዴስ ግብጽ) ተወላጆች ለዕለት ትዳራቸው ሲሉ በጦር ሰራዊት ውስጥ የነበሩት የአንድ ክፍል የክርስቲያን ወታደሮች ነበሩ። እነሱም ለጣዖትና ለቄሳር መሥዋዕት እንዲሠዉና ክርስቲያንነታቸውን እንዲተው ተጠይቀው እንቢ ስላሉ፣ በዚሁ በክርስቲያንነት ከጸናው አለቃቸው ከማውሪዚያኖስ ጋራ በመክስምያኖስ ትእዛዝ ተገደሉ። ማውሪዚያኖስም በዚሁ ሥራው ዛሬ የካቶሊክ ቤተ ክርስቲያን «ቅዱስ» አድርጋው በዓሉን በየወሩ እንደ ኤው ቍ. መከረም ፳፪ ቀን ታከብራለች።

ይህ ሥቃይና ስደት ከቀድሞ ከዲዮቅልጥያኖስ በፊት ዠምሮ አላቋረጠም ነበር፤ አሁን ደግሞ በዲዮቅልጥያኖስ ጊዜ ከ፫፻፫ እስከ ፫፻፭ ዓመትድ ረስ በተከታዮቹም ጊዜ ከ፫፻፭ እስከ ፫፻፲፩ ዓመት ድረስ ፰ ዓመት ሲቈይ ከሞት የተረፉት ክርስቲያኖች ለመደበቂያ በቄፈሯቸው ዋሻዎችና በተሰደዱበት አገር ሁሉ ይኸው የክርስትና አምልኮ እንዲስፋፋ አጥብቀው ጣሩ። እንዲያውም ከሰላሙ ጊዜ ይልቅ በዚህ በመከራና በስደት ግዚኤ ያሳዩት መልካም አርአያና የሰበኩት ስብከት ብዙ ፍሬ አፈራ።

ከሰው ባሕርይ ውስጥ ተድላና ኑሮ ወዳድ ወይም አድር ባይ ያልሆነ የአሳብ ጽናትና የግትርነት ጠባይ ያለው ሞልቷል፤ እሱም አንድ ጊዜ ከልቡ ፈቅዶ የተቀበለውን ነገር መብረቅ ከሰማይ ቢወርድ አይለውጥም። ነገር ግን ደግሞ በዚህ ላይ እነዚህ ክርስቲያኖች ይኸን ያኽል ሥቃይ ሲወርድባቸው ሥቃዩን በድፍረትና በደስታ የተቀበሉት የሥቃይና የመከራም ብዛት ከዠመሩት መንገድ ያላዘነበላቸው ያ ለሐዋርያት ወርዶ ሐዋርያትን እስከ መጨረሻ ድረስ ያጠነከረ መንፈስ ቅዱስ ነው። ይኸ መንፈስ በልቡ፣ ውስጥ ሆኖ ካላጸናው አብዛኛው ሰው በእሳት መቃጠልን ከአራዊት መታገልን በመጋዝ መሰንጠቅን በሥጋው ሊታገሥ ባልቻለ ነበር። ይህ መንፈስ በክርስቶስ ያመነውን ምእመን ሁሉ እየደገፈ ስለ አሠራ መከራና ሥቃይ በበረታ ቍጥር ጠላቶቻቸው አረማውያን እስኪደነቁ ድረስ ክርስቲያኖቹ እምነታቸው እየበረታ ቍጥራቸው እየበረከተ ሄደ። ኃያላን የአረማውያን ቄሳሮች ይኸ የክርስትና አምልኮ እንዲጠፋና የቀድሞው አምልኮ እንዲቀጥል በሰው ዐቅም የሚቻለውን የመግደል የማሠቃየት ሥራ አደረጉ። ከዚህ በላይም ምንም ለማድረግ አይችሉም ነበር። ነገር ግን ትግሉ ከላይኛው አምላክ ከናዝሬቱ ኢየሱስና ከጭፍሮቹ ጋራ ነውና አልሆነላቸውም። ከዚያም ለሮማ ግዛት ትልቁ ቄስጠንጢኖስ በነገሠ ጊዜ ለክርስቲያኖች ዕረፍትና የአምልኮ ነጻነት ተገኘ።

ዲዮቅልጥያኖስ በዚህ ሥራው በቤተ ክርስቲያን ታሪክ ውስጥ ዋና ጨካኝና ዐመፀኛ ግፈኛ ሰዳዴ ምእመናን ወዐማፂ ዘየዐቢ እምኵሎሙ ዐማፅያን ተብሎ ተጽፏል። በሮማውያን የአማልክት (ጣዖታት) የታሪክ መጽሐፍ ውስጥ ግን ብፁዕና ጻድቅ አምልኮ አስከባሪ ነው የሚል ተጽፏል። እንዲሁም ወደ ፊት ተጽፎ እንደምናገኘው ትልቁ ቄስጠንጢኖስ የኒቅዩስ (ምስር) ጳጳስ ዮሐንስ መደብር በጻፈው በሥጋዊና በመንፈሳዊ ታሪክ ውስጥ ጻድቅ ቅን ሃይማኖት ጠባቂ (ጻድቅ ራትዕ ዐቃቤ ሃይማኖት) ተብሎ እንደ ተጻፈው በአማልክቱ የታሪክ መጽሐፍ ግን ኅጢአተኛና ግፈኛ የሚል ተጽፎበታል።

**ምዕራፍ ፲፯።**

**ስለ ዲዮቅልጥያኖስ ሞት የቈስጠንጢኖስ አጭር ታሪክና በዘመነ**

**መንግሥቱ ክርስቲያኖች ያገኙት ዕረፍት - የቍስጥንጥንያ ከተማ።**

ዋናው ቄሳር ዲዮቅልጥያኖስ ባወጣው ዐዋጅ መሠረት በምሥራቅ ክፍል ያሉት ክርስቲያኖች ይበልጥ ሲሠቃዩና ሲሰደዱ፤ በምዕራብ ያሉት እነ ቍንስጣ (ኮስታንሶ ክሎሮ) የቈስጠንጢኖስ አባት ምንም እንኳን ከበላይ አለቃቸው ከዲዮቅልጥያኖስ ትእዛዝ ቢደርስባቸው እነርሱ ነገሩን እንደማይገባ በመገመት በምዕራብ ግዛታቸው ለትእዛዝ መፈጸም ያኽል ምንም እንኳን ማሰር መፍታቸው የሚያሳጣውንና የባሰውንም መግደላቸው ባይቀር በምሥራቅ ክፍል እንደ ተደረገው በምዕራብ በውስጣቸው ባሉት ክርስቲያኖች ላይ መከራና ስደት አላጸኑባቸውም። እብኋላም ዲዮቅልጥያኖስ ፳፩ ዓመት ከገዛ በኋላ በ፫፻፭ ዓ.ም ከአውግስጦስ መክስምያኖስ ጋር ተስማምተው በፈቃዳቸው መንግሥታቸውን ለሁለቱ ቄሳሮቻቸው ለጋሌርዮስና ለቍንስጣ ለቀቁ። ዲዮቅልጥያኖስ የመንሥቱን ሥልታን ከለቀቀ ወዲህ በተወለደበት በሳሎና ከተማ፤ በዳልማጽያ ዝም ብሎ የግል ሥራውን እየሠራ ተቀመጠ። ሁለተኛም የዋና የቄሳርነት ማዕረጉን እንዲይዝ ቢለመን አልፈቅድም ብሎ ስምንት ዓመት እንደ ቄየ በነገሠ በ፳፱ በተወልደ በ፷፰ ዓመቱ በ፫፻፲፫ ዓ.ም ሞተ።

እንግዴህ ቍንስጣና ጋሌርዮስ ዋናውን የቄሳርነት ማዕርግ ከያዙ በኋላ እነርሱ ደግሞ መክሲሚኒስና ሴቬሮስን (ሳዊሮስን) ቄሳሮች አደረጓቸው። ነገር ግን ቍንስጣ ከዚህ በኋላ አንድ አመት እንደ ገዛ በ፫፻፮ ዓ.ም ሞተ። እሱም በሕይወቱ የቄስጠንጢኖስን እናት እሌኒን ፈትቶ የበላዩን የመክስምያኖስን እንጀራ ልጅ አግብቶ ፮ ልጆች ወልዶ ነበር።

ከነዚሁ ውስጥ አንዱን ዘመዶቹ በአባቱ በቍንስጣ እግር ለመተካት ሲያስቡ በእንግሊዝ አገር ያሉት የራሱን የአባቱ የቍንስጣ ወታደሮች ቄስጠንጢኖስን «አውግስጦስ» ብለው አነገሡት። ቄስጠንጢኖስ ግን ለጊዜው ቄሳር መባል ይበቃኛል ብሎ አውግስጦስነቱን ለሴቬሮስ ለቀቀለት። በኋላ ግን ሴቤሮስ ከማክሴንስዮስ ጋራ በ፫፻፯ ዓ.ም ተዋግቶ ሞተና ማክሴንስዮስ አውግስጦስነቱን ወሰደበት። ስለዚህ በምዕራብ ማክሴንስዮስና ቄስጠንጢኖስ በምሥራቅ ጋሌሪዮስና በመካከል ነግሦ የነበረው ሽማግሌው መክስምያኖስ (ማስኪሚያኖ) ከሞቱ በኋላ ሊቆንዮስና ማክሲሚኖስ ተቀምጠው ያስተዳደሩ ዠመር።

ትልቁ ቄስጠንጢኖስ በ፪፻፹ ዓ.ም እላይ ደጋግመን ስሙን ካነሣው ከቍስንጣና (ከኮስታንሶ ክሎሮ) ከሌሌና ፍሎሩስ (ቅድስት እሌኒ) በንእሳ (ዩጎስላቢ) ተወለደ። ከተወለደም በኋላ በዲዮቅልጥያኖስ ቤተ መንግሥት ውስጥ የቤተ መንግሥት ደንብና ሥርዐት የክሪክና የሮማውያንን ዕውቀት እየተማረ አደገ። ከአደገ በኋላ እላይ እንደ አመለከትነው በ፫፻፮ ዓመተ ም. አባቱ ስለ ሞተ በአባቱ እግር ቄሳር ተብሎ ነገሠ። ከዚህ በኋላ ከርሱ በላይ የሟቹ የመክስምያኖስ ልጅ ማክሴንስዮስ «አውግስጦስ» ተብሎ ስለ ነበረ ከዚሁ ከማክሴንስዮስ ጋራ በሥልጣንም በጠባይም የማይስማሙ ስለ ሆኑ ብዙ ጊዜ በመከራከር ቄዩ። ቄስጠንጢኖስም (መክስጢስ?) በአምልኮ ሳይቀር አሳባቸው የተለያየ ነው። ማክሴንዮስ ከአባቱ ከመክስምያኖስ ዠምሮ የክርስቲያን ዋና ጠላት ነው። ቄስጥንጢኖስ ግን ራሱ በዚያ ጊዜ ክርስቲያን ዋና ጠላት ነው። ቄስጠንጢኖስ ግን ራሱ በዚያ ጊዜ ክርስቲያን አይሁድን እንጂ እሱና አባቱ ቍንስጣ እናቱ እሌኒም በክርስቲያኖች ላይ የተደረገውን መከራና ስደስት እየተመለከቱ ለክርስቲያን የሚራሩ ናቸው።

ስለዚህ እነዚህ ሁለቱ የምዕራብ ነገሥታቶች በማናቸውም ነገር አልተስማሙምና ለጦርነት ተሳለፉ። ከምሥራቁም ቄሳር አንደኛው ሊቆንዮስ ለቈስጠንጢኖስ ረዳት ሆኖ፤ ነበር። ነገር ግን ማክሴንዮስ ሮማ ሆኖ ሰራዊቱን አስከትቶ ለእርዳታም የአማልክቱን ምስልና ሐውልት ሰብስቦ ይጠብቀው ነበርና፤ ቄስጠንቲኖስ ሌሊቱን ወደ ፊት ሰለሚያደርገው ጦርነት አጥብቆ ሲሠጋ አደረ። ነገር ግን በዚሁ ሌሊት በሰማይ ላይ የእሳት መስቀል ተሥሎ በአጠገቡ መልአክ ቆሞ ጣቱን ወደ መስቀሉ እያመለከተ በዚህ ምልክት (ትእምርተ መስቀል) ታሸንፋለህ የሚል ራእይ አየ።

ስለዚህ ሲነጋ ቄስጠንጢኖስ በሰራዊቱ ልብስ በየፈረሱ መጣ ብርና በየጋሻው ላይ የመስቀል ምልክት እንዲደረግ አዘዘና ወደ ኢጣልያ አገር መጥቶ በፊቱ ያገኘውን ጠላት እያሸነፈ ወደ ሮማ ከተማ ገሠገሠ። ከዚህ በኋላ በ፫፻፲፪ ዓ.ም ሮማ ከተማ አጠገብ እቴቬሪዩስ ወንዝ በተለይ ዛሬ «ፖንቴ ሚልቪዮ» እተባለው ስፍራ ላይ ቄስጠንጢኖስና ማክሴንዮስ ጦርነት ገጠሙና በቶሎ ቄስጠንጢኖስ ድል አደረገ። ማክሴንስዮስም ከጦርነቱ ቦታ ድል ሆኖ ሲሸሽ ከነፈረሱ ድልድዩ ተሰብሮበት እቴቬሬ ወንዝ እባሕሩ ውስጥ ሰምጦ ሞተ።

ከዚህ በኋላ ቄስጠንጢኖስ ጠላቱ ማክሴንስዮስ ይቀመጥበት በነበረው በሮማ ከተማ ገብቶ ተቀመጠ። ከጦር ጓደኛው ከምሥራቁ ቄሳር ከሊቆንዮስም (ሊቺኒዮ) ጋራ ወዳጅነታቸውን አጸኑ። ቄስጠንጢኖስ ባለጋራውን ማክሴንስዮስን አሸንፎ ብቻውን የምዕራብ ንጉሥ በሆነ በዓመቱ እንዲሁም ሊቆንዮስ በሹመት ባላንጣው በማክሲሚኖስ ላይ ጦርነት አነሣበት። የማክሲሚኖስም ከባለጋራው ሸሽቶ ወደ ኪልቅያ (በዛሬው የቱርክ ግዛት ውስጥ) ሄዶ እንደ ተቀመጠ ሞተና ሊቆንዮስ ብቻውን የምሥራቅ ግዛት ቄሳር ሆነ።

እንግዴህ ሊቆንዮስ በምሥራቅ ቄስጠንጢኖስ በምዕራብ ሆነው አንዳንድ ጊዜም እየተለያዩ አንዳንድ ጊዜም አብረው በሮማ በሚላኖ እየተገናኙ በስምምነት ይገዙ ዠመር። ሚላኖ ከተማ ላይ ሁለቱ አንድነት በነበሩበት ጊዜ ቄስጠንጢኖስ በ፫፻፲፫ ዓመት በመጋቢት ወር ስለ ክርስቲያኖችና ስለ ክርስትና አምልኮ ነፃነት ስመ ጥር የሆነውን ትልቅ ዐዋጅ አደረገ። የዐዋጁም ዋናው አሳብ የቄስጠንጢኖስ ቢሆን በቄስጠንጢኖስ አሳሳቢነት ሊቆንዮስም ተስማምቶበት ነበር ይባላል። ይህ ዐዋጅ ክርስቲያኖች እንደ ልባቸው የክርስትና ሃይማኖታቸውን እንዲያመልኩ ከዚህ ቀደም በነኔሮን በነዲዮቅልጥያኖስ በነመክስምያኖስ ዘመነ መንግሥት የተወረሰው የክርስቲያኖች ንብረትና ሀብት የቤተ ክርስቲያንም ንዋየ ቅድሳት ሁሉ እንዲመለስ፤ ከዚህ ዐዋጅ ዠምሮ ወደ ፊት ማናቸውም ሰው ክርስቲያንን በማሰርም በማሳደድም እንዳያጕላላ ያዛል። ይህ ዐዋጅ ለክርስቲያን ምሕረት ዕረፍትና ሰላም የሰጠ በመሆኑ በቤተ ክርስቲያን ታሪክ ውስጥ ከፍ ያለ ስፍራ አለው።

በዚህ ዐዋጅ ተጠቂዎች ስደተኞች የነበሩት ክርስቲያኖች ዕረፍትና ሰላም ሲያገኙ ከሕዝቡም ከአረማውያን ካሃንቱም የእኩልነት መብት ተሰጣቸው። ቄስጠንጢኖስም ብልኅ ንጉሥ እንደ መሆኑ መጠን ለክርስቲያኖችም ለአረማውያንም የአምልኮ ነፃነት ሰጠ። ቄስጠንጢኖስ ከርሱ በፊትና በኋላ እንደ ነበሩት ነገሥታት ክርስቲያኑ በአረማዊው ወይም አረማዊው በክርስቲያኑ ላይ ቂም ይዞ ባለዘበናይ ሆኖ በጊዜው እንዲጐዳው መሣሪያ አልሆነም። ሁለቱም የአምልኮ ባለጋሪዎች በየግንባራቸው አድላዊነት በሌለው ሁኔታ በትክክል ያስተዳድድር ዠመር።

ከሹመት አባቶቹ ሲያያዝ የመጣው የጣዖት ሃይማኖት የሮማውያንና የመንግሥቱ ዋና ሃይማኖት በመሆኑና ባንድ ጊዜ ይኸን የጣዖት አምልኮ ቢሽር በአገር ላይ ምን ያኽል ሁከት እንደሚፈጥርበት ያውቅ ነበርና ይኸንኑ የጣዖት አምልኮ አረማውያን እንደ ልባቸው እንዲያመልኩ የጣዖት አምልኮውም ዋና የመንግሥቱ ሃይማኖት ሆኖ እንዲቀጥል ማድረጉን አልተወም። እርሱም ራሱ የሹመት አባቶቹ ይጠሩበት የነበረውን የጣዖቱን ቤተ መቅደስ የዐቢይ ሊቀ ካህን የማዕርግ ስም «ፖንቲፌክስ ማክሲሙስ» መባልን አልተወም። የጣዖት በዓል በሚከበርበት ቀን ልብሰ መንግሥቱን ለብሶ አብሮ በበዓሉ መገኘትን አላቋረጠም። እንደ ተለመደ በመገበያያው ገንዘብ ላይ የቄሳሩና የጣዖቱ የነዣኑስ መልክ የነበረውን በዚሁ ዐይነት እንዲቀጥል እንጂ የጣዖቱ መልክ እንዲለወጥ አላደረገም።

ለአረማውያኑ ከዚህ በላይ የተገለጸውን ሁኔታ እያሳየ ለክርስቲያኖች ደግሞ ልዩ ልዩ ቸርነት አደረገ። በሚላኖ ዐዋጅ የተወረሰው ንብረታቸው እንዲመለስ ሲያረጋግጥላቸው ከዚህ በቀር ከራሱ ግምጃ ቤት ገንዘብ እያወጣ የፈረሱትን አብያተ ክርስቲያናትና የማኅበር ቤታቸውን አሠራ። ከጳጳሶቹም ውስጥ አንዳንዶቹን እንደሶል ጴጥሮስ (ሲልቪስቲር) ያሉትን እያቀረበ ባለሟል አደረጋቸው።

በእውነትም ሮማን የሚያኽል ትልቅ ሰፊ መንግሥት የሚገዛ ሁሉን እንደ ልማዱ የሚያስተዳድር ልበ ሰፊና ተመልካች እንዲሆን ያስፈልጋል። ራሱ እንኳ የመረጠውን ሃይማኖት ቢይዝ በውስጡ የሚተዳደረው ሕዝብ የፈለገውን የግል አምልኮ እንዲይዝ ነፃነት መስጠት ትልቅ አስተዋይነትና ዴሞክራትነት ነው። ይህም ባንድ ወገን ለሕዝቡ ደስ ያሰኘ ሲመስል በሌላው ወገን ጠቃሚነቱ ለዚያው ለነጋሢው መሆኑ የታወቀ ነው። በዚህ ነፃነት ሁከት ይታገዳል። ሁከት ሲጠፋ ንጉሡ በሕዝብ ዘንድ ብልኅ ዐዋቂ እየተባለ የአስተዳደር ሥራውን በሰላም ለመቀጠል ይመቸዋል።

ለአንደኛው ወገን በማድላት የተደላበት ወገን ሁከት ዕድሜ በዚህ ምክንያት በዓለም ውስጥ የብዙ ነገሥታት ግዛትና ዕድሜ በአጭር ተቀጭቷል። በአገራችን እንኳን በኢትዮጵያ እንደነጻድቁ ዮሐንስ እንደነዐፄ ዳዊት፤ ያለው ንጉሥ ቅብዐቶችን በመውደድ ተዋሕዶዎችን በመጥላት የቀሩት ደግሞ ቅብዐቶችን በመጣላትና በማሳደድ ትልቅ ሁከት ይደረግ ነበር። ለዚህ ጉዳይ ጉባኤ እየተዘረጋ ነገሥታቱ መኳንንቱ ከሊቃውንቱ ጋር እየተቀመጡ በክርክር ሥራ ከመፍታታቸው በቀር ክርክሩ ወደ ጦርነት እየተለወጠ ብዙ ደም መፍሰሱን በውጭ አገርም በአገራችንም የተጻፈው የኢትዮጵያ ታሪክ በሰፊው ያስረዳል።

ቄስጠንጢኖስ ግን በአረማውያንም በክርስቲያኖችም ዘንድ ሚዛን ሆኖ በመፈራትም በመወደድም ደኅና አድርጎ ያስተዳድር ዠመር።

ያለፉት አንዳንድ ቄሳሮች ምንም እንኳ ከበታቻቸው ቄሳር ቢያደርጉ የሮማን ግዛት የበላይ፥ ሆኖ ለብቻው የሚያስተዳድረው አንድ ዋና ቄሳር መሆኑን እንደሚያውቅ የተረጋገጠ ነውና አሁን በርሱ ጊዜ ሊቆንዮስ ምንም እንኳን ወዳጁ ከወዳጅነቱም የእኅቱ ባልና አማቹን ቢሆን የምሥራቁን ክፍል ለብቻው ይዞ በማስተዳደሩ ቅርታ ሳይገባው የቀረ አይመስልም።

ስለዚህ በዘጠኝ ዓመት ውስጥ በሁለቱ መካከል ያለው የወዳጅነት ግንኙነት እየቀዘቀዘ ሄደ። በግዛቱ ጎረቤት ሆነው ሁሉ ለጠብ ማንሻ ሰበብ አያጣምና ምክንያት ፈልጎ በ፫፻፲፬ ዓ.ም ጦርነት አነሣበት። ሊቆንዮስም ጥቂት እንደ ተዋጋ ተሸንፎ ሸሸ። በኋላም ሕይወቱን ላያጠፋው ቄስጠንጢኖስ ቃል ገባለትና ሊቆንዮስ እጁን ሰጠ። ዳሩ ግን በምርኮና በግዛት ስም ወደ ተሰሎንቄ ሄዶ እንደ ተቀመጠ በ፫፻፳፭ ዓ.ም ላይ ቈስጠንጢኖስ በእጅ አዙር አስገደለው ይባላል።

ከዚህ በኋላ ለምዕራቡም ለምሥራቁም የሮማ ግዛት ቄስጠንጢኖስ ብቻውን ዋና ቄሣር ሆኖ ያስተዳድር ዠመር። መቀመጫውም ሊቆንዮስን እስኪያሸንፍ ድረስ አንድ ጊዜ በሮማ አንድ ጊዜ በሚላኖ አብዛኛውን ጊዜ ግን በትሬቬሪ (ጋልያ) ነበር። አሁን ግን ባንድ ወገን በሰሜን በአኑብ ወንዝ በኩል ሁል ጊዜ የምሥራቁን ግዛት በኤፍራጥስ ወንዝ አቅራቢያ ፋርሶች እየገፉ ስላስቸገሩ ሁለቱን የሮማ መንግሥት ጠላቶች ለመከታተልና ለማገድ እንዲመቸው የሮማን ከተማ ትቶ ሌላ ለምዕራቡና ለምሥራቁ አማካይ የሆነ ከተማ ፈለገ።

የሚስማማውንም ከተማ ዲዮቅልጢያኖስ ከነበረበት ከኒቆሞድያ ከሌሌቹም ከነኒቅያ ከነተሰሎንቄ ከነአድሪያፖሊ ሲያማርጥ ከሁሉ ይልቅ ብራንጥያ (ቢዛንስ) የምትባለዋን ጥንት ግሪኮች መሥርተዋት የነበረችውን ከተማ መረጠ። ይህችም ከተማ ልክ እስያና ኤውሮፓ እሚጋጠምበት ወሰን ላይ ሆና ከተማነቷ የተመሠረተው የኤውሮፓው የብስ (መሬት) ጫፉን እሚጨርስበት የጥቍር ባሕር ውሃው በጠባቡ እተኛበት እባሕሩ በር ላይ ነች። ቄስጠንጢኖስ ይህቺን ከተማ ለመቀመጫው ለንግድና ለመከላከያም ትመቻለች ብሎ ከመረጣትና የመንግሥቱ ዋና መደብ ከአደረጋት በኋላ በቀድሞው ላይ አዳዲስ አዳራሾችና መሥሪያ ቤቶች የምክር ቤትና የቲያትር ቤቶች ልዩ ልዩ ሐውልቶች እያሠራ አስጌጣት። በዚሁም ጊዜ ንጉሡ ቤተ መንግሥቱን ሠርቶ ሲቀመጥባት ሹማምንቱም ቤታቸውን ክርስቲያኖችም በንጉሡ እርዳታ ጥሩ ጥሩ አብያተ ክርስቲያናትና የመኖሪያ ቤት ሠሩና ከተማዪቱ ደመቀች።

ከዚህ በኋላ በ፫፻፴ ዓ.ም ከተማዪቱ በደንብም ተመረቀችና የመጠሪያ ስሟንም በራሱ ስም ኮስታንቲኖፕል (ቍስጥንጥንያ) ብሎ ሰየማት። ስለዚህ ከዚያ ዠምሮ ብራንጥያ (ቢዛንስ) መባሏ ቀርቶ ቍስጥንጥንያ እንደ ሌሊቹ አጠራር አዲሲቱ ሮም እየተባለች ኖረች በኋላ ግን ቱርኮች እስጥንቡል (ስታንፑል) ብለዋታል።

**ምዕራፍ ፲፰።**

**ቅድስት እሌኒ - ክርስቲያን ድርጅትና አከፋፈል - የአርዮስ፣**

**እምነትና የኒቅያ ጉባኤ።**

ቍስጥንጥንያ ብዙ ቤትና አብያተ ክርስቲያናት ልዩ ልዩ አዳራሽና ቤተ መንግሥት ተሠርቶባት የትልቁ ቄሳር መደበኛ ስፍራ ከሆነች በኋላ ክርስቲያኖች ሚላኖ ላይ በተደረገላቸው ዐዋጅ ምክንያት ሙሉ ነጻነታቸውን አገኙ። ራሱ ቄስጠንጢኖስም በዚህ ዐዋጅ ለክርስቲያኖች ነፃነት መስጠት ብቻ አልበቃቸውም። ነገር ግን ገንዘብ ከግምጃ ቤቱ እያወጣ ቤተ ክርስቲያን አሠራላቸው። የሚስቱ የፋውስታ የነበረውን ርስት ጉልት አድርጎ ለቤተ ክርስቲያን አለቆች ሰጣቸው ይባላል። ስለዚህ የቄስጠንጢኖስ ዘመነ መንግሥት ለክርስቲያኖቹ የዕረፍትና የደስታ ጊዜ አመጣላቸው። እናቱም እሌኒ ባሏ ፈትቷት ለብቻዋ ተቀምጣ የነበረውን አሁን በእግዚአብሔር ፈቃድ ልጅዋ ቄስጠንጢኖስ ነግሦ የሮማ ቄሳር በሆነ ጊዜ በአጠገቡ አስመጥቶ አስቀመጠና ክብርና ሥልጣንም እንዲኖራት አደረገ። እርሷም በልቧ እንደ ልጅዋ የክርስቲያንን ሃይማኖት ከቀድሞ ዠምሮ ትውልድ ኖሮ ከልጅዋ በፊት ተጠመቀችና በዚያ ዘመን ብዙ የቅድስና ሥራ ሠራች። በሮማ በቍስጥንጥንያ በኢየሩሳሌም አብያተ ክርስቲያናትን አሠራች። ወደ ኢየሩሳሌምም እየሄደች ጌታችን የተወለደበትን ናዝሬትን የተሰቀለበትን ቀራንዮን እይተቀበረበትን ጎልጎታን እየዞረች በዐይንዋ እየተመለከተች የቅድስና ሥራዋን አዘወተረች። የጌታችንንም መስቀል አስፈልጋ ከተቀበረበት ቦታ በተማራት ያገኘች እርሷ ነች ተብሎ ዛሬ በካቶሊክም በኦርቶዶክስም ቤተ ክርስቲያን ቅድስት ተብላ ተከብራለች።

ስለዚህ ቄስጠንጢኖስ ከአባቱና ከእናቱ በመጣው አሳብ ከነቤተ ሰቡ ክርስቲያን አፍቃሪና ደጋፊ በመሆኑ በመከራው ዘመን ቍጥሩ ከመበርከት ያላቋረጠው የክርስቲያን ማኅበር በቈስጠንጢኖስ ዘመነ መንሥት በጣም በረከተ።

ጥንት ያሳፍርና ወይም ያስፈራ የነበረው ክርስቲያን መሆንም በዚህ ጊዜ ያስከብር ዠመር። ኤጲስቆጶሳቱ ከቤተ ክህነት ቀርቶ በቤተ መንግሥቱ ሳይቀር ክብር አገኙ። ቄስጠንጢኖስንም ሹማምንቱንም እያማለዱ ወዳጃቸውን ማሾም ጠላቶቻቸውን ማሻር ዠመሩ። ምንም እንኳን ቄስጠንጢኖስ በገሃድ። ተጠምቆ ክርስቲያን የሆነበት ዓመት ባይወሰን በዚህ አያያዙና በክርስቲያኖች መስፋፋት የተነሣ የቤተ መንግሥቱ ዋና ሃይማኖት ክርስትና ሊሆን የቀረበ መሰለ።

የክርስቲያን ሁሉ ማኅበር (ያን ጊዜ በግሪክ ቋንቋ ኤክሌዝያ - አቅሌስያ የሚባለው) እንደ ቀድሞው መደበቅና ከአገር ወደ አገር መባረር ቀረና መደቡ በያለበት የሰፋ በድርጅት የሚተዳደር ማኅበር ክርስቲያን ሆነ። ማኅበሩም በየስፍራው ቤተ ክርስቲያኑን እየሰራ በሹመትና በክብር በደረጃና በሰበካ እየተከፋፈለ ተቀመጠ። በግእዝ ቋንቋ በተጻፈው ፍትሐ እንገሥት አንቀጽ ቀዳማዊ በእንተ ቤተ ክርስቲያን ወበእንተ ኵሉ ዘይደሉ ላቲ ከሚለው ውስጥ ፬ኛውን ክፍል በእንተ ሊቃነ ጳጳሳት የሚለውን መሠረት በማድረግ የሹመት አከፋፈላቸውን ከዚህ ቀጥሎ እንጽፋለን።

፩ኛ በሮማ (ኢጣልያ) በቅዱስ ጴጥሮስ ወንበር የሚቀመጠው የጴጥሮስ ተከታይ የተባለው አንደኛ ሊቀ ጳጳሳት ሆነ። ምክንያቱም ቅዱስ ጴጥሮስ አስተምሮ በሰማዕትነት ያረፈው በዚሁ በሮማ በመሆኑ ነው።

፪ኛ በእስክንድርያ (ግብጽ) በቅዱስ ማርቆስ ወንበር የሚቀመጠው የማርቆስ ተከታይ ሆነና ሁለተኛ ሊቀ ጳጳሳት ሆነ። የዚህም እንደ ላይኛው ቅዱስ፤ ማርቆስ ክርስትናን ሲያስተምር በአረማውያን እጅ በሰማዕነት የሞተው በግብጽ ስለ ሆነ ነው።

፫ኛ በኤፌሶን (ግሪክ) በቅዱስ ዮሐንስ ወንበር የሚቀመጠው የዮሐንስ ተከታይ ተብሎ ፫ኛ ሊቀ ጳጳስ ሆነ።

፬ኛ በአንጾኪያ (ሶርያ) በቅዱስ ጴጥሮስ ወንበር የሚቀመጠው ፬ኛ ሊቀ ጳጳሳት ሆነ። በኋላ ግን ከነዚሁ ውስጥ የኤፌሶኑ የሊቀ ጵጵስና ወንበር፤ ለንጉሡ ለቄስጠንቲኖስ ሲባል ወደ ቍስጥንጥንያ ዞረ።

ከዚህም በታች በኢየሩሳሌም በተሰሎንቄ በኤፌሶን በቆሮንቶስ በኒቆሞስያ በገላትያ በቂሳርያ በሌላውም አገር ጳጳስ ኤጲስቆጶስ እየተባሉ ተሾሙ። ዳሩ ግን በቄስጠንጢኖስ ዘመን ከአማልክቱ ካህናት ጋራ የነበራቸው ጸብ ሲበርድ አሁን ደግሞ በመካከላቸው በክብርና በማዕርግ የተነሣ፤ ደግሞ የመጽሐፍ ረቂቅ አተረጓጐም (ህላዌ አካል ትስብእት መለኮት ባሕርይ ጠባይዕ) እየተመራመሩ ይከራከሩ ዠመር።

ጥንት በመከራና በስደቱ ዘመን የፍቅር አንድነት የነበራቸው አሁን ግን በሰላም በዕረፍታቸው ጊዜ ይልቅ የኔ ማዕርግና ወንበር ካንተ ይበልጣል በመባባል ሊቀ ጳጳሳቱ መከራከር፤ ዠመሩ። ክርክራቸውም እየበረታ ሲሄድ እነሱን ለማስታረቅ ንጉሡ ቄስጠንጢኖስ ሳይቀር ስብሰባ እያደረገ ሲኖዶስ ተጻፈ ሲኖዶስ ማለት በጉባኤ ተወስነው የተጻፉት ቀኖናዎች «ውሳኔዎች» ማለት ነው።

ከሁሉም ይበልጥ በጠባቸው አስቸግረው የነበሩት በሮማ ዋና ከተማ በጴትሮስ ወንበር ተቀምጫለሁ የሚለውና የዛሬው ቄሳር በተቀመጠበት በቍስጥንጥንያ ዋና ከተማ በዮሐንስ ወንበር ተቀምጫለሁ የሚለው ሊቀ ጳጳሳት ነበሩ። ነገር ግን እነዚህ ሁለቱ ሲከራከሩ ቄይተው በመጨርሻው ሲኖዶስ በኰልቄዶን ጉባኤ የሮማው ፩ኛ የቍስጥንጥንያው ፪ኛ ተብለው እኩል ይሁኑ ሲሉ ሊቃውንቱ ጽፈው ነገሩ ቆመ። ይሁን እንጂ ከዚህ ከማዕርጉ ጠብ በቀር ሌላ እላይ የዘረዘርነው የሊቃውንቱ የአሳብ ምርመራና ክርክር ለመዠመሪያ ጊዜ በእስክንድርያ ስለ ተፈጠረ ንጉሡ ቄስጠንጢኖስ በመገላገል የተቸገረበት ክርክር ከመቀጠሉ አላቋረጠም።

ሰው ተድላና ዕረፍት ሲያገኝ ጥበብና ቁም ነገር ሥራ ከመሥራት ችላ ይላል። ከዚህስ ይልቅ ሥጋት ስደት መከራ ሥቃይ በተፈጠረ ቍጥር የሰው ልጅ ጠባዩ እልኸኛ ነውና በጦርነትም በሌላም አኳኋን መከራና ችግር ሲያገኘው ከዚህ የሚድንበትን ለማበጀት ይጣጣራል። ከጥረቱም ፩ የመውጫው ብልኀት ይፈጠራል። የግትርነት ጠባይ ያለው ሰው ወደ አንድ ዓላማ ለመድረስ በየመገዱ የሚገጠመውን ዕንቅፋት ሁሉ እስከ ሞተ ድረስ ይታገላል እንጂ አይመለስም። በዓለም ሲደረግ እንደ ኖረውና እኛ ኢትዮጵያውያንም ከኢጣልያኖች ጋራ እንደ አደረግነው ትልቅ መንግሥት በትንሹ መንግሥት ጦርነት የቀሰቀሰበት እንደ ሆነ እንደማያሸንፈው እያወቀ ለክብሩና ለታሪኩ ለእልኹም ሲል ታናሹ መንግሥት ጦርነቱን ተቀብሎ ይቀጥላል። ጦርነት ያፈራውም መከራ ልዩ ልዩ ጥበብን ይወዳል። በማናቸውም የሰላም ጊዜ ከተገኘው ጥበብ በጦርነት ጊዜ የተገኘው መብለጡ ታውቋል። የሰውም መንፈስና ዕውቀት ከመከራና ከጦርነት አደጋ በኋላ ይለዋወጣል።

ከጌታ ልደት በኋላ እስጢፋኖስ ሐዋርያው ያዕቆብ ከመገደላቸው በፊት የስብከት ሥራ ቀዝቅዞ ነበርና ሐዋርያቱም ደቀ መዛሙርቱም ወደ ማኅበራቸው ለመጣው እንጂ አብዛኞቹ እየተበታተኑ አያስተምሩም ነእብር። ነገር ግን አይሁድ እስጢፋኖስን በድንጋይ ወግረው ያዕቆብን ከረዥም የቤተ መቅደስ ሰገነት ወርውረው በገደሏቸውና የቀሩትንም ዕረፍት አሳጥተው ባሳደዷቸው ጊዜ ሁሉም በተሰደደበት አገር የክርስትናን ሃይማኖት ማስተማር ዠመረና የክርስትና ትምህርት እንደ ገና በአዲስና በጋለ መንፈስ ተቀሰቀሰ። የኔሮንና በዲዮቅልጥያኖስ ዘመን የተቀሰቀሰውም መከራና ስደት እንደዚሁ ከሌላው ጊዜ ይልቅ ወንጌልን አስፋፍቷል። ከሐዋርያት ዠምሮ ይኸ ሹመትና ማዕርግ እስኪገኝ ድረስ በመካከሉ የነበሩት መከረኞቹና ስደተኞቹ ሰማዕታት ምዕመናንም ሁሉ ሲያስተምሩ «ክርስቶስን እመን ትድናለህ» ነበር እንጂ የካቶሊክ የኦርቶዶክስ የፕሮቴስታንት የመከፋፈል ስሙና ሥራው አልነበረም። ከዚህ ዘመን (ከ፫፻ ዓ.ም) ቀደም ብሎ ያሉት ነእዚያ ሁሉ ክርስቲያኖች እንደ ሐዋርያት እንደ ሰማዕታት በእሳት የተቃጠሉት ከአውሬም የታገሉት ለዚህ ቃል ብቻ ነበር። ክርስቶስም ይኸን ሥቃይ ታግሠው ሕይወታቸውን ለፈጸሙ በሰማይ ከርሱ ጋራ ጐን ለጐን ተቀምጠው እንደሚፈርዱ የሕይወት አክሊልም እንደሚያገኙ ከዚህም ዓለም ምንም ወገን እንደሌላቸው አስታውቆ ነበር። ዛሬ ግን የስደት የመከራ ሥጋት ሁሉ ተወግዶ በምድር ሹመት ማዕርግና ሥልጣን ተድላና ዕረፍት ተገኘና በመንፈሳቸው ውስጥ ያለውን የማስተማር ስፍራ ወስዶ ይህ ሥልጣንና ማዕርግ ከፍ የሚልበትን ሌትና ቀን እንዲያስቡ አደረጋቸው።

በዚህም ላይ ብሉይና ሐዲስ ከዕብራይስጥና ከጽርእ ወደ ሮማይስጥ እየተተረጐመ የሃይማኖትም የፍልስፍናም ትምህርት በብዙ ቋንቋ ስለ ተስፋፋ ከዚሁ ጋራ የመጻሕፍት ሊቅ መባል መጣና የመጻሕፍትን ትርጓሜ ወደየአሳባቸው እያዞሩ፥ ይራቀቁ ዠመር።

የሚችሉትንና የተመደቡበትን የሐዋርያነት ሥራ በእስያና በአፍሪካ በኤውሮፓም ያሉት አረማውያኑን በክርስቶስ አሳምነው ሳይጨርሱ የማይችሉትን የአብን የወልድን የመንፈስ ቅዱስን ባሕይር ትስብእት ህላዌ አክል ጠባቂ ወደ መመርመር መጡ።

ቍጥራቸው ትንሽ በነበረበት ዘመን ሥቃዩን ታግሠው ባደረጉት ትግል የኤውሮፓን አብዛኛው አገርና ጥቂትም ከአፍሪካና ከታናሽ እስያ ክርስቲያን እንደ አደረጉት ቍጥራቸው በበረከተበት በዚህ ጊዜ በሐዋርያትና በሰማዕታት ዘመን የነበረውን መንፈስ ሳያቀዘቅዙ የክርስትና ስብከታቸውን ቀጥለው ቢሆን ኖሮ እስያና አፍሪካ ከክርስቶስ ልደት በፊት ከተነሣው አቡዳሃ ከክርስቶስ ልደት በኋላ ከተነሣው ከመሐመድ አምልኮ ሳይድን አይቀርም ነበር አባ ጽኑዕና ኅያላኖች የነበሩት ግሪኮችና ሮማውያን በፍርሃትና በመንቀጥቀጥ የሚያመልኳቸውን እነዜነውስን (ዡፒተር) እነጂያኖን (ዣኑስ) ሲተውና ክርስቶስን ሲቀበሉ በሌላው አገር ያለውን ሕዝብ ለመስበክና ለማሳመን ድካሙ ሳይቀል አይቀርም ነበር። ነገር ግን ምንም እንኳን አንዳንድ የሮማ ሊቃነ ጳጳሳት በክብርና በሥልጣን ፍለጋ ምክንያት ሐዋርያነትን ችላ ቢሉ በዚያ ጊዜ የነበሩት በኋላም የተነሡት የካቶሊክ የኦርቶዶክስ የፕሮቴስታንት ሚሲዮናውያን ክርስትና በዓለም እንዲዘረጋ የተቻላቸውን ያኽል ጥረዋል። በነሱም ጥረት ዛሬ የክርስትና ተከታይ ቍጥር ከሌላው ሃይማኖት ተከታይ በርክቷል።

እላይ ከቆጠርነው ከሊቃነ ጳጳሳት መቀመጫ በግብጽ ያለችው በትልቁ እስክንድር ስም የምትጠራው እስክንድርያ ከሮማ ቀጥላ የሊቀ ጳጳሳት መቀመጫና ከፍ ያለች የክርስቲያን መሰብሰቢያ ነበረች። በዚሁ ዘመን በስክንድርያ ለነበረችው ቤተ ክርስቲያን ዋናው ሊቀ ጳጳስ እለእስክንድሮስ ነበር። ከርሱ በታችም አርዮስ የአንዲት ቤተ ክርስቲያን ቄስ ነበር። እርሱም መድኃኔ ዓለምነቱን ሳይሆን የክርስቲያን ቄስ ነበር። እርሱም መድኃኔ ዓለምነቱን ሳይሆን የክርስቶስን አምላክነት እይሚክድ ትምህርት አወጣ። ለዚህም መርቻ ይሆኑኛል ብሎ የገመታቸውን ጥቅሶች እያዘጋጀ ወደ ሰሜንም ወደ ምሥራቅም እየላከ በሚያደርገው ስብከት ከሹማምንትም ከተርታም ወገን የሆኑ ብዙ ክርስቲያኖችን ገሚሶቹን ወደ ማመን ገሚሶቹን ወደ መጠራጠር አደረሳቸው። እያደርም ተከታይ አገኘ። ዋናው ሊቀ ጳጳሳት እለእስክድንሮስም ይኸንኑ ባወቀ ጊዜ እንደ ቤተ ክርስቲያን ደንብ መዠመሪያ መከረው ቀጥሎም አወገዘው። አለመመለሱን በተረዳ ጊዜ ከቅስናው ሻረው። ይኸም ሁሉ ሆኖ አርዮስ ስብከቱን ከመቀጠል አላቋረጠም። ሊቀ ጳጳሱ እለእስክንድሮስም በበኩሉ በጥቅስም በማውገዝም ቢደክም አልሆነለትም። የሁለቱም ጠብና ክርክር ወገን ለይቶ እየባሰ ሄደና በነገሩ ንጉሡ ቄስጠንጢኖስ ሳይቀር ተቸረበት። የማስታረቂያ መልክትም ቢልክ አልሆነለትም።

ስለዚህ ቄስጥንጢኖስ ከሌሎቹ ሊቃነ ጳጳሳት ጋራ ተማክሮ የሁለቱ ክርክር በጳጳሳትና በሊቃውንት ፊት በጉባኤ እንዲቄርጥ በ፫፻፳፭ ዓ.ም በቢቲንያ (በፓለስቲን ያለው ቢታንያ አይደለም)፤ ከተማ በኒቅያ ጉባኤ እንዲደረግ አዘዘ።

በዚህ ቀን የሮማው ሊቀ ጳጳሳት ሶል ጴጥሮስ ፲፪ የሚሆኑ ወኪሎቹን ልኮ ራሱ ሲቀር የቀሩት ሊቃነ ጳጳሳት ጳጳሳት ኤጲስቆጶሳት ንጉሡ በወሰነው በ፫፻፳፭ ዓ.ም ግንቦት ፳ ቀን ከግብጽ ከሶርያ ከኤፌሶን መጥተው በዚሁ በኒቅያ ከእትማ ተሰበሰቡ። ቍጥራቸውም ከተርታው ሊቃውንትና ከአርዮስ ተከታዮች በቀር ፫፻፲፰ ነው።

በጉባኤውም ንጉሡ ቄስጠንጢኖስ ለመቀመጥ ፈቅዶ ነበርና፥ ሊቃውንቱ በትልቅ አዳራሽ ተሰብስበው ሲጠብቁ ወዲያው የሚያምረውን ልብሰ መንግሥቱን እንደ ተጐናጸፈ ወደ አዳራሹ ገባና ሁሉም እጅ እየነሱ ተቀበሉት። ንጉሡ በዙፋኑ ከተቀመጠ በኋላም የጉባኤው ክርክር ተዠመረ በመዠመሪያውም ሁለቱን ወገኖች የሚያስታርቅ አሳብ ቀርቦ ነበር፤ ነገር ግን አልሆነም።

በጉባኤውም የእለእስክድንሮስ ወገኖች ቢበረክቱም ከአርዮስ ወገኖች ቍጥራቸው እስከ ኻያ የሚደርሱ ከጳጳሳትም ከሊቃውንትም ወገን የሆኑ የአሳብ ደጋፊዎች ነበሩ። እለእስክንድሮስና አፈ ጉባኤው አትናቴዎስ አስረድተው ሲጨርሱ ደግሞ የአርዮስ ተራ ደረሰና አሳቡን በጽሑፍ አዘጋጅቶ ሲያነብና ከንባቡ ውስጥ አስቀድሞ የተነሣበትን የክርስቶስን አምላክነት እሚክደው ሥፍራ ላይ ሲደርስ ሁሉም ከያሉበት ጮኹበት። ለመርቻ ያዘጋጀውን ጽሑፍ በጉባኤ ተከራክረው አሸነፉት እርሱም ይኸን አሳብ እንዳይቀጥል አወገዙት።

ከዚያም እነዚህ የእለእስክድንሮስ ወገን የሆኑት ፫፻፲፰ ሊቃውንት አንድ ወር ይኸንኑ ነገር ሲነጋገሩበት ቄይተው በመጨረሻ በሰኔ ፲፱ ቀን የክርስቶስን አምላክነትና ከአብ ጋራ ያለውን ትክክልነት የሚገልጸውን «ጸሎተ ሃይማኖትን» ፭ቱ አዕማደ ምሥጢርና ልዩ ልዩ ቀኖና (ሃይማኖትና የግብረ ገብነት ውሳኔ) አዘጋጅተው ክርስቲያን የሆነ ሁሉ በዚህ እምነቱን እንዲያጸና ወሰኑና ጉባኤው በዚሁ ተስማምቶ ተበተነ።

በዚህም አርዮስና ጥቂቶች ሊቃውንት አንቀበልም ብለው ሲሰደዱ የቀሩት ተቀበሉት። ግልባጩም በጽሕፈት እየሆነ ባየ ክርስቲያኑ መደብ ተላከ።

ከኒቅያ ጉባኤ ወዲህ በአርጌንስ (ኦሪጄኔስ) ትምህርት የተነሣ በእስክድንርያ ሊቀ ጳጳሳት በቴዎፍሎስና በቍስጥንጥንያ ሊቀ ጳጳሳት በዮሐንስ አፈ ወርቅ መካከል ፪ኛ የቍስጥንጥንያ ሊቀ ጳጳሳት ንስጥሮስ እመቤታችን ማርያም ጌታችንን ኢየሱስ ክርስቶስን በሰውነቱ እንጂ በአምላክነቱ አልወለደችውምና ወላዲተ አምላክ መባል አይገባገትም በማለቱ በራሱ በንስጥሮስና በእስክንድርያው ሊቀ ጳጳሳት በቄርሎስ መካከል። ፫ኛ ስለ ክርስቶስ አንድ ባሕርይና ሁለት ባሕርይ በእስክንድርያ ሊቀ ጳጳሳት በዲዮስቆሮስና በቍስጥንጥንያ ሊቀ ጳጳሳት በፊላታዎስ በአንጾኪያ ሊቀ ጳጳሳት በድምያኖስ መካከል ሁል ጊዜ የተራራቀ ክርክር ነበረ። የዚህንም ክርክር እንደ አርዮስ በጉባኤ ለመቍረጥ በኤፌሶን በቍስጥንጥንያ በኬልቄዶን ስብሰባ ተደረገ። በስብሰባው በ፩ ንጉሥ ዘመነ መንግሥት ፩ኛው በሌላው ንጉሥ ዘመነ መንግሥት ሌላው ወገን ሲያሸንፍ ቄይቶ በመጨርሻ የንስጥሮስና የፊላታዎስ አስባ እየቀዘቀዘ ሄዶ የነቄርሎስ የነዲዮስቆሮስ አሳብ አሸንፏል። የዚህ ሁሉ ሐተታ በሃይማኖተ አበው መጽሐፍ በዝርዝር ይገኛል።

**ምዕራፍ ፲፱።**

**ቄስጠንጢኖስ በዘመነ መንግሥቱ መዠመሪያ በክርስትና ያልተጠመቀበት**

**ምክንያት - የቈስጠንጢኖስ ጠባይና ፍጻሜ።**

ቄስጥንጢኖስ ለክርስቲያኖች የአምልኮ ነጻነት በዐዋጅ ከመስጠቱ በቀር ቤተ ክርስቲያን እያሠራ ርስተ ጕልት እየጨመረ ቤተ ክርስቲያን እንድትደረጅ አደረገ። እንደምንመለከተው ሊቃነ ጳጳሳቱ በማዕርግም በአሳብም በሃይማኖትም ሲጣሉ አስታራቂያቸው እርሱ ነበር። በቄይታም በገሃድም ከነሱ እየተቀመጠ የሚጨዋወትበት አብሮም የሚበላበት ቀን ብዙ እንደ ነበረ መጻሕፍት ተናግረዋል። ይህ ሁሉ ሲሆን በዚያው በሹመት አባቶቹ በአረማውያኑ ሃይማኖት ነበረ እንጂ በገሃድ ጥምቀትንና ቍርባንን ተቀብሎ ክርስቲያን መሆኑ አልተገለጸም። በግልጽ ቄርጦ ክርስቲያን ለመሆን ያስቸገረው በአንድ ወገን በአንድ ሚስት ተወስኖ የክርስትናን ሕግ መፈጸሙ ቸግሮት ሲመልስ ባንድ ወገን ከዚያ የበለጠ ከባድ ሆኖ የሚታየው የፖለቲኩ ጕዳይ ሳይሆን አይቀርም።

ከቈስጠንጢኖስ በፊት ቄሳሩም መኳንንቱም ሕዝቡም የሚያመልኩት በምዕራብ ፲፩ የሮማውያን አምልኮ ብለን በዘረዘርናቸው ዡፒተር ዣኑስ ማርስ በሚባሉት የጣዖት አምላኮች ነው። እነዚህ ጣዖቶች በሮማም በግሪክም ያላቸው መፈራትና መከበር ያው እውነተኛ አምላክ ዛሬ በክርስቲያኖች ወይም በእስላሞች ዘንድ በሚፈራበት መጠን ነው። የቤተ መቅደስ ሊቃውንቶቻቸውና ቀሳውስቶታቸውም ቍጥራቸው የበረከተ በሕዝብ ላይ መከበርና መሰማት ያላቸው በስብከታቸው ሕዝብን ማነሣሳት የሚችሉ ናቸው በአስተዳደርም ጠባቸው የሚጐዳ ፍቅራቸው የሚጠቅም ነው።

ስለዚህ ተርታ ሰው ወደ መሰለው ሃይማኖት በየጊዜው ቢገለባበጥ በአስተዳደር ረገድ ከቁም ነገር አይቆጠርም። እንደ ቄስጠንጢኖስ ያለ የብዙ ሕዝብ አስተዳዳሪ ግን ልቡ የፈለገውን ሃይማኖት ለመያዝ ነጻነት አያገኝምና ቄስጠንጢኖስ ከሕዝቡም ከሊቃውንቱም የለየው ሞት ባልጋ ላይ እስኪያውለው ድረስ በልቡ ክርስትና ኣመነ በገሃድ ግን በዚያ በጥንቱ ሃይማኖት ቈየ ወደ ሞት ያደረሰው ሕመም በአልጋ ላይ እስኪያውለውና በገሃድ በክርስቲያንነት እስኪጠመቅም ድረስ ለሁለቱ ወገኖች ነጻነት ሰጥቶ በሁለቱ ወገኖች ጉባኤ እየተገኘ በእኩለት በማስተዳደር ቀጠለ። የዚህንም ምሳሌ የቄሳር ግዛት ያላቸውም የሌላቸውም ነገሥታት ሲከተሉት ኖረዋል።

ይኸውም ሆኖ የጥንቱና የመንግሥቱ የጣዖት አምልኮ መሪዎች ቄስጠንጢኖስን በዚህ ይዘታው አላመሰገኑትም። እነሱም የሚፈልጉትን እንደ ሹመት አባቶቹ እንደነኔሮን እንደነዲዮቅልጥያኖስ በባላንጦቻቸው በክርስቲያኖች ላይ ምከራን እንዳያመጣባቸውና የጣዖታቱ አምልኮ እንደ ጥንቱ ተፍራ እንዲዘልቅ ነበር። ነገር ግን እርሱ ለዚህ አሳብ አልተመራላቸውምና በነሱ ታሪክ ውስጥ ቄስጠንጢኖስ ወደ ፊት እነዙፒተር (ዴዎቬ) ሊቀጡ የመደቡት ኅጢአተኛ ነው እየተባለ ተጽፎበታል ይባላል። በቤተ ክርስቲያን ታሪክ ግን ከዚህ ቀደም እንደ ተባለው ክርስቶስ ከጻድቃን ጋራ ዕድል ፈንታውን ጽዋ ተርታውን ያደርገለት ደግና ቸር ጻድቅ ቅዱስ ሰው መሆኑ ተጽፎለታል።

ይኸን የሃይማኖቱንና የጠቅላላ የአስተዳዳሪነቱን ሥራ ወደ ጐን ተን በግል ሕይወቱ የፈጸመውን ታሪክ ስናስተውለው ትልቁ ቈስጠንጢኖስ እንደ ማናቸውም ፍጡር ባሕርዩ እንደ ጊዜው ደነትም ቸርነትም ጻድቅነትም ባንድ ወገን፤ ክፋትም ምኞትም ኅይለኝነትም ራስን መውደድም በሌላው ወገን የተፈራረቀበት ትልቅ ንጉሠ ነገሥት እንደ ነበረ የታወቀ ነው።

ከመንግድሡ በፊት ከጀርመኖች ጋራ በዳኑብ ጠረፍ በተደረገው ጦርነት ላይ በጦር ግንባርም በምርኮኛም ላይ ብዙ ደም መፍሰሱን የሚገባ አድርገን ብንቄጥረው ከዚያ ወዲህ የሮማን ግዛት ለብቻው ለመያዝ ያለው ምኞት እንዲከናወንለት ጓደኛውንና አማቹን ሊቆንዮስን እንደ ወጋና እንደ ማረከው ከማረከውም በኋላ ላይገድለው ቃል ገብቶለት የነበረውን ከነቤተ ሰቡ እንዳስገድለው አንብበናል።

ከዚህም ወዲህ በአልተጣራ ምክንያት የደረሰ ልጁን ክሪስፖስን ሚስቱን ፋውስታን የእኅቱን ልጅ ሊቆንያስን አስገደላቸው።

ስለዚህ ትልቁ ቄስጠንጢኖስ የትልቅ የጦር አለቆችና የነገሥታቶች ጠባይ ያለው ከደግነትም ከክፋትም ያልራቀ ለባሴ ሥጋ ካህናት ፍጹም ኃጥዕ መሆኑ እውነት አይደለም።

ነገር ግን በዘመነ መንግሥቱ ዛሬ ላለንበት ክርስቲያንነት ዕረፍት በመስጠቱና ለአስተዳደር ጕዳይ የልቡን ፈቃድ ከመፈጸም የተቸገረበትን በዕድሜው መጨረሻ በክርስቲያንነት ተጠምቆ የመዠመሪያ የክርስቲያን ንጉሠ ነገሥት መሆኑ በጣም ያስመሰግነዋል። ለክርስቲያንም በዋለው ውለታ ምክንያት ለኀጢአት ይቅርታ ተደርጎ በቤተ ክህነት በኩል ጻድቅ ቅዱስ ቢባል የተገባ ነው። ስመ ጥር የሆነው ትልቁ ቄስጠንጢኖስ በዚህ ዐይነት ከ፫፻፮ እክሰ ፫፻፲፫ ድረስ በአውግስጦስ ሳዊሮ (ሴቤርዮስ) ውስት በቄሳርነት ከ፫፻፲፫ እስከ ፫፻፳ ዓ.ም ድረስ ከማቹ ከሊቆንስዮስ ጋራ የምዕራብ ቄሳር ከ፫፻፳፬ እስከ ፫፻፴፯ ዓ.ም ድረስ የመላው የሮማ መንግሥት ዋና ቄሳር ሆኖ ሲገዛ ኖሮ በመጨረሻ ፋርሶችን ወግቼ ከኤፍራጥስ ወዲያ አባርራለሁ እያለ ሲመኝ በሕመም ወደቀ። የሞቱም ጊዜ እንደ ቀረበ ባወቀ ጊዜ ባልጋው ላይ እንደ አለ በኒቆሞድያ ኤጲስቆጶስ በአውሳብዮስ (ኤውሴቢውስ) እጅ ተጠምቆ ክርስቲያን ሆነና በዚሁ ሕመም ወዲያው በተጠመቀበት ዓመት በ፫፻፴፯ ዓ.ም ሞተ። የግዛቱ ዕድሜ ከመዠመሪያ ዠምሮ እስከ ሞቱ ድረስ ፴፩ ዓመት ነው። ዕድሜው ግን ሲሞት ፷፬ውን ዓመት ይዞ ነበር።

**ምዕራፍ ፳።**

**የቈስጠንጢኖስ ተከታዮች - የአርዮስ ፍጻሜ - የዩልያኖስ**

**አሟሟት።**

የምክር ቤትና የጠቅላይ ሚኒስቴር ሥልጣን በአልጠነከረበት መንግሥት ውስጥ አንድ ንጉሥ ብዙ ልጅጆች ያሉት እንደ ሆነ የነዚህ ልጆች ብዛት ከመጥቀሙ ይልቅ መጕዳቱ ይብሳል። የነዚህ የብዙ ልጆች የያንዳንዳቸው ምኞት አባታቸው በሕይወት ሳለ የነበረውን የንጉሥነት ማዕርግና እዱኛ ከሞተ በኋላ ለመውረስ ነው። የበኽር ልጅ ወይም አባቱ የተናዘእለት ልጅ ብቻ ከስንት አንድ ነው። ይህ ነገር አስቸጋሪ መሆኑ ተገምቶ በአገራችን በኢትዮጵያ በጐንደር ጥንት የነጋሢው ልጆች በልዩ ቦታ ሆነው በጠባቂ ያድጉ ነበር ወይም ነጋሢው ሲሞት ፩ዱ ተመርጦ ከነገሠ በኋላ የቀሩት ተወላጆች በወህኒ አምባ ተወስነው ይኖሩ ነበር።

ቄስጠንጢኖስ ከሞተ በኋላ የሮማን ግዛት ፪ኛው ቍስጠንጢኖስ ፪ኛው ቍንስጣና ቄስጣንቴዎስ የሚበሉት ሦስቱ ልጆቹ ተካፈሉት ይሁን እንጂ ይህ ክፍያ ሦስቱንም ደስ አላሰኛቸውም። ይልቁንም በተለይ የመዠመሪያው ቄስጠንጢኖስ ፪ኛ ተካፍሎ ከወንድሞቹ ጋራ መግዛትን ስለ አልወደደ በሁለቱ ወንድሞቹ ላይ ጦርነት አነሣና ከነሱ ጋራ ሲዋጋ የቈስጣንቴዎስ ጦር አለቃ ገደለው።

ከዚህ በኋላ ቍንስጣ የምሥራቁን ቄስታንቴዎስ የምዕራቡን ሁለቱ ወንድማማች ተካፍለው ሲገዙ አንድ ዓመት እንደ ቄዩ በወንድሙ በቄስጣንቴዎስ ላይ ማኘንስዩስ የሚባለው የገዛ ራሱ የጦር አለቃ ጦርነት አነሣና በገዛ እጁ እንዲሞት አደረገው። ቍንስጣም የወንድሙን ገዳይ ማኘንስዮንስ ተዋግቶ አሸነፈና ገደለው። እንደዚሁም ወታቶች በመሆናቸው ጋሎን ዩልያኖስ ብቻ ለጊዜው ከሞት ሲያመልጡ በዙፋን ተቃናቃኝነት የሚተረጠሩት የትልቁ ቈስጠንጢኖስ ቤተ ሰቦች ሁሉ ተገደሉና ቍንስጣ ብቻውን የሮማ ግዛት ቄሳር ሆኖ ያስተዳድር ዠመር። በዚህ መካከል ከእነዚህ ወጣቶች ተብለው ሞት ቀርቶላቸው ከነበሩት ውስጥ ጋሎን እንደ ገና ጠርጥሮ አስገደለው። ወንድሙን ዩልያኖስን ግን በእስራት ወደ እስያ ላከው። ከዚያም በቀን ብዛት እንደ ገና ከወህኒ ቤት አውጥቶ አስመጣና ከርሱ በታች ቄሳር አድርጎ አስቀመጠው። ቀጥሎም በጋልያ (ፈረንሳዊ) በኩል ያወኩትን አልማኒ የሚባሉት የጀርመን ዘሮች እንዲወጋ ላከው። ዩልያኖስም በጋልያ ሄዶ ሲዋጋ በወታደሮቹ ዘንድ መወደድንና መደነቅን አገኘ።

ዋናው ቍንስጣ በነገሠ ጊዜ በአባቱ በቆስጠንጢኖስ ዘመን በውግዘት የተከለከውን የአርዮስን ትምህርት ወዶ ነበር። የአርዮስም ትምህርት በሮም ግዛት እንዲስፋፋ ዋና ደጋፊ ሆኖ ነበር። እንዲያውም ከዚህ አልፎ ወደ ኢትዮጵያ እንዲገባ በጊዜው አኵስም ለነበሩት ለኢትዮጵያ ነገሥታት ለብርሃና ለአጽብብሐ የማባበያ መልእክት ልኮ ነበር። እነርሱ ግን ከእስክንድርያው ሊቀ ጳጳሳት ከአቡነ አትናቴዎስና እርሱ ሾሞ ከላከው ከባኡነ ሰላማ ትምህርት አልተወጡምና ሳይቀበሉት ቀሩ። በዚህ ምክንያት አቡነ አትናቴዎስ «የራሱ አንሶት የሃይማኖት ልጆቹን የአኵስምን ነገሥታት ያባብልብኛል» ሲል ቄሳሩን ቍንስጣን ወቅሶታል ይባላል። ቍንስጣ ግን ከናቱ ጋራ ሆኖ አርዮስን ከመደገፍ አላቋረጠም።

በኒቅያ ጉባኤ አርዮስን አውግዘው የነበሩት እቀድሞ ሹመቱ እንዲመልሰው ከናቱ ጋራ ሆኖ ለመነው። አትናቴዎስ ግን እንደ አርዮስ ያለውን ከሓዲ ወደ እስክንድርያ ቤተ ክርስቲያን ለመመለስ አልችልም ብሎ ቍርጠኛ መልስ ስለ ሰጠ ንጉሡም እናቱም ከሳሽ እያስነሡ እነሱም ክሱን እየደገፉ በአትናቴዎስ ላይ ልዩ ልዩ መከራና ስደት አመጡበት። ከዚያም ቄሳሩ ቍንስጣ የቍስጥንጥንያን ኤጲስቆጶስ እንዲቀበለው አዘዘው። የአርዮስ ወገኖችም እንዲቀበለው ኤጲስቆጶሱን በውድም በግድም አስቸገሩትና በእሑድ ቀን ወደ ቤተ ክርስቲያን እንዲገባ በማናቸውም ረገድ ተወሰነ። ነገር ግን ይህ ኤጲስቆጶስ ሌሊቱን በቤተ ክርስቲያኑ መንበረ መሥዋዕት ፊት ተደፍቶ «እግዚአብሔር ሆይ አርዮስ ነገ ወደዚህ ወደ ተቀደሰው ቤተ ክርስቲያንህ የገባ እንደሆነ እኔን አሰናብተኝ። ለቀሩትም ምእመናን ዕረፍት ይሁንላቸው» ብሎ በታላቅ ሐዘን ጸለየ።

ስለዚህ አርዮስ ነገ ወደ ቤተ ክርስቲያን ሊገባ ማታውን በወዳጁ ቤት በጠላቶቹ ላይ ድል በማግኘቱ እየተመካ ሲጫወት በመካከሉ ጨዋታውን አቋርጦ ወደ ጓሮ ወጥቶ አፍአ በተቀመጠበት ቦታ አንጀቱ ወጥቶ ተዘርግፎ ተገኘና እግዚአብሔር የኤጲስቆጶሱን ጸሎት ሰምቶ አርዮስን እንደ ቀሠፈው ታወቀ ይባላል።