ጥንታዊ የኢትዮጵያና ግብጽ

ቱስትሞሲስና ራምሴስ ፒያንኪና ሻባካ።

ተክለ ጻድቅ መኵሪያ።

መቅድም።

ብዙ አንባቢ ከዘመኑ ወይም ከቅርብ ጊዜ ታሪክ ይልቅ የጥንት ታሪክ፤ በማንበብ ይደሰታል። የጥንትን ታሪክ ሥፍራ የያዙ ዓይነተኞች አገሮች ግብፅ (ምስር) አሶር ባቢሎን ከለዳውያን (የዛሬ ሚሶፖታሚያ ወይም ኢራክ) ቻይና ሕንድ ፋርስ ናቸው። የማያስቲክ (የዛሬው ሜክሲክ) ሥልጣኔ ከምን ዘመን አኳያ እንደሆነ እምርምር ላይ ነው። ደግሞ ሥልጣንኔውና አነሣሱ ወደ ክርስቶስ ልደት ጠጋ የሚለው የግሪክና ከልደት በፊትና በኋላ ከግሪክ ሥልጣኔን ወርሶ በመስፋፋትና በመቆየት ከግሪኮቹ የበለጠው የሮማ መንግሥት ይገኛል። በዚህ መካከል የቀድሞይቱ ኢትዮጵያ (ኑብያ) የሥልጣኔዋ ምንች ከግብፅ፤ የዛሬይቱ ኢትዮጵያ (አክሱም - ላስታ - ሸዋ - ጐንደር መደበኛ ሥፍራዋን ካውራጃ ወደ አውራጃ ብትለዋውጥም የሥልጣኔዋ ምንጭ ደቡብ ዓረብ (ሳባና ሂሚያሪት) ነው። የደቡብ ዓረብ የሥልጣኔ ምንጭ ደግሞ ከከለዳውያንና ከአካድ ስለሆነ ከግራና ከቀኝ ከግብፅና ከከለዳዊ በመቀበል የሥልታኔ ምንጭ ወይም እናት ሆና እንዳትመደብ አድርጓታል። መቀበል ሳይሆን እንደ ነገደ ዮቅጣን ያሉትን ሰዎች ሥልጣኔያቸውን እንደያዙ ቢመጡም የባቢሎንና የከለዳውያን ክፍል ስለሆኑ መደበኛ ሊሆኑ አልቻሉም። በጥንት ታሪክ ውስጥ ግሪኮች መልካቸው የሚያማምር እንግዳ፤ ተቀባዮች፤ አማልክት የሚያፈቅራቸው በጦርነት የማይሸነፉ ኢትዮጵያውያን ግብፅን አሰልጥነዋል ያሉትን የዛሬ ዘመን ሊቃውንት አጥጋቢ ማስረጃ በማጣት የግብጾችን በኢትዮጵያ መሠልጠን እውልውል ላይ ትተውት አልፈዋል። ግማሾቹም ክደዋል። የዚህንም ሐተታ ወደ ፊት ታትሞ ከሚወጣው ከኢትዮጵያ ታሪክ ላይ በሰፊው እስክናነብ ድረስ አሁን የዚህን ጉዳይ እንለፈው።

አንድ መንግሥት የታሪክና የሥልጣንኔ መደብ ተብሎ በማናቸውም ግንባር የፈጸመው ሥራ በየመጽሐፉ ተመድቦ የየትም አገር ተማሪ በትምህርት ገበታው ሊማረው የሚገደደው በኑሮው ረዥም ዘመን ያገኘውን ብቻ አይደለም፤ ነገር ግን በኑሮው ውስጥ ከሌላው ሳይቀዳ የራሱ አዋቂዎች ያከናወኑት ድርጅትና ሥነ ሥርዓት ወግና ማዕርግ ደንብና ሕግ ያለው፤ አሳቡን ከራሱ እያመነጨ በእጁ የስዕል የቅርጽ የሕንፃ ሥራ እየሰራ ሌላም ልዩ ልዩ ለኑሮ የመጠቀሚያና የመጥቀሚያ ጥበብና ዕውቀት አፍርቶ የሥልጣኔውን ዝርዝር ራሱ በፈጠረው ፊደልና ጽሑፍ አቆይቶ ለትውልድ ማስተላለፍ የቻለውን ነው።

የዚህን ዕድል ጐረቤታችን ጥንታዊ ግብፅ (ምስር) ከሌሎች በበለጠ አግኝታለች። የኑሮዋ ዘመን ረዥም ነው። ለእኛ እንደቀዳማዊ ምኒልክ (አንድ ሺህ ዓመት ከክርስትና በፊት) እንደሆነው የነርሱን አገር ስሜኑንና ደቡቡን፤ ባንድነት ተቅሎ ደንበኛ መንግሥት መሥርቶ በመዠመሪያ የነገሠው ሜኔስ የሚባለው የነበረበትን ዘመን የቀድሞ ሊቃውን ከክርስትና በፊት ስድስት ወይም አምስት ሺሕ ዓመት ሲያርቁት የነበረውን የዛሬ ዘመን ሊቃውንት ወደ ሦስት ሺህ ሦስት መቶ ዓመት አቅርበውታል።

የለከዳውያን የአሶርና የባቢሎን የቻይናን የሕንድን እምርምር ላይ ያለውን የማያና የአስቲክን (ሜክሲክን) ወደ ጐን እንተወውና ግብፅ ከክርስትና በፊት ከአራተኛው ሺህ ዓመት ዠምሮ ለቤተ፥ መንግሥቱና ለቤተ ክህነቱ ደንብና ሥርዓት አበጅቶ በከፍተኛ ደረጃ የሚገኙት ነገሥታትና መሣፍንት የቤተ መንግሥቱ አለቆች የአማልክቱ ቤተ መቅደስ ሊቃነ ካህናት ከነሚስቶቻቸው በወርቅና በአልማዝ ባጌጠ የሐር ልብስ በሚሽሞነሞኑበት ዘመን፤ በሕይወታቸው ጊዜ የሚኖሩበትን እልፍኝ አዳራሽ ሲሞቱ የማይፈርሰው የሬሳ አካላቸው (ሙሚ) የሚቀመጥበትን ቤተ (ፒራሚድ) አማልክቶቻቸውን ቤተ መቅደስ በሚያማምር በደንጊያና በዕብነ በረድ ሕንፃ በሚሠሩበት ዘመን፤ ለቤተ መንግሥትና ለቤተ ክህነት አገልግሎት ለአዋጅና ለመልእክት ለጸሎትና ለድግምት በየጊዜው እያሻሻሉ ባወጡት ፊደል (ሂዬሮግሊፍ - ሂዬራቲክ) መገልገል በዠመሩበት ጊዜ ያልሰለጠነው የአውሮፓ ሕዝብ፥ የሰዎቹን መኖር እንኳ ብናምን ቆዳና ቅጠል ለባሽ፥ ያውሬ ሥጋ፣ ፍራፍሬና ጥራጥሬ ተመጋቢ፤ በዘላልነት ነዋሪ፤ በደንጊያ ተዋጊ እንደነበረ የታወቀ ነው። እንደዚህ ያለውን አስገራሚ ልዩነትና መለወጥ በቅርብ የምንረዳው የሁለቱን ወገኖች ታሪክ በቀጥታ ከምንጩ በማንበብ ነው። ይኸን ልዩነት የሚያሳየው እስከ አሁን የተገኘው ምርመራ ሲሆን ወደ ፊት ደግሞ አዲስ ታሪካዊ ዕቃና ሐውልት፥ ከነጽሑፉ ተገኝቶ ያንደኛውን አገር ቅድሚያ፥ ቢያስረዳ በዚሁ መሠረት እንደተለመደ ታሪክ መስመሩን ይለውጣል።

እስከ አሁን እንደተገኘው በታሕታይና፥ በላዕላይ ግብፅ የጥንት ከተሞች መምፊስ፤ ሳካራህ ሄራክሌዎፖሊስ፤ ሂርሞፖሊስ፣ ቴሌአማርና፤ ቴብ፤ ካርናቅ፤ ደንዴራህ፤ ሉክሶር፤ አቢዶስ፤ አቡ ሴምቤል በሚባሉት በነገሥታቱ አዳራⶥና መቃብር በየአማልክቱ መቅደስ ውስጥ በየጊዜው በቁፋሮ የሚገኘው የጥንቱን የግብፅ ሥልጣኔ በሰፊው የሚመሰክረው አዳዲስ ታሪካዊ፥ ዕቃና መሣሪያ በመጐምዠትና በፉክክር ለሚፈላለጉት ለእግሊዝና ለፈረንሣዊ ለጀርመንና ለአሜሪካ ለሌሎችም ሊቃውንት አላልቅ ብሏል። ቢሆንም ሊቃንቱ ሳይሰለቹ እየተሻሙ ችግሩንና፤ ድካሙን እየቻሉ ከቆመው ወይም ተሰባብሮ ከወደቀው አፈር፥ በተጫነው ውስጥ ታሪካዊ ዕቃና መሣሪያ ሐውልትና ጽሑፍ ባገኙ ጊዜ የሚሰማቸው ደስታ ያለፈውን ድካማቸውን በፍጹም ያስረሳቸዋል። ተራና መካከለኛ የኑሮ ደረጃ ያላቸው አዋቂዎች ብቻ ሳይሆኑ፥ ከመሳፍንት ወገን እንኳን ብዙ ሰዎች ለዚህ ለምርመራ ሥራ ሕይወታቸውንና ድካማቸውን በደስታ ሰውተዋል።

ናፕሌዎን በናፓርት የግብፅን፥ አገር በወረረ ጊዜ በኮፕትና በፅርዕ ቋንቋ የስለጠነው የግብፅን ጥንታዊ ታሪክ፤ ለማጥናት ሕመም ያደረበት የግብፆችን ጥንታዊ ፊደል ራሳቸው ግብፆቹ በዚህ ዘመን የማያቁቱን የመፍታት ዕድል ያገኘው፥ ወታቱ ሻምፖሌዎን አብሮት መጥቶ ነበር። በስም የሚመሳሰሉት የናፖሌዎንና የሻምፖሌዎን ዓላም ለየብቻ ነው። የናፖሌዎን በጦርነት ለፈረንሳዊ ግዛት ማስፋፋት ሲሆን፤ የሻምፖሌዎን በምርምር ለሰው ልጅ ዕውቀት ማስፋፋት ነው። ሻምፖሌዎን ከናፖሌዎችን የዘማች ጦር ጋር ታሕታይ ግብፅ ከደረሰ በኋላ ከርሱ ተለይቶ የታሪክ መደበኛ ሥፍራ ወደ ሆነችው ቴብ ወደ ተባለችው የጥንት ከተማ መጣ። ከዚያ አልፎ በተለይ ደንዴራህ ወደ ተባለው ከተማ በሚጓዙበት ጊዜ እርሱን ደግሞ ተከትሎት የነበረውን አንድ ሌላ ሊቅ፥ «….የሐትሆር (የፀሐይ እናት በሰላም የምትመለስ ሴት አምላክ) ቤተ መቅደስ ወዳለበት ሥፍራ ለመድረስ ቋመጥን፤ በሩቅ ባየነው ጊዜ በአድናቆት ሰከርን ቀርበን በተመለከትነው ጊዜ በደስታ ፈነዳን ወደ ውስጥ በገባን ጊዜ በመገረም ተዋጥን» ሲል የተናገረው ሊቃውንት የግብፅን ጥንታዊ ታሪክ እንዴት ባለ በጋለ መንፈስ እንደሚከታተሉት ለመገንዘብ ይረዳል። የሴራምን መጽሐፍ ከገጽ ፩፻ እስከ ፻፲፩ ተመልከት።

ባገራችን በአክሱምና በዙሪያው ያለንን የሚያኰራንን የሐውልት ታሪካችንን ራሳችን ከደጃችን መመርመር፤ ግሪኩንና ሳባውን ግዕዙንም መተርጐም ባልቻልንበት ሰዓት ከሩቅ አገር ባሕር ተሻግረው የመጡት እነሊትማን የፀሐዩን ሐሩር የሌቱን ቁር ሌላውንም ደጅ ጥናትና ውጣ ውረድ ታግሰው በምርምር ወደ ብርሃን እንዳወጡልን የግብፅንም ጥንታዊ ታሪክ አብዛኛውን እየተፈላለጉ አግኝተው የተረጐሙት የራሱን የጥንቱን ፊደል ግብፆች የማያቁትን ፍቺውን አግኝተው በጥንት ታሪኳ ግብፅ ኵራቷን እንድታገኝ ያደረጓት ፈረንሣዊዎችና ጀርመኖች በጠቅላላው ግብፅ ሥልጡን በነበረችበት ዘመን ሞኝና ዘላን ነበሩ ያልናቸው ፈረንጆች መሆናቸውን ማመን ይገባል። በዚህ በመጨረሻው ዘመን ራሱን ደህና አድርጎ ያወቀው ያውሮፓ ሊቅ ራሳችንን እንድናውቀው ያደረገው ዕርዳታ ከፍ ያለ ነው። ሊቁ የራሱን አገር ለማኵራት ስሙን ለማስጠራት ወይም ለሕመሙና ለዝንባሌው ቢያደርገውም ዞሮ ተጠቃሚ የሚሆነውን ታሪኩ የተገኘበት አገር ሕዝብ ነው።

ግብፅ አሶርና ባቢሎን ቻይናና ሕንድ ሌላውም በቅርንጫፍ የሰለጠነው ፊንቄ ወይም ፳ኤል የሚባለው የጥንት፥ ዓለም ከክርስትና ወዲህ እየደከመ ሥልጣኔው እየተረሳ የሥልጣኔው ምልክትና ጽሑፍ የጊዜ ርዝመት፤ የጦርነት አፍራሽነት፤ የመሬት መለዋወጥ፤ የውሃ ጐርፍ እያበላሸ የደበቀውን ወይም ከቆመበት ተሰባብሮ የወደቀውን ሁሉ ተደፍኖ እንዳይቀር ምክንያት ይሆን ዘንድ የሥልጣኔን ጮራ ከፊንቄ የተቀበሉት ግሪኮች ጮራውን ወደ ሙሉ ብርሃን አድርሰው ለሮማውያን ሰጡ። በፋንታቸው ሮማውያን ከግሪክ የተቀበሉትን የሥልጣኔ ብርሃን የጦር ሠራዊታቸው ለተሰራጨበት የቄሣሮቻቸው ሥልጣን ለደረሰበት አገር ሁሉ ማዳረስ ግዴታም ውዴታም ሆነ። ከዚህ ጊዜ ወዲህ ፈረንጁ ሁሉ በየወገኑ ሠለጠነ። የራሱንም አገር አጥንቶ መርምሮ አዳረሰ። ከነዚያ ውስት ለጥናት ለምርመራ ዝንባሌና ችሎት ያገኘው አውሮፓዊ አንዳንድ መልካም ሐዋርያ የራሱን አገር አስተምሮ ወይም መርምሮ ሲጨርስ ቤቱን ንብረኡትን ቤተሰቡን እየተወ ለምርመራ ለጉዞ የሚያስፈልገውን መሣሪያውንና ስንቁን እየያዘ የሥልጣኔ መደብ ወደ ነበሩት አገሮችና ወደጥንታውያን ከተሞች እየተሠራጨ የምርመራ ሥራውን ያከናውን ዠመር።

ከብዙ ድካም በኋላም የግብፅ፥ የአሶርና የባቢሎን የቻይናና የሕንድ፥ የሌላውንም አገር ታሪክ ያብራሩት ዠመር። የታሪኩ ባለቤት የሆነው ሕዝብ የቀድሞ ሥልጡን ያሁኑ ሞኝ ስለሆነ የራሱን ታሪክ ከነርሱ መማር ግዴታ ሆነበት። ባጭሩ መምህሩ ተማሪ ተማሪው አስተማሪ ወደ መሆን ሥፍራ ለሥፍራ ተለዋወጡ። የነዚህ የመርማሪዎቹ የመንግሥት አገራቸውን እየያዘ የፖለቲካና ያስተዳደሩን ሞግዚትነት ሲወስድ ሊቃውንቱም የታሪኩንና የቀለሙን ሞግዚትነት ይዘው የተመርማሪውን አገር ሕዝብ ያስተምሩ ዠመር።

ከዚህም በቀር እነዚሁ ሊቃውንት በብዙ ድካም ከአዩት ሕንፃና ሐውልት ላይ ያገኙትን ሁሉ ጽሑፍ በብዙ ምርምር ወደ የቋንቋቸው እየተረጐሙ ስዕሉን በፎቶግራፍ አንስተው በማኅተም ያራቡትን መጽሐፍ ዛሬ የሰለጠነው የአውሮፓና የእስያ የአሜሪካ ሕዝብ እሞቀ ቤቱ ሆኖ በሽሚያ እያነበበ የሊቃውንቱን መገረምና መደነቅ ለመካፈል ችሏል። የራሱን ታሪክ መመርመር ያቃተው ሕዝብ ሌሎች አግኝተው የሠሩለትን በማንበብ እንኳን ከነዚያ ሕዝብ ለመተካከል ገና ብዙ ዕውቀትና ችሎታ ይጐድለዋል። ስለዚህ ፈረንጆች ከክርስትና ወዲህ ዠምሮ እስካሁን ድረስ ራሳቸው በመሰልጠን የራሳችንን ታሪክ ፈልጎ በማግኘት የተገኘውን አብራርቶ በማኅተም አብራርቶ በማንበብ እንኳን ይበልጡናል።

በዚህ ዓይነት በውጭ አገር ሄደው ለመማር ወይም ባገራቸው ሆነው በውጭ አገር አስተማሪ አንደበት ለማጥናት ዕድል ካገኙት ኢትዮጵያውያን በቀር በዚያው በብሉይ ኪዳን ከሚገኘው ሌላ የዓለም አንባቢ የሚሻው የጥንት የግብፅ ታሪክ ባገራችን በብዙ አይታውቅም። በብሉይ ኪዳን ደግሞ በእስራኤሎች ምክንያት እግረ መንገዱን ከመጥቀስ በቀር እንኳን ሙሉ የግብፅ ታሪክ ሙሴ ያደገበትንና የልጅ ልጅ የተባለበትን ዳግማዊ ራምሴስን፤ እስራኤሎችን አለቅም ብሎ የተከራከረውን መኔፕታህን የግል መጠሪያ ስማቸውን እንኳን ሳይገልጽ ፈርዖን ብሎ ነው የሚልፈው። ፈርዖን ማለት በራሳቸው በግብፃውያን ፖራኡአ ወይም ፔር - አኡ - ትርጓሜው «መኖሪያ ወይም አዳራሽ» ማለት ስለሆነ እኛ የነገሠውን ሁሉ ንጉሥ እንደምንለው ግብፆችም ጥንት ንጉሣቸውን «ፖራ - ኡአ አዳራሹ» ይሉት ነበር። ይህ ቃል በቀን ብዛት ፋራዖን ሲባል ቆይቶ የኛ ሊቃውንት ከግሪክ ወይም ከዓረብ ወደ ግዕዝ ሲያመጡት ፈርዖን ብለውት በዚህ አንደበታችን ለምዶታል ማለት ነው።

በዚህ መጽሐፍ ውስጥ አጭር የጥንቱ የግብፃውያን ፈርዖኖች ዜና መዋዕል ከተጠቀሰ በኋላ ከተጠቀሰ በኋላ የዚያን ጊዜ ኢትዮጵያውያን (ኑብያን) የገዙ የሁለት ግብፃውያን የሳልሣዊ ቱትሞሲስና የዳግማዊ ራምሴስ፤ ግብፅን መልሶ የገዛ ያንድ ኢትዮጵያዊ የዳግማዊ ፒያንኪና የተከታዩ የሻባካ ዜና፥ መዋዕል ከአራቱም ነገሥታት አምላክ፣ ከአሞን - ራ» ፀሐዩ አሞን ጋራ ይገኛል። ይኸም ስሑፍ ለሙሉው የግብፅ ታሪክ ከመቶ አንዱን እጅ፥ የብዛት እድል የሚያገኝ አይመስለኝም። ነገር ግን በአራቱ ፈርዖኖች በግብፃውያኑ በቱትሞሲስና በራምሴስ በኢትዮጵያውያኑ በፒያንኪና በሻባካ የሁሉንም ፈርዖኖች መገንዘብ ባንዱ በአሞን የቀሩትን አማልክት ታሪክና ሁኔታ ይነስ ይብዛ መረዳት እንችላለን።

ዳግማዊ ፒያንኪ «ፒያንኪ ሜይአሙን - ፒያንኪ ፍቁሩ ለአሞን» የሚባለው፥ የኑብያ ኢትዮጵያዊ የአሞን ቤተ መቅደስ ሊቀ ካህን ከከተማው ከናፓታ ተነሥቶ አባቶቹን ሲገዛ የኖረውን መላውን የግብፅን አገር ወርሮ የተገዥነትን ብድር መልሶ የገዥነትን ሥርወ መንገሥት፥ «ዲናስቲ» ለወገኖቹ ኢትዮጵያውያን ለነሻባካ (ሰባቆን) ለነታርሐቃ፥ «ቲርሐቅ ወረደ፥ ፀሐይ» ያወረሰ ነው።

ከዚህ በኋላ የግብፅና የኑብያ ነገሥታት የውጭ ወራሪ እየተከታተለ በየአገራቸው ገብቶ ነፃነታቸውን ማጣታቸውንና አማልክቶቻቸውንም የክርስትናና የእስላም ሃይማኖት እንደምን አንዳሸነፋቸው እንመለከታለን።

የሁሉንም ዝርዝር ሁኔታ ለመገንዘብ አሁን ከመቅድሙ ወደ ዋናው ጽሑፍ እንለፍ።

ሐምሌ ፲ ቀን ሺ፱፻፶ ዓ. ምሕረት።

ተ፣ ጻ፣ መ፣

ምዕራፍ ፩።

ጥንታዊው የግብፅ መንግሥት።

ያሁኒቱ ኢትዮጵያና ግብፅ ከቀድሞ ዠምሮ ጐረቤት እንደ መሆናቸው ዛሬ፥ ሱዳን የሚባለው የቀድሞ የኑብያ ኢትዮጵያ ግብፅ፥ የበለጠ ጉርብትና ነበራቸው። ሁለቱ በአገር ወሰን ከመገናኘታቸው በቀር ርስ በርስ በጦርነትም በወዳጅነትም ከመደባለቃቸው የተነሳ የኑብያ ኢትዮጵያና ግብፅ በሥልጣኔ በሃይማኖት በልማድ አንድ ነበሩ።

ቢሆንም ሁለት መንግሥት ለየብቻ፥ አቁመው ወሰናቸውን ከሁለተኛው የዓባይ፥ ፏፏቴ ከሚወድቅበት ላይ አድርገው የወሰን፥ ግጭትና ዘረፋ ጠብና፥ ሰላም መፈራረቁ ሳይቀር ሁለቱ ከክርስትና በፊት እስከ ፩ሺ፭፻ ዓመት ድረስ በጉርብትና ይኖሩ ነበር። ነገር ግን በ፫ሺ፪፻ ወይም ፫ሺ፫፻ ዓመት ላይ ሜኔስ የግብፅን መንግሥት አቋቁሞ ከሞተ ወዲህ የግብፅ መንግሥት ከጊዜ ወደ ጊዜ በኃይልም በሥልጣኔም እየበረታ ኄደ።

ከሁለተኛው ሥርወ መንግሥት (የዘር ሐረግ) እስከ አሥረኛው ድረስ ያሉት ነገሥታት፥ የውስጥ አስተዳደራቸውን ከማደራጀት ጥበባቸውን ከማስፋፋት፥ በቀር ግራና ቀኝ ግዛታቸውን ለማስፋፋት አልተጣጣሩም። ባገር ውስጥ ግን ከተሠራው የጥበብ ሥራ ውስጥ ሰው ሁሉ በየአንደበቱ ሲጠራው የምንሰማው ተመልካችን ሁሉ ያስደነቀው የፒራሚድ ሥራ ነው። ፒራሚድ በያለበት በማሠራት የተደነቁት ያራተኛው ዲናስቲ (ሥርወ መንግሥት) ነገሥታት ናቸው። ከሁሉ የበለጠ በተለይ ግብፆች ከህው (Khouwou) የሚሉት የግሪኮች ጽሑፍ ክሄኦፕስ (Cheops) የሚባለው የፈርዖን በጊዜው ያሠራው ፒራሚድ ነው። ይህ ቁመቱ ጥንት ሲሠራ ከመሠረቱ በላይ 146 ባሁኑ ሁኔታው ግን ከ138 ሚኤት የማይበልጠው፤ ጐኑ ሜት ክብደቱ 2፣562፣ 576722 ሜትር የሚሆነው ሜትር ፒራሚድ ሁለት ሚሊዮን ሦስት መቶ ሽህ ደንጊያ የፈጀ ነው።

ቍጥራቸው አንድ መቶ ሺህ የሚደርሱ ባላገሮችና ባሮች እንዳያመልጡ አንገታቸውን በገመድና በሰንሰለት እርስ በርሳቸው አቀጣጥለው እያሰሩ ራቁታቸውን ከላይ የፀሐይ ሐሩር ከኋላ የደመና መቀያየር በትር እያዋከባቸው ላባቸውንና ወዛቸውን እያንጠባጠቡ የሠሩት ነው። የሴራም (Ceraln) መጽሐፍ 135 -139 ገጽ ተመልከት።

የዚህ የፒራሚድ አገልግሎት እንደ ዘመኑ እምነታቸው ሞተው ነፍሳቸው ከወጣች በኋላ ተመልሳ በአካልቸው ገብታ እንደገና ሕይወት ባገኙ፥ ጊዜ እነሱም ቤተ ሰቦቻቸውና አማልክቶቻቸው የሚቀመጡበት አዳራሽ መኖሪያ ቤት፤ ወይም መቃብር ቤት ማለት ነው። ፈርዖኖቹ ለዚሁ ሁለተኛው ጊዜ ሕይወት አጥብቀው ስለሚያስቡ በመዠመሪያው ሕይወታቸው ጊዜ እንዳቅማቸው የዚህ ዐይነት የሕንፃ አዳራሽ ማዘጋጀት ልማዳቸው ነበር።

የዐሥራ ሁለተኛው ዲናስቲ ነገሥታት ደምጎ ከ፪ሺ እስከ ፩ሺ፰፻ ዓመት በነገሡበት መካከል ቤተ መንግሥትና ቤተ መቅደስውው በብዛት እያሠሩ የመንገድ የቦይ፥ የግድብ ሥራ እያከናወኑ በግዛት ረገድ ደግሞ፥ በምዕራብ የሊቢያን፥ በምሥራቅ የሲናን አገር እየወጉ አስገብረዋል። በዚሁ ጊዜ ውስጥ በኡር (ሜሶፖታሚያ) ይቀመጥ የነበረው ጥንት ስሙ አብ ኦርክሃም ሲባል ቆይቶ በኋላ ይኸው ቃል ወደ አብርሃም የተለወጠ ሴማዊ ተወላጅ በረሃብ ምክንያት ከሚቱ ከሳራ ጋር ግብፅ መጥቶ ሳኑሪስት (ሴሶስትሪስ) ከሚባለው ፈርዖን ጋር በኋላ ወደ ከነዓን ተመልሷል። በአሥራ ሁለተኛው ሥርወ መንግሥት የነበሩት ነገሥታት ሦስቱም በግብጽ ሳኑሱሪት በግሪክኛ ሴሶስትሪስ ሲባሉ አብርሃም መጥቶ የተገናኘው ከስንተኛው ሴሶስትሪስ ጋር መሆኑ አልተገለጸም። ስለአመጣጡ ኦሪት ዘፍጥረት ምዕራፍ ፲፪ ቍጥር ፩ - ፳ ተመልከት።

ከአሥራ ሦስተኛው ዲናስቲ እስከ አሥራ ስድስተኛው ዲናስቲ የተነሡት ነገሥታት፥ ከአልፉት የበለጠ በኃይል በሥልጣኔና በጥበብ እየገነኑ የታሕታይ ግብፅ ጥንታዊ ከተማቸውን መምፊስን፤ በቅርብ ዘመን በላዕላይ ግብፅ የተመሠረተውን የቴብን ከተማ እያደመቁ የግብፅ ታላቅነት የፈርዖኖቹ ስመ ጥርነት በያለበት ታወቀ።

ነገር ግን ግብፆች እንደኢህ በገነኑበትና ግራና ቀኝ ግዛታቸውን ባስፋፉበት ጊዜ ሳይታሰብ ከምሥራቅ የፈለሱ ሂክሶስ የሚባሉ ዘሮች ፩ሺ፮፻፹ ዓመት ግድም ከክርስቶስ ልደት በፊት መጥተው የግብፆቹን ነገሥታት ገልብጠው ነገሡ። እነሱንም የታሪክ መጻሕፍት እረኞች ወይም ዘላኖች ነገሥታት ይሉዋቸዋል።

ምክንቱም የሂክሶስ አለቆች ከነሠራዊታቸው ከተማ ከትመው ባንድ ቦታ ሳይቀመጡ በመካከለኛው ምሥራቅ ወዲያና ወዲህ በብዛት እየዋዠቁ ይኖሩ ስለነበረ ነው። አሁን ግን መጀመሪያ ታችኛውን ግብፅ በሙሉ ወረሩትና የግብፅ ገዥዎች ሆኑ።

ሜኔቶ እንደጻፈው እነዚሁ ሂክሶሶች በሦስት ዲናስቲ ይከፈላሉ። በአሥራ አራተኛው ዲናስቲ ውስጥ የንገሡት ነገሥታት፥ አገርን ከተማን መንደርን፥ እየወረሩ ስለነፃነቱና ስለቀድሞዎቹ ፈርዖኖች ቅናት የሚከላከለውን እየወጉ ያጠፉ ናቸው። ባሥራ አምስተኛውና ባሥራ ስድስተኛው ዲስናቲ የገዙት የፊተኛው ዲናስቲ የወረረውንና ያጠፋውን አገር መልሰው እያቀኑ በአገር ውስጥ ስለማዊ ሥራ የሠሩ ናቸው። እነዚህ የሂክሶስ ነገሥታት ደንበኛ ሥርዓትን እየፈጸመ ዘውድ ጭነው እየነገሡ እንደ ፈርዖኖች ይገዙ ዠመር። ስማቸውም የብዙዎቹ በየሐውልታቸው ላይ ተጽፎ የሚገኘው «አፒፒ» ይባላል ይኸውም የሁሉም የነጋሢነት ስም እንጂ የየግል መጠሪያ ስም አይመስልም።

የአብርሃም የልጅ ልጅ የያዕቆብ ልጅ፥ ዮሴፍ ወንድሞቹ ሸጠውት የመጣውና የታሠረው በህልም፥ አፈታት ምክንያት ተፈትቶ እንደራሴ የሆነውን አባቱን ያዕቆብንም ከነቤተሰቡ ከከነዓን ወደ ግብፅ ያስመጣው በነዚሁ በሂክሶስ ነገሥታት ዘመነ መግንሥት ነው ዘፍጥረት ምዕራፍ ፴፯ ቍጥር ፵፯። ባለሟልና ባለሙሉ ሥልጣን የሆነውን ከነዚሁ ነገሥታት ባንደኛው ጊዜ ነው። ዮሴፍ በሄክሶስ ነገሥታት ጊዜ በጣም ባለሟል ሆኖ ከነቤተሰቡ በደስታ ኖሮ ሲሞትና በኋላም ግብፆቹ የሂክሶስን ነገሥታት ባለሟሎች በነበሩበት እስራኤላውያን ላይ መከራና የጭካኔ ሥራ የፈጸሙባቸው ይመስላል።

ክርስትና እንደ ተጀመረ ቀዳሜ፥ ሰማዕት እስጢፋኖስ በክርስቶስ እምነት የተነሣ በደንጊያ ተደብድቦ ከመሞቱ በፊት «የእስራኤል ሕዝብ በምስር በረከተ፤ ሌላ ንጉሥ ዮሴፍን የማያውቅ እስኪነሣ ድረስ፤ ይህ በዘመዶቻችን ተነኮለ» ያለው ያገር ተወላጁን ፈርዖን ሲጠቅስ ነው። የሐዋርያት ሥራ ምዕራፍ ፯ ቍጥር ፲፯ - ፲፱ ተመልከት። ሂክሶስችን ተዋግቶ አስወጥቶ የነገሠው ፈርዖን አህሞሲስ ፩ኛ ስለሆነ ቅዱስ እስጢፋኖስ በዘመዶቻችን ተነኮለ ያለው እሱን ወይም ተከታዩን አሜንሆቴፕን አለዚያም በሥራ ያደከማልን ዳግማዊኢ ራምሴስን ይሆናል።

የሂክሶስ ነገሥታት ለአገር የሚጠቅም ብዙ ሥራ ቢሠሩም ሕዝቡም በጎነት ቢያደርጉም ሕዝቡ እንደ ባዕድ እያየ ከልቡ አልተገዛላቸው። የነሱን አማልክት እያገቡ የአማልክቶቻችንን መቅደስ አረከሱት፤ ተወላጅ ንጉሣችንን አጠፉ እያለ በጠብ ዓይነት ይመለከታቸው ዠመር። ስለዚህ የቴብ የአሞን ካህናት ከላዕላ ግብፅ ሹማምንት ጋር ተስማምተው በበላያቸው ሳቅኑሪ አንደዚህ የሚባለውን መሪ አድርገ ሦስተኛ አፒፒ ፈርዖን በነበርበር ጊዜ ውጊያ ዠመሩት።

ስለዚህ የሂክሶስ ነገሥታት ከ፩ሺ፮፻፹ - ፩ሺ፭፻፹ (እንደግማሾቹ ፩ሺ፭፯፻ - ፩ሺ፭፻፶፭) አንድ መቶ ዓመት ያህል ከገዙ በኋላ በ፲፯ኛው ናስቲ ነገሥታት ይልቁንም በአህሞሲስ መሪነት ከአገር ተወላጁ ከግብፅ ሕዝብ ጋር ተዋግተው ተሸነፉና ከነሕዝባቸው ወደ መጡበት ወደ ምሥራቅ ተመለሱ፤ ግማሾቹም በየመንገዱ በከነዓናውያን አገር ተውጠው ቀሩ ይባላል።

ከሕሞሲስ እንደ ባዕድ እየታዩ መቶ ሲገዙ የነበሩትን ሂክሶስን ከአስወገደ በኋላ እነዚያ የመሠረቱዋቸውን አዳዲስ አማልክትና ቤተ መቅደሳቸውን እያፈረሰ የግብፅን፥ አማልክት ከነዚያ ሁሉም ከታወቁትን በቴብ የአሞን የአሞን - ራን በመምፊስ የፕታህን መቅደስ አሳድሶ በደንብ አሠራ። በኑብያ ሰሜን የሸፈቱትንም እየወጋ ሳምኖ ሲገዛ ኖረና በመጨረሻ አርጅቶ በ፩ሺ፭፻፶፯ ዓመት ሲሞት ከጠላት ቀንበር አገርን ያዳነ በመሆኑ መላው የግብፅ ተወላጅ አዘነለት። ካህናኡትም ተማክረው አህሞሲስንና ሚስቱን (ወዲያውም እህቱን) ከሞቱ በኋላ እንደ ዘመኑ ልማድ የአማልክትነት ደረጃ ሰጡዋቸው።

ከርሱ ቀጥሎ የነገሡት ነገሥታት ልጁ አሜን - ሆቴፕ ፩ኛ የልጅ ልጁ ቱትሞሲስ አንደኛው ሁለተኛውና ሦስተኛውም አገራቸው ከመገዛት ከዳነ በኋላ እነሱ ደግሞ አሳባቸውን አሁን ግዛት ወደ ማስፋፋት ላይ መደቡ። የጦር ሠራዊት እየመለመሉ የሞዐባውያንን የኤዶማውያንን የፍልስጥኤማውያንን የሂቲትን (ሶርያ) የዓረብያንን ሰሚነ አገር ሁሉ በጠቅላላው ይነስ ይብዛ ከአሶርና ከባቢሎን በቀር የታናሽ እስያን አገር እንደዚሁም የኖብያን ሰሜን በሙሉ ወግተው እያስገበሩ በየገቡበት አገር የሚገኘውን ወርቅና ሀብት በዘረፋም በግብርም ምክንያት እየሰበሰቡ የግብፅን ቤተ መንግሥት ከልክ ያለፈ አከበሩት። ነገሥታቱ ከነቤተሰባቸው በሕይወት ሳሉ የጦር መሣሪያቸው ዙፋናቸው የመብል ማዕዳቸው መጠጫቸው ሲሞቱ ምስላቸው የምስላቸው መቃብር ከነግድግዳው በከበረ ደንጊያና በወርቅ ይሠራ ዠመር። የባቢሎንና የአሶር ነገሥታት «ወርቅ ባንተ ዘንድ እንደ አሸዋ ነውና እባክህ፥ ላክልን» እያሉ የዚህን ዘመን የግብፅን ፈርዖኖች ይለምኑ ዠመር።

ምዕራፍ ፪።

የግብፅ አምልኮና አማልክት - የካርናቁ አሞን የቴባይድ ጌታ።

የግብፅ አምልኮ በኋለኛው ዘመን ግሪኮችና ሮማውያን ከነርሱ ቀደም ብለው ከግብፆች በኋላ እንደ ተነሡት እንደ አሶርና ባቢሎን በበላይ የማይታይ አንድና ብዙ አማልክት መኖራቸውን እያመኑ መሰሉ ያመልኩ ነበር። የአማልክቱ ስም የየአንዳንዳአቸው የግልና የኅብረት ተግባር የመሥዋዕቱ የሥነ ሥርዓቱ ልዩ ልዩ ነው። ታሪካቸውም ቍጥራቸውም የበዛ ነው። ቱትሞሲስ የሚባለው ፈርዖን በተቀበረበት ሕንፃ ውስጥ የ፯፻፵ አማልክት ስም ተዘርዝሮ ሲኢገኝ ብዛታቸውን ይኸው ብቻ ያስረዳል።

ከሁሉም ስመ ጥር የሆኑት አማልክት በታሕታይ ግብፅ ዋና ከተማ በመምፊስ የሚገኘው ፕታህና በላዕላይ ግብፅ ዋና ከተማ የሚቀመጠው አሞን ናቸው። ሁለቱም በሰው አምሳል ሐውልታቸው ይሠራል። አንዳንድ ጊዜ እንደ አባትና ልጅ ያደርጓቸዋል። በነርሱ እመንት ፕታህ ከዓለም ፍጥረት በፊት የነበረ ጊዜ ዓለምን ከዋክበትን ጨረቃን ለዓለም ሕይወት የምትሰጠውን ፀሐይን የእንቍላልነታቸውን ባሕርይ ከፈጠረ በኋላ የርሱ ልጅ ወይም ከርሱ የሰረፀው አሞን ተቀብሎ ሁሉንም ወደ ሙሉ ፍጡርነት አድርሶ መሪኤት ፍሬዋን ፀሐይ ሙቀቷን የቀሩትም ሁሉ የየግል ተግባራቸውን እንዲፈጽሙ ማድረጉን ጥንታውያን ግብፆች የኛም የናፓታና የመርዌ ኢትዮጵያውያን የምኑ ነበር።

አፒ (የበሬው ኮርማ።)

እንደዚሁም አንድ ጊዜ የፕታህ ማኅደር የሚያደርጉት አንድ ጊዜ ራስኑ አምላክና የአማልክት በኵር የሚያደርጉት ከአሲሪስ (የገሃነምና የጽድቅ የምውታን አምላክ) ጋር በመተባእብር ወሀ እየሰጠ ዓለምን የሚመግበው ሲቆጣ ውሃን አምልቶ ማዕበልን ቀስቅሶ አጥለቅልቆ ዓለምን የሚያጠፋ ሲታገሥ የውሃን ኃይል መጥኖ የሚሰጥ የሚሉት አፒ ወይም ሐፒ የሚባለው የበሬ ኮርማ አምልኮ ከሁለተኛው ሥርወ መንግሥት ዠምሮ ፫ሺ ዓመት ግድም በግብፆች ዘንድ የገነነ ነበር።

የኮርማው አመራረጥ እንደዚኢህ ነው። ከበሬ ጥጃዎች ውስጥ ከላይ ከዠርባው ቀለሙ ጥቁ ሆኖ ጆፌ አሞራ የሚመስል የተጋደመበት፤ በግምባሩ ባለሦስት ማዕዘን የነጭ ቦቃ ያለእብት፤ በደረቱ ላይ የጨረቃ ሩብ የሚመስል የፈነጠቀበት፤ በመላሱ ላይ ከታች ወገን ጢንዚዛ የሚመስል ምልክት የተገኘበት ሲወለድ ይኽ ሁሉ ተጋጥሞ መገኘቱ በካህናቱ ምርመራና ምርጫ ከታወቀ በኋላ በዚህ ጥጃ ዋናው አምላክ ፕታህ አድሮበታል ብለው ይወስዱትና ጥጃውን ካህናቶቹ አከባክበው ያሳድጉታል። ትንሽ ከፍ ብሎ ወደ ኰርማነት ሲደርስ ለፀሐይ የተቀደሰው ውሃ (ዓባይ?) ወደሚባለው ወስደው ይነክሩታል (ያጠምቁታል)።

ከዚህ በኋላ ማናቸውንም የአምላክነት ክብር ሰጥተው ይቀድሱትና በቤተ መቅደስ አስቀምጠው ይሰግዱለታል። በሕይወቱ ሳለ በበዓል ቀን ታላቅ ከበሬታና በዓል እንደሚደረግለት የሞት ለት የሐዘኑ የቀብሩ ሥነ ሥርዓት በታላቅ አከባበር ይፈጸምና እጓደኞቹ አማልክትና ነገሥታት ጐን ይቀብራል። በምትኩም የርሱ ዓይነት እንደገና ይመረጣል። እንደርሱ ያለ በመንደር በባላገር ሳይወለድ ለጊዜው የጠፋ እንደሆነ አምላክ ራቀን ብለው ያዝናሉ ሲገኝም አምላክ ቀረበን ብለው ይደሰታሉ።

የዚህ የጥጃ ወይም የኰርማ ምስል በልዩ ልዩ ዓይነት በደንጊያና በብረት በነሐስ በብርና በወርቅ ይሠራና በዠርባው ላይ እንደ ግስላ የሚመስል የተጠለፈና ያማረ ጨርቅ ይጋደምበታል የፀሐይ ምስል ክብ ነገርና የእባብ ምልክት በቀንድና በቀንዱ ማሀል ወደ ማዥራቱ ላይ ያስቀምጡበታል። በዚያ ውስጥ ክንፉን የዘረጋ ጢንዚዛ ወይም ክንፉን አጥፎ የተቀመጠ ጆፌ አሞራ እየተደረገ ይቀረጽና በቤተ መቅደስ ተቀምጦ በየአገሩ የመለክበታል። ፩ አንድ ጊዜ የሚወደን ንጉሥ ወይም የቤተ መቅደሱን ሊቀ ካህን እንደ አቀፈ ይታያል።

እስራኤሎች ከክርስትና በፊትከአስራ ሰባተኛው መቶ ዓመት እስከ አሥራ ሦስተኛው መቶ ዓመት ድረስ አራት መቶ ዓመት ያህል በግብፅ አገር በኖሩ ጊዜ ምንም እንኳን የባአቶቻቸው የአብርሃምና የይስሐቅ የያዕቆብ አምላክ መኖሩን ያውቁ በጊዜው ብዛት በግብፆች ልማድና አምልኮ ተውጠው በዚህ በኰርማ ያመልኩ እንደ ነበረ የተረጋገጠ ነው። በመጽሐፍ ቅዱስ በኦሪት ዘፀዓት ላይ እንደምናገኘው እስራኤሎች በልዩ ልዩ ታምራት በሙሴና በአሮን መሪነት ከግብፅ ወጥተው ወደ ከነዓን በሚጓዙበትና ሲና በረሃ ላይ በሰፈሩበት ጊዜ ሙሴ ከነርሱ ተለይቶ ወደሲና ተራራ (ወደ ኮሬብ) ወጥቶ ቢዘገይ አሮንን ይህ ሙሴ ወዴት እንደ ሄደ አናውቅምና በፊታችን የሚሄድ አምላክ ሥራልን ብለው አስጨነቁት እርሱም ከሚስቶቻችሁና ከየሴት ልጆቻችሁ ዦሮ ላይ የሚገኘውን ሎቲና ጌጥ ሰብስቡ ብሎ ያንን በእሳት አስቀልጦ የጥጃ ምስል ሠራላቸውና ያውና ከግብፅ አገር ያወጣችሁ አምላካችሁ ብሎ ሰጣቸው፥ እነሱም ለተሠራው የጥጃ ምስል እየሰገዱ ደስ አላቸው። ነገር ግን ቀናተኛነቱን ለሙሴ ያልደበቀው እግዚአብሔር በዚሁ ተቆጥቶ ሊያጠፋቸው ሲል በሙሴ ልመና ይቅርታ እንደተደረገላቸው ከዚያ ሙሴ የእግዚአብሔር ትእዛዝ ያሉበትን ጽላት ይዞ ከሲና ተራራ በወረደ ጊዜ የጥጃውን ጣዖት (ስብኮ ላሕሙን) ዓይቶ እንደተቆጣና በያዘው ጽላት የጥጃውን ምስል እንደ ሰበረው ተጽፏል። ኦሪት ዘፀዓት ምዕራፍ ፴፩ - ፴፪ን በሙሉ መመልከት ነው።

ግሪኮች በነፕቶለሜ ሮማውያንም በነዩልዩስ ቄሣር ዘመን ግብፅን ይዘው በሚያስተዳድሩበት፥ ጊዜ ሰራፒስ (ኦሲሪስ - አፒስ) ብለው የግብፆቹን የአፒስን አምልኮ ከራሳቸው ከዘውስና ከዡፒተር ጋር አዋህደው በእስክንድርያ መቅደስ ሠርተው ያመልኩበት የነበረውን በትልቁ ቲዎዶስዩስ ዘመን አባ ቴዎፍሎስ ፫፻፹፮ - ፬፻፲፬ ዓ.ም እንደ አስፈረሱት ወደ ፊት እንመለከታለን።

ይኽንኑ ጥጃ (ስብኮ ላሕም) ፊላታዎስ የሚባለው ሰማዕት እንደገደለው ለማስረዳት በአገራችን በየአብያተ ክርስቲያናቱ መቅደስ ግድግዳ ላይ ሰማዕቱ በፈረስ ሆኖ በጦር ወርውሮ ጥጃውን ወግቶ እንደሚገድለው እየተባለ በግርጌው «በከመ ቀተሎ ቅዱስ ፈላታዎስ ለስብኮ ላሕም» የሚል በግዕዝ ቋንቋ ይነበባል።

የቴባይድ ጌታ አሞን።

ከሁሉ የበለጠ በዚህ ምዕራፍ ላመለክት የፈለግሁት ስለ አሞን ነው። ከዚህ በፊት እንዳመለከትሁት አሞን ቀድሞ የአንድ መንደር ብቻ አምላክ ነበር። በኋላ ግን ከአሥራ ሦስተኛው እስከ አሥራ ሰባተኛው ዲናስቲ (ሥርወ መንግሥት) ፩ሺ፯፻፹፰ -፩ሺ፭፻፹ ላይ እየተከታተሉ የነገሡት ፈርዖኖች የቴብን ከተማ በላዕላይ ግብፅ ከትመው በሥልጣኔ በጥበብ በግዛት ከፍ እያሉ ሲሄዱ በዚያው መጠን የአሞን አምልኮ የቴብ ከተማ ገናንነት ከፍ እያለ እየደመቀ ሄደና የታሕታይ ግብፅን ከተማ የመምፊስን በዚህ ከተማ መቀመጫውን ያደረገውን የፕታህን አምልኮ እያቀዘቀዘው ሄደ።

በላዕላይ ግብፅ በቴብ በተላይ ካርናቅ (ትርጓሜው መንበረ አሞን) በሚባለው ሥፍራ ለአሞን በዚያን ዘመን የተሠራለት የቤተ መቅደስ የሕንፃው ፍራሽ ዛሬ ተመልካች ሁሉ ያስደንቃል።

ይኸው አስደናቂ መቅደስ ከተመሠረተ ቆይቷል፤ ነገር ግን በየጊዜው አዳዲስ ሕንፃ እየጨማመሩ ታላቁን መቅደስ ያሠሩለት በአሥራ ስምንተኛው ዲናስቲ ውስጥ የነገሠው ኦሜኖፊስ ሦስተኛውና በአሥራ ዘጠነኛዋ ዲናስቲ ውስጥ የነበረው ሴቲ ፩ኛ ግሪኮች (ሴቶስ) የሚሉት ናቸው። ሥራው የተፈጸመበት ጊዜ ከክርስትና በፊት በአስራ አራተኛውና በአሥራ ሦስተኝው መቶ ዓመት መካከል ላይ ነው።

የአሞን የስሙ ትርጓሜና ሐውልቱ።

የዚህ መቅደስ ጌታ አሞን የስሙ ትርጓሜ ሥውሩ ወይም ምሥጢራዊው ማለት ነው። አንዳንድ ጊዜ በስሙ ላይ «ራ - ፀሐይ» ይጨመርና አሞን - ራ «አሞን ፀሐዩ» ይባላል። በአሞንነቱ ሐውልቱ ያለ ፀሐይ እንደዚሁ የአንድ ዝዪ የሚመስል አሞራ ረዥም የኋላ ላባው እንደ ዘውድ ተሠርቶ እንደ ደፋ በቀኝ እጁ የቀጭን ሾጤ ውሻ (Levrier) ጭንቅላት የሚመስል ምልክት በጫፉ ያለበትን በትረ መንግሥት ጨብጦ በግራ፥ እጁ መስቀል የሚመስል የዘለዓለማዊ ሕያውነት ምልክት የሆነውን እንደያዘ በዙፋኑ እንደ ተቀመጠ ወይም ቆሞ አለዚያም ሲራመድ ተስሎ ይታያል። አሞራን ፀሐዩ አሞን የተባለ እንደሆነ በሐውልቱ ምስል ላይ በዘውዱ ፊት ለፊት የፀሐይ ምልክት የሆነ ክብ ነገር ተስሎ ይታያል። ስዕሉን ተመልከት። እንደዚሁም የማይታየው አሞራ በሰማይ የሚኖረው ነገር ግን በፀሐይ መልክ እየተገለጸ የሚያበራው በሌትና በቀን በምዕራብና በምሥራቅ የሚመላለሰው አምላክ ብለውት ይገኛል።

በዘመኑ ከተጻፈለት ብዙ መጽሐፍ ዛሬ ሲለቀም በደንበኛ ስሙ በአሞን ላይ እየጨመረ የተሰጠው ሥያሜ ብዙ ነው፤ አሞን ፀሐዩ፤ በቴባይድ ያሉት አማልክት ንጉሥ፤ መንበሩ በቱብ የሆነው፤ ባናፓታ ወይም በአፕት (ቅዱስ ተራራ) የሚቀመጠው የሁለቱ አገሮች (ኑብያና ግብፅ ወይም ታሕታይና ላዕላይ ግብፅ) የዙፋን ጌታ፤ የዓለም ዙፋኖች ባለቤት እየተባለ ይጠራል።

የፈረንሣዊ ቤተ መጻሕፍት ዲሬክተር ሙሴ ዞተንበርግ የዮሐንስ መደብርን ግዕዝኛ መጽሐፍ ወደ ፈረንሣዊ እተረጐሙበት መስሐፍ ውስጥ ስለ አሞን በፓፒሩስ ቍጥር ፯ ላይ ከሂዬሮግሊፍ የተረጐሙት እንደዚኢህ ይላል «ከ ኑ (የአማልክት እናት) የሰረፀው ዘለዓለማውያን ወጣት ከሆኑት ውስጥ ዘለዓለማዊ ወጣት ሆነው ትናንት ተፀንሶ ዛሬ የተወለደው የማኑ (ምዕራብ) አንበሳ በሁት (ተወርዋሪው ፀሐይ የሚተላለፍበት) የሚቀመጠው ነፍሱ በሰማይ አካሉ በጠፈር የሚገኘው በሌላ ጽሑፍ ደግሞ በራሱ የሚሆነው ራሱ በራሱ የሚወለደው የራሱ አባት የራሱ ልጅ እየተባለ ይጠራል።

በዓሉ።

በዓሉ ሁል ጊዜ ባመቱ በሁለተኛው ወር (ሾት) በሚለው በ፳፱ ቀን ይውላል በዚህ ቀን ከሚያምረው ቤተ መቅደሱ የአሞን ሐውልት የተቀመጠበትንና በጥሩ እንጨት ተሠርቶ በዕንቍና በአልማዝ በወርቅ ያጌጠውን መንበሩን ፴ የተመረጡ ቀሳውስት ተሸከመው በነገሥታቱና በመሣፍንቱ በካህናቱ ታጅቦ ይውጣና እልልታው ዘፈኑ እየቀለጠ አገር ላገር እየዞረ (ዑደት እያደረገ) ለሕዝብ ይታያል። ዓባይ ለዓባይ በባሕር ላይ እየሄደ በየጠረፉ ለሚገኙት መንደረተኞች የሚታይበት በተለይ ለርሱ የተመደበ ከወርቅና ከብር የተሠራ ቅዱስ ታንኳ የሚባል አለው። ሲዞርም የሚያርፍባቸው ከተማዎች እነመድኔ ሀቡ ናቸው። ከሁሉ ይበልጥ በባሕር ላይ የሚዞርበትን ታንኳ በከበረ ደንጊያ በዕንቍና በአልማዝ በወርቅ አስጊጦ ለአሞን የሰጠው የራምሴስ ዳግማዊ አባት ሴቲ ፩ኛ ነው።

በዚህ ዐይነት የአሞን ምስል አገር ላገር ዓባይ ላባይ ባለፈባቸው ከተማዎችና መንደሮች ደስታና እልልታ፥ እተቀባበለው ሲዞር ሰንብቶ በክብር እንደወጣ ተመልሶ፥ በካርናቅ ቤተ መቅደስ በክብር ይገባል።

የአሞን ቤተ መቅደስ አገልጋዮች።

በዚህ በአሞን ቤተ መቅደስ የሚያገለግሉት የካህናት የቀሳውስት የነቢያት የመሰግላን (ጠንቋዮች) የልዩ ልዩ ሠራተኞች ቍጥር ብዙ ነው።

ከሁሉ የበላይ አለቃ የሆነው ታላቅ የአሞን ፩ኛ ነቢይ ወይም ትልቁ የአሞን ሊቀ ካህን ይባላል። እርሱም ሲመረጥ በሰውነቱ ላይ ምንም እንከን የሌለበት እንዲሆን ያስፈልጋል። ከተሾመ ቀን ዠምሮ በውስጡ ያሉትን ነቢያቱን ቀሳውስቱን ሊቃነ ጸሐፍትና ጸሐፍቱን የንብረትና የሀብት አለቆችን ስለት ቆጣሪዎችን መዛኞችን ንብረትና ሀብት ጠባቂዎችን ጫማና ልብስ ሰፊዎችን መዘምራኑንና ጨፋሪዎቹን፤ ጸናጽን የሚያወዛውዙትን ከበሮ የሚመቱትን ሁሉ በየወገናቸው ከነአለቆቻቸው የሚያዝ ነው። በጥንታውያን ግብፆች ልማድ በማኅሌትና በውዳሴ ጊዜ ሴቶችም ጸናጽን ይዘው እያወዛወዙ በማገልገል ከወንዶች ጋር ይተባበራሉ። የሊቀ ካህናቱንም ሥፍራ ፩ አንድ ጊዜ ነገሥታቱ ፩ አንድ ጊዜም የነገሥታቱ ሚስቶችና እኅቶች ወንዶቹ ታላቁ የአሞን ካህን የሰሜንና የደቡብ ንጉሥ ሴቶቹ ታላቂቱ የአሞን ካህን እይም ዋናዪቱ ለአሞን የምትሰግድ እየተባሉ ይይዙታል። በዚህ ዓይነት ሴቶቹ ከወንዶች እኩል ማናቸውንም የቤተ መንግሥት ክህነት ሥልጣን ለመያዝ ሙሉ መብት እንደነበራቸው ያስረዳል።

የአሞን ንብረቱና ሀብቱ።

በቴብ ከተማ በተለይ በካርናቅ የሚገኘው ይህ የአሞን ቤተ መቅደስ በውርስ በስጦታ፥ በስለት የሚገባለት ሀብት ብዙ ነው። ነገሥታቱ ሊዋጉ ወደ አንድ አገር ዘምተው ማርከው ካመጡት ሰውና ከብት ግማሹ ለአምላካቸው እያረዱ ሠውተው የቀረውን ቁሙን ለቤተ መቅደሱ የቀረውን ለራሳቸው ቤተ መንግሥት ደልድለው ማከፋፈል ልማዳቸው ነበር። የቀረውንም የጥሬ ገንዘብ የወርቅ የብር የዕጣን የሽቱ የከርቤ የእህል ስለት ከያይነቱ ለአማልክቱ ቤተ መቅደስ ይገባል።

የግብፅ ታሪክ በሚል አርዕስት ገብርኤል ሐኖት (Gabriel Hanotaux) የሚባለው ባዘጋጀው መጽሐፍ በሁለተኛው ቮሊም ከ465 እስከ 566 ገጽ ላይ የሚገኘው እንደሚያስረዳን ፈርዖኑ ሳልሳዊ ራምሲስ ከ፩ሺ፩፻፺፰ እስከ ፩ሺ፻፷፯ ዓመት ከክርስቶስ በፊኢት ገዝቶ ሲሞት የአሞን ቤተ መቅደስ ንብረት ተቆጥሮ የተገኘው ከዚህ እንደሚከተልው መሆኑን ያመለክታል።

የአሞን ቤተ መቅደስ ንብረት።

|  |  |  |
| --- | --- | --- |
| ተራ ቍጥር | የንብረት ዓይነት | ቍጥርና ልክ |
| 1 | አገልጋይ ሰው | 81. 322 |
| 2 | ከብት | 421. 362 |
| 3 | ርስት ጉልት | 2.393 (ኪሎ ሜትር ካሬ) |
| 4 | መንደር | 65 |
| 5 | ወርቅ | 51 ኪሎ 833 |
| 6 | ብር | 997 ኪሎ 805 |
| 7 | መዳብ | 2.395 ኪሎ 120 |
| 8 | ዕጣን ማርና ዘይት በማሰሮ | 1.047 |
| 9 | ወይንና ሌላ መጠጥ በማስሮ | 25.407 |
| 10 | እህል በስልቻ | 309.950 |
| 11 | አታክልት በማስሮ | 24.650 |
| 12 | ተልባ በማሰሮ | 64.000 |
| 13 | አዕዋፍ በየዓይነታቸው | 289.530 |
| 14 | የቀንድ ከብት | 866 |
| 15 | ዝዪና ዳክዬ | 760 |

በዚህ ዘመን በነበሩት የአማልክት ቤተ መቅደስ ከፕታሕም ከሐትሖርም ከኦሲሪስም የቴባይዱ የአሞን ቤተ መቅደስ፥ በስመ ጥርነትም በሐብትም ይበልጥ ነበር።

ይኸን ስመ ጥር የሆነ የግብፅና የኑብያ ኢትዮጵያውያን አምላክ (ጣዖት) ምናልባት ስሙ እንደ አሶራውያንና ባቢሎናውያን አማልክት እንደ ብዔል ዜቡል እንደ አስታርት ወይም እንደ ሞሎክ ስሙ በብሉይና በሐዲስ ይገኝ ይሆን በማለት ተፈላልጊዔ ነበር። ነገር ግን ከደቂቀ ነቢኢያት ውስጥ ከነብዩ ከናሆም በቀር በሌላ ቦታ አላገኘሁም። በዝህ ነቢይ ጽሑፍ ውስጥ የአሞን ከተማ ቴብ በፈረሰ በ፶ኛው ዓመት ላይ የነነዌን መፍረስ አስቀድሞ በመገንዘብ በነነዌ መፍረስ የተነሳ የቴብን ከተማ በአሞን ስም እንደዚህ ሲል አንስቶታል አንቺ (ነነዌ) ከኖ አሞን (ከአሞን ከተማ) ትበልጫለሽን በፈላሾች (ዓባይ) መካከል ከተቀመጠችው ውሀም በዙሪዒያዋ ነበራት ምሽጓም ባሕር ነበረ ቅጥርዋም ከባሕር ውስጥ ነበረ። ኲሽ (ኢትዮጵያ) ና ምስር የማይቆጠሩ ኃይልዋ ነበሩ። ነገር ግን እርሷ ተጋዘች ምርኮም ተማረከች ሕፃናትዋም በመንገዱ ሁሉ ራስ ተፈጠፈጡ ታላላቆችዋም በሰንሰለት ታሠሩ አንቺም ደግሞ (ነነዌ) ከጠላትሽ የምትጠጊበት ሥፍራ ትሻለሽ….አምባሽ ሁሉ በፊት እንደ በሰለው እንደ በለስ ዛፍ ፍሬ ነው፥ ብትወዘወዝ በሚበላት አፍ እንደምትወድቅ…. ትንቢተ ናሆም ምዕራፍ ፪ - ፫ግን በሙሉ መመልከት ነው።

በተረፈ የሎጥ ዘሮች የሚባሉት በፓለስቲን አጠገብ የሚገኙትና ከ፳ኤል ነገሥታት ጋር ሲዋጉ የኖሩት በጠቅላላ፥ አሞናውያን ይባላሉ። እንደዚሁም የይሁዳ ንጉሥ የምናሴ ልጅ በመንግሥቱ የተከተለው ስሙ አሞን የተባለው የዚህኑ የአሞንን አምልኮ በመያዙ፥ ሳይሆን አይቀርም። መጽሐፍ ቅዱስም ይኽንኑ አሞን የሚባለውን የይሁዳ ንጉሥ የአባቶቹን አምላክ ተወ በእግዚኢአብሔርም መንገድ አልሄደም አባቱ በሄደበት መንገድ ሄደ አባቱም ያመለካቸውን ጣዖታት አምለከ፥ ሰገደላቸውም ይለዋል መጽሐፈ ነገሥት ካልእ ምዕራፍ ፳፩ ቍጥር ፲፰ - ፳፫ ተመልከት።

በክርስትና ዘመን ደግሞ በሥራ ከነአባ እንጦስንስ ከነአባ ጳዘሚስ ጋር ተባብረው በላዕላይ ግብፅ የጣዖት አምልኮ እንዲጠፋ የክርስቶስ እምነት እንዲስፋፋ የደከሙ አባ አሞን የሚባሉ መነኰስ ነበሩ፤ ገድለ አበው ወይም ዜና አበው ቅዱሳን የሚባለውን መጽሐፍ ተመልከት።

ምዕራፍ ፫።

የግብፆች ፊደልና ጽሑፍ - የነርሱ መጽሐፈ ምውታንና የኛ ግንዘት

ከልፋፈ ጽድቅ ጋር።

በመቅድሙ ላይ እንዳመለከትነው ዛሬ እንዳመለከትነው ዛሬ በሥልጣኔ ባሕር የዋኘው፥ በውቅያኖሳዊ ዕውቀት የጠለቀው አውሮፓ ያለ ሥርዓት በሚኖርበትና በሚዋዥቅበት የቆዳ ልብስ በሚለበስበት ዘመን ከክርስትና በፊት ከአራተኛው ሺህ ዓመት ይኸውም ማለት ከዛሬ ፮ሺህ በወግ በዕውቀትና በጠቅላላው በሥልጣኔ ይኖሩ ነበር።

በግዛት መስፋፋት በሃይማኖት መራቀቅ በሥነ ሥርዓትና በወግ መኖር ብቻ ሳይሆን ላገር የሚጠቅም ደንበኛ የሕንፃ ሥራ የአስተዳደር ሕግ ይልቁንም ይኸን ሁሉ የሚያከናውኑበትና የሚገልጹበት ፊደልና ጽሑፍ ነበራቸው።

የግብጽና የሳባ ፊደል ማስታወሻ በሚል አርእስት ባሳተምሁት ጽሑፍ ላይ እንደሚታየው ፊደላቸውን በስእል ነበር የሚገልጹት። ማናቸውም ነፍስ ያለው የሰውና የእንስሳት አካልና ከአካሉ አንዱ አባል ፊደል ነው። ነፍስ የሌለው እያንዳንዱ የቤት ዕቃና መሣሪያ ለዓይን የሚታየው ፍጥረት ሁሉ በነፍሰ ወከፍ የፊደልነት ተግባር አለው። ደግሞ ፩ ሰው ተቀምጦ አንድ ዓይነት ፊደል ሲሆን ሲራመድ ሌላ ይሆናል ሁለት እጁን አጥፎ ሲቆም አንድ ዓይነት ፊደል ይሆንና ወደ ጐን ወይም ወደ ሰማይ እጆቹን የዘረጋ እንደሆነ ሌሎች ፊደሎች ይሆናሉ። አንድ አንበሳ ቆሞ አንድ ፊደል ተኝቶ ደግሞ ሌላ ፊደል አንድ ወፍ ክንፏን አጥፋ ቆማ ባንድ ፊደል ክንፏን ዘርግታ ባየር እንደምትበር የተሳለች እንደሆነ ሌላ ፊደል ሆና ትነበባለች። ጥንታውያን ግብፆች እነዚህን የመሳሰሉ ቍጥራቸው እስከ ፰፻ (ወይም በሺህ የሚቆጠሩ) የሚደርሱ ፊደሎች ነበሩዋቸው። ደግሞ ሁለት ነገር ተጣምሮ የተሳለ እንደሆነ አንድ ቃል ይወጣዋል ለምሳሌ ሁለት ክንዶች ፩ዱ ጦር የጨበጠ ሌላው ጋሻ የነገበ ባንድነት ሲታዩ ጦርነት ተብሎ ይነበባል ወይም ይተረጐማል።

በነዚኢህ ፊደሎች በቤተ መንግሥትና በቤተ መቅደስ የሕንፃ ግድግዳ ለነገሥታቱ ለመሣፍንቱ ለሊቀ ካህናቱ ለሊቀ ጸሐፍቱ በሚያሠሩት ሐውልትና መቃብር ላይ ታሪካቸውን ባጭሩና በረዥሙ ይጽፉ ነበር። መንፈሳዊና ሥጋዊ መጻሕፍት አዋጅና መልአክት ይኸን የመሰለው ሁሉ በነዚህ ፊደሎች ፓፒሩስ በሚባለው ካትክልት ልጥ በተሠራ ወረቀት ላይ በቀይና በጥቁር ቀለም እየተጻፈ ይሠራበት ነበር። ይህ የፓፒሩስ ልጥ የሚገኝበት አትክልት በደልታ አገር በተለይ ሰበነይት በሚባለው ወረዳ እንደ አንድ ትልቅ የመንግሥት ወይም የቤተ ክህነት የሁዳድ አዝመራ በገበሬ እየተተከለ ወርይም ረግረግ በሆነው ቦታ አውቆ በቀሉን እያከበከቡ ያሳድጉና በጊዜው እየተቆረጠ ከዚያ ታጅሎ በጥበብ ለፍቶ እንደ አገራችን ብራና ከለሰለሰ በኋላ ይጻፍበታል።

በየዘመኑ በዚህ ፊደል በዚህ የልጥ ወረቀት (ፓፒሩስ) የግብፅ የጥንት ሊቃውንት ጸሐፍት ለነገሥት ለአማልክት መዝሙርና ታሪክ ማናቸውንም አስፈላጊኢ ነገር እየጻፉ ይጠቀሙበት የነበረው እንደ ግንዘት ለምውታን የሚደገመው እንደልፋፈ ጽድቅ ከሬሳ ጋር አብሮ የሚቀበረው የሰሌዳ ጽሑፍ ባንገት የሚደረገው የክታብ ድግምትና ጸሎት የዛሬን ሊቃውንት ወደ እምገረምና ወደ መደነቅ ጥሏቸዋል።

በዚህ ዓይነት ጥንታውያን ግብፆች ካዘጋጁት መጻሕፍት ይበልጥ የታወቀውና የተደነቀውና የተደነቀው ከዚህ በላይ የጠቀስነው እንደ አገራችን ግንዘት ለምውታን የሚደገመው መጽሐፍ ነው። የዚህን መጽሐፍ ስም የሄዬሮሊፍን (የጥንቱን የግብፅ ፊደል) ቁልፍ ከፍቶ ሰዋሰዉና መዝገበ ቃላቱን በማሰናዳት የታወቀው ሻምፖልዮን የሚባለው ፈረንሳዊ «የሥርዓተ ቀብር መጽሐፍ» ብሎ ከሰየመው በኋላ ለፕሲዮስ የሚባለው የጀርመን ሊቅ «የምውታን መጻሕፍት» ብሎ ከግብፃውያኑ የቀጥታ ቃል ጋር ሳያርቅ በትክክል ተርጉሞታል።

ይህ መጽሐፍ በ፻፷፭ ምዕራፍ የተከፈለ ነው። በርሱም የአምስተኛው ዲናስቲ (ሥርወ መንግሥት) ነገሥታት - ከረዥም ዘመናት ከ፫ሺኢህ - ፪ሺ፭፻ ዠምረው ይጠቀሙበት እንደ ነበረ ሲታወቅ ፻፷፭ቶቹ ምዕራፎች በየጊዜው ከዚያ ወዲህ የተነሡ ሊቃውንት እየጨማመሩ አበዙት እንጂ ከመጀመሪያው ላይ ሙሉው አልተዘጋጀም።

ይኽንኑ መጽሐፍ የአውሮፓ ታላላቅ ሊቃውንት በተለይ ሕይወታቸውንና አእምሯቸውን ላስደናቂው የግብፅ ታሪክ ምርመራ የሰዉት ሩዤ፤ ብሩግሽ፤ ሻባስ፤ ጉድውን፤ ለፕሲዮን፤ ባጅ፤ ቢርች፤ ረኑፍ፤ (ROUGE, BRUGSH, CHABAS, COODWIN, LEPSIUS, BADGE, BIRCH, RENOUF) ለሎችም በሙሉ ወይም በከፊል በየቋንቋቸው ከጥንቱ የፓፒሩስ ጽሑፍ እየተረጐሙ መርምረውታል። ከሁሉ ይበልጥ የሁሉን ጉዳይ አጠቃሎ፥ ለያዘው ለ፲፯ኛው ምዕራፍ ከፍ ያለ ግምት ሰጥተዋል። ይኸንንም ፲፯ኛው ምዕራፍ ሙሴ መ. ኤ. አመሊኖ (M. E. Amelineau) የሚባሉት ተርጉመው ከራሳቸው አስተያየትና ሐተታ ጋር ባንድ መጽሐፍ ለብቻ አውጥተውታል።

አርእስቱ እንደሚገልጸው እንደ ዘመኑ እምነታቸው የዚህ መጽሐፍ ዋና አገልግሎት ከዚህ ዓለም ፈርዖኑ ወይም ሚስቱ ሊቀ ካህኑ ወይም ሊቀ ጸሐፍቱ ማናቸውም ሰው በሞተ ጊዜ ጽድቅን አግኝቶ ደጎቹ አማልክትና ጻድቃን ወደሚኖሩበት አገር እንዲተላለፍ የገሃነምን አመንቴ አምላክ ሰውን ለማጽደቅ ወይም የአምላክነት ደረጃ ሊሰጥ የሚችለውን ኦሲሪስን ለመለመኛ የአማልክትነ ደረጃ ሊሰጥ የሚችለውን ኦሲሪስን ለመለምኛ አማህ የተባለውን የገሃነም በር ለመተላለፊያ የኃጢአት ሚዛን በሚመዘንበት ቀን እየተጠባበቀ የሚውጠውን ትልቁን አውሬ ለማሸነፊዒያ በጠቅላላው ከነፍስ ጥፋት ወይም ከነፍስ ውድቀት ለመዳኛ እንዲያገለግል ነው።

እንደርሱ እምነት ለሟቹ ሰው ይህ መጽሐፍ ወይም የዚህ መጽሐፍ አንዱ ምዕራፍ ካልተደገመለት ባንድ ጥልቅ ተጽፎ ከሬሳው ጋር ካልተቀበረ ሬሣው ከሳጥኑ ውስጥ ተነቃንቆ ምስሉ (ነፍሱ) ከተዋሀደ በኋላ ወደ ጽድቅ ቦታ ሊያልፍ አይችልም። ስለዚህ የሞተ ለት በሬሳው ዙሪያ ወይም የሬሳው ሳጥን በተቀመጠበት አጠገብ ሆነው የአጥቢያው ሊቅና ካህናቱ ተሰብስበውው እንደ አገራችን ግንዘት ይኸን መጽሐፍ ለሟቹ ይደግሙለታል። ቀጥሎም ከዚህ ቃል ችሎት ላለው ሁሉ የተመረጠው ክፍል በሬሳው ሳጥን ላይ ከውስጥ በኩል ይሳፋል። አንዳንድ ጊዜም ጽሑፍ ተጠቅሎ እንደ ክታብ ተሰፍቶ ከሚወደው ዕቃና መሣሪያ ጋር አብሮት እንዲቀርብ ይደረጋል።

በዚህ መጽሐፍ ውስጥ ሟቹ አንተ ማነህ እየተባለ የሚጠየቀውና የሟቹ መልስ ከዚዒያው ከመጽሐፉ ላይ እየተመለሰ ይልቁንም ለማልክቱ ጽድቅን ይሰጡ ዘንድ በልዩ ልዩ የጸሎትና የልመና ንግግር ተቀርጿል። ሁሉን ላንባቢ ማሥረዳት ችግር ነው፤ ለምሳሌ ያህል አመሊኖ ወደ ፈረንሣዊኢ ከተረጐሙት ከ፲፯ኛው ምዕራ ውስጥ ፬፻፶፮ ገጽ ላይ ያለው ፲፫ኛው አንቀጽ እንደዚህ ሲል ማቹ ወይም ስለሟቹ ካህናቱ አማልክትን ይለምናሉ «እናንት ጥንት የነበራችሁ አማልክት አምላክ ሆኜ በመካከላችሁ እንድትገኙ ሁለት እጃችሁን ዘርጉልኝ።»

ይህ ለብዙ አማልክት የሚደረገው ጸሎት ነው ደግሞ በተለይ ለፀሐይ አምላክ (ለአሞን - ራ) ኔብሴኒን የተባለ ጸሐፊ እንደዚህ ብሎ እንደሚለምነው ይነበባል ገና በእንቁላል ውስጥ ያለው ፀሐይ ሆይ…..ከተራራ አልፎ የሚያበራው፥ ከጠረፍ እስከ ጠረፍ በሰማይ ላይ….የሚዋኘው (የሚራመደው) ከአንደበቱ የሚወጣ ነበልባል ለግብፅ ሕየትን (ሙቀትን) የሚሰጠው በጮራው ሁለቱን መሬቶች (ላዕላይና ታሕታይ ግብፅን?) የሚያበራው ክፉ ሥራ (ኃጢአት) በሚመዘንበት ቀን ጽሐፊው ኔብሴኒን ያድነን……።

ጥንታውያን ግብፆች በጽሐፍ ከሚገልጹት በቀር የስድቅና የኵነኔን ነገር በስእል ከዚህ ቀጥሎ ባለው ዓይነት ይገልጹ ነበር። በገሀነም አገር የኑቢስ የሚባል ቀበሮው አምላክ፥ አንዱን መዋቲ በቀኝ እጁ ግራ እጁን ይዞ እየመራ ልብ ወደሚመዘንበት ቦታ ሲወስደው ሌላው አኑቢስ የሟቹን ልብ በሚዛን ሲመዘን ባጠገቡ ሚዛኑ ምናልባት የደፋ እንደሆነ ተረክቦ ለመብላት አንድ አውሬ ሲጠባበቅ አንደኛው ኢቢስ ቶት የሚባል አምላክ እሚዛኑ አጠገብ ሆኖ ውጤቱን ሲጽፍ ይታያል። ቀጥሎ የሟቹን ጽድቅ የማይዋሸው የልብ ሚዛን የመሰከረ እንደሆነ ሖሩስ አሞራው አምላክ መዋቲውን እየመራ ወስዶ በዙፋኑ ተቀምጦ አማልክትን በኋላው አቁሞ ወደ ሚጠብቀው ወደ ዋናው አምላክ ወደ ኦሲሪስ ሲያደርሰው ይታያል።

ለኤጲስቆሳት ለካህናትና ለሕዝብ ለወጣትና ለሽማግሌ ለሴትና ለወንድ እየለዩ የሚደግሙት ከጥንቱ የግብፅ የምውታን መጻሕፍት ምንም ያህል ቃሉና ሥነ ሥርዓቱ አይለያይም። የኛ ግንዘት የተዘጋጀው ከብሉይና ከሐዲስ ከሊቃውንት መጻሕፍት ይኸውም ማለት ከዳዊት ከወንጌል ከአትናቴዎስ ተጠራቅሞ ሲሆን ግብፆች ፩፻፷፭ቱን ምዕራፍ ለምውታን የሚደግሙት መጽሐፍ በየጊዜው ከተነሡት ሊቃውንት ተጠራቅሞ ነው።

እንደዚህ ሊመሳሰል የቻለበት ምክንያት ከግብፆች ጋር፥ በዘርና በልማድ በአሳብ ከመገናኘታችን በቀር፥ ለግንዘታችን መሠረት የሆኑትን መጻሕፍት ያዘጋጁት አበው ቅዱሳን አትናቴዎስና ቄርሎስ ሐዋርያትና ሰማዕታትም ያዘጋጁበት ዘመን የቀድሞው አምልኮ ጨርሶ ባልጠፋበት ዘመን ስለሆነ ነው።

ሌላውም ጸሎተ መቃብር ወይም ድርሳን ዘግብአተ መሬት፥ ጸሎት ዘመንገደ ሰማይ እየተባለ ከግንዘት፥ ውስጥ ለሟቹ የሚደገመው ከጥንቱ ከግብጾች ልማድ አይርቅም። ነገር ግን እነዚያ የጸሎቱን መልክ በአማልክቶቻቸው በኦሲሪስ በሰዴቅ በፕታህ በአሞን በፀሐይ ስምሲቀርፁት የግሪክና የእስክንድርያ ሊቃውንት አነአባ አትናቴዎስ ከብሉይና ከሐዲስ አጠራቅመው ሠርተው ወደኛ ሲያስተላልፉ በእግዚአብሔር አብና በልጁ በኢየሱስ ክርስቶስ በናቱ በማርያም ስም አድርገውታል።

ከሁሉ የበለጠ አልፋፈ ጽድቅ መጽሐፋችን በግዕዝ ቋንቋ እንደዚህ ብሎ የሚዠምረው ተመሳሳይነቱ የበለጠ ነው።

በስመ አብ ወወልድ ወመንፈስ ቅዱስ ፩ አምላክ ጸሎተ ድኅነተ ነፍስ መጽሐፈ ሕይወት ልፋፈ ጽድቅ ዘጸሐፋ አብ ወወሀባ ለእግዝእትነ ማርያም እምቅድመ ይትወለድ ክርስቶስ ዘታበውእ ውስተ ሕይወት ወውስተ ጸባብ፥ አንቀጽ ወታበጽሕ ውስተ መንግሥተ ሰማያት «…..ትርጉም በአብና በወልድ በመንፈስ ቅዱስ ስም ፩ አምላክ የነፍስ መዳኛ የሆነች የሕይወት መጽሐፍ የጽድቅ ልብስ ክርስቶስ ከማርያም ከመወለዱ በፊት አብ (እዚአብሔር) ጽፎ ለእመቤታችን ለማርያም የሰጣትና ወደ ሕይወት አስገብታ በጠባቧ መንገድ አሳልፋ ወደ መንግሥተ ሰማያት የምታደርስ ናት» ብሎ ይዠምርና ሌላው በየዓይነቱ ጸሎቱ ይቀጥላል።

ይኸንንም ጽሑፍ ያገራችን አንዳንድ ስዎች ጥንት ግብፆች እንደሚያደርጉት ብራናውን በሟቹ ለክተው ይቆርጡና በዚያ ልፋፈ ጽድቁን ጽፈው አብረው የሚቀብሩ አሉ። ይኸውም ማለት ተጽፎ የተቀመጠውን ለክተው አብረው ይቀርብራሉ ማለት ነው። ወይም የልፋፈ ጽድቁን መጽሐፍ ከነማኅደሩ የሟቹን ነፍስ አጋንንት አግኝተው እንዳይፃረሩዋትና እንዳያጉላዋት አብረው የሚቀብሩ አሉ። አንዳንዶቹ ደግሞ ሟቹ ከተቀበረ በኋላ በገምቦ ወይም በብርጭቆ ውሃ ሞልተው አስቀምጠው ልፋፈ ጽድቁን እየደግሙ በውሀው ላይ እፍ ይሉበትና ውሀውን በሸምበቆ ውስጥ አድርገው መቃብሩን ሰርስረው በዐፅሙ ላይ ደርሶ እንዲፈስ ያደርጋሉ። በዚህም አኳኋን ወሀው አጋንንትን ከሟቹ ነፍስ አጠገብ እንዲያርቅለት እነሱም ሲርቁ ነፍሱ ወደ ዕረፍትና ወደ ሰላም ቦታ እንድትደርስ ያምናሉ።

እንኳን መጽሐፉ በየቤተ ክርስቲያኑ ዝማሬና ማኅሌት የሚፈጸምበት እንደጸናጽን ያለው መሣሪችን ከግብፆች የመጣ መሆኑን ግልጽ ነው።

እኛ የግብፆች ጐረቤት የዘር የሥልጣኔ የሃይማኖት ተካፋዮች የሆንነው ሥርዓትንና ልማድን ከግብፆች በሌላው የግል ልማዳችን ላይ ደርበን ስንወርስ እንደዚሁ የምሥራቅና የአውሮፓ አገሮች የዛሬ የክርስቲያን ጳጳሳትና ሊቃነ ጳጳሳት የቀድሞዎቹ የነአርጤሚስ የነዘውስ የግሪክና የሮማውያን አማልክት ሊቅና ካህናት የሚያደርጉትን ሥርዓት በክርስቲያንነታቸው ጊዜ ደርበው ይዘውታልና ይኸም የኛ ከግብፆች መውረስ ከነዚያ ጋር የተመላለሰ ነውና አያስደንቅም።

ግሪኮች ዘውስ ወይም ደውስ፤ ሮማውያን ጂዎቬ ወይም ዡፒተር የሚሉት የዋነኛ አምላካቸው ቤተ መቅደስ በነበረበት ከፍተኛ ቦታ ቤተ ክርስቲያን እየተከሉ የነዚያን ፩ አንድ ባሕልና ሥያሜ መውረስ በአሮፓ የክርስቲያን መንግሥታትና አብያተ ክርቲያናት ዘንድ የተለመደ ነው። ለምሳሌ የጣዖታቱ (አማልክቱ) መሪዎች በሮማይስጥ ፖንቲፌክስ፤ ሳቼርዶክስ እየተባሉ ቀድሞ ይጠሩበት የነበረውን ሥያሜ ዛሬም የሮማ ቤተ ክርስቲያን ርእሰ ሊቃነ ጳጳሳትና ሊቃነ ጳጳሳት ጳጳሳት በትክክል ወስደው ይጠሩበታል። ትርጓሜውም ዓቢይ ሊቀ ካህን፤ ንዑስ ሊቀ ካህን፤ ሊቀ ካህን ካህን ማለት ነው። ከጣዖት አምልኮ ወደ ክርስትና የሚባለውን መጽሐፌን ምዕራፍ ፲፪ ገፅ ፰ ተመልከት።

ወደ ዋናው ጉዳይ እንመለ።

ደግሞ በዚሁ በጥንታውያን ግብፆች የምውታን መጽሐፍ ውስጥ ልክ በዕለተ ምጽአት ኃጢአተኞች በጌታችን ፊት እንደሚወቀሱበት ወይም እንደሚመሰገኑበት እንደ ስድስቱ ቃላተ ወንጌል ወይም እንደ ዐሠርቱ ቃላተ ኦሪት የመሰሉትን ንግግሮች በሌላ ዓይነት አነጋገር የግብስጽ መዋቲ ምውታንን አማልክት ወይም ሕያዋን ሊያደርግ ይችላል በሚሉት፥ በምውታንን አምላክ በኦሲሪስ ፊት እንደዚህ እንደሚል በ፻፳፭ኛው ምዕራፍ ተጽፏል።

«ባርያን ጌታው እንዲያጉላላው አላደረግሁም (የንጉሥ ወይም የሹም ቃል ይመስላል።

ማንንም ሰው አላስራብም።

ማንንም ሰው አላስለቀስሁም።

በክህደት ማንንም አልገደልሁ አላስገደልሁም።

በማንም ፊት አላበልሁም።

ከሚጠባ ሕፃን ወተትን አላስጣልሁም።

ከብቶችን ከግጦሻቸው አልነድዳሁም (አልዘረፍሁም።)

በአገባች ሴት አልነገድሁም (ገንዘብ ተቀብዬ አላቃጠርሁም።)

ለእውነተኛው ቃል ዦሮዬን አልደፈንሁም።

ከዚህ መምውታን መጽሐፍ በቀር ግብፆች በዚያ በሩቅ ዘመን ከኦሪትም ከወንጌልም ከቡድሀና ከመሐመድም ቁራን በፊት ብዙ የሞራል የርኅራኄና የቸርነት የበጐ ተግባር ምክር በጽሑፍ እያዘጋጁ ይሰብኩ ነበር። ዳሩ ግን ዛሬ እይክርስትና ትምህርት ርኅራኄና ቸርነት ማናቸውም በጎ አድራጎት በሰፊው በሚነገርበት ዘመን ሰሚዎቹ የክርስቲያን መሪዎችና ተመሪዎች ከኃጢአትና ከግፍ መሥራት እምብዛም እንደማይርቁ ያን ጊዜም ግብፆች አለመራቃቸውን የምንረዳው ፒራሚዶች የተሠሩበትን አኳኋን ሐውልትና ዝና የማይጠገበው ዳግማዊ ራምሴስ እስራኤሎችን እያስለቀሰ ለኩራቱና ለክብሩ የሚሆን ሐውልት ለማሠሪያ ጡብ ያሠራቸውን ስናነብ ነው።

ስለዚህ አሁን የዚህን የግብፆችን ጥንታዊ ጽሑፍና ሥርዓተ ቀብር ከተመለከትን በኋላ እነዚሁ ግብጾች፥ በምን አኳኋን ዛሬ ሱዳን የሚባለው በቀድሞ ታሪክ ጸሐፊዎች ዘንድ የናፓታና የመርዌ ኢትዮጵያውያን የሚባሉትን እንደምን እንደገዙ መልሰው ደግሞ በነዚሁ ኢትዮጵያውያን እንዴት እንደ ተገዙ ከኛ የሚመነጨው ዓባይ በነርሱ ዘንድ የነበረውን ክብር በሚቀጥሉት ምዕራፎች እንመልከት።

ምዕራፍ ፬።

ዓባይና የቀድሞ ኢትዮጵያ - የግብፅ ገዥነት በኢትዮጵያ ላይ።

ሣልሳዊኢ ቱትሞሲስ።

ከሚያምር አዳራሹ ወጥቶ በሠረገላ ተቀምጦ እየተጐላመመ ግራና ቀኝ የደስታ ድምፅ ለሚያሰማው ሕዝብ ፈገግታ እያሳየ ለረዥም ዘመን እንደሚጓዝ መስፍን የዓባይም ውሀ ከአዳራሹ ከጣና ወጥቶ ለኑብያና ለግብፅ መሬት ሕይወት እየሰጠ ከረዥም ጉዞ በኋላ እዘመዱ እሜዴቴራኔ ባሕር ይገባል። ሁል ጊዜ እግረ መንገዱን ለአሸዋማው አገር ለግብፅ ያፈር ስንቅ እንዳቀበለ ይኖራል። ለዚህ ውለታ ግብፃውያኑም ኑብያዎቹም ሳይቀሩ ለዓባይ የምላክነት ደረጃ ሰጥተው በሕይወት ላይ ሕይወት ከምትጨምርላቸው ከፀሐይ እኩል እያመለኩ የነጭ በሬ መስዋዕት ሲያቀርቡለት ኖረዋል።

ዓባይ የቀድሞው የኛ የግዕዝ ጽሑፍ ዓባዊ አንዳንድ ጊዜም ፈለገ ግዮን ሲለው ይገኛል ፈረንጆች «ኒል» ከሚሉት ጋር ግጥሚያ የለውም። ጥንታውያን ግብፆች ከኛ ይበልጥ ዓባይን በመውደድና በማክበር ያመልኩበታል። ስሙን የአማልክቶቻቸው ካህናት ይኸውም ማለት የቀለም ሰዎች የሆኑት «ሐፒ - ቅዱስ ወንዝ» የሚሉትን ያልተማረው ሕዝብ ደግሞ አቱር ወይም አውር - ወንዝ ብለውት ይገኛል።

የግብፅ አገር ራሱ የደቡብና የሰሜን አገር፤ ንጉሡም (ፈረዖኑ) የደቡብና የሰሜን ንጉሥ እንደሚባል ዓባይንም የደቡብና የሰሜን ዓባይ ብለው ምስሉን ለምለም ነገር በራሳቸው ባሰሩ በእጃቸው ለአማልክት የሚሰጥ ፍራፍሬ ስጦታ በያዙ ስዎች ተስሎ ይታያል። አንዳንድ ጊዜም ብቻውን ይሳላል። ከምስሉ ፪ቱ በሉቨር የተቀመጡትን ተመልክቻለሁ። የአማልክቱ ካህናት ዓባይ ከኦሲሪስ (በጎ አድራጊው የምውታን አምላክ) ክንድ እየፈሰሰ ለፍጥረት ሁሉ ሕይወትን የሚሰጥ ራሱ ከፀሐይ የሚወዳደር አምላክ ነው ብለው ለዚሁ ለበጎው ተግባርና ለአምላክነቱ የሚገባ መዝሙር ደርሰውለት መዝሙሩን ማስፔሮ የሚባለው ወደ ፈረንሳዊ ተርጉሞታል።

የሆነው ሆኖ የአማልክቱ አገር ከሚባለው ከኢትዮጵያ ከሚመነጨው፤ ዓባይ ሕይወታቸውን ደጅ የሚጠኑ የጥንት ከተሞች መርዌ፤ ናፓታ ቴብ፤ ሐሌዎፖሊስ መምፊስ፥…..በሚያልፍበት መንገድ ላይ ተኰልኵለው ይታያሉ። ከነዚሁ መርዌና ናፓታ የኢትዮጵያ (የኑብያ) ሔሌዎፖሊስ መምፊስ የግብፅ ከተሞች ናቸው። ባለመቶው በር ከተማ ብሎ ሄሮዱቱስ የሠየመው የቴብ (ጠባይ ድ) ከተማ ግን በሁለቱ አገሮች መካከል ሆኖ ሲይዘው እንደ ካምቢዝ (የፋርሱ) ንጉሥ የጨከነ ወራሪ ሲያፈርሰው ያገር ተወላጅ የሆነ ንጉሥ መልሶ ሲጠግነው ኖሯል። የጠላትን አፍራሽነት ያገር ተወላጅን ጠጋኝነት እንደ ቴብ ደህና አድርጎ የታዘበ ከተማ አይገኝም። ይሁን እንጂ እሁለት አገር ወሰን ላይ የተገኘ ከተማ ሁል ጊዜ የጦር አውድማ የጐበዝ ጐራ መሆኑ በቴብ አልተዠመረምና አሁን ወደ ዋናው ጉዳይ እንመለስ።

የኢትዮጵያ ዝርዝሩ ነገደ ግማሹ በዋሻ ግማሹ በበረሀ የቀረው በጎጆ ሲኖር የሠለጠኑት ወገኖች ዛሬ ጀበል ባርጋ በሚባለው አጠገብ ያን ጊዜ ናፓታ የሚባለው ከተማ ከትመው ከናፓታም በፊት ሌሎች ስመ ጥር ባልሆኑ መንደሮች በያለበት ይኖሩ ነበር። በዚያን ጊዜ ከ፪ ሺ እስከ ፰፻ ዓመት ከክርስቶስ ልደት በፊት ድረስ የአክሱም ድምፅ ገና አልተሰማም፤ ምናልባት መኖሩ እንኳን ባይካድ እንደኋለኛው ዝመእን ዕውቅ አልሆነም።

የዚህ ዘመን ኢትዮጵያውያን ከዚህ በፊት እንዳመለከትነው በግብፆች ዘንድ ኵሽ በነቢያትና በዓረቦች ዘንድ ሳባ፤ በግሪኮች ዘንድ ኢትዮጵያውያን እየተባሉ የሚጠሩት ናቸው። ነቢያቱ እነኢሳይያስ አንድ ጊዜ ኵሽ ብለው መልሰው ኢትዮጵያውያን እያሉ የሚጠሩበት ጊዜ አለ። የቀሩት እንኳን እግረ መንገዳቸውን ስማቸውን ብቻ እያጠቀሱ ቢያልፉ ግሪኮቹ እነሖሜር እነሄሮዱቱስ እነዲዮዶር ከዚህ ቀደም እንደጠቀስነው ስለ ጥንቶቹ ኢትዮጵያውያን የጠባይ ዝርዝር ሲሰጡ «ኢትዮጵያውያን መልካቸው ያማረ፤ ቁመታቸው ረዣዥም እንግዳ ተቀባዮች፤ በአፋቸው ሐሰት የማይገባ፤ አርጅተው የሚሞቱ አማልክት የሚያፈቅሯቸው በማንም ተገዝተው የማያውቁ…..» እያሉ የሰውን ጠባይ በባሕርዩ ያለውን ጕድለቱንና ምላቱን እንደ ዛሬ ማበጠር ምንም ያህል ባልተለመደበት በዚያን ጊዜ ደህነኛ የሆነውን ቅጽል ሁሉ ለኢትዮጵያውያን አሸክመዋል።

ያን ጊዜ በሰፊው የኢትዮጵያውያን ግዛት ብለው ግሪኮቹ የሚጠሩበትን ግብፆቹ የደቡብ ምድር የኵሽ አገር ወይም የነሕሴ (ጥቁር) ምድር የሚሉትን ወሰኑን በትክክል መለየት ይቸግራል። ቢሆንም ከሰሜን ግብፅ ከሁለተኛው የዓባይ ፈሳሽ ውድቀት (ከታራክት) ይዋሰንና ከምሥራቅ የኤርትራ ባሕር ከአዱሊስ እስከ ታች እስከ ኤል ማንደብ ድረስ ነው። ከደቡብና ከምዕራብ ወገን ግን በዚያን ዘመን በዚህ ክፍል እስካሁን ታሪክ ያገኘው የታወቀና የሚከላከል መንግሥት ስለ አልነበረ፥ እዙፋን እንደወጡት ነገሥታት ድካምና ኃይል በየጊዜው ሲሰፋም ሲጠብም የኖረ ይመስላልና የዚያን ጊዜ ኢትዮጵያ እንደዛሬው የፖለቲካ ወሰኑን በትክክል መለየት አይቻልም።

በግምት ከክርስትና በፊት ከ፪ ሺህ ዓመት ዠምሮ በኢትዮጵያውያንና በግብፃውያን ወሰን መካከል ጠብ ፍቅር ዝርፊያ ግድያ ምርኮ ሲፈራርቅ ኖሯል። ከክርስትና በፊት ከ፩ሺ፭፻፹ ዓመት ወዲህ ግብፆች ዕልድ አጋጠማቸውና ከቀድሞ ዠምሮ ያልበረደው ሥልጣኔያቸው በዚህ ጊዜ ይበልጥ ተስፋፋ። ከመካከላቸው አሕሞሲስ አንደኛ ተከታዩ አሜንሖቴብ አንደኛ ከነርሱ ወዲህ የተነሡት እነቱትሞሲስ ፫ኛ ከጊዜ ወደ ጊዜ ኃይል ማግኘትና መግነን ዠመሩ። ግራና ቀኝ በመካከለኛ ምሥራቅና በሊቢያ ሲስፋፋ ወደ ደቡብ እየመጡ ኢትዮጵያውያንም ለመውረር አቆበቆቡ።

በነዚህ ፈርዖኖች የዘመን አኳያ የነበሩት የኑብያ ኢትዮጵያውያን ነገሥታት እነአሜኔምሐት እነፅጻውዕ የነበራቸው ኃይልና ሥልጣኔ ከግብፆቹ ያነሰ ነው። ሥልጣኔ ቢኖራቸውም ያው ከግብፅ የመነጨ ሥልጣኔ በመሆኑ ከነዚህ ከግብስጽ ፈርዖኖች ለመወዳደርና ለመመከት የዚያን ዘመን አቅማቸው አልፈቀደላቸውም።

ግብፃውያኑ ከነዚህ ፈርዖኖች በፊት ሄክሶስ የሚባሉት ዮሴፍን በባለሟልና መጋቢ አድርገውት የነበሩት ከምሥራቅ አገር መጥተው ይገዙዋቸው በነበረ ጊዜ፥ «ከጠላት ቀንበር አድኑን» እያሉ አማልክቶቻቸውን ፕታህን፤ ኦሲሪስን፤…..ይለምኑ ነበር። ገዥዎቻቸውን ወጥተው ነፃነታቸውን አግኝተው በአሁኑ ጊዜ ኃይል ሲሰማቸው ደግሞ የምንገዛው ሰፊ ግዛት ስጠን ድል አድርጊነትን አጐናጽፈን….» እያሉ በስለት ለነዚኢያው አማልክት መሥዕዋት ያቀርቡ ዠመር። አማልክቶቻቸውም የፊተኛው ፕታህፓ የኋለኛው አሞን በነቢያቶቻቸውና በካህናቶቻቸው አንደበት «ምሥራቅን አገር እንድትመታ፤ የኑብያን አገር እንድትወጋ ፈቀድሁልህ…..ክንዴ ካንተ ጋራ ናት…..» እያሉ ለፈርዖኖቹ ይነግሩ ዠመር። ከባርነት ከወጡ በኋላ ሌላውን ባሪያ ለማድረግ መነሣት በግብፃውያን አልተዠመረም። ባቢሎንም አስሮም ፋርስም ግሪክም ሮማም ዓረብም የዛሬም ፈረንጆች በሌላው ሲገዙ ኖረው ሌላውን መልሶ ለመግዛት በመመኘት በዚህ ረገድ ያላቸው የታሪክ መሥመር የሁሉም አንድ ዓይነት ነው። ካልደከመና ካልፈራ በቀር ሲቻለው የራሴ አገር ይበቃኛል ብሎ በራሱ አገር ተሰብስቦ የኖረ ሕዝብና መሪ በታሪክ ውስጥ አይገኝም። በሰው መገዛት መሮኛልና እኔም የሰው አገር አልወርም የሚል ለመውረር አቅሙን ያልተማመነው ብቻ ነው።

ስለዚህ ፈርዖኑ አህሞሲስ በ፩ሺ፭፻፹ - ፩ሺ፭፻፶፯ ዓመት መካከል የኢትዮጵያን ወሰን እያለፈ መውጋትና መዝረፍ ዠመረ። ተከታዮቹም አሜንሖቴብ አንደኛ ቱትሞሲስ አንደኛ ከርሱ ይበልጥ እየገፉ ብዙ አገር ያዙ። ከነርሱ በኋላ የተነሣው ቱትሞሲስ ፫ኛ የሚባለው ፩ሺ፭፻ - ፩ሺ፬፻፹ ዓመት ከክርስቶስ ልደት በፊት መካከል የነገሠው ፈርዖን ከነርሱ በበለጠ በያለበት ጦር እየላከ የኢትዮጵያን (ኑብያን) አገር አስያዘ። በምሥራቅ በኩል ብዙ አገሮች አስገብሮ ግብፅን እማግነን አደረሰ። ከያለበት በዘረፋም በግብርም የሚገባ ዕቃ ብር ወርቅ የግብፅን መንግሥት አከበረው «ወርቅ ባንተ ዘንድ እንዳሸዋ ነውና እባክህን ላክልን» እያሉ የባቢሎን ነገሥታት ይለምኑት ዠመር።

ሻምፖሊዮን የሚባለው የፈረንሳዊ ተወላጅ የጥንቱን የግብፆችን ፊድለ ያፈታቱን ምሥጢር እስኪገልጸው ድረስ እነዚህ የግብፅ ነገሥታት ባገራቸው ውስጥና ካገራቸው ውጭ የሠሩት ብዙ ታሪክ ተደብቆ ይኖር ነበር። በኋላ ግን ከግብፅና የሳባ ፊደል ማስታወሻ በሚባለው ጽሑፍ እንዳመለከትሁት የፊደሉ ፍቺ ከታወቀ በኋላ ብዙ የጀርመንና የእንግሊዝ የፈረንሳዊና የአሜሪካ ሊቃውንት በጓድ በጓድ እየሆኑ ወደ ጥንታውያኑ ከተሞች ወደ እመምፊስ - ቴብ፥ ሉክሶር፥ ካርናቅ እየመጡ በየሐውልቱ በየቤተ መቅደሱ በየቤተ መንግሥቱ ያዳራሽ ግድግዳ ላይ የፈርዖኖቹ ሬሣ (ሙሚ) በሚሸፈንበት የእንጨትና የድንጋይ ልባስ በውስጡና በውጭውም እንደ ሥዕል ተጽፎ ከሚገኘው ግማሾቹ ሊቃውንት ሲገለብጡ የቀሩት ሊቃውንት ወደየቋንቋቸው ከተረጐሙ በኋላ ብዙ የፈርዖኖች የጦርነት የመንግሥት የአማልክትና የካህናት ታሪክ ከነ ሥርዓቱ መገኘት ቻለ።

ከዚሁ ውስጥ ፈርዖኖቹ እነቱትሞሲስ እነራምሴስ ኑብያን ያስገበሩበት ታሪክ አብሮ ተገኘ። በዚሁ ታሪክ በእስራኤል ጊዜ የእስራኤል አምላክ በነቢያቱ አማካይነት ለመሳፍንቱ ለነሶምሶን ለነጌዴዎን ለነገሥታቱ፤ ለነሳዖል ለነዳዊት…..ፍልስጥኤምንና አሞንን ⶁብንና አማሌቅን በእጅህ አሳልፌ ሰጥቻቸዋለሁ ውጋቸው ፍጃቸው እንደሚለው እንደዚሁ ከዚህ በፊት ታሪኩን የገለጽነው መቅደሱ በካርናቅ (ቴብ) የሚገኘው የዙፋኖች ጌታ፥ የሚባለው የግብፃውያን አምላክ አሞን እያንዳንዳቸውን ልጄ፥ ወዳጄ ለሚላቸው ለነቱትሞሲስ ለነራምሴስ የምሥራቅን አገር የኑብያን ምድር ሰጥቼሃለሁና ውጋቸው እያለ የተናገራቸውና እነርሱ የመሰሉት የምስጋና ቃል የሚያቀርቡለት ሥለትና መሥዋዕት ሁሉ አብሮ ተገኘ።

ቱትሞሲስ (ቱትህሜስ - ትሑትህሜስ) በአስራ ስምንተኛው ሥርወ መንግሥት ውስጥ ከነገሡት ዋነኞቹ ነገሥታት የሚቆጠር ታልቅ ፈርዖን ነው። በካርናቅ ቤተ መቅደስ ግድግዳ ላይ ተገኝቶ የተተረጐመው ታሪኩ በምሥራቅ አገር ሶርያውያንን ፊንቃውያንን በደቡብ በኩል የኑብያን አገር ማስገበሩ እንደዚሁም የርሱ እኅት የምሆን ሐታሱ (ሐሸፕሱዊት) የምትባለው የሥልታን ተካፋይ ሆና ለብቻዋ ጦር አዘጋጅታ ፑንት የሚባለውን አገር ወግታ የከበረ ልዩ ልዩ እንጨት ዕጣን ሽቱ እንዳስመጥች ታወቀ። ፑንት የተባለው አገር፥ ሰሜናዊው የዛሬ ኢትዮጵያችን እስከ ኤልማንደብ ያለውና የየመንም ግዛት ጭምር ነው።

ይህን ጽሑፍ ከጥንቱ ፊደል (ሄዬሮግሊፍ) ላይ የገለበጡትና የተረጐሙት በግብፅ አገር በታሪካዊ የከተማ ፍራሾች በሉክሶርና በካርናቅ ብዙ ዘመን በጥናት የኖሩት ሙሴ ኦጉስት ኤድዋር ማርዬት (Auguse Eduard Mariette) የሚባሉትሙሴ ቪኮንት ኤማኑኤል ደ. ሩዤ (Vicompte Emanoule de Rouge) ናቸ።

ከነርሱ መጽሐፍ ላይ እኔ ደግሞ ወደ አማርኛ ስተረጕመው በዚያው በተገኘው ጽሑፍ ላይ አሞን አምላኩ ለፈርዖን ስቱትሞሲስ እንደዚህ ሲለው ይነበባል።

አሞን ለቱትሞሲስ።

«ና ወደኔ ልጄ ሆይ ያደረግሁልን ተመልከት በደስታ፥ ዝለል። በዘለዓለማዊ ሕይወት የተመላኸው ተበቃዩ ልጄ ሆይ ወደ ቤተ መቅደሴ ስትመጣ ልቤ በደስታ ይመላል…..በሁሉም አገሮች ላይ ድልን እሰጥሃለሁ በልባቸው ፍርሃትና ድንጋጤ አሣድራለሁ፤ ባንተ ላይ ግን ክንዴን ለጥበቃ እዘረጋለሁ። የኑብያን አገር (ኢትዮጵያን) በሺና በእልፍ የሚቆጠሩትን አገሮች ባንድነት አሥሬ እሠጥሃለሁ። የምሥራቅን አገር የኑብያን ምድር እንድትመታ ፈቅጄልሃለሁ። ኃይልን ዘርጋ እንደ ወንድሞችህ የመለውን ግርማዊነትህን አሳያቸዋለሁ……ላንተ ጽናትና ኃይል ይሆን ዘንድ፤ የነሱ ክንድ ባንተ ላይ ጨምሬዋለሁ…..ጠላቶችህን በጫማህ ሥር ጣልኋቸው፥……እንደ ትእዛዜ ዓለም በወርዱም በስፋቱም ምዕራቡም ምሥራቁም ያንተ ነው።…..በረጋ ልብ በሕዝቦች መካከል ትገባለህ። እኔ ራሴ ስለምመራው ማንም ሰው ትእዛዝህን ሊቃውም አይችልም። የሕይወት መንፈስ ነሥቻቸዋለሁና ድምጽህን ጩኸትህን እስከ ዋሻቸው ድረስ አሰማቸው።…..በግንባርህ ያለው አምላካዊ መንፈሴ ይገለጥባቸዋል፤ በጠጉራቸም አስተሳስሮ ወደ አንተ ያመጣቸዋል። የአክሊል ብርሃን በዜጐችህ ላይ ያበራል። ከሰማይ በታች ማንም ሽፍታ ባንተ ላይ ሊነሣ አይችልም። ሁሉም ግብራቸውን በዠርባቸው ተሸክመው አጐንብሰው ወዳንተ ይመጣሉ፤ በግርማዊነትህም ፊት ይሰግዳሉ።

መቼም ይኸን የመሰለውን ንግግር በቱትሞሲስ ፫ኛ በራምሲስ ፪ኛ ዘመን የነበሩት የአሞን ሊቃነ ካህናትና ነቢያት እነአህሞሴ እነአቡኔፍ በጥበብ ሐውልቱን አናግረው ወይም እራሳቸው ከአሳባቸው እያመነጩ የጻፉት ነው እንጂ የእስራኤል ንጉሥ ዳዊት ዓይን ቦሙ ወኢይሬእዩ አፍ ቦሙ ወኢይነቡ የሚላቸው እነአሞን ይኸን ባለፈው ያነበብነውን ቃል ተናግረው አለመሆኑን የታወቀ ነው። ነገር ግን እንደ ዘመኑ ልማድ አንድ ንጉሥ ለውጊኢያ ወደ ሌላው አገር ለመሄድ ሲያስብ ለአምላኩ ተገቢ የሆነውን መሥዋዕት በቤተ መቅደሱ ውስጥ ወይም ውጭ ሲያቀርብና የሚዘምትበትን አገር ለማሸነፍ መቻል አለመቻሉን ሲጠይቅ የጣዖቱ ነቢያትና ካህናት የተማሩ ሊቃውንት ናቸውና እላይ የነበብነው የመሰለ አነጋገር በሕልም ዓይተው ወይም ከአሳባቸው ቀርጸው በአምላኩ ስም ለንጉሡ ይነግሩታል።

የሆነ ሆኖ በዚህ ዘመን ፈርዖኑ ቱትሞሲስ ፫ኛ በጦር መሣሪያና በሠራዊት ብዛት የኑብያ ኢትዮያን እየወጋ ብዙ አገር መያዙ የተረጋገጠ ነው። በወጣትነቱ ወራት እንደነገሠ አሳቡ ሁሉ ግዛት በማስፋት ጉዳይ ስለተያዘ በግማሹ የጦር ግንባር ሰው እየላከ በቀረው ራሱ እየዘመተ ከአባቶቹ የተረፈውን የኑብያን አገር አስገበረ። ከቀድሞ ዠምሮ ለግብፅ አንገዛም ብለው ሁልጊዜ የፈርዖኖች ኃይል ይመስሉ የነበሩት የኑብያ ኢትዮጵያውያን በዚህ ጊዜ ተሸንፈው ገበሩ። የቀሩት የዘወትር፥ ውጊያና ዘረፋ ስላአጠቃቸው ወደ አትባራ ወደ ተከዜ ሸሹ። ቀጥሎ ባለው ጊዜ የግብፅ ጦር ወደዚሁ አገር ባይቀመጥ እንኳን በየብስ በባሕር በመርከብ መጥቶ የተረፉትን ተዋግቶ ብዙ ባላባቶች ማርኮ ተመልሷል።

የገበሩት አገሮች ከየአገራቸው ከሚገኘው የቀንድ ከብትም ከአራዊትም ከአትክልትና ከፍራፍሬ ይዘው ብርም ወርቅም ዕጣንም ከርቤም በመርከብ እየወሰዱ ለኃይሉ ለፈርዖን ለአምላኩ ለአሞን ይገብሩ ዠመር። ያመጡትንም ግብርና ገጸ በረከት በፈርዖኑ ፊት አስቀምጠው «ፀሐዩ ንጉሥ ሆይ፤ ለተቀደሰው ሰውነትህ ሰላምታ እናቀርባለን። ከዚህ ቀደም ግብፅን አናውቅም ነበር አባቶቻችንም ወደዚህ አልመጡም። የሕይወት መንፈስ ስጠንመሬት ሁሉ ከጫማህ በታች ናት» እንደ አሉት ከሐውልቱ ላይ የነበባል።

በቴብ ከተማ በካርናቅ የአሞን ቤተ መቅደስ ውስጠኛ ግድግዳ ላይ ቱትሞሲስ ፪ኛ ራ - ሜን ኬፔር (ደጉ አምላክ) የሁለቱ አገሮች «የደቡብና የሰሚነ - የኵሽና የግብፅ» ንጉሥ ለዘለዓለም የሚኖረው በጦር ያስገበራቸው አገሮች ተብሎ የ፲፭ አገሮች ስም በዝርዝር ተጽፎ ይገኛል። ከነዚህም በመዠመሪያው መሥመር የሚዒገኘው የኛው የኵሽ አገር ነው። በተዘረዘሩት አውራጃዎች ውስጥ አዱሊት ኡትሊት ታካሩ፣ ሐማሱ፤ ታና፤ የሚል ቃል ስለአለበት አዱሊስ ትግሬ አማሴን ጣና ማለቱ ሳይሆን አይቀርም ተብሎ ተገምቷል። ከዝርዝሩ ጐን ደግሞ የኡአኡአ የፑንት አገር ሰዎች የነበሩበት ሥዕል ይታያል።

በቱትሞሲስ ፫ኛ ዘመነ መንግሥት ከዚህ በፊት የጠቀስናቸው ሐታሱ (ሐት ስሄፕሱ - ሐትስሖፕዊት) አንዳንድ ጊዜ ራማካ ወይም ማካሪ የምትባል የቱትሞሲስ ፩ኛ ልጅ የቱትሞሲስ ፫ኛ እህትና ወዲያውም ሚስት ነበረች። ይህች ሴት ኃይለኛና ጥበበኛ ስለሆነች በዘመኗ በፊት ከቱትሞሲስ ፪ኛ ባሁኑ ጊዜ ደግሞ ከቱትሞሲስ ፫ኛ ጋር ሆና የንጉሥነት ሥልታን እየተሻማች እንደ ንግሥት ሆና ለራሷ ሐውልት በራሷ ስም ቤተ መቅደስ እያሥራች እንደዚሁም የራሷን የጦር ሠራዊት እየላከች አገር ማስወጋት ምርኮ ማግኘቷ ተጽፎአል።

ሐታሱ ጦር የላከችበት አገር ፑንት ይባላል። እርሱም በቀይ ባሕር በኩል አድርጎ የባብ ኤል ማንዴብና የደቡብን ዓረብ (የመን) ክፍል ነው፥ ተብሎ በብዙ ጸሐፊዎች ዘንድ ተገምቷል። ይህች የሴት ንግሥት በቴብ ከተማ ለአምላኳ ቤተ መቅደስ ካሠራች በኋላ ለዚሁ ቤተ መቅደስ አገልግሎት የሚውል ዕጣን ከርቤ ሽቱ ሌላም የከበረ ነገር እንዲያመጧልት ጦር አዘጋጀች። አዘጋጅታ ከጨረሰች በኋላ እንደ ደንቡ በሊቀ ካህኑ አማካይነት ዘመቻው የሚቀናት መሆኑን አምላኳን ብትጠይቀው የተሰታት መልስ ፑንትን ሰጥቼሻለሁ እስከዛሬ እስከ አማልክት አገሮች ድረስ ያለውን መንገዱን ማንም የማያውቀውን ማንም እስከ ዛሬ ወደ ዕጣኑ አገር የደረሰ የለም። የቀድሞ ሰዎች በወሬ ያወሩት ከመሰማቱ በቀር ከግብፃውያን ማንም አልሄደበትም የሚል ሆነ።

ስለዚህ ሐታሱ ወታደሮቿን ከክርስቶስ ልደት በፊት ፩ሺ፭፻፳ - ፩ሺ፬፻፹ ዓመት ላይ በ፭ መርከብ አድርጋ ወደዚሁ አገር ልካ እንዳስመታች መርከበኞቹም ደርሰው ከፑንት መስፍን ፓሪሁ ከሚባለው ጋር ተዋግተው እንዳሸነፉትና እንደማረኩት ከዚያ የሚፈልጉትን የእንጨትና የአትክልት ዛፍ የዝሆን ጥርስ ዕጣን ከርቤ ሽቱ ባሪያ ድንክ ይዘው ወደ አገራቸው ወደ ቴብ እንደ ተመለሱ ዛሬ ደ ይር ኤል ባሕሪ በሚባለው ሥፍራ የማራኪዎቹና የተማራርኪዎቹ ስዕል ፑንት አገር ሄዶ የመጣው መርከብ በላዩ ላይ ይዘው የመጡት ሽታው የሚጣፍጥ ልዩ ልዩ የአትክልትና የዛፍ የአዕዋፍና የዓሣዎች ስዕል የፑንት አገር መንደርና ቤት ከነመሰላሉ ይታያል። እንደዚሁም ተማርኮ የመጣ ፓሪሁ የሚባለው መስፍን አንጫው ረዘም ያለ ጢማም የራስ ጠጉሩ አጠር ያለ እጅ ጠባቡን በቀበቶ አሥሮ በቀበቶው ላይ ጩቤ እንዳንጠለጠለ ያንገቱን ዙሪያ ትልልቅ ዶቃ ወይም ቍርበት ሐሊም በሚመስል ጌጥ እንዳጌጠ በግራ ቅልጥሙ ላይ ብዙ የተደራረቡ የወርቅ አምባሮች እንዳደረገ በእጁ እንደበትረ መንግሥት ያለ የብረት ወይም የጠንካራ እንጨት ዱላ እንደያዘ ሚስቱን አቲ የምትባለዋን እንዳስከተለ ይታያል።

የሚስቱ የአቲ ልብስ ከርሱ ረዘም ያለ ሆኖ እንደርሱ አንገቷን ቍርበት ሐሊም በሚመስል ነገር አጊጣ ጠጉሯን በደንብ ተሠርታ ትታያለች። የባሏና የሚስትየዋ ልብስና ጌጥ የጩቤው ትጥቅ ካገራችንና ከዓረብ አገር ባላባቶችና ሰዎች ትጥቅና ልብስ ምንም ያህል ስለማይራራቅ የሐታሱ ሰዎች በቀይ ባሕር ላይ በመርከብ መጥተው የተዋጉት ያን ጊዜ ፑንት ያሉት የዛሬውን ኢትዮጵያን ሰሜንና ምሥራቅ የመንንም ጭምር መሆኑ ይታመናል። ሽቶው ከዓረብ እንደሆነም ዕጣኑና ከርቤው ከይፋት ዙሪያ ከውጋዴንና ከአውሳ ከሱማሌ አገር ሊሆን ይችላል።

ሐታሱ ይኽን ሁሉ ምርኮ ካገኘች ወዲህ በደይር ኤል ባሕሪ ለሚገኘው ለሐትሆር (ሴት አምላክ ፀሓይ እናት) ለቤተ መቅደሷና ለራሱዋ የሚገባውን ከአከፋፈለች በኋላ ፴፪ የሚሆነውን የሽቱ አትክልት በቤተ መንግሥቷ ዙሪያ አስተካከለችው ይባላል።

ይህ ታሪክና ቃል ተደብቆ ሲኖር ከዚህ እብፊት እንዳመለከትሁት ሙሴ አጉስት ማሪዬት የፈርዖኖች ቤተ መንግሥት የአማልክቱ መቅደስ በነበረበት በካርናቅና በሉክሶር በሌላውም ሥፍራ እያስቆፈሩ ከየፍራሹ ጽሑፉን ሲገለብጡ ሙሴ ደ. ሩዤ ወደ ፈረንሣዊ ተርጕመው የቱትሞሲስ ዜና መዋዕልና ልዩ ልዩ የሐውልት ጥናት በሚል አርእስት አውጥተውታል። እንደዚሁም እነምስተር ለፕሲዩ እነ ቤርቺና እነ ብሩግሽ በጀርመንና በእንግሊዝኛ ቋንቋ ሌሎችም በየበኩላቸው ከሌላው የግብፅና የፈርዖኖች ታሪክ ጋር እያወጡ የዓለም ሕዝብ በየቋንቋው እንዲያነበው አድርገዋል።

እንግዲህ ግብፆች የቀድሞው ኢትዮጵያ የሚባለውን የዛሬውን ሱዳን ከአስገበሩ ከአትባራ ወዲህ ሰሜኑንና ምሥራቁን የዛሬውን ኢትዮጵያ ጦር እየላኩ ካስመቱ በኋላ ወዲህኛውን እንኳን ነዋሪ ጦር አስቀምጠው ጨርሰው ባይገዙት የኑብያውን (የዛሬውን ሱዳን) ግዛት በሙሉ ወደራሳቸው ግዛት ደባልቀው ሹም ሽር ያደርጉበት ዠመር። ለዚሁ ግዛት የበላይ አስተዳዳሪ የፈርዖኑ የበኵር ልጅ አልጋ ወራሹ ሆነ። የማዕርግ ስሙም «የኵሽ ንጉሣዊ ገዥ» ተባለ። በውስጡም ከቀድሞዎቹ ከኢትዮጵያ ነጋሢዎች ውስጥ ታማኙ እየመተረጠ አብሮ ወይም የበታች ሆኖ ይገዛ ዠመር። ይኸውም በኋለኛው ዘመን ሮማውያን በፓለስቲን ግዛት ያገር ተወላጁን ሄሮድስንና ሮማዊውን ጲላጦስ ከሾሙት ጋር የሚመሳሰል ነው።

እነዚህ የኢትዮጵያ «ኵሽ» ነገሥታትና ሕዝብ የጦርነቱ ዝርዝር እንኳን ባይገኝ ጊዜ በተመቻቸው ቍጥር የግብፅን ገዥዎች አባርረው የራሳቸውን፥ ነፃ መንግሥት ለማቋቋም የታገሉት ባጭሩ በየጽሑፉ ተጠቅሶ ይገኛል። ዳሩ ግን ከቱትሞሲስ ፫ኛ ከኃይለኛይቱ እኅቱ ከሐታሱ በኋላ እየተከታተሉ የነገሡት ፈርዖኖች ይበልት እያየሉ ስለሄዱ የነፃነት ተስፋቸው እየራቀ ሄደ።

ምዕራፍ ፭።

ዳግማዊ ራምሴስና የቃዴስ (ሶርያ) ጦርነት።

ቱትሞሲስ ሳልሣዊ ከክርስቶስ ልደት በፊት ከ1504 እስከ 1450 ዓመት ግድም ገዝቶ ሲሞት ዳግማዊ ራምሴስ ድረስ ፩ሺ፪፻፺፰ - ፩ሺ፪፻፴፪ እንደ ኢትዮጵያ ቁጥር ፩ሺ፪፻፺፪ - ፩ሺ፪፻፳፭ ዓመት በዙፋኑ ፲፩ የሚሆኑ ፈርዖኖች እየተከታተሉ ገዝተዋል። ከነዚህ መካከል አክናቶንና ቱታንካሙን የሚባሉት ፈርዖኖች በአውሮፓ የታወቁ ስመ ጥሩዎች ናቸው። ለሁለቱም በዘመናቸው የተሠራው ሐውልትና ምስል ከሞቱ በኋላ አካላቸው (ሙሚ) የተቀመጠበትን ሣጥን ከነመክደኛው በውጭና በውስጥ የተጻፈው ጽሑፍ በሉቭር (ፓሪስ) የጥንታዊ ዕቃ ቤት አዳራሽ ተደርድሮ የሚታየው እያስደነቀ የግብፆችን የዚያን ዘመን ሥልጣኔያቸውን ያስታውሳል።

አክናቶን ደንበኛ ስኑ አሜኖፊስ አራተኛ ነው በዚህም ይ ነፈርኬፔሩሬ ይባላል። አክናቶን ከመባል የደረሰበት ምክንያት ከውጭ ምናልባት ከመካከለኛ ምሥራቅ የመጣች ታያ የምትባል እናቱ አሳስባ በግብፅ አገር ቁጥራቸው ከ፯፻ በላይ የሚደርሰውን አማልክት ሽሮ ሐውልታቸውንም አስፈርሶ አቶን (አዶን አዶናይ?) የሚባለውን የአሶራውያንንና የፊንቄዎችን ፀሐይ አምላክ ብቻ በግብፅ አገር አስገብቶ ፩ አምላክ ያው አቶን እንደሚመለክ በማድረጉ ከአቶን አገልጋይ ለማለት አክናቶን ተባለ። ነገር ግን ወዲያው እርሱ ከሞተ በኋላ እርሱ ያሠራውን የአቶንን ሐውልት ከካህናቱና ከነቢያቱ እየተስማማ አስፈርሶ የቀድሞውን የአሞንን አምልኮ መልሶ በማጽደቅ ሐውልቶቹን ቤተ መቅደሱን በማሠራት ስመ ጥር የሆነ ሌላ ፈርዖን ከርሱ በኋላ ተነሣ፤ እርሱም ቱንታክአሙን (ቱት - አንክ - አሞን - ትርጓሜው የአሞን መሥራች ነው?)።

ከነዚህ ሁሉ በኋላ እነዚህን ሁሉ በገናንነት በታላቅነት በዠግንነት የሚደመስስ አሁን በዚህ ምዕራፍ የጻፍንለት ዳግማዊ ራምሴስ ወይም ትልቁ ራምሴስ የሚባለው ነው። ራምሴስ ማለት ትርጓሜው በግብፃውያን የፀሐይ ልጅ ማለት ነው። ይኸን ታላቅ ፈርዖን በየታሪክ መጽሐፋቸው ግሪኩ ሄሮዱቱስ ሴሶስትሪስ የሲሲሉ ዲዮዶር ደግሞ ሴሶኦሲስ ብለውት ይገኛል። እርሱም አባቱ ሴቲ ፩ኛ ሲሞት በወጣትነቱ ጊዜ በአሥራ ስምንት ዓመቱ ነገሠ። ምንም እንኳን አንዳንድ ንጉሥ ሐውልቱን ራሱ በዘመኑ ሲያሰቀርጽ ታሪኩንም በዘመኑ ከዜጎቹ ሊቃውንት ውስጥ ሲያጽፍ ከንቱ ውዳሴና ምሥጋና ማስጨመሩ አንዳንድ እውነት ያልሆነ ነገርም ጣልቃ ማስገባቱ ባይቀር አብዛኛው ከሐውልት የተገኘው ታሪኩ እወንት ነው። የራምሴስን ዠግንነትና ድፍረት የሚናገሩት እሱው ራሱ በዘመኑ በያለበት ያስቀረጻቸው ሐውልቶች ናቸው። ልዩ ልዩ ቤተ መቅደስና ከተማ ይልቁንም ብዙ ሐውልት በማሠራት ራምሴስ ከሌሎቹ ሁሉ ፈርዖኖች እንደሚበልጥ ጸሐፊው ሁሉ አረጋግጧል። በሕይወቱ በሉክሶ ካሠራቸው ሐውልቶች አንዱን ለባስ የሚባለው መሐንዲስ ፓሪስ ወስዶት ኮንኮርድ በሚባለ አደባባይ መካከል ቆሞ ይታያል። የቀረው በመምፊስ በቴብ፤ በሉክሶር ግማሹ ቆሞ ግማሹ ተኝቶ ሲታይ ከነዚሁ ከተማዎች የፈርዖኖቹንና የአማልክቱን የካህናቱን ሐውልትና መሣሪያ ግማሹን የፈረንሳዊና የእንግሊዝ መንግሥታት በግብፅ ላይ የበላይነት ሥልጣን በነበራቸው ሰዓት በሊቃውንት እያስመረመሩ በመርከብ አግዘው ወደ የከተማቸው ወስደው ሙዜውማቸውን (የታሪካዊ ዕቃ ቤታቸውን) አስጊጠውበታል። የቀሩት ከተሞች እንደፍሎራንስ እንደቶሪኖ እንደሮማ እንደርቤሊን ያሉትም በየበኩላቸው ባገር ተውለላጁና በታሪካዊ ጽሑፍ መሪነት እየቆፈሩ ወይም በግዥ ያገኙትን ወደ የአገራቸው አስመጥዋል።

ከሁሉ ይበልጥ የራምሴስን ታሪክ የያዘው የካርናቅ ቤተ መቅደስ ነው። በዚሁ ቤተ መቅደስ ራምሴስ ዳግማዊ የኑብያ ኢትዮጵያውያንና ይልቁንም የምሥራቅ ግዛቶቹ በሸፈቱበት ጊዜ እንደምንም እንደተዋጋቸው ከድፍረቱ ከዠግንነቱ ጋር የአሞን እርዳታ ጭምር እየተዘረዘረ ተጽፎአል። በምሥራቅ አገር በተለይ በቃዴስ (ሶርያ) ላይ ስለ አደረገው ጦርነት ከየሐውልቱ ላይ የተተረጐመው እንደዚህ የሚል ነው።

በነገሠ በአምስተኛው ዓመት መሣፍንቱንና መኳንንቱን አስከትሎ በጦር ሠራዊቱ (ግብፃውያን ኢትዮጵያውያን ሊቢያውያን) ታጅቦ ሊዋጋ ሔደ። ኻያ የሚሆኑ የኬታ የሃቲቲ (ሶርያ ፓለስቲን) ሕዝቦች በየነገዳቸው ተሰፍልፈው ራምሴስን ለመመከት ይጠባበቃሉ። ራምሴስ ወደ እነሱ በሚጓዝበት ጊዜ የበድዊን ሰዎች በሲና በምድያን የሚገኙ ለነዚያ ሰላዮች ሆነው መንገድ በመምራት ራምሴሲን አሳስተው ከጦር ሠራዊቱ ለይተው በጠላቶቹ እጅ ጣሉት። በአጠገቡ የነበሩት ወታደሮቹም በፍጹም ሸሹ። በዚያን ጊዜ ራምሴስ እንደዚህ ሲል ወደ አሞን አምላኩ ጮኸ።

የራምሴስ ቃል።

«ቀስተኞቼ ፈረሰኞቼ ትተውኝ ሸሹ። ከነሱ ውስጥ አንድ ስንኳ በጐኔ ሆኖ የሚዋጋ የለም፤ አባቴ አሞን ሆይ ሐሳብህ ምንድን ነው? አባት ልጁን ይከዳልን ወይስ፥ በትእዛዝህ አልሄድሁምን አንደበትህና ምክርህን አልመሩልኝምን በዓልህን በታላቅ አላክባርሁምን ቤትህንስ በምርኮ አልሞላሁምን ዓለም ሁሉ ገጸ በረከቱን ሊያቀርብልህ፥ ይሰብሰባል። ቤተ መቅደስህን በርስተ ጉልት አከበርሁ። በሽቶና መዓዛው በሚጣፍጥ ሳር ላይ ፴ሺ በሬ ለመሥዋዕት አረድሁልህ። ቤተ መቅደስህን በታላልቅ ሕንፃ አሠራሁ። ዘለዓለማዊ ዓጸድም በዙሪያው አስከተልሁ።……ትልልቅ መርከቦች ላንተ የሚገባውን የየአገራቸን ግብር ይዘው በባሕር ላይ ይጓዛሉ።…..አባቴ ሆይ ባልታወቁ ሕዝቦች መካከል ሆኜ ስምህን እጠራለሁ በፊትህ ብቻዬን ነኝ ቀስተኞቼና ፈረሰኞቼ እርዱኝ ብዬ ስጮኽ ትተውኝ ሸሹ። ነገር ግን ከሺ ቀስተኛ ከሺ ፈረሰኛ ከአሥር ሺ ዠግና አሞንን እመርጣለሁ።

የአምላኩ የአሞን መልስ።

«ራምሴስ ሆይ ድምፆችህን ሰማሁ፤ አጠገብህ፤ ነው ያለሁት። እኔ ፀሐዩ አባትህ ነኝ ክንዴ ካንተ ጋራ ነው፤ ከብዙ ሺ ሰዎች እኔ እሻልሃለሁ። በመካከላቸው ስገባ የጠላቶችህ ፪ሺ፭፻ መንኰራኩሮች በፈረሶች ፩ ፊት ይሰበራሉ። የጠላቶችህ ልብ ይደክማል፤ ክንዳቸውም ይዝላል፤ ቀስታቸውን ለመወርወር ጦራቸውንም ለመያዝ ልብ አያገኙም። አዞ ወደ ባሕር እንደሚወረወር ወደ ባሕር እወረወራቸዋለሁ አንዳቸው በአንዳቸው ላይ ተነባብረው ገደል ይገባሉ……ከነሱ ውስጥ አንድቸውም ወደ ኋላቸው እንዲያዩ አልፈቅድም የወደቀም አይነሣም።

ይህ ሁሉ ሲሆን የራምሴስ ጋሻ ዣግሬ የጠላት ጦር ክቢ እየሠራ ሲመጣ ይመለከት ነበርና በተራው ለጌታው ለንጉሡ እንደዚህ አለው «ጌታዬ ሆይ ለጋሡ ንጉሥ ሆይ በጦርነት ቀን የግብፅ ጠባቂ አንተ ብቻ ነህ፤ አሁን ግን በጠላት ሰልፍ መካከል ብቻችንን ነን ውጊያህን አቁም (ሸሽተን) ነፍሳችንን እናድን ደጉ ጌታዬ ራምሴስ ሆይ ምን ማድረግ አንችላለን።

የንጉሡ መልስ።

«ጋሻ ዣግሬዬ ሆይ በርታ ልብህን አጽና እንደ፤ አምላካዊ አሞራ ተወርውሬ አመካከላቸው እገባና እፈጃቸዋለሁ። በአቧራ ላይም እጥላቸዋለሁ።

ይህን ካለ በኋላ ራምሴን ሠረገላውን በኃይል አሥነስቶ ፮ ጊዜ እየተወረወረ በመካከላቸው ገብቶ ዋና ዋናዎቹ ፈጀ። በዚያን ጊዜ ይኸን ጦርነት ያልተካፈሉት የጦር አለቆችና ፈረሰኞች ደርሰው በዙሪያው ተሰበሰቡ እሱም እንዲህ፥ ሲል ወቀሳውን ዠመረ «ልቤን አላስደሰታችሁትም፥……ጌታችሁ ታጥቆ ባይነሣ ኖሮ ሁላችሁም ጠፍታችሁ ነበር። እናንተም በምሽጋችሁ ዝም ብላችሁ ተቀመጣችሁ፥……ወታደሮቼና ፈረሰኞቼ ሊወራ የማይቻል ትልቅ ጥፋት አጠፋ።

የጦር አለቆቹ መልስ።

«ልብ የማይለወጠው መልካሙ ተዋጊ ሆይ የቀስተኞችህንና የፈረሰኞችህን ተግባር አንተ ፈጸምህ። በደል አድራጊው ሰይፍህ የኬታን አገር አጠፋህ። ተዋጊው ሆይ የኃይለኞች ጌታ ነህ በሰልፍ ቀን ስለ ወታደሮቹ የሚዋጋ አንተን የመሰለ ንጉሥ የለም።……»

ከዚህ በኋላ ራምሴስ ወታደሮቹን እየመራ የተረፉትን የጠላት ወታድሮች አባሮ ካሸነፈ በኋላ ከዋናው መሪ ከሂቲቲ (ሶርያ - ባቢሎን) ንጉሥ ጋር ሺ፪፻፸ ዓመት ላይ የዕርቅና የሰላም ውል ተዋዋል። ውሉ ሁለቱ አገሮች አንዱ ሌላውን ሳያታልል የየግል ግዛታቸውን በሰላምና በወዳጅነት እየገዙ ሊኖሩ ነው፡ የዚህ የውል ቃል ራምሴስ በዘመኑ ባሠራው በካርናቅ የአሞን ቤተ መቅደስ በጥንቱ የግብፅ ቋንቋ (ሂዬሮግሊፍ) ተጽፎ የዚሁ ግልባጭ በባቢሎናውያን ቋንቋ (ኩኔይፎርም) በብር ገበታ ላይ ተጽፎ የፈርዖን የራምሴስ ማኅተም ያለበትን በቅርብ ጊዜ ሁጎዊክለር (HUGO WINKLER) የሚባለው ጀርመን አግኝቶታል። የቃሉን ውል በጽሑፍ ሲያረጋግጥ የጽሑፉን ውል ደግሞ ዝምድና እንዲደግፈው ዳግማዊ ራምሴስ የሂቲቲን ንጉሥ ልጅ አግብቶ ከሌሎቹ ሚስቶቹ ጋር ደርቦ አስቀመጣት። ባለመቶው በርቴብ በሚል አርእስት አልቤል ሻምዱር (Albert Champdor) የጻፈውን ከ64 እስከ 66 ገጽ ያለውን ተመልከት።

የዚያን ዘመን ነገሥታት አንድ አገር ሊዋጉ ሄደው ቀንቷቸው የከብትና የሰው ምርኮ ይዘው ሲመጡ ከከብቱና ከሰዉ ውስጥ ለአማልክቶቻቸው እያረዱ ይሰዉ ነበርና በዚሁ መሠረት ራምሴስ ከሂቲቲ ይዟቸው የመጣውን ባለጢማም አሶራውያን ጠጉራቸውን አያይዞ በግራ እጁ ጨብጦ በቀኝ እጁ እየመታ በመግደል ለአምላኩ ለአሞን ሲሠዋቸው ይታያል። ስዕሉን ተመልከት።

በኢትዮጵያም ግንባር ራሱም እየመጣ ጦርም እየላከ የሸፈቱን ወገኖች አሳምኖአል። ያባቶቹ ጦር ያልደረሰበትን የኢትዮጵያን አውራጃ የርሱ ጦር እየደረሰ ብዙ ምርኮ ወስዶታል።

የራምሴስ ከብዙዎቹ ውስጥ ሁለት ምስሎች ፩ኛው የጦር ልብሱን ለብሶ ባማረ ሠረገላው ተቀምጦ የኑብያን ወታደር እያባረረ ዘቀስት ሲመታ፤ ሁለተኛው ደግሞ ባማረ ዙፋን ተቀምጦ የኈልቱ አገር (ኑብያና ግብፅ) ንጉሥ የሚያሰኘውን ዘውድ ደፍቶ በግራ እጁ በትረ መንግሥት ይዞ ከኑብያ (ኢትዮጵያ) ከመጡ ከዘጠኝ አገር መልእክተኞች የቀጭኔ የነብር ያንበሳ የዝሆን የሰስ የዳክዬ የጦጣ ልዩ ልዩ የአውሬ ቆዳ አውሬዎቹንም ከነነፍሳቸው ሲያቀርቡለት የዝሆን ቀንድ ብርና ወርቅ ዕጣን ከርቤ ሽቱ ሌላም የከበረ ደንጊያ ስጋጃ የሚያማምርና ቀለሙ የተለዋወጠ ያሞራ ላባ ጨምረው ያመጡለትን ግብርና ገጸ በረከት ሲቀበል ይታያል።

በጦርነት ላይ የፈጸመውን የድፍረት፥ ሥራ እንደ ዘመኑ አጻጻፍ ዜና መዋዕሉን የጻፈለት ሰው በመጠኑ ወታደር ይዞ የተዋጋውን ተወት አድርጎ ብቻውን ተዋጋ እያለ ለማስደነቅ ሲል አንዳንድ የማይመስል ሁኔታ ቢጨምርበትም በጠቅላላው በተገኘው እውነተኛ ታሪኩ ራምሴስ ዳግማዊ በጦርነት ድል አድራጊ ሰላማዊና ጥበባዊ ሥራ በመምራትም በማሠራትም ትጉህ በዝና በስም ገናና የነበረ ፈርዖን ነው። በዚህ ምክንያት ራምሴስ ትልቁ የመባል ክብርና ዕድል አግኝቷል። ራምሴስ ሜይ አሙንም ይባል ነበር። ትርጓሜውም ራምሲስ ፍቅሩ ለአሞን ማለት ነው።

የእስራኤሎች መበርከት ባሠጋው ጊዜ በኵሩ ሁሉ ይገደል የሚል ትእዛዝ ያወጣው እርሱ ነው። ሙሴም የተወለደው ወደ ባሕርም የተጣለው በርሱ ዘመነ መንግሥት ነው። አሳዳጊ እናቱ የተባለችውም የርሱ ልጅ መሆኗ ነው።

በጦርነት በኵል ዠግንነቱ በአስተዳደር ረገድ ዘዴው ሲተረክ እንደዚሁም ሥራ በማሠራት የነበረው ትጋት በሰፊው ይወራለታል። ገናናነትን ክብርን ምስጋናን ከልክ ያለፈ ስለሚወድ ለክብሩና ለዝናው ሲል በዘመኑ ከሾማቸው ሊቃነ ካህናት ከነአቡኔፍና ከነአኩኔፍ ጋር እየተማረከ በቴብ ለአሞን በመምፊስ ለፕታህ፤ በአቡ ሴምቤል ለሐጾር (ሐትሐር፤) ለሌሎቹ አማልክት በአቢዶስ በሄራቅሊዎፖሊስ ብዙ ቤተ መቅደስና ሐውልት በነዚኢህ ላይ የራሱን ሐውልት እየጨመረ ባንድነት ማሠራት አይጠግብም ነበር። ራሱ ያሠራውም ለስሙ መነሻ አልበቃ ብሎት የቀድሞ ፈርዖኖች የሠሩትና ይልቁንም የሚወደው አባቱ ሴቲ ያቋቋመውን ሐውልትና ምስል እንደገና እያስጨፈለቀ ወይም ጽሕፈቱን አንስቶ የራሱን ስም እያሠራ አጻፈ። ባለሟሎቹ መኳንንትና ሊቃነ ካህናት የርሱን ባለሟልነት ላለማጣት በዚህ ሥራው ሊወቅሱት የቻሉ አይመስልም።

፳ኤሎች እስኪጮሁ ድረስ እየተደበደቡ በግብፅ አገር የሸክላ ጡብ ይሠሩ የነበረው ለዚሁ ለርሱ መኵሪያና መመኪያ ለሚሆነው ሐውልትና ለቤተ መቅደሱ ለቤተ መንግሥቱም ሥራ ነበር። እስራኤሎች ብቻ ሳይሆኑ በርሱ ዘመን የተገኘ ምርኮኛና ገባር ወዙን እያንጠባጠበ በሥራ ማስኗል። መሐንዲስ አናጢና ገምቢ አሠሪውም ሠሪውም በርሱ ዘመን ዕረፍት አልነበራቸውም።

የራምሴስ የሚስቶቹና የቁባቶቹ ቍጥር በደንብ ቢታወቁና ቢመዘገብ ከሰሎሞን ሳይበልጡ አይቀሩም። ከነዚሁ ውስጥ ሦስቱ እህቶቹ ሦስቱ የገዛ ልጆቹ ነበሩ። ከነርሱም ፩፻፲፩ ወንድ ፶፩ ሴት ልጆች ነበሩት። በዚያን ዘመን ሰለ ጋብቻ የተወሰነ ሕግና ሥርዓት አልነበረም። የእውነተኛው የእግዚአብሔር፥ ሕግና ትእዛዝ ገና በሲና ተራራ አልተሰማም። ከዚህም በቀር የዚያን ዘመን ንጉሥ በሚገዛው አገር ክበብ ውስጥ የፈቀደውን ለማድረግ ልቡ የተመኘውን ለመፈጸም ሙሉ ሥልጣን ነበረው። በአስተዳደርና ቅጣት በመስጠት በዜጎቹ ላይ የነበረው መብት ወሰን አልነበረውም ንጉሥ ሆኖ በሥጋ ላይ ያለው ሥልጣን አንሶት በነፍስም ላይ ሥልጣን ለማግኘት ካህን መሆን ይችላል። ከዚያ አልፎ በሞቱም በሕይወቱም የአምላክነት ደረጃ ይሰጠዋል። አቡ ሴምቤል በሚገኘው የፕታህ ቤተ መቅደስ አምላኩ ፕታህ ለራምሴስ እንደዚህ ሲለው ይነበባል «እኔ አባትህ ነኝ አምላክ አድርጌ የወለድሁህ የአካልህ አባሎች ሁሉ የአምላክ ናቸው። የፕታህ መቅደስ አማልክት የአቱም መቅደስ አምላካውያት ልባቸው በደስታ ሞልቶ ባዩህ ጊዜ እጃቸውን ወዳንተ ዘርግተው……ውበትህን እያዩ እንደህ ሲሉ ጩኸታቸውን አሰሙ «እነሆ አምላክ ተወለደልን ራምሴስ የአሞን ወዳጅ ሆይ…..»። ሙሴ ኤማኑኤል ደሮዢ እንደኤው ቍጥር 19 ሚያዝያ 1860 ዓ. ምሕረት በፈረንሳዊ ኮሌዥ የተናገሩት ዲስኩር ተብሎ የታተመውን 30 – 31 ገጽ ላይ ተመልከት። ስለዚህ ራምሴስ ራሱን እንደ አምላክ እያስቆጠረ አማልክቱ ጋር እንደ ጓደኛ መሆኑን ለማስረዳት በቀኙ የአሞንን በግራው የሙትን (ሴት አምላክ) እርሱ በመካከል ሦስተኛ ተቀምጦ ሦስቱ ተሠልሰው ክንድና ክንዳቸውን ቆላልፈው በዘመኑ የተሠራው ሐውልት እስከ ዛሬ ይታያል።

በዚህ ዓይነት ራምሴስ በዘመኑ የንጉሥነት የአምላክነት ደረጃን ያጣመረ የአሞን ራስ (የፀሐዩ የአሞን) ልጅ ራሱ አምላክ ይባል ነበር። በመጀመሪያው ዘመነ መንግሥቱም ለአሞን ቤተ መቅደስ ሊቀ ካህናት የሚኢሾም ትልቅ ሰው ጠፍቶ ስለ ነበረ የአሞን በዓል (አፔት) ባመቱ በ፪ኛው ወር በዋለበት ቀን የአሞን ምስል የተቀመጠበትን ከወርቅና ከጥሩ እንጨት የተሠራውን ቃሬዛ (መንበር) ሠላሳ ቀሳውስት ተሸክመው ዙረት (ዑደት) ሲደረግ ራምሴስ ዳግማዊ በንጉሣዊ ልብሱ ላይ የሊቀ ካህኑን ልብስ (የድመት ወይም የነብር ቆዳ) ደርቦ በዓሉን ይመራ ነበር። ይኸንንም የሊቀ ካህንነት ሥራ ደርቦ በያዘበት ዘመን ሥያሜው «ቀዳማዊ የአሞን ነቢይ የደቡና የሰሜን ንጉሥ፤ የሕይወትን የተመላው ራምሴስ ዳግማዊ» ይባላል። በኋላ ግን ነቡኔፍ የሚባለው ተመርጦ የሊቀ ክህነቱን ሹመት ወሰደ። የካርናቁ የአሞን ዓቢያን ቀሳውስት ታሪክ በሚል አርእስት ጉስታቭ (GUSTAVE LEFEBVER) ያሳተመውን መጽሐፍ ከ፩፻፯ - ፩፻፹ ገስ ድረስ ተመልከት።

ይኸን በመሰለ ወሰን በሌለው ሥልጣኔና ጌትነት ራምሴስ ዳግማዊ በኋለኛው ዘመን ታላቁ ራምሴስ ተብሎ የተሰየመው ከክርስቶስ ልደት በፊት ከ፩ሺ፪፻፺፪ እስከ ፩ሺ፪፻፳፪ ዓመት (ከዚህ ከፍና ቅዝ የሚያደርጉት አሉ) ግብፃውያንን፤ የኑቢያ ኢትዮጵያውያንን፤ ሊብያን የከነዓንንና የሶርያን፤ (ኬታ ሒቲት፤ ታውሩ) አገሮች ፷፯ ዓመት በቀጥታም በሰበርም ገዝቶ በተወለደ በ፹፭ ዓመቱ ሞተ። ከርሱም ቀጥሎ ከልጆቹ አንዱ ከኅቱ ከኢሴት ኖፍሪት የተወለደው ሜኔፕታህ ወይም መሬንፕታህ (የፕታህ ወዳጅ) የሚባለው ነገሠ። በርሱም ዘመን ፳ኤሎች በሙሴና በአሮን እየተመሩ ግብፅን ለቀው አባቶቻቸው አብርሃም ይስሐቅና ያዕቆብ ወደነበሩበት ወደ ከነዓን መጡ። ዝርዝር ታሪኩ በኦሪት ዘፀዓት ከምዕራፍ ፫ እስከ ፲፬ ይገኛል።

በዚህ ላይ ላስታውስ የምፈልገው በመቅድሙ እንዳመለከትሁት ብሉይ ኪዳን የግብፅን ነገሥታት ሁሉንም ፈርዖን እያለ ከመጥራት በቀር የየግል ስማቸውን አይለይም። ግብፆቹ በጥንት ዘመን ንጉሣቸውን «ፓር - ኣአ (ወይም) ፓራ - ኡአ» ይሉት ነበር ትርጓሜውም ትልቁ መንበር ወይም ትልቁ አዳራሽ ማለት ነው። ከዚያ በቀን ብዛት ፓራ ኡአ ፈርዖን ወደ መባል አዘነበለ ምናልባት ይኸን የሠየሙበት ምክንያት ንጉሡ የአምላክ ማኅደር ነው ለማለት ይሆናል። ስለዚህ በበጥሊሞስ ፊላደፍል ዘመን ሰብአ (ሰባ) የአይሁድ ሊቃውንት ብሉይን ወደ ግሪክ (ጽርዕ) ሲተረጉሙ በዚያን ዝመእን (፪፻፹፫ ከክርስቶስ ልደት በፊት) የግብፆችን ታሪክ የያዘው ፊደል ምሥጢሩ ስላልተገለጸ የየአንዳንዱን ንጉሥ ስም ለማወቅ አልቻሉም ይሆናልና ነገሥታቱን ሁሉ ፈርዖን እያሉ ያለፉት ቃል ወደ ጊዜያችን ደረሰ።

ዛሬ፥ ግን የአውሮፓ ትጉሐኑ ሊቃውንት የጥንትን የግብፅ ከተሞች እየቆፈሩ ከሐውልት ከቤተ መንግሥትና ከቤተ ክህነት ሕንፃ ላይ የተጻፈውን ፓፒሩስ ከሚባለው ከልጥ ብራና ላይ ያገኙትን ጽሑፍ ገልብጠው ተርጉመው ዘመንን ከዘመን አነጣጥረው ካመሳከሩ ወዲህ።

፩ኛ ሙሴ ያደገበትና የንጉሥ ልጅ የተባለበት መጽሐፍ ቅዱስ ፈርዖን ብሎ በጠቅላላው ያለፈው የግብፅ ንጉሥ ደንበኛ የመጠሪያ ስሙ ራምሴስ (የፀሐይ ልጅ) መሆኑ ሊታወቅ ቻለ።

፪ኛ ፳ኤሎቹን አለቅም ብሎ ያስቸገረውንና በኋላ ለቆ እነሱን ስያሳድድ ሠራዊቱ በኤርትራ ባሕር ሰመጠ ብሎ መጽሐፍ ቅዱስ ፈርዖን እያለ ያለፈውን ዛሬ የዚህ ፈርዖን ደንበኛ ስሙ መኔፕታህ «መኔፕታ ወዳጅ» ወይም መሬንፕታህ «የፕታህ መቅደስ« መባሉ ተገለጸ። ደግሞ አንዳንድ ጊዜ ስሙና የተግባር ስሙ ጋር የተዋሃደው የፕታህ ወዳጅ» ይባላል።

እርሱም የገዛበት ዘመን እንደ ኤውሮፓ ቍጥር ከ፩ሺ፪፻፳፭ እስከ ፩ሺ፪፻፲፭ ዓመት ከክርስቶስ ልደት በፊት ድረስ ነው።

የራምሴኢስ ፪ኛና የመኔፕታህ የነጋሢነት የሐረግ ዘርፍ (ዲናስቲ) ፲፱ነኛ የቴብያን ዲናስቲ ይባላል። ከዚያ ፳ኛው የሐረግ ዘርፍ እንደ ነርሱ የቴብ ዘር የሆነው ከገዛ በኋላ ፳፩ኛው የታኒታና የቴብ ድብልቅ ዘር ነው። ፳፪ኛው የነጋሢ ዘር የሊኢብያና የቡባስቲ እንገድ ተብሎ በየፈራረቃ ገዝቶ ፳፫ኛው የታኒት ዘር ፳፬ኛው የሳይድ ዘር ተብሎ ከገዛ በኋላ በተራቸው ኢትዮጵያውያን ፳፭ኛ የዘር ሐረግ ሆነው ለገዥነት መግባታቸውን እነሆ ወደ ፊት እንመለከታለን።

ስለዚህ አሁን የዚህን ጉዳይና ከግብፅ የኃያላን ፈርዖኖች መካከል ኢትዮጵያን ከገዙት ውስጥ የቱትሞሊስን የራምሴስን አገዛዝ በዚሁ እናቁምና ወደኑብያ (ኢትዮጵያ) አሳባችንን እንመልስ። ከዚያም ፒያንኪ የሚባለው ኢትዮጵያዊ (ኑብያዊ) ንጉሥ በምን አኳኋን ግብፅን እንዳስገበረ እንመለከታለን።

ምዕራፍ ፮።

ከፒያንኪ ፪ኛ በፊት የነበሩት ነገሥታት።

ከፒያንኪ ፪ኛ በፊት ብዙ የኢትዮጵያ ነገሥታት እንዳሉ ዝርዝሩ ያሳየናል። ንግሥተ ሳባንና ቀዳማዊ ምኒልክም እዚያው ውስጥ እንዲያውም የዝርዝሩ መዠመሪኢያ አድርጓቸዋል። ንግሥተ ሳባንም ከፊተኛው ተከታትሎ ሲመጣ ፶፪ኛ የኢትዮጵያ ንግሥት አድርጓታል። ይሁን እንጂ ንግሥተ ሳባና ቀዳማዊ ምኒልክ የነበሩበት ግዚኤ ፩ሺ - ፱፻ ዓመት ከክርስቶስ በፊት በግብፅ አገር ፳፩ኛው የታኒትና የቴባውያን ሥርወ መንግሥት (ዲናስቲ) የሚባሉት ስሜንዴዝ ፕሱሴኒስ ፩ኛውና ፪ተኛው አሜን ሖቴፕ ፫ኛው ና ፬ኛው የሚገዙበት ዘመን ነው። በዚህም ጊዜ በደቡብ ኢትዮጵያ ጨርሶ የግብፅ ገዧነት የተነቀለ አይመስል። በፓለስቲን የዳዊት ልጅ ሰሎሞን ከነዚህ እላይ ከጠቀስናቸው የግብፅ ነገሥታት ያንዱን የፕሱሴኔስን (ታኒትፓሴብካኒት) ሴት ልጅ አግብቶ ታላቁን የእግዚአብሔር ቤተ መቅደስ የሚሠራበት መንግሥቱን በገናንነት የሚያስተዳድርበት ዘመን ነው።

በዚህ በ፲ኛውና በ፱ኛው በ፰ኛውም መቶ ዓመት ከክርስቶስ ልደት በፊት በሰሜን ኢትዮጵያ በኋላ የገነነውና አሁን ገናንነቱ በሐውልቱና በጽሑፉ የምናውቀው የአክሱም መንግሥት እስካሁን አለመነሣቱና የሳባውያንና የአክሱምን ታሪክ የመረመሩት ሊቃውንት ሁሉ አረጋግጠዋል። ከአትባራ ወንዝ ወዲያ በኑብዖ ግን እነዚያው በኢትዮጵያነት የምንጠራቸው መዠመሪያ ነፃ ሆነው በኋላ እነቱትሞሲስ ቀጥሎም አነራምሲስ ፪ኛ ካስገበርዋቸውም ወዲህ አሁንም አንዳንድ ጊዜ ከግብፅ እየተነጠሉ አንዳንድ ጊዜም እነሱ እያጠቁ አንዳንድ ጊዜም በግብፃውያኑ እየተገዙ ኑሯቸውን ይቀጥላሉ። የኢትዮጵያ ነገሥታት ከፊተኛው ዝርዝር ተከታትሎ ከመጣውና ባሁኑ ዝርዝር ከሚታዩት ውስጥ ዋነኞቹ ቀጥለው ያሉት ናቸው። ከነርሱም አብዛኞቹ በፊት በቴብና በካርናቅ በናፓታ ለሚገኘው ለአሞን መቅደስ የቀሳውስት አለቃ የነበሩ ናቸው እንጂ አንዳንዶቹ የኛ ሊቃውንት እንደሚሉት በኦሪትና በእግዚአብሔር የሚያመልኩ አልነበሩም።

በየነገሥታቱ ዝርዝር ላይ ፵፫ኛ ሆኖ የምንመለከተው ሔር ሖር የተባለው ንጉሥ ከግብፅ ፈርዖን ከራምሴስ አራተኛ ሴት ልጁና አሜን ሖቴብ ከተባእልው ከአሞን ካህን የተወለደ፥ ነው። እርሱም በዚህ ዐይነት ከግብፅ ንጉሥና ከኢትዮጵያው ካህን በመወለዱ ለሁለቱም አገሮች ደርቦ እንደገዛ ይተረካል። ስሙ በአንዳን መጽሐፍ ላይ ሔር ሖር ሲል በዚያ ላይ ደምጎ አሜንሲ ሔር ሖር ወይም ሜይ አሙን ሔር ሖር ይባላል። ትርጓሜው ካህኑ ንጉሥ ወይም የአሞን ወዳጅ ማለት ነው እርሱም እላይ እንዳመለክትነው የነራምሲስ ወገኖች ከታሕታይ ግብፅ ድካምና ውድቀት ሲሰማቸው የአሞን ሊቀ ካህንነቱና መንፈሳዊ መሪነቱ ባንድ ወገን የራምሲስ ተወላጅነቱ ስለረዳው ታሕታይንና ላዕላይ ግብፅን ደርቦ ለመግዛት ቻለ። የገዛበት ዘመን ፲፮ ዓመት የነበረበት ዘመን ፩ሺ ፩ መቶ ዓመት ከክርቶስ ልደት በፊት መሆኑ ባንዳንድ መጽሐፍ ይጠቀሳል። ሞሪዬ ፩ኛ ቮሊም ገጽ ፪፻፺፰ - ፪፻፺፱።

የሔር ሖር ተከታዩ ፒያንኪያ ፩ኛ የተባለውና የቅርብ ተከታዮቹ ናፓታን እንጂ በታሕታይ ግብስጽ መግዛታቸው እጽሑፍ ላይ አይገኝም። ከርሱ ወዲኢህ አትሴርክ አሜን በዝርዝሩ ላይ ቍጥር ፫ ሐንድዮ የሚለው ይገኛል። ካለፉት ነገሥታት ከሔር ሖር ወዲህ ስመ ጥርነት ያለው ይኸው አስተርክ አሜን ሐንድዮ ነው። ዳሩ ግን በርሱ ንጉሥነት ብዙ አከራካሪ ነገር አለ የኛዎቹ የቀዳማዊ ምኒልክ ልጅና ኦሪታዊ - ያደርጉታል። ኦሪታዊ እርሱም የአሞን ቤተ መቅደስ አገልጋይ ነው እንጂ ሮክ አሜን በእስራኤል አምላክ የሚያምን አልነበረም። አስተርክ አሜን ማለትም ስሙ የአሞን አገልጋይ ወይም ወዳጅ እንደ ማለት አሜን ማለትም ስሙ የአሞን አገልጋይ ወይም ወዳጅ እንደ ማእልት ነው። እንደዚሁም ይህ አስተርክ አሜን ወደፓለስቲን አገር ዘልቆ ይሁንና እስራዒኤልን ሰማርያን የወረረው የግብፅ ንጉሥ ነው ዜራክ ማለትም የግብፅ ፈርዖን አሶርክሆን ፪ኛ የተባለው ነው በማለት ብዙ የመላ ክርክር አለ። ከዘመኑ ርቀትና ከማስረጃ ጥፋት የተነሣ እስካሁንም ውሳኔ አላገኘም። ዜራክ የተባለው የኢትዮጵያ ንጉሥ በነገሠ በ፲ረኛው ዓመት አንድ ሚሊዮን የእግረኛ ጦር በ፫፻ ሠረገላ የተቀመጡ ሠራዊት ፓልስቲን ዘምቶ መሸነፉ ተጽፏል። ፪ኛ ዜና መዋዕል ምዕራፍ ፲፬ ቍጥር ፱ እስከ ፲፫ ተመልከት።

ከአስተርክ አሜን ወይም ከዜራህ ቀጥሎ አሜን ሆቴፕ ነገሠ። እርሱም በዝርዝሩ ፭ኛ ቍጥር የተመልከትነው ነው። ቶማ ጽዮንም ይሉታል ቶማ ጽዮንን ማለትም የጽዮን ፀሐይ ወይም የጽዮን ንጉሥ ማለት ነውና ይህ ንጉሥ ኦሪታዊ ነው የሚሉ አሉ ነገር ግን ዋነኛው ስሙ አሜን ሖቴፕ ስለሆነ እንደዚያው እንደ አባቶቹ እንደ ናፓታ የቀሳውስት ነገሥታት የአሞን አገልጋይና አማኝ ይመስላል። አንዳንድ ጊዜ አሜን ሖቴፕ ሜይ አሙን ይባላል በግብፃውያን ጥንታዊ ቋንቋ አሚን ሖቴብ ሜደአሙን ማለት ትርጓሜው የአሞን ፍቅረኛ ማለት ነው።

የሆነ ሆኖ ከርሱ ቀጥሎ ራሚስ ወይም ዘግዱ እንደግማሾቹ አክሱማይ የተባለው ነገሠ በቀን ብዛት ራሚሱ ተባለ እንጅ ስሙ እንደ ግብፆቹ ነገሥታት ራምሴስ የፀሐይ ልጅ ሳይሆን አይቀርም ዘግዱር ሲል ግዕዘኛውን (የግዱር) ስለሚመስል ወደ ሳብዊነት የሚጠጋ ይመስላል። ዘግዱር ትርጓሜው ገፊ ማለት ነው። ምክናይቱም በተወለደ በወሩ እናቱ ስለሞተችበት ነው የሚሉ አሉ። እርሱም ፳ ዓመት ገዝቶ ከሞተ በኋላ በርሱ ምትክ አውስዮ ነገሠ እርሱም በዝርዝሩ ላይ በ፯ኛ ቍጥር የሚታየው ነው። ስሙ ሲራክ ፪ኛ አስተርክ አሜን ፪ኛ ስመ መንግሥቱ ወረደ ፀሐይ ይላሉ። ይህ ንጉሥ ዚራክ ወይም ሴራህ ፩ኛ ወደ ፓለስቲን አገር ዝመቶ የተሸነፈ ጊዜ ብዙ ኢትዮጵያውያን አልቀው ነበርና የነርሱን ደም ለመበቀል፤ ወደ ፓለስቲን ሄዶ ከዮራም ከእስራኤል ንጉሥ ጋር ተዋግቶ አገሩን አጥፍቶ ወደ ኢትዮጵያ ተመልሷል ይላሉ። ፪ኛ ዜና መዋዕል ፩ኛ ምዕራፍ ቍጥር ፲፮ - ፲፯። ነገር ግን በዚህ ላይ የሚለው በኢትዮጵያ አጠገብ ያሉትን ዓረቦች አስነሣበት ይላል እንጂ ኢትዮጵያውያን ተዋግተው አሸነፉት አይልም። ከአውስዮስ ወይም ከዜራህ ፪ኛ ቀጥሎ ሳባካ ፩ኛ (ሻባካ - ሰበቆን) ነገሠ። የሳበካ ፩ኛ ስመ መንግሥቱ እንደ ዜራህ ፪ኛ ወረደ ፀሐይ መሆኑን ትውልዱም ቀዳማዊ ምኒልክ አትራምን አትራም አብራልዮስን ሲወልድ አብካን ወለደ ይላሉ። ከዚሁ አያይዘው ሰባካ በዘመነ መንግሥቱ የኦሪትን ካህናትና የአሞንን ካህናት አከራክሮ እርሱ ራሱ ኦሪታዊነቱን ክዶ ወደ ናቱ ሃይማኖት ወደ አሞን አምልኮ ዞሮ እነዚያን እንዳጠቃቸው በሙሴ ዣን ሞሪዬ መጽሐፍ ይገኛል። ነገር ግን የግብፅና የቴብ የናፓታና የመርዌ ታሪክ የበኩሉ ተጽፎ በሚገኘው መጽሐፍ ሁሉ ከሔር ሖር ዠምሮ እስከ ክርስቶስ ልደት ድረስ በናፓታና በመርዌ ቤተ መንግሥት ኦሪታዊ መንገሡ አልተጻፈም ወይም እኔ ራሴ የተጻፈ አላየሁም።

እነዚህ ሁሉ ነገሥታት መቀመጫቸውን በናፓታ፥ በርታ ያሉት በላዕላይ ግብፅ በቴብ አድርገው ከግብፆቹ እየተዋጉም የእታረቁም እየተጋቡም እምነታቸውንም እንደ ግብፃውያኑ በአሞንና በሌሎች በጣዖት አማልክት አድርገው እንዲያውም አማኝ ከመሆን አልፈው ራሳቸው ሚስቶቻቸው እኅቶቻቸው ጭምር የጣዖታቱ የነአሞን ቤተ መቅደስ የቀሳውስት አለቃ እየሆኑ ስለሚያገለግሉ የታሪኩ መጽሐፍ ሁሉ ቀሳውስቱ ነገሥታቱ እያለ ይጠራቸዋል።

የሆነ ሆኖ እነዚህ ነገሥታት የመንፈሳዊና የሥጋዊ ሥራ ደርበው በመሥራትና እያደር በመግነን የግብፅን ግዛት ከአገራቸው ከናፓታ ከነቀሉ ወዲህ አንድ አንድ ጊዜም የላዕላይ ግብፅን እየወረሩ ሲያስቸግሩ ቆይተው እንሆ አሁን የሴራህ ፪ኛ ልጁ ፒያንኪ ፪ኛ የሚባለው ፈጽሞ ላዕላይና ታሕታይ ግብፅን ወርሮ እንደገዛትና የኑብያ ኢትዮጵያውያንን ለ፳፭ኛው ሥርወ መንግሥት (ዲናስቲ) ለዋና ፈርዖንነት እንዳበቃቸው በሚቀጥለው ምዕራፍ ከደንበኛ የሐውልት ታሪኩ ተተርጉሞ ከወጣው ላይ አሁን ወደ አማርኛ የተረጐምሁትን እንመለከታለን።

የኢትዮጵያውያን ገዥነት በግብፅ ላይ።

ምዕራፍ ፯።

ፒያንኪ ሜሪአሙን በታፍነክታ ላይ ያገኘው ድል አድራጊነት።

የግብፅ ግዛት ከመነቀሉ ቀደም ብሎ በናፓታ ከተማ ኢትዮጵያውያንኑ ማየል ጀምረው እንደ ነበረ ይልቁንም በአሞን ቤተ መቅደስ የካህንነት ከፍ ያለ ማዕርግ በመያዛቸው በግብፆቹም በኢትዮጵያውያኖቹም ዘንድ ሥልጣንም ክብርም እንደነበራቸው ግብፆች ሲለቁ የመንግሥታቸውን መደብ በዚሁ በናፓታ እንዳለ አድርገው ከሔር ሖር ከቀድሞ የኢትዮጵያ ንጉሥና ከፒያንኪ ፩ኛ የወረዱት እነሮክ አሚን እነስተርክ አሚን እነሜአን ሖቴፕ እነሴራህ ሲገዙ ቆይተው በመጨረሻ የኢትዮጵያውያኖች ገዥነት ለፒያንኪ ፪ኛ ደረሰ። እርሱም በንጉሥነቱ ላይ በአሞን ቤተ መቅደስ የሊቀ ካህናትነት ደረጃ ስለያዘ በመንፈሳዊ ረገድ ከፍ ያለ ሥልጣን ነበረው። መጠሪያ ስሙ ፒያንኪ ወይም ፒያንኪያ ሲሆን በዚህ ላይ እንደ ካህናት ስም ሜሪአሙን «የሕይወት መቅደስ በሱ ላይ ነው ወይም ካህኑ ንጉሥ ይባላል። አንዳንድ ጊዜ ፒያንኪ ሜይ አሙን «ፒያንኪ ፍቅሩ ለአሞን» ይባላል። በዘመኑ በግብፃውያን አጻጻፍና ኢትዮጵያውያኖችም በሚሠሩበት በዘመኑ ፊደል (ሄዬሮግሊፍ) ስሙ ሲጻፍ አንድ የበርጩማ አንድ የመስቀል (ሕይወት) ሁለት የቅጠል ምልክት ተደርጎ እንደ ዘመኑ ተጽፎ ሲነበብ ፒያንኪ ተብሎ ይነበባል፤ በኛ ታሪክ ነገሥታትና በዝርዝሩ ላይ ግን ቍጥር ፱ ፒያንኪያ ወይም ሕባይ ፩ አንዱም አብራልዮስ ሲለው እናያለን።

እርሱም የሴራህን ፪ኛ (አውስዮ) ልጅ ነው ይባላል። ሃይማኖቱ ግን እንደቀደሙት የናፓታ ካህናት በፍጹም በአሞን ጣዖት መሆኑን በርሱና በአምላኩ መካከል የነበረው ፍቅር ምን ያህል እንደነበረ ወደ ፊት ከምናገኘው ጽሑፍ ደስ ባለው ጊዜው ሊያመሰግነው በተናደደ ጊዜ አንድ ነገር ለማድረግ ሲምልበት እንረዳለን። ፒያንኪ የራሱን መንግሥት በሰላም በሚመራበት ጊዜ በኛ በጐንደር መንግሥታችን ጊዜ እንደደረሰው ግብፆች ባገራቸው ብቻ ተሰብስበው በአንድ ፈርዖን መገዛት እንኳን አቅቷቸው በዚህ ጊዜ ባንድ ዘመን ውስጥ ከልደታ ከሳይስ ከየአውራጃው ብዙ መሳንፍት ፈርዖንነት ለመያዝ እየተነሱ እርስ በርሳቸው ይዋጉ ነበር። ቢሆንም በመጨረሻ ታፍነክታ ወይም ተውኔክህት የሚባለው የሳይንሱ መስፍን የቀሩትን መሳፍንት አሸንፎ ፈርዖን መሆኑን አውጆ ተቀመጠ።

ከመሳፍንቶቹ ይልጦቹ ለታፍነክታ ገብረው ሲቀመጡ አንድ አንዶቹ የታፍኔክታን ገዥነት አንቀበልም ብለው፥ እምቢ ብለው ጦርነት በተሰለፉ ጊዜ መጥቶ ወይም ጦር ልኮ እንዲረዳቸው ወደ ፒያንኪ ላኩ ይባላል። ምናልባት እርሱም ከልመናው በቅር ግብፅን ለመግዛት ምኞት ሳይኖረው የቀረ አይመስልምና የታፍኔክት ጦር ከታችኛው ግብፅ ወደ ላይኛው ግብፅ የቀረውን አገር ለማሳመን ሲመጣ ፒያንኪም ፑአማርና ኡአሜሪስኪን በሚባሉ በሁለት ወር የጦር አለቆቹ የሚታዘዝ ጦር ከናፓታ ወደ ላዕላይ ግብፅ ልኮ እርሱ ግን በከተማው ተቀምጦ የቀረውን ዋናውን ጦር ያደራጅ ነበር።

ፒያንኪ እንደምን ግብፅን ድል እንደ አደረገ የሚያስረዳው በየታሪኩ ከተጻፈው በቀር ጥንት ናፓታ ዛሬ ጀበል ባርካ በሚባለው ሥፍራ ራሱ ባሠራው ሐውልት ላይ የሚገኘው ስሑፍ ነው። ሙሴ ማሪዬት የሐውልቱን መጠን ለክተው ጽሑፉን እንደ ገለበጡትና ሙሴ ደ - ሩዤ ወደ ፈረንሳዊ ቋንቋ እንደ ተረጐሙት የሐውልቱ ርዝመት አንድ ሜትር ከሰማኒያ ስፋቱ፤ አንድ ሜትር ከስማኒያ አራት፤ ውፍረቱ አርባ ሦስት ሳንቲም ነው። በላዩ በሁለቱ ፊት ከላይ በኩል በቱ አብ (ንጹሕ ተራራ) የሚቀመጥበው የዓለም ዙፋን ጌታ እያሞን የንጉሡ በፊቱ - የራፒ፤ በኋላው የሐትሖር (ሴት አምላኪት) ምስል፤ በፒያንኪ ፊት ወደ ፊት ድል አድርጎ ሲያስገብራቸው የምናየው ፫ የግብፅ ነገሥታት ተንበርክከው ሲሰግዱለት ነምሩድ የሚባለው ግን በግራ እጁ ለግብር ያመጣለትን የርሱን ፈረስ በቀኝ እጁ ጸናጽል እንደያዘ አማላጁን ሚስቱን ከፊት አስቀድሞ ይታያል። ከነዚህ ስዕሎች በታች በሐውልቱ በሁለቱም ፊት ላይ አንድ መቶ አምሳ የሚሆኑ መስመሮች ላይ በዚኢያው በጥንቱ የግብፃውያን አጻጻፍ (ሂዬግሮሊፍ) የተጻፈውን ታሪኩን ይዘረዝራል።

በዚሁ ጽሑፍ በመጀመሪያው መስመር ላይ እንደዚህ ይላል ዘለዓለም ሕያው የሆነው ፒያንኪ ሜሪአሚን የታሕታይ የላዕላይ ግብፅ ንጉሥ በነገሠ በ፳፩ኛው ዓመት በቶት ወር ግርማዌንቱ እንደዚኢህ አለ ካባቶቼ ይበልጥ የሠራሁትን ስሙ በቱም፤ (በማታ ፀሐይ የሚመስል አምላክ) አምሳል ከአማልክት የሠረጽሁ ንጉሥ ነኝ።

ከዚህ ቀጥሎ ደግሞ «ከናቱ ማኅሰን ለንጉሥነት የተመረጠ፣……መሳፍንት ያከበሩት በአማልክት ዘንድ የተወደደ ራሱ ደግ አምላክ የፀሐይ ልጅ፤ ፀሐይ በገዛ እጆቹ የፈጠው ፒያንኪም ሜሪአን የሚለው ይገኛል።

ከዚህ አያይዞ በላዕላይ ግብፅ በቴብ ያሉት የጦር አለቆቹ የላኩበት እንደዚህ ሲል ይቀጥላል «የምዕራብ መስፍን፤ የኑተር ከተማ አገረ ገዥ ታፍኒቅህት መምፈስን ሐፒን ከሐሲቢን (ልዩ ልዩ የታሕታይ ግብፅ ከተሞች) ያዘ። ቍጥር የሌለው ወታደር ይዞ ወደ ደቡብ ይጓዛል፤ በየአውራጃው ያሉት ነገሥታትና መሳፍንት የከተማ ገረ ገዥዎችና የጦር አለቆች ሁሉ ከእግሩ በታች እንደ ውሻ ወደቁ። በምሥራቅም በምዕራብም ያሉት ከተሞቻቸውን ሊዘጉበት አልቻሉም።……የሔራቅሊዎፖሊስንም ከተማ ከቦ አስጨንቋታል። የሚገባም የሚወጣም የለም……» በቴብ ካሉት መኳንንቶች መልእክት በቀር የፒያንኪ ወገን የሆኑ መሳንፍትና መኳንንት «ዝም ያልህ እንደሆነ የደቡብ (ላዕላይ ግብፅ) ከተማዎች መጥፋታቸው ነው። ታፍነቅታ ወደ ፊት ይገሰግሣል የሚቋቋመውም የለም። ነምሩድ የሐዊር አለቃ (የሔርሞፖሊስ ንጉሥ) ከተዋጋና ከተከበበ በኋላ ፈርቶ ግርማዊነትህን ከድቶ ወደርሱ ተደርቧል። እርሱም ብዙ ከተማ ሰጥቶ አስደስቶታል እያሉ ላኩበት። ፒያንኪ ይኸን ሁሉ ከሰማ በኋላ ለጦር አለቆቹ ለፗርማና ለኦሜሪስካኒ እንደዚህ ብሎ ላከ። «ወደሔርሞፖሊስ (የነምድሩ ከተማ) ሒዱ ተዋጉ፤ ሰዉንም ከብቱንም በወንግ ላይ ሚገኙትን ጀልባዎች ሁሉ ማርኩ፤ ማንም ሰው ወደ አደባባይ ወጥቶ አይሥራ ገበሬም አይረስ ከተማዋን ክበቡ ያለ ስንፍናም ውጓት።

ይኸን መልእክት ቴብ ላሉት የጦር አዛዦቹ ከላከ በኋላ ለነርሱ የሚሆን ሌላ ተጨማሪ ጦር ከናፓታ ለመላክ አዘጋጀ። ለጦር ሠራዊቱም ጉዞ ከጀመራቸው በፊት ከዚህ ቀጥሎ ያለውን የምክር ቃል ነገራቸው። እንደ ጨዋታ በሌሊት አትውጉ (፩) ነገር ግን ወታደሩን ሰብስቦ ወደናንተ ሲጓዝ ተዋጉት…..ጦርነቱም ሊጀመር ሲል አሞን አምላክ እንደላከን (፪) አስቡ (ተዘከሩ)። በቴብ ከተማ ስትደርሱ ቀስትና ጦራችሁን አስቀምጣችሁ በአፕ (ሐፒ - ኰርማው አምላክ) ትይዩ ባለው ወንዝ ተነክራችሁ ታጥባችሁ በጥምቀት ሰውነታችሁን አንጹ። ከመካከላችሁ ማናቸውም ሹም የጌታን (የአሞንን) ቃል አይጣስ። ያለርሱ ማንም ወታደር ዋጋ የለውም። የተሰበረውን ክንድ አሸናፊ ሊያደርገው ይችላል። ብዙዎቹን ያደክማል፤ አንዱን ሰው ከብዙ ሺህ ሰው ያስተካክላል፥…….በመሥዋዑ ፊት ባለው ውኃ ታጠቡ። በፊቱም ተደፍታችሁ እንደዚህ በሉት በሰይፍህ ጣላ ውስጥ ለመዋጋት የምንችልበትን መንገድ ምራን።…..የምትልከው ልጅ (፫) ብዙዎች ብዙዎቹን ያስፈራውን (ታፍናቅናት?) ያስነብራል»።

ይኸን ተናግሮ ሲጨርስ ወታደሮቹ ሁሉ እንደዚህ ብለው በፊቱ ተደፋ፤ «እኛ ሰይፋችን ስምህ ነው፥

ጥበብህ ሠራዊትህን ትመራለች፤ ኅብስትህ በአካላችን ውስጥ ሆኖ ለጉዞአችን ስንቅ ነው፤ ወይንም ጥማችንን ያረካል…..ድል አድራጊ ንጉሥ ነህ.....

ከዚህም በኋላ ወታደሩ ወደ ሰሜን ጉዞውን ዠመረ። በመርከብ ያባይን ወንዝ እየተከታተሉ ሲጓዙ ከሰሜን የፒያንኪን ጦር ለመውጋት በመርከብ ሆነው ወደ ደቡብ ከሚመጡት ጋር ድንገት ተገናኝተው ውጊያ ተዠመረ። ከሁለቱም ወገን ብዙ ሰው ካለቀ በኋላ የሰሜኖቹ ተሸንፈው ተማረኩ። የፒያንኪም ወታደሮች የማረኩትን ሰዉንም መሣሪያውንም ወደ ጌታቸው ልከው እነርሱ ወደ ጌታቸው ልከው እነርሱ ወደ ስሜን ቀጥለው በኬኔንሱ (ሕራክሌዎፖሊስ) ከተማ ደረሱ።

ታፍኔቅታ የፕታህ (የታሕታይ ግብፅ ዋነኛ አምላክ) ካህን፤ የኔት (ባገሩ በሳይስ የምትከበር ሴት አምላክ) ነቢይ፤ የታሕታይ ግብፅ ከተሞች አገረ ገዢ፤ የምዕራብ አገር ትልቅ ሹም የሚባለው ብዙ ነገሥታትና መሳፍንት ከነዚሁም ውስጥ በጣም የታወቀውን ነምሩድን ጨምሮ ይጠብቃቸው ነበርና ከደቡብ የፒያንኪ ጦር መድረሱን ሰማ። በበኩሉ እርሱም ጦሩን ይዞ እየተጓዘ መጣና ተጋጠማቸው። ዳሩ ግን ከጭፍሮቹ ብዙ ሰው ሲያልቅበት ሲያይ የፓ ፔካን ወንዝ ተሻግሮ ወደ ታሕታይ ግብፅ ተመለሰ። ከርሱ ጋራ የነበረው ነምሩድ የሚባለው ንጉሥ ሂርሞፖሊስ የሚባለው የራሱ ከተማ ተያዘ ማለትን በሰማ ከታፍኔቅታ ተለይቶ ወደ ደቡብ መጣ። የፒያንኪ ጦር ከከተማ ውጭ በመርከብ እባሕር ላይ በነበረበት ጊዜ ነምሩድ ወደ ሔርሞፖሊስ ደርሶ ከብቱንም ሰዉንም ዘርፎ ወታደሩንና ቤተ ሰቡን ሰብስቦ እከተማው ቅጥር ውስጥ ገብቶ መሽጎ ተቀመጠ። የፒያንኪ ወታደሮች ይኸው ሲሰሙ ከየጀልባቸው ወርደው ያለበትን ከተማ በአራት ማዕዘን ከበው። እንደከበቡም ለንጉሣቸው ለፒያንኪ ደስ እንዲለው የሆነውን ሁሉ ላኩበት። እርሱ ግን በዚኢህ በመደሰት ፈንታ የታፍኔቅታን ማምለት፤ የነምሩድንም መሽጎ መቀመጥ በሰማ ጊዜ እንደ ነብር ተቆጣ እንደዚህም አለ «ለወሬ ነጋሪ ከታሕታይ ግብፅ ወታደር ካተረፉ፤ ሁሉንም ድል አድርገው መምታት ካቃታቸው እኔው ራሴ እንደምሔድ በሕይወቴ በራ (በፀሐይ አምላክ) ፍቅር አባቴ አሞን ባደርረገልኝ ቸርነት እምላለሁ። ወርጄም የሠራውን ሁሉ አፈራርሰዋለሁ። ጦርነቱም በቃኝ እንዲል አደርገዋለሁ። ባመቱ መዠመሪያ ላይ ሥርዓተ ክህነቴ (ቅዳሴዬን) ፈጽሜ በክብሩ በሚወጣበት (በዓሉ በሚውልበት) ጊዜ ለአባቴ ለአሞን ስለቴንና አምኅዬን በሚያምረው በዓሉ ቀን አቀርብለታለሁ…….በደመቀ በዓልም ወደቴብ ገብቶ በቤተ መቅደሱ ዙፋን ላይ እንዲቀመጥ አደርገዋለሁ። በዚያን ጊዜ የታሕታይ ግብፅ ቅጣቴን እንዲያጣጥም አደርገዋለሁ።

የጦር አለቆቹ የንጉሣቸውን ቁጣ በሰሙ ጊዜ በሥጋትና ባዲስ ኃይል ተቀስቅሰው እየተዋጉ ብዙ ዠብዱ መሥራታቸውን አንዳንድ ከተማ መያዛቸውን ጨማምረው ላኩበት። እሱ ግን በዚህ ሁሉ ተደስቶ ከቁጣው አልበረደም።

ስለዚህ በማናቸውም ረገድ እሱ ራሱ ሄዶ በሠራዊቱ መካከል ሆኖ የጦር አቅድ እየሰጠ ካልመራው የድሉ ነገር በቶሎ እንደማይከናወን ተረዳ። ስለዚህ ቶት (የጥበብና የዕውቀት አምላክ) በገባ በዘጠነኛው ቀን ሠራዊቱን ይዞ በመሣፍንቱ ታጅቦ ከናፓታ ተነሣ በመርከብ ተጉዞ ወደ ቴብ ከተማ በደረሰ ጊዜ ዘውዱን እንደደፋ ከመርከቡ ወረደ። ተዘጋጅቶ በቀረበለት በሚያምረው ሠረገላ ተቀምጦ ወደ ሔርሞፖሊስ ሄደ። በደረሰም ጊዜ በሰዉ ሁሉ ልብ ፍርሐት ገባ፤ የግርማውም ብርሃን እስከ እስያ አንጸባረቀ፤ ይኸውም ማለት የግርማዊነቱ ዝና እስከ ምሥራቅ ድረስ ተሰማ። ከዚህም በኋላ በፊት ለቆሙት የጦር ሹማምንቱ እንደዚኢህ አላቸው «በዚህ ዓይነት እየተዋጋችሁ የትእዛዜን ፍጻሜ የምታገዘገዩት ከሆነ የማደርገውን ሽብር ለታሕታይ ግብፅ አሳያታለሁ…..»

ንጉሡ ፒያንኪ ይኸን ከተናገረ በኋላ ሠፈሩን በተከበበችው ከተማ ምዕራብ - ደቡብ በኩል አድርጎ በየቀኑ ያስወጋት ዠመር። ነምሩድና ጦሩ ከቅጥሩ ውስጥ ሆነው ስለተሸሸጉና ለአመታት ስላስቸገሩ በቅጥሩ ዙርያ አፈርና ጓል እየሰበሰባችሁ ረዣዥም ድድቅ ሥሩ የእንጨት መሰላልም አዘጋጁ ብሎ አዘዘ። ድድቁና መሰላሉ ተሠርቶ በቁመት ከቅጥሩ መብለጡ ከተገመተ በኋላ ወታደሩ በዚያ ላይ እየወጣ ግማሹ በቀስት ግማሹ በደንጊያ እየወረወረ እቅጥሩ ውስጥ ያሉትን በየቀኑ ይደበድቡዋቸው ዠመር። በ፫ኛው ቀን በከተማው ውስጥ ያሉት ትንፋሽ አጥተው ዠመር።

ስለዚህ ወርቅና ልዩ ልዩ የከበረ ደንጊያ ልብስ ለገጸ በረከት የሚሆን የያዘ መልክተኞች ከቅጥሩ ውስጥ እየተላኩ መውጣት ዠመሩ። ንጉሡ ነምሩድም ኔስቴንቴምህ የምትባለዋን ሚስቱን የፒያንኪን ሚስቶችና እኅቶች ለምና በነሱ አማካይነት ፒያንኪን እንድታማልደው ላካት። እሷም ከቅጥሩ ውስጥ ወጥታ ወደ ፒያንኪ ሚስቶችና እህቶች ሠፈር መጥታ በነሱ ፊት ተደፍታ እንደዚኢህ ስትል ለመነቻቸው። «ወይኔ ኑ (፩) የንጉሥ ሚስቶችና እህቶች ልጆችም የቤተ መንግሥትን ጌታ የሖሩስን (፪) ልብ አራሩልኝ፤ መንፈሱ ከፍ ያለ ፍርድም ታላቅ ናትና።

እርሷም በነርሱ ልመናና አማላጅነት የፒያንኪን ልብ ከአለሰለሰች በኋላ ባሏ ወደ አለበት ቅጥር ተመለሰች። በዚህ ጊዜ ነምሩድ ሚስቱን እፊት እስቀድሞ ዘውዱን እንዳደረገ ወደፒያንኪ መጣ በፊቱም እንደዚህ ሲል ተናገረ «የሕይወትን መንገድ ዘጋህ። እንደ ፍላፃ ወደ ሰማይ እንኳ በብር ትደርስብኛለህ። የደቡብ አገሮች ተሸነፉ፤ የሰሚኖቹም አጐነበሱ። በጥላህ ሥር መኖር እንችላለን?.......። እነዚዒያ የገበሩልህ ይቆጠርና እኔ ከነሱ የበለጠ እሰጣለሁ።

ይህን ተናግሮ ሲጨርስ ብዙ ወርቅና ብር እንቍ መሣሪያ ብረት በያይነቱ ሰጠና ግምጃ ቤቱን መላው። ቀጥሎ እሱው ራሱ በቀኝ እጁ ፈረሱን (የጭኑን?) በግራ እጁ በስማያዊ እንቍና በወርቅ የተሠራ ጸናጽል ይዞ መጥቶ ለንጉሡ ለፒያንኪ አቀረበ።

ይኸ ሁሉ ከሆን በኋላ ፒያንኪ ከቤተ መንግሥቱ ተነሥቶ ወደ ቶት ቤተ መቅደስ ሄደ። ካህናቱም ወታደሩም በደስታ ተቀበሉት። ከዚያ ወደ ነምሩድ ቤተ መንግሥት ሄዶ ክፍሉን ሁሉ ግምጃ ቤቱንምን የፈረስ ቤቱንም ጐበኘ፤ ሚስቶቹንና እኅቶቹንም አስጐበኛቸው። በዚህም መካከል ፈረሶችና ከብቶች ተርበው ዓይነቶ ነምሩድን በጣም ወቀሰው።

እንደዚሁም በሲህ ሰሞን ፔፋባስት የሚለው የሄራቅሌዎፖሊስ ንጉሥ ገጸ በረከቱን ይዞ ወደ ፒያንኪ መጣ፤ በፊቱም በቀረበ ጊዜ እንደዚህ አለ «ሖሩስ ሆይ ክብር ላንተ ይገባል። ድል አድራጊው ሆይ ኮርማዎችን የምታባርር ኮርማ ነህ። በጥልቁ ሲዖል ነበርሁ፤ በጨለማም ተውጨ ነበር…..። በችግሬ ቀን ካንተ በቀር የደረሰልኝ የለም። ድል አድራጊው ንጉሥ ሆይ ጨለማ ከኔ እንዲርቅ አባረርህልኝ። ከሀብቴ ጋር አገልጋይህ ነኝ። ሄራቅሌዎፖሊስ ዲርቅ አባረርህልኝ። ከሀብቴ ጋር አገልጋይህ ይገብራል። እነሆ ከከዋክብት በላይ የሐርማኪስ (፩) ምስል የሱ ሕይወት ያንተ ሕይወት ነው። እሱን ችግር እንደማይገጥመው አንተም ለዘለዓለም የምትኖረው ነው። እሱን ችግር እንደማይገጥመው አንተም ለዘለዓለም የምትኖረው ፒያንኪ ንጉሥ ሆይ ምንም ችግር እይደርስብህም።

የዚህ ጉዳይ ከተፈጸመ በኋላ ግርማዊነቱ (ፒያንኪ) ሮህን ወደ ምትባል ከተማ ሄደ። በረሰም ጊዜ በዚች ከተማ ብዙ የታሕታይ ግብፅ ወታደሮች ነበሩባት። ቅጽሯም ረዣዥም መዝጊያዎቿም በጽኑ የተዘጉ ናቸው። ማለትን ሰማ። ሌሎቹ ትልልቅ ከተሞችና ነገሥታቶች ያልመከቱትን ይቺ ትንሽ ከተማ ለመመከት በመሞከሯ እዚህ ላይ ፒያንኪ የተገረመ ወይም የተናደደ ይመስላል። ለነሱም እላከው መልእክት ውስጥ የጥንት ፈርዖኖች ኢትዮጵያውያንን አስገበርን በማለት ፈንታ «ምስኪኖቹን አስገበርን» ብለው የተናገሩበትን የስድብና የማኮሰስ ቃል አሁን ፒያንኪ በነዚህ ግብፃውያን ላይ መልሶ ሠራበት። ቢሆንም ስድብ ጨምሮ ቢልክም ባንድ ወገን ደግሞ አለአቅማቸው ለመመካት ስላሰቡ አዝኖላቸው ምክርም ጨምሮ ከማስጠንቀቅ አልቦዘነም። ቃሉም ይህ ነው «እናንተ በሞት የምትኖሩ ደካሞች…. ምስኪኖች፤ መዝጊያችሁን ሳትከፍቱ ቲንሽ ጊዜ ያለፈ እንደሆነ በማደርገው እልቂት ፈራጆች (ሐላፊዎች) ትሆናላችሁ፥……ለሕይወት የከፈትሁላችሁን መዝጊያ አትዙ፥……ሞትን አትምረጡ፤ በአገር ፊት ሕይወትንም አትናቁ።

ይኸን ቃል ሲሰሙ እነሱም ምንም ሳያመነቱ በቶሎ እንደዚህ የሚል መልስ ላኩ፥ «የአምላክ ጥላ በራስህ ስለአለ» የኑትም ልጅ (፪) ክንዱን ከሰጠህ ቃልህ ከአምላክ አንደበት እንደወጣ ተቆጥሮ ወዲያው ይፈጸማል። አምላክም እንደወለደህ በሥራህ ሁሉ ይታወቃል። ከተማውና መዝጊያዎቿ ከሥልጣንህ በታች ናቸው እንደ ልባችን አስወጣን አስገባን»፤

ይህ ቃል በደረሰው ጊዜ ፒያንኪ ጦርነቱን አቁሞ ልመናቸውን ሰምቶ በሰላም እንዲወጡ ፈቀደላቸው። ከነርሱም መካከል የታፍኔቅታ ልጅ አብሮ ነበር። የንጉሡም ወታደሮች ወደ ከተማዋ ውስጥ ገቡ። አንድ ነፍስ እንኳን አላጠፉም።

በሰላም ለሚማረክ ጠላት ፒያንኪ ርኅሩኅ ነው። በጦርነት ላይ ካልተገደደ በቀር የማንንም ነፍስ በከንቱ ማጥፋት አይወድም ነበር። የሚዋጋውንም አገርና ከተማ አስቀድሞ እንደሚገባ ሳይመክርና ሳያስጠነቅቅ ውጊያ አይዠምርም ነበር፤ የጦር አለቆቹም በዚሁ ዓይነት እንዲሠሩ ጥብቅ ትእዛዝ ሰጥቷቸዋል። ይኸውም ሁኔታ ፒያንኪ አምላኩን የሚፈራ የሕሊና ሰው እንደ ነበረ ደኅና አድርጎ ያስረዳል። ትእዛዝ ምክርም ሲሰጥ ያነጋገሩ ቅርጽ በምሳሌ በፍልስፍና የተቀረጸ ነው። ፍልስፍና ቢጨምርበትም ዘወርዋራና ጥምዝ ወይም ጥልቅ ሳይሆን አነጋገሩ ለማንም ተርታ ሰው የሚገባ ግልጽና ቍርጥ የሆነ ቃል ነው። ይኸንንም ከዚህ በፊት ከተመለከትነው በቀር ወደ ፊት በሚይዛቸው ከተሞች ላይ ለምክርና ለማስጠንቀቂያ የሚልካቸው ቃሎች ያስረዱናል።

የሮኅን ከተማ ከያዘ በኋላ ግርማዊነቱ ሜሪቱም ወደ ምትባለው ከተማ አመራ ይህችዊውም ከተማ ሶካሪስ የሚባለው ንጉሥ የነበረበት ከተማ ናት። ሰሞኑንም የሶካሪስ ጦርና የፒያንኪ ጦር ሲዋጋባት ሰንብቷል። አሁን ግን ዘለዓለም የሚኖረው የሁለቱም አገር ንጉሥ የአሞን ልጅ ፒያንኪ መጥቷል ማለትን ሰምተው ፍርሃት ይዟቸው የከተማዋን ቅትር ዘጋግተው ተቀምጠውዋል። ፒያንኪም ከነሠራዊቱ በደረሰ ጊዜ ከማስወጋቱ በፊት እንደ ልማዱ ቍርጠኛ መልእክቱን እንደዚህ ሲል አስቀደመ «በፊታችሁ ሁለት የመንገድ መስመር አስቀምጡ፤ እንደፍላጎታችሁም ምረጡ። ብትከፍቱ ሕይወትን፤ ብትዘጉ ሞትን ታገኛላችሁ። ግርማዊነቴ በተዘጋ ከተማ ላይ ማለፍ አይችልም» እነርሱም ወዲያው ከተማዋን ከፈቱና የፒያንኪ ጦር በሰላም ገባባት። ፒያንኪም ገብቶ ግምጃ ቤቱን ቤተ መንግሥቱን ቤተ መቅደሱን ሁሉ ከጐበኘ በኋላ በዚች ከተማ ለሚገኘው አምላክና ለራሱም ለአሞን መሥዕዋትና ስጦታ አቅርቦ ጨረሰ። ከዚያም አልፎ ወደ ቶታዊ ከተማ ደረሰ። በዚች ከተማ ምንም እንኳን የታሕታይ ግብፅ ወታደሮች በርክተው ቢገኙባት እንደ ሌሎቹ ከተሞች ቅጥራቸውን ዘግተው ለመከላከል አልደፈሩም። ስለዚህ ፒያንኪ እንደደረሰ መዝጊያቸውን ከፍተው በፊቱ ተደፍተው እንደዚህ ብለው ተቀበሉት «አባትህ (፩) የወርሱን ቅስ ላንተ አዘጋጅቶልሃል። የሁለቱ ዓለሞች (ኢትዮጵያና ግብፅ) ጌታ እንደመሆንህ እንሆ ገንዘቦችህ ናቸው (ዓለምን የምትገዛ ጌታ ነህ» ይኽን ብለው ከተማዋን ከነሀብቷ ሲያስረክቡት እሱም ወደ ቤተ መቅደሳቸው ሄዶ ለመሥዋዕት የሚያደርጉት በሬ ኮርማ ዳክዬ ሌላውንም በያይነቱ ብዙ ነገር የሚያደርጉት በሬ ኮርማ ዳክዬ ሌላውንም በያይነቱ ብዙ ነገር ሰጣቸው።

ፒያንኪ እንደዚህ እያደረገ እሺ ብለው በተቀላቀሉት ከተሞች በሰላም እምቢ፤ ባሉት ላይ በጦር ኃይል እየገባ ብዙ የታሕታይ ግብስጽ ከተሞች ያዘ። ከዚህ ቀድም እንዳልነው አስቀድሞ በጥበብ በምሳሌ እያደረገ ሳይመክርና ሳያስጠነቅቅ አንድም ከተማ እንዳልመታም እንዳላስመታም ይኸው ታሪኩ ይነግርለታል። ይኸውም የርሱ አያያዝ ከርሱም ከዚያም ወገን በከንቱ የሚተፋውን የብዙ ሰው ነፍስ ያድናል። በገባበት ከተማ ያገኘውን የሕዝቡን ሳይሆን ያመጣበት (የተሸፈተበትን) ንጉሥ ወይም ሹም ሀብት ግማሹን ለራሱ አምላክና ቤተ መንግሥት ወርሶ ግማሹን ደግሞ ለዚኢያው ለገባበት ከተማ አምላክ አድሎ እሱም ራሱ የየከተማውን አምላክ ሳይንቅ በአክብሮት ተሳልሞ ነገሥታቶቻቸው የሚያደርጉትን ሥርዓት ሁሉ በትክክል ፈጽሞ ሕዝቡንም ካህናቱንም ያስደስታል። ይኸም ይዘታው ገዥነቱን ዝናውን አስተዳደሩን አቃንቶለታል። የርሱንም መንገድ በኋላው ዘመን ከ450 ዓመት በኋላ የግሪኩ ንጉሥ ትልቁ እስክንድር በ፫፻፴፪ - ፫፻፳፫ ዓመት ከክርስቶስ ልደት በፊት መካከል በወረራቸው አገሮች ላይ እንደተከተለውና እንደተቀመጠበት ይታያል። እስክድርን የዚህ ዓይነት የአመራር ዘዴ የመከረው መምህሩ አሪስቶት (አርስጣጣሊስ) ሲሆን ፒያንኪን የመከረው ሊዔላ መምህር መኖሩን ወይም ራሱ ለራሱ መምህር ሆኖ በሚገባ ባቀና መግነድ እንደተመራ ጽሑፍ አይናገርም።

የሆነ ሆኖ አሁንም ከተማዎቹ ጨርሰው አልተያዙም። ብዙ ከተሞች ቢያዙም ብዙ መሳፍንትና አስፈሪ የነበረው ንጉሥ ነምሩድ ቢገቡም ገና በሰሜን በኩል ዋናው ፈርዖን ነኝ ብሎ ሠራዊቱም ነገሥታቱም ይዞ የሚጠብቀው ታፍነቅታ ገና አልገባም። እርሱም በበኩሉ ለውጊያ ብዙ ድርጅት አድርጓል። ከርሱ ጋራ የነበረው ነምሩድ ብቻ ተሸንፎ ሲገባ የቀሩት ሶካሪስ፤ ኦሰርኮን የሚባሉት ሁለት ነገስታት ከርሱ ጋር ሆነው የጦርነቱን ጊዜ ይጠባበቃሉ። እንደዚሁም ታላቂቱ ፈርዖኖቹ ከተማ መምፊስ (፩) ገና አልተያዘችም። ይቺም የመምፊስ ከተማ ከቴብ በፊት የተመሰረተች የጥንታውያኑ ፈርዖኖች ዋና ከተማ ናት። በውስጧም ያለው የልዩ ልዩ አማልክትና በተለይ የፕታህ ቤተ መቅደስና ምስል የነገሥታቱ የካህናቱ ሐውልት የቤተ መንግሥቱ አዳራሽ ብዙ ነው።

በቴብና በናፓታ የአሞን ቤተ መቅደስ እንደ ደብር እንደሚቆጠር በመምፊስ ደግሞ የፕታህ ቤተ መቅደስ ስመ ጥር ነው። ስለዚህ ፒያንኪ ይችን ታላቅ ከተማ ለመያዝ ወደ ፊት ገሠገሠ። ወደ ከተማዋም በተጠጋ ጊዜ በውስጥዋ ለሚኖሩት መልእክት አዘጋጅ። እንደ ከተማዋ ታላቅነት በውስጧ እንደሚገኙት እንደክቡራን ሊቃነ ካህናት እንደ ልዑላኑ መሳፍንት የደረጃ መጠን መልእክቱ የለሰለሰ አክብሮ የተጨመረበት ነበር እንጂ ለሌሎቹ ለተርታዎቹ ከተሞች እንደላካቸው ዓይነት አለመሆኑ የሚቀጥለው የመልእክቱ ንግግር ያስረዳል።

«በዚች ከተማ ውስጥ የምትኖሩ መዝጊያችሁን አትዝጉ፤ አትዋጉ፤ ሱ አምላክ (ሱ ወይም ስሑ የፀሐይ ልጅ አምላክ ነው) በዘመን መግቢያ ላይ እንደ ነበረ እኔም እንደሱ ገብቼ እወጣለሁ። እርምጃዬን ያልገፋችሁ እንደሆነ ለፕታህና በመምፊስ ከተማ ለሚገኙት አማልክት መሥዋዕቴንና መባዓዬን አቀርባለሁ። በሴት (ላይ ዓይነት ፀሐይ አምላክ) ቤተ መቅደስ ሶካሪስ ይፈጸም የነበረውን ሥርዓት ሁሉ እፈጽማለሁ። ፕታህንም በጥንቃቄ እመለከታለሁ። በሰላምም እመለሳለሁ፤ ከተማዋን በመልካም እይዛታለሁ ትድንማለች። የሕፃናት ዋይታ አይሰማም። ተመልከቱ የደቡብን ከተሞች የአምላክን ቃል ካስተሃቀሩት በቀር አንድ ሰው እንኳን አልተገደለም። ሥቃይ የተሠራው ለኃጥእ ነው።

በዚሁ መካከል ታፍኔቅታ ከሰሜን ወደ መምፊስ መጥቶ የመምፊስ ከተማ ኃይለኛ ናት ወታደሮቿም ጐበዞች ናቸው። በምሥራቅም ወገን በባሕር የተከበበች ስለሆነች ጠላትን አታስገባም። ገንዘብ ስንቅ ዘይት በሰሚነ ላሉት ወታደሮች ሰምቼ ከሰሜን ተመልሼ እስክመጣ ድረስ መክቱ ብሎ ለሹማምንቱ መክሮ ሠረገላውን ትቶ በፈረሱ ተጋብቶ ሄዶ ነበርና የመምፊኢሲ ከተማ ነዋሪዎች የፕያንኪን ምክር ሰምተው ቅጥሩን ሊከፍቱ አልፈልጉም።

ስለዚህ ፒያንኪ የዚህኑ እርግጠኛነት ሲያውቀው ወደ ከተማዋ ተጠግቶ በሰሜን በኩል የወንዙ ውሀ እስከ ቅጥሩ መሙላቱን በሌላውም ወገን ከተማዋ ከቀድሞው በቀር ባዲስ ሥራ በደንብ የተመሸገችና የማትደፈር መሆኑን እየዞረ ተመለከተ። በቅጥሩ ዙሪያም ምን ማድረግ እንደሚቻል ሹማምንቱ ብዙ ንግግር አደረጉ። በመጨረሻም በሔርሞፖሊስ እንደ አደረጉት በቅጥሩ ልክ ድድቅና መሰላል ሠርተን እንገነባለን የሚል አሳብ አቀረቡ። ፒያንኪም የቀረበው ምክር ሁሉ ሰውነቱን አላስደሰተውም፤ የጉዳዩም መራዘም እንደ ነበር አስቆጣው። እንዲሁም አለ «በሕይወቴ በራ (ፀሐይ (ፍቅር በአባቴ በአሞን ቸርነት (ጸጋ?) ይኸን ሁሉ ያደረግሁት በአሞን ትእዛዝ ነው። ይህ ግን የሰው ልጆቹ ንግግር ነው…..አሞንን በልባቸው አላስቀመጡትም ትእዛዙንም አላወቁም። ይኸንንም ሁሉ አሞን ያደረገው (ልባቸውን ያጸናው) ሽብሩን ኃይል ለማሰማት ሲል አውቆ ነው። እንግዲሀ ይቺን ከተማ እንደ አንድ ማዕበል ሆኜ እንደ አነሣት አባቴ አሞን አዟል»

ከዚህ በኋላ ፒያንኪ ጀልባዎችን ታንኳዎችን መርከቦችንም ሁሉ ሰብስቡ ብሎ አዘዘ። በባሕሩ በኩል አድርገው ወደ ከተማው ውስጥ እንዴት እንደሚገቡ ዝግጅቱ ከተፈጸመ በኋላ ለሚገቡት ወታደሮች እሱው ራሱ መሪና አዛዥ ሆኖ በመርከብ ገባ። ግንባር ቀደም ለሆኑት ወታደሮቹም እንደዚህ የሚል ትእዛዝ ሰጠ «አሁን ግማሻችሁ ከተማዋን ውጉ ግማሻችሁ ደግሞ በበር በኩል ወደ ውስጥ ግቡ የሚማረክ ሹም ስታገኙ አይገባምና እንዳትገፉት። ደቡብንና ሰሜንን ከያዝን ወዲህ በሁለቱ አገሮች መካከል በዚች በመምፊስ ተቀምጠን ዕረፍት እናደርጋለን» ይኸን ከተናገረ በኋላ ወታደሮቹ ተዥጐድጉደው ከመርከብና ከየዠልባቸው ላይ እየወረዱ ወደ ከተማዋ ውስጥ ገቡ። ብዙም ሰው ፈጁ። ቀጥሎም ራሱ ፒያንኪ ከነጦሩ ገብቶ ትልቋን ከተማ መምፊስን ያዛት።

ዜና መዋዕሉ እንደሚለው በማግስቱ ብዙ ሹማምንት ከነሕይወታቸው ተማርከው እፊቱ ቀረቡ። ንጉሡም ቤተ መቅደሱ ሁሉ እንዲጠበቅ ብዙ ሰው አስቀድሞ ላከና ቀጥሎ እሱው ራሱ ሄዶ ለሐ - ካ - ፕታህ ጌታ እድነ ነገሥታቱ ልማድ ወይኑን አቀረበ። መምፊስንም በዕጣንና በሽቱ ቀደሳት። ካህናቱንም በየቦታቸው እንዲገቡ ፈቀደላቸው። ቀጥሎ የማልክት አባት የመምፊስ ጠባቂ ወደሚባለው ወደ ትልቁ ወደ ፕታህ ቤተ መቅደስ ሄዶ በቤተ መቅደሱ በራፍ ላይ እንደልማዱ ሰውነቱን አነጻ። በዚህ ወደ ቤተ መቅደሱ ገብቶ ለአባቱ ለፕታህ የበሬ ወይፈን የዳክዬ መሥዋዕት አቀረበ። ከቤተ መቅደሱ ወጥቶ ወደ አዳራሹ ሄደ።

በዚያም ሳለ በመምፊስ ዙሪያ ያሉት የሀሪፔቲኒ የፒናውናውአ አገር ተከላካዮች መጥፋታቸውንና የየከተማቸው መግቢያ ክፍት መሆኑን ሰማ። ቀጥሎ የማሱአስ…… አለቆችና ንጉሡ ኡአፑት ሁሉም የታሕታይ ግብፅ ሹማምንት ግብራቸውን እየያዙ የግርማዊነቱን ብርሃን ለማየት መጡ።

ግርማዊነቱም የመምፊስን ከተማ ሀብት ለአሞንና ለፕታሕ አከፋፈለ።

ቀጥሎ ንጉሡ ወደ ምሥራቅ አመራ። በኬሮ ለሚቀመጠው ለቱም (የሌሊቱ ፀሐይ ለሌሎቹም አማልክት በአማሕ (ምውታን የሚወጡበት በር) ለሚቀመጡትም ማናቸውንም መፋፋትና ደስታ ያገኘ ዘንድ ዘለዓለም ሕያው የሆነው ፒያንኪ የበሬና የወይፈን የዝዪ መሥዋዕት አቀረበ…..። ያቀረቡለትን ሀብትና ከብት ግማሹን ለአሞን፤ ግማሹን፤ ለፕታህ የቀረበውንም ለቀሩት አማልክት አደላድሎ ሲጨርስ ወደ ሔሌዎፖሊስ ሄደ። በዚያም ለፀሐይ አምላክ ጐህ ሲቀድ (ፀሐይ ጮራዋን በምትፈነጥቅበ ጊዜ) የነጭ በሬ መሥዋዕት አቀረበ……። ከዚህም ጋር ሽቱ ከርቤ ዕጣን ሰጠ። የመሥዋዕቱ ሥነ ሥርዓት ሲያልቅ ወደ ራ (ፀሐይ) ወደ ቱም (ጨረቃ) ቤተ መቅደስ ገብቶ የመዝጊያውን ቁልፍ እሱው ራሱ ከፍቶ ምስላቸው (ሐውልታቸው) ወዳለበት ብቻውን ተጠግቶ ጸሎቱንና ስግደቱን ጨርሶ ወጣ፤ ካህናቱም አመሰገኑት። ስለርሱም ደህንነት ጸሎት አደረሱ።….»

ከዚህ በኋላ ከቤተ መቅደስ ወጥቶ ወደ አትሪቢስ ወንዝ በተለይ በከሃኒ ደቡብ ድንኳን አስተክሎ ሠፈር አደረገ። በዚህም ሳለ በከሃኒ ደቡብ ድንኳን አሰካክሎ ሠፈር አደረገ። በዚህም ሳለ የሰሜን ነገሥታ ኦሶርኮን ፩ኛው የቡባስቲ ንጉሥ ኡአፑት የቲንቴ መሪ ንጉሥ ሌሎችም መሳንት የጦር ሹማምንትና መኳንንት ካህናትና ነቢያትም ከየግል አገራቸው መታያቸውንና ግብራቸው ፈረሰ፤ የጋማና የቀንድ ከብት ልብስ ሽቶ ጥዋ አምባር ያንገጥ ጌጥ በያይነቱ እየያዘ መጥተው ገቡለት። ከሁሉም ይበልጥ ፔቴሲሲ የአትሪቢስ መስፍን በስጦታው በንግግሩም በጣም ደስ አሰኘው።

ይኽን ሁሉ ዋናው የፒያንኪ ጠላት ነገሥታት ሁሉ በውስጡ አብረው የነበሩት ታፍኔቅታ ሰማ። እነዚህ ሁሉ ነገሥታት ለፒያንኪ ከገቡ ከተሞቹና አውራጃዎቹም ሁሉ በየተራ ተይዘው ካለቁ ከንግዲህ ወዲያ ፒያንኪን መከላከል በፍጹም የማያዛልቅ መሆኑ ባለበት ሰሜናዊ ሥፍራ ሆኖ አመዛዘነ።

ስለዚህ ታላቂቱ የመምፊስ ከተማ ከተያዘችና የየአውራጃው ነገሥታትና መሳፍንት ግብርና መታያ እየያዙ ወደ ፒያንኪ እየገቡ መገበራቸውን እርግጡን ከተረዳ ወዲህ እሱም የሚያሳዝን የምሕረት ልመና ጨምሮ መልክተኛ ላከ፤ ቃሉም ይህ ነው። «ከቁታህ ታገስ፤ በኅፍረቴ ዘመን አላየሁህም፤ በነበልባል ፊት መቆም አልችልም፤ በግለት ተሸነፍሁ፤ በደቡ ኑብቲ (ለነገሥታቱ የጦርነት መላ የሚያስተምር) አምላክ፤ ነህና አሸናፊው (ሞንት ኮርማ ሆይ አንድ ነገር ስትፈልግ የሚቃወምህ ነገር አታገኝም። ወደ ባሕር ደሴት ሸሸሁ። ከዚች የግለት ቃል የተነሣ መንፈስህን ተጠራጠርሁ። አንድ ጠላት በኔ ላይ ተነሥቷል፤ በኔ ላይ የተነሣው ልብህ አሁንም አልቀዘቀዘምን? አሁን ግን በውነቱ ምስኪን ነኝ በወንጀሌ ጥፋት ውስጥ አትጣላኝ። የሚዛን ልክ ታናናሾችን ስብርባሪዎች ያውቃል (ይለያል)። እነዚህን ለኔ በይቅርታህ አብዛኛው፤ ዘር ብትዘራ በጊዜው ፍሬውን ታገኛለህ። ፍሬ የሚያፈራውን ዛፍ ገና በአበባው አታጥፋው። ፍርሃትን በልቤ አሳደርህ፤ ሽብርም በአካሌ ውስጥ ተነዛ፤ በመጠጥ ቤት ውስጥ አልቆምም በገናዬንም ለጨዋታ አያመጡልኝም። በራበኝ ጊዜ ከደረቅ ዳቦ በቀር አልበላም፤ ሲጠማኝም የምጠጣው ውሀ ብቻ ነው። ስሜን ከሰማህበት ቀን (ስምህን ከሰማሁበት?) ዠምሮ ፍርሃት በአጥንቶቼ ውስጥ ዘለቀ። አእምሮዬ ተቃጥሎአል ልብሶቼ ተበጣጥሰዋል። ወደ ኔይት (የራሱ አገር የሳይስ ሴት አምላክ ቤተ መቅደስ) ሸሽቼ ተደብቄ ያለው (ተማጥኜዋለሁ።) ና ወደኔ…..።

ፊትህን እኔ ወዳለሁበት መልስ የካድሁት ነገር እንዳለ ተመልከት። አገልጋይ (ወንጀለኛ?) በይቅርታ አይነጻም? ያለኝ ሁሉ ወርቅና የከበረ ደንጊያ በመልካም ዕቃ ያጌጡት ፈረሶቼ ሁሉ ይወስዱ ወደ ግምጃ ቤትህም ይግቡ። ፍርሃትን ከልቤ የሚያጠፋ መልእክተኛ ይላክልኝ፤ ከርሱም ጋራ ወደ ቤተ መቅደስ ሄጄ ቅዱስ መሓላዬን ልፈጽም።

ይኸን ሁሉ ሲሰማ ፒያንኪ ምንም እንኳን ዋና ተፎካካሪ ጠላቱ ሲወድቅለት ደስታ ቢሰማው ባንድ ወገን ደግሞ እንደርሱ የግብፅ ንጉሥ የነበረው በዚህ ዐይነት ተሸንፎ ይኸን የመሰለ ቃል ለመጻፍ መገደዱ ሳያሳዝነው አይቀርም። ወደ ፊት እንደምናገኘው እኔም ዘንድ ይምጣ እምቢ ካለም እስከ መጨረሻ ውጉት ብሎ ያላዘዘውም ስለዚህ ይሆናል። ቢሆንም የዘውድና የግዛት ነገር ምንም ያህል ርኅራኄው ሰፊ ሊሆን አይችልምና ፒኢያንኪ የታፍናቅታ መልእክት እንደሰማው ለመሐላው አፈጻጸም ትልቁን ሊቀ ካህን ፔታምኔስቶ የሚባለውን፤ መሣሪያና ዕቃ የሚረከብ የጦር አለቃውን ፑአርማን ባንድነት ላካቸው። ታፍኒቅታም እነሱም ባገኘ ጊዜ ወርቁንም ብሩንም ልብሱንም ጌጡንም መሣሪያውንም ሁሉ በያይነቱ ከአስረከባቸው በኋላ ከእርሱ ጋር ወደ ቤተ መቅደስ ሄዶ የአምላኩን ስም ጠርቶ እንዲህ ሲል ማለት «የንጉሡን ትእዛዝ አልሰጥም ከቃሉም እልፍ አልልም። እሱም ሳይፈቅድ ማናቸውንም ሹም አልጐዳም። እንደ ንጉሡ ቃልና ትእዛዝ እፈጽማለሁ።

ምንም እንኳን ታሪኩ ባይጠቅሰው ትፍኔቅታ ለፒያንኪ እየገበረ በዚያው በጥንታዊ ግዛቱ ባሳይስ ብቻ ሊቀመጥ ድርድር አቅርቦ ፒያንኪ ይኽንኑ ፈቅዶ የተስማሙ ይመስላል። ነገር ግን በመሐላው ላይ እሱ ሳይፈቅድ ማናቸውንም ሹም አልጐዳም የሚለው ቃል ምናልባት የፒያንኪ ሹማምንት ለግብር አገባበርና ለመቆጣጠርም በውሥጡ እንዲቀመጡ የተደረገ ይመስላል።

የሆነ ሆኖ ፒያንኪ በዚያን ዘመን ከማንም መንግሥታት ይበልጥ የገነነውን የሰለጠነውን፤ አባቶችና ወገኖቹ ኢትዮጵያውያን ሲገብሩለት የኖሩትን የግብፅ መንግሥት አሸንፎ ለአገሩ ለኢትዮጵያ ገባር ሲያደርግ በሕይወቱ አንድ ትልቅ ታሪካዊ ሥራ ፈጸመ ማለት ነው። ታፍኔቅታ አሜን ብሎ ሲገበር በግብፅ ምድር ውስጥ ፒያንኪን ሊቃወም የሚነሣ አልተገኘም። አገሩ በሙሉ በፒያንኪ ግዛት ውስጥ ሆነ። ታሪኩ ራሱ በዚያው ዘመን አጻጻፍ ምን እንደሚውል ቀጥለን እንመልከት።

ይኽ ሁሉ ሆኖ የምሥራቁም የምዕራቡም የሰሜኑም የደቡብም አገር ከተገዛለት በኋላ የታሕታይ ግብፅ ሁለት ነገሥታት ላዕላይ ግብፅ ሁለት ነገሥታት አራቱም (ከዚህ በፊት የነበሩት) ግራና ቀኝ የሁለት እባብ ምልክት ያለበትን ዘውዳቸውን እንደ ደፋ ለግርማዊነቱ መንፈስ ለመስገድ ግርማ ሞገሱን ለማየት ወደ ፒያንኪ መጡ። እነሱም ሲራመዱ ቅልጥማቸው እንደሴት ቅልትም ነበር። ነገር ግን በግርማዊነቱ ቤተ መንግሥት የተከተለውን ዓሣ በመብላት የረከሱ ስለሆኑ ፫ቱ ወደ ግርማዊነቱ አዳራሽ አልገቡም። ከመካከላቸው አንዱ ነምሩድ ብቻ ዓሣ የማይበላ ንጹሕ ስለ ነበረ መግባት ተፈቀደለት።

የድል አድራጊነቱን ሥራ አከናውኖ ሲጨርስ ነገሥታቱና መሣፍንቱም አነጋግሮ በየሥራቸው ደልድሎ ወደ አገሩ ሲመለስ የሆነውን የጉዞ ታሪክ በሐውልቱ ላይ ተገኝቶ የተተረጐመው ይኸው ጽሑፍ እንደዚህ እያለ ይቀጥላል።

ፒያንኪ በታሕታይ ግብፅ ያለውን ወርቅና ብር የሶርያንም፣ ሀብት ልብስና ጌጥ ቆዳ ልዩ ልዩ መሣሪያ በመርከቡ አስጭኖ ጉዞውን በባሕር ላይ ዠመረ። ልቡ በደስታ ሞልቶ ነበር። ከምዕራብ አገር (ናፓታ) አስቀድሞ እንደተዘጋጀው የደስታ አቀባበል ተደረገለት። ተቀባዮቹም እንደዚህ እያሉ በደስታ ጮሁ «ድል አድራጊው ንጉሥ መጣህ፤ ግዛትህ በታሕታይ ግብፅ ተዘረጋ፤ ወንዶችን እንደሴት አደረግሃቸው። አሁን ደስታ ይኸን ሰው ወደ ወለደችው እናት ልብ ውስጥ ነው፤ እሱም በአን (መንበረ አሞን) የሚቀመጥ «አሞን» ሕይወት ሰጠህ ክብርም ያንተ ነው። ይኽን ኮርማ የወለደች ላም ሆይ አንተ ጠባይን የምትወድ ሥልጣንህና ኃይልህ ለዘለዓለም ነው። አንተም እስከ ብዙ ዓመት ትኖራለህ»

በዚህ ጽሑፍ ውስጥ በሁለት ቅንፍ ውስጥ የሚገኙት ቃሎች እነዚያው በሐውልት ላይ የሚገኙት ሲሆኑ ባንድ ቅንፍ ውስጥ ለመግለጫ የተቀነፉትና በፍጹም ያልተቀነፉት ቃላት የራሴ አስተያየትና አገላለጽ መሆናቸውን አመለክታለሁ።

የሆነ ሆኖ ስለፒያንኪ በሐውልቱ የተገኘው ጽሑፍ ታሪኩን እዚህ ላይ ይፈጽማል። ፭፻ ዓመት እንደ ሌሎቹም ፯፻ ዓመት እግሩን ኢትዮጵያ «ኑብያን እየወጉ ያስገበሩትን የኃያሉን ፈርዖኖች የነቱትሞሲስን የነራምሴስ ፪ኛውን አገር ታላቂቱን ግብፅን ፒያንኪ የኢትዮጵያው ንጉሥ ለመጀመሪያ ጊዜ በዚህ ዓይነት አስገብሮ ወደ ኢትዮጵያ ጨመራት። የታላላቆቹ ከተሞች የመምፊስና የቴብ ክብር ወደ ናፓታ ዞረ። የፈርዖኖቹን የመምፊስና የቴብ ክብር ወደ ናፓታ ዞረ። የፈርዖኖቹን ልጆች ለርሱና ለተከታዮቹ ኢትዮጵያውያን እንዲገብሩ አደረጋቸው።

ፒያንኪ በሃሳቡ ጥብቅ የጦር መላ ዐዋቂ፤ የጐበዞች መሪ መሆኑ በአንድ ወገን ሲታወቅ በሌላ ወገን የግድ እምቢ ብሎ ተጋፍቶ ከተዋጋው በቀር የሰውን ደም በከንቱ ማፍሰስ የማይወድ፤ የማንኛውም ሰው መብት ሲቀነስ የሚያዝን ሰው ስለ ነበረ የገበሩለትን ነገሥታትና መሣፍንት ሳይገድልም ሳያስርም። ዋናውን ጠላቱን ታፍኔቅታን እንኳን ያን ያህል ተዋግቶ በመጨረሻ አሳዛኝ የምሕረት ቃል በመላክተኛ እጅ ከላከበት በኋላ የጠየቀውን ከመፈጸም በቀር ሄጄ እስከ መጨረሻ ላጥፋው ወይም እፊቴ ቀርቦ እጅ ይንሣኝ ማለቱ በታሪካዊው ሐውልት ላይ የለም። ፈርቶ ነው እንዳይባልም ለጊዜው በፒያንኪ ፊት በግብፅ የሚመክት እንዳልነበረ ተረጋግጧል። በፕያንኪ ፊት በግብፅ የሚመክት እንልነበረ ተረጋግጧል። ታፍኔቅታም ጨርሶ ድል መሆኑን ባይረዳውና የመቃወሚያ ቲንሽ ተስፋ ቢኖረው ኖሮ ይኽን የመሰለ አሳዛኝ የምሕረት ልመና - ለመላክና ተገዥነቱን በቤተ መቅደስ በመሃላ ለማረጋገጥ አይገደድም ነበር።

በዚህ መካከል ቲንሽ ላንባቢ ላስታውስ የምፈልገው ስለዘመኑ አነጋገርና አጻጻፍ ነው።

በፊት ዳግማዊ ራምሴስ ወደ ሶርያ (ቃዴስ) የዘመተ ጊዜ ወታደሮቹ ሸሽተውበት እርሱ ብቻውን ተጋጠመ ከሚለው ሥፍራ ላይ አምላኩን አሞንን እንደምን እንደለመነው አሞን በምን አኳኋን መልስ እንደሰተው አሁን ደግሞ ፒያንኪ ለነምሩድ ለታፍኔቅታ የሚልከው ወታደሮቹን ተዋጉ ብሎ ሲልክ የተነገረው ወታደሮቹና ታፍነቅታ ለርሱ የሚሰጡት ያነጋገር ሁኔታ ልክ እስራሎችና እርስ በርሳቸው ወይም ከእውነተኛው አምላካቸው ጋር ከሚያገኙት ንግግርና ጸሎት ጋር ይመሳሰላል። የግብፅ ፈርዖኖችና የጣዖት ካህናት ለአማልክቶቻቸው የሚያቀርቡት የጸሎትና የልመና የንግግር ቅርጽ የእስራኤል ነገሥታት እነዳዊት ለእስራኤል አምላክ ከሚያቀርቡት ንግግር ጋር ተመሳሳይነቱ ግልጽ ነው። የፒንኪያና የታፍነቅታ አነጋገር የመሰለ በዳዊት መዝሙር በብዙ ቦታ ይገኛል።

እስራኤሎች ፬፻ ዓመት ያህል በግብፅ ሲኖሩ የግብፅ ሥልጣኔ አጻጻፍና አነጋገር መውረሻቸው የታወቀ ነው። በተለይ የእስራኤሎች የመዠመሪያው መሪ ሕግና ሥርዓት መሪ ሕግና ሥርዓት ጽፎ የሰጣቸው ሙሴ በዳግማዊ ራምሴስ ቤት መንግሥት የፈርዖኑ የልጅ ልጅ እየተባለ የግብፆችን ማናቸውንም ጥበብና ዕውቀት እየተማረ ካደገ በኋላ ሕጉንና ሥርዓቱን እርሱም ሌሎችም ሊቃውንት እነአሮን ከግብፅ የወረሱትን ያጻጻፍና ያነጋገር ዕውቀት ለወገኖቻቸው ለ፳ኤል ሰጥተው ይህ ዕውቀት ሲወርድ ሲዋረድ እስከ ዳዊት ከዚያም እስከ ልጅ ልጅ ደርሶ ይሠራበት ነበር ማለት ነው።

እንደዚሁም የኢትዮጵያዊው የፒያንኪ ያባቶቹና የተከታዮቹ ሥልጣኔና ልማዳቸው ብቻ ሳይሆን ሃይማኖቻቸው ንግግርና አጻጻፋቸው በሙሉ የግብፆች መሆኑ ጥርጥር የለውም። ነገር ግን እነዚህን የናፓታን የመርዌን ነገሥታት በግብፃውያን ነገሥታቱ ለአማልክቱ ሊቃነ ካህና እየሆኑ የሠሩትን በኦሪት እንደሚያምኑ እውነተኛውን እግዚአብሔር እንደሚያመልኩ አድርገው ያገራችን ሊቃውንት ያምኑ ነበር።

እነሱም ከቀድሞ ዠምሮ የጻፉት እስከ ዛሬ ድረስ «የኢትዮጵያ ነገሥታት ከክርስትና በፊት በሕገ ኦሪት እያመኑ እውነተኛውን እግዚአብሔርን ያምኑ ነበር» እየተባለ ይነበባል። ይኸንንም የናፓታንና የመርዌን የአክሱምን ታሪክ ከማጥናቴ ከአሥር ዓመት በፊት እኔ፥ ራሴ አምን ነበር። ነገር ግን ምናልባት ዛሬ ባንድ ክፍል በሰሜን ወይም በቤገምድር ግዛት እንደሚገኙት ፈላሾች ያን ጊዜም የነዚህ አባቶች ከእስራኤል አገር መጥተው በእግዚአብሔር እያመኑ አንዳንድ ነገድ ሆነው ተቀምጠው ይሆናል እንጂ ሕዝቡ ከንጉሡ በዚያን ዘመን በኦሪት ሕግና በእውነተኛው አምላክ የማያምኑ መሆናቸውን የሐውልቱም የብራናውም (ፓፒሩስ) ጽሑፍ ያስረዳል። ከነገሥታቱ ውስጥ ያንዳንዶቹ ስም አስተርክአሚን አርድ አሚን፤ አሚን አስሮ አርክአሚን ሲል የአሞን «አሚነ ቤተ መቅደስ አገልጋይነታቸውንና የዚህ ጣዖት ፍቅረኛ መሆናችውን ለመግለጽ ነው። እንኳን እነርሱ የመዠመሪያ ካማዊ ንጉሥ የምናደርገው ሰፕታህ የሚባለው በታሕታይ ግብፅ ዋነኛ አምላክ በፕታህ የሚያምን መሆኑ ስሙ ያሰዳል።

አሁን ግን የዚህን ጉዳይ ወደ ጐን እንተወውና ወደ ታሪኩ እንመለስ።

ፒያንኪ በፊት እንደተመለከተው ከግብስጽ ዋና ከተማ ከመምፊስ ከተመለሰ ወዲህ ፲ ዓመት (እንደ ግማሾቹ ፲፪ (ግብፅን) ከመውረሩ በፊት በናፓታ አንዳንድ ጊዜ ላዕላይ ግብፅን በመደረብ ፳፩ ዓመት በድምሩ ፴፩ ዓመት ያህል ከ፯፻፶፩ እስከ ፯፻፳ ዓመት ድረስ ከክርስቶስ ልደት በፊት ገዝቶ ሞተ።

በመንግሥት ጥቂት ጊዜ የእህቱ ባል አማቹ ካስህታ፥ ከተከተለው በኋላ በኑብያና በግብፅ መንግሥት ሻባካ ነገሠ። ፒያንኪን የመሰለ ንጉሥ ወደ ግብፅ ከመዝመቱ በፊት ከግብፅም ተመልሶ አሥር ዓመት በገዛባት ዘመን የሥራው ዝርዝር ታሪኩ በጽሑፍ ስላልተገኘ በዚህ መጽሐፍ የቀረውን ታሪኩን ለማግባት አልቻልንም። ነገር ግን ከዚህ በፊት ለተጻፈው ታሪኩ መሠረት የሆነውን የድሉ ታሪክ የተጻፈበትን በብዙ ድካም ተፈላልገው ያገኙትን፤ ሙሴ ማሪዬትን፤ በመተርጐምና በማብራራት የደከሙትን ሙሴ አማኑኤል ደሩዤን፤ ሙሴ ብሩግሽን ሳናመሰግን ማለፍ አይገባንም። የሐውልት ስዕሉም ስላልተገኘ በዚህ ምዕራፍ ለመግባት አልቻልሁም።

ምዕራፍ ፰።

የሻባካ (ሰባቆን) ዘመነ መንግሥት።

የሻባካና የቦኮንራፍ (በኮሪስ) ጦርነት - አፍ አውጥቶ የተናገረው በግ - የጣዖቱ ኮርማ በሬ ከተራ በሬ ጋር ተዋግቶ እንደተሸነፈ።

ፒያንኪ በፊት ዙፋኑን ለመውረስ የሚችል ወንድ ልጅ ስለ አልነበረውና ሚስቱ እርጉዝ ስለ ነበረች እንደታመመ ለልጁ ባል ላካሽታ (ካስህታ) እንደዚህ ብሎ ተናዘዘ ይላሉ ሚስቴ ወንድ ልጅ ወለደችኝ እንደሆነ ልጄ አልጋዬን ባንተ ሞግዚትነት ይውረስ ወንድ ልጅ ያልወለደች እንደሆነ ግን አንተ ከልጄ የምትወልዳቸው ልጆችህ ልጆቼ ናቸውና መንግሥቴን ላንተ ሰጥቼሃለሁ አለው ከዚህ በኋላ ፒያንኪ በሞተ በ፲፭ኛው ቀን ሚስቱ ወንድ ልጅ ወለደችለትና ስሙ አክሱማይ ተብሎ በሕፃንነቱ ነገሠ። እሱም ቲንሽ በካሽታ ሞግዚትነት እንደገዛ በወጣትነት ጊዜው በድንገት ስለሞተ የፒያንኪ የልጁ ባል መንግሥትን ያዘ ይላሉ።

ከሄዬሮሊፍ የጽሑፍ ግን እስካሁን የአክሱማይን መንግሥት የሚናገር አላየሁም። የካሽታ ንጉሥነት ግን በትክክል ይገኛል። እንደዚሁም ይህ ካሽታ በታሕታይ ግብፅ ፈርዖንነት የያዘውን የኦሶርኮን ፫ኛን ልጅ ሻፒናፒት የምትባለዋን አግብቶ እንደነበረ በየመጽሐፉ ይገኛል። የዮሴፍ ካታዊ ፓሻን መጽሐፍ ፶፬ ገጽ ተመልከት። አሜኒሪቲስ የምትባለው የታወቀችው ንግሥትና ይኸው በአርእስቱ የተጻፈው ሻባካ የካሽታ ልጆች ናቸው።

ካሽታ የስሙ ትርጓሜ «የኩሽ» መንግሥትን በያዘ ጊዜ ስመ ጥሩው ድል አድራጊ የሚስቱ አባት ፒያንኪ ስለ ሞተ በታሕታይ ግብፅ ቀድሞ ለፒያንኪ የተገዙት ለርሱ አንገዛልህም ብለው እንደተዋጉት ተጽፏል። ከሁሉም የበለጠ የታፍነቅታ ልጅ በኮንራፍ «በግሪኮች አጠራር በኮሪስ» የሚባለው ሌሎችን ሁሉ መሳፍንት ደምስሶ እርሱ በታሕታይ ግብፅ የፈርዖንነቱን ዙፋን ያዘ። ነገር ግን በየጊዜው መሳንፍት ከጐኑ ከታሕታይ ግብፅ ከላዕላይ ግብፅ ካሽታ ስለተነሡበት በዘመኑ ዕረፍትና ሰላም ሊያገኝ አልቻለም።

የሆነ ሆኖ በላዕላይ ግብፅና በናፓታ ካሽታ ወይም ካስህታ በታሕታይ ግብፅ እላይ ስሙን የጠቀስነው የታፍነቅታ ልጅ የ፳፬ኛው ሥርወ መንግሥት መሥራች የሚባለው በኮንፍራ ሁለቱም እየተዋጉ ሁለቱም ፈርዖንነቱን የያዝሁ እኒኤ ነኝ ሲባባሉ ቆይተው በመጨረሻ ሻባክ የሚባለው የካሽታ ልጅ የፒያንኪ ፪ኛ የልጅ ልጅ በኮንራፍን ገድሎ ዋናውን የፈርዖንነት ሥፍራ ይዞ ፳፭ኛውን የኢትዮጵያን ሥርወ መንግሥት እንደ ምን እንደ መሠረተ እነሆ በሚቀጥለው እንመለከታለን።

ሻባካ ባለፈው እንዳመለከትነው የድል አድራጊው የፒያንክ ፪ኛ የልጅ ልጅ የካሽታ ልጅ የአሜኒሪቲስ ወንድም ነው። ታሪክ ከመጣራቱ በፊት የፒያንኪ ወንድምና ተከታይ ያደርጉት ነበር። የሂሮዱቱስን ፪ኛ መጽሐፍ ከገጽ ፩፻፴፯ - ፩፻፴፱ ተመልከት። የዛሬ ዘመን ጸሐፊዎች ግን ሻባካ የፒያንኪ የልጅ ልጅነቱን የካሽታ ልጅነቱን ያረጋግጣሉ። የሬይዝነርን የዋላስ ባጅን የካታዊ ፓሻን መጻሕፍት በየሥፍራው ተመልከት።

ከርሱ በፊት ሻባካ የሚባል ስለ ነበረ ሻባካ ፪ኛው ተብሎ ተምድቧል። ሬይዝነር የሚባሉት ጸሐፊ በሻባካ ላይ ኔፈርካ የሚባል ጭማሪ ስም እንደ ነበረው ከነጽሑፉ አሳይተዋል። ነገር ግን አብዛኛው ጊዜ የሚተራበት ስሙ ይኸው ሻባካ ነው። በግብፅ ጥንታዊ አጠራር ሻባካ ሲባል ካ ሳይጨመር ሻባ ማለት ሳባ ማለት ነው፤ በምዕራፍ ፩ ላይ እንደገለጽነው በነርሱ አጠራር ካ ሲጨመር ዘርፍ አያያዥ ሆኖ የሻባው (የሳባው) ለማለት ነው ይላሉ፤ የብሩግሺን መጽሐፍ ተመልከት። ይኸም ከኩሽ ወገን ካለው የሳባ ዘር መሆኑን ለማስረዳት ሳይሆን አይቀርም።

በስሙ ላይ እንደ ካህናት ነገሥታት አባቶቹ ሜይ አሙን የአሞን ወዳጅ ይባላል። ይኽንኑ ሻባካን የግሪኮቹ ጸሐፊዎች ማኔቶን ሄሮዶቱስ ዲዮዶር የሚባሉት ሰባኮስ ወይም ሳባኮን ይሉታል የኒቅዩ ኤጲስ ቆጶስ ዮሐንስ በስሙ ዮሐንስ መደብር በሚባለው መጽሐፍ ሰዋኬን ንጉሠ ሕንድ ብሎ በስሕተት የሕንድ ንጉሥ እንዳደረገው ወደ ፊት እናገኛለን። በመጽሐፍ ቅዱስ ላይ በአማርኛው ሰዋ በግዕዙ ሰጐል የሚለው እርሱኑ ነው። ፪ኛ ነገሥት ምዕራፍ ፲፯ ቍጥር ፩ - ፬። ተመልከት። ነገር ግን ገብርኤል ሀኖቶ የሚባለው የግብፅ አገር ታሪክ በሚለው መጽሐፉ ፪ኛ ቮሊም መጽሐፍ ቅዱሱ ሶዋ ያለውን እይደልታ መሥፍን ብሎታል ቢሆንም ይኽንኑ ሻባካን መሆኑ ነው። መጽሐፍ ቅዱስ ሶዋ ያለበት ምክንያቱ የግብጾች ቃል አሰካክ ካ ሳይጨምር ሳባ ወይም ሳቫ (ዋ) ያለውን ብቻ በመከተል ነው።

ሻባካ ወደ ዙፋን ከመውጣቱ ቀደም ብሎ በነበረው ጊዜ አባቱ ካሻታ ላዕላይ ግብፅን በሚያስተዳድርበት ዘመን ለአያቱ ለፕያንኪ እገዛልሃለሁ ብሎ ምሎ የነበረው ታፍኔቅታ ፒያንኪ ከሞተ በኋላ ለአማቹ ለካሻታ አልገዛም ብሎ ተነሥቶ የታሕታይ ግብፅን ነጻነት አቋቁሞ ለልጁ ለቦኮንራፍ (ባክ ኤን ራንው) ስለሰጠው በኮንራፍ በአጠገቡ ያሉትን የልደታን መሣፍንት ደምስሶ ከዚህ በፊት እንዳልነው ከካሽታ ሲጋጭ ኖሮ አሁን ወደ ሻባካ ዘመነ መንግሥት ተላለፈ።

በኮንራፍ (በካሪስ) እንደቀድሞዎቹ ኃያላን ፈርዖኖች የሰሜንና የደቡብ የላዕላይና የታሕታይ ግብፅ ፈርዖን ሳይሆን ነኝ እያለ በታሕታይ ግብፅ ብቻ ነግሦ የሚያስተዳድርበት ዘመን ሁለት ጭንቅላት ያለው በግ ተወልዶ የታሕታይ ግብፅን ዘለቄታ መትፋትን አፍ አውጥቶ ተናገረ ይላሉ። ይኸውም ወደ ፊት እንደምናገኘው ሻባካና በኮንፍራፍ ተዋግተው ሻባካ በኮፍራፍን ከነሕይወቱ በቃጠለውና ታሕታይ ግብፅን በወረረ ጊዚኤ እንደ ተፈጸመ ተቆጥሯል ይባላል። የበጉ ትንቢት ቢካድም ቢታመንም፤ ከዚህ ጊዜ ዠምሮ ታላቂቱን ገናናይቱን የግብፅን ግዛት ድል አድራጊ በመፈራረቅ ከኢትዮጵያውያን አሶር ከዚያ ባቢሎንና ፋርስ ቀጥሎም ግሪክና ሮማ አረብና ቱርክ እስከ ቅርብ ጊዜ ድረስ ፈረንሣዊና እንግሊዝ እየተከታተሉ ይገዟት ዠመር።

ቀድሞ በነቱትሞሲስ በነራምሴስ ዳግማዊ ጊዜ ተገዥ የነበሩት፤ የአሶርና የአካባቢው (ቀድሞ ኬታ፤ ሒቲቲ፤ የሚባሉት) አገሮች አሁን ከግብፅ አጥቂነት ወጥተው እነርሱ በዙሪያቸው ያለውን አገር ዘመን (፮፻፲፮ - ፮፻፩ ዓመት ከክርስቶስ በፊት) አሶርን ከሰል ምናጽር ፭ኛ በኋላ የነገሠው ሳርጎን ፪ኛ ይሁዳን ሕዝቅኤል እስራኤል ሾሔአ (ኦሴዕ) ይገዙበት የነበረው ጊዜ ነው። ነቢዩ ኢሳይያስ የነበረበትም ዘመን ይኸው ነው።

በመዠመሪኢያ በኮንፍራታ ታሕታይ ግብፅን በሚያስተዳድርበት ጊዜ በብልሕነቱ በአስተዳደሩ የተመሰገነ ነበር። ነገር ግን ከብልሕነቱ የተነሣ ከዚህ በፊት ለተነክነው ሐፒ ለሚባለው የበሬ ኮርማ ግብፃውያኑ መስገዳቸው ጸጽቶት ኖሮ እንደ አምላክ የሚሰግዱለት የበሬ ኮርማ ከሌላው በሬ ምንም ልዩነት እንደ ሌለው ለማስረዳት ሲል ሕዝብ በተሰበሰበት አደባባይ የሚመለከውን ኮርማና አንድ ገርጋራ ተራ በሬ ከውጭ አስመጥቶ አዋጋ። በውጊያውም ላይ ገርጋራው በሬ የሚመለከውን ኮርማ በኃይል በቀንዱ ወግቶ ገደለው። ይኸን በመመልከት እሱ ተስፋ በኃይል በቀንዱ ወግቶ ገደለው። ይኸን በመመልከት እሱ ተስፋ እንዳደረገው የኮርማውን (የሐፒን) ከንቱነት በመረዳት ፈንታ ለዚሁ አምኮ የቀናው ሕዝብና ይልቁንም ካህናቱና ነቢያቱ በአምላካችን ላይ የሚሳለቅ ከሐዲ (ዓላዊ) ንጉሥ ነው ብለው እያጉረመረሙ ተነሱበት። ስለዚህ በናፓታና በላዕላይ ግብፅ ወዳለው ወደ ኢትዮጵያዊው ንጉሥ ወደ ሻባካ ናና ተበቀልልን ብለው ላኩበት።

እሱም በፒያንኪ እግር የተተካሁ የላዕላይና የታሕታዊ ግብፅ ፈርዖን ነኝ ብሎ ወደ ሰሜን ዘልቆ በኮንፍራን ለማስገበር የሚያዘጋጅበት ጊዜ ነበርና ይኸንንም ምክንያት ስላገኘ ድሰ ብሎት ናፓታ ወደ ሰሜን ተጓዘ። የቀሩትም መሣፍንት ገብረው በውስጡ ስለአበሩለት ከቦኮንፍራ ጋራ ተዋግቶ አሸነፈው። ከአሸነፈውም በኋላ የሚመለከውን ኮርማ በተራ በሬ አስወግቶ በድፍረት በማስገደሉ ካህናቱ፥ «ስቀለው አቃጥለው» እያሉ ጮኸው ይሁን ወይም አባትህ ታፍናቅታ ለአያቴ ለፒያንኪ ፪ኛ ሊገዛ በሳይስ ቤተ መቅደስ በጦር አለቃው በፑአርማና በሊቀ ካህኑ በፔታምኔስቶ ፊት ምሎ የነበረውን አፍርሰው ተዋጋኸኝ በማለት እሱው ፈርዶበት ይሁን አይታወቅም።

ባንዳንድ ጽሑፍ ደግሞ በኮንፍራ ከአሶራውያን ጋር ሲዋጋ ተማርኮ ኃይለኞቹ አሶራውያን እንደ ልማዳቸው በሕይወት ቆዳውን ገፈው ገደሉት ይላሉ፤ የገብርኤል ሐኖቶን መጽሐፍ ገስ ፭፻፴፫ ተመልከት። ነገር ግን ለግብፅ ታሪክ መሠረታዊ የሆነው ጸሐፊ ሁሉ በኮንፍራ በሻባካ እጅ መሞቱን ያረጋግጣል።

የሆነ ሆኖ ሻባካ የታሕታይ ግብፅን ከላዕላይ ግብፅ ጋር አንድ አድርጎ ሊቢያንም ወደ ራሱ ግዛት ካደረበ በኋላ ወደ አገሩ ወደ ናፓታ በመመለስ ፈንታ እዚያው በሰሜን በመምፊስ የመናገሻ ከተማ ተቀምጦ ያስተዳድር ጀመር። ስመ ጥሩይቱን እህቱን ንግሥትን አሜኔሪቲስ ትርጓሜው የአሞን ዓይን በርሷ ላይ ነው የምትባለውን ሙሉ ሥልጣን ሰጥቶ ከሱ በታች በላዕላይ ግብፅ በቴብ ላይ አነገሣት። እሷም ብልህ ኃይለኛ ስለነበረች በርሱና ከርሱ ቀጥለው በነገሡት ፫ ነገሥታት ዘመን እንደ ሞግዚትና እንደ ንግሥት ሆና መላውን ግብፅን አስተዳድራለች።

በአሞን ቤተ መቅደስም የነበራት መንፈሳዊ (ቤተ ክህነታዊ ሥልጣን በቴብ ከፍ ያለ ስለ ነበረ የላዕላይ ግብፅ ንግሥት ከመባል ጋር የአሞን ታላቂቱ ካህኒት ትባል ነበር። ሻባካ ለእህቱ ትልቅ ሥልጣን በቴብ ሰጥቶ እርሱ በታሕታይ ግብፅ ሆኖ እንደ ቀድሞ ኃያላና ፈርዖኖች በገናንነት ያስተዳድር ዠመር። በዘመኑ ብዙ ሐውልትና ቤተ መቅደስ አሠራ። በታሕታይ ግብፅ ብዙ መሣፍንት ባንድ ጊዜ እየተነሡ የፈርዖንነቱን ዙፋን ለመያዝ ባደረጉት ጦርነት የፈረሰውን ሁሉ እየጠገነና እያደሰ አቋቋመ። ለሕዝብ ጥቅም የሚሰጠውን የውሃ ቦይና ግድብ መንገድ በማሠራት ተመስገነ።

በሕግና በዳኝነት ረገድ በሙሉ አልተጻፈለትም እንጂ የሠራው ብዙ ነው ይባላል። ይኸን ንጉሥ ከዚህ በፊት እንዳመለከትሁት ባፄ ሠርፀ ድንግል ዘመነ መንግሥት ከዐረብኛ ወደ ግዕዝ የተተረጐመው የዮሐንስ መደብር የታሪክ መጽሐፍ በ፲፰ኛው ክፍል ያነሣዋል። ስሙን እንደ ግብፆቹ ሻባካ እንደ ግሪኮቹ ሳባኮን ወይም ሳባኮስ በማለት ፈንታ ሰዋኬን ይለዋል፤ የኑብያና የኢትዮጵያ ወይም የግብፅ ንጉሥ በማለት ፈንታም የሕድን ንጉሥ ብሎታል። የነገሠበትንም ዘመን ፲፮ቱን ዓመት ፶ ዓመት አድርጎታል ይኸንንም ፶ ዓመት መንገሡን መሠረት ያደረገው የሄሮዱቱስን መጽሐፍ ይሆናል። ነገር ግን የዮሐንስ መደብርን መጽሐፍ ከግዕዝ ወደ ፈረንሳዊ የተረጐሙት ሙሴ ዘቴንቤርግ እርሱ በስሕተት የሕንድ ንጉሥ ያለውን በቅንፍ ውስጥ የኢትዮጵያ ንጉሥ ብለው አርመውታል።

ይኸንንም ከአስረዳን በኋላ በዮሐንስ መደብር ስለ ሻባካ የተጻፈውን በቀጥታ ከግዕዙ እንመልከት «ክፍል ፲፰፤ ወእምድኅሬሁ (፩) ነግሠ ላዕለ ሀገረ ግብፅ ሰዋኬን ንጉሠ ሕንድ ፶ ዓመት። ወኮነ መፍቀሬ ሰብእ፤ ወኢይፈቅድ ክዒወ በዓመፃ። ወውእቱ አንበረ ሕገ በምስር ከመዝ፤ ኵሉ ዘይኤብስ ኢይሙት ወኢይሣቅይዎሙ ባሕቱ ይሕየው ወኵሉ ስለ ፩ ፩ ከመ አበሳሁ አዘዘ ይኰስትሩ ምድረ፤ ወያስተጋብኡ መሬት ወይደዩ ውስተ ባሕር። ወሶበ ጐንደዩ በዝንቱ ምንዳቤ ወበዝ ፄዋዌ ርኅቀ ማያተ ፈለግ እምነ ምድር። ወረሰዩ ሀገሮሙ መልዕልተ በእንተ ፍርሃተ ማያት ከመ ኢይስጠውሙ። ወበመዋዕሊሁ ቅድመ ለሳሶጦትሪትም (፪) ኮኑ ማያት ያስጥሙ እምቅድመ ይክርዩ ምድረ ለፈለግ ወዘገብሩስ ውዲየ መሬት ላዕለ ማይ ኢተፈጸመ ሎሙ ሥምረቶሙ በእንተ ብዝኃ ውኂዝ ፈለግ። ወሰዋኬንስ ንጉሠ ሕንድ፤ ረስየ ሎሙ ማኅደረ ኅበ መካን ልዑል በትግሐተ ልብ» ትርጓሜው ባጭር «ሻባካ በግፍ የሰው ደም እንዲፈስ የማይፈልግ ሰውን የሚወድ ነበር። ስለዚህ ማናቸውንም ጥፋት ያጠፋ ሰው ሁሉ ውሀው እየሞላ ሰውን እንዳይወስድ እንዳያሰጥም የባሕሩን ዳር ዳር ረግረጉን አፈር እያጋዘ መሬቱ ከውሀው ከፍ እንዲል እየደለደለ እንደ ጥፋቱ መጠን በመሥራት ይቀጣ እንጂ በሞትም በሥቃይም አይቀጣ ሲል ሕግ አወጣ። ከርሱ በፊት በነበረው በሴሶስትሪስ (በኮንፍራ) ዘመን ግን ሕዝቦቹ ግድብ ከማበጀታቸው በፊት ማዕበል መጥቶ አሳባቸውን ሊያከናውኑ አልቻሉም ነበር። የሕንዱ (የኢትዮጵያው) ንጉሥ ሰዋኬን (ሻባካ) ግን በሙሉ ልባዊ ትጋት ከፍተኛ መኖሪያ እንዲያገኙ አደረገላቸው» ባጭሩ የሞትን ቅጣት በሥራ ለውጠው ማለት ነው።

ሻባካ በአገር ውስጥ ብዙ የሐውልት፤ የቤት፤ የመንገድ የቦይ የከተማ ሥራ በአስተዳደር የሕግና የዳኝነት ደንብ ከአከናወነ በኋላ አሳቡን ግዛት ወደ ማስፋፋት አቀና። አሳቡም ያረፈው ከርሱ በፊት የነበሩት ፈርዖኖች እነራምሴስ ፪ኛ ይገዙት ወደ ነበረው ወደፍልስጥኤም ወደ አሶርና ወደ ባቢሎን ወደ ጢሮስና ወደ ሲዶና ነው። እነዚህን አገሮች አብዛኞቹን የቀድሞዎቹ ፈርዖኖች ይገዙዋቸው ከነበረና እኔ በነሱ አገር ከነገሥሁ መግዛት አለብኝ የማለት መንፈስ በርሱም በተከታዮቹም በነታርሓቃ አድሮባቸው ነበር። ዳሩ ግን እነዚህ የምሥራቅ አገሮች በቀድሞዎቹ ፈርዖኖች ዘመን የነበሩት የሥልጣኔ የኃይል ደረጃ በአሁኑ እነሻባካ በደረሱበት ጊዜ በጣም ያነሰ ነእብር። ይልቁንም ከነዚሁ አገሮች መካከል በተለይ እንደ ብረት የጸናውና በዚህ ዘመን ከሁሉ በፊት ያየለው የአሶሩ መንግሥት በነሰልምናጽር በነሳርጎን እየተመራ ከተማውን በነነዌ አድርጎ በሥልጣኔ በኃይልም የገነነ ከሆነ ቆይቷል። በሰማርያ ያለውን የእስራኤልን መንግሥት ፫ ዓመት ከቦ አስጨንቆታል። የቀሩትንም ፍልስጥኤምን፤ ፊንቄን፤ ሞዓብን ለመያዝ እየተዘጋጀ እማስፈራራት ላይ ይገኛል። ግብፅንም ሳይወር አይቀርም የሚሉ ወሬ ለሻባክ በየጊዜው ስለደረሰው ሻባካ አሶርን ለመግዛት ሳይሆን ሌሎችን ግዛቶች ለመፋለም፤ ወይም ወደኔ ሳይመጣ እኔ ሄጄ ካልወደቁት አገሮች ጋር ሆኜ ልውጋው ብሎ አሰበ። በዚህም ላይ የአሶርን ወረራ የፈራው የእስራኤል ንጉሥ ሖሼእ ወይም ሆሴዕ ለሻባካ እርዳኝ ብሎ ላከበት። እርሱም በጠላቱ በአሶር በኩል ያለውን የጦር ኃይልና የሠራዊት ብዛት ሳያመዛዝን ከግብፅና ከኢትዮጵያም የበረከተ ጦር ሳይሰበስብ የታሕታይ ግብፅንና የላኩበትን አገሮች ኃይል ተስፋ በማድረግ በቶሎ ሊዋጋ ሄደ። የጦር መላ የሚያውቀው የአሶሩ ንንባካ ከግብጽ ደርሶ አንድነት ከማበራቸው በፊት የሐትን ንጉሥ ያሁሚድን ለብቻ በልቶሎ ገጠመውና ተዋግቶ ማረከው። ከማረከውም በኋላ መቀመጫ እንዲሆን ሲል በሕይወቱ የሰውነቱን ቆዳ አስገፍፎ ገደለው ይባላል። ከዚያ የፍልስጥኤሙን ንጉሥ ሑኑንና የግብፁን ፈርዖን ሻባካን በተራቸው ጦርነት ገጥሞ አሸነፋቸው። በጦርነቱ ላይ የፍልስጥኤሙ ንጉሥ ተማረከ። ሻባካ ግን ከዚህያ ሸሽቶ ብቻውን (ባንድ እረኛ መሪነት?) ወደ አገሩ ወደቴብ ተመለሰ ይባላል። እንደ ተመለሰም ብዙ ዘመን ሳይቀመጥ በ፯፻፩ ዓመት ግድም ከክርስቶስ ልደት በፊት ሞተና በመንግሥቱ ልጁ ሻባቶካ በግሪኮች አጻጻፍ ሰቢኮስ የሚባለው ተከተለው።

እስከ ሻባካ ድረስ በግብፅ ዙፋን የነገሡትን የሳይስ ወይም የቡባስት ነገሥታት ጸሐፊ ሁሉ የ፳፬ኛው ዲናስቲ (ሥርወ መንግሥት) አሁን ደግሞ በሻባካ ጀማሪነት የኢትዮጵያውያኑ ገዥዎች ፳፭ኛ ዲናስቲ አድርጓቸዋል። ከዳግማዊ ፒያንኪ የሚጀምሩ አሉ። ነገር ግን እርሱ ወደ ናፓታ ከተመለሱና ከሞተ ወዲህ ታፍናቅታና ልጁ ቦኮሪስ ጣልቃ ገብተው ለጥቂት ዘመን ስለገዙና በቀጥታ ሻባካ ከፒያንኪ ገዥነትን ሳይቀበል ስለቀረ አብዛኞቹ የኢትዮጵያውያንን ዲናስቲ መሥራች ሻባካን አድርገውታል።

ምዕራፍ ፱።

የግብፅና የናፓታ የነገሥታቱ (የፈርዖኖቹ) ና የአማልክቱ ሁኔታ።

የግብፅ መንግሥት በኢትዮጵያዊው ንጉሥ በፒያንኪ ሲገዛ ከቆየ በኋላ ከርሱ ቀጥሎ ካሽታ (ካስህታ) ከዚያ ሻባቃ (ሰባኮን) ሻባታካ (ሰቢኮስ) ታርሐቃ፤ ታኑታሙን የሚባሉ የሚባሉት አምስት የኢትዮጵያ ነገሥታት ከገዙ ወዲህ ታላቂቱ የግብፅ አገር አንሰራርታ የራሷን ነጻነትና የቆየ ክብሯን ጠብቃ መኖር አልቻለችም። ሰለዚህ ከኢትዮጵያ ግዛት ቀጥሎ እየተከታተለ የውጭ ገዥ ያጠቃት ዠመር። እርሷ በገነነችበት ዘመን ደካሞች የነበሩት የአሶር፤ የባቢሎን የፋርስ መንግሥት አሁን ኃይልና ገናንነት በተራ እያገኙ ተነሡባት።

ከፒያንኪ ቀጥሎ ግብፅን የገዙትን የኢትዮጵያውያን ታሪክ ከዚህ ወዲህ በግብፅ ላይ የተፈራረቁትን የአሶርንና የባቢሎንን ታሪክ በመታተም ላይ ካለው ከኢትዮጵያ ታሪክ ላይ ሰፋ ባለ አኳኋን ወደ ፊት እናነባለን። የአሶርና የባቢሎን ነገሥታት ራሳቸው እየመጡ ወይም ጦር እየላኩ ታሕታይና ላዕላይ ግብፅን እየመቱ በሚያስገብሩበት ጊዜ በውስጥ አስተዳደር ከግብፅና ከኢትዮጵያ ዘር የወረዱትን ፕሳምቴክ ወይም ነኩ (ኒካዎ) የሚባሉትን እያነገሡ ያስቀምጡ ነበር። ዳሩ ግን ከባቢሎን በኋላ የፋርስ መንግሥት በ፭፻፳፭ ዓመት ከክርስቶስ ልደት በፊት ግብፅን ወርሮ እንደ አንድ አውራጃ አድርጎ በቀጥታ የመንግሥቱ ተገዥ አደረጋት። ስለዚህ ከፋርስ ዠምሮ ጥንት ሁሉን የምታሥፍራ ኃያል በነበረች ሥልጣኔዋ ያስደንቅ በነበረችው በግብፅ ላይ የተፈራረቁትን የውጭ አገር መንግሥታት ስምና የገዙትበትን ጊዜ ከዚህ ቀጥሎ በሚቀጥለው ሰንጠረዥ እንመልከት።

|  |  |  |  |
| --- | --- | --- | --- |
| ተራ | የወራሪዎቹ ስም | የገዛበት ዘመን | የግዛት መጠን |
| ፩ | ፋርሶች | ከክርስቶስ ልደት በፊት ፭፻፳፭ -፫፻፴፪ | ፩፻፺፫ ዓመት |
| ፪ | ግሪኮች | ፫፻፴፪ - ፴ | ፫፻፪ ዓመት |
| ፫ | ሮማውያን | ከክርስቶስ ልደት በኋላ ፴ - ፫፻፺፭ ዓመተ ምሕረት | ፬፻፳፭ ዓመት |
| ፬ | ቢዛንቲ (ቁስጥንጥንያ) | ፫፻፺፭ - ፮፻፵ ዓመተ ምሕረት | ፪፻፵፭ ዓመት |
| ፭ | አረቦች | ፮፻፵ - ፩ሺ፭፻፲፯ ዓመተ ምሕረት | ፰፻፸፯ ዓመት |
| ፮ | ቱርኮች | ፩ሺ፭፻፲፯ - ፩ሺ፰፻፭ ዓመተ ምሕረት | ፪፻፹፰ ዓመት |

የቱርክ ግዛት በግብፅ የጸናበት ዘመን ፈረንሳዮች በ 1798 ዓ .ም የቱርክን ጦር ወግተው ከያዙ በኋላ ምንም ያህል ሳይቆዩ ወጡ። በፈረንሳዊ ላይ እንግሊዞች ተጨማሪ ሆነው ምንም እንኳ ሁለቱ መንግሥታት ፈረንሳዊና እግሊዝ የኤኮኖሚው ገዥ መሆናቸው ባይቀር ያው የቱርክ የበላይ ገዥነት እየቀጠለ በውስጥ አስተዳደር ግን ከናፖልዮን ጋር በግብፅ ሊዋጋ የመጣው መሐመድ አሊ። የሚባለው ቱርክ የግብፅን የውስጥ አስተዳደር ጨብጦ ያዘ። የርሱም ዘሮች እንደነ ኢስማኤል ያሉት እየተከታተሉ ከደዊ የተባሉ እስከ ትልቁ የመዠመሪያው ጦርነት 1914 – 1919 ዓ.ም) ድረስ በገዥነት ከቆዩ በኋላ ቱርክ የጀርመን የጦር ጓደኛ ሆኖ ሲሸነፍ የቱርክ ግዛት በነበረው አገር ፈረንሳዊና እግሊዝ እየተከፋፈሉ ሲገቡ የግብፅ የተገዥነት ዕጣን ለእንግሊዝ ደረሰ። ስለዚህ የእንግሊዝ ግዛት እስከ ቅርብ ጊዜ 1940 ዓ.ም ድረስ በልዩ ልዩ መልክ የበላይነት ወደብና ካናል ወይም ለጦር የሚመቸውን ሥፍራ በመያዝ ብዙ ጊዜ ከቆየ በኋላ ወይም ጦር የሚመቸውን ሥፍራ በመያዝ ብዙ ጊዜ ከቆየ በኋላ ለጦር የሚመቸውን ሥፍራ በመያዝ ብዙ ጊዜ ከቆየ በኋላ ፋሩክን አስወጥተው መንግሥቱን በያዙት ሰዎች መሪነት የእንግሊዝ ግዛት በፍጹም ከግብፅ ተነቅሎ እነሆ ዛሬ በራሳቸው ፈቃድ በሙሉ ነፃነት ሲተዳደሩ እንመለከታለን።

የግብፅ የኑሮ ዕድል በዚህ ዓይነት ሲፈጸም ቀድሞ በግብፅ የተገዙት መልሰው ግብፅን የገዙት የናፓታ ኢትዮጵያውያን ግብፅን በየጊዜው ከወረረ የውጭ ጦር ጋር እየተከላከሉ አንዳንድ ጊዜም የግብፅ ፈርዖን ፕሳሜቲስ ከኢትዮጵያው «ናፓታ» ንጉሥ እንወዳለንና ናፓታን እንደርበው ሲሉ የኢትዮጵያውያኑ ነገሥታት ግብፅ ያባቶቻችን የነሻባክ የነታርሐቃ ግዛት ነበርና እኛ መግዛት ይገባናል እያሉ በየበኩላቸው ሲመኙ ሲከራከሩ በመካከል የውጭ ጠላት በሁለቱም ላይ ተነሣ። ከሁለቱም ይልቅ በግብፅ ላይ ወራሪው እየበረታ ስለሄደ በሁለቱም ዘንድ ለመግዛት ያለው ምኞት እየጠፋ ሄደ። በመግዛት ፋንታ በሁለቱም ልብ የመካከል መንፈስ ብቻ አደረ። ይኸም የመከላከል አንድ ከግብፆች ዘንድ ጨርሶ ጠፍቶ በሙሉ ለውጭ ጠላት ወደ መገዛት ሲገቡ ኢትዮጵያውያኑ ፋርሶችንም ግሪኮችንም እየተከላከሉ የመመለስን ዕድል አግኝተዋል። የግብፅ ከተሞች መምፊስና ቴብ በአሶርና በፋርስ ጦር እየፈራረሰ ሲበዘብዝ ናፓታና መርዌ ይህ የመፍረስ አደጋ አላገኛቸውም። ከዚህም የመዳን እድል ያገኙት በራሳቸው ጀግንነት ብቻ በማለት ትምክህትን ባንሰጣቸው ለወራሪው ቅርብ ሆነው ባለመገኘታቸው ጭምር መሆኑን ማስታወስ ይገባል። ርቀቱንም ንቆ ወደ ናፓታ የመጣውንም ጦር ኢትዮጵያኑ እየተዋጉ አሸንፈው ስለ መለሱት በአገር ርቀትና በዠግንነታቸው በድርብ መጠቀማእችውን እንገነዘባለን።

ከፋርስ በኋላ የተነሣው የግሪክ መንግሥት በታላቁ እስክንድር መሪነት ግብፅን ሲይዝ ከመርዌዪቱ ንግሥት ከሕንደኬ ካንዳስ፥ ክንዳዴ በመልእክት ከመነጋገር በቀር ግብፅን እንደገዛው የናፓታንና ይልቁንም በአሁኑ ጊዜ «፬፻ - ፫፻ ዓመት ከክርስቶስ በፊት» የደመቀውን ከተማ መርዌን ይዞ አላስተዳደሩ የግብፅ ግዛት በኋላ ዤነራሎቹ አገር ተካፍለው ሲያስተዳድሩ የግብፅ ግዛት ለእስክንድር የጦር አለቃ ፕቶለሜውስ (በጥሊሞስ) ደርሶ የርሱ ዘር እስከ ክሌዎፓትር ፬ኛ ድረስ ፴ ዓመት ከክርስቶስ በፊት ደርሶ ሲያስተዳድሩ የመርዌ ኢትዮጵያ ነፃነቱን እንደጠበቀ ነው። አንዱ ሲቀዘቅዝ ሌላው መሞቅ የተለመደ ስለሆነ በኢትዮጵያ ስም የሚጠሩት የናፓታ ኢትዮጵያውያን የደመቀውን ከተማቸውን ትተው የሚጠሩት የናፓታ ኢትዮጵያውያን የደመቀውን ከተማቸውን ትተው ወደቡብ ምሥራቅ ወደ መርዌ መጥተው መንግሥታቸውን ይመራሉ።

በዚህ መካከል በጐኑ ያለው ላሁኑ መንግሥታችን ለቋንቋውም ለሥልጣኔውም ትክክለኛ አባትነት ያለው የአክሱም መንግስት ተነሣ። እርሱም በየሐውልቱ ላይ የተገኘው ጽሑፍ እንደሚያስረዳው ከ፫ኛ ወይም ከ፬ኛው መቶ ዓመት መቶ ዓመት ከክርስቶስ ልደት በፊት ዠምሮ መንግሥቱን አቁሞ ከጊዜ ወደ ጊዜ እየገነነ ተነሣ። የብራና የወረቀት የቃል ታሪካችን ግን የአክሱምን መንግሥት ገናንነት ከክርስቶስ በፊት እስከ ሺ ዓመት ያደርሰዋል።

እስከ ክርስቶስ ድረስ ከክርስትና በኋላ ደግሞ ሮማውያን ቀጥሎም ዓረቦች በግብፅ ግዛት ሲፈራረቁ እስከ ኑብያ (ናፓታና መርዌ) ድረስ እየገቡ ሲገዙ አክሱም ያሉት ትዮጵያውያን ከደቡ ዓረብ ይዘው የመጡትን የሳባን ፊደልና ሃይማኖት እንደ ያዙ በአራተኛው መቶ ዓመተ ምሕረት ላይ በአማልክቶቻቸው በነአስታርት በነማሕረም ፈንታ እውነተኛውን አምላክ ክርስቶስን ተቀበሉ። በሳባ ፊደል ፋንታም የግዕዝ ፊደል ተተካ። ይኸም እነሆ ከአክሱም ላስታ ከላስታ ሽዋ ከሸዋ ጐንደር ከጐንደር መቀሌ ከመቀሌ አዲስ አበባ የመንግሥቱን መደብ ቢለዋወጥም ክርትናና የግዕዝ ፊደል እነሆ መቀጠል ላይ ናቸው። እደ ፊዒትም በራሳቸው ፈቃድ ከመሻሻል በቀር እርምጃቸውን የሚያሰናክል እንደማይመጣባቸው እየተመኘን ቢመጣም የሃይማኖት ጋሻ አንግበው የማጥቃት ሳይሆን የመከላከል ጥሩር ለብሰው በተለመደው የአርበኝነት ጦራቸው ተዋግተው ሲወራረስ የመጣውን የማሸነፍ አክሊል እንዲያገኙ ተስፋችምም እናስቀድም።

በግብፅና በናፓታ (በኑብያ) የመንግሥቱን መለዋወጥ በዚህ ዓይነት በጥቂቱ ከተመለከትን በኋላ የአማልክቱን የነአሞንን ፍጻሜ እንመልከት።

አሞን ፕታህ፤ አፒስ፤ ሖትሖር፤ ኦሲርስ፤ ኢሲስ፤ አቱም ቶት ኔይት፤…..የሚባሉት ሌሎችም ቁጥራቸው የበዛው የታላላቅ ከተሞች የታናናሽ መንደሮች አማልክት የውጭ አዋቂ በአሶር ዠማሪነት መጥቶ ፈርዖኖቻቸው እስኪጠቁ ድረስ እነሱም ባለፈው በተመለከትነው አኳኋን ተከብረው ተፈርተው ሲኖሩ በኋላ የአሶርና የባቢሎን የፋርስ ወራሪዎች ሲገቡ የነአሞንን የነፕታህን ሐውልት እያፈረሱ ድል አድራጊነት ሰጡን ብለው የሚያምኑባቸውን የራሳቸውን አማልክት በዓል በዓላት (ብዔል)፤ አስታርት፤ ሞሎክ አሱርማንዱካ፤ ኔቦ፤ ኔርጋሣ፤ ኒኑትራኒን፤ ጂልጋሜስ፤ ኤል ኤአ የሚባሉትን የመካከለኛ ምሥራቅ አማልክት ለማስገባት ሞክረው ነበር። ዳሩ ግን ምንም ያህል ሳይስፋፋ የግብፃውያንና የኑብያ ኢትዮጵያውያን አማልክት የነፕታህ የነአሞን አምልኮ ሳይጠፋ የግሪኩ ንጉሥ ትልቁ እስክንድር በአርባ ሺ ጦር ካንድ ሚሊዮን በላይ የሆነውን የፋርስን ንጉሥ፤ የዳርዮስ ፫ኛን ጦር ከክርስትና በፊት በ፫፻፴ ዓመት በግራኒክ፤ በአርቤል፤ አሸንፎ የፋርስ ግዛት የነበረው በግብፅ ገብቶ በስሙ የእስክንድርያን ከተማ ሲከተም የግብፅን አምልኮና አማልክት አላጠፋም።

እርሱም ተከታዮቹ እነፕቶሌሜውስ (በጥሊሞስ) የርሱን አርኣያ በመከተል የግብፆቹን አማልክት ከራሳቸው አማልክት ከነዘውስ (ደዮስ) ከነኤራ ከነአርቴሚስ (አርጤምስ) ከነአፖሎን (አጵሎን) ጋር እያመሳሰሉ ያመልኩባቸው ዠመር። የአሞንን ከዘውስ (ZEUS) አስተካክለው ወይም እናንት ሞን ያላችሁት እኛ ዘውስ የምንለው ያው አንዱን አምላክ ነው ብለው አመኑበት። ክርስቶስ ከመወለዱ ፷ ዓመት ያህል ቀደም ብለው በግሪኮቹ ግዛት የተተኩት በግሪኮች ፍልስፍናና ዕውቀት የሠለጠኑት የሃይማኖታቸው መንገድ ምንም ያህል ከግሪኮቹ የማይርቀው ሮማውያን ልክ ግሪኮቹ (ኮፕቶቹ) ያመለኩበትን አማልክ ፕታህንና አፒስን ስማቸውን ባገራቸው አጠራር ጂዎቬ - ማርስ ሚኒርቫ «አ…. እያሉ አምልኮአቸውን ቀጠሉ። አሞንንም ሲተሩት ሞን - ጂዎቬ ወይም አሞን - ዡፒተር» ይሉት ዠመር። እንደዚሁም እስክንድር የመሠረታት እስክንድርያም ከዕለት ወደ ዕለት እየገነነች የቀድሞዎቹን ከተማ መምፊስንና ቴብን እያስናቀች ስትሄድ በዚች ከተማ ሰራፒስ (ሶር - አፒስ) የሚባል ሁሉም በእምነት የተባበሩበት የአምላካቸው ቤት መቅደስ (ሰራፔውም) ተሠራ።

ሰራፒስ ግሪኮችና ሮማውያን ግብፅን በሚገዙበት ዘመን በእስክንድርያ ታላቅ ቤት፥ መቅደስ (ሰራፒውም) ተሠርቶለት ሐውልቱ በልዩ ልዩ ዓይነት ተቀርጾ ይከበር የነበረው ደንበኛው ስሙ ኦሲሪስ - አፒስ ነበር። በኋላ ግን በቀን ብዛት የሕዝብ አንደበት እንደሚቀናው አሳጥሮ ሰራፒስ አለው። እርሱንም ግሪኮቹ ሳይሽሩ ተቀብለው ሰራፒስ ዘውስ ብለው ተቀበሉት። ሮማውያንም ሰራፒስ - ጂዎቬ ብለው ሁሉም ከራሳቸው አማልክት ጋር እያዋሐዱ ይጠሩት ዠመር። የነርሱ ሥልጣን በመካከለኛው ምሥራቅ የገባ ጊዜ የአሶራውያንና የሲዶናውያን አምላክ የነበረው በዓልን (ብዔልን) ይኸው ስራፒስ ነው እያሉ የመካከለኛው ምሥራቅ ሕዝብ እንዲያቅፈው አድርገዋል። አፒስ ፕታህ የሚያድርበት የበሬ ኮርማ ሲሆን ኦሲሪስ የምውታን አምላክ ስለሆነ አፒስ (ኮርማው) ሲሞት ኦሲሪስ የሞተውን አፒስን የአምላክነት ደረጃ ሰጥቶ አስነሥቶ የራሱ ማኅደር አደረገው ብለው በማመን ግሪኮችና ሮማውያን ይኸንኑ ጠቅልለው ባጭሩ ሰራፒስ አሉ ፡

ምዕራፍ ፲።

የክርስትና አመሠራረት።

እንደዚህ ሆኖ የግብፅ የትንት አማልክት ከአዲሶቹ የግሪክ አማልክት ጋር ተመሳስለው በሰፊው የሮማ የቄሣር ግዛት በሆነው በመላው አውሮፓ በመካከለኛው ምሥራቅና በአፍሪካ ስሜን ተስፋፍተው በነገሥታትና በመሣፍንት በመኳንንትና በሕዝብ ዘንድ ተከብረው ተፈርተው ሲኖሩ የሮማ ቄሣር አውግስጦስ በነገሠበት ዘመን በምድር ቅድስት (ፓለስቲን) ኢየሱስ ክርስቶስ ተወለደ። አድጎ ፴ ዓመት በሆነው ጊዜ በጢባርዮስ ቄሣር ዘመነ መንግሥት አዲስ ሃይማኖት ለመመሥረት አዲስ ትምህርት አመጣ። በዚሁ ምክንያት ተክሶ ደሙን አፍስሶ ተሰቀለ።

ከዚህ ጊዜ ጀምሮ የግብፅና የአሶር የግሪክና የሮማውያን አማልክት የመደምሰስ የመጥፋት አደጋ በላያቸው መጣ። አንበሳ ዘወጽአ እምገዳም ውእቱኬ ወልደ አምላክ ውእቱ እንደ ተባለው በዚያች በቲንሽ ከተማ በቤተ ልሔም የተወለደው ክርስቶስ በመጣ ጊዜ በዚህ መጽሐፍ ባለፉት ምዕራፎች የተረክናቸው የላዕላይ ግብፅ አምላክ አሞን የታሕታይ ግብፅ ጠባቂ ፕታሕ ከግሪክና ከሮማውያን አማልክት ቢቀየጡም ስማቸውን ቢለዋወጡም ከመሸነፍ አደጋ ሊድኑ አልቻሉም። የርኅራኄ የደግነት መሠረት የሆነው እንደርሱ እንኳን የሰው የእንስሳ መሥዋዕት የማይፈልገው ክርስቶስ ወደዚህ ዓለም ሲመጣ እነርሱ ከዚህ ዓለም የመጥፊያቸውን ጊዜ የሚያውጀው ደወል ድምፁን አሰማ።

የነዚዒያ ትምህርት በውጊያ በበቀል በምርኮ በሌላ ሰው ደም ተመሥርቶ የነበረው የርሱ ግን ራሱን ስለ ሌላው በመሠዋት ተመሠረተ። በደግነትና በርኅራኄ በግድ ሳይሆን በበጎ ፈቃድ ታነጸ። እርሱ ከዚህ ዓለም ሲሄድ በዓለም ቀርተው እርሱ የመሠረተውን አዲስ ትምህርትና ሃይማኖት ለሚያስፋፉት ተከታዮቹ ሐዋርያት «ጠላቶቻችሁን ውደዱ ክፉ ለሚያደርጉባችሁ ጸልዩ ያለዚያ ወዳጃችሁን እየወደዳችሁ ወዳጃችሁን እየወደዳችሁ ጠላታችሁን ከጠላችሁ ምን ዋጋ አላችሁ፤ ይኸንንማ አረማውያንስ (የአሞን ተከታዮችስ) ያደርጉት የለምን» በሚል ባዲስ የርኅራኄ የትዕግሥት የይቅርታ ትምህርት የነዚያን አሮጌ የበቀል ትምህርት አፈረሰው። ከዚያ ወዲህ በስሙ ክርስቲያን የተባሉት ነገሥታትም ጳጳሳትም ይኸን አዲስ ትምህርት ቢቃወሙም ባንዳንድ ደጋጎች ዘንድ ከመሠረቱ ሊጠፋ አልቻለም።

የርሱ ምርጦች ሐዋርያት ጴጥሮስና ጳውሎስ ሌሎችም ተከታዮቻቸው ሰማዕታት በየአገሩ በየአውራጃው በየከተማው እየዞሩ ከትምህርቱ ጋር የነዚያን ከንቱነት የክርስቶስን አዳኝነት የመሰከሩ በሥቃይ በመደብደብ ሲሞቱ በዚሁ መሠረት ቅዱስ ማርቆስ በግብፅ አገር የክርስትናን ትምህርት ሲያስተምር የፕታህና የአሞን የሰራፒስ አማኞች ከሚያስተምርበት ወስደው ከበሬ ማረሻ ጋር አስተሣስረው እየጐተቱ ገደሉት።

ነገር ግን አንዲት እርሻ ላይ የወደቀች ስንዴ ብዙ ሆና እንደምትነሳ አንዱ ሐዋርያ ወይም ሰማዕት፥ ባንድ አገርና ከተማ በድካም ሲሞት ሌሎቹ በብዛት ይነሣሉ። እንደዚህ ሲል እያደር የሰባኪው የአማኙ ቁጥር በየጊዜው እየጨመረ ሲሄድ በዚያው መጠን የክርስቲያን ትምህርት መስፋፋት ዠመረ፥ ከዚያ እንደ ትልቁ ቆስጠንጢኖስ ያለው ንጉሠ ነገሥት በሰፊውና በታላቁ የሮማ ግዛት ነግሦ በልበ ሰፊነት አመዛዝኖ የሃይማኖት ነፃነት ሲሰጥ ክርስቲያኖቹ ዕረፍት አግኝተው በያለበት የበለጠ ተስፋፉ። በዚያን ጊዜ መጽሐፍ «ከሰው ኃይል የእግዚአብሔር ድካም ይበልጣል» ያለው ተፈጸመ።

ከዚያ እንደ ትልቁ ቴዎዶስዮስ ያለ የክርስቲያንን ሃይማኖት አፍቃሪ ሲነሣ የጣዖታት መቅደሶች ይገዙ የክርስቲያን ቤቶች ይከፈቱ «አብያተ ጣዖታት ይትጸዋ አብያተ ክርስቲያናት ይትረኃዋ» ብሎ እንደ ኤው ቍጥር ፫፻፹፱ ዓ.ም ላይ ሲያውጅ ለነዚህ ደስታ ለነዚህ ኃዘን ሆነ። ክርስቲያኑ በያለበት ከመብዛቱ የተነሣ ሥልጣንና ሹመት በመደብ እየተደላደለ መከፋፈል መጣ። በድልድሉ በሮማ የሚቀመጠው የማዕርግ ስሙ የሮማ ቤተ ክርስቲያን ሊቀ ጳጳሳት የጴጥሮስ ተከታይ ፩ኛ። ቀጥሎ የእስክንድርያ ቤተ ክርስቲያን ሊቀ ጳጳሳት የማርቆስ ተከታይ ፪ኛ፤ ተብሎ ለቁስጥንጥንያና ለአንጾኪያም የ፫ኛነትና አ፬ኛነት ደረጃ ተሠጣቸው።

ምዕራፍ ፲፩።

የሊቃነ ጳጳሳት ጠብና መለያየት - የክርስትና መስፋፋትና የአማልክቱ ውድቀት።

ከቆስጠንጢኖስ ጊዜ ጀምሮ በሮማ በእስክንድርያ በቁስጥንጥንያ በአንጾኪያ በሌሎቹም ታላላቅና ታናናሽ ከተሞች ሊቃነ ጳጳሳትና ጳጳሳት በሥልጣን በክብር ከፍ ከፍ እያሉ ሄዱ። በኔሮን በዲዮቅልጥያኖስ በዩልያኖስ ዘመን በክርስቲያኖች ላይ የነበረው ስድትና ሞት ተወግዶ ዛሬ ከቆስጠንጢኖስ ወዲህ በነቴዎዶስዮስ ዘመን ዕረፍትና ሰላም ማግኘት ብቻ ሳይሆን የቤተ ክሀንቱ ባለሥልጣኖች ከመንፈሳዊ ሥልጣን አልፈው የቤተ መንግሥቱ የፖለቲካ የአስተዳደር ሥልጣን ይካፈሉ ዠመር። ቀድሞ አንድ የክርስቲያን የጦር መኰንን ወይም ወታደር በአረማውያኑ መካከል መርኖር ሸክምና ጭንቅ ሆኖበት የነበረው ባሁኑ ጊዜ ነገሩ ተዘዋውሮ ክርቲያኑ በሙሉ ልብና በዘመናይነት ሲኖር ከአረማዊነቱ ያልተለወጠው መኰንንና ወታደር ባይተዋርነት ተሰማው።

ቀድሞ በጉባዔ መሰብሰብና ስለ ክርስትና መነጋገር አደገኛ ስለነበረ ምዕመኑና የሰራፒስ ወይም የዘውስ አማልክት በገነኑበት ጊዜ እነዚህን ከሚያመልኩት ከአረማያን ወታደር እየሸሹ በመሬት ውስጥ ጉድጓድና ዋሻ እያበጁ በዚያ ተደብቀው ይመካከሩ ይጸልዩ የነበረው ሁሉ ጊዜው አለፈ። አብያተ ክርስቲያናት ከዋሻ ከጉድጓድ እየወጡ በታላልቆቹ ከተሞች ይሠሩ ጀመር። ስለዚህ ዝርዝሩን እየፊተኛውን የክርስቲያኖቹን ሥቃይ ያሁኑን ሰፊ ዕረፍታቸውን እንለፈውና የቤተ ክርስቲያን ባለሥልጣኖች በዚህ የዕረፍትና የሰላም ዘመን ጊዜያችውን በምን አኳኋን እንደሚያሳልፉ እንመልከት።

ሊቃነ ጳጳሳቱና ጳጳሳቱ ቀሳውስቱና መነኮሳቱ የአረማውያኑን ሃይማኖት ለማጥፋት መጣጣራቸውን ምንም እንኳን ባይተዉ አብዛኛ ከአሰዳደር ከዕለታዊ አስቸኳይ ጉዳይ የተረፈውን የሰላምና የዕረፍት ጊዜ ተቀምጠው ቅዱሳት መጻሕፍትን በየበኩላቸው ማንበብ ትርጉማቸውን ለመመራመር ሠዉት። ንባብና ምርምር ሲበዛም በመካከላቸው የአሳብ ልዩነት ተፈጠረ። ከዚያ እየተገናኙ ቃል በቃል መከራከር ሲከተል እያደር ክርክሩም ወደ ጠብ ዞረና የዚሁ ጠንቅ ከነሱ እያለፈ ነገሥታቶቹን እነቴዎዶስዮስን እነመርቅያን ሚስቶቻቸውን እነብርክልያን እነታዖድራን ይስባቸው ዠምር። የቸርነት የርኅራኄ የሰላምና የይቅርታ ምንጭ የቤተ ክርቲያን መሠረት የሆነውን ኢየሱስ ክርስቶስን የማይደረስበትን ባሕርዩን በመመርመር የክርክርና የጠብ ምንጭ አደረጉት።

፩ኛ ከሁሉ በፊት ጠብ የተቀሰቀሰው የማርቆስ ወንበር ባለበት በእስክንድርያ ቤተ ክርስቲያን ነው። በዚህች ቤተ ክርስቲያን አባአትናቴዎስ የሊቀ ጵጵስናውን ሥልታን በያዙት ዘመን አርዮስ የሚባል የሊቢያ ተወላጅ ነበር። እርሱም አንጾኪያ ሉቅያኖስ ዘንድ ሃይማኖትን፤ ፕሎቲን ዘንድ ፍልፍስናን ሲማር ኖረ፤ ከዚያ ወደ እስክንድርያ መጥቶ በዲቁና ሲያገለግል ከቆየ በኋላ ባውካሊስ ላለችው ቤተ ክርስቲያን በቅስና ሲያገለግል «ክርስቶስ በእግዚአብሔር ፈቃድ ዓለምን ለማዳን የተፈጠረና የተላከ መላክተኛ እንጂ ራሱ ከእግዚአብሔር አብ ጋር ትክክል የሆነ አምላክነት የለውም የሚል አሣብ እመነጨ። የዚህን አሳብ ማስተማር ሲጀምር በዚሁ ከሊቀ ጳጳሳቱ ከአባ አትናቴዎስ ጋር ተጣላ፤ ይኸን አሳብ እንዲተው ቢመክሩትም ቢያወግዙትም እምቢ አለ። በዚህ የተነሣ እንደ ኤው ቁጥር በ፫፻፳፭ ዓ.ም በኒⷃ ፫፻፲፰ ሊቃውንት ሰብስበው የአርዮስን አሳብ ተቃውመው አወገዙት። ቢሆንም የቂሣርያና የኒቆሞድያ ኤጲስ ቆጶሳት እነአባ አውሳብዮስት ሌሎችም ደጋፊ ወዳጆች ስለአገኘ የአርዮስ ትምህርት ጨርሶ አልጠፋም።

፪ኛ - ኦሪጄኔስ (አርጌንስ) የሚባለው ሊቅ ክርስትናን ከነ ፕላቶን ትምህርት ጋር አደባልቆ ለማስተማር ያቀደውን አሳብ አባ ሜቶድዮስ የጢሮስ ኤጲስ ቆጶስ ሲቃወም አባ ጳምፍልያ አባ ጎርጎርዮስ ገባሬ ተአምራት አባ ዓውሳብዮስ ታሪክ ጸሐፊው ሲደግፉት አባ ዢሮምና አባ ሩፌ ሲከራከሩበት ከነዚያ አልፎ ነገሩ የእስክንድርያውን ሊቀ ጳጳስ አባ ቴዎፍሎስንና የቍስጥንጥንያውን ሊቀ ጳጳስ ዮሐንስ አፈወርቅን ሲያጠላ ቆየ።

፫ኛ አትናቴዎስ የሚባል ቄስ ክርቶስ ከመለኮቱ ጋር ያልተዋሐደች እንደማናቸውም ሰው ነፍስ አለው ብሎ ቢያስተምር አላውዶቅያ ኤጲስ ቆጶስ አባ አፖሊኔር ከመለኮቱ ያልተዋሐደች ነፍስ መኖሯን ሳይክድ መለኮት ራሱ በክርስቶስ የለም ሲል በኒቅያ ጉባዔ የተወገደውን የአርዮስን አሳብ ተደርጎ የሚደግፍ ነገር ስላመጣ በቍስጥንጥንያ ፪ኛ የሊቃውንት ስብሰባ ተደርጎ የአፖሊኔር አሳብ ተወገዘ። ሌሎች ክርስቶስ በሠራው ሥራ በፈጸመው ተአምራት እግዚአብሔርን ባይሆንም ይመስለዋል እያሉ አስታራቂ አሳብ እያመጡ ነገሩን በማመሳሰል ተለዩ።

፬ኛ በማናቸውም ጉባዔ ክርስቶስ አምላክ ነው እመቤታችንም የአምላክ እናት መባል ይገባታል ተብሎ በዚሁ ሲነገር ሲታመን የቆየውን ንስጥሮስ የሚባለው የቍስጥንጥንያን ሊቀ ጳጳስ ማርያም ከርሷ ሥጋ የለበሰውን ክርስቶስን በሥጋው እንጂ በአምላክነቱ በመለኮቱ አልወለደችውምና ወላዲተ ክርስቶስ ትባል እንጂ (THEOTOKS) (ወላዲተ አምላክ) ልትባል አይገባም። እንድሁም በሰውነቱ ከአብ አይወለድምና የጸጋ ልጅ ነው ብሎ አስተማረ። የርሱን አሳብ ጭፍሮቹ አውሳብዮስ የዶርልያን ኤጲስ ቆጶስ ፕሮክልዮስ የሲሲክ ኤጲስ ቆጶስ ተቃወሙት በመጨረሻ በእስክንድርያ ከአባ ቴዎፍሎስ ቀጥሎ ሊቀ ጳጳስነቱን የያዘው አባ ቄርሎስ አባ ንስጥሮስን በመቃወም ክርስቶስ ሰውነቱ ከመለኮቱ የተዋሐደ አንድ ባሕርይ ያለው ሆኖ ከማርያም ስለ ተወለደ ወላዲተ አምላክ መባልን አይከለክልም ብሎ ተቃወመ። የቍስጥንጥንያ ንጉሠ ነገሥት ዳግማዊ ቴዎዶስዮስ (የትልቁ ቴዎዶስዮስ ልጅ) ከሚስቱ ከአውዶቅያስ ጋር እንዳባት የሚያዩትን የመናገሻ ከተማቸውን ሊቀ ጳጳስ የሆነውን ንስጥሮስን ስለ ደገፉ ነገሩ ወደ ሮማ ጳጳስ እንዲደርስ ተደረገ። በኋላም በኤፌሶን በ፬፻፴፩ ዓ.ም የሊቃውንት ስብሰባ ተደርጎ በጉባዔው የንስጥሮስ አሳብ በውግዘት ተወግዶ የአባ ቂርሎስ አሳብ ጸደቀ።

፭ኛ አሁንም የቤተ ክርስቲያን ባለሥልጣኖች በሰላምና በጸጥታ እርስ በርሳቸው እርቅና ሰላም አድርገው በሐዋርያት ጊዜ የነበረውን አንድነት አጽንተው ክርትናን በትጋት ለማስፋፋት የአረማውያኑን ሃይማኖት ከየከተማው ከየባለአገሩ ለማጥፋት አልሆነላቸውም።

በየጉባዔው የአንዱ አሳብ ጸድቆ በብዛት ያንደኛው አሳብ ሲወገድ የተወገደው ተከታዮቹን ይዞ በየአገሩ እየሔደ አሳቡን ለሚቀበለው ወገን ከክርስቶስ አዳኝነት ይልቅ የግል ኑፋቄውን በሚያስጠናበት ጊዜ ዛሬ ኢትዮጵያና ግብፅ ኑብያ ለያዙት ሃይማኖት መሠረት የሆነው አውጣኪስ ለክርስቶስ አካሉ (ሰውነቱ) ከመለኮቱ ጋር የተዋሐደ አንድ ባሕርይ ብቻ አለው ብሎ ከአባት ቄርሎስ ጋር ሕብረት አድርገው ከንስጥሮስ ጋር ሲታገሉ የነበረውን አሁን ደግሞ አባ ፍላቭያኖስ የቍስጥንጥንያ ሊቀ ጳጳስ ከአባ አውሳብዮስ ጋር ሆነው ለክርስቶስ ሰውነታዊና መለኮታዊ የሆኑ ሁለት ያልተዋሐዱ የማይዋሐዱ ባሕርዮች አሉት ብለው እነአውጣኪስ ተቃወሟቸው።

በዚሁ የተነሣ አንድ ባሕርይ የሚሉትና ሁለት ባሕርይን የሚያምኑትን ወገኖች ክርክራቸውን ሲቀጥሉ አባ ቄርሎስ ከሞተ በኋላ በሥፍራው የተተካው አባ ዲዮስቆሮስ ይኽንኑ ያንድ ባሕርይን መንገድ አጽንቶ እንደያዘ ባንደኛው ንጉሥ ዘመን አንዱ በሌላው ንጉሥ ዘመን ሌላው አሸነፈ እየተባለ ከቆየ በኋላ በዳግማዊ ቴዎዶስዮስ ዘመን በ፬፻፵፱ ዓ.ም ላይ የዚህን ጉዳይ ለማየት በኬልቄዶን ጉባዔ ተደረገና በጉባዔው ዲዮስቆርስ ረታ ፍላቭያኖስ ተረታ ተብሎ ተለያዩ። ጉባዔው በሆነ በ፫ኛው ቀን አባፍሎቭያኖስ ሞተ አሟሟቱም የዲዮስቆሮስ ወገኖች ደብድበውት ነው ይላሉ። ድብደባውንም ራሱ ዲዮስቆሮስ ተካፍሏል የሚሉ አሉ። ከዚህ ጉባዔ በኋላ አባ ዲዮስቆሮስ ወገኖቹን ይዞ በድል አድራጊነት በደስታ ወደ ሹመት ቦታ ወደ እስክንድርያ ተመለሰ።

ነገር ግን በመርቅያን (ማርቺያኑስ) ዘመነ መንግሥት የዚሁ ያንድ ባሕርይና የ፪ ባሕርይ ነገር እንደ ገና ተቀስቅሶ ነገሩን ለማየት በ፬፻፶፩ ዓ.ም በኬልቄዶን እንደገና ስብሰባ ተደረገ። ሁለቱም ወገኖች ተከታይና አማኝ ስላገኙ ሳይሸናነፉ ቆዩ፤ በኋላ ግን እንደ ዛሬ ሳይከፋፈሉ ለሁሉም የበላይ አለቃ የሮማው ሊቀ ጳጳስ ነበርና እርሱ ይመስክር ተባብለው ከርሱ ዘንድ የመጣው ደብዳቤ ሁለት ባሕርይን የሚደግፍ ሆነ ከዚህ በኋላ ሁለት ባሕርይን ተቀበል፤ እምቢ ካልህ ገዝተንሃል አሉት፤ ዲዮስቆሮስም ሁለት ባሕርይን በፍጹም አልቀበልም ብሎ በጉባዔ ያሉትን ጳጳሳትና የሌለውን ልዮንን ፪ ባሕርይ ማለት አይገባችሁምና ገዝቻለሁ አለ። ከዚህ በኋላ ፪ ባሕርይን በምትደግፈው በንጉሡ ሚስት በብርክልያ ትእዛዝ የ፪ ባሕርይ ወገኖች ተሸንፈሃል ዝም በል እያሉ ዲዮስቆሮስን ይዘው ደብድበው ጢሙን ነጭተው በካንግራ ድሴት (ገላትያ) እንዳሠሩትት በ፬፻፶፬ ዓ. ም ሞተ።

በዚህ ዓይነት የዚያን ዘመን ሊቃነ ጳጳሳትና ሊቃውንት ከዚህ በላይ በተጻፈው በማይመረመረው በክርስቶስ ባሕርይ ምክንያት እስከ መደባደብ ድረስ እየተከራከሩ እንደ ቅዱስ ጳውሎስ አእምሮአቸውን ሊቅነታቸውን ለክርስትና መስፋፊያ በመሠዋት ፈንታ ለማይችል ምርምር ለክስና ለውቅስ ወይም መልስ ለመስጫና ለመርቻ አዋሉት። እላይ ከመለከትነው በቀር ክርስቶስ ሞቶና ለመርቻ አዋሉት። እላይ ካለከትነው በቀር ክርስቶስ ሞቶ ከተነሣ በኋላ በረቂቅ ሥጋ አረገ (ወደ ሰማይ ወጣ) የለም በጉልህ ሥጋ ነው። ከሦስቱ ሥላሴ ከአብና ከወልድ መንፈስ ቅዱስ ያንሳል አያንስም መንፈስ ቅዱስ ከአብ ብቻ ይሠርጻል ከወልድም ይሠርጻል ወልድ አብን በሥራ በሥልጣን ይመስለዋል እንጂ አይተካከለውም ሲባባሉ ብዙ ዘመን አሳለፉ። በመጨረሻም አስታራቂ ነገር ጠፍቶ የሮማ ቤተ ክርስቲያንና የእስክንድርያ የቁስጥንጥንያና እያንጾኪያ የየልግ አሳባቸውን እንደያዙ ተለያይተው ለየብቻ ሆነው እነሆእ እዘመናቸው ላይ ደርሠዋል። እነርሱም ዛሬ በፉክክር ስለክርስትና ልማት መሥራታቸው ባይቀር ሳይለያዩ ባንድነት ቢሆኑ ኖሮ ከዚህ የበለጠ ሳይሠሩ አይቀርም ነበር። ወደ ፊት የሚታረቁበት ጊዜ ይደርስ እንደሆእን ማን ያውቃል።

ቢሆንም በዚሁ በጠቡና በመለያየቱ መካከል በመካከለኛው ምሥራቅ ያሉት ሊቃነ ጳጳሳት የባቢሎንና የአሶር አማልክት የነበሩትን በዓል፤ ማርዱክ አስታርት የሚባሉትን እየተቃወሙ ክርስትናን ከሐዋርያትና ከሰማዕታት ተቀብለው ለመደምሰስ ሲደክሙ ከቅዱሳን ጴጥሮስና ጳውሎስ ከተከታዮቻቸው ሰማዕታት የተረፈውን ከሮማ የቄሳርን ግዛት ገና ያልተነቀለውን የዘውስን የአጵሎንን የአርጤሚስን እምነት ወግና ሥርዓታቸውን በማስወገድ የሮማ ሊቃነ ጳጳሳትና ቀሳውስት በየጊዜው በውድም በግድም በምክርም በቅጣትም ክርስትናን ለማስፋፋት ተጣጥረዋል። የአረማውያንን ሃይማኖት ከመጣል ጋር ልዩ ልዩ ድርጅት እያበጁ የማስተማር የቸርነት ሥራ መሥራታቸውም ሊካድ አይገባም።

በዚሁ መሠረት በእስክንድርያ በመንበረ ማርቆስ የተቀመጡት ሊቃነ ጳጳሳት ክርትናን ከተቀበሉት አገረ ገዥዎችና የጦር አለቆች ጋር እየተባበሩ በታሕታይና በላዕላይ ግብፅ ያሉትን የነፕታህን የነአሞንን የነሰራፒስን አምልኮ ለመጣል ተግተው ይሠሩ ዠመር። በሮማና በቁስጥንጥንያ እንደሆነው በዚህም በኩል ምንም እንኳን ክርስቲያኖቹ በሥልጣን ላይ ሆነው በምክርም በቅጣትም በመዝረፍም ቢያጠቁዋቸው በዚህም ዓይነት የክርቲያኑ ቁጥር በማናቸውም ረገድ መበርከቱ ባይቀር ሌሎቹ ደግሞ ለቀድሞው አምልኮና ልማድ የቀኑት በነፕላቶ ፍልስፍና የበሰሉት በዘመኑ በግሪክና በኮፕት ቋንቋና ጽሑፍ የሰለጠኑት ግብፆችና ግሪኮች ሲያያዝ የመጣውን ያባቶቻቸውን ሃይማኖት ለውጠው ከእስራኤል የመነጨውን የክርስትናን ሃይማኖት መቀበል እንደ ክህነት ስለቆጠሩት አጥብቀው መከላከልን መረጡ። ግማሾቹ ደግሞ አርጌንስ ክርስትና ክርትናን ከነፕላቶን ትምሕርት ጋር ማመሳሰልና ማዋሐድ እንደሞከረው ዓይነት የግብፅና በግብፅ አገር በእስክንድርያ ያሉት የግሪክ ሕዝብ የቀድሞውን የነአሞንን አምልኮ ከክርስትና ጋር እያቀላቀሉ፤ ባንድነት ይዘው የነዚያን ልማድና ወግ ካዲሱ የክርስትና ሃይማኖት ከወጉና ከሥርዓቱ ጋር እያደባለቁ ይይዙ ዠመር።

በስም ክርቲያን እየተባሉ በአብና በወልድ በመንፈስ ቅዱስ ስም ከተጠመቁ በኋላ የነአሞን የነስራፒስ በዓል በሚውልበት ቀን አብረው እየዋሉ የነዚያን የመሥዋዕትና የሥነ ሥርዓት ወግ መካፈል ደስ ይላቸው ዠመር። የዚህም ሁኔታ ሊቃነ ጳጳሳቱንና የክርቲያን አገረ ገዥዎቹን ስለአላስደሰታቸው በየጊዜው ግጭትና ጦርነት ተደረገ። በነዚሁ መካከል ከቀድሞው ሃይማኖት በፍጹም ያልተለወጡት አዲሱን የክርትናን ሃይማኖት በይፋ የሚቃወሙ አሉ። በዚሁ የተነሳ በሮማና በምሥራቅ ቤተ ክርቲያን እንደሆነው በዚህም በግብፅ አገር በተለይ በእስክንድርያ ብዙ ሁካታና ደም መፋሰስ ተደረገ።

ከሁሉ ይበልጥ በክርስቲያኖችና በቀድሞዎቹ አማልክት ተከታዮች መካከል ጦርነት የተደረገው ከ፫፻፹፮ - ፬፻፲፬ ዓ.ም ድረስ የእስክንድርያን ሊቀ ጳጳስነት ሥልጣን አባ ቴዎፍሎስ በያዙት ዘመን ነው። ሊቀ ጳጳሱ አባ ቴዎፍሎስ በምክርና በተግሣፅ አለመውጣታቸውን ተመልከቱ በኋላ የአማልክቱን ቤተ መቅደ ለማፍረስ አምልኮውን ጨርሶ ለማጥፋት ከልብ ስለተነሡበት በቁጣ መነኮሳቱን ቀሳውስቱን ዲያቆናቱን በክርስትና ያመነውን ሁሉ አስከትለው ዋናው የሰራፒስ የጣዖት መቅደስ ወዳእለብት መሣሪያቸውን እየያዙ ሄዱ። ለቀድሞው አምልኮ ቀናዕያን የሆኑት ወገኖች ግብፆችና ግሪኮቹ መቅደሳቸው እንዳይፈርስ ለመከላከል ተዘጋጅተው ይጠባበቁ ዠመር። የነሱም ዋና ዋና መሪዎች ፈላስፋው ኦሊምፒዶስ፤ ሌሎችም ሄላንድና አሞን (በአምላኩ ስም የሚጠራው) የሚባሉት ናቸው። እነርሱም ከቤተ መቅደሱ ቅጥር ከውስጥ መሽገው ብዙ ቀን በጦርነት ከተከላከሉ በኋላ ሊቀ ጳጳሱና ክርስቲያኖቹ ባገረ ገዥውና በወታደሮቹ የተደገፉ ስለሆኑ ክርስቶስን ያልተቀበሉት መሸነፍ ግዴታ ሆነባቸው።

ስለዚህ የክርስቲያኖቹ መነኮሳትና ቀሳውስት ዲያቆናትና ወታደሮች ቅጥሩን ጥሰው እየተንጋጉ ወደ ውስጥ ገብተው የቤተ መቅደሱን መጊያ እየፈነቃቀሉ ሐውልቶቹንና ምስሎቹን እየገለባበጡ ሰባብረው በውስጡና በዙሪያው የተገኘውን ሐብት ዘረፉት። በዚህ ቀን በሰራፒስ ቤተ መቅደስ አርባ ሺህ ታናናሽና ታላላቅ ሐውልቶች ተሰባበሩ ይባላል። ጥናት ስለ ጥንታዊው እስክንድርያ በሚል አርእስት አሌክሳንድር ማስክ ደ ዞጌብ የጻፈውን ፪፻፳ - ፪፻፳፪ ገጽ ተመልከት።

በዚህ ቀን ብዙ በጥንታዊው የግብጽ ፊደል (ሂዬሮግሊፍ) በተሻለ (በዴሞቲክ) እንደዚህ የግሪክና የግብፅ ቅጥይ ጽሑፍና ቋንቋ በሆነው በኮፕት፤ በግሪክና በሮማይስጥ የተጻፉ መጻሕፍት ያሉበት ታላቅ ቤተ መጻሕፍት በአባ ቴዎፍሎስ ትእዛዝ ተቃጠለ። ክርስቲያኖቹም የሚቃወሙት የግብፅን አማልክትና አምልኮ ብቻ አልነበረም። ነገር ግን የአይሁድን የግሪኮቹን የነዘውስን አምልኮ የነፕላቶንን ትምህርት ጭምር ነው። ቢሆንም ዛሬ ለታሪክ ምርመራና ዕውቀት ብዙ ጥቅም ሊሰጥ ይችል የነበረው ይህ ቤተ መጻሕፍት ያን ጊዜ በመቃጠሉ የዛሬ ሊቃውንት ሁሉ በአባ ቴዎፍሎስ ያዝናሉ። ከዚያ የቀረው ልዩ ልዩ መጻሕፍት በአረቦች ወረራ ጊዜ የተቃጠለውን ከሚታተመው የኢትዮጵያ ታሪክ ላይ ወደ ፊት እናነባለን።

ከአባ ቴዎፍሎስ ቀጥለው በተሾሙት በአባ ቄርሎስ የሊቀ ጵጵስና ዘመን በክርስቶስ ያለመኑትን በሚያባርሩበት ጊዜ የማቴቲሲያኑ የቴዎን (Theon) ልጅ ሂፓቲያ (Hypatia) የምትባል የምታምር ቆንጆ ወጣት፤ በግሪክ ፍልስፍና የሰለጠነች የሖሜርን ድርሰቶች በቃሏ የምትተረጉም ነበረች። ይህች ወጣት ገና በክርስትና ያላመነች ከመሆኗ ጋር የፕላቶንንና የአሪስቶትን (የአፍላጦንና የአርስጣጣሊስን) ትምህርት ማስተማር ከኃጢአት ተቆጥሮባት በዚህም ላይ በሊቀ ጳጳሱ በአባ ቄርሎስና በአገረ ገዥው በኦሬስቱስ እምካከል ስምምነት እንዳይኖር የምታደርግ ናት ተብላ ከዕለታት አንድ ቀን በሠረገላ ስትሄድ ክርስቲያኖቹ ከሠረገላ ጐትተው አውርደው ወደ አንዲት ቤተ ክርስቲያን እያዳፉ ወስደው ልብሷን እየቀደዱ ሰውነቷን በባልጭት እየበጡ አሰቃይተው ገደሏት።

በዚህ ዐይነት በዚህ ዘመን (፫፻ - ፮፻) ዓ.ም ላይ) ከክርስትና ውጭ የቀድሞ የአማልክት ሃይማኖት በያዘው በግብፅና በግሪክ በሌላውም የክርስቲያኖቹ ሥልጣን በደረሰበት ወገን በሮምና በምሥራቅ አገሮች ሁሉ መከራና ስደት ወረደባቸው። ጠላቶቻችሁን ውደዱ ክፉ ለሚያደርጉባችሁ ጸልዩ ያለው አምላካዊ ቃል በዚህ ጊዜ አልተፈጸመም። ነገር ግን አረማውያኑ በነዲዮቅልጥያኖስ ዘመን ያሳዩዋቸውን መከራና ሥቃይ ባሁኑ የክርሲያን ነገሥታት ዘመን ክርስቲያኖቹ መልሰው አሳዩዋቸው። እነቴዎዶስዮስ እነመርቃያን ከአገረ ገዥዎቻቸው ጋር ስለደገፋቸው ሥራቸው ከክርስቶስ ትምሕርት ከርኅራኄ ከይቅርታ ውጭ ቢሆንም ዛሬ በፋንታቸው አጥቂዎች ሆነው በኃይልም በማሰማርም የክርስቲያን ቍጥር እየበረተ ሄደ። ሊቃነ ጳጳሳትና ጳጳሳትም በሥጋዊና በመንፈሳዊ ሥልጣን በብዙ ይገቡ ዠመር። እንዲያውም በመላው ሕዝብ ላይ መፈራትንና መከበርን ያገኙ ዘንድ በሊቀ ጵጵስና ሥልጣናቸው ላይ ያረገ ገዝነቱን ሥልጣን እየደረቡ እስከ መያዝ ወታደሩን በቀጥታ እስከ ማዘዝ ደርሰዋል።

የፕታህና የሰራፒስ አምልኮ ከታሕታይ ግብፅ በዚሁ ዓይነት ሲወድቅ የአሞን አምልኮ በገነነበት በላዕላይ ግብፅ በቴብ ከተማ እንደዚህ ነው። ይህችን የደመቀች ታላቅ ከተማ በፊት የአሶራውያን ጦር ከአጎሳቆላት በኋላ በፋርስ ጦር በንጉሡ በካምቢዝ መሪነት ከተማዋን በኃይል ይዞ ከክርስቶስ ልደት በፊኢት ፭፻፳፭ - ፭፻፳፮ ዓመት ላይ ፍርስርሷን አውጥቶ አጥፍቷት ነበር። ከዚያ ወዲህ በዕውቀትና በፍልስፍና የበሰሉት ግሪኮቹ እነበጥሊሞስ መልሰው እያቃኑ ሠርተው አቋቁመው አምልኮአቸውን ከአገር ተወላጁ አምልኮ ጋር በማመሳሰል አዋህደው በ «አሞን ዜውስ» እያመኑ በሰላም ኖሩ። በነሱ እግር የተተኩት ሮማውያንም «አሞን - ጂዎቬ» ወይም «አሞን - ዢፒተር» እያሉ ያለፈውን የሕዝብን መቅደስ ሳያፈርሱ አምልኮውንም ሳይሽሩ እንዲያውም በቀድሞው የአማልክት መቅደስ ሥራ ላይ እነሱ አዳዲስ ሥራ በየጊዜው እየጨማመሩ ክብሩን እንዲቀጥል ሲያደርጉ ሕዝቡም እንደተለመ በዓሉን እያከበረ ገዥዎችና ተገዥዎች ተስማምተው ይኖሩ ነበር። ከክርስትና ወዲህ በታሕታይ ግብፅ ይልቁንም ከመምፊስ ወዲህ እስክንድር የመሠረታትን ከተማ እስክንድርያ እየደመቀች የክርስቲያኖቹ ቁጥር እየበረከተ የሊቃነ ጳጳሳቱም ሥልጣን እየገነነ ሲሂድ በዚያ የነበረው ሰራፒስ (ሶር - አፒስ) የሚባለውን ግብፆቹም ግሪኮቹም በሕብረት የሚያመልኩትን ጣዖት ሽረው መቅደሱን እንዳፈረሱት የእስክንድርያ ሊቃነ ጳጳሳት የሊቀ ጵጵስናቸው ሥልጣን እስከ ላዕላይ ግብፅ እስከ ቴባይድ ከዚያም እስከ ናፓታ ሲረጋ መነኮሳቱና ቀሳውስቱ ከቁስጥንጥንያ ነገሥታት ከነቴዎድዮስ ከነመርቅያን (መርቺኑስ) እየተሾሙ ከሚላኩት ከክርስቲያን አገረ ገዥዎች ጋር እየተባበሩ በቴብ ከተማና በቴባይድ አውራጃ ያለውን የአሞንን አምልኮ ለማጥፋት በተቻላቸው ሞከሩ።

ከዚህ ጊዜ (፬፻ - ፭፻ ዓመተ ምሕረት) ቀደም ብሎ በ፫፻ና በ፬፻ ዓመተ ምሕረት መካከል ላይ ከታሕታይ ግብፅና ከቁስጥንትንያ ግዛት በተዋሕዶ ሃይማኖታቸው በ፩ ባሕርይና በ፪ ባሕርይ ጠብ ምክንያት እየተሰደዱ ወደ ላዕላይ ግብፅ በረሀ እየመጡ በብሕትውና የሚኖሩ ያንድ ባሕርይ ወገኖች የአውጣኪስ ተከታዮች አባ ጳውሊ (የመዠመሪያው ክርስቲያን ባሕታዊ) ቀጥሎ የርሳቸው ደቀ መዝሙርና ተከታይ አባ እንጦንዮስ (የበረሀው ኰከብ ተብለው የተሠየሙት)፤ የርሳቸው ተከታይ አባ ጳኵሚስ ሌሎችም መነኰሳት በአስቄጥስና በሌላውም ሥፍራ ገዳም እየገደሙ ተከታይ እያበረቱ በኃይልም ባይሆን በድካም ይኸውም ማለት ይኸን ዓለም በመናቅ (በምናኔ በብሕትውና) በጸሎትና በማስተማር በበጎ ተግባርና በመልካም አርኣያ የአሞንን አምልኮ ሲገዘግዙት ቆይተዋል። ከነዚህም ውስጥ በባቴይድ አምላክ በአሞን ስም የተሠየመ አባ አሞን የሚባሉት ከሌሎች አበው መነኰሳት ጋር ሆነው ስመ ሞግሼያቸው የሆነውን የአሞንን አምልኮ ለመጣል ሠርተዋል። በዚያን ዘመን በነዚህ መነኰሳት አበው የተመሠረተው ገዳም አስቄጥጽ የሚባለው እስከ ዛሬ ባሕታውያን የመነኰሳት መደብ ሆኖ የገዳምነት ሥራውን እስከ ዛሬ ይቀጥላል።

የነዚህ ሁሉ መነኰሳትና ቀሳውስት በላዕላይ ግብፅ የሠሩትን ሥራ ገድልና ትሩፋታቸው በእስክንድርያ ሊቃነ ጳጳሳት ታሪክ በዓረብኛ ተጽፎ የቆየው ባፄ ልብነ ድንግል ዘመነ መንግሥት ከዓረብኛ ወደ ግዕዝ ተተርጉሞ ባገራችን ይገኛል። ስሙ፥ በግዕዝኛ «መጽሐፈ ገነት፤ ገድለ አበው ወይም ዜና አበው ቅዱሳን» ይባላል። በዚህ መጽሐፍ ውስጥ የመነኮሳቱ ብሕትትውና አገልግሎት በልዩ ልዩ መንፈሳዊ አነጋገር ሲቀረጽ ምንም እንኳን አማልክቱን መቃወማቸው አምብዛም በዝርዝር ባይገኝ በሚያደርጉት መንፈሳዊ ተጋድሎ እነዚህ መነኰሳት የቀድሞውን አምልኮ ለማጥፋት ሲጣጣሩ ቆይተው የነበረውን ከቴዎዶስዮስ አዋጅ ወዲህ ከእስክንድርያ በየጊዜው ወደ ቴባይድ (ላዕላይ ግብፅ) የመጡት የክርስቲያን አገረ ገዥዎችና ወታደሮች መነኰሳትና ቀሳውስት በግድም በውድም እያደረጉ በቅጣት በውርስ እያስፈራሩ የአሞን አምልኮ ጨርሶ እንዲጠፋ የክርስቶስ ሃይማኖት እንዲስፋፋ አደረጉ።

ነገር ግን ጠቅላላው ሕዝብ የለመዳቸውንና የሚወዳቸውን አማልክት የአማልክቱ በዓል በሚውልበት ቀን በወግ በሥርዓት በስብሰባ በዙረት በብዙ ዓይነት መሥዋዕትና ድግስ የሚያደርገን የደስታ በዓል በአንድ ጊዜ መሥዋዕትና ድግስ የሚያደርገውን የደስታ በዓል ባንድ ጊዜ ለመተው ከልቡ ስለተቸገረ በትልቁ ቴዎዶስዮስ ዘመነ መንግሥት በአባ ቴዎፍሎስና በአባ ቄርሎስ የሊቀ ጵጵስና ዘመን ልዩ ልዩ አዋጅና ቅጣት ቢያፈራርቁበትም ጨርሶ ሊተው አልቻለም። ስለዚህ ከዚህ በፊት እንዳመለከትነው ግማሹ አዲሱን የክርስትና ሃይማኖት ተቀብለው ሲዞር፤ የቀረው እምቢ እያለ ቅጣቱን እየቻለ በዚያው ጸና። ግማሹ ደግሞ እምቢ ከልቡም ይሁን ከአፍ ክርስትናን በጥምቀት የተቀበለ በኋላ የክርስትናን ሥርዓት ከአረማውያኑ ሥርዓት ጋር አደባልቆ፥ ይዞ ይኖር ዠመር። ግሪኮቹ አሞን ማለት ዘውስ ነው እንዳሉ እነዚህ ክርስትናን በመዠመሪያ የተቀበሉትና የቀድሞውን ለመተው የተቸገሩት አሞን ማለት ክርስቶስ ነው ወደ ማለት ለማዘንበል ፈለጉ። ይኸውም ዛሬ ባንዳንድ መንደርና ባላገር ክርስቲያኖች እቤተ ክርስቲያን ሄደው ካስቀደሱ በኋላ ወደ መንደር ሲመለሱ ለግንቦት ልደታ አድባር ከሚባለው ዛፍ ሥር ተቀምጠው ቡና አፍልተው ቆሎ ቆልተው ከጣዖት አምልኮ የመነጨውን የቦረንትቻ በዓል እንደሚያከብሩት ወይም አድባሯ ማርያም ነች እንደሚሉት ዓይነት ነው።

እነዚሁም ዛሬ አንዳንድ ሰዎች አንድ ጉዳይ ከገጠማቸው ጊዜ ለታቦት ከተሳሉ በኋላ ጉዳዩ ሊከናወን መቻል አለመቻሉን ከቃልቻ እንደሚጠይቁት ያን ጊዜ ክርስቲያንነታቸውን በጥምቀት ከገለጹ በስሙም ከተጠመቁ በኋላ የቀድሞውን ያረማዊ በዓላቸውንና ሥርዓታቸውን ይከተሉ ዠመር። በዚዒህ አወላዋይ ሁኔታ የግብፅና የግሪክን የሌላውንም አገር የዚያን ዘመን የክርስቲያን ሕዝብ አጋማሹ ሲኖር የቀረው ከልብ ክርስትናን ተእቅብሎ በሰላም ሲኖር የቀረው በእምቢታ የቀድሞውን እንደያዘ በዚሁ በግትርነቱ ሲቀጣ ሲወረስ ሲጐጠጥ ከ፬ኛው እስከ ፭ኛው መቶ ዓመተ ምሕረት ያለውን ጊዜ አሣለፈ።

ነገር ግን የአሳብና የሃይማኖት ነፃነት በሌለበት በዚያን ዘመን በዓለም ላይ የበላይ መሪ የደገፈው ነገር ምንም ቢሆን መስፋፋቱ አይቀርምና የቁስጥንጥንያ ነገሥታት የእስክንድርያ ሊቃነ ጳጳሳት በሕብረት በውድም በግድም በታሕታይና በላዕላይ ግብፅ እንደዚሁም በኑብያ (ሱዳን) የጥንቱን ግብፆች አማልክት የነአሞንን የነኦሲሪስን የነፕታህን የነአፒስን ግሪኮቹ አምጥተው የደረሱበትን የነአጽሎንን እምነት እያደር ለመጣል በትጋት እየሠሩ ለማጥፋት በተቃረቡበት ጊዚኤ የቀድሞው የነአሞን አምልኮ ጨርሶ ለመጥፍት ደንገዝገዝ ባለበት ዘመን ላይ ከክርስቶስ ልደት በኋላ እነ ኤው ቁጥር ፭፻፸ ዓ.ም በመካ መዲና መሐምድ ተወለደ። ካደገም በኋላ በዓረብ አገር የእስልምናን ሃይማኖት መሥርቶ በክርስትና ጐን አዲስ ሃይማኖት ፈጥኖ ያስተምር ዠመር። እርሱ ከሞተ በኋላ ተከታዮቹ እነ ዑመር ክርስቲያኑን የሊቃነ ጳጳሳትን ደጋፊ የቁስጥንጥንያን መንግሥት እያሸነፉ የሰሜንን አፍሪካ ሲወሩ በዚሁ መሠረት ግብፅን ያዙና በአረማውያን ሃይማኖት ላይ ደርሶ እመስፋፋት ላይ በሚገኘው በክርስትና ሃይማኖት ጐን ዓረቦች ደግሞ ራሳቸውን የእስልምና ሃይማኖት ደርበው ያስፋፉ ዠመር። ከዚያን ጊዜ ዠምሮ ክርስቲያኖቹ በክርስቶስ ስም ወንጌልን፤ እስላሞቹ በመሐመድ ስም ቍራንን በየበኩላቸው ሲያስተምሩ እላይ እንዳልነው ሁሉ ጊዜ ንጉሥና ገዥ ያመነበት ወገን ሃይማኖት እየተፋፋ መሄዱ የታወቀ ነውና ክርስቲያኖቹን የቁስጥንጥንያን ነገሥታት ያሸነፉት የዓረቦቹ መሪዎች ክሊፋዎችና ፓሻዎች እየተጫኑ በነርሱ ደጋፊነት በግብፅና በኑብያ ከክርስትያኑ እላሙ እየበረከተ ሄደ።

ከዓረቦች ቀጥሎ በ፲፬ኛው መቶ ዓመተ ምሕረት ቱርኮች ቢነሡም ያቀፉት ሃይማኖት ይኸንኑ ዓረቦች የመሰረቱትን እስልምናን ስለሆነ የአፍሪካ ሰሜን ግብፅ ሊብያ ቱኒዝ ማሮክ ከኑብያ ጋር በመካከለኛው ምሥራቅ ኢራክና ሶርያን ጭምር ይዘው በሚያስተዳድሩበት ዘመን የእስላምን ሃይማኖት ስለ አጸዹ በዚሁ መሠረት የግብፅና የኑብያ (ናፓታ - መርዌ) አብዛኛው ሕዝብ እስላም ሆነ።

የሆነ ሆኖ ክርስትናና እስልምና በእግዚአብሔር እምነት በሦስትነትና ባንድነት በልደትና በጥምቀት በመሐመድና በክርስቶስ ይለያዩ እንጂ ሁለቱም በጠቅላላው በእውነተኛው እግዚአብሔር ሰለሚያመልኩ ሁለቱም በየበኩላቸው ጣዖታትን ስለተቃወሙ ለቀድሞዎቹ አማልክት ለነአሞን የሚበጅ ነገር አልተገኘምና ጨርሶ መጥፋት ግዴታ ሆነባቸው። ቀድሞ በተከበሩበትና ቤተ መቅደሶቻቸው በነበሩበት ከተማዎች ቤተ ክርስቲያንና መስጊድ ተተካበት።

በሃይማኖት ብቻ ሳይሆን የገዥ ሥልጣን የደገፈው ሃይማኖት በሄደበት ጐዳና ቋንቋና ጽሑፍ አብረው መጓዝ ስለአለባቸው የጥንት የግብፅ ፊደሎች (ሂዬሮግሊፍም ዴሞቲክም)ና ቋንቋዎች በግሪኮችና በሮማውያን ጊዜ ወደ ኮፕት ቋንቋ ተለወጡ። የኮፕት ቋንቋና ጽሑፍ ምንጩ ከዴሞቲክና ከጽርዕ (ግሪክ) ነው። በኮፕት ጽሑፍ ከክርስትና በፊትና በኋላ እስከ ፯ኛው መቶ ዓመተ ምሕረት ድረስ ብዙ ሥጋዊና መንፈሳዊ መጽሐፍ ሲጻፍበት ከኖረ በኋላ ከዚህ በላይ እንዳመለከትነው አረቦቹ ተነሥተው ግሪኮቹንና ሮማውያኖቹን ሲያሽንፉ ደግሞ የኮፕቱን ቋንቋ ዓረብኛ ድል አድርጎ እነሆ የግብፅና የዛሬ ሱዳን ቀድሞ ናፓታና መርዌ ይባሉ የነበሩት የኑብያ ሕዝቦች በአረብኛ ቋንቋና ጽሑፍ እየተገለገሉ እጊዜአችን ላይ ደርሰዋል። የግብፅና የኑብያ ክርስቲያኖች ሳይቀሩ የኮፕቱን ጽሑፍና ቋንቋ እያደር ረስተው መንፈሳዊና ሥጋዊ መጽሐፍ በአረብኛ እየጻፉ ቅዳሴና ማኅሌታቸውንም የእስላሞች ቋንቋ በሆነው በአረብኛ ቋንቋ ያከናውኑ ዠመር። እንደዚሁም የኢትዮጵያ ቤተ ክርስቲያንና ሊቃውንት ክርስትናን የተቀበሉትን መደበኛ ከተማና መሥራቹን ሐዋርያ በመጥቀስ እስክንድርያ እናቴ ማርቆስ አባቴ እንደሚሉት ብዙ በአረብኛ የተጻፉ የሥጋዊና የመንፈሳዊ መጻሕፍት ከግብስጽና ከአረብ አገር እያስመጡ ወደ ግዕዝ የተረጐሙዋቸው እነሆ ዛሬ በየአብያተ ክርስቲያናቱ ይገኛሉ።

ያለፈው የቋንቋና የግዛት የሃይማኖት ሁኔታ በዚህ ዓይነት ሲፈጸም የወደፊቱን ሁኔታ የሚያውቀው አሞንንና ፕታህን ዘውስንና ሰራፒስን ሽሮ የአምላክነት ሥልጣኑን ለዓለም የገለጸው አይሁድና የቡድሀ ወገን እስላምና ክርስቲያን እንደ ዝንባሌያቸው ስምና መልክ ሥርዓትና ወግ እየለዋወጡ የሚያምኑበት ፈጣሪ ብቻ ነው። የሶክራት ዓለም ግን አንድ ነገር ብቻ ያውቃል። ያውም ምንም አለማወቁን ነው። አለማወቅንም ማወቅ ከዕውቀት ሊቆጠር ይገባል። ይኸን ያለማወቅ ፍልስፍና አይንሽታይን የጊዜ ግንኙነትና የአቶም ዕውቀት ሊሽረው አይችልም። አይንሽታይን ከጓደኞቹ ከፌርሚና ከኦፔንሖሜር ጋር ብዙ ዕውቀት ያለበት የአቶሚክና የሀይድሮዢን ሥራ ለልማት ብሎ ይሠራል። ለልማት የሠራው ወደ ጥፋት ሲያዘነብልበት በሠራው ሥራ መልሶ እየተጸጸተ ይጨነቃል። እርሱ ለዕውቀት ሲል በሠራው ሥራ ዓለም ለመጠፋፊያ ሲዛዛትበት በሰማ ጊዜ «ወይኔ የኸን አውቄ ቢሆንና ሕይወቴን ወደ ልጅነቴ የመመለስ ሥልጣን ቢኖረኝ ኖሮ ተራ ቧንቧ ሠሪ መሆንን እመርጥ ነበር» ብሎ ከጓደኞቹ ጋር ዕውቀት ነው ብሎ በደከመበት ሞኝነት መልሶ ይማረራል። እንግዲያው አዋቂ የምንለው ሞኝ ከሆነ «አንድ ነገር አውቃለሁ ያውም ምንም አለማወቄን» ያለው ከሁለት ሺ ዓመት በላይ የራቀው የሶክራት ፍልስፍና በቅርብ ዘመን የነበረው የአይንሽታይንን በአካልና በጊዜ ላይ ያለውን ዕውቀት እንዳሸነፈው ራሱ አይንሽ ታይን በራሱ መስክሮ መረታቱን ያስገነዝባል።

የነገደ ካም ነገሥታት።

|  |  |  |
| --- | --- | --- |
| ስማቸውና ቍጥራቸው። | የግዛት ዘመን። | ከክርስቶስ ልደት በፊት |
| ፩፥ ሰፕታህ (ሳፒታ) | ፴ | ፪ሺ፭፻፵፭ |
| ፪፥ ኤሌክሮን | ፴ | ፪ሺ፭፻፲፭ |
| ፫፥ ነቢር | ፴ | ፪ሺ ፬፻፹፭ |
| ፬፥ አሜን አንደኛ | ፳፩ | ፪ሺ፬፻፶፭ |
| ፭፥ ነሕሴት ናይስ | ፴ | ፪ሺ፬፻፴፰ |
| ፮፥ ታርኪም | ፳፱ | ፪ሺ፬፻፬ |
| ፯፥ ሳባ ፩ኛ | ፴ | ፪ሺ፫፻፸፩ |
| ፰፥ ሶፋሪድ | ፴ | ፪ሺ፫፻፵፭ |
| ፱፥ እክንዲ | ፳፭ | ፪ሺ፫፻፲፲፭ |
| ፲፥ ሆህይ ስጥዎ | ፴፭ | ፪ሺ፪፻፺ |
| ፲፩፥ አህያፕ | ፳ | ፪ሺ፪፻፶፭ |
| ፲፪፥ አድጋስ | ፴ | ፪ሺ፪፻፴፭ |
| ፲፫፥ ባኩንዶን መሊስ | ፳፭ | ፪ሺ፪፻፭ |
| ፲፬፥ ማንቱራይ ሀቀቢ | ፴፭ | ፪ሺ፪፻፹ |
| ፲፭፥ ራክሁ ድድሜ | ፴ | ፪ሺ፩፻፵፭ |
| ፲፮፥ ሶቢ አንደኛ | ፴ | ፪ሺ፩፻፲፭ |
| ፲፯፥ አዜጋን ፈርዖን | ፴ | ፪ሺ፹፭ |
| ፲፰፥ አዜንጋ አቶዛኔስ | ፳ | ፪ሺ፶፭ |
| ፲፱፥ ስሑል አቶዛኔስ | ፲፭ | ፪ሺ፴፭ |
| ፳፥ ራሚንጳህቲ እምልኔ | ፳ | ፪ሺ፳ |
| ፳፩፥ ዋኑና | ፫ ቀን |  |
| ፳፪፥ ጲዖሪ አንደኛ | ፲፭ | ፪ሺ- ፩ሺ፱፻፹፭ |

የነገደ ዮቅጣን ነገሥታት።

|  |  |  |
| --- | --- | --- |
| ስማቸውና ቁጥራቸው | የግዛት ዘመን | ከክርስቶስ ልደት በፊት |
| ፩፥ አክናሁስ ሳባ ፪ኛ | ፶፭ | ፩ሺ፩፹፭፻ |
| ፪፥ ነክህቲ ካልንሶ | ፵ | ፩ሺ፱፻፴ |
| ፫፥ ከሲዮፒ | ፲፭ | ፩ሺ፰፻፺ |
| ፬፥ ሳቢ ፪ኛ | ፲፱ | ፩ሺ፰፻፸፩ |
| ፭፥ ኢትዮጲስ ፩ኛ | ፶፮ | ፩ሺ፰፻፶፮ |
| ፮፥ ላከንዱን ኖወር ኦሪ | ፴ | ፩ሺ፰፻ |
| ፯፥ ቱትኤምሔብ | ፳ | ፩ሺ፯፻፸ |
| ፰፥ ሔርቶር | ፳ | ፩ሺ፯፻፶ |
| ፱፥ ኢትዮጲስ ፪ኛ | ፴ | ፩ሺ፯፻፴ |
| ፲፥ ሱንካ ፪ኛ | ፲፯ | ፩ሺ፯፻ |
| ፲፩፥ ቦኑ ፩ኛ | ፰ | ሺ፮፻፹፫ |
| ፲፪፥ ሙማዜስ | ፬ | ሺ፮፻፸፭ |
| ፲፫፥ አሩአሳ | ፯ ወር |  |
| ፲፬፥ አሚን አሶር | ፴ | ሺ፩፻፸፩ |
| ፲፭፥ ኦሪ ፪ኛ | ፴ | ሺ፩፻፵፩ |
| ፲፮፥ ጲኦሪ ፪ኛ | ፲፭ | ሺ፩፻፲፩ |
| ፲፯፥ ኦሚኔምሐት ፩ኛ | ፵ | ሺ፩፻፺፮ |
| ፲፰፥ ፃውዕ | ፲፭ | ሺ፩፻፶፮ |
| ፲፱፥ አክቲሳኒስ | ፲ | ሺ፩፻፵፩ |
| ፳፥ ማንዲስ | ፲፯ | ሺ፩፻፴፩ |
| ፳፩፥ ጽሮቶውስ | ፴፫ | ሺ፩፻፲፬ |
| ፳፪፥ አሞይ | ፳፩ | ሺ፩፻፹፩ |
| ፳፫፥ ከንኪ | ፭ | ሺ፩፻፷ |
| ፳፬፥ ቦኑ ፪ኛ | ፪ | ሺ፩፻፶፭ |
| ፳፭፥ ሳቢ ፫ኛ | ፲፭ | ሺ፩፻፶፫ |
| ፳፮፥ ጀጎንሶ | ፳ | ሺ፩፻፴፰ |
| ፳፯፥ ስኑካ ፩ኛ | ፲ | ሺ፩፻፲፰ |
| ፳፰፥ አንጋቦስ ፩ኛ | ፶ | ሺ፩፻፰ |
| ፳፱፥ ሚአሙር | ፪ ቀን |  |
| ፴፥ ከሊና | ፲፩ | ሺ፫፻፶፰ |
| ፴፩፥ ዘግዱር | ፵ | ሺ፫፻፵፯ |
| ፴፪፥ ሔርሐቶር ፪ኛ | ፴ | ሺ፫፻፯ |
| ፴፫፥ ሔርሐቶር ፫ኛ | ፩ | ሺ፪፻፸፯ |
| ፴፬፥ ኔክቴ ፬ኛ | ፳ | ሺ፪፻፸፮ |
| ፴፭፥ ቲቶን ሳትዮ | ፲ | ሺ፪፻፶፮ |
| ፴፮፥ ሔርመቱ ፩ኛ | ፩ ወር |  |
| ፴፯፥ አሜን ኤምሐት ፪ኛ | ፭ | ሺ፪፻፵፮ |
| ፴፰፥ ኮንሳብ ፩ኛ | ፭ | ሺ፪፻፵፩ |
| ፴፱፥ ኮንሳብ ፪ኛ | ፭ | ሺ፪፻፴፮ |
| ፵፥ ሰኑካ ፬ኛ | ፭ | ሺ፪፻፴፩ |
| ፵፩፥ አንጋቦ ፪ኛ ሕዝባይ | ፵ | ሺ፪፻፳፮ |
| ፵፪፥ አሜን አስታት | ፴ | ሺ፩፻፹፮ |
| ፵፫፥ ሔርሖር | ፲፮ | ሺ፩፻፶፮ |
| ፵፬፥ ፒያንኪያ ፩ኛ | ፱ | ሺ፩፻፵ |
| ፵፭፥ ጥኖትሲም ፩ኛ | ፲፯ | ሺ፩፻፴፩ |
| ፵፮፥ ጥኖትሲም ፪ኛ | ፵፩ | ሺ፩፻፲፬ |
| ፵፯፥ ማሳሔርታ | ፲፮ | ሺ፸፫ |
| ፵፰፥ ራሜንኮፐር | ፲፬ | ሺ፶፯ |
| ፵፱፥ ጥኖትሴም ፫ኛ | ፯ | ሺ፵፫ |
| ፶፥ ሳቢ ፬ኛ | ፲ | ሺ፴፯ |
| ፶፩፥ ተዋስያ ዴውስ | ፲፫ | ሺ፳፮ |
| ፶፪፥ ማክዳ ንግሥት | ፴፩ | ሺ፲፫ |

ከንግሥተ ሳባ እስከ ባዚን ያሉት የነገሥት ዝርዝር።

|  |  |  |
| --- | --- | --- |
| ስማቸውና ቍጥራቸው። | የግዛት ዘመን | ከክርስቶስ ልደት በፊት። |
| ፩፥ ንግሥተ ሳባ። | ፴፩ | ፩ሺ ፲፫ (በድጋሚ) |
| ፪፥ ምኒልክ ፩ኛ (ዳዊት) | ፳፭ | ፱፻፹፪ |
| ፫፥ ሐንድዮን… | ፩ | ፱፻፶፯ |
| ፬፥ ሲራህ ፩ኛ (ቶማይ) | ፳፮ | ፱፻፶፮ |
| ፭፥ አሜንሆቴፕ ዘግዱር | ፵፩ | ፱፻፴ |
| ፮፥ አክሱማይ ራሚሱ…. | ፳ | ፰፻፹፱ |
| ፯፥ ሲራህ ፪ኛ (አውስዮ) | ፴፰ | ፰፻፷፱ |
| ፰፥ ተዋስያ ፪ኛ (ሳባካ ፩ኛ?) | ፳፩ | ፰፻፴፩ |
| ፱፥ አብራልዮስ ፒያንኪያ ፪ኛ | ፴፪ | ፰፻፲ |
| ፲፥ አክሱማይ ወረደ ፀሐይ | ፳፫ | ፯፻፸፰ |
| ፲፩፥ ካስሕታ ሐንድዮን….. | ፲፫ | ፯፻፶፭ |
| ፲፪፥ ሰባካ ፪ኛ….. | ፲፪ | ፯፻፵፪ |
| ፲፫፥ ኒካንታ ቅንዳኬ ፪ኛ | ፲ | ፯፻፴ |
| ፲፬፥ ጻውዕ ቲርሐቅ (ወረደ ነጋሽ) | ፵፱ | ፯፻፳ |
| ፲፭፥ አርድአሜን አውስያ….. |  | ፮፻፸፩ |
| ፲፮፥ ገስዮ….. | ፮፥ ሰዓት |  |
| ፲፯፥ ኑአትሚኦሙን….. | ፬ | ፮፻፷፭ |
| ፲፰፥ ቶማድዮን ፒያንኪያ ፫ኛ | ፲፪ | ፮፻፷፩ |
| ፲፱፥ አሚነአስሮ ፪ኛ….. | ፲፮ | ፮፻፵፱ |
| ፳፥ ፒያንኪ ፬ኛ ፒያንኪ ፫ኛ | ፴፬ | ፮፻፴፫ |
| ፳፩፥ ዙዋሬንብረት አስፑርታ | ፵፩ | ፮፻፺፱ |
| ፳፪፥ ሰይፋይ ሐርሲአተው | ፲፪ | ፭፻፶፰ |
| ፳፫፥ ረምኃይ ናስቶሶናን | ፲፬ | ፭፻፵፮ |
| ፳፬፥ ሐዲው አብራ | ፲፩ | ፭፻፴፪ |
| ፳፭፥ ሶፌልያ ነቢኮን | ፴፩ | ፭፻፳፩ |
| ፳፮፥ አግልቡል ስዌኮስ | ፳፩ | ፬፻፷ |
| ፳፯፥ ጵስመረት (ወረደ ነጋሽ) | ፳፩ | ፬፻፷፱ |
| ፳፰፥ አውስያ ቡራኮስ…. | ፲፪ | ፬፻፵፰ |
| ፳፱፥ ቀኒዝ ጵስሚስ….. | ፲፫ | ፬፻፴፮ |
| ፴፥ አጵራሶ….. | ፲ | ፬፻፳፫ |
| ፴፩፥ ካስህታ ወልደ እኁሁ | ፳ | ፬፻፲፫ |
| ፴፪፥ ኤሳልዮን ተአንኪ | ፲ | ፫፻፺፫ |
| ፴፫፥ አትሲርክአሚን ፫ኛ | ፲ | ፫፻፹፫ |
| ፴፬፥ አትሲርክአሚን ፬ኛ | ፲ | ፫፻፸፫ |
| ፴፭፥ ሐዲና….. | ፲ | ፫፻፷፫ |
| ፴፮፥ አትሲርክአሚን ፭ኛ | ፲ | ፫፻፶፫ |
| ፴፯፥ አትሲርክአሚን ፮ኛ | ፲ | ፫፻፵፫ |
| ፴፰፥ ኒካውላ ቅንዳኬ ፫ኛ | ፲ | ፫፻፴፫ |
| ፴፱፥ ባስዑ፥….. | ፲ | ፫፻፳፫ |
| ፵፥ ኒካውሲስ ቅንዳኬ ፬ኛ | ፲ | ፫፻፲፮ |
| ፵፪፥ አውጥጥ አራውራ | ፲ | ፫፻፮ |
| ፵፪፥ አርካሚን ፪ኛ | ፲ | ፪፻፺፮ |
| ፵፫፥ ከልዓስ ፪ኛ (ከሊትሮ) | ፲ | ፪፻፹፮ |
| ፵፬፥ ዙዋሬንብረት | ፲፮ | ፪፻፸፮ |
| ፵፭፥ ሶትዮ | ፲፬ | ፪፻፷ |
| ፵፮፥ ሰይፋይ | ፲፫ | ፪፻፵፮ |
| ፵፯፥ ኒከሲስ ቅንዳኬ ፭ኛ | ፲ | ፪፻፴፫ |
| ፵፰፥ ረምኃይ አርሚን | ፲ | ፪፻፳፫ |
| ፵፱፥ ፌልያ ሑርኔክሀት | ፲፭ | ፪፻፲፫ |
| ፶፥ ሀንዲ አውኪራራ | ፳ | ፻፺፰ |
| ፶፩፥ አግሀቡ ብሴህራ | ፲ | ፻፸፮ |
| ፶፪፥ ሱላይ ከዋውሚኑ | ፳ | ፻፷፮ |
| ፶፫፥ መስልኒ ከዋውሚኑን | ፰ | ፻፵፮ |
| ፶፬፥ ነግሣይ ቁራርሜር | ፲ | ፻፴፰ |
| ፶፭፥ ኤትቢኑካዊር | ፲ | ፻፳፰ |
| ፶፮፥ ሰፌልያ አብራሚን | ፳ | ፻፲፰ |
| ፶፯፥ ሠናይ | ፲ | ፺፰ |
| ፶፰፥ አወሲና ንግሥት | ፲፩ | ፹፰ |
| ፶፱፥ ዳዊት ፪ኛ | ፲ | ፸፯ |
| ፷፥ አግልቡስ | ፰ | ፷፯ |
| ፷፩፥ በዋውል | ፲ | ፶፱ |
| ፷፪፥ በረዋስ | ፲ | ፵፱ |
| ፷፫፥ ዳኒዳይ | ፲ | ፴፱ |
| ፷፬፥ አሞይ መሐሲ | ፭ | ፳፱ |
| ፷፭፥ ኒኮትሪስ ህንደኬ መንግሥት ፮ኛ | ፲ | ፳፬ |
| ፷፮፥ ኖልኪ | ፬ | ፲፬ |
| ፷፯፥ ሉዛን | ፱ | ፲ |
| ፷፰፥ ባዚን | ፰ | ፰ |

በፊተኞቹ ዝርዝር ላይ እንደ ተመለከትነው በዚህ በአሁኑም ከንግሥተ ሳባ ዠምሮ በባዚን በሚጨርሰው የነገሥታት ዝርዝር ላይ በስማቸውና በገዙበት ዘመን በነበሩት ጊዜ ልክ እምነት ሊጣልበት አይቻልም። ለምሳሌ በ፲ረኛው ቁጥር የተመለከተው አክሱማይ ወረደ ፀሐይ፤ ምኒልክ ወይም ንግሥተ ሳባ የሚባሉ ነገሥታት ባናፓታ መንግሥት የሉም። ይኸም የወዲህኛው የሳባና የወዲያኛው የኖብያ ነገሥታት ተደባልቀ የተጻፉ ይመስላል። እንደዚሁም በ፱ ቁጥር የተመለከትነው አብራልዮስ ፒያንኪ የሚባለውን የነገሠበትን ዘመን ይህ ዝርዝር ፰፻፲ ዓመት ከክርስቶስ ልደት በፊት ሲያደርገው የዚህን ንጉሥ ታሪክ ሐውልቱንም የብራናውንም ጽሑፍ በቅርብ እየመረመሩ የጻፉት እነማሪዬት እነሩዤ የቀሩትም ከዚህ አንድ መቶ ዓመት ዝቅ ያደረጉታል።

ስለዚህ ይኸን የተለመደ ዝርዝር በዚህ ጽሑፍ መጨረሻ ማግባታችን የነበሩትን ጊዜ ግድመቱን ብቻ ለመረዳት ይጠቅም ይሆናል በማለት ብቻ ነው። ሬዝነርሌፕሲውስ ከየሐውልቱና ከየብራናው ጽሑፍ መርምረው ከካስህታ ጀምረው የሚሰጡት የናፓታ ነገሥታት ዝርዝር ከዚህ እንደምከተለው ነው።

|  |  |
| --- | --- |
| የነገሥታቱ ስማቸውና ቍጥራቸው | የነገሡበት ዘመን ከክርስቶስ ልደት በፊት። |
| ፩፥ ካስህታ | ፯፻፶ ዓመት |
| ፪፥ ፒያንኪ | ፯፻፵፬ ዓመት |
| ፫፥ ሻባካ (ሰባካ ሳባቆን) | ፯፻፲ ዓመት |
| ፬፥ ሻባታካ | ፯፻ ዓመት |
| ፭፥ ታሃርቅ (ቲሃራቅ ቲርሃቅ) | ፮፻፹፰ ዓመት |
| ፮፥ ታኑታሙን | ፮፻፷፫ ዓመት |
| ፯፥ አትሌርሳ | ፮፻፶፫ ዓመት |
| ፰፥ ሴንካሜኔስኬን | ፮፻፵፫ ዓመት |
| ፱፥ አንላሜን | ፮፻፳፫ ዓመት |
| ፲፥ አስፒልታ | ፭፻፺፫ ዓመት |
| ፲፩፥ አንትሌክ | ፭፻፷፰ ዓመት |
| ፲፪፥ ማልኒኬን | ፭፻፶፫ ዓመት |
| ፲፫፥ ኔልማይ | ፭፻፴፰ ዓመት |
| ፲፬፥ ኔታክላታታሜን | ፭፻፴፫ ዓመት |
| ፲፭፥ ካርጋሜን? | ፭፻፲፫ ዓመት |
| ፲፮፥ አስታባርካሜን | ፭፻፫ ዓመት |
| ፲፯፥ አሻሌህራቅ? | ፬፻፸፰ ዓመት |
| ፲፰፥ ናስክህማት? | ፬፻፶፰ ዓመት |
| ፲፱፥ ማልዊባልሜን? | ፬፻፶፫ ዓመት |
| ፳፥ ታልክሃርሜን | ፬፻፳፫ ዓመት |
| ፳፩፥ ሄሪኑታርካሜን | ፬፻፲፰ ዓመት |
| ፳፪፥ ባግካክሬን | ፫፻፺፰ ዓመት |
| ፳፫፥ ሄርሳቴፍ | ፫፻፳፫ ዓመት |
| ፳፬፥ ፖንክሃሌር? | ፫፻፷፯ ዓመት |
| ፳፭፥ አክሃራታን | ፫፻፵፪ ዓመት |
| ፳፮፥ ናሰታሴን | ፫፻፳፰ ዓመት |

የኢትዮጵያ ታሪክ በሚል አርእስት አንደኛው ቮልም ገጽ ፶፭ ዋሊስ ባጅ የጻፈውን ተመልከት። በዚህ ዓይነት እነሬይይነዝር የሠሩት የነገሥታት ዝርዝርና በተመልዶ ባገራችን እስካሁን የሚደረገው ዝርዝር በዘመኑም በስሙም ስለሚለያይ ዘመኑ እጅግ የራቀው የነገሥታ ስምና ዝርዝር ምናልባት ሰፊ ጊዜ ተገኝቶ እስኪጣራ ድረስ እንደዚሁ እንተወው።