**የሰው ጠባይና አብሮ የመኖር ዘዴ።**

ከተክለ ጻድቅ መኵሪያ።

**መቅድም።**

መቅድም ላንባቢው የመጽሐፉ ዋና አሳብ ባጭሩ አስረድቶ ወደ ዋናው ጽሑፍ የሚያስገባ በር ነው። መቅድሙን ሳያነቡ መጽሐፉን ለማንበብ መዠመር ያለበሩ ወደ ቤት ለመግባት እንደ መፈተን የሚቄጠር መምሰሉ በዚህም አያያዝ ከመጽሐፉ መሠረታዊ አሳብ ሳይወሰድ አሳብን በከንቱ እንደ ማባዘን የሚቄጠር መሆኑ ምን ጊዜም አይሳተንም። ነገር ግን አንዳንድ ጊዜ የማሰቢያችን ስፍራ በሌሎች አሳቦች ሲያዝ መሰልቸት ይመጣብናል። ስለዚህ ባጭር የንባብ ጊዜ የመጽሐፉን ፍሬ ነገር የምናገኝ እየመሰለን ከመካከሉና ከመጨረሻው ማንበብ የምንዠምርበት ጊዜ አለ። በዠመርንም ጊዜ የፊተኛው ከኋለኛው የተቈላለፈ በመሆኑ መረዳት ሲያቅተን ከዠመርንበት ምዕራፍ ወደ ኋለኛው መመለስ ግድ ሆኖብን ይገኛል። ግዴታውን በከንቱ ለማሸነፍ ተስፋ አድርገን ፩ ጊዜ ወደ ኋላ ፩ ጊዜ ወደ ፊት እያገላበጥን ፍሬ ነገሩን በአእምሯችን ሳናስቀር የመጽሐፍ ሁሉ ቅርጽና የአሰካክ ደንብ በግድ ወደ መቅድሙና ወደ መግቢያው እንድንመለስም በመጨረሻ አስገድዶ ያሸንፈናል። ከዚያ በኋላ የተቄጠበ የመሰለንም ድካምና ጊዜ ከንቱ ይሆንና ሌላ አዲስ ጊዜና አዲስ ድካም መውሰድ የሚገባን ሆኖ ይገኛል።

ስለዚህ ልናነበው የፈልግነው መጽሐፍ ሁሉ በአርእስቱ ዠምረን በመቅድሙና በመግቢያው በኩል አፈን ከመዠመሪያ እስከ መጨረሻ ምዕራፍ መዝለቅ እንደ መልካም ጸሓፊ ጥራዝ ነጠቅ ያልሆነ መልካም አንባቢ መሆን ነው። እንደዚህ ሆኖ ባነበብነውና በተረዳነውም መጠን ማመስገንም መንቀፍም መከራከርም እንችላለን።

ካንባቢ ወገን ስለነበቡ ከዚህ በላይ የተጠቀሰው ሲፈለግ ከጸሓፊ ወገን ደግሞ ስለ አጻጻፉ አንዳንድ የሚፈለግ ነገር አይጠፋም። ምንም እንኳ ምኞት እግረ መንገዱን ቁም ነገር ወደ ማሠራት ቢመኝና መጽሐፉ ያለድምና ያለ አሳብ መጽሐፍ ጽፎ ለማሳተም ብቻ ቢመኝና መጽሐፉ ታትሞ በችኰላ እንዲወጣ ቢጣደፍ ባጭር ጊዜ በተሠራው ሥራ ውስጥ ፍሬ ነገር ከማነሱ የተነሣ መጽሐፉ ያንባቢን የሥራ ጊዜ በከንቱ ከማባከን በቀር የጠበቀው ምኞት ለጸሓፊ ሊመጣለት አይችልም። ምኞትና ተስፋ የሥራ መሠረት መሆናቸው የታወቀ ነው፤ ያለነሱ መሥራት አይቻልም። ነገር ግን ጸሓፊ ያለ ሥራ በምኞት ላይ ብቻ የተመረኰዘ እንደ ሆነ ወዳላሰበው ፈተና ከመውደቁ በቀር በዚህ አጻጻፉ ራሱንና ስሙን የጠቀመ መስሎት እንደ ተታለለ እንጂ አንባቢን ለመጥቀም እንዳላሰበ ይታወቃል። ነገር ግን ራስን መጥቀም የሚቻለው አስቀድሞ ሌላውን ጠቅሞ መቀበልም ሰጥጦ መስጠትም ተቀብሎ መሆኑ በሃይማኖትም በፍልስፍናም መንገድ መስጠትም ተቀብሎ መሆኑ በሃይማኖትም በፍልስፍናም መንገድ ታውቋል። ስለዚህ አስቀድሞ ሥሩን ትከል ጫፉን በኋላ ይመጣልሃል እንደ ተባለው ጸሓፊ ስለ መጽሐፍ ማውጣት ብቻ ሳይሆን ያንባቢን አእምሮ በማስተማርና በማነጽ ያንባቢን አሳብ ለማሰር እስኪችል ድረስ በጽሑፉ ውስጥ ስለሚገባው ጕዳይ ተጨንቆ ተጠቦ ሊያስብ ይገባዋል አስቦ ለሚጽፈውም ከባሕርዩና ከጕልበቱ ሳይዘል የንግግር ጣዕምና ያማረ ቅርጽ ለመዠመር መጣጣር ያስፈልገዋል። ይኸን ሲያደርግ ሌላው የጸሓፊነት ምኞት ሁሉ ቀጥሎ ይመጣል።

ይኸውም ሆኖ ጸሓፊ በየመሥመሩ ያንባቢን ልብ የሚነካ አሳብ ማግኘት እንደማይሳካለት የታወቀ ነው፤ ምክንያቱም ያንባቢ ዕውቀትና አስተያየት ዝቅና ከፍ እያለ የተለያየ በመሆኑ ነው ቢሆንም ያንባቢን አንዠት ለማራስ ወሽመጥን ለመቍረጥ ለማሣቅ፤ ለማሳዘን ለማጠራጠር ለማሳመን ካንድ ግቡ ከሆነ ደራሲ የተዘጋጀውን መጽሐፍ ባስተዋይነት ጠግቤአለሁ የሚለውና ተርቤአለሁ የሚለው አንባቢ ከትዕግሥት ሲቀጥል እንደ መጽሐፉ ዐይነት ከተርታው ንግግር ወደ አስደናቂውና ወደ አስገራሚው መሥመር እየደረሰ ጥቅም ሳያገኝበት አይቀርም።

አንዳንድ የመንግሥት መሪዎች ተጨንቀው ተጠበው፣ ያዘጋጁትን ንግግር (ዲስኩር) በሚያስተዳደሩት ሕዝብ ፊት ሲናገር በየአረፍተ ነገሩ አነጋገራቸው ይበል ይበል አሰኝቶ ይጨበጨብላቸዋል። ጭብጨባውን የፈጠረው ልብ የሚነካው የመሪው ንግግር ነው። ነገር ግን ከዚያ ውስጥ ነገሩ ሳይገባው ያጨብጫቢ አጃቢ የሆነ ወይም ደጅ ጥናቱን በጭብጨባ ለመግለጽ ያሰበ ጣልቃ መግባቱ አይቀርም። ይኸን የመሰለ ሁናቴ በጸሓፊና ባንባቢ መካከልም መታየቱ ባይቀር አንድ ጸሓፊ ብዙ ገጾች ያሉት መጽሐፍ በብዙ አሳብ በረዥም ጊዜ ሲያዘጋጅ ባጭር ጊዜ አስገራሚ ንግግር ከሚያዘጋጀው የመሪ ንግግር ጋራ በሚናገረውም ቅርጽና መልክ ይለውጣል እንጂ ያለፈ ጸሓፊና ተናጋሪ ከገለጸው ምንም ያኽል ልዩነት አይገኝም።

የእጅን ሥራ የመድኅኒትንና የሕመምን የሥነ ፍጥረትን የሰው ጠባይን የሕዝብን አስተዳደርን የንግግርን ቅርጽ የፍልስፍናን መንገድ ሁሉ ባንደኛው ላይ እየተጫኑ በሌላው ላይ እየላሉ ቢያልፉም ፊንቂቆች ያልተኰሱት ግሪኮች ያልነካኩት ጥበብና ዕውቀት የት ይገኛል?። ነገር ግን እነዚያ በእውነተኛ ወይም በስሕተተኛ መንገድም ቢሆን ዳብሰው ወይም ነካክተው ያለፉን በመካከለኛውና ባዲሱ ዘመን ከፈረንሳዊ ከጀርመን ከእንግሊዝ ከስዌድን ከአሜሪካና ከያለበት አርመው አበጥረው ለማብራራት ሞክረዋል። ይሁን እንጂ የመጨረሻው ዕውቀት የሚቆመው በነዚሁ ነው ብለው ወደ ፊት የሚነሱ አዳዲስ ጸሓፊዎች አምነውና አርፈው መቀመጥ አይችሉም። አዳዲሶቹ ሠራተኞች ባሮጌዎቹ ሥራ ሁል ጊዜ እርም ማግኘታቸው የታወቀ ነው። ከጣት ጣት እንደሚበልጥ ካሳብ አሳብ ይበልጣል። አሮጌውንም አዲሱ ለመብለጥ ያለፈን ጊዜ ሥራ ትምህርት በማድረግ መሣሪያንም በማግኘት በብዙ ረገድ ይታገዛል። የሆነ ሆኖ እንግዴህ በዚህ ዓለም አብዛኛው ያልተደረገ ባይደረግም ያልተወጠነና ያልታሰበ አይገኝም። አዲስ አሳብ አዲስ ሥራ ማውጣት የሚችሉ የአእምሮ ዐቅማቸው ከሕዝብ ለየት ብሎ ከፍ ያለና በብርቅ የሚታዩ ናቸው። የጸሓፊ ሙያ ለጽሑፍ «ደርዝ» እየሰጠ ላንባቢ ደስ በሚያሰኝ የንግግር ቅርጽ በራሱ አጻጻፍና አባባል የተደረገውን አወራርሶ ማስታወስ በሰው ልብ የታሰበውንና ሊታሰብ የሚችለውን አዛምዶ እወረቀት ላይ አስፍሮ መግለጽ ብቻ ነው። ይኸውም በቀላል የሚፈጸም ሥራ አይደለም። ሲሠራ የኖረ በሰውም ልብ እንደ መጠኑ የታሰበ ቢሆንም እንደ ሌላው ሁሉ ሲደረግ የኖረውንና የታሰበውን በመዠመሪያ በጽሑፍ መግለጽ አስቸጋሪ ነው፤ አስቸጋሪም ባይሆን አድካሚ ነው። ከዚህስ የሚቀለው ሌላ የጻፈውን ማንበብና ማረም ነው። ከማንበብና ከማረምም አልፎ «እንደዚህ ያለውን መጻፍ ምን ያስቸግራል» እያሰኘ ማናቸውም በድካም የተጻፈው ጽሑፍ ገራገር የሆኑትን አንባቢዎች ለማታለል ይሞክራል። ለዚህ ግን ክርስቶፍ ኮሎምብ በክርክሩ ጠረጴዛ ላይ ያቆማት ዕንቍላል አስረጅ ሆና ቀርታለችና፤ አሁን ወደ ዋናው አሳብ እንመለስ።

በዚህ መጽሕፍ የተዘጋጀውን የሰውን ጠባይ ለመመርመርና ለማወቅ ከዚህ ቀደም የዕውቀታቸው ደረጃ በፈቀደላቸው መጠን ዐዋቂዎችና ፈላስፎች ሲደክሙበት ኖረዋል። ከነዚሁም ውስጥ ግማሾቹ በማይጨበጥ መንፈስና ማስረጃው በዐይን በማይታይ አስማትና ጥንቈላ የሰውን ጠባይና ዐመል ዕድሉንና ፍጻሜውን ለመረዳት በሁለት መንገድ፣ እንደ ስጦታቸው ሲሞክሩና ሲከታተሉ ኖሩ። ከፕሲኮሎዢው በቀር በዐይን የሚታየውና የሚጨበጠውም ዕውቀት ቀጥሎ ባለው በዋና ዋና የአካላችን ክፍሎች ይገለጻል።

**፩ኛ በሚታይ ጥበብና ዕውቀት የተደረገ ምርመራ።**

ሀ - የአካል ሁሉ ጠባይና ሥራ ትምህርት (ፊዚዮሎዢ - Physiologie)።

ለ - በተለይ የሰው ጠባይና ሥራ፥ ትምህርት (አንትሮፖሎዢ Antropologie)።

ሐ - ስለ ሰው ዘርና ሰለ ኑሮው ትምህርት (ኤትኖሎዢ Ethnologie)።

መ - የአካልና የመለያልይ ትምህርት (አናቶሚ Anatomie)።

ሠ - የውጭ መልክና ቅርጽ ትምህርት (ፊዚዮኖሚ Physionomie)።

ረ - የነፍስና ያሳብ ሥራ ትምህርት (ፕሲኮሎዢ Psychologie)።

ለዚህ ሁሉ ትምህርት ሊቃውንነት ያላቸው ሰዎች ከጥንት ዠምሮ እስከ ዛሬ ድረስ ሰው ቆሞ የሚሄድበትን በጠቅላላው ሕይወቱ የሚንቀሳቀስበትን የውጭና የውስጥ አካሉን በነፍሱና ባሳቡ፥ የሚሠራበትን ስሜቱን በጭንቅላቱ ውስጥ ያለውን ሁሉ «ክራኒዎስኮፕ» በሚባል የአንጐል መነጽር «ክኒራዎሜትር» በሚባል የራስ ቅል መለኪያ «ቼፋሎሜትር» በሚባል የአንጐል መለኪያ «ፕሲኮ ሜትር» በሚባል የረቂቅ አሳብ መስፈሪያ (ይኸውም ያሳቡ መጠን በሥራ የሚቄይበትን ወይም የሚደርበትን ጊዜ) እየለኩና እየመዘኑ በጥልቅና በተመሥጦ ምርመራ እያዘጋጁ የመስፈሪያ መሣሪያና የራሳቸው ዕውቀት በፈቀደላቸው መጠን ከሌላው ዕውቀት ጋራ የሰውን ፍጥረትና ጠባይ የገለጹ አሉ። በ «ሠ» ክፍል የተጠቀሰውን የሰውን የውጭ መልኩንና ቅርጹን ተመልክተው የውስጥ ዐመሉን የሚያውቁ አሉ። ይኸውም ማለት የወፍራምን የቀጭንን የአጭር የደጓሳን ግንባሩ ፈጠጥ ብሎ አፍንጫውን ደፍጠጥ ግንባሩ ለማጣ ሆኖ አፍንጫው እንደ ንስር አሞራ ጐበጥ ብሎ የረዘመውን ከዚህም ጋራ የዐይንን ቅርጽና አገለባበት አነጋገርንና አረማመድን እየለዩ በውጭ አካልና በመልክ ቅርጽ የውስጥ ጠባይንና ዐመልን የሚያደለድሉ ናቸው። እነዚህ ሊቃውንት በፈላስፎች አነጋገር «ሎዢክ» በሚባል በሚጨበጥና በሚታይ መንገድ ፍጥረትንና ነገርን ለማስረዳት ወይም ለማስረዳት ጠባያቸው የመራቸውና የመጠሪያ ስማቸው «ማቴሪያሊስት ወይም ራሲዮናሊስት» የሚባሉት ናቸው። ማቴሪያሊስ ማለት በዚህ ባሁኑ አመጣጥ ግዙፋዊ ተምልካች ማለት ነው። ራሲዮናሊስት ማለት የሚበቃ ምክንያት በመሣሪያም በንግግርም ካገኘ አሳቡን የሚቀበል እንጂ ካባቶች በወረደ በነዋሪ ጽሑፍና ትእዛዝ አሳቡ የማይያዝ ማለት ነው።

ከነዚህ የተለዩ ደግሞ ነገርን ሁሉ ከዚያውም አሁን የተነሳንበትን የሰውን ጠባይና ዐመል በመንፈስ በአስማት በጥንቈላ ብቻ ለመረዳትና ለጠያቂያቸውም ለማስረዳት የሚፈትኑ አሉ። ከነርሱም ውስጥ ለጊዜው ባሳብችን ትዝ የሚሉን ቀጥለው ያሉት ናቸው።

፪ኛ በአስማትና በጥንቈላ የሚደረግ ምርመራ።

ሀ - የእጅን ጽሕፈትና አጣጣል ከነፊርማው የመመልከት ዕውቀት (ግራፎሎዢ - Graphologie)።

ለ - የውስጥ እጅን ሐረግ በማየ ትምህርት (ኪሮማንሲ - Chiromancie)።

ሐ - የሰማይ ከዋክብትን የፀሓይንና የጨረቃን መለዋወጥ ሰው ከተወለደበት ቀንና ወር ዓመት ጋራ ሆኖስኮፕ በሚባል መሣሪያ እያነጣጠሩ በሒሳብ እያገናኙ የሰውን ጠባይና ዕድል ማወቅ (አስትሮሎዢ - Astrologie) ናቸው።

ከሁለቱ ይልቅ በ፫ኛው አንቀጽ በ«ሐ» ረድፍ፥ የተጻፈው የኮከብ ቄጠራ ትምህርት ከእጅ ሥራ ይበልጥ ባሳብና በመንፈስ ዕውቀት እርምጃ ከነበራቸው ከከለዳውያን ተፈጥሮ በግብጽና በፋርስ በካባቢው አገር ሁሉ ተስፋፍሮ ከዚያም ወደ ጽርኣውያንና ወደ ሮማውያን ተዳርሶ እስከ ዐሥራ ሰባተኛው መቶ ዓ.ም ድረስ፥ በቁም ነገርና በደንብ ተይዞ በዝርዝርም በማኅበርም ይሠራበት ነበር። እያንዳንዱ ንጉሥና መስፍን የተቻለው ባላባትና ጌታ ሁሉ ባጠገቡ አንድ ወይም ካንድ የበለጠ ኮከብ ቈጣሪ ያስቀምጥ ነበር።

እንደዚሁም በፈራረቃ ፩ ጊዜ በገዢነት ፩ ጊዜ በተገዢነት የግብጽ ጓደኛ የምሥራቅ አገሮች የዘር ድብልቅልቅና የሥልጣኔ ተካፋይ የሆነችው ኢትዮጵያም ዐዋቂዎቿ የዚህ ጥበብና ልማድ እንደ ነበራቸው ግልጽ ነው። የጠጠር መጣልን የሞራ ማየትንና ሌላውንም ሁሉ ወደ ጐን አድርገን ከዋናው የምሥራቅ የኮከብ ቄጠራ ጋራ የማይመሳስለውን ዛሬ አንዳንድ ሰዎች ሊጠቀሙበት የሚፈልጉንት የኮከብ ቈጠራ (ፍካሬ ከዋክብት) የባሕረ ሐሳብ የዐውደ ነገስትን መጽሐፍ የተመለከትን እንደ ሆነ በቀንና በመገልበጥ ብዛት ቢሳሳትም መንገዱና ልማዱ ሁሉ ከነዚያ ጋራ ተያይዞና ተመሳስሎ እናገኘዋለን።

ነገር ግን የዚህን የአስማትና የጥንቈላ ዕውቀት ባንድ ወገን ክርስትና በሌላው ወገን ባለፈው የጠቀስነው ባይን የሚታየው በእጅ የሚዳሰሰው የሊቃውንት ጥበብና ዕውቀት እያደከመውና እያስናቀው ሄዷል። ስለዚህ የሰውን ጠባይ ለማወቅ ስንፈልግ ይኸኛውን ወደ ጐን አድርገን ስለ ሰው ጠባይ በጠባቡም በሰፊውም የሚናገር ብዙ መጽሐፍ አለና እርሱን ብንመለከት ይሆናል።

በብሉይ ኪዳን ውስጥ ያሉት የሰሎሞንና የሢራክ መጻሕፍት በዘመናቸው በደረሰባቸው መጠን በከፊልና በጣልቃ እየገቡ አልፎ አልፎ የሰውን ጠባይ ያመለክታሉ። እንደዚሁም ምንም እንኳ ሁሉንም ባላነባቸውና ባላውቃቸው ከዚህ ቀደም በውጭ አገር ቋንቋ ብዙ የጠባይና መጻሕፍት ተጽፈዋል። ከነዚሁም የግሪኩ የቴዎፍራስትና የፈረንሳዊው የደ ላብሩዬር የጠባይ መጻሕፍቶች በጸሓፊዎችና ባንባቢዎች ዘንድ የታወቁ ናቸው።

ቴዎፍራስት እውነተኛ ስሙ (ቲርታሞስ Tyrtamos) ተናገሪነቱን የሚገልጸው የቅጽል ስሙ ቴዎፍራስት - Theophraste) ከክርስቶስ ልደት በፊት ባ፬ኛው መቶ ዓመት ላይ የነበረ የአሪስቶት፣ (አርስጣጣሊስ) ደቀ መዝሙር ነው። አርስጣጣሊስም ከሞተ በኋላ ይኸው ቴዎፍራስት በፍራው ተተክቶ ያስተምር ነበር፤ እርሱም ከመምህሩ ከአርስጣጣሊስ ያገኘውን የኅሊና የተፈጥሮ የግብረ ገብነት (Grandes morales et Ethiques) ትምህርትን መሰረት በማድረግ በዘመኑ ያታለይን ያመስጋኝን የለፍላፊን የምሥታምን…….. ጠባይ በዚያ ዘመን በነበረው በግሪኮች ዐመልና ጠባይ በዘመኑ አነጋገርና አጻጻፍ ጻፈ። ጽሑፉም ለዚያን ጊዜ በቂና አስደናቂ ሆኖ ሳይታይ አልቀረም። ይሁን እንጂ ከርሱ ወዲህ በያገሩ አብልጠው አጋነው አሟልተው የጻፉ ስላሉ ጽሑፍ ብልጫነቱ ለዘመኑ ብቻ መሆኑ በኋላ ታወቀ።

እንደ ኤውሮፓ አቈጣጠር ባ፲፮፻፵፭ ዓ.ም ተወልዶ ባ፲፮፻፺፯ ዓመተ ምሕረት የሞተው ዣን ደ ላብሩዬር (Jean de Labruyere) የሚባለው አስተዋዩ የፈረንሳዊ ተወላጅ የቴዎፍራስትን የጠባይ መጽሐፍ ይሥሐቅ ካዘቦን የሚባለው በላቲን የጻፈውን በፈረንሳዊ ቋንቋ ተርጕሞ በፋንታውና እርሱ ራሱ በነበረበት ዘመን ያለውን የቤተ መንግሥትን የከተማን ሰው የትልቅን ሰው የሴትን የወንድን ጠባይና ዐመል የጌጣጌጥንና የዐይነትን አኳኋን አስፋፍቶ «(Caracteres) ጠባዮች» በሚል አርእስት የታወቀውንና የተወደደውን መጽሐፉን ጻፈ።

ደ ላብሩዬር በነበረበት ዘመን ዐሥራ አራተኛው ሉዊ (ትልቁ ወይም ፀሓዩ) በሚባለው ንጉሥ ትመራ የነበረችው ፈረንሳዊ በዚያ ሰዓት ከዓለም መንግሥታት ሁሉ በሀብት በገናንነት፤ በሥልጣን በክብር በሥርዓት በልብስ በማናቸውም ጌጣጌጥ ከፍ ብላ ትታይ ነበር። ሥራው በሚያስደንቀው በቤርሳይ ቤተ መንግሥት የሚቀመጡት የነገሥታቱ በየስፍራው ያሉት የመሳንፍቱ የባላባቱ የተድላና የደስታቸው የልብሱና የጌጡ የመቀማጠሉ መጠን ከልክ ያለፈና ከዚያ በፊት ከዚያም ወዲህ በማንም ቤተ መንግሥት ያልተደረገ ነው ተብሎ እስከ ዛሬ ይወራል።

ደ. ላብሩዬር በዚህ ዘመን ተገኝቶ ግራን ኮንዴ ለሚባለው ላንዱ መስፍን መምህርና አሳዳጊ ሆኖ ይኸን ሁሉ ባይኑ ባየውና ባሳቡ በሰበሰበው መሠረት በዚያን ዘመን የነበረውን የነገሥታቱን የመሳፍንቱን የታላላቅን የሴትና የወንድን ጠባይ ከልማዱና ካለባበሱ ከጌጡና ከዐይነቱ ጋራ አያይዞ እላይ የጠቀስነውን መጽሐፍ አወጣ። በመጽሐፉም መዠመሪያ መሥመሮች ላይ «ከሕዝብ ላይ አይቼ የቀዳሁትን ጠባይና ልማድ በጥንቃቄ አዘጋጅቼ የጨረስሁትን ይህን መጽሐፍ መልሼ ለሕዝብ እሰጠዋለሁ በዚህ መጽሕፍ መስተዋትነት እያንዳንዱ ሰውነቱን ይመልከት» ብሎ ይዠምርና በዘመኑ አነጋገርና ልማድ ጽፎ የጠባይ መጽሐፍ አዘጋጅቶ አወጣ። ሲያወጣ ግን እንደ ቴዎፍራስት በዐይኑ አይቶ በዦሮው ሰምቶ ያስተዋለውን የሰውን ዐመልና ጠባይ ጻፈ እንጂ ከኢያ ወዲህ እንደ ተነሡት ሊቃውንት በረቂቅ መሣሪያና በጥልቅ ምርምር የሰውን የውስጥና የውጭ አካል ያሳብንና የስሜትን ባሕርይ ወደ መመርመር የሄደ አይመስለኝም።

እርሱ የነበረበት ዘመን ፲፯፻ኛ ዓ.ም ሆኖ ከዚያ ወዲህ ባለው በሁለት መቶ አምሳ ዓመት ውስጥ የነገሥታትና የሕዝብ ሁሉ ልማድና አስተዳደር ይነስ ይብዛ እንደ ዘመኑ አለአብበስና ሥርዐት ሲለወጥ እንደዚሁም የጸሓፊዎቹና የሊቃውንቱ ደረጃ ያንባቢዎቹም አስተያየት ወደ ላይ ማደጉ አልቀረም።

ስለዚህ ከደ ላብሩዬር ወዲህ ከጀርመኖችና ከእንግሊዞች ከፈረንሳዊዎችና ከአሜሪካኖች ከሌላውም ክፍል የሰውን ጠባይ ለመመርመር ሥራቸውንና ስማቸውን የምናውቀውና የማናውቀው በያለበት ተነሡ። እነሱም ቀድሞ ተጽፎ የነበረውን በንባብ እያለዘቡ ከሚሰማቸው ዕውቀት ጋራ በማመዛዘን የተሳሳተውን በማረም አንዳንዱንም በማጽደቅ ባዲስ መንገድ ባዲስ መሳሪያና ዕውቀት የሰውን ጠባይ ገለጹ። እነርሱም በስምንተኛው ገጽ በተዘረዘረው የትምህርት ዐይነት ሊቃውንት ያላቸው የሰው ባሕርይንና የሥነ ፍጥረትን ጠባይ የመረመሩ ሊቃውንትና ሐኪሞች ናቸው። ከነዚሁም አንባቢ መጻሕፍቶቹን ፈልጎ ለማንበብ እንዲረዳው የአናንዶቹን ስማቸውን እንጠቅሳለን።

፩ኛ - ፕሮፌሰር ፍራንሷ ዦዜፍ ጋል (Pro. Francois Jpseph Gall) የሚባል የጀርመን ተወላጅ (1758 – 1828) (ያሳብ ያንጐል ትምህርት Phrenologie) የሚባል አወጣ። ይኸውም የቀድሞ ሊቃውንት የሰው የዕውቅት የማየቱ የመስማቱ የትዝታው የቍጣው የርኅራኄው ከልብ ግማሾቹ ከጭንቅላቱ ሳይሆን አይቀርም እያሉ ባሳብና በሥራ ይለያዩበት የነበረውን እርሱ አሳብ ሁሉ ተግባሩን የሚፈጽመው ራስ ቅል ውስጥ ተሰብስቦ ባንድ ቦታ ሁሉ ተግባሩን የሚፈጽመው ራስ ቅል ውስጥ ተሰብስቦ ባንድ ቦታ በተከማቸ አንድ አንጐል ብቻ ነው በማለት ትምህርቱን ያጸና ነው።

፪ኛ - ፕሮፌሰር ጋል ውዲህ ሲግሞንድ ፍረድ (Sigmund Freud) የሚባለው (1856 – 1939) የነፍስ የማንጠር ምርምር (Psychoanalyse) የሚባለውን አስፋፍቶ አወጣ። እንደርሱም አሳብ ማየትም መስማት ዕውቀትም ቍጣም፣……….. እያንዳንዳቸው በየበኩላቸው ነጻ ሆነው በዥማቶች እየተላለፉ የሚሠሩበት አንዳንድ ማኅደር ወይም ስፍራ አልቸው የማለት ዐይነት ነው።

በርሱም አገላለጥ ውስጥ ባንድ ወገን ከልጅነት ዠምሮ የሥጋ ፍትወታችንና እንስሳዊ የመሰለ የፈቃዳችንን ኅይል በሌላው ወገን የይሉኝታንና ያስተዳደግን የትምህርትን ኅይል በጠቅላላው የሥጋና የመንፈስ ፈቃድ የምንለውን «የሚታይና የማይታይ» በሚል አነጋገርና በረቂቅ መንገድ አስረድቷል።

የእብደትን የቅዠትን የሕልምን የድንጋፄንና የመባነንን መፍለቂያና ምክንያት ሁሉ ጨምሮ ገልጿል። ነገር ግን የርሱ ትምህርት በዘመኑ በነበረው የሊቃውንት ጉባኤ (አካዴሚ) ዘንድ ጥርጥርን ፈጥሮ ስለ ነበረ እርሱ ተስፋ እንዳደረገው በሙሉ አልተቀበሉትም። በተለይም የቤተ ክህነት ወገኖች ተቃወሙት። የዛሬም ሊቃንት ምንም እንኳን አሳቡ ረቂቅና የማይጨበጥ ሆኖ በሙሉ ልብ ለመቀበል ቢያዳግታቸው ለግማሹ ዐቃቂር ሙሉ እንቀፋ አውጥተው ግማሹ እውነተኛ መንገድ እንዳለው ወደ መረዳት ቀርበዋል።

፫ኛ - ኤቲዬን ደ ካንዲያክ (Etienne de Condillac) የሚባለው የፈረንሳዊ ተወላጅ (1715 -1780) የሕዋሳትንና የሐቅን ትምህርት (Traite des sensations et de la logique)።

፬ኛ - ቻርል ሮቤርት ዳሪውን (Charles Robert Darwin) የሚባለው የታወቀው የእንግሊዝ ተወላጅ (1809 – 1882) መለወጥ (Evolution) የሚልና ሌላም ስለ ሥነ ፍጥረትና ስለ መሻሻል።

፭ኛ - ሔርቤርት ስፔንሰር (Herbert Spencer) የሚባለው የእንግሊዝ ተወላጅ (1820 - 1903) የዳርዊን ተከታይ ስለ ማቆምና ስለ ማፍረስ ወይም ነገርን በየመልኩ ስለ ማንጠር ሰፊ ምርመራ (Systemes des philosophies synthetiques)።

፮ኛ - ዦን ደዌይ (John Dewy) የሚባለው የእንግሊዝ ተወላጅ (1859...?) ከሌሎች ጽሑፎቹ በቀር የሰው ፍጥረትና ጠባይ (La nature humaine et sa conduite)።

፯ኛ - ስማይልስ ሳሙኤል (Smile Samuel) የሚባለው የእንግሊዝ ተወላጅ (1812 - 1904) ጠባይ (Caractere)።

፰ኛ - ቼዛሬ ሎምብሮዝ (Cesare Lombroso) የሚባል የኢጣልያ ተወላጅ (1835 – 1909) ከጻፋቸው ከብዙዎቹ መጻሕፍቶች ውስጥ፣ ዕጹብ አሳብና እብደት (Genio e follia) ዐመፀኛው ሰው (L’uomo delinquente) ሕጋዊ ሕክምና (La medicina Legale) የሚባሉ መጻሕፍት ጻፈ። እንደ ሎምብሮዝ አሳብ አንድ ሰው ወንጀል የሠራው ከባሕርዩ ባገኘው ጠባይና ከርሱ ትእዛዝ ውጭ እይሆነው ባካሉ ላይ ያለው የናላው ባሕርያዊ ሥራ አስገድዶት ነውና፤ ሊቀጣ አይገባውም። ጥንቱን በሽተኛ ሆኖ እንደ ተወለደ እንጂ እንደ አዲስ ጥፋተኛም አይቄጠርም ባይ ነው። ነገር ግን ይህን አዲስ ትምህርት እሱን የመሰሉ ሊቃውንት እንኳ ቢቀበሉት የቤተ ክህነት ሰዎችና በተለይም የወንጀል ፍርድ ቤት አደባባዮች በሙሉነት ሰዎችና በተለይም የወንጀል ፍርድ ቤት አደባባዮች በሙሉ ለመቀበል አስቸጋሪ ነገር ሆኖባቸው እስከ ዛሬ ቄይቷል። ምናልባት ትምህርቱ እንኳ እውነት ቢሆን «ዐመፀኛ አይቀጣም» ሲል ያመጣው ላስተዳደር ለማኅበራዊ ኑሮ አስቸጋሪና ጸጥታ የሚከላ በመሆኑ አስተዳዳሪዎችንም ጭምር ለመቀበል አስቸግሯቸዋል።

ይሁን እንጂ ሕጋዊ ሕክምና (Medicina Legale) ብሎ ባመጣው ትምህርት መሠረት ዐመፅ የሠራውንና ነፍስ የገደለውን ሰው በሕክምና ረገድና በሰው ጠባይ ትምህርት በኩል እየተመረመረ፥ ፍጥረቱ ጕድለት እውነት ሆኖ ሲገኝ የሕግና የሕክምና ትምህርት ከፍርድ ትምህርት ጋራ ተባብሮ የተሰጣቸው ዳኞች የማሻሻያ ዘዴ ያደርጉለታል። ይኸውም ማለት በሞት ሊቀጣ የሚገባውን በእስራት ሊቀጣ የነበረውን በገንዘብ መቅጣት ማለት ነው።

ሌሎች ክፍሎች ደግሞ አንዱ ሰው በፍጥረቱ ጐደሎ ሆኖ ከተወለደና በዚሁም ሰውን በመግደል በመምታት……. የሚበድል ከሆነ ለሰው ልጅ ሕይወትና ለማኅበራዊ ኑሮ ጸጥታ የሚቃወም በመሆኑ ያለ መሻሻል እንደ ሥራው መጠንና እንደ ቄየው ልማድ በሞት እየተቀጣ ከዚህ ዓለም ቢወገድ ቅር አያሰኝም ሲሉ የተለየ አስተያየታቸውን የሰጡ አሉ።

ከነዚህ ስማቸው ከተወሣው ሊቃውንት በቀር ባይናችን ስለሚታየው በእጃችን ስለሚዳሰሰው አካላችንና ሕዋሳታችን ከኛ ውጭም ሆኖ ባይናችን ስለምናየው ሥነ ፍጥረት ስለ ፀሓይ ስለ ምድር መዳሰስ ስለማንችለው ከውስጣችን ብቻ ስለሚፈልቀው አሳብ ዕውቀት ፈቃድ እንቢታ ሐዘን ደስታ ቍጣ ሣቅ ትዝታ ጸጸት ይኸን ስለ መሳሰለው የረቂቅ አሳብ መነሻ ስለ ሰው ባሕርይ መለወጥና አለመለወጥ ስለ መቆምና ስለ መፍረስ ሁሉ በሌላው ወገን አድርገው መርመረው በመግለጽ የደከሙ ሞልተዋል፤ እነሱም ከነዚያኞቹ ቀደም ብለው ወይም ባንድ ዘመን የተነሡት እነአርስጣጣሊስ እነሾፔንሖር እነካነት እነሔጀል፤ እነሬናን እነኒቼ እነቤርግሰን እነጀምስ እነጃንግ እነሩሴል ሌሎችም በዚህ መቅድም ስማቸውና ሥራቸው ተዘርዝሮ ያማያልቅ ናቸው። ለመጠነኛ አንባቢ ግን ብዛታቸው ተስፋ ሳያቄርጠው ከብዙዎቹ ያንዱን መጽሐፍ ብቻ ቢያነብ ትምህርት ያገኝበት ዘንድ ከጽሑፉ ወገን በቂነት አይጐድልም።

ሁሉን በየቅርንጫፉ ለማወቅ ግን ለአእምሮ ይከብደዋል። ትምህርቱ ጥቅልና ሰፊ ባሕር ስለ ሆነ ዳር እስከ ዳር ዋኝቶ ለመውጣት ያንኑ ደንበኛውን ትምህርት ይፈልጋል። ባጭር ጊዜ በጥቂት ትምህርት ዝርዝሩን ዕውቀት በደንብ እረዳዋለሁ ብሎ ክሳብ ጋራ መተናነቅ ራስ ያዞራል። አሳብን በከፊልና ባጭሩ ለማወቅ ያኽል ግን ሲቻል ከመጽሐፍ ማንበብ ሳይቻል ከተማረ መስማት ሰምቶና አንብብቦም እንደ አንባቢውና እንደ ስሚው የአስተዋይነት ስጦታ በንባብና በመስማት ተከታትሎ በትምህርት ወደ በሰሉት ሰዎች መጠጋት ይቻላል።

ልዩ ልዩ የሆነውን የሰውን ጠባይ ለማወቅ ወደ ጥልቅ ትምህርትና በመሣሪያ ወደሚገለጽ ዕውቀት መጨበጫ ወደ አስማትም በመሄድ ሳንደክም እንደዚሁም በመጽሐፍ አንብበን ደኅና አድርጎ ሳይበራልን የቀረውን እንደነ ደ ላብሩዬር በማናቸውም ሰው አጠገብ ሆነን የሚያደርገውን በማየት የሚናገረውን በማዳመጥ በሕይወቱ የሚፈጸመውን በማጠራቀም ይነስ ይብዛ ጠባዩን መገንዘብና መታዘዝ ይቻላል። በድምሩ የመኳንንት የነጋዴ፣ የገበሬ የወታደር የካህን የከተማ ነዋሪ የባላገር ነዋሪ ዝንባሌ ምኞቱና ፈቃዱም ልዩ ነው። በዝርዝርም ውስጥ የያንዳንዱ ጠባይ የተለየ ይሆናል። ቢሆንም ጠባይና ዐመልም የሚመነጨው ከምኞትና ከፈቃድ ውስጥ ስለ ሆነ በራሳችንና በሰውዬው ፈቃድ በፍላጎቱ በኩል የግማሹን ሰው ጠባይ መገመት ቀላል ነው።

የቀድሞ አባቶቻችን የሰውን ጠባይ እንደ ዛሬ ትምህርት ሳይማሩ ባይናቸው እያዩ በዦሯቸው እየሰሙ አመዛዝነው ለታዘቡት ሰው ላንዱ ሰነፍ ለሌላው ትጉህ ላንዱ ሐሰተኛ ለሌላው ሐቀኛ የሚል አስመስጋኝና ሰዳቢ የዐመል ቅጽል አውጥተውለት ያገኘውን ይኸው እኛም እንሠራበታለን።

ከሁሉ ይበልጥ የብዙ ሕዝብ አስተዳዳሪ የሆኑ መሪዎች የሰውን ጠባይ ለመመርመር ይቀናቸዋል። በውስጣቸው ከሚያስተዳድሩት ሕዝብ በሰላም ጊዜ ክርክር ሙግት በዳኝነት በመመልከት በቀን ብዛት የሰው ጠባይ ይታወቃቸዋል። እንደዚሁም ሹመትና ርስት ባለሟልነት ለማግኘት ደጅ ከሚጠናቸው ሰው አፍ የሚፈልገውን የልመና የውዳሴ የምስጋና ንግግር በመስማት ከዚያም አንዱ ሰው ወዳጁን ለማስወደድ ተናግሮ ሲወጣ ሌላው ጠላቱን ለማስጠላት ሊናገር ሲገባ አንዱ ደግሞ ጠላትና ወዳጅ እንደሌለውና ለሁሉም የእኩልነትንና የፈራጅነትን መንገድ ለማሳየት ሲጣጣር በጦርነት ጊዜ እንበለው የሚለውን እንታረቅ የሚለውን በዠመረው ነገር እስከ መጨረሻ የሚታገለውን ፈርቶ የሚሸሽውን ዞሮ ከጠላት የሚለጠፈውን በሥራው ደረጃ አጣሁ በማለት ትምክሕትና ወቀሣ የሚያበዛውን ሰርቶ እንዳልሠራ ዝም የሚለውን በየመልኩ እያዩ ብልጥና ጮሌ ተለማማጭ ወይም ደርባባ የሆነውን ለራሱ አሳቢውን ለሰው አሳቢውን ለይተው ሊያውቁት ይችላሉ። ነገር ግን ይህን ሁሉ ለማወቅ አስተዳዳሪዎቹ የሰውን ጠባይ ለመመርመር ስጦታና ዕውቀት እንዲኖራቸው ያስፈልጋል። ለአስተዳዳሪዎች ለዳኞች ለጠበቆች ለመምህራን ቢቻል ለሰዎች ሁሉ ከሁሉ ይበልጥ የሰውን ጠባይ ማወቅ በጣም ይጠቅማቸዋል። አስተዳዳሪ ለረዥም ጊዜ ሊገዛ ጠበቃ ሊረታ ነጋዴም ሊያተርፍ ወታደርም ድል ሊያገኝ የሚችለው በየግንባሩ ያለውን የባለጋራውንና በጠቅላላው የሰውን ጠባይና ዐመል ማወቅ ሲችል ነው። የሚበለጠውና የሚታረመም ወገን የሰውን ጠባይ ሳያውቅና በዚህ ፈንታ የራሱን ጠባይና ዐመል ለሰው ሲገልጥና ሲያስታውቅ ነው።

እኛም ተርታ ሕዝቦች በዚህ ዓለም እስካለን ድረስ ይኸን ዓለም እንደ መናንያን ንቀን በረሓ ገብተን በተባሕትዎ ካልኖርን በቀር ሥራና ትዳር ይዘን በግድ አንድ ማኅበራዊ ኑሮ ማግኘት አለብን። ይኸውም ማለት የጠባዩ ዐይነት እንደ አበባ ቀለም የተለያየው፤ ሰው አንድ ጊዜ እሱ የኛ አለቃ ሆኖ አንድ ጊዜ እሱ ያየው ጭፍራ ሆኖ አብሮ መኖር አለብን። ከዚህም ጋራ በጋብቻ በዝምድና በጉርብትና በወዳጅነት በጓደኝነት ከሰው ጋራ ስንኖር ሰውዬው በሥራ ባነጋገር የሚፈጽመውን በማመዘን ጠባዩን ልንረዳው እንችላለን። ባንድ ቤት ከምኖረው ከናት ካባታችን ከወንድምና ከእኅታችን ከሚስትና ከልጃችን ላይ እንኳን ጠባያቸውን ዐውቀን በነሱ የሌላውን ጠባይ ለማወቅ መሣሪያ ብናደርጋቸው የትዝብት ኀጢአት ከመሥራት ይቈጠራል ተብሎ አይታመንም። እንኳን የዘመዳችን ደኅና አድርገን የምናውቀው የራሳችንም ጠባይ ለብዙ ሺሕ ሰዎች ጠባይ መደብ ሆኖ ይይዝልናል።

ብዙዎቹን ሰዎች እንደሚገጥማቸው ከልጅነቴ ዠምሮ በባላገር ከገበሬ በቤተ ክህነት ከዲያቆናትና ከቀሳውስት ከካህናት በሻለቃ ቤት ከጭንጫና ከእልፍኝ አሽከሮች ከቀላጤ ጸሓፊዎችና ከምስለለኔዎች ከፍርድ ጸሐፊዎችና ከወንበሮች በፈረንሳዊ ትምህርት ቤት ከውጭ አገር መምህራንና ተማሪዎች በመንግሥት ሥራ ከክፍል ዲረክተሮችን ጋራ ሆኜ የማዕርጉና የዕውቀቱ የጠባዩና የምኞቱ ዐይነት በተለያየ ሕዝብ መካከል በረዥምና ባጭር ጊዜ በየፈረቃ ብኖርም በዚህ ዕድሜዬ ያለፈውን ነገር ሁሉ ባስታውሰውና ስፍራ ባሲዘው ኖሮ ብዙ ነበር። ነገር ግን ከማስታውሰው የረሳሁት ብዙ ነው። ይሁን እንጂ ከዚህ ኑሮ በኋላ በላይ ስሙን ያነሣሁትን ጠባዮች (Caracters) የተባለውን የደ ላብሩዬርን መጽሐፍና ከዚህም መጽሐፍ በፊትና በኋላ ባ፩ ሕዝብ ባ፩ ቤተ ሰብ ባ፩ ሰው ላይ በጦርነት ባስተዳደር በጋብቻ በፍቺ በሕይወቱ የደርሰውን የሰውዬን ትል ሳነብ ሁሉም በየመንገዱና በየመጠኑ ጠባዩን ይዞ ይገኛል። መጽሐፉንም በማነብበት ሰዓት እነዚያ ያልተረሱኝና በሕይወቴ የማውቃቸው ሰዎች ባሳቤ ላይ እየተደቀኑብኝ ይህ ጠባይ የእገሌ ነው፤ የዚህኛውም ወደ እገሌ ይጠጋል እያልሁ በንባብ ያወቅሁትን በግዙፍ አካል ከማውቀው ሰው ጋራ ሳመሳስልና ሳዛምድ ቄየሁ። ከዚህ በኋላ በዚሁ በፈረንጆች አጻጻፍ ላይ ከሰው ሥራና አንደበት ያየሁትንና የሰማሁትን ባገራችን አነጋገርና ልማድ ዐይነት «የሰው ጠባይና የሰማሁትን ባገራችን አነጋገርና ልማድ ዐይነት «የሰው ጠባይና አብሮ የመኖር ዘዴ» በሚል አርእስት ለወገን ይጠቅማል በማለት ይኸን መጽሐፍ ጻፍሁ።

ስጽፍም በጽሑፍ ሰው ሁሉ ትምህርት እንዲያገኝበት ብቻ ተስፋ በማድረግ እንጂ በዚህ መጽሐፍ የማንንም ሰው ጠባይ ለመንቀፍ ወይም ለማመስገን አሳብ የለኝም። ጽሑፉም እንደሚያመለክተው በሰው ጠባይ ውስጥ ፈጽሞ ያለው ሰው ቢኖር ከያዥው ይልቅ ሰጭውን ፈጣሪን ነው የሚያስመሰግነው።

«የሰው ጠባይና አብሮ የመኖር ዘዴ» በተባለው በዚህ መጽሐፍ ውስጥ ተጽፎ ይኸው ወደ ፊት የምናነበውን የሰው ዐመል ላዩንና አንደኛውን ወገን ብቻ የተመለከትን እንደ ሆነ ከሰነፍ ትጉህ ከአንድ ባይ ግትር ከጨካኝ ርኅሩኅ የሚሻል መስሎ ይታየናል። ነገር ግን አገላብጦ የማይመዛዘን ችሎት ካለው ሰው በቀር ማንኛውንም ሰው ቢጠይቁት ይኸው እንደሚሻል ሳያወላውል መልስ ይሰጣል። ነገር ግን ላዩን ትተን ውስጡንና ያንደኛውን ወገን ፊት አዙረን የተመለክትን እንደ ሆነ ሰነፍ በስፍናው ሰውን የማይገዖዳበት ትጉህ በትጋቱ ሰውን ዕረፍት የሚያሳጠበት ግትር በግትርነቱ ራሱንና ቤተ ሰቡን ወደ ፈተና የሚጥልበት አድርባይ ከበላዩ የተሾመውን ደስ በማሰኘት የሚጠቅምበት ሐተታና መንገድ ባንድ ወገን ይታያል። ሰው በሰው ዘንድ የሚያስነቅፍ ወይም የሚያስመሰግን አንድ ወይም ካንድ የበለጡ ዐመሎች ቢኖሩት እንደ ሎምብሮዞ አሳብ አስተዳደግና ትምህርት ያላሸነፋቸውን መጥፎ የምንላቸውን ዐመሎች እየሠራ እንዲኖርባቸው ከተፈትሮው ያገኛቸው አለመሆኑንና ሁሉም አምላክ እንዳለው መኖር እንደሚገባው ስናመዛዝን ተመስጋኝና ተነቃፊ በመሰለን ጠባይ ሁሉ ላይ ፈጠነን ፍርድ ከመስጠት እንታገዳለን።

ሥጋ በላተኛ የዱር አውሬ በጕልበት ከርሱ የሚያንሰውን አውሬ ገድሎ ይበላል። ሣርና ቅጠል በላተኛ የሆነው የጋማና የቀድ ከብት ደግሞ በሣርና በቅጠል ምግብ ብቻ ይኖራል። በባሕር የሚኖሩት በየብስ (በመሬት) መኖር በጨለማ የሚሠማሩት በብርሃን አይችሉም። መብል ተቀባይ የሆነውን የጨጓራቸውን ብርሃን ተቀባይ የሆነውን የዐይናቸውን ሥራና የእግዚአብሔርን ችሎት የሥነ ፍጥረትን ባሕርይ ዕፁብ ድንቅ ከማለት በቀር ነፍስ አጥፍቶ ሥጋ በላተኛውንና በጨለማ የሚሄደውን መንቀፍ ሣርና ቅጠል በልቶ በብርሃን የሚሄደውን ማመስገን አላስለመድንም።

ሰው ግን በሃይማኖታዊ ምክር ታግዶ ወይም ራሱ ንቆ ካልተወው በቀር ሣርና ቅጠል የአራዊትና የእንስሳን ሥጋ ይበላል። በቀን በፀሓይ መሠማራት ለሌሊት መሠማሪያ ብርሃን የሚሰጥ መሣሪያ መፍጠር ችሏል። ምንም እንኳ እነዳዊት እነስሎሞን እነዴዎጄን እነሾፔንሖር መደምደሚያውን ከንቱ ቢያስመስሉት የሰው ዐቅሙ ዕውቀቱ ምርመራው ከፍ ያለ ነው። በፈጣሪው በእግዚአብሔር አምሳል የመፈጠርን ክብር አግኝቷል። ዳዊት «ወሤምኮ ውስተ ኵሉ ግብረ እደዊከ» እንዳለው በእግዚአብሔር እጅ በተፈጠረው ፍጥረት ሁሉ ላይ ሥልጣን አለው።

በዚህ ሁሉ ምክንያት በጉባኤ እስኪያሳጣ ድረስ እገሌ ግትርነቱን እገሌ ቀላማጅነቱን እገሌ ስፍናውን፣……. ያበዛዋል እየተባለ ባለቤቱን እንደሚያሳጣው የታወቀ ነውና፤ ይኸን ከመጠን በዝቶ የታየውን ዐመል ለመቀነስ በሃይማኖት በአስተዳደግ እብትምህርት እየተጣጣሩ ጠባይን ማረምና ዐመልን መገራት ለሰው ልጅ ይገባል። ምንም እንኳን «ተፈጥሮን ተመክሮ አያድነውም» የሚባለው ተረት ቢኖር የሰው ፈቃድና ጥረት ደግሞ ኅይለኛ መሆኑን የሰውም ጠባይና ዐመል በአስተዳደግ በስፍራ በጊዜ ባንዳንድ ምክንያት መለዋወጡን ልናውቅ ይገባል።

በትምህርትና በመልካም አስተዳደግ በሃይማኖታዊ ምግባር ሰውነቱን የገራ ዐመሉን ያረመ ሰው በተለይ ከፍጥረቱ ያገኘውን ዐመል ጨርሶ ባይተው እንኳን በሃይማኖታዊ ትግልና በመልካም ፈቃዱ ምክንያት ሊያሻሽል ይችላል። አንዱንም ዐመል አጕልቶ በመያዝና ለማኅበራዊ ኑሮ አስከፊ ሆኖ በመታየት ፈንታ ከትጋትም ከስፍናም ለራስ ከማሰብም ለሰው ከማሰብም ከሥጋዊነትም ከመንፈሳዊነትም ከሁሉም እንደ ቅመም ቀያይጦ ሲይዝና ከሁሉም እየወሰደ በመጠኑ ሊሠራባቸው ስለሚገኝ ራሱን ከገማችና ከነቃፊ ማስጣል ይችላል። በዚህም ጠባዩ ከሰው ጋራ ከገማችና ከነቃፊ ማስጣል ከሰውም ጋራ አብሮ በሚኖርበት ጊዜ ሕይወቱ ለራሱም ለሰውም አስቸጋሪ ሊሆን አይችልም።

በዚህ መጽሐፍ በመዠመሪያው ክፍል «የሰው ጠባይ» በ፪ኛው ክፍል በማንበብ ከተረዳሁት በቀር በሕይወቴ በትዳርና በሥራ የደረሱብኝንና በማስታወሻ ያቄየሁትን «አብሮ የመኖር ዘዴ» ሳዘጋጅ ሁለቱም ከፍሎች ተባብረው የተወደደች አገራችንን ኢትዮጵያን ለማገልገል የሚደክሙትን መሪና ተመሪዎች በተማሪ ቤት ያሉትን መምህራንና ወጣቶች በትዳር የተገናኙትን ባልና ሚስቶች እንዲጠቅሙ ተስፋ አደርጋለሁ።

አዲስ አበባ መስከረም ፩ ቀን ፲፱፻፵፩ ዓ.ም

ተክለ ጻድቅ መኵሪያ።

**፩ኛ ክፍል።**

**ምዕራፍ ፩።**

**አካልና መንፈስ።**

ባይናችን እንደምናየው በመጽሐፍ እንደምናነበው የሰው ሕይወት በሥጋና በመንፈስ ተያይዞ ይኖራል። መንፈስ ከነፍስ የሚመነጭ ሥጋም የአካል መልክ ነው ከማሰኘቱ በቀር ሥጋና መንፈስ ማለት አካልና ነፍስ ከማለት ምንም ያኽል ልዩነት ያለው አይመስልም። ነገርን ሁሉ ጠልቆ ለመመርመር ሲፈልግ ግን የሰው አሳብ አገኘሁ የሚለው አያጣምና ለዚህም ልዩነት ያገኝ ይሆናል።

አካል በዐጥንት በሥጋ በደም በአንዠት በዥማት በሳንባ በአንጐል በልብ በኵላሊት በጕበት፣ በጣፊያ እነዚህን በመሳሰሉ በብዙ መለያይቶች ተያይዞ ይኖራል። ከነዚም ውስጥ አንዱ በሕመም ሲታወክ ቤተ ዝመድ የሆኑት እነዚሁ ሌሎቹ መለያልዮች አብረው ይታመማሉ፤ ሲድንም አብረው ይድናሉ። እርሱም የማይድን መሆኑ ከታወቀ በኋላ ተለይቶ በሕክምና ረገድ ሲወገድ ደግሞ የቀሩት ብቻቸውን መኖር እንደሚችሉ አይዘነጋንም። እንደዚህ ሆኖ በቆመው አካል ላይ በልዩ ልዩ ቦታ «አምስቱ ሕዋሳት» የተባሉት ዐይን በግንባር ላይ ዦሮ፣ በዦሮ ግንድ ላይ መላስ፣ ባፋችን ውስጥ እጅ በትከሻ ግራና ቀኝ አፍንጫ ከዐይን ከወደ ታች አሉ። ትርጕም ያለው ንግግርና ትርጕም የሌለው ድምፅ ቃል፣ ጩኸት ሁሉ በዦሯችን ገብቶ ወደ መስማት ተዳሳሹ፣ አካልና የሥነ ፍጥረት የዕቃ መልክ ሁሉ ባይናችን አልፎ በማስተዋል መሥመር በኩል ወደ መታየት ይደርሳል። የቀሩትም ሕዋሳቶች እጅና አፍንጫ መላስ በማናችወም ምክንያት መናገር የማያስፈልገውን የየግል ተግባራቸውን ሲፈጽሙ እናያለን። የነሱም ኑሮ ከውጭ ከሚመጣ ከእኽል ከውሃ ከአየር ከፀሓይ በሚገኝ ምግብ የተጠበቀ ነው።

በጠቅላላ ስም አካል ተብሎ የሚጠራው ባይን የሚታዩ በእጅ የሚዳሰሱ ዝርዝር የአካል ክፍሎች (መለያልዮች) እንዳሉት ነፍስ ወይም መንፈስ ባይን የማይታይ በእጅ የማይዳሰሱ ብዙ ጭፍሮች አሉት። የመንፈስም ኑሮ የአሳብ መለያልይ ሊባሉ በሚቻሉ በማይታዩት ጭፍሮቹ የተያዘና የተደጋገፈ ነው። እነዚህም ዕውቀት ፈቃድ ምኞት፥ ማስታወስና እነዚህን የመሳሰሉት ናቸው። እንደ አካል ከነዚህም አንዱ ሲታወክ ሌሎቹ መታወካቸው የታወቀ ነው። እነዚህም በየግንባራቸውና በየተራቸው የሰውን መንፈስ ሲያገለግሉ ይኖራሉ። ቀጥሎም የመንፈስ ማገልገል ለሥጋ ይተላለፋል። እንደዚሁም መንፈስ ከሥጋ የሚፈልገው አገልግሎት አለውና ሥጋና መንፈስ እርስ በርሳቸው ከሚጣሉበት ከፍላጎትና ፍላጎት ከሚያስከትለው የኅጢአትና የጽድቅ ጕዳይ በቀር በመረዳዳት በመደጋገፍ ይኖራሉ። በመቸረሻም በውድቀታቸው ጊዜ አብረው ይወድቃሉ (ይበርዳሉ)።

የነዚሁ የረቂቃን አሳቦች መደበኛ ስፍራና የሥራቸው መፍለቂያ በዚሁ መጽሐፍ መቅድም ላይ እንደ ተገለጸው ብዙ ሊቃውንት ሲያስቡበትና ሲከራከሩበት ኖሮ በመጨረሻ ከብዙ ሊቃውንት ከነዚያውም በተለይ ከነፕሮፌሰር ጋልና ከነፍሬውድ ከነሻሪክ፣ ከነብሮካ፣ የተሰጠው መግለጫ ወደ ፊት መጪ ሊቃውንት ሳያፋልሱት ቀርቶ በርግጠኝነት የረጋ እንደ ሆነ በራስ ቅል ውስጥ በሚቀመጥ አንጐል ላይ መሆኑ ነው። ይኸውም ሆኖ ስሜት ፍቅር፥ ጠብ ከልብ ይመነጫል መባሉ አይዘነጋም። ስለዚህ በዚህ ነገር አጥብቀን ለመከራከር የትምህርትና የውቀት ዐቅማችን የማይፈቅድልን ሰዎች አሳባችንን በዚሁ ሊቃውንቱ ተጨንቀው በወሰኑት አሳብ ብናጸናትም መረዳትም መቀበልም ከሥራ ይቄጠራል።

እንግዴህ ረቂቅ መንፈስ የሚባለው በግዙፍ አካል ላይ አድሯል ማለት ነው። አድሯልም ሲባል ግዙፍ የሆነው አንድ ሰው በግዙፉ ባንድ ቤት አድሮ ሲነጋ ወጥቶ ሊሄድ እንደሚችል ሳይሆን የመንፈስና የሥጋ መተዳደር ሁለቱን ለይቶ ማየትም ማሳየትም በማይቻልበት መንገድ እርስ በርሳቸው እስከ ሰውዬው ጊዜ ሞት ድረስ ተዋሕደው ይኖራሉ። ሥጋና ነፍስ ሁለት ናቸው የሚባለብት እንኳ ምክንያት ሰው ተንፋሹ ተቋርጦ ሞተ ሲባል በድን ሥጋው ብቻውን ሕይወት እንደሌለው ስለ ታወቀ በዚህም ላይ ሰው በሕይወቱ ስሜት ፈቃድ፥ ዕውቀት እነዚህን የመሳሰሉ የማይታዩ አሳቦች በማይታይ አኳኋን እያፈለቀ በመታየቱ ነው እንጂ ሁለት ናቸው ከተባሉ በኋላ ሁለቱን ለየብቻ እንደ ዕቃ ለይቶ ማሳየት አይቻልም።

ስለዚህ የመንፈሳችን ልዩ ልዩ የማሰብ የመናገር የማጣጣም የፈቃድ ረቂቃን መሣሪያዎች ማኅደራቸውን ራስ ቅል ውስጥ በሚገኘው አንጐል ላይ ወይም እንደ ግማሾቹ እደረት ውስጥ በሚገኝ ልብ ላይ አድርገው በነዚህ ረቂቃን መሣሪያዎች አዛዥነት ሕዋሳቶቻችን እየተመሩ አፍንጫ ያሸታል፤ እጅ ይዳስሳል መላስ ያጣጥማል፤ ዐይን ያያል፣ ዦሮ ይሰማል፤ ሌላውም በክፉና በደግ መንገድ የምንፈጽመው የቍጣ፥ የንዴት፥ የብስጭት የጭካኔ የመራራት ምክንያት የማይታዩ መንፈስና አሳቦች በሚታዩት አካልና ሕዋሳት ላይ የበላይነት ሥልጣን ያላቸው ይመሳላል። ነገር ግን ሥጋ ለራሱ ፍላጎትና ጥቅም በራሱ ፈቃድ ሐሳብን የመቀስቀስ ችሎት እንዳለው በታዛዥነት ፈንታ አዛዥነት አለው ማለት ነው። ወይም ኅብረታዊ ፈቃድ ይኖራቸው ይሆናል።

የሆነ ሆኖ እነዚህ ሁሉ ሕዋሳትና ረቂቃን መሣሪያዎች የመቀበልና የማቀበል ሥራቸውን ከውጭ በሚመጣና በሚታይ የሚሰማ ምክንያት ነገር ሥራቸውን ያከናውናሉ። ለምሳሌ ዦሮ የሚሰማው ከውጭ የመጣውን ድምፅ ነው። ዐይን የሚመለከተው በውጭ ያለውን ነው። ቍጣ ንዴት፣ ብስጭት፣ የሚቀሰቅሰው ከውጭ አስቄጭና አናዳጅ ነገር ተሰርቶ ነው። ካላየን ካልሰማን ማዘንም መደሰትም የምንችል አይመስልም። የምናስታውሰውም ሁሉ ከጭ ተደርጎ ወይም ተነግሮ በማስታወሻችን ማኅደር ውስጥ ገብቶ የተሣለውን ነገር ነው። ሌላውም ባሳብ በሥጋት በደስታ በሐዘን የሚያወዛውዘን ነገር ሁሉ ከውጭ የሚፈጠር ምክንያት አነሣሥቶ ነው። የምናለቅሰውም የምንሥቀውም አሣቂና አስለቃሽ አድርጎ ከውጭ በመቀበል ዐይናችንና ዦሯችን የጣለብን ዕዳ ነው።

ደኅና አድርገን መናገር የምንችለው ከውጭ አድማች ስናገኝ ነው። ደኅና መልበስና ሰውነታችንን መከባከብ የምንፈልገውም ሁሉ አብዛኛው ጊዜ ተመልካች እንድናገኝ በተመልካች ዐይን ታይተን ባንደበቱ ለመመስገን ነው። በዚህ ምክንያት በከተማ ሳለን ይልቁንም በጉባኤና በግብዣ ጊዜ ተጨንቀን ተጠበን ተበድረን የምንለብሰውን ወደ ገጠር በገባን ጊዜ እዚህ ደረጃ ለመድረስ የሚናፍቁትን ባላገሮች ለማስቀናት ካልሆነ ወይም ለጤና አጠባበቅ ካሠጋን በቀር የተዋረደውን ልብስ ብንለብስ አብዛኛ ጊዜ ቅርታ አይሰማንም ቅርታውንም ከልባችን የሚያጠፋው «ማን ያየኛል» የሚለው አሳብ ነው።

እንግዴህ ወደ ደግም ወደ ክፉም የሚመራ ያየነውና የሰማነው ነገር ምክንያት እየሆነ ነው። ክብር ሹመት ልብስ መሣሪያ አገር መሬት ጌጣጌጥ ለማግኘት የሚያምረን እርሱንም ለማግኘት የምንታገለው አስቀድሞ በሰው ላይ በማየታችንና ይህ መልካም መሆኑን በመስማታችን ነው።

ይኸን በመሳሰለ አብዛኛው ከውጭ በሚታይና በሚሰማ ምክንያትና በሰብ አካልና ነፍሳችን እየተንቀሳቀሰ ሲሠራ ከውጭ ሳይመጣ ከውስጥ በጠባዩ ሰው የሚፈልገው ነገር ያለ ይመስላል። ይኸውም እንደ መብልና መጠጥ እንደ ሥጋ ፈቃድ የመሳሰለ ነው። ይኸንንም ከሕፃንነታችን ዠምሮ ምክንያትና ሰበብ እንዳንመለከትና ብርሃን እንዳናይ ባንድ ቤት ቢዘጋብን በጊዜው መብላትና መጠጣት እንደሚፈልገን የሥጋ ፍትወትም እንደሚነሣብን በማንም ዘንድ ይታወቃል። ይሁን እንጂ ለመብሉና ለመጠጡ የውጭ ምክንያት መገኘቱን አልተረዳሁም እንጂ ለሥጋው ፍትወት ሰውም እንስሳም ተባዕት (ወንድ) የሥጋ ፈቃድ የሚነሣበት እንስት (ሴት) በመኖሯ ይልቁንም አካሏን ዛላዋን የሚስብ ዐይኗን በማየቱ የሚጣፍጥ ድምጿን በመስማቱ ነው የማለት አኳኋን ስለ ስሜት ስለ ፍላጎት ስለ መቀስቀስ ስለ መሰናዘር ስለ ምክንያት (Sentiment, desir, instinct, tendance, cause,) እያሉ የነፍስ ምርመራ ሊቃውንት በጻፉት ውስጥ ጨምረው ገልጸዋል። የአልቤር ቡርሉን የፕሲኮሎዢ መጽሐፍ በየስፍራው ተመልከት።

ስለዚህ በዚህ መጽሐፍ በመዠመሪያው ምዕራፍ የሰውን ጠባይ ለመረዳት የሚረዳውን ከብዙ ከነፍስ ምርመራ ውስጥ ያንዱን የአካልንና የነፍስን አጭር ሁኔታ ከገለጽን በኋላ ዋናው አሳባችን እነዚህን ሁለቱን የሥጋና የነፍስ የተሸከመውና ባንድ አጠራር ሰው የተባለው ሥጋና ነፍሱ ተለያይቶ እስኪሞት ድረስ በሕይወቱ የሚያሳየውን የስፍናን የትጋትን የመንፈሳዊነትን የሥጋዊነትን፥……ጠባይ ለመግለጽ እንጂ ከፍተኛውን የነፍስ ምርመራ ትምህርት «ፕሲኮሎዢ» ለመጻፍ አይደለም። ይኸም ልዩ ልዩ ጠባይ በሰው ላይ እንደምን አደረበት ቢባል እንኳ ለዚሁ ሞላ ከጐደል ማስረጃ ለመስጠት የሚችሉት እነዚያው የሥጋና የነፍስን ሁኔታ በረቂቅ መሣሪያና በተለየ ዐዋቂነት ለመመርመር ጊዜም ስፍራም ትምህርትም ችሎትም የፈቀደላቸው የነፍስና ያሳብ ትምህርት ሊቃውንትነት ያላቸው ብቻ ናቸው። እኛ ግን የሆነውን ስንመለከት በሚታይ አካልና በማይታይ መንፈስ ወይም በማይታይ ነፍስ ተያይዞ የቆመ አንድ ሰው ጠቅላላ የሰውነት ባሕይር እንዳለው እናውቃለን። ባሕርይ ማለትም ጠባይ ከማለት ምንም ያኽል አይርቅም። ይሁን እንጂ ባሕርይ ጥንቱን የተፈጠረ ሲሆን ጠባይ ከፍጥረት በኋላ የሚታይ ይመስላል፤ ዐመልም ምንም እንኳ አስነቃፊውን የቅጽል ወገን የሚያመለክት ቢመስልም ቍጥሩ ከዚያው ከጠባይ ጋራ ነው።

ሰው እርስ በርሱ በሰውነት ባሕርይ ተዛምዶ አንድ ሲመስል በጠባዩና ባመሉ እንደ ውጫዊ መልኩ እንዳረማመዱ እንዳነጋገሩ እንደ ስጦታው እርስ በርሱ ይለያያል። የሰው ጠባይና ዐመል አንድ ዐይነት ቢሆን ኖሮ አጥፊና ጠፊ ወጊና ተከላካይ አዛዥና ታዛዥ ዐዋቂና ሞኝ ምናልባት አይኖርም ነበር። ነገር ግን አንዱ ካንዱ በመብለጥ በማነስ ሳይቀያየጥ ያለለዩ ተስፋ ያለልዩ ክብር ባንድ መንገድ ባንድ ፈቃድ እንደሚጓዝ መንጋ ሆኖ ቢኖር እንዴት ያለ ሕይወት ይመስል ኖሯል?። ይኸን ግን እግዚአብሔር ራሱ ያልፈቀደው በመሆኑ ማናቸውንም ሥነ ፍጥረት በየዘመዱ በየቋንቋው በልዩ መልክና በተለያየ ጠባይና ዐመል ተፃራሪና ተስማሚ አፍራሽና አቋቋሚ አድርጎ ፈጠረው እውነተኛ ሕይወትም ሆኖ ተቈጠረ። እንደዚህ ሆን ተለያይቶ በተሰጠው ጠባዩና ዐመሉ የሰው ልጅ ኑሮውን ይቀጥላል። ጠባይ ማለትም ሰው ከውስጠኛ ስሜቱ እያመነጨም የውጭ ነገርም ዕይቀሰቀሰው ዝንባሌውንና ፍላጐቱን በሥራ ሲፈጽም በንግግር ሲገልጽ የሚታይበትና አንዱ ከሌላው ሰው የሚለይበት «የመንፈሱ መልክ» ነው።

የሰውንም ጠባይ በ ሁለት ወገን ላንባቢ መግለጽ ይቻላል።

፩ኛ ግሪኩ ቴዎፍራስትና ፈረንሳዩ ደ ላብሩዬር እንደ ጻፉት የነገሥታት የመሳፍንት የመኳንንት፣ የገበሬ፣ የካህን፥ የመነኵሴ፥ የወታደር የሴት፥ የሕፃን፥ የወጣት የሽማግሌ፥ ጠባይ ሆኖ የጠባዩ አካሄድ ያሉበትን የስፍራ ሥልጣንና የያዙትን ተግባር የሚመለከት ሆኖ በዚያም ያታላይን ያመስጋኝን የሥሥታምን ጠባይ የሚገልጽ ነው። ይኸውም በዚያ ጊዜ የጠባይ ዕውቀት መንገዱ ቀና መስሎ መታየቱና የመዠመሪያ የዕውቀት መሆኑ የታወቀ ነው።

፪ኛ፤ ከዚያ ወዲህ ግን የነፍስንና የጠባይን ዕውቀት ለመመርመር ቍጥራቸው የበረከተ አዳዲስ ሊቃውንት ከመነሣሪያቸው ሲፈጠሩ የሰውን ጠባይ በሥራውና በማዕርጉ መፈለግ ሳይሆን የሴትና የወንዱንም ሳይለዩ ከላይ እስከ ታች ባለው ሥጋ ለባሲ ላይ የሚታየውን የሥጋዊንና የመንፈሳዊን የትጉህንና የሰነፍን የአሳቢውንንና የአሳበ ሰፊን የአሰበ ጽኑንና የአሳበ ልልን የክፉ አሳቢንና የደግ አሳቢን የጨካኝንና የርኅሩኅን የወንድነትንና የሴትነት የራስን መውደድንና ለሰው የማሰብን ጠባይ የመመርመር መንገድ ተፈላሰመ። ይኸውም ካራክቴሮሎዢ - ፕሲኮሎዢ አንዲቪዱኤል ወይም ዲፌራንሲዬል - ቲፖሎዢ (Caracterolgie – Psycholgie Individuelle ou Differenetielle - Typologie) በሚል የስያሜ አርእስትና ከዚህም በእለያየ ስያሜ እነ ለ ሴን እነሄይማንስና ዌርስማ እነሪቦ እነስቴርን እነፉዬ እነማላፔርት በሰፊው የጻፉት ነው።

በዚህ በ፪ኛው መንገድ ባንድ መስፍን ላይ የሚታየው ያሳበ ሰፊነት ጠባይ ባንድ ድኻ ገበሬ ላይ እንደሚገኝ ባንድ መነኵሴ ላይ ያለው መንፈሳዊነት በመሀይምን ላይ ሥጋዊነትም በካህን ላይ ወንድምነት በሴት ላይ ሴትነትም በወንድ ላይ ተዛውሮ ስለሚገኝ ጠባይ ሁሉ በልብና በመንፈስ ላይ እንጂ በሥራ ላይ አይጠመድምና፤ ፪ኛው ካንደኛው መንገድ የተሻለ ሆኖ እንደሚታይ ላንባቢ አይስወርም። ቢሆም ባ፩ኛውም በ፪ኛውም መንገድ ለማወቅ የተፈለፈው የሰው ጠባይ እንደ መጠኑ መታወቁ የማይቀር ነው።

እኔም በመቅድምና በዚህ ምዕራፍ የተሠዉትን የደራሲዎች ጽሑፍ መሠረት በማድረግ በዚሁ በ፪ኛው መንገድ የማውቀውንና የሚታወሰኝን የሰውን ጠባይ ላንባቢ በሚሰማ መንገድ ለመግለጽ ስፈልግ ነገሩን በተሻለ አኳኋን ለማብራራት ከውጭ አገርም ካገራችንም ጽሑፍ ያነበብሁትን በወሬ የሰማሁትን ባይኔ የተመለከትሁትን ላንዱ ጠባይ በምሳሌነት የሚዛመደውን እያገናኘሁ ልብ ወልድ «ሮማንስ» ያልሆነ እንደ ታሪክ ተቄጥሮ ትምህርት የሚሰጥ የነገር ሐተታ በየምዕራፉ መጨረሻ ጽፌአለሁ። በየምዕራፉ የጠባዩ አርእስት በጕልሕ ፊደል ሲጻፍ ለዚሁ ጠባይ በምሳሌነት የገባው የሐተታ አርእስት በረቂቅ ፊደል የተጻፈው ነው።

**ምዕራፍ ፪።**

**ምድራዊ ሰው (ሥጋዊ)።**

በነዚህ ቀጥለው ባሉት ሁለት ምዕራፎች ባገራችን ይልቁንም በተለይ በቤተ ክህነት ወገን ጐላ ብለው የሚጠሩትን የሥጋዊን (የምድራዊን) የመንፈሳዊን (የሰማያዊውን) ጠባይ ስንገልጽ ለዚሁ የሚረድውን አንዳንድ አሳብ እናስቀድማለን።

የሰው ፍጥረት ከእንስሳ ከአራዊት ልዩነት እንዳለው እንዲሁም በኑሮ ሰው ከእንስሳ በጣም የተሻለ መሆኑ ግልጽ ነው። የቤት እንስሳና የዱር አራዊት ምንም እንኳ እንደ ሰው የመፍራትም የመድፈርም የመጠርጠርም የመጠንቀቅም የማጥቃትም የመከላከልም ሌላም የተወሰነ ብልኅትና ዕውቀት ኅሊናዊ ጠባይም እንዳላቸው በኑራቸው ቢያሳዩን አብዛኛ ጊዜ የዱር አውሬ ሥጋ የጋማና የቀንድ ከብት ግጦሽና የሚጠጣው ውሃ ካገኘ ሌላ የሚያስፈልገው ነገር የለም። ይኸውም ማለት በሕይወቱ ዘመን ሁሉ በመብላት በመጠጣት በመኛት፣ በመነሣት ይኸን ለመሰለ ጕዳይ በመንቀሳቀስ ለሥጋው አስፈላጊ የኅሊና ነገር የዕውቀትና የጥበብ የሥልጣኔ ነገር ለመሥራት ባሕርዩ አይፈቅድለትም። ሰው ግን ለሥጋው የሚያስፈልገውን የመብልን የመጠጥን የመኝታን፥ የመነሳትን የመንቀሳቀስን ሌላውንም ይኸን የመሳሰለውን ነገር ፈጽመው ሳይቀር በዚህ ላይ ለጽድቅ ለመንግሥተ ሰማያት ለኅሊናው ለዝናው ለክብሩ ሲል ሥጋውን እየበደለ መንፈሳዊ ምግባር ሲፈጽም ወይም ልዩ ልዩ የሥልጣኔ የውቀት የጥበብ የዠግንነት ሥራ ሲሠራ ለመሥራትም ሲጣጣር እናየዋለን። እንግዴህ እንስሳና አራዊት ሥጋዊ ነገር ብቻ ሲያስቡ ሰው ግን ሥጋዊና መንፈሳዊን ነገር አጣምሮ በመምራት በዚሁ ዓለም ይኖራል። ይሁን እንጂ አንዳንዱም ሰው የፍጥረቱ ባሕርይ አስገድዶት የመንፈሳዊን የኅሊናን በአእምሮ የሚሠራን የውቀትን ሥራ ችላ እያለ ለሥጋዊ ሥራ ብቻ የሚተጋ አለ። ይኸውም ወደ እንስሳዊ ጠባይ ተጠግቶ ከሌላው ነገር ሁሉ የዕለት ጥቅምን፣ ወይም የዕለት ደስታን ለማግኘት የሚጣጣር ነው። እንደዚህ ያለ ጠባይ የበረከተበት ሰው ባገራችን ምድራዊ ዓለማዊ ሥጋዊ ሰው ይባላል፣ በፈረንጆች አነጋገር ማቴሪያሊስት ይባላል። ይህ ጠባይ ባንደኛው ወገኑ ተነቃፊ ሆኖ አልተገኘም። ከክርስትና በፊት ዠምሮ እስከ ዛሬ ሰባኪም ተቀባይም አለው።

ከክርስቶስ በፊት ዴሞክሪትና ኤፒኩር የሚባሉት ሁለት የግሪክ ፈላሶች ከዚህ የሚሻል ነገር እንደሌለ አስፋፍቶ ያስምሩ ነበር። መዠመሪያ ስሙን የጠቀስነው ዴሞክሪት የነበረው ባ፭ኛው መቶ ዓመት ከክርስቶስ በፊት ነው። እርሱም ሰው ለአማልክቱ የሚፈጽመውን ተግባር ለክብሬ ለዝናዬ እያለ የሚያደርገውን ተጋድሎ እየተከተለ ዘወትር ያፌዝም ይሥቅም ነበር ይባላል። ከርሱም በኋላ እክክርስቶስ ልደት በፊት ከ፫፻፵፩ እስከ ፪፻፸ ዓመት የነበረው ኤፒኩር የሚባለው የግሪክ ፈላፋ እንደ ደሞክሪት ቀጥተኛና ደረቅ በሆነ መንገድ ሳይሆን ይኸንኑ የዕለት ደስታን የሚደግፍ የፍልስፍና ትምህርት ቤት በአቴና አቁሞ በይፋ ያስተምር ነበር። በትምህርት ቤቱም በራፍ ላይ እንዲህ የሚል ጽሕፈት ነበረበት፤ «እንግዳ ሆይ እዚህ ደስተኛ ትሆነለህ» ትርጓሜውም ከሞት በኋላ ላለው ኑሮ ለክብርና ለታሪክም አትጣር፤ ነገር ግን በዚህ ዓለም ባለህበት ዘመን በምታገኘው ገንዘብ እየበላህ እየጠጣህ እየለበስህ ደስተኛ ሁን ማለቱ ነው።

እንደ ዴሞክትሪና እንደ ኤፒኩር አሳብ ሰው በዚህ ዓለም ሲኖር በመብል በመጠጥ በልብስ በማናቸውም ሰውነቱን ከማሰደሰት በቀር ምንም ተስፋ የለውም፤ አሳዛኙና አስቸጋሪው ነገር በግድ የሚመጣበት ነውና ይኸንኑ በተቻለ መንገድ መከላከል ብቻ ነው። ስለዚህ ሰው በዚህ ዓለም በመብላት በመጠጣት በሌላውም ሥጋውን እያሰሰተ ለተድላውና ለደስታው ብቻ እንዲጥር በማሳሠብ እንደ ሰዱቃውያንም መጪውን ዓለምና ትንሣኤ ሙታን ይክዳል። በሐዲስ ኪዳን ቅዱስ ጳውሎስ ወደ ቆሮንቶስ ሰዎ በጻፈው መልእክቱ «ወእመሰ አልቦ ትንሣኤ ሙታን ንብላዕ ወንስተይ ጌሠመ ንብላ እንጠጣ ነገ እምኖታለን» ብሎ እየተገረመ የወቀሠ እነዚህኑ ከዴሞክሪትና ከኤፒኩር ጋራ ባሳብ የተባበሩትን ነው። ፩ኛ ቆሮንቶስ ምዕራፍ ፲፭ ቍጥር ፴፪ - ፶፰ ተመልከት።

የዴሞክሪትንና የኤፒኩርን አሳብ ባዲሱ ዘመን የተነሡት እነሖብስ ደሖልባክ ላሜትሪ ቨግተን ሞሌስኮት ቩግኔር የሚባሉትና ተከታዮቻቸው ከነኤፒኩር የተደረሰውን የዕለት ደስታን የሚያጸድቀውን ፍልስፍናቸውን እያነበቡ እነሱም እየጨማመሩ በስሕፈትም በቃ ልም እንዲራባ አድርገውታል። የነዚህም አሳብ የሰማውና ያነበበው፥ ገሚሱ እውነታቸው ነው እያለ ይደግፋ፤ ገሚሱና አብዛኛው ግን ልዩ ልዩና የበቃ ምክንያት እየሰጠ ይነቅፈዋል። ከነዚህም ውስጥ አሳቡን ተቀብሎ የመጪውን ዓለም ኑሮ ተስፋ ከማድረግ አናቋርጥም ያለ አለ። ነገር ግን ይህ አሳብ ቢነቀፍም ቢወደድም ከሰው ባሕርይ ሳይወገድ እንደ አንድ የጠባይ ክፍል ሆኖ ባንዱ ሰው ላይ በርክቶ ባንደኛው ሰው ላይ ተቀንሶ አብሮ ሲኖር እናየዋለን።

ይኸን ከተመለከትን በኋላ ሥጋዊ ምድራዊ ዓለማዊ የሚባለው ይህ ሰው በኑሮውና በጠባዩ የሚሠራውን እንገንዘብ።

ሥጋዊ ሰው ማለት የዕለት ተድላ ፈላጊ ነው። እርሱም በማናቸውም ረገድ የሚያገኘውን ሀብት ለመብል ለልብስ ለጌጥ ማዋል ደስ ይለዋል። እንደምንም ብሎ የመኝታ ቤቱን አልጋና ፍራሹን የእንግዳ መቀበያውን ክፍል መቀመጫዎቹን ማሳመርና ለሰውነቱ ምቹ እንዲሆኑ አጥብቆ ይጠራል፤ ከሁሉም ይልቅ ደኅና መብላትና ደኅና መልበስ በደኅና ቤት መቀመጥ ይወዳል። ይህ የማይቻል በሆነበት ጊዜ ደግሞ በደኅና ቤት ከመኖር በጐዞ ተቀምጦ በደኅና ምግብና መጠጥ ሰውነቱን ማስደሰት ይወዳል። የአንጐል ዕውቀትም ከማግኘት ለሆድ የሚሆን ምግብ ማግኘትን ይመርጣል። አንድ ጠቃሚ መጽሐፍ ገዝቶ ከማንበብ አንድ መለኪያ ዐረቄ ገዝቶ መጠጣት አንድ ቍራጭ ሙዳ ሥጋ ገዝቶ መብላት ይወዳል። በዚህ ምክንያት ይህ ጠባይ በርክቶ የሚታይባቸውን ሰዎች መጽሐፍ «ወእለ ከርሦሙ አምላኮሙ ሆዳቸው አምላካቸውን» ይላቸዋል። ለነዚህ ሰዎች «እኔ ከሞትሁ ሠርዶ አይብቀል» የሚለውን የአህያዊ ተረት «ከኔ በኋላ የጥፋት ውሃ ይምጣ» ያለው የፈረንሳዊ ንጉሥ የሀንሪ ንግግር ደስ ያሰኛቸዋል። በኑሯቸውም አጥብቀው የሚወዱት አሳብና መላልሰው ለመናገር ለመላሳቸው የሚቀናቸው ተረት ነው።

የዕለት ተድላ ፈላጊ በዜማ በቅኔ በሥዕል በቅርጽ በፍልስፍና ድርሰት በመድረስ በከዋክብት ቄጠራ በፍጥረት ምርመራ አይደሰትም። ይኸን በመሰለ በኩል ለኋላ ትውልድ የሚጠቅም ሥራ በማቋቋም ሰውነቱን ማድከም አይወድም። ሌሎችንም ለዚህ ጕዳይ ሲደክሙ የሚያያቸውን እንደ ሞኝና እንደ ተላላ ይቄጠራቸዋ። ጥበብና ዕውቀት ለመማርም አይተጋም። አንዳንድ ጊዜ ለመማርም ለመሥራትም እንኳ ቢገደድና ቢሠራ ሥጋውንና የዕለት ተድላውን የሚያረጋግጥለት አንድ ሞያና ሥራ በግድ ማወቅ የሚያስፈልገው በመሆኑ ብቻ ነው እንጂ ለመሳሰለ ዕውቀትና ጥበብ ለመድከም ከልብ የመነጨ ዝንባሌ የለውም። ስለዚህ እሱን መሰል እንደ ሆነው ሥጋዊ ሰው አንድ ሞያ ዐውቆ በዚያ ሠርቶ የሞያውንና የሥራውን ፍሬ ለሌላ ጕዳይ ሳያውል ለሥጋው ማስደሰቻ ብቻ ያደርገዋል።

እንደዚሁ መሠረታዊ አሳብን ላለመልቀቅ ለታሪክና ለክብር ለእውነት ሲሉ የሚዋጉ የሚታገሉ የሚሰደዱ መከራ የሚያዩ በርሱ ዘንድ ሞኞች ናቸው። ከሞቱ በኋላ የሚገኘው የስመ ጥርነት የታሪክና የክብር ዋጋ ትርጕሙ በፍሱም ለርሱ የተሰወረ ነው። በዚሁ ዐይነት ለነፍሳቸውና ለመንግስተ ሰማያት ሲሉ የዚህን ዓለም ተድላና ደስታ ንቀው በብሕትውና በምንኵስና በገዳማትና በአድባራት ወይም በዱር በገደል የሚኖሩትንም እንደ ስፍንና ይቄጥርባቸዋል። ከመሀይምን ውስጥም በድካሙ ያፈራውን ራሱ በመብላት ፈንታ ከሀብቱ እየከፈለ ለነዳያን ምጽዋት የሚሰጠውን ጎረቤት እንዲበላው ለተዝካርና ለዝክር ብዙ ወጪ የሚያደርገውን ሰው መንቀፍ ልማዱ ነው። ምክንያቱም ስለ ጽድቅና ስለ በጎ ተግባር እያሉ ልማዱ ነው። ምክንያቱም ስለ ጽድቅና ስለ ተግባር እያሉ ለሰው ከማብላት ራስ መብላት የሚገባ መሆኑ ለርሱ ወለል ብሎ የሚታየው መንገድ ነው።

የዚህ ጠባይ ባለቤት ወደ ፊት ከተጻፈው ለራሱ አሳቢ ብለን ከጠቀስነውና አድር ባይ ካልነው ጠባይ ጋራ በፍጹም ስለሚመሳሰል አብዛኛውን ጊዜ ሚስቱንም ልጆቹንም በችግር ላይ እየተወ እርሱ ራሱ ልብሱን ማጽዳት ልማዱ ነው። ሆዱንም ለመከባከብ በቤተ ሰቡ መካከል ወይም በጋራ ቤት ወጪ ሊሆን በሚገባ ብዙ ገንዘብ በቤት ወይም ከቤት ውጭ እያወጣ ለብቻው ቢበላና ቢደሰት ይወዳል።

ከዚህም ሌላ ፀሓይን ለማያ (ብርሃን ለማግኚያ) የቀን ተግባርን ለመፈጸሚያ ጨለማን ለማረፊያ ወይም ለመኝታ የወንዞችን የባሕሮችን ውሃ ለመጠጥ ወይም ለአካልና ለልብስ ማጠቢያ፣ አትክልትንም ለመብል መሆናቸውን ብቻ ከመገመት በቀር ባገር በተራራ በጫካ፥ በባሕር በወንዛወንዝ በደሴት በሐይቅ በፀሓይ፣ በጨረቃ፣ በከዋክብት በአዕዋፍ በአራዊት በመልክና ውበት በጩኸታቸው በዜማቸው በቀለማቸው በመንቀሳቀሳቸው መደሰት አይሆንለትም። ይኸን ሁሉ የሥነ ፍጥረት ባሕርይ ተመልክቶ ማድነቅና ማስደነቅም አይችልም። ለምሳሌ አንድ የአደን ወይም የሳሎን ውሻ እየቀለቡ በቤት ከማሳደግና ከማስቀመጥ አንድ በግ ገዝቶ መቀለብና በመጨረሻ አርዶ መብላት በጓሮው ላይን ተስፋ የሚሆኑ የልዩ ልዩ አበባ አታክልት ተክሎ በየጊዜው ለሠራተኛ ገንዘብ እያወጡ ከማስኰትኰት የባሕር ዛፍ ችግኝ ተክሎ ያን አሳድጐ ካደገ በኋላ ሸጦ በገንዘቡ መጠቀምን እንደዚሁም ለመብል ብቻ የሚሆኑትን የፍሬ አትክልቶች መትከል ይወዳል። ለምሳሌ ካንድ ሰው ጋራ መንገድ አብረው በሚጓዙበት ጊዜ «ተምልከት የነዚህን የአበባና የአትክልት ውበት» ብሎ እንደ ርሱ የሥጋዊነት ጠባይ የሌለው ሰውዬ ቢነግረው ፥ይባላል እንዴ?» ብሎ ከመጠየቅ በቀር በሥነ ፍጥረት ባሕርይ ለመደነቅ አይተባበርም። ስለ ምን ከሚባላና ከሚጠጣ ከሚለበስ ነገር በቀር የቀረው ባይን የሚታየው የፍጥረት ውበት በዦሮ የሚሰማው የዜማ ቃና ጥበበኞች የደከሙበት የሐረግ የሥዕል የቅርጽ የሕንጻ መልክ እይሱን መንፈስ መቀሰቀስና ሰውነቱን ማስደሰት አይችሉም።

ያንድ ዠግና አለዚያ ያንድ ጥበበኛ ፎቶግራፍ ወይም ያንድ የከተማና የጫካ የወንዝ አስደናቂ ሥዕል ገዝቶ በቤቱ ግድግዳ ከመስቀል አንድ ለሰውነት መቀመጫ የሚስማማ ወንበር መግዛትን ብቻ ይወዳል። አንድ የእጅ ሥዕል በትንሹ መቶ ብር ተገዛ ያሉት እንደ ሆነ ተገርሞና ተደንቆ አይወጣለትም። ስላ፩ ሥዕል ሁኔታ በጥበብ ስለ መሠራቱና አለመሠራቱ ብዙ ሰው ሥራዬ ብሎ ሲከራከር ያየ እንደ ሆነ ይገርመዋል። ይኸም ሁኔታ ባንድ ወገን ባለመማር ሲመስል የዚህ ጠባይ በጣም ያደረበት ሰው ቢማርም ወይም ከተማሩ ሰዎች ጋራ ቢኖርም በጫና ለመምሰል ከመተናነቅ በቀር ከልቡ ሊለወጥ የተነሣ ሰውነቱ ሙሉ ሆኖ በዘመኑ ሁሉ ሳይቀጭጭና ሳይጐሳቈል እንዳማረበት ይኖራል። የኀጢአት ብዛት ቢሉትም በልቡ አይበረግግም ሁሉን በማየት ማናቸውንም በመስማት እያሳለፈ ከዕለተ ሞቱ ጋራ ዝም ብሎ ይገናኛል። ከሞት ለመዳን እንኳ ቢጣጣር ጥቂት ጊዜ መብላትና መጠጣት እንዲቻለው ብቻ ነው እንጂ ሕይወቱን ለነፍሳዊና ለታሪካዊ ሥራ መመደብ አይፈለግም።

**ምዕራፍ ፫።**

**ሰማያዊ ሰው (መንፈሳዊ)።**

ያለፈው ምዕራፍ የዕለት ጥቅምን ለሥጋ ወይም ለምድራዊ ኑሮ ብቻ የማሰብን ጠባይ ሲያሳየን ያሁኑ ምዕራፍ ደግሞ የመንፈሳዊንና ያሳብን ሰው ጠባይ በመጠኑ ያሳየናል። የዚህ ጠባይ ያለበትን በጠቅላላ ስም ለመጥራት «ያሳብ ሰው» ወይም «መንፈሳዊ» ቢባል ይሆን ነበር፤ ነገር ግን ባገራችን የልማድ አጠራር «መንፈሳዊ» የሚባለው በጾም በጸሎት በስግደት ተጠምዶ ራሱን ለሰማይ መንግሥት ያስገዛውና የቤተ ክህነት ወገን የሆነው ነው እንጂ ካሳብና ከመንፈስ የሚመነጭ የፍልስፍና የጥበብ ዕውቀት ዝንባሌ ያለው ያሳብ ሰው ጭምር አይደለም። ይኸውም ካሁኑ አሳባችን ጋራ ባንድ ወገን ሲጋጠም በሌላው ወገን ይለያያል። አሁን ግን መንፈሳዊ ስንል ለነፍሱም ቢሆን ለሥጋውም ቢሆን ለአእምሮ ላሳብ ለመንፈስ ሥራ ጠባዩና ዐመሉ ያዘነበለውን ለመግለጽ ነው። ይኸውም በውጭ አገር ቋንቋ «ስፒሪቱአሊስት» ይባላል፤ ትርጓሜውም «መንፈሳዊ» ከማለት አይዘልም። ስለዚህ ይኸንኑ ላንባቢ ከገለጽን በኋላ የዚህኑ ጠባይ «መንፈሳዊ ወይም ያሳብ ሰው» በሚል አነጋገር ለመግለጽ እንሞክራለን።

እነዚያ ባለፈው ምዕራፍ የጠቀስናቸው ከክርስቶስ ልደት በፊት ባ፭ኛው መቶ ዓመት ላይ የነበረው ዴሞክሪትና በ፫ኛው መቶ ዓመት ላይ የነበረው ኤፒኩር ከክርቶስ በኋላ ደግሞ ባ፲፯ኛው ና ባ፲፰ኛው መቶ ዓመተ ምሕረት ላይ ሖብስ (እንግሊዝ) ለሜትሪ ዲደሮ፤ (ፈረንሳውያኑ) ባ፲፱ኛው መቶ ዓመተ ምሕረት ቡክኔር ቮግት ማርክስ (ጀርመናውያኑ) ዳርዊን (እንግሊዛዊው) ምሌስኮት (ሆላንዳዊው) ባንድ ወገን በሥጋዊና በምድራዊ ነገር በመሠረቱ ሲስማሙ በሌላው ደግሞ ባምልኮ በገንዘብ አያያዝና በቍጠባ ረገድ ባስተዳደር ደንብና በሥነ ፍጥረት አስተያየት ውስጡን የሚለያዩበት ሐተታ ብዙ ነው። የነሱም ሐሳብ አንዳንድ ጊዜ አምልኮን ስለሚፃረር ቤተ ክርስቲያንና የቤተ ክህነት ወገኖች ይቃወሙታል። እንደነሱም ያሳብ ሰው የሆነው ሁሉ የምድራዊነትን አሳብ ተቃዋሚ ነው። የምድራዊነትን አሳብ አጥብቆ በመቃወም የታወቀው ሌይብኒጽ የተባለው የጀርመን ሊቅ ነው።

የነዚህን የሁለቱን ወገኖች ክርክር በሰፊው ለመግለጽ ብዙ ጊዜና ብዙ ምዕራፍ ይፈጃል። ከፍ ያለ ትምህርትና ከፍ ያለ ችሎትም ይጠይቃል። ስለዚህ ዝርዝሩን ትተን ዋናውን አሳብ ባለፈው ምዕራፍ የዕለት ጥቅም ወይም የሥጋዊ ጠባይ ያለበትን ሰው እንደ ጠቀስን አሁን ደግሞ በዘመናችን በሰው ላይ የሚታየውን መንፈሳዊነት ወይም ያሳብ ሰው የሆነውን ሰው ዐመልና ጠባይ ላንባቢ ስናስታውስ የሁለቱ ወገኖች የተፃራሪነት መንገዳቸው በመጠኑ ሊገባው ይችላል።

የመንፈሳዊነት ጠባይ በጣም የበረከተበት ሰው ሁላችን እንደ ምናውቀው ሥጋውን በድሎ ለነፍሱ ለማደር ሲል መላ ሀብቱን የሞቀ ትዳሩን ትቶ ከቤተ ሰቡ ተለይቶ መንኖ በዱር፣ መንኵሶ በገዳም ይቀመጣል። ባገራችን በኢትዮጵያ የዚህ ጠባይ የበረከተባቸው ነገሥታትና መሳፍንት የቤተ መንግሥትም የቤተ ክህነትም ሰዎች ከገበሬም ከነጋዴም ሞልተዋል። ምንም እንኳን እርጅና ከተጠጋቸው በኋላ ቢሆን ባምስተኛው መቶ ዓመተ ምሕረት ላይ የኢትዮጵያ ንጉሠ ነገሥት የነበሩት ዐፄ ካሌብ ላልጃቸው ለዐፄ ገብረ መስቀል ባ፲፯ኛው መቶ ዓመተ ምሕረት ላይ የነበሩት ጻድቁ ዮሐንስ ለልጃቸው ለቀዳማዊ ኢያሱ አድያም ሰገድ ቀዳማዊ ኢያሱም ለልጃቸው ለተክለ ሃይማኖት ተድላ ደስታ የሚያዩበትን መንግሥታቸውን እየለቀቁ እነሱ በምናኔ ወደ ገዳም እንደ ሄዱ ያኵስምና የጐንደር ታሪከ ነገሥት ይናገራል። ከዚያም ወዲህ እንደዚሁ ከልዩ ልዩ ወገን ይኸን ዓለም እየተወ መነኵሴ መናኒ ባሕታዊ ናዝራዊ እየሆነ በዱር በገደል በገዳም ወይም በየአብያተ ክርስቲያኑ አጠገብ የሚቀመጠው ጠባዩ እየመራው ነው።

የዚህ ጠባይ ያልባሰባቸውና በመጠኑ ያለባቸው ሰዎች ደግሞ ከትዳርና ከንብረት ጋራ ተቀምጠው ጾምና ጸሎት ትሩፋት ሰደት በማዘውተር የዚህኑ የመንፈሳዊነት ጠባይ አበርከተው ሲፈጽሙ እናያቸዋለን።

ሥጋዊ ሰው ባለፈው ምዕራፍ እንደ ተባለው በሚያምር ቤት ተቀምጦ ጮማ ሲበላ ጠጅ ሲጠጣ በልብስ በጌጥ ሲሽሞነሞን ያለውንም እየሸጠ ለልብስና ለሆድ ሲያደርገው ከመታየት በቀር በአእምሮው ውስጥ ዕውቀት ለማስቀመጥ በትምህርት በምርምር ሰውነቱን ማድከም የሥጋዊና የመንፈሳዊ ዕውቀትም ለማወቅ በመማርም በማንበብም መከታተል አይፈልግም። መንፈሳዊ ወይም ያሳብ ሰው ግን ከሁሉ አስቀድሞ ከሁሉም በኋላ በአእምሮ ሀብታም ለመሆን እንጂ በገንዘብ ሀብታም ለመሆን አይጥርም፤ ሀብትም አግኝቶ እንደ ሆነ ባገኘው ሀብት ሥጋውን ለመጥቀም አእምሮውን መጥቀም ይወዳል። በዚህ ምክንያት ክብርም ሀብትም ሳያንሰው በጐዦ ተቀምጦ ጐስቋላ ልብስ እየለበሰ ውሃ እየጠጣ ሽንብራ እየበላ በሀብቱ ልዩ ልዩ መጻሕፍት ይገዛል። ጊዜውንም በመብላት በመጠጣት ሥጋዊ ነገር በመጫወት ከማሳለፍ የመንፈሳዊንና የሥጋዊን ዕውቀት በመመርመር እየዞረ ከተሞችንና የታሪክ ቦታዎችን በማየት ማሳለፍ ይወዳል። ሥጋዊ በሀብቱ ሥጋውን ሲያወፍር እርሱ በሀብቱ አእምሮውን ማጐልመስ ይወዳል። ሥጋዊ ሰው ከሰው በተገናኘ ጊዜ ስለ ጥሩ ዘመን አመጣሽ ልብስና መብል ወይም ስለ ኦቶሞቢል ስለ ሳሎን ዕቃ ወይም ስለ ሥጋ ፍትወት ቢጫወት ደስ ይለዋል። መንፈሳዊው ግን ፍልስፍና ቢጫወት ደስ ይለዋል። እነዚህ ሁለቱ ሥጋዊና መንፈሳዊ አሳባቸው ተፃራሪ ስለ ሆነ ሲገናኙ እሳትና ጭድ ናቸው። ባንድ ላይ በፍቅር በደስታ መኖር ባንድነት መሰደድ አያምርባቸውም። አንዱ ላንዱ ይከብደዋል። ያም ይኸን ይኸም ያን የሚያጐጥጥበት መንገድ አለው። ሁለቱም ሰሚና ተቀባይ በየበኩላቸው አላቸው።

ሥጋዊ ሰው ከሚመቱት ከሚያስሩት ከሚገርፉት ከሚሰድቡት፥ ቢያዋርዱት ቢያመናጭቁት ይወዳል። መንፈሳዊ ሰው ግን በክፉ ስድብ በማመናጨቅ በነገር መንፈሱን ከሚያዋርዱበት ሥጋውን ቢደበድቡበት ቢገርፉት ይመርጣል። ዳሩ ግን መመታትንም ከውርደት በመቍጠር ሊጠላው ይችላል፤ ስለዚህ የልብን ክብር የማይነካ የገንዘብ መቀጫ ሳይሻለው አይቀርም።

መንፈሳዊ ሰው በዕውቀቱና በሙያው በቤተ መንግሥትም በሕዝብም ዘንድ የታወቀ የከበረ ሆኖ ሳለ አንዳንድ ጊዜ በሰውነቱ በልብሱ በመብሉ ጐስቋላ ሆኖ ይገኛል። በቤቱ ቢሄዱ ዋጋቸው የከበረ ጥሩ ጥሩ መጻሕፍት ብዙ ሥዕልና ሐረግ ሌላም የታሪክና የውቀት መሣሪያ ተደርድሮ ይታያል፤ እንዳ ቤቱና መኝታ ቤቱ ግን የምስኪን ሰው ማረፊያ መስሎ ይታያል። አንዳንድ ጊዜ ጥቂት ወደ ሥጋዊ የምታደላ ደኅና ሚስት ካላገጠመውና በራሷ ኅላፊነት በደንብ ካላደራጀችለትና በዚህ ረገድ ካላኰራችው በቀር መኝታ ቤቱም እንግዳ መቀበያውም መብል ቤቱም አንድ ክፍል ሊሆን ይችላል። ከታላላቅ ያገር ሰውና የውጭ አገር ሰው በሥራ ባስተዳደር ረገድ ግንኙነት አድርጎ በዚሁ ነቀፋን ካልፈራና በሥርዓት እንዲሆን ካልጣረበት በቀር ዕቃውም በያለበት ተዝረክርኮ ይታያል። የርሱ አሳብ ወደ ላይ ወደ ልዩ ልዩ ዕውቀት የተሰቀለ ወይም ወይም የተመሠጠው ልቡም በምርመራና በጥልቅ አሳብ የደነገዘ በመሆኑ ለስዎች ዝርክርክነቱ ወለል ብሎ ሲታያቸው ይኸን እርሱ ልብ አድርጎ ሊመለከተውና ከነውር ሊቄጥረው አይችልም። በዚህ ሁኔታው ሰዎች ሊንቁት ይሞክራሉ። ነገር ግን ይኸን ትተው ስላንድ ዕውቀት ጠጋ ብለው ወይም ከርሱ ጋራ ተቀምጠው በጨዋታ ባስተያየት አሳብ ላሳብ መለዋወጥ የዠመሩት እንደ ሆነ ካንደበቱ በሚወጣው ንግግር ካሳቡ በሚፈልቀው ዕውቀት ተደንቀው ሊንቁት የነበረውን መልሰው ያከብሩታል። «አንተ» ብለውትም እንደ ሆነ መልሰው «አንቱ» ይሉታል። ካነጋገሩ ብዙ ያሳብ ትምህርት ስለሚገኝ ብዙ ሰዎች ወደ ቤታቸው በመጥራት ወይም የርሱን ቤት በማዘውተር ጓደኝነቱንና መኅበረተኝነቱን ይፈልጉታል። የርሱ ጓደኝነትና ማኅበረተኝነት የሚሰምረውም እላይ እንዳልነው ወደርሱ ጠባይ ዝንባሌ ካላቸው ሰዎች ጋራ ነው እንጂ ከሥጋውያን ወይም ከዕለት ደስታ ፈላጊዎች ጋራ መገባባትና መጣጣም አይችልም። እርሱ በዚህ ገንዘብ መጽሐፍ ወይም ሥዕል ይገዛበት ሲል እነሱ ምነው በዚህ ገንዘብ ጠጅና ሥጋ ብንገዛበት ይላሉ። እርሱ የማያልፈውን የሰማዩን እነሱ የሚያልፈውን የምድሩን እርሱ የሩቁን እነሱ የቅሩብን እርሱ የኅሊናን የክብርን የይሉኝታን እነሱ የጥቅምን የተድላንና የደስታን ወገን ያስባሉ።

እርሱ በዦሮው ልዩ ልዩ ዜማና መዝሙር መስማት ባይኑ ልዩ ልዩ ሥዕልና ቅርጽ አበባ፥ ዕፀዋት ወንዛወንዝ ባሕር፥ ፀሓይ፥ ጨረቃ ከዋክብት ሥነ ፍጥረትን ሁሉ ማየት ይወዳል። በነርሱ ዘንድ ግን በዚህ ሁሉ ውስጥ ባብዛኛው ለመብልና ለመጠት የሚጠቅም ነገር ስለሌለበት ቁም ነገር የላቸውም። ይኸን በእምሳሰለው ነገር ሥጋዊና መንፈሳዊ ሰው ይለያያሉ። የሥጋውያን ጠባይ ከራሱ አሳቢ ከአድር ባይ ከሰነፍ ካሳበ ውሱን ከክፉ አሳቢ ጋራ እንደሚመሳሰል መንፈሳዊው ደግሞ ከትጉህ ካሳቢ ሰፊ ከደግ አሳቢ ጋራ ይቀራረባል።

ሥጋዊ በዚህ በሚያልፈው ዓለም ለመሾምና ለመሸለም ክብር ሀብት ደስታ ድሎት ለማግኘት በስውርም በገሃድም የሚሠራው ኅጢአት ብዙ ነው። ኅጢአቱንም ሰው አይቶ ከሶ እንዳያስቀጣው ይጠነቀቃል እንጂ እግዚአብሔር ያየኛል አይቶም ይቀጣኛል ብሎ በኅሊናው አይፈራም። ከሓዲዎች ሳይቀሩ የሚፈሩት የኅሊና ግሣጼንም አይሰማም ተስፋውም ደስታውም ይህ ዓለም ብቻ ነው። የዚህንም ዓለም ኅልፈት ባሳቡ አይቀበልም። መንፈሳዊው ግን በዚህ በሚያልፈው ዓለም ሀብትና ድሎት ሹመት ሽልማት ለማግኘት በሰው ላይ ተንኰል አይሠራም። ድንገተኛ ቍጭት ካልገፋውና ክብርህን የሚነካ የልብ ውርደት ካልስገደደው በቀር በርስቱ በሚስቱ እንኳ ምክንያት የሰው ወይም የሴት ነፍስ እማጥፋት አይደርስም፤ በዚህ መንገድ መንፈሳዊው ሰው እንደ ቅዱስ ጳውሎስ የርሱ አገር በሰማይ ናት በዚያ ከነፍሱ ጌታ ከኢየሱስ ክርስቶስ ጋራ ለመገናኘት ይናፍቃል። ስለዚህ በዚህ በእንግድነት ለተቀመጠበት ለምድራዊ ነገር አጥብቆ መቄርቄር ስለ ምድራዊ ነገርም ወደ ፈተና መውደቅ አይፈግልም። የሰማይ አገሩን ግን እንዳያጣ በዚህ አገር ቢራብ ቢጠማ ቢታረዝ ቢታመም ውስጠ ደስታ ይሰማዋል። ሞትንም አይፈራም። ሞት ለርሱ ወደ ሕይወት መሸጋገሪያ ድልድይ ነው። ይኸም ዓለም ቢያልፍ ቢጠፋ ይደሰታል። የዚህ ዓለም ደስታ ለርሱ ያሳዝነዋል። በዚህ ምክንያት ይህ ዓለም አልፎ ተስፋ ወደሚያደርገው ሰማያዊ መንግሥት ለመድረስ ሲል በሚያደርገው ስብከትና አነጋገር ከዚህ ዓለም ሰዎች ጋራ በክርክር እንደተጋጨ ይኖራል።

«የጌታችን ምጽአት የዚህ ዓለም ኅልፈት ተቃርቧል ንስሓ ግቡ እዘኑ ተክዙ» እያሉ በጉባኤ በየአብያተ ክርስቲያኑ በክብረ በዓል ቀን ሲሰብኩ የምናያቸው ባሕጣውያንና ናዝራውያን ቍጥራቸው ወደዚሁ ነው።

ሥጋዊ ሰው ከበረሓ ከገዳም ከባላገር ወደ ከተማ ገብቼ ለጌታ ወይም ለንጉሥ ሎሌነት አድሬ ተሾሜና ተሸልሜ ተድላ ደስታ ባየሁ ወይም በሙግት በንግድ አትርፌ በባለሁ በጠጣሁ ባጌጥሁ ይላል። መንፈሳዊው ግን ይኸ ሁሉ ቀርቶብኝ እነዚህን ያሉኝን መጻሕፍት ይዜ ከከተማ ወደ ባላገር ወደ በረሓ ወደ ገዳም ገብቼ ጥሬ እየበላሁ ውሃ እየጠጣሁ አቡዠዴ እየለበስሁ መጻሕፍትን በማንበብና ምሥጢራቸውን በመመርመር ዕድሜዬን ባሳለፍሁ እያለ ይመኛል። የሥራ ያስተዳዳሪነትም የዳኝነትም ችሎታና ስጦታ እያለው ይህ ጠባዩ እየገፋፋው ከከተማ ወደ ባላገር ወደ ደሴት ወደ ገዳም የሚሄድ አለ። በዚያም ሄዶ ገሚሱ በተባሕትዎ ለብቃት ገሚሱ ያምልኮን ገሚሱ የሥነ ፍጥረትን ምርምር እጫፍ ለማድረስ ተወስኖ የሚታገል ባገራችንም በውጭ አገርም ሞልቷል። የዚህ ጠባይ ያለበት ሰው በከተማ ቢኖርም አብዛኛ ጊዜ ገለልተኛነትንና ብቸኛነትን ይወዳል። ሥራና ሹመትን ለማግኘት ባለሥልጣን እየተከታተለ በንግግርም እየተቀማመጠ ደጅ ጥናት አያበዛም። የልቡን ኵራት እንደ ቅርስ በመቍጠር ብልኁ እንደ ሞኝ ሰውነቱንና ዕውቀቱን ሰውሮ ባንዲት ጐዦ ተከልሎ ይኖራል። ነገር ግን ዕውቀቱንና ጠባዩን ያወቁ ሰዎች መንግሥትንም እሱንም ለመጥቀም ለነገሥታትና ለበላይ እየነገሩለት በቤተ ክህነት በኩል ለሊቀ ጵጵስና ለጵጵስና ለዕጨጌነት፥ ለእልቅና፣ በቤተ መንግሥትም በኩል ለሚንስትርነት ወይም ለዲሬክተርነት ላገረ ገዥነት ወይም ለዳኝነት……. ለድንገት እርሱ ሳያስበው ይመረጥና ይሾማል። በሹመትም ላይ ባለበት ጊዜ ያች የበረሓና የብቸኝነት ኑሮው ትዝ እያለችው ወደርሷ ለመመለስ ይከጅላል። አከባክበው ካልያዙት በምን ቀን ተሾምሁ እያለ በጥቂት ብስጭት ምክንያት ከሚከበርበት ሥልጣኑና ከደንበኛ ሥራው ተቋርጦ ይመለሳል። በዚህ ምክንያት እንደዚህ ያለውን ሰው ሹመት እምብዛም አያስደስተውም ሽረትም አያስደነግጠውም ማለት ነው።

ለዚህ ምሳሌ ከቀድሞዎቹም ከዛሬዎቹም ያገራችንንና የውጭ አገር ሰዎች መጥቀስ ሲቻለን ጊዜና ስፍራ ላለመፍጀት ያ፩ ሰው ስም ብቻ ጠቅሰን የቀረውን ትተነዋል። ባ፲፯፻፹፮ - ባ፲፯፻፺፪ ዓ.ም ላይ የጐንደር መስፍን የነበሩት ራስ ወልደ ገብርኤል ምንም እንኳን የሕይወት ታሪካቸውን በሙሉ ባላውቅ በጊዜያቸው የተቀኙትን «ሥነ፥ ጽጌ ረዳ ዓለም…….» የሚለውን መወድስ ቅኔና «ዓለም እስከ ጊዜሃ» ብሎ የሚዠምረውን ሥላሴ ቅኔያቸውን ስንመለከት መንፈሳዊ ጠባያቸውን እንረዳለን። አሳቡ የሁለቱም ፩ ስለ ሆነ ከሁለቱ አንዱን ብቻ እላይ የጠቀስነውን ሥላሴ ቅኔ ከነትርጕሙ ቀጥለን ጽፈነዋል።

**ሥላሴ።**

«ዓለም እስከ ጊዜሃ፣

በሐብለ ዝንጋዔ ትስሕበነ፤

ወታደርነ ካዕበ ኅበ ዘቀዳሚ መርገም

ለዘተወለድነ በሥጋ ወደም።

ዘአእመራሰ ጠቢብ ለባዊ ለኅልፈተ ዛቲ ዓለም፣

ፍዳ ወይን ይስተይ ማየ ዝናም፥

ወህየንተ ልብስ ይትከደን ቄጽለ አዕዋም፤

እስመ ዛቲ ጽላሎት ወሕልም።

**ትርጓሜ።**

«ዓለም እስከ ጊዜዋ።

በዝንቱ ገመድ ትስበናለች፤

በሥጋና በደም የተወለድን እኛን

ዳግመኛም ወደ ቀደመ ርግማን ታወርዳለች።

የዚችን ዓለም ኅልፈት ያወቃት አስተዋይ ብልኅ ግን፥

በወይን ፈንታ የዝናም ውሃ ይጠጣ፥

በልብስም ፈንታ የዛፎችን ቅጠል ይልበስ፤

እሷ ጥላና ሕልም ናትና»።

ራስ ወልደ ገብርኤል ምንም እንኳ በሹመትና በግዛት ላይ ቢኖሩ ስለ ሰማይ መንግሥት ናፍቆት ስለዚህ ዓለም ግን ንቀት እንደ ነበራቸው በሥልጣንና በዚህ ዓለም መኖራቸውም ያሠጋቸው እንደ ነበረ፤ ይህ ቅኔያቸው ያስረዳል። እንደርሳቸው አሳብ በዚህ ዓለም ካለው ሰው ብልኅ የሚባለው ቅጠል ለብሶ ውሃ ጠጥቶ የሚኖርና ይኸን ዓለም የናቀ ነው። በሥጋዊ ዘንድ ግን ብልኅ የሚባለው ቅጠል ለብሶ ውሃ ጠጥቶ የሚኖርና ይኸን ዓለም የናቀ ነው። በሥጋዊ ዘንድ ግን ብልኅ የሚባለው በዚህ ዓለም ገንዘብ ለማግኘት የሚጥር ባገኘው ገንዘቡ ሰውነቱን የሚያስደስት ነው።

አጭሩን የርሳቸውን ቅኔ ወደ ጐን ትተን ባገራችን በኢትዮጵያ ከኢትዮጵያውያን መነኰሳት የተደረሱ ከውጪ አገርና ይልቁን ከግብጻውያን መነኰሳት የተተረጐሙ ብዙ የመንፈሳዊ መጻሕፍት እንደ ማር ይሥሐቅ እንደ አረጋዊ መንፈሳዊ ያሉ ሞልተዋል። እነሱም ይኸን ዓለም ተዉት ናቁት «ኅድግዎ ወመንንዎ ለዝ ዓለም» እያሉ ብዙ ምሳሌ እየመሰሉ ብዙ ሐተታ እያተቱ ያስተምራሉ። የነሱንም ትምህርት መንፈሳዊነት ያለው ባጁ ደረቱን እየደቃ እንባውን ባይኑ እያፈሰሰ ይሰማል። ለመፈጸምም ይታገላል። ሥጋዊ ግን እንኳን እንደሚለው ለመፈጸም ንግግሩን መስማቱን እንኳ ሥራ ከመፍታት ይቄጥረዋል።

**\***

እነዚህ ሥጋዊና መንፈሳዊ የተባሉት ሁለት ፍጥረቶች እያንዳንዳቸው የሥጋዊነትና የመንፈሳዊነት ጠባያቸውን አበርክተው ሲታዩ ለኛ ለሕዝብ የሚጠቅም መስሎ የሚታየን ሁለቱንም በየበኩላቸው መፈጸም እንጂ ከሁለት አንዱን አበርክቶ መያዝ አይደለም።

በዚህ ባንዱ ዓለም ላይ ቀንና ሌሊት ክረምትና በጋ እንደ ሚፈራረቁበት ማናቸውም ነገር ተፈራራቂ ሁለት ነገር እንዳለበት በሰውነታችንም ግዙፍ ሥጋና ረቂቅ ነፍስ መኖራቸውን ሁለቱንም የፈጠራቸው አንድ ፈጣሪ መሆኑን እናውቃለን። ሁለቱም ለጥቅማችን ወይም ለጥቅማቸው ከያንዳንዳችን የሚፈልጉት ሥጋዊና መንፈሳዊ ተግባር አለ። እኛም (እኛ ማለት እነሱ፥ እነሱ ማለት እኛ) ሳናዳላ በታማኝነት ለሁለቱም ልናገለግል ይገባናል። አገልግሎታችንን በተለይ ላንደኛው ወገን ብቻ ብናደርግ ሁለተኛው ሊቆም (ሊኖር) አይችልም። ሁለተኛውም ካልኖረ አንደኛው ብቻውን የመኖር ጠባይ የለውም። ሥጋና ነፍስ ሁለቱም ሰውነታችን ሆነው የመኖር ጠባይ የለውም። ሥጋና ነፍስ ሁለቱም ሰውነታችን ሆነው ይኖራሉ። ሁለቱ ይሠራሉ፤ ሁለቱ ይደክማሉ ሁለቱ ዕረፍት ይፈልጋሉ። ሁለቱም በየበኩላቸው ከኛ ላይ የሚፈልጉት ተግባር አለ። ስለዚህ ዘለዓለም ለመብል ለመጠጥ ለልብስ ለመኝታ በጠቅላላ ለሥጋ ብቻ ማሰብ አይገባንም። ያለዚያ የሰው መንጋ ከእንስሳ ሊደባለቅ ነው።

ዘለዓለም ደግሞ ለነፍስ ብቻ አንችልም። ሳንበላ ሳንጠጣ ሳንተኛ ሳንነሳ ለነፍሳችን ብቻ ማሰብ ሥጋዊ ዐቅማችን አይፈቅድልንም። ያለዚያ የሥጋ ለባሲን ሰው መንጋ ሥጋ ካለበሱት ከረቂቃን መላእክት መንጋ ጋራ ለማገናኘት መሞከር ይሆናል።

በዚህ ሥጋና ነፍስ በተዋሐደው አካል በዚህ ዓለም ስንኖር ረኃብ ጥም ብርድ አሉብን። በትዳር ውስጥ የምናሳድገው ልጅ የምንጦረው አባት አናጣም። እንግዴህ ለክብርና ለድሎት የሚደረገው ሰፋፊ ነገር ወደ ጐን ትተን ለሁላችንም መብል መጠጥ ልብስ ማግኘት ያስፈልገናል። ይኸን ሁሉ በሕፃንነትና በሽምግልና መካከል ባለው ጊዜያችን ውስጥ እኛ ተኝተን እርሱ ሠርቶ አዘጋጅቶ የሚያቀርብልን የለም። በፍጥረትና በጠባይ ውስጥ ለሥራ መንቀሳቀስና መድከም አለ። ከዚህም አልፎ የኑሯችን ጣርና ግድግዳ በመውሰድ በመስጠት በጠብና በክርክር የተዋቀረ በመሆኑ ለኑሯችን ድጋፍ በምናደርገው የጥረት ጊዜ በግድ ከጓደኛም ከጎረቤትም ካለቃም ከጭፍራም የሚያጣላ የሚያከራክር ሲገጥመን ከልባችንም ባንፈልግ ለኑሮና ለውነት ስንል በግድ ገትረን መጣላትና መከራከር አለብን። ለጽድቅና ለመንፈሳዊነት ስንል ሁሉንም ከዝምታ በታች ብናልፈው በትዳራችን ከዚያ የባሰ ጭንቅና ፈተና ይደርስብናል። ያገራችን ባለበገና የገጠመውን እንመልከት።

አሌፍ ብሂል ብዬ እታው ድረስ ሳውቀው፥

ቤት ባማኽል ሆኖ ልቤን አስጨነቀው።

ባንድ ወገን ደግሞ ለመብል ለመጠጥ ለመኝታ ፀሓይ ለመሞቅ አየር ለመተንፈስ ሰውነታችንን ለማጠንከር ብቻ ሽቅብና ቍልቍል ለመሮጥ አልተፈጠርንም። ይኸ ሁሉ መኖርን (ሕይወትን) ይሰጠናል። እኛም በዚህ ሕይወታችን ለነፍስና ለታሪክ እንጂ ለሥጋ እምብዛም የማይጠቅመውን መንፈሳዊና ሥጋዊ የሆነ ያሳብ ሥራ ለመሥራት መድከም አለብን። ለዛሬ ኑሯችን ጠላት ለመጪው ክብራችንና ታሪካችን ዕድል የሚያቀብለውንም ሥራ እየመረጥን ለመሥራት መጣጣር የሚያስመሰግን ነው።

ስለዚህ መደምደሚያውን መንፈሳዊነትን ያሳብ ሰው መሆንን ሳንለቅ ሥጋችንንም ሳንበድል በመጠኑ ለነፍሳችንና ለሥጋችን ጊዜያችንንም ሥራችንንም አሳባችንንም ልናካፍላቸው ይገባል። በይገባል እንኳ ጨርሰን ስንፈርድ ፍጿምን የሆኑትን መንፈሳውያኑን ቅር የሚላቸው ቢመስለንም የነፍስና የሥጋ ጠባይ እርስ በርሳቸው በክርክር የሰውን ኑሮ እንደ ግዛት የተከፋፈሉ ሰውን በዚህ ግዴታ ውስጥ ኑሮውን እንዲቀጥል ማስገደዳቸው ግልጽ ሆኖ ይታያል።

የተቀኘበትን ጊዜና ስሙን የማላውቀው ያገራችን ባለቅኔ እንደዚህ ብሏል። «ሥጋ ወነፍስ ምሉአነ ሁከት ወጸብእ። እስመ ፈቃደ ነፍስ ጾም፤ ወፈቃደ ሥጋ መብልዕ። ትርጓሜ፤ - ሥጋ እንብላ ነፍስ እንጹም በመባባል ሁለቱ ጠብና ሁከት የመባላቸው ናቸው»

ስለዚህ ሕዝባዊ ሰው እነዚህ ሁለት የተሸከማቸው ነፍስና ሥጋ ከሁለት አንዳቸው ጨርሰው የማይጐዱበትን መንገድ እየፈለገ፣ ለሁለቱም ጊዜውንና አገልግሎቱን እየተነተነ ሊኖር ይገባል።

ጌታችን ኢየሱስ ክርስቶስ አንድ ባሪያ ለሁለት ጌታ መገዛት አይገባውም ያለው ባሁኑ ሰዓት ትዝ ሳይለን አያልፍም። ጌታችን ይኸን የተናገረው ለሕዝብ እውነተኛውን የክርስትና አምልኮ እንዲገልጹ ለዚህ ሥራ ራሳቸውን ለመሠዋት ለተመረጡት ሐዋርያት እንጂ ምእመን ቤቱን ንብረቱን ቤተ ሰቡን በሬውን እርሻውን ትቶ መንፈሳዊነትን ብቻ እንዲከተል ያዘዘ አይመስለኝም። አዞም፥ እንደ ሆነ ትእዛዙን የሥጋ ጠባይ አውኮት መኖሩን ላንባቢ መግለጽ ከድፍረት አይቄጠርም። በዚህም ላይ ሊፈጽማት እንጂ ሊሽራት ባልመጣው በኦሪት ባንድ ቦታ ላይ አዳምን «በግንባርህ ወዝ ብላ» ሲለው በሌላ ቦታ ላይ ደግሞ «ብዙ ተባዙ ምድርንም ምሏት» ሲል ያዘዘ የፊተኛውም የኋለኛውም እርሱ ጌታችን ነው።

**ምዕራፍ ፬።**

**ሰነፍ።**

በሰውነት ባሕርይ ውስጥ ከሚያድሩት ጠባዮች አንደኛው ይህ በአርእስቱ በጽቅልነት የተመለከተው የስንፍና ጠባይ ነው። ባማርኛ ሰነፍ ብለን ስንገልጸው የውጭ አገር ሰዎች «ፓሲፍ» ከሚሉት ጋራ ጥቂት ልዩነት አለው እንጂ አሳቡ ያው በስፍንና በዳተኝነት በገራምነት በንዝህላልነት በቸልተኝነት ውስጥ ያለው ነው። ፈሪነትም ባንድ ፊቱ ወደ ርሱ ይጠጋል። ስለዚህ በልጅነቱ ለትምህርት ሳይተጋ በፈተና ጊዜ የሚወድቀውን ጓደኞቹ ሲደበድቡት ዝም የሚለውን ካደገም ወዲህ የግብርናም ሆነ የንግድ የጽሕፈትም ሆነ የወታደርነት ሥራ ተግቶ የማይሠራውን በተለመደ አነጋገር «እገሌ ሰነፍ ነው» እንለዋለን።

በግድ በትምህርት ካላገኘው በቀር ይህ የስንፍና ጠባይ ያለው ሰው የደመቀና የጐላ ከራሱ የሚመነጭ የአእምሮም የእጅ ጥበብም ቦያ የለውም በጥቂቱ የተማረውንም ማስፋፋት አይችልም። ታዞ ወይም በግድ ተምሮ ባገኘው ዕውቀት ዕድሜውን ሙሉ አንድ የሥራ ቅርንጫፍ ይዞ እየሠራ በጸጥታ መኖር እንጂ ለራሱ መጠቀሚያ ወይም ላገር መርጃ የሚሆን ማናቸውንም ዐይነት ልዩ ልዩ ሥራ ለመሥራት ውጥንና ድንቅ ማበጀት ወይም ለማበጀት መታገል፥ መራወጥ መባከን አይችልም። በዚህ ምክንያት የነበረበትን ሥራ የለቀቀ እንደ ሆነ ሌላ ራሱን የሚያስጠጋበትና ትርፍ ሞያ እንደ ሊሌለው ስለሚያውቅ ወደ ድኽነት እንዳይወድቅ ሥራ በያዘበት ጊዜ ሁሉ የበላዩን መፍራትና መለማመጥ ያበዛል። የያዝሁትን ይባርክልኝ ብሎ እግዚአብሔርን በጸሎት ከመለመን በቀር እኔ እገሌ ወይም የእገሌ ዘር እንዴት ከዚህ የተሻለ አንድ ቁም ነገር ሳልሠራ ልሙት ብሎ የመቄጨት ጠባይ የለውም። ከዚያውም የተሻለ ሌላ የሥራ ደረጃ ለማግኘት ሲል ከበላይ ባለሥልጣን ጋራ መከራከርና መጋጨት አይፈልግም። ያዘዙትንና የሰጡትን እንጅ ነሥቶ ተቀባይ ስለ ሆነ እስከ ዕድሜ ልኩ ድረስ ለተሾመው ሁሉ ምቹ ሆኖ በፍርሀት ይገዛል።

ከዚህም በቀር በማናቸውም ጉባኤ በስዋራና በከለላ ስፍራ እንጂ ላይን በሚያገባ በከፍተኛ ስፍራ መቀመጥ ያሠጋዋል፤ ከባለ ሥልጣንና ከታላላቅ ሰዎች ጋራ ባንድ ማእድ መጋበዝም ጭንቁ ነው። ትልቅ ሰውም ወደ ቤትህ መጣ ያሉት እንደ ሆነ ልቡ ይሸበራል በዚህ ምክንያት «የለም ብላችሁ ንገሩልም» ብሎ እስከ መደበቅ የሚደርሰው የዚህ ጠባይ የበረከተበት መሆኑ ነው። ሌላው ለትምክሕት የሚፈልገውን አስከባሪና አስመኪ የሆነውን ነገር ሁሉ እርሱ ይሸሸዋል።

በንግግርም በሥራም ጊዜ የሰውን ሥራና አሳብ ያለ ክርክር ይቀበላል እንጂ የሰውን አሳብ ለመቃወም ወይም ቄንጥ ለማውጣት አይደፍርም። እንደዚሁ ያዋቂዎችንና የትልልቅ ሰዎችን ንግግር መስማት አይወድም። በነሱ መካከል መናገርማ ለርሱ ትልቅ አደጋ ነው። ከመናገር መስማትን እንኳ ቢወድ መስማቴ መልስ ወደ መስጠት ያደርሰኛል ሲል እንዳይን አፋር ልጃገረድ ዐይኑን ከተናጋሪዎች ዐይን ላይ ነቅሎ ወደ ግድግዳና ወደ ባዶ ስፍራ ያዞራል። እማኝም ዳኛም ሆኖ በግድ ወዳንድ ክርክር ለፍርድ የገባ እንደ ሆነ የነገሩን አመጣጥና አካሄድ ተገንዝቦ እውነተኛውን ባሳቡ ሳያመዛዝን እንዳሳበ ጠባብ አብዛኛው ሕዝብ ወዳዘነበለበት ብቻ ይመራል። ምክንያቱም የተለየ አዲስ አሳብ ከራሱ አመንጭቶ ለመግለጥ በፍጥረቱ ችሎታ ስለሌለው ነው።

በማናቸውም ነገር የዚህን ዓለም ትግልና ክርክር ባለመውደዱ በወታደርነትም በዳኝነትም ባስተዳደርም ኅላፊነት ያለበትን ከፍተኛ ሥራ ይዞ ባለሥልጣን ለመሆን አይመኝም። በግድ ቢሰጡትም እንደ ሠጋ ይውላል፤ እንደ ተሸበረ ያድራል። ደካማነቱንም መሙላት የሚችለው የዕረፍት ሰዓቶቹን ወደ ሥራ ሰዓቶች በመለወጥ ብቻ ነው። ያንድ ክፍል ባለሥልጣን በሆነበት ዘመንም በሥልጣኑና በተግሣጹ ገርምሞ መከበርና ፊቱን ኰስትሮ መፈራት ወይም ባስተናባሪነትና አንደበቱን ባነጋገር አጣፍጦ ፊቱን በፈገግታ ከፍቶ በጭፍሮቹ ዘንድ መወደድ በሁለቱም ወገን ግራ ይገባዋል። ይሁን እንጂ ያሉትን ሁሉ በመፈጸም የበላዮቹን እየተለማመጠ የበታቾቹን እያባበለ በማይመሰገንበት መንገድ ከነርሱም ይበልጥ እርሱ እየሰራ በሰላምና በጸጥታ ዕድሜውን ይቀጥላል። እውነተኛው ትርጕሙ ፍርሀት የሆነ ትልቅና የበዛ ትዕግሥት አለው። በዚህ ምክንያት ዘሩንና ዐጥንቱን የሚያስረክስ ክብሩም የሚነካ ክፉ ነገር ቢናገሩት መልስ ሰጥቶ ቁጭቱን ከመወጣት ወይም ከሶ ከመሟገት ሐሞተ ቢሶች የሚባሉት እንደሚያደርጉት ዝም ብሎ ስድቡን እንዳልሰማ ሰምቶ ማሳለፍን ይወዳል። ይኸውም እላይ እንዳልነው በፍርሀት ምክንያት እንጂ በታጋሽነት አይደለም። በጠባዩ የተጠቂነት እንጂ የአጥቂነትና የተኳሽነት የጠብ አጫሪነት ጠባይ የለውም። ስለዚህ አብዛኛ ጊዜ ተመቶ ይክሳል ተበድሎ ይቅርታ ይጠይቃል። ባገሩም ላይ ነጻነቱን ለመቀማትና የባዕድ አጥቂ ቢመጣ ተዋግቶ ከመመለስ አገር ቄርጦ መስጠትና መታረቅ አለዚያም እገዛት በርሱ ዘንድ ከትልቅ ዘዴኛነት ይቄጠራል።

የነጻነትና የጋላው ያገር ፍቅር ስብከት የጐበዞች ሽለላ ቀረርት ድንፋታ ፉከራ የሱን ቀዝቃዛ መንፈስ ለማሞቅ አይችልም። በስብከትና በሽለላ ወኒያቸው ተቀስቅሶ የዠግንነት ሥራ ሠርተው የሚሞቱ በርሱ ዘንድ እብዶች ናቸው። የነ እስክንድር የነ ናፖሌዎን የነ ዐፄ ቴዎድሮስ የነ ዐፄ ዮሐንስ ዠግንነት ለርሱ ሞኝነት ነው። ለክብሩና ለዝናው ሲል ተቈጭቶ ራሱን ይገድላል ተብሎ አይታሰብም። እንኳን ራሱን ጠላቱን መግደል አይደፍርም። ለዚህ ዕድሜ ይኸን ያኽል ከመጣርና ሰውን እመፍጀት እማስፈጀት እመግደል እመሞት ከመድረስ ተገዥና ባሪያ ሆኖ በሰላም መኖር በርሱ ዘንድ ከትልቅ ፍልስፍና የሚቄጠር ነው።

እንደዚህ ያለውን ሰው በቤቱ እንኳ ሳይቀር ሚስቱ ታዝበታለች። የልጆች ማሳደግ የእንግዳ መጋበዝን በማናቸውም በቤት ውስጥ የማስተናበርን ሥልጣን በሙሉ ለባለቤቱ ይለቃል። ይኸስ፥ የሚገባ ሆኖ በታየ ነበር። ዳሩ ግን ከርሱ ማጋደል የተነሣ በውጭ ያለውን የወንድ ሥራውን ሳይቀር ያካፍላታል። እርሱ ሊወስነው የሚገባውን የውጭ ሥራ ሁሉ እርሷን ሳያማክር ማናቸውንም ሥራ መሥራትና ውሳኔ መወሰን በልቡ ይፈራል። ይኸንንም ያደረግሁ እንደ ሆነ ዛሬ ባለቤቴ አታስገባኝም እያለ ከሰው ይበልጥ በልቡ መፍራትና መሸበር ልማዱ ነው። እንደዚሁም ከሚያውቀውም ከማያውቀውም ሰው ጋራ ሚስቱ እየሣቀች እየተዳራች ብትጫወት አይቈጣትም። ሊቄጣትም ቢከጅል ቍጣዬ ከሷና ከጫዋቿ ጋራ ያጋጨኛል ሲል ዝም ብሎ እየተመለከተ መራራ ሣቁን ከነሱ፥ ከጣፋጩ ሣቅ ጋራ ለመደባለቅ ይፈትናል። እሱን እቤት፥ ትታ ከወዳጇ ጋራ ስትሄድ እመሸኘት ስትመጣም በር ከፍቶ እመቀበል ድረስ ለምድረስ የወንድነት ኅሊናው አይወቅሠውም። ሚስቱ ሽንቅጥ ወይም ድቡልቡል ቄንዦ ወይም ፉንጋ ብትሆን አይጨነቅበትም። ሽርሽር ፈንጠዝያ ማናቸውንም ጨዋታ ቢያደርግ ባያደርግ ግድ የለውም። የቤቱ አያያዝ በደንብ ቢሆን ባይሆን አይጨነቅለትም። የእንደዚህ ያለው ሰው ጠላትነቱ ምንም ያኽል አያስፈራም ወዳጅነቱም እምብዛም አያኰራም። ይኸን በመሰለው ጠባዩ ምክንያት በጓደኞቹና በቤት ሰቡ ዘንድ ሳይቀር የተጠላ ሳይሆን እንዲሁ ችላ የተባለ ሰው ነው። ላደጋና ለመከራ ቀን ተስፋ የሚያደርገው ለምክር ወይም ለጦርነት ለዐድማ እርሱን ለመጥራትና ለመደባለቅ የሚመኘው ሰው የለም፡

ሚስቱ በሰደበችውና ምናልባትም በመታችው ጊዜ ዝም ብሎ የሚሄድበት ጊዜ አለ። ወዳጁ ጎረቤቱ በስደበውና ባዋረደው ጊዜ «አሁን ምን አልሁህ» ከማለት በቀር መልሶ ለመስደብ አይደፍርም። «እግዚአብሔር ይየው» ማለትን እንኳ ባለጋራው ለምን ወደ እግዚአብሔር አሳጣኸኝ ብሎ ነገር ያመጣብኛል በማለት ይፈራል። ለደግም ለመጥፎም ከሚሆነው ሰበብና መዘዝ በተቻለው ለመራቅ ይጥራል። ስለምን በርሱ ፊት ድመቱ ሁሉ አንበሳ ሜዳው ሁሉ ገደል ነው። ስለዚህ በሞቱ ጊዜ ሚስቱና ጎረቤቱ «አይቄረቍሬ» እያሉ መራራ ለቅሶ የሚያለቅሱለት ለንደዚህ ያለው ነው።

በሕይወቱ ጊዜ አብዛኛውን ምኞት ሁሉ ከዐቅሙ በታች እንጂ ከዐቅሙ በላይ አይደለም። ስለዚህ የዚህ ጠባይ ያለው ሰው እርሱ ራሱ በጠባዩ እንደሚፈልገው ተመሪ እንጂ መሪ ታዛዥ እንጂ አዛዥ መሆን አይችልም። መሪነትንና አዛዥነትን ባንድ አስገዳጅና አጋጣሚ በሆነ ምክንያት እንኳ ቢይዝ ሥልጣኑን ለመነጠቅ ለጭፍሮቹና ለሌሎች ሰዎች በስንፍናው ምክንያት ብዙ መንገድ ይሰጣል። ወገንና አጋር ቢደግፈውም እርሱ ሁል ጊዜ ከመንሸራተት አያቋርጥም። በዚህ ምክንያት አንዳንድ ስዎች ከነገሥታት ከመሳፍንት ከመኳንንት ከሀብታም እየተወለዱ ማናቸውም ችሎታና ድጋፍ በቅርብ እያላቸው በስፍንና ጠባያቸው ምክንያት ተዋርደው በዝቅተኛ ሲኖሩ ሌሎች ከዚህ ጠባይ የተለየ የትጋት መንፈስ ያላቸው ከዝቅተኛው ወደ ከፍተኛው ደረጃ ሲወጡ እናያለን። ቢሆንም ከነዚሁ ውስጥ ግማሹ በዕድል ምክንያት የቀረው ደግሞ የዚህን ዓለም ተድላና ደስታ በመናቅ ለዚሁም ማንንም አልለማመጥም በሚል የኵሩነት ጠባይ በሹመት በሀብት ወደ ኋላ የሚቀረው ከዚህ የተለየ አስተያየት እንዳለው አይዘነጋንም።

**ምዕራፍ ፭።**

**ትጉህ።**

**ከሌዎፓትር (አክልኩበጥራ አክላዉጳጥራ) የግብጽ ንግሥት።**

በሰነፍ አንጻር ትጉህ አለ። ዠግና ጐበዝ ታታሪ ትኩርኩር ንቁ ደፋር የሚባለውም ከዚሁ ጋራ ተደራቢ ነው። እነዚህ ሁለቱ ሰነፍና ትጉህ በጠባይ የማይገናኙና ዐላማቸውም በፍጹም ለየቅሉ ነው። ሰነፍ ካቅሙ በታች ሲያስብ ትጉህ ካቅሙ በላይ የሚያስብ ነው። ሰነፍ ታዛዥነትን ትጉህ አዛዥነትን ይመርጣል። ሰነፍ እንታረቅ ባይ ትጉህ እንበለው ባይ ሰነፍ በራሪ፥ ትጉህ አባራሪ ሆነው እነዚህ ሁለቱ በዚህ ዐይነት ሁኔታ ይገኛሉ።

ትጉህ እንደ ሰነፍ ባገኘው ሥራና ዕውቀት ሀብትና ክብር በቃኝ ማለት አይችልም። ስለዚህ ላንድ ለተወሰነ ሥራ ተመድቦ ሳለ የተመደበበትን ሥራ መሥራት ሳይቀር በዚሁ ላይ ሥዕል ለመሣል ዕውቀትና ጥበብ ለመጨመር እየተጣጣረ ለሀብቱም የሚሆን ንግድ እያስነገደ ወይም እየነገደ በሀብት ላይ ሀብት በሥራ ላይ ሥራ በዕውቀት ላይ ዕውቀት ለመደራረብ ዕድሜውን ሙሉ እንደ ታገለ ነው።

ትጉህ የጠባይ ሆኖበት በያዘውና ባገኘው ላይ ሌላ አዲስ አሳብና ሥራ ሳያቋርጥ ትዝ እያለው ስለሚደቀንበት ገሚሱ ዘላቂ ገሚሱ ፈራሽ ቢሆንበትም ውጥኑ ብዙ ነው። ውጥኑን ወደ ፍጻሜ ለማድረስ ያለ ዕረፍት የሚያደርገው ትግል የትጋት ስሜት ላላቸው ሁሉ ደስ ያሰኛል። ስነፎች ግን «አሁን ለዚህ ዓለም ዕድሜ ይኸን ያኽል ጥረት ምን ያደርጋል» ከማለት በቀር ለትግሉና ለጥረቱ የማበረታቻ ቃል ካንደበታቸው አይወጣም። እንዲያውም «ዋ ሁሉን ያዝሁት ያዝሁት ከማለቅ ዐርፎ ቢቀመጥ ይሻለው ነበር» በሚል በሚያገነግን ቃል ሊያሰንፉት ይፈልጋሉ። እሱ ግን የተነሣበትን አሳብ ወደ ፍጻሜ ለማድረስ በመካከል ከሚገጥመው ዕንቅፋት ጋራ ጠንክሮ ይታገላል፤ እንጂ የወዳጅንም ምክር የጠላትንም ማስፈራራት አያዳምጥም በትሉም ጊዜ የሚያሳየው ትዕግሥትና ፈቃድ ግሩም ነው። እላይ እንዳልነው የሚወጥነው ነገር አንዳንድ ጊዜ ካቅሙ በላይ የሆነውን ስለ ሆነ በዚሁ የተነሣ በዠመረው ያሳብ የሥራ የጦርነት ትግል ሲሸነፍና ሲረታ ተስፋ አይቈረጥም ተሳስቻለሁ ብሎም አይጸጸትም አይበሳጭም። ወዲያው ባሳቡ ሌላ የብድር መመለሻና የእምውጫ መንገድ ትዝ ይለውና ትግሉን ይቀጥላል። በጦርነትም በሰላምም ጊዜ ቢሆን እንደሚሸንፍም እንደሚያሸንፍም ቢያውቀው ሁሉን በልቡ ይችለዋል እንጂ የመደሰት ወይም የመፈንጠዝ የደካማነትና እጠውላጋነት የተስፋ መቍረጥና የሥጋት መልክ አያሳይም አሳይቶም እንደ ሆነ በመጨረሻ የሚያደርገው የደፋርነትና የልበ ሙሉነት ሥራ የተመልካችን ግምት አሳስቶ ይገኛል።

ባገራችን በኢትዮጵያ አብዛኛው ሕዝብ የዚህ ጠባይና መልክ ያለው መሆኑ በጦርነት ጊዜና ከጦርነት በኋላ ያየነውና የሰማነው ነገር ያስረዳናል። የኢትዮጵያ ወታደር ወደ ጦር ሄዶ ጀብዱ ሠርቶ ከተመለሰ በኋላ ባለቃውና በንጉሡ ፊት «ሲሄድ ኰሳሳ ሲመለስ ኵሩ የከሳ መሳይ መልከ ጠውላጋ የፈረሰ ጦር ዞሮ እሚያረጋ» እያለ ይፎክራል። የኢትዮጵያ እናትና አባትም ልጅ በወለዱ ጊዜ «አሸብር ደባልቄ ግፋ ወሰን ሸዋን ግዛው» እያሉ የመጠሪያ ስም ያወጡላቸዋል። የነገሥታቶችንም ስመ መንግሥት «አፅራር ሰገድ አንበሳ ሰገድ፤ አድባር ሰገድ መልክ ሰገድ»የፈረስ ስማቸውም «አባ ታጠቅ አባ በዝብዝ አባ ዳኛው አባ ጠቅል» እየተባለ ይጠራል።

እንግዴህ ምንም እንኳ ያንዳንዱ ስም ከሥራው ተመሳስሎ ባይገኝ ይኸ ሁሉ ከተራ ሕዝብ እስከ ነገሥታቱ ያለው የስሙ አጠራር የልቡን ምኞት የሚገልጽ የወንድነትን ወኒ የሚቀሰቅስን የጕብዝናን ምኞት የሚደግፍ ሆኖ ነገሥታቱ በትጋት ታጥቀው አገራቸውን እንዲጠብቁ የወስላታን አገር እንዲበዘብዙ ዳኝነት፥ እንዲያስተካክሉ የተነጠለ አገራቸውን እንዲጠቀልሉ፤ በዚሁም ሥራቸው አንበሳውም አፅራሩም አድባሩም እንዲሰግድላቸው። ተርታውም ሕዝብ አሸባሪ አስፈሪ ስም ይዞ በስሙም በሥራውም ትጉህ እንዲሆን ሳይሆን አይቀርም። ዳሩ ግን ሁሉም ከጠባይ ከባሕርይ የሚመጣ እንጂ ከስም የሚመጣ ባለመሆኑ ትልቅ የሞጋሳ ስም የያዘ ሁሉ ትጉህ ዠግና ባለሞያ ደግ መሆን አይችልምና፤ አሁን ወደ ዋናው ነገር እንመለስ።

ትጉህ ሰው በትጋቱ ላይ ለራሱ የሰማይ ጠባይ ስላለው ጥቅሙን ክብሩን በጠቅላላው ራሱን አጥብቆ ይወዳል። ዐዋቂ ባለሙያ ዠግና፥ ሌላም ስምን የሚያስጠራው እይደግ ቅጽል ሁሉ የርሱ ሆኖ በማናቸውም ምሉእ በኵለሄ ሆኖ መገኘትን ይወድ ነበር፤ ዳሩ ግን ከሰው አንዳንድ ነገር መጕደሉ የባሕርይ ሆኖ አንዳንድ ነገር እየጐደለ የተመኘውን ለማግኘት ስለማይችል በልቡ ያዝናል። ሳይቻለው እየቀረ ነው እንጂ ሁል ጊዜ በሥልጣንም በክብርም በሀብትም ከሰው ለመብለጥ ያ፭ቱ ዓለማት ገዥ ለመሆንም ጕልበትም ሁሉ ለርሱ እንዲንበረከክ ልሳን ሁሉ እርሱን እንዲያመሰግን መጻሕፍትና ጋዜጦች የርሱን ስምና ዝና ብቻ እንዲያወድሱ ይፈልጋል። ከሰው ቤት በበለጠ ቤት መቀመጥ ከሰው የበለጠ ልስብ መልበስ ከሰው ሁሉ ሚስት በሙያ በቍንዥና የበለጠች ሚስት ማግባት ይመኛል። አንተ የተጠራህበትን ሥራና ማዕርግ እገሌ ተጠራበት አንተ የሠራኸውን ቤት ዐይነት እገሌ ሠራ እንዳንተ ያለች ሚስት እገሌ አገባ አንተ እይፈጸምኸውን ዠግንነት እገሌ ፈጸመው ያሉት እንደ ሆነ በልቡ ያዝናል። ከርሱ ይበልጥ ሌላ ሰው ስመ ጥርነትንና ዝናን ያገኘ እንደ ሆነ ይበሳጫል። በብዙ ነገር መጠራት በብዙ ነገር መመስገን ስለሚወድ እንደዚሁ ሠርቶ አይጠግብም። በደንበኛ ሥራው ላይ ሌላ የሥራ እመጫት ማበጀት ይወዳል። ካልሠራ ወይ ካልጻፈ ካለነበበ ወይ ካልተጫወተ ዝም ብሎ መቀመጥ ለሩ እንደ ሥቃይ ይቄጠራል። ስለዚህ ከዕረፍት ሰዓቶቹ የሥራ ሰዓቶቹ ይበልጣሉ። የጊዜ ወርቅነትም እይሚገለጠው በርሱ ነው። ምሽትና የሥራ ሰዓት መድረስ ለርሱ ያሳዝነዋል። የሥራ ሰዓት መድረስም የሚያሳዝነው ሌሎቹን ለማሠራት ባለመቻሉ ነው እንጂ እርሱ ግን የእንቅልፉን ጊዜ ወደ ሥራ ለውጦ በመብራት ይሠራል። በተኛም ግዚኤ አልጋው ላይ እንዳለ ብዙ የሥራ ድቅን ባሳቡ እየተመላለሰ እንቅልፍ ይነሣዋል።

ምንም እንኳ ወዳጆቹንና የሚያውቁትን ለራሱ ጕዳይ መሣሪያ ማደረጉ የታወቀ ቢሆን በተረፈ ትጉህ ሰው ለማኅበራዊ ኑሮ ጓደኝነቱና ወዳጅነቱ ጥሩ ነው። በቀልድ በእንቈቅልሽ በንግግር በጨዋታ አሳብና ምክር በመስጠት ደስ ያሰኛል። ሐዘንና ደስታንም ከቤተ ሰቡና ከጓደኛው ከጭፍራውና ካለቃው ጋራ መከፋፈል ያውቃል። ለሰውም ይራራል፤ ሰውን ደግሞ እንዳመሉ ማሳደርና መሸንገል ያውቃል። ከቤተ ክህነት ሰዎች ጋራ የቤተ ክህነት ሰው፤ ከወታደር ከጸሓፊም ጋራ ጸሓፊ መስሎ አሳብ ላሳብ መገላለጥና መገባባ ይችላል። የሰውን ዐመልና ጠባይ ከማወቁም የተነሣ የቀረበው ሰው የሚመኘውን ፍላጎት እንደሚያደርግለት አስረድቶ መጨረሻውን ግን ከሰጠው ይበልጥ በሰውየው ራሱ መልሶ መጠቀምን ያውቅበታል። በስሙ ሆኖ ክብርና ምስጋና የሚያገኝበት ከሆነ ሰው ሁሉ በቤቱ ቢበላ ቢጠጣ በገንዘቡ ቢያጌጥ አይከፋውም። ባበላ ባጠጣ መጠን ምስጋና ከበዛለት ተበድሮ እስከ ማብላት የሚድርስበት ጊዜ አለው። ትጉህ ሰው ወዳጄ ውገኔ ለሚለው ሰው በዚህ ሁኔታ ሲገኝ ለባለጋራው ግን አይመችም። በወዳጅነቱ ልክ ጠላትነቱ ደግሞ አስፈሪ ነው። አጥቂውንና ባለጋራውን አሸነፈም ድረስ እንቅልፍ አይወስደውም። ርሱ ራሱ ቢሸነፍም ላሸናፊውና ላጥቂው አይመችም። ለጥቃት የተደረገበትን ነገር ሁሉ እርሱ ወደ ትምክሕትና ወደ ቁም ነገር ያዞረዋል። ለምሳሌ ከትልቅ የሥራ ደረጃ ወደ ዝቅተኛ ቢያወርዳትና ለግዞት የተሰጠውን ሥራ አፋፍሞ (አጋኖ) ስሙን ያስጠራበታል። ከሥራው ቢያስወግዱት ዕለቱን አዲስ የግል ሥራ ፈጥሮ ራሱን የቻለ ጌታ ይሆናል። ቢያስሩት በወህኒ ቤት በሚኖርበት ጊዜ የቀለም ሰው እንደ ሆነ ጽሑፍ በማዘጋጀት መሀይምን እንደ ሆነ በመማር፥ የጅ ጥበብ ዝንባሌ ያለው እንደ ሆነ አንድ ብልኅት በማወቅ ሰውነቱን ደስ ማሰኘትና የደረሰበትን አደጋ በደስታ ማሳለፍ ይሆንለታል። እንግደልህም ቢሉት ከልቡም ባይሆን በውጭ ሰውነቱ እየሣቀ በሞቱ የሚጠቀም መሆኑን ማሳየት ይችላል።

በዚህም ላይ ትጉህ ራሱን ወዳድ ከመሆኑ የተነሣ ለጥቅሙና ለክብሩ ሲል የብዙ ሰው ሕይወት ቢሠዋ፣ የብዙ ሰው ንብረት ቢበዘብዝ አምባና ከተማ ቢፈርስ ግድ የለውም። እንዲሁም ክብርም ምስጋናም ግዛትም በቃኝ አይልም። ውርደትና ከሰው በታች የሚያውለው አደጋ በላዩ ላይ የመጣበት እንደ ሆነ በራሱ ሕይወት አደጋ ለማድረግም ቍርጠኛ ነው። በራሱ ሕይወት ላይ ለመጨከን ቍርጠኛ የሚሆንበት ምክንያት በልቡ ውስጥ ያለው የክብርና የኵራት መንፈስ ነው።

እዚህ ላይ ስደርስ የግብጽ ንግሥት የነበረችው ክሌዎፓትር (የዮሐንስ መደብር ግእዝኛው በጥሊሞስ) የሚላት ትዝ ትለኛለች።

**\***

ክሌዎፓትር ከክርስቶስ ልደት በፊት ፵፭ ዓመት ላይ የግብጽ ንግሥት ነበረች፤ ዘሯም ለግብጽ ግዛት የተላከው ፕቶሎሜ (በጥሊሞስ) የተባለው የትልቁ እስክንድር የጦር አለቃ ከመሠረተው ቤተ መንግሥት ውስጥ ነው። እርሷም በመልኳ ውበትና በሥራዋ እስከ ዛሬ በዓለም የተደነቀች ሆናለች። ፓስካል የሚባለው የፈረንሳዊ ሊቅ «ፓንሴ» በሚባለው መጽሐፉ «የክሌዎፓትር አፍንጫ አጭርም ቢሆን የዓለምን ገጽ (ፊት) ለመለወጥ ችሏል» ሲል እግረ መንገዱን አንሥቷታል። በተረፈ ሥራዋንና የሕይወቷን ታሪክ በቴያትር በግጥም በብዙ አኳኋን ብዙ ጸሓፊዎች ጽፈውላታል።

ክሌዎፓትር በጥሊሞስ ፲፫ኛ የተባለው አባቷ በሞተ ጊዜ ባባቷ ኑዛዜና በምክር ቤቱ ፈቃድ ታንሽ ወንድሟና ወዲያውም ባሏ ከሆነው ከበጥሊሞስ ፲፬ኛ ጋራ ሆና ባንድነት ለመግዛት በግብጽ ዙፋን ተቀመጠች። ዳሩ ግን በተፈጥሮዋ ያላት የትጋትና የኵራት ባሕሪ ዙፋንን ከወንድሟ ጋራ በሱታፌ (በመካፈል) ለመያዝ አላስቻላትምና ወዲያው በሁለቱ መካከል ጦርነትና ክርክር፤ ተነሥቶ ውጊያ ተዠመረ። ዋናዎቹ የጦር አለቆች በክሌዎፓትር ውስጥ ያለውን የኅይለኝነት መንፈስ ዐውቀው ብቻዋን የገዛች እንደ ሆነ አታስቀምጠንም በማለት እሷን ትተው ሰነፍና ገራገር ከሆነው ከወጣጡ ወንድሟ ጋራ ሆነው ይወጓት ዠመር። ልትወድቅም ምንም አልቀራትም ነበር። ነገር ግን በዚሁ ዘመን ሮማውያን ዓለምን ለማስገበር በያለበት ሲዘምቱ እንድዚሁ ፖምፔ ከሞተ በኋላ ስመ ጥሩው የሮማውያን የጦር አለቃው ዩልዮስ ቄሳር (ዡል ሴዛር) ግብጽን በጦርነት አስገብሮ ወዲያው እንደ በላይ ገዥ ሆኖ ያስተዳድር ነበር። የሷም ባለጋራ በሱ ጥግ ሆኖ የግብጽን ዙፋን ይዞ በስምምነት መግዛት እንደ ዠመረ ክሌዎፓትር ሸሽታ ከሄደችበት ስፍራ በስውር መጥታ ከዩልዮስ ቄሳር ጋራ ተገናኘች። ዓለምን ድል የመታው ዩልዮስ ቄሳርም ባያት ጊዜ እንደ ማር በሚጣፍጠው ንግግሯና ጽጌ ረዳ በመስለው በመልኳ ውበት ድል ሆነ። ወዲያው የፍቅር ግንኙነት አድርገው ካደሩ በኋላ በማግስቱ ጧት ወንድሟ ቶልሜ ሹማምቱን አስከትሎ ለቄሳር ክሌዎፓትር ጐን ለጐን ተቀምጠው አገኛቸውና ይደንቀው ዠመር። ወዲያው ለርሱም አንድ ወንበር መጥጦ ከተቀመጠ በኋላ «ይህች እጐንህ የተቀመጠች ክሌዎፓትር ለባለጋራህ ለፖምፔ መርከብና ጀልባ እየላከች ስታስወጋህ የከረምችው ነችና ተጠንቀቅ» ብሎ ለቄሳር ቢመክረው ቄሳር ክሌዎፓትርን ከልቡ ወዷታልና የሷን ነገር ግድ የለም እኔ አስብበታለሁ ብሎ መልስ ከሰጠው በኋላ እንኳን በሷ ላይ ክፉ ሥራ መፈጸም ባለፈው ጥፋቷ ጥያቄ እንኳ አላቀረበላትም። እንዲያውም እነሱ ተሰናብተው ከወጡ በኋላ በነሱ ላይ ወደ ፊት የሚያደርግባቸውን ከርሷ ጋር እንዲመካከር በፍቅሯ ገመድ ይዛ ትጐትተው ዠመር። ክሌዎፓትርና ቄሳርም በጣም ከመዋደዳቸው የተነሣ አንዳንድ ጊዜ እየተሣሣቁ ሲሳሳሙ ደግሞ አንዳንድ ጊዜ ቆመው አንገት ላንገት ተያይዘው ይላቀሱ ነበር ይባላል። ይሁን እንጂ ከቄሳር ዐይኖች የሚወርዱት እንባዎች ከፍቅር ስሜት የመነጩ መሆናቸው የተረጋገጠ ሲሆን የሷ ለቅሶ ግን ዩልዮስ ቄሳር የዙፋን ጣውንት የሆነ ውንድሟን እንዲገድልላትና ዙፋኗን ብቻዋን ለመያዝ ቄሳርን መሣሪያ ለማድረግ የማታለያ እንባ ጭምር እንጂ ከልብ የመነጨ የፍቅር እንባ አልነበረም። ስለዚህ ተላቅሰው ወይም ተሳስመው ቆም ሲያደርጉ እርሷ ወዲያው «እንግዴህ የዙፋኔንና የወንድሜን ነገር እንዴት ነው የምታደርገኝ» ብላ በፍቅሩ መኻከል ጣልቃ እያገባች ፍሬ ጕዳይዋን ትደቅንበት ነበር። እርሱም «አይዞሽ የዚህን ነገር በኔ ጣይው» እያለ ከልቡ ይደልላት ነበር ይባላል። በውነትም ያቀደችው አሳብ እንዲከናወንላት በየጊዜው ባደረገችው ተንኰል ቄሣርና ወንድሟ ቶሎሜ በቶሎ ጦርነት ተጋጥሙና ወድሟን ከጦር አለቆቹ ጋራ ሞተ። እርሷም በሙሉ የግብጽ ንግሥት ተብላ በዙፋን ተቀመጠችና አሳቧ በመከናወኑ በጣም ደስ አላት። ዳሩ ግን ትጉህ ሰው ባገኘው በቃኝ ማለት አይችልምና ክሌዎፓትርም የግብጽን ዙፋን ለብቻዋ ከያዘች በኋላ እንደ ገና ደግሞ ከቄሳር ተጋብታ ዓለምን ለመግዛት አዲስ አሳብ ወጠነች። በዚህ ምክንያት ቄሳርን የሮማ ዲክታተር መባሉ ቀርቶ ንጉሥ ወይም ንጉሠ ነገሥት እንዲባል ጧትና ማታ ትወትውት ዠመር። ይልቁንም በዚያው ሰሞን ከቄሳር ስለ ፀነሰችና ይኸንኑ በነገረችው ጊዜ ግንኙነታቸው እየጠበቀ ሄደ፤ በወለደችም ጊዜ ሕፃኑን ከርሱ ስም የተያያዘ እንዲሆን ቄሳርዮስን ብላ ሰየመችው። ዩልዮስ ቄሳርም በዚያ ሁሉ ክብሩና ገናንነቱ ወንድ ልጅ አልነበረውም ነበርና ወንድ ልጅ ማግኘቱ በጣም ደስ አለው። በሮማ ግን ቄሳር አገሩን ሮማን ትቶ በግብጻዊቱ ፍቅር ተነድፎ ተቀመጠ የሚሉ የሐሜት ወሬ መብዛቱን ሰምቶ ነበርና፣ ጥቂት ቀን «ልሂድ ጥለኸኝ አትሄድም» ሲባባሉ ሰንብተው በመጨረሻ የመንግሥት ነገር ስለ ሆነበት ከርሷ በግድ ተሰናብቶ ከነበረበት ከግብጽ ዋና ከተማ ከእስክንድርያ ወደ ሮማ ሄደ። እንደዚሁም ከጥቂት ጊዜ በኋላ ክሌዎፓትር ሕፃኑን ይዛ ወደ ሮማ ሄዳ ተቀመጠች። ወደ ማታ ሲሆን ቄሳር ወደ መኝታ ቤቷ ሄዶ ተገናኛት። ሕፃኑንም ለማየት በጣም ናፍቆ ነብርና የት አለ ብሎ ጠየቃት እሷም፤ ሁለቱን አሳዳጊዎች አምጡና ብላ ስላዘዘች አሳዳጊዎቹ ሴቶች ሕፃኑን ካለበት ክፍል ቄሳርና ክሌዎፓትር ወዳሉበት አዳራሽ ወስደው አገናኙት። ቄሳርም ሕፃኑን በቶሎ ተቀበለና ሳመው። ከዚያም አንድ ጊዜ እስጋጃ ላይ እያስቀመጠ አንድ ጊዜ ብድግ አድርጎ እየተመለከተ በርግጥ ልጄ ነው ብሎ ደስ አለው። በደረቱም ታቅፎ እየተንጐራደደ ብዙ ሰዓት ሲጫወት ካመሸ በኋላ ክሌዎፓትር እንግዴህ ሰዓቱ አለፈ፣ ባለሚስትም ነህ እዚህ ስትቄይ አማካሪዎቹና መኳንንቶቹ ያሙኻል ብላ ስማ አልጋዋ ላይ ሄዳ ተኛች። ዳሩ ግን እንቅልፍ እንዲወስዳት ብትፈልግ ሕፃኑና አሳዳጊዎቹ ባሉበት ተነሥታ ወደ መዝጊያው እንደ ሄደች ከቍጣዬ በፊት እስቲ ክርክሩን ልስማ ብላ ዦሮዋን እመዝጊያው ላይ ለጠፈች። በዚያ ጊዜ አንደኛዋ አሳዳጊ ለሁለተኛዋ «ቅድም ቄሳርን ደኅና አድርጌ ከጥፍር እስከ ራሱ ተመለከትሁት በፍጹም ይህ ልጅ አባቱን ቄሳርን አይመስልም። ይልቅስ ምኑም ምኑም አፓሎዶሮስን ይመስላል» ስትልና አድማቿም «እውነትሽን ነው» ብላ ስትመልስ ክሌዎፓትር ሰማች። ከዚያ ምንም ሳትናገር ደንግጣ ተመለሰችና ባልጋዋ ላይ ተኝታ ሌሊቱን ሁሉ «እንግዴህ እኔም ከቄሳር ጋራ ነግሼ እኖራለሁ ልጄም ከቄሳር በኋላ ነግሦ አለምን ይገዛል ብዬ ስጣጣር እነዚህ ሴቶች ከሌላ ነው የተወለደው እያሉ ሲያወሩ አሳቤ ሊሰናከል አይደለምን» ብላ ስታወጣ ስታወርድ አደረች። ወዲያው በዚያው ሳምንት አብሮ አደግ ጓደኞቿ የነበሩት እነዚህ ሁለት አሳዳጊዎች ባልጋቸው ላይ ብዙ ውለታ የዋለላት ያ የሕፃኑ እውነተኛ አባት ተብሎ በሞግዚቶቹ የታምው ሰውዬ ባትክክል ውስጥ ሞተው ገተኙ። የሦስቱም ሞት ከኅይለኛዋ ከክሌዎፓትር በተወረወረ የመርዝ በትር መሆኑ ለገማች አላስቸገረውም። ቢሆንም ልጁ እስካ ዛሬ ድረስ የቄሳር ነው እየተባለ በየመጽሐፉ ተጽፏል።

ከዚህ በኋላ ዩልዮስ ቄሳር ክሌዎፓትርም ጧትና ማታ እንደ ምትጐተጕተው እሱም ራሱ ንጉሠ ነገሥት መባልን እንደ ተመኘው ለዚሁ ለመንገሥ የሚደግፉትን ሴረኞቹን እየመረጠ እሥልጣን ላይ ሲያወጣ የሚቃወሙትን ከሥልጣን ሲያወርድ የርሱም አነጋገር እንግዳና መማክርቶቹን አቀባበሉ አስለባበሱ እንደ ነገሥታት ሲመስል በመካከሉ ብሩቱስና ካሲውስ የሚባሉ የሬፑብሊክን እንጂ የነገሥታትን ግዛት የማይወዱ ዐድማ አስነሥተው ቄሳርን በድንገት ስለ ገደሉት ለጊዜው የክሌዎፓትር አሳብ ሳይከናወን ቀረ። እርሷም በቄሣር ላይ የደረሰውን ያልታሰበ አደጋ በሰማች ጊዜ ለጊዜው ማዝኗም መደንገጧም አልቀረም፤ ቢሆንም በልበ ሙሉነት ሮማን ለቃ ወደ ራሷ ከተማ ወደ እስክድንድርያ ተመልሳ ዓለምን ለመግዛት የሚያስችላትን ሌላ አጋጣሚ ምክንያት ትጠባበቅ ዠመር። የጠበቅችውም ምክንያት ሳይዘገይ በቶሎ ደረሰ።

ዩልዮስ ቄሳር ከተገደለ በኋላ የሮማን ግዛት የምዕራቡን አውግስጦስ ቄሳር የምሥራቁን ማርቆስ አንቷን (ማርቆስ እንጦንስ) ተካፍለው ይገዙት ዠመር። አውግስጦስ ለሟቹ ቄሳር የእኅቱ ልጅና ወራሱ ነው። አንቷን ግን ምንም የሥጋ ዝምድና ከቄሳር ባይኖረው በቄሳር ውስጥ በነበረበት ጊዜ ቄሳር ከሹመት ወደ ሹመት ከፍ እያደረገ ያሳደገው አለቃውና ጌታው ነበርና፤ አንቷን የቄሳርን ገዳዮች እያባረረ እስከ ዋና ከተማ እስከ አንጾኪያ መጥቶ ተቀመጠ። ከዚያ በኋላ በአንጾኪያ ሳለ ከክሌዎፓትር ጋራ የፍቅር ደብዳቤ መላላክ ዠመረ። ክሌዎፓትርም ሰላዮቿን እስከ ሮማ ድረስ እየላከች ከሮማውያንም ውስጥ በገንዘብ ዕይገዛች ከቄሳር በኋላ ለሮማ ግዛት ዋና የሆነውን ስታሰልል ማርቆስ አንቷን በሙሉ እንኳ ባይሆን በታላቁና ሀብት በሞላበት በታናሽ እስያ በአፍሪካ በራሷም ግዛት ጭምር የበላይ ገዥ መሆኑን ሰምታለች። ስለዚህ ለሚልክባት ሁሉ ደስ የሚያሰኝና የሚስብ መልስ በምታውቀውና በላቲን ቋንቋ እየጻፈች ትልክበት ዠመር። በመጨረሻም እባክሽ አንጾኪያ ድረስ ነዪና ዐይንሽን ልየው ሲል ለመናት። እርሷም እንዳይኰራ አንተ ና እኔ አልመጣም ብላ ጥቂት ካንገራገረች በኋላ መበጨረሻ የቅኔ ንግግር (ፖዬቲክ) በመሰለ አጻጻፍ «ቬኑስ ዲዮኒስ ቬኑስ ጥንት ወይም በዚያ ዘመን በሮማውያንና በግሪኮች ዘንድ የውበትና የፍቅር ሴት አምላክ፤ ዲዮስኒዮስ የመጠጥና የደስታ ወንድ፥ አምላክ ይባሉ ስለ ነበረ ክሌዎፓትር ራሷን በቬኑስ አንቷንን በዲዮኒስዮስ መስላ በመጻፍ እመጣለሁ ማለቷን ገለጸችለት።

አንቷን እመጣለሁ የሚለውን ደብዳቤ ከመላክተኛው በተቀበለ ጊዜ ደስታውና እሷን ለማግኘት ያለው መጓጓት እየባሰ ሄደ። የፍቅር ወረቀት አመላላሹና የታደለው መላክተኛ በዚህ ጊዜ «ወዶሻል ወዳኻለች፤ ውብ ነች፤ ዝርጋዳ ነው» እያለ ከአንቷንና ከክሌዎፓትር የተቀበለው የወርቅ ጕርሻ ከልክ ያለፈ ነው ይባላል።

ወረቀት በጻፈችለት በሦስተኛው ሳምንት በወርቅ በከተከፈፈና ሁለመናው ባጌጠ መርከብ ከራሷ የመናገሻ ከተማ ከእስክንድርያ በባሕር ተጕዛ በተርሴስ ወደብ ደረሰች። እንኳን እርሷ ደንገጡሮቿና ሙዚቀኞቿ የለበሱት ልብስና ያጌጡት ጌጥ በጣም ያምራል። የርሷማ ጌጥ ይህ ነው ተብሎ ለመናገር አስቸጋሪ ነው ተብሏል። በወርቅና ባልማዝ በሐር ልብስ እንደ ጽጌ ረዳ የሚያምረውን መልኳን አስጊጣ ከመርከቧ ወርዳ መሬቱን ስትረግጥ ለተርሴስ ሕዝብ ከሰማይ የወረደች የአማልክቶች ልጅ መስለችው ይባላል። የለበሰችውም ልብስ በዚያችው በውበት አምላክ በቬኑስ ቅርጽና ዐይነት ነበር። ወዲያው በእልልታ በዘፈን ታጅባ ወደ ማረፊያዋ ሄዳ ተቀመጠች። ማርቆስ አንቷንም በዚያ ሰዓት ችሎት አስችሎ ዳኝነት ይሰማ ነበርና የግርግሩን ምክንያት ቢጠይቅ የርሷን መምጣት ሰማ እንደ ሰማም ልቡ በድንጋጤም በደስታም ተሸበረ ይባላል። ከዚህ በኋላ ወዳዳራሹ እንድትመጣ በመልእክት ቢጠይቃት እኔ በጕዞ ሰክሜአለሁና እኔ አለሁበት ድረስ አንተ መጥተህ እንገናኝ ስትል መስል ላከችበት።

ከዚህ በኋላ ማርቆስ አንቷን በጥቂት ሰዎች ታጅቦ በናፍቆትና በደስታ ልቡ እንደ ተሸበረ ሊገናኛት ሄደ። በደረሰም ጊዜ ከዚህ ቀደም እንደሚተዋወቁት እንጂ እንደ አዲስ ወዳጆች ሆነው አልተገናኙም። ወዲያው ሰው ተገለለና ሁለቱ አንድ ጊዜ እየቆሙ አንድ ጊዜ እየተቀመጡ ብዙ የፍቅር ንግግር አደረጉ። መዠመሪያ «በርግጥ ወደኽኝ ኖሯልን እንድመጣስ ቸኵለህ ኖሯልን» ብላ እሷ አጭር ሰውዬው ቁመታምና ዠርጋዳ ስለ ነበረ አንጋጣ ጠየቀችው፤ እርሱ «አንቺን የመውደዴንና ዐይንሽን ለማየት የመናፍቄን ሁኔታ የምገልጽበት በፍጹም ቋንቋ አልገኝም« ሲል አረጋገጠላት። ሴትዮዋ ከፍ ያለ የሰው ጠባይ የመመርመር ዕውቀት ነበራትና፤ ባነጋገሩና ባኳኋኑ ሁሉ በፍጹም ለርሷ አሳብና ምኞት ተገዥና መሣሪያ ለመሆን የሚችል የኅይለኛ ደካማ መሆኑን ደኅና አድርጋ ገመተች። «በል እግዴህ በርግጥ ከወደድኸኝ እኅቲነ አርሴኖኤን አስገድልልኝ እርሷ ካልሞተች እኔ ያንተ አንተ የኔ መሆን አትችልም። ስለምን ለአጵሎን ቤተ መቅደስ መሥዋዕትና ስለት አቅርቤ ስለ ግል ሕይወቴ ብጠይቅ ከማንም ወንድ ግንኙነት ባደረግሽ በሦስተኛው ቀን አንድ ሴት ስላንቺ ካልተገደለች ወንዱ ይሞታል የሚል መልስ አገኘሁ» ስትል ሐሰቱና እውነቱ ያልታወቀ ወሬ ነገረችው። እርሱም «እንድሞትም የምትፈልጊያት እኅትሽ ወዴት ትገኛለች ብሎ ጠየቃት። እርሷም በኤፊሶን በአርጤምስ ቤተ መቅደስ ትገኛለች» ስልት መለሰለችለት። እርሱም የዚህን ነገር ለኔ ተዪው እርሷ በሕይወት ተቀምጣ ያንቺ ጠላት እንዳትሆን ከሦስት ቀን በኋላ እንድትገላገዪ አድረጋለሁ አለና እሺ አላት። በዚህ ጊዜ ደስ አላትና አንገት ላንገት ተያይዘው ተሳሳሙ። ከዚያ ወዲያ ጥቂት ቀንም በፍቅርና በደስታ በተርሴስ ከሰነበቱ በኋላ ወደ ፊት በርሷ ግዛት በስክንድርያ ሊገናኙ ተቃጠሩና ተሰነባብተው እርሱ በተርሴስ ሲቀር እርሷ ወደ ከተማዋ ወደ እስክንድርያ ተመለሰች። እርሱም እንደ ታዘዘ ወደ ኤፌሶን ሰው ልኮ በአርጤምስ ቤተ መቅደስ አዳራሽ ሰው ጭር ባለበት ሰዓት አርሲኖኤን አሳንቆ አስገደለላት።

ከዚህም በኋላ በግሪክ በሶርያ ግዛቱ ጥቂት ቀን እንደ ሰነበተ የክሌዎፓትር ናፍቆት አላስቀምት ስላለው በቶሎ ወደ እስክንድርያ ሄዶ ከክሌዎፓትር ጋራ ተገናኘ። በዚያም አብረው በፍቅር ባሉበት ጊዜ ግብጽ ለሮማ አንቷን የበላይ ሥልጣን ሳይጫናት እንደ ልቧ የምትሠራው አንሶ ሮማ ያለቸውን ደንበኛ ሚስቱን እንዲፈታና እርሷን በደንብ እንዲያገባ ከርሷም ጋራ ሆኖ ዓለምን እንዲገዛ ጠየቀችው። ከዚህም አያይዛ የምዕራብንና የምሥራቅን ልማድና ባህል የሕዝቡንም ጠባይ ማወቋን እየገለጸች ይኸ ሁሉ ነገር ድል ሆኖ የሚገዛበትን መንገድ ካንተ ይበልጥ ደኅና አድርጌ ዐውቀዋለሁ እያለች ዓለምን በሙሉ ለመግዛት ያላንት በርሱም ውስጥ ያለውን ምኞት ታሟሙቅለት ዠመር። ይኸንኑ እየተነጋገሩ ጥቂት ዓመታት እንደ ቄዩ ሮማ ያለችውን የልጆቼቹን እናት የአውግስጦስን እኅት ኦክታቭያን ፈቶ በደንብ ክሌዎፓትርን አገባት። ከርሷም ልጆች ወለደ።

የዚህ ሁሉ ወሬ ሮማ በደረሰ ጊዜ በርሱ ላይ አውግስጦስና ሌሎቹም የሮማ ሹማምንት ሁሉ እብባለጋራነት ተነሡበት። የሮማ መንግሥት ያን ጊዜ ከምዕራብ እስከ እንግሊዝ አገር ድረስ ከዚያም ታናሽ እስያን እንዲሁም የአፍሪካን ሰሜንና ራሱን ግብጽን አስገብሮ የሚገዛ ኅያል መንግሥት ሆኖ አንቷንም ከሮማ በስያና በግብጽ ላይ ገዥነት የተሰጠው ስለ ሆነ ካገሩ ከሮማ ጋራ ግንኙነቱን ሳያቋርጥ ሮማዊ ገዥ ሆኖ በማስተዳደር ፈንታ ለክሌዎፓትር ፈቃድ እየተገዛ በርሷ ፍቅር ተጐትቶ ግብጽን የሮማ ተገዥ በማድረግ ፈንታ ሮማን ለግብጽ ሊያስገዛ ነው የሚባል ወሬ በርክቶ ተወራበት። ይልቁንም ወዲህ ያገሩን ልጅ ወዲህ የቃል ኪዳን ሚስቱንና የልጆቹን እናት ሮማዊቱን ኦክታቭያን ፈቶ ግብጻዊቱን ክሌዎፓትርን ማግባቱ እንደ ክህደት ተቄጥሮ በሹማምንቱም በመኳንንቱም በጦር አለቆቹም፥ ይልቁንም የምዕራብ ገዥ በነበረው በአውግስጦስ (ኦክታብ) ዘንድ ንዴትንና ዛቻን አበረከተበት። ይኸን ሁሉ የሚያውቁ ሮማ ያሉት ጥቂት ወዳጆቹ በቶሎ እስክንድርያን ትተህ ወደ ሮማ ብትመጣ ነገሩን ለማሻሻል የሚቻልበትን መንገድ ታገኛለህ እኛም በብዙ ረገድ እንረዳኻለን ብለው ላኩበት። ዳሩ ግን ምን ይሆናል ኅይለኛይቱ ክሌዎፓትር በፍቅር ገመድ እጅና እግሩን አስራ እንኳን ለብዙ ቀን ላንድ ሰዓት እንኳ ካጠገቧ መለየት እንዳይችል አድርጋዋለች። እርሱም ለጥቂት ጊዜ እንኳን ካንቺ ተለይቼ መኖር በፍጹም አልችልም። ለጥቂት ጊዜ ካጠገብሽ ስለይ ልቤ ይሸበራል ይላት ነበር። ምናልባት በርግጥ ሳይሆን አይቀርም። ሴትዮዋ በኻያ ቋንቋ የምትነጋገርና የንግግር የጭውውት ጣዕም የመልክ ወብት የደም ግባት፥ ማናቸውም ተከናውኖ ከላይ የተሰጣት ፴ ዓመት ዕድሜ ያላት አዱኛን እይተጐናጸፈች በልዩ ልዩ፣ የሐር ልብስ የተምነሸነሸች፤ ባልማዝና በዕንቁ በወርቅና በፈርጥ የተንቈጠቄጠች ወጣት ንግሥት ስትሆን ከእንደዚህ ያለችው ወጥመድ ለመዳን አስቸጋሪ ነው። ከእንደዚህ ያለችው ወጥመድ የሚድን ልበ ሙሉ ዠግና ከሆነው ዓለምን ካንቀጠቀጠው ከዩልዮስ ቄሳርና ከዚሁ ከማርቆስ አንቷን የበለጠ የወታደርነትን ግንባር ብቻ ሳይሆን የፍቅር ጦርነትን ድል ለመምታት የሚችል ልበ ድንፍ ዠግና እንዲሆን ያስፈልጋል። በማርቆስ ዘንድ ግን ኤፒኩር እንደሚባለው መኖር ለደስታ ከሆነ ከክሊዎፓትር መለየት ሐዘንን የሚያስከትል ከሆነ ገና ለኋላ ስም አይበጅም፤ ተብሎ እብደስታ ፈንታ እንዴት የሐዘንን መንገድ መከተል ይቻላል?።

ስለዚህ አንቷን ወደ ሮማ ና ብለው የላኩበትን የወዳጆቹን ምክር ከመስማት ዦሮውን ጠቅጥቆ ከርሷ ጋራ ያን ጊዜ በተደቀነው በእስክንድርያ ቤተ መንግሥት አዱኛውንና ደስታውን ዝም ብሎ ይፈጽም ዠመር። በሥራውም ለሷ ደስ የሚያሰኘውን ነገር እየፈልገ ያገለግላት ዠመር። ባልና ከሮማ የተላከም ጠቅላይ አዛዥ ሆኖ በመታየት ፈንታ እሷ የሾመችው የጦር አለቃ መሰለ። እንዲያውም ወደ እስያ ዘምቶ ሲመለስ እንደ በላይ አለቃ እርሷን እዙፋኗ ላይ አስቀምጦ ግዳይ ይጥልላት ዠመር። ተማርከው የሚመጡትንም የእስያ ነገሥታት በሷ ዙፋን ፊት ተንበርክከው እጅ እየነሡ እንዲያልፉ ያስገድዳቸው ዠመር። በዚሁ ምክንያት አርታባስድ የሚባለው በወርቅ ሰንሰለት እንደ ታሰረ ተማርኮ የመጣው የአርመን ንጉሥ ለግብጽ ንግሥት ለክሌዎፓትር አልሰግድም በማለቱ ብዙ ሥቃይ አይቶ በመጨረሻው እንደ ተገደለ ተጽፏል።

እንግዴህ ይህ ሁሉ ወሬ በሮማ ከተሰማ በኋላ የሮማ ምክር ቤት በአንቷን ላይ ጦርነት እንዲያውጅበት ቀድሞውኑ አውግስጦስ አሳስቦ ነበርና በዚሁ መሠረት በአንቷን ላይ ጦርነት ታወጀበት። ለጦሩም ዋናው አዛዥ ራሱ አውግስጦስ ሆኖ ጦሩን ከሮማና ከዙሪያው ግዛት አስከቶ ወደ ግሪክ አገር ጕዞውን ዠመረ። አንቷንና ክሌዎፓትርም ይኸን የመጣውን ጦር እንዴት እንደሚመክቱ ሲያወጡና ሲያወርዱ ሰንብተው በመጨረሻ ባዋጅ ጦራቸውን አስከትተው በአክቲዩም (ግሪክ) ይጠባብቁ ዠመር። በዚህም ጊዜ ሴቷ ክሊዎፓትር እንዳንድ የጦር አዛዥ በግብጻውያንና በሮማውያን የጦር አለቆች መካከል ወዲያና ወዲህ እያለች አንዳንድ ጊዜም የጦር ሹማምንቶቹን እስከ ድንኳኗ በኦክታቭ አውግስጦስ መካከል የተነሳውም ይህ ጦርነት እርሷ ዓለምን ለመግዛት ባቀደችበት ምክንያት መሆኑን ስለምታውቅ፤ የግብጽ የጦር ሰራዊትና መርከብ ከላይ ካባቶቿ ሲያያዝ የመጣውንም የግብጽ ቤተ መንግሥት ገንዘብ ለዚህ አሁን ለሚደረገው ጦርነት እንዲያገለግል አርጋ ነበር። አንቷንም ከጥትን ዠምሮ ዩልዮስ ቄሳር በዋለበት ጦርነት አብሮ የዋለ የታወቀ የጦር አለቃ ነውና በበኩሉ እንደዚሁ ከርሱ ጋራ ያሉትን የሮማውያንንና በርሱ ውስጥ የሚታዘዙትን የምሥራቃውያንን ነገሥታት ጦር ይዞ ከክሌዎፓትር ጋራ ሆኖ በአውግስጦስና በምክትሉ በአግሪጳ እየታዘዘ ከሮማ የመጣውን ጦር ለመመለስ ታጠቀ።

ከዚህ በኋላ ከክርስቶስ ልደት በፊት በሠላሳ አንደኛው ዓመት ላይ ከሮማ የተነሣው ጦር በዚሁ አክቲዩም በተባለው ስፍራ ደርሶ መከርበኛው ከመርከበኛው እግረኛው ከግረኛው ጋራ ጦርነት ተጋጠመና ክፉኛ ይዋጋ ዠመር። በመካከሉ ከአንቷንና ከክሌዎፓትር ወገን ያለው ጦርና መርከብ ክፉኛ ስለ ተመተና ስለ ላላ የጠላት ጦር እየገፋ ይጠጋ ዠመር። ከዚህ በኋላ መዠመሪያ ክሌዎፓትር ቀጥሎ አንቷን ወታደራቸውን ጭርሶ ሳያልቅ የተረፈውን ጦር ይዘው ወደ ክሌዎፓትር ከተማ ወደ እስክንድርያ ሸሽተው ሲሄዱ ጦራቸውም ፈርሶ እነሱን ይከተል ዠመር። አውግስጦስም እግር እበግር እየተከታተለ በእስክንድርያ ደረሰባቸውና በዚያም ከቦ ይወጋቸው ዠመር። በዚህ ጊዜ አንቷን ተስፋ በቈረጠ ጕልበት ምንም እንኳ በርትቶ ቢዋጋ ውጊያውና መከላከሉ ከንቱ ሆኖ የሚማረክበት ጊዜ እንደ ቀረበ ተረዳው። ደጋግሞ ከተዋጋና ድል ማግኘትን ወይም ማምለጫ ጊዜና ስፍራ አጥቶ በፍጹም ተስፋ በቈረጠ ጊዜ አጠገቡ የቆመውን አገልጋዩን ጠራና በዚህ በያዝኸው ሰይፍ ውጋና ግደለኝ ብሎ አዘዘው። አገልጋዩ ግን ዐይኔ እያየ ጌታዬን ከመደል ራሴን ብገድል ይሻለኛል ብሎ ራሱን በሰይፍ ወግቶ ገደለና አንቷን ፊት ወደቀ። ይኸን ካየ በኋላ አንቷንም በጩቤ ራሱን ክፉኛ ወግቶ ወደቀ። ነገር ግን ሰውየው አካለ ግዙፍ ነበርና ነፍሱ ከሥጋው ሳትለይ ብዙ ጊዜ እያቃሰተ ቄየ። ወዲያው ለቆሙት ታማኞቹ ወደ ክሌዎፓትር ውሰዱትና ነፍሴ ሳትወጣ ፩ ጊዜ ልያት ብሎ ለመናቸው። እነሱም እሺ ብለው የሳንሳ ይዘው ወዳለችበት አዳራሽ ወስደው ሰጧት። እርሷም እብዚህ በደረሰባት ነገር ተሸብራ ወደ ፊት የምታደርገውን ስታወጣ ስታወርድ በመካከሉ አንቷንን ታቅፈው ሲያመጡት ባየች ጊዜ ደንግጣ ተቀበለቻቸው፤ እርሱም «እወድሻለሁ» የሚል የመጨረሻ አንዲት ቃሉን ከተናገረ በኋላ በክንዷ ላይ እንዳለ አንገቱን ቀለሰና ነፍሱ ከሥጋው ተለያየች፤ እርሷም ተንሰቅስቃ አለቀስችለት።

ይኸ ሁሉ ከሆነ በኋላ ክሌዎፓትር ምንም እንኳን በአንቷን ጊዜ ከሳቧና ከምኞቷ አብዛኛው እንደ ተፈጸመ ብትቈጥረው የዓለም ንግሥት የመባል ምኞቷ በሙሉ አልተከናወነላትም ነበር። ስለዚህ ክሌዎፓትር አውግስጦስን እንዳለፉት ወዳጆቿ መሣሪያ ለማድረግ ሳትከጅል አልቀረችም፤ እሷና አውግስጦስም ለጊዜው ወረቀት መላላክ ዠምረው ነበር። እርሱም እርሷ አለችበት ድረስ ሄዶ አይቷታል ይባላል። ዳሩ ግን ክሌዎፓትር ባንድ ወገን የአውግስጦስን ጥብቅነት ተመልክታ በሌላው ወገን የሕይወቷን ፍቅር በአንቷን ፍቅር ለመደምደም በማሰብ በዚህም ላይ አውግስጦስ ለክፉ እንጂ ለደግ ነገር እንደምይፈልጋት ይልቁንም በምኮኝነት ይዞ ወደ ሮማ እንደሚወስዳት በመገመት በዚያ ሰዓት «ማንም ቢሆን እኔን ድል አድርጎ በምርኮኝነት ሊደስት አይችልም» እያለች ይኸንኑ ቃል ዕይደጋገመች አጠገቧ ላሉት ትናገር ዠመር ይባላል።

ከዚህ በኋላ የግብጽን ቤተ መንሥት አልማዝና ወርቅ ብርና ጌጥ ከቤተ መንግሥቱ አሶጥታ በሕይወቷ ለመቃብሯ እንዲሆን ወዳሠራችው ሕንጻ ወሰደችና እሷም አብራ በዚያው ተቀመጠች። አሳቧም አውግስጦስ በርሷና በዚህ ሀብት እንዳይጠቀም አብሮ ለመቃጠል ነው። ዳሩ ግን ይኸን እንዳታደርግ አጠገቧ ያሉት እየከለከሉ አስቸገሯት። ፩ ጊዜ ሰይፍ አንሥታ ሆዷን ወግታ ልትሞት ስትል አንድ ወታደር ሩጦ ቀምቶ አስጣላት። ቢሆንም ራሷን ከመግደል አላቋረጠችምና በመጨረሻ መርዝ ያለው እባብ ክንዷን አስነክሳ እንደ ሌሎቹም አተራረክ መርዝ ጠጥታ፤ በተወለደች በ፴፱ ዓምቷ ያፍላዋን ዘመንና ምኞቷን በሙሉ ሳትፈጽም ሞተች። ራሷን በመርዝ ከመግደሏ በፊት ለአውግስጦስ «ሬሳዬን እምወደው አንቷን አጠገብ እንድታስቀብረኝ በጥብቅ እለምንኻለሁ» የሚል አንድ ደብዳቤ ልካበት ነበር። ደብዳቤው እንደ ደረሰው አውግስጦስ በሕይወቷ ለምድረስ በሩጫ ወዳለችበት ክፍል ቢገባ ገና አስቀድሞ ሞታ እወርቅ አልጋ ላይ በወርቅና በሐር የተጠለፈውን ልብሷን እንደ ተከናነበች ተኝታ የሜዷት አሽከሮቿና ደንገጡሮቿ አልጋውን ከበው እንባ በእንባ እየተራጩ ሲያለቅሱ ደረሰ። ሳይታሰብ ሕይወቷን በገዛ እጅዋ ስለ ቄረጠችው እንዳለፉት ወገኖቹ እንደ ቄሳርና እንደ አንቷን በፍቅሯ ተሸንፎ ወዳጅ ያደርጋት እንደ ሆነ ወይም ልቡን አጽንቶ በምርኮኝነት ሮማ ይወስዳት እንደ ሆነ በሁለቱም ወገን አልታወቀም።

ከቄሳር ከወለችው አንድ ልጅ በቀር ከናቷን ሦስት ልጆች ነበሯት። ነገር ግን ኈልቱ አስቀድሞ ሞተው በመጨረሻ የተረፉት ሁለት ብቻ ነበሩ። ከሁለቱም አንዱ ከቄሳር የተወለደ ቄሳርዮን በክሌዎፓትርና በአንጓን ፈቃድ ፕቶሎሜ ዐሥራ ስድስተኛ ተብሎ በግብጽና እብቆጵሮስ (ቺፕሮ) ላይ ንጉሥ ተብሎ ነበር። በኋላ ደግሞ የአውግስጦስ ጦር ከሮማ ሲነሣ የጦርነት አደጋ እንዳያገኘው እናቱ አስባ ወዳገራችን ወደ ኢትዮጵያ (አኵስም) ልከው ነበር። ዳሩ ግን በመምህሩ ከዳተኝነት የተነሣ የአውግስጦስ ወታደሮች ተከታትለው ያዙትና ገደሉት ይባላል።

በዚህ ዘመን ባኵስም በኢትዮጵያ ዙፋን ላይ ተቀምጦ የነብረው እንደ ዋዜማ አጠራር ኖልኪ የሚባለው ከንግሥት ህንደኬ ስድስተኛ (ኒኮትሪስ) ቀጥሎ የነበረው ነው። ይኸንኑ ንጉሥ የኩልቦና የፈረንጆች መጽሐፍ መልኬ ይለዋል። እንደ ቀኑ አቈጣጠር ግን ክሌዎፓትር በሞተችበት ዘመን አሞይ መሐሲ ነው የነበረ።

ኢትዮጵያና ግብጽ በዚያ ዘመን እንደ ዛሬ በዘር በሥልጣኔ በወሰን የሚገናኙ ሁለት የታወቁ መንግሥታት ናቸው። በዚሁ መሠረት ይሆናል ክሌዎፓትር የምትወደውን ልጅዋን ደኅንነትና መጠጊያ ያገኝ ዘንድ ወደ ጎረቤቷ መንግሥት ወደ አኵስም ለመላክ ያሰበችው። ወደ ዋናው አሳብ እንመለስ።

ክሌዎፓትር ለልጅዋ ሕይወት ስታስብ የራሷ የመጨረሻ ዕድል፣ ግን በዚህ ተፈጸመ። ዝርዝር ታሪኳን «ክሌዎፓትር» በሚል አርእስት ኤሚል ለድዊግ በጀርመን ቋንቋ ጂኖ ቢያስትራ የሚባለው በኢጣልያ ቋንቋ የጻፉትን መመልከት ነው።

የትጉህን ጠባይ ለመዘርዝር ስንል እሷን ምሳሌ ለማድረግ እዚህ ደረስን። እርሷን ለምሳሌ ከመጥቀሳችን በፊት ትጉህ ለራሱ የብዙ ሰው ሕይወት ቢሠዋ ግድ የለውም ለራሱም ክብር ሲል በራሱም ሕይወት ላይ አደጋ ለማድረግ አይመለስም እንዳልነው በሥራም በክብርም በምኞትም በቃኝ የማይለውን የትጉህን ጠባይ በርሷ የሕይወት ታሪክ ውስጥ ልንማር እንችላለን። ዓለምን ለመግዛት መዠመሪያ ዩልዮስ ቄሳርን እንዴት እንዳጠመደችውና መሣሪያ እንዳደረገችው እብዙፋን የሚቀናቅኗትን ወንድሟንና እኅቷን እንዴት እንዳስፈጀች፤ ከቄሳር ወለድሁ ብላ የቄሳር አልጋ ወራሽ እንዲሆን የመደበችን ልጅዋን ከሌላ ነው የተወለደው ብለው ሐሚታ ሲናገሩ የሰማቻቸውን አብሮ አደግ ሞግዚቶቿን እንዴት እንዳስገደለቻቸው ተመልክተናል። ምኞቷንና ኵራቷን ውበቷንም አንብበን ሕይወቷ በንደዚህ ያለ አሟሟት እምፈጸሙ ሲያሳዝነን፤ እርሷ ደግሞ ለምኞቷ ስትል በሰው ሕይወት ላይ የዋለችው ግፍ መስሎ ትዝ ሲለን ሐዘናችንን ያበርድልናል። እርሷ ራሷ ደግሞ ይህ ሮማዊ እኔ በምርኮኛነት አገሮ ሮማ ወስዶ ለወገኖቹ እያሳየ ሊያሥቅብኝ አይገባውም ብላ ለክብሯና ለኵራቷ ስትል ራሷን መግደሏን ስናይ ልበ ኵሩነቷን አድንቀን ወዲያውም ይህ ድፍረት በታላላቅ ትጉሃን ሰዎች የሚደረገ ጠባይ መሆኑን እንረዳለን።

የክሌዎፓትር የሕይወቷ ታሪክ ምኞቷና ትጋቷ ከግሪኩ ንጉሥ ከእስክንድር ከፈረንሳዊ፥ ንጉሥ ከናፖሌዎን ከኢትዮጵያው ንጉሠ ነገሥት ከዐፄ ቴዎድሮስ ከመስኮብ ንግሥት ከካቴሪን፥ ከሌሎችም እነዚህን ከመሳሰሉ ሰዎች ታሪክ ጋራ በብዙ ይመሳሰላል።

ለትጉህ ምሳሌ ያደረግናትን የክሌዎፓትርን ታሪክ ምናልባት ወደ ፊት በዝርዝር ለመጻፍ እስክንችል ድረስ አሁን በዚህ አቁመን ከሰነፍና ከትጉህ ጠባይ ቀጥሎ ለመጻፍ ያሰብነውን ያሳበ ውሱንና ያሳበ ሰፊን ጠባይ ለመጻፍ እንዠምራለን።

**ምዕራፍ ፮።**

**አሳበ ውሱን (አሳበ ጠባብ)።**

**የጃናሞሬው ምመሬ ወልደ ሕፃን።**

አስባ ውሱን ወይም አሳበ ጠባብ የተባለው ሰው ባሳቡም በሥራውም አንድ ዐይነት መንገድ የያዘ ሰው ነው። ባሳብ ረገድ በሃይማኖት ባጻጻፍ ባነጋገር ባፈራረድ በመተቸት ጊዜ ሁሉ መንገዱ አንድ ዐይነት ብቻ በመሆኑ ያንኑ አንዱን አሳቡን የሚደግፍለትን በጠባቡ ያበጃል እንጂ አዲስ መንገድ አዲስ መላ በስፊው ማውጣት አይችልም። የቈየ ያባቶቹን ሃይማኖት በማጽናት ያባቶቹን ልማድና ወግ በመጠበቅ የተመሰገነ ነው። ዳሩ ግን በዚሁ ዐይነት በግብዣ በጨዋታም ውስጥ ከጓደኛውም ጋራ ወይም በብዙ ሕዝብ መካከል መዠመሪያ ከሰጠው አስተያየት በቀር አዲስና ልውጥ አሳብ አምጥቶ አድማጭን ማስደሰት አይሆንለትምና፤ መዠመሪያ የተናገረውን ብቻ በመደጋገም ችኮነት አለው። እንደዚሁም ባደባባይ አስባ እንዲሰጥ (እንዲተች) የተጠየቀ እንደ ሆነ ለጠባብ አሳቡ የተገለጠለትን አንዱን አሳብ ብቻ ይገልጣል እንጂ አሳበ፤ ሰፊዎች እንደሚያደርጉት ላመጣው አሳብ አፍራሽና ተፃራሪ የሆነውን ወገን ጠቅሶ ሁለቱን አሳብ አመዛዝኖ የተወሳሰበውን አፍታቶ የመጨረሻ ሰፊና የሚያጠግብ አሳብ መስጠት ግራ ይገባዋል። ምክንያቱም እንደ፥ ጠባይ ሆኖ እንደ ምንም ብሎ ከራሱም አንቅቶ ከሰውም ተበድቶ ቢሆን ባሳቡ ውስጥ የሚገኝለት አንድ አሳብ ብቻ ነው።

እንደዚህ ያለው ሰው ሃይማኖትን ወግንና ሥርዐትን በመጠበቅ «የማይለወጠው ሐቀኛው ጥብቁ» እየተባለ ሲመሰገን እንዲሁም ባነጋገር በጨዋታ በሙግት ጊዜ በሚያሳየው አኳኋን «ችኮ መንቻኮ ደረቅ» እየተባል ይሰደባል። በዚህም ሰው ሁሉ ባንድ ዐይነት ጠባዩ ሲመሰገንና ሲሰደብ እንደሚኖር እንረዳለን።

ባሳብ ብቻ ሳይሆን እንደዚሁ በሥራም በስፍራም በኑሮም የገለልተኛነትና የብቸኝነት ጠባይ አለው። የተገለለበትንም አንድ ስፍራ በጥብቅ መያዝ ዕድሉ ነው። ከተወለደበት አገርና ካደገበት ቤት መውጣትና ወደ ሌላ አገር ሄዶ በሹመት በንግድ በርሻ በሌላም ሥራ ሁሉ ዕድሉን ማሻሻል አይወድም። ወታደር እንደ ሆነ በጦር ሰራዊት ውስጥ ጸሓፊ እንደ ሆነ በጽሕፈት ውስጥ ግምጃ ቤትም ተላላኪም ገበሬም ካህንም እንደ ሆነ በዚያው ባለበት ውስጥ በደረጃም ያለ ደረጃም ያረጃል እንጂ የያዘውን ሥራ ጠልቶና ንቆ ወደ ሌላ ሥራ ተዛውሮ ደጅ ጠንቶ ተለማምጦ ደረጃ አግኝቶ ለመከበር ምኞት የለውም። ቢያጣም ቢያገኝም በተወለደበትና ባደገበት አገር ከመኖር በቀር ማርና ወተት የሚያፈስ አገር አለ ቢሉትም የተወለደበትንና የኖረበትን አገር ለቆ ወደ ሌላ አገር መሄድ ጭንቁ ነው። ረኃብ፥ በሽታ ጦርነት ወረራ እንኳ ቢመጣ በዚያው በደጁና በቀዬው መሞቱን ይመርጣል እንጂ ወደ ሌላ አገር ቀበሌና መንደር ሸሽቶ ለጊዜው ራሱን ማዳን አይወድም። እዚህ ላይ ስደርስ በአርእስቱ ስማቸውን የጠቀስኋቸው ትዝ የሚሉኝ አንድ የባላገር ቄስ አሉ።

\*

በሸዋ ውስጥ ጐላ የሚባል አገር በጐላም ውስጥ በስሜን አለ ሲሉ ከሰማሁት ሌላ በቀድሞ አጠራር ጃናሞራ፣ በዛሬው ሼዬኛ አጠራሩ ጃናሞሬ የሚባል አገር አለ። እርሱንም ከምሥራቅ በካፋይኔ ኪዳነ ምሕረትና ጋለሞቶች ሚካኤል በምዕራብ ዷይ ሚካኤል በሰሜን፥ ኢያሪኮ፣ በደቡብ አድባር አገርና ቀበና ወንዝ ይባሰነዋል። ጃናሞሬ መንደሩ ካርባ ቤት የበለጠ የለበትም። በርሱ ዐቅም ግን ላይ አምባና ታች አምባ የሚባል ቄላና ደጋ የሆነ ስፍራ አለው። በላይ አምባ «ጃናሞሬ አባ ተክሌ» የሚባል ያቡነ ተክለ ሃይማኖት ቤተ ክርስቲያን አለ። የተተከለበት ጊዜ አልታወቀም። የደራሲው ቅም አያቱ ደብተራ ፋኑኤል ቅድም አያቱ መላከ ሕይወት የምሩ አያቱ መምሬ ጕልቴ አባቱ ደብተራ መኩሪያ በመሪ ጌትነት ይዘውት ይኖራሉ።

በዚህ ስፍራ በሕይወታቸው ሳሉ አቡነ ተክለ ሃይማኖት ከነደቀ መዛሙርታቸው ዐርፈውበት እንደ ነበረ «ወኅሊፎ ሀገረ ኢያሪኮ ወበጽሐ በሀገረ ጃናሞራ ወረፈቀ በህየ ምስለ አርዳኢሁ» ሲል ገድላቸው ያረጋግጣል ሲሉ ከቄሶቹ ሰምቻለሁ። እኔ ግን ጊዜ አግኝቼ ገድላቸውንና ታምራቸውን አልተመለከትሁትም።

የጃናሞሬ አባ ተክሌ ቤተ ክርስቲያን በታላላቅ የወይራ ዐጸድ ስለ ተከበበ አጠገቡ ካደረሱ በቀር የሸክላ ጕልላት በላዩ ላይ የደፋው ያዲስ አበባ መላጊያ ያላሰለሰው መዝጊያ ያለው ባጠገቡ የድንጋይ ደወል ያለበት በትናንሽ የምውታን መቃብር የተከበበው የሣር ክዳን ቤተ ክርስቲያን በሩቁ ከጠላሳና ከሙጠር ከደረፎና ከእልቆ አይታይም። ለመንገደኛ ሊያመለክት የፈለገ ባላገር እኛውልኽ አባ ተክሌ (አቡን ተኽሌ) ሲል ዐጸዱን ብቻ ተመልክቶ ነው።

ጃናሞራ አፋፍ ላይ ሆኖ ግን ገሊላ ደብረ በግዕ (ኅይለ መለኮት የተቀበሩበት) ረገት አንተ ግባኝ ሰቃ፣ አቆዳዳ፣ ሣር አምባ፥ ሙጠር ጠላሳ ጕር እልቆ ጋለሞቶች ይታያሉ። ጥቂት ወደ ኢያሪኮ ከፍ ካሉ አንኮበርና አልዩ አምባ፣ ዲቢና ያካባቢው አገር ሁሉ ይታያል።

ለባገሩ ሰልችቶት ይሆናል እንጂ እንደ ሌላው ጥሩ ጥሩ ያገራችን ቀበሌ ካዲስ አበባ ለሄደ ሰው የጃናሞሬ ገደሉም ጫካውም ብርቅና የማይጠገብ ነው። ለባላገሩ ግን የሚናፍቀው እኛ የሰለቸን ያዲስ አበባ ቄርቄሮ ቤት ያዲስ አበባ ልብስና ወንበር ነው። የነብር ዐይን ወደ ፍየል የፍየል ዐይን ወደ ጐመን እንደ ሚባለው የሰው ልጅ ሁሉ በእጁ በያዘውና የራሴ በሚለው ነገር እየሰለቸ ላሊያዘው ነገር መጓጓቱ የተለመደ ባሕርያዊ ነገር ነው።

እጃናሞሬ አፋፍ ላይ ተቀምጠው በአየሩ ላይ የሎስና ጆፌ አሞራ ጭልፊትና ቍራ፥ እያንዣበቡ ሲጫወቱ አንዳንድ ጊዜም እንደ ሰው ልጅ እየተማረሩ ክንፍና ክንፋቸውን እያማቱ ሲጯጯኹ ማየት አንዳንዱ አሞራ ደግሞ ሽቅብ ከወጣ በኋላ ክንፉን ዐጥፎ አየሩን እየሠነጠቀ ቍልቍል በመውረድ ብቻውን ሲጫወት መመልከት አንድ ዐይነት ደስታ ነው። ዐይንን ከአሞራዎቹ ነቅሎ ቍልቍል፣ ሲያሽቱ ወህኒ ከሚባለው ዐዘቅት ዠምሮ የሚመጣው የክትክታ የወይራ፥ የነጭሎ፣ የብሳና የዝግባና፣ የጥድ የቅሞ የቅጠሉ የሣሩ መዐዛ ሲሰማ ግማሹ ለልብስ ግማሹ ለዐይን የሚሰጠው ደስታ ልዩ ነው። ብዙ ቀን በመቀመጥ እንደ ባላገሩ እስኪሰለች ድረስ አዲስ ኑሮና አዲስ ሕይወት በዚያ አለ። የትካዜ የሐዘን የኅሳርና የክብር የመዋተት አሳቡ በዚያ እምልክ ስለሚሸነፍ የሚያስታውሰው ያለ አይመስለኝም። ዝቅተኛው መብልና መጠጥ ሆድን ሳይጐረብጥ ከሰውነት ይጠጋል። የአሜባ የጕበት የበሽታውን የኤሜቲን የዮድ የመድኅኒቱን ስም በዚያ የሚያነሣ የለም።

ከነብር በቀር አደን በዚያ አገር በመጠኑ አለ፤ ነብር ግን በዚያ አገር የመጠሪያ ስሙ «አያ ጌታው» ነው። እርሱንም በወጥመድ በጠመንዣም ልግደል ብሎ የሚቃጣውን የዚያ ቀበሌ ባላገር አይወደውም። አንኳንስ ሊገድለው የክፉና የደግ ንግግር የመስማት ችሎት አለው ለማለት ወንዱም ሴቱም ይከጅላል። ካልሰደቡትና ካልተጣሉት ሰውን እንደማይነካ ከተነኰሱት ግን ከብትም ሰውም እንደማይተርፈው አፋቸውን ሞልተው ይናገራሉ። ነብር በታየ ጊዜ እልልታ ማድረግ ወይም ዐይኔን አሞኛል ብሎ አሳዝኖ መናገር በሁለቱም ረገድ ከሚያስፈራው በትሩ ለመዳን እንደሚጠቅም ያረጋግጣሉ።

ስለዚህ ከነብር በቀር በያረኹ በየተረተሩ የሚግተለተውን ዝንጀሮና ጦጣ፥ ሰስና ሚዳቋ፥ የሚርመሰመሰውን ቆቅና ዥግራ እንደ ልብ በብረትም ማደን በወጥመድም መያዝ ይቻላል። ለዚህ ሥራ አውሬው የሚገኝበትን ስፍራ በማመልከት የተመታውን እንስሳ ተከታትሎ በመያዝና እየጐተቱ በማምጣት ገበሬውም እረኛውም ርዳታ ለማድረግ ሙሉ ፈቃድና ደስታ አለው። ከሁሉ ይልቅ ዝንጀሮና ጦጣ ሲገደል የእኽልና የአዝመራ ጠር በመሆኑ ባላገር የበለጠ ደስታ ይሰማዋል። ግማሹ ባላገር ደግሞ ዝንጀሮ የሰው ዘር ስለ ሆነ ፈርቶ ወደ እልቆ ወደ ቀበና እንዲሻገር በተኵስ አስፈራሩልኝ አንጂ አትግደሉብን የሚሉ ጥቅማቸውን ለርኅራኄ የሚለውጡ አሉ።

እንዴህ ላሳበው ሱን ምሳሌ ያደርግኋቸው የመምሬ ወልደ ሕፃን አገር በዚሁ በጃናሞሬ ሆኖ የግል መሬታቸውና ቤታቸው ከቤተ ክርስቲያኑ በስተምዕራብ በኩል ይገኛል። ከቤታቸው እስከ ቤተ ክርስቲያኑ ድረስ ካሥር ደቂቃ የበለጠ አያስኬድም። መምሬ ወልደ ሕፃን በዚህ ስፍራ ከልጅነታቸው ዘምሮ ይኖራሉ። በልጅነታቸው በዐፄ ዮሐንስ ዘመን ከአቡነ አትናቴዎስ ማዕርገ ዲቁና በዐፄ ምኒልክ ዘመን ከአቡነ ማቴዎስ ማዕርገ ቅስና ለመቀበል ከጃናሞሬ ወጥተዋል እንጂ ከዚያ በፊትና በኋላ በፍጹም ወጥተው አዲስ አበባንና ሌላም አገር አይተው እንደማያውቁ ራሳቸው ነግረውኛል። እንኳን ሩቅ አገር ካጥቢያቸው ከጃናሞሬ ወጥተው ዷይ ሚካኤልና እልቆ መድኅኔ ዓለም ሄደው ማሕሌት ቆመው ማገልገልና ከተዝካርና ከቄራቢ እራት በደጀ ሰላም መሳተፍ (መብላት) አይወዱም። የጃናሞሬንም የቄራቢ እራት ከውጭ ለመጣ ማካፈል ቅር ሳይላቸው አይቀርም። በቤታቸውና በኑሯቸውም ሰው ወደ ቤታቸው እንዲመጣ እንደማይወዱ እርሳቸውም ወደ ሰው ቤት መሄድ ሰውን መጋበዝ ከሰውም መጋበዝ ለሰው መስጠት ከሰው መቀበል ማበደር፣ መበደል አይፈቅዱም። በጠብም በሰላምም ጊዜ ከድግስም በጉባኤም ከውካታ ከግርግር የተለዩ ሆነው የዘወትር ዐላማቸው «አትድረሱብኝ አልደርስባችሁም» ነው። እንደዚሁም በሥራም ባሳብም ወደ ጦርነት ወደ ፖለቲክ ወደ አስተዳደር ጕዳይ በፍጹም አይገቡም። የዘመናቸው አብዛኛ ጊዜ ያለፈው በታላቁ ንጉሠ ነገሥት በዳግማዊ ምኒልክ ዘመነ መንግሥት ነው። ጐላን እነ ደጃች ጫጫ እነ ደጃች ወልደ ገብርኤል አንኮበርን እነ አዛዥ ወልደ ሳድቅ ሲገዙ እይሚወጣውን ዐዋጅ የሚታዘዘውን ግብር በቀጥታ ይገብራሉ። ሳባቸውን የሌት ሳታትና ዐሥራ አራቱ ቅዳሴያት በጥብቅ ስለ ያዙት ከዚህ ወጥተው በጦረንትና ባስተዳደር ጕዳይ ገብተው አይዋዥቁም፤ በዘመናቸው የተፈጸመውን የዐድዋን ድል በወሬ ሲሰሙ «በዕለተ ቀኑ ዘልዳው ጊዮርጊስ እምዬ ምኒልክን እንኳን ረዳው» ከማለት በቀር ጦርነቱ በምን ምክንያት እንደ ተነሣ እንዴት እንደ ተፈጸመ ተዋጊው ጠላት ግን እንደ ሆነ ነገሩን በዝርዝር አያውቁም፤ ለማወቅም መጠየቅ መመራመር አይፈልጉም። ሆነ ብለው ከልጅነታቸው ዘምሮ የያዙትን የግብርናና የቤተ ክህነት አገልግሎት ግን አንድ ቀን ሳይዛንፉ ይፈጽማሉ፤ ግብር አስታጕለው ዳፈን ተበልተውም አያውቁም ይባላል።

ከጃናሞሬው አባ ተክሌ ትክክለኛ ከሆኑት ከሁለት ዲያቆናት ከሦት ቀሳውስት ካንድ አወዳሽ ካንድ መሪ ጌታ ውስጥ ለርሳቸው እላይ የጠቀስነውና የተቀመጡበት አንድ የቅስና መሬት ከጥንት፥ ዠምሮ ደርሷቸዋል። መምሬ ወልደ ሕፃን በዚህ መሬት ላይ ቤታቸውን ሠርተው ሲኖሩ በበዓል ቀን የክት ልብሴ የሚሉትን እክስልቻ አውጥተው ለብሰው ወደ ጃናሞሬ ቤተ ክርስቲያን ሄደው በቅዳሴ በሳታት በማሕሌት፥ በግማሽ ጊዜያቸው ማገልገል ከዚያ ሲመለሱ ደግሞ የክት ልብሳቸውን አውልቀው ከስልቻቸው ይመልሱና የተበጫጨቀ አሮጌ ሱሪያቸውን ታጥቀው ከበግ ቄዳ ያበጁትን ደበሏቸውን አጥልቀው በቤታቸው አጠገብ ያለውን የማሽላና የዘንጋዳ ቅብቅብ ማረስ አረም ማረም አድጎ የደረቀውን ማጨድ የታጨደውን ነዶ ማሰር ነዶ ታስሮ የተከመረውን በበሬ እያኼዱ መውቃት ከዚያም በጊዜው እጓሯቸው ቁሞ ያለውን ጌሾ መኰትኰት ተቄርጦ እንደ ሆነ መቀርጠፍ ተቀርጥፎ እንደ ሆነ ቅርጥፉን በቍርበታቸው ዘርረው ማስጣጣት ነው። ደርቆ በውድማቸው የተቄለለውንም ጌሾ እደጃቸው መጥቶ ለሚገዛቸው ይሸጣሉ እንጂ አትርፈው ለመሸጥ ወደ አንኮበር ወይም ወደ አልዩ አምባ አይሄዱም። ከነገር ለመሸሽም ባይሆን ከዋጋው ወርደው እጅ በእጅ ከፍሎ ለሚወስድ ሰው ይሸጣሉ እንጂ ትርፍ እንደማይወዱ ሁሉም ዐውቆላቸዋልና፤ ወደርሳቸው ዘንጋዳም ጌሾም ሊገዛ የሚመጣ ሁሉ ብሩን በመቀነቱ ቋጥሮ ይመጣል። ያለዚያ ዱቤን ከመምሬ ወልደ ሕፃን ተስፋ የሚያደርግ ጠብ የሻው ነው እየተባለ እንደ ተረት ይነገርላቸዋል። በእንቢታም ካገደዱ ወዲያ መብረቅ ቢጮኽባቸው አይመለሱም። ደጋግመው ነግረውት የማይሰማቸውን ሰው «ምን ውለናውሙ ነው አባ ተክሌ ጠበል አይሄድም» ከማለት በቀር ሰጥቼው ከፊቴ ይሂድልኝ የሚል የመላላት መንፈስ ለማም አያሳዩም።

በዚሁ መንገድ አህያም በሬም ሞፈርም ቀንበርም ለሰው ማዋስ ከሰውም መዋስ ስለማይወዱ የርሳቸው በሬና ክንድ ለሰው ደቦ፥ አገልገልው አያውቁም። የሰውም በሬ የርሳቸውን እርሻ ረግጦት አያውቅም። በውድማ እኽላቸውን የሚያኼዱላቸው ጻማ ገንዘባቸው የሆኑት ሁለቱ ጥማድ በሬዎች ብቻ ናቸው። በዚሁ ብዙ ጊዜ የሚፈጅባቸው ቢሆንም ትዕግሥታቸው የዚያን ያኽል ነው። ከቤታቸው በላይ ለሚወርድ ዝናምና ናዳ መገደቢያ ብለው በትከሻቸው ዕይተሸከሙ ብቻቸውን የካቡት ካብ የሁለት ሰው ቁመት ይሆናል።

ራስን መቻል የሚባለውን እንደ ረሳቸው ዋጋ የሚሰጠው ያለ አይመስለኝም። ሳይቻል ቀርቶ ነው እንጂ ልብሱም መርፌውም ድርና ማጉም፥ እንደ ጌሿቸውና ማሽላቸው ከዚያች ከቀጣና ምድራቸው ቢገኝ ኖሮ ምንኛ በተደሰቱ ነበር። ከእሳት ዐቅም እንኳ ከሰው ቤት እንዲመጣ አይወዱም። ይኸንኑም ደጋግመው ለሚስታቸው አጠንቅቀዋል። በቀን ብዛትና በዝንጋታ ፩ ቀን ሚስታቸው እመት አመተ የስ ከቤታቸው እሳት ጠፍቶ ከጎረቤት በተል እሳት ጭረው ጭሱን እያቡለቀለቁ ሲመጡ መምሬ ወልደ ሕፃን እቅብቅባችው ውስጥ ሆነው አረም ሲያርሙ አረማቸውን ቆም አድረገው ተመለከቱ። ወዲያው ከቅምጣቸው በቶሎ ተነሥተው ክትክታ ቄርጠው ሚስታቸውን ለመደብደብ ይሮጡ ዠመር። ሚስትዮዋም የመምሩ ሩጫ ለጠብ መሆኑን ዐውቀው በግሥጋሤ ወደ ቤት ደርሰው ዝለው እጓዳ ግቡ መምሬም ተከታትለው እጓዳ ገብተው በትር ሲዠምሩ ሴትዮዋ «እሪ የገላጋይ ያለህ» ሲሉ ጮኹ። ጐረቤታቸው ደብተራ ኅይሌ በቶሎ ደርሰው እባክዎ መምሬ የዛሬን በጃናሞሬ አባ ተክሌ ይማሯቸው፤ ያውስ ቢሆን ምነው ምን አጠፉ እያሉ ሴትዮዋን በኋላቸው አቁመው እጃቸውን ጋርደው ይለምኗቸው ዠመር፤ መምሬም «ለምን እሳቱን እገዛ ቤቷ ሳታዳፍነው ቀረች ውለናም ነች ካልነረቷት አትሰማም ተው ልቀቀኝ» እያሉ ይገበዙ ዠመር። ገላጋዩም የዛሬን ለኔ ሲሉ እያሉ ጸንተው ለመኑና በገላጋዩ ብርታት ዳኑ ለወደፊቱም ሴትዮዋ አስበው በምድጃቸው ውስጥ የማይጠፋ የወይራና የግራር ዕንጨት ሊያዳፍኑ እንጂ ሁለተኛ ከጎረቤት እሳት ላይጭሩ በአባ ተክሌ ስም ምለው ቃል ገቡና እቡ በረደ። ይህ ሁኔታ በመምሬ ወልደ ሕፃን ውስጥ ያለውን ጥብቅ የሆነ መቻልንና ከሰው ያለመፈለግን ጠባይ ያሳየናል።

ከዚህ ቀጥሎ ደግሞ አሳበ ውሱን አገሩን ለቆ መሄድ አይወድም እንደ ተባለው ቦታቸውን ላለመልቀቅ የሰሩትን ታሪካቸውን እንመልከት።

ኢጣልያ ኢትዮጵያን በወረረበት ዘመን አርበኞቹ በሌላው አውራጃ እንደሚያደርጉት በዚህ በጃናሞሬ በኩል እያለፉ እልቆ የመሸገውን የኢጣልያን ጦር እያደኑ ባስቸገሩበት ጊዜ ኢጣልያኖቹ ያርበኞቹን ኅይል በኅይላቸው መደምሰስ አቃታቸው። ከዚህ በኋላ ባ፲፱፻፴ ዓ.ም እስላም ያገሩን ሰርዶ ባገሩ አህያ እንደሚባለው የጥሙጋንና የራያን እስላም ያገር ተወላጅ ባንድነት ቀጥረው ልዩ ልዩ ጠመንዣና የእጅ ቦምብ እያሲያዙ በሸዋ ወረዳ እየተዘዋወረ ሰላማዊውን ሕዝብ እንዲፈጅ ቤቱንና፥ አብያተ ክርስቲያኑን እንዲያቃጥል ንብረቱን እንዲበዘብዝ ከብቱን እንዲነዳ በያለበት በለቀቁት ጊዜ እንደዚሁ ያንድ ክፍል የስላም ጦር ሌላውን አገር እያጠፋ አልፎ በእልቆና በኢያሪኮ በኩል መጥቶ ጃናሞሬ ደረሰ። ከዚህ በኋላ በተለመደው የጭካኔው ሥራ ለመሸሽ ያልቻሉትን የሴት አሮጊቶችና የወንድ ሽማግሌዎችን ሕፃናቱንም ካሉበት ከቤቱ ጋራ አቃጠላቸው። በውጭ ያገኛቸውንም አረዳቸው። ለመሸሽ ችለው በጫካ የተደበቁትን እንደ ቆቅ እያደነ በጠመንዣ እየተኰሰ በጦር እየወጋ ገደላቸው። ቄርጦ በሬውን ሸጦ ጠመንዣ እየገዛ አርበኛ ከሆነው በቀር የቀረው ሕዝብ መሣሪያውን አስረክቦ ሰላማዊ ነበርና አረመኔው እንደ ልቡ ክርስቲያኑን ደበደበው። የመኖሪያ ቤቱንና አብያተ ክርስቲያኑን አቃጠለው። ይህ ሁሉ ሲሆን ከሞት የዳነውና ያልዳነውም ሰው ከሞት ሊያድነኝ ይችላል ብሎ በገመተው ጫካና ጐሬ ውስጥ እየገባ ችፍግ አለው ዛፍም ላይ እየወጣ ሲደበቅ መምሬ ወልደ ሕፃን ከደጃቸው አልተነቃነቁም። እደጃፋቸው እንደ ቆሙ የአባ ተክሌ የቤተ ክርስቲያኑን የቃጠሎ ነበልባልና ጭስ በሐዘን ይመለከቱ ነበር። ራያው የሸመገሉትን የቤተ ክህነቱን ሰዎች በማረድ በመስለብ የጭካኔውን ሥራ ከፈጸመ በኋላ ደሳቸው ቤት ሲያቃና አዩት በዚያን ጊዜ አልተቄረጠው እጌሿቸው ቍጥቋጦ ውስጥ ጋቢያቸውን እንደ ለበሱ ገብተው አደፈጡ። ራያው ደርሶ ባጠገባቸው ሆኖ እርስ በርሱ ሲለፍልፍ ገሚሱ ቤታቸውን ሲበዘብዝ እሳቸው እጌሿቸው ውስጥ እንደ ሆኑ ዐይናቸውን እያቍለጨለጩ ይመለከቱ ነበር። ከራያውቹ ግን አንዱም ሳያይቸው ቤታቸውን ዘርፎ ከጨረሰ በኋላ እያለፈ ተጠርጎ ወደ ማዶ ወደ አሳግርት ተሻገረ። እሳቸውም ከተደበቁበት ወጥተው በቀያቸው እየተንጐራደዱ እንደሳቸው ተደብቀው ከዳኑት ከመሪ ጌታ መኵሪያ ጕልቴ ተገናኙና የአምኃየስ የአስፋ ወሰን የወሰን ሰገድ አምላክ ከማዕርግ ዲቁና እስከ ማዕርግ ቅስና ያገለገልኩዎ አባ ተክሌ ከአረመኔ አፍ አዳኑኝ እያሉ ምስጋና ሲያቀርቡ በመካከሉ ከዷይ አባታቸችን ይኸን ጊዜ ታርዶ ቀባሪ አጥቶ ይሆናል። ይሁን እንጂ አሁን ሳይገድልህ ወደ ማዶ ወደ አሳግርት የተሻገረው የራያ ጦር መመለሻው በዚሁ በጐላ ነው። በዚህም ላይ የጣልያንና የጥሙጋ ጦር መጥቷል እየተባለ ይወራል። ስለዚህ ይህን ሰፈር ለቀን ወደ ቀበና ወንዝ ወርደን እንሸሸግ ይኸንንም እንቢ ብትል እኛ ልጆችህ አለንበት ዷይ ሚካኤል ተሻግረን እንደበቅ ብንሞትም አብረን እንሙት ብለው ቢለምኗቸው መምሬ ወልደ ሕፃን የሚውዱትን ቅብቅባቸውን ጌሾቸውንና ጐዧቸውን ከድተው እሰው መንደር መሄድ ስላቻሉ አይሻኝም አሉ። ንዝብዝም ቢበዛብቸው እንቢታቸውን በመሓላ አጸኑ። ልጆቹም አባታችን ቢያብድ እኛ አላበድንም ብለው ከራስጌና ከግርጌ በግድ ታቅፈው ለመውሰድ እትከሻቸው ላይ አውጥተው መንገድ ዠመሩ። መምሬ ወልደ ሕፃንም ሽማግሌው እንደ ወጠጤ ሙክት እግርና እጃቸውን እያፈራገጡ ከቤቴ አትውሰዱኝ እባካችሁ እያሉ እብልጆቻቸው ላይ አንዳንድ ጊዜ እያሳዘኑ አንዳንድ ጊዜም እያመረሩ ተቈጡ። ልጆቹ ግን ዝም ብለው በርታ በርታ እየተባባሉ ከጃማኖሬ ወደ ዷይ ሚካኤል መንገዳቸውን ይቀጥሉ ዠመር። መምሬ ወልደ ሕፃን ሁሉም ከንቱ በሆነባቸው ጊዜ ቍጣቸውን ትተው «ከደጄ ወደ ሌላ እንዳትወስዱኝ ገዝቻችኋለሁ» በሚል ሥልጣናቸው አስደነገጧቸው። ከልጆቹ ውስጥ አንደኛው ቄስ የቀሩትም እንደሳቸው የቤተ ክህነት ሰዎች መሐላን ግዝትን አክባሪዎች ናቸውና አሁን ምንቸገርህ በጄ ብትለን አሉና እመሬት አሳረፏቸው። ያሳባቸውንም ጽናት በተረዱ ጊዜ ወደዚያው ወደ ቤታቸው ዳገት ቍልቍለቱን እየደጋገፉ መለሷችወ። ራያም እንደ ዕድል ሆኖ ሁለተኛ ባጠገባቸው አላለፈም። ዛሬ ዕድሜያቸው ወደ መቶ ዓመት ተጠግቷል፤ ቢሆንም በእርጅና ምክንያት ወደ ሚወዱት ቤተ ክርስቲያን ወደ ጃናሞሬ መሄድ ስላቃታቸው በጐዧቸው ውስጥ ተቀምጠው ቍጽራቸውን ሲያደርሱ ይውላሉ። አንዳንድ ጊዜም ፎቀቅ እያሉ ወደ በር ወጥተው የሚወዱትን ቀያቸውንና ጌሿቸውን ይመለከታሉ። እንደ ተቀመጡ በዘንጋዳና በጌሾ ላይ ወፎች ለመወርወር ይቃጣሉ። እንደ ተቀመጡም ትንሽ ለመቄፈር ይሞክራሉ ነገር ግን ሕይወት ያለው ነገር ሁሉ እንደ ልብስ እንደ ዕቃ ስለሚያረጅ እርሳቸውም ቄዳቸው ተጨማዶ ዐጥንትና ሥጋቸው አርጅቶ ጕልበታቸው ስለ ዛለ የልባቸውን መሥራት አልቻሉም። የዕረፍት ጊዜያቸው እንደ ተቃረበ ይታወቃል። የክርስትና ሥርዐት ባያስገድድ እንደ ፍቅራቸው ብዛት እደጃቸው መቀበርን ባልጠሉም ነበር። ነገር ግን ሲሞቱ የሚቀበሩበት የጃናሞሬው ተክለ ሃይማኖት ጓሮም ከደጃቸው በእግር ካሥር ደቂቃ የበለጠ አያስኬድምና የጃናሞሬን ቤተ ክርሲያንም ከቀያቸው ነው የሚቄጠሩት። ስለዚህ በደሙምበት ሰዓት ወደ ሌላ ያለፈቃዳቸው ሰው፥ አስገድዶ ካልወሰዳቸው በቀር ጠባያቸው እንደ መራቸው የመቶ ዓመት ሕይወታቸውን ባሳለፉት ቦታ ዐፅማችወ ለዘለዓለም ሊያርፍ የመጨረሻ ትንፋሻቸውን ይጠብቃሉ።

የመምሬ ወልደ ሕፃንን ሕይወት ለመተረክ ሳይሆን በመምሬ ወልደ ሕፃን ጠባይ ያሳበ ውሱንን ጠባይ ለመግለጽ እዚህ ላይ ደረስን። አሳበ ውሱን እዚህ ላይ በርሳቸው እንደ ተመለከትነው ካገር ወዳገር እንጀራ ለማግኘት ዕድሉን ለማሻሻል ሕይወቱን ለማዳን መዘዋወር እንደማይወድ እንደዚሁ ከሥራ ወደ ስራ መዘዋወር አይወድም። የእጅ ጥበብ ሥራ ይዠመረ እንደ ሆነ እፍጻሜ ለማድረስ ትልቅ ትዕግሥት አለው። በግብርም በንግድም ባስተዳዳሪነትም ቢገባ የያዘውን ሥራ አጥባቂ ነው። በዚህም ባጥባቂነቱ እከፍተኛ ስፍራ እምድረስ ይችላል። ከሞያው ይልቅ ብዙ ዘመን ያገለገለ ነው ተብሎ በነዋሪነት ማዕርግና ደረጃ የሚያገኘው እንደዚህ ያለው ሰው ነው። ነገር ግን በሞግዚት ደረጃ የሚያገኘው እንደዚህ ያገለገለ ነው ተብሎ በነዋሪነት ማዕርግና ደረጃ የሚያገኘው እንደዝህ ያለው ሰው ነው። እንገር ግን በሞግዚት ካልሆነ በቀር ንጉሥ ንጉሠ ነገሥት ወይም ዋና መሪ ለመሆን አይችልም። ምክንያቱም ለነዚህ የሚያስፈልገንው ሰውን የማቅረብ የማብላት የማጠጣት የመጫወት የመደለል የችሮታ ወይም የቍጣ የኅይል የግርማ የተዋጊነት የድል አድራጊነት የተናጋሪነት የቀስቃሽነት ጠባይ በሱ ውስጥ ስለሌለ ነው። ቢሆንርም በበረደ ህጁኔታ ነው። ተዋጊዎችንና ዠግኖችን ፈላስፎችንና ዐዋቂዎችን የእጅ ባለሙያዎችን ማድነቅና ማበረታታት ለሥራቸውም ዋጋ መስጠት የነሱንም ዝና ለሰው ማውራት ከሰውም መስማት አይወድም። በዚህም ጠባዩ ምቀኛ ክፉ ከሰው የማይገጥም አይበላ አያስበላ እየተባለ በሰዎች ዘንድ ይታማል። ቀባሪም የለውም እየተባለ ይታዘንለታል። እንዲሁም በጠባዩ የጭካኔ መንፈስ ስላለው ከጎረቤቱ ወይም ከቤተ ሰቡ ሰው ቢሞት ትልቅ ሐዘን አይሰማውም። ከዚህ የተነሣ ለቀብርና ለማስተዛዘን የሚሰጠውን ጊዜ በከንቱ እንደ ባከነ ይቈጥረዋል። ቢቻለውም የለቱ ለት እንኳን ወደ መቃብር ከመሄድ ከዚያም ተመልሶ በቤት ተቀምጦ አስተዛዛኞችን ከመቀበል የተለመደ ሥራውን መሥራት በወደደ ነበር። ዳሩ ግን የቤተ ሰብንና የጎረቤትን ስድብና ሐሜታ በመፍራት የማኅበራዊን ኑሮና ደንበኛ ሥርዐት ለመፈጸም ብቻ ከልቡ ሳይፈቅድ በተቄጠበ አኳኋን ወደ ለቅሶም ይሄዳል፤ ለማልቀስና ለማዘንም ሲሞክር ይታያል።

**ምዕራፍ ፯።**

**አሳበ ሰፊ።**

**ቀዳማዊ ናፖልዮን - ዳግማዊ ምኒልክ - ቀዳማዊ ኃይለ ሥላሴ።**

ባሳበ ውሱን አንጻር እንደ ተቃራኒ ሆኖ አሳበ ሰፊ ይገኛል። እኛ አሳበ ጠባብ የምንለውን ፈረንጆች «ኡኒላቴራል» እንደሚሉት አሳበ ሰፊ የምንለው ደግሞ «ዢኒያል» ወይም «ኢዴያል» ብለው ይጠሩታል። ያሳበ ሰፊነት ጠባይ በድኻም በጌታም በነገሥታትም በተራ ሰውም በወንድም በሴትም ላይ እየሞቀም እየቀዘቀዘም በየመጠኑ ይገልጻል። ያሰብ ውሱን ጠባይ ባንደኛው መንገዱ ከሰነፍና ከክፉ አሳቢ ጋራ እንደሚገናኝ አሳበ ሰፊም ተናግሮ ባለመብረድ ሠርቶ ባለመድከም ሥራ በሥራ ላይ አሳብ ባሳብ ላይ በመደራረብ ከትጉህ ጋራ ይመሳሰላል። ይመሳሰላል ከማለትም የትጉህ አሳብ ሰፊ ያሳበ ሰፊ ትጉህ አለና ሁለቱ ባካ የሚለያዩበት በባሕርይ የሚዋሐዱበት መንገድ አላቸው።

አሳበ ሰፊ ግምቱ አስተያየቱ ሰፊ ስለ ሆነ እንዳሳበ ጠባብ ነገርን ሁሉ ባንድ መንገድና ባንድ ፊት ብቻ ተመልክቶ መፍረድ አይችሉም። ነገር ግን ሌላውን መንገድ ፈልጎ አንደኛውን ፊት አዙሮ የነገር ደርዝ እየፈጠረ እያቆመ እያፈረሰ የመመልከት ስጦታ አለው። ስለዚህ ባለጋራውን ለማሸነፍ ተከራካሪውን ለመርታት አስቦ ዞሮ የሚመጣበት መንገድ ድንቅ ነው። በዕድልና በባሕርይ ምክንያት ለማይቀርወ ሞት መውጫ ያጣል እንጂ ከዚያ ወዲህ ላለው በዚህ ዓለም ለሚደርሰው ለነገር ለችግር ሁሉ መውጫ አያጣም።

አሳበ ሰፊ ሰው ብልኅ ጠርጣሪ መርማሪ ተርጓሚ ስለ ሆነ አሳቡ በነጠላ አስተያየት አይጠመድም። በነጠላ አሳብ ተወስኖ አሳቡ ያጠረበት እንደሆነ ተስፋ ሳይቈረጥ እንደ ምንም ብሎ ለነጠላ አሳቡ ድርብ ያገኝና የፈለገውን ምኞቱን ማግኘት ይችላል።

ለምሳሌ አሳበ ጠባብ አንድ ወዳጁን ለመገናኘት ወደ ቢሮው ሄዶ አውቶሞቢሉን ከደጅ ሲያጣ የለም ብሎ ከደጅ ተመልሶ ይሄዳል። አሳበ ሰፊ ግን ይኸንንም ማሰቡ ሳይቀር ጥቂት እንዳመነታ ወይም ሳያመነታ መኪናው ስለ ተበላሸበት ወደ ጋራዥ ልኮ እርሱ ግን በቢሮ ይኖር ይሆናል የሚል ባሳቡ ትዝ ይለውና ወደ ቢሮው ሲገባ እንዳሰበው ሆኖ ይገኛል። ያኛው ያጣውን ይኸን ሁለተኛውን አሳብ ላሳበ ሰፊ ያቀበለው ያሳበ ሰፊነቱ ጠባይ ነው።

አሳበ ሰፊ በዚሁ ረገድ ሰው ሁሉ በልቡ በስሜቱ እየተሰማው መግለጹ ግራ የሚገባውን እርሱ ከተደበቀበ ውስጠኛ ስሜት ውስጥ እያፈለቀ ሊነገር ሊደረግ የሚገባውን ምስጢርና ድብቅ ነገሮች መግለጽ ይችላል። በዚሁ አያያዝ አሳበ ስፊ የሆነ ሰው ቢሰብክ ቢሟገት ሥዕል ቢሥል ድንጋይ ቢጠርብ ቢጽፍ ቢገጽም ቢዋጋ ቢያስተዳድር ያምርበታል። ባሳበ ሰፌንት የተጠበበ የፈጸመው ሥራውም ሁሉ አስደናቂ ይሆናል። ለዚሁ ጕዳይ ለምሳሌ የሚገቡትን ሁሉ ብንጽፍ አንባቢንም ያሰለቻል፤ ለጽሕፈትም ያደክማል። ስለዚህ ሁሉን ትተን በአርእስት በተጠቀሱት ለምሳሌ ያኽል አጭር ሐተታ ስንሰጥ አንባቢ በነርሱ የሌላውን ጠባይ ሊረዳ ይችላል።

ናፖልዮን ከርሱ በፊትና በኋላ ከነበሩት አሳበ ሰፊ ከሆኑት የመንግሥት መሪዎች አንዱና ዋነኛው ነበር። ዛሬ የታሪክ አንጥረኞች በዘመኑ ላገር ከፈጸመው አገልግሎት ጋራ ለክብሩ ለኵራቱ ቢያገቡበትም በሕይወቱ የፈጸመው የጦርነት ድል ድሉንም ለማግኘት ባሳቡ የፈጠረው የጦር መላ ባስተዳደርም በፍርድም የሰጠው አሳብ በማኅበራዊና በግል ሕይወቱም ከጦር አለቆቹ ከመማክርቱም ባጠገቡ ካለው ሰው ሁሉ ጋራ አሳብ ላሳብ በሚለዋወጥበት ጊዜ የሚወረውረው ንግግር ለጥያቄ የሚሰጠው መልስ ከትጉህነት ጋራ አስበ ሰፊነቱን ያስረዳል። ይኸንንና ይልቁንም በዘመኑ ያደረጋቸውን ጦርነቶች ያለዕረፍት የተራመዳቸውን የእድገት ደረጃዎች ከዚህ ቀጥሎ ባለው አጭር የሕይወት ታሪኩ እንረዳለን።

**\***

ናፖልዮን ቦናፕርት እንደ ኤውሮፓ ቍጥር ነሐሴ ፲፭ ቀን ፲፯፻፷፱ በአያቾ (ኮርስ) ተወለደ። (ባ፲፯፻፷፰ ዓ.ም ተወለደ የሚሉም አሉ)። አባቱ ሻርል ቦናፓርት እናቱ ለቲቲያ ራምሊኖ ይባላሉ። እነሱም ከናፖልዮን ጋራ ስምንት ልጆች ወልደዋል። ከነዚሁ ወንዶቹ ዦዜፍ ሉሲያን ሉዊ ዠሮም ሴቶቹ ኤሊሳ ፖሊን ካሮሊን ይባላሉ።

ናፖልዮን ዕድሜው ዐሥር ዓመት ሳይሞላው ባ፲፯፻፸፱ ሚያዝያ ፳፫ ቀን በሪብሪዬን (ቡርጎኝ ፈረንሳዊ አገር) የወታደር ትምህት ቤት ገባ ትምህርቱን በሚቀጥልበት ጊዜ ከሌላውም ሁሉ ሒሳብ ጆግራፊ ታሪክ በማጥናት የተለየ ፍቅር ነበረው ይባላል። ከዚያም ወጥቶ ባ፲፯፻፹፫ ዓ.ም በጥቅምት ወር ፓሪስ እከፍተኛው ትምህርት ቤት ገብቶ ሁለት ዓመት ያኽል ከተማረ በኋላ የምክትል የመቶ አለቅነት ማዕርግ (ሱሌተና) አግኝቶ ወጣ። ጥቂት ጊዜ በወታደርነት ሥራ ቄይቶ የሻምበልነት ማዕርግ አገኘ። ቱሎን ያንጊዜ በእንግሊዞች ሲገዛ የነበረ በኋላም ከነርሱ ግዛት ነጻ ለመውጣት የሸፈተ አገር ነበርና ወደዚያ ለርዳታ ተልኮ የጦርነት ሞያ መሥራት ዠመረ። የሻምበልነቱም በመድፈኛ ውስጥ ስለ ነበረ በመድፍ አተኳኰስ ጭፍሮቹን በማዘዝና በመምራት ቀልጣፍነቱ ስለ ተገለጸ ወዲያው ጀኔራል ተባለ። ከዚህ በኋላ ዦዜፊን የምትባለዋን የጀኔራል ቦሀርኔ ሚስት የነበረውችውን የታወቀችውን እመቤት አግብቶ ሲኖር ከፈረንሳዊ ሽብር (ሬቮሊስዮን) በኋላ ዲሬክቷን የሚባለው አዲስ መንግሥትና ያገዛዝ ደንብ በተቋቋመ ጊዜ በዚሁ በዲሬክቷር ውስጥ ለጦር ክፍል ጠቅላይ አዛዥ የነበረው ካርኖት ወደ ኢጣልያ አገር ለሚዘምቱት ወታደሮች አለቅነቱን ለናፖልዮን ሰተው። ወደ ኢጣልያ አገር ከሄደ በኋላ ከነምሳ መንግሥት ወታደሮች ጋራ እየተዋጋ አሸንፎ ብዙ አገር ያዘ። ከዚያም ተመልሶ ወደ ግብጽ አገር ተልኮ ብዙ የዠግንነት ሥራ መሥራቱ ታወቀ። ከዚህ በኋላ የወጣቱ ጀኔራል የናፖልዮን ዝና በፈረንሳዊ አገር እየደመቀ ይሄድ ዠመር።

የፈረንሳዊም አሳብ በዚያ ሰዓት ኅይለኛ ባለጋራ ሆኖ የታያትን የእንግሊዝን መንግሥት መዠመሪያ በግብጽ ላይ ሁለተኛ በህንድ ላይ ያለውን የገዥነት ሥልጣን ለማስጣል ነበር። ይሁን እንጂ የግንሊዝ የጦር ሰራዊትና የባሕር ኅይሉ የማይበገር ሆኖ የፈረንሳዊ መንግሥት አሳብ እንደ ተንጠለጠለ ቀረ።

ናፖልዮንም ብዙ ቀን ከተዋጋ በኋላ የእንግሊዝን ጦር መደምሰስ የማይሆንለት ሆኖ ወደ ፓሪስ ድንገት ተመለሰ። ከርሱም ጋራ «የማይሸነፈው ጄነራል» እያሉ የሚያደንቁት ወታደሮቹ አብረውት ነበሩ። እርሱም ድንገት ፓሪስ ገብቶ ከፖሊሱ ሹም ከነፉሼ ከውጭ ጕዳይ ሚኒስትሩ ከነቴሌይራን ጋራ ውስጡን ተስማምቶ አምስት መቶ የመንግሥቱ አማካሪዎች እየተሰበሰቡበት ማኽል ገብቶ ያሁኑ የዲሬክቷር መንግሥት አያያዝ ለፈረንሳዊ አይጠቅማትምና ይህ መንግሥት እንዲለወጥ ያስፈልጋል ሲል በድፍረት አስታወቀ። ከዚያም አሳቡን ለመቃወም ያሰቡትን በወታደር አሲያዛቸው። ይሁን አይሁን በሚል አሳብ ባዳራሹ ጥቂት ትርምስ ከተደረገ በኋላ የናፖልዮን ወገን አየለና መንግሥቱን ያዘ ከተማውም ጸጥ አለ።

ከዚህ በኋላ ከወጣቱም ከሽማግሌውም ምክር ተደረገና የዲሬክቷር መንግሥት ወድቋል የኮንሱል መንግሥት ቆሟል የሚል ዐዋጅ ወጣ። መንግሥቱም ግራ ቆንሲል ቀኝ ቆንሲል ማእከላዊ ቆንሲል በሚባሉ በሦስት ቆንሲሎች ይካሄድ ዠመር። ናፖልዮንም ዋና ሥልጣን ያለበትን የመካከለኛውን ቆንሲልነት እስከ ሰባ ዓመት ያዘ። ቀጥሎም ዕድሜ ልኩን ቆንሲል እየተባለ ይግዛ ተብሎ ታወጀለት። ሁለት ዓመት በቆንሲልነት ከገዛ በኋላ ከወንድሞቹና ከእኅቶቹ ባሎች ከሌሎቹም በልባቸው የርሱን እድገትና ገዥነት ከሚወዱት ጋራ ተስማምቶ እንደ ኤውሮፓ ቍጥር በግንቦት ፲፰ ቀን ባ፲፰፻፬ ዓመተ ምሕረት የፈረንሳዮች ንጉሠ ነገሥት ናፖልዮን ፩ኛ ተባለ። ከዚህ ቀጥሎ ደንበኛ የዘውድ በዓሉን ለማክብር እንዳለፉት እንገሥታ ሮማ በመሄድ ፈንታ ጳጳሱን ፒዮ ፯ኛን እፓርሲ ድረስ ይምጡ ብሎ ጠራቸው። እርሳቸውም የቀሩ እንደ ሆነ በድንገት ተነሥቶ ከገነነ መሪ የሚደርስባቸውን ያልታወቀ አደጋ በመፍራት እሺ ብለው መጡና ሥርዐተ ንግሡ በኢሁ ባ፲፰፻፬ ዓመተ ምሕረት ታኅሣሥ ፪ ቀን ፓሪስ ከተማ በመቤታችን ቤተ ክርስቲያን ተዠመረ። የቀረውም ሥርዐተ ንግሥ ከተፈጸመ በኋላ ከዚህ ቀደም በጎሐ ጽባሕ መጽሐፍ እንደ ተገለጸው ጳጳሱ ዘውዱን ከተቀመጠበት አንሥተው ሊደፉትለት ሲሉ በገዛ እጁ አንሥቶ ራሱ ላይ አስቀመጠው። ለባለቤቱም ለዦዜፊን ሊደፋ ወደ ዘውዱ ሲጠጉ ተሽቀዳድሞ ኧንሣና እሱ ራሱ ደፋላት። በዚህ ሁኔታ በዚያ የነበረው ሁሉ በጳጳሱ ላይ በተደረገው ውርደትና በናፖልዮን ድፍረት ተገረመ።

እንግዴህ ያሳበ ሰፊ ሰው ምኞት እንደ ንግግሩ እንዳስተያየቱ የተወሰነ ባለመሆኑ የናፖልዮንም ከዝቅተኛ ክፍል ተነሥቶ የፈረንሳይ ንጉሠ ነገሥት መሆን ብቻ አልበቃውም። ነገር ግን ከምክትል የመቶ አለቅነት እየተረማመደ የፈረንሳይ ንጉሠ ነገሥት ከሆነ በኋላ ቀጥሎ ግዛቱን ለማስፋት ከእንግሊዝ ከነምሳ ከጀርመንም ጦር ጋራ እየተዋጋና እያሸንፈ ብዙ አገር ያዘ።

ቢሆንም ከነዚህ ሁሉ ከእንግሊዝ ወገን የሚደረገው መቋቋም እየበረታበት ሄደ ደጋግመው ቢዋጉም እንግሊዞች በመሬት ላይ ናፖልዮንን ባለመቻላቸው ናፖልዮንም የእንግሊዝ ጦር በባሕር ላይ ባለመቻሉ ሁለቱ ጠላቶች ፊት ለፊት ተጋጥመው የታወቀ ትልቅ ጦርነት ለማድረግ አስቀድሞ አልተቻለም ነበር ይባላል። ይሁን እንጂ ያንኑ ደካማውን የፈረንሳዊን የባሕር ጦር ኒልሰን በጂብራልታር የባሕር ሥርጥ ላይ ወግቶ ሲያጠፋውና እነሱም መልሰው ሲወጉት የታወቀው እግንሊዙ አሚራል ኒልሰን በዚሁ ጦርነት ሞተ። ከእንግሊዞች ጋራ ይኸን የመሰለ ትልቅና ትንሽ የሆነ ግጭት እንጂ ትልቅ ጦርነት ተደርጎ አሸናፊውና ተሸናፊው ሳይታወቅ የነምሳን የመስኮብን የጀርመንን ጦር ግን በዬና በአውስተርሊዝ በኤይሎ በዋግራም እየተዋጋ አሸነፋቸው። ምንም እንኳን ጨርሶ ባይገዛቸው የነምሳን የጀርመንን የመስኮብን መንግሥቶች በሥልጣኑ እየተጫነ ወደ ፈቃዱ ያውላቸው ነበር።

ከፈረንሳዊ ግዛት በቀር የዛሬይቱን ኢጣልያን ሆላንድ ኤስፓኝን ፖሎኝን ቤልጅክን አንድ ጊዜ እየተደመሰሱ አንድ ጊዜ እየሸፈቱ በቀጥታ ይገዛቸው ነበር። በነዚህም አገሮች ላይ በመዠመሪያ ደስታውን በኋላም መከራውን የእካፈሉትን ወንድሞቹንና የእኅቶቹን ባለቤቶች በበታቹ ያነግሣቸው ነበር። ከሁለተኛዪቱ ሚስቱ የወልደውንም ሕፃን ልጅ በሮማ ላይ አነገሠው። ከነዚህም አገሮች ውስጥ ጦር እየመለመለ ከፈረንሳዮቹ ጋራ እየደባለቀ ጦሩን ያለዕረፍት ያደራጅ ነበር። ከታላላቅም ከታናናሽም ዘር እንደየሞያቸው እያሳደገ በሲቪልም በወታደርም በኩል ብዙዎቹን ወደ ትልቅ ደረጃ እየደረሰ በውስጡ ብዙ የሲቪልና ይልቁንም የጦር መኰንኖች ነበሩት። ከፍተኛውን የጦር ክፍል የሚመሩት የማሬሻሎቹ ቍጥር ብቻ እስከ ኻያ አምስት ደርሶ ነበር። እነዚህም ተዋግተው ድል ባደረጉት አገር ላይ «መስፍንና ዱክ» እየተባሉ ማዕርግ ያገኙበት ነበር።

እንደዚህ አፍላ ሆኖ በተነሣው በወታደሩ ብዛት በጦር አለቆቹ ኅያልነት በሱ መፈራት ብዙዎቹ አገሮች ሲገብሩለት የቀሩትም እነ ጀርመን እነ ነምሳ እነመስኮብ ምንም ባይገብሩ ለፈቃዱ ታዛዥነትን ሲያሳዩ የእንግሊዝ መንግሥት ብቻ አልበገር ብሎ በማስቸገሩ ላጥቂው ለናፖልዮን ጥቃት ተሰማው። የእንግሊዝም ጦር ወደ መካከል ኤውሮፓ ተሻግሮ ፊት ለፊት አልገኝ አለው። እሱም ወደ እንግሊዝ አገር እንዳይሻገር በማንሽና በካሌ ያለው የእንግሊዝ የመርከብ ጦር የማይቻል ሆነበት፤ ስለዚህ የጓጓበትን የጦርነት መንገድ ትቶ ሌላ የማጥቂያ ዘዴ ለመፈለግ ተገደደ።

በዚህ ምክንያት ናፖልዮን ወደ እንግሊዝ አገር ከኤውሮፓ ማናቸውም የንግድ ዕቃ እንዳይሻገር ከእንግሊዝም አገር የእንግሊዝን ሸቀጥ ወደ ኤውሮፓ ለንግድ እንዳየባ ሲል «ብሎክ ኮንቲኔንታል» የተባለውን ዐዋጅ አደረገ። ናፖልዮንን በመፍራት ይኸንን የጭቈና ዐዋጅ የኤውሮፓ መንግሥታት መስኮብም ጭምር ለጊዜው ተቀበሉ። የናፖልዮንም አስባ እንግሊዝን በንግድና በገንዘብ በኩል ጨቍኖ በመጨረሻ ለማስገበር ነበር። ዳሩ ግን ይህ ምኞቱ እርሱ ተስፋ እንዳደረገው ሊፈጸምለት አልቻለም።

የዚሁ ያዋጅ ጊዜ ምንም ቢቈይ በበኩሉ የእንግሊዝ መንግሥትም ቢቸገር ደግሞ የኤውሮፓ መንግሥት ከእንግሊዝ ወገን ያገኙት የነበረው የንግድ ዕቃና ሸቀጥ በመቋረጡ በውስጥ አስተዳደራቸው ችግርን ስለ ፈጠረባቸው ቅርታ ገብቷቸው ነበር። ስለዚህ የቀሩት አገሮች ናፖልዮንን በመፍራት ችግራቸውን ችለው ቢቀመጡ ከነርሱ መካከል ትልቅ የመስኮብ መንግሥት።

፩ኛ/ በዚህ ዐይነት ብዙ ቀን መቄየት ላገሩ ኑሮ ችግር የሚፈጥርበት በመሆኑ።

፪ኛም/ ናፖልዮን ለኵራትና ለምኞት ሲል ባመጣው ነገር እርሱ ለመቀበል መገደዱና ቀጥታ ጠብ ከሌለው ከእንግሊዝ መንግሥት ጋራ ግንኙነቱን ማቋረጡ።

፫ኛ/ ናፖልዮን የፖሎኝን አገር ይዞ ወደ ኤውሮፓና ወደ ባልካን መተላለፊያውን በመያዙ ቅር አሰኝቶት ነበርና፤ በዚሁ ሁሉ ምክንያት መስኮብ ናፖልዮን ያወጣውን ዐዋጅ አፍርሶ አቋርጦ የነበረውን የንግድ ግንኙነት ከእንግሊዝ መንግሥት ጋራ ዠመረ። በዚህ ጊዜ ያወጣው ያዋጅ ክብር በመደፈሩ ናፖልዮን የጦር ሰራዊቱን አሰልፎ መስኮብም ለመዋጋት ባ፲፰፻፲፪ ዓመተ ምሕረት ገሠገሠ። የመስኮብም ጦር ጥቂት እንደ ተዋጋ የራሱን ከተማ አቃጥሎ ከንጉሡ ከእስክንድር ጋራ ወደ ማኽልና ወደ ምሥራቅ መስኮብ አፈገፈገ። ናፖልዮንም እስከ ዋናው ከተማ ቢገባ ምንም አላገኘም በመስኮብ ዋና ከተማ ቢገባ ምንም አላገኘም በመስኮብ ዋና ተከማ ብዙ መቈየትም የማይረባ ሆነበት። ተከታትሎም እንዳይዋጋ ጦሩ በረኃብ በድካም በበሽታ በውርጭና በበረዶ አለቀበት። ሁሉንም ትቶ ለመስኮብም ንጉሥ ለእስክንድር የዕርቅ ቃል ቢልክበት ንጉሡ እስክንድር ናፕልዮንና ጦሩ ያለበትን የችግር ሁኔታ ዐውቆ ኖሮ እንቢ አለው።

ከዚህ በኋላ ወታደሩ ያለቀው እያለቀ እይተረፈው ወደ መጣበት አገር እንዲመለስ ናፖልዮን ትእዛዝ ሰጠና የመስኮብን አገር ለቆ ወደ አውሮፓ ሲመለስ የመስኮብ ጦር የተከታተለ ካገሩ በረዶና ውርጭ ጋራ ዕይተጋእ ብዙ ጦር ፈጀበት። ሊዘምት ከሄደው ካራት መቶ ሺሕ ሰው ተርፎ የተመለሰው ቢቄጠር ኻያ አስምት ሺሕ ሰው ብቻ ተገኘ። ለናፖልዮንና ለንጉሠ ነገሥቱ መንግሥት መውደቂያ የሆነው የዚህ የመስኮብ ጦርነት ነው።

ናፖልዮን ከተረፈው ጦር ጋራ በዚህ ዐይነት ሁኔታ መመለሱን በግዛቱ ተጨቍነው ሥልታኑን እያከበደ በኅይሉ አስፈርቷቸው የነበሩ አገሮች ሁሉ ሰሙ፤ ከነዚሁ ውስጥ የእንግሊዝ የመስኮብ የነምሳ የጀርመን ጦር ከያለበት ተጠራቅሞ ባ፲፰፻፲፫ ዓመተ ምሕረት በጀርመን አገር በተለይ ሌይብጺግ ላይ በመስኮብ ጦርነት የድከመውን የናፖሊዮንን ጦር ገጠሙትና ፫ ቀን ተዋጉ። የቃል ኪዳን ጓደኞቹንም ጦር የሚመራው የጀርመኑ ተወላጅ ጄኔራል ብሉሽር ነበር። ከሦስት ቀን ጦርነት በኋላ ማሸንፍን እንጂ መሸነፍን የማያውቀው ጀግናው ናፖልዮን ከነጦሩ ተሸንፎ የፈረንሳዊ ግዛት በጠላቶቹ ተወረረች። ፓሪስን እንዲተብቅ ታዞ የነበረው ማሬሻል ማርሞንትም ጥቂት እንደ ተዋጋ ጦርነቱን መቀጠል ከትኑ ስለ ሆነበት ፓሪስንና ቤተ መንግሥቱን ለባለቃል ኪዳን ጓደኞቹ በሥርዐት አስረከበ።

ከዚህ በኋላ ናፖልዮን ከዦዜፊን በኋላ አግብቷት ከነበረው ከማሪ ሉዊዝ (የነምሳ ንጉሠ ነገሥት ልጅ) ለወለደው ልጅ ለናፖልዮን ሁለተኛ መንግሥቴን ለቅቄአለሁ ብሎ ፎንቴኔብሎ ላይ በጽሕፈት አስታወቀና ኤል ዴልፕ እምትባለዋ ዴሴት ውስጥ ከጥቂት ጓደኞቹ ጋራ ገብቶ በግዞት ተቀመጠ። ይችም ደሴት የምትገኘው በኮርስና በኢጣልያ አገር በቶስካና መካከል እሜዴትራኔ ባሕር ውስጥ ነው።

የቶር ጓደኞቹም የሟቹን የሉዊ ፲፮ኛን ወንድም ሉዊ ፲፰ኛን አምጠው በፈረንሳዊ ዙፋን ላይ አስቀመጡት። በዚህ ጊዜ ወታደሮቹ የጥንት ጌታቸውን ናፖልዮንን መናፈቃቸው ተርታውም ሕዝብ በናፖልዮንና በሥራው እየኰራ ያ ዠግና ሄዶ፥ እነዚህ የዱሮ ጨቋኞች እንደ ገና መጡ እያለ በሉዊ ፲፰ኛና ከርሱ ጋራ በመጡት የዱሮ ሀብታሞች ላይ ማጕረምረም ዠመረ። ይህም ወሬ ለናፖልዮን በግዞት ቤት ሳለ ይደርስለት ነበርና ይጠብቁት የነበረውን የእንግሊዝ መርከበኞች አሳስቶ በትንሽ ጀልባ ከደሴቱ አምልጦ ወጥቶ ወደ ፓሪስ ይጓዝ ዠመር። ከያውራጃውም ሰው ተሰበሰበለ። ይልቁንም ከንጉሡ ከሉዊ ናፖልዮንን ሊወጋ ታዞ የመጣው ማሬሻል ሚሼል ነይ ናፖልዮን የጥንት ጌታው ስለ ነበረና በደብዳቤና በንግግር ልቡን ስለ ነካው ከነጦሩ ተገልብጦ ወደ ናፖልዮን ዞሮ ተደረበ (ይሁን እንጂ በዚህ ሰው ላይ የደረሰበትን ወደ ፊት እናነባለን)። በዚህ ጊዜ ናፖልዮን የተሰበሰውን ጦር እንደ ያዘ ከዚህ ቀደም የለቀቀውን ፓሪስን ያዘ። ንጉሡ ሉዊም ቀደም ብሎ የዚህን ወሬ እንደ ሰማ ከፓሪስ ሸሽቶ ወደ ቤልጅክ ሄዶ ተቀመጠ።

ከዚህ በኋላ እነዚያው የቀድሞ ባለጋራዎቹ ናፖልዮን በዘመኑ ደበላልቆት የነበረውን አገር ለመደልደል ቪዬና ተቀምጠው ሳለ የናፖልዮንን ከኤልፕ ደሴት ማምለጥ ሰሙና ከየመንግሥታቸው አዋጥተው አንድ ሚሊዮን ጦር አዘመቱበት። ናፖልዮንም ሁለት መቶ ሰባ ሺሕ ጦር ከየትም ያጠራቀመውን ይዞ በቤልጅክ አገር በተለይ ወተርሎ ላይ ጦርነቱ ተዠመረ። ሲዋጉ ውለው ወደ ማታ ሲሆን ናፖልዮን ተሸነፈና እጁን ተያዘ። ከደሴት አምልጦ መቶ ቀን ከገዛ በኋላ በዚህ ጦርነት ስለ ተሸነፈ እንደ ገና እንግሊዞች ይዘውት ሎንዶን አሻገሩና ሁለተኛ ሊያመልጥ ወደማይችልበት ወደ ሴንት ሄሌን ደሴት ሄዶ ተቀመጠ። የሴንት ሄሌን ደሴት የምትገኘው እባፍሪካና በደቡብ አሜሪካ መካከል በአትላንቲክ ውቅያኖስ ውስጥ ነው።

በዚያም ሲኖር ባ፲፰፻፳፩ ዓ.ም በግንቦት ፭ ቀን በተወለደ ባምሳ ሁለት ዓመቱ ሞተና በዚያው ተቀበረ። ዐፅሙ ግን በኋላ ወደ ፓሪስ መጥቶ በክብር ተቀመጠ። የናፖልዮን ዝርዝር ታሪኩ በኤሚል ለድዊግ መጽሐፍ ይገኛል።

እንግዴህ ናፖልዮን ክብርና ሥልጣን ግዛት ለማስፋት ምኞት እንደ ነበረው ከምኞት አጋማሹ እንደ ተፈጸመለት ለቀረውም ተስፋ ሳይቄርጥ እስከ ተቻለው በሥራ ይታገል እንደ ነበረ እንደዚሁም በቁም ነገርም በጨዋታም ጊዜ የሚያመጣው ንግግርና ቧልት በሥራም ባሳብም ሰፊ እንደ ነበረ ያስረዳል። ከብዙ ንግግሮቹ ውስጥ አንዲቷን የሰማኋትን ለምሳሌ ያኽል እጠቅሳለሁ።

ናፖልዮን ባለፈው እንደ ተጻፈው ከመንገሡ በፊት ከግብጽ ጦርነት እንደ ተመለሰና የማይሸነፈው ጄኔራል በሚባልበት ጊዜ ከዕለታት አንድ ቀን ወደ አንዲት እመቤት ቤት ልግብዣ ተጠርቶ ሄዶ ነበር። በዚያ ዘመን ሚስት ያላገባ ወይም አግብቶ ከፈታ በኋላ ነጻ የሆነ ሰው ወደ ጥሪ ሲመጣ ባጠገቡ ሆና የምታጨዋውተው ሴት እርሱ የሚመርጣት ዐይነት ተጠይቆ ትቅርብለት ነበር ይባላል። በዚሁ መሠረት ናፖልዮንን ለግብዣ የጠራችው እመቤት ወደ ናፖልዮን ጠጋ ብላ «ምን ዐይነት ሴት ደስ ትልኻለች» ብላ ጠየቀችው። እርሱም «እኔን ደስ የምታሰኘኝ ሴት አገራቸውን ፈረንሳዊን የሚያገለግሉ ልጆች የምትውልድ ባለትዳር ሴት ነች» ሲል መለሰ ይባላል። እርሷ እንድትመጣልኝ እፈልጋልሁ ማለቱ አይደለም። ነገር ግን ቁም ነገሩን በቀልድ አስደግፎ ወይም ቀልዱን ወደ ቁም እንገር ለውጦ መናገሩ ነው። ምንም እንኳ መልሱ ከጥያቄው የማይገናኝ ቢመስል ናፖልዮን ለእመቤቲቱ የሰጣት መልስ ዐዋቂ ከሚባለው ካሳበ ሰፊ አፍ የሚፈልቅ የሚገባና የቸዋ መልስ ነው። እርሷ የመለሰችውን አልሰማሁም። ነገር ግን አሳበ ሰፊ ሴ ብትሆን ኖሮ «ብልጡ ወላድ የወደደኸው ለኵራትኽና ለምኞትኽ እጦር ግንባር እየሄዱ የሚያልቁልኽ ወጣቶች ለማግኘት ስትል ነው» ብትለው ትችል ነበር። ነገር ግን እርሱ ድንገት እንደ መለሰ ወዲያው ይኸንን መመለስ እግዚአብሔር በዚያ ሰዓት የመንፈስ ቅልጥፍና ካልሰጠ በቀር ለማንም ሰው ማስቸገሩ አይቀርም ነበር። በዚህም ላይ ከርሱ ዤኒ (አሳብ) ዳግመኛ የሚፈልቀውን ተቀብላ እመቤቱቱን ለመመለስ ከርሱ እኩል መሆን ለማሸነፍም ባሳበ ሰፊነት መብለጥ አለባት። እንግዴህ እመቤቲቱ ያቀረበቸው ይህ ጥያቄ ላሳበ ጠባብ ሰው ቀርቦ ቢሆን ኖሮ «አጭር ወይም ረዥም መልኳ ቈንዦ ጠጕሯ ወርቅማ ወይም ጥቍር ከማለት በቀር ወይም ለጊዜው እንደማይፈልግ ከመግለጽ በቀር ከዚህ ከተጠየቀው ጥያቄ በደረቅ አሳብ የተገናኘ፥ በምሥጢሩ ግን የእትለያየ መልስ እንኳን በድንገት ዓመት ቢያስብ ሊያገኘው አይችልም ነበር።

ያሳበ ጠባብና ያሰበ ሰፊን ጠባይና ግምታቸውን ላንባቢ ለመግለጽ ያኽል ከብዙዎቹ ያኒቷን የናፖልዮንን ንግግር ጠቀስን እንጂ ከናፖልዮን በፊት እንደነ ትልቁ እስክንድር በኋላም እንደነ ትልቁ ፍሬዴሪክ ያሉት ይኸን የመሳለ አንዳንድ ጊዜም የበለጠ ንግግር የሚናገሩ አሳበ ሰፊ የሆኑ ሰዎች በመላውም ዓለም በኢትዮጵያም ከቤተ መንግሥትም ከቤተ ክህነትም ከመሀይምንም ከጸሓፊም ከገበሬም ብዙ ሰዎችና ብዙ ንግግሮች አሉ። ያገራችን መኳንንት በጨዋታ ጊዜ እርስ በርሳቸው የሚለዋወጡት ቀልድና አሽሙር ያለበት ንግግር ከዚህ ከናፖልዮን አያንስም።

አሳበ ሰፊ ሰው በዳኝነትም በእማኝነትም በተሟጋችነትም ቢሆን ሲናገር ሲተች ጉባኤ ያደምቃል። እንዲሁም በመዠመሪያ እንዳልነው በሰፊው አሳቡ የከሳሹን መንገድ ገልጾ የተከሳሹን መልስ በሚገባ እርሱው ራሱ መልሶ ፫ኛ መንገድ ገልጾ የተከሳሹን መልስ በሚገባ እርሱው ራሱ መልሶ ፫ኛ የራሱን አሳብ አስረድቶ አንዱ ሰው በሦስት ዘንግ ገብቶ ነገር ሲያብራራና የመጨረሻ ፍርድ ሲሰጥ አድማጮችን ሁሉ ያስደስታል። በሱም ፍርድ እንኳ ረቺ አመዛዛኝ የሆነ ተረቺም ተደስቶበት ይሄዳል። እንደዚህ ያለውንም አሳበ ሰፊ ሰው ባገራችን «እገሌ ነገር ያበጥራል፥ ይቀዳል ይተረትራል፤ የሰውን ንግግርና አሳብንም ሲበር ይይዛል» እያሉ ያመሰግኑታል።

አሳበ ሰፊ በባሕርዩ ከአእምሮው የሚፈልቀው አሳብ ብዙ ስለ ሆነ ጠበቆች ሰባራ ዘንግ እንደሚሉት ለሚያስረታ ጕዳይ እንኳን ተገዝቶ አስበ ጠባብ በሆነ ዳኛ ፊት ጥብቅና የቆመ እንደ ሆነ አንዳንድ ጊዜ ለመርታት ባይረታም አደናግሮ ነገሩን ለማዋልና ለማሳደር ወደ ዕርቅም ለማድረስ ይችላል። ስለዚህ አብዛኛ ጊዜ መውጫና መላ አያጣምና ላማካሪነትም ለነገረ ፈጅነትም ቢሆን እንደዚህ ያሳበ ሰፊነት ጠባይ ያለውን ሰው መምረጥ የተሻለ ነው። ለመምረጥም ከዚህ በላይ ለምሳሌ ያኽል የጠቀስነውን ያነጋገር ሁኔታ በሰውነቱና ባንደበቱ ላይ በማግኘትና በመመርመር ሳይቻል አይቀርም።

አስበ ሰፊ ሰው እንደ አሳበ ውሱን በሥራና በኑሮ ሳይወሰን ባሳቡ ስፋት መጠን መኖር ስለሚፈልግ ባንድ ሥራና ባንድ ሥልጣን ተወስኖ መኖር ጭንቁ ነው። ስለዚህ ከዝቅተኛ ጌታ ቤት ወደ ከፍተኛ ጌታ ቤት ከሻለቃ፥ ቤት ወደ ንጉሥ ቤት ካንድ አውራጃ ወደ ሌላ አውራጃ ከእርሻ ወደ ንግድ ከጸሓፊነት ወደ ወታደርነት ከቅስና ወደ ሙግት እየተውዘዋወረ ሥራውንና ዕድሉን ለማሻሻል ሁል ጊዜ እንደ ጣረ ነው። ለሁሉም ደግሞ ተገቢነት አያጣም። ከጥረቱም የተነሣ አንዳንድ ጊዜ ከፍ ወዳለ ሥልጣን ይደርስና አለቆቹን ጭፍራ ሊያደርጋቸው ይችላል። ለኑሮም የሚመርጠው ሀብት ክብር ሥልጣን የሚያገኝበትን ያገር ክፍልን ነው እንጂ እንደ መምሬ ወልደ ሕፃን ካገሬ ከበኣቴ አልነቅነቅም ማለት በርሱ ዘንድ ሞኝነት ነው።

አሳበ ሰፊ ሰው ፈላስፎችን ጸሓፊዎችን የእጅ ጥበበኞችን ሙዚቀኞችን ይወዳል። ለሙያቸውም ዋጋ መስጠት የድካማቸውም ተካፋይ መሆን ይችላል። እርሱም ራሱ ጥበበኛና ዐዋቂ ስለ ሆነ በጥቂት ጊዜ ውስጥ ብዙ ታሪካዊ ሥራ መሥራትና መታሰቢያውን ለትውደ ትውልድ ማሳለፍ ይችላል።

ከሁሉ ይበልጥ አሳበ ሰፊ የሆነ ሰው የሕዝብ መሪና አስተዳዳሪ ለመሆን የበቃ ችሎታ አለው። ዳኝነት ለመመልከት የሰውን ግምት ዐውቆ የሚመጥነውንና የማይመጥነው ሰው ለመለየትና ሰውን በየደረጃው ለማስተዳደር ይችላል። ካልጠመመና ዐውቆ ካላደላ በቀር በሞኝነት እውነተኛ ፍርድና አስተያየት ምንም ያኽል ሊሳሳተው አይችልም። ባገር ላይ የሚደርሰውን አሥጊ ነገር አስቀድሞ ለማሰብ መዳኛውንም አስቀድሞ ለማበጀት ሰፊው አእምሮው ይፈቅድለታል። እዚህ ላይስደርስ የዳግማዊ ምኒልክና የቀዳማዊ ኃይለ ሥላሴን ሰፊ አእምሮ ለመጥቀስ ጊዜና ምክንያት ይፈቅድልኛል። እነዚህንም ስጠቅስ ሐተታ ላለማብዛት የተውኳቸውን ከነርሱ በፊት በአኵስም በሸዋ በጐንደር የነበሩትን ነገሥታት ሳልዘነጋ ነው።

የነዚህም የሁለቱ ግርማውያን ነገሥታት እንደ ናፖልዮን ሙሉና ዝርዝር የሕይወት ታሪካቸው ተጽፎ አልተተመም፤ ቢሆንም በዘመነ መንግሥታቸው የሠሩት ብዙ ነው።

ዳግማዊ ምኒልክ በአባታቸው አልጋ ተቀምጠው በሸዋ ብቻ ከነገሡ በኋላ እንደ አሳበ ጠባብ ሸዋን ብቻ መግዛት ለሰፊው አእምሯቸው አልበቃቸውም። በሰፊው አእምሯቸው ያለ ዕረፍት በሚያደርጉት ትግል ከሸዋ አልፈው መላ ኢትዮጵያን ለመግዛትና የንጉሠ ነገሥት ዘውድ ለመጫን ቻሉ። ንጉሠ ነገሥት ከመባላቸው በፊት ጣሊያኖችን የፖለቲክ መሣሪያ አደረጓቸው። በዚህ ጣሊያኖች ተናደው ጦር በጫኑባቸው ጊዜ በራሳቸው ጦር ድል መትተው ከመመለሳቸው በቀር ፈረንሳዮችን በኢጣልያኖች ላይ እንግሊዞች በተነሡ ጊዜ በነሡ ላይ መስኮቦችን የማስነሣት ዘዴ አልጠፋቸውም። አሳበ ጠባብ ንጉሠ ነገሥት ቢሆን ኖሮ ከኢጣሊያኖች እንደ ተወዳጅ ይዘልቅ ነበር እንጂ ላገሩ አደጋ የሚመጣበት መሆኑን ቢረዳውም ከነሱ መልሶ መጣላትን ገደል ከመግባት ይቈጥረው ነበር። ላማካሪዎቹና ለጠያቂዎቹም «በዚህ ጊዜ እንደዚህ ያደረጉልኝን ወዳጆቼን ያደረጉትን ያድርጉ እንጂ ምንም ቢሆን መልሼ አልወጋቸውም» የሚል መልስ በሰጠ ነበር፤ በዚህ ሁኔታውም አገሩን እጕዳት መጣሉ የራሱንም ክብርና ሥልጣን እመነጠቅ መድረሱ ሳይታሰበው ይህ የግትርነትና ያሳበ ጠበብነት ጠባዩ እንደሚያጸድቀው በገመተ ነበር።

ዳግማዊ ምኒልክ ግን በዚሁ፥ ይዘታቸው በኤውሮፖች አፍ ሳይቀር ብልኅ ዲፕሎማት ተብለውበታል። ከዚህ በቀር በውስጥ የሰላማዊ አስተዳደር ጊዜ ስለ ዳኝነት ስለ ሥልጣኔም ያሳዩት ሥራ ሁሉ አሳበ ሰፊነታቸውን ይገልጣል። በውስጣቸው ያለ መኳንንትና መሳፍንትም በፍቅር የሚገዛበትን አምርሮ የጠላቸውም የሚጠብቃትን መንገድ ያውቅ ነበር። የጠላቸው መልሶ እንዲወዳቸው የወደዳቸው በፍቅሩ እንዲዘልቅ ለማድረግ የነበራቸውም የማስተዳደር ዘዴ ሰፊ ነበር።

ከዚህ ቀጥለን የቀዳማዊ ኃይለ ሥላሴን አሳበ ሰፊነት ባሩ እናስታውሳለን። የአልጋ ወራሽነትን ሥልጣን ባ፲፱፻፱ ዓ.ም ምንም በምርጫ ቢያገኙት ምርጫውን ለማግኘእት የቻሉበት አሳበ ሰፊነታቸው ተገምቶ ነው። በአልጋ ወራሽነትና በንጉሠ ነገሥት መካከል ባለው ጊዜ ዝርዝሩን ለመጻፍ ጊዜና ስፍራ የሚፈጅ ብዙ ፈተና ተቀጣጥሎ ሲደርስባቸው ሁሉንም ባሳበ ሰፊነት አሸንፈዋል።

በዚህም በግል ሥልጣናቸው ምክንያት የፈጸሙትን ያሳበ ሰፊነት ጠባይ ለመግለጽ ባንሞክር ላገሪቱ ያሳዩትን ያሳበ ሰፊነት ሞያ በጥቂት መሥመሮች እንጠቅሳለን። ለኢትዮጵያ ነጻነት ወደ ፊት እንደ መድን ሆኖ በመጨረሻ እንዲያገለግል በዓለም ማኅበር ውስጥ ኢትዮጵያ እንድትገባ ሲያደርጉ በዚህ ማኅበር እምግባት ምክንያት ኢትዮጵያ እንድትገባ ሲያደርጉ በዚህ ማኅበር መግባት ምክንያት ኢትዮጵያ ከኢጣልያ በጦርነትና በፖለቲክ በተዋጋችበት ዘመን ምንም እንኳን በወታደርና በመሣሪያ በኩል ተስፋ ያደረጉት እርዳታ ከግቡ ባይደርስ የመላ ዓለምን ያሳብ እርዳታን ወዳጅነትን መቄርቈርን አግኝታበታለች። ኢጣልያም በደንብና በሕጝ ፊት ተረትታ በቦምብና በመርዝ ብቻ ለማሸነፍ በቻለችበት ሰዓት በጠባብ አሳብ እጦርነቱ ውስጥ መሞት ወይም በርቅ በመስማማት አልተወሰኑም። ነገር ግን ያን ጊዜ ሕልም መስሎ የሚታየውን እርዳታ ለመጠየቅ ወደ ኤውሮፓ ሄዱ። ከዚያም ጊዜው ሲደርስ የተመኙትን እርዳታ ይዘው መጥተው ጠላትን አባረው በዙፋናቸው ለመቀመጥ ቻሉ። ከዚያ በኋላ ደግሞ ጠላታቸውን ለማባረር በረዳቸው በእንግሊዝ መንግሥት ወዳጅነት ተይዘው አገሪቱን በእንግሊዝ ሥልጣንና ክብር ውስጥ እንድትተዳደር በማድረግ እንዳሳበ ጠባብ አንድ መንገድ አልያዙም። ሰፊውን ፖለቲክ በሰፊ አእምሮ እያከናወኑ በቶሎ ከአሜሪካና ከመስኮብ ከፈረንሳዊና ከሌሎቹም ነጻ መንግሥታት ጋራ የተቋረጠውን ግንኙነት እንደ ገና ቀጥለው አገሪቱ እቀደመ ክብሯ እንድትመለስ ሲያደርጉ በዚህ አዋኪ ሥራ ከእንግሊዝ መንግሥት ጋራ የተደረገውን የውስጡን ፖለቲካዊ ግጭት አናውቅም። ነገር ግን በገሃድ መቀያየማቸውንና መጋጨታቸውን አልሰማንም። ይህ ሁሉ የፖለቲካ ጨዋታና ያስተዳደር ሐተታ ባሰብ ጠባብ አእምሮ ውስጥ መከናወን አይችልም።

በውስጥ አስተዳደር ደግሞ ወዳገራቸው እንደ ተመለሱ ባርበኛ በስደተኛ ከኢጣልያኖች ጋራ አብሮ በሠራው ሕዝብ መካከል ያለውን የመበላለጥ ፖለቲክ መርተው ከማሸነፋቸው በቀር ከዚህ በተረፈው ራሷ ኢትዮጵያ እንደ ሠለጠኑት አገሮች እንድትቄጠር ወታደር በመሣሪያ እንዲደረጅ በውቀት እንዲሠለጥን ወጣት በትምህርት እንዲጐለምስ የቤተ ክህነት አስተዳደር እንደ ሠለጠኑት አብያተ ክርስቲያናት መልክና ሥርዓት እንዲኖረው የሥጋዊና የመንፈሳዊ ጽሑፍ እንዲበረክት ጸሓፊንም ባለሥልጣንንም መምህራንንም ተማሪንም ለማበርታት በየግንባሩ እየተገኙ ከክፍሉ ባለ ተግባር ጋራ ከፍ ባለ በሚደመስስ አስተያየት ዕይተገባቡ ብዙውን ሥራ በሰፊ አሳብ እየመሩ ማከናወናቸውን ሰው ሁሉ የሚያውቀው ስለ ሆነ እኛ ላሁኑ ጽሑፋችን በምሳለኢነታቸው ከመጠቀም በቀር በስሑፍ እልመዘርዘር ጊዜና ስፍራ በከንቱ አንፈጅም።

አሁን ግን ይኸን ሁሉ አልፈን ከሥሩ የተንሣንበትን ያሳበ ጠባብና ያሳበ ሰፊን ሁኔታ ብቻ ለማመዛዘን ምንም እንኳን በትምህርት በስፍራ ቢለያዩ ሁለቱም ሰዎች በሆኑት በመምሬ ወልደ ሕፃንና በናፖልዮን መካከል ያለውን ልዩነት እንመልከት። መምሬ ወልደ ሕፃን ከጃናሞሬ ከቍራጭ መሬቴ አልወጣም ሲሉ ልውሰድዎ የሚላቸውን ሲገዝቱ ናፖልዮን ከትንሿ ከኮርሲክ አገር ተነሥቶ መላ ፈረንሳዊን መግዛቱ ከዚያም በማእከላዊ ኤውሮፓ እንደ ልቡ መንፋሰሱ አንሶት የእንግሊዝንና የመስኮብን አገር ጨምሬ ካልወረወርሁትና ካልነገሥኩበት እያለ ሲወጣ ሲወርድ በያለበት ሲባዝን የጠባይ ልዩነት በሰው ልጆች ላይ ቀልድንና ቁም ነገርን፣ ረብንና ከንቱን እያሳየ እንዴት እንደሚቀልድ ያሳየናል። የመምሬ ወልደ ሕፃን ባንድ ማሳና ጐዦ መገለል ለናፖልዮን ስንፍና ነው፤ የናፖልዮንም በዓለም ላይ መሮጥና መንሳፈፍ ለመምሬ ወልደ ሕፃን ሞኝነትና ከንቱ ነው። ለዚህ የሚያሳዝነው ለዚያ ያስደስተዋል። ሁለቱም የወደዱበትንና የጠሉበትን ምክንያት ለመግለጽ መንገድ ያገኛሉ፤ ለሁለቱም መንገዳቸው ያስሄዳቸዋል።

**ምዕራፍ ፰።**

**አሳበ ጽኑ (ግትር)።**

**ክሪስቶፎርስ ደጋማ ፖርቱጋላዊ - አቡነ ጴጥሮስ ኢትዮጵያዊ።**

የአካላት ክፍል (የአናቶሚ) ሊቃውንት ሐኪሞች በሰው ሁሉ ደምና ዐፅም መካከል ልዩነት ያደርጋሉ። ደምን ሲመረምሩ ቀይና ነጭ ረቂቃን የሕይወት ነፍሳት (ግሎቢል) መኖራቸውን እነዚህም ባንዱ ላይ በርክተው በሌላው ላይ ተቀንሰው ሲገኙ ሕማምንና ጤንነትን እንደሚሰጡ ያስረዳናል። እኛ ግን በበሽታ ከጠቈረው በቀር በቀዩ ደምና በነጩ ዐፅም ላይ ዐይናችንን ስንወርወር ሁሉም አንድ ዐይነት ይመስለናል። ምርመራ ሳያስፈልግ እንደዚሁ በማየትና በመስማት የሚታወቀውን እይሰውን ጠባይ ድምፅ የመልክ ቅርጽ አረማመድ ኅይል፣ የብርዕ አጣጣል ሳይቀር የተመለከትን እንደ ሆነ በሁሉም ልዩነት እንዳለ እንመለከታለን። በዚሁ አያያዝ ማናቸውም በዚሁ ዓለም ያለው የሚታየውና የማይታየው ነገር ሁሉ ከዚያውም በተለይ አሁን የተነሳንበት የሰው የሰው ጠባይ ልዩነትና ደረጃ እንዳለው ይበልጥ ወደ መረዳት እንደርሳለን።

ያለዚያ ግን ምንም እንኳን ባንድ ወገኑ የሚጐዳበት መንገድ ባይጠፋ ሰው ሁሉ ለዚህ ምዕራፍ አርእስት የሆነውን ያሳበ ጽኑን ሰው ጠባይ ቢይዝ ደ ያሰኛል ለማለት ይቻል ነበር። ዳሩ ግን በዚህ አነጋገር በመቅድሙ ላይ «የሰው ሁሉ ጠባይ ጨርሶ ተመስጋኝ ፈጽሞ ተነቃፊ አይደለም» ያልነውን መልሰን አናፈርሰውም። በዚህም ላይ ያሳበ ስኑ አስደሳችነት የታዋቀው ያሳበ ልልነት የአድር ባይነት ጠባይ ያላቸው ሰዎች በመኖራቸው ምክንያት ነውና እግዚአብሔር በሥልጣኑ እንደ አበባ ቀለምና ሽታ የሰውን ጠባይና ዐመል ለያይቶ ፈጠረ። የጥቅሙንና የጕዳቱንም ምስጢራዊ ዕውቀት ለርሱ እንተዋለን። እኛ ግን በተሰጠን ጠባብ አእምሮ የተለያየው የሰው ጠባይ በየመልኩ የሚፈጽመውን እየተመለከትን ለደጉና ለመጥፎ ጠባያችን የተስማማን እየመረጥን ገሚሱን ማመስገንና ገሚሱን መንቀፍ ፋንታችን አድርገነዋል።

ስለዚህ አሳበ ጽኑ ሰው የሚወደድበትንና የሚጠላበትን መንገድ አንባቢ ተገንዝቦ እንዳሳቡ ይመለከተው ዘንድ ጠባዩን ከዚህ ቀጥሎ መግለጽ እንሞክራለን።

ያሰበ ጽኑ ጠባይ ያለው ሰው ከበላይ ባለሥልጣን ጋራ ባለሟል ሆኖ በሹመት ወደ ከፍተኛ ደረጃ ለመውጣት ሀብቱንና ንብረቱን ለማጐልመስ ሲል በስውርም በገሃድም በሰው ላይ ተንኰል አይሠራም። በኑሮውም ምንም እንኳ የራሱን ጥቅም መጠበቁ ባይቀር ጥቅም ለማብዛት ሲል ወዳጁንና ጓደኛውን መሣሪያ አያደርግም። በጦርነትና በሽብር ጊዜ አለቃውን ከድቶ አገሩን ሸጦ ከጠላትና ጊዜ ካነሣው ሰው ጋራ ተደባልቆ ደስታ ማየት አይመኝም ጠቡም ፍቅሩም ፊት ለፊት ነው። ከልቡ በመነጨው ስሜት የወደደውን ይወዳል የጠላውንም ይጠላል። ለወደደው እስከ ሞት ድረስ መታመን የጠላውን እስከ መቃብሩ ድረስ ማባረር ይወዳል እንጂ ከሰው ለማድር ሲል የጠቡንና የፍቅሩን ስፍራ እንደ ሸሚዝ አይለዋውጥም። ከልቡ የተሰማውን ፊት ለፊት በገሃድ ከመናገር በቀር ባለቤቱ እሌለበት ሰውን ማማትና ማሾክሾክ አይወድም። ጊዜ ያነሣውን ዘመናይ ሰው ደስ ለማሰኘት የሚታማውን ሰው አብሮ አያማም፤ ያለመንገዱ የተመሰገነውም ቢኖር በመፍራት ምስጋናውን መደግፍ አይሆንለትም።

የሰውንም ስሕተት ቢቻለው ይሸፍናል እንጂ በጉባኤ በማውራት ሥቆ በማሣቅ ወንጅሎ በማስወንጀል ሰውን አያሳጣም።

በጠባዩ ኵሩና ነጻ የሆነ በራሱ የታመነ ከሰው የማይፈልግ ነው። በዘመኑም ሁሉ ስብስብና ጭምት ነው። በጉባኤም በግብዣም ከትልልቅ ሰው ጋራ በመቀመጥ ሰውነቴን ላስከብር አይልም። ምክንያቱም ባንድ ወገን ሰው ይበልጠኛል ብሎ ስለማያምንና በሌላው ወገን በሰው ጥግ ተለጥፎ መከበርን ስለሚጠላ ነው። የሰው ጥገኛ ሆኖ መከበርን መሾምን እርሱ ከትልቅ ውርደት ይቄጥረዋል። እንደዚሁም አሳበ ጽኑ ሰው «አሌ» ብሎ ከካደ በኋላ የካደውን በክርክር በማስረጃ ብዛት መልሶ ማመን ይቸግረዋል። ሌላው በርሱ አንጻር ያለው አድር ባይ ጊዜ ካነሣችው ባለሥልጣኖች ጋራ ክርክር የዠመረ እንደ ሆነ «እውነት» ከርሱ ጋራ መሆኑን ልቡ እያወቀ ለወደደው ሲል ተሳስቻለሁ አጥፍቻለሁ እያለ ዐውቆ ይረታል። ሲዋሹ አብሮ ይዋሻል የበላዮቹ ማናቸውንም ሀኬትና ዐመፅ ሲሠሩ ከመተባበር በቀር ቢቻል ለመምከርና ለመውቀሥ ባይቻል በዚህ ነገር የለሁበትም ብሎ ለመለእይት (ለመነጠል) አይደፍርም። በዚህ ዝቅተኛ ጠባዩ መፈራትን መከበርን ምስጋናን ከንቱ ውዳሴን ከሚወዱ ባለሥልጣኖች ዘንድ የሹመትም የገንዘብም ብዙ ጥቅም ያገኝበታል።

አሳበ ጽኑ ሰው የሆነ እንደ ሆነ ዐላማው «እውነቱን ተናግሮ እመሸበት ማደር» ስለ ሆነ በማናቸውም ጊዜ ካነሣው መኳንንትና መሳፍንት ጳጳሳትና ነገሥታት ጋራ እውነተኛነቱን ከልቡ ተረድቶ በያዘው ነገር ክርክር የዠመረ እንደ ሆነ ፊቱን ሳይቀልስ ዐይኑን ሳይጨፍቅ ገትሮ ለመርታት ይታገላል። መርታቱንም በጉባኤ ላይ መግለጽድ እስ ይለዋል። «እሺ ይበልጣል ከሺ» የሚባለውን ተረት በደፈናው ተቀብሎ አይሠራበትም። ዳሩ ግን እነዚህ የበላይነት ያላቸው ሰዎች በሥልጣን የበላይ እንደ መሆናቸው መጠን የአእምሯቸውና ያስተያየታቸው ደረጃ በዚያው መጠን ከፍ ብሎ በተመልካችና በሰሚ ዘንድ እንዲታይ ከመጣራቸው የተነሣ እውነት ከነርሱ ማሳፈር እንጂ ከነርሱ በታች በሆነው ሰው እንኳን በጉባኤ ብቻ ለብቻ ቢሆንም «እውነትህ ነው» በልው መረታት ክብራቸውን እንደ ማዋረድ ይቄጥሩታል። ስለዚህ ይኸን በመሰለው ግትርና አሳበ ጽኑ ሰው ላይ በስውር ችግር ለመፍጠር አይመለሱም። በሐሰትም ነገር ተከሶ እፊታቸው በቀረበና የዕድሉ ውሳኔ በቀጥታም በተውዘዋዋሪም እጃቸው ላይ በወደቀ ጊዜ ዕድሉን በማቃናት ወይም ቀጥተኛውን የእውነት መሥመር በመከተል ፈንታ እይግትርነቱን ቂም ለመበቀል ብቻ በሐሰተኛ አስተያየት ያጠሙበታል። በዘመኑም ከፍ ያለ ደረጃ እንዳያገኝ ይጠባበቁታል። ለጋራ ሰራተኝነት የሚፈልጉትም የሱ ጠባይ ያላቸው ጥቂቶቹ ባለሥልጣኖች ናቸው።

ስለዚህ የዚህ ዓለም ኑሮ ላሳበ ጽኑዎች አስቸጋሪ ላሳበ ልሎች ግን ገር ሆኖ ይኖራል። አሳበ ልሎች ወደ ነፈሰበት በመንፈስ የጊዜውን አኳኋን አይቶ በማደር በተድላ በደስታ ሲቀማጠሉ ከሹመት ወደ ሹመት ሲተላለፉ አሳበ ጽኑዎች ካሳባቸው ጽናት የተነሣ ጊዜን አይተው ማደር ወደ ነፈሰበት መንፈስ የማይዋጥ መራራ ጕርሻ እየሆነባችወ ሲራቡ ሲጠሙ ሲታረዙ ሲቸገሩ ሲጋዙ ሲታሰሩ ሲፈቱ ይታያሉ። የዚህም ሰበብና ጠንቅ እስከ ቤተ ሰባቸው ድረስ ዕይዘለቀ ትዳራቸውን እማደኽየት ይደርሳል።

አሳበ ጽኑ (ግትር) የሆነ ሰው የዲፕሎማሲ መሪ ለመሆንና የልቡን አሳብ ሰውሮ ከጠላቱ ጋራ እንደ ወዳጁ በመሣሣቅ የማይሆነውን ነገር የሚሆን አስመስሎ በዘወርዋራ መንገድ ሰውን በመሸንገል ግራ ይገባው እንደ ሆነ ነው እንጂ ለጦር መሪነት በዚህ አያያዝ የሚገባውና የሚስማማ ነው። ከልቡ ፈቅዶ ባዛዥነት ወይም በታዛዥነት ውጊያ የዠመረ እንደ ሆነ ጠላቱን እስከ መጨረሻ አባሮ ማሸነፍ ወይም ሲያባርር ተመቶ መሞት እንጂ ወደ ኋላው መሸሽ ወይም አገሩንና ወገኑን ከድቶ ደም ከተቃባው ጣላቱ ጋራ ታርቆ መኖር አይሆንለትም። የግትርነት ጠባይን እልከኛነት እንቢተኛነት ዳንዴነት የተዋሐደው ስለ ሆነ አለቃውና የጦር ጓደኞኡ ከሸሹ በኋላ እርሱ ሽንጡን ገትሮ እስከ መጨረሻ ተዋግቶ ይሞታል። ወይም ደፋርና ጪስ መውጫ አያጣም እንደሚባለው ዕድሉ ቀንቶት ድል አድርጎ በጠላቱም በወዳጁም ዘንድ ይደነቃል። ለጊዜውም የጦር ዐቅድ ተበላሽቶበት ያለውድ ስፍራና ጌዜ ለመለወጥ የተገደደ እንደ ሆነ የእልከኛነት ጠባዩን በመዋል በማደር በፍርሀት ሳያቀዘቅዝ ብቻውን ወይም ጥቂቶች ታማኞቹን ይዞ ከርሱ ሺ ጊዜ የሚበልጡትን ጠላቶቹን መልሶ ለመግጠም አያመነታም። ገላጋይንና መካርንም አይቀበልም። እንሽሽ ወይም እንታረቅ የሚለው ለርሱ ጠላቱ ነው። ያገራችን የጦር አለቆችና ወታደሮች «እንቢ ባይ አሻፈረኝ ባይ፥…….» እያሉ በመፎከር የወንድነት ጠባያቸውን የቀረውም ቢቀር ምኞታቸውን ይገልጹልናል። የሰው ምኞቱም እንደ ጠባዩ ነው።

አሳበ ስኑ የሆነ ሰው በዳኝነትና በፍርድ ቦታ የተቀመጠ እንደ ሆነ እይሰው ፊት አይቶ አያደላም። የበላይንም አስደስታለሁ ብሎ ወይም ምልጃ ተቀብሎ ፍርድ አያጣምም። ለመቀበል የተገደደበት ምክንያት እንኳ ቢኖር ምልጃና መታያ ተቀብሎ ፍርድ ከማጣመም እውነቱን ለባለውነቱ መፍረድና የተቀበለውን መመለስ ይመርጣል። አሳበ ጽኑ ሰው በዚህ ጠባዩ በወዳጁም በጠላቱም ዝንድ በመልካም ዝና ይገመታል። ቢወድቅም ቢደኸይም ለርሱ የሐቀኝነት ግምቱ ዋና ቅርሱ ነው። እክደኸየም፥ በኋላ እንደ ገና ለመነሣት የከሓዲነት ወይም ዝቅተኛና አሳፋሪ የሆነ ሥራ በፍጹም አይሠራም። ከወዳጁም ከጌታውም ጋራ ቢሆን እርሱ ራሱም ጌታ እንደ ሆነ ካሽከሮቹ ጋራ በማናቸውም ምክንያት የስደት የመከራ የሞት አደጋም ቢሆን ይካፈላል እንጂ ችግርን ረኃብን በመፍራት ተድላ ደስታን በመፈለግ በክፉ ቀን አይከዳም። ያሰበውን የተናገረውን እንደምንም ታግሎ ወደ መጨረሻ ለማዝለቅ ይጥራል። ለሰው የሰጠውንም ተስፋ በታማኝነት ይፈጽማል። የተናገረውን ከማጠፍ ያሰበውን ከመተው የሰጠውንም ተስፋ ከመካድ ሞትን ይመርጣል። የይሉኝታ እውነተኛ ትርጓሜ በርሱ ላይ ይገልለጻል። እንዳሳበ ሰፊ አዙሮ ተመልካች ነው። ሰውን ደስ ለማሰኘት ወይም ከዝቅተኛ ደረጃ ለመተላለፍ ሲል ያላሰበውንና ከልቡ የሌለውን መናገርም መጻፍም አይወድም። ጊዜ ካነሣው ባለሥልጣን ጋራም ቆሞ ሲነጋገር ሳይርበደበድ እንደ ኰራ ወይም ባዘቦቱ ቀን ያለውን አቋም ሳይለውጥ ይነጋገራል። በዚህ ጊዜ ግን ሐቅንና እውነትን አጥብቀው በማይከተሉ ባለሥልጣኖች ዘንድ ቂምን ያተርፋል።

ጊዜ ያነሣውን ባለስልጣን በከንቱ ማወደስና መለማመጥ እንደ አድር ባዮችም ይስበረኝ ይሥነጥረኝ ማለት አይወድም። ፈልገው ወዳጅ ካላደረጉትና ካላቀረቡት በቀር የማንንም ሰው ወዳጅነት የማንንም ባለሥልጣን ባለሟልነት ለማግኘት ሲል ደጅ በመጥናት አይወጣም፤ አይወርድም። ካልተጠራ ካልተፈለገ በቀር እርሱ ለማናቸውም ነገር አለው አለሁ ማለት አይወድም። ስለዚህ ላሳበ ጽኑ ሰዎች ይህ ዓለም አስቸጋሪ ይሆንባቸዋል የተባለበት ምክንያት ይ ነው። በዚህ ጠባያቸው ከማዕረጋቸውና ከተድላቸው የሚወርዱበት ትልቅነት እያላቸው ረዥም ዘመን እንደ ተርታ ሕዝብ የሚኖሩበት አንዳንድ ጊዜም ከቤተ ሰባችው ተለይተው እስከ መሰደድ ካገር እስከ መቅበዝበዝ አንዳንድ ጊዜም እስከ መታሰር እስከ መሞት የሚደርሱበት ምክንያት ይኸን በመሳሰለው ነው።

ከትልቅ ሥልጣን ላይ የወጡም እንደ ሆነ በእልክ የወደዱትን የመጥቀም የጠሉትንም የማጥቃት መንገድ ስለሚታይባቸው ብዙ የሚበላሽባቸው ያስተዳዳሪነት ግምት አለ። እነርሱ ካልተሰማቸው በቀር ሰው እወድኻለው ብሎ ቢያመሰግናቸው ከመታዘዝ በቀር ምስጋናውን አይቀበሉም። ወገን ለማድረግም እነሱው ፈቅደው ካልመረጡና ወገን ካላደርጉ በቀር በነሱ ለመወደድና ወገን ለመሆን ከሰው ብዙ የመቀባጠር ሐተታ ቢቀርብላቸው እላይ እንዳልነው ትርፉ ትዝብት ነው እንጂ በልባቸው አያስገቡትም። በቤተ ሰብ ወይም በወዳጅ በኩል አደራና ልመና ቢመጣባቸውም ከሰነዘሩት አሳብ መለወጥ ያዳግታቸዋል። በዚህ ምክንያት የነዚህ ሰዎች ቂማቸው አደገኛ ነው። ወዳጅነታቸው ደግሞ አንዠት የሚያርስ ነው። እነሱ ወደው ክርስትና ያነሡትን ወይም የጡት አባት የሆኑትን አለዚያም ዘመድ ያደረጉትን ሰው በማናቸውም ሰዓት አይከዱትም። አስፈላጊም ሆኖ ሲገኝ ሕይወታቸውን ለወደዳቸው በመሠዋት ወዳጅነታቸውን ለዘላለም ያጸኑታል።

ተገዝተው ጥብቅና እንኳን የቆሙ እንደ ሆነ ከሥርዓቱና ከሥር ነገሩ እየወጡ ከገዛቸው ሰውዬ ባለጋራ ጋራ ከባለጕዳዩ ይበልጥ እነሱ የመረረ ጠበኛ ሆነው ይገኛሉ። ካንደኛው ወገን ገንዘብ ተቀብለው የተገዙለትን ሰው ከድተው ነገር ያጠፋሉ ማለት ዘበት ነው። በዚህ ዐይነት ሁኔታ በመሟገትና ባለጋራን በማጥቃት ጥብቅና ለገዛቸው ሰው እስከ ዕድሜ ልኩ ባለ ውለታ ሆነው ይኖራሉ። ሲሞቱም «ያደባባይ ኩታዬ መመኪያዬ፣ ኵራቴ» እየተባሉ ከዘመድ ይበልጥ ይለቀስላቸዋል።

ያሳበ ጽኑ ጠባይ ያላቸው ከድኻም ከሀብታምም ወገን የሆኑ ሰዎች በውጭ አገርም በኢትዮጵያም ሞልተዋል። ለዚህ ሁሉ ምሳሌ አድርጌ እጠቅሳቸው ዘንድ ባሳቤ ትዝ ያሉኝ ስለ ኢትዮጵያ ሕይወታቸውን በፈቃዳቸው የሠዉት የፖርቱጋሉ ተወላጅ ክሪቶፎሮስ ደጋማና ስመ ጥሩው ጳጳስ ጴጥሮስ ናቸው።

**\***

ግራኝ መሐመድ ባ፲፭፻፴ ዓ.ም ላይ በዘመኑ ኅያል የነበረውን የቱርክን መንግሥት ታላቅነት ተደግፎ ክርስቲያን የኢትዮጵያን ንጉሥ ዐፄ ልብነ ድንግል አሸንፎ ኢትዮጵያን በወረረ ጊዜ ኅያሉ የክርስቲያኑ የፖርቱጋል መንግሥት ደግሞ ለኢትዮጵያ ረዳት ለመላክ አሰበ። በዚህ ጊዜ ኢትዮጵያውያንን ለመርዳት ከህንድ ለሚመጡት ወታደሮች አዝማች ይሆን ዘንድ ክሪስቶፎሮስ ደጋማ በትእዛዝ ሳይሆን በፈቃዱ ለመነ። ከተፈቀደለትም በኋላ ከጭፍሮቹ ጋራ መጥቶ የግራኝን ጦር በእልክ ይዞ ያለ ዕረፍት ያሳድድ ዠመር። ዳሩ ግን ያሳዝናል፤ በመጨረሻ እጦርነቱ ላይ ቄስሎ በጠላቶቹ እጅ ተማርኮ እግራኝ መሐመድ ፊት ቀረበ። ግራኝ የዚህን ሰው ጀብዱና ወንድነት ያውቅ ነበርና በውል ሊምረው ፈቅዶ ነበር። ውሉን ግን ላሳበ ጽኑዎች ምሳሌ ለመሆን የቻለው ክርስቶፎሮስ ደጋማ አልተቀበለውምና ወዲያው ተገደለ። ከግራኝ መሐመድ ለክሪስቶፎሮስ የቀረበው ውል ይህ የምናሳውሰው ነው። «መድኅኒት፥ ታውቃለህና እነዚህን በጦርነት ላይ የቄሰሉትን ዘመዶቼን አክምና ልማርኽ ይኸንንም እንቢ ብትል ከጦርነቱ ላይ ወደ ኋላ የሸሹት የፖርቱጊዞችና ኢትዮጵያውያን የሸሹበትን መንገድ አሳየኝና ልተውኽ ቢለው ሁለቱንም እንቢ አለው። «እንግዲያውስ ሁሉም ይቅርና ክርስቲያንንትህን በእስላምነት ለውጥና ማዕርግና ክብር ልስጥኽ» ቢለው ክሪስቶፎሮስ እንኳን ሃይማኖቱን ሊለውጥ እንደ ታሰረ ግራኝ መሐመድ ለዚሁ ጥያቄ እፊቱ ቁሞ ሳለ ሰድቦ እፊቱ ላይ ምራቁን ተፋበት ይባላል። ከዚህ በኋላ ግራኝ መሐመድ ራሱ በታላቅ ቍጣ የክሪስቶፎሮስን ራስ በመጥረቢያ ቄርጦ የምሥራች ለማለትና ግዳይ ለመጣል ወደ ቍስጥንጥንያ (ኮስታንቲኖፕል - እስጥንቡል) ለቱርክ ሡልጣን ላከው። ታሪኩን የፕርቱጋል ዠግንነት በተባለው መጽሐፍ ተመልከት።

የአቡነ ጴጥሮስንም የግትርነት ጠባይና በዚህ መንገድ የመሞታቸውን ታሪክ የማያውቅና ያልሰማ ኢትዮጵያዊ ያለ አይመስለኝም። ምንም እንኳን ግራዚያኒ ጨካኝነቱ የታወቀ ቢሆን እርሳቸውን ግን በኢትዮጵያ ላይ የኢጣልያንን መንግሥት ገዥነት ዐውቀው በነጻነት ሊለቃቸው አባብሏቸው ነበር። ነገር ግን ለርሳቸው አገራቸውን ኢትዮጵያን ንጉሠ ነገሥታቸውን ቀዳማዊ ኃይለ ሥላሴን ልደው የኢጣልያንን መንግሥት ገዥነት መቀበል የማያሰብ ነገር ሆነባቸው። ከሀገ ፍቅርና ከሃይማኖታዊ ተጋድሎ በዛቻና በፍርሀት ሳያዘነብሉ ባሳበ ጽኑነት መራራውን የሞት ወንዝ በደስታ ተሻገሩ። ከተሻገሩም በኋላ ያሳባቸው ጽናት ባገራችንም በውጭ አገርም ሳይቀር ዘለዓለማዊ መታሰቢያ አተረፈላቸው። እርሳቸው ግን ይህን ተጋድሎ የፈጸሙት ለማያወላውለው ጠባያቸው ነበር እንጂ እኔ ከሞትሁ በኋላ በመልኬ ሐውልት ይቀረጽልኛል ብለው ተስፋ ያደረጉ አይመስለኝም። የሀገር ፍቅርን ለተደገፈ ላሳባቸው ጽናት እንጂ ለዋጋ አላደረጉትም።

የጠባይና የባሕሪ ሥነ ፍጥረት ባያስገድድ ኖሮ ኅሊና ያልፈቀደውን ከመቀበል በልብ የሌለውንም ከመናገር ኅሊና ያዘዘውን የጽድቅና የእውነት መንገድ እንደ ያዙ በነዚህ በተጠቀሱት ሰዎች አምሳል ከዚህ ዓለም መሰናበት አንባቢንም ሰሚንም ደስ ያሰኝ ነበር። ነገር ግን ይህ ጕልሕ ፍልስፍና የዚህን ዓለም ተድላ ደስታ ለሚያጣጥሙ ሰዎች ይልቁንም ላድር ባዮች በጣም ረቂቅና ሊገባቸው የማችይል ፍልስፍና ይሆንባቸዋል። በነሱም ዘንድ መዳን ሲቻል በእንደዚህ ያለ ሁኔታ በመጥረቢያ መቈረጥና በጥይት መደብደብ ጨርሶ ከመታለልና ራስን ከመጕዳት ይቄጠራል። እነዚህን የመሳሰሉ ሰዎች በዚህ ዓለም እየበሉ እየጠጡ ፀሓይ እየሞቱ መኖር ዋና ዓላማቸው ስለ ሆነ ከዚህ ዓለም የሚለዩት በግድ ሞት ሲያስገድዳቸው ብቻ እንጂ ለበጎ ተግባር በመሥዋዕትነት አይሞቱም። ከሞት ለመቅረትም ማናቸውንም ኅጢአትና ክሕደት ቢሠሩ ግድ የላቸውም። የነሱንም ጠባይ ይነስ ይብዛ ቀጥሎ ያለው ምዕራፍ ያስረዳል።

**ምዕራፍ ፱።**

**አድር ባይ (አሳበ ልል)።**

**አንድ የኢጣልያ መኰንን ካንድ ኢትዮጵያዊ ጋራ - ዋናው አርበኛና የባንዳ አለቃ።**

ፍጡር ሁሉ አንዱን አንዳንዱ መልካም አንዳንዱ ክፉ ጠባይ ያለው መስሎ ይታየናል፤ ነገር ግን አብዛኛውን ጊዜ የሚበዛው ሰው ክፉና ደግ የምንለውን ጠባይ አደባልቆ የያዘ ሆኖ ይገኛል። ይኸውም ባሕርይ ሆኖበት ከድጉ ጋራ እንደ እመጫት አዝሎ የያዘውን ክፉ ጠባይ ትቶ መልካሙን ጠባይ ብቻ እንዲከትል ክርስቲያን የሆነው በወንጌል እስላሙም በቍርኣን፤ ይሁዲው በብሉይ ኪዳን ቢሰበክም በብዙ ተግሣጽና ምክር ቢያስጠነቅቁትም አስተዳደግና ትምህርት ቢያሸውም ክፉውን ፈጽሞ ለመተው አስቸጋሪ ነገር ሆኖበት ዘለዓለም ይኖራል። በመንፈሱ እንኳን ፍጹም ደግ ለመሆን ቢመኝ በሥጋው ይኸውም ማለት በጠባዩ ታውኮ ይኖራል። ይኸንንም ቅዱስ ጳውሎስ ለሮሜ ሰዎች በጻፈው መልእክቱ በምዕራፍ ፯ ግሣሴ ሳይሆን ራሱን በውስጡ እየጨመረ በፍልስፍና አስፋፍቶ ጽፎታል። ስለዚህ በዚሁ መሠረት ሰው መጥፎውን ትቶ ፍጹም መልካም የሆነውን ጠባይ ሳይዝ ለዚህ ዓለም ኑሮ በሁለቱም መልካም የሆነውን ጠባይ ሳይዝ ለዚህ ዓለም ኑሮ በሁለቱም መንገድ ጥቅም እንደሚያገኝባቸው ሁሉ መልካሙንና ክፉውን እደባልቆ በሚያስፈልጉበት ጊዜ እየሠራባቸው መኖር እንጂ ከሁለቱ አንዱን ብቻ መያዝ አልሆነለትም። ይኸውም ክፉና ደግን የማፈራረቅ ጠባይ አንዳንድ ጊዜ ወንጌልንም ቍርኣንንም ባልሰሙ በአረማውያን ዘንድ ሲፈጸም ይታያል። በዚህም ምክንያት በጎ ተግባር የሚገኘው ከሃይማኖት ትምህርት ብቻ ሳይሆን የሰው ጠባይ በባሕርዩ የሚፈልገው ነገር መሆኑ ይገለጻል።

የሰው ጠባይና ባሕርይ ደግሞ ደካማ በመሆኑ ድጋፍ ቀይም አሳሳቢ ፈላጊ ነውና በእግዚአብሔር የሚያምኑ ሕዝቦች ባንድ ወገን በመጭው ዓለም የሚገጥማቸውን የገነትን ኑሮ ተስፋ በማድረግ የሲኦልን ኑሮ በመፍራት ክፉውን ለመሸሽ ደጉን ለመከተል ይታገላሉ። በሌላው ወገን ደግሞ የክርስትና ሃይማኖት ቀሳውስትና ሐዋርያት ምእምናን የእግዚአብሔር አብን ቸርነት የኢየሱስ ክርስቶስን ፍቅር በማሰብ ለዋጋ ማግኘት ማጣት ብቻ ሳይሆን በፍቅሩ ለመኖርና ከእርሱ አንድነት ተሳታፊ ለመሆን የሱን የደግነት ምሳሌ ለመከተል ብቻ ካረማውያን ይበልጥ በብዙ ተጋድሎ ደግነትና ትሩፋት ያደርጋሉ። ከነዚህ ውስጥ ደግሞ እንኳን የእግዚአብሔር ቃል ተጨምሮ እንዲያውም በጠባያቸው የርኅራኄ መንፈስ ያላቸው ሙያቸውን ደግ ሲሠሩ ቢውሉ የሚደስቱ አሉ።

ሰው ክፉና ደግን ሁለቱን ጠባይ አጣምሮ የመያዙን መንገድ ለመግለጽ ስንፈልግ ደግ ጠባይ በመሰለን ውስጥ ክፉ መጥፎ፥ ጠባይ በመሰለን ውስጥ ደግ ነገር ተቄራኝቶት እናገኛለን። ለምሳሌ ባመሰንገነው ባሳበ ጽኑ ጠባይ ውስጥ በብዙ ረገድ የተመሰነበት መንገድ ሲኖር በግትርነቱ ምክንያት የሚሠራው መጥፎ ነገር መኖሩን በትንሹ ገልጠናል። ይኸውም ወንጌል ወዳጃችሁንም ጠላታችሁንም ባንድነት ውደዱ ሲል አሳበ ጽኑ ባንድ መንገድ ጠላቱን እስከ መቃብር ማሳደድ ወዳጁን እስከ ፍጻሜ እምውደድና ለሱም ራሱን አሳልፎ እስከ መስጠት የሚያደርስ ጠባይ አለውና በወንጌል የተጻፈውን ከመጣስና ክፉ ከመሥራት አልዘለለም። በዚሁ ጠባዩ እገሌ ትግር ነው ሲባል ባለጌ ነው ልቡ ሰፊ አይደለም የመባል፥ ነቀፌታ ኧልው። ደግሞ የጠባዩ መጥፎነት ካሳበ ጽኑ ይብሳል ብለን የገመትነው አሳበ ልል ወይም አድር ባይ የኅሊናና የይሉኝታ ሰው ባለመሆኑ ወደ ነፈሰበት በመንፈሱ ኅጢአተኛነቱ ሲታወቅ ባንድ ወገን ደግሞ ከደስተኛው ጋራ ደስ ይበላችሁ ለተሾመው ተገዙ እንደሚባለው ከማናቸውም ሰው ጋራ ተመሳስሎ የመኖር ጠባይ ስላለው የመልካንም ተግባር መልክ ባንድ ፊቱ አሳይቷል። ስለዚህ ሰው መጥፎና ጥሩ የሚለው ትክክለኛ ግምት መሆኑን እግዚአብሔር ብቻ ያውቃል ከማለት በቀር የሚሻል ነገር የለም። ስለ ምን በሰው ዘንድ የተገመተው ከእግዚአብሔር ግምት ጋራ ብዙ ጊዜ ይለያያል።

ለምሳሌ ኤልያስ ነቢያቶችኽና አንተን የሚያምኑኽ ሁሉ ጠፉ፥ እኔ ብቻ ተረፍሁ ብሎ ለእግዚአብሔር ቢነግር «ለብዔል ዜቡል ጕልበታቸውን ያላንበረከኩ ፯ ሺሕ ሰዎች አሉኝ» የሚል መልስ አገኘ። መጽሐፈ ነገሥት ቀዳማዊ ምዕራፍ ፲፱ ቍጥር ፲፬ ፲፰ ድረስ።

፪ኛ አይሁድ በአመንዝራነት የተያዘችውን እንዲፈርድባት ለጌአችን ለኢየሱስ ክርስቶስ ቢያቀርቡለት «ከናንተ ኅጢአት የሌለበት ይውገራት» ባለ ጊዜ ሁሉም ራሳቸው በሚረዱት ኅጢአታቸው አፍረው ወደ ሁላቸው ሸሹ። የዮሐንስ ወንጌል ምዕራፍ ፰ ቍጥር ፫ ፲፩። በዚህም የሰውንና የእጥባዩን ኅጢአተኝነት እንረዳለን።

፫ኛ አመንዝሮች በፍጹም ይኰነናሉ ጽድቅና መንግሥት ሰማያት የኛ ናት ብለው ከልባቸው ሰለሚያምኑት ጸሐፍት ፈሪሳውያን ጌታችን ሲናገር ደግሞ እንዲህ ብሏል «መንግሥተ ሰማያት በመግባት አመንዝሮች ይቀድማሉ» ማቴዎስ ምዕራፍ ፳፩ ቍጥር ፴፩። ስለዚህ ለኔ እንደሚመስለኝ ትልቅ አደጋና ትልቅ ደሳ ያገኛቸው ሰዎች ለጊዜው እኩል እንደሚደነግጡ አድር ባይንና አሳበ ጽኑን ሁለቱንና ሌሎችንም ጠባዮች ሁሉ በሙሉ መንቀፍ ወይም በሙሉ ማስመስገን አለመቻሉን አሳስቤ ከዚህ በተረፈው ደግሞ አንባቢ የራሱን ፍርድ እንዲሰጥ ካሳበ ጽኑ በኋላ ያሰበ ልልን ወይም የአድር ባይን ጠባይ ከዚህ ቀጥሎ መዘርዘር እንዠምራለሁ።

አድር ባይ ለሚባለው ሰው ባገራችን ብዙ የቅጽል ስም ይሰጠዋል። ገሚሱ ቀላማጅ ተለማማጭ ገሚሱ፥ አከንፋሽ፣ እወደድ ባይ እባላ ባይ፥ ይለዋል።

አድር ባይ ባነጋገሩ ከራሱ ይልቅ ለሰው የሚያስብ መስሎ ይታያል፤ በውነቱ ግን ለሰው የሚያስብ መስሎ የሚታየው በመጨረሻ የራሱን ጕዳይ ለማከናወኛ እንዲመቸው ነው እንጂ፣ ከልቡ ለሰው አስቦ አይደለም። ስለዚህ ከባለሥልጣንና ጊዜ ካነሣው ሰው ጋራ በተገናኘ ጊዜ የራሱን ጕዳይና የራሱን መከበሪያ ሳይጠውስ ስለነሱ ጤንነት ስለ ሥራቸው ስለ ቤት ትዳራቸውም ሳይቀር ማነጋገርና ማሰብ መምከርም ይዠምራል። ሰውም ለራሱ ጉዳይ አሳቢ መስሎ የታየውን የመውደደ ጠባይ አለውና አድር ባይ እንደዚህ፥ ያለውን በሚወዱ ባለሥልጣኖች ዘንድ በዚሁ ምክንያት መወደድንና መፈለግን ያገኛል። ከዚሁ አቀጣጥሎ የራሱን ጕዳይ ለማከናወንና ጥቅም ለማግኘት መንገዱ ጥርጊያ ይሆንለታል። በእንደዚህ ያለ መንገድ መጠቀምን ስለ ለመደ ሁል ጊዜ ከታላላቅ ሰዎች ሲገናኝ ከመጣበት ከራሱ ጕዳይ በፊት እንደ መቅድም ስለነሱ ጉዳይ መነጋገር ይዠምራል። ከዚህም አያይዞ እፊታቸው ወይም ሊነግሩለት እሚችሉት ወዳጆቻቸው ፊት ክብራቸውንና ችሎታቸውን እያገነነ ማውራት ይወዳል። ይኸውም እላይ እንዳልነው ለጥቅሙና ለጠባዩ ነው፣ እንጂ በርግጥ እውነተኛውን ተመራምሮ ራሱ በተረዳው መንገድ አይደለም። የሚወደውና የሚያከብረውም ጊዜ ያነሣውንና ሰዎች ሲወዱና ሲያዳንቁ የሰማውን ነው። ጊዜ ካነሣው ሰው ጋራ መነጋገርና መጫወት ከርሱም ጋራ መውጣት መግባት ደስ ይለዋል። በዚህ ሁኔታው አብዛኛው ጊዜ በዚህ ዓለም ኑሮ ይጠቀማል። በሹመት ደረጃም ወደ ላይ ከፍ ይላል። መልሰው ባይጋብዙትም ጊዜ ያነሣቸውን መጋበዝ ይወዳል። ጊዜ ያላነሳውንና የተቸገረውን ሰው የጋበዘ እንደ ሆነ ግን ከክስረትና በከንቱ ገንዘቡን እንዳባከነ ይቄጥረዋል። ከትልቅ ሰው ጋራ በጋብቻ በጡት አባትነት በክርስትና መዛመድ ደስ ይለዋል። ይኸንኑ ለማግኘት የጥንት ጓደኛውን ትቶ አዲስ ጓደኛ ሲፈልግ ከልብ የምታምነውንና የምትወደውን ድኻ ሚስቱን ፈቶ ከማትወደው ባለ ጊዜ ሴት ጋራ ሲጋባ ኅሊናውን አይወቅሠውም፤ በማናቸውም ጊዜ የሚናገረውና የሚፈርደውም ፊት አይቶ የጊዜን አካሄድ ተመልክቶ ነው እንጂ ድኻና ጌታ ሳይለይ በትክክል መፍረድ አይችልም። ይኸን እንደማይችል እንደዚሁም ዘመን ያነሣው ሰው የተናገረውን ስሕተተኛውን እንደ እውነተኛ ንግግር ሥቆና አጨብጭቦ መቀበል ነው እንጂ «አይደለም» ብሎ ፊት ለፊት ለመከራከርና ለመቃወም አይደፍርም። ጊዜ ከጣለው ሰው የሰማውን ንግግር ግን ምንም እውነት ያለበትና ያዋቂ ንግግር ቢሆን ዐቃቂር ፈልጎ ለማስተባበል ዕውቀትና ጕልበት ይመጣለታል። እንደዚሁም ዛሬ የተናገረውንና የፈረደውን ነገር፤ ጊዜ ያነሣውን ተከራካሪ ለማስደሰት ወይም በነገሩ ተጠቃሚነት ካለው ባለሥልጣን ዘንድ ሞገስ ለማግኘት ነገ ለውጦ ለመናገር ለመፍረድ ቅር አይለውም።

ዛሬ በሥልጣኑ ምክንያት ያከብረውና እወድኻለሁ እምቶልኻለሁ ይለው የነበረውን ሰው ነገ የተሻረና የወደቀ እንደ ሆነ መልሶ ይከዳዋል። ቢጠጋውም «የት ነበር የምተዋወቀው?» እስከ ማለት ይደርሳል። እስከዚያ ይደሳል። እስከዚያ ግን ጊዜ ላነሣው ሰው ሲአዘዝና ፍጹም ፈቃደኛነቱን ሲገልጽ ግሩም ነው። ለምሳሌ የዚህ ጠባይ በጣም የበረከተበት ሰው አንድ ጊዜ ያነሣው ዘመናዊ ሰው ወዳጁን ሲደበድባት ባየ ጊዜ ለወዳጁ በመርዳት ይኸውም ቢቀር በመገላገል ፈንታ፥ ለወዳጁ መደብደቢያ ብትር ማቀበል ወይም ደብዳቢው ባለ ጊዜ ለመደብደብ እንዲመቸው የወዳጁን እጅና እግር ጠፍቶ መያዝና ማስደብደብ ደስ ይለዋል።

ጠባዩም ግርግርና ሀይ ሀይታን ሳይልኩት መላክን ሳይለምኑት አምጋገርንና ማስተባበርን ይወዳል። ለዚህ እንደ ምሳሌ አንድ ያለፈ ነገር አስታውሳለሁ።

**\***

የኢጣልያ መንግሥት ኢትዮጵያን በወረረበት ዘመን ከዚያውም በግራዚያኒ አደጋ ምክንያት የከተማውን ሕዝብ ግማሹን እየገደሉ ግማሹን፥ እያሰሩ ባሠቃዩት ጊዜ ከሞት የተረፈውን ከያለበት ሰብስበው ባንድ ቦታ አስረውን ሳለ ከዕለታት አንድ ቀን አንድ ሽጕጥ በወገቡ የታጠቀ የኮሎኔልነት ማዕርግ ያለው የኢጣልያ መኰንን ካንድ አድር ባይ ኢትዮጵያዊ ጋራ በኦቶሞቢል ወደ እስሩ ቤት ሲመጡ በሩቅ ተመለከታቸው። እነሱም የእስሩ በኢት ሹም በሰላምታ ተቀበለና እስረኞቹ ባንድ ቦታ ተሰብስበን ወደ ሰፈረበት ሜዳ እየመራ አመጣቸው። ከመጡ በኋላ በፊታቸው ሦስቱም ቆመው ይመለከቱን ዠመር፤ እኛም ምን ሊናገሩ ነው እያልን አፍ አፋቸውን ስንመለከት ኮሎኔሉ ከኪሱ የማስታወሻ ወረቀት አወጣና «እገሌና እገሌ» እያለ በኢጣልያ የተጣራውን ኢትዮጵያዊው ባማርኛ ገልብጦ እነዚህ ሁለቱ ሰዎች ከመካከላችን አበኢት እንዲሉ በታላቅ ቃል ጮኸ ተጣራ። መቼም ያን ጊዜ ለሞት እንጂ ለሕይወት ሰው ተፈልጎ አይጠራምና ሁሉም እርስ በርሱ እየተያየ ርጭ ብሎ ዝም አለ። ተጠሪዎቹ በመካከላችን ይኑሩ አይኑሩ አላውቅም። ይሁን እንጂ ደምጎ ደጋግሞ ቢታራ ወይም የሚል እስልረኛ አልተገኘም። በዚህ ጊዜ ተጠቃሚውና ዋናው ባለ ጕዳይ ኮሎኔሉ ምንም ሳይናገር ኢትዮጵያዊው አስተርጓሚ «ምንድነው ስትጠሩ ዝም የሚያሰኛችሁ? በምርመራ የተገኛችሁ እንደ ሆነ በጥይት ትደበደባላችሁ። አሁን አቤት ብትሉ ይሻላችኋል የምታውቋቸውም ሰዎች እንዳላችሁ ተናገሩ» ሲል በኮሎኔሉና በእስረኞቹ ፊት ሥሩ እስኪገተር ድረስ አምርሮ ተቈጣ። በፊቱም ላይ እብለት ያለበት የብስጭት መልክ ይታይበት ነበር። አለማውቁም ጠቀመ እንጂ ቢያውቃቸው ኑሮ እንደ ቍጣው ብዛት ወዲያው እጅ እጃቸውን ከማካከላችን አውጥቶ የሚሰጣቸው ይመስል ነበር። የሆነ ሆኖ አቤት የሚል ከጠፋ በኋላ ሁለቱም ወደ መጡበት ተመለሱ።

ነገሩን በእውነት ለሚመለከተው ግን በዚህ ቍጣ የልብ ታማኝነቱን አብሮ ለመሥራትም ያለውን ፈቃድ ለኮሎኔሉ ገልጦ ካገሮቹ ሰዎች ጋራ አብሮ ከመታሰርና ከመጋዝ ራሱን አድኖ በባለሟልነት ለመኖር እንዲረዳው ነው እንጂ በእውነት የልብ ቍጣ እንዳልሆነ የታወቀ ነው።

ባገራችን እንዲህ ያለውን በመዠመሪያ ከሰጠነው የስም ቅጽል በቀር እገሌ «ወደ ነፈሰበት ይነፍሳል» ይሉታል። ያገራችንም ኮከብ ቄጣሪ «ሚዛን ነፋስ» የሚለው ይኸንኑ ነው። ይኸውም በእርግጥ ላድር ባይ የሚስማማ ቅጽል ነው። በእርግጥ አድር ባይ ሰው ጊዜ ያመጣውን መቀበል ጊዜ ካነሣው ጋራ መወዳጀት ለጊዜው የሚስማማውን መናገር መጻፍ ከጊዜው ጋራ አካሄዱን ማሳመር የሚፈልግ ነው እንጂ በፍቅር የሚጸና በተናገረው ባሰበው ቆሞ የሚገኝ አይደለም። ከቤተ ሰቡ ውስጥ ሚስቱ ልጁ ወንድሙ እኅቱ፥ ወይም ከነዚህ የራቀ ዘመዱና ወዳጁ በበሽታ ተሰናክሎ ወይም ባዓለም በሰው ሁሉ ላይ የሚደርሰው መከራና ችግር ገጥሞ ዕድሉ ሳይሳካለት የቀረ እንደ ሆነ ማብረርና መለያየት እንጂ ለረዥም ጊዜ ጸንቶ ወገኑን አስታሞ ለሰው ኵራትና መመኪያ ሊሆን አይችልም። ባጭሩ አድር ባይ ያፍ እንጂ የልብ ወዳጅ ሊሆን አችይልምና ለክፉ ቀን ይሆነኛል ተብሎ እምነት ሊጣልበት አችይቻልም። ምንም እንኳ ለጊዜው ከሰው ጋራ በመኖር ለሹም በመታዘዝ የሚገባ ሥራ የሠራ ቢመስል በክፉ ቀን ባገር ላይ የክሕደት ሥራ ሰርቶ ከመጭው ጠአልት ጋራ በመስማማት ትልቅ በደል ሊያደርግ መቻሉን አለመዘንጋት ነው። እርግጥ በመዠመሪያ ጊዜ ላገር እንደሚዋጋ ሀይ ሀይ እያለ ማንገራበዱ አይቀርም። ነገር ግን ባንድ ግንባር ጦር የላላ እንደ ሆነ ወደ በረታው ወገን ለመዞር አሳቡና ጠባዩ ይገፋፋዋል፤ ኅጢአትና ክሕደት መሆኑም አይገባውም። ለተሾመው መገዛት ይገባል የሚለውን የመጽሐፍ ቃል እሱ ለጠአልት ሹም ወእ መገዛት ትርጓሜ ውስጥ ያገባዋል።

እንዲሁም አድር ባይ ጥቅም የሚገኝበት መሆኑን ከእትረዳው ቤተ ክርስቲያንን መሳልምና ጸሎት መጸለይ ሊያዘወትር ይችላል። ይኸውም የዕለት ጥቅም የማይስጥ መሆኑን ከረረዳው ከቤተ ክርስቲያንና ከጸልቶ ቢለይ በወዲያኛው ዓለም እቀጣለሁ እወቀሳለሁ፤ በዚህም ዓለም ሰው ምን ይለኝ ይሆን ብሎ ዛሬ ሊሠጋ አይችልም።

ልብ አድርገን የተመለከትን እንደ ሆነ እንደዚህ ያለ ሰው ለኑሮ የሚጠቅም የብልኅት ሥራ በመሥራት ይመስገን እንደ ሆነ ነው፤ እንጂ ላገር የኢጠቅም የእጅም የአእምሮም የጐላ ሥራ መሥራት አይችልም። ምክንያቱ ማናቸውም የውቀትና የብልኀት ሥራ አንዳንድ ጊዜ ከጊዜው ጋራ የማይሄድ ችግርን የሚፈጥር ያሳብ ጽናትን ስለ ሚጠይቅ ነው። በሌላው ረገድ ግን አድር ባይ በጉባኤ በመናገር በመለጠፍ ካዋቂዎች ጋራ አሳብ ላሳብ በመለዋወጥ እንደዚሁም አንዳንድ ነገር በመጻፍ ብልኅ መስሎ ለመታየም ለመገመትም ይችላል።

እንግዴህ ባለፈው ምዕራፍ እንደ ጠቀስነው ይህ ዓለም ለግትሮችና ላሳበ ጽኑዎች አስቸጋሪ ሲሆንባቸው ላድር ባዮች ግን በጣም ገር ሆኖ ይገኝላቸዋል። ምክንያቱም እንቢ ሊሉ ይገባቸው የነበረውን ማናቸውንም ነገር በማናቸውም ጊዜ ውጥኑንና መጨረሻውን የሚያስከትለውንም ነገር ሳይገምቱ የሚመጣውን ነገር ሁሉ እንደ አመጣጡ ያለይሉኝታ ያለቅርታ አሜን ብለው ስለሚቀበሉና ጊዜ የጣለውን እየተው ጊዜ ካነሣው ጋራ መመሳሰል ስለሚያውቁ ነው። ለዚህ አሳብ የሚታወሰኝን ከዚህ በታች ደግሜ እጠቅሳለሁ።

**\***

አሁንም በኢጣልያ የወራሪነት ዘመን ባንድ አውራጃ አንድ የታወቀ አርበኛ በበረሓ አንድ የባንዳ አለቃ በከተማ በምሽግ ከኢጣልያኖች ጋራ ይኖሩ ነበር። የባንዳው አለቃ አድር ባዮች ሁሉ እንደሚያደርጉት ያፉን ከልቡ እያስመስለ ኢጣልያኖቹን እንደሚወዳቸው በየጊዜው ላገረ ገዥው እያስተማመነ ለኅያሉ ለኢጣልያ መንግሥት እስከ ሞት ድረስ መታመኑን ዠምበር በሠረቀ ቍጥር በመሐላ ይገልጽለት ነበር። ካገረ ገዥውና ከኢጣልያ መንግሥትም በቀር በሰማይም በምድርም በፍጹም ዘመድ እንደሌለው እንዲያውም ለኢጣልያኖች የልብ ታማኝ በመሆኑ አንዳንድ ሰዎች በክፉ እንደሚፈልጉት ያረጋግጥለት ነበር። በዚህ ንግግር የዋሁ አገረ ገዥ (ኮሚሳሪዮ) ልቡ እየተነካ «በሥራህ በርታ እንጂ አይዞህ በኛ ዘንድ የራስ ጠጕርኽ የተቄጠረ ነው ማንም የሚነካኽ የለም» እያለ ከልቡ ይምልለት ነበር። ወዲያውም አዲስ አበባ ላሉት ጠቅላይ አገረ ገዥዎች ታማኝ አገልጋይ መሆኑን የኢገልጽ ሰፊ ራፖር እየጻፈለት የማዕርግ ስምም በርከት ያለ ቀለብም እንዲያገኝ፤ ገበርዲን ልብስና የወርቅ ሽጕጥም እንዲሸለም አድርጎታል። በዚህ ዐይነት አገረ ገዥውና የባንዳው አለቃ በመካከላቸው ምንም ነፋስ ሳያስገቡ ሠምና ወርቅ ሆነው በስምምነት ይኖሩ ነበር።

ዳሩ ግን በዚሁ መካከል በዚሁ አውራጃ ያለው ስሙ የታወቀው አርበኛ አንዳንድ ጊዜ እሱው ራሱ እየዘመተ አንዳንድ ጊዜ ጭፍራ እየላከ ያለ ምሽግ መስበሩ ከኢጣልያኖችና ከባንዶችም ጋራ ፊት ለፊት ጦርነት እየገጠመ ከመካከላቸው ሰው መግደሉም ማቍሰሉም ባላገሩንም ዶቄትና ማር ሙክት ሠንጋ ማስገበሩ በየጊዜው ስለ ተሰማ ባገረ ገዥው ዘንድ ሥጋትና ብስጭት ማደሩ አልቀረም። የባንዳው አለቃ ያገር ተወላጅ እንደ መሆኑ መጠን ያረበኞቹንና ያለቃቸውን ብርታት ያውቃል። ይሁን እንጂ ከዕለታት አንድ ቀን የዚህኑ ያርበኛን ጕዳይ አንሥተ ካገረ ገዥው ጋራ ሲነጋገሩ «እኔ እገሌ እገሌን (ያርበኞቹን አለቃ ስም እየጠራ) አለበት ድረስ ሄጄ እሸሸበት ድረስ አባርሬ እጁን ይዤ በሰንሰለት አስሬ እፊትኽ ያላቆምሁት እንደ ሆነ ሰው አይደለሁም» ብሎ ከኢጣልያኖቹ እንደ ተማረው ጠረጴዛ እየመታ የባንዳው አለቃ ላገረ ገዥው ፎከረ። በዚያን ጊዜ ያገረ ገዥው የኢጣልያኑ ትከሻ በአም አበጠ ልቡም በኵራት ተነፋ፤ ከተቀመጠበትም ተነሥቶ በሁለት እጁ ወገቡን ይዞ ወዲያና ወዲህ እየተንጐራደደ ይኸን ያደረግኽ እንደ ሆነ ለበላይ አስታውቄ ከዚህ ካሁኑ የበለጠ የማዕርግ ስምና ቀለብ አሰጥኻለሁ አለው። ይኸንኑ ንግግር ሲለዋወጡ ካመሹ በኋላ ማታውኑ ለባንዳ የሚሆነውን ሊሬ ለብቻ ባላገር የሚሰበክበት የማሪ ቴሬዝ ጥሬ ብዝር ባንድ ወገን ጥይቱና ጠመንዣውም ለብቻ እየተቈጠረ ተሰጠው። በእራትም ጊዜ አብረው ባንድ ጠረጴዛ ነጩና ጠይሙ ሰው ያን ለት ማታ አብረው በሉ። በማግስቱ በማለዳ የባንዳው ሹም በጥሩምባ ጭፍሮቹን አስከትቶ ወደ ዘመቻው ተጓዘ። በዘመቻውም ስምንት ቀን እንደ ቄየ በስምንተኛው ቀን በባንዳዎቹ ታጅቦ «እልል በዪ ጉሜ» ና «ሆ» እያሰኘ ጥሩምባና መለከት እያስነፋ የማዕርግ ልብሱን በቶሎ ለብሶ ሊቀበለው ወደ ውጭ ወጣ። ባገረ ገዥው አጠገብ በግድም በውድም የኢጣልያ መንግሥት ለሥራ ያላካቸው ያገራቸው ፍቅር ከልባቸው ያልጠፋ አንዳንድ ወጣቶች «ይኸ ጕረኛ በውነት ዛሬ ተሳክቶለት አርበኛውን እገሌን እጁን ይዞት ይሆን እንዴ አዬ፥ አይደረግም» እያሉ በልባቸው ይትወኩ ነበር። ወዲያው የባንዳ አለቃ እንደ ታጀበ በጥሩምባና በሆታ እምሽግ ሲደርስ አገረ ገዥው (ኮሚሳሪዮ) የካራቢኒሪዮቹ አለቃ (ማፌሻሎ) ጤና ጠባቂው (እንፌርሚዬሬ) ፉርኖ ጋጋሪው ሳይቀር አሰፍስፈው ካገረ ገዥው ጋራ አብረው ለማየት ወጡ። ባገር ስሙ የታወቀውና ያ ያስጨነቃቸው ያርበኛ አለቃ በርግጥ እንደ ተያዘ አምነው ሁሉም መልኩን ለማየት አገረገሩ። ከዚህ በኋላ ሁለት ሰዎች ባንገታቸው የበሬ ቀንበር አሸክሞ የባንዳው አለቃ እንደ ታጀበ ከደረሰ በኋላ ከፈረሱ ዱብ አለና፤ «ሮማዊ ሰላምታ» በተባለው እጁን ወደ ሰማይ ዘርግቶ ላገረ ገዥው ሰላምታ ሰጠ፤ አገረ ገዥው በዚህ አኳኋን መለሰና በኋላም ተጠጋግተው እጅ ለጅ ተጨባበጡ። ቀጥሎ እንደ ተያያዙ ወደ ቢሮ ከገቡ በኋላ የባንዳው አለቃ ላገረ ገዝው እንዲህ ሲል ንግግር ዠመረ። «ከዚህ ከናንተ ዘንድ ከሄድሁ ዠምሮ የሽፍታውን (አርበኛውን ማለቱ ነው) አለቃ ከነጭፍሮቹ ዱካ በዱካ እየተከታተልሁ ጧትና ማታ ዕረፍት ነሥቼ ሳባርር እየተገናኘንም ስንዋጋ ሰንብተን በመጭረሻም እገሌ ሥፍራ ላይ ተገናኝተን ቀን ሙሉ ስንዋጋ ውለን አርበኞቹ በፍጹም የጦር መሣሪያ አልቆባቸው ተሸንፈው ሸሹ። እኔም ዱካቸውን እግር በእግር እየተከታተልሁ ሳባርር የኢጣልያ መንግሥት ውቃቢ ረድቶኝ እነዚህ እውጭ በቀንበር ታስረው የቆሙትን ያለቅዮውን ዋና እንደራሲዎች ማረክኋቸው። ዋናው የአርበኛ አለቃ ግን ለጥቂት በፈረስ አምልጦኝ መውጫ መግቢያውን እማላውቀው እሌላ ግዛት ስለ ገባ እሰው ግዛት ገብቼ አገር ያጠፋሁ እንደ ሆነ እርስዎን ከሌላ አገረ ገዥ ጋራ ማጣላት ይሆንብኛል ብዬ ሰውም ተው አይሆንም ብሎ ስለ ገላገለኝ ተመለስሁ» ብሎ እያጋነነ እየጨመረ እያስመሰለ ነገረው። ይኸን ሁሉ ከሰማ በኋላ አገረ ገዥው እንዲህ ሲል መለሰለት «ከዚህ ቀደም ለኢጣልያ መንግሥት ያገለገልኸውን ሁሉ ገልጨ ወዳዲስ አበባ ለጠቅላይ አገረ ገዥዎች አስተላፌአለሁ። አሁንም ይኸን ሁሉ ድካምኽንና ታማኝነትኽን የሥራኸውን ዠብዱ ጭምር በሰፊው ጽፌ የተረፈውንም እኔው ራሴ ሄጄ በቃል ለኮማንዳቶሬ ፍራንካ ለዤኔራል ናዚና ለዱካ ዳዎስታ አስረዳቸዋለሁ። እነሱም ወደ ሮማ ለሙሶሊኒ ሳይቀር እንዲያስታውቁ አደርጋለሁ፤ አንተም ራስህ ሮማንና በዚያ ያለውን የኢጣልያን ኅይል ፩ ቀን ሄደህ ሳታይ አትቀርም። እስከዚያ ግን በዚህ በሠራኸው ሥራ ከሁሉ በፊት እኔ ራሴ በጣም አመሰግንኻለሁ። ዳሩ ግን ሁል ጊዜ እንደምንነግርኽ ዋናው አርበኛ አለቃ እጁ ካልተያዘ በነዚህ በእንደራሴዎቹ መያዝ ብቻ ዕረፍት አንገኝምና አስብበት። አሁንም ነገር እዳላበዛብኽ ደክመኻልና እቤትኽ ሄደኽ ትጥቅኽን ፍታና ዕረፍት አድርግ የቀረውን ሰሞኑን እንነጋገራለን» ተባብለው በሰላምታ እንደ ተገናኙ በሰላምታ ተለያዩ።

አገረ ገዥውና የባንድው አለቃ የሚነገገሩት አልፎ አልፎ ገሚስ እውነት ገሚስ ሐሰት እየተደባለቀበት መሆኑ የታወቀ ነው። የባንዳው አለቃ «ያርበኛውን አለቃ ልማርከው ለጥቂት በፈረስ አምልጦኝ ሄደ» ሲል አገረ ገዥው ደግሞ ሥራኽንና ዠብዱኽን እስከ ሮማ አደርሳለሁ» ሲለው የባንዳው አለቃ ኮሚሳሪዮውን ኮሚሳሪዮው የባንዳውን አለቃ ባለመተዋወቅ እያታለለ ሁለቱ እርሳቸው ይሽነጋገሉ እንደ ነበረ የታወቀ ነው። የሆነ ሆኖ በዚህ ዐይነት ቈይተው በመጨረሻው ተሰነባበቱና የባንዳው አለቃ እስኪወጣ ይጠብቀው በነበረው ጥርቅም ባንዳ ታጅቦ ጣልያንን ማገልገል አገርን ማገልገል መስሎት የተታለለ አንዳንድ ባንዳ ኣይቅራራለት ወደ ቤቱ ሄደ። እንደራሴዎች ተብለው ተማርከው በትከሻቸው የበሬ ቀንበር የተሸከሙትም ሁለት ሰዎች ወህኒ ገቡ።

ከዚህ በኋላ ይኸን ሁሉ ሊመለከት የመጣው ባላባትና ሕዝብ የዚህኑ ጕዳይ እርስ በርሱ እየተጨዋወተ በየቤቱ መመለስ ዠመረ። ከሚመለሱትና የባንዳውን አለቃ ጠባይ ዐውቃለሁ ከሚሉት አንዱ ለጓደኞቹ እንደዚህ እያለ አጫወታቸው፤ «እኔ የባንዳውን አለቃ እገሌን ከጥን ዠምሮ ደኅና አድርጌ ዐውቀዋለሁ። ከእገሌ (ካርበኛው፣ አለቃ) ጋራ በፍጹም ውጊያ አልገጠመም፤ እንኳን ሊገጥም ያርበኛው አለቃ ከነጭፍሮቹ ወዳለበት ዱዳ አልተጠጋም። ሊዋጋ ካገረ ገዥው ተሰናብቶ ከሄደ ቀን እምሮ እገሌ ባላባትነት ውስጥ ካስቀመጣት ከሚስቱ ጋራ ሲጫወት ጠጁን ሲጠጣ ጮማውን ሲቄርጥ፣ ነው የሰነበተው። እዚህ ያርበኛው አለቃ እንደራሴዎች ናቸው ብሎ እንደ በሬ ቀንበር አስሮ ያመጣቸው ከእርሻ በቀር ምንም የማያውቁ አፍ የሌላቸውን ባላገሮች ከመንገድ ጐትቶ ነው። አዬ ጕድ እንደዚህ በሰው ሲጫወት ነፍሱ የት ትገባ ይሆን፤ ዳሩ ግን ቂሎች የውጭ አገር ፈረንጆች አግኝቷልና እንደ ልቡ እያተለለ በሊሬና በገበርዲን ይንቀባረር»። ጓደኞቹ ደግሞ ፈረንጅ ብልኅና ብልት እንው አይታለልም ይባል አልነበረምን፤ ለካ ውሸት ኖሯል እየተባባሉ የቤታቸውን መንገድ ቀጠሉ።

በዚህ ዐይነት የባንዳው ዐለቃው አርበኛውን ነገ እይዘዋለሁ ከነገ ቢቀር ለሚመጣው ሳምንት ከሳምንት ቢያመልጥ ለሚመጣው ወር አያመልጠኝም እያለ በሚመስል መንገድ ጊዜና ምክንያት ሲያራዝም አገረ ገዥውም ያርበኛውን መያዝ ዘወትር በተስፋ እየተጠባበቀ የባንዳውን አለቃ ሲያሾም ሲያሸልም በመካከሉ ጀርመን በአውሮፓ በእንግሊዝና በፈረንሳዊ ላይ ጦርነት አነሣ ቄይቶም የኢጣልያ መንግሥት ለጀርምነ የጦር ጓደኛ ሆኖ እግንሊዝንና ፈረንሳዊን መውጋት ሲዠምር ግርማዊ ንጉሠ ነገሥት ቀዳማዊ ኃይለ ሥላሴ የጠላታቸው የኢጣልያ ባለጋራ ከሆነው ከእንግሊዝ መንግሥት እርዳታ ጨምረው የርሳቸውን ጦር ይዘው በካርቱም በኩል ጐጃም ገቡ። በከረብም በመቃዲሾም በሲዳሞም በኩል በግብጽና በግሪክ ግንባር ያለውም የኢጣልያ ጦር ድል እየተመታ ይሸሽ ዠመር። ከዚህ በኋላ በሸዋ በጐንደር በጐጃም በጋልና በሌላውም አገር ያለው አርበኛ ባዲስ ኅይል ተቀሰቀሰና በያለበት መሽጎ የተቀመጠውን የኢጣልያን ጦር በውስጡም ያሉትን አገረ ገዥዎቹንና ምስለኔዎቹን እየከበበ ይወጋቸው ዠመር። ስለዚህ ተስፋ አስቄራጮችና አሸባሪዎች በነበሩት በኢጣልያ ወታደሮችና በሰላማዊውም ሕዝባቸው ላይ የመሸበርና ተስፋ የመቍረጥ መልክ ይታይባቸው ዠመር። ስብከት መለማመጥ ቢያበዙም፤ ገንዘብ መበተን ሽልማትና ሹመት ያለመጠን ቢሰጡም ነገሩ ከመሠረቱ ከአውሮፓ ፈርሷልና በዚህ ጊዜ አንዳች ጥቅም የማይሰጣቸው ሆነ።

ስለዚህ ፭ ዓመት ከመዋጋትና ከመከላከል ያላቋረጠው ዘወትር ተይዞ ለመገደል በባንዳው አለቃና ይልቁንም ባገረ ገዥው ጣልያን የተዛተበት ይህ እላይ ደጋግመን የጠቀስነው ያርበኛ አለቃ ጭፍሮቹን ይዞ አገረ ገዥው ያለበትን ዋናውን ምሽግ ለመያዝ መደራጀቱ ተሰማ። ከዚህ በኋላ አገረ ገዥው የበታቾቹ የኢጣልያ ሹማምንቱ ባሉበት ይኸንኑ ለደግም ለክፉም ቀን የሚያምነውን የባንዳ አለቃ አስጠራና ይኸውና እገሌ እኛ እሱን እንይዛለን ስንል እሱ እኛን ወግቶ እከተማ ለመግባት ይዘጋጃል ማለትን ከጥሩ ምንጭ ወሬ ሰማን። እንግዴህ ለብቻህ ካቃተክህ ባንድነት ሄደን እንውጋውና እንመልሰው ሲል አማከረው። ጮሌው የባንዳ አለቃ ግን መዋጋቱን እንቢ ሳይል እንደዚህ ሲል አታላይ አሳብ አቀረበለት። «ሁላችን ባንድነት ሆነን ባንድ ግንባር ገጥመን ስንዋጋ ድል ብንሆንም ድል ብናደርግም አይበጅም። እርሱም እኛ ባንድ መንገድ፥ ስንመጣበት በሌላው መንገድ ለማምለጥ ይመቸዋል። ስለዚህ እናንተ በደቡብ በኩል ጦራችሁን ይዛችሁ እንደዚህ አለው ቦታ ላይ ጠብቁ፤ እኔም ባንዳዬን ይዤ በሰሜን በኩል በእንደዚህ ያለ ቦታ ሆኜ ጠብቄ ከሁለት ወገን ስንገጥመው በጧት እናሸንፈዋለን በኔ ይሁንባችሁ ከጃችን ወጥጦ ሊያመልጥ አይችልም» ሲል መከራቸው። እነሱም ይህ አሳብ ከፍጹም ልብ የፈለቀ መሰላቸው እንጂ የባንዳው አለቃ ከነሱ ለመሹለኪያ የፈጠረው ዘዴ ነው ብለ አልጠረጠሩምና እውነቱ ነው ብለው ሁሉም አሳቡን ተቀበሉት።

ከዚህ በኋላ ጣልያኖቹ ጦራቸውንና ግማሽ ባንድ ይዘው አርበኛ፥ ካለበት በደቡብ በኩል አድርገው ሲጓዙ የባንዳው አለቃ ከነጭፍራው በሰሜን በኩል አድርጎ በቀጥታ ያርበኛው አለቃ ከነጭፍራው ወዳለበት ሄዶ ቀደም ብሎ ገንዘብም ከብትም እየላከ ውስጠ ንግግር ዠምሮ ኖሮ በስምምነት ላርበኛው አለቃ አደግድጎ እጅ ነሥቶ ገባለት። ከኢጣልያኖቹ የተቀበለውንና የራሱንም ጨማምሮ ሠንጋ ብር ልብስ በያይነቱ፥ መታያ አቀረበለት ከኢጣልያኖች እሱን ለመውጊያ ተቀብሎ የነበረውን ልዩ ልዩ መሣሪያና ጥይትም በቍጥር እፊቱ ደረደረለት። ወዲያውም ያ፭ቱን ዓመት ያረበኛውን አለቃ ዠግንነትና እርሱ ደግሞ ከኢጣልያኖች ተጠግቶ ለመስራት የተገደደበትን ምክንያት የሚገልጽልና ይቅርታን ለማግኘት የሚረዳውን የውዳሴ ንግግር በሰፊው አደረገ። ምንም እምኳን አንዳንድ የበታች አርበኞች እንደዚህ ያለው መገደል ቢቀር መታሰር ይገባው ነበር እያሉ ማጕረምረአቸው ባይቀር ዋናው ያርበኛ አለቃ የባንዳ አለቃ የነበረው ባደረገለት ስጦታና በተናገረው ንግግር ደስ ተሰኝቶ በመልካም ዐይን ይመለከተው ዠመር። የቀረውን መሣሪያ በሙሉ ከተቀብለ ብኋላ ለራስህ መጠበቂያ ይሁንህ ሲል የእጁን መውዜር ጠመንዣና የወገቡን መትረየስ ሽጕጥ መረቀለት።

ከዚህ በኋላ ያርበኛው አለቃ ያ፭ ዓመትና ያ፭ ቀን አርበኞቹን አስከትሎ እነዚያን ጣልያኖችና በደኅና ቀን አብረን በልተን አሁን በእንደዚህ ያለ ጊዜ አንለይም ብለው እስከ መጨረሻ ከኢጣልያኖቹ ጐን ሆነው ሊዋጉ ያሰቡትን የግትርነት ጠባይ ያላቸውን ጥቂቶች ባንዶች ሊወጋ ጕዞውን ዠመረ። የባንዳ አለቃ የነበረውም በሠጋር በቅሎ ተቀምጦ እፊት እፊቴ እየሄደ ለሚያቅራራውና ለሚሸልለው አርበኛና ባንድ ያርበኛውን አለቃ ስም የሚያሞግስ ግጥም እየነገረ ይጓዝ ዠመር። በእንደዚህ ያለ አኳኋን ተጕዘው ጣልያኖቹ ወዳሉበት ደረሱና ከሁለቱም ወገን ተኵስ ዠመረ። ሦስት ሰአት ሁለቱም ወገኖች በርትተው እንደ ተዋጉ አርበኞቹ ጣልያኖቹን አሸንፈዋቸው ግማሾቹ ጣልያኖች እጦርነቱ ላይ ሞቱ ግማሾቹ ካገረ ገዥው ጋራ ተማረኩ። ምርኮኞቹም ወዲያው ሰንሰለት በቶሎ ገባባቸውና እፊት እፊት በዘበኛ እየተጠበቁ ይጓዙ ዠመር። የአርበኞኛው አለቃ በድል አድራጊነት እንዳማረበት ታጅቦ ወደ ትልቁ ያውራጃ ከተማ ለመግባት አመራ። የባንዳ አለቃ የነበረውም እበቅሎው ላይ እንደ ተቀመጠ ላርበኛው አለቃ እንደ ፊታውራሪ ሆኖ ዘንጉን እትከሻው ላይ አድርጎ እፊት እፊት ይሄድ ነበር። ምርኮኞቹም ጣልያኖች አንዳንድ ጊዜ ዘወር እያሉ እያዩት «ማዶና» ከመቼው ዞሮ ተለጠፈ እያሉ ይገረሙ ነበር። እርሱ ግን ወደነሱ ሳያይ አርበኛውን ለማየትና ለመቀበል በየመንገዱ በየበራፉ የቆመውን ሴትና ወንድ «ምንድነው ዝም ብላችሁ የምትገተሩት እልል አትሉም እንዴ» እያለ እበቅሎው ላይ እንደ ሆነ በሽመል ይቀዳቸው ዠመር እሱም አንዳንድ ጊዜ ወዳርበኛው አለቃ ፊቱንዘወር እያደርገ «እሰይ አንበሳዬ» እያለ አንዳንድ ጊዜ ወደ አጃቢው ሕዝብ ዘወር እያለ ሽለላውንና ዘፈኑን እኮ ሞቅ ሞቅ አድርገውት እያለ ሲያረብድ ቄየ።

በእንደዚህ ያለ ደስታ ያርበኛው አለቃ ከነጭፍራው ጣልያኖች ይዘውት በነበረው ከተማ ገብቶ በፈቃዱ ሲዋጋበት የኖረው ከተማና ባውራጃው አገር በፈቃዱ አስተዳዳሪ ሆነ። በኋላም ግርማዊ ንጉሠ ነገሥት አዲስ አበባ ከገቡ በኋላ ይኸው አገር በጽሕፈት ሚኒስቴር ማዘዣ በደንብ ተመረቀለት። ከዚህ ቀጥሎ አገረ ገዥው ተለማማጭና አድር ባይ ለሆነው ለዚህ ለባንዳ አለቃ እንደ አምስት ዓመት አርበኛ በውስጡ ያንድ ምስለኔ አገር እንዲያስተዳድር ሰውጠውና በሹመት አስቀመጠው። እንደሱ ሳየላምመጡና ተዶርረው ገንግነው ዝም ብለው የቈዩትን የባንዳ ሹማምንቶች ግን በዚህ ባምስት ዓመት የሠራችሁትን እጃንሆይ ችሎት አቅርቤያለሁ ትጠየቃላችሁ ሲል ከያሉበት እያስያዘ በወህኒ ቤት አሠራቸው። የተማረኩትንም ጣልያኖች ግማሾቹን እንግሊዞች ተረክበው ወደ ኬንያ ወሰዷቸው ገሚሶቹም ከእንግሊዝ እየተደበቁ ቀርተው ባዲስ አበባ ሥራ ይዘው ተቀመጡ ይባላል።

እነዚህ በባንድነት አምስት ዓመት የሠሩትን ሁሉ ሊጠየቁ የታሠሩት ባንዶች ባምስቱ ዓመት ውስጥ እንደዚያ እንደ ባንዳው አለቃ እኩል በየጊዜው ሊሬ ገበርዲን የወርቅ ሽጕጥ ዐረቄ ዱቄት እየተቀበሉ በተድላና በደስታ አልተዘባበኑም። ዳሩ ግን እንደ ባንዳው አለቃ ተለማምተው አከንፍሰው ቀላምደው አብሮ የመኖርን ዘዴ ሳያውቁ የግትርነት ጠባይ ማሳየታቸው ብቻ እንደ ኅጢአት ተቈጠረባቸውና ከነሱ ይበልጥ ጣልያኖችን ያገለገለው የባንዳ አለቃ በዚህ በመጨረሻ የፍርድና የድልድል ቀን ቀድሞ ከቈየብት አሁን ደግሞ ወደ ተሻለ ሕይወት ሲሸጋገር እነሱ ከሱ ያነሰ በደል ሠርተው ወደ ባሰ ኵነኔ ሲሄዱ ልዩ ልዩ መልክ ያለው የጠባይና ያመል ዐይነት በዚህ በምድር ያሉትን አስተዳዳሪዎች እያጭበረበረ ከውነተኛ ፍርድ እንደማያሳስታቸው እንረዳለን።

የባንዳው አለቃ የጣልያኖች የገዝነት ጊዜ እንዳለፈው ዐውቆ በመጨረሻ ለአርበኛው አለቃ የስጠው እርዳታ ከዋጋ ሊቄጠር አይገባውም። ከመሰረቱ የፈረሰውን የጣልያኖችን ገዥነት የርሱ እርዳታ ሊደግፈው አይችልም። ባንዳውንም በኋላኛው ጊዜ ማሾም ያደረሰው ይህ እርዳታ አይደለም። ነገር ግን ባንዳው ለአርበኛው ያሳየው የምስጋናና የጮሌነት ሥራ ነው። ይህ ዓለም እንደ ክሪስቶፎሮስ ደጋማ ወይም እንደ አቡነ ጴጥሮስ ላሉት ግትሮች አስቸጋሪ እንደዚህ እንደ ባንዳው አለቃ ለመሰሉት አድር ባዮች አስቸጋሪ እንደዚህ እንደ ባንዳው አለቃ ለመሰሉት አድር ባዮች ገራገር ሆኖ ይገኝላቸዋል ስንል የዚህም እውነተኛ ምክንያት ዳኛና አስተዳዳሪ ዐውቆዋቸዋል ስንል የዚህም እውነተኛ ምክንያት ዳኛና አስተዳዳሪ ዐውቆም ሳያውቅም እየጕዳዩ ማኽል የራሱን የክብርና የምስጋና ጕዳይ ጣልቃ እያገባ ዋጋ በመስጠት በሚያደርገው በዚሁ ዐይነት ስሕተት መሆኑ ግልጽ ሆኖ ሳይታይ የሚቀር አይመስለኝም።

ባንዱ ላይ ጐልቶ በሌላው ላይ ደብዝዞ ቢታይም ይህ የክብርና እይራስ መውደድ ጠባይ በሰው ልጅ ላይ እንደ ዕዳ ተጥሎ የሚኖር ስለ ሆነ ሃይማኖትንና ፍልስፍናን አጣምረው በያዙ ዳኞች ላይ መጠኑ ይቀነስ ይሆናል እንጂ ከሰው ላይ ጨርሶ ይወገዳል ተብሎ አይታሰብም። እንዲኖርም አስፈላጊ የሆነበትን መንገድ ብንፈልግ አናጣም። ይኸውም ሰው ራሱንና ምሥጋናን ካልወደደ ለጥበብ ለዕውቀት ለዠግንነት እንዴት አድርጎ ይጥራል? የሚባለው አሳብ ነው። ከዚያም ይኸ ዓለም የውድድር ዓለም መሆኑን ለውድድርም ምክንያት የሚሆን በሰው ፊት የተቀመጠ ዋጋ እንዳለውና እንደሚያስፈልገው እናውቃለን። ጌታችን ሰው በእንጀራ ብቻ አይኖርም በቃልም እንጂ እንዳለው የውድድርም ዋጋ ገንዘብና ስጦታ ብቻ ሲሆን ልብን አያርስም። ነገር ግን በሰው አንደበት የሚነገር ምስጋናም የተለይ ክብርም ለፈላጊው ያሻል የማይሻውም የለም። አልሻውም የሚልም ምንም ለመሥራት የማይፈልግ ሰነፍ ፈላስፋ ነው።

ይሁን እንጂ ይህ ክብርና ምስጋና የሚያስፈልገው ለተወዳዳሪ ነው እንጂ ለፍርድ በዳኝነት ወንበር የተቀመጠውን ሊፈነቅለው አይገባም። ውድድር ቅድሚያውን ሲፈልግ ዳኝነት ሚዛንነቱን ቢፈልግ ደስ ያሰኛል። በሚዛንነትም የሚገኘው ክብርና ምስጋና ልዩ ነው።

**ምዕራፍ ፲።**

**ክፉ አሳቢ።**

**ግምጃ ቤትነት የተሾሙት ሰውዬ።**

ዣን ዣክ ሩሶ የሚባለው ጸሓፊ «በጎ ተግባር የሚደረገው በትግል ነው» ብሏል። እውነትም መሥራት እንጂ ማፍረስ አያቅትም እንደሚባለው ደግ መሥራት ክፉ እንደ መሥራት ቀላል አይደለም። ክፉ ሥራን ለመከላከል የግብረ ገብነት ትምህርትም የሃይማኖት ተግሣጽም የመንግሥት፣ ሕግም እስራትም ግርፋትም ሞትም ቢደረግ ይኸው ክፉ ሥራ ጨርሶ ሊደመሰስ አልቻለም። ክፋትና ደግነት ለመለየት በማይቻለበት መንገድ ለሰው እንደ ባሕርይ ተሰጥተውታልና፤ የሰው ጠባይ በሙሉ መልካም በሙሉ ክፉ መሆን አይችልም። በሰው ኑሮ ላይ አደጋና ችግር ደስታና ሰላም እየተለዋወጠ እንደሚፈራረቅበት አርሱም ጠባዩን በመልካም በደግ እንደ አቀያየረ ይኖራል።

አንድ ሰው ለጽድቅ ወይም ለጥቅም አለዚያ ባንድ ፊት ላለው ጠባዩ እንደምንም ብሎ የደግነት ሥራ ሠርቶ መመስገን ይችላል። ምስጋናውም የጣመው እንደ ሆነ ይኸንኑ የደግነት ጠባይ ለመቀጠል ለጥቂት ጊዜ ይግደረራል። ነገር ግን የሰው ጠባይ የሚገመተው በሰላምና በጸጥታ ጊዜ ብቻ አይደለም። ሕግና ሥርዓት ፈርሶ ሁከትና ሽብር በተተካበት ጊዜም ነው እንጂ። በዚህ ጊዜ መልካም ጠባይ ያለው የሕግንና የፖሊሲን እረኝነት ሳይሻ በኅሊናው አዛዥነት ራሱ ከክፋት ይታገዳል። ሌላው ሳይወድ የሕጝ ቀጭነት ብቻ በግድ የገታው ደግሞ ሕግና ሥርዐት በፈረሰበት ቀን ከሰውነት ወደ አውሬነት ተለውጦ ሲቀማ ሲዘርፍ ሲሰክር፥ ሲሳደብ ሲገድል ይታያል። የዚህንም ሁኔታ ባ፲፱፻፳፰ ዓ.ም ከሚያዝያ ፳፬ እስከ ፳፯ ቀኖች ያስረዱናል።

ከዚያም በስደት በወህኒ ቤት በረኃብና በችግር ረእም ባለ ዘመን የማንኛውም ሰው ጠባይ እግምት ውስጥ ይገባል። በዚህ ዘመን ከዳተኛው ታማኝ ሥሥታሙ ቸር መሆን ያቅተዋል። ቢሆንም በስላም ጊዜ ከነበረው ጠባዩ አንዱን ሰው ተለውጦ ብናየው የኛ የቀድሞ ግምታችን የመሳሳቱና የሰውንም ጠባይ በጥልቅ ለማወቅ አለመቻላችን ትዝ ሊለን ይገባል እንጂ በሰውዬው ላይ ነቀፋን ማበርከት አይረባንም። እርሱም በሰላም ጊዜ ለጽድቅ ይሁን ለጠባይ ለጥቅም ይሁን ለምሥጋና የሚፈጸመውን በጎ ተግባር በዚህ ተስፋ በሚያስቈርጥ ረዥ ጊዜ ለመፈጸም እንደ ማናቸውም ሰው መድከሙን ያስረዳናል። ደግሞ የክፋትና የኅጢአት ዐይነቱና መንገዱ ብዙ ነው። አንድ ሰውም ካንደኛው ዐይነት ኅጢአት ቢርቅ መሆን አይችልም ቢባልም ደግ ለመሥራት በመጣር ሳይሻሻል አይቀርም። እንደዚሁም በዚህ ምዕራፍ አርእስት ሆኖ እንደ ተጠቀሰው እንደ ክፉ አሳቢ ሁሉን ነገር በመፍራትና በመሸሽ ከክፋት ሥራ መራቅ ይቻል ይሆናል። ዳሩ ግን ሁሉን ነገር ለመሸሽ በተፈለገበት ጊዜ ክፉውን ሥራ መሸሽ ሲቻል በዚያው መንገድ ከመልካሙ ሥራ መሸሽም ሊመጣ ነው። ስለዚህ ጠባይ ካላስገደደን በቀር ከክፉ አሳቢነት ይልቅ ቅን አሳቢ ሆኖ በዚህ ዓለም በትዳርና በጋርዮሽ ኑሮ ሲኖሩ መልካም ሠሪ ለመሆን መታገል ፍጻሜው ያምራል። አሁን ግን ይኸንን ትተን ወደ ዋናው አሳባችን እንመለስና የክፉ አሳቢን ጠባይ እንመልከት።

ክፉ አሳቢ የተባለው በሰው ላይ ክፋትና ተንኰል ለመሥራት የሚያስበው አይደለም። ነገር ግን ለደግ የሚተረጐመውን ነገር ሁሉ ወደ ክፉ እየተረጐመ የዚህን ዓለም ኑሮ እንደ ከንቱ የሚቄጥር ማለት ነው።

የዚህም አሳብ ከቀድሞ ዠምሮ ሰፊ አሳብ እየሰጠ የተቀበለውም ያልተቀበለውም አለ።

በብሉይና ኪዳን የዳዊት መዝሙር የሢራክና መክብብ የሚባለው የሰሎሞን መጻሕፍት ሁሉ ከንቱ ሁሉ ኅላፊ መሆኑን ያሳያሉ። ይኸን የመስለውን አሳብም በዓለም ከነበሩት ከሃይማኖትና ከፍልስፍና ሊቃውንት ውስጥ እነቡዳሃ እነዴዎጋን እነሾፔንሖኤር እነሐርትማን በታወቀው ፍልስፍናቸው እየደገፉ ያጸደቁት ነው። የዚህ ጠባይ ያለበትን ሰው ፈረንጆች ፔሲሚስት ይሉታል። ትርጓሜው ክፉውን አሳቢ ከማለት በቀር የተሻለ ትርጕም ይገኝለት አይመስለኝም።

ክፉ አሳቢ በዚህ ዓለም በሚደረገው በጋብቻ በትዳር በልደት በዘፈን በጨዋታ በድግስ መደሰት አይችልም። እንደዚህ ያለው ይኸን የመሳሰለው ሁሉ ግንኙነት አደጋ ያስከትላል እያለ ይነግረናል፤ ስለዚህ በጠባዩ መልካሙን ወገን ሳይመለከት ክፉውንና ጨለማውን ወገን ብቻ ይመለከታል። ለክፉ አሳቢ ይኸ ዓለም ከንቱ ነው። በዚህ ዓለም ያለው ክፋትና ተንኰል ድብልቅልቅና ሽብር መከራና ሐዘን ብቻ ነው። እንደርሱም አሳብ ጥበብና ሥልጣኔ ደስታና ተድላ በምንለው ጣልቃ አንዳንድ ጊዜ መከራና ሥልጣኔ ደስታና ተድላ በምንለው ጣልቃ አንዳንድ ጊዜ መከራና ሐዘን የተበረዘበት በመሆኑ የሰውም ልጅ መጨረሻው ሞት ከሆነ ጥንቱኑ ሰው ወደዚህ ዓለም ባይመጣ ይሻለው ነበር።

ይኸን በመሰለ አስተያየት ከጠባዩ ተስፋ የቈረጠ በመሆኑ የዚህ ጠባይ በላዩ የበረከተበት ሰው በዚህ ዓለም ወይም በራሱ መንግሥት ውስጥ ገዥነት ሹመት ሥልጣን ለማግኘት አይጣጣርም። ክብርና ሀብት ለማግኘትም አይደክምም። ባሳቡ የሚመለከተው በገዥነትና በሹመት የሚገኘውን ክብር ሳይሆን የሚያስከትለውን ኅላፊነቱንና ድካሙን ክርክሩንና ጭንጭቁን ብቻ ነው። ስለዚህ በመጻሕፍት ውስጥ እይዚህን ዓለም ከንቱነት ለሚናገሩት ምዕራፎች ሁሉ እርሱ በጣም ዋጋ ይሰጣቸዋል። ስለዚህ አብዛኛ ጊዜ ክፉ አሳቢ እንደ መንፈሳዊና እንዳሳበ ውሱን ከሰው ጋራተደባልቆ በማኅበር አብሮ መብላት መጠጣት መጫወት አይወድም። በማናቸውም ጊዜ ድንጋጽሴና ቀቢጸ ተስፋ ያልተለየው ሰው ስለ ሆነ የሚሥቅበት ጊዜ ብርቅ ነው። ከሰው ጋራ ከመኖርም ገለል ብሎ ከቤተ ሰቡ ጋራ ብቻ መቀመጥ የባሰበት ደግሞ እገዳም ወይም እበረሓ ገብቶ በተባሕትዎ (በብቸኝነት) መኖርን አለዚያም ራሱ በስሙ ትዳር ይዞ ከመኖር በሰው ተገጠቶ በደባነት ብቻ መኖርን ይመርጣል፤ የዚህም ምክንያት ሁለት ነው።

አንደኛው ከሰው ጋራ ሲደባለቅ በሚፈራው በኑሮ ትግል እንዳይያዝ። ሁለተኛው ደግሞ ከመጽሐፍ እንደ ሰማው ረኃብና ጥም ዋይታና፥ ሐዘን የሌለበትን መንግሥተ ሰማያትን ያወርሰኛል ሲል ነው። መንግሥተ ሰማያትን ለመውረስ ግን የሚያስፈልገውና የሚገባው በጎ ተግባር ሁሉ በብሉይና በሐዲስ ተጽፏልና፤ ተባሕትዎ (ለብቻ መኖር) ብቻ ማጽደቁን አይናገርም። አንዳንዱ ደግሞ ለመንግሥተ ሰማይ ሳይሆን ይኸን ዓለም በመናቅ ብቻ መሰወርን መሸሽን በልቡ ይወዳል።

ክፉ አሳቢ በጠባዩ ፈሪና ገንጋና ነው። ለምሳሌ ወደ ግቢ ትጠራለህ ያሉት እንደ ሆነ ልሾም ነው በማለት ፈንታ ምንም ጥፋት ሳይኖርበት ልታሰር ነው ብሎ ይፈራል። እገሌ ይፈልግኻል ያሉተ ንደ ሆነ ምን ሊያደርግልኝ ይሆን ብሎ በማሰብ ፈንታ ምን ተንኰል ሊያድርግብኝ ይሆን ብሎ ይገነግናል። የተፈለገበትንም እውነተኛ ምክንያት ከሚያምነው ሰው አፍ እስኪረዳ ድረሰ ይደበቃል። አለዚያ ገር ጥሎ ይሸሻል። እዚህ ላይ ስደርስ አንድ ትዝ ያለኝን ላንባቢ መጥቀስ እወዳለሁ።

**\***

አንድ ሰው ነበሩ እርሳቸውም መንግሥት ሽምግልናቸውንና ከጥንት የቈየ አገግሎታቸውን ተመልክቶ ለሌላ ክፍል ተገቢነት እንደሌላቸውም አመዛዝኖ ላንድ መሥሪያ ቤት የዕቃ ግምጃ ቤት ኅላፊነቱን ሰጣቸው። እርሳእው ግን ይቅርብኝ ወይም ልቀበል በማለት በታላቅ ግንጋኔ ሲያወጡ ሲያውርዱ ሰንብተው በመጨረሻ እባክዎ እንዲህ ያለ ዕድል አያምልጥዎ ይልቅስ እጅ እንሥተው ይቀበሉና ይሥሩ እያለ ዘመድ ወዳጅ ጐትጕቶ በግድ እንዲቀበሉ አደረጋቸው። ከዚህ በኋላ ይኸን ሥራ በሚሠሩበት ጊዜ ሁሉ ታማኝ ወዳጃቸው ሊያጫውታቸው ወደ ክፍላቸው የገባ እንደ ሆነ ጨዋታውን አዳምጦ መልሶ በማጫወት ፈንታ ዕቃ የሚያነሣ እየመሰላቸው እጅ እጁን ይጠብቁ ነበር። በቶሎም እንዲወጣ የመሰልቸት መልክ የሥራ መብዛት አኳኋን እያሳዩት ነገሩ ሳይገባው የመሰልቸት መልክ የሥራ መብዛት አኳኋን እያሳዩት ነገሩ ሳይገባው ጨዋታውን የቀጠለ እንደ ሆነ እደጅ ሆነን እንጫወት ብለው በራቸውን በኋላቸው ቈልፈው ከሰውዬው ጋራ እደጅ ሆነው ይጫወታሉ። በዘወትሩም ቀን በጣም ከመሥጋታቸው የተነሣ ምናልባት የጐደለ እንደ ሆነ ምትክ ይሆናል እያሉ ከቀለባቸው ላይ ገንዘብ እያወጡ አንዳንድ ነገር እየገዙ በዚያው በግምጃ ቤት ትርፍ ዕቃ ያስቀምጡ ነበር። በመጨረሻ የተለመደውን ያመት ምርመራ ለማድረግ የመንግሥት ተቁጣጣሪ ነገ ሊመጣ ነው እይሚሉ ወሬ ተሰማ። ይኸንኑ የሰሙ ለት በልባቸው ሲሸበሩ አደሩ። ሌሊቱንም ወዲያና ወዲህ እያሉ ለብዙ ወዳጅ ምን ይሻላል እያሉ ሲያማክሩ አደሩ። ሊጠፉም አስበው ነበር፤ ነገር ግን በማግስቱ እንደምንም ተጽናንተው እቢሮ መጥተው ቍልፉን ከፈቱለትና ተቈጣጣሪው ገብቶ ዕቃ መቍተር ዠመረ። ዳሩ ግን ላባቸው እየመጣ ለተቈጣጣሪው ጥያቄ መስል ለመስጠት አፋቸው እየተሳሳረ እጃቸው እየተንቀጠቀጠ አወካቸው። ከዚያ አንድ ጊዜ ሽንቴን ሸንቼ እመጣለሁ ብለው ውልቅ ብለው ወጡና ከተማውን ጥለው ጠፉ። የመንግሥቱ ተቈጣጣሪ ብዙ ሰዓት ጠብቆ ሳይመለሱ ስለ ቀሩ ለዋናው ባለሥልጣን አመለከተና በዋናው ባለ ሥልጣን ትእዛዝ ተላላኪዎችና ጸሐፊዎች የመሥሪያ ቤቱን ጓሮ እየዞሩ እየጮኹ ቢጣሩ በፍጹም ሳይገኙ ቀሩ። ከዚህ በኋላ የመንግሥት ሥራ አያታጐልም ተብሎ መርማሪው ቄጠራውን እንዲቀጥል ታዘዘና በ፫ ቀን ጨረሰ የቄጠረውንም ዕቃ ከሒሳብ ሹሙ መዝገብ ጋራ አመዛዝነው ሲጨርሱ እንኳን ዕቃ ሊጐድል ያ በገንዘባቸው እየገዙ የጨመሩት ዕቃ ተርፎ ተገኘ። ዳሩ ግን ይኸንኑ ለሳቸው ለመንገር ቢፈልጉ ጠፉ። በመትረፉም ቅጣት እንዳያገኛቸው በመጠኑ የርሳቸውን ጠባይ የሚያውቀው በገንዘባቸው እየገዙ አንዳንድ ዕቃ ትርፍ ማስቀመጣቸውን ተናገረ።

ከዚህ በኋላ እስቲ በቤታቸውና በየወዳጃቸው ቤት ተፈላለጉ ተብሎ ተላላኪዎች እቤታእው ሄደው ቢጠይቁ እረ ለኛም ከጠፉብን ፫ ቀን ሆኗል ብለው ቤተ ሰቦቻቸው መስል ሰጡ።

እርሳቸው ግን መርማሪው የመጣ ለት ከቢሮ ጠፍተው ከከተማ ውጭ ሄደው እባላገር አንድ እሚያውቁት ገበሬ በኢት ተቀምጠው ኖሯል። በዚያም ሳሉ ካዲስ አበባ መጣሁ የሚለውን ሁሉ እሳቸውን ለመያዝ የመጣ እየመሰላቸው ሲደበቁት ሰንብተዋል።

ከዚህ በኋላ የግምጃ ቤቱ ዕቃ ተቈጥሮ እንዲያውም መትረፉን የወሬ ወሬ ሰሙ። ሆኖም ሕልም መሰላቸው እንጂ ከልባቸው አላመኑም። ስለዚህ ነገሩን ለማረጋገጥ ከባላገር ወዳዲስ አበባ እንደ ተከናነቡ በጨለማ መጥተው ባንድ ወዳጃቸው ቤት ተቀመጡ። ከዚያም ይሠሩበት በነበረው መሥሪያ ቤት እንደ ወለዱት ልጅ ይወዱትና ያምኑት የነበረውን አንድ ሠራተኛ በስውር አስጠሩት። እርሱም እንደ ድረሰ ዕቃው ተቄጥሮ መትረፉንና በፍጹም ነጻ መሆናቸውን ይኸንኑም ለመንገር በወዳጅ በዘመዳቸው ቤት ሲፈልጋቸው እንደ ሰነበተ ገለጸላቸው። ይሁን እንጂ እርሱንም መጠርጠራቸው አልቀረምና ወንጌል ከኪሳቸው አውጥተው «በል ይኸ የምትነግረኝ እውነት መሆኑን በዚህ ወንጌል ምለኽ ንገረኝ» ብለው ሰጡት። እርሱም ወንጌሉን ከእጃቸው ተቀበለና «በዚህ ነገር ዋሽቼ እንደ ሆነ እንደዚህ ወንጌል ይጠፈኝ» ብሎ ወንጌሉን ዐጠፈና መልሶ ሰጣቸው። ከዚያ ተነስተው ሁለቱም ተያይዘው ወደ ቢሮ ሄዱ። ከዋናው ባለሥልጣንም ከተገናኙ በኋላ ለቀረበላቸው ጥያቄ ድንገተኛ ሕመም ተነሥቶብኝ ወደ ጠበል ሄጄ አሁን ከሕመሜ ተንፈስ ስላልሁ ወደ ሥራዬ መጣሁ ብለው ተናገሩና ወደ ሥራቸው ተመለሱ።

እኝህ ሰው ባለፈው እንደ ተገለጸው ሁሉ እንደ ሰነፍ እንዳሳበ ውሱን ተጠራጣሪ ፈሪ ደንባራ መሆናቸውን በብዙ ረገድ ይገልጡታል።

ያሁትን አላየሁም የሰሙትን አልሰማሁም፥ የሚያውቁትን አላውቅም ይላሉ። በመንገድ ሰው አግኝቶ ከወዴት ይመጣሉ ወዴት ይሄዳሉ ንብሎ የሚላቸውን አይወዱም። ቢጠይቃቸውም ሌላ ንግግር አምጥተው ያደናግሩታል እንጂ፥ አይነግሩትም። ሙግት ዋስትና ጥብቅና እይነገር አባትነት እማኝነት ገላጋይነት ሰው ቢመርጣቸው ይቀበላሉ፥ ተብሎ አይታሰብም። ጠብ ኩካታ፣ ግርክር፥ ክርክር፥ አጥብቀው ይሸሻሉ። የሚሸሹት ጠብ በግድ በላያቸው ላይ ዐይኑን አፍጦ የመጣባቸው እንደ ሆነ ለተጣላቸው ሰው አማላጅ ልከው ወይም እግሩ ላይ ወንድቀው ምንም ሳይበድሉ ክሰው ይታረቃሉ። ይኸንኑ ሰው በሌላ ቀን በሩቅ ሲያዩት ይሸሻሉ። የግድ ሲያጋጥማቸውም የባጥ የቄጡን ቀባጥረው ተለማምጠው ያመልጣሉ። መንገድ ሲሄዱ ባውራ ጐዳና ለሰው እየታዩ መሄድ አይወዱም። ነግር ግን ከነብነብ ብለው በስዋራ መንገድ ለብቻቸው መሄድ ልማዳቸው ነው። ለደስታም ለሐዘንም በተሰበሰበ ጉባኤ ላይ ተገኝተው ከጉባኤው ሕዝብና መኳንንት ጋራ ንግግርና ጨዋታ መብልና መጠጥ መካፈል አይወዱም። ቤት ንብረት ማበጀት ጭንቃቸው ነው። በሥራቸውም ዐዋቂው እንዳላዋቂ ብልኍ እንደ ሞኝ አንገታቸውን ደፍተው ለሁሉ ታዛዥ ሆነው መኖርን ይመርጣሉ። ክብርን ጥቅምን ሌላውንም ሁሉ ይገባኛል ብሎ መጠየቅና መፋለም አይወዱም። በቢሮም ሳሉ ታማኙ ሰውዬ እንደሚሰርቅ ሰው ቢሯቸውን ከውስጥ ቄልፈው ብቻቸውን ይቀመጣሉ። ወዳጅ ዘመድ ድግድ ደግሶ ለምሳ የጠራቸው እንደ ሆነ የለቱን ለት አሳልፈው በማግስቱ ወይም በሁለተኛው ቀን ግርግሩ አልቆ ሰው ጭር ያለበትን ጊዜ መርጠው ይሄዳሉ።

ዐዋቂነታቸውን ብልኅነታቸውለበላይ ነግሮ ለትልቅ ሹመት የሚያሳጫቸው ወዳጃእው ለርሳቸው ዋና ጠላታቸው ነው። ትልቅ ባለሥልጣን ተርቶ ከፍ ያለ ስልጣን ላለበት ሥራ ሾምኹኽ ቢላቸው ይቅርብኝ ብለው ጫማ ስመው እንደሚለምኑ እርግጠኛ ነኝ። ይኸ ሁሉ ትግል ከሰው ከጣጣ ከፈንጣጣ ለመሸሽ ነው። እንደዚሁም በሽታንና ሞትን ሲሸሹ ከልክ ያሳልፉታል። እንደ ጥንቃቄያቸውም ብዛት ከደዌና ከሞት የሚያመልጡ ይመስላል። ብዙ መድኅኒት በኪሳቸው መያዝ ይወዳሉ። ወደ በሽተኛ ቤት ምንም ቢሆን አይገቡም። በግድና በቀን ብዛት አንድ የወድዱት ጓደኛ እንዳላቸው እርሱም ጕንፋን ለጊዜው ይዞት ሲስል የሰሙት እንደ ሆነ የሳንባ በሽታ መስሏቸው ጥለውት ይጠፋሉ። እርሱን በሕመሙ ጊዜ ከመጠየቅ በዳነ ጊዜ የጠየቀውን ካሳ ቢከፍሉ ደስ ይላቸዋል። ገንዘብ እያላቸውም አለኝ ማለት አይወዱም። እንዲያውም የምበላው አጥቼ ተበደርሁ ማለትን ያዘወትራሉ። ሰው እያየ ገንዘብ እያላቸውም አለኝ ማለት አይወዱም። እንዲያውም የምበላው አጥቼ ተበደርሁ ማለትን ያዘወትራሉ። ሰው እያየ ገንዘብ በእጃቸው መያዝ ወይም ከኪሳቸው አውጥተው ለሰው መክፈል ከሰውም መቀበል አይወዱም።

ከዕለታት አንድ ቀን ወደ ከተማ ማኽል የሚያስቸኵል ጕዳይ አግኝቷቸው በቶሎ ለመድረስ አንድ ጋራ ባንድ ብር ተከራዩ። በከተማ ማኽልም እንደ ደረሱ በዚያ ውርውር በሚለው ሕዝብ መካከል ከኪሳቸው አውጥተው አንዱን ብር ለባለጋሪው መክፈል ቀፈፋቸው። እጋሪው ላይ እንደ ተቀመጡ ጥቂት ደቂቃዎች ይኸንኑ ሲያወጡ ሲያወርዱ በመጨረሻ ጋሪ ነጂው ውጣና እንደ ገና ከከተማ ጥቂት ወጣ በልና እንደዚህ ያለ ቦታ አድርሰኝ አሉት። እርሱም ውለታችን እዚህ ድረስ ነው። ከዚህ አሁን እሚሉት ቦታ ድረስ የምሄድ ከሆነ ፳፭ ሳንቲም (ስሙኒ) ይቀጥላሉ አላቸው። እሳቸውም ውለታውን ተቀብለው ጕዟቸውን እንደ ቀጠሉ የሰው ድምፅ ወደማይሰማበት ጭር ወደ አለው ቦታ ሲደርሱ «አቁም» አሉት። ከጋሪውም ከወረዱ በኋላ ፊታቸውን ወደ ጫካው ዠርባቸውን ወደ ጋሪ ነጂው አድርገው አንዱ ፊታቸውን ወደ ጫካው ዘርባቸውን ወደ ጋሪ ነጂው አድርገው አንዱን ብር ከ፳፭ ሳንቲም ከካፖርት ከኩታ ከእጅ ጠባብ አልፎ ካለው ከስጠኛው የሹራብ ኪስ ውስጥ በግድ መዘው አወጡ። ካወጡም በኋላ ገንዘቡ ያለበት ቦርሳ በሌላ ቦርሳ ውስጥ በጨርቅ ውስጥ ተጠቅልሎ ነበር፤ ይኸ ሁሉ ገንዘቡን ለመሰወር ያደእረጉት ብልኅት ነው። የሆነ ሆኖ በስንት ጣር ገንዘቡን ከነበርበት ከመጨረሻው ቦርሳ አውተው በእጁ ሲሰጡት ድንገተኛ ተላላፊ ሰው እንዳያይ እጋሪ ነጂው ኪስ ውስጥ ጨመሩለትና እንደ ገና መጡበት ከተማ በእግራቸው ተመለው ሄዱ።

**\***

ይኸ ሁሉ የክፉ አሳቢ ዝንባሌ ነው። እንደ እርሳቸው ክፉ አሳቢ ሁሉ ራሱ ቢሾም ደስ አይለውም። ልጁ ወይም ቤተ ሰቡ ቢሾምም አይደሰትም። ማናእውም ወደ ክፉ በመተርጐም ራሱ ከክብር ከሹመት ከድስታና ከተድላ ከመራቁ በቀር እንደዚሁ ጓደኛውንም ሆነ ዘመዱን ፈርቶ ሊያስፈራው ከብዙ ዐላማም ሊያሰናክለው ይችላል። አንድ ሰው ለክፉ አሳቢ ጓደኛው የንጉሥ ባለሟል ልሆን ነው ብሎ ያማከረው እንደ ሆነ «ታቦትንና ንጉሥን በሩቁ ነው፣ አለዚያ አንድ ቀን ትጋዛለኽ» ይለዋል። እየገሌን አውራጃ ባስተዳዳሪነት ተሾምሁ ያለው እንደ ሆነ «ጭቅጭቁን አትችለውም ራስኽ ይዞራል ወይም የፈረድኽበት ፩ ቀን አድፍጦ ይገድልኻል» ይለዋል። እንደዚሁም ቄንዦ ልጅ አግኝቻለሁና በሚስትነት ላገባት ነው ያለው እንደ ሆነ «እንደዚህ ያለችው ጠላት ገዥ ናት ትቅርብኽ ያለዚያ ታስገድልኻለች» ከማለትና ክፉውን ወገን ገልጾ ከማስደንበር በቀር በሹመትኽና በባለሟልነትኽ አገርኽንና ወገንኽን ትጠቅማለኽ ለዘመዶችኽም መኵሪያ ለወገኖችኽም ጥግና ተስፋ ትሆናለኽ፤ በሚስትኽም ውበት ትደሰታለኽ ብሎ በክፉኛው አንጻር ያለውን ደገኛውን ወገን መግለጽና ማጽናናት አይሆንለትም። ምክንያቱም ሌላው ደጉንና ክፉውን ሁለቱንም ወገን ሲያስብ እርሱ በማናቸውም ጊዜ ጠባይ ሆኖበት ቶሎ በአእምሮው ትዝ የሚለው ክፉውና አስፈሪው ወገን ብቻ ነው። ራሱ ክፉ ሳይሆን ያስፈሪውንና የክፉውን ወገን ለማስተዋልና ለመተርጐም አእምሮው የስፋ አንደበቱም ለመናገር የረታ ነው።

በራሱ ላይ የሚሰነዘረውን ነገር ሁሉ ወደ ክፉ ይተረጕማል። ባንድ ወገን ቢሾሙት ቢሸልሙት አያመሰግንም። በሌላው ወገን ሸምግለኻልና ቍጭ ብለኽ ቀለብኽን እየበላኽ ተጦር እንኳ ቢሉት ከሥራዬ ለመንቀል አስበው ይሆናል ሲል «የለም እየሠራሁ እባላለሁ» ይላል። ስለምን በርሱ አስተያየት እይሚደረገው ነገር ሁሉ መዘዝና ተንኰል ያለበት ነው። ይኸን በመሰለ አኳኋን በራሱ ላይ ክፉ ሲያስብ በሰውም ላይ የሚደረገውን ወደ ክፉ ከመተርጐም አያቋርጥም። ለምሳሌ እገሌ ወደ እገሌ አገር ሄዶ ነበር ምነው ቈየ ያሉት እንደ ሆነ «ሽፍታ ገድሎት ይሆናል እንጂ መቼ በድኅናው ይቈይ ነበር» እገሌ ወደ ውጭ ወጥቶ አመሸ ሲሉትም «የመኪና አደጋ ግኝቶት ይሆናል» ማለት የርሱ ልማደኛ አስተያየት ነው። ለንግድ ሄዶ የቈየው ሌላ የሚያተርፈው ነገር አጋጥሞት ይሆናል ወደ ቤቱም ሳይገባ ያመሸው ሰውዬ ሲኒማ ሄዶ ወይም እጓደኛው ቤት ሲጫወት ይሆናል የሚባለውን ቅን አሳብ በፍጹም አያገኘውም። በዚህ ምክንያት እንደዚህ ያለውን ሰው ባገራችን «ሟርተኛ መዓት አውሪ» እንለዋለን። ጠርጣሪ ገንጋና መሆኑን ለመግለጽ ሲፈለግም «እገሌ ቆቅ ነው አይጠመድም» ይባላል። ግን ይህ ቅጽል ባንድ ወእኑ ለርሱ ሲሰጥ በሌላው ወገን ላሳበ ሰፊ የሚሰጥ ነው።

ክፉ አሳቢ ለጓደኝነትና ለቤተ ሰብነት አይጠቅምም እንጂ አሳበ ሰፊ የሆኑና ሁሉን ማወቅ የሚገባቸው የሕዝብ መሪዎችና አስተዳዳሪዎች ባይፈልግም በግድ አማካሪ ቢያደርጉት ክፉ አይደለም። ምክንያቱም ማናቸውንም ነገር በማከሩት ጊዜ ወደ ፊት የሚሆነው ክፉ እንገር ሁሉ ቶሎ ባሳቡ ይመጣለታልና ያንን ከርሱ ተቀብሎ ክፉና ደጉን ማነጣጠር ከሚችሉ አሳበ ሰፊ ከሆኑ መማክርት ጋራ ተመካክፎ አስቀድሞ ጥንቃቄ ለማድረግ ይመቻል። ዳሩ ግን የዚህ ጠባይ የበረከተበት ኅይለኛና ንግግር ዐዋቂ «ክፉ አሳቢ» የሆነ እንደ ሆነ እያስፋፋ በሚሰጠው ክፉ አሳብ የተነሣ ልበ ጽኑ ባልሆኑ መሪዎች ላይ ሥጋትን ይጥልና ባማካሪዎቹም ላይ ፍርሀትን ይነዛና ክብርና ታሪካዊ ሥራ ከመፈጸም ማሰናከሉ አይቀርም። ቢሆንም ልበ ሙሉ የሆነ በራሱ የሚታመን መሪና አስተዳዳሪ የራሱን መሠረታዊ ዐላማ ሳይለቅ ለትብዝት ወይም አሳብ ለማማረጥ ያክል ቢጠይቀው የተወሰነ ጥቅም ሳይገኝበት አይቀርም።

**ምዕራፍ ፲፩።**

**ቅን አሳቢ።**

**ሊገረፍ የነበረው ልጅ።**

በዚህ ዓለም ጐን ለጐን እየሆነ እኛ እንደ መሰለን ደግና ክፉ ብለን የሰየምነው ብዙ ነገር ተፈጥሮ እናያለን። ባጠገቡ ክፉ ነገር ያላስቀመጠ ደግ ነገር ደግ ነገርም ያላዘለ ክፉ ነገር የለም። ብርሃንን ጨለማ በጋን ክረምት ሜዳን ቍልቍለት ረዥምን አጭር ሌላውንም፥ ለመዘርዘር የሚያታክተንን ማናቸውንም ነገር ሁሉ በያጠገቡ ሠሪና አፍራሽ አጥፊና ጠፊ ተወዳዳሪና ተፎካካሪ አሸናፊና ተሸናፊ ሆኖ አብሮ ይኖርበታል። በጠባይም እንደዚሁ በትጉህ አንጻር ሰነፍ በድጉ አንጻር ክፉ መኖሩ ከዚያ ምክንያት ጋራ የተያያዘ ነው። ይህ እርስ በርሱ የመቃወምና የመፎካከር የመፈራረቅ ባሕርይ ያለው ፍጥረትና ጠባይ በዓለም እንዲኖር ያስፈለገበትን ምክንያት የሚሰጠውንም ጥቅም ሰውን ከነጠባዩ ዓለምንና በላዩ ላይ ያለውን የፈጠረ እግዚአብሔር ብቻ በዝርዝር ያውቃል።

በዚህ መጽሐፍ በመቅድሙና ባሳበ ጽኑ ምዕራፍ ውስጥ በጥቂት መሥመሮች የዚህን ጥቂት ምክንያት ለመስጠት ሞክሬአለሁ። ከዚህ ግን ሰፋ አድርጎ ለመግለጽ የሚችል ካገራችንም ይልቁንም የሰው ጠባይ ትምህርት በሰፊው ከተማሩ የውጭ አገር ሰዎች እንደሚገኝ የታወቀ ነው። ነገር ግን ሰው ምንም ቢያውቅ ምንም ቢበረታ ብርታቱም ዕውቀቱም ወሰን አለው። በወሰኑም (በመጠኑም) ያወቀው አፍራሽ ይገኝበታል። ለምሳሌ ከቀን በኋላ ጨለማ መምጣቱ ቀን በመሄድ የጣመኑ እግሮች በማየት የፈዘዙ ዐይኖች በማሰብ የደከሙ ኅሊናና አእምሮዎች ሌሊት ዕረፍት እንዲያደርጉበት ወይም ይቀን ብርሃን ዐይናቸውን የሚጋርዳቸው የሌት ጨለማ የሚከፍትላቸው ልዩ ልዩ እንስሳና አራዊት እንዲሠማሩበት ነው በማለት እንደዚሁም ያፍራሽና የሠሪ ጐን ለጐን መኖርም ለፍጥረት ሁሉ ሕይወትን ይሰጣል በሚል አኳኋን ለዚህም ለሌላውም ሞላ ከጐደል የሆነ ይኸን የመሳሰለ መልስ ከሰው አእምሮ ይገኛል። ዳሩ ግን በመላእክት አጠገብ አጋንንት በሚያምሩ ፍጥረቶች መካከል ሰውነትን የሚያሰቅቁ አራዊቶች አሉ። የነዚህ የክፉዎች ወገኖች ሰውነትን የሚያሰቅቁ አራዊቶች አሉ። እነዚህ የክፉዎች ወገኖች መፈጠርና መኖር ጥቅማቸውን ንገረኝ ለሚል ጠያቂ ከሰው አእምሮ የሚሰጠው መልስ እላይ እንዳልነው አሳቡን ዳበስ አድርጎ ከማለፍ በቀር እውነተኛውን አሳብ በሚያጠግብ መንገድ መዘርዘር የሚችል ያለ አይመስለኝም። ክፉው ከሌላ እይደጉ ዋጋ አይታወቅም በየሚባለው በቂ አይደለም። ስለዚህ የዚህን ሁሉ ዕውቀት ለዕውቀቱና ለችሎቱ ወሰን ለሌለው አምላክ እንተዋለን። ነገር ግን በራሳችንና በቤተ ሰባችን ወይም በወገናን ከሰው ላይ በመሥራት በንግግር ሲፈጸም የምናየውን የክፉ አሳቢን ዐመል ከጠቀስን በኋላ በሱ አንጻር ያለውን ከቀድሞ ዠምሮ ዐዋቂዎችና ፈላስፎች «ኦፕቲሚስም» በሚል አርእስት የሰጡትን ያሳብ መሠረት ሳንለቅ በጊዜያችንና ባገራችን ያለውን የቅን አሳቢነት ሁኔታ ከብዙ በጥቂቱ ለመግለጽ እንሞክራለን።

ይኸን የቅን አሳቢነት ጠባይ በፍልስፍና አመለካከት ቀድሞ አነፕላቶን በኋላም እነሌይብኒጽ እነፌኔሎን እነቮልቴር በብዙ አሳብ አስፋፍተው እንደ ጻፉት በየአንሲክሎፔዲው «መዝገበ ቃላት ወዜና መዛግብት» ተጽፏል። እኔ ግን መጽሐፎቹን አልተመለከትኋቸውም።

ቅን አሳቢ የክፉ አሳቢ ተፃራሪ እንደ መሆኑ መጠን የቅን አሳቢም ጠባይ ከክፉ አሳቢ ጋራ የተለያየ መሆኑ የታወቀ ነው። ክፉ አሳቢ ማናቸውም በዚህ ዓለም ያለው ሁሉ ከንቱ ነው፤ ለሰውም ከመፈጠር ያለመፈጠር ይሻለው ነበር ሲል ቅን አሳቢ ዓለም ለጠቀሜታ መፈጠሩን በዓለም ላይ ያለውንም የሚንቀሳቀሰውም የማይንቀሳቀሰውም ፀሓይ ጨረቃ፣ መሬት ተራራ፣ ወንዝ እንስሳ አራዊት ዕፄያት አበቦች ሁሉ ለጥቅም እንደ ተፈጠሩ የሰውም መፈጠር ለከፍተኛ ነገር መሆኑን እያሰበ ሰውንና የሰውን ሥራ በማየቱም በመስማቱም ደስ ይሰኛል። በሰው ሕይወት ላይ የሚፈጸሙት ልደት ሰርግ ጨዋታ ዘፈን ሽርሽር ድግስ እነዚህን የመሳሰሉት ሁሉ የደስታ ጥቅም እንዳልቸው ያምናል። በሰው ሕይወት ላይ መከራና ችግር መኖሩም እያመነ ችግሩ በደስታ መለወጡን ይመለከታል። በሰውም እጅና አእምሮ የተሠሩት የሥዕል የቅርጽ ጥበብ የዜማ ስልት ምንም እንኳ ኅላፊና ጠፊ መሆናቸው ባይሰወረው ለጊዜው ለርሱ ያስደንቁታል። የሰውም የእንስሳም ውበት ለሰው ደስታ የተፈጠሩ መሆናቸውን ያምናል። ያገር የሕዝብ የወገንየቤተ ሰብን ኑሮ የሚገባና ደስ የሚያሰኝ መሆኑን ይመለከታል። እንዲሁም በዚህ ዓለም በሚኖርበት ጊዜ የሚገጥመውን ክፉ ነገር ሁሉ ወደ ድግ እየተረጐመ በቅንነት ይቀበላል። ቢሻር እንደ ገና ለመሾም በነገር ከውጭም ከቤቱም ቢገጥመው ከሰው በመጫወት የሙዚቃን ዜማ ቃናውን እያለዋወጠ በመስማት ከከተማ ወደ ውጭ ወጣ ብሎ ባይኑ ወንዝንንና ተራራን መሬት ያበቀለውን ደኅና እንገር ሁሉ ሾመና ገንዘብ ባገኘ ጊዜ ከወገኑ ጋራ ተድላ ደስታ ማየት ይወዳል። ከደስታ በኋላ ሐዘን ቢመጣም እንዳመጣጡ ይቀበላል እንጂ እንደ ክፉ አሳቢ በሐዘን ምክንያት የዚህን ዓለም ኑሮ አይመረርም። ተመርሮም ወደ ብሕትውና ወይም ወደ ገዳም አይሸሽም። መከራው በመከራ ላይ ተቀጣጥሎ ቢመጣበትም ራሱን ወደ ማጥፋት አይደርስም። ሁል ጊዜ በሳቡ የሚደቀነው ወይም ጐልቶ የሚታየው ከሐዘኑ ተድላና ደስታ ነው።

ሹመት በተሾመ ጊዜ ሰው ይቀናብኛል የፈረድሁበት ይገድለኛል ብሎ በሥጋት በመዋጥ ፈንታ ማዕርግ ያለው ሹመት ተሾሚ፥ ወዳጅጄን ደስ አሰኝቼ ጠላቴን ባስቀናሁ የሚል ምኞት ሁል ጊዜ ባሳቡ ይመላለስበታል።

ክፉ አሳቢ ወደ ጦረንት የሄደ እንደ ሆነ ድል መሆኑ ሲታሰውበው ቅን አሳቢ ድል ማድረጉ ክፉ አሳቢ ባለሥልጣን ሲተራው ሊያስረኝ ነው ብሎ ሲገነግን ቅን አሳቢ ልሾም ነው ማለት ይታሰበዋል። ክፉ አሳቢ እንደዚህ ያለውን ኅጢአት በሠራሁበት ምክንያት እግዚአብሔር ያለ ምሕረት ይቀጣኛል ብሎ ሲንቀጠቀጥ ቅን አሳቢ እንደዚህ ያለውን ኅጢአት ምንም እንኳ ሲንቀጠቀጥ ቅን አሳቢ እንደዚህ ያለውን አምላኬ ምሕረት ያደርግልኛል ብሎ ተስፋ ያደርጋል። በዕድሜውም ሙሉ ሰው በላዬ ላይ ክፉ ያደርግብኛል ብሎ አይሠጋምና ለሕይወቱ መ|ጠበቂያ የሚሆን መሣሪያ ቀን በኪሎ ማታ በራስጌው ማስቀመጥ አይወድም። ዐቃቤ ርእስ የሚባለውን የደብተሮች አስማት የሌላም የማንንም ዕውቀት ለራስ መጠበቂያ ለማግኘት አይፈልግም። ሁሉን ማድረግ በሚችል ባንድ በእግዚአብሔር ይታመናል። ከዚያ በታች ደግሞ በራሱ ንጹሕነትና የዋህነት ይታመናል። እንደዚሁም እኪሱ ያለውን ገንዘብ እያወጣ ከወገኑ ጋራ ሲደሰት ነገ ምን እበላለሁ ምን እለብሳለሁ የሚል ሥጋት አያድርበትም። ክፉ አሳቢ እያለው ድኽነቱን ሲያወራ ቅን አሳቢ ሳይኖረው ጌትነቱን ያወራል።

ወደ ቤተ መንግሥት በሥልጣን ለክፉ ነገርም ቢጠራው በቅንነት ወደ ተጠራበት ይሄዳል። በመንገድም ለተጠራበት ጕዳይ መልስ የሚሆን በማውጣት በማውረድ በልቡ አይሟገትም። ደርሶም ተመድበው ነገር ጸንቶ በራሱ የግዞት ወይም የእስራት ፍርድ ሲፈጸምበት ነገ እግዚአብሔር ያወጣኛል ብሎ ተማምኖ አድማቾቹን አስተማምኖ ይሄዳል። በዚህ ሁሉ ምክንያት ቅን አሳቢ በዚህ ዓለም ያለውን የኑሮ ቀንበር ለመሸከም ፈቃደኛ ነው። ማኅበረተኝነቱም በጣም ተፈላጊ ነው። አባትነትንም ልጅነትንም ባልነትንም እልቅናንም ጭፍራነትንም ጓደኝነትንም ያውቅበታል። በማናቸውም ረገድ ለሰው ምቹነት አለው፤ የልቡን አይሸሽግም። በሰው ላይ በስውር ክፉ ነገር አያደርግም የልቡን ፊት ለፊት ይናገራል። መሠሪነትና ተንኰል በሱ ልብ ውስጥ መሠረታዊ ስፍራ የላቸውም። ከተቻለ የሰው ፍላጎት ሁሉ ተከናውኖ ሰው ሁሉ ሲደሰት አብሮ ይደሰታል እንጂ አይቀናም። ለሰው በጣም ከመመቸቱ የተነሣ መደብደቢያውን በትር ለደብዳቢው እስከ ማሳየት ይደርሳል።

**\***

አንድ ቅን ልጅ ከዕለታት አንድ ቀን ጥፋት አጥፍቶ አባትዮውን በጣም አሳዘነው አባትዮውም በጣም ተናዶ ነበርና የልጁን እጅ ዘሎ ያዘና ለመደብደብ አለንጋ ፍለጋ ከውጭ ወደ ቤት ከቤት ወደ ውጭ እየተንቄራጠጠ ቢፈልግ አለንጋው የተቀመጠበትን ስፍራ አጣው። ልጁ ግን አለንጋው የተንጠለጠለበትን አይቶ ኖሮ «አባባ አለንጋው ያው እዚያ ተንጠልጥሏል» ብሎ እጁ ስለ ተያዘ ባይኑ አሳየው። በልጁ ቅንነት ያባታዮው ቍጣ ባንድ ጊዜ በረደ። ሁለተኛም እንዳይለምድኽ ብሎ ሳመና ለቀቀው። የቅንነት ጥቅሙ ለሰው ብቻ አይደለም፤ ለራስም ጭምር ነው። እብቅን ሰው ላይ የሚጨክን ሀኬተኛ ነው። ቅኑንም ሰው በንግግር የሚያጠምድ የባሰ ኅጢአተኛ ናቸው።

በዚህ ዓለም ደስታና መከራ በሰው ልጅ ላይ እንደ ክረምትና በጋ ይፈራረቁበታል። እላይ እንደ ገለጽነው ለዚህ ለቅን ሰው ተድላና ደስታ ክብረትና ሀብት ያጋጠመው እንደ ሆነ ያገኘሁት ክብሬ ይቀራል የሰበሰብሁት ሀብቴም ይፈጸማል ብሎ ሳይሠጋ ያገኘውን ከወዳጅ ከዘመዱ ጋራ አብሮ ይካፈላል። ቢያልቅበትም እግዚአብሔር ቅንነቱን በመመልከት በየትም ብሎ እርሱ ሳያስበው ይተካለታል። ለኵራትና ለጕራ ሳይሆን ለቅንነት ብቻ የተቸገረን ሰው መርዳትና ደስ አሰኝቶ አብሮ መደሰት ይወዳል። እንግዳም ጎረቤትም ወደ ቤቱ ሲመጣ አንድ ቀን ፊቱን ሳያቀጭም በብሩህ ገጽና በፈገግታ ይቀበላል። ወደ ቤት ገብቶ ሚስቱን አስጨንቆ ያለውን ከእንግዳ ጋራ መብላት መጠጣት ይወዳል። ጨዋታውም የተፍለቀለቀና የተዛና እንጂ በጭምትነትና በመንደርበብ የሚከብድ አይደለም። ተመልካቾች የእገሌ «ከፍትፍቱ ፊቱ» የሚሉት እንደዚህ ያለውን ነው።

ደግሞ ባንድ ወገን በተድላ በደስታ በክብረት ፈንታ ድኽነት መከራ የደረሰበት እንደሆነ መከራው የወደቅበት ምክንያት፥ በጥፋት መሆኑን አምኖ ለመጽናናት ይሞክራል። አንዳንድ ጊዜ ይህ መከራ የመጣው ሊመክረኝ ወይም ከዚህ ከባሰ መከራ ሊያድነኝ ለገዛ ጥቅሜ ነው ሲል በሃይማኖታዊ አነጋገር ለእግዚአብሔር ተመችቶ ክፉውን ወደ ቀናው መንገድ ጠምዝዞ ይተረጕመዋል። አለቃውና ጓደኛው ቢገሥጸውና ቢጣላው በዚሁ መንገድ ራሱን በዳይ ጓደኛውን ተበዳይ አድርጎ ቂም ሳይዝ በቀል ስይፈልግ የበዳይ ካሽ ሆኖ ይገኛል። ባለጋራው እንቢ ካላለው በቀር በቶሎ ለመታረቅና ለመስማማት ፈቃደኛ ነው ቂም በቀል በሰው ላይ ለማድረግ አይፈቅድም።

ይኸን በመሳሰለው ቅንነቱ ላይ ደግሞ እንደ ትጉሆች እንደ አሳበ ሰፊዎች በዚህ ዓለም መከበርና መደነቅ መመስገንና መፈራትም ይወዳል። ስለዚህ ባለፈ ታሪክ ውስጥ ታላላቅ ሥራ ሠርተው በክብርና በምስጋና ስማእው የገነነውን ሰዎች የሕይወት ታሪክ ማንበብ ይወዳል። ማንበብም የሚወድበት ምክንያት የነሱን ዝና ለማወቅ ብቻ አይደለም። ነገር ግን የነሱን የሕይወት ታሪክና በዘመናቸው የሠሩትን ተመልክቶ የነሱን ሥራ ለመሥራትና እነሱ እደረሱበት የክብርና የምስጋና ደረጃ ለመድረስ በልቡ ተስፋ አድርጎ ነው።

እንኳን በሕይወቱ በሕመሙና በሞቱ ቢሆንም ሕመሙ ሞቱን ሥርዐተ ቀብሩን ሰው ሁሉ እንዲያከብርለት ይፈለጋል።

የሱ ተፃራሪ የሆነው ክፉ አሳቢ ሁል ጊዜ ጠባዩ ቅርተኛና በዚህ ዓለም ኑሮ እንዲያከብርለት ይፈልጋል።

የሱ ተፃራሪ የሆነው ክፉ አሳቢ ሁል ጊዜ ጠባዩ ቅርተኛና በዚህ ዓለም ኑሮ ተስፋ የቄረጠ በመሆኑ በታመመ ጊዜ ሕመሙን ሰው ቢሰማበት አይወድም። ሰውም «እግዚአብሔር ይማርኽ» ሊለው መጥቶ ቍጭ ብሎ ያጫወተው እንደ ሆነ ይበሳጫል። ስለዚህ ለግዴታ ዘመዶቹና ወዳጆቹ «ሕመሜን ለሰው እያወራችሁ ጠያቂ አታብዙብኝ» እያለ አደራ ይላቸዋል። ቢፈቅድ እርሱ ባለቤቱ እግዚአብሔር ይማረኝ ብሞትም ባንድ ሰሌን ጠቅላችሁ ቅብሩኝ ይላል። እንዲያውም በጣም የዚህ ጠባይ የበዛበት ሰው የሆነ እንደ ሆነ «ከሞትሁ በኋላ በደንበኛ ወግና ሥርዓት ብቀበር ባልቀበር ላውሬም ቢሰጡኝ ገደል ቢጥሉኝ ግድ የለኝም ስለዚህ በሞትሁ ጊዜ ሐዘን ለቅሶ አታብዙብኝ» እያለ ለዘመዶቹ ይናዘዛል። በርሱ ዘንድ ሰው ከሞተ በኋላ ለስም ለክብር የሚደረገው ነገር ሁሉ ከንቱ ነው።

በርሱ አንጻር ያለው የዚህ ምዕራፍ ባለቤት የሆነው ቅን አሳቢ ግን እንደ ጓደኞቹ እንደ አሳበ ሰፊና እንደ ትጉህ በታመመ ጊዜ ዘመድ አዝማድ ወዳጅና ጓደኛ ሁሉ መታመሙን ሰምቶ ሳያቋርጥ እየተመላለሰ ቢጠይቀው ቀኑን ሙሉ ጠያቂው ሁሉ ሥራውን ትቶ የተኛበትን አልጋ ከቦ ሲያጫውተውና የተኛበትን ክፍል ሲያደምቅለት ቢውል ደስ ይለዋል። ስለ ርሱም ሐምም ሰው ሲያስብና ሲጨነቅ የሕመሙም ወሬ በሆስፒታሉም በከተማም ደምቆ ሲወራ ኵራት ይሰማዋል። መሳፍንትና ነገሥታትማ የጠየቁት እንደ ሆነ ከደስታው የተነሣ ጥና በሽታ ካልሆነ በቀር ከበሽታው ሊያገግም ይችላል። ደኅነት ቀርቶ ሞትን የተጠራጠረ እንደ ሆነ ደግሞ ለዘመዶቹና ለልብ ወዳጆቹና ለልብ ወዳጆቹ «የሞትሁ እንደ ሆነ ለመቃብሬ ብዙ ሰው ሳይሰበሰብ እንዳትቀርቡኝ የሬሳዬ ሣጥን የሐርና የወርቅ ግምጃ እንዲለብስ ፍታቱን የየአድባራቱ ካህናት ተሰብስበው ጕዞ ፍታት እንዲፈቱልኝ በለቅሶም ላይ የተመረጡ የጐንደርና የጕዞ ፍታት እንዲፈቱልኝ በለቅሶም ላይ የተመረጡ የጐንደርና የጐጃም አልቃሾች ቆመው ውሎ እንዲዋልልኝ ተዝካሬ በጮማ በጠጅ እንዲወጣልኝ የሕይወት ታሪኬና ዝና ሞቴ ፎቶግራፌ ተጨምሮ በየጋዜጣው እንዲወጣልኝ መቃብሬ ቢቻል በእብነ በረድ ባይቻል በጥሩ ድንጋይ እንዲቀረጽል» እያለ አደራ ሳይል አይሞትም።

የዚህ ጠባይ ያለው ሰው በሕይወቱ ዘመን ለክብርና ለዝናው ሲል ብዙ ጠቃሚና ታሪካዊ ሥራ ይሠራል። ስሙም እንዲነሣ ላዝማሪና ላወዳሽ ገንዘብ ይሰጣል። እላይ እንደ ተገለጸው በሕይወቱ ጊዜ እርሱ ራሱ በግዙፍ መልክ ለሚቀበለው ክብርና ምስጋና ብቻ ሳይሆን ከመቃብር ወዲያ ላለው ለስሙ ክብርና ዝና አጥብቆ ያስባል። በዚህ ምክንያት ስታመም እንዲያዝኑልኝ ስሞት እንዲያልቅሱልኝ እያለ በሕይወቱ አልፎ አልፎ ችሎታው በሚፈቅድለት መጠን ለብዙ ሰዎችና ሴቶች አገንዘብ በመስጠት በማብላት በማጠጣት ብዙ ውለታ ይውላል። ውለታውንም ከትልቅ ቀዋሚ ገንዘብ ይቄረጥረዋል። «ስም ከመቃብር በላይ ይውላል» «ከመልካም ሽቶ መልካም ስም ይበልጣል» የሚባሉት የመጽሐፍ ጥቅሶች የርሱን ያኽል ለማንም አይጥሙም። ትርጕማቸውንም ስጠን ቢሉት ያለችግር አፍታቶ ለመዘርዘር ይችላል። በጉባኤ በሸንጎ በድግስ ቤት እነዚህን የመሳሰሉት ጥቆሶችና ተረቶች ተደጋግመው በየግጊዜው ካፉ ይነግራሉ።

**ምዕራፍ ፲፪።**

**ልበ ደንዳና።**

**ደጃዝማች ሊጋባው።**

በሰው ባሕርይ ውስጥ ካሉት ጠባኦች ውስጥ አንደኛው ልበ ደንዳንነት ነው። እርሱም በውጭ አገር ቋንቋ ከጥንት ከግሪኮቹ ተያይዞ እንደ መጣው አፓቴያ ይባላል። በትርጓሜውም ልበ ደንዳንነት ደመ በራድነትን ያመለክታል። ጥብቅ ቀዝቃዛ የማይሰማው የሚባለው ሁሉ የርሱ የቅጽል ስም ነው። ከሁሉ ግን ባንድምም አጠራር «ልበ ደንዳና» ማለት ይስማማዋል በማለት ለዚህ ምዕራፍ አርእስት አድርጌ ጽሕፈቱንም በዚሁ ቀጥያለሁ። ይኸን የልበ ደንዳንነት ጠባይ «ስቶዪሲያን» የሚባሉት የጥንት የግሪክ ፈላስፎች በተለይ ይደግፉት ነእብር። ዛሬም ታላላቅ ሰዎች ሁሉ ይልቁንም እንግሊዞች በተቻለ ወደርሱ ማዘንበል ይወዳሉ። እንደ ሌላው ሁሉ በዚህም ጠባይ መልካምና መጥፎ ወገን አለበት።

ልበ ደንዳና እንደ ሰነፍ ወይም እንደ አሳበ ጠባብ ለሥራ ለወዳጅነትማ ለፍቅር ለጠብም ስሜት የለውም። ለደስታና ለሐዘንም ልቡ አይፈነቀልም። ለሰውም ልቡን አይሰጥም ቢሰጥም በቀዘቀዘ ዐይነት ነው። በውጭ ሰው ይቅርና በናትና ባባቱ በወንድምና በእኅቱ በሚስትና በልጆቹ ላይ በፍጹም የጋለ ፍቅር አያድርበትም። ቢታመሙም ቢሞቱም እንደ ልበ ርኅሩኅ የጠበቀ ሐዘን አያደርግም። በሕይወታቸውም ጊዜ ጥቃትና ችግር ቢያገኛቸው ከልብ በመነጨ ስሜት ለእርዳታ ፈጥኖ ጥቃትን መወጣት አይሆንለትም። አብዛኛ ጊዜ ውርደትና ክብር ባዕድና ዘመድ ወዳጅና ጠላት በርሱ ዘንድ ልዩነት የላቸውም። በግዴታ ካልተዘዘ በቀር በፈቃዱ ላገርና ለወገንም ራሱን መሥዋዕት ማድረግ አይችልም። ከመሥዋዕት ወዲህ ወዳጅ ዘመድ እንደሚያደርገው ስለ ወገኑ ጥቃት ማዘን መጸጸት አይወድም። ከፍ ያለ ችሎታ እያለው ዝቅተኛ ሥራ ቢሰጡት ግድ የለውም። ነገር ግን ለኑሮ ያኽል የሚያገለግለውን በመጠኑ ሥራ ይሠራል። በመጠኑ ወዳጅ ዘመዱን ያፈቅራል። የተላውንም ለመውደድ የሚወደውንም ለመጥላት ቅር የሚያሰኘው ነገር የለም። ምክንያቱም ፍቅርና ጠቡ ሥር የሰደደ ባለመሆኑ ነው። ዘመቻ ቢሄድ ቀረርት ሽለላ ፉከራ፥ የመሪ ስብከት ወኔውን አይቀሰቅሰውም። ጠላት ባገሩ ውስጥ ገብቶ ወገኑን ቢገድልበት በቤተ ሰቡና በሚስቱ ላይ የውርደት ሥራ ቢፈጽምበት ተቄጭቶ የወገኑን ጥቃት የቤተ ሰቡን ውርደት ለመበቀል አይጨክንም። እንደዚሁም ባይኑ በሚያየው ነገር እንደማይለወጥ እንደዚሁ ያንድ ሰው ክብርና ኅሳር ወይም ያንድ ሕዝብ ሥቃይና መከራ ገሚሶቹ በመንፈሳቸው ሲያዝኑ ገሚሶቹ ከዚህ አልፈው ሲያለቅሱ እርሱ ከደንዳንነት ጠባይ አይለወጥም። በነሱም ሐዘንና ለቅሶ ይገረማል። እንዲያውም ሌሎች በሚያለቅሱበት ጊዜ እርሱ እንቅልፉን ይለጥጣል። እንደዚሁም በውሃ ዋና በፈረስ ጉግስ በዘፈን በጭፋሮ ሌላው በስሜት ተቀስቅሶ እየሣቀ እየፈነደቀ በዘፈን በጭፋሮ ሌላው በስሜት ተቀስቅሶ እየሣቀ እየፈነደቀ ሲፈነጥዝ የሱ መንፈሱም ሰውነቱም በደስታ አይለወጥም። ሌሎች ሲያደርጉ አይቶ ብቻውን ተለይቶ እንዳይቀር ለሐዘን ወይም ለደስታ ከልብ ሳይሆን በመልኩ ለመለወጥ ቢያስብም ከልብ እንዳልሆነ ተመልካች ሊያውቅበት ይችላል። እንግዴህ ደስታናን ሐዘንን ባንድ ዐይነት ለሚይዝ ወይም በመጠኑ ለሚመለከት ለዚህ ለልበ ደንዳና ሰው የዚህ ዓለም ኑሮ ሥቃይ አይሆንበትም። አንዳንድ ሰው ትልቅ የሹመት ሀብት ዕድል የገጠመው እንደ ሆነ የራሱን ደስታ በመተረክ ላገኘው ሁሉ ጕራውን በማውራት ጓደኛውንና ቤተ ሰቡን ዕረፍት ይነሣል። በሐዘንም ረገድ ዘመድ ወዳጅ የሞተበት እንደ ሆነ ሐዘን በማብዛት ጭብጥ ኵርምት በማለት ጓደኛንና ተመልካችን እስከ ምሳዘን እስከ ማስለቀስ ይደርሳል። ከፍ ያለ አሳዛኝና አበሳጭ ነገር የገጠመው እንደ ሆነ ራሱ እስኪዞር ድረስ ያዝናል። ነደዚህም ያለው የገራገርነት የርኅራኄ መንፈስ የቅነንት ጠባይ ያለው ነው። ነገር ግን የበሰለ ሰው ሆኖ ለመገኘት እንደ ጨካኙም እንደ ርኅሩኅም ሳይሆን መከራም ደስታም በመጣ ጊዜ ሁለቱንም ወገን በመጠኑ መያዝ ለዚህ ዓለም ኑሮ የሚገባ መስሎ ይታያል። ሁሉ ነገር መጠን ያስፈልገዋል። መድኅኒት በመጠን እንደሚቀመመም ልብስ በመጠን እንደሚሰፋ እንዲሁ ርኅራኄም ጭካኔም ቸርነትም ንፍገትም መጠን እንዲኖረው ያስፈልግ ነበር። ዳሩ ግን ከሁለት አንዳቸው በንዳንዱ ሰው ጠባይ ላይ በርክትው ይፈጠሩበትና ዐመለኛ አድርገው ሰውዬውን ሲያሰድቡት ይኖራሉ።

በጠባያቸው ልበ ደንዳና የሆኑ መሪዎች አንዳንድ ጊዜ የልበ ደንዳንነት ጠባይቸው እያገለገላቸው በሰው ፊት ከመገመት ያድናቸዋል። እንደዚሁም ሌሎች የርኅራኄ መንፈስ ያላቸው ነገሥታትና መሪዎች የልበ ደንዳኖቹን ጠባይ በግድ ለመውሰድ ይጥራሉ። የሰውነታቸውን ባሕሪ ለውጭ ሕዝብ ወይም ለማናቸውም ተመልካች እንዳያስገምቱ ጨካኝ ባሕሪ እንዳለው ሰው አሳዛኝም አስደሳችም ነገር በገጠማቸው ጊዜ ሁለቱንም ወገን በመጠን ያሳልፉታል። ለምሳሌ በጉባኤ አንድ ሰው የሚያሥቅ ንግግር ተናግሮ ተቀማጩ ሕዝብ ከዳር እስከ ዳር ሲሥቅ መሪው ራሱን በመግዛት ሳይሥቅና የቁም ነገር ፊቱን ሳይለውጥ ይታያል። የሣቁትንም በፊት ገርምሞ ሣቃቸውን እንዲያቆሙ ያደርጋቸዋል። ከቤተ ሰቡም ወስጥ የቅርብ ዘመዱ የሞተ እንደ ሆነ በለቅሶና በውሎ ላይ የማይዘመድ ውንድና ሴት የቤት አሽከርና ገረድ ፊቱን እየነጨ ደረቱን እየምታ ሲያለቅስ እርሱ የራሱን ባሕሪ በመቄጣጠር ዝም ብሎ ይመለከታል። ወይም በመጠኑ እያለቀሰ ዐይኑን በመሐረብ ያብሳል። እንግዴህ በተፈጥሮ ከሚያገኘው የጭካኔ መንፈስ በቀር ትልቅ ሰው በትልቅ ሰውነቱ ወይም ብዙ ነገር ከማየቱ ብዙ የፍልስፍና መጽሕፍ በማንበቡ ምክንያት ልበ ሰፊ አሳብ ደንዳና ሊሆን ይችላል።

ልበ ጨካኝ ወይም ልበ ደንዳና እንዳሳበ ሰፊ ለጊዜው እንደሚያስፈልገው በልቡ የሌለውን ባፉ መናገር በልቡ ተናዶ ባፉ መሣቅ ይችላል። ለጠላው የፍቅር መልክ ለወደደው የጠብ መልክ ማሳየት ይችላል። ክብር የሚያዋርድና የሚያናድድ ነገር በገጠመው ጊዜ እንደ አድር ባይ ትዳሩና ማዕርጉ እንዳይሰናከልበት ዝም ብሎ ሥቆ ያሳልፈዋል እንጂ በሆነ ባልሆነው በግልፍታ በንዴት ከማንም ሰው አይጋጭም። ከደጁ የሞፈር ዕንጨት ቢቄረጥበት የቤቱን ሰው ጎረቤት ቢመታበት አበጀኽ ከማለት በቀር የቤት ሰው እምመታት ለኔ ውርደቴ ነው ብሎ ከሰው አይጣላም ለዚህ አንድ ትዝ የሚለኝ አለ።

**\***

በጥንት ዘመን አንድ በቤተ መንግሥቱ የከበሩ የደጃዝማችነት ማዕርግ ያላቸው ትልቅ ሰው ነበሩ ለርሳቸውም አንድ የታመኑና አብሮ አደግ አሽከር ነበሯቸው ለርሳቸውም የፊታውራሪነት የማዕርግ ስም ሰጥተዋቸው ይኖሩ ነበር። ከዕለታት አንድ ቀን ፊታውራሪውን በዘመኑ የነበሩ ሊጋባ በጥቂት ምክንያት እትልቁ ግቢ አግኝተው በሽመል አገላብጠው አስደበደቧቸው። ፊታውራሪም እንደ ተደበደቡ ወደ ጌታቸው ወደ ደጃዝማቹ ቤት ሄደው በጌታቸው ፊት እዬዬ ብለው እየተንሰቀሰቁ ምክንያቱን ማስረዳት እስክሳናቸው ድረስ አለቀሱ። በዚህ ጊዜ ለቅሷቸውን አቁመው የሚያለቅሱበትን ምክንያት እንዲነግሯቸው ደጃዝማቹ አባበሏቸው። ፊታውራሪም ለቅሷቸውን እንደምንም አቁመው ሊጋባ እገሌ እኔን ሽማግሌውን ባደባባይ በሽመል አስደበደቡኝ እንደዚህ ያለ ውርድት ከሚደርስብኝ ለኔ ብሞት ይሻለኝ ነበር ብለው ነገሯቸው። ደጃዝማቹም ይህን ሰምተው ለጊዜው በደብዳቢው ሊጋባ ላይ የመቈጣትና የመናደድ መልክ በፊታውራሪውና በቤት አሽከሮች መቈጣትና የመናደድ መልክ በፊታውራሪና በቤት አሽከሮቻቸው ፊት አሳዩ። እንደ አኳኋናቸውም በቶሎ የፊታውራሪውን ጥቃት የሚወጡላቸው ይመስል ነበር። ከዚህ በኋላ ደጃዝማቹ ከቤት ወደ ግቢ የሚሄዱበ ሰዓት ደረሰና ወደ ግቢ ወረዱ። ነገሩን የሚያውቀውና የተከተላቸውየቤት አሽከር የኛ ጌቶችና ሊጋባ እገሌ በፊታውራሪ እገሌ መደብደብ ምክንያት ዛሬ ሳይደባደቡ አይቀሩም እያለ እርስ በርሱ እየተንሾካሾከ ገሚሱ አሽከር የወገቡን ሽጕጥ እያጠባበቀ ከዘራም ያለው ከዘራውን ይዞ በጠቡ ላይ ጌታውን እንዴት ደንደሚረዳ ይዘጋጅ ዠመር። ነገር ግን የቤት አሽከር እንደ ገመተው ሳይሆን ደጃዝማቹና ሊጋባው እግቢ ተገናኝተው የተለመደውን ሰላምታ ተቀባበሉ። ወዲያው ሊጋባው «ደጃዝማች ብድቤው በነገሩ ተጸጽቻለሁ» ብለው ለደጃዝማቹ ነገሯቸው። የደጃዝማቹም «የኔ አሽከር ያንተ አሽከር አይደለም እንዴ ብትመታው ማን ጠያቂ አለብህ» ብለው ለሊልጋባው በፈገግታ መለሱላቸው። ከዚያ ጊዜ ዠምሮ የደጃዝማቹና ሊጋብው ከቀድሞው የበለጠ ተፋቀሩ። በዚህ ጊዜ የቤት አሽከር ሁሉ እየተገረመ ወደ ኋላው ተመለሰ። ነገሩም ካሰበውና ከገመተው ርቆ ተገኘ። «ተደብዳቢው ፊታውራሪ የፊታውራሪ ብሩ ወልደ ገብርኤል አሽከር ቢሆኑ ኖሮ ምድር ቍና ትሆን ነበር» እየተባባሉ አሽከሮቹ ጌታቸው ከግቢ እስኪመለሱ ድረስ ለመጠበቅ ወደ አውቶሞቢላቸው ዘንድ ሄዱ።

**\***

ይህ የደጃዝማች ጠባይ የልበ ደንዳናን ጠባይ ያስተምረናል። ደጃዝማቹም የሠሩት ሥራ የሚገባ ወይም የማይገባ ነው ብለን የተጠያየቅን እንደ ሆነ ልበ ደንዳና የሆነ ሰው ይገባል ይለናል። ለዚህም የትዕግሥትን ሐተታ ሊያትትልን ይችላል። ልበ ፍንቅል (ርኅሩኅ) የሆነ ሰው ደግሞ አይገባም፤ ከዚህ የበለጠ ውርደት፥ ምን ሊመጣ ነው፣ እንደዚህ ያለውንም መታገሥ ከፍርሀት ይቄጠራል እያለ የክብር ጥበቃን ሐተታ ሊገልጽልን ይችላል። ከነዚህ ከሁለቱ ሦስተኛ ምስክር የተፈለገ እንደ ሆነ ምስክርነቱን በየመንገዳቸው ለሁለቱም ሊሰጣቸው ይገባል። ሁለቱም ነገረልን ብለው ሊሻሙ ይችላሉ። ሽሚያቸውንም ለይቶ የሚፈርድ ዳኛ የለም።

ክብርና ጥቅም ብዙ ጊዜ ተከታትሎ አይመጣም። ለምሳሌ ደጃዝማቹ ወደ ፊት ሊደርሱበት የመደቡት የቢትወደድነት የራስነት ምናልባት የንጉሥነትም ዐላማ በልባቸው ይኖር ይሆናል። እዚህ ዐላማቸው ከመድረስቸው በፊት ያሽከሬን ቍጭት እወጣለሁ ቢሉ ከሊጋባ ተማተው ደንበኛ ጠላት ሊሆኑ ነው። ከሊጋባውም ጠላት ሲሆኑ የንጉሠ ነገሥቱ የቅርብ አገልጋይ የሆነው ሊጋባ በብዙ መንገድ በቀጥታም በጐንም እያጠቃ ሊያሰናክላቸው ጊዜም ጠብቆ ከንጉሠ ነገሥቱ ሊያቀያማቸው የሚችልበት መንገድ አይጠፋም። በዚህ ሁኔታ እንኳን ወደ ዐላማቸው ለመድረስ ካሉበት ደረጃ ቍልቍል ተመልሰው ግዞተኛ ሊሆኑ ነው። ስለዚህ እንደ ደጃዝማቹ በትዕግሥት አሳልፎ ወይም ለበቀልና ለቍጣ ሌላ ጊዜ ፈልጎ ወደ ታሰበው ዐላማ በትዕግሥት ደርሶ የልብን ለመሙላት መጣጣር ይሻላል፥ ያሰኛል።

ለልበ ፍንቅል ደግሞ ይመስከርለት ውርደትን እንደ ውሃ እየጠጡ በኋላ የሚገኘው ክብር ከኅሳር ምንም ልዩነት የለውም። ውርደትንም ችላ ባሉት መጠን እየተረደራረበ ሊመጣ ይችላል። በንትሽ ውርደት ትልቅ ክብር ከመገብየት እነዚህን አዘዋውሮ የወደፊቱን ትልቅ ክብር አጥቶ የመዠመሪያዋን ትንሿን ውርደት ማስወገድ ይሻላል። ክብርም ሩቅ ሳይሄዱ እዚህ ላይ ይገኛል ደግሞስ የመዠመሪያውን ውርደት ተስማምቶን ከተቀበልነው ሁለተኛውን ክብር እንደምን እንፈልገዋለን ስለዚህ ጌትዮውን ባይንቅ አሽከሩን ሊመታ ባልደፈረም ነበርና፣ ያሽከሩን ጥቃትና የራሱን ውርደት በትኵሱ በተወጣና የሆነው በሆነ ያሰኛል።

በማናቸውም ረገድ ያኛውንም ልበ ደንደኖች ይኸኛውንም ልበ ፍንቅሎች ሲፈጽሙት የኖረና ወደ ፊትም የሚኖር ነው። ይሁን እንጂ ሁለቱን መንገድ በደረቁ መከተል ለሕይወት አስቸጋሪ ነው ስለዚህ ሁለቱን ደባልቆና አመዛዝኖ የጐላ ውርደትንም ሳይሽከም ክብርንም ሳያጣ ግልፍታም ሳይጠቃው ትዕግሥትም ሳይርቀው ሁሉንም አመዛዝኖና አዋሕዶ ከመኖር በቀር የተሻለ ነገር የለም። ያለዚያ ጭፍራ ካለቃ ሚስት ከባሏ ተማሪ ከመምህሩ ጓደኛም ከጓደኛው ጋራ አብሮ የመኖርን ዘዴ ሊያገኝ አይችልም። በዚህ ዓለም ስንኖር ዐውቀን እንዳላወቅን ተጠቅተን እንዳልተጠቃን ሆነን የምናልፈው ብዙ ነገር አለ። አንድ ሰው ጠላትነቱንና አጥቂነቱንም እያወቅን ሥቀን ሰላምታ መስጠት የሚያስገድደን የኑሮ ፖለቲክ አለ። ይኸን በመሰለ ትዕግሥት እንደሚገኝ አይጠረጠርም።

ነገር ግን ትዕግሥት የሚጨርስ ለሸክም የማያቅት ካንዳንድ እብሪተኛ በቀጥታ የሚወርወር ንግግር የሚሰነዘር በትር አለ። እርሱንም ለዘወትር ተቀብሎና ለብሶ መሄድ ሴትነት ነው ማለት እንዳንችል ሴትም እንደ ወንድ ክብሯን ጠባቂና በቀሏን ፈላጊ ናት። እንስሳ ነው እንዳንልም በነርሱ መካከል ያለውንም የቅናትና እይኅይል ውድድር አይተናል። እንግዴህ ሄደን ሄደን ለርሱ ስፍራ ስንፈልግ መንፈስና ነፍስ ወደ ተለአይቸው አካሎች እንጥለዋለን። በዚህም ወገን እንደዚህ በመሰለው ፍጹም ታጋሽ ላይ ስድብን ማሸከም እንዳይሆን ይኸን የመስለው ሰውዬ ከዴዎጋን የበለጠ ይህን ዓለም የናቀ ፍጹም ፈላስፋ ነው ማለት ይቻላል።

**ምዕራፍ ፲፫።**

**ልበ ፍንቅል።**

**የማሬሻል ሚሼል ኔይ ፍጻሜና ልበ ፍንቅሉ አንባቢ፤ - እንግሊዞችና ጣልያኖች።**

የልበ ፍንቅልነትን ጠባይ «ኤሞሲዮን» በሚል ጠቅላላ ስም አሳቡን በብዙ መንገድ ለመግለጽ የሰውነትና የእጥባይ ዕውቀት ያላቸው ሊቃውንት ደክመውበታል። እንዳሁኑ ጠባዩን እንኳ ለማወቅ ባያስቸግር የልበ ፍንቅልነት መነሻው ከልብ ነው ከጭንቅላት ነው? ከውስተኛ ስሜት ብቻ ነው ወይስ የውጭ አገር በሚቀሰቅሰው ምክንያት ነው? በማለት ባንዱ ላይ የሚበረክትበት በሌላው ላይ የሚቀነስበትን በቄዳ ሥሥና ሙሉ ወይም ጐደሎ ጤንነት ባለው ሰው ላይ የሚሠራውን የቅስቃሴ ኅይል በመፈለግ በሐሳብ እርስ በርስ በመገናኘትም በመለያየትም እነካንት እነውንድት ሌሎችም ብዙ አሳብ ሰጥተዋል። አሁን ግን የዚህን አሳብ ወደ ጐን አድርገን ጠባዩ በምን አኳኋን እንደሚገለጽ እንመልከት።

ልበ ፍንቅል (ርኅሩኅ) ሰው በቶሎ ይቈጣል፤ በቶሎ ይበርዳል፣ ፈጥኖ ያዝናል፤ ፈጥኖ ይደሰታል። መንፈሱ ልል ከመሆኑ የተነሣ ማናቸውም ክፉና ደግ ነገር ሁሉ በቶሎ ይሰማዋል። ስለዚህ የሚያሳዝን ነገር በገጠመው ጊዜ በቶሎ የሚያዝነው የሚያለቅሰው ሰው በስድብ በነገር የነካካውና የተበሳጨ እንደ ሆነ አንደበቱ ለቍጣ እጁ ለበትር የሚፈጥነው እርሱ ነው።

ባገሩ ላይ ወራሪ ጠላት በመጣ ጊዜ ለዚሁም ወኔ የሚቀሰቅስ ሽለላ ቀረርቶ ስብከት በሰማ ጊዜ ከስው በፊት ነገሩ የሚሰማውና የሚፎክረው እንበለው እንሙት የሚል እርሱ ነው። ወደ ጦር ግንባርም የሄደ እንደ ሆነ እተፋፋመው ውጊያ ውስጥ ለመጋፈጥ ያዙኝ ልቀቁኝ የሚል ተኵሱም በተዠመረ ጊዜ ሰውነቱን እያንቀጠቀጠ ሲነዝረው የሚታይና በእልክ ሄዶ እጦርነቱ ማኽል ገብቶ ሲዋጋ ዠግንነት ሠርቶ የሚሞተው ወይም ድኖ የሚመለሰው የዚሁ ዐይነት ሰው ነው። የተሸነፈነም እንደ ሆነ የጠላት ምርኮኛና ተገዥ ሆኖ መኖር የሚቀፈው የባርነት ውርደት የሚሰማው እርሱ ነውና ከመሰሎቹ ጋራ ወይም ብቻውን በጠላቱ ላይ አደጋ ለማድረግ አይመለስም።

በሌላውም ጊዜ የራሱ ጕዳይ ያለበት ቀርቶ የማንንም ሰው ችግርና ሥቃይ በሰማ ጊዜ በልቡ ያዝናል። የሰውንም ችግርና መከራ ለማቅለል እርሱ ራሱ የችግሩ ተካፋይ በመሆን የተቻለውን ሁሉ ያደርጋል። ዘመድ ወዳጅ የሞተበት እንደ ሆነ ለቅሶና ሐዘን ያበዛል። እንባውም አይታገድም። እንኳን ዘመዱ የማያውቀው ሰው ሬሳ በመንገድ ሲያልፍ ያየ እንደ ሆነ በልቡ ሐዘን ይሰማዋል። የሟቹ ሚስት ወይም ልጅ አምርረው ሲያለቅሱ ያየ እንደ እንደ ሆነ ለማያውቀው ሰው እንደ ደንበኛ ሐዘነተኛ አብሮ እንባውን እያፈሰሰ ሲያለቅስ ይታያል። እንደዚህ ያለው ሰው በፍርሀት በኩል ሳይሆን ለሐዘን ልቡ ቡቡ ነው፤ ለሚያየው ለሚሰማው አሳዛኝ ነገር ሁሉ ልቡ በቶሎ ለሐዘን ይከፈታል።

የዚህ ጠባይ ያለው አንድ ሰው ዐውቃለሁ። እርሱም ከዕለታት አንድ ቀን ታሪኩ መቶ ዓመት ያለፈውን የፈረንሳዩን የማሬሻል ሚሼል ኔይን ፍጻሜ በመጽሐፍ አንብቦ አልቅሷል። አሁንም ማሬሻል ሚሼል ኔይን ለርኅሩኆች ምሳሌ ለማድረግ ሳይሆን ፍጻሜው ለርኅሩኆች አሳዛኝ መሆኑን ብቻ ለመግለጽ ከዚህ ቀጥዬ የሕይወቱን ፍጻሜ ጽፌአለሁ።

**\***

ማሬሻል ሚሼል ኔይ ከናፖልዮን የጦር አለቆች (ማሬሻሎች) አንደኛው ነው። በናፖልዮን ዘመነ መንግሥት በመስኮብና በሌላውም ጦርነት ብዙ የዠግንነት ሥራ ስለ ሠራ «የዠግኖች ዠግና» «የፈረንሳዊ አኪለ» (1) የሚል ስም ተሰጥቶት ከናፖልዮን ጋራ ክብርም ኅሳርም እየተከፈለ የኖረ ነው። አስቀድሞ በናፖልዮን ታሪክና ባሰበ ሰፊ ምዕራፍ እንደ ተጻፈው ከመስኮብ መልስ ናፖልዮን ጦሩ እንደ ኤውሪፓ ቍጥር ባ፲፰፻፲፫ ዓ.ም በሌብጺንግ በጦር ጓደኞቹ ኅይል ተሸንፎ መንግሥቱን ለቆ በኤልብ ደሴት ተቀመጠ። የቃል ኪዳን ጓደኞቹም በሱ ምትክ ቦርቦን ከሚባሉት ከቀድሞ ከፈረንሳዊ ነገሥታት ውስጥ ሉዊ ፲፰ኛ የተባለውን አምጥተው በፈረንሳዊ ዙፋን አስቀመጡ። ማረኢሻል ኔይም ጌታው ንጉሥ ለሉዊ ታርቆ ገባለት አዲሱ ንጉሥም በማዕርግ አስቀመጠው። በመካከሉ ባ፲፰፻፲፭ ዓ.ም ናፖልዮን ካለበት ደሴት አምልጦ መውጣቱን ሰውም ሰብስቦ ወደ ፓሪስ ጕዞ መዠመሩን ንጉሡ ሉዊ ሰምቶ ተጨነቀ። ከዚህ በኋላ ንጉሡ ሉዊ ማሬሻል ሚሼል ኔይን ጠራና ብዙ የጦር ሰራዊት ይዘኽ ሄደኽ ናፖልዮንን ውጋልኝ ብሎ አዘዘው። ማርሻሉም «ናፖሎዮንን ወግቼ ከማረክሁት በኋላ እጁን በብረት ሰንሰለት አስሬ አመጣልኻለሁ» ብሎ በመሓላ የንጉሡን ጭን መትቶ ተሰናበተና ናፖልዮን ወዳለበት አገር ጕዞውን ዠመረ ጦር ይዞ መምጣቱን ከሰማ በኋላ እንደዚህ የመሳሰለ ቃል ለማሬሻሉ ጻፈለት። «ማንን ልትወጋ ነው የመጣኸው የቀድሞ ጓደኛኽን የቀድሞ ንጉሥኽን ነውን? ጊዜዎችና ጦርነቶች አስብ ከጀርመንና ከመስኮብ ጦር ግንባር ዠግንነት ሠርተኽ በተመለስኽ ጊዜ የሸለምኩኽን ኒሻንና አንገትኽን ዐቅፌ የሳምኩኽን አስብ፤ አሞራው ከደሴቱ አምልጦ ፓሪስ ላይ ለማረፍ ወዲያና ወዲህ ያንዣብባል»እያለ ንጉሡን ሉዊን ከድቶ ወደሱ ከነጦሩ እንዲገለበጥ ልብ በሚነካ ንግግር እያባበለ ይስበው ዠመር፡ በዚህ ጊዜ ማሬሻል ኔይም የእሽታ፥ ወይም የእንቢታ መንፈስ በልቡ ውስጥ እየተመላለሰብት በጣም ተጨነቀ። ከጭነቱን የተነሣ እንዲህ አለ ይባላል «ምነው እንደ ናፖልዮን የመሳሰሉ ልበብ የሚነኩ የስብከት ንግግሮች ከሉዊ ፲፰ኛ በኩል አይደርሱኝ?»። ማሬሻሉ ከመጨነቅ የተነሣ ይኸንን ለማለት ተገደደ። ይሁን እንጂ ሉዊ ፲፰ኛና ናፖልዮን ፩ኛ በጕብዝናም በጻጻፍም ባነጋገርም በጠባይም የተለያዩ ናቸውና ለናፖልዮን አእምሮ የሚመጡት ያሳብ ስልቶች ለሉዊ ሊመጡ አይችሉም። ስለዚህ ማሬሻል ኔይ በናፖልዮን ንግግር ልቡ ተሸነፈና ሉዊን ከድቶ ከነሰራዊቱ ተገልብጦ ወደ ወደ ናፖልዮን ገባ። ናፖልዮንንም ባገኘ ጊዜ «የናፖልዮንን እጅ በሰንሰለት አስፊ አመጣልኻለሁ» ብዬ ለሉዊ ምዬለት ነበር ሲል ናፖልዮን ከሌላ ሰው ከመስማቱ በፊት ኅጢአቱን ተናዘዘለት፤ ከዚህ በኋላ ናፖልዮን ጦርን ይዞ ወደ ፓሪስ ገሠገሠ። ሉይም ይኸን በሰማ ጊዜ ፓሪስን ለናፖልዮን ለቆ ከነ ቤተ ሰቡ ሸሽቶ ወጣ። ናፖልዮንም ፓሪስ ገብቶ ከፓሪስ ወደ ወተርሎ ሄዶ በዚያም በወሊንግቶን በእንግሊዙ በብሉሸር በጀመርኑ የጦር አለቆች ከሚመሩት የቶር ሰራዊቶች ጋራ ተዋግቶ ፻ ቀን ከገዛ በኋላ ተሸንፎ እጁን ለእንግሊዞች ሰጠ። እንግሊዞችም ወደ ቅድስት እሌኒ ደሴት በተለይ በሎንግውድ መንደር ወስደው አሰሩትና እሱ ከሁሉም ጭቅጭቅ ዐረፈ።

በዚህ ጊዜ እትልቅ አደጋ ውስጥ የገባ ማሬሻል ኔይና እሱን የመሳሰሉት የጦር ሹማምቶች ብቻ ናቸው። ማሬሻል ኔይም ናፖልዮን ድል ከሆነ በኋላ የሚገጥመውን አደጋ በመረዳት እንደ ጌታው እንደ ናፖልዮን እወተርሎ እተፋፋመው ጦርነት ላይ ገብቶ ሲዋጋ በጥይት ተመቶ ለመሞት ብዙ ጊዜ ሞክሮ ነበር። ነገር ግን ደንበኛውም የባዘነውም ጥይት አልመታው አለ። ከዚያ ውጊያው አልቆ ናፖልዮን ከተያዘ በኋላ ማሬሻል ኔይ ከጦርነቱ ቦታ ተመልሶ ባንድ ዘመዱ ቤት እንደ ተቀመጠ በጠቋሚ ተያዘና እንደ ገና በዙፋን ወደ ተመእልሰው ወደ ሉዊ ፲፰ኛ ቀርቦ ሉይን ከድቶ ከናፖልዮን ጋራ ሆኖ በተዋጋበት ምክንያት በተለይ የቆመው የወታደር ፍርድ ቤት እንዲፈረድበት ተደረገ። ነገር ግን ሚሼል ኔይ የፈረሳይ ማሬሻል የኤልሺንጀን መስፍን የመስኮዋ (ብ) ፕረንስ የጐበዞች ጐበዝ እየተባለ በድፍን የፈረንሳዊ አገር የታወቀ በዚህም ላይ በአሱም በሚስቱም በኩል ባለብዙ ወገን ስለ ነበረ በርሱ ለመፍረድ ለፍርድ ቤቱ ሰብሳቢ ሆኖ የሚቀመጥ ጠፍቶ ችግር ሆኖ ነበር። ማዕርጉ ይፈቅድለታል ተብሎ ማሬሻል መንሴይ የተባለው ቢታዘዝ በፈቀዳችሁት ዐይነት ቅጡኝ እንጂ ፕሬዚዳን ሆኜ በማሬሻል ኔይ ላይ አልፈርድም ብሎ በግትርነት በጽሕፈት እንቢታው ስለ አረጋገጠ በዚሁ ከማዕርጉ ተሽሮ የ፫ ወር እስራት ተፈረደበት። ይሁን እንጂ ከርሱ በኋላ በማሬሻል ዡርዳን ሰብሳቢነት ብዙ ማሬሻሎችና ዤኔራሎች አባብሎ ሆነው የማሬሻል ሚሼል ኔይ ፍርድ መታየት ዠመረ። ማሬሻል ኔይም በዘበኛ ተከቦ ዘመዶቹ ከገዙለት ጠበቃ ጋራ እዳኞቹ ፊት ቀርቦ «ከሉዊ ፲፰ኛ ወደ ናፖልዮን ፩ኛ (ከፈረንሳዊ ንጉሥ ወደ ፈረንሳዊ ንጉሥ) ሄጄ ካገሬ ጠላቶች ከእንግሊዞችና ከጀርመኖች ከመስኮቦች ጋራ ብዋጋ ከሓዲ አያሰኝም» ሲል በሚገባ ተከራከረ። የመንግሥቱም ጠበቃ ቤላርት «መዠመሪያ ሉዊን ላትከዳ ተከራከረ። የመንግሥቱም ጠበቃ ቤላርት «መዠመሪያ ሉዊን ላትከዳ ምለኽ ፪ኛ የናፖልዮንን እጁን አስረኽ ልታመጣ የንጉሡን ጭን መተኽ ቃል ከገባኽ በኋላ ይኸንኑ እምነት አጕድለኽ ሰራዊትኽን ባዋጅ አዘኽ ለናፖልዮን ገባኽ። ናፖልዮን ያንተን ጦር ባያገኝ ኖሮ ፓሪስ ለመግባት የወተርሎንም ጦርነት ለማድረግ አይችልም ነባርና በዚህ ጦርነት ለሞተው ሰው ሁሉ ለደሙ ኅላፊው አንተ ነኽና ያስሞትኻል» ሲል ገትሮ ያዘ። በዚሁ መሠረት ማሬሻል ኔይም ብዙ ቀን ከፍርድ ቤት ወደ ወህኒ ቤት ከወህኒ ቤት ወደ ፍርድ ቤት እየተመላለሰ ከተከራከረ በኋላ በመጨረሻው «ይሙት በቃ» ተብሎ ተፈረደበት።

፬ ልጆች የወለደችለት ከልቧ ታፈቅረው የነበረችውና ይኸን የሰማች ሚስቱ ሐዘኗ ይኸን ያኽል ነው ብሎ ለመገመት አስቸጋሪ ነው። በሐዘን ልብስ ፊቷን ተከናንባ ገና የፍርዱ ቀን ከመድረሱ በፊት አንድ ጊዜ ወደ ንጉሡ አንድ ጊዜ ወደ ጀርመኖች አንድ ጊዜ ወደ እንግሊዞች የጦር አስተዳዳሪዎች እየተመላለሰች በዚህ ፎቶ ግራፍ ለምታዩት ውበቷና ቍንዥናዋ ሳትሣሣ እግራቸው ላይ እየወደቀች ለባሏ ምሕረት ለመነች። ይሁን እንጂ ወደ ንጉሡ ስትሄድ እኔ አላውቅም እንግሊዞችና ጀርመኖች ያውቃሉ ሲላት ወደነሱ ስትሄድ ደግሞ በዚህ ነገር ሥልጣን ያልወ ንጉሣችሁ ብቻ ነው እኛ በዳኝነትም በውስጥ አስተዳደርም አንገባም እያሉ እርስ በርሳችወ እየተመከኛኙ እንደ ቴኒስ ኳስ ሲያመላልሷት ቄይተው ለባሏ ሕይወት ተስፋ የሚሰጣት አጣች። የሆነ ሆኖ በመጨረሻ ምንም እንኳን ባለ ቃል ኪዳኖቹ ባይጠፉበት ጠቅላላውን የጕዳዩ ባለሥልጣን ንጉሡ መሆኑን ተርዳችውና እነሱ አጥብቃ ትከታትለው ዠመር። ዳሩ ግን እርሱን ለማግኘት ባንዱ በራፍ ላይ ቆማ ከጧት ዘምራ ስትጠባበቅ ንጉሡ በሩቅ ያያትና በሌላ በር አምልጧት፣ ይሄዳል። አንዳንድ ጊዜ ደግሞ የሄደበትን ተከታትላ በግድ ስትድርስበት በእልፍኝ አስከልካዮችና በዘበኞች ያስገፋታል። በዚህ ዐይነት ባለሥልጣን ዐይን ሁሉ ተሰልችታ የሰው ፊት ሲገርፋትና ስትንገላታ ሰንብታ ምንም ተስፋ ሳታገኝ ቀረች። በመካከሉ ባሏ የሞት ፍርድ ሲፈረድበት ንጉሡ አንድ የቸርነት ነገር ብቻ ሠራላት ይኸውም ባሏ ከመደብደቡ በፊት ከነልጆቿ ገብታ አንድ ጊዜ እንድታየውና ጥቂት ደቂቃዎች እንድታነጋግረው መፍቀዱ ነው። በዚሁ መሠረት ልጆቹንና እኅቷን አስከትላ ወደ ታሰረበት ወህኒ ቤት ሄደች። ከሐዘንና ከድንጋጤዋም የተነሣ እግሯ እየተብረከረከ ቆማ መሄድ እያቃታት ብዙ ጊዜ ትቆም ነበር ይባላል። የሆነ ሆኖ እንደምንም ጥርሷን ነክሳ እስከ ወህኒው ደጃች ደረሰች። ወዲያው ሊሞት የተፈረደበት ባሏ እታሰረበት ወህኒ ቤት ሆኖ ወዲያና ወዲህ ሲንጐራደድ ቄይቶ እሷን አይቶ ቆም ሲል ዐይን ላይን ተጋጠሙ በዚያ ጊዜ እቆመችበት «እሪ ብላ ጮኸችና በልቧ ተደፋች» ከዚያ እኅቷና ዘበኞቹ አነሷትና በግድ እየደገፉ ወስደው አጠገቡ፣ ተቀመጠች። እየተንሰቀሰቀች ማልቀሷም አልበርድ አለ። በመጨረሻ እርሱው አባብሎ ጥቂት ዝም ስትል ጌታችን ኢየሱስ ክርስቶስ እናቱን ማርያምንና ዮሐንስን እንዳስተዋወቀ እርሱም «የምወድሽ ሚስቴና ጓደኛዬ ሆይ በርቺ ጽኚ ልጆቻችንን በትዕግሥት አሳድጊ» አላት። ወደ ልጆቹም ፊቱን አዙሮ «እናታችሁን ውድዷት አክብሯት ታዘዟት» ሲል የመጨረሻ ምክሩን ሰጠ። ይኸውም ሁሉ የሴቲቱን ሚስቱን ሐዘንና ለቅሶ እያከበደው ሄደ እንጂ አላላቀለለውም።

እርሱ ግን የወንድነትና የደመ በራድነት ጠባይ የተዋሐደው አስደናቂ ጐበዝ ነበርና በማግስቱ ሊገደል የሞት ፍርድ ተፈርዶበት እንደ ተመለሰ እስከ ፍጻሜ የተከራከረለትን ጠበቃውን አመስግኖ በደንብ አነጋግሮ እንግዴህ ወደ ፊት በሰማይ እንገናኝ ብሎ ስሞ አሰናበተው። የመጨረሻ እራቱንም ስጡኝ ብሎ በደኅና አድርጎ በላ ለሊቱንም አናዛዡ ቄስ መጥቶ ቀስቅሶ እስኪያሥነሣው ድረስ ነገሩን ለማመን ይቸግራል እንጂ ደንበኛ የሆነ መኝታ ተኝቶ ነበር ይባላል። ሊነጋጋ ሲል ለማስደብደብ የአዘዘው የመቶ አለቃና ችፍሮቹ መጥተው ጥቍር የሞት ልብስ አልብሰው በመኪናቸው ይዘውት ሄዱ። እመገደያው ስፍራ በደረሱ ጊዜ ከመኒናው አውርደው ማሬሻል ኔይን እካብ ጥግ አቆሙት። እንዲገድሉት የታዘዙት ወታደሮች ተኵስ ከመዠመራቸው በፊት እንደ ተለመደው ተንበርክኮ ወይም ፊቱን ወደ ካቡ አዙሮ በዠርባው እንዲመታ ባክብሮት ነገሩት። እርሱ ግን «እንደኔ ያለ ማሬሻል ተንበርክኮና ፊቱን አዙሮ አይመታም። ወታደር ለደረቴ አነጣጥር» ብሎ እንዳንበሳ ጮኸ ከዚህ በኋላ ገሚሶቹ ለደረቱ ገሚሶቹ ለግንባሩ አነጣጥረው እሮምታ ተኵሰው መቱትና ወደቀ። ሬሳው በሜዳ ላይ እንደ ተዘረጋ የእንግሊዝ የጀርመን፥ የመስኮብ፥ የጦር ሹማምንቶች ዙሪያውን ቁመው የሆነውን ሁሉ ይመለከቱ ነበርና ከቆሙት ሹማምንት አንዱ «የጐበንዝ አሟሟት ገና ዛሬ ተማርን» ብሎ ተናገረ። አንደኛው ደግሞ «በወተርሎ በመጨረሻ ኅይል በተዋጋንበት ሥፍራ ቢሆን ኖሮ እንደዚህ በጸጥታ ቆመን ልንመለከተው አንደፍርም ነበር» አለ ይባላል።

በኋለኛው ዘመን ኔይ ሲሞት ሕፃን የነበረው ልጁ የሉዊ መንግሥት በተለወጠ ጊዜ እሙሉ ሰነውት ደርሶ የቀድሞው መንግሥት ባባቴ ላይ የፈረደው የሞት ፍርድ በማይገባ ነው ሲል ከሶ ያባቱን አገዳደል በማይገባ ነው አሰኝቶ ፍርዱን አስገለበጠና አባቱ ማሬሻል ኔይ በከዳተኝነት በተደበደበበት ስፍራ ላይ ዠግንነቱን የሚያመለክት ሐውልት እንዲሠራለት አደረገ። በዚህ ክርክር ለልጁ ቆሞ የነበረው ጠበቃ ቀድሞ ወጣት በዚህ ጊዜ አሮጌ የነበረው ያው ላባቱ ቆሞ የነበረው ጠበቃ ነው።

የዚህን ሁሉ ሐተታ በዝርዝር ለማወቅ የፈለገ «ሒስቷር ኮምፕሌት ደ ፕሮሴ ደ ማሬሻል ኔይ» በሚል አርእስት ዱሙለ የጻፈውን መመልከት ነው።

የዚህን የማሬሻል ኔይን አሟሟት የርኅሩኅነት ጠባይ ያለው አንድ ሰው ባንድ ሌሊት ሲያነብ የማሬሻል ኔይን አገዳደል የሚስቱን ድካምና ለቅሶ እሚናገሩት መሥመሮች ላይ ሲደርስ መጽሐፉን አጥፎ ትራሱ እስኪርስ ብዙ ደቂቃዎች እንዳለቀሰና ልጆቹን ሚስቱ ግን እንቅልፍ ይዟቸው ምንም እንዳልሰሙት አጫውቶኛል። አሁንም ማናቸውም አንባቢ እላይ በተገለጸው በማሬሻል ኔይና በሚስቱ ሁኔታ ሐዘን ሲሰማው ወይም ሳይሰማው ሲቀር የልበ ፍንቅልነት መንፈስ እንዳለው ወይም እንደሌለው ራሱን በራሱ ሊጠይቅና ሊታዘብ ይችላል።

**\***

ልበ ፍንቅል (ርኅሩኅ) ጠባይ ያለው ሰው በሰውም በራሱም ላይ በሚደርሰው ሐዘን እየተመላለሰ ሲሣቀይ ደስታና ጨዋታ ደግሞ በዚሁ መጠን በሰውነቱ ላይ ገዝነት አላቸው። ዘፈን ጭፋሮ እንጕርጕሮ ሰውነቱን ደስ ያሰኘዋል። የዜማንና የሙዚቃን ጣም ከሌላው ይበልጥ ያውቃል። በሙዚቃና በዳንስ ጊዜ ጨዋና ባለሥልጣኖች ቢኖሩም ለዳንስ ለመነሣት የሙዚቃ ድምፅ በሰማ ጊዜ ሰውነቱን ለማንቀሳቀስ ይሉኝታ አያግደውም።

በሌላውም ረገድ ንጉሥ ወይም ትልቅ ሰው ስሙን ለይቶ በጠራው ጊዜ ለሠራው ነገር እውነተኛ ምስጋናም ከንቱ ውዳሴም የቀረበለት እንደ ሆነ የተሰማውን ደስታ መቄጠብ ወይም መግታት ያቅተዋል። ለቅሶ ሐዘን እንደሚያበዛ ሣቅና ጨዋታ ያበዛል። በልቡ ቅንነት ስላለው ለጓደኛው ልቡን በቶሎ ይከፍትለታል። በልቡ ውስጥ አዝኖም ደስ ተሰኝቶም ቂም ይዞም አኵርፎም እንደ ሆነ የፊቱን ሁኔታ ተመልክቶ የልቡን ለመገመት ይቻላል። በትንሽም በትልቅም ነገር ግልፍተኛነትና ተቈጭነት አለው ነገር ግን ባደረገው ነገር በቶሎ ይበርድና ይጸጸታል።

ከዚህ በኋላ ቍጣ ሐዘን ለቅሶ ብስጭት ደስታም ትዕግሥት ማድረግ የሚቻልባቸው ሁለት መንገዶች አሉ። እነዚህም ሃይማኖትና ፍስልስፍና ናቸው። ሃይማኖት መጻሕፍት ዘመድ በሞተብን ጊዜ፥ በዚህም ላይ ችግርና መከራ ሲድርስብን እንዳንዝን እንዳንበሳጭ ተድላና ደስታም በገጠመን ጊዜ ከልክ እንዳናልፍ ይኸም ዓለምና በዚህ ዓለም ያለው ሀብትና ደስታ ከሐዘንና ከመከራው ጋራ የሚያልፍ መሆኑን እያመለከቱ የወዲያኛውን ዓለ ብቻ ተስፋ እንድናደርግ ይመክሩናል።

እንደዚሁም ፍልስፍና ለማናቸውም ለዚህ ዓለም ነገር መደሰትና ማዘንን እንደ ሞኝነት በመቍጠር ልበ ደንዳንነትን ይደግፋል። አሳዛኝና አስደሳች ሆኖ የመጣው ነገር ሁሉ የመጣበትን ምክንያት ብቻ በእምከተል ሁሉም በትዝብት እንዲታለፍ ከጥንታውያን ግሪኮች ዠምሮ እስከ ዛሬ ድረስ ያሉት ፈላስፎች አሳብ ይሰጣሉ። ዳሩ ግን የነርሱን ፍልስፍና ከጠባዩ ልበ ደንዳና የሆነው እየገባው በደስታ ሲቀበለው የቀረው ደግሞ ከጠባዩ ልበ ፍንቅል (ርኅሩኅ ቡቡ) የሆነው አሳቡን ቢቀበል እንኳን በሥራ ለማሳየት አስቸጋሪ የሚሆንበት የታወቀ ነው። እንደ ማናቸውም ነገር ጠባይም የየራሱን መንገድ ለመፈጸም በሰው ላይ ኅይል አለው። በዚህ ምክንያት ይኸንኑ ኅይል የሰው ልጅ እያሸነፈም ትግሉን ሲቀጥል ብቻ እናያለን።

**\***

ዛሬ በዓለም ካሉት ሕዝቦች ይበልጥ እንግሊዞች ደመ በራድነት እንዳላቸው በክርቶ ይነገርላቸዋል። በጦር ግንባር ድልን ቢያጡ አብዝተው አያዝኑም አይበሳጩም። በልባቸው ምናልባት ቢያዝኑም ቢበሳጩም ሐዘናቸውንና ብስጭታቸውን በውጭ መልካቸው አያሳዩም። ድልም የነርሱ የሆለት አይፈነጥዙም። ነገር ግን ሁለቱን ጀመርን በዳንሲክ መተላለፊያና በፖሎኝ ምክንያት ጦርነት በነርሱ ላይ ለመጫን ባስፈራቸው ጊዜ በነገሩ በመሸበር ፈንታ በርጋታ ሁሉንም ትተው ወደ ዊክ ኤንድ (የሳምንት መጨረሻ) ሽርሽራቸው ሄዱ ይባላል። ይሁን እንጂ መሠረታዊ አሳባቸውን ሳይለቁ የመጣው ነገር የተነሣበትንና የሚደርስበትን በርጋታ በጥብቅ መከታተላቸው ስለ ዋናውና ስለ ፍሬ ጕዳዩም ራሳቸውን መሠዋት እንደሚችሉ የታወቀ ነው። ከዚያ ወዲህ ላለው ትርፍያ ነገር ግን ሳይርበደበዱ ሰፊ ትዕግሥትና ንቀት በብዙ ረገድ ያሳያሉ። በውንቱ ከተቻለ ምሳሌያቸውን ሰው ሁሉ ቢከተለው የኑሮ ጥቅም እንደሚያገኝበት የታወቀ ነው። ዳሩ ግን በላይ እንደ ጠቀስነው የጠባይን ኅይል በርትተው ካልተቃወሙት ልበ ደንዳናውን እየዘለለ በልበ ልሉ ላይ ስፍራ ማግኘቱና ገበናን መግለጡ አይቀርም።

ባገራችን በእንግሊዝና በኢጣልያኖች መካከል የታየውን እናስታውስ።

ኢጣልያኖች በ፲፱፺፴፪ ዓ.ም በእንግሊዞች ላይ ለመዠመሪያ ጊዜ በከሰላ በበርበራ፥ በካርቱም ግንባር ጥቂት የድል እርምጃ ቢያገኙ ባዲስ አበባና በያውራጃው ያደርጉት የንግግር የድንፋታ የፉከራ መዓት ሰማይ ብራና ቢሆን ኖሮ ሳይሠነጥቀው አይቀርም ነበር። ለዚህ ደስታ ሲሉ በያውራጃው ያዘነሙት የጠመንዣና የመትረየስ ጥይት ለራሳቸውም ቢሆን ወይም ለማራኪያቸው አንድ ትልቅ የጦር ግንባር ይመልስ ነበር።

ባገራችን ሕዝቡን በሚያስተዳደሩበት ጊዜ በቶሎ መቄጣት በቶሎ መብረድ በቶሎ፥ መደሰት፥ በቶሎ ማዘን ገንዘባቸውንና የተለየ መለዮዋቸው ሆኖ ይታይ ነበር። በዚህም ገርነትና የዋህነት እየታየ የሚያስመሰግናቸው ቢመስል በሌላው ረገድ ግልብነታቸው ያሳጣቸው ነበር። በፊታቸው ላይ ሣቃቸውንና ቍጣቸው የሚለዋወጠው ከመ ቅጽበት ነበር። ፍቅራቸውና ጠባቸውም ሥር የሰደደና መሠረት የያዘ አልነበረም።

በኢትዮጵያ በነበሩትበት ጊዜ የጃንሆይ ፎቶ ግራፍ የኢትዮጵያ ዐላማ ሰንደቅ የተገኘበት ይገደል ነበር። ባንደበቱም የኢትዮጵያን መዝሙርና ያለፈ ኢትዮጵያን የሚያኰራ ታሪክ የሚጠቅስ ይቀጣ ነበር። እነርሱ ወጥተው እንግሊዞች በገቡ ጊዜ ግን በዚያች ባጭር ጊዜ ውስጥ እንግሊዞች ያሳዩት አኳኋን ልዩ ነው። አንዱ የእንግሊዝ ባለሥልጣን እትልቁ ቢሮ ውስጥ ገብቶ ደንበኛ ሥራውን ብቻ አቀርቅሮ ይመለከት ነበር እንጂ በዠርባው ወይም በግንባሩ በኩል እግድግዳው ላይ የተንጠለጠለውን የሙሶሊኒና የቢክቶር ኢማኑኤል ፎቶ ግራፍ የፋሺስት መጥረቢያ ምልክት ያለበት ችቦ ይኑር አይኑር ይውረድ እዚያው እንደ ተንጠለጠለ ይቄይ በማለት ለጕዳዩ በፍጹም አይጨነቅለትም ነበር። ታላላቆቹ ባለሥልጣኖች ይህን የመስለውን ሁኔታ ሲያሳዩ ታናናሾቹ ሹማምንቶች በበኩላቸው የሚያደርጉት ሥራ ከዚህ የተለየ አልነበረም።

አንድ ቀን ኢጣልያኖቹን ካገር በሚያሶጡበት (በኤቫኩአኪዮን) ጊዜ አንድ የእንግሊዝ ሻምበል ኢጣልያኖቹን ከያለበት ሰብስቦ ካዲስ አበባ አሶጥቶ ወደ ሌላ አገር ለመውሰድ እመኪና ላይ አወጣቸው። እነእርሱም እንግዴህ ከዚህ የበለጠ ምን ሊደርስብን ነው? እንግዲህ እንዲህ እንደ ተሰበሰብን እኛን የያዘው መኪና ካዲስ አበባ ለመውጣት ሞተሩ ሲነሳ በኪሳንች ደብቀን የያዝነውን የዘውዲቱን አገራችንን የኢጣልያን ባንዲራ እያውለበለብን «ጆቪኔሳ» የሚባለውን ፋሽታዊ መዝሙራችንን እየዘመርን እንውጣ በዚህ የተነሣ ቢገድሉንም ላገራችን ሰማዕትነት እንቀበላለን ተባብለው ሁሉም ባንድነት ውስጥ ውስጡን ተስማምተው ተማከሩ።

ከዚህ በኋላ ጠባቂያቸው የእንግሊዝ ካፒቴን መጥቶ እመኪናው ላይ ወጣ። እመካከላቸውም ተቀመጠና መኪናው ጕዞውን እንዲዠምር ለሹፌሩ ትእዛዝ ሰጠ። በዚህ ጊዜ ኢጣልያኖቹ በድፍረት ቀጥ ብለው ቆሙና ያገራቸውን ባንዲራ ከየኪሳቸው እየመዠረጡ አወጡ በየእጃቸውም ሽቅብ እያውለበለቡ በፊት ያልነውን ያገራቸውን መዝሙር በመዘምር ጕረሯቸው እስኪሠነጠቅ ድረስ ይጮኹ ዠመር። ካፒቴኑ እንግሊዝ በዚህ የተነሣ መቄጣቱንም መማታቱንም ተወና ከነርሱ ጋራ ቆሞ እንደነሱ ባይቀለጥፍም መዝሙሩን እንደ ተቻለው አብሮ ይዘምር ዠመር። ኢጣልያኖቹም ጥቂት እንደ ቀጠሉ እርሱ አብሯቸው በማሾፍ መንገድ ሲዘምር ጊዜ አፍረው ቍጭ አሉ፤ በነገሩም ይገረሙ ዠመር። ዝማሬውንም እንዲቀጥሉ ቢጐተጕታቸው እንቢ አሉት።

ይህ ነው የልበ ደንዳንነትና የልበ ፍንቅልነት ጠባይ። ይህን ሁሉ ካነበብን በኋላ ለኑሯችን የሚስማማንን መርጠን ለመያዝ ይመቸናል። ለመምረጥ ነዋሪው ጠባይ የሚያስቸግር እንኳን ቢሆን ልበ ደንንዳናነትና ልበ ፍንቅልነት የሚያስፈልግበትን ጊዜና ምክንያት ለይተን እንድናውቅ ሳይረዳን አይቀርም።

ደመ በራድ ነው ያልነው ይህ የእንግሊዝ መኰንን በዝማሬው ጊዜ አብሮ ዘመረ እንጂ ምናልባት አንዱ የኢጣልያ ምርኮኛ መኪናውን ዘሎ ለማምለጥ ቢሞክር መኰንኑ በንዴት ልቡን ፈንቅሎ ፊቱን አስቄጥቶ በራሪውን በጥይት ለመምታት እንደሚያመር የታውቀ ነው።

በተረፈ እንግሊዞች ይኸን በመሰለ ደመ በራድነትና ነገር አጥባቂነት ኢጣልያኖች በደመ ፍልነትና በመላላት በጠባይ በኩል ሲለያዩ በችሎታና በስጦታም የሚለያዩበት አይጠፋም። ሆኖም ከጥንት ዠምሮ እስካሁን ድረስ በዓለም ውስጥ በሥዕል በቅርጽ በጽሕፈት አዳዲስ ነገር በመፍጠር የሚበልጠውን ለማመዛዘን ዝርዝራቸውን ብናወጣ ከእንግሊዞቹ ቍጥር የኢጣልያኖቹ ሳይበልጥ አይቀርም።

**ምዕራፍ ፲፬።**

**ራሱን ወዳድ።**

**ራስን መቻልና ከሰው አለመጠበቅ።**

ለመሄጃ ሁለት እግር ለመስሚያ ሁለት ዦሮ ለማያ ሁለት ዐይን፥ ለመዳሰሻ ሁለት እጅ ለመናገሪያ ለመጣጣሚያ አንድ መላስ፥ አድርጎ እርስ በርሳቸው በዝምድና የሚሠሩትን «አምስቱ ሐዋሳት» የሚባሉትን ለኑሮው አገልጋይ ይሆኑ ዘንድ እግዚአብሔር ለሰው ሰጠው። ከነዚህም ከሚታዩት ጋራ ተባብረው የሚሠሩ የማይታዩትን ማሰብን ማስታወስን ኅሊናን ዕውቀትን፥……. ጨመረለት። በተፈጥሮ በሕማም በአደጋ ካልተሰናከለ በቀር ሰው በነዚህ በሚታዩና በማይታዩ ሕዋሳት እየተንቀሳቀሰ የምናውቀውን የኑሮውን ይቀጥላል። ሰው ለወዳጁም ለቤተ ሰቡም መትረፉ ሳይቀር ከሁሉ አስቀድሞ በነዚህ መሣሪያዎቹ የሚጠቀምባቸው ለራሱ ነው። ራሱም የተባለው እነሱ ተሰብስበው ያሉበት እርሱ ነው። ለራስ ማሰብና መሥራትም ሰው በፈቃዱ ብቻ የሚያደርገው ሳይሆን በጠባዩና በልማዱ የያዘው የሚገባ ነገር ነው። ይኸን ሁሉ ከራሳችን የምናገኘው ሳይሆን በግዥ በደጅ ጥናት በውሰት ከሌላ የምናገኘው ቢሆን ኖሮ የሰው ልጅ ሕይወት እስኪያንገፈግፍ ድረስ ያስመርር ነበር። ራስን መቻልና ከሰው አለመጠየቅን የመስለ መልካም ነገር የለም። በውጭ አገር አጻጻፍ ቁም ነገር ያለበት ንግግር መሆኑን ለመግለጽ በግርጌው ፩ ጊዜ ወይም ሁለት ግዚኤ ይሠመርበታል። የማሥመር ማድረግ ያጻጻፍን ሥርዐት የማያበላሽ ቢሆን ከዚህ በላይ አንድ መሥመር ብቻ ለሰጠሁት ቃል መቶ መሥመር ባደረግለት ደስ ባለኝ ነበር።

ለምሳሌ ካምስቱ ሕዋሳት አንዱ ዐይን ቢጐድል የሚናፈቀውን የዚህን ዓለም መልክ የሚያሳየው ብርሃን ማጣቱ አንሶ ለመላወሻ መሪ በመፈለግ ያለውን ጣጣ ዕውር ይገምተዋል። በራሳችን ላይ ያለው ሕዋሳችን ይቅርና ለኑሯችን የሚጐድለንን ከራስችን ለማግኘት በማንችለብት ጊዜ የግዴታ እየሆነብን ወደሚችለውና ይልቁንም ጕረኛ ወደ ሆነው ሰው ስናንጋጥጥ ውርደትና ጥቃት አብዝቶ የሚሰማው ያሳብ ሰውና ገለልተኛ የሆነውን አሳበ ውሱን የተባለውን ነው። ይኸውም ማለት ልበ ኵሩ በራሱ አዳሪና በሥራው ታማኝ የሆነውን ማለት እንው። እንደዚህ ያለውም ሰው በሰላምም በጦርነትም በጕዞም በወህኒ ቤትም በማናቸውም ጊዜ ረኃብም ዕርዛትም ቢደርስበት ሰው አባብሎ ካልሰጠው በቀር «እኔ እገሌ ምንም ቢሆን ከሰው ስጠይቅ አልገኝም» ሲል በችግር እንደ ተጨበጠ የችግሩን ሰዓት ያሳልፋል። የችግሩም ጊዜ የማያልፍ ቢሆንበት ከሰው ጠይቆ ከመዋረድ ችግሩን እንደ ተሸክመ ክብሩን እንደ ተከናነበ መሞቱን ይመርጣል።

በእንደዚህ ያለ ስው አንጻር ደግሞ ሌላው የዘር ትልቅነት መልካም ሙያም ሳይንሰው በልመና በቅልውጥ መኖር ደስ የሚለው ከሰው መጠየቅን ጠይቆ ማጣትን ከምንም የማይቄጥረው አለ። እንደዚህ ያለው ሰው የስንፍና ያድር ባይነት ጠባይ ያለው ስለ ሆነ በራሱና በሥራው ለማድር የመመካት የመኵራት ጠባይ ስለ ሌለው ለምኖ ተበድሮ ተውሶ አንዳንድ ጊዜም ቀምቶ በሰው ገንዘብና ትከሻ መኖር ይፈልጋል። በዚህም ኑሮ ስለ ርሱ አበዳሪው ተለማኙ ሲያርፍ እርሱ በዚህ ዐይነት መኖር ለኅሊናው አይቀፈውም። እንዲያውም ሰው ለኑሮው እየደከም ሲኖር እርሱ በሰው ትከሻ መኖሩን ከብልኅነት ሳይቄጥረው አይቀርም።

እንግዲህ ወደ ሃኋላ ተመልሰን እግዚአብሔር ምንም በነፍስ ወከፍ የሚታዩና የማይታዩ ሕዋሳቶች ቢሰጠን እነርሱ በከፊል ከልመና ከመጠየቅ ያድኑናል እንጂ፣ በፍጹም ምንም ከሰው ሳንፈልግ በማናቸውም አኵርተው ራሳችንን አያስችሉንም። ሰው ከኛ እኛም ከሰው የምንፈልገው አለ። ሀብታም ሆኖ ዕውቀት የሚያጥረው ዐዋቂና ፈላፋ ሆኖ ገንዘብ የሚችግረው አለ። ሰው ከሆነ ሥራ መያዝ ወንድ ከሆነ ሚስት ማግባት ካገባም ልጅ መውለድ ይመጣል። በዚህም ጊዜ ሁሉ ራሱ በቀጥታ ከሚያገኘው ይበልጥ የኑሮ ሥርዐት ቢሆንም የተጠየቀው ነገር ደንበኛ ጥያቄ ቢሆንም ባይሆንም፣ በደንብ አይፈጸምም። ቢጠየቅን ጊዜ ደግሞ እንኳን ለምናገኘው ለምናጣው እንኳን የምናደርገው የመውጣት የመውረድ ድካም ብዙ ነው። አንዳንድ ሰው ገንዘቡም ሥራም ጋብቻም ለማግኘት ብዙ ጊዜ ነው። አንዳንድ ሰው ገንዘብም ሥራም ጋብቻም ለማግኘት ብዙ ጊዜ ደክሞ ሳይሳካለት ሲቀር እንደ ድካሙና እንደ ጠየቀው ጕዳይ መጠን ያዝናል፤ አእምሮው የላላ የደም ዥማቶቹ ጠውለግ ያሉበትም በዚህ ዐይነት የቆመውን የዚህን ዓለም ኑሮ በመጣልት ራሱን እስከ መግደል ይደርሳል። በዚህም ላይ አንዳንድ ሀብታሞች ወይም ባለሥልጣኖች የዚህን ዓለም ኑሮ ማቅለል ሲችሉ መክበድ የሚፈልጉ አሉ። የተጠየቁትን እንደሚያደርጉት እያወቁ ሰውን በደጅ ጥናት ማመላለስ የሚወዱ «ጥቂት ይልፋ ዝም በለው» በማለት የሰው ጕዳይ ጨዋታ የሚመስላቸው ሰው እነሱን ደጅ በመጥናት ሲማስን ሲበሳጭ ሲያዩ ደስታ የሚሰማቸው አሉ። ጠያቂው ፊት ለፊት ሲያያቸው ቀጠሮ በመስጠት ሳያያቸው የቀረ እንደ ሆነ በመደበቅ በሚያደርጉት የእብሪት ዘዴ በጠያቂው ላይ ሐዘንን ያበረክቱበታል። ወዳጅነቱንም ለውጦ በላያቸው ዘለዓለማዊ ቂም እንዲያዝባቸውና በቀል እንዲፈልግባቸው ያደርጉታል።

ወዳጅም ቢሆን ዘመድም ቢሆን በዚህ በሚጠየቅ ነገር ታማኝ ሆኖ የሚገናኝ ለጠያቂው የተጠየቀውን ነገር ወዲያው ሰጠቶ አለዚያም ከስጦታ የሚቀጠረውን ቍርጠኛ መልስ ዕለቱን ሰጥቶ የሚሰናብት በልክ ነው። ስለዚህ ሰው እንኳን ከባዕድ ከወንድሙም ካባቱም የጠየቀውን እንደ ልቡ ሊያገኝ አይችልም። ተጠያቂውም የተጠየቀውን ሁሉ ማድረግ የማይችልበት ብዙ ምክንያት እንዳለ የታወቀ ነው።

ሰውም ራሱን ያልቻለና የሰውን እጅ አይቶ የሚያድር ሲሆን የራሱ መጐዳት ሳይበቃው ቀርቶ አባት እናት፥ ወንድም እኅት ሚስትም ይንቃሉ። ስለዚህ መጠየቅ አይቀርም ብለናል። በዚህም ውርደት ቢኖር ከውርደት ያነሰውን ውርደት ለማግኘጥ ከጥየቃ ሥቃይ፥ ለመዳን ራስን መቻል የመሰለ ነገር የለም። ራስንም ለመቻል ዕድል ካላሰናከለ በቀር ትጉህ ሠራተኛ ከመሆን በቀር ሌላ የመውጫ መንገድ የለውም። ቀን ከሰው ጠይቆ ከማጣት የእንቅልፍን ጊዜ ወደ ሥራ ለውጦ ሌሊት በሥራ መድከም ደስ ያሰኛል። ምንም እንኳ አንዳንድ ሰዎች ሌትና ቀን በሥራ ደክመው በዕድል ወይም ባጋጣሚ ምክንያት የማይሳካላቸው ባይጠፉ አብዛኛ ጊዜ በሥራ ከተደከመ የሥራ ፍሬ መገኘቱ የታወቀ ነው። እርሱም ሊያኰራን ይችላል። የድካምችን ፍሬ ሳይሆን በጋብቻ በትውልድ ያገኘነው ግን በግንባራችን ወዝ ካተረፍነው እኩል ዋጋ ልንሰጠውና ሊያስመካን አይችልም። በሥራችንም ራሳችንን ስንችል ከሰው ጠይቀን በማፈር፥ ፈንታ ለሰው በመስጠት እንደሰታለን። ስለዚህ ከሁሉ በፊት የሰውን እጅ ወደ ማየት ሰውን ወደ መለመን አደጋ እንዳንወቅ ለራሳችን ማሰብና ራሳችንን ለመቻል መጣጣር የሚገባን መሆኑ የማይጠረጠር ነገር ነው።

ነገር ግን አንዳንድ ሰዎች ከመጠኑ አልፈው ለራሳቸው ብቻ በማሰብና የግል ጥቅማችወን በመፈለግ ሀብትና ጥረት በሽሚያ ባመፅ እየሰበሰቡ ስሕተት ሲያደርጉ እናያእልን።

ዐፄ ቴዎድሮስ ለክፉ ቀን ይሆነኛል ብሎ አንድ ሰው ገንዘብና እኽል ያጠራቅማል ማለትን ካሽከሮቻቸው አፍ ሲሰሙ «ሰው በደኅና ቀን ያጠራቀመውን በክፉ ቀን መብላት ከቻለ ፍኩ ቀን ሊኖር አይችልም ነበር» አሉ የተባለውን የፍልስፍና አነጋገራቸውን እዚህ ላይ ብንጠቅሰው ስፍራ ያገኛል።

ምንም እንኳ ላንዳንድ ሰዎች ራስን አጥብቆ መውደድ እንደ ሥሥት፥ እንደ ስንፍና እንደ አድር ባይነት ከተፈጥሮ የመጣባቸው ጠባይ ቢሆን ጠባዩን ፍልስፍናና ሃይማኖት በተጨመረበት ትምህርት ለማሻሻልና ለመቀነስ በመጣጣር ፈንታ ለዚሁ ጠባያቸው የሚመቹና ልቅ ጐዳና የሚሰጡ ሞልተዋል። ለራሳቸው ብቻ በማሰብም ለኑሯቸውና ለመጪው ተድላቸው የተደላደለ ዋስትና ያበጁለት ይመስላቸዋል። ዳሩ ግን ሰው ብቻቸውን መኖር ብቻውን መደሰት፥ ብቻውን ማዘን ብቻውን መዋጋት ብቻውን መሞት አይችልም። ይኸን ሁሉ ከቤተ ሰቡና ከወገኑ ጋራ አንዳንድ ጊዜ ካገር ጋራ ከዚያም አልፎ ከዓለም ሕዝብ ጋራ መካፈል አለበት። ያንዱ ጥቅምና ጕዳት ሐዘንና ደስታው ከሌላው ጋራ የተያያዘበትና የተወሳሰበበት መንገድ፥ ብዙ ነው። ትልቁ ከትንሹ ለማግኘት የሚፈልገው ትንሹ ከትልቁ በሚፈልገው መጠን ሊሆን ያስፈልጋል። ለሰውም ውለታ መዋል ከሰው ውለታ መቀበል ይገባል። ነገር ግን አንዳንድ ሰዎች ሞኝነታቸውን ሳይረዱ ሰው ሁሉ እነሱን ብቻ እንዲያገለግል እነሱም ብቻቸውን ሀብታም ወይም ሊቅ ብቻቸውንም ዠግና ወይም ብልኅ ብቻቸውን የታሪክ ሰው ለመሆን ሲጥሩ ይታያሉ ግን አይችሉም።

አንዱ እግዚአብሔር እንኳ ባንድ መለኮት ቢሆንም በሦት አካል በሦስት ስም ሰማይንና ምድርን በላዩ ያለውን ጭምር ይገዛል። ስለዚህ ሰው ዠግናም ሀብታምም ቢሆን ሀብቱ ዠግንነቱ ከሌሎች ሀብታሞችና ዠግኖች ጋራ ሲወዳደርና ሲደባለቅ ያምራል እንጂ ያንድ መካከል የሆነ እንደ ሆነ ድኻ መካክል ያንድ ዠግና ኑሮ በፈሪዎች መካከል የሆነ እንደ ሆነ በማስከብር ፈንታ አደገኛ ሊሆን የሚችልበት መንገድ ብዙ ነው። እንዲሁም አንድ ሰው ብቻውን ተምሮ በብዙ ባልተማሩ ሰዎች መካከል ሊቅ የሆነ እንደ ሆነ በሊቅነቱ በመጠቀም ፈንታ ባልተማሩ ሰዎች መካከል ኑሮውን ሲቀጥል ባለመገባባት ምክንያት ራስ የሚያዞር ብስጭት ሊያድርበት ይችላል። የዚህን ሁሉ ጕዳይ «ከጕደኞቹ በልጣ ያደገች ማሽላ ለወፍ ወይም ለወንጭፍ ትመቻለች» ሲል ባገራችን ያለው ገበሬ የተናገረው ተረት ጨርሶታል።

የራስ መውደድ በሽታ ያላቸው ሰዎች ያየውን ሁሉ የሰውን ዕቃ ልውሰድ እያለ እንደሚያለቅስ ሕፃን ባይናቸው ለሚያዩት ነገር ሁሉ ባለቤት ለመሆን ሲጥሩ ይታያሉ። ሲቻል በማጭበርበር፥ ሳይቻል በመግዛት በመውረስ በውጭ ጋሻ መሬት በማበርከት የከተማ ቦታ በያለበት በመግዛት በስማቸው ርስት መዝገብ በማስገባትና ካርታ በማስነሣት የሚጥሩ አንድ ሰው ገንዘብ ሲቸግረው ያዩ እንደ ሆነ አበድረው ቤቱን ከነቦታው ባበደሩት ገንዘብና በወለዱ ምክንያት ለማስቀረት የሚያሾትሉ በአብላገርም ወለድ አግድ በሚባለው ምክንያት ካያት ከቅድማያቱ የመጣውን ለልጆቹ ሊያወርስ የመደበውን ርስትና ቤት በሥልጣንና በገንዘብ እየተደገፉ የሚነጥቁ የሰው ሁሉ ሀብትና ገንዘብ እንደ ብራና ተጠቅልሎ በመዳፋቸው እንዲገባ የሚሻሙ ሞልተዋል። እንደነዚህ ያሉት ሰዎች ራሳቸውን በጣም ከመውደዳቸው የተነሣ መሬትና ገንዘብ ባደራ ያስቀመጠባቸው ሰው ገንዝቡና ሀብቱ ለነሱ እንዲቀር ሲሉ አደራ ሰጪው ቢሞት ደስ ሳይላቸው አይቀሩም። በዚሁ አያይዝ ራሳቸው በቀጥታ ወይም በእጅ አዙር ባለመሬቱንና ባለገንዘቡን ለማስገደል አይመለሱም። ይኸም ቢቀር ባደራ ያስቀመጡን ገንዘብ ወይም የተዋሱትን ዕቃ ለባለቤቱ በሚመልሱበት ጊዜ በልባቸው ቅርታ አንደሚሰማቸው የታወቀ ነው። ስለዚህ እንደዚህ ያለው ራሱን ወዳድ አደራ በላ ይሉኝታ ቢስ ሸረኛ….. ይባላል።

ነገሩን በመሬትና በቦታ ክፍል እንግለጠው እንጂ ለአስ ብቻ የማሰብ ጠባይ ያለው ሰው በርስትና በቦታ በገንዘብ በኩል ብቻ ሳይሆን በሌላው ረገድ ሁሉ ለራሱ ብቻ አሳቢ ነው። ሊቅ ብልኅ ጐበዝ ከሰው ሁሉ የሚበልጥ እርሱ ብቻ እንዲሆን ይመኛል። ባለሥልጣን የሆነ እንደ ሆነ ሥልጣኑ ሁሉ በጁ ተጠራቅሞ አዛዡ ናዛዥ እርሱ ብቻ እንዲሆን ይፈልጋል። ሁሉን ለራሴ የማለት በሽታ ስለለበት ሌላ ሰው በሥልጣንም በትምህርትም በሀብትም ስሙን በሕዝብ ዘንድ ያስነሣ እንደ ሆነ ይመቀኛል። ሕይወቱን ለማጥፋትም አይመለስም። ለራሱ አሳቢ ሰው የራሱን ሕይወትን በመውደድና በመከባከብ ምክንያት ሌሎች እንዲሞቱ ያደርጋል እንጂ ራሱ ዠግንነት ሰርቶ ላገርና ለወገን መሥዋዕት መሆን አችይልም። ለራሱ ጥቅምና ክብር ግን ሰው ሁሉ ቢራብ ቢጠማ ቢያልቅ የሌላው ሰው ጕዳትና ሞት አያሳዝነውም። ከሞትና ካደጋ በኋላም ሕያው ሆኖ ብቻውን እንዲገኝ ሁል ጊዜ ያስባል። በጥቅም ይሁን ወይም በምስጋና ራሱ ተስፋ ያደረገው ነገር በውስጡ ከሌለ እሞት አፋፍ ላይ ለቀረበ ሰው እንኳ ቢሆን በልቡ ራርቶ ለእርዳታ እጁን አይዘረጋም።

በኔ ሥልጣን በኔ ሀብት በኔ ዠግንነት ጕድለት (ሕጸጽ) የለውም እኔም የተናገርሁት ወይም የጻፍኩት ስሕተትና ነቀፋ አይገኝበትም ባይ ነው። ነገር ግን አንድ ሞኝነት ያጠቃው ገበሬ በኔ ማሳ ውስጥ አረም በፍጹም አይበቅልም ቢል ማን ሊያምነው ይችላል?። ስለዚህ ሰው ሞኝም ብልኅም ኅይለኛም ደካማም ፈሪም ደፋርም ነውና፥ ራሱን ወዳድ የሆነው ሰው የሚያቀርበውን ወግና ትች ሁሉመቀበል አይችልም።

የራስ መውደድ ጠባይ በዝቶ የሚታይባቸውን ሰዎች በቤተ ሰብ ውስጥ በዝምድና በጋብቻ ወይም በጓደኝነት ማግኘት ትልቅ አደጋ ነው። እንደ ርግማንም ሊቄጠር ይችላል። በመድኅኒት በነገረ ሠሪ ቤተ ሰባቸውን አጥፍተው ሀብቱን ለመውሰድና በተድላ ለመኖር የሚመኙ ጓደኛቸውን በውጫዊ መልክ የወዳጅነትና የፍቅር መንገድ አሳይተው ከርሱ ምሥጢር ወስደው እሱን አጥፍተው በርሱ ጥፋት የነርሱን ኑሮ የሚያበጁ ዝምድናንና ጓደኝነትን ለኑሯቸው መረማመጃ መሳሪያ የሚያደርጉ የዚህ ጠባይ ያላቸው ናቸው። በማናቸውም ጊዜ ቢሆን ከነዚህ ጋራ አብሮ መኖር ያስቸግራል። የራሳቸውን ጌትነት ዐዋቂነ ብልኅነት ደግነት ትልቅነት በጨዋታና በማናቸውም ጊዜ እየደጋገሙ በመናገር የሰውን ዦሮ ያደንቁራሉ። ምስጋና ለሚገባው ለሰው ሥራ ጊዜ እንደ ምንም ተፈላልገው ዐቃቂር ያወጣሉ። በማናቸውም ጊዜ «እኔ» ወይም «የኔ» እያሉ የራሳቸውን ክብርና ጠባይ ወይም ራሳቸውን በሚመለከት ጕዳይ ካልሆነ በቀር ስለ ሌላው ሰው መናገር አይወዱም። የዘመድን የጓደኛንም የሌላውንም ደገኛ ሥራና አስከባሪውን ጨዋታ ከሰው መስማት አይወዱም። ደጋግመው ስለ ራሳቸው በመናገር ማዳመጥ የሰለቸውንና በጠባዩ ምቀኝነት የሌለውን ጓደኛቸውን ምቀኛ ቀናተኛ ሊያስመስሉት ይችላሉ። ይኸውም ሁሉ ሆኖ ለራሱ አሳቢ ለራሱ ምኞትና ክብር ወይም በሰው አፍ ለመመስገን ሲል በሰበቡ ላገር ጠቃሚ የሆነ ነገር መሥራቱ አይቀርም። የዚህም የራስ መውድድ ጠባይ ከሕፃንነትና ከወጣትነት ዘመን ይልቅ በሽምግልና ዘመን ላይ ሰዎችን ሲያጠቃቸው ይታያል።

በዚህ ዐይነት ራሱን ወዳድ ሀብታምና ጌታ ሆኖ ሲገኝ ሌሎች ሰዎች ደግሞ የነዚህ ተቃራኒ የሆኑ እግዚአብሔር የእጃቸውን ፍሬ የባረከላቸውና ለሀብት ለጌትነት የታደሉ ሰዎች አሉ። ከእነሱም ገሚሶቹ የራሳቸውን ትዳር ካሽነፉ በኋላ በተረፈው ሀብታቸው ላገር ጠቃሚ የሆነ ትምህርት ቤትና የመታከሚያ ቤት በመክፈት መንገድና ድልድይ በመስራት ይታያሉ። ገሚሶቹ ደግሞ ገንዘባቸውን እያወጡ የሙት ልጅ በማስተማር ላገር የሚጠቅም የእጅ ስራ ፋብሪካ በማቆም በፋብሪካው ውስጥ ብዙ ሰው እየሠራ የዕለት እንጀራ እንዲያገኝ ያደርጋሉ። ገሚሶቹ ደግሞ በስውር የተቸገረና አደጋ የደረሰበት ሰው እየጠየቁ ከሀብታቸው እየቄረሱ የሚሰጡ ጊዜ ወእስነው ደግሞ ባመት እየጠየቁ ከሀብታቸው እየቄረሱ የሚሰጡ ጊዜ ወስነው ደግሞ ባመት በወር በሳምንት ለነዳያን ገንዘብ እየመነዘሩ የሚመጸውቱ አገር በታወከ ጊዜ ሀብታቸውን ላገር ጕዳይ አሳልፎ ለመስጠት የሚያወላውሉ አሉና የነዚህንም የነዚያንም ተግባራቸው የራስ መውደድ ጠባይ እንደ አላቸው ወይም እንደሌላቸው ይገልጣል እንጂ ሀብት የሰበስበ ጌታ ሁሉ ራሱን ወዳድ ሀብት የሌለው ድኻም በድኽነቱ ለሰው አሳቢ ሊባል አይችልም። ባይሆንለት ነው እንጂ ፍጹም ድኻ ሆኖ ራሱን ወዳድ አለ። ሆኖለትና ሀብታም ድሆኖ ደግሞ ለሰው የሚያስብ አለ። ሰውም ዛፍ በፍሬም ይታወቃል።

ባንደኛው ወገን በመጠኑ ከሁሉ አስቀድሞ ራስን መውደድ ኅጢአት አይደለም። ነገር ግን «ጓደኛኽን እንደ ራስህ ውደደው» የሚለውን ቃል አፍርሶ ስለ ራስ ፍቅር የጓደኛን ዕድል እያበላሹ ለገዛ ጥቅም ማሠሪያ ማድረግ ኅጢአትነቱ ግልጽ ነው። አጥብቀው ራሳቸውን የሚወዱም በሰው ድካም ለመጠቀም መፈለጋቸው አይቀርም። ነገር ግን ራሳቸውን አጥብቀው ወዳጆች ከሰው ነጥቀው በሰበሰቡት ሀብት የሰውን ትምህርት ዘግተው ራሳቸው ብቻ በተማሩት ትምህርት እንደ ልባቸው እንዳይፈነጩ ከበላይ መለኮታዊ ሥልጣን ስለሚጠባበቃቸው ባልታሰበ ምክንያት ምንም ስያጠቀሙበት የሰበሰቡ ሀብት ሲበተን ዕውቀታቸውም ሲፈዝና ሲቀዘቅዝ እናያለን። ብዙውንም ገና እንሰበስባለን ሲሉ በጃቸው የነበረው ጥቂቱ ሲጠፋ እንመለከታለን።

ስለዚህ የሰውን ሳያበላሹ ራስን መውደድ ኅጢአት ሳይሆን ይልቁንም ራስን መውደድ ለሥራ ሁሉ መነሻም መዳረሻም የሆነ ምክንያት መሆኑ ይታወቃልና። የሰው ሁሉ ጠባይ ተከፋፍሏል፤ በዚሁ ረገድ ስጦታውም ሥራውም የተከፋፈለ ነው።ም ይህ የተከፋፈለ ስጦታና ሥራም ከመልካም መልክ ጋራ መልካም ፍጻሜ የሚያገኘው ሰው ራሱን በመውደዱ ነው። ወታደር እንዴት አድርጎ በዠግንነት ተዋጋ እንዲባል ዳኛ እንዴት አድርጎ አሳምሮ ፈረደ እንዲባል የቀረውም አስተዳዳሪውም ጸሓፊውም ሠዓሊውም ሙዚቀኛውም ሁሉም በሚሠራው ሥራ ውስጥ የራሱ መመስገኛና መነቀፊያ ስላለው ሰው ሁሉ መዠመሪያ ለራሱ ሲል ቀጥሎ ምናልባት ለሰው ሲል በየግንባሩ የያዘውን ሥራ ለማሳመር ይጥራል። ለጥረቱም ለድካሙም አብዛኛ ጊዜ ሕይወት የሚሰጠው ራሱን መውደዱ ነው። ስለዚህ እግዚአብሔር በከንቱ ይኸን ጠባይ በሰው ልጆች ላይ አላደረሰም። ራሱ የሚጠቀምበትን ጕዳይ እሰው ዕድል ውስጥ ገብቶ የሚያበላሽ ሲሆን ግን የራስን ጥቅም ስለ ሌላው መተው ከሰማዕትነት ይቄተራል።

ራሴን መውደድ አላበዛሁም በማለት ፋንታ ራሴን አልወድም ብለው በራሳቸው ይዠምሩና ሁለተኛውን ሰው «እገሌ ራስኽን ትወዳለኽ» ብለው የሚወቅሡ ሦስተኛውንም ሰው እሌለበት «እገሌ እኮ ራሱን ወዳድ ነው» እያሉ የሚያሙ አይጠፉም። በዚህ አነጋገር በሥራ እየተገለጸ የሚታየውን ጠባያቸውን በክርክር አጭበርብረው ለመደበቅ የሚሞክሩ ናቸው።

እንዲያውም በጠቅላላው በዚህ አነጋገር አንሠራም አንበላም አንጠጣም ውርደትንም አንሸሽም ክብርንም አንፈልግም በዚህም ዓለም የለንም የማለት ያኽል የሰውን ጠባይ የማያውቀውን ሰውና በተለይ ራሳቸውን ሲያታልሉ ይገኛሉ።

ነገር ግን ከሰው ደንበኛ ሰው የሆነው ራሴንም እወዳለሁ ለሰውም አስባለሁ የሚለው ነው። በኑሮ ላይ በመጠኑ ከየጠባዩ ላይ ጠባይን መቅሠም ያስፈልጋል።

**ምዕራፍ ፲፭።**

**ለሰው አሳቢ።**

**አባ ዤሮም ገብረ ሙሴ - የጃንጀሮ ወጣት - የጀኔራል ላቫሌት ባለቤትና ማሪ ሉዊዝ።**

ቀንና ሌሊት ክረምትና በጋ እንደ ተፃራሪ ብቻ ሳይሆን እንደ ተስማሚ ለኑሮም እንደ ዋና አስፈላጊ ሆነው አንጻር ላንጻር የመኖር ጠባይ እንዳላቸው እንደዚሁም ራሱን ወዳድ በተባለው አንጻር ለሰው የማሰብ ጠባይ የተባለውን አጕስት ኮንት የሚባለው ጸሓፊ አልቴር ከሚባለው ላቲናዊ ቋንቋ ወስዶ «አልትሩዊስም» የሚል ስያሜ ሰጥቶታል። ባለፈው ምዕራፍ ራሱን ወዳድ የተባለው «ኤጎይስም» ግን የስሙ ሥር ከጥንታዊ ግሪኮች የመጣ ሆኖ አሳቡን ባዲሱና በዛሬው ዘመን ያሉት ሊቃውንት ከነዚያውም ውስጥ እነካንት፥ እነኒቺ፥ እነስፔንሰር በልዩ ልዩ መንገድ እየጨማመሩ ጽፈዋል።

ለሰው አሳቢ የሚባለው የአርእስቱ ንግግር ሥራውን እንደሚገልጸው ለቤተ ሰቡና ለዘመዱ ለወዳጁና ለጓደኛው ማሰብ አንሶት ለሚያውቀውም ለማያውቀውም ሰው እንዳሰበ ነው። የሚቻለውም ቢሆን የሰውን ችግር በገንዘብም በንግግርም በሥራም ለማቃለል ሙሉ ፈቃድ አለው። ለራሱም አንድ ሰው ውለታ የጣለበት እንደ ሆነ ያንን እስኪመስል ድረስ ልቡ ዕረፍት አያገኝም። እንደዚህ ያለውንም ሰው «እገሌ የሰው ነገር ይከብደዋል» እንለዋለን።

እንኳን ዕውቀትና ኅሊና ያለው ሰው በሰማይ የሚበሩ በምድር የሚሽከረከሩ እንስሳና አዕዋፍ ለተወላጆቻቸው እንዳይበርዳቸው ጐዦ ሲሠሩ እንዳይርባቸው ባፋቸው ምግብ ካለበት ፈልገው፥ እያመጡ ሲያቀብሉ የልጆቻቸውን ሕይወት የሚቃወም አውሬ የመጣ እንደ ሆነ ነፍሳቸውን እስከ መስጠት ድረስ የሚከላከሉ አሉ። በዚህ ረገድ እንደዚህ ያለው በጎ ሥራ የራቀው ለራሱ አሳቢ በጠባይ ከእንስሳ የሚያንስ ይመስላል።

ለሰው አሳቢ የሆኑ ሰዎች ግን ከዘመዳቸውም ከወዳጃቸውም አልፈው በባዕድ ሰው ጕዳይ ገብተው የሚቸገሩ ሞልተዋል። የማያውቁትም ፩ ሰው ሲመታ ወይም ሲጠቃ ያዩ እንደ ሆነ ከራሳቸው ጕዳይ ተጓድለው በመካከል ገብተው ሲቻል የሚገላግሉ አጥቂው የማይመለስ መሆኑን ሲረዱ እኔ ምናገባኝ ብለው በመተው ፈንታ የተመችው ጥቃት ልባቸውን እየቀሰቀሰው መችውን እመምታት ወይም ራሳቸው እመመታት የሚደርሱና በዚሁ ነገር እመከሰስና እመወቀሥ ዳኝነትና ካሳ እመክፈል፥ አንዳንድ ጊዜ ከዚህ እባሰ እትልቅ አደጋ ውስጥ የሚገቡ አሉ። ባደባባይ ተቀምጠው ጠበቃ ያሊያዘና አደጋ ውስጥ የሚገቡ አሉ። ባደባባይ ቆመሞ ነገር ሲበላሽበት ያዩ እንደ ሆነ ተነጋገሩልኝ ብሎ ጥብቅና ላልገዛቸው ወገን በድንገት ተነሥተው የሚሟገቱ በመርበርታት ፈንታ ቢረቱም ጕዳያቸው ባልሆነ ነገር ከኪሳቸው ገንዘብ አውጥተው ዳኝነት ለመክፈል ደስ የሚላቸው አሉ።

ደግሞ ትዳር እያለው ወይም ሳይኖረው ሥራ በማጣት የተቸገረው ሰው ያዩ እንደ ሆነ እይራሳቸውን ጕዳይ አስተጓጕለው ለሱ ሥራ ደጅ ለመጥናት በየቢሮው እየዞሩ ባለሥልጣኖችን ደጅ የሚጠኑ ወይም በቤታቸው እንዳሉ በስልክ በመነጋገር ወይም የለመናና ያደራ ደብዳቤ በመጻፍ የሚቸገሩ በሌላው ጊዜ ለራሳቸው ጕዳይ ለማነጋገር ከልብ የማይፈቅዱትን ሰው ለተቸጋሪው ሰውዬ ሲሉ በመነጋገር ወይም በመለማመጥ ክብራቸውን የሚሠዉ እነሱም ዞረው ወረቀትም ጽፈው የተቸጋሪው ሰውዬ ጕዳይ ሳይከናወን የቀረ እንደ ሆነ «እኔ እንደምታየው ለፍልቼልኽ ነበር፤ ነገር ግን ዕድልኽ አላገዘኽም ምን ላድርግ» ብለው ለማሰናበት ርኅሩኁ ኅሊናቸው ድፍረት እየነሣቸው ሲኖራቸው ከኪሳቸው ሳይኖራቸው ተበድረው ገንዘብ እየሰጡ ምስኪኑ ራሱን እስኪችል ድረስ የሚግደረደሩ አሉ። የዚህ ለሰው የማሰብ ጠባይ ያለው ለራሱ አሳቢ እንደሚያደርገው ለራሱ ሀብትና ጥሪት በማከማቸት ፈንታ ያገኘውን ከዘመዱ ካሽከሩ ከጎረቤቱ ጋራ ተካፍሎ መብላት ከጁም ባጣ ጊዜ ተበድሮ ማብላት ማጠጣት ይወዳል። ከኢትዮጵያ ነገሥታትና መኳንንት ከተርታውም ሕዝብ ውስጥ የዚህ ጠባይ ያላቸው ሞልተዋል። ምንም እንኳን አንዳንድ ስው ወደ ጕራ መቍጠሩን ብናውቅ ለዚሁም እንደ ምሳሌ አድርገን የምቄጥራቸው ሟቹ ራስ ብሩ ወልደ ገብርኤል ናቸው። ክብር ራስ ብሩ ወልደ ገብርኤል ለሰው በማብላትና በማጠጣት በማልበስና ዳረጎት በመስጠት ሀብታቸው ያልቅ ነበር። ለዚሁም ቸርነት በነጋሪት ከሚገዙት አገር የሚገባው ገንዘብ ከግል ርስታቸው የሚጫነው እኽልና ማር አልበቃ ብሎ መበደር መድረሳቸው ለዚሁ ጕዳይ የገዛ ንስሓ አባታቸው እንኳን ባለዳቸው እንደ ነበሩ ይነገራል።

ለሰው አሳቢ የበሰለ እኽል ወይም ጥሬ ገንዘብ ለሰው በመስጠት ብቻ ሳይሆን ለራሱ የተቃጣለትን ሹመት ወይም ስጦታ እኔ ቀርቶብኝ ለገሌ ይሁንለት የማለት ጠባይ ይታይበታል። ያለፈ ታሪክ ብንከታተል በዓለም ብዙ ነገሥታት ዙፋናቸውን ጳጳሳትና እጨጌዎችም የሹመት ወንበራቸውን መኳንንትና ሚኒስትሮችም ከፍ ያለ ሥልጣናቸውን በፍቅርም በይገባዋልም መንገድ ለሌላ ሰው በፈቃዳቸው የለቀቁ እናገኛለን።

ለራሱ አሳቢ በየጊዜው ያፈራውን በልቼው ጠጥቼው አጊጬበት ተድላ ደስታ አይቼበት ሁሉንም ጨርሼው ልሙት ሲል ለሰው አሳቢ በየጊዜው ለሰው ቸርነት ማድረጉን ሳያቋርጥ ከሞትሁ በኋላ ደግሞ ልጆቼ የሚያደጉበት ካደጉም በኋላ የሚማሩበት ትምህርታቸውን ሲጨርሱ የሚዳሩበትና ጐዞ የሚወጡበት ገንዘብ ያስፈልጋቸዋል ሲል ያለ ዕረፍት አጥብቆ ይሠራል። «እኔ ከሞትሁ ሠርዶ አይብቀል» ባለችው ባህይዋ ተረትና ፍልስፍና ሲያዝ ለሰው አሳቢ ይኸን ፍልስፍና መቀበል ይቸግረዋል። በዚህ ፈንታ የማይንቀሳቀስ ሀብት ወይም የሚንቀሳቀስ ጥሪት እኔ ሳላቋቁም ድንገት እይሞትሁ እንደ ሆነ ቤተ ሰቤ የሰው እጅ በማየት ይቸገራል የሚል ሥጋት ያድርበታል። ስለዚህ ለራሱ የሚበቃ እያለው ለተወላጁ ቤትና መሬት ወይም ጥሬ ገንዘብ ለማከማቸት ሽቅብና ቍልቍል እየሮጠ ያለ ዕረፍት በሥራ ይዋትታል።

ለራሱ አሳቢ እሱን ከተመቸው በቅርብም በሩቅም ያለ ዘመዱ ቢቸገር ግድ የለውም፤ የዘመዱንም ችግር መስማትም ሰምቶም ችላ ከማለት በቀር መርዳት አይወድም። ከነዚሁ ውስጥ ዘመድን በመርዳት እንዳይቸገር ሳይረዳም ቀርቶ እንዳይታማ ያለ ሀብቱን ሰብስቦ ድምጡ ወደማይሰማበት ሩቅ አገር ሄዶ ብቻውን ተድላና ደስታ እያየ መቀመጥ የሚወድ አለ። ለሰው አሳቢ ግን በዚህ ፈንታ ካገሩ፥ ለወገኑ ለዘመዱ ጋራ ደስታውንም ችግሩንም ተካፍሎ መኖርን ይመርጣል። ለራሱ አሳቢ ራሱ ካደጋ ውጭ ከሆነ ሌላ ሰው ባደጋ ባሕር ቢዋኝ ለማዳን አይርገበገብም። እንዲያውም ሰውን ሁሉ አደጋ አግኝቶት እሱ በመዳኑ ሰው ሁሉ ከስሮ እሱ በማትረፉ በመዳኑ አዝመራ አንበታ ወይም ድርቅና ቸነፈር አጥፍቶት የሱ በመዳኑ ውስጠ ደስታ ይሰማዋል። ለሰው አሳቢ ግን ምነው እኔ ከስሬ እገሌ በተረፈ፥ ምነው የእገሌን አደጋ እግዚአብሔር ለኔ ባደረገው እያለ ከልቡ ይመኛል። የዚህ ጠባይ ያላቸው ሰዎች ሰውን በማናቸውም ተቸግሮ እንዲያዩት አይፈልጉም። በመንገድ እንኳ ሲሄዱ አንድ ድንጋይ ወይም አንድ እሾኽ እመንገድ ላይ ያዩ እንደ ሆነ አንሥተው የሰው እግር ወደማይደርስበት ሳይጥሉ አያልፉም። የዚህ ጠባይ ቢኖራቸውም ባይኖራቸውም ምሁር የሆኑት አባ ዤሮም ገብረ ሙሴ ለሰው አሳቢ ሊሠራ የሚገባውን ሲሠሩ አይቻለሁ።

ከዕለታት አንድ ቀን አባ ዤሮም ገብረ ሙሴ በትከሻቸው ትልቅ ደንጊያ ተሸክመው እያቃሰቱ ሲሄዱ አገኘኋቸው። ሰውዬው በጠባያቸው ሰው የመበደል ወይም የወንጀል ሥራ ተሰምቶባቸው አይታወቅም እንጂ የዚያን ለት አካሄዳቸውን ለሚመለከት ሁሉ ምንም እንኳ ባጠገባቸው ዘበኛ ባይኖር ትልቅ ወንጀል ሠርተው ደንጊያ ተሸክመው ምሕረት ከባለሥልጣን ለመለመን እንደሚራመዱ ይመስሉ ነበር። የሆነ ሆኖ ተሸክመው ሲሄዱ ከኋላቸው ደረስኩና «በጧት ደንጊያ የተሸከሙበትን ምክንያት ይንገሩኝ» ብዬ ለመንኳቸው። እርሳቸውም «ከመሬት እብቀል የሆነች ለሰው ዐይን ሞልታ የማትታይ ሹል ደንጊያ እሰው መተላለፊያ መንገድ ላይ ቆማ አይቻለሁ። አጐንብሼ ለመንቀልም ሽንጤን እስኪያመኝ ድረስ ብተናነቅ አልሆነልኝም። ከዚህ ቀደም የስንት ሰው እግር እንደ አደማች እግዚአብሔር ይወቅ። አሁን ግን ይህን ትልቅ ደንጊያ ወስጄ በላይዋ ላይ አሰምጣለሁ። ተላላፊውም ሰው እሱን በሩቅ ሲያይ ገለል ብሎ በሰላም ሊያልፍ ይችላል» በልው እያጨጫወቱኝ አብረን ሄድንና ትልቁን ደንጊያ በሹላ ደንጊያ ላይ እኔው ፊት አስቀመጡ። እንደዚሁም ደግሞ ምንም እንኳ አኳኋኑ ለየቅሉ ቢሆን ባገራችን ውስጥ አንድ ለሰው የማሰብ ጠባይ በዝቶ የታየበትን ሰው አነጋገር ለመመልከት ወዳንድ ወዳለፈ ነገር እንመለሳለን።

**\***

በምሥራቅ እስያና በአፍሪካ አገሮች እንደሚፈጸመው ጥንት በጃንጀሮ (ደቡብ ኢትዮጵያ) አገር ውስጥ በያመቱ የጃንጀሮ ንጉሥ በተቀመጠበት ሕዝብ በተሰበሰበበት አደባባይ አንዳንድ ወጣት እየተመረጠ እንደ ግብር በያመቱ በጦር ይገደል ነበር። በእንደዚሁ ያለውም መሥዋዕት የሰውም የከብትም በሽታና እልቂት የሰብልና የመከር ጥፋት ካገር ላይ ይወገዳል ተብሎ ከጥንት ተለምዶ የታመነ ነውና በፍጹም ይህን ልማድ ንጉሡ አያስታጕልም ነበር። በዚሁ መሠረት ከባላገር ዕጣ ደርሶበት የተመረጠ አንድ ወጣት ለዚህ ግብር ተይዞ ሊገደል ንጉሡ ወዳለበት አደባባይ መጣ እንደ መጣም በዚያው በደንበኛው መግደያ ላይ ታሰረ። የታሰረበትም ስፍራ ንጉሡ ለተቀመጠበት ስፍራ አቅራቢያ ነበር። ከዚህ በኋላ ደንበኛው ገዳይ (ባለወጉ) በጦር ወግቶ ለመግደል ጦሩን ሲሰብቅ ጦር ሰባቂው አንድ ጊዜ ቆም እንዲልለት ለመነና ሊገደል የታሰረው ወጣት ለንጉሡ እንዲህ አለው። «ጦሩ ተወርውሮ ሲወጋኝ ደሜ ከገላዬ ላይ ተፈናጥቆ ልብስዎን እንዳያበላሸው እባክዎ አሁን ካሉበት ስፍራ ጥቂት ራቅ ይበሉ»።

ለራሱ ሕይወት ማሰቡን ትቶ በወጣትነቱ ጊዜ ለሞት የቀረበው ይህ ወጣት ለሱ ልስብ በማሰቡ ንጉሡ ተገርሞ ጥቂት ተከዘና ወዲያው ፈተው እንዲለቁት አዘዘ። ከዚያም ቀጥሎ ባገር ላይ እይሜምጣውን ክፉውንም ደጉንም እንዳመጣጡ እንቀበላለን፤ ለወደፊቱ በያመቱ ሰው የመግደል ልማድ እንዲቀር አዝዣለሁ ሲል ወወጀ ይባላል።

ይህ ወጣት ከፍተኛ ጕዳይ ለሆነው ለራሱ ሕይወት ከማሰብ ይልቅ ለዝቅተኛው ጕዳይ ለንጉሡ ልብስ አስቦ በተናገራት በዚህች አጭር ንግግር ምክንያት እርሱ ተቀዳሚ የሆነበትንና በዚህ ዐይነት ያልቅ የነበረውን የብዙ ሰው ሕይወት ለማትረፍ ቻለ።

የራስንም የወዳጅንም ሕይወት ለማዳን ብልኅ መሆን ያስፈልጋል። ከብልኅና ከቅን ሰው አንደበትም አንዳንድ ጊዜ የሚወጣው ንግግር የባለሥልጣኖችን አሳብ እንደ ቦይ ውሃ ሊመልስና ሊቀልስ ይችላል። እስላምም ክርስቲያንም አረማዊም የሆነ በዓለም የገነነው ማናቸውም ኅያል ሰው ፍልስፍና ባለበት አስረጅ በሆነ ነገር አሳቡ ይጠመዳል። ያንንም ፍልስፍና ባለበት አስረጅ በሆነ ነገር አሳቡ ይጠመዳል። ያንንም የመንፈስን ዳኝነት ተላልፎ የተለየ ነገር ማድረግ ኅሊናው አይፈቅድለትም። የዚህ የወጣት ንግግር አረማዊውን ንጉሥ የጽድቅና የኅሊና ሥራ እንዲሠራ አደረገው። አንዳንድ ሰው ምንም ኅያልና ዘመናይ ሁሉን ለማድረግ እንደ እግዚአብሔር ምሉእ በኵለሄ መሆን ቢሰማው ነፍሱና መንፈሱ ሁሉን ጨክኖ ለመፈጸም ነጻነት አይሰጡትም ሊያገኝም አይገባም። እልብ ወይም ራስ ላይ ወይም ወዴት እንዳሉ ስፍራውን መለየት ይቸግረናል እንጂ ኅሊናና መንፈስ እያልን የምጠራቸው በውስጣቸችን ሆነው ልናደርግ የሚገባውንና የማይገባውን ያስገነዝቡናል። ከሌላ ከውጭ ከምንሰማው ይልቅ የነሱን ማሾክሾክ ማዳመጥ አዳምጠንም ልንፈጽማቸው ይገባል። የነሱን አዛዥነት ማዳመት ትተን ከነሱ ሥልጣን ከድተን ልቅ ወይም ስድ የወጣን እንደ ሆነ ቀብራራ ኔሮን ሀኬተኛ ኬዘር መሆናችን ነው። እነሱንም ከሆንን በኋላ በነሱ ላይ የደረሰው ሊደርስብን ጊዜውን ይጠብቃል።

ለሰው ዦሮ የሚገቡትን ትልልቆቹን ኔሮንና ኬዘርን ጠቅሰን እንጂ የቄሳር ግዛት የሌለው ምስለኔነት እንኳን ያልተሾመው አንድ ተርታ ሰው በሚስቱና በልጆቹ በአሽከርና በገረዱ ላይ ኅሊና የማይፈቅደውን መንፈስ የማይቀበለውን በትንሽ ሥልጣኑ በቤቱ ውስጥ የልቡን ሀኬት ሲፈጽም ለመስማት የሚያስጸይፍ እብሪትም ሲሠራ ይገኛል። እንደዚህ ያለው ሰው ሕጋዊ የሆነ ያካል ቅጣት ባይኖር ኖሮ መንፈሳዊ ሕግና በሰማይ ቅጣት አለ ብሎ በሰው ላይ ከመጫወት አይመለስም ነበር። ኅሊና ቢስ ከመሆኑም የተነሣ እብሰው ላይ ግፍና እብሪት ሠርቶ በሥራው ቅርታ ሳይገባው እንደ ልቡ ይተኛል። ለሰው አሳቢ ግን ከእንደዚህ ያለው በጣም የራቀ ነው። ከሕይወት ወዲህ ባለው የርኅራኄ ሥራ ለቤተ ሰቡ ለወዳጁ ሕይወት አሳቢ ሆኖ ብዙ ርዳታ ማድረግ ይወዳል። የታሰሩትን አስፈች የታመሙትን ጠያቂ የታረዙትን አልባሽ ስደተኛን ተቀባይ ግዞተኛን አጽናኝ እርሱ ነው። ከዚህ አልፎ ደግሞ ቤተ ሰቡንና ወዳጁን ለማዳን ሲል የራሱን ሕይወት አሳልፎ የሚሰጥበት ጊዜ አለው። ለዚህ አሳብ የሚስማማ በፈርንሳዊ አገር ያንድ ጄኔራል ሚስት የፈጸመችውን የመሥዋዕትነት ሥራ እንጠቅሳለን።

**\***

ባለፈው ያነበባችሁት የማሬሻል ሚሼል ኔይ አሟሟት ትዝ እንደሚላችሁ ከወተርሎ ጦርነት በኋላ ናፖልዮን እጁን ተይዞ አትላንቲክ ውስጥ ወዳለችው ወደ ቅድስት እሌኒ ደሴት ከመታሰሩ በፊት ከኤልብ ደሴት አምልጦ ፓሪስ ገብቶ በወተርሎ ተሸንፎ እስኪያዝ ድረስ ባለው በመቶ ቀን ዘመነ መንግሥቱ ውስት ናፖልዮንን ያገለገለውን ታላላቅ ሰው የናፖልዮን የዙፋን ባላንጣ የሆነው ቦርቦን ከሚባለው ከቀድሞው ከፈረንሳዊ ሥርወ መንግሥት የሚወለደው ሉዊ ፲፰ኛ እያስፈለገ ኅጢአቱ የከበደውን በሞት የቀለለውን በእስራት ይቀጣ ነበር። በዚሁ መሠረት እነማሬሻል ኔይ እነ ጄኔራል ላ ቤዱዬር እየተያዙ ተገድለዋል። ከነርሱም ጋራ ጀኔራል ኮንት ላቫሌት የተባለው የጦር መኰንን በናፖልዮን ዘመነ መንግሥት በሥራም በስብከትም እየረዳ ያቋቁም ነበር ተብሎ ለእስራት ሲፈለግ ሰነበተ። ይኸንኑ የሰሙ ወዳጆቹ በጥብቅ መፈለጉን አስረድተው ወደ ውጭ አገር እንዲሸሽ መክረውት ነእብር። እርሱ ግን ቤተ ሰቤን ትቼ ለመሸሽ አልችልም። ያውስ ቢሆን እሞት የሚያደርስ ምን ኅጢአት አለብኝ በማለት ዝም ብሎ ተቀምጦ ሳለ ያለበት ስፍራ በተቋሚ ተፈልጎ ተያዘና ወህኒ ገባ። እወህኒ ባለበት ጊዜ ባንድ ወገን ሚስቱና ዘመዶቹ መርጠው የገዙለት ጠበቃ ከመንግሥቱ ዐቃቤ ሕግ ጋራ ሲሟገት ባንድ ወገን ደግሞ ሚስቱ ኮንቴስ ላቫሌት በያለበት እየባዘነች ዘመድ አዝማድ ወደ ንጉሡ እየላከች ባማላጅ ለማስፈታት ብዙ ደከመች እርሷም ራሱ የቤተ መንግሥቱ ተወላጅ ነበረችና ቀጠሮ ጠይቃ ለዚሁ ጕዳይ ከንጉሡ ተገናኘች። በተገናኘችውም ግዚኤ እንጉሡ እግር ላይ በጕልበቷ ተደፍታ ለባሏ ምሕረት ትለምን ዠመር። ንጉሡም ቍልቍል እያያት ተነሽና ቆመሽ እንነጋገር አላት። እርሷም ለባሌ ሕይወት አንድ ተስፋ ካንደበትዎ ሳልሰማ እግርዎን ለቅቄ አልነሣም አለችው። «እኔ የንጉሥነት ተግባሬ ከሚያስገድደኝ የተለየ ሥራ ለመሥራት አልችልም» ሲል መለሰና ወዲያው ከእግሩ እንዲያላቅቀው የእልፍኝ አስከልካዩን የዱራስ መስፍን የሚባለውን ባይኑ ጠቀሰው ከዚያ በኋላ የልፍኝ አስከልካዩ ተጠግቶ በግድ አስነሣትና ምንም ተስፋ ሳታገኝ በውድም በግድም ወደ ውጭ ወሰዳት።

ከዚያም ተመልሳ በሰላም ጊዜ የባሏና የርሷ ወዳጆች የነበሩትን በዚህ ጊዜ በንጉሡ ዘንድ ሞገስና ባለሟልነት ያላቸውን ሚኒስትሮችና መሳፍንቶች በርሷም በኩል በዘመድና በወዳጆች በኩል እያባበለች ከንጉሡ እንዲያማልዷት ጣረች። እነሱም እያስተዛዘኑ በመንገር የኅጢአቱንም ቀላልነት በመግለጽ ለንጉሡ ቢያመለክቱ አደባባይ ቀርቦ በፍርድ ይሙት በፍርድ ይዳን እንጂ እኔ በተለይ ምንም ላደርግለት አልችልም ሲል ንጉሡ ለሁሉም የመጨረሻ ቃሉን ሰጠ። በዚህ መካከል ጀኔራል ላቫሌት እንደ ጓደኞቹ እንደ ማሬሻል ኔይና እንደ ጀኔራል ላ ቤዱዬር የሞት ፍርድ ተፈረደበት። ይኸንንም ፍርድ ከሰማች በኋላ ፍርዱን ለማስልወጥ ያልፈተነችው እንገር የለም። እንደ ማሬሻል ኔይ ሚስት በሰው ዐቅም ሊደረግ የሚቻለውን ሁሉ አደረገች። ነገር ግን ያደረገችው ነገር ሁሉ ምንም ፍሬና ተስፋ የሌለው ከንቱ ነገር እየሆነ በመካከሉ የምትወደው የባሏ የጀኔራሉ መገደያ ቀን እየቀረበ ሄደ። በዚህ ተስፋ በሚያስቄርጥና በሚያዋልል ጊዜ ማዳም ላቫሌት እንደ ማሬሻል ኔይ ባለቤት ከምልጃና ከልመና ተመልሳ እንባዋን እየረጨች በሐዘን እየተኰራመተች ባሏን ለጥይት አሳልፋ መስጠት አልቻለችም። ነገር ግን ለባሏ ደኅነት የሚበጅ አንድ ብልኅት ያለበት የድፍረት ሥራ በግድ መሥራት በዚያ አጭር ጊዜ ውስጥ ባሳቧ ይመላለስ ዠመር።

ባሏ ከታሰረ ዠምሮ ሁል ጊዜ ራሱና የምትበላው እወህኒ ቤት እየሄደች ከባሏ ጋራ ነበርና ራት በልተው ሲጨርሱ እንዲህ ስትል አማከረችው «አድንኽ ዘንድ ማናቸውንም ነገር ሞከርኹ፣ ሳይሆንልኝ ቀረ። አሁን ግን በቤት ባለው ገንዘባችን የወህኒውን ቤት አለቃ እንግዛና እንድትሸሽ ላድርግ» አለችው። እሱም «የወህኒው ቤት ሹም ገንዘቡን ተቀብሎ ለበላይ ባሥልጣኖች የነገረ እንደ ሆነ ትርፉ መሣቂያ መሆን ነውና ቢቀር ይሻላል» አላት። እርሷም ይኸን ከሰማች በኋላ ወደ ቤቷ ሄዳ ጥቂት ቄይታ ያሰበችውን ሌላ የድፍረት ሥራ ለመፈጸም በችኰላ ወደ ወህኒ ቤት ተመልሳ መጣችና እንደዚህ አለችው «ከሞት ታመልጥ ዘንድ ጥሩ መላ አግኝቻለሁ ወደ ማታ ሲሆን እኔ ልጃችንን ዦዜፊንን ይዤ አንተ ዘንድ እመጣለሁ።ው እዲያው እኔ ለብሼው የነበረውን ረዥም የሴት ልብስ ለብሰኽ ራስኽን ተከናንበኽ ልጅቷን ባንድ እጅኽ እንደ ያዝኽ እኔ ተስፋ ቄርጬ እያለቀስኩ እንደምወጣ ዐይነት እያለቀስኽና ዐይንኽን በመሓረብ የምትጠርግ መስለኽ ከወህኒ ቤት ትወጣና ወዳጃችን እገሌ በፈጣን ጋሪ ከመንገድ ይዞኽ ይሄዳል፤ እኔ ግን ያንተን የወንዱን ልብስ ለብሼ በዚሁ በወህኒ ቤት እቀመጣለሁ» ብላ አማከረችው። እርሱ ግን «አሳቡ ደኅና ነበር ግን እንዳሰብነው ሳይከናወን ቀርቶ ስወጣ ብያዝ ላቫሌት አመልጣሁ ብሎ የሴት ልብስ ለብሶ ሲወጣ ተያዘ መባል ለኔ ሁለተኛ ሞትና ውርደት ነው። ስለዚህ በዕድል የገጠመኝን ይኸንን የሞት ጽዋ በኵራትና በወንድነት ብቀበል ይሻላል። በዚህም ላይ እኔ አምልጬ አንቺ ስለኔ በወህኒ ቤት ተገኝተሽ ብትጕላሊ ለኔ ያው ሥቃይ ነውና ይቅርብኝ» ሲል መለሰላት። «እኔን በዚህ የተነሣ የፈቀዳቸውን ያድርጉኝ። አንተንም አንድም ዘበኛ ጠርጥሮ ሊለይኽና ሊይዝኽ አይችልም በኔ ይሁንኽ የዛሬን ፈቃዴን እሺ ብለኽ ተቀበለኝ» ስትል እያግባባች እየጐተጐተች አጥብቃ ለመነችውና እሺ አሰኘችው።

ከዚህ በኋላ ወደ ማታ ሲሆን ያንኑ ረዣዥም ልብሷን ለብሳ ልጅቷን አከትላ የልብ ወዳጃቸውንና ምሥጢራቸውን የገለጡለትን ሰው ጋሪ ይዞ የሚጠብቅበትን ቦታ አመለከተችና እርሷ ወደ ወህኒው ቤት እንደ ተለመደው መጣች ወዲያው ያሉበትን ክፍል ዘጉና ልብስ ለልብስ ተለዋወጡ። እርሷ እያገዘችው እርሱ በደንብ የርሷን ልብስ ለበሰና ራሱንም ተከናነበር። ከዚህ በኋላ ባንድ እጁ ፊቱን በመሐረብ እንደሚያለቅስ ይዞ በሌላው እጁ ሴት ልጁን ጨብጦ ከወህኒው ውስጥ መውጣት ዠመረ ማለፊያውም በወህኒው ጽሕፈት ቤት ውስጥ አድርጎ ከዚያ ደግሞ ግራና ቀኝ ሆነው በሚጠብቁት ዘበኞች መካከል ስለ ሆነ ረዘም ያለ መንገድ በመሆኑ በዚያች ሰዓት በልቡ ውስጥ ያለው ሥቃይ ከፍ ያለ ነበር። ወዲያው ለባሏ ህይወት ተስፋ ባጣች በሚስቱ መልክ ሆኖ የሚያለቅስና የሚንቀሳቀስ እየመሰለ ግማሹን መንገድ እንደ ጨረሰ የወህኒው ቤት ሹም ጠጋብ ብሎ እጁን እትከሽዋ ላይ ጫን አደረገና «ማዳም እንደ ቀድሞው በጣም ከልብዎ ጋራ ሳያመሹ በቶሎ ሊሄዱ ነው?» ብሎ ተናግፈረ። ያን ግዚኤ በጥንካሬው ብዛት ለተመልካች አላስታወቀም እንጂ ጕልበቱ መብረክረክ ዠምሮ ነበር፤ ይሁንና መልስም ሳይሰጥ ዝም ብሎ መንገዱን ቀጠለ። የዘበኛውም አለቃ ተወውና አሳለፈው፤ ዘበኞቹም «ምን ታድርግ ላቬሌትን የመሰለ ባል ስታጣ ልታለቅስ ይገባታል» እያሉ መዝጊያውን ከፈቱለትና ከወህኒ ቤት ግቢ በሰላም ወጥቶ አውራ ጐዳና ገባ፤ ጥቂትም እልፍ እንዳለ የሚጠብቀውን ጋሪ አገኘና በዚያው ወጥቶ ራቅ ካሉ በኋላ ግልቢያ ዠመሩ። ከከተማውም እንደ ወጡ የሴት ልብሱን ከሰውነቱ ገፎ አስቀመጠና እስከ እኩለ ሌሊት ድረስ ግልቢያቸውን ቀጥለው ከከተማው ውጭ ባንድ ወዳጁ ቤት ፳ ቀን ተደብቆ ተእቅመጠ። ከ፳ ቀን በኋላ የፈረንሳዊን አገር ጠረፍ አልፎ ወደ አሜሪካ ሄደና በሚስቱ የዠግንነት ሥራ ነፍሱን ከሞት አዳነ።

ጄኔራል ላቫሌት የሚስቱን ልብስ ለብሶ ከወጣ ብዙ ደቂቃዎች ከቈየ በኋላ የወህኒ ቤቱ ጠባቂ የተለመደውን የማታ ፍተሻ ለማድረግ ቢገባ የጀኔራል ላቫሌት ሚስት የባሏን የወንድ ልብስ ለብሳ እስረኛውን ባሏን መስላ ቍጭ ብላ አገኛት። በዚያ ጊዜ ጩኸቱን ለቀቀና በሩጫ ወደ በሩ ሲሄድ ለባሏ መሸሽ የሚሆን ረዥም ጊዜ ለመስጠት ስትል ከተቀመጠችበት ተነሥታ እጁን ይዛ በትንንቅ ልታቆመው ፈልጋ ነበር። ዳሩ ግን ምንም ቢሆን የሰኢት ጕልበት ነውና ነጥቋት ከወህኒው ቤት ወጣና በመንገድ እየሮጠ «ጀኔራል ላቫሌት አመለጠ» እያለ ይጮኽ ዠመር። ከዚህ በኋላ በየወህኒው ቤት በየጦር ሠፈሩ ፊሽካ እየተነፋ በየፖሊሱ ጣቢያ ከንጉሡ ዠምሮ ለባለሥልጣኑ ሁሉ በስልክም በቃልም ወዲያው ተነገረ። ሁሉም ጀኔራሉን ፍለጋ በያለበት ይራወጥ ዠመር። አብራ የወጣችውን ልጁን ረገዱንና በቤት ያሉትን ይዘው ቢያጕላሏቸውም ምንም የመፈለጊያ ምልክት ሳይሰጧቸው ቀሩ። የዘመድ የወዳጅ ቤት ሁሉ በዘበኛ የተከበበ በጥብቅ ቢፈተሽ በፍጹም ሳይገኝ ቀረ። በየመንገዱ በር ማናቸውም ሰው ሳይፈተሽ እንዳይወጣ ከፖሊስ ጠቅላይና ከከተማው ገዥ ጥብቅ ትእዛዝ ተላለፈ። ዳሩ ግን ይህ ሁሉ የሆነው ላቫሌት ከራቀና ምንም ለማግኘት በማይችላበት ሰዓት ስለ ሆነ የላቬሌት ሚስት አስቀድሞ ለባሏ ምሕረት ለማግኘት የደከምችው ድካም ከንቱ እንደ ነበረ አሁንም የፖሊሶቹ ከንቱ ሆነ። ይሁን እንጂ ተስፋ ከቄረጡ በኋላ የፖሊስ ሹማምንትና ፍርድ አስፈጻሚው እወኒ ቤት መጥተው ማዳም ላቫሌትን ጥቂት ማጕላላታቸው አልቀረም። ከመኳንንትና ከሚኒስትሮች ከመሳፍንቶችም ውስጥ ግን «አበጀች» ያላት ሞልቷል። ንጉሡም ራሱ ማታ እራት ላይ «እዚህ ካለነው ሁሉ የሚገባትን ተግባር የፈጸመች ማዳን ላቫሌት ብቻ ናት» ሲል ተናገረ ይባላል። በእስራትም ለረዥም ጊዜ እንድትቀታ ተፈርዶባት የነበረውን አንድ ወር ካሥር ቀን በጥብቅ ከታሰረችበት ወህኒ ቤት ወጥታ በነጻ እንድትለቀቅ አደረጋት። የሁሴይን መጽሐፍ ተመልከት።

አሁን ያለነው «ለሰው አሳቢ» እተባለው ምዕራፍ ውስጥ ነው። ይኸውም ሁሉ ታሪክና ምስላኤ የሰው አሳቢን ጠባይ ለመግለጽ ነው። ማዳን ላቫሌት ለሰው የማሰብ ጠባይ ባይኖራት ኖሮ ምንም የምትወደው ባሏ ቢሆን እሱ ወጥቶ እንዲያመልጥ እርሷ ስለዙ መታሰር አትደፍርም ነበር። ባሳቧም «እሱን ለቅቄ እኔ ስለሱ በወህኒ ቤት ስገኝ በሱ ገመድ ገብቼ እገደላለሁ» የማለት ሥጋት ሊያድርባት ይችል ነበር። እርሷ ግን ይኸ ሁሉ ፈተና ድል ሳይነሣት እርሷ ፈተናውን ድል ነሣች። የባሏን ሕይወት ለማዳን እርሷ ለባሏ ሕይወት ምትክ ሆና የሚደርስባትን ሁሉ ለመቀበል የእስረኛውን የባሏን ልብስ ለብሳ በወህኒ ቤት ተገኘች። ስለ ባሏ መሥዋዕት በመሆን ያደረገችው ድፍረትና ብልኅነቷ ደግሞ ከማናቸውም አዳም ላቫሌት ጠባይ የሌላት ለራሷ የማሰብ ጠባይ ያላት ሌላ ሴት ብትሆን ኖሮ እንኳን ስለ ባሏ ልትታሰርና ባሏ እንደ ታሰረ ሌላ ጊዜ ያነሣውን ሰው አግብታ እመከራ የገባውን ባሏን ችላ ልትለው ትችል ነበር። ይኸንንም የመሰለው ሥራ በእንደዚህ ያለው የመከራ ጊዜ ራሳቸውን ወዳድ በሆኑ ባንዳንድ ሴቶች ዘንድ ሳይፈጸም አልቀረም። እዚህም ላይ ስንደርስ የናፖልዮንን ባለቤት ማሪ ሉዊዝን ሳናነሣት አናልፍም።

ማሪ ሉዊዝ የነምሳ (የኦትሪሽ) ንጉሠ ነገሥት የፍራንሷ ዦዜፍ ልጅ ነች። ናፖልዮን የመዠመሪያ ሚስቱን ዦዜፊንን ከፈታ በኋላ ባ፲፰፻፲ ዓ.ም እንደ ኤወሮፓ አቄጣጠር በደንብ አገባት ከርሷም የሮማ ንጉሥ የተባለውን ናፖልዮን ፪ኛን ወልደ። እርሷም በዘመኗ ከናፖልዮን ጋር ረዥም ዘመንም ባይሆን ብዙ አዱኛና ዓለም አይታለች። ናፖልዮን ወደ መስኮብ አገር ለጦርነት ሲሄድ ለቄሳሩ ግዛት ጠባቂ እንደራሴ ያደረገው እርሷን ነበር፤ ዳሩ ግን ናፖልዮን በመዝመሪያ ከመስኮብ ጦርነት ተመልሶ በኤልብ ደሴት በግዞት ከተቀመጠ ወዲህ ማሪ ሉዊዝ ተመልሶ በኤልብ ደሴት ከተማ በሚያምረው በራሷና ባባቷ የቤተ መንግሥት አዳራሽ ተቀመጠች። ስለርሱም ጕዳይ በፍጹም አታስብም ነበር ይባላል። እንዲያውም እርሱ በግዞት መቀመጥ ከዠመረበት ቀን ዠምራ አዳም አልቤር የሚባለውን የኔይፔርግ ኮንት ወዳጅነት ይዛ ቈይታ በኋላም ናፖልዮን በግዞቱ ቦታ ከሞተ በኋላ ይኸንኑ ሰውዬ አግብታ ሦስት ልጆች ወለደች።

ሴትዮዋ መልኳ ቄንዦ ጠጕሯ ወርቅማ አቋቋሟ ሽንቅጥ ዐይኗ ሰማያዊነት ያለው ሲሆን መንፈሷ ደካማ ልቧ ገራገር ባሕርይዋ፥ ቀላል መሆኑን አዲሱ የላሩስ መዝገበ ቃላት (ኑቮ ላሩስ ኡኒቬርሴልና) የሌድዊንግ ጽሑፍ ሲገልጽልን የዲፕሎማሲ ምልክት በመንፈሷ ውስጥ እንዳልነበረ ጨምሮ ያስረዳናል።

ስለዚህ የዚሁ የጠባይ ልዩነት በጄኔራል ላቫሌት ባለቤትና በማሪ ሉዊዝ መካከል ያለውን የራስ መውደድንና ለሰው የማሰብን ሁኔታና ባንድ ሴት ላይ የሚታየውን ቸልተኝነት በሌላዋ ላይ የሚታየውን ታታሪነት ይገልጻልና። ዳሩ ግን ማሪ ሉዊዝ ከዚህ ሁሉ ወቀሳ የምትድንበት አንዳንድ ምክንያት ባንድ ወገን አይጠፋም።

ናፖልዮን ከልብ የሚወዳትንና ነፍሷ እስኪወጣ ድረስ የምትወደውን በዕድሏ፥ እርሱን እማንገሥ እርሷም የእቴጌነት ዘውድ አብራ እመድፋት የደረሰችውን የቀድሞ የቃል ኪዳን ሚስቱን ዦዜፊንን ፈቶ ስለምን ማሪ ሉዊዝን አገባ? ከዦዜፊን ወዲህስ ከማሪ ሉዊዝም በፊ ቄንዦይቱን የፖሎኝ እመቤት ማሪያ ዋሌውስካን እርሱም ወዶ እርሷም ወዳው አልነበረምን። የሚወዱትን እነዚህ ሁለቱን ትቶ ፍቅሯና ጠቧ ያልታወቀውን ማሪ ሉዊዝን ለማግባት ያደረሰው ምንድነው ያልን እንደ ሆነ ምክንያቱን በቅርብ እናገኘዋለን። ምክንያቱም ካገኘን በኋላ ማሪ ሉዊዝ በመከራው ጊዜ አበጀች እንኳን ችላ አለችው ወደ ማለት እናዘነብላለን።

ናፖልዮን በዚያ ሁሉ ገናናነቱ ዕውቀቱ ችሎታው ላይ ከቃል ኪዳን ሚስቱ አልጋ ወራሽ የሚሆነው ልጅ አለማግኘቱ ቅር አሰኝቶት ነበር። ለአብርሃምና ለሳራ በእጅርናቸው ጊዜ ይሥሐቅን በርሱም ብዙ ዘር የሰጠውን የእግዚአብሔርንም ቸርነት እርሱ በወጣትነቱ ጊዜ በትዕግሥት መጠበቅ አልሆነለትም። ነገር ግን እንደርሱ አሳብ ያገሩን ልጅ ዦዜፊንን ፈቶ የቄሳሩ ግዛት በኤውሮፓ መካከል ከገነነው አብስቡርግ ከሚባለው ሥርወ መንግሥት (ዳናስቲ) የተጋባ እንደ ሆነ ለጊዜው የገዥነቱ ምኞት የሚረጋገጥ የወለደም እንደ ሆነ ልጁና የልጁ ልጅ የኤውሮፓ ንጉሠ ነገሥቶች እንደሚሆኑ አሰበ። በዚሁ መሠረት ወደ ማሪ ሉዊዝና ወደ አባቷ ወደ ፍራንሷ ዦዜፍ የጋብቻ ልመና ደብዳቤ ጻፈ። ዞሴፊንን ልብ በሚሠንጥቅ አኳኋን እወድሻለሁ ነገር ግን ፈትቼሻለሁ ካላትና የፍችውም ሥርዐት እሱው በመረጣቸው ሽማግሎች መካከል ከተፈጸመ በኋላ በሱ ፍቅር መብላት መጠጣት መተኛት አቅቷት ሰውነቷ በከሳ ጊዜ ይህነንም ሰምቶ ወደ አዳራሿ ሄዶ አይቷት አሱ በተረዳው ጊዜ «ለመጭው ዕድሌ የሚያስፈልገኝ ጕዳይ ነውና አንቺ በዚህ ነገር አትዘኚ፤ ይልቅስ በርቺ ብዪ፥ ጠጪ እንቅልፍም ይውሰድሽ» ብሎ የማይቻለውንና ራሱ የማያደርገውን ምክር ከመምከር በቀር በደንበኛ ሚስቱ በዦዜፊን ፍቅር ምክንያት ካሳቡ ሊያዘነብል አልቻለም።

ስለዚይ የማሪ ሉዊዝን እጅ ይስጡኝ ብሎ የጋብቻ ልመና ላባቷ ለፍራንሷ ጻፈ። ፍራንሷ ዦዤፍም በውዴታ ብቻ ሳይሆን የናፖልዮንን ኅይል በመፍራት እሺታውን ካስታወቀ በኋላ ናፖሎዮን ማሪ ሉዊዝን አገባ። እሺታውን ካስታወቀ በኋላ በፓሪስም ተከበረ። እንደ ተመኘውም ወዲያው ፀነሰች፤ ጊዜዋም ሲደርስ ወለደች። በልደቱ ቀርቶ በፅንሱ ጊዜ ሳይቀር ቴሌግራም ደብዳቤ ከወላጆቹ መንግሥታት ጋራ እየተለዋወጠ ደስታ አድርጎ ነበር። ከፅንሱም ጊዜ ወዲህ በልደቱ ጊዜ የበለጠ ታላቅ ደስታ ተደረገ። ሕፃኑም የተወለደ ለት የሮማ ንጉሥ ተብሎ ባዋጅ ነገሠ። ዳሩ ግን ቀጥለው ያሉት ዓመቶች ለናፖልዮን ዓመተ ፍዳ ሆነበት።

እንግዴህ ናፖልዮን እንደ ኤውሮፓ አቄጣጠር ባ፲፰፻፲ ዓ.ም ማሪ ሉዊዝን ካገባና ባ፲፰፻፲፩ ዓ.ም ልጅ ከወለደ በኋላ ባ፲፰፻፲፪ ዓ.ም ወደ መስኮብ አገር ለጦርነት ተጓዘ። በዚያም ብርድና በረዶ ጦርም እየጨመረ አሸንፎት ሲመለስ ባ፲፰፻፲፫ ዓ.ም የተነሱት የእንግሊዝ የጀርመን፥ የራሱ የነምሳ መንግሥትም የጦር ሰራዊቶች በሌይብጺንግ ተቀብለው ወጉትና ሲሸነፍ ባ፲፰፻፲፬ ዓ.ም መንግሥቱን በጭራሽ ለቆ በኤልብ ደሴት በግዞት ተቀመጠ። ከዚያም ወጥቶ በወተርሎ ያደረገው የዘግንነት ውጊያ ምንም ሊያሻሽልለት አልቻለም። እንዲያውም ከቀድሞ ግዞት በባሰ አኳኋን ከርሱ ጋራ የመረረ ጠብና ቂም በነበራቸው በጠላቶቹ በእንግሊዞች እጅ ወደቀ። እነርሱም አትላንቲክ ደሴት ወስደው እሲያንገፍግፈው ድረስ የመሰላቸውን አንዳንድ ውርደት ፈጸሙበት። ስለዚህ የርሱ ፍጻሜ ግዞትና እስራት፥ የእሥራቱም ፍጻሜ ሞት ሆነ።

እንግዴህ ከመስኮብ ጦርነት እንደ ተመለሰ የጀርመኖችን የእንግሊዞችን የመስኮቦችን አያያዝ ተመልክቶ ሽማግሌው፥ አባት ፍራሷ ዦዜፍ «ነዪ ወደ ቤትሽ ተመለሽ» ሲል ለልጁ ለማሪ ሉዊዝ ላከባት እርሷም ምንም ሳታንገራግር በቀጥታ ከፓሪስ ወደ ቪዬንምም ሄዳ ተቀመጠች። ከዚያም ወዲህ ስለ ናፖልዮን አላሰበችም። ልቧ ከወደደው ከወዳጅዋ ጋራ ደስታዋን ትካፈል ዠመር። ይኸውም አይፈረድባትም፤ ካናፖልዮን ጋራ እይተደረገው ጋብቻ የፖለቲክ እንጂ የፍቅርና የትዳር መሠረት አልነበረውምና፥ ሊፈርስ ቻለ፣ እርሷም ስለርሱ መታሰር ምንም አላዘነችም። እዚህ ላይ የዦዜፊን ጡር በቀሉን አግኝቷል።

ከማሪ ሉዊዝ የተወለደውም ልጅ በብዙ ትምህርትና እብስንት መቀማጠል ቢያድግ የሮማ ንጉሥ መባሉ ቀርቶ በመጨረሻ መድኅኒት በሌለው በሽታ ወደቀና በተወለደ በ፳፩ ዓመቱ ሞተ። ናፖልዮን መንግሥት ለኔና ለዘር ዘሬ እያለ የተመኘው ምኖት ሁሉ ሕልም ሆነ። የወንድሙ ልጅ ናፖልዮን ሦስተኛ ተብሎ በኋላ ቢነግሥም ከመውደቅ አልዳነም። የሰው ምኞት ከእግዚአብሔር አሳብ ጋራ እንዴት ልዩ መሆኑን በሰፊው እንመልከት።

**ምዕራፍ ፲፮።**

**የወንድነት ባሕርይ በሴት ላይ (ወንዲሎ)።**

**የውጭ አገር የሴት ንግሥታትና ያገራችን እቴጌዎች - የማውቃቸው ባልና ሚስት።**

በግዙፍ ዐይን እንደምናየው ሴት ከወንድ የምትለይበት መንገዱ ብዙ ነው። ከዚሁም ውስጥ በአካልና በመንፈስ በዐቅም በሰውነት ቅርጽ በድምፅ ጢም በማጣትና ራሰ በራ ባለመሆን የለያያሉ እንደዚሁም በሥራ በልብስ የእትለያዩ ናቸው።

እስከ ዓለም ሥልጣኔ ይልቁንም እስከ ዘመነ ክርስትና ድረስ ሴት የወንድ አገልጋይ እንጂ ሴት ከወንድ ጋራ በኑሮ በሥራ ባሳብ በሥልጣን በፈቃድ የትክልትነት መብት አልነበራትም። እንዲያውም የጥንት ሴት ለባሏ እንደ ባሪያ ነበረች ለማለት ምንም ያኽል አይቀረውም። ለዚሁም ማስረጃ ሳራ አብርሃምን ጌታዬ ትለው ነበር እንጂ አብርሃም ሳራን እመቤቴ አይላትም ነበር። ጥንት አንዱ ንጉሥ ወይም ባላባት ከየወርዳውና ከየእንገዱ ልቡ የፈቀዳቸውን ቄነዛዥት እየሰበሰበ እሰክ መቶ ድረስ ሀብቱና ጌትነቱ በፈቀደለት መጠን ሚስትና ቁባት ባንድ ቦታ ወይም በያለበት ያስቀምጥ ነበር እንጂ አንዲት ሴት ብዙ ወንድ ለሥጋዋ ፍትወት በያለበት ማስቀመጧ ተጽፎ አይገኝም። ባንድ ወገን አገር ኖሮም እንደ ሆነ ከደንብ ውጭ የመሰለና እንደ ብርቀይሚታይ ነው። ወንዱም ሴቷን ሳይፈልግ ሊያባርራት ሲፈልግ ሊያስቀምጣት ሥልጣን ነበረው። በንብረቱና በሀብቱም ሙሉ ባለቤትነት የነበረው ወንዱ ብቻ ነበር። በማእድ ጊዜ እንኳን አብሮ ከሚስቱ የሚበላው በልክ ነበር። ዛሬም በጥንቱ ልማድ የሚኖሩት የስያና እያፍሪካ ሰዎች ይልቁንም በስልምና ሃይማኖት የሚኖሩት ከዚህ ልማድ ያልተለዩ አሉ።

የዚህ ሁሉ ምክንያት ምናልባት በጕልበት ሴት ከወንድ ያነሰች በመሆኗ ወይም የሴቶች መዠመሪያ የሆነችው ሔዋን ቀድሞውኑ እንደ ወንድ ሙሉ አፈጣጠር ሳታገኝ ከወንዱ ከአዳም ከጐኑ ዐጥንት በመፈጠሯ ይሆናል። አለዚያም ወንዱ ባንድ ወገን በሥራ ወጥቶ ወርዶ ቤተ ሰብን የሚያበላ የሚያለብስ በሌላውም ወገን የሰው አገር በመውረር ወይም የራሱን አገር ከጠላት ለማዳን በመሞት ሕይወቱን የሚሠዋ በመሆኑ ለዚህ መሥዋዕት ዋጋ እንዲሆነው ይህን የበላይነት መብት በፈቃዱ ወስዶ ይሆናል።

እንግዴህ ሴት በዚህና በሌላም ባልተገለጸልን ምክንያት የወንድ (የባሏ) ተገዥ ሆና ስትኖር ከክርስትና ወዲህ በተገኘው ሥልጣኔና በራሱም በክርስትና ትምህርት ምክንያት ከውንድ ጋራ የእኩልነት መብት ማግኘት ዠመረች። ክርስትና ፩ ወንድ ባንድ ሚስት እንዲወሰን ሲያዝ ሁለቱም አንድ ሥጋ መሆናቸውን ሲያሳስብ እንደዚሁም ሴት ልጅን መዠመሪያ ፱ ወር በማሕፀኗ ተሸክማ በጊዜውም በጻዕር የምትወልድ፥ ከወለደችም በኋላ ልጅዋን በመጠበቅና በማሳደግ የምትደክም መሆኗ ተመዛዝኖ በአካልና በጕልበት ብታንስም ባሳብ በሥራ ለትዳር በመድከም ከወንድ የማታንስ መሁኗ በሃይማኖትም በትምህርትም በኅሊናም እየተገመተ እያደር ሴት ከወንድ ጋራ በክብሩም በሥልጣኑም በሀብቱም በተድላና በደስታውም በድካሙና በሐዘኑም እኩል መካፈል ዠመረች። ጥንት ወንድ ለሥጋው ፍትወት ደስ እንዳለው ሲፈልግ ያሰቅምጥ ሳይፈልግ ያባርር የነበረው ቀርቶ ዛሬ የሴቷና የወንዱ የፍቅርና የጠባቸው ደረጃ አንድ ሆነው የቤተ ክርስቲያን የቃል ኪዳን ጋብቻ ካላስገደደ በቀር እሷም ባልፈለገች ጊዜ የምትተወው በወደደች ጊዜ የምትቀመጥ ሆነች። በዚህ ምክንያት ብዙ ወንዶች ነፍሳቸው እስኪወጣ ድረስ ዝቡ ሴቶችን ወደው በተቃጠለ ፍቅር ሳሉ ሴቶች ይኸን የትክክለኛነት መብት ካገኙ ወዲህ እነሱን የሚወዷቸውን ወንዶች እየተዉ እነሱ የወደዱትን እየመረጡ ያገባሉ። ጥንት ሳራ የማትወልድ ቢሆን ባሏ አብርሃም ዘር እንዳያጣ ከገረዱ ከአገር እንዲወልድ ፈቀደችለት። ዛሬ ግን ሴቶች ባላቸው በቶሎ ወደበኢት ሳይገባ ያመሸ እንደ ሆነ የት አመሸኽ እያሉ ያሽቈጠቁጡታል።

ሴት ከባሏ ጋራ ባለችበት ጊዜ ተድላና ደስታውን እኩል እንደምትካፈልም ስትሄድም በሕይወታቸው ያፈሩትን ሀብት ተካፍላ ትሄድ ዠመር። ሴትም እያደር መሸፋፈኗንና መከናነቧን እየተወች፣ ከቤትና ከጓዳ እየወጣች የግብርናውንም የጦርነቱንም የእጁንም ሥራ፥ መሥራት ዠመረች። ጥንት ሴቶች የማይሠሩትን የወንድ ሥራ ዛሬ በፈረንጅ አገር ሴቶች ይሠሩት ዠመር። እንደ ወንድ ውሃ ዋና ፈረስ ግልቢያ ዐላማ ተኵስ ለመዱ። በሰላም ጊዜ በየመሥሪያ ቤቱ ይልቁንም በፖስታና በጽሕፈት ቤት እየገቡ የአንጐልም የእጅ ሥራም ያከናወኑ ዠመር። እንደ ወንድ በጦርነትም ጊዜ ካሚዎንና አውሮፕላን ራአቸው እየነዱ ሥንቅ በማቀበል ሲያስፈልግም ራሳቸው ጠመንዣና መትረየስ ይዘው እየተኰሱ በመዋጋት ያገለግሉ ዠመር። በኑሯቸው እንደ ወንድ መልበስ ሳይሽኰረመሙ እንደ ወንድ መብላት መጠጣት፥ ሲጃራ ማጤስ ዠመሩ። በተማሪ ቤት እንደ ወንድ እየተማሩ እያስተማሩም የትምህርት ዐቅማቸው በሚፈቅድላቸው መጠን መድኅኒት መቀመም ታማሚዎችን ማከም ሌላውንም መሥራትና ሌሎችም ማስተማር በመፍነሳዊውም ረገድ እንደ ወንድ ቆመው በመስበክ በዳኝነት ባስተዳደርም እየገቡ ማስተዳደርና መፍረድ ዠመሩ። ቅስናና ጵጵስናም የጠየቁም አያገኙም አንዳንድ ሴቶች ሴቶች ባንዳንድ አገር አሉ ይባላል። ባገራችን ግን በጥንት ንጉሥ ዘመን ሴቶች የራስ የደጃዝማችነት፥……. ማዕርግ እንደ ባሎቻችን ይሰጠን ብለው ተሰብስበው ንጉሡን ቢጠይቁት ደግ ነው የሹመታችሁ ለት እንግዳ የምትሸኙበት ሠንጋ ራሳችሁ ጠልፋችሁ እረዱ ብሎ ንጉሡ ቢያዛቸው አቅቷቸው የወንዱ ሹመት ቀረባቸው እየተባለ ይወራል በማንኛው ንጉሥ ዘመን መሆኑን ግን አላረጋግጥም።

እንግዴህ ሴቶች የወንድን ሥራ በመፈጸም ወደ ወንድ የደረጃ ኑሮ ደረሱና የእንድና የሴት ኑሮ በክብርም በሥልጣንም በዕውቀትም ከተካከለ በኋላ እነዚህ ሁለቱ ፍጥረቶች በዚሁ ዐይነት ኑራቸውን ይቀጥላሉ። እንዲያውም ጥንት ያልነበረውን ዛሬ በሠለጠኑት በኤውሮፓና በአሜሪካ ጥቂትም በእስያና በአፍሪካ አገሮች ከወንድ ይልቅ ሴቶች በማእድና በማናቸውም ጉባኤ የመከበር ቅድሚያ ተሰጥቷቸዋል። ይኸውም ጥንት ባለመማርና በመሳሳት ክብሩን በሙሉ ለራሱ አድርጎት እንደ ነበረ ዛሬ ግን ዐውቆ በትምህርትና በሥልጣኔ ምክንያት ወንድ ለሴት የሰጠው ሆኖ ይታያል። እንደደዚህ ያለው ሁኔታ በኑሮና ባስተዳደር ከቀድሞ ዠምሮ የታየ ሲሆን ከዚህ በተረፈ ደግሞ አንዳንድ ሴቶች ከድኻም ከሴት ወይዘሮም ውስጥ በፍጹም የወንድ ጠባይ ቀድሞውኑ ሲፈጠሩ ያላቸውና አንዳንድ ጊዜም ከወንዶች በሥራ በትጋት በልጠው የሚገኙ ሞልተዋል። ድኻ የሆነች እንደ ሆነ እንደ ባሏ ሞፈር ቀንበር ይዛ ወደ እርሻ ወጥታ የምታርስ ባደባባይም የምትሟገት ደጅ ጠንታ ባሏን ለሹመት የምታደርስ አልፋ የባሏን የወንዱን ሥራ የምትሠራ አለች። ባሏ የተጥቃ እንደ ሆነ ወይም ዝቅተኛ ሥራ የያዘ እንደ ሆነ «ወይኔ ልጅት ምነው ወንድ በሆንሁት እንደዚህ አታደርገውም ኖሯል» እያለች ተቄጭታ ባሏንም ወደ መቄጨት የምታደርስ አለች። በቤትም ኑሮ የቤትን አስተዳደር ሥልጣን ከባሏ ቀምታ የምትኖር ለወደደችውም የምትሰጥ ለጠላችውም የምትነፍግ የባሏንም ዘመዶች ለማባረር ወይም ለማስቀመጥ በጠብም ጊዜ ባሏን በነገርም በድብደባም ለማሸነፍ የምትደርስ። አሽከርና ገረድ በማስተዳደር ወይም በማሰናበት የባልን ፈቃድ ሳትጠብቅ በራሱ ሥልጣን የምወድን አለች።

ሴት ወይዘሮ ወይም የንጉሥ ሚስት የሆነች እንደ ሆነ ደግሞ እንደዚሁ ባሏን በነገርም በፍቅርም አሸንፋ በተገዥው ሕዝብ ላይ ሥልጣን የምታገኝ ከባሏም ይበልጥ ለመፈራትና ለመከበር የትምችል። የባሏንም ዐቅም ገምታ በቀጥታም በስውርም ነገር ሠርታ ባሏን ከዙፋን ለማውረድና በዙፋኑ ተቀምጣ ለመንገሥ ከነገሠችም በኋላ በወስኗ ያለውን በወንድ የሚገዛውን አገር እስከ መውረርና እስከ ማስገበር የምትድርስ አለች። ይኸን ለመሳሰሉ የወንድ ጠባይ ይዘው የወንድ ሥራ ለሚሠሩ ሴቶች ባገራችን የሚሰጣቸው የቅጽል ስም «ወንዲሎ» ነው።

ባገራችን ሲበዛም ሲያንስም የወንዲሎነት ጠባይ ካላቸው ሴቶች ውስጥ የምናስታውሳቸው እነዮዲት እነቴጌ፥ እሌኒ እነቴጌ ምንትዋብ እነቴጌ ጣይቱ እነወይዘሮ ፀሓይ ወርቅ ዳርጌ እነወይዘሮ ሸዋረገድ ገድሌ በውጭ አገር ደግሞ ከዚህ ቀደም በ፭ኛው ምዕራፍ ታሪኳን የተረክነው ክሌዎፓትር የግብጽ ንግሥት ማሪ ቱዶርና ኤልሳቤጥ የእንግሊዝ ንግሥት ማሪ ደ ሜዲሲ የፈረንሳዊ ካቴሪን የመስኮብ ንግሥት ዛሬም እንደ ማዳም ሻንጋይ ሼክ ያሉትን ሌሎችም ብዙ ሞልተዋል። አሁን የቀሩትን ሁሉ ትተን የንግሥት ካቴሪንን ሁኔታ እንመልከት።

ካቴሪን ባ፲፯፻፺ ዓመት ላይ የመስኮብ ንግሥት ነበረች። እንደ ወንድ ደፋርና ጐበዝ ነበረች። እርሷም የንጉሥ ሚስት በመሆን ፈንታ ንግሥት ተብላ ብቻዋን መግዛት ትፈልግ ነበርና ጴጥሮስ ፫ኛ የሚባለው አግብታ ስትኖር ባሏን በዐድማ አስገደለችና በዙፋኑ ተቀመጠች። በዘመኗም የነበሩትን አማካሪዎችና የጦር አለቆች ይኸን ሥሩ ይኸን አትሥሩ እያለች በሥራ ታሽቄጠቍጣቸው አጥፍተውም ሲገኙ በቍጣ በቅጣት ታንቀጠቅጣቸው ነበረች። በዘመኗም የመስኮብን የቄሳርን ግዛት ከቀድሞው የበለጠ ኅይልና ግዛት እንዲያገኝ አደረገች። እነክሪሜያ እነሊቱዋኒ እነፖሎኝም የመስኮብ ግዛት የሆኑት በርሷ ዘመነ መንግሥት ነው። በዚሁም ሥራዋ ታላቂቱ ካተኢሪን የሰሜኒቱ ሴሚራሚስ የመባል ስያሜ አግኝታለች። እንዲሁም እነኤልሳቤጥ እነማሪ ቱዶር እነቢክቶርያ የእንግሊዞች የሴት ንግሥቶች ጠባይ በመጠኑ ወደዚሁ የሚጠጋ ነው።

እላይ የተቀስናቸው ደግሞ በኢትዮጵያ በ፰፻፵ - ፶ ዓ.ም የነበረችው የቀዳማዊ ምኒልክን ዘር አጥፍታ ፵ ዓመት የነገሠችው ዮዲት (ዮዲት እሳቶ) የምትባለው እንደዚሁ ኅይለኝነቷ የታወቀ ነው።

የዐፄ ልብነ ድንግል የእንጀራ አያት? እቴጌ እሌኒ የዐፄ ኢያሱ አድያም ስገድ እናት እቴጌ ምንትዋብ የዳግማዊ ምኒልክ ባለቤት እቴጌ ጣይቱ ሌሎቹም ደግሞ እንደነወይዘሮ ፀሓይ ወርቅ ዳርጌ እንደነወይዘሮ ሸዋረገድ ገድሌ ያሉት ይነስ ይብዛ እንደዚሁ ያለ ጠባይ አላቸው።

እቴጌ እሌኒ የዐፄ ልብነ ድንግል (የባሕርይ ወይም የእንጀራ ይሁን አልተጣራም) አያት ናቸው። እርሳቸውም ከዐፄ እስክድንር ዠምረው እስከ ዐፄ ልብነ ድንግል ዘመን መጨረሻ ድረስ (፲፬፻፺ - ፲፭፻፴ ዓ.ም) በቤተ መንግሥቱ የተከበሩና የተፈሩ ነበሩ። ዐፄ ልብነ ድንግል መንግሥትን የያዙት ባ፲፪ ዓመታቸው ስለ ነበረ መንግሥቱን በሞግዚትነት ይዘው ያስተዳደሩ የነበሩት እቴጌ እሌኒ እበሩ። የቱርኮች ኅይል በባልካን (በኤውሮፓ ምሥራቅ) በታናሽ እስያ በአፍሪካ ስመኢን በተስፋፋ ጊዜ የሱን ኅይል የተደገፉት ግብጾች ዐረቦች አዳሎች አውሳዎች የክርስቲያኑን የኢትዮጵያን መንግሥት ለመጣል ባንገራገሩበት ዘመን እቴጌ እሌኒ ስምምነት እንዲደረግና ጦርነቱ እንዲወገድ ሲሉ ባጠገባቸው ካሉት ዐረቦችና ግሪኮች ወደ ግብጽ እንዲወገድ ሲሉ ባጠገባቸው ካሉት ዐረቦችና ግሪኮች ወደ ግብጽ ወደ ዐረብ ነገሥታት ወደ አዳልም ባላባቶች ደብዳቤና ገጸ በረከት እየላኩ ወዳጅነት ለመመሥረትና ለኢትዮጵያ የሰላም ጊዜ እንዲሆን ጥረዋል። በኋላም ደግሞ ከነዚያ ወገን ኢትዮጵያን ለመውረር መቍረጣቸውን ባወቁና ግራኝ መሐመድም ለመነሣት ያሰበበት ጊዜ እንደ ተቃረበ ሲረዱት ዶን አልቫሬጽ የሚባለውን የፖቱጋል ተወላጅና ማቴዎስ የሚባለውን የአርመን ተወላጅ ደብዳቤና ገጸ በረከት አሲዘው ከኢትዮጵያ ሦስት ሺሕ ኪሎ ሜትር ርቆ ወደሚገኘው ወደ ፖርቱጋል ንጉሥና ወደ ሮማ ጳጳስ የወዳጅነት ደብዳቤ ጨምረው እርዳታ ለመጠየቅ የላኩ እርሳቸው ናቸው። በዐፄ ገላውዴዎስ ጊዜ መጥተው ግራኝን ከነጦሩ ከኢትዮጵያውያን ጋራ ተባብረው የደመሰሱት ፖርቱጊዞች እቴጌይቱን መዠመሪያ በተላላኩት መሠረት ነውና፤ እቴጌ እሌኒ በኢትዮጵያ ታሪክ ውጽጥ ስፍራ ሊያገኙ የሚገባቸው ሴት ናቸው።

እቴጌ ምንትዋብ ደግሞ የዐፄ በካፋ ባለቤት የዐፄ ኢያሱ አድያም ሰገድ እናት አንቸው። እርሳቸውም ከባላቸው ከዐፄ በካፋ ዠምረው ይልቁንም በልጃቸው ጊዜ እንደ ንግሥት ሆነው ይገዙ ነበር። በችሎትትና በማናቸውም ጊዜ ዘውድ ድፍተው በልጃቸው ቀኝ በተዘረጋው ዙፋን ይቀመጡ ነበር። እንደ ወንድ ንጉሠ ነገሥት ግብር በማብላት በማጠጣት በመሾም በመሾር በማናቸውም አስተዳደር ይመሰገኑ ነበር። ከቋራም ወንድሞቻቸውን እነራስ ወልደ ልዑልን አምጥተው በጐንደር ቤተ መንግሥት በየዋናው ሥልጣን ማስቀመጥ ችለው ነበር። ከኅይለኝነታቸውና ከብልኅነታቸው የተነሣ ሲወድቁም ሲነሡም ከዐፄ በካፋ ዠምረው እስከ ተፍጻሜተ መንግሥት ተክለ ጊዮርጊስ ዘመን ካ፲፯፻፲፫ ዓ.ም ዠምሮ እስከ ፲፯፻፷፭ ዓ.ም ድረስ ባለሥልጣን ሆነው ዘልቀዋል።

እቴጌ ጣይቱም ከየጁ ወንድሞቻቸውን እነደጃች ወሌን ሊያዩ መጥተው ካፄ ምኒልክ ከተጋቡ ዠምሮ የንጉሠ ነገሥቱ ባለቤት ከመሆናቸው በቀር ባስተዳደሩም በፖለቲኩም በጦርነቱም እንደ ወንድ እየገቡ ይሠሩ ነበር። በዐድዋም ጦርነት ወታደር በማበራታት ሥንቅ በማዘጋጀት የሠሩትን እንኳን ያገራችን ሰው የውጭ አገር ሰው ሳይቀር የሚያውቀው ነው። ከየሁ ሴት ዘመዶቻቸውን እያስመጡ በቤተ መንግሥቱ ለተከበረው መኳንንት በማጋባት ወንዶች ዘመዶቻቸውን በሥልጣን ከፍ በማድረግ ይጥሩ ነበር። በንጉሡ ኅይለኝነት ወይም በፍቅር ምክንያት ይሁን በዳግማዊ ምኒልክ ዘመነ መንግሥት የመንግሥት ሥልጣን ለመውሰድ አልሞከሩም እንጂ ንጉሡ ተስፋ በሚያስቄርጥ ሕመም ታመው እቤት በዋሉበትና ልጅ ኢያሱ አልጋ ወራሽ በተባሉበት ጊዜ ወገኖቻቸውን ይዘው ተዋግትው ሊነግሡ አስበዋል እየተባለ ተወርቷል። ባዲስ አበባ ካሉት የውጭ አገር እንደራሴዎችም ጋራ ተላልከው፥ ነበር ይባላል።

**\***

እነዚህ ያለፉትን የወንዳወንድ ጠባይ ያላቸውን የሴት ንግሥታትና ሴቶች ታሪካቸውን ግማሹን ከጽሑፍ ስናነብ ግማሹን ከሽማግሌ በጨዋታ ስንሰማ ዛሬ ደግሞ በሕይወታችን ያሉትን ያንዳንድ ሴቶች ጠባይ ባንዳንድ ምክንያት እያጋጠመን ባይናችን እናያለን።

አንድ የወንድ ባሕሪ ጠባይ በመጠኑ ያላት ሚስት ያለችው የውጭ አገር ሰው ወዳጅ ነበረኝ፣ ከባለቤቱም አስተዋውቆኝ አንዳንድ ጊዜ እርሱ ወደ ቤቱ እኔም ወደ ቤቴ እየተጠራራን እስከ መገባበዝ እስከ መጨዋወት ደርሰናል።

ባልና ሚስቱ ሁለቱም በቂ ትምህርት ያላቸው እርስ በርሳቸው የሚዋደዱ ዐመል ላመል የሚተዋወቁ የብዙ ዘመን ባልና ሚስት ናቸው። ባልዮው ቀንም ሆነ ማታም ሆነ ከሥራ ሲገባ ጕንጯን ስሞ ሠላምታ ሳይሰጣት ካፖርቱን አያወልቅም ነበር። እርሷም እርሱ እሌለበት ከወዳጅ ስትጫወት «የኔ ባል እንደዚህ አለና» እያለች ብዙ ጊዜ ስሙን ማንሣት ትወድ ነበር። ከሰዓቱም ያለፈ እንደ ሆነ ታክሲ ወይም ጋሪ ተከራይታ ለመፈለግ ወደ መሥሪያ ቤቱ ትሄድ ነበር። ደግሞ ይኸን ብላ ይኸን አትብላ ይኸን ልበስ ይኸን አትልበስ የእገሌን ወዳጅነት አጥብቅ ከእገሌ ጋር ግን አብረኽ አትሂድ እያለች እንደ እናትም እንደ እኅትም ለሕይወቱ አጥብቃ ታስብለታለች። ይኸውም ሁሉ ሆኖ ሴትዮዋ ጥቂት የወንድነት ጠባይ ስለ ነበራት በማናቸውም እየተጋፋች ያሽከር ማሳደርን የማሰናበትን የሽርሽር መሄድን ወይም የመቅረትን የሳሎንና የመብል ቤት ዕቃ አቀማመጥን የአትክልት፥ አተካከልን ሥልጣን ሁሉ በሙሉ ይዛ ታካሂድ ነበር። ይኸ ሁሉ እንኳ በርግጥ የሷው ሥራ ነው ቢባል ከዚህም እያለፈች በውጭ ሥራውም አንዳንድ ጊዜ መሰናክል ሲያገኘው አብራ እየሄደች ስለ ባሏ ጕዳይ ስለ ቀለቡ ማነስ ስለ መኪና ማግኘት ስለ ኮንትራት ውል ማለቅና ስለ ማርዘሙ ጕዳይ ከባለሥልጣኖቻችን ጋራ ከርሱ ይበልጥ ትከራከር ነበር። እርሱም እንደዚህ ያለችው ሚስቱን ፈርቶና አክብሮ ይዟት ይኖራል። የወር ቀለቡንም የተቀበለ ለት በሙሉ አምጥቶ ያስረክባል። ያለዚያ ግን በማይበቃ ምክንያት በፈቃዱ እመንገድ አጥፍቶ ጐደሎውን የሰጣት እንደ ሆነ ወዮለት። እርሱም ከፍተኛ ዕውቀትና ብዙ የሚያሳስብ ከፍተኛ ሥራ ስላለው በሥልታኗ ብዛት አንዳንድ ጊዜ ቅር ቢለውም እንኳ ይኸን ሁሉ ጣጣ ስለ ያዘችለት አብዛኛውን ጊዜ ታግሦ ይኖራል።

እርሷ ግን በዚህ ሁሉ ሳትወሰን በጨዋታም ጊዜ ሰተት አድርጌ ለራሷም ለወዳጅም አውራለሁ ብሎ ተስፋ ሲያደርግ እርሷ እርሱን ሳታስጨርስ ከርሱ ተቀብላ ማውራት ሰልምትቀጥል አንድናድ ጊዜ ቅርታውው በፊቱ ላይ ጐልቶ ይታይ ነበር።

ከዕለታት አንድ ቀን በሚያምረው የእንግዳ መቀበያ ቤት ተቀምጠውን ጥሩ ሻይና ዐይነቱ የበዛ ብስኩት እየተጋበዝን ስናወራ እርሱ አንድ ያለፈ የገበሬ ታሪክ ማውራት ዠምሮ እመካከል ሲደርስ እዚህ ላይ ተሳስተኻል እንደዚህ ነው አለና ከእርሱ አፍ ነጥቃ የጨዋታው ባለቤት ሆና ጨዋታውን ለኔ ስትቀጥል ባይኔ እሷን እየተመለከትሁ ጨዋታዋን ሳዳምጥ በልቤ ደግሞ እርሱ አውጊነቱን ተነጥቆ እንደኔ አዳማጭ በመሆኑ እያዘንሁ እርሱ የተሰማውን አመዛዝን ነበር፤ በእውነቱም ወደ እርሱ ዘወር ብዬ ብመለከት ግንባሩም ቋጠር ብሎ ዐይኑም ጥቂት በቍጣ ቀላ ያለ መሰለኝ። ቢሆንም ከቍጣና ከትዕግሥት ጋራ ታግሎ ጨዋታውን እንድትጨርስ በግድም በውድም ፈቀደላት። ቢሆንም በመጨረሻ «እኔም ያልሁት አንቺ ከምትዪው ጋራ ምንም ያኽል ልዩነት የለውም» በሚል አነጋገር የእፍረቱን ክብር ጠበቀ።

ከዚህ ቀጥሎ ደግሞ ሌላ የጦርነት ነገር አነሣና ሊያጫውተን ዠመረ እኔም እሷም ለመዠመሪያ ጊዜ በደንብ ማዳመጥ ዠመርን በማዳምጥበትም ሰዓት አምላኬ ምነው ባልነጠቀችው እያልሁ በልቤ እሳል ነበር። እርሱም እንዳይነጠቅ በጥንቃቄ እየዘረዘረ በማጫወት ጥቂት እንደ ቆየን በመካከሉ በጦርነቱ ላይ ያለቀውን የሰራዊት ቍጥር ሲናገር «አይደለም ይኸን ያኽል ነው እንጂ» አለችው። በዚህ ጊዜ ትዕግሥቱ በፍጹም ስላለቀ ብድግ አለና ከፍ ባለ ድምፅ «አንቺ ሴት ነሽ የጦርነት ነገር አታውቂም ተነሽና ውደ ወጥ ቤት ሂጂ» ሲል ተቄጥቶ ተናገራት። እርሷ ደግሞ በድግ አለችና «አንተም የእንግዳውን አእምሮ በሐሰት ወሬ አትሙላ ሂድና ሠገራ እጠብ» ብላ ተቄጣች። ፫ኛ እኔ ደግሞ ቀስ ብዬ ተነሣሁና ትንሽ ድንጋጤ የተቀላቀለበት ሣቄ እየተናነቀኝ መገላገል ዠመርሁ። ለማስታረቅ ይረዳኛል ብዬ ያመጣሁት ንግግር ይህ ነው። «ሁለታችሁም ያነበባችሁት የጦርነት መጽሐፍ ከሁለት ደራሲ የተጻፈ የተለያየ አሳብና አተራረክ ያለው ይሆናል ስለዚህ የቍጥሩ መለያየት በደራሲዎቹ ምክንያት ሳይሆን አይቀርም» አልሁ።

ነገር ግን ለመገላገል የኔ ዐሥሩን መቀባጠር ከንቱ ሆነ። የነሱ ጠብ የየዋሃን ባልና ሚስት ጠብ ነበርና በኔ ምክንያት ተጣልተው ይኰራረፋሉ እያልሁ ስሠጋ አምስት ደቂቃ ሳይኰራረፉ ወዲያው እርስ በርሳቸው ጨዋታ ዠመሩና ይሣሣቁ ዠመር። በቍጣ የቀላው ዐይናቸውም ወደ ነጭነቱ ተመለሰ የቆመውም ጠጕር ተመልሶ ተኛ። ቀጥሎም ሁሉም ተረሳና ለሚመጣው እሑድ ሽርዝር ለመሄድ ገፈርሳ ይሻላል ወይ ቢሾፍቱ ምሳችንን ይዘን ወይስ በልተን እንሂድ እያሉ ይመካከሩ ዠመር። እኔም ለጠብ ምክንያት የሆንሁ መስሎኝ አዝኜ ነበርሁት ወዲያው ጨዋታ በመዠመራቸው ከነሱ ይበልጥ በልቤ መደሰት ዠመርሁ። እንዲያውም እፊቴ በመጣላታቸው እኔ ይቅርታ ተጠያቂ ሆንሁ።

እንግዴህ በዚች ሴት ላይ የምንመለከተው ጠባይ በሌሎች በብዙ ሴቶች ላይ ይታይባቸዋል። ባልን በመጫን ከሷ የሚብሱ አይጠፉም። ይኸም የጠባይ ሆኖባቸው እንጂ በራሳቸው ፈቃድ ሁሉንም እሺ ብለው ለባል መገዛትንና መመቸትን ጠልተው አይደለም። ግን እንደ ሌላው ነገር ሁሉ ይኸም መውጫ የሌለው አስቸጋሪ ባሕርይ ሆኖ እየተገኘ ነው። ባልዮውም የሚጫወተውን ዝም ብሎ በአክብሮ ማዳመጥ ቢበጅም ባይበጅም የሚያዘውን ትእዛዝ እንደ ጀርመን ወታደር እሺ ብሎ መቀበል ለባል በፍጹም መመቸት ነበር። በዚህ ዐይነት ሴቶች ለባላቸው መመቸት የሚችሉት «እሺ እንዳልኽ» ብለው የራሳቸውን ስሜትና ፈቃድ ለባላቸው ስሜትና ፈቃድ መሥዋዕት አድርገው የለቀቁ እንደ ሆነ ነው። ዳሩ ግን እንደ ማናቸውም ሰው ሁሉ አድር ባይ ተለማማጭ ገራገር ካልሆኑ ሴቶች በቀር የልብን ስሜትና ፈቃድ ለባልም ላባትም ላለቃም መተው ትልቅ ሥቃይ ያሰማል። የነርሱንም ጨዋታ ዝም ብሎ ሁሉንም መስማት እንደ ጥቃት ይቄጠራል። ከባሕርይ የተለየውን ልብ ያልፈቀደውን ማድረግ ችግር ነው። በዚህ ላይ ደግሞ ከመካከለኛው ዘመን ወዲህ ሴቶች ባደረጉት የትምህርት እርምጃ ከወንዶች ተወዳድረዋልና በፈቃድ በሥልጣን መጽሐፍ እየጠቀሱ በመተረክና በመጭዋወት ለመመሳሰል ይኸው ትምህርትና ሥልጣኔ ይደግፋቸዋል።

በሥራ በጨዋታ በክብር በሥልጣን መመሳሰል ግድ የለም ባለፈው እንደ ተረክነው ሁሉ አንዳንዶቹ የወንድነት ባሕርይ ያጠቃቸው ሴቶች የሴትነትና የእናንትነት ባሕርያቸውን ትተው የወንድን ሥራ ሲሠሩ በሥራቸው ሁሉ የወንድነት ባሕርያቸውንና ፈቃዳቸውን ሲያገኙ ደግሞ የሴትነት ባሕሪ የሚሰጠውን የመውደድን የእናትነትን ጥቅም ሲያጡ ሁል ጊዜ ሙሉ ደስታ ማግኘት ያቅታቸዋል ለሚስትነትም ለልጅነት ተግባርም የሚፈልጋቸው በልክ ይሆናል።

ባይናችን ሁል ጊዜ እንደምናየው በሴትነት ተወልደው የወንድ ጠባይ በኑሮ ወደ ወንድ ሥራ በፍጹም ያዘነበሉ ሴቶች የናትነት የወላድነት የሚስትነት ባሕሪ እንደ መጠኑ ያንስባቸዋል። እንደ ወንድ አስፈርተው በግርማ አገር የሚገዙ በጦር ግንባር የሚዋጉ አደባባይ ወጥተው የሚሟገቱ የሚያርሱ የሚነግዱ ወንዲሎ ሴቶች የሴትነት ባሕርያቸውን በማጣት ባል አጥተው የሚኖሩ ቢያገኙም ልጅ ሳይወልዱ በመካንነት የሚኖሩ አሉ። አብዛኛው ጊዜ ወንድ የሚፈልጋቸውና ጋብቻ የሚያጋጥማቸው ሕፃናት በመፈልፈል ወሊድ የሚያጠቃቸው ገራገሮቹንና ሞኞቹን እምብዛም ከቤት የማይወጡትን ሴታሴቶቹን ነው። ምንም እንኳ ብልኅነት ትጋት ንቃት ያላቸው ሴቶች ቢያስፈልጉም አብዛኛ ጊዜ ለጋብቻ ለፍቅር የሚፈለጉት እነዚሁ የሴት መልክና አኳኋን በሥራ ባካሄድ ባለባበስ ባነጋገር የሚታይባቸው ናቸው።

ይኸውም ወንድና ሴት ተብለው የሚጠሩት እነዚህ ሁለት ፍጥረቶች በየራሳቸው ጠባይ ሊኖሩ እንደሚገባቸው የየራሳቸው ስሜትና ፈቃድ ነገሩን ሊፈርደው ይችላል። ለምሳሌ ዠርጋዳ ቄንዦ በሆነው በወንዱ በሥራ ባካሄድ ባነጋገር ባሣሣቅ የሴት አኳኋን ሲታይበት ሴት ለጋብቻም ለፍቅርም አትፈልገውም። አማላጅ ቢያበዛም ቸርነት ቢያበረክትም ነገሩን ለመቀበል ለሴትዮዋ የልብ ስሜት አይመጣላትም። በይሉኝታም ለጊዜው አድርጋው እንደ ሆነ ውሎ አድሮ ከርሱ ለመለየት ጥቂት ምክንያት ይበቃታል። ቁመቱ ቢያጥርም ሰውነቱ ቢኰስስም ሴት ለጋብቻ የምትፈልገው ወንዳወንዱን ነው ያገማመቷም መንገድ የውጭ ሰውነቱን ብቻ ሳይሆን የውስጥ ልቡንና የወንድነት ጠባዩን ነው።

እንደዚሁም በወንዱ በኩል ያው ነው። ወንዱ በራሱ ጠባይ ላይ ያለውን የወንዳወንድ ጠባይ በሴቷ ላይ ሲያይባት ለጋብቻም ለፍቅርም አይፈልጋትም። በርሱ ዘንድ ያለውን ነገር ማናቸውም ሰው ከሰው መፈለግ አይወድም። በዚህ ምክንያት አውራ ሲካካውን ሲካካ አውራዋን እንድምትፈልግ ወንድም ሴታሴት የሆነችውን መፈለጉ የተለመደ ነው።

**ምዕራፍ ፲፯።**

**የሴትነት ባሕርይ በወንድ ላይ (ሴታሴት)።**

መሠረቱ ተረት የሆነ የጥንት የግሪክ ታሪክ እንደሚተርከው በግሪክ አገርር በተለይ በቀጶዶቅያ ውስጥ ግዛታቸውን ለይተው መንግሥታቸውን አቁመው የሚኖሩ የሴት ክፍል አርበኞች ነበሩ። ስማቸውም አማዞን ይባላል ትርጓሜውም «ጡት የሌላቸው» ማለት ነው። ሴት ልጅ ስትወልድ በዘመቻ ላይ ለቀስት አደጋገንና አወራወር እንዳያስቸግራት የቀኝ ጡቷን አቃጥለው ወይም ቄርጠው ላርበኝነት ያደራጁዋታል። ወንድ ልጅ የተወለደ እንደ ሆነ ግን የትም ይጣላል። ወይም ወደ አባቱ ይልኩታል። ነገሩ በኋለኛ ጊዜ በወንድና በሴት አወላለድ ጊዜ ከሚደረገው ጋራ ሲያስተያዩት የገላቢጦሽ ሆኖ ይገኛል።

እንግዴህ እነዚህ አማዞን የተባሉ የሴት ጦረኞች በፈረስ ግልቢያ በጦርና በቀስት አወራወር በሰይፍ፣ አሰነዛዘር በጋሻ ምክት የነበራቸው ቅልጥፍና ከልበ ሙሉነትና ከጭካኔያቸው ጋራ ተባብሮ ይነገርላቸዋል። ንግሥቶቻቸው በትሮያ ጦርነት ጊዜ ሄርኩል ተዋግቶ የገደላት ሄፖሊት እዚሁ ውጊያ ላይ አኪለ የገደላትና በኋላ ቍንዥናዋን አይቶ መራራ ልቅሶ ያለቀሰላት ሬሳዋን አይቶ የተሳደበውን ግሪክ የገደለላት ፔንቴሲሌ በልጅዋ መገደል ምክንያትኪሩስ (ቂሮስ) የሚባለውን የፋርስ ንጉሥ አንገቱን ያስቂረጠችው ቶሚሪስ፣……. ናቸው። እነዚህ የሴት ወገኖች በነዚህ የሴት መሪዎች እየተመሩ ባርበኝነት አገራቸውን አስፈርተው በግሪክ አገር በቀጶዶቅያ ትልቅ የቄሳር አገር መሥርተው ሲኖሩ በኋላ እላይ እንደ ተባለው ግሪኮችና ትሮያኖቹ በተዋጉ ጊዜ ለትሮያኖቹ እርዳታ ሄደው ሲዋጉ ግሪኮች ባሸነፉ ጊዜ ጦራቸው ፈርሶ የቄሳር ግዛታቸው እንደ ወደቀ የነዚህን ታሪክ እንደ ግሪኮቹ አማልክትና ዠግኖች ዐይነት በተረት መንገድ ሖሜር ተርቶት ይገኛል።

ምንም እንኳን በነዚህ ሴቶች አኳኋን ዛሬም በደቡብ አሜሪካ በማራኖን ወንዝ ዳርና ዳር የሚኖሩ ጦረኛ ሴቶች አሉ ቢባል የአማዞኖቹ ተዋጊዎቻቸውም የቄሳር ግዛታቸውም ተረት እንጂ እውነተኛ መሆኑ በጊዜና በምስክር እክሳሁን አልተገለጸም። ወንድ ግን ከዓለም ፍጥረት ዠምሮ እስከ ዛሬ ለደኅንነትም ቢሆን ለጥፋትም ቢሆን የዓለም ታሪክ ጸሓፊ ሁሉ የሚያውቀውን የግብጽን የባቢሎንን የህንድን የቻይናን የፋርስን፥ የግሪክን የሮማን የጀርመንን የዐረብን የሞንጎልን የቱርክን የፖርቱጋልን የኤስፓኝን የፈረንሳዊን የእንግሊዝን የቄሳር ግዛት እያቆመ ሕጉን ሥርዐቱን ሥልጣኔውን አዳርሷል። ይኸም የቄሳር ግዛት የቆመው የብዙ ኅያላን ወንዶች ደም ፈሶ ዐጥንት ተከስክሶ አእምሯቸውም ተበጥብጦ ነው። ይኸ ሁሉ የቄሳር ግዛት ሲቆምም ሲፈስም በወንዶቹ ክንድ ነው እንጂ ከሴቶች በኩል ለዚህ ሥራ የተሰጠው ድርሻ በልክ ነው መንገዱም ለየቅሉ ነው። ከሴት ውስጥ ባለፈው የጠቀስናቸው እነክሌዎፓትር እነካትሪን መዠመሪያ በወንዶች በተቋቋመው ግዛትና መንግሥት ላይ በውርስ ምክንያት ጣልቃ እየገቡ የነሱም ጕብዝና ተጨምሮ አንዳንድ የወንድነት ሥራ ቢያሳዩ አይደነቅም። መጠኑም መንገዱም ውጥኑም ፍጻሜውም ከወንዶቹ ከነእስክድንር ከነቄሳር ከነናፖሎዮን የተለየ ነው።

ስለዚህ ሴት ተዋግታም ተሟግታም ምንም ኅይለኛ ሆና የወንድ ሥራ ብትሠራ ኅይለኛ ወንድን ለመምሰል እንጂ ለማኽል አትችልም። ወንድ ሁል ጊዜ ከወንድነት ሴትም ለዘላለም ከሴትነት ባሕሪ ምንም ያኽል አይርቁም። በሴት ባሕርይ ውስጥ እንደ ገለጽነው ወንድና ሴት ባቋቋም ባካሄድ ባነጋገር ባለባስበስ የእትለያዩ ናቸው። የላይና የውስጥ አካላቸውም ያቅማቸውም መጠን ለየብቻ ነው። ስለዚህ በተቅላላው ላገርም ለቤተ ሰብም አውራነት ያለው ያው ወንድ ከመሆኑ አይዘልም። ይህም በሰው ብቻ ቀርቶ በእንስሳ ኑሮ ላይ የተገለጸ ነው። የዱሮ አውሬን የቤት እንስሶችንም ኑሯቸውንና የመንጋቸውን ጕዞ ብንመለከት የመንጋ አለቃና ከጠላት አለቃና ከጠአልት ከባላጣ ተከላካይ ሆኖ የሚታየው አውራውና ኰርማው ያው ወንዱ ነው። ሲሳይ ወደሚገኝበት ስፍራ መንጋውን እየመራ የሚወስድ ወንዱ፥ ነው። አውራውና ኰርማው ሲያረጅም ተተክቶ አውራ የሚሆነው ዘወትር ከወንዱ ወገን ነው።

እንዲሁም የሴት አውራ ወንዱ እንጂ የገላቢጦሽ የወንድ አውራ ሴት ልትሆን አይገባትም። እንደኔም አሳብ አያርምባትምና ሴት እውጭ ወጥታ ባልተዋጋችና አደባባይም ቆማ ባልተሟገተች። እንደ እውነቱ የሆነ እንደ ሆነ የምታምረው ማናቸውም ነገር ሲያስደነግጣት ሲያንበረግጋት ደንግጣና በርግጋም ወንድን የሙትኝ ስትል ወንድም «አይዞሽ አለሁልሽ» ሲላት ነው። ለትንሹም ለትልቁም «እምዬ» «በሞትኩት» እያለች ስትደነብር ምን ይብጀኝ እያለች እጅዋን ስታርገበግብ ስታለቅስ ወይም ደስ ብሏት ስትሥቅ ስትፈነድቅ ስታንጐራጕር ስትዘፍን ነውር ባይመስል ደግሞ ስትሽኰረመም ስትዳራ ነው። በሌላውም ረገድ የቤት ሥራ ብቻ በመሥራትና የሴትነት ጠባይዋን ስትፈጽም ነው።

ዳሩ ግን ባንድ ወገን እንደ ወንድ እጦርነት ሄዶ መዋጋት አይገባትም ስንል በሌላው ወገን ደግሞ ወንድ ብቻ በመጣው ጦርነት ሁሉ እየተጋፈጠ ሲዋጋና በጦርነት ሲያልቅ የነሱ ብቻ መኖር የዓለምን የኑሮውን መልክ ያበላሻል የተባለ እንደ ሆነ ቍጥር ለማስተካከልና ኑሮን ለማሻሻል ሲባል እንዲዋጉ ይፈቅድ ይሆናል። ወይም የወንድ ሥራ አይሥሩ ሲባል ሥልጣኔን ማገድ ይመስላል የሚል አሳብ አይጠፋምና ዓለም በፈቀደው መንገድ ኑሮውን እንደሚቀጥል የታወቀ ነው።

ቢሆንም አውራነት መሪነት፥ የባሕርይ ሆኖ በወንድ ያምራል። መፎከርም መደንፋትም ማዘዝም መዋጋትም ተዋግቶ መሞትም በወንድ ያምራል። ወንድ ከሓዲ ተብሎ ሲደበደብ እንኳን የሴት ያኽል አያለቅስም። (አያላዝንም)፤ በሴት መመታቱም ሴትንም መምታቱ አያምርም። ስለዚህ አገርም ነገድም ቤተ ሰምብ ወንድም ሲመራ ደስ ያሰኛል። ካልተቸገርና የማይመጥን ሆኖ ካልተገኘም በቀር በመንግሥት ዙፋን ላይ ሴት ከማውጣት ወንድን ማውጣት የሚስማማ ነገር መሆኑ የታወቀ ነው።

ያገርን ጠላት ለመመለስ ሁል ጊዜ መዋጋት አስፈላጊ መሆኑ ሲታወቅ የወታደርን ልብ ለመቀስቀስ መሪው ባንደበቱ ተናገሪ በእጁ ተዋጊ አስፎካሪና አሸላይ እንዲሆን ያስፈልጋል። እንግዴህ መዋጋትም ማዋጋትም መፎከርም መሸለልም እላይ እንደ ተባለው በወንድ ያምራል። ሴት ግን ፈሪውን በመስደብ ጐበዙን በማሞገስ ወኔን በዘፈን በቀረርት ወይም በትዝብት እየቀሰቀሰች ልታዋጋ ትችላለች። በተረፈ ራሷ ሥንቅ ብታቀብል ቍስል ብታስር ከመዋጋት ሊቄጠርላት ይችላል።

ባገራችን ለወንድና ለሴት የሚሰጠው ስም ለንገሩ ገደብ ለማድረግ እንደ ፈለገ ይታያል። የወንድ ስም በላቸው አሸብር ዳምጤ፥ ግዛቸው፥ አንዳርጋቸው መኰንን ሲል የወንዱን ተዋጊነት ገዥነት አስተዳዳሪነት ለማመልከት ነው። ሴቷን ደግሞ ይመኙሻል ወርቂት ውቢቱ አስናቀች፥ ስንላት የመልኳን ውበትና በወንድ በኩል የምትፈልገበትን መንገድ ብቻ ያሳያል። ስለዚህ የወንድ ስም ጕብዝናውን የሴት ስም ውበቷን ይመለከታል ማለት ነው።

ዳሩ ግን ከሴት ውስጥ አንዳንዶቹ የወንድነት ጠባይ እንዳላቸው ከወድንም ውስጥ አንዳንዱን የሴትነት ጠባይ ያለውን እንኳን የወንድ የሴት አውራ ለመሆን የሚያዳግተው አለ። እሱም የሴት አጫዋች የመንደር አውደልዳይ የሚባለው ነው። የሴትነት ጠባይ ያለው ሰው ሚስት ያገባ እንደ ሆነ ወደ ውጭ ወጥቶ የወንድ ሥራ ሠርቶ ትዳሩን በማሸነፉ ፈንታ ሚስቱ ሠርታ እንድታበላው ይፈልጋል። የወንድነት ግንባር የእንድነት ትከሻ ስለሌለው በዘመኑ ሁሉ በሚስቱ ትከሻ ለመኖር ይመኛል። ሌሊቱ አንሶ ቀንኑን ሙሉ ከሚስቱ ጋራ ሲዳራና ሲጫወት እቤት ቢውል ደስ ይለዋል። አንዳንድ ጊዜ ሚስቱ ልትሠራ የሚገባውን የቤት ሥራ አብሮ ሊሠራ ወይም ሚስቱ እውጭ ሄዳ የወንድ ሥራ ስትሠራ እሱ ብቻውን በቤት ቀርቶ የሴት ሥራ እስከ መሥራት የሚደርስ አለ። አንደዚህ ያለውም ወንድ በውነተኞቹ ሴቶች ዘንድ የተናቀ ይሆንና እመሰደብም እመመታትም ይደርሳል። ሚስት ያገባ ወይም ወዳጅ የያዘ እንደ ሆነ ከነሱ ጋራ አብሮ ተቄራኝቶ በቤት በመኖሩ ምክንያት በሚስቱም በወዳጁም ዘንድ የሚሰለችና የሚጠላ ነው። በተመልካችም ዘንድ «የእገሊዝ ባል ከምድጃ ሥር አይወጣም ርፍቅ ውሽቅ» ነው እየተባለ የሚሰደበው እንደዚህ ያለው ነው። እርሱንም ሚስቱ ትፈታዋለች ወዳጁም እንደ ሆነች እርሷ አስቀድማ ትተወዋለች እንጂ እርሱ ሚስቱን ለመፋት ወዳጁንም ለመተው ዐቅም የለውም። እንደ ሴት ፈሪ ነው እንጂ እንደ ወንድ ቄራጥ አይደለም። በምግብ በልብስ ሰውነቱን መጠበቅ በዘይት፣ በቅባት መልኩን፥ መወልወል በሽቱ በጨርቃ ጨርቅና በሚያብለጨልጭ ነገር ሴትን ደስ ማሰኘት ራሱም መደስት ከሴት ጋራ መዝፈን ማንጐራጐር ይወዳል። የርሱም አካሄዱና አለበባበሱ ማናቸውም ቅጡ ወደ ሴት ያዘነብላል። ወንዶች ወደሚውሉበት ወዳደባባይና ወደ ሸንጎ ወደ ሚዋጉበትም የጦርነት ጐራ መሄድ እርሙ ነው። በድንገት ቢገኝም ያሰቀይምበታል። መዋጋት ይቅርና በማናቸውም ስፍራ ተገኝቶ የፖለቲክ የጦርነት ንገር ከማውራት ከሴት ጋራ የፍቅር የሽርሽር የቤት ሥራ የጨው የበርበሬ የድርና የማግ ነገር ቢጫወትና ዕድሜውን ሙሉ በቤት ውስጥ በዚህ ዐይነት ቢቀጥል ደስ ይለዋል። አኗኗሩም በሚስቱ ትከሻ ነው። ዳሩ ግን እንደዚህ ያለው ሰው በሚስቱ ጫንቃ መኖር የማይቻለው ሆኖ ራሱ ሥራ ለመያዝ የተደደ እንደ ሆነ ከወጥ ቤትነት ካሳላፊነት ካንጣፊነት ወይም ይኸን ከመሳሰለው በቀር ሌላ የወንድ ሥራ መያዝ ጭንቁ ነው። ጭንቁን አሸንፎ የወንድ ሥራ ለመያዝ እንኳ ቢሞክር ያስቀይምበታል። ቢዋጋ ባተኳኰሱ ወታደሮች ቢያርስ በሞፈር አያያዙ ገበሪዎች ቢሟገት በዘንግ አያያዙ ወይም ባንደበቱ ጠበቆች ሊሥቁበትና ሊሣለቁበት ይችላሉ።

ይህ ነገር አብዛኛ ጊዜ ሊያሳጣ የሚችለው የዚህ ባሕርይ ያለው ሰው ከተፈጠረ ዠምሮ በዚሁ በሴትነትና በቤት ሥራ ሰውነቱን ለረዥም ጊዜ በማስለመድ የሰጠ እንደ ሆነ ነው። ምምልማድ ጠባይ» ይሆናል ይባላል። የሴታሴት ጠባይ በመዥመሪያ ጊዜ የታየበት ሰው በዘመድ ምክር ወይም ራሱ ዐውቆ ዐመሉን በመግታት የወንድ ሥራ በመሥራት ሰውነቱን ያስለመደ እንደ ሆነ ከሴታሴት ኑሮ በሙሉ ባይሆን በከፊል ሊያመልጥ ይችላል። በቤት እየዋለ የሴት ሥራ በመሥራት ዕድሜውን ሙሉ የቀጠለ እንደ ሆነ ግን ሌላው አሮጌ ልማድና ጠባይ ሁሉ ካረጀ በኋላ መወገዱ እንደሚያስቸግር ለሱም ከብዙ ጊዜ በኋላ ከቤት ወጥቶ ያደባባይ ሰው ለመሆንና የሴትነቱን ጠባይ ወደ ወንድነት ለመለወጥ ቢሞክር ችግር ይሆንበታል።

**፪ኛ ክፍል።**

**ምዕራፍ ፲፰።**

**ባንጐል ላይ ስለ ተቀመጡ የጠባይና የሥራ ክፍሎች (ፍሬኖሎዢ)።**

ያለፉት ምዕራፎች ሰው ሁሉንም ዐይነት ጠባይ መያዙን አንዳንድ ጊዜም ከሁሉም አንደኛውን አበርክቶ መከተሉን ሲያሳዩን ከዚሁ ጋራ በሰው ላይ ብዙ የጠባይ ልዩነት እንዳለ ይነግሩናል። የሰው ጠባይ በነዚህ ብቻ አይወሰንም ባጭሩ ለምስጋና ወይም ለስድብ በምንጠራቸው የስም ቅጽሎች ልክ የሰው ዐመሎችና ጠባዮች አሉ። እነዚህም ካለፉት ምዕራፎች ጋራ ተያይዘው ስለሚገኙ ለነዚህ ሐተታ ማድረግ አላስፈለገም። ለስድብ ምቀኛ ጕረኛ ተጠራጣሪ፥ ዝርክርክ፣ ለፍላፊ፥……. ለምስጋና ደግሞ ደርባባ ቸር፥ ትሑት አሳብ ተቀባይ ታጋሽ ልጨኛ፥ ስብስብ ጭምት፥…… የሚባለው ሁሉ በተለይ ሐተታው ባችሩ ወይም በረዥሙ ሊሆን የሚችል እርስ በርሱ የሚገናኝም የሚለያይም በያይነቱ ብዙ ዐመል በሰው ባሕርይ ላይ አለ።

በመቅድሙ ስሙን የጠቀስኩት የጀርመን ተወላጅ ፕሮፌሰር ፍራንሷ ዦዜፍ ጋል መዠመሪያ ፳፱ አድርጎ ከጻፈ በኋላ ደቀ መዛሙርቱ ስፑርዜይምና ዱሞንቴዬር በሰው አንጐል ላይ ያሉትን ለየብቻ ራሳቸውን ችለው የሚሠሩትን የጠባይ ክፍሎች ዝርዝር ለዋውጠውም ጨማምረውም እስከ ፴፯ ቍጥር አድርሰውታል። እነዚህም ከዚህ ቀጥለው የሚገኙት ናቸው።

፩ኛ፣ አፍቃሪነት በሴት ረገድ ጭምር……….Amativite

፪ኛ፣ የወላድነት ፈቃድ፥ - ልጅን መውደድ፥ ዘርን መፈለግ……. Philogeniture

፫ኛ፣ የተወለዱበትና የኖሩበትን ቦታ መንደር ቀዬ፣……መውደድ……..Habitativite

፬ኛ፣ ጓደኛን ዘመድን ሰውን ሁሉ አንፍቅር (አፍቅሮተ ቢጽ)……Affectivite

፭ኛ፣ ተጋዳይነት ዠግንነት አርበኝነትም……Combativite

፮ኛ፣ አፍራሽነት ማጥፋትና ማፍረስ ማዘባረቅ መውደድ አረመኔነት፥…….Destructivte

፯ኛ፣ ምስጢር መውደድ ወይም መጠበቅ ሁሉን ነገር ምስጢር ለማድረግ መጣጣር ጥንቃቄን ማብዛት፥……. Secretivite

፰ኛ ሀብት ጥሪት መሰብሰብና ማግኘት መውደድ ማስቀመጥም፥……. Acquisivite

፱ኛ፣ መሥራት ማቋቋም መመሥረት መጠገን መውደድ፥…… (የ፮ኛው ክፍል ተፃራሪ)…… Construvtivte

፲ኛ፣ ራስን የማክበርና የመገመት የማኵራት ስሜት፥…..Estime del soi

፲፩ኛ፣ አሳብ ተቀባይነት አመስጋኝ አወዳሽ፣………Approbativite

፲፪ኛ፣ ጠንቃቃነት ጠርጣሪነት ገንጋናነት ነገር ሁሉ ፈሪነት፥…….. Bienveillance

፲፫ኛ፣ ቸርነት ደግነት፥…….. Bienveillance

፲፬ኛ፣ ሃይማኖታዊነት አክባሪ ወይም ፈራሄ መላኮትነት፥……… Veneration

፲፭ኛ፣ ጥብቅነት ግትርነት ጽናት፥…….. Fermete

፲፮ኛ፣ ትክክለኛነት ይሉኝተኝነት……. የኅሊና ሰው መሆን…… Conscienciosite

፲፯ኛ፣ ተስፋዊነት ሁል ጊዜ ባለ ተስፋ ባለ አለኝታ መሆን፥……… Esperance

፲፰ኛ፥ አድናቂነት ሁሉን ነገር እያመኑ ብርቅና ድንቅ ማድረግ፥……. Mervelillosite

፲፱ኛ፣ ባሳብ የሚሸነግል ራሱም የሚሸነግል ወይም የሚጠግን ወይም ከፍተኛ አሳብ የሚያፈልቅ፥………Idealite

፳ኛ፣ ደስተኛነት በጨዋታና በቀልድ ሁሉ ደማምነት ለዛ ማግኘት፣……..Gaiete

፳፩ኛ፣ ተመሳሳይነት ተለጣፊነት በመሆንም በማድረግም፥………..Imitation

፳፪ኛ፣ ሰውንም ዕቃንም አንዱን ከሌላው የመለየት ሀብት፥…….Individualite

፳፫ኛ አቋቋምን ፳፬ኛ - ስፋትን ፳፭ኛ - ክብድትን (ተጨባጭነትን) ፳፮ኛ - የቀለምን ሕብር መለየት ስጦታ፥…..Configuration, etendue, tactibilite, coloris

፳፯ኛ፣ የቦታ የስፍራ የቀበሌ አመራረጥና በመምረጥ የመዘዋወር (የዘላንነት) ፍቅር….. Localite

፳፰ኛ፣ የሒሳብ ፍቅር በቃል ወይም በጽሑፍ ሒሳብን የመዘርዘር የመደመር የማጋጠም ስጦታ…… Calcul

፳፱ኛ፣ ለማናቸውም ነገር ሥርዐትና ደንብ የመፈለግ ፍቅር፣……..Ordre

፴ኛ፣ የሆነውን ነገር ሁሉ ሳይረሱ የማመዛዘን የመከታተል፥………….Eventualite

፴፩ኛ፥ ኅላፊንና መጪውን ጊዜ የማመዛዘን የመከታተል። ይልቁንም በተለይ የዜማንና የቅኝንት ያገባብ ጊዜ የማወቅ ዕድል፣…….Temps

፴፪ኛ የሙዚቀኝነት ዕድል የቅኝትን ስልት የዜማን ቃና የማጣጣምና የማወቅ……Tons

፴፫ኛ፣ ባሳብ የተያዘውን በንግግር የመግለጽ ወይም ብዙ ቋንቋ የማወቅ፥………….Language

፴፬ኛ፣ ነገርን ሁሉ አንዱን ካንዱ የሚመሳሰለውንና የማይመሳስለውን የማስተያየትና የማመዛዘን የተናጋሪነት ስጦታ፥……. Comparasion

፴፭ኛ፣ የላኛው የነገርና ያሳብ ግንኙነት ማመዛዘን ሲሆን ያሁኑ ደግሞ የነገርን መነሻ ምክንያት የማወቅ፥…….Causalite

፴፮ኛ፣ መብልና መጠጥን አብዝቶ የመውደድ፥……..Alimentativite

፴፯ኛ፣ ሕይወትን የመጠበቅና የመንከባከብ……..Instinct de la conservation ou amour a la vie።

የመጨረሻዎቹ ሁለቱ በኋላ የተጨመሩ ከመሆናቸው በቀር ከጭንቅላት ወደ ታች በጣም ወደ ዦሮ ሥር የወረዱ በመሆናቸው? በሥዕሉ ውስጥ ቍጥር የላቸውም።

እንደ ፕሮፌሰር ጋልና እንደ ደቀ መዝሙሩ እንደ ስፑዜይም አሳብ እነዚህ ፴፯ቱ የጠባይና የሥራ ክፍሎች መንደራቸውን እጭንቅላት ውስጥ ባለ አንጐል ላይ በያለበት አድርገው ከነዚሁ ግማሾቹ በማኽል አናት ግማሾቹ በጐን የቀሩት በግንባርና በማዥራት በኩል ሆነው በጉርብትና ይኖራሉ። (ስፍራና መደባቸውን ቍጥሩን ከቍትሩ እያገናኘኽ የ (ለ) ምልክት ያለበንት ሥዕል ተመልከት።

ለዚህ አሳብ ተፃራሪ አሳብ እያቀረቡ የተቃወሙ ሞልተዋል። ተቃዋሚዎቹ የሆኑትም የሚቃወሙበት መንገድ አንድ ዐይነት አይደለም። ነገር ግን ጕዳዩ ረቂቅና ጥልቅ በመሆኑ ሁሉ በየግንባሩ ሲመራመር ባጋጠመው መንገድ ብቻ በሙሉ ወይም በከፊል የሚቃወም ጨርሶ የሚክድ ወይም መንገዱን የሚለወጥ ሞልቷል።

ከነዚህ ከ፴፯ቱ ውስጥ እንደ ዴስኩሬ አጻጻፍ ፳፯ቱ ሞልተዋል። ተቃዋሚዎች የሆኑትም የሚቃወሙበት መንገድ አንድ ዐይነት አይደለም። ነገር ግን ጕዳዩ ረቂቅና ጥቅል በመሆኑ ሁሉ በየግንባሩ ሲመራመር ባጋጠመው መንገድ ብቻ በሙሉ ወይም በከፊል የሚቃወም ጨርሶ የሚክድ ወይም መንገዱን የሚለውጥ ሞልቷል።

ከነዚህ ከ፴፯ቱ ውስጥ እንደ ዴስኩሬ አጻጻፍ ፳፯ቱን እንደ፥ ትሬ ካኔ አገላለጥ ፳፱ኙን ያወጣቸውና የዚህ ጕዳይ ዋና መሥራች የሆነው ፕሮፌሰር ጋል የነበረበት ዘመን ካ፲፯፻፶፰ እስከ ፲፰፻፳፰ ዓ.ም ድረስ ነው። ከዚያ ወዲህ ይኸን ያወጣውን አሳብ አንድ ጊዜ ችላ በማለት አንድ ጊዜ በነገሩ እያሰቡበት አንድ ጊዜ እውነት ነው አድን ጊዜ ተሳስቶ ነው ሲሉ ሐኪሞች የሰውነትና የመለያልይ ሊቃውንቶች (አናሚስት) ገልጸዋል። በመጨረሻም በዚህ ዓመት የወጣው የፈረንሳዊ የቃላትና የታሪክ መዝገብ (እንሲክሎፔዲ) ይህ የፍሬኖሎዢ መንገድ እንደ ቀረ ያስረዳል። ነገር ግን ይህን የመሳስለው ረቂቅ ፍልስፍናና ጥበብ ሁሉ በየጊዜው ሲወድቅና ሲነሣ ሲካድና ሲታመን ነውና ደግሞ ወደፊት መልሶ ይታመን እንደ ሆነ አይታወቅም። አሳቡ ባጭሩ ይኸ ነው፣ ዝርዝሩን ለመረዳት የፈለገ በዚሁ አርእስት መጽሐፉን ፈልጎ ሊያገኘው ይችላል።

**ምዕራፍ ፲፱።**

**በመልክና ቅርጽና ሕብር የሚታወቅ የሰው ጠባይ**

**(ፊዚዮኖሚ - ፊዚዮኞሞኒ)።**

በመዠመሪያው ክፍል ከምድራዊ ሰው ዠምሮ ሴታሴት ብለን እስከ ሰየምነው ድረስ ሰው በማይጨበጠው የውስጥ ጠባዩና ዐመሉ በሥራና በንግግር ሲፈጽም የሚገኝባቸው የሥጋዊነት የመንፈሳዊነት የስንፍና የትጋት፥ ያሳበ ሰፊነትና የጠባብነት፣……. ጠባይ በቅጽል ስማቸው አርእስትነት የጠባያቸው ዝርዝር ሁኔታ በሚሰማ መንገድ ምሳሌም ሐተታም እየተጨመረ ተገልጿል። ሌላ ሰው ቢይዘው ደግሞ የምሳሌና የሐተታው መንገድ በማብዛት በማነስ እንደ ጸሓፊው ድካምና ብርታት ይለያይ ይሆናል እንጂ ዋናውንና ጥልቁን አሳብ የጥንት ደንበኛ ሊቃውንት ካወጡት በኋላ አሳቡን እንዳገሩ ልማድና አጻጻፍ የእስያም ያፍሪካም ያውሮፓም ያሜሪካም ጸሓፊ በየቋንቋው ቢይዘው መንገዱ የማንም ከማንም አንድ መሆን አለበት።

በዚህ በሁለተኛው ክፍል ደግሞ በመዠመሪያው ምዕራፍ ባንጐል ውስጥ አሉ የተባሉት የጠባይና የሥራ ማከናወኛ ስሞች ከተጠቀሱ በኋላ ላንባቢ ሰፋ ያለና የተሟላ አሳብ ለመስጠት ያኽል ወደ «አብሮ የመኖር ዘዴ» ከመሻገሬ በፊት በዚህ ምዕራፍ በመልክ ቅርጽ ሰለሚታወቅ ጠባይ መጻፍ ፈለግሁ። ይኸውም ማለት የቀረውና ያለፈው ከውጭ እምደብ ሆኖ በማይታይ መንገድ የነፍስና ያሳብ ሥራ ሲገለጽ ባሁኑ ግን ሰው በውጭ መልኩ ጠባዩና ዐመሉ የሚታወቅበት መንገድ ማለት ነው። ወይም ያለፈው ምዕራፍ የጠባይን ስፍራ አንጐል ውስጥ ሲያደርግ ይኸኛው በፊትና በመልክ ቅርጽ የሚያደርግ ነው። እርሱም በመቅድሙ በ፰ኛ ገጽ (በሠ) ፊደል ተራ ፊዚዮኖሚ ተብሎ የተጠቀሰው ነው።

ይህ ዕውቀት እንደ ሌላው ሁሉ ከጥንት ዠምሮ በየጊዜው እየተስፋፋ ከብዙ ሰዎች ተጽፏል። ከነዚህም ዋነኛ ሆነው ለዚህ ሥራ የተጉና ስማቸው በየታሪኩ የተጻፈው፣

ሀ) አሪስቶት የግሪኩ ተወላጅ፣

ለ) ጃን ባቲስት ደላ ፖርታ የኢጣልያ ተወላጅ፣

ሐ) ጋስፓር ጃን ላቫተር የስዊስ ተወላጅ ናቸው። ከነዚህም፥ በኋላም ካምፔር ዱሼን ሹላንት ፖሊ ሎምብሮዞ ግሬቲዎሊ…… የሚባሉት በዚህ ሥራ አሉበት።

እንግዴህ ሙሴ ዴስኩሬ የሚባለው የፈረንሳዊ ተወላጅ «ያመል መድኅኒት» በሚባለው መጽሐፉ እንደ ጻፈው በእግር ተሽከርካሪው በሰማይ፥ በራሪው በየብስና በባሕር ነዋሪ የአራዊቱ የእንስሳው፥ ያሞራው፥ የአዕዋፉ ሁሉ የዕፅዋቱና ያበባው ሳይቀር አቋቋሙ ቄዳው ጠጕሩ ለየብቻ እንደ ሆነ በመልኩና በቅርጹም የያንዳንዱ ጐጅነቱ ጠቃሚነቱ መዐዛውም ሽታውም እንደሚታወቅ ሰውም በመልኩ ቅርጽ በቁመናው በራሱ በጠጕሩ በግንባሩ በሽፋሉ ባይኑ ባፉ፥ ባፍንጫው በድምፁ በእጁና በጣቱ ባረማመዱ፥…… መልክና ቅርጽ ዐመሉና ጠባዩ ይታወቃል ማለት ነው።

ባገራችንይህ ዕውቀት ተሰብስቦ እንደንበኛ ምርመራ ውስጥ ገብቶ ተጽፎ በማኅተም አልተራባም እንጂ እንደ ሌላው ነገር ሁሉ ካህኑም ነጋዴውም ገበሬውም በዘፈን በተረት ባነጋገር ያሳቡን ጫፍ ጫፍ እየነካው እየዳበሰው ሲያልፍ እንሰማለን።

ለምሳሌ «አካሄዱን አይተኽ ጭብጦውን ቀማው» ሲባል ለቅሚያ የሚመች መሆኑን አረማመዱ የሚገልጽበት አንዳንድ ሰው አለ ማለታችን ነው። ከዚህም አያያዘን እግረ ወረኃ ዠርባ፥ ጐባጣ፥ የሆነው ሰው ኅይለኛ ራሰ ሉጫ ከንፈረ ሥሥ ሰው ተንኰለኛ፥…….ነው ስንልም በመልክ ቅርጽ ጠባይን ለመግለጽ መሞከራችን ነው።

ስለዚህ እኛ ከራሳችንም ዐውቀነው ወይም ከውጭ ሰምተነው፥ ይሁን በመላ የጨበጥነውን በልማድ የተረዳነውን ፈረንጆች በመላም በልማድም በምርመራም እያደረጉ በመጽሐፍ ከጻፉት ጋራ ስናመዛዝን በየመንገዱ የሰውን ጠባይ ይበልጥ ወደ ማወቅ እንደርሳለን።

እላይ ስማቸውን እንደ ጠቀስኳቸው የመልክ ቅርጽ ሊቃውንቶች (ፊዚዮኖሚስት) አሳብ፥

ሀ) ራሱ ወፍራም ሥጋ ተሸክሞ ትልቅ (ጭንቅላታም) የሆነ እንደ ሆነ አእምሮው ደደብ። ቅጥ የለሽና ከመጠን ያነሰ ሲሆንም የአእምሮ ደካማነትን ያሳይና መካከለኛው ብልኅና አስተዋይ መሆኑን።

ለ) የፊት አወራረድ ከልከኛው ሰው ፊት ስፋት ከሦስት እጅ አንድ እጅ የበለጠ እንደ ሆነ ጭዋነትን ዐመለ ጌትነትን ብልኅነትን። ፊቱ በጣም ረዥም (ሞላላ) ወይም በጣም ክብ የሆነ ጥብቅና ግትር ሆኖ የመንፈስን ዝቅተኛነት ተርታ ሰውነትን።

ሐ) ጠጕር ዞማና ልስልስ ሲሆን ልዝብነትን ምልስነትን ነገር ግን ለሁሉ ተግባር ተገቢነትን። ጠጕር ከርዳዳ ሲሆን ግትርነትን ብልግናን። የጠጕር የቀለሙ ዐይነት ጥቍርና ደረቅ ሲሆን ጠባዩን ትካዜ፥ የማይለየውን። ወርቅማ ሲሆን አምባጓሮኛነትን ግልፍተኛነትን። ጠጕር ጥቍርና እጅብ ያለው ሆኖ ደረቅና ወፍራም ሲሆን በሥራም ባማናቸውም የጊዜ የሥርዐት ጠባቂነትን ያዘውታሪነትን ያሳይና በዚያም የመንፈስን ቀዝቃዛነት። ጠጕር ሥሥና ጥቍር ሆኖ ከግንባሩ ገላጣ ሲሆን ቅን አስተያየትና ትክክለኛነትን ነገር የጐላና አዳዲስ አሳብ ለማፍለቅ የመንፈስን ደካማነት። ቀይ ጠጕር ሲሆን እልም ያለው ጨዋነትን ወይም ወስላታነትን። የራስ ጠጕርና የሽፋል ጠጕር ሳይመሳሰል (ሳይገናኝ) የቀረ እንደ ሆነ ተጠርጣሪነትን አለመታመንን።

መ) ግንባር ፈጠጥ ብሎ በጠባቡ የሾለ እንደ ሆነ የአእምሮ ጥበትን ነገርን ሁሉ በቶሎ ለመቁረጥ ማወላወልን። ቀጥ ብሎ በጠፍጣፋው የወረደ እንደ ሆነ አስተዋይነትን ጭምትነን ግዴለሽነትን። ግንባሩ ወደ ኋላው የተለመጠ ሲሆን ያለ ፍሬ በብዙ አሳብ መዋተትን።

ሠ) የሽፋል ቅስት በጥቂቱ ወደ ላይ መለስ ያለ እንደ ሆነ ትሕትናን ገርነትን። ሽፋል ቀጥ ብሎ ወደ አግድም ሲሄድ ብርታትን ወንድነትን። የሽፋልን ቀጥታ ትንሽ ጕብጠት የነካው እንደ ሆነ በወንድነቱ ላይ ልባዊ ገርነትን መደባለቁን። በሽፋን ቅስት ላይ የተመሰቃቀለ ብዙ ጠጕር ሲሆን ብስጩነትን ኵርፍተኘነትን ከባድ ባሕርይን። የሽፋል ጠጕር በክርቶ በዚህም ላይ እየደጋገመ ሽፋልን መነቅነቅ የሚያበዛ ምቀኝነትን።

ረ) ከንፈር ሲያነድን ወይም መጠነኛ ሲሆን ደግነንት። አባጣ ሲሆን ሴሰኝነትን። ሥሥ የሆነ ሥሥትን። የታችኛው ከንፈር ዕጥፋት አበጅቶ ትንሽ ሽንቍር ሲያበጅ ጨዋተኝነትን ብልጠትን። ከንፈሮቹ ዐውቀው የሚገጥሙለት ጥቅብ መንፈስ ቅን አስተያየትን። ዘወትር የተከፈቱ ሲሆኑ ቂልነትን ፈዛዛነትን።

ሰ) የዦሮ ትንሽነት ንቃትን ቀልጣፋነትን። የዦሮ ትልቅነት፥ የአእምሮ ስንፈትን ያመለክታል። የዴስኩሬን መጽሐፍ በዚሁ ምዕራፍ ተመልከት።

ከነዚህም በቀር አሁን ለመዘርዘር ጊዜ የሌለኝ የዐይን የጕንጭ ያንገት የዦሮ ያገጭ፥ የድምጽ ያረማመድና ያነጋገር ባህል የብዕር አጣጣል ሁሉ ዐመልን ይገልጻል ተብሏል። ነገር ግን ይኸ ሁሉ ትክክለኛና የማያሳስት ማስረጃ እንደ ሆነ ከነዚያው ሥራችን ነው ብለው ከያዙትና ስማቸው ከተጠራበት ሰዎች በቀር በሙሉ የሚያምነውም በሙሉ የሚክደውም የለም። ነገር ግን በትዕግሥት ጽሑፉን ከሰው ጋራ በቀን ብዛት በማስተያየት የሚገጥመውና የማይገጥመው ይታወቅ ይሆናል።

ነገር ግን ፍካሬ ከዋክብት ከሚባለው ካገራችን ኮከብ ቄጠራ ይበልጥ እምነት ሳይሰጥ አይቀርም። ያኛው በሚለዋወጥ ሒሳብ ይኸኛው እምብዛም በማይለወጥ የመልክ ቅርጽ ሆኖ ሁለቱም ጠባይን ለመግለጽ ሲሞክሩ የቅርጹ ከኮከቡ ጕልሕ ሆኖ የሚታይ ይመስላል።

**አብሮ የመኖር ዘዴ።**

**፩ኛ ክፍል።**

**ምዕራፍ ፳።**

**የሰው ኑሮና የትልቅነት ምኞት።**

ባንጐል ውስጥ ያሉት የጠባይ ክፍሎች በመልክ ቅርጽም የተለዩት ዐመሎች በመዠመሪያው ክፍል ውስጥ ከምድራዊ ሰው እስከ ሴታሴት ድረስ ባሉት ምዕራፎች ውስጥ እርስ በርሳቸው ተቄላልፈው ስለሚገኙ ባንድ ወገን ደግሞ የአርእስታቸው ስም ሲጠራ ዝርዝር የሥራቸው አሳብ ላንባቢ ስለማይሰወር ለዝርዝሩ ሰፊ ሐተታና ምሳሌ መስጠት የውጭ መልኩ የውስጥም ዐመሉ እንደዚህ የተለያዩ ሆኖ ሰው እንዴት አብሮ መኖር እንደሚችል ወደ ፊት ባሉት ምዕራፎች እንመልከት።

በመልክ ቅርጽና ባመል ቢለያይም የሰው ነገዱ ዘመዱ፥ መንጋው ያው ሰው ነው። በቅርጽና ባመልም ከሚለያዩበት ይልቅ በቋንቋ ባቋም በባሕርይ ባስተያየት ደግሞ መልሶ የሚመሳሰልበት ይበልጣል፥ ባይበልጥም ይመዛዘን ይሆናል። ስለዚህ የአዳምና የሔዋን ልጅ ተብሎ ባንድ ምድር ላይ ሲቀመጥ ከዚያ ደግሞ በክፍለ ሀገሩ ከሚቀርበው ትውልድ ጋራ ወገን ተብሎ ይኖራል። በዚያም ውስጥ ሲገኝ ከግማሹ በሥራ ጓደኝነት ከግማሹ፥ በጉርብትና ከግማሹ በጋብቻ ከግማሹ በቤተ ሰብነት በየደረጃው ተደባልቆና ተቀራርቦ የቀንና የሌት ጊዜውን አብሮ ያሳልፋል።

በያንዳንዱ ሰው ላይ ፴፯ቱ አደገኛና ክፉኛ የጠባይ ክፍሎች እንዳሉ ቍጥራቸው ከዚህ ያነሰ ወይም የበዛ ቢሆንም ባንዱ ሰው ላይ ግማሾቹ ዐመሎች ጐልተው የቀሩትም ቀዝቅዘው ቢታዩም አንዱ ሰው ከሌላው ጋራ በማናቸውም መንገድ በጋብቻም በሥራ ጓደኝነትም ሲኖር መጥፎና ደግ ጠባይ እየተለዋወጠ እንደሚታይበት የታወቀ ነው። እንደ መሰለን መጥፎና ደግ ዐመል ብለን እንጠራዋለን ነገር ግን እነዚህ በፈጣሪ ፈቃድ የተፈጠሩ ነገሮች ሁሉም መልካሞች ሁሉም መጥፎዎች መሆናቸውን ገና አናውቅም። እግዚአብሔር ግን አስፈላጊነታቸው ዐውቆ መጥኖ ቀይጦ በሰው ላይ አሳድሯቸዋል። በምበላው ወጥ ከብዙ ቅመማቅመም ጋራ ጨው እኽል በርበሬ ሲገባ እናያለን። ከነዚህም አንዱ በርክቶ የገባ እንደ ሆእን ጣዕም እንደማያጣ ሁሉም በመጠኑ ሲገባ ጣዕም እንደሚያገኝ እናምናለን። ይኸን ስናምን የሰው ጠባይ ከዚህ ሁኔታ የተለየ ነገር የለውም። አንዱ ሰው በሕይወቱ ለሰውም ማሰብ ለራሱም ማሰብ እንደሚታይበት ደግሞ አንዳንድ ጊዜ የሥጋዊነት ሌላ ጊዜ የመላላት ሌላውንም ሁሉ እንደዚሁ እየለዋወጠ እያመዛዘነ በሁሉም መኖር አለበት ስለምን ፩ኛው የጠባይ ክፍል ድር ሲሆን ሌላው ማግ ካልሆነ አይስማማም። አንደኛውንም በጠባይ አበርክቶ በተለይ የያዘ እንደ ሆነ ለማኅበራዊ ኑሮ አስቸጋሪ መሆኑ አይጠረጠርም። ነገር ግን ሰው ደግሞ በምክርም በቍጣም በቅጣትም ይልቁንም በትምህርት በኩል ቢታሽ ከነዚህ ጠባዮች አንዳንዶቹ እየጐሉ በሰው ላይ መታየታቸው አይቀርም። እነርሱም በታዩ መጠን ክፉዎቹ ጠብና ክርክር ማጫራቸው ደገኛዎቹም ሰላም ማስነገኘታቸው አይቀርም። ሰልማዊ ስንልም ፩ ሰው ሁሉንም ሲትወ ስንፍናን ማሳየቱ ነው። በዚህም ከርሱ ጋራ የጋራ ኑሮን ለሚፈልጉት አስቸጋሪ ይሆንባቸዋል።

አብሮ ለመኖር የሚረባ ዘዴ ካዋቂዎች ዘንድ ሳይጻፍ አልቀረም። ከዚያውም እኔ አጋጥሞኝ የተመለከትሁትን የዳሌ ካርኒዥን…….. መጽሐፍ አስታውሳለሁ። ያለ መጽሐፍም ወይም መጽሕፍ ከመጻፉ፥ በፊት ጓደኛ ከጓደኛው አለቃ ከጭፍራው ሚስት ከባሏ በስምምነት አብሮ ለመኖር ፈቃደኛ የሆነው ሁሉ የገዛ ባሕሪው እየመራው በመታዘዝ በማቄላመጥ የፍቅር መልክ በማሳየት ሲጣጣር እናያለን። ዳሩ ግን ዝቡ የመስማሚያ ዘዴ ካንደኛው ወገን ቢታይ ከሌላው ወገን ተቀባይ አይገኝምና ሰው ለሰው መከራከሩ፥ መጣላቱ መታረቁ መዋጋቱ መሸነፉ ማሸንፉ ይቀራል ተብሎ ተስፋ አይደረግም።

ሕፃን ከሕፃን ጋራ በዶቃ ባሻንጉሊት፥ ቢጨቃጨቅ ዐዋቂ ካዋቂ ጋራ በክብር በሥልጣን ቢጣላ መንግሥት ከመንግሥት በወሰን በባንዲራ በቤንዚን፥ ባገዛዝ፥ ቢዋጋ ሰበቡና መንገዱ አንድ ነው። የዚህም ሰበብ ባንድ ሰው አንጐል ላይ የማፍረስና የመሥራት የፍቅርና የጠብ ዐመሎች ተመሥርተው ከልጅነ ዠምሮ እስከ ሕይወት መጨረሻ በግድ በመኖራቸው ነው። በሚጠቀምበት ጐን የሚጐዳበት ነገር በሰው ሕይወት ላይ አብሮ ተፈጥሯል። ይኸውም እንዲቀርለት ሰው ምንም ቢጥር አይወገድለትም። ለምሳሌ የሕክምናና የጤና አጠባበቅ ሥራ ከመቼውም ጊዜ ይልቅ ዛሬ ጸንቶ ይታያል። በሽታዎች ግን አልተወገዱም። ወንጀል መሥራት ኅጢአት መሆኑን በሚያስተምሩ ተሠርቶም ሲገኝ በሥጋና በነፍስ ዘለዓለማዊ ኵነኔ የሚመጣ መሆኑ ወንጀለኛ ባጋጠማቸው ጊዜ በዚሁ በምድር በእስራት በሞት የሚቀጡ የጸጥታ ጠባቂዎችና ዳኞች አሉ። ዳሩ ግን ወንጀለኞች አልተወገዱም። ለዐይን ለዦሮ ለጕረሮ በጠቅላላው ለሰውነት ደስ የሚያሰኙ ብዙ ነገሮች ተፈጥረዋል። ነገር ግን የሰውነት አጋማሹ ጊዜ ከሐዘንተኛነቱ የጠባዩን አጋጣሚ ባለማግኘት ጊዜ ሰው ከሰው የማይስማማው የጠባዩን አጋጣሚ ባለማግኘቱ ጊዜ ሰው ከሰው የማይስማማው የጠባዩን አጋጣሚ ባለማግኘት ነው እንላለን። ነገር ግን ዋነኛው ምክንያት ሁላችንም የጠብም የፍቅርም ማኅደር በመሆናችን ነው እንጂ ባለመገናኘት ብቻ አይደለም።

የሰውን ጠባይ ወደሚናገረው ወደ መዠመሪያው ክፍል ተመልሰ ብናመዛዝን ነፍስ ከትጉህ አሳበ ሰፊ ካሳበ ውሱን ግትር ካድር ባይ ሌላውም፥ ከየተፃራሪው ጠባይ ጋራ አብሮ ይኑር ቢባል በፍጹም የማይቻላቸው መስሎ ጠባይ ጋራ አብሮ ይኑር፥ ቢባል በፍጹም የማይቻላቸው መስሎ ይታያል። እንኳን ለረዥም ጊዜ ላጭር ጊዜ ቢገናኙ ካሳብ ልዩነት የተነሣ ሳይጣጣሙ አንዱም ላንዱ እየከበደው ጥቂት ጊዜ እንኳን አብሮ መቄየት ሳይቸግራቸው አይቀርም። ስለዚህ ለጋብቻም ለጋራ ሠራተኛነትም እነዚህ ሁለቱ እንዳይገናኙ በተቻለ ተራርቀው ሊኖሩ፥ የሚገባቸው ይመስላል። እንግዴህ የነዚህ የሁለቱ ጠብ «አለመግባባት ወይም አለመጣጣም» በሚባለው ምክንያት መስሎ ይታያል።

እንግዲያው ይህ ካልሆነ ትጉሁ ከትጉህ ሰነፉ ከሰነፉ አሳበ ሰፊው ካሳበ ሰፊው ጋራ ቢኖር የተሻለ ነው የሚል አሳብ ይመጣብንና ሊያሳምነን ይቃጣል። ነገር ግን እነዚያ የላይኞቹ ባለመግባባት ሲጣሉ እነዚህ ደግሞ ትጉሁ ከትጉሁ ጋራ አሳበ ሰፊው ካሳበ ሰፊው ጋራ ሲኖሩ ምንም እንኳን የኑሯቸውን ያሳባቸው ዐላማ አንድ ዐይነት ቢሆን በመቀናናት በመመቀኛኘት በመፎካከር ለመጣልት ይችላሉ። ይልቅስ እንደ ላይኛው ትጉህና ሰነፍ አሳበ ሰፊና አሳበ ጠባብ አብረው ቢኖሩ ትጉሁ የሰነፉን አሳበ ሰፊው ያሳበ ጠባቡን ጕድለት እየሞላ አብሮ መኖር ይችላሉ ያሰኛል። ይሁን እንጂ በማናቸውም ረገድ እንደ ሌላው ፍጥረት ሁሉ ሰው ከሰው ከተፃራሪውም ከተፋቃሪውም ቢቀናጅ አብሮ በመኖር የእርስ በርስ ጠባይ ክርክር በሰው ልጅ ላይ የሚመጣበት መንገድ ብዙ ነው። ይኸንንም መንገድ የወንጌልም ትምህርት የመድፍም ጥይት ሊዘጋው አይችልም። ማንም ሊቅ የሚፈጥረው አብሮ የመኖር ዘዴ በሙሉ ሊያስወግደው አይችልም። ፍቅር ካለ ጠብ አለ ጠብም፥ ካለ ፍቅር መኖሩ የታወቀ ነው።

ባለፈው እንዳልነው ሰው ሲባል ለጠብ ለፍቅር መቀስቀሻ የሚሆኑ ዐመሎችን የያዘ ነው። ለምሳሌ ክብርን ሥልጣንን ሀብትን የመፈለግ ምኞት አሉት። እነዚህንም የመሳሰሉትን በባሕርዩ ውስጥ ይዟቸው ይኖራል። እነዚህም በሰው መካከል ጠብን አጫሪዎች ናቸው። ይኸውም ዐመል የመላባቸው ሰዎች አብዛኛ ጊዜ እነዚያ ያሳበ ሰፊነት የትጉህነት የወንድነት የግትርነት የምድራዊነት ጠባይ ያላቸው ስዎች ናቸው። ለነዚህ ሰዎች በዚህ ዓለም የሚገኘውን የክብሩንም የሀብቱንም ከንቱነት ዳዊትም ሰሎሞንም ፈላስፎችም መነኮሳትም ነቢያትም ቢያስተምሩ ጠባያቸው ሊቀበለው አይችልም። ምናልባት ለመቀበል ቢያስቡም እንደ ዳዊት እንደ ሰሎሞን እንደ ሌሎቹም ኅያላን ነገሥታትና ታላላቅ ሰዎች ማዕረጉንም ክብሩንም ሌላውንም የሥጋ ፈቃድ ሁሉ ባፍላቸው ጊዜ አዳርሰው ባይናቸው አይተው በእጃቸው ጨብጠው ልኩን ከተረዱ በኋላ ይኸውም ሆኖ ኮከባቸው ከተዘቀዘቀ ዕድሜያቸውም ወደ እርጅና ባዘነበለበት መንፈሳቸው በደከመበት ሥጋቸው በቀዘቀዘበት የመጨረሻ ጊዜ ብቻ ነው። በዚህ ጊዜ ግን የዓለምን ክብርና ሀብት ለማግኘትም ቢፈልጉ አይችሉምና ሳይችሉ የቀሩትን ነግር በንግግርና በሥራ የመናቅ መንገድ ቢያሳዩ የሚያስመሰግናቸው ሆኖ አይታይም። የሆነ ሆኖ ቢያስመሰግንም ቢያስነቅፍም በመጨረሻ «ላከ የዓለም ነገር ፍጻሜው ይኸ ነው» ብሎ እስቲገረም ድረስ ሁሉም ካፍላው ጊዜ ዠምሮ እስከ መጨረሻ ክብርና ሥልጣን ሀብትና ተድላ ለማግኘት ዘወትር ይትራል። «የሰው ዕድሜ ፸ ቢበዛ ፹ ዓመት ነው፤ ያውም ቢሆን ኀሳርና መከራ ከክብሩና ከሀብቱ ጋራ የተደባለቀበት ነው» ቢባልም ይኸንኑ እያወቀ በዚሁ ባጭሩ ጊዜ የበላይ መሆንን መፍራራትን መከበርን ይወዳል እንጂ በዕድሜው ማነስና በሌሎቹም ተስፋ በሚያስቄርጡ ምክንያቶች ትልቅ ሰው ለመሆን መጣርን አይንቅም። አንዳይንቅም ያደርገው በዝቅተኛ ሥራና በድኽነት ቦታ ተገኝቶ በዚሁ ምክንያት የሚገጥመው ጥቃት በድኽነት ምክንያት በሱና በቤተ ሰቡ ላይ የሚደርሰው ችግር ብቻ አይደለም። ነገር ግን የሰው ምኞት እንደ መሬት እንደ ዕቃ ስፋቱ ክብደቱ ወርዱና ቁመቱ ወሰንና ልክ ስለሌለው የተለየ ምኞቱን የበላይነት አምሮቱን እወጣለሁ እያለ ተስፋ በማድረግ ነው ነገር ግን ሰው አንዱን ሲፈጽም አንድ ሊቀረው ወይም ሊጐድለው ይችላል። ቢሆንም ሰው ተስፋ ቄርጦ እንዳይቀመጥ በመጣር ምክንያት አንዳንድ አሳብና ምኞት እፍጻሜ እየድረሰለት በመጠኑ ሀብትን ክብርን ሥልጣንን ስለሚቀምስ ቀጥሎ የቀመሰውን በጣም ለመጥገብ ተስፋ እያደረገ የመጨረሻ ትንፋሹን ተንፍሶ ከዚህ ዓለም ውዝዋዜ እስኪያርፍ ድረስ ሲወጣ ሲወርድ ይኖራል። ይኸውም ጥረት ሞኝነትም ብልኅነትም አይደለም። ነገር ግን እንደ ሌላው ሁሉ ጠባይ አስገድዶ ሲፈጸም የሚኖር ተግባር ነው። እክዚህ ብቀር ሰው ትልቅ ለመሆን የሚጥርበት ብዙ ምክንያት አለው። ሰው የጣረበትን ትልቅነት እንደ ምንም ራሱ ተጠማሮ ወይም አጋጣሚ ዕድል አለዚያም የራሱ ችሎት አግዞት ካገኘ በኋላ አጋጣሚ ዕድል አለዚያም የራሱ ችሎት አግዞት ካገኘ በኋላ ለድካሙ እንደ ቅርስ የሚቄጥረው መከበርንና መፈራትን ነው። ከዚያም ወዳጁን ለመጥቀም ጠላቱን ለመጕዳት መቻሉ ነው። ቀጥሎ ደግሞ ለጊዜው ራሱን ይኸን በመሳሰለው አስደስቶ ከዚያ ደግሞ ባጭር ጊዜ የሠራው ሥራ በሥራው ያገኘው የትልቅነትና የክብሩ ዝና በጽሑፍ በወሬ ለልጅ ልጅ ሊተላለፍለት እንደሚችል ማወቁ ነው።

በዚህ በያዝነው በኻያኛው መቶ ዓመት ውስጥ ያለው ሕዝብ ይልቁንም ያድር ባይነትና ያሳበ ውሱንነት ጠባይ ያላችው ሰዎች ከሹመትና እክክብር ይልቅ ሥጋን ብቻ ለማስደሰቻ፥ ለድልወትና ለደስታ የሚሆን ገንዘብና የሰላም ጊዜ ብቻ የሰላም ጊዜ ብቻ ሲፈልጉ ይታያል። ነገር ግን ለነሱም ቢሆን መንፈሳቸውን ለማስደሰት የትልቅ ሰውነትና የመከበር አምሮት በየጊዜው ባሳባቸው እንደሚመጣባቸው የታወቀ ነው። ይልቁንም የተሾመ ባለሥልጣን ባንዳንድ ምክንያት በጠራቸውና ታሰር፥ ተፈታ ባላቸው ጊዜ ባደባባይ በሰልፍ ወይም በስብሰባ ያመት በዓልም ሆኖ የቀርን ግብርና የማታ ግብዣ በተደረገ ጊዜ ታላላቅ መሳፍንቶችና ሚኒስትሮች መኳንንቶችና ባለሥልጣኖች ያሉበትን ደረጃ የሚቀመጡበትን ወንበር፥ የሚቀርብላቸውን ምግብና መጠጥ በመመልከት ግለኛው ሰው ሁሉ ባፍ ቢቀር በልብ መቄጨትና መቅናት አይቀርም። እያንዳዱም ያለበትን የንግድ የርሻ፥ የጥብቅና ሌላውንም በቤተ መንግሥትና በሕዝብ ዘንድ ሊያስከብር፥ የማይችለውን ወዶ የያዘውን የግል ሥራውን መናቁ የታወቀ ነው።

ከዚህም በቀር ትልቅነትን አጥብቆ ለመመኘት ምኞቱንም ለመፈጸም የሚገፋፉ ሌሎች ምክንያቶች አሉ። ከዓለም በፊት የነበረ አሁንም ያለ ወደ ፊትም የሚኖር «አልፋ ዖሜጋ» እግዚአብሔር ብቻ ነው። ሰው ግን እውነትም ተረትም ቢሆን በመንገዱም ያለ መንገዱም ቢሆን በክብር በሥልጣን በሀብት በዠግንነት በጥበብ የተጠራ ከርሱ በፊት የነበረ የትውል አባት አለው። ስለዚህ የኋለኛው የፊተኛውን ቢቻል ለመብለጥ ባይቻል ለማኽል በአካሉም በመንፈሱም ይጥራል። ሰውዬው ኅሊና ቢስ ሲሆን ወዳሳቡ ለመድረስ ጽድቅ የመንፈሳዊነት ጠባይ በጣም የበረከተበት እንደ ሆነ በደገኛው መንገድ ብቻ ወደ ትልቅነት ደረጃ ለመድረስ ይሞክራል። እስከ ተቻለውም ድረስ ኅጢአትና ዐመፅ ሳይሠራ ትልቅ ለመሆን ይጥራል። ነገር ግን ኅሊና አለው ከሚባለውም ውስጥ ይልቁንም የሌለው ሆኖ ሲገኝ ራሱ ከሌላው የሚበልጥበት ወይም የሚያኽልበት መንገድ እማናቸውም ኅጢአት ውስጥ የገባበት እንደ ሆነ (እንደሚገባበትም የታወቀ ነው) ኅጢአቱን ሠርቶ የተመኘውን ትልቅነትና ክብር ያገኛል እንጂ፤ ኅጢአት ወይም ክፋት ላለመሥራት የክብሩን ምኞት ለጽድቅ የሚሠዋ የመንፈሳዊነት የግትርነት ያሳብ ሰውነት ጠባይ ያላቸው ቍጥራቸው በጣም ያነሰ ነው። ከነሱም ውስጥ አንዱን «ቀድሞ ይኸን ሠርቼ ትልቅ ሰው መሆን ይቅርብኝ» ብሎ ዐውቆ የተውወው አንድ ምክንያት አምልጦት እንደ ነበረ፥ «ወይኔ» እያለ እስከ ዕድሜ ልኩ በተጠቃና ገንዘብ በቸገረው ቍጥር የሚጸጽት አይጠፋም። ያመለጠውንም ምክንያት እንደ ገና አግኝቶ ለመጠቀም ጊዜ ይጠብቃል።

ይኸን ሁሉ ሐተታ ይኸን ሁሉ ኅጢአት ለሰው የፈጠረብት እላይ ጠቅሰነው የነበረው በሰውነቱ ውስጥ ያለው የትልቅነትና የክብር ምኞት ነው። ምኞትንም የሚያክል ግራ አግቢ ጐትጓችና ዕረፍት ነሺ ይ እለም። ምኞትን ደግሞ አንዳንድ ጊዜ የሚቀሰቅሰው ባለፈው ዘመን በዓለም የተፈጸመው የታላላቅ ሰዎች ታሪክ ነው። አለመስማማት አለማወቅ አለመማር አንዳንድ ጊዜ ከብዙ ጣጣ ለመራቅ የሚያግዝበት መንገድ ነበረው። ዛሬ ግን እምስማትን ማወቅን መማርን ሰው ሁሉ ከጕዳቱ ይልቅ ጥቅሙን በመገመት ወዶ የያዘው ነገር ነው። ሰውም ከተማረ በኋላ ዴካርትስ የሚባለው ጸሓፊ እንዳለው ያለፈውን ታሪክ በማንበብ በመመርመር ከሱ በፊት ታሪካዊ ሥራ ሠተው ከሞቱት ጋራ በንባብ አማካይነት ይገናኛል። በዚያን ጊዜ በጦር ሜዳ ባስተዳደር በጽሕፈት በሥዕል በፍስልስፍና ስሜን ላስጠራ የሚለው ሁሉ እያንዳንዱ ከድል አድራጊውም ካስተዳዳሪውም ከጸሓፊውም ከሠዓሌሊውም፥…….. እንደዚሁ ከሚፍልገው ጋራ ይነጋገራል፤ ታሪኩንም እሠሩበት ስፍራና ጊዜ ላይ ሄዶ ይመለከታል። ከዚህ በኋላ አጭሩ እስክድንር በሥራው «ትልቁ» እስክድንር መባሉንና ሌሎቹም እንደ ሥራቸው ዝንባሌ አንዱ ብልኁ ሌላው ፀሓዩ አንዱ የሕዝብ አባት አንዱ የሕዝብ እናት መባላቸውን ይገነዘባል ከዚያ የሚያነበውን መጽሐፍ ዐጥፎ ወደ ራሱ ተመልሶ ከኅሊናው ጋራ ይቻወታል። እዘልቃለሁ አልዘልቅም በሚል በእምነትና በጥርጣሬ ሐተታ ከችሎቱና ከወህኒ ጋራ ይመካከራል። የነዚያንም ሥራ ሠርቶ የነሡን ትልቅነት ለእምውረስ የሚቻልበትን መንገድ ቀን ሲያስብ የዋለው ሌሊት በሕልሙ ሳይቀር ይመጣበታል። እንደዚህ ተጨንቆ በሚያስብበትም ሰዓት እላይ ያልነው ብዙ የኅጢአትና የዐመፅ ሥራዎች የክብራና የሥልጣን ፍላጎት ያጠቃቸው ሰዎች ወደ ፈተና ሊጥሉ ይችላሉ፤ ያንግ ጊዜም የልባቸውን ሠርተው በኋላ በሶም በሰሎት በምጽዋት ስርርየት ኅጢአት እናገኛለን ብለው ያምናሉ።

ከዚህም በቀር ሰው የሩቅ አገር ታሪክ ለማንበብ ሩቅ ሳይሄድ በገዛ ሀገሩ ለትልልቅ ሰዎችለባለሥልጣኖች ከደራሲ የተደረሱት መጻሕፍቶች ካረኾ የሚዘፈኑት ግጥሞች ስመ ጥሩ ለሆኑ ዠግኖች አስተዳዳሪዎች ባለሟያዎችና ጥበበኞች መታሰቢያ እንዲሆኑ የተሰጡት መንገዶች የቆሙት ሐውልቶች ሆስፒታሎችና ድልድዮች ባጠገባቸው ባለፈ ቍጥር ትልቅ ሥራ ሠርቶ ትልቅ ሰው ለመሆን የሰውን መንፈስ ያሞቁታል።

እንግዴህ የዚህ ሁሉ ሐተታ መደምደሚያ መደምደሚያው ትልቅ ሰው ለመሆን ነው፤ ነገር ግን ዕፅዋት እንስሳም እኩል እንደማያድግ ሰውም ሁሉ ትልቅ ሰው ለመሆን ምንም ቢጥር ሁሉ ሰው በትልቅነት አብሮ ማደግ አይችልም። የሚከለክለውም ባለፈው የተገነዘብነው የጠባዩ ልዩነት ጠባዩ ልዩነት ነው። ለምሳሌ አሳበ ሰፊ ልግዛ ልንዳ ልዘዝ ብሎ ይኸው አሳቡ በትጋትም በስለትም በዕድልም ተከናውኖለት እንደ ሆነ አሳበ ጠባብ ደግሞ ይኸ ሁሉ ድካም ከንቱ ሆኖ ይታየዋልና በዝቅተኛው ደረጃ ሊቀር ነው። የቀሩትም እነትጉህ እነአሳበ ሰፊ ባንድ፥ ወገን ከፍተኛውን ሲያስቡ ያሰቡትንም የትልቅነት ደረጃ ለማግኘት ያለዕረፍት ሲወጡ ሲወርዱ የስንፍና የመንፈሳዊነት የግለኝነት ጠባይ ያላቸው ዕለት እንጀራቸውን ካገኙ ለቀረው ለክብር ለሥልጣን ፍለጋ መዋተውት አይፈልጉም። ካሳበ ሰፊዎችና ከትጉሃኑም ውስጥ በድካምና በጥረት ብዛት አንዳንድ ጊዜ የፈለጉት አይገኝም ይኸንንም የዕድል ማጣት ብለነዋል። ስለዚህ የሰው ኑሮ የሰው ደረጃ ባዛዥና በታዛዥነት ባባራሪና በበራሪነት በገዥና በተገዥነት በሌላውም በጠባይ ረገድ በሞኝነትና በብልኅነት በስፍናና በትጋት በመሥራትና በማፍረስ ተመሰቃቅሎ ተዘበራርቆ መኖር አለበት። ይኸን የተመሰቃቀለውን ጠባ በጠባዩም ምክንያት የተዘባረቀውን የሰው ልጅ ኑሮ እንደ እስክድንር ወይም እንደ ናፖልዮን ያለ ኅይለኛ ባለሥልጣን እንደ ሶክራት እንደ ካንት ያለ ፈላስፋ እንደ ጳውሎስም ያለ መንፈሳዊ መምህር እንደ ኦጉስት ኮንት፥ እንደ ሻርል ማክስ እንደ አይንሽታይን ያለ አሳቢና ጸሓፊም ሥርዐት ሰጥቶ ሊለየውና ሊያስተካክለው አይችልም። በገንዘብ አያያዝ ባስተዳደርና በሕግ ባሳብና ባጻጻፍ ቢያስተካክሉት በአእምሮ ማሰቡ የማያቅተውን በወረቀት ላይ ማሥፈሩም ባንደኛውም ወገን ሲዋጣ በሌላው ወገን ማጋደሉ አይቀርም።

ፕሮፌሰር ጋልና ደቀ መዛሙርቱ እንደ መሰላቸው ሰው ሥራውንና ጠባዩን የሚያካሂድባቸው በተለይ ባንጐል ውስጥ ያሉት ፴፯ ናቸው፥ ብለዋል። ከዚያ ወዲህ ደግሞ የተነሡት ባንጐልም ላይ በልብም ላይ እያደረጉ ያገላለጥ መንገድ እየለዋወጡ የጠባይን ዝርዝር እስከ መቶ ያደረሱት ይመስለኛል። ወደ ፊት ደግሞ የሚነሡት እስከ ሺሕ ያደርሱት ይሆናል። አለዚያም በመጨረሻ አንዱ ዐዋቂ ተነሥቶ ሁሉም ተጕዘው ተጕዘው በጥልቁ መንገድ ሲማስኑ በዚያም መውጫ መግቢያው ተሳክሮ ሲጠፋባቸው ይህ የፈጣሪ ፈንታ ነው ብለው ተመልሰው ይተዉት ይሆናል።

የሆነ ሆኖ ሰው ሁሉ ብዙ ሳይሆን አንድ ዐይነት ጠባይ አንድ ዐይነት የመልክ ቅርጽ ሳይኖረው ባንድ አሳብና ባንድ ደረጃ መኖር አይችልምና፤ በማነስና በመብለጥ ልዩ ልዩ ከሆነው የሰው ፍጥረት ውስጥ አንዱ መሪ ሌላው ተመሪ አንዱ ሰጭ ሌላው ተቀባይ እየሆነ ሰው ሁሉ ዕድሉ በመራው ስፍራ እየገባ ይኖራል። በትንሽም በትልቅም በስራ ደረጃ ቢመደብ የግልም የመንግሥትም ሥራ ቢይዝም አንዳንድ ጊዜ ሐዘንና ትካዜ አንዳንድ ጊዜ ሰላምና ጸጥታ በሕይወቱ ላይ መፈራረቃቸው አይቀርም። እንዲያውም ሰው ሁሉ ከሚፈልገው ከክብርና ከባለሥልጣንነት ይልቅ ሰው ሁሉ የሚሸሸው ድኽነትና ተርታ ሰውነት ለልብ ዕረፍትና ጸጥታ ሲሰጥ ይታያል። የስፉ ጨርቅ የሱፍ ባርኔጣ ዜኒት ጫማ አጥልቆ እንደ መስኖ ውሃ የሚፈስ ሼፍሮሌ ኦቶሞቢል እየነዳ ካዲስ አበባ ወደ ባላገር የሚወጣው ጌታ ፊቱን አቀጭሞ ተክዞ ሲታይ ኵበትና እኽል በትከሻው ተሸክሞ አቡዠዴ ለብሶ ከባላገር ወዳዲስ አበባ የሚገባው ድኻ የደስታ መልክ የታይበታል፤ ይኸውም ፩ ከፍ ያለ ስሜት ይሰጣል።

ባንድ ወገን ጠብ ክርክር ከሰው ጠባይ የሚመጣ ቢሆን ፍቅርና ሰላም ደግሞ ከዚሁ ከሰው ጠባይ የሚመነጩ በመሆናቸው ተስፋ ሊያስቄርጥ የሚቃጣውን የሰውን ልጅ ሕይወት መልሰው ያጽናኑታል። ስለዚህ በሰላምና በሁካታ የተደባለቀውን ይኸን የኑሮ ቀንበር አለቃና ጭፍራ ባልና ሚስት አባትና ልጅ ችለው መሸከም አለባቸው። ሸክሙም እንዲወርድ ባይሆን እንኳን እንዲቀል የተፈለገ እንደ ሆነ አንዳንድ የኑሮ ዘዴ በሕይወታችን ከሚገጥመን ፍቅርና ጠብ ብለን ባጭሩ የተራነው ነገር ከነዘርፉ በሁለቱም ወገን ለመነሻ ሰበብና ምክንያት አለው። እነዚህም ሰበቦችና ምክንያቶች በትዳርም በሥራም ላይ ያለን ሁሉ ሳናውቃቸው አንቀርም። ለጊዜው እንኳ ብንዘነጋቸው በሕይወታችን ጊዜ ሁሉ በየምክንያቱ እንደምናገኛቸው የታወቀ ነው። እነርሱንም ለመንሻ ይጠቅማል ብዬ ከጻፍሁት «የበላይና የበታች» ብዬ አርእስት ከሰጠሁት ከዚህ ቀጥሎ ካለው ምዕራፍ ወደ ፊት ተከታታይ ሆነው ተጽፈዋል። እነርሱም ጨርሰው እንኳን ባይለወጡ ወደ ፊት ይሻሻሉ ይሆናል። እስኪሻሻሉ ድረስ ግን እንደ ዐቅማቸ ላለቃና ለጭፍራ ለባልና ለሚስት አብሮ የመኖርን ዘዴ እንደሚሰጡ ርግጥ ነው።

**ምዕራፍ ፳፩።**

**የበታችና የበላይ።**

በየደረጃው የበላይ ባለሥልጣን የሚባሉት እነማን መሆናቸውን የሚያውቅ የለም። ቢሆንም ላጻጻፉ መነሻ እንዲመቸን የበታች፥

ለበላዩ በመፈጸም የሚያገናኘውን የኑሮ ዘዴ ከመዠመራችን በፊት፥ ባገራችን ያለውን የማዕርግ ስም እናስታውሳለን።

በቤተ መንግሥት በወንድ በኩል ንጉሠ ነገሥት ንጉሥ ራስ ራስ ቢቶደድ ቢቶደድ ደጃዝማች ጸሓፌ ትእዛዝ ሊጋባ ብላቴን ጌታ ብላታ ፊታውራሪ፥ በጅሮንድ፣ ቀኛዝማች ግራዝማች፥ ሻቃ ሻለቃ፥ ባሻ….። በሴት ክፍል እቴጌ ልዕልት ወይዘሮ፥……. ከመባላቸው በቀር የማዕርግ የመጠሪያ ስም የለም። በቤተ ክህነት ሊቀ ጳጳስ ጳጳስ፣ ዕጨጌ ቆሞስ፥ ሊቀ ካህን መልአከ ብርሃን ሊቀ ሊቃውንት ሊቀ ሥልጣናት፥…… ይባላሉ። እነዚህ ሁሉ ግማሾቹ በዘር ግማሾቹ ባገልግሎት ከፍ ያሉ ስለ ሆኑ የበላይ ትልቅ ሰዎች አድርገን ባነጋገርም ባጻጻፍም በሰላምታም የማናከብራቸው ናቸው። ደግሞ የዘር ትልቅነት ሳይኖረው በቤተ መንግሥትና በቤተ ክህነትም ሥልጣን እንደ ሌለው እያወቅን ራሱ በፈጸመው በግል ሥራው በስሕፈት በሥዕል በጥብቅና በግብርና በንግድ ሳይቀር የታወቀውን ሰው ግማሹን ደግሞ በጠባዩና ባካሄዱ የጽድቅና የቁም ነገር ሥራ እየሠራ ያሳየንን እንደ ትልቃድርገን እንቄጥረዋለን። የቀረውን ደግሞ በዝምድና ደንብ እንደ አባት እንደ እናት እንደ አጎት እንደ አክሥት እንደ አማት ያሉትን የምናከብርበት መንገድ አለን።

ነገር ግን ከነዚህ ሁሉ አብልጠን በግድም በውድም የምንፈራውና የምናከብረው በቀጥታ በላያችን የገዥነት ሥልታን ያለውንና የቀጥታ አለቃችን የሆነውን ነው። መጪው ዕድላችን በእግዚአብሔር እጅ መሆኑን ያለ እግዚአብሔር ፈቃድ ሰው በምድር አንዳች ነገር ሊወስድ አለመቻሉ ጌታችን ባፉ ተናግሮ በወንጌል ከተጻፈው ላይ አንብበናል። ቢሆንም በዚህ ቃል ልባችን ተማምኖ በጸጥታ ለመኖርና ዕረፍት ለማግኘት የሰናፍጭ ቅንጣት ያኽል ሃይማኖት አጥቶ ይኖራል። ስለዚህ ገዣችን የሆነው ባለሥልጣን በቅርብ ሊጐዳንና ሊጠቅመን ሊጥለንና ሊያነሣን የሚችል መሆኑን በመገመት በክብር በሙያ በትልቅነት ከርሱ ከሚበልጡት ሰዎች አብልጠን እንድንፈራውና እንዳንከብረው የዕለት ጥቅማችንና የዕለት ጕዳታችን ያስገድደናል። በላያችን ሥልጣን ከሌለው ከውጭ አገር ንጉሥ ጋራ ተዛንተን የምንጫወትወን ያገር ተወላጅ ከሆነው አለቃችን ጋራ ለማድረግ ልባችን ጕልበት ይጐድለዋል። እንደምንም ብለን በሙሉ ልብ ተዛንተን ለመጫወት እንኳን ብንፈትን ጨዋታችንን ዠምረውን ሳንቸርስ በላያችን ሊያድረግብንና ሊያድርግልን የሚችለው ሥልጣኑ ባሳባችን ላይ እየተጋረደ ከሚዛናችን ደፋ ቀና እያደረገን ያደናግረናል። በዚህም ላይ ትልቁ ሰው ወዶ ካልቀዘቀዘና ካልተዛና በቀር ባነጋገሩም ባስተያየቱም ገርምሞ አናጋሪውን ጭፍራ ማስደንበርና ማስፈራራት ያለቃ ሁሉ ልማዱ ነው። ይሁን እንጂ ስሚው ጭፍራ «የክፉ አሳቢነት የሰነፍና ያሳበ ውሱንነትን የመንፈሳዊነት ጠባይ» ያለው የሆነ እንደ ሆነ ወይም ብዙ ነገር በማየትና በመማር ሰውነቱ የበሰለ እንደ ሆነ ከድንጋጤና ከመርበድበድ ሊወሰን አለዚያም መጥኖ ሊያደርገው ይችላል። በነዚህ በመጨረሻዎቹ ጠባዮች ውስጥ «ፍልስፍና» የተባለው ጠባይ በጠባያቸው ባንድ ወገን ታዝሎ ስለሚገኝ ሁሉን ነገር እንደሚለወጥ እንደሚያልፍ በመመልከት ምኞትን ክብርን ለመናቅም አሳብ ያቀርብላቸዋል። እዚህ ላይ ስንደርስ ትልቁ እስክድንር «ምን እንዳደርግልኽ ትወዳለኽ» ብሎ እተኛበት እብርሜል በር አፍ ድረስ ሄዶ ቆሞ ፈላስፋውን ዲዎጋንን ቢጠይቀው «ፀሓይዋን ብቻ እንዳትከልለኝ እለምንኻለሁ» ብሎ የመለሰለት ትዝ ይለናል። ስለዚህ ፍልስፍና የሹመትን የክብር የሥልጣንን የጥቅምን ምኞት ሁሉ ከልብ ያጠፋል። ምኞትም ከጠፋ ሰው እይማንም ባሪያ የማንም ተገዥ ሊሆን አይችልም። በማናቸውም ኅያላን ባለስልጣን ዘንድ ቢቆምም መርበድበድና መፍራት አይታይበትም።

ነገር ግን የዚህ ጠባይ በሰው ልጅ ላይ ቢያድርም የሚፈጸመው ባንድ ወገን ጠባዩ እየመራ ቢሆንም በሌላው ወገን ነጠላ (ጠልጣላ) በሆነው ሰው ነው። ግዴለሽነትን ሊያሳይ የማይችለው የቀረውና ብዙው ሕዝብ ግን የግድ ተጋብቶ በትዳር መኖር ለትዳሩም የግድ ሥራ መያዝ በሥራውም ደረጃ ለማግኘት የበላዩን ባለሥልጣን ተለማምጦ አክብሮ መኖር አለበት። አለቅዮው ጋራ በፍርሀት በአክብሮት እየተለማመጠ በሚኖርበት ጊዜ ወዳጀነቱንና ባለሟልነቱንም ለማግኘት መጣጣር አለበት። ለዚህ ጥረት ብዙ የኑሮ ዘዴ በሥራ በንግግር መግለጽ አለበት። ባገራችን የቀድሞ ጭፍራ የበላዩን ደስ ለማሰኘት በደጅ ጥናትና በሰላምታ የሚፍጸመው ሁናቴ ልዩ ልዩ ነበር። ሲገናኘው እንደ አለቃና እንደ ጭፍራው እንደ ግንኙነታቸውም የጊዜ ደረጃ ጫማ የሚስም በሩቁ ብቻ አቀርቅሮ ወይም ጐንበስ ብሎ እጅ የሚነሣ የባሰበት ደግሞ መሬት የሚስም አለ። ደብዳቤና ማመልከቻ ሲጽፍ ደግሞ «ኅበ ክቡር ወልዑል ጌታዬ፥…… መፍቀሬ እግዚአብሔር ወሰብእ በአማን ወልዱ ለማርቆስ ወንጌላዊ…… ይልና ከዚያ ደግሞ መድኅኔ ዓለም ጤና ይስጥልኝ ብዬ ፲ ፲ ጊዜ እጅ ነሥቼ ጫማ /መሬት እስማለሁ» እያለ ከጕዳዩ በፊት የምስጋናውና የሰላምታው የሙገሳው አርእስት ግማሽ ገጽ እስኪፈጅ ድረስ ይጽፍለት ነበር። ዛሬ ለመሳፍንት ብቻ የተሰጠው የልዑልነት ለጳጳሳት የተወሰነው የብፁዕነት ለሚኒስትሮች የተሰጠው የክቡርነት ቅጽል ቀድሞ (አሁንም ጥቂቶቹ) ማንም ሰው ለፈለገው ሰው ጕዳይን እንዲፈጽምለት ይጽፍለት ነበር። ብዙ ዘመድ እያለው «ያለርስዎና ያለመድኅኔ ዓለም ምንም ዘመድ የለኝም» የሚለውም ይበዛ ነበር። ከዚህም በቀር የቀድሞና የዛሬም ጭፍሮች በሥራቸው በሹመታቸው ለመኖር ወይም ካሉበት ደረጃ ከፍ ለማለት የሚያደርጉት አንዳንድ ዘዴ አለ። ይኸውም ቢቻል የበላይን ልጅ የሚያደርጉት አንዳንድ ዘዴ አለ። ይኸውም ቢቻል የበላይን ልጅ ባይቻል ከቤተ ዘመዱ ውስጥ ማግባት በክርስትና በጡት ልጅ ባይቻል ከቤተ ዘምዱ ውስጥ ማግባት በክርስትና በጡት አባትነት መዛመድ የበላይ ባለሥልጣን ከቤቱ ወደ ቢሮ ከቢሮ ወደ ቤቱ ሲመላለስ እጅ እየነሡ (ግንባር እያስወጉ) ጠጋ ጠጋ እያሉ መከታተል ማጀብ ወደ ቢሮ ከሥራ ሰዓት ቀደም ብሎ መግባት ወይም ቄየት ብሎ መውጣት በማናቸውም ለበላይና ላለቃ በሥራ ላይ ትጋትን ለርሱም በተለይ ታማኝነትንና ታዛዥነትን ወገንነትን በሥራም በንግግርም መግለጽ ነው። ዛሬም ቢሆን ይኸንኑ ዘዴ አድር ባዮች አበርክተው ያሳብ ሰዎችና የተማሩ ወጣቶች መጥነው ይዘውታል እንጂ ልማዱ አልቀረም። ወደ ፊትም የቀነሳል እንጂ ፈጽሞ ሊቀር አይችልም።

በዛሬው ጊዜ ደግሞ በቀድሞው ላይ ተጨማሪ ሆነው የበታች ለበላዩ የሚፈጽማቸውና ፈጽሞም የተጠቀመባቸው ልዩ ልዩ ዘዴዎች አሉ። እነሱም ምንም ከዚህ ቀደም የታወቁ ቢሆኑ እንደ ምክር አድርጌ የበታች የሆነ ሁሉ እንዲጠቀምባቸው ሰብስቤአለሁ። የበታችና የበላይ ማለት አንድ ተርታ ጸሓፊና የጸሓፊ አለቃ አንድ ተራ ወታደር ያ፶ አለቃ ማለት ብቻ አይደደለም። ነገር ግን ፩ ሚኒስትር ወይም ጠቅላይ ሚኒስትር ለንጉሠ ነገሥቱ አንድ ዋና ዲሬክተር ለሚኒስትሩ አንድ ያውራጃ ገዥ ለጠቅላይ ገዥው የበታቹ ነውና በወታደርም ባስተዳደርም በየደረጃ የሚገኘው የበታች እነዚህን ምክሮች በቅርብ በመመልከትና በማስታወስ ሳይጠቀምባቸው አይቀርም በማለት ከዚህ ቀጥሎ ባለው ምዕራፍ ዘርዝሬአለሁ።

**ምዕራፍ ፳፪።**

**የበታች ለበላዩ የሚፈጽመው።**

፩ኛ - በሥራ ጓደኘንት ካለቃኽ ጋራ በምትኖርበት ጊዜ በስራም ባነጋገርም አለበትም እሌለበትም ቢኖርኽም ባይኖርኽም ከርሱ በላይ ችሎት እንዳለኽ አታሰማ። አሳብ ላሳብ በምትለዋወጡበት ጊዜ የተሳሳተ ቢመስልኽ ትሕትና ባለበት አነጋገር ስሕተቱን ሳትደጋግም አንድ ጊዜ ለብቻው ግለጽለት። ስትነግረውም «ላስታውስኽ ብዬ ነው አንጂ እንደዚህ ያለው ነገር ካንተ ዕውቀት ይሰወራል ብዬ አይደለም» የሚል ቃል ብትጨምርበት ያኗኗር ዘዴ ትጨምራለኽ» ነገር ግን እውነትም ቢሆን ቅሉ አፍኽን ሞልተኽ «ተሳስተኻል» ያልኸው እንደ ሆነ የልቡን ክብር ታቈስለውና እንዲጠላኽ ታደርጋለኽ እንጂ ከስሕተቱ ልትመልሰው አትችልም። ለጊዜው ከርሱ ተሰውሮ ላንተ ተገልጾ በታይኽ ዕውቀት ዐዋቂና ብልኅ አድርጎ መቍተር አይሆንለትም። ማንም ሰው እንኳን አለቃውን ጓደኛውንም ቢሆን በዘዴ ሳይሆን በክርክር ብዛት «አዎን» ማሰኘትና ማሳመን አይችልም። እንዲያውም የክርክር ብዛት ደንበኛ ጠብን ያስከትላል።

**\*\*\*\***

፪ኛ - የሥራ ወይም የግል ጕዳይኽን ለማስፈጸም አለቃኽን ዘለኽ ወደ ርሱ በላይ አትሂድ ለቅነንት ጕዳይ እንኳን ብትሄድ እሱን በመዝለልኽ ክብሩን እንደ ቀነስኽበት ከማሰቡ በላይ በጠባዩ ሥጉና ጠርጣሪ ሰው እንደ ሆነ እሱን ለመክሰስና ለመወንጀል የሄድኽ ሊመስለው ይችላል። እያደርም እምነት አድሮበት አንተን ለመጣል ጊዜና ምክንያት ይጠብቃል።

ነገር ግን የራስ መውደድ ወይም ያሳበ ጠባብነት ጠባይ ያልበረከተበት ሥጉና ተጠራጣሪ ሳይሆን በራሱና በሥራው የሚኰራ አለቃ እንደ ሆነ በሥራ ብዛት ምክንያት ወይም የሥራን እርምጃ ለማቃናት ሲል ባሳበ ሰፊነት አልፈኸው ከርሱ በላይ ወደ ሆነው ባለሥልጣን እንድትተዋወቅና በሥራ እንድትላመድ እርሱ ራሱ ይፈቅድልኻል። በዚያ ጊዜ ከሱ በላይ ጋራ በመትዋወቅኽና ፊትኽ ፊትና ሞገስ በማግኘትኽ የልብ ልብ በቅቶኽ እሱን መልሰኽ ከመናቅ ተጠንቀቅ። በትምክሕትና በኵራትም እንዳትያዝ ሰውነትኽን ግዛው። እርሱ ካንተ በፊት የዋንዮውን ጠባይና ዐመል ያውቃል። እንደ ገናም አንተን ለማራቅ ጥበብና ብልኅት አያጣምና፤ ሊያርቅኽና ሊጥልኽ በቻለ ጊዜ እርሱ ይሥቅብኻል አንተም ታፍራለኽ። እርሱም ከጠላኽ በኋላ ምንም የሥራ ችሎታኽን ብታሳይና ብትጥር ያለፈውንም አገልግሎትኽን ደጋግመኽ ብታወራ ወሬኽም ችሎታኽና ጥረትኽም ከንቱ ይሆናል።

**\*\*\*\***

፫ኛ - የሥራም የግልም ደብዳቤና ማመልከቻ ስትጽፍለት ለነገሥታት ለመሳፍንት የሚሰጠውን አድራሻ ለማይገባው በመስጠት ሳታቃውስ እንደ ሰውዮው ደረጃ በአርእስቱ ለክብሩ ጌታዬ…… ወይም ለክቡር ብቻ…… በግርጌው የክቡርነትዎ ታዛዥና አገልጋይ ወይም ታዛዥ አገልጋይዎ የሚል የትሕትና ቃል አታስቀር። ዛሬ «ለክቡር ጌታዬ ወይም አጋልጋይዎ» የሚል ቃል ጽፌ ነገ ዛሬ ምናልባት ትልቅ ሰው የሆንሁ እንደ ሆነ የጻፍኩት ምስክር ሆኖ ሲያዋርደኝ ይኖራል ብለኽ አታስብ። እግዚአብሔር የእውነት አድርጎት አንተ በከበርኽ ጊዜ እርሱም ሌሎችም እንደዚሁ አንተ ያለፍኸን የአክብሮት ጐዳና አልፈው የፈጸምኸውን የትሕትና ተግባር ለመፈጸም የሚገደዱበት ምክንያት ብዙ ነው። በትንሽ ደረጃ ቄይቶ በኋላ ትልቅ ሰው በመሆንም አጥብቆ ያስከብራል፤ ሰውንም ሲያከብሩ ቈየቶ በኋላ መከበር አያዋርድም። ማዘንም የሚፈልግ መታዘዝን ይወቅ ተብሏል። እኛም ደግሞ ላሁኑ አሳባችን እንደሚስማማ «መከበርን የሚፈልግ ማክበርን ይወቅ» ለማለት እንችላለን።

ማክበርም ሲባል የበለሥልጣኑን እውነተኛ ሥራውንና ያለበትንም የሥራ ደረጃ ጠብቆ ነው እንጂ እንደ አድር ባይ ማናቸውንም ጊዜ ያነሣውን ወይም ባለሥልጣኑን ሁሉ ለማክበርና ለማደሰት እያልን ከመጠኑ አሳልፈን ያለሥራው ያለ ደረጃው ምስጋናና ከንቱ ውዳሴ ያበዛን እንደ ሆነ ከመጥቀሙ ይልቅ እኛን መልሶ በቀላማጀንትና ባወዳሽነት ሊያስገምተንና ሊጐዳን ይችላል። ለተመስጋኙም ምስጋናው እንደ ስድብ ሊቄጠርበት ይችላል።

**\*\*\***

፬ኛ - የሥራ ሥሥት የሌለው አለቃ ሆኖ ካላገደኽ በቀር እርሱ ሊሠራ የሚገባውን የኅላፊነት ሥራ ስለ እርሱ አነ እየሠራኽ ቀንበር አቅልልለት። ቢሆንም የምትሠራውን ሁሉ በርሱ ስም እንደ አደረግኸው ለርሱም ለሰሚም ከመግለጽ አትቦዝን።በሥራም ባነጋገርም የርሱን ስምና ክብር ሥልጣኑንም አስቀድሞ። በዚያ ጊዜ እንደ ሥራ አለቃ ሳይሆን እንደ ወላጅ አባት የዕድሜ እኩያህም እንደ እንደ ሆነ እንደ ወንድም፣……. ይመለከትኻል። ባለበት ጊዜ ሁሉ የሥራ ደረጃ እንድታገኝ ይጥርልኻል ካለበትም ስፍራ ወደ ሌላ በሚዛወርበት ጊዜ ሌላ ከውጭ ሳይመጣ በሥልጣኑ አንተ እንድትተካ ሳትሰማና ተስፋ ሳታደርግ እርሱ ከበላይ ባለስልጣን ጨርሶልኽ ይገኛል። በሄደበትም ወዳጅኽና ጠባቂኽ ስላንተ ችሎታና ታማኝነት ተከራካሪና መስካሪ ሆኖ ይቀራል። ከሌላ ጋራ እንኳን መስማማት ባይሆንልኽ ሁል ጊዜ እርሱ ባለበት ክፍል አለኝታ አታጣም።

**\*\*\*\***

፭ኛ - አለቃኽ በጨዋታ በግብዣ ቢያስጠጋኽና ባነጋገሩም እንደ ጓደኛ ቢያደርግኽ ፍቅሩን ለውርደት አድርገኽ በልብኽ ንቀትን አታሳድርበት። በወደድኽና ጓደኛ ባደረገኽ መጠን አንተም ፍቅርኽንና ወዳጀነትኽን አጽናለት እንጂ አትቀናጣ። እርሱም በጥብቅ ካላስገደደኽ በቀር «አንቱ» ትለው የነበረውን አለበትም እሌለብትም «አንተ» እያልኽ ደፍረኽ ለደፋር አትስጠው። ትልቅን ሰው ለብቻም በብዙ ሰው መካከልም አንተ ሲሉ መገኘት ክብር የሚሰጥ አይመስለኝም። ክብር ወደ ራስ የሚመጣበት አውራ መንገዱ ያው በራስ ሥራና ጠባይ ነው እንጂ ከትልቅ ሰው ጓደኛ በመሆንና ትልቁን ሰው አንተ በማለት አይደለም።

ነገር ግን በጣም የተቀናጣኽና የደፈርኸው እንደ ሆነ እንደሚቀየም ተቀይሞም ካንተ ለመለያየትና ለመገላገል እንደሚፈልግ እንደዚሁ በጣም የፈራኸውና የተሽቄጠቈጥኽ እንደ ሆነ ባለፈ ባገደመ ቍጥር ብድግ ቍጭ ደፋ ቀና እያልኽ ሳይፈልግኽም በየሄደበት ቍጥር እየተከታተልኽ የአክብሮት ሥርዐትና ሰላምታ ከመጠን አሳልፈኽ ያበዛኽበት እንደ ሆነ ሰውነቱን ታሰቅቀዋለኽ። በፍቅር ዐይን አንተንም በመፈለግ ፈንታ ሳያይኽ እንዲሸሽ ወይም አንገቱን ጠምዝዞ እንዲያልፍኽ ታደርገዋለኽ። በዚህ ዐይነት ወደ ፊትም ስትቀጥል ትዕግሥቱን ትጨርስበትና አንዳንድ እብድ ልታስቈጣው ትችላለኽ።

ስለዚህ ባስጠጋኽ መጠን የፍቅሩን የክብሩን ደረጃ ከፊቱና ካነጋገሩ እየገመትኽ ክብሩንም ሳትነካ ከንቱ ውዳሴንም ሳታበዛ ተዛንተኽ ልታጫውታቸው ይገባል። ብልጫው በሹመት በሥልጣን እንጂ በዘር በነገድ በፍጥረት ያው ቤተ ዘመድኽ የሆነው ሰው መሆኑን እያሰብኽ በረጋ ልብ ጸጥ ባለ መንፈስ አነጋግረው። በንግግራችሁም ጊዜ አብዛኛውን ቢቻል ስለ ሌላ ባይቻል ስለ ራሱ ጕዳይ አነጋግረው እንጂ ራሳቸውን ወዳጅጆች የሆኑ ሰዎች እንደሚያደርጉት «እኔ፥ የኔ፥ ለኔ፥ እኔ ብሆን እኔ ግን…… እያልኽ የምትከበርበት የመሰለኽን የራስኽን ጕዳይ እየደጋገምኽ በማነጋገር አታሰልቸው አብዛኛ ጊዜ የራስን ክብር ደጋግሞ መናገር በማስከበር ፈንታ ሊያስንቅና ሊያስገምት ይችላል።

፮ኛ - በዚህ ዓለምና እንደዚሁም ባገራችን አንድ ነገር አስቸግሮ ይኖራል፥ ይኸውም አንዳንድ እይበላዮች ካንድ ጓደኛቸው የተጣሉ እንደ ሆነ የሥራ ጓደኛቸውንና ወዳጃቸው ሁሉ ከነርሱ ጋራ ሆኖ ባለጋራቸውን እንዲያኰርፍላቸው ከነርሱም ጋራ ተሰልፎ ባለጋራቸውን እንዲያጠቃላቸው ይፈልጋሉ። ይኸውም እነሱ ሳይፈልጉት እንደ ሌላው ጠባይ ሁሉ በግድ በራሳቸው ያደረባቸው የሰው ዐመል መሆኑን ልናውቀው ይገባል።

ስለዚህ ካለቃኽ ባለጋራ ጋራ አብዛኛ ጊዜ ግንኙነት አታድርግ ቀድሞ ወዳጅኽ የነበረ ሆኖ አሁን ካለቃኽ በመጣላቱ መለየት እንኳን ኅሊናኽ የማይቀበለው ቢሆን የወዳጅነት ግንኙነትኽን መቄጠብ ይሻላል። ስለምን አለቃኽ ከባለጋራው ጋራ ብዙ ጊዜ ባየኽና ግንኙነታችሁንም በሰማ ቍጥር ተባብሮ ሊያጠፉኝ ይሆናል የሚል ግንጋኔ ያድርበትና አንተን ለመቃወም ይዠምራል። ስለዚህ ቢቻል ያለቅያሜ መለየት ባይቻል ብዙ ጊዜ ከመገናኘት ከመቄጠብ በቀር ሌላ ምን ዘዴ ማግኘት ይቻላል?።

ይሁን እንጂ እንደዚህ ያለውን መፈጸም አድር ባዮች ደስ ሲላቸው አሳበ ግትሮች በዚህ ዐይነት አለቃቸውን ለማስደሰት ከወዳጃቸው መለየትም መቄጠብም ይቸግራቸዋል። መዘዙን ከቻሉ አሳቡ ክፉ አልነበረም። ላለቃና ለእንጀራ ሲሉ ከቄዩ ወዳጅ ጋራ መለየትም በዝቅተኛነት ማስገመቱ አይቀርም። ነገር ግን በግንኙነታቸው ጊዜ ያለቅዮውን ስምና ጕዳይ ሳያነሡ በሌላ ጕዳይ ብቻ እየተነጋገሩ መለያየት ሐቀኝነትን ያሳያል፤ አለቅዮውም በግንጋኔ ግንኙነትን ብቻ በማየት በጭፍራው ላይ ጕዳት ቢያደርግ በመጨረሻ ሲረዳው ራሱ በኅሊናው ሊወቀሥና ሊያዝንበት ይችላል። ይሁን እንጂ እንደ አድር ባዮችም የክዳት መለየት እንዳሳበ ግትሮችም ደርቆ መለጠፍ ሳይሆን መካከለኛ ዘዴ መፍጠር ይሻል ይሆናል።

**\*\*\*\***

፯ኛ - እርሱ ላንተ የበላይ አለቃ እንደ ሆነ በርሱ ላይ ደግሞ የበላይ ወቃሽ የበላይ አለቃ እንዳለበት አስብ። ስለዚህ ስሕተት ሠርተኽ በገሠጸኽ ጊዜ ፈጥነኽ ይቅርታ ጠይቀው እንጂ ለማስተአብበል አትጣጣር። ለግሣጼውም ግሣጼ ለመመለስ አትድፈር። ስሕተት ሳትሠራ ሊቄጣህም በሞከረ ጊዜ ስሕተት አለመሆኑን በትሕትና እንዲረዳ አድርገው እንጂ ምንም ስሕተት እንደሌለብኽ ተማምነኽ ሥራዬም አይደል በሚልና ወይም ይኸን በመሳሰለ በቍጣ ቃላ ትመልስለት፤ የመለስኽለት እንደ ሆነ የለቱ ለት እንኳ በንጽሕናኽ ብታመልጥ አከታትሎ ሌላ ጥፋት ሊያገኝብኽ ባገኘም ጊዜ ሊጨክንብኽ ይችላል። ጥፋቱ ካንተም ወይም ከርሱ ወገን ቢሆን በተቄጣኽ ጊዜ መልሰኽ ስትቄጣ ሊጣላኽ ነው። ስትጣሉም በክፉ መፈላለግ ሊመጣ ነው። በዚያ ጊዜ ጨርሶ የሚለያችሁ ነገር እስኪመጣ ድረስ ሁለታችሁም በጥርጣሬና በሥጋት ትኖራላችሁ። በቤትም በውጭም ቀንም ሌትም ልባችሁ ዕረፍትና ሰላም አያገኝም። በየመንገዱ ስሙንም ብታጠፋው ኅጢአቱንም ላገኘኸው ሁሉ ብታወራ ለሁለታችሁም ጠቡ ይብሳል እንጂ እሱ ወድቆ አንተ መቆም አትችልም። እንዲያውም ለመጠፋፋት በምትፈላለጉበት ጊዜ ካንተ ይልቅ የበላይ ለሆነው ለርሱ የማጥፊያ መንገድና ምክንያት ይገኝለታል። ስለዚህ በምክንያትም ያለ ምክንያትም ቢገሥጽኽና መቀመጫም ቢጥልብኽ በፈገግታ እሺ ብለኽ ተቀበለው። የላም አባራሪ ካልሆነ በቀር ወዲያው ከቍጣው ተመልሶ ይጸጸታል። ጠርቶ ይቅርታ ሊጠይቅኽም ይችላል። ያን ጊዜ የነገሩ ሐተታ ሁሉ ባንድ ሰዓት ውስጥ ይበርድና ባጭር ጊዜ ያሳየኸው ትዕግሥት ለወደፊት ለረዥም ጊዜ ዕረፍትና ሰላም ያተርፍልኻል። የለሰለሰች መላስ ጠብን ታበርዳለች ሲል ሰሎሞን የጻፈው በትዕግሥታችሁ ነፍሳችሁን ትገዛላችሁ ሲል ጌታችን የተናገረው ትርጕሙ ከዚህ የተለየ አይደለም።

**\*\*\*\***

፰ኛ - አንተ ሳታውቅ ባልሠራኸው ሥራ አንዱ ካለቃኽ ጋራ አጣልቶኽ ሲገኝ መግቢያ ፈለገኽ አሰቱን በውነት አስተባብል እንጂ በግንጋኔ ወይም ተስፋ በመቍረጥ ሰውነትኽን ያሸፈትኸው እንደ ሆነ በዚህ ይዘታኽ ባለጋራኽ ይበልጡን ይጠቀምበታል። ስለዚህ አይወደኝም ይጐዳኛል ብለኽ የጠረጠርኸውን ሰውና አለቃኽንም ቢሆን የመስማሚያ ዘዴ ደጋግመኽ አሳይተኽ ሳይሳካልኽ የቀረ እንደ ሆነ የቀጥታ አለቃኽ ባንተ ላይ ያለውን ጥላቻ ለለይኛው አለቃኽ አስቀድሞ ስትገልጽ ትልቅ የመከላከያ ምሽግ እንደ ሠራኽ ይቄጠራል።

**\*\*\*\***

፱ኛ - ያለቃኽ ጠባይ መርምር ለመመርመርና ለመምረጥ ያለፉት ምዕራፎች ሳይረዱኽ አይቀሩም። ከተረዳኸውም በኋላ እንደ ዐመሉ አስታመው። ያዘነበትንና የተደሰበትን ጊዜ ሥራ የሚናፍቅበትንና የሚሰለችበትን ወቅት ለይተኽ ዕወቅ። ኅላፊነት የሚያመጣ ካልሆነ ወይም እርሱ ካላዘዘኽ በቀር ሥራ በሰለቸበትና ባዘነበት ሰዓት የሥራ ጕዳይ የያዙ ወረቀቶችና ዶሴዮዎች በፊቱ አታቅርብለት። ሰው ባዘነበትና በሰለቸው ሰዓት ባሳቡ የሚናፍቀውን የልብና የግል ወዳጁን ካልሆነ በቀር ሰውንም ወረቀትንም ባይኑ ማየት ይጠላል።

**\*\*\*\***

፲ኛ - አለቃኽ በቢሮ ከእንግዳ ወይም ከቤተ ሰቡ ጋራ ሆኖ የግልም የሥራ ጕዳይም በሚነጋገርበት ሰዓት በቢሮ ሠራተኝነትኽ ወይም በባለሟልነትኽ ተመክተኽ፤ የቢሮውን በር እየበረገድኽ ዘለኽ አትግባ። እየደጋገምኽ በመግባትም ንግግሩን አታቋርጠው በዚህ ቅርታ ሊገባው ይችላል። ቅርታውም ሲበረክት መጠላት ያስከትላል።

በዚህ ፈንታ የሥራ ጕዳዮችን አጠራቅመኽ ፩ ጊዜ ብቻ በሚችልበት ሰዓት እየተገናኘኽ በረዥም ሰዓት ብዙዎቹን ጕዳዮች ስትፈጽም ይናፍቅኻል እንጂ አይሰለችኽም።

ወረቀቶቹንም ስታቀርብለት ጕዳዮቹን በደንብ አጥንተውኽ መልስ የሚያስፈልጋቸውንም አስቀድመኽ አዘጋጅተኽ ብታቀርብለት ድካም ቀነስኽለት ማለት ነውና በሥራ ጓደኝነትኽ ይደሰታል። አሳቡን አስቀድመኽ ሳታጠናው ወይም መልሱን ሳታዘጋጅ ደረቁን ደብዳቤ ስታቀርብለትና ላቀረብኽው ጕዳይ ራስኽ እንግዳ ሆነኽ በማናቸውም ጊዜ የርሱን አሳብ ብቻ ጠያቂ ስትሆን ወይም እዚያው እፊቱ ለማንበብና ለመረዳት ስትሞክር ባንድ ወገን የሥራ ችሎታና ልማድ እንደሌለኽ በሌላው፥ ወገን ደግሞ ሰነፎች እንደሚያደርጉት ሥራውን ሁሉ ባለቃኽ ላይ ለመወዘፍ እንዳሳብኽ ያሳያል።

**\*\*\*\***

፲፩ኛ - የበላይ አለቃኽ ቢጠራኽ ወይም ቢያስጠራኽ እኮሚሲዮን ላይ ነኝ ሰው አነጋግራለሁ የዠመርሁት ሥራ አለና አጠናቅቄ እመጣለሁ፥…… የሚል መስል ስትሰጥ የንቀት የዳተኝነትን እንዲያውም የተጋፊነትን መንፈስ ያሳያል። በተጠራኽ ጊዜ የያዝኸውን ርግፍ አድረገኽ በቶሎ ወደ አለቃኽ ሄደኽ በፊቱ መደቀን ፍጹም ታዛዥነትን ያመለክታልና ከመዠመሪያው ይልቅ የሁለተኛውን አሳብ ልትወስድ ይገባል።

ነገር ግን በሥርዐት ልትቀበለው የሚገባኽ ሰው ለምሳሌ ለውጭ አገር ሰውና ይልቁንም የዲፕሎማሲ ክፍል ለሆነው ሰው ቀጠሮ በሰጠኽበት ወይም ተቀብለኽ በምታነጋግርበት ሰዓት ከበላይ ጥሪ ቢመጣብኽ በስልክ ወይም ለመላክተኛው ይኽንኑ አስተዛዝነኽ በማማከር መንገድ ግለጥለት እንጂ፣ ቀጠሮውን አስታጕለኽ ወይም እንግዳውን ብቻውን በቢሮኽ ጥለኽ ተጠርቻለሁ ብለኽ አትሂድ። ይህ ሰዓት በግድ ለዚህ እንግዳ የተሰጠ ስለ ሆነ ያንተ መጠራት እምብዛም ጕዳዩ አይደለምና ሥርዐት የሚያከብር አድርጎ ይታዘብኻል።

**\*\*\*\***

፲፪ኛ - አለቃኽ ወደ ቢሮኽ የመጣ እንደ ሆነ ተቀምጠኽ አታነጋግረው እንደ መጣ ተነሥተኽ እስኪሄድ ድረስ ቆመኽ ትእዛዝም ቢሆን ጨዋታም ቢሆን ስማው። አንዳንድ አለቃ ከሥራኽ ላይ አትነሣ፥ ስትነሣ፥ እቄጣለሁ የሚልበት ጊዜ አለ፤ ይኸውም ከልብ ከሆነ ተቀምጠኽ ፈቃድ መፈጸም ያው ታዛዥነት መሆኑ ነው። ከዚህም ሌላ የበላይና የበታች አብሮ በመቄየት በመጫወት በመላመድ እንደ ወንድም እንደ ጓደኛ የሚተያዩበት ጊዜና ስፍራ አለ፤ ከዚህም የተነሣ አለቃ ወደ ቢሮ ሲመጣ መነሣት የማያስፈልግ ሆኖ ሲገኝ የጊዜውንም የስፍራውንም መጠን የጓደኝነቱንም ደረጃ መዝኖ መሥራት ለብልኅ ጭፍራ አይሳነው። እስከዚያ ግን በመዠመሪያው መሥመሮች ያሉት የትሕትና ተግባሮች ቢፈስሙ አብሮ ለመርኖር ይጠቅማሉ። እሱም ቢሮ አንተ በሄድኽ ጊዜ ተቀመጥ ብሎ ሳያዝ መቀመጥ አይገባም።

**\*\*\*\***

፲፫ኛ - ካለቃኽ ጋራ በምትሠራበት ጊዜ በእምነትና በቅንነት የሥራ ጓደኝነትኽን በመግለጽ ፈንታ ሁል ጊዜ ሥራትና ኀላፊነትን፥ የመፍራትና የመጠራጠር መልክ አታሳይ። በማናቸውም ጊዜ አለቃኽ የሚወቀሥበትን አንተ ከኅላፊነት የምትሾልክበትን መንገድ አታብጅ። እንደዚሁ አብራችሁም ተነጥላችሁም በሠራችሁት ሥራ ከበላይ ወቀሣ ቢደርስ የታላቅ ክሕደትና የሕይወት ጕዳይ ካልሆነ በቀር «እኔ ምን ላድርግ በቃልም በጽሕፈት ደጋግሜ አስታወቄአለሁ በነገሩም የለሁበትም፥……..» በማለት እየደጋገምኽ በመናገር አለቃኽን አታጋልጥ።

ምንም እንኳን አንተ እጅኽን ባላገባኽበት ጥፋት ተግሣጽ ቅጣት ለመካፈል ንጹሑን ራስኽን ብትሰጥ አለቃኽ ልበ ሙሉና ሐቀኛ እንደ ሆነ የራሱ መሆኑን ባደባባይ ሳይናገር ዝም አይልምና፤ ውለኽ አድረኽ ነጻ መሆንኽ አይቀርም። በዚህ አያያዝኽ ግን አለቃኽ እንደ ወደደኽና እንዳደነቀኽ ይኖራል። ይሉኝታ ቢስ ሆኖ ዝም ቢልም እውነት የመጨረሻ ሥራውን ከመሥራት አይዘልቅም። አለዚያም የርሱን አያያዝ ተመልክተኽ ራስኽን ብታድን ከማጋለጥ አይቄጠርብኽም።

**\*\*\*\***

፲፬ኛ - እሳቸው አይሆንም ሲሉ እኔ ተከራክሬ አሾምኩኽ ቀለብኽን አስጨመርኩልኽ፤…… እያልክ ለባለጥሙ አትንገር። ይኸን ያደረግኽ እንደ ሆነ አንድ ረብ ከባለጥቅሙ ላይ የከጀልኽ ይመስላል፤ ወይም ራስኽን ለማስወደድና አለቃኽን ለማስጠላት፣ መፈተንኽ ነው። እንግዴህ በዚህ አያያዝኽ «የራስ መውደድ» እብሽታ እንዳለብኽ ይታውቃል። ስለዚህ ሚኒስትር እንደ ሆነ ጃንሆይ ምክትል ሚኒስትር ወይም ዋና ዲሬክተር እንደ ሆእን ሚኒስትሩ ዋና ጸሓፊ ወይም የክፍሉ ዲሬክተር እንደ ሆነ ዋናው ዲሬክተር ፈጸሙልኽ ብትል ያስመሰግናል። ወይም ባጭሩ መሥሪያ ቤቱ ችሎታኽን ተመልክቶ አደረገልኽ ብትል ያው ነው። በርግጥም ለሰው ሳይሆን ለእውነት ስትል ለማንኛውም ባለ ጥቅም ተከራክረኽ እንደ ሆነ ይኸንኑ ለባለጥቅሙ ከመግለጽ ውጠኽ ብታስቀረው ከንቱ ውዳሴ የማትፈልግ ቁም ነገረኛ በራሱ ታማኝና ኵሩ ሰው መሆንኽ ይታወቃል። በጾምኽ ጊዜ ፊትኽን ተቀባ በመጸወትኽ ጊዜ ቀኝ እጅኽ የሚያደርገውን ግራኽ አይወቅ ያለውን አምላካዊ ትእዛዝ ፈጸምኽ ማለት ነው።

ይኸ ሁሉ ምክር የማይመልስኽ ሆኖ እርሳቸው አይሆንም ሲሉ በኔ ክርክር ተሾምኽ ብለኽ ያሳመንኸው ሰውዬ የተሻረ ለት፥ አንተ እንዳሻርኸው ሊገምት ይችላልና፣ በተመሰገንኽበት መልሰኽ ልትረገምበት ትቻለልኽ። ላንተም እሾምኩኽ ቀለብኽን እስጨመርኩልኽ በማለትኽ ደስታ ደስታ ሲሰማኽ የነበረው የተሾመ መሻር ልማዱ ነውና በኋላ አሻርኩኽ ማለት አትደፍርም። ስለዚህ የማሾምን ጥቅም የማሻርንም ጕዳት ለዚያው ለሚገባው ባለሥልጣን መልቀቅ ከሁሉም ጣጣ ለመዳን ይጠቅማል።

በዚሁ ዐይነት እኔ ጕዳይኽን ዛሬውኑ እንዲያልቅልኽ አቅርቤ ነበር። እሳቸው አለመለከት አሉ እያልኽ ለውጭ ባለ ጕዳይ አትናገር ይኸውም እንደ ላይኛው የግብዝንና ሥራ ከማሳየቱ በቀር ይኸን ይሰማ አለቃኽ ሊጥልኽና ሊጐዳኽ ይችላል። ስለዚህ ለባለ ጕዳዩ የምትሰጠው መልስ ይህ ነው፤ «ዛሬ ጕዳዩን ለመፈጸም ፍጹም ፈቃድ ነበራቸው። ዳሩ ግን ትብቅ ሥራ ይዘዋልና፤ ነገ ብትመለስ ይፈጸምልኻል»።

**\*\*\*\***

፲፭ኛ አለቃኽ ተሽሮ ሌላ አዲስ አለቃ በመሥሪያ ቤትኽ የመጣ እንደ ሆነ ተሻሪውን ለተሿሚው አትማለት እንድታማለት እንኳ እርሱ ቢፈልግና ቢያግባባኽ አንተ መንገድ ብትሰጠው። እንዲያውም ስለ ቀድሞው አለቃኽ ታማኝነትና ደግነት ችሎትና ጥብቅነት ገትረኽ ተከራከር፤ ለጊዜው እንኳ ቅር ያለውና አንተንም የጠላኽ ቢመስል በኔም ቀን እንዲሁ ሳይሆን አይቀርም ሲል መልሶ ይወድኻል። እንደ «አድር ባይ» የተሾመውን ማመስገን የተሻረውን ማማት ወይም ተሿሚ የሚወደውን መውደድ የጠላውን መጥላት ተሿሚውንም ደስ ለማሰኘት የሆነ ያልሆነውን መቀላመድ ለጊዜው የሚጠቅም ይመስላል፤ ውሎ ካደረ በኋላ ግን ምንም ቢሆን ከማዋረዱ አይዘልም።

**\*\*\*\***

፲፮ኛ - ክብር የተካፈልኸውና እምነት የጣለብኽ ባለሥልጣን ወደ ውድቀት የሚስብ ሥራ ሲሠራ ስታየው የልብኽን ሳትቄጥብ ሳትፈራና ሳታፍር ምክረው እንጂ ለማደርና ለመወደድ ስትል አበጀኽ እያልክ ስሕተቱን እንዲቀጥል አታድርገው። በዚሁ ቢጣላኽና ከክብሩ ቢለይኽ አይክፋኽ፤ አለዚያም እየመከርኸውም አብረኽ ውደቅ እንጂ አድር ባዮችና የዕለት ገበያ እንደሚጠባበቁ ሰዎች የወዳጅ አለቃኽን በሌላ ቀን በዝምታ የተገዛክለትን በክፉ ቀን አትካደው።

**\*\*\*\***

፲፯ኛ - የበላይ አለቃኽ አምኖ «ባንተና በኔ ይቅር» ሲል የነገረኽ የሥራም የግልም ምሥጢራዊ ጕዳይ አንዳንድ ጊዜ ይኖራል። አንተ፥ ግን ይኸን ከመስለው ትልቅ ሰውዬ ምስጢሩን ተካፍለኽ እንደ፥ ተለያያችሁ ለጓደኞኽ ወይም ካንተ በታች ላለው ለማውራት ያምርኻል። ይኸን ከመሰለው ትልቅ ሰው ጋራ መነጋገርኽና ምስጽጢር ማወቅኽም በሌላ ሰው ሲታወቅ ክብር የሚሰጥኽ እያስመሰለ ግብዝና መሆኑንም ለጊዜው ከፊትኽ ላይ እየሰወረ በቶሎ እንድታወራ ያባብልኻል፤ ዳሩ ግን ከአፍኽ እንደ ወጣ ካንዱ ወዳንዱ በመዝመት መጨረሻውን ይህ ነገር ዞሮ እዚያው እመጣበት እበላቤቱ ዦሮ፥ ይደርሳል። በደረሰም ጊዜ ሊታዘብኽ ታዝቦም ሊጠላኽ ጠልቶም ሊጐዳኽ ነው።

ስለዚህ ምሥጢር በዓለም፣ ባይኖር መልካም ነበር። በግድ መኖሩም ካስፈልገ ከመስማት መራቅ መስማቱም የማይቀር ሲሆን ለመቋጠሩ የአፍን የከረጢት አፍ አንቆ መያዝ ያስፈልጋል።

ምስጢር ከሰውም መስማት ለሰውም መንገር አደጋ አለበት፣ በዚህ የተጠሉ የተጐዱ የወደቁ አይጠፉም። ከዚህ አደጋ ለመዳን የሚችሉት ልበ ደንዳኖች ወደዚህ አደጋ የሚገቡትም ልበ ፍንቅሎች ናቸው።

**\*\*\***

፲፰ኛ - አለቅዮው ላንተ ወዳጅኽም ጠላትኽም ቢሆን ባታማው መንገድ፥ ለመንገድ ስሙን ባታነሣ ክብሩን ባታዋርድ መልካም ነው። ነገር ግን በክፋቱ በስሕተቱ መንግሥት ለወቀሳ ለቅጣት፥ በጉባኤ ወይም በኮሚሲዮን ስለ ተሻረው አለቃኽ ጠባይና ጕድለት ለምስክርነት በጠራኽ እንደ ሆነ ወዳጄ ነበር ብለኽ አትደግፍ አይወደኝም ብለኽ ሐሰት አትመስክር። ነገር ግን ላንተም ለሰሚም ደስ የሚያሰኘውን እውነተኛ ምስክርነት ስጥ። በዚህ ጊዜ ከሰውም ይበልጥ «በሐሰት አትመስክር» ሲል ያዘዘውን የአምላክን ዳኝነት ትጠብቃለኽ። በምትሰጠው ምስክርነት አንተ ዳኛ መሆንኽን ምስክርነትኽም የፍርድ መሠረት መሆኑን አትርሳ።

**\*\*\***

፲፱ኛ - የተሻረውን አለቃኽን በማናቸውም ስፍራ ስታገኘው የቀድሞ አክብሮትኽን አታጕድል። ዛሬ ምን ሊጠቅመኝ ወይስ ምን ሊጐዳኝ ይችላል ብለኽ የተጀነንኽበት እንደ ሆነ በልቡ ይታዘብኻል። ድንገት ተመልሶ ቢሾም ወይም እሱ ወዳለበት ክፍል ለመዛወር የተገደድኽ እንደ ሆነ ሊበቀልኽ ይችላል። እንዲያውም ለጥቅምና ለጕዳት ሳይሆን ለሚገባው ሰው ሁሉ የተለመደ ትሕትና ዋጋ የሌለው አክብሮት መስጠት አክባሪውን የሚያስከብር ነው። ይኸ መንገድ ላድር ባዮችና ለተለማማጮች አስቸጋሪ መሆኑ የታወቀ ነው። ያሳብ ሰዎች ግን ተሿሚን ከማክበር ተሻሪን ማክበር ይወዳሉ። የልባቸውንም ኵራት ለተሻሪው አገግሎት ማዋል ደስ ይላቸዋል።

**\*\*\***

፳ኛ - የእግዚአብሔር መንገዱ ብዙ ነው፥ ዘወርዋራና የተመሳቀለ በመሆኑ መነሻውንም መድረሻውንም መገመትና ማወቅ አይቻልም። ምስጢሩም የማይመረመርና ጥልቅ ነው። ሲያዝኽ ሲናዘዝኽ እጅ ሲያነሣኽ ሲያጕላላኽ፥ ወይም ሲንቅኽ የነበረው አለቃኽ ባንድ አጋጣሚ ምክንያት ዕድሉ ተሰብሮ ያንተ ዕድል ግን ተቃንቶ ያንተ ጭፍራ ወደ መሆኑ የወደቀ እንደ ሆነ የእግዚአብሔርን ቸርነትና የኅይሉን ትልቅነት አስብ እንጂ በልብኽ ኵራት አታሳድር። ያለፈ ነገርም እያውጠነጠንኽ ቂም በቀል አታድርግ። ክፉ ለዋለልኽ ደግ ዋልለት ግራ ጕንጭኽን በጥፊ ለመታኽ ቀኝ ጕንጭኽን አዙረኽ ስጠው የሚለው የዛሬውን ዕድል ወዳንተ ያዞረው የአምላክ ቃል በዚያው ሰዓት ሊታወስኽ ይገባል።

**ምዕራፍ ፳፪።**

**ተሰሚነትና ተቃራኒነት። - ከፍተኛነትና ዝቅተኛነት።**

ባለፈው ምዕራፍ ጭፍራ ላለቃው ሊፈጽም የሚገባው የሚታወሰኝ ያኽል ተገልጿል። አሁን ደግሞ ወደ ፊት ባለው ምዕራፍ አለቃ ለጭፍራ ሊያደርግ የሚገባው ከመቀጠሉ በፊት ለዚሁ መያያዣ እንዲያግዝ አንዳንድ ሐተታ ይቀድማል።

አለቃና ጭፍራ ተስማምተው መኖር የሚሉትት በመካከላቸው ተስማሚነት (ሲምፓቲ) ቢኖር ነበር። ነገር ግን ይህ ለሕይወታዊ ኑሮ አስፈላጊ የሆነው ፍቅር ሁል ጊዜ በሁለቱ መካከል መገኘት አይችልም። ከዚህም ጋራ በማኅበራዊ ኑሮ ውስጥ አገባብ መስለው፥ ያሚታዩና የማይታዩን ብዙ ነገሮች አሉ። እኛ ግን ብንወዳቸውም በንጠላቸውም ነዋሪ የተፈጥሮ ሕግ ሆነው ሥራቸውን በመንገዳቸው ሲቀጥሉ መኖር አለባቸው። አንዱን በፍጹም የመውደዱ ሌላውን የመጥላት ባሕሪ ይመጣብንና ደግሞ የወደድነውን መጥላት የጠላነውን የመውደድ መንገድ መልሶ መንገድ መልሶ ይመጣብናል። በማናቸውም ጊዜ አቀራረቡ እንደ ገጠመን አኳኋን በዚያ ደስታና ሐዘን ይገጥመናል። በማየትና በመስማትም በኩል የሚሰማን ደስታና ሐዘን ለየብቻ ነው። ይኸም በነዚሁ በሁለት ሕዋሳታችን ሲመላለስ ከኛ ወደ ሌሎችም የሚተላለፈው ያው ነው። በመብልና በመጠጥ በሥጋ ፈቃድ የሚሰማን የደስታና የሐዘን ወገን ልዩ ልዩ ነው። ዳሩ ግን የበላነውም የጠጣነውም በሥራ በድካም በመቄየት ሲጠፋ የሥራ ድካማችን ደግሞ በመብል በመጠጥ መልሶ ሲጠገን የተሠራው የሥልጣኔ ነገር ሁሉ መልሶ በጦርነት ሲፈርስ የፈረሰውም ተመልሶ ሲሠራ በኛ ላይም ያለኛም ሁሉም እየመጣ ሁሉም ተመልሶ ሲሄድ እንመለከታለን። የዓለም ፍጻሜ ሳይሆን እንኳን በየግል ሕይወታችን ጨብጠን ምንም የምናስቀረው የለም ማለት ነው። እንደዚህ ያለችዋን ያሳብ ጠብታ አንጋጠን ተቀብለን ስናጣጥም ምክንያት ይሆነናል። በዚህም ዓለምን አበክረን መጥላት እንኳን ባይሆንልን ስለርሱ ጕዳይ ወይም በርሱ ላይ ስለምናገኘው ነገር መንገብገብ፥ ስለምናጣውም ጕዳይ መርበድበዳችን ሳይቀነስልን አይቀርም።

ከዚህ ተያይዞ እላይ እንደ ጠቀስነው በሰው ሕይወት ላይ አሳዛኝና አስደሳች ሆኖ ሲድርስ ከምናየው ውስጥ አንድ ሰው በብዙ ሰዎች ዘንድ ሲወደድ አንዱ ደግሞ ሲተላ ማየታችን ነው። እንዲያውም እገሌ ተወዳጅ ነው ሲባል ይህ ላንዱ ተወዳጅነት ያለው፥ ለሌላው ጥላችነት እንዳለው እንመለከታለን። የሚወደደው ወገን በተገናኘ ጊዜ ግንኙነቱ እየቀለለው ሲጫወት ሲስማማ ሲታጣም አንዱ ላንዱ የሚያጫውተው ወግና ተረት ባሳቡ እየተከታተለ ሲመጣለት ሌላው የማይዋደደው ወገን በተገናኘ ጊዜ ደግሞ አሳቡም አንደበቱ በዝምታ ሲታሰር ሁለቱም በግድ ለመጨዋወት ቢገደዱ እርስ በርሳቸው በመጐነታተር በመነቃቀፍ የግጭት ክርክር ሲያደርጉ ይታያሉ። እነዚያ በሩቁ በዐይን መተያየት ብቻ ሲነፋፈቁ እነዚህ፥ በሩቁ በዐይን መተያየት ብቻ ሲነፋፈቁ እነዚህ በሩቅ መተያየት እንኳን ይጠላላሉ።

በመካከላቸው መስተጻልእ (ጠላትነት) ያላቸው አውሬዎችና እንስሳዎች ሲተያዩ ወዲያው መማታት መናከስ ይዠምራሉ። አለዚያም ጕልበቱን የተጠራጠረው ወገን በቶሎ ሽሽቱን ሲዠምር ጕልበቱን ያመነው ወገን ያሳድዳል። ሰው ግን የውስጥ ዐመሉን ይሉኝታና የትምህርት አስተዳደግ ስለሚጫነው ከአጥቂነት ይታገዳል፣ የልቡ ጥላቻ ግን ያው ሳይሆን አይቀርም።

እንደ ደንቡ የሆነ እንደ ሆነ ከአዳምና ከሔዋን የሚወለደውን ማንንም ሰው ቢሆን ለመውደድም ለመጥላትም ምክንያት ማግኘት ያስፈልግ ነበር። ነገር ግን ያለ ምክንያት ግማሹን ስንጠላ ግማሹን ስንወድ በዚህ ረገድ ባሕርያችን ፍርደ ገምድል ሆኖ ይገኛል።

የዚህም የጥላቻ አኳኋን ደረጃ አለው፥ አንዳንዱን በፍጹም እንጠላዋለን። አንዳንዱን ደግሞ በሩቁ እንወደውና ሲቀርበን እንጠላዋለን። በርቁ ሳለን ከርሱ መገናኘት ሰውነታችን ሲከጅል ባገኘነው ጊዜ ከርሱ ጋራ በሚጥምና በሚያጠግብ አኳኋን ንግግርና ጨዋታ ጊዜ ከርሱ ጋራ በሚጥምና በሚያጠግብ አኳኋን ንግግርና ጨዋታ መቀጠል የማይሆንልን ሆኖ ይገኛል። ያኛውን እመንገድ ባገኘው ጊዜ ብዙ ሰዓት ቆመን ማውራት የማይሰለቸን ይኸኛውን ስናገኝ ሰላምታ ሰጥተን በቶሎ ለመለያየት እንተላለፋለን። እንደዚሁም ሌላው በኛ ላይ የሚያደርገው ጥላቻና ፍቅር የዚሁ ዐይነት ነው።

የተወዳጅነት ዕድል አለው የሚባለውን ሰው ብዙ ሰዎች ሲጋብዙት እርሱ እየፈለገም ሳይፈልግም ቤቱንና ጓደኘንቱን እየተከታተሉ ሲያዘወትሩት በጉባኤውና በግብዣውም ላይ ከሩቅ ብቅ ባለ ጊዜ እገሌ ያውና መጣ ሲባልና እኔ አጠገብ ተቀመጥ እየተባለ ሲለመንና እርሱ ደግሞ በወገኑ ለቀልቡ በጣም የሚስማማውን እየተጓደደ ባይኑ ሲቃኝ ይታያል፤ ሌላውን ግን ሰዎች ሁሉ ይሸሹታል።

ባለቃና በጭፍራ በባልና ሚስት ባባትና ልጅ መካከል ላለው ለኑሮ ግንኙነት ዋና መሰናክል የሚሆነው ይኸው የጠባይ ጥላቻ ነው። ይህን ያለ ምክንያት አንዱን የመውደድና ሌላውን የመጥላት መንገድ ከፈረንጆች ቋንቋ እንዳገኘነው፣ «አንቲፓቲ ተቀራኒነት፥ ሲምፓቲ ተፋቃሪነት» ብለን የስሙን አጠራር እናውቃለን እንጂ ምክንያቱን ደኅና አድርገን የማናውቀው ሳንበዛ አንቀርም። ላንባቢና ለሰሚ ግን ስሙምን በማወቅ ላይ ምክንያቱን ጨምሮ ማወቅ ጠቃሚ ነበር። ዳሩ ግን በሕይወት ላይ ሲደርስ የታየውን ከዚህ በላይ ያለውን ከማስታወስ በቀር ስለዚህ ጕዳይ እደንበኛ ምርመራ ገብቼ በሰፊው ያነበብሁትና በጥልቅ ያጠናሁት ስለሌለ በዚህ ጕዳይ ላንባቢ ሰፊ ሐተታ ለማቅረብ አልታደልሁም።

በጠባይ በኩል የሄድን እንደ ሆነ በቂ ቢሆንም ባይሆንም አሳበ ውስኑንና ክፉ አሳቢ፥ የተባሉትን ባሕርያቸው ትካዜ ስለማይለየው ያስጠሉ ይሆናል። አሳበ ሰፊና ቅን አሳቢ ደግሞ የአጨዋወትና፥ የመፍለቅለቅ ዕድል አያጡምና ይወደዱ ይሆናል። እንደዚሁም ባለፈው ባነበበችሁት ውስጥ በውጭ የመልክ ቅርጽ (ፊዚዮኖሚ) አካሄድ በሽፋሉ ቅስት ላይ የተመሰቃቀለ ብዙ ጠጕር ያለውን ከባድ ባሕርይና ብስጩ ሲያደርገው የታችኛው ከንፈሩ በመካከሉ ትንሽ ዕጥፋት አበጅቶ ጥቂት ሽንቈር ያለው ተጫዋችነት ያስደሳችነት ጠባይ አለው ስለሚል ይኸኛውን ተወዳጅ ሲያደርግ ያኛውን ተጠሊ ማድረጉ ነው። ነገር ግን አዘዋውሮ እነዚያን የሚወደዱትን ጠሊ የሚጠሉትን ወዳጅ እየተገኘ ለሁሉም ብጤና አጋጣሚ የሚጠፋ አይመስለኝም። ነገር ግን የሰውን ጠባይና የፍጥረትን ባሕርይ በውጭ ቅርጽ ብቻ ሳይሆን የውስጥ አካሉንና ያንጐሉን አቀማመጥ ጭምር በዕውቀትም በመሣሪያም የመረመሩ ሊቃውንት ያካሉ የቅርጹ ያንጐሉ አቀማመጥ የሚመሳስለው ተፋቃሪ የማይመሳሰለው ተጣይ ነው የሚል ወይም ከዚህ የተለየ አሳብ ይሰጡ ይሆናል።

የሆነ ሆኖ በዚህ በመወደድና በመጠላት ብቻ ሳይሆን ሰው ሁሉ ባንዱ በእግዚአብሔር የተፈጠረ አንድ ቤተ ዘመድ ሆኖ ሳለ መልኩ እንደ ጠባዩ ዐመሉ እንደ ቅርጹ የተለያየ ግማሹ ግትር ግማሹ ልል ግማሹ ትጉህ ግማሹ ስነፍ፥ ግማሹ ለሥጋ አሳቢ የቀረው ለነፍስ አሳቢ ሆኖ በጠባይ በሐሳብ በሃይማኖት በጥቅም በክብር ምክንያት እየተከራከረ ተጣልቶም ታርቆም ተዋግቶም ሰላም አድርጎም ተለያይቶም ተደባልቆም እየተወለደ እየሞተ እየተጋባ እየተፋታ እየታመመ እየዳነ እያዘነ እየተደሰተ ውዴታና ግዴታ የተደባለቀበትን የዚህን ዓለም ኑሮውን ሲቀጥል እናየዋለን። ከዚህ ዓለም በሞት ተገላግሎ የተስፋይቱ አገር ሰማያዊ ኢየሩሳሌም ወደሚባለው ወደ ወዲያኛው ዓለም በሞት ተገላግሎ የተስፋይቱ አገር ሰማያዊ ኢየሩሳሌም ወደ ሚባለው ወደ ወዲያኛው ዓለም በጽድቅ መንገድ አልፎ የደረሰ እንደ ሆነ ግን ጠብ ክርክር ረኃብ ጥም ዋይታ በማይሰማው ስፍራ ባንድ ዐይነት ቁመትና መልክ ባንድ ዐይነት ፍቅርና አቀባበል በደስታና በሰላም ዘላለም ከመላእክት ጋራ እንደሚኖር ጌታችን ኢየሱስ ክርስቶስ በወንጌል ተስፋ ሰጥቶታልና የሰው እውነተኛ ደስ የሚያሰኘው ዕረፍቱ የወዲያኛው ዓለም ብቻ ነው ማለት ነው።

በዚህ ዓለም ግን ያንዱ ሰው ችሎታው ስጦታው ተወዳጅነቱ ዕድሉ መልኩ ከሌላው የተለያየ ሆኖ ያውም አጭር ዘመን ነው። ይኸንኑ አጭሩን ዘመን እንኳ በሙሉ በደስታና በሰላም ቢያሳልፍ የጊዜው ማጠር ባላሳዘነ ነበር። ዳሩ ግን ይኸው አጭሩ ጊዜ የሐዘንና የዋይታ ሆኖ ሌላው ሰው የኑሮ ጣጣ ተደባልቆ ይበልጥ ጊዜ የሰውን ኑሮ አሳዛኝ አድርጎት ይገኛል። ነገር ግን በውነቱ ደግሞ የተመለከትን እንደ ሆነ የሰው ኑሮ አሳዛኝም አስደሳችም ነው እንጂ አሳዛኝ ብቻ አይደለም። አንዱ አሳዛኙ ወገን ብቻ በሰው ልጅ ዕድሜ ላይ ቢኖር ኖሮ ወዮለት ያሰኝ ነበር። ኑሮውም የማይቻል ይሆን ነበር። ለምሳሌ የወዳጅ የዘመዳችን የሰርጉ ለት እንደሰታለን የሞቱ ለት እናለቅሳለን። እኛንም ሰው የሰደበን ለት እንቀየማለን ያመሰገነን ለት እንደሰታለን። በዚህ ዐይነት ለሰው መደሰቻና ማዘኛ ምክንያት የሚሆኑ ብዙ ነገሮች አሉ። በሥራ ስንደክም ስንከራከር ሰውነታችን ይጠወልጋል፤ መንፈሳችንም ይደክመዋል። ከዚያ ለየት ብለን የሙዚቃ ቃና ስንሰማ ወይም ከምንወደው ጋራ ስንጫወት መንፈሳችን መቀዝቀዝና መደሰት ይዠምራል። ስለዚህ ደስታችን በሐዘን ሐዘናችን በደስታ እንደ ባልደረባ ተቄራኝቶ እንደ ቤተ ሰብም ሆኖ አብሮ ይኖራል። ምንም እንኳን ከጠባይ ውስጥ የርኅራኄና የልበ ገርነት ጠባይ ያለውን ቢጫነው ያሳበ ደንዳናነትና የልበ ድፍነንት ጠባይ ያለውን ደግሞ ቢላላለት በጠቅላላው ከላይ እስከ ታች ያለውን ሰው ሁሉ ሐዘንና ደስታ በመጠኑ ይፈራረቁበታል።

ለጊዜው ነገሩን በቅርብ የተመለከትን እንደ ሆነ ተወዳጁና ሀብታሙ ሹሙ ባለጊዜው ዕድላምና ፍጹም ደስተኛ ድኻው ተገዥው ጊዜ የጣለው ተጠሊው ዕድለ ቢስና ሐዘነተኛ መስለው ይታዩናል። ባ፩ በሰው ነገድ ውስጥም እንደዚህ ያለ ልዩነት በመኖሩ አጥብቀን ለመደነቅ ወደ ፈጣሪም ለማማረር እንሞክራለን፤ ዳሩ ግን ነገሩን ሰፋ አድርገን ለመመልከት የፈለግን እንደ ሆነ እንኳን በወዲያኛው ዓለም በዚህ ዓለምም ቢሆን ድኻና ጌታ የታደለና ያልታደለ የሚባለው ሰው ልዩነት የለውም ለማለት የሚያደርሱን አንዳንድ ምክንያቶች አናጣም።

ሀብታም ወይም ገዥ የምንለው ውስኪ ጠጥቶ ደኅና፥ በልቶ በኦቶሞቢል ሂዶ ሱፍ ለብሶ በሚደላ የሱፍ ፍራሽ ተኝቶ መኖሩን ካየን በኋላ በሥራ መዋተቱን መሥጋቱን መድከሙን የልቡን ብስጭት ሌላውንም በትልቅ ሰውነቱ ምክንያት የሚደስርበትን ጣጣ ፈንጣጣ ተመለከትን ቀለስ ብለን ደግሞ ድኻ በጐዦው ተቀምጦ ቄሎ በልቶ ውሃ ጠጥቶ በደረቅ ሰሌን ተኝቶ ያለውን መልካም እንቅልፍ ሳይተኛም በልቡ ውስጥ ያለውን ሰላምና ጸጥታ ስናመዛዝን የእግዚአብሔር ያደላዳይነት ፍርዱ ትክክል መሆኑን እንረዳለን። ስለዚህ ምክንያቱ ካልደረስንበት ድዌ ሥጋ ከያዘው በቀር የቀረው ድኻና ጌታ የበላይና የበታች የሚባለው ሁሉ በጠቅላላው ሰው ሲባል በትክክል ይኖራል እንጂ ለማንኛው ወገን የሚጨመርለት፥ ከማንኛውም ወገን የሚጐድልበት እንገር የለውም። የሽንብራ ጣም ለድኻ የጮማ ጣም ለጌታ መላስ ያው ነው። የጥሩ ውሃ ታም ለድኻ የውስኪ ጣም ለጌታ ጕረሮ ትክክል ነው። ማመዛዘን ካልጐደለን በቀር የተበደለ የሚመስልን ድኻ በድኽነቱ የሚካስበት የተጠቀመ ሀብታም በጌትነቱ የሚጐዳበት ሰዎች ሁሉ የወደዱት ሰውዬ በተወዳጅነቱ ምክንያት የሚጐዳበት የተጠላውም ሰውዬ በመጠላቱ ምክንያት የሚጠቀምበት ምክንያት ነገር አለው። ሁሉ ፈጽሞ እንዳይበደል ሁሉም ለዘለቄታው እንዳይጠቀም ምስጢራዊ የሆነ የእግዚአብሔር አደላዳይ ፍርድና ሥርዐት በመካከል ሆኖ ሁለቱም በየበኩላቸው በያዙት የድኽነትና የጌትነት ደረጃ የሚያዝኑበትን ወይም የሚጽናኑበትን አሳብና ሥራ እያሳየ ያኖራቸዋል። የሰውንም ዕድልና ዐመል እግዚአብሔር ያለ አድልዎ በጥበቡ ያዘጋጀውን ሳይገነዘብ ሰው ለጊዜው በመስለእው ዕድሉ ተደስቶ በዚያው ደግሞ መልሶ፥ ሲጐዳበትና ሲያዝንበት ወይም በሚያዝነው ዕድሉ እንደ አዟሪት ተመልሶ ሲጠቀምበት እናያለን።

ለምሳሌ ፩ ሰው ላገርና ለሕዝብ የሚጠቅም ፩ ሞያ ሠርቶ ባሰየ ጊዜ ሥራውና ስሙ በቶሎ ተጋኖ በብዙ ሰው አፍ ለመጠራትና ለመመስገን ዕድል ያለው አለ። በዚሁ ዐይነት ይኸው ሰውዬ የሚያሳፍር ነውር ነገር በሠራ ጊዜ ያው የማያዳላ ዕድሉ አጋልጦ የሠራው ሥራ በቶሎ ተጋኖ እንዲሰማበት ያደርገዋል። ይህም ሰውዬ በሌላ በኩል የሚያገኘውን ሳያስብ የዚህኛውን ወገን ብቻ እያሰበ ደሜ መራራ ነው እኮ እያለ ሲያዝን ይታያል።

ሌላው ደግሞ ደግ ቢሠራ የማይገንለት ክፉ ቢሠራ የማይገንበት አለ፤ ሌላውም ማናቸውም ነገር እንደዚሁ ከመሆን አይዘልም። ስለዚህ ከነዚህ ከሁለቱ ሰዎች ዕድል የየትኛው ይሻላል፤ የሚል ጠያቂ ቢመጣ እኔ ራሴ የምመርጠውን አላውቅም። እኛ ሰዎች ባላሰብነው ባላወቅነው የምንጠቀም ባላሰብነው ባልጠረጠርነው መልሰን የምጐዳ ሲሆን ለጕዳት፣ የመሰለን ሲጠቅመን ለጥቅም የመሰለን ጐድቶን ሲገኝ መርጠን የምንወስደውን ወገን ማወቅ አንችልም። አለማወቃችንም ለኛ ጥቅም ሳይሆን አይቀርም።

በዚህ ምክንያት የእግዚአብሔር ምስጢራዊ ችሎት በሚያስተዳድረው ኑሮ ውስጥ በእልቅናም በጭፍርነትም ቢሆን በዕድል የገጠመንን በዝምታ ተቀብለን ለመለኮታዊ ሥርዐት እየታዘዝን መቀመጥ መሥዋዕት ከማቅረብ የማያንስ ፍጹም ፈቃደኛነት ነው።

ይኸን ሁሉ ሐተታ የሰው አእምሮ ያውቀዋል። ከሁሉም ይበልጥ የመንፈሳዊነትና የሐሳብ ሰው ጠባይ የመላባቸው ሰዎች ከዚህም በበለጠ ይረዱታል። ይሁን እንጂ የበላይና የበታች ድኻና ጌታ፥ የሚኖሩበት አንድ ዐይነት ነው የተባለውን ሁሉም ሰው ቢረዳው ሁሉንም አልፎ የሰው ጠባይ በሀብታሙ በባለሥልጣኑ እየቀና ወደዚሁ ደረጃ ለመድረስ ባንደበቱም በጕልበቱም ሲታገል እናያለን። ለዚህ ትግል ችላ የሚሉ የስፍንና ያሳብ ውሱነንት ያሳበ ጠባብነት የመንፈሳዊነት ጠባይ ያጠቃቸው ናቸው። ነገር ግን እነሱም ሁሉንም ለሚተውበት ጕዳይ የሚያመጡት አሳብ ሰሎሞን ዴዎጋን እንዳመጣው ያለ እንደሚሆን አይጠረጠርምና መንቀፍ አይቻልም።

የሰው ጠባይ በተለያየበት መጠን ደግሞ ሁሉ እኩል አይጥርም እኩልም ቢጥር እኩል አያገኝም። የጥረቱም መንገድ ምኞቱን ለመፈጸሚያ የሚፈጥረውም ብልኅት ላንዱ የሚታየው ለሌላው ይሰወርበታል። የዕፀዋትና የአራዊት የእንስሳት መልክና ጕልበት ያበባዎች ቀለምና ሽታ የመሬትም ፍሬ ሁሉ ልዩ እንደ ሆነ በዕድልም በችሎታም ቢሆን ከሰው ኑሮና ትግል ካሳቡ ውስጥም የሚገኘው ዕውቀትና ፍሬ እንደዚሁ ልዩ ነው። ልዩ መሆኑን ማወቅ ሲቻለን የሰውን መነሻና መድረሻ በራሳችንና በማናቸውም ሰው በዕድሜው ላይ ለክብር ወይም ለኅሳር ቢሆን ወደ ፊት የሚደርስበትን ደረጃ ማንም ሊያውቅ አይችልም። የሰውዬውም አቋቋምና ዕውቀት አንደበቱም ሊያመለክተን አይችልም። ንግግር ባንደበቱ የሚጣፍጥለት ሲደኸይ ሰላምታ እንኳን መስጠት ግራ የሚገባው ሲከብር፥ ዕውቀት በአእምሮው የሰበሰበው ሲዋረድ ያልሰበሰበው ሲሾም ሊነግሥ የተመደበው ሲታሰር ያልታሰበው ሲነግሥ እናያለን። በሌላውም ረገድ ብዙ ነገር ከግምታችን ውጭ እየተፈጸመ ስናይ ሶክራት «አንዲት ነገር ብቻ ዐውቃለሁ ይኸውም ምንም አለማወቄን» ያለው ያላዋቂነቱ አነጋገር ይበልጥ ዐዋቂነቱን ያስረዳናል።

ወደ ኋላ ተመልሰን የዓለምን ታሪክ፥ ስንዳብስ የመንግሥታትም ክብርና ኅሳር፥ በዚሁ መንገድ የተለያየ ነው። በጠቅላላው በጥንት፣ ታሪክ ውስጥ የምሥራቅ መንግሥታት የምዕራብ መንግሥታት እየወረሩ፥ ሲገዙት ሲነዱት የኛን አምልኮና ሥልጣኔ ተቀበል እያሉ፥ ሲያስሩት ሲፈቱት ኖረዋል። የገናናዎችን የግብጽን የአሶርን የባቢሎንን የፊንቂንና የፋርስን ኅይል ከትናንሾቹ ከግሪክ ደሴቶች ውስጥ ከመቄዶንያ በኋላም ከገበሬዎቹ ከሮማውያን መካከል እነዚህን ኅያላን የምሥራቅ መንግሥታት የሚሰብር እንደሚነሣ በትንቢትና በጥንቈላ መንገድ እንደ ሆነ ነው እንጂ ከሕዝባዊ ወገን ያን ጊዜ የጠረጠረ ያለ አይመስለኝም።

ነመካከለኛውና ባዲሱ ዘመን ደግሞ ገዥና ተገዥዎቹ ስፍራ ለስፍራ ተዘዋውረው ምዕራብ የምሥራቅ ጌታ ሆኖ በመሬቱም በሰበሉም ሲጠቀምበት ሕዝቡንም በሰላምና በጦርነት የፈረንሳዊ ሕዝብ በካርታዥ የተገዛው የኤስፓኝ ሕዝብ በሮማውያን የተደበደበው የብሪታንያ ሕዝብ አራዊት የተባሉት የሞንጎል ሕዥቦች አረመኔ (ባርባር) የተባለው የጀርመን ሕዝብ የችሎት የኅይል የሥልጣኔ ጽዋ በየተራ እየደረሳቸው አጥቂያቸውንና የገዛቸውን ያልገዛቸውንም መልሰው ገዝተዋል።

ይህ በጠቅላላው በዓለምና በመንግሥታት ላይ ሲፈጸም የኖረ ወደ ፊትም ከመኖር የማያቋርጥ ነው። ነገር ግን በዝርዝር በሰው ሕይወት ላይ ደግሞ የተመለከትን እንደ ሆነ ከዚሁ ከላይኛው ከመንግሥታቱ ሁኔታ ልዩነት የለውም። የእግዚአብሔር ፍርድና ሥርዐት በምድርም በዝርዝርም በትክክል ይሄዳል። በዝርዝር ሰው ሁሉ በሹመት በሽረት በክብረት በውርደት ጐራ ለጐራ ሲለዋወጥ ይኖራል። በዘመናችንም ያልታሰበው ወይም ባልባችን እንንቀው የነበረው ከፍ ያለ ደረጃ አግኝቶ እጅ ሲአይስነሣን ደጅ ሲያስጠናን የምናከብረው የምንፈራው የነበረው ደግሞ ዝቅ ብሎ ጓደኛ ሲሆነን አይተናል። ይሁን እንጂ ይኸ ሁሉ ሆኖም የበላይና የበታች ስፍራ ለስፍራ ከተለዋወጡም በኋላ ከትልቅ ደረጃ ወደ ታች የወረደውን ከታችም ወደ ላይ የወጣውን በማናቸውም ሥራና ደረጃ የሚገኘውን ስጋ ለባሲ ሰው በየሄደበት እየተከታተሉ ሐዘንና ደስታ በየመልኩ በየመጠኑ በላዩ ላይ መፈራረቃቸው የማይቀር ነው። በብልጠት በውቀት በድካማ በጥረት ብቻ ጌትነትና ክብር እንደማይገኝ በጌትነትና በክብረትም ሐዘን ሕመም ከሰው ሊወገድ አልቻለም። የብርና የወርቅ ብዛት የሥልጣንም ከፍታ ደስታንና ሰላምን መስጠት አይችሉም። ከሁሉ ይበልጥ የሰውን ልጅ የሚያሳዝኑት የሚሣቅዩት የሚያስለቅሱት ሕመምና ሞት ናቸው። እነዚም በማናቸውም ደረጃ የሚገኘውን ሰውና አካል ያለውን ፍጥረት ሁሉ አይምሩም። ይኸን ሁሉ ሰው በሕይወቱ ዘመን እየደረሰበት በግልጽ የሚያውቀው በመሆኑ የንግግር ሐተታ በጽሕፈት ማስረዘም ከንቱ ነው።

ስለዚህ ሰው እስከ ጊዜው አንድ መንግሥት አንድ አውራጃ አንድ ወረዳ አንድ ቀበሌ አንድ መንደር ወይም አንድ ቤተ ሰብ በሌላውም ወገን አንድ የሚኒስትሮች ጽሕፈት ቤት (ካቪኔ) አንድ ሚኒስቴር አንድ ዝቅ ወይም ከፍ ያለ የሥራ ክፍል ለማስተዳደር ከላይ ከስርሐ አርያም በእግዚአብሔር ፈቃድ ከታችም ከመሬት ከነገሥታት ሲሾም የበላይ ሹም ሁሉ የበታች ጭፍሮቹ እንደሱ ክብርም ደስታም ሀብትም የሚያስፈልጋቸው መሆኑን ሊያስብ ይገባዋል። ምን፣ እንኳን አንዱ ካንዱ በችሎት በሞያበመብለጥ ወይም በማነስ የተለያየ መሆኑ ባይዘነጋ ሰው ችሎትን ሞያን ከፈጣሪው እንጂ ከራሱ ያገኘው አለመሆኑን ችሎትና ሞያም ጊዜና ምክንያት ጠብቆ የሚበርድ የሚጠፋ የሚለወጥ፥ መሆኑን አለቃ ሁሉ ሊያስታውስ ይገባል። ዛሬ ለዚህ ማዕረግ እንደ ዳዊት እንደ ሳሙኤል መርጦ የጠራ እግዚአብሔር ነገ ራሱ እግዚአብሔር ነገ ራሱ እግዚአብሔር በሚያውቀው ከእኛ በማናውቀው ምክንያት የተዋረዱ ከሚመስሉት ጭፍሮቹ ውስጥ አንዱን መርጦ ሊጠራ መቻሉን ሊገንዘብ ይገባል።

ለዚህ ምሳሌ አይሁድ የአብርሃም ልጆች የእግዚአብሔር ምርጥ ነን እያሉ ትምክሕትና ኵራት ቢያበዙበት እንዲህ ሲል ዮሐንስ የተናገራቸው ምሳሌም ትምህርትም ሊሆእነን ይችላል። «አሁንም ለንስሓ የሚገባ ፍሬ ብቻ አድርጉ፤ የአብርሃም ልጆችን ነን በማለት አትመኩ፤ እግዚአብሔር ለአብርሃም ልጆች የሚሆኑ ከነዚህ ደንጊያ አትመኩ እግዚአብሔር ለአብርሃም ልጆች የሚሆኑ ከነዚህ ደንጊያዎች ሊነሣህ ይችላል»። ማቴዎስ ምዕራፍ ፫ ቍጥር ፰ ፱።

ይኸ ሁሉ ሐተታ መደምደሚያውን ግርማውያን ነገሥታት ልዑላን መሳፍንት ኅያላን መኳንንት ክቡራን ሹማምንት በሹመት፥ ሽረት በክብረት ውርደት በመኖሩ ብቻ ሳይሆን «የሰውን ፍጥረትና ፍጻሜ» የክርቲያን ትምርህት ባለበት ፍልስፍናም በተጨመረበት ሰፊ አስተያየት ተመልክተው በዓለሙም በሹመቱም ለእንግድነት መቀመጣቸውን ተረድተው ከማይገባ ጭካኔ ቍጣ ትዕቢት አድልዎ ግፍ፥ ዐመፃ እብሪት ርቀው የበላይና የበታች አላላቸው የጋራ ጥቅም ሁለቱም ለተቀመጡበት አገር የሚጠቅመውን የማስተዳደር ዘዴ ሥጋቸውንና ፈቃዳቸውን አሸንፈው እንዲፈጽሙ ለመምከር ሳይሆን ለማስታወስ ነው። ማናቸውም አስተዳዳሪ ዘዴኛ ብልኅ ተወዳጅ የሕዝብ አባት እየተባለ ታሪኩና ዝናው አምሮ ለልጅ ልጅና ለወገን ተላልፎ የሚገኘው አስተዳዳሪው በዘመኑ የሥጋውን ፈቃድ አሸንፎ በማስተዳደሩ ነው። የሥጋ ፈቃድ የጠሉትን ማሰርና መግደል ያዛል። ቍጭትን ቂምንና በቀልን ሁሉ መወጣት ዘወትር ለሥጋ ደስታ የሚሰጠውን የመብልና የመጠጥ የፍትወትንም ሥራ ለመከታተል ይገፋፋል። እርሱን ግን የሃይማኖት የፍልስፍና የርኅራኄ መንፈስ ያሸንፈዋል። ያስተዳዳሪ መጪ ታሪክም ሊያምር የሚችለው ይህን የመስለው የስጋ ፈቃድ በዚህ መንፈስ ሲሸነፍ ነው። በኑሯችንም ምንም ለጊዜው የበላይ ሳይኖርብን ሁሉን እንደ ልባችን ለማድረግ የምንችል ቢመስለን በግዴታም በፈቃድም ሕግና ሥርዐት እንዲኖረን ያስፈልጋል። እንደዚሁም ለበታች የበላይ ለበላይ ያስፈልገዋል። አዛዥና ታዛዥም እንዲኖር በግድ ያስፈልጋል። የበላይና ያዛዥም መኖር ጠቃሚነቱ ለበታችና ለታዛዥ ለሕዝብ ሁሉ ነው። ሥርዐትና ሕግ አዛዥና መሪ ካገር ላይ ሲጠፋ የሚታየውን ግርግር ሽብር ውካታና እልቂት ስናስብ ነግሩ ደኅና አድርጎ ሊገባን ይችላል። ዛሬ የነጻነትን ሰው ሁሉ ይፈልጋል። ሕግና ሥርዐት እያሉ ግን የሰው ልጅ የፈለገውን ለማድረግ ነጻነት አያገኝም። ሊያገኝም አይገባውም ቢያገኝም አደገኛ ይሆንበታል።

የበላይ በበታች ጭፍራም ባለቃው እንደ ጣራና ግድግዳ ካልተደጋገፈና ካለዋደደ አለቃና ጭፍራ የሚያደርጉት ጠብና ልዩነት ጕዳቱ ላገር ነው። ከዚያም አልፎ ለራሳቸው ለጠበኞቹ ነው። ካዛዥና ከታዛዥ መካከል ሰላም ተወግዶ ጠብ ሲመሠረት ሁለቱም ወገኖች የሥራ ችሎታቸውን ለተመደቡት ሥራ በማዋል ፈንታ ለክርክር ለጠብ ለሥጋት ለጥርጣሬ ሊያውሉት ይችላሉ። ባንድ ምክንያት አዛዥ ታዛዡን ወይም ታዛዡ አዛዡን የማጥቂያ መንገድ አግኝቶ ለጊዜው ቍጭቱን የተወጣ ቢመስለው እርሱ ደግሞ በሰው ያደረገውን እንዲያገኝ ግዚኤና ምክንያት ይጠብቀዋል። በቀልም ቍናውን ለመምላት ጊዜና ምክንያት አያጣም።

በዚህ ዓለም ከሥራ ተግባር ሁሉ መነገድ ማረስ ሥዕል መሣልም መቅረጽም መሟገትም በውስጡ ምንም እንኳ መጠበብ ባይቀር ገራገርና ነጻነት ያለበት ሥራ ነው። ነገር ግን ከሁሉ የሥራ ቅርንጫፍ የሕዝብ አስተዳዳሪነት ከባድ ሆኖ ይታያል። ምክንያቱም ገበሬ ነጋዴ ሠዓሊ የግሉን ንብረት የሚደግፍበትን የግሉን ሥራ በሚሠራበት ጊዜ ብቻ በጠባቡ ሲደክም አስተዳዳሪ የብዙ ሰው ሕይወት ያለበትን ሥራ ባንድ አሳብና ድካም ስለሚሠራ ነው። በቀላሉ ለመኖር አንድ ልብ የወደድደውን ሥራ መርጦ መያዝ ይቻላል። ሚስትንም ጠባይዋ የሚስማማውን መርጦ ማግባት አሽከርንም መርጦ መቅጠር ይቻላል። በጭፍራነት የሚተዳደር ሕዝብ ግን ቍጥሩ በሚሊዮን የሚቄጠር ወይም ከዚያ ያነሰ በጅምላ አንድ ጊዜ እንዲያስተዳድር ላንድ ሰው ይሰጠዋል። ከዚያውም ውስጥ አንዱ እንዲያስተዳድር ላንድ ሰው ይሰጠዋል። ከዚያውም ውስጥ አንዱ «አድር ባይ» ነው። እርሱም ባለፈው ምዕራፍ ውስጥ እንዳመለከትነው ሹምን አክባሪ ታዛዥ ተለማማጭ ሲሆን በክፉ ቀን ታማኝነት ይጐድለዋል። ሌላው ደግሞ «ግትር» ኵራትና መገለል የሚፈልገውን የባለሥልጣን ልብ ሊያቄስል ይችላል። ለራሱ አሳቢ የተባለው ደግሞ የተመደበበትን ሥራ በትጋት በማከናወን ፈንታ የግል ጥቅሙን ለመፈለግ ሲጣጣር በመታየት አሳበ ሰፊውና ትጉህ ደግሞ የማዕርግ ስምና የስራ ደረጃ ደመወዝም አነሰኝ ጨምሩልኝ ሲል ሌሎችም እንደዚሁ ይኸን በመሳሰለ ጠባይ እርስ በርሳቸው የተለያዩ ሆነው ለበላይ አስተዳዳሪ ከብደው ይገኛሉ። በበላይ እንዲያስተዳድር የተሾመው ባለስልጣንም ሁሉንም እንዳመሉ በትዕግሥትም በኅይልም በደግነትም በብልኀትም ማስተዳደር አለበት እንጂ ከርሱ ጠባይ የሚገጥመውን ወደ የማይገመውን ጠልቶ በዚሁ ላይ ያስተዳዳሪነቱ ግምት የወደቀ እንደ ሆነ መነቀፍ መመወቀሥ አለበት። ከዚህም ለመዳን ከኔ ጠባይ የሚስማምውን ሰው መርጣችሁ ስጡኝ ብሎ ሊጠይቅም ቢጠይቅም ቢበዛ ምክትሉን እንጂ ጭፍራ በበሙሉ ተመርጦ ሊሰጠው አይችልም። ጠባይንም በየክፍሉ መርጦና ለይቶ ላንድ ክፍል ሥራ መመደብ አይቻልም። በዚህም ላይ የሰው ጠባይ በቀን ብዛትና መመደብ አይቻልም። በዚህም ላይ የሰው ጠባይ በቀን ብዛትና በምርምር እንጂ ይኸን ያኽል ለመራጭ ጐልቶ አይታይም። ሥራም ሁሉ ልዩ ልዩ ጠባይና ሙያ ባላቸው በተከፋፈሉ ሕዝብ የኅብረት ሥራ ወይም ተፎካክሮ ተከራክሮ ሲሠራ ያምራል። ያስተዳዳሪነት ስም የያዘውም ሰው የችሎቱ ትልቅነት የሚገመተው ከራሱ ጠባይ የማይገጥመውን በብዙ ዐመል የተዘባረቀውን ሕዝብ ባንድነት አስማምቶ ማስተዳደር በቻለ ጊዜ ነው። ይኸንንም የሚቸልው የበላይ አስተዳዳሪው አሳበ ውሱን ሳይሆን አስበ ሰፊ የሆነ እንደ ሆነ ነው።

ያሳበ ሰፊ ጠባይ በምዕራፉ ውስጥ ያነበብነው ትዝ እንደ ሚለን አሳበ ሰፊ ባንዱ ሰውነቱ ውስጥ ከሌሎች በበዛ አኳኋን ብዙ የተቀየጡ አሳቦች አሉት፣ እነዚህም አሳቦቹ ጠባዩ ልዩ ልዩ ከሆነው፥ ጭፍራው ጋራ ለመገባባት ሁሉንም እንዳመሉ ለማስተዳደር ችሎት ይሰጡታል። የራሱም ዐመልና ጠባይ ይኸ ነው ተብሎ ተወስኖ በተመልካች ዘንድ ለመገመት አስቸጋሪ ነው። ጠላትና ወዳጅ እንደሌለውም ለማሳየት ይችላል። ለባለጋራውና ለጠላቱ እየሣቀ በማዘንጋት ከተነሣንበትም ሐሳብ ሊያሳስተው ወይም ሊያቀዘቅዘው ይችላል። የልቡንም አሳብ ለማንም አይገልጽም አስተያየቱም ምስጢራዊ ነው። ደግነቱም ተንኰሉም ጥልቅ ነው። ከራሱም ፈቃድ ጋራ እየታገለ ለጠላቱ እውነተኛ ፍርድ ይሰጣል። ለጠላውም ቸርነት ያደርጋል። በቅርብ የሚያደርገው ሁሉ እምነቱም ተንኰሉም ጥልቅ ነው። ከራሱም ፈቃድ ጋራ እየታገለ ለጠላቱ እውነተኛ ፍርድ ይሰጣል። ለጠላውም ቸርነት ያደርጋል። በቅርብ የሚያደርገው ሁሉ እምን እንደሚደርስ አስቀድሞ ያውቃል። ከጊዜ ጋራ መሄድን ለመጪ ዕድሉም የሚያስፈልገውን ዛሬ ማዘጋጀት ያውቃል። ከሽማግሌና ከወጣት ከካህናትና ከመነኮሳት ከወታደርና ከነጋዴም ከጸሓፊም ከገበሬም ጋራ እነሱን መስሎ መገባባት ይችላል። እንደዚህ ያለው አሳበ ሰፊ ላስተዳዳሪነት ግቡ ነው። ያስተዳዳሪነት ጊዜውም ይረዝማል፤ የያዘውንም ማጥበቅ ያሊያዘውንም መንጠቅ ይችልላ። የጠብ ውጊያና የነገር ጦርነትም ያምርበታል።

ያሳበ ውሱንና የግትርነት ተባይ ያላቸው ነገሥታትና የነገሥታት ልጆች ግን በሚቻለብት ጊዜ አንድ መንገድ መያዝ በማይቻልበት ጊዜ ሠልጠን ብለው ሌላውን መንገድ በመያዝ ፈንታ አንድ መንገድ ችባ በመያዝ ወይም አንዱን መንገድ በግትርነት እንዘልቃለን ብለው ሲታገሉ ይወድቁና ክብራቸውንና ሥልታናቸውን ይነጠቃሉ። ሌላውም ከነሱ ያነሰውና በነሱ ጠባይ ውስጥ ያለው በዚህ ረገድ ከፍ ካለው ደረጃ በሽረት የሚወርደው በንግድ የሚከስረው በጥብቅና የሚረታው ብዙና ከዚሁ የተነሣ መሆኑ ግልጽ ነው። አንባቢ ይሰለቻል ብዬ ባልጠራጠር ወይም ያውቀዋል፥ ብዬ ባልገምት እነማን ባሳበ ሰፊነት እንደ ወጡ እነማን እንደ ወደቁ ታሪካቸውን ከነስማቸው እንደ ምሳሌ አድርጌ ልገልስ አስቸጋሪ አይሆንብኝም ነበር። ለዚያውም ባሰበ ሰፊና እምብዛም አያስፈልግም።

አሳበ ሰፊ ሰው ያስተዳደር ዘዴ ከሰው ባይሰማም ከመጽሐፍ ባያነብም በሚያስተዳደርበት ጊዜ መንገዱና ዘዴው ከጠባዩ ዐውቆ ይገለጽለታል። በዚህ ስጦታው ላይ እንደዚህ ያለው ሰው የተጻፈ ቢያነብም ደግሞ በቶሎ ሊረዳውና ይበልጥ ሊጠቀምበት ይችላል። አሁንም ከዚህ ግርጌ እንደ ምክር ላሳስብ የምፈልገውን ብልኅ የተባሉት አስተዳዳሪዎች ሲፈጽሙት ባይኔ ያየሁት በዦሬዬ የሰማሁትን ከመጽሐፍ ያነበብሁትን እያጠራቀምሁና ወዳለፈው የሥራ ጊዜዬ ተመልሼ በራሴም በሰውም የደረሰውን በግድ እያስታወስሁ ነው።

የጦር አስተዳዳሪ ከሲቪል የቤት ክህነት አስተዳደር ከመሀይምኑ የሚኒስቴር መሥሪያ ቤት ሠራተኛ አስተዳደር ካውራጃ ግዛት ጥቂት የሚለያይበት መንገድ አለው። የሚለያየውም በግማሹ ክፍል የውጭ ያገርን ልማድና ሥርዐት የሚያስፈልግበት በግማሹ የመንፈሳዊ ሥርዐት የሚጠበቅበት አኳኋን አለ እንጂ ለሁሉም የሚፈለግለት ያስተዳደር ዘዴና አያያዝ አንድ ዐይነት ነው።

ስለዚህ ከዚህ ግርጌ በመሰለኝ መንገድ የማስታውሰው ያስተዳደር ዘዴና ምክር ሁሉንም በየግንባሩ እንዲጠቅመው ትሕትና ጭምር ተስፋ አደርጋለሁ።

**ምዕራፍ ፳፫።**

**የበላይ ለበታቹ የሚፈጽመው።**

፩ኛ - ከክርስትና በፊት ከዚህ ቀደም በጻፍሁት «ከጣዖት አምልኮ ወደ ክርስትና» በሚባለው መጽሐፍ እንደ ተመለከተው ግሪኮች በብዙ ወንድና ሴት አማልክት ያመልኩ ነበር። ከብዙዎቹ አንዲቱ የፍርድ አምላክ በግሪክ ቋንቋ ቴሚስ በላቲን ዩስቲሲያ የምትባለው ነች። አርማዋም (ምልክቷም) ሚዛን ነበር፤ ይኸውም ትክክል ፍርድን ለማመልከት ነው። ከክርስትና በፊትና በኋላም ሊቀ መላእክት ቅዱስ ሚካኤል በቀኝ እጁ ሰይፍ በግራ እጁ ሚዛን ይዞ ይታያል፤ ምናልባት ከቅን ፍርድና ከሚዛን የጐደለውን የሚቀጣበትን ለማሳየት ይሆናል።

ከላይ እስከ ታች በየደረጃ ሥልጣን ያለው አስተዳዳሪ ሁሉ በውስጡ ላለው ሕዝብ ዳኛና ፈራጅ መሆኑ ነው። ስለዚህ የበላይ ለበታቹ በፍርድ ባስተዳደር በሹመት በቀለብ፥ አደላደለ፣ ሚዛን ሆኖ መገኘት አለበት። «ሚዛንነት» ሲባል ስሙም ሥራውም ለስሚውም፥ ለሠሪውም አንዠት አርስ የሆነ ቋንቋና ሥራ ነው። እገሌ ሚዛን ነው ሲባል ሳያዳላ በሐሰትም ወዳንደኛው ወገን ሳያጋድል በትክክል ይፈርዳል ማለት ነው። አንዳንድ ዳኛ በፍርድ ሚዛን መሆን በልቡ ደስ ሳይለው አይቀርም። ነገር ግን ሚዛንነቱን እንዳይፈጸም የጥቅም የወገን የቂም የበቀል የእልኽ ይኸን የመሳሰለ አንዳንድ ፈተና ይመጣበታል። በዚህ ጊዜ የግትርን ወይም ያሳበ ሰፊን ጠባይ ወስዶ ከሥጋውና ከፈቃዱ ታግሎ እውነተኛ ፍርድ በመፍረድ ይኸን ፈተና ያሸንፍ። ከዚህም እውነተኛ አፈራረድ እውነተኛ ፍርድ ከተፈረደለት ይልቅ ፈራጁን ደስ አይሰኛል። ሐሰተኛ ፍርድ ደግሞ ከተፈረደለት ሰው ይበልጥ የፈራጁን ኅሊና ይሣቅያል። የተፈረደለትም ለጊዜው ደሳውን የገለጠ ቢመስል በልቡ (በነፍሱ) ዘለዓለማዊ ትዝብት ያድርበታል። ሥጋ ለጥቅሙ በሐሰተኛ ፍርድ ቢደሰት ነፍስ ግን እውነት ከሚዛኑ ያዘነበለ እንደ ሆነ ሐዘን ያድርበታል። ነፍስ ጥቅም ሹመት መብል መጠጥ የማትፈልግ ውርደት እስራት ሞት የሚያስፈራት በጠባይዋ ረቂቅ በመሆኗ ማንንም አትለማመጥም ዐዋቂና ብልኅ ስለ ሆነች። ደግሞ አትታለልም። ራሷንም በሐሰተኛ ፍርድ አታታልልም፤ የራሷ ምግብና መጠጥ ደስታና ተድላዋ ነገር ሁሉ እውነተኛውን መንገድ ይዞ ሲጓዝ ማየቷ ነው። ከውነቱ ጋራ ተእትም ቢቸማመርበት የሚዛንነትን መንገድ ያፄ ዘርዐ፣ ያዕቆብ ፍርድ ይገለጽልናል።

ዐፄ ያዕቆብ ካ፲፬፻፳፮ ዓመተ ምሕረት እስከ ፲፬፻፷ ድረስ የኢትዮጵያ ንጉሠ ነገሥት ነበሩ። መሳፍሕት አንባቢና ደራሲ አምልኮተ እግዚአብሔር አክባሪና አስከባሪ አምልኮተ ጣዖታትን አሳዳጅ እንደ ነበሩ ታሪካቸው አስፋፍቶ ይነግረናል። መቀመጫቸውም አንኮበር ደብረ ብርሃን አንጾኪያ ደዋሮ፣ ከፋ ነበር። በከፋ በነእብሩበት ሰዓት አንኮእብር ያለው ልጃቸው አንድ ተራ ሰው ገደለ፤ ምንም የንጉሥ ልጅ ቢሆን ለጊዜው ለፍርድ መቅረቡ አልቀረም። ዳሩ ግን አድር ባዮች የሆኑት አንኮበር ያሉት ዳኞች ከሚዛኑ የጐደለ አንድ ዐይነት ፍርድ ፈረዱ፤ ይኸውም «ሻውል ሲሞት ሺ ይሙት» ትርጓሜውም ሺ ሰው ሊያስተዳድር የሚችለው የንጉሥ ልጅ ከሚሞት ሺ ሰው ይሙት» ማለት ነው። በዚህ ፍርድ ልጃቸው ነጻ ሆኖ የሟቹ ሕዝባቸው ደም ከንቱ መቅረቱ ከፋ እንዳሉ በመንፈስ ቅዱስ ተገለጸላቸው? (ሰው ነግሯቸው ይሆናል)። ከዚህ በኋላ ከከፋ ገሥግሠው አንኮበር ደረሱና ወዲያው ችሎት እንዲዘረጋና ገዳዩ ልጃቸው እንዲቀርብ አዘዘ። ቀድሞ የተረፈውንም ፍርድ እንደ ገና ተመልከቱ። ከዚህ በኋላ «ለኔ ገዳዩ ልጄ ቢሆን ሟቹም ገራ ሰው ልጄ ነው። በገዳዩ ልጄ ይሙት በቃ ፈርጄአለሁ» አሉና ባደባያቸው አሰቀሉት። ይህን ሚዛን የሆነ ፍርድ በፈረዱበት ቀን ከሰማይ የወርቅ ዝናም ዘመነ ይባላል። ርስ ሥዑል ሚካኤልም በዚሁ ዐይነት በልጃቸው ላይ እንደ ፈረዱ ይነገራል።

የነዚህን ምሳሌ አስተዳዳሪና ዳኛ ሁሉ ሊከተለው ይገባል። ባገራችን ነባሪም ዳኛም ሊፈርድ ሲነሣ ባደላም ያድላብኝ በሐሰተኛም ሰው ሞት ስለት ይፈረድበት፣…… ብሎ ይዠምርና ከዚያ በኋላ ፍርዱን ይቀጥላል። ዛሬ ባዲሱ ዘመን አስተዳደር አንድ ጊዜ እውነት ሊፈርድ ምሎ የተሾመ በመሆኑ ይህ የዘወትር አነጋገር ቀርቷል። ቢሆንም ባፍ ምሎ በልብ ማድላት ሳይምሉም እውነተኛውን ፍርድ ይቻልላና እግዚአብሔር ለዳኞች ቅን ፍርድ የሚፈርዱበት ልብ በተለመደ ቸርነቱ ሲሰጥ ዳኛም የራሱን ሳይሆን ከእግዚአብሔር የተቀበለውን እውነተኛ ፍርድና ዳኝነት ለረዥም ላጭር ለቀይ ለጥቍር ሳይል ይስጥ። ይኸውም ማለት በመሳፍንትና በተራ ሕዝብ ጊዜ ባነሣውና ጊዜ በጣለው መካከል ለዳኝነት በተቀመጠ ጊዜ በፍርሀት በይሉኝታ በጥቅም ሳይያዝ በሚዛንነት ፈርዶ እመሸበት ይደር ማለት ነው። እመሸበት በማደር አልጋ ቢቄረቍረው ለሰውነቱ የሚስማማ ምግብ ቢጐድለው ከሐቀኝነት ከውነተኝነት መንፈስ የሚፈልቀው የልብ ዕረፍትና ደስታ ሊያጽናናው ይችላል።

**\*\*\*\***

፪ኛ - አንድ ባለሥልጣን በሚያስተዳድርበት ክፍል ለባለሥልጣኑ ደስ የማይሉት አንዳንድ ጭፍሮች ይገኛሉ። የዚህም ምክንያቱ ብዙ ነው ለማሌ ከጭፍሮቹ ውስጥ አንዱ የግትርነት ጠባይ ይኖረውና ክብርን ለሚፈልገው የበላዩ በፈለገው መጠን ትሕትናን አክብሮን በማጕደል ወይም ጭፍራው ያድር ባይነት ጠባይ ይኖረውና ክብርን ለማይፈልገው ባለሥልጣን መለማመጥ በማብዛት ይሆናል። ወይም ይኸ ሁሉ ሳይሆን ባለፈው እንደ ጠቀስነው ፈረንጆች «አንቲፓቲ ተፃራሪ ፍቅር» እንደሚሉት ከጭፋው ወገን ምንም በደል ሳይኖር ላለቃው ተፃራሪ አሳብና መልክ ይዞ በመገኘቱ ብቻ ጭፍራው ላለቃው ሊከብደውና ሊቀፈው ይችላል። በዚህ ምክንያት እገሌ ይቀፈኛል፤ ወይም ይከብደኛል፤ በማለት ከቄየበት ሥራው የሚያባርሩ ባያርባርሩም ራቅ እንዲልላቸው ካለበት ከፍተኛ ወደ ዝቅተኛ ደረጃ የሚያዛውሩ አሉ። በዚህ አያያዝ ለነርሱ ደስታ መሙያ የሌላው ሕይውት እንዲጐድል ማድረጋቸው መሆኑ ግልጽ ሆኖ ይታያል። የዚህን ዐይነት የበላይ የበላዮች በጊዜያቸው ሳልሻር ወዳጄን ልጥቀም ጠላቴን ላጥቃ የሚል አሳብ እንዳላቸው ሲያሳይ በዚሁም አያያዝ ላልሽር በጊዜዬ ደስ ይበለኝ የሚል አሳብ እንዳላቸው ይታወቃል።

ነገር ግን አንዳንድ ባለሥልጣን ደግሞ ከራሱ ጕዳይ ያገርን ጕዳይ በማስቀደም የጠላውን ለመጣል ሥልጣኑ ሲፈቅድለት ሳለ ማናቸውም ሠራተኛ ችሎቱ የሚፈቅድለት ሆኖ ለሥራው አስፈላጊ መሆኑን ብቻ ከተረዳው የማይወደውን ሰው ወደ ከፍተኛ ደረጃ ለማውጣት ዋጋውንም ለመስጠት ሙያውንም ለመግለጽ የሚወደውን ሠራተኛ ከችሎቱ የተነሣ ወደ ታች ዝቅ በማድረግ ቅር አይለውም። ቅር ቢለውም ቅርታውን ለማሸንፍ ከገዛ አሳቡ ጋራ ይታገላል። አንድ የበላይ ባለሥልጣን በዚህ መንገድ ሲገኝ ለጭፍራው ሚዛን ሆኖ የግሉን ደስታ የፍላጎቱንም ጥቅም ለእውነተኛና ላገሩ የሠዋ መሆኑ ግልጽ ነው።

የሚቻል ቢሆን የበላይ የሆነ ሰው ሁሉ በሥልጣኑ ላይ እስካለ ድረስ ለባዕድና ለዘመድ ለወዳጅና፥ ለጠበኛ አንድ ዐይነት አስተያየት ቢያደርግና የሚገባውን ለፈጸመ ባዕድና ዘመድ ሁሉ ትክክለኛ ቢሆን የእውነትና የሚዛን ሰው መሆኑን ይገልጣል። ለእንደዚህ ያለውም ባለሥልጣን የጌታችን የኢየሱስ ክርስቶስ ንግግር ዐላማው ነው።

ጌታችን አንድ ቀን በቤት ውስጥ ተቀምጦ ወንጌልን በሚያስተምርበት ሰዓት እናትኽ ማርያምና ወንድሞችኽ በጭ ይጠብቁኻል ብለው ቢነግሩት እንደዚህ ሲል መለሰ፤ «በሰማይ ያለውን ያባቴን ፈቃድ የሚፈጽም እርሱ ወንድሜም እኅቴም፣ እናቴም ነው»። ማቴዎስ ምዕ ፲፪ ቍጥር ፶ ተመልከት። በሃይማኖትም በጠባይም በዚህ ጥቅስ ልቡ ተነክቶ የጌታችን አርኣያ ለሚከተል ባለሥልጣንም በውስጡ ያለውን የመንግሥቱንና ያገሪቱን ያገልግት ተግባር የሚፈጽም ጭፍራው ውንድሙ ነው።

እዚህ ላይ ስደርስ አንድ የማስታውሰው አለኝ።

ባንድ ትልቅ መሥሪያ ቤት አንድ ሚኒስትርና አንድ ዋና ዴሬክተር ባሉበት አንዱ የክፍሉ ሹም ከዋናው ዲሬክተር ጋራ በሥራ ሳይህን በግል ጠብ ተጣሉ። ከተጣሉም ወዲህ የግል ጠባቸውን ወደ ሥራ ጠብ ሳይደባለቁ ደንበኛ ሥራቸውን በሚሠሩበት ሰዓት ብቻ እየተነጋገሩ ከሥራ ውጭ በኵርፊያ ይታይዩ ነበር። ቢሆንም ጠባቸው የጨዋ ጠብ ስለ ነእብረ አድኑ ያንደኛውን ስም ለማርከስ የጠባኛውን ስም በየሄደበት አያነሣም ነበር።

ከዕለታት አንድ ቀን የሚኒስትሮች ሹም ሽር ተደረገና አሮጌው ሚኒስትር ወደ ሌላ ሄደው አዲሱ ሚኒስትር በኦቶሞቢል መጡ። ዋናው ዲሬክተር እስከ በራፉ ድረስ ሄዶ ተቀበላቸው። ከዚያም አዲሱን ሚኒስትር ከሠራተኞች ጋራ ሊያስተዋውቁ የሚገባቸው ተሻሪው ሚኒስትር ስላልተገኙ በዋናው ዲሬክተር አማካይነት አዲሱ ሚኒስትር ከክፍል ዲሬክተሮችና ሠራተኞች ጋር ተዋወቁ። ወጥሎም ዋናውን ዲሬክተር እንዳስከተሉ ወደ ቢሯቸው ገቡና ስለ ክፍል ዲሬክተሮች ችሎታና ዐመል ከዋናው ዲሬክተር ሊረዱ ጥያቄ ዠመሩ። ጥያቄና መልሱም ወደ ፊት እየቀጠለ በተራው እዚያው ከዋናው ዲሬክተር እተጣላው የክፍል ሹም ሰውዬ ላይ ደረሰ።

በዚህ ጊዜ ዋናው ዲሬክተር እንደዚህ ሲል መለሰ፤ «ክቡር ሆይ ይህ ሰው ለኔ ጠበኛዬ ነው፤ ከተጣላንም ወዲህ ምንም እንኳ በሥራ ላይ መተባበራችን ባይቀር በውጭ በንቀት ዐይን ይመለከተኛል ሳልፍም እንደ ጓደኞቹ ባርኔጣ አያነሣልኝም፤ ስለዚህ በውነቱ በልቤ አልወደውም። ነገር ግን በሥራው ረገድ ከታማኝነትና ከትጋት ጋራ ፍጹም ሥራ ዐዋቂ ነው። ለዚህ መሥሪያ ቤት እንደ አዕማድ (ምሰሶዎች) ከሚቄጠሩት የክፍል ሹማምንቶች ውስጥ አንደኛው እርሱ ነው»።

ሚኒስትሩ ይኸን ሁሉ ከሰሙ በኋላ ከክፍል ሹሙ ችሎታና ትጋት ይልቅ በዋናው ዲሬክተር እውነተኛ ምስክርነት በማያወላውለው ጠባዩም ይገረሙ ዠመር፤ ከዚያ ቀን ዠምሮ በዚ ዋና ዲሬክተር ላይ ከፍ ያለ ግምት አደረባቸው። በኋላም እንደዚህ ያለው ሰው ትልቅ የሥራ ደረጃ ሊያገኝ ይገባዋል ሲሉ ለበላይ አመልክተው አሾሙት። ከዚህ በኋላ ዋናው ዲሬክተር ሲወጣ ሚኒስትሩ የዚያኑ የክፍሉን ሹም አሳብ ለማግኘት አስጠሩና የሥራውን ሁኔታ ሲጠይቁት የክፍሉ ሹም ዋናው ዲሬክተር ስለርሱ ምን እንደ ተናገረ ሳያውቅ «ክቡር ሆይ እኔና ዋናው ዲሬክተር ከዝቡ ቀን ዠምሮ ጠባኛ ነን፤ ስለዚህ ለክቡርነትዎ አስቀድሜ ለማስጠንቀቅ የምፈልገው ጠበኛዬ የሆነው ዋና ዲሬክተር ስሜን አርክሶ የሥራ ችሎታዬን አጠፋፍቶ ቢነግርዎት እንዳይሰሙብኝ ነው» ሲል የተጠየቀውን የሥራ ጕዳይ ትቶ የራሱን ጕዳይ አመለክተ። በዚህ ጊዜ ሚኒስትሩ እየሣቁ ዋናው ዲሬክተር ስለርሱ የሰጣቸውን መልካም ምስክርነት ገለጹለት ለማመንም ቢቸግረው «ኅይለ ሥላሴ ይሙት» ብለው በመሐላ አጸኑለት።

ከዚህ በኋላ የክፍሉ ሹም ከሚኒስትሩ ቢሮ ተሰናብቶ ወጣና ወደ ዋናው ዲሬክተር ቢሮ በችኰላ ሄዶ ተገናኘው። ባገኘውም ጊዜ «ማረኝ» ብሎ እግሩ ላይ ወደቀ። ይኸን ያኽል ዘመን ሲኰራበት የነበረው የክፍል ሹም አሁን እግሩ ላይ ወድቆ ምሕረትና ይቅርታ የጠየቀበት ምክንያት ለዋናው ዲሬክተር ተደናገረው በርሱም ሐቀኛ ምስክርነት እንደ ተደሰተም አልገባውም። ነገር ግን በኋላ እውነተኛውን ከተገላለጹ በኋላ እርሱም ጐንበስ ብሎ እኔንም ይቅርታ አድርግልኝ ብሎ ለመነወርና ሁለቱንም አንገት ላንገት ተያይዘው ተሳሳሙ፤ ከዚያ ቀንም ዠምሮ የነደደ የወዳጅነት ፍቅር አደረባቸው።

ባገራችን «ደባ ራሱን ስለት ድጕሱን» እንደሚባለው ዋናው ዲሬክተር የጠበኛውን የክፍሉን ሹም ችሎታና ዐመል አራክሶ በግላጭ ብቻውን ላገኛቸው ሚኒስትር ቢገልጥም በኋላም የጠብ ቍጭቱንና ቂሙን ለመወጣት ሲል እስከተቻለው ለማስጠላት ቢጣጣር፥ ኖሮ ከባለጋራው ወገን ለመከላከያ በሚመጣው የበቀል መልስ ራሱን ሊጐዳ ይችል ነበር። በሁለቱም ክርክርና ጭቅጭቅ ለሥራ በቂ ጊዜ የሌላቸው ሚኒስትሩ እነሱን በመገላገል ወይም የነሱን ሙግት በመስማት እንዲቸገሩ ምክንያት ሊሆን ይችል ነበር። ነገር ግን ዋናው ዲሬክተር በዚህ ጠባዩ የራሱና የሁሉ ጥቅም የተሳሰረበትን የመሥሪያ ቤቱን ጥቅም ጠበቀ፤ የመሥሪያ ቤቱም ጥቅም ተጠበቀ ሲባል አገር ተጠቀመ ከማለት ልዩነት የለውም።

**\*\*\*\***

፫ኛ - አንድ የበላይ ባለ ሥልጣን ለራሱም ለመንግሥቱም ለክፉውም ለደጉም ከቃል ወይም ከጽሑፍ ከተመልካችና ከማናቸውም ሰው አንዳንድ መረጃ ያስፈልገዋል። ሳይሰሙ በመቅረት ብዙ የሚበላሽ ነገር አይጠፉም፤ ከተሰማ በኋላ ግን ለተሰማው ነገር መድኅኒት ማበጀት የሚቻልበት መንገድ አለ፤ ነገር ግን በቃል ወይም በጽሑፍ የሆነ ወሬ በመስማት ብቻ የበላይ የተወራበትን የበታቹን ሊቀየመው ፊት ሊነሣው ሊቀጣው ከሥራ ሊያሶጣው፥……. አይገባም። የወሬ መምጫው መንገዱ ብቻ ነው። ያውሪውም ተንኰልና ክፋት፥ እንደ ሰውዬው የክፋት አካሄድ እንደ መሠሪነት ችሎት መጠን ጥልቅና ረቂቅ ነው። ባለሥልጣን እውነቱንና ሐሰቱን ለመለየት ግራ እስኪገባው ድረስ አውሪው በቀጥታ ወይም በጎን ለማስጠላት ይጠቅመኛል ብሎ የገመተውን አነጋገር ደኅና ድርጎ ሊጐነጕነው ይችላል። በዚህም ላስተዳዳሪነት የበሰለ ዕውቀትና ልማድ ጥልቅ አስተያየትም የጐደለውን ባለሥልጣን ይኸን በመስለ በዲያብሎሳዊ መንገድ ወሬውን ለማሳመን ለማናደድ ለማማታት፣……. ይደርሳል። ይኸ ሁሉ ድካም አውሪው ፊት ለፊት ለመክሰስ ወይም ለመምታት የሚፈራውን ባለጋራውን ባለሥልጣኑን መሣሪያ አድርጎ በዠርባ ወይም በጐን ተከልሎ ለማጥቃትና ቍጭቱን ለመወጣት ነው። አንዳንድ ሰዎች በዚህ መንገድ ጠላታቸውን ለመጕዳት አሳባቸውን በቃል ወይም በጽሑፍ በስውር ለባለሥልጣን አስረድተው ከወጡ በኋላ «ዛሬ እገሌን ምስማር መታሁበት» ሲሉ ይሰማሉ አስመስለው ባወሩትም ዳኛውን አሳምነው ንጹሑን ጠላታቸውን ዕለቱን አደጋ ላይ እንደ ጣሉት ያምናሉ።

ስለዚህ የዚህ ሐተታ ከዕውቀቱ የማይስወር ብልኅ ግትር ፍርድ ዐዋቂ ባለሥልጣን በጭፍራው ላይ በቃል ወይም በጽሑፍ የተወራበትን በትዕግሥት ካዳመጠ ወይም ካነበበ በኋላ ያንን ወደ ጐን አድርጎ አውሪውና የተወራበት በምን ሁኔታ ላይ እንዳሉ በጥብቅ ያስመረምራል። ምርመራውም ጊዜ የሚፈጅ ቢሆን በትዕግሥት ይጠብቃል። ምርመራውም አለቀ ድረስ ላውሪው ፊት አይሰጥም፤ የተወራበትንም ፊት አይነሣም። ከነገሩ ነጻ ከሆነ ከሌላ ሰው በመስማት የተራበትንም ሰውዬ በቀጥታ ጠይቆ በመረዳት ጥበብ ያለበትን የምርመራውንና የመከታተሉን ሥራ ወደ ፊት እየቀጠለ ሲሄድ በመጨረሻ በገንዘብ ይሁን ወይም በልጅነት ሥራ በመሬት ወይም በሥራ ደረጃ ይኸን በመሳሰለ ነገር በግልጽ ወይም በልጅነት ሥራ በመሬት ወይም በሥራ ደረጃ ይኸን በመሳሰለ ነገር በግልጽ ወይም በስውር ውስጡን ተበሳስለው እንደ ነበረና በዚሁ አውሪው ሰውዬ የተወራበትን ሠራተኛ በስውር ለመጕዳት ያቀደውን ወጥመድ (መሥገርት) ሊያገኘው ይችላል።

ከዚህ በኋላ አውሪውን መታዘብ ይዠምራል። እውነቱንም ባገኘ ጊዜ ፈጥኖ በተወራበት ሠራተኛ ላይ በወሬና በጥርጣሬ ወይም በይምሰል ባለመቈጣት ጻድቁንም እንደ ኅጢአተኛ ባለመቅጣቱ ደስ ይለዋል። ይልቁንም ዛሬ ከደንበኛው ጠላት ይልቅ የወዳጅ ጠላት በበዛበት ጊዜ ራሱ ስያረዳና በልቡ ሳያምን የማይቀጣ ይኸን፥ የመሰለ መሪና አለቃ ያለው ጭፍራ የታደለ ነው፤ በሐሰት እጠፋ፤ ይሆን? የማለት ከንቱ ሥጋትና ጥርጣሬ ሊያድርበት አይችልም። በማይሞኘው ባለቃው (በበላዩ) ጠባይ ተማምኖ በረጋ ልብ የዕለት፥ ተግባሩን ይፈጽማል።

**\*\*\***

፬ኛ - አንዳንድ አለቆች ዘወትር ጭፍራቸውን በመምከር ፈሪ እስኪባሉ ድረስ ትዕግሥት የሚያበዙ አንዳንዶቹ ግን «ቢያጠፉም ቢያለማም ለራሱ» በሚል ቍርጠኛ አሳብ ተይዘው ጭፍራቸው እነሱን በቀጥታ ወይም ሥራውን በሚመለከት ጥፋት የተገኘ ሲሆን ወይም ከነጋሪው የተረዱት እንደ ሆነ ምክንያቱን ሳይገልጹለት ጭፍራቸው ፊ ይነሡታል። አንዳንድ ጊዜም ከደረጃው ያወርዱታል። ሰውዬውም በምን ጥፋት ፊት እንዳጣ በየትኛው ጥፋቱ እንደ ተዋረደ ሳይለይ በሥጋት በጸጸት በሐዘን ይጨበጣል። የዚህም አያያዝ አንዱን ሰው «ጦማረ ሞቱ» ሳይነበብ እንደ መግደል ይቄጠራል።

ስለዚህ በጭፍራ ላይ ጥፋት ሲሰማ ጠርቶ ፊት ለፊት መጠየቅ ቅንነት ነው። በቂ ማስረጃም ሳያቀርብ የቀረ እንደ ሆነ ጥፋቱ ኅላፊነት የማያመጣ ሲሆን መክሮ ገሥጾ መተው አባትነት የተጨመረበት እልቅና ነው አለዚያም ጥፋቱን በፊት ለፊት ጠይቆ ለጥፋቱ የሚገባውንም ቅጣት በገሃድ መፈጸም ሐቀኛ ባለሥልጣንነት ነው። ነፍስ የሌለው ሰው የለም፤ በምክር የማይመለስ በነፍሱም የጥፋቱን መጠን የማያውቅ በመጠኑም ያገኘውን ቅጣት ይገባኛል የማይል አንሶም እንደ ሆነ፣ «ሲያንሰኝ ነው» የማይል ጭፍራ ቍጥሩ ብዙ አይመስለኝም። ሁሉን በድርቅና የሚክድ የማይመለ ግን መልካም መንፈስ የሌለው ጭፍራ መሆኑ ነውና፤ በሁሉም ላይ የበላይ ሥልጣን የሌለው ጭፍራ የባለሥልጣን ክንድ በየመንገዱ ለቅጣትም ለቸርነትም ሊዘረጋ ይችላል።

**\*\*\*\***

፭ኛ - በጠባይ ክፍል ውስጥ እንዳስረዳነው በያንዳንዱ ምዕራፍ ልክ ወይም ከዚያ የበለጠ እርስ በርሱ የተለያየና የበዛ የሰው ጠባይ አለ። በዚህ ምክንያት አንድ ባለሥልጣን ከሚያስተዳድራቸው ሰዎች መካከል አንዱ ያድር ባይነት ጠባይ አለው። እርሱም አለቃው ከሹመቱ እተሻረ ድረስ ሲልኩት አቤት ሲጠሩት ወዴት እያለ ያለቃውን ፈቃድና ትእዛዝ ቸኵሎ ተርበድብዶ ፈጻሚ ነው። ከዚያም በሰላምታ በማጀብ ደጅ፥ በመጥናት በተቻለ መጠን አለቃውን ደስ ለማሰኘት የሚጥር ነው። ሌላው ደግሞ በርሱ አንጻር ሆኖ የግትርነት ወይም የውሱንነት ጠባይ አለው። እርሱም ፈልጽመው የተመደብሁበትን ሥራና የሚገባኝን ተግባር ከፈጸምሁ ማንም አይነካኝምና ማንንም አልለማመጥም ባይ ነኝ ነው። በዚህ ምክንያት አለቃውን በሰላምታ በመከተል በማስመስገን መለማመጥ አይሆንለትም፤ ላድርግም ቢል ያስቀይምበታል። እርሱም በጠባዩ የሌለውን ለማድረግ በመሞከሩ በልቡ ይበሳጫል። ደንበኛ ተግባሩን መፈጸሙ ሳይቀር ሕይወቱ ዝምታንና ግለኝነትን ይወዳል። የቢሮውን ሥራ ፈጽሞ ወደ ቤቱ ሲሄድ ወይም ሲመጣ፥ ግራን ቀኝ ሳይመለከት ለሰላምታ ጐንበስ ቀና ሳይል እየተቄነነ ዝም ብሎ ይሄዳል አለቃውም ጠርቶት እፊቱ በቆመ ጊዜ ተንደርቦ ወይም ያኰረፈ መስሎ ይታያል። ራሱም በሚናገርበት ካለቃውም በሚሰማበት ጊዜ የመለማመጥ የሀይሀይታ ምልክት አይታይበትም።

ስለዚህ ባንዳንድ ባለሥልጣኖች ዘንድ አድር ባይ ተወዶ ማዕርግና ደረጃም እየጨመረ ሲሄድ እንደዚህ ያለው ግትሩ ግን ተጠልቶ ካለበት ደረጃ ተዋርዶ ወይም ሳይዋረድ በዚያው ባለበት ደረጃ ብቻ ወደ ላይ ከፍ ሳይልና ሕይወቱን ሳያሻሻል ዕድሜውን ሙሉ የሚገፋ አለ። እንደዚህ ያለውን ሰው ባለበት ስፍራ ለማስቀመጥ ባለሥልጣኑ የሚገደደው እንኳ ለሥራው የግድ አስፈላጊ መሆኑ እየተሰማው ነው እንጂ ያለዚያ ከጭፍራ መከካል ቢለይለት ደስ ይለዋል። ነገሩን በደንበኛው መንገድና በቀና ኅሊና ለመመርመር የፈለግን እንደ ሆነ ግን እንደዚህ ሊሆን አይገባም።

እግዚአብሔር የፈጠረውን ፍጥረት ሁሉ እንደ ጠባዩ እንደ ችሎታ ያስተዳድረዋል። ብዙውን ሰው ለማስተዳደር ሥልጣን በእጁ የጨበጠው በምድር የእግዚአብሔር እንደራሴ መሆኑ ነው። ስለዚህ በነዚህ ሰዎች ላይ የሚታየው የዐመል ልዩነት ከባሕርይ የመጣ መሆኑ ትዝ፥ እንዲለው ያስፈልጋል። ትዝ ካለውም በኋላ የሥራ ፍሬያቸውን ብቻ ይመልከት እንጂ አድር ባዩን በመለማመጡ አያድላለት፤ ግትሩን በደርባባነቱ አያድላበት። ይልቅስ ሁለቱም ሰዎች በዚህ ጠባያቸው በየበኩላቸው የሚሰጡን ጥቅምና ጕዳት ከዚህ ቀጥሎ ካለው አሳብ ላይ ያመዛዝን።

አድር ባይ በመለማመጥ በመታዘዝ የሆነ ያልሆነውን ላለቃው በመግለጽ ለበላዩ ቅን አሳቢና ምቹ ለጊዜውም የልብ አገልጋይ ቢመስል ባንድ ወገን ደግሞ ምስጢር በማባከን ሲመቸውና ዕድል፥ ያጋደለ ለት አለቃውን በመክዳት ጊዜን ብቻ አይቶ በመሄድ የነበረ አለቃውን ሊጐዳው ይችላል። ግትሩ ደግሞ በደርባባነቱ በጭምትነቱ በመቄነኑ አለቃውን የናቀ ቢመስል ወይም ባንዳንድ ባልተረዳው ነገር እየተከራከረ አሳብ ተቃዋሚ ቢመስል ባንድ ወገን፥ ደግሞ የነገሩትን ምስጢር በመጠበቅ እምነቱን ጠብቆ በክፉ ቀን እስከ ሞትና እስከ መጨረሻ ድረስ ገትሮ ለሚወደው አለቃው በመታመን ሊያገለግል ይችላል። በሰላምም በጦርነትም ጊዜ ባንደበቱ ብዙ ሳይናገር ካድር ባይ በበለጠ አኳኋን የሥራ ፍሬ ሊያሳይ ይችላል። ስለዚህ አሳቡን ሰፊ ያደረገ ባለሥልጣን ሁሉ ለነዚህ ለሁለቱ ሰዎች ሳያዳላ እንደ ዐመላቸው እያስተዳደረ በሁለቱ ሰዎች ጠባይና አገልግሎት ሊጠቀምባቸው ይችላል።

ነገር ግን አንዳንድ ጊዜ ባለሥልጣን ሁሏ አሳበ ሰፊ መሆን አችይልም። አሳበ ጠባብ ከሆኑት ሰዎች ውስጥ አንዳንዱ ባገልግሎት ወይም በዘር ያስተዳዳሪነት ሥልጣን ሊያገኝ ይችላል። ባገኘም ጊዜ የርሱ ጠባይ ግትር ይሆንና አድር ባይን ይቃወማል፤ ወይም አድርባ ባይ የሆነና ከግትሩ ጋራ አዛዥና ታዛዥ ሆኖ አብሮ መሥራት ሰለማይችል ለማባረር ለመጣል ሲጥር ብዙ ብጥብጥ ይፈጥራል። እየባሰም ሲሄድ ለማስተዳደር አትችልም፣ ተብሎ እመነቀፍና እመሻር ይደርሳል።

ስለዚህ መደምደሚያውን እውነተኛ መሪ ሐቀኛ አለቃ ለመሆን የፈለገ ከጭፍራ ወገን የሚታየውን መልካም ጠባይ ይልቁንም በግዴታውና በተግባሩ በኩል ያለውን የትጋቱና የሥራውን ፍሬ ይመልከት እንጂ ለደጅ ጥናት ለምስጋና (ለጻማ ከናፍር) ዋጋ አይሰጥም። ለዚህ ዋጋ ከተሰጠ በዚህ መሠረት ሊቋቋም የሚችል መንግሥትንና ሕዝብን የሚጠቅም ምን የሥራ ቅርንጫፍ አለ?።

**\*\*\*\***

፮ኛ - አንዱ ያበርክት ሌላው ያሳንስ እንጂ የሰው ሁሉ ጠባይ፥ ክብርና ምስግናን ሙገሳን ይወዳል። በዚህ ምክንያት አንዳንድ ሠራተኛ ጥቅም ሳያገኝ ያለቃውን አስተያየትና ድለላ ከዋጋ እየቄጠረ በትንሽ ቀለብ በዝቅተኛ ደረጃ ካለቃው ጋራ አብሮ ደስ ብሎት ይኖራል። ስለዚህ የበላይ የሆነ ሁሉ ከበታቹ ሰላምታ በቀረበለት ጊዜ በፈገግታ ይመልስለት ሲያጋጥመውም በተለይ ስሙን እየጠራ ጊዜ በፈገግታ ይመልስለት ሲያጋጥመውም በተለይ ስሙን እየጠራ ያነጋግረው ቢቻለውም በሐዙና በደስታው በግል ጕዳይ እየገባ የመካፈልንና የማሰብን መልክ ለጭፍራው ያሳየው። ይኸውም ማለት ጭፍራው ታሞ እንደ ሆነ ሄዶ፥ ይጠይቀው ከቤተ ዘመዱ ሰው ሞቶበት እንደ ሆነ ቢቻል እቀብር ባይቻል እቤቱ ይድረስ። ድግስ ደግሶ እንዲጋበዝለት ጠርቶት እንደ ሆነ ይሂድለት። ይኸን የመሳስለውን እየጠበቀ የሚፈጽም አለቃ በጭፍራው ልብ ፍቅርን ይመሠርታል እንደሚያበላ እንደሚያጠጣ እንደሚያሰልብ አለቃ እኩል ይወደዳል።

እላይ እንደ ተባለው ሁሉ የፍቅር ጭፍራና አለቃ ሆኖ ከተሰላቸውና ከተናናቀው በቀር የእብታች በበላዩ አንደበት ስሙ ሲጠራ ሰላምታና ምስጋና ሲቀበል ውስጠ ደስታ ይሰማዋል።

በዳግማዊ ምኒልክ ዘመን ንጉሠ ነገሥቱን ከልብ ያገለገለ አንድ መኰንን ነበረ። ንጉሠ ነገሥቱ ልባዊ በሆነው ባገልግሎቱ ተደስተው ከዕለታት አድን ቀን አስጠርተው »በሥራኽ ሁሉ አንድ ቀን ቅር አሰኝተኸኝ አታውቅም እግዚአብሔር ይባርክኽ» ቢሉት ወዲያው የደስታ እንባው መጥጦ በተመስጋኙ መኰንን ዐይን ላይ ግጥም አለ ይባላል።

የበታች ከከፍተኛ አለቃ ስምጋና ቀርቶ አንድ ድካም ያለበትን የሥራ ትእዛዝ እንኳ ሲቀበል ደስታ አለው። ስለዚህ ጭፍራው የሚገባውን ሥራ በትጋት ፈጽሞ ሲገኝ የበላይ ምስጋናውን አይቄጥብበት። አንዳንዱን ካልሆነ በቀር የበላይ ምስጋና ለበታች የሥራ ኅይልን ይጨምርለታል እንጂ ኵራትን አያሳድርበትም።

**\*\*\*\***

፯ኛ - የበላይ ለበታች በሰላም ባነጋገር የግል ችግሩን በመካፈል የወዳጅነት መልክ ያሳየው ሲባል የማሳየቱ አኳኋን መጠንና ዐይነት የጭፍራውም ርቀትና ቅርበት ወሰን ሊኖረው ይገባል። ይኸም የሚገባው ጭፍራ ባለቃው አእምሮ እንዲመረጥ ያስፈልጋል። ምክንያቱም ብዙ ጊዜ ከበታች ጋራ አብሮ መዋል ማደር አብሮ መብላት መጠጣት መናናቅን የሚያስከትልበት ጊዜ አለ፤ አብሮ የሽርክና የማናቸውንም ዐይነት ስምምነት ማድረግ ገበናን ተገላልጦ የልጅነት ሥራ መሥራት ለጭፍራ ክብር ሲሆን ለባለሥልጣን አደገኛ ነው። ጭፍራ ሁሉ እስከ መጨረሻ ታማኝና ቁም ነገረኛ መሆን አይቻልምና፤ ከሁለቱ መካከል ድንገተኛ ግጭት የመጣ እንደ ሆነ ቀጥሎ ያለው ግዚኤ ለበላዩ ችግር ይፈጥርበታል። ግጭቱም ወደ ጠብ ሲለወጥና ጭፍራው በጥፋት ላይ ሲገኝ እንደ ልብ ለመውቀሥ ወይም ለመቅጣት የባሰም እንደ ሆነ ከሥራ ለማስወገድ ላለቅዮው ችግር ይሆንበታል። ችግርም የሚፈጥርበት አለቅዮው ራሱ በደኅና ቀን የልቡንና ያመሉን መዝጊያ ለጭራው ከፍቶ ምሥጢሩን ገልጦ አብሮ የሠራው ኅጢአት ነው። ጭፍራውም «እስቲ ይቅጣኝ እስቲ ከሥራ ያስወጣኝ» በሚል ዛቻ አንፈራጦ ወዳጁ በነበረው አለቃ ላይ የሚያውቀውን የኅጢአት ክስና ወቀሣ እያመቻቸ ይቅመጣል። በዚህ ጊዜ ውስጥ ውስጡን የገላቢጦሽ አለቅዮው ተጠቂ ጭፍራው አጥቂ ሆነው ይገኛሉ።

በዚያን ጊዜ ባለቅዮው ላይ ሁለት አሳቦች እየተመላለሱ መንፈሱን ያውኩታል። አንደኛው ማስረጃ ባለው ጥፋቱ ብቀጣው ወይም ከሥራ ባሶጣው እሱ ደግሞ በሚያውቀው ነገር ከሶ ያሰቅጣኛል። ሁለተኛ ብተወው እንደ ኰራብኝና እንዳላገጠብኝ እንዴት ይቀመጥ ሲል ካወላወለ በኋላ እልክ ተጫጭነው የለይለት ብሎ በመቸረሻ ጭፍራውን ከሥራ እማሶጣት የደረሰ እንደ ሆነ ከዚያ ክሱ ተዠምሮ በባለሥልጣኑ ወይም በጭፍራው ላይ የሚያስከትለው ውርደትና አደጋ እንደ ሁለቱም ሰዎች ብርታትና ድካም ነው።

ስለዚህ የበላይ ከበታቹ ጋራ በሚኖርበት ጊዜ በጣም ለመወደድ ሲል ዝርዝር ጓደኝነትን ከማድረግ ዐመሉንና ገበናውንም በፍጹም ከመግለጥ ሰወንቱንና አንደበቱን ተቈጣጥሮ ይያዝ። ከዚህም ለመራቅ ሲል መንገድ የሌለውንና የሚያምረውን ኵራት አያድርግ። በተመጠነ ግንኙነት ደንበኛ ሥራውን ይቀጥል። ከጭፍራ ጋራ አብረው እየበሉ እየተቃለዱም ክብርን መጠበቅ ይችላል። መንገዱም ላስተዳዳሪነት ከእናታቸው ማሕፀን እይተመረጡ የገዥነት ጠባይ ያላቸው ያውቁታል። የነሱም ሣቅ ለጭፍራ ትምክሕት ነው፥ ሰላምታቸውም ተስፋ ነው፤ አብሮ መብላት መጠጣታቸውም ዘለዓለማዊ መታሰቢያ ነው። ኵራታቸውና ግንኙነታቸውም በማስነቀፍ ፈንታ ያስከብራቸዋል። ማንም ብልኅ ከነሱ ጋራ አብሮ በልቶ ጠጥቶ ብዙ ዘመንም አብሮ ኖሮ በከፊል ካልሆነ በቀር ጠባያቸውንና ውሳጣዊ ልባቸውን በሙሉ ሊያውቅ አይችልም። ጠባያቸውም ችሎታቸውም ምስጢር ይሆንበታል። በዚህ ምክንያት የበታች በማያውቀውና ባልተረዳው ነገር በነሱ ላይ በክስ ወይም ባንደበት የድፍረት ሥራ ሠርቶ ዕዳ እንዳይገባ ምንም አብሮ ቢበላ ቢጠጣ ተጠንቅቆ ለዘለቄታ እንዳከበራቸው ይኖራል።

፰ኛ - የበላይ የሆነ ሰው አደጋን ወይም ኅላፊነትን የማያስከትልበት ካልሆነ በቀር ከጭፍራው ወገን የሚሰማውን ሐሜታን ስሕተትን «መታገሥና ማሳለፍ» ገንዘቡ ነው። የበላይ ሁሉ ምንም ሁሉን ለማድረግ ችሎት ቢኖረው የፈቀደውን ለመሥራት ነጻነት የለውም። ነጻነት የሚከለከው ተከታዩን ሊገምት የሚችለው የራሱ ብልኅትና ያስተዳዳሪነቱ ዘዴ ነው። በዚህ ምክንያት ይኸው በትዕግሥትና በማሳለፍ የሰውን ጠባይ የመሸከም ዘዴ ለጊዜው የልቡንና የቍጭቱን ባለመፈጸሙ ያስጠቃው ቢመስል ውሎ አድሮ ግን መልሶ ራሱን ጠቅሞት ይገኛል።

ይሁን እንጂ ዘወትር የበታችን በመለማመጥና በምታገሥ ጭፍራን ልቅ ሰዶ ነጻነት መስጠት ዘወትርም በኅይልና በቍጣ እያስፈራሩ በግድ መያዝ አይቻልም። ለበላይ አስተዳዳሪ በየመንገዱ የኢዮብ ትዕግሥት የኬዘር ቍጣ የሰልሞን ጥበብ ያስፈልጉታል። እነዚህንም ሦስት ጠባዮች መሣሪያ አድርጎ እንደ ጊዜው ወይም እንዳስፈላጊነቱ እያፍራረቀ ሊሠራባቸው ይገባል። ሦስቱም ለበላይና ለበታች በጠቅላላው ለጋራ ኑሮ ደኅንነትን የሚሰጡ ናቸው። ከሦስቱም አንዱ የጐደለው አስተዳዳሪ ያስተዳዳሪነቱ ሥራ ሊዳብርለት አይችልም።

አንዳንዱ እንጂ ያገራችን የኢትዮጵያን ባለሥልጣን በከንቱ በጭፍራኽ አትቈጣ ብሎ መምከር ሥራ መፍታት ነው። አንዳንድ ያገራችን ሹም ባይሆን ላዩን በትዕግሥት እየሣቀ ውስጡን ይጐዳል ተብሎ ይታማል እንጂ እንደ ላቲን አገር ሹማምቶች በእጁ ጠረጴዛ የመታ ዐይኑን አቅልቶ ጠጕሩን አቁሞ በትንሽ በትልቁም ለመቄጣት የፍልፍተኝነት ዐመል የለውም። በዚህ አኳኋን ደግሞ ታጋሹን ለማመስገን ቍጡውን ለመንቀፍ መንገድ አናገኝም። እነዚህም እንደ ሌላው ዐመል ሁሉ በየበኩላቸው ጥቅምና ጕዳት ይሰጣሉ። ከጭፍራ መካከል አንዱ አለቃዬ ከሚቄጣኝና ከሚያዋርደኝ ከቍታ ታግሦ ውስጡን ይጕዳኝ የሚል አለ። ሌላው ደግሞ ውስጡን ከሚጐዳኝ ፊት ለፊት ተቄትቶ ቢፈልግም ይምታኝ የሚል አለ፤ ሁሉንም ዐመል ዐመለኛ እንዳመሉ ፍላጎት ይቀበለዋል።

የሆነ ሆኖ ፊት ለፊት ቍጣም ውስጡን መጕዳትም የሚመጣው አስቀድሞ ከጭፍራው ወገን በደልና ስሕተት ሲታይ መሆኑ፥ የታወቀ ነው። ይህን ለማስወገድ ይነስ ይብዛ የሚታወሰንን የበታች፥ ለበላዩ ሊፈጽም የሚገባውን ባለፈው ምዕራፍ የጠቀስነውን አሁን አንመለስበትም። ጭፍራ የሚገባውን በሚሠራበት ጊዜ በከንቱ የሚቄጣ እብድ አለቃ እንዳለ ግን አለስፍራው መግባቱን ከማሳሰብ በቀር ከእብድ ጋራ የሚስማማ ጭፍራ እብድ ካልሆነ በቀር አካሄዳቸው ደንበኛ በሆነ ሰዎች ውስጥ መኖር አይችልም።

**\*\*\*\***

፱ኛ - የበላይ ሥልጣኑን ለማሳየት ክብሩን ለመግለጽ በጉባኤ ፊት በግብዣና በማናቸውም ስብሰባ ላይ ወይም ከቤተ ሰቡ ጋራ ሳለ ጭፍራውን ባየ ጊዜ እንዲመጣ ባይኑም በእጁም እየጠቀሰ እየደጋገመ በመላክ ትእዛዝ በመላክ ትእዛዝ አያብዛበት። ለማዘዝ የተገደደበት ምክንያት ቢኖር ከልቡ የሚያፈቅረውን ወይም ከጭፍራው ውስጥ ዝቅተኛውን ይምረጥና ይዘዝ። ለከፍተኛው ጭፍራ በሕዝብ መካከል መታዘዝ ውርደት ሲሆንበት ለዝቅተኛው ጭፍራ ግን ክብር ይሆንለታልና ትእዛዙንም በደስታ ተቀብሎ በቅንነት ይፈጽማል።

**\*\*\*\***

፲ኛ - በአድሚኒስትራሲዮን ክፍል ሚኒስትር ዋናውን ዲሬክተር ዋናው ዲሬክተር ዋና ጸሐፊውን ዋና ጸሓፊ የክፍሉን ሹም ባገር አገዛዝ ክፍል ጠቅላይ አገረ ገዥው ዲሬክተሩን ወይም ያውራጃ አገረ ገዥውን ያውራጃ አገረ ገዥ የወረዳን የወረዳው ምስለኔውን እንደዚሁም በሌላው ክፍል ያለው ሁሉ እቢሮው የውች እንግዳ ሰው አስቀምጦ በሥልጣን የሚከተለውን ግን አቁሞ አያነጋግር። በልቡ ውርደትና ጥቃት እንዳይሰማው እንግዳው እወጣ ድረስ ምክትሉ ተቀምጦ እንዲነጋገር የበላዩ ይፍቀድለት። ከተፈቀደለት በኋላ ግን ምክትሉ ዐውቆ ቢቆም ክብሩን አግኝቶ የሚገባውን የቤተኛነት ተግባር መፈጸሙ ነውና ትሕትናው ይበልጥ ያስመስግነዋል። ተመልካቹ እንግዳም በምክትሉ ሹም ላይ የልብ ንቀት አያድርበትም።

**\*\*\*\***

፲፩ኛ - የበላይ በሚያስተዳድርበት ክፍል ቀድሞ ባለማዕርግ የነበረ፥ የተማረ ወይም ከትልቅ ሰው የሚወለድ ሆኖ በዕድልባን ወይም ባንዳንድ ምክንያት ዝቅ ብሎ በጭፍራነት የተገኘ እንደ ሆነ ለዚህ ሰው የበላዩ ተቀምጦ እንዲነጋገር በመፍቀድ አንቱ በማለት አንዳንድ እንገር በማማከር የተለየ አስተያየት ያድርግለት። ትልቅ ወይም የተማረ ቢሆን አብዛኛ ጊዜ የሰው ጊዜ የሰው ጠባይ በትንሹ እንደሚቀየም በትንሹ ይደስታል።

ስለዚህ ይኸ ጊዜ የጣለውንና የልቡ ምኞት ሳይሳካለት የቀረውን ቅርተኛ ሰው ይኸን በመሰለ አስተአይየት ያከባከቡት እንደ ሆነ በልቡ ይጽናናል። በዚህ ውለታ ትንሹን ሥራ እንደ ትልቅ ቄትሮ ይኖራል። ለሥራውም ዕንቅፋት በመፍጠር ፈንታ ዋና ድጋፍ ሆኖ በጋራ ሠራተኝነት ከዋናው ባለሥልጣን ጋራ ተባብሮ በደስታ ይሠራል።

**\*\*\*\***

፲፪ኛ - ምክትል ባለሥልጣን በበታች ካሉት ሠራተኞች ውስጥ በጠብና ባለፈ ቂም ወይም በማይበቃ ምክንያት በመቅጣትና መብት በመቀነስ ሲያጕላላው ተቀጭው ቀጭውን አለቃ አልፎ የበላዩን ፍርድ የጠበቀ እንደ ሆነ ምክትሉ ደስ ባይለውም የበላዩ የግድ በቅንነት አቤቱታ መስማትና ዳኝነት ማሳየት አለበት። ሁለቱንም ለማስማማት ሞክሮ ሳይሳካለት የቀረ እንደ ሆነ ምክትሉን ላለማስቀየም ፍርዱን ከማቃናት ችላ አይበል። ቅን ፍርድ የበላይና የበታች ቀጭንና ወፍራም አይልም፤ ተብሏል። ባንድ ወገን ደግሞ የምክትሉ የመዠመሪያ ውሳኔ የሚበቃና የሚገባ ሆኖ ሲገኝ የበላይነቱን ለማስረዳት ወይም በዝርዝር ችፍራ ዘንድ ለመወደድ ተስፋ አድርጎ ውሳኔውን በመገልበጥ የበላዩ የሥልጣን ተከታዩን አያሳዝነው።

ከዚሁ ሁኔታ ውጭ አንዳንድ ነገር እየተፈጸመ በሥልጣን በላይና የበታች የሆኑት ሰዎች ተቀያይመው በመካከላቸው የነበረው ስምምነትና ኅብረት ሲወገድ ራሳቸው ጠበኞቹና በነሱም ጠብ የበታች ሠራተኛ ሁሉ ታውኮ መኖሩ ተደጋግሞ ተገልጿል። በሁለቱ ጠብ ጊዜን ጠብቆ መጠቀም ስጦታው የሆነ አጋማሽ ሠራተኛ ወዲህና ወዲህ እያለ ሲጠቀምበት የኅሊና ሰው የሆነው አጋማሹ ሠራተኛ ደግሞ ሁለቱንም ጠበኞች በትክክል ለመያዝ ሲቸገር ከሁለት አንዳቸውንም መርጦ ሲጠጋ አንዱን አስደስቶ ሌላውን ማሳዘን እየሆነበት በሥጋትና በማመንታት ሲጨነቅበት ብዙ ጊዜ ታይቷል።

**\*\*\*\***

፲፫ኛ - የበላይ የበታቹን በሥራ ሰዓት በጉባኤ ወይም በሌላ ስፍራ ያገኘው እንደ ሆነ የተለመደውን ሰላምታ ሰጥቶ ያሳልፈው እንጂ በቤተ ሰቡና በማናቸውም ሰው ፊት «በሥራ ሰዓት እዚህ ምን ታደርጋለኽ፣……» ብሎ ገላምጦ አይጠይቀው። ይኸን ጥያቄ ሊያቀርብለትና በቂ ምክንያት ሳይሰጠው የቀረም እንደ ሆነ ሊሥጸው ወይም ሊቀጣው የሚገባው በተለይ በሥልጣን እሚያዝበት እመሥሪያ ቤቱ ክፍል ሊሆን የሚገባ ይመስለኛል።

ከዚህ በቀር የበታች ማንኛውንም ጥፋት ሲያጠፋ በሰው መካከል ከመገሠጽ በቢሮ ውስጥ በቄይታ ቢገሥጸው ለበታች ባያስደስተው እንኳን እምብዛም አያሳዝነውም። ምክንያቱም የቍጣና የቅጣት መቀበልን ውርደት ከርሱና ካለቃው በቀር ሌላ የሰማ ስለሌለ ነው።

**\*\*\*\***

፲፬ኛ - የበላይ የበታቹን ችሎትና ሞያ ድካምና ስንፍና በማናቸውም ጊዜ እየተቄጣጠረ ቢያሠራ ያስመሰግነዋል፤ ለሚገባውም ሰው የቀለብ ጭማሪና የሥራ ደረጃ የሠራተኛው ትጋትና ችሎት በተሰማው ጊዜ ብቻ ቢያደላድል የተገባ ነው። ነገር ግን አንዳንድ ባለሥልጣኖች ራሳቸውን ለማሰወደድ መጭውን ሹም ለማስጠላት በሌላው ችላ የሉትን የተሻሩ ወይም የሹም ሽር ጭምጭምታ በሰሙ ጊዜ ቀለብ መጨመር የሰራተኛ ደረጃ መለዋወጥ የሚዠምሩ ያችንም አጭር ጊዜ መሣሪያ ለማድረግ የወደዱት የሚጠቀምበትን የጠሉት የሚጐዳበትን መንገድ የሚያደራጁ የሠሩትም እንዲረጋ ለተሿሚው ጓደኛቸው አስጠንተው የሚሄዱ አይጠፉም። በዚህ ረገድ የተጠቀመው ጓደኛቸው አስጠንተው የሚሄዱ አይጠፉም። በዚህ ረገድ የተጠቀመው ደስ ሲለው ያልተጠቀመው ወገን ለጥቅሙና ለመብቱ ሲከራከር አዲስ ገቢው ባለ ሥልጣንም አቤት ባዩን የማሰደቻ መንገድ ሲያጣ ለቃቂዎቹ በመጭው ሹም ላይ አስቸጋሪ ዕዳ ጥለውበት ይሄዳሉ።

በዚህ አኳኋን «ራስን መውደድ» የተባለውን ኅጢአት ለቃቂዎች ሹማምት ሠርተው ከፍርድና ከእውነተኛነት ሚዛን ማዘንበላቸው መሆኑ ላንባቢ አይሰወርም።

ስለዚህ የበላይ ለበታቹ የሚያደርገው የሥራና የቀለብ ድልድል ሁሉ እላይ እንደ ተባለው ከሠራተኛው ወገን የሚታየውን የችሎትንና የትጋትን ጊዜ ይጠብቅ እንጂ ምስጋናን ነጥቆ ለመሄድ፥ ሽረትን አይጠብቅ።

**\*\*\*\***

፲፭ኛ - በዚሁ ምዕራፍ በሁለተኛ ክፍል የተጻፈውን ለመፈጸምና ከጠሉት ሠራተኛ ጋራ አብሮ ለመሥራት ላንዳንድ ባለሥልጣኖች አስቸጋሪ መሆኑ ግልጽ ነው። ስለዚህ አብሮ ለመሥራት ብዙ ጊዜ ፈትኖ በበታቹ ዐመለኛነትና በጠብ ረገድ በፍጹም የማይቻል የሆነ እንደ ሆነ ሌላ ራቅ ያለ ሥራ እንዲሠራ ማድረግ አለዚያም ጥፋቱን ገልጾ ማሰናበት የተሻለ ነው። ነገር ግን ሰውዬው የሄደበትን ተከታትሎ ሥራ የያዘበትን የመሥሪያ ቤት ባለሥልጣን ወዳጅነት ተደግፎ ሰውዬው ሥራ እንዳይዝ በቃልም በስልክም በጽሕፈትም የሰውዬውን ዕድል ማሰናከል ኅጢአት መሆኑ አይጠረጠርም። ሥራ አጥቶ ይንከራተት ብሎ በሰውዬውና በትዳሩ ላይ መፍረድ በፈራጁ ላይ እብሪተኛነትን ያሳያል። በማናቸውም ረገድ ከሥራ የወጣው ሠራተኛ ሰው ሆኖ ተፈጥሯልና መብላት መጠጣት መልበስ ቤተ ስቡን ማብላት ማጠጣት ማልበስ አለበት። ለዚህ የግድ እንደገና ሌላ ሥራ ማግኘት እንዳለበት ማስታወስ ይኸንንም ሲያጣ ወዳልታወቀ ፈተና እንደሚወድቅ የፈተናውም ሰበብ አንዳንድ ጊዜ ያሰናካዩን ሕይወት እንደሚጠቅስ ማሰብ ይገባል።

ስለዚህ ነገሩን በሃይማኖትም በፍልስፍናም መንገድ አመዛዝኖ «ይኸን ሰው አልወደም ነበር፤ ነገር ግን ከኔ ተለይቷል፤ እሌላም ዘንድ ሥራ ይዟል እግዚአብሔር ከሰጠው ከኔ በላይም ማዕርግ ያግኝ ይብላ ይጠጣ፥ የመጨረሻ ቤቱ እኔም እሱም የማንቀርበት መቃብር ነው»። ብሎ ላሳቡና ለቍጭት ሰፊ መንገድ መስጠት ሰውንም እግዚአብሔርንም ደስ የሚያሰኝ ከሁሉ የበለጠ የትልቅ ሰውነት ዐላማ ነው።

**\*\*\*\***

፲፮ኛ - አንድ የበላይ ባለ ሥልጣን በግብዣ በጉባኤ በደስታም በሐዘንም ቀን በዝቅተኞች ሰዎችና በጭፍሮቹ መካከል ለመቀመጥ የተገደደ እንደ ሆነ እንደ ቀፈፈውና እንደ ተዋረደ ባካባቢው ለተእቅመጠው ሕዝብ በመልኩ አያሳይ። ባጠገቡ ያሉትንም ሰዎች ባይኑ በመገርመም በመኵራት ዝም በማለት አይክበዳቸው። ይልቁንም እነዚህ እነዚህ እኩዮቼ አይደሉም ብሎ ፈንጠር ብሎ በመቀመጥ ወይም ፈጥኖ ወደ ቤቱ በመመለስ ኅሊናቸውን አያሳዝን። የደስታውም የሐዘኑም ስብሰባና ጉባኤ የግድ መበተንና እርሱም ከጥቂት ጊዜ በኋላ ነጻ መሆን ይችላል። ስለዚህ እተለያቸው ድረስ ሰውነቱን እነሱ ወዳሉበት ደረጃ ዝቅ አድርጎ በፈገግታና በተወሰነ መዛናት ከአካባቢዎቹ ጋራ ይጫወት። የርሱ ዕውቀትና አስተያየት ወደ ላይ የናረ ሆኖ መጫወትም መስማትም ባይጥመው በትዕግሥት ይቻል። ለጥቂት ጊዜ ትዕግሥት ሲል ነዋሪ ቂም በነእብሩት ሰዎች ልብ አያሳድር። ከዝቅተኛ ሰው ጋራም በዚያ ሰዓት መነጋገር አያዋርድም።

ወደ ላይ ከፍ በል እያለ ባለቤት ወይም አጋፋሪ ሲወተውተው የሥራ ደረጃና ያቀማመጥ ሥርዐት (ኤቲኬት) ካላስገደደው በቀር እንቢ ብሎ ከዝቅተኞች ጋራ ተቀምጦ እየተዛና እየሣቀ የሚጫወት ትልቅ ሰው በዝቅተኞች ሰዎች ዘንድ የተከበረና የተወደደ ነው፤ በተለያቸውም ጊዜ ይናፍቁታል። ይኸን የመሰለ የትሕትና ጠባዩን አንዱ ላንዱ የነበረው ላልነበረው በመንገር የተወዳጅነቱ ዝና በጥቂት ጊዜ ውስጥ በሕዝብ ዘንድ ሊስፋፋ ይችላል። እውነትም ሐሰትም ቢሆን በሕዝብ ዘንድ ለሥራ ይገባዋል እየተባለ ምርጫን የሚያገኘው እንደዚህ ያለው ነው።

**\*\*\*\***

፲፯ኛ - ከጭፍራዎቹ አንዱ አንተን ባለ ሥልጣኑን እያመሰገነ የበላይኽን ወይም የበታችኽን ቢያመልኽ ታሚውም ያንተ ወዳጅ ወይም ባላንጣና ተከራካሪኽ ቢሆንም ባይሆንም አትቀበለው ያንተ ምስጋና ለሱ መታሚያ ምክንያት አይሁን። በዚህ ፈንታ ለሚታማው አለቃኽ ወይም ምክትልኽ የመውጫ መንገድ እየፈለግኽ ተከራከርለት። እንጂ ለጊዜው ያንተ መመስገን አስደስቶኽ ሐሜታውን አትደግፍለት። በዚያ ጊዜ ለከንቱ አገር ለግብዝናም ሁሉ የማትበገር አስደናቂ ሰው መሆንኽንና እውነትና ጽድቅ ብቻ ፈላጊ ግትር ሰው በመሆንኽ እየተገረመ ከሐሜታው ይታገዳል። ብልኅ ሰውም እንደ ሆነ በራሱ ጠባይ ተጸጽቶ የርሱን ጠባይ ባንተ ጠባይ ለመለወጥ ይህ ጠባይኽ ትምህርት ይሆንለታል።

ገራገር የሆኑ ባለ ሥልጣኖች የማይወዱት ሰው ሲታማላቸው የሐሜተኛውን አነጋገር በሣቅና በደስታ ይቀበሉታል። እነሱንም በፊታቸው ሲያመሰግናቸው ሳይቀፋቸው አጥብቀው ይደስታሉ። ስለነሱም ክብርና ሙያ ሲናገር ተናጋሪውን በትዕግሥትና በደስታ ያዳምጡታል። ብዙ ጊዜም ወደ ቤታቸው ሲመጣ ለሌላ የማያደርጉትን ግብዣ ለርሱ ለማድረግ እጃቸው ይፈታል፤ ከግብዣም አልፈው ልብስ በማልበስ የገንዘብ ሰዎች ስጦታ በማድረግ የሕይወቱ ደጋፊ ሆነው ይታያሉ።

እንደዚህ ያለውም አወዳሽና አመስጋኝ እነዚህን በመሳሰሉ የዋሃን ባለ ሥልጣኖች ድጋፍና ቸርነት ብቻ ሥራ ሳይዝ ዕድሜውን መቀጠል ይመኛል። ነገር ግን በጊዜ ብዛት ምስጋናውና በምስጋና ልብ ለመንካት የሚያፈልጉት ንግግሮቹ ቀደም ብለው ተሠርቶባቸው ስለሚያልቁ በተመስጋኙና ባመስጋኙ መካከል በቀን ብዛት መሰለቻቸት ይመጣል ቀድሞ የተፈታውም እጅ በዚህ ጊዜ መልሶ ይታሰራል። ከዚህ በኋላ አመስጋኝና አስወዳጅ የነበረው ሰውዬ ልምዱን ሲያጣ በየሄደበት እየለፈፈ መልሶ ስም አጥፊና አስጠሊ ይሆናል። በዚህ አያያዝ ሁለቱም እያደር ወደ ጠብና በክፉ ወደ መፈላለግ ይደርሳሉ። ሰለዚህ ከዚህ ከመጨረሻው የጠብ አደጋ ለመራቅ የመዠመሪያውን ምስጋና ልብን ከፍቶ በመቀበል አለመደሰት ይጠቅማል፤ እንደዚሁም የሌላውን የማይወዱትን ሰው ሐሜታ ደጋፊ ሆኖ በመካፈል ፈንታ ታሚውን እየደገፉ ሐሜታውን መከራከር ከትልቅነት የበለተ ትልቅነት ነው።

**\*\*\*\***

፲፰ኛ - አንድ ባለ ሥልጣን በሚያስተዳድርበት ክፍል ካሉት ጭፍሮቹ ባንደኛው ሰው ወዳጅነት ተጠምዶ ከርሱ እየተማከረና እየተወያየ ዐይኑን ጨፍኖ በርሱ የተመራ እንደ ሆነ በሌሎች ዘንድ ማጕረምረምን ሐሜትን ቅናትን፥…… መቀስቀሱ ግልጽ ነው። አንዱን ለይቶ በመውደድ በማመን ባለሟል በማድረግ እርሱንም ወደ ከፍተኛ ደረጃ በመሳብ የርሱና የቤተ ሰቦቹ የልብ ወዳጅነት ሲገኝ የብዙዎቹ ወዳጅነት ደግሞ ከነ ቤተሰቦቻቸው እንደሚጠፋ የታወቀ ነው። በመካከሉ ወይም በመጨረሻ ከብዙዎቹ ወገን የሚሰነዘረውንም ክፉ ነገር አንዱ ሰውዬ ብልኅ ዐዋቂ ቢሆንም እንኳን ያንዱ ሰው ወዳጅነት አግዶ ሁል ጊዜ ሊመልስለት አይችልም።

ስለዚህ «ሸማ በየፈርጁ ይለበሳል» እንደሚባለው ሁሉን በየግንባሩ በየደረጃው መቅበል ብልኅነት ነው። መንፈስንና ሥጋን በግድም በውድም እያሸንፉ የተወዳጅነት ባሕሪ የሌለውንም ያለውንም በሚወድበት ስራው ፍቅርን በሚጠላበት ሥራው ጠብን ለጭፍራ ሁሉ ማሳየት አድልዎ የሌለበት አስተዳዳሪነት ነው። ከሥራ ውጭ ግን ለልብ ወይም ለቀለብ የሚስማማውን ሰው መርጦ ወዳጅ ለማድረግ ጊዜውንም ከርሱ ጋራ እንዲያዘወትር አለቃ ሁሉ ነጻነት ሊያገኝ ይገባል።

**ጠቅላላ አሳብ።**

ጭፍራ ላለቃው አለቃም ለጭፍራው ሊፈጽም የሚገባው በነዚህ አሳቦች ብቻ አይወሰንም። ለጊዜው የታወሱኝ እነዚህ ናቸው። በጥቂት ጊዜ ውስጥ ባሳቤ ትዝ ብለውኝ በቶሎ ማስታወሻ ሳልጽፍ፣ ቀርቼ መልሰው የጠፉብኝ አሉ። እነሱንም ሌሎቹንም እንደ ገና ብፈላልግ በጊዜ ብዛት መልሼ ለማግኘት እችል ነበር። እንገር ግን እነዚህኑ በቂ አድርጌ በመገመት ተወሰንሁ። በዚህም ላይ እንደ እውነቱ እይሆነ እንደ ሆነ በስምምነትና በቅነንት ሊሠሩ ለፈለጉ አለቃና ጭፍራ እንኳን ሌላ አዲስ አሳብ ለመጨመር ከዚህ በላይ የተጻፈውን እንኳን ተጠንቅቀው እንዲፈጽሙት አያስፈልግም። በዘመድና በወዳጅ ቤት ሕግና ሥርዐት ተጠንቅቆ መጠበቅ ከፍቅር ከወዳጅነት ይልቅ መከባበርን እንዲያውም መፈራራትን ብቻ ስለሚያሳይ በስምምንት መካከል የሚፈለገውንም የልብ ነጻእንት ስለሚከላ እንደዚሁም ባለቃና በጭፍራ መካከል ከዚህ በፊት የተዘረዘሩትን አሳቦች ለመፈጸምና ላለመፈሰም መቸገር መሠረታዊነት ያለው አስፈላጊ አይመስለኝም። ስለዚህ ባጋጠገባቸው መንገድ የላይኛው አለቃ መብትን እየጠበቀ የታችኛው ግዴታንና ተግባርን እየፈጸመ በመገባባት መንፈስ ሥራቸውን ሊቀጥሉ ይችላሉ። አንድ ኧልቃ ለጭፍራው በውጭ መልክ ብቻ በሰላምታ በማክበር፥….. እያዘናጋው ውስጡን ሊጐዳው ይችላል። በልቡ እየወደደው የሚታወቅ የሚተዋወቅ ነገር ነውና፤ በሁለቱ መካከል የተጻፈ ሕግና ሥርዐት መጠበቅ ፍጹም አስፈላጊነቱ አንዳንድ ጊዜ ወደ ጐን ሊወገድ ይችላል።

ቅዱስ ጳውሎስ ወደ ገላትያ በጻፈው መልእክቱ «የመንፈስ ፍሬ ግን ፍቅር ናት ደስታም ትዕግሥትም ቸርነትም በጎነትን፥ ሃይማኖትም ገርነትም መሻትንም መግዛት። በዚች ተይዘው በሚኖሩ ሰዎች ላይ ሕግ የለባቸውም፥……» ይላል። ምዕራፍ ፭ ቍጥር ፳፪ ና ፳፫ ተመልከት።

አገራቸውን የሚወዱ ማለት ሕዝቡን የሚወዱ ከማለት ልዩነት የለውም። እንዲያውም ደንበኛ አጠራር ሊሆን የሚገባው ይህ የመጨረሻ ነበር። ዳሩ ግን በጠቅላላው ሕዝብም የሚቀመጥባት አገር ተሸካሚም መጋቢም ሆና አለቃና ጭፍራ ባልና ሚስት በላይዋ ሆነው የሚዋትቱ በእናትነት ስም የምትጠራ ናትና፣ ሕዝቡን እወዳለሁ በማለት ፈንታ አገሪቱን እወዳለሁ ማለት ዞሮ አንድ ነው። ስለዚህ ጭፍራውን በሚወድ አለቃ አለቃውን በሚወድ ጭፍራ መካከል ሊኖር የሚገባው መብት ተግባር ግዴት፣ ቅን ፍርድ ትክክልነት ለሰው ማሰብ አሳበ ሰፊነት ትዕግሥት….. ነው። በነዚህም አሳብ ተይዘው በሚኖሩ አለቃና ጭፍራ ላይ እነዚህ ባለፈው የተዘረዘሩት ምክሮች ሥልጣን የላቸውም። ይኸንን የስምምነትና የፍቅር መንገድ ሁለቱም ፈልገው የሚያገኙት ሲሆን እኔም የሠራሁት ሁሉ መልሶ ቢፈርስ ቅር አይለኝም። በዚያም ያጣሁት በዚህ ሊገኝልኝ ይችላል። ዳሩ ግን ይኸም ሆኖ ሰው ሁሉ «አንድ የሚፈጽመው ነገር» በግድ ሁል ጊዜ ከመኖር አያቋርጥም። ያም አንድ ነገር ሁል ጊዜ ከሌላው ይከብዳል ወይም ይቀላል እንጂ ከመዋቲ እየዘለለ በነዋሪ ላይ እያረፈ ለተከታታይ ትውልድ እየተላለፈ መኖሩ የታወቀ ነው።

ጳውሎስ የመንፈስ ፍሬ ፍቅር ናት፤ ትዕግሥትም ቸርነንትም መሻትንም መግዛት፥…… በዚች ተይዘው በሚኖሩ ሰዎች ላይ ዐሠርቱ ቃላተ ኦሪትና ሕግ ሁሉ ሥልጣን የላቸውም ማለቱ ነው።

በዚሁ መንገድ እኔም ታዛዥነትን ተግባርን መብትን ትክክልነትን፣…… በሚፈጽሙ አለቃና ጭፍራ ላይ ጭፍራ ላለቃው አለቃም ለጭፍራው ይፍጽምለት፥ ብዬ የነበረው የምክር ቃል ሥልጣን የለውም ለማለት ሞክሬአለሁ። ዳሩ ግን አነጋገር ካንድ ሰው ከቀኙ ትከሻ ላይ ድንጋይን አውርዶ በግራ ትከሻው እንዲሸከም ከማድረግና በሚለዋወጥበት ጊዜ ጥቂት ዕረፍት ከመስጠት በቀር ከሰው ላይ በፍጹም ሸክምን ለማንሣት የሚቻልበት መንገድ አልተገኘም። ፍቅርን ትዕግሥትን መሻትን መግዛትን፣….. ሰው ሁሉ በቀላል የሚፈጽመው ከሆነ ሕግን ሁሉ ያለ ችግር ሊፈጽም የሚያውከው ነገር ያእል አይመስለኝም። ሰፊ ትርጕሙ ከሊቃውንት ይጠበቃል።

እኛ ግን ይኸን ሁሉ እያወቅን አብሮ ለመኖር የሚጠቅሙ ዘዴዎች በምክር ረገድ ጻፍን። ደካማና ኅይለኛ መኖሩን በምናውቅበት አእምሮ እነዚህን ምክሮች ሊፈጽም የሚችልም የማችይልም እንዳለ እናውቃለን። በሕግ ወይም በፍቅር መንገድ አለዚያም ሁለቱንም አደባልቆ በመከተል የሚፈጸም ሕግና ምክር አለ። ከሁለቱም ውስጥ የኀብረት ሥራ ሊመጣ ይችላል። የሆነ ሆኖ ሁለቱንም ጥሶ ተግባርንም ችላ በማለት መብትንም ምን አለብኝ ብሎ በመጣስ ራሴን እጠቅማለሁ የሚል አለቃም ጭፍራም ራሱን እንደ መሞኘት ይቄጠራል እንጂ ያሠሪትነትም የሥራም ፈር ሊወድቅለት አይችልም።

የበታች ዐቅሙ በፈቀደለት መጠን ተግባሩን ባይፈጽም ከዚህም አልፎ የባለዩን ቢጋፋ ሕግና ሥልጣን ከበላዩ ጋራ ሰልፋቸውን አድርገው ተጋፊውን ገፋፍተው ገደል ይጥሉታል። በወደቀበትም ሆኖ የችግርን የጸጸትን መራራ ሐሞት ያጣጥማል።

የበላይም የበታቹን መብት ባይጠብቅለት በዚህም ፈንታ ቢያጠቃው ሲያሳድደው ቢከታተለው በርሱም ላይ የበላይ አለቃ አለበት፣ በበላዩም ላይ ሕግና ኅሊና አሉበት። ከነዚህም ሁሉ በላይ ደግሞ የፍጥረት ሁሉ አለኝታ የሆነው በስውር የተደረገውን በገሃድ የሚመለከተው ፈጣሪ አለ። እርሱም ዳዊት እንዳለው ዦሮን ለሰው የፈጠረ መስማት ዐይንም የሠራ ማእይት አያቅተውም፤ ምስክር ሳይፈልግ አይቶና ሰምቶ በቶሎ ይፈርዳል። ፍርዱ ቢቄይም ለትዕግሥት ነው። ትዕግሥቱም ለምክር ነው። የትዕግሥቱንና የምክሩን ጊዜ የብሪትና የተንኰል ሥራ ለመቀጠል መሣሪያ የሚያደርገውን ከሥር ዠምሮ ለተሠራው ኅጢአት ሁሉ በቂ የሚሆን ቅጣት ፩ ጊዜ በመጨረሻ ማድረጉ አይቀርም። ሰው ሁሉ በፊቱ ከቅጣት በፊት በቂ የሰላምና የቸርነት ጊዜ አለው። ያ የሰላም ጊዜ እንደ ዋዛ አልፎ ሁከት ሲነሣ በዚህ ጊዜ ለክፉ ሰዎች በራእየ ዮሐንስ እንደ ተጻፈው ሞት እንኳን ውድ ይሆንባቸዋል።

**፪ኛ ክፍል።**

**ምዕራፍ ፳፬።**

**ያመራረጥ መንገድና ጋብቻ - የሰው ጠባይና ፍካሬ ከዋክብት**

**የሚገናኝበት መንገድ።**

ነፍስ ባለው ፍጥረት ሁሉ ላይ እንደሚታየው በሰውም በኩል ወንድና ሴት የሥጋ ፈቃድ ለመፈጸም ከሚያደርጉት ግንኙእንት መካከል የወንድ ወይም የሴት ፅንስ በሴትዮዋ ማሕፀን ይዠምራል። ያፀናነሱ መንገድ በሰውነት ሊቃውንት (ፊዚዮሎግ) ዘንድ ሰፊ ሐተታ አለው። በዚያው ግን የእግዚአብሔር ፈቃዱና ድንቅ ሥራው መገለጹ አይቀርም። እንግዴህ ፅንሱ ወደ ሕፃንነት ተለውጦ ከጠአብቡ ከናቱ ማሕፀን ሰፊውን ዓለም የሚያይበት ጊዜ ደርሶ ሲወጣ በተለመደ ያማርኛ አነጋገር «ተወለደ» እንላለን። ከዚያ (በወንዱ በኩል ያለውን ብቻ ለመግለጽ ስንፈልግ) ሕፃኑ ከተወለደ በኋላ በናቱ ጭን (ፅን) በወተት ያድጋል። ከናቱም ጭን ወርዶ እንደ እንስሳ ባራት እግሩ ይድኻል። ትርጕም የሌለውንም ንግግር ለመናገር ባፉ ይንተባተባል። ማሰብ ማመዛዘን ያለው አይመስልም። ቢኖርም ለኛ ግልጽ ሆኖ አይታይም። ማሰብና ማመዛዘን ቢኖረው ኖሮ እሳት በእጄ ልጨብጥ እያለ እያለቀሰ እናቱን አያስቸግርም ነበ። ከዚያም ቆሞ ለመሄድ በእግሩ ሲውተረተር በዚሁም ዐይነት ያነጋገሩን አኳኋን ባልተጣራ መንገድ ይቀጥላል። በኋላም ጊዜው ሲደርስ አሳቡና አካሉ እኩል አብረው እያደጉ ቀጥ ብሎ መሄድ ሲዠምር ትርጕምና አሳብ ያለውንም ንግግር ሰተት አድርጎ መናገር መስማትም ማወቅም ይዠምራል። ከዚህ ዕውቀት በኋላ «ለሥራ» ወደ መታዘዝ ቀንበር ይገባና እንደ ዕድሉ ወይም እንደ ቤተ ሰቡ ዐቅም ግማሹ እትምህርት ቤት እንዲሄድ፥ ግማሹ ከብት እንዲጠብቅ እንዲያርስ እንዲነግድ ግማሹ ያባቱን መሣሪያ ይዞ እንዲከተል ይታዘዛል። ከወተትና ከእሽርሩ ተለይቶ እንጀራና ዳቦ ጥራጥሬ እየበላ ካባት ከእናቱ የተመደበለትን ሥራ በግድም በውድም ይፈጽማል እንቢ ቢልም ቍጢጥና አርጩሜ ይከተለዋል።

የፅንሱና የልደቱ ዝርዝር በአካል መርማሪዎችና ባዋላጅ ሐኪሞች ዘንድ ብዙ ሐተታ እንዳለው ልጅም ባባት፥ በእናቱ ቤት፥ የሚኖርበት ዘመንና እንደዚሁም በትምህርት ቤት ከመምህራኑ ጋራ፥ የሚያሳልፈው ሕይወት ረዥም ታሪክ ያለው ነው።

ልጅ በእኽል በውሃ ወይም እንደ ቤተ ሰቡ ደረጃ ከዚህም በተሻለ መብልና መጠጥ በትምህርት ወይም ያለ ትምህርት ከጐለመሰ በኋላ የሥራና የትዳር መያዣው ጊዜ በተራው ይለጥቃል። ሥራ ከያዘና ሚስት ካገባ በኋላ ከእናት ካባቱ ተለይቶ ትዳር ይዞ ጐዦ ይወጣል። እንግዴህ ያሽከርን የጓደኛን የጎረቤትን ያባትና የእናትን ወደ ጐን አድርገን ሰው አብዛኛ ጊዜ ሕይወቱን በሥራው ካለቃው ወይም ከጭፍራው ጋራ በትዳሩ ደግሞ ከሚስቱ ጋራ ያሳልፋል። እንዲያውም ከሌላው ሁሉ ለርሱ «የዕድሜ ጓደኛ» የምትባለው ሚስቱ ናት።

ስለዚህ የባላይና የበታች በስምምነት እየሠሩ ሊኖሩ የሚረዳቸውን በዛሬው ጊዜ ይልቁንም ባገራችን አለቃ ለጭፍራው አለቃ ለጭፍራው ጭፍራም ላለቃው ሲፈጽም ያየነውን ባንድ ወገን ሊፈም የሚገባውን በሌላው ወገን ከገለጽን በኋላ ባሁኑ ምዕራፍ ደግሞ ባል ከሚስቱ ጋራ ተስማምቶ የሚኖርበትን ዘዴ መግለጽ የተገባ ሆኖ ይታያል። ይሁን እንጂ ከዚህ አገላለጥና ከሥርዐተ ጋብቻ በፊት ስለሚደረገው የጋብቻ አመራረጥ በጥቂት ለመግለጽ እንሞክራለን።

ከዚህ ቀደም ያገራችን ወጣት እንደ ጥንት ልማድ በራሱ ፈቃድ ሚስት መርጦ የማግባት ሥልጣን አልነበረውም። ይኸውም ካዲሱ ዘመን ጋብቻ ጋራ ሲያስተያዩት ባመራረጡም በሥርዐተ ጋብቻቸውም ልዩነት መኖሩ የታወቀ ነው። ባዲሱ ዘመን ያለው ወጣት፥ ለራሱ ጓደኛ ሆና ልትኖር የሚፈልጋትን እርሱው መልኳን መርጦ በጠባይዋ የምትሆነውንና የማትሆነውን አመዛዝኖ እንዲያገባ የነጻነትና የሥልጣኔ ጊዜ ፈቅዶለታል። የዛሬ ወጣት ይኸን ፈቃድ በማግኘቱ እየተደሰተው ወደ ኋላው ተመልሶ ስለ ቀድሞዎቹ ወጣቶች ጋብች መጸጸት ይፈልጋል። የቀድሞ አባቶችና እናቶችም ይኸን ሥልጣን ለልጃቸው ባለመስጠታቸው ለመንቀፍ የሚቃጣ አይጠፋም።

ነገር ግን የዛሬ ወጣት ራሱ ለመመረጥ ምክንያት እንዳለው እይቀድሞ እናትና አባትም ይኸን ሥልጣን ለልጃቸው ሲከለክሉ በነቀፋ ፈንታ የሚያስመሰግናቸውና የበቃ ምክንያት ነበራቸው፤ በቂ በመሆኑም ዛሬም በሙሉ ሊቀር አልቻለም።

አባትና እናት ከጕልበታቸውና ከባሕርያቸው ተከፍሎ የተወለደው ከጡት ዠምረው እስከ ዐቅመ አዳም ያሳደጉት እንደ ብርቅ፥ የሚመለከቱት ተወዳጅ ልጃቸው ከነሱ ቤት ከነሱ ጠባቂነት ወጥጦ ለብቻው ትዳር ሲዠምር የማትሆነውን በመምረጥ ወደ ስሕተት ገደል እንዳይገባ ይሣሣሉ። በወጣት አገማመት ላይ ብዙ ጊዜ እየታየ አሳስቶ የተገኘውን በማወቅ በቅርጽና በውበት ወይም ሊያልፍ በሚችል የጊዜ ፍቅር ብቻ ተሳስቶ የትዳሩን ዕድል እንዳያበላሽ፥ በሚችል የጊዜ ፍቅር ብቻ ተሳስቶ የትዳሩን ዕድል እንዳያበላሽ፥ አባትና እናት ለልጅቻቸው ይጠነቀቃሉ የታወቀ ስለ ሆነ ምርጫው ሁል ጊዜ የነርሱ የተሻለ እየሆነ ይገኛል።

ስለዚህ ለራሳቸው ክብርና ሥልጣን ሳይሆን ለልጃቸው ዘላቂ ጥቅም ቀዋሚና የማይፈርስ ጐዦ ለማቆም ሲሉ የጥንት አባትና እናት የጓደኛይቱን ምርጫ እነርሱ ለመውሰድ ተገደዱ። በምርጭውም ጊዜ ከጋብቻ ቀጥሎ የሚመጣውን የመውለድን የማሳደግን የመቸገርን የመታመምን ጠንቅ በመገንዘብ ከዕጮኛይቱ ውበትና ቅርጽ ይልቅ ሙያዋንና ጠባይዋን እንደዚሁም በቤተ ሰቧ ላይ ያለውን የንብረትና የሀብት አቋቋም ወደ መመርመር ያዘነብላሉ።

በክፉ አሳቢነትም በምቀኝነትም ሳይሆን በጣም ለልጃቸው ከማሰባቸው የተነሣ መልከ መልካም ደመ ግቡ ሽንቅጥና ውብ የሆነች ልጃ ገረድ ያገኙ እንደ ሆነ «ይቺስ ለልጃችን ጠላት ገዥ ነች፣ ታስገድለዋለች» ተናጋሪ ነች እንደ ሆነ «ይቺስ ልጃችን ከሥርዋ ሲገባ በነገር ትቈላዋለች» እያሉ ያልፉና ሀብትና ጠባይ ሳይጐድላት የውበቷና የቁመናዋ አፈጣጠር መጠነኛ የሆነችውን ወደ መፈለግ ይሄዳሉ። እንደዚሁም በልጅቷ በኩል ብቻ ሳይሆን ባባትና በእናቷ ላይ የሚታየውን የጠባይና ያመልን የዘርና የትውልድን ነገር ይመረምራሉ።

በልጅቷ ዘመዶች በኩል ያለው የወጣት ምርጫም ልክ መንገዱ በዚሁ በወንዱ በኩል ካለው ልዩነት የለውም። «በምን ያሳድራታል ሥራ ወዳድ ነውን፤ ያመሻልን ወይስ በጊዜ ገቢ ነውን» ብሎ በቀጥታ ወይም በጐን መመርመር የሴት አባትና እናትም ልማዳቸው ነው።

አባትና እናት ልጃቸው ለጋብቻ በደረሰበት ሰዓት ስለ ምርጫው ባለው ሁናቴ በልባቸው ዕረፍትና ሰላም የላቸውም። ሌሊቱን ሁለቱ እንደ ተመካከሩ ያድራሉ። ቀንም ለወዳጅ ለዘመድ እንዳማከሩ ይውላሉ። እናትም ፱ ወር አርግዛ ታቅፋ አያጠባች ያሳደገችው ልጅዋ ለጋብቻ መድረሱ እየገረማት ፩ ጊዜ ታለቅሳለች፣ ፩ ጊዜ ትሥቃለች። አብዛኛ ጊዜ አደራኽን ለልጄ ደኅና ምሲት አጋጥምልኝ ብላ ለምትወደው ታቦት ስለትና ብፅዐት ሳደርግ ትሰነብታለች።

አንዳንድ አባና እናት በጣም ከማሰባቸውና ከመሥጋታቸው የተነሣ ለልጃቸው የምትሆነውንና የማትሆነውን ሚስት ዐውቀው ለማጋባት ሲፈልጉ በቤተ ሰቦቹ ውስጥ አዲሱን ዘመናዊ ትምህርት የሰፋበት ሲሆን የመተጫጫውን ጉዳይ ከመዠመራቸው በፊት የሴቷም የወንድሙም ወገን ወደ ሰው ጠባይ ትምህርትና በመልክ ቅርጽ ወደሚለየው የጠባይ ዕውቀት ይሄዳሉ። በርሱም መሠረት የምንዝርና የከዳተኝነት የመካንነት ጠባይ የዕጮኛው ወይም ከዕጮኛዋ ፊትና አካል ላይ ተጋጥሞ ሲገኝ የሚተው ታማኝነት ወላድነት ትዳራ ትባቂነት ሲጋጠም ዕለቱን ጕዳዩን ጨርሰው የሚያጋቡ አይጠፉም። እንደዚሁም በግማሹ ቤተ ሰብ ውስጥ የጥንቈላ እምነት ጫን ሲል ቢገኝ ባቅራቢያ ቢጠፉም ሩቅ አገር ሄደው ካዋቂዎች ዐዋቂ የተባለውን ጠንቋይ አማርጠው እመጠየቅ ይደርሳሉ። የሌላውን አገር ትተን ባገራችን በጠንቋይና ልጃቸውን በሚድሩ ቤተ ሰቦች መካከል የሚደረገውን እንመልከት።

አንድ ጠንቋይ የጋብቻን ጕዳይ ሊጠይቁ ሲመጡበት ከጥንቈላዎቹ ውስጥ በተለይ ሰል ጋብቻ የሚናገረውን «ሐሳብ ጋብቻ» የሚባለውን ክፍል አውጥቶ በርሱ የልጃቸውን ስምና ዕጮኛው እንድትሆን ባሳብቸው የመደቧትን ልጅ ስም በ፰ እየደገፈ በሒሳብ አጋጥሞ እነዚህ ሁለቱ መሐል እሳትና አሰድ እሳት….. ናቸው አይስማሙም እነዚህ ሁለቱ የተጋቡ እንደ ሆነ መጽሐፉ «ከመ አድግ ይትራገፁ ወከመ ከልብ ይትናከሱ፤ - እንደ አህያ ይራገጣሉ፣ እንደ ውሻ ይናከሳሉ» ይላቸዋል ይልና ሊያሥቀን የሚችለውን ንግግር እየጨመረ አሳባቸውን ለውጠው ሌላ እንዲመርጡ ያደርጋቸዋል።

ነገር ግን ገበያ እንዳያመለው ያመራረጥ ዐቅድ ሰጥቶ ሌላ፥ መርጠው ወደ እርሱ እንዲመለሱ ማድረጉን አይተውም።

እነርሱም በርሱ ንግግር መሠረት ያሰቧትን ትተው፥ ቀለበት፥ አስረውም እንደ ሆነ መቀመጫውንና በዚህ ምክንያት ከልጅነቷ ዘመዶች የሚመጣውን ክስና ወቀሣ ችለው ሌላ ያፈልጋሉ። ባገኙም ጊዜ ወደ ቀድሞው ዐዋቂ ተመልሰው የጋብቻውን ዕድል ያረጋግጣሉ። እርሱም እንደ ገና ቄጥሮ እነዚህ ሁለቱ ቀውስ እሳትና ገውስ መሬት፥….. ስለ ሆኑ ያማረባቸው፥ ጋብቾች ናቸው። መጽሐፉም «ይትፋቀሩ ይብዕሉ ይወልዱ፣ - ይዋደዳሉ፤ ሀብታም ይሆናል ይከብራሉ፤ ይወልዳሉ» ይላቸዋል ይልና እንዲጋቡ የመጨረሻ ምክሩን ይሰጣቸዋል። ዳሩ ግን እንደ እውነቱ ከተጋቡ በኋላ በጋብቾቹ መካከል የሚታየው ፍቅርና ጠብ ሰላምና ክርክር ያለ ዐዋቂ ጥያቄ ከተጋቡት ልዩነት ያለው አይመስለኝም። ይኸንን በመገንዘብ ብዙዎቹ ሕዝበ ክርስቲያኖች የምታጋጥመውን የእጮኛ ምርጫ መጭውንም የልጃቸውን ዕድል ላምላካቸው ጥቂት ትተው በክርስቲያናዊ መንገድና ሥርዐት ብቻ ያጋቧቸዋል። ከነዚህም በእግዚአብሔር ቸርነት ወልደው ከብረው ተድላና ደስታ አይተው፥ ከብደው ዘመናቸውን የሚያሳልፉ አሉ።

ራሱ ሐሳበ ጋብቻውም በሰው ላይ ከመድረሱ የማይቀረውን ባንድ ወገኑ መግለጹ አይቀርም። በየክፍሉ ሲያወጣ ግማሾቹን ይዋደዳሉ፤ ነገር ግን ሀብት የላቸውም። ግማሾቹን ሀብት ያገኛሉ ግን ጤንነት፥ የላቸውም። ጤንነት ያገኛሉ ዘር የላቸውም እያለ በግድ በሰው ሕይወት ላይ ከመድረስ የማይቀረውን እውነተኛ ንግግር እየተናገረ አዲስ ከሚመስላቸው ሰዎች ላይ ረብ ለማግኘት ብቻ አዲስ አስመስሊ ይጠቀምባቸዋል። ነገር ግን «አሟልቶ አይሰጥ» እንደሚባለው ሁል ጊዜ ከጋብቻና ከሌላውም አገር ሁሉ አንዳንድ ነገር መጕደሉ የታወቀ ነው። ስለዚህ የጐደለውንና ያጐዳደሉን ዐይነት ለማወቅ ከንቱ ተስፋ ካልተፈለገ በቀር ፍቅር ጠብ ችግር፥ ሀብት፥ ሥጋ ለባሲ በሆነው በሰው ልጅ ላይ መፈራረቁን ባለፉት ምዕራፎ በሰፊው ከመጻፍ በቀር ባይናችን የምናየውን ለማወቅ መጠየቅ ጊዜ ማጥፋት ነው።

ይሁን እንጂ በዚህ መጽሐፍ በመዠመሪያው በሰው ጠባይ፥ ክፍል ምድራዊና ሰማያዊ ሰነፍና ትጕህ አሳበ ውሱንና አስበ ሰፊ አሳበ ጽኑና አድር ባይ ክፉ አሳቢና ቅን አሳቢ ልበ ደንዳናና ልበ ፍንቅል ራሱን ወዳድና ለሰው አሳቢ፥ የወንድነት ባሕርይና የሴትነት ባሕርይ ተዘርዝረው ይገኛሉ። ከነዚህም ውስጥ የሚዛመዱትን ወገኖች ለይተን ለመመደብ የፈለግን እንደ ሆነ ሰንፍ ካሳበ ውሱን ሥጋዊ ካድር ባይ ትጉህ ካሳበ ሰፊ፥……. በጠባይና በዝንባሌ ተመሳስለው ይገኛሉ። እንደዚሁም በፍካሬ ከዋክብት መንገድ ፈረንጆቹ ዡፒተር ሜርኩር ቬኑስ ማርስ፥…… እንደሚሉት ያገራችን ደግሞ ከዐረቦች በመጣልን መንገድ መሐል እሳት ስውር መሬት ገውዝ ነፋስ ሸርጣን፥ ውሃ፥ አሰድ እሳት፥ ሰንቡላ፥ መሬት ሚዛን ነፋስ፥ ዐቅራብ ውሃ፥ ቀውስ እሳት፥ ዠዲ፥ መሬት ደለዊ ነፋስ፥ ሁት ውሃ፥ ከሚባሉት የሰውን ጠባይ ከሚያመለክቱት ከሥራ ሁለቱ የከዋክብትና የጠባይ ክፍሎች ውስጥ እርስ በርሳቸው የሚዛመዱትን ከጥንት ከከለዳውያን ከግብጻውያን፥ ከፋርስ ከዐረብ ከዐዋቂዎች በተላለፈው በጥንቈላ ቅጂ መሠረት? ዛሬም ያገራችን ደብተራ ከእነዚህ ካ፲፪ የሚዛመዱትን ንከሦስት መደብ ከፍሎ ያሳያል። ፩ኛ ሐመል ከሽርጣን ከሚዛን ከዢዲ መሬት። ፪ኛ አሰድ እሳት ከዐቅራብ ከደለዊ፥ ከሰውር መሬት። ፫ኛ ቀውስ እሳት ከሁት ከገውዝ ከሰንቡላ ይስማማሉ ይላል። ሥራ በመያዝም ትዳር በማበጀት፣ በዚሁ መሠረት በሒሳቡ ግድፈት ከየሁነኛው እየተፈላለገ እንዲጋባና አለቃና ጭፍራም የሆነው በዚሁ እንዲገናኝ ያሳስባል። በዚህም ረገድ የኮከብ ቄጠራው መንገድ ከዚሁ ከጠባይ መጽሐፍ ጋራ ባንድ ወገኑ ለመስማማት ይጠጋል። ዳሩ ግን ወዲያው መልሶ የእንደዚህ ያለው ኮከብ ጌታ በዚህ ቀን ይሞታል በዚህ ቀን ይታመማል እያለ እንደ ምትሀት ጥርጣሬና ሥጋት ከመስጠት በቀር አሳቡን ለመግለጽ ሐቀኛ ማስረጃ ሊያገኝለት የማይችለውን ንግግር በመቀጠሉ ተመልሶ በፍጹም ይለያያል።

ይህ ያገራችን የኮከብ ቄጠራ ዕውቀት የእጅን ሐረግ እንደ ሚመለከቱት ሁሉ ሰው የሚታመምበትን የሞሞትበትን የሞሾምበትን የሚሻርበትን ጠብና፥ ግጭት የሚደርስበትን ዓመቱን ወሩን፥ ዕለቱን ሰዓቱን ለይቶ አፉን ሞልቶ ለመግለጽ ይሞክራል። ተቋጥረው ከተጋቡት ከባልና ከሚስት ጋብቻ ስንት ልጆች እንደሚወለዱ ከተወለዱት ውስጥ ስንት እንደሚያድጉና እንደሚሞቱ ወስኖ ይናገራል። በዚህ ደግሞ ጠያቂ ማስረጃ ፈልጎ እንዳያስጨንቀው ቀለሙ የተለያየ በሬ ፍየል በግና ዶሮ በማረድ ራሱን የሚጠብቅ ዐቃቤ ርእስ «ተዐቀብ» ድግምት በመድገም እቤት በመዋልና በመጠበቅ ይኸ ሁሉ አደጋ እንደሚወገድ አስደግፎ ማምለጫውን አዘጋጅቷል።

በዚህ ምክንያት ይህ የኮከብ ቍጥር አሳብ ዓለም ደንበኛ አድርጎ ከተቀበለው የጠባይ ትምህርት ጋራ የሚገጥመውን ወገን ላንባቢ ብቻ ከገለጽን በኋላ ይህ የተገለጸው የአስማትና የጥንቈላ ዕውቀት ለጋብቻ ድጋፍ ይሆናል ብለን ከማመንም አሳቡንም ከመደገፍ በፍርሀት ሳይሆን ማስረጃ በማጣት እንርቃለን። ከጥንት ዐዋቂዎች ውስጥ የነዚህን የከዋክብትንና የሰውን ጠባይ አያገናኝም በሒሳብ ለማወቅ የተጠበበ ዞርአስትር (ዘረደሽት) የሚባለው የፋርስ ተወላጅ ነው። አካሄዱም እላይ እንደ ገለጽነው ከጠባይ ዕውቀት ጋራ ይገናኛልና የሚጨብጥ የጥበብ እንኳን ባይሆን አንድ የመንፈስ ዕውቀት ሳይኖርበት አይቀርም በማለት ዛሬ ከመሪዎችና ከሌላውም ውስጥ የሐቅን (የሎዢክን) ትምህርት ከተማሩት ውስጥ ሳይቀር በግልጽ ሳይሆን በስውር እየተከታተሉ የሚሠሩበት ሌሎችም ሳይሠሩበት አሳቡንና ዕውቀቱን በፍጹም ለመካድም ለማመንም የማይደፍሩ አሉ።

ዳሩ ግን ለኔ እንደ መሰለኝ የሚደረገው በሚለዋወጥ የሰው ስምና ሒሳብ ስለ ሆነ መንገድ ቢኖረውም ባይኖረውም የሚይጠራጥረውንና የሚያሳፍረውን ከክርስቲያናዊ መንገድም የሚያርቀውን የዚህን የአስማቱን ዕውቀት ወደ ጐን ትተን የሚያሳፍረውን ከክርስቲያንነታችንም ሊፃረር የማይችለውን የሰው (የነፍስ) ጠባይ ትምህት (ፕሲኮሎዢ) ብንከታተል ለሥራም ለጋብቻም ለጓደኝነትም ምርጫ ከርሱ የምናገኘው ዕውቀት ከአስማት ከምናገኘው ብልጫ ሳይኖረው አይቀርም። የሰው ጠባይ የተማረ የሰውን መነሻና መድረሻ በመጠኑ ያውቃል። በዚህም የርሱንም የሰውንም ኑሮና አካሄድ ሁሉ ይገምታል። የጠባዩም ትምህርት ማሰርጃ ያለው ባይናችን የምናየው የዦሯችን የምንሰማው በመሆኑ በውስጡ ማጭበርበር መላና ጥርጣሬ እንደሌለበት በመዠመሪያው ክፍል የያንዳንዱን ጠባይ በየምዕራፉ በየምሳሌው ስናነብ እንረዳለን። ከርሱም ትምህርት ላይ በጋብቻ ባልና ሚስት በሥራ ላይ አለቃና ጭፍራ ተስማምተው የሚኖሩበት ዘዴ ቢፈልግ በሙሉ ባይሆን በሰው ዐቅም ሊደረግ የሚቻለው ይገኛል።

የጠባዩ ዝርዝር እስካሁን የተጻፈው ከምድራዊ ዠምሮ እስከ ሴታሴት ድረስ ፲፬ መደብ ነው። በመጨረሻ ደግሞ ጠባዩ ጨረቃ በተለዋወተ ጊዜ የሚለዋወጠው ወርኃዊ (ሉናቲክ) የአየርን አለዋወጥ የሚከተለው አየራዊ (ባሮሜትሪክ) ብለው በቀድሞው ላይ ሁለት ጨምረዋል። ይኸም ሲሆን ዐሥራ ስድስት መሆኑ ነው። በዚህም የጠባዩ አካሄድ ከኮከቡ ፬ መደብ በልጦ ይገኛል። እንደዚሁም የፕሮፌሰር ጋልንና የስፑርዜይምን አሳብ (ፍሬኖሎዢ) ከፍካሬ ከዋክብት ጋራ በመደብ ስናመዛዝን የነጋል ፴፯ ሲሆን ከፍካፌ ከዋክብቱ በላይ ፳፭ ተጨምሮ ይገኛል። ነገር ግን ፍካሬ ከዋክብቱ ደግሞ ባንዱ መደብ ውስጥ አራት ደረጃ ተደርጎለት ይገኛል። ይኸውም ማለት ባንድ ሐመል እሳት ውስጥ አራት ዐይነት ጠባይ ያላቸው ሰዎች ይገኛሉ ማለት ነው። በዚሁ መንገድ የሄድን እንደ ሆነ የኮከቡ አቈጣጠር መንገድ አርባ ስምንት መድረሱ ነውና የኮከቡ ቍጥር ብዛት ፍሬኖሎዢውን ዐሥራ አንድ የጠባዩን ሠላሳ ሁለት በልጦት ይገኛል። የእጁ ሐረግና የመልኩ ቅርጽ መንገድም መሥመሩና የፊቱ ወራረድ የቀለሙ ሕዝብ ሁሉ ቍጥር አለው። ከነዚህኞቹ ጋራ መጋጠም አለመጋጠሙን ግን ለማመዛዘን ለጊዜው ያካሄዱ ዐይነት አላስቻለኝም።

እንግዴህ ቍጥራቸው ብዙ የሆነውም ያልሆነውም ጠባዮች ሁሉም ባንድነት ባንድ ሰው ላይ የሰፈሩ እንጂ ለየብቻው ጠባዮች ሁሉ በነፍስ ወከፍ አንዳንድ ሰው የሚያገኙ አይመስለኝም። ፕሮፈሰር ጋልም አሳቡን ከሓዲም ማኝም ባያጣ ሁሉንም ባንድ አንጐል ላይ አስፍሯቸው ይገኛል። ነገር ግን ባንድ ሰው ላይ ካሉት ከብዙዎቹ ጠባዮች ውስጥ አንደኛው የራስ መውደድ ወይም የግትርነት፥…… ሞቆበት ሌሎቹ ለሰው የማሰብ የመንፈሳዊነት….. ቀዝቅዘውበት በመታየታቸው ንዱ ሰው በበረከተበት ወገን ብቻ ተመድቦ በጠባይ አካሄድ እገሌ ራሱን ወዳድ፥……. ነው። በኮከቡ መንገድ እገሌ ቀውስ ነው ወይም ሐመል ነው ይባላል። እንደ እወንቱ እይሆነ እንደ ሆነ አንዱ ሰው ያ፲፪ቱን ኮከቦች ትርጕም ሲሰማ በገሚስ ጠባዩ ሐመል እሳትን ባጋማሽ ጠባዩ ቀስ እሳትን ባንዱ ደግሞ ሰውር መሬትን በሌላው ሚዛን ነፋስን…… ሆኖ ራሱን ያገኘዋል። ሰው ከመሬት ከእሳት ከውሃ ከነፋስ ካራቱ ባሕርያት ተፈጠረ እንደሚባለው ሰውም በ፫ ክፍል የተመደቡትን ዐሥራ ሁለቱን ክፍሎች ቀያይትጦ ይዞ በመገኘቱ በሕይወቱ ጊዜ አንድ ሰው ፩ ጊዜ በራድነት ይታይበታል።

በጠባዩ ትምህርት ወገንም ልክ እንደዚሁ ነው። አንዱ ሰው ፩ ጊዜ ለራሱ ሲያስብ ፩ ጊዜ ለሰው ሲያስብ ፩ ጊዜ ያድርባይነት ፩ ጊዜ የትግርነት ጠባይ ሲያሳይ ሁሉንም ደባልቆ መያዙ ይታወቃል። አንዳንድ ጊዜ ደግሞ ከሁሉም ውስጥ አንዱ በርክቶ ይታይበታል፤ የሚበረክትበትን ወቅትና ምክንያት ዐዋቂዎቹ ለመተረክ ሳይሞክሩ አልቀሩም። ይኸን ትተን እንደሚመስለው ኮከብ ቄጣሪው ካ፲፪ቱ ውስጥ የሚዛመዱትን በ፫ ክፍል መክፈል ይቻላል። ፩ኛ ሰነፍ ካሳበ ውሱን ከክፉ አሳቢ። ፪ኛ አድር ባይ ከራሱ አሳቢ ከሴታሴት። ፫ኛ ትጉ ከወንዲሎ ካሳብ ሰው። ፬ኛ ለሰው አሳቢ ከመንፈሳዊ ከቅን አሳቢ ከግትር ዘመዳሞች ሆነው ይገኛሉ።

እነዚህም የኮከብና የጠባይ ሁለት መንገዶች በየክፍላቸው ብዙ ጊዜ ይገናኛሉ። ለምሳሌ አድር ባይ ከሰንቡላ መሬትና ከሚዛን ነፋስ አሳበ ጽኑ ከዐቅራብ ውሃ አሳበ ሰፊ ከቀውስ ወይም ከሐመል እሳት፣…… ይመሳሰላል። ስለዚህ እነዚህ ሁሉ የጠባዮቹን ሐኪሞች የመንፈስና የነፍስ ያካል ፍጥረት ምርመራ ሊቃውንት (ፕሲኮሎግ ፊዚዮኖሚስት አናቶሚስት ቢዮሎግ) የሚባሉት በሚጨበጥ መንገድ ያወጧቸው የኮከቡን ደግሞ የዐረቦችና የግብጾች የፋርሶች በጠቅላላው የምሥራቅ ዐዋቂዎች (ስትሮሎግ) የሚባሉት ያገራችንም ደብተሮች ጭምር በማይጨብጥ መንገድ ያወጧቸው ሆነው በስም አጠራር ባመዳደብና ባሠራር ቢለያዩ ጠባይን ለማወቂያ የሚያሳዩት መንገድና ዝንባሌ ይመሳሰላል።

ስለዚህ ይኸን ሁሉ ትተን ወደ ተነሣንበት ወደ መዠመሪያው አሳባችን ተመልሰን አንድ ወጣት ሚስት የምትሆነው ለማግኘት መራጩ ራሱ በቀጥታ ቢሆንም ወይም በእመዶቹ አማካይነት ቢያስመርጥም መጨበጫ ወደሌለው ወደ አስማተኛ ከመሄድ ራሱ መዠመሪያ የራሱን ጠባይ ዐውቆ ሁለተኛ ጓደኛው እንድትሆን የሚመርጣትን የእጮኛውን ጠባይ ተመራምሮ ከራሱ ጠባይ የሚመሳሰለውን ለቀልቡ ገብታ የምትስማማውን ፈልጎ ቢያገባ የተሻለ ሳይሆን አይቀርም። ይኸውም አሳበ ሰፊ ካሳበ ሰፊ ትጉህ ከትጉህ ጋራ እየተፈላለገ ቢጋባ በጋብቻው መካከል ያሳብ አንድነት ስላለ ፍቅርና ስምምነት ከትጋት የሚገኘው ሀብትም ሳይኖር አይቀርም ማለት ነው።

ነገር ግን እነዚህ ሁለቱ ጋብቾች ከዚህ ቀደም በ፳ ምዕራፍ ከ፻፹ እስከ ፻፹፬ ገስ እንደ ተጻፈው አንድ ዐይነ አሳብና ዕውቀት ስላላቸው አስተዳደግ ወይም ከልብና ከኅሊና የሚመነጨው ይሉኝታና እፍረት ካላስገደዳቸው በቀር በሰው ጠባይ ውስጥ ያለው የመቀናናትና የመፎካከር ከዚያም የመጣላት መንፈስ በመካከላቸው ጊዜና ምክንያት እየፈልገ ጣልቃ መግባቱ የማይቀር ነው።

ይኸውም ዐዋቂው (ጠንቋዩ) መሐል እሳት ከሐመል እሳት የተጋቡ እንደ ሆነ ሁለቱም እሳቶች በመሆናቸው እሳና ጭድ ሆነው ይጣላሉ። ከዚህም በቀር ባሕርያቸው ፩ በመሆኑ የተድላና የደስታ ዕድላቸው ፩ ዐይነት ሆኖ ከዚያም ሕመምና አደጋም በላያቸው ባንድ ጊዜ ይመጣባቸውና አስታሚና ደጋፊ ያጣሉ። ስለዚህ ሐመል እሳትና ሸርጣን ውሃ፥ ሲጋቡ ይሰምራል እንደሚለው አንድ ወጣት ሚስት ለማጨት ሲፈልግ እላይ የያዝነውን አሳብ ለቀም ዐመሏ ከርሱ ዐመል የማይገጥመውን ፈልጎ ትጉህ ወንድ ሰነፍ ሴት ቢያገባ አሳበ ጠባብ ሱእት አሳበ ሰፊ ወንድ ብታገባ ይሻላል ወደ ማለት እንደርሳለን። ምክንያቱም የርሷን ጕድለት እርሱ እየሞላ ወይም የርሱን እርሷ የየሞላች ዕድላቸውና አሳባቸው ለየብቻ በመሆኑ ሳይቀናኑ ይኖራሉ። ሰንፏም ሴት ትጉህ ባሏ በትጋት ሲሠራ እንደ ወንዲሎ ሴት በሥራው እየገባች ሳታሰናክል ሳትፎካከር ሳትቀና በነጻነት ትለቀዋለችና እርሱም ተሰብስባና አመስግና የርሱን እጅ እየጠበቀች ከምትረው ከሰነፏ ሴት ጋራ አብሮ መቀመጥ ይቻለዋል ብለን ለማሰብ ባንድ ወገን መንገድ እናገኛለን። ዳሩ ግን ማናቸውም ነገር ሁሉ አጥፊና ጠፊ ሠሪና አፍራሽ፥ ተስማሚና ተፃራሪ እንዳለው ከዚህ በላይ የጠቀስነው የትጉህ ወንድና የሰነፍ ሴት ጋብቻ ያሳባቸው ዐላማ ለየብቻ በመሆኑ ቅርታ እጁን የሚያስገባበት መንገድ አያጣም። ሰነፍም ማለት እንደ ሞተ የሚቄጠር አይደለም። አንዳንድ ጊዜ ሰነፏ ሰኢት በግድ አሳብ መቀበል ወይም መስጠት አለባትና እርሱ ሽርሽር ወይምሲኒማ እንሂድ ሲል እርሷ እንቅር፥ እስሩ ሰፊ ዱር መንጥረን ሰፊ እርሻ አርሰን በብዙ አዝመራ እንክበር ሲል እሷ ያለን ይበቃናል ስትል ይኸን በመሰለ አኳኋን አሳቡን እንዲተው እንኳ ባታስገድደው ለጊዜው አሳቡን በማሞቅ ፈንታ ቃቀዘቅዝበታለች። ባባትነት ወይም በጌትነት በምክርና በተግሣጽ ዐይነት ካልሆነ በቀር ሰውም አሳቡን በንግግር የሚደግፍለትን እንጂ የሚቃወምበትን በመንፈሱ አይወድምና ይኸን የመሰለ ያሳብ ልዩነት ሴቷ በወንዱ ወይም ወንዱ በሴቷ ሲፈጥር በመካከል ቅርታ እንደሚገባ የታወቀ ነው። ስለዚህ ይኸን ሁሉ ሐተታ ከተመለከትን በኋላ አለቃና ጭፍራ ባልና ሚስት መደምደሚያውን ዐውቀው ካልተቻቻሉ ታግሠው ካላሳለፉት በቀር በዚህም ቢሉት በዚያም ቢሉት ባዋቂ ጥየቃ በመልክ ቅርጽና በጠባይ ምርመራም ቢሆን በማናቸውም ጋብቻ መካከል በመልክ ወይም በዕድሜ በጠባይ ወይም በሙያ አንድ የሚጐድልና ቅር የሚያሰኝ ከሁለቱ አንዳቸው ላይ መንጠልጠሉ እንደማይቀር ተስፋ ቢያስቄርጥ፣ በግድ ማወቅ አለብን።

እግዚአብሔር በቸርነቱ ቍጥራቸው ላንሰ ሰዎች ካላደረገው በቀር የኅያላንና የታላላቅ ሰዎችን ያለፈ ታሪክ ሁሉ ብንፈትሽ በሕይወቱ ሙሉ ዕድሜና ጤና ክብርና ሥልጣን ሀብትና ድልወት፥ ስለምና ፍቅራግኝቶ ልጅ ወልዶ በፍቅር ከሚስቱ ተዋሕዶ በደስታ መኖር የቻለ ፍጡር ያለ አይመስለኝም። እነዚህ ቍጥራቸው ያንሰውንና ይኸን ሁሉ ያገኙ የመሰሉንን ነገሥታት መሳፍንት ሀብታም ሰዎች የልብ ጓደኛነት አጋጥሞን ጠጋ ብለን ኑሯቸውን ለማወቅና ለመወያየት ብንችል እኛ የማናውቀውን እነሱ በዚያ ሁሉ ችሎታቸው የማይዘነጉትን በየተራ በክብሩ አጠገብ እየተለጠፈ የደረሰባቸውን ኅሳር ሊዘረዝሩልን ይችላሉ።

ከነዚህ ውስጥ የቱርክ ሡልጣኖችን (ነገሥታቶች) ባጭሩ እናስታውስ።

ሡልጣኖቹ በቍስጥንጥንያ ካ፲፫፻ እስከ ፲፱፻ ዓ.ም ባለው ዘመናቸው የግዛታቸው ስፋት ከመጠን ያለፈ ነበር። ታናሽ እስያና ፓለስቲን ግብጽ ዓረብ ትሪፖሊ የባልካን አገሮች እስከ ቪየና በር ድረስ የነርሱ ተገዥ ነበር። እንደዚሁም በዘመነ መንግሥቱ ለያንዳንዱ የቱርክ ንጉሠ ነገሥት (ሡልጣን) በቍንዥና በወጣትነትና በሽንቅጥነት ስመ ጥር የሆኑት ወይዛዝርና ልጃገረዶች ከየነገዱ ተመርጠው የርሱ ሚስቶች እንዲሆኑ ወደ «ሐረም - ቤተ መርዓት» ይገቡ ነበር። ዳሩ ግን የግዛቱ ስፋት የቄነዣዥቱ ብዛት ከጌጣጌጡና ከድልወቱ ከሀብቱ ጋራ ለኀያላኑ ሡልጣኖች ሙሉ ደስታ ፍጹም የሆነ ዕረፍትና ሰላም አይሰጣቸውም ነበር። ሥጋቸውን ካስደሰቱ በሁላ መንፈሳቸው የሚያዝንበት ወዲያው ይደቀን ነበር። በተድላና በደስታቸው መካከል ተገዥዎቹ ግሪኮች፥ ሩማንያዎች አርመኖች ሸፈቱ። እነሱም ከመስኮብና ከነምሳ መንግሥት እርዳታ አገኙ የሚብለው ወሬ ከክፍል አገረ ገዥዎች ለሡልጣኖቹ ሲደርስ አሳባቸው በብስጭት በንዴት፥ በትካዜ፥ በሥጋት ተመልሶ ይበጠበጣል። ከዚህም ጋራ ሌላው በበላይ አስተዳዳሪ ላይ የሚጫነው አሳብና ጣጣ መጨመሩ አይቀርም። ሰው እንደ ያዘው እንደ ትልቅነቱና እንደ ክብሩ፥ እንደ ሀብቱና እንደ ዕውቀቱ ብዛት ሐዘኑና ደስታው ውዝዋዜው ይበዛል እንጂ ሥልጣንና ክብር ነጠውላውን ለሰው ልጅ ተድላና ደስታ ከሁሉ መብለጡን ጌታችን ኢየሱስ ክርስቶስ የመሰከረውን «የልብ ደስታና ዕረፍት» ሊሰጡ አችይሉም። በውነቱ ሰው በልቡ ውስጥ ዕረፍትና ደስታ እንደሌለው ሲያውቅ ከብረኻል ነግሠኻል ቢሉት ምን ጥቅም አለው?።

ሆኖም የዚህ ዓለም ኑሮ ሐዘንም ደስታም ለየብቻው ሳይሆን ግዴታና ውዴታ በተደባለቀበት መንገድ ከበላይ ታዞ የያዝነው ሲሆን በምኖርበት ጊዜ ሚስት አግብተን ትዳር መያዝ ባንድ ወገን የኑሮ ቀንበራችንን የሚያከብደው ሲመስል በሌላው ወገን ጨዋ፥ ሆነን ለመኖር የሚያስገድደን የሕይወታችን ድጋፍ እርሱ ነው። ላጥፊነት ምክንያት የሚሆኑትን ወደ ጐን ትተን በጠቅላላው አስተያየት ቤትንና ትዳርን የመሰለ ለሰው አኵርና አስደሳች የለም ከሚስት የቀረበ ጓደኛና ዘመድ አይገኝም።

በሰፊው አገራችን ላይ ያገር ሕግን ሥርዓት መጠበቅ ሳንተው በነጻነት እንኖራለን። ነገር ግን ባጥር ግቢያችንና በጠባቡ ቤታችን የነጻነት ኵራት ስሜት ልዩ ነው። በሕይወታችን ከሚያጋጥመን ጓደኛችንና የሥጋ ልደት የደም ጥልቀት ካለን ዘመዳችን ጋር አሳብ ላሳብ ተለዋውጠን ችግር ለችግር ተወአይይተን አሳባችን ዕረፍት ሊያገኝና ልባችንም በመጠኑ ሊጽናና ይችላል። በነሱም ላይ የተወሰነ እምነትና ፍቅር አለን። ይሁን እንጂ የሚስት አሳቢነት አጽናኝነት ታማኝነት ልዩ ነው። ከሚስት ደብቆ ለጓደኛ የሚነገር ባይጠፋም ከዘመድ ከጓደኛ ደብቀን ወይም ቈጥበን የምናስቀረውን ምስጢር ለርሷ እንገልጻለን። ሐዘንና ደስታ በገጠመንም ጊዜ ለርሷ ለመግለጽ እንቸኵላለን። እርሷም የሐዘናችንና የደስታን ተካፋይና የዕድሜ ጓደኛችን እንደ መሆኗ መጠን በደስታችን ትደሰታለች እኛም በወንድ ዐቅም በቻልነው በገዛ ሐዘናችን እርሷ ከኛ በበለጠ ታዝንበታለች። አንድ ነገር እንደ ምንም ከኅሊናችን ተናንቀን ሳንነግራት የደበቅነው ምስጢር እንዳለ «ይኸን ነገር ለሚስቴ እንኳን አልነገርኳትም» እያልን ትልቅ ዠግንነት እንደ ሠራን ስንመካ ለኛ ከሉሉም ሚስት እንደምትበልጥብን መግለጻችን ነው።

ይኸም ሁሉ የሚሆነው ቅዱስ ጳውሎስ ለሮማውያን አስፋፍቶ በመልእክቱ እንደ ጻፈው በባልና ሚስት መካከል ምክንያት ፈልጎ የማይበርደው ፍቅር ሲኖር ነው። ፍቅር በትዳር ምክንያት ለሚመጣው ጣጣ ሁሉ ጋሻ ሆኖ ይመክታል። ያለዚያ ግን በቃል ኪዳን የተሳሰሩት አንድ ሥጋ የተባሉት ባልና ሚስት የከበረው ጋብቻቸውና የተቀደሰው ንብረታቸው ፍቅር ከሌለበት ባዎስን እንደሚጮኽ ከበሮና ጸናጽል ከንቱ መሆኑ ሳይቀር አደጋው እየተከታተለ ሁለቱንም ሊለያያቸው ይችላል።

በሰውና በፍጥረት ሁሉ ላይ ያለው ጠብና ፍቅር ምክንያት ፈጥሮ አንዳንድ ጊዜ በወንድና በሴት መካከል እየገባ ራሳቸውን መሣሪያ እያደረገ አስደሳችና አሳዛኝ ጋብቻ መፍጠሩ ምን ጊዜም የታወቀ ነው። እንግዴህ ለጠብ ምክንያት ሆነው ጋብቻቸውን አሳዛኝ የሚያደርጉት አብዛኛ ጊዜ ከሁለት አንደኛው አንዳንድ ጊዜም ሁለቱም ይሆናሉ። የጠቡ ምክንያትም በፈቃድ ያለ ፈቃድ በዕቀት ያለ ዕውቀት በእብሪት ወይም በድካም ቢሆንም መነሻው ሁል ጊዜ ከርሱና ከርሷ ዐመል ነው። ዐመሉም የሚመነጨው ከነርሱ ጠባይና ባሕርይ ውስጥ ነው። በዚህም ላይ ዐዋቂዎች «ፖቶሎዢ» እንደሚሉት በጠባይ ከሚደረገው ሌላ የአንጐልና የዥማቶች (የነርቭ) በደንብ አለመሆን ነገሩን ያብሰው ይሆናል።

አንድ ሰው አካልና ነፍስ ይዞ ሲፈጠር ያላንድ ጠባይና ዐመል አይፈጠርም እንላለን። ነገር ግን ባንድ ሰው ላይ የሚታየው ዐመል አንድ ብቻ አይደለም። ጠባዩም አብሮ የተፈጠረ ነው፥ በማለት በምክርና በተግሣጽ በትምህርትና ባስተዳደግ ሊቅር የማይችል እየመሰለን በተረትም በዕውቀትም ተስፋ በመቍረጥም እየደገፍን ልማዱ እንዲቀጥል እናደርገዋለን። ዳሩ ግን ክፉ ልማድ ጠባይ ይሆንና ሥር ሲሰድ መወገዱም አስቸጋሪ ይሆናል። ያስተዳደግና የዕውቀት ማነስም ሰውን መረንና ልቅ የወጣ ዐመለኛ ያሰኘዋል። እንገር ግን ጥብቅ አስተዳደግና ሰፊ ትምህርት ሰው የጠባዩንና ያመሉን እንዲፈጽም ነጻነት አይሰጠውምና ክፉውን ዐመል ሊያስጠላውና በውርደት ሊያስገምተው የሚችለውን ልማደኛ ዐመሉን ያግድለታል። የግብረ ገብነትና የሃይማኖት ትምህርትም ለዚህ ስራ ዋና ረዳቶች ናቸው። ባንጐል በዝማት መታወክ ዐመሉ ተበላሽቶም እንደ ሆነ ለዚህ ግቡ የሆነው ሐኪም አንዳንድ ጊኤ አድኖ ያሻሽለዋል።

እዚሁ አገራችን አስተዳደግ ባገኙትና ባላገኙትና ባላገኙት እውጭ አገር ለትምህርት በሄዱትና ባልሄዱት መካከል የሚታየው ያካሄድ ያነጋገር ያለባበስ ጠባይ ተለዋውጦ እናገኘዋለን፤ በዚህም ጊዜ ስፍራና ትምህርት ዐመልን እንደሚለዋውጥ እንረዳለን። የባሮሜትር ሊቃንውንት እንዳሉት የቈለኛና የደገኛ ጠባይና ልማድ እንደያገሩ ልዩነት ያደርጋል። ያየሩ ወደ ጐን ይሁንና ጠባይና ዐመል ባስተዳደግና በትምህርት ስለሚሻሻል የተቻላቸው ወጣቶች በትምህርት ቤት ይኸንኑ ትምህርትና አስተዳደግ ሲያገኙ ያልተቻላቸው ከጋብቻው በፊት በዋዜማው እናንታ አባት የሚሰጡት የተለመደ ምክርና አስተዳደግ የራስ ኅሊና ከሚያውቀው ዘዴ ጋራ በመጠኑ ለወጣቶች ጠቃሚ መሆኑ ግልጽ ነው። ኣንት ልትዳር የደረሰችውን ልጅዋን በባሏ ቤት በምራቶቿ ፊት በሙያ ዝቅተኛ ሆና እንዳታርፍ የእጅ ሥራ በምታስተምርበት ጊዜ እንደዚሁም ይኸን አድርጊ ይኸን አታድርጊ እያለች በቃል፥ የሚያዝ ያሳብ ትምህርት ስታስጠናት ትሰነብታለች፤ ይኸንንም እንደ ማይበቃ በመገመት በሰርጓ ቀን የሴቷ እናትና አባት «እርሷ ምንም አታውቅምና አንተ ችለኽ አሳድራት» ብለው ባሏን ስመው አደራ ይሉታል። የወንዱም አባትና እናት «አደራሽን እሱ ምንም አያውቅምና አንቺ በማናቸውም ነገር እየቻልሽና እየመከርሽ አኑሪው» ብለው ይለምኗታል። አባትና እናት የየራሳቸውን ልጅ ሞያ ችሎትና ጠባይ ዝቅ እያደረጉ በመናገር የሚያሳዩት ይህ ትሕትና ያለበት ያደራ መለዋወጥ አስቀድሞ ለልጆቻቸው ከሰጡት ትምህርትና ምክር ጋራ ተባብሮ ሁለቱ ባንድነት ተስማምተው ትዳራቸውን እንዲያጽኑ ተጋቢዎቹን የሚደግፍበት መንገድ አለው። እክተጋቡ በኋላም እርሷ ከባሌ ተጣላሁ ብላ ወዳደገችበት ወዳባትና እናቷ ቤት የተመለሰች እንደ ሆነ የሚወዷትን የሚናፍቋትን ልጃቸውን «ይቺ አሰዳቢ ባለጌ» ብለው ሰድበው የሆነውን ሁሉ ታግሣ ትዳሯን እንድትቀጥል ወደ ባሏ ቤት ያባርሯታል። በዚህ አያይዝ የሴት ወገኖች በወንዱ ወጣት ዘንድ የወንዱ ወገኖች በሴቷ ልጅ ዘንድ ሊወደዱ ይገባል።

አሁን ከዚህ በታች ተጠራቅሞ የተጻፈው አንዳንድ ምክር አባትና እናት ትምህርትና አስተዳደግ ከሰጣቸው ምክር ምንም ያኽል የተለየና አዲስ አይደለም። ነገር ግን የዘነጋ ትዝ እንዲለው የረሳ እንዲታወሰው የማያውቅ ቢኖር እንዲያውቀው ስንል ወጣቶች ከእናት ካባታቸው ቤት ወጥተው በባልና ሚስትነት ተጋብተው ንብረት ካቆሙ በኋላ ትዳራቸውን ለመቀጠል የሚረዳ ሆኖ የታየንን አንዳንድ ዘዴና ምክር ለመስጠት በመዠመሪያ ባል ለሚስቱ ሊፈጽም የሚገባውን እንዠምራለን።

**ምዕራፍ ፳፭።**

**ባል ለሚስቱ የሚፈጽመው።**

፩ኛ - ሚስት ካገባኽ በኋላ ምንም እንኳ ሠርተኽ በላብኽ ወዝ ገነብ በማፍራትኽ የትዳራችሁ መሠረት አንተ ብትሆን ደግሞ አንተ ባፈራኸው ገንዘብ ለሕይወትኽ አስፈላጊ የሆኑትን መብልና መጠጥ፥ በማዘጋጀት መኝታና ልብስኽን የመብል ቤትኽንና የእንግዳ መቀበያኽን ክፍል የምትጠብቅ በጠቅላላው የቤት እመቤት የምትባለዋ እርሷ ናትና፤ በኑሯችሁ በጥቅምም በክብርም በመደሰትም የእኩልነት መብት በቤትም የማዘዝ ሥልጣን አትንፈጋት።

ይኸን ስታደርግ ክብርኽ ደስ ያሰኛታል፤ ውርደትኽም ያስከፋታል። ምንም እንኳን ፍቅርና ዝምድና በመካከሉ ኖሮ የሕይወትን እርምጃ ቢያደምቀው ሰው በዚህ ዓለም ሲኖር የገዛ ጥቅሙን አመዛዛኝ ነው። ካንድ ተግባር ጋራ ሰውንም አጣምሮ ማኖር የሚቻለው ጥቅም በማሳየት ነው። ማሳየትም ሳይሆን ግልጽ በሆነው አነጋገር «በመስጠት» ነው። ያለ ጥቅም የናት ያባት፥ አሳዳጊነት የልጅም ጠዋሪነት የሕዝብ አገልጋይነት፥ የመንግሥት ቸርነት ሊኖር አይችልም። የባልና የሚስት ኑሮም፣ ከዚህ ምንም ያኽል የተለየ አይደለም።

ገበሬ አርሶ አምርቶ ከሲሳዩ የተረፈውን ለነጋዴ ሲሸጥ፥ ነጋዴ ገዝቶ ከባለአጋሰስ ከባለካሚዎንና ከባለባቡር ጋራ ተኰናትሮ ሲያስጭን፥ የጫነው ላንዱ ሲያቀብል ተቀባዩ ለበላተኛ ሲሸጥ ሁሉም ካዋዋዩ ደላላ ጋራ ጥቅም አለው። ከተፈጥሮ ባሕርይና ከኑሮ ሕግ ጋራ ተደርቦ ሁሉንም ያለ ዕረፍት ወደ ላይና ወደ ታች እንዲሮጥ እንዲያክም የሚቀሰቅሰው በበኩሉ የሚያገኘው ነፍሳዊና ሥጋዊ ጥቅም ብቻ ነው።

፪ኛ - እቤት ከሷ ጋራ የሚውሉት ገረዶችና አሽከሮች ያዘዘቻቸውን እንደ ፈቃዷ ሳይሠሩ ቀርተው ያልባሰውን በቀለብ ቀጥታ፤ የባሰውን ብታሰናብት አንተ ቀን ለምሳ ወይም ማታ ለራት ስትገባ አቤቱታ ቢያቀርቡልኽ ምክንያቱን ለማወቅ እንኳ ቢሆን እነሱ አሉበት እሷን በፍጹም አትጠይቃት። ሁለቱን ማሟገትማ ልክ ለፍቺ በር እምክፈት ነው። እንኳንስ ማሟገት በርሷ ላይ ከገረድና ካሽከር የቀረበውንም አቤቱታ መስማት እንኳን ቅር ያሰኛታል። ቢሆንም ለመስማት እንኳ ብትገደድ ባይሆን ይቅርታ እንድታድርላቸው እሷን ለብቻ ባንድ ክፍል ውስጥ ለምናት እንጂ የቤቱ ጌታ እኔ ነኝ በማለት ባሽከርና በገረድ ላይ እንዲፈጸም የወሰነቸውን አፍርሰኽ አታሳዝናት። «እመየቴ ክፉ ጌቶች ግን ደግ ናቸው» የሚባለው የገረድና ያሽከር ውዳሴና ምስጋና ልብኽን አይማርከው። አንተ ደግ ስትባል እርሷ ክፉ የተባለችበት ምክንያት የጋራ ቤታችሁን ለማደራጀት ከርነርሱ ጋራ አብራ እየዋለች የሥራ ጊዜያቸውን እየተቄጣጠረች በጥብቅ በማሠራቷ መሆኑ ሊዘነጋኽ አይገባም። ነገሩ ተላብጦ እርሷ እውጭ አንተ እቤት ብትውል ላንተና ለርሷ የተቃጣው የደግና የክፉ ቅጽል መዘዋወሩ አይቀርም ነበር።

፫ኛ - ዳሌ ካርኔዥ «How to win friends and Influence people…… ወዳጀንትን ለማግኘትና በሕዝብ ዘንድ ለመከበር»? በሚባለው መጽሐፉ «ሚስትኽን እሦስተኛ ሰው ፊት አትንቀፍ» ይላል። ስለዚህ ሚስትኽ ማናቸውንም ዐይነት ጥፋት ብታጠፋ እገረድና አሽከር ፊት ይልቁንም የውጭ እንግዳ ባለበት ጊዜ ተቈጥተኽ ወቅሠኽ ክብሯን አታውርድባት። ለሷ እሰው ፊት ከምትሰድባት አንድ ክፍል ውስጥ አግብተኽ ለብቻዋ ብትገርፋት ትመርጣለች። ለሴቶች ሁሉ ከዚያውም በተለይ ለልበ ኵሩ ሴት መንቀፍ መሰደብ መመታት ውርደት ነው። አንዳንዷ እሰው ፊት መመታትን የምትወድ የምትገኝ እንደ ሆነ ባሏ እንደሚቀናባት ለማሳየት ብቻ ነው። ያለዚያ ግን ሁሉም ቢደረግ ብቻዋን ለመቀበል ትፈልጋለች እንጂ ማናቸውንም የነቀፋ የስድብ የበትር ውርደቷን ሌላ ሰው እንዲሰማባት አትፈልግም። በበትር ጊዜ እንዳይሰማባት ስትል የበትሩ ሥቃይ ቢበዛባት እንኳ ጥርሷን ነክሳ ጩኸት ከጕረሮዋ አምልጦ እንዳይወጣና ሰው እንዳይሰማ አጥብቃ ትተናነቃለች። ከበረደም በኋላ ነገሩን ለማንም ማውራት አትፈልግም። ይኸ ሁሉ ድካም ውርደቷ በርሷና በባሏ ልብ ውስጥ ቀርቶ ክብሯና ኵራቷ እንዳይነካ ነው። ይችን በመሰለች ሴት አንጻር ሌላ ርግብግብ የሆነች ሴት አለች። እርሷም ገና የበትር ድምፅ ሲሰማ «እሪ የገላጋይ ያለኽ» ብላ ቍቁታዋን የምትሰነጥቀው አለች። እርሷም ውርደትን የማትሰቀቅ ተርታ ገራገር የዋህ የሆነች ሴ ነች።

፬ኛ - ሚስትኽ ተስፋዋ ያንተ ቸዋታና ንግግር ነው። በቤት ሥራ በደከመችበት ሰዓት ጠጋ በለኽ ክንድኽን እትከሻዋ ላይ ጣል አድርገኽ «ዛሬ ደክሞሻል ጥቂት ዐረፍ ብለሽ ከኔ ጋራ ተጫወች» ያልኻት እንደ ሆነ ያ ሁሉ ድካሟ ገደል ይገባል። በዚህ ዐይነት በደከመችበት ባዘነችበትና በተበሳጨችበት ሰዓት የምታጽናናት፥ ስትሆን ወደ ቤት የምትገባበትን እናቱ ውሃ እንደ ወረደችበት ልጅ ትናፍቀዋለች። እበር የሚሰማው ድምፅኽም ለርሷ ዕረፍትና ደስታ ያበሥርላታል።

አንዳንድ ወንዶች ይኸን በማድረግ ፈንታ በወጭ ካለቃቸው ከጓደኛጨው ጋራ ተጣልተው ቅርታ የገባቸው እንደ ሆነ በቤት ውስጥ በዕቃና በወንበር አቀማመጥ በመብል አሠራርና አቀራረብ ወይም በዚህ ባነሰ ጕድለት ምክንያት ሰበብ ሚስቶቻቸውን እወርና እሳምንት ድረስ ያኰፏቸዋል። ይኸን የመሳስለው ኵርፊያ በሴቷ ላይ ጥፋት ቢኖርም ባይኖርምየሴቶችን ስሕተት በማረም ፈንታ ለሴት ልጅ አደጋና ተስፋ አስቄራጭ አሥጊና አሳዛኝ ነው። ሴቶች እንኳን ወር አንድ ቀን ከሚያኰርፏቸው ተቄትጦ ሲበዛም ደብዳቦ ወዲያው የሚያነጋግራቸው ሲመርጡ ሳይታይ የቀረ አይመስለኝም። ቢሆንም የነሱን አሳብና ምኞት ለመግለጽ «ድብደባ» አነሣን እንጂ ሚስትን ከመምከርና ከመገሠጽ አልፎ መደብደብ የሚገባ ሆኖ አይደለም። የእናታችን የሔዋን ልጅ የእመቤታችን የማርያም ዘመድ በመሆን የከበረችውን ለኛም የልጆቻችን እናት የዕድሜ ጓደኛ የሆነችውን ሚስት መደብደብ እንደ ልጅ ጥቂትም እንደ ወሮ በላ የሚያስቄጥርና የጨዋነት አቋም በዝቅተኛነት የሚያስገምት ነው።

፭ኛ - ያው ዳሌ ካርኔዥ እንዳለው በየጊዜው እንኳ ባይሆን በተቻለኽ መጠን ከውጭ ስትገባ ወይም ወደ ውጭ አገር ከርመኽ ስትመለስ ለሚስኽ ድኻ ብትሆንሻሽ ማተብ፥ ኵክ ማውጫ የእግር አልቦና መስቀል። ሀብታም ብትሆን አዲስ ቀሚስ ጫማ፥ ሽቶ፥ መሐረም፥ ወይም የወርቅ ቀለበትና መስቀል ድሪ፥ ይኸን የመሳሰለ ከዚህም ያነሰ ወይም የበዛ ገዝተኽ ይዘኽላት ግባ። ያን ጊዜ ለርሷ እንደ ምታስብ ታውቃለችና ባንተ ላይ ያላት ፍቅር እየጋለ ይሄዳል። በሌለኽበት ጊዜ አሳቧ ሁሉ ወዳንተ በናፍቆት ይታሰራል።

እንደዚሁም በቤት እርሷ ላንተ ደስ የሚያሰኝ ምግብ ስታዘጋጅ አንተ ደግሞ ከሥራኽ ስትገባ ደስ የሚያሰኛት ሸንኰር ሎሚ፥ ትርንጎ፥ ካራሜላ ብስኩት፥….. ይዘኽ ብትገባ እንደምትደሰት የታወቀ ነው። አብርችሁ መብላታችሁ የማይቀር ቢሆንም «ላንች ገዛሁልሽ» ብትላት ይበልጥ ታስደታታለኽ።

፮ኛ - ዘመዶቿና ወዳጆቿ ሊጠይቋት በመጡ ጊዜ የርሷ ዘመዶች ያንተ ዘመዶች መሆናቸው ነውና፤ በፈልግታ በሣቅ ተቀበላቸው። ትዳራቸው በሚችለው መጠን እጅኽን ሰፋ አድርገኽ የሚገባውና የሚያስፈጋቸው ሁሉ ግብዣ እንዲቀርብ አድርግ። እርሷም ችላ ብትል አንተ ጐትጕታት ይኸን ሳደርግ ባንተ ላይ ትልቅ ኵራትና ትምክሕጥ ያድርባታል።

ከዚህም በተረፈ አባትና እናቷን ዘመዶቿን ሁሉ ደግሞም እንዳጋጣሚ ከቀድሞ ባሏ የወለደችው ልጅዋ ቢኖር ለርሷ ስትል የፍቅር ምልክት እንደ ምንም ብልኽ አሳይላት። አባትና እናቷን ለመጠየቅም ስትሄድ ለዘመዶቿ የምታቀርበው በዘመዶቿ ፊት የሚያስመካና የሚያኰራ ዕቃና ገጸ በረከት አሲዘኽ ስደዳት። በዚህ ወጪ የከሠርክ የመሰለኽን ከርሷ ጕልበት ከርሷ ፍቅርና ጓደኝነት መልሰኽ ታገኘዋለኽ።

፯ኛ - የሠራችውን ሁሉ አመግንላት ያን ጊዜ የበለጠ ለመሥራት አዲስ ኅይል ታገኛለች። በነቀፍኻት ጊዜ እንደምትከፋ ባመሰገንኻት ጊዜ ትደሰታለች። ለብችዋ ወይም እሰው ፊት «የጋገርሽው እንጀራ፣ የጠመቅሽው ጠላ የጠለፍሽው ሐረግ የሠራሽው ሹራብ….. መልካም ነው፤ ለኔ እግዚአብሔር ከሴቶች ሁሉ የተመረጠችዋን ሴት ሰጥቶኛል ለሰው ሁሉ እንደኔ ያለች ሚስት ቢያጋጥመው የታደለ ነበር» ብለኽ ያለ ግብዝና በሐቅ ስትናገር የሰማች እንደ ሆነ ራሷ በደስታ ይዞራል። የምታደርገው ቅጡ ይጠፋታል። አንተን የበለጠ ለማስደሰት ከዐቅሟ በላይ ትጥራለች። በዚህ ዐይነት አከባክበኽ ስታኖራት ከፍቅሯ ብዛት እየትነሳ አያድርግብኽና ቢያምኽ እስከ መጨረሻ ትጨነቃለች። ብትሞት «ከርሱ ወዲያ ዓለምና ባል ይቅርብኝ» ብላ እስከ መመንኮስ እስከ መመነን…… ትደርሳለች። በመላክማ ፈንታ ያላትን የመጥፎነት ጠባይዋን እንኳን በመንቀፍ ፈንታ ያመሰገንኻት እንደ ሆነ «እርሱ እንዴህ ሲለኝ እኔ መታረም ይገባኛል» ብላ የነበራትን ክፉ ዐመል ለመተው ሳትታገል አትቀርም።

አንዳንድ ሰዎች ምስጋና ለሰው ሁሉ በተለይም ለሴት ኵራትንና ስንፍናን ሊፈጥባት ይችላል ብለው ይገምታሉ። ይኸውም ሰንፎችንና ግብዞችን እንጂ ሌሎቹን ሁሉ አይደለም። ምስጋና የሚያሰንፈው ነቀፋና ቍጣ የሚያሰራው ከሆነ ዝቅተኛ ዐመል ያላት ወይም ያለው ሰው መህኑ ነውና፤ ሁሉም እንዳመሉ ማስተዳእር ይቻላል።

፰ኛ - ያዲሱን ዘመን ማኅበራዊ ኑሮ ለመከተል ሴት በሣቅ በጫወታ እንግዳንና ጓደኛን ተቀብላ እንድታነጋግር በግብዣም ላይ በጕዞም ላይ እጐኑ ተቀምጣ የጊዜ ጓደኛ እንድትሆነው በጨዋታም አብራ እንድትጨፍር (እንድትደንስ) ተደርጓል። ይሁን እንጂ የጓደኝነትን የጕርብትናን ማኅበራዊ ኑሮ ለማክበር ይኸ ሁሉ ከባል ወገን ሲፈቀድ አንዳንድ ሰዎች ወይም ሴቶች ይኸን ሥርዐትና ፈቃድ ማሰሪያ በማድረግ የልጅነት ሥራ ላለበት ፈቃዳቸው ሲያውሉት መታየታቸው አልቀረም። ይኸንንም እንደ ተቻለ ወደ ፊት በሚገኘው «ሴት ለባሏ» በሚለው ምዕራፍ ውስጥ ለሴት የሚያስፈልገውን ምክር እንቀጥላለን።

አንተ ግን ባለቤትኽን ወደ ግብዣና ወደ ጥሬ ስብሰባ ይዘኽ በሄድኽ ጊዜ በግብዣውም ላይ ድንገት የጭፋሮ (የዳንስ) ጨዋታ ሲኖር ከሌሎች ሴቶች ጋራ ቆመኽ በምትደንስበት ቍጭ ብለኽ በምትጫወትበትም ጊዜ ላነጋገርኽ ላሣሳቅኽ ወሰን አድርግለት። ባለቤትኽም ከማትወዳቸው ሴቶች ጋራ የግብዣው ሥርዐት «ኤቲኬት» ካላስገደደኽ በቀር በፍጹም ለመደነስና ለመጫወት አትፈልግ።

ከርሷ ጋራ አንድ የምታወቀው ሰው መጥቶ ለመጨፈር «ለመደነስ» ቢጠይቅኽ በፈገግታ ፍቀድለት እንጂ እንቢታ ክልክል ሆኗል። እንኳን የፊት ለፊት እንቢታ ለርሱም ለርሷም በፍጹም የቅናት እምልክ አሳይታ። ቅር ያለኽና የማትታገሠው ነገር ሲኖር ወደ ግል ቤታችሁ ከተመለሳችሁ በኋላ በቅነንትና በልሳላሴ መንገድ የመሰለኽን ልትጠይቃት ለወደ ፊትም ልታስጠነቅቃት ትችላለኽ።

የኦርኬስትሩ (የመዘምራኑና የሙዚቀኞቹ) ጨዋታ በደመቀበት ግብዣ የማታ ለብሳ አንተም ለብሰኽ ባለቤትኽን ይዘኽ መጥተኽ ከተጋባዡ መካከል ይልቁንም ዕውቂያ ያለው ሰው መጥቶ ከባለቤትኽ ጋራ ለመደነስ ሲተይቅ ባፍኽ ተናግረኽ ወይም ባይንኽ ገርምመኽ የከለከልኻት እንደ ሆነ ሴትዮዋ ልበ ደንዳና እንደ ሆነች ነገሩን ሥቃ መተው ትችላለች። ልበ ፍንቅል እንደ ሆነች ግን ለሰውዪወ ሳይሆን ለምትወደው ለሙዚቃ ቃና መንፈሷ ለውዝዋዜ ተቀስቅሶ የነበረውን በእንቢታ ስታበርደው በንፈትኽ ቅርታ ይገባታል። እንቢታኽም ወዳላሰበችው የጥርጣሬ መንገድ ይስባታል። ሌላው ከልክለኽ አንተ የምታደርግላት የዳንስ ጨዋታ ብቻ የሙዚቃ ሱሷን ያረካው እንደ ሆነ አይታወቅም። እንደዚሁም ጠያቂውን በዚያው ሁሉ ሰው መካከል ስታሳፍረው ለዘለቄታ ጠበኛኽ ሊሆን ነው። ለማኅበራዊው ግብዣም ዕንቅፋት ከመፍጠርኽ በቀር ያንተንም ጠባይ በጉባኤ ታስገምታለኽ። ስለዚህ የዚህን ሁሉ ጣጣ መሸከም ያቅተኛል የሚል እርሱም ባይሄድ ባለቤቱንም ባይወስድ የሸክም ያቅተኛል የሚል እርሱም ባይሄድ ባለቤቱንም ባይወስድ የተሻለ ነው ከማለት በቀር ሌላ መውጫ መንገድ ያለ አይመስለኝም።

፱ኛ - በሥራኽ የምታገኘው ገንዘብ ላንተና ለርሷ ለልጆችኽ ሲሳይና ልብስ በጠቅላላው በጋራ ቤት ለትዳር ወጪ መሆን አለበት። ደስታኽም የጋራ ሊሆን ይገባል። ዳሩ ግን ከሴት ይበልጥ በሥራ የምትደክም ለትዳርኽ በሚያስፈልግ ጭቅጭቅ የምትዋትት በመሆኑና ድካምኽን የሚዘነጋ ጨዋታ አስፈላጊኽ ሆኖ ለግል ደስታኽ የምታወጣው ቢኖርም የተወሰነ ሊሆን ይገባል።

ነገር ግን አንዳንድ ሰዎች በንግድ በርሻ በጥብቅና…. ያተረፉትን ይልቁንም በመንግሥት ሥራ ላይ ከቆሙት ሰራተኞች ውስጥ አንዳንዶቹ በወር መጨረሻ የተእቅበሉትን ቀለባቸውን ወደ ቤት ወስዶ ትዳር ለሚጠይቀው ጕድዳይ በመተንተን ፈንታ በኪሳቸው አቄይተው በቤት ያሉትን በተስፋ የሚተብቁትን ሚስትና ልጆችን ለረኃብና ለዕርዛት አሳልፈው ይሰጡና የወር ቀለባቸውን እየዞሩ በመሸታ ቤት በጥቂት ቀን ይጨርሳሉ። የያዙትንም እየዞሩ በመሸታ ቤት በጥቒት ቀን ይጨርሳሉ። የያዙትንንም እየዞሩ በመሸታ ቤት ያለ ፍሬ ዘርተው ሳይጨርሱ ወደ ቤት መግባት ቅር ይላቸዋል። ከዚያም ያለ እረፍት ወደ ቤታቸው ገብተው በጠገበ ሆድና መጠጥ ባሸንፈው አንደበት ረኃብና ጥም የጠቃት ሚስታቸውን በነገርና በድብደባ ያጉላሉ። ይኸን የመሰለው ራስን የመውደድ ሥራ ከነፍስ መገደል ያንሳል የሚል ቢኖር አይታመንም። የይሉኝታ ቢስነት የመጨረሻው ወሰን ይኸ ይመስላል።

የከበረ ትዳር የተቀደሰ ጋብቻ የተባለውን የባልና ሚስትነትን ትርጕም የማያውቁ አንዳንድ ባሎች በዚህ ሥራቸው የበግ ለምድ ለብሰው እንደሚመጡ ተኵሎች እነሱም ደኅና ሰው መስለው የዠመሩትን ትዳርና ጋብቻ ያፈርሱና ቅጥ ያሳጡታል። ያልታደሉ ልጆችና መከረኛዋ እናትም ሌላ የእግዚአብሔርና የዘመድ ርዳታ ካልጠገባቸው በቀር ቀበዝበዛና የሰው እጅ ተመልካች ሆነው ይኖራሉ። ይኸን ከመሰለው የእብሪት ሥራ መራቅ ለባል ሁሉ ይገባል።

፲ኛ - ብዙ ወንዶች የምትወዳቸውንና የምታፈቅራቸውን የቃል ኪዳን ሚስታቸውን ፈተው የምትኰራባቸውንና የምትጓደድባቸውን ሴት ተለማምጠው ደጅ ጠንተው የሚያገቡ አሉ። እነዚህ ሰዎች የምትወዳቸውን ፈተው የማትወዳቸውን ተለማምጠው ሲያገቡ፣ ለነርሱ ጠባይና ዐመል የሚስማማ የብልጠትና የደረጃ ማግኘት የኑሮ ማሻሻል ምክንያት አላቸው። ምክንያታቸው ከይሉኝታና ከኅሊና ጋራ የማይስማማ ነው እንጂ ያው የታወቀውን የጊዜ ጥቅም ማግኘታቸው የታወቀ ነው። በእግዚአብሔርና በእውነተኞች ሰዎች ዘንድ ግን ግምታቸው የተዋረደ መሆኑ አይጠረጠርም። የነዚህም ሰዎች የጠባይ ክፍል ላለቃቸው ላገራቸው በክፉ ቀን እምነት ከሚጐድላቸው ከ«አድር ባይ« ና ከ«ሥጋዊ» ውስጥ ነው።

እነዚህ ሰዎች ስሜት ባለው ፍቅር ተይዘው የዚህን ዓለም ትዳርና ኑሮ ለመሸከምና በየራሳቸው የሥራ ፍሬ ለመኖር ያቃታቸውን ዘመናይ ሀብታም በሆነችው ባዲሷ ሚስት ተጠቅመው ለመኖር ብቻ ነው የሚፈልጉት። ስለዚህ ሚስት በባሏ ባል በሚስቱ ላይ የሚያደርገው እውነተኛ ፍቅርና ቅናት በዚህ ዐይነት ባገቧቸው ሴቶች ላይ በነዚህ ሰዎች ዘንድ አያድርባቸውም። እውነተኛ ፍቅርና ቅናት ባለማደሩ ምክንያት ሲሄዱ ሥቆ ከመሸኘት ሲመለሱ በፈገግታ ከመቀበል በቀር «የት ዋልሽ የት አመሸሽ» ብለው የገዛ ሚስታቸውን መቄታትና መቀየም አይችሉም። ጥንቱንም የሚቄጣ የሚቀየም የሚቄጭ ሰው በፍጥረቱ የኅሊና የልብ ኵራት ያለው ሲሆን ነው። በፍጥረቱም የኅሊና ሰው ሲሆን በራሱ ሥራና ፍሬ ኰርቶ ማደርን እንጂ በሚስት ሀብት መኖር አይመኝም።

አንተ ግን መዠመሪያውኑ በመልክኽ በሙያኽ በጠባይኽ ነገሥታት መሳፍንት መኳንንት ሴት ልጃቸውን እንድታገባ ወደው ካልቸሩኽ በቀር እኩያኽን እየዘለልኽ ለብጋቻ ወደ ላይ አትንጠራራ። እኩያኽንና የምትወድኽን በዘር በደረጃ በሥራ የምትመጥንኽን መርጠኽ አግባ። ካገባኽም በኋላ ከጠባይ አለመገጣጠም የተነሣ ትዳሩን ለመቀጠል ካልተቸገርኽ በቀር ለኑሮ ማሻሻያ ስትል የእለት ገበያ አይተኽ የኖረችወንና የምትወዳትን ሚስኽን አትፍታ።

፲፩ኛ - ሰው በዚህ ዓለም በሥራ ደረጃም በጋብቻም በማናቸውም አኳያውንና የሚመጥነውን አንዳንድ ጊዜ አያጋጥመውም። አንድ፥ ትልቅ ሰው በትንሽ ደረጃ ትንሹም በትልቅ ደረጃ ይገኛሉ። እንደዚሁም አንዲት ትልቅ ሴት ዝቅተኛ ባል ትልቁም ሰውዬ ዝቅተኛ ሚስት ለማግባት ያጋጥመዋል። የዚህንም ሁሉ ሌላ ምክንያት ለማግኘት ተፈላልገን ስናጣ «ዕድል» ነው ወደ ማለት አቁመውነዋል። እንግዴህ ዝቅተኛ ሴት ለሚስትነት ያጋጠመው ትልቅ ሰውዬ ከርሷ ጋራ ብዙ ጊዜ በመቈየቱ ልጅም በማፍራቱ ተጽናንቶ ሳይንቈላጵስና የእኩለንትን መንገድ ጠበብ አድርጎ እያሳየ እፈቀደበትም እየዋለ ለርሷ ደግሞ የሚያስፈልጋትን የወጪ ገንዘብ እየሰጠ የቤቱን ሥልጣን ለቆ እንደ ልቧ እንድትኖር የሚፈቅድ አለና እንደዚህ ያለው ከመነቀፍ የሚድንበት ምክንያት አያጣም። እኩያዬ አይደለሽም ብሎ ምንም ተስፋ የሌላትን ከኖረችበት ቤት ከማስወጣት ግድ የለም ትቀመጥ ማለት ነገርን በሰፊ ከመመልከት ከመጠነኛ ፍልስፍና ይቄጠራል። እርሱ ከርሷ «ትልቅ» የተባለበት ምክንያት ከራሱ ሳይሆን ከላይ ከፈጣሪ የተሰጠው ችሎትና ዕድል አጋጥሞት ነው። እርሱ ደግሞ ለርሷ የዕድል ምክንያት ቢሆን ያኰራዋል እንጂ አያሳፍረውም።

እርሷም በዘር ወይም በትምህርት በዕድሜ ወይም በሌላ አስተያየት ቀድሞ የነበረችበትን አሁን ያለችበትን በመገመት በቤቷ ወስጥ ባሽከርና በገረድ ላይ በወጭም ገንዘብ ላይ ያላትን ሥልጣንና በቤቷ እንደ ልቧ መሆኗን እያመዛዘእንች በሌላው ቅር ሳይላት ትቀመጣለች። ቅር ቢላትም በዚህኛው ልትጽናና ትችላለች፤ ይልቁንም ያሳበ ውሱን የስፍንና የሥጋዊ፥ የሴታሴት ጠባይ ያላቸው ሴቶችም ከዚህም በታች በሆነ አኗኗር ትንሹን ኑሮ እንደ ትልቅ ቄጥረው ለመቀመጥ የጠባይ ዝንባሌያቸው ያስገድዳቸዋል። በብዙ ሥራ የሚባክነው በብዙ ከፍተኛ አሳብ እሚዘነጋበት እጓደኛው ቤት እሲኒማ ቤት እግብዣ ቤት አየርም ለመለወጥ ከከተማ ውጪ ቢሄድ ግለኛ ነጻነቱን ለመከላከል ክርክርና ሐተታ ከማብዛት ይታገዳሉ።

ስለዚህ ከሁሉ በፊት የሚስትኽን ባሕርይና ዐመል፥ መርምር እኩልነት አብሮ መውጣት መግባት ሽርሽርና አገር ማየት ደስ የሚያሰኛት ይኸውም ሲቀር የሚያሳዝናት የሆነ እንደ ሆነ ሐዘኗ ለትዳራችሁ መሰናክል እንዳይፈጥር ምኞቷን ፈጽምላት። አብዛኛ ጊዜ ወንድም ሴትም በጥብቅ የሚመኝ የሚገባው ሆኖ የተገኘውን መሆኑን አስብ። «ከተፍጥሮዋ ደግሞ አሳበ ጠባብ ሴት ሆና ሽርሽር አደን ውሃ ዋና አገር እየዞሩ ማየት የማትፈልግ ይኸን ለመሳሰለው አስደሳች ነገር ዋጋ የምትሰጥ ከሆነች ብትቀር አትቀየምም። ካልተቀየመችም ለፍቺ መሰናክል አታጣም ማለት ነው። ስለዚህ ሚስኽን እንደ ዝንባሌዋ አሳድራት እኒጅ የወለደችና የከበደቸውን ሚስትኽን ሽርሽር አደን ጨዋታ ቤት ሲኒማ በመሄድ ከኔ ጋራ መመሳሰል ካቃተሽ ሂጂልኝ ብላኽ እመፍታት አትድረስ።

፲፪ኛ - ከወንድና ከፍጥረት ሁሉ ከመልኩና ካሳቡ ከሙያው ከጠባዩ አንዳንድ ጊዜ እንድሚያጐድል እንደዚሁም ከሴትም ላይ አንድ ወይም ካንድ የበዛ ነገር መጕደሉ አይቀርም። «እገሊት እዚህ ቀረሽ የማትባል እግዚአብሔር ታጥቦ ሲሠራት የዋለች ነች» የሚባለውን የተለምዶ ንግግር በሙሉ መቀበል አንችልም። እንደዚህ የተባለችውን ሴት በቅርብ ተመልክቶ ከመልክ ቢቀር ከጠባይ ከጠባይ ቢቅር ከሙያ ዐቃቂር አውጥቶ ጕደልት ማግኘት አያቅትም።

አንዲት ሴት ውብና ቄንዦ ሽንቅጥና ዐይናማ ትሆንና የደስ ደስ የሌላት እንግዳን በፈገግታ መቀበልና በሚጥም አንደበት ማጫወት ያቅታታል። ሌላዋ ደግሞ አጭር ፉንጋ እግረ ወልጋዳ ትሆንና የደስ ደስ ያላት እንግዳን በማስተናገድ ተፍለቅልቃ በመጫወት አሳብን አዘንጊ ሰውን አስደሳች ቀኑን ሙሉ አብረዋት ቢውሉ የማትሰለች በተለዩዋትም ጊዜ በፍጥነት መልሳ የምትናፈቅ ትሆናለች። አንዲቷ መልክና አነጋገር አጣምሮ ይሰጣትና የቤቷን ሥርዐት መጠበቅ የማይሆንላት የእጅ ሞያም የሚጐድላት ጠባይዋ ወደ ስንፍና የሚያደላ አለች። ሌላዋ ደግሞ መልክ ሙያ ጨዋታ የቤት ሥርዐት መጠበቅ የምታውቅ ትሆንና በዕድሜዋ ገፋ ብላ ጠና ያለች በጠባይዋ የጥርጣሬና የቅናት መንፈስ ያላት ትሆናለች። አንዲቱ ልጅ እግር ኰረዳ ትሆንና ሁሉም ሳያንሳት ከባሏ በቀር የተረፈውን ዘመድ ባይኔ አታሳዩኝ የምትልና በዚሁ ጠባይዋ ከዘመድ ከወዳጅ አቈራርጣ የምትቀር። ሌላዋ ደግሞ ሁሉ የሞላላት ከሆነች በኋላ ብስቹ ኵርፍተኛ ግልፍተኛ ነዝናዛ ትሆንና ለባሏ ዕረፍትና ሰላም የማትሰጥ ትሆናለች።

ስለዚህ በማናቸውም ነገር ላይ እንደምትመለከተው ሁሉ በሚስትኽም ላይ አንድ ምላት አንድ ጕድለት ያለው የጠቃሚና የጐጂ መልክ ትመለከታለኽ። የተመለከተኸውንና የምታወቀውን ጕድለት፥ ችለኽ በምላቷ ተጽናንተኽ ከራስኽም ፩ ጕደልት እንደማይጠፋ አመዛዝነኽ እንዳመሏ ችለኽ አሰቅምጣት እንጂ በተመለከትከው ባንዱ ጕድለት ሌላውን መልካሙን ወገን ሸፋፍነኽ የቃል ኪዳን ሚስትኽን ፈተኽ የደረጀ ቤትኽን አታፍርስ። መጭዋ እንደ ሂያጅዋ ለጊዜው ካየኸው ከምላቷ ጋራ አንድ ጕድለት ይዛ እንደምትመጣ ርግጠኛ ሁን። ምልእት በኵለሄ አገኛለሁ ማለት ፈረንጆች እንደሚሉት ባየር ላይ አዳራሽ እሠራለሁ ብሎ ተስፋ ማድረግ ነው።

ሥነ ፍጥረትንና የሥነ ፍጥረትን ጠባይ ሁሉ አገላብጠኽ በየገጹ ብትመረምር ዐቃቂር የሌለበት አፍራሽና ሠሪ ተፃራሪና ተዛማጅ ያልሆነ ነገር አታገኝም። ስለዚህ አንዱን ፊት ተመልክተኽ ቍርጥ ነገር በመወሰንና በኋላ በመጸጸት ራስኽን አታሳስተው። ቄንዦዋ ሚስትኽን እንግዳ አቀባበልና ጨዋታ ባታውቅ በዚሁ ጠባይዋ የምትጠቅምበት መንገድ አይታጣም። ፉንጋ የሚጠቅምበት ቄንዦ የሚጐዳበት ጠና ያለች ሴት የምትጠቅምበት ወጣቷ የምትጐዳበት መንገዱና መልኳ ልዩ ነው። እነዚህንም ሥፍራ ለስፍራ ብታለዋውጥ ይጐዳሉ የተባሉት የሚጠቅሙበትን መንገድ ታገኛለህ። መደምደሚያውን አንቷን ላቩዋዚዬ «በዚህ ዓለም የሚጐድልም የሚጨመርም የለም» ሲል ሰፊውን አሳብ ባጭር ቃል ባጭር ቃል የገለጸው ለዚህ አሳብ መሪ ይሆናል።

ስለዚህ ከጋብቻኽ በፊት ትሆነኛለች ብለህ ፩ ጊዜ ያገባኻትና ስምኽ የተጠራባት ሚስትኽ በከፊል ያለው ጠባይና መልኳ ላንተ በቂኽ ነው። «ይበቃኛል» አለማለት እግዚአብሔር ከኅጢአት እንደ ቄጠረው አትዘንጋ፡

፲፫ኛ - አንዳንድ ጊዜ የባልና የሚስት ዘመዶች ለፍቺ ምክንያት ይሆናሉ። እንደ እናትና ልጅ ተመሳስለው በመደጋገፍ ሊኖሩ የሚገባቸው «አማትና ምራት» ባንድነት በተቀመጡ ጊዜ እምብዛም ስምምነት የላቸውም። የሴቷ እናት የልጅዋን ባል በምትወደው መጠን የወንዱ እናት የልጅዋን ሚስት መውደድ ያዳግታታል። ላንዲቱ የፍቅር ለሌላዋ የመቅናት ርሾ በየልባቸው ውስጥ ሳይፈልጉት በግድ ገብቶ እንደ ሆነ አይታወቅም። የሰኢት እናት ለልጅዋ ባል ያለስሙ ስም ያለ ክብሩ ክብር እየሰጠች ስታሞጋግሰው የወንዱ እናት የልጅዋን ሚስት «ምራቷ» ያለስሟ ስም ሰጥታ ቢቻል በመልኳ ባይቻል በሙያዋ ዐቃቂር እያወጣች ራሷ ጠልታ ለባሏም ልታስጠላት ስትሞክር አንዳንድ ጊዜ ይታይ ነበር። ዛሬ ግን ያዲሱ ዘመን አስተዳደግ ይኸን የማይገባ ሁኔታ ለማስቀረት ስለ ታገለ አማትና ምራት እንደ እናትና ልጅ መዋደድ ዠምረዋልና ዥምሩ ፍጻሜውን እንዲያገኝ በተስፋ ዐይን እንከተለዋለን።

ከዚህም በቀር ካባትኽ ወይም ከእናትኽ የዘመድ ቅርንጫፍ ውስጥ አድነኛው ወይም አንደኛዪቱ መጥታ በቤትኽ ትቀመጣለች፣ እርሷም እንዳመሏ ብዛትና ማነስ አብራ ከሚስትኽ ጋራ ትቄያለች፤ አብሮ በመኖር ጠብና ቅያሜ ቅርታ በሥራ በንግግር የሚገባበት መንገድ አያጣምና ሁለቱ ይጣጣሉ። ጥፋቱና በደሉ ከሁለቱም ወገን ሊቀሰቀስ ይችላል። ከሁለቱም ይልቅ ደባል የሆነ ሥጉና ሆደ ባሻ ነውና፣ ጥቂቱንና ሊታለፍ የሚቻለውን በደል ሴቷ ወይም ወንዱ ዘመድኽ ከትልቅ ሊቄጥረውና የበደሉንም ሐተታ በትርጕም ሊያስፋፋው ይችላል።

ከዚያ አንተ ሰምተኽም ሳትሰማም እነሱ ውስጥ ውስጡን ሲባሰሉ ቄይተው በመጨረሻ የባለቤትኽ ትዕግሥት ሲያልቅ ወዳንተ ትመጣና «እኔና እገሊት ወይም እገሌ በዚህ ቤት አብረን መቀመጥ አንችልም አንዳችንን ምረጥና አስቀምጥ» ትልና ታፋጥጥኻለች። በዚያ ጊዜ የምታደርገው ይቸግርኻል። መምረጥ እንኳ ቢያቅትኽ ለሚስቱ ሲል እናቱን አባቱን ወንድሙን እኅቱን፥ አክስቱን አጎቱን….. አባረረም ተብዬ እታማለሁ ብለኽ ትጨነቃለኽ። ነገር ግን ጭንቀትኽን ለበለ ቤትኽ ስታዋያት ያንተን ጭንቅ ለማስወገድ ስትል ነገሩን ትተወው ይሆናል። አንዳንዶች ደግሞ ሚስታቸውን ለመፍታት በቋፍ ሆነው ጊዜና ምክንያት የሚጠብቁ እንደ ሆኑ ይኸን ምክንያት በማግኘጥ እሷ አትሄድም አንቺ ሂጂ ብለው ዘመዳቸውን አስቀርተ ሚስታቸውን ስለሚወዱ ሰዎች ብቻ ስንጽፍ ሚስትዮዋ ለባልዮው ጭንቅና ችግር ስትል ነገሩን ትተውና ከማትወዳት ከባሏ ዘመድ ጋራ ታግሦ ለመቀጠል ትሞክራለች። በመካከሉም እግዚአብሔር በጠብ ሳይሆን በፍቅር አንድ የመለያያ ነገር ይፈጥር ይሆናል። ዳሩ ግን ይኸንን ምክንያት ከማግኘትኽ በፊት ባለቤትኽ ከዘመድኽ ጋራ አብሮ መቀመጥ በፍጹም አቅቷት የቀድሞ ጥያቄዋን የገፋችበት እንደ ሆነ ስለ ጋብቻ ወድሚናገረው አምላካዊ ቃል ከመሄድና እንደ ቃሉ ከመፈጸም በቀር ሌላ እመውጫ መንገድ የለኽም። እርሱም እንደዚህ ይላል «ሰው አባ እናቱን ይተዋል፤ ከሚስቱም፥ ጋራ ይጣመራል። ሁለቱም አንድ ሥጋ ይሆናሉ። እግዚአብሔር አንድ ያደረጋቸውን ሰው ሊለያያቸው አይችልም»። ዘፍጥረት ምዕራፍ ፳፬። ማቴዎስ ምዕራፍ ፲፱ ቍጥር ፩ - ፮።

ይኸውም ሆኖ አንተን አምነው የተጠጉ ዘመዶችኽ ሌላ ተስፋና መጠጊያ የሌላቸው እንደ ሆነ ለባለቤትኽ ስትል በመንገድ አትጥላቸውም። እንገር ግን ከቤትኽ ውጭ ሊኖሩ የሚችሉበትን ርዳታ ልታደርግላቸው ትችላለኽ።

፲፬ኛ - ለፍቺ የሚያደርስ አንዳንድ ነገር አለ፤ አመዝራነት፣ የፍቺ ምክንያት እንደ ሆነ በመጽሐፍ ተነግሯል። ከዚያም የተረፈ አንዳንድ ነገር አይጠፋም። ይኸውም ሥጋ ለሥጋ በሕጸጽ አለመዋሐድ፥ አሳብ ላሳብ አለመጣጣም ነው። ባልና ሚስት በዚህ ዐይነት ሁኔታ ሲገኙ እንኳን ዕድሜ ሙሉ አንድ ቀንም አብሮ መዋል ጭንቅ ይሆንባቸዋል። ባል ወደ ቤቱ መግባት አይናፍቅም፤ ሚስትም ባሏ በቶሎ ወደ ቤት በመግባት ፈንታ መዘግየቱ ደስ ያሰኛታል።

ዛሬ በሕይወታችን አንዳንድ ጊዜ ከሚቀፈንና ከምንቀፈው፥ ሰው ጋራ ባጋጣሚና ባስገዳጅ ምክንያት የተገናኘን እንደ ሆነ ከዚህ ቀደም በ፳፪ ምዕራፍ እንደ ተሳፈው ያችን የተገናኘንባትን ሰዓት ለግጭት ለክርክር እናደርጋታለን። በይሉኝታ የማንወደውን አሳቡን ለመቀበል እንኳን ብንታገል መንፈሳችንን ክፉኛ እናቈስለዋለን። ስለዚህ ከዚህ ከሚቀፈንና ከሚደብደን ሰው ጋራ በቶሎ ተለያይተን ለመገላገል የግንኙነታችንን ጊዜ ለማሳጠር ሰበብና ምክንያት እንፈልጋለን። ከእንደዚህም ያለው ጋራ የመንገድ ጕዞ የሥራ ጓደኝነትም እንዳይገጥመን የተቻለንን እናደርጋለን። ይኸን ሁሉ ለማድረግ የሚያስገድደን ከሁለታችንም ባሕርይ የተገኘው ያሳብ ልዩነትና ተፃራሪው ጠባያችን ነው እንጂ በመካከላችን በዳይና ተበዳይ እንደሌለ ሁለታንም እናውቃለን።

እንግዴህ ይኸን በመሰለ ጠባይ የሚገኙትን ወንድና ሴት ባልና ሚስት ሆነው ብዙ ዘመን ይኑሩ ማለት በሁለቱም ላይ ያለ ኅጢአታቸው የሞት ፍርድ መፍረድ ይቄጠራል። ጋብቻ በእናት ባባት ምርጫ ሳዮን ተጋቢዎቹ በቀጥታ ተያይተው ይመራረጡ የተባባለውንም ዘመናዊ አሳብ እዚህ ላይ በጥብቅ የምንደግፍበት ምክንያት እናገኛለን። ያለዚያ አስቀድመው ሳይተያዩ በእናት፥ ባባት ምርጫ ከስርጉ በኋላ ዘመድ አዝማድ ሚዜ፥ አጫዋች ከተበታተኑ በኋላ ቀሪዎቹ ባልና ሚስት እርስ በራሳቸው ያንድነት ኑሮን ሲዠምሩ ወዲያው ኑሯቸው አደገኛ ከመሆን አይዘልም። ባሳብና በሥጋ ፈቃድ ከተለአይዩ የስምምነት የመጣጣም መንፈስ በመካከላቸው ሊኖር አይችልም። በዚህ ፈንታ ንዝንዝ፥ ንትርክ፣ ጭቅጭቅ፥ ሐሜት፣ ትካዜ፣ ጸጸት፣ ሥጋት፣…… ኑሯቸውን ይከበዋል። ይኸንንም ሁኔታ የቄስ የመነኵሴ ግሣጼና ግዝት የዘመድ የወዳጅ ምክርና አደራ ሊያስወግደው አይችልም። ሹመትና ሀብትም ሊያሻሽለው አይችልም በኑሯቸው መዋሐድ መጣጣም እነሌለ ሁለቱም ያውቁታልና በዚህ ጊዜ ሁለቱም ፍቺውን ይናፍቁታል። ከሁለቱም ወገን የተናፈቀውን ፍቺ ቢያደርጉ በመካከላቸው የተበደለና የሚጸጸት ልቡም የቄሰለ የለም ማለት ነው። የማይሻሻል ያሳብ ልዩነት እያለ ከሁለት አንዳቸው መኖር የሚፈልግ ቢኖር መሄጃ በማጣት ለጥቅም እንጂ ለእውነተኛ ፍቅርና ለትዳር አይደለምና ታዳሩ ሊቀጥል አይችልም።

፲፭ኛ - አንዳንድ ሰዎች በዚህና በሌላውም ምክንያት ሚስታቸውን ከፈቱ በኋላ እነርሱ ሌላ ይወደዷትን አግብተው ሚስታቸው የነበረውችው ግን ባል አጥታ ተንከራታ እንድትኖር የሚፈልጉ ባልም እንዳታገኝ ያለስሟ ስም እየቀቡ እየዞሩ ስም የሚያጠፉ አንዳንድ ዘመናዮችም «እስቲ የሚያገባትን አያለሁ» እያሉ የሚዳንቱ ሊያገባ ባሰበውም ሰው ላይ የሚዝቱ አሉ። የነዚህ ሰዎች ዐላማ ለማንም ቢሆን ሊገባ አችይልም። ፍቺው በጠባይ ልዩነት ሳይሆን በንቀት ከሴትዮዋ ወገን የተደረገ እንኳ ቢሆን ቢሻው ሊያሰኝ ይችላል። እንገር ግን አንዳንዶቹ ሰዎች ጠልተው ባባረሯቸው ሴቶች ላይ ሳይቀር ይኸንኑ እብሪት ሲሠሩት ይታያሉና በዚህ አያያዛቸው ይቅርታ የሌለውን ኅጢአት ይሠራሉ። ይኸም በቀድሞ አባቶች ጊዜ ይደረግ የነበረውን የባሪያ አገዛዝ ሚስት በነበረችዋ ላይ ለመፈጸምና ከፍ ያለ እብሪት ለመሥራት መመኘት ነው። እንደዚህ ያለውን መንገድ የሌለው ሥሥት እይሚያደርጉ ሰዎች «ሁሉ የኔ ይሁን» በማለት የራስ መውደቅ በሽታ ያላቸው ናቸው። ያለፈውን ፲፬ኛ ምዕራፍ መልሰኽ ተመልከት።

አንተ ግን ጠባይዋ ሳይስማማኽ ቀርቶ የፈታኻትን ሚስትኽን እንኳን ያልሠራችውን የሠራኸውንም ነወር ቢሆን እያወራኽ ሳታማ ዕንቅፋትም ሳትፈጥር ካንተ ካወጣች በኋላ ለምታገኘው ትዳር ድጋፍ፥ ሁን። ብዙ ደጋግ ሰዎች የተፈቱ ሚስቶቻቸውን ባል ፈልገው እመዳር የሚደርሱ ሚስቶቻቸው ባል ሳይገኙ የቀሩም እንደ ሆነ፥ ካለ ሀብታቸው ከፍለው ቦታ ገዝተው ቤት ሠርተው ለተፈታች ሚስታቸው የሚሰጡ አሉና፣ የነዚህ ሰዎች ጠባይ ከነዚያ ተለይቶ ሰፊ አስተያየት ያለውና የሚመሰገን ነው፤ እንደዚህ ያለውንም ሲሠሩ የሚገኙት በምዕራፍ ፲፭ እንደ ተገለጸው ለሰው የማሰብ ጠባይ ያላቸው ናቸው።

**ምዕራፍ ፳፮።**

**ሚስት ለባሏ የምትፈጽመው።**

በጐኑ አፍራሽ ባይጠፋም ፍጥረት ሁሉ እርስ በርሱ የመዛመድና የመደጋገፍ ጠባይ አለው። ከፍጥረትም ሁሉ ዋነኛ የሆነው ሰው ጠባይ ከጠባይ ተፃራሪ ሆኖ በግዴታ ከሚለያየው በቀር የቀረው ሊዛመድ ሊደጋገፍ የሚገባው ነው። መደጋገፍም ማለት አንዱ የሌላውን ጕድለት እየሞላ በመቻቻልና በመታገሥ ከሁለት ወገን የሚፈልግ ኅብረታዊ የኑሮ ተግባር ነው።

በሥራ አብሮ ለመኖር ያለቃ ደግነትና አሳቢነት ብቻ በቂ አይደለም። እንገር ግን ጭፍራውም በዚህ ግብረ ገብነት ተገኝቶ በመታዘዝ፥ በመታመን እንዲተባበር ያስፈልጋል። እንደዚሁም ወይም ከዚህ የበለጠ የባልና የሚስት ኅብረት ለትዳርና ለጐዦ መሠረት፣ ነው። የባል ደግነት ብቻውን ለትዳር መቋቋሚያ ሊሆን አይችልም፤ የትዳሩ ምሶሶ ጸንቶ እስከ መጨረሻ ሊቆም የሚችለው ከሁለቱ ወገን በሚገኘው በጎ ተግባርና መተሳሰብ መፋቀርና መቻቻል መሆኑን ባለ ትዳር የሆነ ሁሉ የሚያውቀው ነው። ስለዚህ ባል ለሚስቱ ሊፈጽም የሚገባውን አንዳንድ አሳብ ባለፈው ምዕራፍ ካስታወስን በኋላ ባሁኑ ምዕራፍ ደግሞ ሚስት ለባሏ ልትፈጽም የሚገባውን ከብዙ በጥቂቱ እናሳስባለን።

፩ኛ - ስለ ምርጫ አኳኋን በወንዱ ምዕራፍ ከል አስረድተናል። ከሴትም ወገን ቢሆን አብሯት የሚኖር ጓደኛዋን መምረጥ አስፈላጊዋ ነው። ከልብስ ከቀለም፣ ከዕፅዋት ከእንስሳት ሁሉ ላንዱ ቀለብና ሰውነት ደስ የሚለው ሌላው አያስደስተውም። ያባትና የእናት፥ ምርጫና አስተያየትም በቀጥታ ጕዳዩ ከሚመለከታት ከልጅቷ አስተያየት አንዳንድ ጊዜ የተለየ ሊሆን ይችላልና፣ ብታፍር እንኳ በእናት ባባቷ ዠርባ ተከልላ ቀጥተኛውን ምርጫ ልጅቷ ብትወስድ የተገባ ነው። ይኸውም የተሻለውን ለመናገር ብቻ ነው እንጂ እግዚአብሔር በቸነቱ መርጦ በዕድል ካልሰጠ በቀር የራስ ምርጫም በኋላ ተሳስቶ ሊገኝ ይችላ፤ የሰው ግምትና አሳብ ሙሉ አይደለም። ተኵሶ እንደሚስት አስቦም ይስታል። ቢሆንም ከሰው ዐይን የራስ ዐይን ከባዕድ ግምት የራስ ግምት አብዛኛ ጊዜ ይሻላልና፤ በሚቻልበት ጊዜ ባልና የዘላለም ጓደኛ ሊሆንሽ የምትገምቼውን ለሰውነትሽ ደስ የሚልሽን መርጠሽ አግቢ። የጊዜ መለዋወጥና የችግር ዘመን ደግሞ ለምርጫ መንገድ ሰጥቶ የልብን አያሠራምና የራስን ምኞትና ፈቃድ ጊዜ ለወለደው ማስገዛት እንደ መሥዋዕት ይቄጠራል።

፪ኛ - ለሴት ከሁሉ ባሏ ይበልጥባታል፤ በዚህ ጕዳይ መስሐፍም ዐቃዊም ሁሉ ተስማምቶበታል። ስለዚህ መርጠሽ ያገባሽው የባልሽ ዕድል ካንቺ ዕድል ጋራ በጥቅም በክብር በሕይወትም በሞትም፣ በማናቸውም ረገድ ሃይማኖት ባለበት ቃል ኪዳን የተቄላለፈ በመሆኑ ባልሽን እንደ ራስሽ ልትወጂው ይገባል።

፫ኛ - ቀን ለምሳ ማታ ላዳሩ ከውጭ ወደ ቤቱ ሲገባ ከማድ ቤት ወይም ካለሽበት ስፍራ ብቅ ብለሽ ሥቀሽ ተፍለቅለቀሽ ተቀበይው። ያዘንሽበት ነገር እንኳን ቢኖር ፊትሽ እንዳይጠቍርና የማጕረምረም ንግግር ካንደበትሽ እንዳይወጣ ራስሽን ግዢው።

የጋራ ትዳራችሁን ለማቆም ጠበቃ እንደ ሆነ ባለጋራውን ለመርታት የዳኛውን አሳብ ወደ ራሱ ምክንያት ለመሳብ መላ ሲፈጥር ሲከራከር ሲጨቃጨቅ። ነጋዴ እንደ ሆነ ማትረፍንና መክሰርን ከሚያስከትለው ጕዳይ ጋራ ሲባክን። ገበሬ እንደ ሆነ ከሞፈርና ከቀንበር ጋራ ሲታገል። እንደዚሁም ልቡ እፈቀደበት ለመዋል እንደ ገበሬና ነጋዴ ሙሉ ነጻነት የሌለው ወታድርም ጸሓፊም አስተዳዳሪም በየበኩሉ አለቃው ከጭፍራው ጭፍራው ካለቃው ጋራ ባሳቡና ባካሉ በሥራ ሲደክም ሲዋትት ይውላል። ሕይወትና ኑሮም ላንዱ ሲገራ ለሌላው ይጠጥረዋል። አሳብና ምኞትም በዋዛ አይፈጸምም። ስለዚህ ባልሽ ሁል ጊዜ በሥራው ደስታ ሊያገኝ አይችልም። ካለቃው ከጭፍራው ከጓደኛው ጠብና ክርክር አዋኪም ነገር አንዳንድ ቀን ሊያገኘው ይችላል። ይሁን እንጂ በማናቸውም ረገድ ቢሆን ቀን ቀን በሥራ ሲደክም የዋለውን ማታ በክንድሽ ሊረሳው፥ ይችላል። የዛለው ሰውነቱና አሳቡም በፈገግታሽና ባጫዋችነት መልሶ ይታደሳል።

ስለዚህ ባልሽ ከውጭ ሲገባ ካሳብ ወዳስብ ከበጭት ወደ ብስጭት መሸጋገር እንዳይሆንበት የሚያሳስበውንና የሚያናድደውን ነገር ወደ ጐን እየተውሽ የሚያስደስት የሚያሥቅ አሳብን የሚያዘነጋ ቸዋታ ለመንፈሱ የሚስማማና የሚጥም ሲሳይ ለሰውንቱ አቅርቢለት። ይኸም ሲደረግ ወንድ ሁሉ ቤቱ ይናፍቀዋል። እውጭ በማምሸት ፈንታም በጊዜ ወደ ቤቱ ይገባል፤ ባይገባም ባለብት ሆኖ አንቺን ያስባል።

፬ኛ - የባሽልን ጠባይና ዐመል ዕወቂ፣ ካወቅሽም በኋላ እንዳመሉ ኑሪለት። የቀለምና እይሥራ ሰው ሆኖ በቤቱ ውስጥ የብዙ ሰው መኖርን ቻቻታን፥ ጨዋታን፣ የማይፈልግ እንደ ሆነ በፍሱም የሚወገድበትን ባትችዪ የሚቀነስበት መንገድ ፈልጊለት፤ በልብስና በጌጥ እንድትሽቀረቀሪ ይፈልግ እንደ ሆነ የሚወደውን ልብስና ጌጥ እየጠየቅሽ ልበሽ አጊጪ፥ መሽቀርቀርሽ ቅር ይለው እንደ ሆነ ለጌጥሽ መጠን ፈልጊለት። ድግስ ተጠርታችሁ በሄዳችሁበት ቀን በድግሱ ብዙ ጊዜ መቄየት የማይፈልግ ሆኖ ሊሄድ በተነሣበት ሰዓት አብረሽው ተነሽ፥ ቄይተሽ ጨዋታ ለመቀጠል እንኳን ቢያምርሽ አምሮትሽን ለርሱ ፈቃድ ለውጥ አድርገሽ ስጪው።

፭ኛ - በቤታችሁና በሰው ቤት በግብዣና በማናቸውም ስብሰባ ላይ ሴት ከወንድ ወንድ ከሴት ተደባልቆ እንደሚጫወት ያዲሱ ዘመን የማኅበራዊ ኑሮ አስገድዷል። ይሁን እንጂ ከማናቸውም ሰው ጋራ የምታደርጊውን አነጋገርና አሣሣቅ አስተያየትሽን ሁሉ የተወሰነ አድርጊ። ብዙ ንግግርና ሣቅም የበዛ ዝምታና መንደርበብም በየወገኑ ራስን ያስገምታል። በሁለቱም ወገን ለመሥራት የመጠኑን ሁኔታ ዕውቀት ከትምህርት ወይም ከጠባይዋ ያለት ሴት አታጣውም።

፮ኛ - ባል በውጭ ሥራ ጥሪት ለማግኘት ኅላፊ ሲሆን በቤት ሥራ ደግሞ በማድ ቤት የሚደራጀው የምግብ የመጠጥ ሥራ የመኝታ በቤትና የእንግዳ መቀበያ ክፍል በደንብ እንዲሆን የመጠባበቁ ሥራ በተለይ የራስኽ መሆኑን አትዘንጊ። ስለዚህ ይኸንኑ በትጋትና በባለሙያነት ተጠባበቂ እንጂ የውጭን ሽርሽርና ዘመድ ጥየቃን አታዘውትሩ እሱ ቤት እያለም ትተሽው አትሂጂ። እውጭም እንደ ሆነ ሲመጣ የለችም ሲሉት ይሰቀቃል ከበኢት አትጥፊ። ይኸም እንደ ሌላው ይልቁንም ከሌላው ይበልጥ የትዳር መሠረት ነው።

፯ኛ - የቀድሞ ሰዎች «ተጨቃጫቂ ሚስትና የማያፈስ ቤት አንድ ነው» ይላሉ። ቢሆንም ጭቅጭቅ ሳይሆን የሚስት ግሣጼና ወቀሣ እንደ እናት ምክር የሚቄጠር መሆኑ አይዘነጋም። ነገር ግን ባልሽ የሚያደገውን ሁሉ በመንቀፍ እውጭ ቄይቶም ሲገባ በመውቀሥ እቤት ባለበት ጊዜ በማጕረምረም ሰውነቱን እያሳዘነሽ የዚህን ዓለም ኑሮ እንዲጠላ ከዚያውም በተለይ በጋብቻውና በትዳሩ እንዴምረር አታድርጊ። ይኸን የመስለው ጠባይ ለትዳር ማፍረሻ እንደ ምንዝርና የሚቄጠር ዋና ምክንያት መሆኑ ብዙ ጊዜ ተረጋግጧል። እንደዚሁም ጓደኛውንና ማናቸውንም እንግዳ ይዞ በመጣ ጊዜ እንደ ፈቃዱ በማስተናገድ አኵሪው።

፰ኛ - የያዛችሁት ትዳር የቆመው በልዩ ልዩ ሥራ ነው። አንዳንድ ሰው በግል ሥራ ከቤቱ ሳይለይ ይሠራል። አንዳንድ ጊዜ ደግሞ ለትዳሩ ሲል በንግድ ወይም በመንግሥት ትእዛዝ ወደ ውጭ ይሄዳል። ስለዚህ በሌለበት ሰዓት እምነትሽን ጠብቂ። ፈተናን ሁሉ አሸንፊ። በዚህ ከእግዚአብሔር የሚገኘው ጸጋና ምሕረት ብዙ ነው። እግዚአብሔር በምሕረቱ ኅጢአትን ካልሸፍነውም በቀር ባለመታመን የሚደርሰው ቅጣት ከፍ ያለ ነው። ለዚህ አንድ በጐጃም አገር ተደረገ ሲሉ የሰማሁትን ታሪክ ሳላስታውሰውም አላልፍም።

በጐጃም ከተማ በደብረ ማርቆስ አንድ ትዳር የያዘ ሰው ነበረ። እርሱም ትዳሩን ለማሸነፍ በንግድ ምክንያት ወዳዲስ አበባ በመጣበት ጊዜ ሚስቱ የጎረቤት ወዳጅ ይዛ ቄየችው። እንደ ተንኰልም ከወዳጅዋ ጋራ ፍቅራቸው በረከተ። እውነተኛው ባሏ ካዲስ አበባ የሚመለስበት ጊዜ በመቃረቡና ካዲሱ ወዳጇ ጋራ የሚለያዩበት ጊዜ በመድረሱ ከወንድዮው ይልቅ ሴትዮዋን አሳዘናት። በዚህ ምክንያት ደንበኛው ባሏ ሲመለስ ከጠላ ጋራ መርዝ አጠጥታ፥ ለመግደል አዲሱን ወዳጅ በባልነት አግብታ ፍቅሯን ለመጨረስ አሰበች፣ አሳባም አልቀረችም። ባልዮው ካዲስ አበባ ሲመለስ ከጠላ ጋራ መርዙን ጨርምራ እንዲጠጣ ሰጠችው። ልክ በዚያው ሰዓት ውሽማዋ ከጎረቤት ባልዮውን እንዴት ሰነበትኽ ለማለት አስመስሎ መጣ። ባልዮውም ነገሩን ሁሉ አያውቅምና ያያዘውን ዋንጫ አስቀምጦ ተነሥቶ በቅነንት ሰላምታ ሰጥቶ ወዲያው ለሱም የሚጠጣው ጠላ አምጭለት አላት። እርሷም ደኅና መጠት ለወዳጅዋ ለማምጣት ወደ ጓዳ ከገባች በኋላ በልዮው «እንዲያውም ከባለቤት በፊት እንግዳ ሊጠጣ ይገባዋል» አለና ለርሱ የቀረበውን መጠጥ፥ አሳልፎ ለወዳጅዋ ሰጠው። እርሱም እጓዳ ሆና በጥቅሻ ልታስረዳው የፈለገችውን ምልክት ሳይመለከት ከባልዮው መርዝ ያለበትን መጠጥ ተቀብሎ ጭልጥ አድርጎ ጠጣና ተፈነገለ። ወዲያው ጥቂት እንደ ተንፈራገጠ ሞተ። በዚህ ጊዜ ባለቤቱ ደንግጦ በቶሎ ለሰፈር ዳኛ አስታወቀ። ቢሆንም ሚስቱና እርሱ ጭምር ተይዘው መዠመሪያ እወንበሮች ላይ ቀጥሎም አገረ ገዥው ላይ ቀርበው ሲመረመሩ እወንቱን ስላወጣች ባልዮው በነጻ ሲለቀቅ በሚስቱ የሞት ፍርድ ተፈረደባትና ተደበደበች። ስለዚህ አያድርስ እንጂ ፈተናው ብዙ ሰው ላይ ሊደርስና ብዙ ጊዜ እንደ ታየው አንዳንድ ጊዜም ሊያሸንፍ የሚችል ነው። ነገር ግን ፍቅር አስመስሎ በባልና ሚስት መካከል ጣልቃ ሊገባ የሚፈልገውን ሰይጣን ለበስ የሆነ የማንንም ሰው ፈተና (ፍቅር) ማሸንፍና ድል መንሣት ሴቶች ከሚውሉበት ከዚህ ከጦር ግንባር የሚገኝ ታላቅ ድልና ታሪካዊ የንብረት ማጽናናትን ሥራ መፈጸም ነው። ይኸን የድል ሥራ መፈጸም በማይወዱትና በማይመኙት ሰው ላይ ብቻ አይደለም። ይህ ቢሆንስ በድል አድራጊነት አያስመካም። ነገር ግን የሚወዱትንና የሚመኘውን ሰው ንቆ የልብን ምኞት ማሸንፍ አስመኪ የሆነ ድል አድራጊነት ነው።

፱ኛ - የዚህ ዓለም ኑሮ ሁል ጊዜ አይሳካም በልዩ ልዩ ምክንያት ከሹመት ከክብር ተዋርዶ በንግድ ከስሮ ወይም ከሥራ ወጥቶ ባልሽን ገንዘብ በቸገረው ጊዜ ከገንዘብ ማጣትም የተነሣ የኑሯችሁ ደረጃ ከቀድሞው ዝቅ ባለ ጊዜ ልብስና ጌጥ ግዛልኝ እያልሽ አታስቸግሪው የብስጭት የመናቅና የማኵረፍ ምልክትም በፍጹም አታሳይው። «ይኸን ብታደግ ኖሮ ይኸ አይመጣብንም ነበር» እያልሽ፥ ያለፈ ነገር እያስታወስሽ የቀቀሣ ንግግርም አታብዥበት ችግሩም በቄየ መጠን ተስፋ ቄርጠሽ ለመለያየት አታስቢ። በዚህ ፈንታ «ግድ የለም ዛሬ ብናጣ ነገ እናገኛለን» በሚልና ይኸን በመሰለ ንግግር ሰውነቱን አጽናኝው። ችግሩን ለማሸነፍ ካንቺ ወገን የብርታትና የትጋት መንፈስን በዚያው ቀድሞ በነበረው ፍቅርና ስሜ ግለጭለት። «አይዞኽ እኔ ራሴ ውሃ ሸጬ ይኸን ችግር እናሳልፈዋለን» የሚል ልባዊ ተስፋ ስጭው። ይህ ጊዜና ድኽነት የማይለውጠው ጠባይሽ ዘላለም ሲታሰበው ይኖራል። ውለታ ቢስም ካልሆነ በቀር መልሶ በሚያገኘው የክብሩ ዘመን አይከዳሽም። ቢከዳሽም ያንቺ ትዝብትና ሐዘን የእግዚአብሐኢርም ፍርድ እንዳበረረው ይኖራል።

፲ኛ - እርሱ ላንቺ እንደሚያደርገው የባልሽን እናትና አባት፥ ወንድምና እኅት ዘመዶችም ሁሉ እንዳንቺ፥ ዘመዶች ወደጃቸው። አንቺና እርሱ በቃል ኪዳን ጋብቻ በሥጋም በመንፈስም የተዛመዳችሁ ለት እነርሱም ወደዚህ ዝምድና ተደባልቀዋል። ደግማ ክፉ ቀን የሚያመጣውንም ደስታና ሐዘን እንደ ድርሻቸው መጠን ካንቺም ከአብልሽም ከልጆችሽም የሚካፈሉ እነሱ ናቸው። ስለዚህ በፍጹም ካልተቸገርሽና ካልተገደድሽ በቀር የባልሽን ዘመዶች በመጥላት በባለቤትሽ ላይ ችግርን አትፍጠሪ።

፲፩ኛ - ደጋግመን እንደ ገለጽነው በሰው ላይ ሐዘንና ደስታ ይፈራረቃል። ስለዚህ ብስጭት ትካዜ ቅርታ ጸጸት፣ በልቡ ላይ አንዳንድ ጊዜ በምክንያትም ያለ ምክንያትም በባልሽ ላይ ያለ ፈቃዱ ይመጡበታል። በመጠኑም ጊዜ አንዳንድ ሰው እንዲያልፍለት ከሰው መጫወት ይወዳል። አንዳንዱ ደግሞ ከማንም መጫወት ሳያምረው እስኪያልፍለት ድረስ ከሰው ተገልሎ ቢቀመጥ ደስ ይለዋል። ሲያነጋግርትም ከልቡ ሳይሆን ክፉ ነገር ባንደበቱ ይመልሳል። ባልሽ በዚህ ሁኔታ ላይ ሲገኝ ለቍጣ ምክንያት የሚፈጥረውን የዕቃ አቀማመጥን የመብልን አቀራረብ ሁሉ በፊቱ ሳንክ እንዳይገኝበት አድርጊ። ክፉ ቢናገርሽ ደግ መልሽለት። በተቄጣ ጊዜ ቍጣው እንዲበርድ፥ የማክበር የመፍራት መልክ አሳይው። እንዳልበረደለትም በፊቱ ላይ በተገነዘብሽ ጊዜ ያንቺ አጠገቡ መኖርም የማይለውጠው መሆኑ ስታውቂ እስኪበርድለት ድረስ ከፊቱ ዘወር ብሎ በመኝታ ቤትና፥ በማድ ቤት መቄየት የሴት ሁሉ ልማድና ዘዴ መሆኑን አትዘንጊ። በዚህም ላይ የሚያዘውና የሚጠይቀውን ሁሉ «በእሽታ» ፈጽሚለት እንጂ የእንቢታና የመቃወም ወይም የክርክር ድምፅ በፍፁም አታሰሚው። ይኸ ሁሉ መከባከብና ማስታመም ካንቺ ወገን ሲታይ እውነተኛ ፈራጅነት ባለው መንፈሱ ያመዛዝንና እንኳን በትንሹና ባልታወቀ ቅርታ ትልቅ ብስጭትም አግኝቶት እንደ ሆነ ሁሉንም ነገር ትቶ ካንቺ ጋራ ተመልሶ መሣቅና መጫወት ይዠምራል። በዚህም አያያዝሽ ሁለታችሁንም ረዥም ክርክርና ኵርፊያ ከሚያስከትለው መዘዝ አዳንሽ መለት ነው።

፲፪ኛ - የነገር ዐይነቷ እንጂ ብዛቷ ስለማይገመት የሰፍናፍጭ ቅንጣት የምታኽለዋ ምክንያት ተራራ የሚያኽል ጠብ ትፈጥራለች። መሥመር የማትሞላዋም ንግግር ከስንክሳር የበለጠ ሐተታ ታስከትላለች። ከዚያም ሐተታው ሲበዛ ፍቅር ሰላም፥ ተድላ፣ ደስታ የነበረበትንና የደረጀውንትዳር እማፍረስ ይደርሳል። ነገር ግን መልካም ሚስት እንደ መልካም ባል ሰምታ እንዳልሰማች አይታ እንዳላየች በመሆኗ በትዕግሥቷና በመቻሏ ሁሉንም እያሸነፈች የፍችና የመለያየት መዘዝ የሚገባበትን በር ትዘጋዋለች። ጠብና ክርክርንም ታግሦ ደጅ በመጥናት የነበረ ፍቅርና ሰላም ሊመለስ ይችላል። በዚህ ዐይነት ትዕግሥትና መቻቻል የተያዘው ንብረት እየሞቀ እስከ ምንኵስና ጊዜ ድረስ ሊቀጥል ይችላል።

፲፫ኛ - የኔ ዘር የኔ ሀብት ካንተ ይበልጣል የማለት መንገድ በንግግርም በሥራም አታሳይው። ይኸን ስትነግሪው ባልሽ «አድር ባይ» ወይም «የለት ጥቅም ተመልካች» እየሆነ እንደ ሆነ ካንቺ ጋብቻ የሚያገኘውን ጥቅም ብቻ በመመልከት ንግግርሽን በዝምታ ውስጥ ሊያሳልፈው ይችላል። የዚህ ዐይነት ሰው ከሆነ ከዚህም የባሰ ብትነግሪው አይቃወምሽም። ነገር ግን «ያሳብ ሰው» ና «ልበ ኵሩ» እንደ ሆነ ግን ከነጋሢ ወይም ከመስፍን ብትወለጂ፣ ያላሳብ እስከ ፍጻሜ ልክ ለመኖር የሚያበቃ የግል ሀብት እንዳለሽም ቢያውቅ ከብዙው ሀብትሽና ከዘርሽ ይልቅ ለርሱ ቅርሱ የልቡ ኵራትና የክብሩ ስሜት ነውና፤ ይኸን የመሰለው ንግግር ካፍሽ ሲወጣ ወዲያው ሊጣላሽና ሊፈታሽ አይወላውልም። ቢታረቅም፥ ቂሙ ከልቡ መጥፋት ይቸግረዋል። እንግዴህ ትወጅው እንደ ሆነ በዚህ ንግግርሽ የፈጠርሽው ፍች መልሶ ያጸጽትሻል ማለት ነው።

ስለዚህ ዘሬና ሀብቴ ካንተ ይበልጣል በማለት ፈንታ ባልን «ያላንተ ምን ዘመድ አለኝ» ያሉት እንደ ሆነ ደስታ ይሰማዋል። ሀብቱንም ድካሙንም ለሚስቱ ጕዳይ ቢሠዋ ቅር አይለውም።

፲፬ኛ - በነዚህ ባለፉት ሁለት ምዕራፎች ባልና ምሲትን የሚጠቅሙ ምክሮች ስናዘጋጅ ከልብ ለሚዋደዱ ባልና ሚስት ምክር እንደሚያስፈልጋቸው ሳንዘነጋ ነው።

ሐዋርያ ጳውሎስ በክርስቶስ ያመኑትን ሰዎች ሕግ አይገዛቸውም እንዳለው በባልና ሚስት መካከል ያለው ፍቅር የራሱ እውነተኛ ባሕርይ በመራው የራመዳል እንጂ በነዚህ ባለፉት ምክሮች ተጠምዶ ለምክርና ለይሉኝታ ተገዥ መሆን አይችልም።

ባሏን የምትወድ ሚስት ሚስቱን የሚወድ ባል ከዚህ ከምክሩ ውስጥ ግማሹን ቢፈጽም ወይም ባይፈጽም የሚመራው ባሕርዩ ነው። እንደዚሁም እኛ ለመምከር አሳቡን ካልደረስንበት ይበልጥ የሚፈጽመውና የምትፈጽመው የመሥዋዕትነት ሥራ በብዙ ይገኛል። ይኸውም ፍቅራቸው እያስገደዳቸው ነው እንጂ፤ ምክርንና ሥርዐትን ለመጠበቅ አይደለም። ሥርዐትና ምክር በፍቅር መካከል ዋጋ የለውም በማለት የነገሩ ውሳኔ ይሆናል። ያሁኑ ጕዳይ ጭፍራ ላለቃው አለቃ ለጭፍራው ሊፈጽም ከሚገባቸው አሳቦች በመጨረሻ «ጠቅላላ አሳብ» ተብሎ ከተገለጸው ጋራ የተያያዘ ነው።

**፫ኛ ክፍል።**

**ምዕራፍ ፳፯።**

**በማኅበራዊ ኑሮ ውስጥ ከሚታዩትና በሕይወታችን ልናታውሳቸው**

**ከሚገቡን አሳቦች ውስጥ ባጭሩ።**

በዚህ መጽሐፍ በመዠመሪያው ክፍል የሰው ጠባይ በዝርዝር በሁለተኛው ክፍል በመልክ ቅርጽ ስለሚታወቅ ጠባይና በጭንቅላት ውስጥ ስለ ሰፈሩት የእጥባይ ክፍሎች። ቀጥሎ አብሮ የመኖር ዘዴ በሚለው ባ፩ኛው ክፍል ጭፍራ ላለቃው አለቃም ለጭፍራው ስለሚፈጽመው በ፪ኛው ክፍል ባል ለሚስቱ ሚስት ለባሏ በትዳር ሳሉ ስለሚፈጽሙት ተጽፏል። በዚህ በመጨረሻው ሦስተኛው ክፍል ደግሞ የምንጽፈው በማኅበራዊ ኑሯችን ውስጥ የሚታዩ አሳቦችና በሕይወታችንም ሲገጥሙን አስበን የሠራንባቸው እንደ ሆነ የሚጠቅሙንን ነው።

በማኅበራዊ ኑሮ ውስጥ በሌላ ሰው ይልቁንም በራሳችን ላይ ሊደርስ የምንመለከተውን ነገር ባሳብችን አቄይተን በወረቀት ላይ ያሰፈርነው እንደ ሆነ ትምህርት ይገኝበታል። እርሱም አብዛኛው የዛሬም ይቀድሞም ሊቃውንት በምክር በቲያትር በተግሣጽ በግጥም በምሳሌ ከገለጹት ጋራ ተጋጥሞ ይገኛል። አብዛኛ ጊዜ አዲስ አድርገን በመጽሐፍ ልንጽፍ ለሕዝብ ልንሰብክ ለጉባኤ ወይም ላንድ የባቢሎን የሕንድ የቻይና፥ የፋርስ ዐዋቂዎች የግሪክ የሮማ የጀርመን የእንግሊዝ የፈረንሳዊ ተናጋሪና ጸሓፊ ሳይናገረው አልቀረም። ጽሑፍን ሁሉ ባንድ ወረቀት ላይ አድርጎ ለመፈተሽ የሚቻል ቢሆን ኖሮ ሁሉም በነዚያ ውስጥ በዝርዝር በዝርዝርም ባይሆን በመጠኑ የተባለ ሆኖ የሚገኝ ይመስለኛል። ነገር ግን አንዳንዱ ከላይ ከእግዚአብሔር ልዩ የዕውቀት ችሎት በመቀበል ሌላው ደግሞ አጥብቆ በመጨነቅና ከሰው ተለይቶ በማሰላሰል «ኤውሬካ አገኘሁ» ብሎ እንደ ጮኸው እንደ አርሺሜድ አንዳንድ አዲስ አሳብ በብልጭታ የሚመጣለት አይጠፋም። በብልጭታ የታየውንም አስባ በቶሎ ይዞ እስከ ተቻለው ለማብራራት መድከም የጸሓፊ ሁሉ የተለመደ ሥራ ነው።

ነገር ግን ለኛ ደንበኛ የሊቅነት ትምህርት ላልፈጸምነው ከመሣሪያው ዕውቀት ርቀን በመገኘት ከሊቃውንቶቹ ማኅበር ለመሳተፍ ችሎታችን ያልፈቀደልን ዛሬ በሕይወታችን የምናየው ለማጠራቀም የተነሣን እንደ ሆነ ከዚሁ አጠራቅመን ለሕዝብ ለመግለጽ ከተነሣንበት አሳብ ውስጥ አምልጦ የሚጠፋን ብዙ ነው። አሳቡ እየተሰማን አገላለጡ የሚያውከንና ዳሰስ አድርገን ብቻ የምናልፈው። አንዱን አሳብ አገኘን ብለን ደግሞ ያንባቢ ዦሮ እስኪሰለች ድረስ እየተጫንን እየመላለስን የምንጽፈው። የፊቱን ወደ ኋላ የኋላውን ወደ ፊት የምናዘዋውረው። ፩ መጽሐፍ ሊሆን የሚችለውን ባንድ ምዕራፍ የመገኘት ጕዳይ ነው። በዚህም ላይ የመድከም የመሰልቸት የይድረስልኝም መንገድ አይጠፋም። እንግዴህ ይኸን በመሳስለ ድካምና ኅይል ተጽፎ ጽሑፍ ቢሞላም ቢጐልም ሰሚው ዦሮ ተመልካቹ ዐይን መዛኙ ልብ በሚመለከተው አኳኋን አንዱ ሲሠራ ሌላው መቀበሉ አይቀርም። የተቀባዩም አያያዝ ያቀባበሉም መንገድ እንደ ሠራተኛው አኳኋን የተለያየ መሆን አለበት። ካንባቢ ውስጥ ገሚሱ አስቀድሞ ሁሉን ነገር ዐይኖትና ዐውቆ ከመገኘቱ የተነሣ ጽሑፍን አለፍ ብሎ አይቶ የየሚተው ገሚሱ የሚያውቀውን ለማስታወስ ያኽል ብቻ በትዕግሥት የሚያነብ የቀረው አዲስ ትምህርት እንዳገኘ ያኽል የተጻፈውን ሁሉ በቅነንት አድንቆ የሚቀበል፤ እንዳልተማረ መስሎ እንዲያውም መልሶ ለማስተማር ወይም ዐቃቂር ለማውጣት የሚያረበርብና የሚግደረደር አለ። ስለዚህ በጸሓፊና ባንባቢ በኩል የሚታየው ሐተታ ሰፊ ነው። እርሱን ወደ ጐን አድርገን አሁን በመመልከት ለነገሮቹ የጽሑፍ ቅርጽ በመስጠት ብቻ የሚያውቅ እንዲያውቅ ዐውቆ የዘነጋ እንዲያስታውሳቸውና የዚህን ዓለም አስቸጋሪ ኑሮ የተሸከመ ሰው በሕውየቱ ከሰው ጋራአ አብሮ ለመኖር እንዲጠቀምባቸው ተስፋ በማድረግ ከዚህ ቀጥሎ ለምክር የተመደቡትን አሳቦች እንዠምራለን።

፩ኛ - የማይወድኽን ሰው የበደለኽንም ጠበኛ እርሱ ወድቆ አንተ ተነሥተኽ ጊዜና ስፍራ ሲመችኽ ከማጥቃት ከማጥቃት ይልቅ ብትጠቅመው ባለፈ ሥራው ታሳፍረዋለኽ። ለርሱም በዚህ አያያዝኽ የምታሰማው ዘለፋ በደንብ ከምታጠቃው ይበልጣል። አንተ ግን «ክፉውን በደግ አሸንፉ እንጂ ክፉውን በክፉ አትመልሱ» የሚለውን ቃል በመፈጸም እግዚአብሔርን ደስ ታሰኛለኽ።

ነገር ግን ሰውዬው የኅሊና ሰው እንዳይደለ ክፉውን በደግ ለማሸነፍ ስትል የሠራኽለትን ሥራ አዙሮ በግድ ይኸንኑ ልትሠራለት እድነሚገባኽ ከደንበኛ አገልግሎት ቄጥሮ ፈሪና ተላማማጭ ሊያስመስልኽ የሚፈልግ አለ። በእንደዚህ ያለውም ሰው ጠባይ ትዕግሥትን ጨርሶ በመቄጣት ፈንታ ተደንቆ ፈተናውን ማሸነፍ እስከ መጨረሻ የሚያስመሰግን ነው።

፪ኛ - አጠገብኽ ያለውን ሁለተኛውን ሰው በድለኽኛልና አኵርፌኻለሁ ብትለው አጠገብኽ የለለውን ሦስተኛውንም ሰው እገሌ በደለኝ ብለኽ ባታወራ ሁለቱም አንተን በመበደል እየባሰባቸው አይሄዱም። በሌላው ወገን ደግሞ ይሉኝታ ቢሱን ባለጋሪ ያጋጠመኽ እንደ ሆነ ያንተ ዝምታና ትዕግሥት በደሉን ለመቀጠል ይረዳዋልና ሁለቱን ዐይነቶች እንደ ጠባያቸው መግጠም ይሻላል።

፫ኛ - ሐዘን ለደስታ ደስታ ለሐዘን ጭራው ነው። እነዚህም በማናቸውም ረገድ የማይቀየሩ ሆነው እንደ ዥንጉርጕር ሰንሰለት ተቄላልፈው በሕይወትኽ ላይ እየተፈራረቁ ሲተላለፉ አመጣጣቸውን እየታዘብኽ ባንድ ዐይነት መልክ ብትመለከታቸው የዚህ ዓለም አጥቂው አንተ ትሆናለህ።

አንዳንድ ሰው ግን በሐዘን አጥብቆ ይኰራመታል። በደስታም አጥብቆ ይፈነድቃል፤ ስለዚህም ከሐዘን እየሸሸ ደስታን ለማባረር ይፈትናል። ዳሩ ግን እመሸታም ቤት ቢሄድ እጭፋሮም ቤት ቢደበቅ እገባበት ገብቶ ሕዘን ትካዜ አንዳንድ ጊዜ ሰውን መያዙ አይቀርም። የደስታም ጭንቅላት የተደበቀው በሥራ ውስጥ እንጂ በቀጥታ ይገኝ ከሚመስለን ከመሸታና ከጨዋታ ቤት አይደለም። እንደዚሁም በሠራነው የሥራ ፍሬ መተማመኛ የሚሆን በቂ ገንዘብ ከሌለን እጨዋታው ቤት ተቀምጠን የመጠጡን ብርጭቆ እንደ ጨበጥን ወይም ለጭፋሮ ከቈንዦ እመቤት ጋራ ቆእምን በምንወዛወዝበት ጊዜ እኛን ደግሞ ሥጋትና ሐዘን ሊወዘውዘን ይችላል።

ነገር ግን በመዠመሪያ ለሕይወታችን የሚያስፈልገውን ጥሪት ለማግኘት ደክመን በዚሁ ሥራ የዛለውን ሰውነታችንን የነበዘውን መንፈሳችንን ላዲስ ሥራ ለመቀስቀስና ለማደስ ጨዋታን መሣሪያ ልናደገው ይገባል። ለሕይወታችን ሥራ ሲያስፈልገን ለሰውነታችንም ጨዋታ ያስፈልገዋል። እነዚህን ተቀዳሚና ተከታይ የሆኑ ሁለት ነገሮች አጣምሮ በመያዝና ጨዋታን ጭፋሮን የዜማ ላሕይንና ቃናን ለሥራ መሣሪያ በማድረግ ፈንታ ለርሱ መሣሪያ ሆነው የሥራቸውን ሙሉ ጊዜ ለጨዋው ለመሠዋትና ዕድሜያቸውን ሙሉ በጨዋታ ለማሳለፍ የሞሞክሩ ወጣቶችም ሽማግሎችም አይጠፉም። የነርሱም ፍጻሜ ለራሳቸውም ለተመልካችም አሳዛኝ ከመሆኑ አይዘልም።

፬ኛ - በዚህ መጽሐፍ በሁለተኛው ምዕራፍ እንደ ተገለጸው ሥጋና መንፈስ በሰውነታችን ይኖራሉ። ሁለቱ ይሠራሉ ሁለቱ ይደክማሉ፤ ሁለቱም ዕረፍት ይፈልጋሉ፤ ሁለቱም የአፍላና የእጅርና ጊዜ አላቸው። ሁለቱም ከያንዳንዳችን የሚፈልጉትን ተግባር አለ። ነገር ግን ሥጋኽ ብቻውን የፈቀደውን ነገር እንዲያደርግ ነጻነት አትስጠው። ዝቅተኛ ፍላጎትን የሚመኝ ሥጋ ለንጹሕና ለከፍተኛ መንፈስ ባሪያ ሊሆን ይገባዋል። ሁለቱንም እኩል ብናደርጋቸው ተስማምተው አይመሩንም። ሥጋ በሚደሰትበት መንፈስ ያዝንበታል። ለምሳሌ አንድ የክሕደት ሥራ ሠርቶ በዋጋው ለመጠቀም ሥጋ ይከጅላል መንፈስ ይቃወማል። ሥጋኽን ለማስደሰት እማይመጥንኽ እመሽታና እዘፈን ቤት እንድትገባ ሰውነትኽ መከጀሉ አይቀርም። ነገር ግን በዚያው ሳለኽ መንፈስኽ የውርደትን መልክ እየተመለከተ መልሶ ያዝናል እንድትወጣም ይጐተጕትኻል፤ እንዳትቀመጥም ያቅበጠብጥኻል። ሁለተኛም እንዳትገባ የሚያባብልበት የራሱ ዘዴ አለው። ስለዚህ ለሥጋ ከመታዘዝ ለመንፈስ መታዘዝ የሚሻል ነው። ሥጋ ልቅ የሆነ ነጻነትን ሲፈልግ በይሉኝታ ማገድ ትልቅ ጕብዝና ነው። በዚህ የጨዋነት አጠባበቅ የመንግሥት ሠራተኛና ባለሥልጣን ብቻ አያይይዝም። ነጋዴም ገበሬም የግል ሠራተኛ ሁሉ ቢጠብቀው በሙሉ መጠበቅም ባይችል ወሰንና መጠን ቢያበጅለት ለኑሮው አደጋ አይሆንበትም።

፭ኛ - ሰው የሚገባውን በሰጡት ጊዜ እንደሚደሰት ባሰቀሩበትም ጊዜ ማዘኑ የታወቀ ነው አንዳንድ ጊዜ የሚገባውና የማይገባው አይታወቅም። አንዱ ሳይገባው የሚገባው መስሎ አጭበርብሮ መታየትና ማሳየት ሲቻለው ሌላው የሚገባውን እንደሚገባው ማሳየት ይሳነውና እንደማይገባው መስሎ ይታያል።

ቢሆንም የማይገባኽን በሰጡኽ ጊዜ የሚገባኽን እንዳሰቀሩብኽ ያኽል ልትቸገርበት ይገባል። የሚገባኽንም ባስቀሩብኽ ጊዜ የማይባኽን ሰጥተውኽ ከምትቸርበት ይበልጥ ለመብትኽ ልትቈጭ ይገባል። በዚህ ሰው ግብዝ ራሱን ወዳድ፥……. እያለ ቢያማኽ ሐሜታውን ልበሰው።

፮ኛ - ምስኩኑ ሰው እንኳን የጊዜ ጥቅም ወይም በዕድል የገጠመው ምክንያት ካላስገደደው በቀር እይሰው ማነስን መዋረድን መበለጥን አይወድም። በደረሰበትና ወሬውንም በሰማ ጊዜ ከጥቃት ይቄጥረዋል። ስለዚህ ጓደኛኽንና ማናቸውንም በዘር በጌትነት በሙያ በክብር በሥራ፥……. እበልጥኻለሁ አትበለው። በግልጽ ቀርቶ ይኸን የማከብርኽ ወይም ሊያዋርድኽ ባነጋገርም አታሳየው። እርሱ ሊገምትኽና ሊያከብርኽ ወይም ሊያዋርድኽ የሚቸለው የራሱ አእምሮ መዝኖ በተረዳው መጠን ብቻ እንጂ፤ አንተው ራስኽ መላልሰኽ መብለጥኽን ለማስረዳት ፕሮፓጋንንድ ብታደርግ ቂም ንቀት፥ ትዝብት፥……… ከማስከተል በቀር የምትጨምረው ነገር የእልም። እንኳን በቀጥታ ራሱን ሌላውን ሰው እበልጣለሁ ብትለው እንኳን አትበልጠውም ብሎ ደፍሮ ሊከራከርኽ ይችላል። አፍሮኽ ለጊዜው በይሉኝታ ምክንያት እንኳን ዝም ብሎ ቢያደምጥኽ የልቡን ትዝብትና ንቀት ለማይፍረው ሰው ለማውራት ይቸኵላል። እንኳን ሰውን እበልጣለሁ ማለትና ሰው እኔን፥ አይበልጠኝም ብሎ ማመን ከንቱ ነው።

እንደ እውነቱ የሆነ እንደ ሆነ በሙሉ ቢቀር ባንድ መንገድ የምንበልጠው አይጠፋም፤ የሚበልጠንም እንደሚገኝ አይጠረጠርም። በዚህም መበላለጥ በማይታይ ዕውቀትና መንፈስ በሚታይም ቅርጽና መልክ በሰውና በእንስሳም በዕፅዋትም መካከል አለ። ነገር ግን ፩ ጊዜ ሲያቅተን ሌላ ጊዜ ሲቻለን እኩያችንን ለመብለጥ በበለጠንም ለመድረስ የባሕርይ ሆኖ እንጣጣራለን በምንጣጣርበትም ጊዜ እየበለጥንም እየተባለጥንም ኑሯችንን ዘላለም መቀጠል የባሕርይ ሆኗል።

፯ኛ - ስመ ጥርነት ትልቅነትን ምወደደን፣ መከበርን፥ መመስገንን ይኸን የመሳሰለውን ከነዘርፉ ከሰው ልጅ ውስጥ አብዛኛው ይወደዋል። ይኸንኑ ለማግኘት አጋማሹ አጋጣሚ ዕድልም ብልኀትም ደጋፊም ተጨማምሮ የተመኘውን በከፊል አግኝቶ ደስ ብሎት በዚሁ ሲኮራ ሱጓደድ ሣቂታና ደስተኛ መልክ የዘመናይነት ሥራና አነጋገር ይታይበታል። ገሚሱ ቢያውቅም ቢጥርም ዕውቀቱንና ጥረቱን ብዙ፥ ዕንቅፋት እያሰናከለው ምኞቱ ሳይከናወንለት ይቀራል። በዚህ ጊዜ ሰውዬው «ረዳት ባይኖረኝ ባልታደል ወይም ሕዝብና መንግሥት ደኅና አድርጎ ባያውቀኝ ነው እንጂ በዚህ አገር ወይም በዚህ የሥራ ክፍል ከኔ የሚበልጥ የለም» እያለ በልቡ ውስጥ ብቻ እያመነ ለመኵራት ለመግደርደር ይሞክራል። ዳሩ ግን ይህ የልቡ እምነትና ምኞት አንድ ቀን ተፈጽሞ በቀናባቸው ሰዎች ደርሶ ሕዝብ ካላወቀና ካልሰማው ካላደነቀው በልቡ ብቻ ማመኑ ለሰውዬው ዘለቄታ ደስታና የልብ ዕረፍት ለመስጠት አይበቃውም። ስለዚህ ይህ ሰው ምኞቱ እስኪከናወንለት ድረስ ቅር እንዳለው ፊቱን እንዳቀጨመ እንደ ዛተ እንዳኰረፈ፣ እንደ ተበሳጨ እንዳዘነ እንዳማ፥ እንደ ተከራከረ ይኖራል። የባሰበትና የአእምሮው አቀማመጥ ጥብቅና ደንበኛ ያልሆነውም ሁሉንም ፈትኖ ሲስትበት እስከ መታመም የባሰበትም እስከ ማበድ ራሱንብም እስከ ማጥፋት ይደርሳል።

አንተ ግን ይህ ዓለም እውነትና ሐሰት ሐቅና ስሕተት የተወሳሰበበት መሆኑን ተገንዘብ። ለረብም ለከንቱም መፈጠሩንም አትዘንጋ። ከዚያ ቀጥሎ የተማረው እንዳልተማረ ያልተማረው እንደ ተማረ እንደሚሆን በኑሮኽም አደባልቀኽ ተመልክተው። ከዚህ አያያዘኽ ደግሞ ከዚህ ሁሉ መጨረሻ የሰው ልጅ የሚጥርበትን ሀብትና ክብር ሙያና ጥበብ ፈላስፎቹም መንፈሳውያኑም «ከንቱ ነው ሕልም ነው፣ እንደ ጥላ ያልፋል፣ እንዳበባ ይረግፋል» ሲሉ በቁም ነገር እንጂ በቀልድ አለመናገራቸውን አስብ። ይኸንኑ አሳብ ወዳስተማሩበት ንግግር ምኞትኽን ለማግኘት ብዙ ጊዜ ፈትነኽ ሳይሳካልኽ፣ ቀርቶ ያዘነብልኽ እንደ ሆነ ማናቸውንም ስታጣ ከብስጭት ከእብደት ትድናለኽ፤ እንኳን ሲያጡ ሁሉንም እያገኙ ይኸንኑ አለመርሳት የተገባ ነው። ለጊዜው ግን የነደደ ምኞትን ለማብረድ ያዘነ ልብንም ለማጽናናት ያበጠ ትከሻን ለማጕደል በኵራት የተመላ መንፈስንም ለመለወጥ ወደዚህ ፍልስፍና ከመሄድ የተሻለ ነገር የለም። ባ፭ኛው መቶ ዓመት ከክርስትና በፊት በግሪክ አገር ዴሞክሪትና ሄራክሊት የሚባሉ ሁለት ፈላስፎች እንደ ነበሩ ሰምተናል። እነሱም የሰው ልጅ ለጥበብ ለሙያ ለክብር ለሥልጣን ለስም ለዝና ለሀብት ሲል የሚያደርገውን ጥረትና ትግል በከንቱነት እየተመለከቱ በዚሁ በሰው ልጅ ሥራ ላይ ዴሞክሪት ዘወትር «ይሥቅ» ነበር ሄራክሊት ደግሞ ዘወትር «ያለቅስ» ነበር። እነዚህ ሁለት ፈላስፎች አንዱ በርኅሩኅ መንፈሱ «በልበ ፍንቅልነቱ» ምክንያት በለቅሶ ሁለተኛው በጨካኝ መንፈሱ «በልበ ደንዳንነቱ» የተነሣ ቢገልጠው የሁለቱ ዐላማ አንድ ዐይነት ነው። ይኸውም ከነርሱ በፊት ከነበሩት ከዳዊትና ከሰሎሞን አሳብ ከሢራክ ንግግር ጋራ ተጋጥሞ የሰውን ልጅ ሥራና ምኞት ከንቱ የሚያደርግ ነው።

ነገር ግን ይኸን የመሰለ አስረጅ ፍልስፍናና ትምህርት የሰው ልጅ ኑሮ የጠባዩና የባሕርዩ ሥነ ፍጥረት በሙሉ ለመቀበል አላስቻለውም። የሰው ልጅ ኑሮ ሥራውና ጥበቡ ክብሩና ሀብቱም ጥቅምና ረብ እንዳለው አፍራሽ አድርጎ የሚያይበት ሁለተኛ የፍልስፍና መንገድ አለው። ዋናው አሁን የሚፈለገው ምክር የዚህን ዓለም ነገር ሁሉ አመዛዝኖ እንዳመጣጡ አቀዝቅዞ ለመቀበል ብቻ ነው። ለዚህም ያለፈውን የልበ ፍንቅልንና የልበ ደንዳናን ምዕራፍ ማስታወስ ነው።

፰ኛ - የሰው ክብሩና ዕድሉና ብዙ ሆኖ በሚታይበት መካከል ኅሳሩና መከራው መገኘቱ ለሰው ልጅ ኑሮ አዲስ አይደለም።

ናፖልዮን በብዙ ጀኔራሎችና ማሬሻሎች ክብራን መኳንንቶችና ልዑላን መሳፍንቶች የበላይ ሆኖ በመካከላቸውና ባብዛኛው አውሮፓ ላይ ክብር ሥልጣን፥ አግኝቶ እንደ ልቡ ከተንሳፈፈ የወደደውን ከሾመ ከሸለመ የጠላውን ከሻረ ካሰረ፥ በኋላ የርሱ ዕድል በመዠመሪያ በመስኮ በመጨረሻ በወተርሎ ጦርነት እንዴት እንደ ተሰናከለ አንብበናል። የጠላቶቹ የእንግሊዝ ጦር በወሊንግቶን የጀርመኖቹ በብሉሼር እየተመራ ርሱን ለመማረክ ይሽቀዳደም ዠመር። እርሱም ከመጨረሻ ታማኞቱ ጋራ ሆኖ በሚመካከርበት ጊዜ ግማሹ ወደ አሜሪካ የቀረው ወደ መክሲክ ወይም ወደ ካሊፎርኒያ መሄድ ይሻላል ሲለው እርሱም አለዚያ በጠላቶቼ እጅ ከመውደቅ መጠለያ ስፍራ አገኘሁ ድረስ ውቅያኖስም መዞር ይሻለኛል ሲል በመካከሉ ጊዜው በረዘመ ቍጥር የጠላቶቹ ክቢ በርሱ ላይ እየጠበበ ሄደ። በዚያ ጊዜ ዋና ጸሓፊው ወደርሱ ጠጋ ብሎ «እንግሊዞቹ ይኸው አጠገባችን ደርሰው ነገሩ ሁሉ አልቋል። እንግዴህ በዚህ ዕድል ለመውደቅ ክብርዎ የሚጠብቅበትን መንገድ ሲፈልጉ ይገባዎታል» ቢለው «እንደ አኒባል ራሴን እንድገድል ማለትኽ ነውን? እንደዚህ ያለውን ሥራ ጠባያቸው ደካማ መንፈሳቸው ሕሙም ለሆነ ሰዎች እተዋለሁ፤ እኔ ግን የመጣው ቢመጣ ላንድ ቀን አዳር እንኳ ቢሆን ራሴን በራሴ አላጠፋውም» ሲል መለሰለት። የለድዊግን መጽሐፍ ክፍል ፬ ምዕራፍ ፲፱ነኛውን ተመልከት።

ስለዚህ አንተም በሕይወትኽ ተሾመኽ በተሻርኽ ተምረኽ ስፍራኽን ባጣኽ አገልግለኽ ድረጃኽን ባላገኘኽ ነግደኽ በከሰርኽ አርሰኽ አዝመራ በተበላሸብኽ በጦር ሜዳ ተዋግተኽ ድልን ባጣኽ ጊዜ ራስኽን ወደ ማጥፋት አትደርስ። ራስን ማጥፋት በጥይት ወይም በመሣሪያ መምታት ብቻ አይደለም። ነገር ግን ምኞት ሳይፈጸም ቀርቶ ተስፋ በመቍረጥ በንዴት በቍጭት ከልክ ያለፈ ጠጭና መሸተኛ መሆን ራስን እንደ መግደል እንኳን ባይቄጠር የጨዋነትን የግብረ ገብነትን ሰውነት መንፈስንም አካልንም ማበላሸት ነው። ስለዚህ የሚቻል ቢሆን በከበሩም በተዋረዱም ጊዜ ቀድሞ የነበረውን የጠባይንና የጨዋነትን እርምጃ ሳይለውጡ መራመድ ትልቅነት ነው። ስለ ምን አንዱ ቢጠላኽ በቀን ብዛት ሌላው ይወድኻ፤ አንዱም ቢያርቅኽ ሁለተኛው ያቀርብኻል። ሰውነትኽ ለዘለቄታ ሲበላሽ ግን እንኳን ተስፋ የቄረጥኽበት ተስፋ የምታደርገውም ቢሆን አንተን ለማራቅ ይገደዳል።

፱ኛ - ከእግዚአብሔር የተቀበልኸው ሙያና ዕውቀት ለራስኽ ብቻ ሳይሆን ለሌላው እንዲተርፍ አድርግ፣ እንደዚሁም ከመግንሥት የተቀበልኸውን ሥልጣን ለሥጋኽ ፈቃድ ኵራትኽንም ለመሙሊያ መሣሪያ አታድርገው። በዚህም በሥልጣንኽ መሣሪያነት ከልብ ያልመጣውን ንጹሕና እውነተኛው የሰው ኅሊና ያልተቀበለውን ሥራ ሌሎች እንዲፈጽሙልኽ አታስገድድ የሰው ጻዕርም ላንተ ደስታ አይሰጥኽ በእልኽም አንዱን ሰው አታጥቃ አምርራ ያዘነች ነፍስ፥ እግዚአብሔር ይበቀልላታል። ጳውሎስ «ካዘነው ጋራ እዘኑ ደስ ካለው ጋራ ደስ ይበላችሁ» ያለው ይኸንኑ ሲያስተምር ነው።

አንዳንድ ሥልጣን ያላቸውም የሌላቸውም የኔሮን የአቲላ የጀንጂስካን፣…… ጠባይ ያላቸው ሰዎች ግን ሕዝብን አንጫጭተው መከበር የሚወዱ የሰውም ዋይታና ለቅሶ የሚያሥቃቸው ልባቸው ከቋጥኝ የጠጠረ አሉ።

ሁሉን ታዛቢና ፈራጅ እግዚአብሔር መኖሩን የሚያምን ሰው በሰላምም በጦርነትም በረብሻና በሽብር ጊዜ በወታደርነት ጊዜም ቢሆን ከዚህ ዐይነት እብሪታዊ ሥራ ሊሸሽ ይገባዋል።

፲ኛ - ዓለም ሰፊ ናት በመሬት ባየር ባባሕር ላይ ያለውም ሥነ ፍጥረትና ዕውቀት ስፋቱም ጥልቀቱም እጅ ሰፊ ነው። ገና ያልተደረሰበት ተደርሶ ወሰንና መቆሚያ ያልተበጀለት ብዙ ነው። እንኳን ይኸና በምድር ላይ ያለው የሰው ያስተዳደሩና የባህሉ የሥርዐቱና የልማዱ ያደጋገሱና ያበላሉ ያጨዋወቱና ያዘፋፈኑ ዐይነትና ቍጥር ወሰን ማድረግ አስቸግሯል። በራሳችንም ትናንት የተናገርነውንና ያሰብነውን አንዳንድ ጊዜ ማስታወስ ያቅተናል። ካለንበት ሰዓት ዠምሮ ማታም ነገም፥…… ባሳባችን የሚደነቀውን ካንደበታችን የሚወጣውም አናውቅም። ይኸን ሁሉ በመገንዘብ ሶክራት «አንድ ነገር ዐውቃለሁ፤ ይኸውም ምንም አለማውቄን ነው» አለ። አንዳንድ ሰዎች ግን ዐውቃለሁ ማለት ክብርን አላውቅም ማለት ውርደትን የሚሰጥ እየመሰላቸው አላውቅም ከሚሉት ዐውቃለሁ የሚሉት ይበዛል። ይኸውም የማያውቁትን ጭምር መሆኑ አይጠረጠርም። ስለዚህ የማያውቁትን እንደሚያውቅ ለመተረክ ከዕውቀታቸው እየተናነቁ ባንደበት ለመግለጽ ይግደረደራሉ። ከሰሚው ውስጥ ለሚወራው ወገን ብቻ በቂ ዕወቀት ያለው እንዳለ ግን ባፍራሽ መንገድ ተናግሮ ያሳፍራቸዋል። ባይናገርም ይታዘባቸዋል። ስለዚህ የማያውቁትን አላውቅም የማይችሉትን አልችልም ያላዩትን አላየሁም፥……. ማለት እውነተኛነት ነው እንጂ ወራዳነት አይደለም።

ስለዚህ ባነጋገር በጨዋታ ጊዜ እገሌን የመሰለ ዐዋቂና ብልኅ፣…… ይኸን የመሰለ መሬት አየር ድግስ፥ ልብስ፣……. «በዓለም የለም» በማለት ፈንታ «አይቼ አላውቅም» ማለት ደንበኛ አነጋገር ነው። ስለምን «በዓለም የለም» ብለን ስንመሰክር ዓለምን በሙሉ መዞርና ማየት ማጥናት ማወቅ ያስፈልገናል። ቢያስፈልገንም ዓለምንና በላይዋ ያለውን ማዳረስ አንድ ሰውና ዕድሜው አይበቃውም።

፲፩ኛ - ሰው ሲመሰገንበት በኖረው ነገርና ሥራ መልሶ ይነቀፍበታል። በተነቀፈበትም ይመሰገንበታል። በዚህ ውስጥ የጊዜና የሰው አሳብ የመለዋወጥ ጕዳይ መሆኑ ትዝ ይለናል። ከጊዜና ካሳብ መለዋወጥም ጋራ አመስጋኝና ነቃፊ ተከፋፍለው ሁለቱም በታያቸው ስፍራ ይገኛሉ እንጂ ሁለቱ ባንድ ጐራ አይውሉም። ይኸን አብስለው የሚያውቁ ሰዎች የነቃፊው ቍጥር እንዲመነምን ያመስጋኙ እንዲዳብር አስነቃፊውንና አስመስጋኙን ለይተው በመረዳት የሥራቸውን አካሄድ እንደ ዐይን ብሌን ይጠባበቃሉ። በዚህ መካከል ተያይዞ በመጣ ልማድ ዛሬ ሰውነቸውን ደስ የሚያሰኛቸውን ነገ ግን የታሪካቸውን ዝና የሚያበላሸውን በመገንዘብ የዛሬውን ደስታ ለነገው ደገኛ ታሪክ በመለወጥ መሥዋዕት ይሆናሉ። የነዚህን ምሳሌ የሚከተል ከመጭው ፍዳ ራሱን ዛሬውኑ ለመከለል ያወቀ ብልኅ ነው።

፲፪ኛ ሰው በሕይወቱ ካንደበቱ እንዳይወጣና ሰው እንዳይውቅበት የሚፈልገው በዚያው ጐን ደግሞ ተናግሮ አሳቡን ሰው እንዲያውቅለት የሚፈልገው ነገር አለ። ይህ የመጨረሻው የምስጋና የሞያ፥ የመዠመሪያው ግን ጠብ አጫሪነት አደገኝነት ያለው የሐሜት የቂም «ምሥጢር» ሳይሆን አይቀርምና ሰውዬው የላይኛውን መግለጽ የታችኛውን በልቡ መያዝ ይፈልጋል። ነገር ግን ጨርሶ መናኒ ሆኖ እዱር ካልገባ በቀር ሰው ከሰው ሳይገናኝ መኖር አይችልም። ከተገናኘም ንግግርን ከሰው በማዳመጥ ነገርን ለሰው በመወርወር አሳብ ላሳብ መለዋወጥ አለበት። ከዚህም ውስጥ ከሌላው የነገር ቅርንጫፍ በቀር በሰው አንደበት ላይ የሚደነቀው የሌለውን ሰው መንቀፍና ማመስገን ነው። ይኸም ወደንም ሳንወድም በግድ ይመጣብናል፤ ነገር ግን ሐሜት በሰማይ ከማስጐነኑ በቀር የምታማው ሰው ከምታማላቸው ሰዎች ውስጥ ዘመዱ፣ ጋብቻው ወዳጁ ሸሪኩ፣ ያገሩ ልጅ፣…… እንዳለ ቅር ሊለው ጕዳዩንም ለቀጥተኛው ባለጥቅም ሊያቀብል ነው፤ ያን ጊዜ ባንዲት ንግግር ሁለት ጠበኞች ልታፈራ ነው።

በዚህ ዐይነት አንዱንም ሰው እሰዎች መካከል አጋነኽ ያመሰገንኽና ያሞገስኽ እንደ ሆነ ከሰሚው ውስጥ ለተመስጋኙ የተገለጸ ወይም ያልተገለጸ ጠብ እንዳለው አንተን እንደርሱ በላይኛው ዐይነት ሊጠላኽ ይችላል። ስለዚህ አንዱን ሰው በሰው መካከል ማማትም ማመስገንም አደገኛ መሆኑን ሁሉንም ዝም ማለትም ጠቃሚነቱን ከዚህ በላይ ማመዛዝን ቀላል ሆኖ ይገኝልኻል።

ነገር ግን በሰው መካከል ክፉውን እንደ ክፋቱ ደጉንም እንደ ደግነቱ በድፍረት እገልጻለሁ። አደጋውንም እችላለሁ የሚል ቢኖር ላሳቡ ነጻ ነው። እንዲያውም ይኸን በመሰለው ግልጸኛ ሐቀኝነቱ ያስመሰግነዋል። ከዚህም የተነሣ የሚደርስበትን ዕርዛት ረኃብ፣ እስራት ግርፋት ሞት ደስ እያለው የሚቀበል በሄሮድስ ፊት እውነቱን ተናግሮ አንገቱን የገበረው የዮሐንስ መጥምቁ ተከታይ ነው።

፲፫ኛ - በትንሽም ስብሰባ በትልቅም ጉባኤ ሕዝብ እርስ በርሱ በሚነጋገርበት ጊዜ አንድ የዕውቀት አነጋገር ባሳብክ ይደቀናል። ያንንም ለወርወርና ለመደነቅ ካንተ በፊት የዥመረው እስኪጨርስ ድረስ ሳትቸኵል አትቀርም። ሳልናገርም ቀርቼ ጉባኤው የተፈታ እንደ ሆነ ዐዋቂነቴ ተሸፍኖ መቅረቱ ነው የማለት አሳብ ይጐተጕትኻል።

ነገር ግን ይህ ልትወረውር ያሰብኸው ንግግር በቀጥታ ወይም ባግድሞሽ በነጠላ ወይም በትርጕም ሌላውን ሰው የማይነካና የማያሳዝን ያንተንም ውስጠኛ አሳብ አጥምዶ ገደል የማይሰድ መሆኑን ሰው አውርቶ እስኪለቅልኽ ድረስ በምትጠብቅበት ጊዜ ውስጥ ይኸንንም ጨምሮ በትዕግሥት ማመዛዘን አብሮ የመኖር ዘዴን ያስገኛል። ራስኽንም ከኋላ ጸጸትና ሥጋት የሚያድነው ይኸው የመዠመሪያው ጥንቃቄና ትዕግሥትኽ ነው።

የዚህ ዓለም ኑሮ በገርነትና በየዋህነት በቅንነት ብቻ አልተያዘም። ነገር ግን በተንኰልም በክፋትም በጥርጥርም በሥጋትም ነው። ስለዚህ ወግና ጨዋታ ካንዱ የዋህ እየተወረወረ በደመቀበት ቦታ የተገኙ ጮሌዎችና ብልጦች ጠርጣሪዎች እየሣሣቁ ላውሪው የመገረምና የመደነቅ መልክ ብቻ እያሳዩ ሲያዳምጡ ከነሱ አድነበት ግን የሰናፍጭ ቅንጣት የምታኽል ንግግር ጠብ አትልም። የነሱም አያያዝ ከኋላ ችግር ያድናቸዋል። እየሣቁና እየተገረሙ በመስማት ምክንያት እንኳን አንዳንድ ጣጣ ባይጠፋ ደረጃውና መጠኑ የሰሚው ካውሪው ያነሰ ነው። ነገር ግን እነዚህን የመሰሉት ሰዎች ራሳቸውን ለመጠበቅ በዚህ ዐይነት ሁኔታ ሲገኙ ጥንቃቄያቸውን ተገርመውና ሣሥቀው ያናገሩትን ለሌላ ሲያቀብሉ ግን ተንኰላቸውን ያሳያል።

፲፬ኛ - ከዚህ ቀደም ስሙን ባነሣሁበ ዳሌ ካርኔዥ በሚባለው ጽሑፍ ውስጥ ከጀመርኖች ተረት የተወሰደ ይህ ቃል ይገኛል። «እውነተኛ ደስታ የምናገኘው የምንቀናባቸው ሰዎች ሲወድቁ ባየን ጊዜ ነው። በዚሁም ረገድ ከወዳጆቻችንም ውስጥ እኛን ከሚቀናን ጊዜ ይልቅ ክፉ በገጠመን ጊዜ የሚደሰቱ አይጠፉም»

ነገሩ ርግጥ ነው። ሰው የሚያዝነው በላዩ ላይ በሚደርስበት አደጋና ለኑሮው በሚጐድለው ነገር ብቻ ይመስለናል። ነገር ግን ጸሓፊው እንደ ተናገረው ያንዱ ሰው መነሣት ለሌላው አሳዝነዋል፤ ያስቀናዋል ያስጨቁነዋል፤…… ይኸም ሲሆን ሠራተኛ እንደ ሆነ ከሥራ መወገዱ ሹም እንደ ሆነ መሻሩ ሀብታም ነጋዴ፥ እንደ ሆነ መክሰሩ ለየተፎካካሪው ያስደስተዋል ማለት ነው።

ስለዚህ በንግድም በርሻም በሥራም በባለሟልነትም በትምህርትም በሙያም ምኞትኽና ፍላጎኽ ሰተት ብሎ በሚከናወንልኽ ጊዜ በግድም በውድም የበዛ ምቅኝነትን በወዳጅኽ ይልቁንም በምቀኛኽ ዘንድ እንዳይቀሰቅስብኽ ዐውቀኽ አንተ ራስኽ ቀንሰው ሌላው ያላገኘውን አንተ ስታገኝ ሌላው ያላደረገውንም አንተ ስታደርግ በሕይወትኽ ጊዜ ምቀኛን በመፍጠር አደገኛ ነው። ሕይወትኽ ካለፈና በማይታበት በማትሰማበት ጊዜ ግን እንኳን ወዳጆችኽ ጠላቶችኽም እየተጨመሩ አንተንም ሥራኽንም መልሰው ያመሰግናሉ። የሰው ጠባይ በሕያው እንጂ በሞተው ላይ እምብዛም አይቀና።

«ገበሬ ጓደኛው ስላልገበረ እንጂ እርሱ ሰለ ገበረ አያዝንም» የሚባለው ያገራችን ተረት ከዚሁ አሳብ ጋራ የተያያዘ ነው። ባገራችን ይልቁንም በባላገር ካሉት ውስጥ አንድ ሰው ከፈረንጅ አገር ወይም ከቅርቡ ካዲስ አበባ ጫማና ባርኔጣ አድርጎ በጥሩ ልብስ አጊጦ ወደ ባላገር ወደ ገጠር እየገባ እንደ ሆነ «ያገራችን አድባር ጌጥና ቂንቂን ባይ አትወድም» ሲሉ የምትወደውንና የምትጠላውን መግለጽ በፍጹም በማትችለው በአድባሯ አመካኝተው የራሳቸውን ስሜት መግለጻቸው ሳይሆን አይቀርም።

፲፭ኛ - ፩ ዓይነት የቀለም ሕብር ላይን ፩ ዐይነት የዜማ ቃና ለዦሮ ፩ ዐይነት ምግብ ለጉረሮ ፩ ዐይነት ልብስ ለገላ እንደሚሰለች በዚህም ዓለም አድር ባዮች አሳበ ልሎች ብቻ ቢኖሩበት ይበላሽ ነበር። ግትሮችም አሳበ ጽኑዎችም ብቻቸውን ቢቀመጡበት አያምርም ነበር። እንደ ሌላው ሁሉ የሁለቱ መደባለቅ ለዚህ ዓለም ኑሮና አስተዳደር መልክ ሰጥቶታል።

ግትሮች ዝቅተኛነትን መደፈርን መዋረድን ይጠሉታል፤ ከዚህም ሞትን የሚመርጡበት ጊዜ አለ። ሶክራት «ልትገድሉኝ ትችላላችሁ ልታዋርዱኝ ግን አትችሉም» ያለውን ናፖሊዮንም ቆንሲል የነበረ ጊዜ «ሞትን እንጂ ስድብን አልታገሥም» ሲል ደግሞታል። ሁለቱም በዚህ አነጋገራቸው የክብር ሰዎች ግትሮች እንደ ነበሩ ይታወቃል። ላድር ባዮች ግን ከውርደት ይልቅ ሞትን መምረጥ ከሞኝነት የመጨረሻው ሞኝነት ነው ይህ ሁሉ ከገጽ ፹፪ እስከ ፻፫ ድረስ ተጽፏልና አንመለስበትም።

ቢሆንም በድብም ሆነ በሌላውም ዐይነት ቢሆን የምናደገውን የማዋረድ ሥራ በማን ላይ እንደምናደርግ ካደረግንም በኋላ የሚከተለውን በቀል አስቀድሞ መገመት ማመዛዘን ይገባል። የምናመዛዝነውም ዘርን እይሥራ ደረጃን ትምህርትን ሀብትን፥ አቋምን አይደለም። ነገር ግን ልብን ሐሞትን መንፈስን ነው። ባጭርም በረዥምም ጊዜም ቢሆም ሳይረሳ ቂም በቀል ብድር ለመመለስ የሚፈልገው ይህ የመጨረሻው መንፈስ እንጂ የመዠመሪያው አካል አይደለም። አካል ለጠብም ለሰላምም ለሥራም የሚቀሰቅሰው ከውስጥ፥ መንፈስ (ልብ) ከተቀሰቀሰ በኋላ ነው። በዚህ ዐይነት መንፈስ አዛዥ አካል ታዛዥ መሆናቸውን እንመለከታለን።

፲፮ኛ - «መልካምን ማወቅ መልካም የመሆን ሥራ ነገሩ ነው» ሲል ሽማግሌው ሶክራት ተናግሯል። እንግዴህ በዚህ ዐይነት የክፋትን የተንኰልን፣……. መንገድ ደኅና አድርጎ ማወቅ የተንኰለኛነት ሥረ ነገር መሆኑ ነው። ተንኰለኛነት ከመልካምነት የሚፃረር ነው። ነገር ግን በቅዱስ መጽሐፍ ለሰው ሁሉ መልካም ማድረግ እንዳንሰለች ከተደረገበት ከጳውሎስ መልእክት በፊት ለክርስቲያን ሃይማኖት መሠረት በሆነው በወንጌል ውስጥ «እንደ ርግብ የዋህ እንደ እባብ ተንኰለኛ» እንድንሆን ከጌታችን የተነገረው ተንኰለኞች እኛን ወደ አደጋ ወጥመድ ለማግባት ሲሞክሩ ራሳችንን ካደጋ ለመሰወር እንድንጠበብ ነው እንጂ በሰው ላይ እንኰልን እንድንሠራ አይደለም። በእውነትም ክፉና መልካም ተሰባጥሮ በአእምሮው የሰፈረበት ሕዝብ በእተቀመጠበት በዚህ ዓለም ስንኖር ፩ ጊዜ ርግብ አንድ ጊዜ እባብ ካልሆኑ ወይም እንደ ዲዎጋን ይኸን ዓለም ንቀው ካልተዉት በቀር የዚህ ዓለም ኑሮ አይገፋም። ይኸንንም በየጊዜው በየሰዓቱ የሚደርስብንና የሚደርስልን ነገር ለይቶ ያስረድናል። ቦምብ የያዘ ፩ መንግሥት ቦምብ በያዘው በሌላ መንግስት ካልሆነ በቀር በሌላ እንደማይሸነፍ አለዚያም ያለው የሌለውን እንደ ፈቃዱ እንደሚገዛው እኛም እንደ እባብ ከሚያደባ ሰው ጋራ ስንጋጠም አንዳንድ ጊዜ ልናሸንፈው የምንችለው እርሱ በሚሠራበት በተንኰልና በጥርጣሬ መሣሪያ ነው። አለዚያም የዋሁ በተንኰለኛው ሊጠቃ ነው። ከርሱ ተለይተን ደግሞ የርግብ ባሕርይ ካለው የዋህ ሰው ጋራ ስንገናኝ በሥራም በንግግርም የምንጣጣመው በየዋህነትና በቅንነት መንገድ ነው። የሁለቱንም መልክ የምንለየው ከረቂቁ መንፈሳቸውና አሳባቸው በንግግር ከሚገለጸው ጠባያቸው ነው። በግልጽም ከመልክ ቅርጽና ካስተያየት እንደሚለይ የተገርነውን በምዕራፍ ፲፱ ገልጸናል።

ስለዚህ በሕዝብ መካከል ስትኖር የዋህ የሆነው ጓደኛኽ እንደ ጠረጠረኽ እንደ ፈራኽ እንደ ሸሸኽ እንዳይኖር የተንኰል ምልክት በጨዋታም በሥራም አታሳየው። ሕይወትኽም ከማናቸውም አደጋ ይሰወር ዘንድ ለተኰለኛውም የየዋህነት በርኽን ከፍተኽ አታስገባው አንተም ራስኽ ለመከላከያ ለመከለያ ካልሆነ በቀር ተንኰልን ጥርጣሬን በወንድምኽ በጓደኛኽ በማናቸውም ሥጋ ለባሲ ሰው ላይ ለማጥቂያ መሣሪያ አድርግ። እንዲያውም እስከ ተቻለ ድረስ ክፉውን በደግ ነገር ለማሸነፍ መጣአር ደግነት ቅንነት፥ ገርነት ያለበት የፍጹማዊ ምእመን መንገድ ነው።

ተፈጸመ፤

ለእግዚአብሔር ምስጋና ይድረሰው።

**የመጻሕፍት ዝርዝር።**

ስለ ሰው ጠባይና ባሕርይ በየጊዜው የተጻፉት መጻሕፍት ብዙዎች ናችወ፤ ከነዚሁ ዋኖቹ በመቅድሙ የተወሡት ከቡርሉና ከውንድት የፕሲኮሎዢ መጽሐፍ የተገለበጡት ከዚህ ቀጥለው ያሉት ናቸው። ለሚፈለጋቸውም አንባቢ ይመቹ ዘንድ ባማርኛና በፈረንጅ ቋንቋ የአርእስታቸውም ዝርዝራቸውም መጽሐፎቹ ከወጡበት ኤውሮፓዊ ዓመተ ምሕረት ጋር ተጽፈዋል።

ከቅዱሳት መጻሕፍት ካገራችን ጽሑፍ ውስጥ ባንዳንድ ፊት፥

**ጠባይን የሚጠቅሱ።**

፩ኛ - ምሳሌ

፪ኛ - መክብብ - የሰሎሞን

፫ኛ - ተግሣጽ፥

፬ኛ - ሢራክ።

፭ኛ - ማር፥ ይሥሐቅ፣ ፊልክዩስ አረጋዊ፣ መንፈሳዊ (መጻሕፍት መነኩሳት)።

፮ኛ ሐተታ ዘርዐ ያዕቆብና ሐተታ ወልደ ሕይወት።

፯ኛ በየዘመኑ የተደረገው የኢትዮጵያውያን ቅኔ።

**ከውጭ አገር ጽሑፍ።**

፰ኛ - መጽሐፈ ፈላስፋ - ኢፖክራት - ሶክራት - ፕላቶን - ኦሪስቶት

(ኢፖክራት ስቅራጥስ አፍላጦን፥ አስርጣጣሊስ)፣……

፱ኛ - ቴዎፍራስት ቲርታሞስ (Theophraste – Tyrtamos) ከክርስቶስ ልደት በፊት የጻፈው የጠባይ መጽሐፍ።

፲ኛ - ጠባዮች (Caracteres) የደ ላ ብሩዬር (de la Bruyere) 1689።

፲፩ኛ - የሕዋሳት የሐቅ ትምህርት (Traite des Sensation et de la loguque) የኤቲዬን ደ ኮንዲያክ (Etienne de Condillac) 1954።

፲፪ኛ - ምርጥ ቃላት (les maxims) የላሮሼፉኮ (la Rochefoucauld) 1655።

፲፫ኛ - (ሀ) የሰው የትውልድ አወራረድና በተራክቦተ ሥጋ ያለው አመራረጥ (La descendence de lhomme et la eslection sexuelle) ሻ ሮ ዳ (C. R. D) 1871

(ለ) በሰውና በእንስሳ ዘንድ የልበ ፍንቅለንት አገላለጥ፥ (L expression des emotion chez lhomme et lees animaux) የሻርል ሮቤር ዳርዊን (Charles Robert Darwin) 1873

፲፬ኛ - የነፍስ ያሳብ ሥራ ምንጭ (Principes de psychologie) 1855 የጋራ ኑሮ ሥራ ነገር (Principes de sociolgie) የሄርበርት ስፔንሰር (Herbert Spencer)1879

፲፭ኛ - (Caractere (ጠባይ) የስማይልስ ሳሙኤል (Smiles Samuel) 1859

፲፮ኛ - ብስጩ ጠባይ (Le temperament nerveux) የአድሌር (Adlen)

፲፯ኛ - የጠባይ ምርመራ ዕውቀት (La science du caracterere) የቦቬን (Boven) 1931

፲፰ኛ - በመፈተን የተገኘ የጠባይ ትምህርት፥ (Etude experimentale du caractere) (Braunshausen) 1937

፲፱ኛ - ጠባይ (Le caractere) የቡርሉ (Burloud) 1942

፳ኛ - ያመል (የሕመም) መድኅኒት (Medecine des passions) የዴስኩሬ (C. B. F. Descuret) 1841

፳፩ኛ - ባስተዳደግ ዐመልን መገራት (L Education du caracere) የዳጋስ (Dugas)።

፳፩ኛ - የልዩ ልዩ ሰው የወንድና የሴት የየነገዱ (ያገሩ) ጠባይና ባሕርይ (Le temperament et le caracere d’apres les individus les sexes et les races) የፉዬ (Fouullee) 1895

፳፫ኛ - ተጨባጭ የፍልስፍና ትምህርት (Couts de philosophie postive) የኦጉስት ኮንት (A. Compte) 1839 – 1842

፳፬ኛ - የጠባዮች አከፋፈል (la Classicication des caracteres) የሄይማንስና የዌርስማ (Heymans et Wiersma) 1911

፳፭ኛ - የሴቶች ጠባይ ወይም በሴቶች ላይ ሰለሚታይ የነፍስና ያሳብ ዕውቀት (Phychologie des femmes) የሄማንስ (Heymans) 1925

፳፮ኛ - በሕፃናት መንፈስ ላይ የሚታይ ሁከት (Conflits de I’ame enfantine) የሲዢያንግ (C. J. young)

፳፯ኛ - የጠባይ መነሻ (ምንጭ) ትምርት (principes de caracterologie) የክላጅስ (klages) 1930

፳፰ኛ - ያካል ሥራና ጠባይ (La structure du corps et le caractere) (kretschmer) 1930

፳፱ኛ - የጠባይ ትምህርት ጽሑፍ (Traite de caracterologie) የለሴን (le Senne) 1945

፴ኛ - የጠባይ መሣሪያዎችና የተፈጥሮ ሕጋዊ ግንኙነታቸው ጠባይ (les elements du character et leurs lois de combination le caractere) የማላፔርት (Malapert)

፴፩ኛ - ጠባዮች (les Caracteres) የፖልሃን (paulhan) 1893

፴፪ኛ - ከልጅነት እስከ ዕውቀት ያለ ጠባይ (le caractere de l’emfamt a phomme) የቢ ፔረዝ (B. perez) 1892

፴፫ኛ - ባሕርያዊ ስለ ሆነው ስለ ጠባይ አከፋፈል ሙከራ (Essai de classicication natire;;e des caracteres) የሪቤሪ (Bibery) 1902

፴፬ኛ - ከዘር የሚወረስ ጠንቀኛ ዐመል (L’ Heredite morbide) የአፔርት (Apert) 1919

፴፭ኛ - በውርስና ባካባቢው ምክንያት የሚጋባ ጠባይ (L’ Heredite et le milieu) የኮንክሊን (Conklin) 1920

፴፮ኛ - በውርስ በኩል የሚታይ የነፍስ ምርመራ ትምህርት (L’ Heredite psychologique) የቴ አ ሪቦ (T. A Ribot) 1873

፴፯ኛ - ዐመፀኛው ሰው (L’ uomo delinquente) ሕጋዊ ሕክምና (medicina legaie) ዕፅብ ድንቅና እብደት (Genio e follia) የቼዛሬ ሎምብሮዞ የተወለደበትና የሞተበት።

፴፰ኛ - የሚፈተን ያለ ፍልስፍና ባዲስ መንገድ (nuovi orizzontidella filosofia sperimentale) የአጎስቲኖ ጀመሊ (Aug Gemelli) 1924

፴፱ኛ - እንዴት አስቦ ይሠራል (come si pensa e come si agisce) የአሩላኒ (Arullani) 1927

፵ኛ - የሰው ፍጥረትና ጠባይ (Human nature and conduct) የዦን ደዌይ (John Dewey) 1922

**ስለ ማኅበራዊ ኑሮ።**

፵፩ኛ - የሰውን ወዳጅነት ማግኘት በሕዝብ ዘንድ መከበር (መወደድ) እንዴት እንደሚቻል (how to win friends and influence people) የሚባለው ወደ ኢጣልያ ከተተረጐመው ከ፳፬ኛው ግልባጭ የካርኔዥ (carnegie) 1938

፵፪ኛ - ማኅበራዊ ኑሮ ምን ማለት ነው? (Qu’ est ce que la sociologie) የሲ ቡግሌ (C. Bougle) 1907

፵፫ኛ - የግብረ ገብነትና የባህል ልማድ ዕውቀት (La Morale et la scence des moeurs) የለቪ ብሩህል (Levy Bruhl) 1907

፵፬ኛ - የማኅበራዊ ኑሮ መሣሪያዎች (አሳቦች) (Elements de sociolgie) የጂ ዴቪ (G. Davy) 1924

፵፭ኛ - ጠቅላላ የማኅበራዊ ኑሮ (La sociologie generale) የጂሪሻር (G. Richard) 1912

፵፮ኛ - የማኅበራዊ ኑሮ ደንቦች (Les regles de la method sociolgique) የጂ ትሬድ፥ (G. Trade)

፵፯ኛ - የማኅበራዊ ኑሮ ደንበኛ ሥርዐት (les regles de la method sociolgique) የኢ ዱርክሄም (E. Durkhem) 1897

፵፰ኛ - የሕዝብ የነፍሳዊ ትምህርት (አሳቦች) (Elements de la psycholgie du people) የጂ ውንድት (G. Wundt) 1912

**ከመዝገበ ቃላትና ከዜና መዛግብት (አንሲክሎፔዲ)።**

፵፱ኛ - ትልቁ የእንግሊዝ መዝገበ ነገርና ዜና መዛግብት (Encyclopaedia Britannica) 1929 – 33

፶ኛ - ትልቁ የፈረንሳዊ መዝገበ ነገርና ዜና መዛግትብ (la grande Enciclopedia) 1885 - 1902

፶፩ኛ - ያ፲፱ኛው መቶ ዓመት ትልቁ የዓለም መዝገበ ቃላትና ዜና ነገር ላሩስ (Grand dictionnarie universel du XXeme siècle Larousse) 1866 - 1888

፶፪ኛ - ትልቁ የትሬካኒ መዝገበ ነገርና ዜና መዛግብት (Enciclopedia Treccani) 1937

፶፫ኛ - ትልቁ መዝገበ ቃላትና ዜና ነገር () የኡ ቴ ት (U. T. E. T.) 1933

**በጽሑፉ ውስጥ እንደ ምሳሌ ስለ ገቡት ሰዎች።**

፶፬ኛ - ክሌዎፓትር (Cleopatre) ኤሚል ለድዊግ (E. ludwig) በጀርመን ቋንቋ ጽፎ ቪያላት (Vialatte) ወደ ፈረንሳዊ የተረጐመው 1937

፶፭ኛ - ክሌዎፓትራ (Cleopatra) ጂኖ ፒያትራ (C. Piastra) የጻፈው 1934

፶፮ኛ - ናፖሊዮን (Napoleone) የኤሚል ለድዊግ (Emile Ludwig) 1924

፶፯ኛ - የማሬሻል ሚሼል ኔይ ሙሉ የፍርድ ታሪክ (Histoire Complete de process du Marechal Ney) የዱሙለ (Dumoulin)

፶፰ኛ የማሬሻል ኔይ ፍጻሜ (Lafine di maresciallo Ney) የቺያምፒኒ (Ciampini) 1933

፶፱ኛ - ስለ ጀኔራል ላቫሌት ማምለጥና ስለ ናፖሊዮን ውድቀት ፈረንሳዊ ያደረገችው የጦርነት ታሪክና የቄሳሩ ግዛት ውድቀት (Hisorie de la campagne de France et la chute de l’empire) የሐንሪ ሑሴይ (Henri Hussey) ደግሞ የማሬሻል ኔይ ፍጻሜ (la fine di maresciallo Ney) የቺያምፒኒ (Ciampini)

**ማውጫ።**

**ምዕራፍ**  **አርእስት** **ገጽ**

**የሰው ጠባይ።**

**፩ኛ ክፍል።**

፩ አካልና መንፈስ፥ ፳ - ፳፭

፪ ምድራዊ ሰው (ሥጋዊ) ፳፮ - ፴

፫ ሰማያዊ ሰው (መንፈሳው) ፴፩ - ፵

፬ ሰነፍ ፵ - ፵፬

፭ ትጉህ ክሌዎፓትር የግብጽ ነገሥት ፵፬ - ፶፱

፮ አሳበ ውሱን (አስበ ጠባብ) የጃናሞሬው መመሬ ወልደ ሕጻን ፶፱ - ፷፰

፯ አሰበ ሰፊ ቀዳማዊ ናፖልዮን ዳግማዊ ምኒልክ ቀዳማዊ ኃ. ሥላሴ ፷፱ - ፹፪

፰ አሰባ ጽኑ (ትግር) ክሪስቶፎሮስ ደጋማ ፖርቱጋላዊ አቡነ ጴጥሮስ ኢትዮጵያዊ ፹፪ - ፹፱

፱ አድር ባይ (አሳበ ልል) አንድ የኢጣልያ መኰንን ካንድ ኢትዮጵያዊ ጋራ

ዋናው አርበኛና የባንዳ አለቃ ፹፱ - ፻፫

፲ ክፉ አሳቢ - ግምጃ ቤትነት የተሾሙት ሰውዬ ፻፫ - ፻፲፩

፲፩ ቅን አሳቢ ሊገረፍ የነበረው ልጅ ፻፲፩ - ፻፲፯

፲፪ ልበ ደንዳና የደጃዝማቹና ሊጋባው ፻፲፰ - ፻፳፫

፲፫ ልበ ፍንቅል - የማሬሻል ሚሼል ኔይ ፍጻሜና ልበ ፍንቅሉ አንባቢ

እንግሊዞችና ኢጣሊያኖች ፻፲፫ - ፻፴፫

፲፬ ራሱን ወዳጅ፣ - ራስን መቻልና ከሰው አለመጠየቅ ፻፴፫ - ፻፵፩

፲፭ ለሰው አሳቢ - አባ ዤሮም ገብረ ሙሴ የጃንጀሮው ወጣት

የጀኔራል ላቫሌት ባለቤትና ማሪ ሉዊዝ። ፻፵፩ - ፻፶፬

፲፮ የወንድነት ባሕርይ በሴት ላይ (ወንዲሎ) የውጭ፥

አገር የሴትነት ንግሥትና ያገራችን እቴጌዎች የማውቃቸው ባልና ሚስት ፻፶፬ - ፻፷፬

፲፯ የሴትነት ባሕርይ በወንድ ላይ (ሴታሴት)፣ ፻፷፬ - ፻፷፰

**፪ኛ ክፍል።**

፲፰ ባንጐል ላይ ስለ ተቀመጡ የጠባይና እይሥራ ክፍሎች

(ፍሬኖሎዢ)። ፻፷፱ - ፻፸፪

፲፱ በመልክ ቅርጽና ሕብር የሚታውቅ የሰው ጠባይ

(ፊዚዮኖሚ ፊዚዮኞሞኒ)። ፻፸፫ - ፻፸፮

**አብሮ መኖር ዘዴ።**

**፩ኛ ክፍል።**

፳ የሰው ኑሮና የትልቅነት ምኞት። ፻፸፱ - ፻፹፯

፳፩ የበታችና የበላይ። ፻፹፯ - ፻፺

፳፪ የበታች ለበላዩ የሚፈጽመው ፻፺፩ - ፪፻፩

፳፫ ተሰማሚነትና ተቃራኒነት - ከፍተኛነትና ዝቅተኛነት ፪፻፩ - ፪፻፲፫

፳፬ የበላይ ለበታቹ የሚፈጸመው ፪፻፲፫ - ፪፻፴፬

**፪ኛ ክፍል።**

፳፭ ያመራረጥ መንገድና ጋብቻ - የሰው ጠባይና ፍካሬ

ከዋክብት የሚገናኝበት መንገድ። ፪፻፴፭ - ፪፻፵፰

፳፮ ባል ለሚስቱ የሚፈጽመው ፪፻፵፰ - ፪፻፷፪

፳፯ ሚስት ለባሏ የምትፈጽመው ፪፻፷፪ - ፪፻፷፱

**፫ኛ ክፍል።**

፳፰ በማኅበራዊ ኑሮ ውስጥ ከሚታዩትና በሕይወታችን ልናስታውሳቸው

ከሚገቡን አሳቦች ውስጥ ባጭሩ ፪፻፸፩ - ፪፻፹፬

የመጻሕፍት ዝርዝር፥ ፪፻፹፭ - ፪፻፹፱

**ተራ ቍጥር በጽሑፉ ውስጥ የሚገኙ የሥዕሎች ዝርዝር ምዕራፍ ገጽ**

፩ ግርማዊ ንጉሠ ነገስት ቀ. ኃይለ ሥላሴ ፬

፪ ግርማዊት እቴጌ መነን ፬

፫ ዩልዮስ ቄሳር ፭ ፵፱

፬ ማርቆስ እንጦንዮስና አክላውበጥራ (አንቷንና

(ክሌዎፓትር) በደስታ ሲታዩ ፭ ፶፬

፭ አንቷናን ክሌዎፓር ለጦርነት እንደ ተሰለፉ ፭ ፶፬

፮ ክሌዎፓትር ክንዷን በእባብ መርዝ አስነክሳ

እንደ ሞተች ፭ ፶፯

፯ አውግስጦስ ቄሳር ፭ ፶፰

፰ ደራሲው ከነቤተ ሰቡ ፮ ፷

፱ የጃናሞሬ አባ ተክሌ ቤተ ክርስቲያን ሲቃጠልና

መምሬ ወልደ ሕፃን በጌሿቸው ውስት እንደ ተደበቁ ፮ ፷፮

፲ ቀዳማዊ ናፖሊዮን የፈረንሳዊ ንጉሠ ነገሥት ፯ ፸፩

፲፩ የናፖሊዮን የዦዜፊን ሥርዐተ ንግሥ ፯ ፸፪

፲፪ ዳግማዊ ምኒልክ ፯ ፸፱

፲፫ ቀዳማዊ ኃይለ ሥላሴ ፯ ፹፩

፲፬ ክርስቶፎሮስ ደጋማና ግራኝ መሐመድ ፰ ፹፯

፲፭ አቡነ ጴጥሮስ ፰ ፹፰

፲፮ አገረ ገዥውና የባንዳው አለቃ ሲማከሩ ፱ ፺፮

፲፯ የባንዳው አለቃ ባርበኞቹ አለቃ ፊት ንግግር (ዲስኩር)

ሲያደርግ ፱ ፻

፲፰ ግምጃ ቤትነት የተሾሙት ሰውዬ ተከናንበው፥

ከከተማ ወደ ባላገር ሲወጡ ፲ ፻፯

፲፱ ማሬሻል ሚሼል ኔይ ፲፫ ፻፳፮

፳ የማሬሻል ኔይ ባለቤት ፲፫ ፻፳፯

፳፩ የማሬሻል ኔይ አሟሟት ፲፫ ፻፳፰

፳፪ ካፒቴኑ እንግሊዝና ምርኮኞቹ ጣልያኖች አብረው

ሲዘምሩ፣ ፲፫ ፻፴፫

፳፫ በመሥዋዕት የቀረበው የጃንጀሮው ወጣት ፲፬ ፻፵፭

፳፬ ጀኔራል ላቫሌት የባለቤቱን ልብስ ለብሶ (ቀይሮ

ከወህኒ ሲወጣ ፲፭ ፻፵፰

፳፭ ጀኔራል ላቫሌት ከወህኒው እንደ ወጣ ፲፭ ፻፵፱

፳፮ ማሪ ሉዊዝ ከልጅዋ ከሮማ ንጉሥ ጋራ ፲፭ ፻፶፩

፳፯ ዦዜፊን ቦሐርኔ ፲፭ ፻፶፫

፳፰ ወይዘሮ ሸዋረገድ ገድሌ ያርበኝነት ሥራ ሠርተው

ከጃንሆይ ኒሻን ሲቀበሉ ፲፮ ፻፶፯

፳፱ እቴጌ ጣይቱ ፲፮ ፻፶፱

፴ ፱ኙን ክፍሎች የያዘው የጭንቅላት ሥዕል (ሀ) ፲፰ ፻፷፱

፴፩ ፴፭ቱን ክፍሎች የያዘው የጭንላት ሥዕል (ለ) ፲፰ ፻፸፪

**የእርም ማመልከቻ።**

ሀ) በ፰ኛው ገጽ የመልክ ቅርጽ ብሎ በ፱ኛው ገጽ የእጅ ሐረግ ሲል በሁለቱ መካከል ልዩነት ያለ ሲመስል በሌላው ወገን የሚገናኝ መሆኑን፥

ለ) ባ፵፰ኛው ገጽ የክሌዎፓትር አፍንጫ አጭርም ቢሆን የዓለም ፊት ለመለወጥ ችሏል ብሎ የነብረውን ቃል «አጭር ቢሆን ኖሮ የዓለም ፊት በመላው ይለወጥ ነበር» ብሎ ማንበብን።

ሐ) በ፻፵፬ ገጽ የጃንጀሮ ንጉሥ ሲል ባላበት ለማለት መሆኑን

መ) የበታች ለበላዩ የሚፈጽመው ምዕራፍ ፳፪ ካለ በኋላ ቀጥሎ ያለውን ፳፫ በማለት ፈንታ ደግሞ በዝንጋታ ፳፪ ተብሎ መታተሙን፥

ሠ) በ፻፸፪ ገጽ የላቫተር ስም ተጽፎ ከርሱ በፊት የነበረው ካምፔር በ፻፸፬ ገጽ ሲጻፍ ከርሱ በኋላ እንደ ተነሣ ስለ ሚመስል አንባቢ ይኸንናና ሌላውንም ያሳብና የፊደል ስሕተት ቢያገኝ የተዳውን እያስተካከለ እንዲያነበው አሳስባለሁ።