የኦዴሣ ማኅደር።

ከፍሬድሪክ ፎርሰይዝ

ተጽፎ

ከማሞ ውድነህ

ተተረጎመ።

ማውጫ።

ገጽ

እንዲህ ነው……………………………………………………………………….5

ከደራሲው....................................................................................................13

አስደናቂው አጋጣሚ........................................................................................17

የሽማሌው ማስታወሻ.......................................................................................36

የአርጀንቲናው ሰውዬ.......................................................................................43

ቁርጠኛው ጋዜጠኛ..........................................................................................60

የቴል አቪቭ ውሣኔ፣........................................................................................82

የመጀመሪያው ፍንጭ፣......................................................................................97

ፍንጩ ክትትሉና ወጥመዱ፣.............................................................................109

ለንደን ደርሶ መልስ.....................................................................................130

እንደገና ወደ ሙንቼ (ሙኒክ)፣......................................................................148

ሌላው ደብብቆሽ.........................................................................................153

የተገጣጠሙ አጋጣሚዎች፣............................................................................166

ሚለር ፈላጊውንና ፈተናውን አለፈ.................................................................188

አባራሪና ተባራሪ፣.......................................................................................209

ሁለተኛው ወጥመድ፣....................................................................................227

አባቴ ይባርኩኝ...........................................................................................239

ወደ ተራራው ጉዞ፥.....................................................................................253

ሮችማን አመለጠ፣.................................................................................267

ፍጻሜው..............................................................................................284

**እንዲህ ነው.......**

አንዳንድ ጠቃሚ መስለው የማንኛቸውን በውጭ ሀገር ቋንቋዎች የተጻፉትን ታሪኮች ሣነብና ስሰማ ይህንስ ታሪክ ወገኖቼ በሰሙትና ባወቁት? እያልኩ አምሰለስላለሁ። ታሪኩ ያረካኛል ትምህርትነቱ ያጓጓኛል። የምጓጓውም ለሀገሬ አንባቢዎች ለማቅረብ ነው።

በተለይም ደግሞ ለየሀገራቸው ታላላቅ ሥራዎች ለማበርከት የሚታገሉ ሰዎች ታሪክ እጅግ ይማርከኛል። እነዚያን ሰዎች ሆኘ እኔም ለሀገሬና ለወገኖቼ ቀዋሚ ተግባር የምሠራ እየመሰለኝ ያን ታሪክ እኔ የፈጸምኩት እየመሰለኝ በሌሎች ሥራ እየገባሁ እኔነቴን ለማዬት እቃጣለሁ።

እነዚያ ለየሀገራቸው ታላላቅ ተግባር የሚፈጽሙ እነዚያ ለየሀገራቸው ታሪክ ፀጥታና ደህነት የሚታገሉ ሰዎች የሥራ ድርሻ እጅግ ይማርከኛል። በሥራቸውም ታታሪነት ከልቤ አደንቃቸዋለሁ፤ የሰዎች ሥራ ለሰዎች ትምህርት ነውና!።

የሚያስደንቁኝንና የሚያስቱኝን ታሪኮች ለወገኖቼ ለማቅረብ መተርጐሙንና ማቀነባበሩን እጀምራለሁ። ሥራውን ሣጋምሰው ደግሞ የመንፈስ ፈተናዎች ይጻረሩኛል።

«- ይህ የደከምኩበት ጽሕፈት ቢጠፋስ? የምርመራው ክፍል ቢከለክለውስ? የማተሚያ

ቤቱ ሸክምስ? ማተሚያ ቤት ሥራው ከተጀመረና ከተጋመሰ በኋላ ቢበላሽና ማ/ቤቱ በድንገተኛ ቃጠሎ ቢጋይስ? በኔስ ላይ ያላሰብኩት አደጋ ቢመጣስ? ይህን የመስለ ታሪክ ለወገኖቼ ሣይደርስ መቅረቱ አይደለምን?» እልና በሐሳብ ጭንቀት እወጠራለሁ። ይህን የመሳሰለው ፈተና በሚያጠቃኝ ጊዜም ሥራዬን አስፈጽም ከግቡ እንዲያደርስልኝ እግዚአብሔርን እለምናለሁ። ታዲያ ምንም ሣያሰናክለኝ ሥራዬ ከፍጻሜ ይደርሳል። ለካ የድሮዎቹ ጸሐፊዎች ጽሕፈታቸውን ሲጀምሩ «በስመ አብ ወወልድ ወመፈስ ቅዱስ አሐዱ አምላክ» ብለው የሚማፀኑትና በጽሑፋችወ ማጠቃለያም «- አስጀምሮ ላስፈፀመን አምላክ ምስጋና ይድረሰው -» ብለው የሚደመድሙት እውነተኛ እምነትና ጽናት ኑሩዋል? ብዬ አደንቃቸዋለሁ።

እስከዛሬድ የተረጐምኳቸውንና ያዘጋጀኋቸውን ታሪኮች ሁሉ እንግሊዝኛ ለሚያውቁ ወገኖቼ ብቻ እንዲያውቋቸው ለመርዳት ያህል ነበር የሞከርኩት። ግን በእንግሊዝኛ የተጻፉትን መጻሕፍትና መጽሔቶች ያላገኙ ብዙዎች ምሑራን በቋንቋቸችን ያቀረብኩዋቸውን እንዳነበቡልኝ ለመረዳት ችያለሁ።

በውጭ ሀገር ከሚኖሩና ወደ ውጭ ሀገር ሄደው ከሚመለሱም ወዳጆቼ እንደዚሁም በልዩ ልዩ መጻሕፍት ቤቶች የማናቸውን መጻሕፍትና መጽሔት አብዛኛዎቹ ምሑራን እንዳላገኙዋቸውም ተረድቻለሁ።

ይህን ስመለእክተው ደግሞ ሁሉንም በተቻለ መጠን ለማገልገል በመሞከሬ ይበልጥ እደሰትበታለሁ።

እስከዛሬ ከቃረምኩዋቸው ታላላቅ ታሪኮች በዚህ መጽሐፍ ውስጥ የሚገኘው ታሪክ ደግሞ እጅግ ካስገረሙኝና እንደተለመደው ለወገኖቼም ለማቀረብ ከገፍፋኝ ዋና ዋና ምክንያቶች፤

ሀ) በመንግሥታቱ መሪዎች ማለት በኬኔዲ በእደናወርና በቤንጉሪዮን መካከል የተደረጉት የምሥጢር ስምምነቶች።

ለ) የእሥራኤል የመረጃ ድርጅት የሀገሪቱንን ሕልውና ለመጠበቅ የሚፈጽመው ዓለም አቀፍ ክትትልና ማነኛውም እስራኤላዊ በየሚኖርበት ሀገር ሆኖ በእናት ሀገሩ ላይ የሚታሰበውን (ገና የሚታሰበውን) የሚታቀደውንና የሚፈፀመውን ተንኮልና ሤራ ለመደምሰስ የሚፈፅመው ጥረት።

ሐ) ግብፅ እሥራኤልን ለመደምሰስ የሚያስችላትን ሮኬትና ሚሣይል ለማሠራት የቱን ያህል እንደደከመችበት፤

መ) ጀርመናዊው ጋዜጠኛ ፒተር ሚለር ስለ እውነተኛና ትክክለኛ ታሪክ ሲል በሀገሩ በጀርመን ላይ ናዚዎች ያደረሱትን አሳፋሪ ተግባር ለመግለጽና ወንጀለኞቹን የሂትለርን ቀንደኞች እነ ኢድዋርድ ሮችማን ለመከታተልና ለማጥመድ የፈፀመው ታታሬንት እጅግ አስገርሞኛል። በተለይም ከዚሁ ከጋዜጠኛው ታሪክ ላይ ስለእውነት መስዋዕት መሆንን፤ ያሰቡትንም ትክክለኛ ለሀገርና ለወገን የሚጠቅምና የሚያኮራ ተግባር ለመፈፀም ያለመሰልቸትን ትዕግሥትን በአጋጣሚ መጠቀምን ፈፀም ያለመሰልቸትን ትዕግሥትን በአጋጣሚ መጠቀምን ያስተምረናል። ከጋዜጠኛው ሚለር ታሪክ ላይ ብዙዎች አጋጣሚ ሁኔታዎች እየደረሱ እነዚያም እየተቀጣጠሉና እየተያያዙ ወደ አሰበበትና ወደ ተነሳበት ግብ አድርሰውታል። እነዚህም አጋጣሚዎች ሁሉ በልብ - ወለድነት ታሪኩን ለማያያዝ ሲባል የተፈጠሩ መስለው ለአንባቢ ይታዩ ይሆናል። ግን እውነተኛ አጋጣሚዎች ነበሩ።

አጋጣሚውን መገመትና ፍልጐም ማግኘት ስለማይቻል ዓላማን አጣርቶ ማወቅና ለመድረስም መታገል መጠበቁ እንደማያዋጣ በዚህ ታሪክ ላይ የምናያቸው አጋጣሚዎች ማስረጃዎች ይሆኑናል። ይህን መጽሐፍ በእንግሊዝኛ የደረሱት ፍሬድሪክ ፎርሰይዝም አጋጣሚዎቹን ሁሉ አገጣጥመውና ትርጉማቸውንም በሥራ ገልጸው ለመላው ዓለም ለማቅረብ በመቻላቸው እጅግ ተደንቀውበታል።

በአጭሩ ከዚህ ታሪክ ላይ የምናገኘው ትምህርት በአንድ ሀገር ላይ የቱን ያህል የማደናቀፊያና የማውደሚያ ወስፈንጠር እንደምን እንደሚደገንበት ነው። አሜሪካ ምዕራብ ጀርመንና እሥራኤል በከፍተኛ ምሥጢር በግብጽ ላይ መከሩ። ዘዴያቸውንም አወጡ። ግብፅ ደግሞ እሥራኤልን የዶግ አመድ የሚያደርግላት ሮኬትና ሚሣይል ለመሥራት ከጥንት የናዚ አባሎችና ሣይንትስቶች ጋር የተራራቀ ምሥጢራዊ ስምምነት አድርጋ ሥራውንም አስጀመረች። የእሥራኤል የመረጃ ድርጅት ሠራተኞች ወሬዎችን ቀጣጥለው ጫፍዋንም ይዘው ባይከታተሉዋትና የግብፅን ረቂቅ ዘዴ ባይደርሱበት ኑሮ ምናልባት በስድስቱ ቀን ጦርነት የእሥራኤል መውደሚያም ጊዜ ይሆን ነበር። ይህን ስንመለከትም የፕሬዝዳንት ኬኔዲም መገደል የድብብቆሹን ጨዋታ ከባድነት ያሣየናል።

ባለፉት መጻሕፍቶች ደጋግሜ እንደጠቃቀስኩትና በየታሪኮቹም ላይ እንደገለጽኩት በአንድ ሀገር ኢኮኖሚ ፀጥታ ትምህርት፣ ንግድ፣ መከላከያ፣ አስተዳደርና ፍትሕ በአጭሩ በሀገር ሕልውና ላይ ልዩ ልዩ የማሰናከያ ወጥመዶች ይዘረጉበታል። ያ ሀገር ደግሞ ነቅተውና ተግተው የሚጠባበቁለት የመረጃ ሠራተኞች ከሌሉት በሚዘረጋበት ወጥመድ መግባቱ የማይቀር አጋጣሚ ይሆናል።

እንግዲህ ይህን ስንመለከት በኛም ሀገር የኢኮኖሚ የፀጥታ የትምህርትና የንግድ እንደዚሁም የአስተዳደርና የፍትሕ አቋሞች ላይ የውጭ አድማዎችና ሴራዎች የውስጥ ዝብርቅርቆችና ቸልታዎች ሣይደርሱባት እንዳልቀሩ መጠራጠር ብቻ ሣይሆን መመንና መገመት አያቅተንም።

ብዙ ኢዜ በየጋዜጦቻችን በሬዲዮና በቴሌቪዥን አንድናድ የወንጀል ዜናዎች ይገለጻሉ። በተለይም «ፖሊስና እርምጃው» ጋዜጣ በርከት ያሉ የወንጀል ድርጊቶችን አቅርቦልናል።

«- የኮንትሮባንድ ዕቃዎች ሐሽሽ የሚያጨሱ በሐሰት ቸክ የሚያታልሉ የውጭ ሀገር ተወላጆች የሐሰት ገንዘብ የሚያትሙ አጭበርባሪዎች -» ተያዙ የሚሉ ዜናዎች ብዙ ጊዜ ተገልፀዋል።

ምንም እንኳ የእነዚያ ወንጀሎች ፈጻሚዎች ቢያዙና ለፍርድም ቢቀርቡ ከወደኋላቸው ከበድ ያሉ ዝግጅትና ጥናት ሣይኖር እንደማይቀር መገመት አያቅተንም።

በሀገሪቱ የንግድ፣ የገንዘብ ምንዛሬ፣ የኢኮኖሚ ሚዛንና የትምህርት የፀጥታና የማኅበራዊ ኑሮ አቋሞች ላይ የተዘረጉ ወጥመዶች ነበሩ ለማለት ይቻላል። ግን ዜናዎቹ ተራ ዜናዎች ሆነው በመቅረባቸው ብቻ በቀላሉ ልንገምታቸው ያስቸግረናል።

በሐሰት ቸክ የነጋዴዎችን ጥሬ ዕቃ ሸቀጣ ሸቀት አጋብሶ ገንዝቶ ሙልጭ አድርጐ ወደ ውጭ አውጥጦ በመሸጥ የሀገራችንን ነጋዴዎች ለማክሰር የሞከሩ ሰዎች መያዛቸውን እናውቃለን። እነዚያም ሰዎች የመጡት ከውጭ ሀገር ከሆነ በውጭ በኩል የተደቀነብን የኢኮኖኢ እንቅፋት ነበር ማለት ነው።

ሐሽሽ ሲሸጡ ሲያስጨሱና ሲተክሉ የውጭ ሀገር ተወላጆችና የኛዎቹ ዜጎችም መያዛቸውን በሀገራችን ጋዜጦች አንብበናል። የሐሽሹ ቅጠልና ልዩ መሳሪያውም እስከ ትምህርት ቤቶች አጠር ግቢ ገብቷል። ወሬው በቀላሉ ቢገለጽም ቅሉ የሀገሪቱን ትውልድ የላሸቀ የፈዘዘና ሕሊናውን የሳተ ዓይን ያለው ሬሳ አድርጐ ለመበከልና ሕዝቡዋ አቅመ ቢስና ፍሬ ቢስ ሲሆን የሀገሪቱን ዳር ድንበር ለመያዝ የማዕድን ሀብቱዋን ለመሟጠጥ ተብሎ በውጭ እጅ የተሰመረብን የማይጥቂያ ተንኮል መሆኑን መገመት አያቅተንም።

ገንዘባችንን በማስመሰል አትሞና አራብቶ የውጭና የውስጥ የኢኮኖሚ ሚዛናችንን ለማናጋት በውጭ እጅ ሣይጠነሰስም እንዳልቀረ መረዳት ይኖርብናል። የውጭ ሀገር ተወላጆች በልዩ ልዩ የወንጀል ተግባሮች መያዛቸው በቀላሉ ሊታይና በግል ጥቅም ላይ ያተኮረና የተመሠረተ ሆኖ ሊገመትም አይችልም። በአውሮጳና በአፍሪቃ የዓለም የፖሊስ ድርጅት (ኢንተፖል) ይፈልጋቸው የነበሩ ወንጀለኞች በሀገራችን ውስጥ ተይዘዋል። ይህም የውጭ ተንኮልና አመፅ በሀገራችን ለመታቀዱ በቂ ማስረጃ ነው።

እንግዲህ በውጭ ሆነው በኢኮኖሚያችን ላይ በውስጥ ሆነው ደግሞ በፀጥታችንና በፖለቲካችን ላይ ግብረ ዓመፅ ግብረ ሽብር፤ ለመፍጠር የማይመለሱ ስውር የውጭ ጠላቶች እንዳሉብን ለማእቅና መጠንቀቅ የብሔራዊ ሕልውናችን ግዴታ ነው።

ደካማ ኢትዮጵያ እንድትሆን ሀገራችን ላይ የተሞከሩትን የተንኮል ክሮች ለመበጣጠስ የተፈፀሙ ትግሎች በእርግጥ ይኖራሉ። ይህን አንጠራጠርም። የሀገራችን የመረጃና የፀጥታ ድርጅት ምንም እንኳ በጠፈር ከተዘረጋ የተራራቀ ሣይንሳዊ መሣሪያ ላይ ባይደርስም አባሎቹና የሀገሪቱ ተቆርቋሪዎች በላቸው የተፈጥሮ ዕውቀትና ዘመናዊ ትምህርት እየተከታተሉ የደረሱባቸው ከውጭ የተሠነዘሩ አደገኞች ወጥመዶች ነበሩብን። እነዚያንም ሁሉ የውጭ ሴራዎች ጊዜው ሲደርስ በጊዜው ለሕዝብ እንደሚገለጹ እናምናለ። ምንም እንኳን ዝርዝሩን ለማቅረብ ሰፊ ጊዜና አጋጣሚ የሚያስፈልገው ቢሆንም ኤርትራ ከኢትዮጵያ ጋር እንዳትቅላቀል ኤርትራን ለመያዝ የፈለጉ ሀገሮች በግልጽ የፖለቲካ ትግል በሚያደርጉበት ዘመን በሀገር ውስጥም ግብረ ሽብር እንዲያስነሱ ከበቂ ገንዘብና ከተራቀቀ መሣሪያ ጋር የተላኩ ቡድኖች መያዛቸውን እናውቃለን። ከዚያም ወዲህ የኢትዮጵያን የግዛት አንድነትና የሕዝብ ፀጥታ ለማናጋር የሚፍጽሙ ሰይጣናዊ እንቅስቃሴዎች አልጠፉም። የእነዚያን ሁሉ ፈለግ መከታተልና ማክሸፍ ደግሞ የሕልውናችን ዋስትና ነው። በሌሎች ሀገሮች ላይ የደረሰው ሁሉ በኛም ሀገር ላይ ቢደርስ ሊያስደንቀንና ሊያደናግረንም አይገባም። በተለይም እንደ ኢትዮጵያ በመለስ እጅግ አስፈላጊ የሆኑ ጥቅሞች በታቀፈ አገር ላይ የማይታሰብና የማይታቀድ ተንኮልና ሴራ ሊተፋ ስለማይችል የየአንዳንዳችንን ትጋትና ንቃት አጥብቆ ይጠይቃል።

በዕለት ጥቅም ከተበከልን በቸልታና በምንቸገረኝነት ከተመረዝን በራሳችን ሕይወት በራሳችን ታሪክና በራሳችን ሀገር ላይ ጠላላ ጥፋት ማድረሳችንን ችላ ልንለው አይገባንም።

«ለምሳሌ እይሚሆንህ አያሣጣህ» እንደሚባለው ሁሉ በሌሎች ላይ የሚታቀደው ተንኮልና የሚፈጸመውም አመጽ ለኛም ምሳሌያችን ነውና ይህን በመላው የተደነቀውንም ታሪክ ተርጕሜና አቀነባብሬ ለወገኖቼ ሣቀርብ እውነተኛ የመንፈስ ደስታ ይሰማኛል።

አዘጋጂው።

ማሞ ውድነህ።

**«የኦዲሣ ማኅደር»።**

እ. ኤ. አ. በ1964 ዓ.ም በፀደዩ ወራት ላኪው ካልታወቀ ሰው አንድ ማኅደር ሙሉ የምሥጢር ጽሑፍ ቦን ለሚገኘው የፍርድ ሚኒስቴር ደረሰው። በውስጡ የነበረውም ምሥጢርና የስም ዝርዝር የተመለከቱ ጥቂቶች ባለሥልጣኖች ጉዳይን ካጠኑ በኋላ «የኦዴሣ ማኅደር› የሚል መጠሪያ አወጡለት። ያም ማኅደር ከዚያ ጊዜ ጀምሮ በዚሁ ስያሜ ይጠራ ጀመር። ለነገሩሳ ኦዴሣ ምን ማለት ነው?

ኦዴሣ በደቡብ ሩሲያ ወይም በአሜሪካ የምትገኘው ትንሽ ከተማ አይደለችም። በእንግሊዝኛው በስድስት ፊደላት የሚጠራ «የጥንት የናዚ የምሥጢር አባሎች» (ኤስ ኤስ) ድርጅት ነው።

በጀርመን ውስጥ በዚሁ ድርጅት ተከላካይነትና ተደብቆ ሲኖር የነበረውን የናዚን ወንጀለኛ ለማግኘት ፒተር ሚለር (ከእሥራኤል የምሥጢር ድርጅት ጋር በመተባበር) ያደረገው አስደናቂ ትግል በዚህ መጽሐፍ ቀርቧል።

**ከደራሲው……**

«ኦዴሣ» የሚለው ቃል በደቡብ ሩሲያ ወይም በአሜሪካ የሚገኝ የታናሽ ከተማ መጠሪያ አይደለም። «የጥንቶቹ የናዚ አባሎች» የኤስ. ኤስ መጠሪያ ድርጅት ነው።

ኤስ. ኤስ. የሚለው የሂትለር የምሥጢር ፖሊሶች ተግባርና ዓላማ ምን እንደ ሆነ ብዙዎች አንባቢዎች ያውቃሉ። የኤስ. ኤስ ድርጅት የምሥጢር ፖሊሶች አቋም ከፋፍሎ ለመግዛት ሂትለር ያቋቋመውና በሔንሪች ሒምለር የሚታዘዝ ከ1933 ዓ.ም እስከ 1945 ድረስ የሂትለር ቀኝ እጅ ሆኖ ያገለገለ ኃይል ነበር። ይህም የሚያመለክተው ለሦስተኛው ረኸ መንግሥት የፀጥታ ኃላፊ ሆኖ የተጋደለለትና ሂትለርም ጀርመንንና አውሮጳን ለመያዝ በተነሣ ጊዜ ኃይለኛና ብርቱ ጕልበት ሆኖ ሐሳቡን የፈፀመለት መሆኑን ነው።

«የማይጠቅሙ ፍጥረቶች» ብሎ ሂትለር የሚገምታቸውን ጐሣዎች ባሪያ አድርጎ ለማስገዛት የይሁዳውያንንም ዘር ከአውሮጳ ምድረ - ገጽ ለማጥፋት ሕፃናትን ሴቶችን ሽማግሌዎችንና በጠቅላላውም ነገደ ይሁዳን ለመፍጀት በብርቱው የታገለና ያለርህራሔ የተሰለፈ ኃይልም ነበረ።

ዓላማውን ከግቡ ለማድረስም ሲል ይኸው የምሥጢር ድርጅት አሥራ አራት ሚሊዮን ልዩ ልዩ ዘርና ጐሣ የነበራቸው ሕዝቦች አውድሟል። ከነዚህም ስድስቱ ሚሊዮን ይሁዳውያን አምስት ሚሊዮን ሩሲያውያን ሁለት ሚሊዮን ፖላንዳውያን፤ ግማሽ ሚሊዮን የሚሆኑ ጠያይም ዘሮች ግማሽ ሚሊዮን ደግሞ የልዩ ልዩ ጐሣዎች ወደ ሁለት መቶ ሽህ የሚሆኑ ደግሞ ጀርመናውያንና ኦስትሪያኖች በዚሁ ድርጅት የጭካኔ አገዳደል አልቀዋል።

የሂትለርን መንግሥት ይቃወማሉ በሚል የፍራቻ መንፈስ የሚጠረጠሩት ሁሉ ተጨፈጨፉ። ኮሚኒስቶች የሶሻል ዲሞክራሲ አባሎች የሊቨራል ፍልስፍና ደጋፊዎች የሆኑ ፀሐፊዎች ሪፖርተሮች ቄሶች ጭምር ሣይቀሩ ስለ እውነትና ስለ ሰው ልጅጆች መብት የተከራከሩና ሐሳብ የሰነዘሩ እንዲሁም የጦር መኰንኖች «ለሂትለር ታማኞች አልሆኑም» እየተባሉ በጥርጣሬ ተፈጁ።

ጦርነቱ ተፈጽሞ የሄትለር ጀርመን ከተንኮታኮተች በኋላ አመፀኞቹ የኤስ. ኤስ. ወንጀለኞችም እየታደኑ ከመያዛቸው በፊት ስማቸውንና አቋማቸውን እየለዋወጡ የሚኖሩበትንም ዘዴ ፈጠሩ።

የሂትለር አመፀኞች በጦርነቱ ድል እንደሚሆኑ ከተረዱት በኋላ ለፈፀሙት ሁሉ አመጽና ግፍ እንደሚጋለጡና እንደሚቀጡ ተረድተው አዲስ ኑሮና አዲስ ሕይወት የሚያገኙበትን ሁሉ አስቀድመው አዘጋጁ። በፈጸሙትም ሁሉ ወንጀል የጀርመን ሕዝብ እንድዲወቀስበት ፈለጉ።

ቀንደኞቹ ናዚዎች የሀገሪቱን የወርቅ ሀብት እያወጡ በብዙ ባንኮች አስቀመጡ የሐስተ የመታወቂያ ወረቀቶች ተዘጋጁ። የማምለጫ መሿለኪያዎች ተሠሩ። በጦርነቱ ማለቂያም ላይ የተባበሩት መንግሥታት ጦር ጀርመን ሲገባ እነዚያ ዋና ዋናዎቹ ቀንደኞቹ ነፍሰ ገዳዎች አመለጡ።

እየተሹለከለኩ የሚያመልጡበትን ዘዴና ተንኮል ሁሉ እንዲያዘጋጅላቸው የመሠረቱትም ድርጅት «ኦዴሣ» ይባላል። ቢሆንም ብዙዎቹ ወንጀለኞች ከጀመርን ለቀው አልወጡም። ስማቸውን እየለዋወጡ የሐሰት መታወቂያ እያዘጋጁ በተባበሩት መንግሥታት የበላይ ጠባቂነት በመልካም መኖር ቻሉ። ከሀገሪቱ ለቀው የወጡትም ወደ ጀርመን ሲመለሱ የሐሰት መታወቂያ እየተሰጣቸው የሰላም ኑሮ ቀጠሉ። ዋና ዋናዎቹ ጥቂቶች የናዚ ቀንደኞች ግን በየነበሩበት ሀገር ሆነው ድርጅታቸው በገንዘብ ኃይልና በልዩ ልዩ ባለሙያዎች እንዲጠናከርላቸው ያለ ሥጋትና ሰቀቀን ሊኖሩ የሚችሉበትን ስልት ሁሉ ማቀነባበር ቀጠሉ።

የኦዴሣ ድርጅት ዋናዎቹ አቋሞች በአምስት የተመደቡ ናቸው።

እ. ኤ. አ. በ1949 ዓ.ም የተባበሩት መንግሥታት ድርጅት እንደ ገና ባቋቋሙት በጀርመን ፌዴራል ሪፑብሊክ መንግሥት አቋም ውስጥ የጥንቶቹ የኤስ. ኤስ ቀንደኞች እየገቡ በልዩ ልዩ ሙያዎች እንዲሰለፉና የፖለቲካ አቋም እንዲኖራቸው ማንኛውም የኤስ. ኤስ አባል የነበረ ሁሉ በወንጀል ተከሶ ፍርድ ቤት ሲቀርብ ለመከርከርና ፍርድ ቤቶችን ለማታለል ሀገሪቱ ከ1945 ዓ.ም ጀምራ ባቋቋመችው የኢኮኖሚ ድርጅት ውስጥ እየገቡ የኢንዱስትሪውንና የፋብሪካውን ቁልፍ ለመያዝ በየተሠማሩበትም ሁሉ የጥንቶቹ የኤስ ኤስ አባሎች እንደሌሎች ጀግኖችና አርበኞች ሁሉ ለሀገራቸው የአርበኝነት ተግባር ከመፈጸም በቀር ሌላ ወንጀል ያልሠሩ መሆናቸውን ለማሳመር እንዲጣጣሩ የፍትሕና የዳኝነትም እንዳይደርስባቸው ለመከላከል የሚያስችለውን ሁሉ ለመፈጸም የኦዲሣ ድርጅት ኃላፊነት ነበረበት።

ይህንንም ሁሉ ተግባር ለማከናወን የነበራቸው የገንዘብ አቋምም ይፈቅድላቸው ነበር ድርጅታቸውም ሕልውናቸው ራሱ አቋሙ እንዳይታወቅባቸው ከፍተኛ ድብብቆሽ ይጫወቱ ነበር። ነገር ግን ተቃዋሚዎቻቸውን በማውደም ሲፈጽሙት የነበረው ወንጀል ደግሞ ለድርጅቱ መኖሮ (ሕልውና) ዋናው ምልክት ነበር።

ምንም እንኳ ድርጅቱ ዓላምውን እየመታ አቋሙን እያጠናከረ በከፍተኛ ምሥጢራዊ አቋም ቢኖርም በ1964 ዓ.ም በፀደዩ ወራት አሰቃቂው ውድቀት ምሥጢራዊው ማኅደር ለፍርድ ሚኒስትሩ በመድረሱና የኦዴሣ አባሎች ስም ዝርዝርም ከታወቀ በኋላ የወንጀለኞቹ ቀጥሮ ሊፍታታ በቅቷል። ከዚያም ጊዜ ጀምሮ የኦዴሣ ማኅደር የታወቀ ነው።

ደራሲው ፍሬድሪክ ፎርሰይዝ።

**አስደናቂው አጋጣሚ።**

ኅዳር 22 ቀን 1963 ዓ.ም የፕሬዚዴንት ኬኒዲን መሞት የሰሙ ሉሉ በዚያች ቀንና ሰዓት ምን ሲሠሩ እንደ ነበሩ በልግጽ ያስታሱታል። በዚያ ቀን በዳላስ ሰዓት አቆጣጠር ከሰዓት በኋላ 12 ሰዓት ከ22 ደቂቃ በሆነበት ወቅት ነበር ኬነዲ በጥይት የተመቱት። መሞታቸውም በዚያው ሀገር በግልጽ የተነገረው በ1 ሰዓት ተኩል ላይ ነበር። በኒዮርክ ደግሞ 2. 30 በለንደም ከምሽቱ ላይ 7.30 ሲሆን በቀዝቃዛዋ በሐምበርግ (ጀርመን) ደግሞ 8.30 ላይ ነበር።

በዚሁ ሰዓት ጀርመን ውስጥ የነበረው ፒተር ሚለርም ከከተማዋ ወጣ ብሎ አስዶርፍ በምትባለው መንደር የሚኖሩቱን እናቱን ጠይቆ ተመልሶ ወደ ከተማዋም በካከል ደርሶ ነበር። ሚለር ሁልጊዜም ቢሆን የሣምንቱ መጨረሻ በሚሆንበት ቀን እናቱን መጠየቅ ይወዳል። አሮጊት እናቱ በየሣምንቱ መጨረሻ ላይ የሚፈልጉትን ነገር ሁሉ ማግኘታቸውን አረጋጎና ከናቱም ጋር ተጨዋውቶ መመለሱን አዘውትሮታል። በእናቱ ቤት ቤት ስልክ ቢኖር ኑሮ በስልክ ብቻ አነጋግሮ በበቃው ነበር። ስልክ ስለሌላቸው ደግሞ እየሄደ ይጠይቃል። እናቱም የልጃቸው ዓይን ስለሚናፍቃቸው ስልክ ማገባቱን ጠልተውበታል።

ሚለር በመኪናው ውስጥ የነበረውን ሬዲዮ ከፍቶ እንደ ተመለደው በሀገረ ጀርመን ከሚገኙት ሬዲዮ ጣቢያዎች በምዕራብ ሰሜን ጣቢያ በኩል የሚንቆረቆረውን ሙዚቃ ያዳምጣል። በመካከሉ ሙዚቃ ተቋረጠና በችኮላና በተደናገጠም አነጋገር «አስቸኳይ ዜና ሐሎ አስቸኳይ ዜና ፕሬዚዴንት ኬኔዲ ሞቱ! እደግመዋለሁ አዳምጡ ፕሬዚደንት ኬነዲ!.....» የሚል ዜና ተላለፈ።

በዚህም ጊዜ ሚለር ዓይኖቹን ከመንገዱ ላይ ነቀለና የሬዲዮኑን መስመር ለመቀያየር ሞከረ። ጆሮው የሰማውን ዓይኖቹ ሊያስተባብሉት እንደሚችሉ ሁሉ በሐሳቡም እንደዚያ የመሰለ አስደንጋጭ ወሬ የሚለፈልፍ ሬዲዮ ጣቢያ በመከፈቱ ተደናግጦ ሌላ ጣቢያ ለመፈለግ ይታገል ጀመር። ያን መርዶ የነገረው ሬዲዮ ጣቢያ የተሳሳተ ጣቢያ መስሎታል።

ጣቢያ መፈለጉንም ተወት አደረገና «የየሱስ ያለህ!» ብሎ ተነፈሰ የመኪናውንም ፍሬን ቀስ አድርጎ ተጠረገና መኪናውን ከአውራ መንገዱ አውጥጦ አቆመው። ወደ ላይ አሻቅቦም ተመለከተ። ያን መርዶ የሰሙ ሌሎች ሰዎችም መኪኖቻቸውን ከአውራ መንገድ ማስወጣት ጀመሩ። እያንዳንዳቸውም የሬዲዮ ጣቢያቸውን በመጠራጠር አንዳቸው የሰሙትን ሌላው ያልሰማው መሰላቸው። ሚለር በነበረበትም አቅጣጫ በኩል ብዙ ሰዎች ምልክት እያሳዩ መታተፍና መኪኖቻቸውንም እያስቆሙ በሬዲዮ የሚተላለፈውን ተጨማሪ ወሬ ማዳመጥ ጀመሩ። ሁኦችም ከየሬዲዮናቸው ጋር ሲታገሉ ሚለር ይመለከታል።

የሬዲዮ ጣቢያውም ሰል ፕሬዚዴንቱ አሟሟትና ስለገዳዩም ሁኔታ መጠነኛ ማብራሪያ ሰጠ። በዚህ ጊዜ አንድ ሰው ወደ ሚለር ቀረብ አለና፤

«….. ወሬውን ሰማህ?» አለው።

«…..ሰማሁት» አለ ሚለር።

«…..አስገራሚ አስደንጋጭና ከባድም ነገር ነው» አለ ሰውዬው። በመላው ሐምበርግና አውሮጳ ውስጥ ሰልዚያ አስገራሚ ሁኔታ ወሬው አስደናቂና የንግግር መጀመሪያም እስከመሆን እንደሚደርስ የታወቀ ነበር።

«የኮሚኒስቶች ሴራ አይመስልህምን?» አለ ሰውዬው «አላውቅም» አለና መለሰ ሚለር።

«ጦርነት መነሳቱ ነው በእርግጥ ኮሚኒስትሮቹ ይህን ወንጀል ከፈፀሙት አትጠራጠር ጦርነቱ መነሳቱ አይቀርም» ብሎ ነገሩን ደግመው ሰውዬው! «ምናልባት» አለ ሚለር። በሐሳቡ ግን ያ ለፍላፊ ሰውዬ ከአጠገቡ የሚሄድለትን ደቂቃ ይጠባበቃል። ለጋዜጣ ዜና አቀናባሪ እንደመሆኑም መጠን በዚያ ምሽት የተሰራጨውን ዜና በጋዜጦች አትሞ ለጥዋት ቁርስ ለማድረስ ጋዜጠኞቹ ሁሉ ከያሉበት መሯሯጥ እንደሚጀምሩ ያውጠነጥናል።

እርሱም በዚያው ሰዓት ወደ ጋዜጣ ጽ/ቤት ሄዶ ወሬውን አቀነባብሮ ቢያሣትም በወደደ ነበር። ግን በኮንትራት የሚጽፍ ጋዜጠኛ ከመሆኑም ሌላ አብዛኛውንም የሚተኩረው ጀርመን ውስጥ የሚፈፀሙትን ወንጀል ነክ ዜናዎች እያፈነፈነ ከፖሊሶችም መረጃ እየጠየቀ ስለሆነ ለዚያ ምሽቱ ዜና የሥራ ተካፋይነት አልነበረበትም። ያንኑ ሥራውንም ቢሆን እናቱ አልወደዱለትም «ከማይረቡ ሰዎች ጋራ የሚያነካካ ነገር ነው» ይሉታል። እርሱ ግን ሌሎች ጋዜጠኞች ነካክተው ያለፉትን ወይም ያልደረሱበትን ወሬ ፈልፍሎና አቀነባብሮ በማቅረብ ስለሚራቀቅበት ተስማሚ ሥራው መሆኑን ለማሳመን ይጣጣራል።

የኬኔዲ መገደል በሬዲዮ ቢወራም ጀርመን ውስጥ የሚከታተለው ጉዳይ እንደሚኖርና ምናልባትም በየመጠጥ ቤቱ ሰልሁኔታው የሚወራ ነገር እንደማይጠፋ ሚለር ማንሰላሰል ጀመረ። ስለ ሁኔታውም የቦን መንገሥት የኬኔዲን የበርሊን ጉብኝትና ቀደም ብሎም በሰኔ ወር ስለ ነበረው ጉዳይ ሁሉ አተቃለው መግለጫ እንደሚሰጡበት ያንሰላስላል።

ወሬውን ተከታትሎ ምሥጢሩንም ፈልፍሎ አቀነባብሮ ለአንዱ የጀርመን መጽሔት ለማቅረብ ችግር እንደሚሆን ያምናል። የሚወደው የጋዜጠኝነት ተግባርም ነበር።

በመኪናው መስኮት በኩል ቁሞ ሲያነጋግረው የነበረውም ሰውዬ ሚለር፣ በፕሬዚደንቱ መሞት ሐዘን የተሰማው ሣይሆን በሌላ ሁኔታ አዕምሮውን ንግግር አቁሞ «…..ጉድ ነው ጉድ - ጉድ» እያለ አጉረመረነና «…..እነዚህ አሜሪካኖች ብጥብጥ ረብሻ ይወዳሉ። ሁል ጊዜ ለብጥብጥ ይነሣሣሉ። ስለምን ረብሻ እንደሚወዱም እኛ ሊገባን አይችልም» አለ።

«…..እርግጥ ነው…..» አለ ሚለር። አዕምሮው የሚያስበውና የሚያምሰለስለው ግን ሌላ ጕዳይ ነበረ፥ ቢሆንም ሰውዬ አንድ ነጥብ አግኝቷል። ይሁና! በል ወደ ቤቴ ልሂድ…..» አለው ሚለር በሰውዬው መሄድ እፎይታ ሣይሰማው አልቀረም።

ሚለር ምቹ በሆነው በጃጉዋር መኪናው ውስጥ እንደሆነ ወደ ኋላ ተለተጠጠና። ከሙያው ቀጥለው እናቱ የማይወዱት ልማዱም ይኸው ሱሰኛነቱ (አጫስነቱን) ነበር።

ምን ጊዜም ቢሆን ይህ ቢሆን ወይም ባይሆን ኑሮ ምን ይደረግ (ይደርስ) ነበር? ብሎ ማሰብና መጨነቅ አለ። ግን ታላቅ ምሥጢር የሚገለጽበት የሚሆን ነገር ሁሉ መቸም አይቀርም።

ምናልባትም ሚለር በዚያ ምሽት ሬዲዮኑን ባይከፍተው ኑሮ መኪናውን ከመንገዱ ውጭ አቁሞ ለግማሽ ሰዓት ያህል በሐሳብ ባልተዋጠም ነበር። ምናልባትም ደግሞ በዚያ ሰዓት ያጋጠመውን አምቡላንስ ባላየ ወይም ስለሰለሞን ታቢርና ስለ ኤድዋርድ ሮችማንም ዜና ምንም ባልሰማ ነበር። ይህም ባይሆኑ ኑሮ አርባ ወራት ያህል ቆይቶም ምናልባትም የእሥራኤል ሕልውናም አጠራጣሪና አሰቃቂ ከሆነ አጋጣሚ ጋር ይላተም ነበር። ሲጋራውን ማምጐ ጨረሰ። ሬዲዮኑንም ያዳምጣል ትንሽ ጊዜ ቆይቶም ያ - ኤክስ ኬ. 150 ኤስ ጃጉዋር አጉረመረመና አጋጣው ውስጥ ፈትልኮ እንደሚውጣ ርሐብተኛ እንስሳ ተፈተለከ። ሚለር ግራ ቀኙን ተመለካክቶ በስተኋላውም ጨለፍ አድርጎ አይቶ ከዋናው መንገድ ገባና በአስዶረፍ በኩል አመራ።

በአስተራስማን ጐዳና የነበረው የማስተላለፊያ ቀይ መብራት ሲበራ ተሽከርካሪዎቹ ሁሉ ቆሙ። እርሱም እዚያው እንደ ቆመ ከበስተኋላው የአምቡላንስ ጩኸት ሰማ ወዲያውም አንቡላንዱ በአጠገቡ እየተጠማዘዘ መብራቱን ጥሶ ሮጠ። ከደቂቃዎች በኋላ ሚለር ተከታትለው። በሃያ ሜትር ርቀትም ላይ ነበር። ወዲያውም ደግሞ አምቡላንሱን መከታተሉን ከሥራ ፈተንት ገመተው። ወደ ቤቱ በቀጥታ ቢሄድ ይሻል እንደ ነበረ ማውጠንጠን ጀመረ ነገሩ ምንም ቁም ነገር ላይኖረውም ይችላል። ግን ደግሞ ማንም ሊያውቅ አይችልም። የአምቡላንስ ሩጫ ለችግር ነው። ችግርም ደግሞ ታሪክ አለው። በተለይም ደግሞ የዜና አጠናቃሪዎች ከመድረሳቸው እብፊት ታሪኩ ይሸፋፈናል። ያም አምቡላንድ ሲሮጥ የነበረው ምናልባት የግጭት አደጋ ደርሶ ይሆናል። ወይም እሳት ተነስቶ ይሆናል። ያለዚያም ግንብ ተደርምሶም ይሆናል። በውስጡም ሕፃናት ይገኙበታል ይሆናል ይህን ለመሳሰለው አደጋ ይሆናል ያ አምቡላንድ እንደዚያ የሚከንፈው።

የሚያጋጥመውን ስለማያውቅ ምንጊዜም ቢሆን ሚለር ባለ መብራት ካሜራ ከመኪናው ውስጥ ይዞ ከመሄድ ቦዝኖ (ዘንግቶ) አያውቅም። ማንም ቢሆን ደግሞ ምን እንደሚያጋጥመው አስቀድሞ ሊገምት አይችልም።

አንድ ጊዜ 1958 ዓ.ም የካቲት 6 ቀን በሞንቼ አይሮፕላን ጣቢያ ሆኖ እንግዳ ሲጠባበቅ የተባበሩት የማንችስተር ቡድን የኳስ ተጫዋቾች ተሳፍረውበት የነበረው አይሮፕላን ወድቆ እሳት ሲቀጣጠል ተመልክቷል። በዚያች ሰዓትም አንድ ሰውዬ ካሜራ ይዞ ከአጠገቡ ቁሞ ነእብር። ሰውዬው ባለሙያ ፎቶ ግራፍ አንሽ አልነበረም። በዕረፍት ላይ የነበረና በአጋጣሚ እዚያ የተገኘ ነበር። ቢሆንም ያን በእሳት ነበልባል የተያያዘ አይሮፕላን ፎቶ ግራፍ አነሳው። ያችንም ፎቶ ግራፍ አንድ የመጽሔት አሳታሚ ድርጅት በ$ 5.000 አስምት ሺ ፓውንድ እስተርሊንግ ገዛው። ይህን አጋጣሚ የተመለክተው ሚለር ከዚያ በኋላ ባለመብራት ካሜራ ይዞ መዞር ጀመረ።

ሚለር ሲከታተለው የነበረውም አምቡላንስ እየተጠማዘዘ የአልቶናን የባቡር ጣቢያ አልፎ ወደ ወንዙ አቅጣጫ ሸመጠጠ። እንደዚያ እየሮጠና እየተጥመዘመዘም ወደ አንድ አልባሌ መንገድ ታጠፈና ከአንድ ቤት በራፍ ቆመ። አንድ የፖሊስ መኪናም እዚያው ቁሟል። አንድ የፖሊስ ሃምሳ አለቃም በቤቱ በራፍ የነበሩት ሰዎች ለአንቡላንሱ መንገድ እንዲለቁለት ይታገላል። ከአምቡላንሱ ውስጥ የነእብሩት ሰዎችም ባዶ አልጋ ይዘው ወረዱና ከሃምሳ አለቃው ጋር ከተነጋገሩ በኋላ ወደ ፎቁ ወጡ።

ሚለር በቤቱ አቅራቢያ ሆኖ የሚሆነውን ሁሉ ተመለከተ። የመኪና አደጋ አልነበረም። የእሳታ ደጋም አልደረሰም። ግንብም አልተናደም። ምናልባት የልብ ድካም የደረሰበት መዋቲ ይሆን? ብቻ እየሮጠ ሰዎቹው እደ ተሰበሰቡበት ሥፍራ ሄደና የፖሊሱን የሃምሳ አለቃ፥

«ወደ ውስጥ ልገባ እችላለሁ» ብሎ ጠእይቀው።

«ትችላለህ አንተን የሚመለከት ግን አይደለም» አለው።

«ጋዜጠኛ ነኝ» አለና መታወቂያውን አሳየው።

«እኔም ፖሊስ ነኝ» ብቻ ፎቅ ውስጥ ማንም አይገባም ቦታው ጠባብ ነው። የአምቡላንሱ ሠራተኞች በቀጥታ መምጣታቸው ነው» አለው። ፖሊሱ ከቈምቱም ሆነ ከውፍረውቱ ለግሶለታል ሰዎች ለመግፋትም የሚችል ነበር። ግድንድግ ብጤ ነው። የማይነቃነቅ ብረት ይመስላል።

«ምንድን ነው ነገሩ??» አለ ሚለር።

«መግለጫ ለመስጠት አልመጣሁም በኋላ ጣቢያ ሄደህ ማጣራት ትችላለህ»

በዚህ ጊዜ አንድ ሰው ከፎቅ ወደ ታች ሲወርድ በመኪና መብራት ሚለር ተመለከተው። ያውቀዋል ሐምበርግ ውስጥ በአንድነት ት/ቤት ነበሩ። ሰውዬው ሐምበርግ ውስጥ በሚገኘው በአልቶና ጣቢያ ውስጥ የወንጀለኛ ምርመራ ክፍል ተቆጣጣሪ ሆኑዋል።

«ስማኝ ካልር?» የሚል ድምፅ ሲሰማ ሰውዬው ወደ ተሰበሰቡት ሰዎች ዘወር አለ። ሚለርንም አየውና እጁን አውለብልቦ ሰላምታ ሰጠው፤ አዝኑዋል። ባንድ በኩል ደግሞ ደስታም የተሰማው ይመስላል። የሃምሳ አለቃውንም እጅ ነሳውና፥

«....ምንም አይደል የሃምሳ አለቃ በማንም ላይ ጉዳት የማያደርሰው ነውና ይግባ.....» አለ።

የሃምሳ አለቃውም እጅ እንደመንሳት አለና ሚለርን አስገባው። ሚለርም ከካርል ብራንዲት ጋር ሰላምታ ተለዋወጡ።

«እዚህ ምን ታደርጋለህ?» አለው ካርል።

«አምቡላንሱን ተከታትዬ መጣሁ»

«....ዕረፍት የሌለህ ጭልፊት ነህ ዛሬስ ምንድን ነው የምትሠራው?»

«እንደ ተለመደው ያው የጋዜጣ ሥራ ነዋ»

«አዎ ስምህንም በመጽሔት አየዋለሁ»

«ስለ ኬኔዲስ ሰምተሃል?»

«አዎ አሳፍሪ ነገር ነው በዛሬው ማታ ብቻ ዳላስን ያተረማምሱዋታል በኔ ቁጥጥርና ክትትልም ውስጥ ባለመሆኑ ዕድለኛ ነኝ.....»

ሚለርስ ጐንበስ ብሎ ወደ ቤቱ ውስጥ ተመለከተ። ደብዘዝ ያለው መብራት የቤቱን ውስጥ በመጠኑ አሳይቶታል።

«.....ጐረቤቶች አሽትተው እንደደረሱበት በሩስ ስር የተረጨ መርዝ ጋዝ የገደለው ሰው ነው። እኛንም የጠሩን እነርሱ ናቸው። ቦታውም ሁሉ ጋዝ ብቻ ነው.....»

«....በአጋጣሚ የተገኘ የፊልም ተጫዋች ይኖር ይሆን? አለ ሚለር፤

«.....አዎ ከእንደዚህ ያለ ቦታ አይጠፋም። እዚህ ይኖር የነበረው አንድ ሽማግሌ ነበር። ዕድሜውን ሙሉ እንደመዋቲ የሚቆጠር ነበር። ሌሊት ሊሊትም ማንም ሊያደርገው የሚችለው ነው.....»

«መቸም ዛሬ ቢሞት ከዚህ ዓይነቱ ኑሮ የከፋ አይሆንበትም.....»

ሁለቱ የአምቡላንሱ ሠራተኞች የተሸከሙትን ይዘው በዚያ በፈራረሰ አሮጌ ደረጃ (መወጣጫ) ሲወርዱ ካርል ወደ ሰዎች ዘወር አለና «እባካችሁ መንገድ ልቀቁላቸው አሣልፋቸው......» አለ የሃምሳ አለቃውም ሰዎቹን እየገፋ መንገድ አስለቀቀ የአምቡላንሱ ሠራተኞችም ሸክማቸውን ወደ አምቡላንድ ሠራተኞችም ሸክማቸውን ወደ አምቡላንስ ይዘው ተጠጉ። ካርልና ሚለርም ተከተሉና ቀረቡ። ሬሳው ከአምቡላንሱ ከመግባቱ በፊትም፣

«አንድ ጊዜ ቆዩ» አለና ካርል የአምቡላንሱን ሠራተኞች አዘዘ። ብርድ ልብሱንም ገለጥ አደረገና የሞተውን ሰውዬ ተመልክቶ፥ «ለማምልከቻዬ እንዲረዳኝ ያህል ነው። ሬሳውን አይቼና መርምሬ በአምቡላንሱ አሣፍሬያለሁ ብዬ መዋቲነቱን እንድመሰክር ብዬ ነው» አለና መልሶ ሸፈነው።

በዚሁ ጊዜም ሬሳውን ሚለርም ለማዬት ችሏል፣ በመጀመሪያም ስሜት ያሳደረበት እንደዚያ የመሰለ አሮጌና አስቀያሚ መልክ አይቶ የማያውቅ መሆኑ ነበር። ሬሳው በመርዙ ጭስ (ጋዝ) ከመበላሸቱም ሌላ በጣም የተጐሳቆለና በሕይወቱም በነበረበት ጊዜ መልከ - መልካምነት የሚባል ቃል ያልዞረበት መሆኑን ተረድቶታል። በአማዞን ሸለቆ የተገኘውን አጽም መስሎ ታይቶታል። አምቡላንሱ ጉዞውን ሲጀመር ተሰብስበው የነበሩት ሰዎችም ተበታተኑ።

«በቃ ምን ቀረህ ወደ በኢትህ አትሄድም?» አለ ካርል።

ሚለርም ካርልን እየተመለከተ ቅንድቦቹን በለጠጠና «ይገርማል» አለው።

«አዎ ምስኪን ሽማግሌ ነው። ቢሆንም ላንተ የሚጠቅም ምን ነገር ይኖረዋል ብለህ ነው» አለ ካርል። ሚለርም በቅሬታ እየተመለከተው፣

«አዎ በዛሬው ምሽትም በዓለም ላይ ብዙ ሰዎች ሙተዋል። ኬኔዲም ሙተዋል ግን ማንም ከግምት ያስገባው አይኖርም» አለው።

ካርልም የቀድል ሳቁን እያሳየው፥

«አንተ ነገር አጠንጣኝ ጋዜጠኛ....» አለው።

«እስቲ እንገምተው ስለ ኬኔዲ ሁኔታ ለማወቅ ሕዝቡ ጋዜአ መሻቱማ አይቀርም.....» አለ ሚለር «አዎ አይቀርም በል አሁን ወደ ጣቢያ መሄዴ ነውና እንገናኛለን ደህና ሁን» አለ ካርል።

ሰላምታ ተሰጣጡና ተሰነባበቱ ሚለርም ወደ ሚኖርበት ሕንፃ ፎቅ ሄደ። ሚለር ያን ፎቅ ለመኖሪያነት የመረጠውም አካባቢውን በሚገባ ለማየት ስለሚያስችለው ነበር።

በወንደላጤነት ኑሮው ስለ ልብሱ ስለ ምግቡ በቸኝነቱ እጅግም አይጨነቅበትም ነበር። ትልቁ ርካታውም ጃጉዋር መኪናው ነበር። ይሁንና አንዳንድ ጊዜ የምታዝናናውም ሲጅ የተባለች ወጣት ወዳጁ ነበረች። ከጃጉዋሩና ከሲጅ ምረጥ ቢባል ግን ሲጅን በቀጥታ ያሰናብታል። በፎቁ መስኮት እንኳ በቅ ሲል ከታች የቆመውን ጃጉዋሩን ሲመለከት መንፈሱ ይረካለታል። በየትም ቦታ ሲያቆመውም በአድናቆት መንፈሱ ይረካለታል። በየትም ቦታ ሲያቆመውም በአድናቆት ይመለከተዋል። ሌላ ተመሳሳይ መኪናም እንደማይገኝለት ያምናል።

በሌላው በኩል ደግሞ በኮንትራት ብቻ አንዳንድ ጊዜ የሚሠራ ጋዜጠኛ እንደዚያ የመሰለ ጃጉዋር መኪና አይዝም። ምክንያቱም ተለዋጭ ዕቃ እንኳ ሐምበርግ ውስጥ እንደ ልብ አይገኝምለትም ነበር። ሚለር ግን ሲበላሽበትም ራሱ እየጠጋገነ እራሱ እየወላለወለ ይንከባከበዋል።

በዚያ ቀንም ራቱን ራሱ እያበሰለ እየተመገበ የቤቱን ሬዲዮ ያዳምጣል። ስለ ፕሬዝደንት ኬኔዲም አሟሟት ከዳላስ የሚሰጠውን ወሬ ያዳምጣል። ገዳዩን ለመያዝ ፖሊሶች በፍለጋ ላይ መሆናቸውን ሬዲዮ ያወራል። ቀጥሎም ኬኔዲ ስለ ጀርመን ፍቅር ስለ አደረጉትም ጉብኝትና ስለ ሰጡትም አስተያየት ያትታል። የምዕራብ ጀርመን ባለሥልጣኖች እነዊሊ ብራንዲት ቻንስለር ሊዊጅ ኤርሐርድ ቻንስለ ኮንራድ አደናወር የሰጡን አስተያየት ሬዲዮው ያነባል። ሐተታውን ሁሉ አዳመጠና ሬዲዮኑን አጥፍቶ ተኛ። በዚያ ምሽት ትካዜና ብስጭቱም ተጫጭኖታል። ሲጅ በጐኑ ተኝታለች ቢሆን ኑሮ ግን ከስሜት ጨዋታ በኋላ ስለ ጋብቻ ስለ ልጆችና ሰለ ቤታቸው እያጨዋወተች ትካዜውን ታስረሳው ነበር። ግን እርሷም የምትሠራበት ቡና ቤት ደግሞ እስከ ሌሊቱ አስር ሰዓት ድረስ አይዘጋም። በተለይም ዓርብ ዓርብና አገር ከበርቴዎች ባለ ሥልጣኖችና አገር ጐብኝዎችም በሻምፓኝ ተዘፍቀው በዳንስ ሲወዛወዙ ስለሚያነጉ ሲጅም ከዚሁ የኑሮ ግዴታ አታመልጥም። ስለዚህ በዚያ ምሽት ቀልጥፎ ሊያገኛት ስለማይችል ሲጃራውን ደጋግሞ አጫጭሶ በጋዝ መርዝ ስለሞተው ሽማግሌ ሰዬ እያሰበ ብቻውን ተኛ።

**\*\*\***

በሐምበርግ ውስጥ የነበረው ሚለር በዚያኑ ማታ እንቁላሉን ጠባብሶ በሚበላበት ሰዓት ከካይሮ ወጣ ብሎ በፒራሚዱ አጠገብ በሚገኘው የፈረስ ግልቢያ ክበብ ውስጥ በሚገኝ ምቹ ክፍል አምስት ሰዎች ተዝናንተው እየተጨዋወቱ በልዩ ልዩ መጠጥ ይቃበጡ ነበር። እነዚሁ አስምት ሰዎች በዚያኑ ዕለት ከዳላስ የተሰራጨውንም ወሬ ሰምተዋል። ከአምስቱ ሰዎች ሦስቱ ጀርመኖች ሁለቱ ደግሞ ግብፆች ነበሩ።

በዚያ ለብዙዎቹ ግብፃውያንና ጀርመኖች መገናኛና መዝናኛ በነበረው የፈረስ ግልቢያ ክለብ አጠገብ ለሚገኘው ቤት ባለቤቶችና አስተናጋጆች የነበሩት ባልና ሚስት አስፈላጊውን ምግብና መጠጥ ካቀራረቡ በኋላ የሴትዮዋ ወደ መኝታ ክፍሉዋ ስትገባ አምስቱ ሰዎች ብቻቸውን ወሬውንና መጠጡን ተያይዘውት ነበር ያመሹት።

በልዩ ልዩ የምቾት ዕቃዎች በናጠጠው ክፍል በእምስኮቱ በኩል በናዚ ዘመነ - መንግሥት የፕሮፓጋንዳ ሚኒስትር የነበረው የዶክተር ዮሴፍ ጐልብስ ቀኝ እጅ ሆኖ የነገደ ይሁዳን ጉዳይ ሲከታተል የነበረው ባለሙያ ፒተር ዶደን ተቀምጡዋል።

ይህ ሰው ወደ ግብፅ ገብቶ ስሙንም ኢል ጉነራ አሰኝቶ የነገደ ይሁዳን ጉዳይ መከታተል የጀመረው ጦርነቱ እንደ ተፈጸመ ነበር። የኦዴሣ ድርጅትም ይጠባበቀውና ይረዳውም ነበር።

በአጠገቡ ደግሞ እንደርሱው የጐበልስ ባለሙዋል የነበረው ማክስ ቡክማን ተቀምጡዋል። እርሱም የእስልምና ሃይማኖትን ተቀብሎ መካ ደርሶ ከተመለሰም በኋላ ኤል ሐጅ ተብሎ ስሙን ለውጡዋል። የእስልምና ሃይማኖቱንም ለማክበር ሲል በዚያች ምሽት የሚጐነጨው የብርቱካን ጭማቂ ነበር። ይሁንና ሁለቱም ሰዎች ቢሆኑ ሰለ ናዚ ፍልስፍናቸው የነበራቸው እምነት በጣም የጠጠረና የማያወላውል ነበር።

ከሁለቱም ግብፃውያን ደግሞ አንዱ ኰሎኔል ቻምስ ኤዲን ባድራን ነበር። እርሱም በ1967 ዓ.ም በተደረገው ከስድስቱ ቀን ጦርነት በኋላ በክህደት ወንጀል ተከሶ የሞት ፍርድም ተበይኖበት በኋላ ግን የግብፅ የመከላከያ ሚኒስትር ለሆነው ለማርሻል አብደል ሐኪም አሚር ልዩ ረዳት ሆኖ የሚያገለግል ነበረ።

ሁለተኛው ደግሞ የግብጽ የመረጃ ድርጅት ኃላፊ የነበረው ኰሎኔል አሊ ሣሚር ነበር። በዚያ ምሽት በዚያች ክፍል ውስጥ በተደረገ የራት ግብዛ ላይ የነበረ የምሽቱ የክብር እንግዳ ስድስተኛ ተጋባዥም ነበር። ነገር ግን የፕሬዚዴንት ኬኔዲ መገደል በካይሮ ሬዲዮአ እንደ ተወራ ወዲያውኑ ወደ ካይሮ በፍጥነት ሰል ተመለሰ ከአምስቱ ሰዎች ጋር ለማምሸት አልተቻለውም ነበር። ያም ሰውዬ የግብፅ ምክር ቤት አፈ ጉባኤ የነበሩና የፕሬዚዴንት ናስር የቅርብ የሥራ ተባባሪ ሆነው ሠርተው የሥልጣን ወራሾቸው የሆኑት አንዋር ኤል ሣዳት ነበሩ። ፒተር በደንም ዊስኪ የተሞላበት ብርጭቆውን ወደ ላይ አነሣና፥

«....ወዳጆቼ መኳንንት የነገደ ይሁዳ ወዳጅ የነበረው ኬኔዲ ተገደለ አይደለምን?? በሉ ለፈንጠዝያችንና ለጤናችን ጽዋችንን እናንሣ!» አለ።

«.....ግን ብርጭቆዎቻችን እኮ ባዶዎች ናቸው» አለና ኩሎኔል ሣሚር አንጠራጠሰ። ወዲያውም በቤቱ ባለቤት የነበረው አስተናጋጃቸው ዊስኪውን በየብርጭቆዎቻቸው ሞላላቸው።

ይሁንና ስለ ኬኔዲ መገደል የተነሣውን ጽዋ ተቀብሎ ያደነቀ ከአራቱ ሰዎች ማንም አልነበረም።

**\*\*\***

መጋቢት 14 ቀን 1960 ዓ.ም አይዘነሕወር የተባበረው የአሜሪካ መንግሥት ፕሬዚዳንት በነበሩበት ጊዜ በዚያኑ ዘመን የእሥራኤል ጠቅላይ ሚኒስትር ከነበሩት ከዳዊት ቢንጐሪዮንና የምዕራብ ጀርመን ቻንስለር ከነበሩት ከኮንራድ አደናወር ጋር ኒውዮርክ ውስጥ በሚገኘው ዋልዮረፍ አስቶሪያ በተባለው ሆቴል ውስጥ በምሥጢር ተገኝተው ነበር። ያም ስብሰባ ከአስር ዓመታት በፊት የማይታሰብና የማይቻልም ነበር። ምክንያቱም በ1960 ዓ.ም እንኳ የተደረገው የዚያ ምሥጢራዊ ስብሰባ ዝርዝር ወሬ እንኳ እያፈተለከ ለመውጣት በቅቶ የኦዴሣ ድርጅትና የግብጽ የመረጃ ጽ/ቤት ያገኘውን ዜና ለናስር ቢያቀርቡላቸውም ለመቀበልና ለማመንም አስቸጋሪ ሆኖ በመገኘቱም ነበር።

ሁለቱም ባለሥልጣኖች ባደረጉትም የምሥጢር ስብሰባ በምዕራብ ጀርመን ውስጥ በሚገኝ ባንድ በእሥራኤል ስም ሂሣብ ተከፍቶ በያመቱ ሃምሳ ሚሊዮን ዶላር እንዲቀመጥላት ተስምምተው ነበር። በዚያን ጊዜም ቤንጐሪዮን ባደርጉት ውይይት ገንዘብ ማግኘት ሌላው ጕዳይ ሲሆን በምሥጢር የተጠበቀና የማያቋርጥ የጦር መሣሪያ ርዳታ ማግኘት ግን ከፍተኛው ጉዳይ መሆኑን አስረድተዋል።

ከስድስት ወራት በኋላም የባለሥልጣኖቹ ስምምነት በሌላ ፊርማ ተለወጠ። ይኸውም እሥራኤል ከምዕራብ ጀርመን ገንዘብ አግኝታ እዚያው ምዕራብ ጀርመን ውስጥም የጦር መሣሪያ ልትገዛ የምትችልበት ስምምነት ውል የምዕራብ ጀርመን የመከላከያ ሚኒስትር በነበሩት በፍራንዝ ዮሴፍ እስትራውስስና በእሥራኤላዊው ሽሞን ፔረስ መካከል ተፈረመ።

አደናወር ግን አዲሱ ስምምነት ሌላ አወዛጋቢ ጉዳይ የሚያስከትል መሆኑን በመረዳት ለወራት ያህል እንዲዘገይና በ1961 ዓ.ም ፕሬዚዴንት ኬኔዲ እንዲያውቁትና እንዲስማሙበት ፈለጉ። ኬኔዲ ግን ጉዳዩ ሲቀርብላቸው ተስማሙበት። እንዲቀጥልም መወትወት ወደዱ። ግን ለእሥራኤል የሚሰጠው የጦር መሣሪያ በቀጥታ ከአሜሪካ መሆኑ ቀርቶ በሌላ ዘዴና አቅጣጫ እንዲደርሳት ፈለጉ። በዚያ ዘመን እሥራኤል የቶር አይሮፕላኖች መድፎች የወታደር መጓጓዣ መኪናዎች ከሁሉም በላይ ደግሞ ታንኮች በብዛት ያስፈልጉዋት ነበር።

እነዚያ ሁሉ የጦር መሣሪያዎች ደግሞ ጀርመን ነበሩዋት። በናቶ ድርጅት ውስጥ ለነበረው የአሜሪካ የጦር ኃይል የሚሰጥና ጀርመን ውስጥም የሚገጣጠም ነበረ። በኬኔዲም ወትዋችነት የሁለቱ ባለሥልጣኖች ስምምነትና ውል ከሥራ ላይ እንዲውል ሆነ። ስለዚህም የመጀመሪያው የጀርመን ታንክ በሰኔ ወር 1963 ዓ.ም ሐይፋ ደረሰ። ግን ምሥጢርነቱን ለመጠበቅ አስቸጋሪ በመሆኑ ብዙ ሰዎች ከጥልፍልፉ ውስጥ ገቡበት በተለይም የኦዴሣ ድርጅት ነገሩን ደረሰበትና ካይሮ ውስጥ በሚገኙት ወኪሎቹ አማካይነት ለግብፅ የመረጃ ድርጅት እንዲገለጽለት አደረገ።

በ1963 ዓ.ም መጨረሻም ላይ ብዙ ጕዳዮች እየተለዋወጡ ሄዱ። ጥቅምት 15 ቀን ኮንራድ አደናወር ሥልጣናቸውን በፈቃዳቸው ለቀው ወደ ጡረታ ሄዱ። በምትካቸውም ሊዊጅ ኤርሐርድ ሥልጣን ያዙ ኤርሐርድ የጀርመንን ኢኮኖሚ ለማዳበር ቢጣጣሩም በውጭ አመራራቸው በኩል ቀሰስተኛ ወላዋይ ነበሩ።

አደናወር በሥልጣን ላይ በነበሩበት ዘመንም እንኳ ቢሆን ለእሥራኤል የጦር መሣሪያ ከጀርመን እንዳይላክላት የሚከራከሩና የሚታገሉ ቡድኖች ነበሩ። ግን ሽማግሌው ቻንስለር በነበራቸው ሥልጣን ሁሉንም ጭጭ ለማሰኘት ችለው ነበር።

ኤር ሐርድ ግን የተለየን ጠባይና አስተሳሰብ የነበራቸው ነበሩ። ሥልጣን እንደያዙም እነዚያ ለእሥራኤል የጦር መሣሪያ እንዳይላክላትና ከአረብ ዓለም ጋር የተቀራረበ ወዳጅነት እንዲመሠረት ሲጣጣሩ የነበሩት ቡድኖች ጉዳዩን አቀረቡላቸው። ቻንስለሩም በነገሩ ግራ ተጋቡበት ወደ ማወላወሉም አዘነበሉ። ግን ከሁሉም ላቅ ባለ ሥልጣንና ቆራጥነት ላይ የነበሩት ኬኔዲ በጀርመን በኩል ለእሥራኤል የጦር መሣሪያ እንዲላክላት መገፋፋቱን ቀጠሉ።

በዚህም ላይ እንዳሉ ተገደሉ። ስለዚህ በተገደሉበት ማግስት ማለት ኅዳር 23 ቀን የተነሣው ትልቁ ጥያቄ የኬኔዲ ሥልታን የወረሱት ሊንደን ጆንሰንስ የተጀመረው ጉዳይ እንዲቋረጥ ያደርጉ ይሆን ወይ? የሚል ነበር። እርግጥ አያደርጉም። ግን በካይሮ ውስጥ የነበረው እምነት ያቋርጡታል የሚል ነበር።

በፈረስ ክበብ አጠገብ ነሚገኘው መኖሪያው አራቱን እንግዶች ውስኪ በየብርጭቆቻቸው እየሞላ ሲያስተናግዳቸውና ሲያዝናናቸው የነበረውም ወልፍ ጋንግ ሎትዝ የሚባል በ1921 ዓ.ም ማንሒም ውስጥ የተወለደ በ1961 ዓ.ም ወደ ካይሮ የገባ በካይሮም ውስጥ ተሰሚነትና ተወዳጅነት የነበረው ሰውዬ ነበር።

በዚያም ምሽት የአንገት በላይ ፈገግታ ያሣያቸው ነበር። ግን የአንገት በላይ ፈገግታ መሆኑን ያወቀበት ማንም ደግሞ አልነበረም። ይህ ሰው የአስራ ሁለት ዓመት ልጅ በነበረበት ጊዜ ማለት በ1933 ዓ.ም ወደ ፓለስታይን (ፍልስጥኤም) የገባ ይሁዳዊነት ትውልድ ያለው መሆኑን የምሽቱ እንግዶቹም ሆኑ ግብፆችም አላወቁበትም። ከዚያም በኋላ በእሥራኤል የጦር ሠራዊት ውስጥ የሻለቅነት ማዕረግ ያገኘ ነበር። በዚያን ጊዜም በግብፅ ውስጥ ከፍተኛው ሰላይ ሆኖ ያገለግል ነበር። የካቲት 28 ቀን 1965 ዓ.ም ቤቱን ፖሊሶች ሲፈትሹ የምሥጢር የሬዲዮ ማስተላለፊያ መሣሪያውንም አግኝተውበታል። ከዚያም በኋላ ሰኔ 26 ቀን 1965 ዓ.ም ከከባድ ሥራ ጋር የዕድሜ ልክ እስራት ተፈርዶበታል። በ1967 ዓ.ም ከተደረገው የስድስቱ ቀን ጦርነት በኋላም በሽህ የሚቆጠሩ ግብፃውያን ምርኮኞች ለውጥ ከነሚስቱ ተለቆ የካቲት 4 ቀን 1968 ዓ.ም ወደ እሥራኤል ተመልሱዋል። (ስለዚሁ ሰውዬ የስለላ ታሪክ «የካይሮው ጆሮ ጠቢ» የተባለውን መጽሐፍ ይመልከቱ።)

ኬኔዲ የተገደሉበት ዕለት ግን ለዚህም ሰውዬ እይስለላ ሥራ ማብቂያ ሆኖ የመያዣው የመሰቃያውና ሚስቱም የመጠለፊያዋ ምዕራፍ ተከፈተ። በቤቱ ውስጥ በዚያ ምሽት ከፊት ለፊቱ የነበሩትን እንግዶቹን ለማጫወት ሲልግ ን እርሱም ጽዋውን አንስቶ ፈገግታውን አሣይቷል።

እርሱ ቸኩሎበትና ጓጉቶበት የነበረው ግን እንግዶቹ ቶሎ ሄደውለት በዚያች ምሽት የቃረመውን ወሬ በምሥጢር ሬዲዮኑ ወደ ሀገሩ ለማስተላለፍ የሚችልበትን የብቸኝነት ደቂቃ ለማግኘት ነበር። እንግዶቹ ግን መጠጡና ጨዋታው እያታለልላቸው ቀልጥፈው ባለመውጣታቸው የአንገት በላይ ፈገግታውን አልነፈጋቸውም። እርሱም እንደ እንግዶቹ፤

«የይሁዳውያን ወዳጅ ሁሉ ይውደም» ብሎ ብርጭቆውን አብሮ አነሣ።

**\*\*\***

ፒተር ሚለር ከእንቅልፉ እንደነቃ ቡናውን ራሱ አፈላና ከሲጃራው ጋር ተያያዘ። ሁለቱንም ልማዶቹን ከመጠን በላይ ሰለሚያዘወትራቸው እናቱም ሆኑ ወዳጁ ሲጅ አይወዱለትም። ሲጃራውን እያጨሰ ቡናውንም ፉት እያለ ቀንን ሙሉ ስለሚፈጽመው ሥራ ማንሰላሰል ጀመረ። ምንም ሥራ አልነበረውም። ከዚያኑ ቀን ጀምሮ ምናልባትም እስከሚቀጥሉት አራት ሣምንታት ሙሉ ጋዜጦቹና መጽሔቶቹ ስለኬኔዲ መሞት ይተቹና ያዥጐደጕዱትም ይሆናል። እርሱ ግን ስለዚያ ጉዳይ የሚከታተለው ምንም ነገር አይኖረውም። በተለይም ደግሞ ቅዳሜና እሑድ ቀናት ሰዎችን ለማግኘት ችግር ይሆንበታል። ከዚያ ቀደም ብሎ ስለጻፋቸው ልዩ ልዩ የጥናት ውጤቶችም ገና አልተከፈለውም። በየመጽሔቶቹ ድርጅቶች እየተዘዋወረ ሂሣቡን ለመቀበል አሰበ። ለጊዜው የገንዘብ ችግር አልነበረበትምና ችላ አለው። ቀደም ብሎ በባንክ ውስጥ አምስት መቶ ፓውንድ እስተርሊንግ ያለው መሆኑን ባንኩ አረጋግጦለት ስለ ነበረ ለመጠነኛ ጊዜያ ካሂደዋል።

የብሔራዊ ውትድርናውን አገልግሎት ፈጽሞ በሚወጣበት ጊዜ የተንደላቀቀ ጌታ (ሀብታም) ለመሆን ምኖት ነበረው። ግን አልተሳካለትም ነበር። ሬዲዮኑንም ከፈተና ሲያዳምጥ የፕሬዚዴንት ኬኔዲ ገዳይ መያዙን ሰማ። ቡናውንም ቀዳና እደ አልጋው ተመለሰ። ከጥቂት ጊዜ በኋላም ስልኩ አቃጨለ።

«ሔሎ ፒተር ነኝ» አለና መለሰ ቀጠል አድርጎም «ማን ልበል?» አለ።

«ኦ! ካርል ብራንዲት ነኝ ምንድን ነው ጉዳዩ እስካሁንም ተኝተሃል?

«አዎ ተኝቼ ነበር ምነው? ብቻ ተነስቻለሁ»

«ስማኝ ስለዚህ ሰለ ሞተው ይሁዳዊ ጉዳይ ላነጋግርህ ፈልጌ ነበር....»

«ምን? ስለ ሞተው ይሁዳዊ?» አለ ሚለር።

«አዎ ትላንትና በመርዝ ጋዝ ስለ ተገደለው ሽማግሌ ትዝ አይልህም ይሆን? ይረሳሃል?»

«....እንዴት ይረሳኛል? አስታውሳለሁ እንጂ? ግን ይሁዳዊ መሆኑን አላቅሁም ነበር። እና ስለርሱ ምን ጉዳይ ተገኘ?»

«....በስልክ ልነግርህ አልችም ልንገናኝ እንችላለን? የሚለር የጋዜጠኝነት ጉጉቱ ተነሣሣ በስልክ ለመነጋገር ካልተቻለ ጉዳዩ ከባድና እጅግ አስፈላጊም ቢሆን ነው የተደበቀ ነገር ሳይኖርበትም አይቀርም።

«.....በደስታ ነዋ መገናኘ እንችላለን በምሳ ሰዓት ይመችሃል?»

«.....እችላለሁ» አለ ካርል።

በምሳ ሰዓት የሚገናኙበትን ቦታ ተቀጣጠሩ። የሞተው ሰውዬ ይሁዳዊ ሆነው አልሆነም ምን ጉዳይ ሊገኝ ይችላል? እያለ በሐሳቡ ያንሰላስል ጀመር።

በምሳ ሰዓት ተገናኝተው ሲጨዋወቱ ካልር ነገሩን ለመጀመር ሲል፣

«.....ትላንትና ማታ ስለ ሞተው ሽማግሌ....» አለ።

«.....እሽ እና ስለርሱ ምን ነገር ተገኘ? አለ ሚለር።

«....ሁላችንም እንደምናውቀው አንተም ሣትሰማው አትቅርም ከጦርነቱ በፊትና በጦርነቱም ጊዜ የናዚ ኃይል በነገደ ይሁዳ ላይ የፈፀሙትን ሁሉ ግፍ ታውቀዋለህ.....» አለ ካርል።

«......እርግጥ እኛንም በየትምህርት ቤቱ ያላጉንና ያላትሙን ነበር....»

ሚለር የዘጠኝ ወይም የአስር ዓመት ልጅ እግር ሆኖ በትምህርት ቤት በነበረበት ጊዜ በጦርነቱ ወቅት ስለ ተፈጸመው ግፍና አመፅ የጀርመን ሕዝብ እንደሚወቀስበት ሲነገር ሰምቷል። ግን የእልቂቱም ሆነ የጦርነቱ ምክንያት ምን እንደ ሆነ አልገባውም ነበር። እያደር ነገሩን ለማኘክና መምህራችኖቹ የነገሩትን ሁሉ ለማሰላሰል መሞከሩን ቀጠለ። ግን ሁኔታውን ሁሉ ፍርጥርጥ እያደረገ የሚያሰረዳው አላገኘም የሚጠይቀውም ማንም ደግሞ አልነበረውም። መምህራኖቹም ሆኑ ቤተ ሰቦቹ ለመናገር አልፈለጉም። እርግጥ ነው በመጠኑም ቢሆን የሚያነሳባቸው ጽሑፎች አላጣም። ግን ሊሆን የሚችለውን ያህል አልሆነለትም። ከርሱ በፊት ለተፈፀመውም ሁሉ ጣጣ እርሱን የሚመለከተው ሆኖ አላገኘውም። ከብዙ ዓመታት በፊት በብዙ ምክንያት የተፈጸመ ነው። አመጹ ሁሉ ሲፈፀም እርሱ አልነበረበትም አባቱም ሆኑ እናቱ በነገሩ አልገቡበትም። በሕሊናው ውስጥ ተቀርጾ የሚወተውተው ጉዳይ የተፈጸመው ነገር ሁሉ እርሱን የማያገባው መሆኑን ነበር። ስለዚህ ወንጀሉን የፈጸሙትን ሰዎች ማንነት ለማወቅ ሆነ ዝርዝር ታሪኩን ለማጥናት እንደማይጨነቅበት አምኖበታል። ጓደኛው ካርል ብራንዲትም ጉዳዩን ለምን እንዳነሳበት አስገርሞታል።

በገበታቸውም እንዳሉ ሆነው ቡና ሲጠጡ ካርል ብራንዲት «...ያ - ሽማግሌ ትላንት ሙቶ ያየኸው ጀርመናዊ ይሁዳ ነው። በእስር ሠፈርም ውስጥ ነበረ....» አለና በረዥሙ ተነፈሰ።

ሚለርም በበኩሉ በሐሳብ ሰመመን ተዋጠ። ትላንትና ማታ በአልጋ ላይ ተጋድሞ ያየው አስከሬን በዚያች ደቂቃም ታየው። በዚያ ዐይነት ሰው መግደልስ ይገባ ነበር? ለምንኮ? ያስቅቃል ያ ሽማግሌ በተባበሩት መንግሥታት ጦር ከእስር ነፃ የወጣ ነው። ከአስራ ስምንት ዓመታት በኋላ በሽምግልናው ለዚያ ዓይነቱ አሟሟት መቆየቱ? እውነቱ እያደር ይገለጣል። ከዚያ በፊት በእስር ሠፈር የሚያውቀው ማንም አልነበረም። ስለዚህም ከነዚያ የሂትለር ቀንደኞችና ነፍሰ - ገዳዮች ጋር ተገናኝቶም አያውቅም።

ከዚያች ቀን ከሁለት ዓመታት በፊት በኢየሩሳሌም ውስጥ በኤክማን ላይ የተሰጠው ፍርድም ትዝ አለው። በዚያን ጊዜ ጋዜጦቹ ሁሉ ለሳምንታት ያህል ወሬውን ሲያነፍሱት ነበር። የናዚ ወንጀለኞች ግፉን እንደምን እንደፈፀሙት እንደምንም ለማምለጥ እንደ ቻሉ ሣይረዳም አልቀረም። የአመጹና የግፉ ሥራቸው በፖላንድ ሩሲያ፣ በሐንጋሪና ቸኰዝሎቫኪያ ተፈጽሟል። ቢሆንም ከብዙ ዓመታት በፊት ነበረ። ደግሞም እርሱ ራሱ ያደረገውም ወንጀል አይደለም። በዚያች ሰዓት ይህን ሁሉ ሲያምሰለስል ከቆየ በኋላ ወደ ካርል ጥያቄ መለስ አለና፥

«.....ይሁንና ነገሩ ታዲያ ምንድን ነው?» ብሎ ጠየቀው። ስለዚህም ጥያቄው መልስ ይሆነው ዘንድ ካርል ከቦርሳው ጥቅል ወረቀት አወጣና ከፊቱ አስቀመጠለት።

«.....ሽማግሌው የጻፈው የየቀኑን ማስታወሻ ነው። በመሠረቱ ደግሞ በጣም ሽማግሌም አልነበረም። የሃምሳ ስድስት ዓመታት አዛውንት ነው። ይህንም ማስታወሻውን በጉያው ደብቆ ይዞት ኑሩዋል ከጦርነቱም በኋላ እንደ ገና ጽፎታል። በእርግጥም የተቀነባበረ ማስታወሻው ይመስላል....» አለ ካርል። ሚለር በአድናቆት ማስታወሻውን እያገለበጠ «....የት ነው ገኘኸው?» አለው።

«....ከሬሳው አጠገብ ነው የተገኘው ማታ ወደ ቤቴ ወሰድኩትና ሣነበው አደርኩ።.....»

«...... መጥፎ ነገር አለበት? አለ ሚለር።

«.....እንደዚህ አስቀያሚና አስደንጋጭም የሆነ አድራጐት ፈጽመውባቸዋል ብዬ አላስብም ነበር።

«.....ታዲያ ወደ እኔ ለምን አመጣኸው?»

«.....አስገራሚውን ታሪክ ትጽፍበታለህ ብዬ ነዋ!

«.....በመሠረት የሆነ እንደ ሆነ የሙዋቹ ሽማግሌ ወራሾች ንብረት መሆን ይኖርበታል። ግን ብንሰጥ እንደ ገና ልናገኘው አንችልም ስለዚህ የፖሊስ ንብረት መሆን ይኖርበታል። ፖሊስም ቢሆን ማስቀመጥ እንጂ ምንም አያደርገውም አንተ ግን ልትሠራበት ትችላለህ። ግን እኔ የሰጠሁህ መሆኔን መግለጽ የለብህም። ጣጣ ውስጥ ለመዘፈቅ አልሻም።.....» የምግቡን ሂሣብ ሚለር ከፈለና ሁለቱም ወጥተው ሄዱ።

«.....ይሁን በጀ እስቲ አነበዋለሁ። ምናልባትም ለመጽሔት አንድ ታሪክ ይወጣው ይሆናል.....» አለ አሚር «....በል አንተ ጉረኛ ተስፋ ቢስ ጋዜጠኛ ደህና ዋል» አለ ካርል።

«..... ነገሩ አሳስቦኝ ነው። ምናልባት ያልኩትም ከአስር ዓመታት በኋላ ደግሞ ባንተ ላይ ሌላ ጣጣ እንዳያስከትልብህ ብዬ ነው አይመስልህም?» አለ ሚለር። ካርል በነገሩ እንደ ገና በሐሳብ ተዋጠና፤

«.....እርግጥ እርግጥ ሊያደርስብኝ ይችላል። ሊከብድ ይችላል። ደግሞም ያለፈ ያረጀ ታሪክ ብቻ አይደለም ታሪክነቱ ትላንትና ማታ እዚሁ ሐምበርግ ውስጥም ደርሷል። ተፈጽሟልም ብቻ በል ቻው....» አለና ካርል ጉዞውን ቀጠለ። የቱን ያህልም እንደተሣሣተ በዚያ ሰዓት አልተረዳውም ነበር።

**የሽማግሌው ማስታወሻ።**

ፒተር ሚለር ያን ጥቅል ማስታወሻ ወደ ቤቱ ይዞ ሄደና ከወንበሩ ላይ ወርወር አድርጎ ቡናው አፍልቶ ከሲጃራ ጋራ ያዘና ያስቀመጠውን ማስታወሻ አንስቶ ማንበቡን ቀጠለ። ያ ማስታወሻ በአሮጌ የጽሐፈት መኪና የታተመ (የተጻፈና) አንድ መቶ ሃምሳ ገጽ ያህል የሆነ ነው። ቀደም ካሉት ዓመታት ጀምሮ የተቀነባበረና የተጻፈ መሆኑንም ያመልክታል። በሰተመጀመሪያውና መጨረሻዎቹ ገጾች ላይም በቅርብ ጊዜያት የተጻፉ ዐረፍተ ነገሮችም አሉት። እንዲያውም ከሁለት ቀናት ቀደም ብሎ ማለት ከህዳር 21 ቀን በፊት የተጻፉ ቃላትም አሉበት። እነዚያንም ዐረፍተ ነገሮች ሚለር ተመለከተና ምናልባት ሽማግሌው ሕይወቱን ለማጥፋት ከቆረጠበት በኋላ የጻፈው ይሆናል ብሎም ገመተ።

የመጀመሪያዎቹን ገጾች እንዳገላበጠም ቋንቋው ጥርጥ ያለ ጀመርንኛ ከመሆኑም በላይ ምሑር በሆነ ሰው መጻፉንም ለመረዳት ቻለ። በመጀመሪያው ገጽም ላይ በትላልቅ ፊደላት «የሰለሞን ታቦር» የማስታወሻ ይላል። ያንም ገጽ እጥፍ አደረገና ተመቻችቶ ተቀምጦ ሚለር ንባቡን ቀጠለ።

**የሰለሞን ማስታወሻ።**

**መግቢያ፣**

ስሜ ሰለሞን ታቢር ይባላል። ይሁዳዊም ነኝ የመሞቻዬ ጊዜም እንደተቃረበ ተረድቻለሁ። ሕይወቴን ራሴ ለማሳለፍ ወስኛለሁ። ምክንያቱም ከእንግዲህ ወዲያ የማገኝበትን ጥቅም የለምና። እስከ ዛሬ ድረስ ልገልጻቸውና ላብራራቸው የሞከርኩዋቸው ነገሮችም ሁሉ ከሽፈዋል። ያ ሰይጣን በሕይወቱ ይገኛል። እነዚያን የተሰቃዩና የግፍ ሁሉ አተላ የተደፋባቸው ሁሉ አልቀው በዳዮቹና ወንጀለኞቹ ሁሉ ቀርተው እነሆ በዙሪያዬ አያቸዋለሁ። በየቀኑም በየጐዳናውም እነርሱን አያለሁ። ሌሊት ሌሊትም ከብዙ ዓመታት በፊት የሞተቸውን ባለቤቴን አያታለሁ። እስከዛሬም በሕይወት ለመቆየት የወደድኩት እፈጽማቸዋለሁ አጋልጣቸዋለሁ ብዬ ያመንኩባቸው ጉዳዮች ስለ ነበሩኝ ነበር። ከእንግዲህ ወዲያ ግን እንደማይቻለኝ ተረዳሁ።

በጀርመኖች ላይ ጥላቻም ሆነ በቀል የለብኝም ጥሩ ሕዝቦች ናቸው የየትኛውም አገር ሕዝብ ቢሆን ሰይጣናዊ ፍላጐት የለውም። ግን ከመካከሉ ሰይጣናዊ ተግባር የሚፈጽሙ ጥቂቶች ይገኛሉ። እንግሊዛዊው ፈላስፋ በርክም......» አንድ ሕዝብ ስለ አንድ ወንጀል ሙሉ በሙሉ የሚከሰስበትና የሚወቀስበት ምክንያት ሊገባኝ አይችልም።.....» ብሎ የሰጠው አስተያዬት ታላቅ ትምህርት ያዘለ መሆኑን አምንበታለሁ።

አምላክም በሰዶምና በጐመራ የግፍ ሥራ ሕዝቡን በሙሉ አልቀጣም ምሕረቱን ሰጣቸው እንጂ! ስለዚህ አመጸኛ አንዳንድ ሰው እንጂ ሁሉም በደለኛ ሆኖ ሊገመት አይገባውም። የበደለ ነው በደለኛ።

ሪጋና እስቱትሆፍ ከተባሉት የእስረኞች የስቃይ ቦታዎች ስወጣ ጣዕረ ነፍሴንም ወደ ማግዶበርግ ስሄድ በሚያዝያ ወር 1945 ዓ.ም የእንግሊዝ ወታደሮች እንፍስ ያልተለያትን ጣዕረ ሞት ስጋዬን ከዚያ ከስቃይ ቦታ ሲያዋጡዋት መፈጠሬን ብቻ ሣይሆን ዓለምን ራሱዋን ተፀየፍኩዋት። ጠላኋት። በላዩም ላይ የሠፈረውም የሰው ዘር ሁሉ አስጠላኝ። ዛፉ ድንጋዩ ሣሩና ተራራው ሁሉ አድመው እኔን ለዚያ ስቃይና አበሣ የዳረጉኝ መሰለኝ። በጀርመኖችም ላይ ከጥላቻ ሁሉ የከፋ ጥላቻ አደረብኝ። እነዚያን ሕዝቦች ከምድረ - ገጽ አምላክ ስለምን አላጠፋቸውም? ብዬም የሕሊናዬ ጥያቄ ሠነዘርኩ። «ይህንም ባለማድረጉ አምላክንም ጠላሁት።» ሕዝቦቼ የመረጥኩዋቸው ሕዝቦች» ብሎ ሲመራቸው የነበሩትን ነገደ ይሁዳን ጀርመኖች ታይቶና ተሰምቶ በማይታወቅ ግፍ ሲፈጁዋቸው ለምን ዝም አለ? ብዬ አነባሁ። ጮሁ። ለዓምላክ መኖርም ተጠራጠርኩ። በከንቱ ስናምን መኖራችንንም አመንኩ።

እያደርግ እየዋል በዓለም ኅብረተሰብ ላይ የወረደውን ቁጣ ሁሉ ማገናዘብ ጀመርኩ። በጥላቻና በስቃይ የተቆለፈውንም አዕምሮዬን ለፈጣሪ ትእዛዝ ማስገዛት ጀመርኩ። መንገዴን እንዲመራኝ ሥራዬን እንዲቆጣጠረኝ በሕሊናዬ ማዳመጥ ጀመርኩ። ሰማይና ምድር በላያቸውም የሚታሰበው ሁሉ ለየራሱ ሥራና ለየራሱም ድርሻ እንዳለው ተረዳሁ። ያስጠላኝን ያስቀቀኝንና ያስመረረኝን ሁሉ ማጣጣም ጀመርኩ። እንደገናም የፍጡር ፍቅር አደረብኝ። የፍጡርን ውበት ማድነቅ ጀመርኩ። በዚያ ሁሉ አንጻር እኔ ኢምነትና አስከፊ መሆኔንም አመንኩበት። በተፈፀመው አመፅ ሁሉ ሊወቀሱ አይገባቸውም።

«......ማንኛውንም ነገር ለመረዳት ለማንኛው ነገር ይቅርታ ማድረግ ያስፈልጋል....» የሚለውን የፈረንሳዮች ምሳሌም ትምህርትነቱን እያመንኩበት ሄድኩ። የአንድን ሀገር ሕዝቦች ወኔና ፍርሐት ችግራቸውንና ምኞታቸውን ኃይልንም ለመያዝ የሚያድርባቸውን ጉጉት ገታራነትናቸውንና ታዛዥነታቸውን አጣርቶ ያወቀ ሰው ይቅርታ ያወቀ ሰው ይቅርታ ሊያድርግላቸው ይገባል። እርግጥ ነው ካወቋቸውም የፈጸሙትን ሁሉ በደል በይቅርታ ያልፈዋል። ግን ከቶ ምንም ቢሆን ሊረሳው አይችልም።

አንዳንድ ወንጀለኞች ደግሞ አሉ። የግፍ ሥራቸውም እጅግ የከፋና የከበደ ከግምት ሁሉ የላቀ ሆኖ ሣለ ይቅርታ ቢጠይቅላቸውና ቢደረግላቸውም የሚገባ መስሎ ቢታሰብ ሊፈጸምና ሊሳካ የማይቻልበት ምክንያት ደግሞ አለ። ያ ምክንያትም የውድቀት ምክንያት ይሆናል።

ወንጀለኞቹ በመካከላችን እየኖሩ ከከተማ ወደ ከተማ ከጐዳና ወደ ጐዳና እየተዘዋወሩ በየሆቴሉ እየተዝናኑ በየቢሮው እየተንሳፈፉ እንዳሻቸው እየሆኑና ሰላማውያን ተመስለው «ጓዴ ወንድሜ» እየተባሉ በመጥፎ አድርጎታቸው በማዘንና በመፀፀት ፈንታ እንደ ደስተኞች ዜጎች ሆነው እየተንደላቀቁ በሰይጣናዊ መንፈሳቸውም ንጹሑን አየርና ዜጋ ሁሉ እየመረዙ ይቅርታ ይደረግላቸው ማለት በርግጥ የውድቀትም ውድቀት ሆኖ ይሰማናል። በዚህም የተነሣ እኔም ሆንኩ እርስዎ እንኩትኩት ብለን የመንፈስና የአካል ውድቀትም እንወድቃለን። ማንኛችንም ልንሸከመው አችንልም።

ሁሉን ነገር ካመዛዘንኩና ካጠናሁትም በኋላ ሕጉን ስለጣስኩ ትእዛዛቱን ሁሉ ስላላከበርኩ ምሕረቱን እየለመንኩ በልቤ ላይ እንደ ገና የተቀረጸውንም የአምላክን ፍቅር እንደያዝኩ ማለፉን መረጥኩ።»

ይልና ማስታወሻውን ይቀጥላል፣ የማስታወሻውም ገሚሱ ክፍል የሰለሞንን ትውልድ የሕፃነንቱን ዘመን ትውስትና በሐምበርግም ያሳለፈውን የወጣነት ኑሮ ያወሳል። ስለ አርበኛው አባቱ ሞትና ሂትለርም ከሥልጣን ላይ እንደ ወጣ ማለት በ1933 ዓ.ም ላይ ወላጆቹ እንደምን እንዳለቁ ይናገራል። የሠላሳ ዓመት ጐልማሳ በሆነበትም ጊዜ አስቴር የምትባል መያዟን አግብቶ እርሷም በ1941 ዓ.ም መጀመሪያ ላይ በናዚዎች መያዟን ያወሳል። ከዚያም አከታትሎ እርሱም መያዙን ከሌሎች ይሁዳውያን ጋር በባቡር የከብቶች መጫኛ ፍርጐ ተጭኖ ወደ ምሥራቅ አቅጣጫ የሚወስዱን ትዝታ ያቀርባል።

በዚህኛውም የማስታወሻ ክፍል ላይ በብዙ መቶ ሺህ ከሚቆጠሩ ይሁዳውያን ጋር ሪጋ ወደ ተባለችው የላቲሺያ ዋና ከተማ መወሰዳቸውንና በዚያችም ከተማ ያለቁትን ሁሉ እስረኞች በልዩ ልዩ የጭካኔ አገዳደል ያስፈጃቸው የኤስ ኤስ አዛዥ የነበረ ሻምበል ኤድዋርድ ሮችማን እንደ ነበረ ይዘረዝራል።

ቀጥሎም ሰኔ 22 ቀን 1941 ዓ.ም ከንጋቱ በ11 ሰዓት 130 የጀርመን ክፍለ ጦር በሦስት አቅጣጫ ተከፍሎ ሩሲያን ለመያዝ ወደ ዘመቻው መጉዋዙን መመልከቱን ይናገራል።

በተለይም ሪጋ በተባለችው ከተማ በነበረው የእስረኞች ሠፈር ከ1938 ዓ.ም ጀምሮ 320.000 ነገደ ይሁዳውያን 180.000 አውስትራሊያኖች ታጉረውባት እንደ ነበሩ ተመልክቷል። እንዲሁም ከነሐሴ 1 ቀን 1941 ዓ.ም እስከ ጥቅምት 14 ቀን 1944 ዓ.ም ድረስ 200.000 ይሁዳውያንም መጨመራቸውን ይናገራል። እነዚያ ሁሉ እስረኞች በዚያው ሲፈጁም 400 ሰዎች ብቻ ተጐሳቁለውና በሞት አፋፍ ላይ ሆነው መገኘታቸውን ይናገራል። እነዚያንም ሁሉ እስረኞች የሻምበል ሮችማንና ምክትሉ ክራውስ ትእዛዝ እየሰጡ ራሳቸውም እየተኮሱ እንዳስጨረሱዋቸው ማየቱን ያወሳል። በአጭሩ በዚያ የእስር ሠፈር ተከማችተው የነብሩትን አሮጌቶች ሽማግሌዎችና ሕፃናት ሴቶችና ወንዶች ይሁዳውያን ሁሉ የመርዝ ጋዝ በተረጨበት ክፍልና የጭነት መኪና እየተዘጋባቸው እንደምን ሲፈጁ እንደ ነበረ ያወሳል።

በተለይም የኤስ ኤስ ወታደሮችና መኰንኖች ራሱም የሻምበል ሮችማን በሴቶቹ እንደምን ሲቻወቱባቸው እንደነበረ የተመለከተውንና የሰማውን ሁሉ በዝርዝር ያወሳል። (ስለዚያ የስቃይና የግፍ አገዳደል ወይም በነገደ ይሁዳ ዘር በመላው ዓለም የደረሰውን ጠቅላላ ታሪክ፣ ለማወቅ «ምጽአተ እሥራኤል» የተባለውን መጽሐፍ መመልከት ይበቃ ይመስለኛል)።

ማስታወሻው በመጨረሻው ምዕራፍ ላየ ድኒህ ሲል ያጠቃልላል።

«ከ1974 ዓ.ም ጀምሬ በዚህች ክፍል ውስጥ ኖርኩ። ከዚህ ቀደም ብሎም ሪጋ በተባለው ከተማ በሚገኘው የእስር ሠፈር በኔና በሌሎችም ላይ የደረሰውንና የተፈጸመውን ሁሉ አጠቃልልዬ ታሪክ መጻፍ ጀመርኩ።

ነገር ግን ከኔ ጽሑፍ ይልቅ የተሻሉ መጻሕፍት በብዙ ፀሐፊዎች እየተቀነባበሩ ስለዚያ የስቃይ ዘመን መታተም ስለጀመሩ የኔውን ታሪክ ለማንም አላሳየሁትም አላሳተምኩትምም። ስለዚህ የተፈፀመውን ሁሉ ግፍ የሚጽፉና የሚያሳውቁ እንደዚህ በብዛት መገኘታቸውን ካረጋገጥሁ በኋላ ያደረብኝ ስሜት በዚያው በሪጋ እስር ሠፈር ከባለቤቴ ጋር በሞትኩ ይሻለኝ ነበር የሚል ሆነ።

ሌላው ቀርቶ ያ በግፍና በጭካኔ ሥራው የታወቀው ኤድዋርድ ሮችማን ተይዞ ፍርድ ቤት ይቀርብና በእርሱ ላይ እንኳ የማውቀውን የምስክርነት ቃሌን ለመስጠት በተስፋ ስጠበብቅ ኖርኩ። ግን ከንቱ ምኞት መሆኑን አመንኩበት። እርሱም እንደማይያዝ ተረዳሁት።

በዚህች ከተማ ውስጥም ስኖር በየጐዳናውና በየአደባባዩ የማገኛቸው ሕፃናትና ወጣቶች እንኳ አያነጋግሩኝም ሲያዩኝ ይሸሻሉ። የአዲሱ ትውልድ ሁኔታም እጅግ የተለየ ሆነብኝ አንድ ቀን አንዲት ሕፃን ልጅ አግኝቼ ሣነጋግራት እርሱዋም እንደ ሌሎቹ ሕፃናት ሳትሸሸኝ እያነጋገረችኝ ሳለች እናቱዋ መጥታ እየጐተተች ወሰደቻት። ከዚያም ወዲህ ከማንም ሰው ጋር ተነጋግሬ አላውቅም።

አንድ ቀን ደግሞ አንዲት ሴትዮ ወደ ቤቴ መጣችና ከእርዳታ ማቋቋሚያ ድርጅት የተላከች መሆኑዋን ገልጻልኝ ገንዘብ ልትሰጠኝ የመጣች መሆኑዋን ገለፀችልኝ። እኔም አንድም ሣንቲም ለመቀበል እንደማልሻ ነገርኩዋት። እርሱዋ ግን ለደረሰብኝ ሁሉ ግፍና ኪሣራ ካሣ መክፈል እንደሚኖርብኝ አስረዳችኝና ገንዘቡን አስቀምጣልኝ ልትወጣ ስትል ተቃውሞዬን በማስረዳት መለስኩላት። አሁንም እንደ ገና ሌላ ሰውዬ ተልኮ መጣ እኔም ምንም ሣንቲም እንደማልቀበል ደጋግሜ ነገርኩት። በዚህ ጊዜ እርሱም ካሣ አልቀበልም ማለት ያልተለመደና ከደንቡ ውጭ የሚያስመስል መሆኑን ደጋግሞ ሲገልጽልኝ ሁኔታውን ተረድቼ ለመዝገባቸው አያያዝ እንዲመቻቸው ስል ብቻ የተፈቀደልኝን ያህል ሣይሆን የሚያስፈልገኝን ያህል ብቻ ወሰድኩላቸው።

ከጦርነቱ ፍጻሜ በኋላ ከእሥር ሠፈር ወጥቼ በእንግሊዞች ወህኒ ቤት እንደገባሁ ዶክተሩ በቅርቡ ነፃነቷን ለማወጅ ወደ ተቃረበችው እሥራኤል ለምን እንዳልሄድኩ ሲጠይቀኝ ምን ብዬ በየትኛው ቃልና አንደበት መልስ እንደምነግረው ጨነቀኝ። በራሴ ሕይወትና በባለቤቴ ላይ ያ ሁሉ የግፍ አዝመራ ተወቅቶብን ወደዚያች ሀገር ለመግባት እንደማልሻ ልገልጽለት እየወደድኩ ተውኩት። ስለ ሀገረ እሥራኤል ስለ ምድረ ይሁዳ ባስብና ባልምም ለዚያች መሬት ልጠቅማት ስለማልችል ለመሄድም አልፈቀድኩም። እንግዲህ በዚያች በማላውቃትና ባላየኋት በሀገረ እሥራኤል ይህ ማስታወሻ የሚደርስና የሚነበብልኝ ከሆነም «.....ነፍስሕን ይማርልህ የሰላም ዕረፍትም ይሁንልህ.....» የሚለኝ ሰው እንደማገኝ ተስፋ አደርጋለሁ።

ሰሎሞን ታቢር፣

አልቶና ሐምበርግ።

ኅዳር 21 ቀን 1963 ዓ.ም

የማስታወሻውን የመጨረሻ ገጽ ሚለር አንብቦ ከጨረሰ በኋላ ሲጃራውን አቀጣጠለና ከጭሱ ጋራ ዓይኖቹን ወደ ጣራው አሰማራቸው። ንባቡን የፈፀመው ከንጋቱ ወደ አስራ አንድ ሰዓት ላይ ነበርና ሲጅም ከሥራዋ ተመልሳ በሩን ከፍታ ገባች ያለድሮው እንቅቶ ስላገኘችውም አስገረማትና፣

«እስከዚህ ሰዓት ድረስ ምነው አልተኛህም ሚለር?» አለችው።

«ይህን ታሪክ እያነበብኩ ነበር.....» አላት።

ሲጅ ልብሱዋን አወላልቃ በጐኑ ተኛች። እርሱ ግን ጣራ ጣራውን እየተመለከተ በሐሳብ መዋጡን አልገታም ነበር።

«ከትካዜው አላበቃህም የምትረዳቸው ነገር አለህ» አለችው።

«እያሰብኩላቸው ነው....»

«ይገባኛል ግን ስለምንኮ?»

«ስለምንገልፀው እና ስለምከታተለው ታሪክ ነዋ......» ሲላት፣ እርሱዋም ከወገቡዋ በላይ ቀና አለችና አፍጥጣ እየተመለከተችው፤

«.....ምን ልትሠራ? ምንስ፣. ልትከታተል ታስባለህ?» አለችው። ሚለርም ከእርሱዋ ላይ ደገፍ አለና ሲጃራውን አውጥቶ፣

«.....አንድ የማጠምደውና የማንቀው ሰው አለኝ.....» አላት።

**የአርጀንቲውና ሰውዬ።**

ሚለርና ወዳጁ ሲጅ ተቃቅፈው ተኝተው በነበረበት ሰዓት ደግሞ የአርጀንቲና አየር መንገድ ንብረት የሆነው ግዙፉ ኮሮናዶ የተባለው አይሮፕላን የንጋቱ ውጋጋን በሽፋፈናቸው ኮረብታዎች ላይ እያስገመገመ በማድሪድ አይሮፕላን ጣቢያ አረፈ። በዚያው አይሮፕላን በአንደኛው ደረጃ ክፍል በሦስተኛው ረድፍ በስተ መስኮቱ በኩል አድን ሽብቱ ጐላ ብሎ የሚታይ ሪዙ የተከረከመ ስድሣ ዓመታት ዕድሜ ያለው አዛውንት ተቀምጦዋል።

ይኸው ሰው የአርባ ዓመት ጐልማሳ በነበረበት ጊዜ የተነሣው አንድ ፎቶ ግራፍ ብቻ ተገኝቷል። ያም ፎቶ ግራፍ በይለፍ መታወቂያ ላይ ተለጥፏል። በዚያም የይለፍ መታወቂያው ላይ ስሙ ሲኞር ሪኮርዶ ሱርቲዝ ተብሎ ተጽፏል። ዜግነቱንም የአርጀንቲና ተወላጅነቱን መዝግቦታል። ስሙም ራሱ የዓለምን ሕዝብ አስተሳሰብና እምነት ለመለወጥ የታሰበ ቀልደኛ ስም ነበር። ሱርቲዝ የተባለው መጠሪያ በእስፓንሽ ቋንቋ ልክ ማለት ሲሆን ለክ ማለት ደግሞ በጀርመንኛ ገሉስክ ማለት ነው። በዚያች በጥር ወር ሌሊት በዚያ አይሮፕላን ውስጥ የነበረውም መንገደኛ ሲወለድ ሪቻርድ ግሉስክ ይባል የነበረ ነው። ይህም ሰው በኤስ. ኤስ ሪቻርድ ግሉስክ ይባል የነበረ ሰው ነው። ይህም ሰው በኤስ. ኤስ ድርጅት ውስጥ የሙሉ ጀኔራልነት ማዕረግ የነበረውና የረኸ መንግሥት የኢኮኖሚ አስተዳደር ኃላፊ እንዲሁም በእሥር ሠፈሮች ሁሉ ተቆጣጣሪና የሂትለር የቅርብ ባለሟል ሆኖ ያገለግል ነበር።

ከጦርነቱ በኋላም በምዕራብ በጀርመን በእሥራኤል መንግሥታት በወጣው በሚፈለጉ በናዚ ወንጀለኖች ሊስትም ውስጥ ከማርቲን ቦርማንና ከሂንሪች ሙለር ቀጥሎ በሦስተኛነት ተራ ቍጥር ስሙ ተመዝግቧል። በዚህም አኳኋን ከታወቁት ወንጀለኞች በተለይም በአስቸዊዝ የነበሩትን እስረኞች ከጨረሰው በሰይጣናዊ አድራጐቱ ከታወቀው ከዶክተር ዮሴፍ መንግልም ይበልጣል ማለት ነበር።

በኦዴሣ ድርጅት የስም ዝርዝር ውስጥ ደግሞ በሁለተኛ ተራ ቍጥር ተጽፏል። የሂትለር ምክትል ሆኖ ከነበረውና በ1945 ዓ.ም ከጠፋው ከማርቲን ቦርማንም በልጦ ተገኝቷል።

የኤስ. ኤስ የነፍስ ገዳይ ድርጅት ቀንደኛ የነበረው ይህም ሰው እስረኞችና ስደተኞችን በመፍጀቱ ዘመቻ ላይ ኃላፊነቱን ከፈፀመ በኋላ በግንቦት ወር 1945 ዓ.ም ፈጽሞ ድራሹ ጠፋ። በጣቱ አንዲት የጠመንጃ ቃታ ሳይስብ ነገደ ይሁዳን በልዩ ልዩ ዘዴ በመፍጀት ችልቶአው ከፍተኛውን ደረጃ ይዞ ከነበረው ከአዶልፍ ኤክማን እንኳ ብልጫነት ይዞ ተገኝቷል።

በዚያ አይሮፕላን ውስጥ ከዚሁ መንገደኛ ጐን ተቀምጦ ለነበረው ወታደር ሰው ያ በከፍተኛ ደረጃ የሚፈልግ ወንጀለኛ መሆኑን በነገሩት ኑሮ ግን እንደዚያ ያለ አዛውንትና የኢኮኖሚ አስተዳደር ብቻ ሲሠራ የነበረ ሰው በምን ምክንያት በጥብቅ እንደሚፈልግ ሊገባው አይችልም ነበር።

ነገር ግን ይኸው ሰውዬ ከ1933 ዓ.ም እስከ 1945 ዓ.ም ድረስ በጀርመን ውስጥ ካለቀው የሰው ሕይወት አብዛኛውን ክፍል የፈጸመው ማን እንደ ሆነ ቢጠይቅ ኑሮ ከመቆ ዘጠና አምስቱን እጅ በግፍና በጭካኔ የጨፈጨፋቸው በአጠገቡ ካለው ወንበር በመስኮቱ በኩል የተቀመጠው የኤስ. ኤስ. ሰው መሆኑን በተረዳው ነበር። በመፍጀቱና በማስቃየቱ ዘመቻም የረኸ መንግስት የፀጥታና የኢኮኖሚ መሥሪያ ቤቶች ድርሻ ነበራቸው።

በተለይም ለኢኮኖሚ ተግባር ዓላማ ማስፋፊያ ተብሎ የተቋቋመ መሥሪያ ቤት ሕዝብ በመጨረስ ተግባር ላይ ተካፋይ ሆኖ ሲገኝ ማንንም ሊያስደንቅ ይችላል። በእርግጥም ተሰምቶ የማይታወቅ እንግዳ ነገር ይሆንበታል። ነገር ግን የአመጹ ሥራ እንደምን ባለ ሁኔታ በዚያ መሥሪያ ቤት ኃላፊነት እንደተከናወነ መጥቀስ ለአናብቢ አንድ ዕውቀት ሊሰጥ እንደሚችል የታወቀ ነው። ይህም ስለ ተባለ በአውሮጳ ውስጥ የነበሩትን የነገደ ይሁዳ ዘርና ሌሎች ዘሮች በዚሁ መ/ቤት አማካይነት ለማውደም እቅድ ወጥቶ ነበር ለማለት ሳይሆን በመጀመኢርያ እስረኞቹ ወይም ያለቁት ሁሉ ገንዘብ እንዲከፍሉ ሆነ። የኤስ. ኤስ. ነፍሰ ገዳዮች በመርዝ ጋዝ ሕዝቡን ከመፍጀታቸው በፊት በታሪክ ላይ ተወዳዳሪ ያልተገኘለትን ወረራና ዝርፊያ ፈፅመዋል።

ከሁሉ አስቀድሞ በወጣው እቅድ መሠረት ይሁዳውያን ለሆኑ ሁሉ በሦስት ደረጃ የተመደበ የክፍያ ደንብ ተወሰነባቸው። በመጀመሪያው ትእዛዝ ንግዳቸውን ቤታቸውን ፋብሪካቸውን፣ በባንክ የነበረ ገንዘባቸውን ሀብታቸውን መኪኖቻቸውንና ልብሶቻቸውን ጭምር ተዘረፉ። ከዚያ አከታትሎም ወደ ምሥራቅ በኩል ተወሰዱና በከባድ ሥራ ሠፈርና በሞት ሠፈር ተከማቹ ወደዚያም እንኳ ሲወሰዱ ይዘውት የሄዱትን ልብስና ማንኛውንም ዕቃዎችን ሁሉ አስረከቡ። ከአውሮጳ የተሰበሰቡት ስድስት ሚሊዮን ይሁዳውያን ቁጥሩ ያልታወቀ ወርቅና እንቁ ገንዘብ ከብር የተሠሩ ዕቃውችና ጌጦች ከወርቅ የተሰሩ ገንዘቦች የባንክ ሂሳብ ደረሰኞችና ዋጋ ያላቸው ማኅደሮች ሁሉ ወደ የኤስ. ኤስ ድርጅት ገቡና ከታሪክ ሁሉ ልቆና ተወዳዳሪ ያልተገኘለትን ሀብት በዚህ ዘዴ ለማከማቸት በቅቷል። ያ ሁሉ የወርቅና የብር ሀብትም በጦርነት ማለቂያ ላይ የናዚ ምልክት እየተደረገበት በስዊዘርላንድ በቤይሩትና በሌሎችም ሀገሮች ባንኮች በከፍተኛ ምሥጢር እንዲቀመጥ ተደረገና ከጊዜ በኋላም የኦዴሣ ድርጅት እንዲቋቋምበትና የአመፅ ተግባሩንም እንዲቀጥልበት መነሻ ሊሆነው ቻለ። እስከዛሬም ድረስ ቢሆን በዚያን ጊዜ የተዘረፈው የወርቅ ክምር በዙሪክ ባንኮች ውስጥ እንደሚገኝ ታውቋል።

ሁለተኛው የናዚዎች የብዝበዛ ደንባቸው ደግሞ በሚከተለው አኳኋን ነበር። ከተያዙት እስረኞች ሁሉ ለሥራ የሚጠቅሙት ጠንካሮቹ እየተመረጡ ከመገደላቸው በፊት አፅማቸው ብቻ እስቲቀር እንዲሠሩ ተወሰነ። በተለይም ከሩሲያና ከፖላንድ የተወሰዱት ይሁዳውያን ተነድተው ወደ ጀርመን የተወሰዱት ያለ ቤሳ ቤስቲን ነበር። ለሥራ አይጠቅሙም የተባሉት ግን በሙሉ እንዲያልቁ ሆነ። የቀሩትን ለሥራ የሚያስፈልጉትና ሊያገለግሉ እይሚችሉትን ግን የኤስ. ኤስ አባሎች ለሆኑና ለተቀሩትም ጀርመናውያን ባለ ፋብሪካዎች ለምሳሌ እንደ ክሩፕ፣ ዚሰን ቮን ኦፔልና ለሌሎቹም ታላላቅና ታናናሽ ፋብሪካዎች እንዲሰጡ ሆነ። ለነዚህም ሁሉ እስረኞች የሚከፈለው ዋጋበሀያ አራት ሰዓት አንድ ጊዜ መጠነኛ የሆነች ዳቦ ነበር። በዚህም የተነሣ በመቶ ሺህ የሚቆጠሩት እስረኞች ጉልበታቸውንና ኃይላቸውን በሥራ ከጨረሱ በኋላ በየሥራቸው ላይ እንደሆኑ በደረሰባቸው ረሀብ አለቁ።

የኤስ. ኤስ. ድርጅት ራሱ እንደ ሀገር የሚገመት የራሱም የሀብት ምጭ የሆነ ነበር። የራሱ የሆነ ፋብሪካ የልዩ ልዩ ሥራዎች ማከናወኛ ድርጅት የመሐንዲስ ክፍል የሥራ ተቋራጭ ክፍል የጠቅላላ እድሳትና የልብስ መስፊያና መሸጫ መምሪያዎች ነበሩ። የሚፈልገውን ሁሉ ራሱ ለማሙምዋላት የሚችል ነበር። ሰዎችን በባርነት ቀንበር ለማሠራትም ይችል ነበር። የሂትለርም ልዩ ደንብና አዋጅ ይህንኑ ያረጋግጥለት ነበር። ማንኛውም ምርኮኛ ሆነ እስረኛ የኤስ. ኤስ ተንቀሳቃሽ ሀብትና ንብረት ነበር።

በሦስተኛ ደረጃ የተመደበው የኢኮኖሚውን ጉዳይ ግን ለመጥቀስ ቢያሰቅቅም የመዋቲዎቹ ፀጉር ለልዩ ልዩ አገልግሎት እንዲውል በጥርሳቸው የሚገኘውም ወርቅ እንዲለቀም አፅማቸውም እየተፈጨ ለመሪት ማዳበሪያ በሰውነታቸው ውስጥ የሚገኘው ስብና ሞራ ደግሞ ለሣሙና እንዲያገለግል ነበር። በጋዝ ጢስ የሚያልቁትንም መዋቲዎች በድን ለዚህ ተግባር እንዲውል የሚደግፉና አፅማቸውንም የሚለቅሙ ከዚያው ከእስረኞቹ መካከል የሚመርጡት ይሁዳውያን ሠራተኞች ነብሩ። ግን ሥራው በኢኮኖሚ በኩል ብዙ ጥቅም እንዳልሰጣቸው ታውቋል።

እንግዲህ አሥራ አራት ሚሊዮን ሕዝብ ፈጅቶ የኢኮኖሚ አቋምን ለማዳበር ኃላፊነቱ የተሰጠው ለረኸ መንግሥት የኢኮኖሚ አስተዳደር የኤስ. ኤስ. ጽ/ቤት ዋና ኃላፊ ለነበረው በዚያ ግዙፍ አይሮፕላን በመስኮቱ በኩል ተቀምጦ ለነበረው አዛውንት መሰል አመፀኛ ነበር።

ይኸው ሰዬ ካመለጠ በኋላ እንደ ገና ወደ ጀርመን ቢመለስም ምንም እጁን ሊይዘው እንደማይችል አረጋግጧል። መመለስም ደግሞ አያስፈልገውም ነበር። አስፈላጊው የሚሆነውን ገንዘብ በሥጢር ያገኛል። በደቡብ አሜሪካ ውስጥ ፍጹም በሆነ ምቾት እየተቀማጠለ ይኖር ነበር። (ይህ መጽሐፍ እስከ ታተመበትም ጊዜ ድረስ እንደለመደው እየተሽሞነሞነ ይኖር ነበር) ለናዚ ቡድን የነበረው ምርጫና ቆራጥነት በ1945 ዓ.ም ከደረሰው ውድቀት ጋር አብሮ አልወደቀም። በአርጀንቲና ከሚኖሩት የናዚ ወንጀለኞች መካከል እርሱንም በታላቅ አክብሮት ጥቅም ይጠብቀዋል። የኦዴሣ ድርጅትን የሚያክል የበላይ ተቆጣጣሪና አስተዳደሪ ነበራቸውና!። አይሮፕላኑ እንዳረፈ መንገደኞቹም ሁሉ ያለ ብዙ ጣጣና ችግር የጉምሩክ ጉዳያቸውን ፈፀሙ። ያም አዛውንት መንገደኛ ከብዙ ጊዜ ጀምሮ ወደ ደቡብ አሜሪካ ሂዶ የኖረ በመሆኑ ያለግልምጫና ሥጋት ከአይሮፕላኑ ወርዱዋል።

እንደ ደንቡም ዙርቡራን በሚባለው ሆቴል አጠገብ የሚያርፍ እንግዳ መሆኑን አድራሻውን ሰጠና ሄደ። ወደ ማረፊያውም ገባና ሰውነቱን ለመታጠብና ጢሙን ለመላጨት ይዘጋጅ ጀመር። ሰዓቱም ከጥዋቱ ሦስት ሰዓት ሆኑዋል። ወዲያውም በሩ ተቆረቆረ። ለደቂቃዎች ያህል አዳመጠና በሩን ከፈተው። እንግዳውንም እንዳየ ወደ ኋላው ዘወር አለ። የሚያውቀውም ሰው ነበረ እንዳው በሩን አሱ ዘጋና በተጠንቀቅ የድሮውን ሰላምታ ሰጠ፣

«....ሰላም ለርስዎ ይሁን» አለው።

ጄኔራል ግሉስክስም የወጣቱን እንግዳ ሰላምታ እየተቀበለ «ሰላም ላንተ ይሁን» አለና የቀኘ እጁን ዘረጋለት። በእጁም መቀመጫ አመለተው። ያም ጀርመናዊ ሰውዬ በምዕራብ ጀርመን ውስጥ የሚካሄደው የኦዴሣ ድርጅት ኃላፊ ነበር። ወደ ማድሪድም ሄዶ ከዚያ ከፍተኛ መኰንን ጋር እንዲገናኝ በመጠራቱ ታላቅ ክብር ተሰምቶታል። በተለይም ደግሞ ከሰላሳ ስድስት ሰዓታት ቀደም ብሎ ስለ ሞቱት ስለ ፕሬዝዴንት ኬኔዲ አሟሟትም የሚነጋገሩበት ጉዳይ እንደማይጠፋ ተሰምቶታል። ትክክልም ነበረ።

ጄኔራል ግሉስክስም በአጠገቡ በነበረው በሰታቴስሐን ከቀረበለት ቡና ላይ ራሱ ቀድቶ ተጐነጨና ሲጃርውን አቀጣጠለ። ቀጥሎም፤

«እንደዚህ በአስቸኳይ ወደ አውሮጳ ስለመጣህበት ጉዳይ ሣትረዳው እንዳልቀረህ አልጠራጠርም በዚህ ክፍለ አህጉር ከሚያስፈልገኝ ጊዜ በላይ ለመቆየት ስለማልፈልግ ጉዳዩን በቶሎ ላብራራልህ እወዳለሁ» አለው ከጀርመን የሄደው ሰውዬም ማብራሪያውን ለማዳመጥ መዘጋጀቱን በሁኔታው አመለከተ።

«.......ይኸውና ኬኔዲም ተገደለ። ለኛም ታላቅ ዕድልና እፎይታ ነው። እንግዲህ ከዚህ አጋጣሚ የምንፈልገው ሥራ ሁሉ መቋረጥና መጨናገፍ አይኖርበትም። ታዳምጠኛለህ? ይገባሃል?» አለ ጄኔራሉ።

«.....በትክክል ይገባኛል ክቡር ጄኔራሌ ግን በምን አኳኋንና ሁኔታስ ነው ጉዳያችን የሚፈፀመው?» አለው ወጣቱ ጀርመናዊ።

«.....ላብራራልህ የምወደውም ቦን ውስጥ በሚገኙት ጥርቃሚወችና ከዳተኞች እንደዚሁም ቴልአቪቭ ውስጥ በሚገኙት አሣማዎች መካከል ስለ ተጀመረው ምሥጢራዊ የጦር መሣሪያ ቅብብሎሽ ጉዳይ ነው። ነገሩን ታውቀው የለም? ታንኮች መድፎችና ሌሎችም የጦር መሣሪያዎች በድብቅ ከጀርመን ወደ እሥራኤል ይጋዛሉ ታውቅ የለም?» አለ ጄኔራሉ።

«.....በሚገባ አውቃለሁ»

«.....እነምታወቀውም የኛ ድርጅት (ኦዴሣ) በተቻለው ኃይሉና ዘዴው ሁሉ ግብፆችን ከመደገፍና ከመርዳት አላቋረጠም። ስለዚህ በሚቀጥለው ጦረንት እሥራኤልን ሙሉ ለሙሉ እንደሚደመስሱ እንተማመናለን....»።

«.....አይጠረጠርም የእሥራኤልን መጨረሻ ለማፋጠንም ስንል ብዙ ጀርመናውያን ሣይንቲስቶች በማሰልጠንና በማዘጋጀትም ላይ ነን.....»

ጀኔራሉ ራሱን ወደ ፊትና ወደ ኋላ እያወዛወዘ መልሱን ተቀበለና፤

«ስለርሱ ጉዳይ በኋላ እንመለሳለን። አሁን ልገልጽልህ የሚያፈልገውን ግን ከአረቦች ጋር ያለንን ወዳጅነት በተቻለ መጠን መጠበቅና ማጠንከር ዋናው ዓላማችን መሆኑን ነው። በተለይም ደግሞ ስለዚህ የክህደትና የማታለል ምሥጢራዊ ውል ጉዳይ የምናውቀውን ሁሉ ማሳወቅና የቦንን መንግሥት በዲፕሎማቲክ በኩል እንዲቋቋሙትና ጉዳዩን እንዲከታተሉት ማድረግ ነው። የአረቦቹ ተቃውሞም ጀርመን ውስጥ የፖለቲካ ትኩሳት ሊቀሰቀስ ይችላል። ያም ትኩሳት ለኛ ሕልውና ይጠቅመናል። የኛንም ዓላማና ግብ የሚሠራ ይሆናል። የሞኛሞኙን የኤርሐርድ መንግሥትም አወዛጋቢ ከሆነ አቋም ጋር ያላትመውና የምሥጢር ውለታውን ሊያሠርዘው ይችላል.....»።

«.....ገባኝ ክቡር ጄኔራል....»

«....ማለፊያ ነው። ኤርሐርድ የጦር መሣሪያ አቀባይነቱን አላቆመም እንጂ በነገሩማ ብዙ ጊዜ በሐሳብ ሲዋልልበት መቆየቱን እናውቃለን። የጀርመንና የእሥራኤል የጦር መሣሪያ ውለታው መቀጠል አለበት፤ የሚሉትም የሚገፋፉትበት ጉዳዩን ኬኔዲ ስለሚደግፈው ነበር። ኬኔዲ ለሚፈልገውም ነገር ሁሉ ተጠሪውና አቀባባዩ ኤርሐርድ መሆኑ ነው።

«....አዎ እውነት ነው....»

«....አሁን እንግዲህ ኬኔዲም ተገድለ»

ወጣቱ ጀርመናዊ በኃዘኔታ ዓይኖቹን አስለመለመ። አዲስ ብሔራዊ ጉዳይ የተጀመረም መሰለው የኤስ. ኤሱም ጄኔራል ሲጃራውን ኮሰተረና ረዳቱ ወደ ሆነው ጀርመናዊ ዓይኑን አፍጥጦ፤

«.....ስለዚህ ባለፉት ዓመታት ሁሉ ዋናው ትግላችን የነበረው ጀርመን ውስጥ የፖለቲካ ንቅናቄውን አጋግሎ የጦር መሣሪያ ስምምነቱን ሕዝቡ እንዲቋቋመውና ከጥንት ጀምሮ ሲያያዝ የመጣው የጀርመኖችና አረቦች ወዳጀንት በንጹህ ስሜት እንዲጠበቅ ለማድረግ የሚቻለበትን ስልት ማቀነባበር ስለሆነ የሐሳባችን ደጋፊዎች የሆኑትም ሁሉ አሁን መልካም አጋጣሚ ሊያገኙ ይችላሉ።.....» አለው።

«.....እርግጥ ይህ ሊፈጸም የሚችል ጉዳይ ነው....» አለ ወጣቱ ጀርመን በፈገግታ።

«.....በኢምባሲያቸውና በሌሎቹም በኩል የዲፕሎማቲክ ተቃውሟቸውን እንዲያደርጉም ከካይሮ መንግሥት ጋር የማይቋርጥ ግንኙነት አለን። ሌሎቹ የአረብ አገሮችም በተማሪዎችና የጀርመን ወዳጆች በሆኑትም ሁሉ አማካይነት የተቃውሞ ሰልፍና ውትወታ እንደሚያደርጉ ያረጋግጡልናል። ያንተም ዋናው ሥራህ በምሥጢር የምንረዳቸውን የፕሬስ ክፍሎች ማስተባበር ይሆናል። በዚህም አኳኋን ወሬው እየተጋነነ በጋዜጦችና መጽሔቶች እንዲገለጽ የፖለቲካ ወስፈንጠሩም መንግሥቱን እንዲያደናግረውና የመንግሥቱም አባሎች በሕዝቡ ንቅናቄ ተገፋፍተው የጦር መሣሪያ ማቀበሉን ውል እንዲቃወሙት ማስደረግ ይሆናል....» አለ።

«....በአሁኑ ጊዜ እሥራኤልን የሚቃወም ስሜት ጀርመን ውስጥ ለማሰንሳት በጣም አስቸጋሪ ይሆናል» አለና ወጣቱ ጀርመናዊ አጉረመረመ።

«....ይህ አያከራክርም። አቅጣጫውን ለመቀየስ ግን ቀላል ነው። በዚህ ምሥጢራዊ የጦር መሣሪያ ቅብብሎሽ የተነሣ ጀርመን ከሰማኒያ ሚሊዮን የአረብ ሕዝብ ጋር ሆድና ጀርባ መሆን እንደማይኖርባት ማስረዳትና ማሳመን ይቻላል። ይህን ጉዳይ ደግሞ ብዙ ጀርመኖች በተለይም ዲፕሎማቶች በቀላሉ የሚያልፉት አይሆንም። በውጭ ጉዳይ ሚኒስቴር የሚሰሩ ወዳጆቻችን በዚህ ቅየሳ ሊተባበሩበት ይችላሉ። ይህን የመሳሰለው በልግጽ የሚታየውና በሥራ ላይ የዋለው ጉዳይ ለእንቅስቃሴው ምቹ ነው። እርግጥ ነው ገንዘብ ዋናው ቁልፍ ነው። ቢሆንም ይዘጋጃል። ዋናው ችግር ኬኔዲ ነበር። እርሱም ሞተ። ጆንሰም ይህን ጉዳይ የሚጠነቀቁበት ይመስላሉ። የኤርሐርድንም ሐሳብ ለማስለወጥ በውትወታ የራሱ ሚኒስትሮች (ካቢኔው) እንዲነሳሳበት ማድረግ ሲቻል የቦንን የውጭ ፖሊሲም ማስለወጥና መቋቋም መቻላችንን ለግብፆች ካረጋግጥንላቸው በካይሮ ውስጥ የሚገኙት ሰዎቻችንም በትክክልና በፍጥነት ሥራቸውን ለመቀጠል ይችላሉ.....» አለ ጄኔራል። በዚህ ጊዜም እቅዱ ከሥራ ላይ እንደሚውል ወለል ብሎ እንደታየው በማረጋገጥ ወጣቱ ጀርመናዊ ደጋሞ እጅ እንስቶ ተስማሚነቱን ገለፀለትና፤

«....ይፈፀማል ይደረጋል...» አለው።

«....በጣም እጅግ በጣም ጥሩ ነው.....» አለ ጄኔራሉ።

«.....ክቡር ጄኔራል በግብፅ ውስጥ ስለሚገኙት ሣይንቲስቶችም ጉዳይ ጠቃቅሰውት ነበር....»

«....ኦ - አዎ በኋላ እመለስበታለሁ ብዬ ነው። እሥራኤሎችን ፈጽመን ከምድረ ገጽ ለማውደም ያወጣነውን እቅድ እነርሱም ጀምረውታል። ስለዚህም እንደምታውቀው በሔልዋን የሚገኘውን የሮኬት ሥራ ጀምረዋል.....» አለው።

«.....አዎን ጌታዬ ቢቻል ነገሩ ቢብራራልኝስ??»

«....ለምን ተግባር እንደተቋቋሙስ?»

«.....መልካም ነዋ! ከተቻለ....»

«.....በእሥራኤል ላይ መጠነኛ የሆነ ከባድ ፈንጅ ለመጣል እንዲችሉ ስለመታቅዱስ? እንዳትሳሳት ማወቅ አለብህ። በግብፅ ውስጥ የሚሠራው ሮኬትና ሣይንቲስቶችም ለምን እንደሠሩዋቸው እውነተኛውን ታሪክ ለማወቅ ጊዜው የተቃረበ ይመስለኛል። ጊዜው ራሱ ይነግርሃል የቱንም ያህል አስፈላጊነት እንዳለው ትረዳኛለህ....» አለና ጄኔራሉ በፈገግታ ወደ ኋላው ተለጠጠ ዓይኖቹንም ከጣራው ላይ እየተከለና እየነቀለ በሔለዋን ስለ ተቋቋመው የሮኬት ጣቢያ እውነተኛውን የተደበቀ ታሪክ ለወጣቱ ጀርመናዊ ያጫውተው ጀመር።

**\*\*\***

ንጉሥ ፋሩቅ የግብፅ መሪ በነሩበት ዘመን በሽህ የሚቆጠሩ ናዚዎችና የኤስ. ኤስ. አባሎች ከአውሮጳ ወደ ግብፅ ተሰደው (ሸሽተው) በአባይ አካባቢ ለመሥፈርና መጠጊያም ለማግኘት በቁ «ከመካከላቸውም በርከት ያሉ ሣይንቲስቶች ይገኙ ነበር። ንጉሡ ከሥልጣናቸው ከመውረዳቸው በፊትም ቢሆን ሁለት ሣይንቲስቶች የሮኬት ፋብሪካ የሚቋቋምበትን ሁኔታ እንዲያጠኑና እንዲሠሩም በንጉሡ ታዘው ነበር። ይህም የሆነው በ1952 ዓ.ም ነበር። ሁለቱ ሳይንቲስቶችም ፕሮፌሰር ፓውል ጐሪይክና ፕሮፌሰር ሮልፍ ኢንጅል ይባላሉ።

ናስር ከሥልጣን ላይ ከወጡ በኋላ ግን የሮኬት ፋብሪካው ሥራ ለጥቂት ጊዜያት ያህል ቁሞ ነበር። ነገር ግን በ1956 ዓ.ም በሲናይ ጦርነት ጊዜ የግብፅ ጦር ድል ከሆነ በኋላ አዲሱ አምባገነን እሥራኤልን አንድ ቀን ከምድረ ገፅ እንደሚደመስሱዋት ቃለ መሐላ ገቡ። ይህንኑም ምሕላቸውን ቆርጠው እንደሚሠሩበት ለግብፅ ሕዝብ አረጋገጡ።

በ1961 ዓ.ም ከሩሲያ የጠየቁት የከባድ የጦር መሣሪያ ሮኬት ርዳታ «አይቻልም» የሚለውን መልስ ካገኙ በኋላ ግብጽን የራሱዋ ሮኬት ባለቤት ለማድረግ እንዲቻል የሁለቱ ሣይንቲስቶች እቅድ በሥራ ላይ እንዲውል አስፈላጊነቱ ታምኖበት ተፈቀደ። የሚያስፈልገው ገንዘብም ተመደበለት። ሥራውም ሌት ተቀን ቀጠለ። ናስርም በጉጉት ይከታተሉ ጀመር። ስለዚህም በዚያ ከፍተኛ ወጭና በስኑ እምነት የታቀደው የሮኬት ፋብሪካ ከካይሮ በስተ ሰሜን ሔልዋን በተባለው ሥፍራ ተቋቋመ።

እርግጥ ነው ፋብሪካውን ማቋቋም አንድ ነገር ነው። ቅርጹን ነድፎ ሮኬት መሥራት ደግሞ ሌላ ጉዳይ ነበር። ስለዚህም የናዚ ቀንደኞች የነበሩና የናስር ሮኬት ሊቃውንት ጥናትና ቅርጽ ወደ ሁለተኛው የዓለም ጦርነት ምዕራፍ ተቀለበሰና ግብፅ ውስጥ ከነበሩት የኦዴሣ ድርጅት አባሎችና ተጠሪዎች ጋር የማያቋርጥ ግንኙነቱን ቀጠለ። ከዚህም ድርጅት ለዋናዋ ለግብፅ ችግር ማቃለያ ተገኘለት። የነበረውም ችግር ሮኬቱን የሚሠሩ ብዙ ሣይንቲስቶች ማግኘት ነበር።

ለሮኬቱ ጥበብ ሥራ ሩሲያ፣ አሜሪካ፣ ብርታኒያም ሆነች፥ ፈረንሳይ አንድ ሰው አይሰጡም። የኦዴሣ ድርጅት ግን መልሱን አገኘላቸው። ናስር የሚያስፈልጋቸው የሮኬት ዓይነትም በሁለተኛው የዓለም ጦርነት ጊዜ ለንደንን ወደ አቡአራነት (ትንቢያነት) ለመለወጥ ያችላል ተብሎ በዋርነርሾን ብራንና በቡድኖቹ የተሠራው ዓይነት መሆን እደሚኖርበት ታመነበት። ያን ሮኬት የፈለሰፉትን ጠቢባን ደግሞ በብዛት ይገኙ ነበር።

ስለዚህም በ1961 ዓ.ም መጨረሻ ገደማ ጀርመናዊ ሣይንትስቶችን የመሰብሰብና ገለጻ የመስጠቱ ዘመቻ ተጀመረ። ከነዚያም ሣይንቲስቶች ውስጥ አብዛኞቹ በምዕራብ ጀርመን እስቱትጋርት ውስጥ በሚገኘው የአየር ምርመራ ውስጥ የሚሠሩ ነበሩ። ነገር ግን በ1954 ዓ.ም ጀርመን ማንኛውንም የኒውክሌዬርና የሮኬት ፋብሪካ እንዳታቋቁም ፓሪስ ላይ የተደረገው ስምምነት ይከለክላት ስለ ነበረ ሣይንቲስቶቹ ተስፋ የቆረጡና የተበሳጩም ነበሩ። ከዚህም ሌላ ደግሞ ለጥናቱ ሥራ የሚያውሉት ገንዘብም አልነበራቸውም። በዚያ ሁኔታ ለነበሩት ሣይንቲስቶች ደግሞ በፀሐይ ወደ ተቃጠለው አሸዋማ ቀበሌ ሄደው በገንዘብ ተራራ ላይ ተቀምጠው እውነተኛውን ሮኬት እንዲሠሩ የቀረበው ዕድል በእርግጥ የሚያስፈነጥዝ ነእብረ።

የኦዴሣ ድርጅትም ጀርመን ውስጥ ሣይንቲስቶቹን የሚሰበስብና የሚያሰለጥንም ሰው መደበ። ያም ሰው የጥንቱ የኤስ. ኤስ. የ፶ አለቃ ሒንዝ ከሩክ የተባለው ነበር። ከዚያም በኋላ ወደ ግብፅ ሄደው ለናስር ሮኬት የሚሠሩ ሣይንቲስቶች ፍለጋና ድለላ እየተስፋፋ ሄደ። ለደመወዝም ሆነ ለሥራ ማስኬጃ የሚከፈልም የገንዘብ እጥረት አልነበረም። ከሣይንቲስቶቹም መካከል በዚሁ ጥበብ የታወቀና ከጦርነቱም በኋላ በፈረንሳይ ውስጥ ፕሬዚዴንት ደጐል አቋቁመውት በነበረው በአየር ምርመራና በሮኬቱም ጥናት ተሳታፊ የነበረው ፕሮፌሰር ዎልፍጋንግ ፒልዚ ይገኝበታል። እርሱም በ1962 ዓ.ም ወደ ግብጽ ሄደ፡ ከርሱም ሌላ በዚሁ ሙያ የታወቁት እነ ዶክተር ሔንዝ ከሊንወቸር ዶክተር ኢውገን ሣንጀር ከነሚስቱ ዶክተር ዮሴፍ ኢይሲጅና ክሪማዬር ይገኙበታል።

የሣይንቲስቶቹም የመጀመሪያ ሥራ ንጉሥ ፋሩቅ ከሥልጣን የወረዱበት ስምንተኛው ዓመት ሲከበር ሐምሌ 23 ቀን 1962 ዓ.ም በካይሮ ከተማ ጐዳናዎች ላይ የዓለም ሕዝብ ሊመለከትላቸው በቅቷል። በዚያም ዕለት እስከ 500 እና 300 ኪሎ ሜትር ርቀት ድረስ እየተምዘገዘጉ ሊያጠቁ የሚችሉ ሮኬቶች በሰልፉ ላይ ተይተዋል። ይሁንና እነዚያም ሮኬቶች ቢሆኑ ለመወንጨፍ ከሚያስችላቸው ከተጠናቀቀው ውጤት ላይ አልደረሱም ነበር። ቢሆንም የሚቀራቸው አካል ተገጣጥሞ አንድ እቅን እሥራኤልን ለመደብደብ እንደሚወረወሩ የታወቀ ነበር፡

በማድሪድ ሆቴል ውስጥ የነበረው ጄኔራል ግሉሰክስ ከንግግሩ አረፍ አለና ሲጃራውን አቀጣጥሎ ስለ ሮኬቱ ጊዜያዊ ሁኔታ ለረዳቱ ሲያስረዳው፤

«....የሮኬቶቹን ሥራ ለማጠናቀቅ ተቃርበናል ለመውዘግዘግና ራሳቸው በራሳቸው እንዲወረወሩ ለማድረግ የሚያስችሉትን ጣጣዎች ሁሉ አጠናቀናል።» አሉና በሲጃራው ጫፍ ደግሞ ወደ ምዕራብ ጀርመን አቅጣጫ እያመለከተም፤

«....በነርሱም የተነሣ ግብፅ የምትፈልገውን ሁሉ ለማቀበል አልተቻለንም....» አለና ንግግሩን በመቀጠል፣ «....እስቱትጋርት ውስጥ በሚገኘው የምርምር ጣቢያ በተሰናከለ አቋም ሆነው የሚሠሩ ሣይንቲስቶች ነበሩ። ወደ ግብፅም ገፋፍተንና ጐትጉተን አልሰደናቸውም ነበር የተላኩት ሣይንቲስቶች ሮኬቱን አጠናቀው ሠርተው ለመወንጨፍ ደረጃ የሚያበቁትናቸው። ይሁንና ግብፅ የምትፈልገውን ሮኬት ለማስረከብ ቃል ገብተናል። በእሥራኤልና በግብፅም መካከል አንድ ቀን ጦርነት መፈንዳቱ እንደማይቀር ናስር አረጋግጠዋል። በዚያም ጦርነት ታንኮቻቸውና ወታደሮቻቸው ጦርነቱን እንደሚያሸንፉም ተማምነውባቸዋል። ለኛ የሚደርሰን መረጃ ደግሞ ተስፋ የሚያሳድር አይደለም በቀላሉ ድል አድራጊነትንና የበላይነትን የሚጨብጡ አይመስሉ።

የኛንም ሁኔታ በብዙ አቅጣጫዎች ተመልከተው! ለምሳሌም ያህል የሶቪዬት የጦር መሣሪያ በቢሊዮን ዶላር ለመግዛት ግብፅ ያቀረበችው ጥያቄ ውድቅ ቢሆን በኛ ሳይንቲስቶች በሚሠራው ሮኬት ላይ ጦርነቱን ለማሸንፍ እንደሚኖርባት ተማምናበታለች። ይህም ዕድል ደምጎ የኛን አቋም የማይነቃነቅ ያደርገዋል። ስለዚህ የመካከለኛውን ምሥራቅ ሁኔታ ከራሳችን ሕልውናም ጋር አጣምረን በሁለት ስልት ማመዛዘን ይኖርብናል። በመጀመሪያ አህጉሩ ለኛ ሰዎች መደበቂያና መኖሪያ እንዲሆን የሚያችለውን አቋም ማየት አለብን። ስለዚህ የይሁዳውያንን የአሣማዎች አገር መደምሰስ ሊኖርብን ነው። ይህም ደግሞ የፉሕረራችንን የሂትለርን የመጨረሻ ኑዛዜና ምኞት ፈፀምንለት ማለትም ይሆናል። እንግዲህ ከፊት ለፊታችን የተቀደነውና የቀረበው ፈተናና ትግል ይህ ስለሆነ መቸነፍ የለብንም.....» አለ ጂኔራሉ።

ወጣቱም ጀርመናዊ አለቃው እብክፍሉ ውስጥ በጭንቀትና በትካዜ ተውልጦ ሲንቆራጠጥ ተመለከተና፥ «....አንድ ጊዜ ይቅርታዎና ክብር ጄኔራል 400 ሮኬት ወደ እስራኤል ቢወረወር ነገደ ይሁዳን ጠራርጐ ሊያጠፋልን ይችላል? እርግጥ ከባድ ጉዳት ሊያደርስባቸው ይችላል። ግን ፈጽሞ ሊደመስሳቸው ይቻለዋልን?» አለው።

ጄኔራሉ ረዳቱን በድል አድራጊነት ፈገግታ እየተመለከተ፣

«....መገመት ያለብህ ምን ዐይነት ሮኬት እንደሚሠራ ነው። የሮኬቶቹን ዓይነና ጠባይ ለናስር ነግረናቸው ተስማምተውበታል። የተለያዩ ሮኬቶች ናቸው። እሥራኤልን ከዳር - ዳር የሚያንቀጠቅጥ ነው የሚሆኑት! በሰዓት ዕድሜ ውስጥ አመድ ይሆናሉ። ይህን ዓይነቱን ጥፋት ሊይወርድባቸው የሚችል ሮኬት ነው የምንሠራው....» አለ ጂኔራሉ።

ረዳቱም አትኩሮ እየተመለከተው፣

«....አስደናቂ ጥናት ነው። የብልሆች አንፀባራዊ ሃሳብ ነው....» አለው።

«አዎ አንፀባራቂ እቅድና የሚፈፀም ነው። ሮኬቶቹ በየአቅጣጫው ራሳችው እየተበታተኑና እየተዘዋወሩ ለመመታት የሚያስችላቸውንም ልዩ ጥበብ ሁሉ ድርጅታችን ያሟላላቸዋል። ለዚያም የሚሆነው ልዩ መሣሪያ ይኸውና በምዕራብ ጀርመን መጠናትና መሠራትም ጀምሩዋል። የምሥጢር መጠሪያ ስሙም ቮልካን ይባላል። ትዝ ይልህ እንደሆነ ይህ ስም በግሪኮች አምልኮት የእግዚአብሔር የቁጣ መብረቅ መጠሪያ ነው»

«ሣይንቲስት ነው እንዴ?» አለና ረዳቱ በመጨነቅ ጠየቀ።

«....እርግጥ አይደለም ግን ቮልካን በ1955 ዓ.ም ከሀገር ለመውጣት በተገደደ ጊዜ ጠፍቶ የሂደው ወደ አርጀንቲና ነበር። ግን ጀርመን ውስጥ እንዲቀመጥ የሐሰት መታወቂያ እንዲያዘጋጅለት ካንተ በፊት የሥራው ኃላፊ የነበረውን ጓደኛህን አዘዝነው በኋላም አንድ ሚሊዮን የአሜሪካ ዶላር ተሰጥቶት ጀመርን ውስጥ ሥራውን እንዲጀምር ሆነ። ዋናውም ጥረታችን በግብፅ ውስጥ ለተጀመረው የሮኬት ሥራ የሚጠቅመውን ክፍል እንዲያጠናክርለት ነው።....»

በአሁኑም ወቅት የቮካን ፋብሪካ የትራንዚስተር ሬዲዮ ሥራ ያከናውናል ግን ይህ ማታለያ መሸፈኛ ፋብሪካ ነው። በዚሁ ፋብሪካ ውስጥ ያሉት ሣይንቲስቶች ግን ውስጥ ውስጡን የሚያከናውኑት በግብፅ ውስጥ ለምናከናውነው የሮኬት መሣሪያ የሚጠቅሙትን ክፍሎች ነው።» አለ ጄኔራሉ።

«ከዚህ ሁሉ ጣጣ ሣይንቲስቶቹ ለምን ወደ ግብፅ አይሄዱም?» አለ ወጣቱ። ጄኔራሉም በፈገግታ እየተንቆራጠጠ፤

«....ይህ ደግሞ ሌላ ከባድ ጉዳይም አለበት። እነዚሁ በቮልካን ፋብሪካ የሚገኙት ሣይንቲስቶች ለኛ ብቻም ሣይሆን በከፍተኛ ምሥጢርና ጥበቃም ሥር ሆነው ለምዕራብ ጀርመን የመከላከያ ሚኒስቴር የሚሠሩለትም ረቂቅ መሣሪያ አላቸው» አለ። በዚህ ጊዜም ረዳቱ ከመቀመጫው ሲነሣ ቡናው ከምንጣፉ ላይ ተደፋበት።

«....ያምላክ ያለህ! ይህ ሁሉ ጣጣ እንዴት ተከናወነ?» አለ።

‹....በመሠረቱ በቀላሉ ነው የተቀነባበረው። ጀርመን የሮኬት ሥራ እንዳታከናውን የፓሪስ ስምምነት ይከለክላታል። በቮልካን ፋብሪካ ውስጥ የሚገኙት የኛ ሰዎችም ምሥጢር ላያወጡ በመከላከያ ሚኒስቴር ባለሥጣኖች አማካይነት ቃለ - መሐላ ይፈጽማሉ። በዚያም ሥርዓት ላይ በጦርነቱ መጨረሻ ላይ ያየው አንድ ጄኔራልም እንደ ነበረ ሳይንቲስቱ አረጋግጦልናል። በአጭሩ ግን በዚያ ፋብሪካ ውስጥ የሚገኙት ሣይንቲስቶች የሚያከናውኑት ሥራ ሁሉ ለጀርመን መሆኑን አምነውበታል። ሌላው ቀርቶ ጀመርን የፓሪስን ስምምነት በመቃወም ለምታውለው መቋቋሚያም የሚያገለግል ሥራ ነው የኢያከናውኑት ስለዚህ ወደ ግብፅ መሰደዱ አስፈላጊነት አይኖረውም። በአጭሩ ግን በዚያ ፋብሪካ ውስጥ የሚገኙት ሳይንቲስቶች የሚያከናውኑት ሥራ ሁሉ ለጀርመን መሆኑን አምነውበታል። ሌላው ቀርቶ ጀርመን የፓሪስን ስምምነት በመቃወም ለምታውለው መቋቋሚያም የሚያገለግል ሥራ ነው የሚያከናውኑት። ስለዚህ ወደ ግብፅ መሰደዱ አስፈላጊነት አይኖረውም። እርግጥ ነው ወጪው እጅግ የሚያደቅ ነው። ይህን የመሳሰለው ጥናትና ሥራ መከናወን ያለበት በከፍተኛ ጉልበትና ኃይል መሆኑ ነበረበት። ስለዚህ ፕሮግራሙ የኛን የምሥጢር ድርጅት ገንዘብ በማሟጠጥ ላይ ይገኛል። ይሁንና የቮልካን ፋብሪካን አስፈላጊነት ተረዳኸው?»

«....ገባኝ ጌታዬ ግን አንድ ነገር ቢደርስበት ፕሮግራሙ መቀጠል የሚችል ይሆናል?» አለ ወጣቱ በጀርመን የኦዴሣ ድርጅት ኃላፊ።

«....ይህስ አይሆም ፋብሪካውና ካምፓኒው የተመዘገበውና የሚካሄደው በራሱ በሰውዪው ነው። ለሣይንቲስቶቹ ደመወዝና ለሥራውም ወጪ ገንዘብ ከፋዩ ራሱ ነው። የፋብሪካውን እውነተኛ ታሪክና አቋም የሚያውቀውም ራሱ ነው። ስለዚህ እርሱ ከሌለ ወይም አንድ ነገር ከደረሰበት እቅዳችን በጠቅላአልው ፉርሽ መሆኑ ነው።....»

«የፋብሪካውስ ስም ማን ይባላል?»

ጄኔራሉ ለጥቂት ደቂቃዎች ያህል ሲያስብ ቆየና ስሙን ሲነግረው እረዳቱ በአድናቆት ሰመመን ተውጦ ቆየና፥

«ግንኮ በኢዝህ ፋብሪካ የሚሠሩትን ሬዲዮኖች አውቃቸዋለሁ።» አለ።

«....እርግጥ ታውቃቸዋለህ እንጂ የቦናፊድ ፋብሪካ ነው የሚሠራውም ቦናፊድ ሬዲዮ ነው»

«....እና ሥራ አስኪያጁስ.... መሆኑ ነው?»

«...አዎን ቮልካን ነው። ስለዚህ የዚህን ሰውዬ አስፈላጊነትና የሥራውንስ ታላቅነት ተረዳህለት? በተጨማሪም የሚሰጥህ መመሪያም አለና።.....» ብሎ ከቦርሳው አንድ ፎቶ ግራፍ አወጣና ለረዳቱ ሰጠው እርሱም ፎቶ ግራፉን አስተውሎ ሲመለከተው ቆዬና ስሙን ለማንበብ ጀርባውን አዞረው።

«....ያምላክ ያለህ ደቡብ አሜሪካ ውስጥ እኮ የሚኖር መስሎኝ ነበር.....» አለው።

ጄኔራሉም ራሱን ነቀነቀ፥

«....ባይደንቅህ ቮልካን ማለት እርሱ ነው። ግን በአሁኑ ጊዜ በጣም አሳሳቢ ከሆነ ሁኔታ ጋር ተፋጡዋል። አሳሳቢም ሁኔታዎች ደርሰዋል። እንግዲህ ስለዚህ ሰው ሁኔታ ማንም ሰው ቢጠይቅህ ያን ሰው ማጥናት አለብህ። ዳግመኛ እንዳይጠይቅህም አስጠንቅቀው ካስቸገረህም የመጨረሻ ማቃለያውን ስጠው የምልህን ትከተለኛለህ? ኮምረድ (ወዳጄ) ማንም ሰው ቮልካን አቅራቢያ መጠጋት የለበትም። እርሱንም ለማወቅና ለመከታተል የሚፈልግ መውደም አለበት....» ኧልና ጄኔራሉ ማስጠንቀቂያውን ሰጠውና ከተቀመጠበት ተነሣ። እንግዲያው ተነሣ። «....እግዲህ ይኸው ነው። ሥራህና ኃላፊነህ ተነግሮሃል ተጠንቀቅበት....» አለ ጄኔራሉ።

**ቁርጠኛው ጋዜጠኛ።**

ከካርል ብራንዲት ቤት በራፍ በቆመችው ጃጉዋር መኪና ውስጥ ሁለት ጓደኛሞች ተቀምጠዋል። ዕለቱ እሑድ ቢሆንም ፒተር ሚለር ካርልን ፍለጋ ያባከነው ሰዓት የእረፍቱ ሰዓት ነበር።

«....ግንኮ በሕይወት መኖሩንም አታውቅም» አለ ካርል። «የለም አላውቅም። ስለዚህ የመጀመሪያው ሥራዬም ይኸው ነው። ሮችማን ሙቶ ከሆነ የታሪኩ መደምደሚያ መሆኑ ነው። ታዲያ ልትረዳኝ አትችልምን?» አለ ሚለር። ካርልም ጥቂት ካሰበበት በኋላ ራሱን እየነቀነቀ፥

«.....አዝናለሁ ልረዳህ አልችልም» አለው።

«.....ስለምን? አትችልም?»

«...ስማኝ ያን ማስታወሻም የሰጠሁህ የረዳሁህ መስሎኝ ነው። ይህም በሁለታችን መካከል በምሥጢር የሚጠበቅ እንደሚሆን አልጠራጠርም። እኔን ያደነቀኝን ያህል አንተንም አንድ አስገራሚ ታሪክ ለመጻፍ ይረዳህ ይሆናል ብዬ በመተማመን ነው። ግን ሮችማንን ለመፈለግና ለማጋለጥ ትመኛለህ ብዬ አላሰብኩም ነበር። ሌላውን ሁሉ ትተህ ከዚያው ከማስታወሻው ላይ ብቻ ታሪክ አዋጥተህ አትጽፍም?» አለ ካርል።

«....ማስታወሻው ብቻማ ምንም ዐይነት ታሪክነት የለውም። እውነቱን ልንገርህ? «አንድ ሽማግሌ በጦርነቱ ጊዜ ያየውንና የደረሰበትን ነገር ጽፎ በመርዝ ጋዝ ራሱን ገደለ» ብዬ ብጽፍ ማንኛው የዜና ድርጅት ወይም የጋዜጣ አዘጋጅ ይቀበለኝና ይከፍለኝ ይመስልሃል? ይህን ያህልም ጠቃሚነት ያለው አይመስለኝም። ከጦርነቱ ጊዜ ጀምሮ በመቶ የሚቆጠር ማስታወሻ ሊሳፍ ይችላል። ተጽፎ ተጽፎም ተከምሮ ይሆናል። የዓለም ሕዝብም ስለ ጦርነት ማስታወሻዎች ጉዳይ በቅቶታል። ሰልችቷልም። ስለዚህም ማስታወሻውን ብቻ መነሻ አድርጌ እርሱኑ ደጋግሜ እተችበት የሚቀርበውን ታሪክ የሚቀበልና የሚከፍልም ጀርመን ውስጥ ማንንም አላገኝም....» አለ ሚለር።

«....ስለዚህ ምን ልታደርግ ነው ታዲያ?» አለ ካርል።

«....ነገሩማ ቀላል ነው በማስታወሻው መሠረት ፖሊሶች ሮማችንን እንዲፈልጉት አድርግልኝ። ከተያዘ ታላቅ ታሪክ ጻፍኩ ማለት ነው።

«....ስማኝ ፒተር! ፖሊሶች እርሱን ፍለጋ አይሰማሩም አንተ ስለ ጋዜጣ ጣጣ የምታወቀን ያህል እኔም የሐምበርግን ፖሊሶች አውቃቸዋለሁ። በዚህ በያዝነው በ1963 ዓ.ም እንዲያውም የምንፈጽመው ሥራ ሐምበርግን ከወንጀል ተግባር ሁሉ ነፃ ማውጣት ነው። ስለዚህ በየቀኑና በየሰዓቱም የምንከታልተው ከባድ ሥራ እያየለብን ከሃያ ዓመታት በፊት በሪጋ ወህኒ ቤት ወንጀል የሰራ ሽማግሌ ፍለጋ ደግሞ የሚናውዝና ሥራ የሚፈታ ማንም የለም።»

«.....እንዲያው ለንገሩ ጉዳዩን ማንሳትና መጠቆም አትችልም?» አለ ሚለር። ካርልም እንደማይቻለው ለማረጋገጥ ራሱን እየነቀነቀ፥

«.....የለም አልችልም»

«.....ለምን አትችልም? ምክንያቱስ?»

«....ምክንያቱም እንደዚህ ያለ ጣጣ ውስጥ ልገባበት አልፈልግማ! አንተ ብቸኛና የቤተሰብ ጣጣ የለብህም ነህ ስለዚህ ልትከታተለው ይቻልሃል። እኔ ግን ትዳር አለኝ ሁለት ልጆችም አሉኝ የእነርሱን ሕይወትና ኑሮ ከሰቀቀን ላይ ለመጣል አልፈልግም»

«....በዚህ ነገር ቤተሰቦችህን የሚያሰጋ ምን ነገር ይኖርበታል? ሮችማን እንደሆነ ወንጀለኛ ነው አይደለም እንዴ? ፖሊስም ወንጀለኛን የማደንና የመያዝ ግዴታ አለበት ያንተ ችግር ከምኑ ላይ ሊሆን ሆነ?»

«....የማንንም እጅ ማስገባቱ አስቸጋሪ ነው። የኤስ. ኤስ ወንጀለኞችንም ለማያዝ እጅግም ጥረት እንደማይደረግና እንደማያስፈልግም በፖሊስ ውስጥ ዝንባሌ አለ። ስለዚህ ምንም ሊገኝ የሚችል ነገር አይኖርም ይቀመጣል። ግን ለዕድገትህና ለሥራ መሰናክል ይጠመድብሃል። ስለዚህ ነገሩን ሁሉም ስለሚያውቀው ማንም አያነሣውም። አንተም በዚህ ጉዳይ ላይ ታሪክ መጻፍ ከፈለግህ ለራስህ ችለህ ግባበር እንጂ እኔን አታነካካኝ....»

«....ገባኝ ተረዳሁት» አለ ሚለር በረጅሙ እየተነፈሰ።

«....በሆነው ሁሉ በኩል ነገሩን እንጀምረዋለሁ። ለመሆኑስ ከሽማግሌው ሬሳ አጠገብ ሌላ የተገኘ ነገር የለም።

«....አንድ ሌላ አነስተኛ የማስታወሻ ደብተርም ተገኝቷል። ያንም ወስጄ ከሪፖርት ጋር አቅርቤዋለሁ። ይህን ጊዜም ተደባብቆ ማኅደሩ ተዘጋግቶ ይሆናል።»

«....በዚህኛው ማስታወሻውስ ላይ ምን ብሏል?»

«....ምንም የሌለው። ራሱን በራሱ መግደሉን ብቻ ነው የሚያወሳው ግን አንድ ሌላ ነገርም ጠቁሟል። ዕቃውን ሁሉ ከወዳጁ ከሂረር ማርክስ ዘንድ ማስቀመጡን ጠቅሶታል....»

«ይህም አንድ ነገር ነው ጉዳዩ ተጀመረ ማለት ነው። ግን ይኸው ወዳጁ ሒረር ማርክስ የት ነው የሚኖረው?»

«....ኦ! እንደምን ብዬ የትስ እንዳለ አውቀዋለሁ?»

«....እንዴ? በማስታወሻው የሰውዬውን ስም እንጂ አድራሻውን አይጠቅስም ማለትህ ነው?»

«....አዎ የት እንደሚኖር አይገልጽም»

«....በአንድ አካባቢ መሆን አለበት ፈልገኸውስ ነበር?» ካርልም ፈገግ እያለ።

«....በፕሊስ ውስጥ የምንሠራ ሰዎች የደቂቃ ጊዜ የለንም። ሥራ ያጣድፈናል። በዚሁ በሐምበርግ ውስጥ ስንት ሒረር ማርክሶች እንደሚኖሩ ልትገምት ትችላለህ? በልስክ ማውጫው መጽሐፍ እንኳ ብቻ በሽህ የሚቆጠሩ ተጽፈዋል። ስለዚህ ይህን ሰው ብቻ ለመፈለግ ሣምንት ሙሉ አንናውዝም። ከዚያም በላይ ደግሞ ሽማግሌው አሰቀምጨዋለሁ የሚለው ዕቃ ዋጋ የሌለው ነው.....።»

«....ይኸው ነው በቃ ሌላ ነገር የለም?» አለ ሚለር።

«....ሌላ የለም ሒረር ማርክስን እፈልጋለሁ የምትል ከሆንክ ደምጎ ሞክር እረዳሃለሁ.....።»

«....አመሰግንሃለሁ! በእርግጥም እፈልገዋለሁ!» አለና ሚለር ተጨባብጠው ተለያዩ። ካርልም ተዘጋጅቶ ከሚጠብቀው የምሳ ገበታ ላይ ተቀመጠ።

በማግስቱ ጥዋት ሚለር ሥራውን የጀመረው ሟቹ ሽማግሌ ይኖርበት የነበረውን ቤት በመጐበኘት ነበረ። ከበኢቱም እንደደረሰ አንድ በመካከለኛ ዕድሜ ላይ የነበረው ሰው በሩን ከፈተለት።

«.....እንደምን አደርክ! የቤቱ ባለቤት አንተ ነህ? አለ ሚለር። ሰውዬውም ሚለርን ከፍና ዝቅ አድርጎ ተመለከተውና አዎንታውን ራሱን በመነቅነቅ ገለፀለት። ጐመን ጐመንም ይሸታል።

«....ከጥቂት ቀናት እብፊት አንድ ራሱን በመርዝ ጋዝ የገደለ ሰውዬ እዚህ ይኖር አልነበረም?» አለና ጠየቀ ሚለር።

«....እና ታዲያ አንተ የመጣኸው ከፖሊስ ክፍል ነው?» አለ ሰውዬው።

«.....ጋዜጠኛ ነኝ» አለና ሚለር መታወቂያውን አሳየው።

«.....ታዲያኮ እኔ የምሰጠው አንድም መግለጫ የለኝም» አለ ሰውዬው። በዚህ ጊዜ ሚለር ያለ ምንም ውዝግብ የአስር ማርክ (ገንዘብ) ኖት ለሰውዬው ሰጠውና፤

«....የነበረበትን ክፍል ብቻ ነው ለማዬት የምፈልገው» አለው።

«.....አከራይቼዋለሁኮ» አለና መለሰለት ሰውዬው።

«.....ዕቃውንስ የት አሰቀምጠኸዋል?«

«.....በስተጓሮው በኩል አስቀምጨዋለሁ ምንም የማደርግበት ጣጣ የለኝም» አለ።

የሟቹ ሽማግሌ ዕቃ ወደ ተቀመጠበት ክፍል ሚለር ገባና ዕቃዎቹን ማተራመስ ማስታወሻ መፈለጉን ቀጠለ። ግን የሒረር ማርክስን አድራሻ የሚጠቁም ነገር አላገኘም።

«ይህ ብቻ ነው? ያለው ዕቃው» አለ ሚለር።

«ይኸው ነው ሌላ የለም» አለ ሰውዬው።

«ሒረር ማርክስ የሚባል ያንተን ቤት የተከራየስ ሰው የለምን?» አለ ሚለር።

«የለም»

«ስሙንስ ሰምተኸው አታውቅምን?»

«አልሰማሁም»

«ሟቹስ በዚህ ስም የሚጠራ ወዳጅ ነበረው?»

«የማውቀው ምንም ነገር አልነበረም። ራሱ ለራሱ በራሱ ለብቻው የሚኖር ሰው ነበር። ሲወጣም ሆነ ሲገባ ከሰው ጋራ አይቸዋ አላውቅም ብቸኛ ነው። የቤቱንም ኪራይ በወቅቱ ነበር የሚከፍለኝ አንድም ቀን አስቸግሮኝ አያውቅም።

«ውጭስ በመንገድም ሆነ በሌላ ቦታ ከሰው ጋር አይተኸው ታውቃለህ?»

«በፍጹም ከሰው ጋር ታይቶ አያውቅም ብቸኛ ነው»

ሚለር ከዚያ ወጣና በዚያው ሠፈር እየተዘዋወረ ስለሟቹ ሽማግሌ ሁኔታ ብዙ ሰዎች ጠየቀ። ብዙዎቹም ሽማግሌውን ብዙ ጊዜ አይተውታል። ያውቁታልም አለባበሱንና አረማመዱንም ጭምር ነገሩት። ለሦስት ቀናትም ያህል በኢዝያው ሠፈር እየተዘዋወረ ባለሱቆችን ሁሉ ጠያየቀ። ረቡዕ ከሰዓት በኋላም የአንድ ኳስ ተጫዋቾች ቡድን አገኘ።

«....ኦ! ምን? ያ ወፈፌ ብቸኛ ይሁዳዊ ነው?» ኧላን የቡድኑ መሪ ለጠየቀው ጥያቄ መልስ ሰጠ ሌሎቹም ተጫዋቾች ዙሪያውን ከበቡት።

«....አዎ እርሱው ነው ብቸኛ ይሁዳዊ» አለ ሚለር ለሰነዘረው ጥያቄ ለተሰጠው መልስ ማረጋገጫን ሲሰጥ።

«....ሞኛሞኝ ቂላ ቂል ብጤ ነበር አረማመዱም እንኳ ቂለንቱን የሚመሰክርለት ነበር....» አለ አንዱ ተጫዋች የሽማሌውን አረማመድ ለማሳየት ሲል ራሱን ራሱን ከትክሻው ላይ ጣል አድርጎ እጆቹን ወደ ኋላው አጥፎ ወዲያና ወዲህ አለለት።

«ከሌላ ሰው ጋርስ ሲሄድና ሲጫወት ያየው ሰው ከናንተ መካከል አለ?» ብሎ ሚለር ጠየቀ።

«...ለምን ለማወቅ ፈለግህ?» አለ የቡድኑ መሪ በመጠራጠር።

«....ምንም ጉዳት አላደረስንበትምኮ»

ፍንጭ በማጣቱ ሚለር ጉዞውን ሲቀጥል፥

«....ሰሙ ሚስተር» የሚል ድምፅ ሰማና ዘወር አለ። ከቡድኑ ጐረምሶች ልጅ እግሩ ቀረብ አለውና፤

«....አንድ ነገር ትዝ አለኝ ከአንድ አዛውንት ጋር በአንድ ቦታ ተቀምጠው ሲያወሩ አይቻቸዋለሁ» አለ።

«የት ቦታ ነበር ያየሃቸው?» ብሎ ሚለር ጠየቀ።

«እዚያ ታች ከወንዙ አጠገብ የሚገኘው መስክ ካሉት አግዳሚ ወንበሮች ላይ ተቀምጠው ያወሩ ነበር»

«አብሮት የነበረው ሰውዬ ምን ያህል ዕድሜ የሚኖረው ይመስልሃል?»

«ያረጀ ነበር ብዙ ሸበትም ነበረበት.....»

ሚለር ወደ ወንዙ ወረደና በተነገረው መሠረት ሁኔታውን ያጠና ጀመር። በመስኩ በርከት ያሉ መቀመጫዎች ነበሩ። ግን ሁሉም ባዶዎች ነበሩ። በበጋው ወራት ብዙ ሕዝብ በወንዙ ዳር ዳር እየሆነ ወራጁን ውሃ እየተመለክተው መዝናናት ይወዳል። በኅዳር ወር ላይ ግን እጅግም ስው ወደዚያ አካባቢ አያዘወትርም። ሚለርም ለዚያ ወንዝና አካባቢ እንግዳ አልነበረም በጦርነቱ ወቅት መንደሩ በቦምብ ሲደበደብ ወደዚሁ ወንዝ አካባቢ ተወስዶ አሣ እያጠመደም ይውልበት ነበር። የዓሣ ማጥመድ ልማድና ውልታም አይደረበት በዚህ በአልቶና ወንዝ አካባቢ ይመስላል። ዓሣ አጥማጆችንም ይወዳል። በዚህም ጊዜ ኤድዋርድ ሮችማን በሪጋ ስደተኞች ሠፈር የፈፀመው ግፍ ትውስ አለና ሀገሪቱ እርሱንና ያን ግፈኛ እንደምን ልታበቅል እንደቻለችም በአድናቆት ተዋጠ።

ከዚያ ሐሳቡና ትዝታውም የሽማግሌው የሰለሞን ሁኔታ አቋረጠው። ያ ሟች ሽማግሌ ከወዳጁ ከሒረር ማርክስ ጋር የት ተገናኝተው የት ተቀምጠው ይጨዋወቱ ኑርወ ይሆን? ለክትትሉ የሚጠቅመው አንድ ነገር ዘንግቷል። ወይም ስቷል። ብቻ በትክክል ሊረዳው በጁም ሊዳስሰው አልቻልም። የዘነጋው ወይም የሳተው ሐሳብ ግን ወደ አልቶና ባቡር ጣቢያ የቤንዚን ማደያ እስኪመለስ ድረስ ከአዕምሮው ብልጭ አላለትም ነበር።

ያልተጠበቀ ነገር ድንገት ይደርሳል። ካልታሰበ ነገርም ለፕሮብሌም መፍትሔ ይገኛል። ሚለር ጃጉዋሩን ቤንዚን ካስሞላ በኋላ እንደተለምደው ሂሣቡን ሲከፍል የቤንዚን ዋጋ መጨመሩን ደንበኛው ባለቤንዚኑ ነገረውና «እያደር ሁሉ ነገር እየጨመረ መጣ፣ የአሁን ጊዜ ገንዘብንስ መቅኖ አጣ.....» ሲለው ሚለር አዕምሮውን አንድ ጉዳይ ነካው። እርግጥ በጣም ቀላል ጉዳይ ነበረ።

ገንዘብም! አዎ ገንዘብ ያ ሟች ሽማግሌ ገንዘብ የት ያገኝ ኑሩዋል? ሥራ አልነበረውም ከጀርመን መንግሥት ካሣ ለመቀበል አልፈቀደም የቤት ኪራይ ያለማቋረጥ ሲከፍል ኑሩዋል። ለምግቡም ገንዘብ ያሻው ነበር። የሃምሳ ስድስት ዓመታት ሽማግሌ ነበር። ግን የጡረታ አበል ሊኖረው አይችልም ይሁንና ምናልባት የአካለ ስንኩልነት ጡረታም ሊያገኝ ችሎ በዚሁ ሲተዳደርም ኑሮ ይሆናል። ሚለር ከቤንዚን ማደያው ጣቢያ ጃጉዋሩን አስፈተለከና ወደ ፖስታ ቤት ሄደ። ከዚያም እንደደረሰ፥

«የጡረተኞች በር» የሚል ምልክት ባለበቱ በኩል መኪናውን አቆመና፥

«.....ጡረተኞች ገንዘባቸውን የሚቀበሉበትን ቀን ልትነግሪኝ ትችያለሽ?» ብሎ ፀሐፊዋን ጠየቀ።

«....በየወሩ መጨረሻ (የመባቻ) ቀን ነው የሚቀበሉት» አለችው

«.....ይህማ ከሆነ ቅዳሜ መሆኑ ነው»

«.....ቅዳሜና እሑድስ አይከፈሉም። ያሁኑን ደመወዛቸውን ግን ከነገወዲያ (ተነገ በስቲያ) ዓርብ ይቀበላሉ»

«....አካለ ስንኩላንስ የሚቀበሉት በዚሁ ጊዜና ቀን ነው?»

«....ሁሉም ጡረተኞች ሁሉ የሚቀበሉት በአንድ ጊዜ ነው»

«አዎ ጡረተኛው እዚሁ አልቶና ውስጥ የሚኖር ከሆነ ነዋ!»

«.....በስንት ሰዓት ይሰበሰባሉ?»

«....ሥራ ከሚጀመርበት ሰዓት ጀምሮ ነው!»

«....አመሰግናለሁ»

ሚለር ዓርብ ጥዋት በዚያው ሥፍራ ሆኖ ሲጠባበቅ አሮጊቶችና ሽማግሌዎች በተራ ተሰልፈው ደመወዛቸውን መቀበል ጀመሩ። እርሱም በዚያች ጽ/ቤት ትይዩ ሆኖ ይመለከታቸዋል። ብዙዎቹ እርግጥ ሸበቶዎች ናቸው። ግን ከብርዱ ለመከላከል ሲሉ ባርኔጣ ደፍተዋል ከረፋዱ ላይ አንድ ከራሱ ላይ ሻማ የፈሰሰበት የሚመስል ሽማግሌ ቀረበና ገንዘቡን ተቀብሎ ቆጣጥሮ ከኪሱ ውስጥ አስገባና ወዳጁን እንደሚፈልግ ሁሉ ግራ ቀኙን አካባቢውን ተመለከተና በቀስታ እያዘገመ ሄደ። ሽማግሌው ብዙዎቹ ሰዎች የሄዲበትን አቅጣጫ ትቶ ወደ ወንዙ ሄደ። ሚለርም ተከተለው።

ሽማግሌው ለሃያ ደቂቃዎች ያህል እያዘገመ ሄደና ከዚያችው ከለመዳት ቦታ ሲደርስ ከአግዳሚ ወንበር ላይ አረፍ ሲል ሚለር ከወደኋላው ቀስ ብሎ ተጠጋውና፤

«....ሒር ማርክስ ማለት እርስዎ ነዎት?» አለ።

ሽማግሌው እንግዳ ሰው ደርሶ ስሙን በመጥራቱ ሣይገረም ሚለርም ተመለከተውና፤

«....አዎን እኔ ነኝ» አለና መለሰለት።

«....እኔም ሚለር እባላለሁ»

ሽማግሌውም ራሱን ጐንበስ አድርጐ ነገሩ ተቀበለ።

«.....ሒረር ሰልሞን ታቢርን ነው የሚጠብቀው?»

«....አዎ እርሱን ነው የምጠባበቀው» አለ ሽማግሌው ያለምንም መገረምና መደናገጥ።

«.....እዚህ ብቀመጥስ ይፈቅዱልኛል?»

«.....ምንከፋኝ ተቀመጥ እንጂ?»

ሚለር ከሽማግሌው ጐን ተቀመጠና ሁለቱም ወንዙን መመልከት ቀጠሉ። በዚያም በኢልብ ወንዝ አንዲት አሮጌ ጀልባ ስታልፍ ተመለከቱ።

«....ሒረር ሰለሞን ታቢርኮ ሙቷል» አለ ሚለር በቀስታ። ሽማግሌው ግን ይህን የመሳሰለ ወሬ ዘወትር እንደሚሰማ ሁሉ አሁንም ያለ ምንም መገረምና መደናገጥ፣

«ሞተ! አዬ አዬ......» አዬ ጉድ.....» አለ በቀስታ።

ሚለርም ቀጠል አድርጐ ሁኔታውን በሰፊው ያብራራለት ጀመር።

«.....ባይገርምዎት ራሱን በራሱ ነውኮ የገደለው»

«.....ሆነ? ብስጩ ነበር በሀዘን ተውጦ የሚኖር ነበር» አለ ሽማግሌው።

«....ማስታወሻም እኮ ጽፏል»

«....አዎ ማስታወሻ መጻፉንስ አጫውቶኛል»

«....አንብበውት ያውቃሉ?» አለና ሚለር ጠእይቀ።

«....የርሱን ማስታወሻ ማንም አንብቦት አያውቅም ግን ስለሁኔታው ነግሮኛል» አለ ሽማግሌው።

«.....በጦርነቱ ዘመን በሪጋ እስር ቤት ያየውንና የሰማውን ሁሉ ነው የጻፈው»

«.....አዎ በሪጋ እስር ሠፈር እንደነበረ ነግሮኛል»

«.....እርስዎም በዚያው ሪጋ ውስጥ ነበሩ?»

ሽማግሌው በነዚያ በፈዘዙ ዓይኖቹ ሚለርን በቅሬታ ተመለከተውና፤

«.....በዳችው እስር ሠፈር ነበርኩ» አለው።

«.....እንግዲህ ጉዳዩን ልግለጽልዎ እርዳታዎንም እፈልጋለሁ። ወዳጅዎ በማስታወሻው ላይ የኤስ. ኤስ. የጦር መኮንን የነበረ የሻምበል ኤድዋርድ ሮማችን የእትባለ ሰው ስም ጠቅሱዋል ስለዚህ ሰውዬ ተነጋግራችሁ አታውቁምን?» አለ ሚለር።

«....አዎ ስለሮችማንም አጫውቶኛል። እርሱ ሲያዝለትና ሊከሰስም ለማየት በቅቶ በርሱም ላይ የሚያውቀውን የምስከርነት ቃሉን ለመስጠት ሲል ነበር በሕይወት የኖረው» አለ ሽማግሌው።

«.....ልክ ነው በማስታወሻውም ላይ ይህንኑ ጽፎታል። ከሞተ በኋላ ነው ያነበብኩትም እኔም ሮችማንን ፈልጌ ለፍርድ ለማቅረብ ነው ቆርጨ የተነሣሁት ሐሳቤን ተረዱልኝ?» አለ ሚለር።

«....እሽ ገባኝ»

«....ነገር ግን ሮችማን ሙቶ ከሆነ ነገሩ አለቀለት ማለት ነው። ግን ሟች ጓደኛዎ ሮችማን በሕይወት ለመኖሩና ነፃም ሆኖ ለመቆዬቱ ያረጋገጠው ጉዳይ መሆኑን እርስዎ ያምኑበታል?»

ሽማግሌው በብዙው ከተከዘና በሐሳብ ሰመመን ከተዋጠ በኋላ፣

«.....የሻምበል ሮችማን በሕይወት ይኖራል ነፃም ነው የጠየቀውም የለም....» አለና ተነፈሰ።

ሚለር በጉጉት ወደ ፊት አስገገና፥

«.....እንዴ ያውቃሉ?» ብሎ ጠየቀ።

«.....ጓዴ አይቶላት!»

«.....አዎ ከማስታወሻው ላይ አንብቤዋለሁ። ግንኮ ያየው በ1945 ዓ.ም በሚያዝያ ወር ነበር!»

ሽማግሌው በቀስታ ራሱን እየነቀነቀ፥

«.....የለም ባለፈው ወር ነበር ያየው» አለ።

ደግሞ እድነ ገና ለብዙ ደቂቃዎች ያህል በሁለቱ መካከል ዝምታ ሠፈነ። ሚለር ሽማግሌውን አፍጥጦ ይመለከታል ሽማግሌውም ወንዙን ፍዝዝ ብሎ ያየዋል።

«.....ባለፈው ወር? የት ሥፍራ እንዳየነውና እንዴትስ እንዳወቀው አጫውቶወታል?» አለና ሚለር ተነፈሰ። ያ በሐሳብና በትካዜ ሰመመን ተውጦ የነበረው ሽማግሌም ወደ ሚለር ዘወር አለና፤

«....አዎ አንዳንድ ጊዜ እንቅልፍ አልወስደው ሲል እንደሚያደርገው ሁሉ ማታ ማታ በየጐዳናው ሲዘዋወር ያመሸ ስለነበረ፤ ሮችማንንም ያየው በዚህ ጊዜ ነበር። አንድ ቀን ማታ ብዙ ሕዝብ ከትያትር ቤቱ አምሽቶ ሲወጣ ጓዴ በዚያ ያልፍ ነበር። ቆም ብሎም ተመለከተ። ከአዳራሹ ከሚወጣው ሕዝብም መካከል ከበርቲዎችም እንደ ነበሩ ማየቱን ነግሮኛል። ታክሲዎችም እነዚያን ከበርቴዎች ይጠባበቁ ነበር። እነዚያም ሰዎች በየታክሲዎቹ ሲሣፈሩ ሮችማንን ተመልክቶታል» አለው።

«....ከትያትር ቤት ከሚወጣው ሕዝብ መካከል ነው አይቸዋለሁ ያለው?»

«....አዎ ከሁለ ሰዎች ጋር ሆኖ በታክሲ ተሳፍሮ ሲሄድ አይቶታል»

«....ያድምጡኝ ነገሩ በጣም አስፈላጊ ነው! ግን ያየው ሰው በእርግጥ ሮችማን ነበር?»

«...እርግጥ እርሱ መሆኑን አረጋግጡዋል»

«.....ግንኮ ለመጨረሻ ጊዜ ያየው ከአሥራ ዘጠኝ ዓመታት በፊት ነበር። በዚህ ጊዜም በብዙው ሊለዋወጥ ይችላል። ስለዚህ እንደምን እርግጠኛ ሊሆን ይችላል?»

«.....ሲሲቅ እንደነበረ አይቶታል»

«....መሳቁሳ አስፈላጊነትና ልዩነት ነበረው?»

ሽማግሌው ራሱን ደጋግሞ አወዛወዘና የሳቁን አስፈላጊነት ገለፀለትና ቀጠል አድርጐም፤

«.....ወዳጄ እንዳጫወተኝ ከሆነ ሮችማንን አንድ ጊዜ ሲስቅ ካየኸው ምንም ቢኾን ከቶ አትረሳውም የአሳሳቁንጠባይና ምልክት ለይቶ አልነገረኝም ግን በሚሊዮን ሊቆጠር ከሚችል ሕዝብ መካከልም ቢሆን ለይቶ ሊያውቀው እንደሚችል ገልጾልኛል.....» አለ።

«...በጀ ታዲያ እርስዎስ ያምኑበታል?»

«.....በእርግጥ አምናለሁ ሮችማንን አይቶታል»

«....በጄ እኔም በዚሁ ልስማማ ግን የታክሲዋንስ ቁጥር ጽፏታል? ወይስ አጫውቶታውል?»

«.....የለም አልጻፈውም በጣም መንፈሱ ተሸብሮበት እንደ ነበረና ታክሲውን ብቻ ማየቱን ነው ያጫወተኝ»

«.....ያስቸግራል ብዬ ምናልባት ወደ ሆቴል ወስዷቸው ይሆናል። የታክሲውን ቁጥር ባውቀው እነዚያን መኳንንት የት እንዳደረሳቸው ልጠይቀው እችል ነበር። ለመሆኑ ይህን ጉዳይስ የተነጋገራችሁት መቸ ነበር።

«....ባለፈው ወር የጡረታ ደመወዛችንን ተቀብለን እዚህ መጥተን ስንጨዋወት ነው የነገረኝ?»

ሚለር ተነሳ ቆመና፥

«....ይህን ታሪክ አምኖ ሊቀበል የሚችል ማንም እንደማይኖር ያውቃሉ?» አለው። ሽማግሌውም ዓይኖቹን ከወንዙ ላይ ነቀለና ጋዜጠኛውን አፍጥጦ እየተመለከ፥

«.....ኦ! አዎ እርሱም ይህንኑ ተረድቶታል! ስለዚህም እኮ ነው ራሱን የገደለው የሚሰማውና የሚያምነው እንደማያገኝማ አስቀድሞ ተረድቶታል» አለው በትካዜ በተዋጠ ስሜት።

ፒተር ሚለርም ከዚያ ተነሣና እንደተለመደው እናቱን ለመጠየቅ ሄደ። ሁልጊዜም በሣምንቱ መጨረሻ ላይ እናቱን መጠየቁን ማቋረጥ አይወድም ነበርና በዚያም ዕለት በጊዜው ስላለው ሥራ አሮጊት እናቱ ጠየቀ። እርሱም እንደዋዛ አድርጐ ኤድዋርድ ሮችማን የተባለ ወንጀለኛ ለመከታተል የሞሞክር መሆኑን ገለፀ። እናቱ በድንጋጤ ድርቅ ብለው ፈዘው ያዩት ጀመር፤ ቀጠል አድርገውም፥

«....እስከ ዛሬም ቢሆን የወንጀኞችን ዜና ስተከታተል መኖርህን አልፈቀድኩትም፤ አባትህ ይህን ጊዜ በሕይወት ኑሮ ቢሆን ኑሮ ስለ ሥራህ ምን ያስብና ያድርግም እንደነበረ ነው መገመት የቸገረኝ ደግሞ ዛሬ ብለህ ብለህ የናዚ ወንጀለኞች ጋር ትንቅንቅ እገጥማለሁ ነው የምትለው?» አሉ እናት።

«....ስሚ እማማ?»

«...ምነው?»

«.....በጦርነቱ ጊዜ እነዚያ የኤስ. ኤስ አባሎች በሕዝብ ላይ የፈፀሙት ግፍና በደል በእየስር ቤቱ ያደረሱትን ዕልቂት ይሆናል ብለሽ ታምኚበታለሽ?» በታከተና በተቆጣም ስሜት የተዋጡት እናቱ፤

«....የሚያንቀጠቅጥ የሚዘገንን ተግባር ነበር። የፈፀሙትን ግፍ ሁሉ ያየነው ከጦርነቱ በኋላ እንግሊዞች ካነሱት ፊልም ላይ ነበር። ተወኝ በቃኝ ስለዚያ የግፍ ሥራቸውስ መስማትም አልፈቅድም ብለው ወደ ማድ ቤት ሲገቡ ሚለርም ተከታተለና፥

«....በ1950 ዓ.ም የአሥራ ስድስት ዓመት ልጅ እግር በነበርኩበት ጊዜ ከትምህርት ቤት ጓደኞቼ ጋር ወደ ፓሪስ መሄዴ ትዝ አይልሽም?» አለ።

«....አዎ ትዝ ይለኛል እንጅ»

«....እዚያ እንደደረስንም ወደ አንድ ቤት ክርስቲያን ተወሰድን በዚያም ሰዓት ሚስተር ጆን ማውሊን ለተባለ ሰውዬ ፀሎተ - ፍትሐት ይደረግለት ነበር። እኔና ጓደኛዬ በጀርመንኛ ቋንቋ ስንጨዋወት ካዳመጡን ሰዎች አንዱ ቀረብ አለና ጺቅ አለብኝ ወደ ቤትም ከተመለስኩ በኋላ ሁኔታውን ብገልጽልሽ ምን ብለሽ እንደነገርሽኝ ትዝ ይልሻል?»

እናት ነግሩ ተወሳስቦባቸው ሥራቸውን ሲቀጥሉ፥

«.....ፈረንሳዮች ይኸው ናቸው ብልግና ያጠቃቸዋል ብለሽኝ አልነበረም?» አለ ሚለር።

«....አዎ እንደርሱው ናቸው አልወዳቸውም» አሉ እናት።

«....ተመልከችው እናቴ ነገሩ እንዲህ ነው ለምሳሌ በዚያኑ ቀን ፀሎተ - ፍትሐት ሲደረግለት በነበረው ሰስዬ ላይ እንኳ ከመሞቱ በፊት የፈፀምንበት ወንጀል አለ። በደሉን ያደረስነው አንች ወይም አባቴ አየልዚያም እኔ አይደልንም። በአጭሩ ግን እኛ ጀርመኖች ነን። በተለይም የጀስታፓ ወንበዴዎች ናቸው ግን በሚሊዮን የሚቆጠሩ የውጭ ሀገር ተወላጆች የተፈፀመባቸው ሁሉ ግፍ የደረሰው በጀርመኖች መሆኑን ነው የሚያውቁት»

«....ተወኝ በቃኝ የሆነው ሁኑዋል በቃ ያለፈ ነገር ልሰማ አልፈቅድም»

«.....እኔም ልነግርሽ የምችለው ሌላ የማውቀው ነገር የለም ታሪኩ በየሀገሩ መጻፉን ግን አትርሽ። አትጠራጠሪም ግን የጀስታፓ አባል ባልሆንም ጀርመናዊ በመሆኔ ብቻ ነው የተተፋብኝ»

«....ጀርመናዊ በመሆንህም ልትኮራበት ይገባሃል»

«.....እርግጥ እኮራበታለሁ። ቢሆንም የናዚ የኤስ. ኤስና የጀስታፓ አባልና ተባባሪም ነኝ ማለት አይደለም»

«...ማንም የነርሱ አባል አይደለም። ቢሆንም ስለነርሱ ወይም ስለ ሥራቸው ማውራቱም ዋጋ የለውም» እናቲቱ ብዙ ጊዜ የልጃቸው ክርክር ስለሚሰለቻቸው ሲያጥቡት የነበርወን ሰሐን አደራረቁና ወደ ገበታ ቤቱ ሲመለሱ፥

«….እይው እናቴ ነገሩን ልታመዛዝኝው ሞክሪ የዚያን ሟች ሽማግሌ ማስታወሻ እስካነበብኩት ዕለት ድረስ የሠራነውን ሁሉ በትክክል አላውቅም ነበር። ዛሬ ግን ነገሩን እየተረዳሁት መጥቻለሁ። ስለዚህ ነው ነው ያን ወንጀለኛ ልከታተለውና ጉሮሮውን ላንቀው የተነሣሁት። ወደ ፍርድም መቅረብ ይኖርበታል።

እናት ይበልጥ በሀዘኔታ ተዋጡና እንባም ይቃጣቸው ጀመር።

«…..እባክህ አርፈህ ተቀመጥ ተዋቸው። ያለፈ ነገር አልፏልና በቃ ምንም ውጤት የለውም የሆነው ሁኑዋል ያለፈውም አልፏል በቃ እርሳቸው»። ሚለር በግድግዳው የነበረውን አባቱ ፎቶግራፍ አትኩሮ ተመለከተው። የጦር ሠራዊት የሻምበልነት የማዕረግ ልብሱን ለብሷል።

እናቱ የናዚን ቀንደኛነት የኤስ. ኤስ. ድርጅት የነፍስ ግድያ መሐንዲስ የነበረውን ሮችማንን እንዳይከታተል በጠየቁት ሰዓት ነበር ሚለር የአባቱን ፎቶ ግራፍ አትኩሮ የተመለከተው። ጦርነቱ ከመነሳቱ በፊት የአምስት ዓመት ልጅ በነበረበት ጊዜ አባቱ ወደ አራዊት ክልል ሥፍራ እየወሰደው የአራዊቱን ስም እየነገረ ሲያመለክተው የነበረው ትዝ አለው። በዚያም ወቅት ማለቂያ የሌለውን የልጁን ጥያቄ ለመመለስ አባቱ በትዕግሥትና ያለመሰልቸት ሲያዳምጠውና ሲመልስለትም የነበረው ትዝ አለው።

በተለይም በ1940 ዓ.ም አባቱ የደንብ ልብሱን እየእበሰ ሲወጣና ሲገባ እናቱ የቱን ያህል ትጨነቅለትና ታለቅስለትም እንደነበረ ትዝ ይለዋል። በዚህም ጊዜ በ1944 ዓ.ም አንድ የጦር መኰንን ወደ ቤታቸው መጥቶ ጀግናው አባቱ በምሥራቅ የጦር ግንባር በኩል መገደሉን ለእናቱ ሲያረዳት የነበረው ሁኔታ ሁሉ ከፊቱ ድቅን ድቅን ይልበት ጀመር።

«....ያ ያለፈ አስቀያሚ ነገር ሕዝቡን አንገፍግፎታል ስለ ተፈፀመውም ግፍ ማንንም በፍርድ መቅጣትና መጐተት ሁሉም ሰልችቶታል። አንተ ፈልገህ ብትደርስበትም እንኳ የሚያመሰግንህ ማንም አይኖርም መጠቃቀሻና መዘባበቻ ነው የምትሆነው ነገሩ ሁሉ አልፏል ዘግይቷልም። እባክህ ፒተር ለኔ ስትል ነገሩን ችላ በለው እርሳውም» አሉ እናት

በጥቁር ቀለም ተጽፎ በጋዜጣ ላይ የወጣው የሞቱ ወታደሮች ስም ዝርዝር ትዝ አለው። በጥቅምት ወር በወጣው የሟቾች ስም ዝርዝር ላይም፣

«....ለእናት ሀገሩና ለፉሕረሩ ሲል የሻምበል ሚለር ኤርዊን ጥቅምት 11 ቀን በኦስት ላንድ የጦር ሜዳ ወደቀ።» የሚለው መግለጫ ትዝ አለው።

በቃ ይኸው ነበር። ሌላ የተብራራ ነገር አልነበረም የት ቦታ ስልምን እንዴት ሞተ? የሚገለጽ ምንም ነገር የለም። በዚህ ጊዜ እናቱ በስተኋላው ቆም አሉና፤

«.... ስለ አባትህ መታሰቢያ ታስብ ይሆናል። አባትህ ቢኖር ልጁ አንድ የጦር ወንጀለኛ ተከታትሎ ይዞ ለፍርድ ሊያቀርብ ሲነሣሳ በዝምታ ይመለከተው ይመስልሃል? ለልጁስ የሚመኝለት ሥራ ይኸው ይሆናል ብለህ ታስባለህ?» አሉት።

ሚለር ከመቀመጫው ተነሣና ከእናቱ ትከሻ ላይ ሁለት እጆቹን ጣል አድርጎ ግንባራቸውን ሣመና፥

«....አዎን እናቴ! አባቴ በሕይወት ቢኖር ኑሮ እንድሠራለት የሚፈልገውም ሥራ ይኸንኑ ይሆን ነበር» አለና እናቱን ተሰናብቶ ጃጉዋሩን አስነስቶ ወደ ሐምበርግ ተመለሰ።

ሚለር የሟቹን ሽማግሌ ማስታወሻ ለታወቀ መጽሔር አሳታሚ ሰጥቶት ኑሮ ስለ ሁኔታው ለመነጋገር ረቡዕ ከሰዓት በኋላ ወደ ታወቀው ከበርቴ የመጽሔት አሳታሚ ጽ/ቤት ይሄዳል።

«....መልካም ነው አነበብኩት ታዲያ አንተስ የምትፈልገው ምንድን ነው?» አለና ከበርቴው ሚለርን ጠየቀ።

«....እንደማስበው ታላቅ ቁም ነገር ያለበት ማስታወሻ ነው። በዚህም ማስታወሻ በየገጹ የሻምበል ኤድዋርድ ሮችማን የተባለ ሰው ስም ተጠቅሷል። ይህም ሰው የሪጋ እስረኞች ሠፈር ኃላፊ ሆኖ 80.000 ሰማንያ ሺህ ሴቶች ወንዶችና ሕፃናት አስፈጅቷል። እስከ ዛሬም እዚሁ ምዕራብ ጀርመን ውስጥ እንደሚኖር እተማመናለሁ። ልከታተለውና ልፈልገውም እወዳለሁ» አለ ወጣቱ ጋዜጠኛ።

«በሕይወት መኖሩንስ እንደምን አወቅህ?» አለ ከበርቴው። ሚለር ሁኔታውን በአጭሩ አብራራለት። ከበርቴው ሆፍ ማንም ከንፈሩን ዠለጠና፥

«....ደካማ ሊታእምን የማይቻል ማስረጃ ነው» አለ።

«....ነው ግን ትንሽ መግቢያ አለው። ከዚህ ባነሰ ማስረጃ የነበሩ ብዙ ጉዳዮችንም እየተከታተልኩ አውጥቻቸዋለሁ....» አለ ሚለር።

ከበርቴው አሳታሚም ባለፉት ጊዜያት ሚለር ብዙ ሁኔታዎች ፈልግፍሎ እያወጣና እየጻፈ እየሰጠው እርሱም በመጽሔቱ እያተመ ከፍተኛ ገቢ ያገኘበት መሆኑን በመረዳት ታታሪነቱን ባለመዘንጋትም በሐሳቡም ሚለርን ተመለከተው።

«....ፖሊሶችስ በእርግጥ ከልባቸው ፈልገውታል?» አለ ሚለር።

«....መፈለግ ይኖርባቸዋል እንጂ። ደመወዝ የምነክፍላቸውምኮ ለዚህ ነው»

«....እነርሱንስ በመጠኑ ብንረዳቸው ያስነውራል እንዴት መኖሩን ለማረጋገጥ ተይዞም እንደሆነና እንዲያው የት እንደገባ መከታተሉ ምን ቅር ያሰኛል?»

«....በጀ ታዲያ አሁን ከኔ የምትፈልገውስ ምንድን ነው?» አለ ሆፍማን።

«....የአፈላላጊ እርዳታ እንድታደርግልኝ ነው። የማይቃናልኝ ከሆነም እተወዋለሁ»

ሆፍማን ተሽከርካሪ ወንበሩን አዞረና በመስኮቱ አካባቢውን ሁሉ ተመላካክቶ፥

«....ስማኝ ሚለር ለምን እንደዚህ በጉዳዩ አሰብክበት? በመጠኑ ከመስመርህ አስቀድመህ አልወጣህም?»

ሚለር በሐሳብ ተዋጠ። አንድ ሰው ያመነበትን ነገር ለሌሎች አሰድቶና አሣምኖ የሐሳቡ ተከታይ ለማድረግ ምን ጊዜም ቢሆን ብርቱ ችግር አለበት። በተለይም በኮንትራት የሚሠራ ጋዜጠኛ ሐሳቡን ወይም የደረሰበትን ታሪክ ለአሳታሚዎችና አዘጋጅዎች በመጀመሪያ መሸጥ ግዴታው ነው። የሕዝቡ ትችት በሁለተኛ ደረጃ የሚገኝ ነው። ይህን ሁሉ ሲያምሰለስል የነበረው ሚለርም፥

«....የሰው ታሪክ በተለይም በአንድ ሰው ላይ የደረሰ ነገር በጣም ያጓጓል። ስሜት ያሳድራል። ፖሊሶች ፈልገው ያጡት ሰው ከሆነም እኛ ፍንች ብናስይዝ ዋጋው ከፍ ያለ ይሆናል። ሕዝቡም ለማወቅ የሚፈልገው ጉዳይ መሆኑን አጠራጠርም....» አለ።

«....ተሳስተሃል ስለዚህ እኮ ነው በቅድሚያ ገንዘብ ልሰጥህ የሚፈልገው....» አለ ሆፍማን።

«....ነገሩን እስቲ አመዛዝነው? ይህ እኮ የተለየ ጉዳይ ያዘለ ነው። እነሮችማን የፈጁዋቸው ሕዝቦችኮ ፖላንዳውያንና ሩሲያውያን ናቸው። ንጹህ ጀርመኖችም ባይሆኑ ይሁዳውያን ጀርመኖችንም ፈጅተዋል። ስለዚህ እንደዚህ ያለ ከባድ ወንጀል የፈፀሙትን ወንጀለኞች ፍጻሜ ሕዝብ ለማወቅ አይፈልግም ነው የትምለኝ?»

«....ስማኝ ሚለር የማደንቅልህ የዜና አቀራረብ ስልት አለህ የተዋጣልህ ወሬ አሳዳጅም ነህ። የሰሙትንና ያዩትን ብቻ በስልክ ማስተላለፍ የሚችሉ በመቶ የሚቆጠሩ ጋዜጠኞች ለመኮናተር እችላለሁ። ግን ራሳቸው ወሬውን አፈንፍነውና አቀነባብረው የማቅረብ ችሎታ የላቸውም። አንተ ግን በዚህ ረገድ ችሎታ ያለህ ነህ ስለዚህ ነው ከኔ ጋ ብዙ የሚበዛብህ ለወደፊቱም አብረን እንሠራለን። ብዙ ክፍያም ታገኛለህ ይህን አዲሱን ዜናህን ግን ተወው ይቅር» አለ።

«....ለምን ይቀራል? አስደናቂ ዜና እኮ ነው?»

«....አዳምጠኝ ገና ወጣት ነህ ስለ ጋዜጠኛእንት ግዴታም አንዳንድ ጉዳዮችን ነግሬሃለሁ። ከጋዜጠኛ ተግባር አድኑ ተነባቢ ታሪኮችን መጻፍ ነው። ሌላው ተግባር ደግሞ የመሸጡ ጣጣ ነው። አንተ የመጀመሪያውን ዴታ ስትሠራ እኔ ሁለተኛውን እፈጽማለሁ ሁለታችንም በሥራው የተቆራኘነው ስለዚህ ንወ። አሁን የምትከታተለውን ዜና ጓጉቶ የሚያነብልህ ይኖራል? በሪጋ አስር ሠፈር ያለቁት ይሁዳውያን ጀርመኖች ናቸው። ስለዚህ የነርሱ ዕልቂት መጉላላት አሳዝኖት ለወሬ የሚጓጓ አይኖርም። ሕዝቡ እትሞችን እየገዛ እንዲያነብ የሚያዝ ሕግ በሀገራችን አለ። ስለዚህም የሚፈልጉትን እንዲያነቡ መጽሔት ይገዛሉ። እኔም ይህንኑ አዘጋጃለሁ።»

«....ይህ ከሆነ ታዲያ ስለ ሮችማን ሕዝቡ ምን አያነብም?»

«....ሐሳቤ አልገባህም ማለት ነው? አሁንም ላብራራልህ! ከጦርነቱ በፊት እያንዳንዱ ጀርመናዊ አንዳንድ ይሁዳዊ ያውቅ ነበር። እንደ እውነቱም ከሆነ ደግሞ ሂትለር ከመጀመሩ ብፊት ይሁዲዎችን የሚጠላ ጀርመናዊ አልነበረም። እንዲያውም በአውሮጳ ውስጥ የተሻለ ኑሮ የነበራቸው ጀርመን ውስጥ ነበረ። በፈረንሳይ፣ በእስፔይን በፖላንድና በሩሲያ ሲኖሩ ከነበሩት የተሻለ ሁኔታ ነበራቸው።

ግን ሂትለር ነገሩን ጀመረው። የአንደኛው የዓለም ጦርነት ሊፈነዳ የቻለው በይሁዳውያን ምክንያት ነው እያለ ለሕዝቡ ማስታወቅ ጀመር። የሥራ እጦት ባስከተለው የተመሳቀለ ኑርና ድህነት በአጭሩ በሀገሪቱ ላይ ለደረሰው ምስቅልቅል ሁሉ ተጠያቂዎቹ ነገደ ይሁዳ ናቸው ብሎ ለፈፈ። ሕዝቡም ግራ ተጋባው። እያንዳንዱ ጀርመናዊ የሚያውቀው ይሁዳዊ መልካም ሰው መሆኑን እያንዳንዱ ጀርመናዊ የሚያውቀው ይሁዳዊ መልካም ሰው መሆኑን ነበር። ጉዳት የማያደርስም መሆኑን ያምናል። ይሁዳውያን ተግባቢ ወዳጆችም መሆናቸውን ሕዝቡ ያውቃል በየቦታው የሚሠሩትና የሚያሠሩት ይሁዳውያን መግባባትና አብሮ መኖርም የሚችሉ መሆናቸውን ሕዝቡ ያውቃል። በሕግና በደንብ ሥር ይተዳደራሉ። ማንንም አልበደሉም። ግን ለማንኛውም ለደረሰው ጥፋትና ስሕተት ሁሉ ኃላፊዎቹና ተወቃሾቹ ናቸው ብሎ ሂትለር ወቀሳውን ማሰማት ቀጠለ።

ይሁን እንጂ እየተለቀሙ በጨንት መኪናዎች ፍርጐዎች እየተጫኑ ሲወሰዱ ሕዝቡ በዝምታ ብቻ ተመለክተው። እኛ ጀርመኖች ታዛዦችና ቻዮች ነንና በዝምታ ተመለከትነው። ታላቅነታችንና ደካማነታችንም እዚህ ላይ ነው። እንግሊዞች ሥራ እያቆሙ በሰላማዊ ሰልፍ ከተሞቻቸውን ሲያጥለቀልቁ እኛ ሥራችንን በቻይነት በመቀጠላችን የሀገራችንን የኢኮኖሚ ምሰሶ ልናጠናክር ችለናል። ሂትለርንም ተከትለን ወደ መቃብር ገብተናል።

ለብዙ ዓመታት ያህል ስለ ጀርመን ይሁዳውያን ጉዳይ የጀርመን ሕዝብ አልጠየቀም። ተወሰዱ በዚያው ቀሩ። ከዚያም በኋላ የደረሰባቸውን ግፍና ስቃይ ሁሉ አነበብን። በቂም ንባብ አግኝተናል። አሁን ደግሞ አንተ በየጐረቤታችን በነበረው ይሁዳዊ ላይ ምን እንደደረሰበት ልትነግረን ትፈልጋለህ። እንግዲህ ነገሩን ተረዳኸው? አሁን በዚህ ማስታወሻ ላይ ታሪካቸው የተዘረዘረውን ነገደ ይሁዳን ዛሬም ቢሆን በየአደባባዩ ሕዝብ ሰላምታ ያቀርብላቸዋል። በየሱቁም ይገበያያሉ። አሁን አንተን ስለ አሳሰበህ ስለ ሮችማን ጉዳይ የሚያጨበጭቡ ይመስልሃል? ስለ እገሌ ታሪክ ለማንበብ የሚፈቅዱ ይመስልሃል? ስለዚህ በአጭሩ ልገልጽልህ የምወደው የጀርመን ሕዝብ ለማንበብ የሚፈልገው ታሪክ ያለማግኘትህን ነው»። ሆፍማን ንግግሩን እንደ ጨረሰ ሲጃራውን አቀጣጠለና ወደ ኋላው ተለጠጠ። ሚለርም የሰማውን ዲስኩር ማኘክ ጀመረ። በረጅሙም ተነፈሰና

«እናቴም የምትለው ይህንኑ ነው» አለ።

«ትክክል ሊሆን ይችላል»። አለ ሆፍማን በታከተ ስሜት።

«ቢሆንም የመጣው ቢመጣ ያን ወንጀለኛ አጠምደውዋለሁ»።

«ይቅርብህ ልምከርህ ሚለር! ተወው ማንም የሚያመሰግንህ አንድም ሰው አታገኝም»።

«ዋናው ምክንያት እኮ ይህ አይደለም። የሕዝቡ ስሜትዋና አስተያዬትዋ ማወቅ ነው አይመልስህም?።

«አዎ እርሱ ነው» አለ ሆፍማን በሲጅራው ጭስ ወጣቱን ጋዜጠኛ እየተመለከተ።

«ዛሬም እነዚያን ወነጀልኞች ትፈራለህ?። አለ ሚለር።

«ፈርቻቸውኮ አይደለም ከጣጣው ላለመግባት ስል ነው።»

«ምን ዐይነት ጣጣ ያሳስብሃል?»

«ምን» ብሎ ሆፍማን ጠየቀ።

«ያ - ደራሲው ነው ባለቅኔው? አዎ አውቃለሁ።»

«ምን ሆነ?»

«ሞንቼ ውስጥ የሚያሳትመው መጽሔት ነበረው ይህም የሆነው በ1950 ዓ.ም ገደማ ነበር። እርሱም እንዳንተው ጥሩ ሪፖርተ ነው። የሣምንቱ አንፀባራቂ ይባል ነበር። ናዚዎችን አይወድም ነበር። በዚህም የተነሣ በሞንቼ ውስጥ በነፃ ይኖር ስለ ነበረ አንድ የኤስ. ኤስ. ወንጀለኛ ጉዳይ በተከታታይ ዜና መጻፍ ጀመረ.....»።

«እና ምን ደረሰበት?» አለ ሚለር በችኮላ።

«እርሱስ ምንም አልሆነ። ብቻ አንድ ቀን ከተለመደው በላይ የሆነ ፖስታ ደረሰው ገሚሱ በመጽሔቱ ላይ የንግድ ማስታወቂያ ከሚያወጡ ደንበኞቹ ነበር። እነርሱም በዚያ መጽሔት ማስታወቂያ የማያወጡለት መሆናቸውን ይነግሩታል።

ሌሎቹ ደብዳቤዎች ደግሞ የጀመረውን ሐተታ እንዲያቆም የሚመክሩ የባንክ ደብዳቤዎች ነበሩ። ግን እርሱ ሁኔአውን ስለቀጠእለብት ባንክ ብድር መስጠቱን አቋረጠና መጽሔቱ ቆመበት። አሁን ግን የድርሰት ሥራውን ቀጥሏል። የሚነበቡ መጻሕፍትም ያሳትማል። እንዲያ ሆኖ ከመጽሔቱ ሥራ ተሰናእብተ። ከንግዲህ ወዲያ ወደ መጽሔት ሥራ አይመለስም....»።

«.....እና እኛም በፍርሐት ታሽገን እንኑር?»

«....ካንተ የምጣበቀው ነገርኮ አይደለም ሚለር? እነዚያን ወንጀለኞች ጥንትም ዛሬም አልወዳቸውምኮ! ግን አንባቢዎቼን ማወቅና መጠበቅ አለብኝ። እንደምገምታቸውም ስለ ሮችማን ጣጣ ለማወቅ የሚፈልጉኮ አይደሉም»።

«መልካም ነው አዝናለሁ ቢሆንም ያን ወንጀለኛ ለመከታተል ቆርጫለሁ»።

«አንድ ጊዜ አዳምጠኝ ሚለር የማላውቅህ ብሆን እኮ የግል ጉዳይ ይኖርበታል ብዬ አስብ ነበር። የጋዜጣ ሙያን ደግሞ ከግል ጉዳይና እምነት ጋር አታቆራኘው ለዜና አቅራቢውም መጥፎ ነገር ነው። ይሁንና ወንጀለኛውንስ ለመፈለግ ስትደክም ገንዘብ ከየት ታገኛለህ?»

«....ጥቂት ያጠራቀምኩዋት አለችኝ» አለና ሚለር ለመሄድ ብድግ አለ።

ሆፍማንም ከመቀመጫው ተነሣና፥

«መልካም ዕድል እመኝልሃለሁ ሮችማን ያለበት ታውቆ በምዕራብ ጀርመን ፖሊሶች ተይዞ ወደ ወህኒ ቤት ሲገባ ወጪህን በሙሉ እከፍላለሁ የዚያን ጊዜ በእርግጥ ዜና ይሆናል የሕዝብ ሀብት ይሆናል። ባላትመውም እንኳ ገንዘቡን እከፍልሃለሁ እስከዚህ ልረዳህ እችላለሁ። ግን የእርሱን ፈለግ በምትከታተልበ ወቅት የኔ መጽሔት ዜና አቅራቢ መሆንህን እንዳታነሣ ተጠንቀቅ.....»

«....በል ደህና ሁን እመለሳለሁ» አለና ሚለር ወጥቶ ሄደ።

**\*\*\***

**የቴልአቪቭ ውሳኔ።**

በዚያች ቀን ማለት ረቡዕ ጠዋት ደግሞ የአምስቱ የእሥራኤል የመረጃ ክፍል ኃላፊዎች እንደተለመደው የሣምንቱን የሥራ ውይይት የሚያደርጉባት ቀን ነበረች።

በብዙ ሀገሮች የሚገኙ የመረጃ ሥራ ድርጅቶችና አባሎች መፎካከራቸው ባሕልና ልማድም እየሆነ ሄዱዋል። ለምሳሌ የሩሲያው የመረጃ ድርጅት (ኬ. ጅ. ቢ) ተመሳሳይን ድርጅት ማለት ጅ. አር. ዩ. የተባለውን ይንቀዋል፣ ያወላክፈዋልም። በአሜሪካም ቢሆን የኤፍ. ቢ. አይ. ድርጅት ከሲ. አይ. ኤ. ጋር አይተባበርም። አይጣጣምም። የእንግሊዝ የመረጃ ድርጅትም በበኩሉ የእስኮትላንድ ያርድን ልዩ ቅርንጫፍ «በመዳብ ሽቦ የተጠላለፉ መንጋዎች» እያሉ ሲተቹባቸው የፈረንሣይ የስዲሲ ባለሙያዎች ደግሞ የመረጃ ክፍላቸውን የመንግሥት አካልነቱ ወይም የሽምት ተቃዋሚነቱ ያለየለት መሆኑን ይራቀቁበታል።

እሥራኤሎችም ግን የተለዩ ናቸው። ዕድለኞችም ናቸው። የመረጃና የፀጥታ እንዲሁም የወንጀለኛ ምርመራ ማለት የአምስቱ የምሥጢር ድርጅቶቻቸው ኃላፊዎች በሣምንት አንድ ጊዜ የተሰበሰቡ በወዳጅነት መንፈስ ይጨዋወታሉ። በየሥራቸው አይወዛገቡም። ሀገራቸው በጠላት የተከበበች ስለሆነች የውስጥ ልዩነት አያጠቃቸውም ነፋስ አይገባባቸውም። በስብሰባቸው ሰዓትም ሻሂና ለስላሳ መጠ መቅረብ አለበት። መጨዋወቱ መቀላለዱና መዝናናቱም አለ። በዚህም ጊዜ ከመጻጻፍና ከመነታረክ ይልቅ ብዙ የሥራ ጉዳዮች በግንባር ውይይት ይደረግባቸዋል።

በዚሁ ቀን ማለት ታህሣሥ 4 ቀን ረቡዕ ጥዋትም በተረገው የአምስት ክፍሎች ስብሰባ ላይ ለመገኘት ሲሉም የሞሳድ ድርጅት ተቆጣጣሪ የነበሩት ጂኔራል ሚዬር አሚትም ወደዚያው ሄደዋል። በዚያ ቀንም በሐሳብና ትካዜ ተውጠው ነበር። ያስጨነቃቸውና ያሳሰባቸውም በዚያው ቀን ጥዋት የደረሳቸው የመረጃ ሁኔታ ነበር። መጠነኛ የሆነች የወሬ ቁርጥራጭም ብትሆን በዚያ በግዙፉ ፋይል ውስጥ ታስራ በመዝገብ ቤት ትቅመጣለች። ነገር ግን ካይሮ ከሚገኘው ጆሮ ጠቢ የተላከች ከሆነች ምን ጊዜም የምትጠቁመው በሒልዋን ስለሚገኘው የሮኬት ፋብሪካ ጉዳይ ትሆናለች።

በካይሮ በስተ ሰሜን የተቋቋመው የሮኬት ፋብሪካ ጉዳይ የጄኔራሉን መልክ ሲያስጨንቀው እንደ ነበረ በገጻቸው ይነበባል። የብዙ ሰዎችንም ሕይወት ሰውቷል። ከእኒሁ ጄኔራል በፊት የነበሩትን ኢሰር ሐርልንም ሕይወት ጠይቋል።

በ1961 ዓ.ም እይናስር ሁለት ሮኬቶች በካይሮ ከተማ ውስጥ በሰልፍ ከመታየታቸው ቀደም ብሎ የእሥራኤል የሞሣድ የመረጃ ድርጅት ሰለ ሮኬቱ ፋብሪካ ሁኔታ ደርሶበት ነበር። የፋብሪካው ዜና የተላለፈውም ከካይሮ ነበር። የማያቋርጥ ክትትልም ይደርግበታል።

የኦዴሣ ድርጅትም ካይሮ አጠገብ በሚገኘው የሮኬት ፋብሪካ የሚሠሩ ሣይንቲስቶች እየሰበሰበ ወደ ካይሮ እንደሚልክ እሥራኤሎቹ ደርሰውበታል። በቀላሉ የሚታይ ጉዳይም ደግሞ አልሆነም። በተለይም በ1961 ዓ.ም በፀደዩ ወራትም ሁኔታው እየከበደና እያሳሰብም ሄደ።

በዚሁ ዓመተ ምሕረት በግንቦት ወር ሒዝን ከሩግ የተባለ ጀርመናዊ የሣይንቲስቶቹ አሰልጣኝ ቪዬና ውስጥ ከናድ የአውስትሪያ ተወላጅ ከሆነ ዶክተር ኑቶ ዩክለክ ከተባለ የሣይንስ ፕሮፌሰር ጋር ይገናኛሉ። የኦስትሪያው ፕሮፌሰርም ከእሥራኤሎች ጋር በምሥጢር ተገናኝቶ ጉዳዩን ይገልጽላቸዋል። የእርሱም ማብራሪያ ቴልአቪቭን ኮረንቲ እንደያዘው ሰው ያንዘፈዝፋታል። ወዲያውም ከዚሁ ፕሮፌሰር ጋር የሚገናኝና ሁኔታውን የሚያጣራ የመረጃ ሠራተኛ ከቴልአቪብ ወደ ቪዬና ይላካል። ፕሮፌሰሩም ግብፅ ለሮኬቶች የሚያገለግሉ ልዩ ልዩ የጥበብ ሥራዎችና ተወርዋሪ አካሎች ለማጠናከር መቃረቡዋን ከቴልአቪቭ ለሄደው ሰውዬ ይነግረዋል።

ከዚያ ወሬ የበለጠ የእሥራኤልን ሕልውና የሚመለከት በዚያ ሰዓት አልነበረምና ጄኔራሉ በትካዜ ተውጠው የነበረውም ስለዚህ ነበር። እኒህ ሰውዬ ወንጀለኛው አዶልፍ ኤክማንን አፍነው ከቦነስአይረስ ወደ ቴልአቪቭ የወሰዱትና በኋላም የእሥራኤል የመረጃ ቅርንጫፎች ተቆጣጣሪ የሆኑት ጄኔራል ከአውስትራያው ፕሮፌስር ጋር ራሳቸውን ለመነጋገር ሲሉም ወደ ቭዬና ተጉዋዙ። ከፕሮፌሰሩም ጋር ከተነጋገሩ በኋላ በጉዳዩ አምነውበአል። እንደተነገራቸውም የካይሮ መንግሥት ዙሪክ በሚገኝ ኩባንያ በኩል አድርጐ ለሕክምና ተግባር የሚውል አስመስሎ ለሮኬቱ ፋብሪካው የሚያገለግሉ መሳሪያዎች ማዘዙን ያረጋግጣል።

ከዚያ በኋላም ወደ ቴልአቪቭ እንደተመለሱ በካይሮ ሮኬት ጣቢያ የሚሠሩትንና ገና ወደ ዚያው ለመሄድ በዝግጅት ላይ የነበሩትን ጀርመናውያን ሳይንቲስቶች የሚቃወም የወጥመድ ዘመንቻ ለመጀመር እንዲፈቀድላቸው ሁኔታውን ዘርዝርረው በዚያ ዘመን የእሥራኤል ጠቅላይ ሚኒስትር ለነበሩት ለዳዊት ቤንጐሪዮን ያሰዳሉ። ሽማግሌው ጠቅላይ ሚኒስትርም ፈጽመው ግራ ይጋባሉ። በዚሁ ጊዜም በአንድ በኩል በድብቅ የተዘጋጀው አደገኛው የጦር መሥሪያ በሕዝባቸው ላይ የሚያደርሰው ጠቅላላ ጥፋት ወለል ብሎ ሲታያቸው በሌላው በኩል ደግሞ በፈለጉትበት ሰዓት ከጀርመን የሚላኩላቸው ታንኮችና መድፎች ብልጫነት ከፊታቸው ተደቀነባቸው። የካይሮውን የሮኬት ፋብሪካ ለማጨናገፍ ስትልም እሥራኤል በጀርመን ሣይንቲስቶች ላይ በድብቅ የብቀላ እርምጃ ብትወስድ ቻንስለር አደናወር የውጭ ጉዳያቸውን ውትወታ ወደ ማዳመጡ ይደርሱና ምናልባት የጦር እምሣሪያውን መውጫ ቀዳዳ ይዘጉባት ይሆናል።

ጉዳዩ ለእሥራኤል የሚኒስትሮች ምክር ቤት በቀረበም ጊዜ ያው የጦር መሣሪያው ውል በቦን መንግሥት ላይ ያደረሰውን ያህል የእሥራኤልንም ካቢኔ በሐሳብ ከፋፈለው።

ኢሰር ሐረልና የውጭ ጉዳይ ሚኒስትር የነበሩት ጐልዳ ሜኤር በጀርመን ሣይንቲስቶች ላይ የታሰበው እቅድ እንዲፈፀምባቸው ሲሰማው ሽሞን ፔሪስና ሌሎችም ወታደራዊ ባለሥልጣኖች የጦር መሣሪያውን በር እንዳይዘጉባቸው ይጨነቁ ጀመር። በዚህም የተነሣ ዳዊት ቤንጐሪዮን የሁለት እናት ሆኑ።

ቢሆንም ነገሩን ማስታመም ወይም ማካካስ አልፈለጉም። ሣይንቲስቶቹ ወደ ግብፅ እየሄዱ የናስርን ሮኬት ከመሥራት እንዲታገዱ ለማጨናገፍ የታሰበው እቅድ እንዲሠራበት ለጄኔራሉ ሥልጣን ይሰጣሉ። ነገር ግን እኒያ የጀርመን ጥላቻ በአእምሮአቸው የተቀረጸባቸው ጄኔራል በልባቸው የሚጤሰውን ንዴት ለመቀበል ሲሉ ከተሰጣቸው ሥልጣንና ማብራሪያ ልቀው ሄዱ።

መስከረም 11 ቀን 1962 ዓ.ም ጀርመናዊው ሔንዝ ክሩን የደረሰበትን ጠፋ። ይኸው ሰው የጠፋበት ቀን ዋዜማ ማታ ከዶክተር ክሊንዋቸርና ከአንድ ስሙ ካልታወቀ ግብጻዊ ጋር ታይቶ ነበር። በዚያም ሰዓት ለሮኬቱ ሥራ የሚቀጠሩ ሣይንቲስቶች በማነጋገር ላይ ነበር። በማግሥቱም ከሞንቼ ከተማ ወጣ ብሎ በሚገኝ አሳቻ ሥፍራ መኪናው ተገኘች። ሚስቱም የእሥራኤል ሰላዮች አፍነው እንደወሰዱት አስረዳች። የሀገሪቱ የሞንቼ የፖሊስ ባለሥልጣኖች ግን የእርሱን ፍለጋም ሆነ የአፋኞቹን ማንነት ለማወቅ ያለመቻላቸውን ገለጹ። በኋላ እንደተደረሰበት ግን ሰውዬው የተጠለፈው ሊዮን በተባለ በጥልማሞት በሚመስል ሰው የተቀጠሩ ሰዎች አፍነው እንደወሰዱትና ሬሳውም በአንድ ሐይቅ አጠገብ መገኘቱ ታወቀ።

ዘመቻው ግብፅ ውስጥ በነበሩት ጀርመኖችም ላይ ተጀመረ። መስከረም 27 ቀን ከሐምበርግ የተላከ ጥቅል ዕቃ የፈረንሳይ የሮኬት ሥራ ኃላፊ ለነበረውና ወደ ካይሮም ለዚሁ ተግባር ሄዶ ሥራውን በማጣደፍ ላይ ለነበረው ለፕሮፌሰር ወልፍጋንግ ፔልዞ ደረሰ። ነገር ግን ጥቅሉን ዕቃ ፀሐፊው አስቀድማ ስትከፍት ከጥቅሉ ውስጥ የነበረው ልዩ መሣሪያ ፈነዳና ፀሐይ አካሉዋ ሊቆረጥና ዓይኑዋም ሊታወር በቃ።

ኅዳር 28 ቀን ደግሞ ከሐምበርግ የተላከ አንድ ጥቅል ዕቃ ሮኬቱ በሚሠራበት ፋብሪካ ደረሰ። በዚያ ጊዜ ግን ግብፆችም በነገሩ አስቀድመው ነቅተውበት ነበርና የሚላከውን ፖስታና ጥቅል ዕቃ ሲከፍቱ በዚያ ጥቅል ውስጥ የነበረው መሣሪያ ፈንድቶ አምስቱን ሲገድል አስረኡን አቆሰላቸው በኅዳር 29 ቀን የደረሰውን ውስጠ ፈንጅ ግን አስቀድመው ሊያከሽፉት ችለዋል።

የካቲት 20 ቀን 1963 ዓ.ም የሥስራኤል ሰላዮች ፊታቸውን ወደ ጀርመን ውስጥ መለሱት። ዶክተር ክሊንወቸር ወደ ግብፅ ሄዶ የሮኬቱን ሥራ ለመጀመር ገና በማንሰላሰል ላይ እንዳለ ከሥራው ወደ ቤቱ ሲመለስ አንድ ጥቁር መርቸዲስ መንገዱን ዘጋበት ወዲያውም በመኪናው መስኮት በኦቶማቲክ መሣሪያ ተተኮሰበትና መመኪናው ወለል ላይ እጥፍጥፍ ብሎ ቀረ። ፖሊሶችም ጥቁርን መርሰዲስ አግኝተውታል። ተሰርቆ የተወሰደ ነበር። ከውስጡም ኮሎኔል አሊ ሣሚር የሚል መታወቂያ ተገኝቷል ያም ስም የግብፅ የመረጃ ሹም ነበር። የእሥራኤል ሰላዮች በዚህ የቀልድ ዘዴ እያደረጉ ግባቸውን መምታት ቀጠሉ

ያም የብቀላ ዘመቻ ካይሮ ውስጥ ብዙ ሁኔታዎችን ሊቀሰቅስ ቻለ። መጋቢት 2 ቀን ደግሞ የናስር የሮኬት ሥራ ፈጣሪ የሆነው የፕሮፌሰር ሒዴ ጐሪክ ልጅ ፈረ በርግ ጀርመን ውስጥ ከሚገኘው ቤቷ እንዳለች የስልክ ጥሪ ደረሳት። ስልክ የደወለላትም ሰው በስዊዘርላንድ ወሰን ውስጥ በሚገኘው ሆቴል እንዲገናኙ ቀጠሮ ጠየቃት። ልጅቷም ሁኔታውን ለፖሊስ አመለከተችና ሄደች። እንዲገናኙ ከተወሰነበት ክፍልም ውስጥ ፈንጂ ይቀብሩባታል። በተባለው ቦታም ሁለት ጥቋቁር መነፀር ያደረጉ ሰዎች ልጅቱንና ወንድሟን ይዘው አባታቸው ሕይወቱ የምትበልጥበት መሆኑዋን ካመነ ከግብፅ እንዲወጣ ልጆቹ እንዲያስገድዱት ይጠይቃሉ። ሰዎቹም ተይዘው ሰኔ 10 ቀን 1963 ዓ.ም ወደፍ ርድ ቤት ይቀርባሉ። የነዚያ ሰዎች አለቃም ዮሴፍ ቢንጋል የሚባል እሥራኤላዊ እንደ ነበረ ታወቀ።

የነገሩም ዓለም ዓቀፍ እርካሽ ሐተታ ቀሰቀሰ። የፍርድ ቤቱ ጉዳይም ቀጠለ የኦስትሪያው ፕሮፌሰርም በምስክርነት ፍርድ ቤት ቀረበና ቃሉን ሰጠ። ስለ ግብፅ የሮኬት ፋብሪካም የሚያውቀውን ያህል ቃሉን ሰጠ። ዳኞቹም በርካሹ አድራጐት ውስጥ ተዘፈቁበት። የእሥራኤል መንግሥት በዚሁ በፍርድ ቤቱ አማካይነት ግብፅ እሥራኤልን ከምድረ ገጽ ለማውደም ያዘጋጀችውን እቅድ በይፋ እንዲገለጽና የዓለም ሕዝብ እንዲያውቀው ለማድረግ በመቻሉ ፍርድ ቤቱ የድብብቆሹን ጨዋታ ምሥጢር ከተረዳ በኋላ ሁለቱን ተከሳሾች በነፃ ለቀቃቸው።

ቢሆንም በሀገረ እሥራኤል ሁኔታው ከፍተኛ ስሜት ቀሰቀሰ። የጀርመኑ ቻንስለር አደናወር ማንኛውም ሣይንስቲስት ወደ ግብፅ ሄዶ የሮኬቱ ሥራ ተካፋይ እንዳይሆን በሚቻላቸው ሁሉ ለመከላከል እንደሚሞክሩ ለቤንጐሪዮን ቃል ገቡላቸው። በተፈፀው ድርጊት ሁሉ ቤንጐሪዮን በታላቅ ሀፍረት ተዋጡ። የፀጥታ ተቆጣጣሪ ለነበሩት ጀኔራል የሰጡት ሥልጣን ከተወሰነው መስመር ወጥቶባቸዋል። ለመግታትና ለመወሰን ቢሞክሩም ጄኔራል ኢስር ሐሪል የስራ መልቀቂያ ማመልከቻ አቀረቡላቸው ቤንጐሪዮንም አሰናበቱዋቸው የፀጥታን አቋም የሚቆጣጠር ታላቅ ኃላፊነት የተሸከመን ሰው ከሥራ ማሰናበታቸውም በሀገር እሥራኤል ማነኛውም ባለሥልጣን ቢሆን ከመስመሩ እንዲያፈነግጥ የማያፈልግ መሆኑን ለመግለጽ ሲሉ ነበር።

ሰኔ 20 ቀን 1963 ዓ.ም ኢ. ሰር ሐረል በኋላ ጊዜ የእሥራኤል የጦር ኃይል የመረጃ ክፍል ኃላፊ ከነበሩት ወዳጃቸው ከጄኔራል ሚኤር ኣሚት ጋር ስለሁኔታው በሰፊው ተወያይተው ነበር። እኒያ ሩሲያ የተወለዱት በተዋጊነታቸው የታወቁት ኢሰር ሐረል ለጄኔራል ሜኤር ያጫወቱዋቸውንም ፍሬ ነገር ወዳጃቸው ሲያሳውሱት፥

«....ስማኝ ወዳጄ! ከዛሬ ጀምሮ እሥራኤል በጠላቶቿ ላይ ምንም ዓይነት የበቀል ቅጣት የምትፈጽም ሀገር ሆናለች። ይህም ሁኔታ ስለ አሳሰበኝ የሥራ መልቀቂያ ማመልከቻዬን አቅርቤ ተቀባይነትም አግኝቷል። አንተም የኔን ሥራ እንድትረከብ ሐሳብ አቅርቤያእልሁ እርግጠኛ እንኝ ይስማሙበታልም....» የሚል ቁርጥ ያለ ሐሳብ ነበር።

የእሥራኤል ምክር ቤትም ነገሩን ተቀበለውና በሰኔ ወር መጨረሻ ላይ ጄኔራል ሜኤር በጄኔራል ኢስር ምትክ የእሥራኤል የመረጃ ክፍል ዋና ተቆጣጣሪ ሆነው ተሾሙ። ደወሉ በቤንጐሪዩንም ላይ ማቃጨሉን ቀጠለና ሚኒስትሮቹ በሌቪ ኤሽኮል ሰብሳቢነት ተወያዩና የውጭ ጉዳይ ሚኒስትራቸው የነበሩት ጎልዳ ሜኤር ጭምር በአንድነት ሆነው ዳዊት ቤንጎሪዮን ሥራቸውን በፈቃዳቸው እንዲለቁ ጠየቁዋቸው። እርሳቸውም ሐሳቡን ተቀበሉትና በነጌብ በረሃ ወደነበረው የኪቡትዝ የእርሻ ተግባራቸው ሲሠማሩ ሰኔ 26 ቀን ሊቪ ኤሽኮል የጠቅላይ ሚኒስትርነቱን ሥልጣን ያዙ።

ዳዊት በቤንጎሪያ ከሥልጣናቸውም ሲነሱ ሁኔታው ጄኔራል ኢሰር ሐርልን ወደ ሥልጣናቸው የሚመልስ አልሆነም። በርሳቸው ምትክ ሥልጣን የያዙት ጄኔራል ሜኤር በይበልጥ ታዛዥና ከመስመር የማይወጡ ሆነው ስለሚሠሩ በዚያው እንዲቀጥሉ የሌቪ ኤሽኮል መንግሥትም ፈቀደ።

ምንም እንኳ ቤንጐሪዮን በመጨረሻዎቹ የሥልጣን ቀናት በጀርመን ሣይንቲስቶች ላይ የሚወስደው ብቀላ እንዲገታ ቢያዙም ሁኔታው ሌላ አማራጭ ስላልተገኘለት ሣይንቲስቶቹን የማጥቃት ዘመቻ እንዲፋፋም ተደረገና ግብፅ ውስጥም ተጀመረ።

የግብፅን ሮኬት የሚሠሩት ሣይንቲስቶች ከካይሮ ወጣ ብሎ በሰሜን አባይ አቅራቢያ ይኖሩ ነበር። ቦታው የሚያስደስት ቢሆንም ዙሪያውን በግብፅ የፀጥታ ጠባቂዎች የታጠረ ስለ ነበረ በውስጡ የነበሩ ቢሆንም እነርሱን የሚያስበረግግ ተኩላ በመካከላቸው ለማስገባት ለእሥራኤል የመረጃ ድርጅት ኃላፊ ለጄኔራል ሜኤር አሚት አስቸጋሪ አልሆነላቸውም። ወልፍጋንግ ሎትዝ የተባለው የእሥራኤል ሰላይ የፈረስ ርባታ ሥራ የሚያከናውን ጀርመናዊ ተመስሎ ገብቶ ምስቅልቅላቸውን ሊያወጣው ችሏል።

ይሁን እንጂ እርሱ አስቀድሞም ቢሆን ከጀርመን ሲላክላቸው በነበረው ፈንጅና የሚያስፈራራ ጽሑፍ የተነሣ ሣይንቲስቶቹ ከከባድ ሰቀቀን ላይ ወድቀው ነበር። ከዚያ የባሰው ጉድ የተወሰው ደግሞ ሣይንቲስቶቹን የሚያስፈራራው ደብዳቤ እዚያው ካይሮ ውስጥ መላክ መጀመሩ ሆነ።

ከሣይንቲስቶቹም አንዱ ዶክተር ዮሴፍ በደረሰው ደብዳቤ ላይ የልጆቹንና የባለቤቱ ሁኔታ በመግለጽ እርሱም የሚያከናውነው ተግባር እንደምን ያለ መሆኑን የሚያብራራና በተቻለም ፍጥነት ከግብፅ ወጥቶ ውደ ጀርመን እንዲመለስ የሚያስጠነቅቅ ነበር። ሌሎቹም ሣይንቲስቶች ሁሉ እንደዚሁ ተመሳሳይ የሆነ ደብዳቤ ይደርሳቸው ጀመር። በተለይም መሰክረም 27 ቀን ዶክተር ኪርማየር የተባለው ሣይንቲስት በፖስታ የደረሰው ረቂቅ መሣሪያ ከፊቱ ላይ ፈነዳበት። ለሣይንቲስቶቹም ሁኔታው የመጨረሻ ማስጠንቀቂያ ሆናቸውና በመስከረም ወር መጨረሻ ላይ ዶክተር ፒልዛ ወደ ጀርመን ተመለሰ። ከዚያም አከታትሎ ሌሎች ሣይንቲስቶች መፈልትከ ጀመሩ። የሚያስፈራራውን ደብዳቤ ሊከላከሉላቸው ያልቻሉት ግብፆችም ኩብለላውን ሊገቱት የማይቻላቸውም ሆነ።

ያን ሁሉ ትምርስና ሽብር የለቀቀባቸውም የናዚ አባል የነበረው ተብሎ ሲጠረጠር የነበረው «የካይሮው ጆሮ ጠቢ» እሥራኤላዊ ሰላይ ወልፍጋንግ ሎትዝ መሆኑን አለቃው ያውቃሉ።

ይሁንና የሮኬቱ ሥራ ያለመቋረጡም ለእሥራኤላዊው የመረጃ ኃላፊ ጄኔራል አሳሳቢው ጉዳይ ነበር። የደረሰውም ሪፖርት ይህንኑ አረጋግጦታል። የደረሱትንም መረጃዎች ሁሉ ይመረምራል። ምንም እንኳን የሮኬቱ ምሥጢር በኦስትሪያው ተወላጅ ቢገለጽና እስከ ፍርድ ቤትም ደርሶ ዓለም አቀፍ ውዝግብ ቢያስነሳም ቅሉ ነገደ ይሁዳን ከፍልስጥኤም ሊደመስስ የሚያስችለው የሮኬት ሥራ እንዲቀጥል ግብፅ ገፋችበት።

ያ - የመጽሔት ባለቤትና አሳታሚ ሆፍማን ነገሩን ተከታትሎት ቢሆን ኖሮ ጋዜጠኛው ሚለር የጠየቀውን ገንዘብ ለመክፈል ዓይኑ ባላሸም ነበር። ሚለርም ከሆፍማን ጋር ተሰነባብቶ ወጣና የመጽሔቱ የሕግ ክፍል አማካሪ ወደ ነበረው ማክስ ዶረን ጽ/ቤት ሄደና፤

«ከሆፍማን ዘንድ ቆይቼ መምጣቴ ነው። ከአንተም ጋር የምነጋገርበት ጉዳይ ስላለኝ አንዳንድ ጉዳዮች ብጠይቅህሳ?» አለ።

«....መልካም ነው ቀጥል.....» አለ አማካሪው የሚለርን ጋዜጠኝነት ላለማጨናገፍ በሚጣጣር ስሜቱ።

«....ጀርመን ውስጥ የጦር ወንጀለኞችን ጉዳይ ሲከታተልና ሲመረምር የነበረው ማነው?» አለ ሚለር።

«....የጦር ወንጀለኞችን?» አለና አማካሪው ጥያቄን ደገመው።

«....አዎ የጦር ወንጀለኞችን?» ብሎ ጥያቄውን አረጋገጠለትና እንደ ገና ንግግሩን ቀጠል አድርጐም፤

«...በጦርነቱ ዘመን የኛ ወታደሮች በያዙዋቸው አገሮች ሁሉ የተፈጸሙትና የጭካኔ ተግባሮች እየመረመረ ወንጀለኖች ለፍርድ እንዲቀርቡና እንዲቀጡ ሲከታተል የነእብረው ክፍል ወይም ሰው ማን ነበር?» አለና ሚለር ጥያቄውን አብራራለት።

«....ኦ አሁን ገባኝ በመሠረቱ ጉዳዩን ሲከታተሉ የነበሩት በምዕራብ ጀርመን ውስጥ በሚገኙት ክፍለ ሀግሮች የነበሩት አቃቢ ሕጎች ናቸው» አለው።

«.....ሁሉም ይሠሩ ነበር ማለትህ ነው?»

አማካሪው ወደ ኋላው ለጠጥ አለና፣

«.....በምዕራብ ጀርመን ውስጥ አስራ ስድስት ክፍለ ሀገሮች አሉ። እያንዳንዳቸውም ዋና ከተማና ጠቅላይ አቃቢ ሕግ አላቸው። በውስጣቸውም «የናዚ ወንጀለኞች› የሚባሉትን ሰዎች ጉዳይ የሚከታተል ክፍል አላቸው። የናዚዎችንም ጉዳይ ለመከታተል እያንዳንዱ ክፍለ ሀገር ተወስኖ የተሰጠው ክልል አለው» ብሎ መለሰለት አማካሪው።

«እንዴት ያለ ነገር ማለት ነው» አለ ሚለር

«እንዲህ ነው ለምሳሌ የናዚ አባሎች ወይም የኤስ. ኤስ. ቡንዶች በኢጣሊያ ግሪክ ፖላንድና፣ ጋሊሲያ በተባሉት ሀገሮች የፈፀሙት ወንጀል የሚመረምረው በእስቱትጋርት ሲሆን በአስቸዊትዝ የፈፀመውን ወንጀል የሚመረምሩት ደግሞ የሚገኙት በፍራንክፈርት ውስጥ ነው። ለምሳሌም በዚያ የእስር ሠፈር ዘበኞች የነበሩ ሃያ ሁለት የናዚ ወታደሮች ጉዳይ በሚመጣው ግንቦት ወር በፍራንክፈርት ፍርድ ቤት እንደሚታይ ተገልጹዋል። ቀጥሎም በትሪብሊንካ በቸልሞኖ በሶቢቦርና በማይዳኒክ እስር ሠፈሮች የተፈፀሙትን የግፍ አድራጐቶች የሚመረምር ቡድን በኰሎኝ ተቋቁሟል፤ በብሊክ በዳቸው በቡቸንዋልድና በፍሎስ ንበርግ እስር ሠፈሮች የተፈፀሙትን ወንጀሎች የሚመረምሩት ደግሞ በሞንቼ ይሆናል። እንደዚሁም በሶቪዬት ኡክሬይንና በጥንቷ ፖላንድ የተፈጸሙት ወንጀሎች በሐኖቨር ይመረመራሉ፤ እንደዚህ እያለ ነው ጉዳዩ የተመደበው......» አለ የሕግ አማካሪው በጥንቷ ፖላንድ የተፈፀሙት ወንጀለኞች በሐኖቨር ይመረመራሉ፤ እንደዚህ እያለ ነው ጉዳዩ የተመደበው.....» አለ የሕግ አማካሪው።

ሚለር በማስታወሻው ጻፈና ምስጋናውን አንገቱን ጐንበስ አድርጎ አቀረበና፤ «በሦስቱ የባልቲክ ሀገሮች የተፈጸመውን ወንጀልስ ማነው መርማሪው?» አለ።

«....በደንዚግ በዋርሶና በፖላንድ አካባቢዎች የተፈፀሙትን ወንጀሎች የሚመረምርም በሐምበርግ የሚገኘው ጽ/ቤት ነው.....» አለ አማካሪው።

«ሐምበርግ? እዚሁ ሐምበርግ ውስጥ ነው» አለ ሚለር

«አዎን እዚሁ ሐምበርግ ውስጥ ነው» አለ ሚለር።

«አዎን እዚሁ ሐምበርግ ውስጥ ምነው?» አለ አማካሪው።

«እኔ ለማወቅ የፈለግሁት ግን በሪጋ ስለ ተፈጸመው ነበር»

«ኦ! ገባኝ ስለ ጀርመን ይሁዳዎች ነው ለማወቅ የፈለግኸው! የእነርሱንም ጉዳይ የሚመለከት ጽ/ቤት እዚሁ ተከፍቷል»

«በሪጋ የእስር ሠፈር ለተፈጸመው ወንጀል የተያዙትን ወንጀለኞች የተሰጠውንም ፍርድ የሚያብራራ እዚሁ ሐምበርግ ውስጥ ሊገኝ ይችላል?» አለ ሚለር።

«በየትኛውም ቦታ የተያዙ ፍርዳቸው የሚታየው እዚሁ ነው»

«ወንጀለኞቹን ለማስያዝ ያለው ደንብ እንደምን ያለ ነው?»

«የሚፈለጉ ወንጀለኞች ስም የተጻፈበት መጽሐፍ አላቸው። በዚያም ውስጥ የእያንዳንዱ ተፈላጊ ወንጀለኛ ስምና የተወለደበት ቀንና ዓ.ም ሠፍሩዋል። ስለዚህ ጽ/ቤቱ ወንጀለኛው የሚገኝበት ቀበሌ ካጠና በኋላ ለመያዝ ሲፈልጉ የፖሊስ እርዳታ ይጠይቃሉ። ቀበሌ ካጠና በኋላ ለመያዝ ሲፈልጉ የፖሊስ እርዳታ ይጠይቃሉ። የወንጀለኛ ምርመራ ሠራተኞች ተልከው ያመጡታል። እጅግ በጣም የሚፈልግ ወንጀለኛ ከሆነም መያዙም ይገለጻል። ዋንው ችግር ግን እነዚያ ዋኖቹ የኤስ. ኤስ. ወንጀለኞች ስማቸውን ለዋውጠው ስለሚኖሩ ለማወቅ ችግር ሆኑዋል» አለ።

«....ልክ ነው።ታዲያ በሪጋ እስር ሠፈር ወንጀል ከፈፀሙት ወንጀለኞች መካከልስ ተይዞ ለፍርድ የቀረበ ወንጀለኛ ዜና ይገኛል?» አለ ሚለር።

«ምንም ትዝ የሚለኝ የለም»

«ምናልባት በቤተ መጻሕፍት ውስጥ የጋዜጣ ቁርጥራጭ ይኖር ይሆን?»

«እርግጥ ይኖራል። በተለይ ከ1950 ዓ.ም ወዲህ የተፈፀመ ካለ በቤተ መጻሕፍት ውስጥ ይገኛል.....»

«በአንድነት ልንፈልገው እንችላለን? ብረዳኝስ?» አለ ሚለር።

«ምንም ችግር የለበትም» አለ አማካሪው።

ሁለቱም ተያይዘው ወደ ቤተ መጻሕፍቱ ክፍል ሄዱና ማገለባበት ጀመሩ፤ በዚህ ጊዜ አማካሪውም፤

«አንተ የምትፈልገውስ ምንድን ነው?» አለና ጠየቀው።

«ኤድዋርድ ሮችማን ይባላል» አለ ሚለር።

«ይህማ የግል ማሕደሮች ማውጫውን የሚመለክት ነው» አለና የቤተ መጽሓፍቱ ኃላፊ ወደ ሌላ ክፍል ወሰዳቸውና ማገለባበጥ ጀመሩ።

«የጦር ወንጀል ጉዳይና የጦር ወንጀለኞች ውሳኔ የሚያብራራ ከፍል አለን» አለ ኃላፊው።

«ሪጋ የሚለው ክፍል ተመልከትልን» አለ ሚለር። የቤተ መጻሕፍቱ ኃላፊ በመሳላል ተወጣጣና «ሪጋ» የሚል ማኅደር አወጣ። በውስጡም ሁለት ቅጠል የጋዜጣ ቁራጮች አሉ። እነርሱም ቢሆኑ በ1950 ዓ.ም የተፈጽመውን ውሳኔ የሚጠቃቅሱ ነበሩ። በዚያም ማኅደር ውስጥ ሦስት የኤስ. ኤስ አባሎች የነበሩ ከ1941 ዓ.ም እስከ 1944 ዓ.ም በሪጋ የእስር ሠፈር ስለፈፀሙት ወንጀል ሦስቱም በእስር እንዲቀጡ መወሰኑን ይጠቅሰናል በ1963 ዓ.ም መጨረሻም ላይ ነፃ እንደሚለቀቁ ያመለክታል።

«በቃ እነዚሁ ናቸው?» አለ ሚለር።

«ይኸው ነው» አለ ኃላፊው።

«....እንግዲህ ካለፉት አስራ አስምት ዓመታት ጀምሮ የአቃቢ ሕግ ክፍል የሰበሰውና የሠራው ይህንኑ ብቻ ነው ማለት ነው? ይህን ለሚያሳየው መሥሪያ ቤትና ሠራተኞች መተዳደሪያ ነው ግብር ስንከፍል የኖርነው?» አለና ሚለር ከሕግ አማካሪው ላይ አፈጠጠበት።

«....እኔ እንደማስበው ከሆነስ የተቻላቸውን ያህል ሠርተዋል ነው የምለው» ብሎ መለስለት አማካሪው።

«......ያስገርማል ያስደንቃልም!» አለና ሚለር ወጥቶ ሄደ።

**\*\*\***

ከቴልአቪቭ ወጣ ብሎ በስተ ሰሜን በኩል በተራራቀ ዘዴ የሀገሪቱን ሕልውና የሚጠባበቀው የሞሣድ የመረጃ ጽ/ቤት ይገኛል። የቤቱ አሠራር በከፍተኛ ጥንቃቄ የተመሠረተና ጥበቃውም በዚያው ልክ የተሙዋላለት ለመሆኑ የሚያጠራጥር አይሆንም የአምስቱ መመሪያዎች ኃላፊዎች የተሰበሰቡበትም ክፍል ውስጡ ነጭ ቀለም የተቀባና ዙሪያውን አግዳሚ ወንበር የተዘረጋበት ነበር። በጠረጴዛው ዙሪያ የአምስቱ መምሪያዎች ኃላፊዎች ይቀመጣሉ። አንዳንድ ጊዜም ሌሎቹ ሠራተኞች ሁኔታዎችን ለማብራራት ሲሉ በስብሰባው ይገኛሉ። የዚያም ስብሰባ ሁኔታ ሁሉ የሀገሪቱ ከፍተኛው ምሥጢር ስለሚሆን በጥንቃቄ ይጠበቃል።

በጠረጴዛው ግንባር የሞሣድ የመረጃ ድርጅት ዋናው ተቆጣጣሪ ይቀመጣሉ። ይህም ድርጅት የተቋቋመው በ1937 ዓ.ም ነበር። ዋናው መጠሪያውም «ሞሣድ አልያህ ቤት» ነው። ድርጅቱ የእሥራኤል የመጀመሪያው ድርጅት ነው። ይኸው ድርጅት በመጀመሪያ ሲቋቋም የነበረው ዋና ስፍራ በአውሮጳ ውስጥ የሚኖሩትን ነገደ ይሁዳን በድብቅ ወደ ፍልስጥኤም ማስገባ ነበር።

በ1948 ዓ.ም የእሥራኤል መንግሥት እንደ ተቋቋመም ሌሎቹን አምስቱን የመረጃ ድርጅቶች የመቆጣጠር ኃላፊነት ተሰጠው።

በዋናው ተቆጣጣሪ በስተ ቀኝም የጦር ሠራዊቱ የመረጃ ክፍል ኃላፊ ይቀመጣል። እርሱም የእሥራኤል ጠላቶች የሆኑ ሀገሮች ወታደራዊ እንቅስቃሴውዎች እየተከታተለ ሀገሪቱ ለጦርነት የምትዘጋጅበትን ዘዴና መረጃ ያቀርባል። በዚያ ሰዓት በኃላፊነቱም ላይ የነበሩት ጀኔራል አሐሮን ያሪቭ ነበሩ።

በስተ ግራ በኩል ደግሞ የሀገር ውስጥ የፀጥታ ኃላፊ የሆነው የሻባክ ድርጅት ሹም ይቀመጣል። ከነዚህ ቀጥሎም ሌሎች ይቀመጣሉ። ከነርሱም በውጭ ጉዳይ ሚኒስትር ውስጥ የጥናት ክፍል ኃላፊ የሆነው ቅድሚያ ይይዛል። በኃላፊነቱም በአረብ አገሮች የሚሆነውን የፖለቲካ ንቅናቄና አዝማሚያ እየተከታተለ ለእሥራኤል የሚጠቅማትን አቅጣጫና ስልት ያመለከታል።

በአረብ አግሮችና በኮሚኒስት አገሮች የሚኖሩ ነገደ ይሁዳ የሚደርስባቸውንና የሚያመለክቱንም ሁኔታ እየተከታተለ የሚያቀርበው ክፍል ኃላፊም በስብሰባው ላይ ቅድሚያ ይሰጠዋል። ስለዚህ የእሥራኤል የመረጃ ድርጅት ኃላፊዎች በሣምንት አንድ ቀን እየተሰበሰቡ ስለ ጠቅላላ ሥራችወ ስለሚወያዩና ሥራቸውንም ስለሚከፋፈሉ የሚያመልጣቸው ምንም ነገር አይኖርም።

በዚያች ቀን የተደረገውም ስብሰባ ምንም ልዩ ሁኔታና ጉዳይ አልነበረበትም። ጄኔራል ሜኤር አሚት ቦታቸውን እንደ ያዙ ውይይቱ ቀጠለ። ጄኔራል በሀገሪቱ ላይ የተደነቀውን የእልቂት እቅድ ሲያብራሩ አባሎቹ ሀገራቸው በሮኬት ስትደበደብ ከተሞቻቸው ወደ አቡዋራነት ሲለወጡ በዓይነ - ሕሊና መመልከት ጀመሩ። በዚያም ሰዓት የሻባክ ድርጅት ኃላፊ ባደረጉት ንግግር፤

«…..ዋናው ቁም ነገር እነዚያ ሮኬቶች በምንም ነገር ቢሆን መብረር (ከመሬት መልቀቅ) እንደማይኖርባቸው ማረጋገጥ አለብን። ሥራቸው እንዳይጠናቀቅ ለመከላከል ባንችልም ከመሬት እንዳይተኮሱ መከላከል ግዴታችን ይሆናል» አሉ።

«…..እኔም እስማማለሁ። ግን በምን ዘዴ ነው ለመከላከል የምንችለው» አሉ ዋናው ተቆጣጣሪ።

«ባለን ኃይል ሁሉ መደብደብ ነዋ! ጀቶቻችን ያን ፋብሪካ በአንድ ጊዜ ምት ብቻ አመድ ሊያደርጉት ይችላሉ….» ብለው መለሱላቸው።

«….እና ጦርነት መጀመራችን እኮ ነው! ያውም የሚዋጋን ሣይኖር…..» አሉ ጄኔራሉ።

«….ወደ ግብፅ ከመገስገሳችን በፊት የጦር አይሮፕላኖች ታንኮች እና መድፎች እንዲኖሩን ያስፈልጋል። ጦርነት መነሳቱ መቸም የማይቀርልን መሆኑ አይጠረጠርም። በዚህ ጉዳይ ናስር ቆርጠውበታል። ቢሆንም ዝግጁ አይደሉም። ነገር ግን አሁኑኑ የገፋፋቸውና የነካካቸው እንደሆነ የያዙትን የሩሲያን የጦር መሣሪያ ይዘው ከኛም በተሻለ አቋም ሆነው ጦርነቱን ይገፋበታል….»

በክፍሉም ውስጥ ለመጠነኛ ጊዜ ዝምታ ከነገሠበት በኋላ የውጭ ጉዳይ ሚኒስትር የጥናት ኃላፊው ንግግሩን ሲጅመሩ፥

«….በኛ በኩል የደረሰን የመረጃ ሁኔታ እንደሚያመለክተው ናስር የሮኬት ሥራቸውም ተጠናቅሮላቸው ለጦርነቱ በ1967 ዓ.ም ላይ ዝግጁ ይሆናሉ የሚል ነው» ብለው አብራሩ።

«….መልካም ነው በዚያ ጊዜማ እኛም ታንኮቻችንና መድፎቻችን እንዲሁም የፈረንሣይ ጀት ጀምሮ ይደርሱልናል» አሉ ጀኔራል አሐሮን ያሪቭ።

«….ሰማችሁ መኳንንት» አሉና ዋናው ተቆጣጣሪ ጄኔራል ንግግራቸውን ጀመሩ፣» እኛ እስክንዘጋጅ ግብጾችም ይዘጋጃሉ በመቶ የሚቆጠሩ ሮኬቶችም ይኖሩባቸዋል። በመላው ግብስጽም ይከተላሉ። ከዚያ በኋላም ልንደርስባቸው የማይቻለን ይሆናል። ልናጠፋቸው ከተነሣንና ከዘመትንም ዘጠናውን እጅ ብቻ ሣይሆን ሁሉንም ማውደም ይኖርብናል። ያን ለማድረግ ደግሞ የአየር ኃይላችንም የማይቻለው ይሆናል። ስለዚህ ልዩ ዘዴ መፈለግ ይኖርብናል…..» አሉ።

«….እንዲያው ለዚህ ጥያቄ ያለኝ መልስ እዚያው እፋብሪካው ሣይወጡ እንዳሉ ማውደም ይሻላል» አሉ ጄኔራል አሐሮን ያሪቭ።

«…..እስማማለሁ። ግን በጦር ኃይል መሆን አይኖርበትም። ይልቁንስ ሣይንቲስቶቹ ሥራቸውን ከማጠናቀቃቸው በፊት ማጨናገፍ አለብን። ሥራው ወደ መጠናቀቁ መቃረቡን መዘንጋት የለባችሁም። ያለን ዕድል የስድስት ወራት ዕድሜ ብቻ ነው። ባወጡት ዕቅድ መሠረት ግብፆች የሮኬቱን ሥራ በመቀጠል ላይ ናቸው። ስለዚህ ግብፅ ውስጥ ያሉትን ሣይንቲስቶች የማስፈራራት የማደናገርና የማተራመስ ዘመቻዬ ስለ ጀመርኩ ሁኔታውን እገልጽላችኋለሁ» አሉ ዋናው ተቆጣጣሪ።

ደግሞ እንደ ገና ለብዙ ደቂቃዎች ያህል ዝምታ ሆነ። ሁሉም አዕምሮዋቸው በሐሳብ ሰመምን ተዋጠ። ያን የሰፈነውን ዝምታ ለመግፈፍ ሲሉም ደግሞ እንደ ገና እኒያ የውጭ ጉዳይ ሚኒስቴር የጥናት ኃላፊ ንግግሩን ከፈቱና፥

«….ጀርመን ውስጥስ ተቃዋሚውን ማጥቃቱ ሊቀጥል አይችልም ይሆን?» አሉ። ዋናው ተቆጣጣሪም በጥያቄው ባለመስማማት ራሳቸውን እያወዛወዙ፤

«….ይህ ሊሆን አልቻለም። ብዙ የፖለቲካ ውትፍትፍ አለበት። የበላዮች የሰጡት ትእዛዝ ሊያንቀሳቅሰን አልቻለም። ጀርመን ውስጥ አንድም ዓይነት እርምጃ መውሰድ አንችልም። ስለዚህም በሔልዋን ውስጥ ያለውን የሮኬት ፋብሪካ ለማሰናከል የሚያስችለንን ወጥመድ ልንዘረጋ የምንችለው እዚያው ግብስጽ ውስጥ መሆን አለበት።» አሉና ዋናው ተቆጣጣሪ ሐሳባቸውን አብራሩ። አዎ ጄኔራሉ ብዙ ጊዜ በሥራቸው አይሳሳቱም ነበር። በዚያ ሰዓት ግን ስሕተት ፈጽመዋል። የሔልማንን የሮኬት ፋብሪካ ለመዝጋት ዋና ስሕተት ፈጽመዋል። የሔልዋንን የሮኬት ፋብሪካ ለመዝጋት ዋናው ቁልፍ የነበረው ጀርመን ውስጥ ነበር።

**የመጀመሪያው ፍንጭ።**

የሐምበርግን ጠቅላይ አቃቤ ሕግ ፈልጐ ለመነጋገር የጦር ወንጀለኞችን የሚከታተለውን ክፍልም ለመጐብኘት ሚለር አንድ ሣምንት አሣልፏል። ወደዚሁ ክፍል እንደሄደም ያጋጠመው ሰውዬ ቁጡና ተግባቢነትም የጐደለው ስለ ነበር በንግግሩ መጀመሪያ ላይ፥

«….አሁን እኮ የማነጋግርህም እየወተወትክ በማስቸገርህ መሆኑን እንድትረዳልኝ እወዳለሁ….» ሲል ሚለርን ተቀብሎታል።

«….አመሰግናለሁ። ዋናው ጥያቄዬም መሥሪያ ቤታችሁ ያለማቋረጥ ይከታተለዋል ብዬ ያመንኩበትን የኤድዋርድ ሮችማንን ጉዳይ፣ ለማወቅ ነው» አለ ሚለር።

«….ሮችማን?» አለ ጠበቃው።

«….አዎ ሮችማን 1941 ዓ.ም እስከ 1944 ዓ.ም ድረስ የሪጋ እስከ አዛዥ የነበረ የኤስ. ኤስ ሻምበል ነው። በሕይወት ካለ ወይም ሙቶም ከሆነ የት እንደተቀበረም ለማወቅ እፈልጋለሁ ተይዞና ፍርድ ቤትም ቀርቦ ከሆነ ካልተያዘም ዛሬ የት እንደሚኖር ለማወቅ እወዳለሁ....» አለ ሚለር።

«.....የእግዚአብሔር ያለህ? ይህን ልነግርህስ አልችልም….» አለና ጠበቃው በድንጋጤ ተዋጠ።

«….ስለምን እኮ? ይህ ጉዳይ እኮ ሕዝቡ በጣም የሚፈልገውና ሊያውቀውም የሚገባው ነው!» አለ ሚለር።

ጠበቃውም በኩራት በተወጣጠረ ስሜት፤

«….እኔም አምንበታለሁ። ግን የአሁኑ ዓይነት ጥያቄ እስከ ዛሬ ተጠይቀንም አናውቅም ከሕዝብም አንድም የጠየቀን የለም። ትዝ አይለኝም….» አለው።

«….በመሠረት ደግሞ እኔም የሕዝብ ዓይንና ጆሮ የሆንኩ ጋዜጠኛ ነኝ» አለ ሚለር።

«….ሊሆን ይችላል ግን ይህን የመሳሰለውን ዜና ለመስጠት ሥልጣን ያለንምኮ አይመስለኝም»

«….ትክክል እኮ አይደላችሁም ታዲያ»

«…እንዲህ ነው ሚለር ይህን የመሳሰለ የወንጀል ዜና ፖሊሶችንም እኮ ብትጠይቅ ታገኘዋለህ»

«….እርግጥ ይቻላል ፖሊሶችም የሕዝብን ስሜት እና ፍላጎት ለመጠበቅ ሲሉ የወንጀለኞች ዜና ይሰጣሉ»

ጠበቃው ፈገግታ እያሳየ፥

«አዎ ከርሱ ብዙ ጉዳይ ይገኛል። ከዚህ መሥሪያ ቤት ግን ይህን ስለመሳሰለው ጉዳይ የሚሰጥ መግለጫ አይኖርም። ምክንያቱም የምንከታተላቸው ወንጀለኞችም ስለሚኖሩ ዜናው አስቀድሞ ከተገለፀ ይሰወሩብናል።

«….እርሱ ሊሆን ይችላል። ነገር ግን የእናንተ መሥሪያ ቤት ውጤት እኮ የሚያመለክተው በሪጋ የእሥር ሠፈር ዘበኞች የነበሩ ሦስት ሰዎች ብቻ አስይዛችሁ ማስቀጣታችሁን ነው። ይህም የሆነው በ1950 ዓ.ም ነው። ባንድ በኩልም እነዚያም ሦስት ሰዎች ቢሆኑ አስቀድመው ተየው እንግሊዞች ለክፍላችሁ ያስረከቡዋቸው ይሆናሉ። ስለዚህ እነዚያ ተፈላጊ ወንጀለኞች በእናንተ ተከታታይነት እንያዛለንብለው ስላማይሰጉ የሚሰውሩበት ምክንያትም አይኖራቸውም….»

«ይህ እንኳ የዘበት ሐሳብ ነው!»

«በጀ አንተም ባልከው መሠረት ልስማማልህ ክትትላችሁ ውጤት ለመስጠት ተቃርቧልም እንበል በዚህም አስተሳሰብ ኤድዋርድ ሮችማንን በመከታተል ላይ ከሆናችሁ በየትኛው አቅጣጫ ይኖራል ብላችሁ ነው የምትከታተሉት?»

«….ስለማንኛውም ጉዳይ ቢሆን ይህ መሥሪያ ቤት ያለማቋረጥ ጉዳዩን በመከታተልና በመጠያየቅም ላይ ነው። ደግሜ እነግርሃለሁ በመጠያየቅ ላይ እንን። ስለዚህ አሁን አንተን ለመርዳት የማደርገው ምንም ነገር አይኖርም….» ብሎት ብድግ ሲል ሚለርም ተነሣ። ሊወጣ ሲልም፥

«መንፈስህ (አሞትህን) አታዝለው» (አታፍሰው) አለ ጠበቃው።

**\*\*\***

ሚለር ለአንድ ሳምንት ያህል በቤቱ ውስጥ ሆኖ በጦርነቱ ጊዜ በምሥራቅ ግንባር በኩል የተፈጸመውን ሁኔታ ለማወቅ ሲል ስድስት የሚሆኑ መጻሕፍት አነበበ። እነዚያንም መጻሕፍት እንዲያነብ ምክር ያካፈለው በቀበሌው የሚገኘው የቤተ መጻሕፍት ኃላፊ ነበር። በዚያም ጊዜ የቤተ መጻሕፍቱ ኃላፊ፥

«በሉጅስበርግ ውስጥ ውስጥ ከአንድ መጽሔት ላይ እንዳነበብኩት አንድ የፌደራሉ ማዕከላዊ ልዩ ጽ/ቤት ተቋቁሟል። በናዚ ዘመነ መንግሥት የተፈጸመውንም ወንጀል ሁሉ በሀገርም በውጭ ሀገ የሚከታተል እርሱ ብቻ ስለሆነ በዚያው በኩል ብትጠያየቅስ?» አለው።

«….አመሰግንሃለሁ የሚረዱኝ ከሆነማ እሄዳለሁ እንጅ» ብሎት ወጣ።

በማግሥቱ ሚለር ወደ ባንክ ሄደና ገንዘቡን አውጥቶ የሦት ወር የቤት ኪራይ አስቀድሞ ከፈለና የተረፈውን ገንዘብ በኪሱ አስቀመጠ። ለሣምንት ወይም በለጥ ላሉ ቀናት ወደ ውጭ የሚሄድ መሆኑን ለፍቅረኛው ሊሲጅ ነግሮ በጃጉዋሩ ወደ ደቡብ ረኸላንድ ጉዞውን ቀጠለ።

ሚለር የሄደባት ሉጁስበርግ በተባለው ከተማ የናዚን ወንጀለኞች የሚከታተሉና የሚያስይዙ በችሎታቸውም የተመረጡ ስምንት አባሎች የሚገኙበት ክፍል ይገኝበታል። በዚያም ክፍል ውስጥ 170.000 አንድ መቶ ሰባ ሺህ የሚፈለጉ ወንጀለኞች የስም ዝርዝር ተመዝግቡዋል። በክፍሉ ውስጥ ከተመደቡት ሠራተኞችም በዕድሜውና በችሎታውም የተደላደለው ሰውዬ ለጥብቅናው ኃላፊነት ተመድቡዋል።

ከከተማው ደርሶ ሁኔታውን ካጠና በኋላ ሚለር ወደዚሁ ወደ ጠበቃው ቤት ሄደና ደውለን አቃጨለ። ዘበኛውም በበሩ ቀዳዳ ተመልከተና፤

«....ማን ልበል?» አለው።

«....ከመርማሪዎቹ ከአንደኛው ሠራተኛ ጋር ጉዳይ ያለኝ እንግዳ ነኝ» አለ ሚለር።

«....ከማንኛው ጋር?» አለ ሰውዬው።

«...ስማቸውን ለይቼ አላውቀውም ብቻ ካንዳቸው ጋር ለመነገገር ነው የመጣሁት። የመታወቂያ ካርዴም ይኸውና» አለና ሚለር የመታወቂያ ካርዱን አቀበለው። ሰውዬውም ካርዱን ተቀብሎ ወደ ውስጥ ይዞ ገባና ተመልሶ በሩን ከፍቶ ሚለርን ወደ ቤት አስገባና ከእንግዳ ማረፊያው አስቀምጦ፤

«አንድ ሰው መጥቶ ያንጋግርሀልና እስከዚያው ይቅርታህን» ብሎ በር ዘጋበትና ሄደ።

ከጥቂት ደቂቃዎችም በኋላ ሚለርን ለማነጋገር የገባው ሰውዬ የሃምሳ ዓመት አዛውንት ነበር። የመታወቂያ ካሩንም ለሚለር እየመለሰለት፤

«ምን ልረዳህ እችላለሁ?» አለው።

ሚለር የሟቹን ሽማግሌ ማስታወሻ ታሪክ ባጭሩ ተረከለትና ኤድዋርድ ሮችማን የተባለውን ወንጀለኛ ሁኔታ ለማወቅ እንደሄደ ገለፀለት። አዛውንቱም ገለጻውን በጥንቃቄ አዳምጦታል።

«...አስደናቂ ጉዳይ ነው!» አለው በመጨረሻም

«....ታዲያስ ትረዱኛላችሁ?» አለ ሚለር።

«....ብረዳህ ደስ ባለኝ ነበር» አለ ሰውዬው። ሚለር ይህን ጉዳይ ለመከታተል ቆርጦ ከተነሣበት ጊዜ ጀምሮ ይህን የመሰለ ቃል ሰምቶ ሰላምያውቅ ጉዳዩን ከሚያውቅና ሊረዳውም ፈቃደኛ ከሆነ ሰው ጋር መገናኘቱን አመነበት። ሰውዬውም ንግግሩን በመቀጠል፤

«....በጥያቄህ መሠረት መልሱን ለመስጠት ከልቤ ልረዳህ ዝግጁ ነኝ። ግን የመሥሪያ ቤታችንን አቋም የሚከታተለው ሥልጣን በሕግ ከልክሎናል። ባለሥልጣኖች ካልፈቀዱ በስተቀር የማንኛውንም የኤስ. ኤስ. ስምና ዜና ለማንም ለመስጠት አንችልም በሕግ የተከለከልን ነን» አለ ሰውዬው።

«....እና ምንም የምትገልጽልኝ ነገር አይኖርም ማለት ነው?» አለ ሚለር።

«....ችግራችንን ልንገርህ ይህ መሥሪያ ቤት ብዙ ተቃዋሚዎች ያሉበት ነው። በስውር ነው። በስውር የሚቃወመን ሞልተዋል። በተቻላቸው ሁሉም ይጫጫኑናል። በሥልጣናቸውም አንቀው የይዙን አሉብን። ይህ ባይሆንብን ኑሮ ከጀርመን የፕሬስ ሠራተኞች ጋር የማያቋርጥ መተባበር ባደረግን ነበር….አንዲትም ፍንጭ ለማንም አንሰጥም ታግደናል….» አለው ጠበቃው ሰውዬ።

«…..ገባኝ የጋዜጣ ቁርጥራጭስ በመዘገብ ቤታችሁ ወይም በቤተ መጻሕፍታችሁ አይገኝም?»

«የለንም»

«….የጋዜጣ ቁርጥራጭ የሚገኝበት ከሕዝብ ለሚቀርብ ጥያቄ መልስ መስጠት የሚችልስ ቤተ መጻሕፍት ጀርመን ውስጥ ይገኛል?»

«….የጋዜጣ ክምችቶችና ቁርጥራጮች የሚገኙትም በየጋዜተኞችና መጽሔቶች ክፍል ነው። በተለይም «ዴር እስፔገል» የተባለው መጽሔት የተሻለ ክምችት ሳይኖረው አይቀርም» አለ ጠበቃው።

«…..ይህ ደግሞ የማይመስል ነገር ነው። ዛሬ በጀርመን ውስጥ ስለ ኤስ. ኤስ. የጦር ወንጀለኞች ሁኔታ ለማንኛውም ዜጋ ጥያቄ እና መስል የሚሰጥ ሊገኝ ይችላል?» ስለ ሚለር።

«…ለማንኛውም ዜጋ የሚሳካለትስ አይመስለኝም»

«….በጀ እንግዲህ የኤስ. ኤስን. አባሎች የስም ዝርዝር የሚያሳይ ቤተ መዛግብት ጀርመን ውስጥ የት ይገኛል?»

«….እዚሁ መሥሪያ ቤታችን ውስጥ ይገኛል የኤስ. ኤስ አባሎችን የስም ዝርዝር በ1945 ዓ.ም አሜሪካኖች ሲያገኙት እኛ የያዝነውም ኮፒውን ነው። ከጦርነቱ መጨረሻ ላይ ባቫሪያ ውስጥ ተደብቀው የነበሩ የኤስ. ኤስ. አባሎች መዝገቡን ሊያቃጥሉት ሞክረው ነበር። ግን አሜሪካኖች በፍጥነት የደረሱባቸውና መዛግብቱን አተረፉት። ሌላው ጣጣ ግን ምስቅልቅሉ የወጣ ነው። በየረድፉ ለመለያየት እንኳ አሜሪካኖች ከጥቂቶች ረዳቶች ጀርመኖች ጋር ሆነው ባደረጉት ጥረት ሁለት ዓመታት ያህል ፈጅቶባቸዋል። በነዚያም ሁለት ዓመታት ውስጥ በተባበሩት መንግሥታት ጦር ጥበቃ ስር የነበሩት ዋና ዋናዎቹ የኤስ. ኤስ. ወንጀለኞች ለማምለጥ ችለዋል። ዋናው የአባሎቹ (የኤስ. ኤስ) ዝርዝር መረጃ ግን እስከዛሬም ድረስ በርሊን በሚገኘው የአሜሪካ ጦር መዘገብ ቤት ውስጥ ነው። እኛም እንኳ የፈለግነውን የምናገኘው በየጊዜው እየጠየቅን ንወ። ቢሆንም በጉዳዩ እነርሱም ይተባበራሉ ይግባባሉም በዚህ አትጠራጠር….» አለ ጠበቃው።

«…እና በቃ ይኸው ነው? በሀገሪቱ ውስጥ ያለው መዝገብ ሁለት ብቻ ነው?» አለ ሚለር።

«….ይኸው ነው። ልረዳው የምችል ብሆን ኑሮ በጣም በተደሰትኩ ነበር። በነገራችን ላይ ምናልባትም ስለ ሮችማን አንዳች ነገር ያገኘህ እንደ ሆነ እንድታካፍለን አደራህን» አለ ጠበቃው።

«….አንድም ነገር ባገኝ ጉዳዩ የሚመለከተው ሐምበርግ ውስጥ ያለውን ጠቅላይ አቃቤ ሕግና የእናንተን ክፍል ነው አይደለምን?» አለ ሚለር።

«….እርግጥ እኛኑ ነው»

«….በተለይም በጉዳዩ ከሐምበርግ ይልቅ እናንተን በይበልጥ ይመለከታችኋል ማለት ነው?» አለ ሚለር።

ጠበቃውም ጣራ ጣራውን እየተመለከተ፣

«….በየመደርደሪያው እየሆነ አቡዋራ ከሚሸከም የጥርጣሬ ዜና በቀር ትክክለኛና ዋጋ ያለው ጉዳይም መጥቶልን አያውቅም….»

«…..አንድ ልትገልጽልኝ የምፈልገው ጉዳይ አለኝ ይኸውም በኔና በአንተ መካከል ምሥጢር ሆኖ የሚቀር ነው። በእርግጥ ሮችማንን ትከታተሉታላችሁ?»

«….በሁለታችን መካከል ይቅር እንጅ በእርግጥ እንፈልገዋለን….»

«….ቢያዝስ ውሳኔ ለመስጠት ችግር አይኖርባችሁም?»

«….የሚያስቸግር ነገርስ አይኖርም ወንጀለኛነቱ እንደሆነ አንድና ሁለት የለበትም»

«….እሽ የስልክ ቁጥርህን ንገረኝ» አለ ሚለር።

ጠበቃው በቁራጭ ወረቀት ጽፎ ሰጠውና፥

«….ይኸውና ስሜና የስልክ ቁጥሮቼ ተጽፎበታል በፈለግኸው ሰዓት ቀንም ሆነ ሌሊት ልትደውልልኝ ትችላለህ። ፍንጭ ነገር ብታገኝ በፈለግኸው ስልክ ደውልልኝ። በየደረስክበት ከተማ ያሉት ፖሊሶች እንዲረዱህ ለማዘዝ እችላለሁ ግን ሁኔታውን ችላ የሚሉና ወንጀለኞቹም እንዳይያዙ የሚከላከሉ ስላሉ ፍንጭ ካገኘህ በመጀመሪያ ለኔ ደውልልኝ….»

«….ገባኝ ተረዳሁት» አለ ሚለር እየወጣ።

«…..መልካም ትግል የተቃና ጉዞ ይሁንልህ» አለ ጠበቃው፤

በማግሥቱ ሚለር ከእስቱትጋርት ወደ በርሊን ተጉዋዘ። ቢሆንም በቀጥታ ወደ አሜሪካኖች ዘንድ ሄዶ የናዚዎችን የምሥጢር ማኅደር በቀጥታ ለማግኘት ሰለማይቻለው ሌላ ማስተዋወቂያና ረዳት ሰውም አስፈላጊውን ነበረ። ስለዚህ በማግስቱ ወደ ጉዳደኛው ካርል ብራንዲት ዝንድ ስልክ ደወለና እንዲነጋገርለትና እንዲያስፈቅድለትም ጠየቀው፥

«….በርሊን ውስጥ የማውቀው ማንም ስለሌለኝ ልረዳህ አልችልም…..» አለው።

«….እንዲህ ነው በምዕራብ ጀርመን ውስጥ ከተከታተልካቸው የኮሌጅ ጥናቶች አብሮህ የነበረ አንድ ሰው አይጠፋምና አስታውሰው ሌላ እርዳታ አልጠይቀውም እኔነቴን እንዲመሰክርልኝና እንዲያስተዋወቀኝ ብቻ ነው» አለና ሚለር ቧረቀበት።

«….በዚህ ጣጣ ውስጥ ልገበበት አልፈግልም ይህንኑም ደግሞ በበቀደም ነገሬሃለሁ»

«….በጣጣው ገብተህበታል። በቤተ መዛግብቱ ውስጥ ገብቼ የምፈልገው ማኅደር እንድትመለከት ቢፈቀድልኝ ወይም በግድ ለመግባትም ብሞክር በማነኛውም ነገር ቢሆን የላክኸኝ አንተ መሆንህን እወቀው» አለ በሰለቸ አነጋገር።

«መቸም እስከዚህስ አታብድም» አለ ካርል።

«….አትጠራጠር እፈጽመዋለሁ። በየምክንያቱ ከአንዱ ወደ አንዱ መመላለሱ ሰልችቶኛል። ስለዚህ ሊረዳኝ የሚችል ሰው ፈልግልኝ ማኅደሮቹን ካገለባበጥኩ ሌላ የምፈልገው ምንም አኖረኝም።»

«በል የማወቀው ሰው እስትፈግል ጊዜ ስጠኝ….»

«ካርል ሰዓት ጊዜ ሰጥቼሃለሁ። መልሼም እደውልልሃለሁ….»

ካርል ብራንዲትም በነገሩ ይጨነቅበት ጀመር፣ ፍርሀትም ተጫጫነው። ያን መዘዘኛ የሽማግሌ ማስታወሻም ቀዳዶ በጣለው በእርግጥ ይሻለው እንደ ነበረ ማንሰላሰል ጀመረ። ብቻ ከእጁ ወጥቷልና ምንም ለማድረግ አይቻለውም።

ከአንድ ሰዓት በኋላም በስልክ ተገናኙና፤

«….የወንጀለኛ ምርመራ ጥናት በኮሌጅ ውስጥ ስንከታተል በነበረበት ጊዜ የተዋወቅሁት አንድ ሰው ነበር። በበሊን ፖሊስ ውስጥም መመደቡን አውቃለሁ ጉዳዩም እርሱን ይመለከተዋል……» አለ ካርል በተሰበረ ድምፅ።

«ስሙስ ማነው?»

«ቮልክሚር ሸለር የፖሊስ ተቆጣጣሪ ነው….»

«አሁን በቀጥታ ልፈልገው እሄዳለሁ»

«እንደነርሱ አይደለም። በመጀመሪያ እኔ ልደውልለት ጉዳዩን እነግረውና እንዲያነጋግርህ አደርጋለሁ የማይቻለው ከሆነም አትቆጣብኝ። በርሊን ውስጥ የማውቀው እርሱን ብቻ ነው!....»

ከሁለት ሰዓት በኋላ ሚለር እንደ ገና ሲደውልለት፥

«….ሰውዬው ለገና ዕረፍት ሄዷል አሉ። እስከ ሰኞ አይመለስም ብለውኛል….» አለው።

«ዛሬ እኮ ረቡዕ ነው አራት ቀናት እዚህ ልጠብቅ ነው?» አለ ሚለር።

«ከዚህ ሌላ የማደርግልህ ምንም ነገር የለም»

አራቱን ቀናት ሚለር ምዕራብ በርሊንን ሲያሳስት ሰነበተ። በዚያም ጊዜ ምዕራብ በርሊን የልደትን በዓል ለማስከበር በይበልጥ በዝጅትና በድምቅት ላይ ነበረች። በተለይ ዙሪያዋን በግንብ ከታጠረችበት ከ1961 ዓ.ም ወዲህ በምዕራቡ ክፍል የሚኖሩት ወደ ምሥራቁ ክፍል እየሄዱ ዘመዶቻቸውን እንዲጐበኙ በመፈቀዱ የ1963 ዓ.ም የልደት በዓል ልዩ ስሜትም ነበረው። ሚለርም አንዱን ቀን ወደ ምሥራቁ ክፍል ገብቶ አሳለፈው። በዚያም ገብቶ በነበረበት ሰዓት የሬውተርን የዜና ማስተላለፊያ ቢሮ ለመጐብኘጥ ጐራ ብሎ ነበር። ግን የልደት ዜና ያዋክበው የነበረ ጋዜጠኛ ፋታ ስላልነበረው ሚለር አንዲት ስኒ ቡና ብቻ ጠጥቶ ተመለሰ።

ሰኞ ትዋት ግን የፖሊሶሱን ተቆጣጣሪ ቮልክሚር ሸለርን በሥራው ላይ አገኘው ተቆጣጣሪው በእርሱ ዕድሜ ልክ የነበረ ነው። የሚፈልገውንም በአጭሩ ገለፀለት፤

«....ችግር አይኖርበትም አሜሪካኖቹ በሥራቸው የሚተባበሩ ናቸው በየቀኑም ብዙ ነገሮች እንጠይቃቸዋለን ይፈጽሙልናልም....» አለ ተቆጣጣሪው ፖሊስ።

ወዲያውም በሚለር ጃጉዋር ከከተማዋ ወጣ ብሎ ወደሚገኘው ቁጥር 1 ዋሰር ካፈር እስቲግ ወደ ተባለው ቦታ ሄዱ። እርሱም የሚገኘው ዘሒለንዶርፍ በርሊ ቁትር 37 ቀበሌ ነበር። ከመሥሪያ ቤቱም እንደ ደረሱ፥

«ይህ ነው እንዴ» አለ ሚለር።

«ይኸው ነው። ብዙም ታላቅነት የለውም አይደል?? ላዩን ሲታይ ቀላል ቢመስልም በመሬት ውስት ተቆፍሮ የተሥሩ ስምንት ክፍሎች አሉት። መዛግብቱ የተቆለሉትም እነሆ እዚያ ታች ነው። ቃጠሎም ቢነሣ አይነኩም።» አለ ተቆጣጣሪው።

ወደ ውስጥም ሲገቡ ተቆጣጣሪው መታወቂያውን አሣየና የሚፈልጉትን የኤደዋርድ ሮችማንን ማኅደር ጠየቁ። ከሩብ ሰዓት በኋላም የመዝገብ ቤቱ ፀሐፊ ማኅደሩን አቀርበላቸው። በውስጡም በርከት ያሉ ጽሑፎች አሉበት። ሚለር በችኮላ ተቀበለና ማገላበጥ ጀመረ።

«.....እንግዲህ ባትቀየመኝ ወደ ቤቱ ልመለስ እፈልጋለሁ። እነዚህ ጽሑፎች ፎቶ ግራፍ እንዲነሱልህ ካልፈለግህም ፀሐፊውን ጠይቀው።» አለውና ሲነሣ ሚለር የሞቀ ሰላምታ ሰጠውና ተሰነባበቱ።

በንባብ ቤቱ ውስጥ ከአጠገቡ የነበሩትን ሦስት ሰዎች ከምንም ሳይቆጥራቸው በሁለት በእጆቹ መካከል ራሱን አስገብቶ የኤደዋርድ ሮችማንን ታሪክ ማንበብ ቀጠለ። በማኅደሩ ውስጥ የሮችማንን ማንነት የፓርቲ አባልነት የማዕርግ ዕድገቱ እስከ 1945 ዓ.ም ድረስ የነበረው ጠቅላላ ሁኔታው ተመዝግቦበታል።

ኤድዋርድ ሮችማን ነሐሴ 25 ቀን 1908 ዓ.ም ግራዚ በተባለች በኦስትሪያ ከተማ ተወለደ። አባቱም የአንድ ቢራ ፋብሪካ ሠራተኛ ነበረ። ከጨዋታው ክፍል እስከ ከፍተኛ ደረጃ ድረስ የተማረው በዚያችው ከተማ ነው። የጥብቅና ሥራ ለመያዝ በተሳተፈው ፈተናም ወድቋል። በ1931 ዓ.ም የሃያ ሦስት ዓመት ጐልማሳ በነበረበትም ዘመን አባቱ ሲሠራበት የነበረው በቢራ ፋብሪካው ውስጥ ሥራ ጀመረ። በ1937 ዓ.ም ደግሞ ከቢራ ጠመቃው ክፍል ወደ አስተዳደሩ ጽ/ቤት ተዛወረ። ወዲያውም በነፃይቱ ኦስትሪያ እንዳይሠሩ ታግደው በነበሩት በናዚና በኤስ. ኤስ. ፓርቲዎች በአባልነት ተመዘገበ። ከዓመት በኋላም ሂትለር ኦስትራሊያን በጦር ኃይል ስላነቃት ለፖለቲካ አባሎቹ ሁሉ ፈጣን የማዕረግ ዕድገት ፈቀደላቸው።

በ1939 ዓ.ም ሁለተኛው የዓለም ጦርነት ሲፈነዳ የኤስ. ኤስ. አባሎች ሁሉ ወደ ጀርመን ለትምህርት ሲወሰዱ ሮችማንም አብሮ ሄደና እስከ 1940 ዓ.ም ድረስ የተሰጠውን ትምህርት አጠናቆ ፈረንሳይን ለመያዝ በተደረገው ዘመቻ ተካፋይ ሆነ። በታህሣሥ ወር 1940 ዓ.ም ከፈረንሳይ ወደ በርሊን ተመለሰ። ከዚያም በኋላ የልዩ ልዩ ረዳትና ኃላፊም እየሆነ ተደለደለ።

በ1941 ዓ.ም በሪጋ ለተቋቋመው የእስረኞች ሠፈር አዛዥ ሆነ። በ1944 ዓ.ም ደግሞ ወደ በርሊን ተመልሶ በኤስ. ኤስ. ጠቅላይ ጽ/ቤት ሥራ ያዘ። በዚያ ማኅደር ውስጥ «....ይህ ማኅደር በ1947 ዓ.ም በእንግሊዝ ባለሥልጣኖች ተጠይቆ ነበር....» የሚል ምልክት ተደርጐበታል።

ሚለር በማኅደሩ ውስጥ ከነበሩት ወረቀቶች የሚፈልጋቸውን ገጾችና ፎቶ ግራፎች ለይቶ አወጣና ወደ መዝገብ ቤቱ ኃላፊ ሄደ።

«እነዚህን ብቻ ፎቶ ግራፍ ልታነሣልኝ ትችላለህ?» አለና ጠየቀ።

በዚያው ደቂቃ ደግሞ አንድ ሰው እንደዚሁ ከሌላ ማኅደር ያገኛቸው ወረቀቶች ፎቶ ግራፍ እንዲነሡለት ከሚለር ቀጥሎ የመዝገብ ቤቱን ኃላፊ ጠየቀ። ሁለቱም እንዲጠብቁ ተነገራቸውና ወደየመቀመጫቸው ተመለሱ። ከአሥር ደቂቃዎች በኋላ የመዝገብ ቤቱ ኃላፊ ፎቶ ግራፍ የተነሱትን ወረቀቶችና ፖስታዎች አዘጋጀና፥

«....ኤድዋርድ ሮችማንን ማኅደር የጠየቀ ማነው?» ብሎ ሲጣራ፥

«እኔ ነኝ» አለና ሚለር ተቀበለ። «ይህ ደግሞ የእርስዎ ነው» አለና የመዝገብ ቤቱ ኃላፊ ሚለርን ትክ ብሎ ሲመለከት ለነበረው ሰውዬ የጠየቀውን ሰጠው። ያም ሰው ድርሻውን ተቀበለና ከሚለር ጋር ጐን ለጐን እየተራመዱ ከአዳራሹ ወጡ። ሚለርም ከጃጉዋሩ ገባና ወደ ከተማው ተፈተለከ። ከአንድ ሰዓትም በኋላ ለፍቅረኛው ሲጅ ስልክ ደወለላትና «ለልደት በዓሉ ወደ ቤት መምጣቴ ነው....» አላት።

ከሁለት ሰዓት በኋላም ከምዕራብ በርሊን ከተማ ወጣና ጉዞውን ቀጠለ። ከጥቂት ጊዜያት በኋላም ከመጀመሪያው ከመፈተሻ ጣቢያ ዶሪይ - ሊንደን ከተባለው ሥፍራ እንደደረሰ ያ እብቤተ መዛግብቱ ውስጥ የነበረው ሰውዬ ምዕራብ ጀርመን ውስጥ ይኖር ወደ ነበረ ፕሌትዝ ወደ ተባለ ድርጅት ስልክ ደውሎ ማንነቱን ከስታወቀ በኋላ፥

«....ዛሬ እዚያ መዝገብ ቤት ውስጥ ነበርኩ። ያው እንደተለመደው ለምታውቀው ተግባር ጥናት አደርግ ነበር። በዚያም ውስጥ አንድ ሰው የኤድዋርድ ሮችማንን ማኅደር ሲያገላብጥ ውሎ ከውስጡም ሦስት ገጾችና ፎቶ ግራፍ ጭምር ፎቶ ኮፒ አስነስቶ ወስዷል። በተለይም በቅርቡ ያ መልእክት ከተላእልፈ ወዲህ ይህን አጋጣሚ በቀላሉ ለማለፍ ስለማይገባኝ ሁኔታውን እንድታውቀው ብዬ ነው....» አለ። ወዲያውም ጥያቄዎች ተደረደሩለትና ሲመልስም፤

«....ስሙንስ አልያዝኩትም። ጥቁር ሽንጣም የእስፖርት መኪና ነው የያዘው አዎ አዎ አድርጊያለሁ ታርጋውም የሐምበርግ ከተማ ነው።» አለና አስረዳ። ቀጥሎም «....መቸም መንገሩ ይሻላል ብዬ ነው። በተለይም እነዚያ ከርታታዎች የሚሠሩት አይታወቅም። ላንተው ከነገርኩህ በቂ ነው። የሆነ ሆኖ መልካም ልደት ጓዴ» አለና ስልኩን አስቀመጠ።

**ፍንጩ ክትትሉና ወጥመዱ።**

በዚያ ሣምንት የልደት በዓል የዋለው ረቡዕ ቀን ነበረ። ይኸው በዓል ከማለፉ በፊትም ምዕራብ ጀርመን ውስጥ የነበረው ሰውዬ ስለ ሚለር ሁኔታ ከበርሊን መልእክት ደርሶታል። ያም ወሬ ደግሞ እጅግ የላቀና የመጨረሻ አሳሳቢው ሁኔታ ነበር።

ያም በስልክ ወሬ የተላለፈለት ሰውዬ የደወለለትን ሰው አመስግኖ ስልኩን አስቀመጠና በቆዳ በተሰራው ምቹ ወንበሩ ላይ ወደ ኋላው ተለጥጦ በመስኮቱ ዓይኖቹን ሲወረውር በአሮጊዋ ከተማ ላይ የፈሰሰውን በረዶ ተመለካከተና፥

«....መጥፎ አጋጣሚ ነው ለምንኮ በዛሬው ጊዜ ጀመሩት ለምን ይህን ወቅት መረጡ? እስከ ዛሬ ኑረው ኑረው ዛሬ ምን አነሣሣቸው?» አለና አጉረመረመ።

በዚያው በከተማው የሚያውቁት ሰዎች ሁሉ ሰውዬው የተቃናለት በራሱ ታታሪነትና ጥረት ለጥብቅና ባለሙያነት የበቃ አድርገው ይመለከቱታል። በምዕራብ ጀርመንና በርሊን ተሠራጭተው የሚኖሩት የበላይ አለቆቹ ግን በጀርመን ውስጥ የሚቀላጠፈውን የኦዲሣን ድርጅት ንቅናቄ የሚመራ መሆኑን ያውቁታል። የስልኩም ቁጥር እንኳ በጥብቅ ምሥጢር የተያዘ ነበር። የምሥጢር ስሙም «ወርወልፍ» ይባላል። በሆሊ ሁድ አሜሪካ በብርታኒያ ውስጥ በሚዘጋጁት ተንቀሳቃሽ ፊልሞች ይህ ስም የማስፈራሪያ አውሬ መጠሪያና ምሳሌ ነው። በጀርመን የጥንት ታሪክ ደግሞ ይህ ስም የአርበኛ የተከላካይና ሀገሩን ከወራሪዎች የሚታደግ ተከራካሪ ጀግና መጠሪያ ለዚያም ምሳሌ ሆኖ የሚቀርብ ታሪክነትም ያለው ስም ነው።

በሁለተኛው የዓለም ጦርነት ማለቂያ ላይ ጥቂቶች የኤስ. ኤስ. መኰንኖች ከመበታተን ይልቅ ይለበሱና ለአንድ ወር ያህል በድብቅ የግብረ አመጽ ጥናት ይከታተሉና የተባበሩት መንግሥታት ጦር በተንኮል ለመቋቋም ወሰንው ይስማማሉ። የድርጅቱም መጠሪያ «ወርወልፍ» የሚል ነበር።

በቫሪያም ውስጥ ድርጅታቸውን ይመሠርታሉ፥ ግን አሜሪካኖች ጉዳዩን ስለደረሱበት ተከታትለው ይበታትኑዋቸዋል። እንደ ዕድል ሆኖም የግብረ አመፅ ጥናታቸውን ገና በተግባር ላይ አላዋሉትም ነበር። ይሁን እንጂ ከተበታተኑም በኋላ ቢሆን በየቦታው ማስጋታቸው አልቀረም ነበር።

ከጊዜም በኋላ ማለት በምዕራብ ጀርመን ውስጥ የኦዴሣን ድርጅት ሲያስፋፋ ለሥራው የተመረጠው ኃላፊ ከነዚያው ከወርወልፍ ቡድኖች ነበር። መጠሪያውም ወርወልፍ ሆነ። የኦዴሣ ድርጅት ከተጠናከረና ከተሰራጨም በኋላ ለሕልውናው አስጊ መስሎ የሚታየውን ወይም ምሥቲሩን የሚከታተልበትን ማንኛውንም ሰው ለማጥፋት ምሕረት የሌለው ነበር።

በ1963 ዓ.ም ላይ ለ3ኛ ጊዜ ምርጫ ተደረገና ሦስተኛ ወርወልፍ ተመርጦ ሥልጣኑ ያዘ። እርሱም ጨካኝና ጮሌ እልከኛ ቢጤ ነበር። በአርጀንቲና ከነበሩት አለቆቹም ዘንድ የማያቋርጥ ግንኙነት ነበረው። ዋናው ኃላፊነቱም በምዕራብ ጀርመን ውስጥ ተበታትነው ስማቸውን ለዋውጠው የሚኖሩትን የጥንት የኤስ. ኤስ. አባሎችን ሕልውና መጠበቅ ነበር።

ይህ ሰው የስልኩን ጥሪ ከተቀበለና ከተነጋገረ በኋላ ሐሳቡ ይዋልልበት ጀመር። ከቀናት በፊት በማድሪድ ሆቴል ከአለቃው ከጄኔራል ግሉስክስ ጋር ያደረገው ውይይትም እንደ ስዕል ጎልቶ ይታየው ጀመር። በዚያም ሰዓት ቮልካን በሚል የምሥጢር መጠሪያ የተቋቋመው የሬዲዮ ፋብሪካና የሰውዬው ሕይወት በተቻለ መጠን በብርቱ ጥንቃቄ በሆነው ሁሉ ወጪ እንዲጠበቅ ጄኔራል የሰተው ማስጠንቀቂያ ይበልጥ አዕምሮውን ሰንጎ ያዘው። አንባቢዎች ትዝ ይላችሁ እንደሆነ በግብፅ ውስጥ በመቀላጠፍ ላይ ለነበረው ሮኬት አስፈላጊዎቹ ዋና ዋናዎቹ አካሎች የሚሠሩት በዚሁ የሬዲዮ ፋብሪካ ውስጥ ነበር።

በጀርመን ውስጥም የዚሁ ሬዲዮ ፋብሪካ ሥራ አስኪያጅ የሆነው የቮልካን የሐሰት መጠሪያነት በእውነተኛው ቮልካን ራሱ ኤድዋርድ ሮችማን መሆኑን የሚያውቁ ብዙ ሰዎች መኖራቸውን ይዘው ሰው ይደርሱበታል።

በዚያ በሐሳብ ሲዋልልበት በነበረበትም ሰዓት ከፊቴ የነበረውን የሚለርን መኪና ቁጥር (ታርጋ) የጻፈበትን ወረቀት እየተመለከተ በውስጥ ስልኩ ፀሓፊውን ጠራና፥

«....ስሚ ሔልዳ፣ ባለፈው ወር የግል ክትትል ሥራ እንዲያከናውንልን የቀጠርነው ሰውዬ ስም ማን ነበር?» ብሎ ጠየቃት።

«....ሔንዚ መመርስ ነው የሚባል» አለችው።

«....የስልክ ቁጥሩን ብቻ ንገሪኝ» አላት።

የስልክ ቁጥሩን የሚለርን የመኪና ቁጥር በጻፈበት ወረቀት ላይ ጻፈና፣ በክፍሉ ውስጥ በምሥጢር ሣጥኑ ያስቀመጠውን ታላቅ መጽሐፍ አውጥጦ ማገላበጥ ጀመረ። በዚያም ውስጥ ሁለት ተመሳሳይ ስሞች ተጽፈዋል። እነርሱም ሔንሪች እና ዋልተር መመሪን የሚባሉ ነበሩ። እነርሱም ሔንሪች በሚል ስም የተጻፉትን ሰዎች ማንነት ለማጣራት አንሰላሰለና የተወለዱበትን ቀን በ1963 ዓ.ም ደግሞ ሊኖራቸው የሚችለውን ዕድሜ ከነመልካቸው ሥራቸው ለመለየት ተጣጣረ። ወዲያውም ከሁለቱ ሰዎች ሔንሪች መመርስ የተባለውን እንደሚፈልግ አረጋገጠና ጸሐፊው የስልኩን የውጭ ቀጥታ መስመር እንድትለቅለት ጠየቀ፡

ፀሐፊው የነገረቸውን ቁጥር ደጋግሞ ደወለና በመጨረሻም

«የመመርስ ጽሕፈት ቤት» የሚል የሴት ድምፅ መጣለት

«እባክሽ መመርስን አነጋገሪኝ» አላት።

«ፈላጊ ማን ልበል?» አለች ፀሐፊ፤

«ግዴለም በቀጥታ አስተላልፊኝ»

ከደቂቃዎች ዝምታ በኋላ ት እዛዙን ፈፀመችለት።

«ሔረር ሔንዚ መመርስ ነህ?»

«አዎ እኔ ነኝ ማን ልበል?

«ስለኔ ስም አትቸገርበት። አስፈላጊነት የለውም። እባክህን ይልቁንስ ቁጥር 24.718 አክንተ መታወቂያ ወይም መለያየና ማነንት ጋር ግንኙነት አለው? ስለዚህ የምሥቲር ቁጥር የምታውቀው ነገር አለህ?» ብሎ ጠየቀው። ፍጹም ዝምታ ሆነ። ሔንዚ መመርስን ግራ ገባው። ያ ቁጥር የራሱ የኤስ. ኤስ. አባልነት መታወቂያ ነበር። ስልኩን በደወለው በወርወርልፍ ጠረጴዛ ላይ ከፊት ለፊቱ የተገለፀው ታላቅ ድጉስ ያለው መጽሐፍ የጥንቶቹን የኤስ. ኤስ. አባሎች ስም ዝርዝር አጠቃሎ የያዘ ነበር። ግራ የተጋባው መመርስም በጥርጣሬ ድንጋጤ በተዋጠው ትንፋሹ..... ይኖረኝ ይሆን? ይመለከተኝ ይሆን? ምን ነበር ያሉኝሥ አለና መለሰለት።

«....የኔ የራሴ ቁጥር በ5 የተጻፈ ሲሆን ይህ የነገርኩህ ቁጥር ካንተ ጋር ምን መታወቂያነት አለው ነው የምልህ ጓዴ?» አለው ሰውዬው ደገመና። ነገሩ ግልጽ ሆነ። ቁትር አምስት ማለት እጅግ ከፍተኛ መኰንንነቱ የሚያመለክት ነበር።

«አዎን ጌታዬ» አለ መመርስ።

«መልካም ነው አንድ ሥር ልሰጥህ እፈልጋለሁ አንድ ቀዥቃዣ ሰው ከጓደኞቻችን የአንዱ ፈለግ መከታተል ጀምሩዋል። ግን ማንነቱን ለማወቅ በጣም ጓጉቻለሁ» አለ።

«እሽ ጌታዬ ትእዛዝዎ ይፈፀማል»

«በጣም ጥሩ ነው። ነገሩ በሁለታችን ብቻ የሚቀር ነው የሆነ ሆኖ ሁላችንም እጅ - ለእጅ የተያያዝን ነን»

«እርግጥ ነው ጓዴ» አለ መመርስ በሙገሳው የተደሰተ መሆኑን በመግለጽ።

«ስለ ሰውዬው ሁኔታ ያለኝ መረጃ የመኪናው ቁጥር ብቻ ነው» የሐምበርግ ታርጋ ነው ብሎ ወርወልፍ ቁጥሩን በቀስታ ነገረውና፥

«ጻፍከው ገባህ??» አለ።

«አዎ ጓዴ!»

«ራስህ ወደ ሐምንበርግ እንድግሄድ ነው የምፈልግ። የዚህኑ ሰው ትክክለኛ ስሙን አድራሻውን ሥራውን የቤተ ሰቡን ሁኔታና በኅብረተስቡ ውስጥ ያለውን ኃላፊነት ወይም ታዋቂነት አጣርተህ እንድትነረኝ እወዳለሁ። ይህን ለማጣራት ምን ያህል ጊዜ ይፈጅብሃል?»

«አርባ ስምንት ሰዓት ያህል ይወስድብኛል»

«መልካም ነው ከአሁን ደቂቃ ጀርሞ ከአርባ ስምንት ሰዓት በኋላ እደውልልሃለሁ። ግን ሰውዬው በርሱ ላይ ክትትል መጀመሩን እንዳያውቅና እንዳይጠራጠር መጠንቀቅ አለብህ ገባህ?»

«ተረዳሁገባኝ ገባኝ ችግር የለበትም»

«ስትመለስ ያወጣኸው ገንዘብ ልክ ትነግረኛለህ በፖስታም ወዲያውኑ እልክልሃለሁ»

«የምጠይቀው ሂሣብ አይኖርም የምሠራውና የማወጣውም ለጓደኝነታችን ሕልውና መሆኑን አምናለሁ» አለ መመርስ።

«ማለፊያ ነው በል እንግዲህ በሁለት ቀናት ውስጥ እደውልልሃለሁ» አለና ወርወልፍ ስልኩን ዘጋ።

**\*\*\***

በዚያኑ ቀን ከሰዓት በኋላ ሚለር በኮሎኝና ረኸንላድ በኩል አድርጐ የኮንራድ አደናወር መንደር ወደ ሆነችውና የጀርመን ፌደራል ሪፖብሊክ ውናአ ከተማም እንድትሆንላቸው ራሳቸው ወደ መረጡዋት ቦን ከተማ ነበር የሚገሰግሰው።

በርመን ከተባለው ቀበሌ በሰተ ደቡብ ሲደርስም የመመርስ ኦፔል መኪና ወደ ሐምበርግ ሲከንፍ ተላለፉ። ሁለቱም ለተለያዩ ተግባር የሚናወዙት ሰዎች በጨለፍታ ሣይተያዩም አልቀሩም። ሚለር ወደ ማታ ላይ ቦን ከተማ እንደደረሰም የትራፊክ ሥርዓት ተቆጣጣሪ ወደ ሆነውም ፖሊስ ቀረብ አለና፤

«….የእንግሊዝ ኤምባሴ በየት በኩል ነው?» ብሎ ጠየቀው። ፖሊሱም የደብን አቅጣጫ አመልቶ ኤምባሲው የሚገኝበትን ሠፈር ነገረው። ከኤምባሲውም እንደደረሰ ለእንግዶች በተፈቀደው ቦታ ላይ እምኪናውን አስቆመና ወደ ውስጥ ገብቶ እንግዳ ተቀባዮዋን ወይዘሮ አገኘና፣

«….ከፕሬሱ ክፍል ኃላፊያችሁ ጋር ለመነጋገር ነበር የመጣሁት» አላት በትምህርት ቤቱ እንግሊዝኛ።

ሴትዮዋም በተደናገጠ ስሜት ተመለከተችውና፥

«….ዛሬ እኮ ዓርብ ነው የሣምንቱ መጨረሻ ስለ ሆነ እስካሁን በሥራው ይኑር አይኑርም አላወቅሁም» አለችው።

«እስቲ ሞክሪልኝ» አለና የፕሬስ መታወቂያውን አሳያት እርስዋም መታወቂያውን ተመለክተችና ወደ ፕሬሱ ኃላፊ ሰውዬ ስልክ ደወለችለት። ሰውዬም ወደ ውጭ ለመውጣት በመጨረሻዋ ደቂቃ ላይ ነበር። ቢሆንም እንግዳውን ለማነጋገር ፈቀደና ሚለርን ተላላኪው ይዞት ወደ ጽሕፈት ቤቱ ወሰደው። ያ - ከሰላሣ ዓመታት በላይ ዕድሜ የነበረው እንግሊዛዊ የፕሬስ ሠራተኛም ሚለርን ተቀበለና፤

«ታዲያስ ምን ልርዳህ?» አለው ሚለርም በቀጥታ የሄደበትን ጉዳይ በማንሳት፣

«…..ለአንድ አዲስ መጽሔት የሚሆን ታሪክ ለማጣራት በመከታተል ላይ ነኝ። እርሱም የአንድ የጥንት የኤስ. ኤስ. ወንጀለኛ አባል የነበረ ሰው ነው። ቀበሌው በእናንተ ቁጥጥር ስል በነበረበት ጊዜ ይኸው ተፈላጊ ወንጀለኛ በጥብቅ ከሚፈለጉት ወንጀለኞች የስም ዝርዝር ውስጥ እንደሚገኝ አምናለሁ። ስለዚህ ይህንኑ ወንጀለኛ እንግሊዞች ይዘውት ከሆነ የት እንዳደረሱት ለማወቅ እፈልጋለሁና ልትረዳኝስ ትችላለህ?» አለና ጠየቀው።

ወጣቱ ዲፕሎማት በነገሩ ተደናግሮ፣

«ያምላክ ያለህ! በእውነቱ የማውቀው ጉዳይ የለኝም በይዞታችን የነበረውን መዛግብት ሁሉ በ1949 ዓ.ም ለእናንተ መንግሥት ነው ያስረከብነው። እርግጠኛ ነኝ ሁሉም ነገር ሰነዱ ሁሉ እዚያው ነው የሚገኘው» አለው። ሚለርም የጀርመን ባለሥልጣኖች ሊረዱት የማይፈልጉ መሆናቸውን ለመግለጽ በመጣጣር፣

«....እውነት ነው መዛግብቱ አሉዋቸው። ግን ከ1940 ዓ.ም ወዲህ ይህ ወንጀለኛ ለመያዙ የሚያረጋግጥ ምንም ነገር የለም። ይህም ማለት ሰውዬው ፈጽሞ አልተያዘም ማለት ነው። የሆነ ሆኖ በምዕራብ በርሊን ከሚገኘው የአሜሪካኖች ቤተ መዛግብት ያገኘሁት ፍንጭ የሰውዬው የግል ማኅደር በ1947 ዓ.ም በእንግሊዝ ባለ ሥልጣኖች ተጠይቆ እንደ ነበረ ነው። እንግሊዞችም ያን ማኅደር የጠየቁበት ምክንያት እንደሚኖራቸው አታምንበትም?» አለው።

«አዎ ምክንያትስ ሊሆንስ ይችላል» አለ እንግሊዙ። ሚለርም «በዚያ ዘመን ይህን የመሳሰለውን ጉዳይ ሊከታተል የሚችል ወይም ሲከታተል የነበረው የትኛው ክፍል ሊሆን ይችላል? ምናልባት የአስተዳደሩ መምሪያ ይሆን?» አለው

«….ምናልባት የጦሩ የፀጥታ ክፍልም ሊሆን ይችላል። ከፍተኛው የጦር ወንጀለኞች ፍርድ ከታየብት ከነርምበግ ሌላም የተባበሩት መንግሥታት ልዩ ልዩ ቡድኖች እያንዳንዱን ሰው ይመረምሩና ይከታተሉ ነበር። በዚያም ምርመራ ላይ ከሩሲያኖች በስተቀር ሁላችንም እንተባበር ነበርን በልዩ ልዩ ወረዳዎችም የጦር ወንጀለኞቹ ጉዳይ ታይቷል የምንለው ተረዳህልኝ?» አለ እንግሊዙ።

«አዎ! ገባኝ» አለ ሚለር።

«….የምርመራውን ተግባር ያከናወኑት የጦር የፀጥታ ኃላፊዎች ሲሆኑ የክሱን ሁኔታ ያዘጋጁትና ያቀነባበሩት ደግሞ የሕግ ክፍሎች ናቸው። ማኅደሮቹ ግን በ1940 ዓ.ም ተሰጥተዋል አይመስልህም?»

«እርግጥ ሊሆንም ይችላሉ ግን የመዛግብቱ ቅጅዎች በእንግሊዞች እጅ ሊኖሩ ይችላሉ?» አለው።

«እርግጥ ቅጅ ሊኖርስ ይገባል። ግን በጦሩ ጽ/ቤት ውስጥ ብቻ ነው ሊገኙ የሚችሉት ብዬ ነው የማስበው» አለ ዲፕሎማቱ።

«ታዲያ መመልከትሳ አይቻልም ይሆን?»

ዲፕሎማቱ በሐሳቡ እየተጨነቀና ራሱን እየነቀነቀ፤

«.....በእውነቱ እጠራጠራለሁ የሚቻል አይመስለኝ አስቀድሞም ማመልከቻ መጻፍ ያስፈልጋል። ይኸውም ቢሆን ብዙ ጊዜ ይወስዳል ያም ሆኖ ደግሞ ለጋዜጠኞች የሚቻል አይመስለኝም።» አለው።

«በጀ ገባኝ»

«ምክንያቱም አንተ ባለሥልታን አይደለህም እንግዲህ ሥልጣን የሌለው ሰው ደግሞ የጀርመን ባለሥልጣኖች ግራ ማጋባት ይቻለዋል?» አለው።

«አታካች ነገር ነው»

ዲፕሎማቱም ከመቀመጫው እየተነሣ፤

«ይህ ኤምባሲ ሊረዳህ የሚቻለውም አይመስለኝም» አለ።

«በጀ አንድ የመጨረሻ ጥያቄ በዚያን ሰዓት እዚህ የነበረስ አሁን አንድ ሰው ይገኛል?» አለ ሚለር

«....ኦ! የኤምባሲው ሠራተኛ ማለትህ ነው? ሁሉም ተዛውሩዋል ማንም የሚኖር አይመስለኝም» አለና ሚለርን ወደ በሩ እየሸኘው «....ቆይስቲ አንድ እዚሁ ነዋሪ የሆነ ከድባሪ የሚባል ሽማግሌ አለ። እዚሁ የኖረ ይመስለኛል ብሎ ጊዜው ነው....» አለ ዲፕሎማቱ።

«....ካድባሪ?» አለ ሚለር በመደነቅ።

«....አዎ አንቶኒ ካድባሪ ይባላል። በፕሬስ ውስጥ ሲያገለግል የኖረ ነው። ባለቤቱም አንዲት ጀርመናዊት ነች ከጦርነቱ ማለቂያ ጊዜ ጀምሮ የኖረው እዚሁ ነው። ብታነጋገረው ይሻል ይመስለኛል....» አለው።

«....መልካም ነበራ! የት አገኘዋለሁ?» አለ ሚለር።

«....እንደምታውቀው ዛሬ የሣምንቱ መጨረሻ ቀን ነው ወደ ውጭ ካልሄደ ምናልባት አንዲት የሚያዘወትራት ቡና ቤት አለች እዚያ ይኖራል....»

«....ከዚህ በፊት እዚህ መጥቼ ስለማላውቅ ቦታውን ብታሳየኝስ?» አለ ሚለር።

«....አዎ የፈረንሳይ ምግብ ቤት ናት የታወቀች ናት» አለና አድራሻውን አመለከተው።

ወደ ተባለው ቡና ቤት ሚለር ሄደና አሳላፊውን ጠየቀው አሳላፊውም አዛውንቱን እንግሊዛዊ ካድባሪን መልኩን ብቻ ሣይሆን ጠባዩንም ጭምር አጣርቶ የሚያውቀው ስለ ነበረ በዚያ ምሽት ባይመጣም በማግስቱ አፕሬቲቭ ለመጐንጨት ሲል እንደ ማይቀር አረጋገጠለት።

ሚለርም ከዚያች አነስተኛ ቡና ቤት ወጣና በአቅራቢያዋ ወደነበረው በጀርመን ወስጥ ካሉት ሆቴሎች ይልቅ በዘመኑ የአዶልፍ ሂትለር ተወዳጅና መዝናኛም ወደነበረው ድርሰን ሆቴል ለማጣራት ያህል ጐራ አለ። ይህ ሆቴል በ1983 ዓ.ም የእንግሊዝ ጠቅላይ ሚኒስትር የነበሩትን ኔቫል ቻምበርሊንን ሂትለር ያነጋገረበት ስለሆነ በታሪክ ምዕራፍ የሚጠቀስበት ድርሻ አለው። ሚለር በሁለቱ ቦታዎች ተዘዋውሮ አዛውንቱን እንግሊዛዊ ባለማግኘቱ ወደ ሆቴል ሄዶ ተኛ።

በማግሥቱ የምሣ ሰዓት ከመድረሱ ቀደም ብሎ ካድባራይ ወደ ዚያችው ቡና ቤት ጐራ አለና ወዳጅጆቹን እጅ ነስቶ ከተለመደች ገበታው ላይ ተቀመጠ ካድባሪ የመጀመሪያዋን ብርጭቆውን እንደጨበጠ ሚለር አስቀድሞ ተቀምጦ ሲጠባበቅበት ከነበረው ሥፍራ ተነሳና ጠጋ ብሎ፤

«ሚስተር ካድባሪ እርስዎ ነዎት?» አለው።

አዛውንቱ እንግሊዛዊ ዘወር አለና ትኩር ብሎ ተመለከተውና «አዎን እኔ ነኝ» አለና መለሰለት።

«....እኔ ፒተር ሚለር እባላለሁ። ከሐምበርግ የመጣሁ ጋዜጠኛ ነኝ። ላነጋግረዎ እፈልግ ነበር እችላለሁ?» አለ አዛውንቱም ከአጠገቡ እንዲቀመጥ አመለከተው።

«በጀርመንኛ ቋንቋ ብንነጋገርስ ምን ይመስልዎታል?» አለ ሚለር።

አዛውንቱ እሽታውን ራሱን በማወዛወዝ ገለፀለትና፤

«....ምን ልረዳህ እችላለሁ?» አለው።

ሚለር ታሪኩን በአጭሩ አስረዳው። የዚያን የሟች ሽማግሌ ይሁዳዊ ማስታወሻ መነሻ አድርጎ የሚከተለውን ታሪክ እንጫወተው እንግሊዛዊው አዛውንትም ያለ ምንም መሰልቸት አዳመጠውና ሚለር ገለጻውን ሲጨርስ ሽማሌው አሣላፊውን ጠርቶ ለራሱ ካፕረቲቭ እንዲደግመው ለሚለር ደግሞ ቢራ አዘዘለት ቀጥሎም፤

«.....እንዲህ ነው?» አለ በመደነቅ። ወዲያው መጠጡ ቀረበ። ሚለርም አዎንታውን በአንገቱ ገለፀና ያን ትኩስ ቢራ በታላቁ ብርጭቆ ሞላው።

«....በል ለጤናችን ከችግር ጋር ተፋጠናል። ቢሆንም ቆራጥነህን አደንቀዋለሁ» አለ ሽማግሌው ጋዜጠኛ የወጣቱን ዜና አጠናቃሪ ሞራል ለመካብ ሲጣጣር።

«.....እንዲህ እኮ ነው! ይህን የመሰለ ታሪክ ለመከታተል አሁን ያለው የሀገራችን ሁኔታና የባለሥልጣኖቻችሁ ዝንባሌ የሚፈቀድ አይመስለኝም» አለ አዛውንቱ።

«.....መቸም ጀምሬዋለሁ.....»

«....ተረዳሁት ታዲያ ባለቤት ወደ ውጭ ስለሄደች ምሳ ብጤ እዚሁ ብንቀማመስስ?» አለ እንግሊዙ። ምሳው ቀርቦ ሲጨዋወቱም በጦርነቱ መጨረሻ ጊዜ ጀርመን ውስጥ ኑሮ እንደሆነ (እዚያው እንደ ነበረ) ካድበሪን ሚለር ጠየቀ።

«....አዎ እርግጥ ነው በዚያን ዘመን በጐልማሳነቱ ላይ ነበርኩ። ጋዜጠኛ ሆኘ እዚሁ ነበርኩ። ወደዚህም የመጣሁት ከሞንትጐመሪ ጦር ጋር ነበር። እርግጥ ነው በመጀመሪያም የመጣሁት ወደዚሁ ወደ ቦን አልነበረም። በዚያን ጊዜ የምትታወቅም አልነበረች ጠቅላይ ጽ/ቤታችን የሆነውም ሉንበርግ ነበር። በዚያም ሆኘ የጦርነቱን ፍጻሜ ስምምነቱን ምርኮውን ይህን የመሳሰሉትን ዜናዎች ሣስተላልፍ ቆየሁና በመጨረሻም እዚሁ እንድቆይ ታዘዝኩ።» አለው።

«በየክፍሉና ወረዳው የተሰጠውን የጦር ወንጀለኞች ፍርድስ ተከታትለውታል?» አለ ሚለር።

«አዎ በእንግሊዝ ይዞታ በነበረው ክፍል የተፈፀመውን የፍርድ ውሳኔ ተከታትየዋለሁ። በሐበርግ የተሰጠውን ፍርድ የተከታተሉ ደግሞ ልዩ ጋዜጠኞችም መጥተው ነበር። እርግጥ ነው ያ ክፍለ ይዞታ የአሜሪካኖች ነበር። በኛ ይዞታ በነበረው ክፍል የታያዙትና የተፈረደባቸውም ዮሴፍ ክሬመር እና ኢርማ ግረስ የሚባሉ ነበሩ። ስለነርሱ የሰማኸው ጉዳይ የለምን?

«በጭራሽ አልሰማሁም»

«የብለሰን እሰር ቤት ጭራቆች እስከ መባል የደረሱ ናችወ። የቅጽል መጠሪያቸውን እንኳ ያወጣሁላቸውም እኔው ነበርኩ። በመጨረሻም ተያዙ። ስለ ብለሰን እስር ቤት ሠፈርስ ሰምተሃል?»

«….ላይ ላዩን ነው የሰማሁት። ዋናው ችግራችን እኮ ለአሁኑ ትውልድ በሂትለር ዘመን የተፈጸመውን ጉድ ሁሉ ዘክዝኮ የሚነግረን ያለመገኘቱ ነው።»

«እኮ አሁን ለማወቅ ትጣጣራላችሁ አይደል?»

«አሁንም ሆነ ዘግይቶ ማወቃችንማ አይቀርም በነገራችን ላይ አንድ ነገር ልጠይቅዎ? የጀርመን ጥላቻ አለብዎ?»

ካድበሪ ጥያቄውን አኝኮ አንሰላሰለበትና፤

«የብለስንን እሰር ሠፈር እንድጐበኝ ከእንግሊዝ ወታደሮች ጋር ጋዜጠኞች ተወስደን ነበር። በሕይወቴ ሙሉ እንደዚያ ያለ አሰቃቂና አሳፋሪም ነገር አይቼም ሰምቼም አላውቅም። ሰው መሆኔን ነበር ያስጠላኝ። እርግጥ ነው በጦርነት ጊዜ ብዙ ችግርና አስቃቂ ሁኔታ ይደርሳል በብለሰን እንደደረሰው ያለ ጉድ ግን መቼም ቢሆን በየትም አገር ደርሶ አያውቅም። ያንም አሰቃቂ ሁኔታ እንደተመለከትኩ ሁሉንም በጠቅላላው ጀርመኖችን አስጠላኝ ጠልቻቸው ነበር…..» አለ።

«….እና ዛሬስ?»

«ተረስቷል በ1948 ዓ.ም ጀርመናዊት አገባሁ እዚሁ እኖራለሁ። ጥላቻው ቢያጠቃኝ ኑሮማ ከብዙ ዓመታት በፊት ወደ ለንደን በተመለስኩ ነበር….»

«ጥላቻው በምን ተሰረዘ? ተረሳ?»

«ጊዜው ነው ጊዜ ያሰሳል ደግሞም ማንኛውም ጀርመናዊ ሁሉ እንደ ዮሴፍ ክሬመር ወይም አሁን እንደምትከታተለው እንደሮችማን አይደለም የተለያየ ነው። ሁሉም ጀርመናዊ በእነርሱ እምነትና አስተሳሰብ የተመራ አይደለም። በኔ ዘመን የነበረው ትውልድም በአዲሱ በእናንተ ትውልድ ላይ በጥላቻ የተመረዘ ስሜት በልቡ እንዳመቀ እንዲኖርም አልመኝም። ወይም እናንተ በኛ ዘመን የሆነውን በቂም በቀል እንድትመለከቱት አልፈቅድም…..» አለው።

«የኛ ትልውድስ እንደምን ያለ ይመስልዎታል?» አለ ሚለር።

«የተሻላችሁ ናችሁ እየተሻሻላችሁ ትሄዳላችሁ»

«የሮችማንን ሁኔታስ እንድከታተል ይረዱኛል? ማንም ሊረዳኝ አልቻለም….»

«ከተቻለኝ ነዋ! ምንድን ነው የምትፈልገው?»

«ሰውዬው በእንግሊዝ ይዞታ በነበረ ክፍል ተይዞ ለፍርድ መቅረቡ ትዝ አይለዎትም?» አዛውንቱ ራሱን እየነቀነቀ፥

«…..ትውልዱ ኦስትሪያዊው ነው በልኸኛል። በዚያን ጊዜ ደግሞ ኦስትሪያ በአራቱ ኃያላን መንግሥታት ቁጥጥር ነበረች። የሆነ ሆኖ ሮችማንን የሚመለከተት ክስ በእንግሊዞች ይዞታ በነበረው ክፍል አልፈጸመም። ተይዞና ተፈርዶበትም ቢሆን ኑሮ አልረሳውም ነበር።….» አለ።

«ይህ ከሆነ ታዲያ ለምንድ ነው በአሜሪካኖች ይዞታ ከሚገኘው በርሊን ውስጥ ካለው ቤተ መዛግብት የሰውዬውን ማኅደር የእንግሊዝ ባለሥልጣኖች የጠየቁትና ፎቶ ኮፒ የወሰዱት?» አለው።

«ምናልባት ስለ ሁኔታው አስበውበት ኑሮ ይሆናል በዚያ ዘመን በሪጋ እስር ሠፈር ስለ ተፈፀመው እልቂት ማንም የሚያውቅ አልነበረም ሩሲያኖችም የነቁበት ዘግይተው ነበር። ቢሆንም ሁሉንም ምሥጢር መዘንጋት ጀመሩ ከይዞታቸው ከምሥራቁ ክፍል የሚደርሰን ምንም አልነበረም እንደ አለመታደል ሆኖ ደግሞ አሰቃቂው አመፅ የተፈፀመው በዚያው ክፍል ነበር። ስለዚህ ከመቶ ሰማንያ እጅ የሚሆነው አመሥ የተፈፀመው በምሥራቅ ክፍል መሆኑን አውቀናል ያም ክፍል የብረቱ መጋረጃ ተብሎ ተሰይሟል። ለነዚያ ሁሉ የግፍና የአመፅ ሥራዎችም ኃላፊዎች በሦስቱ ይዞታዎች ተበታትነዋል። በሽህ የሚቆተሩ ወንጀለኞችም ከኛ ጋራ ይኖራሉ በኛም በኩል ወጥተዋል። ምክንያቱም በሽህ ማይልስ በሚቆጠረው በምሥራቁ ክፍል ምን እንደ ተፈጸመ ስለማናውቅ ነው። ግን በ1947 ዓ.ም የሮችማን ማኅደር የኛ ባለሥልጣኖች የጠየቁት ከሆነ ያሰቡበትና የደረሱበትም ጉዳይ ነበራቸው ማለት ነው አለ።

«እኔ ያሰብኩት ይህኑ ነው። ግንሳ የእናንተ መዛግብትስ የት የት ይገኛሉ?» አለው።

«….ከኔ ቤት ካለው እንጀምራ! ቤቴም ቅርብ ነውና እንሂድ…..» አለው።

ካድባሪ ጠንቃቃ አዛውንት ስለ ነበረ ከጦርነቱ ማለቂያ ጀምሮ ያስተላለፋቸውን ዜናዎች ቅጅዎች አጠራቅሟል በጽሕፈት ክፍሉ ውስጥ በጥንቃቄ አስቀምጧቸዋል። ማኅደሮቹን በተራ እያወጣ በስምና በጉዳዩ አርዕስት መፈለግ ጀመሩ። እስከ ምሽቱ ድረስም ሲያገላብጡ ዋሉና «እንግዲህ ወደ ራት መሄዴ ስለሆነ ነገም እሑድ ነውና የሚቻልህ ከሆነ አብረን በነዚህ ሣጥኖች ውስጥ ያሉትን የናዚን የኤስ. ኤስ. አባሎች ጉዳይ የያዙትን ማኅደራት የፍርድ ቤት ውሳኔዎችን የጋዜጣ ክምክቶችን እንመለከታለን» አለ አዛውንቱ።

«በማስቸገሬ አዝናለሁ ከልብም አመሰግናለሁ» አለ ሚለር። በማግሥቱ እሑድ ፍለጋው ተጀመረ ሽማግሌው ጋዜጠኛ የትንት ማኅደሮቹን ሲያገላብጥ ዋለና በመጨረሻም ታህሣሥ 23 ቀን 1947 ዓ.ም በጋዜጣ እንዲገለጽ ወደ ለንደን አስተላልፎት የነበረውን ቅጅ አገኘው። ግን አልታተመም ነበር ሚለር ቅጁን ማንበብ ጀመረ።

«የቀድሞው የኤስ. ኤስ. የሻምበል የነበረ የጦር መኰንን ኦስትሪያ ውስጥ በምትገኘው ግራዝ በተባለችው ቀበሌ ተይዟል። ምርመራው እስኪጣራም ድረስ እንደተያዘ ይቆያል ሲል የእንግሊዝ መንግሥት የጦር ኃይሉ ቃል አቀባይ አስታውቋል። ቃል አቀባዩ እንዳመለተውም፥

«የተያዘው የጦር እምኰንን የሻምበል ኤድዋርድ ሮችማን የተባለ ሲሆን በኦስትሪያ ውስጥ በከተማ ሲዘዋወር በጠቋሚ እንደተያዘና በሪጋ እሰር ሠፈርም ስለ ተፈፀመው ሁኔታ ተጨማሪ ማብራሪያ እንዲቀርብ ለት የእንግሊዝ የጦር አስተዳደር የቀበሌው ኃላፊዎች ለሆኑት ለሩሲያ ባለሥልጣኖች ጥያቄ አስተላልፏል። ሁኔታውን የሚያውቁና የሚያብራሩም ምስክሮች ቢኖሩ እንዲቀርቡ ይጠየቃሉ። በአሜሪካኖች እጅ ከሚገኘው ቤተ መዛግብት የተገኘው የኤስ. ኤስ. አባሎች ማኅደር ላይ ለመረዳት እንደተቻለው የተያዘው የጦር መኰንን ኤድዋርድ ሮችማን ለመሆኑ አያጠራጥርም»

«ቃል አቀባይ ካድባረይ» ይላል ቅጁ።

«….እየውልህ ይህ ዜና በዚያን ዘመን በጋዜጣ አልተገለፀም ነበር። አዎ በዚያ ወር ሕዝቡ ሁሉ ለልደት በዓል በመሰናዶ ላይ ስለ ነበረ ጋዜጠኞቹም ብዙ ወሬ ስለ ነበራቸው ዜና ለመምረጥና ለመገመትም ጊዜ አልነበራቸውም ማለት ነው» አለ ሽማግሌው ጋዜጠኛ። ሚለርም ያን ቅጅ አምስት ጊዜ ደጋግሞ አነበበውና፤

«…..የክርስቶስ ያለህ አገኙት!» አለና ተነፈሰ።

«….አዎ ፍንጩ ተገኘ የደስ ደሱን (ያመራማሪውን) እንሂድና እንጠጣ?» አለው። ወርወልፍ ዓርብ ጠዋት ወመርስን በስልክ ሲያነጋግረው ከአርባ ስምንት ሰዓት በኋላ በስልክ ለመገናኘት ሲቃጠሩ፣ ከአርባ ስምንት ሰዓት በኋላ ደግሞ እሑድ ቀን እንደሚሆን ዘንግቶታል። ቢሆንም በዚያው እሑድ ቀን ከቤቱ ሆኖ ወደ መመርስ ጽ/ቤት ስልክ ደወለ ግን መስል የሚሰጥ አልነበረም። በዚያም ሰዓት ደግሞ ሁለቱ ጋዜጠኞች ሳይገጽ የኖረውን ዜና ማግኘታቸው ነበር።

ሰኞ ጥዋት ግን መመርስ ከጽ/ቤቱ እንደገባ ስልኩ አቃጭለ። የደወለውም ወርወልፍ ነበር።

«….እንኳን የደወልክልኝ ጓዴ ትላንት ሌሊት ነው። ከሐምበርግ የገባሁት» አለ መመርስ።

«….ጉዳዩንስ አጣራኸው?»

«….ደርሸበታለሁ ማስታወሻህን ያዝ ልንገርህ?»

«….በል ቀጥል»

መመርስም ጉሮሮውን አለሳለሰና ማስታወሻውን አነበበ።

«….የሰውዬው ስም ፒተር ሚለር ነው ሃያ ዘጠኝ ዓመት ዕድሜ አለው ስድስት ጫማ ያህል ይረዝማል ፀጙሩና ዓይኖቼ ተመሳሳይ ቀለም ያላቸው ቡና ዓይነቶች ናቸው። እናቱም ብቸኛ ናት ከሐምበርግ ወጣ ብሎ በኦስዶርፍ ቀበሌ ነዋሪ ናት በኮንትራት በአንድ ፎቅ ቤት ነው የሚኖረው። «ሲጅረድ ራሐን» የተባለች ወዳጅም አለችው ጽሑፉን የሚያቀርበውም ለአንድ መጽሔት ነው። በተለይም የምርመራን ጉዳይ በመከታተልና በማቀነባበር ረገድ በታም የተመሰገነም ነው። ጓዴ እንዳልከውም ከርታታ ዘዋሪ ብጤ ነው።» አለ መመርስ።

«….ታዲያ የአሁኑን ክትትልስ እንዲያከናውን ማን እንደቀጠረው የሰማኸው ነገር አለ?» ብሎ ወርወልፍ ጠየቀ።

«የሚያስገርመውም ከርሱ ላይ ነው። በአሁኑ ጊዜም ምን እንደሚሠራ የሚያውቅ ማንንም አላገኘሁ። ከመጽሔቱ ውስጥ እንደሚሠራ ጋዜጠኛ ተመስዬ ለወዳጁ ስልክ ደውየላትም ነበር። ዛሬ ከሰዓት እብኋላ ስልክ እንደሚደውልላት ነግራኛለች።» አለው።

«….ሌላስ ምን አገኘህ?»

«….አዎ ስለ መኪናዋም ያጣራሁት ጉዳይ አለኝ ጥቁር ጃጉዋር እንግሊዝ አገር የተሠራች መኪና ናት መታወቂያዋም ኤክስ ኬ. 150 ነው ጋራዡን ጠይቄ ሁናቴዋን ተረድቻለሁ»

«....በአሁኑ ሰዓት የት እንደሚገኝ ለማወቅ እፈልጋለሁ» አለ ወርወልፍ።

«....በአሁኑ ሰዓት ሐምበርግ ውስጥ የለም። ከዚያ የወጣው ዓርብ ከቀትር ላይ ነው ይህም እኔ ከዚያ በደረስኩበት ጊዜ ነው የልደትን በዓል በዚያ አክብሩዋል»

«በጀ ገባኝ አወቅሁት» አለ ወርወልፍ።

«....ምን ዓይነት ዜና እንደሚከታተልም ለማጣራት እችል ነበር ግን ሰው የሚከታተለው መሆኑን እንደማይሰማና እንዳይጠራጠር መጠንቀቅ እንደሚኖርብን ስለተረዳሁ ነው ችላ ያልኩት» አለ።

«ምን ዐይነት ወሬማ እንደሚከታተል ተረድቼዋለሁ ከጓደኞቻችን አንዱን ለማስያዝ መሆኑ ገብቶኛል» ብሎ ለደቂቃዎች ያህል ዝም ብሎ ቆየና፥ «በአሁኑስ ሰዓት የት እንደሚገኝ ልትከታተለውና ልትነግረውኝ ትችላለህ?» አለ።

«እሞከራለሁ እንደገና ከጋዜጠኞቹ እንደ አንዱ ተመስዬ ለሴትም እደውልላታለሁ። በአስቸኳይም ላነጋገረው እንደምፈልግ እጠይቃታእልሁ ሴትዮዋ በስልክ እንዳነጋገርኩዋትም የዋህ ብጤ ናት ትነገረኛለች» አለ መመርስ።

«በጀ ቀጥል ከሰዓት በኋላ በአሥር ሰዓት እደውልልሃለሁ.....» አለ ወርወልፍ።

ሰኞ ጠዋት ቦን ውስጥ ሚኒስትሮች ወደ ሚሰጡት የጋዜጠኞች መግለጫ ለመሄድ ካድበሪ እየተዘጋጀ በአራት ሰዓት ተኩል ሚለር ወደ ነበረበት ሆቴል ስልክ ደወለለትና።

«....ኦ ከመውጣትህ በፊት ስላገኘሁህ ደስ ብሎኛል አንድ ጕዳይ ደግሞ ትውስ አለኝ ስለዚህ ከዚያችው ቡና ቤት ከሰዓት በኋላ በአሥር ሰዓት ላይ እንድንገናኝ» አለ።

ከምሳ ሰዓት ቀደም ብሎ ደግሞ ሚለር ለሲጅ ስልክ ደወለላትና ያረፈበትን ሆቴል ነገራት።

በአሥር ሰዓትም ካድበሪ ጋር ተገናኙና ሻሂ ዛዘዙ።

«….ዛሬ ጥዋት አንድ ጉዳይ ትውስ አለኝ። ሮቻምን ተይዞና የሚፈልግ ወንጀለኛም መሆኑ ታውቆ ቢሆን ጉዳዩ በኛ ይዞታ የነበረውን ክፍል ያስተዳድሩ በነበሩት ባለሥልጣኖች ዘንድ የታወቀ ይሆን ነበር። ሁኔታውንም በዚያኑ ዘመን በጀርመን ኦስትሪያ የነበሩ የእንግሊዝ የፈረንሳይና የአሜሪካ ባለሥልጣኖች እንዲያውቁት በተደረገ ነበር። ጉዳዩ የከነከነኝም ዚህ ላይ ሆነ። ታዲያ ልገልጽልህ ፈለግሁ። ለመሆኑ ሎርድ ራስል የተባለ እንግሊዛዊ ታውቃለህ? ወይም ስለ እርሱ ሰምተሃል?» አለ ካድበሪ።

«….የለም አላውቀውም» አለ ሚለር።

«….ለእንግሊዝ ጦራዊ አስተዳዳሪዎች የሕግ አማካሪ የነበረው ነው። የጦር ወንጀለኞቹን ጉዳይ ያውቀዋል ከዚህ ከተመለሰም በኋላ «የዋስቲካ አለንጋ? በሚል ርእስ መጽሐፍ አሳትሟል። እንግዲህ እንደ ምን ያለ መጽሐፍ እንደ ሆነ ልትገምተው ትችላለህ። ትክክለኛ ታሪክም ይዟል። እርሱንም በሀገረ ጀርመን በጣም ታዋቂ አድርጐታል።»

«ጠበቃ ነው እንዴ?» አለ ሚለር።

«….ነበረ በጣም አዋቂ ሰው ነው። የተመረጠውም በአስተዋይነቱ ነው። ዛሬ በጡረታ ላይ ነው የሚኖረውም በዊንብልደን (እንግሊዝ አገር) ነው። ረስቶኝ ይሆናል ብቻ የአደራ ደብዳቤ ልሰጥህ እችላለሁና ብትሔድና ብታነጋግረውስ?» አለ።

«….ነገሩን ሁሉ በትክክል የሚያስታውሰው ይመስልዎታል?»

«….እርግጥ ወጣት አይደለም። ግን ልክ እንደ ማኅደር ነው። ያየውንና የሰማውን የማስታወስ ስጦታ አለው። ሮችማን ተይዞ ለፍርድ ቀርቦ ቢሆን ኑሮ የሕግ አንቀጽ እንዲያዘጋጅ የሚያቀርብለት ለእርሱው ነው። ስለዚህ ዝርዝሩን ጉዳይ የሚያውቀው ስለሆነ እርግጠኛ ነኝ ይረዳሃል….»

ሚለር እጅ ነሣና ሻሂውን ፉት ፉት ብሎ፥

«….ወደ ለንደን ሄጀ ላነጋግረው እችላለሁ» አለ።

ካድበሪ ደብዳቤውንም ሰጠውና፣

«….በል መልካም ጉዞ» ብሎ አሰናበተው።

**\*\*\***

ሚለር የአደራ ደብዳቤውን ከካድበሪ በተቀበለበትም ሰዓት መመርስ ደግሞ ለወርወልፍ የሚያስተላልፈውን ወሬ አገኘ።

«….ለፍቅረኛው ስልክ ደውሎላት በባድ - ጐርድስበርግ ውስጥ ደረስን በተባለው ሆቴል እንደሚገኝ ገልጾላታል» አለና በስልክ ነገረው።

ወርወልፍ ይህን ዜና እንዳገኘ አንድ አድራሻዎች የተጻፉበትን መጽሐፍ አውጦ ተመለካከተና በቦን አቅራቢያ በባድጐድስበርግ ጐድስበርግ ቀበሌ ወደሚገኝ ሰው ስልክ ደወለ።

**\*\*\***

ሚለር ወደ ኮለኝ አይሮፕላን ማረፊያ ስልክ ለመደወልና በማግሥቱ ማለት ማክሰኞ ታህሣሥ 31 ቀን ወደ ለንደን ለመሄድ ቦታ እንዲያዝለት ለመመዝገብ ወደ ሆቴሉ ተመለሰ። እዚያም

እደነደረሰ እንግዳ ተቀባዩዋ ወጣት እየተፍለቀለቀች «ሊያነጋግርህ የሚፈልግ ሰው አለ» አለችው። ሚለር በእንግዳ ማረፊያው ክፍል ወደ ተቀመጡት ሰዎች የሚፈልገውን ሰው ለማየት አተኩሮ ተመለከተ። እዚያ ሆቴል መግባቱንም ያወቀ ሰው እዚያ በመገኘቱ ተገርሞበታል። ወዲያውም አንድ መካከለኛ ዕድሜ ያለው ሰው ሲጠጋው፤

«የምትፈልገው አንተ ነህ?» አለው ሚለር።

ሰውዬውም ትክ ብሎ እየተመለከተው።

«ሔረር ፒተር ሚለር አንተ ነህ»

«አዎ»

ሰውዬው በጥንቱ በጀርመኖች ባሕል መሠረት ጐንበስ ብሎ እጅ እንደመንሳት አለና፥

«ዶክተር እሽክሚዲት እባለለሁ» አለ።

«....እና ምን ልታዘዝ አለ ሚለር።

ዶክተሩ ፈገግታ እያሳየው በመስኮቱም አካባቢውን ጨለፍ እያደረገ በመመልከት፥

«....ጋዜጠኛ መሆንህን ሰምቻለሁ በሙያህም የተደነቅህና የተመሰገንክም ነህ። የያዝከውን የማትለቅ ተስፋም የማትቆርጥ ታታሪ መሆንክን ሰምቻለሁ። በአሁኑ ሰዓትም ወዳጆቼ እንደነገሩኝ ከብዙ ዓመታት ራቅ ካለ ጊዜ በፊት የተፈጸመ ጉዳይ ለማጣራት በመከታተል ላይ ነህ ይባላል.....» አለው። ሚለር በሐሳብ ባሕር መዋኘት ጀመረ። ወዳጆች የተባሉት እነማን እንደ ሆኑና ሮችማን ጉዳይ ነበር የሚከታተለው ሌላ ጣጣ አልነበረውም። ወዲያውም ነገሩን ለማሳጠር ፈለገና፤

«....ስለ ኤድዋርድ ሮችማን ጉዳይ ነው የምከታተለው ታዲያ ምን ተገኘበት?» አለው።

«....አዎ ስለርሱ ጉዳይ ነው። ልረዳህም ፈልጌ ንወ።

«የሻምበል ሮችማንኮ ሙቷል» አለው።

«አዎ እዳልሰማህስ ገብቶኛል ልታውቅ የምትችልበት አጋጣሚም አልነበረህም ግን ሙቷል። ስለዚህ በከንቱ ነው የምትቅበዘበዘው»

«የሞተበንስ ጊዜ ልትነግረኝ ትችላለህ?»

«የሞተበትንም ምክንያት አላወቅህም? አትገምተውምስ?» አለው ዶክተሩ።

«....በሚያዝያ ወር 1945 ዓ.ም በሕይወት እንደነበረ ታይቷል.....» አለ ሚለር።

«....አዎ ከዚያ እብኋላ ብዙም አልቆየ ተገደለ። ወደ ትውልድ ሀገሩ ኦስትሪያ ተመለሰና ከአሜሪካኖች ጋራ

ለመጨረሻ ጊዜ በተደረገው ጦርነት ተገደለ።»

«....አስገራሚና ልዩ ፍጡር መሆን አለበት» አለ ሚለር።

«....አዎ ሁላችንም የምንለው ይህንኑ ነው» አለ ዶክተሩ።

ሚለርም ንግግሩን በመቀጠል፤

«....ልዩ ፍጡርነቱም የሚያመለክተው ክርስቶስ ሙቶ ከተነሣ በኋላ ከመዋቲነት የተነሣው የሰው ልጅ ሮችማን ብቻ በመሆኑ ነው። ታኅሣሥ 20 ቀን 1947 ዓ.ም ኦስትሪያ ውስጥ በእንግሊዝ ወታደሮች ተይዞም ነበር። እንግዲህ ከሞተ በኋላ ተነስቶ ነው ለመያዝ የበቃው?» አለ ሚለር

«ስማኝ ሚለር በጣም እጅግ በጣም ቂላቂል ሰው ነህ። ሽማግሌ እንደመሆኔ መጠን ላንተ ለወጣቱ ልነግርህ የምፈልገው ምክር አለኝ ምክሬን ብትሰማኝም ይህን ክትትልህን አቁም ርሳው ይቅርብህ» አለው።

«....አመሰግንሃለሁ በቃኝ» አለ ሚለር አትኩሮ እየተመለክተው።

«....ምክሬን ብትቀበል ይሻልሃል ይቅርብህ»

«....አሁንም ነገሩን አልተረዳህልኝም ይመስለኛል። ሮችማንኮ ባለፈው ጥቅምት ወር ሐምበርግ ውስጥ ታይቷል። የአሁኑ የአንተም ሁኔታ ለሰውዬው በሕይወት መኖር ዋናው ማረጋገጫ ሆኑዋል»

«....ደግሜ ደጋግሜ ልነግርህ የምወደውም ይህን ጉዳይ ካልተውከው ፈጽመህ ቂላ ቂል መሆህን ነው»

የዶክተሩ ዓይኖች ተስለመለሙ። ግን የተምታታ ሁኔታ በጉልህ የታይባቸው ነበር። ሚለርም በሁኔታው ትካዜ ተጫጫነው፥

«.....ስማኝ ዶክተር አንተና እንዳንተ አይሉ ሰዎች ሁላችሁም በመጥፎ ተግባራችሁ አየሩን የመረዛችሁ ናችሁ። የሀገሬንም ስምና ታሪክ አቀረናችሁት። ያን ሰው እስካገኘው ድረስም ፍለጋዬን አላቋርጥም» አለው። በተሸበረ መንፈስ። ይህን ተናግሮት ተፈናጥሮ ሊሂድ ሲልም ዶክተሩ ክንዱን ያዝ አድርጐ አስቆመው ዓይን ለዓይንም ተፋጠጡ።

«....ስማኝ ሚለር ይሁዳዊ አይደለህም። ንጹሕ የአራያን ዘር ነህ ከኛም አንዱ ነህ፤ ስለ እግዚአብሔር ብለህ ምንድን ነው የደበልንህ? ምን የግል ጉዳት አድርሰንብሃል?» አለው።

ሚለርም እጁን ነጠቀውና፤

«እስከዛሬም ጥፋታችሁን ካላወቃችሁት መቼም ሊገባችሁ አይችልም»

«....እንግዲህ የዛሬ ልጆች ይኸው መሆናችሁ ነው?

በአንድ አቅጣጫ የምትጓዙ! የምንነግራችሁን ብቻ ለምን አታደርጉም?»

«....ይኸው ነና? ልታጠማዝዝኑ አትችሉም እኔም ራሴ የራሴ አቅጣጫና እምነት አለኝ!» አለ ሚለር።

«....ስማ ሚለር መጥፎ ሰው አይደለህም። ግን ተግባርህ ያስመስልብሃል። በራሳችን እምነትና በሕሊናችን የምመራ ነን እንደሚሉት ተመጻዳቂዎችም መሆን አይኖርብህም። እምነታቸው እያጠራጠረኝ ሄዷል አንተም በዚህ በጀመርከው ጉዳይ በግል የደረሰብህ በደል ያለህ ይመስል ታሳድደናለህ»

«.....ምናልባትም ሊኖረኝ ይችላል» አለና ሚለር በቁጣ አረማመድ ጣጥሎት ሄደ።

**ለንደን ደርሶ መልስ።**

ሚለር ለንደን እንደ ደረሰ ያለ ምንም ችግር የሎርድ ራስልን ቤት አገኘው። ከበሩ ሆኖ እንደደወለም ራሳቸው ሎርድ ራስል በሩን ሲከፍቱለት ሚለር ማንነቱን ነገራቸውና ቀጥሎ፣

«.....ትላንትና ቦን ነበርኩ ከሚሰተር አንቶኒ ካድበሪ ዘንድም ደብዳቤ ይዠ መጥቻለሁ። ከእርስዎም ጋር ጉዳይ ስላለኝ እንደ ሚያነጋገሩኝ ተስፋ በማድረግ ነው የመጣሁት ጌታዬ!» አለና ጉዳዩን ለኒያ ለታወቁና ለተከበሩም እንግሊዛዊ አዛውንት ነገራቸው።

ራስልም ትክ ብለው ተመለክቱትና፥

«....ማን አልከኝ?አ ንቶኒ ካድበሪ? ትዝ አይለኝም!» አሉት።

«....እንግሊዛውዊ ጋዜጠኛ ናቸው። በጦርነቱ ማለቂያ ጊዜ ጀምረውም ጀርመን ውስጥ ነዋሪ ሆነዋል። እርስዎ ያጣሩትንም የነዮሴፍ ክሬመርና የሌሎቹንም በልብሰን እስር ቤት ወንጀል የፈፀሙትን ወንጀለኞች ፍርድ እየተከታተሉ በጋዜጣ ሲጽፉ የነበሩ ናቸው። ጉዳዩን አስታወሱት?» አላቸው።

«....አዎ አዎ ትዝ አለኝ አዎ ያ - ጋዜጠኛው ካድበሪ? ትዝ ይለኛል። ግን ከብዙ ጊዜ ጀምሬ አላየሁትም ታዲያኮ ብርድ ላይ አቆምኩህ እኔም እርጅናው ተጫጭኖኛልና ወደ ቤት እንግባ ግባ ወዳጀ ግባ....»

የመጀመሪያው የ1964 ዓ.ም ብርድ የገራረፈው ሚለር ወደ አዳራሹ አዛውንቱን ተከትሎ ገባ እንዳለ ካፖርቱን አውልቆ ከመግቢያው በኩል ከነበረው መስቀያ አንጠለጠለና ወደ አዳራሹ ገባ። በእንግዳ ማረፊያው ውስጥም እሳቱ ግር ብሎ ነዱዋል።

ሚለር የካድበሪን ደብዳቤ በትሕጥና አቀረበላቸው አዛውንቱም አንብበው ቅንድቦቻቸውን ሰበሰቡና፤

«....እም! የናዚን ወንጀለኛ ለማጥመድ ነው? ለዚሁ ነው የመጣኸው?» አሉና ጨለፍ አድርገው ተመለከቱት ወጣቱ ጀርመናዊ መልስ ከመስጠቱም በፊት ሎርድ ራስል ንግግራቸውን በመቀጠል «....እንዴት ተቀመጥ ቁጭ በል እንጂ» አሉት። ሁለቱም በምድጃቸው አኳያ በተደረደሩት ሁለት ምቹ ወንበሮች ተቀመጡ።

«....እንዴ? አንድ ወጣት ጀርመናዊ ጋዜጠኛ እንዴት የናዚን አባል ያሳድዳል?» አሉ አዛውንቱ።

«ነገሩን ለማሳጠር ያህል ባሩ ባስረዳስ?» አለ።

«....በል ቀጥል ንገረኝ!» አሉና ፒፓቻውን ከመቀመጫው አውጥተው ትንባሆ ጠቅጥቀው አቀጣጥለው ማምገው ሲያስቀምጡ ሚለርም ገለጻውን አበቃ። ቀጠል አድርጐም እኒያ በጡረታ ላይ የነበሩት አቃቤ ሕግ መልስ የማይሰጡትና ጉዳዩንም ያልተረዱለት መስሎት በመስጋት «....የእንግሊዝኛ ቋንቋ ችሎታየም በቂና ግልጽ ይመስለኛል....» አላቸው።

«....እንዴ እንዴ በጣም እንጂ እንዲያውም በአሁኑ ጊዜ እኔ ከምችለው ጀርመንኛ ያንተ እንግሊዝኛ የተሻለ ነው። ብዙ ረስቻለሁ.....» አሉት።

«....ታዲያ የዚህ የሮችማን ጉዳይ....» ብሎ ሚለር ንግግሩን ሲጀምር፤

«....አዎ አስገራሚ ጉዳይ ነው ሙከራህ እርሱን ለመከታተል ነው ገባኝ ብቻኮ ለምን?» አሉት።

«ያመኩት ጉዳይ አለኝ። ሰውዬው ተይዞ ለፍርድ መቅረብ አለበት» አላቸው

«ሊሆን ይችላል?? ይሣካልሃል? ይያዝልስ በልህ ነው?» ይመኑኝ ጌታዬ....»

ነገሩ እጅግም ስሜት የሰጣቸው አልመሰሉም ፒፓቸውን እንደገና ማማግና ጣራ ጣራውን መመልከት ቀጠሉ ዝምታም ሆነ።

«....ዋናው ነገር ሰውዬውን ያስታውሱታል?»

«....ማስታወሱን ትዝ ይለኛል መልኩ እንኳ ባይሆን ስሙ ይታወሰኛል። እርጅናስ ይጫጫን የለም? ስም ከመልክ ለመለየት ያስቸግራል። በተለይም በዚያ የርሱ ዓይነት ጣጣ የነበረባቸው ሰዎች ብዙዎች ነበሩ» አሉ አዛውንቱ።

«ታኅሳሥ 20 ቀን 1947 ዓ.ም የእናንተ ወታደሮች ይዘውት ነበር» አለና ሚለር ከኪሱ የሮችማንን ሁለት ፎቶ ግራፎች አውጥቶ ሰጣቸው። ሎርድ ራስልም ፎቶ ግራፎቹን ከተመለከቱ በኋላ ከተቀመጡበት ተነስተው ወዲያና ወዲህ ተንጐራደዱ። ከሐሳብ ስመመንም ተመለሱና፤

«....አዎ! እንደዚህ ብሎ ነው የጻፈው»

«....ከዚያም ከሁለት ዓመት ተኩል በኋላ እኛ ይዘነው ነበር፤ በዚያን ጊዜ የት እንደነበረስ ሰምተሃል?»

«አልሰማሁም»

«በእንግሊዝ የእስር ምርኮኞች ሠፈር ገብቶ ነበር። አየኽ? ነገሩ እንዲህ እንዲህ ነበር....»

ሮችማንንና ጓደኞቹን ይዛ የነበረችው መኪና ከኤስ. ኤስ ሠፈር ማግደንበርግ በተባለው ቀበሌ አድርጋ የደቡብን አቅጣጫ ያዘችና ወደ ባቫሪያና ኦስትሪያ ሮጠች። የሚያዝያ ወር ከማለቁም በፊት ሞንቼ ደረሰች። ከዚያም በኋላ ሰዎቹ ተነጣጠሉ። (ተለያዩ) ሮችማንም በዚያ ጊዜ የጀርመን የአስር አለቃ ልብስ ነበር ለብሶ የነበረው የመታወቂያው ወረቀቱም የተጻፈው በእውነተኛው ስሙ ነበር። ግን ወታደር መሆኑን ብቻ ነበር የሚገልፀው። በባቫሪያ አካባቢ የሂትለር ባለሟሎች መከማቸታቸውም እንደ ተሰማ የአሜሪካ ወታደሮች ወደ ቀበሌው ለአሰሣ ተሰማሩ። ሮችማንም ከዚያ ቀበሌ ወጣና ቀን ቀን እየተደበቀ ሌሊት ሌሊት እየተጓዘ ወደ ትውልድ ሀገሩ ኦስትሪያ ከደረሰ በኋላ ገራዝ በተባለው መንደሩ አካባቢ በሚያውቃቸው ሰዎች ቤት ገብቶ ተደበቀ።

እያደርም ወደ ቪዬና ለመሸጋገር ቻለና በግንቦት ወር የእንግሊዝ ወታደሮች ሲያዩት ገና ሽሽት ጀመረ። እነርሱም በጥይት አቆሰሉት። ግን ጊዜው ጨለማ ስለ ነበረ ከተደበቀበት ቦታ ሲያገኙት እዚያው ጥለውት አለፉ። እርሱም ከዚያ እየተንፏቀቀ ከአንድ ገበሬ ቤት ደረሰ። ገበሬውንም ወድሚያውቀው ዶክተር ላከውና ዶክተሩ ወደ ገበሬው ቤት ሄዶ አከመው። ለሦስት ወራትም ያህል በገበሬው ቤት እንደሆነ ሲታከም ሰነበተ። ቆይቶም በገራዝ ከተማ ሕክምናውን ቀጠለ። ከቁስሉም ሲድን ጦርነቱ አልቆ ኦስትሪያም በአራቱ ኃያላን መንግሥታት ሥር ሆና ነበር። በተለይም ገራዝ የተባለችው ቀበሌ የእንግሊዞች መካከለኛ ይዞታ ሆነች። ይህም የሆነው ጦርነቱ ካለቀ ከሦት ወራት በኋላ ነበር።

የጀርመን ወታደር የነበረ ሁሉ እጁን እንዲሰጥ ታውጆ ሁሉም ወደ እስር ሠፈር ሲገባ ሮችማንም የተሻለ ዘዴ መሰለውና በፈቃዱ እጁን ሰጠ። ይህም የሆነው ከ1945 ዓ.ም እስከ 1947 ዓ.ም ነበር። በዚያን ጊዜም ዋና ዋና ዋናዎቹ የኤስ. ኤስ. ወንጀለኞች ሲፈለጉ ሮችማን በቀላሉ ተራ ወታደር መስሎ በእስሩ ሰፈር ውስጥ አድፍጦ ኑሩዋል!

በፈቃዱ እጁን ሰጥቶ ወደ እስር ሠፈር ሲተላለፍ በጦርነቱ ጊዜ ወደ ሰሜን አፍሪቃ ዘምቶ በዚያው በሞተ ወዳጁ ስም ነበር የተመዘገበው።

እንግዲህ በሽህ የሚቆጠሩ የጀርመን ወታደሮች ያለመታወቂያ ካርድ የሚርመሰመሱበት በዚያ በጥልፍልፍ ሰዓት ይህ ሰው ያሳየውን መታወቂያና የሰጠውንም ስሙን የተባበሩት መንግስታት ጦር ጽ/ቤትም እንደ ትክክለኛ መጠሪያው አድርጐ ተቀበለው። የአንድ የአስር አለቃ ጉዳይ ለማጣራትም ሆነ ልዩ ልዩ ጥያቄዎች ለማቅረብ ፈጽሞ ጊዜ አልነበረም። እንዲያውም በ1947 ዓ.ም ሮችማን ነፃ ተለቀቀና ከእስር ሠፈር ወጣ። እርሱም ነገሩ በዚያው ያልቃል መስሎት በዚያችው ከተማ መቀመጥና መዝናናትም ይጀምራል። ግን አስተሳሰቡ የተሳሳተ ነበር።

በሪጋ እስር ቤት ከተሰቃዩት መካከል በሕይወት ሊገኙ ከቻሉት የቪዬና ተወላጆች አንዱ ሮችማንን አየውና ይከታተለው ጀመር። በቀጥታም ወደ መንደሩም ሂዶ አድብቶ ሲተባበቀው ቆዬ ሮችማን ግን ከእስር ሠፈር እንድ ተለቀቁ ከገራዝ ከተማ ወታ ብሎ በተራ ሠራተኛነት ተቀጥሮ እያረሰ በሀገር ቤት መኖር ጀመረ። ታህሣሥ 20 ቀን 1974 ዓ.ም ግን የልደትን በዓል ከቤተ ሰቦቹ ጋር ለማሳለፍ ወደ ቤቱ ይሄዳል ግን ያ የቪዬና ተወላጅ ተስፋ ሣይቆርጥ በቤቱ አካባቢ ሆኖ ሲጠባበቀው ኑሩዋል ሮችማንም ወደ ቤቱ ሄደና ዙሪያውን ተገለማምጦ ከተመለካከተ በኋላ የቤቱን በር ቆርቁሮ አስከፍቶ ገባ።

ከአንድ ሰዓት በኋላም የእንግሊዝ ወታድሮች የቤቱን በር አንኳኩ (ቆረቆሩ) ሲከፈትላቸውም እየዘለሉ ገቡና ሲፈለጉት ከአልጋው ስር ተጣጥፎ ተደብቆ አገኙት። እንደተለመደው የሐስት መታወቂያውን አሳይቶ ቢከራከር ኑሮ ሽማግሌውን ሰውዬ ስሕተተኛ አስመስሎ ወታደሮቹን ለማሳመንና ለማምለጥም ይቻለው ነበር። ነገር ግን በአልጋው ሥር ተደብቆ በመገኘቱ ወንጀለኛነቱን በቀጥታ ራሱ መሰከረ። ከዚያም ወደ ሠፈር ተወሰደና ታሠረ። ስለ እርሱም ሁኔታ ማብራሪያ እንዲላክ በርሊን ለነበረው የአሜሪካ ጦር ጥያቄ ተላለፈበት። መልሱም ከአርባ ስምንት ሰዓት በኋላ ማብራሪያ እንዲሰጡ ለሩሲያኖች የተላለፈው ጥያቄ መስል ከማግኘቱ በፊት አሜሪካኖች ሮችማን ለጊዜው ወደ ሞንቼ እንዲዛወርላቸው ጠየቁ። ምክንያቱም በዳችው እስር ሠፈር አሰቃቂ ግፍ ፈጽመዋል የተባሉ ሌሎች ወንጀለኞችን ይዘው ለፍርድ አቅርበው ስለ ነእብረና በሪጋ እስር ሠፈርም የተፈፀመውን እልቂት ለማገናዘብ ሮችማን እንዲረዳቸው ነበር። በነገሩም እንግሊዞች ተስማሙበት።

ስለዚህ ጥር 8 ቀን 1948 ዓ.ም ሮችማን በወታደሮች ታጅቦ በባቡር ተሳፍሮ ከገራዝ እስር ቤት ወደ ሞንቼ ተላከ።

ሎርድ ራስል ወዲያና ወዲህ ማለቱን አቆሙና ወደ ምድጃቸው መለስ ብለው ፒፓቸውን አራገፉት።

«.... እና በኋላስ ምን ሆነ?» አለ ሚለር።

«....አመለጠ!» አሉ ሎርድ።

«....ምን ሆነ?» አለ ሚለር በግንጋጤ።

«....ከባቡር ዘሎ አመለጠ። የተጠሰው ምግብ ተቅማጥ እንዳመጣበት አስመስሎ ነገርና ከባቡሩ ሽንት ቤት ውስጥ ገባ። ከዚያም በሽንት ቤቱ መስኮት ዘለለና ወጣ። ሲዘገይባቸው ጊዜም ወታደሮቹ የሽንት ቤቱን ከፍተው ቢገቡ የለም። ፈጽሞ ሊገኝ አልተቻለም። እርግጥ ነው በከፍተኛም ዝግጅት ፍለጋው ቀጠለ። እርሱ ግን በዚያ በበረዶ ቀበሌ እየተሹለከለኩ የናዚን አባሎች ወደ ሚረዳውና ወደ ሚደበቀውም ድርጅት ደረሰና ተሰወረ። ከአስራ ስድስት ወራትም በኋላ ማለት ግንቦት ወር 1949 ዓ.ም የእናተው አዲስ የሪፑብሊክ መንግሥት ስለ ተቋቋመላችሁ መዛግብቱን ሁሉ ለቦን መንግሥስት አስረከብን» አሉ ሎርድ ራስል።

ሚለርም ሲጽፍበት የነበረውን የማስታወሻ ደብተሩን አስቀመጠና፥

«....እንግዲህ ከዚህስ በኋላ ወደ የት ልሂድ?» አላቸው።

«....እንግዲህማ የት ትደርሳለህ? የሮችማንን ታሪክ ከተወለደበት እስከ ጥር 1948 ዓ.ም የነበረውንና የሆነውን ሁሉ አግኝተሃል። ከዚህ የተረፈወ ንግዲህ የጀርመን መንግሥት ባለሥልጣኖች ፈንታ መሆኑ ነው። ስለዚህ የምትጠይቀውም እነርሱኑ መሆን አለበት.....»

«....የትኛውን ክፍል?»

«....በሪጋ የተፈጸመውን ግፍ የሚከታተለው በሐምበርግ የሚገኘውን ጠቅላይ አቃቤ ሕግ ስለሆነ እርሱኑ ነዋ የምትጠይቀው!»

«እዚያምኮ ሄጄ ነበር.....»

«ታዲያ አላገዙህም?»

«በጭራሽ!»

«አያስደንቅም አልገረምበትም በሉድዊግስበርግስ ሞክረሃል?»

«እዚያም ሞክሬያለሁ። ሰዎቹ ሊረዱኝ ቢወዱም በስውር ሥልጣን ታስረዋል....»

«....ማለፊያ ነው ባለሥልታኖች ከከፉብህ ሌላ ሊረዳህ የሚችል ሽማግሌ አለ። ሲሞን ዊልንዛል የሚባል ሰው ታውቃለህ?»

«ስሙን ሰምቼዋለሁ ግን አጣርቼ የማውቀው ምንም ነገር የለም....»

«.....ሺዬና ውስጥ የሚኖር ይሁዳዊ ነው። በጦርነቱ ጊዜ በልዩ ልዩ የእስር ሠፈሮች እያዘዋወሩ አሰቃይተውታል። ከዚያም ከወጣ ወዲህ የናዚን ወንጀለኞች እያጠመዱ ለመጣል ቆርጦ የተነሣ ሰው ነው። ስለነርሱ የሚያገኘውን ሁሉ ማስረጃ ያጠራቅማል። እየተከታተለም ለፖሊስ ያመለክታል። ፖሊሶቹ ቻል ሲሉትም ጋዜጣዊ መግለጫ እየሰጠ ያሳጣቸዋል ያዋክባቸዋልም። ስለዚ በጀርመን ሆነ በኦስትሪያ ውስጥ በባለሥልጣኖች አካባቢ የማይወደድ ሰው ነው። እርሱም አዝማሚያቸውን ስላወቀባቸው ክትትሉን በስውርና በግልጽም አላቋረጡም። የኤስ. ኤስ. አባሎችም ሊያስገድሉት ደጋግመው ሞክረው ነበር። ብዙ ሰዎች ግን ታታሪነቱን ያደንቁለታል። በተቻላቸውም ሁሉ ይረዱታል» አሉ።

«....ስሙ ትዝ ይለኛል አዶልፍ ኤክማንን ያስያዘውስ እርሱ አይደለም እንዴ?» አለ ሚለር።

«....አዎ! ቦነስ አይረስ ውስጥ ስሙን ሪካርዶ ክሊመንት ብሎ ለውጦ ሲኖር ያጋለጥወ እርሱ ነው። ከዚያም እሥራኤሎች አንጠልጥለው ወሰዱት። በመቶ የሚቆተሩ የናዚ ወንጀለኞችንም አስይዟል። እንግዲህ ስለ ሮችማን የናዚ ወንጀለኞችንም መዝገቡ (ስንክሳሩ) እስርሱው ነው.....»

«ትተዋወቃላችሁ?» አለ ሚለር።

ሎርድ ራስል ራሳቸውን እያወዛወዙ፥

«....ደብዳቤ ብጽፍልህ ይሻላል። ማስረጃ የሚፈልጉ ብዙ ሰዎችች ይጐበኙታል። የሆነ ሆኖ አንድ ደብዳቤ (ማስታወሻ) ብጽፍልህ ይረዳሃል» አሉት። ሎርድ ራስል ወደ ጽሕፈት ጠረጴዛቸው መለስ ብለው ማስታወሻውን ጽፈው በፖስታ አስገብትወ ለሚለር ሰጡትና፥

«....በል ይቅናህ በርታ ትደርስበታለህ» አሉና አስከበሩ ሸኙት።

**\*\*\***

በማግሥቱ ጥዋት ሚለር ወደ ኮሎኝ ተመለሰና መኪናውን እያበረረ በእስቱትጋርት ሞንቼ፥ ሣልዝበርግ እና ሊንዝ አድርጐ ወደ ቪዬና ሄደ። በሁለተኛውም ቀን በምሳ ሰዓት ቪዬና ገባ። ቀኑም ጥር 4 ቀን ነበር። በተሰተው አድራሻም መሠረት ወደ አንድ ሕንፃ ገባና በሦስተኛው ፎቅ ላይ፥

«የጽሑፎች ማስረጃ ክፍል» የሚል ስሕፈት በተለጠፈበት በር ላይ ቆረቆረ። አንዲት ውብ ልጅ - እግር ብቅ አለችለትና፥

«....ምን ነበር?» አለችው።

«....ስሜ ፒተር ሚለር ነው። ከሚስተር ሲሞን ዘንድ ጉዳይ ስላለኝ ላነጋግራቸው እፈልጋለሁ። የአደራ ወረቀትም ይዣለሁ አላት። ወረቀቱንም ሰጣትና ወደ ውስጥ ይዛ ገባች። ከደቂቃዎች በኋላም በሩን ከፈተችለትና «በዚህ በኩል» እያለች አስከትላው ወደ ውስጥ ገባች። በጽሕፈት ቤቱ የነበረው ሰውዬም ተነሳና ሰላምታ ሰጠው።እርሱም ሽማግሌው ሲሞን ነበር። የሎርድ ራስልንም ደብዳቤ አንብቦታል። ክፍሉም ያረጀና አልባሌም ቢመስም በውስጡ የተከመረ ብዙ ማስረጃ አለው። ሚለርም መቀመጫ ተሰጠውና ተቀመጠ። ናዚዎችን አሳዳጅ የሆኑት አዛውንትም የሎርድ ራስልን ደብዳቤ እንደ ገና ማንበብ ቀጠሉ።

«....ሎርድ ራስል የጻፉልኝ የጥንት የኤስ. ኤስ. ወንጀለኛ ጠልፈህ ለመጣል መነሳትህን በመግለጽ ነው» አሉ ሲሞን።

«....አዎ ለዚሁ ነው የምደክመው»

«ስሙስ ማነው?»

«የሻምበል ኤድዋርድ ሮችማን ይባላል»

ሲሞን ቅንድቦቻቸውን ሰበሰቡና እንደማፏጨት ቃጣቸው።

«ስለ እርሱ የሰሙት ነገር የለም?» አለ ሚለር።

«....እህ! የሪጋው ቀበኛ? ነፍሰ ገዳዩ! ከምከታተላቸው ሃምሳ ወንጀለኞች አንዱ ነው። ግን ለምን በምን የተነሣ እንደምትከታተለው ትነግረኛለህ?»

ሚለር ለአራተኛ ጊዜ የተነሳበትን ታሪክና ምክንያት ማስረዳት ቀጠለ። በዚሁ ጊዜ ግን ስለ ሮችማን የደረሰባቸው ፍንጮች ስላሉ ገለጻውም እየተራዝመ ሄደ በመጨረሻም፥

«....ከባቡር ዘሎ ከወረደ በኋላ የት ገባ? ይህን ነው ለማወቅ የፈለግሁት....» አለ።

ሲሞን በመስኮቱ ወደ ታች ሲመለከቱ ቆዩና፥

«....የሟቹን ሽማግሌ ማስታወሻ ይዘኸዋል?» አሉት።

ሚለርም ከሻንጣው አወጣና ሰጠ። ሲሞን በአድናቆት አገለባበጡና፤

«.....ያስደንቃል» ብለው ፈገግ እያሉ ቆዩናም፣

«....እሽ እንዲህ ነው ሁልጊዜም አጠራጣሪ ሁኔታዎች አሉ። ያንተው ግን እንግዳ የሆነ ታሪክ ነው። ግን ሮችማንን ለምን ጠልፈህ ለመጣል እንደምትከታተለው በእውነቱ ሊገባኝ አልቻለም» አሉት፥

ሚለር ትከሻውን ነቀነቀና፥

«....ዜና አጠናቃሪ ጋዜጠኛ ነህ ይህ ደግሞ አስደናቂ ታሪክነት የያዘ ጉዳይ ነው...» አለ።

«....ግንኮ ለጋዜጦችም ሆነ መጽሔቶች ልትሸጠው የሚቻል ታሪክ አይደለም። ለሕይወትህም አስጊ ጉዳይ ነው። ምንም የግል ጉዳይ የለህም! ከዚህ ታሪክ ጋር የተቆራኘ ግለኛ ነገር የለህም እርግጠኛ ነህ? አሉት።

«....ይህን ነገር ያነሳችሁብኝ ሁለት መሆናችሁ ነው። ሆፍማንም ጠይቆኛል፣ ምን የግል ጉዳይ ይኖረኛል? የሃያ ዘጠኝ ዓመት ወጣት ነኝ፥ ነገሩ የተፈፀመው ከኔ በፊት ነበር።

«....እርሱስ ርግጥ ነው» አሉና ሲሞን ከመቀመጫቸው እየተነሱ፥ «ጊዜው እንደምታየው ከባድ ብርድና በረዶ የሚወርድበት ነው ሰዓቱም ወደ አስራ አንድ መሆኑ ስለ ሆነ ወደ ባለቤቴ ዘንድ መሄድ አለብኝ ታዲያ ይህን ማስታወሻ ሌሊቱን ሳነበው እንዳድር ትፈቅድልኛለህ?» አሉት።

«....በደስታ ነዋ! ምን ከፋኝ?»

«....መልካም ነው እንግዲህ ሰኞ ጥዋት ተመለስልኝና ስለሮቻምን ታሪክ የማውቀውን አጠነቃቅሬ እቆይሃለሁ።....»

ሰኞ ጥዋት ሲሞን በጽሕፈት ቤታቸው ውስጥ ሆነው ወረቀቶቹን ሲጠቃቅሙ ሚለር ሲገባ ቀና ብለው ተመለከቱትና መቀመጫ አመልክተው ሽማግሌው ወረቀቶቹንና ፖስታዎቹን እስኪከዋወኑም ድረስ ለመጠነኛ ጊዜያት ዝምታ ሆነ።

«....ቴምብር ሰብሳቢ ስለሆንኩ ፖስታዎችንም በጥንቃቄ ነው የምይዘው» አሉና ሲሞን ሥራውን ማከናወኑን ለጥቂት ደቂቃዎች ቀጠሉ።

«....ማሳትወሻውን አነበብኩት ግሩም የሆነ ተገኝቶ የማያውቅ ማስረጃም ነው» አሉ ሲሞን ለንግግሩ መጀመሪያ፥

«....በአሪኩ አልተደነቁበትም?» አለ ሚለር።

«....መደነቅ? የምን መደነቅ አመጣህብኝ? ከዚህ በከፋም ስቃይ ውስጥ ነው የኖርነው አስደናቂነቱ ግን ሽማግሌው ሰለሞን ነገሩን ያለመዘጋቱና ልቅም አድርጐ መያዙ ነው። ብቻ ዛሬ ሙቷል እንጂ ምስክርነቱ አስፈላጊ ነበር....» አሉ ሲሞን። ሚለርም ለመጠነኛ ጊዜ እንደተመተከዝም አለና ጣራውን ተመለካክቶ፥

«...አዩ ሚስተር ሲሞን ለረጅም ሰዓት በቁም ነገር ያነጋገርኩት ይሁዳዊ እርስዎ ብቻ ነዎት። ከሟቹ ሽማግሌ ማስታወሻ ውስጥ ካስደነቁኝ ጉዳዮች አንዱ ሁሉም በደለኞችና ጥፋተኞችም አይደሉም ማለቱ ነው። ባለፉት ሃያ ዓመታት ግን ሁላችንም ጀርመኖች በዳዮችና ጥፋተኞች እንደ ሆንን ሆኖ ነው ሲተረክልን የኖረው በዚህ ነገር እርስዎስ ያምኑበታል....» አላችወ።

«አላምንበትም ሟቹ አዛውንት እውነት ብሏል!»

«በሚሊዮን የሚቄጠር ሕዝብ የጨረስን ሕዝቦች መሆናችን እየታወቀ እንዴት በደለኞች አይደለንም?»

«....አንተ ራስህ በዚያ አመፅ ውስጥ አልገባህበትም አንድም ሰው አልገደልክም ሟቹ ሽማግሌ እንደጻፈውም እነዚያ ሆን ብለው ሕዝቡን እያሰቃዩ የጨረሱ ወንጀለኞች ግን ተይዘው ለፍርድ አልቀረቡም» አሉ።

«....ታዲያ ያን ሁሉ ሕዝብ ማን ጨረሰው?»

«....ስለ ኤስ. ኤስ. ልዩ ቡድኖች ሥራና ኃላፊነት የሰማኸው እንገር የለም? የነዚያ ክፍሎች ኃላፊዎች ሆነው በሚሊዮን የሚቆጠር ሕይወት ያወደሙትንስ ወንጀለኞች ታሪክ ሰምተሃል?» አሉ ሲሞን።

«ብዙም አልሰማሁም»

«እንግዲያው ብተቃቅስልህ ይሻላል። የረኸ መንግሥት የኢኮኖሚ አስተዳደር ጽ/ቤት እስረኞችን ሁሉ ከመሞታቸው በፊት እንደምን እያደረገ ሀብታቸውን እንደዘረፋቸው ሰምተሃል?»

«....በመጠኑ አንብቤያለሁ»

ከሽማግሌው የናዚ መንግሥት በልዩ ልዩ ቡድን ተከፋፍሎ በሰው ልጆች ላይ እያንዳንዱ ክፍል የፈፀመውን ግፍ ምዝበራና ያወረደውን ሁሉ በጥንቃቄ አዳመጠ። የሆነ ሆኖ ከዚያ ሁሉ የግፍና የእልቂት ታሪክ እርሱ የጀመረው ክትትል በጣም አነስተኛዋን ክፍል ነበር። አስራ አራት ሚሊዮን ሕዝብ ያለቀበትንና የፈጁትንም ሰዎች ጉድ ዝርዝር ለማጥናትና ለመከታተልም ፈጽሞ የማይቻል ነው። በቀላሉ ግን በሐምበርግ ከተማ በዚያች የዝናብ ዶፍ ሲወርድባት ነእብረች ዕለት ሰለሞተው ሽማግሌ ጉዳይ ማውሳቱ ይሻለዋል። ስለዚህም፥

«....ያ ሽማግሌ ሰለምን ራሱን የገደለበትን ምክንያት እርስዎ ያምኑበታል?» ብሎ ጠይቀ።

«....መቼም ሮችማንን ዓይቶ በዚህም የተነሣ ፍትሕ በመደባበሱ አዝኖ ራሱን ከገደለ መቸስ በቂ ምክንያት ሊሆነው ይችላል እላለሁ.....» አሉና መለሱለት።

«እንዴት ለፖሊስምኮ አላመለከተም» አለ ሚለር።

«...መሠረተ ምክንያቱን በቀላሉ ስታየው አዎ ማመልከት ነበረበት። ቢያመለክትም ኑሮ ውጤቱ አጥጋቢ አይሆንም ነበር። በተለይም ደግሞ ሐምበርግ ውስጥስ እንኳንም አላመለከተ እላለሁ።»

«ሐምበርግ ውስጥ ምን ስሕተት አለበት?»

«....ንገረኝ ካልከኝማ አንተ ራስህ ጠቅላይ አቃቤ ሕጉን ለማነጋገር ሄደህ አልነበረም?....» አሉና ጠየቁ።

«....አዎ ሄጄ ነበር ግን አልረዱኝም»

«እኔም እንደማስበው ይኸው የሐምበርግ ጠቅላይ አቃቤ ሕግ ግዴለሽና ቸልተኛም ለመሆኑ በኛም በኩል የተደረሰበት ጉዳይ አለ። ለምሳሌ በሟቹ ሽማግሌ ማስታወሻ እንደ ተጠቀሰውና እኔም እንደማውቀው የሂትለር የገደላ ጓድ (ጀስታፖ) ዋና አዛዥና የኤስ. ኤሱ. ጄኔራል ብሩኖ እስትረከንካሽ ጉዳይ አለ ይህን ስም ከዚህ ቀደም ሰምተውኸዋል? ትዝ ይልሃል?»

«እንዴታ ሰምቸዋለሁ ምን ሆነ?»

ሲሞን ለተሰነዘረላቸው ጣይቄ መልሱን በማስረጃ ለመስጠት ሲሉ ከተከመረው ስሑፍ አንዱን መዘዙና፥

«....ይኸውልህ፥ ስለ ምዕራብ ጀርመን የፍርድ ሚኒስቴር ለማወቅ ከፈለግ አንድ ምሳሌ ልጥቀስልህ?» አሉ ሽማግሌው።

«እሽ ጊዜ አለኝ ይቀጥሉ....»

«በል አዳምጥ። በሐምበርግ ውስጥ የጀስታፓ ቡድን የነበረ በኋላም በየእስር ሠፈሮቹ በተለይም በፖላንድ ውስጥ ያን ሁሉ ሕዝብ ያስጨረሰ መሆኑ እየታወቀ ዛሬ የኽውና እዚያው ሐምበርግ ውስጥ እንደፈለገው ሣይነካ ነጻ ሆኖ ይኖራል።»

«እንዴት አልያዙትም?» አለ ሚለር በድንጋጤ ተውጦ።

«ማነው የሚነካው?»

«የሐምበርግ ፖሊሶች ናቸዋ!»

ሲሞን አሁንም በማስረጃ የተረጋገጠ እምስል ለመስጠት ሲሉ ፀሐፊያቸውን ጠሩና «የሐምበርግ ፍትሕ» በሚል አርዕስት የተከፈተውን ማኅደር እንድታመጣላቸው ጠየቋት። ማኅደሩም ሲቀርብላቸው ከውስጡ አንድ ሊስት አወጡና ከሚለር ፊት ዘርጉለት።

«በዚህ ዝርዝር ውስጥ ካሉት ሰሞች የምታስታውሰው አለህ?» አሉት።

ሚለር በሊስቱ ውስት ከተመዘገቡት ሰዎች አስር የሚሆኑትን ተመለካከተና፤

«....እንዴ በሚገባ ነዋ! የወንጀል ዜና ስከታተል በየፖሊሱ መሥሪያ ቤት ስዘዋወር እነዚህንም ሰዎች አውቃቸዋለሁ። ሁሉም የፖሊስ ከፍተኛ መኰንኖች ናቸው ምነው?» አለ ሚለር።

«በል ይህን ሊስት ደግሞ ተመልከት» አሉ ሽማግሌው፣

ሚለር ወረቀቱን ዘረጋና ተመለከተ። በዚያም ሊስት ውስጥ የአሥሩ መኰንኖች ስም የናዚ ፓርቲና የኤስ. ኤስ. አባል የነበሩትበት ቁጥር ማዕረጋቸው የተሾሙበት ቀን ዝርዝር ማስረጃ ተሟልቶ አገኘው። ሚለር በድንንጋጤ እንደተዋጠ ቀና አለና፥ «የክርስቶስ ያለህ!» አለና ተነፈሰ።

«....በል እንግዲህ የኤስ. ኤስ. ሌፍትናንት ጄኔራል የነበረ ሰው ዛሬ እንደ ልቡ ሆኖ በሐምበርግ ከተማ የሚንሸራሸርበት ምክንያት ገባህ?» አሉት። ሚለር ዓይኖቹን እንደተጠራጠር ሁሉ ሊስቱን እንደ ገና ማንበብ ቀጠለ።

«....አዎ የሐምበርግ ፖሊስ የኤስ. ኤስን. ጉዳይ በመከታተሉ ረገድ ያለውን ዝንባሌ ካርል ብራንዲት ነካ ነካ አድርጎልኝ ያለፈውም ይህ ጉድ ማመልከቱ ይሆናል?» አለ ሚለር።

«....ሊሆን ይችላል! ሌላው ቀርቶ በጀርመን ውስጥ እጅግ ተሰሚነት ያለው ጠቅላይ አቃቤ ሕጉም ቢሆን ተጥመልምሏል። በዚያ ጽ/ቤት ውስጥ አንድ ጠንቃቃ ጠበቃ ብቻ ይገኛል እርሱንም ቢሆን ከሥራ ለማስወጣት ደጋግመው ሙከራም ተደርጎ ነበር....» ብለው አዛውንቱ ንግግራቸውን ገታ እንዳደረጉ ያች የደስ ደስ ያላት ልዩ ፀሐፊ አንገቱዋን በበሩ በቅ አድርጋ፣

«ሻሂ ወይስ ቡና ልዘዝላችሁ?» አለች።

ከምሳ በኋላ ሚለር ወደ ሲሞን ጽ/ቤት ተመለሰ። አዛውንቱም ከሮችማን ማኅደር ወረቀቶች እያወጡ ከጠረጴዛቸው ላይ ይደረድራሉ። ሚለርም የማስታወሻ ደብተሩንና ብዕሩን አዘጋጅቶ የሲሞንን ጠረጴዛ በደረቱ ተደግፎ ይጠባበቅ ጀመር። ሲሞንም የሮችማንን ታሪክ ከጥር 8 ቀን 1948 ዓ.ም ጀምሮ የሆነውንና የደረሱበትንም እያገናዘቡ ያስረዱት ጀመር።

ሮችማን ወደ አሜሪካኖች ዘንድ ተዛውሮ የእስር ሠፈር ሰለ ተፈፀመበት እልቂት የሚያውቀውን ያህል ካስረዳ በኋላ እንደገናም ወደ እንግሊዞች ይዞታ እንዲመለስ የሚደረግ መሆኑን እንግሊዞችና አሜሪካኖች ተስማምተው ኑሩዋል። በዚህም መሠረት ነበር ወደ አሜሪካኖች ሲላክ ያመለጠው። ባያመልጥ ኑሮ ግን ወደ እንግሊዞች እጅ ከገባ በኋላ በራሱም ላይ ፍርደ እንደሚሰጥና ምናልባትም ፍርዱ የስቅላት ቅጣት እንደሚሆን የተረጋገጠ ነበር። እርሱም የፈፀመው ወንጀልና ግፍ ከዚሁ ቅጣት ላይ እንደሚጥለው በመረዳቱም ገና ማንነኡትም እንኳ ሣይታወቅ ላይ እንደ ተራ ወታደር በገራዝ እስከ ሠፈር ከነበረበት ጊዜ ጀምሮ ለማምለጥ የሚያስችለውን ዘዴ ሲያውጠነጥን ኑሩዋል።

በዚያም ጊዜ በኦስትሪያ ውስጥ ተቋቁሞ ከነበረው የናዚ ደጋፊ ድርጅቶች ጋር መላላክ ጀርሞ ኑሩዋል። የድርጅቱም መጠሪያ «ስድስቱ ከዋክብት» ይባል ነበር። ይህም የሚያመለክተው ድርጅቱ ኦስትሪያ ውስጥ ባሉት በስድስቱም ክፍለ እህገሮች የተመሰረተና የተቆራኘ መሆኑን ነበር።

ከጥዋቱ በ12 ሰዓት ሮችማን ከእንቅልፉ ተቀስቅሶ ወደ ገራዝ የባቡር ጣቢያ ተወሰደ። ከባቡር ላይ ከተሣፈረም በኋላ አጃቢዎቹ የነበሩት ሁለት ወታደሮች መካከል ውዝግብ ይነሣል። ይኸውም አንዱ የእሥረአውን እጁን እንፍታው ሲል አንደኛው ደግሞ እንደ ታሰረ እንውሰድ በማለት ነበር።

በሁለቱ ወታደሮች መካከል ክርክሩ በተጋጋለበት ሰዓትም ሮችማን የተቅማጥ በሽታ ሰለ ያዘው ወደ ሽንት ቤት ለመግባት እንዲለቁት ይጠይቃቸዋል እጁን ይፈቱለትና አንዱ ወታደር ከበሩ ላይ ሆኖ እየጠበቀው ሽንት ቤት ይገባል። ትንዝ ጊዜ ቆይቶም ከሽንት ቤት ይወጣል። በዚህ ዐይነት በጉዞ ላይ እንዳሉም ሦስት ጊዜ ይጠይቃል። በሦስተኛው ባቡሩ በጉዞ ላይ እንዳለ በመስኮቱ ዘሎ ይወርድና በዚያ በበረዶ ቀበሌ እየተሹለከከ ይሰወራል።

ሮችማን በባብሩ መስኮት ለመውጣትም ምቹዋን ደቂቃ አጋጥሞታል ባቡሩ ከአንድ ጣቢያ ደርሶ ለአጭር ጊዜ ከቆመ በኋላ በቀስታ ጉዞውን ሲቀጥል ሮችማን ወደ ሽንት ቤቱ ይገባል። በዚያች ሰዓት ነበር ለመዝለል የቻለው። ከአስር ደቂቃዎች በኋላ ወታደሩ የሽንት ቤቱን በር ሰብሮ ሲገባ እስረኛው የለም! የባቡሩ ፍጥነትም ቀጥሎ ነበር።

ሮችማን ከባቡር ዘሎ ወርዶም ወደ ገበሪዎች ተጠግቶ ያድራል። በማግስቱም ጉዞውን ይቀጥልና ከስድስቱ ከዋክብት ድርጅት ጋር ይገናኛል። እነርሱም በተራ ሠራተኝነት በአንድ የእጡብ ፋብሪካ ያስቀጡራል። ከጊዜ በኋላም የኦዴሣ ድርጅት አስፈላጊውን ጣጣ ይዘረዝርለትና ወደ ደቡብ ኢጣሊያ ያዛውረዋል።

ከዚያም በኋላ በጥቅምት ወር 1948 ዓ.ም ለሚስቱ ደብዳቤ ሲጽፍላት አዲሱ ስሙ «ፍሪትዝ በርነድ ዋግነር» መሆኑን ገልጾላታል።

ለጥቂት ጊዜ ያህልም ሮማ ውስጥ በሚገኘው የፍራንቸስካ ድርጅት ከቆዩ በኋላም ወደ ቦነስ አይርስ ይወስዳል። በዚሁ ድርጅትም ውስጥ በነበረበት ወቅት ሌሎች የኤስ. ኤስና የናዚ ፓርቲዎች ልዩ ልዩ ጓድ አዛዦች ጋር ነበር። የሚያጽናኑዋቸውና የሚነከባከቡላቸውም አቡነ አሎይስ ሑደል የተባሉ ጳጳስ ነበሩ።

አርጀንቲናም እንደ ደረሰ የኦዴሣ ድርጅት አባሎች በደስታ ተቀብለው ቪድማር ከተባለ ጀርመናዊ ጋር እንዲቀመጡ አደረጉ። ለብዙ ወራትም በዚያው ተቀመጠ፡

በ1949 ዓ.ም መጀመሪያ ላይ ከቦርማን ድጅርት ሃምሳ ሽህ የአሜሪካ ዶላር ተሰጥቶት በደቡብ አሜሪካ ውስጥ የአስመጭና ላኪ ኩባንያ ባለቤት ሆነና የሣንቃ እንጨት ወደ ምዕራብ አውሮጳ መላክ ጀመረ። የካምፓኒውም ስም «እርስቲመርና ዋግነር» ተባለ። ያም የሐሰት መጠሪያ የወረሰው ሮም ሣለ ካባቲካን ድርጅት ሲሆን በኢጣሊያ ደቡብ በምትገኘው በቴይሮል ክፍለ ሀገር እንደ ተወለደ ሆኖ ነው «ፍሪትዝ በርነድ ዋግነር» ተብሎ የይለፍ መታወቂያ የተሰተው።

በ1955 ዓ.ም መጀመሪያ ላይ በፀሐፊነት ቀጥሩዋት የነበረችውን ሲጅሪድ ሙለር የተባለችውን ወጣት አገባ። የመጀመሪያዋ ሚስቱ ሔላም በዚያው በጥንቱ ቤታቸውና መንደራቸው ገራዝ ትኖር ነበር። በሐምሌ ወር 1952 ዓ.ም የአርጀንቲናዋ አምባገነን ባለቤት ኢቫ ፔሮን በካንሰር በሽታ ሲሞቱ ሮችማን ከሐሳብ ላይ ወደቀ። ሴትዮዋ ብርቱና ጠንካራ ስለ ነበሩ ባለቤታቸው ለሚመራው መንግሥት አድራጊ ፈጣሪ ነበሩ። እርሳቸው ከሞቱ ከሦስት ዓመታት በኋላ በሀገሪቱ ውስጥ የፖለቲካ ትኩሳት በመነሳቱ የናዚዎች ጥላ ከለላ የሆኑት ፔሮን የወደቁ እንደ ሆነ ምናልባት ተተኪው ባለሥልጣን ናዚዎችን ጠራርጎ ያስወጣ እንደሆነስ? የሚል ስጋት ተፈጠረው። ሰልዚህም ሮችማን አዲሱዋን ሚስቱን ይዞ ወደ ግብፅ ተጉዋዘ።

ለሦስት ወራት ያህል ግብፅ ውስጥ ከቆዩም በኋላ በ1955 ዓ.ም በክረምቱ ወራት ወደ ምዕራብ ጀርመን ተመለሰ። በዚያ ጊዜማ ማንም የሚያስታውሰው አልነበረም። በዚያው ጊዜ ደግሞ የድሮ ሚስቱ በሰጣት አድራሻ ወደ ቮነስ አይረስ ደብዳቤ ጽፋለት ኑሩዋል። ደብዳቤው የደረሳቸው ሮችማን ተቀምጦባቸው የነበረቱር ሰዎች ደብዳቤውን ካነበቡ በኋላ ለድሮ ሚስቱ በጻፉላት ማስታወሻ ላይ ፀሐፊው የነእብረች ወጣት ማግባቱንና ወደ ጀርመንም የተመለሰ መሆኑን ይገልጹልታል።

በዚህ ጊዜ በንዴት ተቃጥላ ለብቀላም ተነሳስታ የነበረችው ሚስቱ የሮችማንን አዲሱን ስሙንና ወደ ጀርመንም መመለሱን ጠቅሳ ለፖሊስ ታመለክታለች። በዚህም መሠረት ፖሊሶቹ በጋብቻ ላይ ጋብቻ የፈፀመ በሚል መነሻ ሮችማንን ፈልጋ ይጀምራሉ።

«....ታዲያ ያዙት?» አለ ሚለር ቸኩሎ።

ሲሞንም ራስቸውን እያወዛወዙ፤

«....አልቻሉም። እንደ ገና ተሰወረባቸው። አዲስ ስም አውጥቶ አዲስ መታወቂያ ይዞ እዚሁ ጀርመን ውስጥ ተደበቀ። አየኸው የዚያን የሟቹን ሽማግሌ ማስታወሻም ያመንኩበት ስለዚህ ነው ሮችማንን አይቶታል። እይሰጠው ሁሉ ማስረጃ እውነተኛነት ያለው ነው....» አሉ ሲሞን።

«....የመጀመሪያይቱ ሚስቱስ የት ትኖራለች?» አለ ሚለር።

«....በዚያው በገራዝ ከተማ ናት»

«.....አይመስለኝም። ከእንግዲህ ወዲያ ሮሽማን የት እደንሚኖር ሊገልጽላት አይችልም። አዲሱንም ስሙን አይገልጽላትም። አዲስ ስም አግኝቶም ሊሆን ይችላል....»

«....አዳዲስ ስምስ ማነው የሚያወጣላቸው?» አለ ሚለር።

«....እንዴ የኦዴሣ ድርጅት ነዋ!»

«....እንዴ ለመሆኑሣ የኽው ኦዴሣ የሚባልስ ነገር ምንድነው? ደጋግመው ይጠቃቅሱታል ምን ማለትስ ነው?» አለ ሚለር።

«....ስለርሱ ስምተህ አታውቅም?»

«....በጭራሽ እስከ አሁን አልሰማሁም»

«....በል ነገ ጥዋት እዚሁ ምጣና ስለነርሱ ደግሞ ዘርዝሬ አጫውትሃለሁ....» አሉና ሲሞን ተያያዩ።

**እንደ ገና ወደ ሞንቼ (ሙኒክ)።**

በማግሥቱም ጥዋት በቀጠሮዋቸው መሠረት ሚለር ወደ ሲሞን ጽ/ቤት ሄደ። እንደደረሰም ከሰላምታ ቀጠል አድርጐ፣

«.....ትላንትናኮ ረስቼ አንድ ጉዳይ ሣላጫውትዎ ቀረሁ። ስለ ኦዴሣ ምንነት ዛሬ ሊነግሩኝ ተስፋ ሰጥተውኛል» ብሎ በደረሰን ሆቴል ዶክተር እሸክሚዲት ከሚባል ሰውዬ ጋር ያጋጠመውን ማማታት ዝንባሌና ክትትሉንም እንዲያቆም ያስጠነቀቀው መሆኑን ለሲሞን ገለፀ። ሲሞንም ከንፈራቸውን እንደመዦለጥ አደረጉና ራሳቸውን እየነቀነቁ፤

«....እርግጥ ተቃዋሚያቸው ሆነሃል አንድ ጋዜጠኛም ሲያስጠነቅቁ የመጀመሪያቸው ጊዜ መሆኑን ነው። ለምሆኑ ሮችማን የቱን ያህል አፈላጊያቸው ቢሆን ነው እስከዚህ የደረሱት!» አሉ ሲሞን።

ቀጥለው ደግሞ ለወጣቱ ጀርመናዊ ጋዜጠኛ ስለ ኦዴሣ ድርጅት ዝርዝር ታሪክ አስረዱት። ድጅርቱ የናዚና የኤስ. ኤስ የቀድሞ ወንጀለኞችን እየደባበቀ ጥላ ከለላ በመሆኑ የሐሰት ሰነድና መታወቂያ በከፍተኛ ተንኮ ዘዴ እያዘጋጀ በመስጠት በአደጋም ውስጥ እንዳይጠመዱ በሩቅ በመከላከል የሚያቀልጥፈውን የአመጽ ሥራ አስረዱት።

በ1945 ዓ.ም የተባበሩት መንግሥታት ጦር የጀርመንን ማጥለቅለቅ ሲጀምር የእስረኞች ሠፈር ሲባሉ ወደ ነበሩት የሕዝብ መጨፍጨፊያ ቦታዎች ሲደርሱ በጽሑፍ ሊገለጽ በማይችል አኳኋን የስው ልጆች ተሰቃይተው ማለቃቸውንና ከሞት የተረፉትም የሙታንኑ ስጋ ሲበሉ ይደርሳሉ። ያን አሰቃቂ ግፍም የፈፀሙትን ለመያዝ መላውን የጀርመንን ሕዝብ እየለቀሙ ማጐር አላፈለገም። መልሱ ቀላል ነበር። ለዚያ ሁሉ ግፍና እልቂት ኃላፊው የኤስ. ኤስ. ድርጅት ነበር። ግን የኤስ. ኤስ. አባሎችም ድግሞ የውሃ ሽታ ሆኑ።

ወደ የት ተበተኑ ከምንስ ውስጥ ገቡ? በጀርመንና በኦስትሪያ ውስጥ እንደ ቀበሮ በየጉድጓዱ ገብተዋል። ወይም ወደ ውጭ ሀገር ተበታትነዋል። መሰወራቸውና መበታተናቸው አልነበረም። አስደናቂውና አስገራሚ ሆኖ የተገኘውስ በጦርነቱ ድል መሆናቸውን እንደተረዱት ሀገራቸውን ለአመፅ ተግባራቸው ተጠያቂና ተወቃሽ አድርገው እነርሱ አስቀድመው የመውጫና የመደበቂያ ዘዴያቸውን አዘጋጅተው መቆየታቸው ነበር።

ከዚያም በኋላ በቡድን በቡድን እየሆኑ ድርጅት ማቋቋምና ራሳችወን መከላከል ጀመሩ። እያደርም በነፃ ለመኖር የቻሉበትን ተግባር ሁሉ አከናወኑ። እነሆ! በመላው ዓለምም በመካከላቸው ይኖራሉ» እያሉ ሲሞን የኦዴሣን ድርጅት ለወጣቱ ጀርመናዊ በዝርዝር አጽፈውት ሲያበቁ፥

«....ይገማል! ቅንጣት ታክል የማውቀው ነገ አልነበረም ነበር....» አለ ሚለር።

«....እርግጥ እኔም ይገባኛል። ስለ ኦዴሣ ድርጅት የሚያውቁ በጣም ጥቂቶች ጀርመኖች ናቸው። የማፊያን ድርጅት መኖር የሚክዱ አሜሪካውያን እንደመኖራቸው ሁሉ የኤስ. ኤስ. ድርጅት አባሎችም «የኦዴሣ ድርጅት የሚባል የለም» እያሉ አጥብቀው ይከራከራሉ። እንደ እውነቱ ከሆነ ደግሞ ራሱስ ሙም በአሁኑ ጊዜ ወደ መሰወሩም አዘንብሏል። ድርጅቱም ራሱ አዲስ ስም ተሰጥቶት «....ጓደኝነት» እየተባለ ይጠራል። ይኸውም የማፊያ ድርጅት በአሜሪካ ውስጥ «ኮሣ ኖስትራ» ተብሎ እንደተሰየመው መሆኑ ነው። ግን ስሙ መለወጥ ምንም ትርጉም የለውም። በኤስ. ኤስ. አመፀኞች ይጠበቃል የሚደስበትም ማንም የለምና» አሉ ሲሞን።

«….እና በዚህ ድርጅትና ጉልበት ያሉትን ሰዎች ነው እኔ ለመቋቋም የተነሳሁት?» አለ ሚለር።

«….አዎ እነዚህን ብርቱ ጉልበት ያላቸውን ሰዎች ነው። በሆቴሉ ውስጥ የተላከብህም ዶክተር ከነርሱው የተላከ ነው። በጣም መጠንቀቅ አለብህ የማያደርጉት ምንም ነገር የለምና….!»

ሚለር ከምክሩ ይልቅ ሌላ ጉዳይ ትዝ አለውና፥

«….በ1945 ዓ.ም ሮችማን ሲሰውር አዲስ ፓስፖርት (ይለፍ) ሣያገኝ እንደማይቀር ጠቅሰውልኝ ነበር» አለ።

«.....እርግጥ ማግኘጥ አለበት.....»

«.....ፓስፖርት ለምን ያስፈልገዋል?»

ሲሞን ወደ ኋላቸው ተለጠጡና አንገታቸውን እየነቀነቁ፤

«....ግራ የተጋባህበት ምክንያት ገብቶኛል ይህንም ጉዳይ ደግሞ ባብራራልህ ይሻላል። ጦርነቱ በጀርመንና በኦስትሪያ ውስጥ እንደ ተፈፀመ በመቶ ሺህ የሚቆጠሩ ሰዎች ያለ መታወቂያ ወረቀት ነበሩ። ከነርሱም ውስጥ ገሚሶቹ በእርግጥ መታወቂያቸው የጠፋባቸው ሲሆኑ ገሚሶቹ ግን ሆን ብለው ያጠፉት ናቸው። የሚበጃቸው እንደነበረም በመረዳታቸው ነበር መታወቂያቸውን ያጠፋፉት። አዲስ የመታወቂያ ወረቅት ለማግኘት እርግጥ ነው የትውልድ ማረጋግጫ የምስክር ወረቀት መያዝ ያስፈልጋል። ግን በጥንቱ የጀርመን አዋሳኝ በነበሩት አገሮች ጀርመኖች ወታደሮች ከየቀበሌያቸው እየወጡ ወደዚያው መፈትለክ ጀመሩ። እንግዲህ አንድ ሰው በምሥራቅ ሩሲያ ተወለደ አልተወለደ ማነው የሚጠይቀው? መዛግብቱ የነበሩበት ሕንጻ ሁሉ በቦንብ ወድሟል ተቃጥሉዋል።

ስለዚህ ነገሩ በጣም ምቹ ሆነ አንዱ የአንደኛው ምስክር እየሆነ በሚሰጠው ቃል ብቻ የምስክር ወረቀት ይሰጥ ጀመር። የጦር ምርኮኞቹ ግን ብጣሽ የምስክር ወረቀት አልነበረቻቸው። ከእስር ሲለቀቁም የእግንሊዝና የአሜሪካ የወታደር ባለሥልጣኖች «ወታደር የአስር አለቃ ወይም የሃምሳ አለቃ እገሌ ከእስር ሠፈር በነፃ ተለቋል» እያሉ እየፈረሙ ብቻ ሰጡዋቸው። እስረኞቹ በዚያው ማስረጃ መሠረት የመታወቂያ ወረቀት ለማግኘት ቻሉ። እንግዲህ ማንኛውም እስረኛ የፈልገውን ስም እየነገረ የመታወቂያ ወረቀት ለማግኘት ቻለ እንጂ ያጣራ የመረመረና ያገናዘበ ማንም አልነበረም።

መቸም የጦርነቱ ማብቂያ ጊዜ ነውና የናዚና የኤስ. ኤስ ወንጀለኞችም እያታተሉና እያማቱ አዳዲስ የመታወቂያ ወረቀት ማግኘታቸውን እንቀበለው። እንስማማበት። ግን በ1955 ዓ.ም በጥብቅ ይፈልግ የነበረው ሮችማን እንደምን አዲስ መታወቂያ ሊያገኝ ቻለ? ብለን እንጠይቅ። በቀላሉ ወደ ባለሥልታኖች ሄዶ በጦርነቱ ጊዜ መታወቂያው እንደጠፋበት አመልክቶ አዲስ መታወቂያ አግኝቷል ማለት ነው። እነርሱም ባለፉት አስር ዓመታት ያለ መታወቂያ ወረቀት እንደምን እንደ ኖረ ለመጠየቅ ታግደዋልና በቀላሉ ይሰጡታል ነገሩ ይኸው ነው ገባህ?» አሉ ሲሞን።

«....ፓስፖርት ካለህ የፈለግኸውን ነገር በቀላሉ ለማግኘት ትችላለህ አንድ ጊዜ ፓስፖርት ካወጣህ ምንም ጣጣ የለብህም። ሮችማንም ፓስፖርቱን እያሳየ የመንጃ ፈቃድ የነዋሪነት ካርድ የባንክ አገልግሎት ማንኛውንም ሁሉ ለማግኘት ይቻለዋል....»

«....ታዲያ ፓስፖርቱስ የት ነው የሚዘጋጅላቸው?»

«.....የኦዴሣ ድርጅት ያዘጋጃል። አስመስሎ የሚሠራና የሚጽፍ የተራቀቀ ችሎታ ያለው ክፍልም ይኖራቸዋል። ብቻ እኔ አልደረስኩበትም....» አሉ ሲሞን። ሚለር ለደቂቃዎች ያህል አንሰላስለና፤

«....በጀ ፓስፖርት የሚያዘጋጀው ሰው ከተገኘስ ሮችማንን በቀላሉ ለማወቅ ይቻላል?» ብሎ ጠየቀ።

«....ይቻል ይሆናል። ግን ብርቱ ጥረት ይጠይቃል፤ ያን ለማድረግም የኦዴሣ ድርጅት አባል መሆን ያስፈልጋል። የቀድሞ የኤስ. ኤስ. አባል የነበረ ብቻ ነው ሊደርሰብት የሚችል....»

«....ታዲያ እኔስ ከእንግዲህ ወዲያ ከዚህ ወጥቼ የት ነው የምሔደው? ምን ልሥራ?»

«....እንደኔ እንደኔ ከሪጋ እስር ሠፈር እልቂት የተረፈ ሰው ጋር በትወያይ የሚሻል ይመስለኛል። የቱን ያህል ሊረዱኝ እንደሚችሉ አላውቅም እንጂ ፈቃደኛነቱስ አላቸው። ግዴለህም ሮችማንን ለመጥለፍ ሁላችንም እንጣጣራለን።» አሉና የማስታወሻ ደብተራቸውንም ገጾች ተመልካክተው፤

«....አንዲት ሴትም ልትረዳህ ትችላለች። ስሟም ዐሊ አድርለር ነው። የሞንቼ ነዋሪ ነበረች በጦርነቱም ጊዜ በሮችማን የእስር ሠፈር (ኩባንያ) ውስጥ ነበረች። የምታውቀው ምሥጢር አይጠፋምና ትረዳሃለች። ከጦርነቱ በኋላ ወደ ሞንቼ ተመልሳ ከሆነ....»

«....ከቻለች የትስ ነው የምትገኝ?» አለ ሚለር

«....ይሁዳውያን ሠፈር ነው የምትገኘው ከጦርነቱ ጊዜ ጀምሮ የተጠራቀመ ጽሑፍና ማስረጃም በዚያ ይገኛል ከዚያ አንዳንድ መረጃዎች ባገኘ እስቲ እሞክራለሁ....?»

«....አድራሻው አለዎት?»

«....አዎ ሞንቼ ረኸንባች ስትራስ ቁጥር ሃያ ሰባት ነው። የሰጠኸኝን የሟቹን ሽማግሌ ማስታወሻም ትፈልገው ይሆናል....»

«....አዎ ያስፈልገኛል እንጂ....»

«....እኔም እፈልገው ነበር የሚያስደንቅ ማስታወሻ ነው....» አሉና ሲነሱ ሚለርም ከተቀመጠበት ተነሣና ወደ በሩ አዘገመ። አዛውንቱም እየሸኙት፤

«....መልካም ዕድል እመኝልሃለሁ እንግዲህ ሁኔታውን ሁሉ በየጊዜው ግለጽልኝ....»

ሚለር ከዚያ ወጥቶ ራቱን ለመመገብ ወደ ምግብ ቤት (ሆቴል) ሄደ ያም ምግብ ቤት ከ1566 ዓ.ም ጀምሮ ሣይቋርጥ በሥራ ላይ የሚገኝ ነው። በዚያው ከምግቡ ጋር ሐሳቡንና ተስፋውን ያኘከው ጀመር። ከህዳር ወር 1955 ዓ.ም ወዲህ ሮችማን የደረሰበትን ለማወቅ የተድበሰበሰ ተስፋ ይታየዋል። የሆነ ሆኖ ከሪጋ የእስር ሠፈር ከተረፉት ጋር ለመወያየት ደግሞ በማግስቱ ወደ ሞንቼ በጃጉዋሩ ተጓዘ።

**ሌላው ድብብቆሽ።**

ጥር 8 ቀን ከረፋዱ ላይ ሚለር ሞንቼ እንደደረሰ በተሰጠው አድራሻ መሠረት ወደ ይሁዳውያን ሠፈር ገባ። ሠፈሩ ለነዋሪዎቹ የሚያስፈልጉትን ነገሮች አሟልቶ የያዘና በግቢውም ውስጥ ምኩራብ ያለው ነው፡

በ1970 ዓ.ም የካቲት 15 ቀን በሠፈሩ ላይ የተጣለው ከባድ ቦንብ ሰባት ሰዎች ገድሎ ሕንፃዎቹንም አፈራርሷቸዋል። በምኩራቡም ዋልታ ላይ ስዋስቲካ (የናዚ ባንዲራ) ተስቅላ ስትውለበለብ ትገኝታለች።

በእንግዳ መቀበያ ክፍል ወደ ነበረችውም ሴትዮ ቀረብ ብሎ አሊ አድለር የምትባለዋን ሴትዮ ከጦርነቱ በኋላ ሞንቼ ተመልሳ እንደሆነ እንደምን ማግኘት እንደሚችል ጠየቃት።

«....ከየት አመታች?» ብላ ሴትዮዋ ጠየቀችው።

«....ከማግደበርግ ከዚያ በፊት ደግሞ ከእስቱዘፍ ከዚያ ቀደም ብሎ በሪጋ እስር ሠፈር የነበረች» አለ።

«....የአመት ያለህ? ከሪጋ የመጣች? ከዚያ የመጣ ማንም የለንም ሁሉም ተበታትነዋል ቢሆንም እስቲ ከስም ዝርዝሩ ውስጥ ልመልከትልህ?» አለች። ሴትዮዋ ወደ ውስጥም ገባችና ለአምስት ደቂቃዎች ያህል መዛግብቱን አገለባብጣ ተመልሳ፣

«....ከጦርነቱ በኋላ በዚህ ስም የሚጠራ ሰው ወደዚህ ሠፈር አልተመለሰም። ይህም ስም ሁልጊዜም ሲጠራ እሰማዋለሁ። ግን ከመዝገባችን ውስጥ የለም....» አለችው።

«....በማስቸገሬ አዝናለሁ» አለ ሚለር።

«....ወደ ዓለም አቀፍ አፈላላጊ ጽ/ቤት ሄደህ ብትሞክርስ? የጠፉ ሰዎች የሚያፈላልጉ እነርሱው ናቸው። እኛ ያለን በሞንቼ ከተማ ሲኖሩ የነበሩትንና ከጦርነቱ በኋላ የተመለስኩትን ነው። እነርሱ ግን በመላው ጀርመን የነበሩትንና የሚገኙትን ይሁዳውያን ስም ዝርዝር መዝገበዋል....» አለችው።

«....ቦታውስ የት ነው?»

«....ሐኖቨር ከተማ ውስጥ ነው የሚካሄደውም የቀይ መሰቀል ድርጅት ነው.....»

ሚለር ለደቂቃዎች ያህል አሰበና፤

«....በሪጋ እስር ሠፈር የነበረና አሁን ሞንቼ ውስጥ የሚገኝ ማንም የለም? እኔ ለማወቅ የምፈልገው በሪጋ እስር ሠፈር አዛዥ ስለ ነበረው ሰውዬ ነው....» አላት። በሁለቱ መካከል ፀጥታ ሆነ። ራቅ ብሎ ጋዜጣ ሲያነብ የነበረ አንድ ሽማግሌም ሚለርን ቀና ብሎ ማየ ጀመረ ሴትዮዋም በለሆሳስ ድምፅ፣

«....በሪጋ እሥር ሠፈር የነበሩና ዛሬ ሞንቼ ውስጥ የሚገኙ ትቂቶች ሰዎች አሉ። ከጦርነቱ በፊት 25.000 ይሁዳውያን እዚሁ ሞንቼ ውስጥ ይኖሩ ነበር። አስር የሚሆኑት ከሞት ተርፈው ተመልሰዋል። አሁን በሠፈሩ ውስጥ 5000 ያህል እንገኛለን። ከነዚህም ገሚሶቹ ከ1945 ዓ.ም ወዲህ የተወለዱ ሕፃናት ናቸው። ይሁንና በሪጋ እስር ሠፈር ከነበሩት ሰዎች ልፈልግልህ እችላለሁ። ግን ማፈላለግና የድሮ ማኅደር ማገላበት አለብኝ ስለዚህ ነገ ልትመለስ ትችላለህ?» አለችው።

ሚለር በዚያች ደቂቃ ከሐሳቡ ጋር ይሟገት ጀመር። ፍለጋው ድብዝብዝ እያለበት ሄደ። ድካሙም በዛበት ስለዚህ ነገሩን እርግፍ አድርጎ ትቶ ወደ ቤት መመለስ ይሻላል? እያለ ሲያምሰለስል ቆዩና፤

«...እሽ አመሰግናለሁ። ነገ እመጣለሁ...» አላት። ወደ መኪናውም ተመለሰና ቁልፉን ከኪሱ ሲዳብስ ከኋላው ሰው ሲጠጋው ተሰማው።

«....ይቅርታዎን» የሚል ድምፅ ሰማና ዘወር አለ። የተከተለው ሰውዬ ሴትዮዋ ጋር ሲነጋገር ጋዜጣ ሲያነብ ቆይቶ በሰነዘረው ጥያቄ የተነሣ አትኩሮ ሲመለከተው የቆዬ ነበር።

«....ስለ ሪጋ እሥር ሠፈር ስትጠይቅ ሰማሁህ ስለ ሻምበል ሮችማን ነበር የጠየቅኸውና ለማወቅ የፈለግኸው?» አለው።

«....አዎ እርሱን ነው ምነው?» አለ ሚለር።

«....በሪጋ እሥር ሠፈር ነበርኩ። ሮችማንንም አውቀዋለሁ። ልረዳህም እችላለሁ ስሜም ሞርዶካይ ነው። ሰዎች ግን በምሕጻረ ቃል «ሞቲ» እያሉ ነው የሚጠሩኝ ቡና እየጠጣን እስቲ እንነጋገርበት?» አለው።

ተያይዘው በአቅራቢያቸው ወደ ነበረው ቡና ቤት ገቡ። ወዲያውም ሚለር ንግግሩን ጀመረና ከአልቶና ጐዳና ተንስቶ እስከዚያ የይሁዳዎች ሠፈር ሞንቼ ድረስ የተንከራተተበትን ታሪክ አጫወተው ሰውዬውም በጽሞናና በጥንቃቄም አዳመጠውና፤

«....ይገርማል ታሪከኛው መናኝ ነህ! እንዴት አንተ ጀርመናዊ ሆነህ ሣለ ሰለምን ሮችማንን ጠልፈህ ለመጣል ትደክማለህ?» አለው።

«....ይህ ጥያቄ በየደረስኩበት ቀርቦልኛል በእውነቱም አሰልችትኛል እንዴ ከብዙ ዓመታት በፊት በተፈጸመው የግፍ ሥራ አንድ ጀርመናዊ ቢያዝንና ቢፀፀት ምንድን ነው እንደ ተአምር የሚቆጠረው።

«....ነገሩስ ምንም አይደለም። ብቻ አንድ ሰው እስከዚህ ድረስ ሲንከራተት እንግዳ ነገር ሆኖብኝ ነው። አሁን ወደ ዋናው ነገር እንድመለስና ሮችማን በ1955 ዓ.ም ከጠፋ በኋላ የኦዴሣ ድርጅት ፓስፖርቱን ይሰጠዋል ብለህ ታስባለህ?»

«....መቼም የተነገረኝ ይኸው ነው በዚህም ዘዴ ፍለጋው ቢቀጥል ፓስፖርት የሚያዘጋጅላቸውን ሰው ለማግኘትና የኦዴሣንም ድርጅት ምሥጢር ለማወቅ የሚረዳ ይመስለኛል....» አለ ሚለር።

ሞቲ ከፊት ለፊቱ የተቀመጠውን ወጣት ጀርመናዊ ለደቂቃዎች ያህል ትኩር ብሎ እያየው ቆዬና፣

«....ከየትኛው ሆቴል ነው ያረፍከው?» አለ። ሚለር ጊዜው ገና ስላልመሸ ሆቴልም ያልጠየቀ መሆኑንና ቢሆንም አንድ የሚያውቀው ማረፊያ ቤት ስላለ ወደዚያው ሄዶ እንደሚጠይቅ ገለፀለት። ስልኩ ወደሚገኝበት ክፍል ገብቶ በዚያው የሚያውቀው ሆቴል ውስጥ ክፍል ይገኝለት እንደሆነ እንዲጠይቅ ሞቲ ነገረው። ሚለርም ከስልኩ ክፍል ወደ ጠረጴዛው ሲመለስ ሞቲን አጣው። ግን አንዲት ብጣሽ ወረቀት ከፊቱ ቆየችው የተጻፈባትም ቃል «....በዚያው በነገርከኝ ሆቴል ክፍል ብታጣም ብታገኝም ከማታው በሁለት ሰዓት ላይ ከእንግዳ ማረፊያው ክፍል እንድትጠብቀኝ....» ይላል። ሚለርም የቡናውን ሂሣብ ከፈለና በነገሩ ተገርሞ ወጥቶ ሄደ።

**\*\*\***

በዚያው ቀንና ሰዓት ደግሞ ወርወልፍ በጠበቃው ጽ/ቤት ሆኖ ከሣምንት በፊት ራሱን ዶክተር እሽክሚዲት እባላለሁ ብሎ ከሚለር ጋር ያስተዋወቀው ሰውዬ የጻፈለትን ሪፖርት እየደጋገመ ያነበዋል። ወርወርልፍ ሪፖርቱ ከደረሰው አምስት ቀናት አልፈዋል። ግን አንዳች ውሳኔ ከመስጠቱና እርምጃም ከመውሰዱ በፊት ነገሩን ለማጥናትና ለመከታተል ፈለገ። በተፈጥሮውም የችኩለንት ባሕርይ የለበትም። ባለፈውም ህዳር ወር ላይ ማድሪድ በሚገኘው ሆቴል ከአለቃው ከጄኔራል ግሎስክስ ጋር ተቀምጦ በሚወያይበት ሰዓት በማስጠንቀቅ የነገረው ጉዳይ ትውስ ይለዋል። «....የመጨረሻውን ማቃለያ ፈልግለት» ተብሏል። የዚህም ቃልና ትርጉም ምን እንደ ሆነ ያውቀዋል። የዶክተሩስ ሪፖርት ሌላ ጉዳይ ይኖረው ይሆን?

«....የተቅበጠበጠ እረፍተ - ቢስ ወጣት ሰውዬ በጥላቻ ተለክፎ ጓደኛችንን ይከታተለዋል። የግል ጥላቻም ያደረበት ይመስላል። ሮችማንን መከታተል በጣም ከባድ ጉዳይ ነው። የእርሱ ሕልውና ከየትኛውም ዋጋ ሁሉ በላይ ነው። ፈጽሞ ቃል አይገኝለትም። በእርሱም ላይ የሚሰነዝረውን ማናቸውንም ጉዳይና ጥያቄ በዝምታና በትዕግሥትም ማዳመጥና መቀበል አይቻልም።»

ወርወልድ ዶክተሩ አምጥቶ ያቀረበውን ሪፖርት ደጋግሞ ካነበበው በኋላ በፀሐፊው የስልኩን መስመር እንድትለቅለት ጠየቀና ወደ ዶዘልፍርድ ቀበሌ ስልክ ደወለ። ደጋግሞ ከደወለ በኋላም የመጣለት ድምፅ በቀላሉ «....አቤት....» የሚል ነበር።

«....ሒረር ማከንስንን እፈልጋለሁ.....» አለ።

«.....ፈላጊ ማን ያሰኛል?» ወርወልፍ የምሥጢር ቋንቋቸውን ለመጥቀስ ብሎ በሰጠው መልስ፣

«....ከታላቁ ፍሬድሪክ የበለጠ ታላቅ ማን ነበር?» አለ።

«....ባርባሮሣ ነዋ!» ለደቂቃዎች ያህል ዝምታ ሆነ እንደገናም፤ «....ይህ የሚነጋገረው ማካንስን እኮ ነው....» የሚል ቃል መጣለት።

«....በል በዓሉ አብቅቷል የሚፈፀም ሥራ ስላለ ነገ ማታ እዚሀ እንድትገኝ....»

«....እንዲያውም በአስር ሰዓት እንድትመጣ እዚህም እንደ ደረስክ ስምህ «ኬለር› መሆኑን ለፀሐፊዬ ንገራት ከዚያ ሰዓት ቀጠሮ የሰጠሁህ መሆኔን እነግራታለሁ.....»

ማከንሰን እጅግ ጉልበታም ሰው ነው የኤስ. ኤስ. የሃምሳ አለቃም ሆኖ የጭካኔ አገዳደሉንም ከአለቆቹ የተካነ ምሕረት የለሽ የኦዴሣ ጥላ ከለላም ከሆኑት አንዱ ሆኖ በስውር የሚኖር ነው። የኦዴሣንም ምሥጢራዊ ሥራዎች ለማከናወን በጀርመን በኦስትሪያ በደቡብ ኢጣሊያ ሲዘዋወር የኖረ የታወቀ ቀንደኛ ነው። በ1946 ዓ.ም የአሜሪካ ወታደሮች በጥርጣሬ ሊይዙት ሲሉ አራቱን ገድሎ ያመጠለ ነው።

የኦዴሣን ድርጅት ኃላፊዎችም አንዳች ነገር እንዳይደርስባቸው በክብር ዘበኛነት ሲያገለግልም ነበር። እነርሱም «....ስለታሙ በክብር ማክ» እያሉ ይጠሩታል። ስለታም ቢባልም በጁ ጩቤ ይዞ አያውቅም እጁንከሰው ላይ ከሰነዘረ ይበታትነዋል! ያደብነዋልም! በሃምሳ ዓመት ዕድሜውም የኦዴሣ ድርጅት ሥራ አስፈጻሚ ሆኖ ተመርጡዋል የድርጅቱንም ሹማምንት የሚያተኩሩትን በክፉ ዓይናቸው የሚያዩዋቸውን ሁሉ እየተከታተለ «የመጨረሻውን ማቃለያ» ይሰጣቸዋል። በ1964 ዓ.ም በጥር ወር ብቻ እንኳ ይህን የመሳስሉ ግዴታዎች እንዲፈጸም አስራ ሁለት ጊዜ ያህል ተይዟል።

**\*\*\***

ሚለር በሆቴሉ የእንግዳ ማረፊያ ክፍል ሆኖ ቴሌቪዥን ሲመለከት ልክ በሁለት ሰዓት ስልክ ተደወለለት። በስልክ ሊያነጋግረው የቀረበውንም ሰውዬ ድምፅ አውቆታል።

«....ሒረር ሚለር እንዴት አመሸህ እኔ ሞቲ ነኝ እኔም ወዳጆችም ልንረዳህ ዝግጁ ነን እና ከወዳጆቼ ጋር ለመነጋገር ትፈቅዳለህ?» አለው።

«....ሊረዳኝ ከሚችል ከማንኛውም ሰው ጋር ለመነጋገር ዝግጁ ነኝ.....» አለ ሚለር ዘዴው እያስገረመው።

«....መልካም ነው በል እንግዲህ ከሆቴሉ ውጣና በግራ በኩል ታጥፈህ ቁልቁል ውረድና ሊንድማን ከሚባለው ቡና ቤት ውስጥ ገብተህ ጠብቀኝ» አለው።

«....መቼ አሁን ነው?» አለ ሚለር።

«.....አዎ አሁን ነው ወደ ሆቴሉ ለመምጣት በወደድኩ ነበር። ግን ከወዳጆቼ ጋር ስለሆንኩ የሚያመቸን በመሆኑ ነው....»

ሚለር ከሆቴሉ ወጥቶ በቀጥታ በተነገረው መንገድ በኩል ሲያዘግም ከወደኋላው ድምፅ ሰማና ዘወር ሲል መኪና ከአጠገቡ ቆመ ወዲያውም፤

«....በስተኋላው በኩል ግባ ሚለር» አለው አንድ ሰው በሩ ሲከፍትለም ገባ። በስተኋላም የነበሩት ተሸጋሽገው አቀመጡት። በሩም ተዘጋና መኪናውም ፍጥነቱን ቀጠለ።

የሚለር ልብ ዳንኪራ ይመጣ ጀመር። ከመኪናው ውስጥ የነበሩትን ሦስት ሰዎች አይቷቸው አያውም። በስተቀኙ የነበረው ሰውዬ ደግሞ፣

«....ወደ የት እንደምንወስድህ እንድታይ ሰለማይፈቀድ ዓይኖችህን ልንሸፍንህ ነው» አለው። መስማማቱንም ከገለፀ በኋላ በጥቁር ጨርቅ እስከ አፍንጫው ድረስ ተሸፈነ። በዚያችም ሰዓት ያ ቪዬና አብሮት የነበረው ሽማግሌ ሲሞን «....ተጠንቀቅ እነዚያ ሰዎች አደገኞች ናቸው....» ያለው ምክር ትዝ አለው! በሌላ እብኩል ደግሞ የሞቲ ሁኔታ መጽናኛ ሆነው። የኦዴሣ ድርጅት አባል ቢሆኑ ኑሮ ወደ አይሁዳዎች ሠፈር ገብቶ እንደምን በሒሩብ ቋንቋ የተጻፈ ጋዜጣ ያነብ ነበር? ብሎም ራሱን ለራሱ መጽናኛ ሰጠው።

መኪናዋ ለሃያ አምስት ደቂቃዎች ያህል ከተጓዘች በኋላ ፍጥነቱና ዝግ እያለ እንደመቆም አለችና በር ሲከፍፈትላት ወደ ዘቅዛቃ ቦታ ገብታ ስትቆም ተሰማው። ዓይኑን እንደተሸፈነም በግራ ቀኙ የነበሩት ሁለቱ ሰዎች እየደጋገፉት ከመኪናው አወጡት። ከዚያም ደረጃዎች ወርዶ ወደ ምድር ቤት ተወሰደ። ውስጡም ይሞቃል ሰዎቹም ደጋግፈው አስቀመጡት። ወዲያውም አንድ ሰው «ዓይኖቹን ፍቱለት» ብሎ ሲያዝ ያ ጥቁር ጨርቅ ወለቀለት።

የገባበት ክፍል መስኮት የለውም ግን የአየር ማስገቢያ ልዩ መሣሪያ ተበጅቶለታል። የስብሰባ ጠረጴዛም አለው። ሞቲም በጠረጴዛው አጠገብ ቆሞ የይቅርታ መጠየቂያ ፈገግታ አሳየው በመኪናው የወሰዱት ሁለቱ ሰዎችም በሚለር ግርና ቀኝ ተቀመጡ ወዲያውም በጠረጴዛው ጫፍ ላይ ተቀምጦ የነበረ አንድ አዛውንት፥

«....ሒረር ሚለር አንኳን ደህና መጣህ። አይንህን ተሸፍነህ ወደ ቤትም ስለመጣህ ይቅርታ ልጠይቅህ ይገባኛል። ወደዚህም ያመጣንህ ምክንያት በማቀርብልህ ሐሳብ የምትስማማ ከሆነ እንቀጥላለን። የማይቻልህ ከሆነ ግን በመጣህበት አኳኋን ወደ ሆቴልህ ትመለሳለህ ሁለተኛ ግን አንገናኝም። ሮችማን የሚባል ሰው በመከታተል ላይ መሆንህንም ወዳጄ ሞቲ ገልጾልኛል። የእርሱን ፈልግ ለመከታተል ደሞ የሚረዳህ ወደ ኦዴሣ ድርጅት አባል ሆነህ ለመጠጋት የሞከርክ እንደሆነ ነው። ለዚህም ቢሆን ሰፊ እርዳታ በእርግጥ ያልተቆጠበ እርዳታ ያስፈልግሃል። አንተን ወደ ኦዴሣ ድርጅት ለማስጠጋት ደግሞ የኛም ፍላጎትና ጥቅም ይሆናል። ስለዚህ በተቻለ ሁሉ አንተን ለመርዳት እንጣጣራለን ታዳምጠኛለህ?» አለው። ሚለር በአድናቆት ተመለካከተውና፤

«....ሁኔታው እንዲብራራልኝ እፈልጋለሁ። እናንተ ራሳችሁ የኦዴሣ ድርጅት አባሎች አይደለንም ነው የምትሉኝ?» አለ ሚለር።

«....ያምላክ ያለህ! ከዘራህን ዘቅዝቀህ እንደያዝከው ያስገምትሃል» አለና አዛውንቱ ወደ ፊቱ ጐንበስ ብሎ ከፊቱ በነበረው ወረቀት ላይ ቁጥሮች ጻጻፈና፥

«....እዚህ ያለነው ሰዎች በእቸዊትዝ በቡችን ዋልድና በዳችው እንዲሁም በሪጋ እስር ሠፈር የተሰቃየን ነን። ያን ሁሉ በሚሊዮን የሚቆጠር ሕዝብ የጨፈጨፉ ሰዎች ለፍርድ መቅረብ እንደሚገባቸው የሚከርከሩ በርከት ያሉ ሰዎች ሞልተዋል። እኛ ግን በዚህ እምነት ከሚከራከሩ ሰዎች ጋር ስንስማማም። ጦርነቱ እንደ ተፈጸመ ከአንድ እንግሊዛዊ መኰንን ጋር ስንጨዋወት የሰጠኝ ምክር ምንግዚኤም ከሐሳቤ የማይወጣና እንደ ትምህርትም የተከተልኩት ነው በዚያች ቀንም «....በናዚዎች ጭካኔ ያለቁት ስድስት ሚሊዮን ሰዎች የኔ ዜጎች ቢሆኑ ኑሮ የመዋቲዎች ራስ በከመርኩ ነበር። የምከምረውም ራስ ሁሉ በየእስር ሠፈሩ ያለቁትን ወገኖቼን አይደለም። የእነዚያን ግፈኞች ጭንቅላት ነበር የምከምረው....» ብሎኝ ነበር። እውነተኛ አባባል ነው ስማኝ ሒረር ሚለር ከ1945 ዓ.ም ወዲህ እኔና የሥራ ጓዶቼ በአንድ ዓላማ ፀንተን በአንድ ሐሳብ እየተመራን ጀርመን ውስጥ ለመቆየት ቆርጠናል። ይኸውም ለብቀላ ነው። ደማችንን እንመልሳለን እንበቀላቸዋለንም። እነዚያን አሣማዎች እንደአሣማም እናርዳቸዋለን እኔም ሊዮን እባላለሁ....» አለው።

ከዚያም ቀጥሎ የወጣቱን ጀርመናዊ ጋዜጠኛ እውነትኛነትና ትክክለኛነትም ለማጣራት ሲል ሚለርን ለአራት ሰዓታት ያህል አዋከበው። የኤስ. ኤስ ወንጀለኞች በጦርነቱ ጊዜ የፈፀሙት የጭካኔ ተግባር እጅግ አሳዝኖት የተነሣሣባቸው መሆኑንም ሊዮን ሊረዳት ችሏል። ጥያቄውና መልሱ እንዳበቃም ሊዮን ወደ ኋላው ለጠጥ አለና ሚለርን ለብዙ ደቂቃዎች አትኩሮ ይመለከተው ጀመር።

«....እንግዲህ ወደ ኦዴሣ ድርጅት ተመስሎ በዘወርዋራም ሆነ በቀጥታ ለመጠጋት የቱን ያህል አደገኛ እንደሆነ ተረዳኸው ወዳጀ ሚለር?» አለ ሊዮን።

«....እንደማስበው በጣም ወታጥ ስለሆንኩ ይሆናል.....» አለ ሚለር ራሱን እየነቀነቀ፤

«....አሁን በምትጠራጠርበት ስምህ ወደ ኦዴሣ ድርጅት ለመጠጋትና የኤስ. ኤስ. አባሎች አስመሰለህ ነግረህ ለማታለል ፈጽሞ የማይሞከር ጉዳይ ነው። ከዚህም ሌላ የጥንቶቹ የኤስ. ኤስ. አባሎች የስም ዝርዝር አላቸው። ፒተር ደግሞ እዚያ ሊስት ውስጥ የለህበትም ስለዚህም ቢያንስ ቢያንስ አስር ዓመታት ከዕድሜህ ላይ መጨመር አለብህ ማለት ነው። ይህን ማድረግም ይቻላል። ግን አዲስ ጥናት አዲስም መታወቂያ ያስፈልግሃል። ያም መታወቂያው በኤስ. ኤስ. ድርጅት ውስጥ የነበረው እውነተኛው አባል መሆን ይኖርበታል፤ እርሱን ለማግኘት ደግሞ በርከት ያለ ወጪና የረጅም ጊዜ መስዋት ያፈልጋል። ከፍተኛም ችግር አለበት....» አለው።

«.....እንደዚህ የመሰለ ለውስ ልታገኙ ትቻላልችሁ?» አለ፥ ሚለር። ሊዮንም ትክሻውን እያወዛወዘ፤

«.....ቢገኝም የሞተ ለመሆኑ ሊታወቅ የማይቻል መሆን አለበት። የኦዴሣ ድርጅት አባሎች ማንንም ሰው ከማስጠጋታቸው በፊት ይከታተሉታል ያጠኑታል ማንነቱን በልዩ ልዩ ዘዴዎች ያበጥሩታል። የሚያቀርቡልህን ሁሉ ጥያቄ ማለፍ ግዴታህ ነው። እንግዲህ የእነርሱን ጥያቄ ለመመለስ ቢያንስ ቢያንስ ከአንድ እውነተኛ የኤስ. ኤስ. አባል ከነበረው ጋር ለአምስትና ለስድስት ሣምንታት ያህል መሰንበትና ማጥናት ይኖርብሃል። ሁሉን ነገር ማጥናት አለብህ እውነተኛው የኤስ. ኤስ. ሰው ሆነህ መገኘት ይኖርብሃል እንደ ዕድል ሆኖ ደግሞ የናዚዎችን ውስጣዊ ታሪክ ያጠና እና የሚያስጠናም ሰው እናውቃለን» አለው።

«....እንዴ ለምን ብሎ ነው ይህን ሁሉ ጣጣ የሚያስጠናውና የሚያጠናውስ? አለ ሚለር በመደነቅ።

«....ሰውዬው የኤስ. ኤስ. ክፍል ሻምበል የነበረ ነው። በተፈፀመው አሳፋሪ ተግባርም ሁሉ በእርግጥ ከቡ ያዘነ ያፈረበትም ነው። የኦዴሣ ድርጅ አባልም ነበር። በዚያም ሆኖ የሚፈልጉትን የናዚ ወንጀለኞች ሁናቴ ለጀርመን ባለሥልጣኖች ያቀብል ነበር። በመጨረሻ ግን ድርጅቱ ነቃበትና አነቀው ግን በጣም ዕድለኛ ሰው በመሆኑ ለማምለጥ ችሏል ስለዚህ ዛሬ ስሙን ለውጦ ባይሩት ከምትባለው ቀበሌ ወጣ ብሎ ይኖራል....»

«....ሌላስ የማጠናው ምን ጉዳይ አለ?»

«....ሞልቷል ስለ አዲሱ ስምህና ታሪክህ የምታጠናው አለ። ያ - እርሱን ተመስለህ የምትሠራው ሰውዬ የት እንደተወለደ፥ የኤስ. ኤስ. አባል እንዴት ለመሆን እንደቻለ፤ የት እንደ ተማረና ሥራ የጀመረበትን ቦታና ጊዜ የቡድኑን ስም አዛዡን ታሪኩን እስከ መጨረሻ ትማራለህ። አንድ አስተዋዋቂ አገናኘ ሰውም ያፈልግሃል። ይህ ደግሞ በቀላሉ ሊሆን የሚችል አይደለም። በርከት ያለ ወጪና የተጠላለፈ ሁኔታ ይጠይቃል። እንግዲህ ሰማኸኝ ሒረር ሚለር አዲሱን አንተነህን ለማወቅ ጥናቱን ካጠናቀቅህና ወደነርሱም ለመጠጋት ከቻልክ ወደ ኋላህ ለመመለስ አትቃጣውም....» አለው።

«.....በዚህ ሁኔታ የእናንተስ ጥቅምና ፍላጐት ምንድን ነው? ምንት ታገኙብታላችሁ?» ብሎ ሚለር ጠየቀ።

ሊዮን ከመቀመጫው ተነሳና እየተንጐራደደ «...ሌላ ጥቅም የለንም። ግን እንበቀላቸዋለን እንዳንተም ሁሉ እኛም ሮችማንን እንፈልገዋለን። ከዚያም በላይ የሆነ ጉዳይ እንፈልጋለን። ውና ዋናዎቹ የኤስ. ኤስ. ነፍሰ ገዳውዮች ስማቸውን ለውጠው እንደሚኖሩ እናውቃለን። ስማቸውንም እንፈልገዋለን። እኛን የሚጠቅመን ይህ ነው። ሌላም ጉዳይ ደግሞ አለበት። ሣይንትስቶች እየቀጠረና እያሰለጠነ የናስርን የሮኬት ሥራ ለማከናወን ወደ ግብፅ የሚልከውን የኦዴሣ ድርጅት አዲስ የመረጠውን ሰውዬም ለማወቅ እንወዳለን። የፊተኛው ግን ድራሹ ጠፍቷል። እንግዲህ ይህን የመስለ ከፍተኛ ጉዳይ ያለበት ሥራ ነው.... ገባህ?....»

«....ይህማ በቀጥታ ለእሥራኤል የመረጃ ድርጅት አገልጋዮች መሆናችሁ ነው....» አለ ሚለር ሊዮንም ጨረፍ አድርጐ ተመለክተውና፤

«....እርግጥ ነው ከእነርሱም ጋር እንረዳዳለን። ስለሆነም የእነርሱ ቅጥረኞችና ቀጥታ ሠራተኞችም አይደለንም.....» አለ።

«....ከዚህ ቀደምስ የእናንተ ሰው ወደ ኦዴሣ ድርጅት ለማስጠጋት ሞክራችኋል?»

«....ሁለት ጊዜ ሞክረናል»

«....ታዲያ ምን ሆነ?»

«....የመጀመሪያው የእጆቹ ጥፍሮች ወልቀው በባሕር ላይ ተጥሎ ሲንሣፈፍ ተገኘ። ሁለተኛው ደግሞ የደረሰበት ፈጽሞ ጠፋ። እንደዚህ ያለ አደገኛ ሁኔታ ነውና አንተስ ልትገፋበት ትፈልጋለህ....»

ሚለር ጥያቄውን ችላ አለበትና፤

«....እንዴ ዘዴያችሁ የተራራቀም ከሆነ እንደምን ሰዎቻችሁ ሊያዙ ቻሉ?» ብሎ ጠየቀው።

«....ሁለቱም ይሁዳውያን ነበር። ሁለቱም ደግሞ ተገርዘው ነእብር፤ ስለዚህ ነው አንድ ንጹህ ጀርመናዊ ናዚዎች ለማሳደድ ይንከራተታል ብሎ ሞቲ ሲነግረኝ ጉዳዩ ያሳሰበኝና ያስጠራሁህ። በነገራችን ላይ ተገርዘሃል?»

«....ቁም ነገርነት አለው እንዴ? አለ ሚለር።

«...እንዴታ! አንድ ሰው የተገረዘ ከሆነ ይሁዳዊነቱ ይታወቃል። እርግጥ ነው ብዙዎቹ ጀርመናውያንም ይገረዛሉ። ግን ያልተገረዘ ከሆነ በተቻለ መጠን ይሁዳዊ ያለመሆኑን ያሳውቃል....»

«....እንግዲያስ አልተገረዝኩም» አለ ሚለር ሊዮን በረጅሙ ተነፈሰና፤

«....ከአሁን በኋላስ በአንተው ያለመገረዝ የተነሣ ወይም ይህንኑ ምክንያት አድርገን ወደ ኦዴሣ ድርጅት እንቃረብ ይሆናል....» አለው።

ጊዜው መሽቷል ሊዮን ሰዓቱን ሲመለከት ወደ እኩለ ሌቱ ደርሷል።

«ለመሆኑስ ተመግባሃል?» አለው። ሚለርም ያለመብላቱን ራሱን በመነቅነቅ ገለፀለት፤

«....ሞቲ እባክህ ለእንግዳችን የሚበላ ትንሽ ነገር ፈልግለት?» አለ ሊዮን። ሞቲም ለእንግዳው ራት ሊፈላለግ ወደ ውስጥ ገባ።

«....እዚሁ ነው የምታድረው አልጋ እዚሁ ይቀርብሃል፥ ለምውጣት ደግሞ አደራህን እንዳትሞክር በሩ በሦስት መቀርቀሪያ የሚዘጋ ነው የመኪናውን ቁልፍ ስጠኝና እዚሁ አስመጣልሃለሁ ለሚቀጥሉት ሣምንታት እዚሁ ብትደብቅልህ ይሻላል የሆቴሉ ሒሳብ ይከፈላል ሻንጣም እዚሁ ይመጣልሃል። ጥዋትም ለእናትህና ለፍቅረኛህ ደብዳቤ ጻፍላቸው። በደብዳቤህም ለሣምንታት ወይም ለአንድ ወር ጊዜ ያህል እንደማትመለስ ንገራቸው ሐሳቤ ገብቶሃል?» አለ ሊዮን። ሚለር አንገቱን ጐንበስ አድርጐ እሽታውን ገለፀለትና የመኪናውን ቁልፍ ሰጠው ሊዮንም ቁልፉን ለሁለቱ ሰዎች ሰጣቸው።

«.....እግንዲህ ጥዋት ወደ ባይሩት ቀበሌ እንወስድሃለን። እዚያም ከወዳጃችን ከኤስ. ኤስ. መኰንን ጋር ተገናኛለህ። ስሙም አልፈርድ አስተር ይባላል። ከእርሱ ጋር ነው የምትሰነባበተው ሁሉ ነገር ይዘጋጅልሃል። በነገራችን ላይ ይቅርታ ብታደርግልኝ አዲሱን ስምህን ለማውጣት (ለመሰየምና) መታወቂህንም ለማዘጋጀት ማኅደሮች ማገላበት አለብኝ» አለውና ወጥቶ ሄደ። ሞቲም ጥቂት ምግብና ብርድ ልብሶች ተሸክሞ አመጣለት። ሚለርም ወደዚህ ጣጣ ውስጥ ራሱን ለምን እንዳስገባው በሐሳብ ደነዘዘ።

**\*\*\***

ወደ ሰሜን ክፍለ ቀበሌ በበርማን ጀኔራል ሆስፒታል ውስጥ የአንድ ክፍል ተቆጣጣሪ የነበረው ሠራተኛ ጥዋት ክፍሎቹንና ሕሙማኖቹን እየተዘዋወረ ይጐበኛል። በክፍሉ መጨረሻ የነበረው አልጋም በመጋረጃ ተከልሏል። ሠራተኛውም በአልጋው ላይ የነበረውን ሕመምተኛ ተመለከተው። ተጋድሟል በትራሱ የነበረችው ደብዛዛ መብራትም አልጠፋችም። የሕመምተኛውን የደም ትርታ ቢያዳምጥወ ምንም የለውም ቀዝቅዟል። ያ ሰውዬ በካንሰር በሽታ የሚሰቃይ ነበር። ሟቹ ከሦስት ቀናት በፊት በቅዠት የተነሣ የቀባጠረው ቃልም ሠራተኛው ትዝ አለውና የግራ እጁን ከብድር ልብሱ አውጥቶ ተመለከተው። በክንዱም ላይ የደሙን ዓይነት መለያ ክፍልና (ብለድ - ግሩፕ) የኤስ. ኤስ. አባልም እንደነበረ የሚያመለክት መለያ ተገኘ። በሂትለር ዘመነ መንግስት ጊዜ የኤስ. ኤስ. አባሎች ሁሉ በክንዳቸው ምልክት የሚያደርገው ከሌሎቹ ወታደሮች በይበልጥ አስፈላጊዎች መሆናቸውን ለማመልከት ሲባል ነበረ። ስለዚህ የኤስ. ኤስ. አባል በጦርነት ቦታም ሆነ በሆነው ሁሉ አጋጣሚ ድንገት የመቁሰል አደጋ ቢድደርስባቸው በቅድሚያ ሕክምና እንዲደረግላቸውና የደም እርዳታም በሚያስፈልግበት ወቅት ያለ ምንም ችግር በእነርሱው ለየአንዳንዳቸው ተስማሚ የሚሆናቸውን ደም ለማግኘት እንዲችሉ ነበር። ሰለዚህ የየአንዳንዳቸው የደም መለያ ዓይነት በየክንዳቸው ይጻፋል።

ያ - ሆስፒታሉ ሠራተኛ ተረኛም ሟቹን በብርድ ልብስ ሸፍኖ በአጠገቡ የነበረውን ትንሽ የቁም ሳጥን ኪስ ከፈተና በሽተኛው በመንገድ ላይ ወድቆ ወደ ሆስፒታሉ ሲያስገቡት ከኪሱ የተገኘውን የመኪና መንጃ ፈቃድና አንዳንድ ነገሮችም ወሰደ። የሟቹ ዕድሜ ወደ ሠላሳ ዘጠኝ መሆኑ ያመለክታል፤ የተወለደውም ሰኔ 18 ቀን 1925 ዓ.ም መሆኑ ተመዝግቧል። ስሙም ሮለፍ ጋንተር ኮልብ መሆኑ ተጽፏል። ሠራተኛው የሟቹን የመንጃ ፈቃድና አንዳንድ ነገሮችንም በየኪሱ አስገባና ለተረኛው ሐኪም ለማመለከት ሄደ።

**የተገጣጠሙ አጋጣሚዎች።**

በማግሥቱ ከረፋዱ ላይ ሞቲ እየተቆጣጠረው ሚለር ለእናቱና ለፍቅረኛው ደብዳቤውን ጽፎ ጨረሰ። የሆቴል ሂሣብ ተከፍሎ ሻንጣውም መጥቶለታል። ወዲያውም ሁለቱ ሰዎችና ማታ ከሆቴል የወሰደው ሾፌር ሆነው ወደ ባይሩት ከተማ ለመጉዋዝ ተዘጋጁ።

ያ - ሁሉንም ነገር መልቀምና ማተኮር የለመደው ጋዜጠኛ ሚለር ጥዋት የቀረበችለት ሰማያዊ ኦፔል መኪና የተለጠፈባት ቁጥር (ታርጋዋ) ማታ ከሆቴሉ የወሰደው መርቸዲስ መኪና ቁጥር መሆኑን በጨለፍታ አየት አድርጎ ግራ ሲጋባው ጊዜ ሞቲ ተመለከተውና፥

«....አትቸገርበት በሐሰት ስም የተከራየነው መኪና ነው.....» አለው።

«....መቸም ከተራቀቁ ባለሙያዎች ጋር መሆንም ትምህርት ይገኝበታል....» አለው ሚለር።

«....አየህ ሚለር የኦዴሣ ድርጅትን ወንበዴዎች ለመቋቋም እነርሱን መቅደምና አርቆም ማሰብ ያስፈልጋል.....» አለ ሞቲ።

ከሞንቼ ወጥተው በነርበርግ አቅጣጫ አምርተው ወደ ባይሩት ከተማ የሚወስደውን ጐዳና እሰከ ጀመሩም ድረስ ሚለር ዓይኖቹን ተሸፍኖ ነበር። ከከተማው ወጥተው ራቅ ካሉ በኋላ ግን የዓይኖቹ ሽፋን ወልቆለት አገር እያየ ለመሄድ በቅቷል። ከባይሩት ከተማ ወጣ ብሎም የአልፈርድ አስተር መኖሪያ ቤት ይገኛል ኦፔሉዋ መኪና ወደ ጐጆው ስታመራም ተመለከታትና ከቤቱ ወጣ ብሎ ይጠባበቅ ጀመር። ኦፔሉዋ እንደደረሰችም ሞቲ ወጣና ሰላምታ ሰጥቶት ኪሊዮን የተላከውን ደብዳቤ ሰጠው። አነበበና ራሱን እያወዛወዘ ሚለርን አትኩሮ ተመለከተው።

«....መልካም ነዋ! ሁልጊዜምኮ እንሞክራለን፤ ታዲያ ይህ እንግዳችንስ ለምን ያህል ጊዜ ከኔ ጋር ይሰነብታል....?? አለ።

«....ቀን አልቆረጠም። መቼም ዝግጁ እስኪሆን ድረስ ይቆያል። የሆነ ሆኖ አዲስ መታወቂያም ያስፈልገዋል። ስናዘጋጀው እንገልጽልሃለን....» አለ ሞቲ። ለትንሽ ጊዜ ያህል እዚያው ተጨዋውተንም ተመልሶ ሄደ።

አልፈርድ ሚለርን ወደ ቤት ውስጥ ይዞት ገባና በእንግዳ ማረፊያው አስቀምጦ ንግግር ሲጀምርለት፥

«.....እንግዲህ እንደ ጥንቱ የኤስ. ኤስ. አባል ተመስለህ ፈተናዎችን ሁሉ አልፈህ ወደ እነርሱ ለመጠጋት ነው የተሰለፍከው? አይደለም?» አለው።

«....ክል ነው» አለ ሚለር።

«....መልካም ነው መሠረታዊ እውነተነት ያላቸውን እንደመነሻችን አድርገን እንጀምራለን። ብሔራዊ የውትድርና አገልግሎትህን (ግዴታህን) የት እንደፈፀምክ ባላውቅም እንደ ማስበው የአዲሲቱ ጀርመን የጦር ኃይል አቋም በሚባለው ከሥነ ሥርዓት በወጣው የመቀለጃ ወታደራዊ ክፍል ውስጥ ገብተህ ይሆናል..... ይህ የመጀመሪያው እውነት ነው። የዛሬው የአዲሲቱ ጀርመን ወታደራዊ ይዞታ ከሁለተኛው የዓለም ጦርነት በፊት የተቋቋመ ቢሆን ኑሮ ከእንግሊዞች ከአሜሪካኖችና ከሩሲያኖች ጋር በተደረገው ጦርነት በአስር ሴኮንድ ውስጥ ድምጥማጣቸው በጠፋ ነበር። በዚያ ጦርነት ግን በአምስት ጊዜ እጥፍ የሚበልጠውን የተባበሩት መግንሥታት ጦር የዋፈን ኤስ. ኤስ. የጦር ኃይል በሚገባ ሊቋቋመውና ክንዱንም ለማሳየት በቻለ ነበር። ይህ እንግዲህ ሁለተኛው እወንት መሆኑን ነው። በተለይም የዋፍን ኤስ. ኤስ. ጦር በጣም የተማረ የወታደር ሥነ ሥርዓት አጠናቆ ያጠና ንቁና ቀልጣፋ እንደሆነ ሆኖ ይገመት ነበር። ግን በዚህች በአለንባት ፕላኔት ታሪክ ውስጥ ወደ ጦርነት የሄደበት ዘመን የለም። ታይቶና ተሰምቶ አይታወቅም። ምንም ቢያደርጉ ደግሞ ያን ሁኔታ ሊለወጡት አይችሉም ነበር።

የሆነ ሆኖ እንግዲህ አንተም እዚህ ቤት እስካለህ ድረስ የምሰጥህን መመሪያ አስተውል። በክፍሉ ውስጥ ስንጐራደድ አረማመዴን ተጠንቅቀህ አስተውል አንድ መልስ የሚያሻው ነገር ስጠይቅህ የምትሰጠኝ መልስ፤

«ያያቮል..... ሒረር ሐምፉረር» ትላለህ፥

«...አንድ ትእዛዝ ወይም ማብራሪያ ስሰጥህ ደግሞ፥

«....ዙ ... ቡፌል ... ሒረር ፉሕረር» ትላለህ፤

«የምልህ ገባህ?»

ሚለር አወንታውን ራሱን በመነቅነቅ ገለጸ።

«....ረጅም ጊዜ ስለማይኖረን ጥናቱን ከዛሬ ማታ እንጀምራለን። የናዚ የጦር ኃይል እስከ ጄኔራል የነበረውን ምልክቶች የኤስ. ኤስ. ልዩ ልዩ ማዕረጎችና መጠሪያዎች ልብሶቹን የየቡድኖቹን ምልክትና መጠሪያ በጦርነት ጊዜ የሚለብሱትን ልብሶችና ምልክቶች በጠቅላላው የወታድራዊውን ውስጠ አቋም ካጠናህ በኋላ በዳቸው የኤስ. ኤስ. መማሪያ ቦታ ሲሰጥ የነበረውን የፖለቲካ ጥናት አስተምርሃለ። ቀጥሎም በጉዞና በመጠጥ ሰዓት የነበሩትን እና ሌሎቹንም መዝሙሮች አስጠናሃለሁ።

በአጠቃላይ ካስጠናሁህ በኋላም በየትኛው ቡድን ውስጥ ተደልድለህ ሠርተህ እንደ ነበረ ለማረጋገጥ የሚያችሉህን ጥናቶች ከሰጠሁህ በኋላ ሊዮን በሚነግረኝ ቡድን ውስጥ እንደነበርክ የሚያችልህን ደግሞ ታጠናለህ። ከጦርነቱ በኋላ የደረሱትን ሁኔታዎችና ከ1945 ዓ.ም ወዲህ በምን ተግባር ላይ ተሠማርተህ ጉዞህን እንዳሳለፍከው አስጠናሃለሁ። እንግዲህ በአጠቃላይ ስንመለከተው የመጀመሪያው ኮርስ እስከ ሦስት ሣምንታት ይወስዳል፥ ይህም በጣም አስቸኳዩ ደረጃ መሆኑ ነው።

እና እንደ ዋዛ አትመልከተው። ወደ ኦዴሣ ድርጅት ከተቃረብክህ፥ ከፍተኛዎቹ ሰዎምች እነማን መሆናቸውን ካወቅህ፥ በአቀራረብህም ከደንባቸው ከተንሸራተትክ አለቀልህ ማለት ነው። እኔም ይኸውና እንደተሹለከለኩ ነው የምኖረው ስሜን ቀይሬ መዝናናቱን ሁሉ ጠብ እርግፍ አድርጌ በጥንቃቄ ነው የምኖረው.....»

ሚለር የሮችማንን ፈልግ እከተላለሁ ብሎ ዘመቻውን ከጀመረበት ጊዜ ጀምሮ በእርግጥ ከሚገባው ርቀት በላይ ርቆ መሄዱን ለመጀመሪያ ጊዜ ለማመዛዘንም ደርሷል።

**\*\*\***

ማካንስን በተሰጠው ቀጠሮ መሠረት ወደ ወርወልፍ ጽ/ቤት ሄደ። ወርወልፍም ከፊት ለፊቱ አሰቀመጠውና ሲጃራውን አቀጣጥሎ፤

«....አንድ የታወቀ ጋዜጠኛ ከጓደኞቻችን የአንደኛውን ፈለግ በመከታተል ላይ ይገኛል።» ብሎ ንንግሩን ሲጀምር ያ የታወቀው ጥልማሞት ነፍሰ ገዳይም የጉዳዩን ጅማሬ በመረዳት አንገቱን እያወዛወዘ ማዳመጥ ቀጠለ። ያን የመሰለውን አገላለጽ የሰማውና ትእዛዝ የተቀበለውም ከብዙ ጊዜያት በፊት ነበር። አለቃውም ንግጉርን በመቀጠል፤

«.....እንደ ተለመደው ቀላል ጉዳይ ቢሆን ኑሮ ጋዜጠኛው ሰልችቶት ወይም ደግሞ ከባድ ጉዳትም የሚያስከትል መሆኑን በመገመት በሌላ ዘዴ በመከላከል አቅጣጫውን በማስለወጥ እንቋቋመው ነበር» አለ። ማካንስንም በለሆሳስ አነገጋር።

«....በዛሬው ጊዜ ግን በጣም አስቸጋሪ ነው።» ሲለው ወርወርልፍም በዚህ አስተሳሰርብ መስማማቱን ገለፀለትና፤

«....አዎ በኛ በኩል ያለው ሁኔታ እያስገደደን የእርሱም መንስኤ ሕይወቱን እሰከማጣት የሚያደርሰው ነው። በዓይነ ብሌናችን ላይ ነው ያነጣጠረው። ሊደርስበት ሊዳብሰውም የሚፈልገው ሰውዬ ፍጹም አስፈላጊያችን ነው። ለዛሬውም ሆነ ለወደፊቱ ላወጣነው ታላቅ እቅድ በእርግጥ አስፈላጊያችንና መሠረታዊ መመኪያችን ነው። በሌላ በኩል የሚያሳዝነኝ ግን ከጓደኞቻችን በአንደኛው ላይ ክፉኛ አተኩሩዋል። የግል ቂም በቀል ያደረበት ይመስላል.....» አለ።

«....ሌላስ ዓላማ ይኖረዋል ይሆን?» አለ ማካንሰን።

«.....ሊኖረው የሚቸልው ዓላማ ሊገባን አልቻለም ግን አንድ ጉዳይ ደግሞ ተገኝቷል። እርሱ ለማጥመድ የሚከታተለው ጓደኛችን በነገደ ይሁዳና በወዳጆቻቸው መካከል የተጠላ ነው። የእሥር ሠፈር አዛዥም ነበረ። በዚያ ስለፈፀምነው ትክክለኛ ተግባር የሰጠነውን ምክንያት ሁሉ ያልተቀበሉልንም ብዙ ይውጭ አገር ሰዎች አሉ። እንግዲህ ፈጽሞ እንግዳ የሆነው ጉዳይም ይኸው ጋዜጠኛ የውጭ ሀገር ተወላጅ ይሁዳዊ አይደለም። ስለ ፍትሕና ሰል ትክክለኛነት እንሰለፋለን እያሉ ከሚዘባርቁትና ከሚንጫጩት የግራ ወገኖች አባልም አይደለም።

ሰውዬው የተለየ ሁኔታ ያለው ነው። ንጹህ አራያን ጀርመናዊ ነው። አባቱም በጦርነቱ ጊዜ በጀብዱ ሙያው የታወቀ ነበር። እኛን ሊጠላንና ሊበቀለን የሚፈልግበት ምንም ምክንያት የለውም። ከጓደኞቻችን በአንዱ ላይ ለማተኮር የሚያስብበት ነገር አይገባኝም። ከዚህም ጣጣ እንዲርቅ ክትትሉን ፈጽሞ እንዲተውም ማስጠንቀቂያ ተሰጥቶታል። እንዲገደል ባለማዘዜም ቆጭቶኛል። አሁንም ሌላ ምርጫ የለኝምና መገደል አለበት....።

«....ይገደል?» አለ ገዳዩ ማካንስን።

«....አዎ ግደለው» ብሎ አፀደቀለት ወርወልፍ።

«....የት ነው የማገኘው?»

«....የደረሰበትስ ጠፍቶናል» አለና ከፊቱ የነበረውን ወረቀት እየተመለከተ፤

«....ስሙ ፒተር ሚለር ነው። ለመጨረሻ ጊዜ የታየው በባድ ጐድስበርግ በሚገኘው በደረስን ሆቴል ነው። እርግጥ ነው እስከ ዛሬ በዚያ አይገኝም ይሆናል ግን የእርሱንም ፈለግ ለመከታተል ከዚያ መጀመሩ ፍንጭ ያስይዛል። ሌላው መዳረሻው ደግሞ መኖሪያው ነው። ከሚሠራበት መጽሔት እንደተላከ ሰው ተመስለህ መሄድ አለብህ በዚህም ዘዴ አብራው የምትኖረው ፍቅረኛው ታነጋግርህ ይሆናል። የት እንደደረሰም ልትነግርህ ትችላለች። በቀላሉ ልትታወቅና ሊደረስባት የምታስችል መኪናም ይዟል። ሁሉንም እዚያው ሄደህ ልታጣራው ትችላለህ»።

«....ገንዘብ ያስፈልገኛል» አለ ነፍሰ ገዳዩ። ወርወልፍም አትኩሮ ተመለክተውና አስር ሽህ የጀርመን ማርክ ከጠረጴዛው ላይ ከፊት ለፊቱ አስቀመጠለት።

«....ታዲያ የተሰጠኝ ትእዛዝስ?» አለ ነፍሰ ገዳዩ።

«....ተከታትለህ አጥፋው ግደለው!» አለ አለቅየው።

**\*\*\***

በብረመን ቀበሌ በሚገኘው ጀኔራል ሆስፒታል የሞተው ሰዬው ዜና ሞንቼ ለሚገኘው ሊዮን የደረሰው ከጥር 13 ቀን በፊት ነበር። የሟቹ የመንጃ ፈቃድ ደብዳቤም ለሊዮን የተላከለት በሰሜን ጀርመን ከሚኖረው ወኪሉ ነበር።

ሊዮን በመንጃ ፈቃዱ አማካይነት የሟቹን ማዕረግና በኤሲ. ኤስ. ውስጥ የነበረውንም ሥልጣን በጁ ከሚገኘው ሊስት ጋር አስተያየው። ከሚፈለለጉት ወንጀለኞች የስም ዝርዝርም ውስጥ የለበትም በመንጃ ፈቃዱ ላይ ያለውን ፎቶግራፉን አትኩሮ ከተመለከተውም በኋላ ከአንድ ውሳኔ ላይ ደረሰ።

ወዲያውም ከሚያገለግልበት የስልክ አገናኘት ሥራው ሞቲን ጠራው፤ ሲመጣለትም የሟቹን ፎቶ ግራፍ ከፊቱ ዘረጋለትና፤

«....የሚያስፈልገን ሰው ይህ ነው፥ በአሥራ ዘጠኝ ዓመቱ የእስታፍ ሃምሳ አለቃ ነበር። ጦርነቱ ከመፈጸሙ ቀደም ብሎም የማዕረግ ዕድገት አግኝቷል ከሚለር ጋር አይመሳሰሉም ስለዚህ አዲስ ፎቶ ግራፍ ያስፈልገናል የምንፈልገውም ፎቶ ግራፍ የብረመን ከተማ ፖሊስ የትራፊክ መቆጣጠሪያ ማኅተም ያረፈበት መሆኑ ይኖርበታል። ስለዚህ ፈልግ....» አለው።

ሞቲ ሲወጣም ሊዮን ወደ ብረመን ቀበሌ ስልክ ደወለና ተጨማሪ ትእዛዙን አስተላለፈ።

**\*\*\***

«....ማለፊያ ነው አሁን ደግሞ መዝሙሩን እንጀምራለን።» አስለ አልፈርድ ኦስተር ሚለርን ሲያስተምር።

«....እሽ እከታተላለሁ» አለ ሚለር።

«....ግጥሙን ዘነጋሁት» አለ አልፈርድ መለሰና ቀጥሎም፥

«....ይሁን በርከት ያሉ መዝሙሮች አስተምሃለሁ፥ ትጠየቅበትም ይሆናል እጅግም አስፈላጊህ ነው። ከነኮምሬድ መካከል ከገባህና ካዳለጠህ ወይም ከዘነጋህ አለቀልህ ማለት ነው ስለዚህ አዳምጠኝ።....»

«....ባንዲራችን ታላቅ ናት»

«....ሣይለያይ አጅበናት....» የሚለውን የኤስ. ኤስ. መዝሙር አስጠናው።

ጥር 18 ቀን ደግሞ፤ ማካንሰን ሞንቼ በሚገኘው ሽዊዘር ሆቴል ውስጥ መጠጡን እየተጐነጨ በሐሳብ ይዋልላል። በተጐነጨም ቁጥር ጭንቀቱና የብቀላ መንፈሱም ይጨስበታል። የዚያ ቀበዝባዛ ጋዜጠኛ ሁኔታ ከፊቱ የቀንበታል ሌላው ቀርቶ በምዕራብ ጀርመን ውስጥ ያለውን የጃጉዋር መኪና አስመጭ ኩባንያም ጠይቆ የሚለርን መኪና ምልክቷንና ቁጥሩዋን ደርሶባታል። አጥንቷታል። ዋናው ችግሩና ጭንቀቱ ግን የገባችበትን ቀዳዳ ማጣት ነው። ደብዛዋ ጠፍቶታል።

የፍለጋው ወይም የክትትሉ ፍንጭ ሚለር ለንደን ደርሶ እንደተመለሰ አመልክቷቸዋል። ችግሩ ግን ከዚያ በኋላ እርሱም መኪናውም የውሀ ሽታ መሆናቸውን ነው።

ፍቅረኛውም ተጠየቀች የሰጠችው መልስ ግን ሞንቼ ሆኖ በጻፈላት ደብዳቤ ላልተወሰነ ጊዜ በዚያው የሚቆይ መሆኑን ብቻ ነእር።

ለሣምንት ያህልም ማካንሰን የሞንቼን ከተማ አበጥሩዋታል። አበጣጥሩዋታል። በየሆቴሎቹ በየጋራዦቹ በየቡና ቤቶቹና በየቤንዚን ማደያዎቹ ተንከራቷል። ብቻ ምንም አላገኘም። ያ ቀበዝባዛ ጋዜጠኛ ከምድረ ገጽ እንደተሰወረ ሁሉ ድራሹ ጠፋው። መጠጡን ጨላለጠና የሚዋልል ሐሳቡን ሰብሰብ አድርጐ ሁኔታውን ለወርወልፍ በስልክ ለማመልከት ሲል ከሆቴሉ ወጣና ሄደ። ወደ የት ሄዶ እንደሚውልም አላውቀም ነበር። ብቻ ከአንድ አጋጣሚ ላይ እግሩ አደረሰው። እርሱ ከቆመበት ቦታ አስራ ሁለት ሜትር ያህል ራቅ ብሎ አንዲት ጃጉዋር መኪና ቁማ ተመለከተ። በግል መኖሪያ ቤት በሆነ አጥር ግቢ ውስጥ ነበረች። ያም ቤት ሊዮን የሚኖርበትና እልኸኞች ቡድኖችን ሰብስቦ በቀላውንም የሚመራበት ምሽጉ ነበር።

**\*\*\***

በብረመን ቀበሌ በሚገኘው ጄኔራል ሆስፒታል ውስጥ ደግሞ የሆስፒታሉን ሠራተኞች የሥራ ልብስ የለበሰና እንዲያውም የሐኪሞቹን የመመርመሪያ መሣሪያ በአንገቱ ያጠለቀ ሰውዬ ወደ ሆስፒታሉ መዝገብ ቤት ሄደና፤

«.....ሮለፍ ጋንተር ኮልብ የተባለውን ሕመምተኛችንን ማኅደር ለማየት እፈልጋለሁ» አለና ለፀሐፊዋ ነገራት። ሴትዮዋ እርግጥ ሰውዬውን አታውቀውም ግን ምንም አልመሰላትም። በሆስፒታሉ ውስጥ ያሉት ሠራተኞች ብዙዎች ናቸው። ማኅደሩን አውጥታ እንደሰጠችው ስልኩ ስላቃቸለ ለመመለስ ሄደች።

ሰዬውም (ሐኪም መሳዩ) ተቀመጠና ማኅደሩን ማገላበጥ ጀመረ። በማኅደሩም ውስጥ ኮብል በመንገድ ላይ ወድቆ ሰለ ተገኘ በአንቡላስ ወደ ሆስፒታሉ መግባቱን ይናገራል። ኦፕራሲዮን ለማድረግ የሆድ ካንሰር እንደተገኘበት ይናገራል። ኦፕራሲዮን ለማድረግ ሰለማይቻል በሆስፒታሉ እንደተኛ ለጊዜው ሕክምና እንዲደረግለት መወሰኑን ያወሳል። በማኅደሩ ውስጥ በመጨረሻው ገጽ የተገኘችው ወረቀት ደግሞ የምትለው «....ሕመምተኛው ጥር 8 ቀን ለ9 አጥቢያ ስለ ሞተ ሬሳው ለማዘጋጃ ቤት ተሰጥቷል....» ነበር። የተረፈችውም በኃላፊው ዶክተር ነበር። ሰውዬው ይህችኑ ወረቀት አወጣና የራሱን አዲስ ወረቀት በማኅደሩ ውስጥ አስገባት አዲሱዋ ወረቀት ደግሞ፤

«....ሕመምተኛው ጥር 16 ቀን ከዚህ ሆስፒታል እንዲዛወር ሆኑዋል። በራሱም ጥያቄ ደልሚንሆርስት ወደሚገኘው አርካዲያ ክሊኒክ ተወስዷል....» ትላለች። ፊርማውም እንደነገሩ የሆነ ነበር። ሰውዬው ይህችን ወረቀት በማኅደሩ ውስጥ አስገባና ፈገግታውን እያሳየት ሴትዮዋን አመስግኖ ማኅደሩን ሰጥቷት ሄደ። ይህም የሆነው ጥር 22 ቀን ነበር።

**\*\*\***

ከሦስት ቀናት በኋላ ደግሞ ሊዮን አንዲት የወሬ ፍንጣቂ ደረሰችው ያገኛትም በሐሳብ በሚዋልልበት በመጨረሻው የውስብስቡ ሰዓት ነበር። በሰሜን ጀርመን ከሚገኘው የትኬት ክፍል ውስጥ በብረመርሐሽን ከተማ የዳቦ መጋገሪያ ድርጅት ባለቤት የሆነ ሰው ከነባለቤቱ ለእረፍት ወደ ሽርሽር ስለሚሄድ በመርከብ ቦታ እንዲያዝለት ይጠይቃል። ባልና ሚስቱ ለአራት ወራት ያህል ወደ ካረቪያን እንደሄዱ ይገልጻሉ ከብረመርሐሽን ከተማ የሚነሱትም እሑድ የካቲት 16 ቀን መሆኑን ያስታውቃሉ ይህች ወሬ ነበረች ለሊዮን የደረሰችው። ያ - ዳቦ መጋገሪያ ቤት ባለንብረት የሆነው ሰውዬም የኤስ. ኤስ. የጦር መኰንን እንደነበረና በኋላም የኦዴሣ ድርጅት አባል እንደ ነበረ ሊዮን አውቆታል። ስለዚህም ሞቲን ይጠራና ሰል ዳቦ ጋገራ የሚያስረዳን መጽሐፍ እንዲገዛለት ይልከዋል።

**\*\*\***

ለሦስት ሣምንታት ያህል በጀርመን ታላላቅ ከተማዎች እየተዘዋወረ ሚለር የሚባል ባለ ጥቁር ጃጉዋር መኪና እንዲፈልግለት ሠራተኛውን ያሠማራው ወርወልፍ በጭንቀት ጦር ተወግቶ በሐሳቡ አዘቅት ላይ ውድቋል። የሚለር መኖሪያ ቤት ጋራዡና የእናቱ ቤት በተመልካቾች (ሰላዮች) ይጐበኛል። በአንድ በታወቀ መጽሔት ውስጥ ታላቅና በርከት ያለም ደመወዝ የሚያገኝበት ሥራም እንደተገኘለት የሚያብራራ የማስመሰያ የስልክ ጥሪ ለሚለር ፍቅረኛ በየሰዓቱ ይደርስላታል። የት እንደሚገኝ ግን ያለማወቋን ትገልጻለች። ሂሣቡን የሚያጠራቅምበት ባንክም ተጠየቀ። ግን ከኅዳር ወር ጀምሮ ገንዘብ አላስቀመጠም ወይም አላወጣም በአጭሩ ፈጽሞ ተሰወረ። ጠፋ። ሁኔታው እየከበደ ስለሄደበትና እስከ ጥር 28 ቀን ድረስ የሚለር ፈለግ ስለጠፋው ወርወርልፍ ያለ ፍላጐቱ እጅግ አስፈላጊ ወደ ሆነው ሰውዬ ስልክ ለመደወል ተገደደ።

**\*\*\***

ለሁለት ቀናት ያህል ወደ ዕረፍት ቦታ ሄዶ ሲንሽራሸር የሰነበተው ቀምጣላው ሰውዬ ዓርብ ማታ በዚያ በተራራው ላይ በተሠራው ፍጹም ምቶች በተጐናፀፈው ቤቱ ገብቶ መዝናናት እንደ ጀመረ ስልኩ አቃጨለበት። አንስቶ ተነጋገሮ እንዳስቀመጠውም በንዴትና በትካዜም ተበከለ።

በመስኮቱ ብቅ አለናም አካባቢውን ዘቅዝቆ ተመለካከተው የቤቱ ዙሪያ ሽታቸው የልብ ፍትስሐት በሆነ ፍሬያቸው በዓይን ብቻ የሚያጠግብ ዛፎች አትክልቶችና አበባዎች ተከቡዋል። በመስኮቱ የገባው የፀሐይ ጨረርም በወለሉ ላይ በተነጠፈው ምንጣፍ ላይ ያበራል።

የዚህ ቤት ባለቤት በልጅነቱ ዘመን ለልደት ዕረፍት ትምህርት ቤቶች ሲዘጉ ከገራዘ ከተማ ወጣ ብሎ በሚገኙት ኮረብታዎች ላይ ወደነበረ ቤት ለሽርሽር ከልጆች ጋር ሄዶ ነበር። በዚያም ሰዓት እንደዚያ በመሰለ ተራራ ላይ ያን የመሰለ ቤት ሠርቶ ዙሪያውን በዛፍና በአትክልት አስጊቶ ብቻውን ያለጐረቤት ያለጫጫታና ትርምስ ለመኖር የመጨረሻው ምኞቱ እንደሚሆን ገና በወጣትነቱ ራሱ ለራሱ ለሕልውናው ቃል ገባ በልቡም አምላክን ለመነው። አዎ ያ ምኞቱ ብጽአቱ ከብዙ ዓመታት በኋላ ተፈጽሞለታል። በተራራ ላይ ቤት ሰስርቶ አካባቢውን አዘቅዝቆ ለማየት ችሏል።

በቢራ ፋብሪካ ውስጥ ተቀጥሮ ሲሠራ በነበረበት ዘመን ይኖርበት ከነበረው ቤት እጅግ የተለየ ነው። በሪጋም ውስጥ በሥልጣን ላይ ሆኖ ለአራት ዓመታት ያህል ሲኖርበት የነበረውም የተሻለ ነው። በቦነስ አይረስ ሲቀማጠልበት ከነበረው ቤቱ ወይም ካይሮ ውስጥ ሲንደላቀቅበት ከነበረው ሆቴል በእርግጥ የበለጠ ቤት ነው።

ያ - የስልክ ጥሪ መንፈሱን አሸብሮታል፤ ስልክ ለደወለለት ሰውዬም በቤቱ አካባቢ ምንም እንዳልታየ በፋብሪካውም አቅራቢያ የደረሰ ማንም እንደሌለ ስለ እርሱ ማንም የጠየቀ እንደሌለ ነግሮታል። ግን መሸበሩና መደናገጡ እየባሰበት ሄደ።

«ሚለር? ማነው እሱ?» ስሙስ እየደጋገመ እየጠራው በሐሳብ ይጨነቃል። የጋዜጠኛው ዓላማ ስላልታወቀ በቁጥጥርና በክትትል ስር እንደ ሆነ በስልክ ተነግሮታል። በሾፌርነት የሚያገለግለውና የሚጠብቀውም ዘበኛ እንደሚላክለት ስልክ የደወለለት ሰውዬ አረጋግጠውበታል። መስኮቱን ዘጋና መንቆራጠጥም ጀእምረ። ወዲያውም ሚስቱ በሩን ከፈት አድርጋ ብቅ አለችና፥

«....ራት ቀርቧል» አለችው።

«....መጣሁ ፍቅሬ» አለ ኤድዋርድ ሮችማን።

**\*\*\***

በማግሥቱ ቅዳሜ ጥዋት ሊዮንና ሞቲ ከአንድ ሾፌር እና ከአንድ ሌላ ሰው ጋር ሆነው ሚለር የኤስ. ኤስን. ምሥጢር ወደ ሚያጠናበት ከተማ ሄደ። አራተኛው ሰዬውም አንድ ጥቁር ከረጢት ብጤ ተሸክሟል። ወደ ቤት እንደገቡም ሊዮን ጥቁር ከረጢት የተሸከመውን ስውዬ፥

«....ወደ ሽንት ቤት ግባና ዕቃህን አዘጋጅ» አለው። ሰውዬው እጅ ነስቶ ወደ ፎቅ ወጣ ሾፌሩም ከመኪናው ውስጥ ቀርቷል። ሊዮን እንደተቀመጠ ሚለርና አስተማሪው አልፈርድም አብረውት ተቀመጡ። ሞቲ ባለ መብራት ካሜራ እንደያዘ ከበሩ ላይ ቁሟል።

ሊዮን አንድ የመንጃ ፈቃድ ለሚለር ሰተው የፎቶ ግራፉም ቦታ ባዶ ነበር።

«….የዚህ መንጃ ፈቃድ ባለቤት አንተ መሆንህ ነው። ስምህም ፎለፍ ጋንተር ኮልብ መሆኑ ነው። የተወለድከውም ሰኔ 18 ቀን 1925 ዓ.ም ነው በጦርነቱ ማለቂያም ዘመን ወደ ሃያ ዓመት ይሆንሃል ማለት ነው። በአሁኑ ጊዜ ደግሞ የሰላሣ ስምንት ዓመት ጐልማሳ ሆነሃል። የተወለድከውና ያደግኸውም በብረሚን ከተማ መሆኑ ነው። የአስር ዓመት ልጅ ሣለህ ይኸውም በብረሚን ከተማ ማለት ነው። ወደ ሂትለር ልጅ ሣለህ ይኸውም በ1935 ዓ.ም ማለት ነው። ወደ ሂትለር ወጣቶች ጦር ሠራዊት ቡድን ገብተሃል ማለት ነው። የአስራ ስምንት ዓመት ወጣት ሣለህም በ1944 ዓ.ም የኤ. ኤስ. አባል ሆነሃል። እናትህም አባትህም ሙተዋል። በ1944 ዓ.ም ቀበሌው በአየር ሲደበደብ ነው የሞቱብህ። ሚለር የመንጃ ፈቃዱን አፍጥጦ እየተመለከተ ሳለ አልፈርድ ንግግሩን ጣልቃ አስገባና፤

«.....ጥናቱን ወደማገባደዱ ተቃርበናል ታዲያ በኤስ. ኤስ ውስጥ የምን የክፍል አባል እንደ ነበረ ሆኖ ነው የሚያቀርበው?» አለ።

«....እስካሁን ያሳየው ነገር እንዴት ነው?» አለ ሊዮን።

«....በጣም ጥሩ ነው። ትላንት ለሁለት ሰዓት ያህል ላቀረብኩለት ጥያቄዎች በሰተው መልስ እንደተረዳሁት ፈተናውን አልፎታል። ግን የተለየ ሙያው ምን እንደ ነበረ ቢጠየቅ የሚሰጠው መልስ አይኖረውም.....» አለ።

ሊዮን በሻንጣው የያዛቸውን ደብዳቤዎች እያገላበተ ራሱን ነቀነቀና፤

«....ኮልብ በኤስ. ኤስ. ውስጥ በምን ሙያና በየትኛው ቡድን ተሠማርቶ እንደነበረ አናውቅም። ከፍተኛ ኃላፊነት አልነበረውም። ስለዚህም ከሚፈልጉት ወንጀለኞች የስም ዝርዝር የለበትም። የኦዴሣ ድርጅትም ስለ እርሱ የሰሙትና ያወቁት ምንም ነገር የለም። የማይሣደድና የማይፈለግ ከሆነም ወደ ኦዴሣ ድርጅት ሄዶ እርዳታ የሚጠይቅበት ምክንያት አይኖርም ማለት ነው። ስለዚህ ለእርሱ የሚሆነውን ሙያ እኛ ፈልሰፈንለታል እርሱውም ይኸውና ብሎ አንድ ወረቀት ለአልፈርድ ሰጠው። አልፈርድ ወረቀቱን አነበበና አንገቱን በአወንታ አወዛውዞ ቀጠል አድርጐም፤

«....በጣም አጥጋቢ ምክንያት ነው። ሊታመኑ የሚችሉ እውነቶችም አሉበት። ታውቆና ተደርሶበት ቢሆንም ኑሮ ሊያስይዘው የሚችል ምክንያት ነበር....» አለው።

«.....ማስተማርና ገለጻ መሰጠት የሚገባህም በዚሁ ሙያ ላይ ይሆናል። እንደ አጋጣሚ ሆኖ ደግሞ ስለ እርሱ ማንነት የሚመሰክርለት ሰውም አግኝተናል። በብረመርሐሽን የሚኖር የጥንት የኤስ. ኤስ. ኰሎኔል የነበረ ነው እርሱም ከየካቲት 16 ቀን ጀምሮ በመርከብ ወደ ሽርሽር ይሄዳል። ይህ የኤስ. ኤስ ኰሎኔል ዳቦ ጋጋሪ ሆኖ ነው የሚኖረው። እንግዲህ ከየካቲት 16 ቀን በኋላ ሚለር ወደሚላክበት ቦታ ሲሄድ የጥንት የኤስ. ኤስ አባል እንደ ነበረ የዚሁም ኰሎኔል ዳቦ ጋጋሪ ቅጥረኛ እንደነበረና በአሁኑ ጊዜም በችግር ላይ ለመሆኑ ስሙም ኮልብ ለመባሉ የሚያረጋግጥ ደብዳቤ ይዞ ይቀርባል ማለት ነው። በዚያም ወቅት ይኸው የዳቦ መጋገሪያ ቤት ባለቤት የሆነው ኰሎኔል በመርከብ ተሣፍሮ በውቅያኖስ ላይ ስለሚሆን ሊጠየቅ አይችልም» አለና ሊዮን ወደ ሚለር መለስ ብሎ አንድ መጽሐፍ ከሻንታው አውጥቶ ሰጠውና፤ «.....ታዲያ ስለ ዳቦ መጋገርም ማጥናት አለብህ ከ1945 ዓ. ጀምረህ ዳቦ ጋጋሪ ሆነህ መኖርህን ማሳወቅና ማሳመን የምትችለውም በዚህ ዘዴ ነው».... አለው።

ያ - የዳቦ መጋገሪያ ባለቤት የሆነው ሰውዬ ለአራት ሣምንታት ብቻ በሽርሽር እንደሚቆይና ከዚያ በኋላ የሚለር ሕይወት ፍጻሜ እንደሚሆን አልገለፀላቸውም። ወዲያውም ሚለርን እየተመለከተ፥

«....በል እንግዲህ አሁን ፀጉርህ ተስተካከል አዲስ ፎቶ ግራፍ ተነሣና ከመንጃ ፈቃድህ ላይ ይለጠፋል» አለው።

ያ - ጥቁር ከረጢት ሰውዬ የሚለርን ፀጉር እጅግ አሳጥሮ ቆራረጠው (አስተካከለው) ፀጉሩ ሲያጥር ጊዜም ከዕድሜው ገፋ ያለ መሰለ። በሦስት ሣምንት ውስጥ ሪዙን እንዲያሳድግ ነገረው ፎቶ ግራፍ ደጋግሞ ሞቲ አነሳው።

«....እንግዲህ የኸው ነው በሦስት ቀናት ውስጥ የመንጃ ፈቃዱ ጣጣው ያልቅለታል....» ብሎ ሊዮን ተሰነባበታቸውና ተመለሱ። አልፈርድም ወደ ሚለር ዘወር አለና፤

«....በል እንግዲህ ስምህ ኮልብ ነው። የኤስ. ኤስ. አባል ሣለህም በዳቸው ሠፈር ተምረሃል በሐምሌ ወር 1944 ዓ.ም እና በሚያዝያ 1945 ዓ.ም ላይም በፍሎ - ስንበርግ የእሥር ሠፈር ሰርተሃል። የአንድ ቡድን አዛዥ ሆነህም አድሚራል ካናሪስን በጥይት አስገድለሃል። በሐምሌ ወርም 1944 ዓ.ም ላይ ሂትለርን ለመግደል በተደረገው ሙከራ የተጠረጠሩትን በርከት ያሉ መኰንኖችን ሁሉ ገድለሃል። አድሚራል ካናሪስም ሆነ ሌሎቹ የጦር መኰንኖች ይሁዳውያን ስላልነበሩ አንተም ለመያዝ ማንም ግድ ላይኖረውም ይችላል። ማንም አያሳድድህም ስለዚህ ከአሁን ጀምሬ የሃምሳ አለቃ እያልኩ ነው የምጠራህ በዚያን ዘመንም ለዚሁ ማዕረግ ደርሰህ እንደ ነበረ ማመን አለብህ እሽ የሃምሳ አለቃ?» አለው።

**\*\*\***

የሣምንቱ የሞሣድ አባሎች የመረጃ ኃላፊዎች ስብሰባ ለማብቃት በተቃረበበት ሰዓት ሰብሳቢው ጄኔራል እጃቸውን አነሱና፥

«....አንድ ጉዳይ ደግሞ ደረሰን። መጠነኛ የሆነ አስፈላጊነትም አያጣውም። ሊዮን አንድ ንጹህ ጀርመናዊ አግኝቶ በማስተማርና በማሰልጠን ላይ መሆኑን ከሞንቼ ሪፖርት ልኮልኛል። ሰውዬው የራሱ የሆነ ምክንያት የኤስ. ኤስ. አባል የነበረ ሰው በመከታተል ላይ ነው። ስለዚህ አሁን እነሊዮን የሚሰጡትም ገለጻና ጣንት ወደ ኦዴሣ ድርጅት እንዲቃረብና እንዲተዋወቅ የሚያስችለው ይሆናል.....» አሉ።

«....ዓላማውስ ታውቋል?» አለ አንደኛው በጥርጣሬ።

«....የግሉ የሆነ ምክንያት አለው ስለዚህ የጥንቱን የኤስ. ኤስ. ሻምበል የነበረውን ሮችማንን ለማጥመድ ይፈልጋል....» አሉ ጄኔራሉ። በዚህ ጊዜም በፖላንድና በሌሎቹም ሀገሮች በናዚዎች የተጨፈጨፉትን ይሁዳውያን ታሪክና ሁኔታ የሚከታተለው ኃላፊ ቀና አለና፣

«....ኤድዋርድ ሮችማንን ነው? ያን የሪጋን ነፍስ በላ ጭራቅ....» አለ።

«....ከደረስንበትና ከጠለፍነውም እፎይታ ነበር....»

ጄኔራሉም ራሳቸውን ነቀነቁና፥

«....እሥራኤል በብቀላ ቅጣት ላይ አታተኩርም ብዬ በፊት ነግሬያችኋለሁ። ትእዛዜ መከበር አለበት። ሮችማን ቢይዘውም ሊገልደው አይገባም እስከ ዛሬ የተፈፀመው አንሶ ከእንግዲህ ወዲያ ቢደገም እንደናወርን ግራ ማጋባትና ማሳዘንም ይሆናል። እንዲያውም አሁን ያለብን ችግር ማነኛውም የናዚ አባል ጀርመን ውስጥ በሞተ ቁጥር የምትወቀሰው እሥራኤል መሆኑዋ ነው...» አሉ።

«....ታዲያ ይህ ወጣቱ ጀርመናዊ የሚከታትለውስ ጉዳይ ምን ሊሆን ነው?....» ብሎ አንደኛው ሹም ጠየቃቸው።

«....ወደ ካይሮ በዚህ ዓመት የሚላኩትን የሮኬት ሣይንትስቶች ብቻ እንዲያተኩልኝ እፈልጋለሁ። በመጀመሪያ የምፈልገውም ይህንኑ ነው። ስለዚህ ያንኑ ወጣት ጀርመን የሚከታተለውና የሚጠባበቀው አንድ ሰው ወደ ጀርመን እልካለሁ። ሌላ የምናደርገው ምንም አይኖርም....» አሉ ጄኔራሉ።

«.....የሚልኩትን ሰውየስ መርጠዋል?»

«....አዎ መርጫለሁ ትጉህ ታማኝ ነው ያንኑ ጀርመናዊ እየተከታተለ ሁኔታውን የሚገልጽልኝ ነው። ጀርመንኛ ይችላሉ። ለጀርመን ኅብረተሰብ ይስማማል እርሱም ዮካክ ነው ከካልሰሩዝ ነው የመጣው....» አሉ ጄኔራሉ።

«....ሊዮን ሁኔታውን ሊከታተለውና ጣጣውንም በዚያው ሊሸከም አይችልም?» አለ አንዱ።

«....ሊዮን የታዘዘውን ብቻ ይፈጽማል ራሱ ጣጣውን ችሎ ራሱ ሊወስን አይፈቅድለትም» አሉት። በዚሁ ቀን ደግሞ አልፈርድ አስተር ለኤስ. ኤስ. አባሎች ስለሚሰጠው ትምህርት ስለ ወታደራዎ ግዳጃቸው ስለ ቃለ መሐላቸው ስለ ሠፈራቸውና አካባቢያቸው ለሚለር የሚሰጠውን የማስመሰያ ጥናት አገባደደ።

**\*\*\***

ከአንቴ ወደ ሞንቼ ሲበር በነበረው የኦሎምፒክ አይሮፕላን ውስት በመስኮቱ በኩል ተቀምጦ የነበረው ሰውዬ በእርግጥ ምንም የማያውቅ ከጣጣ ፈንጣጣው የራቀ ዝምንተኛ ሰው ይመሳልል።

በአጠገቡ ተቀምጦ የነበረ አንድ ጀርመናዊ ነጋዴም ሊያነጋግረው ብዙ ጊዜ ሞክሮ ነበር። ሰውዬው ከሰው ጋር መነጋገሩን የጠላው መስሎ ስለታየው ነጋዴው መጽሔት ማገለባበት መረጠ። አይሮፕላኑም የፀሐይ ብርሃን ከፈነጠቀበቱ ከሜድትራኒያን አካባቢ እየወጣ በበረዶና በጥቅጥቅ ደመና ውስጥ ወደ ተሸፈነው ወደ ባቫሪያንና የአልፕስ ተራራዎች ተቃረበ።

ያ - ነጋዴው ሰውዬ በአንድ ጉዳይ ላይ ርግጠኛ መሆኑን አምኖበታል። ይኸው በአጠገቡ የተቀመጠው ዝምተኛው መንገደኛ ጀርመናዊ መስሎት ኑሩዋል። በአለባበሱ በሁኔታው ሁሉ ጀርመናዊ መሆኑን መቶ በመቶ ስላመነመበት ከሀገሩ ሰው ጋር የተገናኘ መስሎት ተማምኖበታል። ግን በተሳሳተ ግምት ላይ አርፏል።

ያ - በመስኮቱ አጠገብ ተቀምጦ የነበረው ዝምንተኛ መሳዩ ሰውዬ ከሰላሣ ሦስት ዓመታት በፊት ጀርመን ውስጥ የተወለደ የአንድ ይሁዳዊ ልብስ ሰፊ ልጅ ነው። የሦስት ዓመት ሕፃን በነበረብትም ጊዜ የዘሮቹ ጠር የሆነው ሂትለር ሥልጣን ያዘ ወላጆቹም እየታፈኑ ሲወሰዱ በግድግዳ ውስት ተደብቆ ለመትረፍ በቃና የአስር ዓመት ልጅ እግር እስከሆነውም ድረስ እየተሹለከለከና እየተንከራተተም አደገ። በ1940 ዓ.ም ደግሞ እርሱም ተያዘና ተወሰደ። እስከ 1945 ዓ.ም በስቃይና በመከራ እየተደፈቀ እሥር ሠፈሩ እየተንከራተተ ቆየ።

ከእሥሩ ሠረርም ወጥቶ ወደ ኣንቱ ጉያ እንደሚገባ ሁሉ ብዙ ኪሎ ሜትር እየተቀበዘበዘ ተጉዋዘና «ኤክስዶስ» የተባለችው የእሥራኤላውያን የስደተኛ መርከብ ወደ ነበረችው ወደብ ደረሰ።

ከዚያ በኋላ ተከታትለው የደረሱት የሕይወቱ ዘመናትም በዕድሜው በአካሉ በአስተሳሰቡና በሩቅና በቅርብ ሁኔታዎችም የደረጀና የዳበረ ሙሉ ሰው ሊያደርጉት በቅተዋል። ለአቅመ - አዳም ሲደርስም ባለ ትዳር ሆኖ ሁለት ሕፃናት ከአብራኩ ሊፈልቁ ችለዋል። ይሁን እንጂ በዚያች ቀን በአይሮፕላኑ መስኮት ተቀምጦ ሲጓዝበት በነበረችው ሀገር ላይ አብሮት ያደገውን ጥላቻ ከልቡ የሚያነጻለት ምንም ነገር አላገኘም በዚህም የተነሳ በአለፉት አስር ዓመታት ሁለት ጊዜ ያህል ወደዚያችው ሃገር ሄዶ የጥላቻው ሥረ - መሠረት የሆኑትን ግዴታዎች ፈጽሟል። በዚያች ዕለትም ለተመሳሳይ ተግባር ነበር በዚያ አይሮፕላን ወደ ጀርመን የበረረው።

በቅዝቃዜ በጨለማ በደመናና ነጐድጓድ የተሸፈነው የአውሮፓ ሰማይ አውሮፕላኑን እያንገላታው አይሮፕላኑም ላለመቸነፍ ትንቅንቅ እየገጠመ በሚበርበት ሰዓት በመስኮቱ አጠገብ የተቀመጠው ሰውዬ አለቃው የሰጠውን ትእዛዝና መመሪያዎች ማሰላሰል ጀመረ።

ሁኔታዎችን አጣርቶ ያወቀው በኪቡትዝ የእርሻ ሥራ የተሰማራው ኰሎኔል ለመንገደኛው በከፍተኛ ቁም ነገሮች ያተኰረ መመሪያ ሰጥቶታል። ብዙዎቹ ባለሙያዎች መጠነኛ ፍራፍሬና አትክልት በርከት ያሉ ሰላዮች ለማብቀልና ለማፍራት በቻሉት የእሥራኤል ኪቡትዝ የቀበሌ እርሻ ድርጅቶች ተሰማርተዋል። ወደ ኦዴሣ ድርጅት ለመጠጋት ብዙዎች ሞክረው የተደናቀፉበትን ዓላማ ለመከታተል የተነሳሳውን ወጣጥ ጋዜጠኛ ለመርዳት በሩቅም ሆኖ ለመመልከት ነበር ወደ ጀርመንም የሚጓዘው። በቀጥታ ከጣጣው ውስጥ አይገባበትም እጁም አይዳስሰውም ብቻ ግብጽ ውስጥ የተጀመረው የሮኪት ሥራ እንዲጨናገፍና እንዲቋረጥ የሚያስችሉትን አጋጣሚዎች ይከታተላል ያገጣማቸዋል። ሁኔታውንም እያጠናከረ ሪፖርቱን ለአለቆቹ ያስተላልፋል። የሀገሪቱ ጥሪና ግዴታ ሆኖበት እንጅ ወደዚያች እንደ እሬት የመረሩ ጠላቶቹ ወደ ፈለቁባት አገር ለመሄድ እንኳ ፍላጐት አልነበረውም። ሞንቼ በደረሰ ማግሥትም ከሊዮንና ከሞቲ ጋር ሆኖ ሚለር ወደ ሚሰለጥንበት ሥፍራ ሄዱ። ከዚያም እንደ ደረሱ ከሚለር ጋር ሲተዋወቁ «ዮሴፍ» ይባላል ተብሎ ስሙ ተጠራ። በዚያው ሰዓትም ሞቲ ሚለርን ጠቀስ አደረገና «ባለፉት ጊዜያት መኪናህን በሕዝብ መኪናዎች መቆሚያ ስፍራ ለብዙ ቀናት አቁሚያት ስለ ነበር ስለ ሰነበትኩ ዛሬእ ኢዝህ አምጥቻታለሁ» ብሎ ቁልፉን እየሰጠው ደግሞ፤

«....የኦዴሣ ድርጅት አባሎች ጋር ለመገናኘት በምትሄድበት ጊዜ እንዳትወስዳት ተለይታ የምትታወቅ ስለሆነች ችግር ታስከትልብሃለች በሌላው በኩል ደግሞ ከእንግዲህ ወዲያ እንደ ጥንቶች የኤስ. ኤስ. ወታደሮችና እስከ ዛሬም በዳቦ ጋጋሪነት ሥራ የኖርክ ተመስለህ ስለሆነ የምትጠጋቸው በተራ ዳቦ ጋጋሪነት የኖረ ሰው እንደዚህች ያለች የከበርቴዎች ጃጉዋር መኪና አይዝምና ተጠንቀቅ» አለው።

ሚለር በምክሩ መስማመቱን ቢገልጽም ከዚያች ከሚወዳት ጃጉዋር መኪናው በመለየቱ ቅሬታው አሸንፎታል።

«....አዲሱ የመንጃ ፈቃድህም ይኸውና ፎቶ ግራፍህም በአሁኑ ሁኔታህ ተለጥፎበታል ቮልስዋገን እንደነበረችህና በብራመን ከተማ እንዳስቀመጥካት አስመስለህ ለማንም ማስረዳት ትችላለህ። ቁትሩም (ታርጋዋ) በፖሊስ የታወቀ ነው።

የማያውቅህ አንተም አይተኸው የማታውቀው አለቃም ተገኝቶልሃል። እርሱም ከብረም ረሐቨን ከተማ በመርከብ ሽርሽር ወደ ሌላ ሀገር ሄዷል የጥንት የኤስ. ኤስ. ኮሎኔልና በአሁኑም ጊዜ የዳቦ መጋገሪያ ባለቤት የሆነ ነው። አንተንም ቀጥሮ ሲያሠራህ የነበረ ነው። ስሙም ጆሽም ኢበርሐርዲት ይባላል። ከዚህ ወጥተህ ወደ እምታነጋግረው ሰውዬ ስትሄድ የምታቀርብለት ከዚሁ አለቃህ የተጻፈ የማስተዋወቂያ ደብዳቤም ይኸውና ደብዳቤው ከራሱ ጽ/ቤት የተዘጋጀው ፊርማው ግን በተመሳሳይ ነው የተፈረመው ደብዳቤብም ያንተን የጥንት የኤስ. ኤስ. አባልነትና ታማኝነት ይገልጻል። ግን በአሁን ጊዜ ማንነትህ በምታውቁ ከችግር ላይ ስለወደቅህና ተከታታይም ሰለተነሣብህ አዲስ መታወቂያ እንዲሰጥህ የሚጠይቅ ነው....»

ሊዮን የተዘጋጀውን የማስመሰያ ደብዳቤ አነበበለትና በፖስታ አሽጐ ለሚለር ሰጠው።

«....በል እሸገው.....» አለ ሊዮን ሚለርም ፖስታውን ዘጋው።

«....እንግዲህ ማን ወደሚባለው ሰው ነው ወጥቼ የምሄደው?» አለ ሚለር።

ሊዮንም ስሙና አድራሻው የተጻፈበት አንድ ወረቀት አወጣና፥

«....ስሙ ይህ ነው የሚኖረውም ነርበርግ ነው በጦርነቱ ውስጥ ተካፋይ እንደ ነበረ ወይም እንዳልተካፈለ አናውቅም ግን አዲስ ስም ወጥቶለታል አንድ አጣርተን የደረስንበት ጉዳይ ደግሞ አለ። ይኸውም በኦዴሣ ድርጅት ውስጥ ከፍተኛ ተሰሚነት ያለው መሆኑን ነው። በተለይም በስሜን ጀርመን ውስጥ ላለው የኦዴሣ ድርጅት ዋና ምሰሶ ከሆነው ከኤበርሐርዲት ጋር ግንኙነትም ሳይኖረው አይቀርም ያም ሆነ ይህ ፎቶ ግራፉ ይኸውና ስለዚህ በጥንቃቄ አጥናው ከዚያ እንደ ወጣህ የምትሄድበቱ ሰውዬ ስለ መኩና ሁኔታው እንድታብራራለት ይጠይቅህ ይሆናል። ገባህ?...»

ሚለር ፎቶ ግራፉን አትኩሮ ተመለክተና አዎንታውን በአንገቱ ንቅናቄ ገለጸ።

«...ጥናህን ከፈጸምክ በኋላም ቢሆን ከዚህ ወጥተህ ሥራህን ለመቀጠል ጥቂት ቀናት መጠባእብቅ አለብህ ይኸውም ኤበር ሐርዲትን ያሠፈረችው መርከብ በወደብ ካለው የሬዲዮ ግንኙነቷ እርቃ እስክትሄድ ነው። አንተ የምትነጋገረው ሰውዬ ከርሱ ጋር የሬዲዮ ግንኙነት እንዲያደርግ አንፈቅድም። ወደ አትላንቲክ ውቅያኖስ ማእከላዊ ቀበሌ እስክትደርስ ድረስ መጠባበቅ አለብህ። እንግዲህ ይህን ሁሉ ካጣራን በኋላ በሚቀጥለው ሐሙስ ጥዋት ከዚህ ወጥተህ ከምታነጋገረው ሰውዬ ዘንድ መቅረብ አለብህ» ሚለ እሽታውን አንገቱን በማወዛወዝ ገለጸ።

«ሁለት የመጨረሻ ጉዳዮች አሉን። ሮችማንን ለማጥመድ እንደምትጣጣር ሁሉ እኛም ደግሞ አንዳንድ ወሬዎችን ለማግኘት እንፈልጋለን። ይኸውም በአሁኑ ወቅት ጀርመን ውስጥ ሆኖ ሣይንቲስቶችን እየቀጠረና እያሰለጠነ ለናስር ሮኬት ስራ ወደ ግብፅ የሚሰድደውን ሰው ላምወቅ እንፈልጋለን በተጨማሪ ደግሞ ላስታውስህ የምፈልገው በተቻለህ መጠን ከኛ ጋር አዘውትረህ እንድትገናኝ ነው። ሕዝብ በሚገለገልበት የስልክ ቤት እየሆንክ በዚህ ቁጥር ደውልልን.....» አለና ሊዮን የስልኩ ቍጥር የተጻፈበትን ወረቀት ለሚለር ሰጠው።

«....ሁሉን ነገር ግለጽልን እኔም ባልኖር ስልኩ ሰው አይለየውም....» አለውና ተለያዩ።

የእሥራኤሉ የምሥጢር ሠራተኛ ዮሴፍና ሊዮን ከመኪናው የኋላ መቀመጫ ሆነው ወደ ሞንቼ በመመለስ ላይ እንዳሉ የዮሴፍን ማዘንና መተከዝ የተረዳው ሊዮን፥

«....አትተክዝ ቅር ያለህ ትመስላለህ ሁሉ ነገር በሚገባ ይፈጸማል።....» አለው ዮሴፍም ጨረፍ አድርጐ ተመለከተውና፥

«.....ይህንኑ ሚለር የተባለው ሰውዬ የቱን ያህል ብታምነው ነው? ይህን ሁሉ ጣጣ ያሸከምከው?» አለው።

«....ወደ ኦዴሣ ድርጅት ለመጠጋት እስከዛሬ ካደረግነው ጥረት ሁሉ ከዚህ የተሻለ አላጋጠመንም ለታማኝነቱም አትጠራጠር አልፈርድም በሚገባ የኤስ. ኤስን. ምሥጢር ያስጠናዋል ፈተናውንም ያልፋል....»

«....ለኔ የተሰጠኝ ትእዛዝ ሰውዬውን አጨንቁሬ እንድመለከተው ነው። ንቅናቄውን እንድከታትለው በኦዴሣም ድርጅት ውስጥ ከተጠጋ በኋላ የሚያገኘውን ፍሬ ነገር ሁሉ እየለቃቀምኩ ወደ ቴልአቪቭ እንዳስተላልፍ ነበር የመጣሁት በተመቸው ሰዓት ብቻ ስልክ እየደወለ እንዲያነጋግረን የተደረገውን ስምምነት አልፈቀድኩትም ለምናልባቱ ባይደውልስ?» አለ ዮሴፍ ደገመና ከጥርጣሬው ሳያፈነግጥ።

«.....አንድ ጊዜ አዳምጠኝ ይህን ሰው ፈልጌና አፈላልጌ ያገኘሁት ራሴ ነኝ ወደ ኦዴሣ ድርጅት እንዲያጠጋና እንዲተዋወቅ እቅዱን ያዘጋጀሁትም ራሴ ነኝ ስለዚህ የኔ ወኪል የኔ ሰው ሆኑዋል ማለት ነው እንደርሱ ንጹሕ ጀርመን ለማግኘት ብዙ ጊዜ ጥያሬያለሁ ወዲዚያ ድርጅት ያስጠጋኋቸው ይሁዳውያንም ወዲያውኑ እየታነቁ ድራሻቸው ጠፍቷል።....» አለ ሊዮን።

«....እርሱ ተባባሪ ነው እኔ ግን ዋናው ነኝ» አለ ሰላዩ።

«ደግሞኮ ንጹህ አራያን ጀርመን ነው እርግጠኞች እንሁን ቢያንስ ቢያንስ ጀርመን ውስጥ ካሉት የኦዴሣ ድርጅት አባሎች የአስሩን ስም ይሰጠናል ከዚያ በኋላ አንድ ባንድ እንለቅማቸዋለን። ከነርሱም መካከል ግብፅ ውስጥ ለሚገኘው የሮኬት ፋብሪካ ሣይንቲስቶች የሚልከውና የሚያሰለጥነው ይገኝበት ይሆናል። ስለዚህ አጥጨነቅ የሣይንቲስቶችን ስምና ወደ ካይሮም የሚልካቸውን ሰዎች ስም ይሰጠናል። እንመነው አለው» ሊዮን በሙሉ ልቡ በመተማመን።

ሚለር የነበረበትን ቤት መስኮት ከፍቶ በአካባቢው የተነጠፈውን በረዶ እየተመለክተው ሰለገባበት ያልታሰበ አጋጣሚ ከሃሣቡ ጋራ ይሟገት ጀመር። ከነሊዮን ጋር በየጊዜው በስልክ መገናኘቱና ወሬው ማቀበሉን እንኳ አላመነበትም የሮኬት ፋብሪካውን ሳይንቲስቶች የማጥመዱና የመከታተሉ ጣጣ ቅንጣት ታክል ስሜት አልሰጠውም። የእርሱ ዋናው ዓላማው እርካታውና ደስታው ኤድዋርድ ሮቻምንን ጠልፎ መጣል ብቻ ነበር!!

**ሚለር ፈላጊውንና ፈተናውን አለፈ።**

የካቲት 19 ቀን ረቡዕ ወደ ማታ ፒተር ሚለር ለኤስ. ኤስ. ወታደራዊ አባሎች ይሰጥ የነበረውን ሥርዓተ ጥናት ከጥንቱ የኤስ. ኤስ. አባልና የርሱ አስተማሪ ከሆነው ከአልፈርድ ተምሮ ፈጸመና ሥራውን ለመጀምር ወጥመዱንም ለመዘርጋት ከባይሩት ከተማ ወደ ነርበርግ የመመለሻው ቀን ሆነ።

«....በል መልካም ዕድል እመኝልሃለሁ ይቅናህ የማውቀውን ሁሉ አስተምሬሃለሁ የመጨረሻ ምክሬን ላካፍልህ እወዳለሁ በዚህ በማስመሰያው አንተነህ ለምን ያህል ጊዜ እንደሚሆን አላውቅም እንጅ አዲሱን የማስመሰያው አንተነትህ ለምን ያህል ጊዜ እንደሚሆን አላውቅም እንጅ አዲሱን የማሰመሰያ ዘዴህን የሚያውቅብህ ሰው ካጋጠመህ ድርቅ ብለህ አትከራከረው ጭቅጭቁን ትተህ ወደ እውነተኛው አንተነትህ ተመለስ....» አለው አልፈርድ ደቀ መዝሙሩን ሲያሰናብተው። ወጣቱ ጋዜጠኛ የቤቱን በረንዳዎች ወርዶ ወደ ውጭ በሚያዘግምበት ሰዓት «እስከ ዛሬ አጋጥሞኝ ወርዶ ወደ ውጭ በሚያዘግምበት ሰዓት «እስከ ዛሬ አጋጥሞኝ የማያውቅ የእብደት አድራጐት ነው» አለና አልፈርድ በሩን ዘግቶ ወደ ምድጃው ተመለሰ።

ሚለር አንድ ማይል ያህል በእግሩ እያዘገመ ሄደና ከባቡር ጣቢያው ደርሶ ትኬት ለመቁረጥ ውደ ገንዘብ ተቀባዩ ሲገባ፥

«.....ብዙ ያስጠብቃል ወደ ነርምበርግ የሚሄደው ባብሩ ዛሬ ቀልጥፎ አይሄድም» አለው ትኬት ቆራጩ።

«....ምነው? ምን ሆነ?» አለ ሚለር።

«....ኃይለኛ በረዶ ጥሎ ኑሮ ባበሩን አደናቅፎታል» አሁን ግን መሐንዲሶቹ መንገዱን በመጥረግ ላይ ናቸው» አለው። ለብዙ ዓመታት በጋዜጠኝነት ሙያ ተሰማርቶ በመኖሩም እየተቈነጠነጠ እየተከዘም ለብዙ ሰዓት ያህል ጠበቀ።

ቀደሞውንም ቢሆን በነርምብርግ ከተማ ውስጥ እባንድ አሳቻ ቦታ ላይ አቁሟት ቢሆን ኑሮስ? ሌላው ቀርቶ ሞንቼ ውስጥስ ትቷት ቢሆን ኑሮ? ሥራውን እሰከፈፀመ ድረስ ልትታወቅ አትችልም ነበር። ከዚያም በላይ ደግሞ አስቸኳይ አጋጣሚ ሲደርስበት እንደ ልቡ መሮጥም ይቻለው ነበር። በባቫሪያ ውስጥ ስለ ርሱም ሆነ ስለ መኪናው ከዚያ አስቀድሞ የሰማና ያወቀ ማንም አልነበረም።

ሞቲም «መኪናህ ታዋቂ ናትና ጉዳይህን እስከፈፀምክ ድረስ እንዳትይዛት» ብሎ የሰጠውን ምክር ማንሰላሰል ጀመረ። ከአንድ ሰዓት ብፊት ደግሞ አልፈርድን ሲሰናበት የሰጠው ምክር ትዝ አለው። የማይረሳ ጉርሻ ነው። በአስቸኳይ ከአደገኛ ሁኔታ ማምለጥ እንደሚባለውና ለማንኛውም ነገር ቢሆን ፍጥነት እንደሚያስፈልገው ነግሮታል። እርግጥ በጃጉዋር መንፈላሰሱም አደገኛ ሁኔታ ነበረበት። ቢሆንም በእግሩ መጉዋዝ አይችልም። ሌላ መመላለሻ ደግሞ አልተዘጋጀለትም ነበር። ይህን ሁሉ በሐሳቡ አውጠነጠነና ከጣቢያው ወጥቶ ወደ ኮረብታው ቤት ተመለሰ ከአስር ደቂቃዎች በኋላም ከጃጉዋር ደረሰና አውጥቶ ተፈተለከ።

ወደ ነርምበርግም መመለስ የብዙ ሰዓት ጉዞ የሚጠይቅ አልነበረም። ከዚያም እንደ ደረሰ በባቡር ጣቢያው አቅራቢያ በሚገኝ ሆቴል አረፈና መኪናውንም ራቅ አድርጐ አቁሞ «የንጉሥ በር» በተባለው የጥንት መሾለኪያ በኩል በእግሩ እያዘገመ ወደ ጥንታዊነቱ የአልነበረችት ዱረር ከተማ አመራ።

«ጊዜው ደብዘዝ ቢልም የከተማዋ መንገዶች ፈጽመው በጨለማ አልተሸፈኑም ነበር። በመካከለኛው ክፍለ ዘመን ላይ ከመላው ጀርመን ክፍል ግዛቶች በሀብት ከብራ የነበረችው ነርምበርግ ከተማ የፍራንኮኒያ ንጉሥ በጦር ኃይሉ አጥለቅልቆ እንደ ሠፈረባት የሚያስታውስ የታሪክ መታሰቢያዎች ሁሉ በደብዛዛው ብርሃን ጎልተው ይታያሉ። ቢሆንም በ1943 ዓ.ም በተባበሩት መንግሥታት ጦር አየር ኃይል ቦንብ የጋየችው ያች ጥንታዊት ከተማ ከ1945 ዓ.ም ወዲህ እንደዚያ ሁና በጥንቱ እቅዱዋና ሁናቴዋ እምሠረት ተፋጥና ራሱዋን ቀና አድርጋለች ብሎ ለመገመት ያስቸግራል።

ሚለር በእግሩ እያዘገመ ወደ ዋናው የገበያ ቦታ ከደረሰ በኋላ የሚፈልገውን ቤት በተሰጠው አድራሻ መሠረት አገኘው በሐሰት የተቀነባበሩ የአደራ ደብዳቤና የመንጃ ፈቃድም ይዟል የአደራ ደብዳቤውን ሰጠ የተባለውን የጥንቱን የኤስ. ኤስ. ኰሎኔል ራሱ አይቶት እንደማያውቅ ሁሉ በዚያ ሰዓት ሊያነጋግረው የሄደውም ሰውዬ ምናልባት ያንኑ ኰሎኔል አነጋግሮትም አያውቅም ይሆናል።

ቤቱን ካገኘው በኋላ ራቱን ለመመገብ ደግሞ የምግብ ቤት ፈልጋ መዘዋወር ጀመረ። አንዲት ጥንታዊ ምግብ ቤት አግኝቶም ገባና ራቱን በልቶ ወይኑን ጠጥቶ ቡናውን ይዞ ከሐሳቡ ጋር መታገል ጀመረ።

በአንድ በኩል ከሃያ ዓመታት በፊት ወንጀል የፈፀመ ሰው ፍለጋ ለምን እንደሚንከራተትና ራሱንም ወደ አዘቅት የሚወርውርበት ምክንያት ግራ ያጋባዋል። ነገሩን ሁሉ ጠብ ርግፍ አድርጐ ትቶ ሪዙን ተላጭቶ ፀጉሩን አሳድጐ ወደ ቤቱ ሐምበርግ መመለስና ሲጅ ካሞቀችው አልጋ ውስጥ መግባት ይናፍቀዋል። ይዳዳዋልም። በዚህ ምኞትናሐሳብ ላይም እንዳለ አሳላፊው በፈገግታ ቀረብ አለና ሂሣብ ጠየቀ።

ቦርሳውን ሊያወጣ እጁን ወደ ኪሱ ሲሰድ ፎቶግራፍ አገኘና አውጥቶ ትኩር ብሎ ተመለከተው። «የተረገምክ» አለና ቀዳዶ ከሲጃራው መተርኮሻው ላይ በተነው። አያስፈልገውም ሰውዬውን ካገኘው ያስታውሰዋል። መልኩ አያስቸግረውም የምግቡን የመጠጡንና የቡናውን ሂሣብ ከፈለና ወደ ሄቴሉ ተመለሰ።

**\*\*\***

በዚያው ቀንና ሰዓት ደግሞ ወርወልፍ በነፍስ ገዳዩ በማካንስን ላይ ይቧርቅበታል፤ ይጮህበታልም።

«....የት ቢገባ ምን ቢውጠው ነው የጠፋህ?» እያለ የኦዴሣ ድርጅት ኃላፊ የነበረው ሰውዬ ይነጫነጫል።

«....ከመሬት ገጽ ሊሰወር ወደ ነፋስነት ሊለወጥ፤ አይችልም። መኪናው በመላው ጀርመን ውስጥ ተለይታ የምትታወቅና በሩቅ ልትታይ የምትችል ናት። ስድስት ሣምንታት ሙሉ ፈልጌ አጣሁት ነው የምትለኝ? ሊሆን አይችልም!» እያለ ወርወልፍ ይቦርቃል።

ማካንሰንም ጩኸቱና ንዴቱ ርስ በርሱ ተብላልቶ እስኪበርድለት ድረስ ታግሶ ቆየውና በቀስታና በትካዜም በተዋጠ አነገገሩ፤

«....በሐምበርግ በሚገኘው ቤቱ ተመልሼ ጠየቅሁ በወዳጆቹና በጓደኞቹ አማካይነት እየተመሰልኩም ፍቅረኛውንና እናቱን ደጋግሜ ጠየቅሁ። ሁሉም የት እንደገባ ማወቅ አልቻሉም። መቸም ይህን ሁሉ ጊዜ መኪናውም ብትሆን በአንዱ ጋራዥ ውስጥ ቁማ ይሆናል እርሱም ወደ አንድ ድብቅ ቦታ ገብቶ ይሆናል ከለንደን ተመልሶ በኮሎኝ አይሮፕላን ማረፊያ ቁማ የሰነበተችውን መኪናውን ይዞ ወደ ደቡብ ከሄደ በኋላ ፈጽሞ ጠፍቷል....» ብሎ መለሰለት።

«....መፈለግ አለብን ወደ ጓደኛችን አጠገብ መቅረብ አይኖርበትም ከተቃረበውም ከፍተኛ ጥፋት መፈፀሙን ማውቅ አለብህ!» አለና ጮኸ ወርወልፍ።

«....ቀልጥፎም ሆነ ዘግይቶ ከተደበቀበት ጉድጓድ መውጣቱ አይቀርም። በዚያን ሰዓትም እናገኘዋለን» አለ ማካንሰን በቆራጥነት መንፈስ።

የነፍሰ ገዳዩ አገላለጽ እንደሚፈጽሰም በመተማመን ወርወርልፍ አንገቱን እያወዛወዘ ተስፋውን ተቀበለ።

«....ማለፊያ ነው። እንግዲያው በኔ አካባቢ እንድትሆን እፈልጋለሁ በከተማው ውስጥ በአንድ ሆቴል ሆነህ ተጠባበቅ ፍንጭ ሳገኝ በቀላሉ እና በአስቸኳይም እንዳገኝህ እፈልጋለሁ።» አለው።

«....ይሁን ጌታዬ! የማርፍበትን ሆቴል እነግርሃለሁ፥ በዚያም ሆኘ እጠባበቃለሁ» አለና ማካንሰን አለቃውን ሰላምታ ሰጥቶ ወጣ።

**\*\*\***

በማግሥቱ ጥዋት ከሦስት ሰዓት ቀደም ብሎ ሊያነጋግረው ወደ ተመደበበቱ ሰውዬ ቤት ሄደና የበሩን ደወል አቃጨለ የቤቱ ሠራተኛ በሩን ከፍታ አስገባችውና በእንዳ ማረፊያው ከፍል አስቀምጣው ለአሣዳሪዋ ለመንገር ወደ ውስጥ ገባች።

የእንግዳ ማረፊያው ክፍል ዕውቃዎች በከፍተኛ ወጪ የተገዙ ለመሆናቸው ከዓይነታቸውና ከጥራታቸው ለማረጋገጥ ይቻላል። ባለቤቱም በከፍተኛና በማይነጥብ ገቢ የሚኖር ለመሆኑ ዕቃዎቹ አሳምረው ይመሰክራሉ። ከሃምሳ ዓመት ዕድሜ በለጥ ያለው የቤቱ ባለቤትም ወደ እንግዳ ማረፊያው ክፍል ሲገባ ተራ ሱሪና ጃኬት የለበሰ ወዝ አደር በዚያ ታላላቅ ዕቃዎች በተደረደሩበት ክፍሉ ውስጥ ገብቶ በማግኘቱ ግራ ተጋባው። በሁኔታውም ተገረመበት።

«....እና ምን ፈልገህ ነው? ምን ልርዳህ?» አለ ከበርቴው። በዚያ ሰፊና በውድ ዋጋ በተገዙት ዕቃዎች በተሽቆጠቆጥው ክፍል የነበረው ያልተጠበቀው እንግዳም፤

«....ክቡር ሒረር ዶክተር እርዳታዎን ፈልጌ ነበር የመጣሁት» አለው።

«....እንዴ ምነው ጃል? ፋብሪካዬ ከዚህ ሩቅ አይደለምኮ! ስለዚህ ወደዚያ ሄድህ ፀሐፊዬን ቀጠሮ ጠይቃትና እዚያው አነጋግርሃለሁ....» አለ ከበርቴው።

«....አይ! የምፈልገው ርዳታኮ በሙያ ሥራ ላይ ያተኮረ ጉዳይ አይደለም» አለና ሚለር በሐምበርግና በበረመን አካባቢዎች የሚኖሩ ወዝ አደሮች የሚጠቀሙባቸውን የአነጋገርና የአቀራረብ ፈሊጦች በማስመሰል ከኪሱ ወረቀቱን አውጥቶ እየሰጠው፤

«....ወደ እርስዎ እንድመጣ ምክር ከለገሱኝ ሰው ያመጣሁት ወረቀትም ይኸውና ጌታዬ፤» አለው። ከበርቴው የኦዴሣ ኃላፊም ፖስታውን ተቀበለና ቀዶ ወረቀቱን አውጥቶ ማንበብ ቀጠለ። በወረቀቱም እያጨነቆረ (በአንድ ዓይኑ እየሰረቀ) ጨረፍ እያደረገ ከፊት ለፊቱ የቆመውን እንግዳ ተመለካከተና፤

«....ገባኝ ሒረር ኮልብ እስቲ ተቀመጥና?» ብሎ ወንበር አመለከተው ራሱም ከምቹው ወንበሩ ላይ ተቀመጠና እንግዳውን ለደቂቃዎች ያህል ተመለካክቶ፤

«....ስምህ ማን ነበር ያልከኝ?» አለው።

«ኮልብ እባላለሁ ጌታዬ»

«የመታውቂያ ወረቅትስ አለህ?»

ሚለር (ኮልብ) ግራ እንደገባው መሰለና፤

«የመንጃ ፈቃዴን ብቻ ነው የያዝኩ....» አለ።

«በል እስቲ አሣየኝ» አለ እጁን ሲዘረጋ ሚለር ተነሥቶ ሰጠው ሚለርንና በመንጃ ፈቃዱም ላይ የተለጠፈውን ፎቶ ግራፍ እያነጻጸረ ተመለከታቸው። ይመሳስላሉ ልዩነት የለባቸውም።

«....የተወለድከው በመቸ ጊዜ ነው?»

«....የተወለድኩት? በም...ኦ... ሰኔ 18 ቀን ጌታዬ»

«....ዓመቱስ ትዝ ይላሃል ኮልብ?»

«....በ1925 ዓ.ም ጌታዬ»

ከበርቴው እንደ ገና የመንጃ ፈቃዱን አትኩሮ ተመለከተ፣

«....በል ቆየኝ» አለና በድንገት ተነስቶ ወደ ውስጥ ገባ። በጽሕፈት ክፍሉ ውስጥ በጥንቃቄ ከተቀመጡት ታላአልቅ ማኅደሮች አንዱን አውጥቶ ተመለከተ። እንደ ዕልድ ሆኖም የጆሽም ኢበር ሐርድን ስም ያውቀዋል። ይሁንና ተገናኝተው ተነጋግረው አያውቁም። ግን በኤስ. ኤስ. ውስጥ ጥር 10 ቀን 1945 ዓ.ም የኰሎኔልነት ማዕረግ መሰጠቱን ከማኅደሩ ውስጥ አገኘው። ሌሎች ገጾችንም ከዚያው ታላቅ ማኅደር (ባሕረ መዝገብ) ውስጥ እያገላበጠ «ኮልብ» የሚል ስም ይፈልግ ጀመር። ኮልብ የሚባሉ ብዙ ሰዎች ተመዝግበዋል። «ሮልፍ ጋንተር ኮልብ» የሚል ግን አንድ ብቻ ነበር። እርሱም በሚያዝያ ወር 1945 ዓ.ም የጓድ አዛዥ የሃምሳ አለቃ የሆነ ነበር። የተወለደበትም ዕለት በ18/6/25 ይላል። ያንም ማኅደር መልሶ አስቀመጠና ወደ እንግዳው ተመልሶ እንደተቀመጠም፤

«.....ሊረዳህ ዘንድ የምችል አይመስለኝም ገባህ?» አለው። ሚለርም ከፍነሩን እየነከሰና ራሱን እያወዛወዘ፤

«....ሌላ የምሄድበት ማንምኮ የለኝም ጌታዬ? ማንነቴ ታውቆ የምያዝ ስሆን ጊዜ ሁኔታውን ለሒረር ኤበርሐርድ ብነግረው እርስዎ ሊረዱኝ እንደሚችሉ ነገረኝ እርስዎ ካላዘኑልኝና ካረዱኝም ማንም ሊያስጠጋኝ የሚችል እንደማይኖር ገልጾልኛል....» አለው።

ከበርቴውም ወደ ኋላ ተለጠጠና ጣራ ጣራውን እየተመለከተው፤

«...ለምን በስልክ አላነጋገረኝም ታዲያ!» ብሎ ጠየቀ።

«....ይህን ስለመሳሰለ ጉዳይ በስልክ ማነጋገሩንም ጠልተውት ይሆናል»

«....ይሆን ይሆናል። ግንኮ እንድመን እንዲህ ያለ የተጠላለፈ ችግር ውስጥ ገባህ? ነገሩን ብታብራራልኝስ?»

«....ያ - የተረገመ ሰውዬ ማንነቴን በማወቁ እንደምያዝም ስለተረዳሁት ጠፋሁና ከችግር ውስጥ ገባሁ።....»

«ማነው ምንነትህን ያወቀው ከሥሩ ከመሠረቱ አጣርተህ አትነግረኝም?»

«....እንዲህ ነው ጌታዬ በብረመን ከተማ በኤቨርሐርድ ዳቦ መጋገሪያ ውስጥ ተቀጥሬ እሠራ ነበር። ዳቦ መጋገር ነበር ሥራዬ ከአራት ወራት በፊት አንድ ቀን በእግሬ ስሄድ እንግዳ የሆነ ድንገተኛ ሁኔታ ደረሰብኝ ሆዴን በጣም ታመምኩ.... ቢያስታውከኝ ቢወጣልኝም ብዬ ስሞክር ከመንገዱ ወደቅሁ። ከዚያም ሰዎች ወደ ሆስፒታል ወሰዱኝ»

«....የት ሆስፒታል ገባሁ ጌታዬ?» ምርመራ ካደረጉልኝ በኋላም የሆድ ካንደር እንዳለብኝ ነገሩኝ በጣም ደንገጥኩ መጨረሻዬም የደረሰ መስሎኝ ደንግጨ ነበር....»

«....አዎ ቀዛፊ በሽታ ነው.....» አለ ከበርቴው ጠበቃ።

«....እኔም እንደርሱ ነበር ያልኩት ጌታዬ? ግን ገና ሣይበረታብኝ ኑሩዋል የታወቀ። የቀዶ ጥገና ሕክምና ከማድረግም ይልቅ የሚዋጥ መድኃኒት ሲሰጠኝ ቆየሁ። ካንሰሩም እየተቃለለልኝ ሄደ....»

«....እንደማስበው ዕድለኛ ነህ ያወቀህና የታወቀብህ ነገርስ እንዴት ነው?»

«.....በዚሁ ሆስፒታል ውስጥ የነበረው ሠራተኛ ለካ ይሁዳዊ ኑሩዋል ሁልጊዜም ይከታተለኝና ያጠናኝ ኑሩዋል። ዘወትር አትኩሮ ሲመለከተኝ ጊዜም እኔም መሸበር ጀመርኩ። እንዳወቀኝም ተሰማኝ» አለና ዝም ዚል፤

«....በል ቀጥል....» አለ ጠበቃው በጉጉት።

«....ከወር በኋላም ከሆስፒታሉ ወደ ክሊኒክ አዛወሩኝ ከሆስፒታሉ ከመውጣቴም በፊት ያ ይሁዳዊ ሰውዬ በፍሎስበርግ ቀበሌ ነዋሪ እንደ ነበረ ለመረዳት ችያለሁ....»

«….አንተስ በፍሎስንበርግ ነበርክ እንዴ?»

«....በፍሎንስበርግ የአድሚራል ካናሪስንና የሌሎቹንም ሂትለርን ለመግደል ሞክረዋል የተባሉትን መኰንኖች ሬሳ ለማቃጠል ሄደን ነበር። ለዚህ ብቻም ሳይሆን መቸም በዚያው ቀበሌ እንመለስ ነበርን ታዲያ ይኸው የሆስፒታሉ ሠራተኛ የነበረው ይሁዳዊ በዚያ በይሁዳዎች ሠፈር ይኖር እንደ ነበር ተረድቼዋለሁ።»

«....ካናሪስንና ሌሎችን ከገደሉት ጓዶች ውስጥ ነበርክ እንዴት?»

«....እንዲያውም የጓዱ አዛዥ ነበርኩ ምን ይደረግ ከዳተኞች ነበሩ አይደሉም? እንዴ ጌታዬ? ፉሕረራችንን (መሪያችንን) ለመግደል ሞክረው ነበር ምን ይደረግ»

«....ውዳጅ መውቀሴኮ አይደለም፤ እርግጥ ከዳተኞች ነበር። ካናሪስማ እንዲያውም ምሥጢራችንን ለባለ ቃል ኪዳኑ ጦር ያቃብልም ነበር። ከጄኔራል ጀምሮ ወደ ታች የነበሩት ሁሉ ከዳተኞች ነበሩ። እኔን ያስገረመኝ ግን እነዚያኑ ከዳተኞች የገደለውን ሰው እስከ ዛሬ ያለማወቄና ለወደፊቱም አገኘዋለሁ ብዬ አስቤም አልነበረም.....»

«....ዋናው ጉዳይ ግን ብዙዎቹ ይኸውና ዛሬ ሊይዙኝ ማሳደድ መጀመራቸው ነው። ይሁዳዎቹ ቢከታተሉ እንኳ ምክንያታቸው ይገባኛል። ግን እነካናሪስንና ሌሎቹን የገደልናቸውን ሁሉ እንደ አርበኞች የሚገምቱዋቸው እየበዙ መሄዳቸው እና እኔን ማሳደዳቸው ነው።»

«....አዎ ከባለሥልጣኖችም ጋር ሊያጋጭህና እነርሱም ሊያተኩሩብህ የሚችሉበት ምክንያት ሊሆን ይችላል። በል እስቲ ታሪህን ጨርስልኝ?»

«.....ይኸውልዎ ጌታዬ ወደ ክሊኒክ ከተዛወርኩ በኋላም አንድም ይሁዳዊ ሠራተኛ አላገኘሁም ነበር። ግን አንድ ስሙን በስልክ ሊናገር ያልፈለገ ምሥጢራችንንም አጣርቶ ያወቀ የኛ ሰው ስልክ ይደውልና እንድያዝ መወሰኑን ለአለቃዬ ይናገራል። በእርግጥም ስልክ የደወለው ሰውዬ ባለሥልጣንም መስሎና....»

«....ምናልባት ብረመን ከሚገኙት የፖሊስ ወዳጆቻችን አንዱ ሊሆን ይችላል። ታዲያ ምን አደረግህ?»

«...መቸስ ምን አደርጋለሁ። ከክሊኒኩ በራሴ ፈቃድ መውጣት ነበራ! ወደ ቤቴ እንኳ ፈርቼ አልገባሁም መኪናዬን እንኳ ካቆምኩባት ለማንቀሳቀስ አልቻልኩም ዓርብን እንዲሁ ስጨነቅ አደርኩና ቅዳሜ ሁኔታውን ለአለቃዬ ለመንገር ወደ ቤታቸው ብሄድ በማግስቱ ወደ ውጭ ሀገር ለመሄድ በዝግጅት ላይ ነበሩ ብቻ በነገሩ በጣም አዝነው ይህን ወረቀት ሰጡኝና ወደ እርስዎ እንድመጣ ነገሩኝ»

«....እንዴት ነው? ሔረር ኤቨርሐርዲት ይረዳኛል ብለህ የተማመንክበት?»

«.....እንዲህ ነው አዩት ጌታዬ? በጦርነቱ ጊዜ የነበራቸውን ሥልጣንና ኃላፊነት አላወቅሁም ግን በሥራዬ ላይ ሳለሁ በጣም ይረዱኝ ነበር ከሁለት ዓመታት በፊት ሠራተኞች ግብዣ አድርገን ነበር። ታዲያ ሁላችንም ፍንጥዝጥዝ አልንና በመጠጥም ተረታን። ድንገት ወደ ሽንት ቤት ስገባ ሔረር ኤቨርሐርዲት እጃቸውን እየታጠቡ የኤስ. ኤስ. መዝሙር ይዘምሩ ነበር። እኔም አብሬ መዝሙሩን ቀጠልኩበት ትንሽ ቆዩና «በቃህ ኮልብ» አሉኝና ወጣን ከዚያ በኋላ ሁለታችንም በኤስ. ኤስ. ክፍል እንደ ነበርን ተረዳሁና እርዳቸውን ለመጠየቅ ወደ ቤታቸው ሄድኩ።

«እና ወደኔ ሰደደህ ማለት ነው?»

ሚለር አዎንታዎን ገለፀ።

«የዚያ ይሁዳዊ ሠራተኛ ስሙ ማን ይባላል?»

«ሐርትስቲን ይባላል ጌታዬ?»

«የተዛወርክበት ክሊኒክ የቱ ነበር?»

«ከብረመን ከተማ ወጣ ብሎ በደልመንሆርስት ውስጥ የአርካዲያ ክሊኒክ ነው....»

በዚህ ጊዜ ጠበቃው ከበርቴ አንገቱን እያወዛወዘ ማስታወሻ ጻጻፈና፤

«….በል ቆዬኝ» አለና ወደ ውስጥ ገብቶ ወደ ዳቦ መጋገሪያው ቤት ወደ ሆስፒታሉና ክሊኒኩ ስልክ ደዋወለ። በመጀመሪያው ወደ ዳቦ መጋገሪያው ደወለ። ፀሐፊዋምስልኩን አነሳችና፣

«….አቤት ጌታዬ እርሳቸው የሉም። ከነባለቤታቸው ወደ ውጭ ሀገር በመርከብ ተጉዘዋል! አዎ አይቻልም በሬዲዮ ማግኘት አይቻልም ከአራት ሳምንታት በኋላ ይመለሳሉ። የምታዘዘው ጉዳይ ይኖራል?» አለች።

ከበርቴው ጠበቃም አመስግኖ ስልኩን አስቀመጠና እንደ ገና ወደ ብረመን ጄኔራል ሆስፒታል ደወለ።

«....ሐርትስቲን የሚባል ሠራተኛ አላችሁ?»

«....አዎ ዳዊት ሐርትስቲን የሚባል ሠራተኛ አለን»

«....አመሰግናለሁ» ብሎ ስልኩን ዘጋና እንደገናም ወደዚያው ሆስፒታል ደውሎ፥

«....ሔሎ እኔ የኤቨርሐርት የባንክ ክፍል ፀሐፊ ነኝ የኛ ሠራተኛ የሆነ ሰው በሆድ ካንሰር ምክንያት በእናንተ ሆስፒታል ውስጥ ተኝቶ ነበር ስሙም ሮፍል ጋንተር ኮልብ ነው እንደምን ሰንብቶ ይሆን?» አለና እርሱም ሌላ ተመስሎ ለማታለል ፈለገ። የሆስፒታሉ የቤተ መዛግብቱ ኃላፊ የነበረችውም ወጣት የሐምምተኛውን የግል ማኅደር እስከምትመለከት ድረስ የስልኩ ንግግር ለጥቂት ጊዜ ቆሞ ቆየና እንደ ገና ስልኩን አንስታ፤

«....ሔሎ ወደ አንድ የማገገሚያ ክሊኒክ እንዲዛወር ተደርጓል። እስከዚያም ቀን ድረስ በጣም ተሽሎት ነበር....» ብላ መለሰችለት።

«....በጣም ጥሩ ወሬ ነው ሰሞኑን በእረፍት ላይ ስለነበርኩ አልተከታተልኩም ነበረ። ታዲያ ወደየትኛው ክሊንክክ እንደተዛወረስ ልትነግሪኝ ትችያለሽ?»

«በደልመንሆርስት ውስጥ ወደ ሚገኘው የአርካዲያ ክሊኒክ ነው የተዛወረው....» አለችው።

ከበርቴው ጠብቃ አሁንም ወደ ክሊኒኩ ሲደውል አሁንም ደግሞ ፀሐፊዋ ስልኩን አነሳችና ጥያቄውን ካዳመጠች በኋላ «....እስቲ አንድ ጊዜ ይቆዩኝ.....» ብላ ወደ ሐኪሙ ቀረብ አለችና፤ «ስለዚህ ስለ ነገርከኝ ኮልብ ስለሚባለው ሰውዬ አንድ ሰው በስልክ ጥያቄ አቅርቧል....» አለችው ዶክተሩ ስልኩን ተቀበላትና፤

«....ሔሎ! እኔ የክሊኒኩ ዶክተር ብራውን እባላለሁ የምረዳዎ ነገር አለን?» ብሎ ጠየቀው። ብራውን ነኝ ብሎ ሲናገር ጸሐፊዋ እያጮለቀች ተመለከተችው ነገሩም እንግዳ ሆነባት እርሱም ከነርምበርግን የቀረበልትን የስልክ ጥያቄ በጥሞና አዳመጠና፤

«....ሔረር ኮብል ባልተመደ ሁኔታ ተደናግጦም ይመስለኛል ከክሊኒኩ በራሱ ፈቃድ ወጥቷል እኔም ልከለክለው አልቻልኩም አዎ ልክ ነው በዚያው ሆስፒታል ነበር የተዛወረው አዎ የሆድ ካንሰር ነው ብቻ ሊድን ሊሻለውም የሚችል ነው....» አለ ሐኪሙ።

«....ወሮታዎን ለመክፈል ያብቃን»

የሐኪሙ እውነተኛው ስም ዶክተር ሮዝማዬር ነው። ከከበርቴው ጠበቃ ጋር የሚያደርገውንም ንግግር እንደፈፀመ ወዲያውኑ ወደሞንቼ ደወለና፤

«....ስለ ኮልብ ጉዳይ አሁን አንድ ሰው ስልክ ደውሎልኝ ነበር። ይህም የሚያመለክተው የማጣራትና የማረጋገጥ ዘመቻ መጀመሩን ነው....» ብሎ አስታወቀ። በነርምበርግ የነበረው ከበርቴው ጠበቃም ስልኩን አስቀምጦ ወደ እንግዳ ማረፊያው ተመለሰና፤

«....መልካም ነው ኮልብ ማንነትህን አጣራሁ የነገርከኝ ስምህና አንተነትህ እርግጠኛ ነው....» አለው ሚለርን።

ሚለርም በአድናቆት ስሜት የተዋጠ መሰለና፤ አትኩሮ ተመለከተው።

«....የሆነ ሆኖ ቅር የማይልህ ከሆነ አንዳንድ ጉዳዮችን ልጠይቅህ እወዳለሁ፣....» አለው ከበርቴው።

ሚለርም ቅሬታ የማይሰማው መሆኑን በመግለጽ፣

«....እሽ ይጠይቁኝ» አለው።

«....ለመሆኑሳ ተገርዘሃል?»

«....አልተገርዝኩም»

«....እስቲ አሳየኝ?» ሚለር ከተቀመጠበት ሣይንቀሳቀስ አትኩሮ ብቻ ይመለከተው ጀመር።

«.....የጓድ አዛኝ አሳየኝ በል?» አለና ከበርቴው ቧረቀ።

ሚለር ተነሳና ወደ ጠበቃው ቀረብ ብሎ ሲቆም ጠበቃው የሚለርን ሱሪ ቁልፍ ፌታና ዕረፍተ - ሥጋውን ተመልክቶ ወደ ኋላ ለጠጥ ብሎ፤

«....ሌላው ቢቀር ይሁዳዊ አይደለህም» አለው።

ሚለርም ወደ መቀመጫው እየተመለሰ፤

«....እንዴ! ተጠራጥረውኝ ነው? እርግጥ ይሁዳዊማ አይደለሁም ልሆንም አልችልም....» አለው። ጠበቃው ከበርቴ ፈገግ እያለ፤

«.....ለነገሩኮ እንዲህ ነው። ይሁዳውያን እኛን እያታተለሉና እያስመሰሉ ወደኛ ለመቅረብ ብዙ ጊዜ ሞክረው ስለ ነበር ነው። ግን ብዙ ጊዜ ሊያታልሉን አልቻሉም በል እንግዲህ ጠቅላላው ታሪክህን ንገረኝ አንዳድን ጥያቄዎችም አሉኝ ለማጣራት ስል ነው ገባህ? የተወለድከውስ የት ነው?»

«...በብረመን ከተማ ነው ጌታዬ»

«....ጥሩ ነው በኤስ. ኤስ. መዝገብ የተጻፍከው ብስንት ዓመተ ምህረት ተወለድኩ ብለሀ እንደተመዘገብክና በሂትለር ወጣቶች ክፍልስ የት ነበርክ?»

«....በ1935 ዓ.ም ነው የገባሁት የአስር ዓመት ልጅ ነበርኩ ጌታዬ»

«....ወላጆችህስ የናሽናል ሶሻሊስ አባሎች ነበሩ?»

«....አዎ ሁለቱም ነበሩ»

«....እና የት ደረሱ»

«....የብርመን ከእትማ በቦንብ ስትደበደብ ሞቱ»

«.....ወደ ኤስ. ኤስ. ቡድንስ መች ተዛወርክ?»

«የአስራ ስምንት ዓመት ወጣት ሣለሁ በ1944 ዓ.ም በፀደዩ ወራት ተዛወርኩ»

«የት ነው የተማርከውስ?»

‹በዳችው በሚገኘው የኤስ. ኤስ. ት/ቤት ነው ጌታዬ?»

«.....የደምህ ዐይነቱና ቁትሩ በቀኝ ክንድህ ላይ ተጽፏል?»

«....የለኝም ግን መጻፍ የነበረበት በግራ እጄ ነው ጌታዬ?»

«....ለምን አልተጻፈብህም?»

«....ነገሩማ እንዲህ ነው። በነሐሴ ወር 1944 ዓ.ም የመጀመሪያ ሠፈራችን ወደ ሆነው ወደ ዋፈን ኤስ. ኤስ. ተዛወርን። ከዚህ ቀደም ብሎ ግን በሐምሌ ወር ሂትለርን ለመግደል ሞክረዋል ወይም ተባብረዋል የተባሉ የጦር መኰንኖች ሁሉ ወደ ፍሎስንበርግ ሠፈር ተወስደው ነበር። በዚህም የተነሣ የፍሎስንበርግ ሠፈር ከዳችው ማሠልጠኛ ጣቢያ የሰለጠኑ ወታደሮች እንዲሰጡት ይጠይቃል። ስለዚህም እኔና ጥቂቶች ጓደኞቼ ወደዚያው ተዛወርን ስለዚህ የምረቃውን ሥርዓትና የደሙን ቁጥር ግዴታ ሣናከናውን ቀረን። አዛዣችንም ወደ ጦር ግንባር የማንሄድ ስለሆነ የደማችንን ዓይነትና ቁጥር በየክንዳችን መጻፍ (መዋቅር) እንደምያስፈልግ ስለወሰነ ነበር ጌታዬ....»

ከበርቴው ጠበቃም ነገሩን በማመን ፈገግታውን እያሳየ በሐምሌ ወር 1944 ዓ.ም ደግሞ የተባበሩት መንግሥታት ጦር ወደ ፈረንሳይ ዘልቆ በመግባት ጦርነቱ ወደ ፍጻሜው መቃረቡን ሚለር የጠቀሰው አዛዥ ሊወሰን እንደሚችል ተረዳለት።

«...ሣንጃህንስ ተቀብለሃል?»

«....አዎ ጌታዬ ከአዛዣችን እጅ ተቀብያለሁ....»

«....በላዩ ላይ ምን ተጽፎበት ነበር?»

«....በክብር የደም ጠብታ ይላል ጌታዬ»

«....በዳችው የማሰልጠኛ ጣቢያ የሚሰጠውስ ጥናትና ገለሳ እንደምን ያለ ነበር?....»

«....ሙሉ ወታደራዊ ገለጻና ትምህርት እንዲሁም ለሂትለር ወታቶች ችሎታ ለማሙዋላት ይሰጥ የነበረውንም የፖለቲካ ፍልስፍና ተምሬያለሁ.....ጌታዬ?»

«....መዝሙሮቹንስ ተምረሃል?»

«....አዎን ጌታዬ....»

«.....የጉዞ መዝሙር የተቀዳበቱ መጽሐፍ ምን ይባላል?»

«....ለሕዝብ መታገል የሚለው ነበር ጌታዬ»

«....የዳችው ማሰልጠኛ ሠፈርሳ በየት በኩል ነው?»

«....ከሞንቼ በስተ ሰሜን አስር ማይልስ ላይ ሦስት ማይል ከእስረኞች ማሥፈሪያ ሠፈር ላይ ነበር ጌታዬ»

«ያንተ የደንብ ልብስ ምን ዓይነት ነበር?»

«....ግራጫ ሰማያዊ እጀ - ጠባብ ሱሪ ባተትሁለት ጫማ ጥቁር ክሳድ ባለ ታጣፊ በስተ ግራ የማዕረግ ምልክት የሚደረግበት ጥቁር የቆዳ ቀበቶ ባለዘለበት የሆነ ነበር ጌታዬ»

«የዘለበቱ ዓላማስ ትዝ ይልሃል?»

«በመካከሉ ስዋስቲካ ተጠልፎበት «ታማኝነት ክብሬ ነው» የሚል የተጻፈበት ነበር ጌታዬ»

ከበርቴው ጠበቃ ተነሳና ተንጠራራ ሲጃራውንም አቀጣጠለ በመስኮቱም ውጭውን እየተመለከተ፤

«....በል አሁን ደግሞ የሃምሳ አለቃ ኮልብ የፍሎስበርግን ሠፈር ንገረኝ.....» አለው

«....በባቫሪያ ጠረፍ በኩል ነበር ጌታዬ»

«.....የተቋቋመውስ በመቼ ጊዜ ነበር?»

«.....እነዚያ አሣማዎች ፉሕረሩን ሲቃወሙ በነበረበት በ1934 ዓ.ም ነበር ጌታዬ?»

«ስፋቱም ትዝ ይልሃል»

«እንዲህ ነው ጌታዬ እኔ እዚያ በነበርኩበት ዘመን 3000 በ300 ሜትር ስፋት ነበረው ዙሪያውንም አስራ ዘጠኝ የዘብ መቆሚያ ማማዎች ነበሩት በላያቸውም ላይ ቀላል መትረየሶች ተጠምደውባው ነበር። 120 በ140 ሜትር ስፋት የነበረውም የሰልፉ አደባባይ በመካከሉ ነበር። ያምላክ ያለህ! በነዚህ ይዲሾች (ክልሶች) ላይ የምንፈጽመው ጨዋታም በዚያ ሜዳ ላይ ነበረ....»

«......ከመስመሩ አትውጣ ከነጥቡ ላይ ብቻ አተኩር የውስጥ ዝግጅቱስ እንዴት ነበር?» አለና ከበርቴው ጠበቃ ጮኸ!

«...ሃያ አራት የእንጨት ቤቶች ነበሩ የወጥ ቤቶች የመታጠቢያ ቤት የሕክምና አገልግሎት መስጫና የልዩ ልዩ የእጅ ሥራ ክፍሎችም ነበሩት ጌታዬ?»

«....እና ለኤስ. ኤስ. ዘቦችስ?»

«....ሁለት የእንጨት ቤቶች ሱቅና መኝታዎች ነበሩዋቸው»

«....የሚሞቱት ሰዎች ሬሳስ የት ነበር የሚጣለው?»

«.....ከአጥሩ ውጭ የሬሳ ማቃጠያ ቦታዎች ነበሩ ከሠፈሩ የሚያስወጡም የመሬት ውስጥ ለውስጥ መመላለሻዎች ነበሩ ጌታዬ.....»

«....የተመሠሩትስ ከምን ከምን ነበር?»

«....ከጥርብ ድንጋይ ጌታዬ»

«....በ1944 ዓ.ም የነበሩት ነዋሪዎችስ ምን ያህል ነበሩ?»

«....ወደ 16000 የሚጠጉ ነበሩ ጌታዬ»

«....የአዛዥ ጽ/ቤት በየት በኩል ነበረ?»

«....ከአጥር ግቢው የአጥር ሽቦ ወጣ ብሎ ከጉብታ ሥፍራ ላይ ነበር ጌታዬ!»

«....በተከታታይነት የተሾሙት አዛዦች እነማን ነበሩ?»

«....እኔ እዚያ ከመግባቴ በፊት ሁለት ነበሩ የመጀመሪያው የኤስ. ኤስ. ሻለቃ ካርል ኩንስትለር ቀጥሎ ደግሞ ኤስ. ኤስ. ሻምበል ካርል ፍሪትሶች የመጨረሻውም ኤስ. ኤስ. ሌ/ኮሎኔል ማክሰ ከአጅል ነበሩ ጌታዬ!

«....የፖለቲካው ክፍልስ የትኛው ነበር?»

«....ክፍል ሁለት ነበር ጌታዬ»

«....የትስ ነበር?»

«....በአዛዡ ጽ/ቤት አጠገብ ነበር ጌታዬ?»

«....ተግባሩስ ምን ነበር?»

«.....ስለ እስረኞች ሁኔታ ከበርሊን ለሚመጣው ትእዛዝና ጥያቄ ተገቢውን መልስ ለመስጠትና ትእዛዙንም ለማስፈፀም ነበር ጌታዬ?»

«....በተላለፈላችሁ ልዩ ውሳኔና ትእዛስ ካናሪስንና ሌሎቹን መኰንኖች የሚመለከት ትእዛዝ ደርሱዋችሁ ነበር?»

«ሚያዝያ 20 ቀን 1945 ዓ.ም ነበር ጌታዬ! አሜሪካኖች በባቫሪያ በኩል እየገፉ ሲመጡ ሁሉንም እንድንጨርስ ትእዛዝ ደረሰን ከኛም መካከል በቡድን በቡድን እየተከፈልን ትእዛዙን እንድንፈጽም ተመደብን። ካናሪስና አምስት መኰንኖች የገደልኩም እኔ ነበርኩ። ከገደልንም በኋላ የሚቀብሩ ደግሞ ይሁዳዎች ነበሩ። ዛሬ ከሆስፒታሉ ቸኩየና ያለውዴታዬ እንድወጣ ምክንያት የሆነኝ ዓይኑን ያጥፋውና ይኸው ሐርትስቲን የተባለው ይሁዳዊም ከቀባሪዎቹ አንዱ ነበረ። ከዚያ በኋላ በሠፈራችን የነበረውን ሰነድና መዝገብ ሁሉ አቃጠልነው። ሁለት ቀናት ቆይቶም እስረኞቹን ሁሉ ወደ ሰሜን አቅጣጫ እንድንወስድ ታዘዝን። በጉዞም ላይ እንዳለን ሂትለር ራሱን መግደሉን ሰማን ከዚያ በኋላም መኰንኖቻችን ጣጥለውን ሄዱዋ! ጌታዬ! እስረኛው ሁሉም ወደ የጫካው ተበታተነ ጥቂቶቹንም ገደላንቸው ግን ወደ ፊት መጉዋዙ ውጋ እንደማኖረው ተረዳነው ወዲያው ተከታትለውም አሜርካኖች ቀበሌውን ሁሉ ተሠራጩበት!! ጌታዬ!»

«....አንድ የመጨረሻ ጥያቄ አለኝ የሃምሳ አለቃ በሠፈሩ ውስጥ በየትኛውም አቅጣጫ በኩል ሆነህ ወደ ላይ የምታየው ምንድን ነው?»

ሚለር ለጥቂት ጊዜ በተጫነቀ ስሜት ተዋጠና፤

«....ሰማዩን ነዋ ጌታዬ!» አለ፥

«....ቂላ ቂል ከዚያ ቀበሌ ከፍተኛው ቦታ የትኛው ነው የምልህ?»

«....ኦ ያች የፈረስ የጥንት ቤት ያለባት ኮረብታ ነው?»

ከበርቴው ጠበቃ በፈገግታ ራሱን አወዛውዞ አዎንታውን ገለፀለት።

«.....በመሠረቱ አስራ አራተኛው ክፍል ዘመን ነው»

«....እሽ ኮልብ የሆነስ ሆነና በፍሎስንስበርግ ነበርክ እና እንዴት ወጣህ?»

«....ነገሩ እንዲህ ነው ጌታዬ! በጉዞ ላይ እንደ ነበርን ተበታተን። እኔም በየቀበሌው ስዘዋወር እንደኔው ይቅበዘበዝ የነበረው ወታደር አገኘሁና ደብዳቤ ልብሱን እማሁትናና ሄድኩ ከሁለተ ቀን በኳላማ ያንኪዎች (አሜሪካኖች) ያዙኝ ለሁለት ዓመታት ያህልም በጦር ምርኮኞች ሠፈር ከቆየሁ በኋላ ምንም ነገር የማላውቅ ተራ ጦር ሠራዊት መሆኔን ገለጽኩላቸው ይህንም ያልኩትን ምክንያት መቸም ይረዱታል። አሜሪካኖች የኤስ. ኤስ. አባል የነበሩትን ሁሉ ሊጨርሱ ነው እየተባለ ይወራ ስለ ነበረ ነው» አለ ሚለር።

ከበርቴው ጠበቃም ወደ ውጭ እያየ የሲጃራውን ጢስ አቦነና፤

«....መቸም ብቻህን አትሆንም ስምህንስ ለውጠሃል?»

«....የመታወቂያ ወረቀቴን ወረወርኩት ምክንያቱም የኤስ. ኤስ. አባል እንደነበርኩ እንዳያውቁብኝ ነው ስሜን ግን መለወጥ አስፈላጊ ሆኖ አላገኘሁትም ነበር። በዚያን ዘመን የነካናሪስ ጉዳይ ይህን ያህልም አስፈላጊነት አልነበረውም ነበር። ብዙ ጊዜ ቆይቶ ነው ሕዝቡ ስለነርሱ መጠያየቅ የጀመረውና የአድማው መሪዎች የነበሩት ሁሉ በርሊን ውስጥ የተሰቀሉበትን ቦታ መጐብኘትና መወያየትም ያዘወተረው። ቢሆን ከፌደራል ሪፖብሊክ መንግሥታችን ስሜን ሣልለውጥ መታወቂያ ለማግኘት ችያለሁ። የሆነ ሆኖ ይኸው የተረገመ ይሁዳዊ ባያውቀኝ ኑሮ ምንም ሊነሳና ሊያስጠረጥረኝም የሚችል ነገር አይኖርም ነበር....»

«....እርሱስ እውነትህን ነው። እስቲ እንግዲህ ከተማርከው ቃለ መሐላ አንዳንዶቹን ትነገረኛለህ፡ ለፋሕረሩ ታማኘንትህን በመሐላ ስታረጋግጥ ምን ብለህ ነበር የማልከው?» አለ ከበርቴው ጠበቃ።

ጥያቄውና መልሱ ደግሞ እንደ ገና ለሦስት ሰዓት ያህል ተካሄደ። ሚለር ላብ ስላጠመቀው ፈጽሞ ሣያገግም ከሆስፒታል በመውጣቱና ምግብም ስላላገኘ መድከሙን ገለፀ። እኩለ ቀን ካለፈ በኋላም ከብርቴው በሚለር ትክክለኛነትና እውነት ያመነበት መሆኑን አመነ።

ሚለርም «....እንግዲህ የምትፈልገውስ ምንድን ነው?» ብሎ ጠየቀ፤

«.....እንግዲህ እነርሱም እኔን ለመያዝ ፍለጋቸውን ማጠንከራቸው የማይቀር ነው ስሜንም ለውጨ ሌላ ስም የተጻፈበት የመታወቂያ ወረቀት መያዝ ያስፈልገኛል። ፀጉሬንና ጭህሜን በማሳደግ ሌላ ለመምሰልና ሥራም በባቫሪያ አካባቢ ለማግኘት እችላለሁ። በላሙያ ዳቦ ጋጋሪ ነኝ። ሕዝብ ደግሞ ዳቦ ይፈልጋል አይመስለዎትም?»

ቀኑን ሙሉ ፊቱን ቅጭም አድርጐ የዋለው ከበርቴ ጠበቃም ወደ ኋላው ተለጠጠና በሳቅ አሽካካ።

«....እርግጥ ነው ወዳጄ ኮልብ ሕዝቡስ ዳቦ ይፈልግ መልካም ነው። ሳምኝ ሰዎች አንተን ለመፈለግ መባዘናቸው ባይቀርም ታማኝ ጀርመናዊ እንደ መሆንህ መጠን በችግር ውስጥ ስትታነቅ በቸልታ አልመለከትም የምችለውን ሁሉ ላድርግልህ ይገባልኛል። አዲስ የመንጃ ፈቃድ ማግኘት ደግሞ የትውልድህን ማረጋገጫ የምስክር ወረቀት ማቀረብ አለብህ። ይኸው የምስክር ወረቀት ደግሞ የለህም። ስለዚህ ደንበኛውን የይለፍ ፈቃድ (ፓስፖርት) ከያዝክ ችግሩ ሁሉ በቀላሉ ይወገዳል፤ ለመሆኑስ ገንዘብ አለህ?»

«ባዶ ኪሴን ነኝ ጌታዬ ካለፉት ሦስት ቀናት ጀምሬ በችግርና በተረጅነትም ላይ ነኝ....»

በዚህ ጊዜ ጠበቃው ከኪሱ የአንድ መቶ ማርክ ኖት አውጥቶ ሰጠውና ቀጠል አድርጐም፥

«.....እዚህ መቆየት አትችልም አዲሱን ፓስፖርትህን ለማግኘትም ቢያንስ ቢያንስ የሣምንት ጊዜ ያስፈልግሃል በእስቱትጋርት አንድ ወዳጅ ስላለኝ ወደ እርሱው ዘንድ እልክህና እርሱ ይረዳሃል። ፓስፖርቱን አስወጥቶ ይሰጥሃል። እዚያው ሄደህ በሆቴል ትሰነብታለህ። እርሱም ይቀበልሃል በስልክም አነጋግረዋለሁ» አለው።

ጠበቃው በብጣሽ ወረቀት ጻጻፈና፤

«...ስሙ ፍራንዚ ባዬር ነው፤ አድራሻውም ይኸውና። ወደ እስቱትጋርት በባብሩ ትሄድና ሆቴል ከያዝክ በኋላ በቀጥታ ወደ ርሱ ትሄዳለህ ገንዘብም ቢያፈልግህ ይሰጥሃል ግን እንዳትንቀዠቀዝ እየተደባበቅህ ሰንብትና ፓስፖርትህን ያወጣልሃል ከዚያም በኋላ ወደ ደቡብ ጀርመን ይልክህና ሥራ ትይዛለህ። ማንም ሊደርብህም አይችልም.... ፈጽመህ ትሰወራለህ....» አለው።

ሚለር ገንዘቡንና ለፍራንዚ የተጻፈውን አድራሻ ይዞ ወሰን ያልነበረው ምስጋናውን አቀረበና፥

«.....ጤና ይስጥልኝ ሔረር ዶክተር በእርግጥ ታላቅ ሰው ነዎት....» አለና ከእንግዳ ማረፊያው ሲወጣ በሩን ከፍታ ያስገባችው የቤት ሰራተኛ አስወጥታ በሩዋን ዘጋች። ሚለርም ወደ ባቡሩ ጣቢያ ቀበሌ ወደ አረፈበቱ ሆቴልና ጃጉዋር ሄደ። ከአንድ ሰዓት በኋላም ወደስ ሱቱትጋርት በጃጉዋር ሸመጠጠ። በዚያው ሰዓትም ጠበቃው ወደ ፍራንዚ ስልክ ደወለና፣

«ሮልፍ ጋንተር ኮልብ የሚባል ሰው ልኬልሃለሁና የሚጠይቅህን ፈጽምለት» ብሎ ነገረለት። ለዓይን ደብዘዝ ባለበት ወቅት ሚለር እስቱትጋርት ደረሰ ሆቴልም ያዘ ሆቴሉ ለመኪናውም ድብቅ ማቆሚያ ነበረው። በከተማውም ካራታ እየተመራ የፍራንዚን ቤት ፍለጋ ቀጠለ አቅጣጫውን ካወቀ በኋላም ከፍራንዚ ቤት ሩብ ማይልስ ራቅ አድርጐ ጃጉዋሩን አስቆመ። ከመኪናውም ወጥጦ በሩን ሲቆልፍ አንዲት ጠና ያለች ሴትዮ በስተኋላ (በአጠገቡ) ተጠጋችው። ጃጉዋሩንም በአድናቆት ቃኘችለትና አለፈች ሴትዮዋ በየሣምንቱ ከሚደረገው ስብሰባዋ መመለሱዋ ነበረ።

**\*\*\***

በዚያኑ ዕለት ማታም በሁለት ሰዓት ላይ በነርምበርግ ከተማ የነበረው ከበርቴው ጠበቃ ወደ ፍራንዚ ቤት ስልክ ለመደወልና ከርታታው ኮልብ ደህና መድረሱን ለማረጋገጥ ፈለገ። ለስልኩም መልስ የሰጠችው የፍራንዚ ባለቤት ነበረች።

«....ኦ! ያ ወጣቱ! ከባለቤቴ ጋር ሆነው ራት ወደ ሚመገቡበት ቦታ ሄደዋል....» አለች።

«....በደህና መድረሱን ለማረጋገጥ ስል ነው ስልክ የደወልኩት.....» አለ ከበርቴው ጠበቃ።

«....የደስ ደስ ያለው ወጣት ነው። መኪናውን አቁሞ ሲቆልፍ በአጠገብ አልፌያለሁ ወደ ቤቴ ስመለስ ነበር ያየሁት። ግን መኪናውን ያቆማት ራቅ አድርጐ ነው መንገዱን ማወቅ አቅቶት ይሆናል። እስቱትጋር እንኳ አደናጋሪ ከተማ አይደለችም.....» አለች ሴትዮ።

«.....ይቅርታ ማዳም ሰውዬው ቮልስዋገን መኪናውን እንኳ አልያዘም በባቡር ነው የመጣው» አለ ጠበቃ።

«....አይደለም ልክ አይደለም» አለች ሴትዮዋ ከርሱ የተሻለ ዕውቅቷን ለማስመስከር በሚፍጨረጨር ስሜቷ «....አይደለም ነው የምልኮ! በመኪና ነው የመጣ እንደዚያ ያለ ወጣት እንደዚያች ባለች መኪና የሚያስቀና ነው እርግጠኛ ነኝ ልጃገረዶች ሁሉ ይረባረቡበት ይሆናል እና....» ብላ ንግግሩዋን ሳትጨርስ ጠበቃው አቋረጣትና፤

«.....ማዳም እስቲ ረጋ ብለሽ ስሚኝ ምን ዐይነት መኪና ነው ይዟል የምትይው?» አለ ጠበቃ በለሆሳስ ድምፅ።

«....የመኪናውን ስምና ዓይነቱስንስ አላውቀውም ግን ጥቁር የእስፖርት መኪና ቀጠን ያለ ሽንጣም ብጤ.....ነው....»

ይህን ሲሰማ ጠበቃው ስልኩን አስቀመጠና እንደ ገና ወደ ነርምበርግ ከተማ ሆቴል ደወለ። ላብም ያመነጭ ጀመር። ቀደም ሲል በተሰጠውም አድራሻ መሠረት ወደ ሆቴሉ ደወለና በአንድ ክፍል ከነበረ እንግዳ ጋር እንዲያነጋግሩት ጠየቀ። የሚያውቀው ድምፅም በስልኩ መጣለት።

«....ሒሎ?» አለ ተጠያቂው።

«....ማካንስን በፍጥነት ድረስልኝ። ሚለርን ደርሸበታለሁ!» አለ ከበርቴው ጠበቃ ወይም ወርወርልፍ!!

**አባራሪና ተባራሪ!!**

ጌታው ፍራንዚ ባዬር ወፍራም ድብልብል ገራገርና እንደባለቤቱም ፎልፏላ ቢጤ ነው። ሚለርን ተቀብሎ ማነኛውንም እርዳታና ጥበቃም እንዲያደርግለት ወርወርልፍ (ከበርቴው ጠበቃ) በስልክ አስቀድሞ በነገረው መሠረት፣ ከማታው ሁለት ሰዓት በኋላ ያ ፖሊስ ያሳድደዋል የተባለለቱ እንግዳው (ሚለር) ከቤቱ እንደ ደረሰ በደስታ ተቀብሎታል።

እንግዳውንም ከፎልፏላዋ ባለቤቱ ጋር አስተዋውቆታል። ከሰላምታው ቀጥሎም፤

«.....ታዲያስ ወዳጄ ኮልብ ከዚህ ቀደም ወደዚሁ ሠፈራችን ወርተንበርግ መጥተህ ታውቃለህ?» ብሎ ሚለርን ጠይቀው።

«....በፍጹም ደርሼም አላውቅ....»

«....መልካም ነዋ እኛም በእንግዳ ተቀባይነታችን እንኮራበታለን። ታዲያ ራትስ ተመግበሃል?»

ቁርሱንም ሆነ ምሳውን ያለመብላቱን ከሰዓት በኋላም በባቡር ሲጓዝ ማምሸቱን ለመመገብ እንኳ ጊዜ ያጠረው መሆኑን ሚለር ገለፀለት።

«....ያምላክ ያለህ! ያሳዝናል መመገብማ አለብህ በል አሁን ወደ ከተማ እንሂድና እፍታው የተነሣለትም ቢሆን የተገኘውን ያህል እንመገባ?» አለውና ወደ ጓዳ ገብቶ የምሽቱን እንግዳቸውን ወደ ከተማው (እስቱትጋርት) ወስዶ ራት የሚጋብዘው መሆኑን ለሚስቱ ነገራትና በራሱ መኪና ወደ መሐል ከተማ ሽመጠጡ።

**\*\*\***

ከነርምበርግ ወደ እስቱትጋርት በመኪና ጉዞ ቢያንስ ቢያንስ ሁለት ሰዓት ያክል ይወስዳል ማካንሰንም በዚያው ምሽት ወደ እስቱትጋርት ይበራል። ነግምበርግ ውስጥ ከነበረበት ሆቴል አለቃው ወርወልፍ በስልክ ጠርቶት ስለ ሚለር ጉዳይ ማብራሪያና መሣሪያ ሰጥቶ የፍራንዚን አድራሻ ነግሮት በፍጥነት እንዲደርስለት በጥብቅ ያዘዘው ሚለርና ፍራንዚ ወደ ሆቴል ከአቅሙ በላይ እያሳበደ ከምሽቱ አራት ሰዓት ተኩል ሲሆን እስቱትጋርት ደረሰና ከዋናው ከተማ ወጣ ብሎ ወደ ነበረው የፍራንዚ ባዬር ቤት አመራ እርሱ ከመድረሱ በፊትም ወርወልፍ ለፍራንዚ ባለቤት ደውሎ ያው ራሱን ኮልብ እባላለሁ ብሎ የቀረበው እንዳቸው እርግጠኛው ኮልብ ሣይሆን ምናልባት የፖሊስ ወሬ አቀባይ ሊሆን እንደሚችል ገልጾላት ስለ ነበረ በፍርሐት ተጠምቃ በምታደርግበት ሰዓት ላይ ነበረ ካንሰን የደረሰው።

«....በስንት ሰዓት ነው ከቤት የወጡት?» አላት።

«....ሁለት ሰዓት ተሩብ ላይ ይመስለኛል» አለችው።

«....የሚሄዱበንስ ቦታ (ሆቴል) ነግረውሻል?»

«....ቦታውንስ አልነገረኝም። ወጣቱ እንግዳ ቀኑን ሙሉ እህል ያለመቅመሱንና ወደ ከተማው ወስዶ ራት እንደሚጋብዘው ብቻ ነው ባለቤቱ የነገረኝ። እኔም እንኳ ከቤት የተገኘውን ላቀርብላቸው ብልም ለጨዋታውና ለመዝናናቱም ሲል ወደ ሆቴል መሄድ መፈለጉን ስለ ነገረኝ ፈቃድ ሰጠሁት....»

«....ይህንኑ እንግዳ መኪናውን ሲያቆም አይቸዋለሁ ብለሻል የት ነው ያቆማት?» ጃጉዋሩዋ መኪና የት እንደቆመችና በየትኛው መንገድ በኩል ቢሄድ እንደሚያገኛት በምልክት ስትገልጽለት ማካንሰንም ለጥቂት ጊዜያት በሐሳብ ተዋጠ ቆዬና፣

«....ባልተቤትሽ ወደየተኛው ምግብ ቤት እንደሚሄድ ታውቂያለሽ?» አላት።

«....ሁልጊዜም የሚሄደው «ትሪሞር» ወደ ተባለው ምግብ ቤት ነው» አለችው።

ማካንሰን ከዚያ ወጣና ጃጉዋሩዋ ወደ ቆመችበት ቦታ ሄደ። እንደቆመችም አገኛት ተጠግቶ ደህና ድርጐም አስተዋላት። በዚያ ጊዜም በሁለት ሐሳቦች አዕምሮው ተሰነገ። እዚያው ሆኖ ሚለርን መጠባበቅ አንደኛው ሐሳቡ ነበር። ችግሩ ወደ ወርወልፍ ያዘዘው ተከታትሎ እንዲደርሳቸውና ያን የኦዴሣ ድርጅት ቀንድ የሆነውን ፍራንዚን በቀስታና በምሥጢር ካስጠነቀቀው በኋላ ወደ ቤቱ ተመልሶ ሚለርን ተከታትሎ እንዲገድለው ነበር ነገር ግን ይህን ለመፈጸም ደግሞ፥

«ትሪሞር» ወደ ተባለው ምግብ ቤት ስልክ ለመደወልና ፍራንዚን ለማስጠንቀቅ አልፈለገም ምክንያቱም ያን ቢያደርግ ደግሞ ሚለር እንደተነቃበት ይጠራጠርና እንደ ገና ደግሞ ቅታው እስኪጠፋ ድረስ ሊሰወር ይችላል ብሎ አሰበ ሰዓቱንም ተመለከተ ለአምስት ሰዓት አሥር ደቂቃ ጉዳይ ሆኑዋል ስለዚህ ማርቸዲሱን አስነሳና ወደ ከተማው መሐል አመራ።

**\*\*\***

ሞንቼ ውስጥ በአንዲት አልባቤ ሆቴል በአልጋው ላይ ተጋድሞ የነበረው እሥራኤላዊው ዮሴፍ የኦዴሣ ድርጅት የሚያከናውነውን የሮኬት ሥራና የእሥራኤንም ሕልውና በሚመለከተው ሁኔታ ላይ በሚዋልልበት ሰዓት የክፍሉ ስልክ አቃጨለ። የተደወለለትም ከሆቴሉ የእንግዳ መቀበያ ክፍል ነበር። «ቴሌግራም ስለመጣልዎ መጥተው ይቀበሉ» ስለ ተባለ ከፎቅ ወደ ምድር ቤት ወረደና ቴሌግራሙን ተቀብሎ በችኮላ ከፍቶ ተመለከተው። ቃሉም እንዲህ የሚል ነበር።

«....ደንበኞቻችን በጠየቁን መሠረት የምንቀበላቸው ሸቀጣ ሸቀቶር ዋጋ ቀጥሎ ተዘርዝሩዋል፥

**ዓይነቱ፦**

የፈረንጅ ጐመን (ሲለሪይ) 481 ማርክ ከ53 ፒሊፈንጅ (ሣንቲም)

ሎሚ 362 ማርክ ከ17 ፒሊፈንጅ (ሣንቲም)

ብርቱካን 727 ማርክ 24 ፒሊፈንጅ (ሣንቲም)

ወይን 313 ማርክ ከ88 ፖሊፈንጅ (ሣንቲም)

ይላል ቴሌግራሙ። (ማርክና ፒፈንጅስ የጀርመን ገንዘብ ናቸው) የአትክልቱና የፍራፍሬው ዝርዝር ረዘም ያሉ ነበሩ። የሚላከውም እንደ ተለመደው ከእሥራኤል ነበረ። ቴሌግራሙም የተላለፈው ጀርመን ውስጥ የሚገኝ ኩባንያ አትክልቱንና ፍራፍሬውን እንደ ሚቀበል ዓይነት ተመስሎ ነበር። ቴሌግራሙ የተላለፈውም ዓለም አቀፍ በሆነው የንግድ ተግባር በሚከናወንበት የሕዝብ ቴሌ ግራም ማስተላለፊያ ነበር። በምዕራብ አውሮጳ ውስጥ በየቀኑ እጅግ ብዙ ጉዳዮች በሕዝብ መገልገያ የቴሌግም ማስተላለፊያ መስመር ይላካሉ። ሁሉንም ለመመርመር ለማጣራት ምሥጢራቸውንም ለማወቅ ደግሞ የጦር ትምህርት የተካፈሉና ወታደራዊ ጣጣ ያውቁ ሰዎች ያስፈልጋሉ። ዮሴፍ ቴሌግራሙን ከአነበበ እብኋላ ስለ ፍራፍሬዎቹና ቅጠላ ቅጠሎቹ ስለስሞቹ ሣይቸገር ወይም በጠቅላላው ስሞቹን ገደፈ። (ተወ) ቁትሮቹን ብቻ ደማመራቸው። ቀናነሳቸውና ትርጉማቸውን ተረዳ። በእጆቹ ራሱን ይዞ ተከዘ። ለሊዮንና ለሌሎቹም ቴለግራሙን ሰጣቸው ሊዮን መልእክቱን ተመልቶ፥

«....አዝናለሁ አልገባኝም» አለ። አዎ ለማንም ግልጽ ሊሆን አልቻለም። ከዚያ ቀደም ብሎ ባለፉት ስድስት ቀናት ውስጥ ልዩ ልዩ የወሬ ስንጣሪዎች ከያለበት ለሞሳድ የምሥጢር ድርጅት ሲተላለፉ ሰንብተው ኑሩዋል በራሪ ወሬ የተላከላቸው ቮነስ አይረስ ከነበረው የእሥራኤል ጆሮ ጠቢ ነበር። እርሱዋም ወደ አንድ ሚሊዮን የጀርመን ማክር የሚገመት ገንዘብ «ቮልካን» ለእትባለ ሰው «የጀመረውን የጥናት ተግባር እንዲያከናውን የተላከለት» ተብሎ ነበር።

ሁለተኛዋ ወሬ ደግሞ የተላለፈችው ስዊዝ ባንክ ውስጥ ከሚሥራ የእሥራኤል ወሬ አቀባይ ከሆነ ሰው ነበር። እርሱም የኦዴሣ ድርጅት ሰዎች በምዕራብ አውሮጳ ውስጥ ያላቸውን የገንዘብ እንቅስቃሴ (ወጪና ገቢ) የሚከታተል ነበር። እርሱም ባስተላለፈው የወሬ ብጣቂ አንድ ሚሊዮን የጀርመን ማርክ ወደ ቤይሩት ባንክ መተላለፉን ካለፉት አስር ዓመታት ጀምሮ ፍሪትዝ ዋግነር ለተአብለው ሰው መከፈሉን ይጠቁማል።

ሦስተኛው ጐላ ብሎ የሚታየው ወሬ ደግሞ የተገኘው ግብፅ ውስጥ በተቋቋመው የሮኬት ጣቢያ ፋብሪካ የአካባቢውን ፀጥታ በኃላፊነት ከሚቆጣጠሩት ከፍተኛ ባለሥልጣኖች መካከል ከአንድ ግብፃዊ ኰሎኔል ነበር። ወሬውም የሚጠቁመው ኰሎኔል ወደ ጡረታ በሚወጣበት ዘመን የተንደላቀቀ ኑሮ እንዲኖር የሚያረጋግጥለትን ዋስትና ከአንድ የእሥራኤል የምሥጢር ሠራተኛ ዘንድ ለማግኘት በሮም ሆቴል ውስጥ መነጋገሩን የሚያበስር ጉዳይ ነበረበት ኰሎኔሉም በግብፅ ውስጥ የተጀመረው የሮኬት ፋብሪካ አንዳንድ ያልተጠናቀቁ ሥራዎች የቀሩት መሆኑንና የጐደሉትንም ለማግኘት ለማግኘት ጥናቱና ሥራው ምዕራብ ጀርመን ውስጥ መከናወኑን ለዚያም ተግባር የኦዴሣ ድርጅት በብዙ ሚሊዮን የሚቆጠር ማርክ መከስከሱን መግለጽ ነበር ጡረታ ሲወጣ የተትረፈረፈ ገቢ ለማግኘት የሚያስችለውን ዋስትና አግኝቷል የተባለው።

እነዚህ ሦስቱ ጐላ ጐላ ያሉ ወሬዎች በሽህ ከሚቆጠሩ ቁርጥራጭና ተባባሪ ወሬዎች ጋር ተዳምረው ለፕሮፌሰር ዮቪል ኒማን ይቀርባሉ። ፕሮፌሰሩ የእሥራኤልን የመረጃ ዜናዎች እያጠረቃቀሙ አንጓለው አበጥረው ፈጭተው ነፍተው አቡክተውና ጋግረው የሚያቀርቡ ነበሩ። በኋላም የእሥራኤል የኦቶሚክ ቦንብ አባት እሰክ መሆን የደረሱ ናቸው። የፕሮፌሰሩም ትንተና በ1955 ዓ.ም ሚስቱ ያጋለጠችው ሮችማን ፍሪትዝ ዋግነር እየተባለ ሲጠራ መኖሩን ያረጋግጣል።

ዮሴፍና ሊዮን ከሌሎቹ የሥራ ጉዋደኞቻቸው ጋር ሆነው በ«ደም መላሽነት» አዳራሻቸው ውስጥ ተሰብስበዋል።

«....እኔ የምላችሁ ከአሁን ጀምሬ ከዚህ ስልክ አልለይም። ሞተርሳይክል (ዱቅዱቂት) እንድትመደቡልኝ እፈልጋለሁ የማስመሰያ ልብስም አዘጋጁልኝ ሚለር ምን አልባት እርሱነቱ ቢታወቅና ቢጋለጥ ወዲያውኑ ፈጥኘ ልደርስለት ይገባኛልና» አለ ዮሴፍ።

«....ማንነቱ ከታወቀና ከተረጋገጠማ በምንም ዐይነት ፍጥነት ልትደርስለት አትችልም» የዋል ሊዮን።

«....በሩቅ ሆኘ እንድጠባበቀው ብታዘዝም ወደ ሚከታተለው ሰውዬ ሚለር ከተቃረበ ይገድሉታል። ስለዚህ በትእዛዙ ተወስኘ አስላገድለውም....» ዮሴፍ ከኢየሩሳሌም በቅጠላ ቅጠልና በፍራፍሬ እንዲሁም በጀርመን ገንዘብ እየተመሰለ የተላለፈለትንና ራሱ የቀጣጠፈውን ቴሌግራም እንደ ገና አነበበው ቴሌግራሙም፤

«....አጣዳፊው አዲስ ወሬ እንደሚያመለክተን ለሮኬቱ ሥራ መቃናት አንተ ባለህበት አገር የሚገኝ የጀርመን ኢንዱስትሪ የሚያስፈልጉትን መሣሪያዎች እንደሚሠራላቸው ነው። የማስመሰያ ስሙ ቮልካን ነው ምናልባትም ሮችማን ራሱ ሊሆንም ይችላል። ወታደራዊ ግዳጅህን ፈጽምበት። ፈልገው አጥፋውም»። ይላል።

ዮሴፍም ይህንኑ መልእክት ደጋግሞ ከተመለካከተ በኋላ አውቶማቲክ ልዩ መሣሪያውን መወላወል ጀመረ። በየደቂቃውም ያን ዝምተኛ ስልክ ይመለከተዋል።

**\*\*\***

ፎልፏላውና ድብልብሉ ፍራንዚ ባዬር ታላቁን እንግዳውን በልዩ ልዩ ቀልድና የጥንት ትዝታዎች ለማዝናናት በሚጣጣር ስሜቱ በራት ላይ ሲፈነጥዝ አምሽቷል። ሚለር ደግሞ በየደቂቃው እያነሳ የሚጥለው ጨዋታ አዲሱን ፓስፖርቱን የሚያገኝበትን ጉዳይ ነበር። «አትሰብበት በኔ ላይ ጣለው» እያለም ፍራንዚ የመልስለታል። ሚለር በጋዜጣ ዓለም ውስጥ ተሠማርቶ የስምንት ዓመታት ባሳለፋቸው ጊዜያት ደግሞ ካገኛቸው ላምዶች ቢጠጣም ያለመቸነፍ ነበር። በዚያ ምሽት ደግሞ ፍራንዚ ሲያወርደው ያመሸውን ነጭ የወይን ጠጅ ሚለር እያዘነጋ በረዶ እየጨመረ የአልኮሆልነቱን ኃይል ሲያዳክመው ስለ ነበረ እጅግም አልተረታለትም ነበር።

ፍራንዚ የወይን ጠጅ ከደጋገመ በኋላም፥

«....ለአዲሱ ፓስፖርት የኔን ፎቶግራፍ ትፈልግ የለም?» ብሎ ሚለር ይጠይቀዋል።

«....አትቸኩል ፀጉርህም ሪዝህም ይደግና በፀጉር ከተሸፋፈንክ በኋላ ገጽታህ ሲለወጥ ያንጊዜ በልዩ ክፍላችን ውስጥ ትነሳለህ....» አለአን መለስለት።

«....ከዚያ በኋላስ?» አለና ጠየቀ ሚለር።

«....ከዚያ በኋላማ ወደ ወዳጄ ዘንድ እወስደውና ከሣምንት በኋላ ፓስፖርትህና የመንጃ ፈቃድህ ይመጣልሃል! ከአስራ አስምት ዓመታት በኋላው እደ ሀገርህ መመለስህን ለባለሥልጣኖቹ አስረድተንም የብሔራዊ ዋስትናህን መብት ሁሉ ታገኛለህ። አትጨነቅ ጓዴ? ለኔ ተውልኝ....» አለ ፍራንዚ።

እየቆዬ እየቆዬ ፎልፏላናቱ እየደራ በሄደ ቁጥር ፍራንዚ ስካሩም እየተናነቀው ሄደ። ራት ተመግበው በወይን ጠጅ ፈረስ ከሆቴሉ ሲወጡ አራት ሰዓት ተኩል ሆኖ ነበር።

«....የማይረሳ ምሽት ነው አምሰግነዎታለሁ ሔረር ፍራንዚ ባዬር...» አለ ሚለር። ፍራንዚም የራሱን ስም ራሱ እየጠራ፥

«....ፍራንዚ ፍራንዚ የእስቱትጋርት ከተማ ከእንግዲህ ወዲያ ሌላ ቦታ ስጦታ የላትም ማለት ነው? ስማ ልጅ? ቆነጃጅት ወዳሉበት ክበብ አናመራም? የምትታቀፍ አትፈልግም?» አለና ራሱንም ሚለርንም ጋበዘ።

«....በየቡና ቤቱ እየዞርን ኮረዳ እንፈልግ ማለትዎ ነው?» አለ ሚለር ፍራንዚም እየተንከተከተ፥

«....ኮረዳ ወስጀ ልብሱዋን ለማስወለቅ የማልችልና የምቃወምስ ይመስልሃልን? አለው።

«....ለመሆኑ በእስቱትጋርት ውስጥ እንደምን እንደምን ያሉ የምሽት መዝናኛዎች አሉ?» አለ ሚለር።

«....ሞልተዋል ከክበቦቹም አንዱ የቬርሐርድ የማታ ከብብ ነው» አለ ፍራንዚ።

«....ኤበርሐርድ አሉኝ? ይገርማል ምን ዓይነቱ አጋጣሚ ነው ጃል? ክበቡ የተሰየመበቱ ስም ኤቨርሐርድኮ የኔ አለቃ ነው። ሊደርስብኝ ከሚችለው ጉድ አውጥቶ ወደ ነርምበርግ እኮ የላከኝ እርሱ ነው» አለና ሚለር አዳነቀለት።

«....በጣም ጥሩ ነዋ። እንግዲያውማ ወደዚያው እንሂዳ?» ብሎ ፍራንዚ ወደ መኪናው ሄዱ።

**\*\*\***

በአምስት ሰዓት ከሩብ ላይ ደግሞ ማካንሰን «ትሪሞርስ» ከተባለው ምግብ ቤት ደረሰና (የአሳላፊዎቹን) የቦዮቹን አለቃ ጠርቶ ጠየቀው።

«....ማን አሉኝ? ፍራንዚ ባዬርን ነው? አዎ እዚህ ነበሩ ከግማሽ ሰዓት በፊት የወጡት» አለው።

«....አንድ ወጣትስ ከርሱ ጋር አይተሃል?»

«....አዎ አብረው ነበሩ» ከዚህ ጊዜ ማካንሰን የሃያ ማርክ ኖት (ገንዘብ) ለቦዮቹ አለቃ ሰጠና፥

«....በአስቸኳይ ለሆነ ብርቱ ጉዳይ ነው የምፈልገው ባለቤቱ በጠና በድንገት ታማ ነው....» አለው። የበዮቹ አለቃም በነገሩ ማዘኑን ለማሳየት እየተጣጣረ፥

«....ያሳዝናል ታዲያ ምን ልርዳህ?» አለ።

«....ከዚህ ወጥተው የት የሚሄዱ ይመስልሃል?»

«....በእውነቱ አላወቅሁም እስቲ ልጠያይቅ?» አለና አንዱን ቦይ ጠርቶ «ስማኝ እስቲ? በዚያ ገበታ ላይ የነበሩትን ፍራንዚንና እንግዳውን ያስተናገድክ አንተ አይደለህም? ወደ የት እንደሚሄዱ ሲነጋገሩ ሰምተሃል?» አለው።

«....አልሰማሁም»

«....እስቲ ገንዘብ ተቀባዩዋን ጠይቃት ሰምታ ይሆናል?» አለ የቦዩቹ አለቃ። ማካንሰን ገንዘብ ተቀባዩዋን አነጋገረና የማታ ክበቦች ስምና አድራሻ የተጻፈባቸውን ዝርዝር ከርሷ ወሰደ። ብዙ ከበቦች አሉ። ብቻ በመጀመሪያው ረድፍ ከተጻፈው ጀምሮ ለማጣራት ሄደ።

**\*\*\***

ፍራንዚና ሚለር ማድላይን በተባለው ክበብ ውስጥ አንድ ገብታ ለብቻቸው ይዘው ተቀምጠዋል። ፍራንዚ ከወይን ጠጁ ላይ ዊስኪውን ከለባብሶበታል። በክቡብ ውስጥ ከሚያያቸው ሴቶችም ጋር አልኮሆል አፍዝዞታል «....ምን ዓይነቷ ሸጋ ነች» እያለም ሚለርን ጐን ጐኑን ይጐሰመዋል። እኩለ ሌሊት ከሆነ በኋላ ፍራንዚ ባዬር የስካሩ ነገር እየተባባሰበት እየተጫጫነው ሄደ።

«....ስማኝ ጌታዬ፥ በፍርሐትና በድብቅብቅ ላይ ያለሁት እኔ ነኝ። አዲሱን ፓስፖርቴን እሰከ መቼ ታገኝልኝ አለህ? አለው፥ ሚለር በስካሩ ላይ ጣልቃ ገብቶ። ፍራንዚም እጁን ከሚለር ትከሻ ላይ ጣል አደረገና፥

«....አዳምጠኝ የኔ ወጣት ቅድም ነግሬሃለሁ። ሁሉን ነገር ለሽማግሌው ፍራንዚ ተውለት አትጨነቅ በመሠረቱ ደግሞ ፓስፖርቱን የምሠራው እኔ አይደለሁም ገባህ? ፎቶ ግራፎች ስልክለት ወዳጄ ከሳምንት በኋላ ፓስፖርቱን ይልካል ችግር የለበትም አሁን ከጥንቱ ወንድምህ ከፍራንዚ ጋር ጠጣ ተደሰት» አለውና እጁን ወደ ላይ ሲያነሳ አሳላፊው መጣለት። «እባክህ ከመጠቱ ጨምርልኝ» ብሎ አዘዘ።

ሚለር በጉዳዩ ከሐሳቡ ጋር ይታገልበት ጀመር። ፓስፖርቱን ለማግኘት ፎቶግራፍ መነሳ ሊኖርበት ነው።መልኩን ለማሳሳትም የራሱን ፀጉርና ሪዙን ማሳደግ ሊኖርበት ነው። ይህ ደግሞ የሣምንት ጊዜ ሊጠይቀው ነው። ታዲያ ፍራንዚን በማታለልና በማጭበርበር ለኦዴሣ ድርጅት ፓስፖርት የሚያዘጋጀውን ሰውዬ ስምና አድራሻ ማግኘት ይኖርበታል? ድብን ብሎ ቢሰክርለት ፍራንዚ ምላሱን ሳት ብሎት የሰውዬን ስምና አድራሻ ይነግረው ይሆን? ይህን ሁሉ ሲያወጣ ሲያወርድ ከሌሊቱ ሰባት ሰዓት በኋላ ፍራንዚም ፈጽሞ ደከመለት። እየገዳደፈም ከክበቡ ይዞት ወጣ። የሌሊቱ ቅዝቃዜ ሴነካው ጊዜማ ፍራንዚ መቆሙንም ተወው።

«....መኪናውን እኔ ብነዳ ይሻላል» አለና ሚለር ፍራንዚን ደጋግፎ አስገብቶ ሞተሩን አስነሳ። መንቀሳቀስ ሲጀምርም ከበስተኋላቸው መርቸዲስ መኪና ደረሰ።

አምስት ክበቦች አዳርሶ ወደማድላይን ክበብ የሄደው ማካንለን ከፊቱ የነበረውን መኪና ታርጋ አትኩሮ ማየት ጀመረ። የፍራንዚ ሚስት የመኪናቸውን ቁጥር ነግራቸዋለች። ደርሶባቸዋል። አለቃው በጥብቅ የሰጠውን የመጨረሻ ትእዛዝ እንደሚፈጽም በመተማመን ሚለርን ተከታተለው።

ሚለር በጥንቃቄ እየነዳ ወዳረፈበት ሆቴል ፍራንዚን ይዞት ሄደ። ከጐኑ ያስቀመጠው የፍራንዚም ወደፊቱና ወደ ጐኑም እየተጋጨ እየቀበጣጠረና እየተስለመለመም ተወሰደ።

ከሆቴሉ እንደ ደረሱ «በል ፍራዝኒ ተነስ ንቃእ ንግባና እንዝናና....» አለው።

«....እቤት መግባት አለብኝ ሴትዮዋ ትጠብቀኛለች.....» አለና አጉረመረመ።

«....እርሱስ ነው ብቻ አሁን ደግሞ ከኔ ክፍል እንግባና አንዳንድ እንበል ስለ ጥንቱ ዘመናችንም ጥቂት እናውራ....» አለው።

«....አዎ ስለ ጥንቱ ጊዜያችን እውነትህን ነው ሮልፍ ስለዚያ ስለ ታላቁ ዘመናችን እናውራ....» አለ ፍራንዚ።

ሚለር በሩን ከፍቶ ፍራንዚን እየደጋገፈ ከመኪናው እያወጣ፥ «....ታላቁ የኛ ጊዜ አለፈ። እሲት እንግባና እናስታውሰው....» እያለ ወደ ሆቴሉ ይዞት ገባ።

ሲከታተላቸው የነበረው ማርቸዲስ መኪናም ጨለማ በሆነበት በኩል ቆመ። ሚለር የክፍሉን መክፈቻ ከኪሱ አውጥቶ በሩን እስቲከፍትለት ፍራንዚ ሲያላዝንበት ስለ ነበረ፥

«.....እስኪ ፀጥ በል» አለው።

«....ፀ - ፀጥ በል» አለና ፍራንዚም ደገመው። መቆም አቅቶት እየተንገዳገደ። የሚለር ክፍል በመጀመሪያው ፎቅ ባዮን ኑሮ ያን ጠረንገሎ ወመኔ ይዞ ለመግባት አይቻለውም ነበር በሩን ከፍቶ መብራቱን አበራና በክፍሉ ውስጥ ከነበረው አንድ ወንበር ላይ የሌሊቱን እንግዳውን ወዘፈው።

ማካንሰን ከውጭ ቆሞ ሆቴሉን አንጋቶ ሲመለከት በ1ኛው ፎቅ በነበረው መስኮት መብራት ሲበራ አየ። የሚለር ክፍል መሆኑንም ተረዳው።

ወዲያውም ከሐሳቡ ጋር ሙግት ገጠሙ በቀጥታ ወደ ሆቴሉ ገብቶ የሚለርን በር ሲቆረቁር ሚለር በሩን ሲከፍትለት በፍጥነት ሊገለው አሰበ። ይህን እንዳይፈጽም ደግሞ ሁለት ምክንያቶች ተደቀኑበት። የሆቴሉ የሌሊት ሠራተኛ በፍራንዚ ጉርምርምታ ነቅቶ ኑር ወዲያና ወዲህ ሲል በበሩ መስታወት ይመለከተዋል በዚያም ሰዓት አንድ ድንገተኛ ደራሽ ሰው በሌሊት አስቀድሞ ክፍል ያልያዘ በቀጥታ ወደ ውስጥ ገብቶ በችኮላም ተመልሶ ሲወጣ ይመለከትና የተጣራ የማያዳግም መረጃ ለፖሊስ ለመስጠት እንደሚችል አመነ። ሁለተኛው እንቅፋቱ ደግሞ የፍራንዚ የራሱ ሁኔታ ነበር። ያ ድብለብል ሰውዬ በመጠጥ ተረትቶ ሚለር ተሸክሞ ይዞት እንደገባ አይቷል። እንግዲህ ሚለርን ከገደለ በኋላ ያን ወመኔ ይዞ ለማምለጥ በጣም ይቸግረዋል። ፍራንዚ ከዚያው ክፍል ሳይወጣ ቢያዝ ደግሞ ወርወልፍም መጠመዱ ነው። ከዚያ ሌላ ደግሞ የኦዴሣ ድርጅት ቀንደኛ የሆነው ፍራንዚ በሚል የሐሰት ስም የሚጠራው ሰውዬም በጦር ወንጀለኛነቱ እጅግ በጣም ተፈላጊ ነው።

ማካንሰን ይህን ሁሉ ካመዛዘነ በኋላ ሐሳቡን የወሰነው በመስኮት በኩል ተኩሶ በመግደሉ ላይ ያተኮረ ሆነ። በሆቴሉ ፊት ለፊት ባሻገር አንድ በጅምር የነበረ ሕንፃ ይገኛል። ሚለርም ከዚያ በኋላ ከሆቴሉ ወጥቶ ወደየትም እንደማይሄድ ተረድቶታል። በዚያ ጅምር ሕንፃ በአንደኛው ፎቅ ላይ መጠባበቅ የተሻለ መሆኑን አመነበት ልዩ መሣሪያውን (ጠመንጃውን) ከመኪናው አስቀመጠና ዒላማውን ለመምታት እይሚችለብትን ዘዴ አቀነባበረ።

**\*\*\***

ድብልቡልና ፎልፏላው ፍራንዚ ድንገተኛ የሆነ ዱላ ሲወርድበት ፈጽሞ የነበረበትን ሁሉ ረሳው። በመጠጡ ኃይል ተሳስሮም ስለ ነበረ ለመከላከል አልቻለም። ሚለር ከአስር ዓመታት ቀደም ብሎ ብሔራዊ የውትድርና ትምህርቱን በሚከታተልበት ጊዜ በቡጢ ሰው መምታትን መጣልንና ማሰርን ቢማርም በሥራ ላይ አውሎት አያውቅም ነበር። ብቻ በዚያች ምሽት ያን ግዙፍ ሰውዬ ከአንገቱ ላይ የቻለውን ያህል መትቶ እጆቹን ከወንበሩ ጋር ጥርቅም አድርጐ በቀበቶ እና በከራባት አሰረው። በራሱ በፍራንዚ ቀበቶም እግሮቹን አጥብቆ ከወንበሩ ጋር አሰራቸው። ፍራንዚ እንደምንም አንሰራራና እየተኮላተፈ፥

«....ምንም ቢሆን ከዚህ ሀገር አውጥተህ ወደ ቴልአቪቭ ልትወስደኝ አትችልም ምንም የምናገረው ደግሞ የለኝም። የብደልኩዋችሁም ነገር አልነበረም። በጀ ወንጀል አልሰራሁም....» አለው እየለፈለፈ እንዳያስቸግረውም ሚለር እናቱ የሰጥቱን ሹራብ አድበልብሎ በአፉ አጐረሰው። ከፊት ለፊቱም ተቀመጠና፥

«....ስማ አንተ ወልደ እንቀዝ አንድ እውነተኛ ነገር ልገልጽልህ እወዳለሁ። በመጀመሪያ ነገር እኔ የእሥራኤሎች ወኪል አይደለሁም። ሁለተኛ ነገር ደግሞ አንተም ወደ የትም አትወሰድም እዚህ እንዳለህ የምታወቀውን ትናገራለህ እዚሁ ትቀራለህ! ገባህ?

እንትነግረኝ የምፈልገውም ለኦዴሣ ድርጅታችሁ ፓስፖርት የሚያዘጋጅላችሁን ሰው ስምና አድራሻ ብቻ ነው» አለው አፍጥጦ እየተመለክተው።

በአልጋው ትራስጌ የነበረውንም መብራት ነቀለና ወደ ፍራንዚ አስጠግቶ።

«....ስማ ፍራንዚ ስምህ ይኸው ይሁን ሌላ ይኑርህ ግዴለኝም። ባፍህ የወተፍኩብህን ጨርቅ አወጣልሃለሁ። እንድትናገርም እፈቅድልሃለሁ።፡ እጮሃለሁ በልህ ብትሞክር ግን አናትህን በጥብጨ እጥልሃለሁ ገባህ» አለው። ሚለር በፍራንዚ አፍ ውስጥ ያጐረሰውንም ጨርቅ ቀስ በቀስ አወጣለ።

«.....አንተ የተረገምክ ሰላይ ከኔ አንደብት የምታገኘው ምንም ነገር አይኖርም.....» አለው ፍራንዚ። ሚለር ደግሞ እንደገና ሹራቡን ጠቀጠቀበትና፥

«.....እንግዲያው አገኘዋለህ ጣቶችህን አንድ ባንድ እሰባብራቸዋለሁ.....» ብሎ የፍራንዚን ቀኝ እጅ ሁለቱን ጣቶቹን አጣጠፋቸው። ፍራንዚ ባለ በሌለ ኃይሉ ተፈራገጠና ዓይኖቹ ተጐለጐሉ። ሚለርም ጣቶቹን ለቀቅ አርጎ ካፉ ውስጥ ሹራቡን እያወጣ፥

«....የሁለቱንም እጆችህን ጣቶች እንደዚህ ተራ በተራ እሰባብራቸዋለሁ። ቀጥዬም በኤሌክትሪክ እጠብስሃለሁ» አለው።

በዚህ ጊዜ ፍራንዚ በፊቱ ላይ ላብ እንደ ውሃ እየተንጠፍጠፈበት፥

«ኤሌክትሪክ፤.... ኤሌክትሪክ? አይሆንም አይደረግም» እያለ ያቃስት ጀመር።

«....አዎ ታውቃት የለም! እጠብስሃለሁ አቃጥልህማለሁ....» አለው ሚለር። ፍራንዚ ዓይኖቹን እያስለመለመ ጫን ጫንም እይተነፈሰ፥ ማንሰላሰል ጀመረ። ከሃያ ዓመታት በፊት በፓሪስ እስር ቤት ውስት «ነጮቹ ጥንቸሎች....» እያለ በኤሌክትሪክ እስረኞችን እንደምን ሲያቃያቸው እንደነበረ ትዝ አለው። በርሱ ላይ ባይደርስበትም ኤሌክትሪክ ሰዎችን እንድመን እንደሚያሰቃይ ያውቃታል።

«.....ፓስፖርት እያሰመሰለ የሚሰራውን ሰውዬ ስምና አድራሻ ንገረኝ ተናገር!» አለ ሚለር።

«....አልናገርም ይገሉኛል!»

ሚለር እንደገና ሹራቡን በአፉ ውስጥ ጠቀጠቀበትና ትንሹዋን ጣቱን አጠፋት ፋራዚን ከስቃዩ ብዛት የነሳ ትውኪያው በሹራቡ ተዝረከረከ ሚለር ሹራቡን ከአፉ ሲያወጣለት የምሽቱ ምግብ የወይ ጠጅና ዊስኪ ሁሉ ዝርግፍግፍ ብሎ ወጣለት!

«....ገና በአስሩ ጣቶችህ ልክ ትሰቃያለህ!» አለው ፍራንዚም እያቃስተና እየተስለመለመ፥

«....ዊንዘር ይባላል» አለው።

«...ማን አልክ?»

«ዊንዘር ክላውስ ዊንዘር እርሱ ነው ፓስፖርቱን ሁሉ የሚሰራልን....»

«የዚህ ሥራ ባለሙያ ነው?»

«አይደለም ባለማተሚያ ቤት ነው.....»

«በየትኛው ከተማ ነው የሚኖረው?»

«ብናገርኮ ይገድሉኛል!»

«ካልነገርከኝ የምገድልህስ እኔ ነኝ በየትኛው ከተማ ነው የሚኖረው

«.....በኦስናብሩክ ከተማ ነው» አለ ፍራንዚ።

ሚለር እንደ ገና ሹራቡን በፍንራዚ አፍ ጠቀጠቀና ማንሰላሰል ጀመረ የዚያን የሟቹን ሽማግሌ የሰሎሞን ታቢርን ማስታወሻ እና በርከት ያሉ ካርታዎች የያዘውን የጅ ሻንጣውን ከፈተና የጀርመን ክፍለ ሀገሮች መንገዶች የሚያመለከተውን ካርታ ማገለባበጥ ጀመረ።

የኦሰናብሩክ ቀበሌ በሰሜን ረኸ በኩል የሚገኝ ነው የሚከደውም በማንጤም ፍራንክፈርትና ዶርትሙንድ ሙንሰተር በኩል አድርጐ ነው። የአራትና የአምስት ሰዓት የመኪና ጉዞ ይጠይቃል። ሌሊቱም ወደ መንጋቱ ተቃርቦ ወደ ዘጠኝ ሰዓት ሆኖ የካቲት 21 ቀን ሊተካ ተቃርቧል።

በሆቴሉ ትይዩ የነበረው ጅምር ሕንጻ ፎቅ ላይ ሆኖ ሲያደባና ሲያነጻጽር የነበረው ማካንሰን ደግሞ በውርጭ ይንቀጠቀጣል። የሚለር ፍክል መብራትም አልጠፋም። ዓይኖሩን በመስኮቱና በበሩ ላይ እንዳፈጠጣቸው ይስለመለሙበታል። ፍራንዚ ቢወጣለት ሚለርን ብቻ ለመምታት ይጠባበቃል። ሚለርም ቀድሞ ቢወጣ ከመንገዱ ላይ ለመዘርጋት አነጣጥሮለታል። መስኮቱም ቢከፈትለ ሚለርን ያገኘዋል የያዘው ልዩው ጠመንጃው ደግሞ በሰላሳ ያርድ ርቀት ላይ አሳምሮ ይመታለታል። ይጥልለታልም። በተፈጥሮውም ታጋሽ በመሆኑ እነዚህን አጋጣሚዎች ይጠባበቃል።

ይህ ሁሉ የሚነጣጠርበቱ ሚለር ደግሞ በክፍሉ ውስጥ ዕቃዎቹን ይጠቀልላል። የሐሰት ፓስፖርቱን እያስመሰለ ለኦዴሣ ድርጅት የሚያዘጋጀውን ሰውዬ የክላውስ ዊንዘርን ስምና አድራሻ በማስታወሻው ላይ ጽፏል።

ፍራንዚ ለሚቀጥሉት ስድስት ሰዓታት በዚያው በነበረበቱ ክፍል በፀጥታ እንዲቆይለት ይፈልጋል። ከስካሩ ነቅቶ ምሥጢር ያወጣ መሆኑንም ለአለቆቹ እንዳይናገርበት ይፈልጋል። ግን ውኑን ስቶለታል።

ቢሆንም ሣይንቀሳቀስና ሣይጮህ በፀጥታ እንደታሰረ የሚቆይበትን ዘዴ ሁሉ አደረገና ስልኩን ነቃቅሎ ዕቃውን ይዞ በሩን በውጭ ቆልፎበት ወጣ። ወዲያው ደግሞ አንድ ሐሳብ በጭንቅላቱ ውስጥ አቃጨለበት። ሁለት ሆነው ሲገቡ የሆቴሉ ሰራተኛ ተመልክቷቸው ይሆናል። ታዲያ አንደኛው ብቻ ወጥቶ ሄሳብ ከፍሎ ሲወጣ ምን ይላል? ይህን አንሰላሰለና ሚለር በሆቴሉ በር ከመውጣት ፈንታ ወደ ውስጥ ተመለሰና በሆቴሉ በር ከመውጣት ፈንታ ጃጉዋሩን ወደ አቆመበት ቦታ ገሰገሰ። መጠጡም ሆነ የሌሊቱ ትግል ከእንቅልፉ ጋር ተጋግዘው አደካክመውታል። ለመተኛትና ለማረፍ ፈልጐ ነበር። ግን የኦዴሣ ድርጅት ቀንደኞች የማስጠንቀቂያ ደወላቸውን ከማስተጋባታቸው በፊት ያን ፓስፖርት እያስመስለ የሚሠራው ሰውዬ ማነቅ ነበረበት። ስለኢዝህ ከሌሊቱ በአስር ሰዓት ላይ ጉዞውን ቀጠለ።

ሚለር ከሆቴሉ ከወጣ በኋላ እስረኛው ሰውዬ ራሱን በራሱ ለመፍታት ትግሉን ጀምሩዋል። በመጀመሪያ ከወንበሩ ጋር የታሰሩን እጆቹን በጥርሱ ለመቁረጥ ሞከረ። ግን አፉ በሹራብ ከመጠቅጠቁም በላይ ውፍረቱ ደግሞ ለመጐንበስ የማያስችለው ሆነ። በየደቂቃውም አየር የሚምገው በአንፍጫው ነበር። እስከ ጥዋቱ ሁለት ሰዓት ድረስ ሲታገል አደረገና የግራ እጁን ለመፍታት ቻለ። በዚያ ሰዓት ደግሞ የሚለር ጃጉዋር ከኮሎኝ ከተማ ወጥታ ወደ ኦስናብሩክ አምርታለች።

የግራ እጁን የፈታው ፍራንዚም በአፉ ውስጥ የተጠቀጠቀውን ሹራብ አወጣና መተንፈስና ማቃሰት ጀመረ። የክፍሉ ሽታ አያድርስ ነበር። ራሱ ያጋበሰው ምግብ የወይን ጠጁና ዊሲኪ ክፍሉን አግምቶታል። በግራ እጁም ቀኙን ፈታና ቀጥሎም እግሮቹን ነጻ ሊያደርጋቸው ቻለ።

እየተንገዳገደም በሩን ለመክፈት ሞከረ። ግን ከውጭ ተቆልፎበታል። ስልኩንም አነሳ! ተበጣጥሱዋል። በመረጨረሻም መስኮቱን ከፈተ። እያቃሰተ ብቅ አለ። ለመጮህና ረዳት ለመጥራትም ገና አልቻለም ነበር። በዚህ ጊዜ በሆቴሉ ማዶ ጠመጃውን አነጣጥሮ ሲጠባበቅ የነበረው ማካንሰንም መስኮቱ ሲከፈት ተመለከተና ፍራንዚ ብቅ ሲል ተኮሰ። ደረቱንም አገኘው። ፍራንዚም በወለሉ ላይ ተዘረጋ። ማካንሰንም በስድሣ ሴኮንድ ውስጥ ከፎቁ እርዶ ከመኪናው ውስጥ ገብቶ ተፈተለከ። እየቆየም የፈፀመውን ነገር ማንከላወስና ማውጣት ማውረድ ጀመረ።

መሳሳቱን እያመነበት ሄደ። ወርወልፍ እንዳዘዘው ከሆነ የሚገድለው ሰውዬ (ሚለር) ቀጭንና ረዥም ነው። በመኮቱ ብቅ ሲል የቀለበው ሰውዬ ግን ወፍራም ነበር። ማታ እየተደገፈ ወደ ሆቴሉ የገባው ሰዬ ደግሞ ወፍራም ድብልብል ብጤ ነበር። አነጣጥሮ የምታውም እርሱን መሆኑን አመነበት።

ቢሆንም ከፍተኛው ችግሩ ይህ አልነበረም። ፍራንዚ በድንገት በጥይት ተምትቶ ሲወድቅ ሚለር ተደናግጦ የቻለውን ያህል እግሬ አውጭኝ ማለቱ አይቀርም። ወደ ጃጉዋሩም እየሮጠ መሄዱ አይቀርም። ስለዚህ ማካንሰንም ማታ የሚለር ጃጉዋር ቁማ ወደ ነበረችበት ቦታ ማችርዲሱን ያከነፈው ሄደ። ታላቅ ድንጋጤ ያነቀውም ማታ የሚለር ጃጉዋር ቁማበት በነበረው ቦታ ላይ አንዲት ኦፔልና አንድ ከባድ መኪና ቁመውበት ካየ በኋላ ሆነ።

ማካንሰን በቀላሉ የሚደናገጥ ግራ የሚገባው ሰው ቢሆን ኑሮ የኦዴሣ ድርጅት ጉዳይ ፈጻሚ እንዲሆን አይመረጥም ነበር ስለዚህ በመኪናው ውስጥ እንደ ሆነ ለጥቂት ጊዜያት ያህል ማንሰላሰል ጀመረ። ፍራንዚ ከመሞቱ በፊት ሚለር ከሆቴሉ ወጥቶ ሄዶ ከሆነ ከፍራንዚ አንድ ጉዳይ ሊያገኝ ወይም ላያገኝም ችሎ ይሆናል። ቢያገኝም ወሬ ብቻ ይሆናል። ቢሆንም ምን ዓይነት ወሬ ሲፈልግና ሲከታተልም እንደነበረና ከፍራንዚም ሊያገኝ የሚችለው ወሬ ምን ዓይነት እንደሚሆን ማወቅና መለየት የሚችለው ወርወልፍ ብቻ ነው። ስለዚህ ወርወልፍ የሚናደድና የሚቆጣም ቢሆን ቅሉ ስልክ ሊደውልለት ፈለገ።

የሕዝብ መነጋገሪያ ስልክ ለማግኘት ደግሞ ሃያ ደቂቃዎች ፈጅቶበታል ወደ ሩቅ ቦታ ለመደወል የሚያስችለውንም ሣንቲም ሁልጊዜ ከኪሱ መያዝ ያዘወትራል።

ነርምበርግ ውስጥ የነበረው ወርወልፍ በገንዘብ የገዛው ነፍሰ ገዳይ በስልክ እንደሚፈልገው ሲነገረው አስቀድሞ የስድቡን ዷዷቴ ያንጐደጉደው ጀመር ለመቀዝቀዝና ለማብቃትም የማይቻለው ሆነ።

«....ብቻ ያደረግሽውን አድርገህ ከገባህበት ወጥተህ በፍጥነት ፈልገው የት እንደሄደም የሚያውቀው አምላክ ብቻ ነው....» አለና ለዘብ አለ ወርወልፍ። ማካንሰንም በቀስታ አነጋገር ፍራንዚ ከመሞቱ በፊት ምን ዓይነት ወሬ ለሚለር ሊሰጠው እንደሚችል ግምቱን እንዲነገረው አለቃውን ጠየቀ። ወርወልፍም ለደቂቃዎች ያህል ሲያምሰለስል ቆዬና፥

«.....የፈጣሪ ያለህ! ወደዚያ ፓስፖርት ወደሚሠራው ሰውዬ ነዋ! ሊሄድ የሚችለው የድርጅቱን አባሎች እውነተኛ ስም ሊያገኝ የሚችለው ከርሱ ስለሆነ ወደዚያው ነው የሚሄድ» ብሎ ጮኸና «የሆነ ሆኖ አሁን በስልክ ሰውዬውን አስጠነቅቀዋለሁ እርግጠኛ ነኝ ሚለር የትም ቦታ አይሄድም....» አለና ለማካንሰን የሰውዬውን አድራሻ ነገረው። ቀጥሎም።

«.....ከዚህ ቀደም አድርገኸው በማታውቀው ፍጥነት መብረር አለብህ! ሚለርን በዚሁ አድራሻ ወይም በከተማ ውስጥ ታገኘዋለህ። ከሰውዬው ቤት ያጣኸው እነደሆነም በከተማው ውስጥ እየተዘዋወርክ ጃጉዋሩን ፈልጋት። ካገኘሃትም ከአጠግቡዋ እንዳትነቃነቅ። ከደረስበት ደርሶ ወደርሱዋ መመለሱ አይቀርምና!» ብሎ ጥብቅ ትእዛዝ ሰጠው። ለማካንሰን ትእዛዝ ሰጥቶ እንዳበቃም እያስመሰለ ፓስፖርት የሚሠራው ሰውዬ ወደ ሚኖርበቱ ቀበሌ ወደ ኦናሰብሩክ ስልክ ደወለ።

በእስቱትጋርት የነበረው ማካንሰርንም በጭንቅና በእልህም እንደተዋጠ ከአለቃው ጋር ተነጋግሮ እንዳበቃ ስልኩን በቀስታ አስቀመጠ። ደምጎ ረጅም ጉዞ ከሌላ ሥራ ጋር መጋፈጡ ነው። በአለፉት ሃያ አራት ሰዓታት አልተኛም ምግብም አላገኘም ሚለር ደግሞ ኦስናብሩክ ለመድረስ ሃያ ማይልስ ያህል ይቀረዋል። ሲያንቀጠቅጠው ያደረው ውርጭም ሣይለቀው ከመርቸዲሱ ገባና ደግሞ ወደ ሰሜን ጉዞውን ቀጠለ።

**ሁለተኛው ወጥመድ።**

በሂትለር ዘመነ መንግሥት በልዩ ልዩ የእጅ ጥበብ ሙያ ተሠማርተው ሲያገለግሉ ከነበሩት መካከል አስመስሎ በመጻፍና ንድፍ በማንሣት ሙያው የታወቀውና የተደነቀው አንዱ ክላውስ ዊንዘር ነበር።

በተለይም በጦርነቱ ወቅት አሜሪካንና እንግሊዝን በኢኮኖሚ ለማደናቀፍና ግራ ለማጋባትም ሲባል የሁለቱን አገሮች ገንዘብ (ኖት) አስመስሎ የመሥራቱ ዘመቻ በሰፊው የተያዘ ነበር። በዚያም ዘመቻ ውስጥ ካላውስ ዊንዘርም አንዱ ነበር።

በ1944 ዓ.ም ማለቂያም ላይ የኤስ. ኤስ የጦር መኰንኖች በየትኛውም አገር አየተሹለከለኩ እንዲኖሩ የሚያስችላቸው ዘዴ ሁሉ ሲከናወን የሐስት ፓስፖርትና መታወቂያም በምሥጢር የሚያዘጋጅላቸው ሰው አስፈለገ። ይህም ከነአስፈላጊው መሣሪያ ከተዘጋጀ በኋላ ሥራው ተጀመረ። ኃላፊም የኤስ. ኤስ. ሻምበል የነበረው ቤርንሐርድ ክሩገር ሆነ። ጦርነቱ ሲፈፀም ይኸው ድርጅት ወደ ኦስትሪያ ተዛወረና በአንድ ገጠር ውስጥ በድብቅ ሥራውን ጀመረ። በዚያም ጊዜ ክላውስ ዊንዘር በተራቀቀ ችሎታው ያዘጋጀውን በሚሊዮን የሚቆጠር የእንግሊዝ ፓውንድ በሚሊዮን የሚገመት የአሜሪካ ዶላር ሰብስቦ በአንድ ሐይቅ ውስጥ ወረወረና ወደ ትውልድ ሀገሩ ዊስባደን ተመለሰ። ይሁን እንጂ በሀገሪቱ ውስጥ ከፍተኛ የምግብ እጥረት ስለ ነበረ ወላጆቹ በረሀበ እየተሰቃዩ ደረሰ። አሜሪካኖችም ምግብ ለማዳረስ ሲሉ ለያንዳንዱ ሸማች የእህል መሸምቻ ልዩ መታወቂያ ካርድ አዘጋጁ። እርሱ ግን ያ ካርድ በተራቀቀ ሙያው አስመስሎ ይሠራና ቤተ ሰቡን ስድስት ወራት ሊመግብ የሚችል እህል ይሽመትበታል።

ከዚያ በኋላም ኦቶ ኬሎፕስ ከተባለው ሰው ጋር ሆንው በዚሁ ሙያ ተሠማሩበትና የምግብ መሸመቻ የቤንዚን መቅጃ ከሃገር ወደ ሀገር የመተላለፊያ የመንጃ ፈቃድ ወደ አንሜሪካኖች ሠፈርና ሱቅ (ፒ. ኤክስ) የመግቢያ ካርዶች እያስመሰሉ እየሠሩ የኮንትሮባንድ ሸቀጣ ሸቀጥ መቸርቸር ጀመሩ። በ1948 ዓ.ም ላይ ካልውስ ዊንዘር የተቀማጠለ ሀብታም ሆነና በባንክ ውስጥ አምስት ሚሊዮን የረኽማርክ ለማስቀምት ቻለ።

በጥቅምት ወር 1948 ዓ.ም ላይ የተንደላቀቀ ኑሮውን ጨለማ ዋጠው። የሀገሪቱ ባለሥልጣኖች የዳጅ ማርክ አትመው የዱሮውን የረኽማርክ ሰረዙት። በዚህ ጊዜ እርሱም ተንኮታኩቶ ወደቀ።

ገበያዎች በመቋቋማቸው ዕቃዎችም እንደ ልብ በመገኘታቸው ሕዝቡ የኮንትሮባንድ ዕቃ ፍላጐቱን ጠብ - ርግፍ አድርጐ ተወው። ስለዚህ ኦቶ ኬሎፕስና ክላውስ ዊንዘር ከሀገር ወጥተው ለመሰደድ ተገደዱ። በተለይም ክላውስ ዊንዘር ራሱ አስመስሎ በሠራው የፈቃድ ወረቀቱ በመጠቀም የእንግሊዞች ይዞታ ወደ ሆነው ሐኖቨር ገባና የይለፍ ፈቃድ ይሰጥበት የነበረው በወታደራዊ ጽ/ቤት ውስጥ ሥራ እንዲሰጠው አመለከተ። ራሱ ያዘጋጀውና ራሱ በአንድ አሜሪካዊ ኰሎኔል ባለሥልጣን ስም የየፈረመበቱ የምስክር ወረቀቱም ለራሱ መልካም ምስክነቱን አሣምሮለታል። ያን የምስክር ወረቀቱን የተመለከተውና ያነጋገረው አንድ እንግሊዛዊ የሻለቃም፥ «....የምንቀጥራቸው ሠራተኞች የሚያቀርቡልን የምስክር ወረቀትና መታወቂያ ሁሉ የቱን ያህል መሠረታዊ አስፈላጊነትና ጠቃሚነትም እንደሚጠበቅባቸው ትረዳልኛለህ ብዬ እተማመናለሁ.... ይህም ማለት ያንተውም ማሰረጃ ሁሉ ትክክለኛነቱ የማያጠራጥር ይሆናል....» አለው። እርሱም ትክክለኛነቱን ለሻለቃው አረጋገጠለት። ከሁለት ወራት በኋላ ደግሞ የዕድሉ በር ተከፈተችለት። በአንድ ቡና ቤት ተቀምጦ ቢራውን በሚምግበት ሰዓት አንድ ሰው በድንገት ተጠጋውና ጨዋታ ይጀምራሉ። ሰውዬው በጦር ወንጀለኛነቱ የሚፈለግ ስለ ነበር ከጀርመን መውጣት ይፈልግ ኑሩዋል። በዚህም የተነሣ ፓስፖርት ከእንግሊዝ ባለሥልጣኖች ይፈልጋል። ከፍ ያለ ገንዘብ ከከፈለ ፓስፖርቱን እንደሚያገኝለት ክላውስ ያረጋግጥለታል። ሰውዬውም ፓስፖርቱን እጅግ ይፈልግ ስለ ነበረ ከእንቈ የተሰራ ያንገት ጌጥ እንደሚሰጠው ያረጋትለታል። ያንም ዋጋው እጅግ ክቡር የነበረ ጌጥ ሰውዬው ያገኘው በናዚ ከታሠሩ ይሁዳውያን ላይ እንደ ነበረ ይገልጽለታል። ለክላውስ ዊንዘር ደግሞ ፓስፖርት ማግኘቱ በጣም እጅግ ቀላል ጉዳይ ነበርና ከእንግሊዝ ወታደራዊ አስተዳደር ጽ/ቤት አማትቶና አተራምሶ ፓስፖርቱን አገኘለት። ያች ከእውነተኛው እንቁ የተሠራች የአንገት ጌጥም ለእድሉ የለምለም መስክ ምንጭ ሆነችው።

በ1949 ዓ.ም የምዕራብ ጀርመን መንግሥት ሲቋቋም የእንግሊዞች እጅ የነበረውም የይለፍ ክፍል ሲዛወር ክላውስ በዚያው ክፍል ሥራውን ቀጠለና ፓስፖርቶችን እያስመስለ እየሠራ የፈለገውን ያህል ገንዘብ አከማቸ። ከዚያም በኋላ ከሥራው በፈቃዱ ወጣና ያችንም የዕንቁ ጌጥ ሸጦ ከፍተኛ ገንዘብ ለማግኘት ስለቻለ በኦሰናብሩክ ውስጥ የማተሚያ ቤት ሥራ አቋቋመ። በዚያ ዘመን ደግሞ ወርቅና ብር ዶላር እረክሰው ምንም ነገር ለመግዛት ባልቻሉበት ጊዜ የክላውስ የዕንቁ ጌጥ ላቅ በለጥ ያለ ዋጋ ነበረው።

በዚያች ምሽት በዚያች ቡና ቤት ውስጥ ከዚያው ዕንቁውን ከሰጠው ሰውዬ ጋር ባይገናኝም ኑሮ ክላውስ የኦዴሣ ድርጅት አባል አይሆንም ነበር። መቸም አጋጣሚ ከብዙ ሁኔታዎች ጋር ያዋቅራልና ያ ዕንቁ የሰጠው ሰውዬም ስሙ ሐርቨርት ሞልደርስ ይባላል። ይህም ሰው ፓስፖርቱን እንደምን ለማግኘት እንደ ቻለ ባይለፈልፍም ኑሮ ክላውስ ከኦዴሣ ድርጅት የጥልፍልፍ ጨዋታ በወጣ ነበር። ሐርቨስት ማድሪድ (እስፔይን) እንደ ደረሰ ፓስፖርቱን እንደምን እንዳገኘ ለወዳጆቹ ሁሉ ያጫውታል። በዚህም ዜና መሠረት በ1950 ዓ.ም ላይ የኦዴሣ ድርጅት አባል የነበረ አንድ ሰው ወደ ኦስናብሩክ ከተማ ሄዶ ከክላውስ ጋር ይስማማና የሐሰት ፓስፖርት እያዘጋጀ ለማንኛውም የድርጅቱ አባል እንዲሰጠልት ይዋዋላል።

ለክላው ይህም ጉዳይ ቢሆን በጣም ቀላሉ ሥራ ነበር። የሰውዬውን ዕድሜና ፎቶ ግራፍ ካገኘ ፓስፖርቱን ለማዘጋጀት የሚያጋጥመው ምንም ግር አልነበረም። እርሱ የሚሰጣቸውንም ፓስፖርቶች ለማደስ ችግር አልነበረበትም በሚያውቀው ዘዴ ከመንግሥቱ የይለፍ ክፍል የሚፈልጋቸውንም አንድናድ ቅጾች እያጭበረበረ በማግኘት ለኦዴሣ ድርጅት አባሎች ፓስፖርት መሰጠቱን ቀጠለ።

ይሁን እንጂ ሰውዬው በሥራውና ሊደርስበት በሚችለውም ጉዳይ ሁሉ ጠንቃቃ ነበር። ምናልባትም ራሱ የኦዴሣ ድርጅት እርሱንም ሆነ ሥራውን ለማውደም የሚገደድበት አጋጣሚ ይፈጠራል። አዳዲስ የሐሰት ፓስፖርት ሲያዘጋጅም የጠያቂዎቹ እውነተኛ ስም አይነገረውም። አስፈላጊም ደግሞ አልነበረም። ስለዚህ አዳዲስ ፓስፖርት የሚሰጣቸውን ሰዎች ስም አድራሻና ፎቶ ግራፍ ሁሉ ትርፍ ቅጅዎችም እየሠራ በቤቱ ውስጥ በምሥጢር ይይዛል። ያም ማኅደር በእርግጥ የሕይወት ዋስትናው ነበረ የነዚያንም ማስረጃዎች እንደገና እየገለበጠ ዙሪክ ውስጥ ከነበረው ጠበቃ ዘንድ ያስቀምጣል። የኦዴሣ ድርጅት አባሎች ለሕይወቱ አስጊ በሚሆኑበት ጊዜ ማኅደሩ በእርሱም ላይ ሊያደርስ የሚችለው ብርቱ ጉዳት የንግራቸዋል። በቀላሉ በዙሪክ የሚገኘውን ብርቱ ጉዳት ይነግራቸዋል። በቀላሉ በዙሪክ የሚገኘው ጠበቃው ቀሪውን ማኅደር ለባለሥልጣኖች ከሰጠ በኋላ ማስረጃነት ብቻ በሐሰት ፓስፖርትና ስም የሚኖሩትን የኦዴሣን አባሎች በሣምንት ውስጥ ከያሉበት መለቃቀም ይቻላል። በዚህም ዘዴው ክላውስ ዊንዘር ያለ ስጋት ለመኖር እንደሚችል ተማምኖበታል።

በዚሁ ስልቱና እምነቱ ተንደላቆ የሚኖረው ሰውዬ በዚያች የዓርብ ቀን ጥዋት የንጋት ጋዛጣና ቁርሱን በሚያኝክበት ሰዓት የቤቱ ስልክ አቃጨለ። ስልኩን የደወለለት ወርወልፍ፤

«....በኛ ምክንያት ችግር እንዲደርስብህ ከቶ አንፈቅድም። ግን አንድ የተረገመ ጋዜጠኛ አስቸግርናል። አንተን ለማነጋገርም ወደዚያው እንደሚመጣ ደርስንበታል። ተከታትሎትም የኛ ሰው መጥቷል። በአንድ ቀንም ውስጥ ጣጣው ያልቅለታል። ስለዚህ በአስር ደቂቃ ውስጥ ከቤትህ ውጣና ሂድ» ብሎ አስጠነቀቀው።

እብዚህ ሁኔታ የተደናገጠው ክላውስ ዊንዘር ቀላል ልብሶችን ብቻ በሻንታው ይዞ ወደ ሥራ ቦታም አንደማይሄድ ባርባራ ለምትባለው ሰራተኛው ነግሩዋት ወጣ። ወደ ኦስትሪያ ኮረብታዎች ዕረፍት እንደሚሄድም ገልጾላት ካዴት መኪናውን አስነስቶ ተፈተለከ። ከከተውማውም ወጥቶ አራት ማይል ያህል እንደ ነዳ አንድ ጥቁር ጃጉዋር መኪና ጋር ተላለፉ። ያም ጅጉዋር ወደ ኦስናብሩክ ከተማ የሚከንፍ ነበር።

**\*\*\***

ከከተማው መዳረሻ ላይ በነበረው የቤንዚን ማደያ ጣቢያ ሚለር ጃጉዋሩን አቆመና «....ሱፐር ቤንዚን ሙላልኝ» አለና አዘዘ። ስልክ ያለበትንም ቦታ ጠየቀና ሠራተኛው አመለከተው። ስልኩን ሲደውልም በአቅራቢያው ከነበረው ቡና ቤት ስኒ ቡና አስቀዳና ሁለቱንም ያዘ የስልክ ማውጫውን አገለባበጠናም ወደ ክላውስ ፍራንዚ ማተሚያ ቤት ደወለ ከጥዋቱ ሶስት ሰዓት ከሃያ ደቂቃም ስለ ነበረ ሰውዬውም በሥራው ብቶአ ላይ አገኘዋለሁ ብሎ ተማምኖበትም ነበር። ስልኩን ያነሳው ሰራተኛ ግን ያለቃውን ያለመግባት ገለፀችና ቆይቶ እንዲደውል ነገረው። ሚለር ወደ ክላውስ መኖሪያ ቤት ለመደወል አሰበና ሄዶ ቢያነጋግረው የሚሻል መሆኑን ተገንዝቦ የቤንዚኑን ዕዳ ከፍሎ ጉዞውን ቀጠለ። የከተማዋን ካርታ ገዛና የሚሄድበትን ቤትና ጐዳና አጣርቶ ከተመለከተ በኋላ አስር ደቂቃ ያህል እንደ ነዳ ከክላውስ የመኖሪያ ቤት ደረሰ። ከበራፉ ላይ ሆኖ ሲደውል ለግላጋ ወጣት ሴት ብቅ አለችና በሩን ከፍታ ፈገግታዋን አሳእይችው።

«....ሔረር ክላውስ ዊንዘርን ለማነጋገር ነበር የመጣሁት» አላት።

«....ከሃያ ደቂቃዎች በፊት ነው የወጡት» አለችው።

«....አዝናለሁ ወደ ሥራ ከመግባቱ በፊት አገኘዋለሁ ብዬ ነበር የመጣሁት....» አላት።

«.....ዛሬ ወደ ቢሮ አይሄዱም ወደ ዕረፍት ነው የሄዱት....» አለች። በዚህ ጊዜ ሚለር ተደናገጠ፥

«.....ወደ ዕረፍት?» ብሎ ጥያቄውን ደጋገመውና «እዚህ እንድመጣ እኮ ቀጠሮ ሰጥቶኝ ነበር» አላት።

«....አዝናለሁ። በድንገት ነው የሄዱት ስለክ ተደወለላቸውና ተነጋግረው እንዳበቁ ተቻኩለው ነው የሄዱት ወደ ኦስትሪያ ለሣምንት ያህል ዕረፍት እንደሚሄዱ ወደ ቢሮው በስልክ እንዳስታውቅ ነግረውኛል የዛሬው አካሄዳቸውም ያልተመደ ነው....» አለችው።

ሚለር ያን ሁሉ ጊዜ የደከመበት ተስፋው የታመቀውም ስሜቱ እየቀዘቀዘበት ሲሄድ ተሰማው።

«ወደ የትሳ እንደሚሄድ ነግሮሻል?»

«....ወደ ኦስትሪያ ተራራዎች ለዕረፍት እንደሚሄዱ ብቻ ነው የገለጹልኝ እንጂ የእትለየ ሥፍራና አድራሻ አልነገሩኝም....»

«...የሚገኝበትን ምንም አድራሻ አልተናገረም?።

«....በጭራሽ አልተናገሩም። አንተ ከመምጣትህም ቀደም ብዬ ወደ ማተርሚያ ቤቱ ደውዬ ስነግራቸው አድራሻቸውን እንኳ ሣይናገሩ በመሄዳቸው ሁሉም አስገርሟቸዋል። ለኔም እንግዳ የሆነበኝ ጉዳይ ይኸው ነው.....» አለች።

ሚለር ሁኔታውን ማስንሰላሰል ጀመረ። ክላውስ ከግማሽ ሰዓት በፊት ጉዞ ጀምሩዋል በሰዓት ሰማኒያ ማይልስ እንኳ ቢነዳ እስከዚያች ወቅት አርባ ማይልስ ያህል ይነዳል። ሚለር በሰዓት አንድ መቶ ማይስ ቢነዳ በአንድ ሰዓት ውስጥ ሃያ ማይልስ ይበራል። በዚህ ስሌት ሁለት ሰዓት ባልሞላ ጊዜ ውስጥ የክላውስን ጭራ ሊያዘው ይችላል። ረጅም ጉዞ ነው። በሁለት ሰዓት ደግሞ ክላውስ የትም ሊደርስ ይችላል። ከዚህ ሌላ ደግሞ ክላውስ ወደ ኦስትሪያ ለመሄዱ የተረጋገጠ ነገር አላገኘም። ይህን ሁሉ አወጣ አወረደና በፊት ለፊቱ ቁማ የነበረችውን ወጣት አትኩሮ እየተመለከተ፥

«....ታዲያ ከባለቤቱ ጋርስ ለመንጋገር አልችልም?» አላት። እርሷም እየተሽኮረመመች እየሳቀች ተመለካክታው ስታበቃ፥

«....እንዴ? በሚገባ አትተዋወቁም እንዴ? አላገቡምኮ» አለች፥

«....ተያይተንኮ አናውቅም» አላት።

«....በትዳር የሚያዙ ሰው ዓይነትኮ አይደሉም እርግጥ ጥሩ ሰው ናቸው። ቢሆንም ስለ ሴት ምንም ደንታ የላቸውም የምለው ገብቶሃል?» አለችው።

«....ታዲያ ብቸኛ ነው? ማለት ነው?»

«....እኔ ነኝ ያለሁት ማለቴ በቤቱ ውስጥ ከኔና ከእርሳቸው ሌላ ማንም የለም። እኔም ያለ ሥጋት እኖራለሁ። በሌላው በኩል የሚደፍረኛና የሚያስቸግረኝ የለም ማለቴ ነው ተረዳህልኝ?» አለችው።

«....እህ ገባኝ በይ ሰላም ሁኝ» አላትና ተመለሰ።

«....ምንም አይደል» አለችውና በዓይኖቹዋ ተከተለችው.... አትኩራ ስትመለከታት ከነበረችው ጃጉዋርም ውስጥ ገብቶ ጃጉዋሩን አስጓርቶ እያስገመገመ ሲፈተለክ ተመለከተችው። አሳዳሪዋ ወደ ቤቱ ከመመለሱ በፊት ያ ወጣት ከበርቴ መሳይ ወደ ቤት ገባ ብሎ ቢያጨዋውታትና ቢያዝናናት እንደምን በወደደች ነበር። ብቻ ለዓይኑዋ ርቆ እስኪሄድ ድረስ በዓይኖቹዋ ተከታተለቸውና በሩዋን ዘግታ ገባች።

ሚለር ነገሩ ሁሉ እንደ ተነቃበት ተሰማው የደረሰበት ጨብጥ ሁሉ እያፈተለከው መሄድ መጀመሩን አነፃፀረው። ተስፋ የሚያስቆርጥ ሆነበት። በዚያ ሰዓት እንዳመነበትም ድብልብሉ ፍራንዚ ባዬር ፈትቶ ለክላውስ ዊንዘር ስልክ ደውሎ አስጠንቅቆት ይሆናል። በአስራ አምስት ደቂቃ ልዩነት እንዳመለጠውም ተረዳው። ስለዚህ ዕረፍት ማድረግ እንደሚኖርበት ተሰማው።

በከተማው ከታወቁት ሆቴሎች «ሆሒንዞለረን» ወደ ተባለው ሄደ። እንደ ዕድል ሆኖለት ክፍል ተገኜለትና ወደ ፎቅ ወጥቶ ልብሱን እንደ ለበሰ ከአልጋው ላይ ተንጋለለ። አካሉን ቢያጋድመውም አዕምሮው አላረፈውም አላንቀላፋም ነበርና አንድ ሐሳብ ጠነሰሰና ደግሞ ይወትውተው ጀመር። አንዳንድ ጉዳዮች ቀርተውታል አላሟላቸውም። ያላጣራቸው ነጥቦች ነበሩት። ብቻ እንቅልፉ እያቸነፈው ሄደና አራት ሰዓት ከአስር ደቂቃ ሲሆን ጭልጥ ብሎ ተኛ።

**\*\*\***

በመርቸዲስ ሲከታተለው የነበረው ማካንሰን ደግሞ ከቀኑ ሰባት ሰዓት ተኩልስ ኢሆን ኦስናብሩክ ከተማ ደረሰ። በጉዞም ላይ ሣለ በየሆቴሎቹ ፍተሻ አድርጉዋል። ግን የጃጉዋር ዘር አላገኘም። ለአለቃው ለወርወልፍም ስልክ መደወልና አዲስ ወሬና ትእዛዝ እንዳለም ማጣራት ስለ ነበረበት ወደ ፖስታና ስልክ ቤት ሄደ። እንደ አጋጣሚም ሆኖ ፖስታ ቤቱና ሚለር ያረፈበቱ ሆቴል በስተጓሮዋቸው በኩል ኩታ ገጠም ኑረዋል ማካንሰን መርቸዲሱን ሲያቆምም ዓይኖቹን አፈጠጠ ፈገግታም በገጹ ላይ ፈሰሰ። ሲፈልገው የነበረው ጃጉዋር በከተማው መካከል በሚገኘው ሆቴል ተገትሮለታል።

ለወርወልፍ ስልክ ሲደወልም የአለቃው ደስታና ፈገግታ ወለል ብሎ በዓይነ ሕሊናው ታይቶታል።

«....ግሩም ነው ታላቅ አጋጣሚ ይሉሃል ይኸው ነው! ለክላውስትም ስልክ ደውየለት ነግሬዋለሁ። እንደገናም ደውዬለት ነበር። ከቤቱ ወጥቶ መሄዱንና እርሱም እንደ ወጣት አንድ ወጣት ባለጃጉዋር እምኪና ሊጠይቀው ወደ ቤት እንደሄደ ሠራተኛው ነግራኛለች» አለ አለቅየው።

«....እኔምኮ ወሬ አለኝ!» አለ ማካንሰን «....ጃጉዋሩ እዚሁ ከፊት ለፊቴ ከሚገኝ ሆቴል ቁማለች ራሱም በሆቴሉ ውስጥ ተኝቶ ይሆናል ብዬ ነው የምተማመነው። ስለዚህ በያዝኩት ልዩ መሣሪያ (የማይጮህ ጠመንጃ) እዚሁ ከሆቴሉ ውስጥ እንዳለ በክፍሉ ውስጥ አስቀረዋለሁ....» አለው።

«....ታገስ አትቸኩል» አለና ወርወልፍ አስጠነቀቀው ምክሩንም በመቀጠል፣ «....በነገሩ ሣስብበትና ስጨነቅበትም ነበር። በመጀመሪያ ነገር በከተማው ውስጥ መገደል የለበትም። የክላውስ ሠራተኛ እርሱንም መኪናውንም አይታቸዋለች። ስለዚህ ምናልባት ለፖሊሶች ታስታውቅ ይሆናል። ቀጥሎም ደግሞ በክላውስ ላይ ልዩ ክትትል ይጀመርበታል። በዚህም ጥልፍልፍ ውስጥ እርሱ እንዲታሰበት አልፈቅድም የሠራተኛው ፍንጭ በርሱ ላይ ችግር የሚያስከትልበት መሆኑን መረዳት አለብህ። ራስህም አመዛዝነው። በመጀመሪያ ስልክ ተደወለለት። ቀጥሎም በችኮላ ከቤቱ ወጥቶ ሄደ። ወዲያውም ሚለር ተከታትሎ ከቤቱ ደረሰ። በኋላም በሆቴሉ ክፍል ውስጥ እንዳለ ተገደለ ሲባል እጅግ አጠራጣሪ ይሆናል። ነገሩን ተረዳህልኝ? ከአቅማችን በላይ መሆኑ ነው!!» አለ ወርወርልፍ።

ማካንሰንም የግንባሩን ቆዳ እያኮማተረ፥

«....ገባኝ እውነት ነው እንግዲያው ከከተማው ሲወጣ አኮማትረዋለሁ» አለና በረጅሙ ተነፈሰ።

«....ክላውስ የደረሰበትንም ለማወቅ በዚያው ሆኖ ሲያነፈንፍ መቆየቱ አይቀርም። ግን አያገኘውም አንድ ሌላ ነገር ደግሞ አለ። ለመሆኑ ሚለር የእጅ ሻንጣውን ይዞታል?» አለው።

«....አዎ ይዞታል ትላንንትና ማታም ከክበብ ሲወጡ ይዞት አይቸዋለሁ። ከመኪናው ወጥተው ወደ ሆቴሉ ሲገቡም ይዞት ነበር....» አለ ማካሰን።

«....እንግዲህ በዚያ ሻንጣ ውስጥ እጅግ አስፈላጊ የሆነ ሰነድ ቢኖረው ነው እንጅ በሆቴሉ ወይም በመኪናው ውስጥ ያስቀምጠው ነበር የምለው ገብቶሃል?»

«....አዎ ተርድቼዋለሁ....»

«....እንግዲህ ነገሩ ይግባህ እኔን አይቶኛል አድራሻዬንም ይዟል። ከሌሎቹ ጋር ያለኝንም ግንኙነትና መተሳሰር ሁሉ አውቆታል። አንዳንድ ማስታወሻዎችንም ይዟል። ስለዚህ ያ የእጅ ሻንጣው እጅግ በጣም ከባድ ጉዳዮች ይዟል ማለት ነው። እንግዲህ የምነግርህን ነገር ልብ ብለህ አዳምጠኝ ሚለርም ቢገደል ያ የእጁ ሻንጣ በፖሊሶች እጅ መግባት የለበትም!» አለ ወርወርልፍ።

«....ገባኝ ሻንጣውንም ትፈልገዋለህ ማለት ነው?»

«...አምጣልኝ ያለዚያም ካልቻልክም አቃጥለው» ብሎ ሲባርቅበት ማካንሰን ዝም አለ ቆየና፥

«....እንደኔ እንደኔ የሚሻለው ከመኪናው ሥር ፈንጅ መቅበሩ ነው። ከመኪናው ሥር ካለው ብረታ ብረት ጋር የታሠረ እንደ ሆነ በፍጥነት በሚነዳበት ጊዜ ሊፈነዳና ሊበታትነው ይችላል» አለ።

«....ማለፊያ ነው ግን ቦርሣው ሊቃጠል ይችላል?»

«....እንደ ፈንጅው ዓይነት ነዋ! እኔ አጠምደዋለሁ ብዬ የማስበው ቦንብ መኪናው በፍጥነት በሚፈተለከብት ሰዓት ይፈነዳና ወደ ሰማይ ያጐነዋል። የቤንዚኑ ጋን ይፈነዳና እሳት ይያያዛል። ተመልካችም «ምን ዐይነቱ አሳዛኝ አደጋ ነው» እያለ ነው የሚገረመው» አለ ማካንሰን።

«.....እና ልትፈጽመው ትችላለህ?»

«.....በእርግጥ አደርገዋለሁ። ግን በመኪናው ሥር ፈንጅውን ለማጥመድ እስቲመሽልኝ መጠባበቅ ሊኖርብኝ ነው!» አለና ንግግሩን አቋርጦ «ቆይቼ እደውላለሁ» ብሎ ስልኩን አስቀመጠና ጥቂት ጊዜያት ቆይቶ እንደገናም ደወለና፥

«....ንግግራችን በመቋረጡ አዝናለሁ። ሚለር ሻንጣውን ይዞ ከመኪናው ገብቶ ሲፈተለክ አየሁት። ግን ተመልሶ መጥቶ በዚሁ ሆቴል እንደሚያድርም በስልክ አረጋግጫለሁ። የልብስ ሻንጣውን አልወሰደም። ግዴለም የሚያሳስብህ ነገር አይኖርም። ዛሬውኑ በቦንብ እበታትነዋለሁ!» አለ።

**\*\*\***

ሚለር ከእንቅልፉ ከነቃ በኋላ አንዳንድ የሚያጣራቸው ሁኔታዎች እንዳሉት ተገነዘበና ወደ ክላውስ ዊንዘር ቤት እንደ ገና ሄደ። ያችም ፍልቅልቅ ወጣት ከእርሱ ጋር መጫወቱን አትጠላውም።

«....ኦ! እንደ ገና መጣህ?» አለችው እንደ ደረሰ።

«....አዎ ወደ ቤቴ ከመመለሴ በፊት አንችን ላነጋግርሽ ብዬ ነው። ለመሆኑ ከክላውስ ጋር ከሆንሽ ምን ያህል ጊዜ ሆኖሻል?» አላት።

«....ኦ! ኦ! አስር ወራት ያህል ሆኖኛል? ምነው?»

«....እንዴ ክላውስ ሳያገባ የኖረ ከሆነ አንችም ደግሞ ገና ልጅ በመሆንሽ ዛሬም ብቸኘነቱ ይጫጫነው ይሆናል ግን አንች ከመግባትሽ በፊት ከማን ጋር ይኖር ነበር?»

«....ከኔ በፊትማ ፍራውለይን ዊንደል የምትባል ሴትዮ ነበረች....»

«....ታዲያ የት ገባች?»

«....በጠና ታማ ሆስፒታል ገብታለች። አትተርፍም በቅርቡ መሞቷ ነው በጠና የታመመች ናት እርሱም በየቀኑ ነው የሚጐበኛት ያፈቅራታል ሰልህም በዚያ በስጋዊ ግንኙነቱ በኩል ማለቴ አይደለም ከ1950 ዓ.ም ጀምራ አብራቸው ስለኖረች በጣም ያስቡላታል ይጠነቀቁላትማል ሁልጊዜም «እርሱዋ ብትሆን ኑሮ ይህን ባደረገችው ነበር» እያሉ ያጫውቱኛል ስለዚህ ዛሬም በችኮላ ወጥተው የሄዱት እርሱዋ ባለመኖሩዋም ይሆናል» አለች።

«.....የት ሆስፒታል ነች?»

«....ኦ በቃሌ ረሳሁት ቆየኝ በስልክ ማውጫው ላይ ተጽፏል ልይልህ?» አለችውና ወደ ውስጥ ገብታ ከደቂቃዎች በኋላ ተመለሰችና ከከተማው ወጣ ብላ የምትገኝ ክሊኒክ ውስጥ መተኛቷን ነገረችው። እርሱም በካርታው እየተመራ ሄደ ከሰዓት በኋላ በዘጠኝ ሰዓት ገደማ ከክሊኒኩ ደረሰ፡

\*\*\*

በዚያው ቀን ከሰዓት በኋላ ደግሞ ማካንሰን በየሱቁ እየዞረ በጃጉዋሩ ሥር ለሚያጠምደው ፈንጅ አስፈላጊ የሆኑትን ጥቃቅን ቅጥልጥሎች እየገዛ ሲያከማች ሲቀጣጥል አመሸ። በሙያው አስቀድሞ ሰልጥኖበት ስለ ነበረ ምንም አላስቸገረውም። በዚያ አካባቢ ከሚገኝም ሆቴል አንድ ክፍል ተከራየና ፈንጂውን እያዘጋጀ ሚለርንም እያደባ (እየጠበቀ) አመሸ። ድካሙንም ለመከላከል ሲል ቡና እየደጋገመ ሲጋት ዋለ።

ሚለር ወዴት እንደሄደም አላወቀም። የትም ቢሄድ ደግሞ ግድ አልነበረውም ክላውስ ከከተማው መውጣቱን አለቃው ወርወልፍ ነግሮታል። የተዋጣለት የቴክኒክ አዋቂ እንደመሆኑም መጠን ፈንጅውን አቀነባብሮ ጨርሷል። የቀረው መታገስና የሚሆነውን መጠበቅ ብቻ ነበር ሚለር ቀልጥፎም ሆነ ዘግይቶ እንደሚመለስ አውቆታል።

**«አባቴ ይባርኩኝ»**

«....እንግዳ ነገር ነው? የእህቴ ልጅ ናት ነው የምትለው? ፍራውሊን ዊንደል የእህት ልጅ እንዳላትምኮ አላውቅም ነበር....» አለ ዶክተሩ ሚለርን በአለባበሱና በሁኔታው አትኩሮ እየተመለከተው።

«....ያለኋት የቅርብ ዘመድ እኔው ነኝ መታመሟን ከሰማሁ ቆይቻለሁ። የጠናባትማ ልመሰለኝም ነበር። ሁኔታው መባባሱን የሰማሁት ዛሬ ነው። መጥቼም እንድጠይቃት በስልክ የነገረኝ አሳዳሪዋ የነበረው ክላውሲ ዊንዘር ነው» አለ ሚለር ድርቅ ብሎ።

«...ክላውስኮ በዚሁ ሰዓት ሁልጊዜ ራሱ ይጠይቃታል» አለ ዶክተር።

«....በስልክ እንደነገረኝ ከሆነ ክላውስ ዛሬ ጥዋት ወደ ውጭ ሄዷል ለጥቂት ቀናትም ይሰነብታል። ስለዚህ እርሱ እሲመለስ ድረስም እኔ እንጠይቃት ነግሮኛል»

«ወደ ውጭ ሄዷል? እንደምን ያለ እንግዳ ነገር ነው የምትነግረኝ? እስቲ አንድ ጊዜ ይቅርታህን?» አለና ወደ ቢሮው ሲገባ ሚለር ተመለከተው በዚያም ሆኖ ወደ ክላውስ ቤት ስልክ ደውሎ፥

«.....እርግጥ ከከተማ ውጭ ሄዷል?....ዛሬ ጥዋት?.....ለብዙ ቀናት?....አይ ደህና ዛሬ ወደዚህ ወደ ክሊኒኩ ይመጣ እንደሆነ ብዬ ለማረጋገጥ ነው....» ብሎ ሲነጋገር ሚለር ሰምቶታል። ዶክተሩም ስልኩን አስቀመጠና ወደ ሚለር ተመልሶ፥ «እንግዳ ነገር ነው ሴትዮዋ እዚህ ከገባችበት ቀን ጀምሮ ከዚህ ተለይቶ አያውቅም ነበር። ሴትዮዋን በታም ይንከባከባታል። ከነሕይወቷ ለማየት ከፈለገም ቀልጥፎ ቢመልስ ይሻላል። በጣም ተዳክማለች አትተርፍም በጣር ላይ ናት....» አለ።

ሚለርም ፊቱን ቅጭም አድርጐ በሐዘን ተዋጠና «....አዎ በስልክ የነገረኝም ይህንኑ ነው ምስኪኑዋ አክስቴ ታሳዝናለች» አለና የውሸት ሐዘኔታውን አሳየው።

«....መቸስ ዘመዱዋ ከሆንክማ ሣታያት እንዴት ትመለሳለህ። ግን የማስጠነቅቅህ በቶሎ እንድትወጣልኝ ነው። በጣም ደክማለች መናገርም አትችልም፥ ልሳኑዋ ተጠባቋል በል ተከተለኝ.....» አለና ይዞት ገባ ፍራውሊን ዊንደል የተኛችበትን ክፍል አሳየውና ተመልሶም ሄደ።

ሚለር በቀስታ ወደ አልጋው ተጠጋ። ሴትዮ ትራስ ተደራርቦላት ዓይኖቹዋን ከድና ተንጋላ ተኝታለች። በእርግጥም በመጨረሻዎቹ ደቂቃዎች ላይ ኑራለች። ሰውነቷ አልቋል። እርሱም ጠጋ አለና «ፍራውሊን ዊንደል» አለና ቀስ ብሎ ጠራት። በሐሳቡ ስለክላውስ ዊንዘር በመጠኑ ወሬ ለማግኘት ጓጉቷል። የት እንደሚሄድና ስለ ሥራው ሰለ ጓዳው ነገር ነበር ከሴትዮዋ ለመማት የፈለገው። ሴትዮዋ ዓይኖቿን ገለጥ አድርጋ መልሳ ዘጋቻቸው።

«....ፍራውሊን ዊንደል? ትሰሚኛለሽ?» አላት። ሁኔታዋን ልብሱዋንና በአጠገቡዋ የነበረውን መጽሐፍም ተመለካክቶ እንደእርሱው እርሷም የካቶሊክ እምነት ተከታይ መሆኑዋን ተገነዘበ።

«....ትሰሚኛለሽ?» ብሎ ደገመና ጠራት። እንደ ገና ዓይኖቹዋን ገለጥ አድርጋ አየችው እጁዋንም ከትክሻው ላይ ጣል አደረገች። እንደ ገና ደግሞ ዓይኖቹዋን ዘጋጃቸው ሚለር በፍርሐት ተዋጠ። ዶክተሩንም ለመጥራት ቃጣው። ጥቂት ጊዜ ቆየችና ማልቀስ ጀመረች። በትከሻው ላይ የጣለችውንም እጁዋን አወረደችና እጁን ያዘችው ጠበቅ አድርጋም ያዘችው። ስለክላውስ ዊንዘር ምንም ልትነግረው እንደማትችል በመረዳትም ተስፋ ቆርጦ ሊወጣ ፈለገው። እርሷ ግን ትንሽ ደቂቃዎች ቆዬችና፥

«....ስለ ሠራሁት ኃጢያት እባክዎ አባቴ ይባርኩኝ» አለች፥ ሚለር የሴትዮዋን ሁኔታ ለመረዳት ቻለ። በሚገባ አላስተዋለችውም አላየችውምም ልትለየው አልሆነላትም በአንገቱ ላይ የጠመጠመው ጨርቅ ጥቁር ስለ ነበረ ለርሷ የሃይማኖት አባት መስሎዋትም ኑሮ ይሆናል። ነገሩ ግራ ገባው የጀመረውን ክትትል ጠብ እርግፍ አድርጎ ትቶ ወደ ሐምበርግ መመለስ ይሻላል? ወይስ ሕይወቱን በአደጋ ላይ አንተርሶ በክላውስ ዊንዘር ማኅደር አማካይነት ሮችማን የድረሰበትንና የተሰጠውን አዲስ ስም ተከታትሎ ጥረቱን ቢቀጥል ያዋጣዋል? በሁለቱም አቅጣጫ ነገሩን ለደቂቃዎች ያህል ስምሰለሰለውና ወደ ፊት ጐንበስ ብሎ፥

«....በይ ልጄ ኑዛዜዝን ንገሪኝ» አላት።

እርሱዋም እያጣጣረች ነገረችው። የተወለደችበትን ጊዜና ቦታ የቤተ ሰቡዋን ሁኔታ ዘርዝራ ነገረችው። ከኤስ. ኤስ. አመፀኞችም ጋር ሆና በእስረኞች ላይ የፈፀመችውን ግፍና በደል ሁሉ ዘርዝራ ነገረችው። ከ1950 ዓ.ም በኋላም ከላውስ ዊንዘር የቤቱ ሠራተኛ እንድትሆንለት የቀጠራት መሆኑዋን ነገረችው።

«....በቃ ይኸው ነው?» አላት።

«....ይኸው ነው አባቴ»

«....ስሚኝ ልጄ የምታውቂውንና የሠራሽውን ሁሉ አንድ ባንድ ካልነገርሽኝ ይቅር ልልሽ አይቻለኝም» አላት።

«....ይኸው ነው አባቴ»

ሚለር በረጅሙ ተነፈሰና፥

«....ለኤስ. ኤስ. አባሎች ክላውስ ስለሚያዘጋጅላቸው ፓስፖርትስ የምታውቂው የለም?»

እንደ ገና ተስለመለመችና ዝም አለች ሩህዋን የሳተች መስሎትም ተሸበረ፥

«....አባቴ ስለዚህ ነገር የሚያቁት አለ እንዴ?» አለች።

«....አዎ የማውቀው አለኝ» አላት።

«....እኔ እኮ አይደለሁም ፓስፖርቱን የሠራሁላቸው»

«....ግን ክላውስ ዊንዘር ሲሠራላቸው እንደነበረ ታውቂያለሽ አሳምረሽ ታውቂያለሽ» አላት።

«....አዎ» አለችና ተስለመለመች።

«....እርሱኮ የለም ሄዷል ንገርኝ ትቶሽ ሄዷል»

«.....ክላውስ እንዴን ትቶ የትም አይሄድም። ይመጣል ይመለሳል አለች።

«....የት እንደሄደስ ታውቂያለሽ?»

«....አላውቅም አባቴ»

«.....እስቲ አስቢበት ልጄ? ከቤቱ ተደናግጦና ተቻኩሎም ነው የወጣው የት እንደሚሄድ ታውቂያለሽ?»

«....የሚሄድበትንስ አላውቅም። ግን የኤስ. ኤስ. አባሎች የሚያስፈራሩት ከሆነ ማኅደሩን ያጋልጥባቸዋል ይህንም እንደሚያደርግ አጫውቶኛል....» አለችው።

ሚለር አትኩሮ ይመለከታት ጀመር። እርሱዋንም እንቅልፍ እንደያዛት ሁሉ ዓይኖቹዋን አስለመለመቻቸው።

«....የቱን ማኅደር ነው የሚያጋልጣብቸው ልጄ?» አላት ለአምስት ደቂቃዎች ያህል አነጋገረችው። ከውጭ በኩል ሰው ሲመጣባቸው አዳመጠና ተቀምጦበት ከነበረው ከበሽተኛዋ አልጋ ጫፍ ተነሳ።

«.....አባቴ» አለች በሽተኛዋ እያቃሰተችና ዓይኖቹዋንም በማስተዛዘን እያንቀዋለለች።

«....እባክዎ አባቴ ይባርኩኝ?» አለችው የሚማፀን ቃል ነበረ። ቀኑዋ መቃረቡን ሚለር ተረድቶታል ቀኝ እጁንም ወደ ላይ አነሳና አማተበ፥

«....አውቀሽም ሆነ በስሕተት የሠራሽውን ኃጢአት ይቅር ይበልሽ....» አላት።

ሴትዮዋም ጣዕረ ቦቷን ተነፈሰችና ሩሁዋን እንደ ገና ሳተች።

ዶክተሩ በውጭ ሆኖ ይጠባበቀው ኑሮ ሚለር ሲወጣ፥

«....ያላሰብኩትን ያህል ጊዜ ነው የቆየኸው» አለው።

«....አዎ ጭልጥ ያለ እንቅልፍ ይዟት ነበር» አለ ሚለር። ዶክተሩም መውጫውን እያሳየ ይዞት ሲወጣ፥

«....ምን ያህል ጊዜ የምትቆይ ይመስልሃል? በጣም ደክማለች በጣር ላይ ናት» አለ ሚለር።

«....የምትቆይበትን ጊዜ ለመናገር እንኳ ያስቸግረኛል። ምናልባት ሁለትና ሦስት ቀናት ብትቆይ ነው። ከዚህ ይበልት ዕድሜ አይኖራትም በጣም አዝንላታለሁ። አለ ዶክተር።

«....አዎ የምታሳዝን ሆናለች። እንድጠይቃት ስለፈቀድክልኝም አመሰግናለሁ.....» ብሎ ሚለር ከበራፉ ሲደርስ ዶክተሩ የመውጫውን በር ሲከፍትለትም፥

«....ኦ! አንድ የመጨረሻ ነገር ቤተ ሰባችን የካቶሊክ እምነት ተከታይ ነው። ስለዚህ የሚያናዝዛት አንድ ቄስ እንዳመጣላት ጠይቃኛለች ይቻላል?» አለው።

«....እንዴታ ይቻላል እንጂ»

ጊዜው ደንገዝገዝ ሲል ሚለር ወደ ሆቴል ተመለሰና ጃጉዋሩን ሃያ ያርድ ያህል ራቅ አድርጐ አቆመው በእግሩም እያዘገመ ወደ ክፍሉ ገባ። ማካንሰን ደግሞ በሁለተኛ ፎቅ ላይ ሆኖ ይጠባበቀዋል። እርሱም ጨለምለም ሲልለት ከክፍሉ ወጣና ጃጉዋሩዋ የቆመችበትን አካባቢ ቃኘው። ቦንቡንም በእጅ ሻንጣው ይዟል። ግን ብዙ ሰው ይመላለስ ስለ ነበረ መጠባበቁን መረጠ። ሚለርም ደግሞ ተመልሶ ወደ ጃጉዋሩ ሊሄድ ይችላል። ቦንቡ በመኪናው ውስጥ ከመጠመዱ በፊት ሚለር የሄደም እንደ ሆነ ማካንሰን ተከታትሎት ይሄድና በመንገድ ላይ ገድሎት የእጅ ሻንጣውን ይዞ ለመፈትለክ አቅዷል። ሚለር ከተኛለትም ማካንሰን ቦንቡን በጃጉዋሩዋ ሥር ለማጥመድ ተዘጋጅቷል።

ሚለር በመኝታ ክፍሉ ውስጥ ሆኖ የሚታገልበት ጉዳይ ስለሚሳካበት ሁኔታ ያምሰለስላል። ላገኘው ዘዴ ደግሞ ረዳት ሰው ይፈልጋል። የአንድ ወዳጁ የሆነ ሰውዬ ሙያና ቅርጽ ይታየዋል። ብቻ ስሙ ጠፍቶበት ያምሰለስላል።

በ1961 ዓ.ም ከልደት በዓል ቀደም ብሎ አንድ የሚከታተለውን ጉዳይ ለማጣራት ሲል በሐምበር ጠቅላይ ፍርድ ቤት ውስጥ ለጋዜጠኞች በተፈቀደው ልዩ ሥፍራ ተቀምጦ ነበር። በዚያ ቀንና በዚያም ችሎት ላይ አንድ ሰው ተከሶ ጠበቃውም እየተከራከረለት ነበር። ያ የሚከራከርበት ተከሳሽም ባለ ትዳርና የአምስት ልጆች አባት ነእብር።

በዚያችም ምሽት በሆቴሉ ክፍል ውስጥ ሆኖ የዚያ የተከሳሹ ባለቤት የጭንቅና የተስፋ መቁረጥ ገጽ ይታየው ጀመር።

ዳኛውም የተከሳሹ አድራጐት ብርቱ ለሆነ ቅጣት የሚያበቃው ሲሆን፥ ነገሩን አሻሽለው በአንድ ዓመት ከስድስትው እራት እስራት እንዲቀጣ ይፈርዱበታል። አቃቤ ሕጉም ያን ተከሳሽ በሐምበርግ ውስጥ የታውቀ ቤት ሰርሳሪና አጥር ሰባሪ መሆኑን ሲያስረዳ ሚለር ሰምቶታል።

ከሁለት ሣምንታት በኋላም ሚለር ከወዳጆቹ ጋር ሆኖ በአንድ መጠጥ ቤት ሊዝናና ይገባል። የአጋጣሚ ነገር ሆኖም በዚያን ቀን በርከት ያለ ገንዘብ የተቀበለበት ዕለት ነበር። ኪሶቹ አባብጠዋል። እንደ አጋጣሚ ሆኖ ደግሞ በዚያው ቡና ቤት ውስጥ አንዲት ሴት ራቅ ብላ የቤቱን ወለል ስታጥብና ስትወለውል የመለከታል። መልኩዋና ሁኔታዋንም ያስታውሳል። የዚያ ከሁለት ሣምንታት በፊት በቤት ሰርሳሪነቱ የተፈረደበት ሰውዬ ሚስት የአምስት ልጆች እናት ነበረች። ሜልር ከጓደኞቹ ጋር ተጨዋውቶ መጠጡንም ተጐነጫጭቶ ሲያበቃ ወደዚያች ችግረኛ ሴት ጠጋ ብሎ ባሏ በተፈረደበት ዕለት ያን ሁሉ ጭንቀቷንና መርገብገቡዋን እየተመለከተ አንዳች ነገር ሣይሰድርግባት በመቅረቱ እያዘነ አንድ መቶ ማርክ ለዓመት በዓሉ መዋያ እንዲሆናት ሰጥቷት ይወጣል።

ወዲያው በጥር ወር ላይ ሐምበርግ ውስጥ ከሚገኘው ወህኒ ቤት አንድ ደብዳቤ ይደርሰዋል። ያች ሴት የሚለርን ስምና አድራሻ የቡና ቤቱን ባለቤት ጠይቃ ኑሮ ለታሰረው ባሏ ትነግረዋለች እስረኛውም በሳፈለት ደብዳቤ ላይ፥

«....የተወደድክ ሚለር ከገና በፊት ለባለቤቴ ያደረግህላትን ችሮታና ደግነት ነገረችኝ። እርግጥ ከኔ ጋር ባንተዋወቅም ስለደግነትህ ከልብ አመሰግንሃለሁ። ችሮታህም በጣም አስገርሞኛል። እውነተኛ ታላቅ ሰው መሆንህን ተረዳሁት። ለባለቤቴ በሰተሃትም ገንዘብ ልጆቼ የልደትንና የአዲሱን ዓመት በዓላት ተዝናንተውበት ውለዋል። ስለዚህ እኔ በአቅሜና በችሎታዬ ላደርግልህ የምችለው ጉዳይ ሲያጋጥምህ ልረዳህና ልታዘዝህ ዝግጁ ነኝ ከዚህ ወህኒ ቤትም ስወጣ የአቅሜን ያህል ልረዳህ እንደምችል ተስፋ አደርጋለሁ። ከፍ ካለ ትሕትና ጋር....» ይላል።

በዚያች ክፍሉ ውስጥ ሆኖ ሚለር ይህን ሁሉ አሰበ። የሰውዬው ስሙም ትዝ አለው ከደብዳቤው መጨረሻ ላይ «ኮፒል» ይላል። አዎ ቪክቶር ኮፔል ነበር። ያ ሰው ደግሞ እንደ ገና ወደ ወህኔ ቤት ካልገባ ሊረዳው እንደሚችል ተስፋ በማድረግ ከኪሱ ውስጥ ከነበረው የማስታወሻ ደብተሩ ላይ የወዳጆቹን ስምና አድራሻ አገለባበጠና ስልክ ወደ ሐምበርግ ደወለ።

ከብዙ ሙከራም በኋላ ከምሽቱ አንድ ሰዓት ተኩል ላይ ቪክቶርን በስልክ ያገኘዋል።

«.....እርዳታህን በጣም እፈልጋለሁ ልትረዳኝ አትፈድም?» ሲል ንግግሩን ጀመረ። ማንነቱንም ከነገረው በኋላ ከሁለት ዓመታት በፊት ለሚስቱ ያን ችሮታ የዋለላት ሰው በዛ የብርድ ወራትና ባልታሰበ ምሽት እርዳታ ሲጠይቀው ሁኔታው እንግዳ ሆነበት።

«.....ላንተ ለሔረር ሚለር ነው? የተቻለኝን ሁሉ አደርጋለሁ እንጂ? እታዘዛለሁ» ይለዋል።

«....ወህኒ ቤት ሣለህ በጻፍክልኝ ደብዳቤ ላይ የምችለውን ሁሉ እረዳሃለሁ ብለኸኝ ነበር ትዝ ይልሃል?» አለ ሚለር።

«....አዎ ብያለሁ ትዝ ይለኛል» አለ ቪክቶር።

«.....እርዳታህን ዛሬ በጣም እፈልገዋለሁ። ከዛሬ እንዲያውም ለምታደርግልኝ ሥራ እከፍልሃለሁ ከባድ ሥራም አይደለም....» አለ ሚለር።

«.....ብዙምኮ ላደርግልህ የምችለው የለኝም»

«....አትጨነቅ ገነብ አይደለም የምፈልገው እንዲያውም ለምታደርግልኝ ሥራ እከፍልሃለሁ፥ ከባድ ሥራም አይደለም....» አለው።

«.....ይህ ከሆነስ ግዴለም እታዘዛለሁ የት ነው ያለኸው?» አለ ቪክቶር ተዝናንቶ።

«....በቀጥታ ወደ ሐምበርግ ባቡር ጣቢያ ሂድና ወደ ኦስናብሩክ በሚነሳው በመጀመሪያው ባቡር ተሣፈር። እኔም በዚሁ ጣቢያ እጠባበቅሃለሁ። ግን መሣሪያዎችህንም በሙሉ ይዘህ እንደትመጣ እንድም ዕቃ እንዳትረሳ አደራህን....»

«....ግንኮ ስማኝ ሚለር በኦናስብሩክ ቀበሌ ሠርቼ አላውቅም ይቸግረኛል....»

«....ከባዶ ቤት ውስጥ ነው የምትሠራው ከኔ ጋር ሆነህ ነው ሁሉንም የምትፈጽመው አንድም አስቸጋሪ ነገር የለብህም በጥዋቱ ባብሩ ትመለሳለህ ማንም ደግሞ አይጠይቅምህም የቤቱ ባለቤት ለሣምንት ያህል ወደ ውጭ ሄዷል። የፈልግነውን ከፈጸምን በኋላ ትመለሳለህ። ማንም የሚጠረጥርህ የለም በቦርሳህም ሙሉ ሣንቲም ተሸክመህ ትመለሳለህ....»

«.....የባቡሩን ሂሳብስ?»

«....ክፈልና ና እዚሀ እንደረስን እጥፍ አድርጌ እከፍልሃለሁ። ብቻ ፍጠን....»

«....በጀ በቀጥታ ወደ ባቡር ጣቢያው መሄዴ ነው....» ሲለው ሚለር ሊገናኙ የሚችልበትን ጣቢያና ምልክቱን ሁሉ ገለፀለት። ሚለር ወደ እንግዳ ተቀባዩ ክፍል እንደ ገና ይደውልና በአምስት ሰዓት ላይ እንዲቀሰቅሱት ነግሮ ተኛ።

ማካንሰን ዓይኖቹን አፍጥጦ ጃጉዋሩንና የሆቴሉን ዋና በር ይጠባበቃል። ሚለር ካልወጣም እኩለ ሌሊት ላይ አካቢውን ጭር ሲልለት ፈንጅውን በጃጉዋሩዋ ሥር ያጠምዳል።

ነገር ግን ሚለር አምስት ሰዓት ከሩብ ሲሆን ከሆቴሉ ወጣና አደባባዩን አልፎ ወደ ባቡር ጣቢያው መቆሚያ ሄደ። ማካንሰንም ከመርቸዲሱ ወጥቶ ተከታተለውና ተመለከተው። ሚለር በጣቢያው ውስጥ በሚገኘው አዳራሽ ገብቶ ቆመ። ባቡርም እንደሚጠባበቅ ማካንሰን ገባው፥

«....ቀጥሎ ያለው ባቡር በሰንት ሰዓት የሚነሳ ነው?» ብሎ ማካንሰን የጣቢያውን በረኛ ጠየቀው።

«....በአምስት ሰዓት ከሰላሣ ሦስት ደቂቃ ወደ ሙንስተር..... የሚነሳ አለን.....» ይለዋል በረኛው።

ሚለር መኪናውን ትቶ በባብር ለመሄድ ለምን እንዳሰበ ማካንሰንን ግራ ተጋባው፣ በሐሳብ እየዋለለ ወደ መርቸዲሱ ተመለሰና መጠበቁን ቀጠለበት።

በአምስት ሰዓት ከሰላሣ አምስት ደቂቃ ላይ ግን እፎይታ ሊሰማው ችሏል። ይኸውም ሚለር ከአንድ ከረጢት ከተሸከመ ሰው ጋር ሆኖ ከባቡር ጣቢያው ሲመለስ ስለተመከተው ነበር። አንገት ለአንገት ተደጋግፈው ይሽንሾካሾካሉ። በዚያ ጊዜም ሌላ ሐሳብ ደግሞ አስጨነቀው። ሚለር ከጓደኛው ጋር ሆኖ በጃጉዋሩ ጉዞውን የቀጠለበት እንደ ሆነ ሊያመልጠው የሚችል መሰለው። እነርሱ ግን በታክሲ ተሣፍረው ሲሄዱ ደግሞ ከጭንቀቱ ተንፈስ አለ። ከሃያ ደቂቃዎች በኋላ በጃጉዋሩዋ ሥር ፈንጅውን ለማጥመድ ወቅቱ ምቹ እንደሚሆንለት በሐሳቡ ቆረጠ።

በዚያ በረዶ ሲወርድበት በዋለና በአመሸ በጭቃ በቦካ መንገድ ላይ በቆመችው ጃጉዋር ሥር ፈንጅውን ለመጠላለፍ በሚንከላወስበት ሰዓት የልስቡ በጭቃ መበከልም ሌላው አሳሳቢው ጉዳይ ሆኖበታል። ቢሆንም መርጦና ፈቅዶ የተመደበበት ሥራው ነውና ከመርቸዲሱ ውስጥ ያስቀመጠውን ፈንጅ አውጥቶ ወደ ጃጉዋሩዋ ይዞ ሄደ። በዚያ ጊዜ ጭር እያለ በሄደበትም ወቅት አንድ ሰው በመኪና ሥር ሲትኮረኮር ቢታይ ከቁም ነገር ላይቆጠር ይችላል። እንዲያውም የራሱ መኪና ሆኖም ሊገመት ይችላል።

የመኪናውን የፊት ሽፋን ከፈተና ከሙሻ - ዙሩ ጋር ሽቦውን አቆራኝቶ ፈንጅውን ከመኪናው ብረታ ብረት ጋር ቆጣጠረው። ሲፈነዳም በሚለር ደረስ በሦስት ጫማ ርቀት ላይ ስለሚሆን ከነሰነዱና ቦርሳው ብጥስጥስ እንደሚያደርገው ማካንሰን ተማምኖበታል። ጣጣውን ከጨረሰ በኋላ የጃጉዋሩን ሞተር ዘጋና በቡጢ መትቶት ተሰናብቶ ወደ መርቸዲሱ ተመለሰ። የዚያን ምሽት ሥራውንም ፈፀመ።

ሚለርና ቪክቶር በተከራዩት ታክሲ ከፈለጉበት ቦታ ከደረሱ በኋላ ታክሲውን ሂሣቡን ከፍለው አሰናበቱ፥

«....ወዳጄ ሚለር የምትሠራውን ነገር አጣርተህ የምታውቅ ሰው ለመሆንህ አልጠራጠርም። እንደዚህ የመሰለ የድብብቆሽና የማታለል ተግባር ለመፈጸም ማሰብህም ግራ አጋብቶኛል የተመሰገንክ ጋዜጠኛ ነህ ከዚህ አድራጐትህ ጋር አይጋጭብህም?» አለ ቪክቶር ግራ ገብቶት።

«....የሚያስጨንቅ ነገር የለበትም አሁን የምፈልገው በዚሁ ቤት ውስጥ የተቀመጠ ማኅደር ነው በቤቱም ውስጥ የሚያስቸግረውን ነገር የለም» አለ ሚለር ቤት ሰርሳሪ ወዳጁን ሲያደፋፍረው።

«....ይሁን ኃላፊውና ተጠያቂው ራስህ መሆንህ ነው ከተያዝን እንኳን እኔም አላመልም ብቻ እንቀጥል»።

«....አንድ ነገር ደግሞ ላስታውስህ? በቤቱ ውስጥ ያለችው አንዲት ሠራተኛ ብቻ ናት....» አለ ሚለር።

«....እንዴ ባዶ ቤት ነው አላልከኝም ነበር? ነቅታ ብቅ ካለችብን መሮጤ እንው በቅቶኛል። እዚህ መጥቼ ድግሞ አንጋዳ ውስጥ አልገባም»።

«....እንግዲያው እስከ ሌሊቱ ስምንት ሰዓት እንቆይ....»።

ከዚያ በኋላ ወደ ክላውስ ዊንዘር ቤት ሄዱና አካባቢውን እየዞሩ በሩን መስኮቱንና አጥሩን ሲያጠኑ ቆዩ። ከሌሊቱ ስምንት ሰዓት ከሆነም በኋላ የጨረቃዋ ብርሃን በጥላ በተሸፈነበት በኩል ወደ ቤቱ ተጠጉና ቪክቶር እንደለመደው አጥሩን ዘሎ በመፈልፈያ መሣሪያው መስኮቱን ነቀለው ቀጥሎም ወደ ቤቱ ውስጥ ገቡና የክላውስን የጽሕፈት ቤት ክፍል ጠረጴዛና ቁም ሣጥን መበራበራቸውን ቀጠሉ። እስከ አስራ አንድ ሰዓት ድረስ ከበረበሩ በኋላ ያ ትልቁ የብዙ ኤስ. ኤስ. አባሎች አዲሱ ስማቸውና አድራሻቸው የተጻፈበቱ ጉደኛው ማኅደር ተደብቆ ተገኘ። ወዲያውም በገቡበት መስኮትና በር ወጥተው ማኅደሩን በእጁ ሻንጣቸው አስገብተው ከአውራው ጐዳና ገቡ። ሚለር ከመሸበሩም የተነሣ እየሮጡ እንዲሄዱ ፈለገ።

«....መሮጥ አያስፈልገንም በቀስታ ርምጃ መሄድ ይሻላል። ከፓርቲ የምመለስ መስለን መታዬት ይኖርብናል....» አለው ቤት ሰርሳሪው። በየመንገዱ ሰው ውር ውር ይላል ቀኑም ቅዳሜ ስለ ነበረ ጀርመኖችም በጥዋት እየተነሱ ወደ የሥራቸው መሠማራት ልማዳቸው ስለሆነ አውራ ጐዳናዎቹ ፈጽመው ረጭ አላሉም። ቢሆንም እነ ሚለር ማንም ሣይጠይቃቸው ወደ ባቡር ጣቢያው አመሩ።

«....የፈለግኸውን ጉዳይ ሣታገኝ አልቀረህም?» አለ ሰርሳሪው።

«....አዎ የቀረኝ የለም ሁሉንም አግኝቼዋለሁ» አለ ሚለር። ባቡር ጣቢያ ከደረሱም በኋላ ተሰነባበሩና ሚለር ማኅደሩን ታቅፎ፥ ወደ ሆቴሉ ተመለሰ። በአካቢው በነበረ ማርቸዲስ መኪና ውስጥ እንቅልፍ አጥተው የቀሉና የሚስለመለሙ ዓይኖች እንደሚመለከቱትም አላወቀም። እስከ ሦስት ሰዓት ለመተኛትም ፈለገና በሦስት ሰዓት ተኩል እንዲቀሰቀሱት ለሆቴሉ ሠራተኞች ነግሮ ተኛ። በወሰነው ሰዓት ሲቀሰቅሱትም ቡናውን ያዘና ያን ታሪከኛ ማኅደር ማገላበጥ ጀመረ። በውስጡ ብዙ ፎቶ ግራፎች አሉ ግን ስም አልተጻፈባቸውም ነበር። የስማቸው ያለ መጻፍ ደግሞ ምንም ትርጉም አልሰጠውም።

በአስራ ስምንተኛው ገጽ ላይ ያገኘው ፎቶ ግራፍ ከሁሉም ይበልጥ አቁነጠነተው። ያ ፎቶ ግራፍ የአንድ አዛውንት ሰው ነበር የራሱ ጸጉር አልተከረከመም። ሪዙም ዘንግ ያለ ነው። ከዚያም ሌላ አድራሻው ሌላ ስሜት ፈጥሮበታል።

በአራት ሰዓት ላይ በአድራሻው መሠረት የስልክ ቁጥሩን ለማወቅ ወደ ስልክ ማዞሪያዎች ክፍል ደጋግሞ ደወለ። በተሰጠውም ቁጥር ሲደውል ስልኩን ያነሳው ሰውዬ የቤቱ ባለቤት በፋብሪካቸው ውስጥ ወይም በገጠር የዕረፍት መኖሪያው እንደሚሆን ነገረው።

«ለመሆኑሳ የምን ፋብሪካ ነው? የራሱ የሬዲዮ ፋብሪካ ነው?» «ኦ! ገባኝ ዘንግቸው ነው።» አለና ሚለር ወደ ቴሌኮሚኒኬሽን ማዞሪያ ደውሎ የፋብሪካውን የስልክ ቁጥር ጠየቀ። በዚያም ቁጥር መሠረት ሲደውል ዲሬክተሩ በገጠር ማረፊያ ቤቱ እንደሚገኝና ሰኞ ጥዋት ወደ ሥራው እንደሚገባ ነገረችው። የመኖሪያ ቤቱን ስልክ ቁጥር እንድትነግረው በጠየቃት ጊዜ ደግሞ ማንም እየደወለ አንዳያስቸግር የተከለከለ ስለሆኑ ቁጥሩን ለመንገር የማይቻላት መሆኑን ገለፀችለት።

የሬዲዮ ፋብሪካውን ባለቤት የመኖሪያ ቤት የስልክ ቁጥር መጨረሻ የነገረውም ሐምበርግ ውስጥ የሚኖር ቀደም ብሎ የሚያውቀው ወዳጁ ሆነ። እርሱም ቢሆን በንግድ ሥራ የተሰማራ ሰልሆነ ከዚያም ቀደም ብሎ በጋዜጣ ዓለም ውስጥ የተጠቀመ ስለ ነበረ በሚለር ጥያቄ አልጨከነበትም ነበር።

የሬዲዮ ፋብሪካው ባለቤት የሆነውን ሰውዬ ገጠር መኖሪያ ቤት አቅጣጫ ለማወቅ ሚለር የቀበሌውን ካርታ ዘረጋና ማጥናት ጀመረ። የዚያን አዛውንት ፎቶ ግራፍም አትኩሮ ተመለከተው። ስድስት ሰዓት ሲሆን ዕቃውን ጠቅልሎ ከክፍሉ በመውጣት ሂሣቡን ከፍሎ ወደ እንግዳ ማረፊያው ገባና ምግብ እንዲሰጠው አዘዘ።

ከምግቡም ጋር እቅዱን አብሮ ማኘክ ቀጠለ። የመጨረሻ ደፈጣውን በዚያኑ ዕለት ፈጽሞ በማግሥቱ ጥዋት ጨበጣውን ለመጀመር አሰበ። በሉድዊስበርግ የሚኖረው ሕግ አስከባሪና የጦር ወንጀለኞች ተከታታይ የሰጠውም የራሱን አድራሻና የስልክ ቁጥር ይዟል። የደረሰበትንና ያገኘውንም ማስረጃ ሁሉ በስልክ ሊነግረው ፈልገና በመጀምሪያ ያን ጉደኛ አዛውንት መሰል የኤስ. ኤስ. ወንጀለኛ ሮችማንን ራሱ ለማየት ፈለገ። በዚያ ሰዓት ደግሞ ወደ ሉድዊስበርግ ከተማ ስልክ ደውሎ ለሕግ አስከባሪው ነግሮ በአጭር ጊዜ ውስጥ የፖሊስ ርዳታ ለማግኘት ችግር እንደሚሆን በአጭር ጊዜ ውስጥ የፖሊስ ርዳታ ለማግኘት ችግር እንደሚሆን አመዛዘነና በማግሥቱ እሑድ ጥዋት ምቹና የተሻለ እንደሚሆንለት ተማመነበት። በመጨረሻም ወደ ስምንት ሰዓት ሲሆን ከአንድ ውሳኔ ላይ ደረሰና የልብሱን ሻንጣ ከጃጉዋሩ በስተኋላ ቆልፎ ያችን ብዙ ጉድና ምሥጢር የያዘች የእጅ ሻንጣውን ከጐኑ አስቀምጦ ሞተሩን አስጉዋራው፡

ከኋላው የነበረው መርቸዲስ መኪና ተከታትሎት እስከ ከተማው በር ከወጣ በኋላ ጃጉዋሩ ፍጥነቱን ሲጨምር መርቸዲሱ መቅረቱን አላስተዋለውም። ፈጽሞም አላጤነው ነበር፡ መርቸዲሡም ወደ ከተማው ተመለሰና ከመዳረሻው ላይ ሲቆም ማካንሰን ከመንገዱ አጠገብ ከነበረ ስልክ ቤት ሆኖ ነርምበርግ ወደነበረው አለቃው ደወለ።

«.....እስከ ከተማው መዳረሻ ድረስ ተከታትየው ነበር ልክ ከወጥመድ እንደወጣች የሌሊት ወፍ እየበረረ ወደ ደቡብ አቅጣጫ ተፈተለከ» አለና አለቃው የምሥራቹን አበሰረው።

«.....ያንተው ፈንጅሳ አጅቦትና (አብሮት) ሄዱዋል!» አለ ወርወልፍ በችኮላና በሰቀቀን አነጋገር።

«....ከደረቱ ላይ አነጣጥሬለታለሁ። በታላቅ ጥንቃቄና ዘዴ አጥምጀዋለሁ። የመኪናው ፍጥነት ግለትና ሌላውም ቴክኒካዊ ስልት ሁሉ ተጨማምሮበት ሃምሳ ማይስል ከበረረ በኋላ ወደ ቁርጥራጭነት ይለዋወጣል የሰዬውንና የመኪናውን ቅታ ለማግኘት እስኪያቅት ድረስ ብትንትኑ ይወጣል። ይነዳል አመድም ይሆናል.....» አለ ማካንሰን በሙያው ተመክቶ።

«....በጣም ግሩም ስራ ተሰርቷል! የማክብርህ ጓዴ ያለመጠን መድከምህና መታከትህ ይሰማኛል በል እንግዲህ ምቹ ወደ ሆነው ሆቴል ግባና ዕረፍትና መዝናናት አድርግ እኔም እፎይ እስላለሁ....» አለ ወርወርልፍ የመጨረሻውን ግቡን እንደመታ በመተማመን።

«....ማካንሰን ከረቡዕ ጀምሮ የተሰቃየበቱን ዕንቅልፉን ለመጨለጥ ጉጉቱ ተባባሰበት ደግሞ ምንም አልነበረም። ምንም እንኳን እንቅልፍና ድካም ቢያደቀውም ማካንሰን በሚለር ጃጉዋር ውስጥ ስለ አጠመደው ፈንጅ ማንሰላሰሉን አልተወም።

የፈንጁ አጠማመድ ለዚያ በሃገረ እንግሊዝ ለተሠራ ጃጉዋር መኪና በእርግጥ እንደታሰበው በአጭር ጊዜ ውስጥ ሊያፈነዳው የሚችል አልሆነም። ፈንጅው የተጠላለፈባቸው የመኪናው የውጭና የውስጥ ብረታ ብረቶች ከፍጥነት ከሙቀትና ከመገጣጠም የተነሣ ቦንቡን ለማፈንዳት ምቹዎች አልነበሩም። የመካኒኩ የመፈጋፈግና የመለዋወጥ ጠባይ የማካንሰንን ዓላማና ስለኢት ዘለውታል።

የሕይወቱ መጨረሻ ጽዋ የቱን ያህል እንደ ተቃረበችበት ያላወቀው ሚለርም ጃጉዋሩን እያስከነፈ በሙንስተር ባርደትሙንት በዊትዝ ለርን በባድ ሐምበርግ ከተማዎች በኩል አድርጐ ፍራንክፈርትን አልፎ በኮንጅስተን ቀበሌ በኩል ታጥፎ በበረዶ የተሸፈነው ጫካ ወደ ሚገኝበቱ ወደ ታውኦስ ተራራ ኧምራ።

**ወደ ተራራው ጉዞ**

በተራራው በስተ ግርጌ በምትገኘው አነስተኛ መንደር ሚለር ሲደርስ ጊዜው ተጫልሞ ነበር። ካርታውንም ሲመለከት ወደዚያ ወደ ተራራው ጫፍ ወደ ነበረ የግል መኖሪያ ጫካ ለመድረስ ሃያ ማይልስ ያህል ይቀረዋል። ከዚያ እብኋላ ግን ጉዞውን መቀጠል አልፈለገም። በዚያችው ከተማ ሆቴል ፈልጐ ማደርና ጥዋት ሥራውን መጀመር እንደሚሻል ወሰነ።

በዚያ የበረዶ ወራት ደግሞ በዚያች አነስተኛ ከተማ የሆቴል ችግር አልነበረባትምና በቀላሉ አገኘ። ጃጉዋሩን በሆቴሉ አጥር ግቢ ውስጥ በነበሩት ዛፎች ሥር አቆመና ወደ ክፍሉ ገብቶ ለጥቂት ጊዜ ካረፈ እብኋላ ትንሹዋ የእስፓ ከተማ ልትሰጠው የቻለችውን ምግብ ተሳተፈላት።

ራቱን እየጐራረሰ ሳለ የተቀዳለትን የወይን ጠጅ ለመጐንጨት ብርጭቆውን ሲያነሳ ጅማቶቹን እንድ ኃይለኛ ስሜት አሰቆጥቶበት ኑሮ ሲንቀጠቀጥ ተመለከተው። የመንቀጥቀጡና የስራ ሥሮቹ መቆጣት ምናልባት ከድካም የተነሣም ይሆናል። ባለፉት አራት ቀናት ውስጥ በሚገባ አልተኛም። የዶሮ ወይም የድመት ሸለብታ ያህል ነበር ሲያንጐላቻ የሰነበተው ከሁለት ሰዓት የበለጠ እንቅልፍ አልወሰደውም።

ከሰርሳሪው ቪክቶር ጋርም ሆኖ የሰው ቤት ሰብሮ መግባቱ ትዝ ሲለው ያቁነጠንጠዋል። ክላውስ ዊንዘር ከበኢቱ አጥትቶ ከተመለሰ በኋላ እንደገናም ሄዶ ሠራተኛዋን አነጋግሮ ከርስዋ በፊት ያን የተከበረ ወንደ ላጤ ስታገለግለው የነበረችውን ሴት ጠይቆ ከርሷ ያገኘውም ያልጠበቀው ፍንጭ የቱን ያህል ውጤት እንዳገኘለት ሲያስታውሰው የራሱን ሥራ ራሱ ማመንም እየቸገረው እጁ ሊንቀጠቀጥበት ይቻልል።

ሌላ የሚያንቀጠቅጥ ጉድም ደግሞ ከፊቱ ተደቅኖበታል። ፍጻሜውን ያላወቀው ክትትል ይዟል። ከተፀየፈውና ከጠላው ሰው ጋር ነበር ግብ ግብ ለመግጠም ያን ያህል የሚንከራተተው። ፈለጉን ለመከተል ጨብጥ ለማግኘት አያሌ ጥያቄዎችን ጠይቋል። ያገኛቸውንም ምልክቶችና አጋጣሚዎች ሁሉ እየቀጣጠለ ከደረሰበት ላይ ደርሷል። መጨረሻውም አስግቶታል። ምናልባት አንድ የተሳሳተ ሁኔታ ደግሞ ተከትሎ ይሆን? ይህን ሁሉ ሲያስብም ጅማቶቹን ስሜቱ ይፈትጋቸውና እጁ ተንቀጥቅጦበት ይሆናል።

በባድጐድስበርግ ሆቴል አርፎ በነበረበት ቀንም ዶክተር ነኝ ብሎ የተዋወቀው ሰውዬ ክትትሉን እንዲያቆምና ጓዴ ጓዴ ከሚባባሉ ሰዎች አቅራቢያ እንዳይደርስ ማስጠንቀቂያውን ነግሮታል። በቪዬና ውስጥ ያነጋገረው ያ የታወቀው የናዚዎች አባራሪ የሆነው ይሁዳዊ ሽማግሌውም እንኳ «....በጣም ተጠንቀቅ እነዚያ ሰዎች አደገኞች ናቸውና» ብሎታል። ግን ያን ሁሉ ተግባር እስኪፈጸም ድረስ ለምን ችላ እንዳሉትም ግራ ገብቶታል።

ስሙ ሚለር መባሉን በኋላም ኮልብ እባላለሁ ብሎ በእስቱትጋርት የፈፀመው ሁሉ ድርጊት ግልጽ ነበር። አደገኞቹ ሰዎች በሚገባ አውቀውታል። ግን አንዳቸውም አልቀረቡትም (አላያቸውምና) ምናላብትም ርቆ ሄዶባቸው ይሆን? ተሰውሮዋቸውስ ይሆን? ወይስ ያን ፓስፖርት የሚሠራላቸውን ክላውስ ዊንዝርን ከደበቁት በቂያቸው ይሆን? ሚለር ቅታውን ሲያታው ደክሞት ይተወዋል ብለው ተማምነው ይሆን?

ይሁንና ዋናውን ማኅደራቸውን አግኝቶባቸዋል። ጉዳቸው ምሥጢራቸው መፈንዳቱ ነው። ያም ታሪክ በጀርመን ውስጥ የክፍለ ዘመኑ ታላቅ ዜና እንደሚሆን ተማምኖበታል። ይህን ሲያስብ ደግሞ የእጁ መንቀጥቀጥ ፀጥ አለለትና በራሱ ሥራ በራሱ እምነት እሱ ራሱ ለራሱ ፈገግ አለ። በዚያች ደቂቃም በአጠገቡ ስታልፍ የነበረችው የሆቴሉ አሳላፊ እርሷን ለመጥቀስ ከርሷ ጋር ለመቃለድ የፈለገ መሰላትና ሽንጡዋንና ዳሌዋን ልታሳየው ጠረጴዛውን አስተካክላ አለፈች። በዚያችም ደቂቃ ፍቅረኛው ሲጂ ከፊት ለፊቱ ተደነቀችበት። አዎ ካለፉት ስድስት ሣምንታት ጅምሮ አልጻፈላትም ስልክም አልደወለላትም ስለዚህ ከዚያ በፊት መቸም ቢሆን ያልፈለጋትን ያህል በዚያች ምሽት በጣም ለማግኘት የፈለጋት ዕለትና ሰዓት ሆነበት።

ወንዶች በሐሳብ በተጨነቁበት ሰዓት አስጊ ከሆነ ሁኔታ ጋር በተፋጠጡበት ሰዓት በደከማቸውና ብቸኝነት በበዛባቸው ሰዓት ሴቶችን የቱን ያህል እንደሚፈልጉዋቸውም በዚያች ምሽት ሊገነዘበው ችሏል።

በዚያች ሰዓት እርሱም ቢሆን ፈርቷል። የሮችማንን ፈልግ ለመከታተል የፈፀመው ተግባር ሁሉ የፍርሐቱ ገሚስ ድርሻ ሲሆን በገሚስ ደግሞ ያ በተራራው ጫፍ ላይ በተሠራው ቤት በዕረፍቱ የሚቀማጠለው ሕዝብ የጨፈጨፈው ጨካኝ ሰውዬ ምን እንደሚያደርስበት ለመገመት ባለመቻሉ ፈርቷል።

ይህን ሁሉ ሲያስበው ደግሞ ወደ መደንዘዙም ስለ ደረሰ ከጣጣው ለመገላገል ሲል አንድ ጠርሙስ የወይን ጠጅ በተጨማሪ አዘዘ።

በሚጨነቅበትና በሐሳብ ባሕር በሚሰጥምበት ሰዓት ላይ አልነበረም። በጋዜጣ ዓለም ውስጥ ሰምቶት የማያውቅ የጋዜጠኞች ሙያ ፈጽሟል የአቸናፊነቱንም ድል ወደ መጨበቱ ተቃርቧል።

ለሁለተኛ ጊዜ ያዘዘውን የወይን ጠጅ እንደ ጨረሰም ድፍረት እየተጫጫነው ሰል ሄደ በእዱ ለመግፋት ቆረጠ። ቀላል የነበረው የሚያስቸግረው ግብግብ ነበር የቀረው። በሉድዊስበርግ ከተማ ለነበረው ሕግ አስከባሪ ስልክ ደውሎ ይነግረዋል እርሱም ፖሊሶች ያዝለታ። ወንጀለኛው ይያዛል ወደ ፍርድ ቤት ይቀርብና ዕድሜ ልክ እስራት ይፈረድበታል። በተራራው አናት ላይ ያለው ሰውዬ ምናልባት አስቸጋሪም ሆኖ ቢያገኘው ያን የኤስ ኤስ ሻምበል ራሱ ይገድለዋል።

ይህን ሁሉ በሐሳቡ ሲያውጠነጥነው ደግሞ መሣሪያ የለውም። ለምናልባቱ ሮችማን ዘበኛ እንዳለውስ? እንደርሱ ያለ ሰው በእርግጥ ብቻውን ሊሆንስ ይችላል? በአዲሱ ስሙ ተመክቶበት ባለመያዙም ተማምኖበት በዚያ ተራራ አናት ላይ ብቻውን ለመኖር ይደፍራልን? ምናልባትስ ጭቅጭቅ ቢነሣ መሣሪያ የያዘ ጠብደል ሰው ይደርስበት ይሆን።

ሚለር ብሔራዊ የወታደርነት ግዴታውን ለመፈፀም በጦር ትምህርት ቤት በነበረበት ዘመን ከነበሩት ጓደኞቹ አንዱ ዘወትር ውጭ እያመሸ ወደ ሠፈር የሚገባ ጓደኛው ነበር። ከዕለታት አንድ ቀንም ያው ጓደኛው እንደ ልማዱ ውጭ አምሽቶ ወደ ሠፈሩ ሲመለስ ግቢውን ከሚጠብቁት ፖሊሶች አንድ የእጅ ማሰሪያ (ሰንሰለት) ሰርቆ ኑሮ ከክፍሉ አስቀምጦት ሲኖር ከጊዜ በኋላ በነገሩ ፈርቶ ለሚለር ስጥቶት ኑሩዋል። ጋዜጠኛው ሚለርም ያን ሰንስለት እንደሠፈሩ መታሰቢያ ቆጥሮት በቤቱ ውስጥ በሚገኘው የብረት ሣጥኑ አስቀምጦታል።

በ1960 ዓ.ም ሐምበርግ ውስጥ ተደርጎ የነበረውን ትርዕይት (ኤግዚቢሽን) ዜና በሚያጠናክርበት ጊዜም ጥቂቶች የከተማ አጋሚዶች ጋር ተጋጭቶና እነርሱም ዝተውበት ስለ ነእብረ ከባለሥልጣኖች አስፈቅዶ አንዲት አውቶማቲክ አነስተኛ ጠመንጃም ገዝቶ እርሱዋንም በቤቱ ውስጥ አስቀምጧታል።

የወይን ጠጁን ደጋፍሞ ጨላልጡዋል። በላዩም ላይ ብራንዲ ኮኛክ ከልብሶበታል። ከሐሳቡ ከትግሉና ከእቅዱም ጋር ተጫጫነውና ወደ ክፍሉ ሄዶ ለማረፍ ሂሣቡን ከፍሎ ተነሳ። ወደ ሆቴሉም ገብቶ ስልክ ለመደወል በሚያነሳበት ሰዓት ሁለት የሕዝብ መነጋገሪያ ስልኮች በሆቴሉ መዳረሻ ላይ አገኘ።

ከማታው ወደ አራት ሰዓት ሊሆነው አቅራቢያ ፍቅረኛውን በምትሠራበት የማታ ክበብ በስልክ አገኛት። በክበቡ ውስጥ የነበረውን የሙዚቃ ጩኸት በልጦ እርሱዋ እንድትሰማው መጮህና መነጋርገርም ነበረበት።

በሐሳቡዋ ስትጨነቅ በስሜቱዋም ስትንገላታ ሰንብታለችና ስለእ ርሱ ጤነንት የት እንደ ተፋ ምን እንዳገኘው ምን እንደሚሰራ ሰለምን ሣይደውልላት ወይም ሣይጽፍላት ያን ያህል ጊዜ እንደ ሰነበተ ለማወቅ የምታዥጐደጉደው ጥያቄ ሁሉ እያቆራረጠባት ቆዬና በሰነዘረባት ጥያቄ ተደናግጣ።

«...ምን? ደህናም አይደለህ?....» አለችና ጮኸች።

«....ደህና ነኝ ግን እርዳታሽን በጣም እፈልጋለሁ። ለዛሬ ብቻ ታዘዝኝ ለአሁኑዋ ሰዓት ብቻ ጥያቄዬን ችላ እንዳትይብኝ አለና ተማፀናት።

በመካከሉም ሁለቱም በዝምታ ተዋቱ ቆዩና፥

«....እሺ አስቸኳይ የቤተ ሰብ ጉዳይ አጋጥሞኛል ብዬ እነግራቸውና በፍጥነት እመጣለሁ።» አለችው።

«....መኪና ለመከራየትስ በቂ ገንዘብ ታገኛለሽ?»

«....እኔም አላጣ የሚጐድለኝም ቢሆን ከዚሁ እበደራለሁ፥ የእርሱ ወዳጆችና ደንበኞች የሆኑትን ሰዎች ስምና አድራሻ ገለጸላትና የእርሱን ሁኔታ ነግራ መኪና እንድትከራይ ነገራት።

«....ያለህበት ቀበሌ ርቀቱስ ምን ያህል ይሆናል?»

«....ኦ ከሐምበርግ አምስት መቶ ኪሎ ሜትር ነው። የአምስት ሰዓት ጉዞ ነው። ከንጋቱ ወደ አስራ አንድ ሰዓት ላይ እዚህ መድረስ ትችላላችሁ። ስለዚህ የነገርኩሽን መሣሪያዎች አንዱንም እንዳትረሽ ሁሉንም በጣም ስለምፈልጋቸው ይዘሽልኝ ድረሽ....»

«.....እሽ ፍቅሬ ደረስኩልህ ጠብቀኝ» አለችና ለደቂቃዎች ያህል ዝም ብላ ቆይታ፥

«....ስማኝ እስቲ ፍቅሬ?»

«....እህ ምነው?»

«....አንዳች የሚያስፈራ ነገር ደረሰብህ እንዴ?» ሣንቲም ከፍሎ የደወለለበት ስልክ ደቂቃ ደርሶበታል ፡ እንደገና እንዳይደውል ሣንቲሙን ጨርሷል። ስልኩ ኦቶማቲክ በመሆኑ ሴኮንድ አያሳልፍም ነበርና «አዎን» ብሎ እንደ ተናገረ ተዘጋበት።

ሚለር ወደ ሆቴሉ እንደገባ አንድ ታላቅ ፖስታና ቴምብሮች ገዛ። ፖስታውም የመጨረሻው ትልቁ ነበር። ከክፍሉም ገብቶ ያን ምን ጊዜም ከእጁ የማይለየውን የእጁ ሻንጣውን ከአልጋው ላይ አስቀመጠና ከፈተው። የሟቹን ሽማግሌ የሲሞን ታቢርን ማስታወሻ አወጣ። ከክላውስ ዊንዘር ቤት የወሰደውንም ማኅደሩም ሁለቱን ፎቶ ግራፎች አወጣ። ወደዚያ ሁሉ ክትትል ወደዚያ ሁሉ እንክርት ወደዚያ አታካችና አደገኛ ምርጫ ለመሠማራትና የማያውቀውን ሰውዬ ፍለጋ ወደ ጀመረበት ትግል የገፋፋውን የሟቹን ማስታወሻ እያነበበ ከሁለቱ ፎቶ ግራፎች ጋር ያነጻፅረው ጀመር።

በመጨረሻም በአንድ ገጽ ወረቀት ላይ ለማንኛውም አንባቢ ግልጽ እንዲሆኑለት ብሎ የሰነዶቹን ታሪክና ምክንያት በአጭሩ አጠቃልሎ ጻፈ። ከክላውስ ዊንዘር ቤት ያገኘውን ሰነድ ከአንደኛው ፎቶ ግራፍ ጋር አያይዞ በፖስታው ውስጥ አስገባቸው አድራሻውንም በፖስታው ላይ ጻፈና የገዛቸውን የአደራ ደብዳቤ መላኪያ ቴምብሮች በላዩ ላይ ለጠፋቸው። አንደኛውን ፎቶ ግራፍ ግን በደረት ኪሱ አስቀመጠው። ያሸገውን ፖስታና የሟቹን ሽማግሌ ማስታወሻ ደግሞ በእጅ ቦርሳው ውስጥ አስገባና በአልጋው ሥር አስቀመጠው። በልብስ ሻንጣው ውስጥ ይዞት የሚንከራተተውን አነስተኛ ጠርሙስ ብራንዲ መጠጥ አወጣና በሽንት ቤት ውስጥ በነበረው ብርጭቆ ቀድቶ ተጐነጫጨ። ያን እየተርበተበተ ያስቸገረውን እጁን ፀጥ ለማድረግና ድፍረት ለማግኘት ሲል የተጐነጨው ብራንዲ እውነትም ፀጥ አደረገለትና በአልጋው ላይ ጋደም ሲል እልም ያለ እንቅልፍ ወሰደው።

**\*\*\***

ሞንቼ በሚገኘው የምድር ቤት የመሰብሰቢያ አዳራሽ ውስጥ ሆነው ደግሞ እሥራኤላውያኖቹ ደም መላሾች ዮሴፍ ሊዮንና ሞቲ ይወዛገባሉ። ይተክዛሉ ይጨነቃሉም። በዚያ በፍራፍሬና በቅጠላ ቅጠል ተመስሎ ከቴልአቪቭ የተላለፈላቸው ቴሌግራም ከደረሳቸውም አርባ ስምንት ሳዓት አልፎታል።

ሚለርን ለመፈለግ ሞክረውም ሣይሳካላቸው ቀርቷል። ከበዬሩዝ ከተማ ወጣ ብሎ የሚገኘው የኤስ. ኤስን ምሥጢር ሲያስተምረው የነበረው አልፈርድ አስተርም ጃጉዋሩን ለውሰዱን ነግሮዋቸዋል።

«....ያችን ጃጉዋር ይዞ ካዩት የዳቦ ጋጋሪነቱ ማስመሰያ ዘዴው አለቀለት ማለት ነው። የጃጉዋሩዋ ባለቤት ራሱ ራሱ ፒተር ሚለር መሆኑን ባያውቁም ፈጽሞ በዳቦ ጋጋሪነት የኖረ ተራ ሠራተኛ ሊመሰል አይችልም.....» አለ ዮሴፍ በመወራጨት። በእስቱትጋርት ከተማ በሚገኘው ሆቴል ውስጥ ባዬር የተባለ ሰው በመገደሉ አንድ ወጣት ጀርመናዊ በፖሊስ እንደሚፈለግም ወሬም ደርሷቸዋል። ያም ተጠራጣሪ ሰው «ኮልብ» እንደሚባል ታውቋል። በሆቴሉ ውስጥ ግን ሚለር ወይም ኮልብ ተብሎም በእንግዶቹ ባሕረ መዝገብ ውስጥ አልተጻፈም። ጃጉዋር ጥቁር መኪናም ይዞ እንደ ነበረ አልተደረሰበትም።

«....በሐሰት ስም ማስመዝገቡም በቀላሉ የሚገመት ብልጠት አይደለም.....» አለ ሊዮን።

«....ያም ቢሆን በኮልብ ስም ይሆን ነበር ስሙን የሚያጽፈው። ኮልብ ደግሞ በፖሊሶች የሚፈለግ የጦር ወንጀለኛ ነው....» ብሎ ሞቲ መለሰለት።

ይሁን እንጂ ሊያስተማምን የሚችል ብልጠት አልነበረም። የእስቱትጋርት ፖሊሶች ሚለርንም ሆነ የሊዮንን ቡድኖች ፈልገው ባያገኙዋቸው ከኦዴሣ ድርጅት ተከታታይነት ሊያመልጡና ሊሰወሩም አያመቻቸውም ነበር ተቃርበዋቸው ነበርና።

«....ባዬርን ከገደለው በኋላ እንደሚጋለጥ አውቆ ወደ እውነተኛ ስሙና ሚለርነቱ ተመልሶስ እንደሆን? ሮችማንንም ለመከታተል የሚረዳው ፍንጭና ምልክት ከባዬር ዘንድ ካላገኘ ክትትሉንም ጠብ እርግፍ አድርጐ ትቶት ይሆናል....» አለ ሊዮን በግምት አነጋገር።

«....ታዲያ ለምን ስልክ አይደወልልንም? ይህ ቂላ ቂል ሮችማንን ብቻውን ለመያዝና ለመከታተል ይሳካልኛል ብሎ ይሆን? አለ ዮሴፍ ደግሞምኮ ሮችማን ለኦዴሣ ድርጅት የቱን ያህል....» ተፈላጊነት እንዳለውም አያውቅ ይሆናል ጉዱ እዚህ ላይ ነው....» አለ ሞቲ።

«....ሊቃረባቸው ከቻለ እንኳ ሊያውቀው ይችላል» አለ ሊዮን።

«....ከተጠጋቸውና ከተቃረባቸውም አልቆለታል ገልደውታል ማለት ነው። ይህ ባይሆን ኑሮ ለምን ስልክ አይደውልምን? አለና ዮሴፍም የግምቱን ያህል አስረዳ።

**\*\*\***

በዚያኑ ምሽት ደግሞ ክላውስ ዊንዘር ተደብቆበት ከነበረው ከረገንስበርግ ቀበሌ ሆኖ ወደ ወርወልፍ ስልክ ደወለለት።

«....አዎ እንደማስበው ወደ ቤትህ ልትመለስ ትችላለህ የሚያሰጋህ ነገር አይኖርም። አንተን ለማነጋገር ወደዚያው መጥቶ የነበረው ሰውዬም የመጨረሻው ዕድሉ አልቆለታል ብዬ አስባለሁ....» አለና አረጋገጠለት።

ያ አስመሳዩ አታሚ ክላውስ ዊንዘርም ስለ ተደረገለት ጥበቃና ጥንቃቄ ወርወልፍን ደጋግሞ አመስግኖ የሆቴል ዕዳውን ከፍሎ ወደዚያ ታላቅና ምቹ ቤቱ ለመግባት ጨለማውን ተገን አድርጎ ተመለሰ። ከዚያ ሰፊ አልጋ እንደ ልቡ ሲንፈላሰስ አድሮ ሰኞ ጥዋት ወደ ማተሚያ ቤቱ ተመልሶ ሥራውን ለመቀጠልም ተቻኩሏል።

በዚያኑ ቀን ማታ ደግሞ በወይን ጠጅና በብራንዲ ኃይል ሥጋቱን ተከላክሎ ያበረረው ሚለር እልም ካለ እንቅልፉ የክፍሉ በር ሲቆረቆር ነቃ። መብራቱን ሣያጠፋው ተኝቶ ነበርና እየተጨናበሰ ተነስቶ በሩን ሲከፍት የሆቴሉ ሠራተኛ ፊት ፊት ፍቅረኛው ሲጅ ከኋላው ተከትልው ከበሩ ቁመዋል።

ሴትዮዋ ሚስቱ መሆኑዋንና ለጥዋት ስብሰባው አስፈላጊ የሆኑ ሰነዶች እንዳመጣችለት ነግሮ ጉርሻ ሰጥቶ ሠራተኛውን እስቲሸኘው ወደ ውስጥ ገብታ ሚለር በሩን እስቲዘጋ ያላስቻላት ሲጅ ከላዩ ላይ ተጠመጠመችበት።

«....የት ከረምክ? እዚህስ ምን ጉድ አመጣህ? ምንስ ትሠራለህ? አለችው። ጥያቄዎቿን አሁንም አቆራርጦ በቀላሉ አድበሰበሰና ጉንጮቹዋን ሲደባብስላት ብርድና ድካም ያቀዘቀዙዋት ሲጅ ወደ ሞቃትነት ስትመለስ እርሱም እንደ ተናካሽ አውራ ዶሮ ሆነ። ካፖርቱዋን እያወለቀ በሚያስቀምጥላት ሴኮንድም እንኳ ጥያቄዋን አላበቃችም ነበር።

«.....በመጀመሪያ የመጀመሪያው ጉዳይ ይፈፀም!» አለና ተሸክሞ ከአልጋው ላይ አስተኛትና ጫማዋን የማታ ክበብ ልብሶቹዋናን የውስጥ ልብሱዋን ተራ በተራ ራሱ አወላልቆ መላሰውነቷን ለመዋጥ በተቃረበ ጊዜ ስሜቱ ሲጠመጠምባት እርሱዋም መላ አካላቷንና ስሜቷን ስትቸርለት፥

«....ሰሞኑን.....አላገኘሽም?» አላት ቅናትና ስሜት እያዋከቡት።

ፈገግ አለችና፥ «....ምንም በጭራሽ! ምን እንምወድ ምን ደስ እንሰሚለኝ ታውቅ የለም? አትጠራጠር....» አለችው።

«....እኔስ ምን ዓይነት እንደምወድ ታውቂያለሽ?....» አላት።

«....እኔ ነኝ በናፍቆትህ ስሳቀቅ የሰነበትኩት» አለችው። ከዚያ እብኋላ ከአንዳቸውም አንድም ቃል አልወጣ። ወደ ሌላው የስሜትና የቃጠሎ ዓለም ገብተዋልና!!

የእርሱም ቅዝቃዜዋ ወደ ሙቀት ተለውጦ የእርሱም ግለት ተጨምሮ ከነደደ በኋላ እንደ ገና በርዶ ተግ አለ። ሚለርም ከልብሱ ሻንጣ የነበረውን ብራንዲውን ቀዳና አስጐነጫት።

«....በል እስቲ የመጀመሪያው ጉዳይ በመጀመሪያ ከተፈጸመ ምን ስትሠራ እንደሰነበትክ ንገረኝ?» አለችው።

«....ለጊዜው» ብሎ ተናገሮ ሣያበቃ አቋረጠችውና፥

«....ለጊዜው ያን ምሥጢሩ ያልተብራራ ወረቀት የጻፍክበትን ምክንያት ልትገልስልኝ ትችላለህ? ስድስት ሣምንታት ሙሉ የተሰወርክበትን ተኣምር ትነግረኛለህ? ያንስ የተመሰቃቀለ ፀጉርህን ለምን እንደተቆረጥከውና እዚህ ሰዋራ ሆቴል መጥተህ የተደበቅህበትን ጉድ ልትነገረኝ ትፈቅዳለህ?» አለች። ሚለር የእጅ ቦርሳውን አወጣና ከአልጋው ጫፍ አስቀምጦ እያገላበጠ፥

«....እስከዛሬዋ ዕለት ድረስ ምን ሥሠራ እንደሰነበትኩ ዋና ውናዎቹ ጉዳዮች አጫውትሻለሁ....» አለ፥

እንዳለውም ስንክሳሩን ለአንድ ሰዓት ያህል አጫወታት። በነገሩም ተርበተበተችና፥

«....ባዶ! ፈጽመህ ባዶ ነህ የምትሠራውን የማታውቅ ዕብድ ነህ ልትገደል ወይም በመቶ በሚቆተሩ ምክንያቶች ልትታሠር ትችል ነበር....» አለችና ቧረቀችበት።

«....ልሰራው የሚገባኝ ተግባር ነበር....» አላት።

«....ይህ ሁሉ ድካምህ ለአንድ ለእብሰበሰ የናዚ ወንጀለኛ ታሪክ ነው? ቂል ነህ የማትረባ ስለ እነርሱ የግፍ ታሪክ ማን ግድ ይኖረዋል ብለህ ነው የተንከራተትከው?»

«....መቸም ደከምኩበት አገኘሁትም» አላት።

«...መቸም የሆነው ሆነ ማን መሆኑን የት እንደሚኖር ደርሰህበታል ወደ ሐምበርግ እንመለስና በስልክ ለፖሊሶች ንገር የቀረውን ጣጣ እነርሱ ይሸከሙት የሚከፈላችውና የተቀጠሩትም ለዚሁ ነው....»

«.....እንደዚህ በቀላሉ መቅረት የለበትም ጥዋት ራሴ እሄድበታለሁ....» አላት።

«....የት ልትሄድ?»

በአውራ ጣቱ በመስኮቱ በኩል ወደ ተራራው አመለከታትና፥

«....ወደ ቤቱ ነዋ!» አላት

«....ወደ ቤቱ? ለምን ልትጠይቀውኮ አይደለም የምትሄደው?» አለችና ጮኸች።

«.....ምክንያቱን ልንገርሽ ቢቸግረኝም መሄድና ማየት አለብኝ ተይኝ በቃ» አላት።

ከልጋዋ ዘላ ተነሳችና አንገቱን ጥምጥም አድርጋ፥

«ጠመንጃ የፈለግኸው ለዚሁ ነው? ልትገድለው ትመኛለህን?......» አለች።

«....ልገድለውስ አልፈግልም....»

«....አሳዛኝ ሰው ነህ ራስህን መቆጣጠር ያቃተህ ነህ እንግዲህ ያውማ ርሱ ይገድልሃል እቋቋመዋለሁ በል ታስባለህ?»

«....ስለ ሮችማን የሚያሳስብሽ ምን ነገር አለሽ?»

«....ስለዚያ ግፈኛ ናዚ የሚያሳስበኝ አንድም ነገር የእልኝም። ስለ ራሴ ስለ አንተና ስለ ሁለታችን ነው የምንጨነቀው ሊገባህ ይችላል? ራስህን ወደ አልታሰበ አደጋ ልትወረውር ስተነሣሣ ወይም ለዚያ ቁም ነገር ለማይታይበት መጽሔትህ የቂላ ቂል ታሪክህን ልትጽፍ ስትነሣሣ ስለኔ ቅንታት ታክል አልተቸገርክበትም....»

ንግግሩዋ በእንባ እየተሸፈነ ሄደና በዓይኖቹዋ የፈለቁት የእንባ ዘለላዎች ጉንጩዋን የባቡር ሐዲድ እየሠሩበት ወረዱ።

«....ስለኔም ልታሰብና ልታዝንልኝ ይገባሃል ለመሆኑ ምን ምን መስዬ ታይሁህ? እንዲሁ እንዲያው በቀላሉ የማይረባ ወሬ ሲያፈነንፍ ራሱን ለማይጠቅም መስዋዕትነት አሳልፎ ለሚሰጥ ቀበዝባዛ ጋዜጠኛ ስሜት ማብረጃ መሰልኩህ? አንተ ደንበኛው ቀበዝባዛ ነህ በምንም ነገር አትረካም። እኔ ግን ትዳር ፈላጊ ነኝ የሚለር ባለቤት ናት ለመባልም እፈልጋለሁ እኔም እንደ ሴቶቹ ልጆች ለመወድ እወዳለሁ ግን አንተ ደግሞ ራስህን ለከንቱ መስዋዕነት አዘጋጅተሃል፥..... ያምላክ ያለህ!!....» ብላ እየተንሰቀሰቀች ዘላ ከአልጋዋ ላይ ተነሳችና ከሽንት ቤቱ ገብታ ዘጋች።

ሚለር በአልጋው ላይ እንደ ተንጋግለለ በነገሩ ይጨነቅና ይተክዝ ጀመር። እንደዚያ ሆና አምርራ ስትናገርና እንደዚያም የልቡዋን ፍርጥርጥ አድርጋ ተናግራው አታውቅም። የሽንት ቤቱ አሸንዳ በኃይል ሲወርድ ይሰማዋል ነገሩም አሳሰበውና ወደ ሽንት ቤቱ በር ጠጋ ብሎ፥

«….ሲጅ» ብሎ ተጣራ። መልስ የለም።

«….ሲጅ» አለ ደገመና። አሸንዳው ተዘጋ።

«….ተመለስ» አለችው።

«….እባክሽ በሩን ክፈችልኝ? የምነግርሽ ጉዳይ አለኝ?»

የበሩን ቁልፍ ስትከፍለት ወደ ውስጥ ገባ ፍጹም ራቁቱዋን ነበረች ቅርጹዋና አቋሟ ከመቸውም በልጦ ታየው።

«....ምን ትፈልጋለህ?»

«....ነይ እባክሽ ተኝ! የማጫውትሽ ጉዳይ አለኝ እዚህ ብንቆም ወደ በረዶነት መለወጥ ነው ትርፋችን?»

«....አይደለም እመኝኝ ለቁም ነገር ነው የማጫውትሽ ጉዳይ አለኝ.....»

ደጋግፎና አቃቅፎ ከገንዳው አወጣትና ከአልጋው ላይ አስተኝቶ እቅፍቅፍ አድርጐ አሞቃት።

«....እና ጨዋታህስ ስለምን ነበር?» አለችው። በአንገቱዋ ስር ውትፍ አለና» ሲጅ እኔን ታገቢያለሽ?» አላት።

«....መቀለድህ ነው? እውነትህን ነው?»

«....እውነቴን ነው በጋብቻ ጉዳይ አስቤበት አላውቅም አንችም እንደዚህ ስታዝኝ ገና ማየቴ ነው....» አላት።

«....ኃዘኔታዬማ እንዲያውም ገና ነው....»

«.....ጥያቄዬ አልመሰልሽልኝምኮ!»

«....አዎ ፒተር እንጋባለን የደስታ ኑሮም እንኖራለን....»

እንደገና ደግሞ ሰውነቷን ያሻሻት ጀመር ስሜቱም እንደገና ተነሣሣበትና ወጣጠረው።

«....እንዴ አልበቃህም? ለቁም ነገር ጨዋታ ነው የምፈልግሽ አላልክም?» ብላም ወቀሰችው፥

«....ያሁኑዋን ብቻ.... ብቻ ከዚያ በኋላ የፈለግሽውን ያህል ጊዜ ትተኛለሽ አልነካሽም ቃሌ ነው.....»። መደግርደሩዋ ቀረና፥ ማጉመትመቱዋን ተወችውና ብስጭቱዋ ተረሳና ተስፋዋ ታደሰና በስሜቱ የተረታላት መሰላት፣ ክትትሉን ጠብ እርግፍ አድርጐ የተወላት መሰላትና፣ ስለ ፍቅሩዋ የተረታ መሰላትና በሰውነቷ ቅርጽ የታሰረላት መሰላትና ከቃልሽ አልወጣም ወደ ቤታችን እንመለስ ያላት መሰላትና፣ ከጉያዋ ውስጥ እንደ ተወተፈ በዚያው የሚቀርላት መሰላትና ደግሞ እንደ ገና ሁለቱም በስሜት ባሕር ሰጠሙ።

ያ በረዶው ዕለት የንጋት ጐህ እየጐላ እየደመቀ ሄዷል። ሚለር ሰዓቱን ቢመለከተው ኑሮ ወደ አንድ ሰዓት መቃረቡን በተረድዳው ነነር። ግን ፍቅረኛው ተብትባዋለችና በእንቅልፉም በምኑም በሙቀቱም ተረታ! ያም ዕለት የካቲት 23 ቀን እሑድ ነበር።

**\*\*\***

ከቤቱ ሸሽቶ ወጥቶ ቶሎ ያደረው ክላውስ ዊንዘርም ከንጋቱ ላይ ወደ ቤቱ ተመለሰና የቤቱን በር ራሱ ከፍቶ ገባ። ደክሞትም ነበር ግን ወደ ቤቱ በመመለሱ ተደስቷል።

የቤቱ ሠራተኛ ባርባራም አሣዳሪዋ ባለመኖሩ ለመዝናናት ፈልጋ ኑሮ እንደ ተኛ ነበረች። ጌትዬው በቤቱ ውስጥ ገብቶ ጠራትና ሰውነቱን እስኪታጠብ ድረስ ቁርስ እንድታዘጋጅለት አዘዘ።

እርሱዋ ግን በቁርስ ፈንታ ቅዳሜ ጥዋት ከመኝታዋ እንደ ተነሳች መስኮቱና በሩ ተሰብሮ የጽሕፈት ቤቱ መዛግብት መዘበራረቃቸውን ነገረችው። ሁኔታውንም ለፖሊሶች አመልክታ ኑሮ እነርሱም የጠፋውን ዕቃ ለማወቅ የቤቱ ባለቤት ከሄደበት ሲመለስ እንዲያስታውቅ ነግረዋት መመለሳቸውን ነገረችው። ክላውስ የሠራተኛዋን እንጉርጉሮ ሁሉ በጽሞና አዳመጠና ቁርሱን እንድታዘጋጅለት አዙዋት ወደ ጽሕፈት ክፍሉ ገባና የሆነውን ዝብርቅርቅ ሁሉ ተመለከተ። ወዲያውም የእነዚያ የአርባዎቹ የኦዴሣ ድርጅት ዋና ዋና አባሎች አዳዲስ ስም፥ አድራሻና ፎቶ ግራፍ የተቀመጠበት ማኅደር መወሰዱን አረጋገጠ።

በዚያው ደቂቃ ደግሞ ከክሊኒኩ ዶክተሩ ስልክ ደውሎ ያች በጣር ላይ የነበረችው ፍራውሊን ዊንደል ሌሊቱን መሞቱዋን ይነግረዋል። ክፍሉን ቆልፎ የሚያደርገውን አጥቶት በሚወራጭበትም ሰዓት ቁርስ መድረሱን ለመንገር ሠራተኛዋ በበሩ ሆና ስትቆረቁር «በጭራሽ በፍጹም የኔ ስሕተትና ጥፋትኮ አይደለም....» እያለ ሲቾህና ሲቀባትርም ስማችውና ተመለሰች።

**\*\*\***

በሚለር የመኝጣ ራሴ የነበረው ስልክ ከጥዋቱ በሦስት ሰዓት ላይ አቃጨለ። ተደናብሮ ነቃና መስል ሰጠ። በዚያው ሰዓት እንዲቀሰቅሱት ለሆቴሉ ሠራተኞች ነግሮ ነበርና አልተቆጣም። በጐኑ የነበረችው ሲጅ ግን የመኪናው ጉዞ የስሜቱእና የናፍቆቱዋ ትግል የወደፊቱም የትዳሩዋ ሐሳብ ተጫጭነዋት ጭልጥ ያለ እንቅልፍ ወስዷታል። ሚለር ተነሳና ተጣጥቦ ለባበሰ። ዝለቱና ጭንቀቱ ለቆታል። በራሱ የመተማመን ኃይሉ ተመስሎታል።

ከሲጅም ሻንጣ እያወጣ የእጅ ብረቱንና ጠመንጃውን ፈታተሻቸው። ምንም እንኳን ተኩሶበት የማያውቅ ቢሆንም የጠመንጃውን ካርታና ቃታ ሁሉ በሚገባ መረመረ። በሉድስበርግ ከተማ የሚገኘው ሕግ አስከባሪ የሰጠውንም የስልክ ቁጥር በሱሪ ኪሱ አስገባ። የእጅ ሻንጣውን ከፈተና ባዶ ወረቀት አውጥጦ እንዲህ ሲል ጻፈላት፥ «....ስሚኝ ፍቅሬ፣ እስከ ዛሬ ሲያንከራትተኝ ወደ ኖረው ሰውዬ ቤት ሄጃለሁ። ዓይኑንም ለማዬትና ለማነጋገር የተነሣሣሁበት ምክንያት አለኝ እጁን ታሥሮ ፖሊስ ይዞት ሲሄድም ለማዬት እወዳለሁ። ማነኛውንም ነገር ከሰዓት በኋላ እገልስልሻለሁ። ግን ስለማንኛውም ነገር አንች ልታደርጊው የሚገባሽ ቀጥሎ እንዳለው ነው.....»

ለርሷ የሰጣት ሥራም ወደ ሞንቼ ስልክ ደውላ ለእሥራኤላውያኖቹ ደም - መላሾች የምትነግራቸውን ፍሬ ነገር የሚያብራራ ነበር። የስልክ ቁጥሩንም ጽፎላታል። በመጨረሻው መስመር ላይ ደግሞ፥ «....እኔን ተከትለሽ ወደ ተራራው ለመምጣት እንዳትሞክሪ ተጠንቀቂ! ነገሩን ታባብሽዋለሽ ምንም ቢሆን ወደዚያ እንዳትደርሽ። እኩለ ቀን ላይ ባለመጣ ወይም ወደዚሁ ክፍል ስልክ ባልደውልልሽ በዚህ ቁጥር መሠረት ወደ ሞንቼ ደውለሽ ንገሪያቸው። ይህን ፖስታ ወደ ፍራንክ ፈርት ወስደሽ በአድራሻው እንዲደርስ በፖስታ ቤት አስገቢልኝ። ከዚያ በኋላ ወደ ሐምበርግ በቀጥታ ተመለሽ። ታዲያ ከማንም ጋር የጋብቻ ውል እንዳትፈጽሚ። ሰላም ሁኝልኝ።

ፍቅርሽ ፒተር....» ይላል መጨረሻው።

ያን የኦዴሣ ድርጅት ምሥጢር የያዘውን ያን መዘዘኛ ማኅደር ያሸገበትን ፖስታና ማስታወሻውን ከገንዘብ ጋር አድርጐ ከአልጋው አጠገብ አስቀመጠላት። የሟቹን የሰሞን ታቢርን ማስታወሻ ግን ከጉያው ውስጥ አገባው ከሆቴሉ በር ሲደርስም ሌሊቱን ሙሉ ሲወርድ ያደረው በረዶ ክምር አስደንቆታል።

ወደ ጃጉዋሩም ገባና ሞተሩን አስነስቶ እስቲሞቅለድ ድረስ መስኮቶቹንና በሩን ወላወለ። ወዲያውም ከሆቴሉ ቅጥር ግቢ ተፈተለከና ወጣ። በረድዎን ጅጉዋሩ ሲፈጨውም የሚሰማው ድምፅ ነበረ። የሆነ ሆኖ ወደ ተራራው ጉዞውን ቀጠለ።

**ሮችማን አመለጠ።**

ሚለር ከከተማው ወጥቶ አቀበቱን እየተጠማዘዘ ከሄደ በኋላ ወደዚያ የግል መኖሪያ ወደ ተባለው ጫካ ተቃረበ። አውራ መንገዱን ታጠፈና በጠባብ መንገድ ቀጥታውን እንዳገባደደውም በአጥር ግቢው በር ላይ «....የግል መኖሪያ መግባት ክልክል ነው» የሚል ጽሑፍ ተመለከተ።

የጃጉዋሩን ሞተር ሣያጠፋ ወርዶ በሩን ከፈተው። ወደ ውስጥም ገባና ቀጥታውን ቀጠለ፣ ከርሱም በፊት በዚያ መንገድ የገባ ወይም የወጣ መኪና ላለመኖሩ የተመከረው በረዶ ምስክር ሆኖለታል። በቀስታ እየነዳ ወደ ተራራው ጫፍ ሲጠጋም በረዶ በፈረሰሰበት ዛፎች የተከበበ ብቸኛ ሕንፃ አገኘ። እስከበሩ ድረስ ዘልቆም ከጃጉዋሩ ወረደና የሕንፃውን በር ደወል አቃጨለ።

**\*\*\***

ሚለር በዚያ ሁኔታ ላይ በነበረበት ሰዓት ደሞ በሐሳብና በጭንቀት ተውጦ የነበርወ ክላውስ ዊንዘር ለወርወልፍ ስልክ መደወል የተሻለ እንደሚሆን ተገነዘበ።

በተጠመደበት ፈንጅ የጃጉዋሩዋን መቃጠልና አመድ መሆን የምሥራቹን ለመስማት በጉጉት ሲጠባበቅ የነበረው የኦዴሣ ድርጅት አውታርም ክላውስ ዊንዘር በስልክ ሲያነጋግረው ልሳኑ ተያያዘ ጉሮሮውም ደረቀበትና ተስፋ በቆረጠ አነጋገር፥

«....ምን ሆነ ነው የምትለኝ?.....አንተ ቀጣፊ አታላይ ደደብ.... ያ ማኅደር ከጠፋ ምን እንደሚደርስብህ ታውቃለህ?....» አለና ተነፈሰ።

በዚያ መብረቃዊ አነጋገር ግራ የተጋባው ክላውስ ዊንዘር ስልኩን አስቀመጠና ወደ ጽሕፈት ክፍሉ ገባ። በዝምታ ዱላ ደነዘዘ። በሕይወቱ ሁለት ጊዜ አሰቃቂ ሁኔታዎች ደርሰውበታል። በመጀመሪያ ጊዜ በጦርነቱ ዘመን እያስመሰለ ሲሰራው የኖረውን ያን ሁሉ የፓውንድና የዶላር ክምር ወደ ሐይቅ ወርውሮታል። እንደ ገና ደግሞ በ1948 ዓ.ም በባንክ ውስጥ ያስቀመጠው የድሮ ገንዘብ ሲለወጥ ከፍተኛ ኪሣራ ደርሶበታል። በመጨረሻ ደግሞ ሕይወቱን ከጥቅጥቅ ጨለማ ውስጥ የወረወረው ዱብ ዕዳ ደረሰበት። ሩጦና ታግሎ ከሚያመልጠው ክንድ ውስጥ መግባቱ ሆነ። የጠረጴዛውን ኪስ ሳበና ሽጉጡን አውጥቶ ያችን የተጨነቀች ሕይወቱን አሰናበታት።

ወርወልፍም በዚያ ሽቦ የተላለፈው መርዶ እጅግ ቀፈፈውና እንደ ገና በምጥ ወጥመድ ተያዘና መፈራገጥ ጀመረ። በዚያ ማኅደር ውስጥ ስማቸውና አድራሻቸው የተመዘገቡት ሰዎች በከፍተኛ ደረጃ የሚፈለጉ የጦር ወንጀለኞች መሆናቸውን ያውቃል። እነርሱንም ለመያዝ ሲባል በሃገሪቱ ውስጥ ከፍተኛው አሰሳ መጀመሩ ታየው።

ተከታትሎም ተያይዞ መውደቅ ሆነበት። በዚያ ማኅደር ውስጥ ካሉት ቀንደኞች አንዱም ሮችማን ነበር። የመጀመሪያ ጥበቃውና ግዴታውም የሮችማን ሕልውና ነበር። ስለዚህ ሁኔታውን ሊያሳውቀው አሰበና ደጋግሞ ስልክ ደወለ። ግን የዚያ ቀበሌ ስልክ ብልሽት ደርሶበት ከአገልግሎት ውጭ ሆኖ ነበር። በመጨረሻም በኦስናብሩክ ከተማ ከነበሩት ምቹ ሆቴሎች በአንደኛው ሆቴል ሲንደላቀቅ ወደ ነበረው ነፍሰ ገዳዩ ማካንሰን ስልክ ደወለና አገኘው።

«.....እንደማስበው ከጃጉዋሩ ውስጥ ያጠመድከው ቦንብህ አልሠራልህም» አለና ሮችማን የሚገኝበትን ተራራ ከነገረው በኋላ፥

«....እስከዛሬ ሞክረኸው በማታውቀው ፍጥነት ብረር! መኪናህን ደብቀህ ከሮችማን አጠገብ እንዳትለይ እርሱንም የሚጠብቅ ኦስካር የተባለ ዘበኛ አለው። የያዘውን ይዞ ሚለር ወደ ፖሊሶች ከሄደ ግዴለም አያስቸግረንም ግን ብቻውን ወደ ሮቻምን ከሄደ ያዘውና አስለፈለፈው ከመገደሉ በፊት ያን ማኅደር የት እንዳስቀመጠው ማወቅና ማግኘትም አለብን?» አለና አስጠነቀቀው።

ማካንሰንም ሰዓቱን ተመልክቶ «በሰባት ሰዓት ላይ እንደርስበታል።» አለ።

**\*\*\***

ደውሎ ደጋግሞ ሲያቃጭል በሩ ተከፈተለት በአድራሹ ውስጥ ታምቆ የነበረውም ሙቀት ወደ ውጭ ወጣና ከበሩ የቆመውን እንግዳ ሽው አደረገው። በሩን የከፈተውም ሰውዬ የወጣው ከጥናትና ከጽሕፈት ክፍሉ ነበር። የነበረበት ክፍል ከውጭ ለቆመው እንግዳ (ለሚለር) ወለል ብሎ ይታየዋል።

ለብዙ ዓመታት በምቾትና በደስታ በኖረው በዚያ የኤስ. ኤስ. መለሎ መኰንን ላይ ክብደቱ የማይቻል ሸክም ወደቀበት። ከመጠጥ ብዛት ይሁን ከአየሩ ቅዝቃዜ ብቻ ፊቱም ገርጥቷል። ሽበቱም ወርሮታል። ቢሆንም በኑሮው ያልተጐሳቆለ ነበር። ያ ሟች ሽማግሌ ሰለሞን ታቢር በማስታወሻው የዘረዘረው ስዕላዊ ድርስቱ ከዚሁ አዛውንቱ ላይ በጉልህ ይነበባል። ከበሩ የተገተረውንም እንግዳ ተመለካከተውና፥

«.....እሽ ታዲያስ?» አለው። ሚለር ለአጭር ጊዜ ያህል ሲያንሰላስል ቆዩና፥

«....እኔ ሚለር እባላለሁ፥..... አንተ ደግሞ ኤድዋርድ ሮችማን ነህ!!» አለው። ሰውዬው የሚለር ስም ሲጠራ አንዳች ነገር ጭንቅላቱን ቢነዝረውም በዝምታ ታመቀ ቆዬና ምራቁን ውጦ፥

«.....የተምታታ ጉዳይ ነው። ይህን አሁን የጠራኸውን ሰውዬ ስም ሰምቼው አላውቅም.....» አለው።

ያ የኤስ. ኤስ. አመፀኛ ከ1945 ዓ.ም ጀምሮ እንደዚሁ ከወጥመድ ውስጥ እየገባ ሲያመልጥ ኑሩዋል። በዚያች ደቂቃም ጭንቅላቱ የሚያስበው ሌላ ብርቱ ጉዳይ ነበረ። ከሣምንት በፊትም ሚለር ስለ ተባለው ጋዜጠኛ ጉዳይ ወርወልፍ አጫውቶታል። የመጀመሪያው ምኞቱና ፍላጐቱም በሩን መልሶ ለመዝጋት ነበር! ግን አልቻለም።

«....በቤት ውስጥ ያለኸው አንተ ብቻህን ነህ?» አለ ሚለር።

«....አዎ ብቻዬን ነኝ» አለ። እውነቱንም ነበር።

«....በል ወደ ቢሮህ ግባ» አለ ሚለር።

ሮችማን ሊቃወም አልቻለም። ካልጠበቀውና ዱብ ዕዳ ጋር ከመጋተር ይልቅ የሚለርን ትእዛዝ ማክበርና በመጨረሻ የሚወጣበትን ዘዴ መፈለጉን መረጠ። ወደ ውስጥ ሲገባም ሚለር ዋናውን በር ዘጋና ተከተለው። ሮችማን ወደ ጽሕፈት ክፍሉ ሲገባም ሚለር ተከታትሎት ገባና በሩን ዘጋ። እሳቱ ነዷል። ሙቀቱና የክፍሉ ምቾት ይማርካል።

«....ሚስትህ አለች» አለ ሚለር።

«....ወዳጆቿን ለመጠየቅ ሄዳለች» አለ ሮችማን። እውነቱንም ነበር። አንደኛውን መኪናቸውን ይዛ ሄዳለች። እንደ አጋጣሚ ሆኖ ደግሞ አንደኛው መኪና ጋራዥ ገብቶ ነበር። የዚያኑ ቀን ማታም መመለሻዋ ነበር። በዚያ ደቂቃ ውስጥ ሮችማን ለማምለጥ የሚረዳውን ዕድል ሲያለስልስ ከነበሩት ተስፋዎች አንዱ ዘበኛው ኦስካር ከግማሽ ሰዓት ቀደም ብሎ የቤታቸው ስልክ የተበላሸ መሆኑን ለመንገር በቢስክሌት ወደ ከተማ ሄዱዋል። እስቲመለስለት መጠበቅና ሚለር ጋር አጋትሮ እርሱ ለማምለጥ የተሻለ ዕድል እንደሚሆንለት ያምሰለስላል። ያ ግዙፉ ዘበኛውም ሚለርን ኩርምትምት አድርጐ እንደሚጨባብጥለት ተማምኖበታል። ስለዚህ ሚለርን እያለሳለሰና እያስተዛዘነ ማነጋገር የተሻለ ሆኖ ተሰምቶታል።

በአንድ በኩል ደግሞ ወጣቱ ጋዜጠኛ አጭሩዋን አውቶማቲክ ጠመጃውን በሆዱ ላይ ድቅኖበታል። ፍርሐት ቢሰፍነበትም በቆራጥነት ውጦታል።

«....በገዛ ቤቴ ውስጥ በጠመንጃ ታስፈራራኛለህ?» አለው።

«....ፖሊስ መጥራት ትቻለልህ» አለና ሚለር ስልኩን አመለከተው። ሮቻማን ግን ንቅንቅ አላለም። ሚለርም ዲስኩሩን በመቀጠል፣

«....አዎ በመጠኑ መንከላወስ ትችላለህ። ያ በሰይጣናዊ ፍላጐት ሲያቅበዘብዝህ የኖረው እጅና እግርህ አሁንም ሊንፈራገጥ ይችላል። አውራ ጣትህ ግን ወልቋልና እንደ ልብህ ያስረግጥህ ይሆናል። በኦስትሪያ በረሃዎች ስትሽሎከሎክ ነው ልብህም እግርህም የከዳህ አይደለም?» አለው።

ሮችማን ግን ዓይኖቹን ብቻ እያንከባለለ በዝምታ አረንቋ ተዘፈቀ።

«....አየኸው! የኛው ባለ ፋብሪካ! ፖሊሶች ቢመጡኮ ጉድህ የሚወጣው ያንተው ንው። መልክህ ያው ነው የኤስ. ኤስ. አባልነትህን የሚመሰክርልህ የደምህ መለያ ቁጥርም በክንድህ ላይ ተከትቦብህ ይሆናል ታዲያ በእርግጥ ፖሊስ ለመጥራት ትፈልጋለህ?» አለው ደጋገመና። ሮችማንም የታመቀውን ትንፋሹን በረጅሙ ተነፈሰውና፥

«....ምንድን ነው የምትፈልገው ሚለር?» አለው።

«....በል ከዚሁ ከፊት ለፊቴ ካለው ወንበር ተቀመጥ እጆችህንም እንዳታንቀሳቅሳቸው በሕይወትህም ላይ እንዳልጨክንባት ተጠንቀቅ....» አለ።

ሮችማን ከታዘዘለቱ ወንበር ላይ ተቀመጠ። ዓይኖቹ ግን ከሚለር ጠመንጃ ላይ ተተከሉ። ሚለርም ከጽሕፈት ጠረጴዛው ጫፍ ላይ ተቀምጦ ጠመንጃው ደገነበትና፥

«....በል እንግዲህ እናውራ!» አለው።

«...ስለምን ጉዳይ ነው የምናወራው?»

«....ስለ ጋሪ እስር ሠፈር ነዋ! በዚያም ስለጨፈጨፍካቸው ሽህ ሴቶች፥ ወንዶችና ሕፃናት ታሪክ ነዋ!»

ወዲያውኑ የማይገድለው መሆኑን በማመን ሮችማን መጠነኛ እፎይታ እየተሰማው ሄደ። በድንጋጤ ጭው ያለው ፊቱም በመጠኑ ተመለሰለት ወጣቱንም ትክ ብሎ እየተመለከተው፥

«....እርሱ እንኳ ውሸት ነው ሰማኒያ ሽህ እስረኞች በሪጋ እስር ሰፈር አልነበሩም....» አለው።

«.....እሽ ሰባ ሽህ? ውይም ስድሳ ሽህ ይሆናሉ? ምን ያህል ሕዝብ እንደፈጀህስ በእውነት ግድ ነበረህ?»

«....ዋናው ነገር ከርሱ ላይ ነው። አሁንም ሆነ በዚያ ዘመን ግድ አልነበረኝም! እስቲ አንተ ወጣት ንገረኝ? ስለምን እንደምትከታተለኝም ሊገባኝ አልቻለም። ግን የጦር ወንጀለኞች እየተባለ የሚሰበከውን ልፍለፋና ሆነ ተብሎ የተቀነባበረ ጩኸት ላንተም የነገረህና ያሳመነህም እንዳለ አምናለሁ። ይህ ዋጋ የሌለው ትርጉም የማይገኝለት ጩኸት ነው። ለመሆኑሳ ዕድሜህ ምን ያህል ነው?»

«....ሃያ ዘጠኝ ደርሻለሁ.....»

«....እንግዲያማ ብሔራዊ ወታደራዊ አገልግሎትህን ፈጽመሃል ማለት ነዋ....!»

«....አዎ ከጦርነቱ በኋላ ለመጀመሪያ ጊዜ በተቋቋመው ወታደራዊ ኃይል ውስጥ ገብቼ ሁለት ዓመታት አገልግያለሁ.....»

«....እንግዲያማ ውትድርና ምን ማለት እንደሆነ ምንስ እንደሚመስል ታውቃለህ ማለት ነው። አንድ ሰው በወታደርነቱ ግዴታ ላይ ሲኖር ትእዛዝ ፈጻሚ ነው። ልክ ይሁን ስሕተት መጠየቅ አይችልም ይህን ታምንልኛለህ። ስለዚህ የፈፀምኩት ሁሉ ተግባር ወታደራዊ ግዴታዬን ለማክበር ስል ነው....» በዚህ ጊዜ ሚለር ቁጣው ተናነቀውና፤

«....በመጀመሪያ ነገር አንተ ወታደራዊ አልነበርክም! ፈቃደኛ ነፍሰ - ገዳይ ነው የነበርከው። ስለዚህ ራስህን ወደ ወታደራዊ ሙያና ክብር አትምራው ራስህን አታንጠራራ....» አለው።

«....ልክ አይደለም ሁላችንም ወታደሮች ነበርን እንደ ወታደራዊነታችንም ትእዛዝ እንፈጽማለን። እናንተም የዛሬዎቹ ወጣቶች ይኸው ግዴታና ታዛዥነት አለባችሁ። የኛ ዘመን ወታደራዊነት ምን እንደነበረ ማወቅ አትሻም?»

«....እስቲ ምን እንደ ነበረ ንገረኛ?»

አደገኛው ደቂቃ አልፎ ሚለር እየቀዘቀዘ መሄዱን ያመዛዘነው ሮችማን በተዝናና ሁናቴው፤

«....ምን እንደ ነበረና ምን እደሚመስል ልንገርህ? ዓለምን የሚያስገዛን አቋም ነበረ። እኛ ጀርመኖች ዓለምን የገዛንና የያዝን የነበርን የማንኛውንም ነገር የጦር ኃይል ሰባብረውነዋል። ለብዙ ዓመታት የተጫኑንና የናቁንንም ማንነታችንን አሳይተናቸዋል። ክንዳችንን ቀምሰውታል። በዚህም የተነሣ ታላቅነታችንን ራሳችን ለመመሥረት በቅተናል። ስለዚህ ጀምርመናዊ መሆን የቱን ያህል የሚያስመካ መሆኑን የዛሬ ልጆች እናንተ ወጣቶቹ የተረዳችሁት አይመስለኝም.... በውስጣችሁ የሚቃጠል ኩራት በውጭ የሚያንፀባርቅ ብርሃን የሚሰጥ ነው።

ነጋሪቱን እየጐሰመ ሠራዊቱ እየተመመ ሰንደቅ ዓላማውን አቅፎ መሪውን ተከትሎ ሲወጣ ዓለምን ለመያዝ የሚያስችለንም ነበረ። ያም በእርግጥ ታላቅነታችንን የምናሳይበት ጊዜ ነበር። በእርግጥ ታላቆችም ነበርን። ሰማህ ሚለር! የኛ ሰልፍና ዓላማ የቱን ያህል የታላቅነት ጉዞ እንደ ነእብረ አላወቃችሁልንም ልታውቁልንም አልቻላችሁም።

በዚያ ታላቅ ኃይል ውስጥ የነበረውም የኤስ. ኤስ. ቡድኖች ምሑራንና ምሰሶዎች ነበርን። በእርግጥ የተመረጥንም ነበርን፥ እርግጥ ነው ዛሬ እንታደናለን። በመጀመሪያው በተባበሩት መንግሥታት፤ አሁን ደግሞ በቦን አውደልዳዮች እንፈልጋለን። ሊያጠፉንም ይመኛሉ። እኛንም ማውደም እኛ የገነባናትን ታላቂቱን ጀርመን ማውደም መሆኑን ያውቃሉ።

እኛንም ለማጥላላት ሲሉ ብዙ ብዙ እጅግ ብዙ ይቀበጣጥራሉ። በየእስሩ ሠፈር የተፈፀመውንም ሁሉ እያጋነኑ ይወነጅሉናል። በብዙ ቁም ነገር ላይ ያተኮረውም የዓለም ሕዝብ የረሳውን ነገር ለማስታወስ ይወተውቱታል እኒያ ለኑሮአችን ለጀርመን ሕዝብ ሕይወት ተውሳኮች የነበሩትን ነገደ ይሁዳንም ከአውሮጳ ገጽ ማውደም ነበረብን። አዎ ያን ሁሉ መፈፀም ነበረብን። የጀርመንና የሕዝብዋን ታላቅነት ለመቀየስም ሲባል የተፈፀመ ዘመቻ ነበር። የዓለምን ሕዝብ መምራትም ተገቢያችንና መብታችን ነበረ። ሰማኸኝ ቢለር? መብታችንን ማሳወቅ ነበረብን። እነዚያ አጋዘኖች እንግሊዞችና አሚሪካኖች ባያቋርጡን ኑሮ ታላቅነታችንን በዓለም ላይ ማንሠራፋት ነበረብን።

ከእንግዲህ ወዲያም ቢሆን አንድነታችንን መሥርተውን ታላቅ ሕዝቦች የምንባልበትን ሁሉ መፈፀም ይኖርብናል። አንድ ቀንም ይሣካልን ይሆናል። እንግዲህ እስቲ ራስህን ፍረድ ለነዚያ ለተጐሳቆሉ ጥቂቶች ይሁዳውያን ሲባል እኛነታችን ተበክሎና ሕይወታችን ቆርቁዞ ይቅር ትላለህ?

እኔም ሆንኩ አንተ በአንድ ማኅፀን የወጣን በአንድ መሥመር መጓዝ የሚገባን ወደ ታላቅነትም መገስገስ የማይኖርንብን ይመስላሃልን? እናንተ ገራገሮች የዋሆች ወጣቶች በሚስቡዋችሁ ብቻ አትነዱላቸው የኛን ትላቅነት ምኞትና ሥራ ሁሉ አትበክሉት። አለና ሮችማን የተደገነበትን ጠመንጃ ችላ ብሎ ከመቀመጫው ተነሣና እንደመንጐራደድም እየሞከረ፥

«....የኛን ታላቅነት ለማመዛዘን ከፈለግህም የዛሬዋን ጀርመንን ተመልከታት በ1945 ዓ.ም አመድ ዱቄት አድርገዋት ነበር። ያልሰለጠኑ ገልቱዎች ከምሥራቅ እንዝህላሎችም ከምዕራብ በኩል ከበው አፈራረሱዋት። ዛሬስ አታያትም? እናታችን ጀርመን አልተነሳችም? እርግት እኛ አቅደላት የነበረው ዲስፒሊን አልተሟላላትም የኢንዱስትሪና የኢኮኖሚ ጉልበቷ ግን እየዳበረ ነው የሚሄደው የጦር ኃይል ጉልበታችን ደግሞ አንድ ቀን ይነሣል። እርግጥ ጊዜ ይወስዳል። መሪዎችም ይጠይቃል መሠረተ እምነታችን ግን ያው ይሆናል። የታላቅነታችን ክብር ይታደሳል።

ይህ ሁሉስ የምታየው ሁሉ የኢንዱስትሪ ለውጥ እንደምን ሊገኝ ቻለ ይመስልሃል? የኛ ጥብቅ ቁጥጥርና የኛ ጥረትና አስተዳደር ያስገኘው ነው። ጀርመንን ለማበልፀግና ወደ ቀደመ - ክብሩዋ ለመመለስ ጉልበቷንም ለማጠንከር በመቶ ሺህ የሚቆጠሩ ፋብሪካዎች መሥርተናል።

ይህን ሁሉ ማን ያመጣው ይመስልሃል? እነዚያ ለረከሱ ዲቃሎች መብት እንቆረቆራለን የሚሉ ከንቱዎች ያስገኙት ፍሬ ይመስልሃል? ይህን ሁሉ የተፋጠነ ዕድገት ለማስገኘት የበቃነው እኛ እንን። ከሃያና ከሰላሳ ዓመታት በፊት የነበርነው እኛ ነን ያስገነኘው።» አለና አሻጋሪውን ሲመለከትባት ከነበረው መስኮት ዘወር እባምለት ሚለርን ተመለከተው። የሚለር ዓይኖች ቀልተዋል። ይጋረፋሉም። ሁኔታውን አመዛዘነና የጠመጃውንም ርቀት በዓይነ ሕሊናው ገምቶ መንጐራደዱን ከንግግሩ ጋር አያይዞ፤

«....አሁን አንተ ራስህ ሚለር በአዲሱ ትውልድ መሠረት ሐሳብ ተገፋፍተህ እቤቴ ድረስ ሰተት ብለህ ገብተህ ጠመጃ ደግነህ አፍጥጠህብኛል። ስለ ሃገርህ ስለ ሕዝብህ ስለምን አስታስብም? እኔን የሚያሳድዱ ሰዎችን ወክለህ እኔን ማስጨነቅ ተገቢ ይመስላሃል? የጀርመን ሕዝብስ የሚፈልገው ይህንኑ ይመስላሃል?» ሚለር አቋረጠውና «አላውቅም» አለው።

«.....እንግዲያው ፖሊሶች ጠርተህ እጄን ብትሰጣቸው ምናልባት ለፍርድ ያቀርቡኝ ይሆናል «ምናልባት» ነው የምልህ። ቢሆንም እንኳ ምስክር ለማግኘት ይቸገሩበታል ገሚሱ ተበታትነዋል ገሚሱ ሙቷል። ትርፉም መተዛዘብ ሊሆን ይችላል። ስለዚህ ጠመንጃህን ይዘህ ወደ ቤትህ ግባልኝ ተወኝ! ለጀምረን ያበረከትነውን የታላቅነት ታሪክም አንብብ ሥራችንንም መዝንልን እኛን ከመሳሰሉ እውነተኞች አርበኞች ልጆቿ የተሰጣትን ትክክለኛ አገልግሎት ሁሉ አመዛዝንላት።» ወደዚያ ወደበሰበሰው እምነቱና አስተሳሰቡ ሊጐትተው የሚቀባጥረውን ወንጀለኛ በንቀት በትዝብት በጥላቻም መመልከቱ ሚለር ሣይሰለቸው አልቀረም። ለነርሱ እምነትና አስተሳሰብ ሲሉም በሚሊዮን የሚቆጠሩ ሕዝቦች መጨፍጨፋቸውን እንደ ፀጋና ክብር ቆጥሮት ሲናዘዝለትም ሊያቋርጠውና ሊቦርቅበትም ሳይገፋፋ አልቀረም ነበር። ብቻ አልተነፈሰውም በትዝብት እየተመለከተው እንጉርጉሮውን እስቲያበቃ መጠባበቁን መረጠ። የሮችማን ንግግር ሲገታም፥

«....ሰለሞን ታቢር ስለሚባል ሰውዬ የሰማኸው ነገር የለም?» አለና ሚለር ጠየቀ።

«....ማን አልከኝ?»

«....ሰለሞን ታቢር ይባላል ጀርመናዊ ይሁዳ ነው። በሪጋ እስር ሠፈር ከመጀመሪያው እስከ መጨረሻው ነበረ....»

«....ትዝ አይለኝም ከብዙ ዓመታት በፊት የሆነ ጉዳይ ነው ለመሆኑ ማነው እሱ?»

«.....በል ተቀመጥ ከእንግዲህ ወዲያ ግን እንዳትላወስ?» አለ ሚለር። ሮችማን እንደታዘዘ ከወንበሩ ላይ ተወዘፈ። እንደ ማይገድለውም በመተማመን ሚለር እርሱን ለመከታተል የተነሣሣበትን ሁኔታ ማንሰላሰል ጀመረ።

«.....ሰለሞን ታቢር ባለፈው ዓመት ኅዳር 22 ቀን ሐምበርግ ውስጥ በጋዝ ጢስ ራሱን ገደለ.... ትሰማኛለህ?»

«....አዎ ልሰማው የሚገባ ታሪክ ከሆነማ እሰማለሁ....»

«....በሪጋና በሌሎቹም የሕዝብ ማጐሪያ ሠፈሮቻችሁ አንተና አንተን የመሳሰሉትን ሁሉ በማስታወሻው ጽፎታል። በተለይም በሪጋ እስር ከእስር ሠፈር ወጥቶም ወደ ሐምበርግ ተመልሶ ለአስራ ስምንት ዓመታት ያህል ከኖረ በኋላ አንተና መስሎችህ ለፍርድ የማትቀርቡ በመሆናችሁ ራሱን ገድሎዋል ማስታወሻውንም ይዠዋለሁ። አንተንም ለመከታተል ምክንያትና መነሻ የሆነኝ ይኸው ነው....» አለው።

«....የሞተ ሰው ማስታወሻ ማስረጃ ሊሆን አይችልም» ብሎም ሮችማን አጉረመረመ።

«....አዎ ለፍርድ ቤት ላይሆን ይችል እንደሆነ አላውቅም እንጂ ለኔ በቂዬ ነው»።

«....እና አንተስ እንደዚህ ያፋጠጥከኝ በሞተ ይሁዳዊ ማስታወሻ ተመርተህ ነው?»

«....በዚህ አይደለም። ግን ከማስታወሻው ውስጥ እንድትመለከተው የምፈልገው ጉዳይ አለው!» ብሎ ሚለር ከማስታወሻው ውስጥ የሚፈልገውን ገጽ አወጣና ከሮችማን ጭን ላይ አስቀመጠለት።

«....አንሳና ጮኽ ብለህ አንብበው!» ብሎም አዘዘው። ሮችማን ንባቡን ቀጠለ። የዚያ የሟቹ የሰለሞን ታቢር ማስታወሻም ከሚዘረዝራቸው ድርጊቶች መካከል አንድ ስሙን ያላወቀው የጀግንነት ሜዳሊያ የተሸለመ የጀርመን የጦር ሠራዊት መኰንን በግፈኛው በሮችማን እጅ እንደምን እንደ ተገደለ የሚያወሳ ነበር።

ሮችማን ያን ማስታወሻ አንብቦ እንዳበቃ ሚለርን አትኩሮ ተመለከተና፤

«.....ታዲያ ምን ይጠበስ? ያ መኰንን ትእዛዜን ያልፈፀመ ነበር። አለው። ሚለርም ቀጠል አድርጐ አንድ ፎቶ ግራፍ ከጭኑ ላይ ጣል አደረገለትና፤

«....የገደልከው መኰንን ይህ ነበር? ከሃያ ዓመታት በፊት የተፈፅመ ጉዳይ ነው....» አለና መለሰለት። ሚለር የጠመጃውን አፈሙዝ በሮችማን ፊት ላይ አስተካክሎ አስቀመጠና፤

«....የገደልከው ይህን ሰውዬ አልነበረም?» አለው። ሮችማን ፎቶ ግራፉን እንደገና ተመለከተና፥

«....በጀ አዎ እሱው ነው ታዲያ ምን ይደረግ?» አለ።

«.....አባቴ ነው» አለ ሚለር።

ፊቱ ተኮማተረ አፉንም እንደከፈተው ቀረ። ከፊት ለፊቱ የተደቀነበርን ጠመንጃና የሚለርን እጀ ተስፋ በቆረጠ አኳኋን ተመለከተ።

«....ያምላክ ያሀል፥ አሁን ገና ገባኝ ሰለ ይሁዳዎቹ አዝነህ የመጣህ አይደለህማ!....» አለው።

«....ስለነርሱም አዝናለሁ። ይህ ደግሞ በጣም አሣርሮኛል...»

«....ግን ከዚህ ማስታወሻ ላይ አንብበህ ያ የተገደለው ሰውዬ አባትህ መሆኑን እንዴት ልታውቅ ቻልክ? ይህን ማስታወሻ የጻፈውንም ይሁዳዊ አላውቀውም። አንተስ እንዴት አወቅኸው?»

«.....ኦስትላንድ በተባለው ቦታ ጥቅምት 11 ቀን 1944 ዓ.ም አባቴ ተገድሏል። ባለፉት ሃያ ዓመታት ሙሉ ያወቅሁትም ይህንኑ ብቻ ነበር። ይህን ማስታወሻ ሳነበው ግን ነገሩ በትክክል ሊገጣጠምልኝ ችሏል። በዚያው ቀን በዚያው ቦታ የተገደሉት ሁለት መኰንኖች ነበሩ። ሁለቱም መኰንኖች ከፍተኛውን የጀግንነት ሜዳሊያ የተሸለሙ ነበሩ። በጦር ሠራዊት ውስጥ ከነበሩት ሻምበሎችም መካከል ያን የመሰለ ሜዳሊያ ያገኙት በጣም ጥቂቶች ነበሩ። በዚያች ቀንና ቦታ የተገደሉትም ሁለቱ መኰንኖች ብቻ እንደ ነበሩ የታወቀ ነው.....» አለ። በማንኛውም ጉዳይ ቢሆን በክርክር ሊቸነፍ ከማይቻል ሰው ጋር መፋጠጡን ሮችማን ተረዳው የጠመጃውን አፈሙዝም ተመለክተና፤

«....በቃ ልትገለኝ ነው ማለት ነው? የሞተ ሰው ብትገድል ምን ትጠቀማለህ? በቅቶኛል አርጅቻለሁ እባክህ ማረኝ ስማ ሚለር? ማረኝ....» አለና ጮኸ። ሚለርም ከነበረበት ወንበር ወደ ፊት አሰገገና ዲስኩሩን ጀመረ።

«....ስማኝ አንተ ገልቱ ጨካኝ እስቲያንገፈግፈኝ ድረስ የአመፅ ሙሾህን ሰማሁልህ። አሁን የምነግርህን አድምጠኝ። እዚህ ብገድልህ ወይም በወህንኒ ቤት በስብሰህ ብትሞት ግድ የለኝም። ለጀርመን አሳቢ የጀርመንም አርበኛ መሆንህን ስትቀባትርም ቅር አላለህም። በተለይም አንተ ምን እንደሆንክም እነግርሃለሁ።

አንተና መሰሎችህ የፈጠራችሁት ቆሻሻ ጠረን ዛሬም ከሃገሬ ላይ አልጠራም። ተውሳኮች ነበራችሁ በሃገሪቱም ታሪክ ውስጥ ያልታወቀ አመፅ ፈፀማችሁ።

በሰው ልጅ ዘር ላይ ያደረሳችሁትም ቆሻሻ አድራጐታችሁ በአዲሱ ትልውድ ላይ ጥላቻንና ሀፍረትን አጥልቆበታል። በሀገሪቱም ላይ ያልተጠበቀ ውድቀት አደረሳችሁባት ወደ መከፋፈልና ወደ አስነስተኛነት አደረሳችኋት የታሪክ ተወቃሾች አደረጋችሁን። ጀርመንና ሕዝቧን ካዘቅት ውስጥ ጣላችሁን።

የወንድነት ወኔም እልነበራችሁም። በጀርመንም ሆነ በኦስትሪያ በእናንተ ልክ ፈሪና ደንቆሮም ትውልድ አልተፈጠረባቸውም። ኃይላችሁን ለመገንባት ፍራቻችሁን ለመደበቅ ስትሉም በሚሊዮን የሚቆጠር ሕዝብ ጨርሳችሁ ከውርደት ላይ ጣላችሁን። እናንተ ራሳችሁ ከሩሲያኖች ፊት እየፈረጠጣችሁ ተመለሳችሁና ወታደሮቻችሁን እየፈጃችሁ ተመለሳችሁ እና እኔንም ከሰቀቀን ላይ ጣልከኝ!

ስለ ሀገር ፍቅርና ስለ አርበኝነትም ለፍልፈሃል። የእነዚህኑ ቃላት ትርጉም እንኳን አታውቃቸውም። የጀርመን የጦር ኃይልም በእናንተ ብልግናና ልክስክስ ተግባር ተበክሎ የጀግንነቱን ስምና ክብር አጐደፈ።

ዛሬ ሀገሪቱ ያገኘችውም ሀብት ቢሆን ከእናንተ ድካም የተገኘ አይደለም። ቅንጣት ታክል ያስገኛችሁት ጥቅም የለም። ሀገሪቱ ዛሬ ያገኘችውን የኢኮኖሚ ጉልበት ያስገኙላት አንድም ሰው ያልገደሉ ንጹሐን ትጉህ ሠራተኞቹዋ ናቸው። እኔም ሆንኩ በኔ ዕድሜ ያሉ ትውልድ ግን የሚቻለው ቢሆን ኑሮ እንደናንተ ያሉትን ወራዳ ነፍሰ - ገዳዮች ከመካከሉ ጠራርጐ ባጠፋ ነበር። ከእንግዲህ ወዲያም አታመልጡንም ዕድሜያችሁ እያለቀ ወንጀላችሁ እየተገላለጠ ይመጣል.....»

«......እና አሁን ልትገድለኝ ነው?»

«.....እውነቱን ንገረኝ ካልከኝ አልገድልህም!»

ሚለር ከተቀመጠበት ወንበር በስተኋላ ስልክ ለመደወል አነሣው። ሮችማንና ጠመንጃውንም እያፈራረቀ ይመለከታቸዋል። የፈለገውን ቁጥር እየደወለም፤

«....ካንተ ጋር ሊነጋገር የሚፈልግ በሉድስበር ከተማ የሚኖር አንድ ሰው አለ» ብሎ ስልኩን አዳመጠ ምንም ድምፅ አልነበረውም።

«....ስልኩን ቆርጠኸዋል እንዴ? ይህን ስልክ ቆርጠኸው ከሆነ እዚሁ አሁኑኑ ነው የምቆራጥህ?» አለው።

«....እመነኝ በጭራሽ አልነካሁትም! ዛሬ እንዲያውም ወደ ስልኩ አልቀረብኩም.....» ሚለር ወደዚሁ ወደ ሮቻምን ቤት ሲታጠፋ አንድ ትልቅ ዛፍ ከስልኩ ላይ ወድቆበት የስልኩ እንጨትም ተጋድሞ እንደ ነበረ ተመልክቶት ኑሮ ነገሩ ትዝ አለውና ከቁጣው ሲበርድ ሮችማን ተንፈስ ብሎም፥

«....ስልኩ ተቆራርጡዋል ይመስለኛል ወደ መንደር ወርደህ መደወል ሊኖርብህ ነው። ለመሆኑ ምን ለማድረግ ታስባለህ?» አለው ሚለር።

«....አሁን የማደርገውማ የምነግርህን ካልፈፀምክ የያዝኩትን ጥይት እጨርስብሃለሁ።» አለና የእጅ ሰንሰለቱን ከኪሱ አወጣ። በዚያ ሰንሰለት ለማሰር አስቦ የነበረው ግን ዘበኛውን ነበር። ዘበኛም ስልክም በሥራቸው ላይ ስላልተገኙለት ሮችማንን አሰረበት።

«....በል ወደዚያ ወደምጃህ ክፍል ግባ» አለው።

«....እና ምን ልታደግ ነው?»

«.....እዚሁ እምድጃህ ውስጥ አስሬህ ፖሊስ እጠራለሁ....» አለ ሚለር። ወዲያውም ያን የኤስ. ኤስ. ሰውዬ በእንግዳ ማረፊያው ክፍል በነበረው ምድጃ ውስጥ አስገብቶ ዘጋበትና በአካባቢው የነበረውን ዕቃ ሁሉ እያነሳ በመስኮቱ መወርወር ጀመረ።

በውጭ በኩል ደግሞ ዘበኛው ኦስካር ባይስክሉን ከደጅ አቆመና ጌታው ያላሰበው እንግዳ መግባቱን በጃጉዋሩ አወቀ ወደ ጌታው የጽሕፈት ቤት ቢመለከትም ምንም ነገር አይታይም።

ሚለር ጣጣውን ከጨረሰና ሮችማን ከታሰረበት ለመውጣት እንደማይችል ካረጋገጠ በኋላ «......በአጋጣሚ እነኢን ለማቸነፍ ችለህ ቢሆን ኑሮ ምንም ዋጋ አታገኝበትም ነበር። ምክንያቱም የእናንተ አዳዲስ ስም አድራሻና ፎቶ ግራፍ የተጠራቀመበትን ማኅደር ለባለሥልጣኖች በፖስታ ቤት በኩል እንዲተላለፍ ለጓደኛዬ ሰጥቼ ነው የመጣሁት። ስለዚህ ወደ መንደሩ ሄጄ ስልክ ደውዬ በሃያ ደቂቃ ውስጠ እመለሳለሁ። እሰከዚያውም ከዚህ ወጥተህ የትም መድረስ አትችልም እኔ ከተመለስኩ በኋላም እጅህን ለፖሊሶች ይረከቡሃል። እኩለ ቀንም ሲሆን ሰው ፖስታው የሚተላለፈው ገባህ....» አለው።

የሮችማን ተስፋ በልቡ ውስጥ ማቃጨል ጀመረ። የነበረውም የመጨረሻው ተስፋው የዚያ የጠብደሉ አሽከሩ የኦስካር መመለስ ነበር። ኦስካር ከተመለሰለት ሚለርን ይይዘዋል። ከያዘውም አስገድደው ወደ መንደሩ ወስደው ማኅደሩ ወደ ባለሥልጣን እጅ እንዳይገባ ለሰጠው ሰው ራሱ ሚለር በስልክ እንዲናገር ለማድረግ እንደሚቻል ሮችማን ያውጠነጥነዋል። በግድግዳው ላይ የነበረውንም ሰዓት ሲመለከት አራት ሰዓት ከአርባ ደቂቃ ሆኑዋል።

ሚለር ከነበረበት ክፍል በሩን ከፍቶ ሲወጣ አንድ ግድንግድ የሆነ ሰው ከበሩ ላይ ተገትሮ ዘቅዝቆ ሲመለከተው ግንባር ለግንባር ተፋጠጡ። ሮችማንም ከነበረበት ምድጃው እንደ ሆነ፥ «እንደያመልጥህ ያዘው» ብሎ ጮኸበት፡

ሚለር አውቶማቲኩን መሣሪያ አጣጥፎ ከከተተበት ጃኬቱ እስኪያወጣ ድረስ ኦስካር ዘለለና ተከመረበት። መሣሪያውንም ተፈናጥሮ ወደቀ።

«.....በለው በለው!» አለና ሮችማን ጮኸ! ያ ግዙፉ ግንዴላው ኦስካምር የሚለርን መንጋጋ አወቀለው። ሚለር ወደ ኋላው ሲወድቅ ግዙፉ ሰውዬ ከላዩ ላይ ተከመረበት አናቱ ላይም ደገመው ደሙ ምንጣፉን እንዳያበላሽ ጎትቶ ወደ ጥግ አጋደመው። ለደቂቃዎች ያህል አቃስቶም ጌታውን ከምድጃው አወጣው ሮችማንም የወደቀውን ጋዜጠኛ ዘቅዝቆ እያየ። «ዘረ ቂላቂል» አለና ብቀላውን ተወጣው።

«....በል እጄን ፍታልኝ» አለና አሽከሩንም አዘዘ። ኦስካር ሚለርን ሲያነሣው ሮችማን ቀረብ አለና የዓይኑን ቅድብ ተመለክቶ የደም ሥሩን ንዝረት አዳመጠ።

«.....አልሞተም ግን ሩሁን ስቷል። እስከ አንድ ሰዓት ድረስ ዶክተር ያስፈልገዋል። በል እርሳስና ወረቀት ስጠኝ....» ብሎ ሁለት የስልክ ቁትሮች ጻጻፈና፥

«.....በፍጥነት ወደዚያ ታች መንደር ሩጥና በነዚህ ቁጥሮች ወደ ነርምበርግ ስልክ ደውለህ ለሚያነጋግርህ ሰው የሆነውን ነገር ንገረው ገባህ? አስቸኳይ መሆኑንም አስረዳው በል ፍጠን....» አለው።

ኦስካር ሲወጣለትም ሮችማን ሰዓቱን ተመለከተ። አራት ሰዓት ከሃምሳ ደቂቃ ሆኑዋል። ኦስካር በአምስት ሰዓት ስልክ ወደሚያገኝበት መንደር ከደረሰ ዶክተሩን ይዞ በአምስት ከሩብ ላይ ሊመለስ ይችላል። ወዲያውም ሚለርን አክመው ሩሁን ካወቀ በኋላም ወደ ስልኩ ቦታ ወስደው ያ ማኅደር ውደ ፖስታ ቤት እንዳይገባ ለሰተው ሰው (ለፍቅረኛው ሲጅ) በስልክ እንዲናገር ለማድረግ ይችሉ ይሆናል። ይህንም ማድረግ የሚችሉት እኩለ ቀን ከመሆኑ በፊት መሆን ነበረበት። እኩለ ቀን ከሆነ ግን ሲጅ ማኅደሩ ያለበትን ኢንቨለብ ወደ ፖስታ ቤት እንድታስገባ ሚለር ያዘዛት መሆኑንም ራሱ ሚለር ሮችማንን በሚያስረበትና በሚያስፈራራበት ሰዓት ነገሮት ነበር።

ኦስካር ከበሩ ሲወጣ ባይስክሉንና ጃጉዋሩን አያነጻጸረ ተመከታቸው በጃጉዋሩዋ ላይ ቁልፉዋ እንዳለ ነበር። በፍጥነት እንዲሮጥ ደግሞ አለቃው አዞታል። ባይስክሉን ተውና ጃጉዋሩዋን አስነስቶ አንቀሳቀሳት ሦስተኛ ጥርስ አስገብቶም ፍጥነት ሰጣት። አለቃው ፍጠን ብሎታልና! በዚያ ፍጥነት በዚያም በረዶ በተኛበት የቁልቁለት መንገድና ሲያፈተልካት በረዶ ተሸፍኖ ወድቆ የነበረውን የስልክ ምሰሶ በጨለፍታ ያነጉደዋል።

ሮችማን በአንድ እጁ ሌላ ተንጠልጥሎ የነበረውን ዘለበት ለማውለቅ በሚጣጣርበት ሰዓት አንድ ኃይለ ድምፅ መሬቱን ሲያነቃንቀው ደንግጦ ከነበረበት ደርቆ ይቀራል። በመስኮቱ በኩል ብቅ ብሎ ሲመለከት ጢስ እየተጐለጎለ ሲወጣ ይመለከታል። መኪና በፈንጅ መፈራረሱን ይረዳል። በሚለር ጉዳይ ላይ የተወሰደው የጥንቃቄ ርምጃ እንደነበረም አረጋገጠ። ግን ሚለር ከአጠገቡ እንደተጋደመና ያ ዘበኛው ኦስካር እንደሞተበትት ይገነዘበዋል። ችግሩ ግን የጊዜውን ሩጫ ሊገታው ያለመቻሉ ነበር። ተስፋም በቆረጠ ስሜት ዓይኖቹን አስለመለመና በዚያ በቀዝቃዛው የመስኮት ብረት ላይ ራሱን አስደገፈ። ለደቂቃዎች ያህል በዝምታ ተሸብቦም ቆዬና «....በቃ ነገሩ ሁሉ ማለቱ ነው» ብሎም አጉረመረመ። አዎ አልቆበት ነበር። ያ ከጀርመን የጦር ት/ቤት የተወሰደ ሰንሰለት ዘለበት ባንድ እጁ ላይ እንዳንጠለጠለ እኩል ቀን ሆነበት!!

ጊዜ ባይኖረው ኑሮ ያን ሩሁን ስቶ በደም ተጨማልቆ ከቤቱ ምንጣፍ ላይ የተጋደመውን ሰውዬ ትቶ በጣለው ነበር። ብቻ ጊዜ አልነበረውም ጊዜውን በሌላ ጉዳይ ላይ ማዋል መሻመት ነበረበት። ከሣጥኑ ፓስፖርቱንና የባንክ ቸኩን ቁልል አወጣ። በሃያ ደቂቃም ውስጥ የሚፈልጋቸውን ዕቃዎችና ልብሶች በሻንጣው ይዞ በባይስክሉ ላይ ጭኖ ወደ መንደሩዋ ሮጠ። በቁልቁለቱም ላይ ጃጉዋሩዋ መኪና ተገነጣጥላለት ዘበኛውም ብትንትኑ ወጥቷል ብቻ በኦስበር መንገድ አልፎ ሄደ።

ከተራራው በታች ከነበረችው መንደር ከደረሰም በኋላ በታክሲ ወደ ፍራንክፈርት አይሮፕላን ማረፊያ ከነፈ። ወደ ትኬት ክፍሉም ገባና «...በአንድ ሰዓት ጊዜ ውስጥ ከዚህ ጣቢያ ወደ አርጀንቲና የሚበረው አይሮፕላን የትኛው ነው? ይገኝ የእልም? አይቻልም ይሆን?....» ብሎም ጠየቀ።

**ፍጻሜው።**

በሰባት ሰዓት ከአስር ደቂቃ ማካስነን ወደዚያ በተራራ ላይ ወደ ነበረው የግል መኖሪያ ሠፈር የሚያመራውን ቀናታ መንገድ ሲያገባድድ መንገድ ተዘግቶበት ነበር።

ጃጉዋሩ መኪና ተገነጣጥሎ ገሚሱ ሲቃጠል ገሚሱ አካሉ መንገዱን እንደዘጋው ነበረ። ከፊት በኩል የተቆራረጠው ብረታ ብረትና ቆርቆሮ በአካባቢው ተበታትኑዋል። ከመርቸዲሱም ውረደና በፈገግታ ተመለካከተው ሹፌሩም እንደ ጃጉርዋሩ ተበጣጥሱዋል። ግን የሟቹን ሰውዬ ገሚስ አካል ሲመለከተው ደግሞ ትልቅነቱ አሳሰበው ሚለር ቀጭን ረጅም ነው። ያ ሬሳ ግን ወፍራም ነበር። የሆነ ሆኖ ወደ ፊት ወደ ቤቱ ሮጠ።

ከቤት እንደ ደረሰም በሩን ከፍቶ በቀጥታ ገባ። እበንግዳ ማረፊያው አዳራሽ ውስጥ ቆመና ማፈንፈንና ማዳመጥም ጀመረ። ምንም ድምፅ የለም በጋራ ጉያው ያነገተውን ኦቶማቲክ መሣሪያ አወጣና አቀባብሎ በቀስታ ርምጃ ወደ ውስጥ ገባ። አንድ ሰውም ተጋድሞ አየ። በጥንቃቄም አካባቢውን ተመለካከተው። የተጋደመውን ሰውዬ ጠጋብ ብሎ አየው ሚለር ነበር። ግን ነፍሱ ከስጋው እንዳልተየለችም ለማውቅ ችሏል። ክፍሎቹንም እየተዘዋወረ ፈታተሻቸው። በጽሕፈት ቤቱ ውስጥ የነበረው የማኅደሮች ማስቀምጫ ሳጥን እንደ ተከፈተ ነበር። ስልኩንም አነሳና ለመደወል ሞከረ። ግን አይሠራም። መስመሩ የት ላይ እንደ ተቆረጠ ገባው። ወጣና ጃጉዋሩ ወደ ተገነታጠለበት ሥፍራ ሄደ። ስልኩ የተቆራረጠበትን መስመርም በነበረው የቴክኒክ ችሎታው ቆጣጠረውና ወደ ቤቱ ተመልሶ ሞከረው። ድምፅም አገኘ። ያን ሁሉ ለማድረግም አንድ ሰዓት ያህል ፈጅቶበታል። ወዲያውም ነርም በርግ ወደ ነበረው አለቃው ደወለለት።

የሆነውን ሁሉ ለአለቃው ለመንገር ተቻኩሏል። አለቃውም ነገሩን ሲሰማ እንደሚፈነጥዝ ተማምኖበታል። ግን በዚያ በተቆራረጠ ስልክ ሲቧርቅ የነበረው ጩከት ያላሰበው ዱብ ዕዳ ሆነበት። ትእዛዙን በትክክል እንደፈፀመ ሁሉ የጃጉዋሩን መገነጣጠል የዘበኛውን መሞት የሚለርን ሩሁን ስቶ በወለሉ ላይ መውደቅ ባለቤቱንም ያለማግኘቱን ሁሉ ዘረዘረና ተናገረ።

«....እንዲህ ነው ጌታዬ እዚህ የደረሰውን ዝብርቅርቅና ትዕይንት ሁሉ ቅታውን ላጠፋው እችላለሁ። ስለዚህ የቤቱ ጌታ ከፈለጉ ሊመለሱ ይችላሉ.....» አለና ለወርወልፍ ነገረው።

«....በቃ አይመለስም። ከአንተ በፊት ደውሎልኝ ነበር። ከፍራንክፈርት አይሮፕላን ማረፊያ ደውሎልኛል በአስር ደቂቃ ውስጥ አይሮፕላኑ እንደሚነሳ ነግሮኛል። በመጀመሪያ ወደ ማድርድ ይሄድና ከዚያም ወደ ቦነስ አይረስ ይበራል.....» አለ ወርወልፍ።

«.....ግንኮ መሄድ አያስፈልገውም ነበር፥ ወረቀቱን ሁሉ የት እንዳስቀመጠው ሚለርን ማስለፍለፍ እችላለሁ። ነፍሱ ገና አልወጣችምኮ፣ ትንፋሽ አለው። በመኪናው ውስጥ የወረቀት ምልክት የለም አንድ ማስታወሻ ብቻ በቤት ውስጥ አግኝጫለሁ። ብቻ የማይጠቅም ብጤ ይመስለኛል። ነገር ግን ሌላው ማኅደሩና ጠቃሚ መረጃዎቹ ከዚህ ቀበሌና አካባቢ ርቅው የሄዱ አይመስለኝም። በዚሁ ስፍራ አስቀምጡዋቸው ይሆናል፣.......»

«.....ኦ ማኅደሩስ የሚበቃውን ያህል ርቆ ሄዱዋል አምልጦናል። በፖስታ ቤት ገብቷል....» አለና ወርወርልፍ ነገረው። ቀጥሎም ሚለር በክላውት ዊንዘር ቤት ምን እንዳገኘ ሮችማን ከፍራንክፈት አይሮፕላን ማረፊያ ሆኖ በስልክ እንደነገረው አስረዳው።

«....ያ ማኅደር ነገ ያእልዚያም ማክሰኞ ጥዋት በባለሥልጣኖች እጅ መግባቱ ነው። ከዚያ ቀጥሎም በዚያ ማኅደር ውስጥ ስማቸው የተመዘገበው ሁሉ ይታደናሉ በሊስቱም ውስጥ ሮችማንና እኔም እንገኝበታለን። ሌሎቹም በዚያ ዝርዝር ውስጥ የሚገኙ ሁሉ በሃያ አራት ሰዓት ውስጥ ከዚህች አገር እንዲወጡ የቻልኩትን ያህል አስጠንቅቄያቸዋለሁ።»

«....ታዲያ ከዚህ ወጥተን የት ነው የምንሄደው?» አለ ማካንሰን።

«....አንተማ በቃህ በዚያም ሊስት ውስጥ የለህበትም። እኔ ግን መጥፋቴ ነው አንተም ወደ ቤትህ ተመለስና በኔ ቦታ የሚተካው ሰው እስቲያነጋገርህ ድረስ ተጠባበቅ። ቮልካን አምልጡዋል አይመለስም እርሱም ከውጣ ሌላ ካልተተካበት በቀር ዋናው እቅዳችን መፈራረሱ ነው።......»

«....የቱን እቅዳችን?»

«.....ነገሩ አሁን ከደረሰበት አስቸጋሪ ሁኔታ ላይ ከደራሰ አንተም ብታውቀው አይከፋም። ምሥጢሩ እንዲህ ነበር። ቮልካን እየተባለ ሲጠራ የኖረው አሁን አንተ ያለህበቱ ቤት ባለቤት የነበረው ሮቻምን ነው።እርሱን ነበር ሚለር እንዳይጠጋውና እንድትጠብቀው የተመደብከው.....» አለና ወርወልፍ የሮችማንን እጅግ አስፈላጊነት ሲያከናውነው የነእብረውም ሥራና እቅድ ፈጽሞ ሊተካ የማይችል መሆኑን ገለጸለት።

ማካንሰንም ሚለር ወድቆበት የነበረበትን ክፍል እየተመለከተ

«....ይህ ገልቱ ጐረምሳኮ ነው ነገሩን ሁሉ ያዘበራቀው?» አለና ዛተ።

«....ስማኝ ጓዴ እዚያ ባለህበት ቤት አካባቢ ያለውን ዝብርቅርቅ ሁሉ ማጣራት ማጽዳት አለብህ አንድ ጊዜ የሠራኸው ትዝ ይልሃል? አሁንም እነርሱኑ ጠርተህ ማነኛውንም ነገር ሁሉ ለቃቅመው እንዲጥሉልህ ነገራቸው....» አለ ወርወልፍ። ያ የተለመደውን የአዛኝነትና የበላይነቱን ክብር ለማስታወስ ያህል።

«....አዎ ከዚሁ ቀበሌ ብዙም ሩቅ አይደሉምና አገኛቸዋለሁ....»

«....አዎ እነርሱኑ ጥራቸውና ሠፈሩን ያጽዱት አንድም ምልክት እንዳይገኝ ተጠንቀቅ ሌላው ቀርቶ የሮችማን ሚስት እንኳ ማታ ወደ በኢቷ ስትመለስ ምንም ነገር እንዳታውቅ ምን እንደተፈፀመ እንዳይሰማ ተጠንቀቅበት ገብቶሃል? ጓዴ?» አለ ወርወልፍ።

«.....ትእዛዝህ ይፈፀማል» አለ ማካንሰን።

«....እና ራስህም ተጠንቀቅ አንድ የመጨረሻ ትእዛዝ ያን ቀዠቃዣ ሚለር እስከ መጨረሻው አሰናብተው!....»

«....በደስታ ነዋ! ልለቀው ኑሮዋል?»

«በል መልካም ዕድል ደህና ሁኑ....› አለ ወርወልፍ። ማካንሰን ስልኩን ዘጋና እንደ ገና ወደ አንድ ቦታ ደወለና ስልኩን ላነሳው ሰውዬ ማንነቱን ምን እርዳታ እንደሚፈልግ የት እንዳለ «ጓዴ» በሚለው ምልክቱ ንገረ።

«.....የተገነጣጠለው መኪናና ሾፌር ወደ ሸለቆ ውስጥ ተጥለው በላያቸው ላይ ቤንዚን ተርከፍክፎባቸው እንዲቃጠሉ እፈልጋለሁ። ሟቹም አይታወቅም መታውቂያውንም ሆነ ሰዓቱን ጭምር እወስዳለሁ።....»

«.....አንተ ምልክቶቹንና መታወቂያውን አጠፋፋቸው እኔ ደግሞ የቆሻሻ መጥረጊያ መኪና እና መወርወሪያ ይዘ እመጣለሁ....» አለ። ስልክ የተደወለለት ሰውዬ።

«.....ከዚሁ ከቤቱ ውስጥ ከጽሕፈት ቤቱ ክፍልም አንድ ሬሳ ታገኛለህ እርሱንም ቅታውን ታጠፋዋለህ። ገባህ?» አለ ማካንሰን።

«.....ግዴለህም በአስራ አንድ ሰዓት እንመጣና አንድ ሰዓት ላይ ማናቸውንም ነገር ጠራርገን እንወስዳለን ቀን በቀን ለመሥራት ያስቸግረናል....»

«.....ማለፊያ ነው እንግዲህ እኔ እቅደም ብዬ እወጣለሁ ግን ማንኛውንም ነገር እንደነገርኩህ ታገኘዋለህ....» አለ ማካንሰን። ስልኩንም ዘጋና ሚለር ተጋድሞበት ወደነበረው ክፍል ሄደ።

«....አንተ የማትረባ ቀዥቃዣ....» አለና አቶማቲክ መሣሪያውን ደገነበት! ንግግሩንም ሊቀጥል ሲል የአንድ ነገር ኮቴ የሰማ መሰለው። በከፈተው መስኮት የገባው ጥልማሞትም ከምንጣፉ ላይ አረፈ (አጠላ) ማካስንሰን የሰው ጥማምቶ ተመለክተ። ሊተኩስም ጠመንጃውን አዞረ ግን ሰውዬውን አላየውም በመስኮቱ ብቅ ሲል አየው ባዶ እጁን ነበረ።

«....ምንድን ነህ? ምን እግር የጣለህ ነህ?» አለና ማካንሰን ጠየቀ። በመስኮቱ በኩልብቅ ያለው ሰውዬም የቆዳ ጃኬት (ኮት) የለበሰ የሞተረኞች ቆብ ያደረገ ነበር። በግራ እጁም የብረት ቆቡን ከራሱ ላይ አወረደና በደረቱ ላይ ታቀፈው። በመስኮቱም አንገቱን ብቅ አደርገና ከማካሰን አጠገብ የወደቀውን ሰውዬና የማካሰንን ጠመንጃ አያያዝ ርቀቱንና ቅርበቱን ተመለካከታቸውና፥

«....ወደዚህ ተልኬ ነበር....» አለ።

«...ማነው የላከህ?» አለ ማካንሰን።

«....ወደ ቮድካን ወደ ጓዴ ሮችማን ነበር....» አለ ሰውዬው። ማካሰንም እንደመዝናናት አለና መሣሪያውን ቀና አድርጐ፣

«....እርሱማ ሄደኮ?» አለ።

«....ሄደ?»

«....አዎ አምልጧል ወደ ደቡብ አሜሪካ ተፈተለከ። ያ ሁሉ ቅድ ተቋረጠ ይህንም ሁሉ ምስቅልቅል ያደረሰብን ይህ ጉረኛ ጋዜጠኛ ነው....»

መሣሪያዎች አንቀጫቀጨና እንደ ገና ወደ ሚለር ደቀነበት።

«....በቃ ልትጨርሰው ነው?» አለ ሰውዬው።

«....ምን ይጠረጠራል? እቅዳችንን ሁሉ ያፈራረሰው እርሱኮ ነው። የነሮችማን ምሥጢር ያለበትን ማኅደር በፖስታ ቤት በኩል ወደ ፖሊሶች የላከ እኮ ይህ የተረገመ ጋዜጠኛ ነው። ሌላም ብዙ መረጃዎች ልኳል። አንተም ስምህ በዚያ ሊስት ውስጥ ካለ (የሚገኝ ከሆነ) ብታመልጥ ይሻላል....» አለ ማካንሰን።

«....በየትኛው ማኅደር?»

«....በኦዴሣ ማኅደር ነዋ?»

«.....በዚያም ውስጥ የለሁበትም....»

«....እኔም የለሁበትም ወርወልፍ ግን አለበት ከመበታተናችንም በፊት ይህን ምስኪን ቀዥቃዣ እንድጨርሰው አዞኛል....»

«ወርወልፍ አልከኝ?» አለ የመስኮቱ ሰውዬ። ማካንሰንን አሁንም አንድ ነገር ታወሰው። ስለ ቮልካን እቅድና ሥራ ያለ እርሱና ወርወልፍ በቀር ሌላ የሚያውቅ ሰው ጀርመን ውስጥ እንደሌለ ተነግሮታል። ያን ምሥጢር የሚያውቁ ግን የሚገኙት በደቡብ አሜሪካ ውስጥ ነው። ያም በመስኮቱ ብቅ ያለው ሰውዬ ከዚያው የመጣ መሆን ይኖርበታል የኛው ጓድ ይሆናል ብዬ ተማመነና፥

«.....ከቦነስ አይረስ ነው የመጣኸው?» ብሎ ጠየቀው።

«....አይደለሁም» አለ ሰውዬው።

«....ታዲያ ከየት የመጣህ ነህ?»

«....ከእየሩሳሌም»

የዚህን ቃል ትርጉም አምሰልስሎ ለማወቅ ማካንሰንን የግማሽ ሴኮንድ ጊዜ አስፈለገው። ወዲያው ነገሩ ገባውና ጠመንጃውን ደገነ። ግማሽ ሴኮንድም ደግሞ እጅግ ረጅም ጊዜ ነበር። ለመሞት በእርግጥ ረጅም ወቅት ነው። በመስኮቱ ብቅ ያለው ሰውዬ በጣም በተራቀቀ ልዩ ጥበብ የተሠራውን ልዩ መሣሪያውን በፍጥነት ከጉያው አወጣና ሁለት ጊዜ ተኩሶ ማካሰንን ጣለው!!

**\*\*\***

ፍራንክፈርት በሚገኘው ጄኔራል ሆስፒታል ውስጥ በልዩ ማዕረግ ተኝቶ የነበረው ሰውዬ ሰኞ ከሰዓት በኋላ ላይ ሩሁን አውቆ ነቃ። ለግማሽ ሰዓት ያህልም የደረሰበትን ሁሉ ለማምሰልሰል ሞከረ። ራሱ ላይ የተጠቀለለ ነገር መኖሩ ተስማሙ። ለማውለቅም ሲሞክር አስታማሚዋ እጁን ያዝ አደረገችው፡

ከዚያ በኋላ እስከወደቀበት ሰዓት ድረስ የሆነውን ሁሉ ማገናዘብ ሞከረ። እየቆየም እንቅልፍ አሸለበው። እንደ ገናም ሲነቃ ከአጠገቡ አንድ ስውዬ ተቀምጦ ፈገግ እያለ ተመለከተው። ሚለርም ትክ ብሎ ተመለከተው።

«.....አላወቅሁም» አለው ሚለር በለሆሳስ ድምፅ።

«....እኔ ግን አውቅሃለሁ....» አለ እንግዳው።

ሚለር ቀስ በቀስ ማንሰላሰል ጀመረና በረጅሙ ከተነፈሰም በኋላ፥

«....ኦ ትዝ አልከኝ? እርግጥ ተገናኝተናል ከሊዮንና ከሞቲ ጋር ወደ አልፈርድ አሶተር ቤት መጥተህ ነበር።»

«....ልክ ነህ ሌላስ ምን ትዝ ይልሃል?»

«....ሁሉም ነገር ይታወሰኛል ትዝ ሊለኝ ጀምሩዋል

«.....ሮችማንስ?»

«.....አዎ አግኝቼዋለሁ፥ አነጋገሬዋለሁ ለፖሊስም ላስረክበው ነበር.....»

«.....ሮችማን አምልጧል ወደ ደቡብ አሜሪካ ተፈትልኳል። ሁሉም ጥረት አከተመ። አበቃ እብቃ ተከተተ ገባህ? አብቅቷል....»

ሚለር በቀስታ ራሱን እያወዛወዘ።

«.....የቀረ የበቃም አይደለም ሰፊ ሐተታ የምጽፍበት ጨበጠ ታሪክ አግኝቻለሁ» አለ።

«....ስማኝ ሚለር አንተ ለጉዳዩ ፍጽሙ ግለኛ ነህ ሕይወትህ በመትረፉም ዕድለኛ ነህ። የምትጽፈው ግን ምንም ነገር አይኖርህም። የሟቹ የሰለሞን ታቢርን ማስታወሻም አገኘሁት። ከኔም ጋር ወደ ባለንብረቶቹ ሕዝቦች ይመለሳል። ትላንት ለዛሬ አጥቢያም ሣነበው አድሬያእልሁ በጃኬትህም ውስጥ የአንድ መኰንን ፎቶ ግራፍ አግኝቻለሁ። ግን አባትህ ነው?» አለ እንግዳው።

ሚለር ራሱን አነቃንቆ አወንታውን ገለፅለት።

«....እና በኪስህ የነበረው ይኸው ነው?»

«....አዎ ያውነው....»

«....አባትህ ላይ የደረሰው ነገር ያሳዝነኛል «አዝናለሁ» የሚል ቃል ለጀርመኖች ለመግለጽ የማስብም አይመስለኝም ነበር። ለመሆኑ የማኅደሩ ምሥጢር ምን ነበር?» ሚለር አንድ ባንድ ነገረው።

«....ታዲያ ለኛ ለምን አልሰጠህም? በጣም ነው የበደልከን። አንተን ለማሰልጠንና ወደ ኦዴሣ ድርጅት አስመስለን ለማስጠጋት ያን ሁሉ ችግር ተቀበልን። ግን ያገኘኸውን ምሥጢር የሰጠኸው ለወገኖችህ ሆነ። ለኛ ደርሶን ቢሆን ኑሮ በትክክል እንስራበት ነበር.....›

«....በወዳጄ በሲጅ በኩል ላክሁላቸው እርሷም የምትልካቸው በፖስታ ቤት በኩል ነው እናንተ ግን የሊዮንን አድራሻ እንኳ አስልተጣችሁኝም ነበረ።....»

ዮሴፍም ራሱን አወዛወዘና፥ «....በጄ በሆነው ሁሉ ነገር ለጋዜጣ የሚሆን ታሪክ አላገኘህም። የተጨበጠ ማስረጃ የለህም ማስታወሻውም ማኅደሩም ተወስደዋል። የቀረህ ያንተው የራስህ ምስክርነት ብቻ ነው። የሚያምንህም ደግሞ አታገኝም። እርግጥ የኦዴሣ ድርጅት ሰዎች ያምኑሃል። ግን ደግሞ በቀላሉ አይለቁህም። ፍቅረኛን ሲጅንም ሆነ እናትህን ያጠፉዋቸዋል ገባህ?» ሚለር ለጥቂት ጊዜያት አምሰለሰለና፥

«.....የመኪናዬስ ነገር እንዴት ነው?»

«....የእርሱንም ታሪክ አላወቅህም! እኔ ረስቸው ነበር....» አለና በውስጡዋ ተቀብሮ የነበረ ፈንጅ እንደበታተናት ነገረው።

«....ሰዎቹ አደገኛ ቸዋታ ያውቃሉ ወደ ቆሽሻ መጣያ ቦታ ተወስዳ ተጥላ ተገኝታለች። እርግጥ ያንተ አይደለም እንጅ አንድ ሬሳም ተገኝቷል ነገሩም እንዲህ ኑሩዋል። አንተን ራስህን መትቶ የጣለህ ሰውዬ እርሱዋን ይዞ ለማምለጥ ሲሞክር ፈንጅው በታትኑዋቸዋል። አንተንም እዚህ ያደረሰህ አንድ በሞተር ሣይክል ሲበር የነበረ ሰውዬ በአምቡላንስ ነው ያመጣህ ብለው የሆስፒታሉ ሠራተኞችም እዚህ እንዴት እንደመጣህ ይነግሩሃል። ሊያውቁኝም አይችሉም ቆብ ደፍቼ ጥቁር መነጽር አድርጌ አለባበሴንም ሁሉ ቀያይሬ ነበር። በዚያ አኳኋን ብቻ ነው ማንነቴን የሚያውቁት ለጋዜጠኞችም ይህንኑ ታሪክ በስልክ ነግሬያቸዋለሁ። የነገርኩዋቸውም በመንገድ ቁመህ እርዳታ ስትጠይቅ እንደነበረና አንድ ባለ መኪና ገጭቶህ ራሱም እንደ ሞተ አስመስዬ ነው....» አለና ዮሴፍ ለመሄድ ተነስቶ ሚለርን እየተመለክተ፤

«.....ዕድለኛ ደፋር ጐረምሳ ቢጤ ነሽ አደነቅሁሽ! ቢሆንም የደረሰብህን ሁሉ ለማስታወስ አትችል እንደ ሆነ ነገሩ እንዲህ ነበር። ትላንንትና እኩለ ቀን ላይ በሰጠሃት ማብራሪያ መሠረት ነገሩን ሲጅ በስልክ ስትነግረኝ እየከነፍኩና እያበድኩ በሁለት ሰዓት ተኩል ጊዜ ውስጥ እዚያው ከተራራው ቤት ደረሰኩ አንተም ሩህህን ስተህ ወደ ምቶ አፋፍ ደርሰህ ነበር እንዲጨርስህ የታዘዘው ነፍሰ ገዳይም አነጣጥሮብህ ነበር። ብቻ ዕድለኛ ነህ እግዚአብሔር ትረፍ ብሎሃልና ወዲያው ደርሼ ሊገድልህ የታዘዘውን ጠብደል ገለበጥኩት!» አለና ወደ በሩ እያዘገመ፤

«....አሁን የምነግርህን ስማ። ስለ መኪናህ የኢንሿንስ ደንበኛን ጠይቅ። ቮልስዋገን መኪና ይሰጥሃል ውሰድ ወደ ሐምበርግ ተመለስ። ሲጅንም አግባት የልጆች አባትም ሁን በጋዜጠኝነት ሙያህ ቀጥልበት እና ሁለተኛ ግን ከአደገኞች ወንጀለኞች ጋር አትታገል!» ብሎት ወጣ።

እርሱ ከሄደ ከግማሽ ሰዓት እብኋላ አስታማሚዋ ገባችና፥

«....በስልክ ትፈለጋለህ» አለችው።

በስልኩ የፈለገችው ሲጅ ነበረች። ታለቅሳለች ትጮሃለች ትንከተከታለች መያዣ መጨበጫ የነበረው አነጋገር አልሆነለትም። በዚያ ሆስፒታል ውስጥ መግባቱን አንድ ስሙን ያልነገራት ሰው የገለፀላት መሆኑን ነገረችው። «....በል አሁኑኑ በቀጥታ መምጣቴ ነው ጠብቀኝ» ብላ ስልኩን ዘጋች። ስልኩ ደግሞ ወዲያው አቃጨለ። የደወለውም የመጽሔቱ ባለቤት ሆፍማን ነበረ።

«....ሄሎ ሚለር? እናትህ ላይ መቅመስህን በዜና ማስራጫዎች በኩል ሰማሁ። ግን ተጐድተሃል?» አለው።

«....ደህና ነኝ አልተጐዳሁም»

«መልካም ለመሆኑ መች ትወጣለህ?»

«.....ከጥቂት ቀናት በኋላ እወጣለሁ»

«.....በነገራችን ላይ ያን ስትከታትለው የነበርከውን የናዚ መኰንን ደረስክበት? ለመጽሔት የሚሆን ታሪክ አገኘሀብት?»

«.....በቅቷል ታሪክ የሚባል ነገር የለውም» አለ ሚለር።

«....ይህንማ በፊትም የሚባል ነገር የለውም» አለ ሚለር። ወደ ሐምበርግ ፈጥነህ ምጣ.... ሌላ የምትከታተለው የቆነጃጅት ጠለፋ ዜና መንፈስ ጀምሩዋልና ፈጥነህ ድረስ.....» አለ የመጽሔቱ አሳታሚና አዘጋጅ፡

**\*\*\***

ማክሰኞ ጀንበር ማዘቅዘቅ ስትጀምር ዮሴፍን የያዘው አይሮፕላን ቴልአቪቭ በሚገኘው ሎድ አይሮፕላን ማረፊያ ደረሰ። ወዲያውም ሁለት ሰዎች ተቀበሉትና ወደ መረጃው ጠቅላይ ጽ/ቤት ወሰዱት። እስከ ሌሊቱ ስምንት ሰዓት ድረስም ስለሆነው ጉዳይ ገለጻና ማብራሪያ ነበር። ገለጻውም እንዳበቃ ኮሎኔሉ ተለጠጠና ፈገግታውንና ሲጃራውን ለአርበኛው ወኪሉ (ዮሴፍ) ጋበዘው።

«....ታላቅ ሥራ ተፈጽሟል። እኛም በእጅ አዙር ለባለሥልጣኖቹ አበጥ ያለ ገንዘብ አጉርሰናቸዋል። ፋብሪካውንም ፈትሽነዋል እቅዱም ሆነ ሥራው እንደሚፈራርስ አረጋግጠውልናል። ካላደረጉትም እንከታተለዋለን። ግን እርግጠኛ ነኝ ይነቃቅሉታል።

ተጋልጦባቸዋልና! በፋብሪካው ውስጥ የነበሩትም ሣይንቲስቶች ያን ረቂቅ መሣሪያ ለማን ሲሰሩ እንደነበሩም አያውቁም ነበር። ከእንግዲህ ወዲያ ግን በኢንዱስትሪው ተበታትነው ለመሥራት ተስማምተዋል። እኛም በግል ጉርሻም ጐብኝተናቸዋል። በአሁኑ ጊዜ ደግሞ የጀርመን ሕዝብ የእሥራኤል ደጋፊ መሆኑን ተረድተውታልና ቃላቸውን ይጠብቃሉ። እስከ ዛሬ በተፈጸመው የድብብቆሽ የረቂቅ መሣሪያም ሥራ ሁሉ እነርሱም የቮን መንግሥትም እኛም አፋችንን መዝጋት ብቻ ነው። ሌላ ሐተታ የለም። ለመሆኑ ሚለርስ እንዴት ሆነ?» አለ ኰሎኔል።

«....እርሱም አይተነፍስም የሚጽፈውም ታሪክ አይኖረውም። ግን የሮኬት ፋብሪካውስ ጉዳይ?» ኰሎኔል ሲጃራውን አቦነነና የሌሊቱን ከዋክብት ተመለካክቶ፥

«.....ለጊዜው እነዚያ ሮኬቶች እንደማይወነጨፉ እተማመናለሁ። እርግጥ ናስር በ1967 ዓ.ም በበጋው ወራት መዘጋጀት ይችል ይሆናል። ግን የቮልካን የጥናትና የሬዲዮ ፋብሪካ ከፈራረሰ ለሮኬቱ የሚያፈልጉትን ተወንጫፊ አካሎች ለማግኘት ፈጽሞ አይችሉም ብዬ ነው የምተማመነው» አለ ኰሎኔሉ።

«....እንግዲህ አደገኛውና አስፈሪው ጊዜ አልፎናል ማለት ነው» አለ ዮሴፍ። ኰሎኔል ፈገግ ብሎ፤

«....አደጋ ምንጊዜም አይቀርም። ጊዜውንና መልኩን ግን ሊለውጥ ይችላል። ይህ አስገምግሞብን የነበረው አደገኛ ሁኔታ ግን ከሽፏል ማለት ይቻል ይሆናል። ሌላ ታላቁ አደገኛ እቅድ ደግሞ ይቀጥላል። በጦር ሜዳ መፋጨታችን አይቀርም። የሆነ ሆኖ ለዛሬው ደክሞሃልና ወደ ቤትህ ሂድ» አለ ኰሎኔል።

ዮሴፍም ወደ ቢሮው ገባና ወደ ጀረምን ሲላክ የተሰጠውን የጀርመን ፓስፖርት ገንዘብ ልብስና ማነኛውንም የጀርመናዊነቱን መታወቂያ ሁሉ በሻንጣ ጠቅልሎ አለቃው አስረክቦ የራሱን ልብስ ቀያይሮ ወደ ቤቱ ለመሄድ ለአለቃው ሰላምታ ሲሰጥ፥

«....እንኳን ወደ ቤትህ በሰላም መጣህ ሻለቃ ዩሪ ቢን ሽዋሉ፥» አለና ኰሎኔሉ የሞቀ ሰላምታ ሰጠው። ዮሴፍም ከበሩ ወጣ ሲል የራሱን ልብስ በመልበሱ የራሱንም መታወቂያ በመያዙ ወደ እውነተኛው እርሱነቱ በመመለስ ደስታ ወረረው። ያም መታወቂያው በ1947 ዓ.ም ወደ ሀገረ እሥራኤል ገብቶ የፓልማቶች አባል ሲሆን የተሰጠው ነበረ። ወደ ቤቱም ተመልሰና ከኪሱ በነበረው ቁልፉ በሩን ከፎት ገባ።

ወደ መኛ ክፍሉም ቀስ ብሎ አመራ ባለቤቱ እልም ያለ እንቅልፍ ወስዷታል። አልሰማችውም። ወደ ልጆቹም ክፍል ገባ። ሁለቱ ሕፃናት በሌላ ዓለም ውስጥ ገብተዋል። እየቀሰቀሰ በሳማቸው በወደደም ነበር። በጉጉት ተመለከታቸውና ቀስ ብሎ ወጣ።

ልብሱን አወላልቆ ከሚስቱ ጋር ለመተኛት በወደደ ነበር። ግን ሌላ ታላቅ ተግባር ደግሞ መከናወን (መፈፀም) ነበረበት። በቀስታ ቁም ሣጥኑን ከፈተና የውስጥ ልብሱን የእግር ሹራቡን ጭምር ቀያየረ። የአየር ወለድ የማዕረግ ልብሱን ለበሰ ከተሸለማቸውም የጀግነንት ሚዳሊያዎች አንዱን በደረቱ ለጠፈው።

ቀኑም የካቲት 26 ነበር። የክረምቱ ወራት ለማለቅም ሦስት ቀናት ያህል ቀርተውት ነበር የፀድዩ ዋዜማ ጀማምሮታል። ብሩህና ሞቃት ዕለት እንደሚሆንም የሰማዩ ውጋጋን አብሮታል።

ፀጥ ባለው ቀበሌ በቀዝቃዛው አየር ባለፉት የሥራ ትግሎቹ የፈፀማችወንና ለወደፊቱም የሚያቅዳቸውን እያምሰለሰለ ከቴልአቪቭ ወደ ምሥራቅ አቅጣጫ መኪናውን አስገሰገሳት።

በዚያ በአውላላው ሜዳ ላይ ለሕይወት ዋስትና የሆነውን አዝመራ እየተመለከተ በቅርብ ርቀትም የዮርዳኖስ ግዛት የሆኑት መንደረተኞች ቁርስ ለመሥራት የሚያትጐለጉሉትን ጢስ እያተኮረ ወደ ፊት ጉዞውን ቀጠለ። ወደ ጥንታዊቷና የነገደ ይሁዳ የሕልውናቸው ዋልታ ወደ ሆነችው ኢየሩሳሌም ከተማ ሲቃረብም የንጋቱን ጭጋት የጥዋቱዋን ፀሐይ አሸንፋ ጠራርጋዋለች።

ወደ ቤተ ክርስቲያኑም ሲቃረብ መኪናውን ራቅ አድርጎ አቆማት። በዚያ በዕልቂቱ ዘመን በግፍ ለተጨፈጨፉት ስድስት ሚሊዮን ይሁዳውያን መታሰቢያ ተብለው በተተከሉት ዛፎች መካከልም በእግሩ እያዘገመ ወደ ቤተ ክርስቲያኑ ሄደ።

የአፀደ ቤተ ክርስቲያኑ ጠባቂም አስቆመውና ሰዓቱ ባለመድረሱ ቤተ ክርስቲያኑ ያለመከፈቱን ገለፀለት። ሻለቃውም የሚፈልገውን ነገረውና ተፈቅዶለት ገባ። ወደ ቤተ ክርስቲያኑ ሲገባም የመጀመሪያው አልነበረም። ከዚያ ቀን በፊትም ስለ ሀገሩ ስለ ቤተ ሰቡና ስለ ራሱም ፀሎት ለማድረግ ተመላልሶበታል። በዚያም ዕለት ወደ ውስጥ ሲገባ በያለበት በግፍ ለተገደሉት ወገኖቹ የቆመላቸውን መታሰቢያና የተጨፈጨፉበትንም አገር ስም የተጻፈበትን ሰሌዳ ተመለከተው።

አሰቸውትዝ ትሪብሊንካ፣ ብለስን ራኋንስብሩክ፣ ቡቸውንዋልድ.... የብዙ ቀበሌዎች ስም ተጽፏል። እርሱ የፈለጋት ሪጋም ተጽፋለች።

ከሻንጣውም ውስጥ ረጅም የሐር ሻማውን አወጣና ለበሰው። ያን የመሰለ ሻማም ሚለር አልቶና ውስጥ ከሞተው ሽማግሌ ዕቃዎች ጋር አግኝቶ ነበር። ግን ትርጉሙ አልገባውም ነበረ። እንደገናም ከሻንጣው ውስጥ የፀልቶ መጽሐፉን አወጣና በቀኝ በኩል የነበረውን ገጽ ከፈተ። አምስት ሽህ ዓመታት ሙሉ ወገኖቹ ሲደግሙት የኖረውን ንባብ እርሱም ደገመ።

ይታጋዳል

ቪትጋዳሽ

ሽሜ ራባሕ

እነሆም ከሪጋ እስር ሠፈር ዕልቂት በኋላ ሃያ አንድ ዓመታት ኑሮ የአዲሲቱ እሥራኤል የአየር ወለድ ወታደር በተስፋዪቱ ኮረብታ ላይ ቁሞ «ካዲሽ» ብሎ ለሽማግሌው ለሰለሞን ታቢር ነፍስ ፀለየለት።

**\*\*\***

ማነኛውም ነገር እንደታሰበው ይሆናል ተብሎም እንደተጠበቀው የሚፈፀም ቢሆኑ ኑሮ በእርግጥ የዓለማችን ሕይወት ጣፋጭ የማትጠገብ ትርጉምዋም ወለል ብሎ የታወቀ የሚሆንላቸው ክፍሎች በኖሩ ነበር። ግን ራሱ የኑሮ ሥርዓት የራሱ የሆነ ፍጻሜ አለው። እርግጥ ነው እንደ አጀማመሩ የሚፈጸም ጉዳይም አለ። ባልታሰበበት ምርጫና ዝንባሌ ምዕራፉን የሚዘጋ ድርጊትም አለ። መቸም የሁኔታዎች ጅማሬና ፍጻሜ የሚቃረንና የሚስማማበትም ሁናቴ አንዳንድ ጊዜ እየተለዋወጠም ሆነ እንደ ነበረ የተለመደ ጉዳይ ነው።

ስለዚህ በዚሁ መጽሐፍ ውስጥ የተዋወቅናቸውም ሰዎች ፍጻሜ እንደሚከተለው መሆኑን መግለጽ እንወዳለን። ወይም ፍጻሜያቸውን እንድናመለክት የታሪኩ ፍጻሜ ያስገድደናል።

የኦዴሣ ድጅርት አባሎች ሁሉ ተበታተኑ። በዚያ በተራራው ላይ በተሠራው የዕረፍት መዝናኛ ቤት ውስት የነእብርወ የኤድዋርድ ሮችማን ሚስትም በዚያው ዕለት ማታ ወደ ቤቷ ተመለሰች። ባሏ ወደ አርጀንቲና መግባቱንም ቴሌግራም ደረሳት እርሱንም ተከትላ ለመሄድ ባለመፍቀዱዋ በ1966 ዓ.ም ተፋትተው በዚያው ጀርመን ውስጥ ትኖራለች። የመጀመሪያዪቱ ሚስቱም በኦስትሪያ ትገኛለች።

ምንም እንኳ በአርጀንቲና ከሚኖረው አለቃው ቁታና ውርደት ቢደርስበትም ቅሉ ወርወልፍም በእስፔን ደሴት ተደብቆ ለመኖር ችሏል።

የሬዲዮ ፋብሪካውም ተዘጋ። በውስጡም ተቀጥረው በድብቅ ግብፅ ውስጥ ተቋቁሞ ለነበረው የሮኬት ፋብሪካ የሚሆኑ ልዩ ልዩ ተወንጫፊና አቅጣጫ ፈላጊ አካላት በድብቅ ሲሠሩ የነበሩት ሣይንቲስቶችም በልዩ ልዩ ሙያዎች እንዲሠማሩ ተደረገ። ሲያከናውኑት የነበረው በሮችማን ሲመራ የነበረው እቅድም ፈራረሰ።

ግብፅ ውስጥ ተቋቁሞ የነበረው የሮኬት መሣሪያ ፋብሪካ አንድም ሮኬት አልተኮሰም። እሥራኤልን ፈጽሞ ለመደምሰስ ያስችላል ተብሎ ታምኖበትና ከፍተኛ ወጪ የተከሰከሰበት ያ በሔልዋን ቀበሌ ተቋቁሞ የነበረው የሮኬት ፋብሪካም በስድስቱ ቀን የአረቦችና እሥራኤል ጦርነት ጊዜ የእሥራኤል አየር ኃይሎች በጣሉበት ቦንብ ብትንትኑ ወጣ።

በክላውስ ዊንዘር መኖሪያ ቤት ሚለር ያገኘውም የምሥጢር ማኅደር በባለሥልጣኖች እጅ ስለገባ ለኦዴሣ ድርጅትና ለአባሎቹ መበታተን ዋናው መነሻ ሊሆን ችሏል። በዚህም የተነሣ ማኅደሩ የደረሰው በሉድስበርግ የነበረው ሕግ አስከባሪም «የ1964 ዓ.ም ውጤቶችን ያስጨበጠን ዓመት ነው....» ብሎታል። በዚሁ በ1964 ዓ.ም የማኅደሩ ምሥጢር የቀረበላቸውና ታሪኩ የተነገራቸው የጀርመን ቻንስለር ኤርሐርድም ወንጀለኞቹን የኤስ. ኤስ አባሎች ለመያዝ በሚደረገው ጥረት የመላው ዓለም ኅብረተሰብ እንዲተባበር መግለጫ ለመስጠት በቁ። ጥያቄያቸውም ተሰሚነት በማግኘቱ ወንጀለኖቹን በመጠቆም በኩል ከፍተኛ ትብብር ተገኝቷል።

የፖለቲካውን ጥልፍልፍ ሲቋጥሩ የነበሩት የጀርመኑ ቻንስለር አደናወርም ከሥልጣናቸው በፈቃዳቸው ከለቀቁ በኋላ ሚያዝያ 19 ቀን 1967 ዓ.ም ሞተዋል።

የእሥራኤሉ ጠቅላይ ሚኒስትር ዳዊት ቤንጐሪዩንም በጡረታ ተገልለው በነበሩበት ዘመንም ከማነኛውም ሰው ጋር መጫወት ቢያዘወትሩም በግብፅ ስለ ነበረው የሮኬት ፋብሪካና ሣይንቲስቶቹን ለመቃወም ጀርመን ውስጥ ስለ ተፈፀመው የብቀላ ዘመቻ ለማንም እንግዳቸውና ወዳጃቸው ምንም ሣይናገሩ ሞተዋል።

የምሥጢር ሰራተኞች ከነበሩት አባሎች ደግሞ ጄኔራል አሚት በተቆታጣሪነቱ ኃላፊነታቸው ላይ እንደ ቆዩ ሀገራቸው በስድስቱ ቀን ጦርነት ጊዜ ወደ ድል አድራጊነቱ ክብር ለመሸጋገር የበቃችበትን የወሬ ዘለላ ሲቀጣጥሉ ሲለውጡና ሊያበጥሩ በተራቀቀ ችሎታና በሀገር ፍቅር ፈቃደኝነት የተጣለባቸውን ብርቱ ሸክም ካወረዱ እብኋላ ወደ ጡረታ ወጥተዋል።

የሻለቃ ዩሪ ቤን ሻውል ግን በስድስቱ ቀን ጦርነት ጊዜ የአየር ወለድ ወታደሮቹን አዝምቶ በግንባር ቀደምትነቱ ጀብዱ ላይ ተሠማርቶ ሲዋጋ ረቡዕ ሰነኢ 7 ቀን 1967 ዓ.ም በትይት ተመትቶ ሙቷል።

ሲሞን ዊስንዘል ቪዬና ውስጥ ሆኖ የኤስ. ኤስ. አባሎችን በመከታተሉ ሥራውን እየገፋበት ስለሄደ በየደረስበት እያጠመደ በመጣሉ ዘመቻውን የተቃናለት ሆኑዋል።

የደም መላሹ ቡድን የደም ሥር የነበረው ሊዮን ግን በ1968 ዓ.ም ሞንቼ ውስጥ ስለ ሞተ ያ አጥማችጁና አሰናካዩም ቡድኑ ተበታትኑዋል።

የታሪኩ መነሻ መንደርደሪያና መደምደሚያ የሆነው ጋዜጠኛው ፒተር ሚለርም ወደ ቤቱ ተመልሶ ሥራውን ቀጠለ። ሰዎች በቁርስ ሰዓትና በመዝናኛ ቦታዎች ለማንበብ የሚወዷቸውን ሐተታዎችም ማቀነባበሩን መረጠ። በ1970 ዓ.ም በፀደዩ ወራትም ሚስቱ ሲጅ ልጃቸውን ወለደች።

**ተፈጸም።**