የሴቷን ፈተና

አለፈ በደኅና።

ከማሞ ውድነህ ተዘጋጀ

መግቢያ።

ጥያቄ፤ መግቢያ ማለት ምን ማለት ነው፧

መልስ፤ መግቢያ በመጽሐፉ ውስጥ የተጻፈውን

ታሪክ ባጭሩ የሚገልጽ የአንባቢና የጸሐፊ መገናኛ በር ነው።

ዳሩ ግን አንባቢው መጽሐፉን ከመጀመሪያ እስከ መጨረሻ በረጋ መንፈስ ካላነበበ በቀር በመግቢያው ብቻ ታሪኩን ለማወቅ አይችልም።

የታሪኩ ይዘት።

አንድ ሰው ነበረ የሆነ ጻድቅ

ከመልካም በስተቀር ክፉ የማያውቅ፤

በዚህ ደግነቱም ሲኖር በደስታ

ዘሩን ባረከለት የላይኛው ጌታ፤

የለበትም ነበር ችግርና እርሃብ

ሰይጣን ይርቀዋል እጁን ሲአማትብ፤

ስሙም ያዕቆብ ነው ዓለም ያወቀው

ከፈጣሪው ዘንድም የተባረከው፤

ልጆችም ወለደ በአምላክ ቸርነት

መርቆታልና ፈጣሪው በእውነት

ልጆቹም በዙለት ሆኑ አሥራ ሁለት

ብዙ ችግር ሳያይ ሲኖር በጸሎት

ያ-የክፉ መሪ ሰይጣን የሚሉት

ሊፈትነው ሆነ በክፉ መዓት፤

ልጆቹም ተመቹ ለሰይጣን ፈተና

እርስ በርሳቸው አልተስማሙምና፤

በደስታ ገብቶ በታላቅ ዕልልታ

በክፉ ተንኰሉ በራሳቸው መታ

የዚያ የጻድቅም ያ-ሁሉ ደስታ

ከመ ቅጽበት ሳይቆይ ኀዘኑ በረታ፤

ነገር ግን ለሰይጣን አልተመቸውም

ከፈጣሪው ፍቅር ፈቀቅ አላለም፤

የኋላ የኋላም ድል አድራጊ ሆነ

የባላጋራውም አመዱ ቦነነ፤

መጣለት ምሕረቱ ከፈጣሪው ዘንድ

ብስጭቱን ትቶ ጸሎትን ቢወድ፤

በግርማ ሞገሱ ባምላካዊ ቃል

ፈጣሪው አደለው የምሕረት ባህል፤

ተፈቶ የነበር ጸጋው ገላውም ታደሰ፤

ከልጆቹም መሐል አንዱ ዮሴፍ

ዘሩን አበዛለት ከሰባ እስከ እልፍ

ታሪኩም ታወቀ በሰዎች ሁሉ አፍ፤

ያዕቆብ ቢአበዛ ጸሎትና ጾም

ፈጣሪ ባረከው እስከ ዘለዓለም፤

ያዕቆብ ደግሞ በፈጣሪው ዘንድ

በረከትን ሰጠ በመልካም ፈቃድ፤

የምወድህ ልጄ የኔ ብላተእና

በትክክል መንገድ በእውነቱ ጐዳና፤

መልካም ሥራ ሠርተህ ስለ አስደሰትከኝ

ፈጣሪ ጌታዬ አንተን የሰጠኝ፤

በረከቱን ሁሉ እሱ ያድልህ

ሀብትና ጌትነት ክብሩንም ይስጥህ፤

ብሎ መርቆታል አባቱ ልጁን

ልጅም አሳደረ ፍቅር ከሰላም፤

ፈተናን የቻለ በጽኑ ልቦና

በመጨረሻ ላይ ያቸንፋልና

ብዙ ክብር አገኘ አሁን እንደ ገና

ወደ ዋናው ታሪክ ልንገባ ነውና

ያገር ልጅ ተመልከት በመልካም ልቦና።

አዘጋጅው።

የተጫዋቾች ዝርዝር።

ያዕቆብ፤ የከነዓን ሰው ሽማግሌ፤

ሮቤል፤ ዛብሎን ዮሴፍ

ስምኦን ዳን ብንያም የያዕቆብ ልጆች

ሌዊ ንፍታሌም

ይሁዳ ጓድ

ይሳኰር አሴር

ቢሆነኝ የእስማኤል ወገን የሆነ የምስር አገር

ነጋዴ ፩ኛ፤

ገበየሁ የእስማኤል ወገን የሆነ የምስር አገር

ነጋዴ ፪ኛ፤

ለምለም የገበየሁ ሚስት የ፪ኛው ነጋዴ፤

ነጋሽ፤ የገበየሁ ጓደኛ፤

መርሽ የጶጢፋር አጋፋሪ፤

ዐወቀ የጶጢፋር አሽከር ፪ኛ፤

ደጉ የጶጢፋር አሽከር ፫ኛ፤

አሸብር የጶጢፋር አሽከር ፬ኛ፤

ደባልቄ የጶጢፋር አሽከር ፭ኛ፤

ሶፍያ የጶጢፋር ሚስት

ጓሌቱ የሶፍያ ገረድ፤

ደባሽ የወህኒ ቤት ዘበኞች አለቃ፤

ምስጋናው የወህኒ ቤት ዘበኛ፤

ዘነበ የፈርኦን አሽከር የጠጅ አሳላፊ፤

ታፈሰ የፈርኦን አሽከር የእንጀራ አብዛ (አዛዥ)

አማረ» የእልፍኝ አሽከር፤

አቶ በዕውቀቱ የፈርኦን መኳንንት

አቶ ዓለሙ የፈርኦን መኳንንት

አቶ ዋለልኝ የፈርኦን መኳንንት

አቶ ዋለልኝ የፈርኦን መኳንንት

አቶ ደረጀ የፈርኦን መኳንንት } ፍርድ ፈራጆች፤

አቶ ዘሪሁን የፈርኦን መኳንንት

አቶ ቢተው የፈርኦን መኳንንት

አቶ ለገሠ የፈርኦን መኳንንት

አቶ ሉሉ የፈርኦን መኳንንት

አቶ ቢረሳው የፈርኦን መኳንንት

አቶ በእውነቱ የፈርኦን መኳንንት

አቶ ዘውዴ የፈርኦን ሕልም ፈቺ ሽማግሌ

አቶ ክንፉ የፈርኦን ሕልም ፈቺ ሽማግሌ

አቶ ምሕረቱ የፈርኦን ሕልም ፈቺ ሽማግሌ

አቶ በላይ የዮሴፍ አሽከር፤

አቶ ዘውዴ የዮሴፍ መኳንንት

በቀለ የዮሴፍ ቤት ሰው ሽማግሌ፤

አየለ የዮሴፍ ቤት ሰው ሽማግሌ፤

ተካ የዮሴፍ አሽከር፤

፩ኛ ትይንት፤

ምዕራፍ ፩።

ያዕቆብና ልጆቹ በአንድ ክፍል ውስጥ ይታያሉ። እርሱም ይመክራቸዋል።

ያዕቆብ።

ተስማሙ ልጆቼ በፍቅረ ትሕትና

በረከት የሚገኝ በፍቅር ነውና፤

እርስ በራሳችሁ በጣም ተዋደዱ

ንስሐ አዘውትሩ ጸሎትን ውደዱ፤

ሁሉም እንዳቅማችሁ በጣም ተካበሩ

በክብራችሁም ላይ ፍቅርን ጨምሩ፤

ምቀኝነት አይኑር በመካከላችሁ

የአምላክን ቸርነት እኔ ልንገራችሁ፤

በልባችሁ ካለ ጸሎትና ፍቅር

ይባርካችኋል ልዑል እግዚአብሔር፤

አትጠራጠሩ ልጆች እባካችሁ

አምላክን እመኑ በጽኑ ልባችሁ፤

ላስተዋውቃችሁ ከቸሩ ፈጣሪ

ክፉውን የሚያርቅ ቅንን ሰው አፍቃሪ

የሰው የመላእክት ዓለም አሳዳሪ፤

ታላቅ ኀያል ንጉሥ የኛ ፈጣሪያችን

ዘወትር ጠባቂ ፍጹም መመኪያችን፤

እሱ ነው ምንጊዜም ያለን የኛ ተስፋ

ኃጢአተኝኖችንም ከምድር የሚያጠፋ፤

ይህ ሁሉ የሆነው በርሱ ፈቃድ ነው

ምድርና ፀሐይ ሰማይ ደመናው

እንስሳት አራዊት በመሬት ያለው

በፈጣሪ ቃል ነው የተፈጠረው፤

ስለዚህ እመኑት አምላክን አደራ

ልባችሁ ዘወትር እግዚአብሔርን ይፍራ፤

ከኃጢአት ከበደል በጣም ተጠበቁ

የሰው ደም ከማፍሰስ ከክፋት እራቁ፥

ከዚህ ከምድር ላይ በከንቱ እንዳታልቁ።

ሮቤል።

እንደዚህ ስትነግረን መልካሙን ምክር

እንድንፈጽመው ይርዳን ልዑል እግዚአብሔር፤

አንተም ጸልይልን አደራ አባታችን

በምድር ላይ ያለው ያ-ባላጋራችን

አሳስቶና አታሎ ክፉ እንዳያሠራን

ዘወትር ጥዋት ማታ በጣም አስብልን።

ያዕቆብ።

በምድር ላይ ያለው ጠላታችን ሰይጣን

መሆኑን ካወቅኸው እርሱ እንዳያጠቃን

ወደ ፈተናውም ወስዶ እንዳያስገባን

በጣም መጸለይ ነው ከርሱ የሚያድነን።

ይሁዳ።

ሰይጣን የሚመጣው እኛን ለማጥቃት

በያንዳንዳችን ልብ ያለው አብነት፤

የተለየ ሲሆን ለርሱ ይመቸዋል

ስለዚህ በቶሎ ሰውን ድል ያደርጋል፤

አንተም አባታችን እኛም ልጆችህ

ትክክል ውደደን በሙሉ ልብህ።

ያዕቆብ።

ሰይጣን አቸንፎ ድል የሚያደርገው

ሰው ለገንዘብ ብሎ ሲሸነገል ነው፤

በልባችሁ ካለ የገንዘብ ፍቅር

ከሰይጣን ቁራኛ በዚህች ምድር፤

እስከ ዘለዓለሙ መቸም አታመልጡ

ከክፉ አትጠጉ ምክሬንም አዳምጡ፤

እንግዲህ ይበቃል ልቦና ይስጣችሁ

የሁሉ ፈጣሪ ዘወትር ይርዳችሁ።

ልጆች ይወጣሉ፤ ዮሴፍ ከያዕቆብ ጋር ይቀራል።

ያዕቆብ ለዮሴፍ።

የምወድህ ልጄ የኔ ብላቴና

ከመኝታ ቤቴ ከጓዳው ግባና፤

ከምተኛበት ላይ ከትራሴ ውስጥ

አንዲት ቀሚስ አለች ላንተ የምትሰጥ፤

አምጣልኝ ሂድና አሁን በፍጥነት

አስቤያለሁና እንድሰጣት ላንተ። (ዮሴፍ ቀሚሱን ለማምጣት ይሔዳል።)

ያዕቆብ ብቻውን ሆኖ።

እኔ ይህችን ልብስ ለልጄ ስሰጠው

እነኛ የቀሩት ከቶ ምን ሊሉኝ ነው?

ያሻውን ይበሉ እኔ እሰጠዋለሁ!

ከነሱም አብልጨ እርሱን እወዳለሁ። (ዮሴፍ ይገባል፤ ልብሱንም እየሰጠ።)

ዮሴፍ።

እንደ ምን ታምራለች ይህች ቀሚስ

ትስማማለች ለኔ አሁኑን ብለብስ።

ያዕቆብ።

ከሌሎቹ አብልጨ ስለምወድህ

በል አንተም ልበሳት ደስም እንዲልህ።

ዮሴፍ።

ከልጆችህ ሁሉ እንደ ወደድኸኝ

ከነሱም ሸሽገህ ልብስ ስትሰጠኝ

እኔም እንድጦርህ ፈጣሪ ይርዳኝ። «ብንያም ይገባል፤ የዮሴፍንም ልብስ እየተመለከተ።»

ብንያም።

ወንድሜ ንገረኝ ማን አለበሰህ

በመልኳ በወርዷ የተስማማችህ

አባባ ገዛልህ? ወይስ ማን ሰጠህ

አባባ ግዛልኝ ለኔም ለልጅህ፤ (ያባቱን ወገብ አቅፎ ይይዛል።)

ለዮሴፍ ገዝተህ እኔን አትለየኝ

ምንም ባትወደኝ እኔም ልጅህ ነኝ፤

ደስ ስለ አለችኝ ይህች ቀሚስ (የዮሴፍን ቀሚስ እያሳየ።)

ዛሬ ገዝተህልኝ በቶሎ ልልበስ።

ያዕቆብ። (የብንያምን እራስ እየዳበሰ።)

እገዛልአለሁ በዚሁ ሳምንት

ገበያ የሚሄድ ባገኝ ድንገት፤

በጣም አትቸኩል እስከዚያው ታገሥ

እንደዚህ ያማረ ቀሚስ እንድትለብስ፤

ባታውቀው ነው እንጂ እንዴት አልወድህም

ከዚህ ከወንድምህ እኔስ አለይህም።

መጋራጃ፤

ምዕራፍ ፪።

ትይንት ፪።

ያዕቆብ ከልጆቹ ጋር ተቀምጧል። ዮሴፍ ተነሥቶ ሕልም ይናገራል።

ዮሴፍ።

ዛሬ ሌሊት በህልሜ ተኝቼ ሳለሁ

እጅግ የሚያስገርም እራዕይ አየሁ

በዚህም በሕልሜ ተገርሜያለሁ

አድምጡኝ አደራ እኔ ስነግራችሁ

እንዳትስቁብኝ የቀልድ መስሎዋችሁ፤

ሁላችን በአንድነት በእርሻ መካከል

እህል እያጨድን ነዶ ስንቆልል

የኔ ነዶ ቁማ ከሁሉም መሐል፤

የእናንተ ነዶዎች ሁሉም ተሰብስበው

ለዚያች ለኔ ነዶ ሰገዱ አጐንብሰው፤

ይህን በማየቴ በጣም ገረመኝ

የዚህን ትርጉሙን እስቲ ንገሩኝ።

ያዕቆብ።

የልጆች ጨዋታ የሕፃን ነገር

እንዲህ ይታየዋል አንዳንድ ነገር፤

ቀን የሠራኸውን ስትተኛ ማታ

እያስታወስክ ነው ሁሉንም በተርታ፤

ምንም ትርጉም የለው ለዚህ ለሕልምህ

የቀን ሐሳብህ ነው እኔ ልንገርህ

ደግሞም እንድታምነኝ በሙሉ ልብህ፤

እንዲህ ያለ ነገር ሳይሆን ባንተ ብቻ

ሁሉም ይታየዋል የራዕይ አሳቻ።

ሮቤል።

ምንም ሕፃን ቢሆን ይህ ያየው ነገር

አንድ ታላቅ ምስጢር ሳይኖርም አይቀር።

ይሁዳ። (በንዴት)

ሕልም አለምኩ እያለ እንዲህ የሚቃዠው

ከኛ ሁሉ አብልጦ አባቱ ሲወደው፤

አይቶ ተመልክቶ የነገሩን ፍሬ

ሕልም ሲያይ አደረ ይኸውና ዛሬ፤

የሱ ነዶ ቁሞ የኛ የሰገደው

እኔ ነኝ ገዣችሁ ብሎ ሲነግረን ነው፤

ያም ሆነ ያም ሆነ እንኳን ነገርከን

እስቲ እናይሃለን ገዣችን ስትሆን።

ያዕቆብ። (በብስጭት)

ምን ያናድድሃል በከንቱ ነገር

እግዜር ይሁን ያለው ምንጊዜም አይቀር

ሕልም አለምኩ ብሎ ሕፃን ቢናገር

ነገሩን ዝም ብሎ ከመተው በቀር

መናደድ መለፍለፍ ሳያውቁ ምስጢር፤

ምን ጥቅም ይሰጣል እስቲ ንገረኝ

እኔንስ በከንቱ የምትዘልፈኝ፤

በል ተወው ነገሩን እንዲያው አትድከም

የተጻፈ ነገር መቸም አይቀርም

ይሁዳ።

መልካም ነው ሰማነው የሁላችሁንም

የምናደርገውን እናውቃለን እኛም። (ብሎ ይወጣል)።

ሁሉም ሲወጡ ያዕቆብ ቀረ።

ያዕቆብ።

ወንድሞቹ ሁሉ ይህን ብላቴና

ተመልክተውታል በክፉ ጐዳና፤

አወቅሁት በሙሉ የነርሱን ነገር

እስከ መጨረሻ ይርዳው እግዚአብሔር፤ (ተንበርክኮ)

ፈጣሪ አምላኬ ሆይ! ይህን ብላቴና

እባክህ ጠብቀው ከክፉ ፈተና፤

ምንጊዘእም አንተ ነህ ያለኸኝ ደገፋ

አደራ ጠብቀው ይህ ልጅ እንዳይጠፋ፥

እስከ ዘለዓለሙ ሁንለት ደገፋ፤

ዘሩንም ባርክልኝ በዚህች በምድር

አንተን አመስግኖ ፈርቶም እንዲኖር፤

ሕግህን ጠብቆ እንዲፈጽመው

አምላኬ አደራህን ባርከህ ቀድሰው። (ይህን ጸልዮ እንደ ተቀመጠ ይቆያል።)

የተሠወረ ድምፅ።

ያዕቆብ! ያዕቆብ! ያዕቆብ ስማኝ

ኃጢአትን ለመሥራት በልቡ እሚመኝ፤

ምንም አይሆንለት እርሱ እንዳሰበው

በቶሎ ይወድቃል ደስታም የለው፤

የአብርሃም የአባትህ የይስሐቅ አምላክ

ዛሬ መጣሁልህ ያንተን ዘር ልባርክ፤

የምድር ሕዝብ ሁሉ ባንተ በዘርህ

ሁሉም ይባረካል ይብዛ ደስታህ።

ያዕቆብ (ተንበርክኮ)

ተመስገን ጌታዬ የሠራዊት ጌታ

ከመ-ቅጽበት ሳይቆይ ልቤ በደስታ፤

ድምፅህን ብሰማ ደስ አለኝ ባንዳፍታ፤

በምድር ላይ ሆኖ ሙሉ ፈቃድህ

በረከትን ሰጠህ ለኔ ለባርያህ።

መጋረጃ፤

ምዕራፍ ፫።

ትዕይንት ፫።

ያዕቆብ ባንድ ክፍል በእት ፼ሞ ጸሎት ያደርጋል። ሮቤልና ስምኦን፤ ሊዊይ፤ ይሁዳ ይገባሉ።

ያዕቆብ።

ምነው ምን ሆናችሁ ምን አገኛችሁ

እኔ ሳልጠራችሁ አሁን የመጣችሁ።

ሮቤል።

ወደ ሰኪም ልንሄድ ከብቶቹን ይዘን

በረት እዚያው ሠርተን አጥሩንም አጥረን

እየተረዳዳን ባንድ ላይ ሆነን

አስበናልና ላንተ ይህነን፤

ልንነግርህ መጣን ቢሆን ፈቃድህ

መርቀህ ስደደን በሙሉ ልብህ።

ያዕቆብ።

መልካም ነው ሰማሁት አሳባችሁን

ከነገራችሁኝ ለኔ ይህነን፤

ወንድሞቻችሁን በሙሉ ጥሩና

እንድመርቃችሁ ፈቃዴ ነውና፥

ሂዱና ጥሩዋቸው አሁን ፈልጉና። (ይሁዳ ወንድሞቹን ሊጠራ ሄደ።)

ያዕቆብ ለሮቤል።

መቸም ታላቃቸው ሰብሳቢያቸው ነህ

እንድትመራቸው በሙሉ ልብህ፥

አደራህን ልጄ እኔ ስመክርህ፤

ልብህ እንዳያስብ የተንኰልን ሥራ

ይቀጣኛል ብለህ እግዚአብሔርን ፍራ፤

ታናሽና ታላቅ እንዲከባበሩ

በፍቅር ሰንሰለት እንዲተሣሠሩ፤

አንተ ምከራቸው እየተቆጣህ

ሁሉንም በአንድነት ትክክል አድርገህ፥

የልጆቼ ፍቅር ይደር በልብህ፤

ደም ከማፍሰስና በከንቱ ነገር

እስከ አላችሁ ድረስ በዚህች በምድር፥

በጣም ተጠንቀቁ አደራ በምድር፤

ኃጢአትን የሠራ እግዜርን የበደለ

ክፉ ሥራ ሠርቶ ሰውን ያታለለ፤

የሰው ደም ከማፍሰስ ልቡ የማይቦዝን

በተንኰል ሥራውም ሰውን የሚያሳዝን

ከፈጣሪ ቁጣ ምንም ቢሆን አይድን፤

ስለዚህ ሮቤል ስማኝ ልንገርህ

ምክሬን እንድትፈጽም በሙሉ ልብህ

የሰማሁ ጌታ ሁልጊዜ ይርዳህ።

ይሁዳ ወንድሞቹን ጠርቶ ይገባሉ።

ያዕቆብ (ለልጆቹ።)

በሉ ተቀመጡ እንኳን የመጣችሁ

የአባትነት ምክሬን አሁን ስሰጣችሁ

እንድታደምጡኝ በሙሉ ልባችሁ፤

ዛሬ ወደ ሰኪም ልትሄዱ ነውና

አገሩም መልካም ነው ለምቾት ለጤና፥

ተስማምታችሁ ኑሩ በፍቅረ ትሕትና፤

ሮቤልም ልጄ የሚነግራችሁን

እንድትፈጽሙ እሱ እሚላችሁን፤

አክብሩት ታዘዙት ታላቃችሁ ነው

ምንጊዜም ታላቅ ነው የሚከበረው፤ (ብንያምንና

ዮሴፍን እያየ፤)

ዮሴፍ ብንያም ከኔ ጋራ ይቅሩ

የሚያስፈልገኝን ሥራም እንዲሠሩ፤

ደግሞም እልካለሁ ወደ እናንተ እርሱን (የዮሴፍን እያመለከተ)

እንዲጠይቃችሁ ሐሳባችሁን። (ይህን ተናግሮ ሲያበቃ ዮሴፍ ተነሥቶ)

ዮሴፍ።

አባቴ ያልከኝን እፈጽማለሁ።

ካንተም ጋራ ብቀር እደሰታለሁ፤

ነገር ግን አትሰልቹኝ ደግሞ አንድ ነገር

በልሜ ያየሁትን አሁን ልናገር፤

እንድትፈቱልኝ የዚህን ምስጢር

ለምኛችሁ አለሁ አደራ በምድር፤

ጨረቃና ፀሐይ በሰማይ ያሉት

አሥራ አንድ ከዋክብት ሆነው አንድነት፤

ለኔ ሲሰግዱልኝ ቁመው ዙሪያውን

አየሁኝ ደግሜ ዛሬም ይህነን፥

ማነው የሚነግረኝ የዚህን ትርጉም።

ይሁዳ። (በኀይል አነጋገር ተነሥቶ።)

አንተ እኮ ካሰብከው የኛን አሽከርነት

ብዙ ቀን ሆኖሃል አያሌም ወራት፤

አባትህ ቢወደህ ከኛ ሁሉ አብልጦ

ደግሞ ልትገዛን አሰብክ ወይ? ብልጦ!።

ያዕቆብ። (በትካዜና በብስጭት፤)

አሁን ምን ይሉታል ያንተ መናደድ

ትዕግሥትን አጥፍቶ ትዕቢትን መውደድ፤

ሕልም ማየት እኮ በሱ አልተጀመረም!

ለሰውም መናገር ነውር አልነበረም።

በኀይል መናገር ደምን አስቆጥቶ፤

መለፍለፍ ነው እንጂ ምን ይባላል ከቶ፤

ይገርማል ይደንቃል ለተመለከተው

እጅግ ያሳዝናል ለሰሚው ዕጡብ ነው፤

ሰው በወንድሙ ላይ በትንሽ ነገር

እንደዚህ መናደድ ከንቱ መናገር፤

ምን ምስጢር እንዳለው ሳታውቀው ፍችውን

እንዲያው መቀባጠር የባጡን የቆጡን።

ሮቤል።

አባቴ አትናደድ በይሁዳ ነገር

አምላክ የወሰነው ምንም ቢሆን አይቀር፤

መናደዱን ትተህ መበሳጨቱን

እንድንሄድ በቶሎ እኛን መርቀን።

ያዕቆብ።

እግዚአብሔር ይርዳችሁ በሁሉም ነገር

እንግዲህ አደራ ኑሩ በፍቅር። (ልጆቹ እየተሰናበቱ ይወጣሉ።) ዮሴፍ ከአባቱ ጋር ይቀራል።

ያዕቆብ (ለዮሴፍ)

አሳዘነኝ በጣም ይህ ያንተ ነገር

ያየኸውን ሁሉ ከመቀባጠር

ሸሽገህ ብትነግረኝ ምን ክፋት ነበር

ሁለተኛ ጊዜ እንዲህ ያለ ነገር

ያለኔ በስተቀር ለሌላ አትናገር፤

መልካም ትርጉም አለው ይኸ ሕልምህም

እናትህና እኔ ወንድሞችህም፤

እንድንሰግድልህ ሆነን ባንድነት

ምስጢሩ ይኸ ነው እኔ ፈታሁት።

ዮሴፍ።

መቸ አሰብኩና ነው ይህን ሁሉ እጣጣ

ወንድም የሚያናድድ አባት የሚያስቆጣ፤

አሁንም አባቴ አትዘንብኝ

በከንቱ ተናደህ እንዳትረግመኝ፤

ይህን ሁሉ ነገር አላሰብኩምና

መስሎኝ ነበር እንጂ ነገሩ የደኀና

አባቴ ሆይ ማረኝ በሙሉ ልቦና

ልጅህ ባለማወቅ በድያለሁና። (ብሎ ከጫማው ይወድቃል።)

ያዕቆብ።

ከጫማዬ ተነሥ የምወድህ ልጄ

ምንም አልበድልህ በዚህ ተናድጄ፤ (ብሎ ያሥነሣዋል) ንግግሩን በመቀጠል፤

አስቤአለሁና ወደ ውጭ ልወጣ

ከዚህ ከቤት ቆይተህ እንግዳም ቢመጣ፤

ከቤት አስገብተህ አስተናግደህ ቆየኝ

እኔም ብዙ ሳልቆይ ቶሎ ተመላሽ ነኝ፤ (ያዕቆብ ይወጣል)፤

ዮሴፍ ብቻውን ሆኖ።

ለሁሉም ብናገር ያየሁትን ሕልም

ምን ያናድደዋል ይህ የእኔ ወንድም፤

ፈጣሪ አምላኬ ሆይ ሁሉን የምችል፤ (ተንበርክኮ)

ምንጊዜም አንተ ነህ የምታገኝ ድል

አንተ ከወሰንከው የሰው ልጅ ዕድል፤

ምን ቢሆን አይዘልም ምንም አይጐድል

በእኔ በሕፃኑ ሲታይ ይህ ነገር

ያልተገለጸልኝ እረቂቅ ምሥጢር፤

መኖሩን አውቃለሁ ሳልጠራጠር፤

በል ሁሉንም ነገር አንተ እንዳልከው ይሁን

ሙሉ ፈቃድህም ከእኔ ጋር እንዲሆን

እለምንሃለሁ አምላክ አደራህን፤

አንተ ከምታውቀው እኔ ከማላውቀው

መከራ ከሚባል ከሬት ከሚመረው

አምላክ አደራህን እንዳትጥለኝ

ቀናውን ጐዳና እባክህ ምራኝ፤ (ይነሣል)፤

ያዕቆብ ይገባል።

ሰው መጥቷል አልመጣም እኔ ከወጣሁ

እንዳትጠብቀኝ በቶሎ መጣሁ።

ዮሴፍ።

የመጣም ሰው የለ አንተ ከወጣህ

እኔም እስቲ ልውጣ አንተ ከመጣህ፤

ያዕቆብ።

ወዴት ትሔዳለህ እስቲ ንገረኝ

እኔ ልልክህ ነው ይልቅስ ስማኝ፤

ወደ ሐኪም ሔደህ ከወንድሞችህ

ስንቃቸውን ሰጥተህ ትመለሳለህ

ጤንነታቸውን በቶሎ ጠይቀህ

እንድትመጣ ይሁን ዛሬውን ሔደህ፤

ዮሴፍ።

ካዘዝከኝ አባቴ ወደዚያ እንድሔድ

ቶሎ እፈጽማለሁ የአባቴን ፈቃድ፤

ነገር ግን አትርሳኝ በጸሎትህ ላይ

ወዲህ ተመልሼ ዓይንህን እስካይ።

ያዕቆብ።

በል አይዞህ አትፍራ ምንም የለብህ

እስከ መጨረሻው አምላክ አለልህ።

ዮሴፍ።

አሜን በጸሎትህ እንድትረዳኝ

ፈጣሪ መከታ እንዲሆንልኝ፤

እምነቴ በርሱ ነው አሁን እንዳልከኝ

ለሴቶቹ ልንገር ስንቅ እንዲሰጡኝ

በዚያው መሔዴ ነው ሁሉን ከሰጡኝ፤ (ተሰናብቶ፤ ይወጣል)።

ያዕቆብ ብቻውን ሆኖ።

ወደ ወንድሞቹ እኔ ስልከው

በጸሎትህ እርዳኝ ብሎ የሚለው

ይኸ ልጅ ምን ነካው ከቶ ምን ታየው?

ምን ነገር ታሰበው ምንስ አስፈራው

እባክህ አምላኬ እንዳትለየው፤ (መጋረጃ)

ምዕራፍ ፬።

የዮሴፍ ወንድሞች በስትኪም ሜዳ ላይ

ሮቤል።

ዮሴፍ ይመጣል ሊጠይቃችሁ

አንድ ቀን ሊአያችሁ ሊጐበኛችሁ፤

ብሎኝ ነበር እኮ አባባ በፊት

ምነው እስከዛሬ ቀሩ ሳይልኩት።

ይሁዳ።

እሱን አላየከውም ያንን ባለ ሕልም

ከፊቱ እንዲለየው ጭራሽ አይወድም፤

እውነት አይምሰልህ ልንገርህ ወንድም፤

ከቤቱ ተቀምጦ ሕልሙን ያልም እንጅ

እንደምን ይወጣል እርሱ ወደ ደጅ፤

ስምኦን።

እንዴት መልካም ነበር ቢመጣልን ዛሬ

እንወቅጠው ነበረ ልክ እንደ በሬ፤

እርሱን ለመደብደብ አንተ በትመኘው

ከቤቱም አይወጣ ዮሴፍ ሕልመኛው፤

አሁን ሕልሙን ትቶ ከዚህም አይመጣ

እንዲያው አትናደድ በከንቱ አትቆጣ።

ይሁዳ።

ቢመጣም መልካም ነው ይቅር ባይመጣም

በሕይወቴ ካለሁ ከጀ አያመልጥም

እሱ ባለ ሕልሙ ሞትን አይፈራም፤

ሊገዛ ይመኛል በሙሉ ልቦናው

ከቶ እንደምን አርጐ እግዜር ልቡን ነሣው?

በሕይወቴ ካለሁ እኔ ምድር (በመናደድ)፤

ዮሴፍን አንቄ ከመግደል በቀር

ሌላ አይታየኝም በውነት ልናገር፤

ሕልም አለምኩ እያለ እኛን ለመግዛት

ይመኛል በልቡ ይገርማል በውነት፤

አልቀርም እኮ! እኔ! እንደነደደኝ?

ሕልም አለምኩ ብሎ እንዳፌዘብኝ፤

የርሱ ሕልም ማየት እኛን ለመግዛት

ትንሽ ዓለማፈር ይሉኝታ ማጣት፤

ካንድ ሁለት ጊዜ የተናገረው

ከሁሉም አብልጦ አባቱ ቢወደው

ልብስም እየገዛ ሁልጊዜ ቢሰጠው፤

ምድርና ሰማይ ስገዱልኝ ቢል

በሕልሜ አየሁ ብሎ ቢወጠር አጉል

ምንም ቢሆን አልቀር አንቄ ሳልገድል።

ሌዊ። (አሻግሮ እየተመለከተ)፤

በአግድመቱ መንገድ በተራራው ላይ

ወዲህ የሚመጣው እርሱ አይደለም ወይ?

ቁልቁለቱን ወርዶ ያ የሚታየው

እርሱን አይመስልም ወይ? እስቲ አስተውለው

እኔ ይመስለኛል በሩቁ ሳየው።

ስምኦን (እያለየ)

እርግጥ ዮሴፍ ነው ተመልክቸዋለሁ።

ይሁዳ። (በመደሰት)

አልቀረሁ እሰይ እንደተናደድሁ

አንቄ ገድዬ ወዲያ እጥላለሁ!!

ሌዊ። (በማሾፍ)

ሕልም አይቶ ይሆናል ደግሞ የመጣው

ማንንም አይፈራ መቸም ደፋር ነው።

ይሁዳ።

ቢሻው ሕልም ይናገር እንደፈቀደው

እኔ እንደሁ አለቀው መቸም አልምረው፤

ሌዊ ጥሩና ጥራቸው ሁሉን

ገዥአችን መጥቷል ሕልሙን ሊነግረን።

ወንድሞቹ ተሰብሰቡ ዮሴፍ ደረሰ።

ዮሴፍ።

እንደምንዋላችሁ ጤና ይስጥልኝ

እንድጠይቃችሁ አባባ ልኮኝ

የምትበሉትንም ስንቅ አመጣሁኝ፤

ከዚህ በመድረሴም በጣም ደስ አለኝ፤

ምነው ቁጭ በሉ እንጅ ለምን ቆማችሁ?

የሚአስደነግጥስ ምን አገኛችሁ?

ይሁዳ። (በማሾፍ)።

ለምን አንቆምም እርስዎ ሲመጡ

በፊት እስቲ ስንቁን እዚያ ያስቀምጡ

(አንገቱን አንቆ)

ምን ሕልም አየህ ዛሬስ ደግሞ ንገረን

መቸም አስበሃል ልትሆን ገዥአችን፤

ይገርማል ይደንቃል ለሰሚው ጉድ ነው

ይህ ደፋር ባለጌ ተቆጭ የሌለው፤

ከማሰቡ ደግሞ ይባስ የድፍረቱ

እኔ ነኝ ገዥአችሁ እያለ ማውራቱ፤

የኛ ባለ ሕልም አዬ! የኛ ጌታ

መልአክ አገኘህ ወይ? ሕልም የሚፈታ፤

ለአናትህ ለአባትህ ለወንድሞችህ

ትሆናለህ ገዥ ብሎ ማን አለህ? (ይለቀዋል)

ከልብስም ተመርጦ አንተ ብትለብስ

ተመኘህ ወይ ደግሞ በኛ ላይ ልትነግሥ፤

ያም ሆነ ያም ሆነ እንኳን መጣህ ደኀና

የሕልምህን ትርጉም ታገኛለህና፤

አስበህ ይሆናል ልትነግሥ በሰማይ

ምድሩስ ቀረብህ አሁን ገባህ ወይ?

ዛሬ ትሞታለህ ምንም አለቅህ

በዚህ በመሬት ላይ ይፈሳል ደምህ፤

በልብህ ላይ አድሮ የቅዠት እምነት (ዮሴፍ)

ልትገዛ አሰብክ ይገርማል በውነት፤

አንተ የኛ ጌታ እኛ ያንተ አሽከር

እንድንሆን ፈጥራል ወይ ልዑል እግዚአብሔር፤

እባክህን ንገረን ነቢይ ነህና

የወደፊቱን ቀን ታውቃለህና፤

ምንም አያስወቅስ አሁን በዚህ ነገር

አንገቱን ጠምዝዞ ከመግደል በተቀር፤

ስምኦን።

ምንድን ነው ጭቅጭቅ ምንድን ነው ንዝንዝ

የአንድ ብላቴና አንገት ለመጠምዘዝ፤

ምን ያስፈልገናል ያሁኑ ግርግር

በጃችን ገብቶልን የፈለግነው ነገር፤

አሁን ቶሎ ገድለን ወዲያ እንቅበረው

ይህ ደፋር ባለጌ ክፉ መጥፎ ነው

ይሳኮር።

ምንድን ነው ወቀሳ ምንድን ነው ጉባይ

ቶሎ አንገቱን ብለን አንገለውም ወይ?

ፍቀዱልኝና ልሰዋው አሁን

ለዱር አራዊቶች ልስጠው ሥጋውን።

ይሁዳ።

በል እንካ ውሰደው ወደዚያ በኩል (ገፍትሮ ይሰጠዋል)።

አንገቱን ጠምዝዘህ አፍነህ ግደል፤

ዮሴፍ። በለቅሶ።

የሰይጣን መሣሪያ ክፋትና እብሪት

በሰዎች ላይ አድሮ ሲሠራ ኃጢአት

ይኖራል ምንጊዜም እስከ ዓለም እልፈት፤

ወንድሞቼ ሁሉ ጨከኑብኝ በኔ

አንድ ወንድም አጣሁኝ ወይኔ ወይኔ፤

እናቴና አባቴን ወዴት ላግኛችሁ

ላራዊቶች ምግብ ልሆን ነው ልጃችሁ፤

አባቴ አትጨክን በቶሎ ናልኝ

አሰቡ ልጆችህ እኔን ሊገሉኝ።

ሮቤል።

ስሙኝ ወንድሞቼ ልንገራችሁ ምክር

ይህን ብላቴና ገድለን ብንቀብር፤

ወይም ደግሞ ላራዊቶች ምግብ

ምን ይገኛል ለኛ የሚአጠግብ፤

ምንም አይረባን የለውም ጥቅም

የዚህን የሕፃን ብናፈስ ደም፤

ምንም ቢበድለን ወንድማችን ነው

በጃችንም ደግሞ አምላክ ቢጥለው፤

ልባችን ጨክኖ ከምንገድለው

ከነነፍሱ እንዳለ ጉድጓድ እንጣለው፤

ለኔ የተሰማኝ ይኸ ብቻ ነው፤

ይሳኮር።

ገብቶኛል ምሥጢሩ አንተ ያሰብከው

ከጉድጓድ አውጥተህ ኋላ ልትሰደው፤

አስበህ ይሆናል ልናገር ያልከው።

ሮቤል።

አይደለም እመነኝ በሙሉ ልቦና

ከጉድጋድ አውጥቼ ይህን ብላቴና

ለመስደድ አልፈቅድም ጭራሽ እንደገና፤

ከጉድጋዱ ገብቶ ካደረ ከዋለ

ከዚያው ውስጥ ታፍኖ ኋላ ይሞት የለ?

ለምን እንደክማለን እሱን ለመግደል

ከጉድጋድ ብንጥለው ቆይቶ ይሞታል።

ይሁዳ።

ሮቤል እንዳለ እንጣለው ከጉድጋድ

ከዚያው ይሞት የለም መውጫ ሲአጣ በግድ፤

እርሱን ከጉድጓድ ከጣሉ በኋላ ምሳ ሊበሉ

ይቀመጣሉ ጉድጓዱም ከአጠገባቸው የነበረ ነው።

ይሁዳ።

እህሉም እንግዲህ ይበላኛል ደኅና

አፍነን ከገደልን ያንን ብላቴና።

ስምኦን።

አልቀረንም እኮ እንደነደድነው

የሕልሙን ትርጋሜ ይኸው አገኘው።

ምሳቸውን በልተው ጥለውት ይሔዳሉ።

የዮሴፍ በጉድጋድ ውስጥ ጸሎት።

አቤቱ ጌታዬ የዓለም ንጉሥ

ከጉድጋድ ገብቼ ሕፃኑ ሳለቅስ፤

መዓቱን አርቀህ ምሕረቱን መልስ፤

ምንም ባስቀይምህ በክፉ ሥራዬ

አይተህ ይቅር በለኝ አቤቱ ጌታዬ፤

ኃጢአትን ሠርቼ ስለአሳዘንኩህ

እንዲህ ያለ ቅጣት በራሴ አመጣህ፤

እርግጥ ነው በውነት ነው አስቀይሜኃለሁ

ምንም ሕፃን ብሆን ኃጢአት ሠርቻለሁ፤

ነገር ግን አምላኬ አንተ አትጨክንብኝ

ቁጣህን መልሰህ ምሕረትህን ስጠኝ፤

ከጉድጓድ ገብቼ ከጨለማ ውስጥ

ሳልሞት ከነነፍሴ ሊበላኝ ነው ምስጥ፤

እኔስ ይገባኛል ብዙ ነው ኃጢአቴ

ነገር ግን አትጨክን ስለደጉ አባቴ።

የተሰወረ ድምፅ።

ዮሴፍ አንተ ብላቴና

ኀዘንህ ጸሎትህ ተሰምታለችና

አይዞህ ትወጣለህ አትሞትም ገና፤

ነገር ግን አለብህ ወደ ፊት ፈተና፥

መንፈስህ ይበርታ እኔ አለሁልህ

እስከ ዕለተ ሞትህ የማልለይህ

ከምድር አሸዋ ይበዛል ዘርህ

ዮሴፍ።

መቸም ይቅር ባይነህ የዓለም ንጉሥ

ከጉድጓድ ገብቸ ሕፃኑ ባለቅስ፤

ሳልሞት ደረስክልኝ በሥጋ በነፍስ፤

ፈቃድህ ትምጣልኝ ስምህ ይቀደስ፤

ሰማሁት ምሕረትህን ባምላካዊ ቃል

ትኖራለህና ምሕረት ስታድል፤

ምስጋና ይድረስህ ተመስገን ጌታዬ

ድምፅህን ሰማሁት በዛ ደስታዬ።

መጋረጃ።

ምዕራፍ ፭።

ነጋዴዎች በሩቅ ሲመጡ ያዩዋቸዋል።

ይሁዳ።

በጥርጊያው ጐዳና በተራራው ላይ

ቁልቁል የሚወርደው ነጋዴ ነወይ?

ያንን ባለ ሕልሙን እንሽጠው አምጡት

ከጉድጓዱ ቢሞት ምንም ጥቅም አይሰጥ

ለነጋዴዎቹ እንደወጣ እንሽጥ።

ስምኦን።

መልካም ነው እንሽጠው እንዳወጣ ያውጣ

ሁላችን ተስማምተን ከጉድጋዱ ይወጣ፤

በቶሎ ሳይሔዱ ከዚህ እርቀው

ብላቴናው ይውጣ አሁን እንሽጠው።

ይሁዳ።

ዮሴፍን ከነበረበት ጉድጋድ እያወጣ በማሾፍ፤

ውጣ ከጉድጋዱ አንተ ብላቴና

በሕልምህ መሠረት ልትነግሥ ነውና፤

ሕልምህ ሰመረልህ ደረሰ ጊዜው

ከጉድጋድ ወጥተህ ልትገዛን ነው፤ (ወደ ወንድሞቹ ይወስደዋል።)

ነጋዴዎች ይደርሳሉ።

ይሁዳ ለነጋዴዎች።

ሰላም ጤና ለናንተ ይሁን

ከወዴት መጣችሁ እስቲ ንገሩን፤

፩ኛ ነጋዴ።

እግዚአሔር ይመስገን እኛ ደኀና ነን

እንዲህ ከወደላይ እንመጣለን፤

ይሁዳ።

ወዴት ልትሔዱ ነው ምንስ ይዛችኋል

ግመሎቻችሁን ብቹ ጭናችኋል።

፪ኛ ነጋዴ።

ምስር ለመውረድ ነው እኛ የመጣን

ከዚያም የምንሸጠው ዕቃ ይዘናል።

ይሁዳ።

እናንተ ነጋዴዎች ከሆናችሁማ

ዕቃ እንሸጥላችሁ ለንግድ የሚስማማ።

፩ኛ ነጋዴ።

ምን ዓይነት ዕቃ ነው ፊት እንየውና

እንገዛችኋለን ከሆነማ ደኅና።

ይሁዳ።

ዕቃውስ እነሆ ይህን ብላቴና (ያሳየዋል)

አሁን ልንሸጠው አስበናል

እናንተም ብትገዙን ያተርፋችኋል

ደግሞም ባትሸጡት ያገለግላል።

፪ኛ ነጋዴ።

ባለቤቱ ማነው እስቲ እንወቀው

የሚሸጥበትን እንድንጠይቀው፤

ይሁዳ።

ገንዘቡም የግሌ ሻጭውም እኔው ነኝ

ሌላ ሰው አይደለም በፍጹም እመኑኝ፤

፩ኛ ነጋዴ።

የምትሸጥበትን ዋጋውን ተናገር

ገዝተነው እንድንሔድ ብዙ አታብዛ ነገር፤

ይሁዳ።

አልጨቃጨቅም አላበዛም ነገር

የምሸጥበትን ዋጋውን ልናገር፤

ውጣ ውረድ የለም ከተናገርኩት

ዋጋው ፳ ብር ነው ብትሹ ግዙት፤

፪ኛ ነጋዴ።

መልካም ነው ገዛነው ውሰድ ብርህን (ብር ይሰጠዋል፤)

ብላቴናውንም በል አስረክበን፤

ይሁዳ።

በሉ እንኩ ውሰዱት በደህና ያግባችሁ (ዮሴፍን ያስረክባል)

በትኒሽ መከሌት ብዙ ገበያችሁ።

ዮሴፍ። እያለቀሰ።

እባክህ ወንድሜ እራራልኝ ለኔ

በኔ በወንድምህ አትሁን አረመኔ፤

እዘንልኝ እንጂ እንዴት ትሸጠኝ

ምንም ባስቀይምህ የአባትህ ልጅ ነኝ፤

ነገር ግን ከጨከንክ አንተ በኔ ላይ

ትከፈለዋለህ ዋጋህን ከላይ፤

የምድሩ ጠፊ ነው ነገ ይረሳል

የእግዚአብሔር ፍርድ ግን ይጠብቅሃል፤

ይሁዳ።

እባክህ አትለፍልፍ ዝም ብለህ ሂድ

መሸጥህ አልቀረም በግድ ያለውድ፤

አንተ ክፉ ፍጥረት ደፋር አመዳም

ወንድምህ ነኝ ስትል ትንሽ አታፍርም፤

ውሰድልኝ ወዲያ አልየው ዓይኑን

በጥፊ እያወለቅህ ጆሮ ጋንጃውን። (ነጋዴዎቹ እያዳፉ ይወስዱታል)

ዮሴፍ ከሄደ በኋላ።

ሮቤል እየተከዘ።

ያንን ብላቴና መሸጡንስ ሸጥነው

አባቱ ሲጠይቅ ምንድን ልንመልስ ነው

ስለዚህ ነገር ነው አጥብቄ የማዝነው

የምንመልሰውን አሁኑን መምከር ነው፤

ይሁዳ።

እኛ በዚህ ነገር አንቸገርም

እውነት የሚመስል ብልሃት አናጣም፤

አንድ ትንኒሽ ጠቦት አሁኑን አርደን

በደም እንበክላት ያችን ቀሚሱን፤

አውሬ በላው ብለን እንንገር ላባቱ

ለርሱ የሚስማማ ይኸ ነው ብልሃቱ፤

እውነት ይመስለዋል ይህን ስንለው

ከዚህ የተሻለ የምንነግረው

ምንም መላ የለ አንተም አስበው።

ሮቤል።

ይሁን ምን ቸገረኝ እውነት ከመሰለ

ከዚህ የተሻለ ምንም ዘዴ የለ፤

በሉ እንሂድ እንግዲህ ወደ ቤታችን

ሁሉንም ነድተን ከፍቶቻችንን።

መጋረጃ።

ምዕራፍ ፮።

በያዕቆብ ቤት።

ያዕቆብ።

ምነው በዚያው ቀረ ያነ ብላቴና

እክል አግኝቶት ነው አይደለም በጤና፤

ቢአገኘውም ኑሮ ያልታሰበ ነገር

ወንድሞቹ መጥተው ይናገሩ ነበር፤

አድሬ ነበረ ሌሊት ሲአቃዠኝ

አምላክ አደራህን መልካም አርግልኝ፤ (ተንበርክኮ)

የክፋት የተንኮል የአመፅ ሥራዎች

ዋና ባላጋራ የአዳም ልጆች፤

ሲአሠራቸው ኑሮዋል ከጥንት ጀምሮ

ሰይጣን የሚባለው በልባቸው አድሮ

ተመቅኝቶባቸው በምድራዊ ኑሮ፤

ይኸ ክፉ ፍጥረት የፍቅር መጋኛ

ይቅርታ የሌለው የአመፅ ሁሉ ዳኛ

በልጆቼ ደግሞ እንዳይመጣ ዛሬ።

እሰጋለሁና ከጥንት ጀምሬ።

አምላኬ አደራህን አንተ አትለያቸው

ከክፉ ፈተና ዘለዓለም አውጣቸው። (ይነሣል)

ገረድ ትገባለች።

ልጆቹ መጥተዋል ከብቶች ነድተው

ለማገዶ እሚሆን እንጨትም ይዘው።

ያዕቆብ።

ከመጡም ደህና ነው ወደ ጓዳ ሂጂ

ቶሎ ቶሎ ብለሽ ምግብ አሰናጂ። (ትወጣለች)

ልጆቹ ይገባሉ

ሮቤል።

እጅ እንነሣለን ቁመን ከፊትህ

ከስኪም መጥተናል አሁን ልጆችህ።

ያዕቆብ ተቀመጡ ይልና ዮሴፍን ስለ አጣው

ደንግጦ ይጠይቃል።

ምነው ወዴት ቀረ ያነ ብላቴና

ሆኗል አንድ ነገር አይደለም በጤና።

ይሁዳ።

ተቀመጥ አባቴ ቀስ በል አትቸኩል

ልነግርህ ነውና ነገሩን በውል፤

ስንቅ አምትቶ ሰጥቶን አሁን በቀደም

በብዙ ደስታ ተቀበልን እኛም፤

ተሰብስበንና ምሳ ስንበላ

ከኛ ተደብቆ ሄዶ ወደ ሌላ፤

ከበላን በኋላ ብንፈልገው

ከምን እንደገባ ጭራሽ አጣነው፤

በኋላም አገኘን ቀሚሲቱን ወድቃ

ካንድ ቁጥቋጦ ስር በደም ተጨማልቃ፤

አውሬ ነው የበላው ያለ ጥርጥር

አይምሰልህ ሌላ ያውቃል እግዚአብሔር።

ያዕቆብ መሬት ወድቆ አፈር በራሱ ላይ

እየነሰነሰ ያለቅሳል። ከትኒሽ ጊዜ በኋላ ያዕቆብ

በልቅሶ ዜማ።

አዕምሮዬ ጠፋ ሆንኩኝ እንዳበደ

አበባው ዮሴፍ ወዴት አገር ሂደ፤

ዓይኔም ደንገዘ ማየት አቃተው፤

ዮሴፍ ካልመጣ ማን ሊመራኝ ነው፤

ልቤም ተሰወረ ማስተዋሉ ቀረ

አጥንቴ ደቀቀ እግሬ ተሰበረ፤

በፍጹም አልቻልኩም እንግዲህ ልጥናና

አበባዬ በቅሎ ጠፍቶብኛልና፤

ነውር መስሎህ ነወይ ልጅ ሆኖ መላክ

አሻፈረኝ ብለህ በዚያው ኮበለልክ፤

አልሻም ይቅርብኝ አትጥፋ ከፊቴ

ና-ተወው ተመለስ ዮሴፍ አንጀቴ፤

መልክቱም ይቅርብኝ አልፈልግምና

አትጥፋ ከፊቴ የኔ ብላቴና፤

አንተ ከተቀየምክ እኔ ስልክህ

ዮሴፍ አንጀቴ ግባ ከቤትህ፤

እኔ ተቀምጨ አንተ የሄድከው

ለምን ላከኝ ብለህ ተቀይመህ ነው

እኔ ተቀምጨ ሽማግሌው ሰው

ልጅ ቀድሞኝ ሄደ ሰው ምን ሊለኝ ነው፤

አወይ አለማረፍ የሕፃን ነገር

ልጅ ኮበለለ ጠፋብኝ በምር

ሰው አይሻልም ወይ በዱር ከመኖር

ልጀ አይቻልህም መኖር ካውሬ ጋር፤

ከቤት ተቀምጠህ እኔን ካስጠላህ

አውሬ ጋራ ታግሎ መኖር ከወደድህ

የሰማዩ ጌታ ጥላ ይሁንህ

የዕረፍቱን ኑሮ ዘለዓለም ይስጥህ።

መጋረጃ።

ምዕራፍ ፯።

ዮሴፍ በመንገድ ከነጋዴዎች ጋር ሲሄድ ይታያል።

፩ኛ ነጋዴ።

አንተ ልጅ ምኑ ነህ ለዚያ ለሸጠህ

መልክህም ይመስላል የደም ግባትህ፤

ጌታህ ነው ዘመድህ እስቲ ንገረን

ፍጹም ምስጢርህን አትሸሽገን።

ዮሴፍ።

አታምኑኝም እንጂ ከአመናችሁኝ

እውነት ልንገራችሁ ስሙኝ አድምጡኝ፤

ፊት ያያችኋቸው እነዚያ ሰዎች

ያንድ ሰው ልጆች ነን ወንድማማቾች፤

ነገር ግን አባቴ አብልጦ ከነሱ

ይወደኛል እኔን አድርጐ እንደነፍሱ።

ከፊቱ እንድለየው ፈጽሞ አይወድም

እርሱ እንደወደደኝ አዩና እነርሱም

አይወዱኝም ጭራሽ ከጥንት ጀምረው

እኔን ለማጥፋት ነው ሁልጊዜ አሳባቸው፤

ይኸው እንዳሰቡት አገኙና ዘዴ

ከጉድጓድ አውጥተው ሸጡኝ ለነጋዴ።

፪ኛ ነጋዴ።

የማነህ ቀጣፊ የማነህ ውሸታም?

የምትናገረው ውሸትም አታጣም፤

ምንስ ቢጨክኑ ከቶ ባይወዱህ

የአባታቸውን ልጅ እንዴት ይሸጡህ፤

ደግሞስ አባታችሁ ቢወድ አንተን ብቻ

ስማቸው ዘለዓለም ሊሆን መተረቻ፤

እንዴት ይሸጡሃል ጨክኖ ሆዳቸው?

አሁን ያወራኸው በፍጹም ውሸት ነው፤

ወንድማቸው ስትሆን የአባታቸው ልጅ

እንዴት ይጠሉሃል ይወዱሃል እንጅ፤

ወንድም ነኝ ማለቱን ተወው ይቅርብህ

ይልቅስ ከነሱ የአንዱ ባሪያ ነህ፤

ባርነትህንም ልቦናህ ሲአውቀው

ወንድም ነኝ ማለትህ የሚገርም ነው

ያስቃል በብዙ የሚገርም ነው።

ዮሴፍ።

እኔም አውቄአለሁ እንደማታምኑኝ

ይመኑኝ ጌታዬ በኋላ ሊገኝ

አሁን ከርስዎ ጋር ምን አደከመኝ።

፩ኛ ነጋዴ።

ወይም ትሆናለህ ወይም አትሆንም

አሁን ባንተ ነገር አንጨቃጨቅም

ከተያዙ ወዲያ መዋሸት አይበጅም

ወንድም ነኝ ማለቱ ቢቀር አይጐዳም።

፩ኛ ነጋዴ ለጓደኛው።

ከዚያ ማዶ ስንደርስ ከወንዙ አጠገብ

ከብቶቹን አራግፈን ምሳ እንመገብ፤

ከብቶቹ ተጐዱ ከጥዋት ጀምረው

ይህን ሁሉ መንገድ ጭነት ተጪነው

ሳናሣርፋቸው ትልቅ ጥፋት ነው።

፪ኛ ነጋዴ።

መልካም ነው እንረፍ እውነት እንዳልከው

ለከብቶቹም ውሀው እንደልብ ነው፤

ፊት ፊት ለሚሄዱት ጓደኞቻችን

ከዚያው እንዲአራግፉ ልንገር ይህንን

አንተ ነድተህ ና ከዚህ ያሉትን። (ፊት አልፎ ይሄዳል)

፪ኛው ነጋዴ ለዮሴፍ በሠጠፈር ላይ።

ማጭድ እንካ ውሰድ አንተ ብላቴና (ይሰጠዋል)።

ለበቅሎ የሚሆን ሣር እጨድና

ሳትዘገይ በቶሎ ሂድና ይዘህ ና

ግፋፊም እንዳይሆን መርጠህ ደህና ደህና፤

እኛ እዚህ ሆነን እናይሃለን

እንጠብቅሃለን ምሳ እየበላን፤

ዮሴፍ ማጭዱን ተቀብሎ ይሄዳል።

እሳር እያጨደ።

እርሃብ ጸናብኝ መረረኝ ዛሬስ

ምንም አልሆነልኝ ሁልጊዜ ባለቅስ

የት አባቴ ልግባ ወዴት ልገሥግሥ፤

በደጉ አባቴ ቤት ሞልቶ የሚበላ

አላየኝም እርሱ እኔ እዚህ ስጉላላ፤

እሣሩን ለማጨድ አልቻለም ጉለብቴ

በጣም ተንሰፈሰፍኩ ባዶ ሆነ አንጀቴ

እንጀራ ላኪልኝ እባክሽ እናቴ

ይወደኝ የነበረ እረሳን አባቴ

አሁን በየት መንገድ ልሂድ ወደ ቤቴ፤

እባክህ ፈጣሪ አድለኝ ሞቴን

እንዲህ ከምሰቃይ በርሃብ ሰቀቀን

የሰው ልጅ በደል አይተህ አትጨክን።

፩ኛ ነጋዴ ይጠራዋል።

በቅሎቹ እኮ ሞቱ በርሃብ አለንጋ

አንተ እዚያ ስትለቅም አጋምና ቀጋ።

፪ኛ ነጋዴ።

እግዜር የጠላው ምን መጥፎ ባሪያ ነው

ቅድም የሄድክ እስቲ ምን እየሠራህ ነው

በቅሎቹን በችጋር ልትገድላቸው ነው

አንተን ድግሞ እዚ ማ ሊለምንህ ነው

እጅህን ጠምዝዞ በዱላ ማለት ነው። (ይመታዋል)

በኋላም ጓዛቸውን ጭነው ጉዞ ይጀምራሉ።

በመንገድ ላይ ፪ኛ ነጋዴ ለዮሴፍ።

ያች በቅሎ ደከመች ጭነቱ ከብዷት

ይኸ ብላቴና እስቲ ይገዛት፤

ና ወዲህ ተጠጋ ትንሽ ተሸከም

አንተ ባዶ ሆነህ በቅሎዬ አትሞትም።

ዮሴፍ እያለቀሰ።

ጌታዬ እባክዎ ትንሽ ያድምጡኝ

፬ ቀን ሆነኝ እህል ካጣሁኝ፤

ከውሀ በስተቀር ምንም አላገኘሁ

አሁን ይህን ሸክም እንዴት እችላለሁ፤

አስተያየት አርገው እስቲ ፍርድ ይስጡኝ

እረሃብ ጸንቶብኛል እሞታለሁኝ።

፪ኛ ነጋዴ።

እንኳን ፬ ቀን ቢሆንህ ዓመትም

ዘበናይነትክን እኔ አላውቅበትም

ይልቅስ ግማሹን እንካ አሁን ተሸከም፤

የገዛንህ እኮ በሐያ ብር ነው

ሥራማ ካልሠራህ ምን ልትሆነን ነው፤

አሁን ባሁን ደግሞስ እንዴት ይርብሃል

አጋምና ቀጋ ከሠፈር በልተሃል፤

ብትበላ ባትበላ ምን አለፋኝ እኔ

በቅሎዬ ስትደክም እያየሁኝ ባይኔእ፤

ዝም ብለህ አትሄድም አትሞላቀቅ

አሁን ላንተ ማዘን እንዲገኝ ነው ጽድቅ፤

ይህን ከተናገረው በኋላ ጭነቱን ያሸክመውና ዮሴፍ ትንሽ ምዕራፍ (እርምጃ) እንደሔደ ይወድቅና ያለቅሳል። ነጋዴውም ይደበድበዋል።

፪ኛ ነጋዴ።

ምን ያለ ባርያ ነው እግዜር የተጣላው

ዕቃዬን ከአቡራ እዩት እንደጣለው፤

እዚሁ ገድዬህ እሔዳለሁ እንጅ

ዝም ብዬ አላይህም ዕቃዬን ስትፈጅ (አሁንም ይመታዋል)።

ምን ያዳርቀኛል እኔ በሰው ልጅ (ተገልግሎ ይተወዋል)።

ዮሴፍ ምርር ብሎ እያለቀሰ።

እባክህ አምላኬ ቶሎ ግደለኝ

እርሃብና ሥቃይ በጣም በዛብኝ፤

ምን በድዬህ ኑሯል በሕፃንነቴ

ይህ ሁሉ መከራ ደርሶብኝ ማየቴ፤

ምነው ባልፈጠርከኝ ከጥንቱ ከጥዋቱ

በርሃብና በጥም ከመንገላታቱ፤

ሌላ አለምንህም የፈጠርከኝ ጌታ

ፈቃድህ ሆኖልኝ ግደለኝ ባንድ አፍታ፤

ይህን እየተናገረ ሲአለቅስ ነጋዴዎቹ ይሰሙት

ነበርና ፩ኛው ነጋዴ ጭብጦ ቆርሶ ሊሰጠው ሲል፤ ፪ኛ ነጋዴ ይከለክለዋል።

፪ኛ ነጋዴ።

ምን ይቀባጥራል ምን ይለፈልፋል

የእግዚአብሔርንም ስም በከንቱ ያጠፋል፤

አሁን አምሮህ ነወይ እንጀራ ልትበላ

የግድ መንዳት ነው አያሉ በዱላ። (አሁንም ይመታዋል)።

መጋረጃ።

ምዕራፍ ፰።

ዮሴፍ በምስር።

ነጋዴዎች አገራቸው ደርሰዋል፤ ዮሴፍ ከ፪ኛ

ነጋዴ ጋር ወደ ቤት ይሄዳል።

የነጋዴው ሚስት ከበር ወጥታ ባሏን ይዛው (አቅፋ)፤

እንኳን ደህና መጡ ከሄዱበት ቦታ

ምስጋና ይድረሰው ለሰማዩ ጌታ፤

ነጋዴው ጭነቱን እያራገፈ።

እኔም ደኅና ገባሁ እግዜር ይመስገን

ሲሳይም አገኘሁ ያላሰብኩትን፤

እንደምን ናቸው ልጆቼ ከብቶቼ

በሐሳብ ላይ ነበርኩ ከሄድኩኝ አንሥቼ፤

ሚስት።

ልጆቹም ከብቶቹም እኛስ ደኅና ነን

ከርስዎ በስተቀር ሐሳብም የለብን፤ (ወደቤት ትገባለች)

ነጋዴው ለዮሴፍ።

ምን ይንቀረፈፋል አመዳም ፍጥረት

እንካ ይህን ዕቃ አግባ ወደ ቤት (ዕቃ ይሰጠዋል)

ሚስት ለባሏ።

እኛ እናስገባለን እርስዎ ይረፉ

ከበቅሎዎቹ ላይ መሬት ካራገፉ፤

ከድካም ላይ ድካም እንዳይሆንብዎ

ከቤት ገብተው ይረፉ እባክዎ፤ (ይዛው ትገባለች።)

ነጋዴው ዮሴፍን ጠርቶ።

አሁን ቶሎ ብለህ እግሬን እጠብና

ዕቃም እንዳትጥል ጠንቀቅ በልና፤

ሁሉንም ሰብስበህ አስገባ በደኅና፤

ዕቃውን ካስገባህ ከደጅ ያለውን

ለበቅሎቹ ሄደህ ራታቸውን

ሣር አጭደህ አምጣ ትስጥህ ማጭዱን (ለሚስቱ)

ዮሴፍ ቀስ ብሎ እያለቀሰ ዕቃ ያመላልሳል

ነጋዴውም ከሚስቱ ጋር ምሳውን ይበላል።

ሚስት።

ከወዴት አመጡ ይህንን ውብ ልጅ

ዘምድዎ ነወይ? ደግሞስ የማን ልጅ

ይደክመዋል እኮ ምሳውን ይብላ እንጅ፤

አውቃቸዋለሁ ወይ እናት አባቱን፤

እስቲ ይንገሩኝ ልወቅ ታሪኩን።

ነጋዴው (ባሏ)።

ምኑ ደስ ብሎስ ነው ውብ ልጅ የምትይው

ትውልዱን ደኅና አርገሽ መርምረሽ ሳታውቂ፤

ዘመዴን አይደለ እኔስ ገዝቼው ነው።

ሚስት።

ምን ሊአደርግልዎት ይህንን ገዙት

ለሥራ የሚሆን አሽከር ሞልትዎት።

ባል።

ነገ እሸጠዋለሁ ወስጄ በጥዋት

የሚገዛው ባገኝ በደኅና ገበያ

ምን ይሠራልኛል ለኔ ይህ አበያ፤

ነጋዴው ዮሴፍን ጠርቶ።

እባክህ ሂድና አጭደህ አምጣ ሣር

ልብህን ያድርቀው ልዑል እግዚአብሔር

ሚስት።

ቦታውን አያውቀው ምን ሁን ነው የሚሉ

ለበቅሎቹ እንደሆነ ከቤት ካለው ይብሉ፤

እሱም ይረፍና ይብላ ምሳውን፤

ባይሆን እንኳ ነገ እንልከዋለን፤

ነጋዴው (ባል)።

በይ ደኅና ነው ይሽ ይረፍ የዛሬን

ወደ ጓሮ ልሂድ አስታጥቢኝ ጣቴን፤ (እጁን ታጥቦ ይወጣል)።

ሚስት ለዮሴፍ እንጀራ እየሰጠች።

ይህንን ብላና እጨምርልሃለሁ

ሰውነትህንም በውሃ አጥብሃለሁ

የምትለብሰው ልብስም እኔ እሰጥኃለሁ፤

እጅግ አርጐ በጣም ወደደህ መንፈሴ (ዮሴፍ ቀና ብሎ ያያታል)።

በፍቅርህ ሰከርኩኝ ከግር እስከራሴ፤ (ይሣቀቃል)፤ ፤

ውደደኝ ወደድኩህ እስትትወጣ ነፍሴ፤

ባልዮው ይገባል።

ይህን ሁሉ እንጀራ ከሰጠሽውማ

ይቀደድ የለም ወይ ይህ ሆዳም ዓሣማ፤

ሚስት።

ከ፩ እንጀራ በታች ምን ልሰጠው ነው

እርሱም ይርበዋል ይብላ እንጂ ምነው፤ (ወደጓዳ ትገባለች)

ነጋዴው ለዮሴፍ።

ይህንን ብላና ከደጅ ተቀመጥ

ሆድህን ጠፍረህ ዓይንህ አታፍጥጥ፤ (በር ይደበደባል)

(ነጋዴው) ባል ሚስቱን ሲጠራ ትመጣለች

ሰው መጥቷል መሰል ብቅ በይ በበር

ከቅድም ጀምሮ ሰማሁ ሲናገር፤

ሚስቲቱ በር ወጥታ የርሱ ጓደኛ ከሆነ ሰው

ጋር ትገባለች፤

እንግዳውና ነጋዴው ይሳሳማሉ።

እንግዳው (ነጋሽ)።

ከሄድክበት አገር መምጣትክን ሰምቼ

ልጠይቅህ መጣሁ ከቤት ተነሥቼ፤

እንኳን ደኀና መጣህ ከሄድክበት አገር

እኛ በመቅረትህ ስንጨነቅ ነበር፤

ነጋዴው።

አልሳካ ብሎን ጣጣው ገበያው

ግዴታ ሆነብን መቆየት እዚያው

አጣርተን መጣን ሲደርስ ጊዜው፤

እባክህ ወንድሜ ትንሽ አረፍ በል

እኔ ቁጭ ልበል ያለቅጥ ደክሞኛል (ለሚስቱ)፤

እባክሽ ፈልጊ ትንሽ የሚጠጣ

ምነው ዝም ትያለሽ እንግዳ ሲመጣ፤

ሚስቲቱ ወደ ጓዳ ገብታ ትንሽ ትቆያለች።

ነጋዴ ለጓደኛው (ለነጋሽ)

ቤተ ሰቦችህስ እንደምንድ ናቸው?

ነገ በማለዳ ሄጄ እስከማያቸው

(ነጋሽ)።

እግዚአብሔር ይመስገን ሁሉም ደኀና ናቸው

ሐመምም ችግርም ምንም የለባቸው፤

እንደምን ሆነልህ አንተስ የሄድክበት

ከቤት የወጣ ሰው ብዙ እጣጣ አለበት፤

ነጋዴው ገበየሁ።

እንደተገኘ ነው ሸጠነው የመጣን

በጣም ብዙም ባይሆን ከትርፉም አላጣን፤

ነጋሽ።

ለኛ ዋናው ነገር ቸር መምጣትህ ነው

ገንዘብህ እንደሆነ ነገ ጠፊ ነው፤

ነጋዴው ሚስቱን ሲጠራ ትመጣለች።

ምን ትፈጥሪ ኑሯል ገብተሽ ወደ ጓዳ

እዚህ አስቀምጠሽ ባዶ እጁን እንግዳ፤

ሚስት ጠላውን እየቀዳች።

መቸስ የኛ ነገር ምኑ ይሳካል

አንዱን ስንሞላ አንዱን ስናጐድል፤

ነጋዴው (ለሚስቱ)።

ወዴት አገር ሄደ የኸ እንግዳ ልጅ

እስቲ ወጥቶ እንደሁ ፈልጊው ከደጅ።

ሚስት።

ከጓዳ ነው ያለ ምሳውን ይበላል

እርሃብና ድካም በጣም ተሰምቶታል።

ነጋዴው (በመገረም)።

ለሱ ድካምና ለርሱ እርሃብ አዛኝ

ማን አረገሽ አንችን እስቲ ንገረኝ፤

አያ ነጋሽ ይየው ወዲህ ጥሪልኝ፤ (ከጓዳው)።

አንድ ልጅ ገዝቼ ወደዚህ ስመጣ

አሁን ከዚህ አገር ስንት ብር ባወጣ፤ (ዮሴፍ ይመጣል)

ልጁም ይኸውና ደኀና አርገህ እየው

ስንት ብር ያወጣል እስቲ ገምተው፤

(ነጋሽ)

ብዙ ብር ያወጣል ይኸማ ጐረምሳ

ምንም ቢሆን አይወርድም ካንድ መቶ ስድሳ፤

ጶጢፋር ይገዛል ሰምቻለሁ ወሬ

እንሰደዋለን ነገ ወይም ዛሬ፤

ነጋዴው።

ጶጢፋር ከገዛ ነገ በጥዋት ናና

እንወስደዋለን ቢአወጣልን ደኅና

መቸም መቶ ስድሳ አይገዛውምና፤

መቶም ብር ቢገዛን በጣም ጥሩ ነው

ብዙ አሽከር እኮ አለው አንተስ ስታውቀው

አልፈግምስ ቢል እርሱ ምንተዳው።

ነጋሽ።

ቢገዛም ይገዛል ባይገዛም ይተወው

ከመቶ ብር በታች መቸም አንሸጠው፤

ደኅና እደር እንግዲህ እኔም መሄዴ ነው (ይነሣል)

በጥዋት እመጣለሁ ልጁን እንድንወስደው።

መጋረጃ።

ምዕራፍ ፱።

ነጋሽና ገበየሁ ዮሴፍን ይዘው ከጶጢፋር ቤት

ይደርሳሉ አጋፋሪውን (መርሻን) አግኝተው ይነጋገራሉ።

ነጋሽ ለመርሻ።

እንደምን አደሩ ጤና ይስጥልኝ

ወደ እናንተ መጣሁ ጉዳይ አግኝቶኝ

ለጌታዬ ጶጢፋር ቢአስታውቁልኝ፤

አምጥተን ነበር አንድ የሚሸጥ ዕቃ

ለጌቶች የሚሆን የበቃ የነቃ።

መርሻ።

ምንድን ነው ነገሩ ሊሸጥ የመጣው

ከመንገሬ በፊት እስቲ እኔ ልየው?

እንኳን ከጌታው ፊት ከባልንጀራው፤

ያላዩትን ነገር አይበጅም መናገር

በፊት ማየት አለ ማስተዋል መመርመር፤

ነጋሽ።

ምን ምሥጢር ይገኛል ላንተ የማይገለጥ

ይህን ብላቴና አሰብን ለመሸጥ፤

ጌቶች ይገዛሉ ማለትን ሰምተን

ይኸው ይዘን መጣን በጥዋት ተነሥተን፤

እንድትነግርልን ነው የምንለምነው

ለጌቶቹ በጣም እጅግ ጠቃሚ ነው።

መርሻ።

እገዛለሁ ሲሉ እኔም ሰምቻለሁ

በሉ እዚህ ቆዩኝ ገብቼ እነግራለሁ (ይገባል)።

በግማሽ (መጋረጃ)።

ለጶጢፋር።

ሁለት ሰዎች መጥተው ከደጅ ቁመዋል

ለርስዎ የሚሸጥ አሽከርም ይዘዋል፤

የጌታዬን ፈቃድ ይጠባበቃሉ

ይፈቀድ እንደሆነ ቢችሉ ሊገቡ።

ጶጢፋር።

አስገቧቸውና እዚህ ይቀመጡ (ወንበር ያሳየዋል እገዛቸዋለሁ ልጁንም ከሸጡ፤

መርሻ ሰዎቹን ያስገባል

(በሙሉ መጋረጃ) ዮሴፍ ይቀራል።

ነጋሽ ለጶጢፋር።

አሽከር ይገዛሉ ማለትን ብንሰማ

አንድ ልጅ አመጣን ለርስዎ እሚስማማ፤

ጶጢፋር።

ስለድካማችሁ አመሰግናለሁ

ደኅና ልጅ ከአገኘሁ አዎን እገዛለሁ

የታል የሚሸጠው የመጣውስ ልጅ?

ነጋዴው (ገበየሁ)።

ከውጭ ነው ያለው ቁች ብሎ ከደጅ፤

ጶጢፋር።

ለምን እደጅ ቀረ ግባ በለው እንጅ

ገበየሁ ዮሴፍን ጠርቶ ያስገባዋል።

የሚሸጠውን ልጅ ይኸው አምጥቻለሁ

መልሱንም ለማወቅ እጠባበቃለሁ።

ጶጢፋር ዮሴፍን እያየ።

አየሁት ደኀና ነው እገዛችኋለሁ

ዋጋውን ንገሩኝ በሉ እስቲ ልስማችሁ

ገበየሁ።

ለማትረፍ አይደለም ከርስዎ ጥቅም

ከገዛነው ይበልጥ አንጠይቅም

መቶ ስድሳ ብር ነው መሸጫ ዋጋውም፤

ይህ የነገርኩዎም በውነቱ ነውና

ሐሰት በሌለበት በንጹህ ልቦና።

ጶጢፋር።

መልካም ነው ውሰዱ መቶ ስድሳ ብር

ሸፍጣችሁ እንደሁ ይየው እግዚአብሔር

ገንዘቡን ከሰጣችሁ በኋላ ነጋዴዎቹ ይወጣሉ

ዮሴፍና ጶጢፋር፤

በዚሁ ክፍል ይቆያሉ ጶጢፋር ደወል ሲደውል

አሽከር ይገባል።

ጲጢፋር ለአሽከር (ለአወቀ)።

ይህን ብላቴና ውሰዱና አላምዱት

የሚሠራውም ለይታችሁ ስጡት

በልብስም በምግብም እንዳታስቸግሩት።

(አሽከር) አወቀ።

እርስዎ ሊአስቡ ሊሰጠዎ እግዜር

ከምን የመጣ ነው የኛ ማስቸገር፤

ሥራና ምግቡንም አሰጠዋለሁ

የጌታዬን ትእዛዝ እፈጽማለሁ፤ (ጶጢፋር ይሄዳል)

አወቀ ዮሴፍን ይዞ ይሄዳል ለበታቹ ለሆነም

ሰው እንደዚህ ይለዋል፤

ጌቶቹ አምጥተዋል ይህን ብላቴና

ከቤት አስገብተህ ምሳውን ስጥና

በአዛዥ ክፍል በኩል እንዲሠራ ይሁን

መኝታና ልብስም ይሰጠዋል አሁን፤ (ይህን ተናግሮ ይወጣል)

ያም ሰው እሽ ብሎ ለዮሴፍ ምግብና መጠጥ ይሰጠዋል።

ዮሴፍም ከተመገበ በኋላ ጸሎት ያደርጋል።

የዮሴፍ ጸሎት።

ችግሬን እራቤን ሥቃዬን አይተህ (ተንበርክኮ)

ምሕረትህ ደረሰኝ ቀረና ቁጣህ

አንተ የምሰጠው ምንድን ነው ዋጋህ፤

በምንም አልፈራ ከኔ ጋር ከሆንህ

መንግሥትህ ይባረክ ይቀደስ ስምህ፤

አቤቱ ፈጣሪዬ ጩኸቴንም ስማኝ

ጸሎቴን እንደ ዕጣን አርገህ ተቀበለኝ፤

ለአፌ ጠባቂ አድርግ ለከንፈሮችም

መጠነኛ መዝጊያ ስጠኝ ዘለዓለም፤

ከአመፀኞች ሰዎች አንተን ከማይፈሩ

ነጋ ጠባ መሸ ኃጢአት ከሚሠሩ፤

አንድ እንዳልሆን እኔን አደራ ጠብቀኝ

በቸርነትህም ምከረኝ ዝለፈኝ፤

የሰማይ መንገዱን የሰውም ፍቅሩን

ስጠኝ ፈጣሪዬ መርቀህ ሁሉን፤

የምሠራውንም አንተ አመልክተኝ

በምሔድበትም መንገዱን ምራኝ፤

የተሰወረንም ገልጸህ ንገረኝ

ካንተ ቸርነት ነው ሁሉ የሚገኝ፤ (ተነሥቶ ይቀመጣል)።

አወቀ ይገባል።

የምትለብሰው እንካ ታዞልሃልና

የምተኛበትም ና ላሳይህና

ዛሬን አርፈህ እደር እንግዳ ነህና፤

ሥራም እንድትጀምር ነገ በማለዳ

በልብስም በችግር ደግሞ እንዳትጐዳ፤

እንሰጥሀለን ደኅና ባልደረባ

በሙሉ ተደሰት ሆድህ እንዳይባባ።

ዮሴፍ በመደሰት።

ጌታዬ እሠራለሁ እንደነገሩኝ

ጭራሽ ለዘለዓለም ፍጹም ታዛዥ ነኝ።

መጋረጃ።

ምዕራፍ ፲።

ዛሬ ዮሴፍ ሁሉንም ነገር ተረክቧል ከመኝታ

ቤቱም ሆኖ ይጸልያል።

የዮሴፍ ጸሎት።

ላንተ የሚገባህ እንግዲህ ምንድን ነው

አያልቅም ተቆጥሮ ወሮታህ ብዙ ነው

ይገርማል በብዙው የአምላክ ቸርነት

እንዲህን ቅርብ ነው ለካ ላመኑት፤

በሰላም ያዋልከኝ በቸር አሳድረኝ

መቸውንም ቢሆን ያላንት ዘመድ የለኝ፤ (ይተኛል)

ነጭ ልብስ የለበሰ መልአክ ይገባል።

ዮሴፍ ዮሴፍ ዮሴፍ ሕፃኑ

ካንተ ጋራ ሁኗል እግዚአብሔር በውኑ

አይዞህ አትጨነቅ አይባባ ሆድህ

እስከ ምንጊዜውም ፈጣሪ አለልህ፤

የፈጠረህ አምላክ እንደዚህ ይልሀል

ዘርህ ይባረካል ደስታህ ይበዛል፤

አለብህ ፈተና ገና ወደ ፊት

የእግዚአብሔርን ጸጋ እንዳታርቃት፤

አጥብቀህ ተጠንቀቅ ቻል ፈተናውን

ይመራሃልና ጌታ መንገዱን፤

ያለፍከው እንደሆን ያለህን ፈተና

ላንድ ታላቅ ዕድል ታጭተሃልና፤

ጸሎትክን አትተው እጅግ በጣም በርታ

የሁሉም ተስፋ ነህ ሲሆን ወደ ማታ፤

ይህነን ብሎሃል የሠራዊት ጌታ፤ (ይሄዳል)።

ዮሴፍ ከእንቅልፉ ነቅቶ ትንሽ ጊዜ ከቆየ በኋላ።

በልሜ ነው በውኔ አሁን ያየሁት

ይህ የአሁኑ ነገር ይገርማል በውነት፤

ልቦናዬ ላንተ ይሁን መቅደስህ (ይንበረከካል)።

በሰማይ በምድር ሆኗል ፈቃድህ

ተመስገን ነው እንጂ ሌላም አልልህ፤

የአብርሃም የይስሐቅ አምላክ አንተ ነህ፤

ሰማይና ምድርን ሁሉን የፈጠርህ

ባሕርን የገሰጽህ ፈሳሽን የዘጋህ፤

የሚአስፈራውንም ያቆምክ ወስነህ፤

በተመስገነ በአምላካዊ ቃልህ

ከኃይልህ መገለጽ ባምላካዊ ግርማህ፤

ፍጻሜ የለውም ለጌትነትህ

የምሕረት አምላክ ሆይ ምስጋና ይግባህ፤ (ተመልሶ ይተኛል)

ሲነጋ አሽከር መጥቶ ይቀሰቅሰዋል፤ (ደጉ)።

እንደምን አድረሃል አንተ ብላቴና

ሥራን ተረከብ ቁርስህን ብላና፤

ጌቶቹ አዝዘዋል እንድትጀምር ሥራ

ሥራህን ብቻ እንጂ ማንንም አትፍራ።

ዮሴፍ።

በደኀና አድሬአለሁ እግዚአብሔር ይመስገን

እሠራለሁ ይሽ አሳየኝ ቦታውን፤ (ዋናው አዛዥ ይመጣል)። አወቀ

አወቀ በቁጣ።

ምን ትሠራላችሁ ምንድን ነው ወሬው

ሥራ እንዳትሠሩ እረፍዶ ጊዜው።

ደጉ።

ይህን እንግዳ ልጅ ቦታ ላሳየው

የሚሠራበትን ልደልድለው፤

ነውና የመጣሁ ጌቶች አይቆጡ

እርስዎ ይንገሩት እንግዲህ ከመጡ።

አወቀ ለዮሴፍ።

በልፍኝ አሽከር በኩል ሂድና ጀምር

ወስላታ እንዳትሆን እንዳትታሠር

በጣሙን ተጠንቀቅ አደራ በምድር።

ዮሴፍ።

ስጠነቀቃለሁ እኔ እንደተቻለኝ

እባክህ ጌታዬ ቅን መንገድ አሳየኝ?

ወዴት እንደሆነ አላውቀውምና

ቦታውን አሳየኝ ወንድም ውሰድና።

አወቀ ለደጉ።

ወስደህ አገጣጥመው ከሚሠራበት

እዚህ እንዳትውሉ ሂዱ በፍጥነት።

መጋረጃ።

ምዕራፍ ፲፩።

ጶጢፋር ከሚስቱና ከመኳንንቱ ጋር ተቀምጧል፤ ግብርም ቀርቧል በገበታውም ላይ ዮሴፍ ወጥ ያወጣል እንደ ድሮውም ልማድ ወጡን የሠራ እሱው ነው። በማናቸውም እረገድ አሁን ዮሴፍ ሠልጥኗል፤ ቁመቱም አድጓል። አሁን ዮሴፍ ትምህርት ተምሯል። በጽሕፈትና በማናቸውም ረገድ ጶጢፋርን አስደስቶታል። ጶጢፋርም በመደሰቱ እንደዚህ ይናገራል።

ጶጢፋር።

ይኸ ሰው በውነቱ በጣም ጻድቅ ነው

የፈጣሪ ጸጋ የተዋሃደው

በሚሠራው ሁሉ ብንመለከተው

ከንቅነት በቀር ክፋትም የለው፤

ወዲህ ወጥ ይሠራል ከሴቶች ይበልጥ

ሲአዩትም የአማረ ጣዕምና እሚሰጥ፤

በአንድ በኩል ደግሞ ጽሕፈት ይጽፋል

ከታማኝነት ጋር ያገለግላል

እኔን ለማስደሰት በጣም ይጣጣራል?

ዕረፍት አያሻውም ዘወትር ይሠራል፤

ማንም ሰው ተነሥቶ እሱን ነው የሚአዘው

እሱ ግን በጭራሽ ምንም ቅር አይለው፤

እንግዲህ በቤቴ በንብረቴ ሁሉ

ከዛሬ ጀምሮ አዛዥ ነው በሙሉ፤ (ዮሴፍ ጫማ ይስማል)።

በቤትም በግቢ ያለውን ንብረት

አሽከርም ገረድም ከብትም እንስሳት

ቆጥራችሁ በሙሉ ለርሱ አስረክቡት፤ (ለአሽከሮቹ)።

ለርሱ እንደመሰለው ያስተዳድርበት (ጫማ ይስማል

አንተ አስተዳድርበት እንደመሰለህ (ለዮሴፍ)።

ዮሴፍ ታማኙ ይብዛ ደስታህ

የቀናውን መንገድ እግዚአብሔር ይምራህ።

ዮሴፍ በመደሰት።

አምነው ንብረትዎን ለኔ ሲአስረክቡኝ

ሀብትዎ እንዲለማ እኔ እጥራለሁኝ

ትንሽ እንዳስታውስ ጌታ ይፍቀዱልኝ፤

አገልገግላለሁ ዘወትር ተግቼ

በታማኝነቴ እንዳለሁ ጸንቼ፤

ጸሎትዎ ይርዳኝ ከሰይጣን ፈተና

ክፋት ለማሠራት አይገደውምና፤

እውነቱ ውሸት ነው ውሸቱም እውነት

ክፉውም መልካም ሥራ የጽድቁም ኃጢአት፤

ኃጢአት የርሱ ሥራ ጀምሮ ከጥንት

ሁልጊዜ እንደጣረ ሰውን ለማጥፋት

ምቀኝነት ክፋት አድሮበት ትዕቢት

ክፉ ባለጋራ የሰው ልጅ ጠላት

አዳምን ያሳተ ጥንት በገነት

ቃየልን ያስጠና ደም አፍሳሽነት፤

ክፉ ባለጋራ አለብን በኛ ላይ

ከእግዚአብሔር የሚአርቅ አመጸኛ አታላይ፤

መኖሩን ካወቁ ጌታዬም አደራ

እውነቱን ሸሽጐ ሐሰትን ቢአወራ

ካላየብኝ በቀር ጌታዬ ባይነዎ

የሰዎችን ነገር አይስማ ጆሮዎ፤

እግዚአብሔርን እንጂ እርስዎን አላይም

ከታማኝነቴ ፈቀቅም አልልም።

ጶጢፋር።

የሰው ልጅ ተፈጥሮ ሲኖር በዚህ ዓለም

ከክፋት በስተቀር ደግ የሚአስብ የለም

ሰው ሰውን ለማጥፋት ምንጊዜም አይተኛም

አንዱ ባንዱ ሲአምፅ ይኖራል ዘለዓለም፤

ስለዚህ አሁንም የምልህ ደግሜ

መንፈስህ ይበርታ አትድከም ወንድሜ፤

ጶጢፋርና ሚስቱ ወደ ሌላ ክፍል ይሄዳሉ። መኳንንቱና የቤት አሽከሮች ሁሉ ዮሴፍን እንኳን ደስ ያለህ እያሉ ይወጣሉ። ዮሴፍም ከዚያ ወጥቶ ይሄዳል፤ ሁለት የቤት አሽከሮች ይቀራሉ።

አሸብር (አሽከር) ለጓደኛው (ለደባልቄ)

በጣም ያስገርማል የዚህ የሰው ነገር እንደምን አድርጎ አደለው እግዚአብሔር

አሥር ዓመት እንኳን ያህል ዕድል እንዴት ያገኛል፤

ቢኖረው ነው እንጂ መድኃኒት መሳይ

ጻድቅ ነኝ እያለ ይህ ክፉ አታላይ፤

ዝም ብሎ ማየት ለኛ አይበጀንም

እንደምንም ብለን እናጥፋ አይሆንም።

ደባልቄ (አሽከር) በንዴትና በብስጭት።

በላኝ አንገብግቦ እንደ እግር እሳት

እንደ እናትና አባት እንደ ወንድም ሞት፤

ትናንትና መጥቶ የዚህ ሰው ሹመት

እጅግ ያለመጠን ይገርማል በውነት፤

እንዲህን ይመራል ጥቃት የሚሉት (ሊአለቅስም ይሞክረዋል)።

፲ ዓመት ሙሉ እኛ አገልግለን

እንዴት አሁን መጥቶ ይሹሙት እርሱን

ሰማህ ወይ ወንድሜ በቤቱ እኮ ያለው (ለአሽብር)

ሁሉም ተሰብስቦ በሙሉ እንደ ሴት ነው

ይህን ጥቃት ዓይቶ የለም የሚነደው፤

ግን አንተና እኔ እንማማልና

ፍጹም ላንለያይ በክፉም በደኅና

ይህን ሰው እናጥፋ ዛሬ ነገ ሳንል

በኛ ላይ ተሹሞ እርሱ እንዴት ያዘናል?

እንደምንም ብለን መግደል ይገባናል።

እኔ በበኩሌ ይህን አስቤአለሁ

አንተም ብትፈራ እኔ አጠፋዋለሁ!!

አሸብር (በንዴት)።

ምንድን ነው ፍራቻው ለዚ ቆሌ ቢስ

የትኛው ወንድሙ ደሙን ሊመልስ፤

ይልቁንስ እኔም በጭራሽ አልከዳህ

አንተም ብትከዳኝ ፈጣሪዬ ያጥፋህ፤

ጥረን ተጣጥረን ይህን ሰው እናጥፋ

ሥር እየሰደደ በጣም ሳይስፋፋ!!!

ደባልቄ።

ጭራሽ አልክድህም ካንተ አልለይም

ከዚህ ቃል ወጥቼ ብወሳልትም

የላይኛው ጌታ ያድርገኝ እልም።

አሸብር።

ስለ አገዳደሉም እናስብበት

በመድኃኒት ሆነ ወይም በስለት

ምንም አይቸግረን ይህን ሰው ለመግደል

እኔ አሳይኋለሁ እንግዲህ ዝም በል፤

ማንም አያውቅብን ማንም አይስማን

ገድለን ወደ ጫካ እንጥላለን።

ደባልቄ እየፎከረ።

ምንድን ነው ሹክሹክታ ምንድን ነው ፍራቻ

ሩቅ አገር እንሂድ የለብን ዘመቻ

እንዴት ያስፈራልና መግደል አንድ ብቻ

እንደሱ መድኃኒት መተብተብ ነው እንጂ

አሥራት ጌጡ ነው ለጐበዝ ልጅ እንጅ፤

በዝያም !! ብታሠር!! ጭራሽ!! አልፈራም!!

እሱንም! ካልገደልኩ! ዕንቅልፍ! አልተኛም!!!

እናቴም ብትመጣ እህል አልቀምስም!!!

ጭራሽ አላስብም! ብያዝ! ብታሠር!!!

እሱን ካላጠፋሁ!! ከዚህች! ከምድር!!!

እምቢ!! ዘራፍ!! ዘራፍ!! ዘራፍ!! አሁንም!!!

ተይዤ ብታሠር ጭራሽ አልፈራም!!!

እንደምን ይሾማል!! ትናንት ና መጥቶ!!!

እኔን!! ሊአዘኝ! ነወይ! ወይ ድፍረቱ ከቶ!!!

አካኪ!! ዘራፍ!! የዚያች!! የልጅ ባል!!!

መግደል!! መቀማት!! በኔ ይልቅ ያምራል!!!

እምቢ!! አሻፈረኝ!! አልመለስም!!!

እሱን ካልገደልኩ! ጭራሽ አላርፍም!!!

ይምጡ! ባይ! ይሰብሰቡ! ባይ!!!

ሲሰበሰቡ! እንበላቸው!! ባይ!!!

አሸብር ብስጭት።

ጠረጠርኩህ እኔስ በጣም ሆዴ ፈራ

ፉከራህ ቀጠለ ሥራ ሳትሠራ፤

ምን ያደርግልሃል መወጠር በጉራ፤

ሰማይና ምድሩን ፉከራህ ነካው

እንደ ጨሊ አህያ ሣር እንደ ነፋው፤

እንዲህ የምትሆነው ማን እንዲያይህ ነው

በግምት አወቅሁህ ልብህ ፈሪ። ነው፤

አህያ ጅብን ሲአይ እንደሚጮህ በጣም

ፍጹም እንደማይለቅ ከያዘ በኋላም

ሊቆጠር ይገባው የአሁኑ ድንፋታም፤

ደባልቄ በኃይል አነጋገር።

እንዴት እንደ አህያ! ትቆጥረኛለህ!!

አንተንም! እንደርሱ! ዛሬ ገድየህ!!

እንደ ውሻ! ሆኖ! ይቀራል! ደምህ!!!

ደባልቄ አሸብርን ሊመታው ሲል አስቀድሞ

አሸብር ይመታውና ይወድቃል። ደባልቄም እንደወደቀ በጩቤ አሸብርን ይወጋዋል።

መጋረጃ።

ምዕራፍ ፲፪።

የጶጢፋር ሚስት ባንድ ክፍል ከደንገጡሮቿ

ጋር ተቀምጣለች።

ሶፍያ ለገረዱ ለጓሊቱ።

እባክሽ ሂጂና ጥሪ ዮሴፍን

እሱ እንዲሠራልኝ የምፈልገውን፤ ጓሊቱ (ትሄዳለች)።

ሶፍያ ለቀሩት ገረዶች።

ዮሴፍ የሚሠራው አለ ብዙ ነገር

ይገርማል ይደንቃል በጣም የርሱ ነገር፤

አውቆ ላይሠራ ነው ሰው ካልመራው በቀር?

ዮሴፍ ገብቶ እጅ ነሥቶ ይቆማል።

ዮሴፍ።

ተጠርተሃል ቢሉኝ መጣሁኝ ደንግጨ

ብዙ እንግዳ ሰዎች ከደጅ አስቀምጨ፤

ሶፍያ።

የጠራሁህ እኮ ለሥራ ጉዳይ ነው

ሰው ከደጅ ቢቀመጥ ጉዳይም አልለው፤ (ለገረዶቿ)

እስቲ እናንተ ውጡ ለብቻው ልንገረው

አይደለም የዋዛ ትልቅ ቁም ነገር ነው፤

ከደጅ ቁማችሁ ጠብቁ ሰዎች

ዘለው እንዳይገቡ የኛ ሕፃናቶች፤

ምሥጢሩን ሳልነግረው ሁሉንም ዘርዝሬ

አንድ ሰው አይግባ ተጠንቀቁ ዛሬ፤ (ገረዶች ይወጣሉ)

ና እዚህ ተቀመጥ አትፍራ ወዳጄ (ይቀመጣል)

ሌላ ሰው አልክም እኔው በገዛ እጄ፤

ነገሩን ልንገርህ እንግዲህ ከሥር

እንድትፈጽምልኝ ማልልኝ በእግዜር።

ዮሴፍ ቁሞ ሊናገር ሲል ታስቀምጠዋለች።

መጅመሪያ በፊት ልስማው ነገሩን

የማልችል እንደሆን ልሠራው አሁን

አልምልም በእግዚአብሔር ልኩን ሳላውቀው።

ሶፍያ።

ልትሠራው የምትችል ቀላል ነገር ነው

እኔስ ምንም ቢሆን የማትችለውን

እንዴት አዝሃለሁ ላስቸግር አንተን፤

ይልቅስ እሽ በል ስጠኝ ቃልህን።

ዮሴፍ።

መቸም አላውቅሁት አሁን የሚሉትን

እሽ እፈጽማለሁ ላስደስት እርስዎን።

ሶፍያ።

እንግዲያውስ ስማኝ ልንገርህ ወንድሜ

ቀን በውኔም ሆነ ብተኛም በሕልሜ፤

ከመጣህ ጀምሮ ከዚህ ከኛ ቤት

በመልክህ ቁንጅና በደምህ ግባት

እደነግጣለሁ ማታና ጥዋት፤ (ደንግጦ ዓይን ዓይኗን ያያታል)።

አሳብ ነበርና ሁልጊዜም በውነት

አንድ ቀን ካንተ ጋር አብሮ መተኛት፤ (ሊነሣ ሲል ትይዝዋለች)።

አንገቱን እየደባበሰች።

ፀጉርህ የሚመስለው የሐር ጉንጉን

ይመስላል ግንባርህ ፍጹም ጨረቃን፤

አፍንጫህ ይመስላል የደጋ ስንደዶ

የጥርስህ ንጣቱ ልክ እንደ በረዶ

አላስቀምጥ አለኝ ገደለኝ እኔን።

ዓይንህ የሚመስለው ጭራሽ ኰከብን።

ከከንፈርህ ማማር ያይንህ ሽፋሽፍ

በፍቅርህ ላብድ ነው የኔ ዮሴፍ፤

ደረትህ መሰለኝ የቤተ ክሴያን ሳንቃ

ወንድ ካንተ ሌላ ተከተተ በቃ፤

ክንድህ የሚመስለው የሰይፍ ስገባ

አንተ ብቻ ቀርተህ ሌላው ገደ ይግባ፤

ጭንህ የሚመስለው የባሕር ላይ ታንኳ

አንተ ካለህልኝ ለጶጢፋር እንኳ፤

ጭራሽ አላስብም በገደል ቢንኳኳ፤

ለመልክህ ቁንጅና የለህም ወደር

አድልቶ ፈጥሮሃል ልዑል እግዚአብሔር፤

ምንም ሳንካ የለህ ከእግር እስከ ራስህ

ከመልክህ ውበት ጋር አመልህ ልስልስ።

ከማማርህ ጋራ የጌትነትህ

በዚህች በምድር ላይ መሰልም የለህ

ሰቀቀን ሆንክብኝ በልቤ ገብተህ፤

ሰውም አያየንም ምንም ብንሠራ

በፍጹም አታስብ ሆድህም አይፍራ፤

እንውጣ ካልጋ ላይ እኔን ደስ ይበለኝ

ካንተ ጋር ለመኖር ለዘለዓለም ስመኝ

አደራ ዮሴፍ እንዳታሣፍረኝ፤

አበድኩኝ ከነፍኩኝ አጣሁኝ መድረሻ

ካንተ ጋራ ልሙት እስከ መጨረሻ (እቅፍ አድርጋ ትይዘዋለች)

ባንተ ፍቅር ምክንያት ልሞት ነው መሰለኝ

በፊትህ ወድቄ እሬሣ ልሆን ነኝ

እባክህ ዮሴፍ አንድ ጊዜ ሣመኝ

ዛሬ ካንተ ጋራ አብሬ ካደርኩኝ

ስለት ይሁንና ነገ ጥዋት በሞትኩኝ

ነብሴ ልትወታ ነው ሰውነቴን ሣትኩኝ።

እንዲህ ስለምንህ ልቦናህ አይጥና

የኔ ሠርቶ አፍራሽ የኔ ሁለንተና

እንተኛ ባልጋ ላይ ደስ ይበልህና፤

ገደል እገባለሁ አንተን ካጣሁኝ

የዱር አውሬ ከቦ በፍጹም ይብላኝ፤

ምነው ዝም ትላለህ?

ፊትህንስ ደግሞ ምነው አከፋህ?

በሞቴ ንገረኝ ምንድን ቅር አለህ?

ማፈር ነበረብኝ ካንተ ይልቅ እኔ

ገደል የገባሁት እያየሁኝ ባይኔ

መፍራትም አልቻልኩም የላይ ቤት ኩነኔ፤

አንተማ ሚስት የለህ ምንስ ያስፈራሃል?

በውበትህ ኮርተህ ለምኑኝ ብለሃል፤

ሰውንም አልፈራ ሣለሁ በምድር

መንግሥተ ሰማይም ይቅር የጠንቀር

ይህን ሠራሽ ብሎ ይቅጣኝ እግዚአብሔር

ዛሬን ካንተ ጋራ አብሬ ልደር

የኔ ቤት አንተ ነህ በሰማይ በምድር

እቅፍ አርገህ ሣመኝ አይዞህ አትፈር

ሁሉም ይሠራዋል ያለ በምድር።

ዮሴፍ በመረረ አነጋገር።

ይስሙኝ እመቤቴ እኔ ልንገርዎ

የምድራዊ ተድላ አይውደድ ልብዎ፤

ከኔ ጋራ ቢተኙ ወደድኩህ ብለው

ትርፉ ድካም ብቻ ደስታም የለው፤

እርግጥ አሁን እዚህ አብረን ብንተኛ

ማንም አያየንም የለብን ዘበኛ፤

እርስዎም ቢደፍሩ ይህን ለመሥራት

የበረታ በደል ከፍ ያለ ኃጢአት

አይቀየሙና ልንገርሁ በውነት፤

ከንስሳ በስተቀር ሰው የሆነ ሰው

እንኳንስ ለመሥራት ጭራሽ ሊአስበው፤

የማይገባ ነው የበረታ ነውር

በጣም አለማሰብ ታላቁን እግዜር፤

ጶጢፋርም ባያይ እግዚአብሔር ያይኛል

በክፉ መቅሰፍቱ ከምድር ያጠፋኛል፤

ጭራሽ አሳስብም ይህንን ልሠራ

ይቅርታ ያርጉልኝ ሔድኩኝ ወደ ሥራ። (ልትይዘው)

ስትል ነጥቋት ያመልጣል። ልብሱ ግን ይቀራል

ብቻዋን በኃይል አነጋገር።

እንዴት አሳፈረኝ ይህ ደፋር ባለጌ

በዚያም ሆነ በዚህ ሰበብን ፈልጌ፤

ጶጢፋር ሲመጣ እነግርበታለሁ

የኔን ሥራ በሱ አዛውረዋለሁ፤

አስገድለዋለሁ ሣይውል ሣያድር

ፍጹም አልምረውም አይማረኝ እግዜር፤

ወይኔ ልጅቱ እንደምን ጉድ ሆንኩ

ሲቱቱ ለምኘው እንጃልሽ ተባልኩ

ምነው በዛሬው ቀን ስቀበር በዋልኩ። (ታለቅሳለች)

ጓሊቱ ትገባለች።

ጌቶቹ መጥተዋል እሜቴ ይነሱ

ወደ ጓዳም ገብተው ልብስዎን ይልበሱ፤ (ወንበር ታሰናዳለች)

ጶጢፋር ይገባል የሚስቱንም እለቅሶ ዓይቶ ይደነግጣል።

ጵጢፋር።

ምነው ምን ሆነሻል ምን ነገር አገኘሽ

እንዲህ ያለ መጠን የሚያንሰቀስቅሽ

ልቤ ተጨነቀ ንገሪኝ እባክሺ።

ሶፍያ።

አለቅሳለሁ እንጂ ምነው አላለቅስ?

ያልታሰበ ውርደት በኔ ላይ ሲደርስ!

ጶጢፋር (ገረዲቱን እየተመለከተ)

ምን ነገር ገጠማት ምንድን ነው ውርደቱ

አትነግረኝም ወይ? አንች ገረዲቱ? (ይመታታል)

ጓሊቱ።

እኔ ምን አውቃለሁ ያገኛቸውን

ይንገሩን እንጂ እርሳቸው የፈለጉትን፤

ጶጢፋር (ሚስቱን)

እባክሽ ንገሪኝ ልወቀው ልኩን

እንዲህ አስመርሮ ያንሰቀሰቀሽ?

ሶፍያ እንባ እያነቃት።

ዮሴፍ አስቦ እኔን በኃጢአት (በዝሙት)

ከተቀመጥኩበት ገብቶ በድፍረት፤

ጉረሮዬን አንቆ ልብሴን ቀደደው

ሳትውል ሳታድር ዛሬ ግደለው (የባሏን አንገት አቅፋ)

እኔ እንደምወድህ የምትወደኝ ቢሆን

የኔ ውርደት ላንተ ተሰምቶህ እንደሆን፤

ግደልልኝ ዛሬ ይህንን ወስላታ

አይቀርም ሴቷን ልጅ እንዲያ እንዳንገላታ።

ጲጢፋር ! እስዋን አስቀምጦ አሽከሮች ጠርቶ በኃይል አነጋገር።

አሁኑን ሂዱና ቶሎ በፍጥነት

እንዳያመልጣችሁ በጥብቅ ያዙት

ዮሴፍን ቶሎ በግዞት አግቡት፤

እስከዘለዓለሙ እስከሞቱ ድረስ

በግዞት ይግባና በስር ቤት ይበስበስ፤

እንዳያድር ዛሬ እሥር ቤት ሣይገባ

እግዜር የተጣላው ይህን ደፋር ሌባ።

እንዳይውል ዛሬ ቀን ከዚህ ከግቢዬ

ዮሴፍ ዮሴፍ የኔ ደመኛዬ። (አሽከሮች ይሽ ብለው ይወጣሉ)

መጋረጃ

ምዕራፍ ፲፫።

ዮሴፍ በእስር ቤት እግርና እጁን ታሥሮዋል።

ጸሎትም ያደርሳል።

እንኳን በእግር ብረት በሳት ይሠሩኝ

አያመኝም እኔን አንተ አለህልኝ

እውነትን በሐሰት ቢለውጡብኝ

ደግሞም በእስር ቤት እንዲህ ቢአሉላሉኝ

ሥጋዬን ነው እንጂ ነብሴን አይገድሉኝ

አምላክ አደራህን ኃጢአቴን ማረኝ፤

በዐይነ ምህረትህ ወደኔ ተመልከት

ከቆጠርከውማ የሰውን ልጅ ጥፋት፤

ማንም ማንም የለ በፊትህ የሚቆም

ሰው ሆኖ ተፈጥሮ ሲኖር በዚህ ዓለም

አንተን ያልበደለ አይገኝም ምንም፤

ከኃጢአት አይርቅም ከቶ ምንም ቢሆን

ክፋቴን ይቅር በል ጌታዬ አደራህን።

የዘበኛ አለቃ እስረኞች ይጐብኛል ስለ ዮሴፍም

አዝኖ ለወታደሩ እንደዚህ ይለዋል።

ደባሽ ለምስጋናው (በግማሽ መጋረጃ)

ብዙ ጊዜ እኮ ነው ከታሠረ ይኸ ሰው

አንዳንድ ቀን እንኳ ምነው ብትፈታው፤

እግርና እጁን ታሥሮ ምነው እንደዚህ

እንደምን አስቻለህ እንደምን ጨከንህ

ባይሆን እጁን እንኳ ፍታው እባክህ።

ምስጋናው።

ጌታዬ ይመኑኝ እውነት ልናገር

በሐሰት አይደለም ይታዘብ እግዚአብሔር፤

ከመጣ ጀምሮ ከዚህ ይኸ ሰው

ዘመድ እንኳን የለም የሚጠይቀው

ከሥራቱ ይልቅ እርሃብ ጐዳው

እኔም የጨከንኩት ትእዛዝ ሆኖ ነው፤

ይህም ሁሉ ሆኖ እሱ አይመረርም

ዘወትር ጥዋት ማታ ጸሎት አያቋርጥም

ከቅንነት በቀር ክፋትን አያውቅም፤

እጅ እግሩን ተፈትቶ ከግቢው እንዳለ

የእሥረኞች ኃላፊ ቢሆንስ ምናለ?

ደባሺ።

ይሽ ምንቸገረኝ አንተ ካፈቀርከው

እጅ እግሩን ፍታና ይሁን አለቃቸው (ይሄዳል)።

ምስጋናው ዮሴፍን ፈትቶ ይመክረዋል።

ስለተፈቀደልህ እንድትሆን አለቃ

በጣም ልትደሰት ይገባሃል በቃ፤

ተቆጣጠራቸው እስረኞቹን ሁሉ

ነገር ግን ተጠንቀቁ እንዳያታልሉ

ስትዘነጋ አንተ ባጥር ይሾልካሉ፤

እራት ምሳህንም ከዚህ ትበላለህ

ከዛሬ ጀምሮ በደንብ ታገኛለህ።

ዮሴፍ።

አመሰግናለሁ በሰፊው ጌታዬ

ይህን ስላገኘሁ በዛ ደስታዬ።

ምስጋናው ዮሴፍን ከእስረኞቹ መካከል ይዞ

ገብቶ እንደዚህ ይላል።

ከዛሬ ጀምሮ አቶ ዮሴፍ

እሱ ነው በእናንተ በሙሉ የሚአልፍ፤

አክብሩት ሁላቼሁ በሙሉ ታዘዙት

ደግሞም አትንፈጉት የፍቅር አንድነት (እስረኝኖቹ ይሽ ይሽ ይላሉ)።

ዮሴፍ ለእሥረኞቹ።

በዚህ ዓለም ሲኖር ሰው ሆኖ ተፈጥሮ

መከራ አያጣውም በምድራዊ ኑሮ

የሰው ልጅ ጥፋቱ ከሔዋን ጀምሮ

የክፋት የተንኮል ምኞት በልብዋ አድሮ፤

ከአምላክ ልስተካከል ስትል አሰበች

በዚህም አሳብዋ ሞትን አመጣች፤

የስዋም እንዳይበቃት አዳምን አታላ

ከፍሬው ሰጠችው እንካ እንብላ ብላ፤

አትብሉ ይችን ዛፍ ብሎ ያላቸውን

አሻፈረኝ ብለው አፍርሰው ትእዛዙን፤

የከለከለውን ያን ፍሬ በልተው

በዚህ አመጻቸው ከገነት ወጥተው

የሚበሉት አጥተው በርሐብ ተጉላልተው፤

መቸም አይጨክንም እርሱ በውሰው ልጅ

በዓይነ ምህረቱ አደናቸው እንጅ፤

ደግሞ የነሱ አንሶ ቃልየ ልጃቸው

ሰይጣን አሳስቶ ክፋት አሠራቸው

አቤልን ወንድሙን በደንጋይ አለው፤

ሰው ሆኖ አፈር መቅመስ በአቤል ተጀመረ

በሁሉም ደረሰ በርሱ ብቻ አልቀረ

የነሱን የነሱን አሁን እንተውና

እኛ ዛሬ እዚህ መጣን ወይ በደህና?

አንዳችን ሰው ገድለን አንዳችን ቀምተን

እርሃብን ችግርን ሕመምን ጐትተን፤

በየራሳችን ላይ አመጣን እኛው

ጠቅሞንም እንደሆን ቀመስነው ይኸው

ደግሞ ከዚህ ሁሉ በጣም የሚብሰው

በምድራዊ ዳኞች እንዲህ ተቀተን

በሰማይ ቤት ደግሞ የሳት ራቶች ነን፤

ሰው ክፉ ለመሥራት በልቡ ቢጥር

በሰማዩም ሆነ ወይም በምድር

በእርግጥ ያጠፋዋል ልዑል እግዚአብሔር፤

ለማንም ሰው ቢሆን የማይቀር ነውና

ሣለን በምድር ላይ ሲመጣ ፈተና፤

በፅኑ ልባችን በጣም ታግሠን

የመጣውን ሁሉ መቻል አለብን

ፈተናውን ካለፍን እኛ ታግሠን

ተለይተን ሳንሄድ በምድር ሳለን

የደስታን አክሊል እንወርሳለን

ደግሞም ወደ ሰማይ ስንሄድ ተጠርተን

የእግዚአብሔርን መንግሥት እንወርሳለን

ልባችን አይደንግጥ አይቁረጥ ተስፋችን

ከዚህ ከግዞት ቤት እንወጣለን

ሙሉ እምነታችንም በግዜር ላይ ይሁን

ዘወትር ጠዋት ማታ በጣም በርትተን

እለምነዋለን ይቅር እንዲለን፤

ፊደል የማያውቅም እኔ አሳየዋለሁ

በሚቻለኝ ሁሉ እረዳችኋለሁ። (እስረኞቹ እያመሰገኑት ይወጣሉ)

፪ እስረኞች ብቻ ይቀራሉ፤ እነርሱም የፈርኦን

አሽከሮች ናቸው ሕልምም እንዲፈታላቸው ይነግሩታል፤ በመጀመሪያ የጠጅ አሳላፊው ይናገራል።

ዘነበ (የጠጅ አሳላፊ (ለዮሴፍ)

አንድ ነገር አለ የምለምንህ

በጣም ችግሮናል እርዳን እባክህ?

ዮሴፍ።

የቸገራችሁን! እስቲ ንገሩኝ

እረዳችሁአለሁ እንደታቻለኝ።

ዘነበ።

ተኝተን ሣለን ሌሊት በሕልማችን

ብዙ ሕልም አለምን ዛሬ ሁለታችን፤

የሚነግረን አጣን የሕልሙን ትርጉም

እባክህ ንገረን ታውቅ እንደሁ ወንድም፤

ዮሴፍ።

በል ሕልሙን ንገረኝ ግዴለም ወንድሜ

እግዜር ነው ነጋሪው የሕልሙን ትርጓሜ።

ዘነበ።

እጅግ ያለ መጠን እንቅልፍ ወስዶኝ

ቅርንጫፎች ያሉዋት አንዲት ዛፍ አየሁኝ፤

ሦስት ብቻ ናቸው ቅርንጫፎችዋም

ከዚህ የበለጡ ብዙ አልነበሩም

ብዙ ፍሬ ነበር በየጫፋቸው

በስለውም ነበረ ለመብል ደርሰው፤

በጄም ሆኖ ነበር የፈርኦን ዋንጫ

በፊት የምሰጠው የወይን መጠጫ

ፍሬውንም ወሰድኩ ከሦስቱ ዘለላ

በፈርኦን ዋንጫ ጨምቄ ልሞላ፤

ጨምቄም አበቃሁ በዋንጫ ፍሬውን

ጽዋውንም ሰጠሁ በጁ ለፈርኦን፤

ይህን ሣይ አደርኩኝ በሕልሜ ሌሊት

የዚህን ትርጓሜ ጭራሽ አጣሁት

እስቲ አንተ ንገረኝ ቢገባህ ድንገት።

ዮሴፍ።

የሕልምህ ትርጓሜ ይኸው እንዲህ ነው

ሦስቱ ዘለላ ሦስት ቀን ነው፤

ከሦስት ቀን በኋላ ከዚህ ውጪ ነህ

በእርግጥ ያስብሃል ፈርኦን ጌታህ

ይመልስልሃል በድሮው ሥራህ

ጽዋውንም በጁ ትሰጠዋለህ፤

በፈርኦንም ፊት ሞገስ ስታገኝ

በዚያን ጊዜ አደራ እኔን አስበኝ

ከዚህ ከአለሁበት ከሥቃይ አውጣኝ፤

ከዕብራዊ ወገን ተሰርቄዋለሁ

በአገር አላመጥኩኝ ወንጀል አልሠራሁ፤

ምንም ምክንያት የለው የታሠርኩበት

በውሸት አይደለም ልንገርህ በውነት።

ዘነበ።

እግዚአብሔር ይስጥልኝ አመሰግናለሁ

በፈርኦን ፊት አስታውስሀአለሁ፤

አሁን የነገርከኝ ከሆነ እውነት

እውን ተፈትቸ ከዚህ ከእሥራት

ሞገስን ከአገኘሁ ከንጉሡ ፊት፤

አደርግሃለሁ ከዚህ እንድትወጣ

ምንም አልረሳህም የመጣው ቢመጣ።

ታፈሰ። (እንጀራ አብዛ)

በመልካም ፈታልህ ያንተንስ ትርጉም

እንደዚህ ያለ ሰው አይቼ አላውቅም፤

እስቲ ደግሞ የኔን ሕልሜን ልንገረው

እባክህ ትርጉሙን ፍታው ልወቀው።

ዮሴፍ።

እፈታልሃለሁ እንደመሰለኝ

በፊት ደሞ ልስማው ሕልሙን ንገረኝ።

ታፈሰ።

የተፈጠረ ሰው ጥንቱን ለድካም

በእንቅልፉም ተኝቶ መቸም አያርፍም፤

የማይበቃኝ ሆኖ የቀኑ ልፋት

ስቃትት አደርኩኝ ተኝቼ ሌሊት፤

ቁጥራቸው ሦስት ነው እንጀራ የሞሉ

በራሴ ተሸክሜ ወፎች እየበሉ፤

እንጀራም፤ ሞሰቡም፤ የፈርኦን ነው

ይህን ሳይ፤ አደርኩኝ የሚገርም ነው

የክፉ ነው መልካም እስቲ ተርጉመው።

ዮሴፍ።

የሦስቱ ሞሶብ ሦስት ቀን ነው

ከሦስት ቀን ብኋላ ፈርኦን ጌታህ

ባጠፋኸው ጥፋት ሞት ሊፈርድብህ (አዛዥ ይድነግጣል)

ከዚህ ከግዞት ቤት ይወስድሃል

እንድትሞትም በእንጨት ያሰቅልሃል

ወፎችም ስጋህን ይበሉብሃል፤

እነሆ እንደዚህ ነው የሚለው ትርጉሙ

ብትፈቅዱ ደግሞ ለሌላም አሰሙ።

ታፈሰ።

የኔው ልክ አይደለም አሁን የፈታኸው

ተሳስተህ እንደሆን ምናሜን ድገመው።

መጋረጃ።

ምዕራፍ ፲፬።

በፈርኦን ቤት።

ንጉሥ ፈርኦን ከመኳንንቶቹ ጋር ተቀምጧል።

የፈርኦን ትእዛዝ ለቤት አሽከር (ለአማረ)

አሁን ቶሎ ሂደህ በረህ በፍጥነት

ሁለቱን አሽከሮች ከታሠሩበት፤

አቅርባቸውና እንሰጥ ፍርዱን

እንደ ሠሩት ኃጢአት እንደበደሉን።

አማረ።

ታዣኝ ነኝ ጌታዬ ፍጹም አሽከርህ

ዛሬም ወደፊትም ትእዛዝ ፈጻሚህ (ይሄዳል)

ፈርኦን ለመኳንንቶቹ።

ምንም እንኳ ቢሆን የልደቴ ቀን

በእሥር ቤት ያሉትን አልምርም ሁሉን፤

ታይቶ ተመርምሮ የሥራቸው በደል

አንደኛው ይማራል አንዱ ግን ይገደል።

አቶ በእውቀቱ።

በሰማይም ሆነ በመሬትም ዛሬ

ሰው ሁሉ ያገኛል እንደሥራው ፍሬ፤

ስለዚህ ንጉሥ ሆይ አሁን እንዳሉት

አሁን የሚመጡት በእሥር ከቆዩት፤

መዝገቡን አቅርቤ ብመረምረው

የጠጅ አሳላፊው ወንጀል ቀላል ነው፤

የእንጀራ አዛዡ ግን ብዙ ነው በደሉ

ስለፍርዱም መሰጠት ጌታዬ ያውቃሉ።

ፈርኦን።

ሁሉም እንደሥራው ይቀበላል እንጅ

ክፋትን የሠራ የዓመፅ ወዳጅጆች፤

እነሆ ያገኛል የሥራውን ውጤት

ምንም ቢአገልግል አንሰጠውም ምሕረት።

አማረ ይገባል።

ባሮች መጥተው ከደጅ ነው ያሉ

ጌታዬ ትእዛዝ ይጠባበቃሉ፤

ፈርኦን አስገባቸው ይልና እስረኞች ይገባሉ።

ፈርኦን በእጁ መዝገባቸውን ይዙዋል።

የተጠራችሁት በአሁኑ ሰዓት

ሥራችሁን አይተን ፍርድ ለመስተት

አስበናልና በሉ እዚህ ቁሙ

ልቦናችሁንም አንቅታችሁ ስሙ፤

በሉ እስቲ ጀምሩ ለመስጠት ፍርዱን (ለመኳንንት)

አምላክ ይፍረድበት የሚአደላውን፤

እንደድሮው ደንብ መኳንንቶቹን አጋፋሪው (መርሻ)

በጁ እየጠቀሰ (እየጋበዘ) ተራ በተራ ለፍርድ ያስነሣቸዋል።

አቶ ዓለሙ (ፈራጅ) መኳንንት።

የሰማዩ ንጉሥ ባድላዊ ያድላበት

በሐሰት መስካሪ ፍርድ ይታዘዝበት፤

የሁለታችን መዝገቡን አይተናል (ለእስረኞች)

ሥራችሁን ሁሉ በደንብ ሰምተናል፤

ኃጢአቱ ቀላል ነው የጠጅ አሳላፊው

የእንጀራ አሳላፊው ከባድ ነው ሥራው

ስለዚህ ወንጀሉ ታይቶ የሚበዛው፤

ምሕረት ለርሱ ሳይሆን ሞት ነው የሚገባው (ይቀምጣል)።

መርሻ ሌላውን ያስነሳል (ዋለልኝ)።

እውነት ሼሺጌ በፍርድ ከሐሰት

በራሴ ላይ ይምጣ ያልታሰበ መቅሰፍት፤

የእንጀራ አዛዡ ሲሞት ይታየኛል፤

ለጠጅ አሳላፊው ምሕረት ይገባዋል። (ይቀመጣል)

አቶ ደረጀ ይነሣል።

በዚህ በፍርድ ላይ ባደላም ያድላብኝ

እንዲሁም በራሴ ሞት ይታዘዝብኝ፤

የጠጅ አሳላፊው በነፃ ተለቆ

የእንጀራ አዛዡን ግን ማስገደል ነው አንቆ። (ይቀመጣል)።

አቶ ዘሪሁን ይነሣል።

በደሉ በደል ነው ያለጥርጥር

እውነት ሠርተህ እንደሁ ይወቀው እግዜር

ንጉሥ ሆይ ይማሩት ይህንን ምስኪን

በተወለዱበት በዛሬዋ ቀን፤ (ይቀመጣል)።

አቶ ቢተው ይነሣል።

ጥፋቱ ጥፋት ነው ይገባዋል ሞት

ይቅርታ ያድርጉለት ንጉሥ ይማሩት (ይቀመጣል)

አቶ ለገሠ።

ምንድን ነው ምሕረቱ ለጥጋበኛ ሰው

ሳይውል ሳያድር በቶሎ መግደል ነው።

አቶ ጓሉ።

ከተለቀቀማ ይኸ ጥጋበኛ

እንዲሁስ ሊዓምፅ አይደል በኛ፤

እንዴት ይለቀቃል ይህ ጠብደል ወንበዴ

አንገቱን ማለት ነው በሰላ ጐራዴ።

አቶ ቢረሳው።

እንደነ አያ ጓሉ እኔም ፈርጃለሁ

እንጀራ አብዛውን ያስሞታል ብያለሁ።

አቶ በእውነቱ።

ፍርድ የእግዚአብሔር ነው የሰዎች አይደለም

ኃጢአት የማይሠራ በመሬት ላይ አንድም

አይገኝም ጭራሽ ምንጊዜም ዘለዓለም፤

ዘሩም ቢሰወር በምድር ፈራጅ

ምንም ቢሆን አይድን ከፈጣሪው እጅ፤

ስለዚህ ይኸ ሰው ልቡን አስመክቶ

የማይገባውን ክፉ ሥራ ሠርቶ

ሞት ብቻ ነው እንጅ ምሕረት የለም ከቶ (ይቀመጣል)።

የእንጀራ አሳላፊው ከባድ ነው ሥራው

ስለዚህ ወንጀሉ ታይቶ የሚበዛው፤

ምሕረት ለርሱ ሳይሆን ሞት ነው የሚገባው (ይቀመጣል)።

መርሻ ሌላውን ያስነሳል (ዋለልኝ)።

እውነት ሼሺጌ በፍርድ ከሐሰት

በራሴ ላይ ይምጣ ያልታሰበ መቅሰፍት፤

የእንጀራ አዛዡ ሲሞት ይታየኛል፤

ለጠጅ አሳላፊው ምሕረት ይገባዋል። (ይቀመጣል)

አቶ ደረጀ ይነሣል።

በዚህ በፍርድ ላይ ባደላም ያድላብኝ

እንዲሁ በራሴ ሞት ይታዘዝብኝ፤

የጠጅ አሳላፊው በነፃ ተለቆ

የእንጀራ አዛዡን ግን ማስገደል ነው አንቆ። (ይቀመጣል)

አቶ ዘሪሁን ይነሣል።

በደሉ በደል ነው ያለ ጥርጥር

እውነት ሠርተህ እንደሁ ይወቀው እግዜር

ንጉሥ ሆይ ይማሩት ይህንን ምስኪን

በተወለዱበት በዛሬዋ ቀን፤ (ይቀመጣል)

አቶ ቢተው ይነሣል።

ጥፋቱ ጥፋት ነው ይገባዋል ሞት

ይቅርታ ያድርጉለት ንጉሥ ይማሩት (ይቀመጣል)

አቶ ለገሠ።

ምንድን ነው ምሕረቱ ለጥጋበኛ ሰው

ዛሬውን ሳያድር በቶሎ መግደል ነው።

አቶ ጓሉ።

ከተለቀቀማ ይኸ ጥጋበኛ

ታዲያስ እንደዚሁ ሊዓምፅ አይደል በኛ፤

እንዴት ይለቀቃል ይህ ጠብደል ወንበዴ

አንገቱን ማለት ነው በሰላ ጐራዴ።

አቶ ቢረሳው።

እንደነ አያ ጓሉ እኔም ፈርጃለሁ

እንጀራ አብዛውን ያስሞታል ብያለሁ።

አቶ በእውነቱ።

ፍርድ የእግዚአብሔር ነው የሰዎች አይደለም

ኃጢአት የማይሠራ በመሬት ላይ አንድም

አይገኝም ጭራሽ ምንጊዜም ዘለዓለም፤

ነገሩም ቢሰወር በምድር ፈራጅ

ምንም ቢሆን አይድን ከፈጣሪው እጅ፤

ስለዚህ ይኸ ሰው ልቡን አስመክቶ

የማይገባውን ክፉ ሥራ ሠርቶ

ሞት ብቻ ነው እንጂ ምሕረት የለም ከቶ (ይቀመጣል)።

ንጉሥ ሲነሣ ሁሉም ይነሣሉ።

አገልጋዬ ነበርክ በእርግጥ አውቅሃለሁ

በዛሬው ሥራህ ግን አዝኘብሃለሁ፤

ምንም ንጉሥ ብሆን በዚህ በምድር

ልሰት እችላልሁ አልማዝና ብር፤

ላስብስ እችላለሁ ለፈቀድኩት እኔ

የተራበም ቢኖር ይመጣል ወደኔ፤

በፍርድ አላደላም አለብኝ ኩነኔ፤

የሠራኸው ሥራ አይደለም የዋዛ

የጭካኔ ሥራ በደሉ የበዛ፤

የሰማይ መንግሥቱን ፈጣሪ ይስጥህ

ዛሬ በሠራኸው በዓመፅ ሥራህ፤

እንደሰማኸውም እነሱ ፈርደዋል

እኔም እስማማለሁ በእርግጥ ያስሞትሃል

ጠጅ አሳላፊው ግን ምሕረት ሆኖሃል

በሥራህም ግባ ደስ ብሎን ፈቅደናል።

መጋረጃ።

ምዕራፍ ፲፭

እሥረኛው እየፎከረ ሲሄድ ድምፅ ይሰማል ፈርኦን ከብዙ ሽማግሌዎች ጋር ተቀምጧል የሕልም ትርጉም ይጠይቃቸዋል።

ፈርኦን።

ከትናንት ጀምሬ ብጠይቃችሁ

ነው የኔን ዕራዕይ የሚፈታ አጣሁ፤

ርሱን የነገረኝ በእውነት አዋቂ ነው

እንዲሁም ሽልማት አለኝ የምሰጠው፤

አቶ ዘውዴ ሽማግሌ።

ይገርማል በእውነቱ ይህ የርስዎ ሕልም

ማወቅ ብጣጣር የሕልሙን ትርጉም፤

በብዙው አሰብኩኝ በጣም ደከምኩኝ

ነገር ግን በውነቱ ምንም አልሆነልኝ

አልቻልኩም ለማወቅ ትርጉሙ ቸገረኝ

ብዙም ሰው ጠይቄ አጣሁ የሚነግረኝ።

አቶ ክንፉ።

ከተሰበሰብነው ከዚህ ሁሉ ሰው

የእልምዎን ትርጉም የለም የሚአውቀው፤

ትርጉሙን አፍታቶ የሚናገር ሰው

እንደዚህ ያለ ሰው በእውነት ቅዱስ ነው።

አቶ ምሕረቱ።

ትርጉሙን የሚአውቅ ሰው ቢገኝ ተፈልጐ

እውነቱ ያንን ሰው መያዝ ነው ደኅና አርጐ፤

ከኛ መካከል ግን የለም የሚአውቀው

በከንቱ መቸገር እንዲያውም መልፋት ነው

ምሥጢሩ እረቂቅ ነው በጣም ከባድ ነው

አሁንም የምለው የማታሰው፤

አናገኝም ተብሎ ሳይቆረጥ ተስፋ

ሌላ ሰው ብናገኝ እንፈልግ እንልፋ

ዘነበ።

ጌታዬ ያድምጡኝ ልንገር ሐሳቤን

እኔና እንጀራ አዛዥ በወህኒ ሳለን

በጣም የረቀቀ አንድ ሕልም አየን

የሚነግረን አጥተን ተርጉሞ ሕልሙን

በብዙው ተቸገርን በብዙው ለፋን፤

ከዕብራዊ ወገን የሆነ አንድ ሰው

ነጋዴዎች ለትርፍ ሰርቀው አምጥተው

የሠራውም ወንጀል ጥፋት ሳይኖረው፤

በወህኒ አስረውታል ያላንድ ምክንያት

የሚአስገርም ሰው ነው ጌታዬ ቢአዩት፤

ያለምነውን ሕልምም ለርሱ ነገር ነው

እሱም ወዲያው ሳይቆይ በቶሎ ፈታው፤

እኔን ብሎኝ ነበር ከዚህ ተፈትተህ

ምሕረት ታገኛለህ ቀርበህ ከጌታህ፤

የኔንም ጓደኛ የእንጀራ አዛዡን

እንደኔው ነገረው ገልጾ ምሥጢሩን፤

ጌታህ ከዚህ ወስዶ በእንጨት ይሰቅልሃል

የሰማይ ወፎችም ሥጋህን ይበሉታል፤

አልቀረም ደረሰ እሱ እንደነገረን

፪ ዓመት ሆነ ይኸው ከተለያየን፤

ያነ ሰው ቢመጣ የሕልምዎን ነገር

ምስጢሩን ዘርዝሮ ይነግርዎ ነበር።

ፈርኦን በቁጣ።

መቸም አትረቡ የኔ ቤት ልጆች

እስከ ዛሬ ድረስ ሳስጨንቅ ሰዎች፤

አጥቸ እሚነግረኝ የሕልሙን ትርጉም

ምነው ሳትነግረኝ ለምን አልክ ዝም

ምናልባትም ቢኖር አሁኑን ሄድህ፤

አምጣው አስፈትተህ በኔ ቃል አርገህ

በተቻለ ፍጥነት በፈረስ ጋልበህ (እሽ ይላል)፤

አቶ ክንፉ።

ቆይ አትሂድ አንተ እንዲያው አትድከም

ሁለት ዓመት ሙሉ ያ ሰው አይኖርም።

ፈርኦን።

ቢኖርም መልካም ነው ባይኖርም ይመጣል

የሚሄድ በፈረስ ምንድን ይደክመዋል?

ዘነበ።

ዘመድም የለውም ከዚያ የሚአስፈታ

ፈርኦን።

በል እኮ! ቶሎ ሂድ አታብዛ ሐተታ (አሽከር ይሄዳል)።

ፈርኦን ለሽማግሌዎቹ።

እውነት ከተገኘ ያ ሰው ከዚያ ኑሮ

ደግሞ እዚህ ከመጣ ዘነበ ጋር አብሮ

ሕልሜን ከነገረኝ ትርጉሙን ዘርዝሮ፤

እውነትም ከሆነ የተረጐመው

ቅዱስ ነው በውነት ወደር የለው፤

በገባው ቃል ኪዳን በሰማይ በምድር

ያን ሰው ባጠገቤ በክብር ላኖር፤

አቶ ክንፉ።

እንደዚህ ያለ ሰው ንጉሥ ካገኙማ

ምን ሊሆን ይርቃል ከምስር ከተማ፤

ማስቀመጥ ነው እንጂ በታላቅ ደስታ

በውነት ዐዋቂ ነው ይህን ሕልም ከፈታ፤

አቶ ዘውዱ።

ይህን ታላቅ ምሥጢር እርሱ ከፈታው

በውኑ እግዚአብሔር ከዚህ ሰው ጋር ነው፤

ከንጉሥ አጠገብ ምን ሲልስ ርቆ

ማስቀመጥ ነው እንጂ በክብር ጠብቆ።

ዘነበ ይገባል።

ፈርኦን በችኮላ።

እህ አጣኸው ያን ሰው

ዘነበ።

አምጥቸዋለሁ ከደጅ ነው ያለው።

ፈርኦን።

ሂድ ጥራው በቶሎ (ዘነበ ይሄዳል)።

ዮሴፍ ገብቶ እጅ ይነሣል ሰውነት ተጐሣቁሏል፤ ልብሱም አልቋል።

ፈርኦን።

ሕልም ትፈታለህ ማለትን ሰማሁ

አባክህ ንገረኝ እውነቱን እንደሁ?

ዮሴፍ።

ሕልሙን የምፈታ እኔ አይደለሁም

ነገር ግን አምላኬ የሕልሙን ትርጉም፤

መልካም ቃል የሆነ ለፈርኦን እግዜር

ሁሉን ይነግረዋል የደኅነት ነገር፤

ሕልምዎን በሙሉ እንግዲህ ይንገሩኝ፤

እነግረዎታለሁ አምላክ እንዳዘዘኝ።

ፈርኦን።

ይሽ መልካሙን ቃል እግዜር ያመልክትህ

አስተውለህ ስማ ሕልሜንም ስነግርህ

ተኝቼ ሳለሁ ሊሊቱን በሕልሜ

አስተውል መሰለኝ በወንዝ ዳር ቁሜ፤

ሥጋቸው የሰባ በጣም የዳበሩ

ሰባት መሐን ላሞች መልካቸው ያማሩ፤

በዚያው በወንዙ ዳር የልቅሙ ነበሩ፤

በዚያው እንዳሉ እሣሩን ሲግጡ

ሌሎች ሰባት ላሞች ከባሕሩ ወጡ፤

ይመስሉኝም ነበር መልካቸው በሙሉ

ያለቅጥ የከሱ የተጐሳቆሉ

ከባሕሩም ወጥተው እኔያ የከሱት

ሁሉንም ዋጡዋቸው የወጡትን ፊት፤

ምንም አልወፈሩ እነኛን ውጠው

በጭራሽ መልካቸው እንደድሮው ነው

ይህ ብቻ አይደለ ሕልሜ ገና ነው

አድምጠኝ አትቸኩል ልነግርህም ነው፤

ደግሞም ባንድ አገዳ ሰባት እሸቶች

በጣምም ያማሩ ጥሩ ጥሩዎች፤

ሲውጡም አይቼ በጣም ሲገርመኝ

እንደዚሁም ሌሎች ያየሁ መሰለኝ፤

ከነዚያም በኋላ ሰባት እሸቶች

እጅግ የሚአስከፉ አስቀያሜዎች፤

በጣም የቀጠኑ ነፋስ የመታቸው

ባንድነት ሲወጡ ደግሜ አየኋቸው

ፊት የወጡትንም እነዚህ ዋጡዋቸው።

ሕልሜንም ላዋቆች እኔም ተናገርሁ

እስቲ አንተ ንገረኝ ይገባህ እንደሁ።

ዮሴፍ።

የፈርኦን ሕልም ሁሉም አንድ ነው

የተዘጋጀ ነው እግዚአብሔር ያዘዘው

ሰባት የወፈሩ ያምሩት ላሞች

እንደዚሁም ደግሞ ሰባቱ እሸቶች

ሆነው ይታያሉ የፅጋብ ዓመቶች

ሰባቱ የከሱት አስቀያሜ ላሞች

እነዚያ ሰባቱም የደቀቁ እሸቶች

በእርግጥ ናቸውና የርሃብ ዓመታቶች፤

ሁለት ጊዜ እንደዚህ ሕልሙ የታየው

ከእግዚአብሔር ነገሩ ቁርጥ ቢሆን ነው፤

እግዚአብሔር ወሰን አዘጋጅቶለታል

ይህንኑም ደግሞ ፈጥኖ ያደርገዋል፤

ሰው ሁሉ አንድ ላይ በርሃብ እንዳይሞት

እርሃብ ለሚሆኑት ለሰባቱ ዓመት

ዛሬውን ከአሁኑ በፅጋቡ ዓመት፤

ካምስት አንዱን እጁን ቶሎ መሰብሰብ ነው

ይህንም የሚያደርግ በጣም አዋቂ ሰው፤

ፈርኦን ይፈልግ ሳይውል ሳያድር

በቶሎም ይሹመው በምድረ ምስር።

ፈርኦን በመገረምና በመደነቅ ለሽማግሌዎቹ።

አላውቅም አይቼ እንደዚህ ያለ ሰው

ፈጣሪ በውነቱ ባርኮ የቀደሰው፤ (ለዮሴፍ)

ና ወዲህ ተጠጋ አንተ የእግዚአብሔር ሰው

የነገርህ ታምር ልቤን አላወሰው

የጣቴን ቀለበት እንካ አንተ ውሰደው

እንዲሁም ድሬዬን ባንገትህ እሠረው። (ይሰጠዋል)።

ዘነበ።

ከዕቃ ቤት ሂድና ጥሩ ጥሩ ሐር

በመልኩ በወርዱ መርጠህ የሚያምር

አምጣለት በቶሎ እባክህ አሽከር (ዘነበ እየተገረመ ይሄዳል።)

የፈርኦን ንግግር።

ከዛሬ ጀምረህ በምድረ ምስር (ለዮሴፍ)

እንድትሾም አንተን መረጠህ እግዜር፤

በዙፋኔ ብቻ ካንተ እበልጣለሁ

በሙሉ ሥልጣኔን ላንተ ሰጥቻለሁ፤ (ዮሴፍ ጫማ ይስማል)።

ዘነበ ልብስ አምጥቶ ዮሴፍን ያለብሰዋል

ፈርኦን (ለዘነበ)።

አሁንም ሂድና ልፍ እንዲለፈፍ

ሠራዊቱ ሁሉ ዛሬ እንዲሠለፍ፤

ሁለት ሠረገላ ሄደህ አዘጋጅ

ነጋሪ ይመታ ይነገር አዋጅ፤

ወታደሩም ይልበስ ደህና ደህና ልብስ

እንዲሁም በቤት ውስጥ ይዘጋጅ ድግስ፤

አንድ ሠረገላም ለርሱ የሚሆን

ዕቃዎች ተመርጠው በቶሎ ይጫኑ፤

ለርሱ የሚሆኑም ደህና ደህና አሽከር

አሁኑን ይመረጥ ከመሣሪያ ጋር፤

አንድ አዋጅ ነጋሪም ቶሎ ተፈልጐ

ለሕዝቡም ይናገር ድምጹን ከፍ አድርጐ

እንደዚሁም ብሎ ለሕዝብ ይናገር

ከፈርኦን በታች በምድረ ምስር፤

በንጉሡ ፈቃድ ተሹሟል ዮሴፍ

ትንሹም ትልቁም

አክብሩ ታዘዙ በሙሉ ልቦና

ሥልታን ተሰጥቶታ ታላቅ ሁኗልና፤

የቸገራችሁን ለርሱ መናገር ነው

እንዲሁም ትእዛዙን በጣም መጠበቅ ነው።

ንጉሡና ዮሴፍ እንደተቀመጡ ሠረገላ ይቀርባል

ሠረገላውም የጥንት ሰዎች በትከሻቸው የሚሸከሙት ነውን።

አዋጅ ነጋሪው ይለፋል እምቢልታም እልልታም

ይሰማል በጠቅላላው ስለዮሴፍ የሹመት ሥነ ሥርዓት የጥንታዊውን ደንብ

የተከተለ ሆኖ ቲአትር ሠራተኞቹ በፈቀዱት ዐይነት ቢሠሩት አዘጋጂው አይወቀስም።

መጋረጃ።

ምዕራፍ ፲፮።

በያዕቆብ ቤት።

አዘጋጂው። እንመለስና አሁን እንደገና

አንባቢው ወንድሜ ተከተለኝና

የያዕቆብን ቤት እንይ እንሂድና።

ያዕቆብ ብቻውን ሆኖ።

ምነው ምን አስቀየምኩ ልዑል እግዚአብሔር

ጌቶች ሊአልቁ ነው በርሀብ በችግር (ብንያም ይጠራል ይገባልም)

እባክህ ሂድና ይሁዳን ፈልገው

አስቢአለሁና ወደ ውጪ ልልከው። (ብንያም ይሄዳል ያዕቆብ)

እባክህ አምላኬ ቁጣህን መልሰው

ክፉ ሠራ ብለህ አትጨክን በሰው፤ (ይሁዳ ይገባል ያዕቆብ)

ወንድሞችህ ሁሉ ወዴት አገር ሄዱ

ቀኑ አይመሽላቸው የትም ካላበዱ፤

ይሁዳ።

ምናምኑን ሁሉ ሲሠሩ ነው ያሉ

በዚህ በክፉ ቀን ከማ? ይሄዳሉ?

ያዕቆብ።

እንግዲያ ጥራቸው ከቤትማ ካሉ (ይሄዳል)

ይገርማል በውነቱ ፈጣሪ ሲቆጣ

እንደምን ይከፋል የሰው ልጆች ዕጣ

ደሞ ይቀጣል ወይ? መብልም እስኪአጣ? (ልጆቹ ይገባሉ)

ያዕቆብ።

በሉ ተቀመጡ በየቦታችሁ

ትሰሙ እንደሆነ ምክር ልስጣችሁ፤

ሁላችን ካንድ ላይ በርሃብ ከምንሞት

ከቤት ባለው ገንዘብ እህል ይሸምት

ለልብስ ለሌላውም አታስብ እናንት

የምግብ ነገር ነው ለሰው ልጅ ጉዳት

ከምስር የመጣ አንድ ሰው ትላንት፤

አግኝቶ አጫወተኝ በጣም ብዙ ነገር

እህልም መሸጡን በፈርኦን አገር፤

ሰምቻለሁና ወደዚያ ሂዳችሁ

በርሃብ እንዳንሞት ሸምቱ እባካችሁ፤

ብንያም አይችልም አብሮ ለመሄድ

እኩል ከናንተ ጋር ሩቁን መንገድ፤

ከዚህ ይቀራል ከቤት ከኔ ጋር

እንግዲህ ወረዱ ይርዳችሁ እግዜር።

ይሁዳ።

መልካም ነው አባቴ እንሔዳለን ምስር

ብንያምም ደግሞ ይቅር ካንተ ጋር፤

እንበቃለንና እኛ አሥራችን

አትርሳን አባባ ጸሎት አርግልን።

መጋረጃ።

ምዕራፍ ፲፯።

ዮሴፍ ከሰዎች ጋር መጥቷል አሽከር ይገባል

በላይ።

ከዕብራዊ ወገን የሆኑ ሰዎች

በደጅ ቁመዋል እህል ሸማቾች

ዮሴፍ።

በል ጥራቸውና እኔ ልያቸው

የምን ሰው እንደሆኑም ልመርምራቸው፤

ሰዎቹ እየገቡ እጅ ይነሳሉ እርሱም የርሱ

ወንድሞች እንደሆኑ አወቃቸው እነርሱ ግን አላወቁትም።

ዮሴፍ።

እንደምን ዋላችሁ ከየትስ መጣችሁ?

ሮቤል።

ዕብራዊ ወገን የሆን ሰዎች ነን

ሰላም ጉዳይ የለን እህል ሸማቾች ነን፤

ዮሴፍ።

አይደለም አትመስሉም እህል ሸማቾች (ይደነግጣሉ

አገር ልታዩ ነው እናንተ ሰላዮች፤

መልካም ነው ደግ ነው በጀ እንኳ ገባችሁ

ሁላችሁም አሁን ትታሠራላችሁ።

ይሁዳ።

እመነን ጌታችን እኛ ሁላችንም

እህል ልንሸምት ነው ልንሰልል አይደለም

ያንድ ሰው ልጆች ነን ከዚህ ያለውነውም

አሥራ ሁለት ወልዶዋል የኛ አባታችን

አንደኛው ሕፃን ግን በፊት ሞቶብን

የሁላችን ታናሽ አንድ ከቤት ቀርቷል

የሚያስፈልገውን ለአባቴ ይረዳል።

ዮሴፍ።

ይህ የነገራችሁኝ ከሆነ እውነት

ከናንተ መካከል አንዱን ስደዱት

ሄዶ ከአገራችሁ ያንን ልጅ ያምጣው

እወነት ለመሆኑ ባይኔም እንዳየው፤

እስከዚያው ድረስ ግን የቀራችሁት

እዚህ አገር ቆዩት ገብታችሁ ግዞት።

ከአሥሩ መካከል አንዱን አስቀርተህ (ለበላይ)

የታጠቁትንም መሣሪያ ገፈህ

ሁሉንም ወህኒ ቤት አስገባ ወስደህ፤

እንዳይርባቸውም ስንቅ ስጣቸው

የሚአስፈልጋቸውን እዘዝላቸው፤

አንደኛው ግን ዛሬ እዚህ ይሂድና

ከቤት የቀረውን ያንን ብላቴና

ካመጣው በኋላ እኔ ካየሁት

እነዚህ ዘጠኙ በግዞት ያሉት

በነፃ ተለቀው ይሂዱ አገራቸው

የመጡበትንም እህሉን ሸምተው።

ሊዊ።

ሁላችን እዚሁ አብረን እንታሠር

አንድ ሰው ተልኮ ዘጠኛችን ስንቀር፤

ጭራሽ አባታችን እውነት ነው አይልም

ብላቴናውንም ይሺ ብሎ አይሰጥም፤

የሞትን መስለነው በጣም ይሰጋል

ከመስጋቱም ይልቅ በርግጥ ያመዋል።

ዮሴፍ።

የናንተ ጉዳይ ነው ይኸ ሁሉ እጣጣ

የፈቀቀደው ሄዶ ያንን ሕፃን ያምጣ፤

ይሁዳ፤

ምን ያለ መከራ ፈጣሪዬ አመጣ? (እያዘነ)

እባክህ ጌታችን የዛሬን ማረን

እህሉ ቀርቶብን ነብሳችን አውጣን፤?

ዮሴፍ።

እወነቱ እስቲገለጽ የመጣችሁበት

በዛሬው መቀጫ ምህረትም የለበት (ለአሽከር)

አስወታ ከፊቴ ውሰድ እስር ቤት

በነሱ ጭቅጭቅ ልቦናዬ አይሙት። (ይወጣሉ)

መጋረጃ።

ምዕራፍ ፲፯።

ዮሴፍ ሲአጨበጭብ አሽከር ይገባል። (በላይ)

አሁን ቶሎ ብለህ ከግዞት ሄደህ

እነዚያን እስረኞች አምጣ አስፈተትህ፤

በላይ።

ከሦስት ቀን በፊት የታሠሩትን ነው?

ዮሴፍ ለባሪያው ሂድ አምጣ የሚለው? (አዎ ይለዋል)።

በላይ።

ፍጹም ባርያህ አሁን ይሄዳል ግዞት

ዮሴፍ።

ወሬውን ተውና ሩጥ በፍጥነት። (ይሄዳል)

ዮሴፍ ብቻውን ሆኖ።

በጣም ይገርመኛል የእግዚአብሔር ታምር

እኔን ገዥ አድርጎ በምድረ ምስር፤

እነሱ ሳያውቁኝ የኔ ወንድሞች

አድርጐ አመጣቸው እህል ሸማቾች፤

ብንያምን ቶሎ እንዲያመጣልኝ

በጥኑ ጭካኔ ሁሉን አሰርኩኝ

ኃጢአት ሠራ ብለህ ጌታ አትቆጣኝ

እወደዋለሁኝ ብንያምን በምር

አሥራ ሦስት ዓመት ተለይቸው ስኖር፤

ይገባኛልና እርሱን ቶሎ ማየት

እንዲህ ያለ ኃጢአት ሠራሁኝ በድንገት፤

አዝነህ አትቆጣ በዚህ በሥራዬ

በደሌን ይቅር በል አቤቱ ጌታዬ፤

ብንያም ወንድሜ የእናት ዓለም ልጅ

መከታዬ እኮ ነህ የኔ የቀኝ እጅ፤

በሕይወት አለህ ወይ? እስካሁን ድረስ

በውነት ቁመህ አለህ? በሥጋ በነፍስ፤

እናቴ ሞታለች አንተን ጥላ ለኔ

ብንያም ጥላዬ የኔ መኰነኔ (በር ቆርቁሮ አሽከር ይገባል)

በላይ።

ከበር ቁመዋል መጥተዋል ሰዎቹ

ለመግባት ቢችሉ ቢፈቅዱ ጌቶቹ፤ (ዮሴፍ አስገባ ይላል)

ዮሴፍ ለሰዎቹ።

ከሁሉም አጥብቄ እኔ እምፈልገው

ከሁሉ አጥብቄ እኔ እምፈራው

ታላቁን እግዜርን ፈጣሪዬን ነው፤

ስለዚህ ታስራችሁ እዚህ ብትከርሙ

በሉ እስቲ ንገሩኝ ምንድን ነው ጥቅሙ፤

እውነተኛ ሰዎች እናንተ ከሆናችሁ

ከእናንተ መካከል አንድ ወንድማችሁ

ታስሮ እዚህ ይቆያ ስሙኝ ልንገራችሁ

የቀራችሁት ግን እህል ይዛችሁ

በቶሎ ገስግሱ ግቡ ካገራችሁ

እህሉንም ሰጡ ለዚያ ላባታችሁ።

ከዚያም ሳትቆዩ ያንን ልህ ይዛችሁ፤

ተመለሱ ቶሎ ሳትውሉ ሳታድሩ

ከዚህ ለሚቀረው አጥብቃችሁ ፍሩ፤

ብትቀሩ እናንተ ሂዳችሁ በዚያው

በዚህ የታሠረው በእርግጥ ሟችም ነው፤

እንገድለዋለን ሰቅለን በእንጨት

እናንት ወንድሞቹ ከጠላችሁት፤

ያንን ብላቴና ካመጣችሁ ግን

በቶሎ ይፈታል ይኸም ወዲያውን፤

እህልም ይዛችሁ ትመለሳላችሁ

አለዚያ ግን አሥረን እዚህ እናስቀራችሁ

ብላቴናውንም ትወስዱታላችሁ

የሚታሠረውን ምረጡና ቆዩኝ

ዮሴፍ ልቡ አልችልለት ስለ አለ ወደሌላ

ክፍል ይሄዳል እነሱ ከዚሁ ክፍል ይቀራል።

ሊዊ።

ሲጨነቅ ሲጠበብ አይተን ሣናዝን (በቀስታ)

የዚህ ብላቴና የወንድማችን

እነሆ ንጹህ ደም በራሳችን መጣ

አዬ! ጉድ መከራ የፈጣሪ ቁጣ፤

ምን ማድረግ ይሻላል ከዚህ እንድንድን

አጥብቀን እንጸልይ ወደ ጌታችን

ወይም እንለምነው ደግሞ ይህን ሰው

ያመጣውን ቁጣ እንዲመልሰው።

ሮቤል።

አሁን ምን ይሆናል ቅድሙን ቀረና

ልጃችን ሆኖ ሳለ ያነ ብላቴና፤

አትበድሉት ብዬ ተናግሬ ነበር

እነሆ የርሱ ደም ምንም ቢሆን አይቀር፤

የሠራው ኃጢአት ታላቅ በመሆኑ

እግዚአብሔር ሊአጠፋን መጣብን በውኑ፤

ለዚያ ብላቴና ምን ነበር ብታዝኑ!!

ዮሴፍ ይገባል።

ጨርሳችኋል ወይ? ነገሩን መከራችሁ

ታስሮ የሚቀረው ከመካከላችሁ

በሉ እኮ የቱ ነው አሳዩኝ ፈጥናችሁ!

ስምኦን።

አንዱ ከዚህ ቀርቶ እኛ ከቤት ሄደን

መልሰን ለመምጣት ያን ሕፃን ልጅ ይዘን

አባቱ ይሽ ብሎ ጭራሽ አይሰጠንም

በእንዲህ ያለ ነገር መሆኑን አያምንም

እባክህ ጌታችን እንዘንል ለኛም፤

ሁላችንም ከዚህ በቶሎ እንሄድና

በፍጥነት እናምጣው ያንን ብላቴና።

ዮሴፍ በቁጣ።

እናንተ አታላዮች እናንተ ቀጣፎች

ፍጹም አትመስሉም እህል ሽማቾች፤

የመጣችሁ ናችሁ አገር ልትሰልሉ

የማይታመን ነው ነገራችሁ ሁሉ

ሐሳባችሁንም አወቅሁት በሙሉ፤ (ለበላይ)

አንደኛውን ሰው ግዞት ውሰደው (ስምኦንን)

የቀሩት ይሂዱ እህሉን ይዘው

ያንን ብላቴና ካመጡት ሄደው

እኛም ወዲያው ይሄን እንፈታዋለን

በሙሉ ልባችሁ ሳትፈሩ እመኑን። (በላይ ስሞንን ይወስደዋል)።

መጋረጃ።

ምዕራፍ ፲፯።

ያዕቆብ በቤቱ ሆኖ ጸሎት ያሰማል።

እባክህ ጌታዬ ጸሎቴን ስማኝ

ልጆቼን በደህና በቸር አምጣልኝ። (ብንያም ሮጦ ይገባል)

ብንያም።

አባባ የምሥራች ይብዛ ደስታህ

እህሉን ሸምተው መጡ ልጆችህ፤

ያዕቆብ በደስታ።

የምወድህ ልጀ እግዜር ይባርክህ

መልካም የምሥራች ነገርክ ለአባትህ። (ልጆቹ ይገባሉ)።

ያዕቆብ።

ከሄዳችሁበት በደህና መጣችሁ

ምነው ከምን ቀረ ስምኦን ወንድማችሁ?

ሮቤል።

እህሉን ልንሸምት በምስር ሳለን

ከአገረ ገዥ ፊት ሰው አቀረበን፤

አገረ ገዥውም ሁላችንን አይቶ

ግንባሩን ኮስኩሶ ደሙን አስቆጥቶ

እንደዚህ ጠየቀን በጣም ተበሳጭቶ፤

አገራችሁ የት ነው ለምንስ መጣችሁ

እናንተ በውነት ያገር ሰላይ ናችሁ

እሰከ ዘለዓለምም ትታሠራላችሁ፤

ይህን ብሎ ቢለን እኛም ደንግጠን

እውነቱን ነገርነው ሁሉን ዘርዝረን

እህል ልንሸምት ነው ከዚህ የመጣን

ደግሞ ሁላችንም ወንድማማች ነን፤

አባታችን ወልዶዋል ፲፪ ልጆች

አሥራችን እኛ ሁለት ትኔንሾች፤

የመጨረሻው ልጅ ከቤቱ ቀርቷል

የርሱ ታላቁ ግን ፊት ሙቶብናል

ምሥጢሩን ሳንደብቅ ነገርነው በሙሉ፤

ከሰማን በኋላ ነገሩን በእርጋታ

እንዲህ ተናገረ ያው የምስር ጌታ፤

ከሆነ እውነታችሁ የነገራችሁኝ፥

ከቤት ያለውን ልጅ ሂዱ አምጡና አሳዩኝ፤

ከከነዓን ደርሳችሁ እስክትመለሱ

በግዞት ይቆያል አብሮ አይሄድም እሱ፤

አለና ስምኦንን በግዞት አስገባው (ያዕቆብ ይደንግጣል)

በፍጹም እምቢ አለ እኛም ብንለምነው፤

ካመጣችሁልኝ ያንን ብላቴና

ይኸ ሰው ይፈታል ብሏል እንደገና፤

ካላመጣችሁ ግን በዚያው ከቀራችሁ

እጅግ የበረታ ቅጣት አለባችሁ፤

የታሰረውንም ወንድማችሁን

አስገድለዋለሁ ፍጹም ሳላዝን

እነሆ ይህን ቃል ደጋግሞ ነግሮን

እህሉን ሰጥቶ ሰደደን እኛን።

ያዕቆብ በምሬት።

መከራ መጣብኝ ምነው በኔ ብቻ

ስሜ ለዘለዓለም ለሰው መተረቻ፤

ሆኖ መቅረቱ ነው አዬ ጉድ አበሳ

በኃጢአቴ ብዛት በኔ የተነሣ፤

ሊአልቁ ነው ልጆቼ በሞት በግዞት

በኔም ላይ ጸናብኝ እርሃብ እርዛት፤

ልጅ እንዳልወለድኩኝ ሆኘ ልቀር ነው

መጣብኝ መከራ አዬ! ጉድ ወየው፤

ዮሴፍም ሞተ ስምኦን ታሠረ

ምነው ዘገየብኝ ሞት በኔ ላይ ቀረ?

አሁን እስቲ እታዲያ ለዚህ የሚበጀው?

ምክንያቱ ምንድን ነው ያ ሰው የፈለገው?

ይሁዳ?

ሌላ እኮ አልፈለገም አባባ ያ ሰው

ብንያምን ልየው ነው እሱ የሚለው

ያዕቆብ።

አሁን ብንያምን እንድሰጣችሁ ነው

ጭራሽ አላስብም መቸም አልመኘው፤

ብንያም አይሄድም አይርቅም ከፊቴ

ደግሞ በዚያው ቀርቶ ሊቆረጥ አንጀቴ፤

ወይ እንደ ዮሴፍ ጠፋ ትላላችሁ

ወይ ያ ምስር ሰው አልሰጥም ቢላችሁ

እኔ ምን ልሆን ነው ብንያምን ካጣሁ?

እኔው በገዛ እጄ ነፍሴን እገድላለሁ፤

ሮቤል።

እኔም ከአጠገቤ እርሱን አለይም፤

እመነኝ አባቴ ክፉ አያገኘውም፤

ሳላመጣው ብቀር ልጅህን መልሼ፤

እነሆ በዚያው ቀን ልጥፋ እኔ ጨርሼ፤

በአንተ በአባቴ ፊት ልሁን እርጉም ሰው፤

ይህን ብላቴና ክፉ ቢያገኘው፤

እግዚአብሔርም ያጥፋኝ በልዩ መቅሠፍት፤

ይህንን ልጅህን ካላመጣሁት፤

ፀሐይም ስትገባ ትውሰደኝ እኔን፤

ከሕይወቴ አብልጨ ይህን ልጅህን፤

እጠብቀዋለሁ ሌትም ሆነ ቀን።

ያዕቆብ።

እችላለሁ እንጅ ያመጣብኝ

እንዴት በዚህ ምክንያት ይሙት ስምኦን፤

ብላቴናውንም ይሽ ውሰዱት

አደራ ልጆቼ በጣም ጠብቁት፤

ልትወርዱ ከሆነ ዛሬም እንደገና

ትርንጐ፤ ከርቤ፤ ማርሸት ጨምሩና

ለውዝም አድርጋችሁ በብዙው ያዙና

ወስዳችሁ ለዚያ ሰው በረከት ስጡት

ወንድማችሁንም አደራ በሉት

የታሠረውንም እንዲፈታላችሁ

ይህን ብላቴናም እንዲለቅላችሁ

በዚያ ሰው ፊት ሞገስ እንዲሰጣችሁ

የፈጠረኝ አምላክ ይከተላችሁ። (ብንያምን ስሞ ያስናብታቸዋል።)

መጋረጃ።

ምዕራፍ ፲፰።

በዮሴፍ ቤት።

ዮሴፍ ከመኳንንቶቹ ጋር ተቀምጧል።

አሽከር እየሮጠ ይገባል።

ዮሴፍ በቁጣ።

ምንድነው ያስሮጠህ ምን ነገር መጣብህ

ንገረኝ በል እስቲ ማነው ያባረረህ።

በላይ።

ምንም አልመጣብኝ የሚአባርር እኔን

ጌታዬ ያድምጡኝ የመጣሁበትን፤

የዛሬ ሁለት ዓመት የሄዱት ሰዎች

አሁን መጥተው ቁመዋል ከደጅ።

ዮሴፍ አስገባቸው ይልና ሰዎቹ ይገባሉ።

ዮሴፍ።

ሁለት ዓመት ሙሉ ምነው ዘገያችሁ?

በሕይወት አለወይ? ያንስ አባታችሁ?

ሮቤል።

ይመስገን ፈጣሪ እሱም ደህና ነው

ሁለት ዓመት ሙሉ እኛም የቀረነው

ይህን ብላቴና ለማምጣት ብለን ነው።

ዮሴፍ።

ከነዓን አይደለም ወይ እሱስ የነበረው?

ሮቤል።

እርግጥ ከነዓን ነው እሱስ የቆየው

አባታችን ግና አልሰጥም ቢለን

እዚያው ተቀምጠን እሱን ስንለምን

ዛሬ ፈቀደልን በብዙው ምለን።

ዮሴፍ ለበላይ።

አሁን እሩጥና በፈረስ ሂደህ

ከግዞት ያለውን አምጣ አስፈትተህ፤

ከወንድሞቹ ጋር ዛሬ ይገናኝ

እንደነገርኳችሁ ቃሌን ይመኑኝ (አሽከር ይሄዳል)

እነርሱም እጅ ይነሳሉ። ዮሴፍም ተቀመጡ

ይልና ይቀመጣሉ።

ዘውዴ።

ይኸው የኛ ጌታ ትዕግሥተኛ ነው

የእግዜር መንፈስ ቅዱስ ከቶ ያራቀው፤

እናንተ ከሄዳችሁ ሁለት ዓመት ሆነ

ያን ሰው ይገል ሌላ ሰው በሆነ፤

እሱ ግን ዘወትር ጥዋትና ማታ

በግዞት እስካለ እንዳይንገላታ፤

ያስጠብቀው ነበር ወንድማችሁን

የሚያስፈልገውን ሰጥቶ ሁሉን።

በላይ ይገባል።

አመጣሁት ሄጀ ወንድማቸውን

ይፈቀድ እንደሆን ለመግባት አሁን።

ዮሴፍ።

አስገባው ይልና ስምኦን ይገባል። ወንድሞቹንም

እየተገናኘ ያለቅሳል ሳቅና ልቅሶም ይታይባቸዋል።

ስምኦን እያለቀሰ

አባቴስ እንዴት ነው ከቶ ለጤናው

የአምላክ ፈቃድ ሆኖ ሄጄውም እስካየው።

ሮቤል።

በአንተ እሥራትና በዮሴፍ ሞት

አልቅሶ ሊሞት ነው ማታና ጥዋት፤

እኛ ካልተመለስን ምንም ጤና የለው

የመከራ አተላ የኑሮ ፍዳ ነው፤

በጭንቅ በመከራ በስቃይ ነው ያለው።

ዮሴፍ።

በሉ ተቀመጡ እንደየአቅማችሁ

ሁላችሁም ደግሞ መንገደኝኖች ናችሁ

ምሳ ተጋበዙ አሁን ይምጣላችሁ።

በል ቶሎ ሂድና ምሳቸውን አምጣ

እንደዚሁም ደግሞ አቅርብ የሚጠጣ።

ምግቡም ለትልልቆቹ ለብቻ ለብቻ ይቀርባል

ለብንያም ለብቻ ይቀርባል። ለዮሴፍም ለብቻ ይቀርብለታል።

ዮሴፍ ለአሽከር።

እባክህን እንካ ይህንን እጀራ

ለዚህ ብላቴና ጨምርለት ይብላ (እንጀራ ለብንያም ይጨምርለታል። ከምግብ በኋላ።)

ሮቤል።

የዓለሙ ጌታ ታላቁ ንጉሥ

እሱ ይጠብቅህ በስጋ በነብስ

እኛም ሰዎች ነን በምን አቅማችን

የእርስዎን ወሮታ እንመልሳለን

ዝናዎን ከነዓን አሁን እንደሄድን

በሙሉ ለሰው እናሰማለን።

ዮሴፍ።

በሉ እንግዲህ ሂዱ ወደ አገራችሁ

ሁሉ ቻይ ፈጣሪ በቸር ያግባችሁ

ውጡና ጠብቁ ከደጅ ቁማችሁ

የምትፈልጉትን እህልም ይስጣችሁ፤

በቶሎ ይመጣል

በሉእዚያ ቆዩት ጠብቁት እርሱን። (እጅ እየንሱ ይወጣሉ።)

ዮሴፍ ለበላይ።

ገብተህ ከጐተራ እህል እምጥተህ።

የሁሉ አቁማዳ የቻለውን ያህል

የሚሰጡህንም ብር መልሰህ

በአቅማዳቸው ውስጥ አስገባ ወስደህ።

እነሱም ሳያዩህ በጣም ተጠንቅቀህ

ያን ብየር ዋንጫዬን ከቤቱም አውጥተህ።

በትንሹ አቅማዳ ቀስ ብለህ አስገባው

እንደዚህ አድርገህ ቶሎ አጫጫናቸው

ከሄዱም በኋላ ከከተማ እርቀው

ከመንገድ ላይ ደርሰው እንደዚህ በላቸው።

መልካም ስለሠራ ይኸ የኔ ጌታ

እንደመክፈል ፈንታ መልካሙን ወሮታ፤

የብሩን ዋንጫ ለምን ሠረቃችሁ

አሁን ተበርብሮ በየአቅማዳችሁ።

የተገኘበት ሰው ዋንጫው ተበርብሮ።

አሁን ከኔ ጋር የመለሳል አብሮ፤

ባሪያውም ይሆናል በጌታዬ ቤት

ምንም ምሕረት የለም እንዳታስቡት

ደግሞም በዚህ ነገር ጌታዬ በውነት፤

በጣም ተቆጥቷል ብለህ ንገራቸው

ሁሉንም ባንድ ላይ ወዲህ መልሳቸው፤

ይህን ከተናገረ በኋላ ዮሴፍ ይወጣል፤ በላይም

ይሔዳል ነጋዴዎች ሲአልፉ በላይ ይደርስባቸዋል።

በላይ።

የጌታዬን ዋንጫ ሰርቃችሁ መጣችሁ (ይደነግጣሉ)።

እናንተ በውነቱ ክፉ ሰዎች ናችሁ

መልካም ቢሠራ ስለ ችግራችሁ

እንዲህ ያለ በደል እናንተ ሠራችሁ፤

ሮቤል።

እንዲህ ያለ ሥራ የክፋት በደል

የሚሠራ የለም ከኛ መካከል

ቢገኝብን እንኳ ያ ሰው ይገደል

ሁላችንም ደግሞ እዚህ ያለነው

ለምስሩ ጌታ ባሪያ እንሁነው

ይህን ከተናገሩ በኋላ አቀማዳቸው ሲበረበር ዋንጫ

በብንያም አቀማዳ ውስጥ ተገኘ። እነሱም በመሬት

ላይ ወደቁ፤ አዘኑ፤ ተከዙ፤ አለቀሱ፤ እንደገናም ወደ ምስር ተመለሱ።

መጋረጃ።

ምዕራፍ ፲፱።

ዮሴፍ ከጥቂት ሰዎች ጋር ተቀምጧል

አቶ ዘውዴ።

የከነዓን ሰዎች ሔዱ ወይ? መልሰው

ወይንስ አጥተው ሔዱ ተመልሰው?

ዮሴፍ።

እህሉን ሽምተው የመጡበትን

አግኝተውም ሔዱ ወንድማቸውን፤ (በላይ ይገባል)።

ዮሴፍ በችኮላ።

አምልጠው ሔዱ?

በላይ ከእኔ እጅ ከወንዱ!!

ዮሴፍ።

እንኪያ የታሉ?

በላይ።

ሁሉም ተመልሰው ከደጅ ነው ያሉ!!

ዮሴፍ አስገባቸው ይልና እየገቡ ይቆማሉ።

ዮሴፍ።

እኔስ መስሎኝ ነበር መልካም የሠራሁ

ለካስ አጥፍቼአለሁ ብዙ ተሳሳትሁ

እህሉን በነፃ ስለሰጠኋችሁ

የብር ዋንጫዬን ሠርቃችሁ ሔዳችሁ

ስለ መልካም ዋጋ ክፉ የመለሰ

ዘለዓለም ይኖራል እንደተወቀሰ፤

ከእንግዲህስ ወዲያ ከቶ አላዝንላችሁ፤

ዋንጫ የሠረቀው የትኛው ሰው ነው

እባክህ አሳየኝ እኔ ልወቀው? (ለአሽከር)

በላይ።

ዋንጫው የተገኘው ከትንሹ ልጅ ነው።

ዮሴፍ።

በል ተወው ይበቃል ባሪያዬም እርሱ ነው

የቀራችሁት ግን ሒዱ በሰላም

ዓይናችሁን እንዳይ እኔ አልፈልግም፤

አሥራችሁ ሁሉም ሒዱ ተመለሱ

ለኔ ባርነት ግን ይበቃኛል እርሱ፤ (ብንያም እያለ ቀስ ሮቤልን ይይዛል)

በል አሁን ውሰደው ወደ ሥራ ቦታ (ለበላይ)።

ክፉ የመለሰ ስለ መልካም ፈንታ

አገልጋይ ይሆናል ለምስሩ ጌታ።

ሮቤል እያለቀሰ።

እባክህ ጌታዬ ስማኝ ልንገርህ

ከትናንት ወዲያ እንዳስታወስኩህ፤

ከአባቱ ሳመጣው ይህን ብላቴና

በብዙ መሐላ በጸናም ልመና

ሳመጣው ከአባቱ ለምኘ ነውና፤

ሳልመልስም ብቀር እሱን ወደ አባቴ

ኃጢአተኛ እንድሆን ሳለሁ በሕይወቴ፤

ቃሌን በመሐላ አጽንቻለሁ

አሁን ከርሱ ፊት እንዴት እቀርባለሁ፤

ብላቴናው ሔዶ ከወንድሞቹ ጋር

እኔ ባርያ ሆኘ ከዚህ አገር ልቅር፤

ኃጢአታችን ዛሬ በፊትህ በረታ

ፈርዶብናልና የፈጠረን ጌታ፤

በምንስ አፋችን በምን አንደበት

ገልጸን እንንገርህ ያለንን እውነት፤

አሁን ብንነግርህ ጭራሽ አታምነንም

በክፉ ሥራችን አስቀየምንህ በጣም፤

እባክህ አሁን እራራልኝና

ሕፃንኑን ስደደው እኔን አስቀርና።

ዮሴፍ ለመኳንንቶችና ለአሽክሮቹ።

ሁሉም ሰውም ይውጣ ካለርሱ በቀር

የምነግራቸም አለኝ ትልቅ ነገር፤ (ይወጣል ወንድሞቹ ቀሩ)።

ዮሴፍ ለወንድሞቹ እያለቀሰ።

በሰኪም ሜዳ ላይ ከብቶች ስንሸክፍ

የሸጣችሁኝ ነኝ እኔ ዮሴፍ፤ (ይደነግጣሉ)።

አባቴ እስከ ዛሬ አለወይ በሕይወት

በስተርጅናው ሰዓት ሠቀቀን ሆንሁበት፤

ብንያምን አቅፎ እያለቀሰ ይስመዋል፤ የቀሩት

ፈርተው ነበሩና እሱ እየጠራ ይስማቸዋል። ትንሽም

ጊዜ በለቅሶና በመሳሳም ይቆያል። እነርሱም ይቀመጣሉ

እርሱም ለአምላክ ምስጋና ያቀርባል።

ዮሴፍ።

እንደምን ብርቱ ነው አምላክ ፈተናህ

ይህን ሁሉ ታምር በኔ በባሪያህ፤

ያስገርማል በጣም ለተመለከተው

ቸርነትህን ሳስበው ብዙ ነው

ፈተናህን ችሎ መከራን ያለፈ

በሕይወት በተድላ ዘለዓለም ሰፈፈ

በምሕረትህም ፊት በፀጋህ ዓረፈ፤

ለለመኑህ ቅርብ ሰሚነህ በእርጋታ

ምስጋና ይድረስህ አቤት የኔ ጌታ (ለወንድሞቹ)፤

ፀፀት አይግባችሁ የኔ ወንድሞች፤

እግዚአብሔር ፈቅዶ ነው እንዲህ እንዲሆን

ለብዙ ሕዝብ ነፍስ እንድሆን መድኅን፤

አምላክ ቢፈቅድ ነው የሆነው ነገሩ

ፍጹም በዚህ ነገር በጭራሽ አትፍሩ፤

የእናንተም አይደለ የዚያን ጊዜ ፈቃድ

ወዲህ እንድመጣ ባለቤቱ ቢፈቅድ፤

እነሆ መጥቼ በምድረ ምስር

ይህን ሁሉ ነገር ሠራሁሽ ላገር፤

ማዘን መፀፀቱን በጭራሽ ትታችሁ

በሉ ተጫወቱ ይብዛ ደስታችሁ፤

ዮሴፍ ሲአጨበጭብ አሽከር ይገባል (ትእዛዝ)

መኳንንቱን ጥራ ገብተው ይቀመጡ

ምግብና መጠጥ እናንተም ቶሎ አምጡ፤ (መኳንንት ይገባሉ)።

ዮሴፍ ለመኳንንቶች።

ታሪኩን ከኋላ እስክነግራችሁ

ከኝህ ሰዎች ጋራ ላስተዋውቃችሁ።

አቶ ዘውዴ።

እኛ ከሌባ ጋር አንድነት የለንም

ባንተዋወቅም ቢቀር ግዴለንም።

ዮሴፍ።

ሌቦች አይደሉ ቆይ እኮ አትቸኩል

እስክነግርህ ድረስ ነገሩን በውል

ወንድሞቼ ናቸው የአባቴ ልጆች፤

ይገርማል ይደንቃል ታሪኩ ሰዎች፤ (ምግብና መጠጥ ቀረበ)።

አያልቅም ተነግሮ ታሪኩ ለዛሬ

እነግራችኋለሁ በኋላ ዘርዝሬ፤ (ለበላይ)

ለሁሉም አምጥተህ ልብስ ስጣቸው

አንዳንድ ብቻ ሳይሆን እጽፍ ድርብ ነው

እንደዚሁም ገንዘብ በርከት አድርገህ

ለአባቴም የሚሆን ደኅና ዕቃ መርጠህ፤

ሠረገላ ደግሞ ደኅናዎቹን ዓይተህ

ከተመረጠ ዕቃ አስጭን ቶሎ ብለህ፤

ለዚህ ለትንሹም ፭ ልብሶች

ከግምጃ ቤት ካሉት ደኅና ደኅናዎች፤

ሦስት መቶ ብርም ጨምረህ ባንድ ላይ

አምጥተህ ስጥልኝ አደራህን በላይ፤ (ለወንድሞቹ)

አስፈላጊአችሁን ለርሱ ነግራችሁ

የሚሰታችሁን ተቀብላችሁ፤

ወደ አባታችን ዘንድ ሒዱ ፈጥናችሁ

በመንገድም ደግሞ እርስ በርሳችሁ፤

ጠብ እንዳታፈሩ አደራችሁን፤

እንዳይቆጣችሁ ፍሩ እግዚአብሔርን፤

ከነዓን ደርሳችሁ ሳታድሩ ሳትውሉ

ለአባቴ ይዛችሁ ሁላችሁ በሙሉ

በቶሎ ብላችሁ ወዲህ ተመለሱ

ዛሬን ካደራችሁ ነገ እንድትነሱ።

ሮቤል።

ምንም ነገር የለን የምንመልሰው

ደስታና ፀፀት ልቤን አጠፋው፤

እሱ እሚሠራውን ዝም ብሎ ማየት ነው

አንተንም ካገኘን ምስጋና ይግባው፤

ዮሴፍ።

ምንድነው ፀፀቱ በሆነ ነገር

ፍጹም አታስቡ አይበላችሁ ግር

እግዚአብሔር ሲወስን ማን ያስቀረዋል

ይህ ሁሉ ከንቱ ነው አለማስተዋል፤

ሌላውን ዕጣጣ በጭራሽ እርሱት

ጭራሽ በልባችሁ አታላውሱት፤

አሁን ተጫወቱ ደግሞም ብሉ ጠጡ

ተረሳ ነገር ይብቃችሁ አታምጡ፤

ብንያም ጋራ ከግቤ ደርሼ፤

እመጣለሁና ቶሎ ተመልሼ፤

እስከዚያው ድረስ ግን ከዚሁ ቆዩኝ

ብዙ አልቆይም እኔ እመጣለሁኝ (ብንያምን ይዞ ይሔዳል

መኳንንቶቹም አብረው ይሔዳሉ፤)

ይሁዳ መጠጥ ጠጥቶ ሞቅ ብሎታል፤ እያዘነም

ይናገራል።

ለብንያም እኮ የሰጠው ገንዘብ

ሦስት መቶ ብር ነው እናድርገው ልብ፤

ደግሞም ፭ ሙሉ ልብስ ሲሰጠው

ለኛ ግን የሰጠን በጣም ጥቂት ነው

አሁን እርሱን ብቻ መርጦ የወሰደው

በሠራ ነው ሥራ እኛ ተጠልተን ነው፤

ግዴለም አይጐዳም አወቅነው ነገሩን

መርምሬ አስተዋልኩኝ በልቡ ያለውን፤

ሮቤል ተቆጥቶ።

ቅድሙንም ቢሆን ይኸ ጥጋብህ

መድረሻ አሳጥቶ ልብህን ነሥቶህ፤

ካልገደልኩህ ብለህ እንደዚያ ቆርጠህ

ሰው ስትጠበጥብ ስታምስ ኑረህ፤

ለ፳ ብር ሸጥከው ልቦናህ ታምሶ

ደመኛህ ይመስል በአባትህ ልጅ ደርሶ፤

ደግሞ ተነሣብህ ከቤቱ ገብተህ

የጠጣኸው መጠጥ ወጣ ከራስህ፤

በወንድሞችህ ላይ ነፋው ልብህን፤

በል አፈርህ ተቀመጥ ይብቃህ እንግዲህ

ጭራሽ ያለ ምሕረት ትታሠራለህ፤

ስምኦን።

ፊትም ያሳሳትከን ይሁዳ ነህ እኮ

ራዕይ አየ ብለህ ልቦናህ ታወከ፤

የፈራኸው ዕራዕይ አልቀረም ደረሰ

ዮሴፍም ይኸው ባንተ ላይ ነገሠ፤

ከእንግዲህ ወዲህ ግን ልቦናህ ቢአምጥ

ከበረታ ቅጣት ምንም አታመልጥ፤

በል አሁን ዝምብለህ አፈርህ ተቀመጥ

በምስር ወህኒ ቤት ገብተህ እንዳትቀጥል፤

ይልቁንስ አሁን ስለ መንገዳችን

በጣሙን እንምከር አጥብቀን ሁላችን

ድሮ ዮሴፍን አውሬ በላው ብለን፤

ነግረነው ነበረ ላባታችን ይኸን፤

ዛሬ በምስር ላይ ነግሷል ብንለው

በውነቱ እንዴት አርጐ ሊታዘበን ነው፤

ለዚህ የሚስማማ ምክር መምከር ነው፤

ሮቤል።

ነገሩ እውነትህ ነው እናስበው በጣም

ስለዚህም ተስማሚ ምክርም አናጣም፤

በሕይወት ላይ አለ ብለን ስንለው

ያ ያለፈው ነገር ትዝም አይለው፤

ይደሰታል እንጂ ይህንን ሲሰማ

ፍጹም አያስብም የነገር ጠማማ፤

ነገር ግን ቆይቶ መስማቱ አይቀርም

ቢሆንም ያን ጊዜ በፊቱ ላይ አንድም፤

ምሕረት ከመለመን ከጫማው፤ ላይ ወድቆ

አለመናገር ነው አንዱ ባንዱ አሳብቆ፤

በረከቱ እንደሆን መቸም አልደረሰን

የኔታው ይሁዳ ልባችን አሳተን፤

ልጁንም ካገኘ ምሕረት ይሰጠናል

እንደምን አድርጐ በኛ ይጨክናል።

ዮሴፍ ብንያምን ጥሩ ጥሩ ልብሶች አልብሶ ይዞት

ይመጣል፤

እነሱም ይነሣሉ እርሱ ግን ቁጭ በሉ ብሎ ያስቀምጣቸዋል።

ዮሴፍ።

በየመኝታችሁ ገብታችሁ ዕረፉ

ከርማችኋል እኮ በመንገድ ስትለፉ፤

መኝታችሁ ሁሉ ተዘጋጅቷል

ከዚህ መቀመጡ ድካም ያበዛል፤

ይሁዳ አሁንም እንደ ሰከረ ነው።

ከመቀመጫው ተነሥቶ

ብንያም ብንምያም ይህንን ቀሚስ

ማነው የፈቀደው ዛሬ እንድትለብስ፤ (እጁን ይይዘዋል)።

ሮቤል።

ይህን ዓመፀኛ ክፉ ሰካራም

ከክፋት በስተቀር ደግ አይወጣውም፤ (ጐትቶ ያስቀምጠዋል)።

መጋረጃ።

ምዕራፍ ፳።

በያዕቆብ ቤት።

የያዕቆብ ጸሎት።

ቅዱስ ኃያል አንተ ልዑል እግዚአብሔር

ፈቅድህ ሁልጊዜ ትሁን በምድር፤

ኃጢአቴ ቢበዛ የኔ የባርያህ

በክፉ ሥራዬ ስለአሳዘንኩህ

ከፍ ያለ ፈተና በራሴ አመጣህ፤

ሰምቸ ነበረ ታላቅ ቃል ኪዳን

ኃጢአቴ ቢበዛ እራቅኸኝ እኔን፤

ኃጢአቴን አትቁጠር ማረኝ አደራህን

የሰውን ልጅ ክፋት አይተህ አትጨክን፤

ልጆቼን አምጣልኝ አቅፈህ ደግፈህ

በዓይነ ምሕረትህ በቸር ተመልክተህ፤

የሞተውን ልጄን ኃጢአቱን ፍቀህ

የሰማይ ዕረፍቱን ስጠው እባክህ፤

ምንም እንኳ ኃጢአቴ ቢሆንም የበዛ

ሰማይና ምድርን ሁሉ የምትገዛ፤

መንግሥትህም ሰፊ ምሕረትህ ብዙ ነው

ያንን ብላቴና በሰፊህ አስበው (ብንያም እየሮጠ)

ገብሮ አባቱን አቅፎ ይስመዋል።

ያዕቆብ በደስታ።

መቸም አትጨክን መሐሪ ነህና

የዓለም ፈጣሪ ይድረስህ ምስጋና (ልጆቼ ይገባሉ ይገናኙታልም።)

ያዕቆብ።

ያ ሰው ለቀቃችሁ?

ምን ብሎስ አላችሁ?

ሮቤል።

እጅግ ደስ ይበልህ መከራህ አለቀ

የአምላክ ታላቅ ሥራው በኛም ላይ ታወቀ፤

ሰይጣን ከኛ ጠፋ በጭራሽ እራቀ

ክፉ ሥራው ሁሉ አለቀ ደቀቀ፤

ዛሬ ደረሰልህ የእግዚአብሔር ምሕረት

ይወድሃልና ፈጣሪ በውነት፤

ያዕቆብ።

ምንድነ ነው ነገሩ እስቲ ግለጸው

ክፉም ሆነ ደኅና እባክህ ልስማው

ሮቤል።

ልነግርህ ነው እኮ ምሥጢሩን ዘርዝሬ

እኛም ደስ ብሎናል ደስ ይበልህ ዛሬ፤

ተስፋ እምታደርገው በአምላክ ላይ ነበረ

ያሳደርከው እምነት በሁሉም አደረ፤

ላንተ ብቻ ሳይሆን ለብዙ ፍጥረት

ባንተ ላይ ወረደ ጸጋ ትሩፋት፤

እንደምን ይገርማል በውነት ያምላክ ሥራ

ተገልጾ አልታየንም ሲኖር ካንተ ጋራ፤

እኛ ብናስከፋው ልባችን ተደፍኖ

ለካስ ያየን ኖሯል እሱስ በቅርብ ሆኖ፤

አያይም አይሰማም እየመሰለን

ብዙ ኃጢአት ሠራን እኛ ተታለን፤

ያዕቆብ።

አይገባኝምና አሁን ያገኘኸው

በውንህ ነው በሕልምህ የምትናገረ?

ሮቤል።

በሕልሜም አይደለ በውኔ ነው እንጂ

እንደምን ሰፊ ነው ይኸ የአምላክ እጅ፤

ሲሰጥ አያልቅበት ሰፊ ነው ይቅርታው

ከምሕረቱም ደግሞ ትዕግሥቱ ብዙ ነው፤

የሰው ክፋት አይቶ ቶሎ እማይቆጣ

ምሕረቱንም ወስዶ ቆጣውን ሲአመጣ፤

እጅግ አለመጠን በጣም ይከብዳል

በዚያን ጊዜ ሁሉም እርሱን ያውቀዋል፤

ይቅር ባይ አምላክ ነው በውነት ፈጣሪያችን

ያንን ሁሉ ጥጋብ ያን ሁሉ ኃጢአት

ምሕረትን አመጣ ፍቆ ከላያችን፤

በውነት ይወድሃል በቅርብ ተመልክቶ

ለርሱም የሚሳነው ነገር የለም ከቶ፤

ለቆስህንና ኀዘንህን አይቶ

ዘርህን አበዛው ጸሎትህን ሰምቶ፤

ያዕቆብ።

አትንገሩኝ አይነግርህም ከኔ በስተቀር

እንደምን ከባድ ነው የእግዚአብሔር ምሥጢር፤

የክፋት የተንኮል የለው መሠረት

መንግሥቱን ይወርሳል ያለው ቅንነት፤

ያዕቆብ።

የእግዚአብሔርን መኖር ዛሬ ነው ያወቀው?

ከቅድም ጀምሮ የሚለፈልፈው?

ሮቤል።

አዎን እውነትህ ነው የአምላክ ጸጋ

ቀኑ መሽቶ እስቲሔድ ሌሊቱ እስቲነጋ፤

አላውቀውም ነበር ስኖር እስከዛሬ

ክፋትን ስሠራ ከጽድቅ ተሰውሬ፤

ሌሊት በጨለማ በጽኑ ውድቅት

ትዝ ይለኝ ነበረ ክፋት ለመሥራት፤

ካልሠራሁ በስተቀር ክፋትን ሁልጊዜ

ይሆንብ ነበር ሐሳብ ውዝዋዜ።

ያዕቆብ።

በል ሒድ ካጠገቤ ዛሬ ሰክረሃል

ፍሬ ቢሱን ነገር ያስቀባጥረሃል፤

ሮቤል።

እንደምን አልፈልፍ እንዴት አልሰክር

ያልታሰበ ነገር ሲገጥም ታምር፤

ያዕቆብ።

እኮ እንዴት ያለ ነው ያየኸው ታምር፤

ሮቤል።

ሥራ ያስገርማል ሲፈጸም ባንድ አፍታ

እንደምን ብርቱ ነው የሰማዩ ጌታ፤

እሱ ይቅር ብሎ ምሕረት ሲሰጥህ

የኛን ክፋት ደግሞ ማረን ከልብህ፤

ተማጥነንብሃል በአምላክ ስም

ልብህ አይቀየም እስከ ዘለዓለም፤

አባባ አደራህን ይቅር በለን እኛን

ክፉ ሥራ ሠርተን አሳዝነንሃል።

ያዕቆብ።

አልገባኝም እኮ የምትናገረ

እንዲያው በከንቱ ነው የምትለፈልፈው፤

ብንያም።

ሌላ እኮ አይደለም እሱ አሁን የሚለው

ሮቤል።

ዝም በል ቆይ እኮ ምሕረት ልለምነው?

ያዕቆብ።

ምሕረት የሚአስለምን ምንድር ነው የሆንከው?

ይሁዳ።

ምን ሥራ አለን ደግሞ እኛ ያልሠራነው!

ብንያም።

ፊት ነገሩን ይስማ ምሕረት ብሷል ነው

ስምኦን

ታላላቆቹ እያለን አንተ ልትነግር ነው?

ያዕቆብ።

ትንሽና ታላቅ የሚአሰኝ ምንድር ነው?

ብንያም።

እንዲያው ነው በከንቱ ቁም ነገር መስሎ ነው።

ሮቤል።

አንተን ያስቸኮለህ ምን አሳብዶህ ነው?

ያዕቆብ።

አንተ ስትለፈልፍ እኔ እዚህ ልውል ነው፤

ሮቤል።

ክፋት እኮ እይደለም ፍጹም ደስታ ነው፤

ያዕቆብ።

እኔ ካልሰማሁት የምን ደስታ ነው?

ብንያም።

የምሥራች አባባ ነገሩም ይኸ ነው፤

ይሁዳ።

ይህ ደፋር ባለጌ ተቆጭ የሌለው

ሮቤል።

እኛ ፊት ቁመን እርሱ ሊናገር ነው?

ያዕቆብ።

ንገረኝ ብንያም የሆኑት ምንድ ነው?

ብንያም።

የምስር አገር ገዥ ዮሴፍ ነው። (እነርሱ ይናደዳሉ።)

ያዕቆብ አላምን ብሎ ዓይኑ ፍጥጥ አድርጐ

እነርሱን ይመለከታቸዋል።

ያዕቆብ።

የነገራችሁኝ ይህ ነገር እውነት ነው?

ሮቤል።

እውነት ነው አባቴ ጉዳዩም ይህ ነው።

ዮሴፍ በምስር አገረ ገዥ ነው

አያልቅም ተቆጥሮ የሀብቱ ነገር

ከኛ ሁሉ አብልጦ ቢወደው እግዜር

ታላቅ ጌታ አረገው በምድረ ምስር፤

እስከዛሬ ድረስ ሲአመላልሰን

እሱ ሳያጠፋን ሁላችንን አውቆን

እኛ ግን በፍጹም እርሱን እረስተን፤

በመጨረሻ ላይ ተገለጸልን፤

ልብስ ሠረገላ ብርም ልኮልሃል (ያሳዩታል)፤

ወደ ምስርም ደግሞ ና ብሎ ጠርቶሃል፤

ሳትውል ሳታድር በቶሎ ተነሥ

ሁላችንም ነገ ምስር እንገሥግሥ።

ያዕቆብ።

ምንም ቃል የለኝም የምናገርበት

ከፈጠረኝ ጌታ የምመለስበት፤

እንዲያውም በጠቅላላው ምስጋና ይግባህ

የዘለዓለም ንጉሥ ከኔ ጋራ ነህ፤

በሕይወት ከሆነ በውነት ያለው ልጄ

ነገ ሣልስ ሳልል አየዋለሁ ሔጄ

ከነቤተ ሰቤ ምድረ ግብፅ ወርጄ።

መጋረጃ።

ምዕራፍ።

ዮሴፍ ከሎሎች ሁለት ሽማግሌዎች ጋር ተቀምጧል።

ዮሴፍ።

ፀጥ ባለ አእምሮ በረጋ መንፈስ

የአምላን ቸርነት ቁጭ ብየ ሳስታውስ፤

በኛ በሰዎች ላይ ያለውን ፍቅር

በውነቱ ብዙ ነው ሲአስቡት በምር

እኛ ስንበድለው እርሱ ይምረናል

ያልለመነውንም ብዙ ይሠጠናል፤

የክፋት የተንኮል የዓመፅ ሁሉ ዳኛ

ገንዘብ የሚባለው የሰይጣን ዘበኛ፤

ለሰው ልጆች ሕመም የልብ መጋኛ

ክፉን ለማሠራት መጥቶብናልና በኛ፤

ገንዘብን ለማግኘት ስንለፋ ስንጥር

በገደል በትነን የአምላክን ፍቅር፤

ሆነን መገኘት ነው የሰይጣን እሥር፤

ገንዘብ የሚባለው የሰው ልጆች ሥራ

ዘወትር ይኖራል ኃጢአትን ሲአሠራ፤

ሰው መግደ መቀማት ቤትን ማቃጠል

በሐሰት መመስከር ሰውን መበደል፤

ሊአነሱት ሊአውሱት በጣም የመረረ

ክፉ ክፉ ሥራ ሲአሠራ የኖረ

የሰውን ልጅ ሁሉ እጅ እግሩን ያሠረ፤

ገንዘብ የሚባለው የሰው ልጅ ጥበብ

መልሶ አደረገን የሰይጣን ማኅተብ።

ሽማግሌ። (በቀለ)፤

የአቶ ገንዘብ ነገር ይቅር አይነሣ

እርሱን ለመሰብሰብ በርሱ የተነሣ፤

የሰው ልጅ ሁልጊዜ በመሬት ሲኖር

እጅግ የመረረ የክፋት ፍቅር፤

በልቡ አሳድሮ እንዲያው በዳበሳ

ዘለዓለም ይኖራል በክፋት አበሳ።

አየለ (ሽማግሌ)።

የምናየው ሁሉ በመሬት ያለው

የሰው ልጅ ሁልጊዜ የርሱ ባሪያ ነው፤

የርሱን ሥራ ስንቱን እንናገራለን

ዝም ብሎ መተው ነው በቃችሁ እስካለን፤

በምን የተነሣ አሁን አነሣነው

ይህ አረመኔ ውቃቢ የሌለው?

በፍጹም መርሳት ነው እርሱን የሚሻለው

ዘወትር ምንጊዜም አለማስታወስ ነው፤

እርሱን አንተውና ሌላ እንጫወት

ባለፈው ቀን እዚህ መጥተው የቆዩት

እህልም ሽምተው እዚህ መጥተው የቆዩት

እህልም ሸምተው ከነአን የሔዱት፤

የርስዎ ወንድሞች ናቸው ማለትን

እዚህ የመጡትም እህል ሸመታ ነው፤

ከዚህም ሲደርስ አላወቁኝም

እኔም በችኮላ አልተገለጽኩም፤

አይቼ መርምሬ ነገሩን በእርጋታ

መምጣታቸውን ሳውቅ ለስንዴ ሸመታ፤

እህልም ሰጥቼ ልብሱንም አልብሼ

ከመጡበት አገር ላኳቸው መልሼ፤

አባቴንም ይዘው ወዲህ ይመጣሉ

ከኔ ጋር አንድነት ከዚህ ይኖራሉ፤

ስለ ገንዘብ ፍቅር ቅድም ያነሣሁት

የነሱ እኮ ነገር ገርሞኝ ነው የሠሩት፤

አየለ።

እውነት ከሆነማ እንኳን ደስ ያለው

በዚህ በዛሬው ቀን በብዙው ሀብትዎ፤

ወንድሞችዎና አባትዎ ጭምር

ትልቅ ደስታ ነው ሲኖሩ በምስር።

ዮሴፍ።

ብዙ አይቆይም እንጂ የምድሩ ደስታ

አባቴን ሳገኝ ደስታውማ እንዴታ፤

አዎ ይሰማኛል ይመስገን የእግዜር፤

ብዙ ተአምር ያያል የኖረ በምድር።

በቀለ።

ሰምተዋል መስሎኛል ንጉሡም ይህን

ግቤም ሰምቻለሁ ወሬው ሲጋነን፤

ዮሴፍ።

ሔጀ ነግሬአለሁ እኔው በገዛ እጄ

ለንጉሥ ፈርኦን ለምር ወዳጄ፤

ፈቃድ ለምኛለሁ በዚህ እንዲኖሩ

በሕይወት እስካሉ እንዳይቸገሩ፤

ንጉሡም ሲሰሙ ይህንን ነገር

ሁሉም እንዲኖሩ በዚሁ በምስር፤

ከቦታም መርጨ እኔ እንድሰጣቸው

ፈቀዱልኝ ንጉሥ በጣም ደስ ብሎአቸው።

በቀለ።

የሆነስ ሆነና መቸ ይመጣሉ?

ዮሴፍ

ተካ እየሮጠ ይገባል።

ብዙ ሰዎች ሁነው ወዲህ መጥተዋል

ከመጀመሪያው በር ዘብ አቁሞዋቸዋል፤

ዮሴፍ።

ሊሸምቱ እንደሆን እህል የመጡት

ሒድ ንገርላቸው ይግቡ በፍጥነት፤

ተካ።

እኔ አልመሰሉኝም በሩቅ ሳያቸው

በእርግጥ ይመስሉኛል ሌሎች ሰዎች ናቸው፤

(በላይ እየሮጠ ይገባል)።

ዮሴፍ።

ምንድን ነው ሩጫው ምንድን ሁናችኋል?

በላይ።

በጣም ደስታ ነው አባትዎ መጥተዋል

ዮሴፍ ስለ ደስታው ከዚያው የነበሩትን ሰዎች

ይስማቸዋል ያዕቆብ ዮሴፍ ከእግሩ ጫማ ላይ

ይወድቃል ያዕቆብም ያስነሣውና እየተላቀሱ ይሳሳማሉ

ከትንሽ ጊዜ በኋላም ምግብና መጠጥ ይቀርባል።

ያዕቆብ።

ይህን ያህል ታምር በኔ ላይ ወረደ  
እዚህ እንድመጣ ፈጣሪ ፈቀደ፤

ምንም አልተነፍስ ምንም አላወራ

ከመመልከት በቀር የፈጣሪን ሥራ፤

በራዕይ ያየኸው ሁለት ጊዜ ሁሉ

አልቀረም ደረሰ ነገሩ በሙሉ፤

ከእናትህ ሆድ ሳለህ መርጦህ እግዚአብሔር

አምጥቶ አነገሠህ በምድረ ምስር፤

ሰፊውን ታሪክህን ትቸ ለሌላ ቀን

ከከነዓን ምድር የመጣሁትን፤

ይገባዋልና በአዋጅ ሊነገር፤

ታሪኩ እንዲታወቅ በምድረ ምስር።

ዮሴፍ።

እንዲያው መታከት ነው በከንቱ ነገር

ሰዎች አያውቁትም የአምላክን ምሥጢር፤

ተገልጾ አይታይም የመለኮት ሥራ

ፍጹም እረቂቅ ነው ሲነገር ሲወራ፤

የማይቻል ነገር በጣም የከበደ

እነሆ በሰማይ በኛ ላይ ወረደ፤

ያዕቆብ።

ነገሬአችሁ ነበር ከጥንት ጀምሬ

የፈጣሪን ታምር በሙሉ ዘርዝሬ፤

ግን አልገባችሁም ነገሩ ተገልጾ

እሱ ግን ማራችሁ በምክሩ ገስጾ፤

ዮሴፍ።

ምንም አያስፈልግ የአሁኑ ወቀሳ

እኔም ሆንኩ እነሱ በዚህ የተነሣ፤

ይቅር ማዘናችሁ በከንቱ ድካም ነው

ማ ሊአድን ይችላል አምላክ ሲወስን፤

ያዕቆብ።

እርግጥ ነው እንዳልከው ይቅር ሐተታው

ለወደፊቱ ግን መልካም መሥራት ነው፤

ዮሴፍ።

በስንት ዓመታችን ዛሬ ተገናኝተን

ጭቅጭቅ አናንሣ ደስታችን ትተን?

ሮቤል።

ከዛሬ ጀምሮ በምድር እስካለን

እስከ ልጅ ልጃችን ያንተው ባሮች ነን፤

ባለፈው ሥራችን አደራ ማረን፤

ይህን ሠሩ ብለህ አትቀየመን።

ዮሴፍ።

አልገባኝም እኮ የምትናገረው

የምን መቀየም ነው ከየት የመጣ ነው፤

ምን በደላችሁኝ ምንስ ሠራችሁ

እንዲህ አድርጎ እናንተን ያስጨነቃችሁ፤

ይልቅ አመስግኑ ፈጣሪያችንን

ይቅርም እንዲለን ኃጢአታችንን፤

በጣም መጸለይ ነው ሌትም ሆነ ቀን

ያዕቆብ ከተቀመጠበት ቦታ ይወድቃል ዮሴፍ ያነሣዋል።

ዮሴፍ።

ምነው ምን አገኘህ ምን ሆንክና ነው?

ያዕቆብ።

በጤናም አይደለሁ በጣም አሞኝ ነው

ከመንገድ ሳለን የጀመረኝም

እንዲህ ያለ ሕመም ጭራሽ አላውቅም፤

እራሴን ወገቤን ልቤንም ጭምር

አሞኛል በጠና ይዞኛል በምር፤

አንተን በማግኘቴ ሳላስታውሰው

አሁን ግን ጸናብኝ ሆነ እማልችለው፤

ልጆቹ በሙሉ ይደነግጣሉ እሱም ይደክማል።

ዮሴፍ።

በአልጋ ላይ ዐረፍ በል ትንሽ ቢሻልህ

መድኃኒት ፈልጌ ሔጄ ላምጣልህ።

ያዕቆብ።

መድኃኒት አልሻም አታምጣ ይቅርብኝ፤ (በደከመ ድምፅ፤)

ፈጣሪዬ ቢፈቅድ እርሱ ዓይቶ ይማረኝ

የትአሉ? ልጆችህ እስቲ ጥራቸው?

ከመሞቴ በፊት ልባርካቸው?

ዮሴፍ በድንጋጤ።

የምን ሞት መጣ ምነው ምን ባልኩት

ይህን ያህል ጊዜ አያሌ ወራት፤

ተለይቼ ኑሬ ዛሬ ባገኝህ

ሞትን እያነሣህ ታባባኛለህ?

ያዕቆብ።

እንደምን ተታለልክ እንዴት እረሳኸው?

የአምላክ ሐሳብ ከሰው የተለየ እኮ ነው፤

ሲፈቅድ ይጠራዋል እሱ ባለቤቱ

ሙሉ ሥልጣን አለው በገዛ ፍጥረቱ፤

ለኔ ትልቅ ተስፋ አንተን ማየቴ ነው፤

ሞትንም አልፈራ የማይቀር እዳ ነው፤

ልጆችህን እኮ ምነው ጥራልኝ

ዓይኔን ይዩትና ይሰናበቱኝ።

ያዕቆብ ይደክማል ሁሉም ይደነግጣሉ።

ዮሴፍ ለበላይ።

ኤፍሬም ምናሴን አሁን ቶሎ ጥራ

ከውጭ ይኖራሉ ከልጆቹ ጋራ፤

በላይ።

ሁለቱን ብቻ ነው? ሔጄ የምጠራው?

ዮሴፍ።

እታዲያ ሦስተኛ ከየት ታመጣ ነው?

በላይ።

የሚመጡትሳ በስንት ሰዓት ነው?

ዮሴፍ በቁጣ።

አሁን ጥራ እያልኩት ምን ይቀባጥራል!

በላይ።

ይኸ ባገራችን ማስተዋል ይባላል፤

ዮሴፍ።

ሰክረሃል በጤና ዛሬ ምን ሆነሃል?

በላይ።

ከየት ጠጥቸ ነው ዛሬ የምሰክረው?

መቸም ስሜ አያምርም ሁልጊዜ ይኸው ነው፤

ዮሴፍ።

ትሒዳለህ አሁን ወይስ አትሔድም?

በላይ።

መልእክቱን ካጣራሁ መሔዴማ አይቀርም፤

ዮሴፍ።

ውጣ እዚህ ከፊቴ ዓይንህን አልየው፤

በላይ።

እርስዎም ባይሉ እኔም መሔዴ ነው (ይሔዳል)

ዮሴፍ።

ይህ ደፋር ባለጌ ልቤን አቆሰለው (በላይ መለስ ብሎ)

ለልብ መድኃኒት ወተት መጠጣት ነው፤ (ይሔዳል)

ያዕቆብ።

ከአሽከሮችህ ጋራ ምን ያዳክምሃል?

በላይ ይመለስና።

እንዲያው ነው በከንቱ መቸገር ይባላል። (ይሮጣል)

ሮቤል።

ይኸስ ቀልደኛ ነው አይደለም የጤና፤

እውነትም በሽታ ጥሎብሃልና!

ዮሴፍ።

እስከዛሬ ድረስ ድኀና ሰው ነበረ

ብዙም ዘመኑ ነው ከኔ ጋር ከኖረ፤

ዛሬ ያገኘውን እንጃለት አላውቅም

መጠጥ እንኳ እዚህ ሲጠጣ አላየሁም፤ (ልጆቹ ይገባሉ)።

ዮሴፍ ለያዕቆብ።

አባቴ ቀና በል ዓይንህንም ያስተውል

ልጆቹ መጥተው ከፊትህ ቆመዋል፤

ያዕቆብ።

የኔ ብላቴኖች ኑ ወዲህ ተጠጉ (ይቀርባሉ)።

የአብርሃም የይስሐቅ የእኔም አባት ደጉ

ከሕፃንነቴም ጀምሮ እስከ ዛሬ

እኔን የመገበኝ የቸርነት ፍሬ፤

ያጽናናኝ በኃይሉ መንፈስ የሰጠኝ

ከክፉ አድራጊዎች በቸር ያወጣኝ፤

በእናንተ ላይ አድሮ እስከ ዘለዓለም

ዘራችሁን ያብዛው በምድረ ዓለም፤

ጸጋ መንፈስ ቅዱስ በእናንተ ይደር

ከሰይጣን ፈተና ያውጣችሁ እግዜር፤

በዚህች በአሁን ሰዓት በዛሬዋ ቀን፤

አምላክ አደራህን ከኔ ጋራ ሁን፤

ጸሎቴንም ሰምተህ ቸርነትህ ይብዛ

እሊህን ልጆችን እንደፍሬ ዋንዛ፤

ትውልዳቸው በዝቶ በምድር ይነዛ፤

እንደ ሰማይ ኰከብ እንደ ወንዝ አሸዋ

በመሬት ዝራቸው እስከ ዳርቻዋ፤

የልጅ ልጃቸው ይኑሩባት በዝተው

አምላክ በፈቃድህ አደራ ባርካቸው፤ (ይዳከማል)።

እናንተም አድምጡኝ እንግዲህ አደራ (ለልጆቹ)

በሰላም በፍቅር ከነኤፍሬም ጋራ

በአንድነት በሰላም ኑሩ በሕይወት

ዓመፃን ወንጀልን ክፋትን ተውት

በጣም ተዛዘኑ በጣም ተዋደዱ

ግራውን ትታችሁ በቀኛችሁ ሒዱ፤

ይጠራል በነሱ የኔ የአባቶቼ

ስማቸው ዘለዓለም በኒህ በልጆቼ፤ (ወደ ዮሴፍ እያየ)

አምላክ ይጠብቅህ ዘርህንም ዕይ

እኔን እንዳቆየኝ የልጅ ልጅ እስካይ፤

መቸም ይወድሃል የሰማዩ ጌታ

ከልጆችህ ጋራ ይብዛልህ ደስታ፤ (በጣም ይደክማል)

ዘርህም ይበዛል በልጅህ በኤፍሬም

የአብርሃም የይስሐቅ የኔም የአባትህ ስም (በቀስታ ድምፅ)

በሉ ደኅና ሁኑ እግዚአብሔር ይርዳችሁ

በሰማይ ቤታችን ሔጄ ልቆያችሁ፤

ቀብሬን በከነዓን እንድታደርጉልኝ

አደራ ዮሴፍ በዚህ እንዳትቀብረኝ፤ (እጁን ይዞ)

በምድር በሰማይ ዕረፍቱን ይስጥህ

የአብርሃም የይስሐቅ ፈጣሪ ይርዳህ፤ (ይሞታል)።

እለቅሶና ጫጫታ በብዙው ይሰማል።

መጋረጃ።

ተፈጸመ።

ለእግዚአብሔር ምስጋና ይድረሰው።

ይህች መጽሐፍ፤ ለሕፃናት ግብረ ገብ ማጠንከሪያ ትጠቅማለች ብለን ተስፋ እናደርጋለን።

የአባት ማስታወሻ።

ልጄ ሆይ።

ከእናትና አባቴ ምንም ዓይነት ዕርዳታ ሳላገኝ በዘመኔ ተፈላጊ በነበረው ዕውቀት እራሴን በራሴ ለማስተዳደር ቻልኩ። ያውም ሆኖ ዕውቀቴ ለዕለት ምግብ ማስገኛ እንጂ፤ የጠለቀ አልነበረም። አንተ ግን ልጄ አንዳርጋቸው ማሞ ወደ ፊት መገሥገሥ አለብህ እናታችን ኢትዮጵያ በዕውቀታቸው የተራቀቁ በስሜታቸው የላቁ ወጣቶች ትፈልጋለች።

መጭው ጊዜ የዋዛ የፈዛዛ አይሆንም የዕለት ምግብን ማግኘት ብዙ መማር አለ፤ ትምርህትህ ደግሞ ለራስህ ጥቅም ማግኛ ብቻ መሆን አይሆርበትም። ከሁሉ አስቀድመህ ለሀገርህ አስብላት ሙትላትም፤ ስሜት ከሌለው ከፍተኛ ዕውቀት ለማግኘት ወደ ሌላ ዓለም ከምትሔድ ይልቅ የሀገር ፍቅር ስሜት በልባቸው እንደ እሳት የሚጤስባቸው ቀበሌዎች መኖር ዋጋ አለው።

ቅድም እንደነገርኩህ ከእኔ ምንም የምትወርሰው የለህም እኔም ልረዳህ የምችለው አንተን በማስተማር ብቻ ነው። ወደፊት ብዙ ቀናታ አለብህ። ሕይወትህ ከውሃ ከእሳትና ከነፋስ ጋር ትታገላለች። ይህንም ለማለፍ አለኝታህ የሰማዩ አባትህ ብቻ ነው።

ምንም ምን ቢደርስብህ የሀገር ፍቅር ከልብህ አይጥፋ። ከሁሉም ሀገርህ ትበልጥብሃለችና ለግል ጥቅምና ለዕለት ሞቅሺሺ እንዳትለውጣት። የሚሆነውንና የማይሆነውንም አስቀድመህ ለመገመት እንድትችል እግዚአብሔር ይርዳህ።

ምክሬን ብትሰማኝ አንድ የአደራ ገንዘብ እሰጥሃለሁ። እርሱንም ጠብቀህ ብታቆየው እኔን የጠቀመኝን ያህል ይሆንልሃል። ይኸውም ሃይማኖትህ ከኔ የወረስከው መሆን አለበት እርግጥ በመመራመር ሐሳብህ ይማታ ይሆናል። ግን ከአባቴ የወረስኩትን ላንተ ለልጄ፥ ካስተላለፍኩ አንተም ብትሽረው «አደራ በላ» ትባላለህ። ስለኛ ሲል የሞተው የኛ ፍቅር የሞተ ሥጋን ጽዋ ያስጠውን ክርስቶስን እመን። ለሰው ታላቁ ሃይማኖትም «ለሰው በጎ ማድረግ» መሆኑን አስብ። የችሎታህም ምሥጢር የሚታወቀው በመልካም መንፈስ ላይ የተመሠረተ ሲሆን ነው። ሕይወትህም ሞትህም፤ በክርስቶ የታመነ ይሁን።

እያልኩ ስለ ወደፊቱ ኑሮህ መልካም ጅማሬና ፍጻሜ ይሆንልህ ዘንድ እመኝልሃለሁ።

ማሞ ውድነህ።