**የአማርኛ ግጥምና ቅኔ፤**

ማስተማሪያ፥

ከዓለማየሁ ሞገስ፥

ተሰናዳ።

በግርማዊ ቀዳማዊ ኅይለ ሥላሴ ንጉሠ ነገሥት ዘኢትዮጵያ

በ፴፪ኛው ዓመተ መንግሥት ፲፱፻፶፬ ዓ.ም

ይህ መጽሐፍ ታተመ።

አዲስ አበባ

**መቅድም።**

በትምህርት ቤት ስናስተምር ተማሪዎች ስድ ንባብ ግጥም መዝሙር የሚባሉትን የጽሕፈት ሜማዎችና ዝርው ዘይቤት ቅኔ የሚባሉትን የንግግር ስልቶች መለየት አቅቷቸው ስዘባርቁ በማየታችን ችግራቸውን ለማስወገድ ይህን መጽሐፍ አሰናዳን።

በዚህ አርእስት ከዚህ በፊት በሀገራችን የታተመ ነገር ስለሌለ በቅኔና በዜማ ቤት የሚሠራበትን ሕጋጌ ከብራና መጻሕፍት በማንበ ሊቃውንቱን በመጠየቅ ተናጋሪውን ባለ ሀገር በማዳመጥ አባቶቻችን በቃል ይሠሩበት የነበረውን ሁሉ ሰብስበን በጽሑፍ አስፍረውን ለጥበብ ወዳጆች ሁሉ እናቀርባለን።

ጀማሪዎች ዜማ ሰበርህ ሲሉአቸው ጃ እንዳይላቸው ስንኙ ሁሉ በሆሄ በቀለም በምጣኔ ተከፍሏል።

የተናጋሪም ሆነ ደራሲ ቃላትን አቀናብሮ ሐሳቡን የሚገልጥበት ዘዴ የንግግር ስልት ይገባል። ይህም በጽሑፍ ሲሆን ሥነ ጽሑፍ የሚል ስያሜ ይሰጠዋል።

ሥነ ጽሑፍ እንደ አጻጻፉ ዘዴ በሦስት ታላላቅ ዜማዎች ይከፈላል።

ሀ/ ሥድ ንባብ

ለ/ ግጥም

ሐ/ መዝሙር።

ከዚህ በላይ ማንኛቸውም የድርሰት ዐይነት እንደ መልኩ ልብ ወለድ ፈጠራ ትርኢት (ድራማ) ገድል (ትራጄዲ) ኵሰሳ (ኮሜዲ) እየተባለ ይጠራል። ይህ ያጻጻፍ ዘዴ ነው እንደ ንግግሩ ስልት ግን ዝርው ዘይቤ ቅኔ ተብሎ ይከፈላል። ዝርውና ዘይቤ በሌሎቹ አህጉር ጽሑፍም ይገኛሉ ቅኔ በግዕዝና በአማረኛ ብቻ ነው።

በግዕዝ የሦስቱም ይትብሃልና የግጥም ሐረግ ተወስኗል። ግጥም እንደ አገባቡ መልክዕ አርኬ ይባላል። ቅኔም በዜማ የተነገረ እንደሆነ ከጉባዔ ቃና አንሥቶ እስከ ዕጣነ ሞገር ባለው ሲፋስስ ይኖራል። በአማረኛ ግን መጠኑና ሕጉ ስላልታወቀ ተማሪዎች ዜማ ሰበርህ ንባብ አበላሸህ ስልቱስ ምንድር ነው ሲሏቸው ግር ስለሚላቸው ሀ/ ትውልድ እያሻሻለው የሚሄድ ላማረኛ ግጥም ምጣኔ መሠረት ለመጣል ለ/ በግጥም ስለ ተነገረ ማንኛጨውም ሰው ቅኔና ግጥም አንድ እየመሰለው ስለሚቸገር ልዩነቱን ለማሰረዳት ሐ/ ሦስቱን የንግግር ስልቶች ለማሳወቅ ይህን ትንሽ ጽሑፍ ለወገናችን እናቀርባለን።

መጽሐፉ ለተማሪ መማሪያ ለመምህር ደገፋ ለአንባቢ መመራመሪያ ይሆናል የሚል ተስፋ ተጥሎበታል።

ደራሲው።

**ምዕራፍ ፩።**

**ግጥም ምንድን ነው?**

ማንኛውም ዝርው ቤት እየመታ በስንኝ ተሳክቶ ሲነገር ግጥም ይባላል። ይህም ልቤት እየመቱ የመጽሐፍ ዘዴ እንጂ የንግግር ስልት አይደለም። ግጥም ከዝርው የሚለይበት ቤት በመምታት እንጂ በንግግር ስልት ግን አንድ ነው። ቤት እየመታ የሚናገርና የሚጽፍ ሰው ገጣሚ ይባላል። ገጠመ ካለው የመጣ ዘር ስለሆነ ቤት እየመቱ የመጽሐፍ ዘዴ እንጂ ንግግር ስልት አይደለም ቢባል ውሸት አይሆንም። ግጥሙ ግን ምሥጢር ያለው (ስለምን) ይባላል። ሰውዬውም ባለዘይቤ (ባለስለምን) ወይም ዘይቤ ዐዋቂ (ስለምን ዐዋቂ) ይባላል። ሰምና ወርቅ ከነጓዙ በጽሑፍ ውስጥ የተገኘበት እንደሆነ ቅኔ ሠሪውም ባለቅኔ (ቅኔ ዐዋቂ) የተቀኘ ይባላል።

ም. ጐመጀሁ ጐመጀሁ አንጐሌ ተሰየ

ናላዬ ዞረብኝ ልቤም ተሠቃየ፥

አፌን ምራቅ ሞላው ሆዴን ራበኝ

የሲሳዩን ዜና እመ! ብትነግሪኝ።

ከዚህ በላይ የተጠቀሱት ስንኞች ወደ ስድ ንባብ ሲለወጡ የሚጨምሩት ነገር ስለሌለ ሁሉም ግጥም ናቸው።

አለዋወጡም እንደ ሚከተለው ነው።

እመ! ሲሳዩን ዜና ብትነግሪኝ አንጐሌ ተሰየ ናላዬ ዞረብኝ አፌን ምራቅ ሞላው ልቤ ተሰቃየ ሆዴንም ራበኝና በጣም ጐመጀሁ። ይህ እንደሚያሳየን ግጥሙ እንዲስማማ ስንኙ እንዲያምር ተብለው ከገቡት ቃላት በቀር በስተተርጕም በኩል የጨመረውም የቀነሰውም የለ። ስለዚህ እንደዚህ ያለ ቅኔና ሰለምን ያልያዘ ጽሑፍና ንግግር ሁሉ ግጥም ይባላል።

የሚከተሉትን ስንኞች ወደ ስድ ንባብ መልሰህ ግጥም እንደሆኑ አስተውል።

ሀ/ የሰው ልጅ በአእምሮ በጣም ተራቀቀ

አእሮፕላን ሠርቶ መሬቱን ለቀቀ፣

በነፋስ በረረ ከደመና ራቀ

ላስቲክ ተከናንቦ ባሕር ውስጥ ጠለቀ፣

ግዙፍ ረቂቁን በጥበብ ዐወቀ።

ለ/ ዛሬ ጊዜያችን ነው ሁሉ ሥልጣን አለን፣

የሰኘንን ሁሉ እናዝበታለን

ብንቦዝን ብናሾፍ ብንሠራ ብናብድ፥

ቀኛችንን ትተን በግራ ብንሄድ

እጅግ ብናበዛ ክፋትና ቧልታ፣

እሾሁን አበባ ጥፋቱን ሙያ አርጎ፣

ልብም ቢተረጕም ሁሉን ወደ በጎ

ሳንሻ ሳንወደው በግድ የሚመጣ

ነገ የሚበላው አለብን ባላንጣ፡

ዛሬ ሰው አለሁ ቢል ነገ ግን ይሞታል

ምንም ጐበዝ ቢሆን አይቀርም ይረታል። (ከበደ ሚካኤል)

ሐ/ እንዳች ያለች ጽጌ ከሄት በቀለች

እንዲያው መልአክ ኑራ ከላይ ወረደች

አላመል ተፈጥራ ሰውን አስጨነቀች

እንኳን ወንዱንና ሴቱን አዘነጋች

ይህም ሁሉ ሁኖ መኵራት አላበሰች

ሳዱላዋን ትታ ጠጕራን ተሸለተች።

ጠልሰሟን አውልቃ አጎዛ ደረበች

ሥጋጃዋን ንቃ አቃቅማ ረገጠች፥

ከዙፋኑዋ ወርዳ ተኮረብታ ወጣች

እንኳን ለመዋረድ ለሞት ያልተገባች

ዓለም ሲሰግድላት በድንክ ተከሰሰች። (አፈ ወርቅ ገ/ኢየሱስ)

**ምዕራፍ ፪።**

**የግጥም ቃላት ሕጋጌ።**

በቅኔ ቤት የተለመዱትን የግጥም ቃላት ከዚህ ቀጥለን እንጽፋለን። መጽሐፉ ለመረዳት የሚፈልግ ሁሉ ቃላቱን በደንብ ማጥናት አለበት።

**ሆሄ** የፊደል ቅርጽ በቃል ውስጥ ተጽፎ (ገብቶ) ከተገኘ ቢነበብም ባይነበብም ድምፅ ቢኖረውም ባይኖረውም ሆሄ ይባላል። የአማረኛ ፊደል ከጐራጆቹና ከዲቃሎቹ ሌላ ፯ ፯ ስልት ያለው ፴፫ ሆሄ አለው

|  |  |  |  |  |  |
| --- | --- | --- | --- | --- | --- |
| ፩ ሆሄ | ፪ ሆሄ | ፫ ሆሄ | ፬ ሆሄ | ፭ ሆሄ | ፮ ሆሄ |
| ባ | ቤት | ልባም | ብርሃን | መንግሥት | ድብልቅልቅ |
| ቡ | ሰው | ጠረገ | መብራት | ትዕግሥት | ትርምስምስ |
| ሻ | ሴት | ነገደ | መሥራት | አወራረደ | ተርበደበደ |
| ጃ | ባት | ጐመደ | ደነገጠ | ኢትዮጵያ | ተንገደገደ |
| ቧ | ቃል | ተባት | ልምላሜ | አኰመኰመ | አመለመለች |
| ጓ | ባል | ሥዕል | ሽርሽር | አመለመለ | ተንፈሰፈሰ |
| ጧ | ሰተ | ፀሐይ | መንደር | ተፈተለከ | ተንከባለለ |

በዚህ መሠረት ባንድ ቃል ውስጥ ያሉትን ተቈጣጣሪና የማይቈጣጠሩ ሆሄያት ቄጥሮ ባላንድ ሆሄ ባለ ሁለት ሆሄ ወዘተ ቃል እየተባለ ይነገራል።

**ቀለም፤** ከሳድስ ማንኛቸውም የሆሄ ስልት በቃል ውስጥ ሲገኝ ቀለም ይባላል። ሳድስ ግን ተቈጣጣሪና ጥቅል (ተጠቅላይ) ለመሆን ስለሚችል ሲቈጥር ይቈጠራል ሲጠቀልል ግን ይዘለላል። ይኸውም ድምፅ ሲኖረው ይቈጠራል ሳይኖረው ግን ይጠቀለላል ማለት ነው። በአማረኛው በግዕዝ ሳድስ ባይኖር ኑሮ ሆሄና ቀለም አንድ ይሆኑ ነበር።

ሳድስ በመድረሻና በመነሻ ሲገባ በይዘት ካልተነበበ በቀር ይጠቀለላል። ለአብነት በተሰጠው ሁሉ በመጀመሪያው ዘረን ሆሄው በ፪ኛው ቀለሙ በ፫ኛው ምጣኔው በግዕዝ አኀዝ ተጽፏል።

|  |  |  |  |
| --- | --- | --- | --- |
| ም/ መለኮቱ | ፬ ሆሄ | ፬ ቀለም | ፪ የወል ምጣኔ። |
| አሞራ | ፫ ሆሄ | ፬ ቀለም | ስትን ገድፎ |
| ሚስት | ፫ ሆሄ | ፫ ቀለም | ሚስን ቈጥሮ ትን ገድፎ። |
| ሚስት | ፫ ሆሄ | ፩ ቀለም | ልን ገድፎ። |
| ቂል | ፫ ሆሄ | ፪ ቀለም | ሽትን ገድፎ |
| ምሽት | ፫ ሆሄ | ፩ ቀለም | ትን ገድፎ። |
| ምሽት | ፫ ሆሄ | ፪ ቀለም |  |
| መንግሥት | ፭ ሆሄ | ፪ ቀለም | ንን ጠቅሎ ሥትን ገድፎ |
| ብርሃን | ፭ ሆሄ | ፪ ቀለም | ርን ጠቅሎ ንን ገድፎ |

ሳድስ ከመነሻና ከመካከል ሁኖ ባንድ ትንፋሽ ከተከታዩ ጋራ ሲነበብ ጥቅል በመድረሻ ገብቶ ከቀዳሚው ጋራ ሲነበብ ግዱፍ ይባላል።

ከዚህ በታች መሥመር የተሠመረባቸው ሆሄያት ጥቅል ናቸው ትሕትና ትምህርት መክብብ ግራዋ ብላታ መንጋ ክርስቲያን ድብልቅልቅ አንደበደበ ወዘተ

ከዚህ በታች የተመሠሩት ደግም ግዱፋን ይባላሉ ሚስት ሚስት ምሽት ምሽት ቂል ውል መንግሥት ቤት ሊቃውንት ትዕግሥት አንድ ወንድ ልምድ ብልህ ወዘተ…..

ቃል፤ በውስጡ ሆሄና ቀለም ይዞ አንድ ስሜት የሚሰጥ ድምፅ ሁሉ ቃል ይባላል። በግጥም የሚሠራ በሆሄ በቀለም በምጣኔ ስለሆነ ቃል ሲያጥር ተይዞና ተቈጥሮ ሲረዝም ከፊተኛው ወይንም ከኋለኛው ጋራ ተጠቅሎ ስለሚነበብ ረብ የለውም።

ም. ሀ/ ብዙ ነገር ሳስብ ወርቅ ነሽ ቡሉኝ

መቼ ብረት ሁነሽ አፈረ በላብኝ

ለ/ እግር የለው ይሄዳል ክፍን የለው ይበራል

አእምሮና የአንጐሌን ሲያማስል ይኖራል።

ሐ/ ያለም ኃሳላፊ ሞት እንዴት ከበረ

መኰንን መኰንን ይጠራ ጀመረ።

ከዚህ በላይ የተጠቀሰው የወል ግጥም ሲሆን በሀ ሁለቱም የመጀመሪያዎቹ ሐረጎች ፫ ፫ ቃላት አሏቸው። በለ የቤቱ መምቻ የመጀመሪያው ስንኝ ሐረግ ፫ ቃላት ሲኖረው የቀሩት በለና በሐ ያሉት ሐረጎች ሁሉ በመጀመሪያው ክፍል ሁለት ሁለት ቃላት አሏቸው። ወርቅ ነሽ ቢሉኝ ክፍን የለው ይበራል ሞት እንዴት ከበረ የሚሉት የመምቻ ሐረጎች ፫ ፫ ቃላት ሲኖሩአቸው የሚቄጠረው ቀለም እንጂ ቃል ባለመሆኑ አይሰበርም። ስለዚህ በግጥም ቀለም እንጂ ቃል መቍጠር ፋይዳ እንደሌለው ያስተውሏል።

**ይቈጠራል፤** ሐረጉ በማጠሩ ምክንያት ሆሄውን ሁሉ እንደ ቀለም ዘርዝረን ለማንበብ ስንገደድ ይቈጠራል ይባላል። ለምሳሌ የሚከተለው የበገና መነሻ ሐረግ መቍጠሩን ያስተውሏል።

ከመሆን/ ራስህን ችለህ ሠተህ

በሰላም/ ሕይወትህን ሙሉ ኑረህ።

የበገና መነሻ ሐረግ ፬ና ፭ ቀለም ሲሆን በመቍጠሩ የመስለው ሁሉ ያሳያል።

**ጥቅል፤** (ጠቅሎ) ብዙ ጊዜ ሳድስ ቀለም ያለበት ሐረግ ሲረዝም አሳጥረን እንድናነብ ስንገደድ ጥቅል ነው ይባላል።

ም. ካካላቴ ሁሉ ዙረህ ካየኸው

ብርሌው አንገቴን ማን ነው ሚመስለተው

ከሁለተኛው ስንኝ የሚገኙት ር፥ ን ስ፥ ተጠቅሰዋል።

**ግዱፍ፤** ሳድስ ሆሄ በስተመድረሻ ገብቶ ከቀዳሚው ጋራ ተጠቅሎ ሲነበብ ግዱፍ ይባላል። የቦታ ለውጥ ነው እንጂ ከጥቅል ጋራ አንድ ነው።

ም. ነግረውን አልፈዋል ጥንቱን ሊቃውንት

ባል ነፋፋ ሲሆን ትቀጣለች ምሽት።

ከዚህ በላይ የተሠመሩት ንትና ሽት ከውና ከም ጋራ በመነበባቸው እያንዳንዳቸው ግዱፍ (በብዙም ግዱፉን) ይባላሉ።

**ተናባቢ ግዱፍ፤** ከሚከተለው ቃል ጋራ እንዲሰማማ ድምፅ ተሰጥቶ ሰነበብ ተናባቢ (ተናቦ) ይባላል።

ም. በመለኮቱ በግርማው

አምላክ ለጥ አርጎ ይህነን ዓለም ገዛው።

ጥንና ንን ከተከታዮቻቸው ከነአ ጋራ አናቦ ሲያነቡት አይሰብርም በተቀረ ግን ስድ ንባብ ይመስላል።

**ንባቡ ሰበረ** ስንኙ አጭርና ረጅም ሲሆን አባጣ ጐባጣ ሆኖ ለንባብ ሲያስቸግር ለጆሮ ሲቀፍ ንቡቡ ሰበረ ይባላል። ም. መኪና እየነዳሁ ስሄድ ወደ ሀገሬ ጭቃ ያዘኝና ቆምሁ ተገትሬ ቢል ይቃናል።

**ዜማ፤** የድምፅ ስልትና የሙዚቃ ቃና ዜማ ነው። ከዚህ የምንሠራበት የወል ዜማ የሰንጎ መገን ዜማ እያልን የስንኙን ዐይነት ነው።

**ሐረግ፤** በወልና በሰንጎ መገን ግጥም የስንኙ እኩሌታ በተቀሩት ግን ባንዳንድ ትንፋሽ የሚነበብ የቀለማትና ስብስብ ሐረግ ይባላል። ከዚህ በታች በቀጥተኛ አጥር የተከፈለው ሁሉ ሐረግ ነው፡

ሀ/ ሀገር ለተወላጅ/ ምግብ አካሉ ናት

በጣም ከባድ ወንጀል/ ዝም ብሎ ማየት

በተንኰል በጕሕሉት/ ጠላት ሲበላት።

ለ/ ዐርብ ሮብ ጦመኛ/ እንግደፍ ያለችሁ

ጊዜ እንዲህ ይደርሳል/ ዕዩት ላሳያችሁ።

ሐ/ በመለኮቱ/ ሲኖር

ለመላእክቱ/ ሲያስቸግር

ተነሣ/ እግዚአብሔር ለሰው

መዋረዱ/ እንጂ ነው።

መ/ ፈጣሪያችን/ በሠራው ስሕተት ተናዶ

አዳምን ሻረው/ ከሰጠው ማዕረግ አዋርዶ።

ሠ/ እንደ ታካች/ እንደ ዋልጌ/ ሥራ እንደማይወድ/ ወደላ

ዘመኑ እስቲያልፍ/ ጊዜው ስሄድ ድልው ተግባሬም/ ሲጕላላ

መንገዴን ጥዬ/ ተኝቼ/ እውላለሁኝ/ ከዛፍ ጥላ

ጥላዋ እንኳ/ ነፍስ የሌላት/ ከሕያው ከኔ/ ላቀች

ሰዓቱ ሲደርስ/ ጥላው በድኔን/ ወደ ምሥራቁ/ ዞረች ወዘተ….

**መነሻ ሐረግ።** በስንኙ መጀመሪያ በኩል የሚገኘው ሐረግ መነሻ ሐረግ ይባላል።

**መድረሻ ሐረግ።** በስተ ቤት መምቻው በኩል የሚገኘው ሐረግ መድረሻ ሐረግ ይባላል።

**የሐረግ መነሻና መድረሻ።** በሐረጉ በስተመጀመሪያ የሚገኙት ቃላት ወይም ቀለማት የሐረግ መነሻ ሲሆኑ በስተመጨረሻ የሚገኙት ደግሞ የሐረግ መድረሻ ይባላሉ።

**መነሻ ሐረግ።** **መድረሻ ሐረግ።**

ጊዜ እንዲህ ይገፋል እየወሳለቱ፥

ምሳና ራት ሐሆነኝ ትላንት የሼጥሁቱ።

**የሐረግ መነሻ። የሐረግ መድረሻ።**

ጊዜ እንዲህ ይገፋል፤

ምሳና ራት ሆነኝ

እየወ ሳለቱ

ትላንት የሸጥሁት

**ስንኝ፤** ባንድ መሥመር እስከ ቤት መምቻው ድረስ የሚገኝ የግጥም ሐረግ ተሰብስቦ ስንኝ ይባላል።

ባለ ሀገር ሲስቅ በጣም ሲደላው

ሲንጓለል ይኖራል ሀገር የሌለው።

እነዚህ ሁለቱ መሥመሮች እያንዳንዳቸው ስንኝ ይባላሉ። ግጥሙም

ሁለት ስንኝ አራት ሐረግ አለው ይባላል።

**ቤት፤** በስንኝ መጨረሻ የሚገኘው ቃል መድረሻ ሆሄ ቤት ይባላል።

ካገሬ ተራራ ካፋፉ ላይ ቁሜ።

ባየው አስወረጀኝ የጥቢው ልምላሜ። የዚህ ግጥም ቤት ሜ ነው።

**ቤት መታ፤** የመጀመሪያው ስንኝ እንደሆነ ሁለተኛውን ያለበለዚያ ግን መጨረሻውን ስንኝ ከነቤቱ ሲናገር ቤት ደፋ ይባላል። ስለዚህም የስንኝ መጨረሻ ቃላት ቤት (መምቻ መድፊያ) ይባላሉ። ለቤት ማስረጃ ከሰጠነው ስንኝ ውስጥ ያለው ቁሜ የሚለው ቃል ቤት መምቻ ልምላሜ ደግሞ ቤት መድፊያ ነው።

**ቤቱ ገጠመ።** ካንድ ግሥ የወጡ ዘሮች መምቻና መድፊያ የሆኑ እንደሆነ ቤቱ ገጠመ (አንድ ሆነ) ይባላል።

ም. ፋሲካ ቢመጣ ግድፍት ቢሆን ምነው፤

በወርኅ ጾምማ ምግባችን ደረቅ ነው።

እንደዚህ ሁኖ አንዱ ቃል ለሁለት ቤት መደምደሚያ ሲሆን ቤቱ ገጠመ ይባላል። ይህም ጸያፍ ነው። እንኳስን እንዲህ ያለው ቃሉ ሳይለወጥ መግባቱ ይቅርና ካንድ ግሥ የወጡ ዘሮችም መደጋገም የለባቸውም። ም. ነገሠ መንግሥት ቤተ መንግሥት ወዘተ።

**ቤቱ ፈረሰ፤** ባንድ ስልት ደረሰ ተብሎ የሆሄውን ቤት የለቀቀ እንደ ሆነ ቤቱ ፈረሰ ይባላል።

እንግዲህ ፈረንሳይ ምን ሠርተህ ትበላ

እንግዲህ እንግሊዝ ምን ሠርተህ ትበላ

እኛም ዐወቅንበት በመውዜሩ ሥራ።

ላና ራ ስለሆነ ቤቱ ፈረሰ ይባላል።

እንግዲህ ፈረንሳይ ምን ሠርተህ ትበላ

እኛም ዐወቅንበት በመውዜሩ መላ ቢል ኑሮ ይገጥም ነበር።

ኢየዐርግ። አይወጣም (ቢበዛ ግፋ ቢል)

ኢይወርድ፤ አይወርድም (ቢያንስ ቢያንስ)።

ምጣኔ፤ መጠነ ለካ ካለው የመጣ ስለሆነ ልክ ማለት ነው።

የሐረግና የቀለማት መጠን የሚወስንበት ልክ ምጣኔ ይባላል። ስንኝ በሐረግ በምጣኔ ይከፈላሉ። ምጣኔ ደግሞ በሂድ በጭረት በድፋት እየሆነ በእየቀለሙ ይታያል

* , - , - , - , - , ^

ም. ተ ተ ተ ተ ተ ተ ተ ተ ተ ተ ተ ተ ይህ የወል ግጥም ምጣኔ ነው። እያንዳንዱ ተ/ የሚጻፈው ለሚቄጥር ሆሄ ነው።

ያለዘርም ሲጻፍ እንደሚከተለው ይሆናል። - , - , - , - , - , ^ ባንዱ ምጣኔ ውስጥ ያለው ባለ አራት ቀለም ምጣኔ ወዘተ ይባላል።

ም. - -, ባለሁለት። --- , ባለ ሦስት። - - - - , ባለ አራት ወዘተ ምልክት ከዘሩ ሆሄ ራስ ላይ እየተጻፈ የዜማውን ቃና የሚመራ ድፋት ጭረት ሁሉ ምልክት ይባላል። ይህም የተወረሰው ከዜማ ቤት ነው። በፈረንጅም ኖታ ይባላል። የምልክት ዐይነቱ በጣም ብዙ ነው። እኛ ግን ለግጥም ምጣኔ መለኪያ እንዲሆኑ የምንፈልጋቸው የሚከተሉት ብቻ ነው፡

**ሀ/ ጭረት (,)** ቀለሙን እንደ መጫር (መዘንጠል) አድርጎ የሚያስነብብ የዜማ ቃና ጭረት ይባላል።የሚያሳየውም ይህ መጫርን ነው።

**ለ/ ሂድ፤ - (-)** በእጅ ጽሕፈት አፈ ክፍት ተወርዋሪ ጅራታም ኮክከብ የመሰለ ነበር። በዚህ መጽሐፍ ግን ለማኅተም ቤቱ ይህን ምልክት ከሆሄ ራስ ላይ ማዋሉ ችግር ስለሆነበትና ቅርጹም በብዛት ስለሌለ ሠርዝ ብቻ እንጽፋለን። ሂድ ለማይጭር ቀለም ይጻፋል። ምጣኔውም የሚቄጠር እንደሂዱ ብዛት ነው።

**ሐ/ ድፋት (^)** በዜማ ቤት ወደ ታች መጮኽን ያሳይ ነበር። ተቃራኒውም ደረት ነው አሁን ግን በስንኝ መጨረሻ ደካማ ጭረት ጐርባጣ ሂድ ሲሆን ይገባል። እንዳንባቢው ነው እንጂ በሐረግ መድረሻም የሚገባ ይመስላል። እኛ ግን የምናገባው በስንኝ መደርሻ ብቻ ነው። አገባባቸውንም በሚከተሉት ምሳሌዎች ይመለከቷል።

* , - , - , - , - , - ^

ም. መኰንን ቋመጠ ቀና ሴት ወይዘሮ።

* , - , , - , - , - ^

ቅርጽና ደም ግባት አንድነት ተባብሮ።

* , - , - , - , - , - ^

ልምላሜ ቍንጅና በውበት ተጣምሮ።

* , - , - , - , - , ^

ባንክሮ ሕሊና ስላየው አሻግሮ።

ለምጣኔ የሰጠነውን ምልክት ከዚህ ጋራ ማስተያየት በጣም ይጠቅማል።

**ነጥብ፤** ከሌጣ ምልክት መካከል ሲጻፍ የሐረግ አካፋይ ነው።

**ፍች** የቅኔን ሙያና ትርጕም ተንትኖ የሚያሳይ ትምህርት ፍች ይባላል። ሙያም የሚሉት አሉ። ትርጓሜው ያው ነው።

**አርኬ፤** ባንድ ቤት የሚመታ የግጥም ስብስብ አርኬ ይባላል። በግዕዝ አብዛኛውን ጊዜ ሦስትና አምስት ነው። ባማረኛ ግን ከሁለት ጀምሮ በፈለገው ቍጥር እየጨረሰ እስከ ፲ ለመድረስ ይችላል። ይህም ሲባል ሲበዛ እንዳይቸክ ነው እንጂ ከ፲ በላይ አትውጡ የሚል ሕግ አለ ለማለት አይደለም። ከዚህ በታች ሀ/ለ/ሐ/ እየተባሉ በእየብቻቸው የተጻፉት ግጥሞች ለእያንዳንዳቸው አርኬ ናቸው።

ሀ/ ከመንገድ ዳር እህል መዝራት ቢቀር ነው

ይህም ይህም እኮ በሬ የበላው ነው።

ለ/ ተጥምዶ ተገርፎ መሬትን ሚያርሰው

ገንጥለው ሚጠሩት በሬው እንስሳው

በጥንተ ተፈጥሮ ወንድማችን ነው።

ሐ/ ሞኝ አንግሦ ድኃ አክብር ያንጐል መዘወር

ባሕሪና ጠባይ የምቀያይር

ደካማን ኅይለኛ ብርቱውን ድሁር

የማረግ እኔ ነኝ የጠፍ ናላ ጠር

እንዲህ እያለ ሊቀጥል ይችላል።

\*\*\*

**ምዕራፍ ፫።**

**የገጣሚ መብት።**

ዜማው እንዳይሰበር ገጣሚው የሚያደርገው ያገባብ ለውጥና ምሕፃር የገጣሚ መብት ይባላል። ያገባብ ለውጥ በግሥ ቦታ ተሳቢ በባለቤት ቦታ አንቀጽ ማድረግ ነው። ምሕፃረ ከአ ድምፅ በፊት ሳድስ ወይንም መስተዋድድ የመጣ እንደ ሆነ ራብዕ አድርጎ ወይንም አናቦ ማንበብ ነው እንጂ ቀዳሚ የሌለውን አ ለመቍረጥ አይቻልም። ይህም የማያደርግበትን እንደ ምዕራባውያን የተለየ ድምፅ ሰጭ በቋንቋችን ስለሌለ ነው። ምን አለበት ብሎ ቢቈርጡት ግን ቃሉ ሌላ ትርጕም ይሰጣል። ም. አማት ማት አባት ባት አጣት ጣት ወዘተ።

የገጣሚ መብት ባጭሩ በሚከተለው ይጠቀለላል፤

ሀ/ የአን ድምፅና ሳድስ ቀለምን ቈጥሮም ጠቅሎም ሊያነብ ይችላል፣

ለ/ የሚሠራበትን ቃል ያንድ አውራጃ ሕዝብ እንኳ ከተናገረበት መላው ካላወቀ ተብሎ አይወቀስም፤

ሐ/ በአገባብ በኩል ቅደም ተከተል አይጠይቅም፤

መ/ በአንድ ዐረፍተ ነገር ውስጥ ሁለት አንቀጽ ሊያገባ ይችላል።

በተቀረ ግን አባቶቻችን በልቅሶና በዘፈን ጊዜ በኅዘንና በችኰላ ሲገጥሙ ያላበላሹትን ቋንቋ ደራሲ እባላለሁ ብሎ ተቀምጦ እየጫሩ ቃል መጕረድና የሌለውን መቀባጠር መዘባረቅ እንጂ መግጠም አይባልም ቢባል ከእውነት አይራቅም። ከዚህም በላይ የባዕድን ሥልጣኔ ቅልውጥ እንጂ የራስን ዕውቀት አይገልጥም። ቋንቋና ሕፃን በቤተ ሰቡ እንጂ በጎረቤቱ አይዳኝም። አማረኛም ሴማውዊ እንደመሆኑ መጠን በሴማውያን ይነጻጸራል በግዕዝ ይነጥራል።

**ምዕራፍ ፬።**

**የግጥም ዐይነት።**

በአማረኛ የግጥም ዐይነት እጅግ ብዙ ነው። የኛ ሐሳብ ግን ቀለም መቍጠር ሐረግ መለካት ምጣኔ ማንበብ ለማስተማር ስለሆነ ተማሪው በዐዋጁ ብዛት እንዳይጃጃ ጥቂቶቹን ጠቅሰን እናልፈልዋለን። ሐረጉ የሚለካው ቀለሙ የሚቄጠረው ምጣኔው የሚወሰነው እንደ ግጥሙ ዐይነት ነው ቅደም ተከተሉም በሰው ዘንድ እንደመለመዱ መጠን ነው።

**፩ኛ የወል ግጥም (ተራ ግጥም ዘለሰኛ)።**

አብዛኛውን ጊዜ ገጣሚዎች ሁሉ በዚህ ስንኝ ስለሚሠሩ የወል ይባላል። የወል ስንኝ በትክክል የሚከፈል ሁለት ሐረግ አለው። የሆሄያቱ ኢየዐርግና ኢይወርድ ፲፫ - ፲፰ የቀለማቱ ፲፩ - ፲፫ ምጣኔው ግን ሁል ጊዜም ስድስት ነው።

* , - , - , - , - , - ^

ቀለም ተ ተ ተ ተ ተ ተ፡ ተ ተ ተ ተ ተ ተ።

ምጣኔ - , - , - , ፡ - , - ^

ሀ) ጤፍና ስንዴ ነው ዋናው አዝመራዬ

* , - , - , - , - , - , - ^

ተዘርቶ ሚታየው በሰፊው ሜዳዬ፤

* , - , - , - , - , - ^

ለ) ካገሬ ላይ መኖር በጣም አኰራኝ

* , - , - , - , - , - , ^

ባባቴ ጭቃ ሹም በናቴ አገር ነኝ

* , - , - , - , - , - , - , ^

ሐ) እሻ እሻ ነው እንጂ የመኰንን ሞት

* , - , - , - , - , ^

እንዲያልቅሰው ተድላን ለምን ቀበሩት

* , - , - , - , - , - , ^

መ) የትላንትናው ወጥ በጣም ሆነኝ ጤና

* , - , - , - , - , ^

የሆድ ቍርጠትም ጠፋ ግብጥ ምስር ቀረና

* , - , - , - , - , - ^

ሠ) ገብር ብለው ያዙኝ ስም ለመብራታቸው፤

* , - , - , - , - , - , ^

ወርቅንም ለዋጋ ደግሞም ለጥቅማቸው

* , - , - , - , - , - , - ^

ረ) ውኃ ዋና እንኳ አላውቅ ዋ! ምን ይበጀኝ

* , - , - , - , - , - , ^

ጌታ የውሽ ገቡ የዳ ጥለውኝ።

|  |  |  |
| --- | --- | --- |
| ሆሄ | ቀለም | ምጣኔ |
| ፲፮ | ፲፪ | ፮ |
| ፲፭ | ፲፪ | ፮ |
| ፲፭ | ፲፩ | ፮ |
| ፲፭ | ፲፪ | ፮ |
| ፲፮ | ፲፪ | ፮ |
| ፳ | ፲፫ | ፮ |
| ፲፯ | ፲፪ | ፮ |
| ፲፰ | ፲፫ | ፮ |
| ፲፰ | ፲፪ | ፮ |
| ፲፯ | ፲፪ | ፮ |
| ፲፰ | ፲፫ | ፮ |
| ፲፫ | ፲፩ | ፮ |

ከዚህ በላይ እንዳየነው የወል ግጥም በ፲፩ ቀለም ኢይወርድ በ፲፫ ኢየዐርግ ሲመላለስ ይኖራል። ምጣኔው ግን የማይዋወጥ ፮ ብቻ ነው። ቀለምና ምጣኔ እንጂ ሆሄና ቃላት ለግጥም መርሕ ሊሆኑ አለመቻላቸውን የተጠቀሱት ምሳሌያት ያስረዱናል። ለምሳሌ ያህል በረ በተጻፉት ስንኞች ውስጥ በመጀመሪያ ፲፰ ሆሄያት ፯ ቃላት ሲሆኑ በሁለተኛው ደግሞ ፲፫ ሆሄያት ፭ ቅላት በመሆናቸው አብነት ሊሆኑን አይችሉም።

**፩ኛ መልመጃ።**

ከሚከተሉት አርኬዎች ውስጥ በወል ግጥም ደንብ

ሀ) ሆሄያቱን

ለ) ቀለማቱን

ሐ) ምጣኔውን

መ) ሐረጉን

ሠ) ቤቱን ለይተህና ቈጥረህ ጻፍ።

**ጊዜ።**

ካልጋዬ ላይ ሁኜ በእንቅልፍ ስንጠራራ፣

ሰፌድ ሀኬት ይዤ ወሬዬን ሳዘራ

ግብሬን ሥረቼ ተግባሬን ሳልሠራ

ያው ጥሎኝ በረረ እንደ ንሥር አሞራ፤

ሰነፍ አይደርስበት ሯጭ አይቀድመው

ዘለዓለሙን ቢሄድ መስገር አይደከመው፤

በሥራ በትጋት አሥሮ ካልያዙት

አብሮ አይቀመጥም ቢጠባበቁት።

**፪ ሰንጎ መገን።**

በመሰንቆ በክራር በፍከራ የሚገባ ስንኝ ነው። ከአበባዬ ሆይና ከሆያ ሆዬ ጋራ በሐረግ አንድ ናቸው። ቀለሙ ፲ ምጣኔው ፬ ነው። የሐረጉ መነሻ ምጣኔ ባለ ሁለት መድረሻው ባላንድ ቀለም ነው። ስንኙ እንደ ወል ግጥም በሁለት ሐረግ ይከፈላል።

ቀለም ተ ተ ተ ተ ተ፡ ተ ተ ተ ተ ተ።

ምጣኔ - - , - , - - , - , - ^

* - , - , - - , - ^

ም. ሀ) ምን ያበደ ነው ምን የተሟረ

* - , - , - , - ^

ባንዲት ጠበንጃ ይዟቸው ዞረ።

* - , - , - - , - ^

ለ) ፈሪ ጨነቀው ተርበደበደ፤

* - , - , - - , - ^

ጥይት ዘነመ እሳት ወረደ።

|  |  |  |
| --- | --- | --- |
| ፲፫ | ፲ | ፬ |
| ፲፬ | ፲ | ፬ |
| ፲፪ | ፲ | ፬ |
| ፲፪ | ፲ | ፬ |

የሚከተሉትን ስንኞች በሐረግ እየከፈሉ ቀለምና ምጣኔያቸውን እየቈጠሩ ማጥናት ያስፈልጋል።

ሀ) አምሳ ቢወለድ አምሳ ነው ጉዱ

ከተባረከ ይበቃል አንዱ።

ለ) ዕፁብ ሽፍሽፍ ውኃ መሰለ

በሆድ ቂም ይዞ ባፍ መተራረቅ።

መ) እኒያ ሲመጡ የሚገጥማቸው

አንድ የከፋው ነው አንድ ይተመቸው፤

የተመቸውስ አይነካቸውም

የከፋው ጐበዝ አይለቃቸውም።

ሠ) የኔማ እመቤት የፈተለችው

ሸማኔ ጠፍቶ ማርያም ሰራች፤

ለዚያች ለማርያም እዘኑላት

አመት ተፈንፈቅ አለቀላት።

**፫ ፍከራ።**

ፍከራ በንባብ የሚነገር ስለ ሆነ ብዙ ዐይነት ሐረግ አለው። ስለዚህ በጣም ለታወቁት አብነት የሚሆኑ ልዩ ልዩ ምሳሌያት እንሰጣለን።

ሀ) ከዚህ በፊት እንደ ተናገርነው የሰንጎ መገን ሐረግም ይሠራበታል።

* - , - , - - , - ^

ም. ተ ተ ተ ተ ተ፡ ተ ተ ተ ተ ተ - - , - , - - , - ^

* - , - , - - , - ^

እናት አባቱ ያላሳደገው

* - , - - , - ^

እንደ ዝንጀሮ ጭሮ ያደገው፤

ለ) የበላንድና የባለሁለት ቀለም ምጣኔ ድብልቅ።

* , - , - - , - ^

ተ ተ ተ ተ፡ ተ ተተ ተ ተ። - , - , - - , - ^

* - , - - , - ^

ተ ተ ተ ተ ተ፡ ተ ተ ተ ተ ተ።

* , - , - - , - ^

መልከ ጥፉ መልከ ምናምን

* - , - - , - ^
* ከጠራ ሜዳ ውኃ ሚያለምን፤

ሐ) ከዚህ ቀጥለን ያሉት ስንኞች ሐረግ የመምቻውና የመድፊያው ይለያል።

, - , - - , - ^

ም. ተ ተ ተ፡ ተ ተ ተ ተ ተ, - , - - , - , ^

* , - , - - , - ^

ተ ተ ተ ተ፡ ተ ተ ተ ተ ተ። - , - , - - , - ^።

, - , - - - , - ^

ነጭ ገዳ በእየሸረሩ

* , - , - - , - ^

ጥቍር ገዳይ በእየደንበሩ

, , - - , - ^

መ) ተ ተ ፡ ተ ተ ተ ተ ተ። , , - - , - ^።

* - , - , - - , - ^

ተ ተ ተ ተ ተ፡ ተ ተ ተ ተ ተ። - - , - ^ - - , - ^።

, , - , , - ^

ዱብ ዱብ እንደ በረዶ

- , - , - - , - - , - ^

በልጅነቱ በረሃ ለምዶ።

ሠ) ተ ተ ተ ተ ተ፡ ተ ተ ተ ተ ተ። - - , - , - - , - - , - ^

- - , - , - - , - ^

ተ ተ ተ ተ ተ፡ ተ ተ ተ ተ ተ - , - , - - , - , - - , - ^

ዐረብ ጐራዴን ሰጤ ምልክት ነግሮሻል

* - , - , - - , - ^

ውኃ ቢጠማሽ ደም ያጠጣሻል።

- , - , - - , - ^

ረ) - - , - , - - , - ^ ተ ተ ተ ተ ተ ተ ተ ተ ተ ተ

* - , - , - - , - ^
* - , - , - - , - ^ ተ ተ ተ ተ ተ ተ ተ ተ ተ ተ
* - , - , - - , - ^

አካኪ ዘራፍ እንደ ጕሽ ጠላ፤

* - , - , - - , - ^

ፈረንጅ ይቈላል እንደ ባቄላ።

* , - , - - - , - ^

ሰ) ተ ተ ተ ተ ፡ ተ ተ ተ ተ ተ ተ፡ - , - - - - , - ^

* , - , - , - , - , - ^

ተ ተ ተ ተ ተ ተ፡ ተ ተ ተ ተ ተ ተ፡ - , - , - , - , - ^

* - - , - , - - - , - ^

ድርብ ተ ተ ተ ተ ተ ተ፡ ተ ተ ተ ተ ተ ተ፡ - - - , - - - , - ^

* , , - - - , - ^

ባለውሉ ባለ ቁም ነገሩ፤

- - , -, - , - ^

ሲሸበር ይደርሳል ሲወረር አገሩ

* - - , - - , - , - ^

ድርብ ሲሸበር ይደርሳል ሲወረር አገሩ።

**፪ኛ መልመጃ።**

መልክዐ ኢትዮጵያ ገጽ ፻፵፬ - ፻፵፭ ያለውን ሥራ።

ሂዱን ለመረዳት ቀላል ስለ ሆነ ከዚህ በፊት የሰጠነው ምሳሌ ይበቃናል ተእንግዲህ በዘሩ ራስ ላይ የምንጽፈው ጭረት ብቻ ነው።

**፬ መዲና (አጭር በገና ወዳጅ ዘመዴ)።**

በዚህ ስንኝ ብዙ ጊዜ የኅዘንና የእንጕርጕሮ ቅኔ ይነገርበታል። ቅኔውም አብዛኛውን ምርምርና ኅብር ነው። አብዛኛውን ጊዜ የመምቻው ስንኝ ዘጠኝ የመድፊያ ሰባት ቀለማት ይኖሩአቸዋል። ኢየዐርጉና ኢይወርዱ ግን ዐሥርና ስድስት ነው። ምጣኔውም ፬ ወይም ፪ ነው። ይህን ረዥም ችግር ለማቃለል ብዙ ምሳሌ እንሰጣለን።

* - , - , , - ^

ሀ) ተ ተ ተ ተ ተ፣ ተ ተ ተ - - , - , , - ^

* - , - , - , - ^

ተ ተ ተ ተ ተ ተ ተ ተ ተ - - , - , , - ^

* - - , - - ,

ተ ተ ተ ተ፡ ተ ተ ተ፡ - - - - , - ^

, , , ^

አሞራ ለጣና የምሳሳ፣

ከውስጡ ቁሜ ቢያየኝ

, ^

እኔን ደሴት አለኝ።

ለ) - - - , - - , - ^

* - , - - , - , ^

, , ,

አጓት ሰው መግፋቱን ጠልቼ።

, , ^

ባንድ ጐኔ ብቻ ተኝቼ፤

ሐ) - - , - , - , - ^

ተ ተ ተ ተ ተ ተ ተ ተ ተ

|  |  |  |
| --- | --- | --- |
| ፲፩ | ፲ | ፬ |
| ፲ | ፱ | ፬ |
| ፲ | ፰ | ፪ |
| ፱ | ፮ | ፪ |
| ፲፫ | ፱ | ፫ |
| ፲ | ፯ | ፫ |

* ^

ፍሪዳ መጣልሽ

* ^

ተ) ልቤ እያሰበው ተሸበረ

* ^

ወንድሜ ወጥቶ ሌት አደረ

, ^

ቀንም አልመጣ በዚያው ቀረ

|  |  |  |
| --- | --- | --- |
| ፯ | ፮ | ፪ |
| ፲፩ | ፲ | ፪ |
| ፲፪ | ፱ | ፪ |

የሐረጉ አከፋፈልም በመጀመሪያው ስንኝ በመነሻው ሐረግ ፭ ቀለም በመድረሻው ሐረግ ፬ ሲሆን በመድፊያው ስንኝ ጊዜ በስተ መነሻ ፪ በስተመድረሻ ይሆናል። ምንም እንኳ ቍጥሩ ሁልጊዜ እንዲህ ባይሆንም በስተ መነሻ ያለው ረዥም በስተ ቤት መምቻ ያለው አጭር መሆኑ የተረጋገጠ ነው። እንደ ወልና እንደ ሰንጎ መገን ትክክል መቸም አይሆንም።

**፫ኛ መልመጃ።**

የሚከተትሉትን ስንኞች ሐረግ ከፍለህ ቀለማቸውን ቈጥረህ ምጣኔውን ለይተህ በመዲና ሕግ ጻፍ።

ሀ) ቈላ ወርጄ ጥጥ ብዘራ

አላብብ አለኝ ልብሴስ ይዞልኛል፤

ለኋላ ልብሴስ ይዞልኛል፣

አፈራለሁ ብሎኛል።

ለ) ከቤተክሲያን ስወጣ

ልብሴን ቀደደው ጋሬጣ፤

ክርና መርፌስ ይዣለሁ፣

ጠቃሚ ሰው አጣሁ።

ሐ) የጭዋ ልጅ ተዋርዶ

ዕንጨት ይለቅማል ቈላ ወርዶ

ሲያነደው ያድራል ሌሊቱን

ቀን የሰበረውን።

መ) መልካም አታክልት ዐየሁ፤

እኔም አጸድቃለሁ።

ሠ) ታልማ ትለመናለች።

ረ) በኢየሩሳሌም ነጋዴ

ጣለበት አሉ ወንበዴ

ለሥጋውማ ማን አዘነ

ምነው ለነፍሱ በዳነ።

ሰ) መልካም ነበር ድምጥሽ

ያ ጉንፋን ባልያዘሽ።

ቀ) ጉንፋን ያጠቍራል ያከስላል፣

ሳል ሞትን ይሆናል።

በ) ለተረዳው ሰው ላወቀው

የለመ ኑሮ ጸጋ ነው።

ተ) የልጃ ገረድ አውታራ

ከአውራጃ መንገድ ዳር ተኝታ፤

ተነሽ ብትሏት ምነው

ይህስ አለማፈር ነው።

ኅ) በጣም ጨነቀኝ በምሩ

የመቃብር ምሥጢሩ

ቋሚዎቹ በክፉ ሲያወሩ

ያሉበትም አይናገሩ።

**፭ በገና።**

ለጾምና ለኀዘን በእንጕርጕሮ የሚዜም ስንኝ ነው። የዚህ ስንኝ የቀለምና የምጣኔ ቍጥር ከወል ግጥም ጋራ አንድ ነው። ልዩነቱም በሐረግ አከፋፈል ብቻ ነው። የወል ግጥም ሐረግ ትክክል በመሆኑ እያንዳንዱ ፮ ቀለም ፫ ምጣኔ ሲሆን የበገናው ግን የመነሻው ሐረግ ባላራት ቀለም ባለ ሁለት ምጣኔ የመድረሻው ደግሞ ባለ ስምንት ቀለም ባላራት ምጣኔ ነው። ለአከፋፈሉም የሚከተለውን ይመለከታል።

* , - , - , - , - , - ^

ቀለም ተ ተ ተ ተ ተ፡ ተ ተ ተ ተ ተ ተ ተ ተ

ቀለም - , - , - , - , - , - ^

ም. በለስን በልቶ /ዕውቀትን ሲሻ አዳም

ፈጣሪው/ ተቈጣውና በጣም

አወረደው / መንጠፈ ደይን ጋነም

ስለዚህ/ የጌታን ምሥጢር ማንም

ቢመራመር/ ዐውቃለሁ ብሎ ፍጹም

ይባላል/ መናፍቅና ከሓዲ

መምለኬ ባዕድ/ ለጣዖታትም ሰጋዲ

ይህን ፈርተው/ ሦስቱ መቶ ሊቃውንት

አዘዙን/ ያለምርምር በውነት

እንድንይዝ /ያባቶቻችንን እምነት።

**መልመጃ።**

ከዚህ በታች የተጠቀሱትን ስንኞች በበገና ሐረግ እየከፈልህ የቀለምና የምጣኔአቸውን ቍጥር ጻፍ።

ሄሮድስ ሕፃናትን ስለ ማስፈጀቱ (ከመልአከ ብርሃን አድማሱ መ. ተጠቀሰ)።

ቢነግሩት አጣነው ብለው ሂደው፤

ተናደደ የሚሆነውን አጣው።

ከዲያብሎስ ከግብር አባቱ ተምሮ

በጎን ቃል ክፋቱን ሁሉ ሠውሮ

እንዲህ ብሎ የሐሰት ወሬ አወራ

ዐስቤአለሁ ለንጉሥ ጭፍራ ልሠራ፤

ሕፃናቱን መልካም ምግብ መግቤ

አሳድጌ በማር በወተት በቅቤ

እንዲህ አርጎ ልጆቹን ሁሉ ሰብስቦ

ፈጣሪውን አብሮ ሊገለው ዐስቦ

ዐሥራ ሁለት እልፍ ካራት ሺሕ ልጅ ገደለ

ከኒህ ሁሉ አንዱ ይሆናል እያለ።

የልጁች ደም እንደ ወንዝ ውኃ ፈሰሰ።

ኤርምያስም የተናገረው ደረሰ፤

ራሄል እያለቀሰች አዚማ፤

ሄሮድስም ከዲያብሎስ ጋር በሥራ

አንድ ሁኖ ለእነኒጋርም ሳይራራ

እያመጣ በደጋግ ሰዎች መከራ።

**ሚጠት እግዚእ።**

በአዳም ላይ በተነገረው ዐዋጅ

ሥጋ በልቶ ቢቀማጠሉ በጠጅ

ሐር ለብሶ ቢከባበሩ በዘውድ

ምን ሊነግሡ አይቀርምና በግድ

ሕፃኑ አድጎ ይወርስብኛል መስሎት

እንደዚያ አርጎ የሳሳለንት መንግሥት

ትቶት ሄደ ወደ መቃብር በሞት፤

የዲያብሎስ ያባቱን ርስት ወረሰ።

ከንቱ ሆነ ያ ሁሉ መንግሥት ፈረሰ

አርኬላዎስ ባባቱ ፈንታ ነገሠ።

**፮ ኢዮሃ አበባዬ።**

ይህ ስንኝ በመስቀል ወራት ይዘመራል። የወል ግጥም ሐረግ የኢዮሃ አበባዬ ስንኝ ነው። በምጣኔ በኩል የሚለያዩበት ነገር አለ። ምልክቱን መመልከት ነው።

ሀ) - , - ^ ለ) - - - - , ^

* - - , - ^ - - - , - ^

, ^ , ^

አይዞሽ ነፍሴ አትኩራ ገብስ

, ^ , , ^

ደረሰልሽ ገብሴ፤ ጐመን ባወጣው ነፍስ

፯ እሆበለኝ!

በገና ጊዜ ጐልማሶች የሚዘፍኑት የእሆታ መዝሙር ነው።

* - - , - ^

ሀ) ተ ተ ተ ተ ተ ተ። - - - , - ^ ።

* - - , - ^

ተ ተ ተ ተ ተ ተ። - - - , - ^

, ^

የበገና ጨዋታ

, ^

የለም ሎሌ ጌታ

, ^

ስድብ ስድብ አለኝ

, ^

ምላሴን አንጣጣኝ

, ^

ሐ) እምቢ አለኝ ምላሴ

, ^

ንሣ ታገታ ዋሴ፤

ልጆች የመስቀል ሌሊት የሚዘምሩት ንቢቱ ንቢቱ ማር ዘነቢቱ የሚለው ስንኝ ሐረግም እንደሆነበለኝ ነው።

, -

ሀ) ከዚያ ላይ ንቢቱ

, ^

ማርዘነቢቱ

, ^

ለ) ከዚያ ላይ ንብ አለች

, ^

ማር ትዘንባለች፤

**፰ ሙሻሙሼ።**

የስቅለትና ይዳም ሐሙስ ሕፃናቱ ቤት ለቤት እየዞሩ የሚሉት፤ ጨዋታ ሙሻሙሼ ይባላል።

* - - - , - - , - ^

ሀ) ተ ተ ተ ተ ተ ተ ተ ተ ተ ተ ተ ተ። - - - - , - , - - , - ^

* - , - , - - , - - ^

ተ ተ ተ ተ ተ፡ ተ ተ ተ ተ ተ። - - - , - - , - ^

, , , ^

እመይቴ ይነሡ ይንበሳበሱ

, , , ^

ካደረው ዶቄት ትንሽ ይፈሱ፤

- - - - , - ^

ለ) ተ ተ ተ ተ ተ ተ ተ። - - - - , - ^

ተ ተ ተ ተ ተ ተ። - - - , -

, ^

እማሆይ ይወጡ ይውጡ

, ^

ይበላኋል አይጡ

የዳም ሐሙስ ሙሻሙሼ።

* - , - ^

,

እማሆይ ይግቡ ይግቡ፥

, ^

ይበላኋል ጅቡ፤

ሐ) ተ ተ ተ ተ ተ - - , - - , - ^

, ^

ምሽቴ ወልዳብኝ

, ^

ጨው ጨው ብላብኝ።

* - , - - , - ^

መ) ተ ተ ተ፡ ተ ተ ተ ተ ተ - - , - - , - ^

, , ^

ስላቦ ካደረው ዳቦ።

**፱ ከብረሽ ቈይኝ።**

ልጆች የሙሻሙሻቸውን ተቀብለው ሲመለሱ የሚመርቁበት ስንኝ ነው። ስንኙ የወል ግጥም ሐረግ ነው።

* , - , - ^

ሀ) ተ ተ ተ ተ ተ ተ። - , - , - ^

, , ^

ከብረሽ ቆይን ከብረሽ

, , ^

በሠላሳ ጠምሸሽ፤

, ,

ለ) የጌቶች አድራሽ

, , ^

ተሸልሟል ባሻሽ፤

**፲ አጭር ግጥም።**

ይህ ቤት ጕብሎች በወዘሬታ የሚጭወቱበት ነው። የመጀመሪያው ሐረግ ሦስት መምቻው ግን ፭ ወይንም ፮ ቀለም ሊኖረው ይችላል። ምጣኔው ግን እያንዳንዱ ሐረግ ሁለት ሁለት ነው።

, , , ^

ሀ) ተ ተ ተ፡ ተ ተ ተ ተ ተ። ድርብ። - - - , - , - - , - ^

, , , ^

ተማሪ ውሻ ቀባሪ

, , , ^

ሲቀበር አነቀው ነበር፤

, , ^

ለ) ሲነሣ ያዘው አምሳ

, , , ^

ሲቀመጥ ያዘችው ድመት

,, , ^

ሐ) በላይ ኵስ አንከባላይ

, ^

ከጤፍ ቀድሚያ ላይ።

**፲፩ የወል ታጣፊ።**

የወል ግጥም ሐረግ እየደጋገመ በመምጣት ሲረዝምና ከስድስት የበለጠ ምጣኔ ሲኖረው የወል ታጣፊ ይባላል።

ም. ሀ) እግዜር በጨለማ አምላክ በጨለማ እንዳይሄድ አውቃለሁ፣ ቀን ያልፋል ብለውኝ እጠብቀዋለሁ።

ለ) ሰማዩ ጠቈረ ወጀቦው ወጀቦ ወጨፎው ወጨፈ ውሽንፍሩ፥ መጣ ዝናሙ ዘነመ በረዶው ወረደ ሜዳው ሁሉ ጐረፈ፥ ወንዙ ደፈረሰ፣ ተነሡ እንሻገር ሰዓቱ ደረሰ።

**፲፪ የመወድስ ሐረግ።**

ይህ ሐረግ የሚነግረው በጣም አልፎ አልፎ ነው። የሚሠሩበትም የተቀኙ ሰዎች ናቸው። የመወድስ ሐረግም ስንል ከዘለዓለሙ ሁለተኛውንና የመጨረሻውን ነው እንጂ በጠቅላላ አይደለም። ሐረጉ የሚከፈለው በ፯ ወይም በ፰ ቀለም ነው። ስንኙ እንደ ሁኔታው ከ፲፭ እስከ ፲፯ ቀለማት ሊኖረው ይችላል። ከሁለቱ ስንኝ አድኑ የጉባኤ ቃና ወይንም የወል ለመሆን ይችላል።

ም. ሀ) ዘመኑን ሙሉ ጠንክሮ አርሶ በበሬ ፳ ፲፮

ዘለለት ይመግበናል የፍጥረት አባት ገበሬ። ፳፩ ፲፮

ለ) ላየውም ሰው አስተውሎ የወይዘሮ ዓለምን ሥራ ፳፪ ፲፱

በጣም ያሳዝናል ካልፎ ሃጅ ሁሉ ስትዳራ። ፳ ፲፭

**፲፫ ስብቅል።**

አንድ ዐይነት ሐረግ ብቻ ሳይሆን ማንኛውንም ሐረግ ተደባልቆ አጭርና ረጅም ስንኝ ሲገናኝ ስብቅል ይባላል።

ም. ሀ) ይህን ተናግረው ተቀመጡ ለሕንድ አቀብለው ተራን ፳፬ ፳፩ ፮

እሷም ተነሣችና ታወራ ጀመር ሁሉን፣ ፲፯ ፲፬ ፬

ለ) ኢትዮጵያ አሁንስ ጐረቤቶችሽን ሳትመስይም አትቀሪ ፳፩ ፳፩ ፬

ታላቅ ባለሙያ ይዞሻልና ተፈሪ ቈ. ባድማ ያለው።

ሐ) ሞኝ የዋህ የፍጥረትን ነገር ያልተመለከተ ፳ ፲፮ ፬

መች ሁሉ ይድናል ገሚሱ ካልሞተ። ፲፮/ ፲፪ ፬ል ራስ እምሩ

መ) ኮላሽና ታሞ አፍቀራ ጭምር አንድነት ያማሉ ፳ ፲፯ ፱

መቅደላን የንጉሥ ደም አለበት እያሉ። ፲፯ ፲፩ ፮

**፲፬ ረጅም ግጥም።**

ሐረጉን እየከፈለ ሂዶ በመጨረሻ በ፪ ወይም በ፫ ቀለም የሚጨርስ ከ፲፫ ቀለምና ከ፮ ምጣኔ ላይ ያለው ስንኝ ሁሉ ረዥም ይባላል። የሐረጉና የምጣኔው አከፋፈል የራሱ ስለ ሆነ ከማንም ጋራ አይገጣጠምም። በሆሄ ፴ ቤት በቀለም ፳ ቤት በምጣኔ ከ፰ - ፲ ይደርሳል።

* , - , - , - , - , - , - ^

ሀ) ተ ተ ተ ተ፡ ተ ተ ተ ተ፡ ተ ተ ተ ተ፡ ተ ተ።

* , - , - , , - , - , - ^
* , - , - , - , - , - , - , - ^

ለ) ተ ተ ተ ተ፡ ተ ተ ተ ተ፡ ተ ተ ተ ተ ተ ተ ተ ተ፣ ተ ተ።

ለምጣኔው ከላይኛው አንድ ክበብ መጨመር ነው።

* , - - , - , - , - , - - , - , ^

ሐ) ተ ተ ተ ተ ተ፡ ተ ተ ተ ተ ተ፡ ተ ተ ተ ተ ተ ተ ተ ተ ተ ተ

* , - - , - , - , - - , - , - , , , ^

መ) እንደ ታካች/ እንደ ዋልጌ/ ሥራ/ እንደማይወድ/ ወደላ

ዘመኑ እስቲያልፍ / ጊዜው ሲሄድ/ ድልው ተግባሬም/ ሲጕላላ

መንገዴን ጥዬ / ተኝቼ/ እውላለሁኝ/ ከዛፍ ጥላ።

ጥላዋ እንኳ/ ነፍስ የሌላት/ በመንቀሳቀስ/ ከሕያው ከኔ/ ላቀች

ሰዓቱ ሲደርስ /ጥላው በድኔን/ ወደ ምሥራቁ/ ዞረች ወዘተ

በዚህ ዐይነት አንዳንድ ሐረግ እየጨመሩ እስተፈለጉት ለማስረዘም ይቻላል።

**፭ኛ መልመጃ።**

ቀለሙንና ምጣኔውን ቈጥረህ ሐረጉን ከፍለህ ጻፍ።

ሀ) ይህን ተናግረው ተቀመጡ ለሕንድ አቀብለው ተራን

እሷም ደግሞ በተራዋ ተነሣችና ታወርደው ጀመር ሁሉን። መኢ.

ለ) ለማራቅ ለማቅረብ ለመጽሐፍ ለመስፋት ሁሉንም አጋጥሞ

ደግሞም ችሎታ አለው ለመሥራት ፈጽሞ። (ል ራ እምሩ)

ሐ) ያፋፋል ወይ ገላ ያፋፋል ወይ ሥጋ፤

ለመሥራት ለመኖር ባለም ለመዳበር ጐልቶ ለመታየት

ይሆናል ወይ ዋጋ።

ሥጋን አልፎ ለነፍስ ለውቀት ለልቡና

ከበንቱ ለሚያልፈው ለከንቱ ጊዜአችን በዕውቀት በጥበቡ

ሌሎቹ ሲማቱ መልካሙን አጋና፤ (ዮሐንስ አድማሱ።)

ይህን ሐረግ ትርኢት የሚሠሩ ሁሉ ቢለምዱት በጣም ጠቃሚ ይመስለናል።

**፲፭ ደጋጋሚ።**

ሐረጉ ከዚህ በላይ ካየናቸው አንዱ ሊሆን ይችላል። ደጋጋሚ የተባለበት ምክንያት መምቻውን ስለሚመስል ነው።

ም. ሀ) የጐጃምን ንጉሥ ሲንቁ ሲንቁ

የትግሬንም ንጉሥ ሲንቁ ሲንቁ

ወንድ ታለራስዎ ገለውዎ አያውቁ።

ለ) ታንበሳ ተዝሆን ተሰይጣን ተመልአክ አምላክ የሠራዎ

ያንበሳውም ለታ አንዱንም በርግጫ አንዱንም በጡጫ ሲያሰኝዎ ዋለ፤

የዝሆኑም ለታ ጫካውን ውድማውን ሲያስጥስዎ ዋለ

የሰይጣኑም ለታ ስደደው ግደለው ሲያሰኝዎ ዋለ

የመልአኩም ለታ ርቦታል አጕርሱት በርዶታል አልብሱት

ሲያሰኝዎ ዋለ፤

ቈንጥረው ቈንጥረው ሁሉን ያካብቱ፣

የመጨረሻው ለት መቅደላ አፋፉ ላይ ግስላ ሆኑና ታነቁና ሞቱ።

ሐ) እግዜር አዳራሽ ተገኝቶ

አምላክ አዳራሽ ተገኝቶ

ጠጁ ፍሪዳው ተሰናድቶ፣

ያስጠራል አሉ ሁሉንም

የሚቀር ሰው የለም፤

የሚቀር ሰው የለም፤

እንሄዳለን ከዚያ ላይ፣

ግብር አይደለም ወይ።

**፲፮ ዘማች።**

ሐረጉ እንደ ደጋጋሚ የማንኛቸውም ሊሆን ይችላል። ብዙ ጊዜ በጥያቄና በመልስ ዐይነት ይነገራል። ከመጨረሻዎቹ ሁለቱ ስንኞች በቀር የቀረው ስድ ነው።

ሀ) ሞት እንደ ምን አለህ የማርዳው ወዳጄ

ወዴት ታውቂኛለሽ አንቺ ቀለብላባ

ምነዋ አላውቅህ ከነማዬ ደጅ

ምነው አላውቅህ ከናባዬ ደጅ

ምነዋ አላውቅህ ከደጃዝማ ደጅ

ምነዋ አላውቅህ ከጌቶቼ ደጅ ስትዘጋ ደጅ

አንተ ሁልጊዜ እንግዳ ሰው አጥፊ ነህ እንጂ።

ለ) ለእናት ዐሥር ዓመት ይለቀስላት

ላባት ዐሥር ዓመት ይለቀስለት

ለእኅት ሦስት ዓመት ይለቀስላት

ለወንድም ዐሥር ቀን ይህንም ሲበዛ

ምሽቱ ታልቅስለት ዘመዶቿን ይዛ።

**ምዕራፍ ፭።**

**የዜማ ዐይነት።**

በአማረኛ የዜማ ዐይነት እጅግ ብዙ ነው። ይልቁንም የዘፈን ስጦታ ባላቸው በጐጃምና በየጁ በአምባሰል በየክፍለ ዘመኑና በእየዓመቱ አዳዲስ ሰለሚወጣ ይህን እወስናለሁ ማለት ዐባይን በጫማ መገደብ ስለ ሆነ ተማሪው እንዳይሰለች ለምልክት ያህል ብዙ ጊዜ ሳይለወጡ የኖሩትን ከዚህ በታች እንጽፋለን። እስከ ፯ ቍትር ድረስ ሐረጉ ዘለሰኛ ነው።

**፩ ልቅሶ።**

በልቅሶ አስለቃሽ እያቀነቀነች የምታወርደው ዜማ እልቅሶ ይባላል።

ሀ) ከዚያ ማዶ ሁና ትጣራለች እናት

ና ብላ ነው እንጂ ሌላም ሥራ የላት።

ለ) ጐባጣ ነህ አሉኝ ጐባጣ ነኝ ወይ

ከሰው አልጣላም ጀርባዬን ሳላይ።

ሐ) ባይበሉ ምን አለ ባይጠጡ ምን አለ

ከደጃች ቈይቶ ልጅ አበባ ካለ ልጅ እማማ ካለ።

መ) ቢያለቅስ ቢተክን ምንም ቢከፋው

ልጅ አድማጭ የለውም አባት ከሌለው።

**፪ ቀረርት።**

ጐበዝ ሞቅ ሲለው በእየተራው የሚለቀው ዜማ ነው።

ሀ) ከሳሹስ ከሰሰኝ ምስኩርን ያየው

በውዥግራ ጥይት ወገቡን ስለየው።

ለ) እንረስ ብትሉ ተማክረን እንረስ

እንተወው ካላችሁ ተውት ዳዋ ይልበስ።

ሐ) ትዕቢተኛ ጐበዝ ትቢት የወረሰው

የሰራውን ጐጆ መሶ አፈረሰው።

**፫ ዘፈን።**

ለሠርግ ለዓመት በዓል ለፍንተዝያ የሚጨፈረው ዜማ ዘፈን ይባላል። ዘፈን ብዙ ጊዜ የሚያሳየው የድሪን ዋዜማ ነው። ምንም ሐረጉ የወል ይሁን እንጂ በአዝማች የሚከፈል ብዙ ጸዋትወ ዜማ አለው።

ሀ) ስንቱን በወጨፎ ብዬ ልጨርሰው

ዐይንሽ እየጠራ የሚያመጣውን ሰው።

ለ) ጤፍ ስታበጥሪ ዶሮ እየበላብሽ

እሽ በይ አካሌ ሰው ፈረደብሽ።

ሐ) አጐምብሼ ልሂድ መስዬ ጦጣውን

ሸጋ ልጅ ወድጄ የማልዋጣውን።

መ) በሥራ በሥራ ቀሚስ ነው ልብስሽ

የባል መደረቢያ እኔ ልሁንሽ።

፭) ወይፈን ጠፋሽ አሉ ከኛ አደባባይ

እኔን መፈለጊያ ማረግሽ ነው ወይ።

**፬ መሰንቆ።**

በመሰንቆ ብዙ ጸዋትወ ዜማ ስለሚቃኝ ልዩ ልዩ ሐረግ ሊዜም ይቻላል። ግን አብዛኝውን ጊዜ የወል ግጥም ስለ ሆነ ላብነት ትንሽ እንጠቅሳለን።

ሀ) ከፊደሉ ሁሉ ና ነው ክፉ ቀለም

የዘንድሮን ወርኅስ ይለፉት ግድ የለም።

ለ) ዋጋም አላወጡ ዘንድሮስ ከብቶቼ

አምኖ የሚገዛኝ አንድ ሰው አጥቼ።

ሐ) ታጠቅ ብሎ ፈረስ ካሣ ብሎ ስም

ዐርብ ዐርብ ይሸበራል ኢየሩሳሌም።

አንተም ጌታ አይደለህ እኔም ሎሌ

የኢየሩሳሌም ሰው ካልጫነ በርሞሌ።

**፭ የማኅሌተ ገንቦ።**

ካህናት በበዓለ ሐምሳ ለገብረ ሰላም ከገቡበትና ለክብረ በዓል ከተመሩበት ቤት ከምግብ በኋላ የሚዘምሩት መዝሙር ማኅሌተ ገንቦ ይባላል። ሐሳቡም ሀ) ባለቤቱን ለማስደሰት ለ) ለማነቃቃት ሐ) መጠት ለማስጨመር ነው።

ሀ) የኔው አያ እገሌን ዝናሙ መታህ

እኔ እጐዳ እንደ ሆን ከፍ ከፍ ያድርግህ።

ለ) ዳዊት እንኳን ይላል አሌፍ ተዘክሮ

እመቤት እገሊት ማያረች ወይዘሮ።

ሐ) ዳዊትማ ይላል ጸሎተ ምናሴ

የደብተራን ጠላት ሆድ ሆዱን ባንካሴ።

መ) ዳዊቱማ ይላል ለምንት አንገለገሉ

የኔው አያ እገሌ መሠረት ደጉ።

**፮ እንጕርጕሮ።**

በልብ ኀዘንና ትካዜ ሲያድር በለሰስታ የሚጮኸው ዜማ እንጕርጕሮ ይባላል።

ሀ) አንጐራጕራለሁ እዘፋፍናለሁ ደስ ያለኝ መስዬ

ወራቱ እንዲገፋ ቀኑ እንዲመሽ ብዬ።

ለ) በገና በጥምቀት አልልህም ጠጅ

ኋላ በትንሣኤ አትንፈገኝ እንጂ።

ሐ) በሬ አልኋችሁ እንጂ ገበሬስ ለምን

ዎ! እያልሁኝ መከተል አይጠፋኝም ለኔ።

**፯ ሰንጎ መገን።**

በደስታ ጊዜ አዝማሪ በመሰንቆ የሚዘምረው ዜማ ነው። በዚህ ሐረግ የመሰንቆውን ቅኝት እየለወጠ የዜማውን ስልት እየቀየረ አዝማሪ ብዙ ለዛና ውበት ያለው ጣዕመ ዜማ ያሰማል። ምሳሌውን በግጥም ክፍል ዕይ።

**፰ ፍከራ።**

ከቅረርት በኋላ ጐበዝ ግጥሙን እየተንደቀደቀ ሲያወርደው ይፈክራል ይባላል። ምሳሌውን በግጥም ክፍል ያዩአል።

**፱ ክራር።**

ከራር እንደ መሰንቆ ልዩ ልዩ ቃና ነበረው። እንደ ምቱ ሐረጉንም ለመለወጥ ይችላል። ብዙ ጊዜ አሽከር ስለሚያሸፍት መኳንንቱ አይወዱትም ነበር።

ሀ) ሳብ ብሎ መሄድ ተፈራ ልብህ

ዐይን የለሽ ችጋር ይጫወትብህ

ለ) ከጐበዝ አለ አንዱን ፈሪ፥

ጠበንጃ ይዞ ደንጊያ ወርዋሪ።

ሐ) የፈሪ ቀለብ ስፈር ዘንጋዳ

ቢኖር አይጠቅም ቢሄድ አይጐዳ።

**፲ እማ በራይ!**

እማ በራይ ደረሰብሽ ጐልጓይ ጐጃሜ ጤፉን ሲዘራ ለወገዙ መናጆ ከፉጨቱ ጋራ እያደባለቀ የሚዘምረው ዜማ እማ በራይ ይባላል። ሐረጉ ከብረሽ ቈይኝን ይመስላል።

ሀ) ሽኝበት ታይበት

ይበጃል ያንች እበት።

ለ) ላም የሌለው ሰው

ለም አረሰው።

ሐ) ላሜ ቦራ

ውለጅልኝ አውራ።

መ) ባግድመት

እንዲሞት።

ሠ) ባሻቃቢ እንዳቃቢ።

ሰ) ተመተማን ያረሙን።

**፲፩ እሆ በሬ!**

ካውዳም ሲያበራይ በሬውን በዘፈን እያታላለ ለመንዳት ገበሬ የሚጮኸው ዜማ እሆ በሬ ይባላል። ሐረጉ የወል ነው።

ሀ) በሬ ያላንተስ አቡኑም አይቀስ ንጉሡም አይነግሥ

ገበሬም አያርስ ቄሱም አይቀስ።

ለ) በርዬ ሲሠራ ይመስላል ደብተራ

ከበተስኪያን ገብቶ ቅኔ የሚመራ።

ሐ) ወሀ! በሬ ብሎ ጠምዶ ታላረሱ

እንኳን አበዳሪው ይጓደዳል ዋሱ።

መ) በሬ የሌለው ሰው ማረግም አይደርሰው

ሰውም አይዋሰው።

ሠ) በሬና ገበሬ መገናኛው ዛሬ

በሬም ከውልንጉ ገበሬም ከኑጉ።

ረ) ምነው አሰቀረችው መዘርጠጫውን

ደንበኛው ሳይመጣ የምንበላው።

**፲፪ እቴ አደይ አበባ።**

እቴ አደይ አበባ የሶሪት ላባ በሚል አዝማች ሴቶች ልጆች ከቅዱስ ዮሐንስ እስከ መስቀል የሚዘፍኑት ዜማ ነው።

የቅዱስ ዮሐንስ የመስቀል የመስቀል

ሰደደልኝ ድሪ አደይ የሚመስል።

የሰደድኸ ድሪ መላላ ሰላላ

መልሰህ ውሰደው ኡዳይም አይሞላ።

እንግጫ ደነፋ ጋሻውን ደፋ

አሸንድዬ ደነፋ ጋሻውን ደፋ።

**፲፫ ቡሄ በሉ።**

ቡሄ በሉ ባማራው አውራጃ ሁሉ ለደብረ ታቦር ጕብሎች በእየመነደሩ እየዞሩ የሚዘምሩት ዜማ ነው። እሱም ባራት ይከፈላል ሀ) ቡሄ በሉ ለ) ሆያ ሆዬ ሐ) አራራይ መ) ዘፈን። ይትበሃሉም በመንገድ ቡሄ በሉ ከደክ ሆያ ሆዬ እበኢት እንደ ተገባ አራራይ በመጨረሻ ዘፈን ነው። ቤቱ ስብቅል ነው። ሐረጎቹም ሰንጎ መገን ኢዮሃ አበባዬ መዲና ናቸው።

ቡሄ በሉ ልጆች ሁሉ

አጨብጭቡ ዝም አትበሉ

ብሯን ስጠኝ አስደስተኝ

የኔ ጌታ የሰጠኝ ሙክት

ባለጭማ ነው ባለምልክት

መስከረም ጠባ ያንን ሳነክት።

የኔ ጌታ የሰጠኝ ካራ

ከዚህ ብመዘው ጐንደር አበራ።

ወይ የኔ ጌታ ዋርካ ነህ ዋርካ

ቢጠለሉብህ የማታስነካ።

**፲፬ ሆያ ሆዬ።**

ሆያ ሆዬ ጉዴ ብሯን ብሯን ይላ ሆዴ። (አዝማች)

ሀ) የኛማ ጌታ የሰጠን ብር

ማን ሊችለው ነው ሁሉ ድሁር

ተው ስጠኝና ልሂድልህ

ለ) እንዳሮጌ ጅብ አልጩህብህ፥

**፲፭ አራራይ።**

ሆያሆዬ ብለው ከገቡ በኋላ የሚዘምሩት ዜማ ነው። ሐረጉ የወል ነው ያ የማነ ጋሻ በወርቅ የነደደው፥

ያባ ለጋ እንትን መስጠት የለመደው።

**፲፮ አሸንድዬ።**

አሸንድዬ አበባ የበጌ ምድር ሴቶች ልጆች የፍልሰታ የሚዘምሩት ዜማ ነው። ጥንቱን ግን የትግሬ ባህል ይመስላል።

አሸንድዬ አበባ፥

እርግፍ እንደ ወለባ

እቴ አበቡሽ እቴ እባባዬ

እቴቴ አበባዬ

እቴ አበቡሽ ስትለኝ ከርማ።

ጥላኝ ሄደች ባምሌው ጨለማ።

**፲፯ ሆዬ!**

በበጌምድር ለመስቀል ሌሊት መብራታቸው ይዘው ወደ ደመራው ሲሄዱና ሲዞሩ የሚሉት ዜማ አዝማቹ ሆዬ ስለሆነ ሆዬ ይባላል።

አቀንቃኝ አልሞታ ጊዞዬ!

አቀንቃኝ ሆዬ!

ተቀባይ መስቀል ሆዬ

አቀንቃኝ እሞታለሁ ብዬ ሳለሁ

ተቀባይ አያ!

አቀንቃኝ መስቀል ዐየሁ፥

በኅብረት ኢዮሃ! ኢዮሃ! ኢዮሃ!

አቀንቃኝ ጊሾዬ ጊሾዬ!

ተቀባይ ሆዬ!

አቀ መስቀል ሆዬ!

እሞታለሁ ብዬ ስባባ!

ተቀ አያ!

አቀ. መስቀል ጠባ!

በኅብረት ኢዮሃ! ኢዮሃ! ኢዮሃ!።

**፲፰ አበባ።**

ባንዳንዱ አውራጃ ለደመራ ባንዳንዱ ደግሞ ለመስቀል ሌሊት ሕፃናት የሚዘምሩት ዜማ አበባ ይባላል።

አቀንቃኝ አበባ እነአበባ!

ተቀባይ ሆ! ሆሆ! እነ አበባ

አቀንቃኝ የኔ እመቤት

ተቀባይ ሆ!

አቀንቃኝ የፈተለችው

ተቀባይ ሆ!

አቀንቃኝ ሸማኔ ታጥቶ

ተቀባይ ሆ!

አቀንቃኝ ማርያም ሠራችው፣…….

**፲፱ ሙሻሙሻ።**

ለስቅለት ሕፃናቱ ዶቄት ሲለምኑ የሚዘምሩት ዜማ ሙሻሙሾ ይባላል።

ኦ! ሙሾሙሾ! ኦ ሙሾሙሾ! ሙሻሙሾ!

ስለስቅለቱ ዛቅ አርገባው ከዶቄቱ

ኦ ሙሻሙሾ! ኦ ሙሻሙሾ!

እመይቴ ይይነሡ የንበሳበሱ

ካደረው ዶቄት ትንሽ ይፈሱ

እማይሆ ይግቡ ይግቡ ይበላኋል ጅቡ።

(የአዳም ሐሙስ ድልህ ሥጋ ቅቤ ሲለምኑ)

ኦ! ስላዳም! ስላዳም!

ኦ! ስላዳም ስላዳም!

መዋጫ መሰልቀጫ

ምሽቴ ወልዳብኝ

ጨው ጨው ብላብኝ።

**፳ አይኰል።**

እረኞች አልፎ ሃጁን ለማናደድ የሚያዜሙት አይኰል ይባላል።

ሀ) አይኰል! አይኰል!

ወርደህ ንኰል

አይፈጭ! አይፈጭ!

ወርደህ ተራጭ

እወለለይ!

ነጋዴ ዳቦ ለማዴ

ዳቦ ሲጐድል ምሽቱን ይገድል

ለ/ በምን ይበላል በቂጣ

ሁሉ ቈማጣ

በምን ይበላል በዶሮ

ሁሉ ወይዘሮ

አዝመራ ሲጠፋ ሲያዩ

አሬዎና አሬዎና!

ለፍቶ መና!

ለፍቶ መና!

**፳፩ አረቦን።**

ትንቢት ይቀድሞ ለነገር እንደ ሚባለው ሁሉ አንድ ነገር ከመሆኑ በፊት በልጆች አፍ እንደ ትንቢት የተዜመ እንደሆነ አረቦን ይባላል።

ጕብሎች በእየተራራውና በእየሸንተረሩ እወለለይ የሚል አውራጅ እያወረዱ ጐረሯቸውን እየነኩ ይጮኹታል። ሐረጉ ስብቅል ነው።

ተነሡ እንሂድ ተኮርቦ እልቅሶ

እኔስ አልሄድም ተኮርቦ እልቅሶ

ዘመዴን ሁሉ አንቆ ጨርሶ።

አህያ መጣች ተጭና ኮሶ

ኮርቦ ወደቀ ዐጤ ምሰሶ።

ንጋ አለ ንጋ አለ ሌሊቱ

መጧል ባለቤቱ።

**፳፪ የእረኛ እንጕርጕሮ።**

በዚህ ዓለም ጊዜው አሳልፍለት ቀኑ አለመሽለት የሚል እንደ እረኛ የለም። መንጋውን እየተከተለ መሬት ሲያለፋ ስለሚውል ሰዓቱን የሚያማሽለት ልዩ ልዩ ዜማ ሲያንጐራጕር ይውላል።

ጀንበር ተወርዋሪ ተወርወሪ

ፀሐይ ተወርወሪ ተወርወሪ

የረኛውን ቅስም አትስበሪ።

ዳመና እንካ ኮሶ በኵስ ተለውጦ

ፀሐይ እንኪ በሶ በማር ተለውሶ ወዘተ….

**፲፯ የቅኔ ዜማ።**

ከዚህ ቀጥለን ብዙ ጊዜ ያማረኛ ቅኔና ፍርንዱስ ቅኔ ሲነገርባቸው የኖረን የግዕዝ ቅኔ ዜማ ለአብነት ያህል እንጽፋለን። ፍርንዱስ ቅኔ ዋዜማ።

ቆመ የስኳር ጠጅ፥

ውስተ ደብረ ማሕው ልብነ ሀገር ሥቃይ ወተድላ

በወደይን በበተራሆሙ አረቄ ወጠላ

ወበውስተ በርሜል ልብነ ምስትግቡአ በቀል አተላ

እሳተ አራዳ ኵኛክ እሳው ተቃጥላ

አውዐየታ ለባቢሎን ገላ። (ዮፍታሔ ንጉሤ)

**፲፰ ሥላሴ።**

ከደብተራ ብርሌ ለጸሐፌ ትእዛዝ ገብረ ሥላሴ የተሰጠ።

ዐምደ ቤት ገብረ ሥላሴ ቅንቅን ሲበላህ የምትኖረው

አሰናበተኝና ልውረድ ጌታዬ አድናለሁና ቡኽር

ደግሞም ቆቅ አለ አሉ የሚያዝ ሲበር።

አንድም ነት አጥቼ ካንተ እንዴት ወድቄ ልቅር

ከባዶ መሬት ሲቄረቁር

ወእፎ ኢታገብእ ሊተ ለምድረ ጐንደር

ማሕጸንተ ልቡናከ ምድር።

**፲፱ ሣልህከ።**

መንገሻ ጀምበሬ ፍርድን ከልጅነቱ ማይረሣ

በጦርነት ሜዳ ሥርዐት ሕዝቡን ሊሞግት ቢነሣ

እንዲለቅለት ኢትዮጵያን።

አስፈጠመው በኅይለ ሥላሴ ጣሊያንን ጃውሣ። (ደራሲው)

**፳ መወድስ።**

አምላክ ሲዳም ውበት እግዚኦ ልምላሜ

እምነ ሲዳሞ ድንግል ተወልደ በድንግልና

ስለ ፈቀደ ሊያድነን ከሰሐራ ግዞት ቡና

አዳምን ከነልጅ ልጁ በታላቅ ትሕትና።

ድንግል ምድረ በረና!

ደስ ይበልሽ እስቲ በጣም ጠፍቶልሻልና ሙስና።

ሲያዩትምሂ አስተውሎ የልብስን ልምላሜ ንስሕና

ከሩቅ ኑ ሳሙኝ ይላል አንገትሽ ብላቴና

ይማርካል በግድ ያለሙን ሁሉ ልቡና

በአረንጓዴ ቀለም የጠለቀ ልምላሜ ቀሚስ ለብሷልና።

ከዚህ የተረፈውን ከሰዋስው ግዕዛች ከ፻፴፩ - ፻፶፪ ይመልከቱ።

**ምዕራፍ ፮።**

**መዝሙር።**

የጽሕፈት ዐይነት ሦስት እንደ ሆነ ከዚህ በፊት ተናግረናል ስድ ግጥም መዝሙር። ዘመረ አመሰገነ ካለው የመጣ ስለሆነ መዝሙር ምስጋና ማለት ነው። ከዘመን ብዛት የተነሣ መዝሙር ልዩ ልዩ ትርጓሜ ያሰማል። እኛ ግን የምንሠራበት ከዚህ በታች በምንሰጠው ውሳኔ መሠረት ነው።

**ውሳኔ** ዝርውን ቤት ሳይመቱ በሐረግ እየለኩ ለዜማ እንዲስማሙ አርጎ የሚጻፍበት ዘዴ መዝሙር ይባላል።

አባቶቻችን በዚህ ጽሑፍ ሠልጥነው እንደ ነበሩ ከሚያስረዱት አንዱ ካራተኛው መቶ ዘመን በፊት የተረጐመው የዳዊት መዝሙር ነው። በሌሎቹ ቋንቋዎች በዚያ ዘመን በስድ ንባብ ሲተረጐም በግዕዝ በመዝሙር መመለሱ አባቶቻችን በመዝሙር ደርሰውበት የነበረውን ደረጃ ያሳያል። ቅዱስ ያሬድም በዚሁ ትርጕም ይሠራበት እንደ ነበረ የሚያስረዳን በዜማ የተናገረው ምዕራፍ ነው። እሱ ራሱም ከጻፈው ከብዙው ጸዋትወ ዜማ መካከል በተመጣጠነ ስልት የሚሄድ ለቍጥር የሚያቸግር ብዙ መዝሙር ጽፏል። ከሱም ቀጥለው የተነሡት ሊቃውንት ሐረጉ የተወሰነ ግሥ እያሰናዱ መዝሙር ነው እያሉ ጳጳሳትን ነገሥታትን መኳንንትን ሲቀበሉት ሲያወድሱበት ኑረዋል።

መዝሙር በሀገራችን ከሌሎች ጓደኞቹ ተለይቶ ወደ ኋላ የሄደበት ምክንያት ግን ሀ/ አብዛኞቹ ኢትዮጵያውያን የግጥም ተሰጥዎ ስላላቸው ለ/ የምጣኔውን ጥበብና ጥቅም ያላወቁ ብዙ ሰዎች በደራሲው ወይንም በተናጋሪው ስለሚስቁበት ይመስላል።

ለመዝሙር የተጻፉ ስንኞችን ሲያዩና ሲሰሙ ብዙ ሰዎች ለግጥም ታስበው ሳይሳኩ የቀሩ ስንኞች እየመሰሏቸው ሲስቁ ኑረዋል። ታስበው የተደረጉ መሆናቸውን ለመረዳት ከዚህ በታች የተጻፉትን የመዝሙር ስንኞች ለወል ግጥም በሰጠነው ምጣኔ ይለኳል በምልክቱም ያስተያዩአል።

ሀ) ያው እዚያው ማዶ ያገዳ ጐጆ፥

መውደድ ገባና ተጀነጀነ።

ለ) የማነው በሬ እግዜር የማረው።

እንቅብቅብ ገብቶ ይነፈንፋል።

ሐ) እንዲህ ብታዬኝ መስዬ ድኃ

ያማቶቼ ቤት ባለጕልላት።፡

መ) ያምር እንደሆነ ለጋ ጐፈሬ

ከጅረት ወርደህ ዐይንህን አፍጥ።

ሠ) ሱሪዬን አጥቤ ከደጃፍ ባሰጣው

ወዳኛለች መሰል ተራምዳው አለፈች።

ረ) ዝናም ወርዶ ወርዶ ደጁ ጭቃ ነው

ያነን እያነሡ ከግድግዳ ልጥፍ።

ዕዩት ከዚያ ማዶ ዛፍ ይነቃነቃል.

እናባዬ ናቸው ሐረግ ይስባሉ።

መዝሙር በግጥም ክፍል ባየናቸው ሐረጎች ሁሉ ሊነገር ይችላል።

በወንጌል መልክተኞች በኩል ብዙ መጻሕፍት በመዝሙር ስለታተሙ በአማረኛም እንደ ግዕዝ ይህ የጽሑፍ ዐይነት በቅርቡ ይስፋፋል ብለን እናምናለን።

**ምዕራፍ ፯።**

**ዘይቤ (ስለምን) ምንድር ነው?**

ዘይቤና ስለምን ተወራራሾች ናቸው። እንዳውራጃውና እንዳካባቢያቸውም ትርጓሜያቸውን ይለውጣሉ።

ሰዋሰው ጭዋታ ዘይቤ ንግግር

ሰሚው ከተገኘስ ያምርብን ነበር።

ዘይቤ ካስወደደህ ተቀምጠህ ስማ

አዝማሪው መጣልህ ለስለምኑማ።

ከዚህ በላይ ባለው ግጥም መውራረሳቸውን ካየን አመጣጣቸውን ደግሞ እንመልከት።

ዘይቤ የሚል ማለት ስለሆነ ብዙ ትርጓሜ አለው፤ ሀ/ በዘሩ ለ/ በግዕዙ ሐ/ በግዕዝ ሰዋሰው ሌላ ቋንቋ መ/ ምሥጢራዊ አነጋገር።

ስለምን ሀ/ ንግግር ርቀት ለ/ የሚያወሩትን ወሬ ታሪክም ሆነ ልብ ወለድ በንግግር ስልት እያኳሹ መልቀቅ።

እገሌ ዘይቤ ዐዋቂ ነው ወይም ስለምን ያውቃል ወጉን እንስማው ቢባል ሁለቱም የሚሰሙት ያው ነው። በዝርውና በቅኔ መካከል በመሆናቸው ብዙ ጊዜ ሲዘበራረቁ ኑረዋል። በዚህ ጽሑፍ ግን የሚሠሩት መዘባረቃቸው ቀርቶ ሁለቱም በተመሳሳይነት ባንድ ዐይነት ትርጕም ነው። በዘይቤ ቦታ ስለምን በፊተኛውም የኋለኛው ቢገኝ የትርጕም ልዩነት አይሰጥም።

ከዚህ በፊት እንዳየነው ሐሳብን በስድም ሆነ በግጥም አጋኖ ጽፎ ሲተረጐም ለውጥ ያለ ስሜት የሚሰጥ ሲሆን ዘይቤ ይባላል።

ም. ሀ) ያ ረዥም ቀረሮ ሄደ ገሠገሠ፣

ጉምና ደመና እያግበሰበሰ

ለ) ያ ሰምቦ ሰንግሮ ኮማ ቢጠልፈው

አልሄደም ደመና ቆመ ከቦታው

ሐ) ዝናሙን አመጣው እያግበሰበሰ

በሰፊው ቅጠሉ ዋርካ እየጠቀሰ።

ከዚህ በላይ እንዳየነው ቀረሮ ሰምቦ ዋርካ ሁሉም ዛፎች ስለሆኑ መሄድ መገሥገሥ መስገር የማይችሉት በስለምነታቸው ግን ውበት አላቸው። በስድ ንባብ ሀ/ ጉምና ደመና እያግበሰበሰ ያ ረዥም ቀረሮ ገሠገሰ ሄደ (ዝርው አልሆነም)።

**ዝርው፣** ቀረሮ በጣም ረጅም ስለሆነ መሬት ላይ ወደ ሰማይ ከመምጠቁ የተነሣ በጉምና በደመና ተሸፈነ።

ለ/ ስድ ሰምቦ ሲነግረው ኮማ ቢጠልፈው ደሙና ወዲያ ወዲህ ሳይል ከቦታው ቆመ።

**ዝርው፣** ሰምቦና ኮማ በጣም ረጃጅሞች ስለሆኑ ደመና እንደ ጉም ተለጠለጠባቸው።

ሐ/ **ስድ ዋርካ** በሰፊ ቅጠሉ እየጠቀሰ ዝናሙን አመጣው።

**ዝርው፣** ዝናም ብዙ ጊዜ የዱር ጠል ባለበት ቦታ ስለሆነ የሚዘንመው በአውራጃችን ዋርካ በመኖሩ ዘወትር ይዘንማል። ስለምን ማብራሪያ እንዲሆኑ የሚከተሉትን እንጠቅሳለን።

ሀ/ አእሮፕላን፡

በሻጋሪ ሲያዩኝ አሞራ እመስላለሁ

ባየር እየዋኘሁ ሰማይ እቀዳለሁ

ነፋስ ተጫምቼ ደመና እረግጣለሁ

ጉምን እየቀደድሁ ጭጋግ እጥሳለሁ

ቄርጨ እደርሳለሁ በሩብ በሰዓት

ሰው ራሱ ሠሮኝ በሆዴ አርግዤው

ይዤው እዞራለሁ ወደ ፈለገው።

ለ/ አዛምራ ሲነፍስ ኮማ ቢደርበው

ደመና መጣና ጉም አለበሰው።

ሐ/ ሰማይ ሰማዩን ሲያይ እየተንጠራራ

የሚወድቅ መሰለኝ እኔስ አዛምራ።

መ/ ካላጣሁት መንገድ በደጃፏ አልፌ፥

ልቤን ጥዬው መታሁ ሳንባዬን ታቅፌ

ሠ/ ከዛፍ ላይ ወድቄ ከጥቍር ዕንጨት

እጅ እግሬ ደኅና ነው ልቤን አጣሁት።

ከዚህ በላይ የጠቀስነው ሁሉ ወደ ስድ ንባብ ተመልሶ ቀጥተኛ ስሜት ስለማይሰጥ በንግግሩ ስለምን በጽሕፈቱ ግን ግጥም ይባላል። ስለምን ብዙ ዐይነት አለው፤ ሁሉንም ከዚህ ቀጥለን እናየዋለን።

**የዘይቤ ዐይነት።**

በአማረኛና በግዕዝ የዘይቤ ዐይነት እጅግ ብዙ ነው። እኛ ግን ጀማሪን ከቅኔና ከዝርው ጋራ እየተመሳሰሉ የሚያደናግሩትን ብቻ ጠቅሰን እናልፋለን። እነሱም የሚከተሉት ናቸው።

**፩ ተነጻጻሪ።**

አነጻጸረ ካለው ቃል የመጣ ስለሆነ ተነጻጻሪ በእንደ የሚነጻጸር የንግግር ስልት ነው። ካንጻር የሚለይበትን ከቅኔ ጋር አነጻጽሮ ያስተውሏል።

ም. ሀ/ የተሰማ ባሕርየ እንደ ውሻ ይነጫነጫል።

ሐ/ በለው ልክ እንዳንበሳ ያስፈራኛል።

መ/ ተዋበች እንደ ነበር ናት። እንደ መብረቅ ትጮኻለች።

ሠ/ ይህ ጭዋ (መሀይምን) በጣም ብልህ ስለሆነ የተማረ ያህል (እንደ ተማረ ይቈጠራል)።

ረ/ ይህ ሰው ዝንጀሮ ይመስላል።

ተነጻጻሪን የሚያነጻጽሩ ቃላት እንደ ልክ ያህል ይመስላል ናቸው።

ለግጥምም የሚከተለውን አብነት እንሰጣለን።

ሀ/ አንች ጦቢያው ሀገሬ አምሳያም የለሽ

ባየር በልምላሜሽ በተክል በከብትሽ

የሚጐልሽ የለም እንደ ነገት ነሽ።

ለ/ አንዳች ባለሙያ ከቶ የት ይገኛል

ያንቺ ልጅ መሆኔ እጅግ ያኰራኛል።

ሐ/ ያባ ታጠቅ አሽከር መጣ ነፍሰ ቢሱ

አጐራ እንዳንበሳ ተነሣ ነፋሱ።

መ/ መች እጠቃ ነበር ለወንድ ለወዳጂ

እንደ ጦር ቀስፎ አስጨነቀኝ እንጂ።

ሠ/ ያላጫወተኝ ዐርፋ ቀኑን ሙል

ሌሊት ትመጣለች ጋኔን ይመስል።

ረ/ ዱብዱብ እንደ በረዶ

በልጅነቱ በረሃ ለምዶ።

ሰ/ እግረ ቀጭን እንደ ሰሳ

ደረተ ሰፊ እንዳንበሳ።

ከዚህ በታች ካለው ምንባብ ተነጻጻሪውን እየለህ አውጣ።

እውነትም ጦቢያው እጅግ የተደነቀች ላያት ሁሉ የምታነሆልልና የምታዘነጋ ነበረች። ዐይንዋ አስቀድሞ የብር አለሎ መስሎ ካጥቢያ ኮከብ ጋራ ይፈካከር ነበር። በዚህ ላይ ደግሞ ሽፍሽፍቷ እንደ በልግ ሣር ተጨብጦ የሚታጨድ ይመስል ነበር። አንፍቻዋ ቀጥ ያለ ከንፈራ መፈንዳት የጀመረ የማልዳ ጽጌ ረዳ ይመስል ነበር። እንደ ወንድ የተቈረጠችው ጠጉርዋ እንደ ሠኔ ብቃያ ወይም እንዳዲስ መሬት ጤፍ እየጋሸበ የሐረ ነዶ መሰለ። በፀሓይና በውርጭ የተጐሳቆለውና የጠቈረው ፊትዋ እያሸለተ ሐጫ በረዶ ተመሰለው ጥርሷ ጋራ ገና በሩቅ እየጠቀሰ ከተሸሸገበት ሴትነቷን ያሳጣባት ጀመር። አጠረች ረዘመች ወፈረች ቀጠነች የማይሉትን የአካላቷን ነገር መናገር ከንቱ ነው። ሞ ብርሌ የመሰለው አንገቷ እንደ ደከመው እያረፈ የወጣ ነው። አላጥንት የተሠራው የእጅ ታቷ እጅ ስራ ከበዛበት አመልማሎ ጋራ ይፈካከራል። እንደ ፈረስ ለኮ ሳብ ርገብ ያለው አጥንት የሌለበት ወገብዋ ከንብ አውራ ጋር ይለካካል። ባት ተረከዝዋ ይቀጡኛል እያለ የተሠራ የተቀጣ ነው። (አፈ ወርቅ ገ. ኢ)

**፪ ተለዋጭ።**

ተለዋጭና ተነጻጻሪ በስሜት አንድ ናቸው። ልዩነታቸውም እንደ ያህል መሰል ተነጻጻሪን የሚያጕላሉት ቃላት በተለዋጭ ሰለሌሉ ነው።

**ውሳኔ** ያለመስተዋድድ በአገባብ (አሰካክ) ብቻ አምሳይነትን ሲገልጥ ተለዋጭ ይባላል።

ም. ሀ/ በለው አንበሳ ነው።

ለ/ ተስፋዬ መምህር ሆነ (እንደ መምህር ያስተምራል)

ሐ/ ተዋበች ነብር ናት።

መ/ የአያሌው ልብ መዝገብ ነው፤ ተሰማ አይለቅም። በዚህም የመሰለውን ሁሉ ያስተውሏል።

**፫ ጽላሎት።**

ጽላሎት ከግዕዝ የተወረሰ ቃል ነው ትርጕሙም ጥላ ማለት ነው።

**ውሳኔ፣** ምሳሌና ተረት አስመስሎ ጥልቅ ትምህርትን የሚሰጥ የንግግር ስልት ጽላሎት ይባላል። ከኢዝህም የተሰየመበት ምክንያቱ ጥላ ለግዙፍ ነገር አምሳያ እንደሆነች እሱም ለረቂቅ ምግባርና ህልውና አምሳል መርገፍ ስለሆነ ነው። ለቅኔ ጀማሪ ከስም ለበስ ጋራ ተመሳሳይ ይመስላል ልዩነታቸው ግን ጽላሎት ዝርው እንደ መሆኑ ግሡን አያኳሽም ሰም ለበስ ግን ባያኳሽ ይጸድቅና ቅኔ መሆኑ ይቅርበታል። በኦሪት ለወንጌል ጸያሔ ፍኖት (መገድ ጠራጊ) እየሆነ የተነገረው ሁሉ ጽላሎት ነው። እሱም እንደ ሁኔታው ፫ ስም አለው ሀ/ ጽላሎት ለ/ ምሳሌ ሐ/ ተረት።

ሀ/ አብርሃም ለኢየሩሳሌም ንጉሥ ለመልክ ጸዴቅ ወይንና ስንዴ አቅርቧል ይህ የሥጋው ደሙ ምሳሌ ነው። እሥራኤል ለሥርየተ ኃጢአት እንስሳ ይሠው ነበር። ይህ የክርስቶስ ምሳሌ ነው።

ለ/ ጌታ ብዙ ጊዜ በምሳሌ ይናገር ነበር። ማቴ ምዕ ፲፫።

ሐ/ አባቶቻችን በጦጣ በዝንጅሮ በቀበሮ ወዘተ እየመሰሉ ሲናገሩት የኖሩ ነው። ተረት ተረት የመሠረትን (ከሐዲ ዓለማየሁ) ያይዋል።

**፬ ኵሸት።**

ኳሽ አኳሽ ካለው ግሥ የመጣ ስለሆነ ትንሽ እውነት ይዞ እያጋነኑና እያኳሹ ሐሳብን የሚገለጥበት ዘዴና ስልት ኵሸት ይባላል። ስለምን በሚለው አርእስት ውስጥ የተጻፉት ዐረፍተ ነገሮችና ግጥሞች ኵሸት ይባላሉ።

ም. ቀንዱ ሰማይ ጠቀስ ጅናው መሬት አበስ በሬ።

ከመሬት ቁጭ ብሎ በግር እጅ ሰማይን ደግፎ በቀኝ እጅ ከዋክብትን መግፋት ሆነብን። ተስማ እንዴት ወደላ ነው! አንድስ ያህላል።

ከሚከተለው ምንባብ ኵሸት ኵሸቱን አሥምር።

የተራቢ አንዳንድ አጋዥ አይጠፋምና ከንጉሡ ባለሟሎች መካከል ተቀብሮ ከድምጡ በቀር ያለበት የማይታወቅ ከንገሥታቱ ቤት መኖር ልማድ ነውና አንድ ድንክ ተቁመቱ አንፍጫው ላቅ ያለ ተመዳፉ ጅሮው ሰፋ ያለ ተእግሩ ይልቅ አገጩ ለእንቅፋት የተመቸ ከተረከዙ ቀድሞ ቂጡን አቃቅማ የሚወጋው የተቆሙና ተመቀመጡ መለዮው ያልታውቀ አብሮ ንጉሡን ይከተል ነበር። (አፈ ወቅ ገ/ ኢ)

በግጥም የሚከተለውን ይመስላል።

በግጥም ምድር ሁኖ በሬዬ ቢያገሳ

ተሸብሮ አደረ ይልማናና ዴንሣ

አቸገር ወንድዬ አለፋ ጣቁሳ

ልጃምበራ ጉታስ ዕቃም አላነሣ፤

ሜጫና ቈለላ በመላ ዳሞት

ሲሸበር አደረ ነገሩ ጠፍቶት፤

ሞታ ቀራንዮ ጐጃም ተሸበረ

ልቡን ያልጨነቀው ማንም አልነበረ። መ. ኢ.

**፭ ምጸት።**

የተነገረው ቃልም ሆነ ዐረፍተ ነገር ትርጕም ተቃራኒ የሚያሳይ የንግግር ስልት ምጸት ይባላል።

ም. ገብርኤል ሲያንቀላፋ ሚካኤል ሲሞት (ከዘነብ ኢትዮጵያዊ) ገብረ መንፈስ ቅዱስ እንደ መላእክት ምግቡን አጥረገረገው። አዬ ጉድ አንተማ አንበሳው! መንዲስ አይደለህ! እንዳትሰብረኝ እንጂ። ተሰማ እንደ ቅማል ፈጣን ነው።

**፮ አሽሙር።**

ጌታውን ፈርቶ አህያውን አህያውን ትቶ መደላድሉን እንዲሉ በቀጥታ መናገሩን የፈራ ሰው በአግቦ የሚናገርበት ጉሜ አሽሙር ይባላል። እሱም አሽሙር አግቦ ጉሜ በሚባሉ በ፫ ተመሳሳይ ቃላት ይጠራል።

ም. ትላንት መጥቶ የነበረው ሰውዬ ዛሬም የመጣ እንደ ሆነ ልጆች! ተጠንቀቁ (ይህ ሰው ወይም አንተ ሌባ ነህ)። እኔማ የጌቶች ወዳጅ ነኝ ማን ይነካኛል እንደፈለግሁ ሁኜ ያፈተተኝን ሠርቼ እኖራለሁ።

**፯ ሰውኛ።**

የማይናገረውን ነገር ግዙፍም ሆነ ረቂቅ ልክ እንደ ሰው እያናገሩ መጻፍና መናገር ሰውኛ አነጋገር ይባላል። ትርጕሙም ኢነባቢው እንደ ነባቢ ሰው ሆነ ማለት ነው።

ም. ሀ/ ሁሉ እያገሩ ተበተነ፥

እህና እኔ ቀረነ

ተነሥ አንጥፈው እንተኛ እኽ! የኔ ጓደኛ።

ለ/ ሞት እንደምን አለህ የማርዳው ወዳጄ

ከሄት ታውቁኛለሽ አንች ቀለብላባ…..

ሐ/ አቶ ስካር፤

ሞኝ አንግሥ ድኃ አክብር ያንጐል መዘወር

ባሕሪና ጠባይ የምቀያይር

ደካማን ኅይለኛ ኅይለኛን ድሁር

የማረግ እኔ ነኝ የጠፍ ናላ ጠር፡

ዘውድ ነኝ መሣሪያ ሳይውቁ ማኰራ

ሰነፍ የማስፈክር ያለ ምንም ሥራ

ነፎ አስታብያለሁ አስነዛለሁ ዱራ

ራስ ቍር ካረገኝ ሁሉም ነው ቀብራራ።

ሰው ቢወድቅ ቢመታ ቢቈስል ቢደማ

አብሬው እስካለሁ ምንም አላሰማ

ለብሶኝ የወደቀ ዝናብ ቢመታውም ቢበላውም ሳማ

ምንም ሳላሁኝ ምንም ማይሰማው

አብሬው ሳለሁኝ ምንም ማይሰማው

ደቀቅሁ ሞትሁኝ ይላል እኔ ስለየው።

መ/ ከቤቴ በላይ ከግራሮቹ

መውደድ ተኝቷል እስከ ልጆቹ፥

ተነሣ ብዬ ብቀሰቅሰው

እስተኔው እንኳ ልቤን ጠቀሰው።

**፰ በስመ ኅዳሪ።**

ከግዕዝ የተወረሰ ቃል ነው፤ ለማሳጠር ነው እንጂ ጠቅላላ ንባቡ በስመ ኅደሪ ይጼዋዕ ማኅደር ወበስመ ማኅደር ይጼዋዕ ኅዳሪ (ባዳሪ ስም ማደሪያ በማደሪያ ስም አዳሪ በኗሪ ስም መኖሪያ) ይጠራል ነው።

**ውሳኔ** መኖሪያውን ጠርቶ ኑዋሪውን ጠርቶ መኖሪያውን የሚያሳይ የንግግር ስልት በስመ ኅዳሪ ይባላል።

ም. ሀ/ ወንበሩ አደላብኝ (ዳኛው)። ለ/ አልጋው ጸና (መንግስቱ)። ሐ/ ኢትዮጵያ በዚህ ነገር ተስማምታለች (ኢትዮጵያውያን)። መ/ ዐረብ ሙቀታም ነው። (የዐረብ አገር) እንግሊዝ ብርዳም ነው (የእንግሊዝ አገር)። ረ/ ቈላና ደጋ እግዚአብሔርን ያመሰግኑታል (ቈለኞችና ደገኞች)። ሰ/ አገው ፈረሰኛ ነው (የአገው ሰው)

**፱ ውጥን ጨራሽ።**

የፊተኛው ግሥ ለሁለተኛው ባለቤት ሲተርፍ ውጥን ጨራሽ ይባላል። ም. አበበ ወደ ጐጃም ሄደ ከበደም ወደ ጐንደር። (ሄደ ማለቱን በውስጠ ታዋቂ ያሰማል)። ዛሬ ሳጫውትህ ዋልሁ ነገም እንዲሁ። አባቴን አፈቅረዋለሁ እናቴንም። አባቴ በ፴፪ ዓ.ም ሞተ እናቴም በ፶፪ (ሞተች)

እባብ መርዛም አውሬ ነው እንደዚሁም ጊንጥ።

**፲ ውጥን።**

ከሙሉ በክፍሉ ተጠርቶ ሙሉው ሲመጣ ውጥን ይባላል።

ም. ሀ/ ልጄ ትርስ አወጣ። ለ/ ሙሉ ነህ ከሰው ጥርስ ገባ። ሐ/ ወንድሜ እስቲ አንድ እግርህን ድገም። መ/ ልጄ ናፈቀኝ ዐይኑን ዐይቸው ምንም ቀርቶ!

በግጥም።

ሀ/ አባቴ ናፈቀኝ እንደምን ልሁን

ማነጋገር ሳይሆን ዐይቸው ዐይኑን

ደስ ይለኝ ነበር ብሞትም አሁን።

ለ/ ልጁ በሽታውን እመሙን ረሳው

እናት ከተፍ ብላ በእጅዋ ብትዳስሰው።

**፲፩ አፍላ።**

አፍላና ጐፍላ እንደሚባለው አያና እየደረበ ከደረጃ ወደ ደረጃ ሽቅብ የሚሄድ ስለምን አፍላ ይባላል።

ም. ዳዊት በመጀመሪያ ነምር በጡጫ ቀጥሎ አንበሳ በእርግጫ በመጨረሻ መንዲሱንጭራቅ ጎልያድን በወንጭፍ ገደለ።

**የሰው ልጅ መሻሻል በግጥም።**

ባህያ በበቅሎ በእግሩ እየዳከረ

መንገድ ባይገፋው ሰው ተመራመረ

ፈጥኖ ለመጋለብ ሰንጋ ፈረስ ገራ

ይህም ቢያስቸግረው ባካሉ እየኰራ

መርከብና ባቡር ኦቶመቢል ሠራ

አልበቃው አለና በምድር መሽከርከር

አእሮፕላን ጭኖ በረረ ባየር።

ደመናን አለፈ ሄደ ገሠገሠ።

ነፋስ ተረግጦ አየር እያረሰ።

ሰው ቴሌግራም ሁኖ ባየር ይላካል፥

ያለ ምንም ሽቦ እንዴት ትንሽ ቃል።

ሄደ አፈተለከ የሰው ልጅ አንጐል

የሞት መድኅኒትም አሁን ይሠራል።

**፲፪ አድሮ ቍልቍል (የልቍሊት)።**

አድሮ ቍልቍሊት (የቍልቍሊት) የአፍላ ተቃራኒው ነው። ይህንም ለመረዳት ባፍላ የሰጠውን የስለምን ግም ማሰጃ ከመጨረሻው ስንኝ ጀምረን ወደ መጀመሪያው ብናነበው የቍልቍሊት ይሆናል።

ም. የሸማኔ ልጅ በዓመቱ ማረሻ በሁለት ዓመቱ ወስፌ በሦስት ዓመቱ መርፌ ይሠራል፤ በአራት ዓመቱ ከቤት ይኰሳል። አምና ከበሮች ዘንድሮ ከጥጆች።

ተምሮ ተምሮ ለቅዳሴ ደርሶ

ልጄ ከማጠኔ ገባ ተመልሶ።

**፲፫ አፍራሽ።**

ሁለት ተቃራኒ ዐ. ነ የያዘ የንግግር ስልት አፍራሽ ይባላል።

ም. ሀ/ ሰው ያስባል እግዚአብሐኢር ያፈርሳል።

ለ/ ላም አለኝ በሰማይ ወተቷን ቅቤዋን አላይ።

ሐ/ ልጅ ደረሰ ቤት ፈረሰ።

መ/ ሲያጥቡት ያድፋል እጅ ሲመክሩት ያጠፋል ልጅ።

ሠ/ ልጅ ያቦካው ለራት አይበቃም።

ረ/ እኔ እሠራለሁ አንተ ታፈርሳለህ።

ሰ/ አባት ይሰበስባል ልጅ ይበትናል።

ሸ/ በመከራ ጊዜ ወዳጅ ይከዳል

ጥላ ይከተላል።

**፲፬/ ተምሳሌት።**

እንደ ምሳሌ ባጭሩ የዘመድን ሥራ ምግባር ውለታ ለመግለጥ የሚነገር ስለምን ተምሳሌ ይባላል። እሱም ብዙ ጊዜ የሚነገረው በልቅሶ ላይ ነው።

ም. ሀ/ ትላንትና ማታ ዕድሜ ብንቋጠር

ቀድሞም እናቴን ነው አብቻት የነበር።

ለ/ በረደኝም ስላት ልብሱን ትልካለች

ራበኝም ስላት እህሉን ታስጭናለች፤

ሌባዬ ተይዛ ባልጋ ትሄዳለች

የት አባቷን ዐውቃ ትስጨንቀኛለች። (ራስ አሊ)

ሐ/ እልከው ነበረ እንደ ገዙ ንቄ

አዝዘው ነበረ እንደ ሎሌ ንቄ

ባላባት መሆኑን እኔ ወት አውቄ።

መ/ ታናሼ ነው ብዬ እንዲያ ስንቀው

ወንድም አባት ሚሆን ከመች ወዲህ ነው።

**፲፭ አሉታ አዎንታ።**

ባሉታ ተነግሮ የአዎንታን ትርጕም የሚሰጥ ስለምን አሉታ አዎንታ ይባላል። ም. መጥፎም አይደል (አይከፋም)። ደምሞም አይደል (መጥፎ ነው) ወዘተ….

**፲፮ ተሳልቆ።**

ተሳልቆ ማፌዝ ማሽሟጠት መዘበት መኰሰል ማለት ነው።

**ውሳኔ፣** በተፈጥሯቸው ተቃራኒ የሆኑ ሁለት ቃላት የያዘ ዐረፍተ ነገር ተሳልቆ ይባላል።

ም. ጥሩ ሌባ። ደስተኛ አልቃሽ። ለጋስ ቀማኛ። ጥሩ ሰነፍ። ታማኝ ሌባ። አንድ ሩኅሩኅ ነፍሰ ገዳይ መጣ።

**፲፯ ተግዳሮት።**

ተገደረ ካለው የወጣ ምዕላድ ስለሆነ ተግዳሮት ለግጥ ማለት ነው።

**ውሳኔ፣** በአንቀጹ አጋኖ በተነጻጻሪው የሚመጸጽ ዘይቤ ተግዳሮት ይባላል።

ም. ከቅማል አትሻልም እንጂ በጣም ፈጣን ነህ። አያነብም እንጂ ተሰማ በጣም ሊቅ ነው። አዬ! ወንድሜ ከደደብነትህ በቀር ለሊቅነትህማ ምን ተወዳዳሪ ተገኝቶለት። ከተዋበች ዝንጀሮ ታምራለች እንጂ መልከ መልካም ናት።

**፲፰ ገድሎ ማዳን።**

በመጀመሪያ ጕድለትን ነግሮ በኋላ ማጐላመስ ገሎ ማዳን ይባላል።

ም. ጫማሽ ሸፋፋ ነው እንጂ እግር ባተ መልካም ነሽ። ዐይንሽ ሾርናና ባይሆን አስተያየትሽ ይማርካል። ትንፋሹ ይገማል እንጂ ወዘ መልካም ጠረን ደግ ነው። አጥንተ ሰብራ ባይሆን ባላብት ነው።

**፲፱ ቅኔያዊ ዘርፍ።**

እንደ ቅኔ በሰምና ወርቅ ደምብ ተመስሎ እንዳንድ ስም ባንድ ሙያ በመግባት ፈንታ ባለገንዘብነትን ወይንም መገኛን የማያሳይ ተዛራፊ ቅኔያዊ ዘርፍ ይባላል።

ም. የኀዘን ማዕበል አሰጠማት። የእንባ ዝናም ታወርዳለች። የፍርሃት እስክስታ ይወረዳል። የዘመን ባሕር ተሻገረ።

**፳ ምሳሌ።**

ምሳሌ ፪ት ትርጕም አለው አንደኛው በጽላሎት ያሳየነው ሲሆን ይህ ድግሞ ሐሳብ አልረዳ ሲል ብዙ ዐረፍተ ነገር ከማግበስበስ ለመዳንና ባጭሩ ለመግለጥ እንዲመች ባብዛኛው ሕዝብ ዘንድ የተለመዱ አጫጭር ዐረፍተ ነገሮች ናቸው። አማረኛ በምሳሌ ከበለጸጉት ቋንቋዎች ውስጥ ነው። ነገር በምሳሌ ጠጅ በብርሌ መዝሙር በሃሌ እየተባለ በቀድሞ ዘመን ለተሟጋች ጅንፎ ያለው ጦር በመሆኑ ምሳሌ የማያውቅ ዘንገኛ ቍጥሩ ከዲዳ ነበር።

ም. ሀ/ ጐልማሳ በምሽቱ አምላክ በመለኮቱ ንግሥ በመንግሥቱ።

ለ/ ዳኛው ሳይለወጥ ዐውድማው ሳይመለጥ።

ሐ/ ድሮ በዘመናችን ሳይመለጥ ቅንድባችን።

መ/ በቃል ያለ ይረሳል በመጽሐፍ ያለ ይወረሳል።

ሠ/ ያህያን ውርንጫ ጅብ አያሳድግም አንተን ጌታ ብዬ አላደገድግም።

ረ/ አለቃው ቢያጐብጥ ሎሌው ሁሉ አጐምብሶ ሄደ።

**፳፩ ዘዬ (ዘይ)።**

አንድ ቃል ብቻውን በሚሰጠው ትርጕም ሳይሆን በተጓደንሽ ሌላ ፍች የሰጠ እንደ ሆነ ዘዬ ይባላል።

ም. ሀ/ አንድ እግርህን ድገም (ቀንቶሃልና አንድ ጊዜ ደግሞ ተመለስ)

ለ/ ማርያም እግርህን ስማሃለች (ቡና ሲተጣ ወይም ሲበላ ደረሰህ)።

ሐ/ አንድ እግርህን ስቀል (ተንጨፍረር ሙት ክረር)።

መ/ እግረ ደረግ ገደ ቢስ።

ሠ/ እግረ መልካም ለምለም ገዳም ሀብታም።

ረ/ እግረ መንገድህን በዚያው።

ሰ/ በእግሩ ሄደ ረከሰ።

ቀ/ በገዛ እግሩ መጣ እንዲያው በፈቃዱ በገዛ ፈቃዱ።

በ/ በእግሩ ተተካ በአባቱ ፈንታ ልጁ ደረሰ።

ከዚህ በላይ በተሰጡት ምሳሌያት እግር ቃሉ አንድ ሲሆን እንዳጓዳኙ ፍችውን እየለወጠ ፱ ትርጕም እንዳገኘ ተመልክቶ የዚህ ዐይነት አነጋገር ያለ ቃል ሁሉ ዘዬ መሆኑን ይረዷል።

**፳፪ ፈሊጥ።**

ፈለጠ ለየ ካለው የመጣ አርእስት ስለ ሆነ ትርጓሜው መለየት መለያ ማለት ነው።

**ውሳኔ፤** ቋንቋው ያው ሁኖ አንዱ ጠቅላይ ግዛት ከሌላው የሚለይበት አነጋገር በቃልም ሆነ በቄንጥ ባነጋገርም ሆነ በድምፅ ፈሊጥ ይባላል።

ም. አማርኛ እንዳገሩ እንደ ሚባለው እንደ አማራ ሳይንት ጐጃም በጌምድር ሸዋ ላስታ፣ አዲስ አበባ ጐንደር ወዘተ ነው።

ምንም በዘይቤ ትርጓሜ መሠረት ፈሊጥን ከዚህ ብንጠቅሰውም የቋንቋ ልዩነት እንጂ ስለምን አይደለም።

**፳፫ ዕንቆቅልሽ።**

ለአንጐል ማዳበሪያ እንደ ስም ለበስ ያለ ጕት ሆኖ የሚነገር ዘይቤ ዕንቆቅልሽ ይባላል። ይህ ዘይቤት እንደ ጨዋታ እየሆነ ስለሚነገር በሕፃናቱ ዘንድ በጣም ውድ ነው።

ም. ሀ/ መነኵሴ መጡ ከገዳም ሣር እየበሉ እንደ ላም።

ውኃ ቢሰጧቸው ተክ አለ ነፍሳቸው (እሳት)።

ለ/ ጥቍር በሬ በተኛበት ነጭ በሬ ተነሥቶ ተኛበት (ሽበት)።

ሐ) ስሄድ አገኘኋት ስመለስ አጣሁት (ጤዛ)

**፳፬ አካላቢ።**

ከለበ ተቅበለበለ ውሻ ሆነ አካለበ አዋከበ ካለው የመጣ ስለ ሆነ ማዋከብ መወረፍ ማለት ነው።

ውሳኔ፤ የማይሆነውን ነገር እያወዳደረ ባሽሙር የሚናገር ዘይቤ አካላቢ ይባላል።

ም. ሀ/ ችፍርግ ዋርካን እንታገል አለው።

ለ/ ጕርጥና ዝሆን ሲታገሉ ዝንብ ብትቈጣ አንበሳ ሸሽቶ ገደል ገባ።

በግጥምም እንደሚከተለው ነው።

በጥንቸል ፍከራ ዝሆን በረገገ

በትንኞች ምራቅ ግንቡ ተመረገ

ሰንበሌጥ ቢቈጣ ወደቀ አሉ ዝግባ

ዋርካውም ደንግጦ ሆማ ገደል ገባ

ዱሩን እየጣለ አይጥ ገባ መንደር

ገበያው ፈረሰ ተሸበረ አግር

ግሥላን ጨነቀው ዝንብ ባንኰሻኰሸ፣

ተንቀጠቀጠ ነምር ጐሽም ታገር ሼሸ።

ተባርሕ ወጣ አለ ዓሣ ሰው ሊበላ

ወደ ዘመን ወይ ጊዜ ደግሞም አለ ሌላ።

**፳፭ መጠይቅ።**

ጠየቀ ተረዳ አሰዳ ካለው የመጣ መስም ስለ ሆነ መረጃ ማስረጃ ማለት ነው።

**ውሳኔ** መልስ ለማግኘት ሳይሆን ለማስረዳት የሚቀርብ ጥያቄ መሳይ ዘይቤ መጠይቅ ይባላል።

ም. ሀ/ ያሳደጉህ ወላጆችህ አይደሉምን

ለ/ ሰው የሚኰራው በሀገሩና በነጻነቱ እንደ ሆነ አታውቁምን?

ሐ/ ቀኑን ሙሉ ተኝቶ የሚውል ሰነፍ አይደለምን?

መ/ ሠራተኛ ዋጋውን እንደሚያገኝ ጃውሳስ አይቀጣምን?

**፳፮ ስም መሰል።**

ስም አካል የሚባሉ ቅጽልና ተውላጠ ስም እንደ ሆኑ በሰዋሰው እናውቃለን። ስም መሰል ግን ግሡ እንደ ስም ሁኖ ሲገባ ነው።

ም. ሀ/ አማረኛ ባወቅሽ ግዕዝ ባጠናሽ ልክ የለህ ቃላት ባጠራቀምሽ

ሕጉን ታላወቁ ቅኔ አይረዳም።

ለ/ በፈራሁ ስድብ እንጂ ጠብ የለብኝም።

ሐ/ በሰማሁ አልከሰስ።

መ/ ዕውቀት ብዙ ዘመን በኖሩ የሚገኝ ቢሆኑ ኑሮ ሊቁ ደንጊያ ነበር።

ሠ/ ትምህርት በተወለድሽ ቢሆን ኑሮ ሊወረስና ሊሸጥም ይቻል ነበር።

**፳፯/ ሆድ ሲያውቅ።**

እንዲያጥር ነው እንጂ ጠቅላላ ስሙ ሆድ ሲያውቅ ዶሮ ማታ ነው።

**ውሳኔ፤** ክፉውን ቃል ከመናገር ለመዳን ስም ለእብስ አምሰሎ የሚነገር ዘይቤ ሆድ ሲያውቅ ዶሮ ማታ ይባላል።

ም. ሀ/ ጥቍር እንግዳ (ጉንዳን)።

ለ/ ስም አይጠሮ (እባብ)

ሐ/ እንኳ አሜን ወይ በደመና አይነገርም (መብረቅ)።

መ/ ልጅህን እንዛዝላ ጫነው (ምሽት አጋባው)።

**፳፰ አጽንዖተ ነገር።**

ሐሳብን እየመላለሱ በልዩ ልዩ ቃልና ሐረግ የሚገለበጥ ስለ ምን አጽንዖተ ነገር ይባላል። እሱም በስሜት ገጠሬ አደራ አደራ አደራ እያለ የሚደጋግመውን ይመስላል።

ም/ ቅኔ በሌላ ሀገር የማይገኝ ግዕዝ ወልዶ አሳድጎ በሽምግልናው

ለአማረኛ ያስተዋወቀው በሰምና ወርቅ ተሸልሞ በኅብር አሸብርቆ በመንገድ አጊጦ የደቂቀ ግዕዝን አንጐል ለማርካት በደስታቸው ላይ ደስታ ለመጨመር የልቡና ተድላ የሕሊና ሐሤት የአእምሮ ትፍሥሕት የድካም መድኅኒት የኀዘን ማስረሻ የቍጫን መውጫ የፍልስፍና ማጐልመሻ የልብ ማዳበሪያ የዕውቀት ምርት ጤፍ ሥጋዊ ምግብ እንደ ሆነች እሱም አእምሮአዊ ምግብ ሁኖ ከልዑል እግዚአብሔር ለኢትዮጵያውያን ብቻ የተሰጠ ሀብት ነው።

**፳፱ አደናግር።**

አዎንታና አሉታ እያደባለቁ ለማጭበርበር የሚናገሩት ስለምን አደናግር ይባላ። የቀድሞ ዘመን ተሟጋች አብዛኛውን ጊዜ ይሠራበት የነበረ ይህ ነው። ዋዣዝ ዘንገኛ አደናጋሪ ነገረኛ አጭበርባሪ ጠበቃ ሲያጋጥመው ሥሩን ሲለቅ ጫፉን ሲጨብጥ ጭብጡን ሲበትን ውሎ ማታ ብዙ ሸማ አንሥቶ በዕዳ ተዘፍቆ ይገባ ነበር።

ም. ሀ/ ያያቴ ልጅ ያያቴ ምራት ያክስቴ እኅት ያክስቴ ዋርሳ ያጐቴ እኅት ያጐቴ ዋርሳ ዘመዴ አይደለችም ወሰኔ ባዳዬ አይደለች ወገኒ እረ ያች ሰው ምን ናት ለኔ!

ለ/ ያያቴ ልጅ የልጆቼ አያት

ያክስቴ ወንድም የእናቴ አከላት፤

ያጎትቼ ወንድም ያጎቶቼ ዋርሳ

እንኳንስ ውለታው ግብሩም አይረሣ

ነገሩ ቢበዛ ጠፋኝ ዝምድናው

ያክስቶቼ ዋርሳ ለኔ ምኔ ነው?

ነገሩ ቅርብ ሳለ ወዲያና ወዲህ በማማታት ሩቅ አስመስሎ እንዳሳየው ምሳሌውን መላልሶ አንብቦ ይረዷል።

በሚቀጥለው ምዕራፍ የምንጽፈውን ቅኔ ለመረዳት የተፈለገ እንደ ሆነ ወደ ቅኔው ከመግባቱ በፊት ከዚህ በላይ የተሰጡት ምሳሌዎች መላልሶ እንቦ በደንብ መረዳት ያሻል።

**ምዕራፍ ፰።**

**ቅኔ።**

ቅኔ በግዕዝና በአማረኛ እንጂ በሌላ ቋንቋ እንደ ሌለ በሰዋሰው ግዕዛችንና በመልክዐ ኢትዮጵያ ደጋግመን በሰፊው ስላስረዳን ያንኑ ከዚህ መመለስ ቦታ መፍጀት ወረቀት ማጥፋት ቀለም ማበላሸት ጊዜ ማሳለፍ መስሎ ስለሚታየን አጭር የቅኔ መግለጫ የሚለውን ብቻ ከመልክዐ ኢትዮጵያ የከበደውን ለጀማሪ እንዲረዳ እያደረግን በቀጥታ እንጽፋለን። በሰፊው ለመረዳት የፈለገ ግን ከዚህ በላይ የጠቀስናቸውን መጻሕፍታችንን ሊያነብ ይችላል።

**ቅኔ ምንድር ነው?**

ቃሉ በሚሰጠው በቀጥተኛው ፍች ሳይሆን ገራገር አስመስለን ጥልቅ ምሥጢርን የምናጐላበት ዘዴ ዘይቤ ሲሆን ሁለትና ሦስት ትርጕም ኑሮት ተጠማምሮ አንድ ሐሳብ ለመግለጥ የተነገር እንደ ሆነ ቅኔ ይባላል። አንድ ዐረፍተ ነገር ቅኔ ለመባል የሚችለው ቢሆን እንዲያ ነው በተቀረ ግን ምንም ቢያንስ በፍች ጊዜ ተሠንጥቆ ሁለት ዐረፍተ ነገር ለመሆን መቻል አለበት። ይህንንም ስያሜ ለማግኘት የሚችለው ተናጋሪው አስተካክሎና አከታትሎ የተናገረ እንደ ሆነ ነው እንጂ ባጋጣሚ የዘባረቀውን ቅኔ ነው ብለን ብንከተለው ራሱ ተናጋሪው እንኳ እኛ ያሰንበው ፍች ሰለማይገባው በርግጥ ማሰቡን ሳንሰባ ቅኔ ነው ተሰባን ብለን ልናመሰግነው ወይንም ልንነቅፈው አይገባ። በአማራው አውራጃ ሁሉ ፍሬ ደቂቅ ሕፃን ልሂቅ ወንድ ሴት መኰንን ባላገር ብልህ ገራገር ጭዋ ባለ እጅ ሳየልይ ስለሚሰራበት ሲናገሩ ጃ ሲንጫጩ ወንጃ እንዳይለይ ተጠንቀቅ ማጥናት ያስፈልገናል። ደንበኛ አማረኛ ለመስማት ማንኛቸውም ሰው ከ፲፪ - ፲፮ (ቢያንስ) የቅኔ ዐይነት ማወቅ አለበት። ቅኔ በስድ ንባብ በግጥም ቤትና ዜማ በራሱ ሐረግ ይነገራል።

**የቅኔ ዐይነት።**

የቅኔ ዐይነት እጅግ ብዙ ነው። ቅኔም የሚባለው በንግግሩ ስልት እንጂ ቤት በመታሸና ግጥም በገጠመሽ አይደለም። በቅኔ ዜማ ተሳክቶ ስልቱን ያልያዘ ግጥም እንጂ ቅኔ እንደማይባል ስድ ንባብም ኅብርና ምርምር ሰምና ወርቅን እንጻርን የመሰለ ይዞ ከተገኘ ቅኔ ነው።

ለቅኔ ሁሉ መሠረቱ ሰምና ወርቅ ነው። እሱም ተጣምረው አንቀጻቸውንና ቅጽላቸውን አንድ አድርገው እንደ ተጣማሪ ባለቤት ወይም ተሳቢ ወይም ዘርፍ ሁነው በሚቈጠሩ ሁለት ስሞች ይመሠረታል። በሰምና ወርቅ ላይ ያልተመሠረተ ጽሑፍና ንግግር ሁሉ እንደ ሁኔታው ስድ ዝርው ግጥም ዘይቤ ይባላል እንጂ ያልተማረ ተናጋሪ የሚለው የማያውቅ ካልቀባጠረው በቀር ቅኔ አይባልም።

**የባለ ቅኔ መብት።**

በግጥም መብት ካሳየነው በቀር በአባቶቻችን ሕግ ከዚህ በታች የቅኔ ጸያፍ በሚለው እንደ ተጻፈው ውሱን እንጂ ልቅ አይደለም። በዜማ የአ ድምፅ ተደራርቦ ሲመጣ ቄጥሮም ሳይቈጥርም ይጮኻል። ዐ ሲሆን ግን የግድ መቍጠሪያ አለበት።

ም. አእምሮ አዕይንት ወዘተ.....።

በተቀረው ግን ቅኔያችን የሥነ ጽሑፍ ዘውድ እንደ መሆኑ መጠን በሕግ ተወስኖ ማንኛቸውንም ትርኪ ምርኪ ግብስብስና ግስንግስ አስወግዶ ጻያፍና ነውር የሌለበት የጠራ የአእምሮ ወርቅ የዕውቀት አልማዝ የጥበብ ዕንቍ ነው እንጂ በዝርው የሚናቀውን ዝግንትል ሰብስቦ የሚጥመለመል ለማኝ አይደለምና የባለቅኔ መብት በሚል ነገር ታኮ የሌለውን ቃል እየፈጠረ ያለውን እየጐረደ ቋንቋውን አያጨማልቅም። ባንድ ቃል ቅኔ የቋንቋ አሳምሪ እንጂ አሻሻይ ወይንም ፈጣሪ አይደለም።

**የቅኔ ጸያፍ።**

ሰምና ወርቅ በሰፊው ከመተንተናችን በፊት ቅኔን በቀላሉ ለመረዳት እንዲመቸን ጸያፎች ከዚህ እንጽፋለን።

በግዕዝና ባማረኛ ያላዋቂ ካልያዘው በቀር በስድብ በዝርው የሚጻፈው የንግግርና የሰዋሰው ጸያፍ ሁሉ ክልክል ነው። የንግግር ጸያፍ የሚባለው በግዕዝ መልካም ስሜትና ፍች እያለው በአማረኛ መጥፎ ስሜት ሲኖረው ነው።

ም. ሀ/ እም ከሰና ከበ ጋር ሲገናኝ

ለ/ ግሙራ ነገራት አምዳር አሮን ወዘተ።

**የሰዋሰው ጸያፎች።**

አንድና ብዙ ሴትና ወንድ ቅርብና ሩቅ (፪ኛ ፫ኛ ሰው) አይመሉም። ምክንያቱም ባንቀጽ ስለማይገናኙ ነው። ም. የጊዮርጊስ አንገት ላሞች ወተትን ታለቡ አይልም። የጊዮርጊስ አንገት ላም ወተትን ታለበች ይላል እንጂ። የቀሩትም ችግሩ አሁን እንዳየነው ሁሉ ከማሠሪያ አንቀጽ ላይ እንደ ሆነ ያስተውሏል።

**ወርቃ ወርቅ ጸያፍ።**

ባንድ ቀን ፪ በዓላት ተደራርበው ሲውሉ አንዱን ስም ሁለተኛውንወርቅ ያደረገ እንደ ሆነ ወርቃ ወርቅ ይባላል። እሱም እንደ ሚያዝያ ፳፯ ዕለት ባለው ቀን ነጻነታችንን ወርቅ የስቅለትን ጓዝ ስም እንደሆነ ነው።

ከዚህ ያለተጻፉ በግዕዝ ብዙ ጸያፎች አሉ። እኛ ግን ግዕዝን እንጂ አማረኛን ስለ ማይነኩ ዘለናቸዋል። ሊያጠናቸው የሚፈልግም ሰዋሰው ግዕዛችን ይመልከት ብለን የሰምና ወርቅን አመሳሰል እንጀምራለን።

**ሰምና ወርቅ።**

ሰምና ወርቅ እንዳህያ ጆቶ ትክክል ናቸው የሚል ከጥንት የመጣ ዐዋጅ አለ። ይኸውም በስም ነው እንጂ አንቀጽ ግን ሁል ጊዜም ለሰም ነው። ወርቅ መጽሐፍ ስም ማኅደር ነው። ሰምና ወርቅ ሲመሰሉ ጐልቶ የሚታየው ሁልጊዜም ሰም ነው። ባንድ ቃል ሰም ለወርቅ አምሳል መርገፍ ነው። ሰምን በጽላሎት ያየነውን ዘይቤ አስመስሎ ምስሉን ከሠሩት በኋላ የወርቅን ስም ማግባት ነው። የሰምና ወርቅን መቀነባበር ለማስረዳት የሚከትለውን ተረት መሳይ አንቀጽ እንጠቅሳለን።

ሰም የሚባለው ቃል የመጣ ካንጥረኛ ከውር ነው። አንጥረኛ የሚፈልገውን የወርቅ ወይም የብር ጌጥ መጀመሪያ በሰም ምስል ላይ ቀርጾ ወርቁን አቅልጦ ይደፋበትን ከረጋ በኋላ ወርቁ የሰሙን ቅርጽ ይዞ ይነሣል። ስለዚህ ስም ወርቅ በቅኔ ከውር ውስጥ የሚሸፈንበት ቤት ስለ ሆነ የወርቅ አምሳል መርገፍ ነው። ወርቅ ከሰም ጋራ በተነገረ ጊዜ የኋለኛውን ልብስ ለብሶ መታየት ሲኖርበት በተለየ ጊዜ ግን ራሱን ችሎ እንዲያብረ መወልወል አለበት። ሰምና ወርቅ እኩል ስለ ሆኑ በስም በኩል ድራሻቸውን ማቅረብ አለባቸው። ሰምና ወርቅ ባልና ምሽት ስለ ሆኑ ጋብቻቸውም እንደ ጐጃም በጌምድር ባህል ነው። ይኸውም የግራ ቀኙ ወላጆች በሚሰጡት ቱለት ተስማምተው አንደኛው ያመጣውን ያህል ተቃራኒውም ማቅረብ አለበት። ማጫም እንኳ ቢሰጥ እጥፍ ሁኖ በሙሽራው ሽላምት ጊዜ እንደሚመለስ ብናስተውል ሰምና ወርቅን በቀላሉ ልንረድቸው እንችላለን።

ሁለቱም በዚህ ዐይነት የጋብቻቸውን ሥርዐት ፈጽመው ቅኔ የሚባለውን ቤት ሠርተው አቶ ኅብሮን ወልደው ኅብረት ሥነ ጽሑፋቸውን አስፋፍተው እንደሚኖሩ በሚከተለው እናስረዳለን።

**ሰም ለወርቅ ምን ይተርፈዋል፤**

ሰም የወርቅ ማኅደር ስለ ሆነ ፭ ነገር ይተርፈዋል፤

ሀ) አንቀጽ

ለ) ቅጽል

ሐ) ተናባቢ

መ) አፈታት

ሠ) ዝርዝር።

አተራረፉም እንደሚከተለው ነው። ቀንቀጽ ሲተርፈው ወርቅ ይኳሻል ሰም ግን እውነቱን ብቻ ይተርካል። ሰም ለወርቅ ፭ ነገር ለመትረፍ የቻለውም ስለኢዝህ ነው። አንቀጽ ነክ ዘለዓለም የሰም ነው። ወርቅን ቢመስል ግን ጸደቀ ይባላል። ይህም ጸያፍ ነው። በሌላም አነጋገር ሰምና ወርቅ በአንድ ዐረፍተ ነገር ውስጥ ተጣርምረው ሲገኙ በቀጥታ ግሡ የሚናገርለትን ሰም የሚኳሽበት ግን ወርቅ ነው። አንቀጹን በሰም ገሥሦ በወርቅ አኳሽቶ ይፈታል። ይኸውም እውነቱን በሰም አንቀጽ ተናገሮ ሰምና ወርቅ በሚለዩበት ጊዜ የሰሙን አንቀጽ በመሰል ተክቶ መናገር ነው። ይህንም በሰፊው (ኵሸት) ትንሽ እውነት ይዞ ያችን እያጋነኑ መናገር ነው። ይህንም በሰፊው በዘይቤ ክፍል አስረድተናል። ሰም ይተርካል ወርቅ ይኳሻል። በዚህ ዓለም እውነተኛ እንዳለ ሰም ነው። አሰዳድረዋለሁ የሚለው ነገር ስለ ሌለ መቸም አይዋሽም።

**ሰም ለወርቅ አንቀ ሲተፈው።**

ሀ) ክረትም ወሬኛ በጋ ወንድምሽ ሞተ ቢላት እኅቱ ሰማይ አለቀሰች።

**ሰም፤** ወሬኛ ወንድምሽ ሞተ ቢላት እኅቱ አለቀሰች።

**ወርቅ፤** በጋ ስላለፈ ክረምት በመምጣቱ ሰማዩ ዘነመ።

ለ) ባልዋ በጋ ሙቷልና መበለት በስለስ ልምላሜ ጌጧን ጣለች።

**ሰም፤** ባልዋ ሙቷልና መበለት ጌጧን ጣለች።

**ወርቅ፤** በጋ አልፋልና በለስ ልምላሜዋን አጣች።

ሐ) ራምኖን ሳዱላ ዋሽማዋ ክረምት ስለመጣ ጐፈሬዋን ልምላሜ፣ ከፈከፈች።

**ሰም፤** ሳዱላ ውሽማዋ ስለ መጣ ጐፈሬዋን ከፈከፈች።

**ወርቅ፤** ራምኖን ክረምት ስለ መጣ ለመለመች።

መ) ቈንጆ ጸሐይ በደመና መጋረጃ ተደበቀች።

**ሰም፤** ቆጆ በመጋረጃ ተደበቀች።

**ወርቅ፤** ፀሐይ በሰመና ተሸፈነች።

ሠ) ሰማይ ሽማግሌ ብርድ ክረምት ስለ ያዘው ደመና ጋቢን ተደቦነ።

**ሰም፤** ሽማግሌ በጣም ስለ በረደው ጋቢን ተደቦነ።

**ወርቅ፤** ክረምት ስለ ሆነ ሰማይ በደመና ተሸፈነ።

ከዚህ በላይ በተጠቀሱት ምሳሌያት ያሉት የሰም አንቀጽ አለቀሰች ጣለች ከፈከፈች ተደቦነ ተደበቀች የሚሉት በወርቅ ጊዜ ዘነመ አጣች ለመለመች ተሸፈነች ተሸፈነ ተብለው ሲፈቱ ሰም ለወርቅ በምን ሁኔታ አንቀጽ እንደ ተረፈው መላልሶ አንቦ ይረዷል።

**ሰም ለወርቅ ቅጽል ሲተርፈው።**

ቅጽልም ያንቀጽ ስሜት ስላለው ከዚህ በላይ የጠቀስነውን አፈታት ይከተላል።

ም. በጋ አጋሚዶ ጠጕር ልምላሜዋን በደረቅ የላጫት ቈንጆ ራምኖን ኵምሽሽ አለች።

**ሰም፤** አጋሚዶ ጠጕሯን በደረቅ የላጫት ቈንጆ ኵምሽሽ አለች።

**ወርቅ፤** እብጋ ልምላሜዋን በቦና ያጠወለገባት ራምኖን ደረቀች።

ቍጡው ሽማግሌ ያጠወለገባት ራምኖን ደረቀች።

**ሰም፤** ቍጡው ሽማግሌ ሄደና ሳቂው ወጣት ከተፍ አለ።

**ወርቅ፤** ነፍራቃው ክረምት አልፎ ባላበላው ጥቢ ደረሰ።

**ተናባቢ ሲተርፈው።**

ይህ በግዕዝ ነው፤ በአማረኛም ተዛራፊን ይመስላል። ወርቅ ዘርፍ ሲሆን ሰም ባለቤት ወይንም ተሳቢ መሆን አለበት። ቅኔያዊ ዘርፍ ያልነውን ዘይቤ ይመስላል።

ም. የእንባ ሙላት ወሰደው። የኀዘን ሞገድ አስጠመው። የችጋር ባሕር ዋጠው። የመከራ ወጀቦ አዳፋው ወዘተ።

**ሰም ለወርቅ አፈታት ሲተርፈው።**

ከሰሙ ጋር እንዲስማማ ሲባል የተጣመመውን የወርቅ ሐሳብ ፍች አቃንቶ መተርጐም ነው።

ም. የሀታም ታካች አልጋ እንቅልፍ ዘለዓለም ተኙብኝ ይላል።

**ሰም፤** የሀብታም አልጋ ዘለዓለም ተኙብኝ ይላል።

**ወርቅ፤** ታካች ዕንቅልፍን ዘለዓለም አይጠግብም።

በሰፊው ለመረዳት አንቀጽ ሲተርፈው በሚለው ምሳሌ የስጠነውን እንደ ገና ይመለከቷል።

**ዝርዝር ሲተርፈው።**

ለዜማ ቦታ ካልተቸገረ በቀር ሁልጊዜም በሰም ሲዘረዝር ያምራል ይበልጣል ይሻላል ነው እንጂ እንደ ሌሎች የግድ ይተርፈዋል ማለት አይደለም። ይኸውም አገናዛቢ ቅጽል ከሰሙ ላይ ይዋል ማለት ነው።

ም. ሀ) በነገር ጦሩ ወጋው።

**ሰም፤** በጦሩ ወጋው።

**ወርቅ፤** በነገር ነካው።

ለ) ጸደይ ሙሽራ ነጭ አበባ ልብሷን ተጐናጽፋ ወጣች።

**ሰም፤** ሙሽራ ነጭ ልብሷን ተጐናጽፋ ወጣች።

**ወርቅ፤** በጸደይ ነጭ አበባ ይበዛል።

**አገባብ።**

ይህ ለሁሉም ነው። በአሁኑ አነጋገርም አገባብ መስተዋድድና መስተፃምር ማለት ነው። በሰም ወድቆ ለወርቅ በወርቅ ወድቆ ለሰም ይተርፏል።

ም. ጳውሎስ በሰይፉ ትምህር ዓለምን አቀና።

**ሰም፤** ጳውሎስ በሰይፉ ዓለምን አቀና።

**ወርቅ፤** ጳውሎስ በትምህቱ አለምን ሳመነ።

የለፍላፊ ምሽት ምላስ ገበሬ በሬ ባልን በጅራፍ ነገር ይገርፈዋል።

**ሰም፤** ገበሬ በሬን በጅራፍ ይገርፈዋል።

**ወርቅ፤** የለፍላፊ ምሽት ምላስ አቶ ባልን በነገር ያንገበግበዋል።

ከዚህ በላይ በሰጠናቸው ምሳሌያት አገባቡ ከግራ ቀኙም ላይ እንደ ወደቀ ያስተውሏል።

**የሰምና ወርቅ አመሳሰል።**

በአማረኛ እንደ ግዕዙ ደንብ ካልተናበቡ በቀር ሰምና ወርቅ ፊትና ኋላ ሁነው ለመመሳሰል ይችላሉ። አገባብ ካልወደቀባቸው በቅደም ተከተል አይጣሉም።

ም. ማርያም መሬት ክርስቶስ እህልን አበቀለች ወይም መሬት ማርያም እህል ክርስቶስን አበቀለች ቢል ሁለቱም ያው ነው።

ተእንግዲህ በይተርፋል የሰጠነውን ሕግ እየጠበቁ በስም በኩል ሁለታቸውም እኩል እንዲያወጡ እያደረጉ ማሳካት ነው። አሁን የሰጠነው ምሳሌም እንደሚከተለው ይፈታል።

**ሰም፤** መሬት እህልን አበቀለች።

**ወርቅ፤** ማርያም ክርስቶን ወለደች።

በሰምና ወርቅ ደንብ አንዳንድ ቃል ባንድ ትንፋሽ የሚነበቡበት ምሳሌዎች (ተመሳልያን) በአቈልቋይ ይከፋላሉ። (አቈልቋይ ባጥርና ባጥር መካከል ያለው ቦታ ነው)።

ም. ሀ) ጥበበኛ ቴዎድሮስ /ኢትዮጵያ ልብስን/ ሰፋ።

**ሰም፤** ጥበበኛ ልብስን ሰፋ። (ይህ እውነት መሆኑን ይመለከቷል)

**ወርቅ፤** ቴዎዶስ ኢትዮጵያን አገናኘ። (ኳሸ)

ለ) አንበሳ ምኒልክ ጣሊያን ድኩላን ሰበረ።

**ሰም፤** አንበሳ ድኩላን ሰበረ (ተረከ)

**ወርቅ፤** ምኒልክ ጣሊያንን አሸነፈ (ኳሽ)

ሐ) ነፍራቃ ልጅ ደጋ /በዓይኑ ክረምት/ እንባ ዝናምን/ ሁልጊዜ ያፈሰዋል።

**ሰም፤** ነፍራቃ ልጅ ሁልጊዜ በዓይኑ እንባውን ያፈሰዋል፡

**ወርቅ፤** በደጋ ክረምት ዝናም አያቋርጥ ይዘንማል (ኳሽ)

መ) ገበያተኛ ተማሪ /በተማሪ ቤት ገበያ/ ዕውቀት ዋጋን ይገበያል።

**ሰም፤** ገበያተኛ በገበያ ዋጋን ይገበያል፣ (ታሪክ)

ወርቅ፤ ተማሪ በተማሪ ቤት ዕውቀቱን ይማራል (ኵሸት)

ሠ) ከተሜ /ወሬ እህልን/ ይሸምታል።

ሰም፤ ከተሜ እህል ይሸምታል።

ወርቅ፤ ከተሜ ወሬ ይፈልጋል (ኵሸት)።

**መልመጃ።**

ከዚህ በታች ያለውን በተሰጠው ሕግና ምሳሌ መሠረት ሠንጥቅ።

፩፤ በአንደበት እጁ /ምሥጋና ከበሮን/ ይመታል።

፪፤ በእግሩ አእምሮ /ሂዶ ዕውቀት እኅቱን/ ጐበኘ።

፫፤ ሀገራችን ባልቴት /ባህል ኩታዋን/ ጥላ/ የምዕራብን ልጅ ሥጣኔ/ ከነንፍጡ ጕድለት/ ታቅፋ ሳመችው።

፬፤ ላጭ መለኛ /ሰውን/ በነገር ምላጭ / ይላጫል።

፭፤ ደመና ሰው /በመብረቅ ጥርሱ/ ይስቃል።

፮፤ ጨረቃ አንጐል በሐሳብ ምሕዋር/ ዓለምን ትዞራለች።

፯፤ ስካር ገነኛ /ሰው መጠትን/ በሞት ጥዋ/ እየገለበጠ/ ለተጋባዥ መቃብር/ ያድላል።

፱፤ ልደት ጦረኛ / ጦር ጠላቱን/ ጠንክሮ ይዋጋል።

፲፤ መንገደኛ ጻድቅ /በሞት ድልድይ/ ይህን ዓለም ወንዝ/ ተሻግሮ/ መንግስተ ሰማይ/ ሀገሩን/ ይገባል።

፲፩፤ በሙዚቃ በንዚን /አንጐል መኪናን/ አስነሣ።

፲፪፤ እረኛ ንጉሥ /ሕዝብ ከብቱን/ ይጠብቃል።

፲፫፤ ገበሬ አባት /ልጅ ተጋኑን/ ይኰተኵታል።

፲፬፤ ብልግና አረም /የበላው/ አዝመራ ልጅ/ ፍሬ ምግባርን / አያፈራም።

፲፭፤ ውዳሴ ከንቱ መርዝ /የሞኝ አይጥ መግደያ ነው።

፲፮፤ ከተሜ/ ተራ ግጥም ጐመንን /ቸብሶ/ ማር ቅኔን/ ቢያቀርቡለት አንጐል ሆዴ/ ሞላ አለ።

ከዚህ በታች ያልቱን ተመሳሳዮች በአቈልቋይ ክፈል።

፲፯፤ ትዕቢት የውኃ ሙላት ዋነተኛ ትዕቢተኛን ይወስዳል።

፲፰፤ ሰይፍ ትሕትናን የታጠቀ ጠላት ትዕቢትን ቁረጠ።

፲፱፤ ዛፍ ሰው ቅጠል ልብስን ለበሰ።

፳፤ ዳኛ ሚዛን ኰለል ጉቦ ወዳለበት ያዘነብላል።

፳፩፤ ንብ ተማሪ አበባ ዕውቀትን ይቀሥማል።

፳፪፤ ጀግናው አቶ ዕውቀት ጠላቱ ድንቁርናን በጠበንጃ ትምህርት ተመስሎ እንዳይመጣ አምሎ አባረረው።

፳፫፤ በዐይኑ ልብ ዕውቀት ዓለምን እየዞረ ዐየ።

፳፬፤ ወንበዴ በጋ የገፈፋትን መንገደኛ ራምኖን ባለጸጋ ክረምት ልብስ ልምላሜን ስላለበሳት ቅጠል ጠጉሯን ከፍክፋ ብቅ አለች።

፳፭፤ በመከራ ጅራፍ ተገረፈ።

፳፮፤ በእሳት ምላስ ሀገር ሕዝብን አቃጠለ።

፳፯፤ በከሰል ነገር ነጭ ልብሱን ልብ ሞገሞገበት።

፳፰፤ የክርስቶስ ፍቅር እሳት የመናኒን ልቡና ዱር ያቃጥላል።

፳፱፤ መምህር ገበሬ የተማሪን ልቡና ማሳ በማረሻ ትምህርት አርሶ ዕውቀት እህልን ይዘራል።

፴፤ በመላ እጁ ወተት ሀገርን ሰበቀ።

**ሰምና ወርቅ ዘርፍ ይዘውም ይመለሳሉ።**

ም. ሀ) የጊዮርጊስ ሪም ገደል ታረሰ።

ለ) የፀሐይ ልጅ ቦና ራምኖን መንገደኛን ገፈፋት።

በግጥምም ሲገባ እንደሚከተለው ነው።

ሁሉንም በሰምና ወርቅ ደምብ እየሠነጠቁ ማየት ቅኔን ለማወቅ ይረዳል። በዐቢይ ጥሉላትን ትተው ባሕታውያን የሚባሉት ሣር ቅጠል ስለ ሆኑ ከዚህ በታች ላሉት ቅኔዎች ወርቅ እሱ ነው። ቅኔዎችም በየጊዜው ለመማሪያና ለማስተማሪያ የተሰጡ ናቸው።

ሀ) የሆድ ፋኖ ብሎ አምላክ ማይፈራው

ጥሉላት ድኆችን ሲያስጨንቃቸው

ዘበኛ ዐቢይ ጾም ደርሶ አዳናቸው።

ለ) እድናለሁ ብሎ ከሆድ የሚያሠጋ

የወተት ጓደኛ አቶ ፈሪ ሥጋ

ካቢይ ጾም ባላባት ሩጦ ተጠጋ።

ሐ) እንዲያመልጥ ረዳህ አልአዛር እሥረኛን

ብሎ ወህኒ አዛዥ ሞት ቢያሥረው ክርስቶስን

ተደፍቶ እማያውቀው ወህኒ መቃብር

በእሥረኛ ክርስቶስ ትላንት ቢሰበር

በዓለም ከተማዎች ሆነ ድንጕርጕር። (ይልማ ኅይለ ማርያም)

መ) ጀግናው ዐቢይ ጾም ቢታይ ብቅ ብሎ

ቅቤ ፈረጠጠ ሀገር ድስቱን ጥሎ።

ሠ) ምስግና ግብርን እየሰበሰበ

ንጉሡ ክርስቶስ ካገሩ ቀረበ።

ንጉሥ ክርስቶን እያሞጋገሱ

ዘንባቦች አዝማሮች ቀርበው እጅ ነሡ።

ይህ ብቻ አልነበረም የቀረበለት

ይጠብቀው ነበር የመከር ዐሥራት።

ረ) ቢትወደድ ፋሲካ ቤተ ዘመድ ጋብዘው

ጥሉላት ወገኖች በሙሉ ተጠርተው

በሰታቴ አዳራሽ ሁሉም ተሰብስበው

እሳት አሳላፊ ሲያስተናግዳቸው

በጣም ደነገጡ ሆድ ቡዳ ቢያይቸው። (ይልማ ኅይለ ማርያም)

ሰ) መንግሥት ግብር አግብቶ ዮሐንስ ሲያበላ

የኢጣልያ ወታደር በምጥዋ ቈላ

እጅግ ተሠቃየ በጣሙን ተጕላላ

አላስገባው ብሎ በረኛው አሉላ።

ቀ) ከብት እንዳያተፉ ያውሮጳ አራዊት

እረኛው አሉላ በታላቅ ንቃት

ተግቶ ይጠብቃል ቀንና ሌሊት፡

**ስለ ጥቢ።**

በ) ነጭ አበባ መስላ ሙሽራ ጸደይ

ከክረምት አዳራሽ ለሰው ልትታይ

ብቅ ስትል ጊዜ በጽጌ ደባይ

አብታ ሳዱላ በጣሙን ሳቀች

መስክ አበባ ጋሜ ተንከተከተች፤

አመንዝራ ቀጋ ጥርሷን አሟጨች

ወይዝሮ ወይኒቱ ልብሷን አጠበች

እኅቷ በለስም ቅቤ ተቀባች

ለሠርጉ ሲመጣ በጋን ስላየች

አደይ ልጃገረድ ቀይ ሹራብ ደርባ

ታጨበጭባለች በእጅዋ እምቡጥ አበባ፤

ትሽኰረመማለች አድዮ ኰረዳ

ጠቅሷት ስላለፈ አበባው እንግዳ።

ይህንም ሁላ ዐይታ ቈንጆ ጽጌ ረዳ

በአበባ ሳቅ ልትሞት ልቧ እስቲፈነዳ።

ከዚህ በታች ያሉት ከዘፈንና ከልቅሶ የተሰበሰቡ ናቸው።

ተ) ወይ አልተቈጣሁት ወይ አልመታሁት

አኤሮፕላን ልቤ ሲሄድ ዐየሁት።

ኅ) አኤሮፕላን ልቤ ሄደ ገሠገሠ።

ዐይኔ በስንፍናው ቀረ እያለቀሰ።

ነ) ዕፀ በለስ በልታ ሔዋን ከንፈርሽ

መድኅኔ ዓለም ልቤ ተሰቀለልሽ።

አ) አላሠራሽም ወይ መዝጊያ ለቤትሽ፤

ወለል ብሎ ታየኝ ሳንቃው ደረትሽ።

ከ) የእግር ውኃ አሙቄ በርዤ ሳልቈየው

ሞት እንግዳ መጣ እረግ ወዬው ወዬው።

ወ) ከበኢት እንዳልወጣ ርቄ እንዳልሄድ

ተብትበህ አሠርኸኝ በፍቅርህ ገመድ።

ዐ) ከንፈርሽ ብርቱካን እንዴት ጥሩ ነው፥

ሲመጡት ቢውሉ ማይጠገበው።

ዘ) አንቺ ያገሬ ቄስ እኔን መጽሐፍሽ

መቼ ተገናኝጠውን ትደግሚኛለሽ።

የ) እንዴት ተሰቀለ አማኑኤል ጐሹ፣

ጋሎች ሐዋርያት ትተውት ቢሼሺ።

ደ) ጊዜው አለፈብኝ ተረሣኝ ሥራው

ከፊቴ ተሰቅሎ ትዝታህ ፎቶው።

ገ) ከፊቴ ተሰቅሎ ስላስቸገረኝ

ትዝታህ ፎትህን መጥተህ አንሣልኝ።

**፪ ኅብር።**

አኅበረ አስተባበረ ካለው ግሥ የመጣ ዘር ስለ ሆነ የኅብረት የጋራ ማለት ነው።

**ዋስኔ፤** ለሰምና ወርቅ ያላንዳች አድልዎ የሚስተባበር ስም በቅኔው ውስጥ ሲገኝ ኅብር ይባላል። ሰምና ወርቅ ሲለዩ (ሲሠነጠቁ) ለሁለቱም የሚደርስ ቃል መሆን አለበት። ሰምና ወርቅ ባልና ምሽት ሲሆኑ ኅብር ልጅ ነው። በኅብረት የሚገባው ስም ትርጕም ያላንዳች ምርምርና አልድቆ ለግራ ቀኙም እኩል መሆን አለበት። ትርጕሙ በቀጥታ ካለመታቱ የተነሣ ወዳንዱ ያደላ እንደ ሆነ ምርምር እንጂ ኅብር አይባልም።

ሀ) ነገር ወጥን በምላሱ ላሰ።

**ሰም፤** ወጥን በምላሱ ላሰ።

**ወርቅ፤** ነገርን በምላሱ ቀባጠረ።

ለ) ዕረፍት የለሽ ነጋዴ ተማሪ ገንዘብ ማሥመሪያን በእጁ ጨበጠ

**ሰም፤** ዕረፍት የለሽ ነጋዴ ገንዘብን በእጁ ጨበጠ።

**ወርቅ፤** ዕረፍት የለሽ ተማሪ እጁን በማስመሪያ ተመታ።

ሐ) በዓል ትምህርትን የሚያከብር ተማሪ ጥበብ ለብሶ ወጣ።

**ሰም፤** በዓልን የሚያከብር ተማሪ ጥበብ ለብሶ ወጣ።

**ወርቅ፤** ትምህርትን የሚወድ ተማሪ ጥበብን ይገባያል።

መ) በዓል የማታከብር ሴት ሕግ አፍራሽ ናት (ሁሉም ኅብር ነው)።

ሠ) ላም እናት ሰው ልጅዋን ወተት ትግተዋለች።

**ሰም፤** እናት ልጅዋን ወተት ትግተዋለች።

**ወርቅ፤** ላም ለሰው ወተት ትታለባለች።

በተሰጠው አብነት መሠረት ከዚህ በታች ያሉትን ምሳሌያት ይሠነጥቋል።

፩፤ የጳውሎስ አክስት ሰይፍ የጊዮርጊስን አንገት ሳመች።

፪፤ ኅይለኛ ጳውሎስ ባንገቱ የተሸከመውን ሸክም ሰይፍ ቶማስ መጣና በእጁ ብድግ አደረገው።

፫፤ ቂርቆስ ምስክር ችንካር ነገርን በዐይኑ ዐይቶ በጆሮው ሰምቶ ለነፍሱ ሲል መሰከረ።

በዜማ ተሳክቶ ቤት እየመታ ሲገባም እንደሚከተለው ነው። የተሠመሩት የኅብር ቃላት ናቸው።

**ስለ ዐቢይ ጾም።**

ሀ) ከሞተብሽ ወዲህ ግድፍት ወንድምሽ

ቅቤ ባትቀቢ ንጻት ቢበላሽ፤

የኛ ጾም ወይዘሮ ሰው ሁሉ ጠላሽ።

ለ) በጣም አሰቀየመች የኛ ጾም ሳዱላ

ጥሉላት አልበላም ላልቀባም ብላ።

ሐ) ባሕታዊ ጐበዝ ጾሙን ከዱር ውሎ

ማታ ሲሮጥ መጣ ዐይኑ ቅጠል መስሎ።

መ) ጾምን አጠቃለሁ እገላለሁ ሲል

ይኸው ነሆለለ መስለ ቅጠል።

ሠ) አስማተኛ መናኝ ተምሮ ጥበብ

በቅጠል ገደለው ጠላቱ ራብ።

ረ) ራብ እንዳይቀጥል ስስት ሥራውን

በቅጠል ፈዘዘ ሆነ ምናምን።

ሰ) ሆድ እሀገር ሲያቃጥል ቋያ እሳት ራብ

በቅጠል አጠፋው ባሕታዊ ሕዝብ።

ቀ) የባሕታዊ ልጅ ሲፈልግ ልዕልና

የክርስቶስን ሕግ ትላንት ወሸመና፤

ቅጠል ብታበላው ሁኖ ቀረ መና።

በ) በጣም ያሳዝናል የልጅ ራብ ሞት

እወጣ እወጣ ሲል ሲጥር ዘለለት፣

ባላንጋራው መናኝ ማታ መጥቶ ድንገት

አፈዘዘው አሉኝ በቅጠል መድኅኒት።

**ስለ ክረምት።**

ተ) አቈማመጥ ኩታ ዕዩት ሲያምርብኝ

ተክረምት ዘመቻ በለስ የሰጠኝ

ትላለች ወይኒቱ ታፋፉ ላይ ሁና

ልብሱና ልትጥለው ነው አይደለችም ደኅና

ዕዩአት ተመልከቷት ራቁቷን ናት

ኩታዋን ወርውራ እነኢው እንዳልሁት።

ኀ) ወይዘሮ ወይኒቱ ደኅናም አይደለች፤

በጋ ባልዋ ሙቶ ደም ታለቅሳለች።

**ከሀገራችን ልቅሶና ዘፈን።**

ነ) ምን ቅጠል ናት ብዬ አሻግሬ ሳይ

ያች ሐረግ ሬሳ መሆንዋ ነው ወይ

አ) ምን ያሉ ቄስ ናቸው የማይጠብቁ ዕቃ

ከቤተ ስኪያን ጓሮ ዕጣኒቱ ወድቃ።

ከ) መልካም እንኳ አይደል ቈንጆነቴ

ይጓጕበአል በሀብቴ (በቤቴ)

ምነው ጌታዬ ምነው

እኔን ሲል ያልቃል ሰው።

**በላይ የሚባል ሰው ወዳጅ።**

ወ) ዐባይ ውኃ ሞልቶ ባያሻግርህ

በላይ አትመጣም ወይ ባተታ ዙረህ።

ክፉን የሚባል ሰው ውሽማ የተቀኘችው።

ዐ) ዶሮ ያረዳችሁ ቆቅም የያዛችሁ

እቤቴ ላኩልኝ ክፍኑን እባካችሁ።

ተምሮ ተምሮ ለቅዳሴ ደሶ

ልጄ ተማጠኔ ገባ ተመልሶ።

ልጅዋን ከተማሪ ቤት እሳት የበላባት።

ዘ) ይማርልኝ ብዬ ዋሸራ ሰድጄ

ቀለም ገባው አሉ እሳት ሆነ ልጄ።

**የልጅዋን ውኃ የበላባት።**

የ) የልጄን ደመኛ ከቤት አገኘሁት፥

ልቤ ቢደነግጥ ውኃ ቢሆን ተውሁት።

ሁለቱንም ልጆቻችን አንድ የሚባል ወንዝ የወሰደባት መርጠሽ የምትባል ሴት ከናቷ ጋራ ያለቀሰችው።

ደ) ሁለቱን አንድ ዘንድ ለምን ሰደድሻቸው

መርጠሽ ከልጆችሽ ባስቀረሽላቸው።

ገ) ካንድ ሁለት ይሽላላ ብዬ ብሰዳቸው

ኮርክ ላይ መጣልኝ የሁለቱም መርዷቸው።

ጠ) የሰፌቱን እህል ዶሮ በላብሽ

እሽ በይ አንቺ ልጅ ሰው ፈረደብሽ።

ጰ) የሰፌዱን እህል ደሮ እየበላባት

እሽ ስትል ጊዜ እድኔት አማረባት።

ጸ) ምነው ባደረገኝ የደጅዋን ትንኝ

ከከንፈሯ ሁኜ እሽ እንድተልኝ።

የምሥራች የምትባል ሰው ሙታ እናቲቱ ያስለቀሰችው።

ፀ) እንደ ወዲያ ሰዎች እንደ ወሰንተኛ

የምሥራች ሞተች የሚሉ አማረኛ

እኛም ብንናገር ሰውም ብንጠይቅ

የምሥራች ሞተች ተብሎም አያውቅ።

ፈ) የውራጃ ከብት ገዝቬ

መድን የለኝ ተሳስቼ

ዋቢ አምጣ ብለው ያዙኝ

እፈልጋለሁ ቢያልፍልኝ።

**፫ ምርምር።**

ኅብር የጋራ ሲሆን ነው ብለናል። ይኸውም የስም ክፍል እንጂ የግሥ ክፍል አይደለም። የግሥ ክፍል በኅብረት የመጣ እንደ ሆነ ጸደቀ እንደሚባልና ከጸያፍ እንደሚቈጠር አሰረድተናል። ምርምር ግን መረመረ ተመራመረ ካለው ግሥ የመጣ ስለ ሆነ ቃሉን ወዲያና ወዲህ አማትቶ ግዕዙን ወደ አማርኛ አማረኛውን ወደ ግዕዝ አዛውሮ እያንዳንዱን ቃል ከፋፍሎና መላልሶ ሲያዩት የሚገኘው ፍች ነው። የብልሁ እረኛ የጀግናው ፈረሰኛ የተማረው ካህን የሴት ወይዘሮ የወንድ መኳንንቱ ልቅሶ ዘፈን በገና ቀረርቶ የሚነገረው በኅብርና በምርምር ነው። በስድም ሲነገር እንደሚከተለው ነው።

አልቃ ተክሌ ዘዋሽራ አንድ ቀን በሸማኔዎች ደጅ ሲያልፉ ለካስ በዓል ኑሮ ከመንገድ ዳር ከድምበር ላይ ደበናንሳዎች ሁሉ ተቀምጠው ወሬአቸውን ሲጠልዙ ስለ ደረሱባቸው ደንግጠው ይኑሩ ለማለት ሲነሡ አንዱ ሲሳተው ሳሙና ዛሬስ ምን ሁናችኋል አትቋጥሩም እንዴ! ከዚህ ፈሳችሁ በሥራ ምድር በጻድቃን! ተቀመጡ ብለው ካለፉ በኋላ ያው የተሳሳተው ሰው ተከትሎ ዐወቁኝ አላወቁኝ እያለ ሲፈራ ሲቸር ሂዶ ራሳቸውን ጠይቆ ለመረዳት መምህር! ይህን ያደረገው ማነው ቢላቸው ከመብረቅ ፈጥነው እኔን የምትጠይቀኝ አንተ አልነበርህም እንዴ! በልው መለሱለት።

ከዚህ በላይ ከሰጠነው ምሳሌ ምርምሮቹ አትቋጥሩም ወይ ከዚህ ፈሳችሁ አንተ አልነበርህም ወይ? ናቸው።

በቅኔ ቤት ለምርምር መልመጃ ተማሪ እርስ በርሱ ከሚወጣጠርባቸው ጕቶች መካከል የሚከተሉትን እንጠቅሳለን። ሀ) በቀን ዐይታ ጆሮ አማራት። ችውም ሀ) በ ቀን ዐይታ ጅሮ አማራት (ፈለገች) ማእልት ነው። ለ) ዥብ ሲሄድ ይመስላል ፍች ጅብ ሲሄድ አንካሳ ስለሆነ የምን ሆሄ ይመስላል። ሐ) አንተ ቅን ነህ ችፍ እንደ ቅ ጠማማ ነህ። መ) ዞን ጣፍ። ፍችው ዞንጥ አፍ። ሠ) ጽሕፈትህ ስላላማረ ምን ጣፍ (ምንጣፍ)።

አንድ ሴት ከተማሪ ጋራ መወስለቷ ተሰምቶ ባልዮው ጓደኞቹን ይዞ ተማሪን ሊገል ቢመጣ እንዳትነግሪው ከሰው መካከል ስለሆነባት ሽምብራ ሼት ገዝታ ለሁሉም ካደለች በኋላ እንካ ተሜ አንተም ጠርጥር ብላ ጣለችለት ተሜም ከነገሩን መስማቱማ የኛ አይደል ብሎ ሾልኮ በረረ።

በምርምር ጊዜ የሚጻፈው ሰሙ ነው እንጂ ወርቁ አይደለም። በዜማም ተሳክቶ ሲነገር እንደሚከተለው ነው።

ሀ) አንዱ ይበቃል የወንጌል ቃል፤

አለመስጠት ያጸድቃል (መስጠት ያጸድቃል አለ)

ለ) ገዝቼ ነበር ጥገት፤

እጠጣ ብዬ ወተት፤

ቅሌ ተሰብሮ አዝናለሁ በምን አልባታለሁ (በምን አልባት አለሁ)

ሐ) አደን ተከልክሏል ግን ጌታ ያድን ይገላል። (ያድናል ይገላል)

**መልመጃ።**

በሰምና ወርቅ ደንብ እየሠንጠቅህ ምርምሩን እያሠመርህ ጻፍ።

ሀ) የሰጠኸውን እየሰጠህ ይባልብሃል አንቱ

አታበላሸው ገንዘብህን

ወይ አንተ ተመስገን።

ለ) ከዚያ ቤት ያሉ ዋንጮች

ታናናሽ ናቸው ነጫጮች

በእኒሁ ጠጥቼ ምን ሊጠቅሙኝ

በተሰቅለው ስጠኝ።

ሐ) ማሳለፍማ ታውቃለህ

አትሰጥም እንጂ ከጠላህ።

መ) ትንሽ ውኃ አሙቄ ሳላስመልሰው

ኧረ ገና አሞቱ ከራሴ ላይ እንው።

ሠ) ጐንደር ወርጄ ተክኘ ልብሰ ተክህኖ ለብሼ

ታዩኛላሽሁ እኔን ነገ ገብቼ ሳጥን።

ረ) ጊዜ እንዲህ ይገፋል እየወሳለቱ

ምሳና ራት ሆነኝ ትላንት የሼጥሁት።

ሰ) እስቲ ጠይቁልኝ ርቃ ሳትሄድ

እቴጌ ምንትዋብ ምሽትን ናት ገረድ?

ቀ) እጅግ ሥራ ዐዋቂ ትላትና ሞተች

መድኅኒትን ምሳ ታበላኝ ነበረች።

በ) የጣቴን ቀለበት ሰጠሁት ለካሣ

በኔማ ጣት ገብቶ አስጨነቀኝሳ።

ተ) ካንቺ ጋር ሚጫወት በጣም የደላው

አቶ ሥራ የለሽ በላጊዜ ነው።

ከዚህ በታች ካሉት ስንኞች ምርምሩንና ኅብሩን እየለየህ ጻፍ።

ሀ) አርሼ በበላሁ በቀንጃ በሬዬ

የዝንድሮን አሊን አክርሞት ጌታዬ፥

ለ) ይልማና ዴንሳ ቁሞ ይሟገታል

ይህን በጌምድርን ማን ዳኛ አድርጎታል።

የሰጠኝን መሬት ለኔ መች ባነሰኝ

አስቸገረኝ እንጂ መጭ እየወረሰኝ።

ሐ) ጥንት የነበረኝ ሃይማኖት

ተዋሕዶ ነበር ቅባት

ካራ የሚሉ ሃይማኖት ተጨምሮ

ሥጋ አለቀ ዘንድሮ።

መ) ብዙ ነገር ሳስብ ወርቅነሽ ቢሉኝ

መቼ ብረት ሁነሽ አፈር በላብኝ።

ረ) የዛሬው ልጄ ሲቻለው

አንድም አያጠና ምነው?

ሰ) ልቤ እያሰበው ተሸበረ

ወንድሜ ወጥቶ ሌት አደረ።

ቀንም አልመጣ በዚያው ቀረ።

፬ አንጻር።

አንጸረ አቀና ፊቱን መለስ አመለከተ ከሚለው የመጣ ስለሆነ አንጻር ትይዩ ማለት ነው። በዘመናችን እንዲህ እንበለው እየተባለ የተሰጠውን ሻንጋ ትተን በቅኔ ቤቱ ውሳኔ እንጽፋለን።

ውሳኔ፤ ግብረ አብሮች የሚነጻጸሩበት ቅኔ አንጻር ይባላል። በውሳኔው እንዳየነው ግብረ አበርነት ሊኖረው ያስፈልጋል እንጂ እንደ ተነጻጻሪ በእንደ መነጻጸር የለበትም። መጓደኑና መመሳሰሉ ቀርቶ በእንደ ዐዋዳጅነት የተነገረ እንደሆነ ዘይቤት እንጂ ቅኔ አይባልም። ም. ቴዎድሮስ እንደ ናፖሌዎን አቸናፊ ነበር ቢል የዘይቤ እንጂ የቅኔ ተነጻጻሪ ለመሆን አይችልም፤ የቅኔው ግን እንደሚከተለው ነው።

ሀ) ግብር ድል አግብቶ ቴዎድሮስ ናፖሌዎንን ጠራው።

ለ) ቴዎድሮስና ናፖሊዎን ባላካባ ከባላካባ ነውና እንጠራራ ተባባሉ።

ሐ) ቴዎድሮስ አሉላን ጠርቶ የአናብስቱን ጎጆ አሳየው።

መ) ማርያም ሚካኤልን ርኅራኄ አስተማረችው።

ሠ) መብረቅ ተናዶ ሰይፉን ቢመዝ ሰማይ ፊቱን ሲያጠቍር ፀሐይ ሲሸሸግ ዐይቶ ደመና ደንግጦ አለቀሰ።

ረ) ዐባይና ሚሲሲፒ ስላለም አስተዳደር ያወራሉ።

በሰምና ወርቅ ደንብ የተመሰለ እንደሆነ ድርብ ራሱ ብቻ የሆነ እንደንሆነ ግን ነጠላ አንጻር ይባላል።

ም. ሰ) መምህር ገበሬ ትምህርት እህልን ሲዘራ ርኅራኄ ቀለም አስተማሪ ተማረችው።

በ) መብረቅ አርበኛ ተናዶ ሰይፍ ብልጭልጭታውን ቢመዝ ሰማይ ሽማግሌ ፊቱን ሲያጠቍር ፈሪ ፀሐይ ሲሸሸግ ዐይቶ ደመና ጕብል ደንግጥ አለቀሰ።

ተ) የአፍሪካ ንጉሥ ዐባይና የአሜሪካ አፈ ጉባኤ ሚሲሲፒ ስለ ዓለም አስተዳደር ይጨዋወታሉ።

በሀ የተሰጠው ምሳሌ ነጠላና ድርብ ስለሆነ ድብልቅ አንጻር ይባላል። ከለ እስከ ረ ያሉት ምሳሌዎች ሁሉም ነጠላ አንጻር ሲሆኑ ከሰ እስከ ተ ደግሞ ድርብ አንጻር ናቸው።

በግጥም እንደ ሚከተለው ነው። ነጠላ አንጻር ከደራሲው ስለጸደይ፤

ጸደይ ልትመጣ ነው ደገሰች አበባ

ቍንን ተሰናድታ አቀረበች ኮልባ

አደይም ጀመረች ቀይ ቀለም ትቀባ፤

በለስ ከተፍ አለች ሰውነቷን ታጥባ፥

ከወይኒቱ ጋራ አዳራሽ ልትገባ

መሬት አነጠፈች ለምለም እሣርን

ምድር ጐዘጐዘች ቅጠል ምንጣፍን

በጣም ደስ እንዲላት መኖሪያቸው ደን

ባመት የምትመጣ ወይዘሮ ጥቢን

ጅረት ስታቀብል የጠጁን በተኃ

ምንጭ ይዛ ደረሰች እጅግ የጠራ ውኃ

መታጠቢያ ሚሆን ደግሞውን ሚጠጣ

ወይዘሮ ልምላሜ በጽጌ ስትመጣ።

ይህን መሰናዶ ዐይታ ጽጌ ረዳ

በጣሙን ገረማት መሰላት እንግዳ

አጋም ድንገት ደርሶ ሁሉም ሲሰናዳ

ዙሮ እየነገረ ደርሶ ሁሉም ሲሰናዳ

ካብታ ጋር ሁኖ በሳቅ ሊፈነዳ።

ቴዎድሮስና እስክንድር ናፖሌዎን።

መጣ ገሠገሠ ያው ናፖሌዎን

ከእስክንድር ጋራ መዝልጦ ሰይፉን

ጀግና ጓደኛውን ቴዎድሮስን

ከቤተ መንግሥቱ ድል አድራጊነቱ

በይፋ በገሃድ ሊሄድ ጐብኝቶት

የጦር ልብሱን ለብሶ ቴዎድሮስ ወጣ፤

ከሩቅ ለመቀበል ጓደኛው ሲመጣ።

ይዟቸው ገባና የሠራውን ቤት

በተራ አሳያቸው እንዲጐበኙት።

ድርብ አንጻር ከደራሲው ስለ ክረምት።

ጀግናው በጋ ሙቶ የወይኒቱ ባል

ራምኖን አለች ኧረ እሰይ እልል

ጠላቷ ነውና ጥንቱንም ሲቈጣ

ራቁቷን አርጎ የሚያሳያት ጣጣ።

አብራ ታለቅሳለች ወይዘሪት በለስ

እሱ ነበርና የሚያለብሳት ልብስ።

ቀረ ወዬው አለች ቀሚሴ ልምላሜ

ያለ ልብስ ከመኖር በቀረብኝ ዕድሜ።

የጐረቤት ልቅሶ ሌላው ሠርጉ ነው

ከቴ ራምኖን ቤት ይሰማል ቻቻታው

ወይኒቱ በላስ ፈታቾን አቅልተው

ሄዱ ሊገሥጹ ወደ ጠላታቸው፥

ዘፈን ልምላሜዋን አንድትተው ለጊዜው

እነዚህ ተጣልተው አንቺ ክች ሲሉ

የመንደር ወይዛዝርት ደመናት በሙሉ

ሲሰማቸው ጊዜ በመብረቅ ጥርሳቸው

ይስቁ ጀመረ ወዲያው ከፈታቸው።

መርገፍ ግፍን ዐይታ ባልቴት ሰማይም

ታረግፈው ጀመረ እንባዋን ዝናም

ይህነን ጭቅጭቅ ሰምቶ ከመንገድ

በጣሙን ተቈጣ ሽሜ ነጐድጓድ።

**መልመጃ።**

ሀ) ወርቅህ ነጻነታችን ሁኖ ፬ ዐረፍተ ነገር ጻፍ።

ለ) ወርቅ ስንፍና ሁኖ ፫ ዐረፍተ ነገር ጻፍ።

ሐ) ወርቅ ሞት ሁኖ ፫ ዐረፍተ ነገር ጻፍ። የግጥም ተሰጥዎ ያለው ሁሉ በግጥም ቢያረገው የተሻለ ነው።

**፭ ውስጠ ወይራ።**

እንዳንጻር ሁሉ ውስጠ ወይራንም ከመምህራን ጠይቆ መራዳት ነውር ነው የሚመስላቸው ሰዎች በይመስላል የራሳቸውን ቅጀት እያወሩ ትውልዱን በፈጠራቸው እንደበከሉት ብናውቅም ከዚህ የሚቀጥለው ያባቶቻችን ሕጋጌ የሥነ ጽሑፍን ተከታታይን ሁሉ በየጊዜው ከሚፈጠረው ውሽከታ ያድነዋል ብለን አምነን እውነተኛውን ውሳኔ እንጽፋለን።

**ውሳኔ፤** የሰም ባለቤት ወይም ተሳቢ በወርቅ ዘርፍ ላይ ወድቆ ያልተጠራውን የወርቅን ጓዝ ሲያመጣ ውስጠ ወይራ ይባላል።

ውስጠ ወይራም የተባለው የወይራና የጨባ ከውስጣቸው የተለየ ሙርሙይ እንዳላቸው ይህም ከውስጡ የሚገኝ ነገር ስላለበት ነው።

ም. ሀ) ገበሬ ጳውሎስ የክርስቶስን እህል ዘራ። በሰምና ወርቅ ደንብ ሲፈታም ገብሬ ጳውሎስ የክርስቶስን እህል ሃይማኖት ዘራ። ያልተጠራው ሃይማኖት እንደመጣ ያስታውሏል።

ለ) የፍቅርን ጠጅ የጠጣ ጐረምሳ ሰከረ።

ሲዘረር የፍቅርን ጠጅ ትዝታ የጠጣ ጐረምሳ ሰከረ።

ሲሠነጠቅ **ሰም፤** ጠጅ የጠጣ ጐረምሳ ሰከረ።

**ወርቅ፤** የፍቅር ትዝታ ያደረበት ጐረምሳ ዛከረ።

መ) የገበሬ ልጅ ወደ ከተማ እባ።

በዝርዝር የገበሬ ልጅ እህል ወደ ከተማ ገባ።

ሲሠነጠቅ **ሰም፤** የገበሬ ልጅ ወደ ከተማ ገባ።

**ወርቅ፤** የገበሬ እህል ወደ ከተማ ተጫነ።

በግጥምም የሚከተለውን አብነት ያጠኗል።

የባሕታዊ ልጅ ሲፈልግ ልዕልና

የክርቶስን ሕግ ትላንት ወሸመና

ቅጠል ብታበላው ሁኖ ቀረ መና።

ከባሕታዊ ልጅ ረኃብ ተክርስቶስ ሕግ ጾም ነው የሚወጣው። ከዚህ በላይ በተሰጠው ሕግ መሠረት በሚከተሉት ቅኔዎች ውስጥ ያሉትን ውስጠ ወይራዎች እያወጣህ በሰምና ወርቅ ጻፍ።

የኢጣልያን ወንበዴ እጁ የማያርፍ

ሀግሩን ሲገርፈው በሰማዕት ጅራፍ

ያገሬ ጐረምሳ በጣም ክልፍልፍ

የብረት አለንጋ ይዞ አለ ከተፍ

ስነፍ ባንዳ ግን የፍርሃት እንጀራ

ያማጥር ጀመር ሆዱ ስለፈራ

ዝምድና ቢያጠና የምማር መስሎት

አበሻ ቈጠረ ያቤልን ልደት።

የምትመገብ ሰው የስንፍናን እንጀራ

አንዘግዝገህ ጥለህ የራስህን ፈጠራ

አጥናው ተመልክተው ይህ ነው ውስጠ ወይራ።

**፮ ስም ለበስ።**

ስሙ እንደሚገልጠው ወርቁ በምሥጢር እንጂ ራሱ ሳይጠራ ሲቀር ሰም ለበስ ይባላል። እሱም ብዙ ጊዜ የሕልም ፍች ይመስላል።

ም. ሀ) ዛፍ ትልቅ ሰው። ለ) እባብ ጠላት። ሐ) እሳት በሽታ። ወንዝ ዘመን ወዘተ ኅይለኛ የዱር እንስሳ በተነሣ ጊዜ የግብጽ ላሞች ደነገጡ። ሰምና ወርቅ ሲሰነጥቁ ሰም አይለወጥም ወርቅ ግን ማርቆስ ባስተማረ ጊዜ የግብጽ ላሞች ተዋረዱ። የመልክዐ ኢትዮጵያ አምሾ ሰም ለእብስ ቅኔ ነው ተብሎ ይገመታል። ራስዋ ሀገሪቱም በአንት የተመለሰችበት መንገድ በሰም ለበስነት ነው። በግጥምም የሚከተለውን አብነት ይመለከቷል።

ትላንትና ማታ እጐረቤት ሂጄ

ክፉ ስለሰማሁ መጣሁ ተናድጄ

ያወሩ ነበሩ እናቴ ስላንቺ

በቁመናሽ ሳለሽ እንዲሁ ሳትሞች

በካራ ዘልዝለው ጠብሰው በእሳት

ደግሞም እየቀዱ በብርሌ አሜት

ደምሽን ጠጥተው ሥጋሽን በሉት።

እነሱ እንደ ሚሉት እውነት መሰለኝ

ነገር ግን እናቴ ስለሆንሽብኝ

ሐሜቱን ብሰማ በጣም ነደደኝ

ስለ ጠጕርሽ ብቻ አያንጐራጐሩ

ነገሩ ገርማቸው ያወሩ ነበሩ።

ሰላወዲ።

ባይጦቹ ከተማ በወፍ ሠራዊት

ዓለም ተሸበረ ሆነ ጦርነት

ወፎች ሲዋጉ በኃይል በጕልበት

አይጦች ተሰለፉ በረቂቅ ብልሐት

ዛሬ ሲያቸንፉ ነገ ሲሸነፉ

ይዋጉ ነበረ አንድም ቀን ሳያርፉ።

ጦርነቱ ሲቀጥል ዓለም ሲባል ዲና

የሌት ወፍ ከዋሻ ተቀብራ በጤና

ይህን ሁሉ ትንግር ስታይ ትውልና

ጦሩ ተመልሶ ሲረጋጋ አገር

ውጊያው ተፈጽሞ ሕዝቡ ሲገብር

ካሸናፊው ሰፈር ካሸናፊው ዱዳ

ጊዜያቱ ታለፈ ማታ ስተብር ሂዳ

ታወርደው ነበረ የዱራን ነጐዳ።

ገሠገሠ ወራት አለፈ ዘመን

ዓለም ሲተላለቅ በዚሁ አኳኋን

ኋላ ግን ደከመ የጦሩ እንፋሎት

የሠራዊቱ ኅይል የውጊያው ብርታት

ሲፋተግ ሲጋደል ሲታገል ሲላፋ

መመዛዘን እንጂ አሸናፊ ጠፋ።

ስለዚህ መከሩ ለመተራረቅ

ከመካከላቸው ጥፋት እንዲርቅ

ሽማግሌ ገባው ነገሩም እብረደ

ዕርቃቸው በረታ ጠባቸው ወገደ

ፍቅራቸው ገነነ በጣም ፈደፈደ፤

ወፉን በወገኑ አይጡን በነገዱ፤

ሽማግሌዎቹ ሁሉን አሰናዱ

አማረ ሠመረ የዕርቁ ድርድር፤

ጠባቸው ሊጠፉ እንዲጠና ፍቅር።

ተራርቀው ሲያበቁ አንድ በግ ታረደና

ሥጋ እየጠበሱ ሲበሉ በደኅና

አንዱ ወገን መስሏትም ያችው የሌት ወፍ

ምንም ሳታስተውል ብቅ አለች ታፋፍ

ታክበው ሲበሉ ሁሉም ባንድ ቦታ

ተፋቅረው በሰላም ባማረ ጸጥታ።

ባሻጋሪ ሳለች ገና ሳትጠጋ

ነይ ተቀመጭ አሏት ከፎቹ መንጋ፤

አይጦችም ተነሥተው ኖር ጋዴ አሏት፤

ገና ሳትጠጋ በሩቅ እንደአዩአት

ጓዴ ጓዴ ብለው ግራ ቀኛቸው

ዐይን ላይን ተያዩ ቅጡ ጠፍቷቸው።

ወዲያው እንዳወቀች ጠፋች ከዚያ በራ

ሁሉም አሳደዳት ተገለጠ ጉዷ

ከሁለቱ መካከል በመስላወዷ

ሕሊናውን ቈርጦ ካልሠራ በግድ

ሁለት የወደደ አያገኝም አንድ።

**፯ ሰም ረገፍ።**

በሰምና ወርቅ ምሳሌ ተነሥቶ ወርቁን ብቻ ይዞ ሰሙን እየጣለ ሲሄድ ሰም ረገፍ ይባላል። የሚገሠው ግን በሰም ነው።

ሀ) ሽግሌ ሰማይ ግክረምት ቢበርደው ደመና ተጐናነበ።

ለ) ጥበብ ገረድ ዕውቀት በአንጐል ትቀዳለች።

ሐ) ስንፍና ሶፋ ለቂል አንጎል የተመቸ ነው።

ከዚህ በላይ የተጠቀሱት ምሳሌዎች ደመና ጋቢን ዕውቀት ውኃን አንጐል እንሥራን ጥለው እንደ ገቡ ያስተውሏ። በግጥም እንደሚከተለው ነው።

ሀ) አእሮፕላን ልቤ ሄደ ገሠገሠ፥

ዐይኔ በስፍናው ቀረ እያለቀሰ።

ለ) የደስታ ሀብታም ይጨቀያል ደጁ

ለአቶ መክራማ ጥቂት ነው ወዳጁ።

ሐ) ደካማ ደጅ ጠኝ ባለ ሲንጓለል

ሞት ይጠራውና ከሁሉም ያርፋል።

**፰ ልብሰ ወርቅ።**

ስሙ እንደሚያሳየው ወርቁ ብቻ ተጠርቶ በሰም ሲገሥ ልብሰ ወርቅ ይባላል። በዚህም ጊዜ ወርቅ ሰምን ያመጣል ማለት ነው።

ም. ዝናማትን የፀነሱ ደመናት ነጐድጓድን ፈትለው መብረቅን ይለብሳሉ። በሰምና ወርቅም ደንብ ሲገቡ እንደ ሚከተለው ነው። ዝናማት ልጆችን የፀነሱ ሴቶች ደመናት ነጐድጓድ ጥጥን ፈትለው መብረቅ ልብስን ይለብሳሉ።

ለ) በጋ የሞተባት በለስ ቅጠሏን አወለቀች።

**ፍች** በጋ ባልዋ የሞተባት በለስ ሴት ቅጠል ጌጧን አወለቀች።

**ሰም፤** ባልዋ የሞተባት ሴት ጌጧን አወለቀች።

**ወርቅ፤** በለስ በጋ ቢያልፍባት ቅጠሏን አረገፈች።

በግጥም እንዴት ያለ ውበት እንዳለው የሚከተለውን ይመለከቷል።

የወይኒቲ ታሪክ እንደ ሰማሁት

መስከረም ተፀንሳ ተወልዳ ጥቅምት

ድግሱን ደግሰው ወንድም ለጋብቻ አጫት

ድሱን ደግሰው ኅዳር የካቲት

ዳርዋት አሳልፈው ሚያዝያ መጋቢት

አለፈ ጊዜዋ አርጅታ አፈጀች

በሠኔ ወር ታማ በሐምሌ ሞተች።

ተገንዛ ታጥባ ከሣጥን ገባች

ነሐሴ አምስት ቀን አፈር ለበሰች።

ትነሣለች ብዬ አምናለሁ በእውነት

ኋላ በፍርድ ቀን በበጋ ምጽአት።

ይህም ይቅርና የራምኖን ለት

በሠኔ ዘውድ ደፍቶ በኅዳር ሲሞት

ዓለሙ ሲያለቅስ እንዲያ ሲያዝንለት

ትንሹ ትልቁ ሲቅል አፈር ለብሶ

ፊትን አጨማትሮ እንደ ጠጣ ኮሶ…..

**፱ ቅጽል ተምሳሌ።**

ሰም የወርቅን ዘርፍ ይዞ እንደ ባለቤት ስሚሰልና እንደ ዘርፍ አያያዥነቱም የቅጽልን ስሜት ሊሰጥ ቅጽል ተምሳሌ ይባላል።

ሀ) የሰሎሞን ልጅ ጥበብ ሲራክን አገባች። ከዚህ ልጅ የወርቅን ዘርፍ ሰሎሞንን ይዞ ከጥበብ ጋራ ተምስሎ የቅኔው ባለቤት እንደሆነ ያስተውሏል።

ለ) የፍቅር ጐረምሳ ትዝታ በአንጐል ኳስ ይጫወታል። ፍቅር የወርቁ የትዝታ ዘርፍ ሲሆን ሰሙ ጐረምሳ እንደ ወደቀበት ይመለከቷል።

ለጥምም የሚከተለውን አብነት ያነቧል።

ሀ) ታላቁ ወጂቦ የክረምት መስፍን

እያንቀጠቀጠ ሲገዛ ዓለሙን

ስታለቅስ ዐየኋት የበለስ እት ወይን።

ለ) ከዚህ ተቀምጨ ቁሜ ሳንጐራጕር

አለፈ ዘመኔ ጊዜያቱን ስቈጥር

ልውረድ አቈልቍዬ ወደ አገር መቃብር

አይወጣም ዕድሜ የማቱሳላ ደብር።

ሐ) አባያና ፈጣም ያባይ ገባሮች

አላሳልፍ አሉ መኳንንት ሰዎች።

ጠጥተው ጠጥተው ወተት ዝናምን

ሸፍተዋልና በክረምቱ ደን።

መ) ጌታው አቶ ስካር የባለጌ ዘውድ

ተገዥውን ሁሉ ስካር አደረገው እብድ።

ሠ) ኦ ሰው የዚህ ዓለም ባርያ

ረ) የኢትዮጵያ እረኛ አርበኛ በጉን ነጻነት ተኵላ ጠላት እንዳይነጥቃት ይጠብቃል።

**፲ ዝምድና።**

የተዛመደ ዘመድ የሆነ ማለት ነው። ዘመድም የተባለበት ወርቅ ቀድሞ ሰም ተከትሎ ከወርቅ ዘርፍ ላይ ሰለሚወድቅ ነው። ለጀማሪ ከቅጽል ተምሳሌ ጋራ ተመሳሳይ ይመስላል። ግን ልዩ ነው። ልዩነቱም ቅጽል ተምሳሌ የሚያሳየው ሰም የወርቅ ቅጽል መያዙን ብቻ ሲሆን ይህ ግን ወርቅ ቀድሞ ሰም ተከትሎ የወርቅን ዘርፍ መያዙን ጭምር ነው።

ም. ሀ) ራምኖን የክረምት ቅቤ ፀሐይ ቢያየው ቀለጠ።

ለ) ራምኖን የክረምት ልጅ ጠጕሯን ከፈከፈች።

ሐ) ባለጌ የቈላ ፀሐይ ያቃጥላል።

መ) ስንፍና የድንቍርና ጌታ ወልማጣን ይገርፋል።

ሰምና ወርቅ ሲሆን ድርብ ብቻውን ሲሆን ነጠላ ይባላል።

ስያሜውም ድብር ዝምድ ነእላ ዝምድ ነው።

ሀ) ቢታያት ዝናሙ የደመና ልጁ (ነጠላ ዝምድና)

ጠጕርዋን አበጠረች ልምላሜ ወዳጁ።

ለ) ትላንትና ነግሦ ያውም ባመሻሹ

ዝናም የደመና ንጉሡ ወራሹ (ድብር ዝምድ)

መኳንንት መባርቅት ዋሉ ሲፈነሹ።

ሐ) ደጉ አቶ ብርሃኑ ያያ ፀሐይ ልጅ (ድብር ዝምድ)

እግዜር በግራ ነው ንጉሡ በቀኝ

በል ፍጅና ስጠኝ ሲለው ሰማሁኝ።

መ) የኔታም አይመጡ እኔም አልመለስ

ዋ! ብቸና ቀረ እስከ ወዲያው ድረስ።

**፲፮ ሠረዝ።**

**ውሳኔ፤** ከላይ ባለቤቶቹን ደራርቦ ከታች የዘረዘረ እንደ ሆነ ሠረዝ ይባላል። ወርቅ ብቻ ሲሆን ነጠላ ሰምና ወርቅ ሲሆን ግን ድርብ ሠረዝ ይባላል።

ም./ ዓሣን አደነቁ ኢየሱስ ጴጥሮስ

ሩፋኤል መልአክ ነቢዩ ዮናስ

ሁለት ዓሣ ባርኮ ኢየሱስ ከዱር

የተከተለው ሕዝብ የሚበላው አጥቶ እንዲያ ሲቸገር

ላምስት ሺህ ፍጥረት ካ፭ እነጅራ ጋር አረገው ድራር፤

ምን እከፍል ብሎ ሲጠበብ ለግብር

ጴጥሮስ ዓሣ አሥግሮ ከፈለ ዲናር፤

መልአኩ ሩፋኤል አንዳችም ሣይሠራ

ያሣን አሞት ቀብቶ ዐይነ ዕውር አበራ

ከመርከብ ተጥሎ ዮናስ ነቢይም

በከርሠ ዓሣ አንበሪ ዳነ ከመስጠም።

**፲፯ አለምላሚ።**

ሰሙ በወርቅ ዘርፍ ላይ ምሕረታዊ ሐሳብ ይዞ ሲወድቅ አለምላሚ ይባላል።

ም/ ሀ) ያዳም ዝናም ብርቱው የክርስቶስ ደም

ዘንሞ ኃጢአት አጠፋ በመሰቅል ዓለም።

ለ) ጠቢብ ቴዎድሮስ ያንድነት አባት

ኢትዮጵያ ልብስን ገጣትሞ ሰፋት።

**፲፰ ወጭ ወራጅ።**

የሰም ባለቤት ከወርቅ የወርቅ ባለቤት ከሰም ዘርፍ ላይ ሲወድቅ ወጭ ወራጅ ይባላል። ም/ የሌዊ መብረቆች የምሥራቅ ልጆች። በግጥምም እንደሚከተለው ነው።

ም. ሀ) የሐበሻ ፀሐይ የምሥራቅ ንጉሥ

አብርቶልን ገባ ወንዱ ቴዎድሮስ

ለ) የወይኒቱ ወንድም የሻረግ ጸደይ

ይዞ አበባ መጣ ሕፃናቱን ሊያይ።

**መውጫ።**

መቅድም…………………………………………………………………………………፫

ግጥም ምንድር ነው?................................................................................................፭

የግጥም ቃላት ሕጋጌ………………………………………………………………………፮

የገጣሚ መብት……………………………………………………………………………..፲፫

የግጥም ዐይነት……………………………………………………………………………፲፬

የወል ግጥም………………………………………………………………………………፲፬

ሰንጎ መገን………………………………………………………………………………..፲፮

ፍከራ፥……………………………………………………………………………………..፲፯

መዲና (አጭር በገና ወዳጅ ዘመዴ)…………………………………………………………፲፱

በገና………………………………………………………………………………………፳፪

ኢዮሃ አበባዬ፥………………………………………………………………………………፳፫

እሆ በለኝ ሙሻ ሙሼ፤………………………………………………………………………፳፬

አብረሽ ቆይኝ አጭር ግጥም…………………………………………………………………፳፭

የወል ታጣፊ የመወድስ ሐረግ ስብቅል………………………………………………………..፳፮

ረጅም ግጥም………………………………………………………………………………..፳፯

ደጋጋሚ ዘማች……………………………………………………………………………..፳፰

የዜማ ዐይነት ልቅሶ ቅረርት ዘፈን፥…………………………………………………………፳፱ - ፴፯

መሰንቆ ማኅሌተ ገንዝቦ እንጕርጕሮ፣ ሰንጎ መገን ክራር፣ እማ በራይ እሆ፣ በሬ! እቴ፣ አደይ አበባ

ብሄ በሉ! ሆያ ሆሄ! አራራይ አሸንድዬ ሆዬ! አበባ ሙሻሙሾ አይኰል አረቦን የእረኛ እንጕርጕሮ

የግዕዝ ቅኔ ዜማ ዋዜማ፣ ሥላሴ፣ ሣህልከ መወድስ።

መዝሙር፤………………………………………………………………………………..፴፯

ዘይቤ ምድንር ነው?...............................................................................................፴፱

የዘይቤ ዐይነት ተነጻጻሪ ተለዋጭ ጽላሎት፥…………………………………………………..፵ - ፶፪

ኵሸት ምጸት አሽሙር ሰውኛ በስመ ኅዳሪ ውጥን ጨራሽ ውጥን አፍላ አድሮ ቍልቍል አፍራሽ ተምሳሌት አሉታ አዎንታ ተሳልቆ ተግዳፎት ገድሎ ማደን ቅኔያዊ ዘርፍ ምሳሌ ዘዬ ፈሊጥ ዕንቆቅልሽ አካላቢ መጠይቅ ስም መሰል ሆድ ሲያውቅ አጽንዖተ ነገር አደናግር፤

ቅኔ፤……………………………………………………………………………………፶፪

ቅኔ ምንድር ነው የቅኔ ዐይነት የባለ ቅኔ መብት የቅኔ ጸያፍ፥ ሰምና ወርቅ ሰም ለወርቅ ምን ይተርፈዋል? ሰም ለወርቅ እንቀጽ ሲተርፈው፣………………………………………………………………፶፭

ተናባቢ ሲተርፈው ሰም ለወርቅ አፈታት ሲተርፈው ዝርዝር፤ ሲተርፈው አገባብ የሰምና ወርቅ አመሳሰል

ኅብር፤………………………………………………………………………………..፷፪

ምርምር፤………………………………………………………………………………፷፭

አንጻር፤………………………………………………………………………………..፷፯

ውስጠ ወይራ፤…………………………………………………………………………..፸

ሰም ለበስ………………………………………………………………………………፸፩

ሰም ረገፍ ልብሰ ወርቅ፤………………………………………………………………..፸፫

ቅጽል ተምሳሌ፤…………………………………………………………………………፸፬

ዝምድ ፍላጻ መከዳ ሰም ገፊ ተግዳፎት የዘመድ ዳኛ ሠረዝ፤

አለምላሚ ወጭ ወራጅ……………………………………………………………..….፸፭