**ሥነ ምግባር።**

ተጻፈ፥

ከወልደ ጊዮርጊስ ወልደ ዮሐንስ።

ዳግመ ተኀትመ ዝንቱ መጽሐፍ በ፳፭ ዘመነ መንግሥቱ፥

ለቀዳማዊ ኃይለ ሥላሴ ንጉሠ ነገሥት ዘኢትዮጵያ።

አዲስ አበባ ግንቦት ፳፰ ቀን ፲፱፻፵፰ ዓ.ም

ሁለተኛ በተስፋ ማተሚያ ቤት ታተመ።

**ግርማዊ ሆይ።**

ይህን ሥነ ምግባር የተባለ ድርሰት ለመጻፍ ያሰብሁበት ምክንያት፤

፩ኛ ዘመናዊው ሥልጣኔ አስፈላጊ በመሆኑ መጠን ልዩ ልዩ ጥበባውያን ትምህርቶች በግርማዊነትዎ ታላቅ ትጋት አገልግሎታቸውን ለመስጠት በወጣቶች አእምሮ ውስጥ ሲፀነሱ ይህን ጥበባዊ ፅንስና የዚህንም የአእምሮ ውስጥ ሲፀነሱ ይህን ጥበባዊ ፅንስና የዚህንም የአእምሮ ልደት ደጋግና መንፈሳውያን ከተባሉት ነገሮች የሚያሳስትና ለቅዱስ ልማድ የማይስማማ መጥፎ ባሕርይ እንዳይፈጠር ለማሳሰብ ነው።

፪ኛው ቀዳሚሃ፣ ለጥበብ ፈሪሃ እግዚአብሔር የተባለውን ቃል ቀዳሚ አድርጎ በሱ መሠረትነት ቀዳሚሃ ለፍቅር ሕይወተ ንጉሥ ወሀገር ተከታይ መሆኑን በማወቅ ሕዝብና ሕዝብ በሰላም እንዲኖርና በዘመናዊው ሥልጣኔ ጐን ምግባር መንፈሳዊውን ማስፋፋት እግዚአብሔርን ደስ የሚያሰኘው መሆኑን ለማስረዳት ነው።

፫ኛው ሥጋዊው ጥበብ በተስፋፋ ቍጥር ምግባር መንፈሳዊ እንዳይቆጨንና ከሥጋዊ ኃይል ይልቅ የበለጠ ኃይል ያለው በመንፈሳዊ ክንድ ላይ ስለሆነ ትምክህቶች ሁሉ በእግዚአብሔር ብቻ እንዲሆኑና ይህ የተባለው ከዚህ ቀደም ሥራ የተሠራበት መሆኑን ለመግለጽ ነው።

፬ኛው፣ ወጣቶች ከፍ ላለው ዕድል የታጩበት ዘመናዊው፥ ትምህርት የክፉ መሣሪያ እንዳሆንና የትምህርታቸውም ዕድል የተቃናላቸው ወጣቶች ይህኑ ዕድላቸውን የግል መጥቀሚያ እናድርገው እንዳይሉ ለማስጠንቀቂያ ነው።

፭ኛ፣ ወገናቸው ወይም አገራቸው ከፈተና ላይ በወደቀ፣ ጊዜ ፈተናውን ሁሉ አፍለው ባገኙት ሙያ ለሀገራቸውና ለንጉሥነታቸው ሲሉ በፈተናው ገብተው በሚሠሩት ሥራ የተማሩትን ትምህርት ማስመስገንና በደግ ሥራቸው በሥጋዊ አርበኝነታቸው ላይ መንፈሳዊ አርበኝነትን ጨምረው በ፴ በ፰ በ፻ የተመደበውን ማዕርግ ጠቅልሎ ለመወረስ በመብቃታቸው ፍጹም ደግ በመሆን የሚገኘውን ፍጹም ክብር ለማግኘት እንዲችል ሁሉን እንዲያስብበት ነው።

፮ኛው፣ ሥጋዊ አርበኝነት መንፈሳዊ አርበኝነትን መንፈሳዊ አርበኝነት ሥጋዊ አርበኝነትን የማያስቀረው መሆኑን በዳዊትና እንደ ዳዊት ባሉት ለማሳየት ነው።

ዳዊት በመንፈሳዊ ጀግንነቱ የእግዚአብሔርን ሕግ እየጠበቀ፣ በሥጋዊ ጀግንነቱ የጠላቶቹን ክድን እያደቀቀ በሠራው ሥራ ነቢይነትም ጻድቅነትም ቅዱስነትም እንደተሰጠው ይነገራል። ሌሎችም የሱን ዱካ የተከተሉ ሁሉ ከሥጋዊ ምግባር ጋር አጣምረው ይሠሩት በነበረው በመንፈሳዊ ምግባራቸው እንደተጠቀሙበት የማይመሰከር ታሪክ የለም።

፯ኛው፣ ሰው ወደዚህ ዓለም የሚመጣው በዕድሜው መጨረሻ ወደሚሔድበት ዓለም ይዞት የሚሔደው የቀና ሃይማኖትና የሚጠራበትንም ሰዓት ሞት የሚጠባበቅበት ሥነ ምግባር እንዲኖረው ነውና ያኑ በልቡ ያለውን ልብ ለማስደረግ ነው።

ይህንም ግርማዊነትዎ ከተመለከተው በኋላ እንዲታተም ሳመለክት በፍርሃትና በትሕትና ነው።

አገልጋይዎ፣

ወልደ ጊዮርጊስ ወልደ ዮሐንስ።

**የእግዚአብሔርን ለእግዚአብሔር።**

እንኳን በቅዱሳት መጻሕፍት በምሳሌና፣ በተረት ወይም በአስተያየትና በግምት እንኳ ቢሆን የሚነገረው አይቀርም ይደርሳል እየደረሰም ታይቷል።

በዓለም ላይ ከደረሰው ከሥጋ መከራ ይልቅ ይደርሳል እየተባለ የሚጠበቀው የነፍስ መከራ የበለጠ ሆኖ ማስፈራቱ ሲታሰብ እንኳን በውን በህልም ይመጣል።

ቆማጣ ውብ የሆነች መልከ መልካም ሴት ልጅ ወልደና ቤተ ዘመዱ ተሰብስቦ ስም ሲያወጣ አማረች ተዋበች ውብነሽ አበራሽ ትባል በማለት ሲከራከር አባት ሰምቶ ልቡ በኃዘን ተነካ፥ ቀጠል አድርጎ ዕዳሽ ገና ትባል አለ ይባላል።

ከዚህ ዓለም በኋላ የሚመጣውን ነገር ሲያስቡት በነፍስ ረገድ ሰባራና ደኅናነቱ ያልለየለት ፍጡር ዛሬ አለሁ አለሁ እያለ ሲወላዳ ነፃ ይመስላል።

ነፃ ለመሆንስ ከፈለገ ከክፉ ነገር ነፃ የሆነ ምግባር መሥራት ነበረበት። ይህንም አድርጎ ቢገኝ በዘላቂው ኑሮ የሚገኘው ዘላቂ ሀብት ወደ ኋላ ባልሸሸበት ነበር።

አንዲት ሴት ምጣድና ድስት በሁለት ምድጃ ጥዳለች። ወጡን ስታቁላላ እንጀራው ገረረ። የእንጀራውን እራሪስ ታንፎቃፋቅ ወጡ አረረ ይገርማል ከሁለቱም ባልትና አንዱ እንኳ ሳይሆንላት ቀረ።

እንዲሁም አንድ ሰው የሥጋና የነፍስ ኑሮ ጀመረ። እነዚህንም በምግባርና በሃይማኖት ላይ መሠረተ። ነገር ግን ሃይማኖተ ቢስና ምግባረ ንዑስ ሁኖ ባንዱም ስላልታደለ ከእግዚአብሔር ገንዘብነት ተነጠለ። የእንጀራ ሰማዕትና የገንዘብ ጻድቅ ለመሆን ሀብትን በማይገባ መንገድ መፈለግ ማለት ሠርርቄ ልክበር ዋሽቼና ቀላምጄ ልበልጽግ በማለት የሚደረገው ፍላጎት፣ ክብርን በከንቱነት ሸለቆ ወርውሮ መጣል ነው። ሌባ ጋኔን ሕንፃ ሃይማኖትን በድጅኖ ክህደት ፈንቅሎ ሰርቆ የሚወስደው ዕቃ ሰውን ራሱን ነው እንጂ ከስብእና ውጭ የሆነ ወርቅና ብር አይደለም። እሱስ ማባበያውና ማስገደጃው ነው።

የምግባር ጉድለት የቆዳ በሽታ ነው። የሃይማኖት ጉድለት ግን የልብና የኩላሊት የሳንባና የጉበት የሆድና የአንጀት ደዌ ስለሆነ ከዚያ ይህ ይከፋል።

ሆኖም ለውስጥ ሰውነት መከላከያው ቆዳ እንደሆነ ለሃይማኖትም ምሽጉ ምግባር ነው። ምግባር ከተጣሰ ሃይማኖት መናወጡ አይቀርም።

እግዚአብሔርን በማሰብ በሚበራው ብርሃን ነገሮችና ሥራዎች ሁሉ ሲመረመሩ ክፉን ምግባር አእምሮ ተጸይፎ ሊተወው የሚገባ ሁኖ ይታያል።

ለሁሉም ፍቅረ እግዚአብሔር ካለ መንፈሳዊነት አይገድም። መንፈሳዊነት ካልገደደ መከራውም ደስታውም ከእግዚአብሔር ፍቅር አልፎ ሊታሰብ አይቻልም። ሁሉም በይቅር ለእግዚአብሔር ይወሰናል።

እግዚአብሔር ሰውን ከትቢያ አንስቶ ካከበረው በኋላ ሰው ከትቢያ ተነስቶ በተፈጥሮ ያከበረውን እግዚአብሔር በመርሳቱ መከራ ሳይረሳው ይኖራል።

በምድራዊም ንጉሥ በኵል እንደዚህ ያለ ክብር የተደረገለት ሰው የንጉሥን ውለታ ሲዘነጋ ከዕድሉ የተጣላ መሆኑ የታወቀ ነው።

የግብረ ገብነት (የመንፈሳዊነት) ስሜት ልቡን የመታው ግን የእግዚአብሔርንም የንጉሥንም ውለታ አያጠፋም።

ነበር የዓይን በሽታ ይጸናበታል። የዋሽት ድምጽ በሰማ ጊዜ ግን በሽታውን ይዘነጋዋል ይባላል። እንዲሁም የችግርም ሆነ የመከራ ጽናት በእግዚአብሔር ፍቅር ስሜት ሊዘነጋ ይችላል።

እንዲህ አደረግሁት እንዲህ ሠራሁት እንዲህ ፈጠርሁት እያልህ ያለፈውን ሥራህን እንደ ባለ ቅኔ ስታነብ መዋል ሞያ አይደለም ማደሪያም አይሆንም።

ደጀ ሰላም ተማምኖ የሚኖር ሰነፍ አወዳሽ የቄራቢ እራት በታጣ ዕለት ጦም ማደሩ የታወቀ ነው። ያለፈው ሥራህ ዛሬ የማያበላህ መሆኑን መገንዘብ አለብህ እንዲሁም በርኵሰት ያቆሸሽኸው የትናንትናው ሥነ ምግባር ዛሬ ከጽድቅ ገብቶ አይቆጠርልህምና ሞት የዕረፍት ሥራ እስኪሰጥህ ድረስ እፎይ ልበል ማለት የለብህም። የሚጠቅመውን ነገር ለመመርመር አእምሮህ ሥል ይሁን እንጂ የሟለጠ አይሁን። አእምሮ ከሟለጠ የሚመጣለትን አስተያየት ሊቀበል አይችልም።

ስለዚህ ልብህ ባዶ ቅርጫት ራስህ ባዶ ቤት ይሆን ዘንድ፥ አልተፈጠረም። ወደ ላይ ወደ ሰማይ (ወደ እግዚአብሔር) የምታይበት የዕንቍ ፈርጥ የመሰለ ዓይን ይኑርህ ይህም ሥጋዊነት የመጥፎ ምኞትን ጉድፎች የሞጀረበት ሕሊና አይኑርህ ማለት ነው።

**ምሱን ቀምሶ ይመለሳል።**

በላይ ስመ መልካም በውስጥ ግብረ ክፉ መሆን የኋላ ኋላ፣ ዐውድ ይጥላል። ሰይጣን በዓይንህ ተሰክቶ አስተያየትህን እንድታከፋ በልብህ ተሸጉጦ ክፉ እንድታስብ በመላስህ ተሽጦ መጥፎ እንድትናገር ለማስገደድ ሰውነቶችህን ለማሠሪያነት ይፈልጋቸዋል።

አንተ ግን ለንደዚህ ላለው ጠላት ማይ ቀድተህ ቄጠማ ጐዝጕዘህ አትቆየው።

ከቶውንም ክርስቶስን ወደ ቤትህ ጠርተህ አሰገብተህ ተቀድመሃል ላንተ የሚሆን ስፍራ በኔ ዘንድ አታገኝም ስትለው በገዳመ ቆሮንቶስ እንዳደረሰበት ኃፍረት ምሱን ቀምሶ ይመለሳል።

ስለዚህ ክርስቶስ ከቤትህ ከገባ በኋላ ተመልሶ እንዳይወጣ፥ በርህን ዝጋ። ይህም ደግ ሥራ ከጀመርህ በኋላ ካደረብህ መንፈስ ቅዱስ ተለይተህ የክፉ መንፈስ እንዳይቆራኝህ ወደ ክፉ ሥራ አትመለስ ማለት ነው።

ሰው እንደመላእክት ቢናገር ምግባሩ ከሰው በታች ከሆነ ማለት በሥጋዊ ፈቃድ ብቻ ከተጠለፈ ንግግር አሳማሪነቱ ለምን ይረባል።

ነጐድጓድ የተጫነ ደመና ያንዣበበትን ዓለ ብቻ ተተግኖ ያለበጎ ምግባር ተገኝቶ ሰብአዊ ክብርን አገኛለሁ ማለት ከደመናው ሥር የሚሳበውን ጉም ለመጨበጥ ክንድን ማድከም ነው።

ብዙ ትዕቢተኞች በጉልበታቸው ቀጥ ያለውን የዚህን ዓለም ዳገት አልፈው ዙፋናቸውን በሰማይ ለመዘርጋት ሞክረው ነበር። ነገር ግን ሙከራው መከራ ሆነ።

እንግዲህ የነሱን ማውራት አይጠቅምህም። ሰይጣን ፍትወት ቅልጥምህን ሰብሮ ቅባቱን ይጠጣዋል። ልብህን አውልቆ ለሱ ያደርገዋል። ይህ ሲሆን ያንተ ልብ የሱ ልብ ሆነ ማለት ነው። ይህ ሲሆን ያንተ ልብ የሱ ልብ ሆነ ማለት ነው። ዓይንህንም ያነቁረውና ብርሃን ያሳጣሃል። ለዚህ ብልሃት ፈልግለት ብልሃቱም በቅን መንገድ መመራት ነው።

ዋጋ ያለዋጋ አይገኝም ይህም ለሌላው መልካም ካላደረግህ ላንተ መልካም አያደርግልህም ማለት ነው። ለሰይጣን ዛቻ አመንሁ ብሎ መገበር ለጨዋ ልጅነት ጠባይ የማይመች ስለሆነ ይህን አድራጊ የሆነ ሰው በእግዚአብሔር የተካደ መሆኑን ለመዘንጋት የህሊና ውስጥ ረመጥ ነው። ከንቱ አሳብ ከንቱ ሥራን ይወልዳል ከንቱ ሥራን ይወልዳል፤ ከንቱ ሥራም በሠሪው ላይ ጥፋትን ያመጣል። ስለዚህ መነሻ ሁነው የሚታዩት ነገሮች ሁሉ ወስደው ከምን እንደሚያደርሱህ ማመዛዘን የመጀመሪያ ተግባር ነው። ክፉ ምግባር የነብር ጅራት አይምሰልህ ልትለቅቀው ትችላለህ። ከተያዘስ የማይለቀቅ ደስ ምግባር መሆኑን ሕሊናህ አይዘነጋውም። የሰው ልጅ መንፈሳዊ ስሜቱንና ሥነ ምግባሩን ይዘነጋ ዘንድ አይፈቀድለትም።

ከንቱ አሳብ ሰውን ከእግዚአብሔር ገንዘብነት ይለየዋል። ክፋትም ሰውን ለማይሆን ጌታ አሽከርነት ያድር ዘንድ ያዋውለዋል። ደሞዝና ምንዳውም ውርደትና ቅሌት እንዲሆን ያስወድደዋል፤ ቢበድሉም በደልን ቢያጠፋም ጥፋትን ማመንና ዳግመኛ ወደክፋት አለመመለስ የሰውን ልጅ ለዳግም ልደት ያበቃዋል።

ጦጣ የመክፈልት ዳቦ ከሚታደልበት መካከል ቁጭ ብላ ጠጉር አይተህ አድል አለች ይባላል። ሰይጣንም ባልፈጠረው ሰውነት ባለቤት ሆኖ እኔን መስላችሁ እደሩ ማለቱ የታወቀ ነው።

ስለዚህ ፍጹም የደግ ደግ ሆኖ ከመገኘት በቀር እንኳን ፍጹም ክፉና የደግ ክፉ ወይም የክፉ ደግ መሆን ምግባረ ሰባራ፥ ያደርጋል። ቢያጡም ቢያገኙም ከጐረቤት ኑሮ የኔ ኑሮ ይበልጣል ብሎ አሳቡን በራሱ ድርሻ ብቻ የሚወስነውን አከብር ባይ ልቡና ወይም አልጠግብ ባይ ሕሊና ታግሎ አይጥለውም።

ዓለም የጨዋታ ሜዳ ነው። ስለዚህ በዓለም ላይ በመልካም ተጫውቶ ለመሔድ የፈለገ ጨዋታ የተባለውን ዓለማዊ ተግባር ከጨዋነት ሥር መፈለግ አለበት።

ጨዋታም ማለት ከጨው የተገኘ የግሥ ዘርፍ ነው። አንዳንድ አማርኛ ዐዋቂ የሆኑ ሰዎች ምግቡንም ሆነ ጨዋታውን አጣፍጠው በማለት ጨውትው ይላሉ። ጨዋታ ማለት የሚጣፍጥ ማለት ስለሆነ በንግግርም በምግባርም በማናቸውም ይህን በመሳሰለው ሁሉ ትክክለኛ ሁኖ መገኘት ሰብአዊ ቅድስና የተፈጸመለት ጣፋጭ ዕድል ያስገኛል ለማለት ይቻላል።

ጨዋም ማለት ታሪኩ የጣፈጠና ንግግሩ የተዋጣ ማለት፥ ስለሆነ መድኃኒትነት የሌለው ኮሶ ሆኖ መገኘት የሚስማማ አይደለም። ስለዚህ ማንም ሰው ቢሆን ከጨው ባሕርይ የወሰደው ጨዋነቱ፣ ጣዕሙ ወይም ጣፋጭነቱ እንደማይነገርለት እንደ ሎጥ ሚስት የጨው ደንጊያ እንዳይሆን ዘወትር ለምግባሩ ቅመም የሆነ ሥራ መሥራት አለበት።

ላንዱ ሰው ሚካኤል ወይም ገብርኤል የሚባል ስም ቢወጣለት የነሱን ምግባረ ቅድስና ካልተከታተለ ሚካኤል ወይም ገብርኤል መባል ቅዱስ አያደርግም።

በቅርቡ ቢሆን አባነት ወይም መነኵሴነት ባሕታዊነት ግብረ ገብነት ካልተፈጸመለት እንጦንዮስና ጳውሊን ወይም አቡነ ተክለ ሃይማኖትንና አቡነ ገብረ መንፈስ ቅዱስን ሊያደርግ አይችልም። ስም ህ ኡሉ ከነትሩፋቱ መፈጸም አለበት።

ግብር እኩል እንጂ ከመላከትና ከቅዱሳን ከጀግኖችና ካርበኞች ጋራ በስመ ኩል ቢሆኑ ፍሬ የለውም። በስም አይጸደቅም። በስምስ ከሆነ መታመኑ አልተገኘም እንጂ ይሁዳም ይሁዳ ተብሎ ነበር። ይሁዳም ማለት ተአማኒ ማለት ነው ይላሉ።

ታላቁ እስክንድር በዘመኑ ከሠራዊት መካከል እስክንድር የሚባል ሰው ነበርና በጦርነት ጊዜ ሲፈራ አይቶ ወደ ስሜን ተውልኝ ወይ ለስሜ የሚስማማ የጀግንነት ሥራ ሥራለት አለው ይባላል።

ባንድ ስመ ተጸውዖ ሞክሼነት ያለው የምግባር ኅብረት የሥራ ሞክሼነትማ ቢያእኝ እርስ በርስ የሚለያይ ነገር ባልኖረም ነበር።

ሁለቱ ገብረ ማርያሞች ወይም ሦስቱ ወልደ ማርያሞች። እንዲሁም ገብረየሶችና ወልደየሶች የማይተባበር ሥራ ስለሚሠሩ አንዱ መንፈሳዊ ልሁን ብሎ የግብረ ገብነት ሥራ ሲሠራ ሌላው ሰይጣናዊ ይሆንና ልዩ ልዩ ፈተና ይመጣበታል።

ስለዚህ የጨዋነትን ቅርጽ ይዞ የዘለቀ ትውልድ የእግዚአብሔር ገንዘብነቱን ለማስከበር አንዳች ዘዴ እንደሚያስፈልገው ያውቃል።

ይህም የተባለው የጨዋነት ቅርጽ የሕይወትን እርምጃ እንደ አንበሳ ሳያስፈነጩ ወይም እንደጠገበ ሰንጋ ፈረስ ሳያስፏልሉ፣ ረጋ አድርጎ መያዝ ጠቃሚ መሆኑን ያስገነዝባል።

ፌንጣ በኃይል እፈናጠራለሁ ስትል ክንፉዋን በነፋስ ታስገነጥላለች ይባላል ጥጋብም ዕብሪትም ግፍም፣ ክፋትም የሚመጣው መንፈሳዊነት ሳይታሰብ ሲቀር ስለሆነ የጥፋት ሰው መሆን የሚመጣው ከዚህ የተነሳ ነው።

ሰው የሕግ አጉራ ዘለል ካልሆነ በደንበኛው ሥርዓት ከተወሰነ ልቡን ዕብሪት አይፈነቅለውም።

ልብ ሲሰባና ሲደነድን ማናቸውም ነገር የተናቀና ክብር የሌለው ሆኖ ይታያል፤ ከራስም በላይ እንኳን ሌላ ሰውና ሰማይም ያለ አይመስለውም።

የዚህ ሰው መጨረሻው ተበላሸ ማለት ነው። የሚደርስበትም የሥጋ ወይም የነፍስ አደጋ ክብርን ጨፈላልቆ የሚደመስስ ነው።

በሕይወትም ላይ ከሚደርሱት አደጋዎች አንዱ ከጭምትነትና ከጨዋነት ባሕርይ ዕድል አጥቶ ሲፈነጩ መውደቅና የባሰውን አነሣለሁ ሲሉ በሚደረገው መገለባበጥ መላላጥ ነው።

በዚህ ዓለም ዕንቅፋት የሌለበት ሜዳ አይገኝም። ድቀትና ስብራትም የማይከተሉት ፍንጫታና ቡረቃ አለ ለማለት አይቻልም።

ስለዚህ ሁሉንም ነገር አሰተውሎ ሥጋዊ ስሜትን መግታት ለሰው ልጅ የተሰጠ ሕግ ነው። ይህም ማለት ጠባይን መግዛት መሆኑ አይሠወርም።

ሰሎሞን በጠባዩ የሚያዝዝ አገር ከሚገዛ ይሻላል ይላል። (ምሳሌ ፲፮ ፴፪) አዎን እውነት ነው፤ ጠባዩን የሚያሸንፍ በሁሉ አሸናፊ ይሆናል።

**ማስረጃ።**

አንድ መነኵሴ ጽሞና ከያዘበት፣ አንዲት ሴት ያትርሱኝ ምግብና ይህን የመሰለውን ይዛ ሔደች የወሰደችውን ካስቀመጠች በኋላ እንግዲህ ሂጂ ቢላት አባቴ በጸሎትዎ አይርሱኝ እያለች ጥቂት በመቆየቷ ምክንያት የዝሙት ጦር ተቀሰቀሰበት። አቻኰለው። ቅልጥሙ ፈላ። አእምሮው ተናወጠ። ሕሊናው ተሸበረ።

ለመሸናፍ ጥቂት ሲቀረው እንዳልወጣችለት ዐውቆ ምናልባት ሰው ቢደርስልኝ ብሎ ኡኡታውንና እሪታውን ለቀቀው። ወዲያው ሰዎች ተሰበሰቡ። ምንድን ነው? ምን ሁነሃል? ብለው ቢጠይቁት አሳቡን ለወጥ አድርጎ ዘንዶ መጥቶ ሊውጠኝ ነበረ። እናንተ ብትመጡበት አሁን ካጠገቤ ጠፋ። ስለዚህ ድንጋፄየ ለቀቀኝ ብሎ ሲሸኛቸው ያችም አብራ ሔደች። እሱንም ድቀት ሳያገኘው ቀረ ይባላል።

እርግጥ ነው። የሚያስፈጥጥና ትዕግሥት የሚያሳጣ ጭንቀት ሳይመጣ አይቀርም። ነገር ግን የሆነ ቢሆን አስከሞት ምግባርን አለመለወጥ የሰው ልጅ ሥነ ምግባር ቃል ኪዳን የገባበት ግዴት ነው። ይህም ሁኖ ያንድ ቀን ድል ብቻ አይበቃም። የትናንቱ ምሳ ለነገ እንደማይሆን የትናንቱም ተጋድሎ ለሌላው ቀን ፈተና በቂ ስላይደለ ሰው ሁል ጊዜ ሕንፃ ምግባሩን ማጠጠር አለበት።

**ያለፈ ድግስ ማውራት የዕለት እራት አይሆንም።**

ሃቻምና አቶ ቸሩ ቤት ጮማ በላን። አምናም ከለገሠ ቤት ጠጣን እያሉ ያለፈ ድግስን ማውራት ለአሁኑ የዕለት እራት አይሆንም።

ስለዚህ ዛሬ ክፋት እየሠሩ ትናንት ደግ ነበርሁ ማለት መጨበጫ የሌለው የነፋስ ጭራ ነው። በሕይወት ሰንሰለት የቁም እሥር ሁኖ በዚህ ዓለም የሚኖር ሰብአዊ ፍጥረት ኃጢአትን ዕድሜየ ይፍታህ ብሎ እስኪሞት ድረስ ከሰውነቱ ጋር አስተሣሥሮ ማኖር ለገዛ ራስ አለመራራት ይሆናል።

ሰው ለገዛ ራሱ የወህኒ ቤትና ገሃነሙ እሱው እራሱ ነው። ሰው ወደ ወህኒ ቤትና ወደ ገሃነም ይሄዳል እንጂ የወህኒ ቤትና ገሃነም ወደ ሰው አይሄድም። ምድራዊ ንጉሥ የወህኒ ቤቶች አንድ ግዞተኛ እንኳ አጥተው ባዶዋቸውን ቢቀሩ ሳይወድ አይቀርም።

ሰው ግን ምግባሩን በማበላሸቱ እየሄደ ይመላቸዋል። እግዚአብሔርም ከምድራዊ ንጉሥ ይልቅ የሚራራ ስለሆነ ሲኦል ወይም ገሃነም አንዲት ነፍስ እሲኪያጡ ድረስ ርኅራኄ ማድረጉ የታወቀ ሲሆን ሰው በእምቢታው ከርኅራኄው ውጭ በመሄዱ ገሃነም ነፍስ አጥቶ አያውቅም።

እናትና አባት መንግሥትና የትምህርት ቤት ለወጣቶች እድገት የተደራጁ ሞግዚቶች ስለሆኑ ለነሱ ፈቃደኛ በመሆን በራስ በኩል ያለው ፈቃድ ሊፈጸም ይችላል። ይልቁንም መንግሥት ለሕዝቡ ገባሬ ሠናይ ቄስ ሁኖ ሰላም ሰላም እያለ ወደ ሰላም መንገድ ሲመራህ አንተም በበኩልህ ተራዳኢ ቄስ ወይ ገባሬ ሠናይ ዲያቆን ሁነህ ላንተና ለወገንህ ከሚያደርገው ርዳታ ውስጥ ገብተህ በምግባርህ ሁሉ ሰላማዊ ትሆን ዘንድ ታዝዘሃል።

ስለዚህ ምግባር ከሌለው ሰው ጋር ባልደረብነት ገጥመህ ሳለ ምግባር ይኖረኛል ብለህ አትሳሳት። አንድ ሰው በቅሎ ጠፋችበት ወዲያና ወዲህ እየተንከራተተ ሲፈልግ ሲፈልግ በበቅሎው ሌብነት የሚጠረጠረው ሰው አብሮ ያፋልገው ጀመር። ዘመድ እምጥጦ በቅሎህ ተገኘችልህ ወይ! ብሎ ቢጠይቀው አፈላላጊየ የበቅሎየ ሌባ ስለሆነ እንደምን አድርጌ በቅሎየን ላገኛት እችላለሁ አለ ይባላል።

**\*\*\***

ምግባር የሌለው ሰው አብረን ሄደን የሰው ገንዘብ እንስረቅ አበን ሸምቀን እንግደል እንሴስን እንዋሽ ሐሰት፣ አንናገር ይኸን የመሳሰለውን ዓመፅ ሁሉ እናድርግ እያለ ክፉውን ደግ፣ መራራውን የሚጣፍጥ አስመስሎ ይሰብክሃል። ከዚህ በኋላ ጥፋት እንጂ ሌላ ነገር አያደርግልህም። ከቶውንም ተወዳጁን መንግሥትህን ስትበድል ተገኝና ራስህን እንደበደልህ ትኖራለህ።

ገንዘቡን ሲሰርቁበት የሚወድ የለም። አንተም ብትሆን ገንዘብህን ቢሰርቁብህ አትወድም። ቢሰድቡትና ጸያፍ ቢናገሩት ቢመቱትና ሚስቱን ቢመኙበት የሚፈቅድ አይገኝም። አንተም አትፈቅድም ርስቱን ቢነጥቁትና ቤቱን ቢያስለቅቁት ማንም ደስ አይለውም። ስለዚህ አንተን ደስ የሚያሰኘውን ሁሉ በሌላው አድርጌ ደስ ይበለኝ ማለት አይገባም።

ከዚህም በቀር የዕውቀትና የትምህርት ገበያ ከደራበት ስፍራ ተገኝቶ ጥበባዊ ቀለብን ሳይሸምቱ መቀረት ዘለዓለም ረኃብተኛ አድርጎ ያስቀራል።

ይህ ሁሉ ተዘርዝሮ ሲቀርብልህ ችላ ባይ መሆን የለብህም። ለማናቸውም ታማኝነትህን እንዲታማ አታድርግ።

መንግሥትን በሚመለከት ፖለቲካ ተጠራጣሪ ሁነህ አትገኝ። እንኳን መንግሥትንና አብረውህ ከሚውሉት ሠራተኞችና ባካባቢህ ካሉት ጐረቤቶችህ ጋር የሚያነካካ መጥፎ ነገር ያደርጋል ተብለህ እንዳታማ ክብርህን ጠብቅ።

ክብርርና ታሪክ ሊጠነቀቁለትና ከክፉ ስም ሊጠብቁት ይወዳል። ከሚመከርባቸው ጋራ በምክር አትቀላቀል። የነሱን አበሳ በሌላው ላይ ሲለጥፉ አንተንም አላጣፊ ያደርጉሃል።

ኃጢአተኛ እሱ የሠራውን ወንጀል ለሌላው አከናንቦ ሌላው የሠራውን ጽድቅ እሱ ሊጐናጸፍ ይፈልጋል።

ነገር ግን ኃጢአት በጽድቅ የሚለወጥበት ገበያ በእግዚአብሔር ፊት ስለሌለ ሁሉም እያንዳንዱ ሸክሙን ከመሸከም በቀር ለመለወጥ የለም።

ያልታረሰ መሬት እህል ቢዘሩበት አያበቅልም። በግብረ ገብነትም ያልታሸ ሰውነት ያልለፋ ቁርበት ይሆንና አመሉ ለሰው አይመችም። ለአሱም ጤና አይሰጠውም። «ለሰማይ ታቦት አትሳልለት» ይባላል ምዕዳንን ለማይቀበልም ምክርን ማባከን ከንቱ ነው።

ምክር አለመስማትም ልቀቀኝ ቢሉት የማይሰማ መከራ ያስከትላል። አንድ አዋቂ የሆነ ሰው ሌላውን ሰው ለማጥቃት ሲያባርር ተባራሪው መድረሻ ቢያጣ ተፍጨርጭሮ ከዛፍ ላይ ወጣ። ያም አዋቂ ምንም ቢሆን አልለቅህም አለና ያፈራ ደንጊያ አንሥቶ ወደ ላይ ቢወረውር ደንጊያው ከጓነበት ተመልሶ የወርዋሪውን ጭንቅላት ፈጠፈጠው ይባላል።

ደንጊያ ቢያጕኗት ተመልሳ በአናት።

ደባ ራሱን፣ ስለት ድጉሱን።

የተባለው ተረት የተጀመረው ከዚያ ወዲህ ሳይሆን አይቀርም። ስለዚህ በሌላውም ክፉ ከመሥራት ከራስም ክፉ ከመዶለት ለመዳን ገቢረ ሠናይን አብሮ አደግ ማድረግ ያስፈልጋል።

በገቢረ ሠናይ ያልተጌጠ ጠባይ ሊቅነትንም ጀግንነትንም ባላባትነትንም የመልክን ውበት ሳይቀር ከንቱ ያደርገዋል።

ለእንደዚህ ያለው ወጣት ለመማሪያ የወጣው ገንዘብ ከእሳት የገባ ያህል ይቆጠር። መማር ለመሟር አይደለም። ሥጋ ለባሽ የሆንህ ሁሉ አፈር መልበስ አይቀርልህምና በሰው ተፈጥሮ ውስጥ ላለው ለሥጋዊ ፍላጎት ብቻ ባሪያ መሆንና ሥነ ምግባርን የሚያሳድፉለትን ነገሮች ሲሠሩ መኖር ለዘለዓለም የሥቃይ ባሪያ አድርጎ ማስቀረቱን አፈር ሳይጫንህ ማወቅ አለብህ።

ይህም ሲባል ለሥጋዊ ማደሪያ የሚሆኑትን ተግባሮች በፍጹም ትተህ ለነፍስ ማደሪያ ብቻ የሚሆኑትን በመሥራት ሥጋህን በረኃብ ጦር ውጋው። ሕይወታዊ ኑሮህን ጐስቋላ አድርገው ማለት አይደለም።

**መልካም ዋጋህን አያሳጥህም።**

ከጠመድሃቸው ከጥማድ በሮችህ ለቀኙም ለግራውም የምታስበውን ያህል ለሥጋዊና ለመንፈሳዊ ሥራህ ስታስብለት እግዚአብሔር በነዚህ በሁለት እድሎችህ መልካም ዋጋህን አያሳጣህም።

ዋጋህን ለመታደል ትግሎችን ሁሉ ማለፍ ያስፈልጋል። ከእግዚአብሔር ገንዘብነትም በሰይጣን ኃይል ተሰርቆ ከመወሰድ ለመዳን አስፈላጊው ማድረግ ይጠቅማል።

ዓለም በመንገዶቹ ሁሉ መስቀል ሲተክል ይታያል። የመስቀሉ ባልደረባ ግን ማን እንደሆነ ሲመረመር ሐማ እሱው ራሱ ዓለም ከመሆኑ በቀር ሌላ መርዶክዮስ አይገኝለትም።

በዚህ ጊዜ አስቴራዊት ምግባር ለሰው ሁሉ ሊኖረው ያስፈልጋል። ሰው ሁሉ ባለ በጎ ምግባር ቢሆን በየመንገዱ የተተከለው መስቀል በተነሣ ነበር።

ዓለም ቢሸሹት ይከተላል። ቢከተሉትም ገደል ይሰዳል። ስለዚህ በዓለም ውስጥ ሲኖሩ አኗኗሩን እንደ ዓሣ ምግብ በብልሃት ማድረግ ያስፈልጋል።

የዓለም ክፋት ትዝ እያላችሁ ከዓለም የሚሸሹትን እንኳ ሳይቀር። ሐተታውን ለመከታተል የማይቻል ፈተና ቢደርስባቸው ቆራጦቹ በመጨረሻው ድል ለማግኘት መቻላቸው አይዘነጋም።

ተስፋ የማድረግና ተስፋ የመቁረጥ አሳብ ከሰው ተለይቶ አያውቅም።

ጥፋቱን ያመነ በትካዜ ቢኖርም ትካዜው የሚያስገኝለት ዋጋ እንዳለው በአንድ በኩል ተስፋ አያጣም።

ወደ ኋላ ባመለጠው ዕድል ብቻ የሚትከነከን ግን ወደፊትም ያለው ዕድል ያመልጠዋል።

ሰው የእግዚአብሔር ገንዘብ ስለሆነ እንደ እግዚአብሔር ገንዘብነቱ በዕውቀታቸው እንደሚጠበቡ ሰዎች ከመሆን መጠንቀቅ አስፈላጊ ነው።

ፈቃደ ሥጋ ሁሉ ያምረዋል። የፈቀደ ነፍስ አምሮት ግን አንድ ነው። ይኸውም በመንፈሳዊነት እግዚአብሔርንና ሰውን ደስ በማሰኘት በሚገኘው ጥቅም ለመጠቀም መሆኑ አይካድም።

አንድ ሰው በሣጥኑ ያስቀመጠውን ገንዘብ ሌላ ሰው ሲያበላሽበት አይወድም። እግዚአብሔርም ገንዘቡ የሆነ ሰው በመጥፎ ምግባር ሲበላሽበት ደስ አይለውም።

ሰውም የእግዚአብሔር ገንዘብ ከሆነ እግዚአብሔር እንጂ ሰው በራሱ ሊያዝበት ስለማይችል የእግዚአብሔር ገንዘብ የሆነውን ሰውነት የመጥፎ ተግባር ማደሪያ ማድረግ የማይቻል ነው።

**ዓሥር የቤት ደጃፎች።**

ልመር ልክበር፣ ልኑር፣ ልታፈር፣ ልሾም፣ ልሸለም፤ ልዳኝ፤ ልቃኝ ልፍረድ ልቅደድ ልውለድ ልክበር፣ ልሠር፤ ልፍታ፤ ልርታ፤ ልምታ፤ ልደመጥ ልሰማ፤ ልገረም ልፈራ፤ ለደሰት፣ ልሳሳቅ ልፈንጥዝ፣ ልቦርቅ፣ ልብላ፤ ልጠጣ፣ ልስከር፣ ልቆጣ፣ ልጨፍር፣ ልዝፈን፤ ልደንስ፣ ልሰስን፣ ል፤ስረቅ ልጥለቅ፤ ልደብድብ፣ ልሸምቅ፤ በማለት ይህን የመሰለውን ፍላጎት ብቻ ሲከታተሉ መኖር በዘለዓለማዊው ሕይወት መጨከን ይሆናል።

ሰው በዓለማዊው ሥራው ሁሉ ፈሪሃ እግዚአብሔርን መቅደም ካደረገ ዐሥሩን የቤቱን ደጃፎች ዘግቶ ከክፉ ነገር ሊጠበቅ ይችላል። ከክፉ ነገርም ሊጠበቅ ከቻለ ሰይጣን ከክብሩ ሊጥለው አይችልም።

እባብ አዳምን ከነሚስቱ ከገነት አስወጣች እንጂ እሷ ወደገነት አልገባችም።

ማናቸውም ክፉና ምቀኛ ሁሉ እንደዚሁ ነው። እሱ ባይጠቀምም ሌላውን እንዲጐዳ ሲያደርግ የተጠቀመ ያህል ይቆጥረዋል።

አዳምን በቅጠል ያሳተ ሰይጣን ቃየልን ደግሞ በሴት አስቶ አቤልን አስገደለ። አዳምስ ከገነት በመውጣቱ አቤልስ በግፍ በመሞቱ ሰይጣን ምን ተጠቀመ? የሰይጣን ጥቅሙ ሰውን ጉዳት ሲያገኘው ብቻ ነው። ሰው ሳይጣን አይደለም ሰይጣን ግን ሰው ነው ለማለት ይቻላል።

ሰይጣን በሥጋ ብእሲ ተሰውሮ ሰውንና ሰውን እያጋደለና እያመቀኛኘ ሥነ ምግባርን ያበላሻል። ሰውም በበኩሉ በኃይለ ሃይማኖት ተሠውሮ ከጸብአ አጋንንት ለመዳን የሰይጣን ክንፍ የሚሰበርበትን ሥነ ምግባር መከታ አድርጎ መጠባበቅ አስፈላጊው ነው። ለሰው ዘወትር ጋሸኛና ጦረኛ መሆን የዘወትር ጉዳዩ ስለ ሆነ የልብ ዝለት ሊያድርበት አይችልም።

ምግቡም ሆነ ገንዘብ በእጅህ ያልጨበጥኸውን ነገር እንደገቢ አድረገህ አትቍጠረው። እንኳን ገቢ ያልሆነውን የሆነውንም ቢሆን ሳትጠቀምበት ወጭ መሆኑ የታወቀ ነው።

**ማስረጃ።**

ባለቤቱ የጣለው አንድ የደከመ መጋዣ ከቤት በታች ወድቆ በሞት ኃይል ይናጣል። ውሾች ተሰብስበው ይዟዙሩታል። ሊዘነችሩት ተጣድፈዋል።

ከቶውንም የዚህ ሰሞን ምሳና ራታችን ተያዘልን በማለት ከበሰለ ምግብ ቄጥረውት ያለትዕግሥት ሲጠባበቁ በሥጋ መርዝ ያያዘ ሰው መጥቶ በየፊታቸው ጣል ጣል አደረገባቸውና ያን በልተው በዚህ ምክንያት ከፈረሱ ሞት በፊት ፍንግል ፍንግል እያሉ ሞቱ ይባላል።

የጐመጁለት ነገር ሁሉ እንደዚህ ነውና ለማናቸውም ነገር ጉምጁ አትሁን። ሔዋንን ከመጀመሪያው ስህተት ያደረሳት ጉጃምን ነው።

የሰው አእምሮ ለሚታሰቡት ነገሮች ሁሉ የሥዕል ቤት ስለ ሆነ ልብን የስሜቶች ሥዕለ ስቅለት ማድረግ አስፈላጊውን መንፈሳዊ ዝግጅት ለመፈጸም ይረዳል።

ያንድ ቅዱስ ታሪክ ሲመረመር ቅዱስ ለመሆን ወይም ያንድ ሰማዕት ገድል ሲነበብ የሰማዕትነትን ጽዋ ለመቀበል ይገፋፋል።

በሥጋዊውም በኩል አእምሮ ለምርምር የቆይታ ቦታ ስለሆነ መርማሪው ከሚያገኘው ጥበብ አንድ ዓይነት ደም ግባት የተፈጸመለት መልክ መውሰዱ አይቀርም።

ስለዚህ ጣዕም ያለውን ነገር መመልከት አዲስ የሕይወት ደም ከነባሩ ደም ጋር ማዋሐዱ የማይቀር ነው።

በሁሉም በኩል አእምሮ የነቃ መሆን አለበት። ካንቀላፋ ግን አንኳን መንፈሳዊው ሥጋዊውም ሊገኝ አይችልም።

የከበደ እንቅልፍ የከበደ ችግርና ፈተና ያመጣል። ይህም ለሌባው ሰይጣን የአጥር ቀዳዳ ይሆንለታል። ስለዚህ በዕንቅልፍ አትጨቆን። ዓይኖችህም የሞት ያህል አይከደኑ። የትምህርት ወይም የሥራ አሳብ ቢኖርህ የዚህ ስሜት ጣዕሙ የማይሰለችና የማይጠገብ የሙዚቃ ድምፅ ሁኖ ከእንቅልፍ ፍቅር ሊያናጥልህ ይችላል።

ለክፉ ምግባር ቦይ አትሁን ወይ ቦይ ካገኘ በዚያ መፍሰሱና መጉረፉ አይቀርም። ክፉ ምግባርም እንደዚሁ ነው። ዕውነተኛነትና ሃይማኖተኛነት ጥብቅነቱን ትቶ በሰይጣን ዶማ እየተማሰ ቦይ ከሆነ የኃጢአቶች ሁሉ መፍሰሻ ሆኖ መቅረቱ የታወቀ ነው።

ሰይጣን በተቻለው መጠን ደግ ነገር ግን እንዳትሰማ ጆሮህን ሊቆርጠው ይፈልጋል። ስለዚህ እሱ ምላጩን ሲስል አንተ ደግሞ ምግባርህን መሳል አለብህ።

ሰው ከነገንዘቡ የእግዚአብሔር ገንዘብ ስለሆነ ከሰማይ ወፎች ተጠንቀቅ። እንጀራህንም እነዚህ የተባሉት ወፎች እንዳይበጫጨቁት ወስከምቢያ በሌለው መሶብ አድርገህ በራስህ ላይ አትሸከመው። ይህም ከራስህ ጥቅም ውጭ ገንዘብህን አታባክን ማለት ነው።

ምክንያቱም ውዳሴ ከንቱ ይዞህ ገንዘብህን ለማትጠቀምበት ጉዳይ አትዝራ ማለት ነው። ገንዘብ የሚወጣባቸው ገበያዎች ሁለት ናቸው አንዱ ሥጋዊ ሁለተኛው መንፈሳዊ ነው።

የሥጋን ጉዳይ ከተኰሱ በኋላ ገንዘብን ለመንፈሳዊ ጉዳይ ቢያውሉት ውዳሴ ከንቱ ለሰማይ ወፎች አይበትንህም። ሰብስቦ፥ ሰብስቦ ከነትርፉ ወደ ኪስህ ይመልስልሃል። ስለዚህ የክፉ ሕሊና ጐርፍ መጥፎ ነገሮችን ሁሉ እየነዳ በሰውነትህ ውስጥ እንዳያከማቻቸው ለሥነ ምግባርህ መፋሰሻ ሊኖረው ያስፈልጋል።

አስቀድሞ መፍሰሻ ካልተቀደደለት የመስኖ፣ ውሀ አትክልትን ሊያገለግል አይችልም። ሃይማኖትም ከሌለ ሥነ ምግባር ብቻ መልካም ቢሆን ምንም ሊያደርግ አይችልም።

ለጣዖት ሲሰግዱ አድሮ ጧት ወደ ቤተ ክርስቲያን ቢሄዱና ቀምቶ ለድሀ ቢመጸውቱ ባፍ ደግ እያወሩ በሆድ ክፉ ቢቋጥሩ ማሰሪያ የሌለው ነዶ መሆን ነው። ከቶውንም አፍ ብቻ እንጂ እጅ ያልነካው መንፈሳዊ ተግባር ማለት ይህ ነው።

**\*\*\***

የእግዚአብሔርን አምልኮት ለእግዚአብሔር መስጠት ነው እንጂ ለባዕድ መስጠት ስርየት የሌለው ኃጢአት ነው። እግዚአብሔር ለአምልኮቱ ቀናተኛ ስለሆነ ከአምልኮቱ ውጭ የሆኑትን አይምራቸውም። የሃይማኖት ግብር ያስታጐለ። ወይም ሳያገባ የቀረ። ቅጣቱ ከፍ ያለ መሆኑ በምድራዊው ይታወቃል። ምድራዊ አርእስት ካልተገበረበት አይረጋም። ሰማያዊ እርስትም እንደዚሁ ነው። (ማለት በጎ ምግባር ካልተሠራለት ሃይማኖት ካልጠነከረለት ርስትነቱ ሊገኝ አይችልም።

የምድራዊ ርስት ግብር ወርቅ ብር ከዚህም በቀር ዘምቶ ከጠላት ጋራ ተዋግቶ ደምን ማፍሰስ ነው። የሰማያዊ ርስትም ግብር ሃይማኖትና ምግባር ናቸው። ከዚህም በቀር ሃይማኖትም የሚያስክድ ምግባር የሚያስለውጥ ሲመጣ የደም ግብር ይገበርለታል። ሥጋም እንደ ጠዲቅ እየተቆረሰ ይታደልለታል። አጥንትም እየተከሰከሰ የሞት መጣፈጫ ቅውም ሁኖ ይሰናዳለታል።

ከፈጣሪም መንግሥት ቸርነት በታች የመንግሥተ ሰማያት፥ የዕልፍኝ አስከልካዩ ሃይማኖት የደጅ አጋፋሪው ምግባር ስለሆኑ የነሱን መሪነትና ቦታ አረካካቢነት መያዝ ያስፈልጋል።

ፍጥረት ሁሉ የአንድ ጌታ ጭፍራ ስለሆነ ለሱ ብቻ መታዘዝ ይገባዋል፡ አንድ ጌታም የተባለው ፈጣሪ ነው። ይህም ሊቃውንት የሚቻለው በትምህትርና በሚገኘው ምርምር ስለሆነ የፍጥረት መቋሚያውና ዓረፍቱ ይህ ብቻ ነው።

ስለዚህ ከኔ በቀር ሌላ አምላክ አይኑራችሁ ክፉ ሥራ አትሥሩ ብሎ ያዘዘውን ትእዛዝ ተላልፎ ያልሆነ ሃይማኖት መያዝና ያልሆነ ሥራ መሥራት የእግዚአብሔርን ገንዘብ ማበላሸት ነው።

**ያልተገበረበት ርስት አይረጋም።**

ሃይማኖትና ምግባር የእግዚአብሔር የወግ ዕቃዎች ናቸው። ምዕመናንም የእግዚአብሔር የወግ ዕቃ ቤቶች መሆናቸው የታወቀ ነው። ከነዚህ ከሁለቱ ዕቃዎች ከምግባርና ከሃይማኖት አንዱ እንኳ ቢጠፋ ምዕመናን በኃላፊነት መጠየቃቸው አይቀርም። ቅዱስ ጳውሎስ የእግዚአብሔርን በቤት ያጠፋ እሱን እግዚአብሔር ያጠፋዋል ብሏል።

ሰው ሆይ ከእግዚአብሔር ትእዛዝ አንዲት እንኳ ብትሆን እንዳትፈርስብህና አንተ ደግሞ ከእግዚአብሔር ቤትነት የፈረስህ እንዳትሆን ተጠንቀቅ። ከጥንቃቄዎችም ሁሉ አንዱ አይጉደልህብህ ሁሉም ሙሉና ፍጹም ይሁን።

ጧት ከመኝታህ ተነሥተህ ለቁርስ ቀን በዋልክበት ውለህ ለምሳ ምታ ባመሸህበት አምሽተህ ለራት የምታስበውን ያህል ለበጎ ምግባርና ለእግዚአብሔር አምልኮት አስብ።

ከበጎችህ አንዲቱ ስትተፋ እንደምታዝን ካንተም ሃይማኖት ወይም ምግባር ሲታጣ እግዚአብሔር ያዝናል። ፍጡር ሁሉ የእግዚአብሔር ገንዘብ ስለሆነ በዚህ በገንዘብነቱ አዛዡ እግዚአብሔር ነውና ለእግዚአብሔር አልታዘዝም ለማለት የሚቻለው የለም።

የመምለኬ እግዚአብሔር ወገን የሆነ ሁሉ አምልኮትና ሃይማኖት የእግዚአብሔር ገንዘብ መሆኑን ያውቃል። እንዲሁም ቸርነት ባለጸግነት፣ ኃያልነት፣ ፈራጅነት እነዚህ አራቱ ነገሮች የእግዚአብሔር ገንዘቦች ስለሆኑ በቸርነቱ ያጸድቃል። በባለጸግነቱ ያበለጽጋል። በኃያልነቱ ሁሉን ያቸንፋል። በፈራጅነቱ በውነት ይፈርዳል። ስለዚህ የእግዚአብሔርን አምልኮት ፍሩት ውደዱት አመስግኑት፣ የፈሩትና ያመለኩት በሥጋ ተጠቅመዋል በነፍስ ጸድቀዋል። የማይፈሩትና የማያመልኩት ግን ከዘለዓለም ደስታ ተለይተው ይኖራሉ። በእግዚአብሔር ማመን የጽድቅንና የኵነኔን ነገር ለማወቅ ከፍትወትም መራቅ ይገባል ሲል መንፈሳዊ ጽሑፍ ያስጠነቅቀናል።

እግዚአብሔርም ሁል ጊዜ ወደ ፍጥረቶቹ ይመልከታል። ተመልክቶም ስንዴውንና እንክርዳዱን ይመርጣል። በዚሁ መሠረት ክርስቶስ ሐዋርያትን እንደመረጣቸውና እንደ ጠራቸው እንዳጸደቃቸውና እንዳከበራቸው የክርስቶስን ቸርነት ስናስብ ይህን ያለንበትን ልባችንን ተስፋ ይመዋል። ሁለቱን ነገሮች ሠርተን ከተገኘን የሐዋርያትን በረከት እንደማይነሳን የታወቀ ነው። ሁለት ነገሮች የተባሉት ሃይማኖትና ምግባር ናቸው። እነዚህ ሁለት ነገሮች ተካክለው ከተሠሩ ለእግዚአብሔር ቸርነት ምክንያት ይሆናል። ስለዚህ እንደ ሐዋርያት እንድትመረጥ የተመረጠ ምግባር ይኑርህ እንደ ዮሐንስ ፍቁረ እግዚእ ባጠገቡ እንዲያስቀምጥህ ኢየሱስ ክርስቶስን ውደደው እንደ ጳውሎስ የተመረጠ ዕቃ እንዲያደርግህ ያማያወላውል ደቀ መዝሙር ሁነው። እንደ ዳዊት እንደልቤ የታመነ ሰው አገኘሁ እንድትባልና እንደ ሰሎሞን ርትዕና ፍትሕ እንዲገለጽልህ ልብህን ለእግዚአብሔር ስጥ። አሳብህን ግለጥ። ዘመናዊውንም ትምህርት ለመማር ስትፈልግ ታላቁን መምህር ኢየሱስ ክርስቶስን በሃይማኖት ፈልገው። በምግባር ተከተለው። የምትሸከመውን መስቀል ትቶልሃል ከፊትህ አይራቅ። መከራውን አስብ። በመከራህ ጊዜ ያስብልሃል። ሁል ጊዜ መንፈሳዊ ነገር እንዳይጐድልብህ ዕወቅ። በዚህም ምክንያት ለመንፈሳዊ ጥቅም የተጻፉትን መጻሕፍት ለመመልከት፥ ጊዜ ይኑርህ።

የእግዚአብሔርን ለእግዚአብሔር ማለት እግዚአብሔር ከሰጣችሁ ሀብት ላጣ ለነጣ ለደኸየና ለተቸገረ ስጡ ማለት ነው።

ያለው ለሌለው ከሀብቱ ከሰጠ የሰጠውን ለእግዚአብሔር እንጅኒ ለሰው አይደለም። ስለዚህ አንተም በበኩልህ የተፈጥሮ ጓደኛህ ተቸግሮ ስታገኘው ቸርነት ልታደርግለት ይገባሃል። ዮሴፍ ለወንድሞቹ ያደረገውን ቸርነት ያዕቆብ ለዮሴፍ ያዘነውን ኀዘን ሙሴ፥ በወገኖቹ ላይ የጣለውን የፍቅር ስሜት አትርሳ። ከዚህም በቀር ሰውን በልጽጎ ብታየው አትመቀኝ። ደኅይቶ ብታየው ተጸይፈህ የጥላቻ ነገር አይኑርህ። ያወሩልህን ሁሉ አስትስማ። የሰማኸውን ሁሉ አትቀበል። ያየኸውን ሁሉ አትመን። ባነበብኸው ሁሉ አትደነቅ። አንተም በበኩልህ አንድ የሕይወት መጽሐፍ ነህና በሕሊናህ ተመርምረህ ምንም ምሥጢር እንዳለብህ ተመዘን። ራሱን በራሱ የመዘነ ሥነ ምግባሩን ሳያሳምር አይቀርም። የሰውነትህ የውስጥ ባልትና ምግባርህ ነው። የምግባርህም ማጣፈጫ መልካም ከሚባለው ነገር ያተርፍኸው ጥሪት ነው።

ፖለቲካ ሃይማኖት የለውም፣ ሰው በዓለም ውስጥ ባለበት ትግል ተፈታኝ ስለሆነ በብዙ ደካሚ መሆኑ የታወቀ ነው።

እውነትን ልክተል ብሎ ሲያስብ ሐሰት የሚያስገኘው ዕለታዊ ጥቅም ያመልጠዋል። ዕለታዊ ጥቅሙንም ለመጠበቅ ሐሰትን ለመከተል ሲያስብ ሕሊናው ይወቅሰዋል።

ዓለምም የሚወደው ወገኖቹን ስለሆነ እንደ ዓለማውያን ዓለማዊ ሁኖ ካልዋሹ ካልቀጠፉ ሰው የሚያደርገው የለም።

ይሁን እንጂ የዕለት ጥቅም ይቀርብኛል ሲባል ዘለዓለማዊውን ጥቅም መዘርጋት አይገባም። የማያልፍ ከሚያልፍ ይወለዳል። ስለዚህ ምግባር የሌለው ሃይማኖት ወይም ሃይማኖት ለሌለው ምግባር ተገዥ ከመሆን ለመዳን ሰይጣን ያቀረበውን ምትሐታዊ ጥቅም ሁሉ ንቆ ማለፍ በመጨረሻው ሰዓት ዋጋ አለው።

አላፊው ብቻ እንጂ መጪው ሰዓት አይታወቅም።

ያለውን እንጂ መጪውን ሰዓትህን ፩ ደቂቃ ግፋም ቢል ፭ ደቂቃ ከዚህም እልፍ ቢል ሩብ ሰዓት መቅረቱን አታውቅም በኑሮህ ላይ እድፍ በክርስቲያንነትህ ላይ ጉድፍ በምግባርህ ላይ ስሕተት በሃይማኖትህ ላይ ጉድለት አይኑርበት።

ድንግልናህን ከሕግ ጋብቻ ጋር አዋሕደው እንጂ ከጋብቻ ውጭ ከሆኑት ጋር አትቀላቅለው። ለሕይወትህ ሕገኛ ኑሮ አብጅለት። ይህም ማለት ከድብቁ አሳብህ እስከ ግልጹ ሐሳብህ ድረስ ያለህ አስተያየትና አነጋገር አካሔድና አቀማመጥ ይህንም በመሰሉት የፈቃድህ ስሜቶች ሁሉ በደንብ የጐደለባቸውና ደምብ ያጐደሉ እንዳይሆኑ ፈቃድህን በሕግ አምላክ አዳኝተህ ወስነው።

በጣትህ ላይ ያለችውን የወርቅ ቀለበትህን ለመንጠቅ የፈለገህን ተከላክለህ አድነው። ያለዚያ ግን ቀለበቱን ከጣትህ እንደ ወሰደው ጣትህንም ልቍረጥ ማለቱ አይቀርምና ከቀለበትህ ይልቅ ለጣትህ አስብለት።

እንዲሁም ሥጋህን ሊያጠፋ የፈለገ ሃይማኖትህን ለውጥ ሲልህ ሥጋህ ብቻውን ይሙት ሃይማኖትህን ይዟት እንዳይሞት ሕያው ሁን። የነፍስን እንጂ የሥጋን ሞት የማይፈራ አርበኛ መሆን አለብህ። ፍየል ሊሠርቅ የመጣ ሌባ በጎችና ላሞችም ቢያገኝ አይተውም።

ሥጋንም ሊገድል የመጣ ሁሉ ነፍስንም ጭምር ለመግደል የመጣ ነው። በሥጋህ ከሣትህ ነፍስህም ሞተች ማለት ነው።

በክፋቱ እንዳይጐዳህ ተጠንቀቅ እንጂ ክፉ ሆነ ብለህ በወገንህ አትከፋበት። የሱ ክፋት እንዳይጋባብህ ግን ግብር አበርነቱ ይቅርብህ።

ከደግ ጋር ደግ መሆን ነው እንጂ የሚጠቅመው ከክፉ ጋር ክፉ ሁኖ መገኘትስ ከመጉዳት በቀር በምንም አይጠቅምም።

እንዲሁም የሚጠቅመው የጠፋችውን ግመል ማግኘት ነው። ፍለጋዋን ብቻ አግኝቶ በፋራዋ ሲከተሉ መኖር ድካም ከማትረፍ በቀር የሚጠቅም አይደለም። ሲሆን በፊት ባልጠፋች ጠፍታ ከተገኘች በኋላ ግን ሁለተኛ እንዳትጠፋ ብዙ ጥንቃቄና ትጋት ያስፈልጋል።

ለምሳሌ ብዙ ልጆች ያሉት አንድ ሰው አንድ ግመል ብቻ ነበረችው። በዚህች ግመል ጨንት እየጫነና በወተቷም ልጆቹን ሲያሳድግ ከዕለታት አንድ ቀን ግመሏ ስለጠፋች ሁለቱን ልጆቹን ሒዱ ፈልጉ አላቸው። ልጆቹም ሲፈልጉ አድነኛው ግመሏን አገኘ። አንደኛው ፍለጋዋን አገኘ። ግመሏን ያገኘው ልጅ ወንድሙን ተጣርቶ አግኝቻታለሁ ቢለው ኧረና እኔ ፍለጋዋን አግኝቻለሁ አለው። በዚህ ጊዜ ግመሏን ትቶ ወደ ወንድሙ ሔዶ በፍለጋዋ ሲፈልጉ ውለው አጥተዋት ወደ ቤታቸው ተመለሱ። አለማግኘታቸውንም ለአባታቸው ነገሩት፣ ከዚህ በኋላ አባታቸው ሔዶ ፈልጎ አግኝቶ ግመሏን ካመጣ በኋላ ለዛሬውስ እኔ ፈልጌ አመጣሁላችሁ። ለወደፊቱ የጠፋች እንደሆነ ማን ፈልጎ ያመጣላችኋል አላቸው ይባላል።

ምሳሌ፣ ምሳሌ እንደሆነ አይቀርም። እውነት የሚሆንበት ጊዜ ይኖረዋል። ሕይወትን ከኃጢአት ዕድፍ ለማንሳት ወሀውና ሳሙናው ሃያምኖትና ምግባር ማለስለሻውና መወልወያው ንስሐና ኑዛዜ ነው። እግዚአብሔር በዚህ በኩል የይቅርታ ምልክት አሳይቷል።

ስለዚህ አባቶች ያስጨበጡህን ሃይማኖት አትልቀቅ። ያሲያዙህን ምግባር አትጣል። ይህ ስል እውነተኛውን ሃይማኖትና መንፈሳዊውን ምግባር ማለት እንደሆነ አይሳትም።

እንኳን ላንድ እንጀራና ለግማሽም ከቶውንም ለኩርማን እንጀራ ቢሆን ምቀኛ አያጣህም። አንተም ለእንጀራህ ምቀኛ የእንጀራው ምቀኛ መሆንህ አይቀርም። የዓለም ልማደ ሕላዊ ይህን በመሰለ ሁናቴ ሲፈጸም መኖሩ የታወቀ ነው።

ዝናም ያርስህ እንጂ አያብክትህ (አያበሽቅጥህ) ፀሓይም ይሙቅህ እንጂ አያቃጥልህ (አያክስልህ) ሁሉም ነገር ከልክ ሲያልፍ ከልክ ያለፈት ጉዳት ያመጣል።

ለሰውነት ባልደረባው ምግባር ነው፣ የምግባርም ተያዡ ሃይማኖት ስለሆነ ከነዚህ ከሁለቱ አንዱ እንኳ ሲታጣ ክብር ይታጣል።

ዓይን መጀመሪያ ከሰው አቋም ለማየት የሚፈልገው ዓይንና ጥርስን በጠቅላላው የመልክ አወራረድን እንደሆነ በቁም ነገርም በኩል መጀመሪያ የሚታየው ሙያና ጠባይ ነው።

ምን ያውቃል። ጠባዩስ እንደምንድ ነው፣ ተብሎ መጠየቅ የመጀመሪያ ግዴታ ነው። ከዚህ በኋላ ይህን ሥራ ይህን ብላ በማለት ማደሪያ ይወሰንለታል።

የበርናባዊ ፍርድ በክርስቶስ ይፈጸም ዘንድ ከሚጥሩ ሰዎች ጋር ለጻድቃን እግር ጉድጓድ አቋፋሪ አትሁን። እንኳን በጻድቃንና በኃጥኣንም ቢሆን መሰናክል መሆን የለብህም። መሰናክል ለምታደርግ ላንተ ወዮልህ የገዛ ሥራህ ባርቆ እንዳይገድልህ። ክፋቶች ሁሉ ጭፍሮች እንዲሆኑህ አትፍቀድ።

የቁጠኛን ፍላሎት የቁጣ ተቀባይ ትዕግሥት ይሸከመዋል። አንድ የሠራተኞች አለቃ ባንድ ምክንያት ተቆጣና በበታቹ ያለውን ሠራተኛ በጥፊ ቢመታው ያ ሠራተኛ አሁን የመታኝ እንጀራዬን ነው እንጂ እርስዎ አይደሉም። የእንጀራዬ አለቃ ባይሆኑ ለጥፊዎ የመልስ መስጠት ባላቃተኝም ነበር አለ ይባላል።

ስለዚህ ለያንዳንዱ ሰው ኢዮባዊ ትዕግሥት አብርሃማዊ ኂሩት ይስሐቃዊ ፈቃደኛነት ያዕቆባዊ ቅን አገልግሎት ዮሴፋዊ ኀዳጌ በቀልነት ሙሴያዊ ለወገን ተቆርቋሪነት በጠቅላላው ክርስቶሳዊ ትሩፋት ይኖረው ዘንድ አስፈላጊየ ነው ብሎ ሊይዘው የሚገባው ግዴታ ነው። አንዳንድ ከሃይማኖት ውጭ የሆኑትን ሰዎች ሃይማኖታቸውን ሳይሆን ምግባራቸውን ሲመለከቱት እንኳን ሰው ለሰውና ስዎች ለእንስሳትና ለአራዊት የሚያደርጉት ርኅራኄና መልካም አድራጎት የሚያሳስበው ሰው የተፈጥረው ለመልካም ነገር መሆኑን ብቻ ነው።

እንዲሁም ከሰው ተፈጥሮ ውጭ ያሉ ጥቃቅን ፍጥረታት ለሰው የሚሰጧቸው ትምህርታዊ ዐቢያን በመሆናቸው ያስደንቃሉ።

ንብ አውራውን ወዳድና በአውራው ቃል አዳሪ ከመሆኑ በላይ አንድነቱን አስከባሪ ሰልፍን አሳማሪ ሕጉንም ጠባቂ ነው።

ሰው ግን ጠባይ እያነሰው ምግባር እየጐደለው ሕግ እየፈረሰበት ፍቅር እየተቀነሰበት ሊሠራው የሚገባውን ትቶ የማይገባውን ይሠራ ዘንድ የሰይጣን ምክር እየማረከው እንኳን በእንስሳዊ አመራርና በሰብአዊ አካሔድ መራመድ እያቃተው በዚህም ምክንያት መንፈሳዊ ሥራ እየጐደለበት ወደ ገደል ለመግባት ሲፍገመገም ይታያል።

የመንፈሳዊ ሥራ መጉደል የሰላምን ጉድለት አመጣ። የሰላምን አጐዳደል የሰዎችን ይልቁንም የወንዶችን ዕድሜ ጐደሎ አደረገው። ከዚህ የተነሣ ሚስቶች ከባሎቻቸው ጋር አያረጁም። በተጋቡ በትንሽ ጊዜ ልብሳቸውን ከል የሚያስነክር ኀዘን ይወድቅባቸዋል። ምክንያቱም በየጊዜው የጦር መቅሰፍቅ እየመጣ ባሎቻቸውን ሞት ሰለሚያጠቃባቸው ነው።

እንደ ማህታማ ጋንዲ በመቍጠሪያ ድል የሚያደርግ ብርቱ መንፈሳዊነት ቢኖር የወንዶች ሕይወት በተቆጠበ ነበር። ሴቶችም በባል ኀዘን ከመቆራመዳቸው በላይ በወንድ ማጣት ምክንያት ከመውለድ ባልታገዱም ነበር።

የክፋትና የአመፀኛነት የትዕቢትና ያልጠግብ ባይነት መንፈስ፥ ከመንፈሳዊ ምግባር አፈናቅሎ የሚጥለው የጥፋትና ያመድ መሆኛ እሳት ከሚጭርበት ምድጃ ነው።

እሳትን በባሕሪያቸው ያቆሩ የቋጠሩ (ጥበቦች) አቆሚክና ሔድሮዢን) ሌሎችም የሚፈነዱ ነገሮች ከተዳፈኑበት እየተጫኑ የሚሰጡት ጥቅም ምን ይሆን። ህልቀት እንጂ ደኅንነት አይገባቸውም። የነሱስ ደግነታቸው ዓለምን ባንድ ጊዜ ግልብጥብጡን ማውጣታቸው ብቻ ነው።

ከዚህ ሁሉ ጣጣ ምግባር መንፈሳዊ እንዲጠፋ ባይደረግ፥ ጥበበኞች የሚያጠፏቸውን ጥበብ ለመፈልሰፍ ባልተገደዱም ነበር።

ምናልባት ዓለም በመላው ባንድ ዲክተተር ብትጠቀለል እንኳን ያ ዲክተተር በሰማይ ላይ ከሚኖሩ ሠራዊቶች ጋር ጦርነት ለማድረግ ሰውነቱን ወደ ጭንቅ አሳብ ለማግባት ባስገደደው ነበር። ወይም እግዚአብሔርን ከምታመጣበት አምጣ እያለ የጦርነት ምህላ ባደረገ ነበር።

**ማስረጃ።**

እውነት አይመስልም እንጂ በዚህ ነገር ዓፄ ልብነ ድንልግ ታሪክ አምቷቸዋል። ሰባን ቦካን ጦር አውርድልን እያሉ ቢለምኑ ነው ግራኝን ያመጣባቸው እየተባለ ይወራል።

ማን ያድርገው እንጂ ለዓለም አስፈላጊው መንፈሳዊ ምግባር ነበር ለጊዜው ደካማ ቢመስልም ውስጠ ወይራነቱን ወይም ውስጠ ብረቱን መዘንጋት አይገባም።

በ፲፱፻፳፰ ዓ.ም ሙሶሊኒ ኢትዮጵያን ለመውረር በታጠቀ ጊዜ እንኳን ሰው እግዚአብሔር ይመክትልኛል አላለም ነበር።

ኢትዮጵያ እግዚአብሔር ጦርነቱን እንዲያስቀር በጸሎት ስትማልድ ለሙሶሊኒ ወሬ ስለደረሰው የሚያድናት ከሆነ የኔንም እግዚአብሔር ትውሰደው አለ ይባላል።

ያ የተገላደበት እግዚአብሔር ምን ያህልም አልቆየም ግፍና ጽድቅ ጥቂት ዘመን ከተዋጉ በኋላ ድሉን ጽድቅ ወሰደ። ሙሶሊኒም ከሞት በከፋ ሞት ይሞት ዘንድ ግዴታ ወደቀበት። የኢትዮጵያ መቍጠሪያ ሥራውን ሠራ። ወደፊትም ይሠራል።

**የነገና የዛሬ ኑሮ።**

ትናንት የነበሩት በክፉና በደግ ስም የሚጠሩት አስቦ ዛሬ ያሉትን የነዚህኑ ሞክሼዎች ማስታወስ የገነነውን ታሪክ ለመቆጣጠር ሳያስችል አይቀርም።

ይሁን እንጂ የነገዎቹን የምታውቅ ያችው ነገ ናት። የነገዎቹን የምታውቅ ያችው ነገ ብትሆንም የነገውን ዛሬ አደራጅቶ ለጥሪ ቀን ተዘጋጅቶ መቀመጥ የምግባር አውራ ነገር ነው።

ዓለም በመከራ ከተፈተነ በኋላ እንደገና ቍሌት ያልገባው አሻሮ ሁኖ ቢገኝም አንድያውን አራራ መሆን አይቀርለትም።

ስለዚህ ዛሬ ያልሰነቁት ስንቅ ነገውኑ ለነገው መገደኛ ተዘጋጅቶ እንደማይደርስ ዛሬ ያልሠሩት ሥራ ነገ ተሠርቶ ለነገ ጉዳይ አይደርስምና ነገ ማለት ዛሬ ማለት እንደሆነ ማወቅ ታላቅ ባልትና ነው። ከቶውንም ነገ የሚባለው ዕለት የሚታመን ስላይደለ ውሎ አድሮ የሚደረገው ዛሬ አይታመንም። የጊዜ መለዋወጥና ግሬሳ አንድ ነው። ከየት መጣ ሳይሉት ነጕዶ ይመጣና በዕለት ኑሮ ላይ ይጥለቀለቅበታል።

የነገ ኑሮ እንደ ዛሬ አይደለም። የዛሬ ሌላ ሲሆን እንዲሁም የነገውም ሌላ ነው። አሬ ሰው በዚህ ዓለም ደስ ብሎት ተምችቶት አምሮበት ከብሮ ታፍሮ፣ ተሹሞ፤ ተሸልሞ እንደልቡ፣ እንዳሻው እንዳሰኘው እንደፈቀደው እንዳፈተተው በልቶ ጠጥቶ ለብሶ፣ ተሞግሶ፣ አግብቶ ፈትቶ ስቆ ተጫውቶ፣ ሊኖር ይወዳል። የሥጋ ፈቃድ ይህን የመሰለው ሁሉ ነውና ከዚህ አንዱ ሊጐድልበት አይወድም።

ሥጋ መዋቲ ሲሆን እንደማይሞት ሁኖ የሚገኘው ምኞት ዓለማዊ እርምጃውን ወደ ላይ ያዘልለዋል። በማህሉ ወድቆ ማቅረቱን አያይም። በእጁም ላይ ያለውን ሥጋዊ አዱኛ ጨርሶ ሳይበላው ወይም በነፍስ ረገድ የሰማይ ቤት ሳይሰራበት ጭልፊት የሆነው ሞት መጥቶ ይመነትፈዋል።

የምድር ማዕርገኛ ወደ ሰማይ ሲሔድ። ያንን የምድራዊ ማዕርጉን የሚያውቅለት ወይም ጌታው ነወሩ የሚለው ያጣና የሰማይ አሣረኛ ሁኖ ያ ይጠላው የነበረው ውርደት ይመጣበታል። ይወደው የነበረው ድሎትና ምኞት ይርቀዋል። ምድራዊው ሀብት ተከትሎ አይሔድም። ከዚህ ይቀርና ሌላውን ደግሞ ያሽበለብላል። አሣረኛዪቱ ነፍስ በዚህ ዓለም ፈቃደ ሥጋን ማሸነፍ አቅቷት በወዲያኛው ዓለም ሥቃይዋን ትገፈግፋለች።

አሁን የሰው አንደበት ሲናገር ሁሉ ጻድቅ ወይም እውነተኛ ይመስላል። ልብ ግን የተንኰል ዋሻ ነው። እውነት እውነቱ ነገር እንደ አተላ ከሥር እያዘቀጠ ሐሰት ሐሰቱ እንደ ጥሩ ነገር ከላይ ያሰፍና ይገኛል። የእውነትን ጣዕም ያላወቀ ጥሩ መስሎት ላይ ላዩን ወይም እፍታውን ያነሣለታል። ቆይቶ ግን የመርዝ መርፌ ሁኖ ውሥጥ ውስጡን እየወጋ ደዌ ያሳድርበታል።

ስለዚህ ሐሰት ዛሬ በዚህ ዓለም በእውነት ላይ ጉልበት ስላለው ሁልጊዜ እውነትን ሲጨቁናት ይታያል። ሐሰት ለሥጋዊ ሀብት ምስሐቡ ነው። ቅጥፈት ለዓለማዊ አዱኛ መስተኃድርቱ ነው። ስለዚህ የዚህ ዓለም ኑሮ ከዚህ ከመጥፎ እድፍ ንጹሕ ለመሆን አይችልም። አንዳንድ እውነተኛ ቢገኝ ሐሰት ወይም ሥጋዊ ፈቃድ ረመጡን ያልጣለበትና ያላንጠባጠበበት ንጹሕ ጠባይ አይገኝም።

በልብ ውስጥ የሚፀነሱ አሳቦችና በአፍ ላይ የሚወለዱ ነገሮች ወለላ እየሆኑ ደጋጎች የሚባሉትን ሰዎች ኑሮ ወዲህ አሳይተው ወዲያ ይመልሱታል። ማለት ምስጋናውን በነቀፉ ነቀፋውን በምስጋና ያለዋውጡታል።

ሰው ማናቸውንም ሥጋዊ ትምህርት ከመማር አስቀድሞ ምግባሩን ወደ ደግ የሚመራበትን መንገድ አጥብቆ ቢከታተል ሰው ሆኖ ሰው እንዳልሆነ ወይም ተምሮ እንዳተልማረ ባልሆነም ነበር። መጥፎ አመል የዓይን ላይ ብጉር ሲሆን መጥፎ ሃይማኖት ያፍንጫ ላይ ሻሀኝ ነው።

ምግባሩ ከጠፋበት ዓይኑ የጠፋበት አሥር እጅ ይሻላል። ዓይነ ሥውር በዕውሮች ፊደል እየተመራ በጣቶቹ የዳሰሳ አስተያየት ባገኘው እውቀት ሊጠቀም ይችላል።

ምግባረ ዕውር ግን በምንም ሊጠቀም የማይችል ዕድለ ሰባራ ስለሆነ ይህን ከመሆን ለመዳን ታላቅ ትግል ያስፈልጋል።

ሌላውንም ከማሳዘን ራስን ማሳዘን የተሻለ ነው።

ሌላውን ከመዝለፍ ራስን መዝለፍ ደግሞ የበለጠ ነው።

በሌላው ዓይን ያለው ጉድፍ በአንተም ዓይን አለ፣

በሌላው ጆሮ ያለው ድንቁርና ባንተም ጆሮ ይገኛል።

በሌላው ልብ ያለው ዝንጋታ ባንተም ይኖራል።

ሸረሪት በገዛ ድሯ ተሣሥራ ትሞታለች።

ንብ በገዛ ማሯ ተጨማልቃ ትቀራለች።

እልኸኛ በገዛ ሞራው ግለት ይተኰሳል።

ሰው ካላወቀበት ኵለንታ ምግባሩ እንደጃርት ገላ እሾሃም እየሆነበት ሥራው ሲወጋና ሲያስወጋው ይኖራል።

ወደፈተና መግቢያው መንገድ ሰፊ ነው። መውጫው ግን ጭንቅና ጥበብ ነው።

ካምላክ የታዘዘ ምንም ባይቀር ለገዛ ሕይወት ሳይነኩት የሚፈነዳ ባሩድ ሁኖ መገኘት ከፍ ያለ ጉዳት አለበት። እግዚአብሔር ከሰው መካከል አለ። ስለዚህ እግዚአብሔር ካለበት ሁሉ ክፉ ነገር ሊኖር አይችልም። ምንጩ ከተዳፈነ ውሀ ሊንፎለፎል ስለማይችል የሰውም ስብእና ከክፉ ነገር ከተከለከለ ክፉ የሚባል ነገር በሰው መካከል የሚኖርበት ምክንያት አያገኝም።

ክፉ ነገር ዘመን አመጣሽ ነው እንጂ አብሮ በቀል አይደለም። ምክንያቱም ሰው የተፈጠረው ደግ ሁኖ ደግ ሠርቶ ሊያገኝ ስለሆነ ነው።

ደግ ማሰብ ደግ መናገር ደግ መሥራት የመልካም ሕይወት መሠረቶች በመሆናቸው ሰውን ዘለዓለም ባለሙያ እንዳደረጉት ይኖራሉ።

ክፉ ማሰብ ክፉ መናገር ክፉ መሥራት ግን የመጥፎ ሕይወት ቃሬዛዎች ስለሆኑ ሁልጊዜ ሰውን እየመሩ ወደ ጥፋት ሲያደርሱት ይታያሉ።

ሰው ራሱ አዋቂ ከመሆኑ በላይ የእውቀቱ ደጋፊዎች የሚሆኑ መጻሕፍትና ሕግጋት እያሉለት ከራሱም እውቀት ከመጻሕፍትም ግሣፄ አፈትልኮ ምግባሩን ወደ መጥፎ ዝንባሌ ሲመራ መገኘቱ የበደል በደል እንጂ ሌላ ምንም ሊባል አይቻልም።

ዓይን ሜዳንና ገደልን ሲያይ ልብ የዓይን አስተያየት መሪ አድርጎ እግርን ወደ ሜዳ እንዲመራ ካላዘዘ፥ የዓይን ማየት ብቻ ከገደል መግባት አያድንም።

ሰውም አዋቂ ሲሆን በእውቀቱ ካልሠራበት በጥፋቱ ብቻ ሳይሆን የአዋቂ አጥፊ በመሆኑም ጭምር ፍርዱን ይቀበል ዘንድ የሚገደድበት ጊዜ ይመጣል።

ዓይን በሽታ ሲዠምረው ዕንባው ይንቆረዘዛል።

ጆሮ መደንቆር ሲፈልግ ግው ግው ይላል።

እግር ማንከስ ሲያምረው ቍርጥማት ይበዛበታል።

ልብ ደዌ ሲጎበኘው ያቅረዋል ይፍቀዋል።

ሰውም መጥፋት ሲጎበኘው ባንደበቱ ይወሰልታል፤ በቁም ነገር መዋል አይፈልግም። የያዘው አባዜ መጠጥን ያስመኘዋል። ስርቆትን ያስከጅለዋል። ትምህርትን ያስጠላዋል። የሥራ ስሙ አይነሣ ያሰኘዋል።

ዋዘኛ ፌዘኛ ቀልደኛ ቧልተኛ ለመሆንና ይህን እያሳሰበው በነሁላላነት መንገድ ለመራመድ እንደ እብደት እየቃጣው ከደጋግ ሰዎች ዓላማ ይሳሳትና ይቀራል። የደጋግ ሰዎች ዓላማቸው ግፍ ይሥሩብህ እንጂ ግፍ አትሥራባቸው ማለትን አጥብቆ መያዝ ነው። ይህን ማድረግ ለማን ይቻለዋል።

ይልቁንም በዛሬው ጊዜ ይህን የመሰለ ዓላማ መሸከም ለማንም ጫንቃ የሚቻለው አይደለም።

ትዕግሥቱ አይገኝም እንጂ ቢገኝስ ይህን መሣሪያ የአቶሚክ እንኳ ጦርነት ድል የማይነሣው መሆኑ አይዘነጋም። ይህንም ለመስበክ በሃይማኖት ረገድ የተገደደ የገድል አርበኛ እንደ ደካማ መነኵሴ ሳይታይ አይቀርም።

መነኵሴም እንኳ ከሕግ ያለፈ ግፍ ሠሪ ሲመጣ በያዘው መስቀል ወይም በተመረኮዘው መቋሚያ የጠላቱን ግንባር ለማቁሰል ወኔ የሌለው ሆኖ መገኘት የሚገባው ነው ለማለት አይቻልም።

መንፈሳዊ ትምህርት ከሥጋዊ ጥበብ የተገኘውን ምኞታዊ ኃይል ሊያሸንፈው የሚችለው አስቀድሞ ከሰዎች ሰውነት ውስጥ ገብቶ መከላከያ ስፍራ ሲይዝ ነውና ምቀኝነት ሐሰትና ስብቀት ክህደትና ውስልትና ሰውን መናቅና ማዋረድ ይህንና ይህን የመሳሰሉት ዋሻ መስሏቸው በብልህ ገብተው እንዳይመሰጉበት።

ያለዚያ ግን የሰዎች ሰውነት ሥጋዊውን ፈቃድ ከተመላ በኋላ መንፈሳዊ ምግባር ከውጭ መጥቶ ለቅቀህ ውጣና ባንተ ሥፍራ እኔ ልተካ ቢለው አፍሮ ከመመለስ በቀር የሚያገባው የለም።

**ከዛሬ በኋላ።**

ሥጋ የዕለቱን ፈላጊ ነው። የነገውን አይመለከትም። ዛሬ የነፍስን ነገር ቢነግሩት እውነት አይመስለውም። ከበሮን ጠፍሮ አስረሽ ምቺው ሲል ቀኑ ይመሽበታል።

ከዛሬ በኋላ ነገ ምን እንደሚደርስበት ለመመራመር አይፈልግም። ከሞት በኋላ መንፈሳዊ ዓለም አለ አይልም። ቁም ነገር ሆኖ የሚታየው በሥጋዊ ገበያ መካከል እየተመላለሱ የሀብትን ትሩፋት ብቻ መሰብሰብና ቀጥፎም ዘርፎም ዋሽቶም ሰርቆም ቀምቶም ገድሎም ምሎም ተገዝቶም አደናግሮም አጭበርብሮም አወናብዶም የገንዘብ ጌታ መሆን ብቻ ነው።

በእንደዚህ ያለ ጀብዱና ጉብዝና ምድራዊ ጌትነት ማግኘት ዛሬ በዚህ ዓለም ደግ መስሎ ይታይ ይሆናል። ኋላ ግን ምነው በቀረብኝ ያሰኛል።

ስለዚህ ከቅዱስ ወንጌል መካከል ዋና ትምህርት እናገኛለን።

**ማስረጃ።**

በጣም የደላውና ሀብት የተሟላለት ነዌ የሚባል ሀብታም ነበር። እንዲሁም ደግሞ የገንዘብ ሀብት ይቅርና የአካል ደሀ ሁኖ በደዌና በረኀብ የሚቆራመድ አልዓዛር የሚባል ምስኪን በደጁ ወድቆ ይኖር ነበር።

ነዌ፤ በሀብቱም በሕይወቱም ደስ ብሎት፣ ሲጫወት፣ ሲበላ ሲጠጣ፣ ሲለብስ፣ ሲያጌጥ፣ የፈቀደውን ሲሠራ፣ የኑሮ ችግር እንደሆነ ሳያውቅ ምስኩኑ አልዓዛር በችግር ተከቦ የማኅበራዊ ኑሮ ተከፋዮቹ ውሾች ነበሩ።

ነገር ግን በመጨረሻው ለነዚሁ ለሁለት ሰዎች አንድ ጠሪ መጣባቸው። ይኸውም ሞት ነው። ነዌም አልዓዛርም ሁለቱም ሞቱ።

የነዌ ሬሳ ከወርቅ አልጋ ተነሥቶ፣ በወርቅ ሣጥን ተገጥሞ በወርቅ አጐበር ሁኖ እየተለቀሰና ሙሾ እየተሞሸ ዋይ ዋይ መሞትህ ነወይ እየተባለና እንባ እየጐረፈ ወደ መቃብር ተጓዘ። የአልዓዛር ሬሳ ግን ከአመድ ተነሥቶ በሁለት እንጨቶች ተጣብቆ አንድ አንድ ጠብታ እንባ እንኳ ሳይፈስለት ወደ መቃብር ተጣለ።

**እህ ከዚህ ወዲያስ ምን ተደረገ እባክህ ንገረኝ።**

ነዌን ያ ሁሉ ሀብቱ አልዓዛርንም ያ ሁሉ ጭንቀቱ አልተከተለውም። የጥቂቱ ቀን የነዌ ግፍ ሀብት የዘለዓለምን ችግር ሲያመጣበት፣ የጥቂት ጊዜው የአልዓዛር ስቃይ ዘለዓለማዊ ደስታን አስገኘለት።

አልዓዛር በሥጋ ሕይወት ሳለ የማኅበራዊ ኑሮ ተካፋዮች፣ ውሾች እንደ ነበሩ በነፍስ ወደብ የማኅበራዊ ሕይወት ተካፋዮች መላእክት ሆኑለት።

እንዲህም ማለቴ በሀብት እንዲታወቅበትና ሰማያዊ ቤት እንዲሠራበት ለማሳሰብ ነው እንጂ ሀብታሞችን ለመንቀፍ ድሆችን ለመደገፍ አይደለም።

የውሃን እንስራ አንሸራሽተህ ካላስቀመጥከው ተፈንግሎ ውሀው ይፈሳል። እንስራውንም ጉዳት ሳያገኘው አይቀርም።

ሰብአዊ ሕይወትንም በመልካም ምግባር ላይ አደላድለህ ሃይማኖትህን አስደግፈህ ካላኖርኸው መጀመሪያ ሥጋዊ ኑሮህ የተበላሸ ይሆናል። ቀጥሎም ነፍሳዊው ማደሪያህ በእሳት ላይ የተወዘተ ማሰሮ ሁኖ ይቀራል።

ፍጡር ሆይ፣ በተለይም ሰው ሆይ ዛሬ በዚህ ዓለም በሥጋህ ብዙ የዘወትር የክት ልብስ ሊኖርህ ትፈልጋለህ። እንደ ወንጌሉም ቃል ከሁለት ልብሶችህ አንዱን ለሌላው መስጠት አትፈቅድም ይሆናል።

ንፍገት አሳውሮህ ይሆናል እንጂ፤ ያ ልብስ አጥቶ መለመላውን የቆመውን ምስኪናዊው አካል ካንተ ያልተለየ አለመሆኑን ልታውቀው ሳትችል ባልቀረህም ነበር።

የዛሬው ሥጋዊ አዱኛ ያልፋል። የነገው መንፈሳዊ አዱኛ ግን አያልፍም። ዛሬ ለነፍስ የሠሩት ሥራ ነገ በላይኛው ቤት ቀድሞ የክብር ቦታ ይዞ ይቆያል።

ከብዙ ሥጋዊ ብልሃት ጥቂት የጽድቅ ሥራ ይጠቅማል። ዳዊት ከብዙ የኃጥአን ብዕል ስለ ጽድቅ የተደረገ ጥቂት ነገር ይብልጣል ብሏል።

ስለዚህ የጠቢባንንም የኃያላንንም ታሪክ ተመልከት፣ ተመልክተህም እስከ መጨረሻው ድረስበት።

በመጨረሻው ጥበባቸው ከአእምሮዋቸው ተለይቶ በወደቁ ጊዜ መድን የሌለው ዕቃ ሁነው ይቀራሉ። መንፈሳዊ ሥራ የሌለው ኑሮ ሁሉ መጨረሻው ያምራል አይባልም። እንደዚህም ሁሉ አዱኛ ብላሽ ነው። ምግባር መንፈሳዊ ግን ቀዋሚ ነው።

አንድ ሰው ሥጋዊ አዱኛን እንደማያልፍ አድርጎ ይመለከተዋል። ይህም ታላቅ ድንቁርና ነው። የማያልፈውስ መንፈሳዊ ሥራ ነውና ስለሱ የተጋደለ በነፍሱ በኩል ወቀሳ የለበትም። አንተ ማነህ ሳይባል ወደ መንግሥተ ሰማያት ያልፋል።

ዛሬ በዚህ ዓለም በምድራዊው ቤተ መንግሥት የንጉሥ ወዳጆችና ባለሟሎች የሆኑ ሁሉ ወደ ቤተ መንግሥት ሲገቡ እንደማይከለከሉ በጎ ሥራ የሠሩትም ሁሉ የእግዚአብሔር ባለሟሎች ስለሆኑ ወደሱ ሲቀርቡ ከልካይ የለባቸውም።

ስለዚህ ሰው ሆይ ነገ ነፍስህ ልብሰ ጸጋዋን ተገፍፋ በክርስቶስ ፊት እራቁቷን እንዳትቆም ዛሬ በዚህ ዓለም መንፈሳዊ ሽማኔ ሁነህ ልብሰ ጸጋ ሥራላት።

ድሩን ሃይማኖት ማጉን ምግባር አድርገህ የክብር ልስብ የሠራህላት እንደሆነ ሞገስ ታገኛለች።

ነፍስና ሕፃን አንድ ናቸው። አደጋ አይችሉም። ሊከበከቧቸውና ሊጠነቀቁላቸው ይገባል። ደዌ ሳይመጣብህ ባለ መድኃኒትን አስቀድመህ ለወዳጅነት ፈልገው። መከራም ከመምጣቱ አስቀድሞ እግዚአብሔርን ለምን። እንዲህ የሆነ እንደሆነ መከራው ሊቀልልህ ይችላል። መከራው እንኳ ቢመጣብህ ለክፉ አይሰጥህም።

በዚህ ዓለም ሳለህ ለነፍስህ ስንቅ አዘጋጅ። ይኸውም ምግባርና ሃይማኖት ይኑርህ ማለት ነው። ነፍስ ወደ ሰማይ ስትሄድ ስንቆቿ እነዚህ ስለሆኑ እነሱን ሰንቆ የመሄጃን ቀን መጠባበቅ ያስፈልጋል።

**በማንም ቂም አትያዝ ነገር ግን አትዘንጋ።**

ሰው ለሰው አይተኛምና አንተም በበኩልህ አትተኛ። እንዲህም ማለት ተጠንቅቀህ የመጣብህን ተጠባበቅ ማለት እንጂ ሳይመጣብህ ሒድ ማለት አይደለም።

ለሐሜት ምክንያት ከሆኑት ነገሮች ሁሉ ራቅ። ከሰው ሚስት ጋር ቁመህ ወይም ከሌላ ከመጥፎ ሰው ጋር ሁነህ ስትነጋገር የታየህ እንደሆነ መጥፎ አሳብ ባይኖርህ እንኳ ቅሉ መታማትህ አይቀርም። ፈጣሪ የቋጠረውን ፍጡር ሊፈታው አይችልም። ሰው ግን የቋጠረውን እንኳን ፈጣሪ ሰው ሊፈታው ስለሚችል እግዚአብሔርን ከያዝህ ሰው ይዞ አይጥልህም።

ነገር ግን የእግዚአብሔር ጥበቃ እንዳይርቅህ የአንተ ጥበቃ ምግባርህን አይራቀው፣ ተብለህ ስትመከር በረከተ አጓጉል ይኅድር በላዕሌከ የመባለ ዕድል ዕድልህን እናይገጥመው ለበጎ ምግባር ከመታገል በቀር ሌላ ሥራ አይኑርህ። ብርታት እስኪገኝ ድረስ ትጋት ሊኖር ያስፈልጋል። ብርታትም ከተገኘ በኋላ ትጋት የበረደ ምጣድ ሊሆን አይገባም።

ሰው ለመልካም ነገር ዘወትር የጋለ ምጣድ ሆኖ ከተገኘ ዕድሉ የቀዘቀዘና የፈዘዘ አይሆንበትም። የቀን ብዛት ያንድ ዓይነት ብዛት ሳያሳይ አያልፍም። ይህም የተባለው የሚመለከተው ትጉሆችን ወይም ሰነፎችን ነው።

በቀኖች ልክ መልካም ጠባይ የጨመረ መልካም ዕድል ይጨመርለታል። እንዲሁም በቀኖች ልክ ስንፍናን እየጨመረ የሚሄድ በዚሁ በተባለው መሠረት መጥፎ ዕድል ይገጥመዋል።

ሰው የራሱ ሎሌ ስለሆነ አገልግሎቱ የራሱ ነው። እግዚአብሔርን በመውደድና ንጉሥን በማፍቀር ወገንን በማክበርና አገርን በመርዳት ቅን አገልግሎቱን የሰጠም ያልሰጠም ጥቅምና ጉዳቱን የሚያገኘው ከራሱ ነው።

ባንድ ሸለቆ ወይም ባንድ ጉድጓድ ውስጥ የወደቀ ሰው ወይም አውሬ ከወደቀበት ጉድጓድ ለመውጣት ከመፍጨርጨር በቀር ሌላ ክፋትና ተንኰል አይታሰበውም።

ስለዚህ በዚህ የፈተና ሸለቆ በሆነ ዓለም ውስጥ የሚኖር ሰው ሁሉ ከዓለም በመልካም አሸኛኘት የሚሰናበትበትን ከማሰብና ከመሥራት በቀር ሌላ የተንኰል ሥራ ለመሥራት ሲጠበቡ መገኘት ባልተገባም ነበር።

ሥነ ምግባር በጠቅላላው ጠቃሚነቱ ለሰው ፍጥረት መሆኑ ከታወቀ ለክፋት ምክንያት የሆኑት ነገሮች ለምን በሰው ጥገኝነት ለመተዳደር ይፈቀድላቸዋል።

ሰው ለማንም የጭነት አገልጋይ አይደለም። መናፍስት ርኵሳንም ፈረስ ሊያደርጉት አይገባም። ሰው እንደ ዓሣ በሜንጦ ወይም በመረብ ተይዞ የሌላ ሲሳይ ሊሆን አልተፈጠረም። ሰው የተፈጠረው አስተውሎ ሊራመድ ነው እንጂ ሲወላከፍ ወድቆ እንዲሰበር አይደለም።

አፍ ያድጥና ወለምታ ይመጣል። ያፍ ወለምታም በቅቤ ታሽቶ የሚድን አይደለም። እጅ ይጣቁስና (ይሰርቅና) መቆረጥን ያስከትላል። እግር ይወላገድና ካንጋዳ ያገባል። ልብ ነገር ያስብና ከክፉ ላይ ይጥላል።

ስለዚህ ከልብ ጀምሮ መጥፎ አመል ያላቸውን ሕዋሳት ሠርቶ ቀጥቶ ማሳደር ከሁሉም በፊት ቅድምና ያለው የመልካም ሥራ መቋቋሚያ ነው።

ሰው ስጦታውን አክብሮ ለመያዝ ሲል አመሉን በጉያው ሊወስን ይችላል።

ይሁን እንጂ ፍጹም የሆነ ሰው በዓለም ላይ እንዲገኝ ዓለም ማስረጃ ሊሰጠን አይችልም። ከከሰል ምርት መካከል የቆመ ነጭ ለባሽ ወይም ከኖራ ጉድጓድ ውስጥ የገባ ባለ ጥቁር ቀሚስ አንድ ምልክት ሳይዝ አይወጣም።

ከሰውም መካከል በዚህ ዓለም እድፍ ያልተዳደፈ ይገኛል ለማለት ያስቸግራል።

ቢሆንም ከክፉ ነገር ወፍ ያልቀመሰው የጧት ውሀ ሁኖ ለመገኘት በመጣጣር ሥነ ምግባር አምልጦም አያመልጥ።

ልቆጥብህ ብለው እምቢ አለኝ ስሜቴ።

አምላክ ባንተ ፍቅር ተቃጥሏል አንጀቴ።

**ሁለት ግዴታዎች።**

ሰው በዚህ ዓለም የሚኖረው በወዲያኛው ዓለም የሚኖርበትን ቤት ሲሠራ ነው። አኗኗሩም በሁለት ግዴታዎች መካከል በተወጠረ አውታር የተያዘ ስለሆነ ሁለቱንም እንዳይረግቡ አስተካክሎ መያዝ አለበት።

ከሁለቱም ግዴታዎች አንዱ ሃይማኖት ሲሆን ሁለተኛው ምግባር ነውና በነዚህም ሙሉ ሆኖ መገኘት፣ የማይቀር ዕዳ ነው። ከነዚህ አንዱ ከጐደለ ሌላው ምውት መሆኑን ሐዋርያው ያዕቆብ ነግሮናል። ሁለት ግዴታዎች ስለተባሉ ግን የፊትና የኋላ ሁነው ሰውን በሁለት ፈቃድ አይጐትትም።

ምውት አዝሎ የሚዞር ሕያው መጥፎ ዕድሉ ያፍርበታል። ወይም እኩሌታው ሕያው የሆነ ምውት ሥርዓት ምውታን ሳይፈጸምለት ይኖራል። ሕያውነትና መዋቲነት የተቆራኙት ሕይወት ሰብአዊ ተፈጥሮው የተበላሸበት ነው።

ስለዚህ ለሰው በግዴታ የተሰጡት ሃይማኖትና ምግባር ቀንበር የሌለው ሞፈር ወይም ሞገር የሌለው ቀንበር አይቻልም። ያንዳንድ ሰው ጠባይ ሰባራ ሰንጣራ ወይም አራራ መራራ እየሆነ ሁለቱንም እጁን ባዶ አድርጎት ይቀራል። ሁለት እጅም የተባለ ሃይማኖትና ምግባር ነው።

ሰው አንዱ እግሩ ቢቆረጥ በምርኩዝ እየታገዘ በሁለተኛው ያነክሳል። አንዱ ዓይኑ ቢፈርጥ በሌላው ያጮልቃል። አንዱ ጆሮው ቢደንቁር፥ በሁለተኛው ያቀቅራል። ምግባርና ሃይማኖት ግን እንደዚህ አይደሉም።

ነፍስ እየገደሉ እግዚአብሔርን ቢያምኑ ከማመን አይቆጠርም። ወይም እየሰረቁ ቢመጸውቱ ደግ ሥራ ተሠራ ለማለት አይቻልም።

የሃይማኖትና የምግባርም ምሳሌያቸው ሥጋና ነፍስ ናቸው። ሥጋ ያለ ነፍስ ሕይወት የለውም። ነፍስም ያለ ሥጋ በሥጋ አማኻይነት ብዚህ ዓለም ማኅበራዊ ሕይወት ሊኖራት አይችልም።

ሃይማኖትና ምግባርም ከዚህ አይወጡም። በዓለማዊም ኑሮ ሆነ በሥጋዊ ኑሮ ጽድቅም ሆነ ኵነኔ የሚመጣው እነሱን ተከትሎ ነው። ምግባሩ አበባ ሲሆን ሃይማኖት ፍሬ ነው። አበባው ያልተጨናጐለበት ተክል ፍሬውን ለማሳመር የሚችለውን ያህል ምግባሩ የበጀለት ምእመን ሃይማኖቱ የተቃና ይሆናል።

እንዲሁም እንጀራ ያለ ወጥ ብቻውን ሙሉ ምግብነት ሊኖረው አይችልም። ከወጥ ጋራ ቢበሉት ግን ደስ ያሰኛል። ሥጋዊ ዕውቀትም ብቻውን ጥቃሞት የለውም። ግብረ ገብነት ቢያክሉበት ግን የበለጠ ደስታና ክብር ያገኛል።

አንድ ዓይና ከመሆን ሁለት ዓይን አንድ እጅ ከመሆን ሁለት እጅ አንድ እግር ከመሆን ሁለት እግር መሆን በጣም የተሻለ መሆኑን ፍጡር አይዘነጋውም።

እንደዚሁም ሥጋዊነትን ብቻ ችክ አድርጎ ከመያዝ መንፈሳዊነትን መቀላቀል በሁለቱም ተጠቃሚ ለመሆን ያስችላል።

በሥጋዊ በኩል የሠሩ ሰማይ ለሰማይ ይሮጣሉ። ያልሠሩ ምድር ለምድር ይድሃሉ። በመንፈሳዊውም ረገድ እንደዚሁ ነው የግብረ ገብነት ሥራ ያላቸው መንፈሳዊ ስጦታ ሲኖራቸው ግብረ ገብ ያልሆኑ ከመንፈሳዊ ስጦታ ውጭ ይቀራል።

**ሁለት ሕይወትና ሁለት ሞት።**

ሰው የዚህን ዓለም ቅድድሙን ጨርሶ ነዋሪ ዋጋውን ወይም ፍዳውን ተቀብሎ የሚኖርበትን የነፍስ መደብ እስኪመራ ድረስ በሁለት ነገሮች መካከል ሆኖ ይታያል።

ስለዚህ ሁለት ሕይወትና ሁለት ሞት ሲጠባበቅ መኖራቸው የታወቀ ነው። እነሱም የሁሉም ድርሻ ስለሆኑ ሰው ሕያው ብቻ ሆኖ አይኖርም። ምውትም ብቻ ሆኖ አይቀርም።

ይኖራል ይሞታል፣ ይነሣል፤ ደግሞ ይሞታል። እነዚህን አራቱን ጐዳናዎች በየተራ ያልፋቸዋል።

ሰው ሆይ ወጣትም ብትሆን ሽማግሌም እነዚህን አራት ነገሮች አትርሳ። ከነዚህም ሁለቱ የሥጋና የነፍስ ሞቶች ሲሆኑ ሁለቱ ደግሞ የነፍስ ሕይወቶች ናቸው። እነዚህንም ነገሮች በአሳብ ውስጥ መያዝ ሳይጠቅም አይቀርም።

ሬሳን እንዳይበሰብስ መድኃኒት ቀብቶ ሕያው ማስመሰል የተለየችውን ነፍስ መልሶ በበድኑ ማሳደር አደለም።

እንዲሁም ሃይማኖት የሌለውን ምግባር በሥጋዊ ሥነ ጥበብና በሰብአዊ ፍልስፍና ቢያጐላምሱት ከከንቱነት የሚያመልጥበት ምክንያት የለውም።

ለዓለም የሆነው የወጣትነት ዕድሜ ወደጠወለገው (ወደ ደረቀው) ወደ ሽምግልና እስኪደርስ ድረስ ከዚህ ቀደም በደግነት ከጠሩት ሰዎች የሚያስተካክለውን ሥራ ሠርቶ መገኘት ያስፈልጋል።

**መሰደጃው ወዴት ነው።**

ሰው በዚህ ዓለም ሳለ ከአንዱ አገር ቢከፋው ወደ አንዱ አገር ይሔዳል። ከአንዱ ጌታ ቢጣላ ወደ ሌላ ጌታ ይጠጋል።

ወራትም ቢብሰው እስከ ጊዜው ብሶቱን ይታገሣል። እረ በወዲያኛው ዓለም ከመንግሥተ ሰማያት ተሰዶ ወዴት ነው መድረሻው ከእግዚአብሔር ተጣልቶ ወዴት ነው መጠጊያው የዚህ ዓለም እሳት የዚያ የ፯ኛው ጥንፋፊ ነው ይላሉ።

ደግ ሥራ ሠርቶ በሃይማኖት ጸንቶ የሞተ ሰው ከዚህ ዓለም ድካም ተለይቶ ዕረፍትና የኑሮ ጤና ወደሚያገኝበት አገር ተዛወረ እንጂ ሞተ አይባልም ተብሏል።

ሲሞት በክብር ሲነሣ በክብር ወደ ገነት ሲገባ በክብር ነፍሱ ስትለይ ጀምሮ የመላከት እልልታና የጻድቃን የክብር አቀባበል በጉዞው ሁሉ አይለየውም።

ከዚህ በላይ በተነገረው መሠረት። ምግባር አስከባሪና አጽዳቂ ከመሆኑ በቀር አስኰናኝም መሆኑን ማወቅ የያንዳንዱ ሰው ግዴታ ነው።

ክፉና ደግ ተለይተው ታውቀዋል። ሰው እንኳን ተምሮና ሳይማርም ቢሆን እነዚህን ሁለት ምግባራት ማወቅ አያቅተውም። ስለዚህ ባላውቅና ባልማር ነው ብሎ ለማምለጥ አይችልም። ቅጣቱም ቢሆን ይቀልለት እንደሆነ ነው እንጂ አይቀርለትም።

ሲሆን ሲሆን ከሕፃንነት እስከ ሽምግልና ድረስ ግብረ ገብነትን የሚደመስስ ነውረ ምግባር እንዳይኖርብህ ተከላከል። ብትሸነፍም እንኳ ቅሉ ቶሎ ብለህ በኃጢአት ላይ ጀግና ለመሆን ታጠቅ።

ግብረ ገብነትን መከታተል ጐድቶም አይጐዳ። እርግጥ ነው። ይሁን እንጂ የኋላ ኋላ ስለ ጽድቅና ስለ እግዚአብሔር የተደረገ መንፈሳዊነት ኃይል ያጣል ተብሎ አይገመትም።

ይህንም ስለ ሁሉም ዓለም በቃኝ ብሎ ወደ አቡነ እንጦንዮስ ገዳም ሔዶ ይጣበብ ማለቴ አይደለም። ሁሉም መነኵሴ ከሆነ የሰው ዘር ይቋረጥ የለምን። ሁሉም ዓለምን ትቶ ሲመንን ያ የተመነነበት ምኔት የዓለማውያን መንደር ሳይሆን ይቀር ይሆን። የማይለወጥ ኑሮ ለማግኘት አይቻልም በሚለወጥም ኑሮ ውስጥ ሁኖ የልብን ለመሥራት ለሰው አልተፈቀደለትም። ለሰውስ የተፈቀደለት የዕድሜው ጊዜ ሳይመሽበት በአለበት ዕድል መልካም ሥራ መሥራት ነው።

ሰው የኞቱን ድንበር ከሕሊናው ጋር ማካለል እያቃተው በክጃሎቱ ከሌላው ዕፃ እየገባ ከዚህ በመሰለ የኔ ነው በማለት በአሳቡ ሲታወክ ይኖራል።

ከግብረ ገብነት የወጣ ሁሉ ለምኞቱ ድንበር የለውም። አመንዝራዎችን ሲያይ በፈቲው እሳት ይቃጠላል። የሱ ያልሆነውን መሬትና ያልዘራውን ዝሪት ያላረባውን ከብትና ያልደከመበትን ማናቸውንም ሀብት ሲያይ ዓይኑ አይችልም። ምነው የኔ በሆነ ሲል ይስገበገባል። በጉልበት ለመቀማት ሳይሆንለት ሲቀር በሌብነት ሊያገኘው ይፈልጋል።

ይህ ሁሉ ከንቱ ምግባር መሆኑን አያውቅም። ከንቱነት የሌለበት ምግባር እውነተኛውን ኑሮ ተከትሎ ላብን አንተፍጥፎ ክፉ ሳያስቡ ክፉ ሳይናገሩ ክፉ ሳይሠሩ በሕጋዊ ድካም በተገኘ ሀብት መጠቀም ብቻ ነው።

**ወጣት ሰውና ወጣት ተክል።**

ሰው በሕፃንነቱ ተክል ማለት ነው። ተክል የሚሆነውን ሁሉ ሊሆን ይችላል። ይለመልምና በልምላሜው ደስ ያሰኛል። ያብብና በአበባው የዓይን ደስታ ይሆናል። ያፈራና በፍሬው የልብ ተስፋ ይሰጣል።

እንዲህ ለመሆን የሚችል ወጣት ሰውነቱን በቄሻሻ ምግባር ያቆራመደው እንደሆነ ተስፋ ያስቆርጣል። ያጨውም ሰብአዊ ዕድል ከመንገድ ይመለሳል። መንፈሳዊስ ዕድል እንዲያውም አይከጀል።

ዕድሜ ቢያሳጥሩትም ያጥራል። ቢያረዝሙትም ይረዝማል። ወጣት መጥፎ ሥራ ሠርቶ ባጭር ያስቀርህ ተብሎ ሲረገም ይህ እርግማን ለቡቃያነቱ የቁጣ በረዶ ነው።

ደግ ሥራ ሠርቶ እግዚአብሔር ያሳድግህ ቢስ አይይህ ተብሎ ሲመረቅ ይህ ምርቃት ዝናም ለዘር ጠል ለመከር የሚያስገኘውን ያህል ከፍ ያለ ጥቅም ሊያስገኝ ይችላል።

አባትህ ዘርቶህ እናትህ ካበቀለችህ በኋላ ቡቃያነትህ ፍሬ ሊሆን የሚችለው ባንተም ጥረት ነው እንጂ በአባትህና በናትህ ብቻ አይደለም። በአበባ ውስጥ ፍሬ እንቡጥ ለመያዝ መጀመሪያ የአትክልቱ አያያዝ ደንበኛ ሆኖ ሲገኝ ይጠቅማል፤ ይህም የሚያሰዳው ወጣት ከፍሬ ለመድረስ የሚችለው በወጣትነቱ በሠራው ሥነ ምግባር መሆኑን ነው።

አሰማሪዎች የተማሪዎችን አመል ለመቆጣጠር ስለሚችሉ የትጉሆቹና የሰነፎቹ ወይም የደጋጎቹና የመጥፎዎቹ ምግባር በየማስታወሻቸው ይገኛል። ከቶውንም ትጉሆቹና አመለ መልካሞቹ የምስክር ምልክት ሲቀበሉ። የቀሩት ይህ ዕድል ስለሚርቃቸው ኃዘነተኞች እስከ መሆን ይደርሳሉ። ስለዚህ አመል ከፍ ካሉት ጀብዱዎች የሚቆጠር በመሆኑ የዚህን መስመር መልቀቅ ከዕድል ማዕድ አስነሥቶ ጦም አውሎ ጦም ያሳድራል።

መጥረቢያ ሲሳል ወርካ ይንቀጠቀጣል ይባላል። ምክንያቱም አጥፌው መሆኑን በጥፊው ስለተረዳ ይመስላል።

ክፉ አሳብ ሲነሣ ነፍስ አጥፊዋ መሆኑን ስለምታውቅ ከሥጋ ጋር ያላት ክስ ከፍ ያለ ነው። ሸህሎችንና ሣህኖችን ብርጭቆዎችንና እነዚህን የመሳሰሉትን ኵሳኩሶች በወሀ ቢያጥቧቸውና በፎጣ ቢወለውሏቸው ንጽሕናን ሊያገኙ ይችላሉ።

አፈራሙን መሬት ቢያጥቡት ግን ጭቃ ከመሆን በቀር ሌላ ምንም ለመሆን እንደማይችል መጥፎ ምግባር ያላቸውም ሰዎች ሁሉ ሲመክሯቸውና ከምክር መጽሐፍ ሚሊዎን ገጽ ሲያነቡላቸው ቢውሉ ተመልሰው ያው ናቸው።

ዝንጀሮ በእርሻ ላይ የተዘራች የጤፍ ቅንጣት መልቀም ቢቸግራት ጤፍ መዝራት ሥራ ማጣት ነው አለች ይባላል። ምክርንም ለማይሰማ አሳብን ማካፈል ትየሚቆጠረው ከሥራ ማጣት ነው።

መብራቱ ሲጠፋ መተኪያ የሚሆን ዘይትና ፈትል አደራጅቶ ካላስቀመጡ የተበራው መብራት ብቻ በቂ አይደለም። ይህም በሰነፎቹና በልባሞቹ ደናግል ሊታወቅ ይችላል።

ስለዚሀ እስከ ፍጻሜ ድረስ ከማይቋርጥ መልካም ሥራ ተግ አለማለት ነው እንጂ ያንድ ጊዜውና የሁለት ጊዜው ብቻ ይበቃኛል ማለት ሐካይ እኩይ ኃጥእ ጊጉይ ከመባል አያድንም። ይህም በጠጅ ጉሽ ላይ ኰሶን መደፍደፍ ነው። ወይም በመድኃኒት ውስጥ መርዝ መነስነስ ይሆናል።

ለምሳሌ በአልጫ ፍትፍት ላይ አንድ ነዶ ምርቅ ቢከሰክሱበት ከፍትፍቱ ምንም ጥቅም ሊገኝበት አይችልም። የጀመሩትን መልካም ትልም ወደ ተመሰገነ ፍጻሜ ማድረስ ነው እንጂ በመካከሉ ላይ ቢታወክ ወይም ቢበላሽ እንደገና ለማቃናት መታገል የተነሳሕያን ደንብ መሆኑን አትዘንጋው።

ያሳሰብኸው ያስብሃል ያልሠራኸው ይቆጣጠርሃል። ይህም ፍርድ አይዘነጋህም ወቀሳ አይረሳህም ዘወትር ሲያስታውስህ ይኖራል ስታስትውሰው ኑር ማለት ነው።

ሰው ዕለተ ፍርድን አስታዋሽ ከሆነ ዘንድ በክፉዎች መንገድ አይሔድም። ከዓማፅያን ማኅበር አይቀላቀልም። ሕገ እግዚአብሔርን ከዘነጉ ሰዎች ምክር አይሳተፍም።

ግብር አበሮቹና የኪዳን ጓደኞቹ ብፁዓን ገባርያነ ሰላም የተባሉት ናቸው። ሰው ገልቱም ቢሆን ለራሱ ነው። ብልህም ቢሆን ለጥቅሙ ነው። ይሁን እንጂ ገልቱ ከመሆን በልህ ብልህም ከመሆን ጠቢብ ጠቢብም ከመሆን እንደዚሁም መንፈሳዊ መሆን ያስፈልጋል፤ ብልህነትና ጠቢብነት ከምን የተገኙና ለምን ምግባር የሚጠቅሙ መሆናቸውን ከሁለቱ አንዱን ከመሆን አስቀድሞ ማመዛዘን ይጠቅማል።

ስታመዛዝን ይረባኛል ብለህ የያዝኸው ነገር ሳየባህ ይቀርና ታሪክህን ያስንቀዋል። ስምህን ያስነውረዋል። ዝናህን ያጐሳቍለዋል። መታሰቢያህን የገለባ ክምር ያደርገዋል። መጥፎ ትውልድ ለወጣትነቱ ቀሣፊ መልአክ ይሆንበታል።

የቁምጥና በሽታ ሲጀምር ሰውነት ያሳብጣል። ገላ ይነፋፋል። ሰይጣንም ሰውን መናኽሪያ ለማድረግ ሲፈልግ በልቡ ውስጥ የትዕቢት ዕብጠት ይጐልልበታል። ከዚያ በኋላ ግን ምንም ቢያፍረጠርጡት ትዕቢት ላበለዘው በሽታ መድኃኒት ሊገኝለት አይቻልም።

የዚህ መድኃኒቱ ጥንቱን በዚህ ደዌ አለመለከፍ ነው። የዚህ ልክፍት አዙሮ ካልጣለ አይለቅም። በሽታና መድኃኒት ሲስማሙ በታማሚው ያለበት አደጋ ከፍ ያለ ነው። በሽታና መድኃኒት ተቃዋሚዎች ሲሆኑ ከቶውንም መድኃኒቱ ኃይል ሲያገኝ ግን ታማሚው ከሚያስፈራው በሽታ ሊድን ሳይችል አለመቅረቱ የታወቀ ነው።

እንዲሁም ሰውነትና ክፋት ሲስማማ በሰው ላይ ታላቅ ጉዳት ይመጣል። ሰውነት መንፈሳዊ ኃይል አግኝቶ ክፋትን ድል ሲያደርግ ግን ሰው ዘለዓለማዊ ባለ አክሊል መሆኑን ሊያረጋግጥ ይችላል።

ዛሬ ሕፃናት የሚሠሩትን ዱሮ ሽማግሊዎች ይሠሩት ኖሯልን። ዛሬ ሽማግሌዎች የሚያደርጉትን ኋላ ሕፃናት ያደርጉታል።

እንዲሁም የዛሬው የጉልማሶች ሥራ ዱሮ በሽማግሌዎች ዘንድ ተሠርቶ ይሆን? የዛሬውስ የሽማግሌዎች አኳኋን ኋላ በጐልማሶች ፈቃድ ይፈጸም ይሆን? ሁሉም እስኪደርስበት እንግዳ ነው።

በጐልማሳ እንድ የሕፃኑ ደስ አያሰኝም። የሽማግሌውም አይወደድም በሕፃኑም ዘንድ ይጐልማሳውና የሽማግሌው እንደዚሁ ነው። እንዲሁም በሽማግሌው ዘንድ የሕፃኑም የጉልማሳውም ከዚህ አያፍልም።

ነገር ግን ዘመን የሕፃኑ ለጐልማሳው የጐልማሳውን ለሽማግሌው ሲያዘዋውረው የዚያን ጊዜ ነው የጠላውን የሚወደው። በዘመን የሚቀዳደሙ ሁሉ ሕፃኑ የሕፃንነቱን ወራት እስኪጨርስ ሳይሆን የአእምሮ ሕፃን እስኪሆን ድረስ ዘመን ብቻ አእምሮም እስኪያስተካክላቸው በቁም ነገር ሆነ በጨዋታ በኀዘንም ሆነ በደስታ ያውም ያሉበት የዘመን ልክ በየሐሳባቸው ተፈላጊ በሚያቀርቡላቸው ግዳጅ ያንዱ ላንዱ አይጥመውም።

ልጅ ሳይሆን ያደገ የለም።

ስለዚህ ጐልማሳ በሽማግሌ ሽማግሌ በልጅ ሊፈርድ አይገባም።

ሳይሸመግል የሚቀር የለም።

በዚህ ምክንያት ሽማግሌ አይነቀፍም።

በኤልሳዕ ሽማግሌ የሳቁ ልጆች፥

በጅቦች አደጋ መቀጣታቸው አይዘነጋም።

ልጅ ግን ገና ወደ ሁለቱም ሒያጅ ነውና እንደ ሁለቱ አልሆነም ተብሎ አይፈረድበትም። ከሁለቱም ይልቅ ቀዳማዩንና ደኃራዩን አስተውሎ መሥራት ለጐልማሳ ነው የሚገባው።

የኢሳይያስ ትንቢት የተፈጸመበት ካልሆነ በቀር በዛሬው ጊዜ እንኳን ከተማሩትንና ካልተማሩትም ቢሆን በዓይን ከሚታየው በጆሮ ከሚደመጠው በልብ ከሚገመተው አስተያየት ያለበትን መጥፎ ምግባር ለመተው መዛኝና አመዛዛኝ አእምሮ የሌለው ይገኛል አልልም።

አስተያየታዊ ጉሮሮው ላልተከፈተለት እውነተኛውን ነገር፥ በጥብጦ ቢግቱት እንኳ ቋቅ ይለዋል እንጂ በጆሮው ተወርውሮ ወደ ልቡ አይገባም።

ስለዚህ እንኳን ከባዱንና ቀላሉን ጉዳይ እንኳ ለማንም መንዛት ጤፍን ካሸዋ መቀላቀል ነው። አጥንት የሌለው ሥጋ ሥጋም የሌለው አጥንት የለም። የነዚህ አለምላሚ ደምና አንቀሳቃሽ ነፍስ የተለየችው ሰውነት ቅጠሉ የረገፈበትና ቅርፊቱ የተቀረፈበት ደረቅ እንጨት ማለት ነው።

እንግዲህ ይህ ምን ያስተምረናል ምን ዓይነት አስተያየትስ፣ ሊገልጽልን ይችላል ባጭሩ የመልካም ጠባይን ሕይወትነትና የደግ ሥራን ጠቃሚነት ሊያስረዳን ይችል ይሆናል።

ዶሮና ማናችወም ባለክንፎች ባፋቸው ውስጥ ጥርስ የላቸውም ጥርሳቸው በሆዳቸው ስለሆነ የጥሬ አቆረጣጠም ድምጽ ሳይሰማባቸው ጥሬ ውጠው ልም ሊያስወጡ ይችላሉ።

መሠሪ የሆነ ሰውም ሳይታወቅበት ገድሎ በቀበረው ሰው ሀብት ገብቶ ሲጠቀም እንጂ ሰውን ገድሎ ሲቀብር አይታይም።

ነዝናዛ ሰው ለባልንጀሮቹ የትክትክ በሽታ ነው። ትዕግሥተኛ ግን ለጓደኞቹ እርጎ ወይም ወለላ ስለሆነ ለክቶ መዝኖ ቀብቶ፣ አውዝቶ የሚያመጣው ጨዋታው ልብ ያረካል።

ይኸውልህ ከሆኑም አይቀር መሆን እንደዚህ ነው።

**መዓዛ ምግባር።**

የክፎች መዓዛ ምግባር እንዳይሸትህ አፍንጫህ ያዝ። እንዲሁም ክፉ ተናግረው እንዳያናግሩህ አፍህን መዝጋት ለግፍ ሳቃቸው ተካፋይ እንዳያደርጉህ ከንፈርህን መግጠም እግዚአብሔር ላዘጋጀልህ ለዘለዓለም ደስታ ብቁ ሊያደርግህ ይችላል።

ይህንንም የመሰለ ምግባራዊ ጥንቃቄ በእውነተኛ ደረጃ ላይ ሊያውልህ መቻሉ እርግጥ ነው።

መድኃኒት ያቀማመጥና ያያዝ ጥንቃቄ ሲጐድልበት መርዝ ይሆናል። ሰብአዊ ኑሮም ይህን የመስለው ሕይወታዊ ድርጅት ሳይደረግለት ቢቀር የመጥፎ ዕድል ባልደረባ አድርጎ ያስቀራል።

ሰው በምግባሩ በኩል ቅዱስ ለመሆን ከፈለገ ሰይጣን በበኩሉ ያወጣቸውን ደንቦች ለመቃወም ሲችል እሱ ከክፋት የራቀውን ያህል ክፋት ከሱ እየራቀ መሔዱ የታወቀ ነው።

የዓለም ክፋት ትዝ እያላቸው ከዓለም የሚሸሹትን ደጋግ ሰዎች እንኳ ሳይቀር ሐተታውን ለመከታተል የማይችል ፈተና ቢደርስባቸውም በመጨረሻው ድልን ለማግኘት መቻላቸው የታወቀ መሆኑ አይዘነጋም።

ለምሳሌ አባ መቃርሲ የሚባል መንፈሳዊ አርበኛ ሰይጣን ይሠራው ዘንድ ደግ አስመስሎ የሚያወጣውን የክፋት ሥራ ሁሉ እየተቃወመና ዘወትር ዝንባሌው ወደ ደግነት እየሆነ ቢያስቸግረው መቃሪ መቃሪ ብሎ ጠርቶ ዛሬስ በእውነቱ አሸነፍከኝ አለው ይባላል።

የደግነት አርበኞች ሁሉ የመጨረሻ ድላቸው እንደዚህ ነው። ባንድ ታሪክ እንደሚገኘው ደግ ነገር ይደረግልን ዘንድ ክፉ እንሥራ የሚሉ ሰዎች እንደ ነበሩና ይህ መጥፎ ሥራቸው እዳልነበሩ እንዳደረጋቸው ማወቅ ለሰብአዊ ክብር ዋስትና ሊሆነው ይችላል።

ስለዚህ የዘለዓለም ፀፀት እንዳይሆንብህ አንድ ቀን እንኳ ቢሆን ጥፋተኛ ሁነህ አትገኝ።

ባለበገና፥

አዳምና ሔዋንን፥

እንዳሳታቸው ሰይጣን።

እኔም አንድ ቀን ባጠፋሁ፥

ሳዝን እኖራለሁ አለ ይባላል።

በተረትም አንድ ቀን በሳቱ ዘለዓለም ይፀፀቱ እየተባለ ይተረታል።

መንፈሳዊ ጦርነት ዘወትር ድልን ማግኘት አለበት። እንደ ሥጋዊ ጦርነት ድል ብሆንም ከዱር ገብቼ በሽፍትነት እከላከላለሁ ሊባል አይችልም። ብማረክም በወጆ እለቀቃለሁ ተብሎ ተስፋ የሚጥሉበት አይደለም። በሥነ ምግባር ጠንክሮ ተከላክሎ ጠላትን ማሸነፍ በቀር በሰይጣን ጥፍር ከተያዙ በኋላ ሌላ ማምለጫ የለም ፡

እንደ ቆሮንቶስ ፍጹም ብሕትውና የተደረገበት ገዳም የለም። እንዲሁም ሰይጣን በኢየሱስ ክርስቶስ ፊት የሆነውን ድል በማንም ፊት ሁኖ አያውቅም። ይሁን እንጂ ሰይጣን ባይሸነፍም ለክፉ ሥራው አለመሸነፍ የማሸነፍ ያህል ነው። ሰይጣን የሚገባበት ባል። በነዚህ ከገባ በልጓሙና በለኮው እየተጐተቱ መኖር ነው። ከሚጥልህ ጋር ደረት ለደረት አትተናነቅ። ቋንጃውን በሰይፍ ለማንበርከክ ቦታ እስክታገኝ ድረስ ቡጢው ወይም ጡጫው እንዳያገኝህ ጥላ ለጥላ መሔድ ነውር አይምሰልህ። ፎክሮ ከጦር መሀል ከተማገደ የጦር ገዳም ገድሞ በእርጋታ የተታኰሰ ድልን ሳይገኛት አይቀርም። ለሁሉም ነገር መለኛነትና ርጉዕነት ያስፈልገዋል። ከሰይጣንም ጋር በትሩፋት የሚዋጋ ቶሎ ልብቃ ክንፍ ላውጣ ማለት ገና የወጣትነትን ደረጃ ሳያልፈው ሰይታን በምትሀቱ ጠልፎ እንዲወድቅ ያደርገዋል። ማናቸውም ሥራ ይህን በመሰለ ዕንቅፋት መሰናክል ስለማይቀርለት ሁሉን ነገር አስተውሎ ማድረግ ይጠቅማል።

ደግ በደግነቱ እንጂ ክፉ በክፋቱ ተጠቀመ ሲባል በቃልም በመጽሐፍም በታሪክም ተሰምቶ አይታወቅም። ክፉ ሥራና ሠሪው ተያይዘው መጥፋታቸው ብቻ ሳያቋርጥ ይደረጋል። ክፋት ዞሮ ዞሮ በራስ ላይ ተጠምጣሚ ነው።

**ማስረጃ።**

አንድ ሰው ወፍ ለመግደል ወስፈንጠር አስፈነጠረ። ያ ወስፈንጥር ካልታዘዘበት ከደንጊያ ላይ አረፈና እንደገና የድንጊያው ጥጣሬ ወደ ኋላ ቢያስፈነጥረው ተመልሶ በበለ ወንስፈንጥሩ ዓይን ላይ ተተከለ እህሳ፣ ሰውየውን ምን ጉዳት አገኘው። ሲባል ዓይኑ ፈሰሰ ነው መልሱ።

ይህን በመሰለው አስተያየት ፍጡር ለፍጡር መጨካከንና መመቀኛኘት መጠላላትና ክፋቶችን ሁሉ የት አሉ ብሎ ተከታትሎ መሥራት የሚያመጣው ጉዳት ስጋን ዘልቆ ነፍስ ሳይሰማት አለመቅረቱ የታወቀ ነው።

ምቀኛ የሚደሰተው የሌሎቹን ችግር በማየት ነው። በራሱ ችግር ግን በሌላው ሊደሰትበት አይፈቅድም።

ይህም የሚደረገው እሱ ሌላውን ሌላው እሱን መሆኑን በመዘንጋት ነው።

ስለዚህ የሚሻለውን ነገር ሊቃውንት ሲነግሩህ አንተም በመጽሐፍ ስታነበው ልብህን ጥጥር ደንጊያ አድርገህ የተመለከትኸው እንደሆነ የማይፈወስ ድውይ የማይመልስ ጊጉይ ሁነህ ትቀራለህ።

እንደ ገለባ አትቅለል እንደ ዕብድ አትንቦጅቦች በስተ ፊትህ የሳቀልህ በስተኋላህ ያለምጥብሃል። ስትመጣ የተቀበለህ ስትሔድ አይመልሰው ይልሃል። ያየህም ሁሉ የታሪክ እስትንፋስ የራቀው የሕያው ምውት ያደርግሃል።

ለስምህ ስም አውጣለት ለታሪክህም ማተም እሰርለት። ከአፍአዊ ገላህ እስከ ንዋየ ውስጥ ያለው ሙሉ ሰውነትህ ያልታጠበ እጅ ያልነካው የተወለወለ ጻሕል ሁኖ መገኘት ያስፈልገዋል።

ይህ ሁሉ እንዲሆንልህ የሚደግፍህ ከዚህ በታች ያለው ተዐቅቦ ነው።

ኃጢአት የዲያብሎስ አመጽ ርስት ነው። ስለዚህ የሱ ርስት ጢሰኛ ወይም ተጋዢ ለመሆን በል በል የሚልህ አሳብ ተዋግተህ ድል ያደረግህ እንደሆነ የጽድቅህ መገለጫ በዚያ ጊዜ ነው።

አሠሪህ መንፈስ ቅዱስ ነው እንጂ ሰይጣን አይደለም። ስለዚህ ከእንደዚህ ያለው አሠሪ ለመለየት አሰናባች የሆነ ክፉ ምግባር አይኑርህ።

መዝለቂያህንና መውጫህን ተመልከት። መግቢያህንም አስተውል። ፍጻሜህን አትዘንጋ። ልብ አለህና ልብ የሌለህ አትሁን። ሰው፣ ነህና ከሰውነት የወጣ ሥራ አትሥራ። ነገርህ ሁሉ ጨው ያነሰው ፍትፍት አይሁን። ምግባርህን ያረረ ዳቦ አታድርገው። ከከንፈርህም የሬት ልጋግ አይዝነም።

ወጣት ሆይ እነሆ ለትምህርት ተጠርተሃል። ጥበብም ዕድመኛ አድርጋሃለች። አስከትላህ ወዴት እንደምትሄድ መንገዱ አይጥፋህ። መንገዱ የሕይወት ነው። መድረሻው የክብር ሥፍራ ነው። ፈሪሃ እግዚአብሔር ለልብህ እንደ ከንፈርህ መዓር ይሁነው። ሰው እንዳይሆን የለምና ነገ የምትሆነውን ዛሬ አስብ። ዛሬ ለነገ ኑሮ ዋዜማ ነው። ይህ ሁሉ ሲሆን የምትከተለውም የሚከተልህም የአምላክ ሕግ ነው።

የእግዚአብሔር ሕግ ሲከተሉትም ሲያከትሉትም አከታተሉንና አመራሩን ካላወቁበት ገደል መግባት አይቀርም።

ሰማይና ምድር ቢያልፉ ቃሌ ግን አያልፍም። የተባለውን አምላካዊ ቃል መፈጸም ከቃሉ ጋራ ሳያፍል የሚኖር ክብር ያለው ስም ሊያስገኝ ይችላል።

ይህም ማለት መንፈሳውያንን ትእዛዝ የፈጸመ ሁሉ የፍጹም ክብር ባለቤት ይሆናል ማለት ነው።

ከሥጋውያንም ወገን እንደ መንፈሳዊ ትእዛዝ ሊፈጸሙ የሚያስፈልጉ ሥጋውያን ትእዛዛት ስላሉ እነሱንም ሲፈጽሙ መገኘት ለዓለማዊ ኑሮ አስፈላጊ ነው።

ከፍ ብሎ ንጉሠ ነገሥት ዝቅ ብሎ የመንግሥት ባለሥልጣናት ትእዛዝ ሲያስተላልፉ በቅን ልቦና ተቀብሎ መፈጸም ከመንፈሳዊ ሥራ ገብቶ ይቆጠራል።

የዚህንም ዓለም ሥርዓት በአዛዥና በታዛዥ መካከል ስለተመሠረተ የሚያፋልሰው ሊኖር አይቻልም። ለሁሉም ነገር ማናቸውንም ሥራ እስኪያጅ ግብረ ገብነት ነው። ግብረ ገብ የሆነ ሰው ትእዛዛት ሁሉ አይከብዱትም። ግብረ ገብ ያለሆነ ግን እንኳን ከባዱ ትእዛዝና አንስተኛውም ቢሆን ስለሚከብደው ሲያዝዙት ይቆልፈዋል። በግድም ሆነ በውድ የታዘዘውን መፈጸሙ ላይቀር ይፍተለተአልል ይተሻሻል።

ስለዚህ በብሩህ ገጽ ትዕዛዝን ተቀብሎ መሥራት ያስመሰግናል። ያስሾማል። ያስሽልማል ይህ ዕድል ሕይወተ ነፍስንም ይከተላል።

የዚህም ሁሉ የቅርብ የሩቅ መነጥሩ ሃይማኖትና ምግባር ነው። በጎ ምግባር ካለህ በፊትህ ዕንቅፋት አያጋጥምህም። በኋላህም አስጊ የለብህም። በደስታ የተከበብህ በይባቤ የታጀብህ ሁነህ እግዚአብሔር ዓለም ሳይፈጠር ለወዳጆቹ ወዳዘጋጀው ወደ መንግሥተ ሰማያት ለመግባት ትችላለህ።

**አብርሃምና ጽድቁ ለማስረጃ።**

ተመልካች ሆይ፣ የአብርሃም ታሪክ የተለመደ ነውና ብለህ አትለፈው። ደጋግመህ አጥናው ተመልከተው ጥቅም የሚገኘው ከተለመደ ነገር ነው።

ሃይማኖት ለማጽናት ምግባርን ለማቅናት የደጋጎችን ሰዎች ታሪክ መመልከት ይጠቅማል። እንዲሁም የክፉዎችን ምግባር መያዝ በረከት ያሳጣል። ሰውን እንደ ምግባሩ እንጂ እንደ ንግግሩ ማመን የሚጠቅም ሁኖ አይገኝም።

የወሬኛ ሰው ንግግር እንደ ተዝካር ፍሪዳ በወግ ያልቃል። ከዚህ ገድዬ፣ ከዚያ ማርኬ፣ ያን አድርጌ ይህን ፈሬ እያለ ባልሠራው ሙያ ባለ ጀብዱ ነኝ፥ እያለ ሲፏልል ኃፍረት የለውም።

የሚያውቁት ያቃልሉታል። የማያውቁት ግን እስኪያውቁት ድረስ ያደንቁታል።

ስለዚህ ውሎ አድሮ ቅሌታም በማድረግ የሚያስወርፍህን ሥራ ከመሥራት ሳትሠራው ብትቀር በተሻለህ ነበር።

**ታሪክ።**

አንድ ቅኔና መጽሐፍ አዋቂ ሰው ነበሩ። ነገር ግን ጠባይ ይጐድላቸው ስለ ነበረ ከሙያቸው ይልቅ ቅሌታቸው ነበር የሚነገረው። ይህም በጉልህ የታወቀባቸው ከቃላቸው እንደሰማሁት የሚከተለው ነው።

ካልታወቁበት አገር ሔደው ላንድ ለትልቅ መኰንን መጽሐፍ እያሰሙ ሲኖሩ ዱሮ የሚያውቃቸው አንድ ሰው ድንገቱን ወደዚያ አገር ሔደው እሳቸውን አገኘ። ከጥቂት ቀንም በኋላ ከመኰንኑ ተገናኝቶ ሲጨዋወት ጌታዬ ሆይ መጽሐፍ የሚያሰማዎት አለ ወይ ብሎ ቢጠይቃቸው አዎን አለ አለና እሊያን ሰውዬ አሳየው።

ያም መጽሐፍ የማያሰማዎት ይህ ዕብዱ ነውን ብሎ ስላጋለጠኝ ከዚያ በኋላ ዕብድ የሚባል ስም ወጣልኝ መኰንኑም እኔ ችየው ነው እንጂ ታልህስ ወፈፍ ሳያደርገው አልቀረም አለና መጽሐፍ ማሰማቴ ቀርቶ ሁሉም ዕብዱ ይሉኝ ጀመር። ከዚያ ወዲህም ዕብደቴን ትቼ ደህና ሰው ሁኛለሁ እያልሁ ብናገር የሚሰማኝ አጥቼ ዕብድ እንደተባልሁ እኖራልሁ። ስምን መጠበቅ መጥፎ ስም ሳይቀባ ነውና እኔን አይታችሁ እንደኔ እንዳትሆኑ ለታሪካችሁ እዘኑለት እያሉ ይናገሩ ነበር።

ነገ እተወዋለሁ ብሎ ዛሬ በመጥፎ ምግባር መለከፍ ዘለዓለም ልክፍተኛ መሆንን ያመጣል።

እጅ ሊሠራው ያቃተውን መላስ ሲያሰባቅለው ይታያል። የንግግር አበባና ፍሬ ስለሆነ የቁም ነገር እንቡጥ ያስገኝ ዘንድ የማይችለውን ንግግር ከምንም አለመቁጠር ይጠቅማል።

ከሰው ተናጋሪ የመጽሐፍ ለፍላፊ ሳይሻል አይቀርም። ምንም ቢሆን በመጽሐፍ የተወረሰ መጽሐፋዊ ምክር ከልብ ሳይቀረጽ አለመቅረቱ የታወቀ ነው ከልብም ከተቀረጸ የሚጨበጥ ነገር ሳይገኝበት ይቀራል ተብሎ አይታሰብም።

በቃሉ ከሚያወራ በእጁ ነድፎ ምልክት የሰጠ ይታመናል። በልቡ የተመራመረ ግን ከሁሉም ይበላል።

ለምሳሌ ካረመኔ አንድ ልበኛ ልጅ ይወለዳል። አባቱ የአረመኔነትን ተግባር እያስተማረ ያሳድገው ይሆናል። ይህ ልጅ እንደ ምንም ካደገ በኋላ ያባቱ ሥራ ደስ ሳይለው ስለሚቀር ሌላ ያልተማረው ነገር እንዳለ ሲመረምር ሰብአ ሰገልን የመራ ብሩህ ኮከብ ከፊቱ ቦግ ይልለትና ወደ ቤተ ልሔም ወይም ወደ ሌላ ደጀ ብርሃን ይመራል።

ይህ ሁሉ የሚሆነው ልብ በመንፈሳዊ ስሜት ሲነካ ነው። ልቡ በመንፈሳዊ ስሜት ያልተነካ ግን እግዚአብሔርን አይፈራም። እንዲህ ያለው ሰው በማኅፀን የተበላሸ ሽል (ፅንስ) ማለት ነው። እሱ የተበላሸ ከመሆኑ በላይ ለእናቱ ሕይወት አሥጊ እንደሆነ ይህም ለአገሩና ለወገኑ አሥጊ ነው።

ከዚህ አደጋ ማምለጥ ይጠቅማል። አብርሃማዊውንም ምግባር ለመሥራት ይረዳል። ከተሳሳተም መንገድ እጅ ይዞ ያወጣል።

ፍጡራን በፈጣሪ ቃል አደርግላችሁ ዘንድ ምን ትሻላችሁ ተብለው ተጠይቀዋል። የዚህም አቀባበል የሚፈጸመው በመንፈሳዊ እጅ አዘረጋግ ነው።

ታላቅ ሊሆን የሚወድ አስቀድሞ ቅን አገልጋይነትን መፈጸም አለበት እንደ ትንሽ ሁኖ የታችኛውን ያልሠራ እንደትልቅ ሁኖ የላይኛውን ስጦታ ሊያገኝ አይችልም።

አብርሃም ጸደቀ ሲሉህ በምን ምክንያት ይመስላህል ከዚህም በቀር የአብርሃም ዘር እንደ ሰማይ ኮከብና እንደ ባሕር አሸዋ እንዲበዛ ተመረቀ። በዘሩም የምድር አሕዛብ ተባረኩ መባሉ በምን ምክንያት ነው።

የአብርሃምን ሥነ ምግባር መርምሮ መረዳት አንድ ታላቅ የትምህርት ቤት ከሚሰጠው ዕውቀት የበለጠ ዕውቀት ሊያስገኝ ይችላል።

አባቱ ታራ እግዚአብሔርን የማያምን ጣዖት አምላኪ ነበረ። አብርሃምም በአእምሮ እስኪ ጐለምስ ይህንኑ ጣዖታዊ ምግባር መከተሉ አልቀረም ነበር።

ነገር ግን ልቡ በፍጡር አምልኮት ላይ አልተወሰነም። ሥነ ፍጥረትን ሁሉ አየ። መረመረ። በአሳቡም ወዲያና ወዲህ ዞረ ተዛወረ። አወጣ አወረደ፣ አማረጠ። ተራራዎች በዚያን ያህል ከፍታቸው እኛ ነን አምላክ ብለው ምርመራን አላቋረጡበትም።

ፈሳሶችና ውቅያኖሶች ነፋሳትና ሰማይ ጠቀሶች ምድር አልባሾች የሆኑ ታላላቅ ዛፎች ከእኛ በላይ ሌላ የለም በማለት በግዙፋቸው የህሊናውን ንጻሬ አላጨለሙበትም። ይልቁንም አብረን የፈጠረንን እንፈልግ እያለ ፍጡርነታቸውን እያስታወቀ ጠይቆ ወደ ሰማይ ወጣ።

ከዚህ በኋላ ፀሐይ እኔ አምላክ ባልሆን አምላክን አስተምራለሁ ስትል በሰጠችው ማስረጃና ምልክት አምላክስ ፀሐይን የፈጠረ ነው፤ ብሎ በፀሐይ ብርሃን የእግዚአብሔርን የአምልኮቱን ብርሃን ለማየት ቻለ። ከአባቱም የወረሱትን ጣዖት ወዲያ ጣለ። ከዚህ በኋላም ሃይማኖቱን እያጸና ምግባሩን እያቃና የመልካም ሰውነቱን መንገድ ቀጠለ። በዚህ ምክንያት አብርሃም (አርከ እግዚአብሔር) የእግዚአብሔር ወዳጅ ለመባል ቻለ።

ይህም ደግነቱና የእግዚአብሔር ወዳጅነቱ የእግዚአብሔርን እንድነት በቤቱ ለመቀበል እስኪችል ድረስ መንገደኞቹን ይቀበል ጀመር።

ከዚህም በቀር ካረጀ በኋላ የወልደውን አንዱን ልጁን ሠዋልኝ ቢለው ትንሽ እንኳ ሳያወላውል ልጁን ለመሠዋት ተዘጋጀ። እግዚአብሔር ግን የልቡን ቆራጥነት አይቶ በሱ ምትክ በግ፥ እንዲሠዋ ስላደረገ ለይስሐቅ አንገት የተቃጣው ሰይፍ በበጉ አንገት ሥራውን ፈጸመ። የአብርሃም ደግነት እስከዚህ ድረስ ነው።

ምግባሪ ይመርልኝ ከእግዚአብሔር በረከት ይድረሰኝ ያለ እንደ አብርሃም ፍጹም ደግ መሆን አለበት።

ከአብርሃም አስቀድሞ ከእበው ወገን ደጋግ ለነበሩት በደግነታቸው ምን ተደረገላቸው የሚል ቢኖር ቀጥሎ አብለው ሊረዳ ይችላል።

አብርሃም በዚህና ይህን በመሰለው በጎ አድራጎቱ ሁሉ ከእግዚአብሔር ምርቃት አገኘ በመንግሥተ ሰማያትም በኩል በዋናው ርእሰ ምርፋቅ ለመቀመጥ በመቻሉ በአብርሃም ሕፅን እንጂ ከአብርሃም በላይ የሚቀመጥ አለመኖሩ በየመጽሐፉ ይነገራል። አብርሃም በኖረበት እንድትኖሩ መልካም ሥራ ሥሩ፣ ሃይማኖትን አጽኑ ምግባርንም አቃኑ።

የአብርሃምን በጎ ሥራና በበጎ ሥራው ያገኘውን ታላቅ በረከት በጥቂቱ ካሳሰብን በኋላ ሌሎቹ ደጋግ አበው ከሠሩት ደግነት አንድ ማስረጃ ማምጣት ሳይጠቅም አይቀርም።

**ኖኅና ሰብአ ትካት ለማስረጃ።**

ትውልድ የሚከተለው የአበውን መንገድ ነው። በአበው መንገድ መሔድ ሳይላመድ ሌላ መንገድ ሊያወጣ አይችልም። ልጅ ያባቱን ያህል ወይም ካባቱ የበለጠ ለመሥራት የሚችለው ከፋም ለአምም ያባቱ ምግባር መነሻ ሲሆነው ነው።

ከአሁኑ ከአዲሱ ትውልድ በፊት ከነበረው ከአሮጌው ትውልድ አስቀድሞ ያለፉት አበው ያለፉበት መንገድ በፍለጋቸው አሻራ ብዙ ትምህርትና ብዙ ምሳሌ ይሰጣል።

የሌሎቹን ታሪክ ትተን የኖኅን ታሪክ ብቻ ከመሐፍ ቅዱስ አውጥቶ መመልከት ሥነ ምግባር ጠቃሚ መሆኑን በቅርቡ ሊያስረዳ ይችላል።

እስከ ኖኅ ትውልድ ያለው ጥጋብ ተሰምቶት እንደነበረና ከሰብአዊ ባሕርይ ወደ አውሬነት ባሕርይ ተለውጦ እንደነበረ አመጣጡ ሲመረምር የሚታሰበው በክፉ ሥራው የደረሰበት ያጠፋፉ ነገር ነው።

ባጭሩ ኖኅ ምግባኡርን ስላሳመረና ከኃጢአት ስለተከለከለ ከንፍር ውሀ ዳነ። ዳን አላለውም መድኃኒት አለውና መዳኛው ብልሃት ተገልጾለት፥ መልካም ሠራ። ይህም የእጁ ሥራ የሆነው መርከብ የሥነ ምግባሩ ተጨማሪ ሁኖለት ሕይወቱን ከነቤተሰቡ ከማተረፉ በላይ ለዘለዓለም መጠሪያ የሚሆነን መልካም ታሪክ አተረፈለት።

የቀሩት ከእጅ ሥራም ከሥነ ምግባርም ባዶ በመሆናቸው ያጨበጨቡባት መሬት አጨበጨበችባቸው።

ከቶውንም በኖኅ ሥነ ምግባር ጥግ ጥቂቶች እንስሶችና አራዊት አዕዋፍና አንሥርት ሲድኑ ብዙዎቹ ከሰብአ ትካት ጋር እደየኑ።

ደግን ምግር አልሰማም ማለት የሚያመጣው መዓት ምድሪቱን ከሰው አጣራት አስከሬን ተጐዘጐዘባት።

ይህ ታሪክ የሚያሰትምረው የዛሬውን ትውልድ ነው እንጂ አንማርም ብለው በእምቢተኛነት የጠፉትን አይደለም።

ስለዚህ ሁሉም ኖኅን መምሰልና ለበጎ ምግባር ተቀዳሚ ሁኖ ሕይወቱን በዚህ ዓለም ባሕር ተንሳፍፋ ወደ ምዕራፍ ጻድቃን የምትሸጋገርበትን ሐመረ ምግባር መሥራት ለሁሉም የሚያስፈልገው ነው።

ከላይ እንዳልነው ጥጋብን አለመቻልና ዘልዘልቱ ሁኖ መኖር ምግባረ ብልሹ ያደርጋል። አሁን ያለው ትውልድ የኖኅ ዝርያ ነው። ምንም እንኳ ከሰው ብዛትና ከምድር ስፋት የተነሣ ሰውና ሰው ባዕድ መስሎ ቢተያይ ባንድ በኖኅ ሥነ ምግባር ከጥፋት ድኖ ወደ ልማት የተላለፈ መሆኑን የሚክድ የለም።

ይሁን እንጂ የትውልድ ብዛት ብቻ ሳይሆን የጥበብ ብዛት ከዱሮው ንፍር ውሀ የማያንስ መጠፋፊያ እየሠራ ሰው በሰው በመጨፈላለቁ የሰውነት ጠባይ ወደ አውሬነት የተመለሰ ይመስላል። ቢሆንም ሰው ሁኖ መገኘት የሚገኘው የሰውነት ጠባይ ወደ አውሬነት ባዘነበለበት ጊዜ ስለ ሆነ ከመቸውም ይልቅ ሥነ ምግባርን ማሳመሪያው ዛሬ ነው ለማለት ያስደፍራል።

አጥፍቶ አላጠፋሁም በድሎ አልበድልሁም የማለት ምክንያት በሰው ዘንድ ተለምዷል።

የዛሬው የዓለም ሕይወት የሚተዳደረው ይህን በመሰለው ምግባረ አዳም ነው። አዳም ለምን ያልታዘዝኸውን በላህ። ቢባል የሰጠኸኝ ሚስት አሳተችኝ ብሎ በሰጠው ምክንያት ሔዋን ብትጠየቅ በእባብ እባብም በሰይጣን አመኻኝተዋል።

ስለዚህ ከአለፈው ጦርነት ፖለቲካ አንዳንድ ነገር ስንመለከት ይህኑ የመስለ አናጣም።

ኢጣልያኖች የፋሽትነት መሪያቸው ሰውየ የነበራቸው እምነት የኛ መሪ አይሳሳትም የሚል ነበር። ኋላ ግን መሳሳቱን ሲያውቁት ከስሕተት በኋላ ለቀጠለው ሕይወታቸው ሌላ ስም አወጡለት። ይኸውም ሙሶሊኒ ተሳሳተ እንጂ እኛ አልተሳሳትንም በማለት በደላቸውን ለመሠወር የፈጠሩት ምክንያት ነው።

ክፉ ምግባሩ ዕድሉን ያከፋበት መሪያቸው በተመሪዎቹ እጅ ዋጋውን ሲቀበል ያየ ታሪክ ሥራውን ቀጥሏል። ኢትዮጵያም በበኩልዋ በሃይማኖቷ ብርታትና በምግባሩዋ መልካምነት ዙፋንዋን ከአቋቋመች በኋላ ለልጆችዋ ያስጨበጠቻቸው ሃይማኖትና ምግባር ለነገውም ጠላት ጋሻ ሁኖ ተመክቷል።

እንደገና ብዝኁ ወተባዝኁ ወምልዕዋ ለቤተ ትምህርት የተባሉት ወጣቶቿ በነዚሁ በሁለት ጋሻዎች ተሰልፈው ወደ ጥበባት አዝመራ ሲሰማሩ እግዚአብሔር ከእኛ ጋራ ከሆነ ማን ይችለናል። የሚለውን ቃል እየዘመሩ ነው።

**ሎጥና የሰብአ ሰዶም (የገሞራ) ሰዎች ለማስረጃ።**

ዱሮም እንደዛሬው ሁሉ ኃጢአት ይሠራ ነበር በዚህ ምክንያት ከእግዚአብሔር የሚወርደው መዓት ምድርን ከሰውም ከእንስሳም ከአራዊትም ከዕፅዋትም ያራቁታት ነበር።

ይሁን እንጂ ያንኑ በኃጢአት የደረቀውን ሰውነት ብቻ እንጂ በሥነ ምግባር ርጡብ የሆነ የጻድቁ ሰውነት ከመከራ ላይ አልዋለም።

ታሪክ እንደሚለው ከታሪክም ታሪክ መጽሐፍ ቅዱስ እንደሚናገረው የሰዶምና የገሞራ ሰዎች ምግባራቸውን አበላሽተው ሰብአዊ ተፈጥሮአቸውን ትተው ወደ ክፉ መንገድ ሲመሩ ሎጥ፣ ከምግባራቸው አልተሳተፈም። ከርኵሰናቸው አልተባበረም በመንገዳቸውም አልሄደም።

እረ ተው እያለ መከረ። አስተማረ ጮኸ ለፈፈ፣ የሚስማው ግን አላገኘም። በመጨረሻ ያ የማይቀረው መዓት መጣ ወረደ። እሱና ሚስቱ ሁለቱ ልጆቹ ጭምር ውጡ ተብለው ታዝዘው ሲሰደዱ በሚስቱ ላይ አንድ ፍርድ ተፈረደ።

አገርዋ ሲቃጠል ዙራ ስታይ ምናልባት አንድ ጥርጥር አድሮባት ይሆናል የጨው ድንጊያ ሁና ቀረች። ይኸውም በእሳት ከመቃጠል የጨው ደንጊያ መሆንን ይሻላል በማለት በሎት ደግነት ምክንያት ፍርድ የተሻሻለላት ይመስላል።

ከዚህ በላይ የተተረከው ማንም የማያውቀው የመጽሐፍ ቃል ቢሆንም ያን የመሰለ ክፋት ተሠርቶ ያን ያህል መዓት እንዳይመጣ መመከሪያና መቀጫ ይሆን ዘንድ ቃሉን በልብ ሠሌዳ መቅረጽ ያስፈልጋል።

ከቶ የዚህ ዓለም ሰው እግዚአብሔር ምን አሳጣውና ነው ክፋት የሚሠራው። የምድር ጌታ አድርጎ ፈጥሮታል። ለምን ዓመለ ጌታ አይሆንም። ለምንስ ሕሊናውን ወደ በጎ ምግባር አያዘነብለውም እኖራለሁ እንዳይል ዕድሜው አጭር ነው። ክፋት እንደሠራሁ እቀራለሁ ብሎ እንዳይወላዳ። እንደ ሥራው መጠን ብድር የሚመልስ ፈራጅ ከበላዩ አለበት።

ከሞት አስቀድሞ ጭንቅና መከራ ደዌና ልዩ ልዩ ፈተና ይጠባበቀዋል። በነዚህም ከተሠቀየ በኋላ ሞት ተቀብሎ አፈር ያዳፍንበታል። ከሞተም በኋላ በፊት ሲኦል በኋላም ገሃነም ሥቃያቸውን አዘጋጅተው ይቆዩታል ይህን ሁሉ ጆሮው እየሰማ ምግባሩን ሲያበላሽ መገኘቱ የሚገርም ነው።

**ኤልያስና ጸሎቱ ለማስረጃ**

ኤልያስ እንዳንተና እንደኔ ሰው ነው (ነበር) ስለዚህ በጸሎትና በተአምራታዊ ሥነ ምግባሩ የሠራውን ሥራ ስንመለከት ሰው ሰብአዊ ምግባሩን ቢያሳምር የሚያገኘውን ከፍ ያለ ስጦታ ስለሚያሳስበን እኛን ሰዎችን ታላቅ ክብር ይሰማናል።

ለእግዚአብሔር አምልኮት ቀናተኛና ፍጹም ምግባር ያለው ሰው በመሆኑ የእግዚአብሔርን ጠላቶች ለመቅጣትና ለማሳመኛ ሰማይ ዝናም እንዳያዘንም ምድርም የዘሩባትን እንዳታበቅል የሚከለክልበት ሥልጣን ከአምላክ ተሰጠው።

ከዚህም በቀር እሱ አንድ ብቻውንና ከመቶ አምሳ የሐሰት ነቢያት አክዓብ የሚባል ንጉሥና ኤልዛቤል የምትባል ንግሥት እውነተኛውን የሱን አምላክና የነሱን ሐሰተኛ አምላክ ለማወዳደር ትእዛዝ በሆነ ጊዜ። የኤልያስ ሃይማኖት መቶ አምሳውን ነቢያት ሐሰት ከነአምላካቸው ከንቱ አድርጓቸዋል።

ከዚህ በላይ የአብርሃምና የኖኅን የሎጥንና የኤልያስን ታሪክ ባጭር መጥቀሳችን ለአሁኑ ዘመን ትውልድ ትምህርት እንዲሆንና የሁሉም አሳብ ወደ መልካም መንገድ እንዲመራ ስለሆነ እነዚህ ጥቅሶች ምንም የተለመዱና ብሉያት ቢሆኑ መልካም ፈቃድ ላለው ሁሉ ዘወትር አዲሶች ናቸው።

አዲስን ነገር መንፈለግ ያማረው ወጣት አሁን ካለበት የትምህርት ገበታ ሊያገኘው ይችላል። ያንን ለዘመናዊው ሥልጣኔ መሪ እንዲሆነው ሲያጠና ይህን ደግሞ ሁል ጊዜ ዘመናዊነቱ ለማይለወጠው ለመንፈሳዊው ጥበብ ሐዋርያ እንዲሆነው ከሕሊናው እንዳይለይ ማድረግ ያስፈልጋል።

በነቢያትና በሐዋርያት የተመሩ ሁሉ ጥፋት አላገኛቸውም። በራሳቸው አሳብ ለመሔድ መንገድ የጀመሩ ሁሉ ግን ድጡና ማጡ አላላወሳቸውም በመንገድ ወድቀው ከመቅረታቸው በላይ ዲያብሎስ እያነሳ ወደ ሲኦል ወርውሯቸዋል። ምን አልባት ማን ያየ አለ የሚለኝ ይኖራል የምዕመናን ዓይናቸው መጻሕፍት ናቸውና በመጻሕፍት ዓይንነት የሊቃውንት አስተያየት መነጥር ሲጨመር ሐሰት፣ ያልተቀላቀለበት እውነት ሁኖ መታየቱ የታወቀ ነው።

እግዜር የለም ባይ የእግዚአን መኖር ያማያውቅና የመንፈሳዊነትን ጠቃሚነት የሚረዳው አቅሙን የሚያሳውቅ ኃይለኛ መዓት ከሰማይ ወርዶ ሲያደቀው ነው እንጂ የመጽሐፍ ቅዱስ ትእዛዝ ከምንም አይቄጥረውም።

ዓለም በዛሬው ጊዜ ያንድ ሀብታም አውድማና ያንድ ኃይለኛ ምጣድ መጣጃ ትሆን ዘንድ የምኞት ዓይን ቢወጋትም ሰው ባስቀመጡት ሥፍራ ያልተገኘ ዕቃ ሆኖ ሊገኝ አይገባውም።

እግዚአብሔር ባስቀመጠው ሥፍራ መገኘት አለበት ይህም ሃይማኖት ነው። ስለዚህ ሃይማኖት ጥናት ያሻዋል።

ምግባር ጥዳት ያስፈልገዋል።

እንዲሁም የነዚህ ቅርንጫፎች አመልና ጠባይ ከነውር መለየት ይገባቸዋል።

የሰው ወደዚህ ዓለም መምጣትና ከዚህ ዓለም መሄድ።

በእግዚአብሔር ፊት እያንዳንዱ ፍጥረት በመዝገብ የገባ ሒሳብ በመሆኑ ያለ እርሱ የሚበዛውና የሚቀንሰው የለም። ስለዚህ በሱ ቃል ይመጣል በሱ ቃል ይሄዳል። የሰውም ዕድል በመሔድና በመምጣት ወይም በመወለድና በመሞት መካከል ተወስኗል። እነዚህም ሁለት ነገሮች በሁለቱም ወገን ጭንቅ ሳይታይባቸው በሰላም መሄድና መምጣት የለም።

ይህ አንደኛው ዓለም በሁለተኛው ዓለም እስኪለወጥ ድረስ ጉሮሮዋን ተገዝግዛና ነፍሷ ያልወጣ እየተንደፋደፈች ደሟን የምትረጭ ዶሮ ይመስላል።

ዶሮ ከታረደች በኋላ ፍላት ይጠብቃታል። ሰውንስ ከሞተ በኋላ የሚያገኘው ምን ይታወቃል።

ይህንስ ሃይማኖት እርግጠኛ የዓይን ምስክር ሆኖ ነግሮን ተረድተነዋል። ጥርጥር ያለበትንም ሰው ዕንቅልፍ የሌለው የገሃነም ትል ይጠረጥረዋል ሲል መጽሐፍ ነግሮናል።

ስለዚህ መጥጦ እስኪሔድ ያለበት ፈተና ሔዶም የሚያገኘው ጭንቅ የከበደ ነው። ሰው ከናቱ ማኅፀን ወጥቶ ወደ ዓለም ሲገባ ታላቅ ጭንቅ ተደርጎ ነው። እናቱን በምጥ ያስጨንቃታል። አዋላጆቹንም በማማማጥ የጭንቅ ተካፋይ ያደርጋቸዋል። እሱም የሚወለደው አሣር አይቶ ነው። እንዲሁም ከዓለም በሞት ተለይቶ ሲሔድ ተጨንቆና አስጨንቆ ነው።

በበሽታው ሲያዝ ይጨነቃል። አስታማሚዎቹም ሊሞትብን ነው እያሉ ያለቅሳሉ አብረው ይጨነቃሉ። ሲወለዱ አሣር አይቶ ሲሞቱ ተጨንቆ የሰው ነገር ይገርማል። በዚህ ላይ ደግሞ ያሣር መጨመሪያ ክፉ ሥራ መሥራቱ አይቀርም ይሆናል።

ጭንቅና መከራን በምድር የቀመሰ ሰው በሰማይ ደግሞ ከዚህ የባሰ አለ ብሎ አለመስቅጠጥ ልበ ደንጊያነት ነው።

ከላይ እንዳልነው የናቱ ማኅፀን የ፱ ወር ዓለም ሁኖት ከኖረ በኋላ መውጫው ሲደርስ ከናቱ በደኅና አይላቀቅም። ከወጣም በኋላ ወዲያው ያነጥሳል። ብርድ ያንጠረጥረዋል። በጠቅላላ ሥጋዊ ስሜት ወዲያው ይይዘዋል። ያለቅሳል፣ ይህን ዓለም በልቅሶ ይጀምረዋል በመጨረሻውም በልቅሶ ይሰናበተዋል።

ሲወለድ በልቅሶና በእንጥስታ ወደዚህ ዓለም መምጣቱን ካስታወቀ በኋላ ሲሞት ነፍሱ በስርቅታ ትወጣለች። እነዚህ ሁለቱ ነገሮች እንጥስታና ስርቅታ (ስርቅ ስረቅ ማለት) ሙፃዕና ሙበዕ ናቸው ለማለት ይቻላል።

ሰው ታሞ ስርቅ ስርቅ ካለው አይደንም ይባላል። በተወለደም ጊዜ ያስነጠውሰው እንደ ሆነ ብርታቱ ይገመታል ወዲያውም እደግ ተብሎ ይመረቃል።

እንዲያውም አንዳንድ ሰዎች ልጅ ሲወለድ እርር ብሎ ማልቀሱ መቃብር ስለሚታየው ነው ይላሉ። የሆነ ህ ኦኖ ሰው የተፈጠረው መልካም ሠርቶ እንዲጠቀም ነው እንጂ ክፉ፣ ሰርቶ እንዲጎዳ አይደለም።

በዚህ መሠረት ሰው እስኪሞት ድረስ የማይሞት ሥራ ቢሠራ ከሞት የሚነሣበት መብት ለማግኘት በቻለ ነበር። የነፍስ ሞት ይዞ የሚያስጨንቃቸው ነፍሳት ሥጋቸውን በሚያማርሩበት በፍርድ ቀን የሚደረገው ጭንቅ ሥጋን ሲሰማው መንፈሳዊ ሥራ ለመሥራት ይችላል።

መንፈሳዊነት ያላሸው ሰውነት ምግባር ሥራ ሲሉት ወገቤን ሃይማኖት ያዝ ሲሉት ልቤን እያለ እግዚአብሔርንና ሰውን ያሳዝናል።

ለመድኃኒት ቀን የታተማችሁበትን የእግዚአብሔርን ቅዱስ መንፈስ አታሳዝኑ ኤፌ ፬ ፴ በመንፈሳዊ ሕይወት ለመኖር ሥልጣኔ ያመጣው አስተዳደር አንድም የለም።

ገንዘቦች ጌቶች ሰዎች ተገዢዎች ሁነዋል። የመንፈሳዊነት ዋና ባላጋራ ምን አለበት እየተባለ ቅዱሶችን ልማዶች ማናናቅ ነው። ስለዚህ ሥልጣኔ ላመጣው የልብ በሽታ ምን መድኃኒት ሊገኝለት ይቻል ይሆን።

እንደ ሥጋዊ አካል ለመንፈሳዊ አካል ሐኪም ቢኖረው ደግ ነበር። መንፈሳዊ ሕይወት እንደታመመ ነው። ምክንያቱም መንፈሳዊ በሥጋዊው ስለተዋጠና ለመንፈሳዊ አካል የአእምሮ ሐኪም ስላልተገኘ ነው። እንኳን አእምሮና ደም ያነሰው በሐኪም ምክር ከባለደም ደም ተውሶ ይጠቀማል። ስለዚህ አእምሮ ያለው አእምሮ ላነሰው ምክር ሲሰጥ ከቶውንም መንፈሳዊውን ነገር ሲያሳይ ዓይን ግንባር ሆኖ መገኘት የለበትም።

ዕንቍ ከኩበት ጋር ሲገኝ ኩበት ለቃሚ ስለማያውቀው ቦረቦጭ ነው ብሎ ይጥለዋል። ከክፉዎች መካከል የተገኘ መንፈሳዊነትም ቂል ሳያሰኝ አይቀርም።

የሆነ ሆኖ ያሉህን ቢሉህ አንተው ብቻ ማየት ያለብህ ድብቅ ሥራህን በድብቅ የሚያዩህን ዓይኖች ብቻ ነው።

አንድ ሰው ወደ ስርቆት ለመሔድ በሚዘጋጅበት ጊዜ አንድ ሥውር ጽሕፈት በሚወጣበት በር ሳንቃ ተጽፎ አየ። ደነገጠና ቀርቦ ቢያነበው የምትሔድበትን አውቄብሃለሁ ቆይ የሚል የዛቻ ቃል ሆኖ አገኘው። ላንሣህ ብሎ ቢዳብሰው ዓይኑም ጽሕፈቱም ተሠወረው። ስለዚህ ከዚያ ቀን ወዲህ ያ ሰው ክፉ ሥራውን ትቶ ወደ በጎ ምግባር ተመለሰ ይባአልል። ባይከሠት ነው እንጂ የሰውን ኃጢአት የሚመለከት ኅቡዕ ዓይን መኖሩ የታወቀ ነው።

ሰው የተሰረቀ ዕቃ አይደለም። ለምን እሱ ከሕግ እየተሠረቀ ሊሠራ የማይገባውን ሥራ ሲሠራ ይገኛል። ሰው በተፈጥሮው የከበረ ሲሆን በሥራው ወራዳ ይሆናል።

ሰው መሬት መሆኑን ሲያውቀው ለምን መሬቱን ይረሳል። መጽሐፉ እሳቱ የማይጠፋ ትሉ የማያንቀላፋ የስቃይ ቦታ አለና ወደርሱ እንዳጠሩ ከሱ የሚያድናችሁን ሥራ ሥሩ እያለ የሚናገረው ነገር ወሬ መስሎ ይሆን።

ሰው ሆይ ይህ ግሩም ደይን ወዳለበት ሥፍራ ሔደህ ስቃዩን ከማየትህ አስቀድሞ አሁኑኑ ዕንቅልፍ በሌለበት ራዕይ ብታየው ኋላ ልታየው ባልቻልህም ነበር።

የኃጢአትን አለንጋ የምትሸነቍጠው የወንጀለኞችን ጀርባ ብቻ ነው። ስለዚህ ለወልደ ሚካኤል የተወረወረው ጦር ወልደ ገብርኤልን አይወጋውም። ይሁን እንጂ ወርዋሪ ሲያሳስት ወይም የቀን ፍርጃ ሲደረግ ለአውሬ የተተኮሰ ጥይት በሰው ላይ ያርፍና የአውሬው በሰው ሞት ይለወጥ ይሆናል። ስለዚህ በተቻለ መጠን ከድንገተኛ አደጋ ለመጠበቅ ክፉዎች ከዋሉበት አለመዋል ይጠቅማል።

የታላላቅ ሰዎች ሞት በታናናሽ ምክንያት ሲደረግ ያስገርማል የጌታችን የኢየሱስ ክርስቶስን ግማደ መስቀል ያስመጣውን ዓፄ ዳዊትን በቅሎ እረግጣ ገደለችው ሲባል ቅር ያሰኛል። ታሪክንም ያቀዘቅዛል።

ምንም የሞት ደኅና ባይኖር ታሞ መሞቱ ለኑዛዜ ከማብቃቱ በላይ የጸጸት ስሜት አያመጣም። የጸጸት ስሜት የሚያመጣስ ሰው ሁኖ የሰውነት ሥራ ሳይሠራ ሰው አይደለሕም ተብሎ መቅረት ነው። የሚታማ ሰው ሰው ነህ እስኪባል ድረስ ደምንም ላብምም ማፍሰስ የማይቀር ነው። ጉንደ መስቀሉንም ሰባብሮ እስኪትል የሥራ ልብሱን ማውለቅ የለበትም። የጦር ልብስ ያለጊዜው አይለበስም። ከተለበሰም በኋላ ከድል በፊት አይወልቅም።

**የሞተ ትዝታ።**

አንድ ሰው ታመመ ቅትት ቅትት አለ። ወዲያው ብርድ ብርድ ብሎኛልና እባካችሁ እሳት አንድዱልኝ ሲል ሞቱ ትዝ አለው። ቀጥሎ በትዝታው ውስጥ የሲኦል እሳት ብልጭ ስላለበት ተውት ዋናው እሳት ወዳለበት መሔዴ ነው ብሎ ግጥም አለ ይባላል።

ይህ ላይቀር መልካም ሥራ መሥራት እንዴት ይቅር ያለጊዜው የመጣ ምጥ ለሕይወት እንደሚያሠጋ ያለ ንስሐም ሞት ማሥጋቱ የታወቀ ነው።

የሰው የዚህ ዓለም ኑሮ አጭር ከማጠሩም ይልቅ አሣረኛ መከረኛ ነው በዚህም ኑሮው በጎ ምግባር ሳይሠራበትና የቀና ሃይማኖት ሳይዝበት የዕድሜው ቀን ይመሽበታል።

እሱ መሬት የሚመላለስበት መሬት መሬት ለመሬት ሲሳሳብ ብዙ ነገር ያመልጠዋል። ይኸውም በመንፈሳዊ ምግባር የሚገኘው የመንፈሳዊ ክብር ነው። በጣም የሚያስገርመውስ ክብሩ መቅረቱ አንሶ መከራ ሲቀበሉና በእሳት ሲጠበሱ መኖሩ ነው።

አንዲት ድመት እሳቱ ግርር ብሎ ከነደደ ምድጃ ማዘንት ላይ ሁና በምድጃው በስተላይ የተሰቀለውን ሥጋ ብቻ አይታ ሚያው ሚያው እያለች ወደ ላይ ለመዝለል ስታሽቋጥጥ ከእሳቱ ውስጥ ተሞጅራ ተጠበሰች ይባላል።

ይህ ዓይነት ታሪክ በእንስሳትም እየደረሰ ታይቷል። ሣሩን እንጂ ገደሉን ያልተመለከተ በሬ በገደል አፋፍ ላይ የበቀለውን ሣር እነጫለሁ ሲል ገደል ይገባል ይባላል።

ከቶውንም አንዳንድ ኮርማዎች ከገደል አፋፍ በላይ ሆነው፥ ከገደል አፋፍ በታች ሌሎቹ ኮርማዎችና ላሞች፥ ድርዓት ሲያደርጉ ያዩ እንደሆነ ዘልለው ከጥግ ወድቀው ይንኰታኰታሉ።

መልካም ምግባር፥ እንደ ቆሎ በእጅህ ውሥጥ የተዘገነ ነው። ማለት ከችሎታህ በታች ስለሆነ ብትፈልግ አሽተህ ልትቆረጥመው ባትፈልግ ልትበትነው ትችላለህ።

ከችሎታ በታች የሆነ ነገር ሁሉ በባለቤቱ ሥልጣን ሊፈጸም ይችላል። ሰውን ጉዳት የሚያገኘው ከችሎታው በታች ያለውን ትቶ ከችሎታው በላይ የሆነውን አገኛለሁ በማለት ነው።

ስለዚህ ምኞቱ ያልተፈጸመለት ሰው ከመሆን ለመዳን ከችሎታ በላይ መመኘትን መተው ነው። ከችሎታ በላይ የሆነ ምኞት ቢገኝም ሊጨበጥ አይችልም።

ለምሳሌ አንድ ምስኪን ሰው የዕለት ራት (ጥቅም) የሚገኝበትን ሥራ ትቶ ምነው ዘውድ በራሴ ላይ በተደፋልኝ እያለ ያለ ዕረፍት ሲመኝ አንድ ቀን የዚሁ የአሳብና ውዝዋዜ የዕንቅልፍ ደለል ጭኖበት ሕልም ያያል።

ያ የተመኘው ዘውድ ከሰማይ ወርዶ ከራሱ ላይ ባረፈ ጊዜ ዘውዱን ለመቻል አቅቶት አንገቱን ውጭምድምድ ብሎ ተቆልምሞ ከተኛበት አልጋ በታች ወድቆ ባፍጢሙ ሲደፋ ብንን አለ።

ከዚህ በኋላ እየተንዘፈዘፈ እየተንቀጠቀጠ ተነሥቶ እንኳን በውኔ ያልሆነ። ከችሎታየ በላይ ተመኝቼ ያልተመኘሁትን መከራ አመጣብኝ። ላካ ሁሉም ዕዳ ቻይ አንገትና ራስ ያስፈልገው፥ ኑሯል እያለ ከንቱ አሳቡን እርግፍ አድርጎ ተወ ይባላል።

**ቢያገኝም አያውቅበትም።**

በዓፄ ፋሲል ጊዜ መልክአ ክርስቶስ የሚባል ሽፍታ ተነሣ። ከዓፄ ፋሲል ጋር ሊቦ ላይ ተዋጋና ለጊዜው ዓፄ ፋሲል ኃይል ስላነሠው ዘውዱ ይዞ ዘወር አለ። መልክአ ክርስቶስ ግን ከቤተ መንግሥቱ ቢገባ የመብራት ማብሪያ መቅረዝ ስላገኘ ዘውድ መሰለውና በራሱ ላይ ደፋው። ወዲያው ነገሥሁ አለና ወደ አደባባይ ቢወጣ ያላወቀ ዘፈነለት ያወቀ ሳቀበት። ጥቂትም እንደ ቆየ ባፄ ፋሲል ኃይል ተከቦ ተያዘና ቅጣቱን ተቀበለ።

እንዲህ ነው። ቅባት ያልተገባው ንገሥም ቢሉት ከነአነጋገሡም አያውቅበት። አቅምን ማወቅ ታላቅ ቍም ነገር ነው። ሌላው ቀርቶ ከመጠን በላይ የበላና የጠገበ ታውኮ ያድራል። አቅሙን አያውቅ ማለት ምንኛ ታላቅ ስድብ ነው።

ሰው እንደዚህ ነው፤ ሥጋ ሥጋውን ሲያይ ነፍሱን ከእሳት ላይ ይጥላታል። በሥጋውም ውርደት ያመጣል።

አዝማሪ ሥጋ ሥጋውን ሳይ፥

ወድቄ ነበር ከሳት ላይ።

እያለ የሚያዘምረው ይህን የመሳሰለ ታሪክ እየተሰማው ነው። ቤተ ሥጋውን ብቻ ለመለሰን የገንዘብና እንደ ገንዘብ ያለ ምኞታዊ ኃይል ያለበት ነው።

የሀገር ፍቅር የለውም የወገን ኩራት ልቡን አይመታውም። ሊሞት ቢፈቅድ ለገንዘብ ሲል ይሞታል። ሊድንም ቢወድ ለገንዘብ ሲል ይሞታል።

ቢሞትም ለገንዘብ ነው ቢድንም ለገንዘብ ነው። እንዲህ ከመሆን ያድንህ።

ገንዘብ ዓይን ያሳውራል። ገንዘብ ልብ ያሳብጣል። ገንዘብ፥ ሃይማኖት ይጐንጣል። ይህም ማለት ላላወቀበት ነው እንጂ ላወቀበትስ ገንዘብ በነፍስም በሥጋም ጠቃሚ መሆኑ የታወቀ ነው።

እነሆ የዛሬው ጊዜ ዘመነ ትምህርት ስለሆነ በዚሁ መጠን ምግባር ሊቃና ሃይማኖት ሊጸና ያስፈልጋል።

መማር ለነፍስ ነው እንጂ ለሥጋ ብቻ አይደለም። በተማሪ ቤት ያሉ ወጣቶች ሁሉ ለነፍሳቸውም እንደ ሥጋቸው ቢያስቡለትና ከግብረ ገብነቱ በዛ አድርገው ቢማሩለት ወጣትነታቸው ፍሬ ያለው ይሆናል።

እያንዳንዱ ሰው ልብሱንና ገላውን ከአፍአዊ እድፍ ንጹሕ እንዲሆንለት ይወዳል። ከዚህም ጋር ምግባርን ንጹሕ ለማድረግ መጣጣር አስፈላጊ መሆኑን አለመንዘንጋት ደስ ከሚያሰኙት ነገሮች አንዱ ሳይሆን አይቀርም።

የተማረ ሰው በለባዊነት ከስሕተት ካልዳነ ወደ ክፋት የሚያዘነብል ክፉ ልብ ከሚፈጠርብን ጥንቱን ልብ ባይኖረን በተሻለ ነበር የሚያሰኝ ነው።

የሰነፍን ሰው ደም ቅማልም ቍንጫም ትኋንም ያለዋጋ ያለምስጋና ይጠጡታል። ከቶውንም በሻ ከታላቅ ያቆራኙትና ገንዘቡን ከመጨረስ በቀር የማይጠቀምበትን ፍላጎት ያሳድሩበታል።

የክፉ ነገርም አለማመድ ይህን በመሰለ ሁናቴ ተጀምሮ እስከ ራስ ድረስ ከሚውጥ ማጥ ያገባና መውጫ ያሳጣል። ነፍስ በዚህ ዓለም ከሥጋ መውጫ አታጣም። ሣሉም ጉንፋኑም እሾሁም ዕንቅፋቱም ዱላውም ጦሩም ጐራዴውም ጥይቱም ይህን የመሰለው ሁሉ የነፍስ መውጫና አውጭዋ ነው።

የኋለኛው የመኖሪያ ቤትዋ ግን ገነትም ሲኦልም ይሁን ከገባች በኋላ መውጫ ስለሌላት አሁን ለሥነ ምግባራት አለሁ አለሁ ማለት ከተገኘ ለማይታጣው ክብር ረዳት ይሆናል። የልብ አገልግሎት በአእምሮ ረገድ ለመጠበቅ በለባዊነቱ ሲሠራበት ነው። ወይም ከስንፍና ለመዳን እንዲቻልና ዘወትር ሰብአዊ ሕሊና ወደ ትጋት እንዲመራ ነው።

ሰነፍ በነፍስም በሥጋም አይጠቀምም ከቅቤውም በቅባኑግም ያጣ ጐመን ማለት ነው።

**የመጽሐፍ ወዳጅነት።**

ታሪክ ወይም መጽሐፍ ማለት የተጠራቀመ ወሬ ነው። ወሬም ማለት ከሥራ ፍሬ የተለቀመና ከሠራተኞች የተቃረመ ነው። በሥራ ሳይሆንም የአፍ ተባባሪ ከሆነ ትንፋሽ የሚገኘው አይታጣም። የሆነ ሆኖ ሁሉም ተጠራቅሞ በጥራዝ ውስጥ ሲገኝ ለተመልካች አእምሮ አጫዋች መሆኑ የታወቀ ነው። ነገር ግን አንዳንድ ሰው መጽሐፍ ብሎ የሚያነብበው ከቁም ነገር ውጭ በጆሮ ቀበዞነት የሚነፍሰውን የወሬ ልቅምቃሚ ነው።

ይሁን እንጂ በዘመናዊው ብልሃት ሽቦና ነፋስም የወሬ ተላላኪዎች በመሆናቸው መጽሐፋዊ ዓይነት ወሬ ስለሚገኝባቸው እነሱን የሚያዳምጥ ጆሮ ከቀበዞነት ነፃ ነው።

እንዲሁም ጋዜጣዎች የእለት ወይም የሳምንት መጻሕፍት ምንባባት ስለሆኑ አገልግሎታቸው ከመጽሐፍ ገብቶ ሊቆጠር ተችሏል።

በቴክኒክ ረገድ የፈለሱትን ብርታውያን ጥበባት ላልሰማ ጆሮ ለማሰማት የሚችሉት ራዲዎኖችና ጋዜጣዎች በመሆናቸው እንኳን በቅርብ ያለው በሩቅ ያለ ሊጠቀምባቸው በመቻሉ በዛሬው ጊዜ ምሥጢር ሁኖ የሚቀር ነገር አልተገኘም።

ነፋስ ምን ይዤ ልሒድ ሲል የሠራተኞችን ደጅ ይመታል። ጋዜጣዎችም ምን እናውራ በማለት ጸሐፊዎችንና አታሚዎችን ወሬ ውለዱ ይሏቸዋል። እነዚህ የተዘረዘሩት ሁሉ የመጽሐፍ ቅርንጫፎች ስለሆኑ በሰው ለኀዘኑም ሆነ በደስታው ጊዜ ከፊቱ የሚገኙ ስለሆኑ ለመስማትና ለማንበብ ፈቃድ ያለው ከሚገኝባቸው ልቡናዊ ጥቅም በላይ ለባከነ አሳቡ መሰብሰቢያ ሳይሆኑ አይቀሩም።

እግዚአብሔር በየጊዜው ዓለምን ይገልጸዋል። ለቁርጠኛ ሞት ግን አልሰጠውም።

እግዚአብሔር ዓለምን በመጻሕፍትና በነቢያት እንዲሁም በሐዋርያትና በሊቃውንት መክሮታል። ዓለም ግን መጻሕፍትን አንብቦዋቸዋል እንጂ አልተመከረባቸውም። ስለዚህ በአንዳንድ ጠቢባን ዘንድ መጻሕፍት ሥራ የሌላቸውና ወዳጅነታቸው የማይጠቅም ሳይመስሉ አልቀሩም።

መጻሕፍት ግን እንኳን ለወደዳቸውና ለጠላቸው ቢሆን ወዳጅነታቸውን ስለማያጓድሉ ዕድሜ የሞከረው ወይም ሞት መጣሁብህ ያለው በመጻሕፍት አማካይነት ፈጣሪያቸውን ይቅርታ የሚጠይቁበት ጊዜ ይኖራል።

አንድ መጽሐፍ ስንመለከት ለዘለዓለም የምታላቅስበት እንዳይመጣብህ ለጊዜው ጥቂት ሆኖ ከሚታይህ ኃጢአት ተጠበቅ። ለጊዜው ትንሽ የሆነ ውሎ አድሮ ትልቅ ይሆናልና ፀፀት ይጥልብሃል። በፀፀት ብቻ አይለቅህም። አጥፊህ ይሆናል።

የመጀመሪያዪቱ ስሕተት የታላቅ ስሕተት ጅራት ስለሆነች፣ ጐትታ ጐትጉታ ከመከራ ጉድጓድ መጣሏ የታወቀ ነው፤ ሲል ያገኘሁት ቃል ይህ ስሜት ጣለብኝ።

**መጽሐፍ ባለመለከት ይህን ከማን እሰማው ኑሯል!።**

ምግብ ወዳፍ ሲቀርብ አፍ ግጥም አይልም። የረኃብ ስሜት ለተገጠመው አፍ መክፈቻ መሆን አለበት። የምግቡም ፍላጎት የውስጥ ዘበኛ ሆኖ የውስጡን መወርወሪያ ሲያነሣው አፍ ወለል ይላል። ጕሮሮም መንገዱን ጠርጎ ይጠባበቃል።

ነገሮች ሁሉ ይህን በመሰለ ሁናቴ እንደ ሰንሰለት የተያያዙ ናቸው። ለማይሰማ ሰው ምክርን ማካፈል ለጣዖት ስለት እንደመሳል ያለ ነው።

በመጽሐፍ ነግዶ ትርፍ ከሚያገኝ ይልቅ መጽሐፍ ገዝቶ የሚመለከት ይጠቀማል። መጽሐፍ ሲባል ሁሉ መጽሐፍ አይደለም። ያልታረመና እሾሁ ያልተለቀመ መጽሐፍ ይኖር ይሆናል።

መጽሐፍ የልብ ወዳጅ ነው። ምሥጢሩን ለወዳጆቹ አይሰውርም። ምናልባት ከሰሚ መካከል አንዱ የሰው ዘመድና ወዳጅ ቢያጣና ወይም ወዳጆቹ ወረታቸው አልቆ ቢከዱት መጻሕፍት በመከራውም በደስታውም ከፊቱ አይለዩም። ከልቡ አይጠፉም።

ለአንድ ሰው ብዙ ወዳጆች ነበሩት። ከብዙ ጊዜ በኋላ አንዳንድ እያሉ በየምክንያቱ ሁሉም ተለዩት። እሱም መጻሕፍትን አጥብቆ መመልከት ይወድ ነበርና አንድ ቀን ብቻውን መጽሓፍት ሲመለከት ወዳጆቼ ሁሉ አንተ ብቻ ቀረኽኝ። እስከ መቼም ድረስ ቀሪ ዘመዴ አንተ ነህ ብሎ ገብታውን አገላብጦ ሳመው ይባላል። ስለዚህ መጽሐፍን የመሰለ ወዳጅ የለም ለማለት ይቻላል።

እንዲሁም እንደ መጽሐፍ ያለ ዋና ዘመድ መልካም ምግባር ስለሆነ ጠባዩን በግብረ ገብነት ያጐለመሰ በሔድበት ሁሉ ረድኤተ እግዚአብሔር አይለየውም። ቢያዝንም አስተዛዛኝ አያጣም።

ሞትም እንኳ በግርማ አመጣጥ መጣሁ ብሎ የፃዕር ክራንቻውን ሲያንጥ ይህ የተባለው በጎ ምግባር ተከላካየንቱን አያቋርጥም። ይልቁንም ሃይማኖት ሞት የሚከረፋ መዓዛ እያመጣ ለፃዕረኛው አፍንጫ ሲአሸት የዚህን ክርፋት ወደ ጣፋጭ መዓዛ የሚለውጥና ገነታዊ ጣፋጭነቱ የሞትን ኃይል የሚያደነዝዝ ሽታ ዘግቦ አምጥቶ ሲረቸው የሞት ቀኖች ሳይታወቅ ጭንቁ በሽልብታ ያልፋል።

ሞት የማይደርስበት ሥፍራ ወዴት እንደሚገኝ ለማውቅ የቻለ ፍጡር የለም።

ነገር ግን ሞትን ቀምሶ ሌላ የማይሞት ሕይወት እንዳለ ያየ እንኳ ባይኖር መኖሩን አወን ብለን እንቀበለዋለን።

ስለዚህ በረቂቅ መሣሪያ የተሠራ ረቂቅ ወንጀል እንኳ ቢሆን ከእግዚአብሔር ዓይን ሊሠወር ስለማይችል። የሚያየኝ የለም ብሎ ዓመፅ ማድረግ በገዛ ራስ ማመፅ ይሆናል።

**ዓለምና ደስታው።**

በዚህ ዓለም በእጅ ተዳስሶ የሚጨበጥ ግዙፍ ደስታ የለም። አለ የሚባለውም ደስታ ሁሉ እስከረፋድ የማይቆይ የጧት ጤዛ ነው። ግዙፍም ነገር ሁሉ ተለዋዋጭ ነው። ረቂቁና መንፈሳዊው ሥነ ምግባር ግን ዘላቂ ነው።

የአእምሮ የእብደት በከንቱ ምኞት ሥር ተጠምዝዞ ተኝቷል። አንዳንድ ጊዜም እየተነሣ እንደ አሞራ ከንፌ ፍላጎትን ሁሉ ልሰብስብ የሚል የሙዚቃ ድምፅ ያሰማል።

በዓለም ላይ የሚኖር ሁሉ ደስ ሊለው ይፈልጋል። ኃዘንም እንዳይደርስበት ይከላከላል። ሊከብርና ሊበለጽግም ይፈቅዳል። ሹሙኝ ሸልሙኝ አክብሩኝ አቦ አቦ በሉኝ ባይነት ባሕርዩን አይለየውም። ሲያቅተው ይቀርበታል እንጂ ከቶ ምንም ቢሆን መልካም ነገር እንዲደረግለት የማይወድ የለም።

ችግር ተሰፍቶ የተቀመጠ ቆብ ወይም ተታትቶ የተዘጋጀ አክሊል ሦክ ስለሆነ አያገኝም ሲሉት ድንገት በራስ ላይ እንደ ድፊት ተደፍቶ ይገኛል።

መከራ ሲመጣ አይነግርም አዋጅ፥

ሲገሰግስ አድሮ ቀን ይጥላል እንጅ።

እንዴት አደራ ልጥብቅ፥

መምጫው አይታወቅ (ተብሏል)።

ዓለም ያለውና የሚኖረው በሚያሳዝን ሁናቴ ላይ ነው። የሚማረውም ሥልጣኔ ቀኑ የመሸበት የማታ ትምህርት ነው።

ስለዚህ በምቾት ጊዜ ችግርን ማሰብ በችግር ጊዜ መከላከያ ዘዴ ሊሆን ይችላል። ደስታ የግንባር ወዝ ስለሆነ ትንሽ ምክንያት ሲዞርበት ይደርቃል። ይህ ላይቀርልህ ደስታህን ለብቻህ አታድርገው።

አንተ ደስ ብሎሃል ያኛውን ከፍቶታል አንተ በጤና ተቀምጠሃል። ሌላው በኃዘን ወይም በችግር ተጨብጧል። በዚህ ጊዜ ደስታህ ርኅራኄ የሌለህ እንዳያደርግህ ዕወቅበት። ሰው በሰው አይጨክንም። ርኅራኄህ ቁፍል የሌለው ሣጥን አይሁን። ሰው ያለ ዘመድ ባይፈጠርም ዘመድ የሌለው አይታጣምና አንተ ዘመድ ሁነው። ላንተ ዘመን የሆነህ እግዚአብሔር ለሱም ዘመድ ስለሆነ ለሱ ያደረግኸው ለእግዚአብሔር የተደረገ ነው። እግዚአብሔር የተራበና የተጠማ ሁኖ ከፍጥረቱ ልብስና ምግብ ፈላጊ አይደለም። የሱስ ፍላጎት ፍጡርና ፍጡር እርስ በርሱ ቢተዛዘንና ቢዋዋልለት ነው።

ይህ ሁሉ ካደረግህ በኋላ ካባለ ገንዘብነትህ ይልቅ በበጎ ምግባርህ ልብህን ደስ ይለዋል ደስታህም ካንተ የሚወድብህ የለም። አንተም ወደ ሔድህበት ሰይጣን አይመጣም። ሰይጣንም ወደ ሔደበት አንተ አትሔድም።

ይህ ማለት የምሥራች ቃልና የመርዶ ቃል የያዘ መልክተኛ ማለት ነው። ዛሬ ቷት ሹእምትህን ካበረሠረህ በኋላ ነገ ማለዳ ሞትህን ያስረዳል።

ሰው የፈለገውን ቢያገኝም ቢያጣም የዚህ ዓለም ደስታ ማለፉ አይቀርም። እስኪያልፍም ድረስ ቢሆን ኃዘን አይለየውም። ደስታና ኃዘን መንትዮች ስለሆኑ እንደ ቃየልና እንደ አቤል ወይም እንደ ኤሳውና እንደ ያዕቆብ እንደ ተናነቁ ይኖራሉ።

የፈለጉት ደስታ ሳይገኝ ያልፈለጉት ኃዘን ከተፍ ይላል። የዚህን ዓለም ደስታ ከኃዘን መራቅ ካታተው ሰው ሁልጊዜ የሚገጥመውን ደስታ አለማስጋባት የሚጠቅም ነው። ደስታም ባኃይል ቢፈነቅለው ተወርውሮ ገደል እንዳይገባ አይቶ ማድረግ አለበት።

ደስ መሰኘትም ማዘንም ከወገንና ከዘመድ ጋር ያምራል። ከባዕድ ጋር ግን አንዱም አያምርም። ሙሴ ምን አደረገ የንጉሥ የልጅ ልጅ ከመሆን የበለጠ ዕድል አልነበረም። እሱ ግን አልፈለገም። ያልወልደውን ንጉሥ አባት ቢል አፉን ዳባ ዳባ አለው። የፈርዖን የልጅ ልጅ ተብየ ደስ ከሚለኝ ከወገኖቼ ጋር መከራ ብቀበል ይሻለኛል።

ስለዚህ አንተም ብትሆን መያዝና መከተል የሚገባህ ይህን የመሰለውን ነገር ነው። ይህን ለማድረግ ምግባርህን በትክክል መንገድ የመራህ እንደሆነ እግዚአብሔር ሙሴ ሙሴ አብርሃም አብርሃም ብሎ በጠራበት ቃሉ ይጠራሃል። በምድር ላይ አብርሃም የሚባል ወዳጅ አለኝ ብሎ ያሰማውን ድምፁን ላንተም ያሰማሃል።

ይህን መንገድ የሚያስለውጥ ለምግባርህና ለሃይማኖትህ የማይስማማ ሌላ ነገር መልአክ እንኳ ከስማይ ወርዶ ቢነግርህ ወይም ሃይማኖትም ባይኖርህ ምግርም ባትሠራ ግድ የለህም ቢልህ አትስማው። በገመዱ ጠልፎ ወደ ገሃነም ሊጥልህ ነው። መልካም ምግባር ካለመሥራት የተነሣ እሳት የሚጠብቀው ሰው ምን ሰው ይባላል።

ፊትህን አማትበህ አባርረው። እንዲያውም እናትህን ሔዋንን እያታለለ አባትህን አዳምን ከውርደት የጣለ መሆኑን አትዘንጋ።

ከምግባሩ ሳያወድቅ ሃይማኖቱን ሳይለቅ እስኪሞት ድረስ ስለ ጽድቅ ወይም ስለ እህገር መጋደል አክሊል አለው።

ፍርሃት ክፉ መቅሠፍት አለባትና ፈሪ አትሁን። ይህም እንዲያው ከመሬት እየተነሣህ ያገኘኸውን ሁሉ ተማታ ማለት አይደለም። በሀገርህና በነፃነትህ ጠላት ሲነሣ የዓለም ደስታ አያታልህ። ያለ ሀገር ደስታ ያለ ነፃነት ክብር የለም።

የሚሉህን ዕወቅ የሚከፋብህን ጠይህ ከነውረኛ ምግባር ተጠበ ይህን ያደረግህ እንደሆነ ጉድህ ባደባባይ አይገለጥም።

ነውርን አለመሠወርና ጉድን አለመደባበቅ ዝንቦች የወረሩት ወተት ሆኖ መታየት ቂላቂል አድርጎ ያስቀራል።

ሆድ የተፈጠረው የእህል አቁማዳ ብቻ ሆኖ ሊቀር አይደለም። የትዕግሥት ዋሻና የምሥጢራት ሁሉ መደበቂያ ሊሆን ነው እንጂ። ቻይነት ምግባርን ጥላማ ያደርገዋል። ባለቤቱን አያቀልም።

ዝሆን ሲያረጅ ባላሰበው ቀን ከቁሙ ተገርስሶ ይተኛል። ከተኛም በኋላ አይነሣም በዚያው ይቀራል ይባላል።

መጥፎ ሰው ባልጠረጠረበት ሰዓት ከወደቀ በኋላ ወዲያው ተጫጫኙ ይበዛበታል። ልነሣም ቢል የሚደግፈው ዐይገኝም። ሁሉም የጽድቅ ጠላት እያለ በወደቀበት አንድ ደንጊያ ይጥልበታል የእርግማን መዓት ይወርድበታል።

ምክንያቱን አላውቅም ሴት የወጣችበት ዛፍ አያፈራም ይባላል። እንዲሁም ክፉ ምግባር የሠረፀበት ሰውነት ፍሬ ቢስ ቀልበ ቢስ ዕድለ ቢስ የእርጥብ ደረቅ ሁኖ ይቀራል።

ደስታ ማለት ይህን የመሰለውን ፈጽሞ መገኘት ነው። በመጥፎ ጠባይ ላይ ሁነህ ደስ እሰኛለሁ ብትል ተሳስተሃል ይህስ መርዝ ለበስ የሆነ መድኃኒት ነው።

የዓለም ደስታ ምንም አንቀው ቢይዙት ተማምለጡ አይቀርም ደስ እንዳልተሰኙ የበሉ እንዳልበሉ የጠጡ እንዳልጠጡ የተሾሙ እንዳልተሾሙ የዘፈኑ እንዳልዘፈኑ የሚሆኑበት ጊዜ አለ። ሰለዚህ እንኳን አንተ ወንዱና ያችም ሴቷ ብትሆን መፍራት የለባትም።

ስለ እውነተኛው ነገር ብትሞት ደስታህን የሚለውጥብህ የለም። ከሔድህበት አገር ታገኘዋለህ። ቀድሞ ይቆይሃል። አንተ ብቻ ለደስታ እንደትገባ ሁነህ ሙት አሟሟቱን ያሳመረ የታደለ ነው።

ይህን የመሰለውን ዕድል ለመቀበል ሰውነቱን ከመጥፎ ምግባር ነፃ ለማውጣት የሚጋደል ሰው ደረቱን ለመድፍ አንገቱን ለሰይፍ ሰጥቶ የቀኑን ሐሩር የሌሊቱን ቍር ታግሦ እንደሚዋጋና አገሩ ከጣላት እንደሚታደግ አርበኛ ነው።

እውነተኛዪቱ ደግነት የገደል ላይ ማር ስለሆነች ብሞትም ልሙት ተብሎ ድፍረት መሥዋዕት ሁኖ የሚቀርብላት ናት። ምናልባትም ጊዜ ያመጣውና አገር የሚጐዳ ነፃነትን፣ የሚጐንጥ መንግሥትን የሚነካና ወገንን የሚበድል ካልሆነ በቀር የእውነትን መስመር መልቀቅ አይገባም። የእውነት ጠባይ የማይጨቆንና የማይጨራመም የብረት ሐዲድ ነው። ብዙ የሐሰት ግሥንግሥ ቢጫንበትና የብዙ ሐሳውያን የጫማ ኰቴ ቢረመርመው እሱን የሚደፍን የመቃብር አፈር የለም።

እውነትና ሐሰት እንደ ባልና ሚስት አብረው ይኖራሉ። ነገር ግን በምንም አይግባቡም። ለዚህም ከዚህ በታች ያለው ቃል ምሳሌ ሳይሆን አይቀርም።

**ማስረጃ።**

የመቃብር ሰሌን ሠሪና የቆንጃጅት ጠጉር ሰሪ ተጋቡ። ባልየው ሰሌኑ ተሽጦ ዋጋ እንዲያገኝ ሰው ቢሞት ይወዳል። ሚስቱ ግን ሰው ሳይሞት ሴቶች ሁሉ ደስ ብሏቸው ጠጉራቸውን እየተሠሩ በሚያገኙት ጌጥ ዋጋ እንዲግከፍሏት ትወዳለች።

ስለዚህ ሁልጊዜ የሁለት ወገን ጥቅሞች ተካክለው ጐን ለጐን ስለማይሔዱ እንኳን በባዕድና በዘመድም መካከል ሚዛናዊ ነገር ይገኛል ለማለት አይቻልም። ነገር ግን ተቻችሎና ተለባብሶ ተመሳስሎና ተሳስቆ መኖር በሀገር ልጅነት አንድ ቤተ ሰብ፥ ለሆነ ሕዝብ ጥቅም ያለበት ስራ ነው።

**እሺታና እምቢታ።**

እሽታና እምቢታ ትዩይዎች ከመሆናቸው በላይ ሁለት የታሪክ ጠገጎች ስለሆኑ ለሰው ልጅ አስፈላጊዎች ናቸው። እምቢታና እሽታ በእያንዳንዳቸው የሚያስፈልጉበት ጊዜ ይኖራ ይሆናል። ስለዚህ የሚያጋጥመውን የነገር አዝማሚያ እያየ እምቢ ወይም እሽ በማለት ታሪክን መጠበቅ ያስፈልጋል።

**እሽታ።**

ሃይማኖትህን አትካድ ለጣዖት አትስገድ። ሀገርህንና ንጉሥህን አትጥላ በፍርድ አታዳላ አትስረቅ አትግደል አትሰስን ክፉ አትናገር በሐሰት አትመስክር ከመጽሐፍ ቃል አትውጣ የነገር ቤትና የወሬ ቋት አትሁን፣ ነገር አንፏቃቂና ወስዋሳ ለከስካሳ ቅሌተኛ ሸልተኛ ሁነህ አትገኝ። የቁም ነገርህ ፍሬ በግብዝነት አልቆ እንችፉና ቆረቆንዳው ብቻ የቀረ ግርድ እንዳትሆን ጥንቃቄ ይኑርህ። እንደ ዴማስ ጳውሎሳዊ አስተማሪህን ትተህ ሆድህ ያዘዘህን ብቻ አትሥራ። ማለት ሆድ አምላኩነትን አትውደድ ተብሎ ይህን የመሰሉትን ያ፲ሩን ቃላትን ዘርፎች ሲነግሩት እሽ ብሎ አዋጅነታቸውን የፈጸመ ምድራዊውንና ሰማያዊ ቤቱን ሊሠራ ይችላል። ክብሩ የተጠበቀ ታሪኩ የታወቀና ሁኖ ለመኖር ይችላል።

**እምቢታ።**

ከእሽታም ከእምቢታም አስቀድሞ ትዕግሥት አዘውታሪ መሆን ያስፈልጋል። ይሁን እንጂ እንደ ደውጃ ተረገጥ እንደ ብረት ተቀጥቀጥ አልልህም ዝምታ ስታበዛ ጠላት ቆዳህን ቅሪላ አድርጎ አውጥቶ በገዛ ሞራህ አፍልቶ ከእግሩ በታች የሚውል ተረጋጭ ምንጣፍ ሊያደርገው ይመኝ ይሆናል።

ስለዚህ ተረጋጭ ሁነህ ከምትኖር ተራጋጭ ሁነህ የጠላትህን ግንባር መፈጥፈጥ ለክብርህ አስፈላጊ ነው።

ይህም ለሥጋዊ መብትና ስለ ነፃነት ጥበቃ የሚያደረገውን ያርብሐዊ ገድል ሁሉ ከመንፈሳዊነት ሥር የዘለቀና በደመ ሰማዕታት የጸደቀ ሊያደርገው ይችላል።

ሰው በርበሬ ያልገባበት አልጫ አይደለም። እንደ መዓር እንደ ሱካር ተከርትሶ እየጣፈጠ ማንም የሚውጠው አይዶለም። ሰው አምጣ ያሉትን ሁሉ ከኪሱ አውጥቶ ከሣጥኑ ዘርግፎ ልብሱን ተገፎ ርስቱንም ሆነ ከብቱን ሀገሩንም ሆነ ክብሩን ፈርሞ የሚለቅ አይዶለም። ክብሩን አላስነካም ባይ ተከላካይ ተጋዳይ ተገዳዳይና መካች ተታጊና ተማች ስለሆነ በመንፈሳዊ በኵል ለነፍሱ በሥጋዊ በኵል ለዓለማዊ ኑሮው የዘወትር ጦረኛ ስለሆነ በነዚህ በሁለት ረድፍ ያሉትን ሥነ ምግባራት ምን ጊዜም አልዘነጋቸውም ይህም የአእምሮ አስተያየት በግድ የሚወስነው ሥርዓት ነው። በዛሬው ዘመን ሐሰት አገልጋይ ሁኖ ቢገኝም የወራዳ ምግባር ነው መባል አይቀርለትም።

አንዳንድ ጊዜ ገንዘቦች ጌቶች ሰዎች ተገዥዎች ለመሆን አስገዳጅ ነገር ሲመጣ ጉድ የፈላበት ሁናቴ ዓለምን ያገኘዋል። ከዚህ የተነሣ ለሃይማኖት አስካጆች አልሰግድም በማለት ለእውነተኛው አምልኮት የተንበረከከ ጉልበት ቋንጃውን እንኳን ቢመቱት ለእግዚአብሔር ያደረገውን ስግደት ለማንም አያደርገውም።

ሃይማኖት ሕግ መንፈሳዊ የናቀ ሰው ለፈጠረው ደንብ ብቻ ማደግደግን አይፈቅድም። የግፍ ሕግ የሚበድለው ፈጣሪንም ነው፥ እንጂ ሰውን ብቻ አይደለም።

በዲዮቅልጥያኖስ እመን ሕገ እግዚአብሔርና ሕገ ሰብእ ጦርነት ባደረጉ ጊዜ ከሕገ እግዚአብሔር ጋራ ሁነን እንሞታለን ያሉት መንፈሳውያን ጀግኖች ያን የግፍና የዓመፅ ዘመን እንደምን እንዳለፉትና እንዳሳለፉዋቸው ሲመረመር እምቢ ለጣዖት እሺ ለእግዚአብሔር ብለው ሲሞቱላት አስፈላጊ መሆንዋን ያሰረዳል።

ሃይማኖትህን ካድ ለጣዖት ስገድ ሀገርህንና ንጉሥህን አትውደድ ለነፃነትህ አትሙት ርስትህንም ሆነ ሚስህን ልቀቅ የጠየቁህን ሁሉ አትከልክል በጠቅላላው የሰውን ምግባር ሁሉ እኛ እንዘዝበት አንተም ዝብ ብለህ ያሸከምንህን ተሸከም ብለው ሰብአዊ ሕሊና የሚጸየፈውን ምክር ቢያቀርቡልህ በዚህ ጊዜ የሚጠቅምህ እምቢታ እንጂ እሽታ አለመሆኑን ዕወቅ።

ለፍርሃትና ለሥጋት ለጥርጥርና ላልታመነ ሕይወት ባርያ ሁኖ ከመኖር ስለ ጽድቅ እምቢተኛ ሁኖ ይህን ዓለም በገደል መልቀቅ ከፍ ላለው ክብር ያበቃል።

ከዚህም በቀር ጐበዝ እንኳ ባይሆኑ ሌላውን እንደኔ ፈሪ ይሁን ብሎ ፈሪነትን ከማሰማር እምቢተኛነት ዋጋ ያለው ነው።

ይህ ከሁሉም ይልቅ ሊያውቁት የሚገባ ነው እግዚአብሔርን ያህል ፈጣሪ ንጉሥን ያህል መሪ ሀገርን ያህል አስከባሪ ነፃነንት ያህል አኵሪ ክዶ ጠልቶ ማን ሊወደድና ሊታመን ነው።

ለዚህ ያልሞተ ሰው ምን ሰው ይባላል። በዚህ ጊዜ የሚደረገው እምቢታ ከፍ ያለውን የሰውነት ቅድስና ከመጠበቁ በላይ የማይጠፋውን አክሊል ለማስገኘት ይችላል።

«ሐዋርያው ያዕቆብ እግዚአብሔርን እሺ በሉት ጋኔንን ግን እምቢ እንጂ እሺ አትበሉት» ያለው ቃል ምን ያስተምረናል ይህንንና ይህን የመሰለውን አይደለምን።

ጋኔን ራሱ ተገልጾ የስሕተት ሥራ አያሠራም። በሰው ተመስሎ ይመጣና ክሕደቱን እምነት እምነቱን ክሕደት ጽድቁን ኃጢአት ኃጢአቱን ጽድቅ አድርጎ አዎን አዎን እስክትለው ድረስ ምትሐቱን እንደ ንፍሮ ያቅምሃል።

በዚህ ጊዜ ቆራጥነት ያስፈልገዋል፤

እምቢኝ አሻፈረኝ ማለት ይህን ጊዜ ነው፤

ሰው ሆኖ መገኘት ይህን ፈተና ሲያልፍ ነው፤

አንዳንድ ሰው ሰውን ለውጊያ የሰይጣንን ቀንድ አብቅሎ ይመጣል።

ሌላውም ደግሞ ቀርነ ሃይማኖትን ይዞ ይጠብቀዋል። ጥቂት ጊዜ ይዋጋሉ ነገር ግን ሁል ጊዜ ድል ያለው በሃይማኖት በኵል ስለሆነ ያ በሰው ጭንቅላት ላይ የተሻጠው የሰይጣን ቀንድ አመልማሎ ሁኖ ይቀራል።

**ሞትን በሞት ድል መንሣት።**

የኢትዮጵያ ጳጳስና ሰማዕት አቡነ ጴጥሮስ ዓይነተኛው የሰይጣን ቀንድ ግራዚያኒ በሞት ኃይል አስፈራራቸው። እንዲሁም በሥጋዊ ነገር ደለላቸው ተለማመጣቸው ንጉሥህን ካድ እኛን ውደድ እስከ ማለት ድረስ የዚሁኑ ዋጋ ከፍ አድርጎ ለመስጠት አባበላቸው።

ማ እሺ ቢል?ማ ቢፈራ?ወይ ፍንክች ያ ሁሉ ኃይሉና ግርማው ያ ሁሉ ቅጥፈቱና ድለላው ከኢምንት ተቆጠረ።

የጴጥሮስ እምቢታ ድል አደረገ። በአጭሩ የእምቢታ ጠቃሚነት እስከዚህ ነው።

አቡነ ጴጥሮስ የመትረየሱን ጥይት ከነመረቁ እስኪጠጡ ድረስ በመንፈሳዊ እምቢታቸው ቅድስናቸው ተጠብቆ ከርኩሳን እጅ ሲያመልጡ ከመሞት መሰንበት ይሻላል በማለት በጠላት ስብከት ተታለው እሺ እሺ ብለው የገቡ ከክብር ውጭ ሆነው ቀሩ።

መሞታቸው አልቀረም አሟሟታቸው ግን አላማረም። የመሞት መምጫው አይታወቅም። በበሽታ ይመጣል ሲሉት ሳይታመሙ በድንገተኛ ሞት መሞት አለ። በጦርነት ውስጥ አለ ሲሉት ከቤት ውስጥ በአልጋ ላይ ሳሉ ይመጣና ይዞ ይሔዳል ስለዚህ፤

እንዴት አድርጌ ልጠብቅ፤

መምጫህ አይታወቅ።

ተብሎ ከባለ መሰንቆው የሚነገረው ቃል ሲከታተሉት ለልብ ጠልቆ ይሰማል።

ይኸው የሙት በቃ የተፈረደበት ሰው ተይዞ በሚደበደብበት ጊዜ ፊቱን ይሸፍኑታል። ከቶውንም ፊቱን አዙሮ ጀርባውን እንዲሰገጥ ይገደዳል። ይህም መደረጉ ሞት ባለግርማና አስፈሪ ስለሆነ ነው።

ነገር ግን ከላይ እንዳልነው አቡነ ጴጥሮስ ሌሎችም የኢትዮጵያ ጀግኖች በፋሽስት ፊት ያለአበሳቸው የሞት ፍርድ ሲገደዱ ፊታችሁን ተሸፈኑ ጀርባችሁን ስጡ ቢባሉ ዓይናችን እያየ ግንባራችንን እንሰጣለን እንጂ በማለት የሞትን ምሬት እንደ ጣፋጭ ነገር በአኰቴት በመቀበላቸው ታሪካቸውን ሕያው አድርገውታል። ስለዚህ ዋጋ ያለው ሞት ሲመጣ።

ሞት ሆይ ችንካርህን የት ነው።

አሸናፊነትህስ ወዴት ነው።

ብሎ በቆራጥነት ለግርማው መመከት ዘለዓለማዊውን ክብር ያጐናጽፋል። ትልቁ ወይም ሊቀ ሐዋርያቱ ጴጥሮስ አስቀድሞ ሞትን በጣም ይፈራው ነበር። ጌታውን አላውቀውም እስከ ማለት የደረሰው ሞትን ፈርቶ ነበር። በኋላ ግን መንፈሳዊ ጀግንነቱ እየጠነከረ ስለሔደ ሞትን ከምንም አልቆጠረውም። ባለጋራዎቹ እንደጌታህ ሰቅለን እንግደልህ ባሉት ጊዜ ከሆነስ አይቀር ሽቅብ ቀርቶ ቍልቍል ስቀሉኝ ስላላቸው የመጨረሻ ሥራውን ይህን በመሰለ ተጋድሎ ፈጽሞታል።

እነ ቅዱስ ጊዮርጊስ ብትሏቸው አላውያን ነገሥታትን ድል ለመንሣትና የማያልፈውን ክብር ለመውረስ የቻሉት በምን መስላችሁ በእምቢተኛነት አይደለምን።

ታሪኬ ይከበር አሟሟቴ ይመር ነፍሴ ትጽደቅ! ስሜ ይጠበቅ ያለ ሃይማኖቱን ከምባር ጋር አጠንክሮ መያዝና ከእግዚአብሔር የተሰጠውን ሰብአዊ አደራ እስከ መጨረሻው ጠንቅቆ መያዝ አለበት።

እግዚአብሔር በሃይማኖትም በምግባርም በኩል ይህን እመኑ ያንን ሥሩ ብሎ ውሳኔ ማድረጉ ሰው በገዛ እራሱ ሰብአዊነቱን እንዳያዋርድ ነው።

የሰው፣ ወዳጁም ጠላቱም የገዛ ራሱ ነው። የገዛ ራሱን በቀና ምግባር ለማስተዳደር የቻለ ለራሱ ወዳጅ ሊሆን ይችላል።

በቀና መንፈስ ሰውነቱን ለማስተዳደር ያልቻለ ግን የሱ ጠላቱ ራሱ ነው እንጂ ሌላ ጠላት የለውም።

**ደግ ለራሱ ክፉም ለራሱ።**

ይህን ዓለም የፈጠረ አምላክ በ፮ኛው ቀን የሰው ልጅ ጠባዩን ንጹሕ አድርጎ ፈጥሮት ነበር። ዳሩ ግን በመልካም ጠባይ የተፈጠሩት ሰዎች ደግና ክፉ መኖርን ለይተው እያወቁት፥ የኑሮአቸውን ሕይወት ምርቅና ፍትፍት ማድረጋቸው ያስገርማል።

ክፉ ምግባርና መጥፎ ሥራ የነጭ ጥሬ ሽንኩርት ምግብ ነው። ሰውነትን ያገማል። ታሪክን ያበላሻል። የዕገሌ ነገር አይታመንም የሚባል ስም ይሰጣል። የማይታመንም ሰው ሰው ነው ለማለት አይቻልም። ነጥቆ በረር ስለሆነ እሱ ባለበት ምሥቲር እንኳ የሚጫወት የለም። ገና መጣ መጣ ሲባል ሁሉም አፉን ይተመትማል።

ስለዚህ ይህ ቅሌትና በሰው ፊት ሰው አለመሆኑ የሚመጣው በገዛ ምግባር በመሆኑ ምግባረ መልካም ሆኖ መገኘት የታደሉ ሰዎች ዕፃ ነው።

በሰው ላይ ስሕተት ከተገኘ እንኳን ባዕድ ዘመድም ቢሆን ይታዘበዋል። ከቶውንም ልብን ሕሊና ሳይወቅሰው አይቀርም።

አንድ ጀግና ከጠላቱ ጋር በጦር ሜዳ ተጋጥሞ ሲዋጋ በቀኝ እጁ የወረወረው ጦር ሲስትበት ነወር አድርጎት ቀኝ እጁን ነቅፎ በግራ ዕጁ ሲሠራና ሲበላ ኖረ ይባላል።

አካልም ቢሆን የስሕተት ምክንያት ከሆነ ተቆርጦ እንዲጣል በወንጌል ተፈርዶበታል። ሰው ባሳቡም በአካሉም ከስሕተት ከተጠበቀ የታዘዘበት መዓት ወደ ምሕረት ሳይለወጥለት አለመቅረቱ የታወቀ ነው። የመቸውም። የየቱም መብረቅ የመዓት ምልክት ነው። የደማስቆው መብረቅ ግን ለጳውሎስ የይቅርታ ምክንያት ሆኖታል።

አንድ ሰው ታላቅ ዝናም በሚዘንምበት ሰዓት በጨለማ (በሌሊት) ወዳንድ ጉዳይ ሲሔድ መንገዱ ጠፍቶት ሲወላገድ ከረጂም ገደል አፋፍ ደረሰ። ሊገባ አንድ ጫማ ሲቀረው መብረቅ በታላቅ ድምፅ በብልጭታው ገደሉ ስለታየው ወደ ፊት የነዘረውን እርምጃ ወደ ኋላ መለሰና ገደል ከመግባት ስለዳነ (ቸሩ አምላክ ሆይ) በመዓትህም ትምርበታለህን ሲል አደነቀ ይባላል።

ጠባይ በትዕግሥተኞች ዘንድ የውስጥ ልብስ ነው። ምንም ፈተና ቢደርስባቸው ወደ ውስጥ ያምቁታል። አፋቸው ክፉ እንዳይናገር እጃቸው መጥፎ እንዳይሠራ ይዳኙታል። በዚህ ምክንያት የትእግሥት ዋጋቸው የጠበቀ ሆኖ ይቆያቸዋል።

በሕግ ያልተፈቀዱት ምግባራት ሁሉ በራስ ላይ ጉዳንና ቅሌትን ሳያመጡ አይቀሩም። አሽዋፊነትና ቧልተኝነት መሥገርቶች ናቸው ምላሽ ያሳጣሉ።

አንድ የካህን መነኵሴ ነበሩ። ሥልጣናቸውን አፍርሰዋል እየተባሉ ይታማሉ። አንድ ቀን ጥምጥማቸውን ለብሰው ሲሄዱ አንድ የመንደር ጐረምሳ ሔዶ በማሾፍ አባቴ ይፍቱኝ ቢላቸው በሽርሙጣ ጨርሰኸው ምን ኃጢአት ቀርቶሃልና ነው የምፈታህ ብለው ከሱ የበለጠ ምጸት ስለመለሱለት አፍሮ ተመለሰ ይባላል።

ወንጌል ተርታ ነገር አትናገሩ ማለቱ ስለዚህና ይህን ስለመሰለ ነው።

የሙክቶች ጠላቶቻቸው አስቢዎቻቸው ናቸው። የሰዎችም አጥፊዎቻቸው ምግባሮቻቸው ስለሆኑ በምግባሮቻቸው እንዳይጠፉ አሳባቸው ከሕግ ያልተዛነፈባቸው ሰብአዊነታቸው እውነተኛ ነው፥ ለማለት ይቻላል። ይሁን እንጂ ሰው ደግ ቢሆን የሚጠቅመው ራሱን ነው። ክፉም ቢሆን የሚጐዳው ራሱን መሆኑ የታወቀ ነው።

ስለዚህ ተጠቃሚውም ተጐጂውም ራሱ ከሆነ ሰው ግብረ ክፉ የሚሆነው በምን ምክንያት ነው እሳትና ውሃ ተለይተው ስለሚታወቁ ከቶ ልቃጠል ብሎ እጁን ከውሃና ቀርቶ ከእሳቱ የሚጨምር አይገኝም። ሕፃን ልጅ እንኳን ወደ እሳት ሲቀርብ ኡፍ ሲሉት ደንገጥ ደንገጥ ይላል።

እሳት ማቃጠሉ በመታወቁ መጠን ክፉ ሥራም ሠሪው አጥፊ መሆኑ ሳይታወቅ አልቀረም። በመደፋፈርም ክፉ ሥራ የሠሩ ሁሉ መፍፋታቸውን የሚያሥረዱ መጻሕፍት ተዘርገዋል። ላም እሳት ወለደች። እንዳትልሰው እሳት እንዳትተወው ልጅ ሆነባት። ምን ታደርገው ይሆን የዚሁ ቢጤ ጅብ ያህያ ውርንጫ ወለደች እንዳትበላት ልጅዋ ሆነች እንዳትተዋት ምግቧ ሆነች። ፍርድ ተደረገና የሆድን ፍሬ ለሆድ ቢያደርጉት ምን አለበት ስትል በላቻት ይባላል። አጉል ምግባር ያለውም ልጅ ገማ ተብሎ ቆርጥወ እንደማይጥሉት ጣት ስለሆነ ወገንና ዘመድ ሲያስቸግር ይኖራል። ስለዚህ ወገኖችህም እንዳያፍሩብህ አንተም ወራዳ ሁነህ እንዳትቀር ሕግ በዋለ ሥፍራ መዋል አለብህ።

አንዳንድ ሰው በምግባሩ ልክስክስነት ለውሻ የተጣለ አጥንት ሁኖ እስኪገኝ ድረስ ያልሆነ ሥራ ሲሠራ ይገኝና ከታሪክ አፍ አክ እንትፍ ተብሎ ይወድቃል።

በዚህ ነገር ሰው ሁሉ እያንዳንዱ ቢጠነቀቅበትና ያልተጠነቀቁትን ቢያስጠነቅቅ ክፉ ሥራ እየተመናመነ በጠፋ ነበር።

ባለ አእምሮ የሆናችሁ ሁሉ በዚህ ነገር አስቡበት በክፉ ምግባሩ ሲጠቀም በበጎ ሥራው ሲጎዳ የታየ አንድም የለም።

ነብሮች በፍየሎች፣

ጂቦች በአህዮች፣

ተኵላዎች በበጎች፣

ድመቶች በአይጦች፣

ጭላቶች በጫጩቶች፣

አንበሶች በጊደሮች፣

ያላቸውን የጭካኔ ኃይል ያህል ሕዝቦች በሕዝቦች ላይ ይኖራቸው ዘንድ የሚደረገው ጥበባዊ ተግባር ግብረ ገብነትን ሥልጣኔ ከሚባለው የትምህርት ፕሮግራም ውስጥ የሠረዘው ይመስላል። ይሁን እንጂ መንፈሳዊ ኃይል ይደክማል ብርታት ስለአለው የኃይለኞችን ድቀት የድኩማን ዓይን እንዳያይ ዕድሜ ሳያስጨምር አይቀርም።

ግብረ ገብነት ግብረ አምላክ ሲሆን ክፋት ሰው ሠራሽ ሰይጣን ሠራሽ ነው ክርስቶስ ወንጌልን የዘረጋ በግብረ ገብነት አይደለም።

የትናንቱ ማህተመ ጋንዲ በመንፈሳዊ መሣሪያ ተዋግቶ ድል አላደረገምን። ይልቁንም አርማጊዶኖች በበዙበት ጊዜ ምድር ቀለጥሁ ሰማይ ተናድሁ ባሕር ዋለልሁ ሲሉ ከሥነ ምግባር ወገን የሚጨበጥ ነገር ማጣት ከከንቱነት በቀር ሌላ ነገር ሊያስገኝ አይችልም።

የግፍ መሣሪያዎችና ሥነ ምግባሮች በእግዚአብሔር ፊት ሳይመዘኑ አይቀሩም። በዚህም አመዛዘን ክቡዳን የሆኑት ኃይሎች ሁሉ ቀሊል መስሎ ይታይ በነበረው ሥነ ምግባር ፊት ቀልለው መገኘታቸው የታወቀ ነው።

እስከዚያ ድረስ ግን ክፉ አድራጊዮች የክፋት ሥራ በሠሩት ጊዜ ለእግዚአብሔር የተቀደሰ መሥዋዕት ያቀረቡ ሳይመስላቸው አልቀረም። አዎን ይመስላቸው ይሆናል።

ኢጣልያኖች በኢትዮጵያ ላይ የግፍ ሥራ በሠሩበት ዘመን እንዲሁ መስሏቸው ነበር። ይሁን እንጂ እነሱ በግፍ ወገኖቻችንን ሲፈጁ በእግዚአብሔር ዘንድ መሥዋዕት ሁኖ እነሱ የሚጠቀሙበት ይመስላቸው የነበረው አሳብ ከንቱ ቢሆንም የኢትዮጵያውያን መሥዋዕትነት ለኢትዮጵያ ነፃነት በእግዚአብሔር ፊት የተቀደሰ ሁኖ ልትቋቋምበት በመቻልዋ እውነተኛነትን የተጐናጸፈው ሥነ ምግባሯ በዓለም ላይ የታወቀ ሆኖላታል።

ከውሻ ቡችሎች ሴት ሴቶቹ ከእናታቸው እየተነጠሉ በየወንዙ ሲታሉ በሞትና በሕይወት መካከል ሁነው ለጥቂት ጊዜ ዋይ ዋይ ሲሉ አንዠት ይበላሉ። በአጥቂዎቹም ዘንድ የተጠቂዎች ጭንቀት እንደዚህ መሆኑን ኢጣልያዊ ምግባር ሊያስረዳን ይችላል።

እነዚያ ምድርን ሊያደባልቁ ተነሥተው የነበሩ ምግባረ መጥፎዎች ወዴት አሉ፣ እነዚያስ እስከ ሰማይ እንኳ ቢሆን አንመለስም ብለው ያረጠረጡ ወዴት ናቸው።

እነዚያ እንኳን ለሰውና እምቢ ለእግዜር ያሉ ወዴት ደረሱ፣ ክፉ ምግባራቸው ዋቢ ሳያልፋቸው ቀርቶ በክፉ አጠፋፍ ጠፍተው በመቅረታቸው መዘባበቻ ሁነዋል።

ዛሬ ፍሬያቸው የረገፈበት አልታወቀም። የበላቸው አፈር አየኋቸው ብሎ አላወራም። እነሱን እንለፍና እኛ ስለ መልካም ምግባር እንመካከር። ተመካክረንም አድራሻው ወደ ሕይወት የሆነውን መንገድ እንከተል። ጉድለታችንንም እናርም ጉድለት የለብኝም የሚል ቢኖር የባሰ ስሕተት ከማድረግ አይድንም። በአሳብና በቃል በምግባርም ጉድለት ሰው በደል የሚሆኑትን ነገሮች መርምሮ ማወቅ የሊቅነት ሥራ ነው። የሰው አመል ይልቁንም የወጣቶች ጠባይ ተክል ስለሆነ በምክር ከኰተኰቱትና የትምህርት አፈር ካስታቀፉት ግብረ ገብ መሆኑ የታወቀ ነው።

ተክልን ካነሣን ዘንድ የሰውን ጠባይ በእንጨት ጠባይ መስለን ጥቂት ሐሳብ እንገልጻለን። መልካም ዕንጨት ጥቅም በማስገኘቱ ደስ ያሰኛል። መጥፎ እንጨት ግን እሱ ጥቅም ካለማስገኘቱ ይልቅ የበቀለበትን መሬት ሥራ በማስፈታቱ ምክንያት ያሳዝናል።

ላንድ ሰው በወይኑ ሥፍራ የተተከለች በለስ ነበረችው። ከርሷም ፍሬ ያገኝ ዘንድ ቢሔድ ሳያገኝ ቀረ። አትክልት ጠባቂውንም ከዚች በለስ ፍሬ ባገኝ ብዬ ፫ ዓመት ተመላለስሁ። ነገር ግን አላገኘሁም ለምን ምድርችንን ታቦዝናለች ቁረጣት አለው፥ ሉቃስ ፲፫ ፮ ፰።

እንደዚህ ያለ አመል ያለበት የዚያች የበለሲቱ ፍርድ እንዳይደርስበት መጠንቀቅ ያስፈልገዋል። ይህን ሁሉ ነገር የምናገረው ለዘመኑ ወጣቶች በትምህርት ያገኙትን ዕውቀት ለመደገፍ ስንል ነው።

አመል መታረሚያው በልጅነት ነው። ካረጁ በኋላ ግን ከዋናው ከነሕይወቱ ጭምር አብሮ ካልተነቀለ ላርምልህ ቢሉት እሺ አይልም።

ስለዚህ አንተ ምግባረ ጠማማ ሃይማኖተ ደካማ ታካች ልበ ሙት ሁነህ ዕድልህን አታበላሽ። በዓይን በጥርስ፣ ባፍንጫ ተለጥፈው እንደሚያስቀያሙ ያሉ ነገሮች በምግባርህ ላይ እንዳታዩብህ ጠንቀቅ በል።

በደረትህ ላይ ያለው ልብህ የፊቱን በሚያስተውልበት ጊዜ ሁሉ በጀርባህም በኩል ወደ ኋላ የቀረውን እንዲዘነጋ አታድርግ። ኋላህንም አትመነው ማዥራትህን ምሥጢርህን ያወጣብሃል። ወደ ፊት ለሚራመደው ሃሳብህ መሪው የኋለኛው ሁናቴ ነው። ይኸውም እነ እገሌ ከዚህ ቀደም ክፉ ሥራ ቢሠሩ ከንቱ ሁነው ቀሩ ደጋግ ሥራ የሠሩት እነ እገሌ ግን ተጠቀሙ። ብሎ ማመዛዘን የሚያዋጣውን ለማድረግ አሳብ ሰጪው መሆኑን አስተውል።

ኃጢአትህም እስከ ሰማይ እንዳይከተልህ ከዚሁ አስቀረው። በደልህም ከዕለቱ ማስታወሻ ወደ ዋናው መዝገብ ተሰልፎ እንዳይጻፍ ፀሐይ ሳይጠልቅ ሥርየት የምታገኝበትን መርምር።

በእውነት ፈርዶ የሚያጸድቅና የሚኰንን እሱ እግዚአብሔር ብቻ ነው። ሰው ግን ተኰናኝ ወይም ጸዳቂ ስለሆነ እንደዚህኛው ዓለም በወዲያኛው ዓለም አንዱ ባንዱ ጉዳይ ገብቶ ማጣላትና ማዋጋት የለበትም።

ሰውን ሲያስቸግረው የሚኖር ከመንፈሳዊ ውጭ የሆነ ሥጋዊ ሕግ ነው። ሥጋዊ ሕግ እግዚአብሔርን ፍሩ እርስ በርሳችሁ አትተላለፉ የሚል አንቀጽ ስለሌበትና ቢኖርበትም በየጊዜው ፍቀት ስለሚበዛበት ይህን ዓይነት ኑሮ ክፋት ሊለየው አልቻለም።

የሁሉም ሕሊና በምኞት ተነብዙዋል። ምኞትም ከበዛ ዘንድ ፍቅር በየትም በኩል ስፍራ አላገኘም ፡

ገንዘብ ፍቅር አትቅርብኝ እያለ ይገላምጠዋል። ቡጢና የኃይል ስሜትም ከዓለም ጥፉ እያሉ የጥፋት ደብዳቤ ይጽፉለታል። ፍቅር ከጠፋ መንፈሳዊነት እንዴት ሊገኝ ይችላል? የገንዘብ ፍቅርና የግፍ ስሜት መንፈሳዊ ተግባር እንዳይፈጸም ስለሚያውኩት ጠቃሚ ነገር የማይጠቅም መስሎ ታይቷል።

ከዚህ የተነሣ ደንቆሮዎች ሥራቸውን ቢያጠፉ አዋቂዎችን ሥራቸው የሚያጠፋቸው ሁነዋል። ምክንያቱም ሁሉም ከመንፈሳዊነት ውጭ ስለሆኑ ነው።

ዓለም በመላው ባንድ ዘውድ ሥር ቢተዳደር እንኳ የሚመዛዘን መስሎ አይታይም ምክንያቱም መንፈሳዊነትና ዓለም በመራራቃቸው ሳይሆን አይቀርም።

አንዳንዱ ሕዝብ እንደ አጋር ስደት ተፈርዶበት መጠጊያ አጥቶ በምድረ በዳ ሲያለቅስ ሌላው ሕዝብ በቡጢውና በክንዱ ግፍ ይሠራበታል።

ሌላው ደግሞ እንደ ራሔል በደረሰበት መከራ ዕንባውን ወደ ሰማይ ሲፍነጥቅ ባንድ በኩል ያለው ሕዝብ ኀዘን የማያገኘው መስሎ ይታያል።

ወደላይኛው መስመር እንመለስ። ትልቅም ብትሆን በትልቅነትህ መጠን ምግባርህን ትሕትና የለበሰ አድርግ እንጂ አትኩራ አትታበይ ብዙ ሰዎችን ትዕቢታቸው ጥሎዋቸዋል።

እግዚአብሔር የማይወደውን ሥራ ለመሥራት ሰውነትህን አታገብረው። እግዚአብሔር የማይወደው ሥራ ምንድነው ትለኝ እንደሆነ እግዚአብሔር የማይወደው አንተ ሊያደርጉብህ የማትወደውን ነው ብዬ እመልስላህለሁ። ሰውን ሁሉ ውደድ ወዳጅህን ግን ለይተህ ዕወቅ። ዘራኤ ንባብ እንዳትሆን ነገርህ የተቆጠበ ቢሆን መልካም ነው፤ መጥፎ ነገር ለመናገር የድፍረት አፍ አልተሰጠህም።

እጁ አያርፍም ያላስቀመጠውን ያነሣል። አፉ አያስችለውም። ያላየውን መቀባጠር ይወዳል። እግሩን እረፍ እረፍ አይለውም። ወደማይረባ ተግባር ዙረት ያበዛል መባል ለውርደት ይዳርጋል። ይህን ማወቅና አውቆ መጠንቀቅ ግድ ያስከብራል።

እግዚአብሔር ጠበቃህ ነውና በተከሰስክበት አደባባይ ሁሉ ቁምልኝ ብትለው ይቆምልሃል። ከአእምሮ ቅጥራን ተጣልሎ በወጡት ንጥር በሆነው በእውነተኛ ምግባር የተጠናከረ ስብእና ለድምሳሴ የመጡትን ነፋሳት ሰንጥቋቸው ሊያልፍ ይችላል።

እርግጥ ነው፤ ዓለምን እንዳንድ አጉራ ባንድ አውራ ለማስተዳደር ሥልጣናት የሚያደርጉት ትግል ይኖራል።

ይኑር እንጂ እግዚአብሔር አለ ይኖራል ያልተባለበት ሥልጣን ተገፋፊ መሆኑን ማን ይክዳል። የሆነ ሆኖ የሚንከባለል ደንጊያ ከፊቱ ያገኘውን ሳይደቁሰው እንደማይቀር ከሚገጭ ደንጊያ እራስህን አታስጠጋ ወይም ለጢምህ ምላጭ ምላስህን ለሆቴ አታድርግ። ይህም በመላስህ የሰው አንጀት የሚቆርጥ ነገር አትናገር ማለት እንደሆነ አይሠወርም።

ከዕፀዋት ይልቅ ወርካ አንድ ዘዴ አለው ፍሬው ከወፍ አፍ ወድቆ ወይም ወፍ አራሽ ሁኖ ሲበቅል ቋጥኝ ደንጊያ ሰርስሮ ወይም ታቅፎ ነው። ምክንያቱም መጥረቢያ ደንጊያን ስለሚፈራ እሱም ከመጥረቢያው ስለሚሰጋ ከመጥረቢያ ስለት ለመከላከል ነው ይባላል።

ሰውም ይህን የመሰለ ዘዴ ማድረግ ያስፈልገዋል። ተፃራሪ አያጣውም። ተቃራኒው ብዙ ነው ሰይጣን ዘወትር ሰለሚቃወመው ሰው መንፈስ ቅዱስን ተጠግቶና በጐ ምግባርን ተተግኖ መኖር ከአስፈላጊዎቹ ነገሮች ተቀዳሚ ሆኖ ይታያል።

ከበጎ ሥራ ራቁት ሆኖ የተገኘውን ሰው ሰይጣን ልብስ ልሁንልህ ማለቱ አይጠረጠርም። አንድ ሰው አንድ ክፋት ቢሠራ ያ የሠራው አንድ ክፋት ሰባት አጋንንት ጎትቶ ያመጣል። ከዚያ በኋላ የነሱ ቀፎ ሁኖ ከመኖር በቀር ምንም ሊደረግ አይቻልም።

ክፋት ርስት ጉልት ሁኖ ለሰው የተሰጠ አይደለም። ወይም ና ክፋት አሠራኝ ብሎ ሰው ለሰይጣን ልቡን ካልሰጠው በቀር ሰይጣን በሰው ሥራ ገብቶ የክፋት መሪ ይሆን ዘንድ መብት የለውም።

**የሀገርና የንጉሥ ፍቅር።**

ኃዘንና ደስታ ከመከራና ከፈተና ጋር ዘወትራዊ የሆነ የዕለት ሁናቴ ነው። ከፍጡራን አንዱ ወይም ብዙዎቹ ሳያዝኑባቸው ወይም ሳይደሰቱባት ዕለትን አያልፉዋትም።

ዜማዎቹም ሁለት ናቸው።

አንዱ የዘፈን (የደስታ)

ሁለተኛው የኀዘን (የትካዜ)

ዕለትም የነዚህ ዋሽንቶ ስለሆነ እነዚህን በፕሮግራም አግብቶ አንድ ጊዜ የዘፈን አንድ ጊዜ የኃዘን ዜማ ሲያቀነቅን በሌላውም ጊዜ የሽለላና የድንፋታ የጦርነትና የድልብልቅልቅ ድምፅ ሲያሰማ ይኖራል።

እንዲሁ ልብሶችም አንድ ቀን በጌጥ የተሠሩ አንድ ጊዜ ከል የተነከሩ እየሆኑ የእለትን መሪነት በሁለት መንገድ ይከታተላሉ።

**ማስረጃ።**

አራት አደጋዎች የደረሱባቸው አራት ሰዎች እንዳጋጣሚ ባንድ ስፍራ ተገናኙ። ተገናኝጠውም ከጨዋታ የተነሣ ንግግር ጀመሩ። አንደኛው ወንድሞቼ የኔን አያምጣባችሁ ጠላት በድንገት ተነሥቶ ጦርነት አደረገብኝ። እኔም አልሞት ባይ ተጋዳይ ሁኜ ተከላከልሁ። ነገር ግን ያልተዘጋጀ የተዘጋጀውን ያህል ኃይል ስለማይኖረው ወረራ አድርጎ ዘረፈኝ ገፈፈኝ። ከብቴን እንዳው። ሆኖም ይህ መከራ ለኔ ብቻ የመጣ ስለሆነ እንደምንም ብዬ ባፈር በቅጠል ተከላክዬ ላልሞት ዳንሁ። እንደገናም ባገር ሀብት አንሰራራሁ።

ሁለተኛው እንዲህ ሲል ቀጠለ። ይህ ያንተ መከራ ቀላል ነው ወንድ ልጅ እጁ ካልተጨበጠ የሚበላው ካላጣ ባሸዋ በጥሻ በገደል በቅጠል በዱሩ በፈርፈር እያለ ተከላክሎ አንድ ዕድል ሳይገጥመው አይቀርም።

ክፉ ባላገራ ማለት ረኃብ ነው። ከዱር ከገደል ቢሉ ለማምለጥ አይቻልም። እንደምንም በመጠራሞት አንድ ሳምንት ቢሰነብቱ ከዚያ በኋላ የረኃብተኛው ዕድሜ ያለው በረኃብ እጅ ሆኖ በግል ነፍሱ ተነጥቃ ትሔዳለች። ከዚህ የተነሣ አገር የሚከላከልላት ጀግና አጥታ በባዕዳን እጅ ትወድቃለች። ስለዚህ ከጦርም ይልቅ ረኃብን ይፈሯል ሲል በመናገሩ ከንፈር አስመጠጠ።

ሦስተኛውም ተገርሞ ያልተነካ ግልግል ያውቃል የኔን ያህል ጭንቅ ቢደርስባችሁ የናንተን ቀላል አድርጋችሁ በቆጠራችሁት ነበር።

ሙያ ካለ ጦርነትም ረኃብም የሚያመጡት ጉዳት ከባድ ቢሆንም መከላከያ ሳይሆንለት አይቀርም።

ጦርነት ካለበት ረኃብ ረኃብ ካለበት ጦርነት አለ። ስለዚህም ሊታሰብበት የሚገባው ገና በሩቁ ነው። የሰው ጠላቶቹ ሰዎች ስለሆኑ የጠላቶችም ጠላት ተገቢነት ያለው ዝግጅት ነው።

ባለሙያ ጦርነትም እንደሚደረግ ለረሃብም ጊዜ እንዳለው አውቆ ለጦረንቱ ጦር ስሎ ወታደር መልምሎ ለረሃቡም የእህል ድልብ። ለብዙ ዘመን ካስቀመጠ ሞገድ አስከትሎ የመጣውን የዕለት ወይም ያመት መንገደኛ የሆነውን ችግር ተቀብሎ እንዳመጣጡ ሊሸኘው ይችላል ሲል ከጦርነትና ከረሃብ ፈተና በሙያ ቢስነት የሚመጣውን መከራ አብልጦ ተናገረ።

አራተኛው ዝም ብሎ ያዳምጥ ነበረና ፍጆታ ካገኘ በኋላ በሦስታችሁ የደረሰ ጭንቀት የመጠቃትን ያህል ስሜት በሕይወቴ ገጥሞ አያውቅም።

መጠቃት ማለት አጥቂ ይመጣና ተከላክሎ ለመዳን ሳይቻል ቀርቶ ያገር ሰንደቅ ዓላማ ሲረገጥ አርማዎች ሲገፈፉ የንጉሥ ትንፋሾች ሲጠፉ አባቶች ሲሰደቡ ትውልዶች ሲደበድቡ ስም ሲረክስ ታሪክ ሲደመሰስ መታሰቢያ ሲፈርስ የምራቅ ጢቅታዎች በፊቶች ላይ ሲተፉና ፉጨት ለመሣቂያ ሲምታቱ፣ የተቀደሰ ልማዶች ሲረክሱ ርስቶች ሲወረሱ የሰው ጀርባና ደረት ግንባርና አንገት የጥይት ጊጤዎች ሲሆኑ አቤት ቢሉ ዳኛ ቢሸሹ መዳኛ ሲታጣ መሣሪያዎች ከእጅ ተፈልቅቀው ሲወስዱ የነፃነት ዘፈኖች በለቅሶ ሲለወጡ ዓይኖች በዕንባ ሲሞጨሙጩ ጆሮዎች በጥፊ ሲደነቁሩ አካላቶች በጫማ ሲረገጡ ሬሳዎች መቅባር ሲነፈጉ አምሮቶችና ናፍቆቶች ፍቅሮችና ትዝታዎች ጥቅጥቅ ባስ ኀዘናዊ ጉም ውስጥ ሲዘጉ የአምላክ ስፍራዎችና የሃይማኖት አባቶች ሲጐሰቍሉ ጥርሶች ሥጋቸው ያለቀ አስከሬኖች ሲመለሱ ይህንና ይህን የመስለው የግፍ ግፍ በነፃነትና በነፃ ሕዝብ ላይ ሲደረግ ከጭንቀቶች ሁሉ የበለጠ ጭንቅ ከዚህ በቀር ምንም የለም ብሎ ከተናገረ በኋላ እውነት እውነት በማለት ነገሩን አጸደቁለት ይባላል።

እንዲሁም አንድ ሰው ትምህርቶችን ሁሉ ተምሬያቸዋለሁ የቀረኝ የለም። አእምሮዬ ባዘዝሁት ስፍራ ውሎ ጥበብ የተባለውን ነገር ሁሉ ሊመረምር ይችላል።

ነገር ግን በዚህ ያለኝ ደስታና ክብር ሙሉ ሆኖ አይታየኝም። ሙሉ ክብሬና ፍጹም ደስታዬ ሀገሬ ነጻነቴ መንግሥቴ ወገኔና በሀገሬ ውስጥ ያለው ማናቸውም ነገር ነው አለ ይባላል።

ይህም ባጭሩ የሚያስረዳው የሀገርንና የንጉሥን ፍቅር ነው። ፍቅርም ካፍ በታች ካለው ከልብ ነው እንጂ ካፋፍ በላይ አይደለም። ተልብ ያልሆነ ፍቅር መረቅ የሌለው ገላንጆ ሥጋ ማለት ነው።

ዓለም ግን ፍቅርን ትቶ ያደለም ለማለፍ የፈለገ ይመስላል። የዱሮ መሣሪዎች ሰውን መትተው ሲያቆስሉ ደም እያመነጩ ነበር የዛሬዎቹ መሣሪያዎች ግን አቃጣዮች ስለሆኑ የደም ምልክት ሳያሳዩ ከሰል ያደርጋሉ። ይሁን እንጂ እነዚህ የእልቂት ጠሪዎች አስፈሪ ሁነው ቢታዩም የሆነ ይሆናል እንጂ አገሩንና ንጉሡን የሀገርንና የንጉሥን ፍቅር የማያውቅ አይገኝም። እንኳን ሰው አዕዋፍና አራዊትም ያውቁታል። የወፎች ጐጆ በወፎች ዘንድ ተወዳጅ ነው። ይልቁንም ጐጆዋቸውን የሚያውተረትሩበት ዛፍ ከፍ ባለ ውዴታ ይወደዳል። ምክንያቱም የነፃነት ሀገራቸው ስለሆነ እንደ ልባቸው የጎጆዋቸውን መሠረት ሊጥሉበትና ልወልዱበት ሊከብዱበት ስለሚችሉ ነው።

ደን ጠባቂ ባለ ሥልጣን የታጣ እንደሆነ ግን ዛፉ ይቆረጣል ደኑ ይመነጠራል። በዚህ ጊዜ ወፎች መጠጊያና የጎጆ ማወርተሪያ አያገኙም። ከጐሬ ውስጥ ቢገቡ የምድር አራዊት ከሜዳ ላይም ቢሠፍሩ ሕይወታቸው ጠፊ እንጂ ተጠባቂ ሁኖ አይገኝም። ባጭሩ የሀገርና የሀገር ባለሥልጣን ጠቃሚነት በዚህ ሊታወቅ ይችላል።

እንዲሁም በአራዊትም ዘንድ የዚህኑ ያህል ነው። ጉድጓዶችንና ጫማዎችን መጠጊያ አድርገው የሚኖሩ አራዊት ጉድጓዳቸውን ደፋኝ ጫካቸውን መንጠሪ የመጣባቸው እንደሆነ ምንም መድረሻ የላቸውም።

ሕይወታቸው ጫካቸው የነፃነት ልብሳቸው ጉድጓዳቸው ስለሆነ ያሉበት ስፍራ ሲታፈርላቸው ይወዳሉ። ምንም እንኳ የአራዊት ንጉሥ ኑሮ ደናቸውና ጉድጓዳቸው ሊጠብቅላቸው ባይቻል የሰውም የአዕዋፍም የአራዊትም ንጉሥ የሰው ንጉሥ ስለሆነ የንጉሥ አገልግሎት ፍጥረት ለተባለው ሁሉ ነው። በሁሉም ዘንድ ሊወደድና የማይሞት ሕይወት እንዲኖረው ዕድሜ ሊለመንለት ይገባል። አገርን ሲወዱ ከነሁለመናው ነው። በሀገርም ምክንያት የመጣውን ፈተና ታገሠው ቻለው እለፈው በልብህ ውስጥ ተቀቅሎ በሆድህ ሙክክ ብሎ ይብሰል። ፍላቱ አይገንፍል ከዚያው ይንተክተክ የመጣብህንም የመጣልህንም የምትችለው በሀገር ላይ ስለሆነ ሀገርህ የምትወዳትን ያህል ትወድሃለች።

እንዲሁ በንጉሠ ነገሥትህ ዘንድ ያለህ ፍቅር በተስፋፋ ቁጥር የልብህ የክብር ስሜት የተስፋፋ ይሆንልሃል።

**ፍቅሮች ብዙዎች ናቸው።**

አባትና እናት ይወደዳሉ ወላጆች ናቸውና፥

ሚስት ትወደዳለች አካል ናትና፥

ልጅ ይወደዳል የሥጋ ቍራጭ ነውና፥

ወንድም ይወደዳል ክንድ ነውና፥

እህት ትወደዳለች የሥጋ አካፋይ ናትና፥

ልብስ ይወደዳል ሞገስ

መብል መጠጥ ይወደዳል መቋቋሚያ

ርስት መጠጥ ታርሶ ይበላልና

ቤት ዙሮ ዙሮ መግቢያ ነውና

ከነዚህ ካሥሩ ተወዳጅጆች በበለጠ ፍቅር የሚወደዱ እነማን ይሆኑ ሀገርና ንጉሥ ናቸው ብሎ መናገር የሚያኰራ ነው። ያለ እነዚህ እነዚያ አይወደዱም። ያለ እነዚህ እነዚያ አይገኙም። ከነዚህም ከሁለቱ ለንጉሥ ፍቅር ብልጫ እንዳለው በዚህ ዓለም ያሉ ሰዎች ደህና አድርገው ያውቁታል።

ሀገር ማለት ባንድ ነፃ መንግሥት ውስጥ የተዘረጉት መሬቶችና በመሬቶቹ ላይ ያሉት በምድር እንጂ በዝርዝር ለመግለጽ የማይቻሉ ልዩ ልዩ ፍጥረቶች ናቸው። ስለዚህ እነዚህ ያለ ንጉሥ ኑሮአቸውን ፀጥ ለማድረግ ስለማይችሉ የብዙ ሚሊዮናት ፍጡራን ፍቅር ባንድ በንጉሥ ፍቅር መጠቅለሉ የታወቀ ነው።

ከላይ የተቆጠሩትን ቤተ ዘመዶች የምንወዳቸው የሥጋ ልደት አቃርቦናል ብለን ነው።

ሀገርንና የሀገርንም ሰው የምንወዳቸው የደስታም የመከራም ተከፋይና ተደጋፊዎች ነን ብለን ነው።

ንጉሡን የምንወደው ግን ነፃነትን አጥፊ ክብርን ገፋፊ ሀገርንም ከሀገር ጋራ ደራቢና ነፃ ሕዝብ ባርያ አድራጊ ጠላት ሲመጣ ለሕዝብ መሪና ኃላፊ ሁኖ የመጣውን ጠላት በጋሻው መላሽ በመሆኑና ሕዝቡ እንዳይበተን ሰብሳቢ ከመሆኑ በላይ በሰላም ጊዜ ሀገሩ እንዲለማ ሕዝቡ በዕውቀት እንዲጐለምስ ስለሚሠራና ስለሚያሠራ ነው።

ይህንም ለመረዳት ኢጣልያ በወረረችን ጊዜ ያለ ንጉሥ ያዳነንና የታደገን አለመኖሩን ማሰብ ይጠቅማል።

ንጉሥ ቢለየን ዶሮ የጫረችው የስጥ እህል ሁነን የትም ተበታትነን ንጉሥ ባገኘን ጊዜ ግን የተከሰከሰው አጥንት ሳይቀር ሁሉ ከየዱሩም ተሰበሰበ።

ይህን አጭር ማስረጃ ስንመለከት ለንጉሥ ፍቅር ወደር አለው በለን የምንሰጠው ምክንያት አናገኝም።

ንጉሥንም መውደድ እግዚአብሔርን ከመውደድ ስለሚቆጠር ዋናው የሥነ ምግባር ፍጻሜ በዚህ ላይ ሊገለጽ ይችላል። ሀገር ባንዳድ ጥንታዊ ልማድ፣ ጉድለት ባይታጣበትም ፍቅሩ ከሰብአ ብሔሩ አይታጣም። የሚወደውም ያለውድ በባሕርያዊ ግድ ነው።

ልጣልህም ቢሉት ሕሊናው ስሜት እሽ አይልም። የልብ አስኳልና የሕሊና ቡጥ ስለሆነ ፍቅሩ ልቀቀን ቢሉት አይለቅም። ተለየንም ቢሉት አይደለም። የንጉሥም ፍቅር ከደም ጋር የተባረዘና ከሥጋ ጋር በተዋሕዶ የተሣሠረ ስለሆነ የሚለየው አለ ለማለት አይቻልም። በሌሎቹ ፍቅሮች ልዩ ልዩ ወረቶች አሉባቸው። ያንዲቱ ሴት ፍቅር በሌላይቱ ሴት ፍቅር ይለወጣል። ያንደኛውም ልጅ ፍቅር ከሁለተኛው ይበልጥ ይሆናል። ወዳጅ ሲባል እኩል አይወደድም። ፍቅሩ ዝቅና ከፍ ያለ ይሆናል። ከባልሟልም ባለሟል ይመረጣል። ከምግብም ምግብ ይጣፍጣል። ከልብስም ልብስ ይበልጣል።

የህገርንና የንጉሥን ፍቅር ግን የሚበልጠው የሚለውጠው የለም። ከልብ ሳይፋቅ ከሕሊና ሳይቀር ይኖራል። ሀገር ኀዘንን ያስረስ። ንጉሥ ደም ይመልሳል ሀገር የእናት ማጀት ነው፤ ንጉሥ የክብር ቤተ መዛግብት ነው። ሀገር የትውልድ መቋቋሚያ ነው። ንጉሥ ለነፃነት ቤት ዓምድና ጉልላት ነው። ሀገር የነጻነት ማኅፀን ሲሆን ንጉሥ የትውልድ የኵራት መጐመሻና የትምክህት ጋሻ ነው።

ሀገር የሕሊና ነፃነት ማግኛና እንደልብ መሆኛ ሲሆን ንጉሥ ከአራዊት አፍ ጠባቂና ታዳጊ ነው። ሀገር ነፍስ ሲሆን ንጉሥ የንፍስና የሥጋ መቋቋሚያ አጥንትና ጅማት ደምና የደም ሥር ነው።

የንጉሥና የሀገር ፍቅሮች መንትዮች ናቸው። ከቶውንም ካንድ ደረት ላይ የበቀሉ ሁለት ጡቶች ስለሆኑ የፍቅራቸው ምራን ሁለቱንም ምዕዙን አድርጎ በፍጥረት ልብ ውስጥ ጠምደዋቸዋል።

ስለዚህ ብሔራዊ ምስጢር የሆድ ዕቃ ስለሆነ ከዝምድና ወይም ከሀገር ልጅነት ውጭ ላለ ለባዕድ አይከሠትም።

የፍቅሩም አጻጻፍ ጽድቅ ብቻ እንጂ ጽድቅና ሐሰት በተቀላቀለበት በአፍና በከንፈር ብቻ አይደለም። የልብን ሥር ይዞ በዘለቀ በሰብአዊ ስሜት ነው እንጂ።

የሰው ምኞት በልክ እንደተስፋ ልብስ ሁኖ መገኘት ምንም ቢኖርበት ለሀገርና ለንጉሥ ፍቅር ግን ወሰን የለውም። ከሰማይ ይርቃል። ከውቅያኖስ ይጠልቃል። ያመኑትን ተአምራት ትከተላቸዋለች ተብሎ በወንጌል የተነገረው ቃል ሥሩን የሰደደው የሀገርና የንጉሥ ፍቅር ባላቸው ዘንድ ነው።

ስለዚህ ገበያ አመቸኝ ብለህ፣ አገርህን አትሽጥ ወገንህን አትለውጥ ንጉሠ ነገሥትህን አትክዳ ዜግነትህን አትካድ ከባዕድ ጋር አትመሣጠር፣ በተልእኮህም ሁሉ የርግብ እንጂ የቁራ መላክተኛ መሆን ለሥነ ምግባርህ አይበጀውም። በዕንቍላል ያለችውን ጫጩት ስትንጫጫ ሰማኋት ብሎ ከሚያወራ ጋራ አትደመር። ማለት ገና ያልሆነውን ሁኗል ብለህ እብለትን እንደ ቅራሪ ሽምጥጥ አታድርገው። የስለት ዕጣን የተጠቀለለበት እራፊና ወረቀት ዕጣኑ ለመሥዋዕትነት ሲተላለፍ እሱ ይጣላል። የሀገርና የንጉሥም ፍቅር ሳይኖረው ያለው መስሎ ከደጋግሎች ጋር አለሁ አለሁ የሚል ደጋጎች ወደ ምድር ጽድቅ ሲሔዱ እሱ ወደ ምድረ ፋይዳ ይወርዳል።

እንደዚህ ያለው ሰው እንደ ማርያም መግደላዊት የሠፈሩበትን አጋንንት የሚያሶጣለት ቢገኝ በክፉ አደራረግ ላይ ሁኖ ባልተገኘም ነበር።

ስለዚህ አጋንንትን ወደ ልብህ አታስገባቸው። ከገቡ በኋላ ግን ከማስወጣቱ ላይ ብዙ ችግር አለበት።

በአእምሮህ ላይ የተለገተውን የክፉ መንፈስ ምርጊት (ግጣይ) አንተው ራስህ ካላነሣኸው በጌታችን በኢየሱስ ክርስቶስ መቃብር ላይ ተገጥሞ እንደነበረው ደንጊያ የሚያገላብጥልህ መልአክ አታገኝም።

«ሰማይና ምድር ሲያልፉ ቃሌ ግን አታልፍም»። የተባለውን መፈጸም ከቃሊቱ ጋር ሲያልፍ የሚኖር ክብር የሚያስገኘው ከላይ በፍቅረ እግዚአብሔር ከታች በፍቅረ ንጉሥና በፍቅረ ሀገር ጸንተው ለሚኖሩ ታማኞች ነው።

የሌባ ሞኝ ወደ ስርቆስ ሲሔድ ልሰርቀው ያሰብሁትን ገንዘብ ባለቤት እንዳይነቃ አድርግልኝ ይላል። እንዲሁም የሰው ሞኝ የሀገርን ምሥጢር ሰርቆ ለሌላ ለማውጣት ሲያስብ ወገኖቹ እንዳያውቁበት የሚያደርገው መጠበብ እንኳንስ ከሰውና ከእግዚአብሔር የተሠወረ ለማድረግ የሚችል ይመስለዋል።

በእውነተኛ ፍቅር ንጉሥንና ሕዝብን አቆራኝቶ የሚኖር ብርቱ ማሠሪያ ማለት ሀገር ነው። ሀገር አንድ ያደረገውን ማንም ሊለየው አይችልም። ይህንም ልማድ ህላዌ አታናውጠውም። አትጐንጠው ይሁን እንዳለ ይኑር።

ሰው አላውቅበት ብሎ ነው እንጂ ቢያውቅበትስ ዓይነተኛ መሣሪያው ይህ የተባለው ፍቅረ ሀገርና ፍቅረ ንጉሥ ነበር። የሀገርህን ፍቅር ሊያስተውህና ሊያጠፋብህ የመጣውን ጠላት አምላክ ብለህ ብትሰግድለትና ዕጣን ብታጥንለትም ሳይጠፋህ አይቀርም።

የዚህ ቁም ነገሩ ከነቁም ነገርህ መሞት ብቻ ነው።

ሚሊዮን ብር ቢሰጡት ግድና ጭንቅ ካልሆነበት በቀር ዓይንኑን የሚያሶጣ ወይም እጁን የሚያስቆርጥ የለም። ሀገርና ንጉሥም እንደዚሁ ነው። ከቶውንም ከዚህ ስለሚበልጥ ምሳሌ የለውም እላለሁ።

መከባበርን የመውደድ ትርጉም መዋረድን መጥላት ነው። መዋረድን የመጥላትም ትርጉም ጠላት ለሆነ ሕዝብ አስተብርኮ ወይም ሰጊድ ማድረግ ነው።

ይህን ነገር አንገትም ሆነ ጉልበት አድርገው ከሚገኙ ይህን ሊያደርጉ መሞት በጻድቃን መካከል የሚታደሉት ሰማያዊ፥ ክብር ነው።

ይህንም ስንነግርህ በሀገርና በንጉሥህ ፍቅር የተቃጠለው የልብህ ሥር ቁስል ሳይቀረፍ እንደማይቀር አምናለሁ።

አንዲት ሴት የማትወደው ወንድ በገንዘብ ፍቅር አስገድዶ ተገናኛትና ፀነሰች። የምትወልድበት ወራት ሲቃረብ ለደስ አይበለው በመድኃኒት ለማስወረድ አንድ ዓይነት ማየ ዘለፋ ብትጠጣ ለደስ አይበላት ልጁ በደኅና ሲወጣ መድኃኒቱ እሱዋን ገደላት።

ይህች ሴት ጥንቱን በገንዘብ ፍቅር ባትታለል ከማትወደው፥ ወንድ ጋር ባልተደመረችም ነበር። ከሆነም በኋላ ልጅ በማግኘቱ ሰውየውን ደስ አይበለው ብላ የሚያሶርድ መድኃኒት ባትጠጣ እንዲሞት የፈረደችበት ፅንስ ሕያው ሆኖ እሷ ባልሞተችም ነበር። የእግዚአብሔር ፍርድ እንደዚህ ነው።

ይህም ምሳሌ ቁም ነገራቸውን ለገዘብ እየሰጡ ያጠፉት ዘንድ ያሰቡት የሚያጠፋቸው መሆኑን ስለሚያስረዳ ከዚህ ወጥመድ በጣም እርቆ መገኘት ወደ እግዚአብሔር ቸርነት በጣም ለመጠጋት አቃራቢ ይሆናል።

ሰይጣን የሕይወት ተቃዋሚ የሆነውን ነገር የሚያድን መድኃኒት አድርጎ ያሳያል። ምናልባትም የሕይወት ተቃዋሚነቱ የሚያጠራጥር እንደሆነ ለመርዘኛነቱ ኃይል የሚሆነው አቃቂር በቅርቡ ሊቀምም ይችል ይሆናል።

**\*\*\***

ሴትዮዪቱ በኮሶ ፈትና ቤንዚን ጠጣች። ጠጥታም ወዲያው ወደ ምድጃ ሔዳ እሳት ለማንደድ እፍ እፍ ስትል የእሳቱ ወላፈን በትንፋሽዋ ኃይል ከሚወጣው ከቤንዚኑ እንፋሎት ጋራ ተያያዘና እሳቱ ባፍዋ ወደ ሆድዋ ገብቶ ተቃጥላ ሞተች። ይህች ሴት ቤንዚናና አንዠት ተቃራኒዎች መሆናቸውን ሳትሰማ አልቀረችም። ደግሞም ቤንዚኑ ከሆድዋ ውስጥ ያለውን አውሬ ያወጣልኛል ስትል ባንድ በኵል ለሆድዋ መርዘኛ አውሬ መሆኑን ሳታውቅ ጠጣችው። ከጠጣችውም በኋላ እሳትና ቤንዚን ቍጡዓን መሆናቸውን እያወቀች ያልሆነ ሥራ በመሥራቷ ክፉ መከራ እንደደረሰባት በሌላው ይህን በመሰለው ሁሉ የማይጠነቀቁ ወደ ሆድ ገብቶ የሚያቃጥል እሳት ሳይገኛቸው አይቀርም።

ይህንም ሁሉ ምሳሌ ያመጣነው በሀገርና በንጉሥ መካከል ሌላ የጽድቅ አሳሳች የሆነ ፍቅር ተገኝቶ እሳተንቱ በማይበርድ ለዘለዓለማዊ ጸጸት የሰውን ልጅ ሲያቃጥለው እንዳይኖር ለማሳሰብ ነው።

**መጠባበቅ።**

በሰውና በሕግ መካከል ጠባቂው ተጠባቂ ተጠባቂውም ጠባቂ ስለሆነ በዚህ በኩል የጋራ ጥቅም ሊገኝ ይችላል።

ሰው ሕግ ካልጠብቀ ሕግ ሰውን አይጠብቀውም ሕግና ሰውም ካልጠባበቁ ተያየው ገደል መግባታቸው ነው። በዚህ መሠረት ሥጋዊ ሕግና መንፈሳዊ ሕግ ተመሳሳይ ስለሆኑ ሥጋዊው ሕግ አለንጋውን ይዞ ስሩኝ ፍሩኝ ጠብቁኝ ፈጽሙኝ ያለዚያ ግን አሣር ያገኛችኋል እያለ ሰዎችን ስለሚያስፈራራቸው በውዴታ እንኳን ባይሆን በግዴታ ይፈጸማል።

መንፈሳዊው ሕግ ግን ቆይ ብቻ በማለት ቅጣቱን በቶሎ ስለማያደርገው ሰው እጅግም አይሰጋበትም። ይህም ሞኝነት ነው። የሥጋዊው ሕግ ፍርዱን ለመፈጸም አንድ ቀን ቢቀድም መንፈሳዊ ደግሞ ነገን እንደማይዘል የታወቀ ነው። ስለዚህ ሥጋዊው ሕግ በተለመደው ትልም መንፈሳዊው ሕግ ቀጭነቱን መግለጹ አይቀርም፤ ዛሬ በዚህ ዓለም ሳሉ ሁለቱንም ሕጎች ጠብቆ መገኘት በሁለቱም ዓለማት ታላቅ ዋጋ ማግኘት ያለዚያ ግን የሁለት ዓለም ስደተኛ መሆንን ይመጣል። በምግባራቸውና በሃይማኖታቸው አጓጉልነት በዚህ ዓለም ሳይጠቀሙ የቀሩ በወዲያኛውም ሳይጠቀሙ ይቀራሉ ሸክሙን የሚያከብደውም የሚያቀለውም ሰው እራሱ ነው። ብዙ የፈለገና የነፈገ በሕይወቱ ላይ አደገኛ ሳይሆን አይቀርም።

የኑሮን ሸክም የሚያቃልለው እግዚአብሔርን ብቻ በማሰብና እግዚአብሔር ለሰው እንዲያስብ በሚደረግ ሥነ ምግባርና በሕግ አጠባበቅ ነው።

ያለዚያ ግን በላይ በላዩ ከባድ ከባሽ ሸክም ከመቆለልና በሸክሙ ውስጥ ሁኖ አሳብን ከማስጨነቁ በቀር ሌላ የተሻለ ነገር አለ ብንል እውነተኛው ሕሊናችን አይሰማንም።

**ማስረጃ።**

አንድ ሰው መንገድ ሲሔድ በሸክሙ የማይችለው በሰፊ ከረጢት ሙሉ ወርቅ አገኘ። ከመሬት አንሥቶ ተሸክሞ ለመሔድ ላንሣህ ቢለው ከጉልበቱ በላይ ለማውጣት አቃተው።

ምንም ቢያገላብጠውና ቢሞካክረው መሬት ይዞ አየለበት። ሰውዬው ግማሹን ከፍሎ የቻለውን ያህል ይዞ ለመሔድ አሰበ። ነገር ግን ቀሪው አሳዘነው። ሌላ አግኝቶ እንዳይጠቀምበት ምቀኝነት ያዘው።

ይህን ዕድል ለብቻዬ አደርገዋለሁ እያለ ሲያወጣ ሲያወርድ ጊዜው መሸ። ጨለመ። አራዊት በትንፋሹ ጠረን መጥተው አደጋ ጥለው በሉትና ወርቅ ብቻውን ቀረ። ሲነጋጋ ብዙ ሰዎች በዚያ መንገድ ሲያልፉ አገኙትና እነሱ በብዛት ተከፋፍለው አንሥተው ወስደው ተጠቀሙበት። ራሱን በከባድ ሸክም ያገባ ሁሉ ይኸው ነው።

ይህንም ዮሐንስ አፈ ወርቅ ለዚያችም ለዚህችም ሳንሆን ከሁለት ዓለማት ተድላ እንደቀረን ቀረን» ብሏል፡ መጠጊያውና መማጠኛው ሥፍራ ብዙ ነው። ካባት ቅጣት ለመዳን በዚህ ዓለም ወደ እናት ሕፅን ቢጠጉ ይችላላ ወይም ቋው እስኪበርድ ዘወር ብሎ ቢደበቁ በነጋው ይቅርታ ይገኛል። በወዲያኛው ዓለም ግን ፈጣሪ የኵነኔ ጨንገሩን ባነሳ ጊዜ ማምለጫ አይገኝም።

እግዚአብሔር የፈጠረው ዓለም ሁለት ነው። ይኸውም ሰማና ምድር ነው።

እንዲሁም አንዱ ለምድር አንዱ ለሰማይ ይሆን ዘንድ ሁለት ሕጝ ተፈጥሮዋል።

ሕግም ባይፈጸም የሚመጣው ቅጣት ሕግም ቢፈጸም የሚያስገኘው ሽልማት በውሥጡ ተዘርዝርዋል። ስለዚህ የሰማይ ሥርዓት የተሠራው በምድር ሥርዓት ነውና ሁለቱንም አስተባብሮ መፈጸም የሥጋንና የነፍስን ክብር አስተባብሮ ለማግኘት ይረዳል።

እንኳን በተለይ የታዘዘ ሰብአዊ ሕግ ኑሮና ያ ለሙሴ የተሰጠው አምላካዊ ሕግ ባይፈጸም ለመንፈሳዊው ቅጣት ዋዜማ የሚሆነን ሥጋዊ ቅጣት ማስቀጣቱ አይቀርም።

ሰው ሲሰርቅ ቢገኝ ሥጋዊ ኃሣር ያገኘዋል፤ ከፍርድ ሸንጎ ከመቅረቡ አስቀድሞ ባለቤቶች ሲይዙት ይጐሳስሙታል።

ወደ ፖሊስም በቀረበ ጊዜ ሲመረመር ሲኰረኰር ሲጠየቅ በል ተናገር ሲባል ያለበት ጭንቅ ከፍ ያለ ነው።

ወደ ፍርድ ሸንጎም በቀረበ ጊዜ ወንጀሉ ተነቦ ፍርዱ ሲፈጸምበት ከሚደስበት ጸጸት በቀር ዓይንህ ይፍሰስ ባዩ ይበዛል።

ፍርዱንም ተቀብሎ ከወህኒ ቤት ገብቶ መከራ ስቀበል ይኖራል። ይህ ዓይነት ሥቃይ አትሥረቅ በሚባለው ትእዛዝ ብቻ የሚቀር አይደለም። ባሥሩ ትእዛዛት ሁሉ በዓሥሩ መንፈሳውያን ቅጣቶች ልክ ዓሥር ሥጋውያን ቅጣቶች ይፈጸሙበታል።

ስለዚህ ሕግን በመጠበቅ በሕግ ለመጠበቅ ያበቃል። ሕግን ማፍረስ የሥጋንና የነፍስን ቤት ማፍረስ ይሆናል።

የሥጋ ቤትስ የአፈር ቤት ስለሆነ አፈር በአፈር ላይ ኑሮ ካፈር ውስጥ እስኪገባ ድረስ ያለው ኑሮ አጭር ስለሆነ መከራውም ሆነ ደስታው ቶሎ የሚያልፍ ነው።

ያልፋል ዘመን ይለውጣል ጊዜ ያሻሽለዋል የማይባለው፥ የነፍስ ኑሮ ግን ሳያምር የቀረ እንደ ሆነ እስከ መቼም ድረስ ዕረፍት አይገኝም።

ለነፍሱ ያደረ መንፈሳዊ ሰው ካሥሩ ቃላት አንዱ እንኳ አይጐድልበትም። ዓሥሩ ትእዛዛትም የምግባርና የሃይማኖት መዛግብት ናቸው።

እነዚህን ሁለት ነገሮች ለማወቅ ዓሥሩን ትእዛዝ ደህና ድርጎ መጠበቅና ያጠባበቃቸውን ስልት ማወቅ ያስፈልጋል።

አሥሩ ቃላት የተባሉት ትእዛዛት በሁለት ሕጎች የተረጋገጡ የአምላክ አዋጆች ናቸው፤ ኦሪት መሠረታቸው ወንጌል አፀናቻቸው።

እንዲያውም ወንጌል እነዚህን ለማጽኒያ ስድስት ትእዛዛት ተጨማሪ አድርጋ ሕጉን በመደገፋዋ ምክንያት ሕግ ባይሠራልኝ ነው የበደልሁት ለማለት አይቻልም።

ብራብ አበላችሁ፣

ብጠማ አጠጣችሁኝ፣

ብታረዝ አለበሰአችሁኝ፣

ብታመም ጠየቃችሁኝ፣

ብታሠር ጐበኛችሁኝ፣

እነዚህ የተቆጠሩት የትእዛዛት ቃላት ለፈጻሚዎቻቸው በሚያስገኙት ክብር መጠን ባልፈጸሟቸው ላይ የሚያስፈርዱት የቅጣት ፍርድ ከፍ ያለ ነው።

ሰው ሆይ እነዚህ ስድስት ቃላት ባንተ ላይ ያለውን አስተያየታቸውን ገልጸውልሃል። አንተስ በነሱ ላይ ምን ዓይነት አስተያየት አለህ?።

እነዚህ ስድስት አናቅጽ ከሚሰጡት ትምህርት ዋናው የርኅራኄ ተግባር ነው።

አሕያው ጭነት በዝቶበት ያቃስታል።

በሬው ቀንበር ከብዶት ይቃትታል።

በቅሎው አለንጋ ጸንቶበት ይሽቆጠቆጣል።

በፈረሱ ኰርቻ ቄርቍሮት ይቅበጠበጣል።

ላሚቱ ሣር አጥታ ከስታለች።

ጥጃዋ የእናቷን ጡት ተከልክላ ታላዝናለች።

ምስኪኑ በደረጃ ወድቆ ይጠራሞታል።

የለት ራት ያጣው በደጅ ቁሞ ስለ ቸሩ እግዚአብሔር ይላል።

ርኅራኄ ማድረግና ደግ መሥራት ከዚህ ጀምሮ ነው። አውሬ እንኳን ቢሆን ብትራራለት፥ እግዚአብሔር ሳይራራራልህ አይቀርም። ማናቸውንም ችግረኛ መርዳት ሲቻልህ እርዳታህን ብታጓድልበት እግዚአብሔር እርዳታውን ማጓደሉ የታወቀ ነው።

ነገር ግን ከትእዛዛት ውጭ በማይገባ ርኅራኄና ኀዘኔታ ማድረግ ኃጢአት እንደሆነ ሳኦል ለአጋግ ባደረገው ኀዘኔታ ታውቋል።

ትእዛዛት በአድርጉና በአታድርጉ ተወስነዋል። ከዚህ በላይ የሚጨምርበት የሚጐድልበትም የለም። ታዛዥ በትእዛዙ መጀመሪያ ያለውን መሪ ፊደል መመልከት አለበት።

እሾህ ከሰው እግር ትገባና ውስጥ ውስጡን እያቆስለች ከፍ ያለ ጉዳት ታመጣለች። ሕግ ማፍረስም ጥቂት በጥቂት ተጀምሮ በስሕተትነቱ የልብን ሥር እየያዘ ከፍ ወዳለው ወንጀል ያደርሳል።

ንፉግ ህየንተ ጽድቅ ገንዘቡን ወጭ ከሚያደርግ ነፍሱ ብትወጣ ይፈቅዳል።

ህየንተ ጽድቅም ማለት በቃለ ወንጌል ካንድ እስከ ፮ ከዚህ አስቀድሞ የተቆጠሩትን ቃላትና የነሱ ቅርንጫፎች የተመሠረቱበት የርኅራኄ ተግባር ናቸው። እንስት ጂብ የምታስበው ለእንቃቅሎች ልጆችዋ ብቻ ነው እንጂ ለአሮጊት እናቷና ለአሮጌ አባቷ አታስብም ይባላል።

ወንዱ ጂብም ቢሆን ከዚያው ጥምብ ካገኘበት ስፍራ በጩኸት ከመጣራቱ በቀር አቅም አንሶት ከጉድጓድ ለቀረ አሮጌ አባቱ አያስብም ይባላል።

ሰው ምን ሰው ነውና ይህን ምግባር መከተል ባይኖርበት እንኳ ለወላጆቹና ላልወለዱትም ቢሆን ለባቴቶችና ለሽማግሌዎች የርኅራኄ የአክብሮት ሥራ መሥራት ይገባዋል።

የደካሞች ሰማያዊ የበታሞች እጅ ስለሆነ ማንጋጠጫቸው ወደዚያው ነውና የርኅራኄ አንቀጽ ሰማይ ሊዘጋባቸው አይገባም።

መንፈሳዊ ዓላማ ወይም ሥጋዊ አርማ መለዮውን ሲያሳብል ታሪክ ይቃወሳል። ሕዝባዊ ሥርዓትም አፈጻጸም ሲጎድለው በመንፈሳዊ ምግባር በኩል የተሟላ ነገር ሊገኝ አይችልም።

ሁሉም የተፈጠረው በእግዚአብሔር መልክ ስለሆነ እንዳፈጣጠሩ በተሰጠው ዕድል መጠን መኖር ነው እንጂ ሌላ ትርፍ ትርፍ ምግባር ሊኖረው አያስፈልግም።

ሕግ ሠርቶ በሕግ ዕወቁኝ አእምሮ ሰጥቶ በአእምሮ መርምሩኝ ብሎ ያምልኮቱን መንገድ የዘረጋ እግዚአብሔር እያለ ሌላ አምላክ እንዳለ ይዳብሳሉ።

ማዢራቱን ለማየት የፈለገ በስተ ፊቱ ባለው መስተዋት አንጻር በስተኋላው ሌላ መስተዋት ቢዘረጋ ማዢራቱ ለዓይኑ ዓላማ ሳይገባለት አይቀርም።

እንዲሁም ያለፉትን ከንቱነቶች ለማወቅ የኋላ ዓይን ሲሆን የሚችለው ሕጉ የሆነ (ሥጋት ያደረበት) ሰብአዊ ሕሊና ነውና ሁሉም በየሕሊናው ስለሥራው ከንቱነቱ የፊቱንም የኋላውንም እያየ በተጸጻች ስሜት ደረቱን መምታት ይገባዋል።

ዱሮ ሴቶች ዘመዶቻቸው ሲሞቱባቸው ጥቅም ለሌለው ነገር ደረታቸውን ይደበደቡ ወይም ይመቱ ነበር። ደረትስ መምታት የሚገባው መንፈሳዊ ምግባር ሲሞትና ቁም ነገር ሲቀበር ነው። ሕግ ሲፈርስ ስሜቱ የሰውነት መፍረስ ያህል ነው። ሕግም ሲባል የግፍ ሥራ ለመሥራት ማለት ለወረራና ለዘለፋ ለመንጠቅና ለመቀማት ለማጥቂያና የልብን ትዕቢት ለመግለጫ ሰውን ለማናቂያና መሳቂያ ለማድረጊያ አይደለም።

ደካማ ከሕግ ውጭ ቢሰድቡት ቢመቱት ለጊዜው ጥፊውን ጠጥቶት ቢቀሙትም እንደ ተቀማ ቢያበሩትም እንደ ተባረረ የሚቀር ይመስላል። ውሸት ነው። ጥቃት በደካሞች ላይ ተዘፍዝፎ አይኖርም። እግዚአብሔር በትሩን ባነሣ ጊዜ የአጥቂዎች ሕይወት ዣርት የዋለችበት ዱባ መሆኑ ይቀራል የማይባል ተፈጻሚ ነው።

ስለዚህ በሕግ ላይ ዓታምፅ በሰው ላይ ግፍ አትሥራ። ከቶውንም ቢሆንልህ ክፉውን በክፉ ሳይሆን በደግነት ድል ለመንሳት አትጣጣር።

እግዚአብሔር ሰውን በመልካችን እንፍጠር ብሎ እንደ ፈጠረ ሰዎችም እግዚአብሔርን በመልካችን እንፍጠር ብለው በሰው አምሳል ጣዖት ያቆሙበት ጊዜ ሳይኖር አይቀርም። ገንዘብም ሆነ ችግረኛ ካልተረዳበት እንዲያው ፕራሜድ እስኪያህል ድረስ ቢከማች የጣዖት ያህል ነው።

ይሁን እንጂ ይህም ታላቅ ስሕተት በኦሪት በነቢያት በወንጌል በሐዋርያት እየተራመደ ሌሎች ሃይማኖትና ምግባሮች እየተሻሻሉ በእውነተኛው ብርሃናዊ ኑሮ ከተደረሰ በኋላ ከንቱነትና ግብዝነት ቀርቷል።

**ከእግዚአብሔር በቀር ሌላ አምላክ አይኑርህ።**

**ሁሉ ተዘጋጅቷልና ኑ ሉቃ ፲፱፣ ፲፯።**

የማይለወጥ የዘወትር የቀን ትእዛዝ በአርእስቱ ያለው ፍሬ ነገር ነው። በዚህ በጥሪ ቃል ተመርተን ወደ ተጠራንበት ለመድረስ የምንችለው ከእግዚአብሔር በቀር ሌላ አምላክ ሳይኖረን እሱን ብቻ አምነን መልካም ሥራ ስንሠራ ብንገኝ ነው።

ያለዚያ ግን ወዲያ ሒዱ ከመባል በቀር ወዲህ ኑ ለመባል አንገባም። እሱ የፈጠረን ሳይረሳን ሳይዘነጋን ኑ ኑ እያለም በቃለ ርኅርኄ ሲጠራን እኛ እሱን ብንረሳውና ብንዘነጋው ጥሪውንም ሳንቀበል ቀርተን የሚገባውን አምልኮት ብናስቀርበት ብዙ ጸጋ ይቀርብናል።

በዓለም ላይ ሥጋና ነፍስ ባለውና በሌለው ባሕርይ የሚታዩና የማይታዩ ፍጥረታት ሁሉ ረቂቃንም ቢሆኑ ግዙፋን ከአንድ ከእግዚአብሔር በቀር ሌላ አምላክ የላቸውም።

ይኸውም በአካል ፫ ሲሆን በባሕርይና በሕልውና አንድ ነው። ባሕርይና ሕልውና ማለት አምላክነቱ በሥልጣን አንድ ሁኖ የሚኖርበት አኅባሪ ማለት ነው።

ያልተፈጠረ እግዚአብሔር ብቻ ነው እንጂ ሁሉም የተፈጠረ ነው። ስለዚህ ፍጡር ለፍጡር አምላክ ለመሆን ባለመቻሉ ከመላእክት እስከ ደቂቀ አዳም ከፀሐይ እስከ ከዋክብት ከአራዊት እስከ እንስሳት ከዚህም በቀር ግብር እምግብር ጥበብ እምጥበብ፣ ተገኝቶ እጅና እግር በወጣላቸውና ግሩማን ወይም ኃያላን ሁነው በሚታዩ ነገሮች ሁሉ ማምለክ የማይገባ ከመሆኑ በላይ የሰውን ከንቱነት በጉልህ ያስረዳል።

በጥንት ዘመን ፍጡርና ፍጡር መመላለክ ጀምሮ ነእብር። ኦሪት በሙሴ ከተሠራች ወዲህ ግን በፍጡር የሚያመልክ ርጉም ነው ተብሎ ስለተሰበከና የፍጡርም አምልኮት እንዳልጠመቀ ስለታወቀ እሱ ከመፍጠሩ በቀር ያልተፈጠረ አምላክ እንዳለ ታመነ። ይልቁንም የወንጌል ብርሃን በክርስቶስ ከተገለጸ ወዲህ በጨለማ የሚኖሩ ሁሉ በብርሃን ለመመላለስ ቻሉ። ይሁን እንጂ ሰው በኪነ ጥበቡ መመካቱ የተነሣ ለሃይማኖት አልተመቸም። የጥበቡ ብዛት ከእውነተኛው መንገድ ያሳስተው ጀመር።

እግዚአብሔር ለሰው ጥበቡን ገልጾ በተፈለሱት ፍልስፍናዎችና በተገኙት ሥጋውያን ኃይሎች መመካትና እነዚህን ከያዝሁ ሰማይ ዝቅ ምድር ከፍ ቢል የሚደፍረኝ የለም ብሎ መመካት ከአምልኮ ባዕድ ይቆጠራል።

ኃይል እግዚአብሔር ነው ጥበብም እሱ ነው። የእግዚአብሔር አምላክነትና የመሣሪያ አምላክነት በጦር ሜዳ ቢሰላለፉ እርሳስና የሚፈነዳ ነገር ሁሉ ቀድሞም መሬት ነበረና ወደ መሬትነቱ መመለሱ የታወቀ ነው።

ከዚህም በቀር ሰው ምንም ኃይለኛና ጥበበኛ ቢሆን አለመሆኑ የታወቀ ነው። ፍጡርነቱን እያወቀው በበላዩ ፈጣሪ አለ፥ ለማለት ቅፍፍ ቢለው ከገጸ ምድር የሚያጠፋ መቅሠፍት ሳይወርድበት አለመቅረቱን የሃይማኖት ዓይን ይመለከተዋል።

ሰው በብልሃቱ ለሠራው ሥራ ሠሪቱን ሲያምን እሱን የፈጠረው ፈጣሪ እንዳለ የማያምንበት ምክንያት ምን ይሆን።

ምንም ምክንያት የለውም። እሱን የተመቀኘ ሰይጣን እስከዚያው ድረስ እንዳያምን ሐይ ሐይ ይለዋል። በንስሐ እንኳ ሊመለስ ወደማይችልበት ስፍራ ያወርዳል። ሃይማኖት የሌለው ሰው ምግባሩ በጣዖት የታረደ መሥዋዕት ማለት ነው። ለዚህ ይጠቅማል፤ ከዚህ ይገባል፤ አይባልም። በአርእስተ ነገሩ የተገለጸው አንቀጽ ለዓሥሩ ቃላት ተቀዳሚ ትእዛዝ ነው።

ይኸውም ከኔ በቀር ሌላ አምላክ የኖረህ እንደሆነ የከሐዲነት ፍርድ ይፈጸምብሃል ብጥልህም ባነሣህም ብሰጥህም ብነሣህም ባድንህም ብገድልህም የሚቻለኝ አምላክ እኔ ብቻ ስለሆንሁ እኔን ብቻ እመን ብሏልና እሱ እንዳለህ እሱን ብቻ ማመን አለብህ።

እግዚአብሔር በዚህ ትእዛዝ ጣዖት ማምለክንና ማናቸውንም አምልኮ ባዕድ ይከለክላል። እግዚአብሔርን ብናምነውም ባናምነውም የሚያገኘው ጥም የሚጐዳው ጉዳት የለም። የምንጠቀመውም የምንጐዳውም እኛው ነን።

ስለዚህ በአንድ አምላክ አምልኮት ውስጥ እምነት ብቻ እንጂ እምነትና ክሕደት ሊኖርበት አይችልም።

ይህ ሕዝብ ባፉ ወደኔ ይቀርባል በከንፈሩም ያከብረኛል። ልቡ ግን ከኔ ይርቃል። ማቴ ፲፭ ፰።

ስለዚህ እግዚአብሔርን ማመንና መውደድ ከልብ ነው እንጂ በልብ ከዳተኛ ሆኖ በአፍ ብቻ ማመን የሚታለለውን እግዚአብሔርን ለማታለል የሚደረግ ትልቅ ወንጀል ነው።

ሰው ሆይ ክፉ፥ ነገር ከሚነገርባቸው የሃይማኖት ክህደት ከሚወራባእችው እንዳንዱ ሁነህ ሃይማኖት የሌለው እንዳትሆን ተጠንቀቅ። ሁልጊዜ በእግዚአብሔር ፍቅር ጽሙድ ሁን በቸርነቱ ደስ ይበልህ።

መንፈሳዊ ትምህርት ካልጠገቡ ወይም በሃይማኖት ካልረኩ ከአንዳንድ ተጠራጣሪዎች አፍ የክህደት ልቅምቃሚ እየቀላወጡ የማይካደውን አምላክ መካድ ራስን መካድ ነው።

ሰነፍ ሰው እግዚአብሔር የለም ይላል መዝ እግዚአብሔር ከሌላ ያ የመጀመሪያው ሰው በማን ቃል ተገኘ ይመስለዋል።

አዳምስ የሚባለው ስም ማን አወጣለት ቢሉት ምን ይመልሳል እንዲህ ያለውን ተላላፊ አሳብ በቁርጥ አደር ቢያደርገው በተሻለ ነበር። የሌለው ከሌለበት የሚያመጣ ያለውንም የሌለ ወደሚሆንበት ለመውሰድ የሚችል እሱ እግዚአብሔር ብቻ ነው። የፈጣሪን መኖር የፍጥረት መኖር ሊያሳውቀን ይችላል።

እግዚአብሔር ለፍጥረቱ የሚታወቀው በፍጥረቱ ነው። ሥነ ፍጥረትን መመርመር የሃይማኖት መምህር ማለት ነው።

እኔም ሆንሁ አንተም ሆንህ ከራስ ጠጉር እስከ እግር ጥፍር ያለው አካላትን አቀናባሪ እንዳለው ለማመን ተፈጥሮአችን ይፈቅድልናል።

እሱም ባለጊዜ ከኔ በቀር ሌላ አምላክ አይኑራችሁ ብሎ ትእዛዝ አስተላልፎልናልና ሕግ መተላለፍ ቢቀር እንጠቀማለን እንጂ አንጐዳም።

የምትታምንበትና ደስ የሚልህ ደስ ባሰኘህና ሀብት በሰጠህ ጊዜ ብቻ አይደለም። መከራ በመጣብህም ጊዜ ነው እንጂ።

ስለዚህ ለአምላክ ፈጣሪነት ተፋላሚ የለውም። ፈጣሪነቱም አምላክነቱ የብቻው ነው። ፍጡር እጁን የማያስገባበት አይደለም። ሰው ከበረታ የእጁ ማስገቢያ ገብረ ገበርኩ ‹እገብሮ› እያለ በገብረ በር ከፋችነት በየሥራ ክፍል ገብቶ ከገብረ የሚገኙትን ቅርንጫፎች ምግባርን በአመልና በጠባይ በኩል ተግባርን በኪነ ጥበብና ወይም በሥነ ጥበብ በኩል ቢያከናውን ሳይስመሰግነውና ሳያስከብረው አይቀርም።

ገብረ ለተባለው አንቀጽ ውሳኔ የለውም። እስኪያቅት ድረስ አስቦና መርምሮ እስከ መጨረሻ መሥራት በምግባር በኩል የሚፈጸሙትን ነገሮች ፍሬያማ ያደርጋቸዋል።

ምግባርም ከሃይማኖት የሚለይ አይደለም። ከሃይማኖትም የማይለይበት መንገድ እንደሚከተለው ነው።

ሰው በሃይማኖቱ በኩል ወደ እግዚአብሔር ሲመለከት ጠባየ ክፉ አመለ መጥፎ ሙያ ቢስ ምግባረ ብልሹ ከሕፃንነቱ ጀምሮ ቁም ነገርን የማይከተል የጊዜውን ወርቅነት የማያውቅ ጥቂት እንኳ ልቡን የማይሸንጠው የሕያው ምውት የሆነ እንደሆነ የሃማኖቱን ብርድ የማይከለክል ዘርዛራ ወይም ነጠላ ልብስ ያደርገዋል።

ስለዚህ ሃይማኖትንም ምግባርንም በየበኩላቸው ተጠባብቆ መሥራትና ከነሱ መካከል በሚገኘው ቁም ነገር ለመጠቀም ግብረ ገብ ሆኖ መገኘት የሰው ሁሉ ድርሻ ሊሆን ያስፈልጋል።

**የሰው አዝመራነት እስከ አጨዳ ወራት።**

በምድር ላይ ተዘርተውና በቅለው አብበውና አፍርተው ከሚታጨዱት ነገሮች አንዱ ሰው ነው።

ስለዚህ እስከ አጨዳው ወራት ያለው ሕይወት የአዝመራ ወቅት ስለሆነ እስከዚያው ድረስ ሊማራቸውም ሊሠራቸውም ከሚያስፈልጉት ሁኔታዎች ዋና ዋናዎቹ ሃይማኖትና ምግባር መሆናቸውን ማወቅ አለበት።

ሌሎቹ ግን የነዚህ ቅርንጫፎች መሆናቸውን የማያውቅ አይገኝም።

ሰው ከሃይማኖትና ከምግባር ውጭ ሁኖ እንደፈቀደው ይኖር ዘንድ ከእግዚአብሔር ነፃነት አልተሰጠውም። ሃይማኖት ወጭ የሌለው ዘለዓለማዊ የሆነ የመኖሪያ ቤት ነው። ከሃይማኖት እወጣለሁ ብሎ የሚሔደውን የሚቀበለው ገደል ብቻ ነው።

በዚህ መሠረት ሃይማኖትን ማክበር የምግባር ተቀዳሚ ስለሆነ፣ እግዚአብሔርን በፍጹም ልብ ማመንና በጎ ምግባር መያዝ ለሰው ልጅ ክብር የሕይወት መሠረት ነው።

የነዚህን ካልተመረኮዙ የሚሔዱበት መንገድ አይቃናም። ሜዳው ገደል ቀኑ ጨለማ ይሆናል። በውቅያኖስ አየር ላይ በክና ማረፊያ እንደማታገኝ አሞራ ሁኖ መቅረት ይመጣል።

«……ሃይማኖቱን የማያክብር ሃይማኖት የሌለው እርሱም የሚያምነው ደገፋ የሌለው እርሱንም ምንም የማያምነው የሁለት አገር ስደተኛ ነው።….» (ሚያዝያ ፳፯ ቀን ፲፱፻፵ ዓ.ም ቀ. ኃ. ሥ)። ብለው ሃይማኖትና ምግባር ያለው እንዲከብር የሌለው ከክብር የተለየ እንዲሆን የማይረሳ ትምህርት አስተምረዋል።

እያንዳንዱ ሰው ማን ፈጠረህ? ሲሉት እግዚአብሔር ምን ልታደግለት ተብሎ ሲጠየቅ እንዳምንበትና በጎ ሥራ ሠርቼ እንድጠቀምለት ነው ብሎ መመለስ ከፍ ያለ ደስታ የመላበት ነው።

**የሃይማኖት መሠረትነት።**

የተነሣሁበት ስለምግባር ባጭሩ ለማስረዳት ሲሆን። ከመሠረቱ

ከሃይማኖት መጀመር ግድ ሆነብኝ።

ሃይማኖት መሠረት ናት። ምግባራት ግን ግድግዳና ጣራ ማገርና ወጋግራ ናቸው። ምግባር ያለ ሃያምኖት መሠረትነት በምንም ላይ ጸንቶ ሊኖር አይችልም።

ለቤት ድጋፍና ጽናት ከመሠረት እስከ ጉልላት ያሉ ነገሮች እንደሚያስፈልጉት ለስውም ሕይወት ከሃይማኖት እስከ ምግባር ያሉት ከደግ ምግባር የሚገኙ ጠባያት ያስፈልጉታል። ሃይማኖትን የሚከተለውን ምግባር ስለሆነ ምንም የሰው ጽድቅ የሚፈጸመው በእግዚአብሔር ቢሆን ምግባርን ከሃይማኖት ነጥሎ ማስቀረት ሥርዓት አይደለም።

ስለዚህ የተማረው ሔዶ እንዲያስተምር ያልተማረው መጥቶ እንዲማር ተወስኗል። ዛሬ ዓለም የሚራመደው በዚህ መሠረት ነው። የተማሩት እየቀደሙ በመሔዳቸው መጠን ያልተማሩት ደግሞ ወደ ኋላ ይቀራሉ። ስለዚህ ይህ ወደፊትና ወደኋላ ለሆነው ሁለት ዓይነት ጉዞ ምክንያቶቹ ምግባራት ናቸው። በስፍንና በኩል ያለው ምግባር እንደ መጥፎ በሬ ወደ ኋላ ሲስብ በትጉሕ መንፈስ በኩል የሚገኘው ጽኑዕ ምግባር ወደ ፊት ይስባል። ስለዚህ እነዚህን አጣማጆች የሆኑትን ምግባራት በአንድ ፈር ለማስኬድ ለባለቤት ቅን አእምሮ ሊኖረው ያስፈልጋል። በዚህ መሠረት ወገን ዘመድ የለኝም፤ ብለህ አትዘንጋ አትጨነቅ። ወገን እግዚአብሔር ነው። ወገን ንጉሥ ነው። ወገን ነፃነት ነው። ወገን ሀገር ነው። ወገን መልካም ምግባርና ሃይማኖት ነው። ወገን ትምህርትና በትምህርት የሚገኘው ዕውቀት ነው። ወገን ቅን አገልግሎትና የታገሠ መንፈስ ነው።

እነዚህ ካሉህ ወገን የለኝም ለማለት አትችልም። ለምሳሌ ዳዊትን እስከ ንጉሥነት ያደረሰው ወገን ማነው ሥራው በግ ጥበቃ ነበር። ነገር ግን በጎ ምግባር ስለነበረው እሱ እግዚአብሔር ወገን ሆነው። ያለ እግዚአብሔር ፈቃድ የሚሆን የለም።

እግዚአብሔር ከሱ ጋራ የሆነውን ሰው ምንም ጉዳት አያገኘውም። ጠባቂ ንጉሠ ነገሥትና መኩሪያ ሀገር ያለው ሕዝብ ምግባሩን ካሣመረ ካልሰነፈ ሃይማኖቱን ካልተወ፣ ሰብዊነቱን በመላካም አጠባበቅ ከጠበቀ ከቶ ምንም ቢሆን ከቶ ምንም ቢያደርግ ከቀቢጸ ተስፋ ከመቁረጥ የሚያደርስ ነገር ያገኘዋል ብለህ ጥርጥር አይግባህ። «….. አንድነትን ተስፋን አንድነትን ተስፋን ሃይማኖትን የሚያሸንፋቸው የለም፤…… ቀ. ኃ. ሥ»።

ሰውን እንደሆነ ችግር አያጣውም። ነገር ግን ያመጣውን ፈተና በበጎ ምግባር ለማለፍ ተባዕ ለመስቀል መሆን ያስፈልጋል።

ለሁሉም ነገር በራስህ በኩል አመክሮ አድርግ። አመክሮም ማለት ወደፊት የሚገጥምህን ነገር ሁሉ እንደምን ለማለፍ እንደምትችል ከውስጣዊ ስሜት ጀምሮ በአፍአ ከሚገኘው እስከ ሙሉ ኃይልህ ያለህን መጠን መዝነህ ማወቅ ማለት ነው።

ትምህርት ማጠራቀሚያው ምክር መሰብሰቢያው ልምድ ሆኖ የሚቀረውን ባሕርይ መርምሮ አሻሽሎ መያዣው በሕፃንነት ወራት ስለሆነ የሕፃንነት ወራትህ በከንቱ እንዲመሽበትና ጊዜው እንዲያልፍበት አታድርግ ተብለህ ጠብቅ ስትመከር ስንፍናና ንዝሕላልነት የተጫጫነውን አሳብህን ማቸነፍ አለብህ።

«…..መልካሙን አስተዳደግ ያለፈው ጐልማሳ ምኞቶቹ ሁሉ ከፍ ወዳለ ግብ ይንጠራራሉ።…..»

ይህም የሚገኘው አሁን እንዳቆምነው በዓል የልጅነት የትምህርት አልፎ ወደ ከፍተኛው ደረጃ የሚደርስበት የጐልማሳነት ወራቶች በሚለሰልሱበት ትምህርት ቤት ነው።……» ሐምሌ ፲፮ ፴፭ ዓ.ም ቀ. ኃ. ሥ።

አሳቡን ለማቸነፍ የቻለ ወጣት ድል የሚነሳው የለም። የሚገባበትና የሚወጣበት ሁሉ ዘወትር ክፍት ነው። መክፈቻውም አእምሮው ነው። ስለዚህ መክፈቻውም ዝግ የሆነውን ረቂቅ ትምህትና ሥውር ጥበብ ሁሉ ወደ ኋላህ ገፍትሮ ሊመልሰው አይችልም። ይህንንም ስንል ለዚህ ሁሉ የሚያበቃው ከላይ የተጠቀሰው ተግባር ሲፈጸም ነው።

የሰው ተአምኖ በእግዚአብሔር ላይ ሲሆን የእግዚአብሔር እርዳታው ከሰው አይለይም። ምንም ሰው በተፈጥሮ የእግዚአብሔር ገንዘብ ቢሆን ምግባርና ሃይማኖት ከሌለው የእግዚአብሔር ገንዘብነቱ ቀርቶ የሰይጣን ተገዥና የመከራ ሆኖ መኖሩ የታወቀ ነው።

ይህ ሁሉ እንዳይደርስበት በተፈጥሮ የእግዚአብሔር ገንዘብ ከመሆኑ በላይ በልደተ ምግባርና በልደተ ሃይማኖት ከእግዚአብሔር ለመወለድ የሚያበቃ በጎ አድራጎት እንዲኖረው ከመሆኑ በላይ መድከም አለበት። በእግዚአብሔር ቃል የተሠራ ሁሉ በእግዚአብሔር ቃል ያልፋል። ያለርሱ አንዋሪም አሳላፊም የለም።

የብዙ ፈላስፎችን አሳብና መጨረሻ ግባቸውን በየድርሰቶቻቸው ስንመለከት ብዙዎቹ እግዚአብሔር የለም በማለት ሃይማኖትን ዋጋ የሌለባት አድርገዋት አድርገዋት እንደነበረና ከፍጻሜ ሰዓታቸው አንድ ረድኤት ከላይ እንደሚገኝላት በመጨነቅ ዓይናቸውን ወደ ሰማይ ማንጋጠጣቸው እንዳልቀረ እናገኘዋለን።

መጨረሻ ያለው የሰው ዕውቀት መጨረሻ የሌለውን የእግዚአብሔርን ከሃሊነት መተላለፍ በመጨረሻው ነፍሱ የምታልፍበትን መንገድ እንዲያውቅ ያደርገዋል።

የራሱንም ግምት ብቻ ወገን አድርጎ መኖር ለኋላ አይመችም የሥጋ ዘመንድ ቢሆን በዚህ መካከል ገብቶ ከመንገድ የተሳሳተውን ወገኑን ከጥፋት ሊያድነው አይችልም።

ኃይልም ዕውቀትም ሀብትም ከእግዚአብሔር ለሰው የሚታደሉ ስጦታዎች ስለሆኑ ደግሞም ከሰው በእግዚአብሔር ሥልጣን የሚወሰዱ ያደራ ዕቃዎች ናቸውና ሰው በኃይሉም በዕውቀቱም በሀብቱም ሊመካ አይገባውም።

ኃይለኛ በኃያልነቱ ቢመካ አይቆምም። ዕለቱን ይወድቃል። ጥበበኛም በጥበበኛነቱ ቢታበይ ጥበቡ አያወጣውም። መልሚያ ይሆነኛል ያለው መጥፊያ ይሆንበታል። ሀብታምም በሀብቱ ቢኰራ ሀብቱ ሁሉ እንደ ጤዛ ረጋፊ ሆኖ የሚቀርበት ሰዓት ቶሎ ይደርሳል።

**አትፍረዱ ይፈረድባችኋል።**

ነገርን ከሥሩ ሲያመጡት ውሀን ከጥሩ ሲቀዱት ነገሩም ሰሚውን ውሀም ጠጪውን ደስ ሳያሰኝ አይቀርም።

የሰው ሁሉ መጀመሪያ አዳም ነው። መጨረሻው ግን የትኛው ሰው እንደሆነ አልታወቀም። የሚወራውም የዓለም ኃላፊነት ብቻ ነው እንጂ የማያልፍበት ጊዜ የትኛው ትልውድ እንደሆነ ምሥጢሩ ስውር ነው።

የሰው ሁሉ አባት የሆነውም አዳም የሰው አባትና እናት፥ የለውም። አባቱም እናቱም መሬት ናት። ከመሬትም ሲወለድ ሴቶች የሚደርስ ምጥና ጭንቅ መሬትን እንዳገኛት አይነገርም።

አዳምም በልጆቹ እንደሚደረገው እንደ ሕፃናት ልማድ ሳይኖርበት በተፈጠረበት ቀን የ፴ ዘመን ጐልማሳ ሆኖ ዕለቱን በሙሉ አካለ መጠን ስለተገኘ ሙሉ አእምሮ ሊኖረው ተችሏል።

የሔዋንም ልደተ ሥጋ ከአዳም ተገኝቶ ሔዋን የ፲፭ ዓመት ቆንጆ በመሆንዋ ምክንያት አሳዳጊ ሞግዚት አላስፈለጋትም።

የሁለቱም ልደተ ሥጋ በእግዚአብሔር ከመከናወኑ የሁለቱም የተፈጥሮ አፈጻጸም ግብር አምላካዊ ተብሏል። እንዲሁም የሁሉም ኑሮ የተከናወነ እንዲሆን በምግብ በኩል ፍሬ በለስን አዘጋጅቶ በልብስ ረገድ ብርሃን አጐናጽፎ በጎ ነገር አድርጎላቸዋል። ስለዚህ ምግባር የሚባለው ነገር መሠረቱ ይህ ሳይሆን አይቀርም።

ይህንንም ተከታትሎ ለአዳምና ለሔዋን ምግባርና የሃይማኖት መፈተኛ ብሎ ይህን ብሉ ያንን ግን አትብሉ የሚል ትእዛዝ በበለስ ምክንያት ተሰጠ። በዚህ ጊዜ ሰይጣንና ሰው ጦርነት ገጠመ። ሰይጣን ረዳት ደረሰለት። እባብ የጦር ጓደኛ ሆነችው ሰው ግን ብቻውን ሆነ። እንዲሁም የአዳም ረዳት የተባለችው የሰይጣን ረዳ በመሆኑዋ እሷ ሳትቀር የሚገገቡበት ወጥመድ ከሰይጣን ተዘጋጀ።

ሰይጣን በክፉ ምግባሩ ከእግዚአብሔር አንድነት ሲለይ እሱን በለየ በክፉ ምግባሩ አዳምንም ከእግዚአብሔር የተለየ እንዲያደርገው አሰበ። አስቦም አልቀረም። በእባብ ሔዋንን በሔዋን አዳምን አሳተና ከበጎ ምግባር ወደ ክፉ ምግባር ሳባቸው። በዚህም ጊዜ የራስን አበሳ በሌላው መለጠፍ ሆነ እንጂ በራስ አልተፈረደም።

ከዚያ ጊዜ ጀምሮ ክፉ ምግባር ከአዳም ልጆች ዘንድ ሳይጠፋ በመኖሩ ምክንያት ሰውና ሰው አንድ ሲሆን በምግባር እየተለያየ ክፉ ሲሠራ ሲጠፋፋ ሲመቀኛኝ ይኖራል።

በዚህ ምክንያት ምግባር ሥጋዊና ምግባር መንፈሳዊ አንስማማ እያሉ የሰውን ዕውቀት ከንቱ ያድርጉታል።

አዳም መልካም ምግባሩን ትቶ ትእዛዝ አፈረሰ ከተባለ በኋላ በልጆቹ ደግሞ የባሰው መጣ። ግድያ ተፈጠረ።

የቃየል ክፉ ምግባር አቤልን ከዚህ ዓለም ማኅበራዊ ሕይወት ለየው፥ እሱንም ይኸው ክፉ ምግባሩ በሌላው ዘንድ አስጠላው። ከዚያን ጊዜ ጀምሮ የሰው መወደጃውም መጠያውም ምግባሩ ሆነ።

አጼ ቴዎድሮስ «የሰው አገሩ ምግባሩ፤ የላም አገሩ ሣሩ» ሲሉ የተናገሩን ንግግር ትምህርት ሁኖ የሚያዝ ነገር ስለሆነ ማንም ሰው ይልቁንም ወጣቶች በዚሁ ነገር ሊያስቡበት ያስፈልጋል።

ምክር ሰጭና ተቀባይ ከተገኘ ሰውን ምንም የኃጢአት ጨንገር ያላረፈበት ለማድረግ ባይቻል አድፎ የታጠበ ወይም ወድቆ የተነሣ ለማድረግ አያቅትም።

ሁሉም የሚፈረድበትን ዓውቆ በራሱ በኩል ያለውን መዝገበ ኃጢአት ከተመራመረ ኃጢአተኛው እያነሰ ንስሐ ገቢውና እግዚአብሔርን ፈሪው እየበዛ መሔዱ የታወቀ ነው።

የአዳምን ሥጋ እየተከፋፈለና ደሙን እየተቀዳዳ በቃለ ፈጣሪ ሰው ከሰው እየተፈጣጠረ በደረሰበት ጊዜ ሁሉ አንዲቷ ደቂቃ ብትሆን የሰው ስሕተት ሳይደረግባት ታልፋለች ለማለት አይቻልም።

ሰው እስከ ጊዜ ሞቱ ድረስ ወላዋይ ነው። ነገር ግን አጋጣሚ ሆኖ ሕሊናውን መርምሮ የሰውነቱ ናዛዥና አናዛዥ በመሆን ወደ እግዚአብሔር ተመልሶ ምግባሩን አሻሽሎ ሃይማኖቱን አቃንቶ ሳለ ወደ ወላዋይነቱ ገና ሳይመለስ የሞተ እንደሆነ ከሰይጣን እንዳመለጠ ለመሔድ ይችላል።

ስለዚህ በምሕረተ እግዚአብሔር ተማጽኖና መጨረሻውን አሳምርልኝ ብሎ ካልኖሩና ሰውነትን የእግዚአብሔር ምሕረት ንጹሕ ካላደረግወ በቀር፣ በእግዚአብሔር ፊት ንጹሕ ሆኖ የሚገኝ የለም ተብሏል።

ሰው በራሱ በኩል ያለውን ፍርድ ብቻ ማሰብ ትቶ በሕሊናው ሳይወቀስው በሌላው ሲፈርድ ይገኛል። አፈ ዘራፍ ሰው ዳኛ ሳያደርጉት ወይም ፍረስ ወይም ሳያስፈርዱት ልማዱ ሆኖ የተፈጥሮ ጓደኛውን እያክፋፋና እያጥላላ ሲያጠፋው ይውላል።

ይህ የማይገባ ነው። እውነተኛዪቱ ፍርድ የሰውን አፍ አትከተልም። ከላይ ከሰማይ እንደ መብረቅ ወርዳ የሰውነትን ጻድቅነትና ኃጥእነት ለይታ እንደ ሥራ እንደ ሥራው ዋጋውን ትሰጥዋለች፤ ፍዳውን ታመጣበታለች።

እያንዳንዱ ትውልድ ራሱ የሚፈድበት ሁኖ ሳለ በአባቱ፥ በአዳም በደል ሲፈርድ ይኖራል። አዳምስ ጥሎበት አንድ ጊዜ በደለ። ከበደለም በኋላ ንስሐ ስለገባ ስላለቀሰ በክርስቶስ ምግባር ተማረ።

የሱን በደል ከማውራት ይልቅ የዛሬው ትውልድ ከአዳም የበለጠ በደል ለምን ሲሠራ ይገኛል። እስከ ክርስቶስ የነበረው ሁናቴ የሚያጠራጥር ስለ ነበረ የቀድሞ አባቶች በኃጢአት ሲወድቁ በንስሐ ሲነሡ መኖራቸው እርግጥ ነው። የነሱንም የጽድቅ ፍጻሜ ለመመሥረት ከአቤል ጀምሮ እስከ ዘካርያስ ድረስ የፈሰሰው ደመ ነቢያት ደመ ቅዱሳን ስላልቻለ ክርስቶስ ራሱ ሰው ሆኖ በደሙ ዓለምን ከኃጢአት እድፍ አጽንቶ ሁሉንም በአንዲት በመንግሥተ ሰማያት እንዲሰበሰቡ አደረገ። ወደፊትም በዚህ መንገድ የአዳም ልጅ ሁሉ እንዲመራ መንገዱን አሳየ።

ነገር ግን ትውልድ እባዳም ሲፈርድ ከመኖር በቀር ራሱ ከፍርድ የሚያመልጥበትን መንገድ በንጹሕና በቅድስና ባለው አሳብ አይከታተልም። የጥንቱ የተጠቀሰው ለማስረጃ ነው እንጂ ያለፈውን ትውልድ መክሮ ከስሕተት ለመመለስ አይደለም። አሁን ቀሪው ትውልድ መከተል ያለበት ለጽድቅ ምክንያት የሆነውን ክርስቶስን ነው እንጂ ለኃጢአት ምክንያት የሆነውን አዳምን አይደለም።

በአዳም ጊዜ ሰው ስለአነሰና ያችውም አንዲቱ ረዳቱ የሴት ነገር ሆኖበት በሰያን መልእክተኛ በእባብ ተደልላ አዳምን ሳስተው ተው የሚለው የሰውም የመጽሐፍም መካሪ ስላልነበረው ምግባሩን ከማበላሸት ደረሰ።

ዛሬ ግን መምህራንና መጻሕፍት ስላሉና ከቶውንም የክርስቶስ ትሩፋት ለዓለም ሕይወት ስለተዘጋጀ ሲበድሉ መገኘት ክርስቶስን ሁለተኛ ተሰቀል ማለት ይሆናል።

ምግባር ሲጐድል አይታወቅም። በቀልድ በሐሜት በጥቃቅን መስለው የሚታዩ በማናቸውም ዓለማውያን ነገሮች ጥቂት በጥቂት እያሟሸሸ ሰውን ከአባይነት ያደርሳል።

ምግባርም ማለት ከጠባይ ጀምሮ እስከ ተግባረ እድ ያሉት የሐልዮና የነቢብ የገቢርም ቅርንጫፎች ናቸው። እነዚህም እንደ ፅንስና እንደ ልደት እንደ አካለ መጠንም ስለሆኑ ምንቻቸው ሐልዮ ካልደረቀ ከፍጻሜ ቢደርሱም ባይደርሱም ሰውን ምግባረ ጐደሎ ሳያደርጉት እንደማይቀሩ የታወቀ ነው።

የወጣትም ቢሆን ወይም የሽማግሌ ነገር ከተነገረ ወይም ከተሠራ በኋላ በምግባር ላይ ስሕተት እንዳያመጣ ገና እንደታሰበ መቆጣጠር ያስፈልጋል። እናቴ በእንቁላሉ በቀጣችኝ ማለት እንዳይመጣ ሐልዮን እንዲጨነግፍ ማድረግ ዕንቁላልነቱ ነፍስ ሳይዘራና በነቢብ ተቀፍቅፎ በገቢር ሳይወለድ ነው።

የሰው ልቡና ምንም ልዩ ልዩ ዓይነት አሳብ ፈጥሮ በአስተያየት ላይ ባይግባባ የሥነ ምግባር መነሻውም መድረሻውም አንድ ግብ መሆኑን ማወቅ ይጠቅማል።

ይህም ባጭሩ ከደግ ተነሥቶ ወደ ደግ መድረስ ማለት ነው። ደግ የሚባለውም ነገር ሣይታወቅ አልቀረም። ለሙሴ ከእግዚአብሔር በተሰጡት በዓሥሩ ቃላት የተገለጹት አዋጆች የሰውን ምግባርና ሃይማኖት ይቆጣጠሩታል። ሰው ግን የሌላውን ጉድ ሲያደንቅ የራስ ጉድ ባንድ በኩል ብቅ ይላል።

**ማስረጃ።**

ላንድ ሰው ሁለት ልጆች ነበሩት። እንዲሁም ብዙ ፍየልና በግ ይኖረዋል ታላቁ ልጁ በጎቹን ታናሹ ልጅ ፍየሎቹን ሲጠብቁ ከዕለታት አንድ ቀን ታናሹ ልጁ ከሚጠብቃቸው ከፍየሎቹ አንዲቱን ቀበሮ በዱር አስቀራት። ልጅዮው ይህን ዓይቶ ሳያስታውቅ ደብቆ ዝም አለ። ታላቅ ወንድሙማ አልነገረበትም። ከትንሽ ቀን በኋላ ደግሞ ከታላቅ ልጁ በጎች አንዲቱን በግ ቀበሮ ወሰዳት። ያም ልጅ መቸም ቢቀጣኝም ቢምረኝም ላባቴ ልንገረው እያለ ሲያስብ ታናሽ ወንድሙ አስቀድሞ ሔዶ፣ ዛሬ አንዲቱን በግ አስበላት ብሎ ነገረው። አባትዮውም ምን ስታደርግ ነው ብሎ በተቆጣው ጊዜ አባቴ እርግጥ ነው አጥፍቻለሁ። በጎቹን ቀበሮ ስላሰብልሁብህ ቅጣት ይገባኛል። እሱ ቀድሞ ነገረብኝ እንጂ እኔው ልነግርህ ነበር። እሱ የነኢን ጥፋት ይናገራል። እሱ ከዚህ ቀደም አድኒቱን ፍየልህን ነብር በበላበት ጊዜ አልነገረህም ሸሽጎህ ነበር። አንተም ፍየሎችህን ቆጥረህ የጠፋችቱን ለማወቅ አልሞከርህም አደራን በሱ ጥለህ ዝም አልህ። ብሎ በነገረው ጊዜ እንደገና ቁጣውን ወደ ትንሹ ልጁ አዙሮ ፫ እብደል በደልህ እያለ ይበሳጭ ጀመር።

፩ኛ ፍየሌን ነብር ማስበላትህ።

፪ኛ ፍየሌን ነብር አስበልተህ ሳትናገር መቅረትህ።

፫ኛ አሁን ደግሞ ያንተን ኃጢአት ደብቀህ የወንድምህን ኃጢአት ማውራትህ የሚገባ አይደለምና እሱንም ምሬዋለሁ። አንተ ግን ቅጣት አለብህ ብሎ አባት ቅጣት ቀጣው ይባላል። በዚህ ምሳሌ እንደተነገረው ማንም ሰው ሁሉ የባልንጀራውን ጉድ ከመዘክዘክ የራሱን በሕሊናው ቢመራመርና ከፈጣሬው ጋር የሚታረቅበትን የንስሐ መንገድ ቢከተል በተሻለው ነበር።

**ክፋት በሔደበት ቅጣት ይከተላል።**

ክፋት መጀመሪያ ልብን ለመያዝ ስለሚፈልግ ልባችሁን አትስጡት። ክፋት የልብን ሥር ከአይዘ አይነቀልም። በሰውነት ሁሉ ይሰራጫል። ደምን ይመርዘዋል። ደሙም በክፋት የተመረዘውን ሰው ተጠባባቂውን ቅጣት ነው። ቅጣትም ሲባል ባለንጋ እሸንቋቁጦ ወይም በጅራፍ ተገራርፎ መለቀቅ ብቻ አይደለም። በግንድ መስቀል በሰይፍ መገደልም ነው እንጂ።

ክፋት በመጀመሪያ ከኋላ እየገፋፋች ወደ ኃጢአት ትመራለች። በኋላ ግን በፊት በፊት እየመራች ከቅጣት ታደርሳለች። እሷ ግን ከግንዱ ከገመዱ አትገባም። ደግሞ ወደ አንዱ ዘወር ብላ የተጋቦት በሽታ ሁና ሁሉንም ታላኩሳለች።

የግፍ ስዋ ሳይውል ሳያድር ይደርሳል አይደርስም ብሎ ግፍ መሥራት መታለል ይሆናል።

የጎንደሩ ንጉሥ አንደኛው ተክለ ሃይማኖት አባቱን ስለበደለ ከቶውንም ስላስገደለው፣ ርጉም ተክለ ሃይማኖት ተባለ። በመንግሥቱም ብዙ ጊዜ ሳይቆይ በ፪ኛው ዓመት አደን ሔዶ በዚያው ሙቶ አውሬ በልቶት ቀረ። ልጅም አልወጣለትም ይባላል።

ጥፋትን ቅጣት አይቀድመውም። ስለዚህ እንዳታጠፋ ተብሎ አስቀድሞ ቅጣት የሚቀበል የለም። ምክር ግን ሁሉንም ይቀድማቸዋል። እንዳታጠፋ ተጠንቀቅ እንዳትቀጣ ተጠበቅ ተብሎ መመከርና መምከር በፊት ነው።

ቅጣት ግፍ በመሥራትና መስቃ በመናገር ይመጣል። ግፍ ከመናገር የሚያጠፋው ራስን ነው።

**ማስረጃ።**

ዐፄ ቴዎድሮስን ያን የኮሶ ሻጭ ልጅ እጁን ይዤ ነው፣ የማመጣው ብሎ የፈከረውን ፊታውራሪ ጠምሬ ጥቂት እንደተዋጋ እጁን ተይዞ ግፍ በተናገረበት አፉ አንድ እንስራ ብጥብጥ ኮሶ ጠጥቶ በጭንቅ እስኪሞት ድረስ ፍርድ አልተወችም።

ስለዚህ የቅጣት ምክንያት የሚሆኑትን ነገሮች አድርጎ ከመገኘት አመልን ማሳመር ይጠቅማል።

ጥንቱን አቀማመጡ በቋፍ በዚያ ላይ ደግሞ ዕንቅልፍ ይገርማል። ይደንቃል። እንደዚህ ያለውን ጉድ ባይሰሙት ይሻላል ሰውየው የሚስቱን እናት አስረግዟል። ይህም እየገረመው ለሚስቱ ይገርማል የናትሽ ደም መቅረቱ ይላታል። እንዳታውቅበትም ፈርቷል። አስቀድሞ ተጠንቅቆ ቢሆን በተሻለው ነበር።

ስለዚህ በልብ ውስጥ የበቀለው የክፋት ስር ሳይነቀልና አበባው ሳይረግፍ ደግ ምግባር እንቡጥ ሊይዝ ወይም እንጭጭ ሊጀምር አይችልም። ውሀ የሚተኛበት መሬት ለትል እንጂ ለእህል አይሆንም። ክፋትም የበዛበት ሰውነት የርኩሰት መጠራቀሚያ ከመሆን በቀር ሌላ ምሳሌ አይገኝለትም።

ሕሊና ደንና ሽለቆ የበዛበት ሰብአዊ ዱር ነው። የአውሬነትም ምሳሌ አይታጣበትም። የአውሬነቱም ምሳሌ ሙሴ እንደሠራው የብረት አውሬ አይደለም ባፉና በምግባሩ ተናዳፊና ተጋራፊ ተናካሽና ተቆናጣጭ ነው እንጂ።

ሰው በገደል አፋፍ ላይ ያለ መሪ የቆመ ዕውር አይደለም አእምሮን ያህል መሪ ስላለው ገደሉን እየተወ ሜዳ ሜዳውን ሊሔድ ይችላል። ወደ ገደል የሚያገባውን መንገድ ያውቀዋል። ወደ ደኅና ስፍራም የሚደርሰው አይጠፋውም።

ይህን ጉልህ ማስረጃ በረቂቅ አስተያየት ሲመረምሩት ገደሉ መጥፎ ምግባር ሜዳው በጎ ሥራ መሆኑን ያስገነዝበናል።

ካላወቅህበት የያዝኸው ይይዝሃል የጣልኸው ይገለብጥሃል። የገዛኸው ይገዛሃል። የበታችህ የበላይህ ይሆንብሃል። አዝማሪና ዘፋኙ እስክስታ ወራጅና ዳንኪራ ረጋጭ መንፈሳዊነትን አስረስተው ወደ ሌላ ምግባር ይስባሉ።

ስለዚህ ነገር በቅሎ ወይም ፈረስ ሁነህ አትገኝ። ያገኘህ ሁሉ እንዳይጫንህና እንዳይሰድብህ ወኔ ይኑርህ።

ሰውን እንደ ሥራው ሁለት ነገሮች መቋሚያውን ይዘው ይከተሉታል። ከገባበትም እየገቡ ያካብቡታል። እነዚህም ቅጣትና ምሕረት ናቸው። ይህም ማለት ደግ የሠራውን ምሕረት ክፉ ያደረገውን ቅጣት ይከተለዋል ማለት ነው።

የባለጌ ልጅ ወይም አሳዳጊ የበደለው ከመሆን የተነሣ ጥቂት በጥቂት የሚለመድ ክፋት አስፈሪ የሆነ ታላቅ አደጋ ነውና ገና በልጅነት ባመልና በጠባይ ረገድ ተጠንቃቂ መሆን ያስፈልጋል።

የወስላቶች ብልግና የሚነረው ከልጅነታቸው ጀምሮ ነው። ያተቆነጠጠና በምክር ያላደገ ወጣት ጋጠ ወጥ ሁኖ ይቀራል።

ስለዚህ እናትና አባት አስቀድሞ የራሳቸውን ምግባር አሳምረው የልጆቻቸውን መከታተል አለባቸው።

ሰው ከዚህ ዓለም እንግዳ ወይም አድሮ ሂያጅ ነው እንጂ ነዋሪ አይደለም። እንግድነቱና አድሮ ሂያጅነቱም የተረጋገጠ በመሆኑ ይህ የሚቆይበት ዓለም የእንግዳ ማረፊያ ወይም የመቆያ ቤት ነው ለማለት ይቻላል።

ከማያድሩበት ቤት አያመሻሹበት። እንደተባለው እንኳ ባይሆን ይህን የመቆያ ቤት የሆነውን ዓለም ልብ ውልቅ እስኪል ድረስ ከመውደድ ይልቅ ለዘለዓለም መኖሪያ ይሆን ዘንድ የተዘጋጀውን ሰማያዊ ቤት ለመውረስ መጣጣር መታገል የተሻለ ሳይሆን አይቀርም።

ይህ ምድራዊ ሕይወት ለሰማያዊ ሕይወት መቃረቢያ መሆኑን ማን ይዘነጋ ይሆን በዚህ ጥቂት አረፍ ብለን እንድንቆይ ታዘናል። ከዚሁ ለመቅረት ግን አልተፈቀደልንም።

በሰማያዊ አዳራሽ ለሚደረገው ግብር ሰው ሁሉ በዚህ ለመኰልኰያ በተፈጠረለት ዓለም ኰልኵል ይታያል።

አንዱን ወይም ሁለቱና ሦስቱ ወይም ብዙ እየሆነ እየተጠራ ይገባል። በዘመነ መዓትማ ሁሉም ጥርግ ወይም ምጥጥ ብሎ ይሔዳል።

ግማሾቹ ግን መግባት ከጀመሩ ቆይተዋል። ምንም እንኳ አዳም ገብቶ ቢወጣ ወጥቶ እንደገና ለመግባት በአምላክ ቸርነት ችሏል።

አዳም ተጠልቶ ከተወደደ በኋላ ያገኘው ባለሟልነት የፀና ስለሆነ የሱ ልጆች ሁሉ የሚያስጠላ ግብራቸውን ያሻሽሉ ዘንድ ታዝዘዋል። ያለዚያ ግን የተወደዱትን ያህል መጠላታቸው አይቀርም።

አግቢውም አውጭውም እሱ አምላካችን ስለሆነ እሱን በሃይማኖትና በምግባር የተጠጋ ለመግባት ይችላል። ከገባም ዘንድ መውጣትና በውስጡም የሚገኘውን ክብር ካገኘ በኋላ ማጣት የለበትም።

ቤት ማለት ይህ ነው። የዚህስ ዓለም ቤት ምንም ቤት አይባልም ቢሆንም መቆያና የሥራ መሥሪያ ስለሆነ፣ ልናውቅለት ያስፈልጋል። ደግ ለመሆን የሚያቅት ነገር አለ፣ በዚህስ ዓለም በእንግድነታችን ዘመን ሳለን በዚህ ኃላፊው ሕይወት የማያልፍ ሕይወት ለመገብየት ምን የሚያዳግት ነገር አለ ፈቃድ ካለ ሁሉም አለ።

ይልቅስ የሚያዳግት መስሎ የሚታየው ክፉ ነገር መሥራት፣ በሰው ክፉ መዋል ሃይማኖትን ማጉደል ሰውነትን ወደሚያዋርድ ነገር መምራት ነው።

ሰው በሌላው ክፉ ለማድረግ ሲያስብ ሌላው ደግሞ በሱ ክፉ ለማድረግ ማሰቡ አይቀርም። ከነዚህ ከሁለቱ ሰዎች የመነጨው ክፋት ሌሎችን ደግሞ ሳይጨምር አለመቅረቱ የታወቀ ነው።

ክፋትም በሔደበት ቅጣት መከተሉ ስላማይቀር ክፋት በክፋት የተነካኩ ሁሉ በከንቱ አጠፋፍ እንደሚጠፉ ታውቋል።

የእንግድነታችን ድንኳን ከዚህ ዓለም ቶሎ መነቀሉን እያወቅን እንደነባሮች ሁነን መታየታችን ይገርማል። ከዛሬ አስቀድሞ እይሞቱት ትናንት ከኛ ጋር ነበሩ። እነሆ እኛ ደግሞ ዛሬ፣ ወይም ነገ ከነርሱ ጋር ለመሆን እንሔዳለን። ይህ ያለንበትም መሬት ሌሎችን ደግሞ ይቀበላል እንጂ እነሱንም ነገ ኑ ውጡ ማለት አይቀርም።

ይህ ሁሉ ያለበት ሰው ክፉ ለማድረግ መገደዱ ይገርማል። መከራ ሰውን በሁለት የጦር ግንባር ይጠባበቀዋል። ሥጋዊ ሕግ ቢያፈርስ ሥጋዊ ቅጣት መንፈሳዊ ሕግ ቢያፈርስ መንፈሳዊ ቅጣት ስለማይቀርለት በነዚህ በሁለት ተጠንቅቆ መገኘት እጅግ መታደል ነው።

«…..ሥጋችሁን ለመንፈሳችሁ ተገዥ አድርጋችሁ ሰውነትን ከሚያዋርዱ ነገሮች ከዝሙትና ከመጠጥ መጠበቅ አለባችሁ።…..» መጋቢት ፭ ቀን ፴፬ ዓ.ም ቀ. ኃ. ሥ።

ሕግ አይጉደል እንጂ ከጎደለ በሰው መከራ መድረሱ አይቀርም። ሰው በቀን ጉዳይ ያዝናል። የሚያሳዝነውስ የሕግ ጉዳይ ነው። ሕግ ሲጐድል ምን ይሞላበታል፤ ከሕጎች ባንዲቱ የበደለ በሁሉም በደለ ሕጎችን በሙሉ የጠበቀ በሁሉም ተጠበቀ።

ሕጎችን የማይጠብቀው የሚጠብቀው የለም። እንደባዘነ ወይም ከመንጋው እንደ ተለየና ጠባቂው እንደጣለው በግ ሆኖ ይቀራል።

እሱን ከጠፋበት ፈልጎ ለማግኘት ከፍ ያለ ድካም ያስፈልጋል። ክርስቶስ የጠፋውን በግ ለመፈለግ በመጣ ጊዜ የሠራቸውን ሥራዎች ስንመለከት የጭንቁና የመከራው ስሜት ሥጋን ዘልቆ አጥንትን ይሰባብራል።

ስለዚህ ጠፍቶ የነበረው በግ በክርስቶስ ቸርነት ተፈልጎ ከተገኘ በኋላ እንደ ገና ቢጠፋ ተፈልጎ መገኛው በምንድነው።

በግ በረቱ እንዳይሳተው ማስለመድ በግለገልነቱ ነው በግ ግልገልነቱ ከበረቱ እየወጣ ካደረና መንጋቱን ከበግ መንጋ ጠረን ከተለየ ከንቱ አጠፋፍ ሳይጠፋ አለመቅረቱ የታወቀ ነው።

የምእመን ምሳሌው በግ ስለሆነ ምእመን የሆነ ሁሉ ከማኅበረ ምእመናን ለመለየት ምክንያት ፈልጎ ያልሆነ ሥራ መሥራት ታላቅ ጉዳት ያመጣል።

ብርሃን ሳለ በብርሃን መመላለስ ጉዳይን ለማከናወን ይጠቅማል። በጨለማ በመመላለስ ግን ጉዳይ መሳካቱ ቀርቶ በእሾህና በእንቅፋት ምክንያት የሚወጣው ጉዳይ የሕይወት ተቃራኒ ነው።

እንዲሁም ሃይማኖት እንደ ፀሐይ ብርሃን ምግባር እንደ መብራት ፀዳል ስለሆነ በነዚህ ያልተመራ መዳረሻው ወዴት እንደ ሆነ አይታወቅም።

አሉ የሚባሉት የደስታና የኀዘን ሥፍራዎች ሁለት ስለሆኑ፣ በደስታው ከታጣ ወደ ኀዘኑ ሥፍራ መሔዱ የታወቀ ነው።

የሰው ልጅ ሲኦል ወይም ገሐነመ እሳት አንዲት ነፍስ እንኳ ባዶዋቸውን እስኪቀሩ ድረስ ሁሉም መልካም ሥራ መሥራት ቢጣጣር ፈጣሪውን እንደምን ደስ ባለው።

ስለዚህ የዛሬ ዘመን ወጣት በመንፈሳውም ሆነ በሥጋዊ አእምሮን የሚደግፍበት ከመዓር ይልቅ ላፍ ጣፍጦ ወለላው ልብ የሚያረካ ብዙ ምክር ይፈለቅለታል።

ከብዙውም ጥቂቱ የሚከተለው ነው…… ሐሳብችሁን ለዕለት፥ ጥቅም ብቻ እንዲያገለግል አታድርጉት። በነፍስም በሥጋም እንድትጠቀሙ መንፈሳዊ ትምህርትንና ሥጋዊ ትምህርትን በርታችሁ ተማሩ…… መስከረም ፳፬ ቀን ፴፱ ዓ.ም ቀ. ኃ. ሥ።

ከእግዚአብሔር ሕግ ላልራቁ ሰዎች የሚሰጠው ጸጋ ከፍ ያለ መሆኑን የሚያውቁት ባለተስፋዎች ብቻ ናቸው።

ዓለም መንፈሳዊውን ተግባር እየዘነጋ በደም ቀለምነት በጦር ብዕርነት በአካል ወረቀትም ሲጣጣፍ በመኖሩ ያተረፈው ቂምንና በቀልን ጠብንና ጥልን ብቻ ስለሆነ ከፍተኛው የዓለም ኑሮ በሽተቴ ላይ የተሠራ አዲስ ጐጆ መስሎ ይታያል።

ስለዚህ ከመቼውም ይልቅ በእንደዚህ ያለው ጊዜ እግዚአብሔርን ማሰብና በደግነት በኩል ያለውን የሀገርንና የወገንን ቅን አገልግሎት ከፍ ባለ አሠራር ሲሠሩ መገኘት እግዚአብሔርን ለሰው ልጆች እንዲራራ ሳያደርገው አይቀርም።

የሰው ዋና ባልትናው ደግ ሥራ መሥራት ብቻ ነው ከማለት የደጎች አሳብ አይታገድም።

ምክንያቱም እስካሁን ድረስ በዓለም ላይ በዝቶ የተደረገው ክፋት ሁሉ ሲጐዳ እንጂ አንድ ጊዜም ሲጠቅም ባለመታየቱ ነው።

ይልቁንም የነሙሶሊኒ ክፋት በሔደበት የተከተለውን ቅጣት መመልከት ሁለተኛ በዓለም ላይ ሰው በሰው ላይ ክፉ እንዳያደርግ ለመቀጣጫ ሳይሆን ባልቀረም ነበር።

ስለዚህ አሳብንና ምኞትን ሁሉ ከመግታት በቀር ሌላ መከላከያ የለውም።

ጊዜን በመልካም ሥራ ማሳለፍ ወደ መልካም ዕድል ያስተላልፋል።

«በመቃብርም ያሉ ሁሉ ቃሉን የሚሰጡበት ሰዓት ትመጣለች በጎ የሰሩ ወደ ሕይወት ትንሣኤ ክፉም የሠሩ ወደ ፍርድ ትንሣኤ ይሄዳሉ» ዮሐንስ ፩ ፳፰ - ፳፱።

**ደጅ ምቱ ይከፈትላችኋል።**

ደጅ ለመታ የሚከፈትለት ደጅ ላልመታ የሚዘጋበት የይቅርታና የበጎ ዋጋ መቀበያ ቤት አሁን ካለንበት ማኅበራዊ ሕይወት ፈቀቅ ብሎ ይገኛል።

ስለዚህ ለሰው ልጅ ሁልጊዜ የዚሁኑ ደጅ መምታት አስፈላጊው ነው። ይህንም ስንል ወደ አምላክ ጸሎትን ለማቅረብ ሐሳብን መግለጽና ምኞትን ሁሉ ማቅረብ መሆኑን የሚዘነጋ እንደሌለ እናውቃለን። በሆምጣጤ ላይ ጨው መጨመር ሆምጣጤውን ወዲያው ማባስ ነው። በበደለኛነትም ላይ ጸሎት ሲታጐል የሰይጣናት መሳፈሪያ ሆኖ ከመቅረት በቀር ሌላ ጥቅም ሊገኝ አይቻልም።

ሰውን የሚያረክሰው ካፉ የወጣው ነውና ክፉ የተናገርህበትን አፍህን በንስሐ ጸሎት ተጉመጥመጠው።

ዓይንህን ዛህል ለገዛ ዓይን ጠንቅ ነውና በርእይ ከሚመጣ ፍትወት መጠበቅ አለብህ።

በአፍንጫህ ዳርና ዳር የሚታይ ልጋግ ወይም ዕድፍ ለተመልካች ከማጸይፉና መልክ ከማበላሸቱ በላይ እሱን ሲሉ በሚሰብሰቡት ዝንቦች ምክንያት የበሽታ ጐሬ መሆን ይመጣል።

እንዲሁም በምግባር በኩል የሚሠራ ርኵሰት ሁሉ ሰውን የኃጢአት ዋሻ ያደርገዋል።

ስለዚህ ከርኵሰትም ለመንጻት ከፈተናም ለማምለጥ ጸሎት ያስፈልጋል።

የጸሎትና የትካዜ ሰዓት ወደ እግዚአብሔር ደጅ ያቀርባል። በደልንና ጥፋትንም ያስተማምናል። ከንቱ ምኞትንም ያስተዋል። ምግባርንም ጠርቦ የቀና ለማድረግ ያስችላል። ከሕሊናም ጋር ለማፍረድ ዳኝነትን ያረካክባል።

የሕሊና ወቀሳ ከሰው ወቀሳ ስለሚበልጥ በጸሎትና በትካዜ ውስጥ ያለው ስሜትና የሚፈጸመው የመለማመጥ ተግባር እግዚአብሔርን እንዲራራ ያደርገዋል።

አጋንንት የነሱ ቅኝ ወይም ኰሎኒ ለማድረግ በሰው ላይ ዘመቻ ይፈልጋሉ። ስለዚህ በከንቱ ተስፋ ላይ የተመሠረተ አሳብ «በመቃብርም ያሉ ሁሉ ቃሉን የሚሰጡበት ሰዓት ትመጣለች በጎ የሠሩ ወደ ሕይወት ትንሣኤ ክፉም የሠሩ ወደ ፍርድ ትንሣኤ ይሄዳሉ» ዮሐንስ ፩ ፳፰ - ፳፱።

**ደጅ ምቱ ይከፈትላችኋል።**

ደጅ ለመታ የሚከፈትለት ደጅ ላለመታ የሚዘጋበት የይቅርታና የበጎ ዋጋ መቀበያ ቤት አሁን ካለንበት ማኅበራዊ ሕይወት ፈቀቅ ብሎ ይገኛል።

ስለዚህ ለሰው ልጅ ሁል ጊዜ የዚሁኑ ደጅ መምታት አስፈላጊ ነው። ይህንም ስንል ወደ አምላክ ጸሎትን ለማቅረብ ሐሳብን መግለጽና ምኞትን ሁሉ ማቅረብ መሆኑን የሚዘነጋ እንደሌለ እናውቃለን። በሆምጣጤ ላይ ጨው መጨመር ሆምጣጤውን ወዲያው ማባስ ነው። በበደለኛነትም ላይ ጸሎት ሲታጐል የሰይጣናት መሳፈሪያ ሆኖ ከመቅረት በቀር ሌላ ጥቅም ሊገኝ አይቻልም።

ሰውን የሚያረክሰው ክፉ የወጣው ነውና ክፉ የተናገርህበትን አፍህን በንስሐ ጸሎት ተጉመጥመጠው።

የዓይን ዛህል ለገዛ ዓይን ጠንቅ ነውና በርእይ ከሚመጣ ፍትወት መጠበቅ አለብህ።

በአፍንጫ ዳርና ዳር የሚታይ ልጋግ ወይም ዕድፍ ለተመልካች ከማጸየፉና መልክ ከማበላሸቱ በላይ እሱን ሲሉ በሚሰበሰቡት ዝንቦች ምክንያት የበሽታ ጐሬ መሆን ይመጣል።

እንዲሁም በምግባር በኩል የሚሠራ ርኵሰት ሁሉ ሰውን የኃጢአት ዋሻ ያደርገዋል።

የጸሎትና የትካዜ ሰዓት ወደ እግዚአብሔር ደጅ ያቀርባል በደልንና ጥፋትንም ያስተማምናል። ከንቱ ምኞትንም ያስተዋል። ምግባርንም ጠርቦ የቀና ለማድረግ ያስችላል። ከሕሊናም ጋር ለማፋረድ ዳኝነትን ያረካክባል።

የሕሊና ወቀሳ ከሰው ወቀሳ ስለሚበልጥ በጸሎትና በትካዜ ውስጥ ያለው ስሜትና የሚፈጸም የመለማመጥ ተግባር እግዚአሔርን እንዲራራ ያደርገዋል።

አጋንን የነሱ ቅኝ ወይም ኰሎኒ ለማድረግ በሰው ላይ ዘመቻ ይፈልጋሉ። ስለዚህ በከንቱ ተስፋ ላይ የተመሠረተ አሳብ በትንሽ ነፋሳዊ ፈተና ተገልብጦ መውደቁ አይቀርምና ለያንዳንዱ ሰው እውነተኛ መሠረት የያዘ ምግባር ሊኖረው ያስፈልጋል። ከቶውንም ከአጋንንት አንዱ ኰርቻውን በዠርባህ ላይ ጭኖ ሊጋልብህ ያስፈልጋልና ጭራህንም ጋማህንም አታስጨብጥ ምናልባት ክፉ መንፈስ የበቃ ባሕታዊ መስሎ መቍጠሪያውን አንዠርጎ ሊያስትህ ይሞክር ይሆናል ከእውነቱ ከዚህ የተነሣ ታላቅ ፈተና ሳይደርስ አይቀርም። ስለዚህ ከዚህ ለማዳን በጸሎት ከእግዚአብሔር ደጅ ማደር ይበልጣል።

**\*\*\***

ለፈጣጣ ዓይን ገጣጣ ጥርስ እንደማይስማማው መንፈሳዊንም ስሜት ሥጋዊ ቅብጠት አይስማማውም።

ከጨዋታም ቤት ቢገቡ ቅሉ መንፈሳዊ ምግባር ካለ የሱ ስሜት የሚያመጣው ደስታ ለሥጋዊ ቅብጠት ስፍራ አያገኝለትም።

የሚያሳዝኑና የሚያበሳጩ ነገሮች በያንዳንዱ ሰው ዘንድ ስላሉ የራሱን ኀዘን ትቶ የሌላውን ኀዘን ለማረጋጋት ጊዜ ያለው የሚገኝ አይመስለኝም።

ይሁን እንጂ በጸሎት ጊዜ ለሌላው ማዘንና ጉዳዩ እንዲቀና ወደ እግዚአብሔር ማሳሰብ ይገባል።

ደግ ይደረግልኛል በማለት ብቻ የሚደሰት ክፉ ደርሶበት ሳያዝን አይቀርምና ዘወትር ከደስታ ስሜት ጋር ኃዘን ከኃዘንም ጋር ደስታን መቀላቀል በኑሮ ነገር የዕለት ጉዳይ ነው።

የሰው አሳብ በሥጋዊ ምኞት የተደፈነ ነው እግዚአብሔር ምንም ቢያውቀው ለእግዚአብሔር እንዳይገለጽ የሚከለክለው ነገር አለ። ይኸውም ለሰው መልካም ነገር እንዳይደረግለት ጠማማዎችን ምግባራት የቀኑ አስመስሎ ለማሳየት ከተንኰል የማይርቅ ሰይጣናዊ መንፈስ ነው።

እሱ ሲጥል እንጂ፤ ሲወጋ አይታይም። ስለዚህ ሥጋዊ ጦረኛ ለሥጋዊ ጠላቱ የሚጠነቀቀውን ያህል ለዚህም ረቂቅ ተዋጊ መጠንቀቅ ሳያስፈልግ አይቀርም።

ስለዚህ ረቂቅን ከረቂቅ ጋር ማዋጋት ይጠቅማል። ሰይጣን በረቂቅ ተንኰል ለመውጋት ሲያስብህ ጸሎትህን ያስጠላሃል። ተኛ ተኛ ይልሃል ከጸሎት ይልቅ እንቅልፍ እንደሚጠቅም አድርጎ ያሳይህላ፤ ከልብህ በጭራ የሰነፈና የሞተ ያደርገዋል። እንኳን ሌሊቱንና ቀኑንም ቢሆን ተኝተህ ውለህ አንድ እንጀራና ነጠላ እስክታጣ ድረስ እንቅልፍ እንደ ማር ወለላ ስለሚአይደርገው ያኑ ብቻ ስታጣጥም የመሥሪያህ ሰዓት ሲያልፍ እንግዲህ አፍንጫህን ላሰው ሳይልህ አይቀርም እንዲያውም መንደር ለመንደር እየተንቀዋለልህ የማንም መሳቂያ ሁነህ እንድትቀር ያደርግሃል።

ከላይ እንዳልሁት እሱ ይህን በመሰለ ረቂቅ አመጣጥ ሲመጣብህ አንተ ትጋትንና ንቃትን በዙሪያህ አሰልፈህ ጸሎትን አስቀድመህ ጠብቀው። ገና በሩቅ በወላፈኑ ተገርፎ በቀበሌህ ለመድረስ አቅቶት መመለሱን አትጠራጠር።

ጸሎት ትዕግሥት እንጂ ቍጣ አይስማማውም። ቍጣ የሚፈነዳ ኃይል ነው። ትዕግሥትን ጥሶ በፈነዳ ጊዜ ጉዳት ማድረጉ አይቀርም።

ስለዚህ በጸሎት መጠቀም አይገኝም። መጀመሪያ ሰይጣን ሰውን የሚፈታተነው በቍጣ ነው። የሰይጣን መምጫው አይታወቅም። የእግዚአብሔርም መላክተኛ ነኝ ለማለት አይመለስም። መንገዱ ረቂቅ ነው።

ስለዚህ ረቂቁን ከረቂቅ ጋር አዋጋው ማለት ይህ ነው። ብዙ የጸሎት መጽሐፍ መድገም እንኳን ቢያቅትህ በቃልህ ያለችውን።

«አቤቱ ፈጣሪዬ ማረኝ ይቅር በለኝ ራራልኝ የኃጢአቴን ብዛት አይተህ ከቸርነትህ አታርቀኝ ሰይጣንን በሩቅ አግድልኝ» ብለህ ቁርጠኛ የሆነ የጸሎትና ምህላ ካደረስህ የዚህ መገናኛ ሰተት አድርጎ ወደ ፈጣሪ ያደርሳል።

የዚያን ጊዜ ከላይ ስሙን የጠራነው ቤት ይከፈትልሃል። በውስጡም በአም ደስ የሚያሰኙትን ነገሮች ለማየት ትችላለህ።

ሞት የሚመጣው ዘግይቶ ወይም ፈጥኖ እንደሆነ አይታወቅም። እሱስ በሚመጣ ጊዜ ይምጣ። እስከዚያው ድረስ የሰው ልጅ ያለበት ከምግባር ሳይወጣና ከሃይማኖት ሳይፋለስ መኖር ይገባዋል ብለን አሳብ ስንሰጥ ተመልካች በአሳቡ መነካትና ልቡን በመንፈሳዊ በትር መምታት አስፈላጊው ነው።

የልቅሶ ግጥም በዋይ ዋይ እየገጣጠሙ አልቅሶ ማስለቀስም አንድ ሙያ ሁኖ ገንዘብ ያስገኛል። አንዲት አልቃሽ በገንዘብ ተቀጥራ በለቅሰኞች መካከል ቁማ ስታረግድና ሳስረግድ የሟቾቹን ስምና ዝና ባነሣች ጊዜ የነዚሁ የተወሱት ምውታን ወገኖች በኃዘን ስሜት ልባቸው ይነካና ዕንባቸውን ያወርዱታል።

ለሥጋዊ ሞት ይህን ያህል የኀዘን ውዝዋዜ ሲደረግለት ለነፍስማ ሞት ምን ያህል ሊደረግለት ይገባ ይሆን?።

በጸሎትስ ጊዜ ስለ ኃጢአት ስርየት የሚደረገው አስተብቍዖት እንዴት ያለ ቈራጥና ይተሰበሰበ ሕሊና ሊኖር ያስፈልግ ይሆን።

ስለዚህ የጸሎት መመንጫ የሆነው ልብና የጸሎት መውጫ የሆነው አንደበት ቅዱስ መሆን አለበት።

አልቃሽቱ የምታለቅሰውና የምታስለቅሰው ለሞተው ነው። ለሞተም ማልቀስ ዋጋ ያለው አለመሰለኝም። ማልቀስ የሚገባው ገና ለሚሞተው ነው። ሥጋዊ አሟሟት እንዲያምርለትና የነፍስ ሞት እንዳይመጣበት በጸሎት የሚደረገው ለቅሶ ነፍስ ያስምራል። ስርየት ያስገኛል ስለ ኃጢአት ስርየት ዕንባውን ለሚያወርድ ጸጋ እግዚአብሔር ሳይወርድለት አይቀርም።

ነቢዪት ሐና የሳሙኤል እናት እብድ መስላ እስክትታይ ድረስ በጸሎት ውስጥ ያደረገውችው መርገብገብና ያወረደችው ዕንባ በእግዚአብሔር ፊት ደርሶ ያሰበችውን ማግኘቱዋ ለሌላው ማጽናኛ ሊሆን ይችላል።

በጸሎት ውስጥ የሚታይ እግዚአብሔር ብቻ ነው። በጸሎት መካከል የሚታሰብ የፈጣሪ ቸርነት ብቻ ነው። እንዲሁም እግዚአብሔር ወደ ሰው የሚቀርበው በጸሎት ነው።

ልብ የአሳብ ባንክ ነው። ራስም የአእምሮ ሣጥን ነው። አሳብ ግን ተበታኝም ተሰብሳቢም ስለሆነ የሚሆነው እነዚህ ሁለቱ እንዳደረጉት ነው። ይሁን እንጂ በጸሎት ጊዜ አሳብ ሁሉ መሰብሰብ አለበት። ሕሊና ባንድ ላይ በጸሎት ሰብሳቢነት ተሰብስቦ በመንፈሳዊ በትር ካልተመታ የሰው ክሣድ ልቡና ይወፍርና ከሕግ ውጭ የሆነ ሥራ ያሠራዋል። መንፈሳዊ ስሜት የሌለው ሰውነት ያልተገራ ፈረስና ያልቀና ወይፈርን ሁኖ በሕግ እወጌሻለሁ ገደል መግባት ይደርስበታል።

ወጣት ተጠንቀቅ። በዚህ እንገር አስብበት። ያለህበት የሕፃንነት ዘመን ገና ከማኅበራዊ ሕይወት ደጃፍ ስለሆነ ወደውስጡ ስትገባ ከዚህ ሕይወታዊ ቤተ ሰብ የሚለይ አደጋ እንዳያገኝህ ለዘለቃው ኑሮህ አስብለት። እስከዚህም የምታደርገው ነገር በዚህ መጽሐፍ ተጽፎ ታገኘአለህ።

የመጽሐፉን ቃላት በወረቀቱ ላይ ማየት አይበቃም። አእምሮህን ንጹሕ ብራና (ወረቀት) አድርገህ ግድፈት በሌለበት አጻጻፍ ስፈሕ የመጽሐፍ ማኅደር ሁን። መጽሐፍ ሳይፈጸም እንዲህ ይላል። ለመባል ብቻ አልተመሠረተም። ትእዛዙ ሊጠበቅበት ነው እንጂ።

በጸሎት ቤትህ ሁነህ ከእግዚአብሔር ጋር የምታደርገው ንግግር አንተ የእግዚአብሔርን ደጅ ለመታህበት ካሣ እግዚአብሔር ደግሞ መጥቶ ያንተን የጸሎት ቤት ደጅ ይመታል ማለት በጸሎትህ አቅራቢነት ይቀርብሃል።

ስለዚህ የጻድቅ እንጂ የሌባ ጸሎተኛ አትሁን። ሌባ ወደ ሥርቆት ሲሔድ አደራህ ጌታዬ መንገዴን አቃናልኝ ይል ይሆናል።

ይህ ሰው የማይታለለውን እግዚአብሔርን በጸሎት ለማታለል ምንም ቢሞክር ጸሎቱ መቅሠፍት እንጂ ምሕረት አለማምጣቱ የታወቀ ነው።

የእግዚአብሔር ፍጡር መሆኑ የሚያምን ሁሉ እግዚአብሔር በፍጹም ቅዱስነትና ንጹሕነት በተሟላ ጻድቅነትና መንፈሳዊነት አሠረ ፍኖትን በጸሎት መከተልና መከራውን በማሰብ እንደ ቅዱሳት አንስት ከመስቀሉ እግር ቁሞ መገኘት ያስፈጋል።

**ጥልቅ ስሜት።**

ይህን ስናስብ ልባችን ቀራንዮ ሁኖ እናገኘዋለን። ማለት መስቀል ተተክሎበታል። ስለዚህ መስቀል ከመተከሉ አስቀድሞ ወደ ጌቴ ሴማኒ አትክል ስፍራ ገብቶ ይችን ጽዋ ከእኛ አሳልፋት ብሎ በጥቅል ስሜት መጸለይ ለመንፈሳውያን የታመነ የመከላከያ መሣሪያ ነው።

በጸሎትም ጊዜ እንደ ዘብዴዎስ ልጆች የምትለምኑትን አታውቁትም መባል እንዳይምጣ ጸሎታችሁ የሚያልፍበትን መንገድ መግለጽ አለባችሁ። ስትጸልዩም ለይምሰል አፋችሁ አይላወስ የጸሎቱ ስሜት ልባችሁን ይበርብረው። ቀኖትነቱ ዘልቆ ይውጋው።

ጸሎትም የተሠራው ለሁሉም ነው። ሀብታሞችም ድኆችም ወጣቶችም ሽማግሌዎችም ጸሎተኞች ሊሆኑ ያስፈልጋቸዋል።

ምናልባት ሀብት ያለው «ምን አምጣ ብየ ነው እግዚአብሔርን የምለምነው» ይል ይሆናል።

አንድ የፍትሐ ነገሥት መምህር አንደድሮው ልማድ በልመና ሲማሩ ኑረው ሊቅ ከሆኑ በኋላ ታላቅ ደብር ተሾሙና ሀብት አገኙ ከዚህ የተነሣ ጧት ጧት ሲነሱ ጸሎት ማድረጋቸው ቀረና ሚስታቸው ጠጅ አምጭ ማለት ሆነ።

ከዕለታት ባንደኛው ጧት ጠጅ አምጭ እያሉ ቢያስቸግሯት ሴትዮዋ ነፍስ አውቃ ጧት ከጠጅ አስቀድሞ ውዳሴ ማርያም መድገም ያስፈልጋል። ብትላቸው በድኽነቴ ጊዜ ውዳሴ ማርያም እደግም ስለ ነበረ ሀብት አገኘሁ። አሁንስ የሰጠኝን ሀብት ውሰጂ ብየ ነው የምለምናት። አንድ ጊዜ ሰጥታኛለች ምን ስጭኝ ብየ ልለምናት። ይልቅስ ይህን ትተሽ ተነሽ ጠጅ አምጭ አሉ ይባላል።

ይህ ሁሉ ዋዛ ነው። የሥጋው ቢያዝ የነፍሱ መጉደሉ አይቀርም። የሥጋውም ሀብት ቢሆን ከተገኘ በኋላ ጠፊ ስለ ሆነ ጸሎት ለነፍስም ለሥጋም አስፈላጊ ነው።

ስለዚህ ሰውነትህ የእግዚአብሔር ታቦት ነውና ስመ አምላክ የሆኑትን ነገሮች በልቦናህ ጽላት ለመቅረጽ ስትችል ቅድስናህ ሁሉ የጠበቀ መሆኑን አድሮብህ ባለው በመንፈስ ቅዱስ ልትረዳው ትችላለህ።

ጥቅም ካልተገኘብህ ለወዳጅነት አትፈልግም። አንድ ዓይነት ሙያ ከሌለህ ሁሉ ነገር የሌለህ ትሆናለህ።

ስለዚህ አንተ ለራስህ ያልኸውን ያህል ደግሞ ላንተ ራስ ሊኖርህ ያስፈልጋል።

ራስም ማለት አስተውል የሚሠራ ደግነትና ክፋትን አመዛዝኖ አመራሩ ላንድ ዓይነት ጥቅም የሚረዳና ወደ ደግነት እንዲያዘነብል ለማድረግ የሚችል የሕይወት አለቃ ማለት ነው።

የዓለም ዋና ጠላቱ የዓለም ሥልጣኔ እንጂ ዓለማውያን ስላይደሉ ይህ የያዝነውና የያዘን ጊዜ አስጊ ቢሆንም በፍቅርና በመንፈስ ቅዱስ በተቃኘ ወገን ኅብረት ሊወገድ ይቻላል በእውነት ወዳጅነት ላይ የተመሠረተ ፍቅር ከሌለ ፍጻሜው ቅያሜና ጥላት ነው።

ማናቸውም ነገር ካለፈው ያልተለያየና ከመጭው ጋር የተያያዘ ስለሆነ ኃላፊው የኋላ ጅራት መጭው

የፊት ቀንድ ሁነው ፍጡርን በፊትና በኋላ ያባንኑታል።

አዋቂዎች በዕውቀታቸው አላዋቂዎች በድንቁርናቸው ፍቅር ማጣትንና ለክፋት ማድላትን አስፈላጊ ነው ብለው በመያዛቸው ምክንያት ፍቅርን ጥገኛ የሚያደርጋት ወይም ፍቅር የሙጥኝ የምትለው እንዳይታጣ ያሰጋል።

አፍ ላይ ላዩን ማር ይበርዛል። ልብ ግን ውሥጥ ውሥጡን መርዝ ይደቁሳል። ባልንጀራን በሌለበት ሲያሙ ቆይቶ በመጣ ጊዜ ማመስገን ሰውን በልብ እየጠሉ በአፍ የወደዱ መምሰልና ይህን የመሰለውን ሁሉ እያደረጉ አፈ ጻድቅ ሁኖ መታየት ሰውን ብቻ ሳይሆን የማይታለለውን እግዚአብሔርን ለማታለል የተደረገ ድፍረት ነው።

ይህ ምዕራፍ የሚያሳስበው የጸሎትን ጥቅም ስለሆነ በጸሎትህ ውስጥ የማይሆን ትምክት አይደርብህ።

እማሆይ ሌሊት ቁመው አቁጣሮ ያደርሳሉ። አንድ ተማሪ እምሳይ ተኝቶ ያኰርፋል።

እማሆይ በዚህ ጊዜ ይኸዋ ጌታዬ እኔ ጻድቂቱ ቍሜ እጸልያለሁ። ተማሪ ተጋድሞ ዕንቅልፉን ይልጣል አሉ ይባላል።

ሌላዪቱ እማሆይ ደግሞ እሳት ሲቆሰቁሱ ቢፈጃቸው እኛን ጻድቃኖቹን እንዲህ የፈጀን ኃጢአተኞቹን እንዴት ይፈጃቸው አሉ ይባላል።

**እንደ ዕድልህ ኑር።**

ባ፲ኛው ትእዛዝ የሌላውን መመኘትና መሻት ተከልክሏል። የሌላውን ከመመኘት የተነሣ ክፋትና ርኵሰት ሳይደረግ አይቀርም።

ልብ የምኞቶች ሁሉ ማቋቻ በመሆኑ አሳብ ባሕር ሁኖ ይተኛበታል። ከዚህ የተነሣ ምኞት ሜክሮቡን ይዘራበታል። ሜርክሮቡን እንደገና ዕንቁላሉን ይጥልበታል። ዕንቍላሉም ብዙ ኅብር ያላቸው የውዝዋዜ ጫጩቶች ይፈለፍልበታል። ይህ ሰው ከዚህ በኋላ ማታረፊያ የለውም። ምኞት ድል ነስቶታል። የአሳብ ኃይል እንደ ጭዳ ዶሮ አዙሮ ጥሎታል።

ሁሉም ነገር ባለቤት ስላለው ድርሻውን ልውሰድብህ ሲሉት በበኩሉ አላወስድም ባይ ስለሆነ ነፍስ እስከ መጥፋት ሳይደደርስ አይቀርም።

ስለዚህ እግዚአብሔር በ፲ኛው ትእዛዝ የራስን ገንዘብ ጠብቆ ከመኖር በቀር አንዱ ያንዱን ገንዘቡንም ሆነ ሚስቱን ርስቱንም ሆነ ቤቱን እንዳይመኝበት በፍጹም ተከልክሏል። እንግዲህ ከእግዚአብሔር በላይ ማነው አዛዡ።

ከንቱ ምኞት ከንቱ ሞትን ያመጣል። ሁሉም እግዚአብሔር እንደከፈለውና እንዳለው መኖር አለበት።

ለሁሉም ስጦታ አለው። የስጦታው ማነስ የሌለውን አያስመኝም። የስጦታውም መብዛት የኃጢአት መሣሪያ ይሆን ዘንድ አይገባም። ስለዚህ እንደ እድልህ። እንደ ስጦታህ እደር በተሰጠህም ዕድል እግዚአብሔርን አመስግን እንጂ አነሰኝ የሚል ድምፅ አይሰማብህ። እግዚአብሔር ይሁን ሲል የሌለው ሀብት ይመጣል። አይሁን ሲል ያለው ይታጣል።

የዓለም አካሔድ የተዘረጋው ይህን በመሰለ መንገድ ላይ ስለሆነ ሁሉ እኩል አይሆንም። ደስ ቢልህም በጥቂት ጊዜ ነው። ብታዝንም በጥቂት ጊዜ ነው። ደስታህንም ኀዘንህም በተሰጠህ ዕድል ቻለው። አይክበድህ። ከዚህም በቀር ሆድ አምላክህ አይደለምና ለሆድህ ብቻ ተገዢ አትሁን። ገልመጥ ገልመጥ ብለህ ወገንህን ፈልግ። አዝኖ ብታገኘው አብረህ እዘን። ደስ ብሎትም ብታየው አብረህ ደስ ተሰኝ። ብፅዓቶችህ ሁሉ አንዱ ወይም ሁለቱ ወደ እግዚአብሔር ለመቅረቢያ መገናኛ ይሁንህ እንጂ ከግባረ ሥጋህ ጸጥታ አድርገህ ጸሎተ ሕሊና የምታደርስበትን ብቻ ነው እንጂ እንዲህ ያልሁህ እግዚአብሔርስ ምን ጊዜም ከልቡናህ የሚለይህ አይደለም። ትምህርትህም በጎ ምግባር ያልተቀነሰበት ይሁን ተምሬያለሁ ስትል ግብረ ገብነት ጐድሎብህ ብትገኝ እየሰብሰበ ባንዱ እጁ የሚበትን ትሆናለህ። ስሕጠት ከሚያመጣቸው ነገሮች ሁሉ ለመጠንቀቅ የሕሊና መሣሪያ አይነሥህ። ስህተት ከወደቁ በኋላ በወቀሳ ጊዜ ሰይጣን አስቶኝ ሰው አባብሮኝ ነው የተሳሳትሁ ብሎ ምክንያት መስጠት ምንም አያወጣውም። ስሕተትህንም በሌላ አትለጥፈው።

አላመለጡም እንጂ አዳም ሔዋን ናት ሔዋንም እባብ ናት ያሳተኝ ብለው ሳያመኻኙ አልቀሩም። ሰውን ዕውቀቱን ይህን ከመሰለው ስሕተት ካልጠበቀው ምን አዋቂ ይባላል። ሰው በተፈጥሮው የተቋቋመበት መሠረት ከሌለው ሁሉ ይልቅ የሥራ አፈጻጸምና የውበት አሠራር የተሟላለት ነው። ስለዚህ አምላክ ያላበላሸው ሰብአዊ ምግባር በሰው ስንፍና ተበላሽቶ ሲገኝ የምግባረ ቢሱ ዕድል ውሻ በጨው የማይቀምሰው ይሆናል።

መቸም በዚህ ዓለም ሎሚ ለሁት አልተገኘም። ማለት ትክክልነት የለም። ባልና ሚስት እንኳ አንድ አካል ሲባሉ በልብለጥሽና በአትበልጠኝም ሲፋጁ ይኖራሉ።

ስለዚህ ዕጣ ስቦ ያመጣውን ዕድል ብቻ መመልከት ምቀኝነት ከመረዘው መንፈስ ሊታደግ ይችላል።

ሁሉ ሳኦልን አይሆንም አህያ ሲፈልግ መንግሥት አያገኝም። ሁሉ እንደ ዳዊት አይደለም። በግ ከሚጠብቅበት የሀብት ቅባት አይላክለትም። ሁሉ እንደ ሙሴ ሊሆን አይችልም። እግዜር ወርዶ ቃል ለቃል አይነግረውም።

የዚህ ዓለም አዱኛ የሚገኘው በሎተሪ ዕጣ ስለሆነ ሁሉ አንድ ቍጥር አያገኝም። በተዋረድ ሲታደል ከባዶ ላይ የሚወድቅ ይኖራል።

ስለዚህ ብዙ ጌትነት ባይገኝም ከጤንነት ጋራ ያመት ልብስ አለማጣትና አንድ እንጀራ በዙሮ ወጥ በልቶ ማደር ታላቅ ቁም ነገር ነው። በዚህማ ላይ አንድ ዋንጫ ጥሩ ጠላ ሲታከልበት ጌትነቱ የትና የት።

መቸም ቢሆን ፍጹም የልብ ደስታ የለም። የሕሊናም ጸጥታ እንደዚያው ነው። ባፄ ምኒልክ ጊዜ አንድ ባላገር እንዲህ ሲል አንጐራጐረ ይባላል።

ጀነነኝ ጀነነኝ ባያሌው ጀነነኝ

እንዳፄ ምኒልክ መሆን እያማረኝ።

ጀነናት ጀነናት ሚስቴንም ጀነናት፥

እንደነጣይቱ መሆን እያማራት።

ልብ እስከዚህ ድረስ እየተንጠራራ ያስቸግራል።

**ማንንም አትናቅ።**

አንተ ለጓደኛህ ወገኑ ነህ፣ እሱም ላንተ ወገንህ ነው። ሥጋህ ከሥጋው አጥንትህ ከአጥንቱ ደምህ ከደሙ አንድ ስለሆነ ውድህም ከውዱ አንድ ይሁን። ወገንህ ምንም ከናተ ያነሰ ደሀ ቢሆንና በአባትም ብትበልጠው ጨርቅ ለባሽ አንተ ታናሽ ብለህ አታዋርደው። አንተም ሰው ነህ እሱም ሰው ነው ሰው ያደረጋችሁም አንድ እግዚአብሔር ስለሆነ እግዚአብሒር ያንተም የሱም ጌታ ነው። ሰው ለሰው ሊነቃቀፍ አይገባም። (ማቴ ፭ ፳፪) እኔ ግን እላችኋለሁ በወንድሙ በከንቱ የሚቆታ ሁሉ በፍርድ ይፈርድበታል። ወንድሙን ጨርቅ ለባሽ የሚለው በሸንጎ ይፈረድበታል ደንቆሮ የሚለው ግን በገሐነመ እሳት ይፈረድበታል።

እንግዲህ ይህ ቃል በየት ታልፎ ነው ሰውን ለመስደብና ለማዋረድ የሚታሰበው ይልቁንም አዲሲቷ ኢትዮጵያ አሁን ያቀረበችው ማዕድ ሥልጣኔ እንደ ተክሊልና እንደ ቀለበት ያለ ሲሆን አንድነትን የሚያጸና አንድ አምሳይነትን የሚያስተባብር ስለሆነ ወጣት የሆናችሁ ሁሉ በዚህ ነገር አጥብቃችሁ አስቡበት መምህራችሁና ሐዋርያችሁ ቀ. ኃ. ሥ. ከልብ የማይጠፋ ነገር ነግረዋችኋልና ያንን ብታጠፉ አጥፊዎችም ጠፊዎችም ናችሁ። ከሐዋርያነታቸውም ቃል በጥቂት የሚከተለው ነው።

በዚህ ተማሪ ቤት ያላችሁ ልጆች ከባላባት አልተወለድንም በገንዘብ አልከበርንም ብላችሁ አትዘኑ። ሳይማረር ትምህቱን እስከ መጨረሻ ያደረሰ ሰው እነዚህን ሁለቱን ያገኛል።

ይህ ቃል ምን ያሳስበናል? ባላባት መሆንና ባለገንዘብ መሆን የሚቻለው በትምህርት እንጂ በስም ባላባትነት አለመሆኑን አይደለምን….. ከትልቅ ወይም ከትንሽ መወለድ ሙያ አይደለም። ራስን ለታላቅ ክብር መውልደድ ሙያ ነው፤….. ቀ. ኃ. ሥ.

በዓለም ላይ ስማቸውና ታሪካቸው በጣም ከፍ ብሎላቸው በገናንነት የሚጠሩት ሁሉ ከማን ነው የተወለዱት? እንዲህ በገናናነት እንዲጠሩ ያደረጋቸው ማነው? ገንዘብ ነውን ወይስ ባላባትነት።

ይህን ከፍ ያለ ታሪክና ስም ያገኙት ከትምህርት ባገኙት ዕውቀትና በዕውቀታቸው በሠሩት ሥራ ነው እንጂ በባላባትነትም በገንዘብም አይደለም።

ታላቁ ዕድልና ሀብት የሚገኘው በትምህርት መሆኑ ከታወቀና በትምህርት የጐደለው ባላባትና ገንዘብ የሚያስመካ መሆኑ ከተገለጸ እንዲሁም በትምህር በሚገኘው ዕውቀት ታብዮ ወገንን መናቅና እንደ ባዕድ ማየት የማይገባ መሆኑን ጨምሮ መማር እንዲገባ ማወቅ ያስፈልጋል።

ትዕቢት የሰይጣን እንጂ የሰው ገንዘብ አይደለም። ሰውም መመልከት የሚገባው የሰይጣን ገንዘብ ትዕቢት አይደለም። ትዕቢት የክርስቶስ ጠላት እንደሆነ ተነግሯል።

ስለዚህ ዕድል አበላላጭ ነው። እንጂ አስተካካይ ስላይደለ የዕድል ነገር ሆኖእበት አንዱ በትምህርት ገፍቶ ሌላው ወደ ኋላ ቢቀር ስለ ዕድሉ ደካማነት ማዘን ነው እንጂ ደንቆሮ ብሎ ይሰድቡት ዘንድ አገባብ አይደለም።

ይህም ሲሆን ግብረ ገብ የሚባለው ትምህርት ተገድፎ መቅረቱ ነው። እንደ ለኢላው ሁሉ የግብረ ገብነት ትምህርት እንዲስፋፋ መደረጉ የመንፈሳዊ ምግባር ቅርንጫፎች የሆኑት ነገሮች ሁሉ በደንብ እንዲፈጸሙና አንዱን ካንዱ ጋር በፍቅር እንዲያስተሳስሩ አይደለምን።

መናናቅም ከተደረገ ምንኑም ወንድማማችነት ተገኘ። ኅብረት ከየት ይገኛል። ዛፍ ያለ ቅርንጫፍ እንዴት ይደምቃል። ግንድ ብቻውን እኔ አቶ ግንድ ቢል ግንዱን ከመቅረቱ በቀር ምን ያምርበታል።

ትንሽና ትልቅ እንዲሁም በብዙ የተማረና በመጠኑ የተማረ ካልተደጋገፈማ ምኑን ሥራው ተካሔደ። አንድ በአቋም የቆመች ወይዘሮ ባንድ ጆሮዋ ብቻ ብታጌጥ ምን ያህል ሊያምርባት ይችላል።

ለዚሁ ጉዳይ ብዙ ምሳሌና ማስረጃ አያስፈልግምና ዕወቁበት ብልሃቱ አይጠፋችሁም። ይኸውም ፍቅርና መከባበር መሆኑን ብትገነዘቡት ትችላላችሁ። የእግዚአብሔርም መንግሥት የሚወርሰው በፍቅርና በወንድማማችነት መካከል በሚደረገው ተዋሕዶ ነው እንጂ መለያየት አይደለም።

ጌታችን ኢየሱስ ክርስቶስ የታላቆች ታላቅ ያዋቂዎች አዋቂ ሲሆን ከትሕትና በቀር ምን ኩራት የታየበት። የቀረው ቀርቶ የደቀ መዛርሙቱን እግር አላጠበምን ይህ ትምህርት ግን ለማን ይመስላችኋል።

እንግዲህ ኢየሱስ ክርስቶስ ይህን ትምህርት አስተምሮናል። ሌሎችም መጻሕፍት ይህኑ የሚለውን ነገር አመልክተውናል፥ እናውቃለን ብሎ ቸል ማለት አይቻልም።

ትሕትናና ፍቅርን ከመያዝ በቀር መታዘዝን መገባባት በችግር መወሐድና መልመድ የታላቅ ሕዝብ ልማድ ነው።

**ማስረጃ።**

ልጅ ሲወድቅ እናቱ አንሥታ ማሙየ አይዞህ ሽንብራው ፈሰሰ ስትለው እውነትም ሽንብራ የፈሰሰ ይመስለውና እርግፍ አድርጎ ትቶ መሬት መሬት ያያል። ችግር በዝቶበት ሆድ የባሰው ሰው አይዞህ አይዞህ ቢሉትና የነኢዮብን ትዕግሥት እየጠቀሱ የፈጣሪን ቸርነት እያነሣሡ ሲነግሩት ልቡ ረጋ ይላል። ነገር ግን በአይዞህ ብቻ ቢሸኙትና ቢደልሉት ከጐኑ የሚገባ ነገር የለምና እጅግ መዘርጋት ያስፈልጋል።

አንዲት ቅማንት ችግር ስለበዛበት በየጐረቤቶቿ እየሔደች ብሶቷን ለዚያችም ለዚያችም ብታዋይ መልሱ ለችግርሽ አታስቢ ጤናሽን ብቻ ይስጥሽ እያሉ የገንዘብ እርዳታሳ ያደርጉ ላይ ላዩን በቃል ቢደልሏት፣ ቴና ቴና የምትሉኝ ያ ቴና የሚባለው ሲያጣ ይሞት የለምን በማለት ተበሳጨች ይባላል።

በእውነቱ ችግረኛን መርዳት ከልብ ነው እንጂ በከንፈር መጣጭ ንግግር አይደለም።

**በአፍ ወይም በወሬ ብቻ አትቅር።**

አፍ እንኳን የሚጠቅስ አግኝቶ ባያገኝም የሆነ ያልሆነውን መቀባጠር ልማዱ ነው። ይሁን እንጂ ከልብ ሠርጾ ወይም ታስቦ ፍሬ ነገሩ ተለይቶ ሲነገርና የተነገረውም ዕለቱን በሥራ ሲገለጽ በአፍ ወይም በወሬ ቀረ ለማለት አይቻልም።

ያለዚያ ግን አፍ ከዚያም ከዚህም ወሬውን እየጠቀሰ ለነፋስ ሲያዘራው ነፋስ እንኳ ፍሬ ሊያገኝበት ስለማይችል ገለባነቱን ከጆሮ ወደ ጆሮ ሲያውለበልበው ከነብናኙም ይጠፋል።

አንዳንድ ሰዎች መማራቸው አይቀርም። ይማሩ ይሆናል ነገር ግን ከመማራቸው የተነሣ ከተመለከቷቸው ከጠቢባን መጻሕፍት ያገኙትን አስተያየት ሲተቅሱት ብቻ እንጂ ሲሠሩበት አይታዩም።

ንግግር ወይም ጉባኤ በተደረገ ጊዜ ጥቅሱን ሲያንጐደጉዱት የተራበውን ጆሮ ያጠግቡታል። ነገር ግን የዚሁ ግብ እስከ ጆሮ እንጂ ከጆሮ ለማለፍ ስለማይችል ወሬ ብቻ ሁኖ ይቀራል።

ወሬ አገልጋይነቱ ለፕርፓጋንዳ ብቻ ነው እንጂ ለሥራ፣ ምንም ጥቅም አይሰጥም። አውርቼ ካልሠራሁበት ተናግሬ ካልፈጸምሁት ምን ጥቅም ሰጠሁ ለማለት እችላለሁ። ለፕሮፓጋንዳም ቢሆን የሚጨበጥ ነገር ካልታየበት እንኳ ፍሬ ከነገለባውም አይገኝበትም።

ሐዋርያው ጳውሎስ እነሱ የተናገሩትን ትርጓሜውን አያውቁትም ያለው በዘመኑ እንደዚህ ያለው ነገር ስለገጠመው ይመስላል።

የወሬ ትርጓሜ ሥራ ነው። ከዚህ በኋላ ቢጠቅሱም ቢያወሩም የሚያሳፍር ነገር አይኖርም። ጌታችን ኢየሱስ ክርስቶስ ሥሩ እያሉ ሌሎች ከማውራት በቀር እነሱ በጣታቸው እንኳ አይነኩትም ሲል ነው ሰው በሆነበት ወራት ለነበሩት ሊቃውንት የተናገረው ተግሣጽ በየጊዜው በሚነሣው ትውልድ የሚፈጸም ነው።

ስለዚህ የሥራህንም ፍሬ አሳይ እንጂ ጠቃሽ ብቻ ሁነህ አትቅር። አሳብህ ሁሉ አፍህ ላይ አይሟሟት፣ ተናጋሪ እውነተኛ ያስመስላል። ሞቅ ሞቅ አድርጎ ሲያወራ አድራጊ ይመስላል። አፍ የጉልበት አጋማሽ ስለሆነ አስተባቅሎ ሲናገር ያጠራጥራል። ውሎ አድሮ ሲታይ ሲመረመር ግን ቢከፍቱት ተልባ ሁኖ ቁጭ ይላል።

ከዚያ ወዲያ ካልታወቀበት አገር ሔዶ ያወራ እንደሆነ ነው እንጂ ምንም ቢናገር ከጉዳይ የሚቆጥረው የለም።

አሁን ይህ ሁሉ ምሳሌ መነገሩ የዘመኑ ትውልድ የበሰለ ትምህርት ኑሮት በትምህርት ባገኘው ዕውቀት፥ እንዲሠራበትና እውቀታቸው እንደተጠቀሰላቸው ሊቆች እይሱም የሥራ ፍሬ እንዲጠቀስለት እንጂ በወሬና በጥቅስ እንዳይቀር ለማስጠንቀቅ ብቻ ነው።

እውነት ነው። መማር አፍ ያሰፋል። አመልት የሚያወሩትና የሚተርኩት አይሳጣም። ጥቅሶቹ በዚህም በዚያም ይመጣሉ። ከልብ ገንፍለው በአፍ ቡልቅ ሲሉ እንደ ማዕበል ይጋፋሉ ፡ ሰውየውን ትዕግሥት ያሳጡታል። ይሁን እንጂ አዋቂ ሰው አእምሮው ቶሎ አይናድም። ሲናገርም ቆጥቦ መጥኖ ከመናገር በቀር ስልቻውን ፈትቶ አይዘረግፈውም። ያኑም በመጠን የተናገረውን ከቁም ነገር ስፍራ እንደሚያውለው የታወቀ ነው።

ከሰማይ ዝናም ዘንሞ ምድሩን ካላራሰውና የተዘራው እንዲበቅል ካላደረገ ጉርምርምታውን ብቻ አሰምቶ ቢቀር በምድር ላይ አንዳች ጥቅም ሊገኝ አይቻልም። የአዋቂም ወሬኛ ይህንኑ፥ የመሰለ ነው።

ይህን ነገር ካልተማሩት ይልቅ የተማሩት ቢያጠኑት የተሻለ ሳይሆን አይቀርም። «የመንግሥተ ሰማያትን ቁልፍ በእጃችሁ ይዛችኋል። ወይ እናንት አትገቡ ወይ እንገባለን የሚሉትን ሌሎቹን አታስገቡ።» ሲል የጌታችን ኢየሱስ ክርስቶስ የተናገረው የሚያስተምረን ይህንኑ የመሰለውን ነው።

እነሆ ወጣቶች የሆናችሁ ሁሉ የዕውቀቱ መክፈቻ በእጃችሁ ሊገባ ነው። ከእጃችሁ ከገባ በኋላ ብዙዎቹን የሥልታኔ ሥራ ክፈቱበት ቍልፉ በእጃችሁ ተይዞ የተከፈተ ሥራ የለም ተብላችሁ እንዳትታሙና በሀገራችሁም የሥልጣኔ በረከተ እንዳይጐድልባት ተጠንቀቁ።

ይልቁንም ንጉሠ ነገሥታችሁ ስለናንተ የደክሙትን ድካም ብዙ ነውና ይህን ትውልድ በምን እመስለዋለሁ። በገባያ ተቀምጠው ባልንጅሮቻቸውን የሚጣሩ ልጆችን ይመስላል። የሚሉም እምቢልታ እየመታን ዘፈንላችሁ። አልዘፈናችሁም። አለቀስንላችሁም አላለቀሳችሁም። ማቴ ፲፮ - ፲፰» የተባለው ምሳሌ እንዳይደርስባችሁ ሰሚ ጆሮ ያለው ይስማ።

ወደ ውጭ አገር ለትምህርት ለተላኩትና ከነሱም አስቀድሞ ለሔዱት ከነሱም በኋላ ለሚከተሉት ተማሪዎች ከግርማዊ ንጉሠ ነገሥት የተሰጠ ማስጠንቀቂያ።….. አሁን ስትሔዱ ታላላቆች ሁናችሁ ለመልም ሙያ ያሰብናችሁን ምቀበል የሚያቅታችሁ መሆኑ ታሪክ ያሰናዱበትን የሚቀበላቸው አጥተው ከዚህ ተደረሰ፥ ሲል ወቀሳውን የማይተው ስለሆነ ተጠንቀቁ። ታኅሣሥ ፳፰ ቀን ፵ ዓ.ም ቀ. ኃ. ሥ.፥

እነዚህ ከዚህ በላይ ከወንጌልና ከግርማዊነታቸው ቃል የተጠቀሱ ተግሣፆች እንደ አለንጋ ለዘባነ ልቡናችሁ የተሰሙት እንደሆነ ከማናቸውም ሙያና ቁም ነገር አንድም እንደማይቀራችሁ የታወቀ ነው።

ስለዚህ ተምራችሁ ባገኛችሁት ፍጹም ዕውቀት የልብ እንጂ የአፍ ብቻ ሠራተኛ ሳትሆኑ መገኘት አለባችሁ። እንዲሁም ከዚህ በቀር መንፈሳዊ አስተያየት ሊኖራችሁ ያስፈልጋል። ተክልን የሚያሳድገውና የሚያፋፋው ፀሐይም ነው እንጂ ዝናም ብቻ አይደለም ሰውንም አዋቂ የሚያደርገው መንፈሳዊ ጥበብም ነው እኔ ሥጋዊ ጥበብ ብቻ አይደለም። መንፈሳዊ ጥበብም ማለት በየመጻሕፍቱ እንደተነገረው እግዚአብሔርን መፍራትና አምልኮቱን ማመን ነው።

በእግዚአብሔርም የሚደረገው እምነት እንደ ቀላል ነገር በዘይቤ የሚተረጐም አይደለም። በአፍም ብቻ ተወርቶ አይቀርም። ተመርምሮ ለልብ እስኪሰማ ኵለንታ ስሙ ምሥጢር ብቻ ነው።

ሦስቱን አንድ አንዱን ሦስት ከሥቱም አንዱ ስለሰው ሰው ሆነ። ስለ ሰው የወንጌልን ብርሃን ዘረጋ። ስለ ሰው ተጠመቀ፥ ስለ ሰው በጥምቀት የክብር ልጅነትን መሠረተ። ስለ ሰው ተሰቀለ ስለ ሰው ሞተ። ስለ ሰው ተነሣ ስለ ሰው ሥጋውንና ደሙን መድኃኒት አድርጎ ሰጠ። ብሎ የዚህን ቅርንጫፍ ሁሉ ያለ ጥርጥር ማመን ታላቅ ወይም ረቂቅ ምሥጢር ያለበት ሃያምኖት ነው።

ነገር ግን አንድ ጊዜ ካመንሁ ከተጠመቅሁ ከቆረብሁ ከሰገድሁ ደግ ሥራ ባልሰራ ምግባሬ ቢበላሽ ምን አለብኝ የሚል ቢኖር ከኵነኔ በቀር ሌላ ምንም የለብህ ብሎ ከመመለስ በቀር ሌላ ምንም መልስ የለም።

ለአምላኩ ተገዢ የሆነና ምግባሩ የተቃናለት ሰው እንኳን በመልካም አኳኋን እየኖረና ኮሶ እንኳ ቆርጥሞ የሚኖር ቢሆን የእግዚአብሔርን ከሃሊነት ሳያማርር ደስ እያለው ይኖራል።

ኮሶም ማለት መከራ ነው። ከመከራ ወዲያ መራራ እንደሌለ ከመንግሥተ ሰማያትም ወዲያ ጣፋጭ የለም። የመንግሥተ ሰማያት ጣዕመ ተስፋ የመከራውን መራራነት አያስታውቀውም።

**የማስጠንቀቂያ ድምፅ።**

በሥነ ፍጥረት መምህርነት ሃይማኖትንና ምግባርን ያላስተካከለ ፀሐይ ሲጠልቅ ተወልዶ ብርሃን ሳያይ ፀሐይ ሲወጣ አቅራቢያ የሞተ ጭንጋፊ ነው ለማለት ይቻላል። ይህም ከፍጡር አእምሮ ተሠውሮ የሚቀር አይደለም።

ለጊዜው ቢጣፍጥ ኋላ መሪር መሆኑ የታወቀውን የዚህን ዓለም ተድላ ደስታ ብቻ የሚያጣጥም የነፍስን ኑሮ ቸል ያለ ይመስላል።

ዛሬ ጣፍጦ ነገ መራራ የሚሆነውን ከማጣጣም ዛሬ መራራ ሁኖ ነገ የሚጣፍጠው ከሰው በይለይ የተሻለ ነገር ሊገኝ በተቻለ ነበር።

ሰው በዚህ ዓለም ጣጣው ያላለቀለት ፍጥረት ስለሆነ የተዝናና ኑሮ አለው ለማለት አይቻልም። ዕድሜውም የቀጠሮ ቀን ነው እንጂ ተደላድሎ ምን አለብኝ ብሎ የሚኖርበት አይደለም።

አንበሳ ያስደነገጠውን ነብር ሲደግመው እንዲሁም የአንበሳው ና የነብሩ ድንጋጤ ሰውነቱን የሚባንነውን ዘንዶ ሲያጋጥመው ያለበት መንበድበድ ምን ያህል ነው ለማለት እንደማይቻል የዚህ ዓለም አሳብና ውዝዋዜ ሲያባክነው ኑሮ የሞተውን ሰው ሞተ ነፍስ እንደገና ሲቀበለው ዋ ያለበት ጭንቀት ምን ተብሎ ሊነገር ይችላል።

ዛሬ መጻሕፍት ሲናገሩ መምህራን ሲያስተምሩ ሊቃውንት ሲሰብኩና ሲያስጠነቅቁ ይህን ሁሉ አልሰማም ብሎ ምግባርን ሲያበላሹ መገኘት አለመታደል እንጂ ሌላ ምንም ሊባል አይቻልም።

እግዚአብሔር የእውነት አምላክ ነውና እውነተኛ ምግባር ይወዳል።

እግዚአብሔር ሕያው አምላክ ነውና ሕያው ሥራ ይፈለጋል።

እግዚአብሔር እውነተኛ ፈራጅ ነውና ዳኝነትን ይቆጣጠራል።

እግዚአብሔር ልብንና ኩላሊትንም ይመረምራል እንጂ ያፍን ብቻ አይመለከትም። ማን ያየኛል ማን ይሰማኛል ማን ያውቅብኛል ምን አለብኝ ብለህ ክፉ ሥራ አትሥራ። ተደብቀህ የምትሠራውን ክፉ ሥራ ተደብቆ የሚያይ አምላክ አለ።

ከእግዚአብሔር ሊደበቅ የሚችል የለም። ሁሉ በሱ ፊት ክሡት ነው። እንኳን ተሠርቶና ገና ሣይሰራ ከቶውንም ሳይታሰብ ያውቃል። ቢሸሹም ከሱ ፊት ለማምለጥ አይቻልም።

ዮናስ ከእግዚአብሔር ሸሽቶ ሳያመልጥ መቅረቱን አትዘንጋ ሰናክሬምም በእግዚአብሔር ሸፍቶ መዋረዱን አትዘንጋ ሐሳብህን ለእግዚአብሔር ግለጽ መንገድህን በፊቱ አቅና ሰውነትህን የታጠበና ያማረ ልብስ አድርግ።

ቢኖርበትህም ባይኖርበትም ሣጥንህን ቆልፍ ጓዳህን አታስገምት።

ሣጥንም የተባለ አፍ ነው ነው። በሆድህ ምሥጢር ቢኖርም ተናግረህ ከምትገመት ወይም ምሥጢርህን ዘክዝከህ ባዶህን ከምትቀር አፍህን ብትዘጋ ይሻላል።

በተከደነ ዕቃ ዝንብ አትገባም በታገሠም አንደበት ቅሌት አይገኝም።

አኗኗርህ ሁሉ ኩችም ይሁን ሳይጠሩህ ወይ አትበል። ሳይጠይቁህ አትናገር ወሬኛ አትሁን። የወሬ አመልና የትምባሆ አመል ያለበት ሰው አንድ ነው። ያም ወሬውን ካልተነፈሰ ያም ትምባሆውን ካላጨሰ ዓይኑ አይገለጥም።

ነገርም አትውደድ። ነገር አለብኝ ከማለት ሥራ አለብኝ ማለት መቶ ጊዜ የተሻለ ነው። ሞትን አፍ ይጠራዋል። መቃብርን እጅ ይቆፍረዋል። እጅና አፍ የሰው ገንዘቦች ሲሆኑ ለሰው ሞትን መጥራታቸውና መቃብርን መቆፈራቸው ያስገርማል።

የእግዚአብሔር መምጫ አይታወቅም። ሲመጣም ይዞት የሚመጣው መዓት ወይም ምሕረት መሆኑን አስተውል።

ቀኑን ጠብቅ። ጊዜውን አትርሳ። ሰዓቱን ቍጠር፣ ድንገት እንዳይደርስብህ ነቅተህ ኑር። ምን ጊዜም ቢሆን በሰው ላይ አደጋ መምጣቱ አይቀርም። አደጋውም በሥጋ ብቻ የሚመለስ አይደለም። ሥጋንም ነፍስንም አጣምሮ ያሠቃያል። ሥጋን በዚህ ዓለም ይጀምረዋል። በሳልና በጉንፋን በተስቦና በወባ በቍስልና በልዩ ልዩ ደዌ በሽታ ይፈትነዋል። በዚህም የተነሣ የሥጋ ሞት ጉሮሮውን አንቆ ይይዘዋል። የሥጋውን ሞት በበኩሉ ለነፍስ ሞት ያስተላልፈዋል። የነፍስም ሞት ሥቃያትን ሁሉ ይሰበስብና ልዩ ልዩ መከራ እንዲያሳዩት ያደርጋል።

ራስህን ሳታስጠነቅቅ ሌላውን አስጠነቅቃለሁ አትበል።

**ማስረጃ።**

የቆቅ አውራ ወጥመድ አይቶ ደንገጠ፤ ወዲያው ከቋጥኝ ላይ ወጣና ከዚህ ሥፍራ ወጥመድ፥ ተጠምዷልና ተጠንቀቁ ሲል ለሌሎቹ ቆቆችና ጂግራዎች ለፈፈ። ይህንም ተናግሮ ከቋጥኙ ወርዶ በእግሩ ዱር ለዱር እሄዳለሁ ሲል በዚሁ በተባለው ወጠምድ ተይዞ ሲንደፋደፍ ሌላ ቆቅ መጥቶ ምን አገኘህ አንተ ከእንዲህ ያለው አደጋ ተጠንቀቁ ስትል ተናግረህ አልነበረም ወይ ቢለው አወን ተናግሬ ነበር። ነገር ግን ቀንን የሚያልፉት ስለሌለ ለሌላው ያወራሁትን እኔ ጻልፈጽመው ቀረሁ አለ ይባላል።

ስለዚህ እንኳን ከአፍ ወጥቶ የተናገረውን በልብም የታሰበውን ቢሆን በመልካም ፍጻሜ ሲፈጽሙ መገኘት አደገኛ ከሆነ ነገር ሊጠብቅ ይችላል።

ስለዚህ በሥጋ ከሚመጣው መከራ ይልቅ በነፍስ ከሚመጣው መከራ መጠንቀቅ ያስፈልጋል፤ ሥጋ ኃላፊ ነው። ነፍስ ነዋሪ ናት። ሥጋዊው መከራ ግን ከማታልፈው ከነፍስ ጋር ይኖራል። ሥጋዊና መንፈሳዊም ተድላ እንደዚሁ ነው።

እግዚአብሔርም ሳያስጠነቅቅ የሚፈርድ አይደለም። አስቀድሞ የማስጠንቀቂያውን ቃል አሰምቶናል።

ነቢያትና ሐዋርያት መመህራንና ሊቃውንት እግዚአብሔር እንዲህ ብሏል ብለው የተናገሩዋቸውን የሰሙ ተጠቀሙ ያልሰሙ ግን ተጐዱ ዛሬም ቢሆን የእግዚአብሔርን ቃል የሚሰሙ መጠቀማቸው አንሰማም ያሉ መጐዳታቸው የታወቀ ነውና ይህን ትምህርት አትናቁ።

**ተዘክሮ ሞት።**

ኅዘን ለወደቀባቸው ኑሮ ለመራራቸው ዕድሜ ለሰለቻቸው ሞት መልካም ነገር ነው። ነገር ግን መልካምነቱ ከሥጋ ድካም ለማረፍ ብቻ ነው እንጂ በነፍስ ረገድ ያለው ሥቃይ ሲታሰብ አካላት ፍርስርስ ይላል።

ስለዚህ ምንም የሞት መታሰቢያ የሚያስፈራ ቢሆን ዕለተ ሞትን ማሰብ ደግ መሥራትን ሳያሳስብ አይቀርም።

እያንዳንዳችን በኖርነው ዕድሜ መጠን ያለውን ሰዓታችንን እስኪ እንመልከት ስንት ሰዓት ሆነ። እስኪ ይህንም ያለፍነው ሰዓታችንን ምን ተሠራብህ ብለን እንጠይቀው። የቀን ሥራችንን እንጨርስ ፀሐዪቱን አትጥለቂ ለማለት ይቻለን ይሆን። አዎን ይቻለናል። በእጃችን ላይ ያለውን ሥራ በትጋት ካጠናቀቅንና ለነገ ካልወዘንፍነው በፀሐይ ላይ ችሎታችንን ልንገልስ እንችላለን።

ሥራም ማለት ለሥጋዊ ፍላጎት መቃተት ብቻ አይደለም። ሥጋዊ ፍላጎትን በመንፈሳዊ ፍላጎት መቆጣጠር ፀሐይ ወጥታ እስክትጠልቅ ጠልቃም እስክትወጣ ድረስ ሥጋውንና መንፈሳዊውን ጐን ለጐን አድርጎ መሥራት ይህ ዓይነት ተግባር ሙሉ ሥራ ሊባል ይቻላል።

ፍጥረት ሁሉ ሥጋዊ ፍላጎት ባይኖርበት ይህ ዓለም በሙሉ የምናኔ ዋሻ በሆነ ነበር። ይህም በዛ። ይህ ዓለም በሙሉ የምናኔ ዋሻ መሆኑ ቀርቶ ከስጋዊና ከመንፈሳዊ ከዚህ ከሁለት ግብር የተዋጣ አንድ ምግባር ለሰው ሁሉ ቢኖረው ሰው ሁሉ ዕድለኛ በሆነ ነበር።

ታዲያ አትሥራ ያለ ማነው አይሠራውምን። በማን ሊያመካኝ ነው መመኘት ብቻ ለምን ይረባል ንግግርንስ ብቻ መብዛት ምን ፍሬ ሊሰጥ ይችላል ስትለፈልፍ ውለህ አፍህን ብትዳብሰው ምንም ልታገኝበት አትችልም። ወሬ ብቻ ማብዛት የጨረባ ተዝካር ዓይነት ነው።

ከጩኸት ቅርንጫፍ ፍሬ አይለቀምም። ወይም በጩኸት ቤት አይታነፅም በጩኸትስ ቤት የሚታነፅ ቢሆን አህያ በቀን መቶ ጊዜ በሚያደርገው ጩኸት መቶ ቤት በሥራ ነበር።

የሰው ዕድሜው ሰባና ሰማኒያ ነው ተብሎ ተነግሯል። የሰው ሞኝ ግን ባ፲ሩ ንስሓ እንገባበታለ በ፷ው ወይም በ፸ው ልቦር ቅባት ብሎ ለመጨፈር ልብሱን ከፍ ከፍ ሲያደርግ በ፳ኛው ወይም በ፴ኛው ዘመን ኃይሉ ሞት ይመጣና ዓይኑን ሲያፈጥበት፥ ባቦ በሥላሴ ቢሉት ያማይሆን ነገር ይሆንበታል። ስለዚህ የኖኅንና በዘመኑ የነበሩትን ሰዎች ታሪክ ብንመለከት ለንስሓ የቀን ቀጠሮ ልናደርግ ባልደፈርንም ነበር።

**ማስረጃ።**

ባለ ቅኔ ከምግባሬ ጉድለት የተነሣ የሚጠባበቁኝን አምስት ነገሮች ሳስብ ሰውነቴ ይንቀጠቀጣል። ይንዘፈዘፋል አለ ይባላል እነዚህም የሚከተሉት ናቸው።

(፩) የነፍሥ ከሥጋ በጭንቅ መለየት። (፪) ወደ መቃብር መውረድ። (፫) በሰማያዊ የፍርድ አደባባይ መቆም። (፬) የኵነኔን ፍርድ መስማት። (፭) ወደ ገሐነም መውረድ ናቸው።

እነዚህ አምስት ስሜቶች በእውነትም ሲታሰቡ ሁሉንም ነገር ሊያመሰግኑ ይችላሉ። ሁሉ ያልፋል ይባላል። ታዲያ የማያልፍ የት ይገኛል።

ሁልም ወደ መቃብር ሲወርድ ይታያል። ታዲያ ከመቃብር በላይ የሚቀረው ማነው ሁሉ ሲያፍልና ከመቃብር በላይ የሚቀር በጎ ምግባርና መልካም ስም ነውና ወደ መቃብር ሳትገባ ፈጥነህ ንስሓ ግባ።

ጊዜ ተርፎአል። ሽማግሌ ስትሆን ንስሓ ትገባለህ ፍትወተ ሥጋን ጨርስ። ገና በልጅነትህ በንስሓ አትቆራመድ። የልጅነት ወራት ለመቦረቂያና ለመጥፎ ምግባር መሥሪያና ለመፈንጠዛ ነው እያለ የሚያታልልህን ክፉ አሳብ አትቀበለው።

አንተ እንተኑ ለማታለል እንድትገደድ ሰይጣን በግማሽ አካልህ ገብቶ አሳብህን ያተራምሰዋል፤ ይህንም ሁሉ መልካም አድርጎ ያስመስልሃል።

ምንም ቢሆን ለግፍ ሠሪና ለበደል አድራጊ ሥራው መጥፎ መስሎ አይታየውም። ስለዚህ ግፍና በደል ባለቤት አጥቶ ይኖራል ይባላል።

ሰው ነህ እንጂ መልአክ አይደለህምና ዕለተ ሞትህን አትርሳ። ወይም ሄኖክንና ኤልያስን ስላይደለህ ከገጸ ሞት ልትሰወር አትችልምና ሞትን አትዘንጋ። የሞትም አመጣጥ እንደሌባ ወይም እንደ ወንበዴ ስለሆነ የኃጢአት ጓዝ ሳታበዛ ደረቅ ጦርህን ሁነህ ጠብቀው።

እግዚአብሔር ትናንት ነበር ዛሬም አለ። ነገም ይኖራል። ከዚህ ቀደም ብዙ ሰው ጠርቶ ወስዷል እንዲሁም አሁንም እየጣራ መውሰዱን አያቋርጥም። ሁሉም ተዘጋጅተህ ተቀመጥ ተብሏል። አንተም በተጠራው ጊዜ አላውቅህም እንዳይልህ አሁን ዕወቀኝ ብለው። መተዋወቂያውም ቅርብ ነው። አመንኩህ ወደድኩህ በንስሓ መጥቼብሃለሁና ወደ ኋላ አትመልሰኝ በለው።

አሁን ጀምረህ መብራትህን አብርተህ ልብስህን አጥበህ ጠብቀው። ኋላ ዘይቱ ደረቀ ክሩ አለቀ ብለህ ሙሽራው ሲመጣ ያላዘጋጀውን መብራት ፍለጋ ብትሔድ ከተድላ ገነት ወጥተህ ትቅራለህ።

ያረጀ ቤቱን ለማደስ የፈለገ ያረጀ ያረጀውንና ምስጥ የበላውን ትቶ ደህና ደህናውን እየመረጠ ሌላም አዲስ እየጨመረ የቤቱን ሥራ እንደሚያቃና በንስሓ የሚመለስም ከምግባሩ መጥፎ መጥፎውን ከሃይማኖቱም አጠራጣሪውን እየተወ ቀና ቀናውን ምግባርና ሃያምኖት አስቀርቶ የሰማይ ቤቱን መሥራት አለበት።

መንገደኛ ታማኝ መንገድ መሪ ካላስቀደመ ከማህል መንገድ ሲደርስ ቅጡ እንደሚጠፋው የታወቀ ነው። ግብረ ገብ ያልሆነና ዕለቱ ሞቱን ዘንግቶ ሃይማኖትን ያልተመራመረ በገደል አፋፍ የተቀመጠ ዕውር ማለት ነው።

የቆሸሸ እጁን በውሀና በፎጣ ያላነጻ በማዕድህ ሲቀርብ አንተ ራስህ ደስ እንደማይልህ ምግባሩ ረክሶበት በንስሓ ያልተቀደሰ ወደ መንግሥተ ሰማያት ይገባ ዘንድ እግዚአብሔርን ደስ አይለውም። በዚህ ምክንያት አይመጣምን ትቶ ይመጣልን ማሰብ የተሻለ ነው እላለሁ።

ከዋና ዋናዎቹ ደጋግ ምግባራት አንዱ ሞትን ማሰብ መሆኑን አትርሳ።

ሰው ሞቱን ካሰበ ክፉ አይሠራም። ምናልባት ክፉ ቢሠራም ሳይውል ሳያር በንስሓ ተመልሶ ከእግዚአብሔር ይቅርታ ለመቀበል መቻሉ የታወቀ ነው።

ሌላው ሁሉ እንኳ ቢረሳ ሞት የሚረሳ አይደለም። ምንም እንኳ ሞትን በማሰብ ከሞት ለማምለጥ ባይቻልም ከሞተ ነፍስ የሚዳንበት መንገድ ሳይገኝ አይቀርም። የሥጋ ሞት የነፍስና የሥጋ መለያየት ስለሆነ ዕዳው ቀላል ነው። ምንም ያህል አያስፈራም። የነፍስ ሞት ግን ከእግዚአብሔር ለይቶ ከዲያብሎስ የሚያቆራኝ ስለሆነ ይህን ይፈሯል።

ሕገ ወጥ ካልሆነ በቀር ግብረ ገብ የሆነ ሁሉ ዕለተ ሞቱን ማሰብ አይቀርም። ሰው አሳቡን ከተዘክሮ ሞት ካልለየ ፈርሃ መለኮት እንደማይለየው የታወቀ ነው።

አርበኛ ስለ ሀገሩ ሲዋጋ የሚሰማው የነፃነቱ ጉዳይ ነው እንጂ በፊቱ የተደከረው ሞት አይደለም። ሞት አይቀርም ና ሳይሉት ይመጣል። ስለዚህ አመጣጡን በሚገባ ድርጅት ለመቀበል ሥጋን ከሚያገኘው ዕድፍ ሁሉ በንስሓ ታጥቦ ተለቃልቆ መገኘት ለመንፈሳዊው ኑሮ ደስታንና ከደስታ በላይ የሆኑትን ተድላዎች ለማግኘት ይቻላል።

ተዘክሮ ሞትም ሲደረግ ክርስቶስ በመስቀል ላይ የተቀበላቸው መከራዎችና ስለ ሰው ልጅ ሲል የሞተው ሞት ከሰው ሕሊና ውስጥ የማይጠፋው ስሜቶች መሆናቸውን ማወቅ ነው።

ከሞትም እንድትድንና ከኵነኔ እንድታመልጥ የፈጣሪን ምላቱን ስፋቱን ርቀቱን በሃያምኖት ዓይን እይ።

ከመወለድም አስቀድሞ ከመውለድም በኋላ ድንግልናዋ በተጠበቀ በቅድስት ማርያም አማላጅነት የተማፀነ የጸሎት ማሳረጊያ ሊያገኝ ይችላል።

ኃጢአተኛ በንስሓ እስኪመለስና ነፍሰ ሐሞቱን አስቆጥጦ መልካም ምግባር እስኪሠራ እግዚአብሔር ይታገሣል። ይህ ሳይሆን የቀረ እንደሆነ ግን ሞቱ ለኃጥእ ጸዋግ ያለው ይፈጸምበታል። እሱን የሚክዱ ሰዎች በሕይወትና በሰላም አለን ሲሉ የሌሉ የሚሆኑበት ቀን ድንገት ይመጣባቸዋል። ከዚህም ለማምለጥ አይችሉም።

የፀነሰች ሴት ምጥ በመጣባት ጊዜ ማምለጥ እንዳይቻላት ማምለጥ አይቻላቸውም። ተሰሎ ፭/፫/፬ የሰው ዕድሜ ፸ ዘመን ነው የሚቆየው። ገፋም ቢል ከ፹ አያልፍም ቢያልፍም አሣር ለማየት ነው እንጂ ለጤና አይደለም።

እንዲያውም የዛሬ ዘመን ተውሳክ በዝቶበታል።

ሕፃኑ በቡቃያው ይቀጠፋል። ፎተናው በቀዘባው ይቀሠፋል። ወጣቱ በዝርዝሩ ይታጨዳል። ታሞ ከሚሞተው በጦርነትና እሱ በሱ የሚጋደለው ይበዛል።

የሰው ዕድሜ እስከዚህ ድረስ የሚያሰጋ ሲሆን በዚህ ላይ ደግሞ ሞተ ነፍስ የሚያስፈርደውን ክፉ ሥራ ለምን ይሠራል።

ሰው በዚህች ዓለም የሚኖረውን ያህል ኑሮ ከሔድድህበት ወደ መጣህበት ተመለስ ሲባል ያለበት ጣጣ እንኳን ሲናገሩት ሲያስቡት ያስጨንቃል።

መቼም ይህች ዓለም እንኳን ላልታደላትና እያደላትም ቢሆን ሲሰናበታት ብዙ ጭንቅ አይቶ ነው። ይልቁንም የሃይማኖትና የምግባር ጉድለት ያለበት ሰው ሔዶ የሚያርፍበት ስፍራ ሲኦል ወይም ገሐነም ስለሆነ። እንደ ሊቁ ቃል እሳት የሚጠብቀው ሰው ምን ሰው ነውን ለማለት ያስደፍራል።

ክፉ አሳብ ከልብ ይወጣል። ይኸውም ነፍስ መግደል መሴሰን መስረቅ በሐሰት መመስከር መሳደብና ይህን የመስለው ነው ተብሏል።

ይህም ምንም እንኳ በገቢር ባይገለጽ መታሰቡ አይቀርም። ከታሰብም ውሎ አድርጎ ክፉ ማሠራቱ አይቀርምና ከመታሰቡ አስቀድሞ ገና በሩቅ መከላከል ይሻላል።

ያለዚያ ግን ሰው እንኳን ክፋት ሠርቶና ደግሞ ሠርቶ ቢሆን በመጨረሻው ታላቅ መከራ ሳይመጣበት እንደማይቀር የታወቀ ነው።

ደጋጎቹ እንኳ በመጨረሻው ጊዜ ሲሞቱ ሰማይ ሰማይ ማየታቸውና መጨነቃቸው አይቀርም። ምክንያቱም የሰው ፍርድ ሌላ የእግዚአብሔር ፍርድ ሌላ ስለሆነ ነው።

ሰው በዚህ ዓለም የሠራውን ሥራ በወዲያኛው ዓለም እግዚአብሔር አላውቅልህም ቢለው ምን ሊመስል ይችላል።

ስለዚህ ደግ እንኳ ቢሠሩ መተማመን የሚገባው የእግዚአብሔርን ቸርነት ብቻ ነው።

አጋቶን የሚባል ደግ ሰው ነበር። ኑሮው ብሕትውናና ማስተማር ነበር። ክፉ ነገር ተናግሮ ሰውን እንዳያሳዝን ከሚበላበትና ከሚያስተምርበት ጊዜ በቀር ደንጊያ ጐርሶ ይኖር ነበር። ሲጸልይም ቢሆን በጸሎተ ሕሊናና በአንቃዕድዎ ነበር።

ሞት አይቀርምና በሚሞትበት ጊዜ ዓይኑን ወደ ሰማይ ሰግጦ እንደ መደንገጥ ሲል ተማሪዎቹ አይተው ምነዋ አባታችን አንተም እንደሌሎቹ ሞትን ትፈራለህን ቢሉት እናንተ እንደምትሉት አይደለም። እኔ አላውቀውም እግዚአብሔር የሚያውቀው ኑሮ የኔን ሥራ አላውቅልህም ቢለኝ ምን እመልሳለሁ አለ ይባላል።

ሥነ ምግባርና ነጭ ልብስ አንድ ነው። ነጭ ልብስ አንዲት ጠብታ ጥቁር ቀለም ያረፈበት እንደሆነ የሁሉንም ንጹሕነት ውበት ያች ጥቁር ጠብታ ልታበላሸው ትችላለች።

ሥነ ምግባርም አብዛኛው ደግ ሁኖ ሲሶው ወይም እርቦው መጥፎ የሆነ እንደሆነ ሌላውን ከንቱ ያደርገዋል።

ስለዚህ ትንሽ እንኳ ክፋት ያለብህ ሁነህ እንዳትገኝ ተጠንቀቅ።

**ተፈጸመ።**